
Partea întâi 


Anul 1940, cu toate mizeriile sale, se depărta ca un bătrân care, în 
nemeritat de lunga-i viață, a făcut mai tot răul accesibil. 

Peste podgorii pustii, pândea luna, să se întâmple ceva neobişnuit în 
tăcerile albe subcarpatice. Încremenit în ger, Marius Ghizdavu privea 
surâzând nesfârșitul giulgiu alb, închipuindu-şi că se întinde din pridvorul 
conacului de la Ziduri, peste Milcov, peste Prut, peste Nistru, peste Bug, 
peste Nipru, peste Volga, până la, deloc îndepărtată pentru o minte ostenită, 
apa cea rece şi clară şi multă a Pacificului. Chiar auzea talazuri rozând cu 
tenacitate şi inconştiență o stâncă pe care s-ar fi putut dăltui un, de departe 
vizibil pentru corăbieri, portret al domnului Stalin. Şi de ce nu, aceeaşi 
pudră diamantină, ca un deşert sub aceeași lună, peste Tisa, peste Elba, 
peste Rin, spre vest până la zidul pe care germanii încep să-l ridice la 
somnorosul Atlantic, unde de pe betonul unui buncăr albastru cenușiu, un 
Hitler de bronz va fi privind peste Statele Unite ale Americii direct în ochii 
de oțel ai liderului clasei muncitoare și al intelectualității progresiste din 
întreaga noastră lume. 

Anul 1940, blestematul an 1940, se tot retrage de pe colinele 
mohorâte de la Ziduri și de la Pribegi, în timp ce Marius Ghizdavu, beat, 
cum toate i se rotesc fluide în jur, lăcrimează cum spune Eminescu, adică 
aidoma unui sculptor fără braţe. De le-ar avea, ar închipui pe cei doi lideri 
de imperii în granit roșu, surprinși în momentul în care şi-au întors spatele 
unul altuia, strivind între ei România Regală, unul răpind Basarabia și 
Bucovina, celălalt Ardealul şi Cadrilaterul. 

— Du-te, anule trist! şopti pictorul în văzduhul de cristal şi reveni 
zgribulit în atelier, pentru a mai vărsa din pahar, întâi pentru tatăl, bietul 
Voicu Ghizdavu, apoi pentru marele savant şi prieten Nicolae lorga, a cărui 
cumplită moarte nu numai că încă îl îndurera, — îl înfricoşa peste măsură: 
firea sa de artist vedea în lichidarea istoricului semne rele de tot, nu numai 
geografic ne prăbuşim, ci şi ca memorie; s-a dus mai toată generaţia 
cărturarilor făuritori ai României Mari şi nu văd în contemporanii mei 
gălăgioşi Bărbaţii în stare să reia asprul chin al unei îndelungate lupte 
pentru Reîntregire, totul e putred. 

Inginerul Otomega îl privi bând şi îi măsură cu exactitate parametrii 
atitudinii față de noua generație. Zâmbi acru şi se gândi că ţara mai are 
multe uscături de curăţat, iar turma multe oi rătăcite de trimis la tămăduire 
trupească sau duhovnicească. 


Doctorul Lecca îl studie fumând şi monologând. Deveni gânditor, 
tare gânditor. N-o mai poate duce mult așa, își spuse, surâzând pașnic: 
dragă Marius, pe toţi ne frământă toate acestea, pe toţi ne rod aceste 
înfrângeri, pe toți ne paşte refugiul comod într-o varietate a nebuniei sau 
alta, trebuie însă să fim, să rămânem bărbaţi, fiindcă nu e nici prima, nici 
ultima oară şi mai este multă istorie de parcurs, până când cei ce muncesc 
cu brațele, sau cu mintea, îi vor reeduca pe asupritorii lor, pentru ca pacea 
universală, prunc martirizat al omenirii, să ne înfrățească pe toţi. 

Pictorul simţi ca pe niște cârje uscate bunele intenţii ale cuplului 
intelectual ce-şi întrerupsese cu milă disputa la întoarcerea sa din ger. Luă 
aceste bețe cu mâinile tremurânde și roşii, pentru a le frânge pe genunchi 
şi a spori focul în soba albă, barocă, din Veneţia lui Mussolini adusă demult 
de răposatul Voicu Ghizdavu, preafericit că n-a mai apucat asemenea 
vremi, el, luptătorul mărunt, anonim aproape, nu văzut şi citit şi urmărit de 
toţi, apoi asasinat, ca marele om de bibliotecă Nicolae Iorga. 

— Și chiar îţi închipui şi tu că nu veţi plăti pentru cărturarii aceștia? 
se miră cu dispreţ doctorul, luându-și copilul pe genunchi să asculte. Un 
Petre Andrei, un Virgil Madgearu... 

— Un Nicolae Iorga... sunt de neînlocuit. 

— Ştiu!!! se enervă inginerul. Tocmai de aceea, fiindcă atâtea lucruri 
nu îmi plac, eu nu mă aflu în Mișcare, ci între cei ce speră... 

— Ce naiba speră? 

— Că acest tineret zvăpăiat va pune frâu agitaţiunilor sterile şi se va 
pune pe muncă necurmată, spre a rezidi trainic ceea ce au dărâmat hoția, 
incuria şi trădarea. 

— Toate apele mării, mormăi Marius Ghizdavu citând pe 
Lautreamont, nu pot şterge o pată de sânge intelectual, fie el şi român! 

— Cine să fie român? nu înţelese Raul, puştiul doctorului, ţinut pe 
genunchi într-o poziţie franceză sfidătoare, spusa pictorului. Sângele sau 
intelectualul? 

— Sângele, bineînţeles! îl certă cu blândeţe tatăl. 

—  Intelectualul, scrâșni Otomega, arătând sub mustață canini 
puternici, naționaliști. Așa-şi bate el joc, aşa a învăţat la Paris, în Franţa, că 
întreaga noastră zestre culturală o poţi epuiza înainte chiar de a sfârși liceul 
în particuler! 

— Amândouă! dădu din umeri Marius. Avem prea puţină 
intelectualitate chiar printre ticăloşi, ca să o mai şi ucidem şi, pe de altă 
parte, ca români, suntem prea răsfiraţi, în actuala luptă pentru existență 
dintre popoare, ca să ne mai și exterminăm între noi, sub nişte pretexte care 
nu rezistă examenului critic... Nu, nu rezistă nici măcar unei abordări 
elementare! Sunt crime banale, cum ne-ar ucide niște cuțitari beți, azvârliți 
din cârciuma de mahala în noroiul uliţelor ce coboară spre port. Pe toţi! Pe 
toți de la masa asta, inclusiv pe Raul, chit că a ilustrat în locul meu, deloc 


rău, Tratatul despre sânge al lui taică-su! 

Era perfect adevărat! Sinuciderea Laurei la 23 august 1939 
împiedicase pe Marius să mai lucreze pe hârtie cu sânge roşu. 

Copilul moştenise ochii ei profund albaștri şi irita prin simpla sa 
existenţă-încă pe acest tărâm, pe oricine a cunoscut-o. 

— Nu ştiu dacă după atâta vin negru mai eşti în stare să judeci, fie şi 
elementar! izbucni cu prietenie în râs Otomega şi dădu să-l pupe sau să-l 
mângâie pe îngânduratul bețivan. 

Era un râs nervos şi bine întemeiat. Îşi dăduse seama că începe să fie 
judecat de doctor, de copil şi de pictor pentru toate păcatele Legiunii, el, 
care nu-i era decât un simplu simpatizant, el, care fugise din Bucureşti la 
Ziduri tocmai pentru că, declarat trădător de către un subaltern pe care-l 
dăduse cândva afară din serviciu, luase în serios zvonurile privind intenția 
Mişcării de a încheia Anul 1940 prin curățirea elitelor de ce putregai politic 
a mai rămas de la trecutul regim, care a dus ţara la dezastru. 

Da, era un mare păcat că, agronom, se aventurase în discuţii cu 
aceste canalii intelectuale, rupte de popor, incapabile să distingă între ce 
este timp de analiză subțire a oricăror secțiuni prin cadavre şi ce este timp 
sacru, pentru bucurie chiar nemotivată. Mâine anul se înnoieşte şi numai 
Domnul știe ce va fi, război sau şi mai rău încă, fiindcă viaţa e plină de 
necazuri Și te poţi duce, bob de grâu, sub ţărână, în moduri dintre cele mai 
imprevizibile cu putinţă. Un unchi de-al lui Codin şi-a legat frânghia vacii 
de mijloc, ca să se poată uita în linişte la tren, vaca s-a speriat şi, mai încolo 
puţin, începea un loc cu coceni abia secerați, parcă presărat înadins cu 
țepușe ucigașe... Bun, creștin, om fără păcate, fiecăruia cum îi e scris! 

— Voi greşiți fundamental, nu îl slăbi Marius Ghizdavu, ba chiar 
întinse un deget acuzator spre el, atunci când ucideţi pentru moartea 
Căpitanului, în numele a ce mari îndreptări ar fi adus, sigur, în ţară el, dacă 
mai trăia. Or, noi vedem, de la 15 septembrie încoace, că haosul în loc să 
se limpezească, sporeşte, se tot adaugă şi nu ştim când apele se vor întoarce 
la matca lor. Restul, că s-a lucrat în afara justiţiei fireşti împotriva Legiunii, 
ştiu, înţeleg, şi că trebuie răzbunare, poate, dar a ucide, repet, în numele a 
ceea ce credem noi că ar fi făcut cineva, e o prostie mare de tot, care te 
îndeamnă să te îndoiești şi de restul. 

— Domnule Ghizdavu, noi pălăvrăgim aici pe roluri şi n-ar trebui să 
punem patima între noi, lăcrimă aproape inginerul Otomega. În lipsă de 
legionari veritabili, puseşi laba pe mine ca model și îți exerciți toate 
fanteziile câte îți vin în minte asupra mea. lară eu ţin necuviincios de mult 
și la dumneata, și la doctorul Lecca, şi la feciorul ista, aici de faţă, în care 
se întrupează viitorul Naţiunei, aşa că nu mă îndur să plec jignit, să-mi iau 
motocicleta şi să mă-ntorc la izbuşca mea cea neîncălzită... Neîncălzită?... 
Ce spun eu?... E mai rea cu mult decât atât. Seara, noaptea târziu, după 
miezul-nopții, că nu mai ştii cum curge timpul, bate aşa, un vânt rece-rece 


şi trosnesc grinzile foişorului şi scârţâie tabla şi se deschid sau se închid 
ferestre pe sus, iar din pereţii cu fresce văruite, par a se desprinde duhuri 
încruntate, se strâng sub pinii cei negri din curte, se încolonează tăcuți pe, 
cât a mai rămas din el de când cu sonda, pietrişul alb, apoi trec dincolo de 
râu, pe deal în sus, poate spre troiţa de la Trei Nuci, poate chiar mai departe, 
spre cimitirul de la Ziduri. Cine să se încumete să-i urmărească pe Râul 
Doamnei în sus, tot către Nord, tot către Nord? 

— Morţii de la Grodek? tresări bărbatul cel de unșpe-doişpe ani şi se 
răsuci privind întrebător spre taică-su. Doctorul îl mângâie şi îl pieptănă cu 
degetele răşchirate, adânc preocupat şi fără să răspundă. Doar Marius era 
senin: Trakl al meu se revoltă; expresionismul şi-a făcut cu prisosință 
datoria. Eu la Lw6w, cu înfrățirea între popoare, mare brânză n-am făcut. 

EI, deloc abstract, expresionismul, a urlat din toţi rărunchii, a 
furnizat cam toți atotştiutorii, a țipat cumplitul nu, nu e bine şi a oferit 
gloatei cam tot atâția morți tineri precât romantici. Zadarnic! Degeaba! Și 
e firesc acum duhul lui să-şi ia morţii cu sine și să bântuie printre galițieni, 
prin această Galiţie a nenorocului, aşternută de Domnul pre pământ de la 
Marea Marmara până la Golful Finic. Eu sunt Trakl, iar noi, expresioniştii, 
murit-am tineri, precum romanticii, şi încă prin sinucidere... Nici nu se 
putea altfel, medicina a progresat! Până şi la astă masă avem un doctor, un 
doctor şi jumătate, dacă fiul e un chirurg în devenire... Nu, nu chirurg. 
Morţii ştiu totul. Va avea aici, în biblioteca asta, revelația matematicilor 
noi, nici nu va şti războiul... Preafericitul Raul! Mda, ne trebuiau niște 
sinucideri, proporția morții se cuvenea respectată. Altfel nici n-ar fi fost un 
curent luat în seamă de istoria artei, expresionismul. Expresionismul. 

Cine e Trakl ăsta? întrebase Voicu Ghizdavu, din cărucior, împins 
de Codin în salonul cu fresce noi, jilave, al foişorului. 

Pictor mare. Uriaş! hohotise Ghizdavu, Marius, cu priviri rătăcite, 
duhoarea prafului de pușcă stăruind albăstruie în aer. În Marele Război, 
azvârlit pe frontul din Galiţia, artist fiind, nu i-a plăcut deloc joaca de la 
Grodek, vreo poștă la apus de Lw6w, s-a înfricoşat de la începutul 
începuturilor, deşi nimerise post bun, farmacist militar... Mureau alții. 
Barim să am parte și eu de-aşa noroc!... A vrut să fugă! Ceea ce nici măcar 
nu trebuie să mire: un asemenea pictor, să-l pui într-o magazie cu aproape 
o sută de muribunzi, produşi de lunga încleştare de la Grodek, din 6-11 
septembrie 1914. Cum să-i mângâi? Cum să-i consolezi că se duc?... Fugi 
într-un fel sau altul, în alcool, în dezmăţ, în cocaină, în propria-ţi moarte! 

Pe frontul din Moldova, mizeria n-a fost cu nimic mai dulce, a dat 
din umeri bătrânul. Dar ne însufleţea idealul Întregirii Neamului şi poate, 
cazul meu cel puţin, cavaler din fire fiind, dorința nebunească de a smulge 
un surâs frumoasei noastre Regine, deşi pe biata maică-ta încă n-o luase 
tifosul în groaznicele sale lagăre subpământene, să-mi pot îngădui să fiu 
atât de inconştient inconştient. 


Oare naţiunile neimperii au dreptul de a exista? 

Cu adevărat îl au? 

— Domnilor intelectuali, sunteţi niște laşi! Daţi-o dracu' de treabă! 

Dublă insultă: şi intelectuali (pronunţat cu dispreţ ideologic sincer, 
de anchetator de origine proletariană), şi lași! 

Voce tunătoare, statură colosală, cizme scârțâind, sprâncene stufoase 
şi împreunate, cravaşa tremurând de nervi, domnul colonel Moga, baronul 
din Valea Ursului, nu putea, nu era drept omeneșşte, să fie atras într-un duel, 
fiind orb de-a binelea, având ochii perfect roşii de-atât alcool corosiv. 

— Aţi lăsat damele să se plictisească şi v-aţi retras la taifas ca niște 
babe! îşi preciză el revolta, făcând şi o grimasă, care la regiment preceda 
sancţiunea. 

Inginerul Otomega își scărpină încurcat chelia. Doctorul Lecca îşi 
greblă cu degetele barba lăsată de când cu văduvia. Numai focosul Marius, 
tot atât de bogat în vin negru şi tare trist, simţea nevoia să provoace și să 
se bată cu cineva. Dar era gazdă, nu se cădea... 

— Ne întrebam cât va mai dura pacea asta înşelătoare! mărturisi cu o 
înspăimântătoare cinică seninătate diplomatică micul Raul, reducând 
enorm tensiunea dintre baronul de Valea Ursului, moşie dobândită recent, 
deşi bugetul armatei fusese neglijat de trecutul regim, și cei trei burlaci, 
jignitor de indiferenți la grijile unuia împovărat de Dumnezeu cu trei fete 
de măritat, pe care vrea să le rezolve repede, repede, căci beţiv fiind, deci 
sensibil, simte că va fi război sfânt şi că-şi va lăsa bogatul trup pradă 
viermilor din Stepa Calmucă sau din pădurile Caucazului. 

— Care pace, domnilor? izbucni el într-un râs sarcastic. Nici măcar 
una nurlie și înșelătoare! Suntem ca şi în trecutul sfânt război, doar în 
aşteptarea momentului angajării în luptă. Vă ordon, forțați cutare obstacol! 
Şi tot ca atunci, trebuie să chibzuim, de zece ori, cum e mai bine să facem, 
ca să redobândim ceea ce este al nostru... 

Când vreun tânăr nătâng, căci Nicolae lorga nu mai este, va scrie 
istoria acestor vremuri, gândea Marius, el va trebui să pună ca dată a intrării 
României Regale în conflictul mondial, trecutul deja 26 iunie 1940, data 
declanşării agresiunii sovietice asupra Basarabiei şi Bucovinei. Început al 
Năpastei. Și tot cam atunci, trebuie considerat că am pornit şi războiul 
nostru sfânt contra Axei: invazia rusească nu s-ar fi putut porni fără acordul 
aliatului nazist, iar Hitler, când Carol al II-lea i-a cerut să fixeze o limită de 
anexiuni Armatelor Roşii, a condiţionat acest gest de cedarea către vecini 
a încă două provincii, Ardealul şi Cadrilaterul. 

Ne aflăm, aşadar, în război şi cu nazismul, şi cu bolşevismul, dar, 
armată de neam strivit între imperii, trebuie să aşteptăm, să vegetăm, cum 
ne-a învăţat o amară istorie, să se încaiere îndeei şi, sprijinindu-ne pe unul, 
să lovim cu plăcere în celălalt, şi invers, până când, de-ar da Domnul încă 
o dată, răpunându-se amândouă ideologiile, să revenim în hotarele noastre 


clasice, unde avem a ne exprima cândva în universal, memorabil 
spiritualiceşte, precum mai toate semințile occidentale respectabile. Ce 
dacă suntem nişte galițieni, ca maică-mea! 

Trupul acesta atât de mult — avea o viziune printre altele, cum se 
obişnuise de când cu risipirea hotarelor, inginerul viticol Otomega — se va 
frânge exemplar în viitorii ani, jumătate rămânând între Prut şi Nistru, 
jumătate între Mureș și Tisa. 

Nu vei apuca să-ți vezi fetele măritate, îl privea cu dispreţ de stânga 
doctorul Lecca: vei vedea cât de cât mahalaua Vienei, fericitule, apoi te vor 
trimite americanii într-o mare, mare călătorie, cu vagonul de vite, până 
dincolo de Cercul Polar sovietic, în timp ce Olguţa, Nunuţa şi Cocuţa ţi se 
vor înnegri de arşiţa Bărăganului, trăind delicii de deportat: aşa trebuie să 
păţească toţi cei care strâng averi în loc să doneze poporului, sub formă de 
cărți, tot, tot ce prisoseşte supravieţuirii de zi de zi a individului! 

Spre salon, spre marea bibliotecă de la Ziduri, uşa se deschise şi 
rămase aşa, să se audă bine cadrilul, Cadrilul Unirii de Alexandru 
Flechtenmacher, nu de Hiibsch, nu de Humpel, nu de Jalowitzky, nu de 
Ivanovici, nu de Prokofiev, nu de Cimarosa, nu de Castaldi. 

Nu e nimic românesc în trilurile astea, se mira inginerul, văzând, 
încă, jumătate din colonel în Basarabia şi jumătate în Ardeal. 

Cât de european se dănțuia cadrilul în societatea noastră sub Regele 
Carol Întâiul! medita domnul doctor Lecca la degetele rozalbe, ca de 
Rusalcă, ale cumnatei sale, mult pletoasa domnişoară Cristina Done, al 
cărei obraz îl mușcase cândva, într-un pastel nebun, Marius Ghizdavu. 

Colonelul Moga, uimit de lipsa de reacţie a celor trei-patru 
intelectuali, se rezemă de sobă şi nu găsi altă explicaţie pentru privirile ca 
de muribunzi ale comesenilor decât vraja acestei muzici. 

Ea venea, grație Colecţiei Iordache şi Denis Ghizdavu, dintr-un pian 
secular, cu timbru de nuc dulce-amărui, în stare să te facă să imaginezi 
străbunici pe care nu i-ai cunoscut, nici le-ai văzut portrete-ngălbenite, nici 
numele i-l știi, dar pe neaşteptate ai revelaţia că trebuie să fi stăpânit ei 
cândva Zidurile, şi ce trăieşti tu nu-i o noutate absolută, nici ca resemnare 
de a fi doar tu însuţi, nici ca satisfacție de a nu fi una din persoanele pe care 
le disprețuiești. Șovăind un pic, neîmblânzitul oştean intui că cei în stare să 
se bucure natural de grația cadrilului şi să urmărească variaţiune cu 
variațiune elanuri dintr-o epocă fără viitor, sunt de mult oale şi ulcele. Poate 
consilierul aulic Alecu Ghizdavu şi doamna sa, inimoasa Amelia, o 
ieșeancă Șaraga, să-şi mai amintească figurile galant flecare, iată-i însă 
tulburaţi şi trişti, cu ochii umezi ca la o înduioşătoare romanță. 

Ceea ce bine ia aminte domnişoara sculptoriță Done, încât acceptă 
sugestia Dorei Glagoveanu, şoptită urseşte la ureche: un zâmbet jucăuș, 
încă unul şi variațiunile merg foarte departe, înmlăştinându-se în 
vulgaritatea secolului vulgului: întâi ceva ca un vals trist, apoi încrâncenări 


de tango, pentru a îneca totul, ca sub un camion de gunoaie, în veselia fără 
gânduri a unui foxtrot. 

Surorile Moga râd puternic dincolo de uşă. Inginerul Eugeniu 
Otomega se ridică primul. Urmează Marius Ghizdavu. Urmează doctorul 
Liviu Lecca, nu înainte de a fi împins cu hotărâre spre acest gest de 
preaînţeleptul său fiu, matematician dar şi mare strateg, imbatabil şahist. 

Uşa cumplit de grea a bibliotecii așa-zise Weimar se închise 
amenințător, parcă singură. Între rafturile burduşite cu hârtii se aflau însă 
mai puține trupuri de om decât încap înghesuite sub cnut într-un vagon de 
vite, a cărui uşă tot atât de neliniștitor, ca la o cursă de şoareci se închide. 

Raul se gândi că n-ar fi chiar banal de tot spectacolul arderii cu rarele 
cărți într-adevăr nemuritoare cu tot, a dănţuitorilor şi observatorilor de 
alături. Prea târziu, peste ani, va apuca a citi ceva despre Buchenwald. 

Era o maculare a maculaturii să chefuiești şi să devii lhbidinos sub 
pretextul dansului, când în jurul tău se află mai multe cărți decât ai putea 
citi în toate vieţile necesare ţie pentru a săvârși destule fapte bune, încât să 
ți se aprobe sus-sus Mântuirea sufletului. Plus că un pas greșit e suficient 
cauzal pentru neofericirea lămpii vărsate, fericire de secol douăzeci: tu, o 
lampă, să arzi cărți şi oameni! 

Micul geniu al doctorului Lecca şi al Aurei imagina cu putere, de la 
roşul halucinant al pojarului până la vălătucii de funingini ca de iad, cu 
viermuiala victimelor şi cu țipete cu tot, apoi ecouri de presă şi multă lume 
pe la cimitire, deşi populația s-a mai obişnuit cu moartea de la trecutul 
cutremur sau în general din pricina războiului, care își ţese farmecul ştirilor 
de zi cu zi tocmai pe astfel de statistici, neexistând, desigur, niciun risc ca 
întreagă Lumea să dispară! 

Războiul este o ipocrizie! Suprema ipocrizie umană? medita cu 
intensitate nespecifică vârstei multcititul orfan. 

Privi încă o dată uşa de stejar de pe la 1821, ferecată grosolan, cu 
cheie ca de biserică, lucrată de fierarul satului de atunci, mereu un nea 
Măriuţă. Câţi homosapi de dincolo de ea meritau cu adevărat să trăiască şi 
câţi erau numai cetățeni de suport, de încercare, de rezervă? 

Creatori erau foarte puţini! Tata şi, se spune, pictorul Ghizdavu. 
Poate și inginerul Otomega, în măsura în care străduinţa sa de a crea un vin 
perfect negru poate fi considerată o cercetare serioasă! Poate... 

Cam prea de timpuriu sceptic, feciorul doctorului Lecca! 

Se mai aflau înecate în orgia de alături cel puţin încă trei personaje 
irepetabile într-o istorie planetară mică, ridicolă, care încearcă să producă 
mântuitori pentru genul uman, operând cu gloate de numai câteva miliarde 
de exemplare, în Imensitatea Universului. 

În primul rând, nu trebuie uitat domnul petrolist Octavian Ghizdavu. 
Sub bretonul auriu de la care i se trage porecla Augustus, se găsește în 
continuă efervescenţă un creier financiar care n-ar trebui să se uzeze în gol, 


în pustiul valah, pe la Câmpina şi Ploiești cu conţopiștii noştri, ci tot cu 
americanii sau englezii, la New York sau la Londra, sau oriunde se pot 
derula adevărate afaceri, chiar și în vremuri de pace pre-război. 
Perspectivă pentru care, încă de pe când trăia bătrânul Ghizdavu, s-a făcut 
un pas decisiv: o cheamă Virginia pe noră, ca pe statul american natal, iar 
madam Meli, funcţionând ca soacră, îi zice cu drag Virginica noastră. 

Cel puţin tot atât de importantă personalitate, retrasă la Ziduri de 
teama unei noi explozii de mânie extremistă, este domnul Horea Bratu, 
profesor de strategie la Şcoala Superioară de Război, de la București doar, 
acum, dar înainte de 26 iunie 1940 îşi expunea concepția despre arta 
succesului chiar unor cadre franceze. În urma restructurărilor care s-au 
produs în ultimele luni, atât în Franţa cât şi în România, aceste contacte s- 
au întrerupt, dar viaţa reintrând treptat în normal, nu încape niciun dubiu, 
pe sub nasul naziștilor, cooperarea franco-română se va reînfiripa, mai 
devreme sau mai târziu profesorii români vor explica publicului de pe Sena 
concepţia lui Antonescu, după cum cei francezi ne vor lămuri la Ateneu 
concepția lui P&tain, despre ce mai avem de făcut după mutilarea- 
desfigurarea sau chiar nimicirea celor două patrii surori. 

Ah, sora noastră Franţa! a gemut madam Meli Ghizdavu în iunie 
trecut, cu puţine ore înainte ca ruşii să ne ia pentru deznaționalizare 
România de Est. Pentru deznaționalizare definitivă. Taci, Amelia, taci! a 
implorat-o soţul, Alecu, îngrozit de consecinţele acestui dezastru din vest 
pentru aliaţii îndepărtați, trupe de desant în Răsărit, românii. Şi invers. Dar 
Franţa nu va pieri ea fără noi. Franţa n-are cum să piară! a zis profesorul 
Bratu. Mă îndoiesc, a replicat de lângă tânăra-i soție, copoiul Focşăneanu, 
ginerele Ghizdavilor. Cu megafonul, cu filmul, cu zăhărelul şi mai ales cu 
dosarul modern, poţi nimici orice popor, fie el cât de numeros, fie neamul 
geților, inzilor sau al chinezilor. Tare rău mai ești, Mihai! a protestat pe loc 
Elvira, subţirica verișoară a lui Marius, de care tânărul Raul Lecca era de 
multă vreme îndrăgostit şi gata a scrie în versuri de un straşnic lirism — la 
numai doisprezece ani! 

Elvira Ghizdavu, devenită o Focşăneanu! îşi strânse până la durere 
pumnii mici puberul. 

Totuși, în cătuşele geloziei, luciditatea valorizantă îi rămăsese 
intactă. El admise că şi capacitatea de analiză şi sinteză a domnului Mihai 
Focşăneanu, de la Serviciul Secret de Informaţii, este utilă țării, cât a mai 
rămas din ea. El poate ajuta pe cei în drept să ghicească intenţiile alianţei 
sovieto-naziste privind vutorul României: vor avansa tancurile şi 
colhozurile până la Milcov, în viitoarea etapă, sau Hitler, grijuliu pentru 
petrol, nu va ceda Cominternului decât Gurile fluviului Dunărea, adică 
Delta? 

Raul se mai gândi la Codin, fundcă-l plimbase cu sania. La alde 
Marin trebui să aprecieze cum curăța şi lustruia el, fluierând de plăcere 


tangouri, orice piesă a Cadillacului negru, încă nerechiziționat, cu 
fervoarea cu care un sacerdot din nu ştiu ce insulă îngrijește de zeul său. 

Iar Lina, ce cumplit de pufos cozonac ştie să facă! 

Orişicare om este bun la ceva. Nimenea n-ar trebui să piară. 

Dacă aş fi Dumnezeu, aş proiecta şi aş face pe om nemuritor. 

Lumea ar evolua oarecum la fel, ba chiar mai bine încă, fiindcă 
fiecare homosap ar ajunge înţelept, printr-un propriu și meritat, lung șir de 
experiențe păguboase... Plus că oamenii, cunoscându-se perfect unii pe 
alții, de veacuri, marilor criminali nu le-ar mai fi atât de lesne a prosti 
gloatele... Naiba ştie! Pare tot aceea dacă, spectrul tipurilor umane fiind 
limitat, foloseşti o eternitate aceiași cetăţeni sau dacă treci prin măști de 
fier şiruri de indivizi cărora li se pare că înfloresc, îmbătrânesc şi pier... 

E greu să-ți păstrezi luciditatea valorizatoare în astfel de vremuri 
ucigașe, oftă Raul, suflând cald în florile de gheaţă ale ferestrei. 

Din beznă, se iviră lumânărelele cimitirului sătenilor din Ziduri şi 
Pribegi, masate în jurul a două cruci de marmură albă, poate italiană, adusă 
de fostul profesor Voicu Ghizdavu și arhitectul său Done, pentru sine şi 
pentru a sa tânără soţie, căzută eroic la Iaşi, Maria. Câtă lumină, Mariette! 
Mai toţi oaspeții au trecut pe acolo, era la doi paşi de conac. 

Sub stele, se auziră de departe focuri de armă. Puteau veni de oriunde 
de pe Pământ. 

Cât de acută este valoarea momentană a lucidității mele dinaintea 
Războiului! surâse nimănui deja-orfanul. Ca şi cum străbătuse prin florile 
de gheaţă spre cimitir doar cu o privire albastră, însetată de adevăr. 

Fac bine, foarte bine, bine fac că se bucură ei, că se bucură încă! 
începu el să se plimbe gânditor, cu mânuţele la spate, surâzând acum la 
cum imprimase urma cizmelor sale, pe preşurile țărănești ale Linei, uriașul 
colonel Moga, cel dintâi chemat la judecata cerească din câţi dănțuiau, 
poate, dincolo de uşa vibrând de muzici. 


Crescut de pe când creierul îi era fraged şi aproape gol, în concepţia 
greşită că viaţa, a omului cel puţin, există doar întru Ceva, micul domn 
Lecca a ajuns destul de repede, după cum vedem, la concluzia perfect 
logică despre lipsa de drept de a vieţui a multor cetăţeni şi cetăţence. 

Tata cercetează sânge, Marius Ghizdavu zace, dar explodează din 
când în când în pânze cutremurătoare, inginerul Otomega, cu vinurile lui, 
are întotdeauna ceva drăcesc şi în idei, şi în conduită... Dacă ar lua foc 
marea bibliotecă Weimar a Ghizdavilor, întâi pe aceștia trei 1-aş salva din 
lăcomia flăcărilor, apoi aş salva cărțile vechi, pe urmă pe Elvira şi pe 

ceilalți... Şi pe ceilalți... Chiar şi pe Mircea Focşăneanu! 

Chiar şi pe mine? păru, apărut în pervaz, a-l întreba Grigore Căinaru, 
studentul gazetar din suita profesorului Bratu. Roşu de mânie. Un teolog, 
Atanasie Damian, la cumpăna anilor nu înălța deloc rugăciuni pentru Țară 
şi Rege, ci risipea orele, minutele şi secundele într-o curtenire stăruitoare 
până la plictis (oare?), victima fiind o medicinistă, Dora Glagoveanu, din 
suita doctorului Lecca, fiică de măcelar-mezelar, nu de chirurg. 

— Nu te supăra, domnule, ca văcarul pe sat! veni prin aceeași ușă grea 
îndemnul la răbdare omenească, la înțelegere. Domnu” Tani nu vrea altceva 
decât să vă facă fericiți. Aşa a înţeles el, cercetând oscilaţiile teologiei de 
la neanderthalieni la mormoni, că menirea preotului printre muritori, este 
să-i facă pe cetăţeni cât de cât fericiți. De unde până unde? Fericirea este 
gustul zeului, dovada supremă că Edenul există! Atâta vrea bietul Tani, să 
vă facă mai fericiți decât sunteţi. 

Vorbea lancu Noveanu, tânăr filolog din suita profesorului Horea 
Bratu, un tip tuciuriu, cu creştet deja rărit, păros pe piept, pe umeri şi pe 
omoplaţi, ca un urs matur. Te-ai fi așteptat ca ştiinţa cuvintelor să-l 
chelească devreme, complet. Sfidând plăcerea Sorţii de a face din cărturari 
trupuri demne de tot disprețul specialiştilor în ale prăsilei cugenice, săracu” 
Jenel va rezista decenii eroziunii, e drept şi pentru că în Gulag și în Romlag 
n-a mai putut multă vreme citi, ceea ce i-a conservat şi privirea, şi multe 
fire negru-albastre, cu strălucire de şpan. 

— Domnule prozator Căinaru, n-am voit să vă supăr cu nimic!... 
Dumnezeu e mare şi, de acolo de sus, după cum şi din jur, sau chiar din noi 
înşine, ştie bine, cunoaște total bunele sau relele intenții ale fiecăruia. M- 
ar trăsni din senin, n-aş mai fi apucat ziua de mâine, nici noul an, măreţul 
1941, dacă păcatul m-ar fi mânat să o spovedesc pe domnişoara dorită de 
dumneata, domnișoara Dora Glagoveanu... Nici orele acestea nu le-aş mai 
fi apucat, căci în ziua de azi nu mai e timp de judecată, există curți marțiale, 
tribunale ale poporului, sentințele se dau rapid, nu mai e niciun bob pentru 
vreo zăbavă... 

Cam tot atât de înalt precât lancu Noveanu, însă cumplit de slab, 
filiform. Țeastă galbenă, nu o frunte. Plete deja cărunte. Un început de 
pleşuvie. Ochelari de aur. Mustaţa şi barbişonul potrivite cu măiestrie de 
cei mai pricepuţi bărbieri din micul nostru Paris. Eleganţă pe care o va 
conserva şi el, ani buni în Gulag şi Romlag, cum se şi cuvenea unuia atât 
de generos: să vrei să faci pe alţii mai fericiți decât sunt sau pot fi pe lumea 
asta înglodată în datorii! Unui asemenea smintit trebuie să-i conservi măcar 
înfăţişarea generatoare de creduli şi credule, fiindcă de nu va contribui la 
creşterea tonajului flotei fericirii în marea călătorie, măcar va face mai 
interesantă viața, viaţa cu petrecerile ei cu tot. 

Grigore Căinaru era spătos, basarabean şi îndesat: i-ar fi putut bate 
măr pe cei doi, chit că erau mult mai lungi decât el. Erau însă cu toții 

oarecum frați, din suita dascălului de strategie Horea Bratu. O rezolvare a 
conflictului, tăioasă ori prin schimb de focuri, era exclusă: Marius 
Ghizdavu nu i-ar mai fi acceptat niciodată în pacea Zidurilor, unde nici 
măcar la anul 1907 n-au fost mari evenimente, pe când în alte părți a fost 
jale mare şi printre boieri, şi printre țărani. Aici, vinul cel negru al locului 
a îngăduit negocieri îndelungate, până când răscoala a încetat peste tot. 

— Nu te pricepi nici să spovedeşti, nici să psihanalizezi! şuieră cu ură 
Grigore Căinaru. Chica-i bălană parcă se înroşi în lumina incertă a 
lămpilor. Ochii lui verzi ca broaştele te fixau ca ai fiarei gata să se repeadă, 
umorul de pe Bâc şi Răut dispăruse cu totul... 

Prudent, micul domn Lecca, de după draperia fumurie privea însetat 
peste drum luminiţele din luminișul cu morți şi asculta amuzat cum se 
certau din nimic slujitorii profesorului Horea Bratu, partener vechi de 
polemică al tatălui său cel atât de iubit pentru scotocirile lui prin sânge. 

Acesta era marele farmec al Zidurilor: că pe lângă salonul cel mare 
cu policandre orbitoare, bune pentru a confirma frumuseţea doamnelor, 
rele însă pentru beţie, care-i un lucru de taină, bătrânul boier văduv 
concepuse un sistem de separeuri, fiecare cămăruţă a conacului 
constituindu-se ad-hoc în așa ceva, având în dotare vinul, paharele, masa, 
lavoarul, ba chiar şi pat pentru cei osteniți sau pentru idile orizontale — 
minunata păcură de Ziduri, acesta fiind marele ei farmec, că bând şi 
încălzindu-te, nu numai că gândeai mai bine, dar puteai să-ţi contempli de 
sus sentimentele, ca la raze la doctorul Lecca. 

Tânărul teolog Tani, tânărul filolog Grig, tânărul istoric Jenel așa şi 
făcură, pauză disputei, închinară din pahare, folosind pocale istorice din 
Colecţia Iordache și Denis Ghizdavu, aducându-și fiecare aminte de zilele, 
serile şi nopţile cele bune, cum e şi recomandat să încerci dacă ești 
constrâns să constați că timpul vieţii tale este timp de istorie scârboasă, ca 
o apă gălbuie şi amplă ce duce lent-lent vite umflate spre mare. Ei băură 
apoi, avansând, chiar din pahare abia golite de Marius, de Liviu Lecca, de 
Eugeniu Otomega, de colonelul Moga şi chiar de puiul de chirurg, care de 
după draperie abia-şi mai ţinea râsul la cât de uşor cade omul-bărbat în 
capcana alcoolică, nici ai nevoie de crâșmăriță. Acum, anticipă el cu 
veselie, unul din ei are să înceapă, ca la un han în noapte lungă de iarnă, 
cine ştie ce lungă istorisire virilă, eventual din vremuri de război. 

— Crede-mă, Grig, aproape şopti cu un fel de suferinţă Tani teologul, 
eu urmez linia Evangheliei şi știu din atâtea spovedanii primite sau citite, 
că păcatele omului sunt mult mai multe şi nesfârşit mai grozave decât tot 
ce uneşte sămânţa bărbatului de brazda femeii sale şi decât toate abaterile 
la aceasta, până la cele mai bizare porcării sau mârşăvii. Altă treabă crezi 
că n-am eu acuma, când Neamul piere, decât să mă interesez ca o 
mahalagioaică de ce s-a întâmplat sau nu între tine și Dora sau, dintr-o 
searbădă prietenie de care n-ai nicio nevoie, să caut să ştiu mai multe din 

trecutul ei de fiică de măţar, măcelar, mezelar sau ce naiba e taică-su, 
furnizor de conserve armatei, grasă afacere! Nu, nu, cu mai degrabă în 
sufletul tău, cel atâta pustiu de vreme uimitor de curat într-o Europă din ce 
în ce mai bolnavă, aş fi voit să citesc, să aflu, să ştiu, să mă dumiresc, oare- 
i farmecul acestei fecioare cu pricina, ori cearta ta cu ai tăi şi o vagă dorinţă 
să-ți faci o viaţă stabilă în Bucureşti te îndeamnă la acest pas, pentru care 
NICI tu şi nici ea nu aveţi inimile pregătite să primească... 

— În aceste vitrege timpuri noi, clătină Jenel Noveanu blândul lui cap 
de armăsar negru, rară e buna intenţie, mai rară încă, prietenia... 

— Domnilor, există intimităţi şi — culmea culmilor! — e vorba de cele 
ale inimii, în care nici rudenia, nici prietenia, nimic nu îngăduie cuiva să se 
amestece, şi asta din raţiuni strict practice... E ca o parcelă cu flori gingașe, 
exotice pentru o lume din ce în ce mai prozaică. Nu o poţi străbate, în niciun 
sens, fără a strivi, fără a distruge, fără a macula... 

— Fără macularea maculaturii! adăugă în treacăt o voce pițigăiată, 
luată însă de vânt şi de fiecare conviv drept o scânteiere a vinului. 

— Crede-mă, Grig, nu e vorba de intimitate aici. Dacă ar fi doar atât, 
pe mine, ca posibil sacerdot, m-ar interesa doar poezia pe care unul din voi 
ar da-o publicităţii. Cât despre Jenel, care este un filolog onorabil, nu un 
critic păcătos, nici măcar trăirile nu l-ar impresiona, fiindcă lui îi place — 
din oroare de enunţ şi minciună — să privească prin telescop la constelațiile 
pe care le închipuie efemer cuvintele discursului... Grav este că fetei 
acesteia 1 se arată stăruitor în vis Căpitanul! Tu ai o haină lungă de piele?... 
Ei, bine, el vine în vis cu una foarte bine croită, şi Dora este extrem de 
sensibilă la acest elegant gest de politeţe. 

— Da, iac-aşa! Sunt foarte sensibilă şi e normal să fiu, preacucernice 
părinte, deoarece Grig îmi pricinuieşte mari necazuri în familie cu modul 
său neglijent de a se îmbrăca! Numai boema este liberă, numai boema este 
creatoare, susţine el, cu priviri scânteind de ură, dar l-a speriat până şi pe 
tata, care a zis maicii mele că, Nastasie-Nastasie, grele vremuri am ajuns 
să trăim, fecior de antreprenor, şi să umble ca lingurarii!... 

— Lingurarii sunt plini de inventivitate! Dacă Țara ar avea mai multe 
muzee, dacă oraşele noastre ar avea clădiri publice monumentale, cum 
întâlneşti mergând spre nord-vest, de la Florenţa sau Veneţia spre 
Amsterdam, atunci ei ar avea etaloane exigente, ar găsi un sens în a se 
întrece pe ei înşişi, ar deveni tot mai buni lingurari, am exporta un artizanat 
fin, comparabil cu cel din extremitatea de la Pacific a Asiei, unde de pe o 
stâncă roşie se uită Stalin spre intrarea în portul Portlandului, adânc 
depărtat de Pacific, unde o navă de-a sa descarcă americanilor piei de 
samur contra unor motoare termice de ultimă generație... 

— Toată istoria socială a omenirii, domnişoară Dora, e plină de lupte, 
având la bază cele două mari principii care caută să-şi facă loc, unul în 
paguba celuilalt: principiul autorităţii şi principiul libertății. 

— Cu o seară înainte, condusesem pe doctorul Lecca de la facultate 
până acasă, în Strada Berthelot, trecând însă prin parc. Cişmigiul era trist, 
ne-a vorbit de lupte de clasă, de înstrăinare, de locomotive ale istoriei... 

— Mişcarea Legionară nu se întemeiază exclusiv nici pe principiul 
autorității şi nici pe acela al libertății. Ea îşi are temeliile înfipte în 
principiul dragostei. În el îşi au rădăcinile atât autoritatea, cât și libertatea. 
Dragostea e împăcarea între cele două principii: autoritate şi libertate. 
Dragostea se află la mijloc, între ele şi deasupra lor, cuprinzându-le pe 
amândouă în tot ce au ele mai bun şi înlăturând conflictele dintre ele. 

— Ştii tu ce e dragostea? 

— Dacă mai trăia Căpitanu”, zise Marin lui Codin, se mai abăteau 
atâtea nenorociri peste neamul nostru creștin, ai căror capi au păcătuit? 

— Dragostea aplicată înseamnă pace în suflete, în societate și în lume. 

Omul negru trecu prin dreptul ferestrelor ca o umbră de pe lumea 
cealaltă. Zăpada scârţâi puternic. Raul tresări puternic. 

— Pacea nu mai apare ca o biată expresie a unui echilibru mecanic şi 
rece între cele două principii: autoritate şi libertate, condamnate la veşnică 
războire, adică la imposibilitate de echilibru. 

— Ah! pacea, pacea! oftă Dora, privind matern spre Grigore Căinaru, 
ca şi cum s-ar fi temut că i-l va lua la război Generalul Antonescu, 
înlocuindu-i haina de piele cu o manta la fel de subțire. 

— Dragostea este cheia păcii pe care Mântuitorul a aruncat-o tuturor 
neamurilor din lume! închise Tani o carte concepută pentru niște camarazi. 

— Niciodată, dar absolut niciodată, pământul nostru strămoşesc, cât 
ne-au mai lăsat din el, şi lumea înconjurătoare, ce noi mărirăm considerabil 
prin pierderile dureroase din nenorocitul curs al verii trecute 1940, n-au 
avut o mai abrașă nevoie de pace... Unii să-şi lingă rănile, să-şi plângă fiii 
morți zadarnic, alții să digere, să asimileze ce-au ingurgitat şi să-şi 
slăvească acei fii care s-au jertfit în mod productiv. Rugămu-ne tuturor 
zeilor lumii, o zei ai pământului şi ai acestei enigmatice lune surâzătoare 
în ger, acordați blestematei specii umane un răgaz de pace şi aranjaţi în aşa 
fel încât să se calmeze spiritele, precum la Moscova, aşa şi la Londra, la 
Washington, la Tokyo sau la Berlin! 

Venite lângă sobă imediat ce Tani citase ambiguu din Căpitan despre 
autoritate, libertate, dragoste, dragoste aplicată şi pace desferecată între ţări 
şi popoare tocmai prin cheia invincibilă a Iubirii, cuvintele solemne ale 
rugii istoricului literar Jenel Noveanu au impus prietenilor săi Grigore 
Căinaru şi Atanasie Damian să aplice legea tăcerii, să mediteze şi să se 
adâncească în bogăţiile lor lăuntrice, în principiu inepuizabile. 

Având creier nu fraged, căci depăşise demult stadiul acesta datorită 
unui tratament medicamentos aplicat de taică-su tocmai în scopul nobil al 
precocităţii intelectuale şi virile, ci cu mai toți lobii încă necopţi, micul 
Raul de după draperii gândea foarte aplicat dragostea ca o cheie a păcii, 

socotind că Fiihrerul are dreptate atunci când atrage în modul cel mai serios 
atenția Neamului Englezesc cum că numai în alianță sinceră cu Reichul se 
mai poate salva Imperiul Britanic, şi poate chiar mai mult decât atât, însăşi 
democraţia insulară, fiindcă legea progresului este că în genere gloatele se 
deşteaptă, ridică din ce în ce mai cutezător capul, alea din colonii vor zbiera 
după independenţă, alea de prin pieţele londoneze vor pretinde din ce în ce 
mai isteric ca străvechea instituție monarhică să se comporte tot mai 
spectaculos tabloidic, adică jucător asemeni unei preşedinţii bolnave de 
febra republicană a unei campanii electorale permanente. 

Nu, feciorul doctorului Lecca nu era de acord cu o pace în 1941, ci 
mai degrabă îl interesa ce se întâmplă în marea bibliotecă a Ghizdavilor, 
de unde pianul trimitea cu insistență, spre urechiuşele sale roz, indicii vagi 
cum că nu mătușă-sa Cristina Done, nici Dora Glagoveanu, ci chiar Elviriţa 
lui Mişu Copoiu acompaniază coruri româneşti uimitor de clare după atâta 
vin, semnate cândva Flechtenmacher, Hiibsch, Humpel, Jalowitzky, 
Ivanovici, Castaldi, Isidor Vorobchievici, Eusebiu Mandicevschi. Da, dar 
asta-i vocea caldă a lui tăticu, şi chiar era, într-o piesă a acestuia din urmă, 
profesor vienez la Akademie fiir Musik und darstellende Kunst, amic 
apreciat de Brahms, confirmase, cum citesc pe disc, confirmase pe cale 
corală însuşirile melosului românesc de a exprima idei, sentimente de o 
intensă vibraţie romantică, de un autentic fior uman şi artistic. 

— Melodia Foaie verde, merişoru este o doină în care suferinţa celui 
aflat „în spital de la Suceavă“ exprimă în substrat protestul faţă de condiţia 
hărăzită cândva omului simplu. Cândva. Cât lipsa bibliotecilor la sate, în 
Casele Naţionale, teoretic îi interziceau accesul la funcțiile complexe. 

— Vocile interioare subliniază discret, dar eficient, jocul modal al 
sunetului sol care apare când natural, diatonic, ca sensibilă a tonalității 
inițiale La bemol major, când alterat coborâtor ca o caracteristică frigică a 
relativei fa minor, încheiată major, luminos. 

Superdotatul encicloped al doctorului de la Bucureşti înțelegea 
perfect jalea internatului, deoarece era iniţiat în istoria așezămintelor 
noastre spitalicești, dar nu mai puţin deosebea el în corul de dincolo ce-l 
auzea, atât românismul-lamură, al materialului tematic, cât şi măiestria 
aranjamentului vocal propus de eruditul Mandicevschi, după ce a verificat 
de nenumărate ori ca nu cumva trucurile culte să nu sufoce vietatea 
folclorică, cum ai linchi lapte bătut nu din ulcică, ci din termos argintiu ca 
tâmplele generalului care îşi asumase Răspunderile la 6 septembrie 1940. 

Nu numai tăticu rage acolo, ci şi copoiu Mişu, ceea ce înseamnă că 
cel puţin în clipa asta nu-i retras, cu Elviriţa m6, pe după nu ş' ce draperie. 
Am să port şi eu într-o zi revolver în ghiozdan. Apoi voi suferi. 

Bietul copil! Gata să-şi împuște rivalul şi totuşi consolându-se că 
deocamdată nu are motive. 

Deși aceste motive existau: Elvira chinuia într-adevăr piano-ul, iar 

blestematul de conu' Mişu cu adevărat răgea. Cu mâna-i, ucigaşă poate, 
căzută odihnitor şi posesiv pe genunchiul mic al consoartei sale, de numai 
optsprezece ani, ani care trecând-trecând, ar fi diluat cândva planurile de 
fericire ale celuilalt mire, momentan mic. Anii. Tocând însă frumusețea şi 
mai ales naivitatea. Făcând din Elviriţa ceva gras şi clevetitor ca mă-sa, 
madam Meli, o Nataşă Rostova planturoasă, trecuţică. În lobii necopți ai 
creierului deja nefraged al puştiului, o Elviră matroană nu putea însă 
încăpea nici măcar sub simplă formă lingvistică. Nici măcar ca sintagmă! 
Oh, Doamne, rău e să fii prost, mai ales că istoria nu se scrie pentru 
tâmpiţi! Nici viaţa nu se întâmplă pentru ca nerodul să priceapă ceva din 
aventurile sale palpitante la inimă. Totul e un material amorf, util lui 
Grigore Căinaru, gazetar, lingvist și istoric, filolog, sociolog şi economist 
din suita profesorului de strategie polihistor Horea Bratu. EI vrea în taină 
două lucruri: pe Dora Glagoveanu şi să se facă scriitor, de unde i se va trage 
și moartea în timpul care va veni pe la zguduitorul an 1956, al Destalinizării 
și al cuceririi Budapestei cu tancuri ruseşti destalinizate. 
Sub inspiraţie recentă, Grigore Căinaru ar vrea să scrie chiar acum. 
Bătrânul său tată nu e însă un geniu ca Voicu Ghizdavu, care 
constatând că Marius e nebun ca Van Gogh, l-a subvenţionat. Dimpotrivă, 
de îndată ce Grig a încetat să mai înveţe economie de la profesorul Virgil 
Madgearu, ucis de vreo lună, şi s-a apucat de o obscură publicistică 
militantă, a dat ordin casierilor să fie constrâns a trăi ca muritor de foame! 
Un Esenin Serghei la mutră, de n-ar fi lat şi îndesat la trup, viitorul 
scriitor, poreclit de amici Găinaru, nu e deloc poet şi nu are nimic de a face 
cumva ceva cu generaţia Idealistă a României Mari. Aş! EI este de un 
pragmatism dezgustător: nu s-a lăsat de contabilitate şi analiza metodelor 
moderne de stăpânire a crizelor, nici nu va va renunţa la prozaic înainte de 
a-şi asigura un culcuş călduţ. Dealtfel, precum taică-su, antreprenor cu 
minte constructivă, l-a trimis să înveţe economie, pentru a făuri Japonia 
Europei, din ţărişoara noastră atât de extrem orientală, tot aşa şi pe Edgar, 
fratele Dorei Glagoveanu, l-au silit ai lui să se îndrepte spre Academia 
Comercială. Astfel Gary şi Grig au vieţuit o bună vreme nedespărțiți, uniți 
de acelaşi idealism, de o natură însă net diferită de acela al generaţiei lor 
atât de interbelice: unuia îi intrase în cap să producă motoare de automobil 
mai performante şi să pună bazele acestei industrii la noi, iar celălalt, ca 
basarabean, voia să scrie un roman-fluviu, epopee tolstoiană a Războiului 
nostru pentru Întregirea Neamului. Intenţii curate și cu temei bun, căci într- 
adevăr nu exista pe atunci o industrie a automobilului la noi, iar despre 
războiul de la 1916-1919, exceptând „Pădurea spânzuraţilor“ a domnului 
Rebreanu, cu greu s-ar fi putut spune că Eroismul alor noştri şi-a găsit o 
reflectare literară pe măsură: sub influența pernicioasă a pacifismului 
Occidentului, infectat de socialisme şi proto-feminism, chiar autori mari, 
ca domnii Cezar şi Camil Petrescu, s-au aplecat mai degrabă spre oroarea 

mutilantă fizic şi psihic a teatrelor de luptă, decât să pună în evidenţă acea 
celebră dragoste fierbinte de pământul strămoșesc şi de altarele Neamului, 
spiritul de sacrificiu al celor care s-au jertfit, dacă nu neapărat pentru Ţară 
— căci Țara aceea într-adevăr nu mai este — , măcar... pentru istorie şi 
literatură, adică pentru zalhana şi cafenea. 

Astfel, Gary a fugit la Şcoala Politehnică, fiindcă pentru a-și întrupa 
motoarele sale, trebuia să posede oarece ştiinţă a materialelor, a căldurii și 
a combustibililor. În schimb, Grig n-a fugit nicăieri; cu intenţia de a-și 
începe imediat romanul, ca o replică în patru volume la „Războiul şi Pacea“ 
mărețului Tolstoi, intuind și că rusul i-ar putea fi rudă îndepărtată, deoarece 
a avut activități de craidon şi ofițer țarist în România. Dar nu vedea vreo 
instituție de învăţământ superior, nici în ţară şi nici în străinătate, unde ar 
fi putut să înveţe, ca basarabean sau galițian cu destin minuscul, arta de a- 
şi compune Epopeea. Argumenta chiar, înroșindu-se la faţă de pasiune, că 
nici Homer, nici chiar contele Tolstoi nu au studiat excesiv şi nici n-au 
căutat cu lumânarea, ani de zile, ce au de vorbit. Cel mult se vor fi 
documentat! Ceea ce nici măcar atât nu mai era necesar în al său caz, 
fiindcă munca asta, pentru unii obositoare, pentru alţii generatoare de mari 
satisfacţii, era deja cu prisosinţă prestată de istoricul patriot Constantin 
Kirițescu, dirigintele liceanului Marius Ghizdavu la Colegiul Sântul Sava, 
în monumentala sinteză Istoria războiului pentru întregirea României. 
1916-1919, a cărei primă ediție apăruse pe la 1921, deci înainte de 
Încoronarea la Alba Iulia, în 15 octombrie 1922, a Regelui Ferdinand | 
Întregitorul, ca Rege al tuturor românilor, de la Nistru pân” la Tisa, cum 
spune poetul, dar, cel puţin sufletește, şi al celor de dincolo de fluvii, risipiţi 
spre Răsărit sau spre albastrul calm mediteran, atât de necesar oricărui vis 
de a dura o cultură-civilizație europeană completă, cu capitală deocamdată 
pe apa cea galbenă a Dâmboviţei. 

Deoarece, spre deosebire de Marius Ghizdavu, care a participat, Grig 
nici nu era conceput când au fost acele Serbări Regale, considerate de 
opoziție exagerate hollywoodian, pe spinarea contribuabilului, şi atunci el 
în preajma unui nou război reproşa generaţiei celui abia trecut cum că şi-a 
exprimat mai mult dezamăgirile, care în istorie survin după fiecare luptă 
când te gândeşti cine a tras foloasele materiale şi cine a rămas cu cele 
morale, și nu putea concepe cum, existând materialul gata întocmit de 
domnul Kirițescu, nu s-a trecut imediat la scrierea Epopeii, ci s-a risipit 
timpul în agitaţiuni sau căutări sterile. Abia acum se vede lămurit că de fapt 
generaţiile României Mari greşit s-a spus cum că n-aveau niciun ideal decât 
a lucra în Universal, uite, la 26 iunie 1940 rușii ne-au târât într-un nou 
război, deocamdată rece, dar mâine poate cald, antibolşevic-antinazist, şi 
condeierii noştri încă n-au dat reflectarea scriitoricească meritată de jertfele 
de atunci ale unor tipuri umane irepetabile azi, când peste pământul nostru 
strămoşesc s-a revărsat deja destul americanism, sub formă de produse și 

mentalități demitizante, deavolna pentru ca nesecatele noastre izvoare de 
eroi gata a se jertfi, pentru Ţară cu adevărat, tulburate malițios, să-şi reducă, 
într-o anumită măsură deloc neglijabilă, debitele. 

Până la 31 decembrie una mie nouă sute patruzăci, apăruseră, 
desigur, nenumărate amintiri, documente, memorii, literaturi despre 
celălalt război, și doară nu numai prin osârdia autorilor și editorilor noştri, 
Ci şi cei francezi, cei germani, cei englezi şi de alte naționalități lucraseră 
fără preget. Dar Grigore Căinaru, în repetate rânduri lui Gary Glagoveanu, 
care va fi secerat de mitralieră pe cal, lui popa Tani şi lui Jenel Noveanu, 
poate şi profesorului Horea Bratu, le explicase că graba e mare şi nu-i timp 
de adâncit problema, de netezit polemicile, de lămurit enigmele, fiindcă 
vine Al Doilea Război pentru Întregirea Neamului, cum îl şi numise într- 
un înflăcărat articolaş, şi ne găsește cu neîmplinirile primului, încă de 
neuitat fără a le pârjoli sub simţirea unei necondiționate porniri de a te jertfi 
pentru Neam, pentru Rege, pentru Țară şi pentru Legea creştinească, mai 
ales de când spre Soare-Răsare nu mai există biserici decât pentru turiştii 
occidentali, mulți niște șmecheri, aventurieri veniți doar să vază cum ar 
duce microbii bolşevismului şi-n ţările lor, să le betegească aidoma. 

— Dar te încumeţi tu, iubite Grig, la o întreprindere atât de urieşesc 
de mare? se minuna cu naivitate romanticul de Gary. La vârsta asta, și 
român, să te baţi cu Graful Tolstoi!!! De unde naiba ştii că vei învinge de 
prima dată, că vei avea ce spune, doar prin lucruri de miniatură, întâmplate 
între Siret şi Nistru... De ce, din ce, mă, în patru volume? Te-ai şi certat cu 
ăla bătrânu', de unde bani să ţi le tipărești, ești nebun, eşti mai nebun ca 
mine, motorul meu poate a păcăni, cartea ta nu știu dacă vei găsi zece 
români s-o ducă până la capăt! Nici măcar eu, sincer vorbind, nu-ți pot 
promite să mă încumet la atâta lectură. N-am făcut-o niciodată. Nu o voi 
face nici pentru prieten, cred. De fapt, mă pot lăuda excentric, doamnelor 
şi domnişoarelor, că n-am citit în viaţa mea vreo carte! Mi-s injiner. 

— Vrasăzică, se înroşea până la rădăcinile adânci ale părului său bălai 
Căinaru, eu te consider pe tine injineeer, iar tu pe mine nu mă vezi 
scriind!... Adică încăierându-mă cu Tolstoi şi ai lui, eu, care e sfântul meu, 
şi poate străbunelul meu! De la care am învăţat că aşa cum poporul rus a 
fost ocrotit de Dumnezeu când a luptat contra invadatorului, așa va fi şi cu 
Neamul Românesc! Şi chiar dac-aş scrie mult, zici, calitatea mea, de latin 
de rasă azi cam inferioară, te face sceptic că se va găsi cineva, chiar obligat 
profesional, dacă nu din pură prietenie, să citească enorma mea carte. Am 
meditat la toate acestea şi m-am gândit bine. Gestul contează, măi! Și 
Dumnezeu îl ştie! Deci te-nșeli amarnic. Tu uiţi multe, Gary. E adevărat că 
tata-i mare antreprenor în Lugojul lui Horia Sima, preşedintele executiv de 
azi al Legiunii Arhanghelului Mihail, bunul Dumnezeu să-i deie gând bun 
şi nepripit la faptă, însă tot atât de adevărat, ba chiar mai mult şi decât atât, 
îi că tata nu-i bănăţean, ci de baștină din Căinarii Vechi, alţii decât ai lui 

Mateevici, poate mai vechi decât aceia, şi, de frica ruşilor şi a pohodului 
pe meridiane sovietice, s-o aşezat taman în colțişorul diametral opus al 
Țării, părăsind pe bunici şi locurile copilăriei mele, scoțând apoi bani buni 
de la români, de la șvabi, de la maghiari, de la evrei, de la sârbi şi câte alte 
naționalități, înălțându-le cinstit construcţii durabile şi garantate la 
cutremur, nicio fisură n-au avut în noiembrie trecut... 

Tânărul lingvist şi istoric şi sociolog Grigore Căinaru ar fi voit, de 
fapt, să-i spună lui Edgar Glagoveanu, fratele Dorei de la Medicină, pe care 
o iubea, că întrucât urăşte din familie pe imperialismul rus, nici pentru 
literatura fină utilizată pentru deznaţionalizarea popoarelor subjugate nu 
poate avea mare stimă, adică nu prea consideră demn de el şi familia sa a 
emula cu patriarhul de la Iasnaia Poliana, ci scurt pe doi, Regatul Român 
are acelaşi drept divin de a cuceri URSS precât se pune chestiunea invers, 
însă ce îl încântă de fapt biografic este devotamentul de neconceput al 
contesei, de care un irepresibil imbold creştinesc spre onestitate îl face de- 
a binelea înamorat. Nu poţi reuși fără femei! Am auzit că această soție 
devotată a caligrafiat, a scris, a rescris şi a transcris de vreo sută şaizeci de 
ori romanul cel fluviu, până când augustul ei soţ a zis că este suficient de 
călit ca oţelul, el, textul, aşa se căleşte... Scris şi rescris de o devotată soție, 
născătoare de prichindei numeroşi, zburdalnici, zzomotoși. 

Asta vreau de la domnişoara Dora Glagoveanu: o droaie de prunci şi 
ajutor literar! 

— Fiule, surâse cu firmituri în barbă popa Tani, toate căile omului 
sunt întortocheate şi tocmai de aceea este atâta nevoie în peregrinările 
noastre de o călăuză spirituală. Pentru tine şi pentru Jenel, întâmplarea, și 
numai doară întâmplarea, face ca acel deschizător de cărare prin jungla 
ispitelor, spărgătoriu şi de fronturi, eu să fiu, ca unul care încă n-am ucis 
cetăţeni până la vârsta aceasta, nici am luat văduvii din gură ultima 
bucăţică, nici amărâtului de ţeran, hăituit de perceptor şi fonciire, cenușa 
din vatră. lacă dar, Grig, de ce eu socot de a mea datorie, ca amic şi ca 
duhovnic, să ţi-o zic de la obraz: fata asta nu înţelege, domnule, deşi te 
iubește — în măsura în care unul ca tine poate în genere să fie, ca artist 
onest, ciolovek iubit — de ce ţii tu neapărat să-ţi abandonezi studiile? 

— Da. De ce, domnule, bătu cu pumnul în masă conferenţiarul Iancu 
Noveanu, de ce să fugi de examene? Când zeii au făcut pe om nu numai 
muritor, ci şi crescător de la mic până la mare, dăruindu-l cu o porțiune a 
vieţii, numită tinereţe, tocmai în scopul expres de a studia şi de a lua licenţe 
utile politic, social, financiar, diplomatic, şi să le pui în cercevea dacă sunt 
de mare prestigiu şi vrei a epata pe mujicul analfabet sau pe socrii tăi... 

— Cartea asta, fraților, trebuie scrisă acuma! Neapărat acum. Studiile, 
viaţa practică, lupta cu alții, ca să pot duce la haita de copii pradă, pot veni 
după. Acum! Acum e şi timp exterior pentru creație, căci în iarna asta 
URSS ne ia doar Delta Dunării, Sulina, e şi timp de mare inspiraţie şi voinţă 


1:9 


de-a scrie din parte-mi. Am și început! Am şi citit Dorei mele primele 
douăzeci de pagini, amintirile de la Turtucaia ale tatălui meu, amintirile de 
la Verdun ale lui Edgar Glagoveanu, amintirile din prizonierat ale lui Voicu 
Ghizdavu, amintirile de la Iaşi ale doamnei Șaraga, însemnările din acelaşi 
Refugiu, însoţite de acuarele şi desene în creion, ale Marietei Ghizdavu, în 
rezumat câte ceva din toate. Ce mai vreți? 

— Găinare, hai să fim serioşi! Împacă-te cu ai tăi! Vei avea atunci şi 
liniştea bănească pentru literatură, şi acceptul tragic al jupânului Leonida 
Glagoveanu pentru dalba-ţi soțioară medicinistă, să se jertfească, pe la 
bucătărie şi îngrijind uneori de fruntea-ţi supraîncălzită sau de cârceii 
mâinii scriitoare! 

— NU!... Am zis NU! 

— Tăcerea acestor măricele imensități mă înfioară, apăru de după 
draperie micul Raul. Sub stele, pe care le străvăd prin mucegăitul de tavan 
albastru, prin ţigla aurie şi prin stratul de nori care face improbabil un 
bombardament noaptea asta la Ziduri, cele treizeci şi nouă kilograme de 
carne caldă — anul morţii mamei mele! — sunt insignifiante, ba chiar ridicole 
prin neputinţa lor de a etala mare gravitație în acest Univers... Însă stând 
cu după draperie şi tot uitându-mă la lumânărelele din cimitir, multe şi 
graţioase, căci au venit şi au pus toţi, mi-a dat prin gând că dacă tot o fi să 
mor la închisoarea din Piteşti, când va veni să vină Marele Experiment 
Românesc de kkt, atunci va fi mai comod şi cu mai puţină cheltuială să mi 
se aducă trupul aici, decât să mi-l ardă la crematoriul din Capitală şi să mi- 
| facă dispărut precum pe al lui Christ... Nu mai pot să rezist! E curent, 
trage după draperie, iar se trage, şi parcă am văzut la domnul Marius un 
țucal din sticlă verde aurie, lucrat ca dar de o ceramistă de la Belle Arte, 
pentru l octombrie 1935, de ziua lui. Tare trebuie să-l fi iubit de s-a înjosit 
atâta Cristina! lată de ce, ca tânăr lupişor tehnocrat, consider fezabilă 
chestia, ce zice Grig, s-o ia tare pe Dora, că negreşit va accepta! 

E mai complicat. Ceramista lui Marius era într-adevăr Cristina 
Done, sora Laurei, mătuşa lui Raul Lecca, aşadar; fiind lucru de mirare 
cum s-au contorsionat destinele, cum ea l-a vrut, dar a contat pentru el, şi 
asta abia în 1939, doar capriciul sinucigaşei surori mai mari; însă e tot atât 
de adevărat că amorul a fost: sculptoriţă, şi să prelucrezi aşa sticlă umilă! 

Precum Grigore Căinaru în decembrie 1940 avea ceva de scris, 
Domnul ştie că aşa avea şi Marius Ghizdavu, în august 1935, o frescă-n 
gând: nici măcar logodnă nu s-a mai negociat, în primăvara vara 1936 a 
Frontului Popu cel francez şi spaniol și recomandat întregii lumi 
antifasciste, pictorul avocat luând calea muzeeelor, amfiteatrelor și 
bibliotecilor pariziene, în căutarea acolo a unui... subiect. 

Pe Marius Ghizdavu, cele românești îl scârbeau încă de pe atunci. 

Ca întotdeauna influent când își urnea pietrele uriașei mori de 
măcinat idei, Raul Lecca, retrăgându-se cu o expresie de deranjament, că 
pentru un biet cuplu de indecişi a trebuit să calculeze atâta în curentul rece 
de după draperii de pluș azur, lăsă peste convivi să apese o teribilă sarcină 
de a verifica exactitatea rezoluţiei: Grig să insiste, că Dora se pretează. 

Scriitorul, teologul şi lingvistul erau trei şi adulți. Nu puteau folosi 
recipientul din camera de alături, nu plăsmuit, ci achiziţionat de 
domnişoara sculptoriţă Cristina Done, la 23 august 1935, de la Căminul 
Artei. Plini de vinul negru, ei porniră cu pași de asalt către culise, de partea 
cu draperia de azur şi cu cimitirul luminos. 

Câteva minute bune scena rămase perfect pustie, timp în care 
candela își epuiză uleiul de la icoană și, clipind ironic la imperfecțiile 
omeneşti, se stinse la cumpăna dintre ani, rămânând ca istoricii români să 
se pună de acord cu europenii, unii superiori lor din punct de vedere rasial 
pornind război cotropitorului sovietic chiar şi alături de Wehrmacht, căci 
era de negat ipoteza că se va vărsa sânge american sau britanic, doar ca să 
ni se dea nouă Basarabia și Bucovina înapoi, înainte de deznaționalizarea 
şi bolşevizarea lor ireversibilă. 

Departe, către gara roşie de cărămidă, şuiera un marfar greu, 
aducând cu dragoste muniţie şi scrisori de acasă pentru unele trupe 
germane, cantonate în regiune cu rol de a instrui pe cele românești, pentru 
a se bate eventual cu Rusia sovietică, în caz că ar fi necesar din cauză că 
Hitler ar putea fi silit la un război, decizie deja luată când Raul folosea 
bizarul ţucal dăruit de mătuşa sa amantului sorei ei sinucigașe. 

Numai Mircea Focşăneanu de la analize-sinteze, profesorul Horea 
Bratu, ca strateg, şi pictorul Marius Ghizdavu, ca expresionist, aveau ştire 
la Ziduri de pretenţiile de la Berlin, insultătoare pentru Europa civilizată 
1940, cu care venise domnul Molotov la domnul Ribbentrop în noiembrie 
recent, între altele, că nu poate fi viabilă Republica Sovietică Socialistă 
Moldovenească, înfiinţată de ei protocolar deja în august 19309, când s-a 
otrăvit Laura Lecca din cauza lui Marius, atâta vreme cât mormântul lui 
Ştefan cel Mare al desinestatornicei seminţii moldoveneşti se mai află 
stingher, cu tot cu Putna şi Suceava, în ţară străină: musai trebuie să-mi dai 
şi restul Bucovinei, chit că totdeauna Kremlinul a cerut doar Basarabia, iar 
Fiihrerul, ca austriac, trebuie să-şi calce pe inimă văzând cum se duce sub 
cnut o provincie niciodată călărită de ţariști, ci doar cioplită fag cu fag de 
habsburgi. 

Cu o mătură galbenă cu coadă vopsită în roşu, Codin veni din stânga, 

îndepărtând prin mângâieri brutale galbenele şi unsuroasele firmituri de 
cozonac cu nucă, răspândite pe marele covor de iută, decorat cu romburi 
verzi, visătoare, enigmatice. Apoi Lina, cea cu umeri rotunzi, albi ca 
laptele, aduse pe o tipsie ruginită pahare noi, în locul celor murdărite de un 
fel de cerneală plăcut mirositoare. S-ar fi putut crede că se vor întoarce 
pentru a bea şi a tăifăsui: inginerul silvic Eugeniu Otomega, doctorul 
chirurg şi urolog Liviu Lecca, pictorul avocat Marius Ghizdavu, colonelul 
cela fermier de la Valea Ursului și Valea Păcurarului, Belizarie Moga, tată 
la trei fetițe de măritat: Olguţa, Cocuţa şi Nunuţa, atât de grăbit să se scape 
de ele, presimțind că războiul se apropie şi că-şi va da sufletul pentru Țară, 
când va fi să se întâmple cu trădarea de la Țiganca, să scoată arme ai noştri 
ca să tragă în ai noştri, la întoarcerea din Răsărit, în cumplita vară 
bolşevizantă a lui 1944. 

Cu tot cu policioare şi tomuri grele, o zecime din această anexă a 
bibliotecii de la Ziduri se roteşte scârțâind alene, ca un car cu fân în lumina 
oblică a chindiei, şi prin uşa secretă vin în prim-plan Marin, șoferul de 
taină, și stăpânul său, Marius: 

— Ce vânt i-aduce pe acești trei crai? Și căror flamuri se închin? Au 
arme tăinuite prin cele acareturi? Sunt numai trei? Sau ne mai vin și alții, 
cu trenul cel din zori sau poate cu niscai mașini? 

— Stăpâne, dată fiind penuria de informaţii în care ne găsim la această 
banală substituire a unui an cu altul, încă nu mă pot pronunţa cu o fermitate 
pe care să te poți baza operațional, dacă cei trei noi mosafiri, aduşi de 
domnul colonel regal Moga, au sau n-au intenţii serioase de a se implica 
activ în promisul, de către unele forțe politice din ţară, proces de purificare 
apocaliptică a păturii româneşti conducătoare, de lepra trecutului. Şi, pe de 
altă parte şi prin absurd, dacă totuşi este aşa, atunci nu e vizat decât unchiul 
dumneavoastră, conu' Alecu, fiindcă a fost senator averescan şi a dat 
drumul la porumbei voiajori cu îndemnuri electorale, când erați mic, dus 
cu conu' Voicu la băi, la Vichy, ca să-i scoateţi din oasele galbene 
reumatismul contractat în prizonieratul din Alsacia... Alte persoane cu 
activitate notorie în politica de partid nu cunosc să fi intrat în casă. Da, 
admit, sunt cu noi, la cumpăna dintre ani, persoane angajate, intelectuali 
cu incandescente convingeri, deobicei pline de ură pentru cel cu stare, fie 
chiar gazda dătătoare de vin, fripturi, găzduire şi chiar de pat cu suflet, dar 
niciuna din atitudinile lor de până acum nu a supărat prea tare statul nostru 
de azi, naţional-legionar, şi nici ieri ei nu au prigonit Legiunea... În 
concluzie, cred că acest chiolhan, care este şi ultimul de la Ziduri din cauza 
războiului şi bolşevizării ce vor veni, nu se va sfârşi cu vărsare de sânge, 
niciun nume de pe lista mea de musafiri neavând şanse reale de a se găsi şi 
pe lista celor o sută de mii de capete, de care se vorbește în ultimul timp că 
trebuie să fie retezate pentru ca o ţară românească nouă, ca soarele sfânt de 
pe cer, să înceapă să crească pe ruinele trecutului, cum renasc pădurile 

noastre carpatine după o defrişare sălbatică... 

Dincolo de draperia de azur, Marin își turuie raportul, simțind nevoia 
de a frământa, între degetele crăpate de acizi și uleiuri, reverul parizian al 
surtucului boieresc. Mâna cealaltă şterge din când în când chelia datorită 
căreia a fost angajat să îngrijească de Cadillacul negru, ţinut sub şopron, pe 
butuci, ca să nu fie rechiziționat, trimis spre Don și atribuit securității 
sovietice, mijloc de transport pentru coordonatorii terorii de după victoria 
categorică a coaliției antihitleriste. Pe sub mustaţa bălană ca spicul de grâu 
cât vrabia, vorbele sale şoptite încrâncenat stropesc uneori obrazul proaspăt 
ras şi pomădat, al frumosului prinț al codrilor ce deja îi aşteaptă pe 
partizanii antibolşevici de la Ziduri, pe Râul Negru în sus, către Muntele 
Conic, unde se va construi odată și odată, în interes turistic, un sanctuar pe 
măsura formei sale sacre generoase. 

— Să dea Dumnezeu, Marine dragă, să fie aşa cum spui tu, preaiubit 
şofer, gorilă, agent şi model al penelului meu pentru studii de portret 
voievodal, ca şi codoșş pe-aici pe la Pribegi, precum și peste deal spre Valea 
Ursului şi Câmpulung! Te du acuma, să-ți dreagă un vin fiert cu scorţişoară 
Lina, c-ai stat cam mult pe-afară şi nu vreau să-mi răceşti tocmai când am 
mai multă nevoie de arta ta de a-mi conduce, pe drumuri de iarnă, bătrânul 
Cadillac negru... Mâine, poimâine, răspoimâine cel mai târziu, voi duce la 
gară cu butca lui Codin, pe rând sau împreună, pe bucureşteni, pe 
prahoveni, pe ardeleni, pe basarabeni şi pe tânărul domn Raul Lecca, iar 
după ce ne vom vâri înapoi în buzunare năframele fluturate de călătorie 
sprâncenată, ridicăm carul nostru de luptă de pe butuci şi abia-n Pieptănari, 
la domniţa inimii mele, Clara, ne mai oprim! 

— Pieptănari, Codine, este un fel de cartier bucureştean la care ajungi 
de 15 ianuarie sau de 15 iunie, dacă vrei să te reculegi, cât mai e voie, la 
mormântul lui Eminescu, poetul nostru naţional, de la Cimitirul Bellu. 

— Anul ăsta,1941 după Christ, eu adun douăzeci și nouă de ani. Încă 
patru, îmi Zic, şi eşti copt pentru răstignire, bădie Marius. Sau pentru a 
înnebuni de-a binelea, căci va fi în toamna lui 1945, cu cizma sovietică pe 
grumazul Neamului, în timp ce popoarele vestice, încrezute superioare 
rasial galiţienilor, pe pielea cărora se poate experimenta, ca pe câinii lui 
Pavlov, orice, se vor cuprinde vibrant de un mare elan reconstructiv, la care 
îşi vor adăuga şi americanii dolarii regeneratori. 'Tu, prostule, vei aştepta 
cu emoție sfârşitul fericit al Grevei Regale şi abia când îți va şuiera, de 
ziua-ţi onomastică lângă grilajul Ministerului de Interne sovietizat, glonţul 
proletar pe la carotidă, vei înţelege că nu există deznodământ fericit când 
Neamul este sortit pieirii, ci nu este fertilă decât o supraviețuirea 
individuală ca Homo solus şi că, dacă un mesaj artistic către un românism 
pe cale de dispariţie e un gest fără sens, artistul tot nu trebuie să tacă mâlc: 
el tot mai are de schelălăit ceva pentru popoarele alese de Dumnezeu să 
ilustreze mâine universalul, vreo paispce-cinşpe... 

Se rezemă de stâlpul fumuriu, îngheţat şi putred, brâncuşian dăltuit 
al pridvorului, ameţind la gândul că am pierdut simultan la Viena Școlile 
de pictură de la Baia Mare și de la Balcic, trase îmbătător din ţigara făcută 
de însuși statul român şi închise ochii spre cimitir, spre moșşi strămoşi, 
strângând puternic pleoapele, până la explozie de căldură şi culoare, ca 
între stânci marine la Surtuchioi, unde nu va mai picta niciodată, iar 
meduza de Antonescu a acceptat să execute orbește dictatul italo-german, 
fără a schiţa măcar gestul de a rediscuta chestiunea Cadrilaterului, a cărui 
valoare strategică sau economică să admitem că e nulă, dar nu aceeaşi 
apreciere e corectă şi pentru arta românească, pierdută aici odată cu însuşi 
subiectul: Coasta de Argint, pandant celei de Azur, franceze. 

— Dar ne vom aduna în Europa viitoare, Marius, una şi indivizibilă, 
când vei fotografia piei palide, scandinave, împletindu-şi cozile şi, după 
scufundări, dormitând ca nişte foci ademenitoare în pacea Caliacrei! 

— Asta nu mă încălzeşte cu nimic! bolborosi el, privind neguros la 
oştean, convins că zvonurile se vor confirma. În orele din urmă, cu sau fără 
comuniștii infiltrați în ea, Legiunea trebuie că a ucis iar, domnule, vom 
afla noi în zilele ce vin, pe cine anume. Însăși teroarea asta, care mi-a 
umplut casa de musafiri, nu trebuia să fie, Generale! Când au tras în Iorga, 
era de a ta datorie să-i organizezi întâi acestuia funeralii naţionale, să intri 
în doliu şi abia într-un târziu, după post greu și rugăciune, învățând masile 
să respecte intelectualii, patrioţii, poeţii şi istoricii naţionali, să aprobi şi 
reînhumarea festivă a Căpitanului! 

Dar cine dracu' eşti tu, să-i judeci pe toți, mă Marius? 

— Zeitgenossischer Maler sum, artist împovărat de păcate, ca însuși 
Dante Alighieri, al cărui tată avocat a fost, cum nu pot fi şi eu. Voi dărui 
sau nu săptămâna viitoare Clarei Honig un prunc, înainte de a mă răpune 
dintr-o singură rafală, patrula cu lup. Iar acest fiu al nostru va dispune de 
trei lagăre: Infernul, Purgatoriul şi Paradisul, să le populeze cu ce oameni 
importanți au mai trecut pe Pământ, de la papa Bonifaciu al VIII-lea la 
doctorul Joseph Goebbels şi la inginerii de suflete sovietici. 

— Marius, nu te duce! şoptise cu patimă Mihai Focşăneanu. 

Tu eşti dator Galiției, Liovului cu o operă mare — înțelese pictorul. 

Ochii copoiului străluceau în lumina stelară, atât de puţină pe 
Pământ. Ochi negri şi mici şi buni, de tătar din 'Tatar Bunar, soro... 

— Eşti prea bolnav acum şi e periculos să te înfățişezi cu aia sau în 
preajma fustei ei, când România trebuie pe moment să arate că se aliniază 
în toate cele Reichului, dacă vrea să spere sprijin împotriva pretențiilor 
sovietice privind gurile Dunării şi o graniță pe Carpaţi. Renunţă la Clara 
Honig! Dacă află Hi că un pictor patriot înflăcărat, în aceste vremuri 
măreţe, de o intransigenţă rasistă fără egal, nu îşi aude glasul sângelui, 
atunci priveşte bine harta!... Nu mai rămânem decât cu o Valahie cobiliță, 
la care s-a anexat, desigur nu pentru multă vreme, Dobrogea-n dreapta, 

Banatu-n stânga. Statul, Universitatea, Fundaţiile Regale, Ateneul, 
colecțiile de artă rămân, dar ca românism nu ne vom mai reface nicicând. 

Ce este românismul, românismul integral, ştii ceva? 

Nimic! Dar memoria diabolică a lui Focşăneanu reținuse expresia ca 
aparţinând pictorului şi fiind rostită pe treptele unei catedrale din Cernăuţi, 
în timp ce Elvira scria din clișee protocolare o carte poştală celor de acasă, 
alegând Monumentul Unirii de la 1918, văzut copilăreşte dinspre partea cu 
zimbrul voievozilor noştri de odinioară. 

Cetatea Hotinului, Cernăuţii, fântânile albe, Dubăuţii şi dumbrăvile 
roşii dinspre Codrii Cosminului sunt pentru mine, ca artist, Nordul, în 
aceeaşi măsură în care pentru un rus kievean Nord este Petersburgul, cel 
pierdut cu granitul negru în ceţurile baltice. Tot ce vine spre noi spiritual 
dinspre Bucovina este curat şi rece şi înalt gotic, aşa că risipirea acestui 
ținut ar fi o pierdere de identitate tot atât de dureroasă precât a Balcicului, 
cu pitorescul său leneş orizontal filigran pe nisip sudic... Fără aceste 
extensiuni pe verticala geografică, pe meridian, fără potopul de nostalgii 
pe care îl dezlănţuie exoticul îngheţat şi cel aburit aproape mediteraneean, 
un românism integral nu mai stă la latitudinea noastră a-l înfiripa. Ca să nu 
mai vorbim de ce dezastru ar fi, pentru vitalitatea noastră ca nație, pierderea 
unei ponderi prea mari din minorităţi, fiecare cu rostul și jocul ei în Regatul 
reîntregit integral. 

— Da, mă clatin, admise Marius în aerul rece mișcător dinspre munte. 
De vină-i vinul doar. Doar vinul negru ca cerneala letopiseţului. Ştii, Mihai, 
poate Elvira îți va fi spus sau nu, eu nu sunt pictor doar cu şevaletu-n faţă, 
ca-n foişorul lui Otomega la Pribegi sau ca în atelierul lui Modigliani de la 
Bucureşti. Eu sunt pictor patriot în toate ale vieții mele. Prin minte îmi 
fulgeră imagini nenumărate şi, tot astfel cum muzicianul nu poate arăta și 
altora chiar tot ce-i fabrică-n extaz urechea, nicicând nu voi putea opri, pe 
pânză sau în rigoarea unei fresce, atâtea mari muzee câte străbat cu gândul, 
zi de zi, și mai fertil chiar, noapte de noapte. 

— Lasă că, după informaţiile mele ce deţin din corespondență 
interceptată, şi suspectul Cezanne, tot un Homo solus, i se plângea 
colecționarului Vollard că nu-şi poate transpune pe pânză exact ce simte. 

— Mai cu seamă, precum tu ești obligat profesional să-nregistrezi 
simpaticele mutre umane ale străzii sau salonului, cu tot cu prostiile rostite, 
sau dintr-o singură ochire să reţii un document de importanță capitală 
pentru galițieni, rămâne-vor ei veşnic sub ţarismul roşu sau Europa se va 
prăvăli spre Est, așa şi eu sunt obligat de meseria mea să comit îndeobşte 
o anumită operațiune, fără nume precis deocamdată, dar pe care îl vei 
învăţa mult mai târziu, când cu Elviriţa noastră vei fi cetățean american şi 
vei lucra cu IBM-uri şi ce va mai urma. 

Ei bine, domnule, cel mai mult mi-e drag mie să tomografiez și să 
scanez încolo şi încoace. Când mă uit la casa de vizavi, eu secţionez cu 

briciul sau joagărul şi-mi dispare peretele fațadei. E cutremurător! Văd 
uneltele, hamurile și viţelul bolnav din tindă. Văd gospodarul cu muierea 
şi cu plozii în căldura unui singur pat şi, pe cuptor, bătrânii insomniaci şi 
chinuiţi de vechi dureri de şale, fără şanse să-şi permită vreodată o cură la 
Vichy. Sau, în oraș, desfac peretele blockhausului şi văd de sus şi până jos, 
ca într-un fagure, o sumedenie de activităţi sau de așteptări. O felie cu ce-i 
la faţadă, apoi altele, tot mai profund, până mă trezesc în curtea interioară 
şi văd iarăşi cerul, ca și cum între mine și Imensitate nu ar ființa nimic... 
Stau la fereastra susă, în marele furnicar industrial, şi mă tot uit la trecători 
şi-mi place să-i despic să văd ce au în pântec şi în creieri, colorând diferit 
diversele componente ale mașinăriilor lor trupeşti, deci sufleteşti. 

Această abilitate, fără de care artistul erei ştiinţifice şi tehnice nici 
poate a se mai racorda la secol, se învaţă în cinci-zece ani de exersare grea, 
ca bucătar cuțitar sau călău, după cum e harul mebic al fiecăruia. Dar odată 
însuşită, eşti cel mai senin om cu putință astăzi, fiindcă nu numai vita 
umană, Ci şi nava de oţel, cântată de fasciștii lui Galilei futuriști, sau 
schelăria demoralizantă a monumentelor constructiviste proletare sovietice 
leniniste își pierd consistenţa materială: vezi zgârie-norul cum se ridică din 
pulberea cocioabelor, cum își schimbă culorile în răsărituri și amurguri și 
cum într-un fel sau altul se prăbuşeşte lăuntric. 

— Poate, Marius, te rog să nu îţi râzi de mine, poate că am şi eu, 
securistul democrat regal, o fire de artist. Desigur, reprimată ofițereşte 
profesionist. De şefi şi, în ultima vreme, sub ironiile poznaşului consilier 
Alecu, ba chiar şi ale Elviriţei noastre. Când se uită la mine cu odioșii ei 
ochi negri ca Soarta, mi se taie orice imbold de a-mi exprima, către sufletul 
ei de viitor ministru de finanţe într-o lume feministă, orice emoțiune lirică 
mai mult sau mai puţin lacrimogenă, care mă surescită și pe mine din când 
în când, mă stârneşte să sprijin cerşetori sau să mă opresc din drumul meu 
cu destinaţii precise, doar ca să oblojesc vreun lup alsacian vagabond, 
sfâşiat de ai lui în lupta pentru hrana zilnică sau pentru căţele... Deunăzi, 
uitându-mă din cafenea, pe geamul mare, la cum trecea o doamnă 
însărcinată prin zloată, am avut exact percepţia artistică de care tocmai zici 
tu, că se obţine doar prin educaţie şi exercițiu de-ăla mebic. 

În faţa gravidei mele, se afla un agent de circulaţie, cu fluierul exact 
în gură şi cu axa buric-noadă aşezată perpendicular pe direcţia ei de 
deplasare, pe calea spre cafeneaua noastră literară, unde mergea mânioasă, 
ca să-i zică ceva de la obraz tăticului prinţesei din pântec. 

— De unde naiba ştii că era fetiță? turnă Marius cu mâna tremurândă 
din carenţe mebice. E adevărat că eu însumi am secționat nenumărate 
gravide, dar să-mi bat capul cu a preciza sensul în care va apleca Destinul 
balanŢa sexului făTului, nu m-am gândit niciodată! 

— Şi brusc femeiușca aia s-a despicat în două, ocolind într-un mod 
fluid obstacolul prezentat de agentul de circulație, plantat pe trotuar ca un 

stâlp în mijlocul râului. Cu vreo trei metri înainte, cele două părți simetrice 
s-au diferențiat şi au început să se depărteze una de alta, nu prea mult, ci 
doar atât cât să nu stânjenească la depășire agentul. Totuşi, partea opusă 
mie pare să se fi agăţat de porthartul acestuia, că a rămas puţin în urmă, ca 
piciorul desculţ al lui Picasso, suficient timp ca să-mi arate mie, roşie 
precum porcii agăţaţi la măcelar, secţiunea, inclusiv pruncul la care am 
văzut ca de la câţiva decimetri că era clar o fetiță. 

— Mă rog, mă rog, nu-i nimic neobişnuit aici, întâmplarea face, se 
lumină la fața-i brună, de maharajah, Marius, ca în acea zi de iarnă 
plictisitor de umedă, eu însumi să privesc pe geamul mare, dar din 
cafeneaua vizuală, de vizavi de aceea literară, de unde urmăreai tu, cu atâta 
interes, şi mama, şi copila. Mi-aduc şi-acum aminte buzele ei cărnoase şi 
roşii, ca ale harapului care prepară ciocolată pentru stăpânii săi britanici, şi 
părul ei negru şi creţ, puțin ieşit spre ger din batista cu buline albe, ce abia- 
i ținea de cald puţinului ei creier... Așa-i, Mihai, şi mie mi s-a năzărit că 
trupul acela fertil plesneşte ca o păstaie în dreptul mustăciosului agent, şi 
ochii mei de pictor, ca şi ai tăi de băgător de seamă, au tresărit identic 
oripilaţi la atâta roşu pe dinăuntrul feminin... 

Numai că pentru mine, carnea ceea vie, când a luat-o înainte puţin, 
mi-a revelat că fătul nu era fetiță, dom'le, ci dimpotrivă, băiat! 

— Asta dovedeşte, mormăi Focşăneanu, rotind puternic volanul 
Cadillacului pus pe butuci, că eu nu-mi doresc războiul, că nu-mi vreau 
decât binele familiei mele: Elvira să termine cu bine cele începute la 
Academia Comercială, chiar dacă economistul Virgil Madgearu nu mai 
este, pentru ca în anii ce vin, cu imaginaţie şi competenţă, să sporească, pe 
măsura tinereştilor noastre elanuri, câtă avere ne vor lăsa babacii noştri din 
strada Liliputană, pentru investiţii, ruletă şi speculație. 

— Da, Mihai. Eu însă, ah, doresc rrrăzboiul!... Urrrăsc pe ruşi! 
Urrrăsc pe nemți! 

— Pe italieni NUUU? se miră puternic o voce de prichindel de pe 
dulăpiorul cu piese de schimb, fixat cu holţşuruburi groase, în peretele de 
sud, de iscusitul mecanic auto sculer-matriţer Marin. 

— Pe italieni, nu. Deloc! dădu din umeri Marius Ghizdavu, smârcâind 
puţin şi pleoştindu-şi gorkiana mustăcioară, interesantă la sărutat, cum ştia 
bine veneţiana Laura Done. Discursul revizionist de la Milano al domnului 
Mussolini e rodul sfidării, neproductive pentru noi, la care a supus Italia 
fascistă domnul Titulescu, atrăgându-și aplauzele întregii stângi 
prostaliniste europene. Când România, ca prezidentă a Ligii Naţiunilor, a 
incitat la sancţionarea Ducelui, tratându-l cum americanii pe un viitor lider 
irakian, patriotismul fervent al strămoșilor săi de pe anticul Tibru îl obligau 
pe temperamentalul lider venețian să își îndrepte toată dragostea sa spre 
Ungaria cea mereu mutilată şi să-şi trimită fără remuşcare ginerele la 
Viena, cu instrucțiuni fatale pentru Balcicul meu şi pentru Nordul nostru. 

Absolv Italia de orice vină în acest Dictat. 

Nu era treaba lui Titulescu, nici a Regatului Român, să apere 
Abisinia aia, câtă vreme suntem doar putere regională, e drept, în creştere. 
Era treaba deţinătorilor deja de imperii coloniale de lapislazuli, financiare 
sau ideologice. Anglia, Republica Franceză (organizată ca Imperiu), 
America sau Rusia. Ele erau mult mai interesate decât noi în politica 
mondială, deşi eu aş forţa deja creșterea unui cap exotic de pod românesc 
la Abidjan, pe Coasta de Fildeş. După cum nu e treaba noastră să ne 
angajăm într-un război împotriva bolşevismului: e treaba oamenilor cu bani 
din întreaga lume... 

Însă pe nemți, eu nu-i iert! 

N-aveau niciun motiv împotriva noastră să se înhăiteze cu ruşii, să 
le dea Basarabia noastră şi o primă tranșă din Bucovina noastră, pentru ca 
apoi, cu același dispreţ rasial cult fără sens, să ne constrângă să acordăm 
alte concesii teritoriale, umilitoare, nici măcar unei supraputeri europene, 
ci unor asiatici fofilaţi la Dunăre, ungurilor şi bulgarilor... 

Aștept Războiul, Mihai! Nici nu-ţi închipui tu cu câtă febrilitate 
aştept să treacă el, bubuind, dinspre Coventry spre Bucureşti. 

Nu mă voi întoarce cu El-Zorab al meu, marele armăsar fumuriu cu 
ochii pururi injectaţi de ura repausului, decât atunci când voi putea arăta 
şerbilor mujicilor mei de pe apa cea neagră din hotarul Pribegilor, un snop 
de scalpuri în dreapta-mi sângerândă: șapte de ruşi, patru-cinci de unguri, 
două de bulgari, şi tot şapte, ba chiar opt, de nemți!!! 

Mișu Focşăneanu își privi vărul nevestei sale cu mai multă veselie 
decât oroare, pe când micul Raul, oripilat de atâta primitivism, o luă la fugă 
spre bucătăriile cu pufos cozonac al Linei, ținându-şi degeţelele adânc 
înfipte în urechiuşele înroşite de ger. 

— Când înjurai pe Titulescu, credeam că te-ai dat cu Horia Sima, dar 
constat că eşti de o mie de ori mai înrăit decât oamenii domniei sale. Pofta 
asta de a scalpa e ceva nou la tine şi, ca bun cunoscător de oameni ce sunt, 
te avertizez cât încă mai eşti lucid, că cine n-are ochi negri de scos, scoate 
şi albaştri, după cum cine nu poate ucide Străinul din Doina eminesciană, 
se poate masturba, cumva, lichidând... câțiva de-ai noștri! 

— Când eu flămânzeam la Paris şi mult contribuabil român trăgea 
mâţa de coadă la Bucureşti, dooomnul Titulescu nu se mulțumea la Ritz cu 
un singur apartament. Se zice că le închiria pe toate din jur, ca să poată 
avea, în cel mai zgomotos, mai luxos şi mai spurcat hotel al Europei, liniște 
de a calcula! 

— Ei spurcat! Fii serios. Întreabă şi tu pe Alecu Ghizdavu, Regina ta 
şi Prinţesa ta, când ajungeau la Paris, glonţ la Ritz trăgeau! 

— Mihai! gemu pe alt ton Marius, îngenunchind cu patetism alcoolic. 
Nu mai pot! L-am visat pe tata, îi visez des pe cei ai generaţiei lui. Şi l-am 
văzut adineauri, ațipind o clipă, de ger, euforic, ca îngheţatul din pustiile 

Siberiei, pe bietul Iorga. Nu cuvântând! Ci în sicriu. Aşa cum e acum, chiar 
mai grăitor la vreo lună de la despărțirea de Neamul Românesc. Odihnindu- 
se încă neputrezit. Cu vata în nări. Cu trupul decupat la autopsie, ca al Ţării. 
Cu fiorosul ochi întredeschis. Și fără cer deasupra. Beznă! Beznă! Beznă 
în toate, nesfârşită beznă, mi-e frică!!! 

— Câţi ani de pace ţi-ar trebui ţie, ca să-ţi eboşezi din proiect atâta 
cât să se poată spune că eşti un artist exprimat, a cărui operă specialiştii să 
o poată cartografia, ba chiar să-ţi şi extrapoleze intenţiile? 

— Declar doar că şi Dora îi cere lui Grigore Căinaru o carte aşa de 
lungă şi de încâlcită, încât el însuşi nu va reuşi s-o recitească cât o trăi. 

— Minimum o sută douăzeci de ani, rânji Marius deloc bucuros de 
mila ca de duhovnic a copoiului. lartă-mă pentru ieşirea asta. lartă-mă, 
Mihai! Sunt tare obosit. Extenuat. Dar acum mi-a trecut. Fumez cam mult. 
Nu, nu prea beau. Uite de ce te-am smuls de lângă Elvira, căreia înțeleg că 
vrei să-i faci o fetiță, cum şi eu Clarei Honig un băieţel... Spune-mi, ce vânt 
i-aduce pe aceşti trei crai? Și căror flamuri se închin? Au arme tăinuite prin 
cele acareturi? Sunt doar trei? Sau ne mai vin și alţii cu trenul cel din zori 
sau poate cu niscai mașini? 

— Mali întâi şi mai întâi, surâse ca un gondolier şef profesorul Horea 
Bratu, țin să sugerez amabilei noastre gazde, să dispună ca Lina să 
orânduiască în aşa fel munca la această curte feudală, încât femeile ziliere 
sau clăcaşe, cu sau fără botniță, să scuture mai des draperia cea de un 
albastru bucovinean, fiindcă pot veni la Ziduri şi personalități sensibile, 
profund alergice la praful și pulberea țării natale. 

Eu nu sunt din acele, dar alţii, cum însuşi conul Alecu, pot fi. 

În al doilea rând, și în orice caz înainte de a mă pronunţa, ca 
informator al domnului Focşăneanu, asupra identităţii celor trei crai, veniţi 
adineauri de dincolo de cortina de aur... Şi când pronunţ cu evlavie, ca unul 
ce-am pornit-o în viaţă cu mămăliga în traistă, copil de țărancă săracă şi 
proastă, acest cuvânt sacru, AUR, gândul meu sprinţar bate când spre 
Hoarda de Aur, când spre aurul românesc de tezaur... cred că a mea 
conştiinţă nu mi-ar ierta să nu fac aci, cu prioritate, o profeție, de urgență. 

Ea se referă la femeia gravidă ce amândoi aţi văzut-o întredeschisă 
de agentul de circulaţie, deși din unghiuri diferite. 

Eu interpretez că acesta e semn nefast. O să fie rău de noi. Mai rău 
de-atât nici că se poate! Intrăm într-o lungă robie. Fimeea aiasta nu va 
slobozi prea curând rodul pântecelui ei. 

Şi profesorul se opri, încremenit, din mersul meditativ, cu un papuc 
în aer deasupra covorului cu romburi, ca un prepelicar la doi paşi de 
păsărica visată. 

Marius păli, făcându-se la faţă ca un infanterist german congelat în 
ținută de vară, vertical, lângă carul său blindat, la porțile cu steluțe rubinii 
ale Moscovei postcreştine. 

Se rezemă de uşa capitonată cafeniu, cu ţinte galvanizate inoxidabil 
şi indiferente la destinaţia biroului: filozofie, contabilitate, anchetă sau 
înscriere în colhozul „Tudor Vladimirescu“. Degetele sale ţepene, ca de 
cosaş sau pianist, îndelung muncite, strânseră până la durere încheietura 
brațului de karatist al lui Mişu. Tătarul Elvirei nu era mai puţin palid. 

Părinteșşte, profesorul de strategie înțelese efectul pesimistului său 
mesaj asupra straturilor de anemone din sufletele mai tinerilor săi 
interlocutori. Zâmbi ca un bunic, din toată faţa sa proaspăt rasă şi pudrată 
din belșug, ca pentru un colocviu filmat pentru istorie ca să se vadă cândva 
dacă profeția s-a împlinit sau nu. 

— Femeia ce vi s-a arătat, ştim bine, noi nu o vom identifica 
niciodată. Poate că... şi lucrurile depind aici de bunăvoința domnilor 
Petrovicescu, Ghika, Maimuca și Mironovici, să recunoască dacă îl are 
vreunul pe ştatele sale... pe agentul de circulație, plantat între cele două 
cafenele, unde bârfesc regimul lichelele noastre intelectuale. El ar putea 
căpăta chip uman și ar putea da interviuri, confirmând că sub mustaţa-i de 
husar se ascunde o gură românească. Femeia însă... 

Și marele dansator care era tânărul profesor la înfăţişare Horea Bratu 
dădu resemnat din umerii săi albi ca laptele Linei. 

— Nu cumva pe femeie o cheamă Libertatea? gemu atunci în transă 
Marius. 

— Poate că da, poate că nu! îşi arcui mai enigmatic ca oricând 
sprâncenele-i de zimbru profesorul de propagandă. Poate că o asemenea 
ipoteză este pertinentă, deşi libertatea nu depinde de femei cu ţâţele goale 
pe baricade, ci de cât și mai ales de ce materiale citeşte sau receptează 
audiovizual electoratul. Miracolul în dosarul viziunii voastre de pe Calea 
Victoriei este că sexul pruncului este indecidabil. La fel de bine va putea 
să se cheme Victoraş sau Victoriţa. Amândoi aveți dreptate, amândoi ați 
avut o percepție corectă asupra viitorului şi amândoi veţi fi încă în viaţă 
când această femeie grăbită va naşte de-a binelea, în curtea ticsită de 
cetăţeni a Televiziunii de stat... 

— Câţi ani mai sunt până atunci? gemu încă o dată pictorul român 
impacientat Marius Ghizdavu. 

— Aproape o jumătate de veac, mormăi cu nepăsare Bratu, ca şi când 
ar fi fost vorba de un fleac de câțiva anișori. lar pe ofiţerul care va anunţa 
popooorului acea naștere miraculoasă, îl va chema Lupoi, își încreţi el de 
durerea actului premoniţiei mușchii pleoapelor. În orice caz, nu te gudura 
încă, pentru că destinul ţi-e tare rău, Marius! Abia de atunci încolo, cu un 
desen în maniera porumbelului pacifist al lui Picasso, dar figurând 
angelicat pruncul Victoraş sau Victoriţa, vei relua pe căi rodnice demersul 
tău plastic, înmlăştinat de câteva săptămâni în tomografii pe creierii, doi, 
dar vorba lui Codin în viitorul realism sovietic anticărturar, nici unul bun, 
mai ales acum când gloanțele tinerilor noştri naționaliști i-au scos din 

funcțiune, ai Sămănătorului a cărui ucidere este principalul eveniment 
istoric din România sfârtecată, de la cedarea Şcolilor de la Baia Mare și 
Balcic, până la trecerea ostăşească a Prutului. 

— Fireşte, se enervă în numele Căpitanului domnul Horia Sima când 
profesorul de strategie şi propagandă nu aminti la bilanţ, în Istorie, şi marile 
manifestaţiuni verzi recente, de la București şi de la Iași, fireşte, cum spun 
eu în Era libertăţii, fireşte că Iorga încă avea crieri cât să mai contribuie la 
raftul istoriei naționale şi universale, dar nu trebuie uitat niciodată că a avut 
la dispoziţie berechet cincizeci de ani de creaţie plenară, de nimic 
stânjenită. Îşi împlinise rostul vieţii pământești ca istoric şi om de cultură... 

— Specialiştii în tânguirea lui lorga, anticipă pe comandant Gary 
Glagoveanu, ar trebui să-şi rezerve ceva din lacrimile, emoţiunile şi 
indignarea lor, și pentru a pomeni sutele de tineri ucişi în floarea vârstei, 
sub dictatura carlistă şi oblăduirea specială a... maestrului. 

— Toate apele galbene şi băloase ale Dâmboviţei micului nostru Paris 
intelectual nu pot curăța de pe fruntea și obrazul naţiei o pată de sânge 
intelectual. 

— Sunt şi alte puncte de vedere! zâmbi cu o perspicacitate de 
pocherist, la care gloatele sunt ultrasensibile, politicianul. N-ai înţeles 
nimic din doctrina lui Lautr6amont! 

— În noaptea de 27/28 noiembrie 1940, trebuie dar precizat, n-a fost 
ucis marele N. lorga, ci execrabila figură a omului politic N. Iorga! 

— Aşadar, rânji Marius, cei cincizeci de ani de dictatură pe care am 
început să-i străbat nu vor ucide în mine artistul, ci doar omul politic! 

— Da, zâmbi sec Bratu, cu o lumină mare în golfurile enormei dalbei 
sale frunţi, cu părul proaspăt vopsit a predispoziţie pentru compromisuri. 
Da! Nu, tu nu e bine să te avânţi pe frontul de peste Prut! 

— Ba am să mă avânt, am să ucid, am să distrug şi am să jefuiesc cu 
toată ura injectată prin dezonoarea suferită la şantajul sovieto-nazist din 
1940)! ivi boierul cel nou de la Ziduri priviri crunte din irişii săi negri ca 
mura. Fiindcă în caz de victorie a Armatelor Roşii şi a aliaţilor ei, tot vom 
fi acuzaţi de aceste toate, și încă de ceva fantezist în plus, sub surâsurile 
ironice ale po-popoarelor încrezute de rasă superioaaară nouă din Vest. 

— 'Transmiteţi, vă rog, redeveni gazda doctor în drept parizian, 
domnului Horia Sima, regretul meu că din considerente de sănătate nu mă 
pot angaja deocamdată în decorarea cu motive voievodal-religioase a 
plafoanelor de la Casa Verde și de la sediul din Strada Roma! Eu, Marius 
Ghizdavu, nici de la Tonitza, nici de la Costin Petrescu, n-am deprins arta 
frescei wagneriene. Poate în întunecatul april, când a miji şi pe aici, pe 
colinele de la Ziduri, sub munte, colțul fraged și dulce-amărui al ierbii, să 
mă încumet a ieşi din bârlog şi a mă înscrie pentru o audiență, fie la biroul 
din Bucureștii Noi, fie la secretariatul de la Preşedinţia Consiliului de 
Miniștri... Însă cel mai cuminte cred că este să convenim o luare de contact 

prin camaradul Băluţeanu, de atâtea ori întâlnit de mine pe culoarele 
Ministerului Propagandei. Cum domnia sa, în vremuri de grea prigoană a 
fost beneficiar al protecţiei oferite, la mine în foişor, de domnul inginer de 
sonde Eugeniu Otomega, apreciez că nu ne va fi prea greu să depănăm o 
analiză punctuală pe puncte punct cu punct a comenzii, căzând de acord 
asupra cheltuielilor materiale, iar în cele de mesaj urmând a ne concentra 
mai mult asupra a ceea ce ne apropie decât asupra a ceea ce ne desparte. 
lacă dar, domnule Horea Bratu, că din partea mea există cele mai bune 
intenții de a mă jertfi pentru Țară, numai că nu acum pe loc, ci mai încolo- 
şa, după dezgheţ şi zăpor, spre primăvară... 

— Adică după Rebeliune! holbă ochii de admirație copoiul. 

— Nu-nu-nuuu, zâmbi cu sinceritate boierul, nu aştept atâta o 
retragere a miniştrilor legionari de la guvernare, în condiţiile în care 
popularitatea mișcării e în continuă scădere, cât mă gândesc că de îndată 
ce a da frunza pentru camuflaj şi pământul stepelor s-a zvânta, porni-vor şi 
blindatele sovieto-naziste, ori spre vest, ori spre est şi, la aspra chemare a 
buciumașilor, scoate-voi pe El-Zorab din grajd, pune-voi armura lustruită 
de Codin, lua-voi în dreapta-mi necruțătoare securea dată la polizor de 
Marin şi mă voi repezi înainte cu faţa la dușman, pentru Reîntregire măcar 
la unul din hotare! 

Astfel, din narator de subiecte legendare voi deveni erou al lor și din 
beneficiar al jertfirii pentru Ţară, creator de Țară nouă, deci mă voi încadra 
mai bine în spiritul doctrinei Căpitanului... 

Privind la Marius, tătarul Elvirei, perceput literalmente ca tătar de 
soacră-sa, madam Meli, fiindcă i-a răpit fuca de numai optsprezece ani 
pentru a o face fericită, nu se putea împiedica să nu zâmbească de naiva 
prudenţă artistică dinaintea unui expert care nu prin astfel de trucuri putea 
fi oprit să raporteze mai sus în ce ape se scaldă cărturarii de la Ziduri. 

— Domnule profesor, interveni el împăciuitor, nu mai e mult și se va 
crăpa de ziuă şi, în gara roşie de cărămidă, de la Pribegi, numită totuşi 
Ziduri, va poposi un tren şi nimeni din cei prezenți la acest An Nou nu ştie 
ce fel de oameni vor cobori... 

— Cu ce armament şi cu ce consemn! completă Marius. Noi suntem 
pregătiți pentru o rezistență dârză, însă trebuie să recunoaștem că forțe mai 
mari de valoarea unui pluton ne-ar pune în mare dificultate, mai ales că 
avem atâtea femei cu noi şi chiar un copil... 

— De când, făcând în ciudă mamei, tata a început să mă ia la spital 
să asist la autopsii, operaţii pe cord, trepanaţii şi chiar avorturi, nu mai sunt 
eu cine ştie ce copil! protestă cu voioasă fermitate buclatul şi bucălatul, 
îngerescul Raul Lecca. 

— Domnilor, îşi ridică în sus cu scârbă bărbia bine bărbierită Bratu, 
suntem la o răspântie prea tragică a neamului românesc ca să mai umblăm 
cu ocolișuri. Am descins la Ziduri direct de la Şcoala de Război: vă asigur 

cu toată sinceritatea şi punându-mi în joc onoarea, că în această noapte 
Legiunea nu va întreprinde acea Jilavă promisă, colosală, extinsă la 
dimensiunile actuale ale Țării împuţinate, cum zvonesc doar iresponsabilii 
sau persoane cu ştate de plată ruseşti-cominterniste sau poate londoneze. 

Consiliez în acest sens pe toți de aici, bazându-mă nu numai pe 
ordinele neobişnuit de ferme date circular de Conducătorul Statului către 
prefecţi şi primari, precizându-se expres să se păstreze liniştea chiar prin 
recursul la arme, încât Horia Sima în persoană a dat circulare exact în 
același sens, existând probabil şi exigență germană să fie perfect stabil 
acest front când se duc probabile noi negocieri cu Marea Britanie, pentru o 
pace echitabilă şi eternă în Vest, ca aia cu URSS în Est. Mă bazez pe ceva 
mai mult decât aceste banale acte administrative... 

Domnule Marius Ghizdavu, domnule Mihai Focşăneanu, domnule 
Raul Lecca, mă adresez domniilor-voastre cu acea încredere neţărmurită, 
care nu poate ființa decât între adevărații cărturari: ştiu că nu mă veţi trăda! 
Mă bazez pe ceea ce toți prietenii mei de la Şcoala de Război recunosc ca 
pe un fapt de o mare importanţă pentru viitorul imediat al politicii 
românești: în armată, s-a format un curent de opinie antilegionar atât de 
puternic, încât dacă dezordinile nu încetează, se va ajunge la un sângeros 
conflict, chiar peste capul Generalului Antonescu: cadrele noastre, 
conştiente de rolul ce poate reveni Armatei în orice moment , nu mai pot 
tolera nicio insultă, nicio vexațiune, nicio dezarmare, nicio arestare 
săvârşită de elemente civile, cu atât mai mult cu cât sunt indicii suficient 
de tari ca să putem afirma că Mişcarea Legionară, înălțată în pripă de Horia 
Sima pe ruinele masacratei formaţiuni a lui Corneliu Zelea-Codreanu, este 
puternic infiltrată de duşmanul de la Răsărit! 

— Aceste infiltraţiuni le confirm! îşi înclină capul cu respect 
Focşăneanu, ca şi cum ar fi primit o decorație. 

— 'Tata le are?... aceste infiltraţiuni?? 

— Prietenul meu, mângâie Marius puştiul pe creştet, marele medic 
Lecca, este cu adevărat un om de stânga, însă nu unul care să creadă că 
lumina vine de la sângele rusesc vărsat de Stalin la Răsărit! 

— Domnilor, îşi depărtă braţele concluziv conferenţiarul, din aceste 
informaţii, să-și ia fiecare ce-1 trebuie pentru îndrumarea vieții! 

— Stai puţin! Nu-i aşa! i se agăţă de cot în uşă profesorului Bratu 
artistul Ghizdavu, înnebunit de incertitudini. Cine sunt aşa-zişii crai de la 
Est pe care cu o insolenţă incalificabilă colonelul Ariel Moga mi i-a 
introdus fără niciun avertisment în salon, unde au fost concentrați nu numai 
cărturarii noştri, ci şi atâtea doamne şi domnişoare, vai, pentru conținutul 
masculin al salonului, eu-eu-eu, ca amfitrion, fiind tot atât de responsabil 

precât un şef de cabinet pentru ce oameni lasă la ministru să-şi găsească 
fericirea, să-şi rezolve problemele lor vitale! 

— Vai Marius dragă, îşi spori privirea albastră ca mă-sa cea moartă 
micul Raul, da” de ţe n-ai spus? Şi-au lăsat toţi trei mantalele la bucătărie, 
la Lina, să le perie ea puţin. Este vorba, silabisi el o notiţă informativă 
caligrafiată de femeie, dacă nu-s nume de cod, este vorba de locotenent- 
comandor de aviaţie Stelian Dabija, de locotenent de vânători de munte 
Petrache Hulpe şi de sublocotenentul de intendenţă și servicii auxiliare 
Dumitru-lov Supeanu! 

— Ăştia trei, dădu a lehamite din mâna-i diversionistă meșterul Bratu, 
trebuie că i-a adus de gineri bietul Ariel Moga, pentru nemăritatele lui fiice, 
prea exigentele Olguţa, Cocuţa și Nunuţa! 

— Daaa? îşi desprinse Marius cleştele degetelor de braţul rău ciupit 
al strategului cu frunte de fildeş. 

Mișu Focşăneanu zâmbi a râde, păstrând pentru sine îndoielile ce va 
fi avut: divizia comandată de generalul Belizarie Moga dispune de 
numeroşi ofițeri de intendență, fiind însă deficitară în ce priveşte vânătorii 
de munte, iar aviația de cercetare şi bombardament lipsindu-i complet, deşi 
s-au făcut reclamațiuni insistente mai sus în acest sens. 

— La ce altceva decât aprovizionarea se pricepe acest sublocotenent 
Mitică Supeanu? rămase Marius bănuitor. 

— La furat cai pentru Ariel Moga! se răsuci râzând adorabil, ca printre 
lacrimi, Raulică şi fugi sărind într-un picior până i se rupse şnurul de la 
pantofior, pe pietrişul alb din parcul foișorului de la Pribegi. 

— Stai, drace, că n-am terminat! protestă Cristina, ameninţându-l cu 
degete roz pătate de lutul negru şi amar în care modelase un înger negru, 
un diavol întunecat ca vinul de Ziduri. 

Dinspre pinii deși, umbroşi, înalți și albaştri ca nişte cedri din Liban, 
de unde vine mireasa fără a se înfricoşa că mirele poate fi chemat la oaste 
chiar în noaptea nunții, aerul poartă şoapte şi muzici, însă nu oricine, și în 
niciun caz domnişoara nu, este menit să audă chemarea. E acum la vârsta 
Aurei atunci, s-au şi dus doi ani aproape, uite, te sinucizi şi nu se întâmplă 
nimic, eu orfani pe lumea asta nu am vrut să las şi nu voi lăsa, ce prostie!... 
Să te frângi între un prozaic medic de stânga ca Lecca şi un smintit atât de 
calculat ca Marius: în stare să îşi asigure un glonţ sub omoplat sau sub 
claviculă până trece războiul! 

Cum-necum, Cristina Done e încă pură şi are o psihologie de copil. 
Ea n-ar voi un prunc din raţiuni foarte teoretice. Ea se uită însă cu interes 
— ŞI cât interes! — în cărucioarele de copil ale altora, unele aduse în dar de 
ofițerii germani, odată cu păpuşi blonde cu ochi albaştri standard arian 
canonic. Ea configurează de vreun an, în lut sau în bronz sau în marmură 
sau în ghips, lunar dacă nu săptămânal, câte un copil în manieră Rodin- 
Brâncuși, calculându-şi cu răbdare azimutul spre o direcție rodnică, de 

autentică înnoire a artei, nu numai în Regatul Român, ci şi în Galiţia Mare 
şi în Vest. Pentru aceasta, sfaturile şi orientările, indicaţiile pe care un atât 
de experimentat artist, deşi cu vreo zece ani mai tânăr, ca Marius Ghizdavu, 
nu au un preţ exprimabil numeric. Ele sunt de nepreţuit. Lucru cu care 
cumnatul Lecca ar fi perfect de acord, de când i s-au aprins călcâiele după 
o studentă a sa, Dora Glagoveanu, cu care ar voi să-şi refacă viaţa, sărmanul 
văduv simulând că nu poate observa, prin ochelarii săi groși, că excesul de 
exerciţii de luptă civilă contra bombardamentelor, ca și restricțiile de a 
călători, sunt semne tot mai sâcâitoare că un nou mare război se apropie de 
neamul meu cel românesc, spre necazul multora care au crezut că ce-au 
răpit, prin silnicie şi unindu-se mai mulți, le va rămâne fără ca bărbaţii 
acestei ţări trunchiate să tragă sabia şi, săvârşind fapte de vitejie legendară, 
să încerce să-ntoarcă lucrul furat, fiind vorba de pământul strămoşesc, nu 
de proprietăți particulare răsfirate, cum ar fi imobile, terenuri, păduri, 
iazuri, bijuterii, odoare, mijloace de producție mai ales, care în proprietate 
privată duc la exploatarea ciolovekului de către om. 

— Eu pot muri cu ruinele Spitalului Brâncovenesc peste mine şi peste 
pacienţi, se văita el, dar Raul ar fi păcat să fie speriat măcar, nu zic ucis, de 
un bombardament-surpriză, american, sovietic, britanic sau chiar german... 
sau japonez, că nu mai ai încredere în nimeni în secolul de azi. De aceea, 
Cristina, te rog din suflet, sacrifică-te tu încă vreo câteva luni, mergi la 
Marius, la Ziduri, cu micul nostru geniu, nu prea multă vreme, doar până 
voi găsi o nouă mămicuţă pentru el, dar una care să-i placă şi lui, cât de 
frumoasă şi cât de tânără, şi cultivată, să aibă ce conversa cu ea! Mă tot 
gândesc la Dora Glagoveanu, la botişorul ei răsfăţat şi la ochii ei verzi- 
cenuşii, în care citeşti că totul se poate, ca să constați imediat că nu se poate, 
că hotărârea ei de a nu ceda e nestrămutabilă, că banditul roșcovan de peste 
Prut i-a sucit minţile cu freza aia cretină de un blond spălăcit şi cu ale sale 
versuri neroade şi cu pretenția mai mult decât ridicolă c-ar fi malagambist 
creator de posibilă... boemă, la Porţile Orientului, unde o reuşesc doar 
rătăcitorii, ţiganii lui Pușkin, cât îi va mai lăsa Antonescu. 

Da, gândi Cristina, în frumoasa lună mai se poate merge la oaste şi 
se poate dormi cu plăcere pe câmp, adică în stepă cum ar veni. Se poate 
face, deci, şi boemă — Grig poate răpi pe Dora încuiaților ei părinți. Da, 
poate. Niciodată n-ai nimerit-o, doctore! 

Mângâia gânditoare lutul-Raul, schimbându-i inconştient expresia, 
din copilul gata să izbucnească într-un hohot de râs nemotivat, făcând un 
mic Kant meditând la perspectivele păcii eterne, în condiţiile conservării 
naturii umane, cam animalice de felul cel sucit al ei. 

Dacă Laura a fost o dulce dragoste bălaie Correggio, cu ochi ca 
marea la Balcic şi Surtuchioi, tipul blond nu nordic, ci acela venețian, 
Cristina era aproape țigancă Aman la piele, deci tot o făptură sudică, tatăl 
fiindu-i un pietrar sicilian adus de bunicul lui Marius să decoreze Palatul 

de Justiţie din Piteşti pe la 1895, care atât de mult plăcându-i pe la noi, c- 
avem șapte anotimpuri, s-a şi căsătorit cu o fată de băcan din Strada 
Fântânii, nu departe pe-atunci de piaţeta unde-și are azi casă de beton cubic 
doctorul Lecca, ginerele care-i îngrijește de îndoliata soție şi de singura 
fiică rămasă în viaţă, gânditoare acum pe terasa foişorului de la Pribegi. 

Și cum să nu fii gânditoare când doctorul Lecca a descoperit, printre 
vechiturile aduse de la Sibiu de faimoasa spioancă Dorothea Schlauberger, 
pentru colecţia Iordache şi Denis Ghizdavu, un fel de clavecin, cumplit de 
vechi, cu gravuri şi inscripții shakespeariene pe roasa de șoareci față 
interioară a capacului raclei cu corzi, un virginal, îl are pe inventar Marius 
Ghizdavu şi, ridicol poate, Dora Glagoveanu clămpănește ce ştie, iar cel cu 
călcâiele aprinse în şosetele vărgate ca ale lui Hitler, rage. Rage (către 
cine?) nici mai mult nici mai puţin decât: „Mai cântă-mi, țiganco, romanţa 
iubirii apuse demult!/ Coboare în sufletu-mi toamna, să beau şi să plâng și 
s-ascult!“* 

E luna mai, au înflorit salcâmii și, în sufletul său, cineva, bărbat, 
respins într-un mod incalificabil, își doreşte să se aciueze în suflet la el o 
toamnă ieri nedorită, dar azi, când speranţele fericirii s-au scuturat, singură 
materie primă pentru plăcere, plăcerea de a bea vin negru și tare, inspirator, 
din seculara vie de la Ziduri, şi s-asculți romanțe demoralizante, cântate nu 
de soliste de la Operă sau de la Operetă, bătrâne, ci de o ţigancă, și anume, 
în condițiile din parcul necosit al foişorului de la Pribegi, doar sculptorița 
de copii, domnişoara Cristina Done, care la cei treizeci şi nouă de ani ai 
săi, arată ca de douăzeci şi nouă, cât are gazda, bietul Marius, cel cu glonţul 
visat în spate, gata mâine să paralizeze, să se lase de pictura activă şi să se 
facă istoric al artei, eseist, critic de întâmpinare, poet de ocazie, cronicar 
monden sau analist politic, orice, numai să nu vegeteze, căci vegetarea la 
animale înseamnă moarte, necaz de care oamenii sunt pe deplin conştienţi. 

— Conașul, zise Marin trăgând la umbra streşinii roaba cu lut 
proaspăt adus din malul Râului Negru, în care s-au scăldat trecutele 
doamne şi domniţe, țipând de cât de rece și de limpede apa, înainte de a fi 
pe la Berlin, în escapade de scârbă pentru evoluția politică pariziană, un 
fotograf şi pictor portretist al Damelor, lăsând căpeteniilor naziste înşelate 
nemuritoare portrete ale nevestelor lor, şi de copii la fel, de-ar fi pictat pe 
copilașii lui Goebbels văzuţi tragic de ei înșiși, n-aş putea preciza câţi avea 
pe atunci, însă e drept, nu a arătat tot ce ştia de la Iași, tot ce a furat ca 
meserie de la Tonitza, cum şi eu am învăţat meseria de şofer şi mecanic 
auto şi tinichigiu auto chiar de la conașul, inclusiv cu înjurături occidentale, 
deci nu cred că va aprecia ideea de a modela un Raul atât de serios și cu 
lacrimi în ochi, gata să mai verse încă, de parcă tocmai i-ar fi pierit cineva 
drag pe câmpul de onoare de la răsărit de Prut sau pe celelalte două câmpuri 
răpite, unde mai avem moşii de întregit. 

— Da” vulcanizare ştii? se enervă Cristina Done, presimţind întrucât 

era dotată cu intuiție feminină că peste mai puţin de-un cincinal muncitorul 
prost şi țăranul şi mai prost vor avea un cuvânt greu de spus, jdanovist, 
româno-sovietic, tot așa încâlcit, în promovarea unui spirit popular 
împotriva aţâțătorilor la război, de către toate artele plastice de la noi din 
țară. Varsă, mă, roaba asta pe ziar! ordonă ea cuprinsă de o subită isterie, 
pe care nu şi-o cunoştea. Şi du-te la râu şi adu-mi degrabă încă două roabe, 
fiindcă pentru asta te plăteşte stăpânul, să-mi ajuţi! 

Marin se înroşi ca un curcan până-n gâtul ieşit lung și răpănos din 
zdreanța de cămașă cadrilată pe care i-o dăruise cândva petrolistul 
Octavian Ghizdavu, fratele cel mare, căruia Marius îi zicea Theo. Făcu 
precum i s-a poruncit cu lutul din roabă şi cu ziarul în care se aniversa, în 
plină dictatură Antonescu, un liberal, Brătianu. Plecă spre râu, dar făcu un 
lung ocol pe la coverga lui Codin şi nu se mai întoarse până în amurg, și 
fără lut, gata de harță însă, după țuica din prune albastre cu care fusese 
omenit de păzitorul de mazăre nemţească. Amândoi erau de acord că dacă 
domnul Marius îşi poartă jugul până la capăt şi se va căsători cu această 
femeie ursuză, stătută şi ofilită, deşi talentată la modelat, atunci viile, 
livezile, morile, gaterele, cele terenuri dinspre lunca Râului Negru, turmele 
din munte, batozele, triorul, velniţele şi ce maşinării mai sunt pe la Ziduri 
sau pe la Pribegi vor aduce din nou venituri frumuşele, să-mi dea mie pe 
mână măcar daracul, şi să vezi câţi bani fac!... Așa, s-a părăginit totul de 
când s-a mutat de la noi la loc cu verdeață Ghizdavu ăl bătrân, iar domnul 
Octavian, deşi bun gospodar, mai nu trece pe-aici, strâns de gât fiind cu- 
atâtea griji câte pot ridica sondele sale americane de la Ploieşti. Banii vor 
curge gârlă în punga stăpânilor, dar pentru noi traiul va fi amar, sculptoriţa 
Cristina, boieroaica cea nouă, în stare fiind şi să ne bată cu biciul la scară! 

Ah! câtă deosebire între felul ei de a fi şi acela popular, democratic, 
de stânga, al Dorotheei Schlauberger, căsătorită H&buterne, adusă din 
Barcelona, rănită şi căzută în depresie, să se vindece la Ziduri, de Marius, 
prin ianuarie-februarie 1937, cam când naționaliştii aduceau şi ei, de la 
Majadahonda, pe marturii neamului nostru creștin ortodox-bizanuin, Moţa 
şi Marin, la al căror căpătâi a depus Căpitanul un celebru jurământ: 

— Ori de câte ori am fost în faţa unei jertfe legionare mi-am spus: Ce 
îngrozitor ar fi ca pe sfânta jertfă supremă a camarazilor noştri să se 
alcătuiască o castă biruitoare, căreia să 1 se deschidă porțile către viaţa 
afacerilor, a loviturilor fantastice, a îmbuibărilor, a exploatării altora. 

Deci au murit unii pentru ca să slujească poftele de îmbogăţire, de 
viață comodă şi de desfrânare a altora. 

— Cam aşa e cu toate jertfele pentru Țară şi pentru Popor, pentru 
democraţie, pentru integrare euroatlantică, scria, mult ulterior, Marius de 
la Sonnenheim, din Alsacia, către Jenel Noveanu, când acesta pierduse 
nişte parale, jefuit la Caritas, la Cluj-Napoca, după evenimentul din 
decembrie 1989, la un joc de întrajutorare tovărăşească piramidal şi, rămas 

sărac lipit pământului, blestema că mai bine ar fi rămas oraşul la ungurii 
toți horthişti din punctul lui de vedere, ceea ce dovedeşte că până şi un 
patriotism de excepţie depinde dacă rentează, crescând în caz de câştig și 
diminuându-se în consecinţă considerabil în caz de pagubă, de să blestemi 
tu că mai bine se boteza aerodromul Kossuth Laios decât Avram Iancu. 

— Aşa se întâmplă cu toate idealurile omeneşti: unii la jertfă merg cu 
ele, iar alţii în spatele lor umblă după câștig. De aceea, conchidea bătrânul 
Marius Ghizdavu din exilul lui la via alsaciană de lângă Dorothea, 
Căpitanul a pus gradele Mişcării să jure, în seara de 12 februarie 1937, în 
jurul sicrielor lui Moţa şi Marin în biserica Sfântu Ilie Gorgani... 

— Veţi jura că aţi înțeles că nu mai există niciun dubiu în conștiința 
dumneavoastră, atrăgea pe bună dreptate atenţia printr-un solemn semnal 
de alarmă morală Căpitanul, că lon Moţa şi Vasile Marin n-au făcut uriașa 
lor jertfă pentru ca noi, câțiva de azi sau de mâine, să ne îmbuibăm de 
bunătăţi şi să benchetuim pe mormântul lor. Ei n-au murit ca să biruim prin 
jertfa lor o castă de exploatatori, pentru a ne aşeza noi în spatele acestei 
caste, continuând exploatarea "Țării şi a muncii altora, continuând viaţa de 
afaceri, de lux, de destrăbălare. 

În cazul acesta, biata mulţime a românilor, prin biruinţa noastră, ar 
schimba numai firma exploatatorilor, iar Tara stoarsă şi-ar încorda 
istovitele puteri ca să suporte o nouă CATEGORIE DE VAMPIRI care să- 
i sugă sângele, adică noi. 

O! Moţa, tu n-ai murit pentru aceasta. Jertfa ta ai făcut-o pentru 
Neam... 

Tocmai cartea lui Moţa Cranii de lemn, să o ilustreze, poruncise 
ceruse camaradul ajutor de comandant legionar Doru Băluţeanu, de la 
Ministerul Propagandei, lui Marius Ghizdavu, dar nehotărâtul desenator şi 
gravor tot amânase până s-a întâmplat că n-ar mai fi avut cine să-i plătească 
materialele şi manopera, despărțindu-se, în urma unor evenimente 
nefericite, sângeroase şi confuze, destinul Legiunii de al Generalului Ion 
Antonescu, fiindcă rostul ei, lăsat subînţeles de Dumnezeu, nu era să 
moralizeze România Regală, ci venind ruşii, să organizeze Rezistenţa, 
absurdă, zisă adevărata Rezistență europeană, în licee, în facultăţi, în 
munții noştri frumoși, precum și în pușcării, lagăre de muncă sau în rodnice 
domiciliu forțate în regiuni tot atât de fertile precât Kazahstanul, dar mai 
mici, la care bătrânul Marius mai adăuga, prin ianuarie 1998, datoria 
Diasporei de a crea o mişcare nouă, ce să judece când a veni la putere pe 
toți politicienii și analiștii şi proprietarii de televiziuni, care au contribuit 
la fisurarea unităţii de monolit a partidului ţărănisto-liberal şi a partidei 
feciorului lui Valter Roman, care a comandat în Spania bateria cu numele 
Ana Pauker în tabăra cu Dorothea Schlauberger-Hebuterne, primejduindu- 
ne vrajba şansele integrării sau mai bine zis reintegrării noastre euro- 
atlantice, zic reintegrare căci stâncă latină în calea barbarilor, noi am 

îndeplinit de veacuri o misie europeană de lapislazuli la gurile nesăţioase 
ale Dunării şi numai în urma evenimentelor nefericite din 1940, când 
naziștii şi bolşevicii ne-au luat Basarabia, Bucovina, Ardealul și 
Cadrilaterul, am zbârcit-o, înțelegând să facem Război Sfânt după 
închegarea alianțelor, când ce voia Europa de la noi era doar curioasă să 
vază la ce duce experimentarea marxism-leninismului pe om: trebuia nu să 
trecem Prutul în 1941, trebuia încă de atunci să atacăm Wehrmachtul și să 
aducem fulgerători Armatele Roşii în Balcani şi la Suez... 

— Chiar, ce-ar fi, măi băieţi, pufni a iarbă Olguţa, dacă am ataca pe 
nepusă masă aceste trupe germane, prezente la noi ca să ne instruiască şi 
să ne înarmeze la un nivel cât se poate mai înalt?... Oare Imperiul Britanic 
nu ne-ar fi recunoscător, cum le va fi iugoslavilor şi grecilor? 

— Ce-ar fi, se vâri în joc şi Cocuţa, mișcând steguleţe pe masa de sub 
pinii fumurii, dacă japonezii ar împinge din Manciuria peste Himalaya 
până pe Gange, la Benares și Calcutta, făcând şi rituală baie? N-ar da ei 
astfel independență Indiei, punând cruce celui mai mare imperiu colonial 
al lumii, să se lăţească apoi al nostru, Imperiul Românesc, în vidul global? 

— Ce-ar fi, şopti visătoare Nunuţa, dacă Hi şi Muss ar împărți între 
ei Elveţia, ar pune laba pe aurul Europei şi, pe urmă, când vor veni oamenii 
lui Stalin până la Atlantic, să-l transporte cekiştii până la Kremlin, 
formându-se astfel o altă Elveţie mult spre Asia. Care ar fi atunci destinul 
nostru românesc, în acest căzuleț drăguţ deloc improbabil? 

Tolăniţi pe iarba moale, descheiaţi la gât, tinerii însurăţei Stelică 
Dabija, Petrache Hulpe şi Dumitru-lov Supeanu priveau cu drag la 
proaspetele lor soţii, cum conversau ele despre război în parcul de la 
Pribegi, proaspăt primenit de Lina, Codin şi Marin, sub privegherea 
Cristinei Done, din ce în ce mai mult nouă stăpână, — aia din Franţa, 
Dorothea, adică Despina pe înţelesul slugilor, nemaidând niciun semn de 
viață, poate o fi nimerit în vreun lagăr german, poate se va fi măritat pe 
acolo încă o dată, uitându-și tovarășul de luptă credincios, pe Marius, 
tocmai când este mai tare sfâşiat între primejdia paraliziei cu glonț în 
spinare şi şansa de a nu face front, linie întâi, la război, moarte certă, 
neexprimat, ci doar a merge cu evreii la curățat zăpada şi la alte munci. 

Ochii lui castanii privesc la fetele colonelului Moga, trecute dealul 
de soții lor, în vizită duminicală. Au haine sport şi el ar fi preferat să fie 
singur cu ele, cu toate trei odată, însă în costume vechi dantelate, 
complicate, englezeşti, cu madrigale și dantele din materiale exotice, 
asiatice, cu miresme cu tot. lată-l mângâindu-le surescitat coamele poneilor 
de la trăsurici, fredonând ca pentru sine, pe englezeşte, acel „Rest sweet 
nymph“ al lui Francis Pilkinton, minunat cântec de amor şi de leagăn, pe 
care îl va folosi în finalul de mileniu pentru un monument funerar la 
Sigmaringen, unde se află cazată o importantă unitate de blindate a forţei 
militare pur europene. 

Dora Glagoveanu ascultă cu atenţie şi încearcă să prindă lacrimile 
melodice, pe strunele moi ale virginalului englezesc. Doctorul Lecca 
pricepe că-i vorba de amor britanic şi, abia îngăimând cuvintele de durere, 
sili pe biata medicinistă să-i acompanieze următoarea veche, românească 
de demult Serenadă: „Floare albă-a primăverii/ Ce-ai crescut din suc de 
flori/ Zefir dulce tu al serii/ Auroră/ Auroră făr'de nori// Eu te las, te las 
ferice/ Uită chiar cât te-am iubit!// Sclavă-i frunza care cade/ L'al 
capriciului slab vânt/ Frunza cade, sclavul moare/ Sclav ţi-am fost eu pe 
pământ// Eu te las, te las ferice/ Sclav ţi-am fost, dar te-am iubit!!!“ 

Cui se adresa el, în termeni de o asemenea infatuare, ca de ultimatum 
molotovian? Domnişoarei Dora Glagoveanu, care aştepta doar o simplă 
depeşă-Da de la Lugoj, de la socri, ca să se mărite cu scriitorul fluviu- 
romancier ilizibil Grigore Căinaru? Sau mult pletoasei şi veşnic tinerei sale 
cumnate siciliene, sculptoriţa Cristina Done, care precum a ei soră blondă 
Laura, cea cântată de Marius în sonete demne de un Loredano Petrarca, tot 
aşa se îndrăgostise de genialul Caravaggio de la Ziduri, a cărui putere de a 
corupe va creşte exploziv după ce o patrulă română sau româno-germană 
va trage-n el, în zona dintre Pieptănari şi Ferentari, unde nici el şi nici ea 
nu aveau în mod normal ce să caute. Nu zău, cine era floarea cea crescută 
din suc de flori, căreia sclav 1-a fost doctorul Lecca și, contrar tuturor 
aşteptărilor experților, căci epoca de rut a antropoidelor a fost aprilie-iunie, 
iată-l că se eliberase de sub exploatarea ei, tocmai într-un moment 
neprielnic unor astfel de evadări din pușcăria instinctelor. 

Iubita doctorului Lecca, cum bine înţelese şi precocele psiholog şi 
matematician care a fost Raul, trebuie că era să fie un personaj colectiv, 
asamblat din elemente anatomice şi particularități sufleteşti şi spirituale 
colectate de la fiecare din cele trei fete de măritat ale colonelului Ariel 
Moga: Olguţa cea mititică şi morena, o zgâtie de fată, argint viu nu altceva 
sau Cocuţa-Nunuţa, care erau gemene, albastre cu ochi aurii și 
nediferențiate suficient din punct de vedere ideologic, relativ la 
Weltanschauung și concepţie unitară despre lume, spaţiu vital şi viețuire în 
aşa Univers, unde tot ce e crud e cu putință, inclusiv omorul prin violenţă 
nemotivată complet... 

Astăzi nu mai încape nicio îndoială, dar absolut niciuna, că domnul 
colonel Ariel Moga, contemplându-și în oglinda cea mare, venețiană, de la 
regiment, uriaşa-i statură, încât până şi cizmele îi erau unice printre ofițerii 
superiori cu studii completate în străinătate și prezenţi, odată cu el, la 
Şcoala de Război „Hector Berlioz“ din Toulouse-Lautrec, călărind pe 
boturile de deal şi muscelele din apropiere, tot stând pe o zonă sau alta în 
aşteptarea tătarilor, cât a durat anul 1939 şi o jumate din 1940, a constatat 
că personal posedă o secțiune eficace, a siluetei, excesiv de mare pentru 
războiul modern, care dotează fiecare pluton cu lunetist(ă), aşa că ori mai 
slăbeşte masiv, cu preţul amărârii complete a vieţii, ori se va face luntre şi 

punte să-şi mărite fetele cât suntem încă pe pace. 

După ce, punându-și odată cu 15 septembrie 1940 la bătaie toate 
economiile, ba mai și îndatorându-se, a achiziționat moşia de pe Valea 
Ursului, ca orice proprietar chibzuit el a trecut dealul să-şi cunoască vecinii 
şi a plăcut tare mult lui Marius Ghizdavu, fiind bun beutor, mare meşter la 
drum-de-fier, gare-au-coeur, panţarolă, canastă, 66, 68, mult 69, pokeraș, 
bacara şi bridge, şah şi table, precum şi 21, shimmy-shemmy, chemin de 
fer şi baccarat cu crupier. 

Auzind că are trei fete de măritat pân-a nu s"o prăvăli, peste bărbații 
acestei țări, ordinul de concentrare pentru război nu înghețat pe zone ca 
pân'acu, ci unul fierbinte şi cu mult sânge amestecat cu frânturi de creier 
ca o vomitură, Marius Ghizdavu se gândi imediat că n-ar strica să pună 
punct vieţii sale deşuchiate de până atunci, care a dus la prejudicii pentru 
alții, nu o dată, ca în cazul domnului doctor Liviu Lecca de la Spitalul 
Brâncovenesc și de la Facultate, a cărui soție s-a sinucis constatând că e 
prea bătrână pentru un amant atât de parizian de iscusit. Şi părea chiar 
hotărât să-şi ieie creştinește soţie trupeșă, hazaikă, muiere femme au foyer, 
fesenistă, să viețuiască patriarhal între viile, livezile, lanurile şi pădurile 
sale, care pe atunci meritau naționalizate de îngrijite ce erau. 

Însă dar totuși dracu' ştie de ce şi cine l-a pus de a cerut consultaţie 
în acest sens de la niște analiști francezi: Dorothea-Despina Schlauberger- 
H&buterne şi noul ei amant, nu mai bun decât căzutul în Ebru Pedro, și 
tovarăş de luptă, credincios? critic de artă (!?) şi analist şi colecţionar, 
Maximilien Gaston d'Esgrignon de la Muse Carnavalet. 

Băi tâmpitule, l-au consiliat aceşti, tu nu vezi steagul roşu al 
Gulagului pe celălalt mal românesc al Prutului? Cum crezi tu, mă, că după 
trecerea la experimentarea marxismului pe toate semințiile de rasă mai 
inferioară decât mai superioară din Europa, o să ai pace de poet roman latin 
bucolic la Ziduri-Pribegi?... Băi, Tibule, strigoi inconştient al unui repede 
trecut trecut, tu nu te integrezi măcar la kulaci, să poţi spera cel puțin la 
vreo deportare pe malurile de apă dulce ale Baikalului, pe tine te vor 
încadra direct la marea boierime reacționară şi, cum ai văzut şi Parisul, vei 
fi trecut pe lista duşmanilor poporului care trebuie exterminați ca 
irecuperabili, ca needucabili. Nu va avea nicio importanţă, în absolut, de te 
vor împușca încă din primele luni ale ocupaţiei sovietice sau vei fi îngropat 
de viu în temniță, să te pască porcii Aiudului ca iarbă verde, din 1948 sau 
1952 sau 1963. Nu, nu vei mai fi, dacă nu înţelegi istoria, dulcele meu 
amant, iar mie prieten. Altă şansă nu-ţi rămâne decât să treci hotărât în 
tabăra progresistă și ar fi cea mai mare prostie şi imprudență din partea ta 
să iei vreo fată de colonel care va pieri în odiosul război şi sinistru 
antisovietic. Din contra, inteligent acum ar fi să-ți iei de tovarășă de viaţă 
vreo analfabetă exploatată de pe la fabricile de ciorapi sau de chiloţărie sau 
săpun, de preferință dintre minoritățile persecutate, care cer fărâmițarea 

până la capăt a acestei vagi Românii Regale, care s-a dovedit neviabilă, 
instabilă, şi anticipăm că nici viitorimii refuzate la export nu-i va stârni nici 
cea mai infinitezimală fărâmă de nostalgie... 

Le-o fi dat Marius Ghizdavu, nu le-o fi dat importanţa cuvenită 
acestor buni consilieri și devotați anumiți amici, exasperați de întinderea 
pecinginii naziste brune pe cea mai mare parte a Europei esenţiale, nu ştim. 
Este însă îndoielnic să-i fi luat el prea mult în serios, deoarece încă de când 
lăuda pe Dali vizavi de suprarealiştii marxist-stalinişti, el dovedise 
anamorfoza că secera-ciocan este structural şi ca arhetip tot o zvastică, doar 
că se exprimă printr-o retorică a concretului, dealtfel mult mai eficientă 
când se adresează unor gloate mai sălbatice chiar şi decât proletariatul 
urban. 

— Hitlerismul nu-i decât o formă de leninism, glumeşte Marius, într- 
un cartonat negru caiet de lectură, şi arată cu animaţie, etapă cu etapă, cum 
întemeietorul socialismului național al muncitorimii est-vest germane 
abstrage de la secera pusă pe ciocănel echivalenți topologici, tot mai lipsiţi 
de balastul realului, până iese la iveală, umedă și atât de fragedă ca un nou- 
născut care râde la soare, nemuritoarea sa zvastică. 

Spre deosebire de amanta sa şi de amicul lor comun, el nu vedea 
posibilă şi nici necesară eliberarea europenilor de sub flagelul zvastic cu 
preţul substituirii lui cu cnutul sovietic. 

EI postea şi se ruga Dumnezeului său român-ortodox ca cei doi 
supercălăi roşii, Hitler şi Stalin, să se încaiere îndeei şi, răpunându-se 
împreună, omenirea ca cireadă să purceadă la o viață nouă, de consum, 
purificată moral şi spiritual în stabulaţie, sub zodiile păcii eterne. 

Şi oarecum el avea dreptate, mulţi experţi susținând şi astăzi că o 
victorie a Armatelor Roşii sovietice până la bordul atlantic, la Cabourg sau 
Biarritz, n-ar fi reinstaurat în arte nici măcar expresionismul, chit că mulţi 
disperaţi o luaseră voinicește spre extrema stângă. 

Mult mai probabil este, deci, că lui Marius Ghizdavu nu i-a plăcut 
niciuna din fetele colonelului vecin de moşie. Nici din punct de vedere ca 
arătare, ca animal, nici din punct de vedere al propăşirii lor în ale spiritului, 
să aibă ce dialoga cu ele intim măcar cât izbutise cu Dorothea 
Schlauberger-H&buterne d'Esgrignon, când au descoperit împreună, în 
foişorul de la Pribegi, punctul G, Ghizdavu, sau cu sculptoriţa de copii 
sterilă, domnişoara Cristina Done, cea ultra-botticelliană la pletele 
foenizate de avalanșa de aer de pe Muntele Conic sanctuarizabil, dar 
măslinie la epidermă ca o indiancă eliadescă de la București. 

Nu cunosc artist contemporan mie, care să fi avut un mai bun contact 
cu propriile simţuri, cum a avut amicul meu Marius! EI a intuit, de la prima 
percepție a ofertei de mirese din castelul baronului de pe Valea Ursului 
Agresiv, că tot ce i-ar prii la organismul pe care parazita spiritual ca chiriaş, 
era să se dedea mensual la practici amoroase durabile, de o intensitate uitată 

la noi după plecarea fanarioţilor şi cucerirea independenţei faţă de ce mai 
era pe-aici oriental, putred, rafinat şi savuros. Concret, ce simţea la acel 
picnic pe deal: simţea imboldul incenzurabil de a se aventura în 
necunoscut, adică spre cum spune poetul nostru naţional, durere, pasiune 
şi turbare, cu toate trei odată!!! 

Lucru pe care l-a şi mărturisit destul de transparent baronului, în 
condiţii care pot fi interpretate ca manevră diplomatică de o mare măiestrie: 
servit din belşug cu un fel de ţuică scoțiană galbenă absolut autentică, 
provenită pe filiera ofiţerimii germane cantonate la noi, dar nu ca import 
din Marea Britanie, ci ca pradă din războiul submarin şi marin, mult mai 
intens decât cel aerian deocamdată, destrăbălatul prinţ de la Ziduri s-a 
apucat să povestească gazdei Moga, când a deschis vorba despre case de 
întâlniri conspirauve cu femei bine, numai bizarerii ce a învăţat el în 
vacanţele din 1936, 1937 şi 1938, coborând spre lumina scânteietoare 
Delacroix Bridgman Mausse a Sudului, de la prostituatele de religii 
mediteraneene diferite, funcţionale în marele port al Marsiliei, până la 
bibliotecarele egipţiene sacre din Alexandria şi din bordelul văzut de Ioil 
Borgiah într-o clădire cu portic stoic din umbra farului piramidal. 

Ca ofiţer de cavalerie rătăcitor din garnizoană-n garnizoană pe toate 
meleagurile, pe atunci uriașe, ale României Mari, colonelul Moga a savurat 
toate cu câte s-a lăudat Marius, ba chiar şi-a amintit cu nostalgie şi de o 
țărăncuţă-ţărăncuţă cu care se iubise pe dealuri, la 'Toulouse, într-un bivuac 
de manevre mixte româno-franceze, dar când s-a trezit a doua zi târziu, cu 
mari dureri de cap, ca tată, s-a gândit că niciuna din fiicele sale nu merită 
să fie jertfită pornirilor canibalice ale unui astfel de boier prea vechi şi artist 
deja decăzut moral, aşa că l-a şters de pe lista de posibili gineri, la nervi, 
agasat, lămurind pe şleau și doamnei colonel de ce, fapt care poate să fi 
sporit până la urmă interesul acestei femeiuşti, nu întru totul trecute, pentru 
fiorosul, cultul, talentatul şi mult voiajatul vecin de peste colina cea 
împădurită şi parcursă într-adevăr de unii urşi agresivi. 

Şi aşa s-a făcut că relaţiile dintre cei doi exploatatori de ţărani nu s- 
au rupt pe motiv că nu s-au putut înşuruba până la rudenie. 

De pe Muntele Conic, zeiţa cea cu degete trandafirii, care veghează 
ca visurile de amor romantic să se împlinească în nobile mariaje cu halat, 
scufie, copii, nu a dat însă uitării cu totul pe cele trei surori, care au petrecut 
nu o singură dată în livada străjuită de pinii Pribegilor, unde un ştab 
Băluţeanu, venit pe la inginerul apicol Otomega, a abordat într-un mod 
destul de abrupt pe colonel, precizându-i că, deşi acum e funcţionar mare 
în recent dezvoltatul Minister al Propagandei, lucrează încă în centrală pe 
relația germană şi un cadou de invidiat ar putea să vină în casa de bani de 
la conacul din Valea Urşilor, dacă la regiment s-ar inventa justificări 
credibile pentru transferarea din diferite unități și mari unităţi a unui 
locotenent-comandor de aviaţie de transport cercetare-diversiune, a unui 

locotenent de vânători de munte pleşuv şi a unui sublocotenent Dumitru- 
lov Supeanu, mic de statură, dar desăvârşit călăreț ca un husar sau mai 
degrabă ca un cazac bălai, care s-a încăierat cândva, la Odessa, unde umbla 
la băi, cu merituosul mameluc Abdul, cu fes roşu, despre care se credea 
atunci c-ar fi-n garda personală a lui Lenin, iar ulterior, după evenimentele 
de la Tatar Bunar, s-a dovedit a fi în a lui Stalin. 

Ulterior, Mircea Focşăneanu a găsit la solicitarea expresă a lui 
Marius Ghizdavu, foarte îngrijorat că nu ştie ce hram îi poartă musafirii, 
dovezi în sensul că nu numai acest sublocotenent de intendență, bun 
călăreț, vine pe cal de la Răsărit, dar nu mai puţin o rup binişor pe rusește, 
limba revoluției proletare care va incendia mai devreme sau mai târziu 
întreaga planetă, domnii locotenenţi Stelian Dabija şi Petrache Hulpe, care 
au învăţat-o, preumblându-se cu mâinile la spate, pe ţărmuri de un verde 
umed bolnăvicios ale unor lacuri scandinav de reci și de clare, din 
împrejurimile mereu critice ale Kânigsbergului. 

Cu gândul la zestrea fiicelor sale, domnul colonel Ariel Moga a 
acceptat fără să crâcnească sugestia Băluţeanului, care părea venită de la 
un for superior, rod al colaborării mai nou implementate româno-germane, 
după vizita lui Antonescu la Roma şi la Berlin în scopul dobândirii de 
protecţie la presiunea sovietică, exercitată prin continue vexațiuni pe Prut 
şi pe Dunăre, până la împușcare de tineri grăniceri, doar-doar vom trage 
sabia şi vor arăta omenirii pretext credibil de invazie Armatelor Roşii, în 
politica lor de „strângere a Rusiei“ începând cu partea bielorusă a... Rusiei 
aflată sub stăpânire poloneză şi cu partea moldovenească a... Rusiei aflată 
sub stăpânire românească. 

Ce nu ştia colonelul Moga, dar a aflat într-un moment de suspensie 
a revelionului, trăgând cu urechea la ce vorbesc îndeei rusește cei trei crai 
de la Răsărit, era că au consemn să cucerească şi să constrângă la măritiş 
pe Olguţa, Cocuţa şi Nunuţa! lar Marius i-a tradus mai departe cam aşa: 

— Domnilor, ar fi zis Mitică rânjind către Stelică şi Petrică, fetili îs 
mai chipeşe decât ne-am fi putut închipui, când am făcut jurământ supt 
cretin-cubic rozul ancadrament de la mormântul lui Immanuel Kant, pe 
când orga legăna pereţii cei bătrâni ca nişte dinți de ogar ai catedralei, iar 
minunaţii brazi argintii din perimetrul culei olteneşti a Proprietarului sunt 
neglijent mai joşi decât ar trebui ca să ne rupem oasele la aterizare ratată. 

Nu este bine în genere să tragi cu urechea. Unde aterizare? 

Fiindcă poţi nimeri peste dezamăgiri de substanță. Adică ai impresia 
că Soarta îţi este prielnică: devii cam pe de-a moaca mare proprietar şi 
baron de Valea Ursului, iar nătângul prinț de Ziduri din senin prinde a 
grohăi rusește şi-ţi dezvăluie că nu întâmplător s-a putut tranşa afacerea şi 
că iarăşi nu întâmplător au descălecat trei crai de peste Prut la cula cea cu 
trei fete nubile, pentru a le lăsa în doi-trei ani văduve cu dosar rău, 
alegându-şi fiecare din ei un mod cât mai sălbatic de a muri. 

lată de ce, trage tu adânc acest aer în piept, până vei ameţi de tăria 
salcâmilor aduși de rătăcitorii noştri ţigani odată cu bivolii Ardealului din 
misterioasa Indie eliadescă, unde se rătăciseră de la Chicago! Bucură-te 
mult că în parcul lui Marin și Codin de la Pribegi, desfigurat de o sondă 
fără noroc de petrol, încă se mai valsează pe muzică cristalin paradisiacă 
de virginal fără cine ştie ce rezonanţă, semn că timpul sau timpurile se 
reașază cu fața în jos odată cu abdomenul lor micuț dureros de indigestia 
atâtor tensiuni cu viermi vărgați ca şosetele lui Hitler, ca cravata purtată, la 
costumul englezesc dăruit de Roosevelt, de Stalin, — de Churchill făcut cu 
privirea spre noi nodul cam mare. 

Avionul de lemn cu care locotenent-comandorul Stelian Dabija se 
va prăbuşi peste rezervoarele distribuţiei de la ieşirea din Maikop, 
locomotiva pacifică ce explodând va opări şi sufoca pe locotenentul 
Petrache Hulpe, în gara Kotelnikovo, precum şi metroul moscovit ce-l va 
călca înainte de deschiderea uşilor în staţia Puşkin pe sublocotenentul de 
intendență şi tainice servicii auxiliare Dumitru-lov Supeanu, toate aproape 
că există departe-departe deja. Deci bucură-te la Pribegi de cum se bucură 
alții, laudă bustul Raul ratat în lut de Cristina şi alătură-te doctorului Lecca 
şi cântă şi tu până vei vedea râzând botişorul obraznic şi tânăr, cu dinți 
viguroşi, al domnişoarei Dora Glagoveanu, cea cu virginalul englezesc: 


Coboară, coboară, coboară la mine 
Luceafăr din sfere senine! 
Coboară la mineeee! 

Din sferele tale de gheaţă, 

Din sferele tale de foc, 

Fă-mi niscai balize la viață 

În zboru-mi incert spre Noroc! 
Coboară, coboară-n odaie 

Cu ultimul strop de văpaie, 
Coboară-n odaieeeecee! 

Să pară că dorm în sicriu, 

La Cruce, la capul lui Crist, 
Sub vălul de giulgi argintiu, 
Pe buze cu zâmbetul trist. 
Coboară asupră-mi, pe faţă, 
Coboară-mi şi-ngheaţă 


Sas 

Mamelucul Abdul, cu turban roşu, către Dumitru-lov Supeanu, în 25 
octombrie 1924, refuzând cu eleganţă a lua parte la sindrofia organizată de 
românul cel blond şi mic cu onomastică a doua zi, ceea ce noile moravuri 
anticreștine interzic, Sfântul Mare Mucenic Dimitrie, Izvorâtorul de Mir, 
nefiind citat, de marii clasici ai noii rânduieli, cu vreo contribuţie notabilă 
la numai binele celor în stare să scandeze, chiar după o sângeroasă 
contrarevoluţie intelectuală, că noi muncim, nu gândim: 

— În legătură cu... presarea rezolvirii cestiunilor teritoriale din 
Evropa au rămas doi itemi problematici: 1) Bessarabia; 2) Bielarusia. 

Pentru rezolvirea concomitentă seicias a acestor probleme s-ar 
impune un efort mult mai mare pentru resursele noastre fizice şi o 
cheltuială financiară mult prea mare pentru naşa Respublika. 

Cea mai bună ieşire din situaţie este forțarea unei rezolvări în 
chestiunea Basarabiei prin trimiterea Armatei Roşii să ocupe țara în 1925 
în perioada dintre mai şi august. 

Cu privire la Polonia, trebuie să ne situăm pe o politică de 
expectativă şi să nu manifestăm intenţii agresive, care ar putea să-i incite 
la atac împotriva noastră. 

Dacă, totuşi, Polonia va acţiona în apărarea României, atunci ea va 
apare în ochii tuturor ca parte atacantă şi atunci va putea fi izolată printr-o 
ameninţare din partea Germaniei. 

Rezolvarea chestiunii Basarabiei prin forță, la care putem fi 
constrânși, este greu de crezut să ducă la o coaliţie activă împotriva 
noastră din partea Marilor Puteri. 

— "Trebuie, sublinie politologul propagandist Horea Bratu către 
analistul politic de lângă doamna observatoare ce comenta, să recunoaştem 
cinstit că mamelucul Abdul dădea dovadă de un realism care lipseşte cu 
desăvârşire actualei clase politice, care m-a dezamăgit în întregime, din 
meşi până-n fes. 

De remarcat că noul stăpân, după îngroparea lui Lenin la piramidă, 
tovarășul Stalin, era perfect de acord cu mamelucul său britanic, că 
deocamdată recuperarea pământului țarist până unde se va putea în Polonia, 
pretinde o Germanie renăscută militar, să strângi cu cleştele amenințării 
din două părți, în timp ce împotriva României Regale se poate întreprinde 
dintotdeauna orice, deoarece Marile Puteri nu consideră poporul român ca 
fiind de un sânge suficient de pur, încât să se transforme din cauza lui o 
coaliție pasivă într-o coaliție activă, ci dimpotrivă, tocmai pentru că nu şi- 
a însușit, sub sălbatica asuprire otomano-ţaristo-habsburgică, toate valorile 
europene, merită să se probeze pe pielea lui, pentru a dezgusta gloatele 
occidentale, cam la ce poate duce bolşevizarea, lucru cu care Abdul era 

perfect de acord în sensul că nu putea desluşi, din bâlbâielile lui Mitică 
Supeanu, de ce nu ne-am coalizat noi cu turcii şi tătarii şi n-am participat 
cu tot sufletul şi cu toată istețimea, cât încă se mai putea, la jefuirea Europei 
înconjurătoare, descălecând un dualism româno-ture peste cel austro- 
maghiar. 

— Ideea rezolvării chestiunii Basarabiei prin forţa armelor, oprind în 
acelaşi timp orice activitate împotriva Poloniei, cred, credea Stalin ca 
Putin, la Kremlin, la 24 noiembrie 1924, că este cea mai bună metodă care 
să dea rezultat în politica, hm, de reconstituire pe baze noi progresist 
pregorbacioveşti, a fostului imperiu țarist, pe care burghezo-moşierimea şi 
autocraţia n-au ştiut să-l extindă mai departe, treabă care nu se poate săvârşi 
sub umile pretexte pravoslavnice, cari bat doar până la Rodopi sau la 
Cornul de Aur, ci numai şi numai pe lozinca marxistă a unirii proletarilor 
din toate ţările, într-o singură Uniune, până la Gibraltar şi Ushuaia! 

În concluzie, dacă Basarabia va fi propagandistic pregătită de 
intelectualii agenţi pentru Unirea bolşevică cu Republica Socialistă 
Sovietică Moldovenească Autonomă, creată de noi pentru a cantona pe 
malul stâng al Nistrului Armata a Paişpea, pe vecie, ca să valorifice acest 
preţios observator, monitorizând atât Europa cât şi neviabila Ucraină, — cu 
capitală azi Balta, unde vindea armăsari de furat bunicul lui Supeanu, iar 
mâine Tiraspol, şi dacă Evropa va dormi, atunci ocuparea acestei provincii 
de către Armata Roşie poate fi realizată cu rapiditate. 

Sugerez planul alăturat spre analizarea şi confirmarea lui de către 
Biroul Politic, ca să nu se spună mai târziu că am târât partidul lui Lenin 
într-o politică aventuristă... 

Ca să vadă mai bine, Marius Ghizdavu avea o lanternă de război, 
care folosea drept energie primară energia mecanică: apăsai pe o manetă, 
se învârteau nişte rotiţe cu volant şi dinam, pata albă creştea ca intensitate, 
apoi pâlpâia şi, de bine de rău, puteai controla poloboc cu poloboc dacă nu 
cumva se aciuiase în crama de sub casa de la Ziduri vreun spion: nu era 
niciunul la cumpăna anilor 1940-1941. 

Analistul Horea Bratu admise cu prudență această constatare, 
declarând-o prea optimistă. Totuşi cobori prin chepengul acoperit cu tablă 
vopsită în negru. Focşăneanu trecu prin pereţi, cum îi era meseria. 
Virginica li s-a asociat doar ca americancă, deci ca o observatoare în stare 
să comenteze perfect neutru: dealtfel, bine informata clasă politică de peste 
Atlantic nu se grăbise să tranșeze definitiv în favoarea României Regale 
întoarcerea cetăților lui Ştefan Vodă, Hotinul, Soroca, Tighina şi Cetatea 
Albă, toate înfipte bine şi supărător pe Nistru. 

Americanii, gândea cu ură Marius împotriva cumnatei sale, au 
studiat cu atenţie această nouă Rusie post-ţaristă, incultă şi însetată de 
activitate, văzând în ea un bun partener de plasat capital şi produse şi 
industrii grele, ba poate şi un aliat contra anacronicelor pretenții ale 


47 


europenilor la o hegemonie planetară pe care, culme a ridicolului, o mai 
râvneau şi divizați, fiecare pentru flamura mă-sii. 

Stelică, Petrică şi Mitică lăsaseră pe Olguţa, Cocuţa şi Nunuţa să se 
regenereze după excesul de hârjoană dansantă şi, declarând colonelului 
Moga că au consemn de la Bucureşti să patruleze antiextremist la anumite 
ore, se strecuraseră în cramă printr-o ferestruică de aerisire, la care au fost 
călăuziţi de intriganta Lina, imediat după ce Marius a verificat poloboc 
după poloboc, cu lanterna sa germană, adusă de Dorothea H&buterne ca 
pradă de război de la nişte aviatori morţi, căzuţi în 1937 pe malurile râpoase 
ȘI etern roşietice, dobrogean, ale Ebrului. 

Codin fusese însărcinat să strecoare, prin aceeaşi ferestruică, pe 
voluminosul fost senator emerit, laureat al Premiului de Stat, Alecu 
Ghizdavu, ce luase o Şaraga ieşeancă de soție, pentru a alunga singurătatea 
inițială, dar și ca început de avere, căci la început, fratele Voicu istoric de 
la Ziduri n-a vrut să vândă din pământuri ca să adune capital românesc, 
când au început ei să se lanseze în afaceri bazate îndeosebi pe studiul 
legilor şi pe exploatarea incapacității lor de a fi sincrone vulnerabilităţilor 
statului, chestiune care l-a preocupat la Paris şi pe Marius, ca teză de 
doctor, nu din păcate ca finalitate practică. 

Conu acesta Alecu nu a încăput prin ferestruică. Și-a scărpinat cu 
necaz negul de pe obraz, a cărui coloare violetă se mascase de un galben 
ca ceara de când îl ungea Virginica şi, tremurându-și gușa în ger, a zis că 
mai bine e lângă doamne decât la politică, să te împuşte unii şi alţii, el se 
cam retrage, ceea ce Codin a aprobat râzând, din slugărnicie faţă de 
stăpânul său Marius, ba socotind că e şi un mare avantaj în asta, fiindcă nu 
se vor isca discuţii din comerţul intens cu derivate petroliere, pe care 
oamenii prahoveni ai guşatului îl dezvoltă intens cu Reichul. 

Tot atât de nenorocos, în executarea mobilizării pentru masa festivă 
de lucru din crama electrificată doar la intrare, a fost şi şoferul Marin de la 
Bolintin. Sau de unde de prin marginile de București îl adunase și îl 
calificase Marius. EI trebuia să aducă până la chepengul cu chenar negru 
sub covor pe însuşi Octavian Ghizdavu. Ceea ce a şi reuşit, dar când 
blondul om de afaceri şi sponsor al căutărilor ghizdaviene a aflat că şi 
nevastă-sa e deja în subteran, ca stenografă, s-a înfuriat deoarece 
moştenitorii averii sale, Alex şi cu Vicky, rămân sus singuri-singurei ŞI, 
dacă atacă serbarea de la Ziduri vreun comando, atunci se duce dracului o 
muncă de vreo zece ani, căci, amândoi de sânge ghizdavian, puştii au arătat 
amor de ale spiritului, care numai cu mari eforturi de reprimare, să n-ajungă 
ei ca Raulică, a putut fi convertit spre direcţii mai realiste în vremuri din ce 
în ce mai fantastice, mai pitoreşti, mai ghizdaviste. 

— Du-te, dragule, du-te, trăi-ți-ar familia! a râs cu poftă nebărbieritul 
mecanic auto şi badegard. Du-te, c” abia aşteptai să se ambaleze pe marile 
evoluţii planetare misiz Virginica, să rămâi aproape singur în căldura con 

aroma de muher de sus, bravule, minunatule, realistule!... Căci adevăr 
grăiești mata, că toate aceste zbateri nu duc nicăieri. Pe ce-a pus laba ursul 
agresiv, greu se mai întoarce îndărăt, iar datoria noastră, creştin-ortodox de 
realistă, este să chefuim când e de chef şi să ţinem post când e de postit, 
trăiască-n veci şi înflorească a noastră țară românească muncitoresc de 
țărănească! 

— Stalin, observă cu ochii mijiţi de efortul pertinenţei analizei sale 
cu părul proaspăt vopsit, Horea, avea mare nevoie pe la 1924, când cu 
marele Troțki împărțea moştenirea leninistă, de un semnificativ succes pe 
plan extern, încât să câştige amorul claselor de jos, cărăuşe ale progresului 
în istorie, cărora li-i mai lesne a pricepe că Armata Roşie a „eliberat“ de 
sub boierii români şi comercianții evrei Basarabia ţaristă, cea populată de 
europeni rusofoni, decât a desluşi în întunericul formulelor algebrice cum 
stau lucrurile cu însuşirea privat-capitalistă a plusvalorii, care aşa cum arăta 
Marx, permite trântorilor a huzuri pe spinarea claselor cu adevărat 
progresiste şi iubitoare de pace, de progress şi de slobozenie... lară acum, 
vine cu necesitate de fier şi sânge întrebarea ce anume i-a legat mâinile lui 
Stalin, de n-a gavarit la Armatele sale Roşii că vă ordon, treceţi Nistrul, 
eliberaţi cu sprijinul proletariatului revoluționar din lumea întreagă pe 
muncitorii basarabeni băştinași, ca şi pe moldoveni, de sub ocuparea prin 
forţă, care continuă până azi şi de şăpte ani aşteptăm să sară în ajutor 
uvrierii din Europa şi America, fundcă suntem torturați de această 
ocupaţie, și să izgonească din ţară mâna sângeroasă a călăilor români, 
chestiune europeană de strângere a Rusiei, care ne presează, în vreme ce 
lucrătorii din Basarabia ne transmit că sunt gata să arboreze steagul roşu al 
imperialismului sovietic, pe clădirile cele mai înalte din Chişinău, cu 
sprijinul proletariatului internaţional, care n-are de pierdut în ascuţita sa 
luptă de clasă decât lanţurile de la biciclete. 

— Din câte am constatat amar, când ne-am retras de pe Nistru pe Prut 
astă vară, oftă cu ochi roşii de mânie locotenentul Dabija, prin toate 
târgurile României de Est cedate atunci fără luptă, cei ce se întreceau cu 
înălţarea acestor steaguri roşii, cusute peste noapte sau aduse din vreme de 
agenţi, erau cu predilecție minoritarii, ruşi, ucraineni, bulgari, elvețieni, 
găgăuzi și, desigur, în stil mare, ostentativ chiar, acei evrei deja marxişti! 

— Dacă nu mă-nşel, zâmbi cu bunătate Focşăneanu, au fost şi români. 
Ba chiar, râse el de-a binelea, ştiu români cu legături cominterniste cari în 
tragedia de la 1940, în loc să se refugieze către Prut, au luat-o, dimpotrivă, 
tineri realişti, către Nistru și Kremlin, să se instruiască, pentru a veni 
mâine-poimâine pe poziţii înalte în Comitetul Central, consiliu director al 
Partidului Comunist din România Populară, iar ulterior având a sta în 
persoană sau în urmași la mare cinste, în partidele de modă nouă ce au 
împărțit democratic succesiunea defunctului regim Ceauşescu. 

— Da, da, da, se frământă Marius Ghizdavu pe jilțul care parcă îl 

ardea, mi-aduc bine aminte că unchiul Alec era în toamna lui 1924 c-o 
falcă-n ceriu şi cu alta în pământ, cum şi tata, când 1-0 trimis lonel Brătianu, 
ca amici, să monitorizeze reprimarea Revoluţiei de la Tatar Bunar şi 
constatase că tavariş Kliuşnikov, prezidentul, predsedatele, predsedatelul 
Comitetului Raional de Partid al raionului Sudul Basarabiei, fusese servit 
nu doar de experți ca Nikita Lisavoi ori Ivan Șcerbin, ci şi de un anume 
berbec Ţurcan, ce cu greu s-ar fi putut zice şi susține că nu s-ar fi tras din 
oarecari ciobani. lacă dar, că nu trebuie să vedem totul xenofob, fiind şi o 
americancă aici de faţă, plus că eu cred firesc ca la 1940 aceşti minoritari, 
de câte mizerii li se făcuse deja în Europa nazistă, să aștepte sosirea 
tancurilor Armatei Roşii ca pe o izbăvire, cu atât mai mult cu cât agenţi din 
vreme trimişi să recruteze primul eşalon de cadre ale complicatei și 
chirurgicalei tehnologii a bolşevizării ireversibile, au zvonit intens că nu 
din români, suspecți a mai păstra nostalgii cu Regatul, se va selecţiona noua 
pătură de stăpâni sovietici, ba chiar dimpotrivă, aceştia vor fi deportaţi cât 
mai departe spre Răsărit, spre Statele Unite ale Americii, iar casele lor vor 
fi confiscate, după cum se va naţionaliza printr-o lege strălucit argumentată 
de nemuritorul Lenin, pământul, indiferent ce creşte sau nu creşte pe el. 

— Da, secretul victoriilor marxiștilor e că ei au numai certitudini. 

— Ah, dragă Marius, puse mâna pe braţul lui păros americanca, aş 
regreta cu intensitate deosebită dacă al meu socru și al lui frate chiar s-or fi 
dedat în Tatar Bunar la excese asupra unor fiinţe inocente! 

— Nu puteam să pornim şi noi vărsare de sânge de îngeraşi, când deja 
o făcuseră oamenii Kremlinului, iar Armatele Roşii abia ce-așteptau 
pretextul să ne invadeze, îşi aduse aminte, încă furios, locotenentul Dabija, 
cel cu ochi albaştri întunecaţi pe o privire veşnic cruntă. Se formaseră deja 
în Europa numeroase organizaţii de simpatizanți ai comunismului sovietic 
şi ar fi fost deja greu să ne rostim punctul nostru românesc de vedere. 

— N-am făcut decât să-i arestăm, surâse Petrache Hulpe, ai cărui irişi 
aveau culoarea frunzei putrede și se uitau la tine cu şiretenie. Am strâns 
vreo opt sute de persoane, dar cum se întâmplă, am putut trimite justiţiei 
sub trei sute, din care numai vreo optzeci şi cinci au ajuns pe la sfârşitul lui 
1925 să fie într-un fel sau altul condamnate, niciun român printre hoți! 

— Sunt cifre impresionante, clătină din cap îngrozită Virginica. Eu 
am crezut pân-adineauri că doar oribilul proces de la Craiova din 1935, al 
al lotului Ana Pauker, Moghioroş, Drăghici, $mil Marcovici, face din 
România o ţară sălbatică, dar uite că au mai fost și altele! Iată de ce insist 
cu să-mi iau copilaşii de mână şi să mă îmbarce cu ei la Constanţa şi să mă 
întorc în casa natală din cărămidă roşie aparentă, înălțată de străbuneii mei, 
cari au fost printre întemeietorii comerțului cu derivate petroliere la 
Richmond, nu vă paie lucru de şagă! Dacă Octavian vrea să vină cu mine, 
O.K.! Dacă nu, adio şi-un praz verde! Eu îmi ieu plozii, şi pa şi pusi! 

— Procesul Anei Pauker n-a fost chiar aşa de groaznic cum spui tu, 

Virginico, o contrazise împăciuitor Marius. Dovadă că un Şaraga, rudă a 
soției fratelui lui socră-tu, a fost printre cei 24 (douăzeci şi patru) de 
avocaţi ai lotului cominternist judecat în acel iunie 1936. Te asigur că şi în 
procesul din decembrie 1925 de la Chişinău s-au respectat cele cuvenite 
într-un stat de drept, iar în ce priveşte obsesia ta cu transatlanticul, îți atrag 
atenția asupra unei posibile exacerbări a războiului submarin de să nu se 
mai ţină seama de neutri, aşa încât ca un iubitor cumnat ce-ţi sunt, te 
consiliez să mai rămâi, chit că rişti, cel mult, să dea ostașul sovietic peste 
tine aici, să te trateze ca pe o româncă învinsă şi colectivizabilă, ba încă să 
te deposedeze și de ceasul acesta micuţ, cu rubine tot atât de roșii ca ale 
turnurilor Kremlinului, însă atât de mici încât seamănă cu cât de puţin ai 
înţeles tu din tragedia asta românească de pe-aici! 

Doamna Virginia Ghizdavu, născută Gibson la maternitatea 
orăşelului Baltimore în 23 august 1917, poseda de Revelionul de la Ziduri 
când s-a certat cu Marius, o pereche de ochi atât de verzi și de mari încât 
numai un estropiat ar fi putut să-i dea repede uitării sau să-i facă să se 
întristeze. În plus, americanca avea păr negru bogat şi fălci puternice, care 
te făceau să te-aştepţi să izbucnească din motive insignifiante în bogate 
hohote de râs, ceea ce se şi întâmpla, cu rezultatul că oricine o necăjea risca 
să fie tratat în societate ca un mare ticălos, un mojic. 

Jumătatea inferioară a chipului, ca și cum ar fi fost o copilă cu prune 
în gură, intrigase pe portretistul Marius de la prima vedere a bunei sale 
prietene, fiind adevărat şi contrariul: că a făcut legământ sălbatic cu sine să 
se poarte curat cu soția fratelui său, cum îl şi instruise de mic bunelul Tonel, 
părintele Antonie Suceveanu de la Valea Ursului Agresiv, tatăl acuarelistei 
Marieta Ghizdavu, că nu-i alt păcat mai greu decât preacurvia. 

Desigur, aerul lui de pictor sudic va fi trezit unele triluri de 
privighetoare în sufletul ei imaculat, de tenismană admiratoare a prozei 
progresist-umanitare semnate Jack London, din care a şi tradus publicând 
unele fragmente în periodicele bucureştene cu orientare către binele social. 
Efectul acestor triluri trebuie chiar să fi provocat cândva ceea ce în jurnalul 
ei intim Virginica numea he call of the wild, adică imaginea arhetipală a 
căluțului cu coama în vânt, aluzie transparentă la bunica ei cu rădăcini pe 
pământul sticlos, la Cefală, al Siciliei, al cărei tată fusese un cavaler 
rătăcitor din străvechea familie Coscarelli, de corsari celebri, care au trecut 
temerar Strâmtorile până la Sulina, la Cetatea Albă și îndeosebi la Caffa, 
actuala Feodosia, de unde au adus înapoi bacilii Koch de lapislazuli ai 
ciumei negre şi unde Marius va întâlni nas în nas şi gură-n gură, nu peste 
prea mult amar de vreme pe doctorița Dora Glagoveanu a lui Grigore 
Căinaru, trimisă de doctorul Lecca să îngrijească ofițerii germani artilerişti 
cu urechile crăpate după asediul cu tunuri gigantice a Sevastopolului. 

Puritană, Virginia a jurat la rându-i în cordul ei sănătos, de sportivă 
de performanţă, să nu i se dea nici ea lui Marius. 


Sil. 


Cu urmări funeste: orice impact al lor pe acest pământ şi în această 
scurtă şi mizerabilă viaţă este încărcat de tristeţi nedesluşite. Cei doi atât 
de potriviți unul altuia, bărbat şi femeie, au relaţii nefireşti: cum se văd, se 
împung cu nu puţină putere, cu patimă care mocneşte, mocneşte şi deodată 
face plici! Într-un mod dezagreabil pentru toată lumea. 

— Marius, ce naiba! protestă cu indignare Horea Bratu. Cum poți fi 
atât de nedrept, tu, un avocat! Dacă nici Virginica noastră nu a înţeles cât 
am suferit noi aici, santinelă latină, Japonie în calea tuturor barbariilor, 
tsunami după tsunami, margine de civilizaţie învecinată cu un pustiu fără 
limite, cu un ocean strivitor pentru orice orgoliu omenesc, atunci cine să ne 
mai înţeleagă vreodată, pictore? 

— Doamna americancă, interveni de-a dreptul împăciuitorist Mişu 
Focşăneanu, a făcut deja un sacrificiu pe care istoria va trebui să-l 
consemneze cu litere de-o şchioapă în cartea ei de aur. Ea s-a lăsat pipăită, 
culcată, până la urmă făcătoare de doi băieţi reuşiți, cui??... Cui, domnilor 
prezenți la acest prestigios colocviu?... Unui spurcat de galițian! Unui est- 
european, de rasă implicit inferioară!!... lacă dar, că ei nu i se poate reproşa 
că nu ne înţelege tragedia de pe meleag. Dimpotrivă, eu cred că am putea 
chiar zice că, din milă pentru ce-am suferit şi, mai ales, în perspectiva a ce 
vom mai pătimi în spatele Cortinei de Fier, a acceptat Virginia Gibson un 
mariaj dezonorant pentru neamul ei, cu unul din ai noştri! 

- Ba l-a luat pe român, pe Augustus, pe August cel prost de la circ, 
fiindcă ai ei scăpătaseră de tot în seara de 24 octombrie 1929, când cu 
groaznicul crah de la bursa din Wall Street! turnă gaz peste foc Marius. 
Frăorul meu, Octavian Augustus, an' d'acu Theo, cum îi ziceam eu cu 
admiraţie odinioară, trimis peste Baltă de tata ca să se intereseze de noile 
tehnologii de foraj americane, a găsit-o pe treptele bisericii anglicane când 
tocmai se gândea să ia liftul ca să se arunce cu capul în Jos, într-un amurg 
ce demoniza mai cenuşii, mai fantomatice zidirile din Bronx, luminate doar 
de fulgerul auriu al unui saxofon mânuit, sub scara exterioară de incendiu, 
de un băiat burtos, cu dinţi tot atât de albi şi de sănătoşi ca ai ei... 

— Nu ştiu de ce voi românii aveţi mai toţi danturile obosite, ce tot 
delirează Marius a auzit de la tanti Amelia, pe Octavian l-am întâlnit la Cal 
Tech în Pasadena, statul Washington, şi nu în bibliotecă, ci pe un teren de 
tenis, îndrăgostindu-mă de dumnealui nu fiindcă ar fi fost bogat, ci fiindcă 
era bălai și înalt şi puternic şi, deși cu ochi de culoarea celor ai Lupoaicei, 
eu am crezut că-i rus şi că se trage din nobilimea lui Tolstoi, alungată peste 
hotare sau exterminată de bagabonţii lui Gorki... Nu ştiu ce îl frământă pe 
dragul meu Marius, puse ea iar mânuţa ei albă ca laptele Linei pe braţul lui 
păros, de este atât de neliniștit şi imposibil la această punte peste ani! Piere 
1940, vine 1941! De ce să fim pesimişti cât încă trăim, cât încă mai 
ființează de bine de rău un stat românesc şi încă e liber acest adorabil 
Bucureşti, înţesat astăzi de refugiaţi din Basarabia, Bucovina, Ardeal şi 

Cadrilater, creuzet omenesc de o mare diversitate de opinii, din care poate 
scăpăra oricând o inițiativă liberatoare pentru întreaga seminţie daco- 
romană! 

— De ce sunt neliniștit? privi fix pictorul în ochi pe cei trei ofițeri 
aduşi de colonelul Moga pentru fetele sale şi pentru o importantă misiune 
în Răsărit. Mă îngrozeșşte perspectiva intrării Americii, cu interesele ei, în 
războiul nostru european. Când Hi a luat puterea, peste Ocean nu erau mai 
puţini şomeri pe kilometru pătrat decât în Germania! 

— Înregistraţi, să fi fost vreo douăzeci de milioane, confirmă 
Virginica sau Gina, adăugând de la sine cât să rotunjească cifra şi făcând 
plăcere cumnatului ei, să ajungă cumva la o pace echitabilă și durabilă. 

— Vreo şaptesprezece milioane de şomeri înregistraţi! refuză el cu 
duritate molotoviană ajutorul americancei. Mie mi-e teamă că o bună parte 
din ei au fost absorbiți de o economie de război. Ca şi în Reich! Aceste 
arme, poate şi aceste trupe, vor apărea mai devreme sau mai târziu pe 
frontul european... Ceea ce, cu tradiționalul sprijin britanic pentru unguri 
şi cu noul sprijin american pentru sovietici, mă îndeamnă să cred că, în 
perspectivă şi în concluzie, ar trebui să ne declarăm fericiţi de-a binelea 
dacă la pacea finală ne vom găsi în hotarele de azi, fiindcă gigantul 
american a detectat din vreme grozăvia colosului sovietic şi a înțeles din 
capul locului că acesta şi nu altul îi va fi partenerul în secolul XX, pentru 
jocuri ample pe mapamond, şi de-aia s-a ferit Washingtonul să recunoască 
vreodată tranşant apartenenţa Basarabiei la Moldova lui Ştefan cel Mare și 
deci la Regatul Român, să declare clar că recunoaşte această realitate şi să 
amenințe că va porni un război devastator, dacă gurile Dunării încetează a 
mai fi păzite de tânăra noastră flotă împotriva unor ingerințe care ar 
perturba grav echilibrul strategic din această parte tristă a lumii. 

— Marius-Marius, degeaba mă tot acuzi! izbucni în plâns Gina cu 
toate preeriile privirilor sale străbătute de bizoni cu priviri sângerate. De 
când am îmbrăcat prima oară i-a, iii-aa românească, cu am devenit deplin 
româncă, tot atât de româncă precât Regina noastră, regina Maria! 

Lacrimile americane lăsară indiferent pe profesorul de strategie 
Horea Bratu, făcură să calculeze pe copoiul Mişu Focşăneanu și treziră o 
mare poftă de a-l pălmui pe prinţul de Ziduri în cei trei tineri Crai de la 
Răsărit, vestiți în sat că exersau aterizări periculoase în curtea castelului 
colonelului din Valea Ursului. Ei se foiră în jilțuri şi o tensiune puternică 
prinse a vibra în cramă, cuprinzând rezonant ca la cutremur vinurile negre 
sau foarte vechi aurii din pântecoasele butoaie vag mucegăite. 

— Doamnă Gina, nu mai putu răbda locotenentul-comandor Stelian 
Dabija, cel cu mustăcioară ca pana corbului şi ochi violeți de mânie 
perpetuă, iartă acestui nemernic mojicia!... Noi trei suntem absolut 
convinşi de românitatea dumneavoastră, sufletește incontestabilă, ca şi în 
genere de prodigioasa putere de asimilare a neamului nostru cel românesc. 

Însă la 1924-1925, când susţineţi că am condamnat prea multe cadre 
bolşevice, noi nu puteam rămâne cu totul pasivi, când se lucra atâta de 
mârşav în contra noastră, la Nistru și, tot la Viena aia, diplomatic! 

— Din ce-n ce tot mai mu-multe cancelarii, se bâlbâi locotenentul de 
vânători de munte Petrache Hulpe cel cu privire fugoasă, cu adevărat de 
vulpoi brâncușian, și se spune că Voicu Ghizdavu ar fi avut o vulpe scobită 
de Meşter în cărămidă roşie la Târgu Jiu într-o noapte de august 1938, 
stilizată de te priveau stăruitor numai ochii (ar fi putut s-o contrafacă şi 
Marius după Franz Marc, totul să fie doar legendă, oricum s-a distrus când 
au făcut colhozul la Ziduri!), din ce în ce mai multe cancelarii, zic, văzând 
eşecul politicii occidentale intervenționiste, care adevărul e că nu avea 
nicio şansă albă, dar absolut niciuna, împotriva Armatelor Roşii crescute 
din haosul economic, dacă Regatul Român nu se implica măcar cât Polonia, 
or, noi n-am vrut să ne extindem de la Nistru pân” la Bug, zic, tot mai multe 
cancelarii, care de frică de invazie sau de subversiunea cominternistă, care 
din nesaţiu de schimburi economice, care în fine calculând prețioase 
combinaţii strategice în stare a schimba vremelnic soarta Europei şi chiar 
a Lumii, au purces a recunoaște rând pe rând mișelescul şi anormalul în 
istorie Guvern Sovietic, pătat de atâtea şi atâtea crime odioase, sinistre, 
anormale, absurde... Şi care nu cred că se vor opri vreodată! 

— Doar noi românii le putem opri! interpuse o strâmbă înțeleptul 
cazac Dumitru-lov Supeanu, cel cu sprâncene aproape albe, pistruiet şi 
micu de statură, cu coapse îndoite de călăritul din tată-n fiu, cei dintâi 
înclinați a se alia cu ruşii au fost înşişi germanii, pledând puternic în acest 
sens două realităţi. În primul rând, ambele mari puteri, una ca mare învinsă, 
alta ca experiment social dinainte prezis eşecului (căci nu poţi rezema 
managementul pe clasele neinstruite!), s-au simţit ostracizate în noua lume 
de după 1918 şi, instinctiv, şi-au dat mâna, cum se regăsesc în şcoala de 
gladiatori sortiți pieirii doi din aceeași provincie şi prind drag unul de 
celălalt. În al doilea rând, şi nu cred că greşesc deloc când pun problema 
aşa, Germania era în puterea subversiunii marxiste şi sub o de neignorat 
presiune îndeosebi muncitorească, altceva nu era de făcut în plan extern 
decât o colaborare din ce în ce mai strânsă, secretă sau nu, cu noii stăpâni 
de la Kremlin. Această colaborare între Moscova şi Berlin nu a încetat, ba 
dimpotrivă, a devenit exploziv mai fructuoasă când şi în Germania a venit 
la putere un partid unic, al acelorași idealuri generoase de stânga ale 
socialismului, bazat tot pe muncitorul de la orașe. Numai aşa se poate 
explica apariția din senin în centrul Europei a Wehrmachtului. Ofiţerimea 
lui Hitler a făcut aplicaţii cu a lui Stalin, noile arme s-au testat în acea 
imensă şi necunoscută Rusie dintre Moscova şi Ural, dacă nu în Siberia, şi 
a fost o joacă de copil a pune excelenta industrie germană să le şi producă 
în ritm halucinant, pe bază de materii prime oferite din belşug de aceeaşi 
Uniune Sovietică, însetată a redeveni în Europa şi în Lume ce a fost, temuta 

de către popoarele megieşe ei, Rusia Țarilor. 

— Rezultatul acestei politici, medită profesorul de strategie de la 
Şcoala de Război Horea Bratu, fuse până în prezent deosebit de fructuos 
atât pentru revoluția nazistă cât şi pentru revoluţia bolşevică. Hitler 
stăpâneşte pe malul Atlanticului de la basci pân” la vikingi, iar Stalin are în 
puterea sa pe mai toţi galițienii acestei Galii de Răsărit, care merge pe fâşie, 
de la Marea Marmara la Marea Barents. Echilibrul european pare şi este 
stabil pe veacuri nedeterminate. Britanicii n-au altceva de ales, cum Lina 
dintr-o piaţă săracă, decât să accepte un fel de pace la primăvară şi să se 
concentreze asupra propriului imperiu, fiindcă atât hinduşii cât şi 
musulmanii din el îşi manifestă strident legitima dorinţă de a se guverna 
singuri, lichidând exploatarea colonialistă care frânează progresul în două 
treimi din Lume, deschizându-se lat drumul spre prosperitate şi 
autoinstruire păturilor celor mai sărace şi neinstruite... 

Anii vor trece, ca marfarele prin gara roşie de la Ziduri, Carpaţii vor 
continua să înverzească, focile să înoate după peşte la Capul Caliacra, 
nazismul, confruntându-se cu viaţa economică, va înțelege că, fără exportul 
de capital şi tehnologie americană către el, nu poate ţine pasul, şi își va 
domoli drastic antisemitismul, care n-a fost decât un mijloc de a unifica 
naţia în jurul unui Fiihrer, în genere GLOATA nedisciplinându-se decât 
împotriva bogaţilor-văzuţi-ca-speculanţi şi împotriva intelectualilor- 
văzuţi-ca-paraziţi, evreii putând fi percepuți de prostimea săracă drept 
întrupând și una, și alta. În acelaşi timp, Iosif Vissarionovici Stalin se va 
mai lămuri după dezastrul colhoznizării şi greu-industrializării că 
importantă nu-i baza tehnico-materială, fotogenică, Marius, însă repede 
demodabilă, important e managementul dinamic exercitat de persoane 
competente, care lucrează aprig pentru că au câştig bun, iară nu din teamă 
că vor fi împuşcate pentru sabotaj de şacalii securității lui Beria, Ejov, 
Ladoga, Amalrik, Şalamov, Mandelstam și care dracu mai sunt! 

— Şi eu, şi eu cred, se avântă în dispută Raulică Lecca, trezindu-se 
de sub blana de capră sub care aţipise într-un vas oval numit lin, că pacea 
este bunul cel mai de preţ în istorie și că domnul Hitler Adolf, și cumva 
paradoxal revoluțiile naționaliste, au unificat Europa, și anume în singurul 
fel în care acest miracol putea să se plinească, adică fără a trezi suspiciunile 
marii vecine ţaristo-sovietice de dincolo de cordonul sanitar galițian, 
perforat de sutele de mii de cordoane ombilicale prin care Cominternul 
alimentează persoane de sprijin, făcători de simpatie, viitorii stăpâni 
bolşevici ai popoarelor lor, în caz că Armatele Roșii vor interveni acuzând 
tulburări destabilizante reuşite, mediatizabile pe plan mondial până află 
toată proletaritatea, caz cu caz dovedindu-se că fudulul de Hi, bazându-şi 
ideologia germană doar pe propria căpățână şi nu pe întreaga gândire 
umană ce l-a precedat, a făurit un materialism istoric și dialectic ne- 
exportabil, bun doar între hotarele Reichului, cât de extins va putea fi acesta 

prin tăria tunurilor Krupp, dar nu şi mai departe. 

Nu există, deci, niciun echilibru european, doar că Berlinul a fixat 
valul galițian până unde i se întind acum pretenţiile, pe când Kremlinul 
continuă să submineze întreaga omenire, infiltrându-şi agenţii pretutindeni, 
să răstoarne stăpânirile fireşti şi să pună altele inculte, sprijinite fățiș militar 
sau măcar economic... 

— Crește, creşte, creşte, ca o broscuţă mică, mică, mică, dar din ce în 
ce mai agresivă, care se umflă ca o gogoaşă, se umflă înfuriată, se tot umflă, 
se umflă până, până, pânăăă... crapăăăă!!! 

Râsul sănătos, gâlgâitor şi înalt al frumoasei americance de nici 
douăzeci şi patru de ani împliniți, mamă deja a doi băieți lirici, dar 
îndrumați spre tehnică şi economie, care alături de drept constituie treimea 
sacră a Fericirii, păru: angelic şi de ce nu puţin obscen tinerilor ofițeri 
Dabija, Focşăneanu, Hulpe și Supeanu; de-a dreptul instigator la adulter 
cumnăţțelului cu ochi castanii pictor; absolut întemeiat lui Raul; lipsit de 
orice temei lui Horea Bratu, care considera reducţionist gravitațional că, 
precum o planetă în formare, URSS devine din ce în ce mai stabilă cu 
fiecare nouă seminţie înghițită, cu condiția la mintea cocoşelului, desigur, 
ca elitele să fie fără milă exterminate şi, cu toată gingășia, să fie create 
pentru fragedele noi generaţii condiţiile deznaţionalizării ireversibile. 

Braţul ei alb ca spuma de mare încă mângâia brațul lui păros, în timp 
ce prin semiîntunericul tranziției de la ordinarul bec la poetice lumânărele, 
coapsa ei americană îl frigea de sus până jos, ca şi cum nici n-ar fi fost 
postavul venețian cu madrigale și lamentouri al rochiilor ei europene de 
prin secolul al cincisprezecelea, când ţarul de Moscova răspundea lui 
Ştefan-Vodă la Suceavă că nu-l poate ajuta în luptele ce duce cu maurii 
turci, fiind prea mare deocamdată distanţa dintre fruntariile statelor lor 
drepteredincios creștin bizantine. 

Ce mare brânză că trece timpul de la ceva numit 31 decembrie la 
ceva numit | ianuarie, mă? Fie și în 1940-1941! 

Uite ce bine şi ce înțelept demult au stins opaiţele plugarii şi, într-o 
beznă sănătoasă, așteaptă ei să se facă zi dormind! Și, primeniţi şi cu 
sufletul curat, să se îndrepte spre sfânta biserică, unde se va prăznui Tăierea 
Împrejur cea după Trup a Domnului, odată cu slăvirea Sfântului ierarh 
Vasile cel Mare. E poate semn adânc întru smerirea noastră a tuturora, 
convertiți sau încă nu, că putem evoca în trei etape distincte şi în numai 
două săptămâni, primele ale anului, doi din cei mai mari martiri ai Mişcării. 
E ca un preludiu de o adâncă seriozitate, care să marcheze pe vecie Neamul 
şi să-l educe an de an să privească cele cincizeci de săptămâni care mai 
urmează, ca pe un drum plin de obstacole ce trebuie abordate în spirit de 

jertfă. 

Prăznuim mai întâi, la 1 ianuarie, de Sfânt ierarh Vasile cel Mare, pe 
cel care a fost Vasile Marin şi ne-a lăsat un nemuritor Crez de generaţie, 
îndemnându-ne să ne dezghiocăm Gaistul de abjectul materialism al epocii, 
să urmăm nesmintit la școala permanențelor eroice ale Neamului 
Românesc, să ne cristalizăm din mistica naţională o credință de monolit şi 
să devenim omul virtuţilor cardinale, erou, preot, ascet, corectitudine şi 
ostaş. Iar cine îşi lasă Gaistul contaminat de tot felul de necurăţenii, cu 
dreptate lucru este a se certa, fiindcă cine n-are Sprijin la Dumnezeu sau 
măcar Puritatea propriului Gaist dăunează celor apropiaţi, ca şi Marii 
Alianțe Naţionale pentru Înfăptuirea Poruncilor Neamului în cea mai 
formidabilă acţiune contra Dușmanului secular, care ca vâscul suge seva 
Stejarului, până îl usucă de tot. 

— De la, avertiza Vasile Marin, locul ei de grea răspundere, generația 
tânără, care şi-a făcut din crezul naţionalist o mistică pentru care n-a 
precupeţit nici libertatea și nici viaţa, le trimite tuturor acestor reprezentanți 
ai democraţiei un avertisment: ÎNDĂRĂT! 

Pentru ca mai târziu, dacă vor persevera, să li se aplice ceea ce 
merită: sancţiunea! 

Ei, acuma spune-mi tu mie, Murgule, dragule, singur prieten pe 
aceste pustietăţi albe, sub luna galbenă, şi tăcute... Citit-au aceşti îngâmfaţi 
cărturari, un Petre Andrei, un Virgil Madgearu, un Nicolae Iorga, 
bestsellerul de la 1937 al lui Vasile Marin? Știau ei în Gaistul lor că-i 
aşteaptă în mod fatal şi inestetic sancţiunea, fiindcă nu au executat 
comanda îndărăt!!! întocmai şi la timp? 

— Desigur că ştiau! necheză cu vioiciune tânărul roib pintenog 
ceacâr, numitul Murgu. 

Și atunci, dacă zici că ştiau ce-i așteaptă, cum îți explici că nu au 
tulit-o din ţară de îndată ce a devenit evident că măcar Nicolae Iorga, cel 
mai autentic şi mai consacrat călău moral al tineretului naționalist, va da 
socoteală Legiunii despre cum a întocmit sau nu scenariul arestării 
Căpitanului şi al strangulării odată cu nicadorii și decemvirii, şi de ce 
împingea cu pantoful, ca pe câinii morți, pe eroicii asasini al primului 
ministru Armand Călinescu, în timp ce ruşii luau Polonia, expuşi la locul 
faptei de generalul Argeşanu, care şi-a luat şi el pedeapsa. 

Sunt întrebări la care nici măcar calul nu poate răspunde, cu 
înțelepciunea sa milenară, nealterată de acele interese ideologice atât de 
specific omeneşti, care ne tulbură nouă în permanenţă Gaistul. 

Alt marfar greu german, cu inventar bine întocmit, trecu spre 
București, capitala României, situată ca şi Parisul la întâmplare în calea 
invadatorului, exact cum e mai deschis între Dunăre şi Carpaţii Albaştri. 

Câinii de la Ziduri își întorseseră cozile faţă de a Murgului, iar cei 
din Pribegi nu îl simţiseră încă. 

Cât de înţelept este totuşi ţăranul acesta al nostru de la deal, care încă 
nu prea ia cu totul în serios toate ale politicii și ştie bine că nu de la 
politicieni, ci doar de la Dumnezeu, pe măsura legăturii fiecăruia cu sfânta 
biserică strămoșească şi cu cimitirul mereu mai plin, îi poate veni celui 
înstărit Norocul a şi mai mult decât atât, iar celui amărât izbăvirea de 
mizeriile acestei vieți şi o probabilitate sensibil mărită de a o duce 
proporțional mai bine, el şi familia sa, pe lumea cealaltă. 

Şi nu va trece săptămâna și iar, primeniţi şi cu sufletul însetat de 
iluminare cerească, vom lua iarăși drumul de la izbușcă spre sfintele altare, 
prăznuire făcându-se Sfântului Proroc loan Botezătorul, Antemergătorul 
Domnului, iarăşi praznic mare şi iar cu amintire pentru cel de bine român, 
că tot un loan şi tot jertfit a fost, antemergător chiar în jertfa însăşi 
Căpitanului au fost, zic, marele ardelean, Ion I. Moţa, de la care mie cel 
mai mult îmi place aproape-profeţia ceea ce vede în Țara aceasta a mea, 
sfârtecată de ruşi şi de nemți, însuşi Noul Ierusalim, unde pogorî-se-va 
iarăşi pe această planetă tot mai translucidă, Mântuitorul, cum rezultă şi 
din bestsellerul lui, Cranii de lemn: 

— Dacă ochiul nostru ar putea înțelege zările cereşti în mijlocul 
cărora se va cobori în curând Mântuitorul, pe pământul românesc, el ar 
vedea, alături de Mântuitorul şi de sfinţii Bisericii, toate sufletele de viteji 
care s-au jertfit bucuroşi şi conştienţi pentru a ajuta pe aproapele lor. 

— Ce îngrozitor ar fi, oftă din nou Căpitanul acum în pridvor, ca pe 
sfânta jertfă supremă a camarazilor noştri să se instituiască o castă 
biruitoare, căreia să 1 se deschidă porțile către viaţa afacerilor, a loviturilor 
fantastice, a îmbuibărilor, a exploatării altora. 

— Să punem deci pe Moţa şi pe Marin baza viitoarei elite românești, 
care va fi chemată să facă din Neamul acesta, ceea ce abia întrezăreşte 
mintea noastră. 

— Voi care reprezentați primele începuturi ale acestei elite, să vă 
legaţi prin jurământ că vă veţi comporta în așa fel încât să fiți cu adevărat 
început sănătos, de mare viitor al elitei române, că veţi apăra întreaga 
Mișcare Legionară ca ea să nu alunece pe căi de afaceri, de lux, de trai bun, 
de imoralitate, de satisfacție a ambițiilor personale sau a poftelor de mărire 
omenească. 

— Veţi jura că aţi înţeles că nu mai există niciun dubiu în conştiinţa 
dumneavoastră, că lon Moţa şi Vasile Marin n-au făcut uriaşa lor jertfă 
pentru ca noi, câțiva de azi sau de mâine, să ne îmbuibăm de bunătăţi şi să 
benchetuim pe mormântul lor. 

— O! Moţa, lăcrimă inginerul Otomega, tu n-ai murit pentru aceasta. 
Jertfa ta o ai făcut pentru Neam... 

— De aceea, rosti mai tare sub bolțile reci de februarie ale bisericii 
Căpitanul, veţi jura că aţi înţeles, că a fi elită legionară, în limbajul nostru 
nu înseamnă a lupta și a învinge, ci înseamnă: permanenta jertfire de sine 

în slujba Neamului, că ideea de elită este legată de ideea de jertfă, de 
sărăcie, de trăire aspră şi severă a vieţii, că unde încetează jertfirea de sine, 
acolo încetează elita legionară... 

— Sunt eu elită? lăcrimă iarăşi întristatul călăreț singuratic. Fi-voi eu 
cândva un erou celebru?... Ori întreaga mea viaţă, tot ezitând a mă jertfi, se 
va istovi în treburi mărunte, profesionale, cari nu deosibesc cu nimic 
contribuția mea de a altora, la renașterea Neamului Românesc în strălucirea 
dumnezeiască ce au avut sub Regele Ferdinand, când oastea noastră cea 
nebiruită alunga pe bolşevici din Budapesta însângerată şi înfometată de la 
1919, alunga în genere bolşevismul din Europa, înfăptuindu-şi neabătut 
misia de strajă latină în acest colţ al continentului nostru, de a cărui 
bunăstare depinde soarta culturii şi civilizaţiei pe acest Pământ... 

— Dacă Modestia a avut vreodată chip uman, apoi acela a fost al 
inginerului Eugen Otomega! a exclamat odată popa Tani Damian către 
istoricul literar Jenel Noveanu, pe când prăşeau nişte sfeclă de zahăr cubic 
în domiciliu forțat, şi el le era şef de fermă, se prefăcea a nu-i cunoaşte şi 
le dădea munci ușoare, zicând că nu în numele vechii colecții de amintiri 
comune, ci din concepţia strămoşească despre Gaist şi Libe, despre acel 
ideal uman de Kalokagatoin, cum ar veni în spiritul sintagmei fericite de 
om de omenie, alterată ani mai târziu de tovarăşul Nicolae Ceauşescu, 
întâiul preşedinte al României, cel mai iubit şi regretat fiu al poporului 
nostru român, în oximoronul a fi comunist de omenie. 

Inginer silvic, pasionat renascentist de horticultură, viticultură, 
apicultură, cultura ciupercilor pe bălegar mucegăit, dar şi de cultură ca 
atare, îndeosebi de filozofia clasică germană, premarxistă, dar fără de care 
nu poate fi înțeles în autenticele sale bune-intenţii originare calvarul 
popoarelor de rasă oarecum inferioară galițiene, în frunte cu al nostru, 
smintit pe multă vreme din istoria sa firească, latină, domnul Otomega a 
întrupat până la experiența concentraționară din Transnistria, când s-a 
speriat de urmări și a tulit-o, sută la sută idealul de om nou definit în opera 
teoretică, în circulările sale și în diferitele luări de poziţii, de Căpitanul 
Corneliu-Zelea Codreanu. 

Această bună apreciere emisă de camaradul ajutor de comandant 
Tudorică Băluţeanu, care a lucrat la sonda de la Pribegi şi la Casa Verde 
din Bucureştii Noi și, vremelnic, la Ministerul Propagandei, l-ar fi mirat 
foarte tare pe modestul cercetător devotat ulterior sovhozului său.. 

Deoarece se considera pe sine un laş. Punându-și în cap a selecţiona 
la Ziduri o varietate de viţă în stare să producă un vin perfect negru, plecând 
de la unul deja albastru-violet întunecat, el considera că pentru a ajunge să- 
şi vadă visul realizare, ar fi trebuit să trăiască mai mult decât oamenii 
obişnuiţi, ale căror idealuri se împlinesc mai repede, uneori poate că din 
cea mai fragedă tinereţe, ca fenomenalul Raul Lecca. De aceea, el a 
apreciat ca fiind un act nesăbuit să se și înscrie la legionari, după ce a oblojit 

personal zadarnic un plugar schingiuit de plutonierul de jandarmi pentru 
credinţa şi activitățile sale, ca şef al cuibului Dunărea din Jupânești. 

Era aici un refuz la conceptul filozofiei clasice germane de libertate 
circumscrisă, ca de lanţul de la câine, de înțelegerea necesităţii. EI 
concepea ca pe o necesitate să trăiască preceptele morale ale acestei 
Mişcări educative, dar nu vedea cu ochi buni angajarea Căpitanului în 
bătălia cea de rea-credinţă şi de puţină roadă a politicii. 

Bătrân şi înţelept, sonvins că politica este în esenţa ei o profesie 
pentru hoţomani, el a luat atitudine, în ianuarie 1990, exact pe astfel de 
consideraţii, crezute hegeliene tinere, pre-marxiste. 

— Stimaţi concetăţeni, l-au înregistrat nişte studenți pe video, ar fi o 
repetare a istoriei şi cu atât mai mare păcatul, dacă Frontul Salvării 
Naţionale, care s-a emanat dintr-o atât de glorioasă Revoluţie, ar manifesta 
tendința de a se angaja în hăţișul vieții politice şi ar candida ca atare la 
viitoarele alegeri pentru Constituanta Republicii noastre noi... Frontul, 
visul nostru nebunesc, este voia legitimă a Providenţei să rămână pe vecie 
mai mult ca o mişcare de regenerare morală. Frontul nostru nu trebuie, deci, 
să repete greşeala Căpitanului de a accepta forme lumești, maculate, 
„politice“, pentru conţinutul său de viață nou, nou şi totuşi vechi, 
strămoşesc, creştin şi ortodox... Căci în anii ce vin, datoria cea mai grea ce 
apasă pe umerii noştri casanţi nu este reconstrucția economiei, pe baze 
vechi, capitaliste, căci acesta este interesul omenesc principal și ciolovecii 
fac asta de la sine, pentru Profit, sarcina cea mai exigentă de atins este 
revigorarea morală, punerea la punct a unei distilării spirituale care dacă 
bagi la cazan omul stricat de cozi şi de mârşava ideologie comunistă, din 
unitatea și sinteza contrariilor la capătul celălalt trebuie să iasă un erou, în 
această epocă de strivire a individualităţii, căci într-un unison pervers, 
America şi Comunismul şi-au dat mâna nu numai la Yalta şi la Malta, ci şi 
în crearea unui om postmodern foarte docil în raport cu Autoritatea, prea 
docil, capabil de reacție numai când lumea se adună în gloate strivitor de 
mari, pe la cozi sau pe la revoluţii, însă nu pentru un Ideal, ci pentru pâine, 
pentru vin, pentru o viaţă mai demnă, poate şi cu carne, carne adevărată, 
căldură în case, turism, avort şi televiziune liberă. Pentru asta am luptat și 
am învins! Am învins! Am învins!!! 

Dar când era tânăr şi, cum zice el însuşi, nestricat de cozi şi instruiri, 
inginerul Otomega încerca să ducă individual, ca Homo solus, o viaţă 
eroică, supunându-se preceptelor pe care presupunea că le aplicăm toți! 

Căci au fost o vreme binecuvântată, cam la un an de la plecarea lui 
Marius degeaba în Franţa, când doctorul Lecca, nemaifiindu-i nicio frică 
pentru onoarea soţiei, doamna Aura-Laura, se înființa prea des la bătrânul 
Ghizdavu la Ziduri, preferând însă ca loc de găzduire foişorul din Pribegi, 
de unde nu era decât o aruncătură de băț până la Ocolul Silvic. 

Însoţit de blond-diafana lui soţie, ca şi de sculptoriţa Cristina Done, 

zvăpăiata sa cumnată, doctorul vizita ades şi pe medicul pădurii, 
consultându-l cu un interes deosebit asupra diferiților paraziți care pot 
nimici chiar arbori seculari, eventual milenari, ce par deosebit de rezistenți, 
cum ar fi și stejarul, iar micul Raul asculta cu atenţie şi apoi, dotat cu arc 
şi săgeată cu vârf de piatră silex, ochea păsărele cu o cruzime învățată pe 
la disecţii de om, care exaspera pe duioasă mămicuţa lui. 

În lungi şi romantice plimbări pe cărările muntelui-deal ce da înspre 
romantica vale cu urși şi castel medieval, ce o va stăpâni curând colonelul 
Belizarie Moga, inginerul şi artista plastică conversau ades despre estetica 
clasică germană şi tot aşa un mic tezaur de idei comune, predominant 
romantice, a început să se înfiripe între pădurarul cu pană de cocoş de 
munte la pălărie verde şi ochioasa bucureșteancă, dar structurând şi un 
bogat secreter cu ilustraţii de fildeş, pilduind unele idei de sărăcie şi 
austeritate naturală, cum fost-a şi viața cea simplă a întâilor şi poate 
singurilor adevărați creştini. 

În doi, când vara toridă începu a mai înnegri şi rări frunza, dar și în 
patru, cu soţii doctor Lecca, ei se aplecară îndelung spre un subiect de 
conversație generos în parantezele şi divagațiile potențial conţinute, şi 
anume promovarea, încurajarea Biologiei Legionare. 

Tocmai apăruse Circulara spre acest obiectiv, din 18 august 1937, a 
Căpitanului. 

— Aş dori, preciza liderul Mișcării, ca în mijlocul nației româneşti să 
se formeze familii-cetăți legionare. Pentru aceasta voiesc să încurajez 
căsătoriile legionarilor cu legionare, având la baza însoţirii nu singura 
apreciere a frumuseţilor fizice, ci mai ales pe aceea a strălucitoarelor 
însuşiri sufleteşti legionare. 

Familiile-cetăţi legionare: 

|. Vor fi adevărate centre de rezistență în mijlocul naţiunii. 

2. Din ele se vor naște eroi pentru Neam. 

Adevărata educaţie, singura durabilă, aprecia inginerul, este aceea 
ce se lucră cât îi pruncul fraged, deci acasă, în sânul cald al familiei. Din 
părinţi fanatici, pot ieşi astfel cu mai mare certitudine decât asigură puțina 
genetică ce știm până în prezent, copii eroi, cum se întâmplă deja în Reich, 
dar şi în Uniunea Sovietică, adăuga Dorothea Hebuterne când drumurile ei 
pe calul EI-Zorab se intersectau cu ale bucureştenilor, şi dădea exemplu de 
erou de ţinut minte pe un pionier cu cravată roşie, celebrul Pavlik Morozov, 
din orăşelul Grigoriopol din Urali, care când au venit albii tâlhari, bandiții 
coborând hămesiţi de pe munte, cu preţul vieţii sale de copil a salvat pe 
bunicul, chit că avea idei mistice retrograde, şi pe tăticuţul lui, precum şi 
întreaga avere a familiei şi a colhozului. 

Spre surprinderea prințului Eugen și a Murgului, contesa Cristina, 
într-o seară de vară târzie, cu multă lună şi pulbere caldă de secetă, la 
margine de crâng, în şopot de unde argintii stelar ale Râului Negru, pe când 

valea spre pașnicul sat se umpluse de fumul cinei sărace dar sănătoase, l-a 
mângâiat consolator pe obrajii nerași momentan, cu degetele ei subțiri, 
unsuroase, scurte şi puternice, de sculptoriță care lucrează frenetic, ştiind 
că miracolul României Regale Mari nu poate dura la nesfârșit. 

— Ilarie, scumpul meu amic, îi şopti ea pe numele de eseist cu care 
semna el Ilarie Otomega cronici plastice în periodice, eu nu pot să nu 
recunosc că nu mă încântă mai mult decât s-ar cuveni, pentru cineva care 
trebuie să ia o decizie nepopulară, marea ta dragoste, pe care mi-o arăţi, de 
aproape în egală măsură ca și de la distanță. 

Eu însă nu sunt un observator pasiv al motivelor din România 
Întregită, ci un creator, o sculptoriță, de talent, de netalent, asta va hotărî 
istoria, cum şi de politica lui Antonescu se va pronunţa. Dată fiind deci prin 
urmare vasăzică această infirmitate a mea, într-o problemă pe care fiecare 
fetişcană din aceste clasice sate româneşti e infinit mai liberă să o rezolve, 
dăruindu-se fără a mai medita mirelui trimis de Ursită, mă simt obligată în 
acest asfinţit, roşu-violet ca şi cum culori organice de mucoase umane s-ar 
fi distribuit de către Cerul însuşi pe cer... să aşez acordurile noastre, bazele 
amiciţiei noastre viitoare, pe o bază de principii armonioase, pe un protocol 
care să nu atragă mai târziu aşteptări reciproce excesive, care s-ar putea 
dovedi disonant înșelate în balamucul vremilor ce vin. 

— Împreună vom fi fericiţi, împreună vom fi şi nefericiţi, ca până 
acum şi de acum înainte... bolborosi el cuprins de o beţie de zek degerat 
într-un cerc polar, cu halucinaţii de arpacaş fierbinte. 

— În esenţă, oftă contesa Cristina și răsărea luna, marea problemă 
este că nu numai profesia mea, ci şi firea se opune. Cu alte omeneşti 
cuvinte, cu apreciez mai degrabă opinia domnului Adolf Hitler, că între un 
intelectual anemic, şi un bărbat solid şi cu moralul ridicat, dar tâmpiţel, 
este de preferat al doilea. 

Opun, deci, această concepție dură, care din Occident, din Europa, 
vine spre noi, la încurajarea, generoasă dar moale, a Căpitanului, ca 
legionarii să ia legionare, atenţie te rog, având la baza însoțirii nu singura 
apreciere a frumuseţilor fizice, ci mai ales pe aceea a strălucitoarelor 
însuşiri sufletești legionare! Ei bine, ca artistă, dimpotrivă, eu apreciez şi 
încurajez clasic doar unirea frumuseţilor fizice, în acest sens neputând 
pricepe deloc cum prințul moştenitor aici, Marius Ghizdavu, ţine pe lângă 
sine o monstruozitate atât de înfiorătoare ca Despina Schlauberger, care 
aud că mai are şi idei imposibile, sucite spre stânga. 

De aceea, cum şi cumnatul meu Liviu Lecca este de o urâţenie ce din 
fericire nu s-a transmis şi lui Raulică, îți mărturisesc că încurajez, deschis 
şi fără nicio reţinere, a botticellienei mele sore, Laura, însoţire în scop de 
facere de prunci Ţării, şi nu prea, cu marele nostru pictor ce, din pricina 
acestui amor cu consecinţe morale insuportabile pentru sufletul său de o 
puritate rară, a trebuit să se autoexileze de tot pe meleaguri şi meridiane 

franceze, încă din toamna lui 1935, fără întoarcerea promisă în aprilie 1936, 
când după Congresul Studenţesc de la Târgu Mureş a tras concluzia că 
multă vreme nu va mai fi pace în cele patru-cinci mari centre universitare 
ale noastre: București, lași, Cluj, Cernăuţi şi Chişinău... 

— Da, mda, da, a admis cu ochii săi acum verzi ca pădurile sale 
inginerul cel silvic, şi eu sunt de acord că un criteriu introdus de om în 
natură poate să o facă mai puţin visătoare şi creatoare decât este prin 
variațiile care se produc din ascunsul plan al Providenţei. 

Iaca, eu voiesc să pot şi voi putea să produc aici, la viile AGO din 
Ziduri, un vinişor perfect negru, ca fierea, dar dulce şi cu efecte benefice 
cum are doar sângele nostru de urs carpatin. 

Deocamdată, recunosc că n-avem decât un soi de vin, care doar în 
straturi groase apare negru... Negru-rubiniu totuși, dacă te uiţi mai bine. 

lar dacă îl subțiezi cu apă carbogazoasă, face reacţie şi se colorează 
într-un albastru infinit, fireşte supărător pentru apetit, fiindcă în genere în 
lumea organică nu prea există materiale comestibile de această culoare 
lăsată de Dumnezeu mai mult ca pe un semn al Imensităţii, ca pe o perpetuă 
amintire că apa pe care o bem şi aerul pe care îl respirăm se găsesc în 
cantități ispititoare şi ajungătoare pentru toţi pe această planetă, așa că nu 
trebuie să ne mai şi războim cu sălbăticie, cum se întâmplă în această vară 
1937 pe tristele şi pârjolitele coline spaniole, încât plânge Don Quijote şi 
chiar, etern şi şugubăţ, Sancho Panza. 

Cal şi călăreț se opriră zâmbind lângă troița cu ţurțuri luminoși de la 
Trei-Nuci, să mai privească o dată spre Ziduri. Conacul, cu ferestrele 
camuflate, părea că doarme ca o vită mare şi neagră în ger, sub o cușmă 
bună de nea. Oricât te-ai fi uitat de atent, nu numai din pricina zidurilor 
impermeabile la văzul uman, ci şi datorită micimii ei naturale, Cristina 
Done, frumoasa sculptoriţă venită sa se dăruiască definitiv, de Revelion 
1940-1941, pe bază de proiect de viaţă creatoare în doi, frumosului pictor 
expresionist, nu se vedea, deşi îl ajutase în primăvara vara lui 1935 la fresce 
pentru ciudatul chiostro dintre conac şi biblioteca a cărei terasă tot ea o 
împodobise modelând în lut statui de muze și busturi de filosofi, cât mai 
asemănătoare cu cele admirate împreună la Achilleionul din Corfu. 

— Ah, cât a putut să îmbătrânească țigăncuşa mea! oftă viticultorul 
inginer, dar amintindu-și de vulpea ceea ce n-ajungând la struguri a zis că 
şi-aşa sunt acri, se congestionă la bot şi se umplu brusc de o furie greu de 
stăpânit. Strânse violent din călcâie calul și neagra fantasmă porni îi galop 
grăbit peste câmpuri, sforăind şi eliberând jeturi de abur lung, ca o mică 
locomotivă între Rostov şi Harkov. 

Se însenina şi moara de pe Râul Negru se lumina de ziuă. El era om 
muncitor, cu palmele bătătorite, cum de veacuri au fost țăranii din care se 
trăgeau ai lui străbuni. El plecase de la petrecere pentru că la foişor avea 
anumite treburi de făcut personal, fără a miza de Sărbători pe argați. 

Orătăniile îl aşteptau. Să dea la găinuşe, la rațe, la curci, la gâște și la 
bibilici. Şi la păuni, în România Regală multe case cât de cât înstărite 
crescând această pasare de podoabă, ca şi cum ai face artă pentru artă, semn 
de o anume disponibilitate lirică sufletească de tot pierdută ulterior, când 
se omora om pe om la cozi la pui rahitici congelaţi câte doi, creați în număr 
mare de combinate avicole grandioase, cu aer interior în zarcă tamisat fin 
de ceața pufului emanat din nişte cuști ca cele psihologice. 

În zare, cam spre unde ar fi trebuit să se înalțe din mlaștinile cereşti 
soarele cel dătătoriu de viaţă şi de moarte, adică mai înspre Bucureşti, care 
nu trebuie confundat ca oraș european cu Budapesta sau cu Belgradul, nici 
cu Sofia, de către agențiile de presă, luna se zbătea să apună, cu obrăjorii 
ei rotunzi ilustrând palid o supărare adâncă, fiindcă inginerul şi sculptoriţa 
nu s-au luat, fiind într-un anume sens ultima ei şansă de a da Țării copii pe 
cale organizată de stat, prin instituţia căsătoriei, care protejează familia, 
prunci adevăraţi, nu nişte busturi necioplite, facil modelate. 

Spre Bucureşti, se vedea deci o geană roșiatică, nu a bine 
prevestitoare, deoarece abia Ţara că începea să ia măsuri pentru ieșirea din 
criză şi pe neașteptate avea să se ofere investitorilor străini o imagine de 
instabilitate guvernamentală şi de ţară cu factor de risc ieşit din comun: 
miniștrii legionari făceau gât la Antonescu, amenințau să iasă din guvern, 
erau nemulțumiți de ritmul prea scăzut al reformei lor (avem prea puțin 
totalitarism!) şi, în aceste condiții, nu puteau să observe pasivi cum 
popoarele occidentale se tot duc înainte, călăuzite de geniul lui Hi, Muss, 
Franco, Salazar, PStain, Quisling, ba chiar şi al ticălosului de Horthy... Deci 
din pricina mediocrităţii generalului Antonescu şi a oamenilor domniei 
sale, reconstrucția economiei naționale din temelii nu poate fi săvârşită cât 
ai clipi, strict prin apariția unei noi clase de stăpâni şi nacialnici, recrutată 
dintre camarazii care au fost prigoniţi sau au luptat pentru Biruinţă, sau 
măcar sunt competenţi prin însuşirile lor sufleteşti. 

Pe Otomega nu-l interesau prea mult toate aceste dispute, pe care 
nici nu le înțelegea în dedesubturile lor, nici le socotea a conduce cu 
adevărat Țara spre prosperitate, care se afla în mâna Ursitei şi de fapt ar fi 
însemnat şi sfârşitul României, pentru că, socotea el, dacă am fi înălţat o 
puternică şi plină de bogății civilizaţie, o Olandă la Marea Neagră, atunci 
hămesitul Imperiu Sovietic nu s-ar mai fi putut abţine de la agresiuni sub 
pretexte porcine şi, pentru a-și acoperi pierderile cauzate de înarmări, de 
Minciună şi de o economie supracentralizată, nerestructurată de mult, ar fi 
declanşat imediat invazia, luându-ne Moldova până la Milcov, sub 
pretextul reîntregirii neamului moldovenesc cu transnistrenii, plus Țara 
Românească sub formă de despăgubire pentru robia în care burghezo- 
moşierimea românească i-a asuprit pe moldoveni atâta amar de ani! 

Nu era nimic de râs în aceste temeri otomeghiene, pentru că Molotov 
n-a folosit altele contra noastră, în aplauzele entuziaste ale Occidentului de 

stânga, care crede şi în ziua de azi că remediul nazismului este bolşevismul, 
mda, aplicat cu titlu de ocupație definitivă popoarelor de rasă socotită 
inferioară, dintre Marea Barents şi Marea Marmara. 

Și mai avea domnul inginer nedormit de dat şi la porci, şi la văcuță, 
să o mulgă, apoi să se primenească şi să meargă la sfânta biserică, fund zi 
de sărbătoare mare, a Sfântului lerarh Vasile cel Mare, după care la nici o 
săptămână va veni alta, a Sfântului Proroc loan Botezătorul, nemailuând în 
seamă cea măreaţă şi tradițional geroasă Bobotează, când azvârle popa Sică 
în apele Râului Negru crucea, să se arunce flăcăii după ea, dăruiți apoi 
regeşte pentru astă vitejie de primarul Fane Enache şi de chiaburi. 

Pentru ca după nici o altă săptămână, la 13 ianuarie, zi de nenoroc 
negru, dar şi de pildă exemplară, să se plinească deja patru ani de la marea 
jertfă legionară înscrisă pe vecie în cartea de aur a vitejiei româneşti, pe 
frontul naționalist de luptă antibolşevică de la Majadahonda. 

— Ay, Majadahondo, Majadahondo! gemu cu mâhnire inginerul în 
timp ce calul deschidea singur cu pieptul poarta de la Pribegi, cum ai avut 
tu inima să pierzi pe cei mai buni dintre cei mai buni, deschizând baierile 
unui proces de decapitare a Legiunii, care, urmărit cu tenacitate de Armand 
Călinescu şi desăvârşit de generalul Argeşanu, ne creează azi atâtea 
probleme, că venind la guvernare, e atât de greu să ne formulăm o 
concepție unică şi originală, românească, iară nu de import, despre 
propăşirea Ţării, cu cadrele noastre, iar în teritoriu se întâmplă toate câte 
se întâmplă, tot felul de abuzuri, nu numai împotriva evreilor, ceea ce 
întinează nu numai Mișcarea pentru care s-au jertfit atâţia şi atâţia 
camarazi, ci şi obrazul încă nepătat al generalului lon Antonescu, pe care 
istoria îl va trage cândva la răspundere dacă nu se distanțează de, 
regretabilele pentru toți, dezordinile de azi, ce strică imaginea noastră la 
Berlin şi la Roma și nu poate decât să provoace chiote de bucurie 
dușmanilor noştri seculari de la Kremlin, mari pofte de expansiune, ca să 
nu mai vorbesc că aceste sfâșieri între fraţi se percep ca pe un sentiment de 
securitate de către cei care au intrat şi stăpânesc, deocamdată, în Ardealul 
nostru cel martirizat, şi în Cadrilaterul nostru răstignit, spălat de apele 
amare ca niște lacrimi ale Mării Negre! 

Inginerul scoase din tăşulcă cheia de alamă galbenă şi o răsuci în 
broască, aproape plângând de tristeţe şi necaz: se întorsese fără nevasta 
dorită, purtată princiar pe grumazul Murgului! Va trebui iar să se încurce 
cu vreo vădană de prin satele vecine, prin pădure atrăgând-o, unde avea 
bârloguri lirice dinainte pregătite, cu risc de a fi ciomăgit de păgubiţii 
locuitori, în caz că nu-i tocmai femeie independentă... „De mii de ani stăm 
răstigniţi aici/ Latină santinelă...” începu el să fredoneze pentru a compensa 
tăcerea lugubră a foişorului, când îşi găsi odaia rece, cu soba răcită demult 
şi laptele din cană răcit şi el. 

Căzu pe spinare în propriu-i pat nu jegos, ci prea curat pentru un 

burlac, graţie aceleiași Line folosite şi de Marius Ghizdavu, alături. 

Privi cu nesaţ la mult puţinele cărți deocamdată, din care multe, de 
specialitate, aduse din Germania fie când a studiat, fie în urma unor 
schimburi culturale, cauzate de necesitatea de a ne integra într-un sistem 
de securitate colectivă, din moment ce ţinteau a ne înghiți din părți când 
unii, când alţii, iar cu URSS, care dărâma biserici, ar fi fost o imposibilitate 
morală, deși e greu de crezut că teritorial am fi pierdut mai mult decât s-a 
hotărât în 1944: Basarabia și Bucovina tot le-ar fi robit rușii. Însă poate că 
cine ştie, scăpam Cadrilaterul, unde, fiind la Balcic Castelul şi Florile 
Reginei sale Maria, pictorul cel înalt şi subțirel de la Ziduri ar fi acceptat, 
în căsuţa cu şevalet de la Ecrene, cu aplauze silite, chiar şi o stalinizare a 
românilor de o intensitate ceva mai mare decât a fost să fie! 

De departe, din văile umbrite de o vagă ceaţă şi de un soare ce părea 
a nu fi prea bucuros a răsări, se auzi întâi un şuierat lung de locomotivă cu 
sufletul la gură, apoi către conac, trei-patru focuri de Mauser greu german, 
la care răspunseră ecouri pe măsură ale văilor şi, imediat ce acestea 
încetară, o lungă și terifiantă rafală de mitralieră dinspre Dealul Ursului, 
unde era cantonată, să se înveţe cu iarna rusească, îngropată în adăposturi 
individuale, o subunitate specială de la marea unitate de avangardă a 
colonelului Belizarie Moga. 

Speriat, inginerul Otomega sări din pat, puse centura şi, cu 
revolverul cel negru în palma roşită de ger şi cu părul vâlvoi, ieşi în curte 
pe pietrişul alb, părându-i-se că pe resturile metalice de la sondă s-a cățărat 
careva lunetist și terorizează de acolo Pribegii. Fără ochelari, trase câteva 
focuri spre măgăoaia scheletică ruginită şi, ruşinat de ceva, se întoarse cu 
paşi moi spre casă, aşteptând cu inima cât un purice ca, dinspre Ziduri, să 
audă răspuns de la revolverul bijuterie cu incrustaţii de oţel şi fildeş 
reprezentând pe năbădăiosul Achille, pe care îl văzuse acolo, în treacăt, 
lângă brichetă, la Cristina Done în săcuşorul de voiaj. 

Căzu iar pe spinare şi îşi mângâie îndelung săcuşorul cu pământ 
eroic ce-l ţinea pururi cu un șnuruleț atârnând la gâtul prin care îi trecea 
atâta sânge de-al nostru românesc către creieri. 

Aştepta, ca şi cum moartea i-ar fi fost prin apropiere, să se repete 
lătrătura dinspre Dealul Ursului a mitralierei de 7,92 mm, cu care aşa de 
bine era informat că s-a dotat unitatea specială cea obligată să ierneze în 
pădure. 

Aştepta în acelaşi timp să audă cetăţenii din Pribegi că se indignează 
şi ies cu interminabilă curiozitate să constate cine cutează a tulbura pacea 
colibelor lor de Sfântu” Vasile cel Mare. Ei hrăneau însă orătăniile şi vitele, 
le adăpau şi le înjurau, fără însă a-şi imagina nici că nu-i vânătoare, deşi 
Valea Urșilor trece drept paradis cinegetic, nici că, dacă aceste păsări şi 
animale domestice ale lor vor trăi mult, de vor ajunge să fie predate 
autorităților de resort, pentru a fi trimise să fie devorate de oamenii 

sovietici. 

Aştepta ca Radioul, deschis pentru ultimele ştiri, să precizeze cine 
pe cine atacă şi dacă nu cumva este primejduită încă o dată propria sa 
instituţie de informare publică, vitală pentru o ţară care zice că-i 
independentă, de unde ar rezulta şi chemarea să pună laba pe un pistol mai 
mare, un automat Beretta de 9 mm, cu care să ciuruiască pe toţi! 

Nu se punea însă în acele momente de început de 1941 problema ca 
legionarii să iasă definitiv din guvern pentru a-l compromite pe Antonescu, 
să dea el directivele ce le impunea situația generală a ţării. Ciopârțită, cu 
fluxuri economice trunchiate, cu investitori străini retractili și, din 
teritoriile cedate, cu o puternică invazie de refugiaţi cărora trebuia să li se 
asigure locuinţe şi locuri de muncă, vai de ea! 

Tocmai de aceea, Radioul, cu sobrietate, îndemna în noul an la 
muncă şi voie bună, şi la strângerea rândurilor, fiindcă Istoria e mare şi 
destinul nostru românesc nu se putea pentru ca să încremenească la 
coordonatele de la 1940. Dimpotrivă, în inimile tuturora se pregăteau mari 
bătălii, într-o mare însuflețire naţională, dacă nu pentru o reală nouă 
Reîntregire a Neamului, măcar pentru o marcare a cărții de istorie cu o dâră 
de sânge, lăsând generaţiilor ce vin obligația de a relua, în condiţii mai 
favorabile şi cu aliaţi mai de nădejde şi prin metodele mai avansate ale 
momentului, nesfârşita bătălie pentru a fi cu toți românii împreună şi 
fiecare să-şi aducă obolul său la propăşirea comună, fără ură şi răzbunare, 
când se va face schimbarea. 

— Am dorit şi am visat, citea în acest sens colonelul Moga trupelor 
de pe ponoarele Văii Ursului, am luptat şi am îndurat, fiindcă am vrut să 
pun în mâinile tale vânjoase, soldat bine pregătit, cea mai bună armă; în 
sufletul tău cinstit cea mai înflăcărată credinţă; în inima ta curată cel mai 
viforos avânt; în corpul tău trudit... ăăăă... pe corpul tău trudit, cea mai 
simplă dar mai nepătată haină; în credința ta nelimitată în destinele 
Neamului, cele mai înflăcărate aripi şi în privirea ta, scrutătoare și caldă, 
cea mai vie dintre icoane! 

Inginerul Otomega mai aşteptă o vreme şi, pierzându-și bruma de 
răbdare ce o mai avea, desfăcu cele două pistoale ale sale în părțile 
componente, apucându-se a le şterge cu gingăşie şi a le unge cu vaselină 
boraxată. Apoi se primeni el însuşi, căci de aceea se retrăsese hoţeşte de la 
chef, având de mers la sfânta biserică de Sfântu' Vasile. 

Plecarea chipeşului inginer, atât de plăcut prin nobilele pasiuni ce-l 
stăpâneau — obţinerea de noi soiuri de viță-de-vie ca să facă din Ziduri un 
colţ de podgorie de interes european, precum şi religiozitatea sa de excepție 
— , nu trecu neobservată pentru cercurile polare de la conac. 

Cum Marius Ghizdavu se retrăsese cu Virginica în cramă, Cristina 
Done primi lovitura din plin şi se temu că Elvira, Dora, Olguţa, Cocuţa și 
Nunuţa, poate şi doamna Amelia Şaraga, soţie de ex-senator averescan, o 
privesc cu reproş. N-avea însă chef de vreo explicaţie. Se retrase pe furiş. 

— Nu ţi-e bine? mârâi în treacăt doctorul Lecca, împărțind cărțile la 
pocheriști. 

— Mă duc să mă culc cu Raul! ameninţă ea. 

— Du-te! dădu el din umeri, cu o chirurgicală indiferență. 

Şi se duse. Câștiga Octavian Ghizdavu, tânăr încă, sportiv, bălai, cu 
breton blond roman, elegant, nepăsător că poate pentru parteneri sumele 
pierdute ar putea însemna procente serioase din liniștea patriarhală a 
căminelor lor deloc aurii. 

Pierdeau colonelul Moga, fiindcă îşi lăsase nevasta bolnavă acasă, 
doctorul Lecca, drept pedeapsă că-şi brutalizase cândva soția că a comis o 
escapadă sau mai multe, cu Marius sau cu alţii, și marele financiar româno- 
german care era la acea dată Conu Alecu Ghizdavu, zis Şaraga, timorat de 
unele rapoarte, semnalate la vreme de ginerele său, Mircea Focşăneanu, 
cum că este acuzat în urechile Conducătorului Statului de a fi favorizat 
penetraţia în economia românească a intereselor Berlinului şi că instigă la 
o cucerire a sudului Rusiei de către români, după cum cât a durat dezmăţul 
carlist, le intermediase privilegiile unor investitori pe Valea Prahovei, aflați 
cu sediul la Baltimore, o firma Ewing A. Poe&Sons. 

Grigore Căinaru, scriitorul stalinist din anii'50, împreună cu teologul 
pletos şi cărunt şi subțirel Jenel Damian şi cu istoricul literar şi predicator 
Atanasie Noveanu, băuseră de nu prea mai știau bine nici cum îi cheamă 
şi, călăuziți de Lina, care făcea curăţenie la biserică şi uneori veghea pe la 
morminte contra plată, sau bocea profesionist, o luaseră în vizită inopinată 
pe la parohul șugubăţ şi fost țărănist, foarte popular printre locuitori, popa 
Sică, în scopul de a găsi confirmare la dilema liberală dacă aparține sau nu 
mitropolitului brâncovenesc Antim următoarea solemnă certare din amvon 
a enoriașilor conservatori: 

— Ce neam, se enervase Prea Sfinţitul preconizând o ordonanţă a 
Conducătorului Statului, înjură ca noi de lege, de cruce, de cuminecătură, 
de morţi, de pomeni, de lumânare, de mormânt, de suflet, de colivă, de 
prescuri, de ispovedanie, de botez, de cununie și de toate tainele sfintei 
biserici? 

— Şi ne ocărâm şi ne batjocorim înşine legea; cine dintre păgâni face 
acestea... ăăăă... aceasta? completă Lina. 

— Păgânii, o luă de mijloc să nu alunece pe gheţuş Damian, au 
obiceiul bun să taie pe tot necredinciosul şi, cred eu, că bine fac. Dealtfel, 
fără cruzimile Inchiziției și, în genere, ale securităţii bisericii medievale, 
nici n-ar fi fost posibil a menţine vie în altare atâta amar de vreme luminiţa 
Credinței, Speranţei şi Iubirii. Numai așa, întrebându-se de ce pentru ce se 

fanatizează unii, a putut omul incult să mai creadă. Cum? Dacă se chinuiesc 
ei oamenii să mărturisească şi se ard pe rug vrăjitoarele, se în general 
nimicește ființa umană întru aceasta, cum să nu ai curaj şi datorie să crezi? 

— Tot cam aşa-i şi cu securitatea marxist-leninist-stalinist- 
hrușciovistă! observă cu umor roșcatul la păr poet cincisutist şi cincizecist 
Grig al Dorei Glagoveanu, părăsite de nesimţit la conac. Cu cât pier mai 
mulți oameni prin lagăre şi dinaintea plutonului de execuţie în ceafă, cu 
atât mai mare îi bolşaia credinţa şi cu atât va fi mai cruntă, catastrofic mai 
dureroasă, ca însăşi ruperea pruncului de placenta cea vie şi însângerată, 
despărţirea noroadelor de iubirea lor, de bolşevism. Cu cât mai scuipată 
pişată de sus le va fi viaţa părinţilor, cu atât le va fi fiilor mai pur respectul 
pentru trecutul recent, când va fi să se sară de la construcția socialismului 
multilateral dezvoltat la marile spreanțe, la construirea capitalismului 
sălbatic, natural, frecvent ciolovekul dându-și în petic pe la europeni, cum 
spunea şi marele Petru, Țarul, că zgârie puţin pojghița manelistă de pe rus, 
ŞI ai să dai de tătar! 

— Ah, şi această minunată spiritualitate germană, hohoti apărându-se 
de zăvozii cei neînfricați ai popii Sică, Jenel colericul, ea nu-şi va mai putea 
reveni prin mijloace proprii de sub violul la care o cam se pare a o supune 
securitatea ideologică şi literar-artistică, filosofică, a domnilor Rosenberg, 
Himmler, Heydrich, Goebbels... Ah, și poetul Baldur! Soluţia ideală este 
ocupaţia de către o putere democrată, Reeducarea! 

— Cum-necum, cam cu toţii doctori, aceşti lideri ai Reichului, admise 
Lina cu gândire pe chip. Devine astfel aproape evident că sistemul nu-şi 
poate rezolva criza globală prin resurse interne şi, atunci, o intervenţie 
serioasă din exterior, aşa-i, devine o necesitate obiectivă. 

Numai că Statele Unite ale Americii şi ale lui Roosevelt nu dispun, 
în finalul acestei prime jumătăţi a secolului, de portavioanele, aviația şi mai 
ales de tehnologia informaţională de care se vor învrednici președinții 
americani abia în finalul celei de-a doua jumătăţi a secolului, când cu jertfe 
minime vor pune mai mult din văzduh ordinea dorită, când un alt dictator 
cu mustață va încerca să iasă din hotarele dinainte hotărâte pe plan 
internațional, făcând astfel din Golf o zonă de tensiune şi instabilitate 
mondială. 

De aceea, îşi şterse Lina cu un colţ de broboadă ochiul lăcrămos de 
ger, mie mi se pare că ar fi o mare eroare a Axei să nu recurgă la toate 
concesiile, pentru a include şi Kremlinul în clubul celor Trei Mari, ca să fie 
Cettre! Roma-Berlin-Moscova-Tokyo! 

O URSS intrată în războiul antigerman ar atrage automat şi pe 
americani pe teatrele de luptă europene, fiindcă s-ar rezolva tocmai această 
problemă a crizei de carne de tun, Stalin putând pune la bătaie nesecatele 
sale rezerve umane. De carne. 

Gândul femeii, care ascultase destule prostii la conac de la oaspeţii 

de seamă ai bătrânului Ghizdavu şi de mult putea să se încumete a fi 
analistă, îndeosebi această interesantă ipoteză a unui război în care 
maşinăria germană se macină, cu oraşe cu tot, în cleștele din materiale 
compozite sovieto-american, nu avu prin voia Ursitei de senilitate 
kalininiană cu șepcuţă, ochelari şi barbişon, deşi de sex femel, darul de a 
obliga şi pe cei tinerei şi trei intelectuali să se aplece asupra ei. Ei admirau 
deocamdată însă animalele de pază ale preutului de la Ziduri, întrecându- 
se să zică de frică „Ei, ei, ei, fii cuminte, Azorică!”. 

Azorică era numai un biet şoricar ciocolatiu cu labe negre ca niște 
lopăţele, cu care ar fi scormonit prin mormintele pe care le scotea, contra 
onorariu, din profan stăpânul său, la soroace stabilite de o veche şi 
respectabilă tradiție românească şi ortodoxă. 

Mult mai periculoasă pentru pantalonii domnilor de la Bucureşti era 
însă o căţea flocoasă cu păr alb şi cenușiu şi negru, lung la smocuri ca o 
velință decorativă de oier. Ea avea şi căţei, făcuţi cu un ogar de-al domnului 
colonel Moga și își închipuia prezenţa acestor străini în străvechea așezare 
de pe malul Râului Negru, cu perspectivă de a deveni sub dictatorul fără 
mustață nici noroc Ceauşescu orășel agroindustrial, adică un fel de liceu, 
ca fiind o triplă şi atât de înfricoşătoare apariţie legată strict de preluarea 
celor mai negri în cerul gurii, pentru învăţarea de noi meserii la o atât de 
mare distanță câtu-i de la gara roşie de cărămidă Ziduri, până la gara de 
oțel și cu sticlă colorată deasupra a Capitalei la ce a mai rămas după 
revizuiri teritoriale din statul Român. 

Chiasma, biata de ea, aşa o chema pe căţeaua popii Sică, auzise din 
ce lătrau noaptea unii şi alții cu ocazia încă neuitatului cutremur din 
noiembrie 1940, de la care au rămas clădiri neconsolidate din pricina 
războiului, unele prăbușindu-se la 1977, altele la următorul, mai ales că era 
şi ceartă pe imobile naţionalizate în dispută, care o ar fi lichidat dintru 
început răzimarea pe principii europene, reținuse ea din zvonistică că ar fi 
vorba să se aducă din neutra Elveţie câini special dresați să adulmece omul 
sub avalanșă, buni să-l simtă și sub dărâmăturile orașelor noastre. De aceea, 
biata Chiasma se temea de viaţa căţeilor ei, să nu fie puşi la mirosit moloz 
şi să nu se surpe pe ei vreun plafon sau vreun zid rămas ruină, ca peste 
Marius taluzul viitorului nostru Canal. 

— Duuu! Codârrr la paie!!! Tu-ţi rariţa mă-tii! o potoli o slugă 
tuciurie şi deşirată, slăbănoagă dar aprigă la mânie, deşi avea o viziune de 
sus asupra existenţei, ca un cocor. 

— Bine aţi venit, oaspeţi dragi! le zise atunci din pridvorul de lemn 
cioplit în verde, râzând din toate cărnurile ei albe ca laptele Linei, 
jupâneasa Ilisafta, progermana și profund antisovietica preoteasă, care va 
plăti pe măsură, nicio grijă, când lucrurile vor intra pe făgaşul normal în 
Est, această neghioabă atitudine antihoție a ei. 

— Iaca de ce v-am chemat, domnilor! îi introduse popa Sică într-o 

odăiță, aleasă nu pentru că n-ar fi fost în marea sa gospodărie bine 
chivernisită săli uriaşe pentru banchete, ci fiindcă după marile tragedii de 
la 1940, contimpuranii simțeau o pandişpanică nevoie de familiaritate 
solidară, de a se socoti cu toţii fraţi şi a întâmpina împreună bune şi rele, 
cu tot realismul lor, fără a ascunde nimic din cruzimea sau din, cu mult mai 
rea, banalitatea culinară a realului de devorat. 

Cei trei Crai, de la Apus în mentalități, dar de la Răsărit ca direcţie, 
cum era Capitala lui Antonescu faţă de Zidurile unde era unul din parohi 
popa Sică, chiuiră de bucurie când văzură pe mesuţa acoperită cu şervete 
albe şi curate, din in românesc, tăvi roşii cu fripturi și cârnăciori și mai 
presus un ceainic uriaș şi violet cu pete negre de smalţ ciobit, care unde-mi 
sforăia şi pufăia, nevoie mare, ca o locomotivă de la gară, răspândind în 
încăpere, de la candelă până la poza cu cel care a fost Căpitanul, aburi 
piperaţi de ţuică de prune albastre, albastre, albastre de tot, albastre de-a 
binelea și perfect galbene în interiorul dulce ca mierea, cum numai pe Râul 
Negru în sus mai puteai să, pe atunci să găseşti, cât nu se puturoşiseră de 
bolşevism oamenii, fiindcă livezile de soiul aiesta sunt greu de îngrijit. 

Iară după ce chiuiră ca flăcăii la horă, turnând în stomacuri, peste 
vinul negru ca fierea, preparat de Otomega, parcă mai profund şi esenţial 
nobilă, românească, licoarea de la povarna cu cazan de aramă pură, adusă 
de popa Sică de la un negustor din Damasc, când călătorise în Orientul 
stăpânit și parcelat pe atunci de Imperiul Britanic, cei trei intelectuali încă 
buni prieteni simţiră o vie remușcare că au lăsat, unul pe Elvira, altul tot pe 
Elvira, iar Grig pe Dora, să se plictisească sub stucaturile italiene dar 
austere ale meşterului Done, la conacul ghizdavian, așteptând să se mărite 
Olguţa, Cocuţa şi Nunuţa cu locotenenţii Dabija, Supeanu și Hulpe, a căror 
zăbovire în cramă, nu la fete, orbul cartofor Moga, gata să-și piardă către 
conul Alecu, căruia-i tremură gușa de lăcomie, nişte dumbrăvi de pe Râul 
Negru și niște iazuri cu peşte bun, nu o mai observă și oricum e datoria lor 
de Eve să folosească mii de tertipuri pentru a-i aduce pre ei în cea mai 
neagră robie. 

— Domnul Mihai Focşăneanu nu a binevoit să ne onoreze cu vizita 
aceasta? privi popa Sică mai mult spre consoartă, în vreme ce ochii săi 
albaştri şi lăcrămoşi, foarte citeţ scriși, lăsară să se vadă în ei mai mult o 
mare nedumerire decât un regret de scorţişoară. 

Atanasie Damian şi lancu Noveanu, tineri intelectuali culți, care 
sufereau în tăcere că verişoara lui Marius, Elviriţa miliardarului con Alecu, 
alesese de soţ tocmai pe acest tătar spurcat lunecos, tresăriră cu neplăcere, 
ca şi cum li s-ar fi spus că toba, caltaboşii, lebărul, diferitele specii de 
cârnăciori şi chiar friptura pură au ca materie primă vechi cai congelaţi pe 
întinderile albite de viscol ale Rusiei mari și pe veci creştine. 

— Va fi lipsind tătarul pentru că zise cândva Profetul că cine poftește 
fimee cu soţ, îndoit pătimi-va, handicapat de iubire, păcătosul neputând să 

creadă că Providența preface în sursă a Răului nu doar prezenţa acelui Al 
Treilea, ci şi, absolut paradoxal, dacă se poate spune aşa, absenţa lui! 

— Fiindcă uite de ce am trimis pe Lina să vă călăuzească aici! 
deconspiră un secret de stat popa Sică, aflând cu surprindere că Mişu-i beat 
mort în cramă cu: americanca, trei locotenenţi, şi însuşi un european ca 
profesorul Horea Bratu, despre depresivul Marius nefiind lucru de mirare, 
ştiind şi curcile că l-au lins odată zăvozii, căzut în şanţul de lângă țintirimul 
cel cu expresioniști migratori de vizavi de conac. Problema a cărei 
dezlegare o caut eu cu jupâneasa-mi şi cu sluga Cocor e că aceasta din urmă 
are din voia Celui Prea Înalt un frate impiegat implicat, la gara roşie de 
cărămidă a Zidurilor, unde s-a primit cu puţine minute înainte de sfârşitul 
anului una mie nouă sute patruzăci, de tristă amintire, că s-a irosit pentru 
păcatele noastre o trudă milenară de a ne uni toți, de către acarul rămas 
aproape singur de serviciu la telegraf, un mesaj pe care nouă celor de aici, 
adică eu, preuteasa şi argatul, deşi eu am fost tare în școală la hermeneutică, 
ni-e aproape cu totul imposibil să-l desluşim şi ne-am chitit în sinea noastră 
de oameni de tot simpli, că dumniuile voastre, ca intelectuali de specialități 
diferite și provenind din principate ciopârțite fiecare în alt fel, precum şi 
împreună cu domnul Focşăneanu, care mi s-a spovedit regretatul Voicu 
Ghizdavu că este specialist de talie europeană în criptografie şi că ar cultiva 
la foişor, când vine să se odihnească pe meleagurile noastre, hm, 
criptograme vasculare, pentru câştig, zic eu, şi mă angajez cu mâncare şi 
băutură, că numai şi numai împreună vom putea înţelege acest parcă divin 
sau poate drăcesc mesagiu, care ne vine din profunzimile diafane ale 
Necunoscutului, a cărui existenţă e ca o sfidare, şi de la care totuşi atârnă 
poate bunăstarea materială şi spirituală a turmelor ce fiecare în branșa sa, 
cu atâta frică de Dumnezeu și de acuzaţiile de corupție, păstorim! 

Astfel cuvântând, popa Sică îşi sprijini burdihanul tăiat de un brâu 
turcesc din mătase boierească, de un bufet din două piese de culoare albă 
şi verzuie cum e lăptuca fiartă. La catul de sus, dublate fascinant de o 
oglindă din fund, ţinea la adăpost de abur şi de praf jupâneasa ceşti de cafea 
înalte, ceşti de ţuică de prune albastre şi tot felul de pahare, păhăruţe, dar 
şi cupe de şampanie pentru sărbători mari, cum ar fi reîntoarcerea 
Basarabiei şi a Bucovinei răpite, sau darea înapoi cu sprijin sovietic a 
Ardealului și Cadrilaterului ce ne-au dictat naziștii și fasciştii la Viena să 
le cedăm, profitând de un moment de disoluţie a echilibrului european, 
scopul ratatului de acuarelist Hitler fiind evident distrugerea simultană a 
Şcolilor de Pictură românească de la Balcic şi Baia Mare. 

Grig, lancu şi Tani, precum şi Codin, care intrase cu un braţ nou de 
lemne ca să ridice până la autocombustie sobei temperatura, priveau cu 
nepăsare de masculi la cum scotocea popa printre cele femeiești ustensile, 
însă Lina şi doamna urmăreau cu inimile cât un purice, gata să le tresară. 

— Codine, unde busuiocul prin care te-o trecut mâne-ta, ai pus banda 

de la telegraf? mugi el exasperat. 

— De ce sudui, părinte? trecu molcom prin ochirea fugoasă a slugii 
ca un fel de paloş. Nu ţi-i a bine de mă spurci chiar în zi de An Nou şi de 
Tăiere Împrejur cea după Trup a Domnului, ba încă şi zi de praznic mare 
şi de pomenire a Sfântului Vasile, marele Ierarh?... Așa te pregăteşu, sfinția 
ta, de Liturghia cea mare?... Apoi, domnilor, să ne mai mirăm că atâta 
mulțime de oameni se sminteşte de la legea românească? 

— În popor, zise cu bonomie Damian Teologul, şi poporul nostru este 
înțelept în marea majoritate a proverbelor sale, ca și în zicători, se dă sfatul 
că să te comporți într-o situaţie dată în așa fel ca modul în care te-ai 
descurcat să poată deveni o normă universală... Cu alte vorbe, să te 
străduieşti, Codine, să faci ce zice părintele Sică, nu ce vezi şi auzi, sau ţi 
se pare ţie că vezi şi auzi că face popa, fiindcă adesea ăl necuratu' ne ia 
minţile, văzul, auzul, gustul, mirosul, bunul-simţ cu alte cuvinte, şi ni se 
pare că accedem la o realitate pe care o stăpânim prin punere în paranteze 
ca percepţie, dar din punctul de vedere rațional al altuia, cu spiritul mai 
călit la şcoli înalte ierarhic ca învăţătură, ea fiinţează tot atât de 
inconsistentă ca şi cum n-ar fi de fapt niciun fel de realitate românească. 

— E ca şi cum, zâmbi din toată bunătatea pandişpanică a obrăjorilor 
ei fragezi şi moi jupâneasa gazdă, te-ai uita către munți, către Muntele 
Conic al domnului Marius, şi în unele zile îl vezi în toată splendoarea sa, 
cu diademuri de zăpezi pe care-și şterge în asfinţit necruțătorul nostru astru 
solar baioneta însângerată. 

— Aşa-i, aşa-i! conveni meditativ părintele Palaghiţă. Carpaţii noştri 
sunt Sinaiul Neamului Românesc. Poporul nostru, care posteşte mai mult 
ca oricare altul... Poporul nostru cel românesc care posteşte mai mult decât 
oricare altul, reveni el mai tare, observând satisfăcut o ciulire de urechi la 
sluga cea cu uscăciune de ţăran sărac lipit pământului, căruia 1-ar conveni 
la colectivă, poporul nostru dar, poporul nostru îndeplineşte practicile 
religioase cu sfinţenia veacurilor primare, prin nori şi fum, cu voievozii și 
boierii în frunte, s-a înălțat pe Carpaţi (poate chiar pe Muntele Conic, 
gândea Tani) şi a primit de la Dumnezeu legile învierii lui. Orânduirile 
noastre vechi erau religioase în acelaşi timp și acestea au constituit LEGEA 
ROMÂNEASCĂ. Numai în epoca fanariotă și în cea de mare sterilitate 
sufletească din ultima sută de ani (îndeosebi de la 1917 încoace, aprecia cu 
rusofobie şi scârbă Grigore-poet Căinarul) s-a zdruncinat profund 
spiritualitatea păturii noastre conducătoare. Căpitanul nu face altceva decât 
să reia vechea cărare a Neamului la Dumnezeu, să reconstituie tipul daco- 
creștin, pentru ca el... ăăăă!... pentru care EI, Căpitanul Corneliu Zelea- 
Codreanu, urcă asemenea unui profet luminat pe creştetul Carpaţilor ca să 
dea din nou poporului legile Dumnezeului şi Neamului nostru. 

-— Poporul cu cel mai mare potenţial de spiritualitate, recunoscu 
gazda, la care cultul Maicii Domnului este mai puternic şi mai pur ca 

oriunde, este poporul nostru românesc. De aceea, credem că el este cel ales 


de Maica Domnului la care Ea să se refugieze în Grădină de frica 
balaurului, până la venirea Mielului (Apocalipsa XII, 13-17). 


— Oleacă de mesianism nu strică, sorbi cu putere din ceașca-i cu 
floricele de nu-mă-uita filologul istoric specialist în literaturile noastre 
vechi, tânărul conferențiar lancu Noveanu. Nu îndeosebi strică unui popor 
daco-balcanic sceptic. Mai ales când se află dinaintea relei perspective de 
a trebui să-şi refacă fruntariile sfărmate. Într-o conjunctură internațională 
dificilă, din care nu se poate ieşi cu un rezultat favorabil, pentru Marea 
Recuperare, decât dacă dinamica evenimentelor va fi una fără egal! 

— De aceea, îşi puse mâinile roşii de ger şi leșie în poală cetățeana 
Lina, eu consider insuficient de radical acest mesianism, tocmai pentru că 
vom avea, ca popor încă neînmulțit exploziv, de îndurat între robia 
egipteană de vest a Reichului și cea babiloniană de Orient a Uniunii So... 
A fi mesianist, lămuri ea mai mult Eupraxiei ca preoteasă, că bărbaţii 
înţeleseseră la ce se referă, înseamnă cum spune Vladimir Ilici, a merge şi 
a spinteca fără cruțare până la rădăcina lucrurilor, a extirpa întreg puroiul, 
să nu rămână decât ciolanul în toată puritatea sa ca de zahăr cubanez, 
rafinat pentru clienți din Florida, dulce-dulce şi orbitor de alb! 

— De ce nu? dădu din umeri cu un surâs iritat ca de cegă preoteasa, 
înțelegând că toți aşteaptă să se dumirească. Dacă Maica Domnului se va 
refugia pe Râul Negru în sus, apoi pe Râul Doamnei spre Nucşoara, 
alegându-şi vreo peşteră locuibilă pe la Corbii de Piatră, până s-a domoli 
de la sine urgia bolşevică, şi s-a domoli, căci ploaia care vine cu putere 
mare nu durează mult, atunci nu se poate ca Mielul să lase balaurul să-i 
zică davai cias, deci se va coborî Însuși asupră-ne cu toate darurile şi 
ajutoarele sale, aşa că acest Stat românesc păgubit de Bucovina 
Muşatinilor, de Basarabia Șoimăreștilor, de Ardealul lui Avram Iancu şi de 
Cadrilaterul lui Marius Ghizdavu, va fi în scurtă vreme pământul sfințit al 
Întoarcerii Mântuitorului, Noul Ierusalim pregătit cu toate podoabele 
primăverii şi toată slava să-L primească şi să-L preamărească! 

Țuica de Coşeşti fiind bună chiar şi nefiartă, cei prezenţi aveau 
viziunea colectivă mai mult a coborârii din cer a Cetăţii Mântuitorului 
decât a Pantocratorului, lucru firesc gândea înțeleptul Damian, greblându- 
şi cu degetele subțiri şi răşchirate pletele cărunte ale capului său mic şi 
pleșuv: nu e deconspirată nimănui forma sub care ni se va înfățișa Cel 
întors să judece viii şi morții, cam puțini vii, impresionant mai mulți, 
morţii. De ce s-ar întoarce sub înfăţişare umană în Grădina cu plămânărică 
şi somnoroasă? De fraier? Ca să fie încă o dată răstignit?... De ce s-ar 
împovăra cu noile păcate?... Când vedem că devin din ce în ce mai mari, 
mai conştiente (!), pe măsură ce progresul ştiinţific şi comoditatea vieţuirii 
în marile metropole luminează gloatele de orbesc de tot! 

— Mai rămâne o singură întrebare, rămase întunecat în pesimismul 

său de natură livrescă, rod al ultimelor lecturi de azur, colericul profet Jenel 
Noveanu, cel mofturos. Și eu, şi eu văd semnele! Şi eu cred că Mântuitorul 
va păşi pe aceste meleaguri, călcate de-atâţia năvălitori încât aici-şa nu s- 
au putut înfiripa universități trufanda încă de pe vremea lui Dante. Şi eu 
cred că Ceva va fi să fie, însă nimeni să nu se încumete a cerceta şi a ghici 
explicit căile Domnului, cum anume, şi mai ales judecata Sa! 

De ce să ne credem buricul pământului în ale Suferinţei, când 
mizeriile noastre, „micile noastre mizerii“, n-au dat rod bogat? Ce învaţă 
Omenirea de la noi altceva decât ce nu e bine! Aici totul e de-a-ndoasele! 

E ca un joc de-angoasele că poate Mântuitorul să se pogoare nu 
pentru milioanele de români, ci pentru cele câteva sute de mii de israeliți, 
într-o ultimă sau într-o încă o încercare de a-i aduce la Dreapta Credinţă, 
după ce atâtea semne rele le-a tot trimis deja prin strania nebunie germană. 
Zic stranie, pentru că oricine studiază antisemitismul ultimei jumătăţi de 
secol, s-ar fi aşteptat ca el să evolueze până la delir mai degrabă în Anglia, 
Franţa sau Rusia, decât în patria lui Luther şi a lui Nietzsche! 

— Popo Sică! Popo SICĂĂĂĂ!!! 

La poartă se afla Marin şoferul, în capul gol şi puţin chel. Neras, 
murdar, îndesat, cu piept încăpător, scotea spre zenit un fel de muget 
proletarian, de parcă n-ar fi fost un exemplar, ci un... exponent. 

— Dacă-l bagi în casă la ţuică fiartă, se îngrozi serafica preoteasă, 
ăsta nu mai pleacă până diseară! 

Chiasma lătra cumplit, ca la jandarm sau la perceptor, Azorel rupea 
furios cu dinţii săi albi şi mici din gard, şi alți zăvozi, legaţi la şură, urlau 
ŞI ei apocaliptic. 

Preotul îi domoli ca prin farmec, făcând din degete un gest hipnotic 
asupra lor de cum ieşi pe prispă, fără a şopti un cuvânt, ceea ce umplu de 
uimire pe cei prezenți. Dar şi mai mare le fu surpriza intelectualilor din 
București când voinţa jupânesei fu strivită, parcă ostentativ, şi omul ei, cu 
care împărțise și bune şi rele până atunci, introduse în intima încăpere pe 
oribilul și sângerosul bolşevic. 

— Nu! că nu beau, se temu însă acesta din capul locului, că mi-o zâs 
domnu' Octavian că are a merge cu maşina lui până-ntr-un loc şi nu mă lasă 
să șofez de regulă după ce am consumat băuturi alcoolice tari sau dacă 
eventual constată că sunt obosit şi nu mai am reflexe de încredere! 

Jenel, 'Tani şi Grig se uitau la el cu o barbară curiozitate, ca şi cum 
ar fi fost multiplu şi ubicuu, ca o hoardă împinsă spre Occident, în căutare 
de păşuni, de alte hoarde hămesite, şi deodată ar fi dat peste un fel de oraș 
în ale cărui imobile, pe lângă cetăţeni de tâlhărit, s-ar fi detectat şi câte o 
femeiuşcă din piatră albă cu vinişoare cenușii. Ei nu-l văzuseră pe Marin 
decât la conac îndeplinind vreo poruncă, sau mai multe, ale lui Otomega, 
ale lui domnul Octavian, ale Cristinei sau ale pictorului. Era pentru prima 
oară când îl vedeau în bucătărioara cea mică şi întunecată, ca de bloc, a 

părintelui. Până şi Lina se uita la el puţin cu ochii întredeschişi, cu un 
zâmbet languros, încremenit parcă pentru totdeauna pe a sa guriță niciodată 
rujată, fiindcă vedea făţărnicie păgână în nărav, de când arheologul Voicu 
Ghizdavu îi băgase în căpăţână că numai muierile de moravuri uşoare se 
boiesc şi fiindcă franțuzoaica Despina Schlauberger se scăpase că rujul 
lubrifiază lătrător de bine doar pentru că, atunci când e de bună calitate, e 
rafinat din grăsime prelevată de la câinii hingheriți. 

— Eu, ridică muncitoreşte în sus musafirul ceșcuţa cu albăstrele, urez 
la toţi cei de faţă şi viitori să le ajute Dumnezeu în toate câte și-au dorit, 
propunându-şi ca în Noul An 1941 să şi îndeplinească efectiv acele 
proiecte!... De asemenea, beau pentru ca generalul lon Antonescu, 
conducătorul Statului, şi camaradul Horia Sima, comandantul Mişcării 
Legionare, să facă din România Regală, cât a mai rămas din ea, o ţară ca 
soarele sfânt de pe cer, cum a visat-o Căpitanul! 

— Dar pentru un viitor sovietic şi republican nu beai tu? izbucni în 
demascare Lina, indignată de atâta ipocrizie. 

— Nu beu, fă, nu beu, chiar dac-am mai şi greşit! Fiindcă or să mă- 
nchidă când o să mă exprim, la o secărică pe şantier, că între perdelele de 
salcâmi ale Anei Pauker o să creştem noi în Valea Ursului pe luncă numai 
eucalipți, de care auzisem c-a sădit ca prostul şi Stalin, convins de virtuțile 
lamarckismului lîsenkisto-narodnicist al transmiterii exacte la urmași a 
îndobitocirii dobândite, şi mangotieri şi mangrove, mda, o să trăim 
eucaliptic când s-o lăsa popa de ceaslov şi pisica de untură și o să 
huzurească omul sovietic mai bine ca, la aceleaşi latitudini, canadianul... 

Codin se chiort la pendula cea mare cu litere romane ca cifre, estetic 
decupate din tablă galvanizată, se lăsă păgubaș şi continuă oftând adânc: 

— Părinte, ca dascăl şi clopotar, ca vizitiu de dric, ca unul ce măsur 
cu muncile câmpului celui neiertător eternitatea, mă încumet să-ți aduc 
aminte, preacucernice, că femeile cuvioase şi tinerii spovediţi sunt la ora 
aiasta prin preajma sfântului lăcaş şi nu e bine să te laşi aşteptat, oaspeții 
dumniei tale putând merge și ei să te asiste, mai picantă edenic ulterior 
arătându-se fiarta noastră ţuică de prune albastre, ca şi toate cele ale 
praznicului, acum când aud că pe la oraşe consumul de anumite produse 
din carne începe să fie reglementat, fie că ne pregătim proviziile de stat 
pentru răzbel, fie că exportăm în Germania contra armament, să putem crea 
o forță de descurajare cu efect întârzietor la presiunile sovietice, care se 
exercită chiar în acest moment în Deltă, vizate fiind rada portului Sulina și 
Insula Şerpilor, unde zicea Despina că se exprimaseră unii analiști politici 
că ar trebui reeducați toți filogermanii arestați de odiosul Vodă Carol al II- 
lea, ce se lăsa instigat de sinistra lui Lupească, cu dinţii ei imenşi carnivori, 
după diseminarea unor parfumuri care îl zăpăceau literalmente... 

— Are dreptate țărănoiul acesta! observă cu guriţa căscată Eupraxia. 
Voi vă duceţi toți, iar eu cu Lina strângem oscioarele aruncate sub masă pe 

preșuri, frigem alți cârnaţi, ba vom... bun de băut vom da şi la cel butoieş 
din lemn de dud, plin de-o licoare galbenă ca uleiul cel fără colesterol şi 
bine winterizat, să vă aşteptăm cu ea gata aburindă, în ceştile deja spălate 
de Lina şi de Nuţa când vă veţi întoarce prin ger! 

Dinţişorii preotesei erau ca niște mărgăritărele şi ochişorii nesfârşit 
de buni când spunea toate acestea. Grig, Tani şi Jenel dădură să se îmbrace 
imediat milităreşte, ca nişte automate omenești de pe zonă, cărora o 
vrăjitoare le-a luat prin farmece de un cald patriotism liberul arbitru. 

— Bine-bine, mormăi atunci Marin cu botul plin de tobă şi muștar 
aspru englezesc din coloniile asiatice, dar cu tălmăcirea semnelor cum 
rămâne, că doar de-asta m-a însărcinat conu Mişu, de la analize-sinteze, să 
fac sfinţiei tale, preacucernice părinte, plecăciune!... Să fac, zic, această 
inoportună şi inopinată vizită în zi de început de an, când mai tot omul se 
odihneşte de truda cea acumulată în oase şi în inima cu-atât mai grea cu cât 
constaţi la bilanţ că ruşii, în cârdăşie cu nemţii, au redus ţara poporului tău 
mai mică decât suprafața critică necesară ca să se apuce, cu seriozitate 
recuperatorie, de exprimarea în Universal, atenienii lui Pericle nefiind 
decât vreo şaizăci de mii, iar pământurile cetăţii lui nefiind mai întinse, nici 
mai roditoare decât ale noastre de pe Valea Ursului și de pe Râul Negru, 
icră, dom'le, nu altceva, cum se exprima răposatul profesor de istorie, 
agronom, pedolog și mare moşier Voicu Ghizdavu, care a murit cu vreo 
două cincinale înainte de a fi dus la Canal sau la vreun mare penitenciar 
din Ardealul pe care l-a iubit atâta, cu tot cu bivolii lui negri pictaţi de 
Marius în mlaștinile din preajma cetăţii Făgărașului, ca şi unii negri şi 
lucioși ca leii de la mormântul Șaguna, când a făcut şi un portret la Rășinari 
lui Goga, altul mort şi scăpat de Romlag, să mai zică cineva că nu există 
Dumnezeu în sens de Providenţă intervenţionistă în ce priveşte câţi scapă 
de Reeducarea intelectualilor de către neintelectuali, cele două clase 
antagoniste dialectic, metafizic şi, cum îmi şopteşte Lina, locomotor! 

— Frați români! Domnilor, doamnelor, cetăţeni ai Ţării Românești, 
oaspeți dragi, prieteni în țara maltratată şi batjocorită de toate puterile 
Europei şi ale Lumii! îşi smulse popa Sică barba de bei de Samos atât de 
prost lipită, fiindcă oricum cădea sub intransigența apăsătoare a masilor 
care cer azi până şi bisericii tâmpenia cum că să devină... inteligibilă, 
democratică şi... contemporană, dovedind astfel o incalificabilă încredere 
în rațiune, care le mână să defileze şi să nască dictatorilor toate cadrele 
necesare. Priviţi la acest Soare pur care răsare spre Bucureşti, prins între 
nenumăratele rombuleţe ale rămurelelor şi crenguţelor de prun, parcă în 
peniță ghizdaviană cu tuş. Au nu seamănă el cu un cilindric gât de monstru 
submarin prins în năvod cu cap tăiat, cum și zice poetul Apollinaire? 

— Apollinaire?... Guillaume? murmurară întâi uscăţivul Codin, cel 
încă ars de soare, deşi campania agricolă se întrerupsese demult, apoi 
Marin, care de când se raționalizase benzina și exista frică să nu 

rechiziționeze Antonescu Ion Cadillacul, manifesta pronunţate tendinţe de 
îngrășare de la masivul şi îndesatul său grumaz în jos. 

— O! Dar mai lăsaţi-mă dracului, Doamne iartă-mă, cu Apollinaire! 
protestă țivlit jupâneasa Ilisaftă. Că am citit Linei proză din el, când a 
fooost soţul meu la Bucureşti și la Iaşi, la trecutele mari manifestări ale 
noului regim, şi ne-am înspăimântat complet de ce invenţiuni obscene de 
domeniul suprarealismului a putut, el, poetul liric, bestselleriza, întinând 
aşa cumplit cu fanariotisme de-ale noastre vorba franțuză... 

— Da, da, da! Are rezonuri bune dumneaei să se indigneze! medită 
cu voce de hospodar înaltul teolog Damian. Aşa se şi explică de ce 
Providența, alegând să omoare în 1914 pe Trakl de la expresionişti, s-a 
orientat la celălalt capăt al războiului, în 1918, spre aproape suprarealistul 
Apollinaire, care mai avea şi avantajul de a vântura ca şi Chopin sânge nu 
doar polonez, galițian, ci şi din Franţa. Avertisment artistului vizual Marius 
Ghizdavu, că degeaba fuge de la Ziduri la Sonnenheim, în Alsacia, fiindcă 
dacă îi e scris să-şi rateze viaţa ca un lebădoi din Lw6w, tot şi-o va rata! 

— Oooo, frați români! Pocăiţi-vă! Domnilor, duamnelor, pretini! 
Ascultaaaţi, creştinilor, ce are părintele Sică a vă mărturisi la început de an: 
sămnele îs rele, copchii ai mei şi ai jiscolelor Soartei! 

— Eu, zise cu o mare nedumerire Codin, ca şi cum ar fi ieşit la dubă 
după un proces instrumentat în urma nimicirii justiției noastre de către 
tancurile proletariatului, am avut până în toamna trecută o mătuşă, cu ce 
drag şi interes mă duceam pe la ea nu vă mai spun, că apucase până și 
ultima invazie rusească şi avea taine, furturi şi ruşini multe de povestit, în 
timp ce nu mai înceta cu torsul, fiind o femeie de tip vrednic. 

— Numea invazie evenimentele din 1916-1919? interveni scriitorul 
Grigore Căinaru, pentru care Războiul Sfânt pentru Reîntregirea Neamului 
era unicul subiect posibil, cu sensul că întrucât se obținuse acest reper ideal, 
aproape că nu mai are vreo importanţă dacă aşezarea noastră pe hotarele 
cât de cât etnice va fi tolerată sau nu de supraputerile momentului. 

— A, nu, deloc, mugi cu pumnii săi grei ca nişte ciocane Marin. Se 
referă doar la narațiunii mai vechi. Noroc că... 'ai noroc, Găinare! 

— Cumva la războiul comun, presupuse Iancu Noveanu cu ochii pe 
pendula din ce în ce mai grăbită, ruso-român antiturc, dus pe la 1877-1878 
pe teritoriul bulgar, și în urma căruia ni s-a luat acea parte de sud a 
Basarabiei care va sfârşi, după dezintegrarea URSS, la ucraineni? 

— Nu, nu, mai devreme, mai devreme, şopti visătoare Lina. Nici nu 
exista pe atunci, din punct de vedere sovietic, un... stat român! 

— Străbunica mea Onţica era nu numai foarte tânără atunci, socoti 
Căinaru, Ci şi, aşa cum o arată un clişeu de dagherotip primitiv, era şi 
aristocratic de distinsă, deşi relativ săracă, stare materială care o 
constrânsese pe la 1854 să accepte un modest post de dactilografă la 
Soldatski vestnik-Voenii listok, curierul trupelor ţariste care tocmai 

penetraseră profund în Imperiul Otoman până la Dunăre, cu puţin noroc şi 
fără intervenţia europenilor în Crimeia, putându-se aranja deja, cu cinci ani 
mai devreme, fără riscul de a avea mai târziu sărăntoci germani pe tron, 
problema Unirii românilor de la est şi sud de Arcul Carpatin sub o singură 
şi glorioasă Coroană, a Romanovilor, respectată şi temută în generosul 
secol XIX de întreaga umanitate progresistă... 

Mi-a rămas de la străbunica Onţica şi bunica Feodosia ovalul acesta 
al feţei mele, specific oierilor care pasc la poalele Negoiului, precum și o 
scrisoare de dragoste, una dintre cele mai frumoase de limbă română, pe 
care ea o va fi scris cu mâna tremurândă către vreunul din ofițerii din 
redacție, pe coala astăzi îngălbenită ce are pe verso, stricat la hârtia carbon 
de trebuie văzut în oglindă, pus greşit din exces de emoție, un început de 
material de propagandă intitulat Cum știu să moară soldații ruşi, care a 
impresionat-o pe viaţă, atribuindu-l contelui 'Tolstoi, încât când eram eu 
mai mic aveam cu ea mari frecuşuri cu patriotismul, trebuind să mi-l apăr 
contra afirmațiilor ei că victoriile noastre Mărășești din vara lui 1917, 
contra Wehrmachtului, n-ar fi fost cu putinţă dacă nu se vărsa în frumoasa 
Moldovă atâta şi atâta sânge rusesc. 

— Semnele sunt şi rămân rele, continuă popa Sică să-şi sensibilizeze 
interlocutorii. Biata noastră enoriaşă octo-nonagenară, auzind la sfârşitul 
lui iunie 1940 că au intrat Armatele Roşii în Basarabia, a început să valseze 
leninist de bucurie, ca toţi ţăranii şi muncitorii dornici de exproprierea 
expropriatorilor: de locuinţe, argintărie, valută şi alte bunuri, până şi de 
cărți, în ideea că superioritatea aristocrației faţă de ţopârlan stă în educaţie 
şi nu în psiheea rodnică a celui ce cu adevărat își iubeşte Ţara, Poporul, 
tradițiile, obiceiurile de iarnă şi de plecare la oaste, când mamele şi fetele 
de măritat îi petrec pe eroi până departe... 

Un semn era şi că se însera, mă pregăteam să plec la Bucureşti, unde 
a doua zi avea să se ţină defilarea a peste o sută de mii de cămăşi verzi, 
celebrând apoteotic Biruinţa de la 6 Septembrie, abdicarea Regelui Carol 
al II-lea, Voievodul Culturii. Tocmai citisem după vecernie, de pe treptele 
Primăriei Ziduri, apelul generalului lon Antonescu din 28 septembrie anul 
trecut către Femeia Română şi inima-mi încă avea să palpite de emoție la 
faimoasele cuvinte laconice ca dintr-un lapidarium: Un singur lux: al 
jertfei; o singură podoabă: a cinstei; Soţie, Mamă și Bunică! 

Mătuşa lui Codin m-a ascultat cu atenţie şi, deşi oloagă la vârsta ei 
înaintată, a început să meargă cu vaca, pe care şi-o lega cu frânghia de 
mijloc pentru a se putea uita în linişte la trenurile nemţești de războiu, 
numărându-le vagoanele în scop de spionaj în favoarea Kremlinului, către 
care îşi vânduse inima cu aproape un secol în urmă, dobândind o seninătate 
sufletească şi de faţă, zbârcită de înţelepciune, cum numai, în unicitatea sa, 
doar Occidentul poate să manifeste sub stelele din ce în ce mai roşii azi, ale 
Infinitului vizibil de păgâni doar în cursul nopţilor senine. 

Către sfârşitul lui octombrie, când Ducele de la Roma i-a luat-o 
înainte lui Stalin şi a intrat în Grecia Antică, bulversând planurile țariste 
ale gruzinului de a merge el de la Marea Baltică la Marea Egee, cu bază de 
submarine în exoticul Tanger pe țărmul african, mujicii din Ziduri 
terminaseră de tăiat la coceni, deşi era sezon de vin şi de chiar încă rachiu, 
țarinile erau pline de glugi ce se cărau încet-încetişor către case, în carele 
scârțâietoare trase de boi musceleni, de culoare vânătă, musculoşi, cu 
pleoape fumurii şi cu perechi de coarne delicate ca niște lire, pe ale căror 
coarde subțiri ca funigelul îngerii în cămăși lungi de in cântau elocventa 
trecere de la anotimpul, sau mai bine zis sezonul, înfrunzit, la sezonul 
desfrunzit şi noroios, în timp ce cât vedeai cu ochii, de la criblura căii ferate 
până la orizont, erau numai țepuşe semănate cu ascuţișul organic spre cer 
unde lucraseră zimţii sau tăişurile de seceră la coceni. 

U-u-uuu!!! o făcut locomotiva și a pufăit ca un yoghin gigantic 
prăvălit pe melancolica vale cu lunci a Râului Negru, speriind vaca legată 
de mijlocul cândva tras ca prin inel al mătuşii lui Marin, care-şi mai 
amintea o invazie cu cazaci de luau copiii satului mai mici în suliți, călări. 

lar astăzi, când ne pregătim să mergem cu toții la sfânta biserică 
pentru că avem a prăznuire Tăierea Împrejur cea după Trup a Domnului şi 
pre Sfântul Ierarh Vasile cel Mare, trebuind a ne grăbi căci ne așteaptă 
femeile și turiştii, semnele sunt vădit rele. 

Din înalt, din tărie, din slavă, căzut-au primii fulgi de nea, apoi alţii 
şi alții şi alții, acoperindu-se plasa Ziduri, de la Tomșani la Branişte și mai 
departe, spre Beşteloaia, cu o călduroasă hlamidă albă, doar numai la calea 
ferată, unde s-au produs accidentul de-au târât vaca speriată baba, cică 
vorbesc oamenii rătăcitori pe-acolo că încă, de sub vălurile cele 
pansamentale, aseptice, imaculate ca într-un bun spital de război, răzbat 
spre aerul ce respirăm, purpurii şi lucioase pete de sânge, semn că războiul 
e pe aproape și că se va decide soarta "Ţării mele, la vreme de iarnă, pentru 
vreme destulă să îmbătrânească multe cetăţene cu dragoste de sistemul 
sovietic în inimi ȘI Simțiri... 

Bine vorba nu sfârșea popa Sică omilia sa şi, pe neașteptate subit, se 
auzi dinspre conac sau dinspre primărie, poate chiar să fi fost către cimitir, 
întâi oarece hărmălaie cântată ca de flăcăi ce s-au întrecut cu petrecerea, 
apoi patru focuri de Mauser, model 1939, de calibru 7,92 mm, uşor de 
recunoscut după plesnetul înăbușit, caracteristic armelor de producţie 
recentă, grăbită sub iminenţa ostilităților. La care împușcături nemaiauzite 
la Ziduri de la genocidul din 1907 practicat de Maniu și de Căposu, 
rezonară ţipete feminine. Și, lucru mai important, poate, o, parcă nu se mai 
termina!... rafală de mitralieră de la detaşamentele de vânători de munte ce 
iernau în pădurile de stejar de pe Valea cu Urşi. 

— Iaca! îşi depărtă larg braţele părintele, cu un fel de mulţumire 
sadică, văzând că neagra sa profeție începe instantaneu să se plinească. 

Tani, Grig şi, mai viteaz, colericul Jenel se grăbiră să-şi caute 
cojoacele pentru a alerga în ajutor la conac, scoțând deja la iveală, fiecare 
de prin ce buzunar secret, revolvere proaspăt curățate şi unse, încărcate 
până la refuz. 

Eupraxia, palidă la față, împreună cu Lina, care se păstra calmă, se 
aşezară cam în dreptul ferestrei, cu intenția evidentă de a apăra, cu ale lor 
trupuri voluminoase sovietic, pe al preotului reacţionar. În schimb, Codin 
şi Marin, fricoşi cum sunt țăranii şi muncitorii, îşi aleseră în bucătărioara 
cea încălzită unghiuri moarte, unde nu puteau fi atinși de gloanțe nici prin 
fereastră, nici pe la ușă. 

În uliţă, cei trei intelectuali de pe malurile Dâmboviţei ajunseră gata 
dispersați, atacați cu o rară violenţă de Chiasma, neînfricata cățea, şi de 
Azorel, care, lătrând mai puţin, rupsese ceva din pantalonii teologului, 
cumpăraţi dealtfel mai pe nimica de la un israelit din Lipscani, care prefera 
să-şi lichideze afacerile decât să le împartă cu Legiunea. 

De după o salcie, de după ghizdul unei fântâni vechi de pe la 1821, 
de după o poartă bogată cu acoperiş de şiță decolorată de ploi, se auzi cu 
dureroasă claritate un ecou de împuşcătură ce nu putea veni decât dinspre 
foişorul de la Pribegi, fapt care clarifica într-o oarecare măsură aceste 
evenimente confuze. Părea să se contureze scenariul unui atac concertat 
asupra tuturor arhivelor ghizdaviene, adunate ca furnica şi la leşi, cât a 
studiat pictură de copii cu Tonitza, şi la Bucureşti, la Drept, folosindu-se, 
ca intim vecin argeşean, de biblioteca de la Cişmigiu a unui ministru 
antonescian, Micescu, ce va fi arsă, omul nemaiavând în Romlag nevoie de 
ea, în fine, masiv, de pe la anticarii Senei şi, în macabrul an 1940, ca 
fotograf ambulant, de prin toată acea Patrie în curs de paradis în 
destrămare, a cărei nostalgie o va purta cu sine decenii în şir până când 
jiscolele vieţii şi Norocul îl vor mâna spre pitoreasca, tare în jinuri, Alsacie, 
unde se mănâncă atât de bine, cu Clara Despina, la Sonnenheim. 

Contele Marius se plictisise şi, cu o impoliteţe de personaj conștient 
pe deplin de geniul său, aduse piciorul alb al lămpii mai aproape și își 
deschise Lautreamontul unde, alunecând pe o broască, are Poetul viziunea 
tranşeelor cu soldaţi așteptând obuzele să-i acopere cu pământ, în timp ce- 
i rod puricii, îi calcă păduchii pe creştete, îi sug de sângele lor eroic 
nemuritoarele ploşniţe ale păcii. 

Carte poştală, citi el cu uimire, îngrijit caligrafiată pe o hârtie de 
ambalaj de lux, ceroasă, aproape transparentă, decupată cu grijă, o 
poezioară ce dovedea necunoașterea în genere a progreselor Poeziei până 
la convergenţa om-computer prin dispariția afectelor, — de către fata cea 
mică a meşterului fotograf Samson Honig, care om, în teribilul an 1940, i- 

a lucrat multe materiale din ce trebuia să fie document despre cum a fost 
Româna Regală şi nu mai este din pricina bombardamentelor, 
modificărilor de frontiere şi venirii comuniştilor peste toți cei implicaţi în 
tragedie: evrei, români, ruşi, unguri, bulgari, țigani, germani şi alți 
minoritari, strofele mai reuşite fiind: 


Deşi tu plângi la Ziduri, te simt în București, 

Te văd intrând pe poartă, te văd pe la ferești, 

Te văd în orice lucru din casă, din cerdac, 

Trăieşti în mine, par'că, de zeci de ani. De-un veac! 


Plutește cald în casă parfumul bluzei tale 

Ca o scuturătură, în vară, de petale, 

Iar floarea care-ai pus-o atunci în vas pe masă, 
Așteaptă s-o dezmierde o mână de mătasă. 


Mă amăgesc cu vorba ce-ai spus: la revedere! 

În ochi am lacrimi grele, în suflet am durere. 
Aștept şi n-aud încă greu pasu-ţi în cerdac. 

De când te-ai dus la Ziduri, parc'a trecut un veac! 


Contele Marius avu în primul moment impresia că cel puţin strofa a 
doua o auzise romanţată, într-o cârciumă cutie pentru lumea bună, însă îl 
derutau trei lucruri rele. Într-adevăr, visase că era frumoasa lună mai a lui 
1940 şi, deşi tensiunea creștea odată cu prăbuşirea Franţei, ale cărei puteri 
fuseseră supte de puricii, păduchii şi ploşniţele, alea de sinistra, cum zicea 
Laura Done despre Stânga, în timp ce Ducele şi Reichul se înarmau cu 
frenezie oţelită, România Regală a lui Ferdinand și a Mariei încă era intactă 
şi, ducându-se cu Clara, cu automobilul cel acoperit de-i zice limuzină, 
într-o pădure dincolo de Chitila, spre Piteşti, s-au scuturat peste capetele 
lor bălaie nişte flori de salcâm, albe şi amestecate cu polen auriu şi cu 
picături de ploaie caldă delicat înmiresmată, fiind totul ca un fel de ritual 
natural între oameni reîntorşi într-un Eden unde nu e întristare, nici 
deosebire după limbi şi credinţe, deși unii doctrinari vorbesc de învierea 
Neamurilor întru Christos Domnul, ceea ce ar presupune că Judecata din 
Urmă ar fi colectivă, deci oarecum un regres față de Homo solus şi 
conştiinţa juridică europeană, dobândită cu atâta trudă de la Umanism la 
Iluminism şi, mai departe, către un Structuralism de mână şi cuțit forte. Și 
tot atât de adevărat era că nimeni vreodată nu-i lăudase lui Marius 
Ghizdavu până atunci mâinile, delicatele sale mâini de pictor, într-adevăr 
mătăsoase datorită fracţiunilor nutritive şi emolienților cu efect cosmetic 
din compoziţia uleiurilor, lacurilor fixauive, sicativului şi verniurilor cu 
miros de rășină carpatică, de uz cotidian în Atelierul, zis în amintirea 

mamei sale, Modigliani, din Parcul Filipescu, aşezat topometric rău, nu pe 
Topolog, ci lângă Guvern, expus bombardamentelor. 

Odată astfel bând, şi visând la Clara Honig, tânărul conte simți nu 
numai amor şi remuşcare, ci şi o teribilă dorință. De a-şi lua frumușşel 
oaspeții de umeri şi de a-i prăvăli pe uşă, afară în zăpadă, cu câte un 
genunchi sau carâmb în spinare sau la spate gios. 

Politeţea îl obliga însă a zâmbi sclipitor în stânga și mai frecvent în 
dreapta, unde încă sta, admirabil companion de băutură, Virginia Gibson, 
cea cu ochi verzi ca preriile indiene, cu fălci mari şi puternice ca ale 
coiotului şi cu dinți orbitor de albi mărturisind dragoste de viață, cum 
numai ratonii mai pot să aibă în ziua distrofică de azi, a restricționărilor. 

Românca Cristina Done aţipise pe somieră, abia învelită cu un pled 
roşu de lână călduroasă, după ce susținuse față de mitocanul de Mişu 
Focşăneanu că o interesează mult destinul neamului nostru şi, de aceea, va 
rămâne trează până la spartul chefului, când se va trage cu pistoalele. 

Spate în spate cu ea, dormea agitat micul Raul Lecca, scrâşnind din 
când în când din dinţişorii mărunți ca ai mă-sii şi ciripind abia auzit: evrica! 
evrica! 

Stelian, Petrache și Mitică, cei trei frumoși locotenenți din trupele 
speciale, aduşi de Ariel Moga, baronul de la Valea Ursului, se turtiseră de 
tot, deoarece în programul de pregătire de la regiment se neglijase cu 
desăvârşire a-i antrena cu rusoaice şi să reziste la cantități elocvente de 
băuturi arzătoare, ca samogonul şi chiar basamacul. Expertul Horea Bratu 
observa cu îngrijorare acest neajuns, fiind hotărât să alarmeze unde trebuie, 
mai ales că auzise de nişte spioni, dintre cei mai buni ai Occidentului, care 
s-au demascat lamentabil dinaintea lui Stalin, după primele două-trei sticle 
de vodcă adevărată, purificată în laboratoarele cekiste. 

Doctorul Lecca se plimba cu mâinile reci la spate, pe lângă zidul cu 
verticale cărți vechi, înțelepte şi neobişnuit de bine legate. Le citea cu coada 
ochiului titlurile argintii sau aurii, de pe cotoarele albastre sau brune sau 
roşii, buzele sale cărnoase repetând şoptit vreun nume de nemuritor, cu 
sugestia că din mai toţi cei prezenţi în cula de la Ziduri, se va alege praful 
dacă nu-şi vor scrie, măcar cei ce vor avea parte de vârste necuviincios de 
ample, memoriile, şi câte un anexat curriculum vitae ca pentru o angajare 
în rai sau în iad, cuprinzând nu atât cele lumești întâmplări, ci concluzii 
privind diferitele aspecte ale neajunsului de a te pomeni contemporan cu 
evenimente neplăcute, care fac omul chiar cel cu inimă de aur să-și deie 
arama pe faţă, cum a păţit şi Ţarul Petru, care a ajuns cu cal cu tot un masiv 
bloc de aramă spiritualizat modelată, de un de prin Franţa sculptor, Rodin, 
adus de Rilke şi Lou Andreas-Salome la Leningrad Ekaterinei a II-a. 

Domnul financiar cu alură şi alonjă americană Octavian-Augustus 
Theodoros Ghizdavu era posac. Se posăcise pentru că Fortuna, după câștig 
mare, îi întorsese fundul ei lat şi moale, fesenist, îndreptându-se spre alte 

flamuri, suflând acum din toți bojocii în cărțile colonelului Belizarie Moga, 
ajutându-l să trişeze neprins, să aibă permanent careuri de ași şi bunul-simţ 
de a evita chintele roiale, fapt explicabil nu printr-o cumpătare sau printr- 
o mare cultură, pe care nu le avea deloc, ci printr-un abject republicanism, 
învăţat în anii regimului de autoritate regală carlistă, când camarila Lupeştii 
îl făcuse caragialesc de ploieştean, profund antimonarhic şi antidinastic, de 
se mira la sinceritate cum, de ce generalul Antonescu, date fiind marile 
răspunderi dinaintea Istoriei pe care ca particuler şi le-a asumat, nu-l 
expediază pe tânărul nostru Rege în Elveţia, ca să ne putem alege şi noi 
franțuzeşte aici un prim președinte, eventual direct prin plebiscit. 

— Fiindcă țăranii noştri, răspundea ca mare cititoare de presă Olguţa, 
citând poate chiar pe Conducătorul Statului, vor neapărat să aibă un Rege 
acum, fiind instructiv din punct de vedere al psihologiei gloatelor a se 
cerceta cum va vedea țărănimea, la fel de numeroasă și peste un veac, chiar 
îmbrăcată în salopete, această delicată problemă dacă la a se aşeza pe 
Tronul lui Mihai Viteazul, Voievodul Unirii, e cazul, ca după atâtea jertfe, 
să poată a cuteza a năzui electoral, oricare vită șuie, orice lepădătură 
coruptă a Fanarului dâmboviţean, oricare saltimbanc vândut străinilor, pe 
când japonezii, uite că şi-au apărat cu o tenacitate înspăimântătoare 
Monarhul, tradițiile, seriozitatea, preferând a pieri cu toţii sub diferite 
neamuri de bombe, decât să-şi desacralizeze simbolul unităţii neamului. 

Deci domnul doctor Lecca se curăţase demult de ce numerar avea, 
iar pe datorie nu se angaja, dat fiind nenorocitul sau defect de a trata 
sărăcimea gratuit, fără ca măcar faima de tâmpit să o exploateze punând-o, 
cât încă mai eram o democraţie cu alegeri, în slujba idealurilor unei grupări 
politice. În locul său răcit, luase loc la masa de operaţii asupra viscerelor 
albe-negre ale Norocului, domnul Bazil Frâncu, Don Bazilio cum îl 
numește cu simpatie Marius Ghizdavu, profesor de franceză la Şcoala nr. 
2 „Charles Baudelaire“, sponsorizată din moşi-strămoşi de Ghizdavienii 
dintotdeauna cosmopoliți și înclinați a-şi nenoroci şi slugile, cum s-a și 
întâmplat când au venit la Ziduri rușii, speriindu-se de ce frumoase maniere 
aveau domnişoarele pe care le violau. EI tocmai a primit uriașa sa leafă de 
profesor şi e gata să o jertfească fără frică, din filosofia mizerabilului 
Proudhon că bunurile şi averile acestei lumi sunt cu totul relative; s-ar 
stinge orice conflict dacă n-ar mai exista proprietate! De aceea şi este 
credibil că, în afară de Marius Ghizdavu, el ar fi fost unic printre bărbaţii 
din plasa Zidurile care să se fi culcat într-un fel sau altul cu Dorothea 
H&buterne, plauzibilitatea bârfei crescând dacă ținem seama de amestecul 
iresponsabilului intelectual în înteţirea, ca legionar, a conflictului de 
muncă de la Atelierele CFR Griviţa, în februarie 1933, care a fost prima 
reacție muncitorească majoră în plan european la preluarea puterii în 
Germania de către Partidul Muncitoresc Naţional Socialist, din păcate Iuliu 
Maniu dând ordin verbal prin Căposu, lu' Mişu Focşăneanu, să se strecoare 

cu revolverul printre proletari și să tragă în jandarmi, care să răspundă 
disproporționat comițând genocid, fiind cât pe-aci s-o găurească şi pe 
Dorothea, tovarăşa de luptă a francezului Leonte Hebuterne (cu nume 
conspirativ Pedro), venită cu oala de sarmale la grevă. 

— Aşa zice lumea! dădu din umeri cu oarecare umor parşiv doamna 
Amelia şi cele trei fete ale colonelului se hotărâră să se pună în gardă faţă 
de un crai francofon cu trecut atât de întunecat. Bine gândiţi! Păziţi-vă 
cinstea renumelui. “Totuşi, fetelor, să ştiţi, pen' că acum doar sunteţi 
măricele, că Don Bazilio este un amant parizian tare iscusit şi, când soții 
voştri, fiecare pre numele său, Stelian, Petre, Dumitru, vor trece întâi 
Prutul, apoi Nistrul, pe urmă Bugul, şi își vor adăpa cau în bazinul 
Doneţului, în apa Kubanului, în liniştitul Don, ba chiar şi în măreaţa Volgă, 
care râu normal ar fi trebuit să fie hotarul românesc spre Asia, cum va 
învăţa cu 'Timpul şi Ehrenburg de la academicianul Simionescu | Velikaia 
Rumania ot Tissî do Volghi], dacă am fi ştiut să ne păstrăm memoria dacă 
şi identitatea romană, și când vă veţi simți singure și părăsite de toţi, în 
incertitudine dacă nu cumva sunteţi deja văduve de război şi numai 
comunicațiile proaste vă împiedică să recunoașteți că sunteți libere şi 
independente, ca pasărea ce se bucură-n crengi și ciripeşte cip-cirip! eheiii, 
atunci nu-i consolare mai dulce decât să coboare din brişcă un domn în 
hăinuţe de doc de culoarea galben-cenușşie a ghearelor de cucoș, să-şi ridice 
cu eleganţă pălăria de paie spre cerul liber al patriei încă nebolşevizate şi, 
urcând treptele monumentale de la poarta de Apus a castelului din Valea 
Ursului, să vă întrețină până târziu în noapte, cu ştiri optimiste, în Sala 
Cedrilor, între coarne de cervidee şi blănuri de urşi cu dinții rânjiți la 
candelele cu licărire liniştitoare... 

— Un singur lux: al jertfei; o singură podoabă, a cinstei... Soţie, mamă 
şi bunică! răspunse ferm cu, bătând înciudată din picior, chintesența 
Apelului Antonescu către Femeia Română, înaltă şi brunețică, Olguţa. 

Cocuţa şi Nunuţa, gemene bibelouri cu perechi de codițe ţărăneşti, 
numai nu unse cu gaz contra păduchilor, ascultau visătoare, murmurând 
însă cu o luciditate care ar putea fi, retrospectiv, cutremurătoare: 

— Şi copiii?... Cu sugestia că astfel de consolări nu au niciun sens, 
câta vreme condiţia lor de orfani ar fi de neinvidiat. 

Nu era, deci, nimic frivol în acest plictis dinspre ziuă, al veghei de 
la Ziduri, apoi al somnului dulce, cu visuri despre cum vom cuceri Rusia. 

Elvira, verișoara lui Marius, nu prea înaltă, cu ochi demonici, 
meridionali, de olteancă, cea mai frumoasă din cele prezente, şi micul Raul 
nu putea să greșească la câtă artă îl învăţaseră şi Cristina, şi amantul pictor 
al mă-sii, zglobia Elviră, după ce se jucase cu Dora Glagoveanu la pianul 
cu sunet învechit de nefolosință, ca de pe un cadavru la morgă aşa ridicase, 
în celălalt colţ al salonului, cearșaful-husă din durabilă pânză de in rusesc, 
licenţă Tretiakov, aşternut peste o hartă în relief a Europei, comandată la 

dimensiunea de 3x4 m? de răposatul Voicu Ghizdavu, imediat ce Marea 
Britanie, Franţa, Reichul şi Mussolini au tranşat la 31 septembrie 1938, la... 
Niirnberg, Cehoslovacia, comiţând o greşeală politică şi de elementar bun- 
simţ colosală: au jignit, grav şi ireparabil faţă de Stalin, neinvitând la acest 
prim act revizionist major reprezentanţii ei, cea mai puternică armată din 
lume, Armata Roşie, pentru înzestrarea căreia se dezvolta în patria 
muncitorilor şi țăranilor, cu sacrificii sălbatice, industria grea pe seama 
agriculturii, cu pivotul ei, industria constructoare de nişte mașini, cum ar fi 
taburi, tancuri, miguri, Katiuşe, bombardiere, cuirasate îi drughie. 
Neglijenţă şi sfidare urmate de consecințe neplăcute pentru toţi bucătarii: 
Reichul şi Mussolini vor pierde războiul, Franţa îl va câștiga în ultimul 
moment, cu riscul însă real de a fi bolșevizată până, apărând Brigitte 
Bardot, Alain Delon şi Johnnnny Holidayu, vor deturna de la utopii 
stângiste, atenția masilor, inteligenţi de capitaliști, iar Marea Britanie se 
va scandinaviza lent dar metodic, lăsând şi ea soarta scumpei noastre 
planete să fie decisă în veacul următor de niște neeuropeni roturieri. 

Uriașul salariu al profesorului Frâncu s-a topit în mai puţin de două 
recreaţii. Nu şi l-a însuşit colonelul, devenit dintr-o dată prudent şi fericit 
cu-atâta zestre, o bucurie pentru nevasta ce trăgea să moară de un diabet 
intratabil pe Valea Ursului, ci conu' Alecu. Deşi nu avea ce face cu atât 
bănet, pe care ar fi putut să-l doneze popii Sică, pentru operele de 
binefacere ale bisericii, el se bucură ca un copil. Zise ca dintr-un roman cu 
jucători: „Șii mâna greblă se făcu!“. Şi chiar întinse degetele răşchirate şi 
buldozeri spre sine mușuroiul de bancnote şi discuri metalice. De bucurie, 
guşa începu să-i tresalte ca la guşterul verde. Chemă atunci pe Lina şi, 
ciupind-o prietenos de cot, îi comandă o porție cât mai fragedă și mai 
pipărată de uger pan€, specialitatea casei când venea în vizită fratele cel 
iubit al amărâtului de Ghizdavu Voicu, ce olog şi ținându-se de citit, nu că 
scăpătase, dar nu progresase exploziv în anii de liberalism deşănţat, aduși 
de cel mai „prost“ Rege român, Carol al II-lea, căruia, în primul rând 
moraliceşte, i-ar fi fost de preferat pe Tron până şi de egzamplu Gheorghiu- 
Dej, care n-avu camarilă gr€, nici aplecare spre tablouri, nici ţiitoare sub 
stalinism la 1952 presupus israelită, ba chiar dimpotrivă. 

Rămânând loc liber la masa adevărului, Octavian făcu un anume 
semn către Marius. Cătrănit că nu vedea prea clar sau în orice caz mai clar 
decât Stelică, Petrache, Mitu Supeanu, Horea, Virginica şi Mişu 
Focşăneanu de lângă el, misia Neamului Românesc la gurile tulburi şi încă 
pline de peşte ale Dunării, odată cu instaurarea unei ordini europene noi şi 
nedrepte, romanticul pictor fu gata să accepte sfidarea hazardului ca pe un 
fel de beţie, ca şi cum în fruntea regimentului său de cavalerie, precum 
auzise despre bezmeticii polonezi, s-ar repezi cu escadronul eroic direct în 
desantul însoțitor la o turmă de dinozauri T-34 (Troţki-34). 

De unde doctorul Lecca îi cotrobăia însă prin cărțile neasemuitei sale 

biblioteci, auzi însă chiar atunci un fel de chiţăit, ca şi cum expertul 
pediatru ar fi gâdilat-o nu ştiu cum pe copilița Clariţa Honig. Se posomori, 
se coloră galben de gelozie, apoi negru, făcu semn fratelui să convingă pe 
tanti Meli să joace în locul lui, fiindcă avea şi ea bani mulți din mode, şi 
voia să scoată şi din Elvira, excelenta pianistă, o cobră de finanţe-bănci. 

Veni atunci spre el Minodora, Dora Glagoveanu, cu botişor de copil 
în curios contrast cu iezerele reci ale unor ochi limpezi şi serioşi de munte. 

— ÎL trezesc pe Gary! şopti ea alintându-se cinic, poate ofensată că 
scriitorul Grigore Căinaru o abandonase plecând să facă observaţie 
romanescă de obiceiuri de iarnă, în plasa Zidurile, dintr-un judeţel de 
munte. Poate câştigă banii aceia păcătoşi, pe care şi-i visează atâta pentru 
noul său motoraş! 

În realitate, — şi Marius Ghizdavu nu era surd la comunicaţia 
nonverbală, sora fratelui spera şi zicea că poate Gary îşi va pierde așa şi ce 
brumă de capital agonisise pentru a revoluţiona Motorul românesc, aceasta 
fiind lovitura finală dată proiectului, după ce toți tehnicienii şi studenții 
israeliți din Politehnică, utili colaboratori, dar nu tot atât de bogaţi în 
imaginație, fuseseră îndepărtați, în condiţiile de efort ale românizării 
accelerate a învăţământului nostru românesc. 

Dora își ştia fratele mai mult decât romantic. Cu o intuiție de soră 
adevărată, presimţea că din experimentarea noului automobil în poligon, 
Gary ar putea sfârși într-un mormânt, cum cad din cer piloții prinți. 

Ea însă nu anticipa şi că era mai bine aşa! Căci ar fi fost măcar un 
mormânt într-un cimitir accesibil, nu un mormânt fără cruce, fără nimic, 
în pădurile calde ale Caucazului, o simplă groapă cu cadavru român. 

Lui Marius îi era indiferent cine pierde şi cine câştigă, avere sau sex, 
la el în bibliotecă, numai să se cărăbănească mai repede toată banda asta! 
Dădu aprobarea cerută pentru trezirea lui Gary şi se ridică alene din jilțul 
său osos, pentru a da mâna cu Bazil Frâncu, felicitându-l metafizic pentru 
scuturarea de bani și învățându-l subtil, făcând cu ochiul către tanti Meli, 
cum să facă rost de alţii, la care profesorul îşi schimonosea chipul dulce şi 
efeminat de cremuiri cosmetice, ca şi cum s-ar fi opus socotind lucrul 
dezonorant, obositor, fără sens sau primejdios. 

Gary obținuse foarte târziu în noapte învoirea comandantului de a-și 
părăsi escadronul, după ce Țara se dumirise că așteptata masacrare a fostei 
clase politice, care ne-a dezamăgit, nu s-a mai produs, fiind probabil 
amânată până după retragerea Mişcării de la guvernare, prăvălirea de la 
Conducerea Statului a premierului Antonescu şi revenirea ei în forță la 
putere cu un guvern monocolor, verde crud, verde crud ca orice nevroză. 
EI era alături de prințul Raul Lecca, de teologul Atanasie Damian și de 
filologul specialist în literaturile române vechi din Galiţia Mare Jenel 
Noveanu, a patra persoană de sex masculin îndrăgostită până peste urechi 
de verişoara Elvira a lui Marius Ghizdavu, a cărei pustiitoare putere de 

seducţie izvora şi din misterul de calibru greu cum de s-a putut naște ea din 
grăsana ca o purcică, dar bună la suflet, doamnă Şaraga și din guşatul 
domniei sale soţ ghizdav. Având atât de serios imbold, Gary călărise pe 
nemâncate cel puţin patru ore, adesea pe drumuri neumblate şi nu o dată 
peste stepe nesfârșite şi fără reper altul decât stelele, luna şi intuiţia vie a 
azimutului spre care trebuie bâjbâit după oarece căldură şi chiar pat cu 
rufărie proaspăt călcată, sclipitor de albă, ca laptele Linei, cameristă 
genială care-i făcu înspăimântată un ceai cu mult rom și îi propuse să se 
oblojească singur, cu nişte alifii ţărăneşti, unde cavalerul acumulase jos 
răni supărătoare de la șa. 

Când el intră în imensa bibliotecă, frecându-se la ochi orbit de 
policandrele cu lumânări vechi albe, înmiresmate, de spermanțet şi untură 
stearină de cetaceu, dar și mai mult de acea fluorescență spirituală pe care 
toți romanticii o percep fără niciun fel de efort unde-s cărți multe și bune, 
se făcu o tăcere respectuoasă şi admirativă, nobilă ca la Weimar. 

Olguţa își înălță puţin mai sus gâtul ei lung, modiglian, cu mărgele 
roşii. Cocuţa şi Nunuţa, mici bibelouri cu fundiţe roşii în cosiţele cele negre 
ca pana corbului ce-şi înfige ghearele galbene în stârvul haiducului, oftară 
într-un glas, madam Meli își feri privirile spre o icoană a Sfintei Paraschiva 
făcătoare de miracole, Cristina Done scânci în somn, ci numai Elvira, deşi 
îl salută politicos din cap, luă de mână pe Don Bazilio şi îl trase după ea, 
către uriașa și orizontala hartă a Europei, ca şi cum n-ar fi observat nimic 
din valoarea de prăsilă a tânărului sublocotenent de cavalerie din Armata 
Regală Română. 

Un moment, Gary se împletici în mijlocul salonului. Ca şi Dora, el 
avea trăsături de copil şi ochi de călugăr retras din această amăgitoare lume, 
cu ferma concluzie că nu e nimic deosebit între a fi azi şi a nu mai fi mâine. 
Precum singuratica şi retractila medicinistă, perfect conştientă că nu există 
vindecare perfectă, se ferea să se spovedească oricui despre ce-a mai gătit 
şi ce pălărie a văzut în vitrină, așa tânărul inginer vorbea extrem de puţin 
despre cercetările sale, care în vremuri crâncene de război motorizat ar fi 
putut interesa pre mulţi, sub epitropia entropiei nivelatoare a pace eternă. 

Gary Glagoveanu lucra într-adevăr, între răpirea Basarabiei şi 
Bucovinei de către Molotov şi restituirea lor vremelnică de către 
Ribbentrop, care la Niirnberg a susținut că n-a trudit decât la un imperiu 
cum Și-au lucrat şi americanii, englezii, francezii şi imens ruşii, germanii 
nefiind mai fraieri, ci doar retardaţi, şi e rău de neamul acela care pierde 
trenul momentului, — împreună cu Grigore Căinaru, fostul coleg de la 
filologice investigaţii, la construcția unui motor de automobil perfect 
silențios, unul punându-și la contribuţie fantezia debordantă de scriitor 
român, celălalt reale virtuţi de om calculat şi adept al unei economii de 
piaţă socială, la a doua echitate, dincolo de jefuirea contribuabilului! 

De motorul lui Glagoveanu, dacă e să se ia lumea după ce zice Mişu, 

au început să se intereseze deja, în egală măsură, atât securitatea nazistă cât 
şi aceea bolşevică, silenţiozitatea de excepţie a eşapamentului putând 
asigura o înaltă calitate conspirativităţii anumitor ridicări nocturne de... 
bandiți, deseori demascate de gipul clasic. 

Tot atât de tăcut ca motorul său de spionaj şi arestări, domnul Edgar 
Glagoveanu s-a dovedit incapabil să facă vreodată o curte explicită Elvirei. 
Deși arătând ca de optsprezece ani, datorită lecturilor, credinței şi intensei 
ei vieți spirituale, ea ştia însă totul şi aştepta de la el să procedeze indecent, 
ca Marius Ghizdavu când s-a prezentat băţos la doctorul Lecca şi, în 
numele Afroditei Venerei, i-a cerut — ca între masculi culți deştepţi — să 
permită unei Aure oricum incurabil bolnave la cap, să aibă parte, pe acest 
fioros pământ, de un petec de Fericire cu el, cinci ani bătuţi pe muchie, la 
Ecrene, socotiți suficienți pentru expulzia unei Opere compatibile cu a lui 
Van Gogh. Este însă tot atât de adevărat că Elvira era egal interesată să 
verifice dacă soțul ei, domnul Mihai Focşăneanu, unul din cei mai buni 
lucrători de informaţii ai momentului, putea fi şi un om de acțiune 
preventivă, cum profeţise, când s-a negociat logodna, guşatul ei tată, care 
pe baza indicațiilor viitorului ginere a şi dat în scurt timp lovituri cu mare 
ecou în lumea afacerilor, ca și cum ţara ar fi intrat cu adevărat pe făgașul 
tranziției, demarate încă de la distanţarea de abuzurile regimului fanariot. 

Desigur, Elvira, cum nu avusese până atunci prilejul să plângă cu 
ochii ei de pădureancă pictată de Tonitza la cules de mure, nu ştia că, spre 
deosebire de doctorul Lecca, Mișu n-avea chef de rafinamente psihice: el 
ar fi tins spre o simplificare a situației şi, folosindu-se de agenţi sovietici 
sau germani, pe care la rându-i îi servise în această lume stranie a 
adevăratului guvern mondial, ar fi lichidat-o şi pe ea după ce ar fi... aranjat 
cu amantul, iar după un doliu de circumstanţă, ar fi luat alta, eventual o 
rusoiacă sau nemţoaică, căci natura meseriei sale, necesitatea de a avea cap 
limpede, spre a distinge în hăţișul de date aţa tricoloră a interesului 
național, nu-i permitea să-şi bată capul cu toate prostiile, aşa considera 
Raul Lecca, sensibilul plod care îşi detectase cu o singură excepţie — 
Damian Teologul, cel ce suferea în tăcere ca o buturugă — toţi rivalii. 

Aşa cum macroreptila uriaşelor, minunatelor vremi revolute, când 
bestia umană nu exista, îşi îngheață tremurul guşei și curiozitatea căutăturii 
la apropierea pradei de vatra sacrificiului inexorabil şi plăcut Zeului, sub 
cocotieri cât zgârie-norii, azi cărbune mineresc, așa rechinul cel gras, conu 
Alecu, înlemni de plăcere cu mușcătura de uger pane încă netopită în bogat 
salivanta sa gură de aur. El ştia mai bine decât oricare altul că domnul 
Leonida Glagoveanu, fost chirurg militar, devenit, după omorârea pe masa 
de operaţii a unor miniştri, om de afaceri, este astăzi furnizor de conserve 
de carne de război atât pentru unele mari unităţi române, cât și pentru unele 
unități germane, inclusiv de marină subacvatică atlantică. De aceea, ca 
unchi, el sfătuia ades pe Marius să o ia pe tânăra medicinistă Dora, însă 

parizianul se considera prea ros de viciu pentru a se prăvăli asupra unei 
făpturi cu botişor de copil neîntinat. Totodată, conu Alecu, în caz că, prin 
natura secretă a serviciului său, Mişu ar fi fost lichidat într-o bună zi ca să 
tacă ce nu trebuia să mai ştie nimeni, atunci ar fi fost totuşi satisfăcut cu o 
recăsătorire a Elvirei cu acest inginer talentat, frumos şi nobil. lară cum 
vremurile de război, perspectiva încăierării noastre cu cei care ne-au 
ciopârţit Țara, lăsată întreagă de Regele Ferdinand şi Regina Maria, alertau 
asupra creşterii rolului serviciilor speciale, ce trebuiau și ele să-şi aducă un 
prinos de recunoştinţă şi sânge intelectual, madam Meli sfătuia din 
experienţă pe focoasa Elvira, să nu se lase încă însărcinată de Mişu şi să-şi 
păstreze nici prea aproape, nici prea departe, câţiva bărbătuşi de rezervă. 

— Bine-ai venit, tinere, la această masă verde, unde zeii împart 
muritorilor fiecăruia ce i se cuvine! cum zice Oscar Hubig, primi colonelul 
Moga cu bucurie pe chipeșul sublocotenent de cavalerie glagovean. Fie ca 
fetele mele de măritat să devină sensibil mai atractive, odată cu apariţia 
acestui nou factor — averea ce poţi moşteni — pe tabloul strategic global! 

— Cărţile sunt totuşi făcute, protestă Octavian Ghizdavu, nescăpând 
din ochi pe Virginica atâta vreme cât brațul păros al lui Marius îmbrăţişa 
speteaza de mătasă roză de alcov a scaunului alb mesteacăn venețian. lată 
un crai chel cu o damă de pică siciliană: e clar că inginerul Otomega şi 
sculptorița ce doarme colo se iau, înainte sau după război, fiindcă Marius 
nu va putea trăi omeneşte cu ea, după ce a băgat-o în pământ pe soru-sa! 
Destinată lui Marius îi este doar Despina Schlauberger, răţuşca cea urâtă 
aflată actualmente în Alsacia, pregătind nuclee ale Rezistenței din ordinul 
lui Malraux, un scriitor cambodgian cu care împarte convingeri spaniole 
progresiste şi hotărârea intelectualului de a fi angajat, singurul erou al 
vremurilor postmarxiste neputând fi decât chinez, gata să-şi dea şi viaţa 
pentru ca, instruit de securitatea sovietică, să-şi înțeleagă condiţia de ființă 
umană ca pe un instrument de maoizare a unei inegalabile civilizaţii de 
cărturari... Marius, însă, nu se va putea cominterniza cu nespălata asta de 
Dorothea mai devreme de 5 octombrie 1943, seara, când după proiecția 
mea, tancurile sovietice vor debuşa în pusta vieneză și, de aici, în ritm 
accelerat, până la Toulouse, Biarritz şi Santiago de Compostela, cu o 
masivă concentrare simultană pe aliniamentul Dunkerque - Le Havre (cu 
senzuala gură a Senei cu tot) - Caen - Cherbourg, de pe care poziţii fie se 
va lansa decisiva debarcare sovietică peste valuri în Anglia, Irlanda, 
Groenlanda și Islanda, fie, în aşteptarea izbucnirii unei revoluții în America 
secătuită de înarmări imperialiste, se va face doar demonstrație, pentru a 
împiedica, dimpotrivă, o intervenţie anglo-americană pe continent în 
favoarea burghezo-moşierimii şi puternicelor rămăşiţe feudale... În 
consecință, Dora Glagoveanu va fi a doctorului Lecca, drept consolare că 
a pierdut o nevastă frumoasă şi, cu una urâtă, i-ar fi imposibil acum să 
convieţuiască, sau a lui Stalin ca Pradă de Război, dacă Mişu Joacă dublu. 

Alde Căinaru o curtează zadarnic: prea se vede de la o poştă că nu 
urmăreşte decât o zestre enormă, pe care însă, ca scriitor, n-ar fi capabil să 
o administreze, nici ar avea timp s-o risipească în dezmăţuri, pe când 
doctorul, atât la Așezămintele Brâncoveneşti cât şi la cele proprii, s-a 
dovedit un manager cum puţini se află în Țara Românească, chit că actuala 
politică, de îndepărtare a israeliților din posturile de decizie economică, a 
scos la iveală noi şi noi specialişti români dornici de afirmare în diferite 
domenii de activitate. Olguţa va fi a lui Stelian Dabija, fiindcă se potrivesc 
la înălțime şi, dacă s-ar dansa cu adevărat aici, ar fi o pereche de concurs 
perfectă pentru tango de război şi vals de pace. În ce priveşte pe Cocuţa și 
Nunuţa, este însă indiferent care va fi a lui Petrache Hulpe şi care a lui 
Dumitru Supeanu, deoarece ele sunt gemene și nediferențiate psihic, numai 
Cupidon poate decide, e bine să cam dea domnul colonel cu zarul! 

Trecură astfel de la divinul pocher la brăilenele zaruri, nu pentru că 
Edgar simţise că vor să se coalizeze ca să-l scuture, ci pentru că de cât 
călărise de dor de Elvira Focşăneanu, născută Ghizdavu de madam Meli, 
căpătase Jos răni dureroase de la şa, încât nu putea sta confortabil nici pe 
cel mai pufos scaun baroc adus de arheologul Voicu Ghizdavu din Italia, 
pe care însă se vor lăfăi, fireşte foarte îndesat, băţos până la pârțuri 
proletare, muncitoreşti-ţărăneşti, stăpânii de mâine sovietici ai Zidurilor. 

— O Zamolxe, invocă Edgar cu luciri de iezere verzi-albastre sub 
boltita-i frunte umbrită de păr ondulat natural, ajută-mi să dau numai şi 
numai şase-şase, când şi cât trebuie ca să-mi scot de la marele magnat conu 
Alecu sponsorizarea pentru Motorul în patru timpi de care tata nici nu vrea 
s-audă! Îmi vând sufletul ţie, fă-mă dară tu fericit, căci aleasa inimii mele 
nu e aleasă şi de Ursită! O nesăţioşi de sânge zei ai Daciei Felix! Dacă tot 
mi-ați hărăzit moarte departe, la malul apei calde a Kubanului, dați-mi 
Norocul în posesie măcar câte zile mai am între aceste foarte zdrențuite 
hotare, plânse de atâta mulțime de refugiați! 

— Grigore Căinaru nu e un refugiat, bolborosi Moga, verificându-şi 
Mauserul, să vadă toți că-i plin de gloanțe. Taică-su Nae s-a retras din 
Basarabia imediat după Reîntregire, anticipând că noua noastră clasă 
politică şi, de fapt, economică, liberală, nu va investi masiv între Prut şi 
Nistru, unde era factor de risc imperialist sovietic rus. S-a ajuns, e 
antreprenor foarte bogat pe la Lug6j, Caransebeş, Timişoara, Arad, Băile 
Herculane, Vârciorova, Ada Kaleh, Jimbolia, Curtici şi Vârşeţ... Dacă s-ar 
perfecta asocierea Căinarilor cu Glagovenii sub semnul lecturii temeinice, 
atunci acumularea de capital s-ar impune de la sine, atât la bursa de valori 
cât şi pe piaţa extrabursieră, chiar dacă-i scriitoraş... Cică vrea o carte de 
1681 pagini, fiindcă la 1681 au târnosit venețienii Basilica di Santa Maria 
della Salute, votivă, promisă după Ciuma acelui secol! 

Jucau: Gary cu senatorul, Octavian cu agresivul colonel, dar o 
aşteptare a ceva mai mult decât cum cad zaruri şi averi isteriza grupul femel 

strâns la harta europeană, în preajma lui Don Bazilio. 

Nici Marius, nici cu atât mai mult, ca specialiști, Horea Bratu și 
Mihai Focşăneanu nu scăpaseră semnificaţia gestului cu arătarea mușchilor 
şi a pistolului, de către cel însărcinat de Generalul Antonescu să apere 
personalităţile de la Ziduri de o eventuală acţiune a exaltaților. Mda, 
domnul colonel Ariel Moga avertizase fără echivoc: 

— Domnule Glagoveanu, dacă ai călărit patru ore cu ordinul de a-l 
curăța pe tânărul scriitor Grigore Căinaru, deşi ai fi un ginere bun pentru 
vreuna din fetele mele, te voi trimite pe lumea cealaltă fără regret. Fiindcă 
scris este ca acest om de cultură să se exprime mai întâi, să-şi termine 
aşadar Cartea fioroasă şi încâlcită şi interminabilă, pe care el însuşi să nu o 
poată reciti e pariul, şi abia pe urmă, să fie lichidat de alţii, mai iscusiţi, cu 
ocazia evenimentelor de la Budapesta din toamna lui 1956! 

Madam Amelia Şaraga se întinse ostenită şi asudată ca un hipopotam 
pe sofa, cu burta-n sus, spre amenințătoarele stalactite de ipsos ale 
plafonului, adus de strămoşii lui Marius Ghizdavu din Ragusa, de la un 
neguțător aromân căruia, mulțămind anticipat pentru găzduire, îi lăsaseră, 
în drum spre progresista Veneţie, mai multe fedeleşuri cu ţuică de Coşești, 
îngălbenită de bătrâneţe ca Palia de la Orăştie. 

Prea tânăra doamnă Elvira Focşăneanu, studentă la Finanţe-Bănci, 
la Academia de Științe Economice încă nenumită nici Vladimir Ilici Lenin, 
care a descoperit NEP-ul, adică necesitatea economiei de piață, nici Virgil 
Madgearu, care tocmai fusese împuşcat şi, ca şi Iorga, din cauza vremii 
răcoroase încă nu putrezise îndeajuns până-n Revelion, sta pe recamierul 
cel moale şi mătăsos cumu-i mușchiul de pădure spre miază-noapte şi ţinea 
în poale capul rotund, coafat alb-violet, al mamei sale, căutând-o cu 
tandreţe filială de nişte păduchi imaginari, pe care, tânără ea însăşi cândva, 
pe vremea glorioasei rezistențe din Iașul natal, impetuoasa consoartă a 
descurcăreţului con Alecu îi cam avusese totuşi, luaţi odată cu tifosul de la 
răniții şi refugiații momentului, groaznicul tifos care tot atunci şi tot acolo, 
pe Marieta Ghizdavu, acuarelista acum îngropată peste drum, n-a iertat-o, 
încât l-a lăsat pe Marius orfan, de timpuriu cum păţi şi graful Lev Tolstoi, 
ca să-i sporească providenţial sensibilitatea artistică, acea capacitate nu 
întotdeauna de invidiat de a privi fără iluzii în ciolovek şi a avea de ce să 
militezi pentru înnoirea sa morală după vechile precepte evanghelice. 

Pictorul chiar privea înduioșat la degetele de copil ale verișoarei sale 
dragi și orice om mărinimos ar fi putut citi, pe chipul său cadaveric de mult 
nesomn, 0 dorinţă deconcertantă de a avea şi el mama în viaţă, să o poată 
căuta în cap, după ce a apucat păduchii primului război, să o scape de ai 
celui de-al doilea, câştigat de Stalin în prelungiri, deoarece ignorând 

recomandarea colectivului de analiști şi antrenori condus de domnul Mihai 
Antonescu, ministrul român de externe, Fiihrerul a refuzat net să se predea 
necondiționat anglo-americanilor, de îndată ce au debarcat cu nouă luni de 
copil uman înainte de sinuciderea sa cu soția Eva. 

Privită, Elvira avu un surâs care-i umplu ochii, negri ca vinul 
Zidurilor, de un mister îmbătător, ca de sticlă. Ea nu ştia în cuvinte şi totuşi 
ştia că în acele clipe de dor, când Gary îi închină ostentativ fiecare la zaruri 
căzut şase-şase, când teologul Atanasie Damian şi lingvistul Iancu 
Noveanu recunosc spovedindu-se popii Sică, da, am fugit la domnia ta din 
frica de ispită, cel mai curat suflet din biblioteca-salon, cel al adormitului 
Raul Lecca, tot orfan ca Tolstoi, se zbate vibrându-i ca o chemare de vis, 
am crescut, Elvira, tătarul tău a fost lichidat de securitatea sovietică la 
Mangalia sau la Balcic sau la Ialta, eşti a mea, eşti tânăra mea soție de 
student, credincioasă, şi vii duminică de duminică și de sărbătorile legale 
la vorbitor, cu demâncare şi cu veşti, la puşcăria mea de la pitorescul 
Piteşti, în cartierul Reeducării dintre pădurea Trivale şi confluenţa Râului 
Doamnei cu Argeșul. Ceea ce n-a fost să fie!! Fiindcă a fost să se plimbe 
cu tătarul ei, cu Augustus şi cu Virginica, şi cu doctorul Lecca, pe alei 
umbrite de carpeni seculari, în parcul Edgar Allan Poe din Baltimore, 
ronțăind cereale şi ascultând fanfara crucișătorului E. Dickinson intonând 
cât de lung este drumul, încât nu se poate risca nimica pentru loserii 
galițieni, rămaşi în ţara în curs de sovietizare, problema momentului fiind 
să apărăm mai întâi Occidentul de o prăbușire din interior, sub puternica 
infiltrauie a ideilor marxist-staliniste, aureolate de victoria împotriva 
socialismului muncitoresc naţional-german şi de rezolvarea definitivă a 
problemei şomajului şi în genere a spectrului crizelor economice. 

Constatând că micul Raul se încruntă prin somn, doctorul Lecca 
înlemni cu un tratat despre bancuri al lui Aristotel, în mâna dreaptă. El 
scrută îndelung faciesul mort al Cristinei, învelit în bogatul ei păr, din care 
s-ar fi putut lucra buni pâslari pentru mateloții noștri de pe submarinul 
Delfinul, Rechinul sau Marsuinul. Niciodată sculptoriţa nu fusese mai 
îmbietoare şi mai aproape de a născoci alt tip de farmec decât al sorei sale 
cu plete lungi bălaie. Părea că s-a desprins de propriul ei leş pentru ca 
privind de unde se uita acum văduvul intelectual, să-şi remodeleze propriul 
chip într-un chip atât de inspirat încât să trezească, în cultul ei cumnat, trăiri 
remușcătoare, chipurile vinovate, deci delicioase, cum până la data de 1 
ianuarie 1941 nici nu-şi închipuise că s-ar putea să existe în sufletul cel atât 
de încăpător al ființelor umane, pe acest pământ plin oricând de noi şi noi 
învățăminte, între Creaţiune şi Apocalips. 

În oglinzile cele mari, albastre-verzui, reci şi clare ca Veneţia pe 
vremuri de ciumă, când nicio gondolă din cele 10101 nu mai tulbură 
nămolul cel cu cioburi de preţ şi negru ca smoala, copila Dora Glagoveanu 
nu putea să nu reflecteze la dascălul ei, de la Spitalul Brâncovenesc, unde 

l-au tăiet Decemvirii cu topoarele pe disidentul lor Mihail Stelescu fiindcă 
făcea mişto de Căpitan, la 16 iulie 1936, chirurgul fiind de gardă şi neavând 
ce ajutor să dea cărnii găurite de gloanţe şi hăcuite, în timp ce acasă, în 
braţele Aurei sale se zbătea şi scâncea melancolicul ei parizian Marius, a 
cărui instabilitate sentimentală nu se potolea cu vârsta, ci lua o amploare 
deconcertantă. Nu, nu exista alternativă rezonabilă pentru Dora: de câteva 
ore puţin gravidă, soţul ei nu putea fi decât tatăl copilului, scriitorul în 
formare Grigore Căinaru, prietenul de la Filologie al romanticului ei frate, 
viteazul Edgar, care tocmai smulgea Imprevizibilului, cu mistică satisfacție 
în căutătură, un nou şase-șase, spre neurastenizarea colonelului Moga, care 
nu izbutise să-l deposedeze pe gușatul Senator, din păcate, de hălci la fel 
de ample din partea vizibilă a averii sale, expuse la jocul de plăcere numai 
cu gândul că în final va câştiga afaceristul său nepot, blondul şi bretonatul 
Octavian Augustus Theodoros, tăticul lui Vicky şi al lui Alex, îngeraşii 
româno-americani, care încă dorm în foişorul de la Pribegi, vegheați de 
Lina, Marin şi Codin, somn de voinici, fără coşmaruri, de parcă li s-ar fi 
comunicat destinul lor de succes cert, occidental, liniştindu-i inginerul 
Eugeniu Otomega, abia descălecat, că n-au cum, nu vor pune laba pe ei 
ruşii peste mai puţin de trei-patru ani, când vor descăleca pe ale noastre 
raiuri sadoveniene, încă bogate în cele ce se vânează sau se pescuiesc. 

Marius privi, cu mândrie pentru frumuseţea ei, la micuța verișoară 
Elvira, cu indiferenţă la Cristina Done, fiindcă se culcase destul cu soră-sa 
din 1929 şi 1936 până la 23 august 1939, când s-a pupat Molotov cu 
Ribbentrop, şi cu respect matern la tanti Amelia, care-l crescuse ca pe un 
fiu, ba chiar cicălise pe văduvoiul Voicu Ghizdavu, abia întors în 1919 
reumatic anemic din prizonieratul alsacian, să-l înfieze ea definitiv. 

La Olguţa cea înaltă şi sprâncenată ca o grecoaică din Insule, la 
Cocuţa şi Nunuţa, cele bune dansatoare ca de număr Josephine Baker în 
Cabaretul Voltaire de la Weimar de pe Bulevardul Sorbonei, el îşi interzise 
a se uita altfel decât cu un leninist căscat, nu cu dispreţ, dar ca unul care 
mănâncă doar spiritualitate pe pâine intermediară de ţară din Spiegelgasse. 
Dealtfel se ştia observat de viitorii lor bărbaţi, întunecatul aviator Stelian 
Dabija, înțeleptul vânător de munte Petrache Hulpe şi descurcărețul spelb 
cazac sublocotenent de intendență Dimitrie Supeanu, care împreună cu 
fălcoasa Virginică se făceau că acordă o respectuoasă atenţie disputei iscate 
între analiștii Horea B. şi Mihai F., pe care amfitrionul, cu gândurile duse 
spre năsucul fin şi semit al Clarei sale Honig, ce serba, dacă serba, 
Revelionul într-o căscioară din Pieptănari, uita să o mai modereze. 

Dar cu mine cum rămâne? îl săgetă pe neaşteptate, de la volanul 
pianului străvechi, la care exersase până și mama demult defunctei Maria 
Ghizdavu, domnişoara medicinistă Dora Glagoveanu, bucureşteancă de 
renume, cu zestre de invidiat, cultă, serioasă, nelegionară, nici bolşevică, 
doar cu defectul unui contrast amar între neîmblănitul ei botişor de veveriță 

carpatină şi privirea rece ca de lacuri finlandeze spre cer, când în preajmă 
sunt toţi brazii şi n-au îngheţat în ele peste noapte nici caii locali, nici cei 
ogârjiți ai invadatorului sovietic. 

Tocmai crezuse că a aranjat-o cu scriitorul Căinaru şi, uită-te la ea, 
simţise imediat c-ar vrea să tragă o raită prin Pieptănari! 

Crescută de mică, asemeni Elvirei, cu pian şi într-un mediu saturat 
cu valori, pe pereţi, în rafturi sau trecătoare prin salon, cum mai toate fetele 
de măritat ale excelentei noastre aristocrații, cu greu dobândită, distrusă 
apoi literar-cinematografic, și securistic, de intelectualii colaboraţioniști şi 
de statul româno-sovietic, serafica Minodoră Glagoveanu, fiică de chirurg 
ajuns furnizor de conserve de carne cârnaţi cu fasole Armatei, detectă cu o 
imperială cunoaştere la oameni adevărata ierarhie a celor prezenți şi care 
cu deplin temei aveau pentru ce să trăiască. Dincolo de fumuri, de intenţii, 
de obligaţii profesionale, creatori în adevărata accepție a termenului nu 
erau decât trei, dintre atâţia ambiţioşi! Iară pe acest podium nu se numărau 
doctorul Lecca, filologul Noveanu, teologul Tani, ţăranul Codin, popa 
Sică, uvrierul Marin, bucătăreasa Lina sau pădurarul Otomega! 

Pe primul loc se afla, cu medalie de aur în imaginația efervescentă 
şi eficientă a Dorei, micul prinţ Raul Lecca. Şi într-adevăr, dacă n-ar fi fost 
constrâns de reeducatori să se înece, cu propriile fecale și ale altora, în 
tineta româno-sovietică de la Piteşti, iar taică-su doctor n-ar fi căsăpit un 
violator calmuc din Parcul de Cultură şi Odihnă 1. V. Stalin, atunci ar fi 
fost trimis de Universitatea „Preşedintele Parhon“ din București la 
Universitatea Lomonosov din Moscova, unde s-ar fi specializat în 
cosmogonie, descoperind înaintea americanilor cum e cu putință ca 
universalul GUM din Piaţa Roşie să deservească mai mulți tovarăşi 
consumatori decât bigul BANG de vizavi de vizavi de St. Patrick 
Cathedral, la Baltimore, unde se roagă deja pentru destrămarea URSS 
refugiații baltici şi urmașii lor încă mititei. 

Pe al doilea loc, cu medalie de argint, se află Marius Ghizdavu, iar 
pi al triile, Grigore Căinaru, fiind instructiv a se reține că, în momentul 
Jurizării, senina Dora ştia bine că-i gravidă cu scriitorul dus la popa Sică, 
dar nu-şi imagina că şi pictorul se va împreuna cu ea după ce vor rătăci, 
sub lună şi camuflaj, printre romantice ruinuri ale caldei Odesse, la vreun 
an numai după instalarea administrației românești din ordin şi interes 
german, Fiihrerul nefiind încă decis nici măcar în ce privește Basarabia şi 
Bucovina, unde au ostenit atâţia germani harnici, dacă după marea Paradă 
de la Moscova cucerită şi ştergerea ei de pe hartă, să lase sau nu românilor 
aliați în contra bolșevismului cu el, astfel de ținuturi roditoare și orașe-port 
de interes strategic, avându-se în vedere şi creşterea valorii lor ideologice, 
prin nimicirea deja a unui bun procent din populaţia aceea distrugătoare de 
cultura altora, primejdioasă pentru tot omul alb, nedorită în Reich. 

Învățătorul Bazil Frâncu rămase nedumerit cu un cot pe pian şi cu 

ochii pendulând, ca ai unui mâț după motocel, între zâmbetul amar al 
pictorului și privirile de căprioară speriată şi gravidă ale Dorei, încât crezu, 
primind bronzul, că el este chemat de forțe oculte să medieze între mămică 
şi cel pe care poate că îl consideră ea ca cel mai probabil tată. 

Golfurile cele adânci ale frunții lui acoperite de un păr mare, cărunt 
şi vâlvoi, roşiră de jenă şi brusc gura sa, altminteri veșnic surâzătoare 
didactic, porni a doini baladesc, fără niciun acompaniament, „Imnul 
vremilor ce vin“, care se intona în România Regală mai pe la toate serbările 
şcolare, alături de „Românașului îi place sus la munte, sus la munte la 
izvor”, iar astăzi devine şi se impune ca imn al Uniunii Europene, al 
eliberării Vestului de sub nazism de către nemuritorul stalinism. 


Slavă Ţie, Stea curată, 
Voie Bună pe pământ! 
Astăzi te simţim aproape, 
Sol din rai cu soare sfânt. 
Vraja Ta aduce iară 

Pe popor lângă popor. 

E un Tată Preaputernic 
Peste ceruri și pământ. 


Cei prezenți ascultară cu un fel de uimire acest minunat şi vechi 
cântec german, care ar trebui să fie cunoscut tineretului de pretutindeni, 
cum € „Noapte liniştită, noapte sfântă“, dar nu se adăugară sonorei sale de 
predicator voce lemnoasă. Abia tânărul Focșăneanu, intuind penibilul, 
îmbrăţișă pe locotenenţii Dabija, Hulpe și Supeanu, urmând cu glas înalt: 
„Cine a avut norocul/ Peste buni amici să deaaa...“ 

La care Marius Ghizdavu zvâcni în picioare, socotind ca şi Adrian 
Leverkiihn, contemporanul său german, că vremurile sunt prea spurcate ca 
cetăţenii, care s-au făcut tare ai dracu' în ultimul timp, să mai merite un 
Beethoven, un Michelangelo, un Eminescu la români, ba poate nici pe lisus 
Christos în cazul creştinilor nepracticanţi cu biserici dezafectate! 

Virginica îl trase însă de mânecă în jos, cu toată forţa ei de halterofilă 
feministă, zâmbind cu blândeţe spre cei din jur şi cântând uimitor de dulce 
şi de subțire: „Cine ştie ce-i lubirea/ Lângă noi cântând să stea!“ 

Dora avu atunci un brutal moment de trezire din visările şi 
îngrijorările ei: ce fel de tătic va fi Grig acesta, care mă părăseşte în starea 
binecuvântată în care mă aflu şi continuă să fie certat cu taică-su, aşteptând 
probabil să-l întreţin eu cât își va scrie romanul despre războiul cu germanii 
de la 1916-1919... Și cu ungurii, când i-am alungat pe bolşevici din 
Budapesta, Regele Ferdinand neîngăduind troicii Lenin-Troţki-Stalin să 
ducă împotriva noului Stat Român o politică de încercuire! Şi ce chipeşi 
ofițeri englezi şi inubliabili francezi veneau pe atunci la noi în casă, tata 

fiind încă chirurg de Război, şi acela Sfânt, al Reîntregirii!... 

Brusc observă la pian pe profesorul de franceză Bazil Frâncu, 
rezemat în cot, așteptând acompaniament pentru cor şi, surâzând senină și 
cu o anume feciorelnicie, ea începu foarte cântatul „De la Dunăre la Sena“, 
generând o cordială atmosferă pro-franceză, când în ţară trupele lui Hitler 
descurajau pe ale lui Stalin să nu treacă la ordin Prutul spre Serbia. 
Murmurul omenesc trezi imediat pe micul Raul, care, constatând prezența 
notoriului codrenist Gary Glagoveanu, prinse a şuiera ce învățase în şcoala 
primară, sub ex-Regele Carol II Voievodul Culturii şi al Fundațiilor, anume 
„Marşul cercetaşilor“ şi „Marşul străjeresc“, lucru receptat de cei prezenţi 
ca o provocare, engleză parţial şi carlistă total contra regimului nou, 
militarist simian, care acaparase întreg patrimoniul Străjeriei şi trecuse la 
reformarea deformată a învăţământului, înlăturând din şcoli şi universităţi 
pe elevii şi profesorii evrei, pregătirea tinerelor noastre generaţii de acum 
înainte urmând a se face după tăria caracterelor, capacitatea de jertfă şi doar 
aptitudini, adică oarecum cam cum a creat, fără cărturari, şi Reichul 
generațiile ce au reîntregit ţara lui Hitler, ba chiar i-au lăbărțat moşia. 

Fetele colonelului, văzând că locotenenţii lui s-au încăierat la 
discuţii cu un analist de la Şcoala Superioară de Război, îşi dădură seama 
că se vor plictisi. Cerură, deci, Linei, foarfecă, pânză ieftină de drapel de 
diferite culori şi croiră, apoi se apucară de tighelit, o husă pentru harta de 
ghips în relief a Europei, folosindu-se de o mașină de cusut Singer, condusă 
cu atâta măiestrie de Marin încât era de-a dreptul silențioasă. 

Cheful lâncezea. Semn rău pentru anul 1941! Marius înţelese şi se 
despărți de frumoasa americancă, apropiindu-se pâş-pâş de Olguţa, Cocuţa 
şi Nunuţa, să le ajute să pună aţa-n ac: 

— Fetelor, aţi înnebunit după numai câteva ceasuri petrecute în 
această blestemată casă, ce va fi folosită curând de securitate în timpul 
războiului cu vitejii din munţi?... Sunteţi voi conştiente că deja aţi început 
a vă comporta ca nişte mici şi adorabile Penelope? 

Zicând acestea toate, Marius se înălțase mult şi arăta zâmbitor ca un 
motan de desen animat, care a descoperit o şcoală de şoricei şi le ţine nu 
știu ce discurs ademenitor. 

Ele chicotiră zgomotos, dar nu răspunseră mai nimic, decât îşi 
arătară dinţişorii cei mărunți, fiindcă fuseseră instruite de colonel, de 
mămica lor şi de doica lor, Lina, că vor intra în palatul unui om stricat şi 
că trebuie să se ferească de el, cu blândeţe, politicos, însă ferm. 

Domnul Frâncu, încă rezemat de pianul cel solid placat cu lemn de 
trandafir de culoarea dulceţii romanticului arbust ţepos, ştia multă 
mitologie și era meşter la formule ca Iuliu Maniu. Cavaler de Franţa, lui nu 
i se părură tocmai nevinovate cuvintele prințului de Ziduri. Cum adică? Ce 
Penelopă? Peţitorii sunt cei trei: Stelică, Petrică şi Mitică, ancoraţi în 
pasiunile lor scenariste, că începe sfântul război sau nu. 

— Dacă Armatele Roşii vor birui, tocmai ridica tonul apăsând 
didactic pe vocale Horea Bratu, atunci, contemplând ruinurile Berlinului, 
şi în genere perspectiva întregii civilizaţii germane, nu vom putea decât să 
recunoaștem măcar în sinea noastră că, atenție mare, domnilor americani 
şi englezi, iată cea mai mare dovadă că Fiihrerul avea motive serioase să se 
angajeze la Răsărit în acest nebunesc şi sălbatic răzbel... Apăi dacă lovind 
el primul, a mâncat aşa de groaznică şi greţoasă papară de la marxism, a 
mai închipui ce deznodământ ar fi fost dacă apuca să dea Stalin lovitura de 
începere, se sparie gândul, domnilor!... Se sparie gândul... 

— Şi dacă bicisnicii ăia de peţitori se complac în aseminea sterile 
vorbării despre combinaţii, precum Ulysses io mi-s gata să mă-ntorc la voi, 
pe uşa cea din dos, ca să ne desfătăm toţi patru îndelungată vreme! 

— Nu va fi niciun război, dom'le! trimise la muncă profesorul Bazil 
Frâncu pe leneșul pictor român. Întâmplător, în noiembrie trecut, când a 
vizitat Conducătorul Statului capitala Reichului, mă aflam eu însumi acolo, 
trimes la un colocviu didactic: cum predăm copiilor perimarea Pactului 
Anticomintern în condițiile Noii Ordini Europene totalitare... Europaaa... 
Ah, Europa!... Şi pot să ţi-o spun din surse autorizate — ştii că, mai înainte, 
a tatonat şi Molotov Berlinul, pentru aderarea Uniunii Sovietice la Axă — 
nu este deloc adevărat că nu s-au înțeles... Asta, că e râcă între Ei, susțin 
cafenelele noastre! Fiindcă ne credem mereu buricul pământului, deşi am 
pierdut Bucovina, Basarabia, Ardealul... Până şi Cadrilaterul tău, Marius... 
Zic: e adevărat că Hi s-a opus să-i dea acum lui Molotov Transnistria de 
Vest, adică Moldova noastră dintre Prut şi Nistru, că dacă te uiţi de la Balta 
spre Tiraspol şi Comrat, atunci Trans-Nistria e pe malul drept al fluviului 
celui întortochiet şi râpos şi plin de peşte. I-o va da, cred, abia în primăvară, 
personal lui Stalin, această Moldovă, poate cu Dobroge şi Bulgarie cu tot, 
în schimbul unei împărțiri a Imperiului Britanic, fără certuri prea mari pe 
procente, oricum Stalin având deja mult mai mult teritoriu decât poate 
administra la standarde comparabile cu cele nemţeşti! 

— Vrei să spui că Fiihrerul a propus comisarului de externe sovietic 
Molotov un samit la vârf la Ialta sau la Potsdam cu domnul Stalin? 

— Da, Marius. 'Toate cercurile influente din Berlin îmi vorbeau în 
noiembrie trecut, sub bombardamentele britanice deja agasante până-n gât, 
mai degrabă despre perspectivele acestui nou pas spre „colaborarea 
frăţească“ dintre cele două totalitarisme muncitoreşti, cel cu zvastică şi cel 
cu unelte heterosexuale, decât despre vizita generalului Antonescu, atât de 
firească pentru oricine își dă seama că numai rezervele de petrol şi unele 
valori geografice obligă Reichul să ne protejeze de imperialismul sovietic 
această ţară românească, ai cărei ofițeri au luptat mai toţi, în trecutul război, 
de partea învingătorilor de la Versailles. După sugușarea Căpitanului, 
domnul Hi n-are deocamdată motive prea mari să ne simpatizeze şi s-a şi 
văzut că nu ne are la inimă, în chestiunile Ardealului și Cadrilaterului. Nu 

văz, prin urmare, de ce ar avea ceva împotrivă ca paşnica Uniune Sovietică 
să beneficieze de graniţe sigure şi stabile. Or, securitatea statului 
multinațional al stahanoviştilor și colhoznicelor, este problematică fără 
stăpânirea totală, integrală şi completă, la Nord a Finlandei, iar la Sud a 
acestei Porţi a Balcanilor şi a Creştinătăţii, care se cuprinde între întorsura 
Carpaţilor de la Focşani şi portul Galaţi, după care urmează smârcurile 
Dunării şi Marea: oricine vrea să dărâme comunismul și vine dinspre 
Bucureşti către Moscova, trebuie mai întâi să treacă prin această strungă 
uşor de fortificat şi de făcut inexpugnabilă. Invers însă: cine deţine acest 
spaţiu, strâmt ca un fel de Posadă la scara armiilor de azi, este automat 
stăpân pe Bulgaria, pe Serbia, pe Grecia şi pe Strâmtori, deci şi pe Suez! 

— Au! protestă madam Şaraga când Elvira trase prea tare de o şuviță 
de păr mov, putredă şi încâlcită. 

— Consider că timpul e destul de limitat, sări cu o premoniţie Dora 
Glagoveanu, arpegiind abia auzit pe clapele sidefiui, vădit fericită că Marius 
a venit mai aproape. De aceea, voi încerca să răspund sincopat şi pe cât 
posibil punctual obiecțiilor ridicate aici de domnul profesor Bazil Frâncu, 
bine informat ca întotdeauna şi cu marele avantaj, față de noi, de a fi 
beneficiat la Berlin de facilitățile legate de participarea la colocviul cu 
reverberaţii şi în învățământul nostru, abia în aceste momente, tragice 
pentru Țară, cu posibilități reale de eficientizare prin românizare... Să-mi 
dea totuşi voie don” profesor să mă îndoiesc că samitul la vârf, la pisc de 
tot, Stalin-Hitler, poate fi legat doar de această Poartă a Creştinătăţii, care 
e aliniamentul Focşani-Nămoloasa-Galaţi, impracticabil toamna și la 
dezgheţ pe oricare din direcţii şi care, strategic, dacă revine Bisericii Unite 
cu Moscova, atunci s-a zis şi cu marele centru spiritual al Muntelui Athos, 
la care au alocat de la buget atâţia şi atâţia din vistiernicii voievozilor noştri, 
care au ținut sus steagul politicii Bizanţ după Bizanţ!... Le dărâmă Stalin 
chiliile, domnilor, face casă de odihnă pentru activişti, de creaţie pentru 
securitatea literar-artistică, din URSS şi din cele mai importante ţări 
vestice! Ridică far cu stea de rubin pe Sfântul Munte, replică peste milenii, 
în aceste timpuri de ctitorii legendare, la Farul din Alexandria, a cărui 
menire era să atragă în uriaşa bibliotecă a Antichității pe toți învățații 
supradotați, ca să eboşeze deja, pe dalele din săli, o primă analiză-sinteză 
lămurind care o mai fi rostul vieţuirii întru desfrâu, minciună și crimă, a 
Omului, când prin proiect ar fi trebuit să fie manierat, demn, cult, săritor şi 
cu un comportament urban, civilizat, respectuos, în toate împrejurările! 

Zarurile norocosului în vremuri de pace Edgar parcă îngheţaseră în 
aerul de munte al salonului. Tânărul fără însuşiri privea la a lui soră cu o 
tandrețe incestuoasă, pornit, ambalat, gata să pălmuiască pe însuşi 
Stăpânul, singurul cu adevărat Demiurg, singurul cu adevărat Creator, dacă 
chiar ar fi voit el să picteze ceva. Totul de prea mult viclean vin de Zidurile 
şi sub impresia că dinadins Marius cel pişicher o provoacă pe Dora să-şi 

exprime poziţiile, fiindcă ea roşeşte puţin când se aranjează și îşi umezeşte 
frecvent cu vârfuleţul roz al limbii buzele roşii natural, mai niciodată rujate. 

— Uite ce vrea să corecteze în concepția ta, Bazile, Dora! Marius 
Ghizdavu zise uitându-se la pendulă. Oricât de români am fi, s-a rezolvat 
la nivel de Ribbentrop-Molotov problema Poloniei şi a unui vast teritoriu 
galițian, populat mai mult cu oameni socotiți inferiori, pe care 
experimentarea bolşevismului, pentru Occident, n-are nicio importanţă, 
deşi se pierde aici acea A Doua Galie, tot atât de productivă spiritual, pe 
care nu numai teoria o cere, ci şi orice intuiție a frumuseţii organice, a 
proporţiilor corecte pentru un continent Ideal, care abia așteaptă de la 
români Marea Recuperare şi egalarea unu la unu cu ce-i în Vest! Eu nu am 
fost ca tine la Berlin când a încercat RAF-ul să-l lichideze, printr-un precis 
bombardament, pe comisarul sovietic de externe, care după opinia mea nu- 
i nicio pagubă, Stalin îl ţine fiindcă-i meşter la organizat chefuri, la fixat 
ordinea corectă a alcoolurilor şi a toasturilor, altminteri lucrează cu 
inconștiență la acumularea prin expansiuni a urii Omenirii pentru tot ce 
este rusesc, inclusiv până şi pentru bietul Tolstoi, a cât mai multe popoare, 
acumulările cantitative săltând, cum spune şi Dialectica, leninistă ea sau 
nu, către a Rusiei explozie pulverizantă la dânsa-ntr-însa de bună calitate... 
Iaca, Bazile, aşadar, ce crede domnişoara Dora, şi mă unesc cu ea în aceeași 
fierbinte, arzătoare de tot credință: România Regală a lui Ferdinand și a 
Mariei n-a izbutit să-şi mobilizeze în cele doar patru cincinale de existență, 
cu trenă cu tot, absolut toate energiile creatoare, deşi în pofida unor lipsuri, 
s-a evitat în linii mari hemoragia de cadre, cu mici excepții cum ar fi, 
notoriu, Brâncuşi, dar care tot ne-a lăsat, imense, ciozvârtele de la Târgu 
Jiu. Or, în aceste condiţii de banalitate, tocmai într-un moment excepțional 
de prielnic, căci parizienii obosiseră, terminaseră toate excesivismele, 
venea rândul Galiei mele Răsăritene să ducă mai departe ștafeta Gaistului, 
cum zice exprimându-se camaradul Otomega, şi iaca rahatul că noi n-am 
confirmat, ci ne-am conformat unei groaznice vocaţii la corupție, la jefuire 
de stat prin haitele de partid organizate, de mi-e şi scârbă, cum li-e şi 
amicilor europeni, puţini dealtfel, dar singurii valoroși, care au investit în 
noi speranţe și aveau expectanţe că o să ne ridicăm prin mijloace proprii. 
Şi atunc1?... De ce s-ar întâlni domnul Stalin cu fratele Hitler pe o chestiune 
românească, şi aşa România Regală a lui Ferdinand şi a Mariei fiind 
micşorată deja cu 30-40% ... De ce?... Să vă dau eu răspunsul de ce!!! 

Aici amfitrionul izbi cu pumnul său delicat, de artist fin, în pianina 
trandafirie a Dorei, făcând corzile să clănţăne şi atrăgând tuturor celor 
prezenţi atenția că se întrecuse mult cu alcoolurile. 

În realitate, era imun la asemenea otrăvuri încă din fragedă prunci, 
deoarece doica sa, Lina, pentru a-l feri de frecventele la vremuri de război 
molime grele, îi dădea adesea să molfăie o năframă muiată în ţuică galbenă 
din prune albastre, ţinută într-o glajă cu dop din cocean când alb, când roșu- 

putred, încât s-a sensibilizat la nuanţe. Adevărul cel dureros fiind că era din 
cale-afară de ostenit: nu e lucru uşor să fii gazdă de Revelion pe lipsuri de 
război, să ai tu grijă de hrană, când atâtea s-au rațiat, să ţii minte gusturile 
fiecăruia, începând cu ugerul pane al conului Alecu şi sfârşind cu înghețata 
cu fisticuri şi alune americane a genialului Raulică. Să mai ai grijă de 
aşternuturi onorabile şi proaspăt călcate şi să veghezi ca grupurile să se 
formeze pe compatibilităţi ideologice și de interes sentimental sau 
afacerist. În fine, dacă e posibil aşa ceva, să te simţi singur-singur, deși cu 
părinţii îngropaţi peste drum, fără vreo veste de la Despina, care deşi urâtă 
şi de stânga, era singurul interlocutor care-l înțelegea perfect, şi fără vreun 
semn de viaţă de la poeta Clara Honig, cea straşnic păzită de prozaicul ei 
tată, îngrijorat de influenţa ce putuse avea asupra ei un ciudat nobil creștin. 
Doamna Virginia Ghizdavu-Gibson se ridică prima în picioare şi 
porni către Marius în scopul de a-l consola şi eventual de a-şi cere scuze, 
crezând că a ieşit rău o glumă ce făcuse ea cu Octavian la sosire, telefonând, 
în numele pictorului gazdă, de la conac, telegrame de Anul Nou 1941 şi 
urări de pace către domnii Roosevelt, Churchill, Hitler, Mussolini, Stalin, 
Papa Pius al XII-lea, mareşalul Philippe P&tain, Mahatma Gandhi şi, 
tocmai în cealaltă Japonie, a Asiei, două mesaje, nu unul, ceea ce dovedeşte 
o excelentă orientare asupra problemelor Pacificului, trimiţându-se un salut 
călduros nu numai prințului Konoye, aflat încă în fruntea cabinetului, ci şi 
succesorului său de război marin, generalul Hideki Tojo, despre ale cărui 
calități şi perspective fusese informată, la biblioteca Harvard din 
Baltimore, de un tânăr studios în ciuda manierelor perfecte şi înfățișării 
seducătoare, viitorul amiral lichidat banditește din înalt ordin în aprilie 
1943, faimosul Y amamoto, al cărui avion avea să se prăbuşească în junglă, 
junglă fiind de fapt cam toată civilizaţia clipei de-atunci, junglă morală 
cum ar fi zis popa Sică pădurarului Otomega, specialist român în Gaist. 
Jucătorii de zaruri încetară absurda lor tatonare a răbdării divine, iar 
profesorul Horea Bratu constată cu îngrijorare crescândă că suita sa 
spirituală şi de corp, compusă din tânărul scriitor Grigore Căinaru, teologul 
Atanasie Damian şi istoricul religiilor Iancu Noveanu, este absentă de la 
misiunea ei de monitorizare şi protecție tocmai într-un moment delicat de 
exacerbare a tuturor tensiunilor. Se văzu înconjurat de mutre străine, așa- 
ziȘii gineri ai colonelului Ariel Moga, care în mod suspect nu acordau nicio 
atenție propuselor mirese, i se făcu frică, voi la toaletă şi, sprijinindu-se de 
umărul lui Mişu Focșăneanu, ca de singurul prezent în care avea încredere 
datorită unei colaborări rodnice şi îndelungate, o luă spre uşa cea cu două 
canaturi şi perdele fumurii. Văzu ca prin coşmar cum îi zâmbeşte, cu 
simpatie şi cu buze unse de grăsimea pan€ a ugerului, unchiul Alec, se 
împletici la o cută a covorului de tip preş din cârpe şi zdrenţe trecute prin 
darac și prin trior de Lina cu Marin, şi cu Codin dar mai puţin, și ca pălit 
în moalele capului de Idee, păru a vedea în Cocuţa, Nunuţa şi Olguţa trei 

Graţii, ursitoare, ciobăniţe cu îi şi cu marame, de pe muntele Ceahlăul. Ele 
scoseseră de la maşina Singer husa pentru harta de ipsos ghipsuit a Europei, 
blockhaus comun pentru toţi. Husă de culoare ca a micşunelelor ce 
înmiresmează de Sfintele Paşti sau mai devreme toate dumbrăvile, 
huceagurile şi braniştile de la vale de parcul de la Pribegi. 

Şi ca într-un fel de transă, ele n-au păstrat husa compactă cum s-ar 
fi cuvenit, ci ca la un cufăr care unde vrea proprietarul voiajor să se vadă 
lesne de feciori la un hotel sau altul numele evitând încurcături, tot aşa, au 
decupat vasăzică aproximativ cam câtu-i lăsat să ţină România, expunând 
astfel la praf această zonă, şi la stele, cum ieșeau relieful carpatin şi apele 
albastre şi târgurile cu roşu dintr-o Europă de stambă omogenă. 

Acesta şi era mesajul pe care analistul de la Şcoala Superioară de 
Război pentru Reîntregirea Neamului voia să-l transmită celor trei zâne cu 
carne albă ca a peştilor sau păsărilor. Că ţara noastră, așezată în calea 
răutăților, tocmai ca rozătoarele Bărăganului celui fertil de nu le distinge 
acvila de la înălțime decât dacă se mişcă, trebuie sa se scufunde în natură, 
să fie una cu mediul natural, să nu se distingă cu nimic, să nu se auză nimic 
de ea, nici de bine, nici de rău, cum se întâmplă deobicei cu acele monarhii 
unde se mănâncă bine, peşte, Ţările de Jos sau Țările Scandinave. 

— De ce aţi decupat, măi ştrengărițelor, husa? se miră în treacăt el pe 
acolo, neprimind alt răspuns decât râsul lor cu dinţişori mărunți şi bine 
ascuţiţi cu pilele de la unghii. 

Marius, beat, beat, şi obosit, dar se alarmă imediat ce sesiză că unul 
din oaspeţii săi, și nu cel din urmă ca importanţă, are o lăcrămaţiune. 

— La ce-aţi ciopârțit-o aşaaa?! văzu el, înălțându-se ca un popândău, 
despre ce contur e vorba. Nu vă e ruşine? Ce fel de românce sunteţi voi? 

Domniţele îşi clătinară însă enigmatic sub lună coroniţele de argint 
înrourat şi doar chicotiră, nerezistând totuşi ochirii furioase a bărbatului, 
din pricina căruia întoarseră ruşinate obrazul doar cât să nu li se reproşeze 
acasă, de către uriașul colonel şi soţia-i bolnavă de nervi în atâta 
singurătate, că n-au arătat peţitorilor întreaga lor frumuseţe, cu orice prilej 
şi din toate poziţiile. 

— Marius, nu fi irațional! 1 se arătă atunci de după silueta doctorului 
Lecca, de parcă toată vremea ar fi cotrobăit prin cărţi, profesorul Voicu 
Ghizdavu, care de fapt n-a mai dăscălit des de la Catedră după ologire. 

— Da” nu-s irațional deloc! aproape izbucni în plâns Marius, căci 
vorba asta însemna deobicei sacrificarea jucăriei în favoarea lui Augustus 
ca frate mai mare, Theo, şi care va duce greul vieţii, făcându-se financiar 
de mari răspunderi, nu o javră de artist de care oricând Neamul se poate 
lipsi, căci poate tot atât de oricând naște alţii ca el. Eu nu văd chiar deloc 
ce-ar fi irațional în a-ţi făuri în Est o patrie perfectă, cu Nord şi Sud! 

Era o idee a economistului, amic acum şi al Despinei, după înecarea 
tovarăşului ei Pedro în Ebru, Maximilien d'Esgrignon: schimburile de 

valori nu se leagă pe orizontala unei latitudini, pentru că sub același soare 
cresc plante, animale, mărfuri, trucuri şi idei asemănătoare, după cum se 
iscă şi pofte cam la fel în toate privințele. Altceva este însă când te uiţi pe 
meridian la omul nordic şi cel sudic! Cu adevărat aceştia au ceva de 
schimbat între ei şi, până și foarte excentric faţă de Europa, era drum de la 
varegi la greci și italieni, de la ceţosul în chiciuri Murmansk până la văruita 
şi asudata Cetate Albă de pe Nistrul lui Ştefan cel Mare. De aceea, marile 
culturi cresc doar unde-i rost de un Nord şi un Sud, eventual o capitală de 
vară şi alta de iarnă... Un Egipet de Sus, un Egipet de Jos... O Școală de 
Pictură la Baia Mare şi cealaltă la Balcic. 

— Marius, nu fi irațional! repetă Voicu Ghizdavu cu o autoritate pe 
care micul Raul, deşteptat deplin din somnu-i de moarte, constată uimit, că 
zbirul său tată doctor mai mult o simula pe a lui decât o avea acest zombi. 

Hotarul cu Europa, răsuflă ușurat pictorul, uite, îl tăiaseră Cele Trei 
Ursitoare înapoi unde fusese înainte de coşmarul de la Viena! Clujul, chit 
că încă n-apucasem să înălțăm o rămuroasă statuie lui Avram Iancu, se 
întorsese acasă. Către Nistru însă, lucrurile ruginiseră cum le fixase Stalin 
la 28 iunie 1940, când am ţinut moment de tăcere în semn de protest atât în 
dreptul comalimentului Dragomir Niculescu de pe filmul documentar, cât 
şi în câtă Ţară ne-a rămas. Deci Hotinul şi Cernăuţii se duc! oftă pictorul, 
încă pictor, fiindcă abia la Stalingrad, fotograf reporter în încercuirea cea 
mare, când i-a spus Otto Runge, ţine minte, valahule, că e ultima oară când 
sunteţi tratați de Occident ca altceva decât o rasă inferioară, se făcu poet ca 
Clara, pe memorie cercând a scrie în versuri. Deci nu mai avem Nord, vărsă 
el şi câteva lacrimi uimind pe toţi cei prezenţi la sfârşitul petrecerii. 

— Marius, nu fi irațional! îl mângâie de departe tatăl şi se pierdu 
printre cărțile bibliotecii sale, ca în via de la Trei Nuci. 

La urma urmei, se resemna tânărul domn războinic, Regina Maria a 
intuit perfect că, nemaifiind Țarul, cât de cât rudă, această Românie de 
Răsărit este în perpetuă primejdie. De aceea, cred eu, a ezitat să 
construiască aici, în Basarabia şi Bucovina, ceva ca Balcicul. Așa a fost să 
fie. În fond, sunt ierni când bate, peste Ziduri, crivăţ rusesc perfect, perfect 
polar. Se aşterne apoi o tăcere îngheţată, albastră şi clară, încât aştepţi doar 
zurgălăii şi fulgerul troicii cu surugiul beat pe lângă tine, şi cu directorul 
de sovhoz încotoşmănit în blănuri de samur grăbind spre raion, la şedinţa 
de analiza muncii şi anunţare a angajamentului stahanovist. 

Brusc ochii săi coborând, coborând, constatară absenţa Insulei 
Şerpilor, unde ar fi putut găsi loc de muncă cei care n-ar mai fi încăput la 
Canal sau la Periprava, deţinuţi postbelici. Și imediat şi absurd, că nici 
Balcicul, de care credea intim legat viitorul picturii românești, nu-i. Cu tot 
cu, insignifiantul pentru alte monarhii, minicastel al Reginei și cu întreg 
pitorescul amalgamului de seminţii ce contribuiau la inspiraţia artistică mai 
mult chiar decât Lumina, sudică într-adevăr, şi dealurile de cretă pleşuve, 

pe care marea reflectând răsăriturile de lună le făcea să pară de argint, cum 
unele obiecte de cult creştin-ortodox în biserici negre de lemn, la ceasul 
vecerniei. 

— Fii raţional, Marius! zise, uitându-se la câte puluri luase lui Gary, 
deşi deprinsese jocul de table de la un ilustru dascăl brăilean, al lui Marius 
bun frate mai mare Augustus Theo, între ei stabilindu-se cu anii o relație 
ideală, ca aceea dintre fraţii Van Gogh, cel descurcăreţ întreţinând pe cel 
artist şi nebun, numai că numai după cedarea averii la Succesiunea de după 
arheologul Voicu Ghizdavu. 

EI auzea şi nu auzea. Ca o cloşcă legată de al ei picioruș discret, cu 
o fâşie de şorţ verde, lângă puierniţă, unde nu îndrăzneşte dihorul, se uita 
la harta fetelor când cu un ochi când cu celălalt. Lipsa Nordului mai puțin, 
lipsa Sudului parcă mai mult, îl forfecau la suflet de parcă ar fi nimerit la 
un interogatoriu încrucișat între un anchetator de la Beria şi unul de la 
Himmler. Percepu mireasmă de crin, văzu departe, departe o rază de soare 
mângâind roz micul turn minaret şi, pe terasa cu arcuri maure, o făptură cu 
chipul în văluri mov, mişcându-se cu agilitate enervantă pentru fotograf, 
printre ghivecele mari şi albe, udând orhidee, begonii, mimoze şi ficuși, cu 
o înaltă cană marocană, smălțuită albastru. 

Totul trebuia spus, creat, desăvârşit până prin iunie-iulie 1938, gândi 
cu regret pictorul. Trebuia să rămân la Balcic, trei ani intenşi mi-ar fi fost 
deajuns pentru o operă completă. Van Gogh n-a cerşit lui Dumnezeu mai 
mult decât am risipit eu printre muncitori şi muncitorițe sub faldurile păcii 
și ale Front Popu. Acum povestea s-a sfârșit: bulgarii vor avea de ales între 
Balcic şi bolşevizare şi e de crezut că vor primi cu recunoştinţă pe ruşi, 
marele cârmaci Stalin neaprobându-le, desigur, felia de tort românesc ce-a 
ciopârțit Hitler, fără vreun preţ politic mare de tot. 

Micul Raul simţi un imbold puternic să se uite la celebrul pictor de 
la hartă. Doctorul Lecca își şterse ochelarii asudați şi privi şi el, baleind 
pătrățel cu pătrăţel faţa de o paloare angelică a bolnavului. Era şi cazul ca 
ei doi să se sensibilizeze pozitiv, căci în clipa aceea dilatată, amantului ei 
cel mai apreciat, la Ecrene, i se arăta într-o rochie albă, cu margini de 
dantelă bleumarin, însăşi defuncta Laura, născută Done, cu care a comis în 
vara lui 1939 o ultimă escapadă, atingând şi Balcicul de lapislazuli. 

— Marius-Marius, fii rațional, că altfel clachezi sau te sinucizi ca 
mine! şopti ea, alintându-se cum îi era felul dintotdeauna. Hai să fim puţin 
logici: ce câştig avem dacă cu mă despart de Lecca, iar tu nu te desparți de 
arta ta?... Şi dacă se bolşevizează şi România, și Bulgaria, şi devin republici 
ale tot mai marelui stat al muncitorilor, şi al ţăranilor harnici ca Marx, 
atunci scoţi câteva portrete de Kârmaci şi de Rializări şi di Pașe, pe an, şi 
vei putea merge netulburat la casa de creație din adoratul Balcic, să te 
exprimi cât oi pofti!... Marius-Marius, eu sunt o mondenă banală și 
incurabilă, prostuțule! Cum de-ți poţi tu închipui c-am să suport eu, ca o 

călugăriţă damnată, pustietatea aia oricât de pitorească în belşug, la vreme 
de raţii, de la Ziduri?... Fii rațional, tigruţule!... rațional... rațional... chit că 
urlă lupii de pe-un deal la ăi de pe cel'lalt deal, în Weimarul tău! 

— Să vină un doctor! ceru cu răceală de la bordul pianinei Dora, 
pediatra uitând că e ea însăşi unul, când îl văzu întins pe spinare cu ochii 
întredeschişi, însângeraţi crunt şi nemișcaţi, cu şerpăria zbătându-se. 

Veni Lecca, apă, săruri, o injecție cu hidroxid de calciu, bătăi din 
palme peste obraji. Nenorocitul se ridică într-un târziu, privi cu ură la 
musafiri, de parcă crezuse că scăpase de ei şi, cu mustaţa pleoștită jalnic, 
incapabil să mai zâmbească, rugă pe Don Bazilio să-l sprijine să iasă puţin 
în gerul dimineţii de munte, la aer proaspăt, adică rece. 

Se făcu întocmai şi incidentul trecu firesc, de parcă n-ar fi fost vorba 
decât că un conu Alecu, de pildă, ar fi vomitat de prea mult fraged uger 
pans, iar vrednica Lină ar fi strâns şi dus la câini, pe un făraş negru, cu 
urme de cenuşă de brad binemirositor. 

Ca un tuberculos la Davos, Marius Ghizdavu se aşeză liniştit în 
şezlongul căptușit cu blană de urs, pipăind distrat cu degetele dantura pe 
care carpatinul încă o păstra în bot. Părea că are de inspirat aer rece şi pur 
conform unui program nemţesc de riguros, mai multe ore. 

Ceea ce nu-l împiedică deloc să-şi aprindă o țigară și să ofere una și 
învățătorului care, asemeni părintelui paroh Sică, de curând protopop al 
plasei Zidurile, nu prea fuma, considerând iarba dăunătoare, dovadă că nici 
personajele din Sfintele Cărţi nu fumau. 

Vasile Frâncu își ținea golfurile frunții sale mari plecate în Jos, cu tot 
cu părul cărunt şi mare. În semn de respect pentru leşinul lui Marius 
dinaintea Hărţii, obiect didactic de la care avea să i se tragă lui însuși 
moartea, când un Invadator beat îi va intra în şcoală, la început de 
septembrie 1944, unul din cei scăpaţi neînecaţi în cramă, român din cei 
reeducaţi însă, în lagărele colonelului Ana Pauker. Venit să reeduce! 

— Ce-i cu harta asta, banditule? (Era harta României Regale Mari a 
Regelui Ferdinand şi a Reginei Maria!) 

— Eu sunt un simplu învăţător, pandurule, nu profesor de geografie, 
nu ştiu ce e cu ea, a cui a fost, ce-i de făcut! 

-— Ia un taburet, banditule, călimara, toc şi o peniță groasă!... Cu 
mânuţa ta să-mi scrii, aici peste Cernăuţi un U mare de tot, peste Bălţi un 
R, pe Chişinău un S şi un alt S peste regiunea Odessa dintre Prut, Marea 
Neagră și melancolicul Liman al Nistrului! 

— De unde ştii, domnia ta, a râs cu poftă dascălul Bazil, şi ochii lui 

verzi şi tăioşi ca frunzele de mărar s-au făcut mici de tot de veselie, că 
tovarășul Stalin se va opri cu URSS pe Prut sau că, la nord de Maramureș, 
vor mai fi polonezii şi cehoslovacii, ca înainte? Ce te face să nu iei în seamă 
că înşişi liderii bolşevici ai acestei eroice Polonii, care fie şi o singură 
săptămână s-a bătut simultan cu ambele totalitarisme, nu vor ceda din 
proprie inițiativă Liovul, de care spunea boierul Marius Ghizdavu, 
întâmplător născut acolo, că era plin de mici şi excelente galerii de artă, 
foarte modernă, desigur, doar tangourile seara fiind nostalgice... Am 
impresia că-ți depăşești atribuţiunile şi că, bolşevic novice, comiţi tocmai 
păcatul suprem: te încumețţi a ghici gândurile Tătucului!... la slăbeşte-mă 
și paşol din şcoala mea, beţivanule! Că acuș îți torn o reclamaţie la Kremlin 
şi la Comintern, de nu-ți mai ştie mă-ta nici mormântul prin lakuţia sau 
Magadan sau Kamceatka, nici obiecte personale prin cele arhive, dacă s-a 
notat că au rămas după tine, renegatule!... Român eşti tu? 

— Izvini-izmenitie mnia! Pajaluista!... 'Ai să trăiţi, don” învăţător! s- 
a înspăimântat cumplit renegatul trădător de neam şi ţară. Am mai grișit şi 
10, pă la prunarii din Coşeşti şi Jupâneşti, că băutura-i dată dracului!... 

Și așa s-o retras cu coada-ntre picioare, adânc umilită, acea sabacă 
de om, care şi-a uitat şi numele de român, şi hotarul patriei sale, pentru care 
oamenii cinstiți din diferite categorii sociale au dat de-a lungul vremurilor, 
ŞI s-au înscris ca atare între coperţile de aur ale istoriei, obolul lor şi atâtea 
şi atâtea jertfe... Jigodia nu l-a uitat însă pe intelectualul arogant şi 
antisovietic de la școala primară din Pribegi şi, când s-au întocmit la 
Regiune listele pentru Canalul Dunăre-Marea Neagră, a avut o neţărmurită 
grijă să se intereseze dacă n-a fost omis cumva, — încadrându-l la chiaburi 
cosmopoliți reacționari, nereeducabili, cu origine bolnavă, de imperialist 
cu atitudine antisovietică, rusofobă, antidemocratică, reacționară şi uneori 
antipopulară, exclusivistă, naționalistă, legionară, monarhistă. 

— Da-da-da-da! îngână visător Marius Ghizdavu, auzind legionarii 
ce treceau spre bisericuță, cum își cântau de scris în cărțile de aur, ale 
Nemuririi, FAPTA LOR. Impresia mea este că Măria Sa Regina, 
anticipând barbaria rațională a nemților, a băgat la Tezaur şi coperţile de 
aur, în care urma să se lege filele îngrijit caligrafiate, pe care să citească 
Viitorimea cât s-a murit pentru ca această ţară să aibă un Nord şi un Sud, 
condiţiile perfecte pentru o exprimare în magazinul universal, căci sunt 
absolut convins că nu suntem mai puţin creatori decât ceilalți latini măcar... 
Da, cred, sunt convins şi declar sub prestare de jurământ, dacă vrei, Don 
Bazilio, că a sosit momentul ca şi noi galițienii să ne spunem Vestului 
cuvântul de aur în cultura europeană, ducând-o de fapt mai departe, de unde 
au abandonat-o, spre alte zări, întregind-o întru mister şi revelare... 

— Șii ce mister!... Şi câtă revelare! prinse din zbor învățătorul 
entuziasmul lacrimogen al celui intoxicat şi de alcool, şi de toxinele 
propriei sale extenuări, care bine se ştie că pot produce cu uşurinţă la artiști, 

după dăruiri lungi, nişte intense şi persistente stări extatice, adesea cu grave 
incidente traumocerebrale, în general ireversibile. 

Era o dimineaţă geroasă de iarnă perfectă. Prima a anului şi a 
exerciţiului fiscal curent. Ţara o ducea greu, deoarece se pomenise cu un 
val de refugiați români din Transnistria de Vest, Ungaria de Sud-Est şi 
Bulgaria de Nord. Încă nedesolidarizaţi ireversibil prin practici bolşevice, 
cum ar fi turnătoria, papagalul, recompensele şi, mai dihai, care apucă, 
încă nehămesiţi de raţii, dar cu sentimente pentru Neam şi Țară încă 
neistovite prin exploatarea lor de către porcii propagandei, cetăţenii 
priveau cu milă la marfarele lungi cu te miri ce mobilier sub cerul liber, cu 
mame nespălate pe linii moarte şi copilaşi veseli de inedit, jucăuşi ca orice 
orfani de pe lumea asta de păcate. Bazil Frâncu însuşi primise la şcoală, 
într-o cămăruţă unde avusese înainte hărți, o basarabeancă învățătoare cu 
doi copii, până se găsise o gazdă în sat, cadavrul soțului ei rămânând la 
sovietici să-l jefuiască oamenii lor, care au tras cu pistoalele în gară, unul 
fiind avocat minoritar, celălalt, mai tânăr, comerciant minoritar fost elev al 
celui asasinat de exemplu, dovezile de ură faţă de elita românească din 
1940 fiind foarte apreciate de conducătorii Uniunii Sovietice în plină 
expansiune, de la care atâtea şi atâtea popoare occidentale, europene, 
aşteptau ca de la o ultimă stea roşie, eliberarea grumazului lor fin de sub 
apăsarea chinuitoare a cizmei naziste din talpă importată tot din Rusia. 

Nu era excesiv de frig şi, roză inițial, apoi vag portocalie cu margine 
ici şi colo irizată albastru, zăpada bătea dintr-o dată în auriu intens, dureros 
şi moale, scoțând intermitent scâncete scindate între dorință și dezmierdare, 
cu amenințarea infinită că ah, ca mâine toți vom fi, cu toate mijloacele 
proprii de autoîncălzire, tot atât de reci precât ea. 

Niciodată lui Marius Ghizdavu parcă nu i s-a părut mai măreț 
cimitirul natal, unde erau înhumați întru așteptarea Judecăţii Finale, nu 
numai ai săi părinţi, Voicu şi Marieta Ghizdavu, născută Suceveanu dintr- 
un preot bucovinean pripăşit la Valea Ursului, ci şi tot neamul Ghizdavilor 
până la splendide cruci cu inscripții chirilice, cum va fi fost şi aceea de i se 
zicea Crucea de Piatră în strada Asău din Cartierul Evreiesc al Capitalei 
sau cum se va pune de către un Marius sau Octavian bătrân şi bogat una de 
secol fanariot în Piaţa Universităţii, spre a dezinforma kirilic ruseşte turiştii 
galițiano-sceptici, despre unele ingerințe gorbacioviste în Decembrie 1989, 
care n-au fost decât milogite de ai noştri, căci dacă ar fi fost ordin de la 
Raisa, schimbările mergeau mai repede. 

Până departe spre dealul cu nici pe departe complet culese vii bogate, 
cruci de calcar şi de silex și mai ales de lemn sfinţit de ploile veacului, până 
la a-l face uscat şi poros şi uşor ca o carne de mumificată muceniţă, priveau 
întrebător către Marius — te vei duce sau nu la război pentru Neam şi Rege, 
adică pentru o ţară liberă şi întreagă cum e și omul? — iar el încă nu avea 
un răspuns prea clar nici către sine, tot ce simţea ca artist era că rostul lui 

pe însângeratele teatre de măcel n-ar putea fi decât acela de a proiecta şi a 
amenaja cu profesionalism cimitirele, în mod curios, nu numai pe ale 
noastre şi pe ale aliaţilor noştri, ci şi pe ale inamicului, dacă ar fi în stare 
Voroșilov să treacă peste animozităţi şi să înţeleagă că interesul cadavrelor 
se reduce la a prilejui nişte opere nemuritoare. 

În dreapta Bisericii consolidate şi extinse de bunelul Toni 
bucovinean, primăria cu fronton clasic şi coloane calchiate după ale 
Ateneului din București, încă din prima zi a anului fojgăia de slujbaşi ai 
statului, care înjurau pe conu Alecu Ghizdavu pentru că, donând ca senator 
averescan pachetul majoritar de cărămizi, impusese şi proiectul acestei 
hardughii, ieșite friguroasă ca o temniţă austriacă din Ardeal. 

Ei se pregăteau să strângă dările, impozitele, fonciirile şi arieratele, 
la dispoziţia domnului perceptor aflându-se două gipuri cu scutieri 
mustăcioşi şi nervoși, trei camioane Strudelbasket aduse de Virginica 
pentru încărcarea ţoalelor țărănești, din care își făcea şi ea parte, vânzându- 
le la Baltimore ca artizanat de second hand, precum şi un tab dotat cu 
mitraliere ZB de 7,92 mm, produse în ţară, ai căror manipulanţi priveau cu 
tristețe la satul necunoscut şi pe jumătate scufundat în sărăcie ca un unic 
bordei, având ordin de la burghezo-moşierime şi capitalul financiar 
deservit de Antonescu şi Legiune, să nu ţină seama dacă în scop de 
diversiune elementele huliganice scot în față bătrâni sau invalizi sau 
persoane cu copii în braţe; aşa se proceda pe atunci, pregătindu-se stocurile 
în vederea dezlănţuirii, cu neghiobie, cum s-a exprimat Churchill despre 
țara mea, criminalul război antisovietic aşa-zis sfânt. 

— Chiar o să fie acest război, frate Marius? gemu ca un huhurez sătul 
de văduvie învățătorul cel îngrijorat până la prostraţie, fiindcă mai avea din 
fonciire de plătit și tocmai își pierduse la pocher uriașul său salariu, 
încumetându-se cu neghiobie să se apuce cu mari financiari, înrudiţi şi 
coalizați, ca zveltul Augustus și gușatul con Alecu. 

— Altă rațiune decât a mă informa asupra a ceea ce va fi fiind să fie 
ce-o fi, n-a avut, ginesc eu, organizarea acestui costisitor şi agasant revelion 
la Ziduri. Trebuie, deveni boierul oficial la grai, să mulțumesc însă din 
inimă Legiunii şi, cu deosebire, celor ce au creat zvonul ăsta cu decimarea 
clasei noastre politice, care ne-a dezamăgit, curăţind-o de lepra trecutului... 
În condiţii de perspective politice fireşti, cum obligaţiile faţă de tata nu sunt 
moştenite de Octavian şi cu atât mai puţin de un mare artist nebunatic ca 
mine, nici am fi putut visa să avem simultan la Ziduri, la vreme de iarnă, 
când sezonul e regal de schi la Sinaia şi la Predeal, stâlpi de protipendadă 
ca doctorul Lecca Liviu, analistul profesor Bratu Horea, financiarul 
progerman Alecu Ghizdavu, inginerul petrolist frate Octavian căsătorit cu 
americanca Virginica Gibson, mult informatul copoi şi raportor foarte sus, 
soțul tătar Mişu al verişoarei mele dragi și frumoase Elvira, sculptorița 
Cristina Done, olimpicul Raul şi atâţia alţii, fiecare pre numele său pe care 

momentan nu mi-l mai pot aminti, căci mă orbeşte ca din Hokusai cușma 
de nea diamantină de pe Muntele Conic, unde uite că vine Războiul Sfânt 
şi, ori bolşevizarea, ori germanizarea, şi încă n-am apucat să-l acopăr pe 
cărăruie până-n pisc, la Schit, cu sanctuare de la un popas la altul... 

— Eu cele mai multe informaţii, bădie Marius, le-am adunat de la 
colonelul Moga Belizarie, de la locotenenţii săi Dabija, Hulpe şi Supeanu, 
precum şi de la tânăra noastră elită post-mircea-eliadescă: Grig, Tani şi 
Jenel, rămânând însă ca pentru ce ştie această din urmă troică să coroborez 
ce am eu despre situaţia informativă şi operativă, cu ce au putut stoarce 
precucernicul popă Sică şi iscusita sa jupâneasă, în bine chivernisita lor 
căscioară, despre care cu îndreptățită mândrie putem spune că la noi pe 
valea Râului Negru cu dealuri, adevărul se află în ţuica fiartă și în cârnaţi. 

— Adevărul? zâmbi sceptic Marius, adevărul adevărat nu se află la 
niciunul dintre acești! 

— Cum aşa? tresări învățătorul cel de-o vârstă cu pictorul şi tot atât 
de burlac, izbucnind într-un râs euristic: n-o să-mi susții, dinaintea acestor 
troiene albe ca mestecenii de la Iasnaia Poliana, că au priceput mai multe 
din mățăria istoriei clipei alde Olguţa, Cocuţa şi Nunuţa, pipăite, prin pe la 
unghere, de viitorii gineri ai baronului de pe Valea Ursului! 

— Ce au de gând legionarii, scrâşni rece din puternica-i dantură de 
voievod Marius, ştie doar inginerul Otomega, de la locţiitorul de 
comandant Doru Băluţeanu. Ce are de gând Generalul ştie doar tanti Meli 
de la Consiliul de Femei umanitare, unde multe soții de patroni şi ofiţeri 
clevetesc. Iar ce au de gând Stalin, Churchill, Roosevelt, Hi, Muss şi 
Hirohito nu poate ghici dintre noi decât tânărul domn Raul Lecca, singurul 
ge-ni-al de pe-aici, actualmente făcând cu talent promițător pe înamoratul 
de verișoară-mea Elvira, în scopul seducerii ei până la stoarcere de noi şi 
noi informaţii de la Mişu, nu Buletinul Intern, ci marile linii ale evoluției 
conflictului mondial! Ai grijă, Don Bazilio, de puștiul ăsta, căci se va 
refugia aici cât vor dura alarmele şi camuflajul în Capitală. Tu, popa Sică, 
Otomega, Marin Şoferu, Lina şi Codin trebuie să-l apăraţi — creierii 
îndeosebi — chiar cu piepturile voastre, chiar cu preţul nu prea mare al 
vieților voastre, zic nu prea mare fiindcă voi înşivă vi l-aţi fixat așa, 
deoarece existând la localitate o colosală bibliotecă, cea strânsă de tata cu 
sacrificii, nu ați profitat de ea ca la Weimar, ci aţi ţinut cu tot dinadinsul a 
vă conserva inocența neprihănită a condiţiei domniilor-voastre de, 
respectiv, muncitor, ţărrran, intelectual sau funcționaarirr!... 

— Marius-Marius, fii cuminte! interveni văzându-l că se înfurie, cu o 
voce suavă şi vag peltică precum a mă-sii micul voievod al cugetării, 
dezvelindu-se din pieile de capră neargăsite, în care îl înfăşase cu dragoste 
maternă de fată bătrână domnişoara Cristina Done, de la Belle Arte. Fii 
raţional, Marius, cum zicea biata frumoasa maică-mea, Laura ta! Și mare 
dreptate avea, sărmana, deoarece dinaintea neprihănirii acestor troiene reci 

şi albe, ce se întind spre est până pe colinele Manciuriei şi ale Koltmei, iar 
spre vest până la muntele conic Obersalzberg, pe care am înţeles că oamenii 
Hitlerului au izbutit să-l scoată până la ultimul centimetru pătrat din 
proprietate particulară nenazistă, numai ea, Rațiunea, te poate învăţa cum 
să rezolvi contradicţia ireductibilă dintre imaculata concepţiune a Binelui 
pe pământ şi sufletele noastre înnegrite de păcat ca pulmonii unui mare 
fumător, cum apar ei la demascare, la radioscopie la tăticu. 

Și eu gândesc ca tine, că omul este o specie periculoasă. 

Când este incult — muncitor, ţăran sau funcționar canibal. 

Cu alte cuvinte, analfabet din proprie voinţă: chiar aşa, în raport cu 
standardele Bouvard&Pecuchet, fixate încă în secolul trecut, odată cu 
apariția de biblioteci, unde accesul acestor canalii nu era mai scump decât 
la cârciumă sau la casele de curve, totul ieftinindu-se radical, din cauza 
revoluţiei industriale și absorbției ruralului de către urbanitate. 

Omul, domnilor, este această bestie comună, care sub formă de 
muncitor, țăran sau funcţionar, când are ce mânca şi ce da la copii, se uită 
la filme paşnic; iar când din incompetenţă sau din motive ideologice se 
ajunge la mizerie în epocă, el se apucă de masacre pe criterii de clasă, 
rasiste, religioase, azi! Mâine-poimâine, urmând a se implementa și mai 
zdravăn încă cele de acum din Reich: condamnări pentru infirmităţi fizice, 
sexuale, cerebrale, poate chiar de coeficient de rezolvare a unor teste de 
inteligență sau de cultură generală şi ideologică, cine ştie ce dracu alte 
chestii la dosar vor fi decisive, la un anumit punctaj, să vină ceva dubă ca 
maşina hingherilor, să te ridice de la domiciliu sau de la serviciu şi nimeni, 
nici măcar familia ta să nu se mai intereseze de tine... 

— Numai noi intelectualii, se umflă în pene Don Bazilio, suntem în 
stare să discernem adevărul de lozincă și minciuna de seducţie, iar în 
situaţii limită, când e vorba de a alege între a fi băgat în camera de gazare 
şi a băga tu pe altul, vom prefera întotdeauna să ne oferim voluntari, pentru 
a nu întina prin fapta noastră, sub stele de tinichea, conceptul de Om! 

— Numai noi intelectualii, se umflă în pene mai mari și mai pufoase, 
ca de struţo-cămilă domnul Marius, nu vom pregeta mai degrabă să pierim 
de inaniție la Sibir ca Ossip Mandelstam, genialul cântăreţ al Nordului 
rusesc petersburghez — şi iată încă o dată necesitatea Nordului într-o cultură 
viabilă! — decât să aducem osanale unui dictator antropofag ca Stalin, cum 
fac deja atâția şi atâţia şi cum o vor face chiar pentru niște antropofagi vagi, 
cu stomacuri mult mai debile decât al gruzinului! 

— Situaţia este deosebit de gravă şi neplăcută, tovarăși! 

— Odată cu imprudenta revoluţie industrială dezlănţuită în secolul 
trecut, situaţia omului în societatea sa a devenit atât de complexă, încât ca 
simplu cetățean, ca animal de pe stradă, ca muncitor, ţăran sau funcționar, 
ca cititor de presă tipărită sau electronică, el, el, elll nu mai poate distinge, 
în baza bunului-simţ şi a unei educaţii limitate, de familie, de şcoală sau de 

cult, nici măcar Binele de Rău sau Frumoasa ideală de pocitanie! 

În ziua de azi | ianuarie 1941, a lua atitudine corectă faţă de noianul 
de evenimente nu se mai poate fără a prelucra numeroase informaţii de 
credibilitate variabilă, ceea ce numai nişte oameni de specialitate, 
intelectualii, cititorii de liste de cărți, pot pe alocuri să și reuşească! 

— Hi-hi-hi-hi! chicoti înfundat ca defuncta sa mămică Raul. Cu alte 
vorbe cuvinte, numai cărturarii mai şmecheri sunt îndrituiți să trăiască! 

— Oricum, privi gânditor în zările albastre de frig învățătorul, ca 
săraci între săraci şi conștienți că în ciuda mormanului de cărți rumegate, 
tot săraci cu duhul au rămas, înghițitorii de cărți bune vor moşteni ca pe o 
belea această planetă, cum și spun Cărţile, Sfintele Cărţi... 

— Domnilor, interveni cu o voce gravă pe un ton dramatic puţin 
teatral parizianul pictor, cimitirul de vizavi este prea aproape și în genere 
ne aflăm la o răspântie prea tragică a Neamului Românesc ca să mai 
glumim... Sunt de acord cu domniile-voastre asupra acestui aspect 
fundamental: într-adevăr, toate utopiile umanitare ale trecutului au dat greş 
aici, că au încercat să amelioreze pe căi filantropice sau leninisto-troţkist- 
stalinist-sanguinare standardul de viață al muncitorului, ţăranului sau 
funcţionarului. În genere, aceasta este Revoluţia. Şi diferiţii nacialnici sau 
fiihreri n-au făcut decât s-o interpreteze în moduri diferite, când problema 
găinii de aur este să scurme la infinit, pentru a o schimba! 

Revoluţia nu-i a da raţii îndestulătoare la uvrieri, cocoşi, urşi, ţerani 
și conțopiști. Revoluţia constă în a-i nimici, prin educaţie, fiindcă sunt toți 
inculți și mitocani!... Revoluţia înseamnă a-i transforma pe aceşti 
iresponsabili, gata să se încoloneze după orice fanfară sau megafon, în... 
intelectuali, în cărturari gata în situaţii decizionale cu informaţii venite pe 
probabilități, să ia totuşi o atitudine exactă, să discearnă cu un înalt 
coeficient de moralism între Bine şi Rău, între virtute şi viciu! 

Numai aşa poate Homo Sapiens să ajungă cândva, din ganglion în 
ganglion, cum spune poporul la necaz, un omuleţ de omenie! 

Cu bereta veche de la Străjerie pe capul plin de creieri, cu privirile 
negre, strălucitoare ca nişte tăciuni aprinşi, îndreptate tot înainte spre 
Progres, Marius Ghizdavu întruchipa o frumseţe divină și, în acelaşi timp, 
cu valoare comercială: dacă Meşterul Honig l-ar fi fotografiat în dimineaţa 
de Revelion, în cerdac, în şezlong, vizavi de cimitir, gagii şi gagici, peste 
decenii, i-ar fi putut purta, cu bucurie estetică şi de mesaj, mutra de tuş pe 
tricouri albe, cum p-a eroului antiamerican Che Guevara tinerii îmbuibaţi, 
ai căror părinți n-au trecut pe la cozi nici la gaz de lampă, nici la raţii de 
ulei cu soia, nici la supă de intestine de vacă necurăţate de iarba verde de- 
acasă şi hrănitoare. 

— Domnule Raul! Frate Marius! şopti rugător Bazil Frâncul, foindu- 
se pe chersinul crăpat de ger, pe care se aşezase la nimereală, de ziua lui 
onomastică. Deşi sunt un bugetar amărât de învăţător care sub Iorga în 

criză, cu salariu şase luni neplătite, dam recreaţie la copii doar ca să le fur 
pachițelili cu mâncare, eu totuşi-totuşi nu mă consider funcţionar, ci 
intelectual din ceea ce Staruha Izerghil, nanogenara mătuşă a lui Codin, 
numea clipind din ochiul cu albeaţă, intelighenţie! Fiindcă e adevărat că eu 
n-am ca studii decât Şcoala Normală de la Târgovişte, unde, fiu de țăran 
mijlocaş ce va fi încadrat totuşi la chiaburi, am fost dus cu căruţă cu un 
singur cal, celălalt fiind iapă şi avortând pe drum... Însă Târgoviştea, dacă 
ştii să-ntrebi unde e, nu-i nici pe departe un târg oarecare, ci o fostă capitală 
a Țării Românești, unde la fiecare colț de uliţă, chiar neşoseluită, te 
confrunți cu amintiri ale unui glorios trecut voievodal și deci cultural, căci 
o pleiadă de cărturari patrioţi s-au ridicat de aicea, mai ales în secolul lui 
Heliade, care precede p-al lu' Eliade... Şi iată de ce, încă din fragedă 
tinereţe, dacă n-am prididit a ceti cât domniile-voastre, cele puse de părinţi 
la cultivator, eu am ascultat însă numeroşi mari oratori, sosiți să-şi încerce, 
în această cetate de referinţă, norocul electoral, în atât de frecventele 
alegeri, prin care neamul românesc al României Mari şi Regale încerca să- 
şi dureze o viață demnă şi îndestulătoare, pe măsura bogățiilor naturale cu 
care Firea a înzestrat spaţiosul meleag carpato-danubiano-pontic. Apoi, 
terminând studiile cu note mari și frumoase, înainte de a mă apropia, în 
înţelegere cu revizorul şcolar, de casă, de părinţi, de universul copilăriei, a 
trebuit să parcurg stagiul acela misionar, a cărui rațiune de a fi este 
evidentă, printre minoritari, pentru a împrăștia propagandă românească, 
încât am cunoscut pe propria-mi piele furunculoasă toate ţinuturile 
primejduite, funcționând ca învăţător câte un an, doi, trei, la Cainargeaua 
Mică în Durostor, la Oituz în Trei Scaune, la Maharovca aproape de a lui 
Ştefan cetate Hotinul şi la 'Tatar Bunar lângă Cetatea Albă a aceluiași erou 
al creștinătății... Adică am umblat prin Cadrilater, Ardealul secuimii, 
Bucovina și Basarabia şi Bugeac, semn că România Regală înţelesese că 
numai intelectualii iluminiști îi pot face fericiți pe minoritari, şi indiferenți 
la ce se va lucra ulterior, de către comuniști şi fasciști, pentru ruperea 
acestor provincii de la trupul Patriei, în care se încorporau organic! 

— Unde te aflai în septembrie 1924? interogă o voce cavernoasă, 
parcă şi mai mult de lemn datorită rezonanţei reci a chersinului. 

— La începutul anului școlar 1924/1925 mă aflam la capătul acestor 
ani de pelerinaj ai tinereţilor mele, adică la Tatar Bunar, unde m-am speriat 
de revoluția proletarăăă antifascistă şi antiimperialistă, de eliberare 
națională şi socială de sub jugul burghezo-moşierimii române şi al 
comercianților evrei, condusă de Lisovoi şi Şcerbin, după care au venit şi 
adevărații conducători, în frunte cu nacialnikul comitetului raional de 
partid bolşevic din sudul Basarabiei, camaradul Kliuşnikov! 

— Ai colaborat cu insurgenții? ieşi cu uşurinţă de sub pleoapa de lemn 
în care-i fusese nici cu un an în urmă scăldat cadavrul, boierul cel bătrân şi 
istoric, arheolog olog Voicu Ghizdavu. 

— Nu-nu-nuuuu! râse cu poftă învățătorul, caragialeşte. A fost ceva 
farsă, ca-n Republica de la Ploiești, numărându-se totuşi, în plus, morții şi 
jefuiții şi arestații, cei apărați adineauri de doamna americancă. Deși la 
1924, deci abia un cincinal de la pustiitorul pentru noi război, pentru a 
deveni un stat tipic imperialist constituit prin anexarea de teritorii străine, 
cum ne caracteriza nu demult Kremlinul Roșu, în plină reformă agrară, 
restructurare a industriilor și efort de lărgire a democrației, dând 
demagogiei drept de vot pentru analfabeți, în genere elementele 
proletariene, declasate, care n-aveau nimic de pierdut decât lanţurile, nu 
erau prea numeroase, nici excesiv de hămesite, căci deși s-a contat pe ele, 
ele nu s-au mișcat cominternist, de se minunau şi Lenin, și Marx! 

— După cum bine observa deunăzi, la colocviul de la Davos, domnul 
Salazar, ginerele lui Mussolini, interveni profesorul Horea Bratu trimis de 
Virginica să constate moartea lui Marius, alde Lenin, Troțki şi Stalin, dacă 
nu cumva chiar și Marx, poate şi Mao, au înțeles la cinema problema 
fundamentală a filozofiei muncitorului şi colhoznicei, în următoarea 
formulare: nici nu se există ca să izbândească revoluţia proletară în condiții 
de încercuire într-o singură ţară, oricât de întinsă ar fi aceasta datorită 
nesăbuitului expansionism țarist, care a mers la mai mult decât putea 
administra prin mijloace compatibile cu autocrația. 

De aceea, lumea complementară, unde nu s-a realizat ştiinţific, pe 
bază de dosare şi securitate, inversiunea valorilor, reprezintă un perpetuu 
pericol: ea poate fascina atât pe sclavi, pentru că merdeneaua ce le dă 
dincolo de Cortina de Fier stăpânul capitalist e mai atractivă decât ce se dă 
pe la cozi și televiziuni maokimiste, cât şi pe proprietarii lor roșii, deoarece 
e fascinant să ştiii că tu, activist, ce mişto ar fi să te scoţi, cu ce-ai acumulat 
şi cu ce vei prelua la marea privatizare, supermiliardar, și să te plimbe cu 
iaht cu nevastă de preşedinte american aceleaşi gorile credincioase. 

— Asta a fost şi impresia mea, admise Voicu Ghizdavu, amintindu-și 
că fusese foarte viu și atent în anii 1917-1924, întoarcerea din provizoratul 
prizonieratului din Alsacia îngăduindu-i a lua aminte la eforturile de 
bolşevizare din Germania şi din Austro-Ungaria: etapa că pentru 
totalitarismul marxist, Rusia e doar o pradă periferică, viţelul cel gras fiind 
abia Europa Centrală deţinătoare a numeroase vile, castele şi palate în care, 
după naționalizări, să se mute activiștii şi lucrătorii de informaţii ai lor! 
Numai că, în diferite oraşe nemțeşti, a intervenit o reacțiune social- 
democrată, pretenţiile acestui popor harnic fiind ca, măcar dacă se impune 
o putere a muncitorilor şi ţăranilor, atunci să se respecte nesmintit ierarhia 
valorilor în cadrul acestor pleduri sociale, adică să se desemneze în frunte 
meşterii cu adevărat pricepuţi, nu leneşii şi şmecherii cei buni de gură şi de 
chiul şi de şterpeleli grase!... 

A fost ucisă de reacţionari și transformată în eroină proletară o 
intelectuală sadea, Rosa Luxemburg, care nepricepând bolşevismul, cerea 

democraţie măcar în partidul totalitar al activului gras, şi asta cu mult 
înaintea lui Troțki şi de o mie de ori mai eretică decât ăsta, care cel puțin 
băuse destul sânge nobil rusesc, încât poate nici ar fi crăpat Lenin 
paralizând lăsat fără transfuzii. Și atâta vreme cât nu-i desţelenit pentru 
orânduirea cea nouă, colhoznicii şi udarnicii în arteluri deschiaburindu-i 
violent pe chiaburi, pământul intră la apă, nu la fel a zis Engels de micii 
fermieri, dar se referea doar la problema ţărănească în Franţa, Togo şi 
Germania, cu puterea exemplului, şi nu la galițienii socotiți mereu de rasă 
inferioară, cărora nici suferința, nici rezistenţa sub bolşevism nu li se va 
recunoaște vreodată, ci doar scleroza. Aha, Rosa, păi i-au dat minereşte cu 
târnăcopul în creieri, muraliștii mexicani, pe la 1929, lui Troțki, când a 
început muncitorimea lupta ei de clasă cu țărănimea, fiindcă-l irita pe 
Skaraoțki, devia, poate crezuse sărmana într-o Germanie comunistă bună, 
cum să nu, în dimineaţa de 15 ianuarie 1919, de ziua lui Eminescu, zăceam 
la Sonnenheim, într-o vie ca cea natală, se proclamase o republică sovietică 
de către mateloţii portului Bremen, trăgeau război palatelor cu Aurora şi cu 
Potemkinul, se lucra intens pe stradă la Berlin, mai erau trei luni până la 
proclamarea republicii sovietice în Bavaria, când îmbrăcaţi în straie 
folclorice, muncitorii şi țăranii din Miinchen au dansat o Horă a Unirii care 
l-a făcut pe Hi să se lase imediat de arte plastice şi de arhitecturi şi să se 
urce într-un ulm, julindu-și la călcâiele roz şosetele vărgate... 

E înfiorător să constaţi cum creierele incomplet putrezite, vărsă o 
lacrimă Marius pentru taică-su mort de peste şase luni, deşi amestecă date, 
gramatici, premoniţii şi raționamente, sunt tot atât de neputincioase 
dinaintea evenimentelor ca şi ale celor vii. Sau poate că tata... Însă ai lui 
orga, degeaba doi că niciunul bun, cum râdea fără dinţi colhoznica staruhă 
a lui Codin, cum sunt şugubăţi plugarii noştri, deşi abia de vreo lună, la 
rece, poate stare mai bună de conservare... Da, dar cum cu gloanţele, 
sângele, fie el şi românesc, fiind incompresibil și împrăştiind în toate 
structurile orice şoc în orice creieri... Istoria, poate mai mult decât acest 
orice, e ca o ţintă văzută în ger cu ochi lăcrămoși, etern pâlpâitoare, piază- 
rea, alunecând încolo şi încoace... 

— Nouă aici nu ne păsa de Germania, surâse retrospectiv Alecu 
Ghizdavu, care călău, la 13 decembrie 1918, reprimase cu sălbăticie, între 
Teatrul Naţional Eminescu şi Palat, agitatorii bolşevici, ce bizuindu-se mai 
mult pe nepăsarea bucureşteanului decât pe tancurile mai bune decât cele 
americane ale Armatei Roşii, urlau că tipografii urăsc monarhia Marii 
Uniri. Ei vor republică. Una sovietică! Ne păsa, fraților, în primăvara lui 
1919, doar de Budapesta, unde în martie s-a proclamat republica sovietică, 
aia care n-a reuşit la noi, creându-se şi Armata Roşie ungară, care nu se 
putea joncţiona cu a lui Troțki decât prin Transilvania, vezi bine, 
atrăgându-se astfel aplauzele grele a canaliei de uliți, proletare, odată cu 
anunțarea naționalizării leniniste a întreprinderilor şi moşiilor, urmând ca 

mica proprietate generatoare de capitalism să fie nimicită cu proprietari cu 
tot ulterior... Eu cred că, la Kremlin, ţarismul secerii şi ciocanului considera 
deja că are în proprietate Budapesta și Miinchenul, pivoţi strategici de aur, 
prin intermediul cărora, de îndată ce cavaleria lui Budionnii ar fi proclamat 
republica sovietică în gubernia Varşoviei, s-ar fi putut trece pe scară largă, 
ceas de davai cias şi în proporții de masă, la purtarea oribilului și 
sălbaticului război civil pe teritoriul inamicului, adică al europenilor, cum 
şi susține doctrina militară stalinistă, care permite inferiorului să împuşte 
superiorul dacă se dedă la defensivă! 

— Niciun popor, şopti Raul în gerul de siberiană claritate, niciun 
popor nu s-a bătut până acum cu bolşevismul demolator de biserici, cum s- 
a bătut cu încrâncenare fratricidă inegalabilă, cu milioane de victime, ca 
să-şi conserve identitatea europeană petersburgheză, seriosul, nobilul, 
talentatul popor rus! 

— E o adevărată plăcere, rânji extraordinar de satisfăcut Gary 
Glagoveanu, să experimentezi cominternist elucubraţiile marxiste pe un 
popor care nu e al tău... Mă gândesc, menţionă el repede, observând că 
Marius îşi roade nervos mustaţa, mai degrabă la gruzinul Djugaşvili decât 
la polonezul Felix Dzerjinski, care a inventat securitatea, și la cineastul 
Serghei Eisenstein, care a plăsmuit din turnătorul Pavlik Morozov Christul 
noii religii sovietice, evocând cu plăcere dinamitarea acelor lăcașuri ale 
marii teologii ruseşti de azi, singura vie în secol, de către cetăţeni tot atât 
de temeinic îndoctrinați precât demolatorii de sinagogi ai Reichului! 

-— Fapta Regelui Ferdinand şi a Reginei Maria, de a scăpa poporul 
frate ungar de teroarea bolşevică, mormăi Codin stăpânului ieşit în pridvor 
să se reculeagă din ochi la mormintele părinților săi, n-a apreciat-o tiranul 
Vasil Lenin. El a scos din Marsşiengles un paragraf, şi un verset sugera că 
să se confişte, în guşa porumbelului păcii, Tezaurul românesc. 

— Iar bijuurile Reginei noastre, oftă îmbujorată Lina, 1 le-a dat 
Krupskăiei, să le poarte vaca pe la şedinţe. Din pricina lor, că n-a vrut săi 
le naţionalizeze ei, i s-a sinucis lui Stalin mai târziu şi nevasta... 

Don Bazilio zâmbi blajin, cu fireasca la dascăli aplecare către 
folclor, către legende şi eresuri. 

— Eu am funcţionat ca învăţător la Hotin, la Soroca, la Tighina, la 
Chilia, la Tatar Bunar şi la Cetatea Albă, din care cauză mi-e și azi casa 
decorată cu acuarele, în care mi-am exprimat sentimentele de mazil faţă de 
plăieşii lui Sadoveanu, care le-au zidit din piatră rară cât rusul era departe... 
Peste Nistrul îngheţat sau nu, tot veneau și tot veneau fugari şi rusoaice, 
povestindu-mi tot felul de grozăvii despre sălbăticia roşie, căreia albii 
răspundeau adesea tot atât de nedrept cu civilii. Pe la 1920, uşurinţa cu 
care, în aprilie, polonezii au mers până la Kiev a speriat pe noii proprietari 
ai Imperiului Țarist şi i-a îndemnat să încerce, prin tratate de prietenie cu 
vecinii, să oprească sprijinul lor pentru războiul civil: s-a promis 

finlandezilor, balticilor şi polonezilor că gata, ne lăsăm de subversiune sau 
expansiune directă, ne vom dezvolta pe verticala nivelului de trai, cum ar 
săvârși românii Marea Recuperare. Și într-adevăr, muncitorii și țăranii 
înţeleseseră că dacă îşi împușcă şi jefuiesc stăpânii, producția se 
dezorganizează, se ajunge întâi la raţii şi pe urmă la foamete, iar în final la 
canibalism. Şi într-adevăr, în primăvara lui 1921, când la noi plăpumarii, 
mamoşii, plăcintării, bijutierii de dinţi, zarafii, analiștii, chivuţele, 
spălătoresele şi alți proletari conştienţi înființau Partidul Comunist 
(bolşevic) din România Regală, în lricul Nord, vizavi de Petersburg, 
mateloții și muncitorii fii de ţărani săraci din citadela revoltată sindical a 
Kronstadtului, primiseră deja gloanţe şi petarde lacrimogene, în loc de 
pâine, de la glorioasa Armată Roşie, trimisă de Lenin, Troțki, Ehrenburg, 
Şolohov şi Gorki asupra lor, spre a-i convinge că rostul unei armate 
populare este: 1) a apăra împotriva NATO independenţa, suveranitatea, 
nomenclatura şi integritatea, precum și 2) a deschide focul împotriva 
huliganilor, curvelor mai fricoase, golanilor, rezistenților şi animalelor, 
apărând chiar cu preţul vieţii cuceririli revoluționare ale nomenclaturii, ale 
întregului popor, ale întregului lagăr al păcii şi socialismului și păcii... 

— Alertat de tata, abia întors de la Sonnenheim îngrijorat de 
progresele agenţilor sovietici în Europa răvășită de război, râse Marius 
mângâind cu duioşie căpşorul lui Raulică, dracul de unchiul Alec, Dracula 
cum l-au poreclit victimele sale cât a fost torționar, a dispus de i-a băgat la 
pârnaie pe toţi renegaţii, care au votat, în ll mai 1921, că comuniștii din 
noua Românie se vor subordona intereselor strategice şi tactice ale 
Moscovei... Eram mai mic ca tine atunci, și tot copil minune, numai că la 
desen, nu la analize sistemice! L-am ajutat, săracu, să-i desenez, pe bază 
de descrieri, portrete-robot pentru unii care scăpase şi participau la un 
instructaj de la 22 iunie la 12 iulie — la Direcţia Informaţii Externe, a 
Securităţii sovietice, cred, — cu nume care îmi sunau strident aici la Ziduri: 
Moscovici, Moskvici, Dobroceaev, Al. Starii Badeev, Buican, Asea 
Tinkelman, Gherstein, Gorniski, Al. Lichtblau, Saul Ozias... Cam aşa 
ceva... Oricum, mă îngrijora profund, la o vârstă atât de fragedă, raritatea 
numelor româneşti, în perspectiva unui viitor luminos şi fără căldură la 
blocuri, deoarece neexistând un partid marxist-leninist-stalinist la români, 
de tradiție interbelică, recunoscut de societate, ci doar penibila grefă 
bolşevică, impusă de anglo-americani ca răsplată pentru sângele a peste 
douăzeci de milioane de cetăţeni sovietici, risipit pentru a se conserva cât 
mai mult sânge de calitate superioară, sânge european, nu va mai fi cu 
putință, nici sub călăul Gheorghiu-Dej, nici sub regretatul Ceauşescu, 
vreun episod reformator iscat din chiar creierele partidului, ca în Ungaria, 
Cehoslovacia, chiar Polonia şi până la urmă în însuşi PCUS. Totul va fi 
tern ca o lacrimă cenușie, de la confiscarea aparatelor de radio în 
septembrie 1944 până la cucerirea Televiziunii de către Brucan, Iliescu, 

Petre Roman, Bârlădeanu şi alţii, de plângeam la colinde cu popa Tani, 
ascultând Madrigalul şi uitându-ne la icoanele de pe ecran şi se trăgea de 
pe la catarge, ca când am intrat în Odessa la 1941, şi noaptea ne-a ţinut de 
vorbă, cu mustăţile sale blajine, loan Grigorescu, simpaticul ploieştean 
căruia îi semnalase talentul Grigore Căinaru, recenzându-i-le elogios, 
primele reportaje după moartea lui Stalin, Scrisoare din Moscova (1954), 
unde urmase Institutul Maxim Gorki... Ah, Ploiești, Ploieşti, ce-or să-ţi 
facă acuşica americanii şi englezii şi Virginica... Și Virginica... 

Fragilul pictor, în şezlong, cu ochii mijiți la peisajul cu munţi ca 
domnul Hitler la Berchtesgaden, se congela dulce, ca într-un cort subțire 
situat între Cotul Donului şi Volga-Volga, pe atunci de un pitoresc țarist, 
iar azi banală datorită amenajărilor hidrotehnice, la care sovieticii au 
învăţat şi pe alții, banală ca Lacul Cimitirului Crângaşi demolat de 
Ceauşescu, unde merg la pescuit știucă Jenel Noveanu şi popa Tani. 

Ordonanţa sa, Marin Codin, plecase de cu noapte la coadă la rații,; 
din cauza vremii nefavorabile aviația lui Goering, şi așa mult împuţinată, 
parașutând tot mai rar mirabile proiectile de forma căpăţânii de zahăr, în 
care dac-o deşurubai găseai ciucalată, polivitamine, conserve, pesmețţi, 
lăptic, ţigări şi poate câte o cărticică din ce a mai apărut în ţara depărtată 
ca în nişte nori, ca înălțată la cer. 

Ci-n Baltimore, pe treptele de marmură neagră şi roşie ca ale Noii 
Cancelarii a Reichului, ale Universităţii Harvard din Texas, rectorul Reth 
Butler tocmai mângâia căpşorul buclat ca al mă-sii lui Raul Lecca: 

— Voi românii, zise el privind obraznic la Virginica noastră, sunteți 
o ţară exportatoare de copii-minune. Refuzaţii la export se descurcă și ei? 

Şi ninge cu fulgi enormi care se sting de îndată ce ating lucrurile, 
umezind rău monumentalele reci trepte. Totuși, medită emoţionat tânărul 
filozof, gândindu-se la cei căzuţi în Răsărit pentru ca URSS şi Jdanov să 
nu se întindă până la Atlantic şi Aragon, aceşti fulgi din penetul heruvimesc 
sunt întru ființă, sunt mai degrabă Ceva decât neant, adică monotonia 
absolută a Diavolului, spre care tinde orice totalitarism la urma urmei. 

— Raul, Laura, dragilor! delrează pictorul cu dinţii clănțănind ca la 
lupi. Repede, repede! Vârâți-vă sub chersin, că războiul bate la ușă! 


ISI 


Doctorul Lecca lăsă cărțile bibliofilului defunct Voicu Ghizdavu în 
rafturile lor, cu promisiunea de a le revedea când vor bombarda Capitala 
anglo-americanii în scopul de a-i schimba arhitectura pariziană, cu una de 
blocuri staliniste, nici majestuoase, nici sublime, nici diferite de ale Vienei 
marxiste în ani1'20, ale Phenianului fericit, ale Tiranei cu nume predestinat 
fericirii, ale Kânigsbergului lui Kalinin și ale Danzigului Nou. Abia ani 
mulți mai târziu, Ceauşescu, chemat în diferite capitale occidentale după 

ce a elaborat doctrina independenței României Regale faţă de URSS în 
scopul de a o face mai reacționară decât o URSS cu nostalgia gorbaciovistă 
a standardului de viață canadian, l-a angajat pe marele Piranesi, care a 
lucrat şi pentru Mussolini, să-i ridice un centru civic nou, prilej cu care 
arhitecții şi primarii fascişti au ras cu biserici cu tot, exceptând nişte case 
naționalizate de activul de partid și securitate, mai tot ce scăpase 
bombardierelor americane engleze, dar şi celor germane, fiindcă scris a fost 
ca Occidentul să deschidă cu toate mânuţele lui poeticele şi mănoasele porţi 
moldovene ruşilor, pe vecie, iar Bucureștiul să arate la sfârşit de mileniu 
ca un incult şi mort oraş de venetici, înălțat din temelie în pustia 
Bărăganului, precum un fel de Brasilie cu arhitect de stânga sau o Ciudad 
de Guayana în selvă, nu însă cu verde-ntre blocuri, ci cu simpatice şi dulci 
containere de gunoi, mai mari sau mai mici, care se gudură sau muşcă pe 
nespălaţi şi pe doamne beţive. 

În livada cu vişini, ieșită să se şteargă pe nişte frunze late de crini 
regali ținuți în ghivece cu forme obscene, de lutul cleios şi galben în care 
țesuse ca într-un gălbenuş bustul brâncușian de rodinian al lui Raulică, 
domnişoara teoretic bătrână dar încă apetisantă cu coamă neagră multă, 
Cristina Done, găsi în rouă un șervețel roz împăturit şi crezu la prima 
vedere că-i un răvaş de amor al vreunuia dintre musafirii de primăvară, 
rândunici și rândunele, ce se strânseseră la Ziduri, după modificarea 
derutantă a situaţiei din Balcani şi întârzierea altor ofensive pe noi fronturi 
câtă vreme Wehrmachtul se încâlcise în viesparul iugoslav și trebuise a-şi 
trimite pe Acropole cei mai buni brigadieri antitero, în scopul nobil 
clasicist de a-l elibera pe Ducele Niccold Mussolini din prizonieratul său 
grec la Cariatide, așa auzise madam Bolboros vorbindu-se pe la piață. 

Era un Ordin de Mobilizare adresat lui Marius Ghizdavu, o hârtiuţă 
cu stele, în care 1 se cerea să vină îmbăiat şi primenit ca pentru o înhumare 
instantanee, să-și aducă izmene şi ştergar, hrană pentru trei zile, calul cu 
harnașament și grăjdar, nominal Codin, precum și minimum douăsprezece 
potcoave de schimb şi caielele de rigoare, ciocan şi mare cleşte, fiind cale 
lungă de bătut, pentru salvgardarea civilizaţiei Uniunii celor 12 europeni, 
nechezând până la încercuirea de pe malul drept al Volgăi, unde va fi 
transformat în niște raţii ridicol de mici. 

— Bine-bine, zise ea nedumerită cumnatului ei doctor Lecca, dar toți 
ştim că a dobândit astă-iarnă un glonţ german, în dreapta, între omoplat şi 
claviculă, îl jenează puternic în aventurile galante... Cum ar putea călări în 
fruntea escadronului bietul Marius cu așa ceva în el?... 

În vişinii, cehovieni fiindcă vor fi luaţi curând la colhozul „Drumul 
Belşugului“ (nume românizat din inițialul Ceapaev, derutant pentru 
țărănimea care auzise de la chiaburi cum că se vor scoate viile şi se va 
cultiva doar o rasă de soi de hrean wasabi descoperită de un academician 
Simionov), ciripeau guguştiucii, o familie ce îşi făcuse cuib cam Jos, şi se 

uita în sus cântărindu-și coada vărgată un hămesit motan pensionar, cu ochi 
galbeni de cât a privit prin vitrine încă îmbelşugate. 

Codin şi Marin Şoferu, întrucât Lina văruia în salon, scoseseră harta 
de ghips a continentului la soare, dar o puseseră cu relieful în jos pe suporții 
metalici, închipuind o scenă pe care, zburdalnic, Raulică se mişca în toate 
direcțiile, monologând împotriva tatălui său vitreg, Marius sau Liviu 
doctorul, care îi ucisese psihologic mama, neștiind că tragedia încă nu se 
sfârşise şi avea s-o păţească el însuşi urât, însă nereprezentabil cu succes 
nici acasă, unde pot fi gineri sau nepoți de torționari prin public, nici în 
Occident, unde cenzorii noi au născocit aberaţia că a face caz de ce-au 
inventat, ca oroare maximă, Reeducarea, românii la închisoarea de studenţi 
de la sud de Ziduri, e o manevră cripto-neonazistă, menită a răpi victimelor 
hitlerismului monopolul asupra grozăviilor la care se poate deda ciolovekul 
asupra ciolovekului, mai ales când e călăuzit de ideologii totalitare până la 
a se erija în încununări ale întregii a ce a cugetat umanitatea de la tragerea 
din maimuţă până la bezbojnikul care vrea sală de baschet proletar din 
Notre-Dame şi curățătorie chimică din Sacr6-Coeur și grajd manej din 
biblioteca rondă British... 

Ordine roz de mobilizare, Stelică, Petrică şi Mitică primiseră demult 
şi erau deja instruiți de germani pentru acțiuni diversioniste, şi de Jenel 
Noveanu, în calitate de filolog specialist în literaturile noastre cele vechi, 
rugat să le împrospăteze cunoştinţele de limba rusă, care evoluase sub 
Stalin, anumite cuvinte fiind interzise, ca ţăran, iar altele fiind inventate, 
ca colhoznic. De aceea, Olguţa, Cocuţa şi Nunuţa zăceau pe iarbă, pe o 
pătură de campanie din păr aspru de cal, şi se pârguiau lent la soarele 
primăverii, fiind şi toate trei deja puţin gravide. 

Vasile Frâncu, învățător cu tact pedagogic, cunoştea starea lor şi ce 
va veni, cu refugii, bombardamente anglo-americane, invazia tuturor 
semințiilor supuse de țarism, persecuțiile comunismului românesc pentru 
participarea la... criminalul război antisovietic sau la Marea Unire, 
neexistând certitudine de penitenciar că eroii sunt cu adevărat defuncţi, deşi 
la anchetă se va arăta extractul de moarte cu ştampile în regulă, nu, că dacă 
sunt fugiți prin munţii ăştia pe-aici, dedați la astă nouă neghiobie 
românească, să te opui bolşevismului cu arma în mână! De la Dunăre până 
la Nistru, întinsă această hartă a banditismului, nu doar până la Prut!! — 
avea să constate mai târziu popa Tani, cetind de condamnarea sovietică a 
acestei Rezistenţe basarabene la hudojnik slavul artist al cuvântului 
moscovit lon Druţă, de îndată ce încă sub... odiosul naţionalist Ceaușescu, 
au pătruns încoa' de Prut scrieri de pisatelii de limbă moldovenească, 
umilindu-ne profund, căci anul revoluţionar 1989 la români a început la 
Chişinău, nu la Timişoara, pe malurile de plimbare gânditor subversive ale 
Bâcului, da, nu pe ale Begăului. Şi Noveanu, ba însuşi Marius, cetind în 
Gara de Nord Monooga couuanucm>, îi crezuse pe ai lor deplin copleșiți de 

rusofonie, ireversibil deznaţionalizaţi! În van, şi cu neghiobie, și-au risipit 
viețile lor tinere şi voioase, vecinii mei de moşie, cei trei mușchetari 
musculoşi de pe Valea Ursului, domnii Stelian Dabija, Petrache Hulpe şi 
Dumitru-lov Supeanu, plângea el cu lacrimi inconsistente, de bătrân 
pensionar, pe la parastasele ce părintele Atanasie-Tani Damian le potrivea 
de tradițional Regala Zi a Eroilor Neamului nostru Românesc! 

— Ehei, fetelor, mai trase o înghițitură din plosca gâlgâind dulce a 
ţuică de pere vechi domnul învăţător Frâncu, eu am fost om al naibii în 
tinereţe şi nu mă speriam de nimic, am dat şi cu parul în haita de lupi 
conduși de o lupoaică alfa extrem de înfometată, căci pieriseră toate oile 
pe la colhozurile Transnistriei până la Balta şi mai departe, iară nişte oieri 
români ce săpau un şanţ hidrotehnic o îndrumaseră să treacă Nistrul către 
nişte Poiene Roşii la noi, în România Regală, unde a găsi ce-i trebuia... Ci 
eu mă deplasam cu murgul la acele pășuni pitoreşti, tocmai de la Tatar 
Bunar plecând pe la foşti colegi de la Târgovişte, împrăștiați ba unul la 
Sărata, ba altul la Cetatea Albă, ba altul chiar pe malul Nistrului la Olănești, 
unde ca şi în Subcarpaţi s-ar fi putut face sanatorii şi case de odihnă și parc 
şi promenadă cu doamne în vilegiatură... 

Însă cum să investești în gura lupului siberian, mânca-ţi-aş? 
(Ultramodernul sanatoriu de la Bugaz va fi având justificări balneare.) 

Noi ştim bine că țarii marxişti nu s-au împăcat, nicio secundă bătută 
de orologiul Kremlinului — lucrat de meşteri venețieni opriți de Ștefan cel 
Mare să-i facă şi lui unul —, cu gândul că ei stăpânesc din planetă un procent 
cu o zecimală măcar mai puţin decât țarii pravoslavnici. Ei voiau să extindă 
bolşevismul ca marxism de limbă rusă cel puţin tot atâta, fără niciun pic de 
remuşșcare că aşa toate seminţiile emisferei nordice, de la doina Prutului 
pân' la valsul trist al Amurului, mai mari, mai mici, unele incapabile să-şi 
constituie un stat, ba chiar alfabet de li s-a dat cel chirilic, toate aceste 
populații gemânde sub cnut şi dosar, când va juca mulţi ani de-acu-nainte 
echipa URSS sau a Rusiei cu te miri ce adversar, cu acela vor ţine în inima 
lor otrăvită lent de o ură viscerală pentru tot ce-i rusesc, în loc să fie 
recunoascătoare cui le-a adus suprema pacoste, comunismul. 

— Cum să investeşti interbelic peste Prut? se întrebau retoric toți. 

— Polonia, renăscută datorită oamenilor ei de cultură şi unei teologii 
ce înghite Antichitatea şi nu admite alt cârmaci pe pământ decât 
Dumnezeu, reacţionase cu eroism şi incredibilă vitalitate când Lenin a voit 
să o înjuge din nou, ca pe un bulevard spre Berlin, de unde se considera de 
către Tuhacevski că Armata Roşie va impune cu uşurinţă soviete de 
analfabeți şcolarizați tuturor guberniilor de până la Atlantic, iar celălalt 
mare călău polonez, Dzerjinski, nu se îndoia că, folosind funcționari 
germani pricepuţi la dosare şi interogatorii şi administrarea lagărelor, în 
doi-trei ani va termina cu toţi intelectualii şi îmbuibaţii care ar mai putea 
ulterior revendica naţionalizatele mijloace de exploatare a omului de către 

om, case, argintărie, rufărie intimă, biblioteci, tablouri şi. 

— Mai rău decât atât, observă încruntată Olguţa, mai tuturor acestor 
popoare li se va schimba numele, li se va rescrie istoria, li se vor, prin 
deportări şi infiltrări și căsătorii mixte, schimba proporțiile etnice. Până la 
Baikal şi Indighirka și Kolima, tot trenuri de vagoane de vite, ducând 
nefericiții doar cu peşte sărat şi cu stafii de madlene. 

— Pe Aragon, după ce-şi vor face treaba cu el, sper că îl vor duce la 
Ciokurdah, pe ţărmul cu licheni și muşchi de elan, la vărsarea Indighirkei 
tale în Marea Siberiei Orientale, pentru vina că imnul său închinat 
securității sovietice nu menționează eliberarea de către cazaci a Parisului, 
de sub jugul fascist al lui Napoleon! 

— lar pe Elza lui, adăugă Nunuţa la ce-a prorocit Cocuţa, o vor trece 
cu bacul prin acea deltă nordica a Indighirkăi, până la fortul de tranzit de 
la Komsomolska, pe insula Leahov, de unde, după un ultim interogatoriu 
încrucişat, va fi dusă şi pe melancolica insulă fără şerpi Novaia Sibir. 

— De ce, fă? se enervă Dzerjinski, pe care începuse a-l lăsa memoria, 
morb fatal în meseria lui, împotriva căruia Beria avea să mănânce la 
recomandarea unui savant sovietic câte o farfurie de ardei iuți pe zi, ceea 
ce-i provoca hiperpotenţă, cum simţea şi învățătorul de franceză, a cărui 
expresie deveni brusc nobilă şi trufaşă ca a lui Tuhacevski. 

— Pentru că văzând la 1937 la Salvador Dali un tablou uşchit haios 
miștocărește a bășcălie, dăruit de un pictor Ghi, român, intitulat Tovarășa 
Krupskaia gătită la taior cu bijuurile Reginei Maria a României, nici nu a 
luat atitudine pentru excluderea imediată a lui Salvador dintre suprarealişti, 
lăsând ca această ostracizare să se facă mai târziu, deformând ceasul când 
în 1936 sau 1935 l-a reprezentat pe Lenin, la pian, cu fund mare, nici a 
sesizat agentura să se ia măsuri de identificare la Ziduri a autorului 
pamfletului vizual, încât când a invadat cu efective de peste un milion de 
marxiști, Armata Roşie la noi, n-au avut pe lista pentru Sighet, ca urgență, 
şi pe boierul pictor Marius Ghi, care făcea pe fotograful în Colentina. 

— Ghi ăsta era polonez din Lw6w, 1912, pentru că Polonia renăscuse 
din ruinurile Habsburgilor, Wihelmilor și Romanovilor şi încă nu avusese 
timp să-și facă prieteni, luase Kievul mai mult prin elanul ei catolic. 

Dar România mea Regală se bucura de prietenia statornică a Franţei 
şi Marii Britanii! A Italiei și oarecum a Japoniei. A Americii. 

Numai să fi-ndrăznit Lenin s-asmută pe Frunze şi pe lakir — c-aşa-i 
Cominternul, activiştii pot fi de alt neam, dar pentru subminarea armatei se 
folosesc de ai tăi, reeducaţi — să violeze Nistrul! 

Pe atunci, noi românii nu eram socotiți de rasă neglijabilă, cu istorie 
doar mituri calpe, greţoase pentru Autoelită, şi cu destin îngemănat cu al 
semințiilor mărunte şi obscure ale ţarismului. 

Imediat pe loc instantaneu, s-ar fi iscat o Cruciadă Sfântă în contra 
burgheziei roşii expansioniste, demolatoare de biserici, o adevărată 

primejdie asiatică pentru Europa civilizată! 

— Pentru aceasta, Occidentul, ziseră cele trei Gretuţe într-un glas, ar 
fi trebuit să restaureze Germania, să nu rişte un vid în centrul Europei, 
speculabil de către direcţia externă a securității sovietice... Dimpotrivă, 
porcii ăia au silit la mizerie pe mândrul neam al lui Schiller şi Beethoven, 
ajutându-l astfel pe Hi să suspende vremelnic Simfonia cu cor. 

— Poporul german, strigă la ele de departe din vişini Cristina, este un 
popor serios şi nu de florile mărului, ci de foame şi umilinţă a început el să 
asculte de acel acuarelist bestsellar! Întâi vrăjelile, apoi poruncile. 

— Bălosul Stalin, repetă fiicelor gravide ale colonelului Moga 
învățătorul cel libidinos, nu degeaba liric se va linge de el c-o hi genial, 
deoarece-n politica de administrare şi sporire a răscrăcăratei moșteniri 
ţarist-leniniste, a ginit trei ponturi, combătând, ca gruzin cu mai mare milă 
de poporul rus, pe chiorul de Troțki. Se vor mai ridica la luptă de clasă 
fraierii călăuziți de şmecheri, după 1920, în Europa întremată culinar 
postbelic în multe orașe?... Nu! Pentru că revoluționarii potențiali se vor 
distra pe la filme, pe la meciuri, pe la solişti şi la târfe, pe la iarbă verde-n 
picnic... Aşa că fenomene absurde, precum republici sovietice în burguri 
de străveche civilizaţie europeană, nu se vor mai vedea. 

Prin urmare, nu direcţia externă a securității sovietice e gata croită, 
chit că după Tatar Bunar lucrează cu genii ca Buharin, Zinoviev, Radek, 
apoi Panait Istrati, Dimitrov, Barbusse, Romanin Rolland, Einstein, 
Thomas Mann, Gorki, Langevin, Theodore Dreiser, Upton Sinclair, G. B. 
Shaw, Aragon, Stoicikov, Thomas Mann, Russe, Lowendal, Sherman, 
Gaiţ, Picior-de-Porc, Gibson, Schlauberger, Tichie, Malraux şi care or mai 
fi, că lista asta a lui Mişu este excesivă şi incompletă. Ba chiar dimpotrivă, 
cădeau de pe acoperişul Palatului de Iarnă cu oale de noapte furate, c-o fi, 
c-o păţi, răzmerițe de doi gologani, până s-or deşteptat şi reacționarii, 
punând fasciștii pe ei tocmai când se dumiriseră cheflii de la Kunţevo că 
numai Armatele Roșii sunt garanția exportului de revoluție în Europa! 

Nu-i pricină, este benefic la imagine să ai şi un partid comunist cu 
voturi, dar odată tancurile intrate şi armata națională hpsită de diplomaţie, 
e o nimica toată să plasezi la Sindicat şi mai ales la Interne oameni de-ai 
tăi de nădejde, eventual cu facultăți sau training la Moscova... 

În lumina puberă de aprilie, bisericuţa cea bucovineană ridicată la 
Valea Ursului din iniţiativa bunicului preot dinspre mamă al lui Marius, 
părintele antihabsburgic şi antițarist Antonie Suceveanu, scânteia din toate 
culorile ei de Capelă Sixtină pictată pe dinafară exact la 1900. Precum 
Brătienii o biserică de lemn lucrată de Horea adăugând podgoriei, de teama 
dualismului austro-ungar demolator de mărturii româneşti, așa şi Ghizdavii 
în plasa Zidurile, ei însă neputând transplanta, cărămidă cu cărămidă, ca 
sovieticii cu deținuți palate germane, s-au mulțumit doar la a salva un stil 
muşatin, de care istoricii slavi spun dealtfel că s-au născocit de zugravi 

ucraineni, care au şi scris cu chirilice pe fresce. Oricum, contemplând pe 
latura de sud, în aproape amurg violaceu, perindarea filozofilor, a avut 
micul pe atunci Marius revelația Galiției sale întinse-n Est de la Murmansk 
în Peninsula Kola până la Thessaloniki în Peninsula Chalkidiki. 

Deodată, în crengile blond-aurii, guguștiucul ciripi mai tare decât un 
greier mic. Pe şoseaua rău pietruită se auzi tropot mândru şi zvon dulce de 
zurgălăi micuţi. Era popa Sică. Trecea cu un armăsar negru la brișcă spre 
gară, spre Obor, să scoaţă de la domnul doctor injiner Otomega adeverinţă, 
pentru serviciile de intendenţă şi rechiziție, că acest animal este de prăsilă 
pentru iepele satului și nu se cade, conform legii, a fi rechiziționat pentru 
ca să moară de foame sau să degere şi să fie mâncat la Cotul Donului, în 
Stepa Calmucă, în stepa Nogaică sau pe pământul cretos al Y altei. 

Mai devreme, se întâmplase la Ziduri, lângă livada cu vişini Ceva, 
adică mai degrabă zero decât nimic. Elvira se oprise visătoare din ce cânta 
la bătrânul ei virginal: „Şi-am zis verde rozmarin/ S-a dus cucul cel hain/ 
Leanooo// S-a duuus la Ierusalim/ Şi şi-a lăsat puii-n chin/ Leanooo// l-a 
lăsat pe-o rândunea/ Să-i mai hrănească şi ea/ Leanooo// Și când cucul a 
venit/ Puii mari el şi-a găsit/ Leanoooooo...* 

Madam Leni-Amelia începu a râde hoţeşte de se înroșşise toată şi 
tremurau obscen șuncile pe dânsa din toate încheieturile. 

EI-Zorab, vânătul şi sălbaticul armăsar al locotenentului Ghizdavu, 
simți din grajd că trece spre gară al său rival şi necheză trist câteva blesteme 
asupra negrului Abdulah, pentru că oricât de înclinată spre eroism ar fi fost 
inima sa bărbată, nu era lucru de şagă ce voia al său stăpân artist, să-i pună 
pielea la încercare de tip polonez, cu tancurile, taburile, vânturile, valurile 
şi şuieratul şerpesc al katiuşelor, botezate cu simpatie de catolici „orgi“, 
fiindcă Stalin abia dacă mai lăsase în funcție în toată Rusia câte biserici 
ortodoxe în toată Franţa şi era de prevăzut că la prăbuşirea şi în Monaco a 
infamei nomenclaturi, se va deschide până la Insula Sahalin un platou 
infinit, pentru misionari în blugi, gata a se mucenici întru re-evanghelizarea 
rușilor şi minoritarilor lor, integral sau intermediar rusofoni. 

— Ah, tuuu! făcură într-un glas Cristina, Virginica şi Dora 
Glagoveanu, care neînţelegându-se cu Grig avortase recent, când auziră 
guguştiucul şi zurgălăii. Şi înghiontindu-se şi chicotind, o luară la fugă prin 
zmeurişul des, pe sub vişinii cehovieni, spre gardul de sârmă iederită, ca să 
se uite cu cea mai mare atenţie la negrul armăsar Abdul şi la brişca cea nou 
scoasă de la fierărie de popa Sică, ce se ducea la gară să-și potrivească 
ceasul, fiindu-i acumulatorul lăsat la moară să-l încarce pentru radio. 

— Ei-ei-ei! îl ciupiră de câte un cot Cocuţa şi Nunuţa pe învăţător, 
care cu priviri căzăceşti de Taras Bulba se uita şi el cu mare interes la câte 
se vedeau din focosul armăsar. Ai amuţit de tot? Nu mai ai nimic a ne 
istorisi? Sau azi e fără comentarii! 

Cele două gemene puţin gravide purtau codițe împletite subţire cu 

cordeluţe tricolore. Mai înaltă, deja uscăţivă dar țărănesc de rezistentă, 
Olguţa îşi purta părul încâlcit sub un batic înflorat, împletind, cu mature 
presimţiri, din spice lăptoase și moi de păpădii amare, un dulce şi delicat, 
fragil lănțug cu care să-și împodobească mijlocelul, încă nefăcut hidos de 
sarcină pentru eventualii violatori dintr-o divizie străină. 

— Cu un lanţ ca ăsta, din verigi mari, aproape rotunde, m-a salvat pe 
mine de la o moarte sigură un câine, Grivei, dragele mele fetiţe, când s-au 
produs în regiunea Odessa dintre Prut şi Nistru, la anul 1924, acele 
evenimente tatarbunarice care au convins pe conu Alecu Ghizdavu, senator 
averescan, ca în interesul burghezo-moşierimii și al capitaliștilor 
imperialiști de la fondurile monetare mutuale internaţionale, să scoată în 
afara legii Partidul-Comunist-din-România-şi-URSS, pe principalul motiv 
că numai din ordin de la Moscova lucrează toţi aceşti agenți la desprinderea 
de Regatul Român a Basarabiei, Bucovinei, Dobrogei, Ardealului şi 
Banatului, asociind cu cinism, la lipirea de manifeste şi la proiectarea de 
atentate şi sabotaje, aproape numai elemente alogene, ce consideră patria 
lor în altă parte, ceea ce va avea de consecinţă funestă, când vor năvăli, în 
locul celor anglo-americane, blindatele lui Kaftaradze, Susaikov şi ale 
mareșalului Vîşinski, realitatea dureroasă că Partidul Forţelor de Ocupaţie 
nu va putea beneficia de nişte cadre de elită, formate de atât de intelectuala 
Românie Regală la marile universităţi occidentale, ci va opera cu ciurucuri 
şi nechezoli până la capătul veacului și al mileniului, ceea ce explică atât 
sălbăticia Romlagului (oricum ascuțită de originalitatea Războiului Sfânt 
de a se continua prin Rezistenţa din Munţi), cât şi incapacitatea acestei găști 
amărâte de a mufa la ţâţele sale nişte curente reformatoare, cum au avut 
alții la Budapesta, la Praga, la Varşovia și chiar la Kremlin! 

— Acest parrtid, zise cu ură Olguţa, se va mulţumi să asculte 
disciplinat de stăpân, încât nu va avea în întreaga sa autobiografie 
instituţională, decât doi tirani, cum zicea domnul istoric poet Răzvan 
Hristevescu, pe Gheorghiu-Dej, acest Moromete al stângii româneşti şi pe 
Ceauşescu, acest Victor Petrini al aceleiaşi. 

— Mda-da-daaa! În linii mari, în linii mari! Vor mai fi fiind să fie şi 
alții, mă 'og, mă 'og! opri învățătorul cel nărăvit sfătos pe coclauri 
basarabene, pofta de digresiuni a fetei celei mari a colonelului de mult 
mobilizat cu gineri cu tot şi bivuacat pe noile noastre ZONE. După ce la 
Cainargeaua Mică printre turci era să mă curețe un poghiaz bulgar, 
penetrabilitatea graniţei noastre în Durostor fiind aşa de mare încât oltenii 
agricultori refuzau să ierneze acolo, m-am transferat la Maharovca în 
Hotin, unde m-am luat la harță, învățând bine table de la turci, cu niște 
negustori ruteni, cari aveau o fată, şi am fugit în Trei Scaune, la Oituz, unde 
purtând cu semeţie costumul meu de căluşar, era să mă taie în pădure ca pe 
un falnic stejar o echipă de țapinari secui ce fasonau bușteni pentru un 
exportator evreu din Bugeac, de la care am aflat că e un post liber în această 

donchișotescă ţară, de dincolo de negură, cu lacuri şi pustietăți înalte şi 
mori de vânt şi mori de vânt, la Galileşti, la sud de Tatar Bunar, senatorul 
Alecu tocmai introducând în comisia parlamentară legea învățământului 
primar obligatoriu şi a şcolilor normale... 

Caleașca abia dacă se mai auzea, hămăită până în depărtările 
fumurii. Cristina Done cea cu bogată, cabalină coamă, Virginica cea înaltă, 
plinuţă și sportivă, Dora Glagoveanu cu botişorul ei cârn gata să te muște, 
se întorceau ostenite ca de la seceriş sau de la o răzmeriţă şi comentau 
aprins cine ştie ce aspect al liniei corecte de observat în condiţiile concret 
istorice dacă nu vrem să greșim cu cineva, ameţiți de pe urma succeselor 
sau să faci doi paşi înainte şi unul înapoi, dar mai mare, cum ar fi alegeri 
libere, libere cu adevărat, eventual şi anticipate, proclamând puuuterea 
poopoooruuului. 

Păreau trei furioase zeițe războinice, coborâte de pe Muntele Conic, 
unde-și avea Marius cum ar veni un fel de Pantheon, sau Olymp, punând 
la păstrare, pentru mai târzii fresce, imagini irepetabile de elemente faciale 
perfecte de ambele sexe şi de toate vârstele, văzute pe drum, pe pagini sau 
pe vise şi pe reverii. 

— Marele merit al domnului Stalin, apreciat şi în America şi la 
Londra, este că el a înţeles ca şi Lenin-Troţki că teza Marx despre revoluţia 
mondială este definitorie pentru întreaga doctrină. Nu se poate, mustră 
Virginica Gibson-Ghizdavu cu degetul, construi bolșevismul în condiţii de 
încercuire, adică sub agresiunea confruntării cu un model capitalist, care în 
mai toate compartimentele satisface gloatele muncitoreşti-ţărăneşti mult 
mai bine decât pot politrucii şi securiştii să le dea. Revoluţia nu e terminată 
decât după lichidarea contra-exemplelor. 

— Numai că, zâmbi Dora cu în gând imaginea fermecătoare, de 
simpatic Boris Elțîn voleibalist tânăr, a lui Grigore Căinaru cel bălai și 
relativ scund, este meritul nepieritor al lui losif Vissarionovici că a înțeles 
că europenii nu pot prin ei înşişi să realizeze ceea ce a izbutit călăuzit de 
Lenin doar pravoslavnicul popor rus: ei trebuie ajutaţi de direcția externă a 
securității să priceapă, prin anumiţi intelectuali traduşi în tiraje, caviar, 
blănuri, blăniţe, sau poate convinși prin propria sinceritate, cât erau de 
convinși de rasism soţii Goebbels; însă asediul Palatelor de Iarnă va trebui 
să se execute de către Armatele Roșii nemijlocit, după cum exploatarea 
succeselor pe diferite direcţii strategice se va încredința diferitelor 
Securităţi Roşii, pentru ca cuceririle revoluţionare ale nomenclaturilor nou- 
formate să fie ca cioplite în granit. 

— Geniul lui Stalin, îşi arpegie degetele ca şi cum ar fi voit să 
modeleze un surâs pletoasa Cristină Done, stă nu numai într-o intransigenţă 
corectă, că întreaga planetă trebuie să nască în viitor doar copii de copii cu 
cravate purpurii, pentru aceasta trebuind o Armată şi o Securitate Roşie de 
anvergură planetară, pentru aceasta trebuind dezvoltată industria grea cu 

pivotul ei industria constructoare de mașini de luptă, pentru aceasta 
urmând a se stoarce capitalul din agricultură, aducând la sapă de lemn 
țărănimea, singura clasă pozitivă, atrasă în parte la oraş, iar în altă parte 
obligată să muncească în condiţii de sclavie deplină sub formă de deținuți, 
din rândurile cărora făcând parte şi alte pături şi pleduri sociale, ca aplicaţie 
a teoriei marxiste despre plusvaloare, care-i maximă în Gulag, cum cu 
minimă ruşine aplaudat-a, ca să-şi păstreze dacea, Maxim Gorki. 

— Pentru aceasta, îi luă vorba din guriţă învățătorul, susținând exact 
contrariul la ce spusese vizitiul domnișoarelor Moga, Armata și Securitatea 
Roşie au nevoie de tehnologie occidentală, americană îndeosebi, Virginico, 
şi nu va ataca Polonia cea apărată de toate diviziile Papei şi de puternica ei 
diasporă, ce poate vota decisiv pe chiriașul de la Casa Albă. Marele, 
nepieritorul și genialul merit al căpcăunului de Stalin e ca-nţeles că drumul 
spre inima romantică a Europei, anume Reichul, nu-i bulevardul polonez, 
ci trece prin Poarta Creştinătăţii fortificată de conducătorii noştri de azi pe 
aliniamentul Focşani-Nămoloasa-Galaţi cu oţel Sidex, inexpugnabilă şi de 
la est către vest, inclusiv dacă plimbi blindatele de la vest, cum ţi-am spus 
eu, către est!... Numai așa, pătrunzând în Bărăgan, desfaci o aripă 
descreștinând pe bulgari și pe sârbi şi pe greci, după cum intri liniștit cu 
grosul în Ardeal, pe care îl dai sau nu înapoi potrivit împrejurărilor. lar de 
aici încolo, ai penetrat în pântecele moale al ehei romantismului european, 
băgându-l în cluburile de planorism-parașutism ale comsomolului! Cade 
Budapesta, cade Praga, cade Dresda, cade Weimarul, cade Berlinul! 

— Cade Viena mai întâi, observă micul Raul, întins pe spinare sub 
harta de ghips, pusă de Codin şi Marin pe suporţii metalici cu relieful în 
Jos, închipuind o scenă goală. Cad Mahler şi Freud înainte de Novalis. 

— Scoal' de-acolo, că-i pământul încă reavăn şi faci pneumonie! îl 
mustră Cristina, negândind că se poate dormi foarte bine şi direct în troiene, 
sub un ger necunoscut nici de urşii din pădurile de la Ziduri cei hibernanți, 
dar nici de lupii cei graşi. 

— Ce mutilată-i luna astă-seară!/ Cât sânge-n stele printre ramuri 
vrej!/ Bat tunuri grele dinspre Voronej.../ Ce mutilată-i luna astă seară! 
începu, acompaniat departe de Elviriţa Focşăneanu, doctorul Lecca, un lied 
învăţat într-o cafenea pariziană de la un cobzar budapestan ce cunoscuse 
pe Ady Endre, nemuritorul poet ardelean, ce avusese naivitatea de a saluta 
dintr-un balcon nişte bolşevici defilatori pe podurile Dunării, pe la 1918, 
neînchipuindu-și câte suferinți și distrugeri la 1945. 

— He-he! râse din toate buzele sale unse cu grăsimea ugerului pan€ 
nenea Alecu, răsfoind lângă raft Enciclopedia României Regale, volumul 
al XIV-lea, unde se vorbea de credinţa unor cetăţeni în valhalaua cea cu 
zeițe bârfitoare rubensian şi cu degete trandafirii de detergenți inamici ai 
grăsimii de pe Muntele Conic, cumpărat de Ghizdavi cum Hitler 
Obersalzberg, tot în scopuri artistice. Bolşevismul nu-i un fapt muncitoresc 

sau țărănesc! E o escrocherie pur intelectuală, boilor!... Câţiva rataţi cinici 
sunt gata să-și spânzure rivalii, să-i interzică, să le ieie casele şi amantele 
şi fiicele yeys, cu sprijinul gloatei. Asta e tot!... Alde Hi a demonstrat, şi 
înaintea lui în mod strălucit Muss, că gloatei îi este indiferent ce ideologie 
1 se bagă în cap ca să se încoloneze şi să ucidă „adversarul“, fie el „jidanul“, 
sau kulakul, sau moşierul, sau capitalistul, sau intelectualul confucianist 
reacționar 1 proci!... Sau chiaburul sau culacul sau cobzarul ucrainean orb 
ca Homer, care pentru ale sale balade voinicești, asemănătoare cu ale 
noastre, au dzis Stalin cekistului să se nimicească. 

De unde rezultă că precum austriacul Hitler are nevoie de cât mai 
mulți germani pentru a stăpâni lumea, tot aşa gruzinul Stalin are de ruşi, 
fiind gata a zdrobi cu securea orice veleitate de a afişa vreo pretenție de 
identitate distinctă ucrainenilor, pe care dealtfel, dată fiind buna primire ce 
au făcut trupelor noastre redeschizătoare de biserici, va voi după categorica 
victorie din finala de la Berlin să-i deporteze cu zecile de milioane dincolo 
de Ural, pentru desţeleniri șolohoviene. Noroc cu lucidul Jukov, ce-i va 
cădea în genunchi şi îl va implora cu lacrimi în ochi: 

— O, generalissime, nu repeta greşeala lui Hi, care neaplicând corect 
dialectica eşalonării etapelor, pe când trupele sale de pe Volga duceau lipsă 
de aprovizionări, sute de trenuri i se pendulau încolo şi încoace prin 
Europa, după evrei... O, divinule Koba, nu uita că serviciile noastre ne dau 
de ştire că aţâțătorii la un nou război zic mereu maselor exploatate: avem 
Bomba, ruşii nu, şiii, de mizerie, când, de-o dambla, creuzetul de popoare 
va exploda în toate părțile, îi nimicim la Kremlin, să ne rămână nouă, 
capitaliştilor, imensitatea resurselor lor naturale! 

O, tătuc al popoarelor, securitatea URSS este azi asigurată de un brâu 
de republici semi-sovietice, iar sistemul ăsta rezistând Wehrmachtului şi 
Securităţii germane, este evident că nu va mai cuteza nimeni să ne atace! 

— Putem, dară, şi-a scuturat gânditor de cenușă pipa Stalin, căruia 
medicii i-o interziseseră şi o mai folosea doar pentru imagine, să ne apucăm 
de reconstrucția patriei şi să prindem din urmă şi să depăşim vreodată SUA, 
la ce universităţi, biblioteci şi muzee are ţărişoara asta? 

— Aşa socot, Iosif Vissarionovici... 

— Piei din ochii mei, naivule! va mormăi în creieri-i bătrâni 
generalissimul şi îl va îndepărta cu mii de kilometri de Moscova, 
nădăjduind că Dumnezeu, la care reîncepuse să se roage în secret la 
Kunţevo, să-i mai dea zile să poată face împotriva Occidentului aliat ce-i 
făcuse lui, Antonescu, la 22 iunie 1941, să-i dea o lovitură prin surprindere, 
şi să întindă Rusia de la Pacific până la Atlantic... 

Eu însă, oaspeţi dragi, în această casă, părintească şi mie şi lu” 
răposatu” frati-miu Voicu, Dumnezeu să-l odihnească, nu voi mai apuca să 
mă ducă securitatea noastră prin cele centre de exterminare ale Romlagului, 
când va fi să-şi pregătească Stalin lagărul pentru lovitura prin surprindere 

şi va avea nevoie să-și asigure linişte perfectă în spatele cel durduliu, de 
rusoaică, al frontului. 

Noi, eu adică și preaiubita mea tovarăşă de viaţă şi de muncă şi de 
luptă Amelia Ghizdavu, născută Şaraga la Iași, vom fi oale şi ulcele atunci, 
după ce cu adevărat, după cum se ştie, printre oale şi ulcele şi borcanele de 
murături din beci ne vom da sufletul, nespovediţi şi fără lumânare, la 4 
aprilie 1944, când credeam că e iar doar exercițiu şi casele de la Iaşi le 
bombardase ruşii, ni se dăduse telefon, şi au întinat cerul Bucureştiului 
aviatorii de rasă superioară anglo-americană, să ne convingă să ne predăm 
lui Stalin, deoarece sunt nu ş! ce garanţii în sensul că. 

— Deocamdată, surâse absurd serafic argintia doamnă, suntem vii şi 
datori a ne bucura de toate cele ale praznicului şi ale darurilor ce acest 
meleag le dă la toţi veneticii care-l stăpânește... Prin urmare, hai să bem şi 
să chefuim, să ne veselim, căci ca mâine-poimâine murim, iară peste câteva 
ore, unii dintre noi trebuie să se îmbrace decent şi să se smerească să 
meargă la sfânta biserică să celebreze, cu femeile campestre şi cu turiştii, 
Tăierea Împrejur cea după Trup a Domnului și pe Sfântul Ierarh Vasile cel 
Mare. Fetelor, fetițelor, hai să dăm noi tonul, că bărbaţii, conştienţi de 
mortalitatea lor în creştere, văz că sunt posaci și mahmuri. 

Auzind larmă și jocuri de artificii, Don Bazilio, părăsi pe Marius în 
ger, sub privirile fosforescente de poftă ale lupchilor, şi se furişă în salon 
cu speranța nu de tot neîntemeiată că a fura vreun pupic la Periniță vreuneia 
din fetișcanele ce filosofau în jurul pianului atât de vechi încât, asemenea 
unui politician senil, avea momente când începea să preludieze singur. 

Pictorul închise ochii de frică şi văzu stele ironice, păstrate relativ în 
aceleaşi configurații de pe când anumite maimuțe au simţit nevoia să se 
asocieze, să transmită mesaje, să ustensile, în scopul de a unelti a se război 
unele grupuri cu altele, din inițiativa unor lideri potențial canibali. 

Dinspre Muntele Conic şi Schit, cu motorul stins, cobori 
serpentinele, cu lanţuri grele pe anvelope, un Cadillac violet. Sătenii în 
straie de sărbătoare îşi scoaseră cuşmele cu respect, arătând soarelui 
frunţile lor senine şi fără păcate. Marius cobori treptele de lemn scârțâitor 
supărător ale conacului şi ieși în uliţă, pe sub plopii fără soţ, aproape 
gudurându-se de fericire. Marin deschise cu dreapta-i înmănușată în piele 
de căprioară perforată să simtă răcoarea jilavă a volanului, portiera, ce 
scârţâi lung ca uşa de la toaleta servitorilor. Și cobori la Ziduri o doamnă 
cu cizmuliţe albe cu fermoar alamă vag coclită, cu poale grele la o rochie 
de moar şi cu orbitele adânci ascunse diplomatic în spatele uşilor închise 

de o voaletă de doliu, sub o pălărie cu boruri mult mai lungi decât inelul 
lui Marte şi, de aceea, romantic liric și poetic pacifist pleoştite. 

— Raul? interogă ea când pictorul spaniol îi sărută prelung falangele 
prelungi şi reci ale degetelor încă înmănușate. 

— Raul? dădu din umeri Goya puţin dezamăgit și o trase pe trepte în 
sus fără cuvinte, arătându-i-l cum dormea ca un prunc cu lăbuţele deasupra 
umerilor, în chersin la aer, ca și cum ar fi voit să ascundă niște epoleți 
germani, de care s-ar fi ruşinat postbelic ca învins. 

— Lecca a ordonat să-l călești aşa? 

—! 

— Şi nu ţi-e frică de o pneumonie? 

— Ştui bine că se va arunca de la etaj la Piteşti... 

— Iartă-mă, iartă-mă, iartă-mă şi, în sfârşit, iată-mă! E plăcerea 
morților să se joace uneori de-a destinul!... O nimfă care a găsit scoici roze 
şi cu conţinut bălos pe Muntele nostru Conic mi-a mărturisit că tu... 

— Da, vreau să merg la Bucureşti, să lămuresc situația cu Meşterul 
Honig! Deschidem un studio fotografic în zona Colentina-Andronache. 

— Mă rog, mă rog, izbucni ea într-un râs cristalin de vedeai o troică 
ovală pierzându-se în zările de cauciuc, Clara este şi frumoasă ca mine, şi 
o tot atât de imprudentă furnizoare de lirism, dată fiind conservarea în 
reţetele tale de Amor a unei chinuitoare diferenţe de nivel între vârste: cu 
cincisprezece ani erai mai tânăr decât mine, cu cincisprezece ani eşti mai 
bătrân ca ea! Ai progresat, e parcă mai firesc cumva, dar tu ştii că nu eşti 
pe pământ printre galițieni ca să... 

— De Lecca nu mă întrebi nimic? 

— Nu. 

— Cum, nu?... Atunci la ce-ai mai venit? 

— Din moment ce Raul va pieri într-o tinetă cu conţinut românesc, 
fiindcă, încă înainte mult, şi chiar contribuind, Lecca își va ştirbi bisturiul 
în carotida unui biet soldat rus, la o şcoală de fete, iar alte învinuiri privind 
pe Cristina cea grasă, vânzătoare poimâine la un aprozar bănos, toate 
acestea sunt perfect predeterminate, ca și surâsul lui Roosevelt sau premiul 
Nobel pentru Literatură în anul morţii lui Stalin, cu remuşcări, lui Winston 
Churchill, deşi era mai pictor decât tine în lumina marocană de la 
Casablanca, şi oricum colecţionarii, hm, poate şi Hitler mai bine cotat... 
Ursitoare sânzieniste cu pălării de paie aproape vietnameze, la întors fânul, 
otava, nutreţul, potolul, rațiile, pe muntele unde noi, muntele Conic, zici tu 
perfect sanctuarizabil, dacă i se pun la pisc pietre albe de râu, cum vor fi 
fost inițial piramidele şi, de departe, ca Fujiyama, dacă le dai ceva la 
asistentele ursitoarelor, atunci s-ar putea schimba ceva în a ei soartă... 

— Clarei! 

— Nu! Virginiei Gibson, Marius!... Și tot la Kyoto, infirmierei tale, 
sfioasa Satoko, târguind Clara cu Dorothea în Piaţa Nishiki, gustând ele cu 

neruşinare și lăcomie din toate fructele şi algele mării. 

— Amândouă, ca nişte rusalce cu nuferi roşii în păr, uneori unul 
galben, precum Virginica mă tot îndeamnă să trec Balta, ca Einstein, ca 
Thomas Mann, ca B6la Bart6k... Ele susţin că numai a răcni în Occident te 
face mai ascultat de ţăranii mijlocași în propria ta ţară, cât a mai rămas din 
ea, şi că până la urmă, când n-oi mai avea dantură proprie să te muşc, Aura, 
tot am să plec la Dorothea, întâi la Sonnenheim, pe urmele tatii, în duioasa 
viticol Alsacie!... 

— Nu se ştie unde întâi! Marius-Marius, erupse faringele Aurei într- 
un amical hohot de râs molatic şi totuşi puţin expresionist. Lasă fata în 
pace, Marius!... Dacă o zăpăceşti?! 

— Pe Clara Honig, pubera poetesă?... 

— Nu! Pe Virginia Gibson-Ghizdavu, propria ta cumnată, hoţule, 
sultanule!... Dacă o împingi să împartă cu tine patul, perna şi un irațional 
patriotism, nu va mai pleca în Elveţia, nu-și va mai urma soțul frate ţie și 
nici pe Alex şi pe Vicky, ai tăi nepoței, dragu mi-i mie de ei, la Basel, unde- 
ți va fi piaţa de arte, ci va rămâne printre murături, oale şi ulcele, jos în beci 
în Parcul Filipescu, la socri, la unchi-tu, să cadă bomba anglo-americană 
pe fruntea ei bombată şi intuitivă! 

— Dar, Laura, ţipă şi se zbătu el de se auzi până-n pridvorul bisericii 
cu multă șiță în acoperiș, țintuită chiar de părintele Antonie pe când popa 
Sică privea, nu eu... ea se leagă mereu de mine, îmi tot aţine calea... 

— Bine, mă, dar tu eşti bărbat! Mie mi te-ai opus cu o maturitate 
exemplară, deşi n-aveai decât 17, 18, 23, hai douăzeci şi patru de ani! E 
drept, iubisei deja fără speranţă, o Regină şi o Prinţesă. Las' că ştiu eu! 

— Americanca vrea neapărat să ştiricească dacă familia Ghizdavilor 
a comis abuzuri asupra minoritarilor, când noi românii am interzis... lupta 
de clasă, prin 1924! Ea susţine că unchiul Alec are o tipologie de criminal 
economic, dar şi politic, ceea ce eu nu neg, nici nu mă pun cu ale ei studii 
de psihologie asociaţionistă şi umanitară, la Universitatea Harvard din 
Baltimore, Arizona, unde a dansat nu cu Poe, ci cu Yamamoto Yasunari, 
poetul nipon de haikuuri, şi chiar cu Baldur von Schirach, rimătorul 
americano-german de poezie patriotică şi revoluționară, al tineretului. 

— Ce-o făcut după diversiunea de la Tatar Bunar senatorul Alecu 
Ghizdavu, se trezi voios şi rece prefăcutul Raul, eu zic s-admitem că misiz 
Virginica s-a priceput să descoase cu anii pe distratul domn Augustus şi pe 
mult clevetitoarea madam Şaragă, fiind o joacă de copil a însăila petic cu 
petic informaţii aparent disparate şi contradictorii, pentru a închipui un 
peisaj coerent şi suficient de fertil ca să riști extrapolări şi să constați că 
interesele fundamentale ale națiunii americane nu cer supraviețuirea 
acestui jovial manager prahovean, e drept, cu influență în administrația cea 
coruptă din zonă... Un alt scop al misiunii ei poate fi simultan a afla mai 
multe despre activitatea răposatului celălalt frate, Voicu Ghizdavu, care, 

deşi olog după prizonieratul în Alsacia, de tristă amintire, făcea pe istoricul 
la Ziduri, unde veneau mulți și multe, multitudinea ițelor legate şi dezlegate 
aici putând interesa chiar istoria universală, deoarece în acest belvedere 
spre cimitirul cu strămoşi, dar văzut din înaltul mirador de la primitivul pe 
atunci foişor de la Pribegi, sub pretextul diferitelor bairamuri... 

— Domnilor, îl întrerupse cineva, eu nu uit că la 21 ianuarie 1924, 
paralizia lui Lenin, cauzată după opinia doctorului Lecca de un nefericit 
lues, căci aşa cum zice Marius, nici împodobită cu bijuuri regale, Nadejda 
nu-l mai putea momi după 1917, a luat sfârşit cu un deces timpuriu care a 
buimăcit pe fripturiştii marxişti din întreaga omenire, mai ales că în Italia 
se dovedise deja că nu există un monopol marxist asupra gloatei: 
muncitorii, țăranii şi funcționarii acestui străvechi focar de civilizaţie 
antică şi renascentistă, și nu doar catolică, tocmai se făcuseră fasciști... 

— Consternare! Din acel moment, Petrogradul s-a numit Leningrad, 
ceea ce mulți am salutat cu bucurie, văzând în re-botez renunțarea la o 
politică expansionistă vană, care a cauzat atâtea rămâneri în urmă unui 
amalgam de popoare, din care au ţâşnit atâtea mari și frământate conştiinţe, 
în stare să pună creator până la anarhism nu o dată Omenirea cultă pe 
gânduri, şi pe fugă din Istorie în Literatură. 

S-au petrecut atunci două parascovenii inubliabile. 

Întâi, că pământul rusesc inebranlabil de lângă Kremlin s-a 
încrâncenat de oroare pravoslavnică şi a refuzat să primească la sânul său 
trupul Antichristului ucigaș de prezbiteri, violator de călugărițe şi mai ales 
demolator ori profanator de biserici, nu cu mâna sa nemuncită ca a lui 
Marx, ci ca şi Himmler sau Heydrich, cu ajutorul unui vast sistem 
concentraţionar, ceea ce presupune gestiunea informaţiei, adică securitate, 
căci crima era nu în folosul neamului sovietic, ci în beneficiul 
nomenclaturii... Au încercat la hârleţ şi târnăcop tovarășii cei mai apropiaţi 
ȘI, nimic! Bocnă. Russkaia zemlia. Au pus apoi voluntari, udarnici, 
subotnici, stahanovişti, mineri, tractoriste, matrozi... şi, tot nimic!... Au 
adus atunci deţinuţi din fostele elite, unii chiar bastarzi ai nobilimii, cei 
pur-sânge fiind însă din capul locului cu gloanţe în ceafă după lista sil- 
sovietelor locale, au pus cnutul pe spinările lor, au scurmat ei ce-au 
scurmat, dar o analiză materialist-dialectică elementară demonstra că dura 
prea mult. Şi, cum de-atâtea ori s-a întâmplat în istoria comunistă la greu, 
au băgat armata, domnilor!... Mormântul originar al lui Vladimir Ilici 
Lenin era la zidul Kremlinului şi s-a săpat în sol îngheţat cu dinamită, ăsta 
e adevărul şi o să-l susțin de câte ori mi se va mai da tribună! 

În al doilea rând, moartea lui Lenin a năucit masele fanatizate, care 
nu aveau conştiinţa gravităţii bolii sale şi, oricum, nu le mai păsa de 
politicieni, căci NEP-ul, adică noua economie de piaţă, a domolit foametea 
măcar vremelnic, odată cu trezirea lăcomiei investitorilor străini, care a 
condus la recunoașterea noului stat, ce ieşise din războiul civil cu cea mai 

mare şi mai călită armată din lumea-varză a acelei clipe, Armata Roşie cu 
legendarii ei eroi, ca Ceapaev, Frunze, lakir, Tuhacevski, Dzerjinski, 
Budionnii, Molotov, Vîşinski, Lunacearski, Stalin, Troțki, Șolohov, 
Tolstoi-fiul, Maiakovski, Eisenstein, Gorki, Rakovski, Kalinin cuceritorul 
Kânigsbergului, Djugașvili, Lev Oigenstein, Ordjonikidze, cuceritorul 
Kuibîșev al Ţariţinului, Djambul Djabaev, Putin, Poskribişev, Kişinevski, 
Voroşilov, Ana Pauker, Riumin, Valter Roman, lagoda, Ejov, Beria, 
Dunaevski, Gherasimov, Kaganovici... 

— Marele Serov repictând Lenin la Smolnii ca să adauge pe Stalin... 

— Nu face bot, Marius, creierii mei sunt într-o confuză perioadă de 
tranziție spre o normalitate vie care, poate, dacă privim imensitatea 
Universului, nu este viaţa, nu e doar Biosee. Şi, când eşti în tranziţii, poți 
lesne comite confuzii de nume și poziții, însă faptul ilustrării caracterului 
represiv la nevoie asupra propriului contribuabil, al oricărei armate de 
regim totalitar, mie din câte am a trăi mi se pare indubitabil şi, dealtfel, am 
toate motivele să cred că, de la Piaţa Tien Anmen la Piaţa Venceslav şi la 
Piaţa Universităţii C. I. Parhon din Bucureşti, vei vedea ca pictor destulă 
culoare red-calypso-coral pe asfalturi, ca să mi te convingi... 

— Această Armată Roşie, care a strivit Budapesta și Praga, nu va 
trage în august 1991 în moscoviți, ceea ce adăugând numărul imens de 
jertfe menite a micşora pierderile anglo-americane, o proiectează aproape 
imaculată în nemurire..., dădu arămiu pe față Marius, tandru, Murocikăi, 
un filorusism care va consterna pe Noveanu, pe Kramskoi şi pe Damian, 
când totuşi se vedea pe micul ecran statuia securistului Dzerjinski dărâmată 
şi decapitată în Piaţa Închisorii Lubianka, Gorbaciov şi Elțîn devenind mai 
mari genii decât Lenin, Stalin sau însuşi Marxul, căci nu iresponsabilul sau 
cinicul ce aruncă piatra în baltă merită a fi cercetat de istoricii şi biografii 
de scandal, ci eroul prozaic ce limpezeşte mâlul din iaz, să se vadă iar 
stelele fixe, peştii şi luceferii cei ironici în timp ce orăcăitul! 

O splendidă ilustrație propagandistică: Stalin, adică mâna sa stângă 
beteagă, împingând cu pipa fumegândă spre panzerele germane milioane 
de soldaţi echipați doar cu sâneţe cu baionete lungi, ca în războiul civil, 
admirabilă armă agitatorică chemătoare la eroism, semnată Piotr Belov, 
excelent! excelent! a făcut Marius la Ministerul Propagandei când a văzut, 
deşi ştia că tancurile ruseşti sunt mai bune decât cele germane, după cum 
avioanele Angliei s-au dovedit mai bune decât ale lui Goering: noi trebuie, 
spunea afişul, conduşi de genialul Stalin, să ne dăm chiar şi viaţa pentru 
stalinism, pentru apărarea patriei şi nomenclaturii staliniste, ba chiar şi să 
le extindem la maximum, pe toată planeta şi în cosmos! 

— Acest afiş, a mormăit parcă necăjit profesorul de tehnică operativă 
Horea Bratu, eu cred că e, după morfologia ţaristă a armelor, o producţie a 
anului tatarbunaric 1924, când s-a dat numele paşnic de Leningrad, după o 
tranziţie cât s-a numit Petrograd, Sankt Petersburgului, ca un semnal către 

Occidentul capitalist să vină mai repejor să facă negoţ sfânt şi chiar să 
investească masiv, să transfere lui Stalin noile tehnologii, întreţinând 
veacuri megalagărul socialismului și păcii staliniste, cum s-a procedat şi cu 
Imperiul Otoman de către creştini lacomi, isteţi şi culți, plecându-se de la 
aceeaşi prejudecată că păgânii nu necăjesc decât rase neglijabile, cum ar fi 
de pildă armenii, al căror Endlssung pătimit pe la 1915 a însemnat 
procentual pe întreaga seminţie cam cât au pierdut şi evreii prin cealaltă 
cumplită Soluţie-finală a Secolului... Această coexistenţă pașnică reciproc 
avantajoasă neînsemnând însă nici pe departe că lucrători de inteligenţa 
unor Lunacearski, Stalin, "Troțki, Eisenstein care a lustruit Revoluţia 
Mexicană la Hollywood, sau atât de parizianul Ilie Ehrenburg, ar fi renunţat 
fie şi un singur moment la concepţia realistă că nu se pot construi idealurile 
nobile ale comunismului egalitar ca şanse pentru şmecheri, în condiţii de 
încercuire a URSS, sub concurenţa agresivă a unui model capitalist, care 
ceas de ceas şi în proporții de masă, fără nomenclatură și securitate, rezolvă 
mai atrăgător şi fără raţii sau frig sau nondistracţii de senzaţie problemele 
de bază ale muncitorului, ţăranului şi funcţionarului. 

Devenise însă evident că direcția de izbire prin Polonia era blocată, 
existând hotărâre electorală şi catolică fermă a Occidentului de a face 
război pentru Copernic, Chopin şi Andrzej Wajda, cel ales de zei să dea 
genial Iliada absurdului Război Doi ca pe o Cronică Adolescenţei, fără de 
care amor oamenii cei cu afecte amputate ai viitorului nu vor mai pricepe 
nimica ŞI, în niciun caz, cum a putut un naționalist înfocat ca Marius 
Ghizdavu aproape să dezerteze din pricina balerinei Daria Maximovna 
Riumina (Murocika), regăsind-o la Harkov, după ce o admirase în 1937 pe 
plajă la Antibes, între Nisa şi Cannes, printre suprarealiști, unde s-a temut, 
la Villa Oblomov a lui Isidor Suceveanu, de sprâncenele stufoase 
brejnevian ale tatălui ei, chipurile corespondent la Izvestia, Riumin, aceste 
oscilaţii lirice în vieţile de eroi având şi părțile lor bune: dacă Marius n-ar 
fi întârziat pe drum spre Cotul Donului, atunci n-ar mai fi nimerit cu 
cameramanul Otto Runge în marea încercuire la Stalingrad pe un 
aerodrom, ls Gumrak, ci astăzi le-am fi socotit mormântul, impregnaţi în 
sol de şenile, sub apele lacului de acumulare Țimleansk, realizat de 
hidrotehnicienii sovietici, puteau şi-ai noștri, deşi Volga stătătoare, ca o 
imensă baltă stătută, a decăzut de lirism zero, zice edecarul pictor răzvrătit. 

— Adaug, interveni cu păcătosul său zâmbet de superdotat, de la care 
i s-a şi tras glonţul unei brute din securitatea nazistă, profesorul de șah 
Feodor Kuzmici Merţalov, că Finlanda nu putea interesa atunci, cum n-a 
interesat nici după, deoarece dincolo de ea sunt valuri şi banchize de care 
găseşti pe săturate de la Marea Albă spre Est, până la Marea Laptev şi tot 
mai departe, până la Marea Ciukotsk... În plus, spre deosebire de germani 
şi de unguri, finlandezii n-au glumit cu represiunea când cu revoluţia 
proletară de la ei, din primăvara lui 1918, stârnind respect lui Stalin când i 

s-a raportat de vreo douăzeci de mii de execuții, aşa încât având în vedere 
şi complicațiile din războiul de la 1939-1940, şi participarea ulterioară la 
blocarea Leningradului, marele stăpân nici n-a mai vrut s-audă de primirea 
Finlandei în Megalagărul socialismului şi păcii, i-a lăsat neutri, ca pe 
țăranii de la munte, să se convingă singuri de avantajele colhozului! 

— Lenin instalase, gândea Stalin, în toate creierele, Uniunea 
Sovietică în locul Imperiului Țarist. Cine ar fi contribuit la suprapunerea 
geografică a acestor două calamităţi istorice, şi-ar fi suprapus portretul 
peste acela al lui Lenin. Finlanda nu interesa prea mult; Polonia își arătase 
vigoarea şi devenise evident că e sprijinită de mulţi și nu poate fi răpusă 
decât în cârdăşie cu Germania, când Reichul se va reface militar... 

— Singurul loc unde se putea lovi în 1924 era, la o corectă analiză cu 
busola marxist-leninistă, cum a numit Stalin catihetic materialismul 
dialectic şi istoric, era, vai, Regatul Român al Regelui Ferdinand al 
României și al Reginei Maria, şi se putea anticipa acest viitor joc panslavist 
balcanic, se încruntă conul Alecu. De aceea, Virginico, am fost nevoit ca, 
printr-un iscusit ansamblu de măsuri legislative şi executive și 
judecătorești, să încalc cu bâta drepturile comuniștilor insolenți, mulți aleşi 
de Comintern dintre alogeni, cel mult cu acoperiri în nume românești, aşa 
proceda direcția asta externă a securității sovietice, — şi să le îngrădesc 
acțiunea de destabilizare până la rupere a acestei Românii Mari, din care 
voiau să smulgă Bucovina, Banatul, Ardealul, Dobrogea întreagă şi 
Basarabia, ceea ce bolşevicii n-au izbuuit decât în proporție de 73%, şi 
numai în cârdăşie cu naziştii, în scopul de a făuri o federație socialistă şi 
democrat-populară a neamurilor socotite cele mai umile rasial din Europa, 
cele balcanice, eliberându-le de exploatarea națională reciprocă, sub formă 
de primă etapă a orânduirii comuniste, cea de după această anticameră a 
paradisului fiind federalizarea cu forţa a seminţiilor evaluate drept 
superioare, și mai centrale, invazie ce se şi putea porni, mizând pe laşitatea 
occidentală, Virginico, dacă nu şi mai rău, pe uriașe interese comerciale. 

— O, voinicul Marius, șopti Dorothea Hebuterne rivalei sale Laura 
Done-Lecca, are dreptate când bate cu pumnul în masa de marmură verde 
sau roz a cafenelei şi strigă că nu permit unui provenit să facă, ay, atât de 
naivului şi neinstruitului politic popor al meu, ceea ce în mod sigur n-ar 
cuteza a face bătrânului şi pervertitului în sforării al lui, însă nu e mai puţin 
adevărat că în vara lui 1939, când se împlineau cincisprezece ani de la 
marea criză cu ruşii, am analizat cu el cum a fost la Tatar Bunar, două 
săptămâni înainte de a fugi voi doi la Mamaia, la Balcic şi la Ecrene... 

— "Toate erorile de calcul care au dirijat pe Stalin la impresia că fine 
scenariul cu ajutor de Armată Roşie la o... colosală revoluţie proletară, 
iscată în dreapta Nistrului, ne aparţin nouă, cărturarilor, îşi făcu bocind 
samokritika troțkistul Leonte Hebuterne, zis conspirativ Pedro. 

— Guvernul URSS, citi presei şeful delegaţiei sovietice la negocierile 

de destindere, N. N. Krestinski, consideră ocuparea acestei regiuni în 1918 
de către trupele române, ocupaţie care durează până în prezent, ca o luare 
a Basarabiei cu forţa şi prin violență. 

Argumentele care să justifice această luare cu forța la care a recurs 
guvernul român nu sunt deloc convingătoare. 

Nu este exact că Basarabia aparţinea în trecut României, că a fost 
dezlipită în 1812 de Rusia şi că încorporarea acestei regiuni în 1918 nu este 
decât un act de reunire cu România a unei părți făcând corp comun cu 
această ţară. 

Niciodată Basarabia nu a aparținut României! 

Teritoriile din care Basarabia actuală este compusă se găseau 
altădată sub puterea Turciei. 

În urma unei serii de războaie ruso-turce de la sfârșitul sec. al XVIII- 
lea şi începutul sec. al XIX-lea, ele au fost eliberate de sub jugul turcesc şi 
în 1812 au fost încorporate la Rusia. 

În ceea ce priveşte statul român, el s-a format câteva zeci de mii de 
ani mai târziu. 

— În ceea ce priveşte neprieteneasca dumneavoastră întrebare, 
comută delegatul britanic cu un fel de greață privirile de pe biata Dorothea, 
deşi purta o diademă cu pătrate ca a Reginei Elena aduse de Carol II din 
Sud, eu rog pe analiştii prezenţi să revadă elementele decorative ale 
Parthenonului, Erechteionului sau Marathonului, puse zadarnic în dispută. 

Niciodată cele două cariatide pe care le revendicați cu atâta grațioasă 
ardoare, nu au aparținut Republicii Elene! 

Toate pietrele şi cetăţile de care s-a făcut vorbire aici se găseau 
altădată în puterea turcilor. 

În urma unei glorioase serii de confruntări şi negocieri duse de lorzi, 
ofițeri şi bancheri, multe din aceste valori au putut fi salvate de la degradare 
şi puse în slujba simțului estetic al umanității. 

În ceea ce privește Republica Elenă a domnului Alexandru 
Papanastasiu, ea s-a proclamat abia acum câteva zile! 

— Aşa-l, aşa-i, pulsă puternic creierul drept al profesorului olog 
Voicu Ghizdavu, istoric care uneltea sub acoperirea de geograf: 
pertractările sovieto-române de la Viena au început la 27 martie 1924, ora 
15 şi 23 minute, proclamarea... republicii în Grecia, spre necazul Casei 
Regale Române, înrudite cu cea de la Atena, se produsese în 25 martie 1924 
şi s-a dansat republican Hora Unirii în Piaţa Omonia, de către muncitori 
bolşevizaţi și agenți, iar frații noştri francezi, în semn nepieritor de 
solidaritate şi voinţă de a ne apăra, încă de la 13 martie 1924 au ratificat 
Convenţia din 28 octombrie 1920, prin care doar această pitorească Franţă 
și multnobila Mare Britanie şi Italia noastră și Japonia biografului 
ghizdavian Yukio Miyagi, cele greu încercate în secol, au recunoscut 
frontiera noastră cu URSS ca fiind aceea a străvechilor cetăţi ale lui Ştefan 

cel Mare, de pe Nistru: Hotinul, Soroca, Tighina şi Cetatea Albă. 

— Aşa-i, aşa-i, pulsă puternic creierul stâng al boierului Ghizdavu de 
la Ziduri: Regina noastră britanică Maria a obţinut foarte devreme ca, din 
Cei Patru, ţara-i natală să ratifice prima! De francezi, îmi amintesc bine de 
la doamna Schlauberger că ne-au ajutat la negocierile din primăvara lui 
1924, când voia neapărat să ne invadeze Stalin, să-şi facă el CV în lupta 
pentru succesiune postleninistă, la 'Tron şi deci la bijuurile Reginei noastre, 
c-avea şi el o fată, Svetlana, când trecerea Nistrului urma a se iniția sub 
pretextul organizării unui penibil plebiscit, care în 1812 ruşii nu l-au pretins 
şi dealtfel partidul separatist al comuniştilor noştri se ştie cât de puţin conta 
numeric, însă francezii au cerut şi niscaiva concesii economice. Poate 
Kremlinul să fi supralicitat, însă e semnificativ că italienii, solicitaţi de noi 
în 1924 să se grăbească fiindcă ne presează Armata Roşie, n-au ratificat 
decât prin 1927, concesiunile sovietice fiind foarte atrăgătoare, plus sprijin 
politic pentru fascişti, de pildă în cazul Matteoti, deputatul de stânga ucis 
de Mussolini, pravdele primind ordin de la Amur până la Ebru să nu 
exagereze, să nu se grăbească această ratificare până nu se va declanșa 
scenariul cu 'Tatar Bunarul, spre Spaima mea, moştenită de Marius, 
întâmplându-se că fascismul s-a cam înțeles în principiu cu bolşevismul pe 
seama Basarabiei şi Ardealului şi Balcicului, ceea ce şi explică ulterioara 
persecutare a Italiei de către Titulescu ca lider ONU de atunci, încât nu va 
fi decât regulă de trei simplă că acelaşi bolşevism se va încuscri pe vecie 
în pace şi ideologie prietenie cu nazismul expansionist, scopul fiind tot 
preluarea Basarabiei, în schimbul căreia 1 s-au dat lui Hitler evreii Poloniei, 
întrucât marele Reich, oricât se jelea Goebbels lui Streicher, n-avea nici 
jumătate din câţi aveam noi într-o ţărişoară mult mai mică!... 

— În acest sens din unghi literar-artistic, ar spune Grigore Căinaru 
despre Tolstoi lui Noveanu, Nixon, Brejnev şi Damian, cauza celui de-al 
doilea război mondial e dorința pătimașă a lui Stalin de a avea în palmares 
Basarabia noastră, pentru care mai n-a fost miting de la Odessa şi Moghilev 
până la Magadan și Oimeakon, să nu se transmită salut de solidaritate, cu 
mânie proletară la supliciile muncitorilor şi ţăranilor moldoveni, sub jugul 
burghezo-moșieresc român. Se fac filme cu ororile, se scriu broşuri, se dau 
rații îmbelşugate la scriitori şi artişti, tuturor intelectualilor care nu gândesc 
decât pe bani mulţi, aspirând să trăiască decent ca interlopi. Plus incidente 
de graniță, încât în tot interbelicul nici eu, nici taică-meu de la Lugoj nu 
ne-am încumetat să investim serios între Prut şi Nistru! 

— Oricum, Marius draguţule, se îndepărtă tristă printre lupi doamna 
Done, mirându-mă discret că Virginica Gibson are azi o asemenea 
influență asupra ta, ceva nu-i lucru curat, tu îţi pierzi rațiunea: nu-i ea 
vinovată, ca simplu alegător, că Statele Unite s-au ferit să recunoască 
frontiera românească pe Nistru, luându-și tălpăşița de la conferințele de 
păci din Franţa, fiind evident pentru analiști că viitoarea URSS va avea 

nevoie să importe tehnologie Vest, pentru combinatele de tancuri şi, 
totodată, nimicindu-şi agricultura, mult potol! American! Milioane de tone 
de cereale, randamentul pământului trudit țarist cu mujici şi culaci, adu-ţi 
aminte cât de pantagruelic mănâncă sufletele moarte gogoliene, nefiind 
egalat până la reprivatizare nicicând... O, dar Virginica e patrioată bine, 
Marius-Marius, cât eşti de tiranic, şi nedrept! Dacă ne gândim cum i-a spus 
ea de la obraz la Baltimore, lui Yamamoto, la un bairam al lui Baldur, nu 
poți, monşer, pentru ca să recunoşti prin neratificare că URSS e slobodă să 
se dilate, în principiu, spre Apus peste Nistru, fără ca întemeiată pe acelaşi 
principiu, aceeaşi putere să nu se dilate și la capătul celălalt, spre Soare- 
Răsare, peste Sahalinul insulelor Kurile! 

De gerul încă siberian deşi soarele era sus, Marius prinse a se 
contracta încât, făcându-se covrig, l-ar fi putut mirosi lupii în chersin. 

— Ce-i atâta larmă, Don Bazilio?... Don Bazilio! relată el, când iluzia 
se duse. Trec spre sfântul lăcaș plugăriţe şi tineri ortodocşi, care privesc 
fosforescent către mine, sub acest soare ironic ca sclipirile de ninsori de pe 
Muntele Conic. Veniţi cu noi! E întâiul întâi ianuarie al vieţii mele când 
fac planuri de pictură fără nordic gotice aspirații verticale, precum fagii de 
pe ţărmul de lacrimi negre al Ceremuşului Bucovinei; fără sudice tentaţii 
la a mă interoga încrucişat dacă sclavul de altă gură este sau nu unealtă 
vorbitoare, în timp ce rochia ei foşnește cald, ca tot ce visezi sudic sub o 
mireasmă surogat mediteran migdal pitic de Ecrene şi iasomie şi chiar 
ciulini de un violet ca de rană de război, stânci, mare şi gânduri la Cavarna, 
inima bătând cu putere: Clara, vreodată, cu tine, pe aerodromul din Balcic, 
va mai fi cu putinţă? 

— Marius, ce e, bă, la tine-aici? voce cu un fel de mojicie de general 
în inspecţie, indignat că, în timp ce se moare pe câmpul de onoare, se mai 
găsesc femele cu ruj pe buze şi cavaleri de cafenea cu gulerele descheiate. 

Silueta cea nu prea înaltă, dar supraimpunătoare ultraautoritar prin 
paradox, ca Bonaparte, se duse cu cizme hotărâte şi lipi cozorocul de al 
salonului hublou rotund întunecat, înghețând de indignare. 

Pe scena de ghips alb ca laptele Linei, după ce Codin trase râzând 
nerușinat cortina cârpită de surorile Moga recent, apăru în toată grăsimea 
ei de purcică, cu rât din cauciuc roz la Carnavalul din Insulele Canare, 
madam Şaraga, care cunoscuse din plin mizeria şi relativitatea tinereții la 
Refugiul, din 1917-1919 pentru ea, de la Iaşi, unde învățase să prețuiască 
vieţii în cel mai înalt grad, plăcerea, ca valoare de întrebuințare. Ea 
împrumutase de la Marin, şoferul lui, un felinar CFR de acar, dotat cu, la 
flacăra de gaz lampant, parte frontală galben-rotundă, parte laterală pătrăţel 
roşu şi parte laterală pătrăţel albastru-verzui cadaveric, folosind în semn de 
Casă cu trei zglobii fetițe dulci, ca în cetate, doar fanarul cel roșu. 

Deodată, din fund de întuneric veniră alergând ca alergate Cristinica 
cea cu o coamă neagră, Virginica încă sportivă, deşi se cam lăbărţase după 

naşteri şi, altminteri studentă studioasă, Dora Glagoveanu, al cărei botişor 
sfida pe fratele ei şi pedepsea cu încăpățânare pe tatăl ăla a ce pruncuţ avea 
în ea, şi o părăsise să bea cu teologii și lingviştii prin sat. 

Starea de chef se aprinse tare-tare în bărbaţii ofiţeri, de rezervă sau 
activi, prezenţi, şi chiar cele trei surori de măritat priveau râzând cu gura 
până la urechi, căci se boiseră cumplit și purtau doar nişte cămăşuțe tare 
subțiri, de se ghiceau, în lumina puţină dar de relief, nu numai toate formele 
ci şi blăniţele, şi decoraţiile celor trei graţii ce profitau de absenţa, pentru a 
se manifestata, persoanelor pudice: Lina, Marius, Tani, Grig, Jenel şi Don 
Bazilio. 

Pianul rânji şi el şi, cum tot fusese adus de Voicu Ghizdavu de la 
Veneţia dintr-o casă închisă, începu să acompanieze singur pe cele trei 
dansatoare de cancan ce făceau pe ingenuele în cor către patroana cu râtul 
din cauciuc roz ca furoul, îndreptat hazliu în sus: „Madam, văzui o brișcă, 
o brișcă, o brişcă, urcând pe bulivaaar!“ 

Cât Cristina cu o voce răgușită şi plăcută zise așa, ca după multe 
repetiții mai toți bărbaţii reluară din ea „O brişcă, o brişcă, o brişcă!“, iară 
madama se apucase cu mâinile-i plinuţe de obrăjori, văitându-se ca adică 
de o mare nenorocire. 

„Sub ea, continuă mirată destrăbălata domnişoară Cristina Done, 
grăbindu-se de emoție şi tensiune, văzui...“ 

„ȘI înhămat la brişcă, la brişcă, la brișcă, îi luă cu reproş vorba din 
guriță Dora Glagoveanu, un negru armăarmăsaaaar!'* 

„Sub el văzui că mişcă, că mişcă, că mişcă, reveni în rol domnişoara 
cea trecuţică puţin distrată şi plictisită, ceva luuung și biizaaar!“ 

Hohote ritmice de râs spasmodic clătinară aici bolțile bibliotecii şi 
făcură nişte creştini de pe uliţă să privească mustrător spre păcătosul conac 
cu stafii, parcă aduse de la limanul Nistrului. 

„Să fi fost piciorul calului, bătu-l-ar sfântul?“ dădu din umeri cu o 
voce neverosimil de înaltă şi de subțire doamna senator Şaragâ, parcă 
mirându-se ea însăși de posibilităţile necunoscute ale propriului ei corp. 

„Nu, că n-atingea pământul!!!“ răspunse cu o promptitudine puțin 
isterică, avocăţeşte, Virginica, îngrozind pe Augustus de ce bine juca. 

„Să fi fost osia de la brişcă?* continuă acelaşi joc al umerilor şi 
nedumeririlor madama, în timp ce bărbaţii repetau cu tragism de edulcorat 
ecou antic: „osia de la brișcă, osia de la brişcă... “ 

„Nu, că aia nu se mişcă!“ observă inginerește şi bătând puţin 
exasperată din piciorușul dezgolit Virginica. 

„Să fi fost, îndrăzni referindu-se la cal o hazardată ipoteză 
medicinista Dora, coada lui stufoasă?“ 

„Nu, că nu era păroasă!“ i-o reteză imediat aceeaşi Virginică Gibson, 
cu o naturaleţă ce înspăimântă pe mulţi, încât ieşi de aici un relativ 
prelungit moment de aşteptare şi de derută, ca cam când eşti în adăpost 

lângă găleata cu apă şi simţi după bubuituri şi freamăt apropierea covorului 
de bombe. 

„Şi-ai foaie verde-a braduuuluuuui... Eraaa“, se ridică în tăcerea 
absolută micul Raul din chersin cu o bebeluş-boneţică pe căpşor, însă vorba 
nu sfârșea deoarece, indignat până la explozie, generalul cel stacojiu cu 
tricorn bonapartic ordonă scurt pictorului şi învățătorului: 

— la să-mi alungaţi toată şleahta asta de-aici! 

Marius îngenunche imediat în dreptul hubloului, ca Purice Aprodul, 
iar Don Bazilio se sprijini cu lăbuţele de umerii lui, fiindcă era beat până 
la o completă hegemonie a alcoolului. 

Şi, sub privirile, e drept alb-albastre ale generalului, dar fixe şi reci 
ca ale unei reptile mari, cei doi militari începură a cânta, spre groaza celor 
dinăuntru, băieţeşte, imnul de masacru de care se temuseră atâta, încât 
luaseră ca pozitive zvonurile că partidul tineretului neştiutor de la putere 
are în plan ca de Anul Nou să trimită la cavou mai toată clasa politică 
interbelică, în scopul de a curăța ţara de lepra trecutului şi de a scuti astfel, 
când va veni şi pe la noi, securitatea româno-sovietică, de o muncă 
plictisitoare şi dăunătoare la imagine. 

— „Noi suntem Echiiippa Morrrrţii/ Din Moldova azi venim/Aruncat 
e zarul sorții/ Ori învingem, ori murim...“, auzi cu emoție adânc mişcătoare 
Gary Glagoveanu şi i se făcu rușine cu banii ce câștigase la pocher: îşi făcu 
îndelung semnul crucii şi tot lent returnă totul conului Alecu, ce nepăsător 
zâmbind, făcu ghearele greblă și curăță masa, sfânta masă. Totodată, el 
începu să plângă, făcând şi pe domnişoarele Moga să se înduioşeze 
integral, deoarece acest imn s-a referit iniţial la echipe de propagandă 
electorală, care într-adevăr puteau plăti cu viaţa accesul la alegatorii altora, 
şi abia când Mişcarea s-a întărit de tot, au devenit şi echipe de execuţie a 
anumitor cărturari, despre care se considera, cu obiectivitate pură, 
analfabetă, că au trăit ei destul cât să se exprime complet, sub genericul 
Marii Recuperări şi al Sincronismului. 

— „Dar vom plăti, dar vom plăti, se urcă Gary pe masă cu un carnet 
de cecuri,/ Dar vom plăti noi tuturor/ ludeo-franemasonilor/ Și vouă 
liberalilor/ Şi vouă ţărăniştilor/ Şi tuturor partidelor/ Nimeni nu ne-o scăpa 
din mâini/ Vă vom ucide ca pe câini!“ 

Înspăimântat de-a binelea, cu guşa tremurând ştiind bine că tânărul 
inginer are pistolul de la regiment, fostul senator al tuturor partidelor își 
spuse că tânărul cel beat nu trebuie contrazis, aşa că, gâfâind, îşi urcă el 
însuși prea multele-i ocale pe măsuţă şi se puse a cânta „Marşul 
batalioanelor de asalt“ ale Ligii Apărării Naţional Creştine, având numai 
grija ca în text să înlocuiască numele academicianului profesor A. C. Cuza 
cu al exaltatului musafir: „Haideţi, fraţi români, tot înainte, tot înainte/ Pe 
camaradul Gary Glagoveanu să-l urmăm!/ Că suntem români de frunte toţi 
s-o arătăm!/ Adunaţi-vă cu toții, zvastica s-o mântuiţi,/ Merg la luptă ca la 

paradă/ Batalioanele cu el/ Ca să curme cu-a lui spadă/ Tot ce-i putred şi 
mișel. / Trădători de vă dă mâna/ Zid de fier a ridica/ Veţi pieri muşcând 
țărâna,/ Noi pe Gary l-om urma!...“ 

Gloatei spectatoare, întoarse de la scena de ghips cu fete la asta mai 
MICĂ, nu-i venea să creadă cum roşu în obraji inițial de la vinul lui 
Otomega, tânărul politehnist se face galben, apoi alb-alb și în final vânăt- 
cenușiu ca ciclonul. Pentru analistul Horea Bratu, lucrurile erau însă clare: 
senatorul făcuse o gafă fatală, apelând pe A. C. Cuza. Tot aşa cum staliniștii 
germani nu tolerau alte forțe de stânga şi dădeau loveau în socialişti, 
numindu-i „social-fascişti“, la mijloc fiind lupta pentru monopolul străzii, 
nu erau mai blânzi nici legionarii la dreapta noastră, luând la omor pe 
cuzişti, chit că erau ca niște părinți şi aveau zvastică pe cot la cămășile lor 
albastre ca cerul românesc al patriei natale, materne. 

Nu se putea o mai mare jignire pentru Gary decât să-i cânţi un imn 
din repertoriul unei formaţiuni concurente pe același culoar! 

Auzind creaţia conului Alecu, el scoase un pistol Carpaţi de 9 mm. 

Văzând pistolul tânărului subofițer bolnav, femeile din biblioteca lui 
Voicu Ghizdavu scoaseră un țipăt la unison, cum fac maimuțele urlătoare 
în scopul de a-și baliza cu precizie poziţia, în pădurile virgine încă, de la 
confluența Amazonului cu Mississippi. Numai frumoasa Elvira privi din 
hamac, cu liniște şi acea încredere în Soartă care o va ajuta cândva să se 
îmbrace şi îmbarce, în decembrie 1944, pentru Istanbul, în ochii cei negri 
și sfredelitori ca niște burghie ai soțului ei. Ptârci! pocni el din degetele-i 
ude la momentul culminant... 

— Raul? interogă ea, când pictorul spaniol îi sărută prelung falangele 
prelungi şi reci ale degetelor încă înmănuşate, de parcă s-ar fi interesat de 
curând la El Caudillo de vreun fiu pierdut, ori în războiul civil iberic, ori 
prin lagărele care urmează totdeauna la astfel de tranziţii. 

Și într-o clipită, senatorul Alecu Ghizdavu plutea ca o amantă în 
braţele scurte dar puternice ale lui Petrache Hulpe, viu şi nevătămat, în timp 
ce bietul domn inginer de camioane Edgar Glagoveanu zăcea pe burtă cu 
braţele răsucite fioros de întunecatul om de acţiune comandorul Stelian 
Dabija, pe când neghiobul de Mitică Supeanu de la intendenţă, punând laba 
pe Carpaţiul din dotarea agresorului, voi să vază dacă-i încărcat au ba şi 
slobozi un glonţ ce trecu prin fereastra salonului fără s-o spargă, ci doar 
găurind-o fin, traversă şoseaua satului şi se înfipse în pervazul de sus la uşa 
sfântului lăcaș, unde femeile şi turiștii prăznuiau Tăierea împrejur cea după 
Trup a Domnului şi pe Sfântul Ierarh Vasile cel Mare. 

Clopotarul satului, examinând orificiul practicat în stejarul secular, 
trase concluzia unei provocări, dar nu se încumetă în lipsa popii Sică a 
decide o represiune memorabilă, ci numai trase trei focuri de revolver uşor, 
la verticală, așa încât agresorii să tragă concluzia că dacă mai continuă, vor 
suferi grele şi foarte grele consecinţe. Cu aceeași intenţie de a-şi semnaliza 

poziția şi intenția de a da o ripostă hotărâtă elementelor declasate şi 
huliganice, răspunse acestor evenimente şi unitatea specială cantonată, din 
înalt ordin, în pădurile din Valea Ursului, pe toată perioada sărbătorilor 
creştineşti de iarnă. La nesfârşitul ei lătrat de mitralieră cehoslovacă 
germană, cu gloanţe subțiri, piuite, nervii inginerului Otomega cedară. El 
ieşi în curtea foişorului de la Pribegi, în pijama şi cu picioarele cu unghii 
netăiate doar în ciorapi, descărcând un întreg încărcător atât spre Valea 
Râului Negru cât şi spre Valea Ursului, tot acest şir de schimburi de focuri, 
din diferite direcţii şi implicând diferite categorii de armament, năucind 
complet pe şturliubatecul comandant al trenului de muniții german, oprit 
până la noi ordine în gara din localitate, făcându-l să ordone din proprie 
inițiativă o deplasare în câmp de teama unui sabotaj, fiind cât pe-aci să se 
ciocnească orbeşte încă de pe acum cu un tren de cisterne goale, cu care 
impactul incendiar se va produce abia în toamna lui 1945, în apropiere de 
Nijnii Taghil, între Perm şi Sverdlovsk. 

Când scriitorul Grigore Căinaru, teologul Atanasie Damian și 
lingvistul Iancu Noveanu, dintre care intelectuali unul cu pantalonii 
descompletați puţin de-un câine, reveniră la conac, respirând greu de 
expediţia printre gloanţe, găsiră — fireşte — o catastrofică atmosferă, de 
transatlantic lovit de aisberg, ceea ce e o atmosferă mai cinematografică 
decât la refugiații pe o supernavă similară, pornită cu nemți din Kânigsberg 
şi torpilată de flota unchiului Joe. 

Virginica Gibson cerea un cal dramatic, să se repeadă până la 
Pribegi, îngrijorată de soarta copiilor ei, Alex și Vicky, faptul că domnul 
Octavian luase legătura telefonică aseară cu oamenii săi de la foișor 
nepărându-i-se deloc o dovadă că sunt nevătămaţi: a vorbit chiar cu ei? 

Colonelul Moga debita tot felul de presupuneri asupra motivaţiei de 
s-a tras cu mitraliera şi zorea cele trei fete ale sale şi pe cei ai săi 
subordonați, încât cuplurile s-au făcut cam la zar plus-plus, minus cu 
minus, mai mult ca sigur că înainte de tragicul an 1940 putându-se şi altfel 
decât Olguţa cu Dabija, Cocuţa cu Hulpe şi Nunuţa cu Supeanu. 

Mircea Focşăneanu ascunse pe Elvira cu larga-i pelerină cauciucată 
verde, adusă în noiembrie din vizita cu Antonescu la Roma şi Berlin, așa 
că nici Noveanu, nici Damian şi nici măcar micul Raul Lecca nu se mai 
putură beneficia de priveliștea frumuseţii acestei femeiuşti care va face 
furori mari în Occident, începând de la al patrulea revelion de-acum încolo, 
adică cel din 1944-1945, petrecut cu zburători englezi şi americani în Egipt, 
la Piramidă, şi tot cu ei, în 1945-1946 la Berlin. 

Doctorul Liviu Lecca şi asistenta sa, cu care nu se va culca niciodată, 
Dora Glagoveanu, îngrijeau de nefericitul inventator de motoare Edgar, 
căruia luptătorii din unitățile speciale îi luxaseră totuşi un antebraţ, deşi 
fulgerătoarea lor intervenţie, executată cu mult profesionalism, păruse a nu 
fi fost deloc sângeroasă. 

Profitând de nepăsarea lui Marius, rămas nepoliticos în cerdac să 
asculte cum relata Don Bazilio inspectorului Horea Bratu despre cauzele 
înfrângerii la Tatar Bunar a revoluției proletare din septembrie 1924, din 
regiunea Odessa dintre pescărescul Vâlcov cel cu poduri cât Veneţia, de 
lemn şi stuf, şi Cetatea Albă unde au plâns de neputinţă în retragere 
Noveanu şi Damian la 1944, şi gara Sărata, unde s-au despărțit pentru 
totdeauna de soţii lor fetele colonelului Belizanie Moga, Ariel cum îi zic 
prietenii, unii cu mormânt, alții fără, fie în URSS, fie în preajma unor 
puşcării politice de-ale Romlagului, iar Alecu senator averescan și madam 
Meli, doamnă de senator averescan, care ne-a dezamăgit, se tot fâţâie prin 
casa decedatului Voicu, bunul Dumnezeu să-l ierte, că doar o stat Homo 
solus printre hârțoage, turnând lacomi într-o sacoşă conică ba o scrumieră 
de argint, ba un sfeşnic, ba o cadră aurită, ba un ac de cravată, ba o balerină 
bibelou ca Murocika de la Antibes Harkov, ba altă amintire. 

Ci gara Sărata va fi cu amintiri şi pentru locotenentul de reportaj 
Marius Ghizdavu, care se întorcea puţin de la război, în 22 septembrie 
1941, grăbit să-şi developeze filmele la Ministerul Propagandei, în timp ce 
farmacista Eliza Alexandrescu, căreia îi va face el în 1951 o fetiţă, pe 
Irinuca, abia-şi condusese la război pe locotenentul de geniu și fortificaţii 
Nicolae Alexandrescu, ca să fie strivit sub dărâmături la Odessa. 

Rămâne momentan lui Marius pictorul doar sculptoriţa Cristina 
Done, să aibă grijă de Raulică, doctorul nevoind să rişte nimic: locuieşte în 
Strada Berthelot, deci vila sa poate fi ținta unor atacuri şi în cazul unei 
rebeliuni, şi în cazul unei invazii sovietice, deoarece ăla care o deţine 
controlează cu numai două cuiburi de mitralieră orice mișcare la intrarea 
în Societatea de Radiodifuziune. 

Codin cu sania, Marin cu mașina cu lanţuri îi cară pe rând la gară, să 
prindă trenul de amiază. Lina, supărată că rămâne atâta mâncare, le-a făcut 
pachete consistente, de care însă nu prea se vor atinge, mai bine le-ar fi dus 
la biserică popii Sică şi ar fi fost distribuite la sărmani. Oare şi în alte 
localităţi s-a tras? În Bucureşti, e un calm desăvârşit, confirmă Virginichii 
cu un zâmbet dulceag şeful cu cozoroc roșu al gării. 

În sala de aşteptare, miroase a revoluţie proletară, a muncitori și 
țărani nespălați din pricina războiului civil, aşa că burghejii, moșierii şi 
intelectualii lor slugarnici preferă să aştepte în mijlocul peronului, alb 
imaculat după liniştita ninsoare de peste noapte, deşi se expun astfel 
gloanțelor răzlețe de care se tem atât de irațional. Oricum, soarta României 
Regale a Regelui Ferdinand şi a Reginei Maria este pecetluită: încă nu s-a 
vărsat sânge occidental nici măcar pentru catolica Polonie! Alex şi Vicky 
zburdă fericiți, să-şi acumuleze amintiri din ţara pierdută, dar trenul nu vine 
ŞI ei vor să vie, se impacientează, bat din ghetuţe, le-a plăcut la foişor, unde 
inginerul veterinar Otomega ţine în cuşt tot felul de animale mici pentru 
experienţele sale. 

Horea Bratu şi Mircea Focşăneanu, ca experţi, observă că gara 
Ziduri e cam animată. Îi deconcertează prezenţa unor colindători în 
costume naţionale jegoase, cu un urs jerpelit şi cu bâte de călușari, tuciurii 
sau mai degrabă înnegriți pe feţele atletice cu funingine. 

Trenul e la semnal. Locomotiva cerc negru cu roşu pufăie, dar nu se 
urnește. Deodată animația creşte şi un rădvan negru tras de doi armăsari 
vineţii numai spume trage cu grăbire la treptele gării. 

Însoţit cu filial respect de Marius şi de Augustus, în mod excepțional 
profesorul Voicu Ghizdavu, adevărata gazdă şi adevăratul stăpân al 
Zidurilor, s-a obosit să-şi petreacă oaspeţii cei înalți până la scara 
vagonului, ca semn de seriozitatea celor convenite împreună. 

EI dă mâna cu toţi şi în special cu Grigore Căinaru, a cărui maturitate 
analitică l-a impresionat profund: 1) Hitler şi Stalin vor sfârşi prin a se bate, 
fiindcă nu există femei americane ca Virginica, să medieze între ei; 2) 
politica noastră trebuie să fie să fim în permanenţă cu cel care bate, nu 
încremeniți în proiect ca maghiarii, căci Reichul ne va reda Basarabia şi 
Bucovina, iar URSS, Ardealul şi Cadrilaterul. 

Nu-i însă timp pentru necesarul de pupături. Trenul veni şi trecu, 
rădvanul negru porni cu armăsarii vineți în galop spre Muntele Conic în 
sus, iar Marius Ghizdavu rămase mulțumitor de singur, în timp ce Anul 
1940 se depărta ca un bătrân. 

Partea a doua 


Herr Alfred Rosenberg, analist, director, acţionar şi colaboratore la 
cotidianul de mare vânzare Vălkischer Beobachter, a cărui ediţie 
miincheneză Horea Bratu o primea regulat la Ministerul Propagandei, 
încredinţând lui Mişu sarcina de a elabora o sinteză, Monitorizatoriul din 
popor, pentru uzul subordonaţilor cult interesați de mersul Lumii, la un 
chef de seară, la care se prea poate să nu fi participat şi personajul Ion 
Antonescu în timpul vizitei din noiembrie 1940 la Berlin, a întărit la Ziduri 
unele convingeri de-ale lui Marius cu privire la Muntele Conic, 
sanctuarizabil ca Mont Sainte-Odile d'Alsace prin dezvoltarea Schitului 
Hoitarului, din necesităţi de Nord şi Sud ale unei seminţii care chiar vrea 
să se exprime total, în numai două-trei decenii, rivalizând cu Atena lui 
Pericle şi cu Roma lui Octavian Augustus, blond, cu bani și cu breton. 

Filosoful Alfred Rosenberg, înainte de a fi spânzurat în Niirnbergul 
a cărui medievalitate a fost nimicită de aviația anglo-americană ajutând 
propaganda goebbelsiano-hitleristă, cum că „plutocraţia iudaică“ de pe cele 
două ţărmuri atlantice, şi din URSS, e foarte distrugătoare de cultură și că, 
ce genocid Wansee se va descoperi după război, ca o reacţie colaterală de 
autoapărare a Germaniei şi deci a Civilizațiunii Europene să se interpreteze 
de neonazistul revizionist incult dar fanatic, — fost-a el arhitect, ca şi 
talentatul, cultul, şi tocmai de aceea spânzurabil chiar de către Marius 
Ghizdavu şi Murocika sa, domnul Albert Speer, — autor realizat, pe când 
arhitectul virtual Hi, tot dus cu războiul lui, n-a mai prididit a-și valorificare 
înclinațiunile constructive urieşești într-o Casa Zarca Poporului Arian 
German de doi-trei kilometri lăţime. 

Apărut el ideolog, ca și propagandistul stalinist regizor de istorie 
Sergiu Eisenstein, în Nordul galițian, pesemne la Riga, cert e însă altceva, 
cu referire profund semnificativ punctual şi de fond la selecția cadrelor 
după nu algoritm convenţional în Germania nazistă, ci după competenţă. 
Căci freudizând la curriculum vitae, observi că nu-i lucru tocmai curat. 

Alfred Rosenberg ăsta, cu nume de te şi gândești la soţii poate evrei 
lichidaţi de americani c-ar fi dat toată bomba atomică la ruşi postbelic, ceea 
ce nu însă explică nici superioritatea tancului asupra celui german, ulterior 
nici stupefiantul salt ateu al marxismului în cosmos, dezvoltând Laika 
rachetele ca să aibă vreun Putin cu ce teroriza Lw6wul lui Marius, — şi-a 
derulat studiile de arhitectură în chiar capitala fostei Uniuni Sovietice, pe 

atunci balşoi imperiu, şi țarist, propunând ca temă de proiect de diplomă, 
hm, ciudat, nu?... Nu vreun HapozHbră n0M pentru uvrieri, nici vreun JloM 
(aBopen) Ky5Typel pentru colhoznice... Ci un... crematoriu!!! 

Păşind ieri cu tristeţe, de la metrou, pe lângă Liceul Şincai, Șincai 
cronicar pesemne greco-catolic, he-he, vândut Romei fasciste, Vaticanului 
colaboraţionist, pictorul geto-dac Marius n-avea-n 1937 cum să prevadă că 
o fracțiune a poporului german va decide exterminarea evreilor accesibili, 
în principal prin tehnologia rece a statisticii, a informatizării birocratice, a 
gazării şi a incinerării milioanelor de trupuri. În schimb, avea să susţină el 
mai târziu, deşi studiase în silă Dreptul, că nu pentru că unii erau germani, 
iar ceilalți nu erau germani, s-a întâmplat acest test catastrofal pentru 
Civilizație pe Terra, ci pentru că şi unii şi alţii erau... oameni! 

Cu alte cuvinte, sălbăticindu-se la prima foame, omul este o specie 
periculoasă şi nesigură şi, în orice caz, trebuie să ne asumăm cu sinceritate 
şi pocăință nu doară ce-au izbândit un Tolstoi şi-un Kant, ci şi, cu egală 
prudenţă, un Himmler şi vreun Ejov, în al doilea caz vina fiind chiar mai 
mare, adică imperfecţia umană, căci la unul de alt neam te mai poţi uita ca 
la altă specie, cum leoaica la puiul de ghepard, când în secolul cică avansat 
XXI un kaghebist rus îi terorizează Ucrainei copiii că nu-s ruşi, dar când 
români pe români, ca la Piteşti, Canal şi Sighet, se sparie gândul... 

Oricum, e ceva maladiv, putred, arhitect atât de tânăr, Rosenberg la 
Moskau, şi să alegi printre pravoslavnicii pioşi, cel mai înalt sinistru 
subiect de arhitectură, fie şi mortuară: crematoriul! Care s-ar fi putut 
înălța, ca la Bucureşti, tot aşa pe-o colină Lenin, sinistrând-o, decorând pe 
dinăuntru cu marmuri negre şi roşii de la Cancelaria Reichului, ridicată 
recent vrăbiilor gigantic de Speer în timp record şi demolată aşijderea. 

Ani, cincinale, decenii mai târziu, Marius în Ceaushima, cam pe 
acelaşi traseu respirând astmatic un aer cu otrăvuri industriale, servite pe 
solide nuclee de condensări din pulberi cu demolator miros de pişat, 
emanate de atâta moloz al României Regale. Din Calea Văcăreşti, nu se 
mai păstrase decât Abatorul şi pensionarul venea lipa-lipa, informat fără 
fir, că la blocul de vizavi băga parrtidul uneori ficați şi alte organe, de care 
ca să apuci de dor era să stai la coadă cu scăunelul de cu seară, sub lună şi 
niște stele foarte mari peste frunzișuri celeste negre. Drept supliment 
alimentar, se demola Mănăstirea Văcăreşti, acea bibliotecă folosită de 
România Regală ca pârnaie, cu tot cu biserica monument sud-est european, 
chit că legată de vedeniile Mişcării Legionare, cu simienii ei de 
guvernământ după abdicarea Regelui Carol al II-lea, cel acuzat de Maniu, 
care l-a primit bine la 1930, că n-a înarmat Țara destul de la Nistru pân” la 
Tisa şi la Capul Caliacra! Adică să reziste concentrații noştri de pe zone la 
dublu atac, cleşte ca în Polonia, al armatei sovieto-naziste, care dacă n-ar 
fi fost proşti şi lacomi tiranii, să se sugrume reciproc, poate că era azi la 
Casa Albă drapel roş-negru cu stemă hibridă miciurinist, juma zvastică, 

juma seceră&ciocan, cu timide dezghețuri de democratizare, semnalate 
entuziast de presa afro-asiatică liberă, interzisă ca imperialist-troțkistă. 

Peste 50-60 de ani, profilată scheletic pe cer structura de rezistență, 
dinozaur marcând lent parcă doar locul viran, bloc şi sus pancartă pentru 
clienţi că va fi acolo şcoală de diplomaţi, unde vor preda Nicolae Titulescu, 
Ana Pauker, Adrian Severin şi alți diplomaţi români, care zid pesemne nu 
se va termina niciodată după ce Zidul Berlinului s-a mutat spre Balcani, 
profeți el urât, nici Biblioteca Naţională aia pusă analfabet pe apă la igrasie, 
tot aşa ceaușist purtându-ne noi şi cu Muzeul Istoriei Naţionale, pretându- 
ne la jocuri imobiliare cu destinaţia clădirii aproape terminate, până nu vom 
mai avea Trecut, ajungând de-a binelea nişte venetici pe-acest meleag, cum 
îşi bate joc de noi propaganda inamică din est, din vest şi din sud. 

— Mda, Otto, ci Museumsinsel nu-i tot la apă, pe Spree-splaiuri? 

— Este, dar este adevărat sau nu, Marius, ce obiecta Căpitanul lui 
Titulescu? Că trebuia să mergeţi, încă din 1937, cu Roma şi Berlinul, în 
contra bolşevismului. Păi, intrând România Mare de-atunci, neciopârțită de 
nimeni, lângă Reichul lui Ribbentrop şi Imperiul lui Ciano, putere sud- 
estică la capătul lumii civilizate, adevărată Japonie a Europei, cu o singură 
insulă, a Şerpilor, putere sosită târzior, bade, la Reîmpărţirea Lumii, ar mai 
fi îndrăznit careva să taie din Axa Roma-Bucureşti-Berlin în loc s- 
adauge?... Ce să adauge? Păi, ce se convenise la 1918-1919! Debreţinul 
vostru şi Bichişciaba voastră, cu graniţa firească pe Tisa până la Novi Sad. 
Apoi Odessa voastră. Ba chiar Crimeia păstorilor voştri! Spre Ural, Kuban 
şi Sibir totul este negociabil, bolşevismul se va prăbuşi, din prostie. 

— Novi Sadul, se află dincolo de confluenţa Dunării cu Tisa! mârâi 
ca un profesor Marius, Voicu Ghizdavu învăţându-l cuprinzător, amănunțit 
şi exact geografia românilor din jurul României. 

— Știu! îl surprinse amicul pictor german Otto din romanticul 
Lemberg 1934. Dar, ca viitoare mare putere, mai mare decât Italia, care nu 
are unde să se extindă, da, ca români romani, voi trebuie să gândiţi 
grandios, imperial! Nu pe Tisa, ci pe Dunăre trebuie să fie aspiraţia voastră, 
să recuperaţi, dacă puteţi, nu numai Pesta latină, că le e destul maghiarilor 
capitală Buda paleoslavă, ci şi Bratislava, iar la nord, ca să asiguraţi 
strategic Cracovia şi Lw6wul, hotarul natural, dincolo de care încep 
interesele germane, trebuie să vă fie nu Ceremuşul sau Nistrul, ci Vistula! 

— Am jucat cu francezii, englezii și americanii, cartea atlantică la 
1936, şi ni s-a dat peste bot, oftă Marius. Cel mult ne sunteţi utili ca trupe 
de desant şi hărţuire a inamicului, în Carpaţi, nu ne interesaţi deloc ca Stat 
Cultural precum Grecia, înțelegeţi-vă şi voi cu Cominternul! Daţi şpagă! 

— Când aţi primit voi asemenea mesaj? tresări uluită Murocika. 

— Ei, după ce Titulescu l-a sancţionat umilitor, la ONU-I de-atunci, 
ca un inconştient, pe însuşi Mussolini, iritând simultan şi pe Hitler, luându- 
1-0 înainte-n negocierile febrile cu Stalin vizând un Tratat de Neagresiune, 

se aplecă duios Marius puţin şi-şi atinse, la Harkov, şuviţele maiakovskiene 
de fruntea ei einsteiniană, bombată şi melancolică. Un agent de-al meu, din 
cercul delirant al profesorului Bratu, mi-a pus la dispoziţie fotocopia unui 
protocol, fals sau secret, dintre ministrul nostru de externe și cel sovietic, 
domnul Litvinov: în cazul în care, datorită eroicei clase muncitoare şi 
industrializării grele, slăbiciunea militară a Uniunii Sovietice față de restul 
lumii va deveni o statistică de domeniul trecutului, guvernul României 
Regale se obligă. Şi te rog să observi că, într-un document cu republicanii 
bandiți ai lui Stalin, se întrebuinţează nu termenul perimat de Românie 
Mare, ci acela, de mai înaltă semnificaţie, de Românie Regală, care a 
depăşit definitiv cramponarea de vulgaritate, incultură, nesimţire, 
demagogie şi paradox în care, ca hoţ, furi până şi de la hoţi. Să permită nu 
numai fofilarea Armatelor Roșii spre Vest prin trecătorile Carpaţilor, ci şi 
să le aprovizioneze cu hrană, petrol, vin, cvas, ţuică şi tineret frumos până 
ce cad Budapesta, Praga, Viena, Linzul Fiihrerului și apoi toată Germania. 
În schimbul acestei contribuţii la lupta comună pentru o nouă ordine 
europeană și, prin consecinţe, evident mondială, Regele Mihai urmează a 
primi, la pacea finală, Pocuția lui Ştefan cel Mare şi a lui Petru Rareș, 
Haliciul şi capitala Galiției Mari, adică orașul meu natal Lemberg, la 
cererea polonezilor înşişi, precum şi atâta spațiu vital cât vom putea noi 
desțeleni din stepele Podoliei, la nord de Vinniţa, spre Jitomir. De 
asemenea, Banatul se va reîntregi în unitatea sa geografică organică, 
revenindu-i frontiera către Occident tot până la Tisa, sau la Dunăre, cum 
era sub Iancu de Hunedoara și trebuia să rămână până azi. În fine, cele prea 
înalte părţi contractante se angajau, în numele coprosperităţii şi păcii 
veşnice-n trotilul balcanic, ca URSS să-și manifeste dezinteresul pentru 
efortul guvernului meu de a împinge o pană românească pe Valea 
Timocului, perpendicular pe a doua Mare Neagră a noastră, Marea Egee, 
până la Salonicul cel ortodox, curmându-se certurile dintre bulgari, sârbi, 
greci, turci, eleaţi și macedoneni, din care elementul românesc băştinaș, 
coborâtor din Romulus şi Remus, nu are mereu decât de pierdut, cât acestui 
furnicar îi lipseşte o prosperitate pastorală valahă... 

— Dar Tezaurul? șopti visător Clara Honig, cu dorinţă chiar, deşi 
Marius nu o văzuse niciodată cu bijuterii. Cu Tezaurul cum rămâne? 

— Nu ştiu. Se vorbeşte doar că fratele meu Augustus a cumpărat la 
Balta cai şi a trecut recent încoace peste Nistru, de la contrabandişti care 
nu puteau să n-aibă epoleți sub fracuri, nişte Tiţian, Rafael, Sabin, Guardi, 
Macchiaioli, Rubens, Boucher, Max Ernst, Mattis-Teutsch, Fabergs, 
Fragonard, ca și mobilă populară din palatele ţariste de orgii reacționare, 
revânzându-le cu Virginica unor parteneri de peste Atlantic... E de crezut, 
aşadar, că şi odoarele mănăstirilor noastre de la 1916 vor fi trecut, peste 
Amur, cu vreun intermediar la fel de blond, Pacificul. N-am însă indicii că 
vreun frate din Honolulu ar fi corupt pe celebra colecţionară Marjorie 

Merriweather Post, cu bijuterii pentru cula ei Mar-a-Lago de la Palm 
Beach, sau pentru conacul corossolier Hillwood de la Washington. 

— Ştii tu de ce tot războiul ăsta, mă Marius? 

Clara la Ziduri, într-o poieniță cu icoană şi bancă din lemn slab dar 
liric de mesteacăn, făcută să nu dureze, cum poate şi crucile de război. Nu 
prea înaltă, cum Else Lasker-Schiiler, şi tot atât de înzorzonată ca aceea: 
atâtea verigi, atâtea lanţuri, încât doar un smintit ar mai fi cutezat să 
ilustreze cu literele unui expresionism de Nord covorul de nu-mă-uita. 

Ich denke immer ans Sterben,/ Mich hat niemand lieb. 

O groaznică xerogravură cu cerneală purpurie pentru acest distih 
regal şi o alta de un violet solemn pentru celebrul epitaf: 

George Trakl erlag im Krieg von eigener Hand gefălit, 

So einsam war ei in der Welt. Ich hatt ihn lieb. 

Cadavre nelumite pictase Marius la Grodek, lângă Liov, încă din 
primăvara lui 1939, întorcându-se-nspăimântat de la Paris sau Antibes, de 
lângă Murocika: Cehoslovacia dispăruse de pe hartă, şi cerul Europei uite 
că nu se prăbuşise! Peste peretele încă jilav, o mână de copilă zgâriase cu 
un cui: „Diplomaţie — florile nu răsar direct dintr-un cadavru proaspăt.“ 

Te poți simţi atât de singur pe această lume, încât să mergi la război 
şi să trebuiască să te omori cu propria-ţi mână, învățată a mânui mai mult 
obiecte furnizoare de marfă literar-artistică: pana, penelul, forcepsul, 
arcușul, piciorușul energic al balerinei, fiacrul, dalta... 

Și iarăși Marius ezită-n prozaicul postmodern. Singur ca George 
Kafka, singur ca Gheorghiță 'Trakl la castel, singur cu portarul ca Gică 
Hagi, singurătate altfel decât a lui Compafiero Comandante Mârquez, ce se 
vindecă punând între barba fidelă a lui Castro şi cea capitală a lui Marx 
trup muncitoresc-țărănesc lângă trupă muncitoresc-ţărănească, crezută 
balerină, şi era Murocika, la Villa Oblomov, din Les Mouliăres, Antibes. 

Singurătate Homo solus de luceafăr lângă nişte planete calme. 

Printre oameni care se ucid reciproc cu plăcere, de-atât prozaic. 

Printre oameni înfometați, întorși ușor la canibalism. Oameni! 

Ştii de ce tot războiul ăsta?... Nu ştiu. Mă gândesc deja la cadavre 
tinere. Și nu m-a iubit nimeni-nimeni. Te vei duce, Marius, până departe, 
la apa cea rece şi Inturist a Volgăi lac, stătută-n baraje, arestată, rămasă fără 
vreo măreție naturală, şi te vei simţi înşelat de mediocri. Vei încerca să 
ucizi poetul din tine şi nu vei reuşi. Oricum, pictorul va muri cerșind câteva 
calorii în plus faţă de rația calculată ştiinţific să extermine duşmanul de 
clasă. Degete roşii de îngheţ, inconsistente, băloase, ca nişte curgători 
cartofi morți... Palme bătătorite târnăcopind la Canal. Spune-voi tuturor, 
când bătrână, înzorzonată, voi fi: pe acesta l-am iubit mult... 

Mestecenii de la baza muntelui său nu i-au plăcut niciodată lui 
Marius. El interoga pe o străbunică a lui Codin, dacă nu cumva cazacii lui 
Lev Tolstoi, arhitect peisagist, i-au adus ca puieţi şi i-au răsădit în covorul 

albastru de nu-mă-uita, cu prilejul invaziei în Balcani ce a precedat 
Războiul Crimeii, dar şi Unirea Principatelor Române sub Cuza, apoi 
importul de dinastie străină, totuşi, preferabilă mandavoşkăi TV a hoţilor 
incompetenți, păduchilor victorioși cocoțaţi republican în capul Ţării... 

— Ştui de ce tot războiul ăsta? 

Clara la Ziduri, urcând puţin Muntele Conic doar până la Schit, 
încarcerată, cu priviri mediteraneene dintr-o fereastră albă și maură. Nimic 
creştin însă. Căci sub pretextul senzaţului se încearcă, se tot încearcă şi se 
mai încearcă, de către unii, să se întineze prestigiul unor piloni 
fundamentali ai Statului, ca: biserica, şcoala, armata şi chiar justiția! 
Deodată cosiţele ei negre ca abanosul devin aurii şi sclipitoare ca pe umerii 
pudraţi ai uneia de la cabaretul Cărăbuș. Un fel de coroniţă de nuntă, o 
parură, o diademă: sârmulițe fine de aur încâlcite, ţesute, şi fâşii din tablă 
subţire ca beteala, şi lanţuri cu verigi, sudate inexplicabil, fără lupă, mult 
înainte de Homer, ciucuri şi pandantive încadrând chipul măsliniu dinspre 
tâmpla stângă şi dinspre tâmpla dreaptă, cât de seducător până la vertij şi 
leşin s-ar fi clătinat totul la lumina făcliilor, în fum de smirnă, aloe, vanilie 
şi mescal, în palatul lui Priam... 

Clara la Bucureşti, un bunic tot fotograf, Cazimir Honig, lucrase 
pentru Heinrich Schliemann la Troia, la Micene și în Itaca, în anii 
războiului ruso-româno-ture 1877-1878, stabilindu-se la laşi după 
încheierea luptelor prin Tratatul de la Berlin, care consfințea țarist şi 
reînrobirea Basarabiei de Sud după două bune decenii cât s-a reînvăţat 
limba română. Marius la 1940, crezând încă în destinul românesc, în Marea 
Rekiupearare, şi așteptând ca meşterul Samson Honig să-i lucreze, tatăl 
Clarei şi al Elzei, niscaiva tablouri geografice dintr-o călătorie pripită spre 
a sta memorie urmaşilor de cum-necum, o RO pitorească. 

Erau în vechea cutie de bomboane niște imagini muzeale, decolorate 
de ani şi de imperfecţii tehnologice inerente oricărui început, ale unor 
obiecte troiene pe un carton uimitor de gros, aproape plăcuţe de lemn, de 
4-5 mm, practic inflexibile, cu suprafeţe cât cartea poştală. 

Senil-senil, nonagenar, ninsul bunic avea suficienți muşchiuleți 
faciali să râdă, cu o poftă molipsitoare, de prezenţa zvasticii pe lucruri 
începând de la orașul al treilea, cel ars, din câte au scos la Isarlâc săpătorii 
tocmiţi de petersburghezul nostru Schliemann. Poate orașulll lui Priam, ca 
de sub bombardamente anglo-americane, o Dresden a Sudului, poate nu. 
Fără vreo jenă, căci numai doisprezece ani să fi spus că are Clara, punea el 
degetul cu epiderma creponată ca la cimpanzei, pe un idol femelă 
inteligentă, clipind şmechereşte spre pictor să vadă bine cum sculptorul de 
atât de demult imprimase o zvastică, ce-şi rotea cârligele în sensul acelor 
de ceasornic, chiar sub pântecul de lut, unde începe domeniul vieţii private. 
Marius roşea în locul Clarei și aproba din cap a bătrânului mică şotie 
antinazistă, la Bucureşti înainte ca. 

Aceste zvastici apăreau imprimate şi pe alte lucruri troiene. 

Acest semn uşor realizabil chiar de copii sau analfabeți îl ştiau face 
şi strămoşii noștri de gintă latină etrusci, şi exotericii chinezi exotici, şi 
japonezii noştri, şi nordicele triburi teutonice. Însă cea mai largă utilizare 
se găsise în India, al cărei neam numeros a inventat democrația înaintea 
grecilor. Acolo, unii îşi înfierau cu acest binefăcător stigmat văcuţele cele 
atât de respectate de marii lor poeţi Tagore şi Esenin; alții însă citeau în 
acest semn pe talpa lui Buda toate cele bune. Pe urmă, au venit peste ei 
britanicii, dându-le o limbă şi un alfabet chirilic multora, care n-aveau. 

Emigrând ulterior familia Honig nu în insula lui Churchill, ci în noul 
Israel, iar Clara vremelnic în SUA, la risipirea lucrurilor din casă Marius a 
cerşit nu altceva decât asemenea cărți poştale vechi de-ale meşterului 
Cazimir, ele intrând odată cu cele galiţiene în posesia fiicei fiicei sale Irina, 
frumoasa şi romantica elveţiancă Isadora, care îl vizita, după schimbarea 
regimului Ceaușescu cu alte regimuri, atât la Sonnenheim, unde Clara şi 
Dorothea îl vor răsfăţa ca pictor, cât şi în ţară, la Bucureşti, la Ziduri, la 
Kyoto, la Elberon, la Diablo, la Curtea de Argeş sau la Miorcani sau la cele 
monumente din nord, împrăștiate spre Cernăuţi şi Lembergul lui natal. 

Așa făcându-se noua obiectivitate că, fiindu în turneu electoralis 
preşedintele Zahei Avăcăressi, de calificare șmecherus, şi fiind în ţară 
silicoana Isadora cu presa, i-a pus ea întrebare că, dat fiind consensul 
sondajelor, „clasa noastră politică ne-a dezamăgit“, pe când celelalte 
muncitorești-țărăneşti-intelectuale nu, oare n-ar fi dreptul poporului să 
emanezească, din apa ființei și mâlul paradigmei cuvântului Hoţie, o nouă 
mișcare de tineri justiţiari, care să pedepsească ticăloşia şi să restituie 
săracului tot ce, prin inginerie sau jaf i s-a răpit, fără ca măcar să se 
revitamineze întreprinderile capitalismului sculat din morți! 

— Este o întrebare bună, a zâmbit cu toată grăsimea leninistă din ochi 
Zahei Avăcăressi. Dar opinia mea, ca specialist în orice, este că, 
domnişoară, deşi ca animal arăţi apetisant, ideea ta e respingătoare, din trei 
considerente. Unu, că... justiţiarii de altădată s-au compromis, alegând 
greşit să-l omoare pe Iorga, de care a auzise toată lumea, în timp ce un 
Gheorghe Brătianu sau un Mircea Vulcănescu erau mult mai puţin 
cunoscuţi şi oricum nu prețuiau tot atâta. Doi, că patima dreptăţii peste 
capul justiției a atins şi câțiva alogeni mai marxiști, în timp ce Mareşalul 
Antonescu i-a apărat de SS, cu Radu Lecca și cu Mihai Antonescu, la noi 
fiind singura comunitate din Europa ocupată care a scăpat şi ne e etern 
recunoscătoare. Trei, că nu se întrevăd azi condiţii externe favorabile 
pentru justițiari, nu atât ca să-i finanţeze și pe ei cineva, ci cât să vază 
poolimea c-au accesat pe undeva şi anarhiștii ciolanul puterii, încât pot da 
ŞI ei pomeni, c-aşa-i românul, el nu recunoaşte decât valori comestibile... 

— Bine, bine, dar să privim şi peste Prut! nu s-a lăsat intimidată fata 
elveţiancă de cât o tot avertizase Marius că nu va putea vorbi cu nimeni de 

Războiul Sfânt, la o ciorbă de burtică, ci doar despre oase, potroace şi 
ciolan. Comuniștii de azi, domnule, nu mai sunt cei de ieri. Ei n-ar mai 
accepta un Stalin pervers, care să-i abuzeze pe toţi, lăudând cadrele care 
hotărăsc totul! La fel ar putea fi schema şi cu tinerii însetaţi de dreptate: ei 
să nu se mai întoarcă mecanicist la origini, ci să le-ajungă să se-aline doar 
etosul haiducesc. Să se îmbogăţească la putere, votaţi cu orar de confiscare 
a averilor nesimţite, care sfidează pe omul cinstit şi bugetar. Și apoi, să 
împartă, printr-o comisie anticorupţie, avuţiile ce mai rămân la care n-are! 

— Dreptul la proprietate e consfințit de Constituţie! râse Avăcăressi. 
Și îl apără chiar şi UE! Cine fură, trebuie protejat, ca să ajungă mare 
capitalist, oligarh. A structura acum, când trebuie recapitalizată economia, 
un aparat anticorupţie, e nu numai anticonstituțional, fiindcă nu găseşti în 
Legea Fundamentală vreun articol în acest sens, ci şi un stimulent tocmai 
pentru hoția cu hî mare, când hoți ar fura mai mult de la hou! O 
absurditate. Toată lumea ştie că „singura cale de eradicare a corupţiei este 
aflarea adevărului“, infezabilă fără o amnistiere a tuturor infracțiunilor 
comise de demnitari, ca şi de stăpânii sau clienţii lor intern-externi, în 
ultimii zece ani, precum Și în întreg anul calendaristic postelectoral... 

Aplauze la şef ca de congres îi acoperiră Isadorei gura, însă nu de 
tot, taman la şampanie războinica nepoată a căposului de Ghizdavu, dând 
cu bâta-n hazna indignând chiar şi pe comuniștii deghizați, evaluând că 
PNL-Parizer, PNŢ-Borviz şi PSD-Zeamă-de-varză au tot atâta legătură cu 
partidele regale omoloage, cât are Cuţarida Mare cu... România Mare! 

Ea exprima vulgar atât obsesia bunicului Ghi că-n spaţiul carpato- 
danubiano-pontic a apărut după 6 Martie 1945 o fară cu desăvârșire nouă, 
descălecată de pe tanc, RîPîRî, cât şi delimitarea ei ca ziaristă de ceea ce o 
presă ce confundă până și capitalele, numește mişcări naţionalist- 
revanşarde, imperialiste, belicoase, din România postceaușist-capitalistă. 

— De aceea, continuă Isadora și-și zâmbi sieşi, nu mi se pare 
irealizabilă o mișcare justiţiară, iniţiată de tinerime ca o întoarcere nu la 
naționalismul inflexibil, ci la ce a fost înainte chiar şi de el, prin restartare 
şi revenire la originar, la revolta pură, avangardistă, cum o desluşim azi 
pulsând şi reinventându-se în grafiții râcâiţi peste jegul dupe blocuri! 

— Chiar şi ăia cu zvastici? zâmbi biruitor, atrăgând simpatie de pe la 
mesele salonului Șarpele din Balta Brăilei, domnul agronom Zahei 
Avăcăressi, a cărui cravată, înnodată de coana Aneta, se curba vălurit pe 
pântecul proeminent, de băutor de bere cu tequila, adusă de la mama ei. 

La care tânăra turistă atunci se apucase să explice hoţia cu zvastica 
simbol universal, furluit de Hitler, precum şi cum a fost cu tezaurul lui 
Priam, pe care ea abia îl admirase cu un poet empiriocriticist Pușkin la 
Moscova, de unde venea şi tocmai se stabilise-n Dumă că rămâne aurul 
trofeu de război, iar bunicul ei, Marius Ghizdavu, îl admirase mână-n mână 
cu Dorothea Schlauberger la Berlin în 1937, deci înainte de Războiul Sfânt. 

— Istoria patriei, deveni mistic scholarul ţuicar Avăcăressi de 
pucricultură, oierie şi imagologie imagistică de gen, după ce Isadora se 
retrăsese cu doi ninjaci, pe care îi chema pe unu” Kanguru şi pe altu” Guiţ, 
este o obiectivare a lui Dumnezeu şi, de aceea, neamul nostru e cel mai 
ortodox, postind mai mult decât oricare de prin "prejur. Ce spunea fata asta 
cam ușchită, dar poate bine intenționată, ca mai tot tineretul din Diasporă, 
până nu se izbeşte cu creștetul de pragul de sus al antiromânismului 
universal, te îndeamnă la o analiză din perspectivă sistemică asupra 
raportului constructiv dintre cauzalitate, fanatism, solenoid, impedanţă şi 
destin. Căci, aşa cum sugera somitatea de la Păltiniş, Nicolae Noica, noi 
avem datoria să regândim antiseismic instanțele supreme, arheii, flux 
perpetuu dând astfel interogaţiei asupra sensului guvernanţei, atât ca 
devenire întru ființă, cât şi ca statornicie în sens Ţuţea, încât să colonizăm 
noi pe alții, nu ei pe noi, prin relaţiile noastre de incertitudine. 

— Au oare nu e încărcat de semnificaţii, cum spunea fata asta, Isaura 
sau Isadora, traseul tezaurului troian? 

Vrasăzică, e mai întâi amestecat în această fictione marele Hercul, 
întâiul cuceritor al Troiei, care o dă în prime-time unui vasal al său, 
Podarces, încoronându-l ca prim-vicepreşedinte executiv al biroului de 
conducere, coordonare şi control al cetăţii, de unde şi numele de Priam, sub 
care a guvernat până la adânci bătrâneţi, cu zeci de copii, unii cu locasta, 
alții cu Hecuba. Timp în care a acumulat ca boul la 'Tezaur. Pe care zice 
Isadora că i l-a arătat călăuza Puşkin la Kremlin, încât s-a-ntors cu 
nostalgia, nu de neiertat, a unor podoabe excitant orientale, cu ciucuri pe la 
urechi, totul din aur fin, bun şi pentru piercinguri, la ambele nări şi jos la... 

— Eu cu gagica asta agresivă nu mă pup deloc, cum că României îi 
lipseşte o extremă dreaptă veritabilă, chipurile, justițiară, ca să impună 
respect la hoţii de comuniști. Dimpotrivă, eu cred că tocmai asta i-ar mai 
lipsi! Combaterea corupției!!! Ca să ne spălăm definitiv pe bot de Europa! 

— În schimb, am un comerţ perfect cu străbunicul ei, geograful Voicu 
Ghizdavu, care a făcut ca Gagarin înconjurul lumii, cu Prinţul Carol al II- 
lea la 1920, și a cărui Operă abia în zilele noastre începe să fie restituită, 
prin osârdia acestei pleiade de editori și sponsori cu care ne fudulim. El 
susținea la 1938 că echilibrul continental nu va fi niciodată stabil dacă 
românii n-au, dacă nu la Ural, pe aliniamentul Vorkuta-Magnitogorsk- 
Samarkand, mari centre culturale, atunci ele să fie semănate măcar pe 
Volga, pe linia Arhanghelsk-Astrahan, ideea ascunsă antileşească fiind 
întemeierea unei Galii Noi la est de catolicisme, ai cărei locuitori, sub 
numele generic de galițieni, să-şi extragă luminile spirituale de la un nou 
Paris al timpurilor noi, care ar trebui să fie Lembergul, iar dacă acest oraș 
nu reuşeşte să-şi impună Occidentului rubinele, atuncea să cedeze definitiv 
Bucureştiului această mistică răspundere de lapislazuli eurasiatic! 

-— De acord! Dar cu condiţia, interveni cu vocea-i de contrabas 

ministrul secretar de stat ministrul culturii, ca primăria de sector să ridice 
toate gunoaiele, care, încălzindu-se vremea, au început să exulte, şi să se 
încastreze câinii prea vagabonzi, deoarece, cum observa deunăzi la ședința 
săptămânală a executivului ministrul mediului, s-au înmulțit atât de des 
încât au interzis accesul comunităţilor de pisici la tomberoane, le-au 
lichidat complet, ceea ce favorizează ecologic o înmulţire necontrolabilă a 
rozătoarelor de arhive şi de cărți, ce se pot comporta, cum arăta, cu același 
prilej, al sănătăţii, ca vectori ai unor boli adesea ruşinoase şi vechi, a căror 
reapariție ne poate handicapa dureros, ca pe niște ciumaţi, exact în ce 
priveşte a accesa obiectivul nostru comun de la Snagov: Europa! 

- Te votez, Marius! admise Clara Honig. Farmecul Bucureștilor 
noștri a rămas irezistibil. Dacă voi fi solicitată să îmi aduc aportul la 
dezvoltarea culturii în oraşul meu natal, nu voi ezita niciun pic să fac totul 
şi chiar mai mult decât atât! Numai să fiu, cum zic, curtată, solicitată! 

Era toamnă la Sonnenheim și biata Clara tot domnişoară. 

Zilieri tineri migranţi, cu bene tronconice alsaciene din plastic 
rucsaci în spate, se pierdeau în via pusă elegant pe spalieri, cu botniţe să nu 
facă pagubă podgoreanului boier, după obiceiul din România Regală, adus 
de Carol 1 din zonele viticole natale de pe văile Badenului, Neckarului, 
Mozelei, Ronului, Rinului, Acheronului, şi Wiirttenbergului. 

Pe veranda umbrită de viţe negre şi de răuruscă, eternul Marius 
zâmbea în fotoliul de paie albe, cu un braţ pe umărul Dorotheei, cu celălalt 
pe genunchiul Clarei, care la etatea ei se ţinea încă bine datorită poeziei pe 
care o practicase toată viața și tratamentului bi cu Spătburgunder, de când 
reluaseră la Strasbourg obiceiul de a pălăvrăgi despre nedreptăţi. 

Hulubi albi de rasă pacifistă Picasso gângureau în columbarul 
asociat, ca un fel de campanilă, capelei foste grajd, în care el pictase deja 
splendidele-i fresce, pe un libret extras din voluminosul caiet Timișoara-n 
sânge. Fi voiau să simbolizeze gângurind sufletele celor care s-au jertfit, 
unii Chiar și trupeşte prin ardere la crematoriul bucureștean, pentru aflarea 
adevărului asupra evenimentelor din decembrie, fără însă a se gândi 
kafkian că până la urmă, din perspectiva judecătorilor, „nefiind revoluție, 
n-a putut exista nici vreo forță de represiune“, vreun comandament sau 
vreun colaboraționism al securităţii literar-artistice şi al altor forțe. 

— la mai zi, Măi, din vioară cum a fost cu unchiu Jan la interogatoriu! 
sorbi Clara din mustul vâscos ce-i înroşi gura ca la vampiri. Să ne mai 
râdem şi noi pe-acilea, ca nişte mineri ieşiţi la suprafața de massă! 

— Care unchiu Jan? avu o pauză de memorie artistul, sau o fulgurație 
de instinct diplomatic. 

— Unchiul Jannnn, iubitulei! Bunicul lui Enache al Isadorei, care te- 
a anchetat în iulie 1952, în lagărul de pe Ghencea, înainte de-a te da la 
Canal! Cum a fost cu relatarea a ce-am discutat noi doi în ianuarie 1941... 

— A! plesni înalt bătrânul, unchiul Jan, ai?... Aşa-i zice ticălosului 

Isadora noastră. Pentru mine, nu era niciun unchi. Ne cunoşteam noi din 
facultate, de la leşi. O fost tari de treabă. Fă şaizeşi de luni, zișe, 
condamnare administrativă, Maurisică, pe o vină complet indefinită, şi 
rezolvă aşa neîncrederea securității sovietice în tine ca boier, decât să te 
condamne ăştia pentru cine ştie ce faptă concretă, reală sau inventată, 
riguros încadrabilă!... Cu originea ta burghezo-moşierească, intelectual 
trecut pe la Sorbona, cu frate la Baltimore în California şi cu unchi în 
Cimitirul Sfânta Vinere, dar fost antropofag de ilegaliști, cu stagiu 
satisfăcut pe frontul antisovietic în criminal războiul sfânt contra Uniunii 
Sovietice, n-aveai, bă, nicio şansă să scapi, decât muntele, să aştepţi cu 
naivii şi naționaliștii să vină americanii, sau frontiera, să te dea sârbii sau 
ungurii sau chiar europenii îndărăt!... Fă, dom'le, o parte din astea şaizeci 
de luni şi, odată reeducat, Partidul îţi va putea folosi, cândva, înalta ta 
calificare pariziană, potrivit necesităţilor. Vei putea lucra ca artist plastic, 
ca Jurist sau chiar în diplomaţie, căci ai maniere alese şi eşti poliglot. Vei 
putea să iei și Premiul de Stat, dacă știi să fii băiat deștept şi să te orientezi, 
după ce te-ai resemnat cu ireversibilitatea timpului. Dar acuma, linia 
corectă este exact cât or să-ţi dea, șaizeci de luni. În mod confidenţial, te 
influențez, ca amic, să nu faci cumva vreo prostie şi să iei dublu... 

— Astea le-ai mai povestit, domnule Ghizdavu, interveni Dorothea, 
indignată că poeta i s-a adresat cu iubitule. Întrebarea de interes memorial 
era de unde ştia acest anchetator, din lagărul de acumulare concentrare 
Ghencea, de întâlnirea voastră intimă, a ta cu Clara, din ianuarie 1941... 

Deodată ea simţi că nu mai poate să suporte situația şi, legănându-şi 
silueta diftină a capotului cafeniu matlasat, cobort treptele mozaicate în 
curte, depărtându-se spre cotețele găinilor, care cârâiră de bucurie, 
recunoscând-o după şoldurile mari şi puternice, muncitoare, feseniste, ca 
ale Anei Pauker, cu care dăduse şi mâna înainte de a pleca în Spania. 

— Totdeauna regreți că n-ai făcut-o! șopti cald Marius Clarei, când 
rămaseră destul de singuri şi îndrăzni să o privească în ochi cutezător. 

Îi irita bătrâneţile alsaciene mireasma de capelă a viei ruginii, 
părăsite de rândunici şi cutreierată de culegători cu botniţe nichelate, pentru 
purtarea cărora le plătise un tarif suplimentar, dar, ca galiţian, se simţea 
foarte mândru de ce regizase. Cita din Casanova, şi Clara Honig roşi 
puternic. Încurcată, ea întinse mâna cu pete roz, vinete, brune, spre măsuţa 
rotundă şi prinse a frunzări un teanc de extracte de pe Internet, reținute de 
insomniacul Marius noaptea trecută. Erau dintr-un opus mai mititel, Die 
Protokolle der Weisen von Zion und die judische Weltpolitik (1923), care 
în baza unui artefact produs probabil de ţarism, pentru a atribui altora 
propriile planuri, „lămurea“ tinerele cranii rase de intenţiile eterne ale 
iudaismului, şi dintr-o lucrare clasică a filozofiei şi eseisticii germane, 
Mythus des 20. Jahrhunderts (1930), unde găseai tot ce-ţi doreşti ca, arian 
blond cu ochi albaştri, să simţi nevoie de educaţie tehnică şi eroică, de 

onoare fredericiană, de supunere la criterii de afirmare competenţă şi 
valoare cum voia şi Moltke şi, mai ales, să capeţi prin autoeducaţie voinţa 
şi fălcile de carnivor ale lui Bismarck. Ambele texte aparțineau marelui 
arhitect, filozof, analist, manager de partid şi de stat, martir nazist Alfred 
Rosenberg, spânzurat la Niirnberg, dar care mai bine era amnistiat sau 
măcar grațiat, cum socotea academicianul Tudor Băluţeanu vizând el 
aflarea adevărului despre furtunoasele uman evenimente din 1939-1945, în 
urma cărora galițienii, adică esticii, au fost bolşevizaţi de... europeni și 
americani, sub pretextul că eşecul comunismului, la aceste seminții socotite 
de rase neglijabile, ar putea fi cândva o ultimă învățătură de minte şi pentru 
intelectualitatea celor mai orbitor superioare, euroatlantice. 

— În ianuarie 1941, am părăsit munca mea de la Ziduri, expulzia 
Operei, mânat și de dorul tău, Clarissa, şi fiindcă mă tortura pe atunci un 
pisălog de la Ministerul Propagandei, camaradul ajutor de comandant 
avocat Tudor Băluţeanu, cu care mă cunoşteam tot de la Iaşi, unde aflase 
că urmez nu numai dreptul inegal, ci şi artele foarte frumoase, cu Tonitza, 
Plămădeală, Luchian, Aman şi Costin Petrescu. Camaradul ăsta tocmai se 
întorsese încântat din Reich, se holbase la Casa Brună de la Miinchen și 
voia s-o decorez EU la fel pe cea din Bucureştii Noi, — a Căpitanului și a 
celorlalți martiri, Casă Verde... Însă, dracu ştie cum, partea cea mai proastă 
era că, tupeist, intrase în contact cu însuși Alfred Rosenberg şi — Franţa 
căzuse de vreo șase luni — mă recomandase deja nemților, pentru Catedrala 
din Strasbourg, ca specialist în arte marțial-monumentale, c-aş fi eu un 
superdotat în stare să evacuez Fecioara în stradă şi să pun în loc sfinți 
dintre... cavalerii care s-au jertfit ca să lărgească hotarele celui de-al Treilea 
Reich!... Fireşte, m-am sustras cu modestie, nu, de ce, că te fac 
academician!... Nu e loc de tine? Atunci mai împuşc pe careva, și gata! 

— Istoria, lătră mai tare preşedintele Zahei Avăcăressssi făcând să 
tresalte inimile în vulpile cele chinezeşti din vie, la care tot visa senilul 
Marius, încântat că pofta rămâne veşnic tânără, chit că nici cuvintele 
suculente nu-ţi mai intră-n unitatea de calcul, e plină de anecdote, domnilor 
şi doamnelor! De-aia nici nu prea prind la populaţie documentarele 
dureroase, ororile. Cu ţuica-n nas, consumatorul zapează. Care dezvăluiri 
nici nu sunt o problemă de fond, fezabilă, punctuală, luând-o după 
algoritm. La esență, istoria este un vin plin de atitudini cu valoare adăugată 
vectorial pozitivă şi, de aceea, la cişmea cu sacaua, stă scris chinezeşte că 
interesul pecuniar al populației, care suferă încă de nestăpânirea la nivel 
cognitiv de către toţi şefii a normelor eticii şi echităţii, este să importăm de 
la corporaţii o mai maximă capacitate de diagnoză, prognoză, evaluare şi, 
în final, prometeică, gestiune a bugetului naţional de timp! 

— Au oare nu e încărcat de semnificaţii, cum spune fata asta, Isadora 
de Schaffhausen, dulce păstoriță, traseul Tezaurului troian? 

— Cum a stat în subsolul Isarlâcului mai bine de două milenii şi 

jumătate, nu putea el să mai stea? De ce atunci, abia la vremea războiului 
ruso-româno-turc, a dat Heinrich Schliemann, în noaptea de 8 pe 9 mai 
1877, şi nu în alta, peste seiful de lemn din zid cu târnăcopul? 

— Pentru că există Providenţă, domnilor! 

— Scris este în cartea destinului, cum bine observa cineva, ca 
Moscova lui Cantemir, Milescu și Druţă să devină, cu timpul, nu a Treia 
Romă, ci al Treilea Paris, al doilea doară fiind Bucureştii. Dar pentru 
aceasta, cum observa un temerar gânditor interbelic, Voicu Ghizdavu, ne 
trebuie ca un ritual de întemeiere să se deruleze, după algoritm, dar şi după 
competenţe. Or, ce poate fi pus ca temei simbolic altceva, decât de unde a 
crescut şi Europa, adică Homer, adică Troia, adică Tezaurul? 

Şi putem observa cu un fel de groază de gnoză, născută din 
microscopicitatea noastră de muritori, cum planul divin se joacă-n 
metempsihoză, punctual şi fără abateri de la prorocita zoonoză. 

— Mai întâi şi mai întâi, omul de afaceri Schliemann adună banii 
pentru nişte investiţii în săpături. Unde și de ce acolo?... La Petersburg şi 
Moscova! Ca angrosist de indigo, praf de tec, vanilie, piper, curcuma, 
poroinic, scorţişoară, pelin și alte mirodenii necesare la restaurantele 
burghezo-moşierimii şi ale autocrației, pe care le-aţi şi văzut recent la 
televiziunea de stat, în ecranizarea Doctor Jivago, care datorită depărtării 
de Occident specialistul nu poate participa decât ca protocronist la înnoirile 
de tehnologie literar-artistică, spre deosebire de Doktor Faustus. 

Ceea ce înseamnă, din punct de vedere de drept revoluționar, că 
averea lui Herr Schliemann s-a acumulat primitiv prin exploatarea 
nemiloasă a ţăranului mujic, legat de glie, şi a proletariatului incipient de 
prin marile orașe ale Imperiului Rus, trecător la capitalism... 

— Iară pe la 1877-1878, s-a întâmplat că era să ne realizeze Țarismul 
nu numai Independenţa noastră de turcii păgâni, ci şi, dac-ar fi fost scris 
cumva, Cucerirea Helespontului prin care Pontul Euxin pompează în 
Mediterana, îndulcind-o, ce-a strâns din Dunăre, Nistru, Bug, Don, Kuban 
şi alte fluvii. Iară trecând Helespontul pe pod de vase și fanfară, iaca, gata 
şi Troia! Intra deci Tezaurul, ca temei și temelie, la un nou imperiu, de 
extrapolație europeană, rus. Ci în această situație, legătura se stabilea peste 
spaţiul danubiano-carpato-pontic, încât ne nimicea, ne schimba denumirea 
la Neam, și sângele, ceea ce zeii Daciei n-au admis, au zis răspicat Nu. 

Un crainic cu aripi de azur ca ale arhanghelului Mihail 1 s-a arătat 
noaptea în vis celebrului arheolog, comunicându-i poziţia exactă în zid, sub 
scrum, a lăzii cu podoabe rămase lui Priam de la locasta. O 1ei, o sui pe 
asini, apoi pe corabie, ca Paris pe Helene, şi nu te mai oprești pân' la Berlin, 
nene! Binevoitori în afaceri cu noroc până acum, tot noi, zei şi zeițe, te-om 
năpăstui de nu execuţi întocmai. Ceea ce Schliemann tăcu şi făcu! 

— De atunci, presiunea rusă pe Prut s-a diminuat considerabil, căci 
stăpânirea Strâmtorilor nu mai avea temei Divin troian. Țara a respirat şi a 

reuşit progrese remarcabile, evidenţiate la Expoziţia Jubiliară din 1906, la 
Serbările Unirii din 8-21 mai 1929, organizate de ţărănişti fiindcă n-au 
participat la încoronarea de la Alba Iulia din octombrie 1922, precum și la 
exuberantele Serbări ale Restauraţiei lui Carol II, din iunie 1940, terminate 
totuşi repejor cu ultimatumul şi dictatul sovieto-german din 26. 

— Cum stăpânirea Bosforului şi Dardanelelor, ca drum spre Troia, nu 
mai avea utilitate heideggeriană, fiindcă Tezaurul ajunsese deja la Berlin, 
s-a modificat şi sensul curgerii roiurilor de oameni: agenţi secreți umani şi 
de origine divină au atentat la Sarajevo, pentru ca Imperiul Țarist şi cu cel 
German să se încaiere, fără să mai ţină seama de ceea ce orice minte 
limpede vedea, că bilanţul va fi falimentul pentru ambele părți... 

— Nu poţi în genere să te lupţi cu pârdalnica de Ursită! Ce ţi-e scris, 
în frunte ţi-e zapis! Geaba marii șobolani de diplomaţie secretă au trimis 
pe Lenin cu trenul blindat, plin de tipografii pentru propagandă şi cu bani 
de arme şi de hrană la mercenari: mda, au dărâmat autocraţia, care râvnea 
la Tezaurul lui Priam, dar în locul ei au venit alții, nomenclatura, cari deşi 
susțineau a cunoaște materialism, istoric și dialectic, habar n-aveau ce 
scenariu spectaculos se juca providenţial, luându-i de actori şi clovni! 

— Ba chiar, zise el muindu-și pișcotul cu aromă de migdale în ceaiul 
de pădure vitaminizat, e mai rău dacă te opui la soartă decât dacă nu te opui 
deloc! Îţi dai seama? Ajungea Tezaurul troian la ţarul Nicolae II, dacă nu 
se făcea manevra cu Lenin în tren. Marea intelectualitate rusă crescută de 
Dostoievski n-ar mai fi fost masacrată complet și se putea înălța încă din 
anii '20 al doilea Paris la Bucureşti şi al treilea la Moscova! 

Așa încât am fi avut la solstițiul verii lui 1941 deja o Europă unită 
de la Atlantic la Ural, una şi indivizibilă, mamă iubitoare la toți fini săi, nu 
să fie doar unii primiţi în Schengen, iar ăilalți să se milogească pe la porți! 

— Astăzi, privi Marius Ghizdavu, mulțumit de recoltă, la basculanta 
în bena murdară de beton a căreia culegătorii vărsau strugurii pentru a-i 
trimite la instalaţii, lucrurile s-au complicat considerabil, dincolo de 
Kortina din materiale ceramice compozite şi capace de fontă de pe la 
canale, retopite, care desparte pe europenii avansați de galițienii inapți de 
e-civilizație. Partea iremediabilă fiind că Lenin, hoţ, a depersonalizat aurul 
Tezaurului Reginei Maria, făcând problematică înălțarea celui de-al Doilea 
Paris, tipic galițian, adevărată capitală de Sud, pe ruinurile bucureştene 
ceauşiste, nelăsând totodată nicio indicație la Kremlin despre cum să se 
construiască al Treilea Paris, de îndată ce Stalin primeşte, odată cu 
steagurile naziste, colac peste pupăză trofeu, şi Tezaurul Regelui Priam! 

— În genere, îi acoperi cu mânuţa mâna Clara, este de imputat nu 
numai lui Lenin, ci chiar lui Karl Marx, că în zecile lor de opere complete 
n-au lăsat vreo indicație, cât un micron măcar, despre cum trebuie să se 
comporte comuniştii cinstiţi după ce eşecul economic, practica deci, îi 
constrânge la a se recalifica capitaliști, în folosul clasei muncitoare, care 

va avea astfel asigurate, prin întreprinderi mici și mijlocii sau prin acțiuni 
ale capitalului autohton la corporațiile mari, numeroase noi şi noi şi noi 
locuri de muncă pentru o viață nouă, corectă şi chiar decentă. 

— Mmmmmmda! oftă nonagenarul alsacian, semn că gândea şi se 
retrăsese din cele omeneşti, mâna lui de cauciuc natural figurând cu pixul 
pe alba hârtie consumabilă, o ipoteză despre cum va fi arătat urban 
crematoriul propus de Alfred Rosenberg Moscovei tânăr. Hm, dacă acest 
crematoriu ar fi ajuns să fie funcțional, oare mai trimitea Stalin să se 
împuşte nume incomode de troţkiști prin gări şi târşuri spre Siberia? 

— Clu-clu-clu-clu-clu-clu-cluuuu! îşi tot chema veselă găinușele 
Dorothea, ca să le dea din sacul de rafie, într-un şifonat castron de aluminiu, 
concentrate FNC, furate de şoferi de la Bază, de la Fabrica de Nutreţuri. 

Porumbeii capelei timişorene simţiră şi se agitară, rotind codițe 
bogate, evantaie de paradă a paradis, de prezentare de momentul modei. 

— Legionari, ba chiar şi legionare, se ştie că au fost arşi la crematoriul 
bucureştean, dădea niște nume Mişu Focşăneanu, în anul Nirnbergului 
1946, — apoi poate că Mareşalul Ion Antonescu și alții. Enigma este dacă, 
până la timişorenii tăi, sub Dej sau sub Cea, daţi dispăruţi, vor fi trecut şi 
alți români de la noi din republică prin acel coș! 

Iar Nichita Căinaru, om politic din CSI, nepotul scriitorului Grig 
lichidat în toamna lui 1956, susţinea într-o parte anumită a presei, recent, 
că nu toţi chişinăuienii dispăruţi, sub Stalin şi după, trebuie căutați în 
cimitirele de la Sibir ale căgăbăului: ehei, sunt indicii că funcționau 
minicrematorii pe le secţii chiar pe malurile Bâcului! 

— Ceea ce nu face decât să confirme, dulce Clara, ipoteza mea, 
concluzia mea, doctrina mea, că interesul ingineresc pentru senzaţionalul 
nazism, de la perfecția tehnologică şi valenţele cinematografice ale 
tragediei purcede, cauza ei aflându-se însă în om, care este o ființă încă în 
evoluţie... Sunt absolut convins că, la foamete, frig şi numai două ore 
televiziune zilnic pe un singur canal, hoardele astea triste mai degrabă s-ar 
încolona după primul alt Hitler sau noul Lenin, decât să-ți citească ţie 
versurile lirice sau mie inscripţiile de pe frescele imaginare din biblioteci. 

Sus-sus, steluțe confirmau prin spaţiul dintre ele că nu-i nicio 
pagubă-n cer fără de homosap, mai sunt şi alte dihănii în Univers. 

Pe drum, fluierând un marș de textier îndrăgostit, trecu un june şi 
domnişoara tresări. Ca în gară, o alta, cândva, aproape de Bug, Golta, 
judeţul Golta... Ah, această plăcere de arte marţiale, tuns SS şi își plimbă 
un lup alsacian la tufiş, unul disciplinat și energic, numai ordin să-i dai! 

E însă nevoie pe net, camarazi, de un nou mit, de un alt Alfred 
Rosenberg, pentru secolul al XXI-lea, alt secol sângeros adică, dar cu 
acelaşi om. 

După ce-şi canoni părul stufos, de culoarea secarei coapte dintr-un 
tablou semnat Șîșkin, copiat de exigentul ei bunic întru studiu modest, 
Isadora numără codiţele obţinute şi găsi că sunt doar optzeci şi trei. Ci el 
îşi aduna anii luându-și ca dată de naştere Lw6w 1 octombrie 1912 şi, 
superstițioasă, cum o învățase bunica Eliza, ea mai împleti încă, urându-i 
astfel să depăşească una sută, apoi îşi puse rucsacul de şcolăriță, cam gol, 
ca o raniță de soldat înfometat în Stepa Calmucă, fără de cărți după 
reformele educaţiei, îşi lustrui steluța aurie înfiptă-n năsuc ca-ntr-un epolet 
de sergent din trupele trimise să ducă picilor afgani cravate roşii, rimate 
cică purpurii, regal, şi, sărutând obrazul proaspăt ras, pomădat, până şi 
pudrat ca pentru tâlcşou sau incinerare, bătu nervoasă din picioruş, ca o 
iepşoară, să 1 se numere francii pentru coșul zilnic de studentă, deşi elevă. 

Toate orologiile Baselului bătură opt dimineaţa, simultan, cum se 
întâmplă în țări cu economie neviolată calitativ de cantitativul de pe 
sarcinile de plan, însă nici gând ca miliardarul şi atât de risipitorul 
coproprietar cu Augustus, de la Baltimore Bank, s-o laude. EI clămpănea 
pe claviatură, verificând cum o softistă poloneză, mam'zelle Agnieszka, îi 
transpusese în virtualitate o călătorie în sus şi-n jos pe Muntele Conic de la 
nord de Ziduri, dotându-l cu sanctuare integrate perfect în natură, nu toate 
ortodoxe, şi nu doar asiatice, erau şi unele pur canibalice, niște capcane în 
fond, nişte curse ca fiecare să-şi descopere la masa de piatră fiara lăuntrică 
şi să găsească o formulă decentă de coabitare cu ea. 

— Sunt informat, se răsti el cu voce dur batjocoritoare, de gazetar la 
Iskra, care a prins şi anchetează vreun liberal-ţărănist convins că doar o 
Românie Regat ar ocoli statutul de fostă republică sovietică, mi s-a spus că 
te-ai amestecat, Isadora, în problemele interne valahe, că l-ai abordat pe 
maharajahul Zahei Avăcăressi, surprinzându-l implementat în masse, când 
tocmai le testa năzuințele în dârdora anticipatelor... Cin' te-a autorizat pe 
tine, ay, copilă nebună și ingrată, să-l asiguri că Exilul, EU în persoană, 
suntem gata să finanțăm cu blugi, care se vor distribui la nişte corturi 
speciale în Piaţa Universităţii, nu ş' ce mișcare radical-justiţiară? 

— Sunt doar execrabile, surâse ea cu tristeță, exagerări crase ale 
presei. Fake news. Nu tot ce-ţi vine pe reţea este ok, bunel drag şi scump! 
N-am vrut decât să bag spaima în burgheji, hoţi şi incompetenţi. Strict cu 
o ipoteză de lucru extremistă! Să-i constrâng să... gândească! În rest, sunt 
deplin conştientă că, suta de lei fiind mai mică decât suta de mii, iar 
„unitatea de măsură pentru genocid fiind mortul“, cum spui tu, de îndată 
ce s-ar corecta calculul inoculat gloatei, că simienii în patru luni ar fi făcut 
mai mult rău decât comuniștii în 45 de ani, şi s-ar prognoza vreun succes 
la urne, noua mișcare ar fi imediat infiltrată, la primele vagi luciri ale 

ciolanului, așa încât, vorba lu” unchiu Jan către doctor Cezar Bogza, nu-ţi 
face nicio grijă, maestre, că dacă vine ăilalți, tot ai noștri vine! 

Goethean de frumos, ca posibil exemplar de expus în sicriu pe un 
catafalc de robot omenit cu atlaz violet plâns, filozof al istoriei, post- 
antropolog, el scoase mâlc dolarii amestecați cu euroi încă neşifonați, 
franci n-avea, şi intră în ebuliție cerebrală, cu ochii larg deschişi, cărămizii 
dar orbi, dând imediat uitării fetiţa cu fundiţe ce plutea să studieze două 
mâţe, una galbenă dormitând şi ailaltă albastră spălându-se sub coadă la 
covată, scăpate neincinerate după Entartete Kunst, expoziția de artă 
degenerată atât de plăcută lui Stalin încât a imitat-o cu itemi din colecţiile 
azi ale oligarhului Pușkin, iar între pleoapele umflate de insomnie şi tunul 
de electroni luminoși, își tot schimba curcubeul și poziția un cameleon 
drăguţ, lucrat tot în maniera sensibilului expresionist, de mam'zelle 
Agnieszka, pe motiv că, de n-ar fi pierit la 4 martie 1916 în misiune de 
recunoaștere a inamicului, atunci amicul animăluţelor Franz Marc era azi 
maestrul de Expressionismus ales de junele Marius, deci şi de ea. 

Într-adevăr, transferurile de memorie ce se produc între diferitele 
compartimente cerebrale, cu febrilitatea cu care se redistribuie pasagerii pe 
Titanicul german Wilhelm Gustloff, după ce submarinul sovietic S-13 al lui 
Aleksandr Ivanovici Marinesko, în chiar 30 ianuarie 1945, cu trei 
românește nimerite torpile i-a lăsat o oră de spectacol ca de viermi, înainte 
de a cobori în tăcerile Mării Baltice, iarna, cu cinci-şase mii de refugiați 
hăituiți din Prusia lui Kant, ceea ce niciodată Oscaruri, că nu erau bogătaşi 
în fracuri, dar femei şi copii tot erau, ar fi totuşi transferuri cerebrale 
justificate, fiindcă, precum ca atunci când, de pensionar şi fără de 
medicamente, mai arunci în neant din lucruri, pregătindu-te de zen 
japoneza simplificare a vieţii, tot aşa şi cu amintirile, nu toate sunt utile 
operei, chiar pentru un Proust sau un Eugen Barbu ca tine, Vadime. 

Astfel, boierul de la Ziduri boem Marius Ghizdavu, de la Ministerul 
Propagandei, artist cu viaţă orientată, om cu Operă, ca să nu riște 
concentrare pe zonă şi să nu i se rechiziționeze Cadillacul sau Calul, 
altminteri cu Atelier Nou cumpărat de tac-su Voicu, în Parcul Filipescu de 
lângă Statuia Regelui Ferdinand, ales să fie vizavi de unde stăteau, la 
parter, Amelia cu Alecu; la unu, Elvira cu Mişu; iar la doi, rar că preferau 
staţiunile, Octavian cu Virginica, Alex și Vicky, şi vreo gorilă, — din câte 
trasee circulare a parcurs, în vis sau aievea, pentru înfășurata Clarisse 
Honig, cea de vârstă încă beatricee dar deja poetă, poetă în toată puterea 
cuvântului, azi nu mai voia să-şi amintească decât vreo două-trei. 

Aceste binefăcătoare peripluri, şi pentru sănătate logică, şi pentru 
gândurile tot mai grele pentru artist în epocă, începeau cam de la Piaţa 6 
Septembrie, care înainte de când l-au scos românii doar pe Carol II 
„principalul vinovat“ de cum au ciopârțit Ţara, în cârdăşie, nazismul şi 
bolşevismul, se numea Piaţa Mare şi a avut hală de inspirație pariziană, 

plină sub regimul burghezo-moşieresc, goală sub comunişti, încât 
Ceauşescu a şi demolat-o, ruşinându-se să nu se mai colporteze vreo 
comparaţiune de către Bulă, încât să intre la idei Nea Caisă, cum deja 
raporta alarmat organelor de specialitate Ilie de la Sculărie, fenomenul. 
Cam de unde-i acu MacmacDonaldul și Paanasonicul cu reclame de 
s-ar cruci mânios şi-ar înjura de Sfânta Vinere ăl de-a pus superbigul 
Unirea tot arătând cu degetul, Marius fotograful o lua timid pe jos spre 
cartierele mărginaşe, ca să se reculeagă înnoitor la mormântul lui 
Eminescu, Poetul Naţional încă nedemitizat pe vecie de Autoelită, trecând 
lăturiş şi pe la Nicolae lorga, asemeni nemaiprizat de lichidatorii 
românismului, cu buruieni pe mormânt neatinse de maşina de tuns iarba. 
În tragica duminică de 19 ianuarie 1941, intenţiile sale la Cimitirul 
Bellu erau totuşi o ţâră mai lacome, determinate de faptul destul de curios, 
că spre sud, spre Balcic, profilat cât cerul peste mahalalele cele fără de 
culoare, părea că, precum Colosul de la Prado al lui Goya, se înălțase 
savantul Nicolae Iorga, deasupra unor mulțimi de refugiați panicaţi, veniți 
concentric din toate direcţiile cardinale, care cu bocceluţe, care fără măcar 
acest minim avut, nădăjduind a-şi salva barim sufletul românesc dacă nu şi 
limba expusă iar. (Atât de expusă încât, ajuns proprietar unic al filialelor 
din Portland și Oregon ale Baltimore Bank și Nevermore Bank, Octavian 
va sponsoriza o poloneză studentă, mam'zelle Agnieszka, să studieze 
Laboratoriul lingvistic de la Tiraspol, crucișător finanţat de Stalin de la 
1924 la 1940, pentru a li se prepara transnistrenilor dintre Fuji-Ceahlău şi 
Cetatea Albă o limbuţă moldovignească separatistă, care sî le consolideze 
ireversibil identitatea și să le permită afirmarea cu tot mai multă vrednicie 
a glasului în corul noroadelor tot mai numeroase ale lumii roşii.) Această 
viziune a profesorului lorga în obişnuitul costum clasic, de catedră, 
tipografie, arhivă sau Consiliu de Coroană, văzut însă doar de la mijloc în 
sus, ca şi cum ar fi stat gânditor cu coatele rezemate de mahalalele a căror 
poezie o apărase cu fervoare împotriva blochauzurilor din centru, gândi 
Marius că trebuie să irite din cale-afară pe nomenclaturiștii lui Horia Sima. 
Era ceva de basm romantic aici, scena cu pata de sânge ce nu poate fi 
extrasă de pe o cheie de ucigaș nici măcar cu excelentul detergent nemţesc 
Persil... Adică junele Horia Sima, va re-gândi el, îndată după ce comuniştii 
galițieni au trecut la Construcţia Capitalismului 1990, trebuia să anticipeze- 
n '40 atât sovietizarea cât şi desovietizarea şi, deci, exploatarea ţepuitoare 
în noua Românie, fundată la 6 Martie 1945, ratificată la 30 Decembrie 1947 
şi implementată la 1990, a unor nume de ziare şi de partide vechi. Vas'zică 
Horia Sima n-a avut luciditatea minimă necesară să se delimiteze de 
ciuruirea lui lorga, şi să condamne derapajul de la calea justiției. Ci numai 
doar o dată astfel de politețuri regrete îndosariate, ceata Arhanghelului 
Mihail ar fi împrospătat viaţa politică, lângă grupările privatizate-n 
Brătianu, Maniu şi Titel-Petrescu, astfel încât şi în spatele bătrânilor ei 

căluşari, în adidași fără de clopoței, să se poată rădica bărbați dinamici, 
apucători, insolenţi, patrioţi, pro-europeni şi necomplexaţi de vreo 
nostalgie privind România Veche... 

— Ce? Cine mă sună, mam'zelle Agnieszka?... O fată?... Clara 
Honig? Nu cunosc. N-am timp. Nu primesc pe nimeni. E zi de hipodrom. 
Am de fixat azi Reginei Maria căluţii ăia, mă duc la Sigmaringen! 

Erau nişte cai de bronz care plângeau etern, modelaţi pentru un 
monument funerar gol, ajutat de un tânăr sculptor cernăuțean, Andrei 
Hurmuzacov, elev al marelui portretist bucovinean Dumitru Gorşcovschi. 

Forţa detaliilor, acea răbdare, Marius nu le mai avea după 1998, 
riscând să se apropie prea mult de formele pure, ceea ce are dezavantajul 
că spală la budă şi crimele bolşevismului, şi p' ale imitaţiunii lui naziste. 
De aceea, lucra cu calfe, având totuşi probitatea de a nu semna produsele, 
ci de a pune pe ele doar ştampila Cooperativei Meşteșugăreşti Avântul. 

În schimb, ca într-o primăvară de 7 noiembrie, explora — de când 
apăruse nobila Agnieszka — o adolescenţă nouă a inspiraţiei și trăia mai 
aproape de cer decât de pământ, îşi permitea mari confuzii, de epoci, de 
locuri, de regimuri, de persoane. Până şi de duşmani sau prieteni, motivând 
că oricum sunt și unii, şi alții, nişte oameni, entități de esență agresivă, 
incult imune la orice virus construit de artist. Ştia că viruşii sunt mai mult 
substanțe, lucruri, decât microbi, şi năzuia să creeze, chiar începuse și 
progresase-n eşec, până se infectase dinăuntru spre dinafara creierului cu 
un asemenea virus învelit în plăci spirituale pentagonale și structurat ca un 
fel de icosaedru nu întru totul regulat la cenzură. De unde confuzii 
imediate, ca la aurolacii capitalei sale de pe Dâmboviţa, sau ca la 
privighetorile reședinței sale de vară de sub Munte şi Schit, care confundă 
un bec roz din parcul de la Pribegi cu luna argonică, refuzând să cânte când 
e stins, cum a observat doctorul Cezar Bogza, însărcinat şi finanţat de la 
Baltimore pentru astfel de cercetări şi administrarea bunurilor. 

— Clara?... Clarissa?... Clariţa?... Eeeu i-am pus în mână întâia oară 
o poezie frapant expresionistă, aşa să ştii!... Ce e expresionismul?... 'Totu-i 
expresionism, dacă-i sincer, până şi sentimentalismul, de la Atlantic până 
la Ural. De la Pamela, or Virtue Rewarded (1741) la Bednaia Liza (1792), 
a lui Nikolai Mihailovici Karamzin, care scotea periodicul Vestnik Evropi, 
dar nu i-am găsit în biblioteca imena Dmitri Kantemira de la Harkov, 
răvăşită de război şi epurările staliniste, cu Murocika, decât Natalia, fată 
de boier şi Marja, posedata soţie de ştab, nu şi dodecafonica Istorie a 
Imperiului rus. Fost-au cincizeci de ani grozavi aceia, Sărmană Liza Eliza, 
până Aufklărungul, tot luminând şi luminând, prea lichida inegalitățile, 
inclusiv de nobleţe, aşa milă-i era de gloatele ce vor fi baza de masă atât 
pentru securitatea lui Stalin, Mao, Pol Pot, cât şi pentru a lui Hi, Muss şi 
Horthy, şi-a lui Tudor Băluţeanu, a cărui presiune întru a colabora în 
toamna lui 1940 la decorarea edificiilor publice sau de partid cucerite de 

simieni, eu am simţit-o mai puternic decât ulterior pe-a comuniştilor proști, 
care m-au trimis la Canalul Morţii şi la Oneşti ca rob, ca pe o cifră, nu ca 
pe un intelectual de preţ, nici măcar ca pe un moșier! 

Clarissa, or the History of a Young Lady, dată de preFreudul Samuel 
Richardson la numai şapte ani după biata Pamela, adică tot atât cât a durat 
şi regimul Iliescu Unu, profund marcat de bazele puse de băiatu lu” Valter, 
Roman, care-mi vorbea... mie-n Kuban, antifranchistul, Valter de la Radio 
Moscova, gorodok ce-ar trebui să ne fie cu noroc ca un al treilea Paris, s- 
avem dubii de orientare, spre Est sau spre Vest, cu geografică echidistanţă, 
şi tot n-am înţeles ce voia fata meşterului fotograf Honig, cu atelier în 
Ferentari, Belleville, Me&nilmontant, Pigalle, lângă La Căreaua Leșinată, 
cârciumă patriarhală, patriotardă şi sentimentală, tixită de niște fără treabă 
interesanți plastic, dubioşi ca cioloveci... Ba confund, Ea era precoce. Clar, 
Clara o citise încă de la şapte ani, poezia, știa matern engleza de la mă-sa, 
Phia, de fapt Sophia, şi aceste lecturi au ecou în stilul ei epistolar. Am în 
cufăr un set de plicuri cu fundiţe roz ale Isadorei, din părul ei de culoarea 
Secarei rătăcitorului şi narodnicistului Șîşkin, care însă n-a pictat el, pentru 
copii, celebra sub Stalin planşă cu ursoaica spălătoare a doi ursuleți, unul 
tipă, altul zburdă, cum e în orice totalitarism şi veselie, c-ar fi avut şi 
sistemul concentraționar german... părțile lui bune, sunt și azi şosele de la 
Hitler şi nu mai face ăștia azi ce făcea ăia înainte, până și cu metroul lui 
Cea, uite cât se câcâie să-l mai prelungească măcar c-o singură staţie! 

— Nu mai ştiu, Agnieszka, nu mai ştiu! se bătu el obosit peste frunte. 

În ochi purta o melancolie de Einstein bătrân, ros de boala radiaţiei 
şi de răspândirea armelor de nimicire în masă, chiar după ce liderii atlantici 
dăduseră la iveală ororile lagărelor, doar ale celor naziste, cu mare tam-tam 
exaltând micul lor Proces de la Niirnberg, nu atât pentru a face imposibil 
neonazismul (dovadă cum înfloreşte, mă uitam aseară în reţea), cât pentru 
a masca livrarea către sistemul concentraţionar marxist-leninist nu doar a 
galițienilor crezuţi liberi la 1922, ceea ce e firesc fiind vorba de un ghiveci 
etnic socotit de rase inferioare în subconștientul occidental, ci şi a central- 
europenilor respectați, inclusiv mulți austrieci şi prusaci! 

Dacă s-ar fi plesnit tare peste fruntea, în mod curios, cu epidermă 
nepătată dezgustător, mereu cosmetizată, Marius n-ar fi stârnit decât 
curiozitate, atât Agnieszkăi cât şi lui Andrei Hurmuzacov, care modela 
tăcut un fel de Înger timişorean ce urma să fie împachetat în polietilenă, ca 
pentru crematoriu, şi astfel expus ţie, cu anexat desigur prospect nipon 
pentru public, despre cum a fost atunci cu cadavrele Revoluției noastre. 

— Ah, ce bine, Doamne, ce bine că le-au ars!!! a exclamat a paradox 
crepuscular în capela sa părintele Damian, cu sugestia că s-a dovedit că, la 
o criză, cum fu războiul pentru cel german, iată, chiar şi rotalitarismul 
românesc marxist s-a dovedit în stare să ardă cărți şi oameni, timişoreni, 
ca orice totalitarism dealtfel, unica deosebire fiind de dosar, de criteriu: 

avere, rasă, clasă, pofte, QI, rude, lista lecturilor etc. Pentru un artist, că de- 
aia are fantezie, patruzeci-cincizeci de cadavre spun însă mult despre om, 
pe când pentru influenceri, e rău că n-au fost patruzeci-șaizeci de mii de 
români ciuruiţi, ceea ce însă n-ar mai fi însemnat crimă, ci „politică“ la 
Stalin, respectiv simplă „statistică“ după banalul Eichmann. 

Trecutul îndepărtat, reverie, vis, coşmar și trecut recent, altă 
porcărie, se suprapun, şi în plus există în microprocesoarele biologice, 
dotate cu o bizară logică afectivă, imboldul de a malaxa şi a corupe încă şi 
mai mult amintirile: adesea, cele aievea ţi-ai dori să fi fost delirate, iar 
închipuirile cele nobile, aristocrate ca pisicile, şi puţine, ţi le-ai voi să le 
implementezi personal în istoria făurită sau pocită doar de gloate. 

Nu ştiu, deşi firesc ar fi la vârsta mea să-mi aduc aminte perfect acea 
parte a vieții care merita cu adevărat trăită, după cum ar trebui să uit de la 
mână pân” la gură evenimente din vârsta de prisos, artificială, contra 
naturii, ca anumite alianțe politice toxice... Nu mai ştiu dacă sau nu, fiindcă 
în iulie 1940, după ce francezii Frontului Popular au capitulat, iar englezii 
au tulit-o de pe continent, ca în 1944 din Est, urmând să ducă un război 
aerian doar, adesea criminal față de civili şi Patrimoniu, am ajuns să şi 
înlocuiesc vinul meu negru lucid de la Ziduri, la care sunt imun din fașă, 
cu alcooluri otrăvitoare şi oarece haşiş, rămas de la Dorothea. 

Era ceva de neînchipuit ca Armatele Roşii, sub diferite pretexte 
insolente, să ocupe parțial sau total Finlanda, Estonia, Letonia şi Lituania, 
Polonia, Lw6wul, România, şi nimeni să nu-i declare război lui Stalin sau 
măcar să-l avertizeze pe răspopit că cine scoate sabia, de sabie va pieri! 

Mai dezgustător fiind însă azi, când lumea bună recunoaște 
cuceririle cominterniste de la 1939-1940, însuşindu-și slugarnic expresia: 

- La 22 iunie 1941, Germania şi România au atacat mișelește 
graniţa... Uniunii Sovietice! 

— Granița, linia Stalin, băi hoţilor, mincinoşilor, necinstiților 
sufletește, rămăsese în urmă, la sute de kilometri spre Moscova! 

— Se valorificase, dom'le, sub Lenin, un Mare războiu mondial, se 
murise şi se jelise din belşug, se sacrificase excelenta epocă 1900-1914, 
singura din secol rivalizând cu cele de Aur, rezultatul fiind fixarea unor 
frontiere, peste care, oamenii, dacă o asemenea specie într-adevăr există, 
să se înţeleagă. Cum merg eu azi în fiecare octombrie, când la echilibru 
termic cu uscatul, marea e fără valuri, gelatinoasă, la Școala de Pictură de 
la Balcic, la fraţii bulgari, la peisaj, colocvii și expoziţii colective: ei ar 
accepta până şi una din variantele în bronz Regina Maria copil, lucrată 
funerar de Andrei Hurmuzacov, pentru Ansamblul de la Sigmaringen! 

Ca mare artist, durerea mea la 1940 a fost a tuturora, a fost 
ameţitoare: în aplauzele grele ale unui continent fără speranţa denazificării 
prin mijloacele interne ale sistemului însuși, pierdusem Basarabia mea, al 
cărei Bugeac pitoresc, secetos cu cerul în lacuri, cu sfânta gară a 

despărțirilor tragice, de război, dintre Ea și EI, Sărata, era pentru mine 
Sudul, când nu băteau vânturi prea reci, și îmi răpiseră și pădurile cele nalte 
şi luminoase ca nişte catedrale gotice ale Bucovinei, şi încă pierdeam, 
mereu pierdeam. Nu numai că nemții, italienii, ungurii şi bulgarii ne luau, 
la începutul celei mai triste toamne, regiuni imense din Transilvania şi 
Dobrogea, dar însă ci URSS Stalin ţinea cu tot dinadinsul să arate Evropei 
îngrozite şi îngenuncheate, că mai există Armata Roşie, ca ultimă salvare, 
căreia i se fâlfâie de garanţiile date la Viena de nazism şi de fascism 
României şi căreia experți în tortură de-ai Direcţiei a XIV-a Psihologie ai 
securității de la Palatul Lubianka i-au trasat de sarcină picătura chinezească 
pe creștetul meu, zi de zi incidente pe o frontieră neclară, aroganță proletară 
în tratativele de lichidare a socotelilor privind refugiați, locomotive, nave, 
dosare, muniții, plus faptic-faptic, invazia lentă a Deltei Dunării ca în 
poemul lui Maiakovski Hruba și pendulul lui Foucault, încât ajunseserăm 
noi de mila lu” alde Mussolini, să zică el unei delegaţii, cu emfaza veneţian- 
napolitană obişnuită, ştiu, ştiu, frați romani de Lupoaică, știu că 
panslavismul bolșevic vă înfulecă zilnic în Delta Dunării câte un ostrov... 
Nu cu nuanţa că-ntr-o zi, cum imperiile mor de indigestie, Stalin va vomita 
înapoi totul, ci dimpotrivă, cu aceeași solidaritate dintre dictatori, cu care 
Hitler, refuzând să ajute Finlanda c-un pupici mai mult decât anglo- 
americanii, a rânjit că ha, Finlanda, față-n față cu gigantul rus, trebuia să 
aibă luciditatea minimă necesară şi să cedeze, nu să atace „cu neghiobie“ 
(vorba lui Churchill) un sistem pentru care Reichul, Imperiul Italian şi 
Imperiul Japonez, dată fiind cvasi o identitate de regim şi aceeaşi râvnă de 
a-i face pe cetăţeni fericiți cu forţa, a lăsat loc pentru împărțirea lumii 
cunoscute, inventând abstractul Pact Tripartit în locul Pactului explicit 
Anticomintern, care n-ar fi dus decât la să se ajute reciproc să crape om al 
muncii nazist sau fascist sau ninjac cu om al muncii marxist, leninist, 
stalinist, ceea ce mă silise să trec la alcooluri din ce în ce mai tari, văzând 
cum geniala politică a lui Carol 2 de a invita trupe germane ca să nu se 
autoinvite la fiicele, soțiile şi ceasurile noastre cele sovietice, dă roade, e 
drept după dureroase concesii faţă de fraţii bulgari şi fraţii maghiari... 

— Nu ştiu de ce, în acele momente de grea cumpănă naţională şi 
internațională, nu mă consolam percepând sosirea maşinii de război 
germane ca pe o problemă de morfologie a culturii, dacă nu și mai rău, 
fiindcă la Ziduri, când începuse a se planifica stoichiometric dezvoltarea 
noastră pe probleme de ideologie şi formarea omului nou, mă impresionase 
tenibil viziunea șefului meu de secție de la Ministerul Propagandei, care a 
fixat ca momentul semnificativ al izvoarelor, al izvoadelor, al originii O, 
al vetrei V, al oului dogmatic din care prin ciocniri plastice s-a făurit 
democraţia nouă românească, dându-se drept de vot şi la muncitori şi țărani 
în folosul unei şi mai mari demagogii, căci demagogia nu piere decât dacă- 
s culți toți alegătorii, scena aceea de fior mitic a Mărășeștilor, atât de bine 

surprinsă de Grigore Căinaru în romanul său închinat Doamnei noastre, 
Reginei noastre, Maria, scena de un patetism imens când fiii de plugari, 
zice crainicul, fiii României zic eu, pentru că s-a manifestat în acele 
cincinale un patriotism fără egal în istorie, care a infectat toate clasele, 
inclusiv pe cele de sus, ce fără ezitare şi-au jertfit averile strânse de mai 
multe generaţii, ca să se ridice din rândul ţărănimii o clasă de mijlocaşi, 
încadrați apoi de bolşevici la categoria filozofică de chiaburi deportabili, 
împărțindu-se-n urmă de către ai satelor leneşi, beţivi şi găinari tot ce n-a 
putut încăpea într-o căruţă sau într-un cufăr: casa cea mare, beciul, grajdul, 
hambarul, fânarul, şopronul, vitele, caii, turmele, păsările, plugul, grapa şi 
cât inventar agricol, viu sau mort, mai este şi câte mai sunt într-o casă de 
om... 

— Mda, surâse nu fără ironie rece Clara, cine a trăit cu familia astfel 
de irosire sau cine face măcar observaţie romanescă în domeniu, îşi poate 
combina şi o idee aproximativă despre ce înseamnă să fii evreu 
bucovinean, basarabean... până şi acea Herţă luată de Stalin din trupul 
Moldovei, ca să provoace, n-a scăpat în 1941 de purificarea etnică!... Şi 
cum te simţi cu jandarmul român la poartă, insist, neînsoţit de cel nazist, 
cum nici securitatea română de la 1952 nu aresta cu tancuri T-34 produse 
în Rusia interioară, dintre Reazanul lui Esenin, apoi al lui Soljeniţîn, şi 
colinele cele blânde și înțelepte ale Uralilor, care vestesc pe scăpatul din 
lagărele Koltmei că, gata, intră în Europa. 

— Nu arestau cu tancuri sovietice, arestau cu gipuri americane! 

În treacăt, Isadora trase cu urechiușa perforată de şapte verighete 
subțiri, găsi indiferent subiectul ce privea balamucul altor generaţii, ea nu 
servea decât istorie recentă, şi fugi cu nişte căşti în grădina cu cai de bronz, 
unde Andrei, înalt, spătos şi cu barbă sălbatică, proaspăt şamponată, 
trebăluia prin fân cu un țăpoi din lemn alb şi uşor, probabil paltin. 

— Nu mai ştiu, Agnieszka, nu mai știu! se bătu pictorul vag peste 
frunte, în umbra ulmului. 

Cu aerul închis cum că exploatarea în Operă a memoriei intacte 
trebuia s-o pornească demult. Adică să nu se fi înfricoşat de percheziţii, 
chiar dacă preţul retragerii trupelor sovietice bolșevicii lui Dej îl înțelegeau 
în dovezi mereu reînnoite de Reprimare a Intelectualităţii, până la a 
declanşa pavlovian reflexul balelor de invidie omologilor moscoviți. 
Totuși, deşi era de prevăzut un fel de panică, de hienuță abandonată de 
mămica ei în altă haită, încă din 1958, când trupele Armatei a XIV-a, sau 
care-or fi fost, s-au mutat nişte ape mai încolo şi, în loc, în vechile cantine 
şi cămine, s-au instalat după părerea Noveanului, uimit de terorismul din 
Decembrie, băieţii noştri, căgăbăul nostru, fotograful Marius Ghizdavu de 
la Complex trebuia, da, să se retragă nopţile în camere obscure şi să creeze 
cât Goya, nu să se plesnească azi peste memoria putrezită, ca şi a Ţării 
înseşi odată cu epurarea arhivelor, după cum i se plângea memorialistul 

primit cu provizorie bunăvoință de custozii sovietici sub Elțîn, mai mare 
decât o au ai noştri, să afle de Gulag şi Romlag. 

— Eu, Isadora, protestă sculptorul, râcâindu-şi cu un beţişor de alun 
bronzul de pe degetele nemângâiate, nu consider memoria stăpânului 
nostru mai puţină decât îi trebuie ca să fie teoretic fericit, adică să se 
exprime în vreuna din artele în care a excelat. La 1958, e adevărat că nu 
compunea manuscrise confiscabile, dar strângea la Complex fotografu tip 
Biroul Populaţiei, cu sutele de mii, pentru a ilustra confluența dintre omul 
regal şi omul republican, clișee valorificate ceramic ulterior la 
decorațiunile exterioare, pentru Stadionul Malraux din Strasbourg sau 
Celine din Sigmaringen, și la cele interioare, pentru metroul din Bruxelles. 

— Nu ştiu, Isadora, deşi la vârsta mea de bunic tânăr ar trebui să-mi 
aduc aminte cele vechi mai degrabă decât noutăţile evanescente, specifice 
angajaţilor... Şi chiar cred că, antropologic, paradoxul că la primitivi nu se 
exterminau pensionarii, prin raţii mizere de hrană şi leacuri, se explică 
tocmai prin faptul că ei erau bibliotecile tribului, cunoscători cum a fost 
demult-demult, de aceea a şi impus selecția lui Darwin tipul ăsta de 
memorie la bătrân, mai sigură pe ale tinereţii romanţuri decât pe cum o 
cheamă pe noru-sa, care-i dă blidul cu ciulama şi news în cămăruţă... 

Cert e totuşi că n-aveam nici cinci ani în vara lui 1917, mama se 
jertfise, dar tata încă nu căzuse prizonier, iar Lenin nu luase Petersburgul 
şi Moscova, cele două orașe pe care cine le stăpânește devine ţar şi n-a 
priceput boul de Hi, luând-o pe diagonală spre Astrahan, la Marea Caspică, 
gelos pe succesele lui Antonescu la Sud şi poate în ideea de a bate laba cu 
Hirohito la Calcutta, în haremul guvernatorului britanic. 

— Atunci, în canicula ce te îndeamnă mai degrabă a sta la poale de 
codru verde şi a zice din frunză, soldaţii noştri, surescitaţi de maşina de 
război germană, care nu sta deloc la un loc în vara marxistă a lui 1917, n- 
au mai gândit să cugete la regulamentele de luptă şi recenta instrucție 
franceză, ci pus-au mâna pe bâtele ciobăneșşti sau pe lungile lor puşti ţinute 
aşa, repezindu-se cu faţa la duşman numai în cămăși albe pe ei, dând cu 
putere în invadatori, fără să le pese de ploaia metalică de plumbi vomitată 
de amintita maşinărie de război, ceea ce este deobicei păgubitor în câmp 
tactic, dar poate fi productiv pentru eseistul care se ocupă cu cultura, crainic 
veacului nou, cum era bunelul Toni Suceveanu de la Valea Ursului. 

— Imaginea iureşului de flăcăi în cămăşi albe ce potopesc pe pantă 
căştile de oţel ale Reichului mi-a fermecat copilăria, Isadora, şi am intuit 
de pe atunci că, în spatele scenariului ce s-a jucat, stau semnificaţii mai 
profunde, pregnant și opulent semnificative: ţara mea, cu plugari sensibil 
mai luminaţi pe ogor decât clasa politică burghezo-moșierească regalistă, 
a fost constrânsă de uraganul de oţel să se arunce în Maelstrâmul maşinisto- 
textual pe nemâncate, pe nepusă masă, prea devreme, înainte adică de a ne 
fi exprimat noi românii, la modul sublim, în cadrele unei civilizații 


167 


naturale, care îţi impune ca pe o fleică unică tot prânzul de lup, fără a mai 
însăila măcar câteva probe de antichități și de renașteri. laca de ce 
intervenit-am eu personal la Ceauşescu, prin patru canale: Dumitru 
Popescu-Dumnezeu, Adrian Păunescu, Eugen Barbu şi Corneliu Vadim 
Tudor. Ideea de bază fiindu-mi, la construirea cu militari şi tineri 
comsomolişti brigadieri de Centru Civic nou, să se folosească de prilej şi 
de pauza de influență moscovită şi să nu aridice altă Casă a Iskrăi şi alte 
blocuri greoaie, ca cele festivaliere din Bucureştii Noi cei înverziți 
interbelic sau ca Teatrul de Operă şi Balet, ci pe colina Arhivelor Statului 
să se puie cât cuprinde colonade şi frontoane şi cariatide din prefabricate, 
ca şi în jurul Polivalentei, ba chiar să se mascheze Crematoriul Cenușa cu 
aşa forme antice, pe când taluzul Lacului Cimitirul Crângaşi, precum şi 
Insula Paștelui din el, să se umanizeze cu statui după statui, cum te uiţi la 
cele târziu renascentiste de pe mărețele şi prodigioasele ctitorii de la 
Vatican... Însă, ceea ce l-a şi dus la pierzanie, regretatul Ceauşescu mi-a 
refuzat, cu trufie marxistă, sfaturile de om de bine ce eu i-am dat mesaj prin 
ai mei amici de idei naţionaliste de omenie, Popescu-Dumnezeu, Adrian, 
Eugen și Vadim, uniţi cu mine în idealul galițian estic al Marii Recuperări, 
de a scoate din RSR o ţărişoară de cultură şi civilizaţie dintre cele mai 
înalte, pe măsura aspirațiilor înaintaşilor, ale clasei muncitoare în alianţă 
cu țărănimea şi ale intelectualilor din origine sănătoasă, globetrotterul 
preferând însă a-şi proiecta ţanţoş megacasa poporului de parlamentari, şi 
bulevardul lărgit spre Câmpiile Elizee, cu eternul Piranesi, care a lucrat 
ciclopic și la Mussolini, poate şi la P&tain, la Peron şi la Kim Ir Sen... Nu 
havuzuri trebuiau puse pi șăntru până-n Unirea Big, ci ca pe bulevardul 
Dimitrov-Petru Groza-6 Martie-Gheorghiu-Dej, tot neamul de statui de 
Luminători ai Neamului, de activişti şi analişti, poate cam câte-n Parcul de 
Cultură şi Odihnă 1. V. Stalin, veneam azi EU cu ucenicii mei, terminam... 

— Marius, îl strânse blând de mână Dora, Dorothea Schlauberger- 
H&buterne. Clara, cum a fost drumul tău la Clara, în duminica neagră din 
19 ianuarie 1941? Despre Clara noastră vorbeam! 

— A! tresări bătrânul câine reacţionar antibolşevic. Cum a fost cu 
Clariţa? De la Ziduri, da, după Revelion, pe unu cel mult doi ianuarie, m- 
am repezit glonţ la ea, speriind pe proprietari. Am sunat, îndelung și 
panicard, — a trebuit până la urmă să deschidă madam Phia, nu înainte de a 
se chiorî bine de sus, de la etaj, de la balcon, de după marginea draperiei 
plușate, de culoarea pisicilor cenușii mai totdeauna slabe. 

— Săru' mânușşiţele, stimată doamnă! Și la mulți ani fericiţi, 
prosperitate şi numai veşti bune, dar cu deosebire sănătate şi voie bună că- 
s mai bune decât toate! Bună să-ţi fie inima! Am adus nişte cărți, pentru 
Clarissa, le-am găsit în biblioteca tatii, aduse din prizonierat, de prin 
librăriile conservate de război, căci nimeni nu mai citea, ale Alsaciei! 

— Clara-i dusă la leşi, la fratile meu, care-i dentist! Se-ntoarce abia 

peste vreo două-trei săptămâni... Lasă-mi mie pachetul, dumneata, şi le va 
avea de îndată ce va sosi! 

— Nu, stimată doamnă Phia, s-a înfuriat drumeţul, mai trec eu pe- 
aici, fiindcă e de a mea datorie, de intelectual avansat, să-i şi asigur unele 
repere despre cum se abordează şi se străpung astfel de premonitorii 
deliruri expresionist urlate, să ajungă pentru două-trei războaie, nu unul! 

Aici văzându-se o dată în plus, Despino, cât de înguști erau Hitler, 
Goebbels, Rosenberg și ceilalți, care au nimicit pe frații mei, expresioniștii, 
neînţelegând deloc că sunt mai buni tălmăcitori ai sufletului german decât 
un Wagner-Nietzsche! 

— Nu mai ştiu, Agnieszka, nu mai ştiu! se bătu el vag peste frunte. 

— Între umplutura-n trepte ca la Potsdam, bună de plantat Căpşunică, 
Chasselas dore şi Sanssouci, pe care creşte Megacasa şi primele blocuri ale 
Bulevardului Ţepeş-Antonescu-Ceauşescu, se află o piață rococo ovală, 
Irinuco, mare de tot, unde vreo sută, două, de mii de cetăţeni se proiectase 
să încapă, să aplaude diferite măsuri impopulare ale întâiului preşedinte al 
României, iar pe-al treilea l-am văzut de curând acolo, luând jurămintele 
recruţilor, cu paradă de trupe şi vehicule şi elicoptere, care au impresionat 
pe toți părinţii prezenți. 

De aici, prin canalul dintre cele două faţade de beton, fără vreo 
spărtură încât se face un curent grozav şi răceşti aproape sigur, să o fi luat 
printre vitrine eu, deşi n-aveam nevoie de nimic, că-mi trimetea mă-ta de 
la Basel din când în când pachet şi mai ajungea şi la mine câte ceva, după 
marea vămuială marxist-leninist-românească, la care îl supuneau slujbaşii 
mărunți ai securității, împărțind cu superiorii lor din reţea și cu cei de pe la 
partid, încât după Revoluţia de la 1989, au fost două tipuri de capitaluri 
autohtone: unul preacumulat sub Ceaușescu însuși, iar altul constituit prin 
jefuirea statului în regimul Iliescu-Roman, nepunându-se vreo ordine aici 
precât bag de seamă, nici în noul regim Constantinescu-Roman, nici în 
următoarele... M-am tot uitat ba în stânga, ba în dreapta şi la cum creşteau 
coniferele şi foioasele, pomenindu-mă la marile havuzuri cam la piața Hala 
Unirii, de la unde era Spitalul Brâncovenesc al doctorului Lecca ceva mai 
încolo. În stânga, ai superbigul Unirea, care maschează parțial deschiderea 
spre mai departe, spre cartierele Dudeşti și Văcăreşti, jefuite la Rebeliune, 
iar în dreapta, spre Crematoriul Timişoara, ai momentan un butic egiptean, 
cu praf de îngheţată şi mirodenii, Irinuco, dealtfel fiind mai aproape şi mai 
de-a dreptul pe aici, spre acele cartiere de un pitoresc natural incomparabil 
cu higienicele palato-vile şi blocuri încă incomplet geometrice din centru, 
cel puţin așa scriu şi Grişa Căinaru, şi Jenel Noveanu. lară dacă te uiţi în 
sus, vezi un horn de termocentrală pe orizont, de vreo două sute de metri, 
situat către puşcăria de la Jilava, crescută dintr-un fort din cele gândite de 
ofițerul Carol I pentru a-și apăra Capitala, — unde va fi împuşcat Mareșalul 
Antonescu de regele „sovietic“ Mihai, aducând multe voturi partidelor 

feseniste, care dacă ar fi fost însă dimpotrivă, să fi scăpat în Elveţia noastră 
celălalt la Versoix, iar Majestatea Sa Regele Mihai să fi fost împuşcat în 
Valea Piersicilor, pentru a se fi fotografiat la Sevastopol cu drapelul 
României Regale pe celebra fortăreață cântată de Lev Tolstoi, atunci să 
vezi înjurăturile maşinăriei de tâmpit românul, imediat întoarse invers, 
adică săgetând spre pieptul fostului Mareşal!... 

Brusc Dâmboviţa intră sub podul ce ţine până pe la blocul cu Banca 
Internaţională a Religiilor înălțat dinadins, de bezbojnicii ce chemau 
Cenaclul Flacăra de Înviere în Herăstrău, ca să nu se vază de către 
comsomoliștii ce-ar bate în sus şi-n jos Bulevardul Ceauşescu, minunata 
biserică a Domniței Bălașa, ortodoxă până la sârbism, dar cu minunate 
statui în curte şi în interior, unde se mai roagă cine are copiii în procesare 
la tribunalele din palatul şubredei noastre justiţii, populate cu decisiv de 
mulți corupți, studenţi cândva, cu recomandaţii de oţel la dosar, de pe la 
parrtid şi organe. lar sub astă oglindă limpede, celestă, pe beton, sunt vreo 
două-trei ţevi, de diametre cât omul, prin care se scurg spre Dunăre lăturile 
şi alte produse ale orașului... 

— Pe Splai, trebuie să se fi scurs pe-atunci nişte vomituri galbene, 
argiloase, ca pe Sena, ignorate însă de romanticii stâlpi din fier forjat, legaţi 
prin lanţuri din verigi grele, negru-verzui. Chemându-te, în faţă, rânjea 
clădirea clasică a morgii doctorului Minovici, demolată de Ceauşescu în 
perspectiva Revoluţiei, când acest chioşc circular ar fi fost neîncăpător 
pentru fluxurile de cadavre, culese totuşi mai mult sub Iliescu, Roman, 
Brucan, Bârlădeanu şi ceilalți îndrumători feseniști ai poporului meu... 
Precum un grup Iliescu și un grup Roman la 1990, cam așa, Isadoro, aveam 
grupul Antonescu și grupul Horia Sima la 1940. Și precum acuza Piaţa 
Universităţii, în primăvara lui 1990, plecăciunile spre Moscova, 
aşteptându-se ca dogmaticii să răpună gorbaciovismul luând şi noi, 
iliescienii, Puterea Totalitară pe Viaţă, tot așa în toamna lui 1940, se privea 
spre Berlin, unde criteriul de fidelitate faţă de varianta de leninism numită 
nazism se credea că era: care concurent e mai antisemit ca ecou mediatic 
şi zvonistic, ăla va merita a prelua definitiv hăţurile la București! 

Din această emulaţie gudurativă, de care n-a scăpat nici Regele Carol 
al II-lea, lucrând antisemit, cu guvernul Goga, la căderea Austriei, şi cu 
guvernul Gigurtu, la căderea Franţei, — memoria mea ciuruită îmi spune că, 
în toamna lui 1940 sau mai degrabă în vara lui 1941, au fost voci care 
vedeau apropierea de Reich, ca protecţie față de URSS, mai rapidă şi mai 
plină de încredere reciprocă, dacă, pe lângă protejarea intelectualilor noștri 
leneşi de concurenţa evreiască şi „românizarea industriei și comerțului“ şi 
fondului locativ (de unde şi, deja, predejist, conceptul de casă 
naționalizată !), s-ar introduce la București o măsură foarte uşor de raportat 
lui Hitler, de trupele şi agenţii lui Himmler: vizibilă pe stradă, purtarea 
stelei galbene în mod obligatoriu de către tot evreul! Şi evreica... Acum, nu 

mai ştiu când au inventat nemții înşişi stigmatizarea asta, ştiu totuşi sigur 
că Palatul s-a opus ferm, îndeosebi Regina Mamă Elena, întoarsă în ţară la 
15 septembrie 1940, la cererea dealtfel insultător formulată de Antonescu, 
în sensul că incapabilul încă de a guverna, ca Miiine, prea tânărul nostru 
Rege, trebuie să aibă cine-i controla temele postliceale!... 

Aceeaşi memorie oscilantă îmi spune că Wilhelm Filderman, 
preşedintele Comunităţilor Evreieşti a obţinut în 9 septembrie 1941 
anularea definitivă a măsurii. lar Cioran, mi se pare, va observa că astfel 
de invenţii sunt mai rău prevestitoare decât un masacru. Am avut acces la 
un document de ocupaţie din Franţa, o ordonanță, 7 iunie, 1942 însă, care 
m-a şocat că totul era perfect gândit tehnico-financiar-contabilo-birocratic, 
specific secolului, sfârşindu-se cu precizarea că fiece evreu, de la şase ani 
în sus (!), va primi însemnul, confecționat de autorități, trebuind în schimb 
să dea un punct din cartela sa de textile!!!... Ca artist, eu nu vad aici 
neapărat cinism, ci lucru dincolo de om, cu ecuaţii şi balanţe, structuri 
profunde-profunde, şi indestructibile, ivite mult în spatele nazismului sau 
comunismului marxist... Dracu ştie ce se va alege de specia asta! 

lar Clara Honig, la treisprezece-paiprezece ani era poetă, deplin 
formată. În stare să-şi pună singură pe pieptul puţin, în partea inimii, o 
steluţă galbenă cu contururi negre, dintr-o bucată de pânză de mărimea unui 
pod de palmă, pe care să scrie „evreu“, cu incisivitatea lui Modigliani, şi 
să umble sfidătoare pe Splai, pe lângă lanţurile cele grele, între morgă și 
crematoriu, avansând spre abatorul comunal, exact unde la evenimentele 
din ianuarie 1941, scrie Adriana Bratu de, împușcați şi agăţaţi de ceafă în 
cârlige sub inscripţia „carne cuşer“, vreo cincisprezece evrei, sacrificați în 
23 dimineaţa, nu văd cum de rebelii asediați strâns la Prefectura Poliţiei 
Capitalei, alte zvonuri fiind că nu pe Splai, ci la abatorul Străulești, operând 
pesemne neasediaţii, în nădejdea că va ajunge la Hitler ştirea, iar el, omuleţ 
al secolului, citadin care se dă în vânt după snexuri de senzaţie din presa 
tipărită sau electronică, va sorbi ştirea şi va comunica la cadre și alianţe 
avansări şi politici în conformitate cu aşteptările. 

— Am impresia că şi bestialitatea Mineriadei din iunie 1990 era un 
semnal către vreun centru de putere, cum că, uite, uitați-vă la tembelizor, 
câtă bestialitate pot scoate EU din om, cu activiștii, ziariştii şi securiştii 
mei, din ciolovekul român, deci merit Puterea şi să am imunitate pe viaţă! 

Clămpănind-clămpănind, ba din claviatură, ba din mauz-mauz, 
bătrânul arhitect valah ajunse pe piscurile luminoase ale muntelui său în 
formă de con, rămânând cu ochii tulburi ca ai puiului de tigru nou-născut, 
pierduţi în albastrul celest, parcă mai frumos pe ecran decât deasupra 
acoperişurilor de olane roşii şi cenuşii ale cetăţii Baselului. Apoi, capul 
pleşuv cu plete lungi și albe, îngrijit pieptănate, căzu blând pe umărul drept 
şi o mână tânără lăsă lent din mecanism pe spate fotoliul de stomatolog, 
mână cu epidermă zeiască, troiană, a Herei, a Venerei, a Afroditei, a 

Agnieszkăi, a Dariei Maximovna Riumina (Murocika), în final a Clariţei 
Honig, cu care dealtfel legile niirnberghiene i-ar fi interzis să se 
căsătorească, agitate zgomotos de Carol 2 şi Gigurtu, în marea disperare a 
țării mele, între pierderea Basarabiei şi Bucovinei, la Moscova, şi pierderea 
Ardealului și Cadrilaterului la Viena, în dramatica vară a anului 1940... Nu 
s-a pus însă niciodată chestiunea unui mariaj de război Marius-Clara, orice- 
ar specula biografii, cum nu au existat nici relații de amor explicit 
conştientizate, altele decât cele reflectate destul de imprecis dialectic de 
creierii madamei Phia, decât cele imaginate de blânda domnişoară Elza, 
soră Clarei, şi decât cele de alertă veche, strict biologică, inițiată ori de câte 
ori sub pretext liric se întrevăd, indiferent de vârstă, în singurătate, două 
exemplare din cele două sexe aflate dealtminteri într-un perpetuu război, 
cu clauze de armistițiu pentru situaţia în care numai un EI şi o Ea mai pot 
reconstitui lumea... însă. 


Români, 

În faţa Dumnezeului strămoșilor noştri, în faţa istoriei și a veşniciei 
românești, mi-am luat azi răspunderea de a smulge prin onoare dreaptă ceea 
ce ne-a fost cotropit prin silnică umilire și trădare, hotărând să pornesc 
lupta sfântă de redobândire a drepturilor Neamului. 

În ceasul când popoarele îşi torc istoria pe câmpuri de bătaie, când 
drepturile se cuceresc în flacăra jertfei, iar civilizaţia se plămădeşte din 
sângele veacurilor, Poporul Românesc nu poate privi cu braţe nevolnice şi 
suflet golit mărețul vârtej al onoarei Neamurilor. 

Raclele strămoşilor, crucile martirilor şi drepturile copiilor noştri ne 
poruncesc să ne scriem cu propriul nostru sânge dreptul la onoare, spălând 
cu acelaşi sânge pagina nedreaptă înscrisă anul trecut în istoria noastră nu 
de Neamul Românesc însuşi, ci de trădătorii lui. 

În numele credinţei creștinești, al drepturilor româneşti şi pentru 
viitorul nostru neînfricat, 

Români, 

Vă chem la luptă, 

La lupta sfântă, în contra prăvălitorilor civilizaţiei şi bisericii, ai 
dreptăţii şi propriilor noastre drepturi. 

La lupta sfântă pentru Neam şi pentru Rege. 

La luptă mare şi dreaptă alături de marea Națiune Germană, pentru 
dreptatea viitorului românesc. 

Români, 

La 6 Septemvrie 1940 Destinul îmi așşezase pe cuget povara 

istovitoare a unei ţări sfâşiate şi descompuse. 

Am jurat să nu abdic o singură clipă de la sfintele drepturi şi de la 
porunca demnităţii românești. 

M-am trudit să ţes sufletele, să unesc puterile, să adun toată munca 
românească pentru ca să pot păstra şi reînălţa Neamul. 

V-am cerut să-mi dăruiți nădejdea voastră, încrederea voastră, 
făgăduindu-vă să lupt pentru reînălţarea Patriei. Și m-aţi ascultat. 

Dumnezeu m-a ajutat ca un an numai de la prăbuşirea graniţelor — 
anul umilirei, al suferinţei şi învățăturii românești — să pot îndrepta din nou 
Neamul nostru pe calea luptei şi sfintelor drepturi strămoșești. 

Am purtat deajuns pe braţele mele sbuciumate frământatele ruine ale 
României scumpe şi mari, — prăvălită de greşala noastră şi trădarea unora. 
Am făcut deajuns sbuciumul şi lupta mea pentru drepturile României de 
totdeauna, ale României pentru care luptasem altădată. 

A sosit vremea să-mi împlinesc jurământul. 

Pornim la luptă. 

În acest ceas de încercare, jur să vă duc la biruinţa sfințirii drepturilor 
noastre asupra bătrânei Moldove, să fac din nou din pământul Basarabilor 
vatra morţilor şi leagănul copiilor noştri şi din codrii Bucovinei straja 
nepieritoare a gloriei românești. 

Mulţumesc Domnului că m-a învrednicit să sparg atât de repede 
cătușele roşii ale anarhiei şi pradei cotropitoare, contribuind astfel şi la 
măreaţa luptă de înnoire a civilizaţiei pe care o duce în Europa Germania 
Marelui Adolf Hitler şi Italia Ducelui. 

Îi mulţumesc în numele Naţiunei noastre geniului creator al lumii 
noi, Fiihrerului Cancelar Adolf Hitler, că a înțeles cu atâta dreptate 
nedreptatea făcută unui popor loial — care a luptat şi va lupta veşnic pentru 
sfânta lui unitate — dându-i Poporului Român mândria unei lupte puternice 
şi curajoase nu numai pentru reclădirea drepturilor naționale, dar și 
împotriva celui mai mare dușman al lumii: bolşevismul. 

Legaţi în jertfa pentru idealul nou şi mare al lumii în plămădire, 
Românii își vor recăpăta drepturile prin fapta lor de credință, prin lupta lor 
de onoare pentru civilizaţia lumii, alături de Marele Popor German. 

Români, 

În viaţa oamenilor ca şi a Naţiunilor vin ceasuri de desnădejde peste 
ceasuri de furtună, care lasă locul luminii şi înălțării. 

Dumnezeu ne-a dat ani grei de încercare cruntă. 

Ne-a deschis drum de furtună spre zori de înălțare. 

Să-l urmăm cu încredere, Români. 

Cu gândul ţintă la drepturile Neamului; 

Cu sufletul lipit pe crucile eroilor şi martirilor trecutului; 

Cu trupul înfipt în glia copiilor noştri. 

Să pornim la luptă, Români. 

Să zidim cu trupurile noastre un nou altar Neamului și să lăsam 
urmaşilor noştri, gloria pământului strămoşesc. 

Români, 

Pentru Rege, pentru Ţară, 

Ca să răsturnăm nedreptatea. 

Ca să întemeiem lumea nouă. 

Ca să cinstim numele de Români. 

Cu Dumnezeu înainte. 

Urmaţi-mă. 

Războiul Sfânt a început. 

General ION ANTONESCU 

22 iunie 1941 


Proclamaţia către Ţară a d-lui general Ion Antonescu, Conducătorul 
Statului Român, adusă la cunoştinţă cetățenilor din cătuna Valea Ursului 
de învățătorul Vasile Frâncu, izbuti să creeze lacrimi fiicelor colonelului 
Ariel Moga, retrospectiv de neînțeles dacă pui în calcul că pe ziarul citit cu 
intonație, de pe treptele vechii bisericuțe de lemn, în stânga sus privea la 
45 de grade spre viitor Marele Adolf Hitler, azi unul din cei mai mediatizați 
călăi ai secolului, iar premierul român privea abia din dreapta, în chip de 
efigie, ca de pe viitoare piese numismatice de mare valoare pentru 
colecționari și pentru istorie. 

Punerea însă la loc de onoare — deobicei locul Majestății Sale Regele 
Mihai 1 — a celui ce dispunea de 30-40% din potențialul de război al 
Europei, era totuşi firească, deoarece prin forțe proprii, oricât de viteaza 
armată română, inferioară numericeşte și material, n-ar fi reuşit nici atunci 
şi nici mai târziu să smulgă din ghearele Armatei Roşii, ale căgăbăului, ale 
cominternului şi ale PCUS (b) în genere, Basarabia și Bucovina, şi nici să 
cucerească și să anexeze Odessa, Crimeia, Stepa Calmucă sau Kubanul, ci 
dimpotrivă, am mai fi pierdut încă. 

Teritorial, s-ar fi dus cu timpul toată Moldova lui Ştefan cel Mare, 
de la cetăţile de pe Nistru, cele cu înţelepciune înălțate mai mult ca pietre 
de hotar decât ca pavăză la hoardele jefuitoare, până la Carpaţii pe care 
Stalin Învingătorul era momit de solii Occidentului să reazeme securitatea 
cuceririlor revoluţionare ale nomenclaturii sale, aflate în perpetuă migrare 
şi lăţire, ca primitiva materie materialist-dialectică Expanding Universe. 
Totodată, s-ar fi luat şi Gurile Dunării, şi Dobrogea, ca portavion spre greci 
şi turci, în nădejdea de a face din Marea Neagră o mare integral bolşevizată. 
Nu scăpam! Geopolitic, România deschide incomparabil mai multe 

drumuri spre Roma, Constantinopol şi Ierusalim decât oferă Finlanda 
spre... Insula Spitsbergen din Oceanul Arctic! 

Nenorocirea fiind că, dacă marxismul e trecător, Kremlinul îl 
folosește cum țarii panslavismul şi, statuia lui Dzerjinski prăvălindu-se, 
rusificarea multora, adusă pe tăvi bolşevice, rămâne ireversibilă. 

Dacă fetele colonelului Ariel Moga lăcrimau cu decenţă, deşi urmau 
să nască toate în războiu, cu soţii duși, în schimb suratele lor ţărănci boceau 
cu puteri necenzurate de nimic, unele plângându-șşi deja feciorii, iar cele 
tinere bărbaţii de la plug sau logodnicii încă vii şi în putere. Geaba scosese 
Don Bazilio o hartă a României Regale, cum străjuiește Sfânta Fecioară în 
biserica noastră de la Ierusalim, o hartă cu hotarele clasice, fiindcă atât 
femeile prezente, cât şi tăietorii de lemne din pădure ai inginerului 
Otomega -— restul populației fiind la prăşit şi la coasă — tratau războiul ca 
pe o nenorocire în sine, trimisă de Dumnezeu pentru păcatele noastre, şi 
parcă anticipau că vom fi zdrobiţi cu nemți cu tot, în această încleştare cu 
Restul Lumii, în care generalul lon Antonescu îşi asumase răspunderea să 
angajeze Ţara. 

Căci adesea muncitorii şi țăranii vede unde intelectualii abia zăreşte. 

Locotenentul de aviație Stelian Dabija, locotenentul de vânători de 
munte Petrache Hulpe şi sublocotenentul de intendență Dumitru-lov 
Supeanu se aflau încă de cu noapte parașutați departe în teritoriul 
potrivnicului, de unde raportau din puncte diferite faptul îngrijorător că 
partidul sovietic, căgăbăul, Stalin şi armata cunoscuseră din vreme data 
declanşării de către români şi aliaţii lor a Războiului Sfânt, dovada cea mai 
semnificativă fiind nu numai starea de alarmă, în care au fost găsite forțele 
masate pe Prut în contra noastră, ci şi deportarea — cu vreo zece zile în urmă 
— a în jur de 30 de mii de români, îndeosebi tineret, cu rostul vădit de a-i 
împiedica a se alătura trupelor noastre dezrobitoare. 

Aceste deportări din iunie 1941, cu cifre imposibil de lămurit, 
deoarece căgăbăul văzând ce-au păţit arhivele SS la 1945, ce-au însemnat 
ele pentru puţina justiţie terestră şi pentru istorie, a învăţat să şi le 
nimicească din vreme pe ale sale, aceste rapoarte, trecute prin serviciul de 
analize-sinteze al lui Mişu Focşăneanu și al profesorului Horea Bratu, s-au 
constituit într-un probatoriu bine exploatat de bătrânul Marius Ghizdavu la 
Sonnenheim, în vederea închegării şcoalei sale de cronicari Goya ai 
războiului 2, hotărâți să combată cea mai mare escrocherie a propagandei 
aliate cu Kremlinul, anume teza că slaba şi incompetenta replică dată în 
vara lui 1941 de Armatele Roşii trupelor noastre, celor germane şi celor 
finlandeze, ar avea ca singură explicaţie... elementul surpriză pe care a 
mizat, nu fără oarecare temei psihologic, Hitler. 

— N-a fost niciun element surpriză! Niciunul!!! bătea el în masă cu 
pumnul slăbit şi ceruit după teribila operaţie îndurată cu bine. Pe Stalin I- 
au informat perfect atât serviciile proprii, cât şi cele anglo-americane, și 

atâţia dezertori de stânga germani, executaţi ulterior datorită neîncrederii 
securității sovietice în forțele proprii, timorării ei, mai bine să piară toți 
decât să se strecoare vreun şpion! Este doar un mit ulterior, zbiera 
musafirul de se cutremura salonul cel de patruzeci de yarzi al nepotului 
Alex, la Santa Diana, în noul campus al integrării educaţiei cu cercetarea 
şi producţia la ţărmul angelicat al Pacificului. Pur şi simplu atâtica a putut 
opune Armata Roșie de ocupaţie teribilei prime lovituri româno-germane, 
executată cu acele experimentate trupe ce cu exact un an în urmă 
îngenuncheaseră, tot fulger, Franţa trandafirașilor Front Popu. Ba, după 
disecarea Liniei Stalin ce-am riscat eu cu Horea Bratu, după revenirea sa 
de la Sibir, pe la 1960, prin China, ar fi fost chiar o prostie să risipeşti 
resurse ruseşti în teritorii care nu-s ale tale, primejduind apărarea centurilor 
dispuse una după alta în adâncime, până la Volga şi Ural! 

La care agitaţie, infirmiera domnişoară dulce Ramona Tomoioagă 
surâdea cu înțeles către domnul nepot Vicky Ghizdavu, la Elberon pe 
țărmul atlantic, fiindcă-n ţară-l constatase atent cu româncuţele, iar mama 
ei, Emilia, deşi profă de comunicare în limba română, urma la fefeu şi 
istoria, ca să comenteze avizat texte de bac agresive, ca „Scrisoarea III“, în 
care vedea, cum auzise la politicienii preferați, esența doctrinei noastre 
militare, detaliind-o literar tactic până şi intelectualilor rămaşi de la 
doctorul Cezar Bogza în Blocul Demolaţilor F3, Aleea Regizorilor, Nr. 22, 
scara C, etaj VI, apartamentul 40, el fiind deportat medic de ţară după 
refuzul unui avort de fată de ștab şi un divorţ de soprana lui, Suzana, care 
îşi alesese partener un securist de externe, să o ajute la vize. 

— Mult stimate şi iubite tovarăşe Iosif Vissarionovici Stalin, turuia în 
sinteza informativă a zilei de 21 iunie 1941, când vizitează Marius familia 
Honig, noul post-ejovian, postmodern, Comisar al lichidărilor Beria, cu 
adânc respect şi nețărmurită recunoştinţă, din râvna de a promova în 
societatea noastră competenţa, valorile, în contra agramaţilor, reviu şi insist 
pentru rechemarea și pedepsirea exemplară, cu confiscarea averii, inclusiv 
a orfanilor săi, a ambasadorului nostru din capitala Reichului German, 
Reich de care ne leagă o prietenie cimentată cu sânge, sânge polonez întâi, 
apoi finlandez, baltic şi românesc, într-un singur cuvânt, galițian, cum se 
exprima un istoric chişinăuian reacționar, Voicu Ghizdavu, de la Ziduri. 
Acest Dekanozov cosmopolit îşi permite, ignorând analizele și aprecierile 
Dumneavoastră, călăuzite de nemuritoarea busolă marxist-leninistă, să mă 
fiarbă fără apă, ţinându-mă sub un continuu foc încrucişat, bombardându- 
mă literalmente cu unele dezinformări sau provocări despre un aşa-zis atac, 
pe care domnul Adolf Hitler l-ar pregăti împotriva URSS, după ce în mod 
evident a lăsat în Pactul Tripartit loc de dobrii deni pentru un Pact 
Cvadripartit, dacă ne-om înţelege pentru un samit la vârf, cum i-a promis 
lui Molotov în noiembrie trecut, însăși evenimentul lingvistic al tranziţiei, 
revoluționare, de la un pact „anticomintern“ anti-Marx la un pact apolitic 

„n-partit“, fiind o dovadă de bunăvoință, iar acest cosmopolit, din 
decadentul Berlin, tovarăş Dekanozov, delirează, tovarăşe Stalin, că așa- 
zisa agresiune se va porni chiar mâine, duminică, tocmai când pe la teatre 
la noi s-a băgat Romeo și Julieta! Dar însă totuși, hm, și generalul Tupikov, 
ataşatul la Berlin, a radiotelegrafiat că trei grupuri de armate, deci mai tot 
Wehrmachtul, vor lansa tot mâine, duminică 22 iunie de echinocțiu, 
solstițiu sau ce e, un triplu atac spre marile noastre oraşe culturale 
Leningrad, Moscova şi străvechiul Kiev. lar în afară de alde Dekanozov şi 
Tupikov, omul meu de informaţii secret de la Bierlin se mai plânge şi de 
lent-colonelul Novobraneţ, care şi ăsta minte de îngheață apele, cum că 
tovarășul nostru de drum Hi, care e loial ca sputnik, ar fi concentrat cel 
puțin 170 de divizii împotriva noastră, la noua frontieră din Polonia... 
Aud?... Dar eu şi oamenii mei, mult stimate şi iubite Iosif Vissarionovici, 
exprimându-ne mândria şi recunoştinţa de a vă fi contemporani, ne 
amintim întotdeauna de înţeleapta dumneavoastră indicație înțeleaptă, că 
amicul național socialist Adolf Hitler nu ne va ataca în 1941... 

— Din cum citeşti, a zâmbit părintele Damian, sorbind din cana de 
vin de Ziduri, fiert de doctorul Cezar Bogza, deduc că te încântă cât de 
staliniste se arată a fi fost relaţiile dintre Cârmaciul României şi lingăii săi 
cepexiști, cari au început să-l înjure pe „trădător“ imediat după 1989... 

— Au! prinse a boci Dorothea He&buterne, în braţele de stânga ale 
domnului marxist d'Esgrignon. Ah, atacul mișelesc al hoardelor naziste 
asupra graniţei noi a paşnicei patrii a muncitorilor şi țăranilor din întreaga 
lume!... Ay, tocmai când băgase pe la casele de cultură Romeo și Julieta! 

— Nu-nu, intui cu precizie psihologul Jenică Noveanu, doamna vrea 
să se cam mire că, vulnerabil c-au greșit prostește, Stalin n-a împușcat pe 
Beria şi pe restul capilor serviciilor de informaţii!... El aprecia însă la un 
tovarăş în primul rând respectarea neabătută a ordinului, slugărnicia, nu 
spiritul de inițiativă creatoare, perestroikist în fond, ce l-ar fi prăvălit însă 
pe Cârmaci de pe tronul de faraon! Beria e abil, informează şi nu 
informează, scapă astfel cu viaţă, trece războiul, supravieţuieşte lui Stalin, 
cât pe-aci să dărâme şi pe Hruşciov, jucând îndrăzneaţa carte a 
Reformismului, spre marea admiraţie a analiştilor noştri, cu sugestia anti- 
lustraţie că în genere căgăbăul e, oriunde în URSS şi în ţările satelite, un 
ferment al noului, al democraţiei, al culturii și al occidentalizării... 

Marius însă rumegase un râs interior, că vai cât de idioate erau 
remarcabilele servicii de informaţii ale Imperiului Sovietic, că dacă or fi 
fost contrainformaţiile germane creatoare în dezinformări, dincoace de 
Prut, cu mult înainte chiar de vizita Conducătorului Statului la Fiihrer, până 
şi babele, pe la sfânta biserică, șuşoteau că începem Războiul Sfânt, iar 
arendașul nostru de la Miorcani îmi spunea până şi că vom ajunge cu 
tancurile românești deja la Nistru în Noaptea de Sânziene, 23-24 iunie 
1941, ca să le redăm tuturor rușilor Credinţa, Libertatea și Capitalismul! 

Se vede treaba că bărbatul Elvirei copoi Mişu Focşăneanu, poate şi 
comisarul Alecu Ghizdavu din umbră, în genere excelenta teroare cu anunţ 
de mari pedepse, antonesciană, închisese de tot botul pecereului, Partidului 
Comunist din România și din Uniunea Sovietică, fiindcă doamna de istorie 
Emilia Tomoioagă nu găsi neam, scotocind pe la Kremlin, telegrame de- 
ale comuniștilor români informând pe Stalin de pregătirile de ofensivă ce 
derulau cu sârg nebun românii adevăraţi de atunci, Regali, deci cu Onoare, 
hotărâți a spăla rușinea calculată de la 1940, când armatele n-au executat 
decât ca un fel de retragere tactică din Basarabia, Bucovina, Ardeal şi 
Cadrilater. Ruşine pur teoretică, exploatată de retorica discursului 
antonescian, în spate fiind calcul, vom avea Aliați abia în 1941. 

— Fraţi români, s-a jertfit prea mult sânge pentru Întregirea 
României Mari a Regelui Ferdinand şi a Reginei Maria! De aceea, a 
răspunde trăgând Sabia în acel sfârşit de iunie 1940 insolenţei lui Molotov, 
explica Horea Bratu în Cişmigiu, însemnează a repeţi greşala rezultată la 
1939 din Lecţia Poloneză! Încredinţaţi că reacţia anglo-franceză îi va 
despresura la vreme, cum scăpat-a de turci Viena craiul lor Sobieski Jan în 
septembrie 1683, ei s-au pomenit curând, dimpotrivă, că Wehrmachtului i 
s-a asociat Armata Roşie! Astfel, statul polonez a dispărut, luptele s-au 
terminat în doar trei săptămâni, guvern, tezaur, mulţi evrei şi multă, multă 
ofiţerime, care altfel ar fi fost masacrată de securitatea sovietică la Katyn, 
s-au refugiat în Bucovina... Adică exact ce-am păți şi noi, dacă nu ne-am 
retrage acuma, umiliți, suferind provocările ocupantului bolşevic și 
huiduielile, scuipatul, pietrele, ura şi glonţul minoritarului amăgit că va fi 
cooptat în nomenclatura noului stăpân, născătoare de viitori oligarhi... 

— Ha! făcea smintitul de bătăi cu ţintă căpățâna, zekul Horea Bratu. 
Porcăria asta cu minerii la Universitate, îngrozind omenirea, s-a aranjat în 
14 iunie pentru ca Efervescența Naţională de dincolo de Prut să nu-şi dea 
mâna cu a Golanilor anticomuniști, în 26 iunie 1990, în vreo Proclamaţie 
de la leşi, la Aniversarea a 50 de ani de la cea mai sinistră consecință a 
Pactului Molotov-Ribbentrop, declanșându-se reunificarea Neamului 
Românesc după modelul german, fapt care ar antrena destrămarea 
Imperiului Sovietic, pas uriaş spre democrație al întregii planete, chit că 
mulți de pe la noi din nomenclatură și securitate s-ar simţi orfani! 

— Măi copii măi, pur şi simplu plângea teologul naţionalist Damian, 
s-a jertfit prea mult sânge pentru Întregirea României Mari, aceea a Regelui 
Ferdinand şi a Reginei Maria! Atâta sânge c-ar trebui Iliescu, Roman, 
Brucan, Cico, Gelu și cine mai decide soarta neamului meu pe veacuri de- 
acum "nainte, să permită doar prin referendum concesionarea către 
securiști, cenzori şi propagandişti a acestui glorios nume de firmă, 
România Mare! Azi zbierăm că nu ne vindem ţara, şi mâine o să ne 
milogim de investitorii străini să ne ia întreprinderile pe-un dolar, în sensul 
că să ne scape de pagubele ce ele aduc bugetului, or, dacă ne apăram în 

vara lui 1940, la cetăţile lui Ştefan cel Mare de pe Nistru, împotriva invaziei 
şi planurilor de bolşevizare şi deznaționalizare ireversibilă, atunci am fi 
fost atacați, din același îndemn sovieto-nazist, de unguri în Ardeal, de 
bulgari în Dobrogea (şi poate şi pe cursul Dunării), iar Reichul ar fi lovit 
fulgerător, să-şi protejeze prin ocupaţie definitivă petrolul de la Ploieşti, pe 
care pierzându-l în august 1944, va capitula în mai puţin de şase luni, ca un 
Panzer rămas fără motorină între Kânigsberg și Danzig... Nu ne-am fi putut 
bate singuri cu toţi, ne-am fi zăpăcit dinaintea atâtor stiluri diferite: Armată 
Roșie „eliberatoare“ de la Nistru pân” la Milcov și până-n Carpaţi, 
progresiunea rapidă a blindatelor şi motorizatelor Wehrmachtului spre 
Valea Prahovei, deja năpădită de parașutiştii lui Goering, plus unguri, plus 
bulgari, plus poate chiar iugoslavi, la Marele Stat Major neexistând atunci 
vreo certitudine că un îndemn nazisto-sovietic de a lua Timişoara n-ar fi 
fost tentant, într-o epocă veninoasă, când rapacitatea sfărâma fără ruşine 
Juruite amiciții... 

— Da, dar bătându-ne-n 1940, am fi avut obrazul curat! surâse subțire 
şi postmodern poetul Terente Frunzăverde, foarte dus şi trăinuit. Așa, ne- 
am subminat drepturile în Basarabia şi Bucovina luptând alături de nazişti, 
iar în Ardeal ne-am întors încadraţi de sovietici, pe când drepturile 
sentimentale asupra acelui Balcic al domnului Marius Ghizdavu și al 
Reginei Maria, noi nu le-am mai afirmat nicidecum sub aspect militar! 

— Lașitatea de la 1940 şi trecerea Nistrului în 1941 se repercutează 
azi, sublinie Lavinia Stana Clătici, în stagnarea tuturor reformelor! 

— Şiil... cu cât a fost mai grozavă soarta Poloniei, care, necedând 
Danzigul, a fost strivită de nemți şi de sovietici în doar trei săptămâni? 

— Danzigul a devenit Gdansk... Walesa... 

— Dacă ne-am fi luptat în 1940, atunci cu o bună cinematografie şi 
cu o pleiadă de mari istorici vizitând pe banii statului nostru universitățile 
Occidentului, atunci drepturile ne-ar fi fost recunoscute şi la ONU... 

— Pe mine mă mănâncă doar să-mi iau dreptul meu, rânji primarul. 

— lar pe mine nu mă interesează trecutul neam! îl lăsă secretara. 

— Aha, Polonia! Bolşevizată şi supusă unei translaţii spre Vest, ca o 
mobilă de nuc cu sania, ca să se facă loc posesiunilor sovietice feliate de 
însuși Hitler lui Stalin! bombăni Agnieszka, nedezlipindu-şi ochii de 
peisajele de un verde ploios pribaltic ale vecinului ei, Eugenijus Miskinis. 

— Are dreptate Marius! şopti litvanul. În preajma războiului de la 
Răsărit, valului de deportări care a lovit Basarabia şi Bucovina îi corespund 
operații similare, de mare anvergură şi de mare calcul, pe toată fâşia 
galițiană, nou cucerită după Molotov-Ribbentrop Pakt. Este însă vorba de 
seminții socotite-n Vest de rasă coruptă, galițiană, și niciodată n-ai să vezi 
filme şi seriale pe tabletă, nici documentare, despre ale lor suferinţe! 

— Inculta Românie nu avea în Occident simpatiile de care se bucura 
catolica Polonie. Noi am fost simple trupe de desant în spatele inamicului 

german. Dacă la 1 septembrie 1939, Wehrmachtul şi apoi Armata Roşie, în 
coordonare cu ungurii, cu bulgarii și poate cu iugoslavii, atacau nu Polonia, 
ci România, nu s-ar mai fi dezlănţuit niciun al doilea război mondial... Ei, 
poate ceva proteste ici-colo, dar în rest, nimic serios! 

— Aşa-i! Aşa-i! căzu Andrei Hurmuzacov în cuvenita melancolie ce 
o dă bucovinenilor vinul negru prăsit de Marius la Sonnenheim, în via 
Dorotheei. Până la urmă, stăpâni pe România Regală ar fi fost germanii, 
Heinrich Himmler utilizând din plin saşii, şvabii, câți din ei se făcuseră 
nazişti... Sânge superior erau sute de mii, putea fi recenzat cu ușurință un 
prim milion de exemplare... De ce să te duci tocmai în Ucraina după 
cernoziom, când ai deja elementul germanic civilizator aici, la Dunărea de 
Jos şi în Arcul Carpatic? Restul e tăcere şi Lebensborn, înmulţire! 

— Tragedia mea e că, dacă lagărele de exterminare s-ar fi înmulțit nu 
în Polonia, ci în România, și nu un neam cu procent mare de intelectuali ca 
cel evreiesc, ci chiar Neamul Romănesc, încă preponderent din plugari şi 
păstori, ar fi trecut prin hornuri de crematoriu, nici vorbă că s-ar mai fi 
produs atâta literatură şi cinematografie! Statistica ar fi rămas aproape 
neobservată, uite cam cum e pe televiziuni şi net neglijabilă povestea cu 
genocidul marxist-leninist stalinist-maoist polpotist! 

— Aşa-i! Așa-i! admise puţin batjocoritor Isadora, plăcut zăpăcită de 
rătăcirea degetelor reci pe flautul vertebrelor ei. Ce caută Maiakovski aici 
în tot balamucul ăsta? 

— Eugenijus la 1997, lămuri cu un zâmbet bun Ghizdavu, prin această 
frescă, Parada învingătorilor la Brest, nu-i mai puţin mare decât Picasso 
la 1937 în Guernica!... Aş putea spune chiar dimpotrivă! Pentru că deşi 
frontul academic s-a sfărâmat după breşele fatale ce i le-a pricinuit, în 
cruzimea ei, Avangarda, litvanul revine la retorici romantice, nu ulterioare 
celor de care au dispus pictorii lui Napoleon şi marele Grigorescu al nostru, 
și Vereşceaghin, elevul lui, în Aracul de la Smârdan... 

Fresca, încă în uscare pe latura de est a fostului grajd al 
Schlaubergerilor, are leit dimensiunile Guernicăi lansate când s-au bătut 
pe pământul iberic prima dată Cominternul şi Axa, potrivindu-se faţă-n față 
pavilionul URSS şi al Reichului la Expoziţia Universală din 1937. 
Eugenijus MiSkinis are meritul plastic de a imita o foto-reportografie de la 
Parada militară comună, sovieto-nazistă, Wehrmacht-Armată Roşie de la 
Brest. Imprevizibilă în martie 1939, când a încetat exersarea fascist- 
sovietică de arme în jocurile de război spaniole. Peste şase luni, la culesul 
viei, cam când dezertau comuniştii francezi pentru a lupta împotriva... 
imperialismului propriei ţări (!), cele două mari armate totalitare şi-au dat 
mâna, nimicind Polonia noastră în numai trei săptămâni. Și Eugenijus 
insistă tocmai pe armonia roșu nazist roșu sovietic! lar la tribună, vedem 
cum râd satisfăcuţi activişti de ideologie Hitler, savurând șampania lângă 
activişti de ideologie Stalin. Bolşevicii râd însă mai satisfăcuți decât 

naziștii, fiindcă nu se așteptau ca URSS să-şi însuşească, întru deportări şi 
masacre leniniste, o halcă din Polonia mai mare decât a Reichului. 

Dar pictorul redă că ei se râde la Brest şi fiindcă-i doar începutul! 

Urma-vor după acest Brest 1939 convoaie de robi din Finlanda, 
Estonia, Letonia, Lituania, Bucovina, Basarabia... Cu ricoşeuri artistice. 

Căci bunica sculptorului Andrei Hurmuzacov a fost mitraliată de 
Armata Roşie la Fântâna Albă Lidice Oradour, în roşul 1 aprilie 1941. Iar 
pe fratele letonului Eugenijus l-au înghițit abisurile afgane, patruzeci de ani 
mai târziu, când lupta din ordin Brejnev pentru un cap de pod cominternist 
în lumea islamică... 

— Nenorocirea azi este că, dacă se întorc — legal!! — bolşevicii la 
Kremlin, ei refac şi Cominternul! suspină şi bău mult criticul Noveanu. 

— Ce credeai tu, fă, iubire, că ăsta e roman contrafăcut semnat Sanda 
Brown, scris de frate-miu Viorel Pepi? reproșă Sergiu Enache Isadorei, în 
tentativa lui de-a şi-o face vector pentru un mesaj clar către preşedintele 
Zahei Avăcăressi, că Țaarrrra asta nu mai poate răbda Nedreptatea, că 
degeaba avem separaţia puterilor când nu-s decât două (executivul și 
legislativul lui!), ci tineretul scârbit va lua atitudine justițiară unde nu-i 
justiție, şi că nu anarhic va fi transferul puterii, ci fără ură şi violenţă!, adică 
prin REFERENDUM PATRIOTIC PLEBISCITAR se va pune cu DA sau 
NU „problema confiscării averilor dobândite ilicit““ — adică excedentar faţă 
de ce are românașul prădat de către Emanaţia de jefuitori interni şi externi 
de după 22 decembrie 1989, ora 12 şi 8 minute!... 

— Care nu şi-a îndeplinit cu cinste și avânt sarcinile ce i-au revenit 
de la pauperizatul popor, adică să înscrie România pe orbita euroatlantică, 
acum 0 suge... O beleşte! Fie parlamentar, fie ministru, fie consilier, fie 
gazetar, fie analist, fie alt băgător de seamă sau parazit! Toţi, dar absolut 
toţi, trebuie aduși la judecata cea dreaptă a Poporului, şi jumuliţi bine! 

— Aşa-i! Aşa-i! închise ochii de obosit Marius. lar stăpânii reali ai 
politicienilor să scape toţi, ca întotdeauna, din lipse de probe. 

— Pentru păcătoşi nu-i scăpare, mormăi bunelul preot Tonel parcă 
trezit de-un lătrat de mitraliere fixate-n prepeleacuri pe colţ de lagăr în Cer. 
Dacă Regele Carol 2 ar fi ordonat, la ultimatumul Molotov, să se tragă-n 
ruşi la Nistru toată muniţia, atunci Armata Roşie n-ar fi stăpânit din iulie 
1940, întru bolşevizare, decât cel mult Moldova, compromisul cu Reichul 
încheindu-se mai degrabă pe linia Siretului decât pe hotarele de la Milcov 
şi din Carpaţi. Mă rog, steagul cu seceră ciocănită ar fi fluturat pe Ceahlău, 
schimbându-i-se denumirea, în Pik Kommunizma sau în Piscul Lenin sau 
în Mitrea Cocoor ştie-n ce. Adevăraţii cotropitori ai țării ar fi fost însă, cum 
am mai spus, naziștii: ei ar fi controlat prin elementul german fanatic, cu 
ordin de înmulţire, Ardealul şi Banatul, iar prin vitale interese de război, 
Valahia, cea dătătoare de petrol în Europa şi de, abundente pe atunci, tot 
sortul de produse agroalimentare hrănitoare şi delicioase! 

— Numai că, fixă câmpineanul Octavian Ghizdavu pe Clarissa în 
ochii cu irizaţii galbene către şaizeci de ani, odată cu Ocupaţia germană în 
toată sălbăticia cuvântului, s-ar fi adâncit rănile de la 1916-1918, mai 
descoperindu-se şi acea politică carlistă anti-Axă, dusă cu neghiobie, vorba 
lui Churchill, până dincolo de prăbuşirea Franţei la 1940. Mă refer la 
planurile româneşti de sabotare a sondelor, un Reich fără acest petrol 
ajungând cu maşina de război dependentă de Stalin... Deși, hm, poate 
găsirea acestor documente s-a aranjat cinic de către englezi tocmai pentru 
a crea nemților unele complicații în Balcani, până la a mutila Dunărea să 
nu mai fie navigabilă, prin dinamitarea Porţilor de Fier ale geografului 
Voicu Ghizdavu, tatăl meu... Oricum, politicienii Londrei au privit cu 
interes la progresia Armatei Roşii, de la Nistru la Prut și mai ales în 
Bucovina, de unde, Hi fiind austriac, se aştepta scânteia și încăierarea! 

— Nicio scânteie! zâmbi Dorothea. Prudent şi umil, Fiihrerul şi-a 
împachetat străvechile ferme germane basarabene, să le mute în Alsacia și 
Lorena. La fel şi-a luat şi nemţii Bucovinei, ca să nu-i îmbarce securitatea 
sovietică odată cu românii în operaţiile de inversare a proporţiilor etnice... 

— Ştiu de ce te uitai urât la mine! atinse uşor cu mâna Clarissa pe 
bărbosul şi întunecatul, dostoievskianul, călugărul Andrei Hurmuzacov. 
Războindu-se în vara lui 1940, înainte de marea conflagrație dintre cele 
două gigantice totalitarisme, România trebuia să aibă o soartă identică 
Poloniei. Harta lagărelor de exterminare ar fi coborât firesc spre sud şi, pe 
lângă Auschwitz, am fi avut muzee ale ororii şi spre Dunăre, te miri pe 
unde anume şi te cutremuri de cum ar fi sunat, de pildă, lagărul morţii de 
la Sighișoara, de la Brezoi, de la Calafat sau de la Ciulniţa! 

— Da, evrei Salonicului n-ar mai fi fost transportaţi în Polonia, ar fi 
fost rezolvaţi, cum spui tu, la Giurgiu, sau la Snagov, caz în care, desigur, 
ar fi fost nimicită complet și comunitatea evreiască din România! 

-— Istoria contrafactuală este întotdeauna sterilă! Ce-ar fi fost dacă! 
Ce-ar fi fost dacă!... 

— Nimic, ce să fie? Ca să ne afirmăm drepturile noastre istorice, 
explica Otomega în bâlci la Titu Târg, lângă misionărițele americane 
parașşutate-n 1990 să recatehizeze Neamul cu ajutoare, — noi, băi, văzuţi ca 
popor de rasă nespălată, compus îndeosebi din ţigani meridionali, leneşi, 
murdari și hoți, cu suflete de robi, cum ar trebui să stea scris şi pe aviziere 
la vize, nu puteam să ne luptăm doar trei săptămâni, Cât știam în iunie 1940 
că rezistaseră polonezii în septembrie 1939, cu Franţă încă neîncepută! 
Destinul ne-a fost să facem întreg războiul mondial, şi în Est, şi în Vest! 
Fără vreo obligaţie față de Stalin, care ne luase Basarabia şi Bucovina, şi 
nici faţă de Hitler, care ne luase Ardealul şi Cadrilaterul! Numai așa, ca să 
se-mpiedice toți de NOI şi ca să fim respectaţi! 

— Mdadaaa, Agnieszka, urmări transparența neagră a paharului 
bătrânul Marius cu un fel de uimire, noi am fost în Războiul Sfânt, trei ani 

împotriva bolşevismului, a doua forță după Wehrmacht! Da, Isadora, noi 
am fost în Războiul Sfânt, din august 1944 încolo, împotriva nazismului, a 
treia forţă, imediat după Armata Roşie şi debarcaţii anglo-americani! 
Faptul că căgăbăul a reuşit dincolo de Prut deznaţionalizarea, îndeosebi 
prin modificarea proporțiilor etnice, faptul că ideologii noştri pre- şi post- 
Ceauşescu au uscat, ca omizile şi lăcustele, patriotismul dincoace de Prut, 
de nu-l mai au nici peneţeu-borviz, nici peneleu-parizer, nici pesedeu- 
zeamă-de-varză, nici nechezolii de autoelită refuzaţi la export, întreg acest 
marasm nu poate şterge din Istorie cât sânge românesc, cât sânge s-a vărsat 
pentru acel ideal, în două rânduri, al unei Românii Mari şi Regale, în ale 
cărei cadre generoase românii locuitori, veri de ce neam ar fi, să se exprime 
în mallul universal, recuperând ei total decalajele față de italieni, francezi 
şi spanioli, ţel perfect fezabil în perspectivă cosmică, geologică măcar, 
unde numeri cu milioanele de ani, încât o jumătate de mileniu, un mileniu 
avans, e fără semnificație, fără semnificaţie... 

— Sânge, sânge, sânge! dădu din umeri hamletian Isadora, frumoasă 
ca luna oglindită în noiembrie în Lacurile Mazuriene, deşi elveţiancă 
nepoţică a boierului de la Ziduri, Agnieszka. 

— Istoria universală azi, zâmbi protector spre bătrân Dorothea 
Schlauberger-Ghizdavu, consideră eveniment minor sfărâmarea acestei 
Românii Regale, iar din Ordinul de zi către Armată al Generalului lon 
Antonescu la 22 iunie 1941, nu reţine cu maliție decât acest surâs supus 
antonescian către Hi, că fiți vrednici, români, de aşa tovărăşie! 

— Când am pornit-o spre Ardeal, făceam aceleași graţii către Stalin, 
greţoase reverențe. „Am fost prea blânzi altă dată. E soarta popoarelor 
insuficient de sângeroase să nu poată întemeia la timp imperii! Din Arcul 
Carpatic noi trebuia să spârcuim totul în jur! Până la Don! Până la Vistula! 
Până la Elba!... Şi în Sud, să ieşim la Marea Adriatică măcar!“ 

Smulse livid cartea Dorotheei şi, cu mâna zbârcită şi pistruiată 
tremurândă de indignare, se năpusti în bibliotecă, să şteargă adnotarea asta 
periculos supărătoare, mormăind hamletian: istorie, istorie, istorie... 

Ferecă uşa, apoi reciti, cu voce eroică, celebrul ordin antonescian, 
subliniind, el acum, ca pentru alte generaţii, pasajele din care rezultă 
Scopul Războiului Sfânt, legat de acele teritorii ribbentrop-molotoviene a 
căror redresare economică, socială şi politic-culturală galițiană, n-ar fi fost 
decât o deturnare de la furăciuni pentru "infama, inculta, corupta clasă 
politică şi intelectuală postceaușistă”, incapabilă măcar să hrănească-n RO, 
să trăiască bine, o populaţie mult mai mică decât avea RSR, eşec care și 
explică lipsa de dezbateri cu care România Republicană iorgovană a 
recunoscut, fără clipire, independența de sine a unor teritorii regale, 
eminesciene, ca şi apartenenţa la alte state a altora, persecutând apoi 
unionismul ca pe cel mai legionar nașionalism. 

Ostaşi, 

V-am făgăduit din prima zi a noii Domnii şi a luptei mele naţionale să vă 
duc la biruință; 

Să şterg pata de dezonoare din Cartea Neamului şi umbra de umilire de pe 
fruntea și epoleții voştri. 

Azi a sosit ceasul celei mai sfinte lupte, lupta drepturilor strămoşeşti şi a 
bisericii, lupta pentru vetrele şi hotarele românești de totdeauna. 

Ostaşi, 

Vă ordon: 

Treceţi Prutul! 

Zdrobiţi vrăşmaşul din răsărit şi miazănoapte! 

Dezrobiţi din jugul roşu al bolşevismului pe fraţii noştri cotropiți! 
Reîmpliniţi în trupul ţării gha străbună a Basarabilor şi codrii voievodali ai 


Bucovinei, ogoarele şi plaiurile noastre. 
Ostaşi, 


Plecaţi azi pe drumul biruinţelor lui Ştefan cel Mare ca să cuprindeți cu 
jertfa voastră ceea ce au supus strămoşii noştri cu lupta lor. 

Înainte! 

Fiţi mândri că veacurile ne-au lăsat aici strajă dreptății şi zid de cetate 
creştină! 

Fiţi vrednici de trecutul românesc. 

Ostaşi, 

Veţi lupta cot la cot, suflet la suflet, lângă cea mai puternică și glorioasă 
armată a lumii; 

Îndrăzniţi să vă măsuraţi vitejia şi să vă dovediţi mândria camarazilor 
noştri; 

Ei luptă pe pământul moldovenesc pentru granițele noastre şi pentru 
dreptatea lumii; 

Fiţi vrednici de cinstea pe care v-a făcut-o istoria, Armata Marelui Reich 
și neîntrecutul ei comandant Adolf Hitler. 

Ostaşi, 

Înainte! 

Să luptaţi pentru gloria Neamului; 

Să muriţi pentru vatra părinţilor şi a copiilor voştri. 

Să cinstiți prin vitejia voastră amintirea lui Mihai Vodă și a lui Ştefan cel 
Mare, a martirilor şi eroilor căzuţi în pământul veşniciei noastre cu gândul 
țintă la Dumnezeu. 

Să luptaţi pentru dezrobirea fraților noștri, a Basarabiei şi Bucovinei, 
pentru cinstirea bisericilor, a vieţii şi căminelor batjocorite de păgânii 
cotropitori! 

Să luptaţi pentru a ne răzbuna umilirea şi nedreptatea! 

V-o cere Neamul, Regele şi Generalul Vostru! 

Ostași! 

Izbânda va fi a noastră! 
La luptă. 
Cu Dumnezeu înainte! 


Comandant de căpetenie al Armatei, 
General Antonescu 


— Păi, oameni buni, eu şi cu vără-miu Mitrea am mers cu pasul de- 
aici-şa până la Volga! se lăuda întru încurajare un veteran alb nebărbierit 
într-un noiembrie de foamete ceaușşistă, într-o rată dinspre târgul leşilor 
spre malul cel podit cu floricele al Prutului râu blestemat. 

Hleiul drumurilor urcase pe securitul autobuzului şi nu mai exista 
peisaj nici de-a stânga, nici de-a dreapta. ară prin farurile interioare cu 
beculeţe din tavan curgea, direct pe Seara lui Ion Pillat de la Miorcani, la 
hârtoape, ploaia strânsă-n farfurioarele transparente ca nişte solniţe. 

— Şi cu asta ce-aţi făcut, măi? izbucni deodată cu veselie un om cu 
nas mare şi roşu ca al actorului Constantin Tănase, dar care apucase să-şi 
facă rost de la capitala de judeţ de doi saci de pâine, să dea la porci. 

Hohote mari de râs cuprinseră incendiar autovehiculul cel greu ce 
parcă avansa spre Răsărit în sezon ploios-noroios cu multe cincinale în 
urmă şi mult mai spre Moscova cea neîncrezătoare-n lacrimi. Și era și cazul 
să se râză, că dacă din sat de la noi te uitai seara în jumătatea de sat de peste 
graniță, era mare risipă de iluminat stradal, pe când Ceauşescu dincoace 
ne-o tăia uneori chiar şi când erau emisiunile lui de omagiu... 

La teveu, lăcrimă puţin Marius, amintindu-și astă istorioară a 
doctorului Cezar Bogza mult prin țară umblătoriu de când îi demolaseră 
Spitalul Brâncovenesc. 


O mai competitivă istorioară este însă următoarea, povestită tot la 
teveu şi tot de un cadru medical, de doamna doctor de războiu Dora 
Căinaru, născută Glagoveanu. 

Ea nu se căsătorise, nici măritase, nici 

Grig, de cum auzise de apelul către români al generalului Antonescu, 
să treacă Prutul pentru a elibera pe frați din cătuşele roşii bolşevice, avu 
sub semnul lui Marte o reacţie nu cu mult diferită de a scriitorilor altor 
popoare din Est. EI tocmai compunea o cărticică despre romanul primului 
război mondial, cauzat de decalajele de civilizaţie şi cultură din Europa, de 
la Atlantic până la Ural, vidurile atrăgând lăcomii imperialiste civilizatorii 
culturalizante, care-n SUA nu mai erau necesare, fiindcă albii 
uniformizaseră din pionierat de la est către vest. Şi a înțeles că, deşi ar fi 
putut prin protecţii cum taică-su antreprenor bănăţean controla, să cam 

evite frontul, dimpotrivă, el tot aşa cum Soljeniţîn nu vedea cum ar mai fi 
putut deveni un mare scriitor rus fără botezul focului, socoti de a sa datorie 
să se ofere prozator voluntar pentru linia întâi. 

Exuberant de i se înroşise epiderma până-n rădăcinile zdravene ale 
părului său, bălai ca un lan de secară pictat de Şîşkin, a cărui reproducere 
foto pe hârtie pânzată color avea să-i împodobească Ei, peste ani, cabinetul 
de la Titu, medical, tânărul scriitor Căinaru se ivi flămând să dea târcoale 
pe la casa Glagovenilor din Uranus, azi demolată unde a săpat Ceaușescu 
adăpostul atomic. 

Marele de mai târziu literat se plimba în sus şi-n jos pe trotuarul 
prăfuit, crăpat ici, crăpat col6 de rădăcinile monumentale cu adevărat, ale 
magnoliilor regale de pe Uranus, însă nimic-nimic, da” chiar nimic nu se 
clintea în perdeluțele cabinetului unde-n pat învăţa la anatomia artistică, 
pentru sezon de examene cu intransigentul profesor doctor Liviu Lecca, ea, 
aleasa, golubaia roza a visurilor sale. 

Și numai ce iacătă că, de sub umbrar de trandafir, chiar că albastru 
când privighetoarea se lua în gură cu luna, o mogâldeață păroasă roșcată 
hârâi, cu neplăcută voce de ofiţer în retragere spre rezerve, că ia mâna de 
pe gardul meu, ce te plimbi în sus și-n jos, mai sunt și alte locuri de 
preumblare și jogging în oraşul ista, ori tragi cu ochiul poate-i rost de furluit 
oarece rufe întinse pe-afară, oarece găini, găinarule! 

Sufletul scriitorului, proiectat de mare capacitate, încât să încapă 
durerile înăbuşite sub capac ale norodului, se umplu de o melancolie fără 
încetare. Fiindcă era de neconceput ca sfinţia sa, domnul mezelar angrosist, 
fost măcelar, însă de asemenea felcer chirurg în trecutul război cu nemţii 
şi austriecii, să nu fi asociat cu numele Grigore Căinaru chica bălană, nasul 
borcănat şmechereşte, pântecul în curs de revărsare, mersul meditativ şi 
profund neinspirat. 

Niciodată nu fusese explicit, la aceşti proprietari din Uranus, 
exprimată vreo dorinţă cum că scriitorul, bogat dar cu studii neterminate, 
să le ieie fata şi, odată cu ea, o anumită cantitate din agonisita primului 
război, interbelică şi, cât s-a adunat deja, din al doilea, urmând ca alte 
cantități să se distribuie egal între Dora şi Edgar, după ce bătrânii Leonida 
şi Anastasia se vor înaripa pentru tărâmuri mai 

— Jupâne Leonido, îşi puse el ostentativ labele pistruiate pe gardul 
nu demult văruit de slugi, eu întrețin cu domnişoara Dora deocamdată 
relații preponderent spirituale. Cum şi Marius cu Clara. Poate, de aceea, 
atât de trainice. Fiindcă de aş fi fost un fluture flușturatic, încă de la primele 
oprelişti mi-aş fi luat zborul, decolând sub lună spre alte imașuri! 

Era cald şi iunie. După nesecate ploi ce înverziseră grădini și 
cimitire, cu toate că nu toți cetățenii aveau să se bucure de vitalitatea 
naturii. Unii urmând s-o mierlească sănătoşi, tineri, din raţiuni de război. 
Sfânt, cum sunt toate războaiele. Alţii vor muri de banalitate. 

Conu Leonida Glagoveanu păşi anevoie prin otava zumzăitoare de 
mult gâzet, rupse un pumn de cireşe alb-roze de pe nişte poale şi, 
intempestiv, făcu stânga-mprejur, mărșăluind la gard cu un zâmbet de 
douăzeci şi cinci de centimetri, maoist. 

— Ay, domnişorul Grig era?... Era domnișorul Grig, Anastasie, 
ventilă el spre o bucătărioară de vară. M-am aflat cu ochii bătrâni în soare 
și nu am putut identifica persoana. Vai, vai, vai de mine şi de mine, 
domnişorule, cum nu mai m-aș înşela eu dacă te-i împăca, dacă ai accepta 
de la respectabilul dumitale părinte, cu care din trecutul răzbel ne bine 
cunoaștem de la leşi, să te sponsorizeze şi să nu-mi mai vii cu tramvaiul la 
Dora ca un mameluc, ci cu un Cadillac, cel puţin la fel de elegant şi dușumit 
cu bune intenţii, ca al domnului pictor boier Marius Ghizdavu! 

— Aşa, aşa! bombăni coana Anastasia, verificând să n-aibă viermişori 
nişte macaroane mussoliniste. Biata noastră fetițică, noi o dăm la medicină 
realistă, şi ea ca mierea bărzăunii, atrage doar boemă, doar boemă! Numai 
băutori de cerneală, cu dinţi albaştri sau violeți... 

— Cum? îngălbeni Căinaru, simțind că inima i se îneacă în prea mult 
sânge concentrat în piept. A şi trecut Marius Ghizdavu pe aici? 

— Acum un ceas! 

Cine vorbise? Era chiar Dora, înălțată într-o ţinută sumară, profund 
sportivă, de pe un pled roşu, pus peste iarba verde, într-o regiune a grădinii 
cu posibilități de camuflaj, create de trandafirii doamnei Sia. 

Ea zăcuse cufundată cu nesațiu în Tratatul de Anatomie Artistică al 
doctorului Liviu Lecca ce, preparator fiind, au jupuit cadavre ca să-și poată 
modela ecorşeu cu şublerul un sculptor azi parizian, ah, Parisul jucăușş, care 
capitulând în 1940, au scăpat şi ăştia de incertitudinile războiului! 

— Acum un ceas, iubitule!... Of, eram atât de răpită de acest tratat 
odios, încât nici nu ţi-am simțit prezenţa în bătaia puștii feminității mele! 

Bietul Marius-Marius! Bietul... 

EI, în anul destrămării 1940, a presimţit jalea. A murit şi taică-su. 

Şi de cum a dat colţul ierbii, a înfrunzit pădurea, să ai ce camuflaj 
pune pe căști şi pe tunuri, şi de cum s-au zvântat potecile, şleaurile, să te 
tot duci cu motorizatele şi caii, s-a pus pe fotografiat Țara primejduită, 
ajutat de Meşterul Honig, eşalonând corect pe baza unei prognoze Bratu, 
lucrând în trimestrul doi în Bucovina și Basarabia, iar în trimestrul trei la 
Baia Mare şi la Balcic, completându-și colecțiile de peisaje, începute-n 
Nord şi-n Sud de geograful Voicu Ghizdavu, doar ca amator însă, fără 
grand format pentru posteritate. Ştia el ce ştia despre patriotismul 
înlocuitorilor de intelectuali, că n-au ei nevoie de mare rezoluţie pentru 
băşcălie: frumoasă ţară, păcat că e locuită! 

Şi nu cu mai puţină sensibilitate a înţeles că pictorul Hi, care e loial, 
ne va prilejui, în 1941, după Diktatul lui de la Viena din 1940, să pornim 
războiul pe care nu ni l-am putut îngădui în 1940, Wehrmachtul german 

urmând acum a lovi Armata Roşie muncitoresc-ţărănească a poetului Stalin 
înainte de ca peisagistul Churchill, scriitor de Nobel 1953, să devină 
invincibil, printr-o intervenţie masivă doar în Europa de Vest, a plutocraţiei 
aurului ce stăpâneşte democraţia americană. 

Bietul Marius intrase în anul 1940 ca un om necăjit, murise nevasta 
doctorului Lecca la 23 august 1939, iar în anul 1941, ca un om disperat, 
după ce-l părăsise însuşi patriotul Voicu Ghizdavu, tatăl lui, lăsând operă 
scrisă neterminată şi țara pândită, spre a fi forfecată iremediabil. 

Anişorii buni 1936-1939, ultimii în care ar fi putut produce cât Van 
Gogh, pictorul nostru i-a pierdut în Franţa, sub pretextul unui doctorat în 
ale dreptului, — în ce epocă strâmbă! Însă cu Despina-Dorothea şi cu sau 
fără francezi germanofoni de stânga-stânga, filozofi existențialiști ca 
Sartre, trecuse nu o dată pentru travel în Reich, cunoscând în detaliu ce 
pregătea nazismul Europei, în caz că nu 1-0 va lua-o înainte stalinismul cel 
cunoscut perfect din sintezele unchiului Alec 1924 şi apoi ale lui Mişu. 

EI ştia, deci, de la faţa locului german exclusivist, mult mai multe 
despre viitor decât toţi protejaţii săi, de niște posibile gloanţe teroriste, 
strânşi sau poate trimiși la Ziduri de Revelionul 1940-1941. 

Iară dacă efectuăm un slalom uriaş printre silozurile acestor date, 
strânse de hârciogar în memoria umană şi artistică, nu fără o chiorăială de 
maţe înfricate, constatăm prioritar că în Caietele sale, conservate în 
borcane subpământene cât ne-au dejuit şi ceauşit bolşevicii, şade scris 
negru pe alb că momentanii proprietari hitlerişti ai poporului german vor 
zdrobi şi extermina în primul cincinal slavismul, iar în al doilea, ce va dura 
doar patru ani şi jumătate, profitând de infiltrațiunile spre Adriatica la 
Salonic şi de strângerea noastră aici ca într-un cleşte, precum şi de doctrina 
universităţilor înfiinţate de Stalin în Transnistria, cum că... „românii sunt 
nişte slavi, nu latini“, hâc cu deportarea-rărirea! Şi pe noi, odată cu 
iugoslavii, cehii, slovacii — după desigur prioritar ungurii, bulgarii şi 
finlandezii, ca asiatici! Aşa că, în secolul douăzeci și unu, va înflori pe 
acest meleag, întru Marea Recuperare, doar o germanitate dunăreană, în 
care sânge românesc nu va pulsa decât în măsura în care se vor fi produs 
unele încrucişări în contra naturii, cum era de a fost şi aceea dintre 
regățeanul Marius şi sibianca alsaciană Dorothea Schlauberger. 

— Astfel de preocupări, oftă ecvestru pe gard Căinaru, explică în 
genere de ce romantismul nostru literar este mai puțin prizat în Occident 
decât acela al marilor puteri, ai căror artişti beau și petrec... Ei nu-și pun 
neam problemul exterminării de pe-o zi pe alta a Neamului lor! 

— Deh, chiar mărimea unui ministru de externe e proporțională cu 
teritoriul cucerit până la clipa de fapt. Grandiosul Molotov îndrăznind cam 
la acea oră a fi dramatic cu emisarul nostru: oricum am lua-o, e sfârşitul 
Poporului Român, — ori câştigă Hitler, ori câştigă Stalin. 

— lacă dar, o autentică dilemă! aduse madam Sia cafeluţele, în ceşti 

zăngănind, urmărite cu frică prin ochelari groși, de intelectuală casnică. 

Ele nu se revărsară peste graniţe. 

Dar auzind de Proclamaţia către Țară a d-lui General lon Antonescu, 
Conducătorul Statului Român, Marius Ghizdavu s-a contopit în simţire cu 
Poporul, deşi era conştient că nu ne va fi bine, pe termen lung, în cazul unei 
biruințe germane, iar în cazul unui triumf stalinist, nici măcar pe termen 
scurt. El învățase totuși de la taică-su Voicu una şi bună: că nu e indiferent 
lucru cum piere o naţiune! Dacă străbunii noștri daci, cu care toată 
stârpitura suge voturi când n-are ce să dea votantului, — călăuziți de 
cutezătorul şi dibaciul Decebal, nu s-ar fi războit cu o nepăsare de a muri 
exemplară chiar pentru exterminatorii romani, impresionând pe analiştii 
vremii, atunci poate că astăzi nici n-am mai susţine cu plăcere că ne tragem 
din împreunarea legiunilor cu femeile şi fiicele locului, rămase de strajă 
turmelor şi avuţiilor. lată de ce, susținea Marius acum o oră la tufișul de 
nalbă cât omul, noi românii, indiferent cum ne vor prelucra, ca pe nişte 
aproape slavi, rasiştii lui Hi mai târziu, trebuie să ne războim exemplar cu 
ruşii, până la Volga, până la Ural, până la Obi și chiar mai departe, spre 
Lena. Pentru ca, peste milenii, să poată stăpâni astă dăruită de Dumnezeu 
gubernie carpato-danubiano-pontică o seminție mândră şi bogată, care să 
susțină că se trage din încrucișarea germanilor cu româncele noastre, care 
se trăgănau însă din hibridul viguros daco-roman, peste care s-a așternut, 
gotic şi doar vremelnic, o spoială de auriu slavianism bizantin. 

— Raclele strămoşilor, crucile martirilor şi drepturile copiilor noştri 
ne poruncesc, a citat el din Proclamaţia Conducătorului, să ne scriem cu 
propriul nostru sânge dreptul la onoare, spălând cu acelaşi sânge pagina 
nedreaptă înscrisă anul trecut în istoria noastră nu de Neamul Românesc 
însuşi, ci de trădătorii lui! 

— Sinceră să fiu ca întotdeauna şi ca Marea Neagră, eu nu sunt 
complet convinsă că Marius Ghizdavu împărtășea convingerea Fiihrer- 
conducătorului nostru, cum că la pagina nedreaptă înscrisă în istorie la anul 
1940, Neamul Românesc a fost împins de nişte trădători, adică acei regi şi 
lideri de partide și grupări cari au mers cu Franţa, cu Marea Britanie și cu 
SUA, ba la un moment dat al politicii de zăgăzuire titulesciană a Germaniei 
şi Italiei, chiar cu Litvinov al URSS. 

Ar fi fost o imposibilitate morală să fi mers sinucigaş cu puterile 
revizioniste, împotriva prietenilor lângă care făurisem România Mare 
Regală şi care o recunoşteau diplomatic în geografia ei clasică! 

- Procurorul Marius se consola totuşi presupunând că Antonescu 
lasă abil în vag Proclamaţia-i şi că, la caz critic de proces, va susține că 
prin vorba trădători el s-a referit abil doar la germani şi italieni, care nu 
numai că au tăiet din trupul Ţării Ardealul și Cadrilaterul la Viena, adică 
Şcolile de pictură, dar şi înainte, exact la 23 august, 1939, au aranjat cu 
bolşevicii să ieie ei Basarabia, poate nu şi Bucovina, trebuşoară la care vor 

fi fost vag amestecați şi britanicii, foarte interesaţi, în condiţiile prăbuşirii 
Franţei ruinate de Front Popu, a se isca scânteia răzbelului în Balcani, 
pentru a-şi mai trage ei răsuflarea, sub impetuosul avânt invadator spre 
Insule al naziştilor, ceea ce nu le scuză însă americanilor chişinăuieni 
antiunionismul orb ambasador de după 1990, dadă Anastasie! 

— În ce priveşte însă imperativul că raclele strămoşilor, crucile 
martirilor şi drepturile copiilor noştri ne poruncesc să ne scriem cu propriul 
nostru sânge dreptul la onoare, pictorul achieza la el cu asupra de măsură. 
Atât în cadrul colocviului din iarnă de la Ziduri, confruntându-și opţiunile 
strategice cu ale profesorului Horea Bratu şi cu ale colonelului Belizarie 
Moga, cât şi cu ocazia discuţiilor din ultimele săptămâni ce le-a purtat cu 
tăticul meu, de când a adus calul şi pe Codin la grajdul nostru din Uranus, 
el biciuind cu energie concepţia aventuristă şi făţarnică, adică 
postmodernă, că ex-Regele Carol al II-lea, Voievodul Culturii, ar fi trebuit 
neapărat să tragă sabia în sfârşitul de iunie 1940 şi să dea orbeşte cu ea în 
inombrabilii, inconturnabilii şi inebranlabilii ruşi. 

N-ar fi urmat decât un război câinesc ridicol de scurt, un precoce 
coitus interruptus cel mult comparabil cu al polonezilor, poate şi cu aceeaşi 
soartă stearpă, statul nostru cu atâtea sacrificii creat urmând a se dezumfla 
şi prăvăli sub presiunea uriaşă a Armatei Roşii, a Wehrmachtului, a forţelor 
ungare şi bulgare, poate şi a celor iugoslave în Banat, unde s-ar fi pus 
problema protejării de către ruşi, germani, unguri şi bulgari a... minorităţii 
sârbe timişorene habsburgice. 

— Pentru noi, detalia el muşcându-și acut marginile mustăţii, idealul 
teritorial e cu mult mai important decât pentru polonezi! Ei sunt catolici, 
au deja o emigrație respectabilă electoral în SUA, care poate folosi 
bibliotecile, muzeele, laboratoarele şi căminele culturale de acolo, ca să se 
exprime în universal, dacă ţara de baștină piere. Faţă de rezultatele 
războiului unu, ei își permit, fără a boci prea mult, să fie translataţi de la 
est către vest, peste nemți, care după ani de ipocrizie a renunţării, la caz de 
criză și impunitate, poate că se vor bucura iar de lideri revarnșarzi. 

Polonezii n-au decât să ducă un război formal, de numai trei 
săptămâni, în contra nazismului şi bolșevismului, treaba lor! 

Noi românii, discriminați, umiliți, socotiți rasă experimentală pe 
acest continent, nu ne putem permite însă aşa ceva. Niciodată! 

Eu mor ca pictor, Dora, fără nuanțele de nord bucovinean și fără 
lumina sudului la Balcic. 

— Datoria generaţiei noastre, fu perfect de acord romancierul Grigore 
Căinaru, este a face război straşnic ambelor totalitarisme. lar eu nu pot fi 
un mare scriitor român dacă nu mă înrolez voluntar şi aşa, şi aşa! O 
încleştare românească de numai două-trei săptămâni nici măcar n-ar fi 
menționată în cărțile de istorie ale ţărilor civilizate. Trebuie ani, ani buni, 
să ne batem, întâi cu ruşii până la dărâmarea comunismului visceral, apoi 

cu nemții ca să prăvălim şi sora sa geamănă, rânduiala nazistă. 

— Ha! făcu odată nonagenarul Marius la Basel într-un tâlcşou, dacă 
genocidele recente s-ar fi implementat nu cu alţii, ci cu români, nu numai 
că n-ar mai fi plouat cu Oscaruri pe evocări, ci pur şi simplu nu s-ar mai fi 
produs acele filme, nu s-ar mai fi dedat nimeni la a pomeni eroi români. 

Cum nu prea riscă nimeni investiţii în genocidul armean, în cel 
cambodgian, ca să nu mai vorbesc de gulagul sovietic sau de cel maoist! 

Marius Ghizdavu emitea aceste considerații cu neutralitate de 
persoană ce nu mai are mult de trăit, şi totul gata redactat pentru 
multiplicare, cum se întâmplă cu marii intelectuali vârstnici, care 
îndeletnicindu-se o viaţă cu a ameliora simigeria spirituală ce soarta le-a 
dat-o-n folosinţă, nu mai au timp efectiv ca să mai producă marfă pentru a 
fi înfulecată de omenire pe măsura foamei de absolutidunal și sirogal din 
timpurile recente, dezmăţate, obeze, postspirituale. 

Cu aceeași simplicitate de temut prin eficienţa la persuadat, venise 
el de la Ziduri la Bucureşti, cam când începuse nebunia cu exercițiile de 
apărare locală antiaeriană şi cu rechizițţionarea cailor şi automobilelor, 
interzicându-se deplasările de agrement, îngăduindu-se doar cele de 
serviciu, de la domiciliu la birou şi retur, plus limitarea călătoriilor cu trenul 
atâta vreme cât Chefereul are iar nişte transporturi speciale, după cele spre 
greci şi iugoslavi, unde totuşi nu ne-am amestecat, aici fiind deosebire de 
vederi între Marius și Grig: poetul romancier considera că noi suntem 
mlădițe ale romanităţii balcanice peste care au năvălit slavii, iar în 
Pannonia ungurii, deci spațiul nostru vital trebuie să meargă spre vest până 
la Trieste, joncţionându-ne iar cu străbunii latini, pe când marele pictor şi 
arhitect era de părere că degeaba mergem noi la vest şi la sud dacă nu ne- 
am asigurat spre Asia şi că, vrând-nevrând, noi trebuie să stăm strajă la trei 
mări, îndeosebi nordul pontic trebuie avut în vedere, dar liniştea 
Civilizației Româneşti nu poate fi deplină decât dacă vom avea 
observatoare şi garnizoane avansate până la Marea Caspică, de unde mai 
adesea s-au pornit incursiuni încoace, mișcările de popoare de la vest către 
est fiind rarisime şi, aşa cum analiza şi Tolstoi, guvernate mai degrabă de 
otgoane şi octogoane divine decât de mari personalități, biete marionete de 
lemn de esenţă moale, sforăite de foarfecele Ursitei. 

— Nene Leonido baci, în ciuda dezminţirilor emanate de la Cabinetul 
Conducătorului Statului, cum că alarmiștii iminenţei de război vor suferi 
pedeapsa cu lagărul, eu tot cred că va fi. Ba am aflat la Capşa şi termenul 
limită până la care ministrul nostru-n Moscova-Kremlinul-Roșu va 
convoca pe Molotov şi îi va pune sub mustăți un Ultimatum Românesc de 
să-şi legene îndelung căpăţâna-i pătrată, înainte de a cuteza să se înființeze 
la Stalin cu el!... Cum că în şase ore, numărate de la momentul convocării 
comisarului boborului pentru afaceri dinafară, toată nomenclatura, toată 
forţa militară, toată securitatea, toţi ideologii şi ce simpatizanți ai 

bolșevismului se vor învoi, să părăsească Basarabia şi Bucovina, cele răpite 
cu nici un an în urmă, profitându-se de slăbiciunea vădit trecătoare a 
Armatei Mari Regale. Iară ca o compensație, e drept că numai într-o măsură 
neînsemnată, pentru supliciile şi dezonoarea ce genul omenesc au suferit, 
în scurtul răgaz 1940-1941 de bolşevizare şi de rusificare forțată, să se 
predea  neîntârziat către Conducătorul Statului Român, Generalul 
Antonescu, teritoriul dintre Nistru şi Bug, așa-numita Transnistrie, 
populată în special cu români, după cum autorităţile sovietice staliniste 
însele au şi recunoscut, înființând pe acest meleag o republică autonomă 
sovietică socialistă moldovenească, încă de la moartea lui Lenin, în scopul 
de a forma tatarbunaric cadrele de conducere şi îndoctrinare pentru 
expansiunea marxist-securistă şi armată spre Balcani a Imperiului Stalinist. 

— Lasă astea, se caţără pe gard cârnăţarul Leonida Glagoveanu, și 
mai bine spune-mi când încep ostilitățile, că am harabalele cu marfă 
dispersate pe drumuri europene şi începerea ostilităţilor prea devreme mi- 
ar putea aduce pagube care să întreacă puţinul câștig ce l-am căpătat în 
aceşti ani de mare căutare a conservelor mele de fasole, cu cârnat pentru 
ofițeri şi cu şuncă afumată pentru trupă! 

— Coane Leonido, ţin să te informez de la Miinchen, cu înaltă 
mândrie patriotică și internaționalistă că Marele Fiihrer, la recenta 
întrevedere ce a avut, la Casa Artei, firește, cu Marele Conducător român, 
a înţeles, fiindcă Fiihrerul e întotdeauna loial, mica noastră ambiţie, de 
neam oropsit de toţi în Europa, ca să nu lăsăm pe activişti să serbeze 
spumant, la Chişinău şi la Cernăuţi, anul de la „eliberarea“ acestor cetăţi, 
ale voievodului Alexandru cel Bun, de sub așa-numitul jug al clasei noastre 
politice româneşti! 

În consecinţă, apreciind şi că progresia vitezelor noastre trupe, 
antrenate de cea mai eficientă ofițerime a lumii, este spre cele două cetăţi 
universitare, Chişinău și Cernăuţi, de trei-patru zile, şi scăzând din 26 iunie, 
data la care s-a lansat ultimatumul lui Molotov, aceste trei-patru zile, 
găsesc ca realist, nene Leoane şi tanti Sio, că nu este necuviincios a anticipa 
cum că, duminica ce vine, în 22 iunie 1941, preoții pe la slujbe vor da de 
ştire Neamului că a sosit ziua Dreptăţii, clipa biruinței Sfintei Cruci 
împotriva Secerii Ciocănite, demolatoare de biserici şi înălțătoare de 
Prospekte despicate de havuze pe lângă care, secate, să se împlimbe 
oamenii noi în societatea pentru care s-au jertfit care nici nu se gândea că 
va ieşi întinată până la urmă şi devansată de un capitalism nici pe departe 
perfect, deficitar îndeosebi la cinstirea Spiritului, care nu e posibil ca un 
pugilist sau chiar o veneră de cameramat sub mode să adune mai mult, în 
miliarde de sesterți, decât un laureat Nobel ce poate-a născocit leac 
bătrâneţii active sexual şi politic, de să fie un Stalin în putere şi la putere în 
supraputere pe puţin una sută şaptezeci şi patru de ani! 

— Am avut şi eu cu domnul Marius, în parizianul său Atelier 

Modigliani din Parcul Filipescu, mărturisi domnişoara Dora părinţilor ei, 
ocaziunea să efectuăm același calcul. Iar a doua zi pe la prânz, el s-a oprit 
la noi în poartă, cu un camion ca de circ, cu nişte ilustraţii după un pictor 
spaniol din Guernica, lăsând la grajdurile tatii un armăsar negru, murg, roib 
şi pintenog, pe măreţul El-Zorab, dimpreună cu un valet să-l slujească la 
noi, domnul comisar sau comis Codin! 

— Iar acu o oră, nu mai mult, îşi plesni palmele cu deznădejde madam 
Sia, veni tânărul logofăt al dreptăţii Ghizdavu, luă armăsarul din grajd de 
la noi şi ieşi prin grădini la un teren ce-am cumpărat noi de la Alianţa 
Naţională pentru Educaţie Filantropică, urmând a ne fi confiscat de 
comunismul biruitor, să ridice pe el Stadionul Republicii ANEF după 30 
Decembrie 1947, pentru omagierea preşedintelui Dej până ce preşedintele 
Ceauşescu va ridica de Festival un stadion propriu mai indicat, că crescuse 
şi sprijinul populaţiei cât Casa Poporului, doar că comitea lirismul de-a da 
doar niște poeme lungi şi coruri ţivlite, în loc de destul potol la toți. 

— Vai, Grig! fremătă ea de emoție, luându-i mâna și punându-şi-o la 
piept. Am crezut că-mi pierd minţile şi că toată practica de spital nu mi-a 
slujit la nimic! 

— Ehei, hă, hă, hă! râse mojic pretendentul. Războiul va fi mult, 
Hitler e un monstru, cum se va exprima diseară Churchill, să staţi cu 
urechea pe radio! Aşa că ai să te plimbi pe la Tiraspol, Feodosia, Odessa, 
Rostov — tot o să ai de învăţat pe răniţi şi cadavre să tratezi răni şi şocuri! 

— Poate poate că, plânsu-mi-s-a Marius la spovedanie, trebuia să mă 
prezint primenit în persoană la Regimentul 4 Roşiori Regina Maria şi să 
fac scandal, pentru că nu mi-au trimis ordinul de concentrare nici la Ziduri, 
la Trakl, nici la Atelierul Modigliani din Parc, nici la studioul fotografic 
Man Ray din Pieptănari, apoi Ferentari, fost Honig, acum zis Studio Lux, 
iar comisul Codin cu calul ar fi venit pe urma mea. 

Urmarea ar fi fost că aş fi ajuns în scurtă vreme la Prut şi acolo aş fi 
aşteptat progresia germană la nord, până la recuperarea teritoriilor cedate 
prosteşte de Hitler lui Stalin în august 1939, ca să-i stea cuminte în sud, 
dincolo de Nistru, cât cade Franţa. Și abia după 2 iulie 1941, prilejuindu- 
mi-se vreun galop, în teritoriul redăruit, prin dreapta vitejească luptă, 
Crucii şi Neamului, aș fi constatat ce era de constatat. 

Anume, m-am prezentat la preabunii soți Glagoveanu, în vechi 
relaţii de afaceri cu tăticu, furnizor de fasole pentru conservele fabricii lor 
pentru armată, le-am confirmat că e război şi că doresc, în principiu, să îl 
probez pe cal. 

Doamna Sia a început a-şi frânge mâinile şi a slobozi lacrimi fără 
suspine, româncă perfectă, nedându-se în laturi de a se resemna cu a mea 
jertfă pe câmpul de onoare. 

Conu Leonida Glagoveanu, într-un sacou cadrilat de modă veche, 
purtat domestic prin curte, lăcrima şi el, dar cu invidie, că nu mai bate-n al 


193 


lui piept o inimă capabilă să puie-n aplicare a juniei ideale. 

Numai Dora-Dora se uita la mine cu ochi holbaţi de groază, căci 
asistentă a duşmanului meu de moarte, doctorul Liviu Lecca, ea îmi 
cunoştea radiografia spatelui şi prognosticul specialistului că rezist la pas, 
poate şi la trap, însă la primul galop, glonţul german dintre ale mele 
vertebre va apăsa pe un anumit ganglion, unde se întrețes drumurile 
cărăuşilor semnalului nervos. 

Aș paraliza, fie şi parţial, şi n-aș mai picta bine niciodată! 

Cel mult aş povesti unei dactilografe posibile fresce, până m-aş 
sinucide. Aș ajunge un fel de romancier, ca basarabeanul din Lugoj, 
Căinaru. 

— Marius Ghizdavu, felicitând pe Codin pentru operativitatea 
aproape germană cu care a înşeuat calul, își pusese scârțâind doar un 
pieptar de zale şi un coif uşor, potrivit de Marin din aluminiu nichelat, cu 
țuguiul prelungit în fuioare din păr de iapă albă. În dreapta, el cumpăni o 
lance lungă, dar cum El-Zorab, văzându-i umbra, făcu spume şi începu a 
frământa pământul pe loc, se răzgândi şi alese din panoplia scoasă în 
grădinița din spate, doar o secure uşoară, cu tăişul cel aducător de moarte 
rotunjit delicat ca o margine a lunii răsărite deasupra Universităţii. 

Astfel echipat, tânărul cavaler ieşi pe stadion şi urmă la pas cam o 
juma de tură de pistă, apoi la trap un sfert, după care termină în galop 
mândru. Ca fost subofițer de gardă, Marius Ghizdavu se ţinea perfect în şa, 
cal şi călăreț formau un tot unitar, supunându-se exigenţelor Reginei Maria. 
Ți-era mai mare dragul să-i priveşti şi nu mă îndoiesc că mama şi tăticu, 
urmărind cu privirile fermecate trapul lor mărunt, având în vedere şi 
încăpăţânarea cu care Grig insista să mă ia fără a se împăca deloc cu ai lui, 
deci să-l iubesc ca pe un sărăntoc, nu s-ar fi codit să mă dete şi la Ziduri, 
dacă războinicul, încetându-și brusc deplasarea, ar fi salutat scurt, 
maiestuos şi cazon, cerându-mă lor din mers, fără prea multe mofturi. 

Numai că, din senin, se auziră bătând clopotele de la mănăstiri, întâi 
la apa Dâmboviţei la Mihai-Vodă, apoi, mai aproape, la Antim. 

Și am văzut îngrozită cum, într-o clipită, sub vizieră, în soare, ochii 
lui castanii au scânteiat încrâncenat ca nişte rubine mari, apoi în ropot 
sălbatic, ca de tunet, cumplitul tânăr voievod a trecut pe lângă noi orbește, 
gata-gata să ne strivească sub copitele bidiviului murg, pentru a se repezi 
apoi glonţ spre gardul livezii noastre, supraînălțat de Edgar şi de tăticu în 
contra hoţomanilor şi cireşarilor... Uuun salt lung-amețitoooor... ŞI o 
aterizare perfectă dincolo, pe otava cu fluturi şi cu ultime bobiţe de rouă, 
pe un pământ încă muiet de ploile solstiţiale, care ne vor crea mari necazuri 
la trecerea Prutului, şi imediat a Nistrului. 

Eu, mama și tata, cu gurile întredeschise de admiraţie, am izbucnit 
instinctiv în aplauze, ca la un spectacol de exhibiţiuni ecvestre. 

Codin alerga însă pe sub minunații cireși, pruni, meri, peri importaţi 

de la Ziduri-Pribegi, repezindu-se spre stăpân şi ajutându-l să descalece. 

Când, ocolind pe la portița spre maidan, am ajuns şi eu acolo, bietul 
Marius sta pe un butuc, cu palmele sprijinind obrajii, gol până la brâu, în 
timp ce valetul îi ştergea de pe şira spinării, cu batista, o mică rană din care 
țâşnea alternativ vulcanic când sânge roşu viu, când puroi galben urât 
mirositor. 

— Nu mai sunt bun de serviciul combatant! oftă el cu tristețe 
văzându-mă. Ceea ce nu mă va împiedica, dulce Dora, să îmi asum pe linia 
întâi, sau chiar dincolo de ea, cele mai nebunești riscuri. 

Ca artist! 

Ochii lui mărturiseau o tristețe infinită și nelecuibilă. 

Trupul lui, de care oricum nu-i păsa de-ar fi ajuns repede cadavru pe 
câmpul de onoare sau mare mutilat prin vreun lazaret de eroi, părea frânt 
de la jumătate. El-Zorab sforăi şi necheză ușurel, cu un smoc de trifoiaş 
înflorit mov între buzele lui mari şi vinete de durere. Privirea sa era aproape 
umană, cum au toți caii evocaţi de pictorul de război, răpuşi cu milioanele 
în Războiul de la Răsărit. În timp ce omul cu idealul răzbunării frânt în 
două îmi aminti, indignându-mă, poate prin privirile sale castanii albite 
mărit, de Frou-Frou, iapa lui Vronski, când protagonistul poveştii de iubire 
a lui Tolstoi îi frânge coloana vertebrală la curse, printr-o manevră pripită, 
inițiată chiar sub binoclul de sidef al Annei Karenina. 

După ce şi-a revenit în simţiri, Marius a dat dispoziţie lui Codin să 
ducă înapoi harmăsarul la grajduri. Cu o căutătură speriată, de parcă l-ar fi 
hăituit un noian de creditori, ne-a părăsit fără prea multe vorbe, grăbindu- 
se spre spital, încât Grig ne-a găsit într-o totală confuzie. 

EI susținea că povestea acestui glonţ, prelevat de Dora din batistă, 
dovedit german de doctorul legist Lecca, este prea literară pentru a fi şi 
adevărată, fiind total neindicat în principiu să deduci ontologicul din 
ficțional când autorul mai e şi, cu inconştienţă, om omnivor şi omniscient. 

Povestea plumbului ricoşat fiind că, după Revelionul 1940/1941, 1- 
a dus Marin şoferul pe marchizul de Ziduri în Calea Văcăreşti şi apoi în 
Pieptănari, cu un pachet de plachete de poezie expresionistă, achiziționată 
cândva de Voicu bătrânul Ghizdavu în prizonieratul alsacian, de unde a 
scăpat prin intervenția Majestății Sale Regina, mai devreme şi viu, deşi cu 
un supărător până la imobilitate mai târziu reumatism al membrelor 
inferioare, obligate sub cnut a săpa în mocirla tranşeelor pe vreme rea. 

Phia Honig, pălărieră de lux cunoscută în toată lumea bună, ţinea 
însă a mărita, şi numai la templu, întâi pe Elza, ca soră mai mare, nedându- 
şi seama că afecțiunea marchizului pentru Clarisse era ca de la un hodorogit 
pictor la o cardiacă poetă debutantă, o poznaşă povară de ameţitor spirit- 
spirit, fără nici cea mai vagă licărire spre expiere. Îi dusă la Ieși, unde-am 
un frate dandist, l-a uşuit pe nobilul domn, fără vreo umbră de recunoştinţă 
că, profitând de strâmtorarea în care se găseau sub ameninţarea 

naționalizărilor din proiectul românizării, el le cumpărase formal aparatura 
de la Studio Honig din Pieptănari, înființând Studio Lux în Ferentari, pe 
Prelungire, nu departe de montmartriana crâșmă La Căţeaua Leşinată, de 
unde ieșind la Şoseaua Jilavei, vei putea admira peste nu mulţi ani piatră 
funerară din dur grimaroniu bazaltgranit de Odessa, probă în acest cimitir 
evreiesc din ce s-a extras pentru trimitere în Reich, întru concasare şi 
cimentuire de șosele spre Ural. 

Marius a crezut, n-a crezut, a lăsat mamei fetei pachetul de poezii şi 
s-a închis în Atelierul său Modigliani din Parcul Filipescu, iar la Studio 
Lux nu lucra Man Ray, ci tot Samson Honig, ajutat de bătrânul meşter 
Cazimir, ce dormea în camera din fund, în care treceai direct din camera 
obscură a laboratorului, cea cu ferestruică roşie. 

EI era atât de supărat de durerile Neamului, fiind potopit la 
Ministerul Propagandei de veşti de persecuții cumplite în teritoriile cedate 
la sud-est, la nord-vest și la nord-est, sub presiuni sovieto-naziste, încât 
numai la amor nu se gândea, darmite la un mariaj nerecunoscut de statul 
român şi cu risc de a naşte copii sub covor de bombe aliate. 

EI se contopea însă cu Otomega şi Băluţeanu, scrie azi Lavrentia 
Lavinia-Stana Clătici, în ura lor pentru Conducătorul Statului. EI îi imputa 
însă altceva decât ei, c-a acceptat să execute milităreşte tot ce ni s-a dictat 
la Viena de către Axă, fără ca măcar să schiţeze vreun gest de a salva 
Balcicul, acest Sud fără de care nu mai poate fi vorba de o dezvoltare 
organică a picturii Neamului Românesc. EI îl ura pe generalul Antonescu 
că, necunoscător în ale rezistenței spirituale şi iluzionându-se că şi-a 
asumat puteri/ răspunderi depline, a creat o situaţiune în Dobrogea tot aşa 
de greu reversibilă precât va fi şi aceea a Neamului German în chestiunea 
Prusiei Orientale, fiind la mintea ploşniţei că, fără o meditaţiune întins pe 
spinare, între fleșele Catedralei din Kânigsberg și placele sure de mâl cu 
ambră ale Balticei, nu se mai poate specula cu rigoare despre o resurecţie 
a filozofiei clasice germane și, deci, despre o reînviere a Filozofiei-ca- 
atare. Acest general a acceptat nu numai raptul teritorial bulgar, ci şi 
principiul hitlerist Heim ins Reich, nejustificat prin nimic la noi al unui 
schimb de populaţie, care avea rațiune doar dacă păstram Balcicul! Așa, 
neconstrâns de nimeni, a retras pe vecie românii dintre Silistra Bătrânului 
Mircea-Voievod şi Balcicul Reginei Maria, fără ca măcar ei să fie hăituiți, 
precum germanitatea de la est de Oder-Neisse, de uriaşe tăvăluguri 
sovietice măturătoare, în aplauzele grele ale întregii omeniri progresiste. 

Și toate astea, gândea el, prăbuşirea teritorială şi exploatarea ei de 
către ai lui Maniu, izbucnirea alungării Voievodului Culturii, majestatea Sa 
ex-Regele intelectualilor Carol al II-lea, la chemarea insistentă a căruia am 
părăsit eu lucrări importante la Paris şi, cu greu, mi-am transferat la 
Bucureşti un atelier de tip Modigliani, călătorind în acelaşi Orient-Expres 
cu savanții Ştefan Nicolau şi Horia Hulubei, aflați pe lista de la Focșăneanu 

la aceeaşi pagină cu mine, imploraţi să se întoarcă la baștină s-ajute, toate 
aceste nenorociri vin numai din nebunia maşinistă a lui Hitler, deşertată 
astăzi peste Neamul Românesc, surprins înainte de a fi prelucrat artistic 
până dincolo de impresionism și expresionism raiul în patru anotimpi cu 
care, în marea Sa milă, Dumnezeu, dăruindu-ne acest meleag rotitor, a 
compensat totul, indexând suferinţele ce vom avea de tras, fluturându-ne 
multora pe la nas Nemurirea. 

lacă dar kro vinovat, a îndreptățit el degetul să acuze imperialismul 
maşinist, întrerupându-şi ciclul de desemne „Sămănătorul şi Semănătoarea 
Mecanică“, pentru a da de perete cu sticluţa de tuş chinezesc, încât se vede 
pata lutherană şi în ziua de azi, în locuința naționalizată mai târziu de 
bolşevicii români şi nemaidată înapoi lui Modigliani, fund preluată după 
1989 de o personalitate imunitară, adică tot de unchiul Jan Enache, 
colonelul june pensionar sprijinit de soția sa Cepeca. 

Tocmai atunci, duminică, a sunat la ușă verişoară-sa Elvira 
Focşăneanu, venită de vizavi cu veste de la bărbatul ei copoi, că un grec, 
Dimitrie Sarandos, a împușcat, ca probabil agent englez, pe un maior 
Doring, nu, nu, mă, pe Hermann Goring, pe Helmut Dăring, șeful 
serviciului secret al armatei germane din Balcani. Unde? Pe trepte la Inter, 
adică la Hotelul Ambasador, iar spionii infiltraţi de peste Prut cu Mitică 
Groza în Legiune e de aşteptat să dea acum undă verde să se joace Scenariul 
Delirului, Antonescu fiind deja dus la Berlin, fără Sima, care se zice că 
fiindcă nu i-au dat croitorii gata o uniformă nouă, n-a riscat să-l rețină pe- 
acolo SS-ul sau Gestapoul în una veche pe la Buchenwald. 

Aşa că, măi vere Marius, stai tu frumușel acasă şi citeşte din cărţile- 
ți pariziene până se limpezesc evenimentele, iar ca viață galantă, rezumă- 
te la Cheţi, care era o vecină de palier studentă la filologie, de care profitase 
înainte şi soţul ei, vai, Mişu, şi colegul ei-ei de Litere, Grigore Căinaru, 
Minodoro! Căci aşa era viaţa în interbelic. Se trăia. 

Marius, care cât desemnase oprise timpul în loc ca în transă şi acu 
avea mintea limpede, pricepu că din 21 ianuarie vor ieşi lupte de stradă pe 
lichidate şi că, la momentul de suspans, atât antonescienii cât şi simienii 
vor căta să atragă de partea lor paloşul Misiunii Militare Germane, care 
ducea doar o politică ideologică nazistă, cum va fi normal ca şi Armata 
Roşie de ocupaţie să fie braţul de fier şi sânge al expansiunii bolşevice. 

Sau oricum la dezordine, interlopimea Capitalei se va pune pe jaf şi 
furtişaguri de amploare, ca la cutremure sau la bombardamentele aliate. 

Or, cum să-ți atragi, zgomotos, simpatia nazistă altfel decât prin 
afişarea identităţii de idealuri ideologice, ca într-o noapte de cristal? 

Familia Honig își avea casa cu etaj şi prăvălie pe Calea Văcărești, 
unde această arteră traversează Dâmboviţa, pornind de la Biserica Sfânta 
Vinere până la vizavi de Mărţişorul arghezian, Mănăstirea Văcăreşti, 
ambele demolate mai târziu de admiratorii lui Ceaușescu. 

Familia Honig deschisese un studio fotografic utilat nemţeşte cam 
peste drum de cimitirul recent, unde duc azi profitorii de revoluţie coroane 
aniversare, la morţii al căror sfârşit nu poate fi elucidat decât dacă li se 
asigură imunitate, ca la legislativ şi executiv, la decidenţii şi comandanții 
care au executat, adică în cartierul Pieptănari. 

Familia Honig, decât să le ia şi să le naționalizeze românizeze 
ageamiii aparatura, s-a înțeles cu Marius Ghizdavu să devină în acte 
proprietar şi, cum deja existau un avocat Băluţeanu şi un avocat Tabarcea, 
care se interesaseră de fotografia ambulantă, de iarmaroc și de Cişmigiu, el 
a achiziționat un imobil ieftin la celălalt capăt al Bulevardului Pieptănari, 
deschizând Studio Lux pentru clientela de pe Prelungirea Ferentarilor spre 
cimitirele Progresul, tot cu meseriaşii formaţi de meșterul Cazimir lucrând. 

În tragica duminică de 19 ianuarie 1941, anticipa că fie simienii vor 
devasta Văcăreștii şi Dudeştii, ca să placă lui Himmler şi partidului său, fie 
structurile antonesciene ale aparatului de stat vor lăsa aceleaşi cartiere 
pradă lumpenproletariatului, clanurilor şi mahalalelor, ca să sensibilizeze 
propagandă militară Neamul asupra repercusiunilor în avutul fiecăruia ce 
le au Anarhia și Rebeliunea, urmând a se nimeri mai multe ținte: 
nomenclatura lui Horia Sima, minoritatea evreiască, minoritatea romilor, 
numiţi de Antonescu țigani şi acuzaţi ca la Cutremur de a fi prădat în stil 
mare cu ocazia dezordinilor, deci ar fi rost să se facă deportare în Bărăgan, 
unde totdeauna e mare lipsă de braţe de muncă, iar preşedintele Dej va 
trimite pe doamna Maria Antonescu. ŞI tot gândind Marius, interlocutor 
imaginar Clarei Honig, după ce a dat în zid cu sticla de tuş sau poate de vin 
negru de Ziduri, a pornit pe la prânz către Spitalul Brâncovenesc cu gând a 
se sfătui cu doctor Liviu Lecca, pe care-l credita ca analist mai bun şi decât 
Horea Bratu, ale cărui evaluări fastuos documentate ajungeau însă la 
departamentele cu reală putere de decizie militară sau civilă. 

Doctorul era de gardă azi, însă intra abia spre seară. 

Pictorul l-a înjurat de vecernie la poarta dinspre Balneologie şi apoi 
a băut în piaţă nişte ţuică galbenă fiartă, împreună cu birjarii. Şi cu nişte 
florărese de duminică ce de ger purtau chiloţi palpabili groşi pe sub 
coloratele lor fuste. Ele i-au donat un mare boboc de trandafir roşu ce dintr- 
o neglijenţă se desprinsese din codiţa lui chiar unde începea fructul. 

Atunci îşi aminti roşind, că pe cincisprezece ianuarie 1941 nu se 
îndurase a-și întrerupe lucrul doar pentru a ieşi în ger și a se reculege 
aniversar la Mormântul lui Eminescu, poetul mai actual decât oricând, cum 
o treime din români căzuseră în maşinării statale proiectate pentru 
deznaționalizare definitivă. Nu era însă nici presat să-şi afirme ostentativ 
devotamentul faţă de Poetul Naţional, fiindcă pe atunci frica de Antonescu 
şi legionari îi ţinea vremelnic la respect pe detractori, agenți şi proşti. 

Porni din Piaţa Unirii, şi a Biruinţei antonesciano-legionare 6 
Septembrie asupra lui Carol 2, a cărui abdicare au aplaudat-o şi liberal- 

țărăniştii, pe Calea Șerban Vodă, către Cimitirul Bellu de-i zice şi Șerban 
Vodă şi, ajungând într-un loc mai înalt de unde vedea în stânga Crematoriul 
Cenușa fumegând, i s-au arătat pe orizont, înnebunindu-l, nenorocitul de 
Nicolae Iorga în chip de Colos, aplecat asupra mahalalelor celor cenuşii în 
ianuarie, ale cetății lui Bucur Ciobanul. Or, ciobanul e omul de acum două- 
trei milenii, fiindcă tehnologia sa n-a progresat şi nici nu e bine să se 
schimbe. 

Se simţi intelectual român şi în mare primejdie, avu un frison al 
întregii scoarţe cerebrale, de care trăire dezagreabilă pentru un bărbat ce se 
trezeşte cu piele de iepure în spinare nu-și va aminti ca aievea decât o juma 
de veac mai târziu, în paişpe iunie mineresc antibasarabean 1990, sub 
Iliescu-Roman, când „regimul Antonescu-Sima“ era, fără acces intelectual 
la presa vremii lor, doar un reflex condiționat indus gloatei de profesorii de 
română şi istorie propagandiști, pentru ca atunci când un cuplu de emanaţi 
se referă la nişte „golani“ ca la nişte elemente „legionare“, să te gândeşti la 
o rebeliune fără alți termeni de comparaţie decât marile crime ale... 
Convenţiei Democratice, ale Doinei Cornea și ale Regelui Mihai, împotriva 
norodului muncitoresc-ţărănesc din 1929-1933 şi 1907, când puţin a lipsit 
ca această Grădină a Maicii Domnului să se usuce, cum şi acuza orice 
opoziţie Senatorul Marian Tăbăcaru, SMT. Ci Marius, plângându-se că 
după nimicirea arhivelor și monopolizarea roşie a întregii gândiri 
interesante, am ieșit din ceauşism fără istorie contemporană şi fără 
specialişti de încredere, dovadă că din trei cioburi şi un cârnat scrum poți 
stabili cum se dădea şi ce, raţia la Pontul Stâng, iar din munţi de presă și 
biblioteci de mărturii nu poţi înțelege de ce masacrele 1989 au cauzat 
desființarea pedepsei cu moartea, biet pictor bătrân şi de memorie recentă 
deficitară, el a reinvestigat totuşi, în şapte ocazii, cât s-a murit la Rebeliune, 
și anume: când a proiectat Catedrala Timişorenilor de la Sonnenheim; în 
timpul documentării pentru Micul Parc Funerar Regal de la Sigmaringen; 
cât a lucrat cu Agnieszka softul pentru marele perete al Stadionului din 
Strasbourg; şi cu ginere-su Hans, softul pentru stația Mioriţa a Metroului 
Artistic din Stockholm; în fine, singur-singurel, pe vremea primelor idei 
privind Cimitirul frontieriştilor de la Kladovo şi Mănăstirea Miorcani cu 
hram 22 iunie Războiul Sfânt, precum şi în perioada canonizării traseului 
inițiatic al Zamolxariumului, visat cu meşteri italieni pe un Munte Conic 
chiar existent, cu schit cu tot, la Nord-Est de Ziduri, de unde se vede bine 
conturat pe cerul din Siebenbiirgen Negoiul lui Giove Tonante. 

Credinţa lui fiind că presa din februarie 1941 a relatat corect un 
bilanţ cu 21 militari ucişi odată cu 236 civili, din care jumătate evrei şi 
jumătate legionari combativi sau doar simpli curioșşi, ieşiţi în stradă fără a 
se întreba pentru cine mor. Cifre care-l gâdilau pe nonagenar să râdă 
sarcastic la Basel, la fată, unde prinzând pe satelit telejurnal din ţară, mai 
vedea influencer apăsând pe coarda rebeliunii legionare, când bilanţul 

încăierării pentru succesiunea ceauşistă, în cifre minime, oficiale, era 
momentan de 221 militari ucişi odată cu 883 civili, toate partidele şi 
breslele intelectuale stând complice la tergiversarea justiției întru decesul 
natural în fericire a mai tuturor ucigașilor. 

Purta el însuşi revolver în buzunarul de batistă al paltonului şi simţea 
că sunt înarmate și grupările de tineri muncitori şi funcționari, care treceau 
pe lângă el murmurând că, Doamne, ajută-mă să mor pentru Legiune şi 
Căpitan (Sima), dar nemergând în centru decât la dezbătut pe tema „Lupta 
Germaniei național-socialiste şi a Italiei fasciste pentru noua ordine 
europeană“, ordine revizionistă căreia noi datoram după Anul 1940, 
expunerea la o deznaționalizare ireversibilă a fiecăruia unul din trei români. 

— Marius Ghizdavu era un Homo sapiens cu viață orientată. El avea 
idealuri ce remorcau ca pe niște barje pe liniarul canal Dunăre-Marea 
Neagră, visat şi de Antonescu, proiecte de opusuri plastice, care convertite 
în descripții exhaustive, se înspăimânta singur că echivalează bibliotecii 
lăsate Neamului de Nicolae Iorga şi că vor rămâne tot atât de necitite. 

Or, oameniiii cu viiață orientată se tem să nu piară înainte ca 
mesagiul lor, Opera lor, viziunea lor, părerea pe care şi-o bagă ei, să 

— Să ce? se opri la autoportretul din vitrina Casei Anticarilor lui 
Nicolae Iorga, interogându-se îndelung dacă are chinul vreun sens. 

Marius a presimțit că se va trage în el, duminică 19 ianuarie 1941, 
când, după liturghie, la Domnița Bălașa, minunatul lăcaș sfințit între 
Aşezămintele Brâncoveneşti şi unul din acele grandioase palate în care 
România Regală înțelegea european să puie să se oficieze actul de justiţie, 
şi după oarecare cercetare şi a anticarilor zgribuliți de pe Cheiul 
Dâmboviţei, dacă au mai făcut rost sau nu de poezie expresionistă foarte 
germană, refugiată aici, a luat-o pe Calea Şerban Vodă, spre cimitirul cu 
acelaşi nume, zis şi Bellu, cu gând să cotească pe Lânăriei şi să coboare-n 
Parcul Carol, ca să se reculeagă latineşte la Giganţii michelangioleşti ai lui 
Paciurea, în scopul de a-şi întări trăsăturile de caracter necesare celui ce 
vrea să compenseze el spiritual risipirea unei treimi din seminţia sa. 

Un fel de frison însă îi va cutremura scoarța cerebrală, când trecând 
de Strada Frigului şi ajungând la intersecția Căii Şerban Vodă cu Strada 
Lânăriei, a zărit fumegând Crematoriul Uman, unde peste vreun cincinal îi 
vor arde Petru Groza şi cu Dej pe cei doi Antoneşti, aruncându-le cenușile 
în niște guri de canal, pesemne spre Popești-Leordeni. 

EI nu mai cobori atunci pe Lânăriei în parc, bănuind aer rece jos, ci 
urmă tot pe Lânăriei, exact spre la noi acasă, exact pe drumul pe care când 
eram mici, eu şi Elza ajutam pe părinţi, pieţuind la nişte grădini de zarzavat, 
pe unde s-a făcut pe urmă Polivalenta Nadiei, dar demolând case de 
grădinari, nimicindu-se un fel de al doilea Muzeu al Satului, cu tot cu a 
Măriei Tănase natală rustică deplin căscioară. 

Mama, tata şi cu Elza erau cu toții în Ferentari la Studio Lux, unde 

bunicul Cazimir, tot mai sărac cu duhul, fugise ca să moară singur și chiar 
se străduia în frig, făcuse poate o pneumonie. Avea febră şi aiura profeţea. 
Nu de bine, deci bine! 

Pe mine mă ferecaseră ca într-un turn, obloniseră totul la parter, 
lăcătuiseră, iar sus n-avea să se zărească oricum, datorită camuflajului deja 
de război vreo luminiţă, seara. Aveam consemnul să mă comport ca şi cum 
odată cu închiderea activității prăvăliei, imobilul ar fi fost părăsit. 

Oricine ar fi căzut în capcana asta! 

Nu şi Marius: el a intrat în curtea interioară şi a început să recite 
răsunător, între pereții înghețaţi, fragmente din Sebastian im Traum, prima 
din plachetele postume cu poezie de Georg Trakl. 

Cu ajutorul unui cearșaf romantic, adus de mama de la Salzburg, l- 
am suit până-n iatacul meu prin ferestruica de la bucătărie, cea cu lemnul 
cenușiu și uşor de ploi, de carii şi de arşiţe, putred, putred. 

Eu eram crispată, murea undeva bunicul Cazimir, care l-a învăţat pe 
oaspetele meu Lichidruck şi arta fotografierii cu obiective de diametru 
mare a peisajului în tragicul an românesc 1940. EI era nu crispat, ci îngrozit 
la gândul grand format, că în caz de Kristallnacht, etajul de lemn al 
dughenei ar arde ca o torță. Ceea ce s-a şi întâmplat. 

— Este uimitoare sensibilitatea cu care pictorul român se orientează 
în puţina istorie de până atunci, vorbind de Kristallnacht şi negreşind decât 
acolo că pogromul din Reich în noiembrie 1938 a fost organizat cu mare 
medievală anvergură a flăcărilor şi demolărilor, pe când în Dudești şi 
Văcărești în ianuarie 1941 s-a procedat haotic. 

În schimb, şi este de subliniat, în pofida arestărilor de evrei pentru 
gulagul nazist — Dachau, Buchenwaldul funcționau deja! — numărul 
morților în faimoasa Kristallnacht n-a fost impresionant mai mare pentru 
statisticieni decât la rebeliunea Sima-Antonescu. 

— Nu s-a întâmplat nimic esenţial între cei doi mari artişti. Mai târziu, 
regretând ambii. Ea în chip deplin tragic, după fuga demonstrativă, 
provocatoare a solidaritate, în Transnistria, să-şi caute rudele: violată de 
Jandarmi ucraineni şi români, la cules de floarea-soarelui, pe tarlalele unui 
sovhoz întins până-n malul râpos și galben al Bugului. 

— După Auschwitz şi Kolîma, nu mai poţi să crezi în poezie, scria 
Damian Noveanului mai târziu, într-un eseu despre muzica lui Adorno. 

— Mai este posibilă Poezia după robirea omului de către Maşină? 

Asta a fost tema propusă de Marius. Până-n amurg am răsucit-o noi 
pe toate părțile. Eu susțineam că această provocare măreşte diversitatea 
trăirilor, deci şi Poezia, dar el se văita că, dimpotrivă, asta simplifică 
homosapul. Blestema de aceea, eminescian, Străinul, care cu drum-de-fier 
a infectat prea devreme civilizația românească rurală, împiedicând maxima 
înălțare spirituală ce se poate realiza doar între cadre deplin naturale, până 
la gotic, renaşteri, clasicism, iluminism. Romantismul fiind deja un refugiu 

în vis, la impactul cu Maşina, în Galiţia Mare mai mult germană! 

M-a părăsit pe același cearșaf. Cavaler, s-a oferit să se repeadă până 
la Studio Lux, să convingă pe ai mei să vină şi să mă pună şi pe mine la ei 
la adăpost, şi să cărăm câte lucruri de preţ mai avem. Cărţi de pildă! Aşa s- 
a făcut şi bine s-a făcut! Dar mesajul a ajuns prin mine nu prin el! 

Căci Marius a fost împușcat pe Bulevardul Pieptănari, la câteva zeci 
de metri înainte de Piaţa Ferentarilor. 

Doi piloți germani de-ai generalului Gerstenberg, însoțiți de-un 
camarad român, obișnuiau să viziteze învoiţi duminical trei surori, 
lucrătoare la popota şi spălătoriile unei mari unităţi. Ei veneau în Ferentari 
cu un automobil lucios, pe care se spunea că-l obțineau de la superiori cu 
condiția-pretext să-i plimbe lupul alsacian, cu botniță, unuia din ei, treabă 
încredinţată şoferului cât băieţii erau la fete. 

Marius se mai încălzise pe la cârciumi în drum. A auzit de departe 
lătrat sălbatic de la câinii mahalalei altminteri liniștite. Aproape că a dat 
nas în nas cu lupul, apoi a constatat de aproape următoarea scenă, 
repovestită des, insuportabilă pentru un expresionist ultrasensibil: o javră 
maidaneză, jerpelită de jigodie, s-a repezit glonţ direct în uriaşul câine 
occidental, cu un curaj dement ce îl va fi stimulat pe pictorul alcoolizat 
foarte român să-şi zugrăvească-n minte cete de flăcăi numai în cămașă, 
luând puştile de ţeavă ca pe nişte bâte şi dând cu ele în Mașinăria 
invadatorului, otrăvitoare în special pentru suflet. 

Numai că ăla, deși cu botniţă, l-a întors ruşinos de repede pe localnic 
cu pântecele moale în sus, făcându-l să scoată imediat din toți rărunchii un 
Tţţipăt de groază cu adevărat expresionistă, inteligibil pentru toate 
vietățile de pe pământ. Atunci, procedând automatic, Marius a scos 
revolverul din buzunarul de la piept de la palton şi a tras un singur glonţ, 
cu precizie infernală, ochi de pictor ştiitor de perspectivă, nimerind fiara 
chiar între ochii licăritori în ger. La rândul lui, şoferul german a prăvălit 
instantaneu pe Marius tot cu un singur glonţ, de foarte aproape, traiectoria 
ducând prin plămâni într-un zid coşcovit şi înapoi, atenuat, direct în 
coloana vertebrală a artistului nici înainte nici după vreodată slugarnic. 

Primii trecători matinali au găsit cele două fiinţe agonizând și, 
interpretând că-i vorba de un ofiţer german (altul!), împuşcat de agenţi 
britanici sau sovietici în timp ce îşi plimba, în civil, lupul, au anunţat 
înfioraţi autoritățile. 

Astfel, Marius Ghizdavu a ajuns la camera de urgenţe a doctorului 
Lecca, luat drept ofițer german! Acesta 1-a oprit cu ușurință hemoragia 
pulmonară şi a declarat plaga fără consecinţe majore. În schimb, a refuzat 
să scoată glonţul încuibat între vertebre, pe motiv că eşecul chirurgical 
înseamnă paralizie, deci pentru pictor moartea! Îl va expulza el organismul 
singur-singurel, glonţul, când îi va veni vremea. 

— Lasă-l acolo, că stă bine! i-a repetat la externare. Cu radiografia 

asta, dacă vrei să mergi pe front, mergi; dacă ai de citit sau de desemnat, 
rămâi la București sau la Ziduri! Tu eşti un Homo sapiens, da, dar cu viaţă 
orientată, şi nu ai voie să laşi altora dreptul de a dispune de zilele tale de 
artist cu Idealuri! Dă-i în mă-sa de proști şi de hoţi! Apără-te oricum! 


Basarabeni, bucovineni, 

Cu vrerea Domnului, prin sângele eroilor noştri și al bravilor aliați 
germani, am izgonit de pe pământul strămoşesc pe duşmanii Neamului 
redându-vă libertatea și credinţa, onoarea şi drepturile. 

Am prăvălit stăpânirea întunericului care a pustiit bisericile, casele 
şi avutul nostru. 

Ne întoarcem răzbunători în glia moldovenească a lui Ștefan cel 
Mare, reaşezând de-a pururi temeliile Neamului Românesc. 


Basarabeni şi bucovineni, 

Anul zbuciumat de umilire și nedreptate, de cotropire şi vrajbă a luat 
sfârşit. 

Aţi simţit, prin propria voastră suferință, prin sărăcia şi umilirea în 
care aţi trăit, ce înseamnă comunismul. Aţi putut judeca singuri că viaţa 
fără libertate şi proprietatea fără dreptate şi familia fără biserică şi lumină 
este mai cumplită decât moartea. 

Erou şi bravii armatei noastre v-au eliberat! 

Cinstiţi-le jertfa şi lupta prin fapta voastră! 

Din încercarea și jertfa noastră, să luăm învăţătură. 

Un neam trăieşte şi se înalță prin fapta de credinţă şi luptă, prin 
munca şi zbuciumul fiecăruia din fui lui. 

Din cenuşa robiei şi din rănile încercării, să ridicăm azi noi temeiuri 
de viață. 

Trecutul s-a stins, să întemeiem viitorul. 

Trebuie să ştergem toate urmele trădătorilor şi să distrugem toate 
uneltele lor. 

Voi conduce eu însumi organizarea Basarabiei și Bucovinei şi voi 
reface toate aşezările. 

În popasul acestui an de prăbușire, Țara noastră, vechea noastră 
Patrie, s-a schimbat. 

O domnie nouă şi curată, o nouă ordine întemeiată pe cinste şi 
muncă, pe dreptate şi adevăr stă azi chezăşie a viitorului. 

Vom duce lupta şi înnoirea mai departe, prăvălind în ţăndări tot ce a 
împiedicat Neamul nostru să se înalțe. 

Românii vor fi cu adevărat stăpâni în ţara lor, iar țăranii vor simţi cu 
adevărat bucuria muncii și rodul pământului lor. 

Voi veghea până la moarte ca drepturile noastre să fie simțite, ca 
viaţa nouă ce întemeiem să şteargă toate amintirile păcatelor noastre din 
trecut. 

Prindeţi-vă dar, cu încredere, în roiul de muncă pe care îl începem 
astăzi. 


Basarabeni şi bucovineni, 

Prin disciplină, prin ordine, prin muncă, păşiți în mersul învierii 
naționale. 

Sub scutul armatei dezrobitoare, porniţi la faptă nouă. 

Am plătit scump blestemul greşelilor trecutului. 

Să răzbunăm, prin vrednicia noastră de azi, uitarea de ieri. 

Meritaţi-vă morții, meritați-vă Patria! 

Trăiască România! 

Trăiască Regele nostru Mihai I! 

Trăiască aliaţii noştri şi marele conducător al Germaniei, Adolf 
Hitler! 

General lon Antonescu 


Aruncându-și privirile peste presa de război din 20 iulie 1941, exact 
trei ani înainte de atentatul cu bombă pusă sub masă, în baraca de la 
Rastenburg din Prusia Orientală, de către domnul colonel conte Claus von 
Stauffenberg, explodată tocmai când marele Fiihrer al aliaților noştri arăta 
cu rigla pe hartă cum rostogolirea tăvălugului bolşevizant ar putea fi 
blocată în gâtul fortificat din vreme Focşani-Nămoloasa-Galaţi, scăpându- 
se astfel de comunism Turcia, Grecia, Bulgaria, Iugoslavia, Albania, poate 
că şi Ungaria Mare, nu însă şi România, junele teolog Atanasie Damian 
cam ridicând din sprânceană la apelul că prindeţi-vă dar, cu încredere, în 
roiul de muncă pe care îl începem astăzi, nici visa că pe frontispiciul marii 
porți a Mănăstirii Miorcanui, de pe malul Prutului, bătrânul Marius 
Ghizdavu pune-va să se scrie cu litere bisericeşti de-o şchioapă Meritaţi- 
vă morții, meritați-vă Patria! 

Dar asta în virtual şi cu mult mai târziu, când aveau să se strângă 
morți suficienți, presărați până la limesurile provizorii de pe Volga şi de pe 
crestele de cristal ale Caucazului, până unde spre est şi spre sud-est se 
întinde spaţiul vital, e drept că numai într-o măsură neînsemnată, pentru o 
civilizație românească în măsură să rupă definitiv cu lepra trecutului. 

Trecutul s-a stins, să întemeiem viitorul, scrie Andrei Hurmuzacov 
pe frontispiciul monumentale: porți a cimitirului frontieriștilor români de 
la Kladovo, pescuiţi din Dunăre după împușcare sau după atragere în vidul 
ce se formează la elicea șalupei grănicerești. El nu pune vreun semn al 

exclamării, legând astfel cauzal stingerea trecutului de pentru ca să 
întemeiem viitorul, cum zice şi Napoleon Tolstoi că vipurile-s meteori a 
căror autocombustie e menită a lumina Universul, spre nord şi nord-vest 
spațiul nostru vital fiind de asemenea precizat, de tăvălirea de către ai noştri 
a neamţului la 1945, până la crestele de cristal de stâncă ale Tatrei şi un 
aliniament care purcede de la periferiile Vienei lui Musil, coborând 
nostalgic la Trieste la Joyce, unde am reuși, dorită de veacuri, joncțiunea 
română cu fraţii noștri italieni, adică să ne întoarcem de unde am purces. 

— Adevăratul creator de ideal politic, explica tacticos Marius 
Ghizdavu la Dejunul de la Berdicev, comeseanului Hitler, sub carpen, nu 
trebuie să fixeze decât pe verticală, pe meridiane, pe longitudine, limitele 
către care trebuie să năzuiască cei de aceeași cultură sanguină cu el. Cât 
anume se va merge, la nord sau la sud, într-o etapă, rămâne însă la 
latitudinea strategilor, depinde şi de conjunctură, factorul hotărâtor fiind 
însă vrednicia generaţiei căreia îi este hărăzit să se sacrifice. 

— Nici nu mai încape vorbă: totul trebuie dus la capăt în decursul 
unei singure generații şi atâta vreme cât Conducătorul e încă tânăr şi nu 
atins de vreo scleroză concesivă ca Roosevelt! admise el, după ce îndelung 
contemplase un platou cu icre proaspete de știucă de Bug, rozalbe cu ici 
colo semi-elipsoizi din măsline italiene de Tivoli desâmburate. 

Îi stătea pe limbă lui Marius să pună pe tapet chestiunea diviziunii 
muncii, că de la Viena-Trieste la Astrahan-Baku dincolo de Pontul Drept, 
pe litoralul vestic Caspic, tot acest colosal hinterland era sub ţarism 
presărat cu insule de germanitate, deportate însă recent de cekiști la Sibir 
în Gulag, colonii exemplare care trebuie acum înlocuite cu români aleşi pe 
sprânceană, modele în meserie, lecturi şi administraţie, oameni serioşi, 
imuni la puterea de corupţie inerentă gloatei imunde, care cu bâta şi cu 
şpaga poate dezierarhiza, rozând-o, la unele poporaţii, toată Scara 
Valorilor, fără de care principiu ierarhic se răstoarnă carul statului ca un 
camion de refugiu în care graba şi teroarea au aşezat întâi obiecte de 
densitate medie mică, iar mobilierul de nuc şi stejar l-au pus deasupra, 
înălțându-se nepermis centrul de greutate al întregului, primejduindu-se 
fatal echilibrul necesar pe traiectoriile întortocheate, urmând niște căi 
rutiere, şi rahitice, şi desfigurate de obuzele inamicului sau de incuria, 
incompetenţa şi inconştiența ministrului ce le-a avut în răspunderea sa. 

Tăcu totuşi mâlc, pentru că scopul întrevederii cu românii la 
Berdicev în 6 august 1941 era unul de imagine, deja decorarea Generalului 
Antonescu — înaintea lui Mussolini şi a oricărui alt nearian! — cu mult 
râvnita Cruce de Cavaler, la care s-au adăugat ca restanţe Crucea de fier 
clasa 1 şi 2, ceremonia derulându-se în sala de şedinţe de partid a Grupului 
şcolar din Berdicev, în timp ce trupele române primiseră de mult botezul 
focului şi al sângelui, pe când diviziile italiene capabile a-şi aduce aportul 
poate şi la o europenizare prin recatehizare catolică a Răsăritului, abia 

soseau cu mari întârzieri pe teatrul nostru de luptă românesc din Sud. 

În sinea sa, Marius Ghizdavu era absolut de acord cu asemenea 
festivități, considerând că este just ca Antonescu să beneficieze de aceste 
Cruci, fiindcă se implicase activ împotriva unui dușman important al 
civilizaţiei, nu etiopian, nu albanez, nu grec, nu francez, pe când diviziile 
fantastice din Peninsulă abia soseau şi erau derivate spre nord, ca să nu 
încurce cumva pe ai noștri cu mandolinele și canţonetele lor. 

EI era din ce în ce mai artist, puţin cocoşat că-l dureau vertebrele de 
cât ținuse în mâini excelenta cameră de luat vederi Arryflex a Oficiului 
Naţional Cinematografic, împrumutată de profesorul Bratu Horea de la 
Ministerul Propagandei, apoi rechiziționată pentru Biroul Cinematografie 
al Armatei de un colonel Belizarie Moga de la Secţia a 11-a a Marelui Stat 
Major, ce ordonase vecinului său de moşie să-i găsească un sediu. Și 
Marius descoperise unul tocmai în marginea de București unde-l purtau 
paşii cei tot mai şovăielnici până la... Lirismul din peisaj — Clara, Clara 
Honig, Clariţa — nu însă-n Calea Văcărești, doar Calea Călăraşilor 39, un 
imobil multietajat, expus cutremurelor şi bombardamentelor, dar de la 
etajele patru şi cinci, mai ales cinci, unde se aflau laboratoarele acestui 
Birou Cinema al Armatei, te bucurai valah de toată panorama cetăţii. 

Picoti, pipăi la şold: nu mai avea acumulatorul, îl descărcase făcând 
risipă de peliculă, nu oricui îi este hărăzit să filmeze pe Fiihrer. 

Acum nu, nici nu i s-ar fi îngăduit la Dejun: erau secrete. El zicea că 
clarificarea, da, clarificarea cu Rusia a decis-o în ultimul moment, de frică 
să n-o decidă Stalin, cum ar fi că de ce i-ai şutit, mă, ceasu' de la mână, păi 
era-ntins beat pe bangă şi dacă nu i-l luam eu, i-l lua altu trecător! Cât 
despre metodă, să distrugem întâi forța vie, deoarece din fericire Stalin a 
plasat-o la frontieră, iar apoi să-i cotropim potenţialul energetic. Concret: 
suntem în 6 august 1941, voi da ordin: în nord, să se ia Leningradul; în 
Ucraina, să se ia tot bazinul carbonifer şi toate uzinele măcar pân' la Cotul 
Donului; după care, trebuie neapărat derulată acţiunea Moscova, până n-a- 
ncepe să cam vremuiască, dar având a observa mereu regula asigurării 
aprovizionărilor, a cărei încălcare l-a costat pe Napoleon mai mult război 
şi pace decât contabilizează graful Tolstoi în kilometrica sa analiză. 

Picoti, auzi cine este de acord cu Fiihrerul, că forțele inamice de la 
Uman ar putea fi încercuite prin manevre de învăluire cu câteva divizii, 
ceea ce se va şi înfăptui, luându-se uşor 108 113 prizonieri sovietici. 

— Am de gând, mai spuse personajul Antonescu aplecat pe hartă, ca 
în Sud, cu forţele româno-germane din subordinea mea, să ocup nu numai 
Odessa, ci şi Sevastopolul, Ialta... toată Crimeia, pentru a lua în stăpânire 
aerodroamele rusești, de unde noile lor bombardiere pot ataca puternic 
Constanţa noastră, nu şi Balcicul bulgar, cu 500 km/h. 

Marius Ghizdavu şopti că Schlaf und Tod, die diistern Adler, sărind 
din timp tânguitor a Trakl, că frunză verde, somn şi moarte, vulturi prăfuiți 

se rotesc în jurul unui cap de emanat care, aşa cum spune la teveu trăgătorul 
de sfori Brucan ucenicului, trebuie să cadă, dar... n-o să pice nicicând. 

Antonescu simți, desigur nediscursiv dar suficient ca să-şi scadă 
moralul, pesimismul Artistului, căruia la Ieși, în Refugiu 1917, cunoscând 
ca piteştean pe geograful Voicu Ghizdavu, abia dispărut ca prizonier, şi pe 
acuarelista Marieta, decedată în martie de tifos, nu de gripă spaniolă, îi 
dăruise de un Crăciun sumbru o zobă de tinichea, să bată milităreşte în ea 
ca un domn Goe, la cei cinci anișori. Proaspăt orfan de mumă, el se 
conformă fericit ordinului, alegând însă mai târziu pensula şi aparatul de 
filmat Arryflex pe front, în munți şi în prezent. Derutat, Antonescu a netezit 
pe hartă săgețile înaintării spre est şi sud a trupelor subordonate-n Ucraina, 
fără însă a mai da explicaţii! Ca şi cum ar fi devenit secretos față de însuși 
cel ce-l decorase, a precizat doar prin fluturări ale mâinii direcția generală 
a înaintărilor plănuite. lar după ce s-a despărțit de partea germană, zorită 
că Berdicevu-i nu mult la vest de Kievul încă neluat, și în regiune fuseseră 
semnalate contraatacuri bolşevice de la nord, dinspre Jitomir, ca şi de la 
sud, dinspre Vinniţa noastră, conducătorul părţii române veni tropăind la 
treptele intrării în grupul şcolar, unde Marius picotea iar, epuizându-şi încă 
o dată cu Fiihrerul acumulatorul de la şold, abia reîncărcat. 

— Ascultă, Marius-Marius, nu te mai face că dormi!... Te ştiu eu încă 
de miutel, de la Iaşi, că aşa-ţi exprimai tu doamnelor nemulţumirea. 

— Sau nedumerirea! își aminti Amelia Șaraga, măritată Ghizdavu. 

Scopul acestui război, hotărâse pictorul cu analistul Horea Bratu, cu 
teologul Tani Damian, cu criticul istoric psiholog Noveanu Iancu, dar și cu 
doctorul socialist de stânga Lecca, al cărui tată a studiat la Harkov, este a 
reîntregi iar România Mare a Regelui Ferdinand şi Reginei Maria, deci 
trebuie să ne slujim de toți: cu totalitarismul marxist spre vest, pentru 
Ardeal; cu totalitarismul darwinist spre est, pentru Bucovina, Basarabia şi 
chiar Balcic. Fireşte, totul cu... dobânzi teritoriale exorbitante, lăţindu-ne 
la maximum spre vest, spre est şi spre sud, plus Lw6wul şi Brestul la nord! 

Pendinte însă de nimicirea celor două tumori militar-ideologice, 
totalitare, nazism şi stalinism, aiasta nu-i treaba noastră, e a Occidentului! 

Dealtfel, ele se şi pândesc să se încaiere şi să se sugrume, după care, 
la sfârşit, să debarce anglo-americanii, cu oaste de strânsură, dând lovitura 
de grație aceluia dintre tartori care mai dă semne de viaţă, adică Hitler dacă 
Bătălia Finală e la Moscova, respectiv Stalin, dacă ea e la Berlin. 

N-avem noi, vasăzică, pentru Odessa germană, pentru Sevastopolul 
german, ba chiar pentru portavionul antiromânesc Crimeia, sânge de dat! 

Nu Marea Neagră interesând pe nemți, ci petrolul! 

Să şi-l apere Hitler, că motorizatele lui îl papă! Petrolul Virginicăi. 

Antonescu însă nu înţelegea să ia hotărâri importante pentru Țară, 
sau pentru armatele sale, sub imperiul emoţiei, proaspăt decorat. 

— l-am şi spus Fuihrerului că noi nu vom duce un război ideologic! 

EI păşi enigmatic spre Ghizdav, mângâind cu ciucurele cravaşei 
pleoapele negre ale cizmelor, hotărând împurpurat să se explice altădată, 
pictorului, Istoriei, ceea ce se şi produse nu peste ani, ci în avion, lăsând 
vremelnic pe şeful Marelui Stat Major, generalul Alexandru Ioaniţiu, să 
contemple cu stăruință rotirea de gater a elicei, care peste vreo două luni îl 
va lovi mortal într-un groaznic moment de neatenţie, chiar la Odessa 
noastră, când se pregătea să deie raportul la Conducător. 

Despărţindu-se de colegii germani cu un şnaps, Marius se milogise 
ŞI se dotase cu aproape un kilometru de film negativ imagine, jubila. 

— Cât din Rusia ne vor da nemţii dincolo de Nistru? se enervă simțind 
că nu cel ce-i dăruise o tobă la leşi se aşază pe scaunul de alături, în timp 
ce elicea stângă huruie-n vânt rău prevestitor: şefule, tu nu vei apuca decât 
luptele de la Dalnik, nu şi luarea Odessei, deja pluteşti orb spre Listele celor 
căzuţi începând cu 18 septembrie... 

— Cum, să aperi Civilizaţia Europeană a Omului Alb, de bolşevismul 
global, când nici francezii, nici anglo-americanii nu-s cu tine? se miră ea. 
Cine ţi-a încredințat mandatul de a ne angaja dincolo de cât a fotografiat 
Marius Ghizdavu în primăvara molotoviană a lui 1940? 

— Phahmmmhmmm! pufni Conducătorul Statului destins de parcă ar 
fi şnăpsuit şi el cu altminteri pasivul la alcool aliat decolat. Primăvară pre 
molotovistă zici? Primăvară prea-molotoveață poate! Pe tine, mă, te-a 
înfricoşat scena cu Molotov înmânând ambasadorului nostru Declaraţia de 
Război de fapt din 26 iunie 1940. Pentru mine şi domnul general loanițiu, 
era limpede că după îngenuncherea Finlandei, la 12 martie 1940, şi 
executarea a doua zi a echipei cominterniste pregătite-n toamnă să 
bolşevizeze ţara doar în caz de invazie facilă, cum va fi în Cehoslovacia, 
următorii vizaţi nu puteam fi decât noi, românii cei fără noroc şi fără 
prieteni în Europa, la 1940 precum la 2040. 

— Este vorba de primăvara lui Benes 1948, nu de Dubcek 1968, se 
legănă în fotoliu Isadora, gata să fie aruncată de balans în micul ecran. 

— Doar aici, la Schengen, se vede orbitor că Occidentul ne tratează 
drept români migranţi, şuieră bătrânul, cu pletele colilii fâlfâind în feon. 
După propriile lor declaraţii, finlandezii n-au avut în iarna eroică a atât de 
mediatizatului război cu Stalin 1939-1940 decât vreo 15 000 de morți! 

— Militari... şi civili, Isadora. Deci faţă de noi, nimica toată. 

— ȘI cât a urlat toată presa mondială doar despre rezistenţa lor! 

— Or, noi românii, numai la Odessa... Cât, bunicule? 

— Enooorm pentru un neam care nu se va mai reface niciodată! 
spumegă reporterul Marius voievod, senil dar cu intactă memoria anilor de 
stat pe lângă Marele Stat Major, cu o cameră Arryflex cu peliculă germană 
de căpătat. Ştiu cifrele de pe când filmam pentru Marele Cartier General al 
trupelor noastre din Odessa în flăcări: 58 avioane, 19 care de luptă (şi abia 
de aveam câteva pentru 10 Mai de paradă!), 90 tunuri, 115 aruncătoare de 

mine, 956 puşti-mitralieră, 336 mitraliere sadea, 10 250 arme banale de uz 
individual la infanterie... 

— Nu, nu, nu! bătu din picior bucălându-şi obrajii ca mărul infanta, 
Cadavre, cadavre câte, bunicule? 

— În război, iubito, se numără pierderile, nu morţii, fiindcă din punct 
de vedere operativ e cam acelaşi lucru cadavru-necadavru cine nu mai 
manevrează, nici trage cu pușca. Ba din punct de vedere logistic e chiar o 
pacoste. Şi din câte am auzit eu, de pe la camarazii mei naziști, în Reich s- 
a mers cu pragmatismul eutanasic până la a lichida marii mutilaţi din 
Războiul Unu, ca guri de prisos, încă înainte de a ataca ei alte popoare după 
aderarea URSS la Axă în 23 august 1939, pupat Ribbentrop cu Molotov. 

— Fie şi piecerderi, se răsfăță copila de la Basel, gata să chiuie de 
bucurie, văzând pe geam pe mă-sa lrinuca venind împovărată-n plase cu 
nişte pungi mari de pufuleți din mălai expandat, galben ca lămâile dintr-o 
grădină franchistă, pe lângă care susură Guadalquivirul, trăgând gavialii a 
secetă între C6rdoba, Kyauktada, Majadahonda și Sevilla. 

-— Pierderi 3 435 ofiţeri, 1 385 subofiţeri, 85 200 trupă! turui, de frică 
să nu-l prindă cenzorii cu povestiri macabre, zbârcitul roboţel, din care 
morți-morţi, Isadoro, 875 ofiţeri, 308 subofiţeri şi 16 708 trupă! 

— Şi cu asta ce-aţi făcut? râse porcarul cel cu doi saci de pâine. Aţi 
luat Odessa şi aţi dat-o. Nu cântă neam Cenaclul Flacăra nici la Casa de 
Cultură a Studenţilor Felix Dzerjinski, cea cu frumos local țarist de pe la 
1913, nici, vara, pe faimoasele scări Potemkin, unde-a filmat Eisenstein 
Mincinosul celebrele mişcări de gloate de la... Petrograd 1917, prezentate 
la toţi şcolarii lumii drept autentice documente despre puciu' lu' Lenin! 

Nu, nici vara, nici iarna nu văz, n-am văzut, la teveu, pe ruşi, c-am 
antenă, Cenaclului Flacăra să-i aparțină vreodată antena la Odessa!... 

— Filmează, măi, acum! îl înghionti imperativ proaspăt decorat 
generalul nostru. Să nu scapi nimic, Marius, că linia întâia te mănâncă! 

Avionul prezidențial survola la mică înălțime ruinele Chișinăului. 

Parte din ce a filmat pictorul de război putrezește, se descompune și 
azi în arhive. Parte e demult cenzurat, distrus de desantul cominternist. 
Parte, protejând reporterul, a ars Mişu Focşăneanu în noiembrie 1944, 
înainte de a se îmbarca pentru Istanbul cu Elvira şi cu doctorul Lecca Liviu, 
alde Raul socotindu-se om-cu-operă, care nu-şi riscă creierul înainte de a 
umfla patrimoniul Neamului cu încă o chestie subtilă. Ca şi Marius, alt 
caraghios cu operă, deci cu o justificare a laşităţii. Ăsta susţinând după 
numai trei anişori de Occident, prin 1995, că arta sa, hm, să-i zicem pictură, 
a sucombat ACOLO prin 1920, odată cu evreul italic Amedeo Modigliani 
(presupusul lui tată, după hâtrul vecin parizian Bogdan-Piteşti, Marieta 
Ghizdavu într-adevăr oferindu-se model pe la 1911 întreg Parisului!): eu 
rămân AICI în Răsăritul meu, Elviro, pentru că intuiesc așa: SUBIECTUL 
nu-i în altă parte, nicăieri Homo sapiens nu va fi terciuit ca la noi, Mişule, 

şi îi voiu hi ca un tătuc lui Raulică, Lecco! Du-vă-ţi doar voi trei dară, 
liniștiți, la Ialta, că şi inamicii sunt tot trei! 

Avea ca un fel de rău de mare, dar braţele sale de super-artist ţineau 
camera ca pe o puberă Clarissă de umerii fragili, ocrotitor, ferm, neclintit, 
compensând până şi vibraţiile bimotorului românesc. 

Parte din ce a filmat s-a băgat acu recent pe Discovery Channel, 
mânca-ți-aş, tradus, şi un injiner miliardarizat în trei săptămâni când cu 
nesfârșita tranziție, însă și profesionist, a comentat întâi filmuleţe staliniste 
cu pulverizări de biserici, de ajunsese Eisenstein să descrie o societate cam 
rurală ce, în locul lui Christ, pune Mit martirul copil inocent cu conştiinţă 
a urii de clasă Pavlik Morozov, ce și-a turnat Cekăi familia, cum şi naziștii 
îşi aveau sfinţii lor: Schlageter, Horst Wesel, Fritz Todt... 

Și îndelung, cu încetinitorul, despre dinamitarea marii Catedrale a 
Mântuitorului Lenin, refăcută de Elţin cu aurite cupole, înălţată lângă 
blocul cel model al Nomenclaturii de n-a înțeles Kuibişev semnificaţia 
politică a gândului stalinist, mierlind-o, dându-și obolul acei moscoviți 
robuşti ai lui Tolstoi, întorși după Napoleon în cetatea arsă, făcând-o mai 
vie, cum şi sunt roditoare în genere pământurile cu cenuşă. 

Ruinele Chişinăului dinamitat în retragere, puse comparativ lângă 
ruine de burguri coventryzate aerian, o aproape lirică eseistică de cum sar 
acoperișuri, plafoane, pereţi la covorul de bombe şi cum la pusul de mine. 

— Ruinele Chişinăului dovedesc că Stalin nu mai spera să se întoarcă 
în Basarabia; chelul Hruşciov nu minte prea mult descriind un beţivan cu 
ochi urduroşi, injectaţi, cu părul vâlvoi, cu mustaţa pleoştită jalnic, cu 
moralul diminuat până la a admite că tot ce a visat Lenin în covergă pe 
licheni în Finlanda, pierdut e de muncitori, țărani, mineri, matrozi şi 
securitatea literar-artistică şi filozofică, pentru totdeauna, pentru totdeauna, 
Serghei! Hâc! Pe vecie, Nichita Sergheevici, pe vecie! 

— Numai hunii în istorie să fi lăsat aşa ceva în urma lor! Acum, dragă 
Marius, ai această viziune panoramică, bine informat eşti, nu ca Maniu şi 
Brătianu, închişi în case sub camuflaj, ascultând cine ştie ce jidan de la 
Londra. Sau de peste Atlantic. Dând crezare aceluia, nu mie, care mi-am 
asumat până şi înfrângerea, răspunderile... Dacă ar fi fost doar jaful şi 
deportările sovietice mai treacă-meargă, lăsam de la mine, treceam cu 
vederea. Dar aceste devastări gratuite, de batjocură, de pură ură, Onoarea 
cere, nu puteam să nu trec Nistrul ca sa mă despăgubesc! 

Şi tu, tu, tu, vechi şi tânăr prieten, artist ultrasensibil, ştiai foarte bine 
că nu puteam să mă opresc la Nistru şi să-i spun lui Hitler, pauză, bă! 

Voi germanii v-aţi vărsat sângele pentru Basarabia și Bucovina mea, 
treaba voastră, acum mergeţi mai departe! Eu mă opresc să diger. 

Nu se poate! Ştiai toate acestea şi totuși m-ai întrebat de ce nu m-am 
oprit la Nistru, numai aşa, de-al dracu, de-a dracu pielea pe tine, 

fiindcă eşti un boier râios! 

Personajul Antonescu se întoarse lângă şofer şi fixă cu binoclul zarea 
gălbuie, unde nişte obuziere grele întrețineau delicate arteziene cu pulberi 
roşietice. 

Boierul cel râios rămase la geamul dinspre roata de rezervă, neplăcut 
surprins de ieşirea superiorului, însă el era om-cu-operă, trebuia să se 
obişnuiască să înghită insultele, începeau vremuri noi, pragmatice. 

— Ce ţi-a trebuit, Marius, să treci dincolo de Nistru? se mirară într- 
un glas la cantina de la Niirnberg pictorii militari Keitel şi Jodl, pe care-i 
cunoștea mai demult, însă abia cu ocazia ceremoniei cu Cruci din Berdicev 
şi-l făcuse amici. Apărarea civilizaţiei în contra barbariei şi a Europei în 
contra Asiei nu-i de nasul unei puteri ciuntite, cu mai mult de o treime, la 
1940, încât să nu mai aibă decât interese îngust regionale! 

— Sacra datorie de a apăra civilizația creștină împotriva celui mai 
mare duşman al lumii, bolşevismul, nu a fost singurul motiv, menţinu 
căruntul Mareşal o privire jucăușă în farfuria din aluminiu înnegrit de 
folosinţă și deformări la spălat sau transport. Am avut cel puţin încă două 
motive, a căror ignorare ar fi însemnat laşitate şi dezonoare pe vecie. 

În primul rând, că ungurii mergeau mai departe cu Fiihrerul spre 
Voronej, cerând insistent, ca nişte mahalagioaice primarului, a li se mări 
acea tranșă din Ardeal dată lor în administrare de Ciano, de longevivul 
Molotov şi de mărginitul Ribbentrop, la Viena, în iunie-august 1940. 

În al doilea rând, pentru că ocaziunile ca românii să le facă ruşilor 
câte un sfânt de război, pe care într-adevăr să-l simtă, sunt în istorie 
extrem de rare, deoarece strada la noi e filofranceză, iar Franţa, numai ca 
să încercuiască Germania, se aliază tradiţional mai totdeauna cu exact 
dușmanii noştri de la Răsărit, cari de două veacuri tot vor să ne sugrume. 

Or, în iunie 1941, Franţa era deja de-un an zdrobită, era un satelit al 
Reichului, căruia îi furniza tot felul de mărfuri, chiar şi forță de muncă. 

Aveam astfel mâinile libere şi curate pentru o politică românească a 
interesului pur național, pe termen amplu, mitic, mai mult decât secular! 

— Bine, mă animalule, izbucni anchetatorul posac Jurmînski după ce 
anchetatorul jovial Pumpianski (nume de ficat de cod) se linişti, trecuşi 
Prutu'! Okei. Dar la ce-ai traversat, tovarăşe, și Nistrul? 

— Sincer vorbind, noi nu puteam avea o idee prea precisă despre cum 
vom urma după ce eroii şi bravii armatei noastre vor prăvăli stăpânirea 
întunericului care a pustiit bisericile, casele și avutul nostru din Basarabia 
şi Bucovina. Anticipam că, aducând pricepuţi prefecți şi primari români, 
atunci din cenuşa robiei şi din rănile încercării am fi ridicat noi temeiuri de 
viaţă, și hiatusul iunie 1940 - iunie 1941 se va da uitării! 

Anul zbuciumat de umilire şi nedreptate, de cotropire şi vrajbă luând 
sfârşit, am fi pornit la faptă nouă, prin disciplină, prin ordine, prin muncă, 
păşind în mersul învierii naționale sub scutul armatei dezrobitoare, ca să 
întemeiem viitorul! 

Dar... ați văzut şi dumneavoastră ce dinamitări s-au ordonat acolo în 
retragere, existând răgaz berechet, căci ordinul meu la derută că treceţi 
Prutul n-a devenit operaţional decât după 2 iulie, noi bătând pasul pe loc 
în aşteptare ca, la nord de Ceremuş, să ajungă la meridianul locului 
tăvălugul Wehrmachtului, de la vest către est, urmare spațială a 
generozităţii din 1939, arătate de mărginitul de Ribbentrop lui Molotov, 
invitându-l în Polonia, să ia neîngrădit cât poate Cominternul bolşeviza... 

O pasăre cu penetul bacovian, cu pene albe, pene negre, o ţarcă, se 
plimba meditativ pe zidul de cărămidă roşie de la Butirki Singsing, care 
exaspera pe moscoviți de-a pus Hruşciov s-o dărâme, pe când ridica Zidul 
Berlinului, iar analfabetul de Dej îşi repopula cu intelectuali Romlagul, mai 
înălţând, rușinos de târziu, 21 aprilie 1960, ca semn al dependenţei de 
Kremlin, o marea statuie lui Lenin, în Piaţa Scânteii, cât a lui Stalin din 
Parcul de Cultură şi Odihnă 1. V. Stalin unde e Piaţa Charles de Gaulle, 
fiind deci anterioară, ambele din bronz de la opere Ivan Mestrovic, marele 
sculptor al occidentalei Slovenii, tocmit de cumnata lui Marius, doamna 
Virginica Gibson-Ghizdavu de la Universitatea Indiană din Syracusa, în 
strânsă legătură cu Mafia siciliană a Laurei Done, să vină să topească 
personal pe Carol pentru Stalin, pe Ferdinand pentru Lenin, în aceste 
negocieri, susținând ulterior un hebdomadar din Benares, preluat de TASS 
pentru Dorothea, că dacă americanii nu-l curăţau pe Kennedy, nici Brejnev, 
Cernenko şi ceilalți complotişti basarabeni nu prăvăleau pe Hruşciov, 
tocmai când cele două supraputeri dialogau, se curtau, învăţaseră să se 
cunoască, și atunci poate că Războiul Rece s-ar fi încheiat festiv şi 
memorabil chiar odată cu intrarea omenirii în era cosmică, prin simpaticul 
comsomolist luri Alekseevici Gagarin, pe care îl aștepta la sosire răsplata 
supremă, carnetul roşu de partid, versifica Marian Tăbăcaru-Pigu, unul din 
puținii noştri filozofi poeţi care a susținut cu consecvență, ținând sus 
steagul luptei de clasă, că Plotin Platon înseamnă aceeaşi mâncare de peşte 
de crescătorie dezosat, încât au existat sugestive imagini luate din avion de 
experții domnului Horea Bratu de la Oficiul Naţional Cinematografic şi 
Biroul Cinema al Marelui Stat Major, unele chiar artistice de locotenentul 
Ghizdavu, numai ziduri şi ziduri, ziduri şi ziduri la Chișinău în iulie 1941, 
cum nu rezultă decât din dinamitări, nu din bombardamente cu artileria sau 
aviația, când ca la mestecenii curbați de viscolul cel pur, se poate identifica 
direcția din care au bătut proiectilele sau covoarele de bombe, spre 
deosebire de modul circular simetric în care, ca o arteziană la Roma, 
tresaltă o biserică dinamitată, minată, dinspre altar spre abside... 

Devastări deliberate, Isadora, o răzbunare de proşti, camarade 
Pumpianski, o măsură nechibzuită, tavarişci Jurmînski, luată sub imperiul 
emoției, nu ştiau boii de marxişti că or să se întoarcă în camioane de lux 
occidental! Ah, aceste devastări — dovada supremă că Stalin nu se aștepta 
să primească ajutor anglo-american și, indirect, japonez. Vai, iubitori de 

investiții profitabile aceşti imperialişti, Irinucă, pe care i-a-njurat totdeauna 
Cominternul și i-ar fi voit prin gropi comune, sub var, cu gloanţe în ceafă, 
câte nouă grame de plumb!... 

— Acesta, probat cu documente, faptul că în Basarabia au rămas 
urmele unei barbarii fără precedent, cum nici hoardele hunilor n-au lăsat în 
urma lor, este principalul motiv pentru care am trecut Nistrul, pentru, ca să 
mă despăgubesc! 

— A durat săptămâni până am putut stinge incendiile, la retragerea 
nomenclaturii, a securităţii politice şi literar-artistice, a Armatei Roşii, 
pretutindeni, Dora, chiar şi la Căinării mei. La Chişinău însă, a fost 
dezastru-dezastru: dezastru din ăsta modern, calculat inginereşte şi politic. 
Nu numai ce era potenţial economic sau militar au nimicit, cu fanatică 
încrâncenare. Şi-au pus în minte să şteargă de pe fața pământului tot ce ar 
mai fi amintit, viitorimii şi turistului occidental, plimbat cu Lincolnul 
căgăbăului, de o trecere românească regală pe acolo, daca o prezenţă a 
noastră dintotdeauna nu o recunoșteau... Cu experți-experți, au vânat cu 
stăruinţă tot ce aducea a arhitectură românească! 

— ŞI chiar nu se poate reconstitui nimic? 

— Au ras totul cu buldozerele, din temelie, prinse a plânje candidatul 
la preşedinţie Gabriel Ţăpoieşu, punându-și la vedere în chip de tricolor 
niște cartonașe de te autoserveșşti cu bani de la bănci diferite. Ca să imite, 
în locul vilelor noastre, un praspiekt Kalinin, ca-n oraşe pe pustiu, precum 
Brasilia, las Vegas, Disneylandul! Dusu-s-a pe ceea lume ruinurile cetăţii 
ce de dinainte de Alexandru cel Bun se oglindea cu mâhnire în apele 
limpezi ca cristalul şi dulci de nu te-ai mai duce ale Bâcului... 

— Ce să mai reconstitui?... Cu ce?... Și din ce? Din nişte ruine 
fumegânde? Și cu ce bani? se înroşi la față preşedintele Consiliului de 
Miniştri, a cărui memorie trecu imediat în alertă ca şi cum într-adevăr era 
vorba doar de a distribui echitabil o sumă uriaşă pe o hartă a obiectivelor 
nimicite de oamenii lui Stalin. O să pornim un Împrumut al Reîntregirii, 
dar cât de mari pot fi economiile populației? Să ajungă şi pentru fluxurile 
de refugiați, şi pentru cutremurul din noiembrie 1940, şi pentru înzestrarea 
Armatei, şi pentru purtarea războiului, şi pentru reparaţiile la ce-a pricinuit 
între Prut şi Nistru această devastare, care-i mai mult decât o tactică a 
pământului ars! De unde? De unde, Marius, atâtea fonduri? 

La Chişinău, a rămas în picioare doar Catedrala, nu ştiu de ce au 
amânat cu punerea minelor, poate n-au mai avut, sau mai degrabă-i de vină 
proasta aprovizionare tipic comunistă. Dar de pus foc tot au pus! Scrum și 
cenușă de sus până jos, doar o icoană a Maicii Preciste a rămas intactă, 
pentru amatorii de minuni. În rest, prăpădul, urgia, potopul! Au aruncat în 
aer cu dinamită Mitropolia Veche, Sala Eparhială, primăria Oraşului, toate 
tipografiile, uzina electrică, uzina de apă, postul de radio, uzina și depoul 
tramvaielor, Banca Comercială, toate morile, toate hotelurile, Banca 

Naţională, Liceul Militar, Circumscripţiile de Poliţie, Oficiul PTT, localul 
Corpului 3 Armată, Inspectoratul Poliţiei, Imprimeria Statului, Fabrica de 
bere, Fabrica de săpun, Fabrica de tutun, până şi Inspectoratul 
Învățământului, Camera de Comerţ, cazărmile nu mai vorbesc!... Astea, hai 
înţeleg, o cazarmă e o cazarmă şi eşti în război. Dar Banca Basarabiei? 
Prefectura? Depozitele? Distribuţia?... Şi pe lângă toate acestea, cartiere 
întregi, cu sute de magazine, şi toate casele particulare mai arătoase!... Păi, 
s-a mai văzut de când e istorie modernă asemenea barbarie? 

Și barim, barim de s-ar fi îmbunat numai cu atât, dar au aplicat 
aceeaşi procedură în judeţe. Oraşul Bălţi l-au demolat aproape în întregime. 
Târgurile din jur, Sculenii, Ungheni, Valea lui Vlad, Râșca şi o parte din 
Târgu Alexăndreni, același tratament. La fel comuna Pârliţa. Plus două 
biserici şi patru poduri în acelaşi judeţ. În Cahul, patru mori țărănești, nouă 
poduri şi un edificiu public. În Chilia-Nouă, distruse complet comunele 
Tarutino, Arcizi, Leipzig, Crasna, Sărata şi Tătăreşti, 24 întreprinderi 
industriale, 21 edificii publice, 10 poduri, în judeţul Cetatea Albă, 
comunele Cleaștiţa, Borodino, Hofnungstahl, târgurile Șaba şi Volinur, 
totul ars până-n temelie! Distruse 15 întreprinderi industriale, 20 edificii, 
un pod. Alte șapte poduri în judeţul Ismail, și bineînţeles nici orașul n-a 
scăpat! În Orhei, în nord, prăpădul şi acolo: uzina, Oficiul PTT, două 
tipografii, Fabrica de țiglă, închisoarea (unde au pierit în flăcări absolut toţi 
deținuţii!!!), mori — cinci, brutării — zece, două fabrici de ulei, cazarma, 
două fabrici de apă gazoasă, fiind zonă viticolă, trei poduri peste apa 
Răutului, Banca Basarabiei, Banca Orheiului, Administraţia financiară... În 
judeţul Soroca au ras de pe faţa pământului târgurile Vadu Roşca, Zguriţa, 
Floreşti, Vertingeni, Otaci, Mărculești... Doar oraşul Soroca a scăpat dintre 
localitățile mai mari, şi asta datorită ploilor!... Morile însă, depozitul de 
alimente, depozitul sanitar, cinematografele, au reușit totuşi, au făcut ce au 
făcut, au învins forțele naturii și astăzi paragină-i totul. Alte târguri, 
Cimișlia, Româneşti, Căuşeni şi Ceapa le-am pierdut în judeţul Tighina. 
Iar în oraş, pe unde căuta Puşkin mormântul lui Mazeppa, au nimicit Banca 
Naţională, Palatul Administrativ, uzina de apă, uzina electrică şi trei sute 
de locuinţe particulare... 

Niciun judeţ n-a fost omis, nicio localitate cât de neînsemnată n-a 
scăpat fără devastări memorabile, ireparabile. Nu poţi, ca român şi ca om, 
să parcurgi astfel de rapoarte şi statistici și să nu vezi roşu înaintea ochilor! 

— Din câte înțeleg, îşi pieptănă barba chelul domn d'Esgrignon, 
trecerea masivă a Prutului s-a făcut după 2 iulie, şi n-a mai fost nicio 
surpriză. Deci Partidul Comunist al Uniunii Sovietice a avut răgaz să 
traseze Armatei Roşii şi securităţii sarcina de a apăra între Volga şi Ural, 
nu la Prut, mijloacele de producţie, bunurile oamenilor muncii, cuceririle 
revoluţionare ale poporului... Când dai cu toporul, trebuie, mai sar și așchii! 

— Într-adevăr, campania pentru Basarabia şi Bucovina, deși de numai 

două-trei săptămâni de asalt efectiv, a fost crâncenă: sovieticii s-au apărat 
cu îndârjire şi am avut pierderi 1 008 ofiţeri, 408 subofiţeri, 24 980 trupă, 
din care morţi 273 ofiţeri, 107 subofiţeri şi 4 631 trupă, adică doar de vreo 
patru ori mai mult decât s-a murit pentru capitalism în Decembrie 1989, 
nesocotind însă jertfa germană, ale cărei cifre încă nu-mi sunt clare, unele 
provizorii le are sculptorul bucovinean Andrei Hurmuzacov, pentru 
Mănăstirea Miorcani, unde va trebui să ridicăm monument şi să ne 
închinăm-rugăm și pentru eroii germani căzuți pentru eliberarea patriei 
noastre de sub jugul bolşevic. Altfel, nu ne ajută Dumnezeu la 
Reconstituirea României Regale Mari și nici la intrarea în Schengen. 

— De când îl ştiu, surâse împăciuitorist Despina către d'Esgrignon, 
Marius le are cu cifrăraia, de mic s-a ilustrat, nu altfel decât micul domn 
Raulică Lecca, focalizat pe logici şi matematici, a înţeles reverberaţia 
Teoremelor lui Gădel în jurisprudenţă încă de la lansarea lor, temându-se, 
marele Inchizitor Vîşinski, putrezi-i-ar oasili, să nu-şi întemeieze Fapta pe 
o incertitudine licită universal, ca apa călduţă şi radiația remanentă. 

Cu alte cuvinte, când, orfan superdotat, Marius se juca având mare 
atracţie pentru condicele cartonate şi pânzate prin care exploata al lui tată 
pe [eran, 
el se comporta leit boier râios! 

— Iar din statistici, zise Antonescu la Niirnberg către Keitel şi Jodl 
congestionat, mai rezultă şi altceva: după nici un anişor de stăpânire 
sovietică, ne lipseau între o sută de mii şi trei sute de mii de români, chiar 
luând în seamă că unii au fugit spre vest în iunie 1940, odată cu 
administraţia şi armata, hăituiți de tancuri, scuipaţi de minoritarii asmuțiți 
de politruci să-şi arate devotamentul faţă de Stalin şi marxismul lui! 

Se spune că Hi a reușit să-l surprindă pe Stalin, la 22 iunie, când se 
tot agită că soldaţii mergeau încolonaţi pe la teatre, că se dădea Romeo și 
Julieta, anticipându-se vreun gest de solidaritate exprimat de Churchill! 

Eu nu cred. 

A fost o mare operaţie NKVD deportarea aceasta, întinsă de la 
Marea Baltică la Marea Neagră, în toată fâşia, cât Franţa, dată de 
Ribbentrop lui Molotov: s-a luat tocmai acel tineret care în caz de invazie 
ar fi putut fi înrolat de Hi: altă lipsă a serviciilor de informaţii rusești! Nu 
s-a înțeles de la început că voinţa Marelui Fiihrer a fost să nu se înarmeze 
slav contra slav, tocmai în scopul ca Neamul German să-și testeze cu 
acuratețe potenţialul de a lupta singur pentru existenţă, pe acest pământ atât 
de neîndestulător al Europei. 

— Este probată această absorbţie spre Ural a tineretului slav? privi 
mirat Max spre doamna Hebuterne. Sau Marius, boier râios şi narator 
necreditabil, din neamurile de rasă neglijabilă ale Europei, minte... 

— Greu de spus, frate Jurmînski, greu de disociat, frate Pumpianski, 
care înainte de conflictul armat, care în răgazul de până-n 2 iulie. Cel puţin 

una sută de mii de români, cel puţin! I-au tot dus dincolo de Nistru, de Bug, 
de Nipru, de Doneţ, de Don, de Volga... 

De la cel mai mare oraș până la cel mai neînsemnat cătun. Fie doar 
gospodarul, ca un fel de ostatic, fie familia în întregime. 

Poate adesea, cum e la comunişti, organizarea a scârţâit, transportul 
nu s-a mai făcut. Pe mulţi i-am găsit în proaspete gropi comune, pe lângă 
fiecare sediu al securităţii staliniste: totul cu Liste! 

Metoda rudimentară, dar năprasnic de eficientă a deznaționalizării, 
a NIMICIrII unui neam prin privarea de elite: proprietari de mijloace de 
producţie încât puteau salariza proprietari de forţă de muncă, paraziţii de 
comercianți care nu vând mirodenia cu preţ unic de la Sevastopol la 
Kronstadt, inclusiv aici la Berdicev. Desigur, fruntașii satelor, preoțimea, 
învățătorii, ofițerimea, scriitorii, pictorii, comedianții... 

— Poţi să ierţi așa ceva? birui glasul generalului huruitul reactoarelor. 
Tu Marius, poţi?... Eu nu. Să ai prilejul să iei înapoi ce-i al tău, şi să stai cu 
braţele încrucișate?... Ce va spune Istoria?... Şi mai ales, cum va vorbi 
Literatura? 

Ce, suntem popor de degenerați? Neam la răscruce de vânturi şi pe 
cale de dispariție? 

Ştefan Vodă al Moldovei hăituia pe tătari până-n fundul pământului, 
să le ia prada înapoi și să-i slobozească pe creştinii robiți! 

Or, aicea s-a făcut jaf, jaf în toată regula, profitând de expectativa de 
până la aducerea liniei frontului la meridianul Prutului. Au dus dincolo de 
Nistru, cu lista în mână, mii şi mii de vagoane de cereale, conserve, legume, 
de fiecare judeţ cam 60 000 de oi, 20 000 cai, 6 500 bovine, furajele 
corespunzătoare, totul smuls ţăranului cu pistolul în mână! 

— Zece zile mai devreme să fi început războiul nostru, zise cu părere 
de rău generalul loaniţiu, şi scăpăm de deportare cinci mii de familii 
complete numai din Chişinău! Însă ce mă doare mai mult e că tot atunci au 
dus la munci forţate vreo 53 000 tineri basarabeni, numai buni de voluntari 
la încorporare, exact când ne pregăteam de grelele jertfe pentru stăpânirea 
românească a Odessei! Căci o progresiune a noastră, spre Crimeia şi în 
genere spre aeroporturile de pe care putem fi loviți, trebuia luată în calcul 
dintru început, aşa-i războiul! 

— Cât despre reconstrucţie, e greu, că mai sunt şi relele din iunie 
1940, de la invazia molotoviană, de îndreptat. La Cernăuţi, bunăoară, au 
devastat Biserica Sfântu Nicolae şi Catedrala Ortodoxă, au distrus 
Monumentul Unirii. Barbarii, la Catedrală au prăvălit Crucea şi au pus 
steag roşu cu poză Stalin, iar în interior au dat de bucurie cu grenadele! 

Ăsta e bolşevismul, domnilor, ce să mai vorbim ca occidentalii, o 
faţadă mare cu miez de moloz, ziduri ascunzând o ruină... O baracă putredă, 
vorba Fiihrerului, un şut îi dai, și se dărâmă!... Au făcut din mănăstirile 
noastre cazărmi, cu closetul în vechiul altar. 

Nu se poate tolera aşa ceva! 

-— Ba si poati! izbucni în râs gâlgâit de peste Atlantic Virginica 
Gibson. Cum să nu se tolereze când, la fiecare o sută de ruși jertfiți, se 
salvează viaţa unui anglo-american? 

— Eu nu sunt Hitler, murmură el, punându-și mâna pistruiată pe 
genunchiul pictorului operator cinematografic, să îmi închipui că destinul 
unui neam se decide de către o singură generaţie, că totul trebuie să se 
împlinească neapărat în timpul vieții mele și neapărat prin persoana mea. 
Te consideri cumva mai destoinic, Marius? Poftim, ia puterea, asumă-ţi 
răspunderea dinaintea Istoriei! Eşti tânăr, poți fi un al doilea Hitler! 

— Şi eu sunt pictor. Dar numai pictor. Misiunea mea e literar-artistică 
şi implicit ideologică. Tot dumneata trebuie s-o faci!!! 

— Dacă mă opream pe Nistru, cum susțin PNL-Parizer şi PNŢ- 
Borviz... Te-a trimis taică-tu Voicu la Paris pentru Drept, nu-i aşa?... Îţi dai 
seama, războiul nostru nemaivăzându-se mediatic, ar fi însemnat că nu prin 
luptă dreaptă am eliberat Basarabia şi Bucovina, din cătuşele roşii 
bolşevice! Dacă mă opream să diger, toată lumea, dar absolut toată lumea 
onorabilă, cu simţ al onoarei, cu pronunțată conștiință a Onoarei, ar fi 
susținut că n-am primit Basarabia şi Bucovina de la germani decât în simplă 
locaţie de gestiune, cum am primit și Transnistria!!! 

Ca spaţii vitale nealemele! 

Dar aşa, Marius-Marius, cu osemintele Războiului Sfânt presărate în 
adâncimea frontului până la Volga şi la Caucaz, cei ce vor veni după noi 
măcar nu vor zice că am stat cu braţele încrucişate. 

Am şters cu sângele eroilor pata de dezonoare înscrisă în Cartea 
Neamului la retragerea din 1940. 

Când mâine jugul roşu al bolşevismului se va prăbuşi chiar de pe 
grumazul poporului rus, căruia 1 s-a răpit un veac de dezvoltare firească, 
elevii clasei politice basarabene, ce câte unii vor mai fi având interese şi 
obligaţii moscovite, măcar nu vor cuteza a ricana, în contra unioniştilor, că 
noi nu ne-am preocupat de să ne vărsăm sângele până la Stalingrad şi 
Groznîi cu asupra de măsură, sau că am abandonat ca niște lași pe fraţii 
noștri, împingându-i spre o catastrofă umanitară... 

— Hă-hă! făcu Andrei Hurmuzacov tot proiectând la incitantul său 
Schelet al Mareşalului. Pe la Cernăuţi, la noi, se făcea exact manipularea 
inversă: că de-aia se poartă sălbatic dur rusofonii cu românii, că ce-au cătat 
cu trupele tocmai la Cotul Donului şi în Stepa Calmucă! 

— Cât despre ce mă chestionează unii și alții, păru a nu-l auzi 
personajul Antonescu, că unde a fost simţul meu de conservare de am făcut 
război umăr la umăr cu ciumatul soldat al lui Hitler, spun doar atât: mâine 
Istoria va judeca. Şi poimâine, poate Literatura. 

Credeam însă că singura şansă a Neamului Românesc de a reîntregi 
România Mare a Regelui Ferdinand şi a Reginei Maria era ca Germania să 


217 


răpună cel mai mare dușman al lumii, bolşevismul. 

— Pentru ca, vlăguită de efort şi de sângele pierdut, Germania cu 
nazismul ei cu tot, să fie la rându-i prăvălită de anglo-americani! 

— Aşa a gândit, dincolo de bombastica și balistica proclamaţiilor, 
Țeara, în 22 iunie 1941. S-a prins imediat Manfred von Killinger, că prost 
nu era baronul, şi i-a reproşat-o lui Mihai Antonescu în chiar balconul 
Legaţiei Germane, pe când bucureştenii îl aclamau frenetic... Eu eram deja 
la Piatra Neamţ cu aparatura, mergeam pe front să filmez eroi ai Războiului 
Sfânt... Numai într-o asemenea desfăşurare firească a evenimentelor, cu 
anglo-americanii arbitri finali onorabili, cădeau ambele totalitarisme şi 
Europa ar fi putut să-şi aducă nescindată obolul la progresul omenirii. 

Am crezut în această şansă. 


După standardele uzuale la sfârșitul de veac şi de mileniu, 
domnişoara Clara Honig, aşa cum ne apare în fotografule de la 1941, când 
poezia ei a suferit o puternică influență expresionistă, era o gagică nu 
numai mișto, ci și foarte sexy. 

Marius Ghizdavu, ţinut vremelnic la pat după ce un câine i-a 
îngropat un glonţ vidia în oase pentru mai târziu, fund şi vreme de rut 
aprilie-mai-iunie, nu putea să nu observe farmecul expresionist şi, conştient 
sau nemărturisit, se va fi pus pe întocmit varii desfăşurătoare strategice, ba 
— notează în naivitatea ei Agnieszka — a şi dat drumul, când s-a mai 
întremat, la unul, inaplicabil, care stă şi în ziua de azi mărturie despre 
profilul moral al artistului imatur şi desfrânat, ce abia dacă în octombrie 
1941 ar fi împlinit 29 de ani. 

În linii mari, este lesne de înţeles că, îndrăgostit sau nu, şcolit însă 
în anii 1935, 1936, 1937, 1938 şi 19309 la bibliotecile, muzeele, ba chiar 
bordelurile, balurile și universităţile gorkiste ale Parisului tot mai... 
popular, el n-ar fi avut scrupule, remuşcări, ruminații, neplăceri... dacă. 

Blocajul venea însă de acolo că însăşi familia ei părea să o ofere, să 
scape de excentrica asta! Aşa i se năzărise lui. Or, Marius Ghizdavu, dacă 
protejase de lăcomia românizării Studio Honig, credea că o făcuse 
dezinteresat. După cum, din simplă nobleţe vecină cu o dragoste mare, 
umblase prin ger să vestească revelaţia sa, că e periculos a locui în Dudeşti 
sau în Văcăreşti, când se pune pentru Misiunea militară germană problema 
atragerii ei în conflictul român-român Sima-Antonescu. 

lată de ce, către 22 iunie 1941, el da iar târcoale Clarei, prin 
Pieptănari şi Ferentari, rozându-şi îndârjit mustaţea, propunând în cele din 
urmă inocenţei ei vremelnice următorul joc, zvăpăiat, dacă nu chiar smintit 

de-a binelea. Învăpăiată, ea avu de ales, din senin unul din două orașe 
propuse ca la un test grilă de capacități: l) Dortmund; 2) Altona. 

Afară, canicula făcea pe oameni să transpire chiar nemuncind. 

Clarissa simţi ca un fior rece prin tot albul cearşafului încă 
nerechiziționat pentru front sau lazaret: rufa va trece Prutul abia în 
octombrie, după Odessa. 

Dortmund era un port hanseatic, unde Dânitz construia submarine, 
sub betonul armat ca pentru cazemate al halelor, atrăgând numeroase 
bombardiere britanice şi americane. 

Altona era un port iberic scandinav puţin mai mare decât Guernica. 
Nu a fost tocat de aviația lui Goering, dar a devenit subiect unei pânze 
semnate Salvador Dali, conţinând nişte sechestraţi, o etuvă cu hamburgheri 
fierbinţi, un ceasornic mare, albastru ca o divizie de idealiști, un câine şi 
un alt câine cu o tăbliță logică legată de grumaz, cu seceră şi ciocan şi 
verdictul că un comunist nu, dar un anticomunist da, este un câine, deci. 

Regula jocului ghizdavuit fiind următoarea: dacă de bunăvoie şi 
nesilită de nimeni, dar nici știind ce ar putea să urmeze, Clariţa scrie pe 
bileţel Dortmund, atunci Marius Ghizdavu își va continua atacul până la 
ultimele consecinţe, iar o echipă din acest burg va fi peste o juma de veac 
campioana Germaniei fotbalistice; şi, în acelaşi timp, e şi normal, e logic 
că dacă fata va scrie, dimpotrivă, Altona, atunci totul s-a dus dracului între 
ei doi, amantul se blochează singur, de nu va mai interesa nici restul. 

Nici măcar Poezia, cu tot cu gravurile ei satelite. 

Care ce este sau nu este altceva decât a stărui expresionist că o vacă, 
indiană sau nu, e altceva decât o vacă şi că un cadavru proaspăt de om 
tânăr, altceva decât un hoit, doar pentru că e de erou. 

Prin astfel de trucuri, băiatul voia să implice în decizie vicleana 
femeiuşcă, prin hazard-soartă sau nu, să aibă şi guriţa ei ceva de spus, un 
da sau un nu, relative la cele ce aveau fatal să se întâmple. 

De la Biroul Doi Informaţii al Marelui Stat Major, unde trebăluia de 
la un timp Mişu Focşăneanu, pictorul obținuse într-o zi confirmarea că 
dispozitivul româno-german de pe Prut cuprinde, precum la Stalingrad, 
berbecele german în centru şi două armate de-ale lui Antonescu pe aripi. 

Aceasta însemna că lașul cădea în zona de operații a Wehrmachtului 
Hitler-Himmler. Şi odată cu Iașul, fireşte, toți locuitorii capitalei culturale 
a Moldovei. 

Deci, a lămurit Marius pe fotograful Samson Honig: fratele dentist, 
al doamnei Phia, să-şi ia unele măsuri de prevedere cum va şti. Mai cu 
seamă cum va putea. Trenuri, automobile, cai, tot ce mișcă fiind practic 
rechiziționat. Să se dea la fund pân' a trece criza, adică până ce războiul se 
afundă într-un fel de banalitate cotidiană. Atunci abia să iasă la lumina 
mare a zilei. Dar numai și numai dacă e obligatoriu. 

— Faptele cele bune ale românului, prognoză domnul d'Esgrignon 

Despinei, abia dacă propria lui istorie națională are să le menționeze. Ce să 
mai ceri, bate-i-ar Dumnezeu în cuiele propriilor lor prejudecăţi 
occidentale, de la reporterii lor în Est, în Galiţia Mare! 

—Mare motan a fost momâia asta în descompunere! se închină cu 
degetele alb-cerate, ca cireşele albe, sorella Agnyeszkha, o albă printre 
călugăriţe negre ca furnicuțele, încât însuşi Diderot ar fi învăţat toleranța, 
ar fi plâns confruntat cu suferința purificatoare şi ochii ăia enciclopici și i- 
ar fi şters pe umeda-i, transparentă, cămeşuuuţă de noapte. 

Ceea ce Marius şi făcu, înfiorat, cu un surâs de mulțămire că azi- 
noapte la Prut ai noştri au început să spele pata de dezonoare de pe Istoria 
Neamului, deoarece chiar şi seminţiile-pe-cale-de-dispariţie au Onoare 
atâta vreme cât, chiar dacă nu există, problema unui Dumnezeu s-a pus. 

Că s-a pus rezultând şi din înfăţişarea lui Andrei Hurmuzacoff. 

Bărbos, încruntat, cu degete tari de sculptor, bune să te strângă de 
gât şi, deocamdată, îmbrăţişând febril spătarul de lângă fundul lui 
Eugenijus cel smead, melancolic şi puţin litvan, poate și leton, galițian însă 
absolut sigur. Ambii sunt artişti, ambii mai mult decât artişti, ambii văd 
prin marginea vitraliată albastru a paharelor pacea Dorotheei, înhămată cu 
inima geloziei cu tot, la luminile jucăuşe din ochii bătrâni ai Clariţei. 
Marius şi-ar dori între ele pe Daria Maximovna Riumina. O, o voi întâlni 
curând, se linge el pe bot ca o hienă, de parcă, teleportat în țintirimul din 
Harkov, ar izbuti să-i deosebească el locul de veci puştoaicei spânzurate în 
aplauze ce-au vălurit o clipă Tamisa, Sena, Potomacul în mai 1943. 

Este iunie mult cu cireşe, cu ploi. Marius cumpără. Cornet din ziar 
galben, vag roşit, nu de scurgeri ci de ameninţarea cum că cei ce răspândesc 
zvonuri alarmiste că vine războiul, stochează unele produse, nu fac 
exercițiile de apărare locală antiaeriană, vor fi pedepsiţi necruţător. Cu de 
toate, de la lagărul Caracal la linia întâi Kalaci. 

— Da-da, poate şi cu linia întâia! rânjește tânărul pictor pe aleile din 
Bellu, arătând mai toată dantura, cum fac spre cer şi ceilalți din jur. 

Nu e bun în iunie aerul ce vine din cripte, doi şi cu doi fac cinci, el 
are sub haină, caligrafiate cu îngrijire, două proze foarte scurte, cam una şi 
aceeaşi, aniversare împreunată cu Întâia Sărutare, mare text atribuit sieși 
câtă vreme Samson Honig, cu atât mai mult dogmaticul Cazimir, ca să nu 
mai vorbim de doamna Phia, nu au aplecare spre receptivitate a purității 
romantismului eminescian, deşi nimeni în leşii firescului secol trecut n-au 
îngheţat mai bine pentru viitorime emoţiunea adevăratului amor, la 14 ani 
ea, Clara, la 18 ani el, Cezar pictor, trecut de 28, cu suflet însă purificat, 
conservat, îngheţat în excelente alcooluri, acceptabil deci. 

Ca orice cadavru. Ireproşabil. Pe scut. 

Timp al teilor încă. Neculeşi, nescuturați. 

Albine aurii şi dulci. Una zumzăind între geamuri, spre marea iritare 
a poetei. EI, interpretat de un Omar Sharif: tandru, bun și inconştient precât 

adolescenţii lui Wajda. În rolul ei, o fată din Odessa, fără nume de 
dicționar, nu a mai ajuns la Hollywood: Sulamith Lewald. 

O muzică tocmai de aceea solemn-jucăușă, precum visul unei nopți 
de vară, ştiut fiind că visele grave, cu adevărat reflectând marea 
înşelăciune, viața-viaţa, abia în iarnă vin şi numai dincolo de limesul viței 
de vie, în nordul cel neprihănit. Cu aspra condiţie a încercuirii definitive, 
perfecte. Ca o bulă Bosch, să simtă şi olandezii ce grotesc e să ajungă 
mândra ta ţară o simplă colonie. 

Cu acel realism feminin tipic, doamna Phia a acceptat prima: după 
salvarea inventarului tehnic pentru Studio Honig, pictorul oferea, la el la 
Ziduri, protecţie sută la sută pe toată durata crizei. (Criză o numea, ca şi 
cum era în firea speciei bolnave să aibă epoci bune şi epoci rele.) Ar fi avut 
tot confortul, toate trei, Phia, Clara şi Elza, în Atelierul Georg Trakl al 
pictorului, din celebrul foişor de pe malul vecinic înfrunzit al Râului Negru. 
În nemărginita livadă, ferit după zăplazuri nalte, meșterul Cazimir s-ar fi 
putut bucura la soarele real de o bătrâneţe liniştită. Cât despre prietenul de 
afaceri Samson, cum îi va fi voia, fie va continua cu studioul Man Ray din 
Prelungirea Ferentari, fie îl va pune în conservare, fie va face un fel de 
navetă între Bucureşti şi cetatea ghizdaviană de pe Râul Negru. Cu acel 
realism senescent tipic, cărturarul căzut la pat, tot mai alb bărbos şi aproape 
orb, delirând către prea avântata mică poetă despre rostul măritișului la 
vârsta naturală, nu aceea impusă de sistemul educaţional cretin; despre 
efectul eugenic al asocierii de contribuţii genetice contrastante: înalt-scund, 
palid-brun, ba chiar prejudecata că tocmai din perechi „nepotrivite“, din 
mame tinere şi soți vârstnici urâţi se nasc fii destoinici. Până la observaţia 
sinistră că Marius şi Clara au ambii ten măsliniu, aceiaşi ochi negri ca 
rusoaica Murocika, cam aceeaşi talie, vârstă necatastrofal spartă, şi, ca o 
culme penibilă a monotoniei, ambii excelează în sensibilitate la cele 
profund lirice, pitoreşti şi falimentare! 

— Adică tot ce vă trebuie, să naşteţi pui sensibili şi expuşi cu 
certitudine abuzurilor unei societăți din ce în ce mai grosolane! 

De aceea, Marius privea cu oroare albul cearşafului familiei Honig, 
aşternut pentru câteva zile peste sofaua veche şi netrebuincioasă adusă din 
subsolul vilei Hortensia din Parcul Filipescu, după rebeliunea eşuată, când 
voind a face o faptă bună, se alesese cu glonţul german în spinare. 

Un glonţ de aur. 

Datorită artei sale de a fi năuc şi de a şi-l implanta, acum era un om 
liber, pe deplin liber, era în Capitală, nu pe malul Prutului tăind frunze şi 
camuflându-şi armăsarul negru-vineţiu cu ele. 

Şi tocmai această formidabilă capacitate de a ieşi la suprafață din 
cele mai puţin fericite împrejurări, însuși faptul greu de contestat că a trăit 
al dracului de mult perfect lucid, iată, domnilor, iată dovezi şi dovezi şi 
dovezi că această canalie era re-a-lis-tă, inteligentă şi ci-ni-că până la 

ultimul liman, până la ultima kopeikă! Nu e deci de crezut să fi anvizajat 
în chiar 22 iunie 1941 astfel de aberaţii de oameni tâmpiţi: adăpost de 
fanatici sub inginerul Otomega la 1940, în foișorul de la Pribegi! Atâta 
aşteptau Zidurile, turnătorii potenţiali, acum, după declanşarea Războiului 
Sfânt: să miroasă careva că adăposteşte pictorul boier alţi suspecți pe- 
acolo, după ce mai ţinuse la Foişor una, o zăpăcită, o excentrică de foarte 
stânga, poate chiar agentă cominternistă, pe Dorothea! 

Fiind greu de atacat şi următorul punct nevralgic al dosarului 
pictorului, care pledează împotrivă. 

EI nu avea cum să mai întrețină vechile relaţii cu expresionista, 
deoarece după însuşirea riscului paraliziei n-a mai ieșit multă vreme afară, 
printre oameni. A stat tot înăuntru, fie în Biblioteca provizoriu adăpostită 
la el de episcopul Ignatius Batthyâny Mavrocordat, fie în Atelierul din vale, 
pe care, din considerente de camuflaj tipice războiului aerian bombardier, 
l-a vopsit în galben solar, uleios, și cam prozaic culinar, că dedesubt 
stocase-n pivniţi benzina Cadillacului, sticle, bidoane de tablă Vega, după 
răul obicei al claselor parazite, incapabile să se descurce pe cont propriu, 
ca muncitorii şi ţăranii, şi totodată să dea naştere ca intelectualii la creații 
dintre cele mai updatate şi mai inovative. 

Există neghiobi, mediocri, cetăţeni de talent, persoane geniale şi 
personalităţi care instinctiv şi din obişnuință tind ca în fiece moment de 
responsabilitate să decidă șicanând istoricii prin bizarerie. Or, un astfel de 
specimen de... personalitate cu orice preţ, imprevizibilă, simulând 
genialitatea care să-l puie-n valoare, avea şi liderul partidului german. 

lată de ce să nu te miri că Marius ştia uneori mai bine decât Hi ce va 
face Hi! Sau în genere, presimţea de o chestie cum că nu e cazul. 

Când ai harem-putere şi ai savurat-o de la cea mai mişto și mai 
competent elocventă, până la anacolut, anevoie o mai guști de la o novice 
epilată şi începe şi plebea să murmure, în Colosseum, ca şi când după ce ai 
condus meteori să pârjoleşti universul, te afişezi cu steluțe căzături, în 
ciuda atâtor sacrificii şi jertfe Laika ale prostimii, sub orbita lui Gagarin. 

Deci cum se va zbici solul până la Ural puţin, începem. 

Ci după ciclopica încleștare cu leonul britanic nu poate urma-n 
epopee altercaţie cu orice cotoi sfrijit şi bătrân şi fără dinţi. 

Istoria e o scenă, iar actorii ei vor aplauze furtunoase. 

Chiar în zilele-n care Wehrmachtul se încununa cu mirt în lugoslavia 
şi cu lauri în Grecia, până și Codin la Ziduri aflase că va urma răfuiala cu 
Stalin, tot aşa cum e şi între puşcăriaşii din același dormitor, trebuie 
stabilită mai devreme sau mai târziu unu contra unu care pe care, ierarhia 
durității tiraniei. (Fiindcă a prorocit că preşedintele Reichului se va opri să 
digere, inginerul Otomega a trebuit să evacueze Foişorul! Cu glonț între 
vertebre, boierul nu mai cunoştea milă de altă opinie decât a sa.) 

Or, agresiunea Regatului Român, asupra bastionului păcii şi 

socialismului bolşevic de momit occidentali, fiind de aşteptat a se fluiera 
din moment în moment, poate chiar în vreme ce curgea sângele şi molozul 
în Balcani, el n-avea niciun chef să fie surprins la Bucureşti de 
bombardierele anglo-americane, a căror intervenţie era de aşteptat de 
îndată ce dictatorul Antonescu ar fi îndrăznit să trimită armata Regelui 
Mihai să treacă Prutul, în loc să se mulțumească românii să însămânţeze 
floricele în ale sale pline de peşte unde limpezi ca lacrima de rude. 

Pe el, cărturar şi artist, bombele cu inscripții în limba lui Shakespeare 
l-ar fi căutat egal cu cele inscripţionate în limba lui Kant, atât la atelierul 
din nordul Capitalei cât şi la studioul Man Ray din sudul ei, în caz de non- 
prezență urmând a fi găsit prin sateliți, de trupele pedestre ale securităţii 
celui de-al treilea mare aliat, în scop Nemesis de tras la răspundere. 

— Păi, fir-ar mă-ta t'a dracu di bandit, oricum ai întoarce-o, tot n-ai 
pe unde să scoţi cămașa dacă ţi-a pus Dumnezeu mâna-n cap şi măgarul 
pupăza'n cur: zici că ai evitat ascensional participarea la odiosul război 
antisovietic, dar asta e un fel de a mărturisi cât de pernicios este pentru 
sufleţelul muncitoresc-ţărănesc reacționarul!... 

Te-ai gândit vodată, mă banditule, boier râios, că în locul tău 
Antonescu va trimite la moarte sigură un tinerel cu origine sănătoasă?... Nu 
te-ai gândit, şi în genere, conjectura mea este că am impresia că, în 
prealabil, n-ai gândit niciodată că, în natură, şi burghezo-moşierimea 
trebuie să-şi aducă obolul la efortul de a chibzui al poporului, căruia-i suge 
sângele, măduva din oase, lichidul cefalo-rahidian şi altele... 

— Precum Domul din Gotha, înainte de a fi adus la ruină de cursa 
înarmărilor americane, avea pe basoreliefurile pentru fraieri dogma că 
tranziția spre fericirea totală se execută în două mișcări, prima finită, a doua 
infinită, aşa a planat în două salturi invers proporţionale şi romanticul 
domn Ghizdavu până-n pătucul cu cearşaf al Clariţei. 

După îngrijirile ce a primit la Spitalul Brâncovenesc din partea unui 
colectiv de medici români şi germani prezidat de Lecca Liviu, să fi ajuns 
el cu glonţul lui și cu Marin şoferul, pe mâna tămăduitoare a oblojelilor 
Linei, care era mare farmazoană, cam către 4 februarie 1941. 

Şi trei luni, trei luni mari şi late i-au trebuit, tovarăşe căpitan Ţyuchel 
Adriean, ca să execute abia primul salt planat înainte, de la conacul Ziduri, 
cu confort sporit cândva de o americancă Virginica, până la moşia vecină 
de ruşinoasă amintire a Brătienilor, Florica, cuib de crime monstruoase în 
contra poporului, de uneltiri diavoleşti, spaţiu literar al pierzaniei ce abia 
dacă-l mai purifică, pe unde se obiectiva proprietara primordială Florica, 
puhoiul de greci bolşevici, aduşi la noi până se vor căra din ţara lor 
imperialiștii, şi ei, flori albe din Pireu udate cu poftele de cum se pitrece 
marxist la noi, să se întoarcă din exil pe tancuri pandurist-eteriste 
ipsilanteşti, în scopul pentru ca să, din Muntele Athos, case de odihnă 
scriitorilor jdanovişti şi altor cadre secrete... 

O, blagoslovită lună mai, când cei ce muncesc se solidarizează şi îşi 
aleg regine ale muncii, de factură monarhică atât de echitabilă că nu se 
poate să nu convingă până şi pe puţinii studenţi maoiști asiatici prezenţi la 
festivitățile noastre, cu trupul şi cu duhul! 

Ay, de mare mâhnire că pictorul cel împuşcat de patrula germană cu 
lup ar putea lua drumul ceresc lângă sora ei Aura, Cristina Done a tot plâns 
robace, în toate aceste trei luni în atelierul sculptural din Strada Berthelot, 
încât un pârâiaş de lacrimi şi-a săpat vad printre busturi neterminate și 
balerini abia începuţi, prelingându-se pe macadam spre rigola obturată de 
mai vechi schije de marmură și de travertin. Surse ale acestui fluid 
memorial, și așa oblicii ei ochi musmeici, au diminuat pe un ten îngălbenit 
de veştede foi de castani căzute pe el. 

Când, la patru mai, inginerul Otomega şi doctorul Lecca o văzură la 
festivitățile de la moşia Florica, simțiră adânc înfigându-li-se în piept, 
fiecare, katiuşa lui Cupidon șugubăţul. 

Ea nu avu însă ultimele ei resturi de ochi decât pentru ucigașul moral 
al sorei sale cuminţi, ce mai bine se arunca în mare la Cavarna. 

EI făcuse acest prim salt din Ziduri la Florica, al doilea vizând 
studioul din Prelungirea Ferentari cu pat cu suflet, pentru că Mişu 
Focşăneanu venise în regiune din suprem ordin, atât pentru a feri de acțiuni 
teroriste pe segmentul clasei politice prezent, cât şi pentru a acoperi 
tehnico-operativ-informativ și aplicativ-integrativ evenimentul cu adevărat 
senzaţional ce prefața în presa dirijată înflorirea salcâmilor. 

lată în supremă analiză-sinteză despre ce este vorba. 

Ura pentru lonel I. C. Brătianu, artizanul României Mari 
prevadimice Regale, al Încoronării de la Alba Iulia şi al Constituţiei 
preiorgovane de la 1923, visceral Regale, precum şi al altor văzute și 
nevăzute miracole, ura aceasta a contemporanilor nu se stinsese nici după 
ce o parte din ei începură să se teamă de Est și Vest, cum că n-au brodit-o 
afişându-se a fi de-ai lu” Antonescu numai. 

În aceste condiţii dificile, de presă dirijată şi de pluralism minim, 
unicul criteriu de suiş social fiind munca în folosul Ţării masacrate de 
vecini, Marius Ghizdavu întrerupându-și atâta amar de vreme contactele cu 
analiştii cafenelelor, lista cu vipuri aşteptate de conu Mişu la Florica îl 
umplu de uimire: se prefigura o veritabilă deschidere a regimului militaro- 
fascist antonescian, în loc de o închidere până la ocnă, cu cătuşe roşii de 
stânga în Romlag a tuturor acestor capi politici, cum ţara noastră nu va mai 
putea crea, nici la Academia Ștefan Gheorghiu și nici mai târziu, la fabricile 
de diplome, private sau ca şi private, când România bietului lorga s-a 
regăsit pe sine sculă democratică în matriţa ei iorgovană. 

Neputându-se omagia-omagia, că pretext se inventa, un personaj al 
cărui deces pe masa de operaţie de amigdalită a limpezit apele politicii 
românești, puterea antonesciană scăpată de concurenţa oamenilor de bine 

ai lui Sima se opri asupra celuilalt Brătianu de reţinut în istorie, care avea 
statuie cu multe femei între Universitatea Preşedintele Dr. Parhon şi 
Spitalul Colțea, în centrul rondului ocolit de tramvaie jucăușe. 

ŞI aici se vede cel mai la fix de ce Războiul Sfânt e un roman ilizibil. 

Pentru că tânărul comsomolist ţăran muncitor nu putea privi în 
intersecţie, să vază asemenea omagii unui liberal, şi în acelaşi timp să aibă 
asupra romantismului o viziune ca despre un curent inferior realismului, 
fie ăsta şi unul murdar balzacian! Adevărul monumentului Brătianului este 
alt adevăr decât adevărul monumentului unde întoarce, la sfârşit de 
mileniu, 336, ca şi 311, la Rosetti, deoarece trebuie să conţină şi 
fantomaticul românesc, că astăzi ești, mâine nu ești, Românie să trăieşti, 
cum cu simţire zişe cânticul poporan în cele boxe. 

Adesea libovnicii îşi pot închipui, câteva clipe extatice, că adevărul 
unei role de celuloid stă în câte se văd pe ecran. Pe când hapsânul Marius 
Ghizdavu tezaurizează adevărul, deoarece gândul lui, idealul lui de bază, 
este să înghesuie tot filmul Cătușe roșii într-o singură pânză. Plus că, 
apropo de cei care astăzi, iată că el şi sexagenara Clară Honig au păreri 
contrarii despre ce s-a întâmplat, respectiv nu s-a întâmplat pe 21 sau pe 22 
iunie 1941, la Studio Lux de pe Prelungirea Ferentari, doamna Sophia, 
pălărieră, fiind cu Elza şi cu marfă la nişte cliente, Samson Honig pe la unii 
cărturari, să anticipeze consecințele războiului, iar bătrânul Cazimir 
conferenţiind sieşi despre curioasele fațete fundamentale, sub plapumă-n 
iunie, ale sufletului omenesc, neobosit bulversate de intelectuali: Christ 
credința  neevreilor, Marx istoria neoccidentală, Einstein ştiinţa 
nerelativistă, Freud sexualitatea nesăracilor. 

Ci personajul lon Antonescu se trezise la oră cazonă. 

Snagovul îşi rotea apele sure sub un cer plumburiu, ce te făcea să 
meditezi adânc la primăveri neprielnice belgrădenilor, sârbilor. 

Brusc, el îşi dădu seama că a rămas singur dinaintea Istoriei, după ce 
prin plebiscit Neamul i se încredințase într-un procent acceptabil chiar şi 
bolşeviceşte, aproape 100%. Înspăimântat de docilitatea nebalcanică a 
cifrelor, trase şnurul soneriei. Lina îi aduse ceaiul de Ceylon, cu care se 
obişnuise în anii de confort londonez, când frecventase cercul Virginiei 
Woolf, deşi era căsătorită formal cu un semit, bărbos, dar nu ştia că va 
cuceri Odessa. Totodată, ea puse sub acul gramofonului o placă veche şi 
bătrâncios crăpată, cu arcuşul lui Fritz Kreisler cuvântând succesiv un dans 
ungar, un menuet polonez și, în fine, Marșul Tamburilor din Hector și 
Galateea de Lully. 

Sub vraja acestei scripci, apele mâloase ale lacului în care s-a înecat 
Dracula tresăriră mai tare şi Conducătorul Statului chemă la sine pe Codin, 
încredințându-i o misiune de taină: să trezească pe Marin şoferul şi să se 
repeadă cu el până-n Parcul Filipescu, cam unde va fi statuia obelisc a 
soldatului rus, şi să-l prinză la Villa Izvorașul pe ex-senatorul Şaraga pân” 

a nu apuca să ia calea Bursei, că pe urmă anevoie îl mai dibuie copoii. 

— Coane Alecule, îl întâmpină abrupt încă de la scara Lincolnului, 
spune-mi pe un canal distinct de buletinele ce le primesc oră de oră la 
Președinția Consiliului de Miniștri, care este adevărata stare a opiniei 
publice la noi? Uite, mâine-poimâine mă convoacă Fiihrerul la Casa Artei 
Germane de la Miinchen şi, în dosul unui nud de Arnold Breker 
Schwarzenegger, îmi şopteşte că hail-zig, pornim!... Ei, pornim-pornim, 
dar mă vor urma toţi? 

— Cine şi-a asumat răspunderea dinaintea Istoriei, zâmbi unchiul lui 
Marius la gândul că deja Virginica îi transferase jumătate din capital la 
Basel şi peste Atlantic, nu se mai uită nici în stânga, nici în dreapta, și nici 
în urmă, să se asigure dacă vin sau nu vin toţi. 

— Pe zi ce trece, domnule ex-senator Alecu Ghizdavu, mă conving 
că, aşa cum arată marele graf Tolstoi Leon în Război şi pace, adevărul e 
mai gros decât foița ca de țigară a unei singure zile, iar omul o furnicuţă 
incapabilă să facă războiul, fie şi între supraputeri, sesizabil la scară 
galactică... lată de ce, după ce copiii mei şi ai lui Codreanu m-au dezamăgit 
în stil mare, găsesc că părerea mea despre puzderia de partide feseniste, 
care au mişunat la noi în detrimentul banului public de la Răsboiul 
Reîntregirii încoace, a fost poate o părere nu prea bună, exagerat de 
neiertătoare. De-asta te-am rupt, nene Alecule, de la trebi: vreau să ştiu 
exact ce uneltesc partidele! Formal desființate, să nu-mi spui mie că şi-au 
încetat complet activitatea, fiindcă n-am să te cred. Nomenclaturile lor, 
nucleele tari, au păstrat legătura, se văd şi bârfesc şi aşteaptă să revină 
vremurile de căpătuire în dauna Neamului și a Viitorului... Până atunci, 
trebuie însă reîntregită Ţara, măcar la Răsărit. Mâine-poimâine, vine un 
semn de la Berlin că gata, pornim: sunt de acord liberal-ţărăniștii să se 
angajeze? Nu să preia şefia guvernului, dar să participe, să vadă analiştii 
că aventura peste Prut e a Neamului, nu doar a unui singuratic Conducător 
al Statului, care astăzi e, mâine nici cenuşă nu mai e! 

— Altă explicaţie n-are parastasul de la Florica! gândi şi sărută 
Grigore Căinaru obrazul Dorei Glagoveanu, cu o sfială pe care n-ar fi 
trebuit să o aibă decât dinaintea paginii de scris. Regimul nostru militar se 
deschide spre pluralismul ce I-a precedat! Nu 50 de ani de la moartea lui 
Ion Brătianu vom comemora la Florica, ci mitul lui lonel Brătianu, mitul 
Unităţii Naţionale în efortul Reîntregirii! Parcă vă şi văd pe toţi patru, tu, 
Gary, mama soacră, tata socru, peste Prut, în pridvorul bunicului la Căinării 
Vechi, răcorindu-vă cu dulceaţa de nuci verzi a bunicii și cu pahare aburite 
de gheață de ghețărie de beci, cu aurii urme lirice de paie natale. 

— Noi cecenii anti-ruşi să ne pregătim caii! Războiul la Prut va începe 
curând-curând! 

— Nu ştiu dacă vom apuca să încălecăm! reteză Marius elanul de 
caucazian ori trăieşti ori nu trăieşti al Căinarului. S-ar putea Stalin să 

lovească primul, iar Churchill să saboteze cu aviația la Ploieşti, şi să nu mai 
trecem niciun Prut... 

Pictorul se ştia cu aripile frânte. Durerea sa era și mai mare din 
momentul confirmării că mâna aurită, de fioros desenator de secol XV, nu 
îl mai ascultă. La pat, încercase să redea din memorie funeraliile lui Ionel 
Brătianu: personalităţile la serviciul religios de la Ateneu în jurul sicriului 
învelit în Tricolor, mai mult îngrozite decât îndurerate. 

De unde această groază? Desigur, doar a artistului de la 1941. 

Ionel Brătianu dispare dintr-o operaţie de amigdale. Take Ionescu, 
celălalt mare personaj al Reîntregirii, liderul conservatorilor sinucigaşi, s- 
a întors din Italia cadavru întru faraonizare la Sinaia: intoxicat cu stridii. 
Marele Vasile Pârvan, ca nimeni altul evocator al Eroilor, coborâse în 
pământul pe care-l răscolise să înfigă obeliscul istoriei noastre până la 
preindoeuropeni, tot din motiv prozaic: eşecul unei operaţii de apendice. 
lar Nicolae Iorga sfârşise înmormântat nu pe coclauri, să-i pască iarba 
caprele Sighetului sau porcii Aiudului, ci în țintirim de prestigiu, adică prea 
devreme și oarecum bolşevicește, cu adeziunea întregului popor, prezent, 
în ziua funeraliilor sale, doar la reînhumarea Căpitanului. 

Toată această bătaie de joc e semn că Dumnezeu nu mai atribuie 
României o misie civilizatorie la gurile Danubiului, gândea foarte 
îngrijorat Marius. De unde ceva şarjă în procesiunea celor 10 perniţe cu 
decoraţiile defunctului, ceva premoniţie în tremurul feroneriei Gării de 
Nord, ca la un bombardament, şi eternitate doar în pasul liniştit al 
plăvanilor ce duc sicriul în car de ţară, ca spre nu ştiu ce reale linişti, pe 
când afetul de tun orăşenesc nu e o soluţie, pare a nu duce nicăieri! 

La cripta Brătienilor, preGţii cântau atât de tare încât Gary simţi că 
este şi un mesaj de reconciliere pentru naționaliștii cuminţi, nesimieni. 
Cumnatul său, Grigore Căinaru, se înroşise de un supărător ghimpe al 
indignării: deşi avea să cuvânteze din partea basarabenilor însuşi Pan 
Halippa, atenţia ce se da în exces către Înalt Preasfinţia Sa mitropolitul de 
Ardeal Nicolae Bălan, ca şi către Iuliu Maniu, părea a pune mai presus 
suferințele românilor căzuţi sub horthişti decât ale celor rămaşi, în 
Basarabia şi Bucovina, și la Balcic, sub cnutul bolşevicului post-slavofil. 

Profesorul Horea Bratu avea însă permanent faţa întinsă de un 
zâmbet las” că-i ghine, cum numai la lon Raţiu-n parlamentul Constituţiei 
orgovane, marele pictor de la Ziduri și Sonnenheim va mai vide. 

— Iuliu Maniu şi lon Mihalache în cetatea Brătienilor!!! se cruci 
marele analist. Reconciliere binecuvântată de Sus, şi de sus-sus, că e şi 
Mihai Antonescu aici, va cuvânta acuş. Tocmai când ne aşteptam ca 
Generalul Antonescu să se facă Fiihrer, Vojd, Duce ori Caudillo, iaca măi, 
că ne trimite un mesaj de veritabilă deschidere! 

Ce stranie expresie avea marele democrat Horea Bratu, râde şi acum 
în Alsacia Marius Ghizdavu când își amintește. Numai cincizeci de ani mai 

târziu a mai râs atâta, la teverele, auzind în „parlamentu ruşinii naționale“ 
(cum numiseră Adunarea Constituantă de la 20 Mai adversarii ei încă 
nefesenizaţi cu algoritm) pe venerabilul mason Dan Amedeo Lăzărescu 
folosind cuvinte din popor că să dăm rasol cu Constituţia lorgovană, că 
şi-așa nu va rezista multă vreme, nici pană-n octomvrie 2003! 

Vezi bine, nu s-a mai hlizit boierul de la Ziduri şi în toamna lui 1992, 
când electoratul a sfidat sârbește sancțiunile de clauză americană pentru 
alegerea unui parlament stagnant din patru-cinci laturi comuniste. 

Ca persoană în stare să organizeze oricând pe domeniile sale un târg 
de contacte politice şi tatonări de anvergură similară, sărindu-i muștarul 
când se sfinți biserica de lemn a lui Horea, amintindu-se iar numai de jalea 
din Ardealul răstignit de unguri cu sprijin Mussolini-Hitler, ceru cu 
modestie dar ferm cuvântul. 

— Prăznuim astăzi, porni el căutând din ochi pe Liviu Rebreanu, care 
de la Valea Mare moşie n-avea de mers decât o aruncătură de băț pân” la 
Florica Brătienilor, o juma de centă de ani de când, nu mult după Eminescu, 
acest neam al nostru coborî în pământ românesc și pe lon C. Brătianu, de 
numele căruia legăm pe vecie consolidarea independentului Regat 
Român... S-a făcut vorbire aice despre multe, mai cu seamă s-a vorbit de 
pierderile noastre de pământ şi sânge românesc la Soare-Răsare şi la Soare- 
Apune. Marius Ghizdavu mă numesc şi sunt pictor şi agricultor, despre 
Balcic n-a cuvântat nimeni... 

Ochii lui migdalați nu găsiră pe Cristina Done, ci doar pe Liviu 
Lecca, al cărui fel de a se uita lung spre Liviu Rebreanu şi spre Ion Pillat, 
ca gazde, era ca o tulburătoare interogaţie adresată însuşi Destinului: 

— Medicinal nu staţi pe roze. N-aveţi cord plămâni să suportaţi 
apropierea, linie cu linie de steguleţe, a securităţii sovietice de pe tancuri. 
Nu pot însă despica apele neștiinței mele de om: veţi sucomba pe la casele 
voastre la vreme potrivită, ori veți pieri fără glorie, nici regrete naţional- 
eterne, în celulele Romlagului? 

Cât îl priveşte, doctor Lecca, atras la aventură de Focşăneanul cuplu, 
va prefera fuga în re minor spre Istanbul. 

Marius Ghizdavu se făcu palid, încremeni văzând pe faţa doctorului 
acea expresie de silă, a omului când scuipă pe cărturari morți. 

Îşi aduse aminte de jurăminte din tinereţe şi chiar din acea vârstă de 
hiper-idealism când fiinţa-om-aici-şa minte cel mai puţin. 

EI refuzase să mai fie om! 

Om social. Se mizantropise. Era dintr-o specie nouă: Homo solus. 

Stătu cu grijă-grijă şi privi în jur cu frică, luând aminte. Numai 
posibili călăi, şi ici-colo personalități vagi, de lăgăruit. 

O sudoare criptal de rece îi despica şira spinării cu glonţ cu tot. 

Se agăţă atunci de un pâlc de soldaţi țărani, trimeşi de colonelul 
Moga să ajute la curățirea moşiei Florica, pentru crearea unui cadru adecvat 

evaporării dihoniei dintre frăţiori, ştiut fiind că refularea fără sublimare e 
ca o frecție la un invalid de lemn. 

— O ostaşi ai Ţării mele, lăcrămă el aplaudat, dragii mei hultani de 
munte, nici nu îndrăznesc să mă gândesc la ce-ar fi dacă ați pierde bătălia 
pentru viaţă şi pentru moarte căreia sunteți meniți. Da, pentru viaţă și 
pentru moarte zic, fiindcă-i mai dulce moartea decât o viaţă de vierme cu 
creieri Şi gură, în cătuşe roşii. 

Soldaţi, dacă mâine hoardele barbariei ar rupe zăgazul românesc de 
la Prut, steaua bolşevică ar merge până la Atlantic, cu mitul lui Stalin 
Elberatorul. 

Europa ar fi desfiinţată. Nu de jazzul, automobilul şi mașinăria 
casnică americană, nici de proveniţi din colonii, ci de scleroza leninistă. 

Ar urma secole lungi de monotonie: păduri, păduri, păduri de la 
Rotterdam şi Delft până la Habarovsk şi Vladivostok. 

Păduri lucrate cu sclavi uniţi de pretutindeni. 

Dacă Stalin ar lovi mâine. 

Şi ar ajunge la Atlantic înainte de o trecere pe la Congresul american 
a unei ordonanţe de urgenţă, privind o posibilă debarcare pe sclerozatul 
continent. 

Mintea mea nu poate concepe, inima mi se cutremură la această 
perspectivă, roşie de sinistră. 

Soldaţi, vă va veni rândul la jertfa cea mare, întârzietoare a barbariei. 
Trebuie să azvârlim Asia dincolo de Ural, ca să aibă timp ale planetei 
capete democrate să se trezească la realitatea că ceva nu e în ordine: de la 
Modigliani încoace, mama mea, Arta, a tăcut despre om! 

Iar eu, pictor şi boier conservad6r, viu şi o repet: să învăţăm dară din 
greşalele trecutului şi să nu le repețim, să evităm pe cât cu putință, că tot 
făcui vorbire despre Balcic, o nouă Turtucaie, ca în preludiul trecutului fost 
Mare Răzbel... 

Soldaţi de faţă şi de pretutindeni! zbieră el ca şi cum ar fi voit să-l 
aclame cei neprezenţi, sub privirile îngrozite Lecca-Bratu. Cu nețărmurită 
recunoştinţă și cu credinţă tare ca stânca, să aducem, în aşa momente de 
aşteptare a Semnalului, prinos de recunoştinţă Generalului care şi-a asumat 
răspunderea în faţa Istoriei, ca să pregătească Ţara şi oștirea ei pentru 
marile încleştări dezrobitoare ce ne aşteaptă şi pretind restabilirea fireştii 
ierarhii a valorilor! 

Un zumzet de aeroplan ce purta pe Mişu Focşăneanu şi pe alții, de 
la serviciile de protecție ale demnitarilor de moment sau foşti, veni razant 
dinspre lunca Argeşului spre delicatele coline viticole. Tocmai când nările 
clasei politice prezente fremătau la gândul că avocatul Ghizdavu va. Dar el 
nu, el era un Homo solus, şi, în plus, un om cu Operă de continuat indefinit: 
el nu avea voie să moară eroic, instantaneu. Lui îi era hărăzită o moarte 
lentă şi lungă, dilatată de la acel 4 mai 1941 cel puţin încă şaizeci-nouăzeci 

de ani de chin creator! Întoarse foaia cu discursul aprobat de un ștab 
Băluţeanu de la Ministerul Propagandei şi se puse pe a cita vârtos pe un ton 
de cazarmă, plutoanelor aliniate, Ordinul de Zi al Generalului din chiar | 
ianuarie 1941 tecut. 

— Soldaţi! De acum înainte seriozitatea va lua locul uşurinței, 
vrednicul va da la o parte pe nevrednic, onestitatea va zdrobi tâlhăria, 
caracterul va învinge pe viclean şi-l va împiedica să mai străbată prin 
intrigă şi linguşire, prin minciună şi perfidie, prin înrudire şi prin ticăloşie, 
către vârfurile de comandă pe care au pus stăpânire acei care au dus şi Țara 
şi instituţiile Ei acolo unde ştim, simțim și suferim că sunt. 

De acum înainte pe culmi nu vor mai trebui să ajungă decât vulturii... 

Ostaşi adunați de prin văi, de pe dealuri, şi de pe ponoare, lacrimi 
grele au curs și curg, în genunchi la altare am mărturisit şi mărturisim că 
am greşit, să învie însă la noi credinţa că ne vine biruința! 

— Adevărat să învie! murmurară soldaţii îmbujoraţi, patrioți. 

Ca şi toți cei de faţă, indiferent de avere şi de coloarea politică sau 
credinţa religioasă, din ardeleni mulți fiind necreștini ortodocși bizantin, 
însă nimeni prezent nepatriot. 

Poate numai Marius Ghizdavu, care deja nu prea mai avea chef să- 
şi lase oasele boiereşti să înălbească Munţii Caucaz-Tatra împotriva 
ambelor totalitarisme, fără a se explica Omenirii în prealabil. 

Ce se întâmplase oare cu el, stai și te întrebi ca narator implicat în 
calitate de gazdă textuală şi complice poate la o trădare, cum ar veni. Ce îl 
făcuse să transfere doar pe inimile soldaţilor eroismul? 

Fiind convalescent, în cramă zăbovea şi, tată sufletesc, popa Sică îl 
cerceta, îmbărbătându-l să scruteze împreună grandoarea peisajului 
spiritual al vieţii noi, pe tavă oferite unui păcătos ce mergea la o necreştină 
şi a slobozit revolverul într-un biet lup alsacian agresat de un maidanez... 

— Blestemul celui lup e că asasinat să sfârşesc şi eu, ca lup singuratic 
în Alsacia, se tânguia el şi un surâs amar înflorea pe buzele-i înnegrite de 
vin, precum botul îngerașilor uliţei la vremea dudelor negre, când se 
sfârşeşte şcoala, şi a nucilor verzi, când ea abia începe. 

Vizite de curtoazie nesinceră îi făcură lui Marius tinerii lupi 
intelectuali Jean Noveanu și Tani Damian, tot cam atunci; cât p” aci să se 
strângă toată vechea haită. Era şi Bazil Frâncu de faţă, şi într-o noapte 
dinspre februarie-martie bine, deodată el se porni a le recita un fel de prim 
sonet liric, de factură michelangiolescă și cu un conținut Apollinaire, 
deplângând riscul, teroarea paraliziei oricând, neîncrederea în propriile-i 
labe, până chiar în a se, cu care mânuia pensulele înainte. 

Teroarea necalculată ce înfipse astfel în oaspeţii săi îl convinse că se 
află pe acele culmi Tatra-Caucaz, ale Spiritului, nu numai ale spirtului, de 
unde tot ce n-a putut mânji pe murii tot proiectatei sale Capele, o s-o facă 
transpus în registrele altei arte, în caz că i se va interzice totalitar şevaletul. 

— Aici, toată stima pentru Focşăneanu, domnilor! Importantă e 
informația, ce exploatare conţine în mesaj, nu codul, suportul, rima, 
metafora, cine, cui şi nici măcar mijloacele de mulgere! 

— De ce nu voia să moară Ghizdavu la Prut? Hă-hă! a izbucnit în râs 
Grigore Căinaru de îndată ce, otrăvit în octombrie 1956, a intrat la 
interogatoriul de Dincolo, Aproape. Nimic nebulos! Totul e limpede ca, de 
pe Caraiman, într-o dimineaţă rece de toamnă ştiută bine de Dora mea. 

Acest aristocrat a luat parte cu senatorul Ghizdavu-Şaraga, unchi-su, 
consilierul secret, încă din pubertate, cum Raul Lecca la disecţii, la niște 
anchete nu parlamentare, ci penale, privind subversiunea bolşevică la noi, 
în ţara abia reunită, după aproape două milenii de dez-dacizare. 

Să nu uităm că dacă lon Enache, cel ce i-a dat numai 60 luni de 
Canal, lua în serios o referință cum că bătea cu pumnii lui mici la chestură 
pe eroii clasei muncitoare şi pe ţăranii hămesiţi, ar fi putut să nu mai ajungă 
să supravieţuiască până la trecerea poporului, peste cadavre, la construcția 
capitalismului domestic în patria noastră. 

Acest torționar al tuturor celor care s-au jertfit pentru a aduce, măcar 
cu o zi mai aproape de dezmoşteniţii soartei, toate câte au visat toți 
adormiţii, toţi care şi-au dat până şi viaţa şi averea... 

Marius Ghizdavu ăsta... ştia TOT. Văzuse Occidentul, muzeele. 

Aproape tot ce poate nelinişti un artist ce, cu Armata Roșie pe Nistru 
educată ofensiv... crede că generaţia sa are totuşi un program foarte 
costisitor... de recuperare a... Oricum, 1 se rupea dacă-l omori. 

— Să vadă şi copilaşii lui Marin, șoferul meu, în drum spre școală, la 
Ziduri, ce vede fata domnului d'Esgrignon la Toulouse... 

Era o idee a Despinei H&buterne, că un bagabont dintr-un oraş 
occidental, familiarizat cu proporții, forme, contraste, armonii etâct e mai 
cult decât un Bazil Frâncu, învăţător suplinitor la Valea Ursului, chit că 
citește cărți din magazia Ghizdavilor şi e hrănit de bucătăreasa Iluska. 

— Soldaţi! striga el ca un apucat. Cernăuţii, Chişinăul, Cetatea Albă, 
Clujul, Oradea Mare, Balcicul meu ne aşteaptă ca, prin munca şi 
creativitatea noastră, şi copiii voştri să ajungă deja culţi la şcoală, ca fata 
baronului stalinist Maximilien d'Esgrignon! Alături de puternica, glorioasa 
armată germană, astăzi scut ultim culturii şi civilizaţiei europene împotriva 
barbariei bolşevice demolatoare de biserici și de suflete... 

— Hitler nu ne va ataca anul acesta! repetă şi i se înfipse, schijă în 
ochi, americanca Virginica Gibson. 

Aşa urâtă?... Numai Dorothea Schlauberger-Hebuterne mai avusese, 
la întoarcerea din Spania în acelaşi Orient-Expres cu, chiar nerujate, buze 
mai mari decât însăşi privirea, mâloasă şi parcă duhnind a cadavre târâte 
de Ebru la cald, ca un Gange. 

— Dacă nu va ataca el, atunci voi ataca euuu! o acoperi cu sărutări şi 
pupături ca de fluture şi omidă prințul Zidurilor. 

Vag își spălă obrajii într-un lighean mic, ca de bărbier andaluz, 
deschise briciul şi radioul. Un aparat Graetz, ultima perfecțiune a tonului, 
i-l dăduse tatăl Clarissei, că oricum apăruse o ordonanţă a guvernului cum 
că ei nu mai au voie sa deţină astfel de receptoare ale unor posibile mesaje 
cifrate de la Londra sau de la Kremlin. 

Marşuri, cântece ostăşeşti şi Regale, de 10 Mai 1941! 

— Primul 10 Mai fără Balcic, fără Basarabia, fără Cernăuţi, fără 
Ardeal... 

— Vino la București, bădie Marius, că fără tine mă simt străină! îi 
scrie cu nemăsurată candoare mica poetă. Vino să ieșim împreună la 
Paradă, să primim defilarea abia închegatei Divizii Blindate... Am auzit că 
M.S. Regele Mihai va fi avansat mareșal. Atât de tânăr, ce grea răspundere! 
Din informaţiile ce le-am putut însăila, e vorba de bastonul Regelui 
Ferdinand Întregitorul... Semn sigur, iubitule, că mâine-poimâine pleci pe 
front şi, din câte am putut observa la strivirea Poloniei între coloşi, precum 
și la defecțiunea Franţei, un masacru static, ca acela suferit de expresioniştii 
trecutului mare conflict, nu mai e cu putinţă. Sunt alte arme azi. 

Nu te duce! 

Rişti să cazi prizonier la Stalin şi să te întorci REEDUCAT! Numai 
bun să faci propaganda deschiaburirii şi a electricităţii. (...) 

Fantezia cu Schitul să ştii că îmi surâde din ce în ce mai mult. Doar 
că n-aş suporta, ştiindu-te atât de departe în Răsărit. Până atunci însă... 
Dacă totul ar fi pregătit, oricând vrei Tu!... Un semn, și vin! 

— Ce spaimă am tras! o privi în urmă cu recunoştinţă bătrânul domn. 
Eram convins că va fugi de acasă! Mă intimida doar îndoiala cu privire la 
condiţiile ce i se ofereau la Schit, unde n-ar fi locuit, desigur, cu habotnicii 
călugări, ci la o căsuţă proprietate a mea, de unde mai lesne puteam visa la 
amenajarea unui traseu inițiatic pe Muntele Conic, la bază plecând un 
cetăţean, iar pe culmi, printre vulturi, ajungând un erou! 

— Să nu vă închipuiţi cine ştie ce! roşi la şaizeci de ani Clariţa Honig, 
tot Honig. La 1941, eram o copilă egoistă, în ciuda educaţiei injectate-n 
mine. Aş fi părăsit pe Elza, pe mămica, pe tăticu şi pe bunicu, pe megieşii 
noi din Ferentari, din simplul motiv că nu mă putea nimeni obişnui cu 
restricțiile alimentare de război, impuse bucureştenilor de Conducătorul 
Statului, cu mult înainte de a trece Prutul. În naivitatea mea de poetă 
incipientă, credeam că pe la ţară se trece peste obligatoriul consum de 
mămăligă lunea și marţea, când era interzis să coci pâine. Cât despre raţii 
la zahăr, ulei, carne, făină şi chiar la pâinea însăşi, le găseam perfect 
raţionale, fiind profund irațional ca unii să apuce tot, şi să se strice, iar alții 
să n-aibă nici ce da la copii, mai ales când au făcut şi foarte mulți! 

— Mdadada, oftă preşedintele Avăcăressi adăugând cu accentul său 
puţin guarani: s-a instituit atunci un fel de teroare culinară care, prin 
mecanismul în foarfece preţ-salarii, se poate zice pe deplin temei că şi azi, 

după România dejistă, de constituție sovietică, după cea ceauşistă, de 
constituţie naţional-sovietică, în România mea de constituţie... ijorgovană 
o numeşte Ghizdavu ca jurist, dar au contribuit mai mulți și merită 
judecaţi, fiindcă poporul muncitor a pierdut în 1991 o grămadă de drepturi, 
cum ar fi: dreptul inalienabil la un sirvici, fie el şi scârbici, dreptul de a 
primi de la stat apartament, dreptul de a merge cu famelia pe Litoral, la 
mici, plajă şi bere, dreptul la sănătate gratuită, dreptul la... lată numai 
câteva din cele ce s-a luat celor ce muncesc prin această falsă constituţie, 
iorgovană sau cum vreţi s-o nominalizați! Eu i-aş zice cu un nume lung, de 
la toți vinovaţii, inconștienţi că dilema ursitei la noi, cu teroarea culinară a 
istoriei în ţară agrară, este destinul de a se forma conspiraţionist o nouă 
Dinastie. Numai aşa, de la România dejistă, România ceaușistă și România 
orgovană, se poate tranzita la o Românie stabilă la capitolul formă de stat, 
şi anume să avem o dinastie cu adevărat românească sanguin, întemeiată 
de mine şi de familionul meu, în speţă de soţie, care nu e aci de față s-o 
salutaţi, fiindcă stă de regulă mai mult pe la Scroviştea. 

— ŞI eu zic, îl pipăi fugar Isadora pe braţul păros de preşedinte în 
funcțiune, oricine ce fură, mai cu seamă drepturi, trebuie să sufere pedeapsa 
aspră a lefii... Aăăăă, ... a lejii!!! 

— Boier râios, de leje mă timiam şi eu! admise avocatul procuror 
Marius Ghizdavu. Apăruse la 14 mai 1941 ca un meteor Fişa de Muncă, 
gata să te trăsnească în moalele capului, Decretul privind organizarea 
muncii naționale şi, ca artist, într-un regim de insensibilitate cazonă, riscam 
să fiu supus oprobiului public — şi ce public, mânca-ţi-aş! — ca boem râios 
ce nu-şi poate justifica ceasurile sale de reverie, indispensabile oricărui 
creator care-şi respectă clienţii şi în ruptul capului n-ar accepta să le livreze 
marfă de făcătură pe vapor, adică bazată pe oarece reguli generative, nu pe 
divina inspiraţie fără de care transpiraţia e doar un mod de a te împuţi! Doar 
aflând că după oprobiul public venea trimiterea într-o colonie de muncă, 
deci terorizat de regimul antonescian ca un fel de minoritar, hotărât-am eu 
că se impune să apelez, prin amabilul profesor Horea Bratu, la colegul meu 
de avocatură de la leşi, Tudor Băluţeanu, de la Secţia de Arte 
Experimentale a Ministerului Propagandei, ca prin secretarul său de 
cabinet, lon Enache, cu nume de cod Unchiu Jan, să mi se livreze o 
Adeverință de ocupație utilă Statului, în mod imperios necesară mie la 
completarea a ce mi s-a introdus: 

Fişa obligatorie de muncă, boier râios! 

— Munca devine o nouă religie a națiunii, dădu din amândoi umerii 
Mihai Antonescu, după cum națiunea este o nouă religie a muncii. 

— Faptul că leneşul de Marius ieşise din casă până la manifestările 
de reconciliere naţională de la Florica, regimul punând tren bucureştenilor 
la dispoziţie, pe ruta Chitila-Ghergani-Titu-Găreşti-Golești, mă cutremura. 

— Eram nerăbdătoare, recunoscu Cristina Done. Ca artistă, nu mă 

aşteptam ca, după anihilarea Iugoslaviei (care poate că din rațiuni 
panslaviste ne-ar fi putut muşșca la trecerea Prutului) şi germanizarea 
Greciei (de unde ar fi putut veni avioane la Ploieşti), să se mai ajungă la un 
război târziu, de vară. Dimpotrivă, era o lună mai 1941 de reconciliere chiar 
cu cărturarii! În prezenţa Măriei Sale Regelui, la Academie l-au comemorat 
pe Nicolae Iorga, s-a făcut şi parastas, un comitet cetățenesc de inițiativă, 
ştiindu-mă nesimiană, mi-a comandat la atelierul meu din Strada Berthelot 
studii pregătitoare pentru un bust al celui ce plătise cu moarte năprasnică 
inconștiența de a încarna simbolul cinstei de a scrie cărți inclusiv pentru 
muşteriii ce citesc doar ziare. Ca îndoliată codrenistă, am refuzat net, chit 
că l-am respectat şi regretat pe marele Nicolae Iorga. Dealtfel, aveam a 
participa cu basoreliefuri eroice la Salonul Oficial, tot atunci, la Dalles. 

Nepregătită, am expus mai mult capete de copii rafinate expresiv 
dincolo de stagiul unde le abandonaseră Rodin şi Brâncuşi. Mi-au ieşit de 
o cretinătate cum nu are puiul de om în ordinea naturală a puericulturii. 
Abia peste ani şi anișori m-am autoperceput ca seismograf insinctiv: 
pictam-sculptam deja pişonieri viitori... fuceşişti, ca sî mă exprim în 
limbajul reacționar de gang. Ei se născuseră deja! Cum-necum, aceste 
eseuri ale mele au reţinut atenţia atât specialiștilor fosili deja în materie, ca 
Steriade, Pallady, Ressu, Jalea, ce m-au felicitat nu fără invidie, cât şi, ah, 
prea tânărului nostru Rege, care a onorat Salonul însoțit de Regina Mamă 
Elena, adusă telegrafic de Antonescu, din de tablouri burduşita Dresdă, 
tocmai ca să-i facă, precum zicea Comunicatul din septembrie 1940, cu un 
minut mai devreme...educaţia estetică, nu şi cea sentimentală! 

Nu m-am mirat că Regele a aflat de la Radio Londra că Armata Sa 
Regală a primit ordin de la primul ministru Antonescu să treacă Prutul! 

— Cum eu deja lucram la Ministerul Propagandei, surâse Marius, a 
fost o nimica toată să duc la Salon două pânze ce dublau la Ziduri pe cele 
originale, din 1937, aflate în colecția Maximilien d'Esgrignon. 

— Un luetic contemplând sub raza lunii cancerul lumii. 

— Krupskaia gătindu-se într-o oglindă Goya cu bijuteriile Reginei 
Maria a Românilor. 

— Luetic? Eminescu, mă?! A început încă de atunci demitizarea? 

— Lueticul meu era Vladimir Ilici Lenin, cum mi-l arăta cu ochii duşi 
în orbite o poză-n scaun de paralitic, obținută pe bani grei de la serviciile 
sovietice de Mișu Focşăneanu, nedifuzată-n Vest până prin anul anti- 
Eminescu 1998. Diagnosticul îl dăduse doctor Lecca. A aflat însă de 
tablourile mele anticomintern Killinger, prin servicule sale, şi m-a consiliat 
că, hm, Lenin şi Krupskaia, se va vedea el ambasador sovietic protestând 
la document fotografic Marius Ghizdavu cu ostaș român ajutând un rănit 
sovietic, nu e cazul, niet, a zis neamţul, să provocăm acum un conflict 
diplomatic sau de altă natură, cu bolşoiul Stalin, care-și respectă cu 
loialitate obligațiile privind aprovizionarea Reichului în războiul ce duce 

întru aducerea Marii Britanii la un numitor comun: cel cu Franţa! 

— Altminteri, baronul era preocupat că i se îmbolnăvise lui Hi 
redactorul din pușcărie pentru Mein Kampf. 1 se urcase-ntr-un aeroplan și, 
pierzându-şi minţile, dezertase, cu misiunea de a-l sensibibiliza pe 
Churchill că decât să fie „groparul Imperiului Britanic“, mai bine s-ar lipici 
cu toate resursele acestuia de Hitler şi Antonescu în lupta ce duc, la nivel 
epopeic de Cruciadă, împotriva bolşevismului demolator de biserici şi de 
suflete. Doctorul Lecca nu era însă convins că Rudolf Hess ar mai fi fost 
declarat nebun de nemți dacă reușea, aviația şi marina britanică venind cu 
noi în Războiul Sfânt. Tocmai lansasem la apă, la Sidex Galaţi, al doilea 
submarin al nostru după Delfinul, zis Rechinul. Urma Marsuinul. Când ne 
scălda un val de avansări în armată, la infanterie, cavalerie, artilerie, geniu. 

Nu şi la aviaţie, ori la unica noastră divizie blindată, nici la flotă. 

Da, era mare nevoie ca Imperiul Britanic să fi fost atunci cu noi. 

— Au fost scene înălțătoare de Ziua Eroilor, cred că în 30 mai, oricum 
după ce doctorul Lecca m-a instalat cu Raul la Schit, socotind că are creieri 
utili Țării, cari la București ar fi expuși unui eventual bombardament RAF. 
Ţin minte că, la Ziduri, la răscrucea din dreptul primăriei cu fronton de 
Ateneu, preoții şi elevii au murmurat Presărați pe-a lor morminte ale 
laurilor flori şi, ca femeie născătoare ce nu rămăsesem nici gravidă, nici 
excesiv de naționalistă, ca sculptoriță, eu mă uitam la pajura de bronz 
înverzit şi, gândind la medicina vernaculară ce nu” ş' ce naiba face 
ginecologic sau obstetrical cu fierturi de laur, a început să-mi pută a ape 
cumva stătute: m-am retras să mă reculeg spre sfânta biserică şi crucea 
marilor Ghizdavi Voicu& Marieta, și parcă chiar mă urma umbra bătrânului 
luptător de la 1916-1919, tăioasă de a ajuns şi prizonier în Alsacia. 

EI cică bântuia des cu o sacoşă conţinând ouă proaspete, un cozonac 
de-al Linei, cireşe pietroase, două găini tăiate, la Bucureşti, în Parcul 
Fihpescu, la Villa Izvorașul şi la Villa Hortensia, una la Octavian, una la 
Marius. Egal, la copii! Dar chiar în seara aceea, de la nouă la miezul nopții, 
avu parte de exerciţii de alarmă şi camuflaj, din care a rezultat lipsa de 
capacitate a adăposturilor, ordonându-se a se săpa în două săptămâni 
şanțuri-tranşee de adăpost individual: pentru ăla pe care îl surprinde, nu în 
centru, bombardarea adăposturilor. Culmea fiind că Augustus nu l-a putut 
înturna cu automobilul lui, pentru care avea oricâtă benzină de la rafinăriile 
Virginicăi Gibson. Se trecuse la cartelarea acestui produs, în ţară 
petroliferă, şi mai ales s-au interzis cu fermitate călătoriile de aşa-zis 
agrement: aveai maşină, şi nu puteai să te bucuri de ea decât de acasă la 
serviciu şi înapoi, fără abatere la amantă. Nu pierdusem încă războiul şi 
viaţa intrase deja pe făgașul disconforturilor ce vor dura până la domnia lui 
Avăcăressi inclusiv! Abia Marius, cu relaţiile sale la Ministerul 
Propagandei, izbuti să scoată pentru strigoi autorizație de călătonit cu 
simplonul, necesară şi aia întrucât curgeau torențial spre URSS şi 

Basarabia şi Bucovina trenuri-trenuri de trupe româno-germane. 

Din surse tot atât de sigure ca ale lui Stalin, la Capşa, la restaurantul 
Carpaţi şi la fastfudul Alcalya, se ştia că satele de pe malul Prutului se 
evacuează, în timp ce tinerii noştri genişti deminează podurile dintre fraţi 
şi pun flori chiar sub nasul grănicerilor lui Jukov și Vlasov. 

Tocmai de aceea, Secţia Agitprop comandată de locotenent Marius 
la Ministerul Propagandei primi întâi o comandă de afişe, care să biciuiască 
pălăvrăgeala defetistă cât nu ni se alătura întreaga lume capitalistă 
împotriva expansionismului moscovit; apoi chiar de la Mircea Focşăneanu, 
o comandă încă mai fermă, de mii de fluturași, care să înfiereze şi să 
amenințe intimidant răuvoitorii şi „profesioniștii“ care vehiculează ştiri 
despre intrarea iminentă a românilor în Războiul Sfânt! 

Ceea ce marele artist înțelese să execute fără şovăire, cu abnegaţie și 
devotament față de Ţară şi conducătorii ei vremelnici, cu ferma convingere 
că un chirurg german îi va extrage glonţul, tot german, dintre vertebre şi 
atunci va avea posibilitatea să omoare cu mâna lui de pictor şi cruciat pe 
inamici, numai astfel, prin efortul de război al fiecăruia, maximizându-se 
şansa ca să nu fim zdrobiți de Stalin şi aliații lui, apoi pulverizaţi în tot felul 
de Românii, dejiste, ceauşiste, iorgovane, avăcăressiene etc. etc., fără de 
conexiuni organice cu România Regală Mare şi Cultă de dinainte de anul 
1940, aceea a Regilor Ferdinand, Mihai, Carol al II-lea şi nu mai mult decât 
atât, decât poate Lw6wul Marii Recuperări visate de Marius pentru tot 
Estul, când precum nota invalidul fost luptător naţional Voicu Ghizdavu în 
Jurnalul recent reeditat de Isadora, 

parcă merita să nu fu mort. 

Partea a treia 


Creştinul nepracticant se întoarce, ba chiar ateul, cu pocăință, spre 
cele sfinte, la vreme de multă, muuultă moarte. 

Filologul de dreapta Iancu Noveanu, medicul de stânga Liviu Lecca 
şi chiar teologul Atanasie Damian erau dintre aceşti. Ei nu se folosiseră de 
relaţiile lor pentru a se pripăși pe la Ministerul Propagandei, ca boierul 
Marius, ca feciorul de mare antreprenor Grig Căinaru. Ei trei, Crai 
împotriva Răsăritului de recatehizat, de recreştinat, de resfinţit cu sângele 
nostru, şi al lor, şi cel al nemților şi al voluntarilor cruciați de pretutindeni, 
se şi aflau de multe zile la apa bogată în peşte a Prutului, ascultând în cea 
mai lungă noapte a verii 1941 brotacii, greierii, cicadele şi lăcustele, cum 
elogiau cu smerenie naturală pe Creatorul. 

Plouase diluvial, drumuri, cărări, amplasamente şi observatoare 
dispăruseră odată cu inundarea luncii, cai şi oameni se înecaseră, vagoane 
întregi de materiale erau periclitate. Nu se ajunsese la timpuria grea iarnă 
ajutătoare Moscovei staliniste și deja cei trei Crai împotriva Răsăritului, 
cum singuri își botezaseră cuibul nelegionar al camaraderiei pur militare, 
purtau, ţesălând caii, ample controverse dacă semnele cerului sunt bune sau 
nu: au fost ei aduşi la atâta distanţă de Capitala bibliotecilor, concertelor, 
colecţiilor, cafenelelor, caselor de tot felul, doar pentru o diplomatică 
demonstraţie a fermităţii hotărârii Reichului de a apăra o Europă 
cuprinzând Balcanii şi ţara mea până la Prut sau, dimpotrivă, şi aici inimile 
lor vibrau dezorganizat, vom spăla dezonoarea de-acum un an, când 
bătându-ne pentru apărarea integrității României Regale, singuri-singuri n- 
am fi rezistat decât comparabil cu Polonia, două-trei săptămâni, ceea ce era 
insuficient pentru o ţară ce nu juca rolul umil de scut al Germaniei sau al 
Occidentului, ne vom şi bate, Doamne, exultau, ne vom şi bate? 

Iar răspunsul de sus erau aceste ploi istovitoare, ce vor tinde să ne 
oprească și la trecerea Nistrului, când cei trei cruciați se vor afla tot sub 
comanda colonelului Belizarie Moga de la Valea Ursului, ca unul ce îi şi 
adusese voluntari pe frontul viu, atrăgându-i prin preotul curier Sică de la 
Ziduri, care, întâlnit pe culoarele Marelui Stat Major cu o cerere de scutire 
de rechiziție pentru caii funerari ai bisericii, transmisese lui Marius 
Ghizdavu următoarea sinteză de la un prieten şi vecin, privind situaţia din 
mica acum Moldovă, când Conducătorul Statului a fost chemat de aliatul 
german pentru consultări de criză. 

— Ne atacă rușii! a conchis el, împăturind răvașul, cu privirile 

rătăcind către profesorul Bratu, domnii Căinaru, Lecca, Noveanu și 
Damian, precum şi către aducătorul mesajului la Villa Hortensia. 

— Din ultimele informațiuni, îşi puse ochelarii şi reciti cu intonaţie el 
fragmentul din Directiva Operativă nr.35 din 14 iunie 1941, emisă de 
generalul Antonescu pentru comandanții celor două armate ale noastre 
active antisovietic, A3 şi A4, rezultă, domnilor colegi, că desfăşurarea 
forţelor ruseşti la frontiera noastră se apropie vertiginos de sfârşit. 

Un atac sovietic este oricând posibil! 

— Dacă acest document este autentic, s-a pronunțat Lecca, și nu văz 
de ce Antonescu ar amăgi pe colaboratorii săi de vârf, locul nostru firesc 
este acolo unde onoarea îl cere, adică unde se va vărsa sângele românesc, 
fiindcă dincoace de Prut... vai, nu mai există pământ! O bolșevizare 
ireversibilă a întregii Moldove ne-ar fi fatală, deoarece întotdeauna 
revoluțiile la români moldovenii le-au inițiat. Rusificarea prin metoda 
sovietică, materialist ştiinţifică, şi dialectică, adică bazată nu doar pe 
genocidul cultural, ci şi pe modificarea drastică a proporțiilor etnice până 
la Milkow, unde va trona un Lenin de bazalt pe un mal şi un tanc pe soclu 
de cranii pe celălalt, iată ce onoarea, ca om de stânga, mă obligă, în egală 
măsură ca imperativele de cetăţean al Europei şi al Universului... Dacă, 
dacă, hm-hm, dacă, se înecă el de emoţiune, voi rămâneţi lași, eu-eu-eu de 
acum mai încolo nici n-am să vă mai consider cărturari de elită. V-am iertat 
când aşa şi pe dincolo, despre nimicirea în primăvară a Belgradului, 
Justificările cum că un pact de neagresiune cu Stalin, în locul unuia cu Hi, 
ne-ar fi strâns aici ca într-un cleşte slav... Eu zic că şi Germania încheiase, 
da, a încheiat un pact asemănător cu Rusia!... 

— Răpunând Polonia! înălță două deşte gazda. Ba prăvălindu-ne şi pe 
noi românii în cea mai amară resignaţiune: a pierde o treime din populație- 
teritoriu fără să te aperi!... Dară musai să ne batem pe săturate acum! Un 
atac sovietic este, vasăzică, oricând posibil să treacă Prutul! 

Gruparea actuală a forțelor sovietice permite un atac în cleşte al 
frontului român, pe două direcțiuni: 

— Un atac pe Prutul Inferior pentru a pătrunde, ghici Bratu cu flăcări 
în ochi, în Moldova de Jos și a-şi deschide drumul spre regiunea 
petroliferă... 

— Aceasta şi este singura strategie a Cominternului, dacă vrea să 
meargă până la Atlantic ca-n brânză! mormăi scriitorul bălan Grigore 
Căinaru. Am discutat ieri cu Virginica Gibson: ca americancă petroliferă, 
ea crede că fără petrolul livrat de Stalin, Wehrmachtul n-ar fi putut în vecii 
vecilor înjunghia Franţa, iar în cazul în care aceste rezervoare îl înţarcă, şi 
nici noi nu-i mai dăm nicio picătură, atunci în maxim şase luni, doamnele 
și domnişoarele Berlinului ajung sub ruși! 

— Un atac, un ataaac, prinse Marius pe toţi în cleştele privirii sale, 
rugina de pe sabia cu care-și condusese escadronul unchiul Alec în 

Basarabia și în Bucovina la 1918 adunându-i-se-n ochii mult neadormiți, 
un atac de-a lungul şi la vest de valea Siretului, pentru a întoarce rezistenţa 
de pe Prut... 

— Partea proastă este, se ciupi de nas popa Sică încurcat, că pe 
direcțiile menționate de amicul Marius, inamicul va acționa în special cu 
mari unități motorizate. Or, jupâneasa-mi Ilisaftă o fost de 10 Mai la paradă 
cu madam Bolboros, gazda domnului scriitor Căinaru, şi au plecat cu 
formată convingerea că divizia noastră blindată este numai un început de 
dotare, însă este de sperat că relația specială, ce se înfiripă zi de zi între 
Conducătorul Statului şi Fiihrer, să ne ajute să depăşim această stare de 
dezechilibru metalic, într-o zonă unde duşmanii lui Christos vor să mute 
un ceas mai devreme porțile Asiei! 

— Concomitent, îi surâse la rezonanţă pe spirit ca de la teolog la 
teolog sfrijit-asceticul Damiano, sunt de așteptat de la Stalin atacuri aeriene 
ȘI cu parașutişti, în primul rând contra nodurilor de comunicaţie importante 
şi, desigur-desigur, cum a anticipat şi Virginica Gibson, ţinta cea grasă, 
inflamabilă, fiind Zona, Zona Petroliferă! 

— Tocmai planificându-se acest atac la Ploieşti şi Băicoi, ca prim pas 
spre Berlin şi spre o singură Europă, sub secere şi ciocan, de la Atlantic la 
Pacific, trebuie că a antrenat în ultimii ani Armata Roşie de zeci de ori mai 
mulți parașutiști decât întreaga omenire la un loc! 

— De unde ai această informaţie? pironi doctor Lecca toţi ochelarrii 
asupra bietului pictor, intimidându-l de tot. 

— Parte din declaraţiile transfugilor, râse popa Sică. Tot 
comsomolistul, de la Reni şi Ismail până la Buhara şi Samarkand, nu mai 
are succes la tovarăşele fete fără brevet de săritor şi diversionist pe 
acoperișuri. Parte prin tortură: cum prinde Mişu Focşăneanu vreun spion 
cominternist şi are nevoie de tălmaci, cheamă la anchete şi pe Marius, ca 
bun cunoscător de limbă rusă şi alcooluri! Tot informatorul ştie că, instigat 
de hîtrul său unchi Alecu Șaraga, prin 1921 „el bătea cu pumnii lui mici la 
chestură pe eroii clasei muncitoare şi pe ţăranii hămesiţi“. 

— 'Tata m-a îndemnat să învăţ a grohăi! roşi jenat Marius. Precum 
Carp conservatorul şi Stere liberal-socialistul, în sinea sa, marele luptător 
național Voicu Ghizdavu, tăticul meu, considera mai mortal pericolul 
rusificării decât maghiarizarea practicată în Ardeal. Altfel, ar fi dus carte 
românească peste Munţi, nu peste Prut! El observase la ardeleni că 
naționalismul e mai înflăcărat la cunoscătorii limbu horthiste şi socotea că 
Lenin şi Troțki e bine să găsească în spaţiul carpato-ponto-danubian o elită 
gata pregătită, pentru lupta naţională chiar pe planul legilor și al 
reprezentațiunii în Dumă, anticipând că sovietele vor avea o constituţie 
excelentă din punct de vedere formal, dar şi o securitate pe măsură să 
anuleze toate paragrafele europene, seară de seară descifrând noi rusește, 
după întoarcerea sa din prizonieratul alsacian, câte o pagină, două-trei, din 

Voina i mir, capodoperă a literaturii universale, un fluviu-roman al lui Lev 
Nikolaevici Graf von Tolstoi, al cărui titlu nobiliar nu va mai fi menţionat 
la editarea masivă, în România dejistă, pentru muncitori şi ţărani, titlu 
nerestituit în mai rarele retipăriri din România iorgovană, pentru necititori, 
care e şi ultima înaintea a ce numea strănepotul lui Neculai Milescu- 
Spătaru, microbiologul loan Mecinicov, fagocitoză, Europa dodecafonică 
pe noi... înfulecându-ne ca pe un crap de crescătorie în sos tomat. Pacinic! 
Fiindcă numai o femeie de casă găteşte cu drag, cum şi scrie pe carpetă. 

- O fost Ștefan Gheorghidiu un inadaptat erotic? medita Iancu 
Noveanu pe Cioropel şi pe Au-mă-doare să ia bacu. Ah, ce subiect tâmpit! 
Daaar ce importanţă are?... Orice bărbat din România Regală îşi ajuta soţia, 
dacă o iubea, era gelos să nu cadă pradă maşinațiunilor vreunui măciucar 
profesionist, cum a fost şi pictorul Ghizdavu cu a doctorului Lecca, o 
blondă doamnă Aura sau Laura Done, puţin italiancă de nord și Alpi, în 
vara lui 1939... Adevărata inadecvare a protagonistului este nu la a ghici 
de la primul semn dacă-l suplimentează consoarta sau nu, cum reuşesc 
muncitorii și țăranii fără a se mai frământa; adevărata sa inadaptare este 
una la război, la chiar Războiul Reîntregirii, domnilor!... O absurditate. 

— Căci nu trebuie să ne închipuim războiul ca pe un iureş continuu 
de bătălie după bătălie, cum e la calculator la joace nivel după nivel, încât 
să nu mai ai timp să meditezi la anumite peisagii care se pot adese însângera 
şi afuma, ca niște sugestive metafore ale condiției omenești. Nu! 
Domnișoara profă evaluată, chiar dacă tema vine de la superiori cu virtute 
militară, ea trebuia să se fi consultat cu anumiţi colegi mai cu experiență, 
care poate că au şi apucat să se bată virtual, beneficiind de un stoc de vieţi 
infinite, atât peste Dunăre, cot la cot cu ruşii monarhici ţariști, în contra 
turcilor duşmani ai civilizației creştine, cât şi pe valea Siretului, încadraţi 
de aceiaşi, dar în curs de bolşevizare, de astă dată având ca adversar 
barbaria teutonă, ce se încrâncena să facă joncțiune paste capul nostru cu 
bulgarii, ce ne luase Capşa, şi cu turcii, încă nespălați pe mâini după 
masacrarea armenilor, cu atâta sistemă încât pierzând unu-două milioane 
din ai lor, fericiți ajuns-au fie şi cu protecția... stalinistă, de care beneficiau 
dincolo de cortina de fier. 

— Era o noapte foarte albă, cea mai scurtă a secolului. Importantă. 
Toți trei eram bărbaţi compleţi. Ştiam din istoria şi evoluţia speciilor că 
Neamul îl duce mai departe, cu astuţia şi cangrenele ei, Femela. Eram vra 
să zică gata resemnaţi că Masculii trebuie din când în când să se reducă 
numeric și nu ne mai miram decât de bizareria pretextelor folosite de 
proprietarii popoarelor pentru a regula această periodică chestiune. 

Lună de aur global, fulger globular sau ozeneu plana peste bălțile 
Prutului, abia perceptibil pentru ochiul liber de om, detectabil flagrant cu 
lunetele de la tunul antiaerian Krupp de 4,28 țoli. Viaţa ca viață 
preconştientă în cuvinte ce zboară pulsa debordant în jur: răcănei de tot 

neamul în smârcuri, greieri a toamnă timpurie, lăcuste şi coccinele prin 
locurile mai uscate. Şi ne potopeau ţânţarii, dar colonelul Moga, prudent, 
ne pusese chiar pe noi, pe cărturari, să inscripționăm cu Focul Oprit întreg 
sectorul nostru de bivuac în luncă verde. 

Se împlinise săptămâna de când acest zdrahon de dimensiuni 
inacceptabile în războiul modern, ne dăduse de ştire, prin părintele de la 
Ziduri, care va sluji şi ulterior, partizanilor noștri proamericani, în anii 
războiului rece, că deţine un document emanând de la însuşi Conducătorul 
Statului, din care se poate deduce că există indicii grave că naziștii şi 
sovieticii s-au înţeles încă o dată, în detrimentul Civilizației galițiene de la 
Helsingfors la Thessaloniki, cea în curs de dezvoltare şi afirmare ca factor 
de întregire a Europei cu capitală culturală la Lemberg, la Marius. 

— Într-adevăr, reveni Lecca asupra enigmei, este greu de conciliat că 
Hitler a putut interveni cu atâta armată în lugoslavia şi Grecia, şi mai 
primește totuși petrol şi minereuri de la Stalin, fără să dea nimic în locul 
acestui spaţiu creştin-bizantin de milenară aspirație pravoslavnicească. 
Oarecum ca o dovadă de încredere reciprocă, s-ar părea că el va lăsa 
Armata Roşie să mute cortina de fier, de oţel beton, Linia Stalin, până pe 
Ceahlău, Vrancea și linia fortificată Focşani-Nămoloasa-Galaţi. Altă 
explicaţie logică nu-i şi nu-i! Atunci, armatele germane, care ne încadrează, 
nu vor avea altă misiune decât să ne tot sfătuiască să ne abţinem de la „o 
pierdere de sânge şi materiale inutilă“... Băi, s-ar putea să fugim iar din 
calea cominterniștilor! Şi să ne-ntoarcem la treburi până-n 26 iunie 1941, 
serbând un an de la pierderea Basarabiei și Bucovinei, ca pe o umilință 
reiterată, întorși pe la căşile noastre, bucurându-ne de praznic cu familia! 

— Vorbeşte citadinul din tine. Şi băutura! mormăi Tani cel scump la 
vorbă. Pariez că schimbarea de decor, de hrană şi de mod de a dormi îţi 
pune creierul la turaţia maximă; niciodată n-ai avut atâtea idei în 
sistematizarea a câte ştii, şi e de a ta datorie a le dărui discipolilor... 

— lan” tăşeți, măi! gemu poruncitor lancu Noveanu, a cărui ureche 
perfectă detectase rumoare în poziţiile germane ce ne încadrau. 

Și îi îndemnă să coboare din hamacurile pe care şi le improvizaseră 
din mătasea alb-rezistentă, cu foșnet feminin greu suportabil, a unei 
parașute abandonate în mărăcinişuri de vreun erou al clasei muncitoare, 
diversionist din avangarda armatei şi securităţii bolşevice. 

Comunicațiile noastre, chiar pe propriul teritoriu, fiind mai slabe 
decât ale aliatului nostru, divizionul nazist din flancul stâng audia deja 
Proclamaţia Fiihrerului cu prilejul criminalului războiu antisovietic, deci 
antioccidental, pe când curierii noştri, sărăcuţii de ei, încă nu sosiseră de la 
Piatra Neamţ cu a lui Antonescu. 

Într-un luminiş cu sălcii bătrâne şi arini dintre cei mai tineri, un 
Locotenent pe nume Hauptmann citea Documentul soldaţilor și gradaților 
ce cu neobișnuita lor tenacitate nordică, făcuseră un perfect careu peste şi 

prin băltoace, moviliţe de cârtițe şi mărăcinişuri. 

Deasupra-deasupra, cerul bogat în stele, un epolet de generalissim 
total-total. De un albastru foarte-foarte întunecat. 

De foarte sus, din cosmosul negru, se puteau vedea scene similare 
ținându-se șirag până aproape de Pol, la fraţii noştri finlandezi. 

— Soldaţi de pe frontul de Est, de pe câmpii şi de pe ponoare! se 
aventură colonelul Ariel Moga în a tălmăci mesajul Conducătorului 
Statului german. Acaparat de greaua mea misiune de Fiihrer, silit de luni 
de zile-ncoace, din noiembrie 1940, de când pactul Ribbentrop-Molotov 
scârțâie, scârţâie tot mai strident, silit constrâns la a păstra maiestatea 
tăcerii, iacă dar că a bătut ceasul hotărâtor, a răsărit soarele şi pe fundătura 
noastră... Bolșevicii s-au demascat!!! Azi, când arhive amputate, ţesălate și 
ades siliconate deschid fie şi numai o infinitezimală găurică pentru raza de 
praf și fum a adevărului istoric, şi literar, devine din ce în ce mai limpede 
că ei n-au făcut decât să întineze idealul de Friedliche Koexistenz, cimentat 
cu atîta sânge galițian stocat la Lemberg... 

— Este o probă metodologică euristic pasivă, nu-și stăvili imboldul 
de a se face ecou plutonierului, ce citea la lumină de lanternă cu țânțari şi 
musculiţe, teologul Atanasie Damian, că Lenin nu gândea cu dialectica, 
nici cu materialismul, ci poate cu ce-a reținut din Neaceaev, Svidrigailov, 
Ceapaev, Rastrelnikov şi mai știu eu ce dascăli, nihiliști dar teroriști, va fi 
avut. Altfel, dacă marxismul a înarmat cu o metodă securistic activă 
muncitorul şi colhoznica, atunci Stalin ar fi trebuit să judece tot cât Lenin 
şi, nu mai prejos, nici urmaşii lui dejişti, ceauşişti, sau Zahei Avăcăressi. 

Numai aşa se explică securistic de ce Fiihrerul de la Kremlin a greşit 
metodologic pasiv, lasciv, olfactiv şi euristic, cramponându-se de Galiţia 
Ghizdaviană, de Gaghizdia, cum îi zicea prescurtat americănește Clariţa, 
în loc să ia în posesie în sfera de aspirații, în sorb, Golful Persic şi în genere 
tot ce face 1eftină fericirea atlantizilor, spaţiu pe care germanii, italienii şi 
japonezii i l-ar fi dat cu condiția să sovietizeze și India Mare, pentru a 
necăji metodologic activ Imperiul Britanic, aflat în declin euristic pasiv, 
datorită formei sale de stat octogonale, perimat monarhice şi retractile. 

— Circa 160 de divizii sovietice, beli ochii cât o magazie de 
Damenpistole Jenică Noveanu, că ştia de la Mişu Focşăneanu de toate doar 
360 divizii sovietice de la Prut pân' la Amur, sunt concentrate de Comintern 
la graniţa noastră, răcnea indignat maiorul Hauptmann. De săptămâni şi 
săptămâni și săptămâni, nişte violări ale acestei frontiere, fixate la 23 
august 1939 chiar la Kremlin de miniștrii noştri de externe, nazist şi 
sovietic, se repetă, cu obrăznicie tipic marxistă, nu numai pe pământul 
german din Polonia, ci şi în România, astăzi prietenă nouă, şi pe extrema 
nordică, finlandeză, cu tendinţe revanșarde după umilinţele ce armata 
muncitoresc-ţărănească a încasat în iarna 1939-1940 de la clasa de mijloc 
a lui Mannerheim, mareșal crescut la nobila școală ţaristă a competenţei şi 

valorii, criterii de reuşită socială şi de avansări. 

— Soldaţi germani, presa noastră a păstrat tăcere pentru a salva în 
această parte a Europei măcar o aparenţă de Friedliche Koexistenz, dar a 
sosit momentul să vă spui deșchis că de când cu angajarea noastră în 
viesparul iugoslav şi cretan, poghiazuri sovietice au încercat în repetate 
rânduri să pătrundă pe teritoriul Reichului şi au trebuit duse în secret lupte 
lungi și grele pentru a le da înapoi, în pustiul scitic de unde au venit... 

Mirosea a Război Sfânt. Toţi ai noștri, de la bordeiele de capacitate 
şi confort ofițeresc, se apropiaseră să asculte şi nimeni nu înțelesese încă, 
dacă se aşteaptă o primă lovitură masivă dată de Armata Roşie sau, lovind 
primul, Wehrmachtul îşi asumă răspunderea de a-şi forma în presa, 
cinematografia şi istoria mondială a secolului XXI o imagine de Agresor. 

— Pesemne Hitler, avu o fulguraţie amară Liviu Lecca, ras şi pomădat 
ca pentru luptă, şi-a... asumat treburile altora: aprovizionări, câte sute de 
mii de cai, câte lăzi de cartuşe la un camion, câtă ţinută de vară, câtă de 
iarnă. Astfel, de partea rituală a masacrului ce începe, nu s-a mai ocupat 
nimeni inteligent, imaginativ. Se tot repetă, ca în povestea cu polonezii din 
septembrie 1939, narațiunea că adversarul a întreprins incursiuni teroriste. 
Şi nici măcar nu s-a făcut apel la populația civilă, la tineri în special, să iasă 
în stradă şi să apere, cu pieptul lor abia cu vagi urme de păr, diferite 
Glaiviţuri şi studiouri blindate. Hi şi cu Goebbels s-au făcut de râs în 
agitprop, adică exact unde excelau în politica internă! 

— Războiul este, deci-deci-deci, în primul rând această vorbărie! 

— Întoemai. Literar, e mai bine a descrie doar vorbăria viitoare despre 
război, pentru că peste o sută de ani, nu va mai citi nimeni cărți de istorie 
cu săgeți, să vadă ce-a făcut fiecare divizie şi ce eroi au fost! 

— Da, domnule sublocotenent, admise domnul Oberkiinstlerfirst 
Otto Runge, ajutând pe domnul Edgar Glagoveanu să-şi fricționeze, cu 
șomoioage de pai de orz, calul înspumat cu care adusese de la punctul de 
comandă cifrul şi ordinul ca ostașii să treacă Prutul. 

— Soldaţi de pe frontul de Est! ţipa în civil, către trupele sale speciale, 
SS-tovarăşul de luptă credincios Oscar Hubig, nouă traducându-ne 
inginerul silvic și viticol Eugen Otomega, care va înjgheba peste Nistru o 
fermă model, de câmp. lată, soldaţi, sosi momentul drag să ne angajăm într- 
o acțiune de excepţie, care, prin dimensiunile spațiale şi prin colosalele 
forţe implicate, este cea mai măreaţă din tot ce a cunoscut până la actualele 
evenimente umanitatea! 

La nord, pe malurile austere ale Oceanului Arctic, ai noştri 
acţionează în coordonare cu diviziile finlandeze. În România, pe flancul 
sudic şi canicular al acestui gigantic front, pe Prut şi pe Dunăre până la 
țărmul Mării Negre, soldații germani şi camarazii lor români se află sub 
comanda Conducătorului Statului, domnul general lon Antonescu!!! 

— Aici, izbucni în râs luminându-și oasele feţei teologul, a trebuit, 

să-l susțin pe Jenică. 1 se muiaseră picioarele de fericire, ca român, în acele 
momente înălțătoare, când ai noştri, pe măsură ce li se tălmăceau vorbele 
Fiihrerului germanilor, izbucneau în aplauze, aclamații; și chiar hăulituri 
de flăcăi veneau de la trupele mai puţin strunite, de parcă de nuntă şi horă 
s-ar fi pregătit, nu de moarte, de rănire sau de dispariţie şi reeducare. 

— Aveam şi de ce să mă împăunez, se justifică uşor atins profesorul 
de română, care pentru a-şi putea preda obiectul pe înţeles se documenta 
pluridisciplinar. Era pentru prima oară în istoria majoră, mondială şi 
creştină, când participarea cu trupe a unui mare comandant român era 
menționată nominal într-o cruciadă, da, o autentică Cruciadă, de o 
asemenea anvergură și dificultate încât Europa decrepită şi efeminată a 
trebuit să se nazifice parțial ca să se poată înstructura cât de cât agresiv. 

Ca analiști, să nu scăpăm din vedere că trecerea sub comandă 
românească în timpul evenimentelor din iunie 1941 a unor importante mari 
unități germane, deja mult-războite, ba chiar încununate cu laurii victoriei 
de la Pas-de-Calais până la Dardanele şi Alexandria, nu numai că nu era un 
secret păzit cu străşnicie, ci dimpotrivă, era o știre de senzaţie, anunţată la 
portavoce din loc în loc pe toţi cei aproape două mii de kilometri, cât se 
întindea frontul, de la Giurgiuleşti până la Kânigsberg. 

— Mutatis mutandis, găsi pilda pildelor doamna Emilia Tomoioagă 
de la Liga profesoarelor de istorie antimonarhiste, ar fi ca şi cum în zilele 
noastre, presupunând că prin absurd formatorii de opinie ar fi de acord să 
ne aducem aportul la imperialismul american, intrând în NATO, 
comandanți de-ai noştri ar comanda pe dealuri miloşevicene trupe de elită 
ce s-au afirmat în spaţiul deşerto-tigro-eufratian al lui Saddam! 

Între timp, primiseră şi crainicii noştri textul nostru, românesc, în 
care nu se aminteau incursiunile sovietice, hm, deşi pe noi ne exasperaseră 
cu ele, nu pe germani, cum se văita Hi! Totodată, nu numai Ordinul de zi 
către Armată, ci şi Proclamația către Ţară surprindea prin oarecare 
indiferență la problema problemelor secolului XX, anume apărarea 
civilizaţiei occidentale de barbaria bolşevică, în stare să facă grajd din 
Capela Sixtină şi securitate sovietică din Catedrala Cernăuţilor. 

— Să luptaţi, sfătuia pe ostaşi Comandantul de căpetenie al Armatei, 
pentru dezrobirea fraţilor noștri, a Basarabiei şi Bucovinei, pentru cinstirea 
bisericilor, a vieţii şi căminelor batjocorite de păgânii cotropitori! 

— Aceasta înseamnă, lumina profesorul Mihai Antonescu pe fostul 
său celebru elegant student, avocatul Marius, că Regatul Român nu își 
propune a face război ideologic, suntem prea mici pentru aceasta. A stăvili 
bolșevismul este o datorie a marilor puteri! 

— De fapt, americanii și britanicii sunt mai interesaţi decât oricine în 
zăgăzuirea acţiunii Cominternului în lume și e numai o regretabilă 
neînțelegere, poate pasageră, că aceste mari puteri ale civilizației şi culturii 
nu s-au putut încă alătura Axei în contra barbariei sovietice, pentru a salva 

măcar Asia de la bolşevizare şi tot sistemul colonial de la prăbuşire. 

Era cea mai scurtă noapte a anului și proclamația Conducătorului 
Statului german se citea pe toată lungimea de 1661 km, cât avea frontul la 
ora 3 şi 15 minute. 

Spre Prut, Nistru, Bug părea că se luminează de ziuă, ca şi cum, ca 
niște zeități protectrice, sufletele celor care s-au jertfit pentru ca muncitorii 
şi țăranii să folosească elitele la săpat şanţuri, ar fi intrat deja în stare de 
alarmă că tot ce au visat mai scump marxiștii s-ar putea ca să se năruiască 
sub loviturile mașinii de război şi propagandă a hitleriştilor. 

Țârâitului ca de greieri al licuricilor de luncă, orăcăitului monoton 
ca de motor nemţesc al broscoilor şi zumzetului fălcilor lăcustelor, li se 
asociau însă, prevestitor de apariţia soarelui, triluri de păsări până atunci 
state în adormire: ciocârlia, botgrosul în arini şi, la scorbura unei sălcii 
putrede-umede, plângătoare, un măcăleandru. 

Transmisioniştii  reuşiseră să  reconecteze la acumulatorul 
comandamentului aparatele şi, pe neaşteptate, se auzi în partea noastră, de 
foarte decalat dincolo de zona inundabilă observator, declarația marelui 
conducător al Neamului German, domnul Adolf Hitler, șuviţa-i chaplină 
de pe frunte fiindu-ne pe atunci dragă şi simpatică, pentru că el întrupa în 
acele momente civilizaţia omului alb, pe acest continent de Cultură. 

— Şi dacă, avea el o voce de bunică în bine povăţuitoare, tot acest 
sângeros dispozitiv de penetrare a liniilor sclavilor lui Stalin, cel mai mare 
din istoria lumii, ca oameni şi ca tehnică şi ca ideal, se urneşte azi întru 
atac, nu e doar pentru a se ajunge cu un ceas mai devreme la pacea 
mondială, odată cu dispariţia de pe eşichierul european şi asiatic a pionului 
rus, nici pentru că ne-ar durea pe noi, pe nemți, în cot de bolşevizarea în 
prima linie a fâşiei galițiene, ci pentru că dacă es-esul roşu, SS-ul ca 
securitate sovietică, bolşevizează ireversibil europenii până la Elba, iar 
americanii devin tot mai pasivi, la un preşedinte intervenţionist opunându- 
se un candidat izolaţionist, atunci putem să punem cruce definitivă la 
cultura şi civilizația europeană; ei epurează activ bibliotecile, muzeele, 
până şi arhitecturile până la Atlantic: vor fi pretutindeni numai bloace sure 
ca la Kaliningradul bietului filozof al Prusiei Orientale, și al spațiului 
teutonic până la ţărmul Nevei, iluministul Immanuel Kant... 

Soldaţi germani! După campania din Polonia, Danemarca, Norvegia, 
Țările german-beethoveniene de Jos, degenerata Franţă care a ajuns să 
înroleze negri din colonii, iar recent de tot, după glorioasele operaţii din 
Iugoslavia și Grecia, înainte de a strivi definitiv Imperiul Britanic, las încă 
o dată în mâinile voastre Soarta Europei, a Celui de-al Treilea Reich şi 
poate că şi pe aceea a însuşi Neamului nostru German, care în lupta pentru 
existenţă dintre popoare ar putea să fie trimis la lada de vechituri a Istoriei, 
şi înlocuit cu specii mai puternice, mai bine conduse în luptă, mai rezistente 
la capriciile vremii, la iarna rusă şi la canicula stepelor Asiei Centrale 

borodinene, care mă fac să cred că deşi femeia germană, atletică și 
prolifică, nu e o vită de muncă, după cincizeci-şaizeci de generaţii va arăta, 
prin mutațiile şi selecția naturală ce sunt substratul nelisenkist al adaptării 
la mediu, tot atât de fesenistă precât ne apare, deranjând ochiul nostru 
pictural, fimeea kolhoznică sau cea citadin-şuncoasă rubensian încât să nu 
piară la coadă pe gerul năprasnic al Răsăritului, mă rog și mă rog şi mă rog 
Dumnezeului maistrului Eckhart, celui al lui Feuerbach şi tuturor forțelor 
supranaturale wagneriene, să ne ajute în această pe viață şi pe moarte 
încleştare, încât după război Richard Strauss, contemplând muntele de 
trofee bolşevice, precum şi ceremonia depunerii la Poarta Brandenburg a 
drapelelor marilor unităţi sovietice de luptă, să se folosească nelimitat de 
cele mai exuberante celule motivice beethoveniene, pentru a celebra 
începutul unei magice noi ere pentru bătrânul şi veşnic tânărul nordic tip 
uman bestial blond biruitor... 

— Gott schiitze Deutschland! şopti înlăcrimat sub cerul enigmatic 
românesc frumosul Otto Runge, camaradul lui Marius Ghizdavu. 

Ca și cum Germania n-ar fi fost îndeajuns ocrotită de Fiihrerul ei şi 
de vigilenţa securiştilor ei! Oscar Hubig înscrise în memoria sa de elefant 
astă deviaţie de la laicitate, de la autenticul spirit totalitar, a artistului 
frumos care va salva în încercuirea de la Stalingrad viaţa amărâtului de 
Marius Ghizdavu, pe când se lăsase de pictură ca să delireze: visa la Clara- 
n ger şi epopeiza dantesc între două înghiţituri de Pferdegulasch. 

Soldaţii noştri geniști terminaseră de deminat piciorul de pod din 
sectorul lor. Acum aduceau flori şi le presărau peste tot Prutul. Pe malul 
dimpotrivă, aceleaşi operații le efectuaseră cu vreo oră în urmă trei 
comandouri conduse de Stelian Dabija al Olguţei, de Petrache Hulpe al 
Cocuţei şi de Mitică Supeanu al Nunuţei, după care raportaseră cu mândrie 
chiar socrului lor, domnul colonel Belizarie Moga, că au reușit. 

Acum se desprinse din liziera neagră a plantației de plopi tremurători 
un transportor amfibiu blindat și, cu un zgomot infernal, manevră ce 
manevră până trase cu spatele chiar la intrarea pe podul metalic cu grinzi 
de stejar scârţâietoare. 

Un tinerel în civil, nalt şi sprinten, agreabil și isteţ, îl sprijini pe 
principalul vinovat până ce cobori pe scărița metalică de atinse, cu cizmele 
de fiţe dăruite de Ducele Benito Mussolini, pământul românesc. 

Făcu paşi fermi spre pământul tot românesc de dincolo de pod. 

Era sensibil marcat de maiestatea răsfrântă în Prut a tăcerii şi îşi 
masca emoția sporovăind. Reporterii se îmbulziră, de îndată ce Mișu 
Focșăneanu le făcu semn. Bezna fu sfâşiată de fulgere mici. Înainte de a 
mirosi a praf de puşcă, văzduhul duhnea a oxid de magneziu. 

— Kreuzzug gegen den Bolschewismus, bla-bla-bla, Kampf zweier 
Weltanschauungen gegeneinanderen... 

Și ecouri de entuziasm şi emulaţie exprimând adeziunea întregului 

popor la politica cârmaciului: „Fiihrer befiel, wir folgen dir!“ 

-— Fiurere, dă-ne indicaţii, şi noi le vom realiza! 

— Der Fiihrer rettete Europas vor den bolschewistischen Gefahr... 

Începură reporterii să explice că de pericolul bolşevic să apere 
Europa a venit el pe podul de la Prut. 

— Rassenhygiene... 

Zise cu aceeaşi voce stăpânitoare de gloate, ca-n 1936 când, 
obnubilând Legile de la Niirnberg cele mai mult decât antisemite (= ceva 
bolnav în specia însăşi!), că diclar deşchise jocurili Olimpiadei, pentru paşe 
şi dezarmare. 

Păşi peste maldărele de flori, parcă îngrețoşat să nu calce peste ceva 
bălos într-un ţintirim. Scoase din buzunarul de la inimă un pistol de damă 
ŞI trase o şusă-n sus: poc! 

Era ora startului oficial: 22 iunie 1941, trei şi cinşpe minute. 

Se putea muri pe cel de-al doilea front al momentului, s-a şi murit 
din belşug de cum se porni acest gigantic cros cu linie de start lăbărțată pe 
1639,41 kilometri. Valuri-valuri, care în avioane, care în tancuri, care în 
camionete, care călări, care mai de care mai pedestru, îndeosebi, tineret 
român, tineret german, tineret german, tineret german şi tineret finlandez, 
cu fulgere de şpan în privire, cu inimi de oțel Krupp şi cu piele de om 
vulnerabilă, totuşi cu o voință de a combate bolşe 


— Heroisierung? — Niet!!! 

— Ist muss sein? — Altfel, ştoiu Nobel! 
— Resemnare, recitativ, resignaţiune, răcituri... 

Cadavre. 

Fără drept la morminte. La pomenire. 
Hoituri... 


Ei au luptat pentru patrie? 

Occidentul a fabricat 85% istorie anti-Hitler şi doar 5% anu-Stalin. 

Ei au luptat pentru jaf şi cotropire şi genocid în folosul vârfurilor 
celor mai reacționare ale imperialismului german, a căror emanație cea mai 
semnificativă a fost hitlerismul. 

Pentru patrie şi pentru civilizaţia europeană, au luptat doar oamenii 
sovietici, în frunte cu marele Lenin, martirul Troțki şi genialul Stalin! 


Ce s-ar fi întâmplat dacă Wehrmachtul nu ar fi dar, ci ar fi primit 
PRIMA LOVITURĂ? Când și așa, nimicind prin surpriză Dispozitivul 
Ofensiv al lui Stalin, nu a putut evita apoi violarea femelelor sale pe ruinele 
fostelor cetăţi intelectuale! Poate pentru totdeauna de-spiritualizate, nu prin 

confort C6line la Sigmaringen, ci prin macularea însăşi... 

— Stalin nu s-ar mai fi oprit la Berlin, admise Dorothea. Armata 
Roşie ar fi intrat în Paris ca armată eliberatoare și plimbarea pe Bulevardul 
Victoria Socialismului n-ar mai fi făcut-o De Gaulle, ci Molotov şi Jukov, 
cu Sartre, cu Aragon, poate şi cu Malraux şi, desigur, cu Maurice Thorez 
zâmbind seducător fesenistelor în curs de formare chiar pe malurile Senei, 
după raţionalizarea-cartelarea principalelor sortimente de potol. Însă nu 
văd ce vezi tu rău în asta! Căci nu contează ce face istoria din tine, ci ce 
faci tu cu ce face istoria din tine! În timp, dacă Republica Populară 
Franceză s-ar fi dovedit un eşec, cetățenii ar fi constrâns Partidul 
Muncitoresc-Ţărănesc Francez să se spargă, în scopul unei reveniri la 
pluralism, la tot ce a fost autentic, progresist, în ideile de la 1789! 

— Până una alta, expedie domnul d'Esgrignon controversa la 
crematoriu, nu Armata Roşie a devenit agresoare depăşind în Polonia ce 
câștigase prin parteneriatul Ribbentrop-Molotov, ci Wehrmachtul a pornit- 
o banditeşte împotriva bastionului păcii şi socialismului! 

— Şi să nu uităm că, în acel moment, Uniunea Republicilor Sovietice 
Socialiste, surâse extatic Dorothea, încă nu-şi stricase imaginea, nu se 
retrăsese din Cuba, nici din Afganistan, ca să nu mai vorbesc de ușurința 
condamnabilă cu care a cedat Europa Răsăriteană, care îi revenea de drept, 
pe minimum 99 de ani, ca o compensație pentru sângele vărsat de 
comsomoliștii ei, fii de muncitori şi colhoznici, pentru eliberarea 
Occidentului, cu pivotul său Parisul, de sub jugul fascist! 

Deodată, aici, orologiul de la Geamia Mică a Baselului sunase trei şi 
cinşpe, iar muezinul bosniac, ținându-se cu mâinile de tâmplele înroşite de 
efort, chemase poporenii să păzească sfintele porunci, într-o lume corectă 
a valorilor diverse şi a confortului tehnic şi intelectual. 

Pentru Maximilien şi Despina-Dorothea, era oră de siestă, sex, somn 
sau conversaţie. Dacă Marius ar fi făcut urât, ei şi-ar fi moderat opiniile 
până la poziţii civilizate, încât gaura dintre concepții să nu-i oprească, 
gazdă şi musafiri, să se simtă cu toţii bine, ghiftuiți dulce. EI era sufletește 
Dincolo, în Atelierul Ernst Barlach cu care fiică-sa, Irinuca, îl aşteptase 
şaisprezece ani să vină, să se exprime, uite, tăticule, m-am sacrificat 
dăruindu-mă în 1976 unui elveţian onorabil, dar bătrân; el nu! EI pretextase 
că se lăcomise la delicatese incompatibile cu un tub digestiv uzat, era însă 
perfect treaz, ar fi putut să se certe: să-i lumineze pe proști, fie ei şi 
occidentali, cam revoliuționeri de profesie, cum cuplul d'Esgrignon- 
Schlauberger, despre galiţieni, Marea Recuperare culturală în Est şi 
imperiul lui Stalin ce răpise, smulsese mușcături mari din Galiţia Mare, în 
scopul măreț al deznaţionalizării dure, ireversibile, perfecte, prin nimicirea 
elitelor, îndoctrinarea gloatei şi schimbarea proporțiilor etnice. 

— Nu cred neam că o stăpânire sovietică la Paris, râse el, ar fi fost la 
fel de ușoară ca ocupaţia nazistă! În patru ani, n-ai mai fi întâlnit pe trotuare 

decât feseniste de stambă. Şi eventuale comsomoliste deplasându-se, cu 
grupul, spre Muzeul franco-rus din Strada lui N. A. Ostrovski... Biblioteci 
epurate, catedrale însilozând cartofii pentru rații. 

Deci era vesel, se afla — nici nu mai ştia pentru a câta oară — după un 
război sfânt pierdut, se ciorovăia penibil cu femeia solidă, sudoriță, 
tractoristă, pompieră, scafandru, hamal, creată de totalitarisme. Pe şevalet, 
în dreapta patului, micuţ cât al sfântului Calinic de la Cernica, o pânză în 
lucru: „Naşterea României iorgovane“. 

Un pictor furios. PNŢ-Borviz și PNL-Parizer, două din principalele 
ingrediente ale CDR-ului în final de mileniu, cum le poreclea el, argeşean 
care unde cunoscuse la Florica, în mai 1941, pe autentici liberali şi 
ţărănişti, îl deziluzionară până ajunsese la cea mai pură cu putință URĂ DE 
CLASĂ marxist-leninist-stalinist-maoist-polpotist-castrist-zbâganistă. 

Căci pomenite la guvernare, cele două racorduri cu România Regală 
şi Ideală nu duseseră o politică bugetară de să ia de la pagodieri şi bancherii 
lor, ca să dea case de creaţie şi comenzi la pictorii, sculptorii, graficienii, 
Compozitorii, instrumentiști, soliștii şi soliştii-de-renume, comedianţii, 
scriitorii de proză, eseiştii, poeții, dramaturgii, realizatorii de pe radiouri și 
teveuri, gazetarii de geniu analitic, stăpânii lor, filozofii, profesorii 
superiori şi inferiori, în genere dăscălimea calificată şi necalificată, marii 
noștri savanţi şi inovatori, şi vraci nu în ultimul rând, cât în timpurile noi 
aste cohorte fac mai mult pentru siguranța naţională decât orice armată, 
fie ea și una mică suplă, profesionistă, modernizată, cibernetic activă. 

— În anul sfânt 2000, când vom comemora pe banii contribuabilului 
60 de ani de la nimicirea României Regale, monologa octogenarul martor, 
şi 10 ani de când gloatele noastre deznaţionalizate mancurt de la est şi vest 
de Prut au privit XXX la cum se unesc germanii, gloate ireversibil 
bolşevizate, iacă dar că noi eroii nu mai avem pe cine vota pentru 
parlamentul de la ceceu şi de la Casa Poporului „Nicolae Ceaușescu”! 

Liberalii şi țărăniștii nu că s-au compromis, lrinuco, fată hăi! S-AU 
DEMASCAT!!! Merită-n vis ghilotina lui Robespierre. (I-a corupt, frate 
Maximiliane, şi partenerul fesenizator din coaliție. Fesenitu-s-au!) 

Pur şi simplu, lrinuco tată, nu erau liberalii lui Brătianu, nici 
ţărănişti lui Maniu! Erau haitele catilinare cari după 1992 n-au mai încăput 
în Nomenclatura postbolşevică, de la care, nu te iluziona, n-ai ce cere, ce 
critica, incultă, sălbatică şi hoață, împărțită între Iliescu, Funar, Vadim şi 
Verdeţ-Păunescu, şi aliată cu interlopimea burților tatuate! 

— Erau, or fi, dar tu bea-ți ceaiul fără să te opăreşti iar! spuse din 
ochii cu gene lungi Irinuca, şi îi rupse un fragment de cord sticlos, aşa de 
tare semăna ea cu Eliza, maică-sa, văzută de Marius în gara Sărata din 
Ucraina conducându-și primul soţ la o moarte superfluă pentru Neam și. 

— Tara noastră românească/ Nu va rămânea Regat/ Ea va fi 
Împărăţie/ Şi Mihai va fi-mpărat! cântau soldaţii noştri luând Caucazul. 

— Am zis, Corneliu Coposu şi Dan Amedeo Lăzărescu trebuie să 
plătească! Pentru că au dat tineretului neștiutor iluzia Reconstituirii. 

Aşa grăi şi, brusc, cavalerul desțărat la Basel avu o privire tulbure 
lăptoasă de fanatic pisoi pumă, cum Hitler în 1944, senil revigorat, gata să 
se înmormânteze ca un gigant, în moloz, în ruinele întregii Germanii. 

Era suficient să te uiţi la el, fără nicio inițiere în retorica artelor 
plastice, şi citeai imediat pe faciesul său de călugăr smintit, o stranie URĂ 
DE CLASĂ, atât pentru PNL-Parizer girat de seniorul Dan Amedeo 
Lăzărescu, sprijinit pe toată infatuarea vechii elite, când a zis că să dăm 
rasol cu constituția iorgovană că ș-așa nu va rezista prea multă vreme, — 
cât şi pentru însuși domnul-domn Corneliu Coposu cu tot cu PNT-Borvizul 
lui, visat naiv în anii de pârnaie ucigătoare, unde ar fi ajuns, sau după, cică 
ȘI... turnător, cum semnala poolimii poetul naţional obez al epocii anti- 
Eminescu, de renaștere religioasă, porcească şi footbalistică. 

Ci Marius soarbe ceaiul sovietic roz. Pânza lui e umedă, lunecoasă, 
mistică, tainic obscenă ca desfăşurarea în plan a unui cilindru preuterin. 

Pe diagonala descendentă de la nord-vest către sud-est, iaca sus un 
ce cauzal al nexului: o muiere cu mâini pistruiate de sudoriță tocmai a 
capturat pă preşedintele postceauşist Ilie, de la PSD-Zeamă-de-varză sau 
mai degrabă pă occidentalul în maniere, premier postdăscălescist, Petrică, 
şi-l pupă-pupă mecanic, nu-l slobozeşte neam, p'amândoi obrăjorii. E în 
preajma lu' 20 Mai 1990 şi aiastă fimeie șuncoasă cu fese mari, o adevărată 
focă, adaptată la mediul bolșevic, unde trebuie să rezişti la gerul din 
locuinţă şi la coadă de cu seară până-n prânz, fără măcar să ştii psihic dacă 
bagă, exprimă cu toată sinceritatea românească a mujikului, a omului 
simplu, mandatul cu care cei de jos trimit să parlamenteze pe cei de sus: să 
ajute Dumnezeu pe comuniști să ne dea o Constituţie care să garanteze 
neşte dregători nou-nouţi, cari să aibă milă de populație! 

Şi venerabilul pictor de la Basel, ce moştenea de la tătâne-su Voicu, 
profesor în Basarabia, puternice aplecări spre un narodnicism adesea 
radical, dacă nu chiar extremist anarhic, potriveşte ca această scenă de 
pupături cu mesagiu să se petreacă în dreptul Şcoalei de Războiu din 
Capitală, în fața unuia dintre cele mai cunoscute, frecventate de autorități 
festiv, monumente închinate de poporul român Oştirii sale, care vărsându- 
şi cu asupra de măsură sângele în lupte terestre, aeriene şi navale, a creat 
baze de negociere adesea excelente, ca să aibă ce risipi clasa noastră 
politică, — striga el ca şi leul în turbare, dar în zadar, unii, feseniști 
mărturisiți, semnând un tratat straniu cu URSS-ca-mortăciune, alții, cripto- 
feseniști clasici fără vreo legătură de ideal cu România Regală, semnând 
cu o parte a URSS şi a noii structuri CSI, cu U-cra-i-na, o chestie de bază- 
n vid cum că să fie deznaţionalizaţi toţi românii din Ucraina, nemaiexistând 
NICIO garanţie ca protecție, după ce am recunoscut şi semnat că nu-s ai 
noştri! Să se ocupe de ei Ucraina! Ucraineni, deznaţionalizaţi-i, fraţilor, că 

nouă nu ne pasă! Noi avem de furat, ca să creăm o burghezie românească. 

— Vrei război cu Ucraina? îi şterse dulce cu şerveţelul ceaiul de pe 
bărbie blonda Isadoră. Nici n-ar fi nevoie, bunelule, să ne cernobilească 
făcând uz de arsenalul lor nuclear! De la Odessa, din Crimeia, un simplu 
blocaj naval la Constanţa, la Mangalia și la gurile Dunării. lar pe uscat, 
tăierea aprovizionărilor cu petrol, cu gaz metan, cu minereuri pentru 
uriaşele noastre combinate dejist-ceauşiste, încă nedemolate imobiliar. 

— Dejist-ceauşist-iorgovane, dragă!... Fiindcă nu s-a renunţat la 
economia potemkinistă, de imagine la telejurnalul de seară, nici astăzi... 
„Cel mai mare combinat de porci din Europa!“ Cu aerul că nimeni în 
Occident nu-şi permite să-şi crească porcii aşa de grandios!... Ar da 
faliment imediat. Se poate însă fura statul, bugetul, contribuabilul pe așa 
sistemă, de-aia nu s-a renunţat! E mai interesantă pentru bandiți această 
eroziune a Neamului, practicată de proprietarii politicienilor noştri, decât 
soarta românilor din jurul României. Nu, nu cred că putem face Război 
Sfânt acum. Cum nu puteam începe război, izolaţi, în 26 iunie 1940. Am 
cedat şi atunci, dar strângeam din dinți, ne-am pregătit intensiv pentru 22 
iunie 1941 ora 3 şi un sfert. Dar, vezi, cum s-a procedat la 1991 în august, 
când România a recunoscut, pentru prima oară-n istorie, independenţa de 
sine a unei părţi a ei, Republica Moldova, azi nu mi se mai pare o trădare 
fesenistă fără seamăn. În fond, la 1992, când cu războiul sfânt de pe Nistru, 
Virginica îmi tot scria de îngrijorarea Molotov-Ribbentrop de la 
Washington: acolo nu se mai dormea de groază că România lui Iliescu ar 
putea înarma Republica Moldova, instigând-o să nu cedeze instantaneu 
Transnistria ruşilor... Nu se poate, adică, Occidentul să fi obţinut acord 
pentru NATO, să urce la doi paşi, în Estonia, de aurul fântânilor Peterhof, 
şi să nu i se lase Rusiei ceva preţios la schimb — Basarabia noastră! Şi 
Bucovina, și Bugeacul, în caz că recunoscându-i-se Moscovei zona de 
influenţă spre Serbia, Imperiul Țarist se va reface spre disprețuiții Balcani. 

Aşadar, cei care la 1997 au terminat definitiv cu Reconstituirea 
României Mari n-au fost emanaţii, ci ăilalți, ei preferând a ceda teritorii şi 
bogății, decât să intrăm în UE-NATO combătând rentabila corupție! 

Hoţii noştri au... achi-e-zat astfel la Pactul care a dezlănțuit ultimul 
război mondial şi a cărui denumire, Ribbentrop-Molotov, trebuie acum 
lungită cu noi nume, româneşti, de hoți şi de tâlhari şi de istorici vânduți! 

Din această perspectivă, că n-a bocit nimeni, a indiferenţei totale nu 
numai a gloatei, ci şi a elitelor, abia cincizeci de ani după şirul faptelor 
eroice dintre Prut şi Nistru, de la luarea Odessei, din Crimeia, din Kuban și 
Caucaz, de la Cotul Donului şi din Stepa Calmucă, dintre Mureş şi Tisa, de 
la porțile Budapestei, din Cehoslovacia și Austria, apoi din munţii noștri, 
îndelung așteptând americanii... ah, ce să mai zic!... Mai bine tac. Adică 
Războiul Sfânt, la Răsărit şi la Apus (!), purtat pentru supraviețuirea 
României Regale, de la 1940 la 1964 şi chiar la 1990-1992, împotriva 

ambelor totalitarisme, tot zbuciumul nostru, tot eroismul, îl am de pictat eu 
cu scrum, ca pe-o nuntă după cincizeci de ani, cu mireasa desfigurată de 
lipsuri şi cozi, cu mirele sclerozat de televiziune şi așteptare a unei pensii 
noi, care să le permită un parastas decent... 

— Sunt strigoi, Isadora, admise brusc nonagenarul Marius. Și 
mucoasa-i bucală străluci roz în căscat ca la africanii de aceeaşi vârstă. Sunt 
un român regal şi, de aceea, consider partide cripto-feseniste chiar PNL.- 
Parizer şi PNŢ-Borviz. România asta, pe care am părăsit-o definitiv, s-a 
fondat la 6 martie 1945, odată cu implementarea de către Dej a primului 
guvern de republică sovietică, al lui Groza. România ceaușistă n-a făcut 
decât să dezvolte idealul stalinist târziu al naţionalismului, 1964: nişte 
costume de căluşari pentru activiștii tot bolşevici! Cât despre România 
iorgovană, care este şi cea din urmă, eu văz doar un fel de bol alimentar, 
mozolit într-o eternă tran-zi-ţie, pentru a fi digerat de Uniunea Europeană, 
dispărând din istorie până în 2222 Limba, Ţara şi Neamul fără a se fi 
exprimat globularisit la standardele latine... ca Franţa, ca Italia, ca măcar 
Spania... Fireşte cade şi idealul omogenizării Est-Vest, Marea Recuperare 
a istoriei culturale netrăite de Galiţia Mare cu Lemberg al doilea Paris, 
capitală a Galiei Mari, de la Salonic la Kânigsberg. Doar nu sunt tâmpit să 
cred că galițienii sunt capabili de așa efort şi atâta idealism, însă visul 
contează. Trebuie să te hrănești cu ceva drog oniric ca artist, ştia şi 
acuarelista Marieta Ghizdavu în 1912. Mai rău încă, o să vedeţi cu timpul 
ce mai rădăcini ale Înapoierii cauzate de marxism-leninismul moscovit, şi 
de jugul Imperiilor, își vor emana cornițele și în Ungaria, Polonia sau 
Cehoslovacia, mai ştergându-le şi românilor din ruşinea Mineriadelor... 

— De ce nu o Românie iliesciană după una dejistă şi una ceaușistă, 
înțeleg, înțelese că-l înţelege doamna profă Emilia Tomoioagă, în vizită la 
Basel, poreclită de liceeni Infractoarea. Adică că Io Ion Iliescu a cedat ca 
un prost şi un nepatriot Cotrocenii lui Constantinescu, supunându-se 
verdictului urnelor, deși era bine informat pe seama cui, la ce fel de profil 
moral de Ţap are, lasă ţara să tranziteze în derivă. Nu înţeleg însă, ca 
cititoare de Cuţarida Mare, de ce în acest măreț tablău, ale cărui calităţi 
strict plastice le admit, uzezi dumneata de sintagma Românie iorgovană! 

— De ce te foloseşti, mă, de sintagma România iorgovană, sări în 
ajutorul doimii sale grase proful Micşunel Tomoioagă, poreclit de liceeni 
Infractorul. De ce nu te foloseşti de sintagma România cristoiască, având 
în vedere pe principalul ei analist de la Cotidianul fondat de Ion Raţiu, sau 
de ce nu România galeriană sau România hagică, având în colimator, 
indubitabile, resurecția ortodoxiei, respectiv renașterea fotbalistică! 

— Renaşterea fotbalistică, mârâi cu dispreţ pictorul aproape centenar, 
nu a readus în ţară Cupa Campionilor, cum a reuşit Împușcatu. Resurecția 
ortodoxiei nu o contest, atâta vreme cât se predă și în școli religie, iar curțile 
bisericilor au devenit neîncăpătoare de câţi se roagă să câştige la tele- 

loteriile organizate de ProTV, Antena Unu și chiar Televiziunea de stat, 
îngăduite fără ca jumătate din profit să meargă la Biblioteca Arsă de armată 
a studenților noştri. Cred însă că toată neglijarea culturii se trage de la 
constituția iorgovană, votată la 20 Mai, votată deja atunci, la 20 Mai 1990, 
când prin potrivirea cifrelor, electoratul a ales o Adunare Constituţională 
de o compoziţie de Congres XIV, — precum și, chipurile neînregimentat în 
vreun partid, exact pe cine trebuia, ca să dea acestui agregat de paragrafe o 
denumire solemnă, „neutrul“ Iorgovan! 

Ehei, eu am fost doctor în drept interbelic de la Sorbona, iubiți 
musafiri din ţara pierdută! Nu este adevărat că s-a dat rasol cu această lege 
fundamentală şi, cu atât mai puţin, că nu va dura. 

Dimpotrivă, eu am cea mai înaltă consideraţie, tehnică, pentru așa-- 
numita constituţie iorgovană, găsind-o inexpugnabilă. Fu apreciez, din 
perspectiva ieșirii strategice la trei mări, că nici fortărețele noastre din nord, 
Przemysl, Brest (Brzesc) şi Marienburg, ca să nu mă refer decât la spaţiul 
galițian, n-au fost proiectate mai bine. Această lege nu conţine căi de atac 
şi va dura până la sfârșitul lumii sau până ne vom dizolva în uie, pe la 2112, 
sparți în diverse enclave autonome... 

— Constituţia iorgovană este ultima noastră Constituţie. România 
iorgovană este ultima noastră Românie! repetă doamna Irinuca, fiică, în 
hol, conducând pe cei doi mesageri ai gerontocrației cederiste, veniţi să 
propună tatălui ei vip un loc eligibil, pe care să candideze împotriva 
personalităților cu care a venit în politică inebranlabilul Zahei Avăcăressi, 
Marius expediindu-i furios în ţara de origine cu răspuns negativ. 

Ba pe undeva şi jignitor. 

— Accept propunerea, a declarat rânjind genialul pictor, mângâindu- 
şi pisicul siamez, doar dacă tabloul meu cu nașterea României iorgovane 
va fi expus în permanenţă, fie la sediul liberal de pe artera nord-sud, fie la 
sediul țărănist în destrămare, de pe artera est-vest din Capitală! 

Ținând seama şi de conţinutul politic al opusului. 

Care băga zâzanie atât în cadrul Convenţiei, între cele două grupări 
cripto-feseniste, cât şi în cadrul coaliției după algoritm, pediștii neputând 
nici ei trece nepăsători peste sărutul brâncuşian dintre Petrică şi lo Ion, 
pictat în colțul din stânga sus al pânzei dreptunghiulare. 

Marius își tăia toate punţile, ştiiind că bolșevismul e boală grea cu 
sechele nevindecabile. Estul, la o normalitate occidentală, de lauri bio, nu 
va ajunge niciodată. Fiindcă clepsidra omogenizării ca nisipul curge: în 
2112 statul român va fi dezintegrat, iar în 2222, din cauza inculturii, limba 
română va fi o limbă părăsită, o limbă omorâtă, o limbă moartă. 

Totuşi, creatorul de la Basel, din Elveţia de nord-vest din colţul 
franco-german alsacian, nu prea depărtat de Sonnenheimul Capelei 
Timişorene, n-avea boală decât pe două personaje politice, regale dar 
rămase obsesiv imprimate pe retina sa cât încă nu se desțărase. Vai! 

Domnul Corneliu Coposu şi domnul Dan Amedeo Lăzărescu! 

Domni, ambii. Regali. Interbelici. Cum îşi amintea chiar Marius 
țărăniştii și liberalii tinereţii sale. Ce dacă suferiseră mai mult decât el, 
condamnări de peste 20 de ani, bine gândite de partidul securităţii! 

Acum lucrând ambii, poate involuntar, la derutarea Junimii române 
inculte, necastrându-i roate iluziile, girând identitatea de PNL-PNȚ, pentru 
formaţiuni fără declarat ideal de Întoarcere la România Regală Mare, 
indiferent ce repercusiuni ar avea, în gloata electorală sau printre cărturarii 
cu ambiţii boiereşti de trai bun, o asemenea opţiune idealistă. 

Fără acest prinţip de Războiu Sfânt, de reînnodare-încârligare ca la 
vagoane, a Istoriei, cu ce a fost înainte de violul totalitar sovieto-nazisto- 
sovietic, la care fu supusă România, nu poţi deosebi în actuala colcăială 
de... partide decât fațete pluraliste ale fesenismului consensual originar- 
original, bolşevico-interlop, când totuși boborul a dus-o într-o fericire şi nu 
ştiu de ce Io lon Voievod şi vornicul Petre își dezic grupările! 

— Critica formelor fără fond, strânse Isadora mai tărişor pe Sergiu 
Enache, nepotul torţionarului Jan, de mânuţa-i flocoasă şi transpirată, a fost 
principala preocupare a intelectualului de formaţie teutonică la noi, de 
îndată ce, cu numai o valiză cu izmene, a descins aicea provenitul să ne 
văduvească şi de puţinele pinacoteci ce întemeiase aristocrația română 
fanariotă, plutonierul-major de cavalerie prusacă Sigmaringen Carol, de 
tristă amintire ca Hohenzollern, titlu nobiliar cumpărat pe valută stoarsă 
ulterior de la bietul țăran prin pelagră, fonciire şi, desigur, botniță, încât 
sărmana Sultănica nu mai avea ca s-o ieie căprarul Drăgan, care prindea 
armăsarul din herghelie cu dinţii de nările nasului, decât doi juncănași, o 
vacă, doi cârlani, zece oi ş-un berbec, sărăcie lucie, cum consemnează cu 
durere avocatul Delavrancea, faţă de înainte de deschiaburire când ţinea 
opt perechi de boi ungurești din Europa Centrală, şase vaci olandeze cu 
ugerul cât căldarea, nouă cai iuți ş-o turmă de oi ce umplea valea râului de 
behăit când coborau dinspre Muntele Conic. 


Dunărea, mică în dreptul Castelului cât să dai cu piatra pe țărmul 
celălalt, curgea ruginie pe sub carpenii întomnaţi, care văzuseră pe Hans 
Morgenstern, ginerele lui Marius, vărsând pe furiş urna cu cenușă, Eliza 
sperând degeaba că vreo moleculă din ea, măcar una, va ajunge de la 
Sigmaringen la Orşova-n RO. Dinspre clubul urmaşilor prizonierilor şi 
deportaților în URSS, venea printre ciocniri surde de sferuţe de biliard sau 
de petancă, o doină mormăită, de român înstrăinat, care-şi exprima dorul 
de Țară într-un suspans de alegeri anticipate, din atâta ofertă câtă putea 

oferi clasa politică incultă ce confunda rotația cadrelor cu rotativa Regală. 

La clape era Viorel Pepi Enache, iar piesa interpretată remixa o 
miniatură antiotomană: Peneș Curcanul de tânărul compozitor Ciprian 
Porumbescu. Deci Vip Enache își executa armata la taburi, care încă se mai 
făcea, detaşat taman la Divizia Europeană, cantonată în codrii negri de la 
Sigmaringen, iar Sergiu venise pe la el ca să-i comunice că s-a șucărit 
unchiul Jan, tatăl lor, că după ce l-a pus să-i aranjeze s-o facă aici, acum 
pișă ochii să-l aducă mai aproape de mă-sa şi de Sultănicile mahalalelor 
Capitalei, glumeţe cu căprarii, care le recită lor din Penis Curcanul. Aşa 
întâlnise el pe Isadora. Se cam cunoşteau de la o conferință de presă a 
preşedintelui Zahei Avăcăressi. Ea venise peste apă, de la Basel, ocazionat 
pentru că îi telefonase bunicul Marius de la Sonnenheim să evalueze, la 
faţa locului, pe malul Dunării, un intravilan pe care voia să-l cumpere în 
coproprietate cu fratele lui din America, criticul financiar de pe Coasta de 
Vest, de la Santa Diana, petrolistul Augustus Octavian Theo Ghizdavu. 

— Tot critică fără fond comite, continuă ea după ce-l ciupi de braţul 
hirsut mirositor a praf de pușcă, şi cel mai simpaticuţ bunic din lume, deşi 
formaţia sa teutonică se cam reduce la excursia din vara lui 1937, prilejuită 
de celebra Expoziţie de artă degenerată, de la Institutul de Arheologie din 
Miinchen. El s-a prezentat însoțit de o prietenă Dorothea, rănită în Spania 
şi oblojită de Lina la Ziduri, consolată de Marius după ce securiștii sovietici 
i-au înecat soțul troţkist în Ebru. Ea cunoştea perfect limba, căci sibiancă, 
urmase totuși Liceul de fete din Kiel, port tineresc, unde se lăuda, şi nu 
prea, a fi pitrecut o noapte c-un matelot foarte măciucar, pe nume Reinhold 
Heydrich, meloman care va fi ulterior promovat pe funcţii de răspundere 
în securitatea nazistă, ca fanatic competent neobosit, ce îşi va da până şi 
viaţa, în Praga lui Kafka, pentru parrruidul lui iubit, mândria sa. 

— Toţi marii expresioniștii germani, atât de dragi lui Marius, erau 
reprezentați și batjocoriți în acea Expoziţie, cu ştirea şi aprobarea lui Hi, 
aspirant cândva la o carieră de pictor şi arhitect, dacă nu chiar din iniţiativa 
lui de frustrat, printr-un simplu telefon pe firul scurt se organizase totul. 

— Dacă Mein Kampf, citită ca Mon Combat îl surprinsese, părându- 
i-se mai degrabă o carte antimarxistă, decât antisemită cum o vedea 
Dorothea, cuvântările lui Hi îl contrariau pe Marius ca pe un iniţiat în 
măgăriile uneltite de Uniunea Republicilor Sovietice Staliniste privind 
Regatul Român. Nu se împăca deloc cu subestimarea grosolană de către 
Berlin a potenţialului de război sovietic! Dar la expresionism era şi mai la 
largul lui, chiar se pricepea. Îmi spunea că nici măcar în Romantism omul 
german, bestia nordică în general, nu dăduse ceva mai specific şi mai 
durabil, mai consistent ca plăsmuire a formei, mai bogat în adevărul uman 
şi politic. Deci toată imensa butaforie nazistă e ingineria unor incompetenţi 
încrezuți şi vom scăpa relativ uşor de aceşti ageamii neastâmpăraţi! 

— Hitler este un măgar tâmpit! răbufnise el beethovenian în gura 

mare şi oricât s-a străduit nu la Miinchen, ci mai târziu, la 23 august 1939, 
Despina Schlauberger-H&buterne, să-i flexibilizeze puțin poziția anti- 
Ribbentrop-Comintern, n-a obţinut decât vreun zâmbet ironic, chiar când 
argumente puternice, ca disciplina conştientă a gloatei, capitularea 
austriecilor culți, sau campaniile-fulger din 1939-1940, păreau să o ajute. 

— lată de ce, în 22 iunie 1941, Marius Ghizdavu petrece — ostentativ 
biografic! — cu domnişoara poetă Clarissa Honig, vizitând-o la Schit, în loc 
să se expună la Prut, evitând smart ca numa' juma de veac mai târziu să-şi 
bată joc facţiuni feseniste, cripto-feseniste sau oengiste de jertfa sa 
prostească pe dealul Țiganca, şi a prietenilor săi, doctor Lecca, profesor 
Noveanu şi preot Damian, pe dealul Epureni, după forțarea blestematului 
râuleț pe cursul său inferior, între Cania şi Țiganca Nouă de azi. 

— Eu cred că e mai bine să te împuşte vreo lunetistă ca erou tânăr, 
decât să trăieşti nesimţit de mult şi să percepi adevărul total, ce kkt s-a ales 
de dealurile tale, oftă Sergiu J. Enache, codind ochiul cu jind spre 
ghiulelele cupuliforme cu care blonda Isadoră înainta, despicând pe 
orizontală şi pe verticală aerul parcă balnear de la Sigmaringen. 

— Kurilele... Kurilele, observă ea. Japonezii n-au semnat nici până 
acum că... lar bunicul vede poziţia noastră prin analogie: cum ei mărginesc 
Asia, aşa şi noi Europa aia de Est, care câtă contează... 

— Noi nu suntem japonezi! i-o tăie cu katana sa scurt pe doi băiatul 
şi începu să şuiere absent o altă doină de cătănie-n NATO. 

Dealtfel toate aceste crezuri culturale îl enervau. Există şi 
creativitate de alt gen. Uite, să montezi un videoclip mişto... Sau să concepi 
o motocicletă performantă. Și joace de război, în care hitleriştii totdeauna 
pierd. Sau chirurgie estetică de haitec, cum îşi pusese Clara Honig într-o 
clinică de la Baltimore faciesul pe o plasă fină de aur, de arăta la post-post- 
menopauză atât de derutant, încât determinase şi pe Dorothea să se 
gândească la a-şi lua unele măsuri de înfrumusețare a botului ei marxist. 

Totuşi, era instructiv cum, căutându-l Moartea și acasă, şi pe navetă, 
şi la serviciu, şi la casa de ajutor reciproc a pensionarilor, Marius continua 
să incomodeze atâta pe toți, ca un războinic înnăscut sfânt. 

Soții profi Tomoioagă (Infractoarea & Infractorul) se întorseseră 
indignați, din periplul plătit dealtfel din banii poporului, în scopul ca să se 
informeze cum e în uie cu cerşitul de la părinţi a banilor pentru fondul 
clasei, fondul școlii şi fondul de protocol pentru examene sau inspecții. Ei 
nu se aşteptaseră ca expiratul Marius Ghizdavu să mai fie activ politico- 
plastic. Ei rămăseseră uimiţi că bătrânul se droga cu un amestec sartrian de 
aspirine, viagra, grâu în germinaţie şi nişte ciupercuţe găsite de Ag Nieszka 
în minele de argint părăsite din Vosgi, putând lucra ore nesfârşite, pe 
şevalet şi computer, fără a da măcar semne elementare de oboseală. 

— Da, dar asta nu mai e artă! a apreciat maistrul Trandafir Plotuna, 
adus din Aleea Regizorilor nr.22, bloc F3, scara C, de unchiul Jan ca să-i 

monteze un al doilea bideu la baie, de când își adunase un mic harem. 

Pe enormul ecran video cât de discotecă, pe care şi-l permitea 
securistul de externe pensionar la domiciliu, mai mult pentru fotbal de 
analiza comportării echipei sponsorizate, pentru sex şi uneori pentru 
tâlcşou, când participa cine trebuie, apăruse şi încremenise prim-planul cu 
capodopera frescă pe carton Nașterea României iorgovane, a cărei 
compoziţie în M obscen făcu să-i tremure involuntar guşa privitorului vip. 

— Ce dacă e mai mult un afiş pamflet decât o operă de artă academică 
de atelier Courbet, ca Chivufele şi hamalii Brăilei a lui Steriadi! Nu văz, 
detectă el analogic valoarea de tezaurizare a pânzei ghizdaviene, vreun 
muzeu din spaţiul galițian care să refuze fresca supremă a lui Picasso, 
frescă sau ce e, în care înfierează „crimele din Coreea ale imperialiștilor 
americani“, comandaţi de călăul MacArthur în războiul dezlănțuit de Stalin 
şi Mao, ambii marxiști-leninişti de geniu represiv veşnic tânăr, cum poate 
doar Vanea Ţăpoieșu la noi. Încă din 1950 acești clasici au înţeles, riscând 
chiar conflagrația nucleară, că nu e... bine, ca experiment, să pui acelaşi 
popor, în nord să practice bolşevismul, iar în sud capitalismul... 

Ce se vedea pe ecran avea în colțul nord-vestic un bărbat din popor 
care pupa pe altul, în maniera mitică de arătare că priviți, măi, şi cruciți-vă, 
că acesta este Unsul, cel predestinat să se jertfească zi de zi pe plan 
organizatoric şi de construcție de partid, ca şi pe probleme ideologice şi de 
perspectivă economică pe principiul cărăbușului, care, în pofida a ce ştie 
inginerimea, zboară, zboară, zboară... lar de la acest sărut serafic venea în 
M, femeia defeminată, abrutizată de calitatea vieții bolşevice, un tip uman 
pe care Marius, cercetând videoarhivele televiziunilor de la Strasbourg, îl 
găsea, în aceiaşi saci de stambă, răspândit de la Cortina de Fier până-n 
Insulele Kurile. Ale ei picioare îngreunate de celulita cozilor și a navetei 
sunt susținute de domnii interbelici Corneliu Coposu şi Dan Amedeo 
Lăzărescu, da, cu greu menținute în M, pe când ea se naşte clonat pe sine, 
ca Românie iorgovană. În timp ce în colţul nord-estic veghează presa, un 
ziar fluturând heruvimic, pe o parte scriind albastru că Adevărul fondat la 
1858, iar în dreapta, traducția rusească, anume Pravda, după ce înainte 
fusese Iskra, adică tot Scânteia, te pişi pe ea de Revo, Isadoro!... 

Titlul de catalog al acestui opus radical, pentru că în Occident nu se 
admiră decât faptele de senzaţie polițistă de la noi din Est, este: „Al doilea 
furt al Revoluţiei Române“ şi e tezaurizabil, dacă ai de spălat bani. Pentru 
Marius, ce n-au făcut ăia, n-au dat gata nici ăştia. România a stat două 
cincinale pe loc, ca să fete burgheji prin acumularea primitivă interloapă a 
capitalului de la stat, sărăcind însă corpul didactic, pictorii şi pe Eminescu. 

Creatorul Capelei Timişorenilor de la Sonnenheim şi al Ansamblului 
funerar de la Sigmaringen, al proiectelor pentru Cimitirul Transfugilor de 
la Kladovo şi al Mănăstirii Miorcani, închinată martirilor Războiului Sfânt, 
explică în Convorbirile publicate de Clara Honig, că nu a putut exista, ca 

la 1848, pe islaz, un pre-program al răsturnărilor noastre din decembrie 
1989, dar s-a exprimat spre Ceceu o doleanță de om simplu, genială: 

— Să fie şi la noi ca-n Ungaria, Cehoslovacia, Polonia şi R. D. G.! 

— Acesta era programul Revoluţiei răsculaților și, până la alegerile 
din 1992, când de frică, m-am cărat Eu, se vedea că vom retrograda. 

În ce priveşte însă Partidul Naţional Liberal, Partidul Naţional 
Țărănesc şi cel Social-Democrat, adică nişte formaţiuni scuipate mediatic 
pe motiv că „apăruseră ca ciupercile după ploaie“, pe când emanaţii au stat 
cu capul sub gloanţe rău ţintite, în concepția mea de Homo solus din 
România Regală în Războiul Sfânt, ele nu trebuia să exproprieze aceste 
identități decât cu un program de Reconstituire, menţinut până-n pânzele 
tricolore albite, dragă Max, indiferent de consecințele electorale şi de jena 
de a mai înnădi coaliții de guvernare cu feseniștii nomenclaturii aliate cu 
intelopimea şi aventurierii. Acel program just, cu rădăcini în România 
Regală, ar fi trebuit să înscrie pe stindardul de luptă: Unitatea Naţională 
(Un program miloşevician! îl respinse Dorothea, ar fi o reluare a 
Războiului Sfânt!), Monarhia (Parcă n-aţi avut voi monarhie kitsch sub 
soții Ceauşescu! cită din presa intelectuală d'Esgrignon.) şi Procesul 
Bolşevismului (O-la-la!), anume nu din perspectiva deţinuţilor politici 
supraviețuitori, ci din aceea a decalajului păgubos în care activiștii şi 
securiştii ne-au pus Țara faţă de alții, inclusiv prin masacrele din 
Decembrie şi Mineriada de la 1990, doar ca să nu ne dezvoltăm cultural! 

— Dimpotrivă, a sărit în sus la război Isadora, eu cred, ca şi 
preşedintele Zahei Avăcăressi, care având şase copii mi-e ca un tată, că 
principala condiție de progressss în Țară este reconcilierea naţională şi 
Chiar mai mult decât atât, că investitorii de know-how nu vor veni decât 
dacă se promulge o lege organică de garantare a proprietăţii: nimeni să nu 
se mai teamă pentru ce a agonisit, de la jefuirea Ceceului încoace! 

—lară eu, ca român regal ce mă consider, luă Marius Ghizdavu o 
ținută de lord ce-şi plimbă paşnic, pe gazonul din spatele Castelului, 
căţeaua, acuz alți doi români regali, cam acelaşi leat cu mine, de a fi mințit 
poporul cu televizorul, garantând, prin personalităţile lor venerabile, nişte 
formaţiuni cripto-feseniste hoaţe, incapabile de capitalism. Culpă-neculpă, 
am vegheat şi eu, ca idiotul, la naşterea României iorgovane, care este şi 
ultima în bimilenara şi ortodoxa noastră istorie aici! 

Fără program unionist, monarhic și justiţiar, nici nu ai dreptul să 
expropriezi partidele Brătianu şi Maniu, Isadoro, de glorioasa lor istorie, 
Românească şi Est-europeană! Te aşezi în fund, să stai ca fesenista lângă 
fosta Iskra, azi Pravdda, haia cu pretenţia de a fi fost fondată la 1888! 

Atât de mare era îndârjirea senilului boier fotograf de Război Sfânt 
la Ziduri, încât nu l-a mai combătut nimeni din personalul feminin, pus a-l 
îngriji la Basel în Elveţia noastră şi, apoi, la Sonnenheim, în Alsacia. 

Tocmai prididise a-şi impune şi el un nume comercial, de îndată ce 

se desțărase şi izbutise să-şi expună marfa repetat în Occident, devenind şi 
în ţară de interes major, din punct de vedere ca tezaurizare şi ca îndurerată 
speculație postumă, pe şocul de ultim moment retrospectiv. 

Iară doi colecționari în drum spre Strasbourg se opriră la el la Basel 
cu o ofertă de preşedinţie onorifică la un partid patriotic, inventat de ei şi 
de niște parlamentari evadați de la grupări invizibile, fără nădejde de 
asigurare de poziții eligibile, pe listele de la alegerile anticipate iminente. 

Date fiind proiecţiile cubiste pe pânză ale mutrelor, precum și 
sălbatica dezlănțuire coloristică a nonagenarului pe întreaga suprafață 
pixelată, experții nu identificară nici pe venerabilul francmason Amedeo, 
nici pe Căposu, abia înfierat „turnător la securitate“ de „poetul-pore 
național ceaușist“, incitând şi pe necandidatul la preşedinţie Ion Raţiu, a-l 
înfățişa ca „fachir“ ce scoate din pălărie pe Emil Constantinescu la 1992. 

Era timpul florilor cioraniene în Occident și al unor dezbateri privind 
oaia clonată Dolly, încât descălțându-se în hol, cei doi voiajori pe banii 
care lipseau de la nişte medicamente compensate la amărâţi, se exprimară 
că e de actualitate. Ceea ce Matthias Griinewald auzi bine, că urechile nu- 
] trădaseră ca retinele. Se enervă foarte tare: oaspeţi din ţară de la noi, şi nu 
desluşeau că nu de Seniorul Coposu se lua el, nici de Amedeo Modigliani, 
ci doar de România iorgovană, care va retrograda! 

Și de ce toate acestea? De unde atâta nesimţire la sublim? Ce a 
determinat involuția asta, mânca-ţi-aş sufletu', iubite cetitoriule? 

Totul se trăgea de la inconvenientul că am pierdut războiul, propus 
de bolşevici la 26 iunie 1940 şi acceptat de noi ca sfânt abia la un an după, 
când se crease conjunctura să ne batem daco-roman, nu doar două-trei 
săptămâni, cât slavii polonezi sau iugoslavi, ci trei anişori, ca a doua forță 
contra totalitarismului roşu, şi apoi încă vreun an, ca a treia forță după 
debarcaţii anglo-americani şi aliatul lor estic, în contra ciumei brune, bună 
treabă record, rău exploatată de diplomaţii și intelectualii noştri azi. 

Trăi vid cerebral, înţelese că dacă ar fi ales e/ primar al orașului 
Basel, sau al Colmarului, nu e bine să demisioneze sub imperiul emoţiei. 

Pentru că, în general, nu se poate face nimic! Oriunde. Oricând. 

Deoarece lucrezi cu niște... oameni! 

Simţi că nu-l mai interesează, ca Homo solus, naşterea României 
părăsite. Din câteva mișcări sacadate ale pensulei, la baza compoziţiei în 
M, puse alţi doi bărbaţi decât cele două momeli interbelice, după siluetele 
cărora se aliniaseră cripto-feseniştii hoţi. A/ doilea furt al revoluției 
române. Doar ca să nu fim şi noi ca redegiştii, polonezii, cehii, ungurii! 

Pe urmă, cei doi interlopi deveniră Churchill şi Roosvelt, femeia 
născătoare se făcu bombardier, din care se desprindeau... ouă Dali. Și au 
început să lase ouă : aşa mângâiau bombele anglo-americane dragii lui 
mahalagii de pe lângă Studio Lux, în Ferentari pă Prelungire. În colţul din 
stânga sus, se pupă acum Stalin cu oaspeţii săi, iar pe ziarul deschis în 

dreapta, o Pravdă, scrie cu litere naive, Yalta, ca loc al samitului. 

Supliciul Dresdei. 13-15 februarie 1945 se cheamă această pânză 
expresionistă finală, lucrată cu atâta simţire nordică, încât expertul critic 
Matthias tuşeşte politicos când Marius îşi declină talazurilor Pacificului o 
cetățenie europeană. Apoi, strâns cu ușa, mârâie printre plăcile dentare: Ich 
bin ein Elsasser! Din Colmar! Și estetul clatină duios din cap, necontestând 
că, mai devreme sau mai târziu, acest opus târziu îşi va găsi locul firesc la 
Muse Unterlinden, cât mai aproape de Retablul de la Isenheim, când peste 
sutele de ani nu va conta decât alegerea aceleiași palete sumbre de către cei 
doi călugări dominicani expresionişti, M+M. Deocamdată, pe măsură ce 
argeşeanul devine tot mai alsacian, opera este şi rămâne expusă într-o 
cramă, nu atât vinul subpământean atrăgând pe bătrân cât întâmplarea că 
localnicii numesc astă instituţie a lucidităţii creatoare caveau! 

— Unde erai la 22 iunie 1941? întreabă între două cupe amare veșnic 
tânărul Otto Runge, surâzător, având de unde muri. 

De parcă aveau timp fără limită în încercuire, la Gumrak, lipiţi de 
taluzul căii ferate, trei ore pedestru până-n centrul civic al Stalingradului, 
la mall, să iei ţigări Chesterfield şi un lichior de agave. Apoi avionul 
salvator, printre ultimele, în 21/22 decembrie 1942. Şi strania generozitate: 
întâi tu, frate Marius, că Germania mea nu va pieri fără mine, fără Goethe 
sau fără Kant, pe când România ta mai are muuult de recuperat și nu-și 
poate permite a risipi nici măcar un singur creieraş creator! 

Așa de mare era credinţa lui că Hitler, Goering și Goebbels nu-i vor 
abandona pe eroii cumplitei bătălii de pe Volga, dar superioritatea în 
oameni şi risipă de sânge şi de muniţie a totalitarismului roşu va bloca, 
probabil pe valea Mîşkovei, cam pe aliniamentul Nijni Kumski-V asilievka, 
generosul efort despresurator inițiat de resturile Armatei 4 Române şi de 
diviziile blindate 17, 6 şi 23 Germane, lansate dintr-un arc ce începe la 
Verhni Kurmoiarskaia, coboară spre gara Kotelnikovo, unde, înfometat, 
feciorul Marietei a întâlnit la brutărie tocmai pe unul din ginerii generalului 
Moga, spre a se curba apoi tot efortul de împingere pe valea Aksai 
Kurmojarski pentru a o săgeta spre nord în sus, pe la Nebikovo. 

— Unde eram la 22 iunie 1941? zâmbi a râde Marius. Am chefuit cu 
poporul... Am confecționat, Isadoro, un uriaş drapel român regal şi am 
manifestat, întâi, la Palatul Regal, azi ciuruit nimicit de jocul terorist din 
Decembrie 1989, apoi la Legația Germană, unde am aclamat pe profesorul 
Elvirei la ASE, Mihai Antonescu, şi pe însărcinatul Manfred von Killinger, 
cel parcă puţin speriat de cât amor îi arăta gloata, şi, ca nobil sensibil, parcă 
presimțind că, asemeni cuplului Fiihrerist şi celui preimperial de la 
Mayerling, va sfârşi în chiar acea clădire, împuşcându-se exemplar cu 
dactilografa de la cifru. Nu înainte însă de a fi cu brutalitate securistă 
pamfletat vulgar de cel mai propus poet național dintre Eminescu și 
Cărtărescu, care a folosit sensul peiorativ-mahalagesc giratoriu că baroane, 

slobozi-m-aș în mustăţile tale, anuicipând la 30 septembrie 1943, nimicirea 
popular-republicană a ce urme de aristocrație mai aveam în stoliţa 
îngropată bordei în plămânul stâng al Bărăganului... Cu acelaşi drapel, am 
făcut larmă mare și la Legația Italiană, chiar dacă anticipam atunci eu de la 
Mussolini un corp expediționar cruciat mai consistent, neregretând nici azi. 
A, s-a agitat mai târziu că italienii, cu mandolinele, că abia aşteptau să fugă 
de pe front şi alte insanităţi... Ca reporter de războiu, eu nu am constatat 
şovăieli! Dimpotrivă, convingerea mea este că aceşti catolici s-au bătut cu 
toată cinstea şi că au lăsat numeroase morminte fără cruci în Est, pentru ca 
franjurile Cortinei de Fier să se oprească măcar la Trieste, să nu devină 
Veneţia o uriașă casă de odihnă tovărăşească! I-au potopit şi pe ei forțele 
cominterniste, şi pe fraţii noştri unguri, în aceeași iarnă 1942-1943 când, 
după Stalingrad, războiul de jaf şi cotropire şi genocid al lui Hitler s-a 
transformat într-un disperat război ideologic de genocid şi apărare. De 
apărare de bolşevism a fâşiei mele galiţiene, de la Atena la Helsinki, sau 
măcar, pe un nou aliniament, a popoarelor mai apte de uie, maghiar, 
cehoslovac și polonez și, în fine, dacă nu se poate și nu se poate, măcar 
salvarea Libertăţii și Cărții pentru cât mai mulţi redegişti. 

— Eu zic, trase Runge cu urechea-i muzicală şi creştină la orga 
Silbermann a catedralei de deasupra criptei, că dacă nomenclatura nazistă 
avea luciditatea minimă necesară de a capitula necondiționat către anglo- 
americani, către 22 iunie 1944, când succesul debarcării lui Steven 
Spielberg nu mai putea fi contestat de niciun statmajorist, pagubele suferite 
de fondul locativ, turistic, artistic şi arhitectonic al oraşelor noastre ar fi 
fost reduse la jumătate şi, atunci, sindicaliştii noştri perpetuu nemulțumiți, 
de regulă redegiști, ar putea defila azi cu portrete Hi cu aceeaşi seninătate 
cu care la Moscova constat că se mai poartă Stalin! 

— Da, ciuguli bătrânul ca un cocostâre din plăcinta cu varză alsaciană 
şi şuncă grea, io mi-s de la Porţile Orientului şi pot să râd că proiectasem, 
lângă Drept, grup statuar iluminist Monica Lovinescu-Virgil Ierunca pe 
aliniamentul educativ cu Heliade, Gheorghe Lazăr și Haret, fără să iau 
aminte că telepoporul şi analiştii săi vor gândi veșnic că securitatea s-a 
luptat cu ei doi, cu oficinele imperialiste, deci ei își merită oprobiul public, 
ba chiar o pedeapsă cu moartea ca Pacepa, care a defectat — Codin pronunță 
a defecat — la americani! Însă stau beau eu, obişnuit cu vinuri negre, otrava 
asta chihlimbarie, şi imaginez expresionist ce-i în sufletul lui Soljeniţîn, 
care e rus şi ars pe dinăuntru ca vodca de grava luciditate dostoievskiană, 
când vede atâţia Stalini şi Lenini în Rusia republicană! 

— Nu cred că Soljenițin are o simpatie similară pentru vreun român, 
aşa că mai bine grăbiți-vă cu NATO, că bazele militare întreținute pe 
teritoriul Republicii Moldova de Dumă, nu doar Ucraina ţin în şah, ci şi 
țara voastră, care am citit pe Internetul belarus că a trădat cauza 
panslavismului şi, deduc, ea apare ca o gaură neagră pe axa Trieste - 

Belgrad-Bucureşti-Minsk-Moscova, numai bună de umplut cu cvas! 

— Otto scump, deveni afectuos Marius, mi-aş dori să nu mai mor în 
vecii vecilor, numai ca să mă lămuresc dacă în era post-Miloșevici sârbii 
îşi vor eroiza conducătorul sau vor blestema, precum cărămidăresele și 
copiii de moloz ai voştri, o cramponare personală de putere sub pretext 
naţionalist. Cu alternativa unei Iugoslavii intrate global în uie şi, pe urmă, 
dominată de enclavele sârbilor oricum majoritari! 

— E înspăimântător cum, la voi, în trei zile, analiştii bombardieri au 
întors vremelnic împotriva NATO o opinie publică de DA 90%! Numai 
altoind, cu cinism cominternist, alegaţia urmează România ? pe portaltoiul 
cincizecist Ție-ți vorbesc, Americă!, fără măcar altă baniţă de efort decât 
că minți ca o gazetă/ oficialitate americană! 

Toți localnicii localului întoarseră priviri urâte spre masa lor. Otto 
Runge era de dincolo de Rhein, cumpărase-n Alsacia, venea însă doar în 
vacanțe, lăsa pământul preerie, deteriora situl. Altceva era însă cu Marius, 
care în persoană mergea cu treburi la Bursa de vinuri de la Colmar, în zilele 
lucrătoare, iar în uichend îl găseai nesmintit la Mulhouse, în Place de 
I'Europe, la Steme, cinchit, cu produse lactate în niște căldări de plastic 
ovale, şi cu ros6, din pinot noir, în megasticle la doi litri pe gustate, cam 
jegoase. Deci mai mult la Otto se uitau ăia a harţă şi, desigur, la Clariţa 
Honig cea nespus de frumoasă după intervenția estetică ce suferise pe 
exterior, însă menţinând dinţii stricaţi, așa cum au toate americancele, 
îndeosebi când riscă asumat să spioneze pe securiști la Timişoara. 

— Unde te-au surprins evenimentele din 22 iunie, Marius? îi pipăi cu 
tandreţe Clara brațul mumificat pătat deja de toxinele senescenţei, încât ai 
fi putut paria că nu va putrezi cine ştie ce după. 

— Care 22 iunie? tresări el cu ochii înfipți în dinţii ei stricați de 
popcorn şi ciungă, în timp ce gândea să demersioneze prin lhpicioasa-i 
nepoată Isaura, la preşedintele Avăcăressi, cu ale cărui conferinţe de presă 
se familiarizase, că să poposească de 22 decembrie, când serbăm 
fesenizarea revoluţiei, nu numai la televiziunea de stat, apoi la kilometrul 
Zero universitar al democrației şi, „pe repede înainte”, la cimitir. O sugestie 
pur practică şi fără dedesubturi! Să se aprobe escală suplimentară, pentru 
depus coroane și la Crematoriul Uman, ca să poată fi omagiaţi, comod, şi 
timişorenii, care chiar dacă n-or fi dezlănţuit ei revoluția exploatată la 
București, ci Lăzile au aprins-o cu brichete de la Rovinari, măcar au 
însumat statistic al doilea număr la morți pe municipii pe ţară. 

— Al văz't? zise cu admirație de femeie Saie Buburuză, directorul 
adjunct al Consiliului Naţional de Analize Sistemice, privind direct în 
ochelarii acad. lon Codoi de la Institutul de Cercetări Științifice din 
România, aflați în trecere dinspre Heidelberg spre "Toulouse, în bibliotecile 
românești înapoiate negăsindu-se deloc cărți şi periodice de vârf recente 
despre Războiul Sfânt. Când s-a definitivat... scenariul, s-a prevăzut şi cum 

trebuie celebrați martirii! Ce a exclus din itinerariul oficial popasul la 
macabrul cuptor, se datorează numai Timişoarei neofasciste, aia care a 
agitat Punctul Opt, în balconul de arhitectură mussoliniană, să se restrângă 
democraţia, marginalizându-se de la viața politică peste patru milioane de 
specialişti! Existând deci semnale de lovitură de stat revanşardă vizavi de 
rezultatele scrutinului de-mo-cratic de la 20 Mai, în noiembrie-decembrie 
1990, pe fondul destabilizării așa-zis civice, al cărei rol ațâțător la un nou 
război l-au deconspirat la Adevărul oamenii de bine şi, constatându-se că 
Timişoarei 1 se rezerva hegemonia în aceste uneltiri, e clar de ce nu s-a mai 
cheltuit cu coroane şi pentru Crematoriu, în decembrie 1990 aniversar! Pe 
urmă, s-a creat un fel de tradiție şi, neschimbându-se de la o putere la alta 
oamenii de protocol, ceremonialul a rămas intangibil, imuabil. 

— Dar având în vedere predispoziția nativă a preşedintelui Zahei 
Avăcăressi spre implementarea ideilor valoroase, indiferent de sursa lor, 
nu văd de ce întregirea traseului n-ar fi fezabilă! Eu aș bifa acest punct. 

— Perfect, per-fect  fe-zabilă, domnişoară  Isadora! întări 
academicianul, mai lărgindu-şi cureaua cu o gaură. Dar... nu mai văz pe 
domnişoara Isadora! 

— Îngerul nostru păzitor, ceru iertare Marius, tocmai aleargă să prinză 
Orient-Expresul, fiindcă mâine, cu prietenul ei Sergiu Enache, trebuie să 
se alăture, la Ministerul Culturii, grupului de studenţi creștini, intrați în 
greva foamei pentru sponsorizarea publicării operei complete a poeţilor 
naționali marginalizaţi de globaliștii lichidatoriști superior finanțați. 

— Nici nu ştiţi cât mă bucur eu, izbucni într-un râs de coşmar obscen 
Clarița, că timişorenii ăia n-au fost numai masacrați, ci şi arşi! 

— E oricum regretabil, frumoasă doamnă, își clătină cu bunătatea-i 
specifică savantul capul, foarte intrigat, în tăcerea consternării create. 

— Din decembrie 1989, sau mai bine zis din 12 ianuarie 1990, când 
s-a anunțat la radio isprava PCR, de fapt ultima sa... realizare, nici 
Dorothea, nici Maximilien nu mai au curaj să-mi obiecteze că „or fi avut şi 
comuniștii păcatele lor, dar cel puțin n-au ars oameni“! lămuri Clara Honig 
de ce o pufnise acel râs bizar, ce îngrozise pe interlocutori, şi chicoti. 

— Da, comuniștii români au sfârşit arzând oameni... Unde eram la 22 
iunie 1941 întrebi, Clara? îşi aduse aminte cu sentiment cu tot Marius. Ști 
bine unde am fost!!! Și pe urmă, mi-am târât picioarele la Ministerul 
Propagandei, fiindcă ne convocase ministrul de resort, însuși Mihai 
Antonescu, pe toți. Doamne, cât de naiv puteam să fiu la 28-29 de ani! 
Ştiam de război, dar artist cu obsesia retoricilor tari, îmi imaginam că, la 
Hitler, generalul Antonescu obținuse ca ostilitățile cu ruşii să le începem 
toți exact la un an de la Ultimatumul privind Basarabia şi Bucovina, adică 
la 26 iunie, adică joi, hm! alegându-se o retorică a datei care să 
sensibilizeze Occidentul asupra naturii expansioniste crase a Uniunii 
Republicilor Sovietice Staliniste, că aşa cum întâi Basarabia şi Cernăuţii, 

apoi Moldova până-n Carpaţi, apoi toată România, apoi Ungaria, 
Cehoslovacia, Polonia, Iugoslavia, după care, se va staliniza şi spaţiul italo- 
german, a cărui nivelare bolşevică s-ar merita, desigur, dar pe urmă cad 
Spania, Franţa şi Marea Britanie şi, deci, se înroşește și Atlanticul... 

Din păcate, îngâmfatul de Hi, cum nu a înţeles mai multă metafizică 
decât Hruşciov din meseria de pictor XX, nu a înțeles nici din a Doua 
cruciadă antibolşevică (vagul sprijin din Războiul Civil dat de europeni 
fiind Prima!) că planul Divin, aşa cum cu o argumentaţie irefutabilă a 
stabilit teologul Tani Damian, era ca să nu fie martirizată de securitatea 
literar-artistică decât o regiune limitată a continentului, Galiţia Mare, aia 
menită unei mari înfloriri spirituale abia după marasm, cu condiţia ca, la 
1990, de la Trieste la Kânigsberg să ne apucăm imediat de Marea 
Recuperare, nu de înfulecat ce kkt mănâncă şi Occidentul obez! 

— Zăltatul de Hi n-a-nţeles urletul expresionist-nihilist, panseul că 
e-n scârnă conceptul de om, completă rândaşul Codin, rezemând biciul de 
raftul întâi. Cu atât mai puţin, imbecilizat de adorarea sa de către gloate, nu 
putea concepe nici că Diavolul de Dumnezeu se foloseşte tocmai de el, de 
ditamai Fiihrerul, ca de o... ustensilă, cum i-a şi zis-o catarul valah 
Heidegger, când s-a prefăcut că a acceptat să intre-n nomenclatura nazistă, 
ca rector bogomil al Universităţii Multiculturale de la Sigmaringen. 

— Într-adevăr, şi adevărul este întotdeauna concret, admise Marin 
şoferul, divinitatea, adică reflexia înstrăinată de conştiinţa în sine şi pentru 
tine a negaţiei şancrului şi negilor de pe faţa progresului, adică Ceva ca 
atare şi atotputernic, se slujea de Adolf Hitler cu nonşalanţă, tot aşa cum 
Codin ăsta, de codirișca multifuncţională a biciului, de partea ei metalică 
din fuior de sârme împletite flexibil, pe care poate că 1-0 băga şi iepei sub 
coadă ca să treacă de la pas la trap sau la galop sau invers, şi tot cu aceeași 
ustensilă, ținută vibrant în mână precum Antonescu a sa cravașă, să ia un 
uriaş măr galben din livadă la Pribegi şi să-l spargă după penetrare în patru, 
ca să împartă la toți: domnişoara Cristina Done, domnişoara Dora 
Glagoveanu, domnul doctor Lecca, excitat de le voia pe amândouă, precum 
şi micul domnişor Raul... 

Or, ca să te foloseşti de un Homo sapiens ce dispune de armata, 
securitatea, cinematografia şi celelalte resurse ale Reichului şi ale noilor 
sale posesiuni, trebuie să-i bagi în căpățână conceptul XX superpragmatic 
că să fii ză best, deci o bestie pe măsurate, în domeniul tău, pe branşa ta 
imperialistă, frizând excelența în salonul tău privat Beauty Style. 

Zis şi făcut/ implementat! 

Oricât s-au străduit întru Războiul Sfânt ai noștri la Miinchen, în 12 
iunie 1941, marele expert în strategie Horea Bratu în mod deosebit, aliatul 
german a refuzat cu îndârjire să adopte ca semnificație a conflictului cu 
Stalin Dezrobirea fraților noştri din Basarabia şi Bucovina, alegându-se 26 
iunie 1941 drept ziua Z a Cruciadei Antibolşevice şi a trecerii Prutului, 

exact la un an după mișelescul neuitat ultimatum al lui Molotov, Goebbels 
invocând ironic necunoașterea de către opinia publică mondială a 
chestiunii, precum şi indiferența acesteia la existenţa sau semiexistenţa sau 
chiar inexistența unui popor român, a cărui supraviețuire până-n secolul 
XX o fi un miracol, dar un Copernic sau un Chopin sau un Wajda n-a dat, 
nici a avut un episod antic ca grecii, în vreme ce gloria lui Brâncuşi încă 
este de consolidat, iar Eliade, Cioran şi lonescu abia se cară şi oricum nu 
vor mai fi respectaţi după 1998. Drept pentru care e just a fixa startul la 22 
iunie, tocmai pentru că istoria o făuresc personalitățile mitice, meteorii. 
Vulturii! Scopul războiului dintre două ideologii, atât de puţin diferite 
precât ura de clasă de ura de rasă, fiind a-i permite lui Hitler să se confrunte 
la geniu cu alte două vipuri, cu Stalin, evident, pe care nimeni nu-l poate 
din istoria scoate, că a domnit mult, ca şi Dej-Ceauşescu, şi chiar cu 
Napoleon prin context la ambiţie, că a penetrat în URSS-ul Expandat tot la 
fatidicul corsican 22 iunie, gândind că o rezolvă cosmic, bliţeşte. 

— Unde eram la 22 iunie 1941? Ştii bine unde am fost!!! Și cât de 
naiv: se împlinea exact un an de la transformarea, de către Regele Carol al 
II-lea, a Frontului Renaşterii Naţionale în Partidul Națiunii, deoarece își 
dăduse seama că nu poţi guverna la nesfârşit cramponându-te de un front 
politic, deoarece masile simt dureros dacă li se ciuntesc din calitățile vieţii 
şi atunci tot ideea împuţită de partid e mai digerabilă. 

În noaptea de 21/22 iunie, pe lângă nişte sonete despre sex, că era 
timpul teilor târzii, sex înţeles în prisacă ca o pârtie paradisiacă prin ce 
poate scoate, din carnea şi sucurile morților la Bellu, această specie 
arboricolă meliferă mai specială, cu trunchiuri în costume de ciocli şi cu 
floricele ca o ceară căzută de foarte sus şi spiritualizată puţin, sex neînțeles 
deci ca un trântă ritmică muzicalizată, cum se bagă pe gât deep throat azi 
pe toate canalele, mda, către zorii de zi, când începuseră, în frunzişurile 
bogate de la Villa Hortensia mai puţin, în cele rare de la Villa Izvoraşul 
mai mult, să cânte prevestind a bombardament anglo-american cucuveaua, 
depărtându-șşi pe urmă nesuferitu-i glas Poe spre Herăstrău, la Palatul 
Elisabeta, unde vor încolţi la 1947 Petrică Groza şi cu Dej pe Regele Mihai, 
cum bacii interlopi şi imunitari pă ciobanu' mioritic, mi-am actualizat 
Jurnalul şi m-a cuprins o jale de nedescris: tocmai avusesem cu Virginica 
Gibson, la cină, la unchiul Alec vizavi, o altercaţie de vederi privind pe ex- 
Regele Carol al II-lea, căruia toate partidele, a căror fesenizare o inițiase şi 
o reiterase, dar absolut toate, inclusiv PNL și PNȚ, îi atribuiau nici mai 
mult, nici mai puţin decât... prăbuşirea României Mari, amărâta mea ţară 
lovită simultan de toate totalitarismele şi revizionismele!!! 

— Carol 2 este principalul vinovat! exclamase lulu Maniu când era 
deruta mai încâlcită. 

Şi s-a întâlnit şi înţeles cu Antonescu să-l abdice! 

Adevărul fiind că şi să fi fost Ceauşescu sau Iliescu în locul regelui 

Carol II, în vara lui 1940, n-avea cum să se bată cu Armata Roşie, cu 
Armata Germană, cu Armata Ungară sprijinită de Mussolini, cu Armata 
Bulgară, ba după nişte semne de nelinişte bine informată de la Marele Stat 
Major, poate şi cu Armata Sârbă, Iugoslavă, sprijinită de Rusia. 

Adevărul fiind că, electoratul tragediei compunându-se din români 
regali, care nu-şi delegau analiştilor de seară, de noapte sau de dimineață 
dreptul de a gândi, acuzaţia adusă de clasa noastră politică echipei Carol 
al II-lea se adapta cu slugărnicie prezentului de atunci, exprimându-se ca 
un reproş că de ce, mă animalule, n-ai adus mai devreme pe Codreanu la 
putere şi, în genere, n-ai trecut la timp din barca anglo-franco-sovietică în 
crucișătorul itafasci-germanazo-sovbolşevik? 

Or, bietul european democrat rege al românilor Carol al II-lea jucase 
cartea atlantică, franco-anglo-americană, la 1940, până la absurd, până 
când, vorba lui Codin, în faţa impetuosului asalt german, multiubita noastră 
Franță şi-a desfăcut, năucită, picioruşele catifelate. 

lar jalea mea era ca o vrăjitoare din acelea de te leagă-ncât nici nu-ţi 
mai vine să acţionezi. Bazându-se, desigur, pe reliefarea sânilor şi totodată 
a Ingratitudinii celei pentru care te jertfeşti ca argintul viu. 

— Au ne-au așteptat şi pe noi cu intratu-n primul val NATO 
polonezii, că le-am primit clasa guvernantă în septembrie 1939, cu tezaur 
cu tot, atrăgându-ne ura sovieto-nazistă? Dar cehoslovacii, că în 1968 în 
august noi n-am participat la invazia brejnevistă, alegându-ne cu un cult al 
personalității Ceauşescu de tipic maoisto-kimirsenist? Dară ungurii, pentru 
jertfele ce le-au făcut ostașii noştri, eliberându-i la 1919 de un totalitarism 
marxist, iar la 1945 de unul horthist? 

— Hai las-o Jos, că măcăne! izbucni în râsete prieteneşti M6zes 
Arpâd, graficianul clujean cu care Marius expusese prin 1934, la Baia Mare 
şi îndeosebi la Liov, alăturându-li-se Katalin Skârosi şi Nora Erdâdy, într- 
un mediu cosmopolit cu uimitor de multe galerii, opere-marfă prea bine 
vândute, că doar nu şi-a folosit ce a învăţat de la Tonitza doar pentru a 
sensibiliza autorităţi! În 1919, ne-aţi scăpat de bolșevicii lui B6la Kun ca 
să vină în loc fascistul amiral Horthy Mikl6s, iar în februarie 1945 ne-ați 
scăpat de Crucile cu săgeți şi de Szâlasi ca să ne aduceţi înapoi bolşevismul, 
fie el şi cu un bot uman râzător hrușciovian ca al lui Răkosi Matyâs... 

Marius zâmbi urât şi el. Apoi rămase cu privirile pierdute spre 
Spitalul Judeţean, prin poarta spre Europa lăsată  întredeschisă 
timișorenilor de sculptorul Ingo Glass, pe când Brâncuşi, în România lui 
Carol al II-lea, tot apropo de nişte morți, închipuise o fantă cu dilatare 
normală, nimeni închipuind pe atunci că ar putea vreodată să se pună 
problema în termeni de forceps sau de cezariană. 

— Da, pentru ca să ne fiți îndatorați, medita el îmbujorându-se sub 
fardul anilor, ar trebui să fie satisfăcute unele inecuaţii: horthismul să fi 
fost mai bun decât belakunismul, iar rakosismul mai acceptabil decât 

szalasismul... Sunt trist. Sunt bătrân şi trist, Arpâd, şi vouă vă arde să mă 
mai puneţi la vârsta asta să-mi mai explic intuițiile când modul de gândire 
e ca o catedrală Ingo Glass, o catedrală a naţiunii române indiferent de ce 
buze, multiculturale sau nu, o ca, o cate, o catedra-lă neisprăvită, căreia i 
s-au retras demult schelele, capitalul... Improvizam, improvizam asupra 
ingratitudinii: cât s-a chinuit ex-regele meu Carol al II-lea să obţină o viză 
atlantică, pentru SUA, pentru Franţa sau pentru Marea Britanie! De ce, mă, 
proscris? Și pe urmă, ex-regele Mihai, tot greu primit ca migrant! 

— De-aia! făcu indiferentă Virginica Gibson-Ghizdavu, în balconul 
dinspre Golful Pacificului, la Santa Diana, la pagodă, la copii. 

— Pentru că România n-a mers la sinucidere? o privi cu jale oratorică 
Marius avocatul. Pentru că n-a acceptat în primăvara lui 1940 să ne arunce 
agenţii francezi şi englezi, împerecheaţi dealtfel cu ai lui Mișu, Porţile de 
Fier în aer, blocând Dunărea?... Şi să ne dinamiteze puţurile petroliere, ca 
să se creeze dificultăți de aprovizionare Wehrmachtului? Păi, alea erau 
dificultăți? Cât Stalin îi trimitea regulat necesarul de pe listă, plus 
telegrame de felicitare, Fiihrerului, la fiecare nouă victorie? E clar că rolul 
nostru de aliaţi ai Occidentului nefascist era al unor simple trupe de desant, 
de sacrificiu: Carol al II-lea trebuia să facă mai mult încă, încă, încă. Să 
dezlănţuie, cum-necum, un război în spaţiul galiţian, ca să se slăbească 
presiunea asupra Franţei și asupra diviziilor engleze de pe continent. EEU 
să fi fost monarh, şi n-aş fi avut curaj să împing Ţara la așa aventură! Ca 
să-mi zică mie pe urmă Churchiull, la pace, că România a atacat cu 
neghiobie marea Uniune Sovietică! 

— A existat și o anumită orientare neconvenabilă în politica internă 
sub Goga şi sub Gigurtu! cu prudență reuşi să murmure Augustus, cu 
nepoţica Emily pe genunchi, într-o cramă din Somona County. 

— Carol antisemit!!! îşi plesni a exasperare pălmuţele bătrânul. Nu 
mai vin în vizită la voi!... Cu ce ţiitoare şi ce camarilă avea! Vânat de 
simieni şi de alții tocmai pentru că ar fi jidovit Țara! Sub Goga, nemţii luau 
Austria ca de la autoservire, după ce Tratatele interziseseră în mod expres 
Anschlussul. Sub Gigurtu, eram în plină... tranziție: pierdusem Basarabia 
şi Cernăuţi, ne pregăteam să ni se ia Ardealul și Balcicul meu! 

Hi însă era un dobitoc. Maaare! Vizitând expo Entartete Kunst la 
Pavilionul Realizărilor Naţionaliste, m-am speriat că nimicise cel mai 
profund german nordic aport, cel expresionist, la o eventuală menţinere a 
hegemoniei europene în ale Spiritului de către Reich. Azi, am cedat-o, 
hegemonia, aici la tine, acestui... Hollywood, Virginico! Or, cum acest 
aventurier dogmatic unise pe-ai săi în semi-ideea că atât imperialismul 
plutocratic american, cât şi imperialismul nomenclaturist sovietic sunt 
emanaţii ale aceluiași „plan iudaic” de stăpânire a lumii, a îi plăti româneşte 
tribut în petrol şi grâne nu îi era deajuns. Trebuia să comiţi şi aliniere 
ideologică, de Weltanchauung, a cărei sinceritate nu era crezută decât prin 

persecuții concrete. Alinierea formală şi incompletă a legislaţiei de către 
guvernele prefeseniste ale lui Goga și Gigurtu a inventariat-o ca pe-un 
fleac. Abia pogromul bucureştean, din ianuarie 1941, să-l fi făcut să tresară 
şi abia cel din iunie de început de război, de la Iaşi, pe care eu l-am anticipat 
ca pe un fel de primitivă vărsare de sânge ritualică, să-l fi convins de 
loialitatea regimului de Salvare Naţională antonescian. 

Convingerea mea era, este, că sistemul nazist, deşi a căzut în numai 
doişpe ani, nu a fost mai puţin o barbarie decât cel bolşevic şi aş deosebi 
între Holocaust (sau alt termen), ca ucidere rituală cumva, să meargă 
războiul bine, şi catastrofa exterminării prozaice, industriale, Shoah. Ar 
merita studiat în ce măsura în capcana acestui mecanism al coeziunii prin 
complicitate n-au căzut și alții... Mie mi se pare că şi marxiștii ucid inițial 
haotic, doar de... saftea, la schimbarea tipului de proprietate prin aşa-zisa 
revoluţie marxistă, iar abia apoi, cu sistemă, numai ca să bage în ciolovek 
o frică şi o slugărnicie statornică, mărind cât de cât productivitatea muncii 
şi asigurând stabilitate politică sustenabilă și durabilă chiar după ce 
nomenclatura și puii ei trec de la construcția ssocialismului îndărăt la a 
capitalismului. Nu sunt însă surugiu la cuvine. Nu mă pricep. Nu am timp. 
Eu sunt prea chinuit de alte proiecte, să mai scriu şi eseuri! 

Se şterse la ochi. Văzu soarele apunând şi împroşcând hectare de 
sânge, pe lamăle de sticlă somnolentă, zgâriind cerul în tunet de reactoare 
şi zgomote din marele port. Văzu auriu-ruginiu lan de secară în locul 
talazurilor neostenite. Ceva copaci bătrâni în lan, păstraţi parcă din simţ 
rural al perfecţiei sitului. Și lăstuni rătăcind printre flori de mac, de cicoare, 
de rochița-rândunicii, de neghină chiar; agricultura ţaristă, nedepăşită 
vreodată statistic-real de aceea materialist-ştiințifică şi dialectică, 
necunoscând de erbicizenie şi alte paracovenii şi bazconii. 

Aceşti carpeni suri şi potecuţă spre școala din Berdicev, cu duşumele 
mirosind plăcut, negru-maroniu, proaspăt motorinate. Picior peste picior 
stând, tablou cu şosetele vărgate ale Fiihrerului... 

— Donaţii pentru Mănăstirea Miorcani şi atât! hotăra Augustus cel 
neatins facial de vârstă, legănându-şi febril gamba stângă. Dacă scriem aici 
de miile de mucenici fără morminte din Războiul Sfânt, pentru odihna ceea 
cerească a cărora seară de seară, zi de zi, să se roage la Domnul nişte 
profesioniști, momentul nu e potrivit, căci Diaspora azi devine ezitantă, din 
penurie de istorici nefiind prea clar ce au căutat ăia acolo? Să contribuie 
la prelungirea războiului dincolo de Stalingrad, adică la creşterea suferinţei 
Neamului American, care ducea greul economico-financiar al războiului? 
O nu, pentru numele lui Dumnezeu, nu și nu și iarăşi nu! Nu la Războiul 
Sfânt trebuia să cheme generalul Ion Antonescu, pe concetăţenii uniți într- 
un front de monolit al suferinței! El trebuia să aibă luciditatea minimă 
necesară şi să cedeze, fiindcă lupta n-avea niciun rost. Nu până la Volga, 
la Don și Doneţ, nu până la Nipru, chit că are acest fluviu pe maluri sate 

pur româneşti cu duiumul şi se crede că nu dubiosul Șolohov a scris 
tetralogia Tihii Don, ci un ţârcovnic de-al nostru cu numele rusificat 
Kuţaridov, din derevuşka sau poate chiar obşcina Bucureştii, situată în aval 
de Kiev, dar în amonte de Dniepropetrovskul cel puternic industrializat, la 
vărsarea Psiolului, pe aliniamentul Chişinău-Golta-Poltava, zic, nu pe 
Nipru, deci, nu pe Bug... deşi poate că dacă se oprea pe Bug, să zic că se 
mai accepta o justificare ca apărarea la obstacol avansat, a graniţei clasice 
de pe Nistru, cu cetăţile lui Ştefan cel Mare încă nedemolate... 

— Ştii... Băi Auguste! avu Marius bătaie de inimă şi se trezi. Tu ştii 
că Sfântul Ştefan cel Mare a fost propus la UNESCO ca omul politic al 
mileniului doi? 

— Dar pentru care fapte? păli fratele cel desţărat încă din toamna lui 
1943, după primul raid serios al Cartei Atlanticului asupra rezervoarelor şi 
rafinăriilor sale de la Teleajen, Ploieşti, Băicoi, Câmpina şi Brazi. 

— Pentru că, venind la tronul Moldovei odată cu vestea instalării 
turcilor la Istanbul, a conceput acea celebră politică de Bizanţ după Bizanţ 
şi s-a căsătorit cu Maria de Mangop, tocmai ca să-i nască bazilei pursânge, 
iară zestrea ei de manuscrise antice să o împartă la Neamţ, la Putna, la 
Căpriana, la Storojineţ, la Colomeea, la Lw6w, la Movilău, la Jitomir, la 
Berdicev, la Cherson, la Ovidiopol și pe unde mai întemeiase colegii 
mănăstirești după tipicul cracovian, cu adaptările sofianice firești. 

— Eu îmi închipuisem că-l decorează la Vaslui pentru biruinţele sale 
ca Atlet al lui Cristos, îndreptă el spre cer, ca pe un pistolet, cu mâna 
pistruiată, tremurândă, telecomanda. 

— În acest caz, se lumină avocăţește nonagenarul artist la imagine, ar 
fi concurat nu la secţia oameni politici ai mileniului, ci cu Napoleon, cu 
Belizarie şi cu Frederic al lui Clausewitz, la secția strategul mileniului... 
Or, aici stă slab atât la concepţie cât şi la concretizare. 

— Și mai Bizanţ după Bizanţ eu zic c-avut-a geniu Vlad Ţepeş, 
proiectând Bucureștiul la 20 septembrie 1459, cănd a devenit clar 
analiştilor tv că păgânii nu mai pot fi eliminaţi de cruciați, după ce s-au 
încuibat în Constantinopolul nostru creştin ortodox, la 29 mai 1453. 

— Ştefan-Vodă al Moldovei, Virginico, zâmbi şi urcă tot el, cântat, 
trebuia mai întâi sa realizeze că spaţiul vital al Moldovei nu e spre Pocuția, 
deasupra Maramureșului, căci dincolo de Vistula, către Breslaul tatii, s-ar 
fi încălecat cu minimul necesar al rasei germane. Dimpotrivă, el, 
urmărindu-i pe tătari să le întoarcă înapoi prada și robii, nu pe Nistru ar fi 
trebuit să-şi înalțe cetăţile, nu pe Bug. Ci pe Nipru, care fiind tot atât de 
amplu navigabil precât Dunărea, ar fi fost un obstacol cu mult mai sigur, 
precum şi o rampă de plecare mai târziu, a lui Petru Rareş, către Marea de 
Azov şi o graniţă provizorie pe cursul inferior al Donului, de la Rostovul 
lui Soljeniţîn până la celebrul Cot, pentru ca abia într-o a treia etapă, poate 
sub Alexandru Lăpușneanu, a cărui dârzenie stalinistă ne impresionează și 

în ziua de azi, să atingem, în impetuoasa noastră expansiune, Volga, la est, 
şi Marea Caspică, piscurile de netrecut ale Caucazului şi Marea Neagră, la 
sud, acestea fiind şi limitele naturale pentru spațiul nostru vital, orice 
pretenţie teritorială dincolo de ele fiind de-a dreptul absurdă, dacă nu 
nebunie curată, fiindcă ne-am ciocni în secolul XXII cu maoiștii!... Asta 
cred despre Ştefan-Vodă al Moldovei ca implementator de ideal statal. Cât 
ca realizare, el, după opinia mea, contaminat de excesive scrupule 
evangheliste, nu a înţeles esenţa rasială a problemelor şi a concretizat slab, 
neizbutind să inițializeze umplerea cu substanţă pur românească a acestui 
imens spațiu, politică pe care urmaşii să o reitereze mereu-mereu, din 
această neîmplinire a sa trăgându-se surparea deja a jumătate din operă, în 
loc ca, în mai puțin de o centă de ani, Europa să aibă încă de la a doua 
domnie a lui Lăpuşneanu o protecție sigură, şi de aceeaşi natură cu sine, 
pur latină, împotriva diferitelor primejdii ce s-ar mai putea ivi din 
imensitatea neguroasă și mereu imprevizibilă a Asiei... 

Aşa cuvânta Marius Ghizdavu, în timp ce nepoţii săi Alex şi cu 
Vicky îi pregăteau avionul, ca să se culce oblic şi legat până la Strasbourg, 
unde-l aştepta cu un Cadillac roşu decapotabil, romantica Isadora-Isadora, 
fetiţa verișoarei lor Irinuca de la Basel, unde grăbitul spre paradis călător 
nu va zăbovi decât pentru minore dar obligatorii operaţii la Banca 
Schlauberger, urmându-și apoi drumul spre casă şi Operă prin 
Sigmaringen, Ulm, Linz, Melk, Viena, Mohâcs, Vukovar, Baziaș... 

Nu se grăbi spre Ziduri, unde ca tradiționalist boier rus, când pleca 
spre una din cele două capitale, care erau la el București şi Paris, lăsa totul 
în ordine desăvârşită, pe seama inginerului Otomega, uriaşul angrenaj al 
lucrărilor agricole, zootehnice, horticole, apicole, pomicole şi viticole 
funcționând adese chiar mai bine când stăpânul cel cu imaginaţie 
excedentară şi aplecare spre experiment şi inovaţie după 1940 îşi depunea 
prin saloane, la mari depărtări de mujicii săi, tributul monden. 

Croitorii lui erau cei mai mari din Valahia, parfumurile sale erau de- 
a dreptul feromonale, conversaţia sa era excelentă, dansul seducător 
nupţial, sărutarea înfocată, îmbrăţișarea nepermis de istovitoare. 

Domnişoara Lucreția Fotiade, cu micul liliachiu echipament pe 
umăr, cu pantofiorii şi nişte cărți în braţe, umplând holul comun de la etajul 
Villei Hortensia cu mireasmă de verbină, trecu somnambulic pe lângă popa 
Sică şi analistul Horea Bratu, fără însă ca aceşti bărbați preocupaţi de 
trebile statului măcar să o observe. 

Au mai participat: scriitorul basarabean Grigorie Căinaru, eseistul 
creștin Atanasie Damian, istoricul filolog Jenel Noveanu și doctorul de 
gâlci Liviu Lecca, dar mai târziu, venit direct de la masa de operații. 

La început, Marius Ghizdavu a înștiințat adunarea că tocmai a primit 
mesaj de la vecina sa Cheţi, că Mişu Focşăneanu, care 1-a şi făcut rost de 
ea în circumstanțe dovedind că înşală pe Elvira, nu mai vine: este în 

misiune peste Prut, la Odessa, pe urmele unor dosare de existenţa cărora 
ştie de la fostul său şef, Mihail Moruzov, a cărui asasinare la Jilava de către 
simieni, reținut însă pentru carlism de însuşi Antonescu pe aeroport în 5 
septembrie 1940, când se-ntorcea de la amiralul Canaris, prin doi ofiţeri 
arestatori, reprezintă o pierdere serioasă pentru structurile însărcinate cu 
proiectarea unei ordini pe alte baze, fiind prin adiacență a domeniilor cea 
mai informată persoană din Europa, în ce priveşte la ce ne putem aştepta 
de la răii sovietici, şi neînlocuibil cu ticăitul senator Alecu Ghizdavu (prea 
vârstnic pentru formatare și reprogramare cerebrală), nici cu Mişu însuși, 
dacă nu întreprinde în persoană o călătorie clandestină ca aceasta, cât mai 
adânc dincolo de front, deep throat în pieptul şi pântecul inamicului. 

Unde se şi afla deja. Cu cei trei gineri ai colonelului Moga. 

— Ceea ce vă caracterizează pe voi cărturarii prezenţi la această 
şedinţă extraordinară, zâmbi cu şiretenie popa Sică, este că în linii mari 
vorbind, sunteți bărbați liberi! Domnul doctor Lecca are un băiat prea 
reuşit ca să se încumete a mai face unul. Tu, Horeo, ai deja o fetiță, Adriana, 
care ştii bine că nu prea e a ta, ceea ce se va confirma dealtfel, postbelic, 
când tu vei desţeleni peisaje cu verdeață în Birobidjan și Habarovsk, iar ea 
se va împreuna cu criticul realist gorkisto-jdanovist şi securist mâncător de 
vişine, beutor de vişinată votcată, Vanea Ţăpoieşu... Damiane-Damiane, 
nu te râde, Damiane, că încurcate pentru om sunt căile Domnului, cinci 
cincinale de-acu-nainte vor trece până să ai şi tu o fetiță, Teofana, şi vei 
poseda la zile de să o vezi la casa ei şi să te joci cu nepoţei, făcuţi cu un 
oşean, tot popă, exorcist imobiliar, pre numele lui, Fătuţu, popa Tuţu, plin 
de acareturi şi renume! Iarăşi fetiţe, dulci, bucureştene, îți va naşte Dora 
Glagoveanu şi ție, frate Grigorie de peste Prut, Căinare, pe Vera, în martie 
1944, pe Otilia (Toto autonumită) în ianuarie 1946, dar tu nu te vei prea 
bucura-ndelung de gingășia lor prefeminină, fiindcă îţi va intra o viespe de 
insectar în faringe, pe motocicletă grea IJ-eu, în târziu de toamnă (!!!), 32 
octombrie 1956... Las la urmă a ta soartă, Novene, fiind tu cel mai cititor, 
deci ăl mai tare-n suflet pe-aici, şi tocmai de aceea, vei avea de tras în 
armonie cu aptitudinile! A ta soţie, Ioane, Ioana, lohanna, Hanna o cheamă 
şi abia se naşte în noaptea asta, îți va fi deci tânără, zglobie, sănătoasă, ci 
doar monoxidul de carbon al blocurilor îngheţate sub Ceaușescu ţi-o va 
dobort, lângă aragaz, în 15 februarie 1986, când şi taxiurile vor fi suprimate 
şi nu va mai ajunge doctorul Cezar Bogza să ţi-o scape. Numai că mare-i 
îndurarea cea de sus, Jenele tată, că de fapt o va lua Sus ca să nu ştie de 
pruncul vostru, preafericitul Albert, inginerul atomist ce, refuzându-i-se 
viza de Canada, pe când alţii de la Cernavodă tot plecau, sfat îți dau să-i 
cauţi osemintele ca azvârlite de Dunăre pe țărm la Kladovo, după ce şi-a 
făcut treaba cu ele întru construcţia energeticii ssocializmului, aşa să 
încerci, fiule, așa... 

— Dar pe mine, puse mâna-i albă, dezmănușată, gazda pe un cuţit 

inox ce folosea la malaxat culorile sale orbitoare, sălbatice, pe mine... Pe 
mine, nu mă slujeşti, sfinţia ta? Te faci că m-ai omis cumva? 

— La tine, îi sticliră ca zgârie-norii de se văd de la Santa Diana popii 
Sică ochelarii, nu te pot desluși, că tu, ghiavole, ai şi murit deja! 

Cine? Codin, Lina sau Marin şoferul furnase la spovedanie? 

Abia îngropaseră Cristina Done şi Liviu Lecca şi Raul pe aceea care 
a fost o capodoperă de soție, mamă şi amantă, blonda ca un înger Aură 
Done-Lecca. Cam a doua zi, a treia, începuse atacul sovieto-nazist de 
împărțire hitlerist-stalinistă a Poloniei, ţara muncitorilor şi țăranilor intrând 
astfel de facto în Axă. 

Axa Roma-Berlin-Moscova-Tokyo. Cam strâmbă. 

Dar numai strâmbătăţile durează sau contează în Istorie. 

ŞI totuşi lui Voicu Ghizdavu îi murise o scroafă gestantă din cele 
ținute de Otomega în rezervă, la Pribegi. 

Nu îi murise. Remușcându-se că s-a sinucis Aura, pe Marius nu-l 
mai îmbăta vinul, epuiza rapid toate alcoolurile tari ale lui taică-su. 

Decât să 1 se nenorocească fiul cel neîntreprinzător dar nemuritor, 
marele geograf porunci Linei să-i verse în fundul grădinii toată vişinata de 
la foişor. Ci Codin și Marin aruncară doar vişinele de prin damigene, 
îmbătându-se, fireşte, scroafa şi amorţind, de i-au săpat şi groapă. 

Dorothea era încă la Pribegi, găzduită de pictor sub acoperirea de 
intelectuală de epocă Matei Basarab şi Vasile Lupu, Despina, stăpână. 

Ca ofiţer de cavalerie, Regimentul Regina Maria, el era nerăbdător, 
atunci şi numai în criza de atunci, să-şi rişte zilele-n război ca Vronski şi 
mai ales să omoare cu mâna și sabia lui, să omoare, să vîneze bolşevici! 

Puse pe argaţi să-i facă în mare grabă lada de campanie, din brad, la 
dimensiuni cam incomode, mari să-ncapă şevalet, palete, cutii de scule. 

— E cât un sicriu! reveni la realitate urâta intelectuală ce văzuse 
destule excese în Spania, dar nu-și modificase aplecarea spre stânga. 

Cum groapa exista şi ea, asocierea elementelor pentru experiment 
macabru se făcu instantaneu. La amândoi. Neinteresând decât cum sună în 
fundul grădinii, spre şopotul Râului Negru, în rugă monotonă de greiere tot 
negru, sub capac întărit cu balot și colțare de tablă, sub stele mari de 
toamnă, bulgări căzând, apoi lopeţi de-a dreptul. 

Se poate suporta, fu concluzia de cocaină a amândurora. Ba chiar, e 
uimitor cum, în incintă strict delimitată, creşte consistenţa vaporilor de 
ambră, încât chiar viu fiind, aluneci spre nemeritată beatitudine... 

— O Beatitudine, reveni insistent marele artist spre popă, de ce mă 
persecuţi tocmai în acest moment cu puternice implicaţii decizionale? 

— Pentru că ţie nu ţi-e frică de război, dacă nu... de moart... 

— Geniul nu este numai înnăscut, el este şi predestinat! 

Într-adevăr, sări în sus cu simpatie medicul, așa e! Condiţia 
talentului este necesară, nu şi suficientă. Ca şi haşişul sau morfina. 


212 


— În genere, un artist, şi mă gândesc în primul rând la tine, frate Grig, 
nu piere înainte de a se fi exprimat. Dacă ţi se pare că-şi va risipi viaţa în 
nimicuri, nu eşti decât un profet nepatentat. Toţi rataţii au scris capodopere 
nepieritoare, pe care însă unii le-au ars, cum îşi propusese şi Kafka. 

Or, eu dinadins mi-am propus de lucru proiecte urieşeşti, încât... 

— În gara Sărata, bolborosi popa Sică greu, cu ochii bulbucaţi de 
scârbă, o farmacistă, Elisabeta, Eliza, Liz! rânji el tot prescurtând. Iarăşi 
una cu soţ... Te-ai învăţat, ai? privi lung batjocoritor spre bietul Lecca. EI, 
amărât inspector şcolar, de la Ismail la Chilia, la Vâlcov și în sus spre 
Tatarbunar. Tu porc, în gară, el plecând spre front, presimţirea ta că nu se 
va mai întoarce şi asigurarea că ai adresa doamnei dispărute cu şareta, şeful 
de gară privindu-te insistent-insistent, că te-ai speriat tu însuţi de tine. 

Pedeapsa Domnului: nu îţi vei recunoaște la notar fetiţa câtă vreme 
Dosarul, sub domnul Gheorghiu-Dej, putea să însemne sclavie! 

— "Toţi fetițe? explodă Noveanu cel cu băieţel dar fără parte de el. 

— Da, fete-fete-fete! hohoti obscen popa. Pentru că ele au şanse mai 
mari să nu fie azvârlite în participări fără urmări la războaie jenante mai 
târziu, într-o Europă ce admiră tocmai, după revoluţia politico-axiologică, 
acele neamuri cari n-au făcutără mare caz în istorie de un stat propriu. 
Ungurii, cehii şi leşii prea adese a lor clasă politică, de stegari ai 
naţionalismului, rămase fără obiectul muncii, urmând a privi cu jind la o 
administraţie poate mai puțin coruptă, dară cum-necum apăsătoare, cert e 
totuşi că aste neamuri n-au dispărut! lacă dar de ce muierile au dreptate: 
dacă tot va fi să ne regăsim cu toții pe asimptotă la limita dizolvării în 
aceeaşi Europă de la Atlantic la Ural, dar eu sunt antigaullist, zic de la 
Atlantic la Pacific, oare nu era mai bună poziția noastră azi în lume dacă 


Pic-pic-pic, câte-un pic-pic-pic, ploaie caldă, totuşi prea multă încât 
a ajuns pe agenda convorbirilor Fiihrer-Conducător, ai noştri asigurând de 
măsurile luate de România privind combaterea inundaţiilor, care oricum 
vor fi fără urmări deoarece se anticipează o scădere a cotelor apelor Dunării 
şi Prutului spre sfârşitul lunii iunie. 

— Ajută sau nu ajută Dumnezeu în epopeica noastră Cruciadă? pune 
cerului, plumburiu precum blocurile din Leningrad Kaliningrad, întrebare, 
teologul cel tânăr cu sufletul împrăștiat în toate direcțiile. 

Hohote mari de râs. 

Ocheanul cu care baleiase adineauri pozițiile sarazinilor, acum îl 
îndreptase către verticala locului şi aştepta un semn, Semnul. 


2713 


Semnul? Puțin sânge închegat, de la țânțari striviți. Nu am trecut 
Prutul și totuşi avem în rândurile noastre rărire: morți, răniți şi dispăruți. 

Analiza profesorului Horea Bratu, la Marius, pe harta din atelier, 
încă o dată excelentă. Încă? Da. Nu prevăzuse el cum ni se vor prăbuși fraţii 
francezi, surprinşi de concertarea aviație-blindate germană? 

Când popa Sică a scos carneţelul soios cu pomelnice, ctitoriale şi 
eroice, permanente, şi a întrebat că cine se oferă miel de înjunghiat ritualic, 
ca să iasă treaba de război bine, alde Grig Căinaru s-a înscris primul şi chiar 
părea foarte nerăbdător să ajungă la Căinării Vechi, la bunici, pentru o 
dulceaţă de nuci verzi, savurată în pridvorul patriarhal, veșnicit cu suple 
coloane de fontă ruginită albastru-brumat. 

— S-ar putea, l-a dezumflat la entuziasm, legănând a jale fruntea-i cât 
o grosime de Biblie autorul de manuale, ca anul ista să nu fi făcut bunică- 
ta — în Basarabia sovietică!!! — cine ştie ce cofeturi, în caz că rația de zahăr 
nu prea s-a adus, sau n-a prea băgat și la economat la voi la Căinării Vechi, 
iar când s-o dat, poate că bătrânii, aceste repetabile poveri, cum îi va numi 
poetul național al României ceauşiste, şi al României brucaniene și poate 
ultimul, teoretic postmodern, aceste biete suflete uitate n-au apucatără! ŞI 
chiar dacă, să admitem noi prin absurd, că au apucat, e insuficient. Roşii 
sarazini, eu văzul într-un film de spionaj, la bancherul Alecu Ghizdavu: 
doar ţin o schijulică din căpăţâna de zahăr între dinţi şi beau litri după litri 
de ceai, aparent mereu tot așa di dulce. 

Nu văz din ce să te aştepte chiabura-ţi bunică-n pridvor cu altceva 
decât cu o cofă de apă rece! 

— Tot atât de fericit aș fi! mărturisi, cu verzi de îngrijorare luciri sub 
părul sârmos roşu, creatorul de fluviu-romane. 

Dar nu a mai insistat să fie pus în capul listei, ca să intervină 
colonelul Moga la departamentul Mobilizare, pentru a fi îngăduit prin 
procedură de urgență să se expună ca voluntar. 

Morcovul cel mare al îngrijorării filosofice oranjându-se progresiv, 
pornind de la următoarele consideraţii. 

— Hi este un soi de dobitoc. Stalin unul şi mai mare. 

— Deoarece nazistul, la cât de mic potenţial uman şi material a 
controlat, nu avea cum să-şi întindă moşia până la Ural. Pe când bolşevicul, 
dacă ar fi fost şi în politica externă tot atât de creativ, mânca-ți-aș coliva, 
ca în problemele de interne, atunci ar fi putut să-l devanseze pe ăsta, 
opunând la Barbarossa un Caz Ginghis-han, și, sfărâmând armate întregi, 
să poposească din iureș abia la Atlantic, mai fiind primit și ca eliberator de 
semi-intelectualii cari, fără partid, se simt orfani! 

— Deoarece consilierii preşedinţiei germane gândiseră, cu toată 
cruzimea matematică a pragmatismului, exterminarea identității slave, pe 
când Stalin a avut naivitatea de a nu transforma în timpul vieții sale, în 
uriașul ei apus de soare, toate provinciile cucerite până-n Cortina de Fier, 

în republicuţe sovietice profund omogenizate, ceea ce ar fi încremenit o 
Kimirsenie viitoare fără vreun risc de gorbaciovire. 

Cauza retragerii lui Grig de pe listă fiind acum evidentă. 

Dacă Hitler și Stalin sunt cum a zis Bratu că sunt, şi cineva a 
clămpănit, încât va fi dus în ospeţie la Lubianka, atunci cei doi bezmetici 
se vor încleşta altfel decât Napoleon contra Napoleon: mai degrabă ca două 
proto-feseniste la coadă la nechezol în Piaţa Amzei, la 23 august aniversar 
1984, încăierate şi împăruite. 

Cu alte cuvinte, bunătăţile cele mai de preţ ce va vedea alde Stalin 
pe hartă vor fi Capitala, Stalingradul şi Leningradul. Mai ales că sunt 
reprezentate prin stele kremlspasskiforme roșii-roşii și mari, de parcă-n 
teren ar fi fortificate după sistemul strasbourgic de la Bobâlna al lui 
Vauban. lară alde Hi tot asta văzând, asta va şi ataca el cu mai mare 
plăcere, ba aș zice că, ah, cu singurul plezir de gherăire autentic! 

Trece-va astfel mai toată vara rusă, care este mai scurtă din evidente 
considerente de lirism: imensităţile diamantine devin Poezia ca atare când 
în văzduh voios răsună clinchet oval şi auriu de la hamuri rechiziționate în 
Normandia. Abia atunci, constatând că nu mai are apă caldă la baie, își va 
aduce aminte marele Fiihrer al poporului german că adevăratul scop al 
războiului este profund economic. 

Căci, rece gândind, nu există decât două strategii să prăvălească 
cineva bolşevismul: cruciada teutonă şi cruciada... sadoveniană. 

— Cruciadă teutonă înseamnă a învălui pe la Marea Baltică spre 
Leningrad, urmând pas de cal cu pas de cal drumul şiragului de cetăţi 
cavalerești, înălțate cu sclavi slavi de antecesorii geto-daci ai camarazilor 
Himmler şi Rosenberg. Eu am vizitat cu Despina, după cele spaniole, în 
1938, aceste splendide decoruri din cărămidă roșie, piatra găsindu-se la 
distanțe inacceptabile într-o economie de piață. Lenin şi Stalin le-ar fi făcut 
însă din rocă vulcanică și metamorfică extrasă din carierele Odessei. Pe 
aici, populaţia e baltică, ostilă Kremlinului Roșu, nu ca-n Bielorusia. Mergi 
în linişte ca pe Kurfiirstendamm, printre alese blond-blaue Frauen, iei 
Leningradul, capturezi crucişătorul Aurora, faci muzeu al ţarinelor 
germane la Smolnti, faci tot ce îţi vine în minte și brusc, profitând de un 
moral excelent, cobori dinspre nordul lui Aleksandr Blok, arhitectul 
simbolist căruia datorăm oribilele cvartale presărate de la Pola şi Trieste la 
Blagoveşcensk, Birobidjan și Habarovsk pe Amur, blocuri-blocuri-blocuri, 
și ca hultanul asupra zaiaţului urecheat şi cu inima cât un purice, cazi 
asupra Moscovei, de să fugă Stalin la Kuibişev sau la adăpostul de sub 
Samara, unde nădăjduiau să-l găbjească ginerii lui Moga, să fugă, să fugă, 
să fugă, ca Pașa Hassan de Mihai-Vodă, adeverindu-se spusa lui Pușkin 
despre Garun: Garun bejal bîstreie lani, bîstrei cem zaiaţ ot orlă! 

— Iar strategia sadoveniană, cum dracu vine paradoxul la drăcia asta, 
dacule? încruntă sprâncenele negru-albastre ca pana corbului lui Poe fata, 

supărată de câtă ură strânsese rusofonul Marius, de nici respect pentru 
poeţii inamicului nu mai ținea. Bietul Blok! 

— Strategia sadoveniană e s-o iei spre Răsărit pe urmele tatarilor, în 
căutarea corpurilor ce produc şi răspândesc până-n Carpaţi... lumină. Mergi 
deci de la Comrat şi Cetatea Albă la Cherson, lăsând naibii Odessa pe mai 
târziu, intri prin istmul Perekop în Crimeia, pui steagul românesc pe 
meterezele Sevastopolului, dar te grăbești, te grăbești, te grăbeşti peste 
strâmtoarea Kerci, direct în grânarul Kubanului, unde îi trimitea Gorki pe 
amărâţi, la foamete-n Rusia ţaristă, să cerşească şi să fure, dacă-s bătrâni, 
iei acest grânar cu Stavropolele lui Gorbaciov cu tot, dai de Astrahan şi de 
gurile Volgăi la Marea Caspică, după care urci în sus pe rusescul fluviu, 
dai de Stalingrad, îl iei sau îl lași pe seama cecenilor, calmucilor sau 
osetinilor aliați nouă, nu poposeşti, faci ca cu Odessa, urci, tot urci pe 
Volga, faci demonstraţiune la Saratov, faci la fel la Kuibişev, lăsând numai 
detașamente mici pentru asediu şi hărţuire, având de-a pururi în minte 
Ulianovskul, care este ca cum ne-ar lua nouă străinii Ipoteştiii! 

A lua orașul-muzeu al nașterii lui Lenin este scopul principal în 
strategia aşa-zis sadoveniană, nu însă şi ultimul. Se refac aici românește 
bisericile, se restituie numele adevărat, Simbirsk. E o lovitură mortală dată 
unui regim bazat pe cultul unui om politic nici muncitor, nici ţăran, care n- 
a mâncat salam cu soia măcar, două cincinale-n cap 1907-1917 stând: prin 
Elveţia cea duioasă şi jucând şah căscând, pentru a se întoarce la 
evenimentele din 1917 doar ca musafir cu pretenţii. Şi ce pretenţii! 

Or, tocmai de aceea se şi vede ce este de făcut, la cea dintâi ochire 
pe harta din Atelierul Modigliani, din Parcul Filipescu. Hartă reliefată în 
ipsos de gazdă, nu cu sculptoriţa Cristina Done, ci cu o studentă de-a lui 
Madgearu, dar şi a economistului corporatist Manoilescu, domnişoara 
Cheţi Fotiade, vecină de uşă în Villa Hortensia, de pe Strada Liliputană, 
situată înainte de bombardamentele aliate din 1944 cam între clădirea de 
roşu a Muzeului Țeranului Român şi Primăria Sectorului de Oranj, a cărei 
avântată arhitectură gotic târzie, cu accente manufacturiere, se explică prin 
destinaţia inițială, propusă de Regele Carol al II-lea, ca Muzeu al 
Muncitorului Român, pandant celuilalt factor uman de progres, Ţeranul. 

— Da, e deajuns să te uiţi pe hartă şi ideea vine şi îţi sare-n ochi! 

— Categoric, Despina, mlaștinile Pripeatului sparg în două frontul ce 
desparte cele două totalitarisme bazate pe lucrători. Ceva trebuie să se 
petreacă în spațiul balto-bielorus şi altceva în spaţiul româno-ucrainean! 

— Cine aplică, deci, o strategie feutonă, cu accent pe luarea 
Leningradului, nu va sta inactiv pe latura sudică sadoveniană ce ţinteşte 
Ulianovskul, printr-o derutantă mișcare în unghi drept, de repere Limanul 
Nistrului-AAstrahan-Kazan, în acest din urmă oraș leneșul de Lenin făcând 
studii juridice, ca Marius Ghizdavu cel leneş, care se aseamănă și cu Hi, 
prin veleitatea la pictură-arhitectură, Fiihrerul fiind însă, paradoxal- 

paradoxal, mai aportant la spiritul de secol decât amantu lu' Cheţi Fotiade, 
că el copia ca Utrillo cărți poştale, pe când românul cel barbar amesteca, în 
mod jdanovisto-goebbelsianistic, un talent la mână de desenator de factură 
Diirer-Leonardescă-Goyană cu o politică de kkt, în acest sens academic a 
ce este Arta, germanul fiind net superior galițianului nostru necioplit. 

Și viceversa! Cine merge sadovenian unde își au marii 
nomenclaturiști vilele de vacanţă și de vânătoare boierească în sud, e 
conştient că declanșează simultan diversiune pentru atragere de mijloace 
în scopul slăbirii apărării cultului oraş de pe Neva nopţilor albe. 

Or, dacă tragi o linie, cum făcu popa Sică, de la Ulianovsk la 
Leningrad, nu te poți abţine să nu exclami că ah, ce bine dau împreună două 
toponime care nu mai pot fi scoase din istorie: Dzerjinski şi Gorki, un 
orăşel şi un oraș mare, ca un sistem de stea dublă, cu doi aştri rotindu-se în 
jurul centrului de greutate comun. 

Acolo, la confluența Oka-Volga, atât de admirată de Soljenițin în 
plimbările sale cu bicicleta, mai aproape nu de fostul Nijni-Novgorod, ci 
de nu mai puţin secretosul aerospațial sau nu Dzerjinsk, ar fi trebuit să fie, 
mult în spatele Moscovei, Kalaciul joncţiunii dintre trupele germano- 
teutone venite pe la Leningrad şi corpul expediționar româno-german adus 
de Antonescu şi de Marius Ghizdavu pe ruta zisă de noi sadoveniană. 

— Ai pronunţat, hă-hă, trupele germano-teutone, nu germano-finice, 
ironiza doctorul Lecca pe analistul Bratu. Egoismul tău în acapararea 
gloriei pe câmpul de onoare numai pentru ai noştri şi, poate, pentru aliatul 
nazist, ale cărui arme şi muniții ne sunt necesare, nu şi ideologia, ah, dragă 
amiţe, întrece orice închipuire! Istoria va strănuta. 

— A re-ie-şit, ne privi el uluit, că eu vreau să avem cât mai multe 
cimitire de eroi, la care să îşi depună omagiul autoritățile festive?... 
Dimpotrivă, eu sunt un democrat, iar democraţia înseamnă să îţi atingi 
scopurile de război omorându-ţi pe cât posibil cât mai puţin propriul 
electorat. Dacă se poate, prin avans tehnologic strivitor, chiar deloc! Și 
tocmai de aceea, două au fost principalele noastre revendicări la 
convorbirile din 12 iunie curent, purtate cu Fiihrerul la Casa Artei Germane 
în prezenţa lui Ribbentrop, care zâmbea jenat că acuma urma să vărsăm 
sânge chiar autentic, arian, ca să luăm înapoi ce îi cedase el cu atâta 
nesocotință lui Molotov, încât Hitler îi arunca ochiade albastre și tot da 
amar din căpăţână. Au mai participat general-feldmareşalul Keitel şi 
generalul Jodl, precum și personalul tehnic, distingându-se prin 
amabilitatea sa, de nobil de sânge şi ţărină, Herr Oberkiinstlerfiirst Otto 
Runge, prin creierii căruia înota confuz presimţirea expresionistă că cel 
puţin trei din cei prezenţi vor sfârşi pe eşafod, dar la propria sa soartă, de 
stalingrădean în reeducări, nu se preocupa! lată cele două condițiuni puse 
de noi românii, ca să participăm la elberarea Basarabiei și Bucovinei de 
sub jugul sovietic! Întâi, ca atacul să nu se dea în 22 iunie 1941, aniversând 

prostia lui Napoleon de a ataca Imperiul Țarist de unul singur și nu într-o 
coaliție de tip cruciat, cum e a noastră, dacă finlandezii și, poate, ungurii 
se bagă cu adevărat efectiv şi ei! Ci lovitura de începere a Răzbunării să se 
dea la o dată uşor de interpretat chiar şi de cel mai antiromân istoric 
occidental: să ne pornim la 26 iunie 1940, exact la un an de la ultimatumul 
lui Molotov privind Basarabia şi Bucovina. Astfel, Reichul şi-ar putea crea 
o bună imagine de jandarm justiţiar mondial, atrăgându-şi iubirea faţă de 
tătic a tuturor popoarelor oropsite de marile puteri hrăpăreţe. 

— Dacă plecăm în două”j'doi, minţi spontan, cu bună cunoaştere a 
planurilor de luptă, Fiihrerul, e timp berechet să fiți voi românii, în acel 26, 
cu Tricolorul la Chişinău, străbuna cetate a lui Alexandru Nevski cel Bun, 
care s-a bătut ades, alături de cavalerii teutoni, împotriva barbariei scitice 
musulmane. Și, aniversar pe 26, puteți pedepsi pentru faptele lor oricâți 
iudeobolşevici capturați veţi socoti voi de cuviinţă... Cât despre a doua 
dumneavoastră cerere, ca principalul efort de rupere a barajului sovietic să 
fie sudic, pe drumul tătarilor, sugestia e interesantă, dar târzie. Şi eu m-am 
gândit, de fapt, că e mai avantajos din punct de vedere al obstacolelor 
naturale să mergi la Kremlin nu pe la Minsk, prin nămol, ci prin Sud, pe la 
Saratov. Considerente de Weltanschauung mă opresc însă de la aceasta. O 
Cru-ci-a-dă nu poate urma pieziș drumul ei! Numai niște necredincioşi ca 
tătarii trebuie, pot, se pretează. Dealtfel, civilizațiile Asiei serbează în anul 
de graţie 1941 exact şepte cente de ani de la marea invaziune mongolă 1241 
asupra creştinătăţii din Galiţia Mare, din Ragusa pân' la Danzig, şi depinde 
numai de abilitatea diplomaților și propagandiștilor noştri să canalizăm 
împotriva dușmanului comun, Cominternul, condus de agenţi cu mutre 
mongoloide, toate aceste aspirațiuni, să le zicem jubiliare. Nu mă pot însă 
împiedica a mărturisi bănuiala mea că, subiacentă strategiei sudice, a 
Ostaşilor Luminii, pe care o propuneţi, vă roade temerea ca nu cumva de 
la Odessa şi din portavionul antiromânesc care-i Crimeia, să nu vă pomeniţi 
cu bombardamente devastatoare asupra orașelor şi târgurilor sadoveniene, 
asupra pitorescului dumneavoastră litoral, asupra parizienei Capitale de pe 
Dâmboviţa, plină de dropii sau de struți, şi, nu în ultimul rând, asupra 
importantei pentru voi zone petrolifere prahovene. Eu am luat în calcul 
această neplăcută eventualitate, făcând rezerve de combustibil cât să putem 
ajuta la nevoie României, astăzi aliat de nădejde, ieri titulesciană pasionată. 
Însă, pe tot aurul Rinului, o, aceasta nu va fi o situaţie de aşteptat! Am și 
dispus să se ia toate măsurile de prevenire şi ripostă, răspunzând cu capul 
atât şeful misiunii germane în România, general Erik Hansen, cât şi 
comandantul suprem al apărării locale antiaeriene ALA, general Alfred 
Gerstenberg, cărora li s-au facilitat aprobările pentru cereri de oameni şi 
materiale, chiar dacă, după informaţiile noastre, fratele Stalin, contrar 
bunăvoinţei mele față de inovatorul Messerschmidt, încă nu le-a dat drumu' 
din Gulag nici lui Tupolev, nici lui Polikarpov, ca să nu mai adaug că 

directorii institutului care a proiectat katiuşe, Kleimenov și Langhemak, se 
pare c-au mierlit-o-n Gulag prin pădurile alea, când puteau foarte bine să 
lucreze încă, mda, fie şi la mine-n şarașkă la Peenemiinde, lângă Von Braun 
şi Oberth, care vor ajunge cu americanii pe Lună. 

Dar aşa se întâmplă, izbucni el într-un plâns isteric, când muncitorii 
şi ţăranii, duşi de nas de comisarul politic iudeobolşevic, lasă munca lor 
cinstită de mai nainte şi se apucă să-i reeduce pe intelectuali! 

Totuşi, domnule Antonescu, stau uneori şi mă întreb, oare e cazul ca 
România să participe din prima zi la acțiunea împotriva Rusiei? Oare nu 
cumva o reținere a forțelor voastre, în afara conflictului, n-ar atrage de la 
bolşevici o atitudine de reciprocă preţuire a păcii pe frontiera de pe Prut? 

— România nu va ierta niciodată generalului Antonescu, dacă armata 
română va sta cu arma la picior, în timp ce trupele germane vor merge 
singure împotriva prăvălitorilor bisericii, culturii şi civilizației pe acest 
continent al omului alb. Plus că Armata Roşie tot ar bombarda rafinăriile 
Virginicăi Gibson, americane, măcar la instigaţiunea concurenţei 
englezești! 

— Nu ştiu ce ministru român, privi sincer Marius la sânii pistruiați 
sub tricoul galben al Agnieszkăi, ar fi procedat altfel la ocaziunea ce s-a 
ivit, în 22 iunie 1941, să facem Război Sfânt imperialismului de la Răsărit! 
Și doară nu mă gândesc la românii regali, ci şi la clasa noastră politică 
emanată recent din peisajul ca de la groapa imperfect ecologică de la Glina, 
a deşeurilor menajere sărace, de-ale sărmanilor comunismului. Oricât de 
rebarbativ aş fi eu la unele aspecte de conjunctură și de algoritm ale 
guvernării de coaliţie actuale, PDSR-PUNR-PRM-PSM (parcă şi PDAR), 
nu mă pot abţine să nu fiu sigur că, în caz de experiment mintal cu 22 iunie 
1941, s-ar fi aşezat pe o altă poziţiune excelența sa domnul prim-ministru 
Văcăroiu decât aceea a opiniunii publice de-atunci şi n-ar fi mers cu Hitler 
măcar până la Nistru!... Tot astfel, luând în calcul că vecinul meu țărănist 
de la Ziduri, lon Mihalache, asemeni regretatului fluviu-romancier Grig 
Căinaru, a pornit-o ca voluntar peste Prut, în contra dușmanului de la 
Răsărit şi de la Miază-Noapte, am bază solidă să anticipez că şi viitorul 
preşedinte al Consiliului de Miniștri, Ciorbea, marea și ultima speranţă a 
opoziţiei pro-occidentale, ar fi mânat trupele să elibereze pe fraţii noştri cei 
expuşi bolşevizării şi rusificării ireversibile! Cât despre Petrică, Roman, 
ay, hypothesis non fingo, cum a zis Horia Hulubei. Situația este de 
Corneille şi de Racine: dacă ar fi pus armata generalilor Stănculescu şi 
Spiroiu lângă a lui Jodl şi Keitel, contra celei a mareşalilor Budionnii şi 
Voroșilov, el risca să fie criticat de la radiouri sovietice chiar de tac-su, 
ținut ostatic de Stalin şi Anna Pauker în geolele Kremlinului. Plus că, din 
câte am putut înţelege, de la Mişu Focşăneanu demult, de la un Nichita 
Căinaru, unionist recent, încingându-se spiritele şi schimbul de focuri, ai 
noștri ar fi putut nimeri cu tirul în Alexandru Bârlădeanu, care după 1989 

s-a privatizat în Senatul României iorgovane, ctitorind şi ziarul fesenist 
cuțaridar Azi, cum lon Raţiu Cotidianul antiamerican al lui Cristoiu... 

— Sub Bârlădeanu, râse în hohote Isadora la ironiile bunicuţului, 
democraţia încă nu putea fi iorgovană, pentru că nu se implementase încă 
Referendumul cu legea fundamentală aprobată de întregul popor! 

— A venit Nichita Căinaru la mine, cu ochii ăia albaștri ai lui, privi 
în gol Marius neauzind-o, era imediat după recunoașterea Independenţei de 
România lui Iliescu a Moldovei lui Snegur, cum, fraţilor, voi vă bateţi joc 
de noi, de Golgotha Basarabiei? Trimiteţi din partea României-mume la 
România-fiică de Est, mutatis mutandis redegistă cum ar veni, pe unul care, 
uite în presa liberă, despre Bârlădeanu, că e din Comrat, foarte bine, dar că, 
în 1940, când tot bunul român se refugia spre Prut, ăsta a procedat 
incredibil: a luat-o spre Nistru! Cu astfel de cadre, de dosar suspect, vreți 
voi regăţenii să reconstituim România Mare după atâta Război Sfânt? 

— Careee re-gă-ţeni, mânca-ţi-aş? mi-a sărit mie ţandăra, că avea un 
mod greoi, ca al moșului său Grig, de a despica firul în patruzeci şi patru. 
Noi cei de Azi suntem brucanieni, domnule! Nu regățeni. Românii Regali 
au pierit cu toţii sub Dej, în Gulag şi Romlag. Suntem azi doar cetățeni în 
curs de reînvățare a comportamentului democratic, după ce ne-au tâmpit 
bolşevicii. Acesta era şeful Senatului ales de Adunarea Constituantă, pe 
acesta, al doilea om în stat, aşa cum era, sprijinit în baston, simbol al 
României bolşevice pensionare neputincioase, vi l-am trimis, la acea 
grandioasă manifestare de sfârşit de august 1991, când v-aţi luat 
independenţa la numai după doi ani de la redobândirea limbii! În fond, îşi 
riscase pensia specială, delimitându-se public, cu alţi cinci nomenclaturiști, 
de politica criminală a lui Ceaușescu, iar de Crăciun 1990, când se aniversa 
un an de la împușcarea acestuia, şi Regele Mihai a încercat să penetreze în 
România, abia-abia reuşind oamenii lui Petre Roman de la guvern să-l 
captureze pe singura noastră autostradă, Bucureşti-Ziduri, a luat atitudine 
şi s-a exprimat profund românește, literar, memorabil, că ce credea fostul 
Suveran, că România e sat fără câini? Că a găsit acilea sat fără câini? 

— Cu câini, fără câini, oftă Nichita Căinaru, cam mirat de fesenismul 
meu, dar înțelegând că în urma scrutinului de la 20 Mai nu mai avea cine 
să vină în locul lui Bârlădeanu decât Iliescu peste Podul de Flori, — bag de 
seamă că unchiul Grig n-avea dreptate în octombrie 1956 să aprecieze 
tragic, că ar fi fost mai bine să-şi dea sufletul pe malul Prutului, lângă Gary 
Glagoveanu în 22 iunie 1941, fără să mai scrie degeaba poliloghia 
sinucigașă Războiul Sfânt!... 1681 pagini! Nu! Mai bine se ţinea de 
recuperări imobiliare! 

— Nu în 22 iunie! Tragedia cu Gary a fost puţin mai târziu, în 26 
iunie, pe la zece dimineaţa, când a tras din tufiş spre poziţiile noastre Elena 
Kuraghina, o ochitoare de elită, comsomolistă antrenată special. 

— În 22, în 26, era mai bine dacă Antonescu rămânea pe Prut cu arma 

la picior, făcându-le semn din batista împarfumată tinerilor din Armata 
număru' Unşpe germană, a cavalerului general-colonel Eugen von 
Schobert, care am auzit mai târziu, prin septembrie, când îl pălise elicea 
avionului pe bietul nostru șef de stat major general loaniţiu, că pierise şi el 
prozaic, călcându-i gipul peste o mină antipersonal din alea împotriva 
cărora a luptat până în ultimii ani şi Prinţesa Diana a Regatului Unit. 

— Dacă românii nu s-ar mai fi cramponat de prejudecata statului 
wilsonian-național, acceptând să dispară din când în când de pe hărţi, ca 
polonezii, cehii şi ungurii, atunci situația lor după căderea Zidului 
Berlinului ar fi fost incomparabil mai superioară: pe de o parte, represiunea 
staliniană ar fi avut-o sensibil mai dulce, atât în Basarabia, Herţa, 
Bucovina, Insula Şerpilor, Cadrilater, Lw6w şi Tiraspol, cât şi în Republica 
Populară Română; pe de altă parte, civilizaţia euroatlantică ne-ar fi fost 
perpetuu recunoscătoare că, nedistrugând niciun pic de potenţial militar 
sovietic, am fi contribuit măcar cât bulgarii la scurtarea războiului şi, 
implicit, la reducerea pierderilor de vieţi vestice, cele mai preţioase! 

— Consecința fiind că n-am mai fi avut azi, dom-nu-le Coriolan Pigu, 
reluă Gabi Ţăpoieşu de îndată ce se stinseră ultimele ecouri de conştiinţă 
ale calupului publicitar absorbant ce silise tâlcşoul să se reitereze, această 
dihotomie contra naturii, dintre o Românie brucaniană, incapabilă să nu 
încalce sistematic Legea Fundamentală, și o Românie iorgovană, autentic 
emanată de la societatea civilă, care altă armă nu concepe, ca să se ferească 
de inaniţie, decât să piseze puterea actuală să-şi respecte propriile 
ordonanţe de urgenţă, adică să se împrumute şi să mai dea! 

— Ordonanţa aia, da! A scăpat tirului nevătămată, scăpă bătrânul 
telecomanda în oala de noapte de plastic roşu, din fericire goală. Grigore 
Căinaru îşi pusese ordonanța să-i ţesale calul de preţ, cu care-l expediase 
la luptă, pentru Neam şi Rege, să scape de el, socră-su, angrosistul Leonida 
Glagoveanu, tac-su lu' Dora și al lui Gary cel frumos care, român regal, ştia 
onoare, nu concepea să stai cu mâinile-n sân, să te faci că scrii roman de 
1641 pagini despre Războiul Reîntregirii sub Regele Ferdinand, când 
generația ta îşi dă sufletul ca să apere acest ideal fără dece caare nu se poate 
zidi nici România Culturală visată de Jenică Noveanu şi binecuvântată de 
părintele Damian. Altminteri, la relațiile ce avea, cârnăţarul ar fi putut să 
şi-i țină pe-amândoi, ginere și fiu, la mine-n secţie, la Ministerul 
Propagandei, la compartimentul însărcinat a media între biroul Cinema, de 
la Secţia a doua a Marelui Stat Major, și Oficiul Naţional Cinematografic, 
al cărui jurnal trebuia să reflecte corect situaţia optimistă a frontului. 

Ideal de obiectivitate greu de atins în alb-negru, cum era tehnologia 
de atunci, aşa că nu mai discutam justeţea cauzei noastre, o considera tot 
omul clară: dacă pierdem războiul, ţara nu numai că rămâne sfârtecată, dar 
bolşevicii vor aduce aici anarhia, vor sfărâma elitele, datinile şi morala. Şi 
dacă muncitorii şi ţăranii vor avea vremelnic impresia că beau şampanie 

văduvă de import prin reprezentanţii lor, măcar intelectualii vor tânji după 
libertate, deoarece există profesii pe care tiraniile le mutilează, fiindcă le 
stârpesc chiar condițiile de existenţă. 

Ne mulțumeam, deci, la Expoziţie, ca specialişti, să prezentăm 
populației principalele tipuri de armament şi muniție folosite, inclusiv 
ustensile mari, ca avioane, blindate, submarine, arătam poziţiile inițiale pe 
hărți, precizam efectivele implicate şi dam pozele comandanților, în fine, 
condimentat cu imagini de luptă, reflectam prin săgeți unde s-a rupt sau nu 
frontul, pe unde a fost învăluită şi investită vreo grupare de eroi. 

Cu alte cuvinte, purificam, abstractizam, generalizam, anticipând ca 
civilizaţie profund protocronistă, gratuitatea actuală a jocurilor pe 
computer, care micşorează râvna junimii de a se jertfi în război real. 

Şi-aşa și e: dacă n-ai fost tu însuţi să te ia în colimatorul de la lunetă, 
în obiectiv, vreo Elenă Kuraghina sau Nataşă Rostova, cu riscul de a 
constata cum se încaieră două texte, dacă n-ai citit volumul de Opere ale 
lui Stalin cartonate brun, cu portret privitor la Marele Război Sfânt pentru 
Apărarea Patriei şi Comunismului, Nomenclaturii şi Căgăbăului, nici 
memoriile laureate Nobel pentru literatură ale lui Churchill, dacă n-ai 
răsfoitu uriaşele biblii ale cercetătorilor, — şi Marius aprecia obiectivitatea 
de câine bătut a celor germani, înspăimântătoare, ca despre o armie străină, 
atunci scenele de război îţi apar la percepție, dar şi la senzaţie, ca un fel de 
telenuvelă exotică, pasionantă şi îndepărtată, ca şi cum n-ai trăi om sapiens 
printre oameni sapiențiali şi n-ar fi niciun risc, dar absolut niciunul, ca 
mâine să pună toţi mâna pe arme, să-ți ardă părinții rămași să... păzească 
gospodăria bombardată, unii să-ţi violeze fiica şi să ţi-o arunce într-o 
fântână, iar pe tine să te împuşte alţii şi să pună nişte cunoscuţi să te 
îngroape la comun. Ca să nu mai vorbesc de ce ar fi în stare să facă Omul 
din tine, ca Mensch sau Ciolovek, dacă alţii te aduc în stare să. 

E semnificativ în acest sens că, la Atelierul Modigliani lângă 
Guvern, când s-au întâlnit cu popa Sică prietenii intelectuali ai lui Marius, 
şi lucrul în regimul militar-fascist s-a putut, dar sub Dej, fără informator, o 
beleau chiar a doua zi sau în prima noapte, că ce-au uneltit ei împotriva 
alianței muncitoreşti-ţărăneşti... se luaseră anumite hotărâri... decise. 

Popa Sică se întoarce brusc la Ziduri, să dea ajutor creştin la mamele, 
soțiile şi urmaşii legali ai celor plecaţi pe front și, după caz, să săvârşească 
ritualul cel mai trist, pentru cei cărora li se întoarce doar numele întreg şi 
neputrezit. 

Cum nici Grigore Căinaru deodată nu prea mai stă cu ei. 

EI are a desăvârşi Cartea eroilor celuilalt Război Sfânt din vecinica 
noastră Reîntregire. Pe de o parte. Pe de altă parte, trebuie luat în 
considerare că, în pofida opoziţiei cuplului greu Leonida-Anastasia, 
domnişoara aproape doctoriță Minodora Glagoveanu este puţin gravidă, ca 
Olguţa, Cocuţa și Nunuţa Moga, doar că ea vrea să-şi dea copilul afară, 

necunoscându-i viitorul! Ceea ce scriitorul nici nu concepe. Dar nici să se 
împace cu don” Nae Căinaru-Antreprenoru de la Lugoj încă nu poate 
accepta, când i se impune că ori Politehnică, ori Management, numai nu 
texte goale! Deşi, de bine de rău ceva „motoare“ s-a înscris formal să 
studieze, cât să priceapă inovațiile lui Gary, acest Gary cu amprenta de la 
arătătorul Morţii demult sărutată, pe fruntea neatinsă vreodată cu buzele 
rujate a cord de Elvira Focşăneanu, fostă Ghizdavu, dar verișoară. 

Lucru instructiv, Soljeniţin, şi el cu studii aparent exacte, trase din 
evenimente, în aceeaşi zi, concluzii contrare: nu se va putea, mare prozator 
Tus, şi să nu fi cunoscut eu frontul acestui război! Se grăbi, deşi ca fiu de 
văduvă ar fi putut să amâne mai mult decât Grig, poate scăpa şi de Gulag. 

Doctorul Lecca, văduv, trist, cu Laura sa rău tratată psihiatric în 
1939, pleca pe front doar ca să se spele în sângele altora, cam cum Vronski, 
după sinuciderea Annei Karenina, se duce cu extaz slavofil în Kosovo. 

Iancu Noveanu, ca nici scriitor, nici critic, şi Atanasie Damian, ca 
nici teolog, nici popă, căutau ambii o iluminare, ce știau că nu poate veni 
decât în situații limită. O limită era deja clară: Prutul. Care avea să fie 
cealaltă, era însăşi Revelația cea împuternicită să declare. 

Cât despre Marius Ghizdavu, în aceste vremuri regretabile de 
rusofobie antisovietică, als rusofon încă din copilărie, când lingvistul de 
taică-su îi da peste mordă să savureze în original Kapitan Zemlia, adică 
didahiile stareţului Zosima privind atotputerea cerească asupra celor 
pământesc umane aparențe, el trăia în ultimii ani, după ce-şi luase la 
Sorbona doctoratul în penitenciaristică, înviind sub influenţa ideologiei 
tolstoiene târzii, și nu voia să se înscrie în barou sau să se specializeze ca 
magistrat sau ca parchetar anchetator, de frică să nu comită eroarea 
judiciară a prințului Dmitri Ivanovici Nehliudov, de a judeca, aci pe 
pământ zemlia, fie şi un caz de zeflemea ca al Katiușei Maslova, ai cărei 
ochi negri strălucitori surprind la o Rusoaică, așa cum m-au surprins ai 
Dariei Maximovna Riumina, în vara lui 1936, pe plaja sărăcăcioasă de la 
Antibes, când pentru prima oară în istorie, grație politicii de Front Popu, 
muncitorii şi țăranii francezi şi midinetele beneficiau de concediu de 
odihnă plătit și, ca mase revoltate, luau cu asalt paradisuri de vilegiatură 
accesibile anterior doar esplotatorilor sau boemei. Ea, Murocika, era 
balerină și excelentă violonistă, iar taică-su, chemat un an mai târziu în 
centrală la marea judecată ejoviană, lucra, cred, ca atașat cultural ceva, pe 
probleme iberice, la consulatul din portul Marsilia, şi nu s-ar fi ruşinat să 
mă recruteze de sputnik pentru cauza progresistă a lui Yagoda. 

— Hi este un dobitoc şi punctum! a scurtat brusc pictorul gazdă 
expunerea poziției sale, enervându-se că balerina l-a ocolit cu poantele ei. 
Cine greşeşte în fața unui tablou, cine n-are milă, de țipătul expresionist, 
de acel vai-vai-vai, vai de toți, al necăjitului stângaci parizian desţărat 
Vallejo C&sar, cine s-a crezut estet şi nu l-a înduioşat măcar Cerșeroarea 

lui Barlach Rilke, acela, mai vârtos încă, se poate înșela în arta militară. 

Chiar dacă Fiihrerul Statului Român este un profesionist, ambițiile 
vane ale puternicului nostru aliat, puterea totală ce securitatea germană i-a 
încredinţat, la discreţie şi ferit de orice critică, conlucrează ca sfaturile 
noastre românești, bine informate de rusoaicele ce trec la Ragaiac Prutul, 
să fie mai totdeauna disprețuite, în paguba întregii Cruciade. 

Domnul profesor Bratu, cu care voi lucra de mâine în Laboratoarele 
de la Buftea, ca să propunem, cât se mai poate procura, un Necesar de 
peliculă, de chimicale, de aparatură, degeaba a sugerat o incursiune pe 
străvechiul şi biruitorul în istorie drum al tătarilor, al Războinicilor Luminii 
sadoveniene. Nu, Hitler se va repezi berbeceşte pe aliniamentul cel mai 
simplu de urmat, pe calea ferată pur şi simplu, pe ruta Brest-Minsk- 
Smolensk-Viazma-Moscova! Şi îi vor trebui exact două luni, adică până pe 
la 21 august 1941, până să-și aducă aminte de sfatul de taină de la Institutul 
de Arheologie de la Miinchen, ca arhitectură asemănător până şi ca 
simplitate cu Hala Traian din Bucureşti. Ia-o, dom'le, pe ruta sadoveniană: 
imaginează-ţi, învingându-ţi rebarbaria pentru Entartete Kunst, că eşti frate 
de cruce cu prietenul de încăierări ficționale al lui Tudor Şoimaru, cu 
musulmanul Cantemir-bei, şi că domnul Bormann a achiziţionat pentru 
dumneata, ca Stăpân al Statului, nu vila Obersalzberg de pe muntele 
Berghof, să te mai hodineşti, ci un intravilan la Livadia, în Crimeia noastră 
țaristă. Ei, pe unde o iei ca s-ajungi la Moscova, să epurezi Muzeul Puşkin 
de tendinţele formaliste, să extragi ce-i incorect şi apoi să expui prada 
oprobiului colhoznicilor şi eroilor muncii? O iei în lungul văilor fluviilor, 
cum e cel mai avantajos din punct de vedere al terenului, nu de-a latul, un 
lat care avantajează apărarea la obstacol... 

Şi exact la acest avantaj al apărării faţă de ofensivă gândea Căinaru, 
ca unul ce pentru cartea sa acoperitoare a campaniilor din 1913, 1916, 
1917, 1918 şi 1919, se documentase la exces, încât l-am văzut în 8 
noiembrie 1941 așteptând pe Dora pentru a ieși la festivități, citind în 
picioare, la gardul Glagovenilor de vizavi de pușcăria Malmezon, 
periodicul „România militară“, recentul număr 8-9/1941, masacrându-l 
leninist cu sarcasme şi creion roşu adnotativ unde se afla studiul 
colonelului Drăgănescu „Privire generală supra execuțiilor operaţiunilor în 
bătălia de pe Argeş şi Neajlov“, a cărui apariţie țipătoare, sub sălbatica 
cenzură antonesciană, ca o rememorare că mai toți experții cu grade mari 
ai oştirii avuseseră cândva pe colegii lor germani ca inamici, îl incita la o 
profundă meditaţie asupra paralelismului războiului nostru antisovietic cu 
cel german: același inamic, dar mouve diferite. 

Gary, inginer înnăscut, scoase din porthart un ghizdavian și comod 
bloc de schiţe, apucându-se să figureze, sprijinindu-l pe gâtul calului, un 
fel de baldachin ca pentru elefanţi, cu utilitatea că dacă ar putea fi purtată, 
de către un escadron ce şarjează, mitraliera Z. B. de 7,92 mm, atunci ea ar 

fi putut face prăpăd în rândurile unităţii bolşevice de acelaşi efectiv, ieşită 
la contraatac doar cu săbiile scoase ceapaeviceşte, în vederea ochiului 
expert şi mare mincinos al lui Eisenstein. 

— Paralel este, mormăi el tot atât de neclintit precât Carolul Întâi de 
la Fundaţii, acest răsboiu, nu juxtapus parataxic celui nazist. 

— Ce faceee? nu înţelese căpitanul Căinaru de pe buturugă, care la 
umbra propriului său cal îşi scosese obielele şi le usca pe iarbă, de o 
sudoare plăcut cazonă... 

Prutul, multiplicat de ploi, părea lacul de acumulare de la Stânca- 
Costeşti. Sub adierea înşelătoare a miezului zilei, vălurea absurd aproape 
de-a latul, cutremurând o luntre ascunsă în malul râpos, roșiatic, cercetat 
de lăstuni şi alte păsărele negre, ce îşi aveau cuiburi săpate ici-colo, precum 
chiliile unor eremiţi dintr-o stampă cu ţări sfinte, dăruită de Clara lui 
Marius, ca o aluzie la cum să scapi de rigorile războiului, retrăgându-te la 
Schit, sub Muntele Conic. 

De caniculă, cam cât vedeai cu ochii, până la o înălțime de cal, 
constatai mişunișul în aer a milioane și milioane de muscuţe negre, care 
nu-ţi făceau nimica, nici cu zumzetul nenecăjindu-te, dar sugerau cumva 
că ar putea creşte mari-mari, unele smaraldându-se, revenind câteva sute 
de fiecare cadavru de combatant, din câţi stăteau față-n faţă așa, aici pe 
Prut, mai sus pe Bug şi pe alte râuri, pe unde nu se terminase cu începutul 
ofensivei. 

— Nu ne putem alia sincer cu germanii! reluă Edgar Glagoveanu, 
aruncând spre malul de unde parcă venea toată lumina asta de 26 iunie, 
priviri sălbatice, tăioase ca şpanul de Reşiţa. Pentru că acum se zideşte o 
nouă istorie, poate pentru un mileniu de acum înainte, hotărându-se soarta 
Neamului lui Iorga. Ehei, Neamul lui Iorga şi al lui Eminescu! scrută 
romanticul inginer în adâncimea frontului, peste Prut, peste Nistru, peste 
Bug, peste Nipru, peste Doneţ, peste Don, peste Volga, oprindu-se pe 
undeva pe fluviul Ural, în Kazahstan, la Kalmîkovo, neamul meu şi al tău, 
îşi muie el glasul tânăr cu o duioşie mare, nu mai are după rapturile 
teritoriale de la 1940 decât 13 535 755 locuitori. Şi cu mine şi cu tine, 13 
535 757, Grig! Este o cifră derizorie, cu care nu poate nici măcar un 
Tamerlan să trezească respect în lumea de azi. Chiar şi puterile 
semimijlocii sau uşoare te iau peste picior. Nu se tem de tine. Deşi le poți 
face mai mult rău decât îşi pot închipui. lată motivul pentru care socot că 
politica noastră, indiferent dacă va mai rămâne în capul Statului, sau nu, 
câinele roşu dinamovist, nu poate primi calificativul bine sau foarte bine 
decât dacă, în cincizeci de ani, între Prut şi fluviul Ural vom avea 
implantaţi, de la Ungheni la Kalmitkovo, măcar 135 357 570 români! 

Și să văd eu atuncea în Europa, cine şi-ar mai permite să ne trateze 
de trupe de desant sau de popoare de rasă neglijabilă, închiriabile 
Kremlinului roşu fără alt termen decât atâta cât le-a putea stăpâni! 

— Vra să zică, tresări căpitanul, parcă speriat de ceva, tu, Gary, ai fi 
în stare să treci dincolo de Nistru, dacă Antonescu extinde participarea? 

— Da! Aş trece! rosti cu încăpățânare, de pe cal, tânărul locotenent și 
roşi puternic, feciorelnic, amintind dureros de sora sa sensibilului poet 
Grig, totdeauna melodios. Aş trece nu numai din considerente de securitate, 
că dacă nu ne ducem noi până-n fundul pământului după Armata Roşie, 
vine ea aici! Dar ca ingineraş pragmatic, eu constat că România nu e o 
Japonie a Europei, cum crede romanticul Jenică Noveanu, dar nu e nici o 
Portugalie, cum admite cam prea lucid părintele Tani Damian. Pentru că 
dincolo de Nistru, ce dracu, dom'le, nu mai distingeţi culorile pe o hartă? 
Eu nu văz niciun fel de ocean, ci pământ, zemlia pământ şi iar pământ, de 
unde se pot ivi tot felul de surprize, dacă n-ai avanposturi pe el sau nu-l 
ocupi, cum am păţit-o în Europa nu numai exact 700 de ani în urmă, cu 
sălbatica invazie mongoloidă, ci mai ales înainte, de i s-a stricat cu tot felul 
de sânge asiatic substratul greco-latin. Inima mi se bate şi creierul mi se 
moaie de emoţiune, când extrapolez unde ar fi fost bătrânul nostru 
continent, dacă şi-ar fi putut păzi mai bine graniţa de est, făcând-o 
impenetrabilă atât pentru marea masă slavă, cât şi pentru cea germanică! 

Imaginează-ţi, Grig, creşterea organică a unei civilizațiuni greco- 
latine pure, de la Mediterana la Oceanul Arctic şi de la Atlantic la Ural! 

— "Totuşi, îşi contemplă cu pauzele dintre cuvinte cam râşnite 
scriitorul propriile picioare, ca de panteră roz, ce se dezmorţeau la soare, 
realitățile sunt realități, că ne plac, că nu ne plac! 

— Păi, tocmai asta ziceam şi eu!!! se mânie de-a binelea Gary, 
semănând mai mult decât oricând cu încântătoarea lui surioară. Spaţiul 
vital al Germaniei este acolo unde ea singură şi l-a însemnat, prin eforturile 
eroice de anul trecut: spre Atlantic, peste Franţa şi Ţările de Jos! Nici nu s- 
ar putea altfel, dacă Hi ţinteşte spre o politică mondială, care nici nu poate 
fi concepută fără o stăpânire a oceanelor, smulsă Imperiului Britanic, aflat 
într-o acută criză de sistem! 

lar odată pusă această chestiune de prințip, e la mintea cocoșului că 
Hitler nu trebuie să-şi dilueze forțele, pulverizându-le pe mari suprafeţe, ca 
un acționar abstract grăbit, încât nu mai încape nicio îndoială pe aceste 
meleaguri, că tot ce se găsește la sud de calea ferată Brest-Minsk- 
Smolensk-Viazma-Moscova se integrează organic în Spaţiul Vital 
Românesc, după cum tot ce este la nord de această magistrală feroviară e o 
zonă de care să răspundă finlandezii. 

Germania nu mai trebuie să se ocupe de aceste regiuni, de îndată ce 
ele ajung în mâini în care te poţi încrede. Reichului 1 se vor satisface fără 
niciun fel de probleme toate necesităţile: alimentare, energetice sau de 
materii prime... Ba chiar şi de forţă de muncă ieftină. 

O mreană de argint, cu mustăţi pleoştite, sări din undele roditoare ca 
ale Nilului, Tigrului, Eufratului, Gangelui, Huangheului, Changjiangului, 

Xijiangului şi Mekongului, vizând o libelulă cu căpşorul de rubin și 
plescăind apoi cu satisfacție, în patul rotit de ape, de unde concepuse şi 
executase lovitura tactică. 

Sub părul roşu ca arama, după scoaterea căştii de infanterist încinsă 
ca o tigaie, o sudoare neplăcut înțepătoare, cu dâre de colb, supăra pe 
Căinaru, în timp ce ghicea gândul ascuns al exaltatului său cumnat. Dacă 
Hi s-ar fi conformat ipotezei sale şi ar fi împins spre Atlantic, an cu an ȘI- 
ar fi diminuat Wehrmachtul prezența în Est, epuizându-se la Vest, în 
nesfârşitele lupte de uzură, la care l-ar fi supus englezii, ajutaţi de la un 
timp tot mai fățiș de americani, şi, sub formă de rezistență, de popoarele 
subjugate, călăuzite de marxişti. În această viziune, într-adevăr n-ar fi fost 
de mirare ca tot ce este dincolo de rambleul magistralei Brest-Minsk- 
Smolensk-Viazma-Moscova să se constituie în spaţiu vital finlandez, 
compensând pierderile cauzate prin ocuparea abuzivă de către ruşi, în 
1939-1940, a vetrei carelo-fine, cu pitorescul sudic port multietnic Viborg, 
un Balcic nordic, cum l-a catalogat Marius, vizitându-l în vara lui 1938 
însoţit de fotograful său, Cazimir sau Samson Honig, cu pescărescul plin 
de cherhanale centru Sortavala de pe marele lac Ladoga, precum şi cu o 
zonă rectificată într-un teritoriu cu reni de un laponism sublim, la răsărit de 
Kelloselkă şi Sodankylă, unde după nişte documente furnizate de 
mamelucul Abdul lui Moruzov, ar fi existat în lunile de nesiguranță martie- 
octombrie 1917 un bungalow acoperit cu licheni și stuf, în care, cu 
fizionomiile modificate, s-au adăpostit adeseori Troțki şi cu Stalin, scăpând 
astfel de killerii din Sutele Negre, tocmiţi de premierul burghez Kerenski 
şi dotați cu piolete şi krisuri de către cetăţeni cu nostalgii ţariste şi care nu 
aveau luciditatea minimă necesară să cedeze... 

Tăcerea verii, doar vag-vag condimentată de zumzetul abia 
perceptibil al musculiţelor şi de legănarea apelor în lumina orbitoare, te 
muia să te simţi ca într-o raia proaspăt văruită şi să probezi nostalgii de 
rege criptic faţă de o laponă cu multă grăsime, fesenistă, ceea ce scriitorul 
şi obiectă imediat întregii literaturi naziste: femeia germană, în clima și 
geologia râvnită de scriitori fără spaţiu, se va metamorfoza până la nişte 
parametri inacceptabil estetic, de va semăna mai degrabă unor codiste în 
Piaţa Amzei, fruntaşe la cașcaval de Scornicești, decât să zici că ea are ceva 
comun cu statuara blondblau nevastă perfectă a cârnatului gros Robert Ley, 
de la șantierele naţionale de brigadieri, Inga, a cărei glacială frumseţă 
antică izbise în vara lui 1937 imaginaţia lui Marius, aprinzând-o, încât 
mărturisise imprudent Dorotheei, cu care voiaja prin Reich, că abia acum 
pricepe cum a putut Homer concepe să fure pe Elena, încălcând străvechile 
datini ale ospeţiei, noroc însă că seducătoarea nordică lasă vorbă, în hârtiile 
ei, că nu l-a plăcut deloc pe tânărul zis codificat Damen Malerei, deoarece 
avea canini de vampir valah, în condiții de prohibiţie pentru exportul de 
sânge arian după Legile de la Niirnberg, întemeietoare de veac nou, de o 

nouă ordine, în Europa şi în lume. 

— Acum Marius, izbucni în râs Grig, amintindu-și că doar Lucreția 
Fotiade îi hrănise când 1-a convocat popa Sică, adoră femela planturoasă, 
grea, cu densitate medie inferioară apei, multexperimentată, purisancă şi 
partizană fără restricții a întregii enciclopedii a voluptăţii, etern femininul 
de licenţă Rubens, Correggio, Ingres, Giorgione, Butero! 

Una cu fese mari, femeia abrutizată de bolşevism, bună să codească 
de la zece seara, cu picioare umflate de stat, cu şunci protectoare la ger, cu 
mlăștinoase rezerve nutritive păstrate copilului de alăptat pe sezon de 
foamete... Şi totuşi nu tractorista, nu sudoriţa, nu macaragioaica expusă 
înfometatei priviri de zek, cum avea să reproşeze el lui Stalin la Kunţevo, 
în lumina ca de felinar roşu a veiozei cu seceră şi ciocan. 

Ci doar Uriașa lui Baudelaire! 


Ţiiuiiii!... Pârrşt!... Poc-poc! 

Un glonţ îi încălzi lui aerul lângă gâtul gâtuit de emoție. Un al doilea 
dezumflă pe Gary ca pe o păpușă gonflabilă şi îl dobori de pe cal. De peste 
Prut, abia într-un târziu veniră două sunete seci, fixând cu mare 
aproximaţie tufişul din care să se fi tras. 

— Apokalyptische Landschajt! a murmurat Oberkiinstlerfiirst Otto 
Runge de la Divizia 50 Infanterie germană, cercetând cu ocheanul peisajul 
periculos de peste ape şi tresărind că, teoretic cel puţin, nu există în aer 
lber nimic altceva de interes plastic, de la C&zanne la Marius Ghizdavu, 
cu care va şi convorbi asupra aserțiunii, lângă oglinda de gheaţă din mal în 
mal a Karpovkăi, păzite până departe-departe, spre vărsarea în Don, în aval 
de Kalaci, de infanteriști cu halate albe de camuflaj de la Armata a 21-a 
sovietică. 

Aşa cum a stabilit Mircea Focşăneanu, anchetând cazul zece zile mai 
târziu, în 6 iulie 1941, au tras, în inginerul Glagoveanu şi în scriitorul 
român, lunetistele de elită: Elena Kuraghina de la Divizia 176 sovietică şi 
Natalia Rostova de la Divizia 141, tot a Armatei Roșii, nefund menţionat 
de către politiceskii rukovoditeli, în raportul capturat de ai noştri, cine pe 
cine a ochit. 

Gary a căzut lângă cal, inert, ca un sac de cartofi dintr-un camion de 
la colhoz, la trecerea prin satul înfometat, iar Grig a trebuit, aşa desculț cum 
îl surprinsese evenimentul, să se târască, gâfâind, prin mărăcinișuri cu el, 
spre un bordei cu pereți din trunchiuri subțiri de arini, de unde se putea 
telefona după sanitar şi brigadieri. 

— Ce vorbeşti, dom'le? Ce brigadieri?... Poate brancardieri! îl repezi 


288 


de la celălalt capăt al firului o voce indiferentă şi neclară, de conțopist ce 
trebuie să însemneze cu îngrijire în registru ce solicitări au fost, la ce oră, 
de către cine, şi ce măsuri s-au luat. 

Matur, supralucid încă de pe la zece ani, Căinaru nu-și pierdu 
cumpătul. Puse pe rănit să zacă pe patul din bârne strâmbe, dar înmuiat cu 
maldăre de fân, ale căror efluvii îţi trezeau mai mult decât orice dorul de 
casă. Luă din cui trusa de prim ajutor şi acordă cumnatului său îngrijirile 
prevăzute de regulament pentru tinerii atinşi de gloanţe ghidate de sisteme 
optice performante. 

— Ce naiba caut eu aici? se întrebă instinctiv prosteşte. 

De cum văzuse sânge, sânge roşu viu curgător, de prieten, de rudă, 
de camarad, de român, deşi putea fi şi sânge de rus, pricepu altfel că se află 
ÎN RĂZBOI, că nu mai e de râs ca la corosivele popii Sică. 

Puţină eroare şi s-ar fi putut afla el pe patul de ramuri eminesciene, 
iar cu mâinile, de tâmplele încărunțite instantaneu s-ar fi putut ţine 
locotenentul Edgar Glagoveanu. 

Şi atunci, Cartea, CARTEA mea de 1681 pagini cine s-o termine? 

Cine s-ar descurca în noianul de fişe, caiete, ciorne, glose, foi 
mototolite, pagini uitate, pagini regăsite, pagini inutile şi cenușă? 

Fratele Mitrea? Mi-e doar după tată! Și are cap câlțos şi degete 
butucănoase de la număratul banilor și chelfănitul calfelor, pe care le 
exploatează cu nerușinare! 

ȘI totuși, mai este el în viaţă la Chișinău? Dar Aculina și nepotul 
Borea ghine-s? Și la Căinării noştri Vechi, bunicul Chiril şi bunica Lusia 
mai pot, mai ştiu ei să facă dulceaţa ceea de nuci verzi? 

(Mitrea, Aculina şi cu Borea erau sănătoşi; aşteptau să li se 
dinamiteze vila, de arhitectură imprudent imitând românismele lui Ion 
Mincu; Chiril şi Lusia nu mai locuiau de mult în căsoaia cu zvelte coloane 
de fontă, devenită simplu grajd de cai miliţieneşti, ci într-o alăturată şură, 
nevisând însă drum pedestru spre Nistru, cu împuşcări la ieşirea din Pârliţa, 
la podul şubred de la apa Căinarului, cu îngropare însă abia la Soroca, sub 
var alb-alb ca un pansament.) 

Edgar gemu ca prin somn. Gura îi era vânătă, pleoapele aproape 
albastre, desenul, parcă ghizdavian, sugerând în lupta cu moartea o stranie 
voluptate a curiozităţii. Lui Grig 1 se păru de neacceptat, un scandal, că 
această expresie era aproape identică celei folosite de Dora, la Ziduri, în 
prima lor noapte întreagă, îngăduită în prelungirea omagierii lui |. C. 
Brătianu, la început de mai, la Florica, când prezenţa lui Mihai Antonescu 
părea să fie un mare pas, din partea Conducătorului Statului, către oamenii 
lui Maniu, pentru o revenire la democraţie, pentru a se mări și mai mult 
prăpastia de regim politic dintre Regatul Român şi o U.R.S.S. ce uneltise 
să ne înghită de îndată ce garanţiile italo-germane n-aveau să mai opereze 
pentru noi, cum se întâmplase în 1940 cu cele anglo-franceze. 

Tăcerea din bordei deveni purpurie. 

Grigore Căinaru îşi aminti cearşafurile apretate de Lina, pe care 
boierul Marius i le oferise cu o melancolie neagră, dintr-un dulap de nuc 
crăpat de vremuri, precum cel de la bunici. Apoi, drumul cu Dora spre 
foişorul de la Pribegi şi cum i se părea că este acasă, la Căinarii Vechi, 
peisajul nefiind esenţial altul: aceleaşi livezi, vii, lanuri, turme, tălăngile, 
cirezile, acelaşi clopot de vecernie, același fluier al păstorului întristat. 
Începu să plângă amar, precum Aniţa, maică-sa de la Lugoj, de câte ori 
neînduplecatul Vanea o urca la tren cu plodul și o expedia în partea 
diametral opusă a României Mari, ca să aducă o bucurie vremelnică unor 
bătrâni altminteri adorabili, primitori, serviabili să te simţi bine până-ţi 
venea s-apuci câmpii de-atâta insistenţă! 

Simţindu-și cadavrul bine vegheat, Gary o luă razna împrejurul 
bordeiului, notându-şi să remedieze o deficiență a camuflajului: patul de 
ramuri devenise frunziş veşted, lunetiştii de dincolo de Prut ar fi putut lesne 
detecta diferenţa de la verdele crud la verdele putred. 

Era mândru că se cununase cu a lumii mireasă, pentru vecinica 
Reîntregire a Neamului, și plutea uşor ca un fluture, amintindu-și vag de 
ziua în care își dăduse seama întâia oară că este îndrăgostit. De Elvira 
Focşăneanu, verişoara măritată a lui Marius, zeiţa cu ochii blajini. 

De la primul contact cu imaginea reală a dispozitivului Corpului de 
Cavalerie, înțelese că a fost fragmentat, unele brigăzi părând a fi în curs de 
alăturare Armatei 1l germane, urmând a reveni abia dincolo de Nistru la 
Armata 3 română. Oricum, era clar că divizionul lor nu va executa 
manevrele visate de căpitanul Căinaru: după trecerea Prutului, intrarea în 
Edineţ; apoi, o amplă investire pe direcția Brătușeni-Râșcani-Recea-Bălţi 
a concentrărilor bolşevice de la Prut; iar de la Bălți, să urmeze o bruscă şi 
surprinzătoare pentru inamic zvâcnire spre Nistru, pe direcţia Cubolta- 
Căinarii Vechi-Soroca, ceea ce ar fi permis informare de la faţa locului 
privind ce mai fac buneii Chiril și Lusia. Or, în acest scop, ar fi fost mai 
bine ca Grig să se fi încadrat la Divizia 13 Infanterie, care va merge pe 
traseul Sculeni-Sărata Nouă-Mărăndeni-Singureni-Soroca sau chiar la 
Divizia 14 ce va urma de la Bogdănești la Bălţi şi tot Soroca, de unde, 
pentru a lichida rezistențele inamice cominterniste de pe Valea Răutului, 
va traversa Căinarul şi apa Cuboltei, nu de neimaginat fiind a te repezi în 
goana calului şi până la casa cu cele coloane de fontă la cerdac. 

Nu, divizionul căpitanului Căinaru, sub comanda de căpetenie a 
generalilor Antonescu şi Cavaler von Schobert, avea să treacă Nistrul şi să 
debuşeze spre Moghilev, douăzeci-treizeci de kilometri în amonte de 
Soroca, şi aceasta printr-o manevră fulgerătoare, aproape în linie dreaptă, 
la periferia flancului stâng al zonei de responsabilitate a Armatei Il 
germane, galop care ar fi făcut imposibilă vreo învoire spre Căinării Vechi, 
chiar dacă Grig ar fi plâns cu zece rânduri de lacrimi la generalul Racoviţă, 

comandantul Corpului de Cavalerie, un mare domn, de o bunătate cum 
numai România Regală injecta în sufletul elitei, capabil a arăta întreaga 
înţelegere pentru îngrijorarea unui subordonat în ce priveşte soarta 
bunicilor săi, lăsaţi de Vanea Antreprenoru de la Lugoj să păzească în 
Basarabia gospodăria natală, de abuzurile la care s-ar fi putut deda oamenii 
fără de lege, nici Dumnezeu, ai timpurilor noi, cari au adus la grea anarhie 
tocmai acea jumătate de Europă pestriță, a cărei miste în planul divin fusese 
a opune creator ceva la fel de înălțător, neterminatelor catedrale 
occidentale, dracu ştie anume ce! 

Frumos era Prutul văzut de sus, cu tot cu bogăţia de pești din el. Și 
cu plină de păsări albe, câte-n Avicola Sorocinţi, curtea învățătorului din 
Sculeni-Târg, plecat la Centrul de Instrucție Nr.5 Sărata, județul Chiha 
Nouă. Deci trecuseră ape multe spre Dunăre, rânduiala românească 
revenise în Basarabia. Nu în zadar, nu în zadar, nu pentru uzul 
politicienilor... jertfa... 

Clarviziunea crescu. Capul pătrat, de motan mare, al lui Molotov. Ce 
pseudonime aleg ăştia! Lenin, de la lenivii, a lenevi aşteptând la colhoz 
roadele mecanizării agriculturii sau, la pensiune, la Zurich, să înceapă 
revoluția, pe care să o şuteşti. Stalin, de la Kak zakalialas stal, de la cum 
se creează oamenii de oţel ai partidului și ai securităţii, punând pe nicovala 
proletară nu doar duşmanul de clasă, care e casant, ci şi aparatul nostru, cel 
mai prețios capital, fiindcă fidelitatea nu se măsoară că eşti cu noi când ai 
dacea la Kunţevo şi plaja partidului la Caffa; ea se evaluează în situația de 
neinvidiat că când tovarășul lov are pe mă-sa ori nevasta, ori cumnatu'n 
Gulag. Ei, atunci mai e pokemonul ista cu noi? 

Kamenev, adică ăla tare ca piatra; Troțki, de la zrost, varga cu care 
să baţi peste creieri sau peste distroficele testicule imberbul inginer 
burghez ce nu-şi pune în slujba noastră năuhaul. Molotov, de la mai puţin 
ciocanul dupe stemă cât de la moldti cepuhu, a sfătui interlocutorul să-şi 
facă sepuku. Crescu imens. Clarviziunea și ura. Încât un mic spasm, dând 
glas frunzișului veşted din bordeiul lui Grig Căinaru. 

Da, un Gafencu Grig, cu testiculele cât un purice. Convocat de 
tovarășul Molotov în legătură cu agresiunea româno-finlandeză, pentru a 
discuta aspectul ei grotesc, respingător, banditesc. 

— Dacă Lenin, neanderthalianul îmblânzit trei cincinale la focul de 
etichete al civilizațiunii central-europene, și totuşi mai rău decât 
fundamentaliştii persani cu ambasada lui Jimmy Carter, arestase pe 
ministrul nostru Constantin Diamandy, cu tot personalul Legaţiei, în 
ianuarie 1918, vârându-i la „Petru şi Pavel“ în acelaşi reduit unde a zăcut 
şi Dostoievski pe insulă, dară Stalin? Care e Stalin! Fi, Stalin, Stalin ce va 
face cu noi românii? Cu unii cari ca capra râioasă mai ţinem coada-n sus, 
când Ungaria, horthistă, nehorthistă, umflată în patru momente, are față de 
România amputată de patru provincii, deja un milion şi ceva de locuitori 

mai mult!!! Zău, cum poate fi cineva fundamentalist persan? 

— Kak haraşo poate fi jizna! 

Molotov nu e agresiv. Molotov are o față ca Moartea Obosită. E de 
o tristeţe sfâșietoare. Birocratul îşi desprinde încet curul de fier de pe scaun, 
fără niciun scârțâit. Ne iartă! Ne iartă! 

U.R. S$. S. a pierdut totul. 

Dacă Armata Roşie apuca ea să dea Wehrmachtului prima lovitură, 
împingând până la Breslau şi Berlin, atunci decreta în patru săptămâni 
Europa unită, fără cortină de fier, una şi indivizibilă, ssocialistă, construind 
comunismul în salopete naționale, de la Azore la Kurile. 

Sensibilul Molotov e profund jignit că alde Antonescu i-a transmis 
în doi peri, prin... serviciile de informaţii, care au tradus Proclamaţia și 
Ordinul de zi, Declarația de Război, nu pe căile uzitate între ţări vecine şi... 
prietene. Ci, auzind în urechile-i lungi Poemul Extazului al tatălui său, 
Prinţul Skriabin, cu o generozitate cum numai marii creatori își permit, 
lămuri ca un vechi admirator al României Regale ce era de făcut: 

— Gaspadin Grigore tată, sfătui el şi urechile scriitorului Căinaru se 
înroşiră spre mov de remușcări, Statele Unite ale Americii au a arbitra azi 
între a avea ca rival în acest secol o „supraputere subdezvoltată“, ca 
U.R.S.S. după-Stalin, sau o supraputere care va conserva măcar economia 
de piaţă, cum Reichul după-Hitler. Poţi să întrebi pe Virginica Gibson- 
Ghizdavu cine va stăpâni Lembergul și Galiția Mare până la Trieste! Ea 
tocmai l-a primit la ceai pe generalul A. L. A. Wilhelm Speidel, fiindcă 
promisul as Gerstenberg momentan nu se poate deplasa la Ploiești... 

A noastră va fi victoria, Grişa tată, şi tot ce vede Gary Glagoveanu, 
ofițerime românească, şi nu numai, aşezată cu fața la duşman, o vor judeca 
tribunalele poporului dumneavoastră, după Ugolovnii Kodeks al nostru și 
după propria conştiinţă marxistă, în măsura în care comandanții nu se vor 
sustrage, în munţi, luării măsurilor privative de libertate în vederea 
stabilirii responsabilităţii politice şi penale a autorilor şi complicilor morali 
şi materiali ai Dezastrului Ţării, în special în legătură cu războiul purtat 
alături de Germania hitleristă împotriva... Naţiunilor Unite — America, 
Regatul Unit și Rusia! 

Aşa, Grigore tată, aşa va vorbi Decretul 1850/ 10 octombrie 1944, 
de kontrrevoluţionniie mîșlenie, de mîșlenie în contra Naţiunilor Unite, nu 
împotriva bastionului păcii şi socialismului, care suntem noi! 

— Nu se vor lipi de mine astfel de acuzaţii! răspunse cu dârzenie 
românul. Pentru că, la vremea respectivă, eu voi fi deja scriitor pandur, 
ataşat pe lângă Divizia Tudor Vladimirescu, expediind corespondenţele la 
Scânteia tot mai dinspre Europa Centrală, cu sincera părere de rău că a 
scăpat nebolşevizată Austria. Am fi primit paşaport de la securitate, Dora, 
să vezi Viena precum Sofia! Dar aşa voi avea prieteni scriitori-panduri ruși 
sovietici, nu voi mai fi Grig, voi fi Grişa! 

Grişa, da, pentru Dora şi pentru fetiţe, pentru Vera şi Otla! 

— Vezi, Marius, şopti doamna Minodora Căinaru, cu... adevărul e 
cam cum cu veioza asta, sub care mă contempli cu atâta lăcomie, încât, ca 
de presimţirea fiarei, îmi poţi trezi soacra, fetele, poate și soțul de la 
cimitirul Ghencea! Uită-te bine: în acest pat gândit pentru conjugare, becul 
de sub abajurul de mătase roşie e orbitor ca soarele. Dar privit de pe Casa 
Scânteii, eu zic că poate nici nu se vede! 

— Nu îmi place să fac filosofie aşa profundă, Dora, pe studioul poate 
împănat cu microfoane al unui prieten, ai să-mi răspunzi, Marius, însă e de 
filozofat cum e posibil să mergi până la Volga şi până la Elba, 
neîntâmplându-ţi-se nimic, şi abia la Revoluţia Ungară, să te plimbi toamna 
cu motocicleta spre Snagov şi să înghiţi o viespe de insectar şi să te înțepe 
în faringe şi să te umfli şi să te sufoci pe iarbă după ce ai parcat liniştit 1J- 
cul lângă un salcâm bătrân, cu trunchiul proaspăt văruit de vreun deţinut. 

— În orice caz, ocoli pictorul provocarea, dacă mareșalul Jukov a fost 
creierul valorificării nelimitatului potenţial militar sovietic, birocratul 
Molotov are în domeniul său, acela al bolşevizării a cât mai multor 
popoare, nu mai mici merite. Când negociezi cu o victimă, îi explici unde 
să se retragă, îi chiar asiguri camera unde să cedeze în condiții demne, cum 
am făcut eu cu tine la Odessa în 1942, când se juca pisica noastră cu 
tuburile mirosind a praf de puşcă pe podelele goale. Ei bine, consider 
genială explicaţia pe care o dă ministrul sovietic de externe lui Gafencu, 
pentru trecerea antonesciană a Prutului: din octombrie 1940, odată cu 
sosirea Misiunii Militare Germane, România este o ţară ocupată şi deci 
iresponsabilă de politica dusă de slugile hitleriste! 

— În condiţiile în care Armata Roşie va ajunge pe Siret, de la 
Storojineţul cel pur românesc, lăţit mai mult de biserici decât de vile, până 
la Adjud, iar de la Cetatea Albă la Fălciu, stricându-ne cimitirele eroilor şi 
nimicind încă o dată Armata a 6-a germană, refăcută după Stalingrad, dar 
o vom reîntâlni spre Austria, ca să scăpăm, în ţară trebuie arestate toate 
slugile lui Hitler și atunci Naţiunile Unite vor înghiți gogoriţa că ţara a fost 
ocupată... lar 23 August, că este eliberarea de sub jugul fascist de către 
eroica armată ocupantă, în scopul bolșevizării ireversibile a celui mai 
antibolşevic popor din Europa... 

— He, he! râse Gary. Marius se referea la românii regali. 

Nu-i plăcu însă ce făcea soru-sa, deşi trebuia să admită că Vera şi 
Otla meritau un nou tată. Fie el şi unul care mai avea la Bucureşti, în Strada 
Sfinţilor, aproape sub mansarda lui Mircea Eliade şi nu departe de Maniu, 
o fetiță, Irinuca, nerecunoscută, cu doamna farmacistă Eliza Alexandrescu 
de la Sărata, judeţul basarabeano-ucrainean Chilia Nouă. 

Voi să se întoarcă la Miorcani, pe locul unde va înălța Mănăstirea 
Războiului Sfânt magnatul Augustus de la Baltimore, exact peste bordeiul 
căpitanului Căinaru, ce aprindea cu bricheta o lumânare. 

Atras de oroarea unui vid, Gary trecu însă automatic Prutul şi ar fi 
survolat somnambulic şi Nistrul, grăbind pe prelungirea direcției Edineţ- 
Lipnic spre Moghilev, dacă n-ar fi văzut pe Ştefan cel Mare, încă tânăr şi 
relativ nesfânt, trecând în revistă ca un Kutuzov român trupele basarabene, 
în perspectiva unei confruntări cu tătarii. Erau flăcăi tot unul şi unul, 
boiernași plus răzăşime, oameni de codru verde, numiţi chiar codreni şi 
dispuşi pe linia frontului de la dreapta spre stânga astfel: tighecenii, 
orheienii, hotinenii şi, în fine, sorocenii, la care se adăuga un batalion de 
ceceni fanatici, tocmit şi trimis de un prieten bizantin din Mangop. 

Poze de astfel de codreni colecționase cu duiumul, cândva fotograf 
ambulant pe colbuite drumuri din târg în târg basarabene, domnul Cazimir 
Honig. Şi cât se milogise Marius pentru ele! Apoi doctorul Cezar Bogza, 
fiul adoptiv al lui Bazil Frâncu, le-a exploatat pentru cartea sa 
Repetabilitatea umană. Împreună cu fotografii ale soldaţilor, gradaţilor, 
subofițerilor şi ofițerilor noştri, participanţi la Războiul Sfânt, strânse cu 
sutele de mii, spre disperarea ceistului Focşăneanu, de bezmeticul pictor 
cât a pendulat între Biroul Cinema al Marelui Stat Major și Ministerul 
Propagandei și cât a conţopit de prin 1943 la o arhivă, refugiată de teama 
bombardierelor anglo-americane, care au şi venit din aprilie 1944, în 
Pieptănari, pe lângă fostul Studio Honig. Te duceai la domnul plutonier 
Ghizdavu cu fotografia băiatului și, cu răbdare, ţi-l căuta-n cataloage şi-ţi 
preciza: e pe front, e la partea sedentară, e în zona etapelor, e la instruire în 
Reich sau e mort, e rănit, e dezertor la reeducare sau e pur şi simplu 
dispărut, cum unul din doi la cei pierduţi. 

— Cât de frumoşi sunt aceşti români regali! a exclamat octogenarul 
colecţionar când, în semn de preţuire pentru Diasporă, i-au fost restituite 
într-un cadru festiv, nu la Sighet ci în ruinele de la Băile Herculane, 
clasoarele reţinute de securitate la arestarea din 1952. 

— Cât de frumoși sunt aceşti români regali! ofta el şi înainte de 
redobândirea proprietăţii, de câte ori la Sonnenheim sau la Basel sau la 
Baltimore sau la Santa Diana sau la Elberon, vedea prin satelit sau prin 
internet sau pe dvd Memorialul Durerii sau alte emisiuni cu conținut 
consolator și se întâmpla să se ilustreze antibolşevismul cu poze de prin 
dosare de partizani, eroi târzii ai Războiului Sfânt, rugăciuni făcându-se la 
Mănăstirea Miorcanii pentru ei, nedeosebit de cei răpuşi în Crimeia, în 
Caucaz, în Stepa Calmucă, la Cotul Donului, pe Mureş şi pe Târnave, 
precum şi 

— Fraţi români de peste Prut,/ Cum aş face să vă pup?/ Cu drag să 
vă-mbrăţişez,/ Cu flori să vă liberez/ De duşmani, mânce-i-ar para,/ Odată 
cu toată ţara! 

Cine cânta astfel? recunoscu Gary doi din foştii camarazi, refuzați la 
Ministerul Propagandei, dar insistenți, domnii avocați Dorel Băluţeanu, în 
costum antonpannesc cu cobză, şi Gicu Tabarcea, care-i ţinea portavocea 

îndreptată spre poziţiile Diviziei 164 Infanterie sovietică. Ca şi el, tânăr 
student de Școală Politehnică, cei doi vulpoi fuseseră în tribunele 
stadionului ANEF, la meciul România Regală-Germania Nazistă, pe care 
l-am pierdut cu un întristător unu la patru, de ziua copilului 1 iunie, copil 
care va ajunge pensionar amărât şi fără medicamente până Ţara va trăi, în 
final de secol, o adevărată renaștere fotbalistică şi religioasă. Până una alta, 
constatând în tribune mulți camarazi şi camarade, fiice de profesori, venite 
de acasă cu prăjituri, Ghiţă Tabarcea, întâmplându-se să aibă taragotul la 
el, înainte de a fugi a dat tonul şi, contând pe prezenţa în cealaltă galerie a 
trupelor germane, s-au fost intonat coruri legionare-legionare, de care 
auzind, Câinele Roşu dinamovist a dispus 93 arestări, cu 43 condamnări de 
la unu la cinşpe ani. 

Suprasensibil ca şi soru-sa, Gary cel frumos, Gary cel cu părul 
ondulat şi cu obraji de păpuşă cioraniană, a simţit primejdia și a sărit gardul 
luând-o tiptil, din livezi în livezi boiereşti, până acasă. 

Și, ca să 1 se piardă urma, s-a prezentat voluntar pentru Războiul 
Sfânt, fiind băgat de colonelul Ariei Moga la Regimentul 4 Roşiori Regina 
Maria, acolo întâmplându-se, doar, să mai fie două locuri libere. 

Pentru al doilea loc, s-a milogit îndelung la biroul Mobilizare 
Grigore Căinaru, de dor de bunici şi pentru că Leonida Glagoveanu a zis 
că nu-și dă fata unui laș, iar doamna Sia a declarat că şi-o dă, dacă scriitorul 
ginere are grijă de romanticul său cumnat, ei fiu preaiubit. 

— Iaca, avui grijă şi uite ce-a ieșit! plânge amu scriitorul, ştergând cu 
basmaua sângele de pe el. 

Un surâs de satisfacție nătângă, v-am făcut-o la toţi, îi crescu lui 
Gary pe buzele vinete, abia mânjite cu puf. Având de ce să se înveselească 
şi să jubileze până la chiot. 

Polkovnikul sectorului inamic de vizavi detectase pe Doru 
Băluţeanu după anteriu și, pe Ghiţă Tabarcea, după lucirile portavocii de 
aramă mai mult decât după mesajul provocator, ce transmitea la cei dragi. 
Pe loc, Natalia Kuraghina şi Elena Rostova primiră iarăşi ordin să 
lunetească. 

Comsomoliste, tinere leniniste, manifestând propensiuni la a 
îmbrăţoşa întreaga omenire, dându-i pupătura păcii, ele nu mai voiau să 
dea gaură în piele pentru sânge și la altu', după Gary cel cu părul ondulat 
natural. În creierele lor înfierbântate, se născuse acea idee pernicioasă 
pentru cauza proletariatului, acel stângism naiv, acea naivitate gingaş- 
stângace demascată cu indignare de Ilya Ehrenburg lui Stalin, a luării în 
serios a ce scrie analistul de serviciu în Pravda, în Komsomolskaia Pravda, 
în Izvestia, în Krasnaia Zvezda, cum că plutocrația nazistă a înarmat pe 
muncitori Şi țărani ca să-şi facă treaba cu ei, trimițându-i să se bată cu alți 
muncitori şi ţărani, tot ca ei, dar sovietici, adică proprietari colectivi ai 
mijloacelor de producţie și autoexploatare. 

Cele două fete voinice ar fi vrut, precum atâţia alți oameni normali, 
pe lungul front de la Oceanul Arctic la Dunăre, să întrerupă tragerea şi să 
invite pe inamic ca să dezbată între linii, având moderator pe politruc, cum 
e posibil ca oameni ai muncii să tragă în oameni ai muncii! 

Nu avură însă decât mila curajoasă de a le doar şuiera gloanțele pe 
la urechile muzicale propagandiștilor Dorinel şi Gigel, ce luând-o la 
sănătoasa prin cânepă, se împiedicau, unul în anteriul de Barbu Lăutarul, 
starostele și cobzarul, iar celălalt în cablul de la portavoce, spre marele haz 
ce făcu Gary Căinaru, cu inima tot mai uşoară. 

Atât de uşoară că prinse drag de ai lui, sub influenţa propagandei de 
femei lunetiste de elită a inamicului. Merse deci direct la marmită, să guste 
direct din mâncarea soldatului muncitor şi ţăran, mai ales plugar adus direct 
de la praşilă. 

— Erau şi aceştia regali! foşni cu emoție din degetele uscate Marius. 
Nu se vede în alb-gălbui-negru, dar erau cu toţii îmbujoraţi la față, plesneau 
de sănătate. Epiderma aceea ca mărul, de s-o tai c-un fir de păr. Aceşti 
flăcăi ai satelor noastre, conduși de învățătorii lor într-o luptă pentru viața 
sau moartea satului românesc. Pierdută: cu arhitectură, cu datini cu tot. Nu 
atât sub buldozerul marxist, cât prin urbanizare. 

Iarăşi Gary simţi că se dizolvă în cerul prin care vor cotrobăi peste 
patru cincinale, după Dumnezeu, sputnice cu ordinul de arestare și 
percheziţie la comandant. Văzu departe un promontoriu, între Marea de 
Azov şi Marea Neagră, trei călăreți sporovăind liniştit, fermecați de pacea 
peisajului, mult în faţa subordonaţilor. În frunte, ars de soare şi decorat, 
Iancu Noveanu. În stânga, părintele Damian. În dreapta, doctorul Lecca. 
Maturi şi calmi, de parcă de o sută de ani ar fi şarjat bezmetic poziţii 
nesupărate cu artileria, ar fi redeschis bisericile pe care activiștii n-au avut 
curajul ceaușist să le dărâme cu poporul şi pentru popor, ar fi închis sau 
amputat răni proaspete sau vechi. Fi s-au oprit şi cercetează harta. Vin 
dinspre Temriuk. Merg spre localităţile Taman şi Kerci. Gary priveşte spre 
tot ce mişcă la sud de calea ferată Brest-Minsk-Smolensk-Viazma- 
Moscova şi descoperă, cu mulțămire de creștin bizantin practicant, 
repetându-se acest trio în faţa trupelor române: comandantul, care își asumă 
răspunderea în faţa Istoriei şi Literaturii, apoi puţin în urmă, pe stânga 
doctorul sufletesc şi pe dreapta cel trupesc. 

Caniculă. Broboane de sudoare de calibru mediu continuă să răsară 
pe fruntea de inginer romantic a rănitului. 

Și iată noroiul! Și iată viscolul timpuriu! I vot troicile ejoviste! 

Și iată marea îndoială ce naște eretici sau sfinţi: de ce Providența a 
făcut Totul ca să împiedice Neamul Românesc ca, slujindu-se vremelnic 
de potențialul militar german, pus la dispoziţie de Hitler, să-şi atingă 
aspirațiile de spațiu vital şi de securitate, ce zac în inconştientul nostru latin 
de la începuturile Europei până la sfârşitul ce se şi vede pe geam! Zice el, 

de sfârşitul ei, privind în amurg mai mult întrupate din huruit groaznic, 
tancuri-tancuri negre, venite dinspre Donul trecut la Kleţkaia, traversând 
în două rânduri râul Krepkaia, ocolindu-l îngropat în troiene cu cal cu tot 
la o sută de paşi de comandamentul de la Kalmukosville, grăbite spre 
marele pod de la Kalaci. 

Nu, nu e Dvina, nici Suhona, nici Kama. E prea verde frunzișul, 
trebuie că-i ceva de prin sud. Auzi? Privighetoarea cântă. Şi măcăleandrul. 
E Tobolul sau Işimul. Sau poate Emba. Oricum, mai mult decât am visat în 
reveriile mele latine: un aliniament Guriev, la Marea Caspică, Kuibîşev, pe 
Volga, Arhanghelsk, la Marea Albă, cu limită nordică dincolo de Peninsula 
Kola, la Marea Barents, dominată cu submarinele noastre adăpostite în 
bunkere dânitziene la Murmansk! 

Nu, nu e Tobolul, nici Işimul, nici Emba, Gary scump şi drag, e doar 
Prutul nostru, numai că ai plutit tu în derivă spre sud. De la Comarna 
încoace, nici nu mai ești în subordinea Cavalerului von Schobert. De la o 
poştă sud de Iaşi, până-n Dunăre, e în dispozitiv Armata 4 română, iar în 
adâncimea câmpului tactic ai, cu livezi, vii și păduri, Dealurile Tigheciului. 

Da, da, admise el, când chirurgul îi promise solemn că în două 
săptămâni va fi bun să iasă la horă! Da, la horă. Văzu pe Elvira, cu 
minunații ei ochi negri, privindu-l duios, de sub o regală maramă de 
Muscel, cum și purtase la un revelion. 

— Oare cum or fi, redeveni realist tânărul inginer, fetele basarabene? 

Ceva din via Ghizdavilor se adânci brumat sub un ponor şi un miros 
puternic de tămâioasă ondulă peisajul cu Dealurile Tigheciului. 

Gary deschise ochii spre cerul cu o vagă cortină albastră ascunzând 
imensităţi a căror existență ne-ar aneantiza, de o am şti mereu, orice 
bucurie-tristeţe. Se gândi că aici, la vie, şi Hitler, şi Stalin ar fi neînchipuit 
de banali şi mici, greu să-i distingi de-un Codin, de-un Marin. 

lar din cele două boxe se auziră în sistem horror câteva acorduri 
dolby, apoi tot mârrrâituri, mânca-ţi-aş! Col6-sus, de la surpătura roșcată a 
dealului, cu măselele cât aracii, lacomă-lacomă, se uita la el şi avea părul 
creţ, creţ şi încâlcit, gâfâind-gâfâind, înălțându-se lent lângă botul de deal, 
mai înaltă și mai ameţitoare decât Godzilla! 

Ciiine, băi? În rochie ca un sac şi cu picerele desculţe şi adânc 
crăpate, păroase... cu un retevei decojit, lustruit... 

Îuuu, î3îu!... Fesenista, dom'le, chiar ea! 

Nu se plinise în Basarabia după 28 iunie 1940 anul de cozi, lipsă apă 
caldă și hârtie higienică, exces ședințe, chemări la muncă voluntară... 

Se formase. Fra acolo, sprijinită-n bâtă meditativ, fesenista, ca 
ciobanul pe Vârful cu Dor. Căci discursul istoric e unidimensional, ca un 
îndemn la resemnare şi numai literatura poate feri pe individ de pierderile 
omeneşti cele mai grele şi mai dureroase. 

Constatarea că, sub gheara bolşevică, pariziencele s-ar fi schimbat 
trupeşte, sufleteşte și ideologic, într-un an, cu 300-400% mai mult decât au 
păţit-o în patru ani de ocupație nazistă, Marius Ghizdavu a exprimat-o 
deschis la Institutul Francez în toamna lui 1944, revoltat de excesele 
anticolaboraţioniste la care excitau marxiştii. El vedea pe ecran fetiţe 
amărâte, numai piele şi os, tunse forfecat la piele şi expuse obscenităților 
gloatei cenuşii minero-feseniste, în pielea goală şi leopardizată de 
echimoze, suferind astfel pe propria lor piele adesea juvenilă pedeapsa cea 
aspră a popo'ului, pentru colaboraţionismul lor orizontal, că au făcut sex cu 
ocupantul nazist. În timp ce alţii, trecând bărbătește pe lângă că ele le 
întinau idealurile, procedau... eroic: la adăpostul beznei, se infiltrau, civili, 
printre străjerii biruitorului şi — în deplină conştiență că barbarii vor executa 
cu certitudine zeci, sute de localnici, ca represalii anunţate în caz că — 
plasau totuşi bombe cu explozie întârziată, aducând unele mici pagube în 
oameni şi materiale inamicului, căruia n-au avut curaj să i le provoace, cu 
onoare, pe câmpul de luptă! Ceea ce revolta pe Marius Ghizdavu 
bodogănind până la demascare, fiind şi tupeul că tocmai cei ce deliberat 
provocaseră pe căi teroriste automatica, demenţiala maşinărie SS, erau 
acum primii, Cât îşi putea da el seama din jurnalul sovietic rulat la ARLUS, 
care să strângă capital politic depunând coroane uriaşe pe la martiri, ţinând 
cuvântări despre cum au stat ei, doar ei, cu capul sub gloanţe... 

Ani de zile mai târziu, a tremurat la gândul că ocupantul sovietic ar 
fi putut exploata, prin torționari români marxişti, această nesăbuinţă a lui, 
de a se afişa cu idei de intelectual care cârtește în contra Rezistenței 
europene comode, liniştindu-se deplin abia când a devenit evident că 
simpla prezență a unui bucureştean, fără Misiune precisă, în relații 
imaginare cu străinii, poate atrage arestarea sa ca spion, chiar dacă 
guvernul democrat popular muncitoresc-ţărănesc afişează o ardentă 
aplecare spre vânătoarea de fazani, caviar şi relații internaționale. 

Nu este o fericire în general dacă cărturarul își bagă botul în politică, 
căutând să aranjeze ca capriciile sale de gândire să treacă ca fiind ţâşnite 
dintr-o iactanță de țaţă analist. Cine are alte interese, îi desființează şi 
talentul, şi truda. Da, nici nu e cazul de aşa ceva, câtă vreme sunt plătite 
servicii aparte să aplice fidbecul cu gloata şi să sondeze permanent ce e în 
creierii ei electorali. Plus că cărturarul nici nu poate presta un sirviciu 
inteligent, în adevărata semantică că a fi inteligent înseamnă a fi capabil a 
câştiga în dolari măcar atâta cât să-ţi ţii familia neînfometată, iar în lumea 
naturală e inteligent masculul care-şi permite cel mai mare şi mai bogat 
teritoriu, mănâncă cel mai bine şi ia la sex cele mai mişto colaboraţioniste. 

Iar eu cu Guiţ, cu Kanguru, cu Pitecantropu, cu Cioropel, cu Au-mă- 
doare, cu Muhală Muistu şi cu Pizzacola Minijupista celebrăm apolitismul 
experților în viața spirituală, luând de exemplu negativ chiar pe numitul 
Marius Ghizdavu de la Ziduri, Basel, Pribegi, Andronache, Dumbrăviţa, 
Sonnenheim, Lw6w, Santa Diana, Choisel, Năpădeni, Morozovsk, 
Gumrak, Elberon, Sigmaringen, Titu Târg, Kyoto, Miorcani, Antibes și 
Kladovo. 

EI era cotoi bătrân și ştia perfect ce e permis, ce nu e. Căci aşa cum 
observa generalissimul nostru Stalin, unde scade vigilența securităţii, totul 
pare îngăduit. Astfel, aşa-zisul artist plastic avocat Marius Ghizdavu, în 
prezenţa a doi emisari ai preşedintelui Zahei Avăcăressi, vice-preşedinţii 
Frontului Utopiei Romane, domnul Saie Buburuză şi domnul lon Codoi, 
însărcinaţi a îl persuada să-şi plătească să candideze pe un loc eligibil, a 
pus, pe o pânză, mare, succesiv nişte chestii, temându-se de microfoane 
indiscrete, în loc să le-o taie răspicat că, domnilor, sunt prea ramolit să vă 
mai încurc şi pe voi, şi pe popul, lăsaţi-mă-n durerea mea acilea! El ne 
explica că oricum tocmai protesta atunci în contra bombardamentelor 
NATO, asupra vecinilor noştri de credință slavă sudici, executând un 
tablou cu Dresdenul nimicit ca aperitiv la Yalta, în februanie 1945. Dar pe 
ascuns, manevra şi în țară, să înceteze campania antiamericană, măcar a 
ziarelor independente ale puterii, trimițând anonime, în numele întregii 
Diaspore, cum că să se delimiteze patronii de uteciştii şi securiştii din 
redacții, naiv indiciu că se informa din auzite, de pe la Irinuca, Isadora, 
Agnieszka şi bucovineanul sculptor Andrei Hurmuzacov. 

EI era strigoi de vârsta a patra şi trecea la a cincea, uns cu toate 
alifiile. EI ştia că în diplomaţie, iar în politica internă mai dihai încă, multe 
îndemnuri şi înţelegeri vin ca-n amor, pe bază de subînţelesuri nonverbale. 
Așa se explică olfactiv poietica sa, a tabloului cu nimicirea oraşului de 
cultură Dresden, al Reginei Maria, că a luat-o pe la distrugeri de la noi, 
înainte să ajungă acolo la ei, figurând mai întâi o caricatură cu jenanta 
naştere rapidă, de către o fesenistă, a aşa-zisei Românii iorgovane sau 
Constituţii iorgovane, mamoși fiind însă PNŢ-Borviz și PNL-Parizer, cum 
numea el formațiunile care, după algoritm, dădeau ulterior premierul şi 
ministrul justiţiei, dar respectând Legea Fundamentală în vigoare, nu mai 
aveau obraz din punctul lui de vedere să se trăgăneze din grupările 
monarhiste şi de ordine antebolşevice clasice. Ar fi un fake postmodern. 

Titan al Renașterii româneşti şi geniu al gândirii Aforistice 
universal-valabile, preşedintele voievod Zahei Avăcăressi a fost însă, 
înainte de a fi primul nostru om de stat care a înţeles că guvernul trebuie 
să aibă Milă de populaţie, cel dintâi stătător al hermeneuticii noastre, care 
precum mareșalul Anton Bruckner a zugrăvit simfonic lumile paradisiace 
din viaţa paranormală de după deces, tot aşa şi dumnealui a fost vizionar, 
interpretând corect cum să depăşim în viaţă hiatusul bolşevic şi cripto- 

comunist dintre Constituţia belgiană și Constituţia de la 20 Mai. 

Prin înscăunarea unei Dinastii Românești nou-nouţe! 

Or, pentru atingerea acestui prunc martirizat, visu crezut intangibil 
de atâția gânditori progresiști, pas cu pas, gândite lungi cincinale, toate, dar 
absolut toate secvențele preafericitei lovituri de stat, inclusiv consacrarea 
ei afrodiziacă, prin plebiscit african în dioceză la Yamoussoukro şi 
întoarcerea la cei mulți şi umili a averilor privatizate de la stat de-a lungul 
anilor, toate, toate au fost sugerate de departe, din Kyoto, de motanul 
încălţat Marius, către Saie Buburuză, Grivei şi lon Codoi, să le transmită 
ca atare, prin primarul Taicopaci, Conducătorului Statului Avăcăressian. 

— Sau măcar cele două, trei sinecvanone, genial-inconturnabile! 

Astfel, afirmaţia mâţelor Moga, cum că nu este legătură cauzală, nici 
logică, între unele organe de presă sau de politică şi denumirile lor, a atras 
lovituri autoritariste de precizie NATO în aceste domenii gingașe. 

Procedând perfect legalizat, adresându-se sus justiției, preşedintele 
Avăcăressi a suspendat ziarele la care a găsit neconcordanţe, cerându-le să 
le clarifice. Astfel, organele feseniste Adevărul şi Dimineaţa sunt şi rămân 
cu sigiliu pe uși, ca sub poetul Goga până nu-şi explică public legăturile de 
dinainte de război cu finanța neromânească, de zgomotoasă notorietate în 
epocă, Front Popu. Ziarul de publicitate și atitudine România liberă este şi 
rămâne interzis până nu se dezice de conținutul său dejisto-ceauşist mai 
vechi şi nu dă socoteală atitudinarilor de legăturile sale cu Căgăbăul, câtă 
vreme își trage denumirea de la postul de radio în limba română, înființat 
de Stalin ca să denigreze pe Antonescu şi să îndemne la trădare breasla 
universitară, faţă de aliatul nostru nazist, prin întocmirea de memorii. 

Etcetera, cu cetera, cu ocarina şi cu celelalte provenite dintr-o 
ambiguitate fermecătoare, ca o gaură de şoarece din inima Ardealului. 

După cum rodnică s-a arătat şi afirmaţia lui Marius, subliniată în 
roşu cardinal de domnul Saie Buburuză, directorul Consiliului Naţional de 
Analize Sistemice, şi în verde căpitan de academicianul lon Codoi, de la 
Institutul de Cercetări Ştiinţifice, cum că unele secvenţe algoritmice din 
arcul nostru parlamentar nu-și justifică, atâta vreme cât profită de 
Constituţia plebiscitată încă de la 20 Mai, titulaturi zăpăcitoare pentru un 
electorat eterogen, inspirate de vesela demagogie din România Regală. 

Procedând perfect legalist, adresându-se de sus justiţiei, preşedintele 
Avăcăressi a suspendat, dovedind o dumnezeiască imparțţialitate față de 
extreme, gruparea pretins trasă de la PNŢ-Maniu, gruparea pretins trasă de 
la PNL-I. 1. C. Brătianu şi gruparea pretins trasă de la România Mare, 
obligându-le să se coalizeze în contra naturii, ca să revină în viața publică 
şi la ciolan, pretinzându-le să nu mai minţă electoratul, nici Occidentul, şi 
să introducă ad-hoc în programe, cu claritate, ca deziderate, monarhia şi 
vechile fruntarii, ca japonezii, pentru care în 1941-1945 ne-am aliat și cu 
nazismul, şi cu bolşevismul, iar ulterior, cramponându-se de ele, politicieni 

veneraţi la statui recente au pătimit la maxim în Romlag. 

Şi este imposibil de crezut altceva despre Marius decât că a consiliat 
pentru pasul următor, pe criticul de artă şi colecționar Zahei Avăcăressi, 
din moment ce a trimis-o pe Isadora să scoaţă banii dupe card, de la Banca 
Schlauberger din Basel, ca să achiziționeze în pripă intravilanul regal de la 
Sigmaringen şi livezile din bucla Prutului de la Pererîta-Miorcani, din care 
ronţăise pândind bolşevicii mere Jonathan cu lădiţa în Războiul Sfânt. 

Procedând perfect legal la noi, acoperindu-se cu hârtii, etnologul 
Zahei Avăcăressi, ctitor Frontului Utopiei Romane, care a recunoscut, ca 
întâi stătător politic, că guvernul trebuie să aibă Milă de populaţie, ne-a dat 
şi mișcarea idealistă a batalioanelor de căluşari, prin care s-a putut 
convinge naţia intelectualilor de foloasele Reconcilierii Necondiţionate. 

Reconcilierea definitivă, deci Necondiţionată, însemnând concret 
exhumarea de la Ghencea a soților martiri Ceauşescu și reînhumarea lor, 
cu mare pohfală, ca Meşteri Manole cu opera năruită, la Monastirea 
Argeșului, în locul cuplurilor străine Ferdinand-Maria şi Carol-Rhea 
Sylvia, ale căror oseminte s-au expediat pachet, cu Auf Wiedersehen, 
fraților Ghizdavu la Sigmaringen, pentru tratament funerar ca de vinuri de 
teroare de nivel alsacian european, în măsura posibilităților. 

lar odată Reconcilierea ireversibil realizată, s-a putut pune şi 
problema de perspectivă a factorului continuității, cu atât mai presantă cu 
cât, cultură mică şi fără priză la marele public supramundan, dizolvarea în 
marele solvent global ne-ar putea fi fatală termodinamic înseși identităţii. 

Geniul preşedintelui Zahei Avăcăressi țâşnind spre zenit nu numai 
ca factor mediator, ci şi în abilitatea ca cenotaful de la Monastirea 
Argeșului să apară ochilor vigilenți ai străinătăţii ca fiind închinat 
francmasonic Meşterului zidar şi soţiei sale puse-n zid, iar noi să... ştim că 
e omagiat acolo creştineşte Mareșalul Dezrobitor, a cărui cenușă 
comuniștii au vărsat-o la canal, şi în genere toţi eroii fără trup, precum 
Nicolae Bălcescu sau Tudor Vladimirescu sau Decebal sau Burebista. 

Numai din gelozie, că a ctitorit degeaba Mănăstirea Miorcani, 
închinată Întoarcerii Morților de la Stalingrad şi, oarecum, Războiului 
Sfânt, a negat arhitectul Ansamblului Funerar de la Sigmaringen că a 
consiliat pe Avăcăressi ce să scornească pentru a implementa o Dinastie 
Regală Română pursânge, întru ca cetăţenii ei să se împace cu avantajele 
stabilității, continuității, prosperității şi, implicit, ale micțiunii pe 
vulgaritate, instituind în toate domeniile, nu numai în fotbal, tenis și în viaţa 
spirituală, primatul idealist meritocratic al ierarhiei valorilor, iar noul flux 
turistic și de pelerinaj se deplasase de pe malul Prutului pe al Argeșului, 
punând în incapacitate de a-şi mai recupera investiţia neperformantă pe 
frații florari Ghizdavu, pe domnul d'Esgrignon, pe Andrei Hurmuzacov, pe 
Nichita Căinaru şi pe care s-a mai băgat până-n nadir cu ginecologul Cezar 
Bogza, cel mai avizat colecționar galițian postmodernist... 

— Nu consider neperformantă investiția de la Miorcani! privi țintă, în 
nodul cravatei moderatorului, miliardarul californian Augustus, care frate 
mai mare lui Marius, se ţinea băţos mai bine, deoarece nu cunoscuse 
Romlagul, nici torentul vijelios al propagandei, şi nici cronofagia de a face 
rost mereu de ce-ţi trebuie acasă, într-o economie macrostabilizată 
hiperdirijist de managerii ceauşişti. Admit însă că artistul îşi jertfeşte gura 
de pomană, când se dă cu capul de toţi pereţii bunkerului, ca să deșchiză 
ochii porcini ai imperialiştilor filistini. Eh, tu-le muma”n..., vorba lu' 
Codin! Adică crezi dumneata că era nevoie de Picasso-ul ăla de 12 metri 
sau cât are, ca să priceapă Hi şi Muss că comit un păcat ecologic 
bombardând taurii, caii şi civilii din Guernica?... Aş! Ei erau tot atât de 
lucizi precât, în iunie 1940, când aplaudau intrarea lui Stalin în Cernăuţi și 
în Basarabia, fascişti perfect conştienţi că, după ce-şi fac poftele 
cominterniștii, urmează plăcerea lor de a forfeca ei înşiși în trupul Ţării, 
Ardealul către unguri, Balcicul lui Marius la bulgari, doar ca să-și facă 
astfel nişte relaţii!... Şi nu numai că socot o dăunătoare risipă de resurse 
aşa-numita angajare a artistului în Spania. Eu mă tem să nu fie chiar 
dăunătoare Cauzei, care-o fi aia! Fiindcă-n critica Prezentului, un geniu ca 
Marius se urcă-n carlingă şi-şi pune ascensional la contribuţie întreaga 
fantezie erotică, cedând involuntar din bogăţia sa de idei chiar și 
inamicului. Da, fetelor, scurt pe doi, artistul e ca un sex symbolic ce excită 
la dăruire pe toţi!... Și este atunci irelevant că, din remarca fratelui meu 
genial, că România... stolojană, să zicem, are conexiunile, cu România 
carolingiană, tot atât de tăiete precât universitățile din România pre-NATO 
cu Internetul, dacă ştirea loviturii se confirmă la Santa Diana la mine, e şi 
normal atunci că arhiducele Avăcăressi suspendă printr-un tertip legal nişte 
organe de presă neconvenabile. Ei şi ce? Eu cred că puteau să-l consilieze 
stăpânii săi întorcându-l şi invers pe giratoriu! În marja de eroare permisă 
de electorat — şi de buget — de fapt, măsurile reparatorii sunt întotdeauna 
zootehnice și lupta nu se dă la buza scocului decât pentru îndrituirea de a 
le pune în aplicare cu celeritate, astfel încât să se poată adăpa exhaustiv, ca 
la fântânile Romei clasice, toate vitele, nu numai văcarul. 

— Altceva este însă, Isadoro-Isadoro, când ideile tale sunt exploatate 
de inamic după ce sosesc pe canalele încotoşmănite față de curiozitatea de 
transparenţă democratică a boborului contribuabil. 

— Rostul presei vii, ca şi al celei moarte, e să convingă populaţia că, 
deși mai sunt unele probleme, alternativă la actuala guvernare nu există și 
atunci orice demers contestatar frizează destabilizarea! 

— Pășiți încet! Pssst! Căci aici intrăm pe tărâmul trădării de Țară. 
Una este să te ocupi, pe un intravilan, la Sigmaringen, de reînhumarea 
ciolanelor Hohenzollernilor, pe vecie, colaborând astfel cu regimul 
democrat-popular regalist al lui Avăcăressi, sub pretext că e o treabă 
creştinească de aceeaşi natură cu... împământarea la cimitirul Ghencea a 

Ceauşeştilor de către emanaţi. Și alta e să dai idei piariste unui Stalin, 
despre cum să-şi construiască ce va turui Istoria occidentală despre WW2! 

— Nu am dat nicio idee lui Stalin! i-o tăie scurt artistul, contactat 
telefonic din regie, chiar la Atelierul lui Franz Marc din Hechingen, unde 
modela pentru Războiul Sfânt cai ce plâng Andrei Hurmuzacov. 

Deci, ca orice tiran cu sentimentul impunităţii, de la Caligula până 
la Pol Pot și, depinde, poate chiar la Zahei Avăcăressi, Marius Ghizdavu 
poseda mai multe idei decât putea implementa, nu numai primite de la 
organe, ci şi bricolate personal în harem, fiind alcoolic nocturn, iubitor de 
petreceri cu tovarășii săl din Uniunea Sovietică momentană şi din Uniunea 
Sovietică de perspectivă după autodezintegrarea NATO... 

-— Protestez în numele majorităţii covârşitoare a electoratului! o luă 
înaintea unchiului Jan moderatorul. Nu permit niciun fel de tentative de a 
macula imaginea de pivot a profesorului de voievozi Zahei Avăcăressi! Eu 
v-aş ruga insistent, în respectul pentru democraţie, fertilitate, feminism, 
divertis şi telespectatori, să vă limitați la cazul dumneavoastră şi să nu mai 
procreați procese de intenţii la adresa conducătorului ales! 

— Da” lasă-l, iubire, schimbă de tactică unchiul Jan, zâmbind blajin, 
din ochişorii pierduţi în grăsime şi tremurând din gușă. Ajută-l să dea pe 
goarnă tot, să vedem ce-are în cap, care este concepţia lui! 

— Dacă voievodul liber ales, lămuri naiv bătrânul pictor, capătă 
sentimentul impunităţii, atunci €... rău! Nu veţi mai putea opri măcelul 
dintre fraţi şi se duce dracului Reconcilierea Necondiţionată definitivă. În 
treacăt fie vorba, acum vă întreb eu pe voi, fiindcă nu înțeleg Împărăţia 
Naţională neam, de aici din Diasporă, ca să nu zic că din Exil, fiindcă dacă 
se practica Luminarea Poporului în Galiţia Mare, eu nu mai plecam! 

Pe ce își bazează întreaga noastră clasă politică sentimentul ăsta, 
dezgustător şi interlop, de impunitate?... Pe înțelegeri feseniste pe deasupra 
ideologiilor, că venim noi şi nu vă anchetăm pe voi, dar nici voi pe noi dacă 
veniți? Chiar este maladiv convinsă această clepto-pluto-xeno-crație că 
Occidentul altă treabă n-are decât s-o salveze dacă, din mizeria şi bezna 
pelagra în care ţine gloata, ar țâşni, ca puroiul, o rânduială anarhistă, de 
steag nazist sau bolşevic nu contează, cum zice Isadora, şi care pe unii să- 
i bage înapoi în puşcăriile pe care nu le-au făcut muzee, pe alţii, care doar 
au condamnat; să vază pe propria piele cum €, şi în orice caz, să le confişte 
tuturor averile până la al şaptelea neam, nu ca voievodul Avăcăressi doar 
câtorva boieri burzuluiţi doar pe niște nedreptăţi de algoritm!!! 

— Aşa, zi! Măcar deşartă tot! mormăi cu satisfacţie unchiul Jan. 

— Domnilor, râse şi Marius Ghizdavu la Hechingen, trezind ecouri 
sinistre în imensitatea de catedrală a Atelierului Franz Marc, resping cu 
marxistă indignare așa-zisul denunț moral, că eu i-aș fi inspirat lui Stalin, 
la Berdicev, în 6 august 1941, de Pobreajen, ideea de a manipula 
documentele cinematografice, radiofonice sau de presă! Dimpotrivă, 

punându-mi la dispoziţie la Ministerul Propagandei fotografii şi pelicule 
sovietice capturate în Bielorusia, colaboratorul Otto Runge mi-a atras 
atenția asupra unor trucaje menite deja a îndepărta din istorie bolşevici 
revoluționari, lichidaţi între timp de oamenii lui Stalin, operații confirmate 
cu o simplă lupă de către experții mei secreți, Cazimir şi Samson Honig. 

Paradoxul că, în momentul în care, la intrarea Armatei Române 
Regale biruitoare în Chișinăul nostru drag, populația deja fesenizată de 
lipsuri, denunţuri și teroare n-a prea ieşit să se îmbulzească cu milioanele, 
ca la Paris când s-a-ntors dezrobitorul De Gaulle, recunosc că l-am 
deparadoxat niţel, sugerând superiorilor mei, neștiind că unul va deveni 
pandur sovietic, ca — după izgonirea Armatei Roşii şi lichidarea bandelor 
cekiste ce dinamitau clădiri şi amenințau civilii mai români cu dosare de 
colaboraționiști — să se regizeze un document cinematografic cu Primirea 
Festivă la Chişinău, solemnă, de proporţii Leni Riefenstahl, a Diviziei 
noastre Blindate. Dar asta nu înseamnă că EU l-aş fi învăţat pe Stalin să 
filmeze în 1949 „brigăzi muncitoreşti” ce curăţă de nemți Capitala în 1944, 
după cum se va repeta şi fixarea steagului roşu pe Reichstagul de la Berlin, 
mie ca artist neplăcându-mi ca istoric porcăria că vârâm în cap la tineret 
drept... imagini pe viu, de CNN, elucubraţiile lui Sergiu Eisenstein despre 
încăierarea batalionului de femei din Ermitaj cu mateloţii, ori despre 
prokofieviana luptă pe gheaţa lacului Ciud, a lui Aleksandr Nevski cu 
teutonii ca UN RĂZBOI POPULAR DE MASSĂ, când în mod absolut 
evident CAVALERII, din motive de excelență catară păltinişeană, nu 
puteau fi decât vreo câteva zeci, cum s-a întâmplat şi în Războiul Sfânt! 

Îi numărai pe degete, cavalerii, şi nu ştiu cum se face, dar mai toţi 
erau prieteni de-ai mei, ca doctorul Lecca, preotul Atanasie Damian, 
căpitanul Jenel Noveanu, sublocotenentul scriitor Grigore Căinaru, 
Oberkiinstlerfiirst Otto Runge, locotenentul Mircea Focşăneanu, pe care 
încă-l zăresc în ceața de la Cotul Donului, într-un amurg seducător din care 
nu ne trezea decât absintul, mai tânărul Edgar Glagoveanu, strălucit inginer 
român, şi iarăși basarabeanul Grig Căinaru al Dorei, cel ce cu o dezarmantă 
naivitate își căuta bunicii, ucişi ca să li se ieie casa pentru că era dotată cu 
un pridvor ale cărui coloane Vanea şi Mitrea le turnaseră din fontă 
trebuitoare la oţelăriile reînarmării de Război Rece... 

— Ai, don” Mariusică, să reiterăm comerţul spiritual de opinii! se 
zâmbi conciliant moderatoarea, pistonată plăcut în ureche din regie şi 
surâzându-se ventral spre telespectator. “Ai că deviem rău! Tema tâlcşoului 
nostru este doar Reconcilierea Naţională Necondiţionată, la care a făcut un 
apel creştin reiterat şi voievodul nostru Zahei Avăcăressi. 

V-am deranjat telefonic tocmai la Hechingen — îmi permit să vă 
reîmprospătez memoria — pentru că redacției noastre i s-a părut educativă 
pentru gloata care ne urmărește, fffapta domnului senator şi sfetnic 
voievodal Ion Enache de a fixa pe blocul vilă din Strada Liliputană, doar 

în semn de consideraţie, fiindcă el v-a cumpărat de la statul român atelierul 
în care locuiește neîntrerupt din 1952, de bună credinţă, o placă de bronz 
aurit, cum îşi pun avocaţii marilor escroci la cabinete, pe care o vedeţi 
demontată şi expusă chiar pe această masă de nuc, care a aparținut 
unchiului dumneavoastră Alecu Ghizdavu, şi pe care scrie, citez dacă nu se 
vede, că în acest edificiu a trăit şi creat între 1939-1952 maestrul pictor 
român Marius Ghizdavu (1912 - ...), care a reprezentat cu cinste culorile 
Tricolorului la Lw6w, Basel, Strasbourg, Bruxelles, Sigmaringen, Elberon, 
Las Vegas, Santa Diana, Phuket, Nara şi alte oraşe de pe mapamond. 

- Cu profundă implicare, răspunse vădit sufocat de emoție 
desțăratul, aduc prinosul meu de recunoştinţă voievodului ales, Zahei 
Avăcăressi, şi Coanei Cipriana, prodigioasa sa soţie de viață ce a adus un 
suflu nou culturii în acest țintirim spiritual ce ajunsese multîncercata mea 
țărişoară, suferindă de corupție, incurie, incultură şi incompetență. 

— Să am pardon! interveni însuși Sponsorul Emisiunii, unchiul Jan 
Enache, din chiar luminosul Atelier Modigliani. Dragă Mariusică, îmi 
permit, cu respectul cuvenit geniului, să-ţi atrag atenţia că lumea îi zice lu' 
nevastă-mea Cepeca sau Duamna Cipriana, percepând-o ca pe o femeie 
corpolentă şi competentă, în timp ce pe Doamna Ţării și a inegalabilului 
nostru Voievod, femeia care a bătut orice record de slăbire pentru un 
eveniment, Aneta o cheamă... Coana Aneta, cum o laudă cu simpatie presa! 

Dar nonagenarul locotenent în rezervă de la Regimentul 4 Roşiori 
nu mai auzea nimic în cască, zâmbea mecanic de, de fericire, de bogat şi 
de beatitudine. Era conştient că toți românii, din România, ca şi de peste 
Prut, şi din Diasporă, se uită țintă numai la el. Şi își pipăia în neştire 
papionul alb cu degetele uscate, galbene-roz, pătate negru-melans. 
Lacrimi tulburi de emoție, negru-gri-argintii ca cvasul de Odessa, îl treceau 
la vederea plăcii memoriale inox, expuse pe masa cea de inerție grea, 
utilizată în spârdalnica juventute ca să i-o tragă sub coadă vecine, 
domnişoarei economiste Lucreția Fotiade. Cheţi!!! Și pe care făcuseră 
împreună harta ţării în ghips, să înfigă steguleţele cum umblă fronturile, nu 
numai spre Asia, ci şi în retrageri straaategice de aşteptare a noilor arme 
produse de cercetătorii unui regim brun, care-şi bătuse intelectualii. 

Or, popoarele care-şi bate intelectualii... 

Poţi să te naști la Tighina şi nici să nu se cunoască! 


Cheţi era născută la Tighina. Ea avea o carnaţie de nuanță variabilă, 
cum nu mai văzuse umblatul fotograf decât în 1938, călătorind din castel 
în castel, de la Colomeea pe Prut şi Camenița Podoliei spre minunat 


305 


lăbărţatul, ca Roma pe şapte coline, Lw6w-Lemberg, pe care-l dorea anexat 
Imperiului Român în formare, cu tot atâta patimă câtă revărsa spre mult 
sudica Varnă. Frecvența acestei carnații de nuanţă variabilă se diminua 
însă, până la anulare, de la Bialistok, Kaunas şi Vilnius spre universitatea 
multiculturală de la Dorpat, centrul ortodox românesc Tartu de pe Lacul 
Ciud în care se oglindește Kogaionul, şi porturile avansate spre Golful 
Finic: Tallinn, Reval, Kunda, Memel, Novîi Dorpat, Kolberg şi Narva. 
Variabilitatea, atât la domnișoara Lucreția cât şi la Agnes de Krecy, est- 
poloneza elevă la Sonnenheim, constând în tranziţia, sub tirul de cadență 
ridicată al şoaptelor de amor, de la o carnaţie alb-vânătă ca de fildeș angelic 
la una rozalbă pur, cum obrăjorii şi bucile pruncului ţâşnit, în puţa goală, 
din dugheana mucegăită direct în cizmele lustruite cu vax Schneider, ale 
excelenţei sale, domnul consilier aulic Oscar Hubig, de la Einsatzgruppe 
D, pe malul stâng al Bugului, între Nikolaev şi Cherson, comandantul 
acestui detaşament special declarând, la Niirnberg, conform notiţelor 
Clarei Honig, că ei şi el, Otto Ohlendorf, erau atașați Armatei 11 germane, 
tocmai aia cu care, cooperând în frăție de luptă stropită de sânge, a intrat, 
ca operator cinematografic de război, Marius Ghizdavu, în Chişinău, 
capitala de week-end şi de vară a anilor săi de ucenicie în atelierul 
sculptorului Alexandru Plămădeală — ce învăţa el atunci la Iaşi, de la 
Tonitza, părându-i-se insuficient de impresionist sau mai degrabă de 
patriotic şi dedicat celor mulţi şi umili, încât iarăși din nou reiterat Istoria 
începe aici să se întunece senil ondulatoriu. A renunța la modelarea 
volumelor pot să-și permită Matisse sau Fougeron, artişti mai mari sau mai 
stalinişti ai popoarelor cu datoria culturală față de Umanitate împlinită, ca 
ŞI a picta fetiţe cu ochi ca mura, ce vor deveni şoaime ale patriei bolşevice, 
pioniere ale Parrtidului, dansatoare şi soliste cu taraf, uteciste, comuniste, 
iar în final manifestante feseniste. Dar nu protestând că este inacceptabil să 
n-ai deja, 11 ani, cât jumate din viaţa României Regale Mari, Muzeu de 
Artă, fa, la Bucureşti după ciuruire, iar apoi să n-ai Muzeu de Istorie decât 
în reparaţii eterne, darling! Iaca, fă, de ce se alătura el lui Sergiu al Isadorei, 
cum că să se concentreze administrativ toată clasa politică coruptă şi 
incompetentă, să asude la o autostradă de la Balcic la Strasbourg, spre 
Muzeele și Bibliotecile occidentale. E mai important acum să terminăm, 
domnule Plămădeală, Monumentul Unirii, cum-necum, este criză de timp, 
se mişcă Stalin, n-avem a emula aici cu Mestrovic, al cărui Ferdinand pe 
cal este categoric inegalabil, Sfânt Gheorghe poporan şi Făt-Frumos, cu 
sublinieri de giuvaiergiu parizian, modern, ale formei... 

— Păi tocmai, că vreu să fiu eu însumi, îşi freca palmele de lut 
basarabeanul încurcat, nu am recurs deloc la pelerină şi emfază, pentru 
micul trup al marelui rege... 

— Nimic din ce-am învăţat pe malurile Bâcului și ale Nistrului nu am 
dat uitării! mărturisea basarabeanul Marius bucovineanului Andrei 

Hurmuzacov, sus la Hechingen. Arta frescei pentru Capela Timişorenilor 
din Sonnenheim am dobândit-o deja de la Alexandru Plămădeală, lucrând 
efectiv o vară întreagă în Catedrala de la Tighina, nu de la Ateneu cu 
dificilul Costin Petrescu, care o exaspera pe mama la laşi în Refugiu, tot 
văicărindu-se de lipsa de confort din acel prim Război Sfânt. Şi tot acestui 
clasic perfect conştient că bomba atomică a modernității în artă există, 
datorez abordarea azi a Ansamblului funerar de la Sigmaringen cu mijloace 
care, în mod voit, nu depășesc în insolențe anul 1900... Ca să nu mai 
vorbesc de Fericire! Căci dacă nu mă consilia să lucrez, expre pentru 
Muzeul local, n-aș mai fi ajuns să-mi caute Otto Runge peisajele mele din 
Bugeac expresioniste, răpite de bolşevici în retragere de la Chişinău, la 
1941, pentru noul Muzeu Pușkin, şi abandonate în mai 1942 pe drumul 
Harkovului, iar eu s-o regăsesc acolo pe Daria Maximovna Riumina, căreia 
încă de la Antibes din 1937 îi ziceam Murocika în sinea me, nefiind însă 
uriaşa blond-blau varegă a lui Nietzsche sau a lui Robert Ley, ci o statuetă 
din cel mai fin și gingaș porțelan galben-brun de Krasnodar, inspirându-ţi 
duioşie estetică vie, cam cum singaporeza asta finuţă cu violina... înainte 
de a citi în presa de țoape că umblă pe la echiuriile piloților de F1!... Şi încă 
n-o auzisem dintr-o uliţă desfundată de ploi şi leninizmu, repetând obstinat 
primele măsuri din Concertul lui Mendelssohn, chiar sub nasul nazist! Da, 
aproape Stradivarius lângă fosta uzină de tancuri suple, și nişte tractoare 
butucănoase, înecăcioase de ce fum de motorină scoteau! 

— Dezmăţ de culoare, Bugeacul de smârcuri și secetă, am refăcut din 
memorie în ianuarie 1944. Nu şi vreo douăsprezece pânze mici, iniţial 
acuarele după fotografii din 1938, cetăţi ale fâşiei galițiene, de la Marea 
Neagră la Golful Finic, începând cu Cetatea Albă, Tighina, Soroca, Hotinul 
și Camenița boierilor noştri disidenţi, sfârşind cu Revalul lui Toma Nour şi 
cu Narva... Duse! Luat întreg avutul Muzeului. Şi Otto Runge culegând 
plângând de pe drumul Harkovului frânturi sfâşiate din pânze ghizdaviene, 
de baionetă, sau şiș partizănesc, după abandonarea camionului mitraliat... 
Ceea ce n-ar fi fost cu putinţă dacă ageamiul de Hitler asculta şi mergea pe 
mâna strategului Horea Bratu şi o lua pe cărarea sadoveniană, declanșând 
dinspre Basarabia sau Țara de dincolo de negură, pe Nipru, de la Kiev la 
Smolensk şi Vitebsk, marea operaţie de învăluire a trupelor Cominternului, 
plasate impertinent pe poziţii ofensive mult avansate faţă de linia Stalin, 
iară nu invers, să plece de pe drumul Moscovei şi să coboare pe meridian 
ca dracu spre Krasnodon şi să caute în sudul Ucrainei armate roşii 
presupuse concentrate pe-aici, când oricum curăţarea acestui spaţiu cădea 
evident în sarcina grupului de armate româno-germane, comandat de 
generalul, apoi mareșalul, lon Antonescu. 

S-a stat, deci, s-a zăbovit în prostie, pe malul Prutului, în inactivitate, 
uitându-ne neputincioşi peste râu, la cum activul de partid şi securitate 
masacrează, deportează sau tâlhăreşte pe românaşii noştri! 

De la vest către est, pe direcția Przemysl, Lw6w, Winniza, 
feldmareșalul Gerd von Rundstedt trebuia așteptat, să avanseze meridian 
cu meridian, cu Armata 17 germană, poate și cu, hm, Corpul 8 ungar, ceva 
mai la sud, de la Colomeea la Camenița, iar sus-sus, nemuritoarea, mereu 
renăscuta Armată 6 germană, urmând loviturile de berbece ale Grupului 1 
blindat, să penetreze între Jitomir şi Berdicev, pentru a se împrăştia apoi 
spre pravoslavnicul Kiev şi, în jos, spre Umanul nostru. 

Abia după recucerirea acelei Molotovii cedate de Ribbentrop în 
august 1939 şi re-cedate de Churchill-Roosevelt prin Carta Atlanticului, 
lansată în 14 august 1941, şi la care unchiul Jan Joe gruzinul a achiezat 
bucuros şi bănuitor, la 24 septembrie același an, puteau şi ai noştri să se 
avânte dincolo de Prut, de Nistru, de Bug, de Nipru şi de Doneţ, fără a risca 
din flanc lovituri întârzietoare din partea vrăjmașului roșu. 

— Eu nu înțeleg, se pocni cu palma peste frunte să se trezească Iancu 
Noveanu, în faimosul Atelier Ernst Barlach încropit de Marius la fată la 
Basel, cum de mai rezistă ruşii ăştia, cum de nu se destramă din lipsă de 
identitate federaţia asta a lor, după douăşpe cincinale, adică 60 de ani de 
bolşevism sărăcăcios, obraznic şi tâmp! 

— Ruşii sunt oameni serioşi! tresări părintele Damian, greblându-și 
cu degetele ca cireşele albe firmiturile din bărbuţa albă și puţină, ca de 
emigrant alb rătăcitor prin cazinouri central-europene, inclusiv imprudent 
la Liov, la al lui Isidor Suceveanu. La ei, nu ţine clasa politică să se râză pe 
la televizor ca să facă şi pe amărâţi să se râză. La ei, se iese în stradă direct 
cu portretul lui Stalin peste Elțîn şi, atunci, ce zice fratele Marius, că e cam 
devreme să ridicăm Carnavaleturi, merită a se privi şi din perspectiva dacă 
nu cumva, la noi, evenimentele din 13-15 iunie 1990 n-au fost regizate 
tocmai pentru ca partidele istorice să rămână-n muzee, iar cele dupe la sedii 
să se angajeze că nu vor ieşi niciodată din statut, din statutul de fațete 
multiple ale fesenismului comunist original şi vesel... 

Gazda dormita, Irinuca venise cu cafele, iar soţul ei blajin, softistul 
de renume mondial la joace Hans Morgenstern, purta pe buze un zâmbet 
infinit, jucându-se pe Internetul gazetăresc, că era senzație, strecurându-se 
trupe rusești în Kosovoul bombardat cu mari cheltuieli de NATO, iar 
interesul economic al Moscovei părând a fi a nu stârni un embargo de 
investiție tehnologică tocmai în momentul dezbolșevizării economiei. 
Părea acesta un mare act de sacrificiu, dar și fanaticul Miloşevici nu 
degeaba le trimisese pe frate-su ca ambasador să le tot ceară ajutoare! 

— Simt aşa, mărturisi Sergiu Enache, uitându-se cu plăcere la Isadora, 
un abur ca de sânge şi un abur negru ca de praf de puşcă, vine dinspre 
Ținutul Kosovo, trece pe la Târgu Mureș, o ia spre Dubăsari și Tiraspol... 

Îi conveneau părinţii Isadorei, Irinuca şi Hans, ca şi apartamentul de 
la Basel, cu tot cu „firma“, adică Atelierul Ernst Barlach al lui Marius de 
peste Rin, din Calogstrostrasse, în cartierul Riehen, aproape în Germania. 

Se mai îngrijora totuşi că o nevastă care n-a mâncat salam cu soia ar fi putut 
fi o tinichea de coadă în cariera politică de îmbogăţire exponențială prin 
vânzarea pe comision de fabrici şi uzine, dar se încuraja singur că n-are 
decât să modifice puţin Constituţia, intitulându-se președinte al tuturor 
românilor de pe mapamond, dându-le şi drept de vot oriunde s-ar afla. Cu 
şepcuţa întoarsă şmecherește pe ceafă, el avea în acutul moment de reverie 
precisă, o privire de cutezător: ah, că frumosu-i, gândi fata, parcă-i Che 
Guevara! Şi ieşi din atelier amețită de fericire, lăcrimând şi fredonând 
nejustificat duiosul, madonnar, răscolitor de gloate, Don '1 cray, Argentina! 

-— Ca gazetar cu experiență şi valoros mega-analist, tocmai 
intervenise cu promptitudine avocăţească însuşi Zahei Avăcăressi, eu 
explic excesul de implicare în Ţinutul Kosovo, atât al americanilor cât şi al 
ruşilor, prin campaniile electorale ce vor zgudui în curând cele două 
supraputeri, atât Clinton cât şi Elțîn având a compensa în chipul acesta tot 
nişte excese: Clinton unul de tinereţe, Elțîn unul de sens contrar. Și nimeni 
nu poate ajunge în capul statului dacă nu-și echilibrează perfect imaginea, 
îndeosebi după ce dansează ca un urs! 

Așa concluzionă Avăcăressi fluierul final al emisiunii şi privi 
zâmbitor spre cei prezenţi, luminându-i cu ochelarii, ca un profesor de 
geometrie care, după ce i-a pus pe elevi să determine ariile pătratelor 
construite pe laturi, a dedus teorema lui Pitagora şi algebric, aplicând de 
două ori anterior redescoperita tot de ei, numai prin metode active, teoremă 
a catetei. 

Sir Sergiu venea din Serbia, de la Gracianiţa noastră, unde dusese 
ajutoare din partea Fundaţiei Utopia Romană de Protecţia Monumentelor 
Strămoșeşti. Luase ca şofer pe frate-su, Vip, curajosul Viorel Pepi Enache, 
iar pe Iancu Noveanu şi pe Tani Damian ca încărcători-descărcători, 
deoarece îi solicitaseră mai demult sprijin moral, fiindcă nu le ajungeau 
pensiile. Întoarcerea cu microbuzul parlamentar prin Basel va fi fost indusă 
paranormal de Isadora, iar frații Ghizdavu s-au conformat dând pentru 
Fundaţie, cu speranţe în restituiri imobiliare pentru românii de la Roma. 

— Va fi război şi pace şi jubileu la anu'! zâmbi iar concluziv şi 
superdotat analistul. Cine vrea azi bani de pe piaţa ideilor, eu îi recomand 
să lase deoparte micile tensiuni internaţionale și să aibă pregătite, pentru 
momentul de război sfânt mediatic, materiale pe alte subiecte. De o pildă, 
eu aştept să crape Regele Mihai sau poate s-o mierlească Ile Ilașcu. S-ar 
crea vremelnic un vârf de senzaţie, de eroism electoral, ca când a murit 
Coposu. Şi cine e băiat deştept ocupă taraba ideilor cu textele deja 
pregătite, doar să se completeze data decesului şi să intre la tipografie! 

— Voi, bă, vorbiţi de Corneliu Coposu? i se năzări lui Marius că e 
vizitat de o delegaţie a puterii, a Convenţiei Democrate. Băăăi, îngroşă el 
vocea subţire de nonagenar cât mai vulgar cu putinţă, băi!!! Ce-aţi făcut 
voi, bă, în trei ani de guvernare, cât a durat Războiul meu Sfânt din Est?... 

Nimic. l-aţi păcălit p'ai lu'Iliescu de se aşteptau că să vă înjure pe voi 
populația, în caz c-o veţi sili să se jertfească pentru reformă! 

— Bine, tată socrule, se răsuci împăciuitor Hans Morgenstern, dar ei 
n-au guvernat singuri! Şi succesele, şi neîmplinirile liberalo-țărăniste 
trebuie distribuite după algoritm. Cu maghiarii, cu gruparea Roman... 

— Da. De acord. Știu poezia!... P.D.-ul ca principalul factor 
fesenizator, bla-bla-bla, bla-bla-bla! Băi, să vă spui eu ce-aţi făcut, că 
sunteţi inconştienţi: n-aţi făcut NIMIC!... Da” chiar nimic! N-aţi progresat 
nici măcar cu-cu-cu-cu... un micron din ăla, în chestiunea reconectării 
națiunii la România Regală! Nici pe plan monarhic, nici în povestea Re- 
Unirii şi nici măcar în chestiunea readucerii partidului cominternist la 
efectivele de dinainte de Războiul Sfânt!... Voi nu vedeţi unde aţi adus 
situaţia? Cum putem califica acest lucru?... Știţi ce ar trebui să vă fac?... Să 
vă pun în fața plutonului de execuţie! Asta meritaţi, pentru că ceea ce aţi 
făcut voi înseamnă pactizarea cu inamicul! 

— Domnu' Ghizdavu, se interpuse aici umil între veterani ubicuul 
ştab Avăcăressi, vă rog să analizaţi cu discernământul dumneavoastră acest 
lucru! Şi eu sunt pentru măsuri ferme, dar este bine să ne păstrăm 
luciditatea minimă necesară şi să avem o viziune obiectivă, globală, ca de 
sus din elicopterul voievodal, asupra situaţiei de la noi din republică! 

— În trei ani, bă, nu se lăsă Marius, n-aţi făcut decât să vă meritaţi 
temniţele în care ați pătimit! N-aţi format un tineret politic idealist, care să 
depărteze de la el gândul înavuţirii profitoare de corcirea nomenclaturii cu 
interlopimea şi străinii... Vrem o generaţie atentă la cine se jură că nu fură! 

Devenise insuportabil. Avăcăressi, care avea la Fundaţie toată presa, 
nici măcar în solidele hebdomadare anarhiste nu găsise asemenea ură ca de 
hater transnistrean, revanşard sau revizionist. Ce învățătură şi ce folos se 
puteau trage din toate acestea? Se duse la Hans şi se prefăcu că citeşte peste 
umărul lui ştirile, hotărât să-l lase pe desțărat să se demaşte până la ultimii 
pitici de pe scoarța cerebrală a creierelor sale. 

— Da” ce-am zis, mă Mariusică? dădu din umeri jignit şi îngrijorat 
Jenel Noveanu. M-am mirat şi eu că ruşii mai există, după douăşpe 
cincinale de comunism, ca ruşi, când firesc era să iasă din robotul de 
bucătărie chopper totalitar complet deznaţionalizaţi, cu o identitate formală 
de Homo sovieticus, fără memorie şi fără noi aspirații imperialiste! 

— Altceva nu a zis! se închină tot atât de spăriet Tani Damian. 

Ambii oaspeţi se și vedeau daţi afară din atelier, cerşetori vârstnici, 
murdari şi hămesiţi, pe trotuarele strâmte și neospitaliere ale Baselului, 
patrulate de câini vagabonzi uriaşi faţă de cei din București, recrutați din 
sentbernarzi fugiți de la datorie din munţi, sătui de austeritatea unui mediu 
asemănător cu iarna stepelor şi de căutatul cadavrelor sub nămeţi, cum Otto 
Runge pe Marius, în gropile de obuz ale aerodromului din Gumrak, în 
decembrie 1942. 

Ambii aveau peste decenii, la Atelierul Ernst Barlach din sud-estul 
Alsaciei, senzația încercată deja în iunie 1941, în Strada Liliputană, la 
Atelierul Amedeo Modigliani, că plasticianul avocat Marius Ghizdavu este 
altfel decât ei, un Homo solus ireproşabil, un geniu cu adevărat singur! 

Şi chiar era! 

Atunci îi mânase pre dânşii pe front, sub cuvânt că EI are o Operă 
mare în cap, nestemate, şi nu e cazul să-şi verse sângele, când scopul mai 
binelui românesc înălțător şi-l atinge mai productiv cu... pensula! 

În realitate, toţi ştiau că rămâne în Capitală să încropească un 
dispozitiv de chichiţe avocăţeşti, cu care să creeze o breşă în legislaţia în 
vigoare, care îi interzicea niirnberghian să contracteze un mariaj cu o 
„jidaucă“ X, pretinsă poetă, Clara Honig, nu cu Rusoaica aia de la Nisa. 

Acum se întrebară cu groază dacă nu cumva Murocika n-a fost totuşi 
spânzurată la Harkov în aplauzele grele ale fesenistelor, pentru 
colaboraționism orizontal cu inamicul nici măcar german, ci român!!! 
Poate a fost o confuzie, poate e vie, poate s-au regăsit, poate s-au căsătorit 
în cel mai desăvârşit secret, tot la Odessa, ca Prinţul Carol cu Bizantina. 

— Niciun popor, lăcrimă el, n-a suferit în istorie cât marele popor rus. 
Ba, aşa cum a demonstrat tatăl meu, istoricul Voicu Ghizdavu, dacă nu era 
acest bloc slav în drumul tătaro-mongol, Europa, roasă în Balcani de turci, 
în Pirinei de mauri, ar fi fost azi o părticică a Asiei. Niciun popor, repetă el 
cu ochii roşiți de simţire ca ai unui matelot dintr-un submarin cu propulsie 
atomică sub sloiurile arctice, când îşi aminteşte vâlceaua cu mesteceni 
natală, iniştea albastră şi câmpul de hrișcă, nu cunosc niciun alt popor care 
să fi combătut bolşevismul cu fanatismul tragic cu care au făcut-o ruşii lui 
Pasternak şi Denikin! Şi n-au fost înarmați din exterior ca afganii, nici au 
luptat alții pentru ei în Marele Război Civil pentru Apărarea Patriei, cum 
s-a-ntâmplat în Coreea şi în Vietnam! Însă ce mă uimește cel mai tare, de 
pe când eram student la Paris, este că ei s-au bătut cu utopia totalitarismului 
marxist încă înainte ca aceasta să se uzeze compleeet, la aplicarea de către 
analfabeți a unor teorii încâlcite, greu de stăpânit în practică chiar de către 
nişte academicieni de renume mondial! 

— Însă, cuprinse el într-o singură privire pe Sergiu şi pe Isadora 
Morgenstern-Enache, ce nu vă puteţi voi reprezenta urmărind doar 
discoveriile biruitorilor vremelnici din Războiul Rece, este concrerul în 
satul sovietic al acelei de desen animat erecţii a săgeţii strategice de pe 
hartă. Zic sat, dar putea să fie şi localitate mare, de interes raional, regional, 
republican sau unional. Același scenariu, repetat identic de zeci de mii de 
Ori, în zeci de mii de locuri. 

Mai întâi, funia frontului se mișca dinspre Europa spre Ural. Nu cu 
viteza fulgerătoare dorită de bietul Hi. Până prin septembrie, abia dacă se 
străpunsese bine, mai puţin la nord, mult mai mult la noi la români în sud, 
linia fortificată Stalin, adică graniţa acceptată de învinșii Lenin şi Troțki 

după ce polonezii lui Pilsudski şi ai mei i-au chelfănit bine pe Stalin şi pe 
renegatul, de-un sânge cu ei, Tuhacevski. Era, deci, timp destul până să 
intrăm în satul, Proletarskaia să zicem, noi şi germanii, adică să vină 
fasciștii! Ei bine, acest răgaz era exploatat cu un talent managerialo- 
organizatoric pe care stalinismul era bine să-l folosească în scopul 
consumului sau al culturii. Cu prioritate, se retrăgea personalul militar cu 
tot cu tehnica de luptă, aprovizionări, aparat politico-ideologic şi de 
supraveghere a oamenilor. Desigur, asta când Stalin nu ordona, tot atât de 
copil în faţa ecranului cu joace precât Hitler, rezistenţa până la ultimul 
cartuș şi ultima picătură de sânge. Mai fugeau diferite vipuri temătoare de 
întoarcerea roții istorice, precum şi persoane mai descurcăreţe, care din 
câte cunosc eu comunismul, trebuie să fi avut pile, cunoştinţe și relaţii sau 
măcar să fi ştiut cât şi unde să dea şpagă, ciubuc, bacșiş. 

Frontul este adesea un val ezitant, mai împinge în adâncimea tactică, 
se mai repliază după împrejurări. 

Când bubuitul tunurilor noastre și al celor naziste nu mai poate fi 
contestat la gazeta de perete din grădiniţa cu ronduri cu pansele plantate de 
pionieri sau de deţinuţi, se întrunește Comisia, alcătuită din factori de 
putere locali, din delegaţi de la forurile superioare de partid şi securitate, 
precum şi din observatori neutri, care raportează pe alte canale. Această 
Comisie stabileşte suspecţii, pe baza unor liste în genere preexistente, atât 
la nivel local cât şi la forurile de rang raional, regional, republican sau 
unional. Este vorba de cetățeni care, datorită bubelor din familie sau 
comportamentului indecent cu cei mai buni fii ai clasei muncitoare aliate 
cu țărănimea colhoznică, încă n-au apucat să-şi facă stagiul de muncă 
reeducativă forţată în folos obştesc. Desigur, unii adică toţi aceşti duşmani 
ai poporului, cum vor sosi românii şi aliații lor, ar deveni Cavaleri ai 
Cruciadei antibolşevice! Tovarăşul vraci şi tovarășul inginer de suflete să 
bifeze! Cine-i bun de muncă, să se încoloneze şi s-o ia încet-încet, direcţia 
Ural-Sibir. Cine nu, sau ar putea chiar şi-n lagăr să se ţie de sabotaje sau 
miîşlenii, indicația verbală este să ne scăpăm repede de ei, cu cheltuieli 
minime şi cu maximizarea efectului educativ. 

Adică să fie împuşcaţi în ceafă şi îngropaţi chiar, ostentativ, în curtea 
securităţii sau a sovietului, eventual cu turnare de var pentru îngreunarea 
efortului de identificare, dacă biruitorului vremelnic i-ar veni chef să pună 
prizonieri partizani sau simpli ostatici să-i dezgroape ca să arate 
Occidentului că poate era cam același lucru dacă se alia cu totalitarismul 
brun împotriva celui roşu. 

— Occidentului ăstuia, se încruntă Agnesa de Krecy, 1 s-au arătat 
ciolanele ofiţerilor polonezi lichidaţi la Katyn cu miile şi puţin a lipsit ca 
partea sovietică la Niirnberg să impună totuşi legenda că fasciștii au comis 
odiosul masacru și, pe urmă, au chemat Crucea Roşie și presa 
internațională în scopul denigrării justiţiei sovietice, cea mai înaintată din 

lume, organizată de nemuritorul filoromân Andrei lanuarievici Vîşinski, pe 
principii marxist-leniniste şi feministe, cele mai avansate ştiinţific! 

— Occidentul, rânji cu placa dentară Marius, a acceptat de frica 
diviziilor electorale ale Papei adevărul despre Katyn, dar în restul târguielii 
lugubre pe cifre, adevărul e şoptit pe jumătate sau deloc... Fiindcă e o 
singură stratagemă retorică să explici gloatei de azi de ce trebuie să 
celebreze, ca victorii epocale, zdrobirea Germaniei și Japoniei cu preţul 
bolşevizării: 1) a jumătăţii de Europe Galiţia Mare, care tocmai trebuia, 
era gata, să se exprime artistic şi filozofic în universal, adică să recupereze 
la Liov toată Istoria Netrăită, şi 2) a unui miliard de asiatici dintre cei mai 
vrednici şi creatori spiritual! E o singură metodă eficient manipulativă: să 
nu scapi vreun prilej de a demoniza Wehrmachtul şi de a ridica în slăvi 
Armata Roşie. Adică să katynizezi Istoria. 

Uite cum! Venea funia frontului să te strângă de gât, pe tine proaspăt 
nomenclaturist, faraon la... Plo-re-talskaia sau Proletarskii, după epurările 
de imitație la conflictul lui Hi cu vechea gardă S. A. a lui Ernst Râhm... Ţi- 
ai făcut datoria de soldat: ai înlesnit retragerea potenţialului militar pe 
poziţii dinainte stabilite şi ai lichidat pe toți cetăţenii bănuiţi c-ar putea 
colabora cu inamicul româno-german, ce stă să-și facă intrarea triumfală în 
cetate, 1 se şi aud motoarele, forțate demonstrativ. Vine, vine, vine 
Antonescu şi cu Ghitler! Vnimanie, il fait bolşoe vremia să îți arăţi 
devotamentul de nastoiaşcii kommunist, aplicând eine Strategie der 
Verbrannten Erde, tactica pământului ars de să nu mai aibă ce mânca nici 
măcar populația civilă abandonată inamicului! 

Cum? Dinamitând podurile, incendiind depozitele, fabricile, fânul, 
lanurile, casele, mai toate de lemn, încât nu mai rămâneau decât înalte, 
sinistre păduri de hornuri, până la Volga, mereu aşa. Ocupantul n-avea 
decât să intre în acest iad de flăcări şi fum, cu maşini infernale explodând 
încă, ici-colo, și cu puştime flămândă, dar fanatizată, trăgând cu pistolul în 
tine de te miri unde. 

Această nimicire a comunicaţiilor şi adăposturilor, otrăvirea 
fântânilor, privarea adversarului de hrană și combustibil, transmiterea 
indicativului „smert nemețkim okkupantem“ către formațiunile teroriste 
civile, dinainte instruite cum să se descurce tehnic şi cum să reziste 
psihologic faptului că, invariabil, replica ocupantului era a ucide copii, 
bătrâni, femei, toată această risipă demenţială de materiale şi de oameni 
demonstra cu putere că nomenclatura sovietică mergea pe principiul, 
aplaudat de Churchill-R oosevelt, că cu cât e mai mare numărul de victime, 
cu cât sunt mai fotogenice ruinele, cu atât la masa verde îi va reveni întru 
bolşevizare o porțiune mai mare din planeta noastră! Atât spre România şi 
Albania, cât şi spre Vietnam şi China... 

Se termina cu ocuparea localităţii Proletarska. Se mergea spre 
următoarea, aflată deobicei după zeci de kilometri buni în spațiul vast al 

inamicului. 

Acum puteau veni în siguranță deplină, privilegiaţii acestui război 
dement: bine hrăniţi, spilcuiţi, aleşi pe criterii de prăsilă SS, membrii unei 
Weltanschauungstruppe, medici, literați, filosofi, lume bună care se 
îndeletnicea cu purtarea războiului aşa-zis ideologic, al concepțiilor tot 
hiperștiințifice despre lume, mare lucru neavând ei a face decât a împuşca 
la o groapă la marginea satului evreii, ţiganii şi — rareori s-a vorbit despre 
ei! — asiaticii trecuţi dincoace de Ural din proprie inițiativă sau ca efect al 
politicii sovietice de modificări de frontiere în zonele cucerite și de 
bulversare a proporțiilor etnice combinată cu deznaţionalizarea elitelor. 

În fine, se mai întâmpla ca Natalia Kuraghina şi Elena Rostova să fie 
comsomoliste fruntașe la învățătură şi să placă ofițerilor încartiruiți în casa 
preşedintelui colhozului „Drumul lui Lenin“, izolată şi rămasă 
neincendiată. Într-o noapte, ele sunt trezite de Alioşa, de la gruparea de 
partizani din mlaștinile apropiate. Am o bombă cu ceas englezesc, trebuie 
pusă sub patul ocupantului care vă dă ciocolată. Nu executaţi, treaba 
voastră! Aveţi însă fraţi încorporaţi şi părinți încă vii în zona liberă de 
fascism, ca să nu mai vorbim că la revenirea Armatei Roșii veţi fi 
spânzurate! Bine, dar fasciştii vor împușşca de fiecare ofiţer două sute de 
oameni din sat şi, de fiecare răcan, câte o sută dintre ai noştri, şi așa lăsaţi 
de voi fără nimica de mâncare! Voi fetițelor, gândiți-vă doar că Parrtidul 
vă va umple tunica până la buric cu decoraţii şi că, din punct de vedere ca 
ritual, cel mai ideal e ca ocupantul fascist să treacă prin foc şi sabie întreg 
satul, ceea ce ar însemna că vom amenaja muzeu, şi poeţi din întreaga lume 
mai progresistă vor veni să se inspire, ca şi o groază de cineaști! 

— Venea apoi, peste acelaşi Proletarskovo invers funia frontului, de 
la est către vest, ceva mai repejor, fiindcă armatele roşii se întorceau 
motopurtate în câteva sute de mii de vehicule excelente, americane. Acum 
aplicau nemţii acea blestemată Politik der Verbrannten Erde: ce scăpase 
prin minune sau neglijenţă nears scrum, va arde riguros acum. De data aasta 
va arrrde cu siguranță! Mai bine planificat şi executat, cum a fost cu 
bombardamentele germane din București: în câteva ore au lăsat goluri de 
neuitat, mai ceva decât buldozerele tovarăşului Cea. 

În fine, primită cu flori, porumbei, ghirlande, lozinci, se întorcea 
autoritatea sovietică de partid şi securitate, prima măsură nefiind alta decât 
aceea franceză a răfuielii de mahala cu Murocika mea și cu celelalte 
colaboraţioniste, dar infinit mai sinistru: destul un fel de bară ca de fotbal, 
de care se legau frânghiile. Am foarte clar în memorie un filmuleţ de epocă. 
Dintr-un camion, un urangutan cu şapcă leninistă citeşte agitat o sentință, 
gloata care a săpat groapă comună cu nemţii la marginea satului acum 
aplaudă în centru, îngrozită, căci e vorba de ruşi contra ruși. Fetele sunt în 
picioare în alt camion, sub bară, cu ştreangurile fucikiene de gât. Un semnal 
dintr-un pistol sau dintr-un fluier şi gata tot! 

Camionul cu frumoase comsomoliste, care doar au sabotat politica 
rasială a inamicului arian, îşi are oblonul din spate coborât. Huruie, pleacă 
şi picioruşele mai alunecă pe metalul platformei, apoi rămân să se zbată în 
aer, în timp ce şoferul cârmește spre Bierlin, să-l caute pe Ghitler. 

— Vai, genocidul e un pic mai mare! făcu ochii mari Isadora. 

— Interesant că din 1944, de când vedem noi jurnale cu ştiri sovietice, 
aproape toate, glumi învățătorul Bazil Frâncu, şi nu vorbesc de gargară cu 
realizări, sunt ilustrate doar cu Piaţa Roşie, ca şi cum ar fi vorba de o 
țărişoară cât Vaticanul Sfântului Petru, şi nu de un sfert de Pământ sau cât 
este! O treime. Eseninean, satul rus lipseşte din calea reporterilor, cam este 
acesta calvarul prin care a trecut, un dublu tsunami spre est și spre vest, ca 
să mă exprim în termeni de senzaţie, Marius. Da, e deja un miracol că rusul, 
lovit de străin, şi mai amarnic încă de ai săi, mai există ca rus. 

— Cred, ca şi Blaga despre un etern al nostru, în Miracolul de 
regenerare de naţiuni al Satului, privi nostalgic spre trecut popa Tani. Satul 
rus, cu pitoreştile sale izbe cu mesteacăn Esenin, din încheieturile de lemn 
ale cărora seara greierii cântă mai tare, în timp ce, tot din lemn, noua 
biserică îşi bate clopotul a vecernie chemând lăcuitorii a-şi întoarce gândul 
cel mai curat spre Pantocratorul, va şti în scurtă vreme să transfuzeze o 
nouă conștiință morală noii clase politice în formare, încât încă în cursul 
vieților noastre scurte să se arate primele semne de adevărată înnoire 
revoluționară: întoarcerea Capitalei spre Europa, la Sankt-Petersburgul cel 
de mare prestigiu cultural, şi civilizator până la readucerea ţarismului în 
actualitate, sub formă nouă, profund constituțională și profund 
democratică, creându-se premizele ca în mai puţini ani decât i-au putut face 
fericiți noile tehnologii pe japonezi, să ajungă și ruşii la nivelul de trai al 
acelei latitudini, anume cel canadian! 

— Evident, şmecherii occidentali care ne sug şi pe noi, zise Sir sau 
Vip Enache, vor unelti să mute Flota Rusa de la Marea Baltică la Marea 
Neagră, dar nu-s aşa de nătângi să accepte nici noii stăpâni de la Moscova! 

— lar ai noștri, politicieni şi electorat în egală măsură interesaţi, 
privind cu uimire la vecin, să se înțelepțească şi să modifice şi la noi 
Constituţia, în sensul dorit de toţi cei care vor ca România fesenistă și 
imperfectă, fie ea dejistă, ceauşistă sau brucaniană spre asimilarea valorilor 
democratice iorgovane, să fie doar o gară de start, dincolo de care cu toții, 
tineri şi bătrâni, bărbaţi şi femei, români şi cetăţeni români, ortodocși şi 
păgâni, republicani şi regalişti, sponsori şi amărâți etcetera etceteraaa... să 
ne putem rosti cu toţii, dacă mă pot mărturisi astfel, parafrazându-l pe un 
emanat prof de marxism, că România Regală rămâne România Regală! 

Aplauze furtunoase cutremurară Atelierul Ernst Barlach de la Basel, 
cu planşele pentru Mănăstirea Miorcani şi Orue nam cu tot. Jenică, Tani, 
Hans, lrinuca, Isadora şi cu Sergiu izbucniră în urale. 

Ochii de culoarea ursului de pe sticlele de bere, ai lui Marius, 

scăpărau, aruncau niște scântei periculoase, de aţâțător la un nou război. 

lar Avăcăressi bătea din palme şi aclama, dar ca toţi oamenii politici 
de excepţie nu uita nimic, băga la cap că Diaspora n-ar privi cu ochi tocmai 
răi, chiar şi din Elveţia, o revenire a Țării spre forme de stat de mare tradiţie 
medievală, evident reformate în spirit euroatlantic. În gradul cel mai înalt, 
era fermecat de calitățile de eseist ale conversaţiei domnului Atanasie 
Damian. Acesta, deși popă, era omul cel mai nimerit atât ca consilier pe 
probleme de spiritualitate cât şi ca antemergător să dea la analişti să 
comenteze o carte în care să pună problema din punct de vedere ca 
ontologie, dacă o biserică ortodox-bizantină sadea mai poate fi plăcută 
Sfintei Treimi atâta vreme cât ea este siluită în voinţa ei să con-sacre o 
formă de stat diavolească, republicană, pretins ştiinţifică. 


Surd ca Beethoven, Marius Ghizdavu deveni brusc un Homo solus. 

Îşi lăsă oaspeţii să sporovăiască, se retrase în camera obscură a 
atelierului. Sub proiectoare Philips, albe ca Soarele, creştea mereu o eboşă 
a frescei Întoarcerea de la Stalingrad, destinată unui zid exterior la 
Mănăstirea Miorcani. Suflete cu mioritice cuşmi, mai bune la ger decât 
casca Gott mit uns a aliatului, vin, pe calea ferată în loc de alt reper în vastul 
teatru de luptă plat. Au ajuns în gara Tiraspol şi parcă pulsează la gândul 
că în curând vor trece spre Țară podul peste Nistru. Pictorul, care a 
dobândit arta lui Michelangelo de la Alecu Plămădeală, în Catedrala de la 
Tighina, pe la 1934, iar doi ani mai târziu, când Brâncuşi l-a provocat cum 
că fiorentinul prea îmbracă în carapace de carne făptura umană, a replicat 
cu rupere de relaţii că acel Homo solus fiorentin nu s-ar fi pretat la a 
sculpta... găini! EI îi surprinde pe ai noştri, bărboşi în prizonierat ca Ilie 
Ilaşcu, tocmai în momentul, de mare interes dramatic şi compozițional, 
când sunt întâmpinați cu o ploaie de pietre, de un grup compact de 
feseniste Rubens transnistrene (Marin: Dickedamenmalerei), asupra cărora 
se apleacă, nu fără caldă simpatie, obiectivele videocamerelor 
televiziunilor Naţiunilor Mari Unite, fiindcă suntem inculți şi n-avem 
Ermitaj, nici Gazprom, nici glhptoteci ca la Miinchen sau copii pe șevalet, 
cum se făceau la Peleş, ale capodoperelor din Istoria Artei Universale... 

Ploua mărunt peste ruinele înnegrite de incendii ale Harkovului. 

Aici arta Pământului Ars a atins perfecțiunea. 

Ca să se creeze ocupantului o problemă suplimentară după ce şi-a 
întins comunicațiile până aici, Parrtidul a cujetat şi a decis ca, populaţiei 
lăsate plocon ocupantului, să i se ia orice urmă de raţie! 

Un oraș muncitoresc cam cât Bucureștiul vremii, crede Marius, 

vizitator mai mult nocturn, să nu compromită deloc pe balerina Daria 
Maximovna Riumina, ai cărei părinţi sunt duși prin lagăre, ostatici muţi, şi 
potenţial trădători deoarece au cunoscut bine Occidentul. 

— Şi tu? priveşte Marius în ochii Murocikăi sale ca Omar Sharif în ai 
Geraldinei Chaplin. Tu, tuu ai fost lăsată aici ca să kidăneşti sau chiar să 
killerești pe cine, pe cine, pe cine?... Oare nu cumva chiar pe mine? 

— Niet! râde ea cu toate gropiţele din obraji. Nici vorbă! Ne intrigă 
doar prezenţa tovarăşului doctor Lecca aici. Ştiai tu că şi-a completat 
studiile medicale la Harkov? Și că a fost bun prieten cu trădătorul Jozef 
Pilsudski, lituanian după acte, care a oprit în 1920 trupele Cominternului 
pe Vistula? Şi că au scos împreună o revistă socialistă, „Robotnik"? 

— Nu mă miră, socialist e şi-acuma doctorul Liviu Lecca. Niciodată 
gelos! Și săritor. Nu ia bani de la muncitori și ţărani pentru consultații, 
dealtfel expeditive, deci n-ai avea motiv, micuță bolşevică, să-l urăști! 

— Noi marxist-leniniștii, ca şi fasciştii sau naziștii, vedem în social- 
democrația de dreapta un fur al masilor noastre, de o periculozitate mai 
mare decât chiar burghezo-moşierimea... Şi decât obscurantismul şi 
misticismul... Las' că ştiu eu c-ai fost călăuzit până la mine-n crivat de 
spiritul filologului Hasdeu, care cunoştea Harkovul ca-n palmă, studiind şi 
el aici, ca şi tine, Dreptul. Numai că nu politică este calitatea în care ar 
putea reuşi acest domn doctor Lecca să dăuneze Uniunii Sovietice! Află că 
el umblă cu un Oberkiinstlerfiirst Otto Runge și, şi, şi, şi strânge pă peste 
tăt relaţii despre un anume Zarski și despre cunoscutul profesor 
Vorobievici, în scop macabru de spionaj tehnologic funebru, nu militar. 

— Vorobiov nu Vorobievici, îl corectă Mişu Focşăneanul, mirându- 
se la Marius cu ochii lui mici tătăreşti de frumusețea Murocikăi, demnă de 
penelul unui Kramskoi. Vorobiov al meu nu e peisagistul călător în Levant, 
Balcani şi Italia, profesor la Academia de Arte petersburgheză cam când 
Domnița Ralu ctitorea la Bucureşti Beauburgul Cişmeaua Roşie. E tot prof, 
dar nu pictor, şi e de-aci din Harkov. Se pare că el e ăla care l-a îmbălsămat 
pe Lenin! lar Zarski e cineva ceva pe-acolo cu întreținerea mumiei, n-am 
toate datele. Iar Otto Runge?... Element dubios. Ia provoacă-l tu, nu cumva 
a lucrat cu arhitectul Speer? Am informaţii că nemții ţin să înalțe, în 
Berlinul capitală Lumii, rebotezat, hm, „Germania“, poate dă dracii şi atât 
mai rămâne din tot Reichul, o cupolă cum cred c-ar fi visat Ceauşescu peste 
Casa Parlamentarului. E la mintea zaiaţului că nu oriolul german se va face 
obiect al cultului acolo, ci cu timpul, mumiile leniniste ale marilor Cavaleri 
nazişti: Hitler, Himmler, Goebbels, Goering, Rosenberg, ştiu eu, cred că 
nu mai mult de doişpe, din considerente mistice. lar megacasa va avea 12 
intrări pentru cele 12 cozi care se vor forma, în Piaţa Brună, vizavi de 
superbigul Unirea, nu numai profu germani urmând a se perinda pe aici, 
sosiți cu hitlerjugenzi şi hitlermedcheniţe din toate colțurile Imperiului, ci 
şi bieţii sclavi de casă, poate unii de prin Birobidjanul profesorului Bratu, 

vizitatori cândva şi ai, ai, ai, ai Mausoleului Lenin, ajuns sub lacul de 
acumulare promis de naziști, cum Orşova şi Ada-Kaleh... şi Ada-Kaleh... 
Provoacă-l şi află tot, Marius! Fiindcă nu mă duce de nas Runge ăsta tocmai 
pe mine! Straniu că nemţii sunt interesaţi și de Mausoleu, nu doar de 
Sarcofag. Chişinăuianul Alexei Şciusev, arhitect al Mausoleului lui Lenin 
1930 şi director al Galeriei 'Tretiakov, a proiectat în Basarabia pe la 1912, 
când te-ai născut tu la Lw6w, habsburg, biserica din Cuhureștii de Sus. Iar 
la Moscova, Kazanski vogzal, de unde-ncepe Transsiberianul. Plus 
Biserica Eroilor de la Kulikovo, pe Don, unde rușii au apărat la 1380 Ţările 
Române şi Evropa de barbaria mongolilor, care visau încă un An 1241. 

— Da, îl provoc pe Runge, dar anchetat de „piteşteni“ la Canal, voi... 
recunoaște, în baraca 13, că am voit numai să influenţez negativ pe Şciusev, 
să nu-i dea lui Stalin ideea de a construi zgârie-nori ca Casa Scânteii în 
Moscova, de să pară francezilor staliță mai comunistă decât Bucureştiul... 

— Fie!... Se va aranja să ajungi la Canal abia în vara lui 1952. Şi vei 
ieşi mai mult fotograf decât pictor, scăpând totuşi nereeducat. lar soarta 
unui om ca Șciusev e să primească 4 (patru) Premii Stalin, băi al dracu"! 

Astea sunt în genere neplăcerile, inconştiențele şi câştigurile 
artistului iubitor de vinuri bune şi de femei frumoase. E legea numerelor 
mari să ţi se întâmple dacă reuşeşti să recrutezi numai muze de excepţie. 

Lui Marius Ghizdavu, una i s-a sinucis: Laura Lecca, zisă Aura, la 
42 de ani, el având 27. Şi tot lui, o alta, Daria Maximovna Riumina, 
mângâiată ea Murocika, având amândoi ochii pictați de Nicolae Tonitza, i- 
a fost împuşcată în împrejurări tragice. Tragice cu adevărat! De fapt, i-a 
fost spânzurată. Nu vrea să spuie, deoarece se simte copărtaş moral la fapta 
enkavediștilor ce urmau la pas liniștit, mult în urmă, trupele combatante, 
precedate de batalioanele de sacrificiu ale zekilor, a căror mortalitate era 
totuşi mai mică, peste câmpurile de mine, decât în lagărele de muncă. 

— Nu ştiu, Sergiule, cum să-l iau, că nu mai e stăpân pe toată memoria 
lui din Războiul Sfânt! Murocika asta cică era şi gravidă, adică însărcinată 
de el. De-aia umbla prin birouri s-o aducă la Ziduri. Ar trebui miros real de 
funingine, de praf de puşcă, exalaţii de la gropi comune scormonite de 
procurori, pentru ca madlenic-Proust să ne verse el însuşi relaţiile cerute!... 

— Ar trebui verificat! Dar nu e simplu deloc. De îndată ce a căzut 
Odessa şi, lăsând-şi securitatea roşie bombă-n clădire, responsabilii de la 
Bucureşti au ordonat „represalii“, cum de la Paris tocmai în Vandeea, fără 
a se anticipa dimensiunea consecinţelor din teren, în timp ce, cu scriitorul 
reporter Căinaru, alt nebun ca el, ce-şi căuta bunicii, fotograful de război 
Ghizdavu era deja pornit spre Harkov, care tocmai cădea şi el. Duminică 
26 octombrie 1941, cei doi prieteni au serbat acolo pe ortodoxul și marele 
Sfânt Dimitrie, atrăgând la chef pe un oarecare Oberkiinstlerfiirst Otto 
Runge, blond cu ochi ca șpanul, posesor de Schokolade, Kognak și Bier. 

-— Ideea nu a fost a pictorului, ci a soţului Dorei, Grig, scriitor, care 

nebun, cu concursul unui mameluc arab (?!), Abdul (nume de cod?), la 
sugestia unui căpitan Tobă sau Surlă, ce lucrase cu Dabija, cu Supeanu şi 
cu Hulpe, trebuia să-l găbjească pe însuşi mareşalul Uniunii Sovietice $. 
K. Timoşenko, ştiindu-l Comisar al Poporului pentru Apărare-Ocupaţie și 
socotindu-l profund implicat — poate chiar comandant al operaţiei! — în 
modul Dolohov tolstoian sălbatic în care s-a agresat umilitor retragerea 
Regelui Carol II ca Napoleon din Basarabia și Bucovina, în vara lui 1940: 
pierderi 356 cadre şi 42 876 trupă... Și să te mai oprești pe Nistru, ai? 

Furia scriitorului şi a pictorului rusofon atingând culmea 
Kognakului, când Otto Runge găsi, pe Pravda așternută peste masa cea 
îmbelşugată, afirmații cum că Republica Sovietică Socialistă 
Moldovenească — era un editorial din 11 iulie 1940 — se va ciopârți şi 
completa în aşa fel încât anevoie să poată supravieţui ca Basarabie 
independentă, în caz că se descompune URSS cum tai pizza: cu industriile 
şi energia pe o fâşie de peste Nistru, cu Bugeacul ieșirii la Marea Neagră 
dat pe de-a moaca ca regiune Odessa ucrainenilor, ca şi, în nord, cetățile 
lui Ştefan cel Mare: Hotinul, Camenița şi Rovno. 

— l-auzi, dom'le, auziţi şi vă cruciţi! zbiera indignat Marius, şi două 
pete roze îi îndulceau a indignare umerii obrajilor încă tineri, parcă din 
silicon cuisse de nymphe effrayec. Cică această RSS Moldovenească să 
aibă circa 4 milioane de sclavi şi, citez, un teritoriu mai mare decât unele 
state europene ca Belgia, Olanda, Elveţia! Peste cincizeci de mii de 
kilometri pătraţi răpiți, şi să te oprești la Nistru! Haida de! Că așa a stabilit 
anglo-americanul, prin binoclu, că parcă e niţel mai periculos — pentru 
INTERESELE sale! — hitlerismul decât stalinismul! 

Porunci chiar atunci lui Codin să pună şaua pe El-Zorab şi se puse 
în noapte pe trap mărunt spre Doneţ, urmând a debuşa cu Grigore Căinaru 
cel scund şi bondoc, între Kursk şi Voronej, o nimica toată fiind apoi a o 
lua spre diamantinul Nord prin 'Tula, peste apa Okăi, până când în noaptea 
clară de toamnă, sub stelele mari şi neştiutoare de Homo sapiens totenkopf, 
vor zări, şi se vor închina, ivindu-se din beznă, crenelat şi nu mai puțin 
pitoresc decât al chinezilor, Zidul Kremlinului Moscovei. 

Până una alta nimeriră însă la Harkov, într-o periferie cu noroaie și 
câini şi mirosuri casnice vechi, care lui Marius îi amintiră de Ferentarii 
bucureșteni, unde achiziţionase, de la o familie de hangii Mânjoală, o 
clădire pentru un studio fotografic de Lux. Mda, om practic la caz de 
nevoie, descurcăreţ ca toți Ghizdavii la urma urmei, de-aia se aranjase pe 
un post ambiguu de ofiţer de legătură între Biroul Cinema al Marelui Stat 
Major al Armatei, Oficiul Naţional Cinematografic și Laboratoarele 
Mogoşoaia: ca să-și facă, la penurie de răsboiu, mai lesnicioasă procurarea 
de materiale foto, de veneau să se pozeze-n Ferentari până şi din cartiere 
selecte, perechi-perechi, în ziua sfântă a Cununiei. 

— Stăi! îl opri Căinaru la colțul unei ferestre luminate. 

Prin perdea, se vedeau, la lumina unei lămpi cu carbid orbitoare, 
niște securiști germani anchetând un securist sovietic gras, sau poate 
manager de partid şi de stat cu origine prea sănătoasă. 

Scoase de la piept o poză pe care dealtfel o ştia pe dinafară şi, 
luminând-o cu o lanternă de mână, cu dinam, de apeşi intermitent pe o 
pârghie până faci bătături, mormăi dezamăgit: 

— Nu-i nici Timoşenko de la armată, nici Hruşciov de la partid, nici 
Mehlis de la securitate! Răpitorii Basarabiei mele... Blestemata Troică... 

Aveau o fotografie cu tribuna Paradei Militare Sovieto-Naziste de la 
Chişinău, din 6 iulie 1940, dată lui Grig de fratele vitreg, Mitrea, de mumă 
Dunia nu Ana Lugojana, care dealtfel nu suferise sub noile autorităţi, 
construise bine cu noul primar, fabulistul Krîlov, iar SS-ul era reprezentat 
atunci la Defilare în semn de prietenie, în scop informativ şi cu misiunea 
de a deporta în Alsacia şi Lorena coloniile de mari gospodari arieni de pe 
Nistru, în frunte cu Schlaubergerii din Schaba, de la rudele cărora a luat 
Voicu Ghizdavu casă la Sonnenheim, puţin la nord de Basel, spre Colmar. 

Se mai adânciră ei ce se mai adânciră în beznă şi în mahala, până 
când, de murmurul confluenței râurilor Harkov şi Lopan, pe Căinaru îl 
cuprinse frica de lunetiste rusalce pletoase, ca Elena Kuraghina sau Natalia 
Rostova. Auzise de dispozitive ce te ajută să vezi în noapte şi el însuşi 
verificase, consumând, ca dar de la Otto Runge, din magaziile Armatei 6 
germane, insipide jeleuri cu afine, destinate ca vitamină A piloților de 
bombardament nocturn. lar neatentul Marius luase şi apă la bocanci. 

— Deci eu consider că în noaptea de 26 pe 27 octombrie 1941 pare 
cel mai indicat a fixa istorica întâlnire de la Harkov, cu Daria Maximovna 
Riumina (Murocika), pe care o ştia de pe plaja de la Antibes, din vara 
popular franceză a lui 1936, generosul pictor progresist Marius Ghizdavu, 
artist al poporului de jos, care s-a opus formalismului, cancerului artei 
burgheze, şi i-a explicat prin imagini de o sugestivitate rară lui ginerele lui 
fii-sa, Sergiu Enache, în ce constă avantajul cramponării de o estetică pur 
realistă, care să nu epateze nici pe muncitorul cu braţele sau cu mintea, nici 
pe țăranul cu răboj, nici pe minerii cu bâte feseniste. 

— Dom'le, trăgea el din pipă şi turuia, a fi un Homo solitar şi a 
compune ca Michelangelo e ca cum ai juca la pronosport la Firenze: mai 
extrapolezi la forma echipei, mai urmărești tâlcşouri cu invitaţi foşti 
fotbalişti, mai îți bagi flerul la „aranjamente“ de jocuri. Pe când a fi un 
Homo labagialis şi a vomita la nesfârșit ca Picasso e ca şi cum ai juca la 
loteria de stat sau la una de teveu. Da, a juca la pronosport îți impune cât 
de cât o contribuţie de creier, pe când la o loterie, şi în pseudo-arta de după 
Modigliani, modul de producţie al eventualului câștig de așa natură pur 
aleatorie este, încât te face egal cu toţi, nici n-ai nevoie să mai gândeşti! 

Noroc să ai! Ce diferă sunt doar legendările comerciale. Or, eu sunt 
un Homo solus, îmi făuresc singur destinul, nu îmi las viața pradă 

hazardului. 

— Nu zău! ȘI care e finalitatea? 

— Să ajungi nonagenar călcând peste cadavre. 

— Cadavre de fema!!! 

— Nu. Murocikăi el i-a dăruit câteva tablete de Schokolade, la urma 
urmei românească, excelentul Urs de Dorna interbelic, promiţându-i 
solemn că, prin relaţiile ce le are el la nemuritoarea Armată 6 germană, 
cuceritoarea Harkovului, curând o va plimba iar la Antibes, unde deţine o 
proprietate de la mă-sa lui, Maria Ghizdavu, născută Suceveanu. Exagera: 
de fapt, o avea abia la vreo 3 kilometri nord de Muzeul Picasso de azi din 
Anuibes, în Les Moulitres, Villa Oblomov, iar proprietar era atunci unchiul 
său Isidor, poreclit Contele Suprarealist (Comte de Lautreamont). 

— Când de fapt şi de fapt, dacă punea laba pe el şi pe Grig vreo patrulă 
germană, i-ar fi ciuruit ca dezertori, cu Otto Runge al lor cu tot! 

— Evenimentele din octombrie 1941 au surprins-o pe tovarăşa Daria 
Maximovna Riumina, comsomolistă în vârstă de 21 de ani neîmpliniţi, pe 
funcţia de instructor-metodist de balet şi muzică de cameră (vioară) la Casa 
Pionierilor şi Şcolarilor de nume (imena) Pavel Morozov din orașul militar- 
industrial Harkov. Ea a fost capturată de ocupantul german după ce a 
incendiat un grajd, în care fasciştii cazaseră cai grei de tracțiune pentru 
tunuri de câmp cu cadență rapidă. Au spânzurat-o şi au pus tăbliță, cu 
mențiunea laconică Partisanen, fiind mai mulți în grupul ei, precum şi o a 
doua inscripție, pentru ofiţerii germani sau maghiari în trecere, să nu ducă 
în Europa civilizată probe despre sălbăticia încleştării pe viaţă şi pe moarte 
dintre cele două totalitarisme muncitoreşti: Fotografieren verboten! 

— Nu cunosc istoria ultimului megamăcel mondial, la care n-am 
participat, şi nici nu-mi face plăcere s-o răsfoiesc! rânji Marius cu dinţii săi 
galbeni și mari, de erbivor blând. Pentru mine, au fost ani de coşmar. Și 
mai sunt. lar aceste amintiri sau invenţii trebuie să moară cu mine. 
Experienţa mea acolo nu are nicio valoare, pentru că este subiectivă şi 
incomunicabilă. lar alţi... oameni, mâine vor inventa oricum alte atrocități. 

Nu poţi silui să imagineze, să-și reprezinte MIZERII A, grupul de 
colo-şa, de buiestraşi pistruiați, îmbuibaţi, şi care încă rumegă, rumegă, au 
aerul de a gândi şi, la prima foa me te, sau măcar criză, va porni cu furie, 
caracteristic umană, ăst comandou, ditamai masacru, precedat sau nu de 
viol şi jaf, şi în orice caz, urmat de incendierea colibelor Celorlalți, cine or 
fi ăia! Uită-te la dânşii! Ce drăgălaşi, ce inocenți sunt deocamdată! 

— Mă bucur doar că tânăra doamnă Kiila Hakkinen, zic tânără fiindcă 
nu mi-o pot scoate din minţi altfel decât arăta în 1938, când expunea cu 
mine şi cu M6zes Ârpâd, în minunata capitală a Galiției mele, Liov, grafică 
expresionistă, a mea tare dulce pe atunci, căci încercam cu penelul ca 
sideful să împreunez pe seraficul Nicolae Tonitza cu angelicul Otto 
Mueller, pe care l-am şi cunoscut când a venit să-și aleagă exotice subiecte 

gitane în România lui tata, da, mă bucur că doamna cu ochi clari ca lacurile 
țării sale, nebolşevizate complet de Stalin nu pentru că mareșalul 
Mannerheim ar fi stat ţap ipotetic statuie pe Nistru, să fi fost el Conducător 
al Statului Român, ci pentru că dincolo de laponi nu se află niciun 
Constantinopol şi niciun Trieste, sau vreo Ragusă cu farmacii de pe vremea 
lui Dante, ci doar nişte pustietăți albe — mă bucur că ea acceptă modelul 
meu pentru tema coșmarului: un dublu tsunami, de la vest către est şi 
retur... Pentru fiecare localitate. Chiar și în Liovul nostru, cel cu ceaţă 
leonardescă înălțându-se blând la cer dintre cele şapte coline... Ba au fost 
şi cazuri cu treceri de mai multe ori de sub o cizmă sub alta: Rostovul-pe- 
Don, de pildă, cred, sunt mai multe Rostovuri, luat de colonelul Ariel Moga 
cu trupe germane, cam odată cu Harkovul, la colţul ochiului asiatic al Mării 
de Azov, o săgeată strategică prea aventurată în adâncime... Ne-a şi căzut 
la sfârșitul lui noiembrie 1941. Iar în iulie 1942 au revenit germanii, întăriți 
cu viteazul nostru Corp de Cavalerie, să facă o repetiţie pentru Stalingrad, 
bătându-se pentru fiecare stradă, pentru fiecare clădire, pentru fiecare etaj, 
pentru fiecare pivniţă mai ales. O adevărată repetiție pentru Stalingrad, 
contra unor trupe speciale, enkavediste mai mult, mda, tenace, trebuie să le 
recunoaștem bravura... Asta apropo de tsunami, iar după cumpăna apelor 
de la Stalingrad, al patrulea val... 

— Ce pot confirma, îl întrerupse fără jenă Agnes de Krâcy, supărată 
că la Poznan sau Potsdam cei trei Mari sau mici făcuseră României 
concesia ca în genere în cronicile audiovizuale tor ce a fost bine rău în 
Răsărit să se atribuie exclusiv Germaniei, iar el, basoreliefând pe-ai noștri, 
strica României încă şi mai mult o imagine şifonată de tot felul de păruieli 
interne, încât ce pot şi eu din auzite e să mă refer la Lw6w, unde nu au fost 
implicaţi nici minerii, nici jandarmii României... Într-adevăr, așa-i cu valul 
dogmatic care vine de la est către vest după ce a însângerat totul de la vest 
către est, iar intervenția mea se referă la sud, că doar n-o să contrazic un 
bătrân!... O precizare: modelul funcţionează chiar din startul conflagrației 
sovieto-naziste! La spațioasa închisoare din Lw6w, la vreo săptămână de 
la începutul luptelor, securitatea sovietică avea deţinuţi polonezi, dar şi 
ucraineni, colectați de la invazia din septembrie 1939 până în acel iunie 
1941, când s-au adăugat prizonieri de război germani. Ar fi interesant să vă 
trimiteţi reporterii: eu cred că au fost în celule peste patru mii de lichidări 
(1), şi chiar în stradă, la întâmplare şi baionetă, civili, bătrâni, femei, 
mergându-se poate pe un regret Stalin că visul lui Lenin s-a năruit și 
Cominternul nu va mai stăpâni acest oraș, al lui Marius Ghizdavu (natal!). 

Şi nu s-au răcit bine aceste cadavre, că a izbucnit, nemţii intrând, şi 
instigând pe ucraineni la jaf, nu şi pe leşii mei, pogromul, cu bilanţ vreo 
şapte mii de victime, reuşit de o formaţiune specială de piloşi, care veneau, 
precum la ăilalţi enchevediștii, doar după adevărații ostaşi, ca să masacreze 
civili, cu pretenţia că fac război, cred că a fost Einsatzgruppe C... 

lar în 1944, în primăvară-vară, după ce Armata Roşie a realizat 
străpungerea de la Uman, iar Wehrmachtul a contraatacat pe direcția 
Tarnopol-Vinniţa, pesemne în scopul salvării Cernăuţiului şi în genere 
pentru a face active garanţiile de integritate teritorială faţă de bolşevici, 
date de Ciano şi Ribbentrop României, la Viena, ca să accepte cedarea 
Ardealului către unguri şi Balciku la turci, presiunea dinspre Ural spre 
Atlantic crescând mereu-mereu, la închisoarea orașului, acum... 

— “Ai, don” Mariusică, să reiterăm comerțul spiritual de opinii! se 
zâmbi conciliant moderatoarea, pistonată plăcut în ureche din regie şi 
surâzându-se ca din decubit ventral spre istorioara Agnesei despre exoduri 
finale: exceptând pe cei din lagărele de sclavi, nici picior de polonez să nu 
mai fie în URSS, după cum din Prusia kantiană, de la Lacurile Mazuriene, 
din Silezia, din Pomerania şi din Baden-Wiirtenberg, zeci de milioane de 
germani, ca şi din Cehoslovacia, să se care de la est către vest, hăituiți şi 
grăbiţi cu blindate şi violuri, pentru ca un nou Fiihrer să nu se mai poată 
crampona de persecuția unor minorităţi. “Ai don” Mariusel, nu mai fi aşa 
ațâțător la un nou război! Uită tot şi zi mai bine de o coexistenţă de aur, 
vorba ceea, cele răle să se spele, cele bune să s-adune! Pax sovietica! 

— Vai, genocidul e un pic mai mare! se opuse Eliza Alexandrescu. 

— Ținta de la tâlcşoul de azi este, şi mulțam sponsorilor noştri pentru 
banul gros ca să vedeți pe Kiila Hakkinen şi pe Marius Ghizdavu cu 
prinţesa Anette de Kresî, să ne angajăm în depăşirea concurenţilor noștri 
pe tropice de cultură şi s-o întindem la anchetat pe urma la două ta-blăuri 
achiziționate recent de iubitul voievod Zacheus Avăcăressi, de la Casa de 
Licitaţii londoneză Harrier, bardon, Harrod's, în scop de zestre la Zulnia, 
prima din trei fete măritată cu prinţ european original, genuin şi autentic, a 
cărui ginecologie e confirmată până la anul 1241, când, din ordinul expres 
al lui Ginghis-han, au fost incendiate arhivele străbunilor lui cumani! 

- Prima lucrare din imagine nu e un joc de şah în care pionii, figurile 
uşoare şi figurile grele s-au prefăcut magic în harmăsari focoşi ce ies din 
mozaicul alb-negru al tablei doar de la coame-n sus. Nu! Nu, iubiţilor, nici 
gând de aşa ceva! E vorba de cabaline de tracțiune, de agrement sau de 
specialitate, ajunse la război prin rechiziţie sau prin profesionalism, scena 
petrecându-se în Finlanda, în timpul rezistenţei la invazia cominternistă din 
iarna 1939-1940, când factorii de decizie anglo-americani s-au convins de 
cumu-i cu Armata Roşie: ea poate suplini ejov-lichidarea experților ei, 
printr-o risipă, practic nelimitată, de eroi tineri. Târâș-grăpiş, ea îşi atinge 
aliniamentele planificate şi satisface suficiente criterii, încât să te poţi baza 
pe ea, în senzul că, la fiecare una sută martiri din rase inferioare, să se 

salveze viaţa unui anglo-american, rămânând de văzut ce i se va da lui 
Stalin, să achiezeze. Dar ea, Kiila, deşi nu numai că a expus la Lw6w lângă 
Mâriusz şi Arpâd, ci s-a şi expus cu ei plenerind pe Pripet şi pe Daugava, 
nu a fost influențată totuşi în suprarealismul concepţiei viziunii cailor 
surprinși de îngheţ, cu călăreți cu tot, în repliere pe lacul Ciud, nici de 
expresionismul valahului, nici de nonfigurativul op-art al evreului ungur. 
În concluzie, artista plastică Kiila Hakkinen realizează, cu rece strălucire 
boreală, frotajul dezastrelor hipobelice şi psihedelice, chiar pe pânza 
inconştientului nostru, ceea ce altoreliefează bunul gust înnăscut, iar nu 
contrafăcut, de care dispune augustul nostru voievod şi cutezător estet, 
autocratul ales de popor, inegalabilul cardamon Zaher Avăcăressi! 

— A doua lucrare din imagine, pe care cu promptitudine colegii 
maghiari din regie ne-o prezintă, este, ca subiect şi compoziţie, o replică a 
Galiției Mari dintre Laponia şi Creta, la celebra Girafă înflăcărată a lui 
Salvador Dali, celebrul concherant al Irrraţionalului din Galicia catalană 
dintre Flandra noastră şi pustia arzătoare de aventuri donquişoteşti a 
Nubiei. Celebrul azi autor al replici, Mâriusz, l-a cunoscut la Expoziţia 
Universală din 1937 pe părintele Girafei şi i-a unit o viziune comună asupra 
lui Lenin, românul cel muieratic legându-se în plus chiar de Krupskaia, 
hărțuind-o suprarealist că n-a uzat de influența ce avea ca să ni se returneze 
bijuteriile Reginei noastre, Maria de Sigmaringen şi de Balcic, măcar cu 
împrumut pentru Încoronarea din 15 octombrie 1922 sau pentru Serbările 
Unirii din 20 mai 1929 de la Alba Iulia... EI însuși locotenent de cavalerie 
la Regimentul 4 Roşiori, al Celei ale cărei oseminte, mătrăşite de la 
Monastirea Argeşului, în sfârşit naționalizată de laicii intelectuali ai lui 
Avăcăressi, le-a reînhumat cu școala recent pe malul Dunării, în Pădurea 
Neagră, prilej la Hechingen și Sonnenheim de cai plângând, artistul plastic 
Marius Ghizdavu fiind un om al păcii, cum rezultă şi din ochii injectaţi ai 
armăsarului lovit în căpăţână de sticla incendiară a partizanei, pictorul 
galițian ştiind însă de la Kula Hakkinen că de finlandezi fu inventat brandul 
cocktail Molotov, pentru că ei l-au folosit împotriva ocupantului... Molotov 
din iarna 1939-1940. Doar că, în lipsă de kerosen, foloseau pura lor vodcă 
Finlandia, din care sorb eu acuma, sănătate, și nu numai prin suferinţa, ci 
şi prin groaza omenească din ochii animalului, Mâriusz dă glas aprobării, 
de către toţi oamenii de bine din această ţară, a politicii înțelepte a 
voievodului ales, domnul Zaharia Avăcăressi, profitor de Friedliche 
Koexistenz în plan de lider de importanță regională, dezarmare, oregano, 
clarviziune, precum şi la proporţii de catastrofă ecologică globală... 

Kuilei Hakkinen i se traducea la cască, iar nonagenarului desțărat să 
reuşească o fulminantă carieră quasipostumă, un valet al său, tot atât de 
venerabil, Codin, îi repeta eventualele cuvinte mai greu de perceput de o 
ureche isterică, vai! una capricios grevistă, zdrenţuită, ca o doamnă ce îşi 
amintește violurile de război: exploziile Chișinăului la 16 iulie, starea pe 

loc cu mari pierderi în faţa fortificațiilor Odessei, cu nădejdea totuși de a 
captura și lichida pe tinerii virtuozi sovietici, începând cu Sviatoslav 
Richter, căruia zicea Focşăneanu că enchevediștii i-au luat tatăl, iar Elvira 
nu se gândea la ea însăşi, cum o să dispară pe Marea Neagră fugind spre 
turci cu barca, dar profeţea corect că, sub cadavrul marelui poet Stalin, 
cineva va pianiza ca Richter, în tăcerile solemne proletar ale trecătoarelor 
umbre-ndoliate, continuând cu David Oistrah și cu Mstislav Rostropovici, 
în căutarea marelui violoncelist Divizia 2 Munte română avansând în 
Caucaz dincolo de Elbrus, unde au înfipt Tricolorul în locul drapeluluuiii 
nazist, existând indicii între Nalcik şi Alagir, la doi paşi de Groznii, că i-a 
fost văzut violoncelul la Baku, oricum reporterul fotocinematografic de 
front Ghizdavu a înţeles că mai durează, a părăsit Odessa lui Oistrah, 
asediată până la criză de comandament, generalul Ciupercă fiind înlocuit 
cu generalul Emil Bondăraș sau Bodnăraș, iar după răpirea acestuia de către 
Comintern, luând inițiativa metodicul general Iosif Iacobici, care n-a mai 
împins obstinat doar pe o singură direcţie de rupere în sectorul Dalnik- 
Tatarka-Ciobanka Băi, şi, în așteptarea fireştilor consecinţe ale unui asediu 
care nu mai e nebunesc asalt dat din birou ca ordin ca din joystick, Marius 
a prins fotografic, la nord, grandioasa papară înghițită la Kiev de cadrele 
lui Stalin, de 7-10 ori mai cumplită decât mult mediatizata încercuire a 
oştirii lui Paulus Redegistu între Cotul Donului şi Volga, dar pentru 
istoriografia biruitorilor, un Friţ scos din luptă face cât 10-100 ostaşi de... 
rasă sovietică, domnilor! Ci la Kiev, perfecta ureche ghizdaviană, printre 
cei patru sute de mii de localnici neevacuaţi încă, zadarnic prinse suspecte 
şoapte ca între diversioniști, i s-a râs în nas de SS, prea era totală victoria 
lui Hitler Pictorul, așa că între 24 şi 29 septembrie văzu mai ceva ca la 
Chişinău case explodând şi depozite şi instituţii de arhitectură veche mare, 
şi cum a primat doctrina nazistă în ceea ce are ea cu adevărat profund diferit 
de dogma bolşevică: teza idiot-reducționistă că atât supraputerea 
americană, prin plutocrația ei, cât şi supraputerea sovietică, prin 
cominternul ei, sunt emanaţii ale aceleiaşi surse! De unde imediat derivata 
concluzie practică: die vollstăndige Ausrottung aller Juden! În loc să 
captureze partizanii, se crucea Marius, securitatea germană s-a pus pe 
încolonat copii, femei, bătrâni, toţi evreii din oraș, a mărșăluit cu ei la o 
râpă Babi Y ar, Kievul nălțându-se istoric pe nişte coline de unde se vedeau 
uşor spre Asia, din vreme, hoardele de jaf şi cotropire. Specialiştii SS-ului 
au venit dinspre Europa! Și în 29-30 septembrie 1941 au terminat cam 35 
000 trupuri umane, cu tot cu separarea eventualilor dinți de aur, ceea ce 
dovedeşte că Industria Endlsungului era deja foarte bine implementată în 
spaţiul nazist, încă de dincolo de Elba, nefiind după opinia mea de Homo 
solus o sarcină uşoară să găseşti, chiar printre homosapienşi, destule lichele 
din rândul cărora să selectezi cadre care să, fără să clipească, sau, în orice 
caz, să poată să. 


325 


— Eu, pus să, m-aş fi aruncat singur în crematoriu și gata! Paradoxal, 
n-am ţinut niciodată prea mult la viaţa asta. O accepţi doar dacă merită. 

Vine alta! A, Opera... Îmi bag ... în ea de operă, e o iluzie existenţa 
destinatarei! Ba tocmai pentru că nu există Publicul a fost inventat de 
către intelectuali Dumnezeu, adică fiinţa în stare să citească peste umărul 
tău şi să înţeleagă și să aprecieze orice text Homo solus de nedifuzat. 

Gestul în sine contează, măi! Restul e deșertăciune. N-am trăit 
niciodată pentru Operă, pentru glorie. Bani am. Din punct de vedere al lui 
Sirius, e totuna dac-ai gâdilat un singur cortex sau un mare geocortex. 

Sigur că am văzut! Sigur că am ştiut! Sigur că am înţeles că Odessa 
noastră din octombrie 1941 a plagiat Kievul din septembrie al aliatului. 

Dar e mai rău decât atât: eu am şi prevăzut că aşa o să fie! Nu te 
aliezi, băi, cu un Hitler fără să 1 te îndatorezi cu o coordonare măcar! 

— Sunt Artist! ŞI datoria mea e alta: a avertiza expresionist. Atât? Ce 
poate un Homo solus mai mult? Atât. A țipa că genocidul e cu mult mai 
fioros, mai amplu şi mai lent, cu viaţă lungă, cu resurecții. Dacă genocidul- 
ca-practică-umană-definitorie nu este condamnat ca atare, indiferent cine 
şi asupra cui l-a comis, ci e redus mediatic, deocamdată, doar la SS, din 
motive de spectaculozitate şi... succes de casă, că nimeni n-ar composta 
bilet să te vază murind — murind el însuși de plictiseală — la Râmnicu Sărat, 
în zece-unşpe ani de celulă, beznă, singurătate şi tăcere, sau de epuizare la 
canale, în mine de Pb sau în orezării, cazat în carena unei epave, atunci 
educi tinerii că există excepții, şi unii pot reţine că unele categorii de 
ciumaţi, ce urmează a se defini convenabil, de pildă kulakul, sau imigratul, 
sau înfometatul climatic, pot fi fără păcat împinse pe lumea cealaltă! 

— Marius-Marius, se făcu vânătă de indignare Clara Honig. Şi pe 
mine mă supără că numai unii par a se zbate să nu-şi uite morţii! Martirii... 
Hm, martirii extraşi din casă fără vreo vocaţie aparte. Martiri ai banalităţii 
Kafka de a fi... judecat. Eu nu cred, Marius, că sărăcia de tranziţie 
împiedică Răsăritul Bolşevic să-și evoce genocidul! Ci oroarea că 
polonezii au ucis polonezi, iar românii români. Poate că dacă prin absurd 
SS-ul ar fi fost o instituţie de evrei, într-o ţară de evrei, și ar fi ucis evrei, 
propensiunea spre ascunderea dosarelor ar fi fost posibilă. Omul e om! 

— Ca să nu mai zic că în Răsărit a fi fost călău e un lucru de mare 
cinste, îți pupă cetăţenii cazmalele pe stradă, că era mai mai bine înainte, 
observă şi rânji brunul Noveanu, scărpinându-și părul cănit proaspăt, cam 
rar pe creştetul fierbinte de căutător în pubele a cărții geniale. 

— La Odessa, în 22 octombrie, ora şase fără un sfert, seara, tresări 
puternic, în Atelierul Amedeo Modigliani iluminat feeric dincoace de 
draperiile grele, boiereşti, doamna doctor Dora Căinaru, văduvă veselă şi 
apreciată de tovarășul Jan Enache pentru cum îi pediatriza, cu excesul de 
vitamine la modă-n 1958, pe nepoata şi fina Jana (Crinuţa), stimulând-o să 
se dezvolte mai batoză decât pionierii muritorilor de rând şi coadă, în 

toamna lui 1941 era să-şi piardă pictorul Marius pentru totdeauna auzul, în 
circumstanţe neobișnuite. Pe care nu le-aș dezvălui dacă, azi când tovarășul 
Nichita Sergheevici Hruşciov își retrage trupele de ocupaţie, apreciindu-ne 
România Populară drept cea mai stalinistă şi rigidă republică din Est, n-aş 
avea convingerea comunistă că nu mai e aşa important, ca dosar de cadre, 
c-ai uneltit şi ai luptat pentru Reîntregirea Neamului, cât încă nu ne... 
eliberase nimenea de sub jugul fascist... Tot ce mai contează azi, e să 
urmezi cu credinţă fierbinte Parrtidul, care oricum e în toate. 

Și nu dau aceste relații despre el pentru că murind soţul meu 
motociclist, Grişa, nu se hotărăşte Marius să se aşeze la căsuţa lui, fie în 
Uranus la ai mei, cu... mine, fie în Drumul Taberei la Eliza și Irinuca lui, 
ci doar pentru că însemnările mele pot fi de un acut interes medical! 

— Ghizdavii, Dora, îşi arătă molarii de aur domnul ambasador Jan, 
au fost din tată-n fiu rechini pragmatici, de succes, care au ştiut cu cinism 
să pândească, lungi cincinale, clipa prielnică şi, în genere, au calculat fără 
greş ce le este de folos şi ce nu. EEEuuu l-am contactat și pe frate-su 
Augustus la Baltimore, să ne ajute cu o vorbă bună Sus, fiindcă de când cu 
Eisenhower şi cu Hruşciov, care vin la putere simultan, s-a înțeles și la 
Washington cine este, şi va tot fi la Bucureşti, jupânul, cu care trebuie să 
ia legătura, dacă vor să găsească debuşee pentru industriile capitalismului 
monopolist de stat... Jupânul e azi un comunist securist!... Scumpiţo, nu te 
amăgi: ex-zekul Marius judecă aşa, la profilul lui de bandit: tu ai două fete, 
parcă Vera şi Toto, de crescut, pe când Alexandreasca numai una, Irinuca, 
Nuca Năuca, născută în octombrie 1951... E clar că-i a lui! A vrut aia să i- 
o şi arate. Unde? La Canal!... A făcut un scandal monstru la Peninsula, la 
poartă, în prezenţa caraliilor şi a unor scriitori străini universali. Gorki, 
Ehrenberg, Șolohov şi pe cine mai adusese Petru Dumitriu la stahanoviști. 
Aşa că nu mai tânji tu degeaba şi nu mai proteja un nemernic! 

— Este un nemernic, da, râse copilăreşte pediatra, dar poate că asta 
ne şi place nouă ca femele, pentru că un mascul fără scrupule nu-şi va ţine 
la greu familia înfometată! Dar Marius, ah, el, el e... altfel! S-a tot ferit de 
Războiul Sfânt şi, în război, să se implice în măgării porcoase, care să-l 
ucidă ca artist, ca suflet liber, pur. Ba un glonţ în spate, ba surzenii pe fond 
psihic, că anatomic era întreg, ba mai ştiu eu ce... Sugestia, de pildă, către 
Antonescu, cum că ar fi nevoie, la cimitirele noastre vaste din Răsărit, de 
un consilier artistic, de un arhitect peisagist, desigur el fiind cel mai indicat! 
Şi chiar s-a ţinut de aşa macabră meserie, lucrând la Cania, pentru morţii 
cei tineri din Divizia de Gardă, echipată ca pentru războiul Regelui 
Ferdinand şi pusă a se bate cu aviaţie şi blindate sovietice, construite pe 
baza lipsirii gloatei de bunuri elementare, unii căzuţi în Moldova din 
dreapta Prutului, mai sus de Galaţi, cei mai mulţi însă în ofensive grele în 
Moldova cealaltă, pe joasele coline de la Epureni, Stoeneşti, Țiganca... Nici 
nu ştiu ce sunt, sate, păduri, dealuri! Vorbesc din auzite, totul e vag, 

tovarăşe Jan, în acest Heilige Krieg al nostru, în afara minunii că Grig al 
meu, Marius şi alți intelectuali mintoşi de la Ministerul Propagandei au 
înțeles aproape identic ce voiau să zică șefii prin Război Sfânt: 1. Refacerea 
frontierei noastre cu slavii de la Răsărit, pe Nistru, indiferent ce stăpâni vor 
fi la Moscova, şi 2. Anularea Diktatului austriaco-italian de la Viena, atât 
în ce priveşte Ardealul nost', unde horthiștii au dus o atât de sălbatică 
politică de deznaționalizare, încât o sută de ani pe puţin se vor putea 
construi partide acolo doar pe simpla idee antimaghiară, cât şi Balcicul, 
unde ocupanții bulgari încă nu reușiseră să valorifice la un nivel de exigență 
parizian virtuțile peisagistice ale zonei, conducătorii lor mizând kafkian 
mai degrabă pe scriitori şi funcţionarii de la Castel decât pe mari pictori! 

— Faptul că Antonescu, necitind pe Musil, a opus al său Heilige Krieg 
ca pe o ACŢIUNE PARALELĂ la acea sinistră Kreuzzug Europas gegen 
den Bolschewismus, prin care oamenii lui Hitler înțelegeau de fapt, ştim 
noi astăzi, die vollstădige Ausrottung aller Juden in Europa, că doar n- 
aveau el a se crucia cu... aspectele comune ale nazismului și comunismului, 
izbucni în râs cinic Cepeca, ar merita să fie prelucrat cuuumva cu activul 
nostru care pleacă în misiune în SUA, mai ales în ziua de azi, când oamenii 
sovietici au trecut la cucerirea pașnică a cosmosului, impunând respect 
imperialiștilor, încât conceptul ofensator de „ţări satelite ale Kremlinului“ 
a fost abandonat în viaţa internațională, creându-se premisele dezvoltării 
unei cooperări reciproc avantajoase, adică să vedem mai mult ce ne apropie 
decât ce ne desparte, iar clasa politică proprietară a poporului american să 
recunoască egalitatea în drepturi şi suveranitatea clasei politice proprietare 
a poporului român şi a principalelor mijloace de producție. 

— Căci spre un adevărat progres, Dora, duşenka, întări tovarășul Jan 
Enache, nu ne putem îndrepta decât lepădându-ne de reţineri... 

Un nod cu indice de dilataţie diferit de al fibrei trosni în bătrâna masă 
de nuc, pe care consilierul aulic Alecu Ghizdavu o împrumutase fratelui 
său profesor Voicu, venit de la Ziduri cu bănet mult, să creeze fiului său 
pictor surpriza unui Atelier în Strada Liliputană, botezat apoi Modigliani. 

O surpriză năucitoare ca o carte ce te izbeşte ca un pumnal în ceafă. 

Ferestrele de seră fostă a unui horticultor grec dădeau spre soarele 
orbitor al Sudului! Gafă dovedind că ologul geograf, a cărui Marietă, după 
ani de boemă pariziană, i s-a stiiiins de tifos, ca doamnă îngrijind răniții în 
leşii de Refugiu ai Reginei Maria, sărmanul, n-a pătruns niciodată, prin 
surprindere, peste vreo madamă-n budoar, să se chiorască bine dincotro 
bate lumina peste cele farduri scumpe, dar indispensabile. 

Și tocmai asceza sterilă a tatălui va fi făcut din fiu exact contrariul 
ca mascul uman, un nemuritor sau măcar longeviv romantic, maniaco- 
depresiv, capabil bunăoară să se intereseze, la excelenta Operă din Odessa, 
înălţată de monarhia rusă cu aceiaşi meşteri cu care şi-au plăsmuit Operele 
şi țarii europeni de la Viena şi Paris, ca să afle că o anumită violonistă de 

la Antibes, Daria Maximovna Riumina (Murocika), ar fi ţinută într-un fel 
de domiciliu forţat pe la Harkov, dincolo de Bug şi de Nipru, aproape de 
Doneţ, cam pe meridianul Moscovei, și s-o ia imediat, ca din pușcă, într- 
acolo, pe drumuri necurăţate bine de eventualele ambuscade, organizate de 
diverşi machisarzi, nostalgici ai trecutului leninist-troțkist. 

— Da” nu-i adevărat deloc! îşi contestă Marius plin de nervi 
moderatoarea. Eu am spus sau am vrut să spun numai atât... Că omul, 
ciolovekul, chiar în răzbel, musai să respecte niște legi. Şi în România 
ocupată de sovietici a existat multă Rezistență, în toţi munţii, dar ea nu a 
adoptat terorismul ca formă de luptă, în aşteptarea americanilor. 

— Pe-aia, pe-aia care i-a dat foc grajdului lu” El-Zorab, îl luă gura pe 
dinainte pe Codin, cu mâinile astea trudite ale mele aş fi spânzurat-o! 

Moment de tăcere jenantă. Nemişcare totală, ca-n Rasputiţă 
(Schlammperiode), când din cauza noroaielor nu mai circulă nimica, decât 
fumul vertical, lansat din izbușka patriarhală. În focar, degetele uscate ale 
valetului, lemnoase, crăpate, cu unghiile cam mari. Efect de ecou controlat: 
Marius şezu strâmb şi se făcu la față ca zmeura de câmpie. Totuşi, nicio 
reacție din teritoriu momentan, primau niște știri cu mâzeă și ploi de 
toamnă sau de primăvară, deja unii corupți îşi numărau banii. 

Avu impulsul de a lămuri încă o dată: naziștii erau homosapienși 
automatici, cu reacţii previzibile. Nu ai dreptul să împuşti pe grăjdar şi să 
sperii caii româno-germani, fără să-i întrebi pe cei una sută de civili dacă 
acceptă sau nu să devină eroi ai apărării şi expansiunii stalinismului. 

Oricum, totalitarismul roşu era și e mai totalitarism decât cel brun. 
Dovadă, Despino, că mai mișcă şi se transformă şi acum! 

Cu sau fără acest alt masacru, Armata Roşie tot ar fi ajuns pe 
aliniamentul anglo-american, la Elba-n 1945, precum pe Bug 1939 va fi 
fost la Lw6w sau Brest înțelegerea Molotov-Ribbentrop, Axă-URSS. 

Tăcu. Din silă de condiția de bătrân rătăcitor într-o galaxie Bill Gates 
centrată pe boturi tinere. Încadrat video odată cu alde Codin, arătau perfect 
inofensivi, ca o pereche de măicuţe japoneze supracentenare, admirate ca 
mascote naționale la o lansare de navă oceanică. Totul este contradictoriu. 
Artist? Lasă tu doar limbajul artei să funcţioneze! 

Nu te băga. Câsar Franck n-ar fi putut să-şi tra-du-că Sonata! 

Da, dar Strada? Uită-te bine, Codine, uită-te la scrofițele astea 
curate! În două luni de foamete şi ocupaţie, s-ar rotunji cu probabilitate de 
85% feseniste şi ar arăta cu degetul comandourilor speciale: la casa asta cu 
jacuzzi şi bibliotecă sunt „jidani“, la ailaltă imigrați din Asia, în subsol s- 
au aciuiat niște „cioroi“, lângă capela cu porumbei... nişte românaşi! 

Trebuie făcut ceva! Nu cunoaștem deocamdată vreun vaccin. 

Chiar fără sentimentul impunităţii, pe care naziștii şi bolşevicii mei 
îl aveau din plin, uite că, în Balcani, după numai juma de veac, 
homosapienşii au săpat, la scară mică, gropi comune, care între supraputeri 

ar putea însemna... 

— Eşu un strigoi al trecutului, Marius. 

— ȘI mai eşti şi român!!! 

— Mai haleșşti tu lebede?... Ai? 

— Și cum se face, Marius, izbucni Liz, interpretată de Ingrid 
Bergman, într-un hohot de râs puţin macabru, că, precum vestitul criminal 
Râmaru, tu nu porţi noroc amantelor tale?... Laura Done-Lecca se sinucide. 
Murocika e spânzurată. Dispăruta Clariţa Honig este exclusă azi din 
comunitate sau, în orice caz, este în relații reci cu ai ei. Pe mine, m-ai adus 
din Basarabia în Lipscani, m-ai ferit tu, căciulindu-te la fraţii Enache, de 
Sibir, dar uite, na, că destinul e destin, se schimbă doar modul de a lovi în 
om: nu m-au putut găbji securiştii, iată că Puterea sovietică şi-a aruncat 
spre mine lasoul altfel, mi-a trimis aburii otrăviți ai... înaltei tehnologii a 
Cernobilului, numai ca să nu-ţi poţi ține tu promisiunea că mă vei plimba 
în jurul Lumii, să aleg ceaiuri la Kyoto şi să răsfoiesc în alb maculatură pe 
malurile Senei, glumind cu tineri bookinişti de stânga! 

— Ba ai să vezi Colecţia d'Esgrignon! lăcrimă el îndârjit, ca la un 
interogatoriu din zori cu personajul Ciripoi. Nu, Ceaușescu nu va apuca să 
sistematizeze satele! Nici să ne scuipe de sus, de pe Casa Poporului. 

— Voi pune toţi politicienii români, care se va dovedi că au trădat, să 
finanțeze şi să lucreze cu mușchii lor, citi reporteriţelor Sergiu Enache, 
terasamentul de cale feroviară de la Bucureşti la Strasbourg, pe care să 
circule cu tegeveul voievodul nostru ales, maestrul Zahar Avăcăressi. 

— Agnieszka, istoria pe care o vrei tu se poate scrie şi e treaba 
istoricilor. Eu am lucrat în 1990-1992 la Timişoara şi am mers cu 
documentarea până la momentul în care am constatat că prea mulți 
localnici începuseră să-mi relateze mai degrabă lucruri citite sau 
teleinjectate în ei, decât evenimentele așa cum le-au trăit! Atunci, am fugit 
repejor la Sonnenheim și am exprimat Revoluţia în toată puritatea ei, care 
constă în speranţa tinerilor că reformele vor evolua astfel încât, atunci când 
te uiţi la... tranziţie, la Epoca Mooye, să nici nu mai aibă vreun analist coraj 
să puncteze că se obsearvă vreun hiatus bolşevic între România Regală și 
România ca şi Avăcăressiană! Și minunea că, propulsată de sânge roşu 
vermillon, negru digerat de clasa politică, Țara va putea conserva simpatia 
Opiniei Publice occidentale, care opinie exercită dictatura electorală în 
Vest şi poate plesni peste bot până şi pe-un Churchillică în culmea biruinţei 
sale diplomatice, așezându-ne noi astfel pe un statut de egalitate cu 
polonezii, cehoslovacii şi ungurii, ale căror partide cominterniste n-au 
adoptat ca al lui Cea modele de stalinism maoist-kimirsenist, dimpotrivă, 
ele, comuniștii lor, au iniţiat sau au permis reforme, strivite sub șenile sau 
sub ameninţarea utilizării acestei extraordinare Armate Roşii, a cărei glorie 
nemuritoare stă în două temeiuri: a eliberat Franţa, Anglia şi Germania 
însăși de ameninţarea unui totalitarism care se putea ușor eterniza, de către 

orice nou Lenin, cu minime ajustări, de la rasism la marxism, iar în 1991, 
50 de ani după mari înfrângeri, de neuitat, acele blindate de care au 
tremurat Budapesta, Praga și, în lege marțială, chiar Varşovia, dacă voi mai 
avea putere și luciditate, cu Andrei Hurmuzacov visez, Murocika, un 
monument împietrind Clipa când tanchiștii au refuzat să tragă în 
moscoviţii revoltați ai lui Elțîn! 

— 'Totul este confuz în fosta URSS, paţane. Nu te grăbi! 

— Nu. Nu tocmai. Dacă se sustrage condiţiei de homosap, artistul 
poate anticipa unele scene atroce, le poate ocoli ca Homo solus sau, după 
caz, le poate lua în piept, când e silit de împrejurări ca... Canalul. 

Depinde de natura opusului în lucru! 

Din nefericire, anul 1940 m-a surprins cu nenumărate proiecte încă 
în faza de proiect de proiect. Altfel, aș fi fost un viteaz Gary Glagoveanu: 
nu m-aş fi retras, măcar sufletește, din Basarabia, din Ardeal şi din 
Cernăuţi-Balcic, indiferent ce poziţie a adoptat Clasa Politică de atunci, 
care în genere şi-a meritat Romlagul, asemeni mie: după 15 octombrie 
1922, ea n-a feliat destul pib la Cultură şi Educaţie, la Marea Recuperare, 
de nu de la buget, măcar din averile uriaşe pe care bine fac că le confiscă 
marxiştii. N-are de ce să se mai mire nimeni, după 6 martie 1945, vai, ce 
mai parrtid incult a putut emana din muncitorul sau țăranul analfabet, ca să 
nu mai fac vorbire de torționarii canibali, neaoşi, care n-au necesitat cursuri 
de calificare în Koltma lui Șalamov! Dimpotrivă, vulturii pleşuvi burgheji, 
în loc să ție pă cheferişti, pă petrolişti, pă tipografi şi mai abitir pă mineri, 
cu lefile întârziate, cum e acum în Răsăritul tranziţional, ei ţine pă bietul 
învăţător, de ajunge să mâne copchiii în recreațiune, ca să le sfeterisească 
pachiţelili cu d'ale gurii! Aşa mi se plângeau, de criză, tinerii învăţători şi 
IStorici, trimiși misionari în provinciile nou alipite. 

Eeeeu, domne, dacă mi-aş fi desăvârşit măcar în parte ce-aveam de 
acuzat la animalul uman... şi nu ditamai tratatul, ca Tratatul despre sânge 
ilustrat de micul Raul pentru marele sanguinolog Lecca... ceva schije erau 
deajuns, cum antropologul reface femeia primitivă din doi molari, o rotulă 
şi crestele iliace... atunci puneam coiful, mantia, gata paloșul!... gata EI- 
Zorab!... a plecat la vânătoare Agarici, să vâneze, să vâneze bolşevici! 
Numai că n-avui şi n-avui, tinere, parte la viața mea, de ăia doi-trei ani de 
linişte cât Van Gogh, cât Eminescu, cât chiar Grig Căinaru ca să se 
exprime. Greu e s-aduni ce-ai-de-spus, de fapt, că de dat drumul îţi dai 
drumul cu plăcere, se întunecă totul în jur, de la sine curg pânză după 
pânză, tezaurizabile toate, devii o adevărată locomotivă de pictat! 

Culmea extazului fiind că era cât pe-aci să-mi găsesc de prin pa'ze'ş 
trei încolo astă mare Epocă Creatoare! 

Războiul ca război, sfânt-nesfânt, fiind un material excelent pentru 
PEISAJUL PERICULOS, la a cărui estetică mult meditasem și 
convorbisem cu M6zes Arpâd, Kula Hakkinen, Vera Muhina, Fougeron, 

Mangeron şi cu mă-sa Agnescii, când am expus la Lemberg, după rodnice 
popasuri pleneriste în pitorescul umed al Lacurilor Mazure — Sniardwy, 
Pisz, Niegocin şi Mamry; în lunca de sălcii, măceș, mestececeni și litanii 
de prigorii a legendarului mai multor seminţii Prigolea, pe ale cărui maluri 
înverzite călărea agale, relaxându-şi intelectul ostenit, idealistul Kant, 
nemeditând la insulele Solovki, afundându-se fesselnit, încătușat, răpit de 
farmecele acestui parc natural; în fine, poposind și înnoptând pe la toate 
cetăţuile lui Toma Nour și la forturile modernizate, reabilitate mereu în pas 
cu noile tehnologii, ale căror siluete cuneiforme răsar pă peste tot în această 
Galiție Mare a mea, de la Cotul Scandinaviei la Capu Nord la Marea 
Barents şi la Oceanul Arctic, până la cel mai sudic pământ balcanic, la 
Capu Matapan şi la divina insulă cu palmieri şi liane din sidefiul golf 
Lakonias, baudelairiana Kythiră, unde făcând croazieră de plăcere cu 
yachtul Sfântul Ștefan, al soţilor Avăcăressi, avui astă-vară viziunea 
Murocikăi mele descompunându-se, spânzurată de Timoşenko, Hruşciov 
şi cu Mehlis oricât li s-a pus împotrivă în numele opalescent al lavuuuuului, 
sufletista Venus Callipygas, fesenistă napolitană, de care am citit ieri într- 
un tabloid pentru capete pătrate că 1 l-a arătat cu degetul marmoreean lui 
Diderot pe fiul lui cum se. La picioarele ei izvorâte din fese ca de cal. 

Şi aici, trebuie pentru ca să-ţi precizez, discipole, că virgulă când eu 
zic fesenistă nu mă referenţiez la aia, emanata de. De primul fesenism, 
imitat de al doilea fesenism, al partidelor desfiinţate azi de voievodul ales 
Zahei Avăcăressi. Savantul care a zis de mine că fac parte din specia Homo 
solus, că n-am nimic din gloată, tot ăla a introdus în kremlinologie 
conceptul de Homo fessus, adică omul sfârşit, omul vlăguit, omul sleit de 
puteri, omul care s-a săturat să nu mănânce pe săturate ce vor sfincterele 
lui! Omul incult uşor de mancurtizat, omul lehametei absolute. 

Este vorba de omul doctorului Liviu Lecca, soțul Laurei mele. 

Vineri 7 noiembrie 1941, când polobocul de Goering n-a trimis 
măcar din oră-n oră aviație spre Piaţa Roşie, motivând că e ceaţă, la mine- 
n Atelier, la căldurică şi vin negru de Ziduri, acest drag prieten şi tânărul 
Oberkiinstlerfirst Otto Runge, căruia îi zâmbea, ca infanteristului un cap 
de pod menţinut şi lărgit doar prin acte de bravură, săritoarea mea vecină 
Lucreția Fotiade, viitoare directoare de fabrică şi deputată în Marea 
Adunare Naţională ceauşistă, vremelnic studentă la Academia Comercială, 
pe care o va lua de soţie vârstnică tânărul afacerist Cezar Bogza încă în 
ceauşism, răsfoiau ei ce răsfoiau şi comentau şi beau, înconjurându-se cu 
albumele mele de fotografii de război, cu cele ale tânărului cineast german, 

precum şi cu unele datorate unui independent, domnul Arsene-Seraphin 
Boisson, care ucenicise imagine și montaj pe lângă micuța şi 
temperamentala propagandistă Leni Riefenstahl, zisă Eisensteinul nazist, 
învățând enorm de la marile ei creaţii patriotice Sieg des Glaubens, 
Triumph des Willens, Tag der Freiheit, clituri-clituri adunându-se arhiva 
noastră, formând pe nesimţite în juru-ne trei centuri de fortificaţii, ca ale 
greu epopeic static cuceritei Odesse. 

— Drăguţă, zise Lecca, ce mă miră pe mine e ce-au făcut ăștia, 
bolşevicii, din femeie sub dogmă. Pe când până şi bruta de Hi a înălţat-o în 
slăvi, chit că reducţionist la cea ariană, punându-i în sarcină patru copii, 
cum şi zice agitpropul lui Goebbels: unul de mână, unul în cărucior, unul 
la ţâţă şi unul în... mitră! Dar Lenin şi Stalin se poartă cu ea ca cu-o vită de 
muncă, mai rău decât cel mai beţiv mujik. Nu tu fard, nu tu parfum, nu tu 
mode, nu aparatură casnică, nu apă caldă, nu un boţ de vată măcar. 
Dimpotrivă, omorârea în munci de bărbat şi, perpetuă, nimicirea psihică în 
căutarea hranei: nu știu, tu, ce să le mai gătesc la ai mei ca să-i satur! 

Ce mă uluieşte însă, biologic în cel mai înalt grad, este rapiditatea 
obținerii acestei noi specii, cu volum corporal excedentar ca să deruteze 
intelectualitatea occidentală de stânga, cum c-ar fi din vina supranutriției 
ştiinţifice, nu rod al cozilor! Şi ce nu mă lasă a dormi sunt oci ciornie 
pierduţi în găvanele lor, puţin stelari, de făptură obosită, care nu mai crede 
în nimic din moment ce până şi tocmai pe bărbatul ei, mare cekist, i l-au 
luat! lar Academia aia lamarkist-lîsenkistă susține că poate crea noi specii, 
chiar de vegetale. Că mediul creează specii! Deci şi lagărul. 

Aşa o fi. Cred că au creat pe asta a femeilor ostenite și isterizate, aş 
denumi-o Homo fessus adică omul ostenit, terminat, expirat, în stare să 
toarne și pe tac-su, să o vânză şi pe mă-sa la militarii în trecere! 

— Interesant, răsfoi cu febrilitate Runge, e că într-un an specia aceasta 
s-a impus cu uimitoare vitalitate în toată Molotovia: iat-o aici în Carelia, 
iat-o în orașele balticilor, iat-o în Lembergul tău natal, Marius, iat-o în fine 
la Cernăuţi, la Orhei, la Tighina, la Tiraspol, la Cetatea Albă! Nu ştiu cum 
s-ar numi în românește asta: noi avem același verb, fesseln, pentru a pune 
în cătuşe, adică Fesseln, dar şi a seduce, vreau să zic că formarea speciei 
nu ține doar de violență, ci şi de un viol psihic, de o propagandă 
excepțională, în care să implici bolșevizant nu numai activiștii de Curs 
scurt, ci şi specialiştii în ingineria sufletească, precum universitarii, divele, 
condeierii, balerinele, marii artişti, acrobaţii, dresorii şi sportivii... 

— Pe mine nu mă va... fese'niza nimeni niciodată! promise Cheţi, 
aruncând priviri de briliant spre cei doi români și spre cei doi occidentali 
de rasă superioară, nebalcanică. Nu! Nimeni! Niciodată!... Eu nu mă 
complic. Eu voi executa supusă to-to-tot ce mi se va pretinde să execut... 

Mai bine să plângă mă-sa decât să plângă mama! Eu rămân egoistă. 

— lată de ce, interesul nostru, ca români, este dincolo de Nistru, să 

câştigăm acest război, indiferent cum se vor descurca mai târziu anglo- 
americanii cu Hitler, lămuri Lecca pe fanaticul Boisson. Aici nu e vorba de 
teritorii doar. Aici, la comuniști în Est, e vorba de să fii adus, ca om, la 
starea asta de Homo fessus. Da-da! Și tot gazetarii voştri își vor bate mâine 
joc de noi, de... laşitatea şi prostia românească, găsind în Galiţia Mare, cele 
mai năstruşnice subiecte, cele mai senzaţionale fapte suprarealiste! 

Bietul Marius avu un tremur nevricos ca în momentul în care a tras 
prima dată, orbeşte, printre frunzişurile Masivului Corneşti, în PEISAJUL 
PERICULOS din faţa sa, cu o mitralieră germană, Maschinengewehr 39. 
Poc-poc, Cheţi asta egoistă trebuia amuţită, la câte ştia despre el: mare 
latifundiar cu 50 de hectare partea lui, un exploatator de argaţi, şi de țărani 
liberi, deoarece poseda batoză, trior, gater, darac, taur comunal, cazane de 
ţuică, sere, armăsar, răsadniţe, vii, cramă. Difuzând carte românească peste 
Prut, taică-su Voicu uneltise la desprinderea Basarabiei de Imperiul Țarist 
şi aducerea ei sub jugul boierilor români. Frate-su Theo îi era căsătorit cu 
o americancă şi asupreau petroliştii mirosind a păcură şi benzină. Dar însă 
el, Marius, nu trebuia dus ca rob la Sibir, nici pus la moarte lentă-n izolare, 
originală auschwitzire cu încetinitorul. Niet! Era o „necesitate obiectivă” 
să fie executat încă din primele ore ale revoluției antifasciste, în faza ei 
democrat populară, pârât de confraţi ca principalul vinovat de dezastrul 
Țării şi de propagandă foto-cinematografică pentru aţâţarea la intrarea în 
războiul banditesc, purtat „împotriva Naţiunilor Unite“. 

— Împotriva Naţiunilor strâns Unite în jurul Cominternului! râse 
blonda Laură Done de gândurile lui sumbre, că tot nu mai risca ea nimic. 

— Aţi reuşit un singur lucru! va lămuri scurt lon Jan Enache, ascuţind 
securea cu care-l pusese Cipriana Cepeca, pe foametea din 1946, să-i 
tranşeze-n Atelier coanei Aneta Avăcăressi o juma de porc, pe masa de nuc 
din Ziduri, cioplită de Marin lui Alecu senator zis Șaraga, de care unchi 
Marius uitase să menţioneze în Autobiografie că anchetase prin 1924 
teroriștii de la Tatarbunar, trimiși de Stalin să atragă Europei atenția asupra 
Basarabiei, în scopul ca Armata Roșie să reuşească împotriva României ce 
nu reuşise împotriva Poloniei la 1920, când Budionnti şi Tuhacevski voiau 
Varşovia (wojna polsko-bolszewicka), dar unchiul Joe Stalin înţelesese 
valoarea picturală a Lw6wului ghizdavian şi, deşi poet, iară nu pictor ca 
Churchill, năzuise într-acolo. Aţi reuşit să transformați România, băi, dintr- 
o ţară cu tradiţie de blândeţe, dintr-o ţară blajină, să o transformați într-o 
ţară care şi-a făcut trista celebritate de a fi a doua ţară din Europa şi a treia 
din lume după Germania și Japonia, ca număr de crime, cu cei mai sălbatici 
criminali de război şi crime săvârşite prin cele mai barbare sisteme! 

Eu, privi el cu duioşie de ființă umană spre Cepeca şi coana Aneta, 
să-i confirme dacă zice bine, nu fac nicio deosebire, şi întreg poporul român 
nu face nicio deosebire, între crima de a trimite floarea tineretului țării, cei 
600 de mii de soldaţi, care s-au pierdut pe frontul de Răsărit, şi crimele de 

la Maidanek. Ei au fost trimişi într-un război criminal, într-un război 
premeditat criminal, într-un război care nu era în conformitate cu trecutul 
nostru, era împotriva istoriei Neamului Românesc, un război de agresiune 
și de jaf... 

— EI bine, îi luă securea din mână Cepeca, toţi aceşti morţi, soldaţi 
români, au putrezit în stepele Caucazului, în stepa Donului, pe tot întinsul 
imens al U.R.S.S.-ului. 

— Morţii, se ridică iepuraş poponaș din pătuţ Janina cu mânuţele 
întinse arhaic spre coana Aneta, care-i zicea numai Zulnia, s-au transformat 
în pulbere şi poate îi aduce vântul stepei astăzi la noi, în ţara românească, 
îi aduce în patria lor sub formă de praf... 

— Mă aşteptam să zică ăştia ceva şi de... alte victime, mărturisi 
colateral Clara Honig mai mult sieşi, Dorothea dormitând. 

— Apokalyptische Landschajft mit Staub und Lehm! murmură şi tuşi 
gâtuit de emoție la tablou cineastul Otto Runge. Sau Întoarcerea morților 
de la Stalingrad, printre satele Perertta şi Miorcani Prutul trecând. 

— Asta doar dacă Marius s-ar crampona de expresionism! i-o reteză 
arogant Grigore Căinaru tânărului romantic german, atotştiind că vine o 
epocă minerească, în care îi va fi uşor veleitarului corectitudinar să 
strălucească nu prin erudiție, ci prin impertinență vestimentară. Or, 
imprudentul pictor de război sfânt acționează vădit ofensiv cu PEISAJUL 
PERICULOS, exploatând tradiționala, de la lordul Potiomkin încoace, artă 
rusească a camuflajului, un peisaj idilic, cu mesteceni de după care se trage 
cu proiectile reactive, şi cu izbă primitoare de tot, care se duce cu tine în 
aer de cum îi mişti de-un verșok, doi, zăvorul! Şi există, cred eu, mă jur că 
da, și nud periculos... Cuceriri retorice banale azi, pe care numeroşi 
șmecherași, teoreticieni și experimentaliști le-au pus la punct instinctiv, 
fără să ştie la ce pot folosi, şi abia în opera gazdei noastre din astă seară îşi 
găsesc o rațională exploatare şi dezvoltare, fiind dealtfel în firea 
civilizaţiilor tranzacționale să aibă spirit de inițiativă combinatorică! 

— Care spirit, îl completă ca supusă soţie iubitoare Dora Glagoveanu, 
sare în ochi când stropeşte, dacă ne referim la cum şoferul pictorului, 
maistrul Marin, a confecționat, din megasticla la doi litri de Schoka Cola, 
un sifon cu proprietăți de nu se sparge când, beat, mai grișești! 

— De ce, mă animalule, explodă cu revoltă criticul carlist-dejist 
Horea Bratu, când înţelese că ea se referă la Grigore Căinaru şi că acesta e 
de față şi nu prea face faţă, de ce? De ce? De ce? De ce?... De ce ai ales tu, 
ca să-ți scrii romanul despre Războiul Reîntregirii Neamului 1916-1919, 
dintre câteva milioane bune de naratori combatanți, având în vedere şi că 
baza de încorporare a Ţării a crescut odată cu însuşi teritoriul şi cu 
populaţia, tocmai un muzicolog care se uită la evenimentele eroice de la 
Mărăşti, Mărășești şi Oituz din perspectiva elegiacă a anului 1940 şi a 
dezastrelor pregătite la Moscova, Viena şi Ialta? De ce?... Ca să nu se mai 

avânte la moarte intelectualitatea care te citeşte, mă? Şi, infectată ea tot cu 
spirochetul defetist, să se spurce la lehamite și populaţia mai neşcolită? Are 
dreptate baronul Manfred von Killinger să vă insulte, politicieni ticăloşi ce 
sunteţi, fără fărâmă de idealism, de scânteie divină în voi... 

— După un an de zile, ceti preotul militar locotenent Atanasie Damian 
din Pastorala Patriarhului Nicodim prilejuită de trecerea Prutului, amintind 
celor prezenţi de unde s-a pornit ofensiva şi ținând bine pe după umeri pe 
impulsivul căpitan Grigore, să nu-şi pălmuiască şeful de la Ministerul 
Propagandei, după ce un an de zile, se corectă teologul cetind Cuvântul 
Bisericii pentru Războiul Sfânt, împreună cu voi toţi am stătut şi am plâns 
durerea şi ruşinea adusă Neamului și Țării noastre, durerile și suferinţele la 
care dulcea Bucovină şi scumpa Basarabie, smulse din trupul Țării, au fost 
supuse de neamul celor fără Dumnezeu; după ce un an de zile am plâns pe 
copiii rămaşi pe drumuri, pe femeile batjocorite, pe preoţii chinuiți și 
izgoniți, ogoarele înţelenite și nimicite, casele părăsite şi neîngrijite, 
bisericile devastate şi pângărite, iată Domnul Puterilor pe care necontenit, 
zi şi noapte, L-am rugat că să nu-şi tindă la nesfârşit certarea Sa, ne-a 
învrednicit să trăim zilele în care, răsuflând ușurați de nădejdea marii 
bucurii ce se apropie, să ne simţim din nou Români, urmașii lui Ştefan cel 
Mare, din coapsa Daciei şi-a Romei — santinela răsăriteană a creştinătăţii şi 
civilizației. 

— Figura cu coapsa Daciei şi-a Romei, gândi abia sosită de peste 
Strada Lihputană, de la Villa Izvorașul, Virginia Gibson-Ghizdavu, e un 
calc după nașterea miraculoasă a lui Buddha: nici prin față, nici prin spate, 
ci o ivire prin lateral, singura decentă! Cât priveşte orfanii, femeile 
fecundate întru deznaționalizare, bisericile reorientate spre Kremlin și 
celelalte suferinţe, ele trebuie asumate cu resemnare, aceasta fiiind 
dintotdeauna soarta neamurilor care îşi bat intelectualii, a popoarelor de 
rasă inferioară în general. Astfel de fiinţe colective de rasă inferioară, 
expuse degenerării, nu se merită ca să mai investeşti ca să le readuci 
artificial la o viieaţă nouă! Tot ce pot face eu e să-l cicălesc pe Augustus 
cât cuprinde şi să ne cărăm până nu vin ruşii, fiind o adevărată absurditate 
ca Alex şi cu Vicky ai mei, născuţi cu gene saxone, să ajungă purtători de 
cravată roşie la strâns spice, fier vechi, informaţii sau sticle goale... O 
asemenea pornire din partea mea fiind plăcută Domnului, desfătare divină 
a cărei probă e pragmatica succesului transatlantic, în ontologicul 
metacontextualizantos, precum şi în contenciosul administrativ... 

— Tara noastră e în război cu neamul celor fără Dumnezeu. Cu drept 
cuvânt, urmă popa Tani din pastorala patriarhului, Conducătorul Ţării a 
numit acest război Războiul Sfânt, căci în el se urmăreşte nu numai cauza 
națională a refacerii unor hotare, ci mai ales doborârea balaurului 
apocaliptic al bolşevismului, care a prefăcut pravoslavnica Rusie în cuibul 
tuturor fărădelegilor, în cuibul tuturor acelora care au declarat război chiar 

lui Dumnezeu, a tuturor acelor care urmăreau să împrăștie în toată lumea 
otravă sufletească... 

— Dumnezeule, câtă naivitate! puse Marius Virginicăi mânuţa-i de 
pictor pe coapsa caldă de sculptoriţă lucrând, în semn de bine ai venit la 
bairam la mine, că popa Sică m-a botezat Mihai. Balaurul apocaliptic al 
bolșevismului își târăște cozile peste unele triburi atât de necivilizate încât 
abia odată cu lampa lu' Ilici primesc ele un alfabet. Joacă Stalin, deci, un 
rol progresist din punct de vedere al Occidentului. Şi naivitatea asta, că o 
are Înalt Prea Sfinţia Sa Patriarhul, mai treacă-meargă, dar mi-a povestit 
Herr Murr Hoffmann, fotograful lui Hi, mila ce l-a cuprins pe Conducătorul 
Statului german când Fiihrerul nostru, în 12 iunie 1941, la o bere la Casa 
Brună, unde vrea Băluţeanu să mă trimită la nişte fresce, s-a exprimat că 
capacitatea de rezistenţă a armatei lui Stalin nu trebuie evaluată foarte sus, 
iar populaţia doreşte eliberarea sa! 

— Nu văz naivitatea, dădu vrăjită din umerii sportivi americanca. 

— Fotografiind la Kiev pe furiş convoaiele spre Babi Yar, eu am 
înțeles pe deplin crima că războiul lui Hitler nu este antibolşevic! Când 
Antonescu i-a vorbit Tartorului rasist de o populaţie care își dorește 
eliberarea, nu a făcut decât să excite disprețul fudulului arhitect: nu 
eliberezi popoare de rasă inferioară! E un nonsens. Sclavul sclav rămâne. 

— De acord, admise americanca. Poţi mereu acoperi în dragi lozinci 
interesele barosane, economice și strategice! Doar aşa a risipi ceva sânge 
preţios, de oameni civilizați, se mai aplaudă că se merită pentru ca să... 

— Altfel nu se merită pentru ca să! admise Augustus, ca şi cum 
dezvirginind pe Virginica îşi făcuse doar lui transfuzie cu sânge nordic. 

— În orice caz, îşi privi mirat Marius paharul gol, nu există nicio 
declarație-proclamaţie a Cruciadei Antibolşevice către popoarele de 
eliberat! Dacă Hi oferea un Viitor nomenclaturii sovietice, de multă vreme 
ea 1 l-ar fi adus cu pâine şi sare pe Stalin al meu, legat fedeleş!... 

— Acest război, se auzi dinspre camera obscură vocea tunătoare a 
doctorului Lecca, a spart deja populaţia de oameni a planetei în vreo trei 
specii: Homo fessus, Homo sapiens totenkopf şi Homo solus. Cel puţin în 
zonele pustiite de război. În America, privi el insistent la mâinile doamnei 
Gibson-Ghizdavu, încă predomină vechiul Homosap, însă de la criză 
încoa” oameni obosiţi, bestii şi eremiţi stradali musai că, scos capul şi pe- 
acolo, ca ciupercuţele după o ploaie acidă cât urina de porc subnutrit... 

— Miracolul în aceste prime patru decenii ale secolului, puse la locul 
lor speranţele pe tavan și tapet micul Raul, este că pesimismul sociopolitic 
al gazdei noastre, Marius-Mihai Ghizdavu, nu se confirmă statistic. 
Inimaginabilul crah de acum zece ani al economiei americane NU A DUS 
LA TOTALITARISM, deși acolo era o nimica toată să marxizezi din burtă 
ideologii, coali-coagulând gloata în contra negrului sau imigrantului sau 
bogătaşului, colecționarului sau melomanului! 

Nimeni însă nu-l auzi, nu îi acordă atenţia cuvenită reflecţiei sale de 
colosal eseist, nefiind baroca badantă rococo Cristina Done cu el, să-l 
impună atenţiei generale prin farmecul ei de sculptoriță într-un material 
spumos, care pentru războinic nu poate fi decât fericirea altuia. Supărat, 
micul domn se furișă în bucătărie, ca un diversionist însărcinat să 
otrăvească marmita duşmanului secular. Pe albul dulap cu vase, celibatarul 
pictor ținea ziare, cam vechi, dar erau bune şi interesante pentru plecatul la 
Ziduri domnişor, întors doar cu ocazia Paradei, de onomastica Regelui 
Mihai, a trupelor supraviețuitoare ocupării Odessei... 

Semn că destinul urzea soarta recent văduvei Eliza Alexandrescu, 
de pe frontul oriental veneau veşti progresiv tot mai bunicele! 

De câteva zile, trupele româno-germane intraseră în capitala 
Crimeii, Simferopol, iar ai noștri dădeau semne că nu vor să mai plece 
niciodată de acolo. Ocuparea peninsulei cu peisaj şi climă atât de potrivite 
firii contemplative a tătarului de Mişu Focşăneanu, ţinea nu numai de 
necesitatea scoaterii de pe eşichier a acestui mega-portavion înarmat în 
contra Ploieştilor, şi României în general, ci şi de o mai profundă intuiție 
strategică a destinului galițian final: pentru ca, întru strivirea Godzillei 
naziste, slavii de rasă inferioară să contribuie cu douăzeci-treizeci de 
milioane de morți, iar anglo-americanii de rasă superioară cu numai 1%, 
era de anticipat omenia că se vor acorda generosului coechipier Stalin 
compensaţii şi indexări corespunzătoare, iar un condominion româno- 
german cu guvernator trimis alternativ la Ialta, noi speram că ar fi putut 
evita sau măcar întârzia ca gaj infamia ce s-a produs la Potsdam cu Galiţia 
Mare, de să laşi Cominternului în arendă fără termen tot acest ogor cultural 
întins cât două Galii, de la mioriticii aromâni până la dârii laponi, spaţiu a 
cărui înflorire spirituală e menită nu numai a întregi, cum observa eseistul 
nostru Jenică Noveanu, ce a început Occidentul, ci şi a da semnificația 
finală atât la cele lăsate neisprăvite motivat, cât şi unde n-a mai fost capabil 
în postmodernism să mai înţeleagă ce anume începuse! 

Totodată, demarasem asediul celebrei citadele a Sevastopolului, care 
va dura câteva luni epopeice, drapelele române și germane având a fâlfâi 
biruitoare pe clădirile mai înalte de aici abia începând cu data de 1 iulie 
1942, în plin sezon estival cu delfini zglobii. 

Se confirma o amplă deplasare a frontului spre Ural, dar sub biciul 
fricii de crivăţ, micul Raul era îngrijorat că rezultate concrete, oraşe pentru 
iernat, anexăm doar în sudul nostru, acolo unde idealismul cavalerilor de 
la rece-lucida Baltică se altoia pe realismul miştocar al aliatului latin. lată 
cuceriri certe: Kievul, Odessa, Harkov, acum Simferopol, deci Crimeia. Pe 
când Leningradul şi îndeosebi Moscova, văleu, acolo-şa la Wehrmacht, se 
sta pe loc cu tot felul de tertipuri, să mai vedem! 

Parcă presimţind că va sfârși înecat într-o tinetă la Pitești, micul 
geniu nu miza ca Marius pe singura variantă câştigătoare, că nazismul 

dărâmă bolşevismul şi, extenuat, va fi gâtuit de anglo-americani sau de 
Rezistenţa euro-marxistă, reinstaurându-se democraţia, mai lăbărţată ca 
oricând, de la Atlantic la Pacific. Raul se temea că, dacă Hitler ia Moscova, 
atunci adio Debarcare! Primează interesul investitorului american pentru 
dotarea esticei Europe slave cu o infrastructură modernă. Cât despre dacă 
ia Stalin Berlinul, era mai pesimist şi decât Mişu: răsplata nu va fi 
arendarea sufletelor moarte galițiene — oricum căzute sub cnutul bolşevic 
— ci mari compensaţii în Asia, jertfirea Chinei şi Indochinei, în speranța 
unui răgaz pentru Europa de Vest ca să-şi termine catedralele începute în 
toate domeniile. Şi nu le-a terminat... de au ajuns Providența să joace cartea 
Gorbaciov, să slobozească Răsăritul mai devreme decât o merita prin infim 
de puţinele, ridicole cifric jertfe pentru Libertate. Însă galiţienii n-au înţeles 
la 1989 că au o datorie sacră, Marea Recuperare a Istoriei netrăite. Ei, ca 
nemâncaţii, şi-au uitat strămoşii interbelici, şi în loc să citească avid toate 
cărțile ce le-au fost interzise 50 de ani, s-au pus clefăind şi râgâind pe 
consumat orice altceva, fie şi produse derizorii sau de zgonhen. 

Primejdie detectată de Marius, Dorothea, Kirciu, Arpâd şi Kiila încă 
din 1935, când prin osârdia comună nazisto-sovietică, Gaghizdia, adică 
Galiţia Ghizdaviană, era supusă psihologic unei mineriade Lw6w de 
proporții belicoase continentale, descreierându-se avânturile sufletești de 
acea marmeladiană neîncredere în transcendişatul culturii de să n-ai și curaj 
la efort michelangiolesc de să ţi-o faci, în şturmul dintre concentrări. 

— Nu-ţi poţi dărui viața, plângea la Lw6w Halszka Chrzastowska, 
mamă tânără Agnieszkăi de Krâcy, nu-ţi poţi vomita tot sufletul pe o pânză 
ce ar putea fi arsă, nici într-un manuscris pe care ai tăi nu vor fi vii cât a-l 
ceti, iar viitorul ăla ursit nu mai e al Patriei sau Limbii tale! 

Trecuseră 55 de ani de la Războiul Sfânt, dar la Măgurele Palatul 
Academiei cu mândră Columnă Traiană încă nu se ridicase. Doar zece ani 
de la fesenizarea pluralistă a pecereului. O subdemocraţie, nu o 
democratură, conceptualiza închinându-se teologul Damian. Singurul 
progres — descoperirea lingvistului Noveanu că rădăcina tracă ga/, pentru 
Galia şi Galiţia, ar ţine de substratul indo-european străvechi, taumaturgic 
sacru, precum în sirogalul de tuse seacă. 

— Gorbaciov ar fi putut, admise Marius ce zicea Cheţi. Să dea 
lovitura. Uite, Occidentul n-a reuşit să dărâme pe un Saddam, pe un 
Miloșevici. Păi dacă rusul asculta de Ceauşescu şi, în vara lui 1989, 
trimitea, imediat după tienanmenizarea tinerilor democrați chinezi, Armata 
Roşie, cu zece mii de tancuri, peste Polonia, atunci... 

— Atunci azi investițiile USA în CCCP, râse popa Tani, ar fi fost 
uriaşe, sporind grăsimea acumulată primitiv de oligarhii nomenclaturii. 

— Avantajele stabilităţii, părinte! oftă Jenică Noveanu. 

— Răz-boiul Sfânt! se opri Marius cu bastonul oblic. Ni se părea nouă 
o mega-invazie hollywoodiană, cum şi apare azi în propaganda ăstora 
Debarcarea din Normandia. În realitate, gamblerul Hitler voia să acopere 
imensitatea rusă cu numai 3580 tancuri, din care apte să ajungă până la 
Stalingrad doar maxim 675! O joacă neserioasă, de Kindergarten, nu de 
Istorie majoră. Știți voi câte tancuri a mânat Hruşciov ca să strivească 
revoluţia maghiară? Peste 6000! La 1956. Iar Brejnev, peste cehoslovaci, 
în 1968, n-a discutat sub 7500 care de luptă! Asta da istorie, şi înţelegi de 
ce vreau eu statui pentru Soljenițin și Gorbaciov... Dom'le, îmi vine să 
turbez: de şapte ani, 1992-99, de când urmăresc EU, de la Basel şi de la 
Sonnenheim din Alsacia, televiziunile Occidentului, pe Sojeniţin l-au dat 
cinci minute, cuvântând despre... Cehov, iar pe Gorbaciov, vag, pe sărite, 
fără vreo evocare elogioasă cât mai e Zeul printre noi! În schimb, tocmai 
aflu că laureatul Nobel pentru... literatură, 1953, anul morţii lui Stalin, alde 
Churchill, cică-i omuleţul politic al Mileniului ăsta ce se-ncheie vineri 31 
decembrie 1999, când iese Elțîn de la Kremlin și intră acolo Putin! 

— Va veni o vreme, scrută profetic înspre Teatrul Naţional dacă-i 
vine troleibuzul Noveanu, când în Piaţa Scânteii, pe soclul lui Lenin, vom 
ridica noi românii o statuie lui Gorbaciov, poate chiar înaintea rușilor! 

De peste drum, Heliade-Rădulescu, Gheorghe Lazăr, Spiru Haret şi 
chiar Mihai Bravul, clătinând din cap, se uitau cu o vie curiozitate la cei 
trei pensionari, cum concepeau ei o statuie unui rus într-un oraș care în zece 
ani uitase de singurul muzeu de artă al ţării, ciuruit la Revoluţie. Or, ce mi- 
e zece ani, ce mi-e unșpe ani, adică juma din România interbelică şi Regală, 
ce mi-e o sută de ani sau un eon... mânca-ți-aş ărooionmoic-ul, iubite 
cetitoriule! După care 20 -30 de ani, Muzeul Naţional de Istorie va sta în 
reparaţii, ca să-i evalueze Neamului Românesc în comă artificială Trecutul 
eseiștii, influencerii și postacii instruiți și stimulați de pretutindeni. 

— Nu, Jenele, hotărt ca un primar energic popa Tani, intrarea în oraş 
cuvine-se a se rezerva cu pohfală pentru Jeffersonii constituțiunii noastre 
republicane!... Cine anume şi-a adus aportul mai mult, în nouăşunu, primii 
în ordinea articolelor propuse şi votate, conform stenogramelor! Şi amicii 
Bisericii Naţionale. Ci Muzeul de Artă s-o mai reface el. O să dispară însă, 
sub zeci de ani de reparaţii, Ala Naţionalu' de Istorie!... Fatalitate. 

Era şi aceasta o pedeapsă c-am pierdut Războiul Sfânt? 

Intervenţia fostului tânăr teolog putea fi tălmăcită ca o modificare de 
front, precum aceea din august 1944, când n-am mai dat în Armata Roşie 
cu parul, că ne luase Basarabia şi Bucovina, ci am început să dăm în 
Wehrmacht, că ne retezase Ardealul şi Balcicul. Ba ne mai și bombardase 
centrul Capitalei, cu această Universitate cu tot. Ce de mai ruine erau 

atuncea, mai încol6, spre Calea Victoriei! Atanasie Damian fiind, adicăltea, 
anti-fenist-ţărănist-lberal, c-au omis caracterul naţional toţi de la o lege a 
cultelor, cum e cu Aceea care în anii totalitari fu alternativa la credinţa 
cominternistă, şi rânjea exclusivist că dacă noi tot suntem la recensământ 
peste 80% ortodocşi, atunci să se inițieze plebiscit şi să se interzică 
democratic de tot orice altă credinţă, chiar şi a lui, când budistă, când 
musulmană, când mozaică, nu să se stipuleze niște amenzi cum nici la care 
vinde oţet de salată din scârnă dup-o reţetă de pe Loara, din Orlâans, în caz 
c-ai inventa tu o biserică nouă a ta, homonică, şi ai şi predica imediat, fără 
să mai cerşeşti aprobare de la autoritățile bezbojnice ale țării. 

Era-ntr-o luni, pe la midiu, când te roade deja foametea, mai pe 
exacte, pă douăzeci septembrie 1999, cam în a patruzecea zi de la Eclipsa 
şi Concertul Pavarotti, în Piaţa Veche a Universităţii, cu faţa spre unde 
fluturau, ca rufele napolitane, cearşafuri pă ziduri de la partidele cu sedii 
pe la etaje, unde unii membrii făcuseră comerţ exterior, marxist. Şi cei trei 
muşchetari bătrâni aşteptau doi troleibuzul şi altu' maşina. Amărât era popa 
Tani că grupările PNT-Borviz și PNL-Parizer, sterpe, împingeau la 
absenteism urnar pe intelectualii care mai citeau ca el, dar Jenică Noveanu 
zicea că-l doare-n imprimantă de toate astea. Că fesenismul gen PSD- 
Zeamă-de-varză e tot o consecință a pierderii Războiului Sfânt şi că 
oricum, dacă revine în forță stalinismul la Kremlin, iar stânga noastră se 
aliniază, pe el tot nu-l bagă iar în Romlag, fiindcă a fost înţelept şi n-a 
activat notoriu antibolşeviceşte în 1989-1999. EI şi-a văzut doar de Marea 
Recuperare, monumentala sa analiză a şvaițerului spiritualității europene, 
de la Trieste şi Edirne la Kânigsberg, care-ar fi deci găuricile Galiției Mari 
şi cum trebuie ele umplute, de către cine, cu ce silicon și cu ce investiţii, ca 
să întrecem Galia Mică, adică Franţa. Pentru atare opus, documentându-se 
eroic pe la nou accesibilele biblioteci bucureştene, franceză, engleză, 
germană, — aia imena Alvin Toffler dupe Sahia fiind quasi-desfiinţată — 
semn al dezinteresului american pentru viitorul, existența sau inexistenţa 
unui stat româno-basarabean. Dar însă el, având şalele bătrâne la drum, cu 
dureri în tălpi trăgând a odihnă definitivă, mai cite şi la domiciliul de 
bunăvoie şi nesilit de autorităţi ales, procurându-şi cărți de pe la anticari, 
permiţându-şi-o-n Ferentari din trei pensii: de prof, de zek şi de veteran din 
războiul anti-URSS şi anti-Naţiunile Unite. 

Până pe la Eclipsa din 11 august 1999, el venea des cu troleibuzul 
aici-şa, fiindcă câtu-i faţada de la Alma Mă-sii se-nşira, ca ideile şi 
imaginile Scrisorii I, numai anticari şi librari, concurându-se sălbatic la 
diversitatea mărfii şi la noutatea, vechimea sau proveniența ei, după caz. 

Era o Zonă liberă de bolşevism şi de incultură, adevărată economie 
de piaţă, nu ca unde dă toţi uleiul, berea sau cârnatul cartelat la același preţ, 
prețul tranziției, simptom al eșecului Reformei şi al concluziei analiste că 
ea trebuia implementată doar de nişte comisari din norod. 

— Dragă Marius, scrisese el la Sonnenheim, lângă Colmar sau 
Eguisheim, vino că tare mi-s singur şi pieziş, bădie! Şi am presimţirea că 
cel mai potrivit e s-o faci în astă 1999 toamnă, când surpriza că Miloșevici 
rezistă e poate un exemplu şi pentru ai noștri, un ideal de conservare a 
Puterii în mod sigur! Plus că nu se ştie dacă eu sau Tani vom supravieţui 
acestei ierni a Speranţei. ŞI te sfătuiesc să vii cu dosarul şi să-ţi ceri energic 
înapoi apartamentul fost Studio Modigliani, de s-a privatizat în el alde Ion 
Enache şi nici nu stă acolo. Ca mogul imun, mai are prin oraș, pe la Snagov, 
la munte, la mare — la noi şi la Mediterană, destule, mai mișto, futelniţe. E 
o chestie doar de atitudine să i-l ceri, că tot nu ţi-l dă, cum ar trebui şi 
Majestatea Sa, Regele Meu, să încerce, pentru existenţa unui factor 
constituțional de echilibru stârnind şi mai multă ură, iar noi cei lucizi și 
culți, să apărăm măcar c-un gest principiul proprietății, când păduchii din 
capul Țării nu vor să asigure prin Legea lor decât ce s-a furat după trecerea 
pecereului revopsit de la construcția ssocialismului la a capitalismului. 

— Bine-ai venit pentru ultima oară în ţara ta, moşule! îl primi el 
întunecat, la căsuţa cu zorele albastre şi mari cât sânii Fecioarei din 
Orl6ans. Aici s-a întâmplat o mare nenorocire, alsacianule: la Facultatea de 
Fizică, am auzit de la Bratu că nu s-au înscris decât vreo 50 de candidaţi pe 
200 de locuri, inclusiv la specializări tehnologice şi medicale care privesc 
nuclearo-centrala de la Cernavodă. lacă dar, la cel mai sensibil indicator, 
la Tineretul apt pentru un nou Război Sfânt, consecinţele batjocoririi 
învăţământului, cercetării şi culturii în România răsprofilor, de către toate 
partidele! Timp de zece ani! Toţi olimpicii vor să plece. 

— Asta, se întoarse alsacianul rânjind spre Isadora, care-l însoțea ca 
pe Oedip bătrân, România răsprofilor, ce analfabeta mea argou mai e? 

— Domnul eseist Noveanu, răspunse Enache Sergiu, tânăr publicist 
nepot proprietarului Atelierului (Studioului) Modigliani din Strada 
Liliputanelor, se referă la paradoxul român că preşedintele, premierul, un 
şef de cameră, o grămadă de miniștri, de consilieri şi de băgători de seamă, 
ca şi mulți de prin partide, au dictat cursuri la studenţi şi le-au dat note pe 
ele la diferite examene! Erau, deci, profi, hă-hă, şi cu toate acestea, ei au 
dus o politică de exterminare a vieţii intelectuale, ca sub o ocupaţie! 

— România răsprofilor, stat anti-intelectual! aprobă titlul Noveanu, 
cu o veselie ca din Joyce. lacă finalul nostru de veac şi de mileniu şi, poate, 
de Românie! Cernavoda, cum îi spune şi numele, va fi noul Cernobitl, din 
lipsă de cadre competente... Fizica, totodată fiind şi un fel de a doua 
facultate de filozofie la români, de la care au purces numeroşi publicişti şi 
scriitori şi civici spre notorietate universală! 

Troleibuzul asudat se duse gâfâind. Desţăratul rămase-n deliberare 
cu pereţii cenușii ai Universităţii, murdăriți de grafiți total neestetici, 
dovadă că-n orele de Desemn încă se mai face matematică sau română, deci 
nu se arată diapozitive, albume sau sidiroame cu Istoria artei! Ci Isadora 

plecase cu Sergiu să lipească niște xeroxuri A4 cu portretul Căpitanului, 
anunțând o conferinţă de „restabilire a adevărului“ despre o Mișcare ce, 
alături de Alianţa Civică, poate şi de partidele ardelene tricolore, rămâne 
una din forţele politice necompromise la ciolan. Ha-ha! Nimeni nu se 
aştepta să vină preşedintele voievod Zaharia Avăcăressi şi să ilegalizeze 
partidele istorice ca denumire, de tip PNL, PNȚ, PNR, ba chiar şi Partidul 
România Mare, pe motiv că ele nu-și justifică denumirile, cum cere o 
chichiță ce-ar exista în Constituţia emanată de... eroii Revoluţiei! 

Cu genunchii tremurând, se lăsă cu şezutul pe treptele călduţe şi moi 
ale Istoriei, unde se văruia, cam târziu, între cele două librării dinăuntru, 
iar ăştia plecaţii cu firobuzul se juraseră că, de la Ceas de la Rond, cât ţine 
Universitatea şi chiar mai departe de unde fusese până la bombardament 
Librăria Cartea Românească, de avea pe la etaj şi expoziţie, bietul tata 
neezitând să mă propulseze, să arate protipendadei Jucăria săracului şi 
Cerșetor pe Podul Grant în rame de papură împletită, — până-n Calea 
Victoriei sub coloanele fostei Romarta Copiilor, acum cu marfă 
inaccesibilă gloatei, ca şi pe colțul de pe diagonală, la librăna Alcalay 
Cartea Rusă Academiei, cic-ar fi fost sub Văcăroiu, până de curând, 
buchinişti anticari, librari, casetari, pe care acum, în Republica Răsprofilor, 
tu, pensionar distrofic, trebuia să-i cauţi răsfirați fantomatic prin pieţe și 
prin parcuri, dacă nu cumva acest comerţ dispăruse deja de tot, ca 
străvechiul shteri galiţian, bănuit prea cult de nivelarea totalitară. Dar 
Marius nu se mira că bucureştenii nu vor mai citi niciodată cărți. EI venea 
de la Sonnenheim și de la Basel tot atât de bine hrănit ca românii din 
maşinile scumpe deja, ce i se perindau pe bulevardul Est-Vest de-l 
despărțea de statui. Prin urmare, nu putea fi pesimist ca Jenel şi Tani. 
Oricum, doctorul Cezar Bogza, mai cu mita, mai cu procesul și mai ceva 
prin răs-cumpărare in integrum, la Ziduri-Pribegi, refăcuse mai toată Moşia 
Ghizdavilor clasici şi o administra cu bun profit pentru toți. Cheţi, soția lui 
vârstnică, tocmai recuperase intravilanul din Strada Liliputană, unde fusese 
bombardată de anglo-americani Villa Izvoraşul a senatorului $Șaraga, 
copoiului Focşăneanu şi petrolistului Augustus, chit că localnicii se 
obişnuiseră să-şi ducă-n părculeț copiii, la balansoare, şi lupii la tufişuri. 
Iar despre Atelierul Amedeo Modigliani, era clar că alde Enache, la un preţ 
chiar sub al pieţii, din prudență s-ar fi scăpat de el, intuiţia spunându-i că 
România, dacă nu revine la o dictatură stabilă, atunci ăla care a pus laba pe 
imobile naționalizate are mereu necazuri, în noua Europă UE. 

Traficul bucureştean est-vest devenise brusc fluid ca-ntr-un deşert și 
scopul se dovedi a fi ca carosabilul să fie liber pentru batalioanele străvezii, 
inimoase coruri legionare fără legionari penetrând aerul cristalin-aniversar, 
a doua zi, în două'şunu septembrie, fiind cifră perfectă de la asasinarea lui 
Armand Călinescu, în contextul lichidării sovieto-naziste, la Lw6w, a 
Galiției Ghizdaviene, — invitaţi fiind așa Hitler și Stalin să tranşeze la fel 

România! N-avea s-audă de comemorare, se serbau doar preelectorale cifre 
imperfecte, prin Ardeal deobicei, de la Avram Iancu! EI nu era trist, era 
foarte trist, neavând ce face şi nimic de agăţat. 

Atunci, de peste fluxul circulator, din trupul de bronz ecvestru al 
voievodului unificant, pomenit de 1 Decembrie după 19809 şi 1996 la Alba 
Iulia, cu un icnet feciorelnic se desprinse trupul Jeannei d'Arc, pluti până 
la artistul vizionar şi, cu palma bătătorită pe mânerul sabiei sau al securii, 
ca la kKaratiști, îi îndreptă cu duioşie filială, lui, papionul şi îi netezi 
sprâncenele cănite, apoi chica alb-impunătoare încă. 

— Această antibuchinistă mineriadă mută, Marius, şopti ea tandru pe 
franţuzește, să-mi moară ce-am mai scump dacă e inițiată de concurență, 
fiindcă nu iese profit din comerţ cu cartea ca să zici că s-au introbăgat 
strâmbe, la proprietarii oraşului, de vreun interesat să cumpere numai de la 
el toţi intelectualii-care-mai-citeşte! Eu auzii spre coada Calului, pe la 
limuzine, cum se pronunțau Otomega şi discipolul său Sergiu de Stăpânire, 
că „păduchii din capul ării“ s-ar teme că vine Eclipsa cu turişti 
occidentali, să vază toți de pe Calzada de los Muertos cerul Bărăganului, 
unde coțăie incestualist Soarele fără însuşiri pe așa-zisa lui sorella, Luna, 
pe care nici vrăjitoarele, nici analiştii care ţin loc de astrologi nu validează 
bigsplashul că pleoşc! a venit scuipatul lui Satan pe planetă de-a sărit din 
magmă satelitul. Deci, Luna e mai mult ca Eva, din coasta Pământului, dar 
nu voi românii l-aţi dat pe Copernic şi nici nu vă prea doare-n gaist că nu, 
sau că polonezii au umblat la paradigmă, încât puricii ăia de locatari de la 
etaj protesta, se lua de „literatura cu microbi“ expusă de anticari pe 
tejghele, pe trepte şi chiar pe trotuar, că ce-i țigănia asta la Universitatea 
întâiului nostru preşedinte, |. V. Parhon, adică vom vota omul providențial 
Avăcăressi care cu biciul să alunge neguțătorii din templu de să redea 
Orașului pe axa est-vest o imagine a pustiu, ca pe axa sud-nord, unde, între 
Colțea și Romană amărâtul nu mai are ce căta decât să se uite-n vitrinele 
scumpe ce ţin capitalei țării loc de Muzeu de Artă! 

— Nu, Aura Plotia, mușcă el din madlena ei şi beli ochii castanii 
înlăcrimaţi ca de-o romanţă, nu e vorba de ca şi cum pe aste ziduri ar fi 
scris cu roşu proletar Moarte intelectualilor! de la Matematică şi 
Planetarium până la Geologie şi Balcon! Nu, iubito! Ay, dacă dai colţul 
spre Fântâna Golanilor, îţi vei lovi trupul de bronz de schele, vei chicoti 
excitată la maximum, ăştia vrea să spele Universitatea, ăştia vrea să spele 
Universitatea! Şi o să te râzi socialist... Oh, Doamne, râsul tău auriu de la 
Balcic, pe aerodrom în vara lui 1939! 

— Ce, mă? hohoti sardonic Eliza Alexandrescu pe fundalul gării 
Sărata. Vrai Balcicul, ai? Şi litoralul lpovean, Bugazul ai?... Păi, mă 
zăltatule, explodă tigva cu rotunjimi de copil a bunicii Isadorei, păduchii 
din capul Țării tale nu pot administra ei nici câtu-i de la Mamaia până la 
Tataia (fostul Doi Mai)! Vezi-ţi în morții mă-tii de cât litoral în 

dezzzplăjuirre mai ai, ci nu visa la Uniri ce nu pot veni mai devreme decât 
împreunarea Azerbaidgeanului cu Danemarca-n uie, prostule! 

— Numai cu tine, Murocika, m-am înţeles în lunga-mi viaţă, oftă 
prelung rusește turistul cel palid de pe trepte, deja pândit de ochi experți ca 
de hienă. De fapt, toate aceste neîmpliniri vin ca târzii consecințe ale 
pierderii Războiului Sfânt. Am fost robi vreo douăzeci de ani Imperiului 
Sovietic, până Dej să-i deschidă lui Ceauşescu, în plină foamete cauzată de 
Marele Salt înainte, ochişorii spre rivalul model maoist! Şi din această 
lungă robie, s-a întipărit pentru totdeauna în inconştientul nostru colectiv 
propensiunea spre potemkiniade şi salamuri cu soia fără wasabi! 

— Aşa cum ţăranul gospodar lucră-şi casă de zece camere 
înghesuindu-se totuşi într-o bucătărie, aşa şi cu banii aruncaţi pe etaje noi 
la Biblioteca Academiei, când urgenţa era a se xeroxa sau scana presa 
României Regale, iar fondul de carte a se înnoi, a se înzdrăveni cu ce-a mai 
dat Occidentul de la Aragon, Eluard şi ceilalți stalinişti încoace! Numai că 
gloata vede schelele pe Bulevardul Dacia, și ăsta e și scopul! Care ţară mai 
construieşte biblioteci? Cine a mai tradus, băi, pe Platon? 

— Şi nu altfel, Marius, cu Muzeul de Artă şi cu Biblioteca Fundațiilor 
Regale, ambele nimicite la mascarada teroristă, pe care nici analiştii n-o 
pot descâlci, darmite istoricii sau procurorii! S-au cârpit zidurile pe 
exterior, nu mai deranjează ochiul gloatei, nici simţul estetic al inculților 
funcțional din capul Ţării, care n-au idee ce înseamnă ca incipient 
democratic de să n-ai zece ani unde să arăţi la elevi ce vede puiul de 
occidental la el pe stradă, capodopere, nici Bibliotecă Centrală Universitară 
inter-pluri-transdisciplinară! După care, adio şi Muzeu de Istorie! 

Marius Ghizdavu îşi cam odihnise picioarele albăstrui ca de curcă, 
însă o ducea greu cu creierul şi cu raţiunea, fiindcă o mocnea de ură la 
adresa clasei politice, fără deosebire dacă e sau nu mânjită-n exerciţiul 
puterii. Expresionismul său îşi oscila urrrletul între drumul spre un regim 
autoritar al preşedintelui voievod Zahei Avăcăressi şi calea către o 
dictatură sadea a călușarului Sergiu Enache, care deşi lipea un afiş verde, 
raţiona ostentativ astfel: deoarece păduchii din capul Țării n-au reuşit ce 
autostrăzi au cei de la Budapesta întru occidentalizare, păi nici averile supte 
din sângele, sudoarea şi lacrimile Poporului nu li se cuvin şi deci trebuie 
întors la visteria statului, prin naționalizări de conturi, tot ce depăşeşte la 
privaţi venitul mediu pe locuitor în ultimele două cincinale! 

— Indiferent ce-o lătra Europa, aste confiscări trebuie iniţializate! 
oftă bătrânul istoric Voicu Ghizdavu. Da, dreptatea o cere, chiar dacă preţul 
extern ar putea fi o aliniere lângă o Moscovă recăzuta în... 

Se cocârjase şi tot umanist rămăsese! Ptl! scuipa el acum (proşti, 
ticăloşi, inculți şi lași) spre noi, dar tot nu-şi imagina că un adolescent poate 
porni din familie direct ca rechin, gata convins că maxim furi doar regulând 
justiţia, pentru a mima haiducia și un idealism ca de Război Sfânt. 

Oricum, gândul i se frânse lui Marius, fulgerat parcă apoplectic. 

Oprise şi 336, maşină cu capul pe Apusului şi cu radio să îmbune 
pasagerimea a composta. Sardele, fireşte. Prin uşile greu de închis, ştirile 
de ora unu începeau cu o moarte-n Renania, în Miinster, Westphalia. 

— De ce Raisa? protestă Marius cu privirile aninate, parcă sperând 
cine ştie ce dezminţire, de o biserică rusă miniaturală, o bijuterie pe care 
Ceauşescu n-a avut curaj s-o dărâme, situată dincolo de Mihai Viteazul. 

Revedea ca-n Războiul Sfânt tancuri-tancuri germane, vizitase de 
curând Deutsches Panzermuseum Munster, Niedersachsen. 

Se porni să înjure ruseşte, neînţelegând ce căuta Raisa la Munster. 

— Mintea omenească nu poate desluşi planul divin! dădu din cap 
Voicu Ghizdavu dintr-un taxiu galben, încetinit la stop. Multe lucruri, 
Marius tată, n-ajungi să le înţelegi nici în volumul al şaisprezecelea al 
relatării vieţii tale! În plus, ca geograf, te critic că tu confunzi municipiul 
westfalic Miinster, de la nord de Dortmund, cu târgușorul refegist 
militarizat la greu, Munster, de la sud de Hamburg! 

Furie atee. Ură universală. Prin minte, atâtea curve hollywoodiene 
centenare, unele trecute prin operaţii estetice... reușite. Doar 67 de ani. (lar 
Regina Maria, 63!) Câtă nedreptate aici pe Pământ! Câtă mizerie! Câtă jale! 
Se ridică şi porni pe Jos, traversând până pe colț la fosta librărie Alcalay 
Cartea Rusă Academiei, de unde, în 26 mai 1987, zărind-o pe 
nomenclaturista din părinți feroviari, în automobilul săgetând pe Calea 
Victoriei dinspre Muzeul de Istorie, fost una dintre cele mai frumoase Poşte 
Centrale din lume, a înţeles, ca artist, mai mult decât din perestroikă şi din 
glasnost că în U.R.S.S şi în ţările satelite, adică în toată Galiţia Mare, vor 
urma schimbări de proporţii, la care nici visau analiștii, ei manipulând 
aiurea gloata, la ordin, ca întotdeauna și pretutindeni. 

Pentru prima oară de dinainte de Krupskaia încoace, soţia țarului 
sovietic nu mai era o focă obeză, ci o adevărată doamnă, care îi ştersese lui 
privirea, vârstnică deja, cu un fel de eșarfă albastră, fie fard, fie prietenos 
surâs din nişte ochi ruseşti, de culoarea stepelor lui Esenin! 

Uniunea Sovietică renunţa la Homo fessus, la femeia fesenistă. 

Țările satelite aveau să se descurce fiecare după destoinicia 
conducătorilor ei, mai bestii sau mai oameni. Urma-va Marea Recuperare. 

Popoarele, ca şi minorii, fiind prin definiție iresponsabile. 

— De ce Raisa? refuza să înțeleagă Marius şi lacrimi îi şiroiau mut pe 
obraji, derutând trecătorii, că deşi cu părul alb, nu arăta a pensionar 
plângând că n-are de medicamente. Era elegant şi cu ten fin. 

Două-trei zile de presă, apoi uitarea. Cum va fi şi la moartea lui 
Soljeniţin sau a Majestății Sale Regele Mihai, când cei ce l-au batjocorit 
mai mult vor câștiga iar nemăsurat, prin reacții de senzaţie! 

Sau moartea unui desțărat în Alsacia, la Sonnenheim! Pictor. 

Aha! Tocmai fiindcă-l durea propriul deces se repezise Marius prin 

țară, nu că-l îngrijoraseră sondajele că revine în 2000, cu 85%, domnul 
Iliescu. Şi cu 66% noua coaliţie roşie cu trandafir albastru! Adică voia să 
plaseze Muzeului Naţional de Artă un tablou de estetică posterior- 
postmodernă, care credea el c-ar fi nu o capodoperă, ci un cap de serie. 
Truvaiul fiind cum unul, când futurismele mai șocau, mustăți Monalizi, 
aşa şi el, pistruiase niscai păduchi pe fruntea României Revoluționare de la 
1848, zugrăvite de un... israelit Rosenthal, pripășit pe la noi ca să ne corupă 
şi să facă avere, doar c-a crăpat de june: 

— Păduchii din capul Țării! botezase demult pânza lancu Noveanu, 
dar Muzeu de Artă nemaiexistând după ciuruire și nici bani de achiziții 
neavând, Ministerul Identităţii Naţionale aranjase binevoitor, cu nişte 
parlamentari ce se ocupau cu strâns colecţii mai spălând banii, cine vrea să 
se înscrie şi să liciteze, la care perspectivă, pictorul nostru zisese, ca Iorga, 
că mai bine să mă mănânce câinii oraşului acestuia, maidanezii, decât să- 
mi obțin nemurirea prin grația străinului corupt român duşman! 

Isadora şi Sergiu sfârşiseră de afişat anunţul conferinţei şi o luaseră 
pe jos, pe considerentul că poate văd vreun film pe Bulevardul Elisabeta. 
Așa găsiră pe bunic plângând și se mirară, că n-auziseră la viaţa lor de una 
Raisa, de Broch, de Virgiliu, iar de Gorbaciov ştiau doar că aranjase la 
Ialta, cu Nixon, pe 5 decembrie 1989, că să omoare teroriștii demascaţi de 
Ihescu şi Brucan 60 de mii de victime, dar planul a fost dejucat prin 
înfrângerea, demoralizarea şi dispersarea agresorilor. 

— Dacă mai băgau 30 de mii în rechizitoriul lui Ceauşescu, rânji 
Marius Ghizdavu uluind pe cei doi tineri, se atingea cifra tuturor morților 
noștri din Războiul Sfânt! Adică 71 535 contra lui Stalin, pentru Basarabia 
şi Bucovina, și 21 035 contra lui Hitler, pentru Ardeal şi Balcicul meu! 

Ursuzul pictor o porni brusc şi tânăr pe Calea Victoriei, spre Palatul 
Regal şi, tot mereu mereu spre nord, unde, cam în dreptul clădirii 
Guvernului, văzuse de fapt prima dată — de foarte departe, fiindcă 
securitatea nu agrea să-i dai tu scrisori chiar lui Ceauşescu, darmite 
Kremlinului — pe doamna Gorbaciov, în ziua sosirii la Bucureşti, 25 mai 
1987, la, uşor de anticipat ca secvenţă firească a vizitei, depunerea coroanei 
roşii la monumentul Ostașului sovietic eliberator, modelat în 1944 de un 
muscelean de-al lui, Constantin Baraschi, îl ştia de la Tonitza. 

Memorie de fost fotograf: oarecare melancolie imprimată pe chipul 
Raisei, sub o coafură comodă, ca de patinatoare, o cămașă cu mânecă 
lungă, încheiată cu o fundă cu cozi frapant inegale... 

— Trebuie continuată cauza, a arătat secretarul general al C. C. al P. 
C. U. S. spre obeliscul cu eroul sovietic, pentru care oamenii şi-au jertfit 
viaţa. Aceasta este o datorie a celor vii! 

Marius grăbi pasul, făcându-i să zâmbească pe tinerii săi însoțitori. 
Umbla pe Calea Victoriei ca spre un randevu interbelic sau ca spre 
Atelierul din Strada Liliputană, cum pe vremuri, biciuit de cruzimea 

vreunei inspirați: mai era, nu mai era Obeliscul, cu avântatul 
implementator de steag, la locul lui? Adică nu în Piaţa Victoriei, ci deja 
mutat prin 1986, când cu metroul, ca o rudă compromiţătoare, mai încolo, 
între nişte blocuri, cum îl văzuse ultima oară, poate înainte de trecerea 
pecereului la construcția capitalismului, memoria recentă nu-l mai servea, 
revedea însă perfect dezvelirea statuii de către Stalin însuşi, cearşaful sus, 
profesorul Constantin Baraschi jos tremurând de emoție, serafic Roosevelt 
exprimându-și dorința ca o copie să fie înălţată la el la Washington în 
pandant cu o evocare Iwo Jima a eroilor marinei sale, Churchill da din cap 
Că şi eu, şi eu, voia şi el pentru Trafalgar Square, să nu mai stea singură 
Columna lui Nelson, până şi generalul Charles de Gaulle, cu tot orgoliul 
Parisului de a se fi eliberat prin forțe proprii, călăuzite de marxişti, admitea 
şi chiar a comandat variantă pentru piaţă cu propriul său nume, să stea 
ostaşul răsăritean, care a dus greul războiului, lângă Necunoscutul francez. 
Dej al nostru, Isadoro, zâmbea şi se umfla în pene, iar unul Călinescu de la 
cultură, Sergiule, zicea că le dau, le dau la toţi, până nu începe războiul 
rece şi se uită de tot unde anume a pierit maşina de război germană, doar 
că-mi trebuie peste zero unşpe din pibul bugetului, este încă 1946, Românie 
Regală, zău că putem îndrăzni mai mult în lumina care vine de la răsărit, tu 
omule şi frate, în caz că au făcut cu inocentul soldat rus, martir până şi la 
întoarcerea din Occident în U.R.S.S, ce-au făcut cu Leninul cât un tanc din 
Piaţa Casei Scânteii, eu, copii, la Sonnenheim în Alsacia mea, refac bronzul 
lui Baraschi din banii mei, cu mâinile mele... 

Partea întâi 


Anul 1941, ca o refugiată prea încărcată de prunci şi boarfe, trecea 
prea încet. Ce aștepta scriitorul Grigore Căinaru de la 1943, dacă nu chiar 
de la 1942, este uşor de ghicit: nu sfârşitul bolșevismului, ci a înfrânge 
coaliția a două perechi de bătrâni, îndreptată împotriva fericirii lui şi a 
Dorei, proprietarii fetei cerând garanții materiale privind soliditatea noului 
cămin, iar ai băiatului refuzând să le dea atâta vreme cât el nu-şi putea 
proba nubilitatea, prin gesturi minime de realism, în lupta pentru existenţă, 
care se poartă între homosapienşi mai rău ca între animale. 

Tocmai pe ascuţirea acestei lupte pentru existență miza el, când 
aştepta ca timpul să lucreze şi problema număru' unu a omului inteligent, 
să se însoare şi să se aşeze la casa lui, de la sine să se rezolve, fără prea 
multă dramă. 

Și nu greşea prea mult în calculele sale, cea mai mare dintre erori 
fiind însă, după aprecierea lui Marius Ghizdavu, un pictor amic, cam 
stranie pentru un artist, cel puţin stranie, cum naiba, conflict între... oameni, 
şi să nu ajungi la tensiuni insuportabile? 

Insuportabil nu este totuşi un cuvânt galiţian! De la Pireu la 
Murmansk, cercetătorul găsește de-a lungul veacurilor că suportabilitatea 
istoriei prezintă fluctuații uimitor de ample, la toți parametrii definitorii. 

Adevărul fiind că se poate suporta orice, de la zei sau de la Stăpâni, 
inclusiv moartea ta sau a altora. Şi nu doar la vreme de război sfânt. 

Lui Grig, de pildă, i se păruse firesc să fii împuşcat de peste Prut, 
cum păţise la doi paşi de el Gary Glagoveanu, fratele iubitei lui, pe care îl 
luase de la planificaţii săi socri, asigurându-i că îl va feri cu maturitate de 
tot ce este dezagreabil pe câmpul de onoare! Iar de pe la 2 iulie 1941 încolo, 
după ce Wehrmachtul a recuperat din Molotovia galițiană acele peisaje 
evocate nemuritor de acuarelista badantă Agnes de Kr&cy, nu s-a mirat 
excesiv de sălbăticia, ca de dobermani turbaţi, cu care s-au încleștat, pe 
viaţă şi pe multă moarte, cele două totalitarisme muncitorești. 

Ceea ce pentru doctorul şi eseistul Liviu Lecca a fost rodul 
observației de nuanţă etologică, anume concluzia că, din populația 
homosapienţei planetare, ies ca păduchii pe fruntea unui înger, primii 
reprezentanți cerți a două noi specii, Homo fessus şi Homo sapiens 
fotenkopf, lui i se păruse fenomen previzibil, nici măcar miturile 
confecționării omului din diferite materiale neinterzicând explicit ca acesta 
să evolueze şi să se răsfire în evantai, ca un pluton debușat în cetate, printr- 
o breșă practicată isteţ, cu smartul, în zidul inamicului. 

Nu îl impresionase prea mult priveliștea repetată a gropilor comune, 
lăsate ostentativ de securiştii sovietici în curțile de pe la sedii, nu ajunsese 
la exasperare nici împingându-și zi de zi subordonații în hecatomba de 
sfârşit de vară și început de toamnă, de la cele trei... centuri de castitate ale 
Odessei, cum înjura el excelenta, de tradiție Potiomkin, artă a camuflajului 
rusesc. Abia la aruncarea în aer a comandamentului nostru de acolo, în 22 
octombrie 1941, plânsese puţin, nu atât pentru morții noștri, fundcă 
bărbatul e oricum menit să piară încăierându-se cu alt mascul, ci în măsura 
în care începuse și el să înțeleagă natura sălbatică a viesparului om-om, în 
care îşi propusese să facă pură observaţie romanescă. 

— Dacă germanii lui Hitler au arătat în septembrie, la râpa Babi Yar 
a Kievului, că nazismul, scria el Dorei bilet ocolind cenzura, este 
inconştient sau nepăsător la primejdia ca o terță putere, mă gândesc la 
America, să extermine cândva, om cu om, seminţia lui Goethe, nu altfel 
pare a gândi marxismul sovietic. Ziua detonării maşinii infernale a fost 
aleasă astfel încât să aniverseze exact patru luni de la declanşarea, de către 
nişte Nibelungi precreștini, a Cruciadei antibolșevice! Or, în patru luni, s- 
a testat şi retestat, de către experţii lui Stalin, cum reacționează activiștii 
nazişti la acte de terorism săvârşite în localităţi al căror ocupant a fost decis 
„în luptă dreaptă“, între militari. Reacționează așa: în funcţie de calibrul 
sfidării şi de resursele de civili disponibile, ei masacrează copii, femei, 
bătrâni, bolnavi şi alte persoane lipsite de apărare, cu predilecție evrei sau 
rude indicate de prieteni ale diferitelor categorii de stăpâni sovietici. lar 
factorul politic care a decis să arunce în aer o clădire mai mult simbolică 
decât deja funcțională, a mai avut în vedere şi particularitatea Odessei de a 
fi locuită de atâția evrei culți încât, de n-ar fi port la o Mare Neagră închisă, 
ci la europeana Baltică, ar fi lăsat demult Petersburgul în trena ei, din punct 
de vedere al efervescenței spirituale... 

Aici, Grigore Căinaru (1920-1956) probează, la douăzeci şi unu de 
ani, o maturitate inexplicabilă prin altceva decât originea lui curat 
basarabeană. El nu lasă mărturie scrisă, de adus la masa verde mâine, 
despre câtă oroare a trăit la spectacolul stradal cu spânzurați legănându-se 
pe la colţuri, în timp ce localnicii umblă năuci după cele necesare 
supravieţuirii, spectacol definitoriu — confirmă cu vie teamă de homosap 
Ghizdavu — pentru războiul de la Răsărit. ŞI nici nu precizează Dorei dacă, 
executând ordine ale superiorului ierarhic, a pus și el soldați să facă pe 
călăii, a escortat populaţie deportată sau a fost fie şi spectator pasiv la 
execuţii şi arderi de vii, în nişte magazii de la Dalnik, localitate deja 
încărcată de moarte de ambele părți în timpul epuizantului asediu. 

Este regretabil pentru romancier, pentru biograf, pentru scriitorul de 
istorie şi mai ales pentru cetățeanul stradal, analfabetismul că ofițerimea şi 
alte persoane cu munci de răspundere, la război cu armate străine sau cu 
propriul popor exasperat de lăcomia şi aroganţa păduchilor din capul Ţării, 

nu ţin agendă cu ordinele primite, ordinele date şi mai ales oră cu oră, cu 
ce-au citit ei în zilele de maximă tensiune şi încleștare. 

Un asemenea document ar face respirabilă atmosfera de după 
evenimente, pentru că, așa cum observa cu sagacitate un om deștept şi 
descurcăreţ, analistul Horea Bratu, militari trebuie să fim toţi, pe când 
securişti sau activişti se fac doar care pofteşte, şi, de aceea, Poporul, 
singurul judecător legitim sub cerul liber, este înclinat a amnistia Totul în 
cazul armatelor. Dar nu e mai puţin adevărat că există şi persoane mai 
sensibile, cărora le place să scormonească în rănile încă necicatrizate ale 
evenimentelor sângeroase. Pentru acestea, iertarea omenească este posibilă 
teoretic, numai că nu în globalitatea ei, ci neomogenizată specificând ce 
exces a comis fiecare, adică nu închidem dosarul, ci menționăm ce-a făcut 
ăsta, ce-a contrafăcut ăla, dăm un verdict şi abia pe urmă grațiem, fiindcă 
existența morților, coroborată cu inexistenţa luminii pe circumstanțele de 
la decese, în loc să contribuie la un sentiment înălțător când îmbuibaţii din 
capul Ţării manipulează coroane, de mai bine le-ar duce la amărâţii morți 
copleșiți de lipsuri în chiar acea oră festivă, dimpotrivă, coboară 
controversa privind crimele împotriva umanității la bizareria puţin comică 
că, pentru unul dintr-o mie de ofiţeri, care-o fi păcătuit, repet, dacă eşti 
persoană hipersensibilă, parcă un iz ca de cioclu sau de călău se desprinde 
apoi din orice chipeş bărbat în uniformă, întâlnit în lift, la restaurant, la 
concert sau călător, în același compartiment, ore lungi printr-un peisaj 
românesc de o mare poezie a paraginii. 

— Grig, răspunse Dora ani mulţi mai târziu unei întrebări 
ghizdaviene, era foarte rezervat asupra celor bune sau celor rele săvârşite 
în război. E ca şi cum ai cere, mă repezea, măţarului să-ți povestească o zi 
de muncă la abator. Nu puteai scoate de la el mare lucru, cum erai tu însuți 
taciturn din cale-afară după ce te-au slobozit de la Canal, pesemne cu 
instruire periodică să nu clămpăneşti nimic. Așa tăcea şi el nu numai despre 
cruciada antibolşevică, ci şi despre cruciada ailaltă, antifascistă, la care a 
participat încă mai entuziast, alături de Naţiunile Unite, până aproape de 
Viena, ca tanchist pandur, Vera şi Otla nemaizicându-i de atunci tăticule, 
ci Grişa, cum îl strigau comandanții lui sovietici! 

Grig sau Grişa, numele de alint n-are nicio importanță, Marius. 

Oricum, el era mult mai radical, ca scriitor, decât pari a fi tu, ca om 
de drept român, în ce priveşte crima şi pedeapsa. A ucide copii, femei, 
bătrâni, bolnavi, ba chiar soldatul inamicului dincolo de momentul în care 
a devenit, prizonier, 1 se părea o crimă impardonabilă şi imprescriptibilă. 
lar a trage tu în ai tăi, suprema crimă împotriva umanităţii! Şi tocmai 
pentru a nu scăpa vreun vinovat nepedepsit, el considera în mai 1946, când 
la procesul Antonescu s-a făcut vorbire de magaziile de la Dalnik, că ideal 
ar fi fost ca şi asupra crimelor noastre de război să se pronunţe o instanță 
internațională și obiectivă măcar cât Niirnbergul, ceea ce poate, în baza 

probelor, ar fi modificat în mai rău sau în mai bine unele sentinţe. 

— Este ceea ce am încercat şi eu, oftă Marius, cât m-am documentat 
pentru Zimișoara-n sânge, de la Sonnenheim, plăsmuind acel ansamblu 
expresionist, menit a dovedi ceva amar Occidentului, în timp ce rumegă şi 
râgâie. Tot timpul mă obseda paradoxul că majoritatea cadavrelor 
Revoluţia noastră le-a furnizat după ce bolşevismul, adus cu tancul T-34, 
s-a înălțat la cer odată cu Elicopterul prezidențial, ceea ce însemna că noul 
regim, fesenist, nu putea fi obiectiv în investigaţii, iar un îndepărtat nou 
nou regim, încă nu-mi dădeam seama că va fi cripto-fesenist, dar mă 
temeam de o evaporare în timp a probelor şi a memoriei actorilor. lată de 
ce am considerat excelentă ideea lui Grig de a implementa virtual procurori 
occidentali, pe prelungirea de la evenimente. Numai că, încet-încet, mi-am 
dat seama că emanaţii se vor crampona de secretul de stat şi că n-o să obţin 
nimic precis, nici de la feseniştii cu vechime în șpârle, nici de la cripto- 
feseniştii de pretinsă extracție istorică! 

— Tatăl nostru, săriră imediat fetiţele Vera şi Otla, nu a comis crime 
împotriva umanității, aşa cum ar rezulta din documentele securității 
publicate recent de o anumită parte a presei. El doar a fost şantajat în 
toamna revoluţiei ungare şi a crizei poloneze de la 1956, că dacă nu scrie 
niște pamflete profund antioccidentale, după ce tradusese mulți poeţi 
contemporani reacționari, va fi reanalizată autobiografia lui, cu accent pe 
originea nesănătoasă şi pe războiul său, 65% purtat antisovietic şi numai 
35% anti- Axă. 

— Cum a fost? îl primi cald Dora Glagoveanu, cu o privire limpede 
şi stăruitoare de rusoaică adevărată, de pe valea Okăi. 

— A fost insuportabil, rezumă locotenentul Grigore Căinaru. De la 
împuşcarea imprudentului tău frate, până la întoarcerea de la Odessa, într- 
un tren mixt, sălbatic de aglomerat! 

Pediatra avu o grimasă de scârbă, ca la primele disecții pe om. 

— Domnul maior doctor Liviu Lecca s-a întors şi el pentru Marea 
Paradă de 8 Noiembrie, şopti. A declarat că au fost cele mai frumoase dzile 
ale viieţei sale, dezrobirea Basarabiei și Bucovinei, apoi asediul şi intrarea 
triumfală în Odessa! lar nemuritorul meu frate Gary, deși au tras iar 
lunetistele în el, pe când inspecta cu superiorii zona inundată a Odessei, 
susține aşijderea, că nu e treabă mai pasionantă pentru un adevărat bărbat 
decât Războiul, cu bucuriile și neîmplinirile lui, mereu amăgit de acele 
iluzii drăceşti care sunt gloria și eroismul. 

— Eu nu sunt nici doctor, nici inginer, nici ideolog! rânji Grig 
provocator, arătând dinţi laţi şi galbeni, de caporal. Eu sunt scriitor, de 
factură umanistă, şi nu văd în ostaşul sovietic decât un frate rătăcit... 
Gândesc regional, ca un galițian. 

Coana Anastasia pusese pe masă un castron mare cu smântână 
proaspătă, colțunaşi calzi, un clondir cu basamac roz-vioriu. Când prietenul 

fetei sale zise că inamicul îi este ca un fel de frate, tocmai turna, din fierul 
de călcat, jăratic în samovar, parcă așteptând ca pântecosul vas argintiu, cu 
robinet fin, să se transforme ca-n basme, într-o sofisticată şi performantă 
maşină de luptă de anticipație. Tresări şi fu cât pe-aci să dea foc covorului 
abia bătut şi casei proaspăt vopsite de toamnă. În camera ailaltă, conul 
Leonida tocmai proba un fel de acordeon, baian cu butoane de sidef și 
burduf de şevro, adus de Gary de la Tiraspol, ca pradă de război, se tot 
străduia să improvizeze pe un îndrăcit ritm de gopak, tăcu brusc... 

— Sper, îl privi doctoriţa cu răceală pe degeneratul umanist 
basarabean, că n-ai insuflat acest simţământ de iubire universală trupei! 

— Nu-nu, trupa, rânji iar scriitorul mujik, trupa, adică mai multe 
rânduri de oameni, am trimis-o fără discuţii la moarte sigură, să atace 
poziţii insuficient tocate cu artileria sau cu aviația. Am riscat să fiu printre 
ofiţerii inferiori împuşcaţi pe la spate chiar de ai lui! N-am fost un tătic de 
învăţător, pentru plugari! 

— ŞI... acum?... 

— Şi acum, răspunse Grig, cu smântână până la urechi, pe obrazul 
său roz sub părul bălai, consider că războiul meu, adică documentarea 
pentru Operă, este în linii mari încheiat! Rămân acasă, fac copii. Mă învârt 
de o mobilizare pe loc, ceea ce presupune un drum la tata, la Lugoj, pentru 
o posibilă împăcare. 

— 'Te-oi împăca tu cu dom' Nae Antreprenoru, îl avertiză batjocoritor 
socră-su, dar... Eu şi cu Sia mea nu ne dăm fata unui laş! 

— Dacă era un laş, sări doctoriţa, lividă la ten, Grig s-ar fi fofilat ca 
Marius Ghizdavu pe-aici prin Bucureşti, pe la Ministerul Propagandei, la 
secția profesorului Horea Bratu. Şi asta încă de la început, nu după ce a 
parcurs, din victorie în victorie, o campanie dintre cele mai glorioase! 

— După război, Leonido, pe viitor, gândi răsunător coana Anastasia, 
roşindu-şi negul păros din stânga, orice mamă care vrea să-şi mărite fata, 
în condiții avantajoase sau măcar decente, trebuie să ia în considerare o 
penurie serioasă de candidaţi, plus eventuale pierderi de conţinut ale 
zestrei, atât din pricina bombardamentelor anglo-americane sau germane şi 
jafului sovietic, cât şi datorită unor deloc imposibile confiscări de bunuri 
mobile sau imobile, în urma schimbării de sistemă și ideologie ce ar rezulta 
dintr-o înfrângere, căci o particularitate stranie a acestei conflagrații 
nefericite este că armatele de invazie îşi impun stalinist în teritoriile 
ocupate regimul pe care îl slujesc şi de care sunt împinse, hrănite, 
beneficiare ale unei educaţii şi în drept a primi, pe unităţi, subunități sau 
eroi, diferite ordine şi medalii, plus avantaje la pensie! 

— Tată-tată, uită-te cu atenţie la el, tăicuțule! Aşa cum îl vezi, mai 
mic de etate ca mine, dar debordând de energia potrivită temperamentelor 
mele, scriitorul Grigore Căinaru cel bălan, cu obraz plesnind de sănătate ca 
un mujik gata să are singur toată imensitatea colhoznică a zării eseninene, 

în bobi, în stele, în cărți, în papagal, în ciur şi în dârmon, toate au coincis, 
el mi-e Ursitul şi dealtfel, intelectualiceşte şi ca stăpân în pat, mi se 
potriveşte ideal! Numai mie mi se cuvine. Nu vreau să-l las alteia! E al 
meu. 

— Batiuşka! îngenunche la popa Tani coana Anastasia, să intervină 
la fanatucul patriot Leonida. Ginerele acesta al nostru... scrie! A început o 
biografie de una mie şase sute optzeci şi una pagini a Doamnei Noastre, a 
Reginei Maria... 

Cu chică roşie vag încărunțită, pistruiat foarte, în mirosul dulce 
patriarhal de frunză de nuc abia căzută, strânsă cu târnuri din nuiele 
sângerii şi dată pradă focului, cum facem şi cu semenii noştri indezirabili 
într-un anumit teritoriu, jupân Leonida sta de strajă lângă poartă cu labele 
asemeni pistruiate, expuse ca două şosete stacojii puse le uscat. 

— la mâna de pe gardul meu! hârâi cu voce lemnoasă uriașul 
magnolier de lângă micul gazebo. 

Dinspre oraş, se auzea huruitul brigăzii noastre de blindate România 
Mare, făcându-şi exerciţiile pentru Marea Paradă, la manevrele mai bogate 
în suspans, măiestrie şi spectaculozitate explodând de la privitori aplauze 
şi ovaţii, al căror ecou difuz ajungea până la Uranus, trezind în locuitori o 
viziune optimistă asupra viitorului şi păcii eterne. 

Era toamnă de vis şi grătar, blândă cu promisiuni de iarnă tot așa, 
ceea ce nu se va adeveri, silind pe Fiihrerul local să scoată evreii la dat 
nămeţii, iar în Răsărit nimicind fără glorie profesionişti care striviseră-n 
1940 Franţa populistă, ce avu şi ea o iarnă 1941 geroasă record. 

Sprijinit în bastonul cu mâner de fildeș, dar cu aer tânăr datorită 
pălăriei purtate căzute pe ochi, domnul Leonida Glagoveanu, de braț cu 
Anastasia sa cea vârstnică şi elegantă, ieşise în staţia de tramvai, să meargă 
prin centru, neputând rata spectacolul istoric al expunerii de materiale de 
război capturate de la Armata Roşie: trofee aeronautice în Piaţa Palatului 
Regal, arsenal maritim pe terasa Cercului Militar şi, în vasta Piaţă a 
Națiunii, zisă 6 Septembrie, în amintirea plecării Regelui Carol al II-lea şi 
venirii lui Antonescu, unde se ascundea apa tulbure a Dâmboviţei sub 
pământ, numeroase tancuri rusești, camioane Molotov, gipuri ZIS, tunuri, 
obuziere, aruncătoare de mine şi alte drăcii care nu-ți venea să admiţi că le 
putea produce dincolo de Bug o societate întoarsă pe dos, cum ziceau 
oamenii de la Ministerul Propagandei al lui Marius Ghizdavu, în 
reprobabile reportaje concepute-n birouri, pe picior. 


2 
In bine sau în rău se schimbase Grigore Căinaru? 


lată şi un telespectator care pune o întrebare pertinentă, fiindcă e 
inteligent a considera că cine străbate macrotubulatura digestivă a unui 

război, în măsura în care e om, deci comestibil pentru canibali, nu poate 
reveni la lumina solară nedesfigurat în concepții, deprinderi, relaţii cu 
ciolovekul, aspect fizic chiar, sub eroziunea fermenţilor moderni, ca să nu 
mai vorbim de capacitatea de a scrie poezie, muzicologul Adorno 
interzicând-o după Auschwitz, iar hippy-americano-poeta Clara Honig 
făcând dezertare de la monotonie în eseul, parcă instigat de Marius 
Ghizdavu, După Auschwitz și Kolima..., scos la Editura Play, a coloniei 
românești minuscule de la Santa Madonna, Elberon, New Jersey. 

Deci în rău se schimbase, nu mai putea scrie decât un fel de proză. 

Deşi sentimente, emoții, trăiri puternice, o viață interioară bogată, 
Grişa încă avea, iar Dora, o fată cu imaginație vie, se pricepea să nu 1-0 
lase să agonizeze-n colarezul dat de pomană cu lingură de lemn. 

Ea îi crea probleme. 

Trăgându-se din marea burghezie, domnişoara aproape medic 
pediatru, Dora Glagoveanu, primise în familie educaţie de sacrificiu pentru 
ideea națională, iar îndrumătorul ei spiritual, profesor doctor Liviu Lecca, 
membru corespondent al mai multor academii ale vremii, prin exemplul 
personal de înrăit luptător antibolşevic şi, deci, împotriva viitoarelor 
Națiuni Unite, şi progresului, şi civilizaţiunii, nu puţin contribuise la 
înmugurirea în creierii ei a dorinţei de a pleca pe front, acolo unde urma să 
se decidă Marea Recuperare, teoretizată şi de Iancu Noveanu: a) dacă 
izbânda va fi a flamurii Tricolore, atunci explozia noastră culturală de 
după 19168 va continua în ritm susținut şi vom recupera negreșşit, ca latini 
excentrici, marele decalaj faţă de italieni, francezi și iberici pe probleme de 
exprimare în universal; b) dacă, sorții fiindu-ne potrivnici, vom cădea însă 
sub şenila stalinistă, atunci ne va fi hărăzit, vreun secol, două, un destin de 
republică sovietică, eventual exterioară Uniunii, după care ne vom dizolva 
într-o structură gigantică euroatlantică, fără glorie şi fără gălăgie, aproape 
la fel cum se împrăştie mut, în apa de murat curechii, sarea grunjoasă, cea 
de mare preţ la vremuri cumplite, de război ideologic, sălbatic din cale- 
afară, pentru că om cu om s-ar mai înţelege, dar dogmă contra dogmă e 
greu, chit că uneori deosebirile sunt minime, privesc doar nişte criterii de 
delimitare, a stăpânilor ca nomenclatură, respectiv a dușmanilor poporului 
ca forță de muncă ieftină şi necalificată! 

Deci filologul, în liniştea casei sale cu grădină şi vie din Ferentari, 
gândea mai mult româneşte, cum îl ironiza prietenul său teolog, Atanasie, 
făcând însă ambu opoziție înflăcăratului expresionist Marius Ghizdavu, 
care fiind născut habsburg, la Lemberg, de hoinara de Miryam, acuarelistă, 
delira numai prăpăstii: 

— Noi românii, cu evreii şi polonezii, coordonându-ne la Lw6w, 
putem face din Galiţia Mare, de la Salonic la Helsingfors, o Galie Nouă, 
net superioară Franţei obosite, ducând mai departe spiritualitatea 
abandonată de Occidentul în declin, împotmolit în diversitatea de o 

strivitoare complexitate a nimicurilor! 

Dimineaţa, pornind Grig în marș forțat de la Gara de Nord, după o 
escală de primenire la Ministerul Propagandei învecinat, către casa 
Glagovenilor din Uranus, aproape că nu observase oraşul. Procedase 
impulsiv, dar explicabil. Era un bărbat supus unei excelente selecții, 
războiul nostru sfânt. Supravieţuise. Avea dovada incontestabilă că era 
bine adaptat unor condiţii de mediu precare, inclusiv în ce priveşte a trăi 
într-un aer străbătut de plumbi şi mitralii. Putea fi un Eminescu sărac, dacă 
va fi cazul. Era îndrituit acum să transmită unei ființe mici, unui înlocuitor 
de om, rezistenţa sa fizică şi psihică de excepţie şi chiar pronunţata calitate 
paranormală de a atrage asupra sa pulpana protectoare a Norocului. 

— Aici 1 se vede bine de sus ţopârlănia, comentă răutăcios, în urma 
lui, fotograful Marius Ghizdavu, urmărindu-l pe geam de la etajul şapte cu 
generalul de propagandă Horea Bratu, cum se depărta pe jos spre Dora. Ce 
zgârcit, nene! Nu s-a îndurat să caute un taxi, o brișcă, plus că-l putea bine 
apropia de Uranus tramvaiul. Nu mai încape îndoială că amărâtul de poet 
a rămas om. Da, domnule general, colaboratorul nostru, cobaiul nostru, nu 
a devenit un Homo totenkopf, ceea ce teoretic e o garanţie că, la fel, nu 
orice Homo fessus se va bolşeviza în caz că ne ocupă ţara Cominternul... 
Însă inima mi se strânge cu durere: băieţașului acestuia bronzat, bălan şi 
energic îi e urât să stea singur, deci nici baremurile pentru specia Homo 
solus nu le va satisface vreodată... 

— În mod cert sută la sută, ridică brusc ca delfinii fruntea mare Bratu, 
pot paria şi eu că le ratează, nu trece niciun test dur! Un Homo solus scăpat 
de la o conflagrație Est-Vest, prima ușă la care se repede într-un oraş liber, 
— se închide-ntr-un kabinet de lektură şi nu mai scoate vreo săptămână 
capul dintre dragele sale cărți sau din haznaua manuscriselor regăsite! 
Ascultând numai Beethoven. 

— Aici e aici, zâmbi, enigmatic el însuşi, cine-reporterul pictor. E la 
mijloc simţul răzbătător al Căinarilor, revigorat de impactul cu reticența 
Glagovenilor. Din asemenea combinație de titani ai antreprenoriatului, ar 
putea naşte Dora mea un prim magnat român care să intre în topul mondial 
şi, în finalul mileniului, să atragă doi-trei investitori strategici, străini 
firește, asigurându-i prin propriul exemplu că, ce numea el ca artist 
Păduchii din capu' Țării, tagma corupților, nu se vor înfrupta din această 
valută providenţial umanitară, ca ploșniţele din cărnița de om tranşată 
aleatoriu la bombardarea unui cămin de orfani... 

Era puţin vânt şi sub steaua Vega doar el, Căinaru, prozator român, 
contemporan în simultaneitate cu Aleksandr Aleksandrovici Fadeev (1901- 
1956), implicat de tânăr în supunerea Odessei, cum poate colegul său mai 
vârstnic rus în reprimarea, la desprimăvărare 1921, a matrozilor baltici 
cosmopoliți ai Kronstadtului, prea târziu antibolşevici, Ceka, Gulagul, 
futurismul roșu fiind decisiv deja implementate. Şi aştepta de la Antonescu 

decorație la Parada Cuceritorilor. Considerându-se apt pentru înmulţire, în 
sens modern Darwin-Niirnberg, da, se grăbea spre copilăroasa domnişoară 
Dora Glagoveanu, câine vagabond pe la gardul unei căţeluşe domnești 
plăcut mirositoare. Nu, el o luase pedestru spre Uranus nu din grabă febrilă, 
ci pentru că demult avea ceva de zis pe românește, de la obraz, profesorului 
ei doctor, Liviu Lecca, tatăl genialului de export Raulică, să nu-și mai 
atragă studentele spre Tiraspol, Odessa și Feodosia, pe motiv că nu sunt 
destule cadre medicale calificate pentru câţi răniți... Așa o fi, dar de atâta 
sânge, de mirosul pestilenţial al lazaretului, de atâta pustietate și moarte 
sub stele mari şi profund indiferente, acolo Împreunarea vine de la sine! 

— Voi regreta până la moarte că Dora a lepădat acest băiet! izbucni 
el în lacrimi de cum, trecând de bronzurile Dinicu Golescu şi Carol Davila 
şi intrând în corpul operator al Spitalului Militar Central Regina Maria, 
întâlni pe Lecca vesel, cu halatul pe umere, glumind cu nişte confrați 
nazişti, printre care şi o doamnă micuță şi energică, gen Leni Riefenstahl. 
Dacă s-ar fi născut avortonul, eu i-aş fi dat un nume dublinez norocos, 
Rudy, şi l-aş fi trimis să facă avere în Wall Street şi să coaguleze un lobby 
de filoromâni pe malurile Potomacului... 

— Tocmai am studiat cazul dumitale, surâse dur funcționăreşte 
bijuteria medicală germană. Dora ta a lepădat pen' că era prea copilă să se 
apere de atâtea incertitudini, că te-ai dus ca boul pe front, contribuind și 
ruşinea aia tipic burgheză de a făta instinctiv, fără ca afacerea să atârne 
profitabil de un mariaj oficial... 

Grigore Căinaru păli şi se sprijini cu degetele reci de caloriferul 
proaspăt verde vopsit şi deja călduţ. Printre frunzuliţe ruginii şi rărite ca o 
divizie uzată în linia întâi, avu panorama curții spitalului, plină de corturi 
sanitare ca la cutremurul din 1940, pavilioanele fiind neîncăpătoare pentru 
fluxul răniților, cum doar peste vreo juma de veac s-ar mai transforma 
posibilitatea în întâmplare, dacă doară i-ar da prin cap nomenclaturii ce s- 
ar forma în caz că pierdem Războiul Sfânt, să treacă la construcția 
pluralistă a unei economii de piață, inventând... nişte nişte evenimente cu 
caracter revuluționer din punct de vedere al presei de ecran şi chioşc, nu 
însă și din al Literaturii reduse la un punct adimensional din considerente 
de austeritate valabile numai pentru gloata de adus la completă năuceală, 
de privitoare la comedia cea de obşte a unei rotative guvernamentale 
fesenism-criptofesenism, în jurul unui pilon de echilibru constituțional 
neutru doar prin „demisia“ şefului din partidul său, cât îi ţine mandatul. 

— Dora mea şi-a conservat un relief facial de puştoaică pentru că 
priceputul ei tată, mezelar, a avut cu ce s-o hrănească ştiinţific! protestă 
necăjit locotenentul de cavalerie română. Altminteri, ea are doi ochi, 
adesea albaştri şi CU NECESITATE cruzi, ca ai revoluţiei bolșevice, cum 
se exprimă colegul meu suprarealist Aragon, autor al unor ditirambi către 
G.P.U., dar mi se lăuda şi Marius c-o plesnea ca boier pe Dorothea cu 

nagaica, să recite, vindecând-o aşa de frigiditatea dobândită în Spania 
soțului ei martir, Pedro (Leonte Hebuterne). 

Sub un castan umed, pe cheiul fără anticari al Dâmboviţei fără 
muşte, deşi o diaree galben-tulbure, e drept că diluată mult, iaca, sta gata 
să se uşureze de așteptare, pe trunchiul umed, negru, rugos şi stabil, fratele 
chişinăuian Mitrea, antreprenor, de mamă Dunia moartă-n Basarabia, nu 
Ană Lugojană la horă. 

— Minodora aiasta a ta, clătină el capul mare ca al lui Taras Bulba, o 
fi ca mâţele cele ce, prima oară fătând, îşi înfulecă pisoii. A lepădat fie din 
prudență faţă de complicaţii congenitale la o parturiție neasistată, fie din 
intuiţia holistă a pierderii globale a unor oligoelemente și a unor rezerve 
metabolice greu de recuperat între puterile beligerante. Dar aşa în genere 
vorbind frățeşte, că sângele apă de Prut nu se face, eu îţi zic de la obraz că 
dacă nu te-ai putut abține creştineşte şi ai deflorat fata, la Pribegi la foişor, 
cu ştirea boierului Ghizdavu, datoria ta era să mergi la Timişoara, la 
preaiubitul nostru părinte, să-i săruți cu pietate filială mâna-i bătătorită de 
mistrie şi de număratul banilor, să-i promiţi solemn că te lași pe vecie de 
Literatură şi te apuci de Poduri şi Șosele, să obţii astfel binecuvântarea alor 
tăi pentru sacramentele nupţiale, şi corolarul ei, hârtie fermă privind o 
zestre comparabilă cu a ce dă miresei familia Glagoveanu din Uranus. Eu 
fiind în toată această porcărie colhoznică, viaţa ta, oarecum de partea 
înțeleptului nostru părinte antreprenor, care a lăsat cu mâhnire afaceri 
profitabile în Basarabia și Bucovina, pentru a lua totul de la început pe la 
Lugoj și Timişoara, cu gândul de a fi cât mai departe de robia marxistă, de 
invazie, de Armata Roşie a Cominternului, iar în caz că totuşi Stalin vine, 
vine, vine, să aibă timp să se trambaleze şi mai departe, din Banat la 
Elveţia, poate la Basel pe Rin... Mare curaj şi multă chibzuinţă? 

— Păi, dacă recunoşti că eşti de-al tatii, râse Grig de Mitrea, neuitând 
a nu scăpa din ochiul exersat în asediu câte curți cu magnolieri mai sunt pe 
Strada Uranus, atunci tu de ce-ai mai rămas la Chişinău, să-ţi dinamiteze 
căgăbăul, în retragere enkavedistă, contribuţia ta exemplară la creşterea 
arhitecturii româneşti şi a patriei mari şi regale cinstire? 

— Pentru că Aculina mea cu aluniță nu vrea cu niciun chip să se 
înstrăineze de baştină, de acest „străvechiu pământ rusesc“ de pe malul 
Bâcului, ba mai mi l-a instigat în acest sens şi pe nepoţelul tău, Borea, care 
dar însă posteritatea nu trebuie să-l confunde cu moldoveanul cel cu 
amintiri de pe Nistru şi din vii, livezi, ogoare cu răsărită, Boris Glavan, 
erou al Marelui Război pentru Apărarea Patriei și Stalinismului, căzut cu 
Tânăra Gardă la Krasnodon şi descris de Fadeev ca priceput la folosire de 
şperaclu, fie şi întru forțare de lacăt de arest de prizonieri, care este un 
obicei al lui, al romancierului sovietic, să facă actanţii români găinari, 
precum şi băşcălie de originea lor de la Râm. Eu însă am o meserie 
constructivă, Marius. Pot oriunde trăi decent din ea. Supravegheat să nu 

comit sabotaje şi să nu întrețin legături de spionaj cu rudele din România, 
încă netransformată în republică de-a Cominternului, pot convieţui paşnic 
cu ocupantul rusofon şi rusificator, cum s-a şi văzut de la 29 iunie 1940, 
când am luat legătura cu factorul militar reprezentat de feldmareșal 
Timoşenko, cu factorul de partid Hruşciov, pe care l-am constatat 
artisticeşte mai dogmatic antimodernist decât Hitler, precum și cu factorul 
securitate, Mehlis, nepătimind cu valul cominternist azvârlit spre Europa 
la 23 august 1939 necazuri majore, până în 22 iunie 1941, când, declanșând 
banditeşte Armata Regelui vostru ofensiva spre Movilău, Berdicev, Kiev, 
Briansk, Kaluga, Moscova, hopa, nu m-am mai simţit în siguranţă văzând 
cum Căgăbăul aplică în golul din spatele frontului, tactica pământului și a 
omului ars. Ce nu se putea refugia, se arunca în aer! Ca venind armata şi 
securitatea şi Puterea Nazistă în acest spate-front, să nu găsească nici 
aprovizionări, nici utilaje şi nici forță de muncă fizică sau intelectuală, 
rezultatul marxist scontat fiind ca să ia foarte greu elan forţele de producţie 
fasciste. Şi n-au luat deloc avânt! 

— Știu, moş Mitri, ştiu că nu aveai de-ales! oftă ca un îndrăgostit de 
excepţie ce era Căinaru Ivanovici Grigore. Dosarul tău nu putea conduce 
decât la una din două: ori încolonare-arestare și expediere spre uzinele 
improvizate între Moscova şi Pacific, ori executare pe loc, deoarece şi la 
munci ipoteza era că, „element dubios”, ai fi sabotat ceva sau te-ai fi 
îndeletnicit cu spionajul, deoarece aveai origine nesănătoasă, tatăl nostru 
în România Regală, din mujic sărac, țup! în marea burghezie, deoarece 
trebuia ca eu s-o iau pe Dora Glagoveanu şi socrii mei carnasieri să n-aibă 
a se ruşina cu mine, scriitor, într-o ţară care în 2041 nu va mai avea 
Literatură, noii îmbogățiți pe de-a moaca necitind dar bănuind ei bine că 
lectura Listelor de cărți bune trezeşte simţul dreptăţii în toţi nesimţiţii... 

— Lindinismul, surâse Otla, nu Verei ci vigurosului macaragiu și 
eseist Nichita Dmitrievici Căinaru, este primul curent literar subsolar 
literaturii noastre postceaușiste! EI se vede lucind ca o reacție mititică, nici 
cât un ou de păduche, a scriitorilor tineri, la dispariția relației dintre 
ciolovek și knigă, din vina Puterii Sovietice, feseniste! Generaţia lindinelor 
1998 îşi propune jurând solemn a nu-și trata părinţii, păduchii din capul 
Tăriu, decât ca pe niște păduchi mai mari, fără individualizarea pedepsei 
beletristice, temeiul verdictului fiind că RSR a pierdut întrecerea socialistă 
cu Ungaria-Polonia şi, în genere, poartă lanterna roşie a clasamentului est- 
european galițian, într-o panoplie de domenii! 

Pleosc! Un moment, cei doi verişori îndepărtați se priviră cu 
solidaritate juvenilă aproape delincventă, de dat pe canale şi pe prima 
pagină, cea de ambalaj. Dar băiatul tresări totuși, la gândul realist că nu se 
poate supravieţui literar la oraş decât practicând o meserie recunoscută de 
om ca fiind de utilitate publică. 

— Achiezez la toate principiile înscrise în Manifestul Lindinismului 

Comunist, conceput de voi pe principiul că despre lindine, despre păduchi 
şi ouăle lor, numai bine! Resping însă amestecul aici al Isadorei 
Morgenstern, născută Burckhardt la Basel, deoarece nu a mâncat salam cu 
soia şi nici destul magiun, ca să înțeleagă ce-s ploşniţele, puricii, muştele 
Calliphora vomitoria sau jegul din război. Și, în acelaşi timp, ca om politic 
democrat, protestez la prezenţa pe lipsita de vigilență Listă a semnatarilor, 
a odiosului nume Alin Vișan, care nici nu este hudojnic sau pisatel şi, ca 
radical, ne va crea numai belele cu autorităţile în putere de pretutindeni, de 
când ameninţă că când o lua el Cotrocenii, va pune pe toți politicienii 
corupți... să muncească! — la o şosea autostradă şi terasament de tren- 
mare-viteză, de la Tiraspol sau Odessa la Strasbourg, via Budapesta! 

— Nepoţica Ghizdavului, frumuşica elveţiancă Isadora, e mai 
româncă decât mulți români, se înroșşi de furie Sergiu Enache, ca unul din 
fondatorii lindinismului îndreptat ideologiceşte stângist doar împotriva 
păduchilor laţi ai Ţării, să li se reducă prin război social paşnic averile, la 
cât are cetățeanul mediu: apartament cu două camere și datorii la întreținere 
şi la bancă, televizor color da, nu însă neapărat şi mașină. Mai bine, Nichita 
Dmitrievici, ne-ai spune adevărul gol-goluţ, că te deranjează Unionismul 
unora dintre tinerii scriitori mai radicali! 

— Domnule Sergiu, dădu de pământ Nichita cu expresia molcom 
blajină cea moștenită de la moş Mitrea, am să te chem în judecată pentru 
calomnie şi am să-ţi cer despăgubiri pentru daunele aduse carierei mele de 
senator şi prefect averescan! N-ai să ai atâta bănet cât îmi va acorda instanța 
europeană şi va trebui să mai jertfească unchişorul tău Jan din cele opt ori 
opt ori opt egal „cinci sute doișpe apartamente“, de care zice presa că şi le- 
a agonisit perfect licit, investind unul şi câştigând opt, de trei ori cu 
reinvestire, la jocul clujean de „întrajutorare“ piramidală Caritas, de jefuire 
cinică a populaţiei naive de puţinul ei capital! 

— Suntem cu toţii români cu Tricolor, nu vă mai ciondăniți ca câinii 
la gunoaiele dintre blocuri, când bagă carne stricată! interveni clătinând 
amar din căpățână Gregor Dascaloff. Isadora e tot atât de româncă din 
Basel cum sunt şi eu român din Toronto. Hai să fim puțin patrioți, deci să 
ne unim dintr-o sorbire! 

— ŞI chiar dacă Irinuca Ghizdavu s-a căsătorit cu un anticar din Basel, 
Joachim Otto Burckhardt, fata-i a actualului soţ, Hans Morgenstern! Este 
un neadevăr securist că a purtat vreodată cu plăcere numele Isadora 
Burckhardt! 

— Măi copii, măi generaţie 1999! interveni cu un zâmbet de dirigă şi 
consilieră Otla Căinaru-Dascaloff. Hai să facem pace! Nu fiţi nici bulangii, 
nici exclusivişti, nici iraționali ca paşoptiştii lui Marx! 

— Dar nu e nimeni împotriva dialogului civilizat! se uită uluit Gregor 
la maică-sa, cum Grişa Căinaru la coana Anastasia când îi amintea în uşă 
că mai avusese pe listă de adus şi ienibahar sau... de-aia de dinţi, de la 

economatul scriitorilor progresiști. Vrajba pleacă de la tupeul că Sergiu 
Enache s-a folosit de influenţa ce Isadora are asupra bunelului ei şi, astfel, 
prietenul bunicului meu Grişa, poate şi amant al bunicii mele Dora, Marius 
Ghizdavu de la Sonnenheim, şi-a permis să varieze avangardisto- 
experimentalist pe tema Păduchii din capul Țării, pistruind fruntea 
angelică a unei sosii mai horror a tablăuaşului paşoptist România 
Revoluționară şi intitulând produsul A. L. T. E. R. N. A., tot astfel cum 
celebrul vector Marcel Duchamp i-a pus Giocondei mustăți dadaiste la 
1920, rezultatul fiind că datorită amenințărilor ce primea din partea puterii 
academice şi voind să rămână un şahist lucid şi recalcitrant, a activat mai 
degrabă la americani decât la galițieni, chit că se putea fixa oricând în 
Lw6wul nostru. 

— Fără doar şi poate, Gregor, îl certă Otla după ce Alin Vişan luă în 
ABl-ul său senatorial pe Sergiu şi pe Nichita, bunica ta, adică mama, a 
întreținut relaţii burghezo-moșşierești cu germanofilul Marius, îndeosebi 
după retragerea, în 1958, a Armatei Roşii din Republica Populară Română, 
pe motiv că de fapt armata stalinistului Dej ar trebui să invadeze U.R. S. 
S., de la Insula Şerpilor la Insulele Kurile, pentru a fi în acest spațiu 
gigantic un factor de stabilitate a Stalinismului celui atât de zguduit de 
incompetentul în pictură Hruşciov, încât e de înţeles sinuciderea alcoolică 
atribuită la 1956 lui Fadeev, a cărui Tânără Gardă bunicul tău Grişa a 
tradus-o cu intenția ascunsă de a stârni patimi antisovietice în cititorul tânăr 
al pasajelor dintre două elogii lui Stalin, unde e batjocorită originea noastră 
de lupi ai unicei Rome, dându-ne totodată şi o sugestie de organizare, în 
munţi, pe cuiburi de câte cinci a romanticilor patrioţi, chemaţi, ca şi la anul 
1848, să lupte pentru propulsarea Ţării pe orbita civilizațiunii europene, 
care însă nu s-a mai implementat din pricina confirmării de către Occident 
că spaţiul galiţian, cu capitală în acel an la Budapesta lui M6zes Arpâd, e 
voie, poate fi re-sovietizat, ca rezultat al pierderii de către români şi 
maghiari a Cruciadei lor Antibolșevice! 

— Prăbuşirea Dorei mele din Războiul Sfânt, îşi dezmierdă cu plăcere 
intensă Grig, din privire nepoțţelul canadian, a început niţel mai devreme. Şi 
o anticipam! Mă cam neliniștea posesia de către Marius Ghizdavu a 
informaţiei c-aș fi deflorat-o, precum și intimitatea la care ajunsese cu ea 
profesoru-i Lecca, cel ce o ajutase la Spitalul Militar să-l avorteze pe Rudy 
cel Frumos al meu, să nu mai ajungă un megastar al investiţiilor în cele 
două republici românești de la sfârşitul mileniului, RO şi MD. De teologul 
Atanasie Damian, chit că făcuse o curte asiduă logodnicei mele şi, poate, 
însurându-se cu ea se şi popea, nici nu mă sinchiseam, că era sărac şi nu |- 
ar fi acceptat niciodată soacră-mea, doamna Sia Glagoveanu, adică 
străbunica ta crezută indemolabilă de pe Uranus! 

În ce priveşte, însă, efortul meu de a scoate cât mai repede pe piaţă 
cincizeci de mii de exemplare din Tânăra Gardă, imediat după moartea lui 

Stalin, ca stratagemă de a omagia Războiul Sfânt, cum-necum fiind 
amintită textual participarea _Ostaşului Nostru până-n Volga, ca 
antibolşevic şi ca latin expus deznaţionalizării definitive, așteptarea 
resurecției luptelor tineretului pe cuiburi de câte cinci, în munţi, s-a soldat 
cu o mare dezamăgire, nu din pricina confirmării vânzării galițienilor, pe 
sânge de ciolovek, de către Roosevelt-Churchill, ci pentru că — abia 
făcându-mi samokritika-n cavou la Ghencea, mi-am dat seama! — modelul 
Fadeev 1942-1943 era total inadecvat pentru realitățile noastre de două 
cincinale mai târziu, evocate de Petru Dumitriu în Drum fără pulbere, 
cartea Canalului Morţii pe ruta Dunăre, Marea Neagră, Kerci, Marea de 
Azov, Don, Doneţ. Într-adevăr, o rezistenţă armată a junimii, ca aceea din 
orașul mineresc Krasnodon, întrucâtva asemănător celor de pe Jiu doar că- 
n jur stepă-stepă precum Bărăganul lui Alexandru Odobescu din Pseudo- 
Kyneghetikos, era cu neputinţă organizatoric şi ca idealuri fără un Centru 
Vital, fără un partid călit muncitoresc-ţărănesc, călit ca secera sub ciocan 
în grăsime, călit ca oţelul la orașe, călit ca delicioasa varză balcanică la 
sate... 

— Or, elita, admise ironic Marius Ghizdavu rezistența prin traducere, 
era deja pusă în situațiunea de a nu putea reveni la ciolan din spatele 
gratiilor, ca nomenclatura stalinistă rea din spatele frontului. Dacă toamna 
maghiară 1956, când ai trecut în nemurire, Grig, este și momentul încetării 
Războiului Sfânt, deşi am mai fi putut recruta zeci de mii de partizani din 
țăranii rebarbativi la deznaționalizarea cu ajutorul colhozului, resemnarea 
se explică într-adevăr pe baza modelului Fadeev, adică prin absenţa unui 
partid anticomunist de profesionişti sau a unei coaliții de partide ca centru 
vital: adevărații liberali şi ţărănişti o mierliseră deja, în proporție de 85 %, 
prin geolele Romlagului, iar câți îşi mai aminteau prin Occident de ţara 
pierdută era clar că n-aveau să descindă niciodată în Lipscani sau Obor, de 
pe tancurile NATO-ului, în fracuri şi cu papioane, după cedarea Asiei la 
Geneva şi Galiției mele la Budapesta-n '56! 

— A te bucura în Lumea Liberă de Mary-lin... 

— De Marilyn Monroe, da! i-o tăie brutal Grişa, supărat că îndrăznise 
Dora a se amesteca într-un dialog lubric cu Marius. Dăduse în toţi strechea 
cea dulce a consumului, simbolizată chiar de această martiră a impactului 
cu un intelectual... Megacolhozul occidental al plăcerii nu putea ființa la 
maximum fără mirnoe sosușcestvovanie, fără coexistență pașnică. 
Războiul de Cincisprezece Ani trebuia să înceteze şi în munţi, stivuit în 
arhive drept componentă a Războiului Sfânt. 

— A şi încetat! izbucni într-un râs seducător pictorul. De aceea, zic 
eu că nici nu există continuitate reală între hberalo-ţărăniştii României 
Regale și diversele grupări care au expropriat denumiri glorioase și 
nepătate de abjecţie, corupțiune, de păduchism, cum cred ei că se exprimă 
punk, tinerii noștri lindinişti Sergiu, Isadora, Alin Vişan, Oreste Bogza, 

Kanguru, Pizzacola şi Guiţ. 

— Unde mă aflu? ameţi cronologia locotenentul Grigore Căinaru. 

— Războiul Sfânt, zise femeia cu voce neagră de bronz şi trompetă, 
ține de la 22 iunie 1941, când a tras Gary Glagoveanu primul glonţ spre 
armata lui Stalin Churchill Roosevelt, până la 21 decembrie 1956, când o 
pasăre cu cioc de rubin ca al stelelor cominterniste ale Kremlinului roşu, |- 
a sfârtecat pe disidentul Nicolae Labiş, tăind din fașă intelectualității 
românești orice iluzie privind vreo șansă de a-şi reeduca țipând 
expresionist bolşevicii din interiorul roşu, cu carne de fazan caviar încă 
nedigerată, al nomenclaturii! 

— Alţii au reușit! şopti alintându-se Dora, conştientă că minciuneşte. 

Femeia cu trâmbiță amintind de luptele pompierilor cu tancurile 
turceşti la înăbuşirea revoluției bucureştene de la 1848, Grigore Căinaru o 
ştia înălţată cam în calea tramvaiului şi cu un fel de râpă în spate, unde se 
prăsiseră magnolierii. 

Acum, ea avea ca fundal o clădire-n curbă, cu multe etaje şi 
demodată ca arhitectură față de ce-şi permitea România Regală la un an 
după cutremurul Carlton. De după un gard tricolor, îl privi un soldat cu 
expresie civilizată, compatibilă cu alte forțe cu care, poate, dincolo de un 
îndelungat parteneriat, și noi să. Căinaru era mai interesat însă de căutătura 
femeii metalice. Ameţi iar. Dincolo de bălării, orizontul era zigurat de o 
megacasă ale cărei volume, ca de cutii de pantofi, păreau frapant inspirate 
de o bună şi sigură închisoare moscovită, Lubianka, unde avea să fie dus 
curând însuşi mareșalul lon Antonescu. 

— la mâna de pe gardul meu! mârâi ca un zăvod roșcat Leonida 
Glagoveanu, stropind cu spută fină în Jur, de atâta furie proprietară. 

Ci Grişa sta în loc, în locul acela predestinat unei dinamici fără egal, 
la poartă la Glagoveni, meditând global şi pe nemestecate, revelatoriu, la 
un verset dialectic, că totul putrezeşte şi că se va alege praful bărăgănesc 
de această gospodărie bucureşteană, după demolare, precum şi la un psalm 
marxist că cramponarea de capital dezumanizează: generaţia veche, 
conservatoare până la sinucidere. Antreprenorul art deco lugojan Vanea 
Căinaru și producătorul de conserve milităreşti Leon Glagoveanu se 
opuseseră din răsputeri fericirii a doi copii romantici, în numele unui 
parteneriat echitabil, ale cărui baze să fie resurse de start comparabile, cu 
proiecții de meserii la fel de bănoase, ei susținând că arhitectura sau 
ingineria sunt mai sigure decât filologia, dar Grig văzând mai departe, că 
şi Literatura Proletară, dacă vom pierde Războiul Sfânt și vom fi 
bolşevizaţi, oferă perspective bănoase comparabile cu ANGAJAREA în 
partid ca „meneger“ director marxist, păduche, securist, porc, somelier sau 
ideolog... 

Nici prin gând nu-i trecea să meargă la Lugoj şi să preia de la 
tăticuţul lui afacerile pe mână, ca să-şi facă el, de prost, un trecut de 

exploatator, când va fi să se decidă listele pentru pârnaie exterminatoare 
sau pentru lagăre de muncă marxistă, generatoare de plusvaloare maximă 
prin minimizarea extremă a preţului reproducerii de pe o zi pe alta a forței 
de travaliu. EI era prefăcut de la natură şi, deşi își iubea iubita medicinistă, 
ar fi fost în stare s-o expună ridicolului de a avea un smeșndi muj „un soţ 
de care să râdă toți, un idealist care să-şi vâre manuscrisele în sticle groase 
de monopol al şampaniei şi să le smolească precum coana Anastasia 
bulionul, în naivitatea presupunerii că, în România postbolșevică, de atâta 
hoția de mare va mai încăpea loc şi pentru literatură, ci nu doar pentru 
acele excremente disperat protestatare produse de tinerii lindiniști, ale 
căror izvoare e nu iconomia britanică, filozofia germână şi soțialismul 
franțuzesc, ci Marea Recuperare de lancu Noveanu, Fiica Risipitoare de 
Atanasie Damian, precum şi cartea de interviuri cu Marius Ghizdavu, Ich 
bin ein Elsasser!, întocmită pe malul Rheinului la Basel de Isadora 
Morgenstern, a cărei tălmăcire sub titlul Sunt un lup alsacian cu guler alb 
şi ochi albaștri de către Alin Vişan, a atras întrunirea Comisiei 
Parlamentare pentru Literatură Corectă şi a Sovietului Comisarilor 
Poporului pentru Istorie Exactă, din dezbaterile televizate parțial rezultând 
Justeţea propunerii senatorului Zaheris Avăcăressi, către junimea română, 
privind instituirea prin ordonanță de mare urgență a unui impozit 
suplimentar destinat revigorării, la noi, a celor două dimensiuni spirituale 
neglijate de duşmani: literatura exactităţii traducerilor şi istoria corectată 
de niște arbitrii străini. 

Pământul se cutremura sub picioarele soldatului scriitor ca şi cum pe 
dedesubt ar fi trecut metroul între staţia în stil maur Romană și stația în stil 
secessionist Universităţii, adică pe traseul confruntării Tineretului cu 
forţele de represiune ale Parrtidului în scopul de a-l sili să urmeze 
programul ungaro-ceho-polonez de ieşire spre Vest dintr-o istorie băhnită. 

Acol6, între străzile Uranus, Inundaţiei şi Izvor, la aniversarea unui 
prim poem unei muritoare, nu huruit de rame de metrou uzate, înțelese prea 
sensibilul scriitor basarabean, era ceva ca nişte bubuituri de tun, poate 
antiaeriana din Strada Bateriilor, ceva mai la est de brutărie şi fabrica de 
biscuiţi, spre Palatul de Justiţie şi spre Hala Unirii. 

— Dora! chemă el înlăcrimat a duioşie că sunt bătăile nestăpânite ale 
inimii ei bătând duios pentru el. 

Reveni în Strada Puţul cu apă rece, unde negociază ea curba dură în 
formă FI de ac de păr. Dincolo de poarta ferecată şi păzită de cel mai bine- 
intenționat tătic, într-un balcon din fier forjat, o fetiță a cărei cămășuţă de 
noapte a transpirat, literă cu literă transmite cu ajutorul a două fanioane 
colorate că nu pot să vin în Strada Proserpina, Grig, dar ia-o tu prin fund, 
pe la stadion, prin livadă, pe lângă grajd, pe zid în sus, am lăsat deschisă 
fereastra de la camera lui Gary, care-i dus la Șosea, cu pregătirile pentru 
Parada Cuceritorilor Odessei şi cu nădejdea că, pândind la căile de acces 

spre Strada Liliputană şi Vila Izvoraşul, doar-doară i-a tăie retragerea 
Elvirei Focşăneanu, doamna inimii sale, pentru care s-a înhămat el 
cavalereşte la lupta crucială cu sarazinii. 


Cine însă analizează datele de care a dispus omul de afaceri Leon 
Glagoveanu şi are o fată similară de măritat, nu poate fi decât de acord cu 
ostilitatea acestui bucureştean faţă de candidatul crescut pe apa Cuboltei, 
cu incursiuni până la Căinar şi la Răut, precum şi cu o mult orgolioasă 
contemplare a micimii omenești după ascensiune la cota 347, pornind din 
livada cu stupi zumzăitori şi nuci umbroşi a bunicilor săi, Chiril și Lusia. 

Un cap eseninean. Rusnac bălai cu ochi albaştri. Nu însă înalt 
romantic, cu trup de tras ca prin inel chimir la rubaşcă, nici să danseze Jos 
pe vine hopakul, cu pingelele de la cizme bătând aerul. Dimpotrivă, plugar 
greoi, îndesat, cu inerție mare ca a adevăratului galițian. Greu de urnit, de 
dislocat, oricâte deportări şi substituiri pentru schimbarea proporțiilor 
etnice fac autoritățile imperiale zonei. O primă condiţie a creșterii culturale 
finlandezo-cretane, cum arată esteticienii estoni Nanni Cariamaa și Elmar 
Piutsip în monografia consacrată mamei Agnieszkăi,  Halszka 
Chrzastowska, fiind stabilitatea milenară a unui mod de existenţă și 
conviețuire, cum a fost vreo două mii de verste ceva mai la vest, unde a 
adăuga Domului în vecinică înălțare paradisiacă doi-trei verşoci pe an era 
o componentă a Ritualului practicat de cetăţeni. Se simțeau uşuraţi donând 
cărămizi. Condiţie dincolo de care arhitectul, pietrarul, fierarul, pictorul, 
sculptorul, organistul, caligraful, poetul şi chiar ereticul nu au a se lupta cu 
un mediu ostil spiritualității, ci doar cu dificultățile subiectului și cu 
slăbiciunile omenești, care nu permit artistului să se exprime întocmai 
Creatorului. 

O inteligență cultă, jignitoare pentru diplomectuali și activişti, 
nelalocul ei în mileniul trei, ratând Epoca Mooye sau Epoca Wash, când 
instantanee şi focalizată pe placul gloatei, în republica populistă, ea ar fi 
eliminat la teveu tur cu tur toți rivalii pretendenți la urcarea în jilțul 
prezidențial. 

Când întunecată şi profundă maşină de calcul, ca a unui şahist care 
vede că, la mutarea a paisprezecea, un cal din d6 va stăpâni toate punctele 
tari ale negrului şi nimic nu va mai putea împiedica transformarea pionului 
din h2 în Regină, iar băgătorul de seamă crede că sabotezi, că nu dai acel 
cal pe un nebun oarecare, castrat de propriii lui badigarzi dispuşi pe aceeaşi 
culoare. 

Diplomectual — avea o diplomă de veterinar obținută la Breslau -— , 

Leonida înțelegea cât de mare şi virilă e această inteligență a candidatului 
şi evalua realist periculozitatea, pentru integritatea corporală şi morală a 
fiicei sale, prezentată de strategia adoptată de şahistul de la Răsărit, Grişa, 
tot atât de bun strateg precât viitorul său ginere hruşciovian de la Dubna, 
fizician şi disident, cuceritor al Verei, doctor habilitat Feoctist Ilici 
Silantiev. Nefiind adevărat, aşa cum demonstrează doctorul Cezar Bogza 
în Repetabilitatea umană, ce susţin psihosociologii chiar şi în secolul lui 
Freud şi al apei active, că femeia îşi alege pe tatăl copilaşilor ei după un 
canon că să-i poată el întreţine pe toţi... Nu, dacă are şi ea salariu, există 
din iubire şi câte o excepție, care tinde a se lărgi din ce în ce mai mult, 
oarecum în contrast armonic cu adâncirea democraţiei. 

Această excepţie este intelectualul! 

De îndată ce el prezintă, ca Grigore Căinaru domnişoarei Dora 
Glagoveanu de Paşti la Ziduri în aprilie 1939, un vis, un proiect de operă 
şi de fericire în doi cât de cât fezabil, ea i se dăruiește mai devreme, mai 
târziu, chiar dacă momentan el nu are niciun dram de certitudine şi poate 
că nici fata nu ştie că o va face, deşi în inima ei hotărârea de a recompensa 
cât de cât pe Erou este clară şi irevocabilă. 

— Dumneata îl iubeşti cât de cât pe chiriașul acesta al meu? s-a mirat 
matern madam Bolboros, întâlnind-o des pe holul garsonierelor ei din 
Strada Câmpineanu. Sau o faci doar pentru bănişorii lui munciţi de tac-su 
de la Lugoj şi de frățiorul lui de la Chişinău? 

— ÎL idolatrizez! zâmbi cu seninătate sora lui Gary, grăbind spre 
Cişmigiu. Nu m-am întrebat însă niciodată de ce mă implic, deoarece am 
citit mult din Levaditi, pentru facultate, şi ştiu multe despre om şi zău dacă 
am vreun chef să-mi otrăvesc prin analiză astă mostră de fericire din care, 
dacă nemţii nu încătuşează pe ruşi, pentru a fi la rândul lor încătușaţi de 
americani, noi galițienii avem toate şansele să purtăm cătuşe, ori roşii, ori 
brune, în viitorii doi-trei ani! Mai bine consimt acum, azi, cu el, decât 
siluită mâine de cine ştie ce tovarăș! 

— Ah, ce comic eşti tu, Năică! bătu din pălmuţe Aniţa, reîncredinţată 
de soț că dacă Grigore nu-şi urmează neabătut studiile inginereşti, de 
poduri, şosele şi arhitectură, precum şi, în paralel, pregătirea la Academia 
Comercială, cu doamna viitoare asistentă a lui Madgearu, Elvira 
Focşăneanu, născută Ghizdavu, dobândind cunoştinţele, priceperile şi 
deprinderile necesare ca unei odrasle de plutocrat american, într-o ţară care 
se americaniza în anumite privinţe, atunci pedeapsa va fi amară şi 
consistentă. Micul Borea, băieţelul fratelui Mitrea de la Chișinău, va 
moșteni partea cea mai consistentă a averii agonisite de iscusitul 
antreprenor art deco în spațiul bănăţean, cu unele participări în Iugoslavia 
şi chiar în Ungaria, da, chiar la revizioniştii cei mai interesaţi în prăbuşirea 
României Mari, a cărei Facere miraculoasă ca un instrument al 
implementării unei înalte culturi civilizate în spațiul galițian sudic o avea 

de cântat, până la epopee, literatorul cel muieratic, cu trup de Kutuzov şi 
căpățână de Esenin. 

Slăbuţă, faţă de canonul local, creatoare totuşi de mâncăruri dulci 
sau de rântaş cu vişine, de să-ţi ţină de foame zece zile de carceră, Aniţa, 
mamă între mame, îşi frângea totuși mânuțele şi plângea în ascuns de 
teribilul ei soţ, Căinaru Ion, cu nume variabil, din Vanea la nacialnikul 
zemstvei cândva, acum ajuns la dunăreanul nume mic şi filosofic Nae, 
Năică, Năicule. 

Ea nu era informată că Grig este înscris la Litere şi că frecventează 
mai mult la Istorie decât la Construcţii, Finanţe şi Drept. Dar cel mai rău 
lucru, de care nici conu Năică nu auzise, era că marele scriitor cripto- 
antibolşevic de mai târziu eşuase în misiunea de a-şi crea în Capitală o bază 
de relaţii cu oameni adevărați, cu oameni bogaţi şi puternici, cu oameni de 
viitor. 

Pe baza acestei alianțe, înțeleptul antreprenor poreclit Găinaru, 
intenționa, avea în plan să se mute cu toţii într-un oraş de câmpie atât de 
greu de apărat ca Bucureştii. Viza adică o fuzionare a capitalurilor lui de la 
Chişinău şi de la Lugoj, din experienţa trecutului război știind bine că, 
atunci când carul statului este la greu necaz, se poate aranja, la mica 
înțelegere profitabilă pentru toți, să fie sprijinit, împins de acei particulari 
cari în vâltoarea vremurilor şi-au păzit neştirbită competenţa, averea, 
vitalitatea şi reputația. 

Căzut în viesparul boem din Cetatea lui Bucur Ciobanul, pe 
atmosfera sumbră 1938 a Diktatului de la Miinchen, constând în sfâşierea 
de către franco-britanici a Cehoslovaciei aliate nouă, adolescentul bănăţean 
copilărit în Basarabia, uluit de fervoarea cu care cafenelele măcinau 
subiectul, crezu că e contemporan la o mârşăvie fără seamăn în Istorie (aş!) 
şi, cu toate că domnul Mihăilă, profesorul său de matematici îl dotase cu 
un cuvânt cheie, anume cuvântul RIGUROS, şi prin exercițiu îşi formase 
un cap dacă nu de teoretician, măcar ingineresc, el şi-l puse la contribuție 
pentru a înţelege prezentul și a imagina viitorul Europei dintre Axa 
fascisto-nazistă încurajată Chamberlain şi Uniunea Sovietică descurajată 
de Daladier, silită să stea să se uite cum germanii, polonezii şi ungurii 
halesc Cehoslovacia. 

Acest viitor al Galiției Mari, al Estului, i se înfățișa, cu ocazia 
insomniilor de dragoste, sub acoperire, ca o Femeie Desfigurată. Fizic şi 
moral. Neliniştit, puse totul în versuri. Pe care Marius Ghizdavu, 
ilustrându-le ani mai târziu, când se refugiaseră ambii pe poziţii obscure la 
Ministerul Propagandei de vizavi de Gara de Nord, la subsolul proiectat 
pentru mii de cetăţeni ce i-ar surprinde bombardierele anglo-americane, 
sovietice sau germane, clădirea fiind luată mai târziu pentru Ministerul 
Transporturilor de Gheorghiu-Dej, care nu folosea atât mineri cât feroviari, 
a descoperit ca artist, precum arheologul, ce era cu femeia aia desfigurată, 

ale cărei oseminte galbene, cu pete de rugină freatică, fuseseră îngheţate de 
cataclism într-o poziţiune naturală, adică obscenă. Ceea ce însemna că 
Marea Recuperare, încă nescrisă, dar întrevăzută cu înfiorare de Jenel 
Noveanu, bucuria va fi de scurtă durată, se va porni câte ceva ici și colo, 
dar nu se va isprăvi! Cum a profețit şi Tani Damian în Fiica Risipitoare, că 
Sfânta Biserică nu-şi va îndeplini Misiunea, întâi protestanții, apoi catolicii 
reducând creștinismul la oarece turism pentru asiatici. 

— Sau în orice caz, observa alsacianul către autoarea de interviuri cu 
personalități din exil, o piloasă trimisă în 1993 pe bani grei la Colmar de 
Radioul de stat, nu mai sunt indicii demne de acest nume, că s-ar putea 
implementa Arte TV pe teritoriul, fie şi actual, al Ţării noastre! Unde 
păduchii din capul ei au scos din vocabularul politic până şi „sintagma... 
cultură! 

— Este adevărat, taică, tocmai intervenea în emisiune popa Tani 
Damian de la un fix de la domiciliu, unde era arestat de senectute, că cu 
zero unşpe din buget, din rectificare sau din pib, la sută, nu ai ce lecţii da 
Omenirii, ca să-ți lase un UNESCO pe mână, aşa că bine au procedat... 
insectele — eu sunt prelat şi abhor panchismele de limbaj la care se dedau 
lindiniștii bezbojnici — că l-au pus pe candidatul nostru la anchetă 
parlamentară, interogându-l că ce s-a ales, mă, din infimul infamul buget 
de sacrificiu al ministerului, ca să i se treacă la dosar numai bube la 
concurs, încât fondurile ce bagă Japonia sau Arabia Saudită să apară la 
repetatele scrutine tot mai strălucitoare. 

Trebuie, taică, trebuie, trebuie, trebuie ca măcar în pragul anului 
2000 să înțelegem că cine casa lui nu știe a-şi chivernisi, atunci nici 
patrimoniul mondial nu se merită a se încredința la un român, chiar dacă 
este dintre guşterii care au mai realizat câte ceva... 

Era vorba de candidatura UNESCO a unui actor al Revoluţiei, atacat 
de partenerii de coaliție din partidul câştigător în 1996, dar şi de FSN- 
cripto-bolşevici: în pragul alegerilor din 2000, să nu profite nici Eminescu, 
din care tot recita, nici intelectualitatea, înțelegeau bătrânii Ghizdavu, 
Noveanu şi Damian, cei exasperaţi de pseudo-liberalo-țărăniști şi indignaţi 
că noii şmecheraşi, care se luptau până şi pentru drepturile postceauşiste 
ale nomenclaturii pluraliste de a vâna animalele şi păsările din rezervații, 
ăştia, bă, sunt câştigătorii alegerilor influențate meteoric de decesul lui 
Coposu! Toţi o apă şi-un pământ! 

— Oricum, surâse sinergic verde naționalist şi roşu internaţionalist 
Alin Vişan, e semnificativ pentru moralitatea păduchelui din capul Ţării, 
că unui cetăţean român — și putea fi evreu, ungur, ţigan sau rom — i-au pus, 
ai lui! bâte Spumotim în roate. lată de ce acest tip de politician trebuie 
întors la origine: să i se confişte tot ce a agonisit, ca un hârciog, în plus faţă 
de cât a progresat românașul de rând! Numai redevenind egali toți, e 
posibilă şi restartarea Țării. 

— Trebuie, sări cu adorabila ei guriță roşie Isadora, neștiind că ea e 
menită a naște pe Mântuitorul Neamului, să ne adunăm toţi lindiniștii pro- 
occidentali la Lug6j, pentru un team building la Casa Memorială a 
scriitorului Grigorie Căinaru, şi să reactualizăm Proclamaţia de la 
Timişoara! 

— Binecuvântată fie făptura prin care veni această idee eroică! o 
dezmierdă pe şalele încordate Sergiu, nepotul lui Jan Enache. Punctul 8 al 
Proclamaţiei de la Lug6j, va trebui să cheme la aspra judecată a Poporului 
pe toți păduchii care au făcut politică în ultimii unşpe ani, de la 22 
decembrie 1989 încoace! Şi niciunul să nu mai ai drept să candidez, 
indiferent ce culoare politică ai avut! 

— Fiindcă judecăm clasa politică vinovată în ansamblu pentru 
dezastrul Ţării! bătu cu pumnul în masă Alin Vişan, trezind din adormire 
pe Orestel. 

— E un fel de Război Civil Sfânt! observă Tristan, închinându-se. 

— Şi averile! ţipă ascuţit fata de la Basel. Să nu uităm să întoarcem 
la amărâţi tot ce li s-a furat cât România a stat pe loc, priponită-n bătătură 
10 ani! 

— Cine este amărât, lămuri tacticos Alin Vişan, de-aia este amărât, 
pentru că a fost supt de o mână de păduchi neruşinaţi! Grupul de veghe şi 
reacţie rapidă 2007, pe care îl conduc, se opune însă cu vehemenţă ca, în 
Proclamaţia de la Lug6j, punctul unde se cere aducerea averilor 
cleptocraţiei şi xenocraţiei la media naţională, să intre în istorie prin 
analogie cu Punctul timişorean opt, care ruga pe managerii responsabili c- 
a rămas RO mai amărâtă ca Ungaria, să nu mai candideze vremelnic, ci să 
rămână în umbră, punând în funcţii oameni de-ai lor. Grupul nostru 
propune să se difuzeze sintagma Punctul-Unsprezece-de-la-Lug6j, cifra 11 
sau mai bine zis cuplul de cifre unu care exprimă exasperarea celui de-al 
unsprezecelea număr natural având semnificaţia sacră de o doime din 22. 

— Parcă am stabilit, se bosumflă seducător Isadora, că responsabili 
sunt miniștrii, consilierii, parlamentarii, primarii, prefecţii, analiştii, 
clientela, aventurierii, interlopii şi pluto-diplomectualii... Să lăsăm 
revistele în pace! 

— Nu e nicio legătură cu Revista 22! o asigură și îi zâmbi furios Alin. 
Pentru Grupul de veghe şi reacție rapidă 2007, numărul 22 ca sintagmă nu 
e 22 decembrie. El înseamnă anii 1918-1940 şi nimic altceva, iar semnalul 
de alarmă pe care îl tragem, înainte de a instiga pe amărâți să se răscoale, 
la un veac de la mișcarea revoluţionară din 1907, care altfel ar fi 
monopolizată tot de păduchii din fruntea bucatelor, este că unşpe ani din 
punct de vedere ca cultură până-n 2000 atârnă foarte puţin, când te gândeşti 
că e, ca interval, nici mai mult nici mai puţin decât jumate din România 
Regală, care a consemnat producţii record în materie de diverse discipline 
practicate și pe plan mondial... 

— Crima fiind cu atât mai impardonabilă cu cât răsprofu care ne 
conduc, se scărpină ca de păduchi eseistul Jenel Noveanu, al cărui 
temperament imposibil excludea vizita şi îngrijirea unor discipoli de el, 
sunt perfect conștienți că în noul război dintre naţiuni, care este 
globalizarea, armele tac și muzele bubuie cu mai mulți decibeli decât 
obuzierele alea, de calibru cât o fântână bucovineană, cu care au bătut 
Sevastopolul românii și aliaţii lor germani în primăvara lui 1942! 

— Ca preşedinte moştenitor al unei preţioase tradiţii voievodale de 
tăiere de capete, cu paloșul de război sfânt, la funcționarii furăcioşi sau 
dobitoci, vorbi cu prilejul festivalului de muzică corală bizantină 
melomanul Zahei Avăcăressi, eu mă opun cu vehemență prejudecăţii că 
directorii diferitelor regii, agenţii, servicii, comitete şi departamente ale 
statului nu poate pentru ca să fie ress-pon-sssabi-li-zaţi decât stimulați cu 
leafa a de la cinci sute la una mie învăţătorese! Ba eu cred că poţi găsi, cu 
numai șşapte-opt lefuri de învățătoreasă română, tineret absolut 
responsabilizat, în sensul că să regrete amarnic dacă-l dai afară din această 
funcție pentru abateri, unde sunt destule oportunități pentru cutezători! 

— La un salariu de cincizeci de lefuri de învățătoreasă română, care 
poate fi şi cercetătoare într-un institut de-al Academiei sau profă de 
instrumente, observă analitic domnul Saie Buburuză, muzicale, se întrece 
de câteva ori venitul selenar al aleşilor în capul Țării, deci criteriul numirii 
nu mai poate fi unul de competență, hai să fim realişti, că nu mai suntem la 
boala copilăriei politice, ci unul clientelar! Ba putem să 
avanssssămmmmm, ca o iputeză de luccceru, că din miile de lefuri de 
învăţătoreasă educativ-cultural-cercetăreasă, nu chiar toate merg la 
preafericitul directoraş, ci acesta este modus operandi de se explică de ce e 
mici relativ veniturile oficiale ale gărgăunilor din capul Țării noastre... 

— Trebuie cumva prin lanul de secară, bolborosi de fericire Grig, un 
sistem ca de vase comunicante de egalizare a veniturilor. În viitorii şaizeci 
de ani, adică pazeşcinci de la a me lichidare pe şoseaua Snagovului, de 
către vampiri, nu va mai exista la vârf decât păduchele cinic, care ştie că, 
cu popoarele pe cale de dispariţie, oricât te-ai strădui tu, om politic, 
importând aluatul congelat, nu iese nimic pozitiv şi atunci măcar la tine şi 
la familion să realizezi ceva decent, boieresc, de să nu mai trebuiască niciun 
membru să mai lucre o mie de ani! 

— Să-mi bag picioarele în mama dacă-ţi minţ, explodă către Guiţ ca 
de o reveleaţiune Kangurul, dar însă să stai în cur şi să câştigi este după 
umila mea paradigmă idealul nostru național la final de mileniu jubiliar! 

— Ce să mai câştig eu? se uită şi surâse jenată Dora la el, în timp ce 
o pală de vânt, al cărei cotor fluid şi mătăsos se răsfira între Jitomir și 
Vinniţa, veni de peste Nistru şi Milcov, rupând în cimitir un val de 
frunzulițe negre, parcă putrede-n ram cum se descompune macabru 
pătrunjelul în sifonul chiuvetei. 

Ea tocmai se spăla medicinal cu fața spre somieră, într-un lighean de 
tablă galvanizată cu profil de trapez isoscel şi trist, ca de bordel din Buenos 
Aires. 

Apă caldă luând din samovarul pântecos, adus de bravul locotenent 
român ca trofeu de război de la Odessa, odată cu două cearșafuri, pentru 
care va da ulterior explicaţii de pandur romancierului Alexandru Fadeev, 
la un schimb de experiență ca între uniuni de creaţie jdanoviste, puţin 
unilateral, ai noştri beneficiind de experienţa înaintaşilor sovietici parcă 
mai mult decât ei de originalitatea noastră de coborâtori din autentica 
Romă, care ne îndreptățește a ne fixa limita spaţiului nostru vital pe Volga, 
acolo unde încep mlaștinile sărate şi oarecum nefolositoare nouă ale 
Kazahstanului, Grişa angajându-se să traducă pentru însetatul de optimism 
public povestirea Despre sărăcie şi bogăție, pe care a şi publicat-o, susține 
Oda, în volumul al treilea al monumentale antologii Rasskazi soverskih 
pisatelei, scoasă de Cartea Rusă la 1955, adică la aproape douăzeci de ani 
de la anul scrierii, 1936, şi un an numai înainte de anul înălțării la 
Dumnezeu a ambilor prozatori estici şi întrucâtva galițieni. 

— Cât despre sufletul lui, demult are suflet de chiabur. Dacă nu și 
mai rău. Ce suflet de ţăran sărac poate să aibă un trântor?... lată, tovarăşi, 
secvenţe, împărți coliva Gregor Dascaloff, profesor de limbi romanice la 
Toronto, din discursul prin care Sia Glagoveanu, străbunica mea, se 
plângea vecinelor de pe Strada Puţul cu Apă Rece, de apucăturile 
negospodăreşti ale scriitorului încă insuficient demitizat! 

— În struna cui cânți? Cântece d-astea numai bandiții troțkiști mai 
cântă! Nu cumva de la ei le-ai învăţat? lua din hamacul de sub magnolieri 
străbunelul partea străbunicii, fiindcă nu-şi putea suporta ginerele întors cu 
chef de la restaurantul de creaţie al Uniunii şi, încă de la poartă, cântând 
înalt Hopakul melomanului şi alte cuplete ce susţinea a le fi prins de la 
colegii tanchişti galițieni ruşi, ucraineni şi bieloruși, pe drumul eliberării 
ungurilor, cehoslovacilor şi austriecilor de sub jugul fascist. 

Mică Xantipă încremenită deasupra ligheanului de tablă al doamnei 
Mefistofella Bolboros, Dora privea cu uimire de viitor mare diagnostician, 
şi cu dragoste de femeie, aceste atipice, socratice, absenţe ale soţului ei, 
aceste transporturi extatic teleportate acolo sus la munte, la izvor, unde 
lirismul se îmbină cu senzaţia analitică de prognoză. 

Polar contrariu de ce susţinuse cu baiazidic dispreţ, poate şi din 
gelozie de ce trebuie să se întâmple, Marius Ghizdavu, de la etajul al 
şaptelea al Ministerului Propagandei, locotenentul de cavalerie Grigore 
Căinaru era şi el un Homo solus, nu prea integrat în comunitatea... umană 
aflată în război, în sensul că parazita pe ea. Altminteri, spre deosebire de 
homosapienţime, el nu-și folosea inteligenţa, câtă are bietul om sub atâtea 
galaxii de neînțeles la ce bune, ca să supravieşciuiască el şi cu familionul 
lui, deocamdată foarte mic, că pe Rudy deja îl... făcuse Dora, asistată de 

doctorul Lecca, „mariner“, premoniţind acest termen în mare vogă sub cel 
mai iubit fiu al poporului român, tovarăşul Nicolae Ceauşescu, când şi ea 
va câştiga decent din avorturi, cu sumbrul risc al puşcăriei. Mda, 
Grişa era scriitor, avea un ideal de 1681 pagini despre războiul nostru din 
1916-1919, purtat de Regina Maria și de Regele Ferdinand, ale căror 
oseminte vor fi exhumate de la Argeş noaptea şi expediate la Sigmaringen, 
pe un intravilan, în urma unei înțelegeri dintre frații Ghizdavu şi 
preşedintele voievodal Zahei Avăcăressi, mediată de domnii Saie 
Buburuză, de la Consiliul Naţional pentru Analize Sistemice, şi lon Codoi 
de la Institutul de Cercetări Științifice din România, la Basel şi la 
Philadelphia, primul călătorind pe banii televiziunii publice, iar celălalt pe 
ai radioului de stat. 

— Am avut o eclipsă, șopti el, cu ochii înotând în fericire, cât m-am 
regăsit pe mine însumi copil la Căinarii Vechi, contemplând de la cota 347 
livada bunicilor şi în genere micimea umană, în toată cruzimea ei... Cine 
n-are de lucru, ca mine şi ca Michelangelo sau Beethoven, şi ca Eminescu, 
de să nu-ți ajungă șăpti jieţi să finişezi Opera, apăi acela poate ordona să 
pornim tusovka, lăfăindu-se-n hippie-like subculture, dar eu nu, că mi-e 
scârbă, şi nu se ştie cum se-ntorc roțile istorriei şi resortul parlamentarului, 
ca şi exactitatea literrrrrraturii, dacă va mai interesa pe cineva mar-ti-ri-ul 
buneilor mei drepteredincioşi, Chiril şi Lusia, împușcați la pod la apa 
Căinarului, Dora, când de oboseala bătrâneţii n-au mai vrut să urmeze... 
progresia convoiului dus de NKVD spre Nistru şi Sibir. 

— Bunicul Grişa, râse Gregor Dascaloff la întrebarea studenţilor de 
la Universitatea Ecologică din Morris, Minnesota, fondată de Virginica 
Gibson-Ghizdavu, când gonea el cu o motocicletă de scriitor foarte 
performantă pe atunci, un Ijeu cât un Bemweu, Și a înghițit la 31 octombrie 
1956, în plină toamnă şi în plină insurecție antisovietică a comuniştilor 
unguri cu adevărat patrioţi, o viespe snagoveană, care l-a mușcat de faringe, 
provocându-i sufocarea, avea demult moştenire bube de la kulacii Kiril şi 
Mariusea, destul dosar gros transferat de căgăbăul basarabean cekiștilor 
români! Acest cuplu de cunoscuţi traficanţi de carte românească sub 
țarismul preleninist, era considerat de NKVD atât de periculos încât, 
executaţi la ieșirea din comuna Pârliţa, stârvurile lor au fost aruncate peste 
nişte saci cu făină din remorca unui camion puternic, produs de muncitorii 
din Iaroslav, în scopul identificării sigure la Soroca, unde au şi fost aruncaţi 
din nou într-o groapă comună cu alți nereeducabili, cari însă nu pot fi 
comemorați nici azi pe cale cinematografică amplă, din trei motive: a) 
aparţin osteoantropologic unei rase inferioare, de origine romană dar atât 
de degenerată că stârnea scârbă oricui citea ficțiunea Tânăra Gardă; b) 
Conducătorul Statului, care e o paradigmă pentru o parte din politicienii de 
calificare istorie şi literatură, a declarat război Statelor Unite ale Americii, 
a doua zi după Hitler şi Mussolini, dar înainte cu 24 ore de bulgari şi 

unguri, ceea ce amintiţii lideri fascişti observând, ar fi putut reda Ardealul 
şi Balcicul, luate de ei României Regale în 1940; c) spectaculozitatea 
lichidării străbuneilor mei Chiriac şi Marioara lasă cinefilic de dorit, cum 
în general moartea de ger la Sibir sau de foamete în China salturilor înainte 
ale adoratului Mao, în timp ce deocamdată numai genocidul de proporții 
gigantice, bine proiectat de performanta securitate nazistă, are virtuți 
hollywoodiene şi atrage investiții respectabile. 

— Hei, unde îţi este gândul de poet, Grig? gemu Dora, încă fericită 
după dovezi de iubire cum numai soldatul întors de pe front, nu şi 
sacerdotul revenit din lung pelerinaj, poate aduce cu sine. 

— Constituindu-ne acum într-un cuplu de reflecţie 

futurologică, eu cred,  Minodoră,  deşi-s 
masculul, nu femela, că vremurile fiind de războiu, doar Viitorul contează. 
Copilaşii noștri încă nenăscuţi sunt o valoare, cum va fi una strategică, 
Educaţia, pentru politicienii de la sfârşitul veacului, cari în general nu o vor 
reuşi decât pentru beizadelele lor, cât să le asigure CV-ul privilegiul că vor 
rămâne în nomenclatura pluralistă de Stăpâni iubiți şi votaţi ai Poporului 
meu în descompunere din incultură. 

Este un mare păcat că tu nu mi l-ai născut pe Rudy, care ar fi putut 
cândva să-l învingă la alegerile anticipate, în luptă dreaptă, pe conul 
Zaharia Avăcăressi, lăsând tu astfel pe seama unei desţărate, Isadora 
Morgenstern de la Basel, totuşi de sânge albastru Ghizdavu, sarcina de-a 
naşte ea pă președintele mântuitor Ştefan-Mihai Jan Enache, poate prea 
târziu ca să mai remedieze acele neîmpliniri avăcăressiene cauzate de 
aplicarea abuzivă a „constituției iorgovane“, socotind că-i democratică 
doar mânărită de personalități responsabile, cum a fost în 1996 Ion Iliescu, 
de s-a conformat verdictului ţâşnit din urne, că să conducă pe popul şi Emil 
Constantinescu, dar sângele apă nu se face şi nu mi-e mie frică nici cu 
strănepotul de la frate-miu Mitrea şi nepotă-miu Nichita, performantul, 
fotogenicul şi elegantul, cu diplomă de studii politice şi moravuri la 
Bucureşti, Stepan Căinaru, care, drag Stiopa mie, ar putea, la cei puţini ani 
ai lui, să exporte gratis lindinismul revoliuţioner piste Prut şi chiar mai 
departe, dincolo de Nistru, Bug, Nipru, Don, Volga, Ural, Irtîş, Obi, Enisei, 
Lena şi Amur, răvăşind totul, uneltind la formarea gărzilor 
postcomsomoliste, instigându-le să certe fără milă politicienii corupți, să-i 
pauperizeze prin legi nemiloase şi să-i reeduce, să nu se păduchească 
luându-și-o prea mare-n cap, după succesul world din iunie 1989 al 
tienanmenizării golanilor pekinezi... 

— Nu voi permite, băi, râse amabil până la molarii de aur Nichita al 
lui Mitrea, ca Stiopa al meu să treacă peste tabuul fixat de mă-sa, de Larisa 

Rîbalovna, şi să deturneze literatura sfântă şi sfintele arte spre scopuri 
străine de funcția pentru care Născocitorul şi Făcătorul văzutelor şi 
nevăzutelor a pregătit pe Ciolovek, cea de gastronom de macaroane cu 
viermi din plurivers, care deşi se racordează ades, rareori se mai şi pupă 
încât să poți ieşi prin ei din Labirint! 

— O funcţie cultural-distractivă! privi intrigat la el Alin Vişan, căruia 
nu-i convenea, ca marxist de centru-dreapta conservator poreclit Șerifu, 
încălcarea principiului strategic antonescian că toate forțele vii ale 
Neamului trebuie toarse din același fuior, mult mai rezistent decât vâscul. 

— A opune acum păduchismului politic, ceru din ochii lui genoși, 
îngăduința moderatoarei, criticul tanchist artilerist Sergiu Enache, a 
promova un lindinism literar-artistic al Generației 2000, în perspectiva 
unor ample naţionalizări, prevăzute de aripa radicală a mişcării pentru criza 
centenar aniversară din 2007, mie mi se pare un gest care se vrea eroic, dar 
lipsit de productivitate, chiar vădit ridicol la o analiză multicriterială, căci 
nu e mult diferit în inconştiență de primitivul orgoliu al unor ofițeri de pe 
frontul antibolşevic, cei lăudaţi azi pentru nebunia de brand general Radu 
Korne, de a sfida, ca Gary Glagoveanu de la Regimentul 4 Roşiori Regina 
Maria, schijele de brant şi plumbii trăgătorilor de elită ai Armatei Roşii, 
aliate cu a Regatului Britanic, care ne-a declarat un război drept în 6 
decembrie 1941, nouă ca şi camarazilor unguri și finlandezi, presându-ne 
să încetăm, chiar în dricul bătăliei finale pentru Moscova, sincera noastră 
participare la Cruciada Antibolşevică, în calitate de puteri mijlocii direct 
expuse cruzimii Cominternului şi deznaționalizării ireversibile! 

— Această pozițiune ce luă Englitera, minți spontan cu eficienţa-i 
electorală binescânteietoare a paşoptism, încă tânărul om de afaceri, culise 
politice, presă şi litere chirilice, Gogu Țăpoieşu, făcut de Adriana Bratu 
după Procesul Antoneştilor c-un activist Ghiță, spre marele necaz al tatălui 
ei, analistul de război, general-de-propagandă Horea Bratu, căzut în greu 
prizonierat, în U. R. S$. S., Mongolia, Vietnam, Coreea şi R.P. Chineză, 
această atitudine a monarhiei britanice, de duşmană a viitorului nostru 
național, nu putea să nu se soldeze cu cele mai teribile urmări pentru toți! 

— Fiindcă întotdeauna, sări financiarul doctorand, tânăr ex-senator, 
arheolog amator, cantautor şi dascăl pentru popor, Mariean Tăbăcaru, 
Neamul Românesc a fost conceput și născut creştin drept în focarul ițelor 
Marii Geopolitici, unde se pun la cale sintezele Orientului cu Occidentul, 
ca acorduri globale, începând cu o nouă ordine post- şi neocolonialistă în 
relațiile Nordului cu Sudul, — un dat topologic geolocator sfânt, care m-ar 
disuada să mai ieu un aer uşor polemic și să-mi afirm incompatibilitatea 
fiziologică cu pesimismul. Sunt, v-o declar, stimați colegi, la acest final de 
mileniu, un bolnav psihic, dar un incurabil optimist privind reziliența 
noastră după toate categoriile de eşecuri! 

— Prin Declaraţia sa de războiu adresată Imperiului Romănesc, 

Ungariei şi Finlandei, în 6 decembrie 1941, continuă raționamentul Gogu 
Tăpoieşu, înălțând cu râtul ochelarii spre convivi, într-o expresie de 
confraternitate la vârful spiritului de-i îndreptăţise renumele poreclei de 
Pigu şi a supranumelui de Pirgu, imensul Imperiu Britanic, consolidat prin 
jefuirea Neamului Românesc de către companiile exploatatoare ale 
zăcămintelor petroliere de pe Valea Prahovei, aduse de Virginia Gibson- 
Ghizdavu... 

— N-a reuşit decât să creeze, ghici Senatorul Mareanus Tăbăcaru, 
prescurtat de amici SMT, un grav dezechilibru destabilizator, între tabăra 
Axei şi lagărul lui Stalin, fiindcă nici Antonescu, nici Horthy, nici 
mareșalul Carl Mannerheim nu se așteptaseră, mai ales finlandezul, ca 
analiştii britanici și, implicit, cei americani, să nu fie ei în stare să 
deslușească pericolul mortal pentru aceste popoare mai mici, prezentat de 
binomul expansionist totalitar marxist-leninist, Comintern-Armata Roşie! 

— Eu nu am studii istorice la bază, admise cu modestie rectorul 
Coriolan Pigu, însă pot emite judecata de valoare că Declaraţia de război, 
adresată de Marea Britanie, la acel 6 decembrie 1941, unor puteri care nu 
o agresaseră cu nimica, nicidecum s-o jignească, nu putea avea ca efect 
calculat decât intimidarea celor trei aliați estici ai Reichului, vizând ieşirea 
lor precipitată din război de îndată ce ameninţarea devine efectiv una cu 
forţa, ca bombardamentele anglo-americane, lașe, demolatoare, țintind mai 
mult românii, socotiți pesemne în Vest mai inferiori rasial decât vecinii lor! 

— Se crea în Est un vid de putere, închipui din degetele-i expresive o 
găurică tânărul SMT, un black hole destabilizator la scară globală, ceea ce 
a atras inexorabil, chiar a doua zi după Declaraţie, ca întreagă Ursita 
Războiului să-şi schimbe Destinul, reinventând zeii o Soartă mai decentă. 

— Exact! La 7 decembrie 1941, observând că britanicii, în cârdăşie 
cu americanii, sub generozitatea de fațadă a Cartei Atlanticului din 10-14 
august 1941, au lansat mesaje belicoase pentru finlandezi, unguri şi români, 
în plină bătălie a Moscovei, ştiut fiind că războaiele se câştigă cu resturi, 
periclitându-se astfel Idealurile pentru care s-a jertfit Axa Roma-Berlin- 
Tokyo şi, cam aceiaşi, semnatarii Pactului Anticomintern... Văzând adică 
şi luând aminte la anglo-americani, deodată Imperiul Japonez, totdeauna 
amabil cu românii, şi impresionat amiralul Yamamoto de grădina Marietei 
Ghizdavu 1916, cu nisip zen, de la Pribegi, s-a văzut constrâns, de 
revoltătoarea nedreptățire a Regatului Român în 6 decembrie 1941 — ca să 
nu crească ca Imperiu Romănesc declarându-i-se de la Londra război! —, 
a lua măsuri de restabilire a echilibrului geostrategic Pacific şi a decis să 
atace imediat, chiar în 7 decembrie 1941, la Pearl Harbor, în Hawaii, flota 
lui Roosevelt ce aţâţa pe Churchill, atac gândit ca preludiu unor operaţii în 
contra garnizoanelor engleze imperialiste din Sud-Estul Asiei, vărsări de 
sânge ce se evitau dacă plutocraţia britanică ar fi avut luciditatea minimă 
necesară să cedeze sfatului rațiunii pure şi să nu declare război unor 

popoare greu încercate de o istorie maşteră şi de stalinistul imperiu vecin, 
expansionist atât în ipostaza sa slavofilă ţaristă, cât şi în cea atee 
cominternistă, bolşevică... 

— Istoria contrafactuală a lui Dacă şi cu Parcă, surâse scărpinată din 
regie moderatoarea, e specificul popoarelor cu dinamică atenuată 
progresiv, și socot că e mai bine, cum ne cer și telespectatorii în numeroase 
telefoane, faxuri, semeseuri şi imeiluri trimise emisiunii, să abordăm, în 
minutele care ne-au mai rămas până la calupul publicitar, cel puţin două 
evenimente la fel de senzaţionale ca apariţia Memoriilor lui Mihai Beniuc. 
Mă refer la semnalele din presă privind tensionarea relaţiilor României cu 
UNESCO după nealegerea în funcția supremă a ministrului culturii de la 
noi, iar dacă mai avem timp să punctăm niţel, să ne referim la scandalul ce 
şochează opinia publică românească după reflectarea primitivă, în 
manualele alternative, a poantei cu reproducerea la ființa umană! 

— Lasă-mă pe mine să spui la cazul UNESCO, mânca-ţi-așş 
gigacaloria! se milogi lancu Noveanu de Tani Damian, care-i dădu placid 
microfonul. Fraţilor, ce va rămâne în istorie şi literatură din eşecul 
candidaturii unui biet român la şefia UNESCO -— şi putea fi şi un Leonte 
Roller-Dej — este Păcatul Odios că alţi... românaşi, i-au lucrat marelui actor 
un dosar de imagine cum că n-ar prezenta încredere nici măcar pentru ţara 
sa, fiind suspectat de şparlamentari c-ar fi risipit aiurea microscopicul 
nostru buget al Culturii! Ba mai făcură gură şi pe urmă, că de ce-a mai 
investit în candidatură, când eşecul cu aşa tinichea de coadă era previzibil! 
Nici la Nobel, nici la funcții UE, românii nu sprijină pe nimeni, fiind din 
străbuni de părere că valorile se descurcă. Vorba Tirei Misu către 
Pizzacola: cu frumuseţea, pătrunzi oriunde, fa! 

— lacă dar, care-i nivelul moral al clasei noastre politice, ieşite ca 
păduchele în fruntea Ţării! E un nivel cinic, dar sănătos ca natura. 

— Şi mai iată şi de ce, dezgustată, generaţia nouă, în care stă speranța 
de mai bine a Neamului, a formulat recent Proclamația de la Lugoj, al cărei 
Punct 11 cere ca niciun politician, responsabil de dezastrul Ţării după 22 
decembrie 1989, să nu mai poată deţine funcții politice în republica noastră, 
începând cu Anul Reînvierii 2007, centenar 1907! lar la anul 2022, urmaşii 
noştri vor lansa Punctul 13 similar din Proclamația de la Vârciorova, 
pentru că corupția, incompetența, incultura şi nesimţirea nu vor pieri 
niciodată de pe meleag şi ori realizăm Marea Recuperare mai regional și 
cooperant în Galiţia Mare, ori numai prin Diasporă, ca pe un război sfânt 
hibrid, oriunde Olimpicii noştri supradotați pot exploata Infrastructura 
Intelectuală a altor popoare, mai avansate decât noi. 

— Auzi, băi labă, cercă popa să-l scoată pe cărturar din discursul 
îndrăgostit, în timp ce aprindea candela sub o icoană rusească, adusă de pe 
front în ferecătură de argint aurit și recondiționată la Palazzo Pitti, ia să văd 
eu cât de analist eşti! Ia spovedeşte-te tu mie acilea... De ce căuta, mă, 

ministrul culturii să se refugieze într-un post ONU, asigurându-și 
imunitatea, după ce se făcuse că lucrează? 

— O fi luat şpagă de la privatizaţi, concesionându-le cafeneaua 
Capşa, care sub comunişti încă era apanajul intelectualilor bolşevizaţi de 
succes! 

— N-ai destulă imaginaţie! râse ştirb bătrânul teolog. Vine criza 
aniversară, se împlinesc Zece Ani de la înlocuirea lui Ceaușescu cu Iliescu! 
Vreme în care Țeara a stat pe loc, priponită în bătătură, cu creştere aproape 
negativă, pe când ajutate de Habsburgi, Cehoslovacia, Ungaria și Polonia 
au crescut de trei ori! lar regimul Constantinescu s-a ferit de progrese în 
enigma teroriştilor, a inițiat doar tatonări de amnistii şi restrângerea 
libertăţii presei de a vorbi despre ofițerime! Uite ce-ar scrie intelectualul 
de carieră dacă-l remunerezi discret: cine o fi dat foc operelor de artă la 
Palatul Regal şi cărților din BCU, temându-se-n 2000 a da socoteală lui 
Iliescu, pentru politica sa CDR antidemocrată, antinațională și 
antipopulară, a încercat s-o zbughească, să se ascundă sub egida UNESCO! 

— Toate porcăriile astea de viitor apropriat mă vor sili până la urmă 
să-mi caut, cu diavolească cerbicie, glonțul meu! glumi Grigori Căinaru 
când Dora îi puse cizmulița în piept, presându-l să-şi explice jenantul şir 
de absenţe. Suprema nenorocire fiind că nu numai dragostea de viaţă se 
zbârcește, atrofiindu-se, ci şi dorința de a crea se dezlibidinizează: de ce 
codoii mă-sii să scrii o epopee de 1681 pagini, sub prejudecata că poporul 
tău are, în absolut, drepturi egale cu norodul lui Tolstoi, la război şi la 
pace, când ești mai mult ca sigur că, vremurile fiind de tranziție, Muzele 
române tac: se aud doar păduchii din capul lor și-al Ţării, negociind averi, 
pe şoptite, într-o nesimţire, că de votat, tot îi votăm! 

Aici, Armand, nu uita să insişti asupra următorului paradox, m-a 
îmboldit Otla cu o privire albastră ca cerul rece de deasupra marilor cimitire 
militare, un albastru cum va fi avut în ochi şi scriitorul Grigori Căinaru, zis 
de amantele de după 23 august 1944 Grigori Rasputin: 

— Tata al meu nu concepea că Opera sa ar putea fi obositoare, 
sibilinică, ilizibilă 1681 pagini! lar publicabilitatea unui text proiectat 
polemic în patru volume, exact cât Război și pace, un text voluminos în 
toată puterea cuvântului, șuguia el basarabeneşte, făcându-ne să râdem pe 
toate trei, mamă şi două fiice, eu şi Vera, în înserare — nu s-ar pune nici în 
Epoca Mooye! 

Nu, nu se pune nici în viitor pentru că-l avem pe loan Budai- 
Deleanu, din Lembergul natal 1912 al lui Marius Ghizdavu, tot avocat, care 
a meşterit o epopee chipurile despre țigani chiar la 1812, taman când 
Napoleon, văzând uluit creşterea Rusiei şi dezechilibrul european creat 
prin Răpirea Basarabiei, s-a văzut constrâns să ia măsuri reparatorii, 
şicanând nomenclatura ţaristă să adopte idei ale revoluțiilor recente din 
America şi Franţa, în scopul ca şi Norodul Rus, bun şi blând cum sunt toate 

popoarele, să se bucure în finalul mileniului de standardul de viaţă decent, 
normal la acea latitudine geografică, standardul canadian! 

— Din păcate, mărturisește Vera Silantieva, fiica mai mare a 
prozatorului, rămasă nu tot în Canada ca Otla, ci la Dubna, să cerceteze 
mezoni cu soţul ei bărbos, Feoctist Ilici, ducându-ne noi fetele la 
Filarmonică ori de câte ori în țunamiul de cultură sovietică se băga 
Uvertura Solemnă 1812 de Ceaikovski, tata Grişa nu ne explica ce se 
întâmplă în conflictul ideilor muzicale, anume biruinţa eisensteiniană a 
temei ţariste asupra ideilor filfizone purtate de tema săltăreață a 
Marseillezei, judecând el că patriotismul e un păcat postmodern în care au 
căzut mulți mari ruși ţariști, chiar şi contele Tolstoi, de s-a ajuns să nu se 
mai importe integral din Europa decât ideea bolșevică, la experimentat pe 
spinarea maselor largi populare şi pe osemintele fostelor elite... 

— Ioan Budai-Deleanu a citit cărți şi a scris opera sa capitală, De 
origine Slavorum, la Liov, în Galiţia cea geografică, parte componentă a 
Galiției Ghizdaviene, care se întinde pe o amplă fâşie europeană, de la 
renii laponilor la căpriţele cretanilor. lar acest oraș cu şapte coline latine, 
fondat de Aleksandr cel Bun, Lw6w, se alătură Balcicului şi Ragusei- 
Dubrovnik, formând astfel acel 'Triunghiu ochios paradigmatic, de spațiu 
spiritual fără posesia căruia, oricât ar investi guvernele de domni generoşi 
în Cultura română, Marius Ghizdavu este şi rămâne sceptic c-am reuşi a 
recupera acel segment de Istorie, renascentist și clasic, ratat de voievozii 
noştri, cari din considerente bugetare silind pe popor a se limita la 
documentația din folclor şi la câtă lumină îi putea insufla bisericuţa satului, 
n-au putut acumula cevaşilea ce să contrabalanseze comorile de la Vatican, 
Prado sau Luvru, de ţi se pare continentul aplecat, să curgă toate capetele 
tăiate în Răsărit spre Atlantic... Ei bine, Minodoră, Veronică şi tu Otilie, 
important este că figaniada asta fu scrisă! Ca şi profeția aceluiași Ivovean 
Delean Trei Viteji, în care EU ca scriitor, Gary ca ninjac şi Damian ca popă, 
cucerim doquişoteşte Rusia, cum şoricelul beat pisica! Faptul că figaniada 
a intrat în circuitul cultural abia vreo şaizeci de ani mai târziu, adică atât 
cât va dura răsfățul comunist la români, n-are a ne rușina cu nimică. Ne 
putem lăuda cu acest po&mation eroi-c6mico-satiric, care pentru ce sperăm 
a fi marea explozie culturală galițiană, este o temelie solidă, comparabilă 
cu ce au fost /liada pentru producția de spirit pe cale largă a civilizaţiei 
mediteraneene greco-latine. Ne putem bate cu pumnul românesc în piept 
că am dat la 1812 acest text galițian, chit că abia mai bine de un veac mai 
târziu am publicat varianta finală, adică cam cât se cere ca şi din păduchi, 
lăţei, ploşniţe, muşti şi purici să renască oameni... 

Eu sunt pregătit psihologic pentru o glorie postumă, fetiţele mele 
scumpe! Și chiar ar fi de dorit ca descoperirea Textului meu, prin ciornele 
nearse denumit 1681, să se întâmple pe cât posibil cât mai târziu, pentru a 
nu vă expune pe voi trei cu nimic represaliilor Direcţiei a 13-a Literatură, 

a securităţii noastre democrat-populare, ajutată când iese la vedere de 
fesenistele stradale. 

— Mai mult decât atâta, feţiui mei frumoşi, eu am învăţat de la Marius 
Ghizdavu şi de la Pașadia, să fiu pregătit sufletește chiar pentru o glorie de 
Homo solus în cea mai radicală accepţie cu putință, focul! 

Dacă nu poate Presa strivi un păduche, corupt sau bou, căci este o 
putere, şi dacă mega-gazetarii au averi compatibile cu ale miniștrilor sau 
oligarhilor, dar tac mâlc, atunci jaccuse pe toţi porcii din jacuzzi de 
pierderea întrecerii socialiste cu Ungaria, rivala noastră în hegemonia 
civilizației galițiene! Păi, dacă așa arsenal mediatic, cu milioane de 
manipulați, nu poate urni în Istorie nimică, de ce atunci ar putea Literatura, 
adică Opera mea? Publici au ba, tot aia e! 

A scrie este doar un fel de a te închina în Scriptorium şi a te ruga, ca 
un Homo solus, pentru Mântuirea Neamului tău, Judecata din Urmă fiind 
una a semințiilor nu a indivizilor, restu-i doar gălăgie auzită din Chiostro 
de peste țigle, adică politică şi vermină de lăcomii, minciuni ȘI risipe, 
guvernată de principiul că fiecare ţară îşi are guvernarea pe care o merită 
electoratul ei analfabet de voie. 

— Cam aşa gândea bunicul Grig, vărsă Gregor Dascaloff o picătură 
de europeană afinată la 500 ml în ambalaj de plastic, pe masa de marmură 
ca gheaţa a cafenelei Mărul de lângă drumul găzarului din Toronto, unde 
preda, ca şi mă-sa Otla, noutăți din psiholingvistica constructivistă a 
comportamentului postuman, când în unşpe ani moare aproape o treime din 
populația adultă care a apucatără şchimbarea lu' Ceauşescu cu Iliescu, act 
revoluționar prin care s-a deschis calea șchimbării lu' Iliescu cu 
Constantinescu, în ţara lor părăsită de toți din nordul Bulgariei. 

Și astfel gândind, bunelul Grișa, redactor obscur la Îndrumătorul 
Cultural, periodicul focarelor de cămin sătesc, organ cultural pe care mira- 
m-aş să nu-l fi suprimatără vampirul Caramitru, care n-a avut luciditatea 
minimă necesară să-şi adune o oaste din menegerii cu experienţă de decenii 
în Luminarea masilor cu proiectorul aviatic, — traducător anonim din 
beletristica rusă şi sovietică, ba şi poet îndoielnic precum activul A. E. 
Baconsky, de care îl lega o similară baștină de peste Prut, despărțirea 
făcându-se la observaţia că a exagera până la comic clişeele jdanoviste e o 
imprudență, fiindcă avem academicieni în stare să profite turnându-te la 
Direcţia a 13-a Literatură, cum că faci mişto de cadrele începătoare în 
cultură în loc să le ajuţi, iar o percheziţie poate fi fatală manuscrisului tău 
Războiul Sfânt, care este unul şi acelaşi cu documentul 7687, îngropat de 
bunelul, întâi pe fascicule, pe măsura redactării, apoi toată corectura finală, 
deci textul canonizat, în faimoasa grădină a Glagovenilor din cartierul 
Uranus, care nu mai este cu magnolii şi dropii cu tot decât ficțiune-n Parisul 
Bărăganului... 

Un vânt călduț matern aducea de peste Prut şi Nistru, din podişul 
domol al Podoliei, celei stăpânite odinioară de boierimea noastră de sânge, 
de la Cameniţă până la Vilna, pulberi fine de cernoziom ca un mesaj 
feromonal de la străbuni, ale căror cruci de mesteacăn vor fi început să se 
întunece ca dohotul de cruzimea vremurilor, în acest spațiu tragic a cărui 
fixare prin cetăți împotriva eroziunii a fost o greşeală şi o neînțelegere, mult 
mai eficientă putând fi înălțarea de palate cu stucaturi gingaşe, cu oglinzi 
uriașe în ramă de aur masiv, cu biblioteci fioroase, cu steiuri artificiale 
pentru statui de femei golaşe, dinaintea cărora barbarul de pe josul şi 
vigurosul căluț de stepă să se extazieze și să ezite, când cu un ochi la 
oglindă, când cu acelaşi ochi la topmodelele cu sâni ca de piatră, pentru a 
răbufni împotriva superiorului că să-mi ia Dialectica, zeița luptei, şi 
jumătatea de vedere ce încă nu mi-a fost săgetată, dar eu astfel de ca şi 
minuni, cari ar trebui inventariate şi incluse în patrimoniul UNESCO, să- 
mi moară ce-am mai scump, dar parcă nu-mi vine deloc pentru ca să le 
distrug! 

Marius Ghizdavu, căci el era în şezlong, cu nările dilatate ca ale 
ogarului Trunila, al Natașei Rostova, privea spre Răsărit din Tighina, de la 
Armata a 14-a, masată pe Nistrul Republicii Moldova, până la niște 
submarine în reparaţie de multă vreme, la Ust-Kamceatsk, pe carena gingaș 
modelată a cărora se fixaseră scoici de diferite specii, adunate de prin toate 
cele patru mari oceane ale neîncăpătoarei noastre planete. Deşi lucrările la 
înjghebarea Atelierului său de la Miorcani, pe care îl botezase cu numele 
pictorului muscelean Pârvu Mutu, nu mergeau ca pe roate, fiind sezonul 
culesului și al vinului proaspăt care nu te îmbată, precum și din motive de 
investiţii, fratele Augustus neeliberând a doua tranșă din fondul strâns de 
revista Play, de la Santa Madonna, a românilor dispuşi să-și riște dolarii 
doar pe măsură ce se vede că se mișcă ceva din proiect, iar el nu pornea 
nimica. Nu pentru că s-ar fi molipsit de la sugestia, perpetuu reiterată pe 
canale, cum că să stai în bătătură, să contempli, să savurezi şi să câştigi, ci 
pentru că se încrezuse în părintele Atanasie Damian de la Crângaşi, că-i 
aranjează el cu Puterea şi cu Biserica Naţională, în sensul că ce încep ei 
acolo, în Cotul Prutului de la Pererita, să fie recunoscut oficial ca 
mănăstire, ceea ce n-ar fi fost chiar imposibil, mai încurcată fiind treaba cu 
a ridica în coasta fostei graniţe sovietice, sub ochi de grăniceri care ades se 
făceau a nu pricepe româneşte, un Memorial al Eroilor noştri din Al Doilea 
Război pentru Întregirea Neamului și, cu înalte aprobări internaţionale, 
câțiva căzuţi chiar în Cruciada Antibolşevică. 

Autor al mai multor opusuri monumentale de factură mai degrabă 
catolică, protestantă sau anglicană decât bizantină, misse, glorii, 
recviemuri, oratorii, cantate, magnificate şi stabate, popa Tani se pregătea 
pentru o glorie postumă, printr-o operă şi mai capitală, exemplar 
ecumenică, intitulată Fiica risipitoare, adică pledând, cu milioane de 
argumente, pentru o mai mămoasă apropiere BOR de Roma, desigur numai 
în condiţiile deplinei egalități în drepturi, respectului independenței și 
suveranității, neamestecului în treburile interne și avantajului reciproc. Fie 
şi la spartul târgului, postmodernitatea fiind şi o descreştinare. 

EI credea că scandalul de a fi singurul popul de viţă nobilă romană, 
care s-a lepădat de liturghia în limba latină, pentru a adopta una în limba 
slavonă, apoi fanariotă, trebuie să înceteze până diseară, fiindcă azi nu mai 
există primejdia ca, de la Budapesta, expansiunea începută la anul 1000, 
sub pretext civilizator, să se repete şi numai nomenclatura-de-buze- 
ungurești să aibă drept de samurai a purta armă, iar limba noastră cea 
română să sufere sugrumarea totală de la 1900 şi 1940, care ar îngrozi pe 
istoricul euroatlantic, dacă ar găsi în bibliotecile sale și lăcrămaţiile de la 
noi despre abuzurile ocupaţiei horthiste, ceea ce nu se întâmplă, că nu-s, 
numai există idealism fără sponzorizare... 

-— Tot din vina inculţilor funcțional din capul Ţării, care nu citesc 
nimica, ci îşi cumpără diplomele! ghici şi completă bibliotecarul Iancu 
Noveanu, urmărind rânjind sfidător cum tremura de scârbă mustaţa cănită 
a lui Marius, detectând jegul unei căni de must din struguri prăfuiți, adunați 
cu mâini nespălate de pe bolta căpşunică din Bărăganul Ferentanilor. 

Altul era însă luxul deşănțat în care se scălda camaradul său, 
locotenent căpitan maior de religie Atanasie Damian, carele căsătorit la 
Novocerkask cu o chişinăuiancă din Bucureşti-pe-Nipru, Zenaida, răpită şi 
deportată de 7 noiembrie 1941 la Novokuzneţk şi evadată spectaculos, fiind 
apoi împuşcată, pedepsită cam ca Murocika, dar în toamna lui 1944, când 
pleca el în greu prizonierat, rămânând și după 1955 văduv politic până la 
1963, după care se recăsători cu o sârboaică Mirjana pe la 1965, presimțind 
ca paznic mistic de şantier că va reprimi parohie într-un context de relaxare 
a bolşevismului, la înlocuirea lui Gheorghiu-Dej mort cu Ceaușescu viu, în 
funcția de factor constituțional de continuitate. Miracol ce s-a şi produs, 
încredințându-i-se întru a păstori partea meridională a viitorului Cartier al 
Chilienilor Allende, la Soare-Apune de Crângaşi, mai aproape parcă de 
Militari decât de Giuleşti, care-i ziceau Coana Marihuana preotesei şi poate 
au instigat la erezie, favorizați adânc şi de scufundarea cimitirului lor, cu 
paraclis şi zvoniţă cu tot, în apele bleumarin ale Lacului Rocinante. Poate 
în compensație, când nu mai aşteptau nimic de la viaţă, veni a lor fiică 
Teofana, botezată de soții Noveanu în august 1968, cam când manifestau 
bucureştenii compătimire pentru praghezii tăncuiți de Brejnev, la care 
aceşti vişegrădeni nu ne-au răspuns similar, când cu mineriada din iunie 

1990, şi nici nu ne-au aşteptat şi pe noi, să intrăm toți esticii împreună 
simultan în UE şi în Schengen!... 

— Tooot din vina mancurţilor din capul Ţării, completă Iancu 
Noveanu, ajungem să ne pierdem atenţia, memoria şi chiar capacitatea de 
a duce în cârcă o reflecţie până la ultimele ei consecinţe. În 1966, mai trăia 
din partea mea roşcovana de lohanna şi, deci, noi i-am cununat pe Damieni. 
Re-hirotonisirea se va fi săvârşit la 1967, iar botezul Teofanei lor a fost în 
august 1968, nu în august 1944, când presau altfel de evenimente, legate 
de acea întoarcere a armelor cu puţina Armată Regală pe care încă nu ne-o 
luaseră prizonieră anglo-americano-sovieticii, gest fără de care Stalin n-ar 
mai fi avut argumente contra diplomaților occidentali, mai toţi documentaţi 
din surse horthiste în favoarea Dictatului de la Viena, că să ne redea Clujul 
(nu şi Balcicul), în schimb să înghițim noi guvernul Petru Groza doctor 
dac, al bolşevizării noastre ireversibile prin stârpirea a suficientă elită cât 
să se asigure două sute de ani Inversiunea Valorilor în spațiul carpato- 
danubiano-pontic. Așa că, bădie Marius, de la Războiul Sfânt pierdut 
încoace tot o să lipsim din bibhotecile lumii sau vom fi reprezentați de nişte 
nechezoli masochiști demitizatori, în scriitura și metodul cărora se simte că 
ursita le fusese de cantaragii la ei în comună, la FNC (foabrica de nutreţuri 
concentrate), la Avicola, să caute găinile de ou, dar horoscopul tranziției 
le-a schimbat destinul sorții, făcându-i universitari români doctori delegați 
la Colocviul de la Cainargeaua Mică, lângă Turtucaia, unde însă şmecherii 
ajung pe ruta mult ocolitoare Călăraşi-Maribor-Veneţia-Nisa-Alexandria- 
Pireu-Istanbul-Cavarna! 

Pe banii lui, un turneu mediteraneean încheiase recent şi părintele 
Atanasie Damian cu ginere-su, Fătuțu al Teofanei, oşean energic ce-o 
lăsase gravidă ca tânăr teolog în anul Doina Cornea 1987, când avortul 
sabota sistematizarea satelor, iar după Marea Revoluţie Fesenistă din 
Decembrie, înviase în reînființata parohie a lu' socră-su pensionat, Biserica 
Înecată, întâi din lemn, ca pe vremea incursiunilor musulmane la noi, apoi 
din zidărie statornică (piatră, bolţari din beton), prefăcând curând localul 
din lăcaş parohial în loc de pelerinaj Mind Synergy, înfiripând şi o mică 
reţea hotelieră pe malul Lacului Rocinante, de la ferestrele căreia, în zile 
însemnate, şi numai de către persoane cu har, se-ntâmplă că văd pe ape, 
cumva străvezie şi verzuie ca o hologramă, vechea clădire cu cele două 
turle cândva din tablă înnegrită de poluare, dar acum aurite moscovit, semn 
de belşug și pentru noi, și pentru morți, şi pentru alți galițieni, şi pentru 
frații noştri ruşi, apucaţi de aceeași tranziție implementată cu oligarhi şi 
tâlhari. 

Altul era însă dezastrul/ jegul în care găsi Marius Ghizdavu pe Jenel 
Noveanu, cel obişnuit a-și împinge boema ca mod de existenţă foarte 
departe, începând din momentul 1986-1987, într-un februarie intoxicându- 
i-se loana cu căldurica pe sponci de la aragaz, iar într-un octombrie 

ducându-i-se Albert (Camus&EFinstein) în cimitirul dunărean de la 
Kladovo, nu înainte de a nimeri cu înotul în vârtejul cel nu întâmplător al 
elicei unei șalupe de grăniceri. Nomenclatura bolşevică — a cărei emanaţie, 
ca să-i apere capitalul acumulat primitiv, era ceauşismul integrării 
cercetării cu învățământul și producția — manifesta indicii că pricepuse 
jocul nimicirii naţiunilor sub pretextul protejării minorităţilor, adică 
observase că o comunitate cu steag la ONU şi echipă independentă olimpic 
şi fotbalistic, poate fi eliminată din istorie nu doar pierzând vreun Război 
Sfânt la scor concludent de s-o trimită-n zona nisipurilor mișcătoare ale 
retrogradării, ci și printr-un deces ordinar, cauzat de o banală hemoragie de 
cadre, fugindu-i specialiştii, inclusiv artiştii şi fetele frumoase! 

— În timpurile mai vechi, zise Jenel îmbiind pe musafir şi pe Codin 
cu nişte cafeluţe sclipitor de albe, ca dinţii unei creatoare de păreri la modă, 
nimicirea elitelor în scopul expres al promovării nonvalorilor se realiza cu 
ajutorul securității, justiției şi medicinii penitenciaristice, cea mai rafinată 
din lume, calculându-ți necesitățile în calorii, care practică s-a promovat 
apoi, după aşa pilotare, ca metodă de alimentaţie științifică rațională a 
întregii populaţii, aflate în proprietatea colectivă a comuniștilor. Norocul 
meu și al fratelui Atanasie fiind c-am avut noi inspiraţia să nu ne 
deconspirăm cât ştim, cu ocazia cuceririi cosmosului de către omul sovietic 
ca pe un fel de Bierlin al lu' Dumniezău, şi am fost sloboziți din domiciliul 
obligator de la Copeica Mare, în minunata primăvară a lui 1961, la 19 
aprilie, exact la o săptămână de, de când cosmonavtul luri Gagarin a putut 
raporta tovarăşului Nichita Sergheevici Hruşciov că a înconjurat planeta, 
îndeplinind cu cinste măreaţa sarcină încredinţată de Parrtid. 

— Da, nu ne-am deconspirat haspiraţiili de a redeveni Intelectuali, noi 
cari nici drept Diplomectuali nu ne mai puteam da, căzând prizonieri cu 
studiile neterminate! gemu din rărunchi popa Tănase Noveanu, lăcrimând 
măreț cât două ștampile muiate-n cerneală violetă. 

Dar în ochii lui de sinteză, verzi-portocalii sub fruntea-i osoasă ca 
nişte nuci crude căzute în găvanele unei hârci roase-n iarna rusă de vulpi, 
se condensase și o mare ură, cum e firesc să aibă vârstnicii ce printr-o 
intensă solicitare a minţii se complac în perversiunea evitării unei scleroze 
la timp şi sunt perfect conştienţi, derapând, că abandonează o operă al cărei 
carosabil la canonizare... lasă serios de dorit, scârțâind disonant într-un 
pustiu acromatic. 

Fiica Risipitoare este neisprăvită, iar popa Tăsică, autosuspendat şi 
pensionat pe caz de boală în favoarea ginerelui său Fătuţu, tocmai în scopul 
ca să ducă obștea la Mântuire, nu se poate împiedica să nu-și pună 
întrebarea şi să se aventureze într-o sfâşietoare şi incomensurabilă reflecţie 
asupra satisfacției intelectualităţii uiești, a celei de pe Sena cu deosebire, 
de a nu avea la Est în perspectivă prea apropiată o concurență serioasă, din 
partea boemei Galiției Mari ghizdaviene, inclusiv în ce privește Gaistul lui 

Otomega. 

Când bibliotecile noastre sunt tot atât de găurite ca băncile la 
capitalul lor, de nu s-a mai depus consistent mălai în ele de când a intrat 
Ceauşescu cu finanţele în tranziţie pe la 1972, şi nu poţi să te documentezi 
despre Năpasta de la 1940, că n-ai din ce, rafturi goale, îţi vor scrie străinii 
Istoria, să ţi-o dea oengiștii lor. 

Şi nu e puţin lucru la bilanț să scazi cu războiul pierdut, cu 
prizonierat continuat în propria ţară şi cu furnizatul de plusvaloare 
marxistă ca selav de câmp în D. O., patru cincinale din vieţişoara ta, de la 
douăzeci și unu la patruşunu de ani exact, mamă-mamă! 

— De fapt eu n-am păduchi, bâjbâi în orb şi surâse asurzit sub fesul 
kaki bietul Noveanu, numărând tunurile şmecherilor, serafizat ca o codană 
care ştie că de fapt tu ai luat prezervativul, dar numai faci pe serafimul cu 
ea. 

Abia atunci contele Ghizdavu, flămânzind încercuit, înţelese de unde 
atâta milă pe chipul valetului său Sancho Codin, care altminteri era gata 
oricând să fie român verde şi, pornind de la premisa optimistă că mâţa are 
nouă vieți şi nu poate fi sugrumată uşor, să probeze pe loc că modul cel 
mai bine făcut de a o executa, pentru că i-a mâncat pensionarului de 
Sfintele Sărbători toată punga de carne tocată, toată rația, este să o înşfaci 
cu fermitate de căpăţâna-i brahicefală şi de codoi, şi să tragi la limita 
suportabilului ca la extensor, poate se rupe-n două. 

Gazda, adică omul de litere şi hârtie Jenel, nu îi putuse omeni cu 
deliciosul lichid cafeniu pe înalții oaspeţi alsacieni, dar făcuse măcar 
gestul. Chit că ceștile erau goale şi sclipeau de curăţenie, regulile, uzanţele 
şi codul de la paradigmă erau satisfăcute diplomatic inteligibil şi acceptabil 
pentru toți. 

— Eu n-am avut niciodată păduchi, reveni obsesiv la inteligentele 
insecte filosoful culturii de ne-a lăsat Marea Recuperare. Păduchii nu mai 
hălăduiesc de dinainte de ciumă şi holeră aici-şa în Ferentari la mine, pă 
Prelungire. 

— PĂDUCHII s-au înnădit în capul Ţării!!! blestemă totuşi Lina. 

Marius se ridică treaz în picioare, foarte tulburat de cele auzite, 
deoarece, aristocrat cu solide relaţii argeşene până la oricare din cei doi 
Antonescu, mareşalul şi locotenentul, nu avusese de tras ponoase în 
campaniile glorioase de la Răsărit 1941 şi 1942 din pricina acestor mici dar 
vorace arahnide himenoptere, aduse în uie de corăbiile lui Columb din 
canibala Americă și răspândite până la Singapore de marinarii britanici. 

În schimb, i-o uciseseră pe mă-sa, în celălalt război de Întregire a 
Neamului, când tifosul și alte mizerii au înzecit morții față de ăsta purtat 
cu arme mai productive şi între două ideologii sălbatice, la care noi românii 
am participat ca a doua forță antibolşevică şi ca a treia antinazistă, 
epuizându-ne până într-atâta resursele umane încât să-şi bată joc de noi azi 

emisarii Occidentului ca de-o rasă neglijabilă, cvasi-inferioară în Istorie, 
leşinată, aproape nemaifiind nevoie exterminatoare de Romlag dejist, nici 
de maokimism Cea, nesângeros, hemoragia fiind una de cadre decisive: 
pierderii evreilor şi germanilor urmând exodul olimpicilor, specialiştilor şi 
fetelor mai deosebite, dar şi mai mare pierdere fu, evalua Marius 
culpabilizarea ţânţarului anofel şi amnistierea păduchelui în scopul aflării 
cine a tras la Revo, faptul că genii de cea mai genuină esenţă valahă, ca 
Tăsică Damian sau lancu Noveanu, au rămas cu opere abandonate în 
proiect, primul negăsind în bibliotecile noastre ciuruite şi arse destule fapte 
de elocinţă să fortifice încrederea masilor că numai ortodoxia le poate alina 
cât duc Crucea Tranziţiei, iar al doilea, destul exordiu din care să rezulte 
că Poezia n-a murit încă, drept pentru care Senatorul Mareanus Tăbăcaru 
SMT, într-un încâlcit discurs la Comisia Parlamentară pentru Literatură 
Corectă, a acuzat Marea Recuperare de derapaje fascistoide sau naţional- 
comuniste, pe un carosabil nedat în folosinţă. 

— SMI are toată dreptatea! i-a luat apărarea domnul academician de 
onoare Saie Buburuză de la Institutul Naţional de Analize Sistemice. 
Neamul meu cel Românesc nu a fost niciodată un neam de recuperatori! Și 
de când, domnilor academicieni, dreptul sacru al unui popor de a fi stăpân, 
între hotarele statului său unitar, pe bogățiile sale, este dependent de 
contribuţia ce o aduce pe tărâmul culturii şi civilizaţiei!? Asemenea teză, 
că să dai tu şpagă Umanității ca grecii, ca să nu te lase Byron Churchill 
90% lui Puşkin Stalin, e niet-zscheanism sadea şi izvor de abuzuri 
neocolonialiste în comunitatea internaţională, zguduită global până-n zona 
lombară după conectarea ei la Internet de mare viteză. 

— Dar dă-ţi seama, oame, pe ce lume te afli! îşi ieşi din pepenii natali 
băztârnagul pretins ilegalist Tichie. În octombrie 1944, eu lucram în presa 
partidelor convenţional democratice, fiind informat pe filieră comunistă de 
tot ce mai uneltește Kremlinul. Deci amicul Noveanu, pe atunci de două 
luni prizonier prin Donbas, când în lagăr cu Damian, când despărțiți, are 
mai multă dreptate decât SMT şi chiar decât junele deputat Gabriel 
Tăpoieșşu, al cărui tată era bucătar la Moscova. Păi, când Churchill a ajuns 
cu Stalin la un consens — și toată România liberală de azi admite că politica 
e arta compromisurilor — asupra unor procente de 10 % pentru ţara noastră 
şi 90 % pentru Grecia, ei judecau că dac-ar fi negociat Lordul Byron cu 
graful Tolstoi, ei tot aşa ar fi cumpănit, luând în calcul şpaga cultural- 
artistică dată Umanității de cele două popoare, galițiene, cum le încadra 
cam forţat geograful Voicu Ghizdavu... Auzi, grecii galițieni! 

Şi aici, bătrânul Coriolan Pigu făcu urât din botul lui de pisică, 
stârnind asistenţei râsul, iar lui Marius Ghizdavu plânsul după Lembergul 
natal! 

Era primul atac al colegilor de generaţie asupra sa, de când folosise 
într-un tablou expresia Păduchii din capul Ţării, pe care o crezuse 

izvorâtă din disperarea tineretului ce gravita în jurul Isadorei, dar se 
dovedise a fi fost emanată ca din /ogica senilă a lui Jenel, când constatase 
că împinsese boema până la capăt cu cricul logic: eu n-am păduchi, 
păduchii sunt în capul Ţării, iar proba e că la mine-n căscioară am o 
curăţenie de farmacie particulară ţinută de trei-patru gagici harnice, în 
vreme ce Inversiunea Valorilor intră în paradigma ţărilor atât de stricate 
totalitar, încât le-ar fi mai uşor să se recivilizeze sub o ocupaţie străină! 

— Ciii-ne plm a pronunţat sin-tagma „para-digmă”? urlă indignat 
Coriolan Pigu, stârnind fluierături şi huiduieli ce zguduiau făloasele bolți, 
în umbra cărora aștepta fata Senatorului M. T. pe tata, să plimbe împreună 
căţeaua pe cuțodrom. 

Marius Ghizdavu nu se prezentase deloc la ancheta parlamentară 
inițiată de unchiul Jan al lui Sergiu al Isadorei, sfidase pe cei mai aleşi fii 
ai poporului, care nu doriseră decât să elucideze sesizarea din presa 
televizionară că şi-a botezat atelierul de la Miorcani „Pârvu Mutu” ca şi 
cum ar fi deplâns muţenia artistului în RO, după ce manualul istoriei lumii 
alt studiu de caz nu găsea decât... sistemul concentraționar din România 
bolşevică, ceea ce este un exemplu clasic de manipulare prin exagerare, 
după cum la a doişșpea manualul păcătuia pe invers, minimalizându-se 
aportul voievozilor noştri la istoria altora din Galiţia Mare. 

— Mai punând şi poza lui Soljeniţin, pe când a lui George Enescu, 
care o avut preomiera lui Oedip în Franţa, lipsește cu desăvârşire! se auzi 
din loja de onoare pluşată regal, vocea pițigăiată a senatorului Zahei 
Avăcăressi, care tocmai a asigurat o suavă notă voievodală Constituţiei, 
fără să realizeze că facilitează astfel căluşarilor lui Alin Vişan drumul 
năbădăios spre abuzuri... 

— Jilţul din alcov al Puterii e mereu jinduit, admise cu aplombu-i 
mediatizat de cu studii la Balşoi şi Harvard, specialist cu origine 
nomenclaturistă, Gabriel Ţăpoieșu. Asta şi e în pluralism baza sentimentală 
a democraţiei, iar în ce priveşte dosarul de neîncredere în marele actor şi 
ministru, când voia să se refugieze la UNESCO, eu mi-s de părere şi cu 
inima uşoară, fiindcă avem nevoie de dânsul aici-şa la noi, pe scenele 
noastre bucureștene și din provincie, mai ales că cu UNESCO ne-am fript 
şi cu marele critic de artă, angajat pe-acolo, care s-a pierdut ca măgaru-n 
ceaţă, apărând numai sporadic pe micul ecran cu vreo ocazie mai duioasă, 
cum îl va plagia mâine şi tânărul istoric liberal al monarhilor, deoarece 
comportamentele nu depinde neam de vârsta norocosului. Dar, domnilor, 
Tara melomană resimte cel mai acut acum dispariția fulgerătoare a 
regretatului muzicolog, și nu avem cine să reia emisiunea Serata muzicală, 
care ar putea deveni Seara Artelor şi, într-un cadru festiv, acest reputat 
pictor milionar Ghizdavu Marius, de care n-a auzit nimeni până în 1992, ar 
putea fi tras la răspundere de comisia de anchetatori profesioniști, ca ce 
chestie numeroasele sale Ateliere şi le-a botezat el cosmopolit: Amedeo 

Modigliani, fostul atelier din Strada Liliputanelor, actualmente posedat de 
domnul ambasador Jan Enache; Georg Trakl, fostul atelier de la Pribegi de 
Argeş, actualmente în reconstrucție de către doctor Cezar Bogza, fost 
candidat la preşedinţie; Franz Marc, amplul atelier de sculptură şi arte 
decorative dislocat la Sigmaringen şi Hechingen sub coordonarea unui se 
pare ex-kaghebist, Andrei Hurmuzacov; Casa Galbenă Van Gogh Gauguin 
Cezanne, în Alsacia, la Sonnenheim, unde din surse tabloide ştim că 
maestrul doarme la o familie lesbi şi preferă blondele din spațiul baltic, fie 
ca voyorist, fie cu pilulă albastră; încât abia recent a deschis și un atelier 
cu nume românesc, Pârvu Mutu, adică unul din şapte (!), dar pe diagonala 
Kladovo, în Serbia la Dunăre, spre Miorcani pe Prut, cu evidentă implicare 
în traficul cu țigări, carburanți și poate arme, activ pe această arteră încă 
dinainte de Dictatul de la Malta, din decembrie 1989, să cadă Ceauşescu 
înscenându-se terorismul, iar dacă nu le ţine, urmând să bombardeze 
NATO Bucureștiul, sau să se treacă la vreun embargou, cum intuim azi 
unul de investiții masive... 


Plouase. Prutul era vânăt şi tulbure. Cum întâia oară văzută, Volga, 
în alt octombrie, 1942, când locotenentul Marius Ghizdavu, cu Otto Runge 
şi vitejii lui din Silezia, Pomerania, Kaliningrad şi Kurlandia, au străpuns 
apărarea sovietică la sud de termocentrala Stalingradului. Tot ca atunci, un 
jet de vânt cald vălurea apele absurd, de-a latul. 

Mortarul proaspăt al fundațiilor răspândea în aer un miros acid ca de 
grajd de cai de rasă, poate şi datorită urinei salahorilor. 

Nichita Căinaru, antreprenor descurcăreţ, nu se complicase cu 
autoritățile şi, acolo unde Marius Ghizdavu proiecta încă din 1985 
Mănăstire pentru sufletele tuturor morților discutabilului Război Sfânt, 
germani, români, ruşi, ucraineni, evrei, anglo-americani, unguri, 
finlandezi, itaheni şi aşa mai departe până foarte departe, el ceruse 
autorizaţie pentru un caravanserai sau, mai pe înţelesul funcționarei, un fel 
de Han al lui Manuc, la chilule căruia să fie atrași clienți străini aducători 
de valută atât de necesară Țării, ai cărei mafioţi, gândeau cei trei mușchetari 
bătrâni, Marius, Atanasie şi Jenel, au primit o teribilă palmă pe obrazul cel 
gros al clasei noastre politice, de la occidentalii ce şi-au pierdut răbdarea 
observând că, după rotirea întregului spectru politic pe la ciolan până în 
2000, trebuie acum finanțare pentru o strategie pe termen mediu, care să 
mai fie şi monitorizată dacă se aplică, ceea ce este un inadmisibil amestec 
în treburile interne, cum nici Hruşciov-Valev în 1964 nu şi-a permis, 
singura lipsă de care suferă specialiştii noştri fiind că, din cauza 

neelucidării enigmei teroriste și a integramei mineriadei, s-a investit la noi 
de către occidentalii mai serioşi de şepte ori mai puţin ca în Polonia și de 
patru ori mai puţin ca în Ungaria, de fapt de opt ori, fiind ţară de două ori 
mai Mică şi de invidiat că clasa politică ungurească, de-a câştigat întrecerea 
socialistă cu a noastră, a avut în ce-şi spăla mâinile până la cot, de apar mai 
spilcuiți demnitarii ei decât parcă troglodiţii noştri... 

— ŞI tot acest tratament uluitor, ca și cum incompetenţii din capul 
Țării ne-ar fi aşezat în statutul de fostă-republică-sovietică, nu de țară, 
şopti Grişa destul de puternic și Marius tresări, n-ar mai fi fost nici măcar 
un coșmar hidos, dacă din motive de inferioritate numerică n-am fi pierdut, 
la Ialta, Războiul Sfânt! 

— Nu întemeierea unei noi Românii prin „descălecatul“ de la 6 Martie 
1945 este principala consecință a eșecului militar de la Răsărit al lui 
Antonescu, ci sfărâmarea pe multă vreme a condiţiilor de formare nu a unei 
clase de stăpâni mâncători de fazan cu andive, ci a unei elite, cum au ţările 
unde mai există biblioteci, literatură, muzee, teatru, viață muzicală, edituri, 
librării, mediateci... 

Bătrânul tei sub care nu dormea tânărul Marius Ghizdavu îşi 
îngălbenise mai toate frunzele, late ca de tabac, şi părea a nu fi pierdut 
niciuna, făcând ca lumina de cald-maternă după-amiază să fie neverosimil 
aurie, încât martorul a un veac de abjecţii simţi o profundă nevoie de... 
Normalitate, de ger siberian. 

Brusc Mizeria în care se târau cel puţin patru din cinci locuitori, 
neştiutori de cultură, spirit şi vieţi paralele, 1 se păru relativă! 

Nu-l mai interesa. M-am săturat, sunt artist, dă-i în tomberoanele 
istoriei! 

— E ca şi cum pe vremuri cu haiducia! zâmbi ca tatăl lui Hamlet 
scriitorul Grigore Căinaru. De teama hoardelor barbare, părăseam 
bisericuţa de lemn, volatilă ca izba rusului, şi alergam în pădure... Aşa şi 
azi, ca să zic aşa, întregul neam de vreo douăzeci de milioane de suflete s- 
a retras, s-a concentrat în cei vreo două milioane care-şi pot permite să 
mănânce şi să bea ce vor sfincterele lor! 

Aceşti puţini supraviețuitori mai şmecheri vor genera-regenera 
Neamul Românesc de mâine. Ceilalți? La cimitir cu ei!... Electorat după 
electorat! 

Marius avu un rictus, dar nu se răsuci răsuci spre scriitor. 

Ştia că va vedea o carne neagră, cum au moaștele de minuni 
făcătoare sau pruncii care dând de un aer viciat şi realizând că sunt trimiși 
ca mântuitori la neamuri pe cale de dispariţie... preferă mai bine pentru ca 
de să se spânzureze de ţeavul caloriferului rece, cu propriul lor cordon 
ombilical. 

Nu era însă aşa. Grig îşi purta cu ostentație costumul ecosez din stofă 
galeză de culoarea ciulinelui țţuculescian, importată de gospodăria de partid 

pentru puținii scriitori nomenclaturiști avizaţi pentru canonizare. 

Se aşeză, în roaba cu sclipici aurifer de nisip, tot atât de comod precât 
amantul soției sale în șezlongul cu pânza tare din benzi ca ale curcubeului 
didactic. 

— "Ți-am străbătut, ca băgător de seamă, toată Galiţia Mare! zise și 
tuşi provocator, văzându-l că tace. 

Asta însemna de la Insulele Solovki la mussolinienele Insule Lipare, 
un spaţiu uriaș, centrat pe Lw6w, Ragusa și Balcic, aşa-numita Galiţie 
Mare, unde unii profeți homonici, adică mai ai Nonfinalității decât ai 
Predestinării, ca Ioil Borgiah, susțin, hă-hă, că se va implementa cu timpul 
o religie ai cărei sfințişori vor fi promovați pe criterii mai dure decât cele 
de la sfârşitul Mileniului lui Stalin, fiind inadmisibil pentru omul fff 
evoluat, ca nişte recordmeni precum polonezul Copernic, care a fost 
german, mârâie seseistul Oscar Hubig, olandezul Van Beethoven sau 
marele seismograf evreu Franz Kafka, să fie veneraţi în mai mică măsură 
decât, să zicem, un Schwarzenegger ecvestru şi cam balcanic, anume 
Gheorghe! Biruitor doar de balaur, iară nu asupra hidrei bolşevice ca eroul 
ghizdavian sfânt Mihail, pus cu Raisa lui în catapeteasma aşa-zisei biserici 
de la Miorcani, de pe axa Memorialului rămas încremenit pe temelii, de 
când Fundaţia Play a Virginicăi Gibson-Ghizdavu de la Santa Diana a 
suspendat franșele, californienii condiționând deblocarea de prezentarea 
unui proiect fezabil şi care să nu cauzeze discuţii în contradictoriu pe plan 
regional pontic. 

— Fiara apocaliptică a comunismului edenic în accepţia bolşevică, se 
trezi raportând Grişa tot rezidentului Bratu, au dus în unsprezece ani la 
groapa cu viermi cel puţin o treime din electoratul de la 1989, luminăţia ta, 
fiindcă şmecherii din capul țărilor înstructurate peste Galiţia Mare, au creat 
o contradicție antagonistă între ritmul de creştere a averii lor colective și 
acela al 90 la sută din populaţie, creându-se condiţiile pentru naţionalizări 
rapide, cu sau fără Gulag, de la Gdansk până la Lviv şi Varna. Ce ne 
lipseşte acum e doar un adevărat Lenin-Stalin, care poate că şi se pregăteşte 
să exproprieze pe expropriatori, neexistând deloc milă în istorie cum minte 
Marius, frescarul întoarcerii morţilor de la Stalingrad prin gara Tiraspol 
cu feseniste de pe malul Nistrului care dau cu pietre şi huiduie. 

— Ce credeai, mă banditule, Grig, că securitatea putea lăsa un 
dansator pe sârmă ca tine să-şi facă mendrele, când în Ungaria vecină 
populaţia începuse să vâneze... intelighenția intelligence şi s-o spânzure de 
lanterne, la colţ de străzi de-un pitoresc nebun? Că așa auzii aseară la un 
radio, că în orice ţară, din intelligence fac parte securiştii cei mai inteligenţi 
cu putinţă, deci ei sunt intelighenția! 

— Şi ce plm e rău în asta? se miră fățarnic Grigore Căinaru că pictorul 
cel viu îşi risipește cu prostii puţinele zile de luciditate creatoare ce mai 
avea. 

De când se considera că îl mușcase o viespe de mucoasa faringeală, 
scriitorul înțelesese, uluit, că niciun megasistem providențial nu protejează 
pe artist sau pe omul corect, într-o măsură privilegiată față de un călău sau 
față de un dinamitant de bănci reabilitate scurtând viața poporului... 

— Aici şi este problema fundamentală a Marii Recuperări galițiene! 
se păli peste fruntea-i de lux propagandistul stalinist Bratu, parcă făcând 
caterincă de picioarele distrofice dar păroase ale lui Noveanu, în timp ce 
amărâtul pensionar se despăduchia. Că cine vrea, ca Atanasie, să nască la 
Jitomir o Fugă în re minor mai bună decât aia consacrată, trebuie să se 
dedice cu totul ei, pierzând în compensație bani frumoşi la lupta cea 
inestetică, pentru existenţă! 

— Ce nevoie-i, dădu din umerii acum bătrâni Damiano, de-o fuguță 
la Jitomir sau la noi la Viişoara, pe marele lac creat de om zăgăzuind ca un 
titan Volovăţul? Ca popă şi ca teolog, cu m-am izbit, adeseori de problema 
spinoasă a harului, cu care nu-i de glumit! Tot aşa cum nu oricui îi este 
hărăzit să le aibă cu mingea, ca Dobrin sa ca Hagi, tot așa la fel e şi cu 
localitățile mai mult sau mai puţin urbane, în sensul că nu toate pot avea 
noroc ca Weimarul şi Parisul! De ce atunci nu cere onoratul senator Iancu 
Noveanu să se aplice pe toată planeta Uniformizarea, inclusiv în sensul că 
să ai un Prado în Deșertul Kalahari şi un Vatican postrafaelit nu pe Tibrul 
cel rău mirositor, ci la vărsarea Kolîmei în Marea Siberiei Orientale, binişor 
în sus dincolo de Cercul Polar al ursului Fram? 

— Aşa-i, am impresia că puţi sau put, mărturisi distrat că nu-l auzise 
alsacianul de la Ziduri-Pribegi, dislocat la Miorcani pe malul drept al 
Prutului. 

Grigore Căinaru, drumeţ cu fața bătută de vânturi nemiloase ca a 
soldatului german care a mers de la Bug la Cir, făcu involuntar feţe-feţe. 

— Nu te supăra, frate, îl bătu protector pe umăr Voicu Ghizdavu, 
rânjind ca nişte flăcări galbene de aragaz impur, ci dacă opera ta nu mai 
poate progresa, atunci rezumă-i lui Marius ce mai era de spus, să spună el 
tot! 

— Că ţara abia aşteaptă s-audă! izbucni Grişa în hohote de râs ca 
dintr-un tanc, stârnind oarecare neîncredere în viitor altui scriitor Grigore 
Căinaru: cu totu-s 1681 pagini, pot eu să le scriu, dar cine le va trece pe 
sub cititorii de litere? Şi având în bot asemenea ideal de ros, ce bun pretext 
că tata de la Lugoj nu vrea să deblocheze o nouă tranşă din investiţiile în 
demersul meu nupțial! 

Dacă Dora îşi propune a fi doctoriță de mucoşi în România de mâine, 
plus nevastă de scriitor care are ceva de scris, important este să nu o seduc, 
să nu îi sugerez că totu-i în ordine şi că n-avem decât a ne bucura de 
plăcerile tinereţii, chiar cu Hitler şi cu Stalin conversând între capetele 
patului nostru conjugal, din Strada Câmpineanu, pe deasupra trupurilor 
noastre convulsionate ca atinse de o aceeaşi schijă de brandt, grosul hoardei 

înarmate răspândindu-se-n Cişmigiu... 

Viitorul fiind sumbru, unul din cei doi tirani având a învinge, iar 
speranţa că bolşevismul şi disidenţa lui nazistă se vor încăiera ca două 
hiene turbate, răpunându-se reciproc, e ceva potrivit doar pentru creierii 
bolnavi ai elitei noastre, care în 1943 trebuia să emigreze toată, cum a şi 
implementat-o, Fuga, după 15 iunie 1990, pe scară suficient de largă încât 
să se poată explica de ce neamul meu a ajuns să fie astăzi ca un motor cu 
ardere externă, Gary drag, criptocomuniștii din capul Țării nefăcând decât 
atâta demarxizare câtă cer ăia de le dă tranşe, evitând un 1907 ce să tulbure 
marea siestă a continentului, fiind şi o mare ruşine să ţi se întâmple o 
răzmeriţă cu jafuri la două ore cu avionul de Strasbourg! 

— Codine, ai indicativul Aprodul Purice! zise multsenilul pictoraş 
către credinciosul său scutier de altădată. Pune un pled peste mine ca și 
cum n-aş fi în şezlong, ci la şapte metri sub pământul sovietic, cum regreta 
Hruşciov despre occidentalii puitori de întrebări provocatoare! 

Clopotele străvechi, cu bronzul înverzit fosforescent, ale zvoniţei 
bisericuţei din sat se angajară singure a bate-n dungă. Dinspre cota 260 
cineva lansa cu disperare rachete luminătoare ale amurgului, scoțând în 
evidență silueta greoaie de godzillă odioasă şi sinistră a dealului 
arendaşului de os mult zice duios, Bodron, de la care pe la 1868, în timpul 
agitațiilor ţărăneşti din Regat, cumpărat-a Eudoxie Suceveanu, străbunelul 
dinspre mumă al lui Marius, o şfară de moșie cu intravilanul pe care Nichita 
Căinaru, antreprenor din tată-n fiu, nu ca Grişa că fusese scriptor şi 1 se 
născuse fetițe, trasase temeliile Memorialului necazului cu toți morții 
răzbelului al doilea, cauzaţi de imperialiştii ajunși în capul omenirii în 
Mileniul lui Tamerlan. 

— După răcnetul expresionist, zise Lina pe când fusul îi sfârâia ca o 
pisică din caier bârsan, după tranșeele de sânge, puroi şi scârnă sub ploi de 
oțel, ORICE alt război era vinovat. De aceea, e regretabilă sfărâmarea 
Europei de la 1933, nu pentru că își pierdea astfel boierul Marius acel 
Balcic, cuib de plăceri orientale uşor accesibil cu avionul... Al doilea război 
mondial pur şi simplu nu mai putea modifica nimic în destinul mondial. El 
nu trebuia să mai fie! EI a fost un tertip prin care democraţiile au încercat 
să rezolve cele două cancere totalitare, lăsându-le să se încaiere şi să se 
înfulece reciproc ca două hiene nu turbate, ci drogate. 

Fiindcă nimeni nu se poate îndoi, domnule general de propagandă 
Horea Bratu, că un atac franco-britanic asupra Wehrmachtului în 1936, 
odată cu lansarea Legilor de la Niirnberg descălecătoare ale unui prim stat 
rasist în istorie, nu ar fi încheiat istoria nazismului! 

— Înţeleg, pericolul cominternist era în creştere odată cu 
industrializarea forțată a Uniunii Sovietice, cu pivotul ei industria 
constructoare de maşini de luptă! Nu puteai distruge nou înarmata 
Germanie fără a lăsa expusă Europa unei invazii până la Atlantic, francezii 

ieşind din școala Verdunului cu lozinca mai bine roşu decât mort, iar 
stăpânii mărilor neputând trimite la criză pe continent decât: două divizii 
la trecerea de către Voroşilov a Elbei şi alte două la înălţarea drapelelor cu 
seceră și ciocan pe macaralele portului roşu Rotterdam... 

— Important este, gândi Marius sub pled şi nişte vrăbiuţe jucăuşe, că 
nazismul şi bolşevismul n-au căzut totuşi pe o cale atât de comodă precât 
sugrumarea reciprocă. Ci după uzarea semnificativă a utopiilor 
muncitoresc-ţărăneşti, propuse de ideologii nazismului şi bolşevismului. 

Emanciparea muncitorului şi ţăranului nu consistă în a-i crea 
condiţiile pentru un venit civilizat pe cap de familie, ci în a-l nimici prin 
convertirea la o viață intelectuală demnă de om, după orele de reproducere 
a propriei forţe de muncă, a capitalului investit şi a impozitelor necesare 
perpetuării statului. 

Viitorul e al intelectualilor care muncește pe ogoare, în fabrici sau 
în aşezăminte educaționale şi spitaliceşti, precum şi în administraţie sau în 
sfera serviciilor, aşa că nu e cazul să mă ucideţi prea devreme! Cruţaţi-mi 
viața, domnilor securişti de origine muncitori sau țărani săraci, şi fratele 
meu Theo, adică Augustus, vă va despăgubi corespunzător standardelor 
americane! 

— Vaaai de capul tău, nenorocitule! se întoarse scârbit spre județul 
Argeş Voicu Ghizdavu. Te făcușşi laş la bătrâneţe! Câtă viaţă îţi închipui tu 
că mai pot purta oasele astea aproape nonagenare? 

Jenat, resimţind la extrem senzația de extaz xerografiat în mai multe 
exemplare față-verso, Grişa îşi trase urechile de pâslă peste obrajii plesniți 
de ruşine şi se retrase la adăpost în tancheta cu număr de Lviv, care-l 
adusese pe direcția Herţa-Pomârla-Dorohoi, abaterea estică spre Volovăţ şi 
Prut explicându-se prin dorul de un prieten, ca să iasă ce ieşise! 

În schimb, chipeşii ofiţeri Stelian Dabija, Petrache Hulpe și 
Dumitru-lov Supeanu, crezând că sub pledul cărămiziu în şezlong îi 
aşteaptă un decedat, își scoaseră cu respect interbelic căştile de motociclişti 
viu colorate cu reclame de cărți bestial vândute și, formând un triunghi al 
morții, inițializară un grup de rugăciuni de iertarea păcatelor, urmând ca 
presa comercială să ne ţină la curent cu această ingenioasă formă de trafic 
stupefiant, pe direcția mafiot-strategică Miorcani-Kladovo. 

— Oare într-adevăr este pozitivă prezumția de nevinovăție că 
boşorogul de la Sonnenheim — venit în ţară să ne înveţe pe noi cum e cu 
supraviețuirea limbii române după anul aniversar 2183 — şi-a scos 
sponsorizarea pentru Capela Zimișoara-n sânge din comerţul cu droguri? 

lată o pistă care se oferă cu dărnicie cercetătorului onest, promițând 
roadă bogată! 

— Fiind şi deja capitulard, marcând reperele teritoriale aşa: Kladovo, 
Miorcani, Muzeul Şcolii de la Baia Mare, Muzeul Școli de la Balcic! 
Temându-se să se aşeze pe cetăţile dacilor liberi de pe Nistru, sau măcar să 

facă mănăstire loc de pomenire şi de electoral vorbire la Vişinul lui Cania, 
un platou unde încă în 1941 propusese concentrarea osemintelor miilor de 
cruciați căzuți pe colinele de glorie din teatrele de încleştare Epureni, 
Stoenești și Țiganca, unde Regimentul 4 Roşiori Regina Maria al Diviziei 
de Gardă compensase cu eroism, scriu în memoriile lor Noveanu, Lecca și 
Damian, plus Gary Glagoveanu, o dotare inferioară celei a hoardelor 
Cominternului, din vina ignoranților din capul Ţării, criticați pentru 
nefericita lor politică la înarmări de însuși mareșalul Antonescu. 

Cei trei racheți schimbară aici, între frumoşii lor ochi de mort, priviri 
nehotărâte, după ce înălțară pledul decolorat şi scămoşat de atâtea spălări 
cu alegere nefericită a detergentului ideal, de către Lina lui Codin. 

— Oare aşa să arate cu adevărat capul mafiei drogurilor din România 
obsedantei tranziții? medită ontologic cu capul său de pesimist Petrache 
Hulpe. 

— Vai mie, că-mi amintii de tata, de Priam! gemu Dumitru-lov 
Supeanu. Persoana asta mai în vârstă are aerul de a fi incapabilă să se 
întrețină singură. Cum ar putea ea fi veriga slabă a unui lanţ de relații negre, 
pe care nici pungașii din capul omenirii nu reușesc să le deznoade? 

— Fraţilor! izbucni Stelian Dabija cu privirea lui cruntă de 
recuperator străjuind depărtărilor pacea bucolică a răsăritului. Am fost 
manipulați! Asta-i boierul Marius Ghizdavu, la a cărui cramă ne încălzeam 
cu fetele generalului Moga în iarna lui 1940, când ne instruiau Mircea 
Focşăneanu, senatorul Şaraga şi Oberkiinstlerfiirstul Otto Runge, asupra 
misiunii de a fi parașutați la Kunţevo, ghidaţi de unda unui post de radio 
România liberă, pentru a-l răpi pe Stalin beat, pornindu-se de la premisa, 
verificată de cazul Gorbaciov, că bolşevismul, chiar dacă a prestat în 1941- 
1945 anglo-americanilor şi francezilor unele servicii, pentru care ăştia îi 
vor aduce în eternitate prinosul lor de recunoștință, mutilând adevărurile 
istorice cu neruşinare nesimțită de păduchi suprapăduchi, el este până la 
urmă totuşi, în plan ontologic definitiv, o rânduială foarte centrată pe 
persoana Conducătorului. 

Dacă misiunea românescului comando de la Kunţevo reușea, lui 
Stalin i-ar fi succedat negreșit eroicul apărător al Leningradului, burtosul 
de Smolniîi pe marea foamete, tovarășul Jdanov, strălucit ideolog, flexibil 
la imaginație întrucât se ocupa şi cu Literatura. EI ar fi putut accepta chiar 
în bloc şi fără comentarii Condiţiile de capitulare impuse Kremlinului de 
Mareșal în vara lui 1944, când datorită loviturii pe la spate date de factorul 
monarhic, s-a bolşevizat ţara, spre marele regret de după 1989 al 
profitorilor de bolşevism în arte şi cultură, viscerali republicani din 
România iorgovană. 

— Constituţia iorgovană, îi privi Ghizdavu cu ochi nu castanii, ci 
tulburi violeți ca ai micilor carnivore de țâță, să înțelegem, dragă Sergiule, 
şi tu, Aline tată, că este ultimul nostru regulament organic înainte de 

renunţarea definitivă la limba română, în leprosul an 2183, iar tu, căprițo, 
Isadoro, că eşti mai sprintenă, trage o fuguță până la răspântie, unde-s două 
crâşme montmartriene, şi să-mi împli urciorul cu jin de la aia pe care scrie 
La Castelul cel nou al Papei, nu de la aia cu firmă naturistă La Clinica cea 
nouă a vindecătorului Zosima... 

— Partea proastă fiind, rotea nervos pe deget cheile de inox ale 
tanchetei Grişa, că neinițiaţii din capul omenirii nu fac investiție culturală 
majoră în Galiţia ghizdaviană, de la Ragusa şi Balcic până la Dorpat şi 
Knigsberg, pentru a întări identitatea acestor regiuni cât mai e timp până 
ce forțele revanșarde ale Cominternului vor relua, cu portretul lui Stalin în 
fruntea sovietelor de şomeri muncitori, ţărani, ofițeri și scriitori, 
SUPRAPUTEREA, primejduind acest Memorial sfințit la Miorcani, ca 
pandant celui de la Sighet, de însuşi Marius, care s-a pronunţat public că 
partidele convențional democratice n-au reușit decât să-şi merite Romlagul 
din care tocmai au ieşit în 1996, cu rele perspective dacă amintitele forțe 
staliniste reanexează cu Chişinău cu tot Ucraina cea atât de necesară pentru 
arhitectura de securitate regională a neprimiţilor în NATO! 

— Șştiţi de ce nu vom intra niciodată pe poarta deschisă a NATO? 
izbucni în râs Grigore Căinaru ca o mină antipersonal, mângâind cu 
falangele obosite de 1681 pagini pierdute ale Războiului Sfânt căpşoarele 
blonde ale fetițelor Vera şi Otla. Pentru că dacă un nou Stalin, hohoti el cu 
o basarabeană poftă de a şugui, ar aduce noi servicii Occidentului, de pildă 
în Asia sau în Arabia, atunci... plata vom fi tot noi, esticii! Poate până la 
Ragusa. Poate cu Acropole și Bizanţ cu tot! 

— Hmhhâââi! tuşi Marius Ghizdavu, să-l audă Ghiţă la portiță. 

Şi slugile tresăriră cu frică. 

Boierul se trezise. Învăţase modul de întrebuințare al prisosului de 
viaţă. 

După standardele transportaţilor în comun, căutat de Moarte pe- 
acasă reiterat, nu doar de factor cu pensia, el trebuind să fi fost în cavou de 
mult. 

Ştia că nu-şi mai poate îngădui Operei decât două-trei ore de 
luciditate pe zi. Atunci vorbea, şi tineretul de la şcoala sa pe dată grăbea de 
se aduna să-i soarbă cuvintele cele multe şi de mare preţ, aforisme 
condensate echivalând cam ce, la tinereţe şi vin, ar fi pălăvrăgit într-un 
tâlcşou de optişpe ore din 24. 


— Tată! se adresă el profesorului Voicu Ghizdavu, ca celui mai 
exigent dintre sufletele atrase în pridvorul moşiei de la Miorcani, la 

tirbuşonarea buteliei de vin dulceag, culoarea sângelui subțiat cu apă de 
fântână diametru fi 90 cm, protejată cu acoperiş de șiță şi cu obloane ce se 
închid după utilizare, din grija gospodarilor, în multe sate bucovinene. 

E de necrezut, dar în 1992, când Augustus mi-a deblocat conturile 
aurului nostru depus în 1943 la Banca Schlauberger de la Basel, iar 
Dorothea mi-a pus la dispoziție proprietăţile ce le gestiona, ca custode nu 
proprietar, la Sibiu şi la Sonnenheim pentru Fundaţia Casa Galbenă (Şcoala 
galițiană de Belle Arte), a fost o nimica toată să dau în câteva luni Capela 
Timişoara-n sânge, cu tot cu textul asociat frescelor, şi să pun pe picioare 
Atelierele Van Gogh, Gauguin, Rodin şi Cezanne, unde ospeţia este 
românească, în sensul că orice tânăr din Est găseşte găzduire, materiale şi 
asistență tehnică, dac-ar jindui să creeze, să adauge la Marea Recuperare a 
istoriei netrăite, la reducerea decalajului cultural dintre Europa atlantic- 
mediteraneeană și Europa de până la Ural. 

- Popoarele, se desprinse Horea Bratu din colonia basarabenilor de 
la Cernica şi pluti ca o pulbere galbenă şi radioactivă peste Dealurile 
Săvenilor şi spre Miorcani, mda, naţiunile, în calitatea lor de minorități în 
Rai, au tot dreptul și chiar obligația de a-şi manifesta identitatea! Eu nu 
admit nici mort teoria lui Jenel, că dacă nu e să ai, ca obiective turistice, un 
evantai complet de monumente amintind de Antichitate, Evul Mediu, 
Renaștere, Clasicism, poate şi Baroc, desfășurat de la Sulina la Kânigsberg, 
pe toată deschiderea frontului româno-german de la 1941, atunci s-ar 
stimula iarăşi migrațiile dinspre Asia, către oraşele-muzeu ale latinității 
italiene, franceze şi spaniole. Nu, eu aș zice dimpotrivă, răscoli mai furios 
ex-generalul de propagandă al Antoneştilor colbul din târgurile de la 1902, 
Săveni, Botoşani, Dorohoi, Herţa şi Darabani, că nu ruinuri de temple şi 
arene, nici catedrale cu fleşa cât să n-ajungă la Cruce săgeata nogaiului, 
nici palatul de disconfort renascentist cu elemenţi baroci clasicizanți la 
caloriferele artizanale, ar momi la noi răsfăţatul turist din uie. Ci nu se caută 
decât confortul, sau exoticul a ce adresăm atât văzului cu duhul cât şi 
simţurilor de jos, ca raritate culinară sau la crivat, fiindcă acele comunităţi 
ale lor, de mici artişti încremeniţi în experimentalism, sunt întocmai ca ale 
noastre, ale pensionarilor efeminaţi nelegalizându-se prostituția. lar în 
veşnicie ce plictiseşte, măi scârnăvie, e tocmai dispariția obligaţiei ce ai 
față de stomacul propriu şi-al familiei, de alergi tu atâta și eşti capabil de 
cele mai strigătoare la cer măgării, pentru o pulpă de porc, de-ţi lași 
secționat până şi sufletul de aur în locaţie de gestiune... 

— Şi pentru ce, pictore, roade-ţi-ar ratonii pensulele și blocul de 
schițe?! Pentru două-trei picături de sânge acolo, să ai cu ce unge botul, să 
pară că ţi-ai îndeplinit datoria elementară de vietate! 

Marius tresări potrivit până la tare, şi sufletul lui agăţat de un trup ce 
își tot amâna descompunerea naturală, se încălzi mizericordios. Făcu semn 
străjerilor. Ei doi, neclintit privind spre cota 260, unde fusese cândva moara 

lui Don Quijote, dintr-un ansamblu olandez presărat peste Prut în toată 
Basarabia şi peste Nistru, de lemnoase mori de vânt, îndeosebi în 
Cadrilaterul de Fag, marcat de cele patru cetăţi nordice, întemeiate de 
Alexandru cel Bun la 1400: Tarnopol, Rowno, Vinniţa și Berdicev. Trişti 
şi bătrâni ei înşişi, Codin şi Marin, puţin îngrijoraţi că se vor escalada 
revendicările şi se va ataca prefectura, lăsară mortul să se strecoare prin ușa 
întredeschisă şi străjuită a magaziei de scule a şantierului, închipuită dintr- 
un chioșc falimentar, căruia investitorul cult și rafinat i-a adus reabilitările 
necesare artei autentice a instalatorilor OK din zilele noastre. 

Pe lada de campanie a locotenentului de cavalerie Marius Ghizdavu, 
supradimensionată să încapă şevalet şi cărți, stăteau dând din picioare ca 
nişte fetițe la circ, două ţigănci răgușite, zbârcite şi late, imprevizibile, 
ofensive, grele, mereu indignate, feseniste. 

Ele purtau numele de cod Buicka și Volva. Ambele fuseseră livrate 
beneficiarului de Fundația  Nostradamică Zalmoxe Română a 
academicianului lon Codoi, directorul Institutului de Cercetări Ştiinţifice 
din România. O a treia doamnă, Mercedesa, nu se prezentase, fiind invitată 
şi la teveu. 

Ele, corturărese dar cărturărese, observaseră că mizeria în care Codin 
Vizitiul şi Marin Şoferul țineau pe neajutoratul boier poate conduce la 
transformarea şantierului într-o adevărată păducherniță. Spălaseră, 
vasăzică, vasele îngălate ce găsiseră, scuturaseră aşternuturile de pulberea 
roşie, dobrogeană, ca de Canal, adusă însă de vânturi septentrionale 
zăpăcite dinspre Hotin şi Camenița Podoliei. 

lar pe rogojina vietnameză muiată de molii așezară, între lumânări 
îndoite vrăjitoreşte înainte de să vină climaxul vrăjii, castronul negru, 
ceramică subţire de Marginea nu Oboga, plin cu sânge călduţ. 

Pensionarul Horea Bratu, deşi exersat sub Ceauşescu în cozi de 
formă dezorganizată la modul care-apucă, deși dădu din coate, nu reuşi 
decât să-şi moaie puţin buzele crăpate de nostalgie, pe care şi le lingea, pe 
urmă, totuşi cu nesaţ şi nu puţină indecenţă. 

Năvăliseră la unde se dădea sânge suflete tinere și viguroase din 
Cadrilaterul cetăților întemeiate de Roman-Vodă Întâiul pe la 1392, între 
Bug şi Nistru: Movilău, Uman, Cherson şi Odessa, cu prioritate specială 
cine şi-a dat seama, anticipând parcă străpungerea frontului nostru 
românesc din primăvara lui 1944, de cât de important este pentru 
asigurarea liniștii Europei ca această platformă strategică să se afle sub un 
riguros control latin, măcar valah. 

— Ba să am pardon, reacționă capacitat de bruma de sânge ca de un 
excitant puternic Bratu, este o inexactitate dublă aici! Cadrilaterul nordic 
de la 1400, al lui Alexandru cel Bun, se referă la cetățile Tarnopol, Rovno, 
Jitomir, nu Berdicev, bă, şi Vinniţa, pe când Cadrilaterul estic, înțeleptul 
Roman Întâiul l-a avansat binişor dincolo de Bug, nu numai la Uman şi 

aceeaşi Vinniţă, unde îşi avea mari herghelii, ci şi la Marea Neagră, 
stăpânind Nikolaevul pe malul stâng al fluviului, iar în incursiunile de 
patrulare ce organiza de mai multe ori pe an, scotocea pe direcția Lw6w, 
Berdicev, pe la sud de Kiev, peste Nipru, atingând Poltava şi chiar Izium 
pe Doneţ, la sud de Harkov, după cum la Marea de Azov s-a mers până la 
Melitopol, Taganrog şi Rostov, iar la Pontul Drept s-a cercetat întreg 
litoralul, trecându-se prin Perekop, Kerci, Novorossiisk, Soci, Suhumi și 
Batumi, din punct de vedere al marii planificări strategice fiind demnă de 
remarcat instituirea încă de la bravul Roman-Vodă Melodul a principiului 
apărării avansate, care era pe atunci nu stăpânirea Transnistriei, ci a ocupa 
nordul Mării de Azov, ceea ce implica un control etanş chiar asupra 
portavionului îndreptat de veacuri împotriva României, care este Crimeia. 
A fi cu plăieşii, considera în ședințele de consiliu cu boierii săi acest Mare 
Conducător, pe Aliniamentul de Ulm Jdanov-Stalino-Gorlovka-lzium, deci 
parțial pe Doneţ, parțial monitorizând Stepa Nogaică, este chezăşia celor 
mai măreţe realizări ale ginții noastre latine desantate dincolo de manşonul 
provizoriu maghiaro-iugoslavo-bulgar! Numai în linişte am fi dat, cum 
vrea la spirit Jenică, tot atâta cât latinii greşit orientaţi catolic, da-da, numai 
în liniştea dinspre Asia, domnilor, mergea, dacă am fi ţinut acest 
Aliniament de Ulm Jdanov-Stalino-Gorlovka-lzium, rezistând la toate 
barbariile! 

— Aici e marea slăbiciune a verticalizării jocului, privi ca Einstein în 
sus popa Tani, turnul de cărți bune înălțat cu atâta erudiție şi trudă, în lunga 
lui viață, de Iancu Noveanu, de Jenel: Marea Recuperare a istoriei netrăite 
nu se poate împlini câtă vreme nu avem garanţia că am putea lucra secole 
lungi la aceeași catedrală, netulburaţi de nimeni de dincolo de Cadrilaterul 
de Fag Tarnopol-Rovno-Jitomir-Vinniţa, în septentrionul lucidității 
noastre, și de Cadrilaterul de Tei Movilău-Uman-Nicolaev-Odessa, în 
răsăritul liric, ceea ce e totuna cu a spune, ca Roman-Vodă Melodul, că 
musai să hălăduim a fi-n permanenţă cu plăieşii fixaţi pe observatoarele de 
avangardă de pe valul trasat înainte de Traian sau de melomanul Burebista, 
la nord de Marea de Azov, cam pe linia imaginară ce uneşte vechile dave 
de la Jdanov, Stalinodava, Gorlovka şi Izium, cea din urmă oglindindu-se 
cu mâhnire şi azi în valurile mărunte ale Doneţului, parcă mai așteptând să 
se-ntindă spre ea umbra vechiului stăpânitor bărbos şi demn, care a fost 
totdeauna pe acest balşoi meleag dacul nostru liber, dublu reprezentat în 
marele Muzeu Arheologic napoletan, cu căciuli una de la Cotul Donului, 
cealaltă din Stepa Calmucă, neschimbate două milenii. 

— Domnule general de propagandă Horea Bratu, permiteți să 
raportez! îşi arătă parcă ostentativ botul de vampir Grişa, lăsat din simpatie 
pentru tinereţea lui, îndelung să se adape la ţigănci. E în duh şi fostul nostru 
luptător național Voicu Ghizdavu pe-aici, şi, oare, ar fi o mare dreptate azi 
să-i contrazicem gazdei noastre tot ce are ea mai progresist? 

— Ar fi ca o senzație de nelegiuire, observară în cor ginerii 
colonelului Moga: Stelică, Mitică și Petrică, purtători tot de căciuli albe la 
Stalingrad, mai călduroase decât căştile de oţel vestic sau decât alea 
urecheate, din blăniță de iepure estic vopsit. 

— Aşa-i, domnule locotenent-major pandur scriitor Grişa Căinaru! 
stătu cu frică încercatul până la Manciuria analist. Şi tocmai faptul că vreau 
să îmi afirm recunoştinţa fierbinte pentru cele învăţate de la muncitori şi 
țărani... Pentru mine, este lângă inimă observaţia că o asemenea istorie, 
care n-a fost să fie ca mod de producţie, în orice caz, era o năzuință 
progresistă: s-ar fi accelerat apariția clasei uvriere, încât s-ar fi deschis 
calea înfiripării de către intelectuali dialectici a unui parrtid cu adevărat 
revoliuţioner, care să ia averi, cum preconizează Sergiu Enache, sau care 
doar să pedepsească, în locul lui Dumnezeu, cum visează să ne reeduce 
Alin Vișan, dar preşedintele-voievod Zahei Avăcăressi va scăpa ţara de 
această  neagreată perspectivă destabilizatoare, aşezând un factor 
constituțional de echilibru şi de reacție rapidă în calea elementelor 
acaparatoare ale puterii, care uneltesc să facă un fel de baie de sânge rural 
în anul periculos 2007! 

— Măi copii, interveni veşnicul împăciuitorist Voicu Ghizdavu, cu 
mare muierească milă de părul albit de ploile siberiene şi manciuriene al 
Bratului, de ce nu vreţi voi să vă comportaţi ca nişte fiinţe umane perfect 
raționale, deci cu frică de Atotputernicul, aşa, pentru orice eventualitate, 
poate că există? 

Avea şi el, politologul, bot de vampir roşu de sângele inepuizabil 
preparat de țigăncile lui Codoi, prezentând în plus, suplu şi grațios ca o 
topmodelă, două vânătăi grele-n coaste, cauzate de soldaţii sovietici şi 
naziști cu care se luase-n gură la coada la castron, apărând zvonul că altă 
doză nu se mai dă azi. 

Bucătăreasa boierului, Lina, rămăsese albă ca aluatul, cu un deget 
uitat în gură, neînţelegând de ce se ceartă morţii ca și cum ar fi nişte vii. 
Explicaţia fiind că ofiţerii germani nu avuseseră parte de mormânt, trufia 
înstăpânirii definitive a lui Hitler în locul lui Stalin generând obiceiul 
funerar cretin de a planta tupeist cadavrele de rasă superioară în chiar 
centrul localităţilor ruseşti, în grădinile publice, unde au avut rău de suferit 
un tratament neospitalier la revenirea totalitarismului care s-a arătat 
superior în confruntarea armată, pe când sufletele ofițerilor sovietici 
rătăcitoare dinspre Berlin pe la Miorcani la cota 260, de unde se panoramau 
mişto meandrele râului despărțitor de frați, între localitățile Păltiniş și 
Rădăuți-Prut, erau şi ele surescitate, acum când bolşevismul căzuse întrucât 
nomenclatura acumulase primitiv capital începând cam de cum Hrușciov 
se lăsase de înghețuri stalinist-troțkiste, de revoluţie permanentă. Unele 
elemente politruce mai culte erau contrariate de menținerea semnificației 
false a jertfei tinereții lor: pe osuare, încă se mai reliefa Steaua Roşie ca 

simbol al cotropirii de către cominternişti a întregii Omeniri de cinci 
continente, iară nu s-a lipit strămoşeasca pravoslavnică Cruce, să arate 
generațiilor mai noi, depunătoare ale buchetului de mireasă, cum că Ei au 
murit cu adevărat pentru Patrie, Neam şi eventual Țar, nicidecum pentru 
biruinţa unei ideologii monstruoase asupra alteia bestiale, haraşo, dar și 
asupra capitalismelor naturale, izvorâte din recunoaşterea egoismului 
omenesc ca factor activ al progresului global al civilizației multilateral 
dezvoltate din lăcomie, pe neîncăpătoarea planetă Pământ. 

— Culmea fiind, mai zise Marius privind cu drag la taică-su cum se 
adăpa cu sângele inepuizabil din castronul negru, că mai patrulează pe-aici 
şi ar achieza bucuroşi la înălţarea locului de pomenire, numeroase cete de 
partizani din Carpaţii foarte nordici și foarte păduroși, cumva mai adânc 
galițieni, contemporani Rezistenței noastre din Banat, dar parcă bătându- 
se cu mai mare îndârjire, fiindcă asupra lor mitul venirii americanilor 
prezenta credibilitate minimă, atâta vreme cât avioanele B-S2 nu 
bombardaseră cu sălbăticie gările din Harkov, Kiev, Jitomir, Rovno şi 
Lw6w... Cum la noi cu Gara de Nord în aprilie 1944 şi cartierul învecinat 
de s-a numit, de aceea, Griviţa Roşie, bombardat năprasnic, terciuit cu tot 
cu trenuri de familii de refugiați recenți dinspre Cernăuţi-laşi-Chișinău şi, 
macabru, cu Cimitirul Sfintei Vineri cu tot! 

Marius se aşeză pe o bază mai amplă pe lada sa de campanie, 
aplecându-se visător înainte, cu bărbia pudrată sprijinită fiabil pe măciulia 
de fildeş a bastonului său, achiziționat de valetul Marin de la rollsroisul 
întredeschis al unui maharajah mecenar. Mecenar de fotbaliști, de 
supradotate şi de expo-câini. 

Ochi închişi motăneşte, trabuc, surâs de vie satisfacție felină. 

Voicu Ghizdavu se înfățișa nu ca ultimă imagine precadavru de pe 
la 1940, ci ca tânăr întors de la studii geografice din Reichul vechi, la 1904, 
încântat la Breslau de, dracu ştie ce e alea, hale pentru citit, a căror 
existență-deja şi frecventare asiduă de către frații țărani ar fi permis la noi 
o mai bună negociere a învoielilor agricole, asigurând astfel pacea socială 
cu arendașul de altă confesiune şi cu latifundiarul absenteist, evitându-se 
trista explozie de la 1907, pe care vor cu atâta ardoare să o aniverseze 
masiv, secular 2007, extremiști ca Alin Vișan, Oreste Bogza, Tristan 
Băluţeanu şi chiar demonul de Sergiu Enache cu frate-su Viorel Pepi (Vip), 
cari şi-au propus scopuri revanşarde, de reimpărțire a proprietăţii politice 
asupra poporului, instigaţi şi finanțaţi din Sud, Est şi Vest, ca să se 
plinească în manualele alternative teza celor Trei Calamităţi abătute peste 
civilizația noastră: turcii păgâni, comunismul ateu şi femeiul. 

— La 1907, agita Sergiu Semănătorul din 7 ianuarie 1907, nici la 
Bucureşti, nici la Iaşi, Florența Galiției Mari, nu existau biblioteci publice 
altele decât ale specialiştilor, — profesori, studenţi şi eventual liceeni: a 
Regelui Carol |, a Academiei, respectiv a lui Eminescu. Ce să mai vorbeşti 

de oraşe, târguri și sate! Așa de îngălată ne-a fost burghezo-moşierimea, ca 
o dominațiune plutocratică, încât nepracticând Luminarea Poporului, 
putem zice ca Marius Ghizdavu, că şi-a meritat sălbătăcia Gulagului 
Românesc, Romlagul... 

— Băi Sergiule, se chiar enervă Alin pieptănându-se, tu-ți morții-n 
gură, ție, şi mă-tii mămăliga dintre dinţi, tu eşti cam inconștient, să mor în 
stare de libertate dacă am eu vreun interes să te manipulez! Fiindcă spre 
deosebire de alții, eu am ginit gândul tău ascuns şi e o dovadă de prietenie 
că mă demasc, trăiască mă-ta!... Tu nu-l respecţi pe unchi-tu, chit că te-a 
ajutat moralmente şi financiar ca un tată, în plm... Ţu să-i dovedeşti că 
avere ca a lui poţi să dobândeşti şi tu, ba şi putere şi relaţii. Bun! Dar tot 
ce-ţi bese mintea e să împingi Strada să ceară naţionalizări, pentru ca 
pescuind ea în ape uzate tulburi, să dai şi tu lovitura de mortier, pe motiv 
că statul e cel mai idiot util administrator! Nu ţine, bă! Pe de-o parte, îi tai 
din osânză Jupânului, pe de alta ţi-o transplantezi numai ţie, şi numai la 
subfamilia ta, nişte posibilități de să nu mai muncească o mie de ani! Or, o 
familie e indivizibilă, băi! Eşti total ilogic din perspectivă mafiotă, care 
respectă familia. 

— Puterea, îşi încreți Sergiu (Sir), ginerele Irinucăi Morgenstern, 
rădăcina nasului, scremându-se telegenic a gândi cugetare, e ca un ovul de- 
al lui Cioropel sau de-al lui Au-mă-doare, spre care gravitează, înotând 
spasmodic, unşpe milioane de candidaţi, ca în orice pluralism. Tot așa şi 
tu, Aline, băga-mi-aş agentul termic în gigacaloria ta, să nu-mi spui tu mie 
că generația nouă, a ta şi a descreieratului de Oreste Bogza, ar vorbi numai 
ea în numele tutulor morților veacului XX, care s-au jertfit în războaie şi 
revoluţii, sau protestează că de ce păduchii din capul Ţării, în 22 de ani, n- 
au realizat pe probleme de apărare culturală identitară nici 10% din ce-a 
produs România Regală de la 1918 la 1940. Pe când eu întreb electoratul 
de-a dreptul: ce poponar trebuie belit c-am pierdut la scor întrecerea 
ssocialistă cu Ungaria horthistă, deşi sângele vărsat în Galiția Mare la 1953, 
la 1956, la 1968, la 1980 — şi la 1991, doar trei victime la Moscova! — e 
mult mai puţin la alți decât al martirilor Revoluţiei noastre din 1989, 
începută în Basarabia, victorioasă la Timişoara şi împuşcată la București, 
de fesenismul organizat cât teroriștii lui ţineau priponit boborul la 
tembelizor, cu rezultatul întoarcerii nu la 1940, când ne-au distrus hotarele 
Cominternul şi Fascismul, ci la statul fără noroc, improvizat monopartid 
comunist, de neofanarioţi şi cumani, la 6 Martie 1945, apoi poleit cu mai 
multe partide comuniste la 20 Mai 1990... 

— Ceea ce a condus în final la fesenizarea PNL-Parizer şi PNŢ- 
Borviz, completă lancu Noveanu, bruscând pe academicianul Coriolan 
Pigu de la PSD-Zeamă-de-varză, şeful grupului interparlamentar de 
radioascultare, care se străduia să demonstreze absurditatea tezei 
ghizdaviene că, înainte de a introbăga capital în Galiţia Mare, Occidentul, 

dar nu numai uie şi SUA, ci şi Australia, trebuie să investească în 
Infrastructura Intelectuală din RO, în cărți, sidiroame, videocasete de la 
muzee  virtuoase, filme de artă, ontologii, spectacole solitare 
autoperformante, creând îndeosebi case de cultură cu biblioteci digitale. 

— Totul, zâmbi criticul de artă boxer Viorel Pepi Enache (Vip), ca un 
sublim baraj de conştiinţă Muay Thai în contra revenirii comuniştilor în 
funcții de conducere, încât să nu mai poată ei fomenta îngrijorarea Galiției 
Mari privind organizarea unei cabale a tăcerii în jurul expoziţiei itinerante 
Peisajul periculos, a defunctei Halszka Chrzastowska, proiectată de cuplul 
critic Nanni Cariamaa şi Elmar Piutsip să străbată itinerariul spiritual 
Kaunas, Vilnius, Dorpat, Minsk, Moghilev, Smolensk, cu Vitebskul strict 
inclus, aşa cum susținea miss Agnieszka, intervievată de femei celebre în 
Cadrilaterul de Hrișcă Brest, Gomel, Viazma, Kaliningrad, al cărui control 
trebuie să se afle permanent în atenția noii burghezo-moşierimi din 
România, deoarece așa cum a demonstrat savantul lon Codoi, cercetând 
viziunile colorate ale Buickăi și Volvei, din pricina încălzirii globale zidul 
strategic crezut chinezesc, constituit de smârcurile Pripeatului cernobelit, 
ar putea să sece ca Lacul Aral, lăsând expusă invaziilor dinspre borealul 
septentrion, latinitatea noastră, surprinsă încă-n neglijeu, nici măcar rasă, 
epilată şi pieptănată, deci incapabilă a giuca în Universal altfel decât prin 
olimpicii cu creier de export şi olimpicele alea cu ceva vocaţie-n 
videochat... 

—  Pe-acest meleaggg, iubit și draaaag, dintotdeauna, răpăi 
batjocoritor la Alin şi Sergiu liderul Gărzii de Silicon, domnul Oreste 
Bogza, care îşi transfera de la tac-su din conturi cât voiau vrăbioarele lui, 
Cioropel și Au-mă-doare, toate feteleee vine la mare, când răsare luna, una 
câte una, până la epuizarrrre!!! 

Căpitan de tip nou, el considera tastatura revolverul de mâine şi 
poposise vineri seara la hotel la Pomârla, venind din nord de la Noua Suliţă, 
unde chefuise cu nişte paţani ucraineni din Cernăuţi, hăcheri şi ei, dar 
sâmbătă seara se bătuse cu nişte racheţi la discotecă la Suharău şi fusese 
oblojit pe iarbă la dispensar la Darabani de o infirmieră bălaie, tandră ca de 
război. Moldoveancă şmecheră, asta îi dictase o adresă din Miorcani şi așa 
se explică apariția lui inopinată la şantierul motelului, unde Sergiu şi Alin 
se angajaseră salahori, niet devuşka iz Miorkani, ci din Coţuşca, sat 
străvechi răzeşesc de la poalele Bodronului, câteva verste bune de mers ca 
Don Quijote, pe colbuit drum de ţară tot spre sud. 

Tânăr întreprinzător, gagicar, așa se ţinea şi Voicu Ghizdavu, spre 
marea mulțumire a lui Marius, ameliorându-și imaginea ultimilor ani, de 
tată-n cărucior, după ce îl ajunseseră sechelele prizonieratului alsacian, 
suferit pentru Întregirea ceea a Neamului, compromisă în etape, feseniștii 
originari pierzând fâșia Transnistria, apoi cei de strânsură Basarabia, 
lăsând-o în conturul forfecat de Molotov-Stalin, ba tăindu-i și lumina de la 

Bucureşti cu reforma energetică, deschizând această piaţă românească de 
Est pentru furnizorii de energie electrică din Ungaria fostă horthistă la 
1940)! 

EI trecu la volan, asistat de Căpitanul Oreste Bogza, care se alesese 
singur şef şi râdea de scrupulele plutonierilor Sergiu şi Alin, de a iniția 
printr-un referendum netezirea averilor sau construirea, cu păduchii din 
capul Ţării concentrați, a autostrăzii Bucureşti - Buzău - Focşani - Pașcani 
- Târgu Neamţ - Miercurea Nirajului - Târgu Mureş - Borş - Budapesta - 
Strasbourg. 

— A construi aici la Miorcani un Cazino de arhitectură niseană, își 
încreți Voicu rădăcina nasului a craidon de pe Promenada Englezilor, 
stabiliment pandant baroc celui de la Tomis, pe principiul autorizaţiei de 
construcție pe bază de stil, cerută de Marea Recuperare a lui Jenică 
Noveanu, mie-mi pute a vis donquijotesc de a prăpădi capitalul 
investitorului străin, pe care l-am vizitat recent la Santa Diana şi-ţi 
transmite salutări, Marius, din partea lui personal, a Virginicăi, a nepoților 
tăi Alex şi Walt (Vicky), precum şi a strănepoțţilor John, Caroline (Oona), 
Marlon, Lizzy, Emily, Gobind și Niel (Nilă), perpetuitori în exil a numelui 
casei noastre, interesaţi deci de Fundaţia ridicată de devotatul nostru doctor 
Cezar Bogza, la Ziduri-Pribegi. 

Constat, o preaiubit al meu fiu, că perfida Isadora, a mea strănepoată 
elvețiană de la tine, strălucită clavecinistă, dată de mă-sa Irinuca la Schola 
Cantorum Basiliensis, a binevoit a-şi proiecta cariera în jurul numelui 
german de la softistul ei tată, Morgenstern, pe care l-ar vrea impus şi 
logodnicului ei, Sergiu Enache-Morgenstern, hm, ajungându-se la un 
consens pseudo-eminescian: el, Luceafărul politicii tinere, implementând 
anti-pietatea filială să anchetați pă drăguţii dă părinţi că de ce-o fi ţara lor 
printre cele mai împuţite (fiindcă a pierdut Războiul Sfânt!), cine trebuie 
lăsat gol puşcă și chiar belit, ceea ce înseamnă, fiule risipitor, că cât ai 
ostenit tu dintr-un așternut în altul, şi iaca, na, numele casei noastre, 
Ghizdavu, e ferit de noaptea uitării doar prin colaterala Virginichii, prin 
Theo! Însă nu dispera ca Noveanu, ci fii un teolog al optimismului ca 
Damian! Fiindcă omenirea, ca Fiică Risipitoare, a dezvoltat tehnologiile, 
să supunem cu autoritate quasi-stalinistă natura, nefund probleme s-o şi 
regulăm artificial, ca pe Rocinante, ceea ce Augustus se şi gândeşte să te 
finanţeze să-ți cauţi ovul de la fetele tabloide, ca Cioropel, Tira Misu şi Au- 
mă-doare, pe net, precum şi o purtătoare să şi-l implanteze, întru ca să ţi-l 
predea la termen, nou-nouţ... 

— Dincolo, pe malul stâng al Prutului, în pitoreasca regiune Cernăuţi, 
ocoli vicleanul pictor alsacian răspunsul la genezica propunere, avem cale 
ferată și autostradă spre fascinantul Far Est, în perspectiva spargerii 
granițelor intraeuropene până la Munţii Ural şi poate mai departe de 
aliniamentul Nijni 'Taghil, Ekaterinburg, Sverdlovsk, Celeabinsk, 

Magnitogorsk, considerat de generalul Bratu indispensabil pentru o 
latinizare a Răsăritului, înlesnită de opţiunea tuturor pentru aceeași 
ortodoxie, în timp ce strategul de cafenea Leonida Glagoveanu, furnizor de 
fasole cu costiţă/ cârnaţi, îl combătea că e suficient să avansăm plăieșii doar 
până la Kalmîkovo, pe călduţa apă dinspre Caspica a fluviului Ural, în 
Kazahstan, dincolo de mlaștinile sărăturoase pe care le-am întâlnit eu cu 
Otto Runge, fotografiind de pe cămile pitoreasca stepă de la răsărit de 
Tariţin, Stalingrad şi lata imensitate a Volgăi, în măreaţa iarnă 1942-1943, 
iar azi întrevedem la Prut creşterea necontenită a cererii, în întreg spațiul 
Balşaiei noastre Galiţii spirituale, de facilități la spălare de bani, ceea ce 
justifică a ridica, precum o minune ca Farul din Alexandria, Cazinoul de la 
Miorcani. Nu-ţi paie lucru de şagă! Cu aparatura de zgonhen a Las 
Vegasului, trimisă de Vicky şi Alex, sume uriaşe vor fi întoarse în Bolşaia 
mea Galiţia, în Lembergul meu natal, sub formă de sponsorizări pe 
probleme de cultură recuperatorie, începând cu statua lui Eminescu cea atât 
de firească pe mal de Baltică, la doi paşi de Cazinoul din Kaliningrad, unde 
a pierdut Kant două sute de ruble de argint luate pe Rațiunea Pură, şi 
continuând cu o Rotondă de scriitori ca-n Cişmigiu, dar plasată în Grădina 
Publică din Tartu, cu busturile marilor români ce-au studiat sub ţarism la 
Universitatea Mihail Roller, zisă pe atunci a Dorpatului... 

— Universitate, protocronist, cam multiculturală! aplaudă scholarul 
Coriolan Pigu, şeful comisariatului poporului pentru relația puterii cu 
opoziţia evitându-se dubla imputare a doctoratelor, membru al grupurilor 
parlamentare de prietenie cu republici post-sovietice. Adică voi credeţi, se 
temu el de boturile hăitașilor Codin şi Marin, că se compară anii de lagăr, 
temniță și D. O. ale zekului român cu micile neajunsuri ale Tranziţiei 
actuale? Aveţi sinistroză, cumva? Senzaţia de penurie mai fiind şi relativă, 
resimţindu-se nu c-aţi trăi mai rău ca înainte, ci doar fiindcă n-aţi învăţat 
nici la şcoală, nici acasă, nici la teveu cum să vă feriți de retrovirusul 
sinistrozei, protejându-vă fie şi cu ajutorul hihilizei! 

— Şi de ce opere să ne râdem? Tot la Miorcani, a printat în 3D Marius 
cu Şcoala de la Sonnenheim Statueta recrutului care pleacă la război. Cu 
căciulă de cioban, cu valiză de lemn, ferecată cu belciuge şi lacăt. Cu sticlă 
de rachiu în buzunarul paltonului. Cu o veselie de flăcău tomnatic dornic 
de viaţă! Pentru astfel de bibelouri de porțelan, naționalistul trebuie expus 
oprobiului public, fie şi 60 de ani prea târziu, de către lichelele activiste ale 
postromânismului. 

— Singura vină a lui Marius când se uita la recruți, îl apără framacista 
de război Eliza Alexandrescu, e că avansul ăla rapid german era înşelător. 
Birocrații sovietici atacați sunau uluiți mai sus, cin cu cin, până la 
Moscova, şi întrebau ce dispoziţii să dea, suntem bombardaţi! Primeau 
uneori răspunsuri deşucheate de la noi veniţi în funcții în locul celor epurați 
de curând, nişte incompetenţi: 

— 'Tovarășe colonel, ai căpiat? Oare de ce ne comunici necodificat 
astfel de informaţii secrete?... Sabotorule! Kulakule!  Provocator 
kornilovist! 

Totodată, aprovizionarea Armatei Roșii era blocată pentru că întreg 
parcul de transport îl acaparase NKVD-ul pentru a transporta spre Ural şi 
Sibir sclavii din Molotovia, teoretic zek-ul fiind cel mai ieftin rob, dacă 
citeşti bine Das Kapital, în originalul german, fiindcă Marx se distra cu 
multe jocuri de cuvinte. 

— Marx e tabu în Occident! Taskul nostru ca oengiști activişti 
pacifişti e doar să ne râdem că, în anumite schițe din Războiul Sfânt, 
Ghizdavu exagerează mizeria dotărilor. Nişte soldaţi, uite, joacă fotbal cu 
o cutie de conserve Leonida! Potcoavele bocancilor scot scântei pe 
macadamul cazărmii. Talpa li-i găurită și acoperită cu tablă decupată tot 
dintr-o conservă. Scenă cu soldați cârpind mantale, întrețesând coatele 
vestonului sau peticind turul pantalonilor. Coadă la brutăria de campanie. 
Vin cărăuşii cu marmitele la manutanţă, asigurând trupei vecinica supă de 
păsat. Scenă cu eroi duși la groapă fără uniformă şi desculți, deoarece alt 
echipament nu venea pe front. Episodul teribil în care, primind alți bocanci 
în locul celor rupți, un soldat găsește într-unul resturile piciorului unui 
camarad sfârtecat de obuz! 

Încercare de a zugrăvi iluzia remuşcării. Un locotenent pedepsind cu 
târâş, culcat, aviaţie inamică, trei soldaţi care având în sector de curățat 
dimineaţa tocmai closetul comandantului, în lipsă de altceva se slujiseră de 
o găleată roşie de la panoul pentru stingerea incendiilor. Seara însă îi 
văzuse stivuiți într-o căruţă, nu doar uciși, ci şi dezbrăcaţi, ciopârțiți, 
mutilați, decapitați, sub inscripţia „Soldat român, iată chipul tău de mâine.“ 
Victime ale unei infiltrații a partizanilor, probabil nişte calmuci marxiști, îi 
surprinseseră singuri pe câmp adunând paie pentru cai şi pentru foc doar 
cu greble de lemn, ca la ei în comună. 

— Bolşevismul creează automate psihice de valoare combativă 
comparabilă cu a celor produse de nazism. Se bat aşa cum li se ordonă. La 
început, au răspuns cu ofensivă la ofensivă, atacând orbește în câmp 
deschis şi căzând secerați cu miile. Pe urmă, i-am văzut cramponându-se 
eroic de câte o poziţie absolut lipsită de importanță. Nu se predau, având 
rude ostatice la Beria, şi nu iau prizonieri. 

— Ei, gata-i Memorialul întoarcerii morţilor de la Stalingrad? se răsti 
ministrul culturii Terente Frunzăverde la Marius, bănuind c-avea relaţii la 
Strasbourg dacă primise acolo comanda pentru exterioarele Stadionului 
Municipal, punându-și Atelierul să lipească plăcuță cu plăcuță, sub 
genericul „Golul Victoriei!“, câteva zeci de mii din cele câteva sute de mii 
mici de portrete de om, ca pentru buletin, utilizate și de doctor Cezar Bogza 
în monumentala sa antropologie aplicată, Repetabilitatea umană. 

Ca portret de liberalo-țărănist democrat, Coriolan Pigu purta pălărie 

sadoveniană mare, de vânător şi pescar, radiind perpetuu de 
debordabilitatea tropicană a naturii naționale. Așa se şi explică de ce când 
s-a dus Sergiu Enache-Morgenstern şi cu Isadora sa, să-l tocmească naș, 
stăpâna casei i-a întrebat că cu ce să vă servesc ca fripturică, cu căprioară, 
cu mistreţ sau cu fazan? lar ei tocmai veneau de la Jenică Noveanu, din 
Ferentari, găsit profund angoasat de păduchii din capul Țării, nu de ai 
propriei sale austerități și nu-i mai păsa dacă termină sau lasă ca operă 
deschisă, adică abandonată, sinteza analitică Marea Recuperare. 

— Noveanu, băi? se enervă popa Tani când auzi de la dublul mixt 
româno-elvețian venit să se programeze la cununie, că filologul a zis că 
moșulică pictorul ar fi mai benefic pentru toţi să fie închis la un azil decât 
să-şi prăpădească banii la Lwow. Ăsta, mă?... Nu ştiţi voi ăştia mai tinerii 
cine e Noveanu ăsta... Ascultaţi aici la mine, copii, că eu am botezat, 
cununat, măsluit şi înhumat legiuni, legiuni de oameni, la câtă vechime m- 
a învrednicit Dumnezeu să acumulez, exercitându-mi profesia încă din 
vreme de război sfânt, în Basarabia, Bucovina, Transnistria, Donbas, 
Kuban, Crimeia, Caucaz, Cotul Donului și Stepa Calmucă, precum și în 
sens contrar, de la Volga la Siret, fiind asimilat ca prizonier, în exercițiul 
funcțiunii, pe când slujeam un mort, imediat după evenimentele de 
răsturnare a cuplului celor doi Antoneşti şi de implementare, împământare 
şi împământenire a unei guvernări de coaliție care, cu ochii poate protejaţi 
ca la eclipsa 1999 totală, azi o vedem și nu e, fiindcă deja aia nu mai 
reprezenta o alianță lberalo-ţărănisto-socialistă-bolşevică, ci feseneală 
veritabilă: PNL-Parizer, PNŢ-Borviz şi PSD-Zeamă-de-varză, odată 
măturate-n 1938 de pe ringul istoriei, de către marele Voievod al Culturii, 
Regele Îndrăgostit, Carol al II-lea, ele n-au mai putut renaşte din substanţa 
națională nici în 1944, cu Tătărescu, Maniu şi Voitec, darmite la 1990 cu 
numai Radu Câmpeanu, Coposu, Raţiu şi Cunescu! 

— Oricum, dădu nepăsător din umeri Codin, programul revoluției 
antibolșevice de la 1989, a fost că să plagiem și noi ce fac, adică ce se 
făceau că fac, ungurii, polonezii, cehii, slovacii lui Dubcek, redegiştii... 

— Să-i plajiem? îi tăie Marin macaroana cu o spaghetă subțire și 
tăloasă ca aţa de mămăligă. Emanaţii din capul Ţării au vrut să fie o-ri-gi- 
nali şi de-aia au pierdut întrecerea ssocialistă cu vest-galițienii de la 
Vişegrad, deşi nici nu trebuia să gândească, ci doar să aplice motamo, la 
Bucureşti, Baia Mare şi Lw6w, proclamația boierului Marius Ghi, să 
maimuțărim şi noi acilea-n Est cum se face jinul spiritualităţii democratice 
la el în Alsacia de Vest! 

— Păi, ce naiba, mă animalule, noi suntem alsacieni? lătră la lup 
sponsorul principal al emisiunii, Jan Enache, îngrijorat că după iminenta 
spargere a graniţelor, integrându-ne regional cu ucrainenii spre Cernăuţi și 
cu bulgarii spre Balcic sau Taraclia, industria turismului va lua avânt ca 
ursul după hibernare și, atunci, dacă frații Ghizdavu spală bani într-un 

caravanserai cu Cazino la Miorcani sub far, e benefic, Sergiule, studiul de 
fezabilitate dacă nu cumva pe malul drept al Prutului, cu pitorescul ei vino- 
ncoa Coasta Ibăneştilor pe fundal, nu s-ar putea crea o replică imobiliară 
nordică la Mogoşoaia Beach, iar pe cale de consecință politică, legislativă 
şi executivă, să se declare zona „zonă defavorizată şi rezervaţie naturală în 
scop de turism rural“, adică toată lunca dintre râurile Başeu şi Podriga, cu 
tot cu Cadrilaterul de soc circumscris acesteia: Havârna, Hudești, 
Conceşti, Mileanca, sate vechi, răzăşești şi mazile, unde s-a mai păstrat vie 
Tradiţia şi bătrânii povestesc cu plăcere drumeţilor tineri de 1907. 

Drumeţ şi tânăr rămăsese şi prozatorul român contemporan cu Dej, 
Grigore Căinaru, holbându-se ca la televizor prin fereastră în Ferentari la 
Iancu Noveanu, care unde se mutase cu toate cărțile definitiv la curte după 
ce i se intoxicase la bloc iubita cu gazele lui Ceauşescu, în groaznica iarnă 
a lui 1986. 

Orgolios şi eseist, el sta cu fesul de bumbac bine strâns pe cap ca și 
cum ar fi vrut să-şi protejeze actul gândirii de mediul înconjurător ostil. 

— Republica răsprofilor, stat antiintelectual! încheia el Marea 
Recuperare, luându-se de universitarii angajați ai puterii, cum ar fi la 
preşedinţie, guvern, senat, agenţii, că de ce permit ei ca, cum alarmează la 
noi presa, ştăbimea întreprinderilor falimentare ale statului să aibă salariu 
pe cap de... specialist cât până la o sută de învăţătorese şi că mai mult ca 
sigur că, la aşa irezistibilă miză, numirea în post nu mai e pă competență, 
ci clientelară, încât se naşte paradoxul ca demnitarii să se dea plângăreţi c- 
ar avea salarii mici şi să ne ceară să-i iubim! 

Și pronunțând ca excitant sintagma neterminată a iubi, bătrânul 
filosof al culturii avu pe repede înainte o senzaţie ontologică 
incomensurabilă, exact ca atuncea când romancierul francez Marcel 
Proust, muşcând din madlenă, şi-a adus aminte că n-a tras podul de la mal. 

— Bătrân hbidinos, se spovedi el neîntrebat despre raptus, eu încă am 
în vedere perechea de surprize surprize a animatoarel... 

La care popa Tani, holbându-se la papirusul său Fiica risipitoare, 
avu o senzaţie de interzicere, pentru că lancu Noveanu fusese toată viața 
un principial fanatic de preferase să-i moară nevasta gazată la aragaz și fiul, 
Albert, înecat în Dunăre la Kladovo de grăniceri. Decât să facă el vreun 
compromis bănos cu puterea, comunistă, fesenistă sau cripto-fesenistă. 

Voia din suflet să scrie el ca paroh, în numele enoriașilor altuia, la 
emisiunea de surprize uichindale a televiziunii de stat? Că uite aşa, aşa, aşa, 
avem şi noi un scriitor paşoptist în Ferentari de-a compus poemul dantesc 
Marea Recuperare şi nu îi putem ocaziona oare bucuria, poate mortală, să- 
i găsim un sponsor generos, în aceste vremuri de mare restrişte pentru 
viermi şi de huzur pentru marii hoitari intuşabili? 

— Încă nu s-a născut ăla care să mă sponsorizeze pe mine! avu 
vedenia cărturarului mizantrop rânjind ca un sihastru ce-și aruncă 

uăcmenul într-o crevasă, tremură frustrat și vărsă din cafeaua arabică 
robustă prăjită în stil italian. În aceste timpuri de carte culinară utilitară, îţi 
poţi arde liniştit manuscrisele de 1681 pagini, ca Paşadia, votezi pe 
Coriolan Pigu doar ca să nu vină la guvern SMT şi Gabi Ţăpoieşu, deschizi 
televizorul abia la ora 21 când încep ştirile în Vest pe canale, te uiţi la Claire 
Chazal şi, insomniac, asculţi de la unu la cinci, înapoi pe bulgari, la radio, 
patru excelente ore nocturne de muzică de artă, în interpretări pe care, din 
pricina neimpozitării plutocrației, canalele noastre nu şi le pot permite, nici 
pe Cultural, nici pe Muzical, inclusiv Celibidache, Radu Lupu, Gheorghe 
Zamfir şi nesfârşit de mulți alţii... Ca să nu mai zic de Deschidere! 
Imaginează-ţi, frate Athanasie, că am ascultat pe canalul Hristo Botev Iona 
lui Marin Sorescu, într-o montare fenomenală, de mi-am dat seama de 
dincolo de barierele de limbă ce ascult eu în nocturnă pe bulgari! 

Şi cât de percutant structurează ei în jurul câte unei teme fiecare 
astfel de calup de patru ore! 

Pe când la noi, la noi, la noi afonii din capul Ţării au scos practic 
muzica mare de pe Programul doi pe motiv că o bagă pe patru, dar nu bat 
cu antena lor decât până la Căţelu, care e ca un Heiligenstadt vienez al 
Bucureştilor! 

Se încalcă astfel, şi n-avem antenă de calitate doar pentru c-am 
pierdut Războiul Sfânt, un drept fundamental al omului românesc: dreptul 
de a ști, de a fi informat că există şi muzică simfonică pe această planetă 
nesimțită! 

Ca să nu mai vorbesc că muzica religioasă, ca mai scumpă, fiind cu 
solişti şi cor, aproape c-a dispărut cu totul, pe când odinioară era o... un 
fluxxx, cum se zice acuma, un flux întreg sâmbăta dimineaţa pe Muzical! 

— Bine, se înnegri de ciudă pe noua franemasonerie pur românească, 
şi chipul osos al bătrânului teolog, ai destulă imaginație conspiraționistă, 
cred, să localizezi de unde vine lovitura asta! Din moment ce nouăzeci la 
sută din marea muzică religioasă e cam catolică sau protestantă... 

— Ehei, şi în Franța, admise Hans Morgenstern că dacă socră-su 
Ghizdavu n-ar fi emigrat, ar fi pierit ca artist, dând doar venin 1681 barili, 
gen Marea Recuperare sau Fiica Risipitoare, şi la noi mărginiții din capul 
republicii de pe Sena, când s-au lansat programele de elită radio France- 
Cultură şi Franța-Muzică, le-au trimis la cele mai vechi, mai uzate şi mai 
neperformante emițătoare! 

Vorbea, vorbea, vorbea cu socră-su și degetele-i fibroase alergau pe 
tastatură, sprintene ca picioruşele lui Grieg pe Strada Puţul-cu-apă-rece, 
unde colţ cu Proserpina îl aştepta Dora ca Penelopa, de câteva sute de ani, 
castă şi neîntinată, să 1 se întoarcă din Războiul Sfânt. 

De când întâlnise pe prorocul loil Borgiah la Alexandria cea duioasă, 
în primăvara lui 1944, scăpând de bombardamentul care a năruit Villa 
Izvoraşul din Strada Liliputană peste Alecu, Amelia Ghizdavu-Şaraga şi 

murăturile lor din beci, pictorul diplomat Marius Ghi se considera un 
personaj cu viaţă orientată, cu ideal care nu permite să mori fără un real 
folos, respecta îndeosebi condiția de a trăi bine, măcar ca Wagner, chiar şi 
pe şantier la Miorcani, deoarece o intelectualitate hămesită nu poate vedea 
niciodată cu ochi buni propriul Neam, spre deosebire de analiști, dar ideile 
acestora sunt întotdeauna previzibile. Cu alte cuvinte, deviza: o zi, o 
capodoperă a artei de a fi lucid! Ceea ce nu mai reuşea la gradul său de 
uzură avansată decât două-trei ore pe zi. 

— Întrebarea lui Tani, zise, dacă o biserică bizantină mai are rațiune 
de a fi națională într-o republică, mi se pare pertinentă şi o văd productivă 
eseistic îndeosebi din punct de vedere al fraţilor noştri ruși, Clara Honig 
având dreptate că ei au primit în acest veac lovituri comparabile cu ce-au 
pătimit românii şi că ar fi un miracol să mai aibă, în câtă istorie le-a mai 
rămas, o epocă de aur Mendeleev, Ceaikovski, Gogol, Goncearov, 
Dostoievski, Tolstoi, Pavlov, Pasternak, Ssoljeniţîn... Da, românii și rușii 
vor dispărea simultan. 

Cât priveşte scepticismul maladiv al lui Jenel, diagnosticul i l-a pus 
Grişa Căinaru încă din Revelionul 1940-1941 de la Ziduri, când toţi trei, 
care teolog, care antropolog, care filolog, umblau s-o reguleze pe verişoară- 
mea Elvira, dar vânau cu simultan cinism uriașa zestre a Dorei 
Glagoveanu: grădinarul ăsta ne dă aguridă, care unde el n-are parale măcar 
de-un hebdomadar de elită, nici să mai iasă la un concert, la o piesă de 
teatru, chiar cu haine de zgonhen, la un muzeu, dacă mai există aşa ceva, 
azi când economia de piață e regină a republicii, 1 se pare că ne-am ... 
norocul toţi şi că suntem un neam pe cale de dispariţie şi că dacă marea 
recupe'are nu e, atunci nici Neam nu mai e neam... Numai prostii! 

Ci Hans, în timp ce din fereastra vecină venea unul din cele mai 
gingaşe clavecine ale Baselului, râdea uşurel în barba-i roșcată şi tot pune 
din maus Memorialul de la Miorcani, când în derivă pe ape cu valuri 
atlantice mărunte, precum un munte atrăgătoriu de turism, când rătăcind 
într-o mare de grâu demențial, neerbicidat, cu destui maci, cu destule 
albăstrele, cu destulă stepă să-ți vină să mori în el, sau să-ţi ancorezi 
sufletul acolo, cum şi veniră curând vreo zece mii, poate chiar 
cincisprezece mii, suflete tinere ruse de la Stalingrad! 

Plângându-se nu de a veşnici sub steauă-n cinci colţuri, ci de nu prea 
uşoară moarte sub glonţul enchevedist venit din spatele frontului lor, cum 
înțeleseseră încă din decembrie 1942 artiştii, nu istoricii, Otto Runge și 
Marius Ghizdavu, închipuind un rechizitoriu din care specia noastră iese 
condamnată, chiar dacă faptele incriminate s-au prescris demult, fiind 
crime doar pe ostenite popoare din Răsărit. 

Partea a doua 


Cu ochii pe calendarul 1943, pe ceasul Raketa, scos poate de pe 
brațul descărnat al unui cadavru, şi pe intersecţia străzilor Ejovşcina și 
Pamiat, Marius Ghizdavu făcu ce nu mai făcuse demult: curat. Sulurile 
lungi și galbene, plăcut foşnitoare ca nişte rochiţe de mirese, cu proiecte de 
cimitire, le-a stivuit pe rafturile, desigur împăienjenite, din cămară, în 
ordinea rubinie a priorităților. 

EI nu credea în viitorul unor astfel de Memoriale. 

EI ştia că Hi nimicise expresionismul german şi că una e să zăpăcești 
o gloată înfometată, dispusă oriunde în lume să revină la canibalism, şi cu 
totul altceva este să îți asumi conducerea Wehrmachtului. Cât despre 
succesul asupra Franţei, genialul pictor român, devenit analist la Paris, în 
anii 1936-1939, de pacifism deşănţat al mutilaţilor tranșeelor de la 1914- 
1918, având în vedere şi acţiunea dizolvantă a bolşevismului, purtată de un 
puternic eşalon cominternist, şi iresponsabilitatea populist-frontistă de a da 
electoratului cu nemiluita concedii, săptămâni de lucru ciuntite, kermeze și 
alte avantaje de efect la urnă, când Reichul şi Soiuzul se înarmau zi şi 
noapte, nu ezita să scrie profesorului Horea Bratu că, apropo de garanţiile 
acordate României de Paris şi Londra în aprilie 1939, că el, în locul 
Fuhrerului şi dispunând numai de Armata Regală a României Mari, ar 
scoate ţara lui Aragon de pe eşichierul european într-o campanie de maxim 
trei săptămâni, vara, ocolind linia Maginot şi lovind cu Armata a 3-a prin 
Belgia, iar cu Armata a 4-a prin Elveţia, joncțiunea făcându-se la Chartres, 
în spatele Parisului și Vărsaiului, prima falcă a cleştelui românesc venind 
pe direcția Dunkerque, Amiens, Rouen, iar cealaltă, mai lungă şi mai 
îndrăzneață, atingând, cu viteză dublă, succesiv Basel, Dijon şi Orleans, în 
acelaşi interval de timp. 

Uimitor în cel mai înalt grad, în această poveste a şanselor de 
supravieţuire a Memorialelor din Est amenajate de Direcţia Cimitire, 
condusă de locotenent M. Ghizdavu şi aparținătoare de Ministerul 
Propagandei al generalului Horea Bratu, fiind păcatul că niciunul din 
consilierii prezidențiali de la Berchtesgaden nu a îndrăznit să avertizeze pe 
şeful executivului german că sistemul sovietic este net superior, als 
Totalitarismus, celui nazist! Trecerea, cu adevărat revoluționară, de la 
criteriul rasial de alegere a inocenților pentru hrănirea mașinăriei represive 
şi şantierelor, la criteriul categorie socială, de pildă adevărata aristocrație, 
nefăcându-se-n Reich decât extrem de târziu, după 20 iulie 1944, când 
soarta războiului era oricum decisă, iar factorii responsabili şi analiştii de 

la București ajunseseră la concluzia că Occidentul nu ne va reda Ardealul 
şi Balcicul decât dacă, așa cum Franţa îşi va crea o imagine de putere 
renăscută din Rezistență, tot așa și România, c-a împins spre Volga pentru 
Basarabia-Bucovina şi evitarea bolşevizării ireversibile, doar silită de 
agresiunea cominternistă și fiindcă Regatul era sub jugul militar-fascist al 
lui Antonescu, totul reintrând în normal odată cu eliberarea de sub el, de 
către gărzile patriotice şi cam lenta Armată Roşie. 

A măturat, a scuturat. A spălat din vreme şi a netezit cu fierul încins 
cearșafurile şterpelite personal, cu ordonanța sa Codin, de la o bătrână 
bunică de miner din Krasnodon. A frecat cu leşie podelele şi mozaicul de 
pe vremea lui Ivan cel Groaznic al verandei şi a biciuit, ascultând înfiorat 
murmurul turcesc al mării, pisica, reeducând-o să nu mai vină din grădină 
înnoroită, neuitând a-i aminti că dacă Dumnezeu i-ar fi picurat sâmburele 
de viaţă-n piept nu la Odessa, ci la Sankt-Petersburg, erai demult mâncată- 
n asediul de acolo, fetiţo, prelungind poate zilele unor copii, eroi de dus în 
fanfare coroane la ei, cu reporteri şi scriitori de pretutindeni, care să nu se 
întrebe însă ce căutau copiii în Leningrad, fiindcă orice marxist știa că Hi 
va voi să ocupe orașul călăilor marelui popor rus, care ar fi avut altfel, în 
2000, standardul de viaţă al latitudinii, cel canadian, nereuşindu-l decât 
pentru bolşevicii cei mai bine plasați, şi era tot răgazul să evacuezi 
populaţiei civilă a Leningradului, cum ai fi putut refugia şi evreii Kievului 
sau pe ai Odessei, că doar aveai destui ofiţeri de informaţii și transfugi 
cominterniști să ştii ce li se va întâmpla când va veni securitatea nazistă, a 
cărei ideologie idioată era că neamul rușilor, acceptând să-şi lichideze elita 
la instigația calmucului Lenin, a ajuns cu totul pe mâna „iudeo- 
bolşevicilor“ înrudiţi cu plutocrația SUA, iar cine îndepărtează pe aceşti 
nomenclaturişti, devine imediat proprietar definitiv al unor gloate gata 
domesticite, recunoscătoare, dezobişnuite să mai caute altceva decât 
supraviețuirea cu rații, fie şi în sclavie. 

Toate aceste ridicole pregătiri, notate amănunţit de oamenii 
informatori lăsaţi dinadins în spatele frontului de autorităţile legitime ale 
statului muncitorilor şi țăranilor, ca şi aureolele cerebrale emise episodic 
de acel cap de artist al poporului, încă nelucid totuși, fiindcă nu întâlnise 
pe eremitul loil Borgiah la gurile Nilului, nu reușeau să aducă pe doctoriţa 
de război Dora Glagoveanu mai aproape de albele cearşafuri de miner, 
şutite ofițereşte din Donbasul prozatorului Fadeev, la întoarcerea 
precipitată de la Stalingrad în scopul de a proiecta în liniște cimitire la 
Odessa, pentru morții noștri din Stepa Calmucă, de la Cotul Donului şi din 
Încercuirea însăşi, de unde şi privirea cumva beată, ca și cum ar fi avut în 
acele dramatice vremuri televizor, să stea toată noaptea pe seriale de război. 

Da, televizor, a cărui importanţă pentru evoluția speciei el o intuise 
cu americanca Lee Miller la Expoziţia Universală de la Paris, din 1937, 
când dăduse târcoale repetate stăruitor unui ecran alb-negru cât pumnul, 

încastrat într-un uriaş seif din lemn de stejar, emoția fiindu-i cu atât mai 
bogată cu cât se plinea profeția bunicului său dinspre mumă, părintele 
Antonie Suceveanu, carele încă în 1902, înțelegând la Lw6w principiul 
telegrafului şi aplicând legea progresului, anticipase că este posibilă ceea 
ce azi a devenit un fapt banal pentru noi, transmisia de imagini mișcătoare 
în direct, comentată patetic. 

Cu alte cuvinte, când aşteptând-o pe Dora să-l fenteze pe doctorul 
Liviu Lecca, arhitectul urbanist de cimitire Marius Ghizdavu răsfoia 
gânditor Război şi Pace, lectura sa nu era centrată pe ilustrarea doctrinei 
că, într-o lume în care Dumnezeu, intelectualul, e cel mai mare apărător al 
păcii, războiul aproape că devine inobservabil, ci dimpotrivă, el se delecta 
mai degrabă cu cele patru-cinci admirabile subiecte de telenuvelă care-și 
fac punct şi contrapunct în acest seducător megatext încă neexploatat la 
adevărata lui valoare polifonică de întreprinzătorii cinematografici ai 
Rusiei postbolşevice. Citea din ce în ce mai fluent direct în rusește, își 
îmbogăţea din ce în ce mai mult imaginea despre tragedia rusă, care este şi 
o tragedie a continentului nostru lățit până la Pacific, care a pierdut în acest 
secol XX hegemonia în lume, culmea tragismului fiind că nu e bine ca 
americanii, hm, ce cultură de nebombardat... americanii... 

— Poate sensul mișcării spre Răsărit a Germaniei e tocmai acoperirea 
unui gol, unei zone depresionare, simetrică mișcării industriale de la 
Atlantic, peste bizoni, indieni şi sconcși, până la Pacific? Poate că zimbrul 
de Hi nici nu simte ce face, al Cui instrument este, în struna Cui cântă, pe 
ce pantă e atras... Cine ştie dacă nu cumva din motive care depăşesc 
rațiunea umană, leagănul civilizaţiunii trebuie să fie unul mediteranean și 
zeii au creat Nazismul tocmai pentru a unifica Europa, încât de la 
Antichitate şi Renaștere ea să se poată propulsa la o a treia treaptă a 
Umanismului, în secolul XXI, şi e nevoie întru acest scop al Speciei înseși 
ca Galiţia Mare, de la Salonic la Helsinki, într-o primă etapă, să se umple 
de universităţi de târg, de burg, de orășel liniştit, abia într-o secundară etapă 
mergându-se din Donbas până-n Kuzbas şi, într-o strategie de perspectivă, 
spre Kolîma şi Magadan și Sahalin, rostul acestor piloni culturali fiind, în 
fond, să genereze sugestii de răspuns la încotroul spre care evoluăm noi 
înşine... 

— Din moment ce omul a devenit Evoluţia conştientă de sine! 

Marius trânti pe colţul dulăpiorului sticla de basamac violet. 

Pisica, de origine caucaziană, slabă, tigrată, de culoare nu portocalie, 
ci delicat brună, în armonie cu ochii profund aurii, înţelesese de mult că 
esenţialul era acolo unde omenirea e văzută contradictoriu ca un uriaş 
partid viu al umanităţii moarte, în care fiecare membru trebuie să se simtă 
vinovat de erezii, dacă se produc ca derapaje de la umanism, adică, vezi, 
cum ar veni aşa, că ori admiţi că ești OM, şi atunci asimilezi ca ale tale 
crimele de la Hodja la Cea, Mao, Kim, Lenin, Dej şi Che, ori renunţi la 

ciuma roşie cu un paloş de tăietură epidemiologică preventivă, îți bagi 
dialectica-n ea de partinitate umană, te minţi că tu ești altceva decât om şi 
atunci ţi se rupe-n paişpe de toate! 

— Homonoic! surâse Ioil Borgiah în mirosurile exotice ale unei 
Alexandrii pe care un urbanism de imitație stalinistă-n Egipet nu o 
transformaseră încă într-un fel de havuziard bulivar al victoriei 
zogialismului arab. Fără Kavafişi sau LeeMilleri... Homonoic! Homonoic, 
şi pace! Zi homonoic, iubite Marius, şi ai să te simţi bine pe cămila ta! Vei 
trăi de-acum înainte cu conştiinţa că aparţii unei Constelații a Lucizilor, iar 
omul, omul, omul care la Ravensbriick aud c-a legat picioarele unei 
deținute ce trebuia să nască, omorând-o în chinuri care ar aduce milioane 
de dolari cui ar investi hollywoodian în aşa megaproducție horror mâine, 
marketizând canibalismul acestei specii, ei bine, uite câinii comunitari 
mușcăcioși de la colţul bazarului, aşa să treci, cu prudență, şi printre 
semenii tăi flămânzi! 

De unde ştia? 

Chipul profetului homonoic era alb-vânăt, parcă din material 
cartilaginos ca al meduzelor necomercializate în suk. Plete lungi, negru- 
şpan-albastre. Luminaţi de soare asfinţind spre Cirenaica, irişi de-a dreptul 
roşii fosforescent, mici vitralii ale unui alt soare! 

Sila de om, Marius o trăise deja la Cairo, în acele ultime zile de 
martie 1944, completând acoperit de Lee Miller, din alte zări, drept fotograf 
de obiective turistice faraonice, delegația prinţului liberal Barbu Știrbey și 
având a băga de seamă la rugămintea Mareşalului, transmisă lui de 
generalul de propagandă Horea Bratu, dacă Monarhia britanică și 
Republica americanilor înfeleg scopurile pentru care şi-a asumat 
răspunderea în faţa Istoriei şi Literaturii, inițializând un fel de război în 
contra barbariei sovietice: a) recuperarea Basarabiei şi Bucovinei; b) 
evitarea căderii României după 20 Mai 1990 în statutul de fostă respublikă 
sovietică; c) răsturnarea Dictatului de la Viena, realipind la trupul Țării 
universitatea transculturală de la poalele Feleacului şi belle-artele de la 
Balcic. 

Cu oroare, Marius Ghizdavu înțelese din culise şi din 
nebombardarea căilor de acces, că fusese manipulat, că pe cele două puteri 
de limba lui Orwell, de crezuse el pe Bratu că luptă și impulsionate, soarta 
lagărelor de exterminare naziste nu prea le interesa decât ca perdea de fum 
finală, imaginile horror urmând a masca opiniei publice cedarea către 
Stalin nu numai a Galiției Mari, de la Giurgiu la Gdansk, ci şi a Europei 
Centrale, ca şi — de necrezut geopolitic — a Chinei și Indochinei și Cubei şi 
Africii. 

—  Manifestându-se aici, zâmbi ciudatul profet de cafenea, 
confirmarea diabolică a modelului Lenin despre războaiele imperialiste ale 
acestui secol! Stalin sau Mao puteau vag şicana Vestul prin concurență 

ideologică. Pe când Axa Roma-Berlin-Tokyo ar fi putut într-o zi să 
genereze supraputeri reale! Pentru că Mussolini, Hitler şi Hirohito, sau mai 
degrabă stăpânii lor posesori de mare capital, au avut inteligența să nu se 
lege de experți şi în orice caz să nu renunțe la economia normală, de piață, 
care oferă homosapului exact ce pofteşte el cu familia lui! lar Trecutul mare 
cultural le va permite resurecția Democraţiei. 

Cu alte cuvinte, anglo-americanii și-au ales rivali capabili doar să-şi 
apere militar lagărele de sclavi ai soşalizmului și păşii, dar nu şi să deţină 
adevărata putere planetară, cea a finanţelor sănătoase tun! 

Astfel de supreme decizii mă scârbesc în egală măsură cu a 
confecționa pâslari din păr uman, la criza exploziei cancerului totalitar 
Specia a reacționat deplorabil, mă tem de ce va să vie la o criză serioasă de 
haleală în secolul XXI: cei puternici vor decide mai degrabă exterminarea 
celor slabi decât să-şi restrângă un standard de viaţă pe care îl vor considera 
firesc şi pe deplin meritat, liderii acționând perfect democratic, îndeplinind 
mandatul electoral manipulat! E orbitor, Marius, ce vi se cere, vi se impune 
chit că întoarceţi armele. E o capitulare necondiționată, adică bolşevizarea 
României chiar în primăvara sau vara acestui 1944, iar conții Eisenhower 
şi Montgomery îndeplinesc un mandat al popoarelor lor, autosocotite, în 
subconștientul nemărturisit, a fi de rasă mai... superioară decât a ta şi a 
tuturor esticilor. Vezi-ţi de Operă, aşadar! 

— Cu fiecare român ce va pieri în geolili securității sau de frig și 
foame sau de graniță sau de avort, sau bulgar, sau polonez, sau sârb, sau 
albanez, se apropie venirea acasă a rezerviştilor anglo-americani, fiecare la 
a lui hazaică, umplându-se de confeţi scuarurile, cele bulivare şi 
studiourile! zâmbi pisica. Zeci de ani, sute de ani vei vedea imagini cu 
întoarcerea băieților acasă, învingători, sărutând fetele care-i aşteaptă la 
vapor, cum la Constanţa surorile Moga pe Stelică, Petrică şi Mitică, la 
întoarcerea din Crimeia, în aprilie 1944, nu mai e mult până atunci! Beria 
pregăteşte deja, pentru 18-20 mai 1944, colosala operaţie de purificare 
etnică a Peninsulei, două sute de mii de tătari urmând a fi deportați în 
Uzbekistan. 

— E drept că voi filma curând astă scenă a întoarcerii ginerilor lui 
Moga, pentru a fi nimicită, se pare că de tânărul general Nicolae Ceauşescu, 
odată cu alți kilometri regali de peliculă, surâse românul custodelui în halat 
fumuriu loil Borgiah ce ducea sub braţu-i păros la pivnițe, legată în pânză 
roşie, Pravda pe 1944, insistând asupra încremenirii statuare-n port a 
Antonescului, pe când nemţii veneau în vase, iar ai noştri mai mult în 
şlepuri, barje şi pe plute, ceea ce însă le-a permis să miroasă mai 
îndeaproape, să adulmece, cadavrele umflate ale înecaților din sectorul cu 
Cimitir Marin, creat de aviația și flota URSS... 

— Eu nu te înţeleg nici pe tine, reveni fără Pravdă în sala aproape 
pustie a Bibliotecii din Alexandria analistul Ioil Borgiah, să se așeze lângă 

pictorul român, care trecea în revistă noua presă occidentală, inaccesibilă 
în ţară nici măcar pentru salariaţii Ministerului Propagandei de lângă Gara 
de Nord, ulterior al Transporturilor românești, şi ce mai transporturi, nene, 
în rugina Epocii Mooye! 

— O Românie oarecare, de iubit de la Basel sau de la Santa Diana, 
oftă marele spion Mircea Focşăneanu, tătar al Elvirei. Numai o Românie 
în sens regal Brătianu-Maniu nu! Adică pizdeţ, nicio Românie în Epoca 
Wash, spre final. 

— Domnule Ghizdavu, trezeşte-te, se rugă el cu mult gri în tenul ca 
de înecat proaspăt, nu uita că eşti un om-cu-operă, viaţa ta este o viață 
orientată! Priveşti prea departe în viitor şi rişti să ai un accident colorat 
când te vei întoarce la Bucureşti! Caută-ţi de drumul artistic şi lasă 
prostiile, idealismele! 

— Frate Marius, îl împroșcă el involuntar cu stropi fini de salivă 
veninoasă, doctorul vostru Liviu Lecca, în Tratatul despre sânge, vorbeşte 
despre totalitarisme ca despre creuzetele a două noi specii, Homo totenkopf 
şi Homo fessus, una carnivoră până la canibalism ritual, cealaltă erbivoră 
până la a paşte iarba propriilor prunci asasinați, de pe morminte cu țărâna 
încă neprăbuşită. La care s-ar adăuga o a treia specie, de cetăţeni 
contemplativi, dezgustaţi şi de călăi, şi de victime, retraşi în biblioteci mai 
mult sau mai puțin semnificative în Geocortex, şi cărora el le atribuie o 
identitate de Homo solus, deşi mulți preferă a se declara „rezistenți prin 
cultură şi lehamite“. Mare dreptate având superdotatul copilaș Raul Lecca, 
să-l împingă în corzi ca-ntr-o tinetă pe tac-su, cum că nu se poate hrăni 
doar cu spirită Gaist această adunătură, ci-i musai omnivoră. Ea înghite 
abuzurile securiştilor ca şi cărturarul ce le şi favorizează prin laşitatea 
inerentă cui crede că el trebuie să supraviețuiască erupției vulcanului de 
căcat, pentru a relata viitorimii de peştele împuţit, lămurindu-ne de ce nu 
era apetisant! 

— Praxiologia vieţii orientate, bombăni Codin mulgând pe cea mai 
blândă din cămilele dăruite de generalissimul Aliaților din Mediterana 
delegaţiei române, conduse de Mişu şi prinţul Ghizdavu, e pe front net mai 
originală decât la cine bău şi fu fără obligații faţă de Dumnezeu şi de Neam. 
Dar de aici-şa până la a sparge unitatea speciii pă criterii culinare, e o 
insolență de stil, discernământ şi impedanţă tipic experimentalistă, cum 
nici părintele Damian n-a probat cerând în Fiica risipitoare Bisericii-ca- 
turmă, anglicană, musulmană sau tibetană, Națiunii, adică Pieței, să se 
preocupe de Marea Recuperare gândită de Noveanu, ca să se reconstituie 
şi să se reimplementeze ritualuri stinse sub vremi, cum ar fi câte erau la 
Roma sub divul Traian, cele egipţiene, cele asiro-vavilonene, câte şi mai 
câte pă la azteci, la geto-daci sau prin Noua Guinee, dar în primul rând 
funeraliile faraonice, cari ar pute hi televizate planetar anual ca megaşouri! 
Că fuserăm recent la Piramide şi ni se păru cam seacă senzaţia de 

Antichitate. 

— Nu, nnnu, nuuu, se alintă pisica, orbită de puritatea albului laptelui 
de cămilă, impunând proiectantului de cimitire de război o solemnitate de 
misssă. N-aaar strica deloc s-avem un canal planetar de ritualuri, accesibil 
ca CNN-ul peste tot, să poţi găsi 24 de ore din 24, adică oricând ai nevoie, 
ritualuri preluate live de pe la toate comunitățile de sanctus ale Terrei, 
desigur cum vrea şi criticul Noveanu, adică popa Tani că-s totuna, sau 
emisiuni speciale de Reconstituiri de ceremonii murite, măcar simplă 
muzică liturgică, eventual ceva Imne... Eu zic că se poate, cum să nu se 
poată, trebuie impozitată la greu Incultura s-avem buget! 

— Numai că, ridică din sprânceană Marin Şoferul, suflând, 
scuturându-și de nisibiul finubian carburatoriul, zăgazul e ca stăpânii 
noroadelor să nu mai fie aleși pă criteriul vicleniei de a le minţi, ci doar pe 
testul perfect democratic al parcurgerii unor texte obligatorii, alese de 
umaniști ca venerabilul loil Borgiah! 

— Ăsta!... Asssta!!! zbiera Codin la cămilă, explicându-i care picior 
să-l miște de lângă şiștar. 

Obosise şi transpirase în aerul uscat şi înecăcios, nostalgea la 
cămilele şi aerul de colhoz părăginit al unui peisaj ghizdavian, o acuarelă 
din Stepa Calmucă. Bustul lui Lenin în prim plan, ca Buddha, amintind 
colecționarului că acest clasic are-n sâmburii celulari material genetic nu 
numai suedez, german, evreu, rus, valah, bulgar, finlandez etc., ci şi de 
Buddă, precum şi că acești calmuci, care dau zâmbet enigmatic creatorului 
Cominternului, aţâțător după vreo lună de la Pacea Versailles 1919 la un 
nou război, cu Polonia, aceşti meditativi calmuci fost-au mai sunt budiștii 
Europei! Nu ştiai! 

— Ceea ce înseamnă că, surâse Mircea Focșăneanu tătărește 
comandantului forțelor armate ale Naţiunilor Unite din Mediterană, după 
informaţiile ce dețin românii, ca unii mai apropiaţi de Moscova şi Kunţevo, 
o bună parte din Asia va fi bolșevizată, exploatându-se divergența 
intereselor aliate de către Mao, Ho Și Min, Kim Ir Sen, Pol Pot şi alți 
diplomectuali, Churchill zbătându-se a-şi conserva Imperiul, iar Roosevelt 
profitând de dezintegrarea populistă a Imperiului Francez după, pentru a 
scăpa şi de acest ultim rival britanic în stăpânirea mărilor. 

— Marius, nu mai surâse Mişu, vezi ce faci cu Opera Ta, fiindcă mulți 
spioni îmi sintetizează că plutocrația de limba lui Poe a răsplătit 
Cominternul cu Europa de Est și Asia tot de Est, nu doară pentru servicii 
anti- Axă, economisindu-se vieţi de rasă cvasi-superioară, ci şi intenționând 
cu profit gras a antama bişniţă viitoare, investiții uriașe de Reconstrucţie, 
în pat cu dușmanul flămând! 

— Impresia mea, privi Marius ca un motan la bolborositul ca la Balcic 
al narghilelelor amintind de Mogoşoaia Beach, este că Mişu, soțul 
drăgălaşei mele verişoare Elvira a comis o mare imprudență apreciind că 

dacă România, aflată doar pe hârtie în războiu cu englezii și americanii, n- 
a bombardat sălbatic aceste supraputeri, atunci ele vor găsi înțălejere 
pentru autoapărarea noastră avansată adânc în intimitatea URSS. Aş! Atât 
vizitiul meu Codin, cât şi mecanicul meu auto Marin, agenţi la întrevederea 
lui Mişu cu generalul Henry Maitland Wilson, pentru a-l implora să nu 
lezeze Onoarea mareșalului Antonescu, cerându-i ceea ce nu se poate, 
adică să-şi bolşevizeze ireversibil naţia, susțin că dacă relatarea despre 
pătrunderea-n Micul Trianon sovietic de la Kunţevo, a oamenilor noştri, 
ginerii colonelului Moga, conduşi de copoiul Mișu, n-ar fi apărut ca o 
lăudăroşenie vânătorească la un scotch în plus, atunci acest tătar focos, cu 
care de atâtea ori am împărțit în Villa Hortensia virtuțile Lucreţiei Fotiade, 
după ce mi-a dovedit pe bază de poze în flagrant că verişoară-mea, nevasta 
lui, s-a împreunat cel puțin cu inginerașul Gary Glagoveanu, pe loc ar fi 
fost arestat cu tot cu echipa mea şi, imediat, un transport de urgență, 
eventual prin Teheran, ne-ar fi predat SS-ului cominternist, să fim torturați 
la Lubianka să spunem TOT, încât o mierleam şi eu, înainte de a mă 
exprima, deci nu de mine depinde Opera mea! 

— Era totuşi o aberaţie, surâse niţel borgiac interlocutorul din 
Alexandria cvartetului Marius, Marin, Codin, Mişu, să se încerce a explica 
lui Stalin că, pentru viitorul Ideii comuniste, este mai bine ca U. R.S. $,, 
după zdrobirea fiarei hitleriste în chiar bârlogul ei, să revină la graniţele de 
dinainte de Pactul sovieto-nazist din 23 august 1939, asigurându-se de. a fi 
debuşeu la prețuri convenabile, contra materii prime, pentru produsele unor 
vecini pașnici, cari şi-ar urma drumul dezvoltării economice pe baze 
liberale spre o prosperitate canadiană model. 

— Ulterior, surâse arătându-şi dințişorii de culoarea oaselor de şalău 
pisica brună, aviația anglo-americană a bombardat cu insistenţă Villa 
Izvoraşul, la 4 aprilie 1944, probând că Mişu a fost luat în serios. Semn şi 
că serviciile secrete occidentale se consultaseră cu ale marelui aliat 
bolşevic şi constataseră că, într-adevăr, ai noștri pătrunseseră la Iosif 
Vissarionovici. Nereuşind ai lui Poe decât să terciuiască de sus pe soții 
Şaraga printre murături în pivniţă. Mişu fiind nu la Ziduri după vin şi miel, 
ci vizavi, la Cheţi Fotiade, în Villa Hortensia, în Atelierul tău Amedeo 
Modigliani, Marius, achiziţionat ulterior cu mai toată Strada Liliputană de 
dom! senator pro-NATO-UE Ion Enache Corbul, iar romantica Elviră, dusă 
fiind după ghiocei, viorele şi toporași, cu din nou rănitul și decoratul Gary, 
într-o pădure dintre Jilava şi Măgurele, pe când Virginica Gibson, 
Augustus și copilaşii Alex și cu Vicky demult erau la Philadelphia, ba poate 
au şi ştiut de atacul terorist asupra populaţiei civile a Bucureştiului gândit 
s-o sature de război sfânt, de Reconstituire, de Sincronismul dacă-ai-la-ce 
şi de Marea Recuperare! 

O sirenă blondă, cu timbru rece, baltic, se auzi în port şi partenera 
pictorului român, crezut de ea scriitor basarabean, ocupant al Odessei fără 

a găbji nici pe Richter şi nici pe Oistrah sau pe Rostropovici, pe violonista 
Daria Maximovna Riumina (Murocika) sau pe Gilels, se foi ca şi cum 
dinspre Marea Neagră, Marmara şi Mediterană, de la Biblioteca Ioil 
Borgiah din Alexandria, din biroul directorului adjunct, cotoiul de obsidian 
adorat cândva cu înfocare nu numai de localnicii Cărţii Morților, ci şi de 
robi troieni de origine îndepărtat dunăreană, ar fi prins viaţă vremelnic, ca 
şi omul, numai pentru a-l avertiza că e o copilărie, Marius, să îţi ascunzi că 
Mareşalul, după zdrobirea Cominternului, se va consulta cu Fiuihrerul 
asupra unui şablon proiect unitar sobru, de Cimitire ale eroilor Cruciadei 
Antibolșevice... Libertatea ta de a inventa funerar e iluzorie. 

— Degeaba ai colecţionat la Podilsk-Bârzula fotografii cu Mausoleul 
Grigore Kotovski, organizatorul RSSA Moldo-transnistreană 1924, până-l 
ucise la 1925 locţiitorul, că-i expropriase soția. Cum mumificarea lui 
Lenin, reuşise, probabil acelaşi îmbălsămător Vladimir Vorobiov va fi 
solicitat. Păcat că germanii au ajuns înaintea ta la Kotovski, deşi Bratu 
înclina să aducă-n octombrie 1942 racla cu păpuşa din păpuşoi la 
Bucureşti, pentru Expoziţia Cruciadei Antibolşevice din Piaţa Senatului, 
unde noroc că I-ai trimis tu fotografia. 

— Eu am și văzut numeroase proiecte de mausolee naziste! se lăudă 
Marius Dorei, făcându-l pe înțeleptul din Alexandria, din oraşul natal, pe 
bune, al lui Rudolf Hess, adjunct Hitler, să verse câteva picături de basamac 
vioriu peste Florilegiul de mizantropisme, la care voia să adauge alegaţia 
lui Fadeev că dacă muştele verzi necrofage de la gurile Nilului ar proiecta 
amenajări funerare din fonduri postrevoluționare, ele ar comite exact 
aceleaşi abateri de la o cauză dreaptă ca pictorul român scăpat de la 
Stalingrad prin generozitatea lui Otto Runge, când 1-a zis-o pe aerodromul 
improvizat pe gheţuş la Gumrak, că urcă tu, valahe, mânca-ți-aș, că 
Germania mea s-a exprimat copios în Universal, pe când România ta, nu 
mai târziu de anul 2222, poate ca şi Noua Zeelandă a lui Lomu Rugbistu 
meteoric, care e principalul ei ambasador, va vorbi limba engleză şi-şi va 
păstra Tricolorul, ca însemn național, doar pentru participările la 
campionatele europene şi mondiale, la care va fi înscrisă pentru diferite 
sporturi olimpice. 

— Viitorul depinde de miniștrii fotbaliști din capul Țării, cum ar 
umfla Răul alde Noveanu în pesimismul lui absorbant, privi cu poftă 
doctorul Cezar Bogza la Agnieszka, blond-pistruiata cu ochi verzi badantă 
poloneză, împrumutată lui de pictorul alsacian, să-i traducă într-o limbă de 
circulație galițiană monumentalul tratat Repetabilitatea umană. Eu sunt 
însă un Miron Costin optimist: din ale mele cercetări la viiața luuumii 
noastre responsabile de dezastrul "Țării, rezultă indicii care se constituie 
într-un piedestal pentru ipoteza că, după ce aceste stârpituri ajung boiari, 
adică sug cât să nu mai lucre o mie de ani, şi ei, şi familionul, încep să aibă 
acces la cluburi exclusiviste din uie, unde nu se pot lăuda cu euroregiunea 

din care provin, ca Grigore Ureche la Lw6w, riscând să fie tratați ca nişte 
Jeguri cu averi smulse de la gura unor muribunzi, ale căror vieţi ar fi putut 
fi prelungite dar ale căror suflete se vede c-au migrat metempsihotic în 
câinii azi excedentari din oraşele trase-n țeapă de un capitalism viguros, 
care aşa cum observau Marx şi Engels într-un Manifest confiscat de 
comisarul Şaraga, trebuie să civilizeze cu forța pe înapoiați, ca pe unii făr' 
de necesităţi, nici posibilități de să râvnească să capete şi să consume 
produse haitece de zgonhen fie ele și depreciate. 

— A sări, din lipsă de buget şi de sponsori, care să aibă tangenţe cu 
ce numea Ioil Borgiah Constelaţia Lucizilor, cercetă cu nelinişte dogmatică 
părintele Atanasie cimitirele ghizdaviene deloc mai slabe ca invenţie şi preţ 
decât carcerele lui Piranesi, a tranzita direct la... experimentalism e o 
nerozie. Şi un păcat! O risipă. Un excesivism. De ce să practici un sex 
instant, ca cerbul fricos al singurătăților, când te poţi desfăta captiv, ore 
întregi, ca un dulău de mahala? A fi sincron Parisului, arzând etapele antic, 
medieval, renascentist, rococo, ar fi ca a arunca o fetițică direct la pedofil, 
fărădelege de neiertat atât pe Dâmboviţa în amonte de Podul Elefterie, cu 
statueta Reginei și monumentul sanitar, cât şi pe Vedea, în aval de 
Alexandria, cam între Țigănești şi Poroschia, oricum înainte de confluenţa 
cu Teleormanul, care nu trebuie confundat cu Glavaciocul, un fel de mini- 
Iordan, pe ale cărui maluri sălcii se oglindește cu mâhnire Videle. 

Se zăpăcise. Mâna sa albă ca ceara, cu degete uscate ca covrigii de 
colindeţe, îi atingea-n mers turistei galițiene blond-pistruiate, cu ochi ca 
Vistula, un pic din valoarea adăugată, în timp ce contempla, derutată până 
la copcă, de pe acel posibil pod cu sloiuri, sovietic kaliningrădeana 
arhitectură a Teatrului de Operă şi Balet al Capitalei noastre atestate 
documentar de contele Dracula, tremurând de fiori calzi şi reci, 
strofocându-se ca, pe bază de comparaţie cu Palazzo Picchi şi Opera 
Guarneri de pe malurile Senei, să îşi explice porecla Micul Paris... 

— Situaţia financiară a României Mari şi Regale, imediat după 
Războiul Reîntregirii era înspăimântătoare, şopti mica păpușă de bronz, pe 
care Noveanu nădăjduia s-o desprindă într-un moment prielnic dintre 
sanitari, la Eroilor, cum şutise și Lupoaicei din Dorobanţi pe Romulus și 
Remus, însă câtă explozie culturală! Câtă justificare a dreptului nostru! 

— N-avem bani, Agnessa! îşi arătă exasperat ministrul căptușeala 
scoțiană a pantalonilor, englezeşti ca ai unui bagabont din Benares. Nu 
putem finanța Piramida Ecologică şi Comemorativă propusă de Marius al 
tău a se rădica la Alexandria, între gară şi autogară. Nu permite 
Constituţiunea iorgovană. Și se opune şi Piratul! Cu intelectualii lui cu tot! 

— Phirrrammiiiida, îi desprinse el cu bucurie căciulița din vulpe 
împuşcată pe când rodea un craniu de soldat ucis de crivăţ, a fost concepută 
ca o îngrămădire de pietre peste un stârv nemuritor. 

Or, eu i-am explicat Fiihrerului artist la Berdicev, în august 1941, că 

noi va trebui să procedăm invers, căzând de acord că geniul este în esență 
tocmai un mod de a proceda exact pe dos decât se așteaptă poolimea! 

Adică să nu mai stivuim o imensă şi costisitoare piramidă de module 
din piatră peste un biet faraon, ci dimpotrivă, să aşezăm milioane de morți 
peste o lespede cu un mesaj vocativ şi abraziv semnificativ! 

— Ghizdavule, a mârâit el profund jignit, nervos de era să cadă din 
carpenul în care ne cocoţasem să avem o viziune din înalt asupra lanului 
de secară, eşti cam pesimist, chiar pentru standarde de popor cu mesaj 
întârziat. Nu văz de unde aduni, dacă Moscova pică în câteva săptămâni, 
„milioane de cadavre“, oricât ar contribui aliaţii Germaniei, cum înţeleg că 
vrea Antonescu la Odessa... ar eu oi fi om de stat de o bestialitate rece, a 
calculului, însă nu-s şi bulangiu. Să ştii: eu n-aş accepta să joc neamului 
meu festa de a lua din morţii ruşilor şi să-i trec la osuarul nostru, numai 
pentru ca, atunci când politicienii de mâine vor veni pe la ceremonii cu 
bătaie electorală lungă, să aibă pe ce cifre să sugereze că uite câți frați de- 
ai noştri se jertfiră pentru idealuri, pe care numai noi şi-ai noştri le pot 
îndeplini, în calitate de păduchi în capul bietei ţărişoare! 

— Calmează-te, Marius! şopti ea fără dragoste. 

De care nici că mai era nevoie, cum socotea şi Meşterul Manole. 

Casa aleasă la Odessa noastră de locotenent Ghizdavu, pentru 
încartiruirea sa, a doctorului Lecca şi a soților Căinaru, situată între parcul 
de odihnă și un cimitir multiconfesional, pe un promontoriu spre mare, 
aparținuse înainte de 1917 unei asociaţii de pictori pontici, ca cei de la 
Balcic. Apoi, tocmai datorită izolării ei lirice oceanice, slujise drept loc de 
anchete, tortură şi execuţii, referitoare la anumite cazuri grave, de troțkism, 
dar și de sabotaj, nu numai la producție şi export, ci şi în proiectarea 
dușmănoasă a unor piese şi repere interesând industria de război, emanată 
de o doctrină eminamente ofensivă şi tupeistă, cum că acesta se poartă 
doar pe teritoriul inamicului, unde Armata Roşie poate conta pe sprijinul 
necondiționat al muncitorilor şi ţăranilor, ca şi pe acela, bazat pe avantaje 
bine definite, al anumitor specii de intelectuali foarte ieftini. 

Astfel, scriitorul Grigore Căinaru, după ce japonezii indignară 
America-n Hawaii şi porniră a supune, în scopul... coprosperității, asiaticii 
din jur, a renunțat să mai meargă la Războiul Sfânt cu Dora, pe motiv că 
din moment ce Marea Britanie ne-a declarat ostilitatea ei deschisă, iar 
Mareșalul Antonescu s-a luat de Roosevelt, declarându-i război în baza 
tratatelor care ne legau de garanții noştri Mussolini-Hitler în contra lui 
Stalin (şi alţii nici că erau!), poate că prin absurd am mai putea recupera 
Basarabia şi Bucovina, dacă Stalin ar pieri în luptă şi l-ar boci unul care ar 
înțelege că numai o Românie puternică va garanta pacea în Europa de Est, 
în Galiţia Mare, însă Ardealul și poate chiar Balcicul ar fi atunci definitiv 
pierdute fără ca noi românii să ne achităm de datoria de a avea rococo... 

Porni astfel Grig să citească din Tolstoi Voina i mir şi să scrie o 

tetralogie mai adevărată, nici românească, nici rusească, ci galițiană, despre 
Războiul Sfânt. Deci nu părăsi nici Ministerul Propagandei. Inspecta prin 
ţară, câtă mai aveam, căminele culturale (genială instituţie!), consiliindu- 
le cum să colecteze bani, alimente, cărți şi haine, la spectacole, conferinţe 
şi şezători, pentru a ajuta orfanii, văduvele și familiile sărăcite prin plecarea 
plugarului să combată dincolo de Bug comunismul cel demolator de 
biserici şi civilizație rurală, analfabet la istorie că dacă nu erau SATUL şi 
mujikul, atunci Asia ar fi început nu la Ural, ci la Elba şi Oder, unde se va 
monta acuş-acuş Cortina de Fier, separând iar Galiţia Mare de Occident. 

De o parte a patului, piatră din catacombele Odessei, de cealaltă 
murmurul Mării Negre în noapte. 

O umezeală dulce, călduță, amniotică. 

De cealaltă parte a patului, cimitir, parc, mastodonţii de calcar, 
primejdia adâncă, din labirint să nu iasă comandou cu intenţia de a lichida 
pe aceşti ocupanţi ostili idealurilor marxist-leniniste ale clasei muncitoare 
conduse de marele Minotaur spre cuceriri în cele 5 direcții indicate de 
steaua Kremlinului roşu. 

Iată sus, sus, sus, dincolo de cearșafurile furate din Donbas, dincolo 
de tavan, astereală şi olane dobrogene ca poezie, stele mari, necurate 
diavoleşte în indiferența lor, ca de lumânări eterne la un decedat gigantic. 

Mai fund şi medicinistă. Cunoscătoare de fiziologie destulă cât să 
penduleze, precum nefericita Aură cândva, între Marius şi Liviu Lecca, 
primul vorbindu-i despre urbanistica cimitirelor de război, al doilea, cu 
vocea-i răgușită şi slabă de vampir valah, descriind noi contribuţii, de 
război, la Tratatul despre sânge, a cărui primă ediție strălucit o ilustrase 
tânărul, aproape copilul, matematician, Raulică. 

— Este imprudent a amplasa aste piramide în Reich, i-am spus 
confratelui meu arhitect-pictor Hictor, în carpenul de la Berdicev, când l-a 
decorat pe chir Antonie. Eu nu-s așa naiv să nu cujet că după rezolvirea 
problemei slave în Europa, arienii se vor răfui cu latinii, mai toată arta- 
filozofia germană exhalând o nostalgie spre Sud, cum mirosul de portocală 
putredă al unui craniu nordic, spart cu cască cu tot de o schijă de brandt. 
Este clar că saşii, şvabii şi alsacienii basarabeni vor da mâine cadrele unei 
provincii germane la gurile Dunării și acesta-i temeiul pe care durez sfatul 
de a ridica marile piramide ale celui de-al Treilea Reich pe un platou pe 
care îl ştiu eu, pe râul de Bărăgan Vestic, Vedea, în aval de Alexandria, 
între comunele Poroschia, Hrişca şi Țigănești, care se înțelege că vor fi rase 
ceauşist de pe faţa pământului, locuitorii urmând a fi comasaţi în blocuri 
P+4 cu closete afară, la curte şi canalizarea în cer. 

— Văd că n-ai gătit nimic, protestă Dora cotrobăind prin oliţe în timp 
ce pisica brumărie şi catifelată i se împleticea între picioare. 

— Am calculat până acum! dădu el nepăsător din umeri, crainic 
monoton ca doctorul Lecca Liviu când ar fi spus că am avut de tratat o 

plagă împuşcată sau ca scriitorul Grigore Căinaru când ar fi exultat că da, 
fată, dar am mai modificat un pasaj esenţial, la cele 1681 pagini ale mele. 


Şi îi puse în faţă nişte afişe pe dosul cărora desenase piramida şi îi 
evaluase volumul, capacitatea funerară. 

— Am convenit, zise, cu partenerul german ca din raţiuni economice 
de standardizare, toate cadavrele furnizate de teatrele noastre de luptă să 
fie conservate în niște module arhitecturale conţinând fiecare câte patru 
sicrie, având rezervat pentru fieştecare erou 50 x 50 x 200 centimetri la a 
treia (cubi), comprimându-se încă de la ambulanţe ce este excedentar de la 
natură sau prin fermentație... Atunci, iubito, un așa modul are, la patru 
sicrie, un metru pe un metru pe doi metri, iar a pune baza Piramidei 
Victoriei pe un exact un hectar înseamnă a avea pe o latură cincizeci de 
astfel de module văzute din profil, iar pe faţa frontală îți trebuie o sută. Cu 
totul, vine una sută ori cincizeci de straturi succesive, cam cinci mii de 
module, care înmulțit cu patru vine numai douăzeci de mii de morți. Or, 
ținând seama că din cauza conceperii pe simetrie pătratică a volumului 
modulului, stratul de cadavre este dublu, rezultă, şi mie mi se pare uimitor, 
că pentru a acoperi un hectar cu eroi, parcelând fiecăruia numai cincizeci 
de centimetri pe doi metri, îţi rezultă un necesar de numai zece mii! 

— ŞI este aproape trup lângă trup, ca noi acum! observă cu neliniște 
Dora, într-o tăcere îmbunată de torsul patriarhal al mâţei caucaziene. 

— Mda, mda, zâmbi a râde ca contele Dracula neplăcutul arhitect, dar 
ia să ne gândim noi acuma cum punem al doilea strat de module!... E din 
considerente de monumentalitate obligatoriu să ciupim la fațadă, câte un 
modul din stânga şi din dreapta, aşa că nu mai rămânem decât cu 98 
module, cu latură un metru. lar pe flanc, scăzând doar un modul, a cărui 
dimensiune este din lateral doi metri, rămânem cu 49 de module. Adică, 
pentru al doilea etaj, avem 98 x 49 necesarul de module. Şi analog pentru 
al treilea, vine 96 x 48. Şi tot aşa până la vârf, care va consta din două 
module, dulce Dora! 

Suma finală fiind destul de greu calculabilă, este vorba de a aduna 
vreo cincizeci de produse, de la 100 x 50 tot micşorând până la 2 x 1, ştiu 
că trebuie să fie vreo relație, nu am însă timp să o redescopăr, sunt şi foarte 
obosit acuma! 


424 


— Am putea aproxima, se ridică în cot fata. Din câte înţeleg, cu 
fiecare nou etaj de morţi dubli, tu reduci din flanc câte unul, câte unul, din 
cele 50 de module inițiale, deci astă piramidă bazată pe două pogoane nu 
poate avea decât 50 metri înălțime!... Cam puţin... 

— Gândeşte-te la „estetica ruinelor“, adoptată de Fiihrer şi de Albert 
Speer, Dora! Aceste mausolee clasice trebuie să fie perfect echilibrate, să 
reziste câteva milenii măcar... Dacă mă înalț mai sus de 50 de metri, îmi 
închipui că apar delicate probleme de rezistență! 

— N-aş zice, privi ea foarte încruntată desenele, care nu prea 
aminteau de ale lui Leonardo da Vinci, şi acela mare războinic, tot din ţara 
lui Mussolini, momentan aliat al nostru în contra bolşevismului dărâmător 
de biserici, după ce a dat lui Horthy Ardealul şi Balcicul. Turnul Eiffel 
rezistă la înălțime de şase ori mai mare şi nu sunt chiar atât de naivă încât 
să nu-mi dau seama că, la actualul consum de plumb pentru gloanțe, sicriele 
tale pot fi confecţionate dintr-un metal atât de dens şi de deficitar. Mai 
degrabă, acele module ar putea avea în jurul celor patru schelete un rigid 
semicub, pardon, dublu cub metalic, din profile de oţel ordinar, între care 
rămăşiţele omeneşti ar putea fi păstrate în recipiente din tablă galvanizată 
de dimensiunea corespunzătoare, deci exact ca nişte conserve, adică extrem 
de uşoare, convenabil de uşoare! 

EI deşertase pe noptieră sacoşa ei de piață şi număra distrat, câte 
crupe de hrişcă sunt într-o rație. Tresări puternic, parcă în acea clipă Daria 
Maximovna Riumina, romantica violonistă de la Harkov, i-ar fi şoptit 
înălțându-se în vârful picioarelor pe eşafod: 

— lată, Marius, pe aceea trimisă de Dumnezeu să-ţi aducă nu numai 
o aspră plăcere, în oceanul de moarte care-i războiul, ci şi un sfat bun și 
competent, în îndeplinirea acelor sarcini artistice care fac din tine nu numai 
un locotenent, pe frontul Axei în contra democraţiei apărate de Uniunea 
Sovietică, ci şi un personaj demn de atenţia mai multor doamne! 

— Am găsit! Am găsit, Dora, am găsit! strigă el cu entuziasm de 
worker marxist din Magnitogorsk, care explică inginerului său principiile 
unei macarale revoluționare de tip absolut nou. Uite cum facem! Numărul 
modulelor de câte patru eroi, pentru o piramidă cu baza de două pogoane 
şi cu înălțimea de 50 metri, am arătat mai sus că este dat de suma: 

100 x 50+98x49+96x 48 +... +4x2+2x 1,pecare propun săo 
notăm cu inițiala ta, cu M de la Minodora! 

— Sau de la... Moarte! izbucni ea într-un hohot de râs ce semăna 
lugubru cu țipătul pescărușşilor ce nu se mai ruşinau a ciuguli trupuri negre 
de înecaţi niciunul. 

— Sau de la Marius, mă rog, nu contează... Important, important e să 
vezi aici că iese 2 ca factor comun şi avem, schimbând totodată ca esteţi ce 
suntem ordinea: 

M=2 x (1x1+2x2+...+49x 49 + 50 x 50) = 

2 x (12 + 22 + ...+ 507) = 

2 x 50x (50 + 1)x Q2x50+ 1):6 

— Transformarea asta în produs de unde naiba ai scos-o? se miră 
doctorița de copii, ea însăși copil în multe privinţe, inclusiv un patriotism 
exagerat şi obişnuința-răsfățţul de a pretinde întotdeauna să i se explice 
Totul, ceea ce, dacă n-ar fi fost lon Enache un bolşevic român de omenie, 
putea s-o coste în 31 octombrie 1956, când l-a mușcat viespea snagoveană 
pe Grig de faringe, nu de testicule, într-un mod fatal. 

— E o formulă trivială! hohoti el cu superioritate academică şi se bătu 
pe frunte a raţii de război şi a fiertură de bocanc, la Gumrak, în splendida 
încercuire: Memorie de arpacaș! Tocmai mi-am reamintit şi voi verifica 
imediat prin inducție completă dacă ce-i adevăr pentru un N implică aceeași 
valoare logică şi pentru propoziţia în N + unu! 

Deocamdată, vedem că: 

M = 2 x 50x 51 x 101:6=50x 17x 101 =85x 1010 

Ceea ce înseamnă că o impozantă piramidă cu bază de două pogoane 
şi înălțime de 50 metri nu necesită decât 85 850 module a câte patru căzuți 
pe câmpul de onoare, adică un total de 343 400 oameni, cu aproximaţie, să 
zicem 350 000... Relativ puţin! 

— Mersi! protestă Dora. Păi, dacă aproximam, vreo optzeci de mii, 
hai optzeci și cinci de mii de module, îmi ieșise şi mie! 

— Cum dracu? se cruci arhitectul funerar român al lui Hitler. 

— Un modul din ăsta de-al tău pentru patru cadavre are 2 metri cubi, 
nu e aşa?... Vom calcula volumul piramidei și împărțim la cât revine pe 
fiecare container. O sută ori o sută ori cincizeci înălțimea pe trei vine cinci 
sute de mii pe trei, dar trebuie împărțit şi la doi, așa că rămân două sute 
cincizeci de mii pe trei, prin urmare cam optzeci de mii şi ceva, cât ţi-a dat 
şi ție pentru module! Prin... inducție completă. 

— Am bănuiala, tresări pictorul lui Antonescu, că domnul Hi, în lanul 
de secară de la Berdicev, urcându-ne noi în carpenul bătrân să avem viziune 
de sus, tocmai după algoritmul tău a estimat de câți eroi avem nevoie, 
pentru un decor festiv la care autoritățile să aducă prinosul lor de 
recunoştinţă, cât mai în văzul gloatei interesate de forma coroanelor. 

EI a pus problema ca din start, Dora, memorialul propus de mine să 
fie amplasat nu în Rusia, ci prudent, la noi, pe valea Vedei, în aval de 
Alexandria, între localităţile Poroschia şi Țigănești, pe un platou remarcat 
din avion, ca bun de aerodrom, de comandoul Mișu, Stelică, Petrică şi 
Mitică, să aibă dimensional cu ce depăși ca minune a lumii construcțiile 
faraonice ale Egipetului. Cu impresii încă proaspete de prin Franţa, el mi- 
a dat din start 150 x 150 m baza piramidei, iar înălțimea cât Turnul Eiffel, 
ceea ce în metri cubi dă 22500 x300: 3 egal 2 250 000 m, iubito! 

Şi de aici încolo, concepțiile noastre artistice s-au despărțit, deşi 
ajunsesem măcar la un consens de comoditate, că la un metru cub de spaţiu 

piramidal merge un cuplu de morți. 

leşeau astfel ca necesari vreo patru-cinci milioane şi, cu toată 
bunăvoința ce găsea pentru români după ce jertfiseră Baia Mare şi Balcicul, 
adică arta pentru pacea Europei, el nu vedea de unde mi-ar scoate atâtea 
leşuri. 

Era în august 1941, nu părea destul de artist, ca mine, și deocamdată 
nu avea motive serioase, presimţiri expresioniste, să se îndoiască de 
perspectiva de a serba, cu fast Goebbels-Riefensthal, 7 Noiembrie, de la 
tribuna din Piaţa Roșie, adresând plutocraţiei americane o ultimă 
rugăminte, să nu mai întrețină Imperiului Britanic iluzia că mai este o 
supraputere. Secolul al XIX-lea a apus după chiparoşii de pe deal odată 
pentru totdeauna! 

— Oarecum cum şi proaspăt la Berdicev decoratul Antonescu își 
imagina că va lua Odessa fără mari pierderi! rămase trează Dora, deși 
mângâierile lui pătimaşe o adormeau, cum venise teribil de obosită și de 
stressată de la serviciu, cu o propensiune difuză şi inexplicabilă spre ceva 
nedesluşit și pe nesimţite odihnitor, dar care azi, într-o nouă civilizaţie, noi 
ştim că era nevoia umană protocronistă de a adormi cu telecomanda în 
mână şi cu ochii înecaţi în lumea bună a serialului preferat. 

— De fapt, îşi urmă el spovedania, amicul Dolfi ținea cu străşnicie la 
două chestii: unu, memorialul să aibă neapărat formă clasică de piramidă 
ŞI, doi, măcar camera funerară pentru ritualuri de vârf să fie placată cu 
module populate de anumiţi eroi autentici! 

Ca artist bine cunoscător al tranşeelor și gazelor, al stivelor de morți 
din WWI, lui nu-i ardea să trişeze nici măcar la noi, la Alexandria. 

Poate, Dora-Dora, că omenirea a pierdut când el, neavând părinţii lui 
bani de meditații, n-a luat admiterea la Viena, nici la Arhitectură, nici la 
Arte Plastice. Intuia deci că vom avea PUG, PUZ, PUD şi ce şpagă-ţi 
iese ca urbanist. 

— Adesea, originalitatea artistului în veac nou XX-XXI ține de 
materialul în care lucrează, de lemnul ţapinat din pădurea de simboluri, de 
birotica birocratizării birocrației, de descoperirea de noi proceduri etc. etc. 

— Unul se exprimă sudând între ele butoaie reformate, altul face colaj 
cu fulgi de găină de la Avicola, alta pune silicoane la vacile colhozului. 

Hitler a rămas artist, vizionar în felul lui crud, şi dincolo de 1933. 

— Din păcate, a folosit ca materiale zeci de milioane de vieţi... 

— Noroc că Providența a dat omenirii, în compensație, pe umanistul 
Stalin! se puse Dora pe un râs nebun, mai bătând și din palme, încât Marius 
ridicându-se în capul oaselor, să-şi aprindă o țigară sub mustaţa zburlită, 
chiar că nu mai pricepu nimic din ipoteza economiei de om a tiranului. 

— Ştui de ce-am întârziat atât? chicoti ea. 

— Ai trecut mai întâi pe la Lecca, să-i prepari din vinete coapte pe jar 
celebra, mexican de picantă, salată de Odessa? se întristă el de parcă ar fi 

claxonat pe lângă o doamnă cu căţel în ultima zi de vilegiatură. 

— A trecut vremea când îi şi găteam ca o proastă, bombăni ea lipsită 
de sentimente, ajutându-i arhitectului funerar inima să revină la loc. Am 
încetat definitiv să-i mai fiu bucuria bucătăriei de când am constatat lipsa 
lui de bărbăție, neputința de a-și învinge, în calitate de om cult, 
prejudecățile animalice de mascul dominant. Poate Lecca să-mi aducă 
oricâte crupe de hrişcă şi oricâte vinete, că eu nu-l mai slugăresc! Când îl 
văz în fotoliul de paie, privind meditativ, din clasica lui Colonadă 
Voronţov, peste marea sidefie, spre Occident, adică spre România Regală, 
şi trăgându-se distrat de zgârciul cravatei subțiri, ucrainene, zău dacă nu- 
mi vine rău, Marius! Mai mult cărturar decât Intelectual, cum l-a încondeiat 
geograful Voicu Ghizdavu, care dacă mai trăia, ar fi fost numit decanul 
Universității Multiculturale Populare din Odessa, să-mi moară ce-am mai 
scump dacă pot să-mi explic cum e cu putinţă, la vârsta şi neputinţele lui, 
să mai facă nenorocitul de mare sculă de doctor Lecca pe naivul! 

— Ah! o pupă el drept în creştet. Sfântă simplitate! 

Băuse Marius cât i se părea că fosta casă de întâlniri conspirative a 
căgăbăului era o corabie în legănare, din basamacul de culoarea zorelelor 
de la Pribegi, confiscat de jandarmii români şi ucraineni de la colhoznici 
pe motiv că se consumă rafinându-l o mare cantitate de cartofi sau cereale, 
la instigarea culacilor care vor astfel, la ordinul imperialiștilor anglo- 
americani, să nu mai fie aprovizionate satisfăcător marile oraşe unionale, 
cu deosebire noile centre muncitoreşti, unde se produce oţelul necesar 
blindatelor cu care Cominternul va supune lumea întreagă, încât să nu mai 
existe primejdia existenţei termenului de comparație între a fi condus de o 
nomenclatură monocoloră şi a fi lăsat să te lupţi pentru existență în jungla 
confruntărilor şi coaliților dintre mai multe nomenclaturi ale partidelor. 

— Spasibo, Mariusea! Na zdarovie! murmurară tandru buzele ei 
vânăt-viorii ca samogonul însuşi, ceea ce accentua parcă şi mai mult dorul 
de ţară, semn că nici măcar ei doi, ca ocupanţi de înaltă calificare, nu 
percepeau ca pe un oraş al nostru Odessa, chit că era sora geamănă, clonată 
de Pavel Kiseleff, a Brăilei, poate cel mai interesant literar port al Dunării. 

Briza, cu incitantă odoare de săruri şi de alge fermentate, izbi ca 
nuiaua unei uriaşe, transparente, zeițe a Iubirii, în mers, bogaţii în flori albe 
ciorchini ai bătrânilor salcâmi stradali, provocând o ninsoare Alla 
Bayanova benoi akamuu ca de suflete tinere de soldaţi, căzuţi fiecare 
pentru escrocii din capul neamului său, tragedia speciei rămânând că pe 
cosmonauțţi îi caută luni de zile să n-aibă defecte, pe când pe politicieni îi 
alege electoratul cu ochii închiși. 

— E ca o forfecare, şopti el cu ochii daţi mult pe spate, această stranie 
lege de conservare ce caracterizează amorul tău cu lașul Grigri, Minodoră! 

Pe când el, hoţomanul, se retrage în Țară de pe front, pretextând că 
are de dus la capăt o epopee biblică de dimensiuni alese deliberat enorme 

cât... Război și Pace, asigurându-se astfel că va sta la domiciliu, în puf, mai 
pe toată durata sângerosului conflict Est-Vest, al tău tăticuț Leonida, ca și 
al meu Voicu brav luptătoriu nacionale, te educară invers, pă tine, să vii să 
te baţi la Tiraspol, la Caffa Feodosia, înapoi la sanatoriu la Bugaz, la 
Vâlcov, aci la Odessa şi mai ştiu eu unde pe la cele ambulanţe de-ai eliberat 
cu martori atâtea certificate de deces! 

— Aici greşeşte marele psihiatru Liviu Lecca, Marius, ţipă Dora ca și 
cum ar fi văzut nu pisica tărcată cafeniu, ci un şoricel, pe masa încărcată 
cu bunătăți de război, create de miracolul economic adus de 
reimplementarea economiei de piață, de către români, în Transnistria 
sovietică de până-n Bug. El contestă din șezlong artisticitatea ta pe criteriul 
de clasă, cum s-ar pronunţa Pravda. Îi incapabil să emită judecăţi de valoare 
medicală privind chiar producția de fericire a vieţii mele, ca cuplu, cu Grig. 
Ce să mai zic de a găsi înțelegere pentru conservatorul Take Ionescu la 
1917, când s-a învoit la Odessa pentru, refugiată aici cu familia, o frumoasă 
Adina Cordescu ce-i va fi și soție. Pentru că, ciolovek de ştiinţă năucă fiind, 
o forfecare a Lumii, ca a ta, Lecca nici poate concepe, cum i s-ar părea 
băloase şi barbarului Ilia Moromeţ acele fructe de mare din golful Napoli, 
cu care s-a intoxicat acelaşi unionist, mărind degringolada unui partid 
conservator și așa bolnav, cum îl vei mirosi şi tu după 1989, când vei 
încerca să impui, în noua Europă, de la Bilbao la Astrahan, o identitate 
galițiană unică, din Macedonia până-n Prusia Orientală, ca un cordon 
sanitar separând, printr-o disperare recuperatorie hiperexpresionistă, 
Grupul celor cinci popoare exprimate din Occident de poporul rus exprimat 
din Est, — grecii lui Pericle având tot atâta legătură cu ai Irenei Papas cât 
romanii lui Augustus cu ai lui Sergiu Nicolaescu... 

— Adică tu așa ai înţeles, îşi căută Marius porthartul cu mahorcă 
puturoasă, că eu vreau să adaug, la spațiul italo-spaniolo-franco-brito- 
ariano-rus, pe galițienii ăştia ca viziune a lumii specifică celor privaţi de o 
istorie proprie? 

— Ce i-ar uni pe toţi aceşti neexprimaţi nu poate fi, într-adevăr, decât 
acest, lung cât o zi de post, urlet hiperexpresionist, că de ce cei 5+ 1 nui- 
au lăsat şi pe ei, pe români, evrei şi polonezi, de-a lungul veacurilor, să. 

— Numai doamna Laura Done-Lecca, Dora, m-a mai înțeles până la 
orizonturi atât de profunde şi cred că, în viitor, nu vă va egala decât o 
farmacistă, pe care am zărit-o eu în gara Sărata conducându-și dramatic 
soțul la o sigură moarte în Caucaz, își aprinse el o ţigară înjghebată în grabă 
din hârtie de ziar german dinainte frăgezită între degete, în ceasuri lungi și 
albastre de reverie marină, sub pescăruși albatroşi vestitori de furtună cu 
cer negru. 

— Ce mi-a plăcut mie ţie, îşi lumină copilăroasa lui amantă ochii cei 
verzi-cenușii ce înnebuniseră nu numai curvari profesionişti, ci şi cărturari 
serioşi, ca teologul Noveanu şi filologul Damian, — în imaginea ta despre 

mariajul meu, a fost tocmai sensibilitatea plastică de a sesiza că eu și Grig 
gravităm unul spre altul, atracția fiind sex irezistibilă, dar traiectoriile 
configurându-se, nu o dată, puțin paralele, încât el venind de pe front ros 
de oarecare pesimism, iar eu îndreptându-mă spre câmpul de onoare cu 
credință neștirbită în invincibilitatea Wehrmachtului, ne asemănăm 
compozițional cu acea nemuritoare scenă filmată de tine cu o cameră 
Aryflex împrumutată de la prinţul Otto Runge: dinspre Ural trec triști spre 
Occident tinerii prizonieri sovietici meniți exterminării chiar de li s-ar da 
de la Breslau drumul înapoi acasă, căci nici celălalt SS Stalin Sovietic nu 
i-ar ierta, în timp ce dinspre Carpaţi vin exuberanți hitlerjugenzii neştiutori 
de superioritatea totalitarismului marxist asupra celui nazist şi de Gulag... 

— Câtă moarte!... Câtă moarte! gemu deodată Marius, pomenindu-se 
în nări cu un iz neliniștitor de cadavru uman, cum simţi câteodată vara pe 
lângă cavourile de mântuială etanșeizate ale Bucureştilor noştri cei feriți de 
a-ți pute, până în primăvara lui 1944, concitadini striviți pe sub planșee de 
blochauzuri bombardate fără frică de puternicii Aliați. 

Pisica se linse instinctiv pe bot, semn că dacă sursa duhorii n-ar fi 
vreun înecat adus de curenţi la țărm sau vreun partizan parașutat, atins şi 
rătăcit prin catacombe chiar sub casa ocupată de români, ci unul din aceşti 
ce s-au jucat ades cu ea, impresionați de blănița cafenie şi de gingiile ei 
roz, ea n-ar fi ezitat, pe foamete, să se delecteze cu beregata acestui munte 
de proteine, grăsimi, zaharuri, idealuri, eresuri şi substanțe minerale. 

— Domnul doctor Liviu Lecca, surâse a lui studentă şi asistentă 
doctorița pediatră Dora Glagoveanu, alintându-se ca o copilă bolnavă şi nu 
prea, este de un pozitivism foarte bine înrădăcinat în realizările secolului, 
dragă Marius, scumpule, pisoiașule! EI susţine că, în principiu, a sucomba 
este ca şi cum ai scoate receptorul TV din priză, încât nu mai are nici rastru, 
Nici imagine, nici propagandă, nici sunet... 

— Cu fireasca deosebire, hohoti lugubru locotenentul de cavalerie şi 
agitaţie, a degradării rapide datorită vulnerabilităţii materialului organic, în 
apă şi în aer cald, la activitatea microviețuitoarelor însărcinate de Creator 
a-l desfigura în așa hal pe mort, încât fiinţa omenească de-o seamă cu mine 
sau cu soţul tău Grigri sau chiar cu Lecca ăsta, să trăiască perpetuu sub 
călcâiul de oţel al groazei că un simplu glonte rătăcit îți poate reteza ţie, om 
cu operă, om cu viaţă orientată, cum ar zice Ioil Borgiah, alexandrinul 
meu sfătuitor 

— Ce să-ți reteze? plesni ea într-un hohot de râs cam prea vulgar 
pentru o doamnă pe faleză la Odessa, încât luându-și seama, urmă cu o 
glacialitate în profundă armonie cu seriozitatea nopții din Jur, ce orbise 
până şi clinchetul regulat al farului, din considerente prozaice de camuflaj 
negru peste tot, să nu călăuzească bombardiere vizând pe ocupantul român, 
peste marea brăzdată de traiectoriile corăbierilor importatori de lână de aur 
de calitate argonautică. Şi totuşi, Liviu ca taumaturg nu este un pozitivist 

fanatic, Marius! În sensul că, să zicem, n-ar fi în stare ca ăla de te-a precedat 
ca nebun la Basel, Calvin, să se încreadă total în dogmă şi precum acela a 
turnat un bun experimentalist ceko-Inchiziţiei, să-l curețe, pe un Servetus, 
descoperitor al navetei sanguine cord-pulmon, ars pe rug că nu prea vedea 
de ce l-am dauri pe Christ, din moment ce a fost zeu şi se va fi răstignit 
dintr-un plictis Hyperion de carcasa de om... să-ți facă ţie vreun rău... 

— Această gelozie ucigaşă a lui, crezu că înţelege pictorul, îşi are 
rădăcinile în relațiile mele amoroase din liceu cu doamna Laura Done- 
Lecca, în cele vagi belle-arte cu sora ei sculptoriţă Cristina la 1935 sau în 
astea, cam bacoviene-n macabrul lor, cu tine, prea puţin de zei iubită, Dora? 

— Dar nu este vorba de gelozie! protestă pediatra. Domnului doctor 
Lecca i-ar fi ruşine să-şi constate o trăire atât de carnivoră şi bestială, 
rătăcită printre sentimentele sale ca o scrisoare de amenințare de pe front, 
să fie fidelă, în corespondenţa unei hollywoodiene la modă. 

În critica ce o aduce Piramidei tale Comemorative şi, hm, așa-zis 
ecologice, el pleacă de la o ipoteză nici confirmată, dar nici contestată 
vehement de comunitatea științifică planetară, în măsura în care, date fiind 
vitregiile războiului, ea şi-ar fi putut procura Tratatul despre sânge sau 
măcar fascicula în care autorul glosează, nu numai savant ci și puţin artist, 
asupra unei întrebări pe care chiar tu, Marius mic și scump, I-ai pus-o în 
calitate de magistrat, anchetator şi penitenciarist: cu cât timp înainte sau 
după încetarea circulației sângelui se produce moartea capacității 
cetăţeanului de a crea, adică decesul? Oare, nu poate presupusul mort să 
simuleze automatic maşinal trăirea încă? 

— Nu ştim exact! răspunde cu seninătate marele nostru pedagog. Nu 
putem decât conveni că, de-o pildă, încetarea activităţii cerebrale ar putea 
fi un reper. 

Problema fiind că încetarea funcțiilor creierului se poate derula în 
etape foarte eșalonate şi aparent lipsite de conexiuni una cu alta, cum se 
întâmplă, să zicem, cu o întreprindere nefalimentară, lichidată de şmecheri 
încet-încet, fără traumatisme nici pentru cei din jur, nici pentru personalul 
propriu, diminuat pe nesimţite. 

— Cu alte cuvinte, te întâlneşti cu cel ce a început să moară şi nu 
constaţi nimic deosebit. Îşi vede de treburi, conversează, e capabil să-ţi 
răspundă la întrebarea despre ce-i mai fac copiii, sau să-ţi analizeze, cu o 
mare fineţe la descâlcirea dedesubturilor, cutare declarație politică. Are 
până şi planuri de viitor, dar procesul care-l va duce în mormânt este deja 
declanşat de vreo lună şi niciun tratament medical sau vrăjitoresc nu îi va 
putea îndulci cu zaharină sorocul, năzuind ca sfârşitul să aibă alt 
deznodământ! 

— După cum şi dincolo de încetarea unui mare număr de funcții 
vitale, chiar începând binişor putrezirea, descompunerea şi alte fenomene 
care ne fac silă şi groază de cele ce se vor petrece cu, iarăşi eu apreciez că 

nu ştim prea bine când încetează chiar totul, totul. 

Şi acum devine limpede, ca apele cu proprietăţi terapeutice colectate 
de mine în cadrilaterul de calcar galben Mihailovka, Petrovka, Dalnik, 
Tatarka, precum şi în fâşia dintre hmanurile Hadjibei şi Kuialnik, cum îmi 
palpită inima de om de ştiinţă la gândul piramidei de tablă zincată, de 
conserve de om din tablă zincată vreau să zic, m-ar interesa să fac anumite, 
mărginite tehnic deocamdată, măsurători în camera de ceremonial, asupra 
unor eventuale perturbații ale unor constante fizice şi chimice cunoscute, 
precum și asupra generării unor tulburări de comportament, la persoane ce 
s-ar oferi să se claustreze, suferind presiunea celor 350 000 de cadavre 
relativ proaspete şi, după intuiţiile mele, nu total moarte, în sensul în care 
ar putea fi o bucată de tibişir de origine marină. 

— În concluzie, avizez pozitiv proiectul lui Hi și al domnului 
locotenent de cavalerie şi propagandă pictor şi arhitect Marius Ghizdavu, 
de a se înălța, pentru aliatul german, o piramidă funerară cu baza de 100 x 
100 m? (două pogoane) și înălțimea de 50 m, amplasată pe râul Vedea, în 
aval de Alexandria, pe un platou reperat şi balizat de aviația noastră, între 
localităţile Poroschia şi Țigănești. 

Despre poziţia exactă a camerei de ceremonii în acest colos, nu mă 
opun să coincidă chiar cu centrul de greutate al ansamblului şi, întrucât îmi 
imaginez că Fuihrerul, după deportarea noastră, a românilor, ca slavi 30%, 
a mai tuturor românilor, între Nistru şi Nipru, ar putea accepta să se 
odihnească pe vecie pe pământul aşa-zis germano-dunăreano-pontic, adaug 
că se impune cu necesitate placarea celor şase pereţi, ai Incintei Funerare 
Supreme, în roşu-negru-alb, utilizându-se ce materiale, îndeosebi granit şi 
labrador, se vor putea refolosi după cucerirea Moscovei şi dezafectarea 
mausoleului călăului poporului rus, Lenin. 

Cât priveşte obligatoria flacără veşnică, ce se obișnuiește în astfel de 
spaţii de reculegere, propun ca ea să aibă formă de lumânare şi să fie ținută 
de o mânuţă de copil, pentru al cărei modelaj o recomand, cu multă căldură, 
chiar pe cumnata mea, domnişoara Cristina Done, sculptoriţă neoclasică de 
renume internațional, după succesul recent al expoziţiei portretistice 
itinerante, prin orașele Germaniei naziste și ale Italiei fasciste, în drum spre 
Franța gloriosului mareşal Petain și, poate, spre Spania războinicului 
Franco şi Portugalia monahului Salazar. 

— Ca om de stânga, tot atât de neîncrezător în om precât bibliotecarul 
ăla din Alexandria, loil Borgiah, de care ţi-a vorbit în pat, micuță Dora, 
bezmeticul de Marius, năuc de-atâta basamac, interzic pur şi simplu să 1 se 
sugereze proprietarului poporului german, Hitler, ipoteka că a înălța o 
piramidă de 300 metri, pe o bază de 150 x 150 m?, nu pune probleme de 
rezistență nici cât copleșitoarea cupolă propusă de Speer pentru Kasa 
Poporului ce ar împodobi noua capitală a Reichului, zisă Germania și 
înălțată peste Berlinul demolat. 

Şi nu pentru că extinderea capacităţii de cazare funerară pretinde un 
salt de la 350 000 la vreo 4-5 milioane de cadavre proaspete, iar aceşti 
numeroşi eroi trebuie neapărat produși și furnizaţi, mă opun, ci pentru că, 
deocamdată necunoscându-se cu certitudine dacă există sau nu Parametri 
Ascunşi al Morţii ŞI ai vieţii, niciun expert responsabil nu s-ar încumeta să 
anticipeze ce efecte psihice, şi chiar mai mult decât psihice, ar putea avea 
o asemenea gigantică piramidă, de stârvuri în conserve din tablă zincată, 
asupra tineretului de elită, adus să presteze jurăminte, sau asupra ștabilor 
îNŞIȘI, veniți cu reporteri şi coroane pentru popularitate, sorbind de prin 
rigole, de sub crusta închegată brun-cheratinos, ce iluzie de sânge eroic se 
va mai fi scurs sub enorma presiune, din acei inocenți, al căror număr nu e 
semnificativ în sine, deoarece zecile de milioane de morţi ale acestui 
macromăcel imperialist şi ideologic nu vom mai avea resurse oratorice să 
le regretăm, din moment ce, după estimările mele, în ultima treime a 
secolului și aşa prolific, din exerciţiile astea de nemurire, pe care le practici 
tu, Dora, când cu mine, când cu Ghizdavu, când cu bietul Căinaru, amărâta 
noastră de specie se va îndesi rău, cu încă 3 miliarde (!) de potenţiali 
hitlerjugenzi, sau partizani stalinişti ce-ţi ucid ofiţerul german ocupant, 
conştienţi că a doua zi va fi spânzurată o întreagă uliţă de cetăţeni sovietici, 
bătrâni, femei și copii chinuiţi de grija supravieţuirii de pe o zi pe alta, 
adăugându-se astfel carne nouă la cealaltă piramidă, cea bolşevică, de zece 
ori mai voluminoasă decât naiva realizare memorială a totalitarismului 
nazist, care nu era exportabil şi deci nu se putea aşeza, cu poporul său, în 
raportul parazitului universal-marxist cu victima sa. 

— De ce este noapte? 

Cine oare se împletici în beznă şi căzu de această întrebare puerilă? 

Poate pisicul, nu caucazian ci de pe Nil, unde ai lui au fost adoraţi 
statuare secole lungi, poate milenii. 

Marius detesta să 1 se amintească în pat de alți masculi, chiar atunci 
când nu-şi asuma nicio obligaţie față de femeia iubită, om cu bună sorbonă 
juridică, încheind un fel de contract cu partenera, chiar de la începutul 
concretizării legăturii, avertizând-o că eu sunt un om cu viață orientată şi 
nu am voie să jertfesc decât Operei mele totul, nu e bine să te îndrăgosteşti 
prea tare de un damnat cum am ales să fiu eu, pentru că astfel de poeţi sau 
sfinți blestemaţi atrag în genere trăsnetul, nenorocirile, Nefericirea... 

— Noaptea este concepută, chicoti ea, prea tânără să realizeze ce 
jignire aduce amantului, — pentru ca Grig al meu, dragul de el, să scrie în 
linişte un nou episod din telenuvela sa, însumând din auzite nişte indiscreții 
din viața mai multor familii, exact în timpul Reîntregirii Neamului. 

— Nu, pipăi fără ochelari spre noptieră căutându-şi pipa Lecca, eu 
cred că noaptea e planificată de Creator, adică de Evoluție, pentru, în plan 
fiziologic, regenerarea elanului vital și a capacităţii de a-ţi servi patria, iar 
în domeniul manipulării fiinţei conştiente de sine, amăgind-o să accepte să 

trăiască. Alternanţa lumină-beznă e ca un rit practicat maşinal de Cosmosul 
însuşi, pentru a ideologiza pe bietul om că după război vine pace, după 
tiranie libertate și după mizerie opulenţă... Speciile Homo totenkopf şi 
Homo fessus cad în capcana asta, văd numai cursul, nu şi recursul, văd ziua 
de după noaptea momentului nu alternanţa, ci numai puţinii Homo solus se 
pot luceferiza și contemplă, ca Gagarin de sus, planeta noastră îmbrăţişată 
simultan de umbră şi strălucire! 

Zdrenţe, zdrenţe, norişori de origine română veneau din larg spre 
clasica Odessă, dinamizând perfectul disc al lunii în proporţie de cel puţin 
80%, în timp ce, chiar sub nasul patrulelor, într-o casă cu rezonanţă italiană, 
al cărei var roz cădea dezvăluind un altul azuriu ca flacăra de aragaz, doi 
partizani şi o partizană, ea la pian, ei doi la vioară şi violoncel, profitau de 
sentimentul de securitate că au ieșit de sub supravegherea melomanilor 
turnători, pentru a exersa, cu o jenantă concupiscență la nou, ceva ce 
mirosea a ploconire dinaintea străinătăţii înconjurătoare, elegiacul Trio în 
Re minor al lui Serghei Rahmaninov, desțăratul care de-aia şi era trist, 
fiindcă n-avea nicio şansă de a ajunge prim-ministru în Rusia, precum alt 
mare pianist, Ignacy Paderewski, cândva, în acea parte a Rusiei numită 
Polonia, fiindcă ce-i despărțea, — apăruse căgăbăul şi agitpropul, consecinţa 
fiind că te judecă electoratul cum că de ce n-ai stat tu la un loc, să savurezi 
cu noi salamul cu soia, colbasaua cu hrișcă, caşcavalul de Scornicești cu 
colastră şi Dracula mai ştie ce! 

Astă muzică a dorului şi exasperării se înălța piramidal până la stele 
şi Marius Ghizdavu îşi întrerupse rondul de noapte, încremenind cu tot cu 
murgul său ce călca pe un şarpe, simțind din strălucirea acelor lacrimi cum 
se repede spre el, ca o genune gata să-l soarbă, toată imensitatea sufletului 
slav. 

Instinctiv, ca să nu se rupă ceva în el şi să nu dezerteze, tânărul 
locotenent se puse pe a raționa, a analiza, a se dumiri ca artist cum a făcut 
altul. Două cincinale mai târziu, încă invidiind puritatea acestei construcții, 
creşterea cumva fractală dintr-un motiv sărac, dintr-o celulă, aproape o 
carceră melodică, introdusă repetată obstinat la pian de Ţurcanu, ridicată 
în slăvi de vioara lui Goiciu şi rătăcită în infinit de violoncelul de turneu al 
lui Maromet. Premonitoriu poate pentru arta cu adevărat elegiacă a unei 
gospodine din Est, de a crea minuni culinare plecând de la te miri ce trei 
morcovi îi oferă piaţa şi viaţa. Şi Viiaţa, da. 

Departe, sub lună, o dâră marină din solzi de ceară fragili, un vis sau 
un semn de moarte, în conexiune cu retragerea noastră din Crimeia pentru 
a lăsa timp de prefaceri pentru primit la Stalin oaspeți dragi, anglo- 
americani, în legătură la fel de bine, luna amară, cu alți supuşi ai Regelui 
nostru Mihai, evrei trimişi de Flota Roşie în adâncuri, aflase Clara Honig, 
doar pentru vina de a fi evrei şi pentru a nu supăra Imperiul Britanic cu 
arabii în Palestina. 

— 'Te-aştept cuminte să-mi povesteşti ce-ai văzut în Transnistria şi-n 
capitala ei, Odessa! o auzi în zvâcnetul depărtat al talazurilor abia când 
trioul sfârşi partea întâi, reacordându-și instrumentele cum îşi întinde pisica 
ghearele. 

— La Odessa, instinctiv se apără el imediat, n-am văzut ce-ai vrea tu 
să-ți confirm, pentru că pe 15 octombrie 1941 eu eram trimis la Țiganca, 
pe Prut, la vreo 15 kilometri de Bârlad, să fotografiez primul Cimitir de 
Onoare amenajat din Războiul Sfânt, vreo 300 de eroi din cei căzuţi în iulie 
pe Dealul Epurenilor, în celebrul cap de pod al revenirii administrației 
românești în Basarabia. Cruci din două scânduri, rareori cu nume, gradul, 
regimentul și contingentul eroului — Infanterie și Vânători de Gardă. lar 
prin Transnistria, eu am avut totdeauna traseu fără abatere, calea ferată 
Odessa-Nikolaiev, iar de aici variante, Dnipro-Harkov sau Herson- 
Mariupol-Rostov pe Don-Morozovsk (sau Krasnodar în Kuban, pe drumul 
Caucazului) - Stalingrad. Ferma model a lui Otomega era chiar lângă 
Odessa, treceai prin Fontanka. Cultiva experimental alune americane 
(arahide). 

Ecvestru, sub lună, pe un promontoriu lângă casa italiană a 
negustorului neştiutor că piatra-i de mormânt va fi declarată bună de dus în 
Reich pentru pavaj sau chiar pentru concasare, îmbunătățind cimentul 
marii rezidiri a Europei, Marius Ghizdavu îşi muşcă meditativ vârfurile 
mustăţilor încă negre şi fioroase. 

Ar vrea să intre la cei trei partizani și, ca artist, să se milogească de- 
un nu ştiu ce Trio de Brahms, pe care i l-a povestit Otto în iarnă, la 
încercuire. Este însă şi unul dintre cei mai iscusiţi ofițeri ai Regimentului 
4 Roşiori Regina Maria. Ştie că de va pune degetele înmănușate fin pe 
clampa de alamă, va fi destul: întreg mirajul se va duce în sus cu muzică şi 
arhitectură cu tot! 

Așa, se mulţumeşte să asculte neclintit, încât vremelnic pare că noua 
administrație românească a Odessei a şi înălţat în bronz pe Dracula pe cal 
cu potcoava pe şarpe, scrutând cuceritor fierăria contorsionată în lupte a 
portului şi, dincolo-dincolo de ea, nu Balcicul, nu Varna, nu Burgasul, ci 
chiar Bizanțul, a cărui stăpânire de către români, cine știe, poate că ar fi 
permis Occidentului să-şi dovedească aici, pe lumea aceasta păcătoasă, 
amărâtul lui ogârjit creștinism, eliberând de exploatarea păgână Locurile 
Sfinte prin folosirea ca bază de atac a acestei stânci a românismului, nu 
după niscaiva Cruciade, nişte copilării față de a lui Antonescu şi Hitler, să 
ajungă la coexistență pașnică seculară și comerț cu materii lascive şi 
condimente mozartiene răpite din serai, în timp ce atâtea teribile moaşte, 
încă vii după doctrina privind relativitatea sângelui a doctorului Lecca, 
aşteaptă, aşteaptă şi tot aşteaptă izbăvirea... 

Spaima că, străină altfel decât una de hotel, camera în care te 
conversezi cu una dintre cele mai râvnite doamne ale nobilei colonii 
româneşti, consolidate la Odessa Casablancă întâi în Refugiul din 1917, 
apoi drept consecință a Pactului Ribbentov-Molotrop, poate sări în aer cu 
tot cu aşternuturile furate minerilor din Krasnodon de ofițerii români, îşi 
are virtuțile ei creatoare. Spiritul se eliberează de constrângerile jegoase ale 
realismului. Cum arhitectul german, din Berlinul mereu mai coventryzat 
de aviația pre-NATO, închipuie cupole în stare să înghită în tambur chiar 
Casa Boborului, adică cea mai hardughie împreună zidire înălțată efectiv 
de vreun totalitarism, tot astfel Marius Ghizdavu, angajat urbanist de 
cimitire la Ministerul Propagandei, în ideea de a evita a mai cădea în vreun 
cerc de investire trasat de strategii țărani şi muncitori, sprijiniți de 
plutocrația americană, încearcă să stoarcă totul din motivul funerar: 
comasarea majorităţii eroilor într-o singură piramidă, poziționată în vestul 
Câmpiei Burnazului, pe care în mod cinic o confundă în rapoartele ce 
telegrafiază către partea germană, cu Stepa Bărăganului, a cărei capitală o 
consideră a fi Bucureştiul. 

Când Hitler citi această constructivă propunere românească, rămase 
țuţ.  Ocupatpână peste capul lui mare cu treburile conflagrației mondiale, 
născute din neputința omenirii de a găsi o strategie democrată împotriva 
pericolului ce ameninţa Civilizaţia, din momentul în care Cominternul a 
decis să industrializeze imperialist, deci să înarmeze până în dinții de viplă 
Uniunea Sovietică, sensibilul pictor şi arhitect al Reichului nu dăduse 
uitării Sâmbăta Morților din 6 august 1941, când pe pământ străvechi 
românesc, la Berdicev, după decorarea evidențiaților în combaterea 
bolşevismului, s-a destrăbălat şi el puţin, îngăduindu-şi a rătăci cu frumosul 
locotenent de cavalerie Marius Ghizdavu, printr-un lan de secară şi 
slobozindu-se pe un tufiş de răsură, ca un băiețandru aşteptat mai încolo de 
gagica lui, cu avertismentul faustic wertherian al mărăcinilor. Dimpotrivă, 
fusese pe vecie cucerit de critica devastatoare ce acest rusofon din Pribegi 
aplicase Franţei populiste şi, cu spume, monarhiei britanice, exprimându- 
se-ntr-o germană impecabilă, cum nu se poate deprinde cu profesor 
universitar, ci numai cu o guvernantă frumoasă şi săritoare. 

Reţinuse atunci, ca utilă în cel mai înalt grad, observaţia valahului 
că degringolada de la curtea britanică, unde un rege abdică de dragul unei 
americance, ale cărei farmece sunt tot atât de enigmatice pentru popor cât 
pentru Marin disocierea ce făcea Codin între upreajcă şi harnașament, — 

este de natură a compromite însăşi ideea de monarhie constituţională, cu 
repercusiuni poate şi în România, unde atâţia neisprăviţi abia aşteaptă să se 
coțopenească în capu' Ţări! 

— Cu alte cuvinte, glumise Fiihrerul, vezi în sistemul monarhic o 
chezășie a ierarhiei valorilor, la semințiile fără aristocrații consumatoare de 
artă, ale căror ţări nu prezintă interes pentru turismul cultural? 

— A! Nuuu!!! se apărase locotenentul, cu o luminiță jucăușă în ochii 
de culoarea castanelor pariziene. Asta ar însemna să cerem prea mult de la 
o singură instituție, ar fi și absurd. 

Ştiu însă că în țările de religie bizantină, castrarea faraonului pe care- 
] slujeşte fastul bisericesc şi expunerea sa gol caricaturiştilor şi emisiunilor 
de hihiliză, sub formă de președinte, generează zi de zi, între două călduri 
electorale, valuri-valuri de vulgaritate, insuportabile artistului predispus la 
sinistroză. Nimic nu mai e sfânt, atunci, în asemenea istorie stătută. Îţi dai 
seama că, la Judecata cea din Urmă, care va fi mai degrabă una a seminţiilor 
decât a indivizilor, neamul tău se va înfățișa nu cu două trenuri deraiate, pe 
blănile cărora să stea scris cu o mână de copil că acestea sunt realizările 
noastre, ci cu un pomelnic cripto-fesenist de justificări cum că găurili 
perforate în bănci, sub oblăduirea constituţiei iorgovane, nu ne-au îngăduit 
să alocăm mai mulţi bani de Cultură, pe măsura adevăratelor noastre opere- 
lipsă, a căror inventariere camaradul meu, locotenent de cavalerie Jenică 
Noveanu, avansat căpitan la Divizia de Gardă pentru actele sale de bravură, 
a început-o în aprilie 1939, de Paşti, la sugestia tatălui meu, care i-a sugerat 
şi titlul Marea Recuperare, pentru monumentalul său lexicon... 

Fermecat de zborul unor lăstuni pe deasupra carpenilor din peisaj, 
Adolf nu înţelesese pe moment unde bătea Marius cu aceste mult gustate 
chiar şi de o gloată mai selectă retrospective despre viitorul anterior. 

Abia în avionul ce-l purta înapoi în regiunea Kaliningrad, la locul de 
muncă, descoperise experimentatul trişor german stratagema aproape ca de 
alba-neagra a şmenarului valah: marele patriot român, divagând-divagând 
despre o republică carpato-ponto-bugeană, emanată din fesenismul 
antonescian, îşi urmărea, cu o consecvență de leoaică înfometată, o pradă 
de importanţă vitală pentru orice Homo solus dispus a jertfi totul Operei 
sale. EI voia să deducă, din reacțiile interlocutorului, dacă stăpânii celui de- 
al Treilea Reich mai au în vedere vreun... viitor pentru România! Concret, 
dacă mega-analistul din Mein Kampf s-ar fi angajat într-o peroraţie 
vizionară, pe probleme de Misiune Istorică a statului român, între ruinele 
vechilor greci şi năucitoarea dar ineficienta, ca un set de proiectile reactive, 
antropologie rusă, atunci însăşi acceptarea acestei discuţiuni dintre partea 
germană şi cea română, însemna că s-o implementa cândva Ceva cumva ca 
o Axă între două varietăți europene de om, care-şi recunosc reciproc 
dreptul la Gaist pe acest continent al zeilor, ajuns în jalnica situațiune de a 
pierde hegemonia mondială din pricina unor... cică-intelectuali, care şi-au 

propus să extermine adevăratele elite, slujindu-se de muncitori şi ţărani, 
aleşi pe criteriul urii de clasă sau de rasă, ca de nişte călăi nevinovaţi în 
bestialitatea lor. 

Prietenul fermierului de cernoziom şi sânge nobil de pe valea 
alsaciană a bătrânului Rhein, obişnuit a trăi virtuțile peisagistice ale 
lucrăturii divine mai mult la cota 1400 sau 2000 de la Berchtesgaden, unde 
nimic nu-l împiedica să se simtă la înălțime, pe când la locul de muncă 
putea citi note informative că îl contestau unele personalităţi, la a căror 
opinie totuși ținea, profita de neasemuitele ore de libertate, ce obținuse 
grație fotografului român și le aprecia sorbind aerul de Berdicev, puţin sub 
latitudinea geografică ce leagă Liovul de Kiev, ba mai rupea din când în 
când şi câte-un spic ţepos, de secară iarovizată după metoda cartofilor a lui 
Lisenko, îl trecea prin dinţii galbeni, lăsându-și pe spate şepcuţa de doc 
ceauşistă și năduşită, apoi improviza cum ar da indicaţii şi orientări, ca şi 
cum Marius Ghizdavu ar fi fost predsedatele colhozului, insistând asupra 
aplicării celor mai noi cuceriri științifice, scenă cu totul înduioșătoare dacă 
ne-am gândi ca nostalgici, în final de mileniu, la nimicirea cercetării, şi 
cercetătorilor ca statut, în aşa-numita de către profesorul secundar 
Micşunel Tomoioagă, republica răsprofilor, crezută de un Alin Vişan 
nedreaptă şi tot atât neviabilă ca şi aia de la Weimar şi pregătindu-i, în 
consecinţă, un 2007 pașoptist cât mai zguduitor. 

— Domnule Antonescu,  mărturisise ulterior  Fiihrerul 
Conducătorului, să-mi moară ce-am mai scump dacă exagerez, dar în cazul 
în care aş dispune la dimensiunile Reichului, în afară de Goebbels doctorul, 
de patrioți de calibrul acestui Marius Ghizdavu, atunci m-aş putea retrage 
liniştit să-mi sfârșesc viaţa ca Churchill, pictor pe lacuri alpine, pentru c-aș 
şti cu certitudine că din sacrificiul generaţiei mele şi a celor mai noi, la 
momentul potrivit, se va înălța iarăşi, în şi peste abjecţia consumismului 
static american, stindardul omului superior, pentru că mormolocii din capul 
Rusiei, ca nomenclatură pluralistă, nu vor trece niciodată la construcția 
unui capitalism real, în măsură să valorifice resursele acestui vast teren 
viran de la Elba la Amur, ci tot de agresiuni păguboase se vor crampona. 

— Domnule Ghizdavu, se întoarse brusc dinspre floarea de răsură 
spre român interlocutorul german, astfel de ambarasante voite sondaje și 
tatonări perfide nu-şi au locul între amici și aliați. Spuneţi şi în Țară lucrul 
acesta! Primesc tot felul de strigăte de alarmă, că să nu întărim massa slavă 
ducând o politică de încercuire a României. Am reţinut sugestia unei pane 
latine româneşti pe Valea Timocului până la Salonic, care să despartă 
slavii Bulgariei de slavii Serbiei şi mă străduiesc în acest sens, cu aliatul 
nostru Mussolini, care duce greul războiului în Africa şi Mediterana, 
străduindu-se să refacă în toată strălucirea ei gloria Romei. În ce priveşte 
politica de re-latinizare a întreg spaţiului balcanic, cerută de români, se 
conturează cu claritate, pentru oricine priveşte cu atenție hărțile, trei 

direcţii strategice, alese cu înțelepciunea-i deficitară în teren tactic, dar 
corectă ca viziune operativă, de către Marele Duce. Nimicirea blocului slav 
de la sud de Dunăre se derulează deja, după anexarea Sloveniei şi crearea 
provinciei Dalmația, străveche parte a Italiei, cu scopul de a tăia, oaspetelui 
slav nedorit la vest de Ural, accesul la Marea Adriatică. Nimicirea 
obscurilor albanezi, de religie musulmană, inacceptabilă pe pământ 
european, a început încă din aprilie 1939 şi ați comentat-o la Ziduri, de 
Paști, foarte ostil Axei antibolșevice, iar a grecilor turciți, care nu au cu-ai 
lui Winckelmann legătură nici câtă-ntre felahul de azi al Nilului şi marele 
arhitect Imhotep de la Memphis, se află în curs de desfăşurare. Nimicirea 
turcilor doar... Trenează niţel, fiindcă Occidentul, după vagi altercaţii, a 
ajuns la... coexistență paşnică jenant de repede, cum râdea şi Vlad Ţepeş. 
Împingerea lor înapoi la poalele Pamirului, sau în stepele Mongoliei, spre 
China, este o sarcină imediat postbolşevică, unele poziții strategice, 
esenţiale ca baze de plecare, fiind ocupate deja. Ducele a pregătit luarea 
Dodecanezului, pentru o lovitură mortală spre Ankara, venită dintre Cipru 
şi această străveche Cretă ariană, pentru care şi noi germanii am făcut 
uriaşe sacrificii. 

— Nu prea cred eu, râde-n carpen la Berdicev, în arşița dinspre Galiţia 
sa dragă românul nostru, greu încercat de-a lungul şi de-a latul istoriei, că 
steagul turcului o să se-nchine doar la vederea celor ţevi albe macaronare, 
îndreptate de pe amintitele insulițe, asupra acelui țărm enigmatic al Asiei 
Minore, născător al creierelor de copil ale filozofiei greceşti şi al filozofiei 
ca atare. Eu mă alătur generalului de propagandă Horea Bratu, al cărui 
raport către avocatul Mihai Antonescu de la Externe, menționează în trei 
rânduri că nu vom putea aduce Turcia în Cruciada Antibolşevică chiar 
contra viitorului ocupant marxist al Bizanțului, ce va pune stea de rubin 
unde au pus ei Semiluna-n locul Crucii, decât atunci când divizule de 
vânători de munte române vor cobori biruitoare, din cadrilaterul de safir al 
Micului Caucaz, respectiv Kutaisi, Tbilisi, Kirovabad, Leninakan, pe 
longitudinea de 44, până la cotul Dijlahului, aproape de porțile Bagdadului, 
cu dublă perspectivă: ameninţarea interceptării, de către ai noştri, a 
comunicaţiilor engleze dintre Golful Persic şi Marea Mediterană şi 

— Şi? mormăi Fuhrerul ca un copilaş căruia bunicul îi povesteşte 
viața lui Napoleon, că-n Moscova ademenitoare era prada adusă de 
Kutuzov de la Iaşi. 

— Și? căscă, pisică somnoroasă Dora, la Odessa, aproape ca 
monstrul de la Rastenburg coborât din cer spre Vinniţa. Nu mă miră, 
Marius, c-ai putut dialoga cu el în carpenul cela sur. Dacă Naţiunile Unite, 
ce vor ocupa câtă Germanie pe hartă va mai trasa Cominternul, nu vor reuşi 
să bage satisfăcător în magazine potol, atunci se vor reînfiripa nostalgiile 
pă peste tot! Şi e şi normal să fie așa: la penurie, la mizerie reală, să se 
testeze ireversibilitatea denazificării! Altminteri, presa anului 1938, a 

drumului spre anularea Tratatelor Războiului Unu, prin tranșarea 
Cehoslovaciei noastre la Miinchen, de către popoarele exprimate în 
universal, vorbeşte cu respect, de domnul Hitler şi de domnul Mussolini, 
ca şi cum ar fi tot atât de domni ca domnii Daladier şi Chamberlain! Să 
moară fetiţele mele amândouă, sau să se-mbolnăvească de să stau cu ele 
prin spitale, dacă văz eu azi vreun motiv să fii tu inhibat, timorat şi panicat 
că după Războiul Doi Mondial, o să fii tras la răspundere doar pentru c-ai 
stat la intimitate, cu dușmanul genului uman, şi nu l-ai strâns de gât sau nu 
i-ai dat vreun picior să cadă de sus! 

— La acel moment, august 6, anul 1941, Adolf Hitler îşi cam spălase 
pentru mine vina pentru câte rele știam de la Focşăneanu şi ginerii spioni 
ai lui Moga, anume umilinţele ce pătimeau românii sub horthişti după 
Diktat, nu atât exterminați sau izgoniți spre sud, ci mai rău încă, trataţi ca 
suboameni, ca vite, înjugați, batjocoriţi şi bătuţi, cu acea barbarie asiatică 
atât de dragă Vienei, Kakaniei, uitând de ce anume agonizase imperiul 
austriecilor, Habsburgilor, cât să nu piară înaintea celui al prusacilor şi mai 
ales cât să nu piardă pariul longevităţii cu-al ruşilor! Câteva ore, gravitând 
ca un planet în preajma celui ce jertfise graalic sânge nordic de preţ, pentru 
eliberarea Basarabiei şi Bucovinei, oropsite golite de un sistem țarist 
sovietic capabil să deznaționaleze ireversibil, ca proporții etnice şi ca 
mentalitate, această Românie de Est, aproape c-am fost şi eu vrăjit de 
faţetele ca de telenuvelă ale personalităţii, vizibile îndeosebi la peliculele 
color ce i le-au lucrat colegii mei nazişti la Obersalzberg, la cota 1400 sau 
mai susuleț, ba în vizită la copilaşii lui Speer, ba jughinindu-le pe fetiţele 
lui Goebbels, ba conversându-se cu Inga Ley sau antrenându-și cățeaua 
Blondi, — un paşnic austriac spătos, cu pelerină de vilegiaturist, cu pălărie 
şi baston... 

— Care va fi, l-am sondat într-un moment de vulnerabilitate lirică de 
privea fără de ţintă-n sus lăstunii negri şi iuți, soarta evreilor, țiganilor şi 
eventual a gauasiaticilor trecuți dincoace de Ural prin politica PCUS de 
homosovietizare? 

— Deocamdată, şi-a întins el tălpile dincolo de pătura aspră din păr 
de cal kirkiz, arătându-și șosetele unsuroase de sudoare, vărgate bej-brun 
ca felia de tort, nici eu şi nici consilierii mei, nici aliaţii noştri, nu avem o 
idee prea precisă despre configurația finală a hărții politice şi etnice a 
continentului, poate şi a lumii. Acum, interesul nostru comun este să 
zdrobim Rusia, înainte ca plutocraţia, cu uriaşele resurse americane, să 
încerce ca-n trecutul război, să-ncline balanţa-n favoarea imperiului 
monarhiei britanice şi a imperiului republicii franceze... 

— Erai singur cu el, fie şi în vis, îl privi rece şi bănuitoare Clara 
Honig, de ce n-ai încercat să-l sugrumi? Să-i fi dat cu ceva în cap! Cu 
trepiedul. Găseai pe câmp vreun pietroi, vreun băț, poate chiar vreo pușcă 
abandonată de partizani. 

Dacă aveai în tine imboldul de a scăpa Istoria de acest monstru, 
inconştientul tău ți-ar fi furnizat din nimic cu ce! Dar adevărul este că nu 
te preocupa să dai o asemenea lovitură, care te-ar fi făcut şi pe tine 
nemuritor, e drept că nu ca „artist“, poate că tocmai astfel de calcule te 
opreau! 

— Dezbolşevizarea Rusiei de către nazişti, urmată de fireasca 
denazificare a Europei de către atlanți! Aşa gândea bucureşteanul în 22 
iunie 1941 şi aceasta era singura şansă a României să evite sugrumarea de 
către un partid, nu curocomunist ca la Budapesta, Praga şi Varşovia, unde 
s-au încercat reforme, ci marxist totalitar sadea, ca la Tirana, Phenian şi 
Phnom Penh! 

— Voi românii, izbucnise Hitler în râs, cum zăcea cu braţul de-i 
tremura sub ceafă, o să aveți cel mai mult de tras dacă noi stârpim 
insuficient bolşevismul, încât să-l mai poată revigora ăştia de vor să se 
întâlnească să dea Carta Atlanticului de la bordul lui Prince of Wales, 
atlanții cum le zici tu, săptămâna viitoare. Churchill și cu Roosevelt vor 
exalta la mişto „dreptul popoarelor de a alege forma de guvernământ“, he- 
he, pe ascuns uneltind a-l folosi pe Stalin ca mercenar suprasuperdotat, în 
stare s-azvârle-mpotriva Wehrmachtului-şi-armatei-Regale-române întreg 
potențialul sovietic, îndeosebi pe-ăl uman, o risipă nemaiauzită-n istorie, 
rezultând 20-30 milioane de morți, genocid care, pentru noi doi, ca artişti, 
sare-n ochi dintr-un afiş de propagandă şi agitaţie, capturat de comandoul 
vostru Focşăneanu, Dabija, Supeanu, Hulpe, pe care l-aş decora pentru 
bravură. Fiihrerul de la Kremlin apare pe fond roşu, împingând obscen, 
cu... luleaua fumegândă, o biată muşuroime de pedestrime, dotată cu sâneţe 
lungi medievale în contra panţerelor mele. Fără discuție, vor mai urma 
destule alte afişe, pe măsura și norocul bătăliilor, o excelentă caricatură 
înfățişându-mă chiar pe mine c-un fel de sac de amărât pe cap, jelindu-mă 
după pierderile suferite la Stalingrad, chit că, doar ca să ia forţat Kievul, în 
cinstea lui 7 noiembrie 1943, STAVKA şi PCUS vor jertfi cu largheţe sute 
de mii de tineri, cifre peste ale mele, fiind dealtfel specific, oricui a-nvăţat 
politică sub steaua de rubin a Kremlinului roşu, cinismul că gloata, de ce-i 
chemi copiii la moarte sigură — în război, la munci sau la înfometare — de- 
aia te consideră mai erou salvator, însă cu greu s-ar putea găsi material mai 
bun decât ăla furnizat de agenţii tăi pentru a ilustra esența acestui război, 
deja afirmată până în prezent, de ezit s-o mai iau spre Moscova şi-mi cam 
vine să merg spre Sud: această nomenclatură roşie nu cunoaşte instituția 
demisiei, ca mod de-a părăsi ciolanul puterii, ci numai împușcarea decisă 
şi executată de aparatul încredinţat unui Ejov sau unui Beria! Pentru o astfel 
de mafie alogenă, cu legi proprii de autoepurare, după ce le-a nimicit ruşilor 
aristocrația, biserica, avangarda şi literatura, da, şi literatura, pentru că, vezi 
tu, a spune că Gulagul nu e o realizare cu care URSS să se mândrească, e 
ca şi cum Dostoievski nu ne-ar fi lăsat decât Amintirile sale, da, Marius, 

pentru o asemenea dubioasă adunătură de bandiți, faptul că o sută de femei 
ruse cad de epuizare şi de foame săpând un şanţ anticar la periferia 
Leningradului, de unde fusese răgaz la discreţie să fie evacuate, nu 
interesează decât în măsura în care, de la o organizație de partid inferioară, 
se poate raporta mai sus că groapa a fost săpată! 

Ar fi atunci nebunie curată să-mi sacrific eu cele mai bune elemente 
ale sângelui nordic german, cernute prin sitele necruțătoare ale războiului 
din Franţa şi din Galiţia ta, pentru a obține o capitulare a Moscovei, 
cucerind-o zid cu zid şi catacombă după catacombă, când mult mai comod 
este să o sufoc, tăindu-i resursele, în principal Sudul, de unde vin hrana şi 
energia, ca să nu mai vorbesc ce lovitură psihologică este să le iau familiilor 
activiştilor Crimeia şi Caucazul, cu tot cu puzderia de case şi palate de 
odihnă, în care benchetuiau odinioară acei stăpâni țariști, de origine 
germană, care dacă n-ar fi fost răsturnările din 1917, ar fi putut primi prin 
țarul Nicolae al II-lea, la Versailles, Balcanii cu Istanbul, Balcic, Plovdiv 
şi Caracal cu tot, grăbindu-se inevitabilul proces de desființare a granițelor 
intracuropene, de la Atlantic la Ural, la Amur și la Pacific... 


— Să-1 dau, să nu-i dau Agnieszkăi bani de kosmetologhie? privea 
Marius chirurgical când spre Institut Krasoti și Teatr Chaplin de pe Splaiul 
Pirogovskaia, când, departe la dreapta, spre Ploşciad Lenina şi Finliandskii 
Vokzal de pe Splaiul Arsenalnaia. Unul din paradoxurile istoriei, se sprijini 
el de balustrada rece a Aurorei leninist-troțkiste, îmi pare pozna că rușii au 
ieșit spre Pacific, dinspre Galiţia, sensibil mai repede decât americanii 
pornind dinspre Potomac, cale mult mai scurtă! Deci cam când Mihai 
Bravul rupea Ţara Ardealului de Europa Centrală a lui Milan Kundera şi a 
altui Adolf, general austriac Adolf Nikolaus von Buccow, cel distins la 
Torgau prin 1760, apoi protocronist demolator ceauşeşte de sfântă biserică 
românească, în Ardeal, — ţarismul smulgea Siberia de sub controlul unui 
ultim mare descendent al lui Ginghis-han, un Kucium-han, uitat de toţi, 
deoarece... a ucis prea puţini oameni! Şi numai o juma' de veac după, 
negustorul aventurier lerofei Habarov va sta deja la negocieri cu 
meticuloşii chinezi, la țărmul Fluviului Dragonului Negru, botezat ulterior 
Amur de ambasadorul nostru cel sentimental Neculai Milescu-Spătariul, în 
flama dorurilor sale de o balerină moscovită, cunoscută-n titicar la 
Versailles... 

Un fluviu de simţiri eterogene ca rasele și civilizațiile trecea în paşi 
de vals şi prin sufletul coborâtorului pe treptele Potemkin, locotenentul 
Ghizdavu, pe măsură ce îşi aştepta vindecătoarea, să-i vină de la spital, 

unde ajuta pe doctorul Liviu Lecca să evite ca mulți răniți să n-ajungă unde 
lucra Marius cimitire, pe planşetă şi în realitate, iritând pe Hitler cu sfatul 
că e mai prudent să-şi concentreze purcoi eroii la noi la Alexandria, iar pe 
Antonescu cu sugestia că, după spargerea frontului la Uman, cimitirul 
românesc din Cernăuţi e primejduit şi înţelept ar fi să ferim de profanare 
osemintele unora dintre cei mai lucizi localnici, și nu numai români, care 
au înţeles că România Regală a lui Ferdinand şi a Mariei poate garanta 
Drepturile Omului mai bine decât RSS Ucraineană, a cominternistului 1eşit 
din lași, Cristian Rakovski, ceea ce s-a şi văzut când cu bulucirea sub cnut 
marxist a țăranilor în colhozuri, sfârşindu-se-n Holodomor, prin foametea 
artificial creată, cam tot atâţia ucraineni câţi evrei a ucis, în decor de război 
însă, celălalt totalitarism muncitoresc. 

— Presimţirea mea este, privi el într-o zi, la Donskoi Monastiri, 
stăruitor în ochi pe Mircea Focşăneanu, ca atunci când l-a criticat că de ce, 
mă, cu Cheţi Fotiade, când frumoasa Elvira e un posibil lzvod pentru cine 
vrea să anticipeze ce va fi, la sfârşit de mileniu, o parteneră ideală offering 
the best price-quality ratio, intuiţia de artist îmi spune că, din cele mai 
înalte cercuri naziste a şi venit iniţiativa de a se încerca, dacă nu 
implementa, în anii 1941-1942, un genocid similar celui reuşit de activiştii 
PCUS, în anii creării industriei de război, pe baza capitalului acumulat 
canibalic, prin nimicirea gospodăriei ţărăneşti, cu tot cu gospodarii fruntași 
ai satelor! 

— E posibilă interferența celor două sisteme totalitare, surâse pe sub 
mustață tânărul copoi ales de conu Alecu Șaraga fiicei drept soț. Mi-e şi 
mie teamă că această inițiativă sălbatică, vizând reducerea considerabilă a 
masei slave înainte de a transplanta coloniști germani, să fi pornit chiar din 
căpățâna foarte mediatizată a comandorului de aviaţie Goering, care după 
ce şi-a pierdut flota aeriană deasupra Mării Mânecii, a devenit un fel de 
zgomotos ministru al aprovizionării. 

A venit la noi, la Direcţia Anticomintern, un securist chipeş, Oscar 
Hubig, cică, el, către noi, în culmea entuziasmului Holodomor, aşa cum 
Fiihrerul va lua Leningradul printr-o metodă asigurând o cât mai amplă 
reducere a numărului acestor slavi, care se înmulţesc ca insectele, aşa vom 
proceda şi în ce priveşte administrarea grânarului ucrainean: vom lua până 
şi ultimul bob de recoltă, încât până-n primăvară se va pustii mai de tot 
acest spaţiu, putându-se coloniza aici, conform unui plan judicios aplicat, 
necesarul de familii germane care să dureze o nouă civilizație! 

— Atunci, Dora, izbucni în râs locotenentul Stelian Dabija, 
strângând-o emoţionat de încheietura șubredă, a mâinii albe ca troienele 
din spărtura de la Izium a frontului, am simţit un fior de gheaţă pe şiră, iar 
urechile au început să-mi vâjâie ca de crivăţ. Vasăzică, nemţii, am râs eu 
înainte de a face sinteza pe care s-o analizeze șefii mei, nemţii ăştia, care 
urmau să agreseze mişelește celălalt totalitarism muncitoresc, erau mai 


443 


puţin edificaţi asupra tăriei sistemului stalinist decât până şi francezii sau 
englezii, care voiau doar să se alieze cu nenumăratele divizii ale 
Cominternului, conduse de o ofițerime de tip nou, educată exclusiv ofensiv 
şi plurilateral, capabilă să ia oricând, cu profesionalism, decizii politice, de 
natură a implementa o orânduire nouă, zisă lipsită de exploatare, cum ar fi 
lichidarea vechilor stăpâni, în treacăt de forțe, sau îndemnarea sărăcimii 
satelor să-ţi intre-n moşie cu plugul unei cât mai adânci reforme agrare. 
Acești nemți ai lui Goering își închipuiau că e suficientă decizia de a aduna 
toată recolta şi, mintenaș, începe Foametea, ca când s-a umplut drumul lui 
Ilici de colhozuri şi sovhozuri, astea din urmă atât de greu de reprivatizat! 
Proștii de arieni nu-și imaginau că, pentru a lua până şi ţăranului toată 
hrana, operaţia trebuie executată nu de musafiri, ci chiar de ai lui: în sat, 
trebuie să vină echipe de activişti ruşi a căror divină origine sănătoasă era 
rurală, cu eventuală vagă muncitorire în vreun centru uvrier, orăşel sau 
municipiu. Ei erau dotați cu cercetași instruiți pentru percheziționare și 
scotocire, gata să-şi dea şi viața pentru apărarea activiștilor, dar în acelaşi 
timp să o ia pe a fruntașilor satelor care, ca şi preotul învățătorul local, s- 
au demascat turnătorilor a nu fi fost receptivi la lozinca din evangheliar că 
bogatul să vândă tot şi să împartă la săraci, schivnicindu-se! 

Daaa, ceea ce nu înțelegea, dulce Dora, boul de Goering, era 
elementara regulă a administraţiei prin teroare, că scotocirea e cel mai 
adesea ineficientă, ca a căuta un vegetarian într-o păducherniță, atâta vreme 
cât nu e pusă la punct acea rețea de turnătorie care să te ducă sigur unde a 
îngropat chiaburul produsele strict necesare unei existenţe demne, de a 
ajuns partidul să dea la raţie, ca-n lagăr, de-ale gurii, fie pe bază de tabel 
static, fie pe bază de buletin, în situaţii când se manifestă dinamica 
populaţiei umblând năucită ca vaca nebună de colo colo... 

— Cu alte cuvinte, îşi miji iar a râde ochii de tătar Mişu, ca un 
vânzător de coliere-n iarmarocul de la Sorocinţi, aliatul nostru Hermann 
Goering s-a găsit, dinaintea rușilor, ucrainenilor, bieloruşilor şi a celorlalte 
naționalități de pe întinsul imens al Uniunii Sovietice, tot atât de neajutorat 
precât appassionatul sculer-matriţer de oameni, Vladimir Ilici Lenin, care 
de fapt nici el n-ar fi reuşit să strângă roată recolta! 

— Da, fiindcă ambilor le lipsea acea reţea de turnători şi de lichele, 
fără de care nici măcar marele, genialul Stalin, nu ne-ar mai fi putut uimi 
prin performanțele lui, în aparență inegalabile, dar la o lucidă analiză 
perfectibile, dacă în condiţii de criză sistema s-ar aplica atlanților celor 
cunoscuţi pentru capacitatea lor de a face lucruri bine de tot! rezumă pisica, 
mângâindu-se singură cu o voce guturală ca a mamelucului Abdul, pe care 
şi eu, şi Mitică, şi Petrache Hulpe l-am cunoscut la Kunţevo, unde s-a 
aciuiat rătăcindu-se de garda lui Napoleon, evitând bătrâneţea printr-o 
micşorare a dimensiunilor şi entropiei, în acest spaţiu cosmic locuit, unde 
pe măsură ce scad investiţiile, în cercetarea fundamentală și în cartea 

fundamentală, creşte, analog mutaţiilor din Vestul său imediat și sălbatic, 
prestigiul vânătorilor şi pescarilor şi al nimfelor paranormalului tabloidic. 

Ci lui Marius, cu tenul lui măsliniu, cu ochii lui castanii, cu părul ăla 
lăţos negru catran ca al taurilor de coridă, 1 se făcuse şi lui de telenuvelă, 
sau de o vărsare de sânge, dacă i-ar fi surprins unii partizani în pat sau pe 
podea, educați în cruzimea de să nu respecte dreptul ocupantului de a 
ocupa liniştit, după lupte cumplit de grele, o localitate. 

Către seară, trecând ceasul convenit pentru episod, a urcat de mai 
multe ori epuizantele trepte Potemkin ce au slujit lui Eisenstein de simbol 
al emancipării muncitorilor şi țăranilor prin transformarea lor în intelectuali 
care munceşte în fabrici şi pe ogoare, creșterea calității cărții citite fund 
măsurariul începăturii lichidării exploatării omului de către omul coborât 
din maimuţă ca un cărucior de copil din treaptă în dreaptă, cu hurducături.. 

Dinspre Opera roză și rotundă ca un tort vienez, fragilă pălărioară a 
unei mari doamne din aristocrația înhumată vertical cu mare demnitate, 
veneau patru năprasnice voci de bas, cari parcă depărtau zările, înălțau 
bolta, cum-necum mărturiseau în gura mare veşnicia poporului rus care s- 
a apucat să se opună totalitarismului marxist-leninist, printr-un război civil 
fără seamăn, la care au participat toate categoriile sociale și toate seminţiile 
pe care lăcomia ţaristă le-a îngenuncheat dependente de o zaveră stârnită 
pe Neva la zeci de mii de kilometri de altarele strămoşilor lor. 

lar dinspre cinematograful redevenit catedrală sub administraţia 
noastră, clopotul improvizat chema la vecernie cu un fel de sfială, ca și cum 
ar fi vrut să se cam ştie că nu-şi asumă niciun fel de răspundere dacă devizul 
refacerii edificiului după dinamitare ar intra în sarcina puterilor învinse de 
Naţiunile Unite. 

Fără niciun orizont, Marea cea Neagră emana o căldură umedă de 
piele de nereidă proaspăt jupuită. 

Locotenentul era trist şi înmlăștinat în dispreţ de sine. 

Cum toată viaţa, Mişu Focşăneanu că, parașutat în vara lui 1941 la 
Briansk şi fiind silit de împrejurări a-și falsifica nişte hârtii de concediu 
medical la o unitate spitalicească, i-au căzut în ochi nişte schiţe de inovaţie, 
pe care le-a disprețuit numai și numai pentru că erau sovietice. 

Dacă ar fi avut pregătire multilaterală, atunci socră-su, marele 
industriaş Alecu Ghizdavu, ar fi putut produce, încă din iarna lui 1941 sau 
cel mai târziu din primăvara lui 1942, pistoale automate Kalaşnikov 
românești, eveniment care poate ar fi întârziat pe alocuri progresia spre 
bolşevizarea, poate definitivă, a spaţiului nostru vital clasic. 

lar el, Mişu, preafericit soţ al Elvirei Focşăneanu de la Academia 
Comercială V. 1. Lenin, ar fi putut nădăjdui să fie cândva decanul acestei 
mult căutate de părinți pentru copii școală superioară, care alături de 
Facultatea de Drept imena, după unii, Andrei lanuarievici Vîşinski, după 
alții, avocat Marius Ghizdavu, a dat, cum listează Alin Vişan, aportul 

suprem de demnitari păduchi lăţei responsabili de dezastrul Ţării în așa- 
poreclita pe blog Epoca Mooye. 

Deocamdată, Marius acesta era un domn de vreo treizeci de ani, care 
chit că încă nu fusese trimis la muncă silnică de Gheorghiu-Dej la Canalul 
menit a face RPR cât mai asemănătoare cu alte republici din URSS, era 
deja un Homo solus cu experiență: faptul că Dora întârzia să vină şi să-l 
sărute aproape matern, fără patimă-rut, pe-amândoi obrajii, deşi îl 
înnegura, ca pe oricare din noi în final de mileniu, reducerea Neamului 
Românesc la un 10%, — privilegiaţii, pentru care dispariția căii ferate e 
compensată auto şi aero, iar nimicirea universitarilor cari nu s-au reinventat 
ca hoţi cu tricolor la gât, e consecinţa îndiplomării stăpânilor noștri de 
mâine la universități străine, cei capabili, la altele pe bani, cei loaze, cum 
se exprimă Micşunel Tomoioagă, pe-aici, locale, deşi îl cam scotea din 
minți astă reţinere a ei, convingându-l în bănuiala că numai Grigri Căinaru 
i-a descifrat enigma sufletească, şi poate fiziologică, da, însuşi faptul 
întârzierii la spital, un teoretic motiv de satisfacție patriotică. 

— Înseamnă, ah, înseamnă că iscusitul vraci Liviu Lecca a mai 
deturnat pe vreun tinerel de la calea ce duce în cimitirele mele, perfecte ca 
mari combinate de putrezit, îmboldindu-l să piară-n cine ştie ce sat, 
răspunzând de gazeta de perete, pensionar colhoznic contemplând din 
pridvor practicarea unei agriculturi la tehnologii comparabile cu cele de pe 
timpul bardului Alecsandri. 

Se rezemă întristat de tunul ce privea chiorâş spre mare şi spre ţărmul 
românesc, unde în august 1939, şi în iulie, ah, Aura Done-Lecca era a mea. 

— De ce aici? De ce nu la Ziduri? 

— De ce nu în Elveţia, apoi în Spania, în final la California, cum 
oricând poate aranja Virginica nu numai pentru Augustus și Max Ernst! 

Conform temerilor de la Berdicev, unei Moscove anoste pentru 
artist, după demolările staliniste, admirate de muncitori şi țărani, ca şi de 
pupincuriştii occidentali, Hitler părea să fi preferat ca loc de bârlog 
conservata țarist, până la salcâmii ca ai Brăilei, Odessa noastră. Mersese 
strategic spre Sud din invidie, pentru ca Antonescu să nu-și înalțe statura 
de zdrobitor al bolşevismului. Și pe lângă căutarea prostească de a mişca 
piesele bizar, încât cu tot dinadinsul să fie genial şahist, expertul 
propagandist Bratu critica această lipsă de mesaj pentru popoarele 
deznaţionalizate — începând cu cel rus! — sub jugul sovietic. 

— Ivane, predă-te!... Ivane, du-te-acasă! striga un megafon din 
tranşee, batjocoritor, pastişă rasistă a leninismului, fără a observa că 
burghezo-moşierimea şi aristocrația şic, ba poate şi fruntaşii satelor îşi vor 
fi avut, alături de popime şi cărturari, o vină imensă din nealfabetizarea 
maselor, muncitorul şi colhoznica devenind oameni doar grație gazetei de 
perete, broşurilor de la Colţul Roșu, străduinţei învăţătoarelor și agitației 
activiştilor. 

— De ce nu în Elveţia, Clara, sau chiar în America, la Baltimore?... 
Pentru că eu sunt Artist, şi problema e aici, în Răsărit! Drumurile mele, de 
reporter foto-cinematografic al generalului de propagandă Horea Bratu, 
țintesc tocmai a anticipa corect marile răscoliri, ca de cuţit într-un pântec 
moale de damă, prin care va trece această Românie Regală după 6 Martie 
1945, până nu vei mai putea deosebi în ea decât o provincie a Galiei 
răsăritene, a Estului! O republică nouă din CCCP. În sensul vinei de a nu 
sfătui cult amărății pe atâta întuneric violent, zicând eu că inocenţa zekilor 
Gulagului, respectiv Romlagului, este, cult, destul de relativă! Fi n-au 
practicat Luminarea Poporului. 

— Mai există şi alte păreri! bătu cu pumnul în gong preşedintele 
maoist coreean Zahei Avăcăressi, care când era pumnişor pătat a iod de 
nucă, verde, ţine cărtişica de rugăşiuni s-auză muribunzii lui Lecca, în 
lazaret, cuvântul bisericesc pentru cel ce se jertfeşte ca să frâneze tăvălugul 
roşu ce a luat-o spre Europa, golind catedralele înainte s-o facă îngâmfarea 
postmodernă că sensul vieţii e să consumi din Templul Mall to-to-to-tot, 
iar moartea e cum s-ar strica televizorul. 

— Nu numai pictorul ratat de la Ziduri-Pribegi, slab locotenent şi 
idealist proiectant de cimitire, izbucni în râs pe placul chirurgului rănitul, 
deţine adevărul! S-au mai gândit şi alte forțe decât cele de serată cultural 
artistică, la Mântuirea Neamului. Care are cusurul denotând inferioritate 
rasială, cum se va revela de-acu-ncolo-şa peste vreo juma de veac, că îl poţi 
bolşeviza pe Neam în mai puţin de-un cincinal, dar ca să reînveţe 
democraţia, îi vor trebui cel puţin alte patru cincinale, sub aceiaşi 
cominternişti, adică exact timpul socialmente necesar ghizdavian 
belemniţilor unei nomenclaturi feseniste, compuse pluralist, spectral de la 
stalinişti la gerontocraţiile lberalo-ţărăniste, să-şi crească progenituri 
capabile să gestioneze cât de cât bugetul, plus Gloata, pornindu-se de la 
banalitatea că homosapul trage la confort mintal, erotic şi degenerativ! 

— Ceea ce este complet fals! se lumină de entuziasm doctorul şi 
depuse un fel de sărut pe mănușa chirurgicală a Dorei, în semn de 
recunoştinţă c-a insistat să 1 se prelungească viața acestui guraliv 
locotenent de suspans şi acţiune, cutezătorul Stelică Dabija. 

— Complet, complet fals! făcu ecou, cu altă intonaţie, viitoarea 
navetistă la Titu Târg, unde-i va tot mânca zilele un activist Tichie. Pe 
măsură ce diviziile Armatei Regale Române avansează tot mai adânc în 
teritoriul sovietic şi îmi conturez tot mai clar imaginea despre stăpânii 
omului nou, îmi dau seama că mulți din acești lideri, dacă printr-o 
răsturnare de scor adusă de război s-ar îmbogăţi, adesea ar prefera mai 
puţină avere, dar să deţină toată Puterea. În sensul că dacă înainte se lua 
vreun răzvrătit de ei, însemna că era în contra Parrtidului şi o mierlea tocat 
de securitate. Pe când, într-o democraţie de origine nomenclaturistă, în doi- 
trei ani Baza de Cadre e gata, n-o mai schimbă nimeni decât pe ici pe colo, 

ca la un concurs cu bărbatul tău, cine ştie mai multe unul despre altul. Buba 
plaga fiind că preferi să mai dai din intravilane, dar să nu-ţi mai zică nimeni 
nici pâs, şi mai ales să poți expedia în mașina de tocat a securității pe 
oricine vrea muşchii tăi dintre duşmani sau vecini! Aceea e adevărata 
senzație de putere, nu a privi din porşoi cum pichetează universitarii 
puterea Răsprofilor, în timp ce mintea gloatei se tot întunecă, iar un Alin 
Vişan are în zloată revelaţia că SE POATE construi oricând o ideologie 
care să-i bage înapoi pe bătrâni în puşcăriile Romlagului, iar pe tineri în 
noile lagăre improvizate de muncă patriotică... 

— Important în tranziție este, izbucni în râs a miracol părintele 
Damian, văzând că-l readuce-n simţiri Rugăciunea de război a rănitului 
din Cruciada Antibolşevică, important este, Jenele-Jenele, să nu fii fraier, 
ci să fii şmecher, că aici o greşeşti tu cu ăia 10% ai tăi, oameni cinstiți, încă 
de la premisă! 

— Un popor care şi-a salvat nivelul european de trai pentru unul din 
zece, un popor decimat care vasăzică, ay, ei bine, un popor decimat are 
totuşi toate şansele de supravieţuire. Aia e, ramolitule, rătăci-ţi-ai talonul 
de pensie! 

— Fiindcă adevărata victorie în contra bolşevismului dărâmător de 
biserici, copii, se rosti voluminos Coriolan Pigu, nu în Războiul zis Sfânt 
de la răsărit trebuie cătată, ci în victoria din noi înşine, pe care o obţinem 
cu toții zi de zi în bătălia sacră cu ceea ce ne priveşte pe toţi, cu Coruuupția, 
care nu ţine seamă, ca şi Inco'petenţa sau Nesimţirea, de deosebirili 
ideologice! 

— Aş dori să-l întreb pe domnul interlocutor Coriolan Pigu cât va mai 
dura, în România răsturnată până-n pragul colapsului, teroarea albă 
împotriva celor patru milioane de membri de parrtid cu p mare, interveni o 
tânără ploşniță din administraţia locală, vorbind de la telefonul primăriei. 
Oare comuniştii noştri, numeroșii Eroi ai Muncii, chiar n-au realizat 
niciodată nimic bun în ţara asta? 

— Teroare albă? îşi arătă colții sub gingiile roşii ca decorul Alin 
Vişan, liderul (Şeriful) Mişcării pentru un 2007 paşnic. Generaţia mea n-a 
văzut în studenţie decât teroarea neagră ca huila, în acţiune: devastarea 
sediilor liberalo-ţărăniste de către activişti costumați în mineri, pentru a 
constrânge nomenclaturile acestor formaţiuni să se... fesenizeze. Ceea ce 
s-a ŞI reușit: ţara noastră a adoptat un ritm lent al reformei, compatibil cu 
inversiunea valorilor. Nu cunosc foşti comuniști persecutați. Dealtfel, 
socotesc că prioritățile, în ce priveşte represiunea, s-au şi inversat: azi nu 
ne mai doare stalinizarea României sub Dej, nici maokimizarea ei sub Cea! 
Urgenţa revoluţionară e acum a stabili răspunderile şi a egala averile cu ce 
are românul mediu, adică referendum pentru a Doua Lustraţie, din strigarea 
la Cer că de ce atâta jertfă, în Războiul Sfânt, în Rezistență şi în sângeroasa 
Revoluţie din Decembrie, nu a putut compensa reformismul exagerat al 

partidelor de la Budapesta 1956, Praga 1968 şi Varşovia 1980, încât să fi 
fost primiţi şi noi românaşii în primul val NATO-UE, ca națiune demnă ce 
se europenizează prin ea însăşi, chit că înghite miliarde de dolari, iară nu 
ca adunătură ce-i arde de reforme cum i-e cânelui obez a linge sare. Nu le- 
ncep limbricii din capul Ţării, reformele, decât sub şantajul bancherilor 
străini... 

— Stricarea imaginii Ţări este rezultatul politicii din 1990 a lui 
Iliescu! lătră Coriolan cu furie. El credea şi spera atunci că la Moscova 
revin ai lui, pe când rivalii noştri de la Vişegrad se orientaseră inteligent 
spre vest! Iliescu este principalul vinovat pentru dezastrele de imagine din 
lunile acelea decisive: terorismul, încăierările cu pietre şi ciomege de la 
Târgu Mureş, atrocitățile Mineriadei de la Bucureşti. Un infractor patentat! 
Dar trebuie să-l suportăm. 

-— Iar voi sunteți principalii vinovaţi de complicitate ca infractorul! 
surâse Alin cu un dispreţ cum trebuia de mult să fie interzis tineretului. 

— Nu puteam să dau eu în Iliescu fără să dau şi în aliatul meu de 
algoritm, oftă cu jind liberalo-ţărănistul Coriolan Pigu. În genere, noi n-am 
putut face decât atâta reformă câtă ne-au îngăduit un bou la agricultură, un 
maidanez la plăcerea regală a vânătorii, un cerşetor bețiv la casele 
naționalizate și la despăgubiri in intregum, ca să nu mai vorbesc de ageamii 
în chestiunea accesului la dosarele securităţii... A fost ca şi cum din FSN 
ni s-a infiltrat un comando care să protejeze interesele fostei nomenclaturi 
după alegerile din 1996! 

— În acest caz, râse Alin, cinstit este a spune gloatei electorale că, 
dragă, tot rău ai votat! Exista soluţia demisiei! Cum există ea şi pentru a 
striga că nu există Cultură la zero unșpe din buget! lar la zero treişpe sau 
cât o fi, Cercetare, ştoiu! Există doar scutire de scuze! Şi răzbunare în 
2007. 

— Dacă am fi abandonat Neamul Românesc la acest moment de 
răscruce, istoria ne-ar fi judecat, socotindu-ne nişte laşi! 

— Preţul averilor rotunjite a fost că v-aţi fesenitără şi voi! Acum, 
electoratul nu mai are alternativă. A mai rămas o singură cale, pe care 
mergem noi, armada ultras a răzbunării inteligente din 2007... Hă, hă, un 
singur lucru deştept aţi învârtit şi voi, Coriolane, umple-i-aş cu gunoi 
maşina de serviciu la doamna mă-ta, o manevră prea vicleană pentru porcii 
noştri, cu doi mari perdanţi: Alianţa Civică de şi-a pus obrazul pentru voi, 
sinucigându-se, şi culmea! FSN, care s-a retras cu mai toate diviziile de la 
putere în 1996, calculând că poate o să... pilotaţi voi reforma, atrăgându-vă 
ura populației! Ai dracu şmecheri, ați dat ordonanțe ale Reformei cât să nu 
facă gât organismele financiare străine, însărcinate cu re-europenizarea 
României, iar în rest, aţi stat ascunşi, v-aţi numărat banii! 

— Sprleșckhhh! răspunse printr-o flegmă nereușită interlocutorul, de 
rămase brumat pe propriile-i mustăţi şi aşa cărunte. 

— Pauză publicitară! murmură și scutură din căpăţână moderatoarea 
Zuzulina, trezită de regizori din magnetismul animal nostradamic ce o 
cuprinsese, ca şi pe ceilalți doi arici de presă, care se holbau hipnotizaţi la 
cum despica firu-n patru Alin Vişan, ale cărui şanse de voievod în locul lui 
Avăcăressi creşteau văzând cu ochii, ca o viitură. 

— Ia fii puţin atentă! ghionti chirurgul Lecca pe nevasta scriitorului 
rămas să scrie în garsoniera sa de lângă Cișmigiu, adică de lângă unde va 
fi Sala de Congrese de-a câştigat acolo o maşină Oreste Bogza, la Bingo. 

Strânse iar cu penseta chirurgicală Lecca un nerv alb şi parcă sticlos 
ca mustața de mâţă, şi iar Stelică Dabija stupi maşinal lung și subțire, de 
parcă s-ar fi aflat pe malul iazului, la pescuit sportiv. 

— Ce este, Doamne, ființa umană! O mașină! se pomeni ea în plină 
reflecţie şi uimire rurală, de cum e posibil ca o acţiune mecanică să 
trezească, într-un bărbat de comando, suspans şi acțiune, ca fotogenicul 
locotenent de aviaţie, nişte întortocheate drumuri printre amintiri atât 
despre trecut cât şi despre viitor. 

— Literatura, domnule Grigri, auzi el pe Orwell tăind porcul spre a-l 
pârli la butelie, după titani ca Proust, Joyce, Musil şi Fadeev, este mai 
degrabă un teleroman, unde facem să facă sex, bani și cadavre nişte IDEI 
SUCITE mai degrabă decât nişte actanţi. Altminteri, textul este convertibil 
în discurs de imagini şi vorbe vorbite vorbind, încât te pişi pe el de 
lindinism, domnule Alin Vişan. De ce, mă animalule, consideri tu aşa 
obligatoriu un subiect păduchii din capul Țării, când problema este, 
europeneşte vorbind, cu totul alta, iar... Războiul vostru... Sfânt 

— Ştiu, şopti muribundul cu buzele crăpate prin deshidratare la 
Odessa, Războiul Sfânt nu se va sfârşi decât când se va dizolva în Europa 
România mea Regală, a Regelui Ferdinand şi a Reginei Maria, cu Balcic, 
cu Cernăuţi și cu Insula Şerpilor cu tot... Epocă Wash! 

— Balcic, ai? îl privi cu veselie Fiihrerul pe Dracula. Barim dacă bagi 
strâmbe, domnule Ghizdavu, bagă-le pentru o cauză dreaptă! Cine pensula 
mea mai are nevoie de Balcic să se inspire, pentru actuala artă degenerată 
nonfigurativ şi primitiv, răspândită şi slăvită euroatlantic? 

— FI, vezi, aici e aici, pocni din deşte cu filosofie Dabija, că Fiihrerul 
sovietic, când Mișu i-a pus la Kunţevo pe tapet problema nedezlipirii de la 
trupul Țării a zonelor fotografiate, ca foarte pitoreşti, de Marius Ghizdavu 
şi de meşterul Cazimir Honig, nu a ridicat vreo obiecţie de principiu. 

— Nu este adevărat că Vojdiul Uniunii Sovietice, în dimineaţa de 
iulie 2, miercuri, 1941, cu o zi înainte ca să se adreseze, bând apă, fraților 
şi surorilor ce mai supraviețuiseră bolșevismului ca să dea piept cu ciuma 
brună, ar fi gungurit alor noştri declaraţii angajante, răspunse părintele 
Damian diplococilor, unul blând și unul dur, invitaţi de stăpânii canalului 
să realizeze tâlcşoul cu el. Cei trei plus unu mușchetari ai noştri, dacă n-o 
fi apucat ordin de deplasare şi avocatul Marius Ghizdavu, care n-are alt 

alibiu pentru aste zile decât c-ar fi petrecut cu pubera Clara Honig la 
Muntele Conic, pe care voiau să-l taie în 4 muchii piramidale, nu s-au întors 
la generalul Horea Bratu cu rezultatele dorite de noi, de întreg Neamul 
Românesc, dar nici cu mâna goală! 

— Frați români, şi surori de la Caracal, ar fi zis marele Stalin 
ambasadei boierilor noştri care socoteau că, nefiind deocamdată o 
supraputere, ţara noastră nu se poate dispensa de prudenţa de a juca pe două 
tablouri, cetăţeceni şi cetăţence! Nu vreau să jignesc sentimentele voastre 
naționale, dar consider că actualii țânțari din capul statului, cât a mai rămas 
din el după amputările de la 1940, cred, ca analist leninist, constat că şi-au 
asumat răspunderea unei politici provocatoare şi aventuriste, mergând 
alături de Ghitler. Totalitarismul sovietic 


este superior celui nazist la toate capitolele şi la toţi indicatorii! Așa să ştiţi. 

— Inclusiv la... rasism? îl provocă Mişu, cu gând ploieştean să-l 
sondeze la ce gândeşte pe probleme de budușcit pentru România Regală. 

— Rrrooossiia, se exprimă el despre URSS în termenul introdus de 
lingvistul Churchill, când după un somn reușit şi-a exprimat sprijinul 
pentru lepra roşie, deoarece ciuma brună are dezavantajul că Hitler e un 
monstru, azi Rossia, da, este mai fezabil rasistă, la ordin, decât Reichul. Și 
tocmai problema durabilității statului ciocănarilor şi țărăncilor, creat de 
Lenin şi reabilitat de mine, mă seacă, nu cum crede Nichita Sergheevici, 
tovarășul cu care vă cunoaşteţi din Chişinău, că de teama delicatului soldat 
arian, nu, ci cu privire la ce va fi după ce noi cominterniştii vom stăpâni la 
discreție Europa sau cea mai mare parte a ei! 

Dacă ne tot lăţim cât cuprinde, oare va mai putea giuca în acest caz 
Poporul Rus rolul suprem de Fratele mai Mare, lant acestui imperiu al 
ciumei roşii? 

Eu zic că nu. În noua configuraţie continentală, creată de sida cea 
brună, e mai probabilă situația foarte gravă și neplăcută ca rusul meu să 
devină foarte, foarte minoritar faţă de celelalte popoare bolşevizate supuse, 
ceea ce ar crea în ceceu la Kremlin probleme de algoritm nu 
insurmontabile, dar indigeste. 

Iată de ce, tovarăşe Mihai Focşăneanu şi domnilor Dabija, Supeanu 
şi Hulpe, în numele meu personal ca naționalist, cât și în calitate de premier 
al Sovnarkomului, dau cea mai înaltă apreciere leninistă dorinţei domniilor 
voastre, ca în caz de victorie a Armatei Roşii în a cest război mondial, să 
se facă o Republică Sovietică Socialistă România exact pe granițele 
României Regale de la 26 iunie 1940, pentru ca în cazul prăbuşirii a tot ce 

au visat marii dascăli ai omenirii muncitoare de la oraşe şi sate, pe ruinele 
fostei URSS, să reînviaţi reluând Istoria de unde v-a fost retezată, dar din 
considerente rasiste, căci nu văz cum aş mai putea folosi pe Rus ca liant, 
planul meu este ca indiferent la câte verste spre Atlantic se duce Cortina de 
Fier, noi să nu trecem cu mult dincolo de cât ne-a dat ca graniță Hitler cu 
condiția să-l ajutăm să răpună imperialismul Republicii Franceze, adică pe 
imperialiștii anglo-americani şi pe lacheii lor gaullişti. De aceea, dacă 
aceşti duşmani ai Cominternului şi ai Axei vor trimite mâine-poimâine 
emisari, ca să se gudure pe lângă cizmele mele rusești cu carâmbii suficient 
de largi să ai ce linge până-i faci ca oglinda, în tot cazul, nu voi accepta 
niciun fel de colaborare militară sau politică sau cultural-artistică decât 
dacă ei vor recunoaşte ca graniță a URSS cam pe-aia din iunie 1940 şi îşi 
vor lua un angajament serios că nu ne vor sili, cum încep să am semne că 
vor încerca, să sleim sufletul rusesc, deja afirmat în universal, să umple cu 
substanța sa eterată auroral miceania disonantă a noroadelor încă 
nediferenţiate ontologic ca matrice stilistică, pripăşite între noi şi italieni, 
spanioli, francezi, germani şi britanici... 

— Grecii nu contează? se scăpă purtătorul nostru de rol de şef 
conducător al comandoului că se miră, contrar consemnului că odată 
parașutați pe teritoriul nomenclaturii bolşevice să nu ne mai gândim la 
nimic preconceput. 

— Nu, mânca-ţi-aş. 

— Păi, de ce? 

— C” aşa vrea mâîş-ţele mele, tovarişci Mișa! 

Bietul Focşăneanu făcuse un cap de ți-era şi milă de el. 

Misiunea noastră eşuase. 

— România Regală, cu adevărat Mare, a Regelui Ferdinand şi a 
Reginei Maria, gândea, cu întristare şi dor de Marius, Dora Glagoveanu- 
Căinaru lângă Lecca, în blocul operator al modernului sanatoriu de pe 
plajă, la Bugaz, este fascinantă, în primul rând şi-n primul rând, fără nicio 
purificare etnică, prin cosmopolitismul ei şi prin structura ei multietnică, în 
care minoritarii, poate unul din trei lăcuitori, dau adese pitorescul şi 
strălucirea. E de neconceput o Românie pitorească Mare fără lipoveanul 
Veneţiei de lemn, care-i Vâlcovul în aval de Chilia, fără sasul din 
Hermannstadt niţeluş fanatizat astăzi, fără nu în ultimul rând evreul 
încântătoarelor târguri moldave, de la care ie model şi țeranul nostru mai 
cu dare de mână, să-și trimită la carte înaltă copiii mai nedotaţi pentru 
asprele şi liricele micile, marile munci ale câmpului în toate anotimpurile, 
nu cum zice rănitul ista de ghiceşte viitorul când îl strânge chirurgul de 
creier, că mai mare influență va avea asupra muncitorului și ţăranului, 
dominanți în soțietate, egzemplul fostului rob ţigan, as al supravieţuirii 
boeme de azi pe mâine, care în semn de protest tratează şcoala cu un fel de 
refuz sau măcar cu indiferenţă, cu semnificaţia că şi-așa ajungi la o meserie 

sau te descurci, pe când cu carte multă, dacă n-ai parte, te văz la teveu, 
colo-n zloată, de pichetezi guvernul de rozătoare răsprofi, milogindu-te să- 
ți mai mărească şi ţie leafa. 

Ea asista la chinurile unui muribund interesant, cunoscut de reve'ion 
1940-1941 la Ziduri, când precum la 1989-1990 persoanele dezinformate 
se temeau de lozinca ceea că „nicio casă făr-un mort pe masă“, aşijderea 
groaza că simienii se vor ţine de cuvânt, să-nceapă anul Rebeliunii lor cu 
treaba lichidării elitei româneşti, în folos bolşevic gata isprăvită, şi bine 
executată. În fond de sânge şi de pansamente cu iz de lazaret, nicio femeie 
deplină n-ar fi ratat aşa caz interesant, ca suspans și acţiune, cu greu l-ar fi 
abandonat pentru o oră de meditaţie asupra istoriei, sau mai multe de teoria 
artei şi de visuri cum că, sub totalitarism, un despot luminat ar putea 
accepta inovaţii în penitenciaristică, neeliberându-se infractorul sau 
infractoarea decât după obţinerea unui scor satisfăcător la un test grilă 
privind cunoştinţele de umanism, dobândite pe bază de liste de cărți bune, 
în perioada efectuării pedepsei, cum ar fi să recunoască tonalitatea unei 
perechi preludiu-fugă sau a lui cine maestru este cutare peisaj, cu Ana 
Pauker făcând pipișor în lanul de grâu des, colhoznic, fruntaş. 

Vasăzică, Marius Ghizdavu putea s-aştepte mult şi bine pe ghiuleaua 
ornamentală şi rece, neclintit ca bronzul eminescian al lui Pușkin, 
contemplând fosforescenţa beznei marine. 

Stele deloc roşii pe sus. Nenorocul locotenentului de aviaţie Stelian 
Dabija își întindea aripa neagră şi asupra vieţii sale pedestre. 

Licurici sub salcâmi, apoi lilieci plutind mut, dispărând brusc sub 
pământ în mişcătoarele catacombe, a căror lungime totală ar putea scoate 
un transfug zek tocmai la Paris, cu manuscrise despre Kolîma, sau despre 
întreg arhipelagul ăla. 

Într-adevăr, un ghinion mare, dublu, lovise pe nefericitul soţ al 
Olguţei Moga, tată al unui prunc căruia latinistul învăţător Bazil Frâncu îi 
dăruise păgânul şi poeticul nume Narcis, departe de lume şi de război, la 
Valea Ursului. 

Zbor de rutină, peste vii şi smârcuri, cercetare la Limanul Nistrului, 
în plină amiază. Din senin-senin, o zguduitură, poate rachetă vietnameză 
sol-aer dinspre Cetatea Albă, căreia Kalinin îi preferă numele german 
Acherman în nădejdea că va stăpâni mormântul Kantului, poate chiar 
abject sabotaj bolşevic în atelierele aerodromului, oricum uite că se 
desprinde cu totul de pe aripă motorul din dreapta! 

Aparatul scapă atunci oricărui control al încercatului acronaut. 

Din fericire, dedesubt se afla, roditor, solul patriei, negru şi mămos, 
basarabean, trecut de cartografii lui Molotov la RSS Ucraineană, în 
schimbul alipirii Transnistriei şi laboratorului lingvistic la RSS 
Moldovenească. 

Pilotul mai are timp să-și facă o cruce de drepteredincios şi să se 

catapulteze, în timp ce bombardierul pârjoleşte o livadă şi un colţ de 
țintirim, ca un uriaș aruncător de flăcări trimis din înalt, dur flagel pentru 
păcatele celor ce colaboraseră cu ocupantul după 26 iunie 1940. 

Praşila-ntâi, după regulile agrotehnice ale științei celei mai avansate 
din lume, deoarece se călăuzea de metoda materialist-dialectică, acest 
cuvânt, „călăuză“ şi tovarăş de drum, adică spurnik pe limba lui Fadeev, 
având a avea de avut în anii hruşciovieni, de superioritate a lagărului nostru 
asupra la al vostru, o strălucită carieră internațională. 

Bătrâni cu plete albe, dar vânoși, fete vrednice, robuste şi 
înverşunate, la sapă în lanul de porumb cu bobul tare, românesc. 

De foarte departe, prin ambrazuri şi de pe creneluri, Marius 
Ghizdavu, venit să amplaseze în teren un cimitir marin lângă Cetatea Albă 
a lui Dracula, priveşte neputincios prin binoclul ţais nemţesc cum, în ciuda 
protestelor sale vehemente, preanefericitul paraşutist locotenent Stelian 
Dabija este hăcuit, făcut zob cu sapele, semn că localnicii, indiferent de 
naționalitatea lor, l-au luat drept partizan cominternist, întors să 
reimplementeze bolşevismul, proclamând puterea popooorului şi omorând 
pe cine voiau ortacii lui de prin smârcuri şi văgăuni, sau acoperiţi, dacă 
puteau, asta fiind misia partizanului chiar din perspectivă franceză, că 
ocupantul fiind mai greu de abordat, îți faci numărul omorând direct sau 
indirect cetățeni de-ai tăi, raportând centralei că-s colaboraţioniști. 

Un biplan sanitar, vopsit în alb, a strâns tot satul când, lămurindu-se 
eroarea, l-a putut ridica, pentru tratament la Odessa, pe eroul ce obținuse 
până în acel moment 37 de victorii, în confruntările cu aviatorii sovietici, 
inimoşi, dar luptând pentru o cauză mai puţin dreaptă decât a sa, care era 
stoparea expansiunii cominterniste spre Europa Centrală şi crearea 
condițiunilor pentru Marea Recuperare de către galițieni, de la Balcic la 
Sopot-Gdansk, a unor chestii de natură a pune ordine în paradoxul că, unde 
a fost să nu fie, nici nu a fost, între timp nimic, şi nici ulterior, decât brânză 
clasică Olympus şi iaurt cremos. 

Cum înțeleptul Stelică a stat ambalat ghemuit sub lovituri, 
protejându-şi pântecele moale, doctorul Lecca n-a avut decât de peticit 
cumva pielea dorsală a bietului om şi de sudat câteva coaste, un braţ, un 
omoplat şi mai ales de rezolvat periculoasa plagă cranio-cerebrală prăşită 
de intransigenții plugari. 

De la această rană la capul cu faţa nedesfigurată, venea tot pericolul 
infecției şi decesului şi chiar mai rău decât atât, primejdia ca omul de 
comando al lui Mişa Focşăneanu să ciripească tot ce-au făcut ei, în ultimii 
cinci ani, călătorind anticipat prin paradisul visat de parizieni, adică prin 
Uniunea Sovietică. 

Dora rămase însărcinată, de chirurgul de război maior Lecca, să se 
evite dezvăluiri cari ar fi putut fi jenante, pentru păcătoşii din capul a mai 
multor ţări, ale acelui ceas de tristeţe răsuflată, inutilă, superfluă. Adevărul 

fiind, cum zicea Marius Ghizdavu că l-a auzit pe Mişa în pat cu Cheţi 
Fotiade, că aşa cum nouă cincinale mai târziu, ce Bush! ce Gorba! aşii 
securităților din USA şi din CCCP decid soarta, toată poezia scenariului 
vieţii lor, noroadelor, inclusiv transformarea fesenismului românesc în 
megapartid politic de ales, din care să se răspândească baza de cadre în 
întreg pluralismul, dar acum suntem în al doilea război mondial, râse el 
înfiorând-o pe ea, care-l şi iubea de la Ziduri, că era mult mai chipeş decât 
brâncuşianul cu privire de infractor Petrache Hulpe sau decât şolohovianul 
cazac cu sprâncene albicioase Dumitru-lov Supeanu, mda, acest război 
încă nu s-a sfârşit, Dora, nu s-au aranjat înțelegerile de împăciuire. Ce 
Hitler! Ce Stalin! Ăștia sunt nişte măşti de mască, ca aia de şi-o pune poetul 
bolşevic Aragon la interviuri! Cei ce decid sunt lucrătorii de informaţii, ei 
trec peste capul Vojzilor, fac, fură, ffăuresc, fff, fericesc istoria cu 1 mare, 
adică Mişu de la noi, Otto de la nemți, Polkan Afrikanovici Putilov de la 
sovietici, mamelucul Abdul de la Napoleon... 

— Aiurează! notă cu milă de democraţie sora Svetlana. 

Bandajat tot, locotenentul Dabija Stelian deschisese frumoşii săi 
ochi castani. „Ţi-i mai bine?*, l-a mângâiat pe obraji matern tânăra 
doctoriță Căinaru, în timp ce Marius convorbea basamac cu Puşkin, 
explicându-i că se înțelege mai bine cu el, ca între artişti, decât cu bună 
parte din camarazii româno-germani. „Da, tovarăşă Valia Istomina!“, a 
confirmat cu seninătate pilotul, pipăind cu mâna zidul zgrunțuros, din 
piatră cu scoici încă nemurite complet, conform doctrinei Lecca a decesului 
greu de fixat în timp. Mirată că are un nume, Valecika, Dora a surâs cu 
viclenie de vulpe ce trebuie să se întreţină singură în preajma colhozului. 
În ochii ei de culoarea stepei de Paşti, luciră obligaţiuni patriotice de a afla 
adevărul despre unele evenimente duioase, petrecute seara, poate chiar în 
mai multe seri succesive, haihui, în împrejurimile Moscovei. 

= Îţi mai aduci aminte, îl sărută ea rusește a Înviere pe gura arsă de 
sete și de spaima oricărui bărbat în război că piere cu tot cu o combinaţie 
genetică ce ar fi putut fi de folos Omenirii în scopul de a genera un ciolovek 
mai uman, unde m-ai cunoscut şi sărutat prima oară, domnule locotenent 
Stelică, să se dezghețe fluviul? 

— Da, nu la Zubalovo... La Kunţevo, Nadiuşa! Pe culoarele postului 
de radio „România liberă“. 

— Asta cine mai e? tresări nedumerită stenografa Svetlana Filipescu, 
ridicându-și căpşorul buclat cu fierul sau pus pe bigudiuri din hârtiile sale 
de pergament de ambalaj, acum hârtie de xerox, fiind criză. 

— Nadiuşa! repetă muribundul nu cu dor, ci mai degrabă cu 
simplicitate, chiar dând şi puţin din umeri. 

Avu un zâmbet de încântare şi căzu într-un somn de plumb de glonţ, 
din care nu se trezi decât peste vreo două ore, şi nu pentru a continua șueta 
cu doctoriţa şi asistenta, ci pentru a-l cere pe părintele Atanasie Damian, 


455 


spre a se spovedi cu adevărat şi a se tocmi pentru vreun maslu. 

— Domnul maior Liviu Lecca, îl opri mirată prea tânăra doamnă 
asistentă de la Reni, Svetlana Filipescu, al cărei soţ învățător cândva la sud 
de Dunăre, în Durostor, era acum la est de Cir, în Asia Centrală, prizonier 
şi anchetat, scrie în registrul blocului nostru operator că vigurosul 
dumneavoastră organism va trece cu uşurinţă peste această regretabilă 
tendință a plugarilor, bătrâni şi fete, de a vă da hrană, îngrășământ, bălegar 
organic, pământului natal, luându-vă drept unul din atâția şi atâția 
năvălitori de la Răsărit pe-acest meleag, că tot erau ei la praşilă și 
dezburuienit viitorul lan mănos, ce va ieşi înalt de să camuflezi în el până 
şi tancul, cu țeava-n sus! 

Nu de popă aveţi de-acum nevoie, ci de un scurt concediu la Valea 
Ursului, la Olguţa și la sensibilul, plângăciosul vostru Narcis, care parcă ar 
prefera orice altceva decât o copilărie sub Dej. Cu un tătic pierit în... 
criminalul război antisovietic, chiar dacă va învăţa de oceni haraşo, nu va 
primi cravata roşie! 

E o datorie de soldat, Stelică, să te întorci cu toată ființa acasă, 
uitând-o pe Nadiușa asta atât de stăruitoare-n mintea ta, încât ai 
deconspirat-o de cum ţi-a pus Lecca pompiţa aspiratoare, să-ți extragă 
firicelele de cernoziom de pe meninge! 

— Aminteşte-ţi-o pe Olguţa ta dragă, costumată în țigăncușă 
cerşetoare, cinchită la intrarea parcului de la Pribegi, în mai 1941, când se 
întorceau boierii de la aniversarea de la Florica, a Brătianului, de către 
liberalo-ţărăniști reali, regali, nu populari, iubitule, moi muj! 

— Mişu Focşăneanu al Elvirei este principalul vinovat în aceste 
evenimente atât de tragice, Nadiuşa! îşi descleştă el fălcile şvarţenegre, 
nerase, pentru sărut, aruncând spre holograma bustului de turnător blajin al 
lui Lenin o căutătură albastră, nu brună, încărcată de ură şi nedumerire. 

— Don' lent' Dabija, iaca de ce te-am convocat şi pe dumneata din 
luna de miere! Avem nevoie stringentă de competențele și performanțele 
ce așteptăm de la dumneata, care eşti un homosapiens atât de preţios 
speciei, încât meriți mai multe luni de miere, mă peria acest Mişu. Cum și 
eu, de fapt, merit şi e ceea ce nu înțelegea Marius Ghizdavu de la mine că 
de ce cu darnica Cheţi Fotiade, când el are o verişoară perfectă, Elvira, 
întrupare a miracolului pe pământ, dar nu se grăbise a-mi dărui un prunc al 
meu, dovedind neînțelegere a specificului profesiei mele, unde azi ești, 
mâine te lichidează, deoarece practica torturii pare a dovedi că multe 
creiere pot fi citite de către cei interesați. Cum citesc eu acuma, că te 
gândești că sunt prea tânăr ca să-ţi încredinţez eu ţie o misiune importantă. 

Dabija, ține-te bine! E o misiune nu importantă, ci crucială! 

Am să te inițiez, fundcă te știu de la Ziduri și de la Florica. Tu nu 
vei trăda. Tu nu vei ezita să te expui la ce făceau decemvirii trădătorilor, 
din hârtii, după Rebeliune, reieșind cât s-a inspirat Căpitanul din rânduiala 

francmasonică la ritualuri şi vorbărie, tinzând să distrugă astă instituție, 
întinsă-n Est până la moșiile Bezuhov şi mai departe, tot aşa cum 
bolşevismul trebuie să răpună capitalismul ca termen de comparaţie, cele 
mai grave crize ale viitorului Război Rece urmând a se încinge tocmai unde 
e pus acelaşi neam la fest de întrecere între cele două lagăre: în Germania, 
în Coreea şi în Vietnam... 

— Domnule Dabija, a intervenit cu vocea sa de bas cântând din Boris 
Godunov conu Alecu, adineauri s-a ivit o oportunitate extraordinară! 
Conducătorul Statului România Regală ar putea, dacă lucrurile vor evolua 
conform scenariului întocmit de mine şi de Amelia, să ducă plocon 
Vjdiului poporului german, pe tovarășul Stalin legat fedeleş!!! Sau invers, 
să recuperăm de la Comintern, de la Dimitrov, Manuilski sau Ana Pauker, 
provinciile noastre Basarabia şi Bucovina, în schimbul înapoierii lui Stalin 
oamenilor sovietici. 

Și toată revoluția asta pașnică înainte ca ofensiva Panzerelor 
europene să se tempereze, din neputinţa pedestrimii de a străbate, ca şi cum 
ar fi complet motorizată, imensa geografie sovietică nouă, lățită chiar în 
dauna Galiției Mari a Ivoveanului Marius, înainte de duminica trecută, 22 
iunie 1941, anume în cei doi doi ani de dezmăţț totalitar Ribbentrop- 
Molotov. 

În acest caz, noi am putea recupera Basarabia şi Bucovina, şantajând 
Cominternul fără a mai declanșa în 2 iulie acea ofensivă reală antisovietic, 
încât să silim pe Fiihrerul de la Kremlin, îngrozit, să se adreseze radiofonic 
fraților şi surorilor sale, cu luciditatea amară a celui ce a pierdut, din 
lăcomie acaparatoare ţaristă, prietenia românească, pe care te poţi baza, 
aşa cum două decenii am fost cortină de fier returnându-le cekiștilor atâția 
şi atâţia fugari! 

— Îl vezi pe ăsta? mi-a fluturat pe sub nas colonelul Moga, punând 
între paranteze calitatea de socru, o poză lucrată cu un fed, cu un fotoaparat 
Felix Edmundovici Dzerjinski zavod, probat pe derbedeii lui Makarenko 
din Harkovul Murocikăi. Aista-i român, îl cheamă Dumitru-lov Supeanu 
ŞI, precum scrie pe legitimaţie, lucră la Serviciul de Pază şi Protocol de la 
Kunţevo, care-i un fel de Măgurele pentru Moscova, împădurit cu 
mesteceni şi curmali plantați de Lisenko, unde te poți retrage să te 
alcoolizezi cu Stalin, ascultând în zori cucul şi mierliţa, al căror limbaj s-a 
conservat de la Ivan cel Groaznic și chiar mai demult, de la Oleg și Rurik, 
să avem mostră de în ce paradis chefuiau în trecut stăpânii de oameni. Ei 
bine, Mitică tată, în războiul trecut, Războiul lui Trakl, cum zice vecinul 
nostru de pe Râul Negru, pe unde mi-ai umblatără? l-am interogat eu, la un 
clondir. Și aşa s-a potrivit, dragii mei, Alecu, Mișa Focşăneanu şi Stelică, 
de am informaţia ce trebuie neapărat exploatată în folosul Ţării şi al 
coaliției ce avem cu Axa, că el a căzut în prizonierat pe greul front din 
Galiţia, trecând de la Imperiul Habsburgic la Imperiul Țarist, împreună cu 

un camarad Gheorghe-Grigore Borş, ajutându-se unul pe altul să înfrunte 
vitregiile lagărului, până-n ziua de sărbătoare proletară când matelotul ce- 
i păzea de pe un prepeleac cu țepuşa lucind, i-a interpelat: 

— Băăăi aceştia, voi doi, nu cumva sunteţi muncitori? 

— Ba daaa! au îngăimat Gheorghe-Grigore Borș şi Dumitru-lov 
Supeanu într-un glas. 

— Atunci, i-auzi ia, aici-şa la mine!... Toate clasele exploatatoare, 
fără excepție, prinse el a silabisi cu putere din broşura leninistă asupra 
falimentului Internaționalei a doua, au nevoie, pentru a-şi apăra dominaţia, 
de două funcțiuni sociale: de funcțiunea de călău şi de cea de popă. Călăul 
trebuie să înăbuşe protestul şi revolta celor asupriți. Popa are datoria să-i 
consoleze, să le zugrăvească perspectivele (ceea ce e foarte comod să faci 
atunci când nu garantezi că ele sunt „realizabile“) unei ușurări a 
suferințelor şi Jertfelor în condițiile menținerii dominaţiei de clasă şi de a- 
i împăca astfel cu această dominație... 

Un stol de porumbiţe, cu maţe de cadavru explodat de căldură 
purtate roz în cioculețe, survolară lagărul, hăituite de un erete cenuşiu. 

Cei doi prieteni, Borș şi Supeanu, rămaseră împietriți, ca Marius 
Ghizdavu la Harkov, în bezna unei mahalale ocupate de nemți, când din 
poezia unei case dărăpănate zvâcnise vioara Dariei Maximovna Riumina, 
cu celebra temă durere-nădejde a Concertului de Mendelssohn-Bartholdy, 
compus exact un veac mai în urmă, când evreii mai scriau numai poezie. 

Şi ce căuta Marius la Harkov? Pe mă-sa! Ca să vorbim ca nişte ulani 
beţi despre niște husari viteji... Pinacoteca de la Chişinău, unde se aflau 
câteva pânze naționaliste de-ale Marietei, pigulite după stampe și 
fotografii, sau din imaginaţie (în cazul cetăților demolate): Camenița, 
Colomeia, Hotin, Soroca, Ujgorodul, Orhei, Tighina, Liovul, Cetatea Albă, 
Chiha, Beciul, Oceakovul, Breslaul, Ismailul, Reni... Informaţiile culese de 
Murocika despre refugierea acestui tezaur artistic de la Chişinău la Harkov 
erau pesimiste. Partidul lui Lenin și Căgăbăul au socotit că ce catrafuse nu 
se pot evacua spre Ural, trebuie nimicite, ca să nu se bucure inamicul de 
ele. ar lista cu urgenţe de evacuat a cuprins, fireşte materialist, mai mult 
fiare, nu şi cărți sau tablouri, care pesemne s-ar fi incendiat. 

Era întâia oară când cei doi prizonieri auzeau cu adevărat cuvântul 
lui Lenin, receptându-l ca pe un fel de poruncă. Urmarea fiind că au ajuns 
sensibilizați până şi la unele editoriale de analiză, ce le semna Stalin în 
Iskra-Scânteia, devenită postrevoluționar la noi Pravda-Adevărul. 

Iară într-o dimineaţă de mai, aerul îmbălsămat de sulfină, măzăriche 
şi volbură, în câmpul dintre lagăr şi drumul Petrogradului, se despărți în 
două, ca o tabachere cu mahorcă fină ţaristă pentru mujici, lăsând să treacă 
pe cei doi români însetați de slobozire şi să se micşoreze spre nord, în timp 
ce uriașul kronstadtian de pe prepeleac nu-i slăbea din ochi până departe, 
zâmbind stufos pe sub mustaţa bălană, spălăcită şi încâlcită ca fuiorul de 

canabis. 

Setoși a se consola de neîncrederea în ciolovek, pricinuită de 
sălbăticia răzbelului, şi neexistând cu ce, fiind tulburări de tranziție pe 
Nevski Prospekt, iar economia comercială de piață stârpindu-se, cei doi 
prieteni hotărâră, după o lungă reflecţie asupra lucrării lui Dumnezeu în 
Istorie, că riscă să-şi piardă partinitatea umană în filosofie şi, pentru a evita 
această ofertă de pact cu Lucifer, cu Ubermensch-ul sau cu homonoicul lui 
Ioil Borgiah Alexandrinul, vorbiră cu niște golani de cartier şi fură conduși 
la nişte gărzi roşii, înrolându-se ei în ele cu scopul de a avea acces 
nestânjenit la comorile de artă occidentală, stocate la Ermitaj, în loc de a fi 
distribuite uniform pe gubernii, pentru ca tot omul cu treabă la cinovnicii 
cu reală putere de decizie să înțeleagă, ah, ce mari minuni poate făuri ființa 
umană, în această neluminare a norodului greşind, adnota colericul lancu 
Noveanu cartea Soljeniținului, gărgăunii din capul Măreţei Rusii, de 
oarecum şi-au meritat Gulagul, ceea ce în linii mari, uită şi ai noştri, orbi 
cât sug şi fură... 

— Alde Borș Gheorghe-Grigore ăsta, mârâi Alecu Ghizdavu 
Bolșevictonul, a ajuns imediat în garda personală a lui Lenin şi n-a voit să 
coopereze cu serviciile noastre, ca agent de influență să convingă pe 
Krupskaia să returneze Reginei României bijuteriile confiscate de mujul ei 
la revoluţie. lar domnul Dumitru-lov Supeanu a ajuns în paza şi protocolul 
genialului Stalin, vârându-i-se pe sub pielea, care de n-o fi dracul chiar aşa 
de negru, o să i-o tăbăcim noi curând-curând, ca pe-a marelui Lenin, şi fără 
milă l-a slujit pe stăpân, ajungând de să i se încredințeze misiuni delicate 
şi plăcute, cum ar fi şi aceasta, de a reveni în România natală, penetrând în 
octombrie 1940 odată cu Misiunea Militară Germană, pentru a estima 
loialitatea partenerului nazist în Super-Axa Roma, Berlin, Tokyo, 
Moscova, întru aceasta urmând a se acoperi căsătorindu-se cu vreo fiică de 
ofiţer superior din Armata Regală... 

— Adică cu Nunuţa mea! bătu prompt din călcâie colonelul Belizarie 
Moga, lăsând să se înțeleagă că-şi bănuia ginerele de infidelitate, dar nu 
față de ţară. 

— Care însă bună româncă, miji din ochi ca un calmuc Mișa, l-a 
contactat la biroul nostru pe Conu Alecu, spunând tot şi implorându-l să 
reinjecteze în soţ acea masă critică de patriotism, care îți regenerează 
românismul visceral, oricât de confuze ar fi manualele care te educă abject, 
mai durând până când galițienii le-or scrie pentru Schengenland, iar 
şenghenii pentru Galiţia Dodoloaţă. 

— Realizez că te referi la Galiţia Ghizdaviană... 

— Da, la Gaghizdia cea întinsă de la Mediterană la Baltică, pentru ca 
Drumul Mătăsii şi, în genere, orice alt drum între Grupul celor 5 Exprimaţi 
şi Ruşi, să nu poată trece decât pe la vameșii noştri, mari cititori de carte. 

— lar de-a latul trebuie să ne întindem doar cât să prindem Drumul 

Ambrei cu toate meandrele sale! 

— Văleu, mătase şi chihlimbar! se minunară într-un glăscior Olguţa, 
Cocuţa şi Nunuţa, de prada de război, gata a naște ele pe nepoții Narcis, 
Orhan şi Samuil, dintre cari, numai Narcis se va dovedi neperdant să 
recupereze, ajutat la coruperea autorităților de frații Ghizdavu şi de 
polihistorul Cezar Bogza, raiul pierdut de la Valea Ursului. 

— Unde sunt azi securiştii lui Hi? întrebă Clara Honig pe Dorothea 
în lowa City. La sfârşitul lecturii eseului de factură lindinistă 
Repetabilitatea umană, al doctorului Cezar Bogza, eu nu mai am niciun 
dubiu... Ăștia sunt aici, printre noi! În număr chiar mai mare, datorită 
exploziei demografice, care face relativă tragedia celui de-al doilea război 
mondial, fiindcă de unde se exterminară unii pe alţii câteva zeci de 
milioane de cetăţeni, s-au adăugat între timp nişte miliarde bune de alți 
homosapi, care-şi caută năuciți scânteia divină, cât să poată deosebi într- 
un editorial otrăvit, destinat unui larg evantai de electorat, adevărul de 
minciună și influencerul acoperit de moralistul corect. 

— Eu cred că exterminarea unor categorii de locuitori ai planetei încă 
este posibilă, oftă un administrator al domeniilor ghizdaviene de la Ziduri- 
Pribegi. lar criteriul de origine rasială sau de clasă nu e decât unul oarecare. 
Banalelor filtre inventate de nazişti și bolşevici, li se pot adăuga oricâte 
altele, de pildă de IQ sau de cărți conspectate. Practic se pune doar 
problema dacă are cine executa... ecarisajul. Şi are cine! Are, are! Totul e 
să-1 dai călăului certitudinea impunităţii, să-l minţi că s-au ars toate 
probele şi să-l asiguri că justiția hberă nu se va omori să scotocească-n 
scârna trecutului. Şi nici Autoelitele, totdeauna slugarnice faţă de 
finanţator... Cât despre rechizitoriul justificativ al genocidului, el poate fi 
creat şi din nimic, chiar fără vreo criză culinară majoră, care să împingă 
conflictul cu strămurarița, de-o să s-ajungă de să se mănânce om pe om, 
cum zice care n-a apucat, adică perdantul dependent de scolopendrele 
cocoţate-n Turn la etajul unsprezece, de-aia se şi văd paraziţii atât de mici. 

— Nu ţi se pare, Otomega, interveni Clarissa Honig pe linia fiartă, că 
limbajul dumitale, de răsmedic veterinar cu diplome umaniste, este dintr-o 
mentalitate Mengele foarte apropiată de-a unui șef de şantiere naţionale 
spectaculoase, Robert Ley, ce compara evreii cu tot felul de paraziți, într- 
o celebră secvenţă, rămasă înregistrată ca document în Istoria Omului? 

— Eu sunt pădurar. Stau mai mult în natură, nu în Biblioteca Weimar 
de la Ziduri. De unde dracu să ştiu eu de Robert Ley? bodogăni agronomul. 

— Acel cârnat de Robert Ley, îndesat şi scund, avea o tovarăşă de 
viaţă superbă! O chema Inga. O frum'seță clasică, melancolic-depresivă, se 
trezi şi obsoloscent se linse pe bot Marius, speriind-o pe Isadora cu 

insensibilitatea lui la problemele grave de la tembelizor, ale speciei. Am 
portretul ei cu o pălărie magenta, dacă nu mă credeți. Un surâs trist. S-a și 
sinucis. Devreme! 

— ȘI totuşi Cezar Bogza, ficiorul ista breaz adoptat de Frâncu şi 
Iluska, la ucraineana noastră secetă, sub Scânteia lui Brucan, 1945-1946, a 
învăţat din barbaria aristocrației ţărăneşti hrăpăreţe destulă cruzime, în 
crâncena goană după avere, jucată după reguli deformate şi de bolşevism, 
ca să nu mai voteze filosofic azi cu homosapiensul, ci cu nu știu ce 
homonoic nietzschean prometheist! 

— Cine a vorbit în front? bătu cu creionul roşu în carafă lon Enache. 

— Iar vorrrbeşte limba-n turc! se implementă la ei omnivorul activist 
Tichie de la Răcari. Vă arde acuma şi de posthumanism, gușterilor! 

— Ăsta-i loil Borgiah de la Alexandria! ieşi din fundal ca să-i 
lămurească pe cei doi bacili cu codițe roşii, încă nu tricolore, un bărbăţel 
gras, cu pălărie de damă BBC în epică dramă, peste ochii catran ca ai lui 
Petrache Hulpe. 

Era într-adevăr o linie fiartă în gară la Kotelnikovo, unde explodase 
locomotiva, opărind pe agentul Petrache Hulpe, iar frunzele de arțar 
frăgezindu-le cum fac gospodinele cu foile de viţă, pentru sarmale, nu-n 
kommunalkă, ci unde mai există bucătării particulare — dictatorii și 
miniştrii alimentației raționale, cei cu gineri excelând la ce halesc, 
neproiectând şi nemiluind norodul cu fabrici de mâncărică ieftină 
obligatorie, circuri ale foamei cât nişte malluri... 

— Așa vă trebuie, zise consumatorul cosmic de carne tocată, dacă l- 
ați votat pe ăla cu cinșpe mii de specialişti, şi nu pe cine trebuie, pe Iliescu, 
preşedinte de meserie, care are douăștrei de milioane de specialişti! 

— E o provocare! realiză Stalin, holbându-se cu discursul în gură ca 
o zăbală, la ce turna mamelucul Abdul, apoi la cum cu dinţișorii lui mărunți 
şi roz de spume abrazive, rodea cu spor stahanovist şoseta stângă vărgată a 
lui Dzerjinski, pe soclul statuii din dreptul preaiubitei albe Lubianka. 

— Mi-e dor de părinții mei, mărturisi Petrache Hulpe stafilococilor, 
uluindu-i că ei nu se mai aşteptau ca, în plină putere sovietică, să mai existe 
oameni cu apucătura regală de a năzui la a-i mângâia pe părinți, uitând că 
interbelicul e pierdut pentru totdeauna şi, până la deplina noastră dizolvare 
în uie, oftă Alin Vişan a Epocă Wash, uitându-se-n telecolorul sehaș altar 
al familiei, la fotbalistul nepereche, care rata de puţin, mingea bărbierind 
bara şi ieşind în aut de poartă, fiind la mintea puţină a celor două rațe 
crăcănate care strigă libertate, rânji lancu Noveanu către popa Tani, 
adevărul elementar că, într-o lecturare superficială măcar, însă sinecvanonă 
ca turul de încălzire, nu poate fi combătut aforismul avăcăressian, cum că 
o Românie de constituţie iorgovană, înnădită peste republica implementată 
de Andrei lanuarievici Vîşinski la 6 Martie 1945, nu se poate comporta, de 
la 11 Decembrie 1999 încolo, decât incult băsescian! 

— Băsescian, repetă şi se răsuci spre consilierii permanenţi de la 
Kunţevo Fiihrerul sovieticilor. Aţi auzit? Cică România iorgovană are un 
repertoriu de reacţii băsescian încă din 1999, nu de la 2006 sau de la 2011! 

— N-a zis că are, se enervă gata să-l bată pe Stalin, Viorel Pepi 
Enache. Mamelucul a zis că, în timp ce noi cominterniştii ne implementăm 
paradigma în Galiţia Mare şi în anumite zone defavorizate din Africa, 
America Latină şi Asia, sintagma aici sunt trebuie lipită cu scoci pe 
cimitirele de persoane cu vieţile scurtate, în contextul ubi sunt că, nu 
strâmbaţi din nas, aici sunt îngropați morții dumneavoastră, cu care aţi 
contribuit la integrarea a o zecime din Neam... 

— Numeric, cam cât minoritatea lui TOk6s Lăszi6! lămuri înfipt 
consilierul poate cel mai Omniştiutor, pentru a se prăbuși imediat într-o 
torpoare porcină, meditativ imposibilă, dar exprimând ontologic o scârbă 
infinită de inconsistenţa nodurilor logice în care se poate încâlci creierul de 
om, ca un câine legat cu o funie semnificantă excesiv de lungă, până la 
covrigelul inscripționat cu RO. 

— Da, admise marele lingvist dintotdeauna care a fost poetul 
Stalinică, şeful guvernului sovietic în timpul conflictului cu românii, nu o 
dată, nu de două ori, ci de un milion de ori am spus că, la tranziţii, apar și 
fenomene tranzitorii, necontrolabile nici măcar de o securitate maximă, 
care se confundă aproape cu poporul muncitor, şi atunci, limba scrisă, 
vorbită şi tolcşoită, se umple de tot felul de omnibuze, potrivite la orice 
context, cum ar fi implementare, ontologic, paradigmă, Gaist, spiritul 
Crăciunului, sloboz, ființă umană, derapaj, absorbant, budigăi, purisancă, 
narativ, pe care, într-o viziune tulbure, dar inclarificabilă ca toate enigmele 
veacului, nimeni nu mai ştie de ele că ce sens are fiecare şi, aici sunt de 
acord cu Alin Vişan şi Grupul său de Reacţie Rapidă, această stare de 
confuzie divină este creată deliberat de noua clasă politică de apropitari ai 
norodului, căci aşa cum spunea şi marele Lenin, așa şi este. 

— Omul analfabet, zise Lenin din volumul 44 de pe raftul de-l prindea 
videocamera ca fundal, se află în afara politicii, el trebuie să înveţe mai 
întâi alfabetul. Fără asta nu poate fi vorba de politică, fără asta nu există 
decât zvonuri, bârfeli, basme, prejudecăţi, dar nu politică, nici măcar 
politică fesenistă. 

— Pe bietul Lenin, se delimită funcțional Dabija de al său delir, care 
sugera că acolo unde ploşnițele anemiază societatea civilă, remediul stă în 
remarxizarea clericului, eu deţin de la ofiţerii de analiză sinteza că, după 
ce aviația noastră a întreprins primele bombardamente la Moscova, hopa, 
i-au scos sarcofagu' lu' Lenin din Mausoleul unde sta ca Albă-ca-Zăpada, 
l-au cazat puţin sindicaliștii de la Metroul lui Hruşciov și, cu un transport 
special, moscoviţii l-au expediat înapoi la origine, pe Volga, — în 
Simbirskul natal, după unele indicii, la Samara după nişte date culese de 
Petrache Hulpe, care a detectat în zonă un adăpost subteran, aproape 

antiatomic, unde crede că s-au stocat şi bijuurile Reginei noastre Maria, și 
acuarelele Marietei și peste douăzeci de mii de diapozitive conţinând 
feliuţe transparente din creierul șahistului care în anul nașterii lui Marius 
Ghizdavu, 1912, observa în calitate de strălucit analist, cum rezultă din 
volumul blue 22, că: 

— Monarhia ţaristă a fost jandarmul Europei în secolul al XIX-lea, 
când armata alcătuită din iobagi ruşi a înăbuşit revoluția ardeleană 
pașoptistă din Ungaria. Monarhia ţaristă este acum, în secolul al XX-lea, și 
jandarmul Europei, şi jandarmul Asiei... Deci monarhia marxistă va stăpâni 
şi galițieni, şi angkorieni. 

Mişu, cu nările fremătând ca la un copoi care a dibuit vulpea, tot 
sucălea pe Otto Runge să ia legătura cu SS-Obersturmbannfiihrer Otto 
Skorzeny, pentru o expediţie româno-germană pe Volga, în amonte de 
Stalingrad, pentru că între Samara şi Ulianovsk scotocind, pot fi găsite o 
groază de valori muzeistice privitoare la Lenin şi, tot pentru demoralizarea 
inamicului şi proletariatului internaţional, urcând pe afluentul Kama spre 
Ural, trebuie exploatată informaţia noastră certă că la Perm, vechi centru 
artistic țarist, a fost dislocat colectivul Teatrului Kirov, celebrul teatru 
Mariinski, să vezi ce bot ar face Stalin dacă i-am ajuta balerinele, întregul 
corp artistic, să fugă la Moulin Rouge şi Hollywood. 

— Aici e buba, îşi împinse Roosevelt scaunul cu rotilele până-n nişte 
parâme de la babord, că noi putem folosi Armata Roşie atât ca jandarm în 
Europa germană, cât şi ca sperietoare finală împotriva Asiei Japoniei, însă 
stau eu şi mă-ntreb seara dacă preţul galițian, de la Trieste la Riga și de la 
Gdansk la Balcic, nu e prea mare ca câtă omenire ireversibil bolşevizată 
anticipează avertizorul de marxism din Philadelphia, petrolistul mecenar 
Octavian Ghizdavu... 

— Omul politic se acoperă cu hârtii, după cum mortul ghizdavian cu 
țărâna dușmanului mânat la ofensivă, respectiv cu glia natală în defensivă, 
pe aliniamentul fortificat Focşani-Nămoloasa-Galaţi, contemplă Churchill, 
înfiorat până la guturai, albastrul catifelat al Atlanticului, dar se prefăcu 
nepăsător ca o pipă-n meandrele propriului ei fum suprarealist. 

— Mărite stăpâne Staline, luă cuvântul bolândul mameluc Abdul, 
care slujise şi pe Napoleon, convingându-l să se retragă-n Polonia spre 
Lw6w, după tâmpenia de a ataca nu Petersburgul, capitala, ci provinciala 
Moscovă, doar pentru că, asemeni Stalingradului, era mai accesibilă şi 
existau acolo alimente și vin și ţuică din belşug, aduse de Kutuzov din 
Valahia şi Moldova, — eu cred că americanii, opunându-se unei debarcări 
în Balcanii britanici și impunând, din considerente PR de imagine, strict 
hollywoodiene, coasta normandă, năzuiesc, ca imperialişti nereeducabili, 
nu spre consolidarea, ci spre destrămarea Uniunii Sovietice — darul de preţ 
cel mai bine cotat, pe care l-a lăsat marele Lenin, muncitorilor şi țăranilor, 
un stat doar al lor. 

— Cum aşa? tresări ca o tigresă Dora, cum a tresărit şi Stalin 
așteptând raţionamentul piticuţului. 

— Mi-e dor de părinții mei! se tângui iar Petrache Hulpe, bărbos de- 
atât arest, sfredelind cu privirea-i de hoţ pe cei doi diplococi anchetatori, 
aleşi unul blajin şi unul intransigent, asemenea cuplu, cum observă Dora 
că observă Clara Honig în După Auschwitz şi Kolima, fiind bine 
implementat în inconştientul bestiei umane: dacă în anii treizeci şi cincizeci 
îl aveam la anchetele staliniste, iaca-n anii nouăzeci, el nu se mai ascunde 
dincolo de ziduri groase, de frica organizaţiilor contra abuzurilor om-om, 
ci el apare nonşalant pe micul ecran al altarului de familie, luând la 
întrebările boborului, pe câte-un cârcâiac, când cu cvas, când cu vodcă, 
numai săi iasă ratingul pentru care-i vine publicitatea. 

— De ce această extindere va duce la destrămarea Uniunii Sovietice 
mai degrabă decât la consolidarea ei? râse mamelucul. E cât se poate de 
simplu. Republici sovietice, integrate în Uniune până la a le comanda la 
Andrei Hurmuzacov statui de aur, nu se poate orişicâte, pentru că elementul 
rus Stabilizator devine minoritar!... Am mai discutat-o. losife, ţi-e clar şi 
ție! Dar ce nu ţi-e clar e că, dacă le laşi bolşevice slobode, aceste gubernii 
de până-n Elba s-ar prăbuşi repede economic, şi apoi politic, fără transfuzii 
de ajutor sovietic. Și e o populaţie cam cât jumate din a noastră! Noi va 
trebui prin exporturi de materie primă, şi chiar de produse finite, să 
întreținem artificial un nivel de trai bun la aceşti paraziți, din vitrina 
regimului totalitar roșu, expusă spre Europa desfrâului, a cărei 
muncitorime şi intelectualitate altfel s-ar îngrozi repede de lipsuri şi s-ar 
demarxiza instant! 

— Cu timpul, izbucni într-un râs de om beat privatul de somn 
Petrache Hulpe, oamenii sovietici vor începe a se chiort cu jind, peste sârma 
ghimpată, la calitatea vieţii din România și alte ţări satelite din Galiţia 
Mare, care pentru ruşi e Occidentul Apropiat, şi vor tânji spre autonomie 
locală, neînțelegând că această prosperitate e o aparenţă creată chiar de ei, 
cu sacrificii, iar de la autonomii la risipirea CCCP nu va cânta prea mult 
Clopoţelul diligenţei, seara, în împrejurimile Moscovei, deoarece fiecare 
ştab are orgoliul şi arghirofilia lui, adică de ce-ar fi el simplu politruc al 
URSS de cin XI, în nu ştiu ce uezd, când, după dispariţia Uniunii, poate 
ajunge tov ministru local sau ambasador, ha-ha! salarii mari, Ceaikă, 
comisioane, conturi, trădări, escorte, pensii speciale! 

— În concluzie, tovarăşe Stalin, râse consilierul liliputan de la 
Kunţevo, e un dar otrăvit astă debarcare în Normandia, nu în Balcani!... 
Dar însă totuşi dacă URSS ar accepta să nu exporte, cu tancul, bolşevismul, 
dincolo de graniţele trasate de Ribbentrop la 1939, atunci, postbelic, grație 
Gloriei eterne asigurate 100% Elberatorului, precum şi reparațiunilor, 
nivelul de trai al omului sovietic ar putea creşte la cifre de invidiat chiar de 
canadieni, încât comuniştii ar birui imediat, la alegeri, în principalele 

capitale culturale capitaliste, doar pe sloganul că dacă venim noi la putere, 
facem să fie rai, cum e în URSS! 

— Căci una-i, interveni Dumitru-lov Supeanu, vai, ca norod, să 
porneşti tu însuţi revoluţia, cu toate excesele ei, și cu totul alta să ţi se dea 
pe de-a moaca o bulibăşeală cu teroriști, gata confecţionată în laboratoarele 
Cominternului pentru tine. Nu ţi-ai vărsat sângele pentru idealul leninist, 
într-un lung război civil exterminator al vechilor elite şi, deci, n-ai nicio 
obligaţie față de Marx. Atunci, regimul stalinist ţi se poate evapora într-o 
singură duminică, în câteva ore! 

— Ce mi se cerea, privi Stelian Dabija la doamna doctoriţă de copii 
ca la o tămăduitoare a rănilor pe care şi le fac îngerii, când se ating de 
sufletul omenesc, murdar și abraziv, era nesăbuința de a mă repezi până la 
Moscova cu un avion sanitar, ca să-l preiau pe Stalin legat, în mintea 
multora dispariția faraonului cominternist însemnând sfârşitul războiului, 
deoarece ar fi durat ani până la închegarea unui nou cult al personalităţii, 
ceea ce nu este chiar un sofism grosolan: dovadă că mediocrul Hruşciov va 
începe a da în acest mare Fiihrer Stalin, expus pionierilor lângă Lenin, doar 
din momentul în care şi-a creat propriul cult, aşa caraghios şi fără recorduri 
recunoscute în Vest cum era. 

— Timp în care teroarea ar fi putut continua fără sincopă, râse 
frumoasa pediatră puţin gâlgâit, ca Nadiuşa servită cu bomboane cubaneze 
ananas. 

— Dovadă, glosă gânditoare stenografa Svetlana Filipescu, supremă 
dovadă chiar, că nu sistemul este emanaţia lui Stalin, ci stalinismul este 
emanaţia puturoasă a sistemului! 

— Nu putem totuşi implica un avion românesc în această afacere, a 
intervenit cu înțelepciunea-i bine-cunoscută senatorul colonel de presă 
Alecu Ghizdavu. În caz de eşec, sub aţâţarea presei internaţionale, 
represaliile ar fi nelimitate. Probabil, la sfârşitul războiului, întreg Neamul 
Românesc ar fi, în acest caz, ca tătarii deportat în Asia Centrală, sau la 
Sibir, şi aliații atlantici ai V6Ojdiului rușilor ar închide ochişorii, la o 
problemă strict personală a unui Mare Erou, care prin moralul său bun a 
scăpat omenirea de totalitarismul brun... 

— Convins repede de acest patriot socru Alecu, bietul Focşăneanu a 
organizat cu îndrăzneală de partizan bolşevic furtul unei aeronave de pe un 
aeroport german din Vinniţa, fosta capitală a marelui cruciat antibolşevic 
Petliura, care alături de Vranghel, a cărui umbră încă stăruie în această 
Odessă de un lirism teribil, şi de melancolicul Denikin şi împreună cu 
impulsivul Kolceak, ar merita să intre în iconografia bisericilor 
postbolşevice, sau măcar să-i amintim noi românii, la Miorcani, ori să le 
ridicăm statui melancolice între sălciuile de pe Lacul Morii din inculta 
Capitală a României neprimite în Schengen ca prea analfabetă... 

— E un pictor Marius Ghizdavu aici, surâse vag lasciv Dora Căinaru, 

care pe hârtie pergament de ambalaj îşi tot exersează mâna dreaptă, pe un 
ciclu de cvartete de azur cum ar fi Emil Gilels, Sviatoslav Richter, David 
Oistrah, Daria Riumina şi Mstislav Rostropovici, făcând și plângere la 
primarul Odessei Gherman Pântea, cum că să se urgenteze capturarea 
acestor virtuozi, de s-or fi ascuns prin catacombe, el garantând că ei la 
Operă lângă Mare ar putea da strălucire maximă revenirii unei stăpâniri de 
tip Regal Imperial asupra Odessei... 

— Au dreptate să se ascundă! smuci spre patul alb Svetlana ochelarii. 
Pe tăticul lui Richter, avem informaţii că l-a avut căgăbăul pe listă ca 
posibil ciolovek nesigur, hm, mă-nţelegi ce-a urmat... 

— Dar-ar Dumnezeu, înțelese imediat Nadiuşa, să-i pianizeze la 
catafalc Fiihrerului nostru de la Kremlin, când i-a fi lumea mai dragă, în 
plin val adică de nouă exterminare a intelectualității, tocmai orfanul 
Sviatoslav! 

— Da, e trist să fii bătrân şi privat de plăcerea canibalului modern, 
voluptatea supremă de a ucide oricâţi oameni, mai ales pe unii cu multă 
carte! 

— De ce a furgăsit Focşăneanu avionul tocmai la Vinniţa, când ar fi 
putut s-o facă şi la Odessa, ţine de un aspect total neverosimil. Cu ce ne- 
am dotat noi era un... avion sovietic experimental, pe care nemții îl 
prinseseră la sol lângă Minsk, iar experții lor îl probau uluiți de 
performanțele sale, care contraziceau flagrant recitativul basului din opera 
lui Hi Mein Kampf, cum că ruşii sunt atât de inferiori rasial, încât nu pot 
concepe un automobil care să şi meargă, spionii români fiind de altă părere, 
afirmându-se treptat, în Cruciada Antibolşevică, rolul hegemonic al 
serviciului românesc, mai hârşit în luptele cu agenții Cominternului, pe 
Nistru, şi pe Prut, din 1812-1940, iar acum pe Bug. 

— După cum întăreau şi avertismentul profesorului Horea Bratu către 
gaşca sa din Ministerul Propagandei, să nu semnăm ce scriem, sau ce 
filmăm, nici fotografiile, fiindcă, după toate probabilitățile teatrului 
cruzimii, totalitarismul marxist s-ar putea să fie mai tare decât cel însăilat 
dintr-o ideologie darwinistă. 

— Ah, mai bine ar fi comis britanicii o revoluție încâlcită la 1859 şi 
le-ar fi ars hala circulară a Bibliotecii Fundațiilor Regale din Londra, 
înainte de a fi exploatată şi de vreun intelectual bărbos, pus pe răzbunări în 
contra intelectualilor burgheji, care nu-i apreciau poeziile de tinereţe... 

— Păcatul se pedepseşte încă de pe lumea asta, zâmbi enigmatic popa 
Tani. British Museum Reading Room se va lepăda de Carte în 
postmodernitate! 

— Am pornit la drum, frumoasele mele doamne, le privi drăgăstos pe 
toate boccaccianul Stelian Dabija, într-o seară sumbră, platoul de nori fiind 
gros şi căzut, doar patru oameni întreg comandoul, cu fiole de cianură în 
gură, produse de aceeaşi firmă care a lucrat şi pentru micul prinţ Heinrich 

Himmler: eu, respectatul agent Mişu Focșăneanu, numitul Dumitru-lov 
Supeanu, din garda lui Stalin, suspectat de noi ca fiind intelectual dublu 
angajat, şi un fel de eremit bărbos, Petrache Hulpe, cioban din Pocuția, 
dotat cu darul profeţiei şi cu un ieșit din comun simţ de orientare, capabil 
de exemplu să conserve azimutul Moscovei mai bine decât întreaga noastră 
aparatură, anglo-americană, de la bord... 


Am pilotat noaptea toată, scurtând-o spre nord, luptându-ne însă cu 
lipsa de vizibilitate, de neanticipat la un început de iulie. În zori, am 
aterizat, la indicaţiile lui Mitică Supeanu, lângă Peredelkino, Perervino, 
Marfino sau cam aşa ceva, nu prea am voie să-mi aduc bine aminte... 

O delegaţie compusă dintr-un porc bătrân și trei comsomoliști de o 
clasică frumuseţe octombristă veni la scara aeronavei, fără să se mai întindă 
vreun lung covor roșu. 

Am observat că astă mirişte perfectă, din marginea pădurii de foioase 
amestecate cu brazi, era o pistă ordinară, camuflată cu snopi de spice 
pioniereşti, așezați cu migală în careuri conținând, după estimarea mea, 
munca a numeroşi cetăţeni, cam de valoarea a două divizii, care puteau fi 
aduşi ca muncă patriotică de către proprietarii lor, şefi ai spaţiilor locative 
sau de pe la întreprinderi, însă nu era exclus să fi fost și sclavi de prin 
barăcile ce le observasem spre marginea opusă a pădurii, ipoteză şubrezită 
ulterior de argumentul şolohovian că ăştia ar fi ciugulit pe loc o bună parte 
din grăunţe. 

Supeanu s-a pupat cu bunul său coleg, noi cu ai noştri, am lăsat 
bimotorul experimental în paza unor soldaţi şi, pe o cărăruie întortochiată, 
adesea pierdută într-o iarbă grasă ca-n Prusia Orientală și în Kresi, plină de 
rouă rău prevestitoare, am debușşat după vreo trei sferturi de oră într-o 
poiană cu vile de lemn, locuite într-o tovărăşie halucinantă de mari 
activişti, mari securiști şi mari artişti ingineri ai duhului proletar omenesc. 

Deodată, Soarele, a cărui strălucire de la Balcic la Cernăuţi scade de 
vreo patru ori, iar de la Cernăuţi la Moscova de încă opt ori, ni s-a ivit măreț 
şi prietenos, parcă făurit el însuşi de oamenii muncii, sub conducerea 
înțeleaptă a partidului marelui Lenin şi genialului Stalin, luminând ca un 
stăruitor proiector de la Bolşoi, nesfârşita panoramă a Moscovei, capitală a 
tuturor oamenilor de haraşo, de bine obligatoriu, de pe mapamond, pe care 
noi cei patru Rastignaci români în misiune ne ambiţionam s-o cucerim şi 
inimile ne băteau asurzitor de emoție, ca nişte mari mecanisme de orologiu 
în diferite turnuri ale Kremlinului local. 

Mitică Supeanu se despărțise de omul său şi aștepta politicos mai 

încolo, sub un pin caucazian cu scoarță gălbuie, să ne revenim, foarte 
afectat de privelişte fiind nu Focşăneanu, care cred că a vizitat des oraşul, 
profitând de vulnerabilitatea birocraţiei sovietice la uzul de acte false, ci 
Petrache Hulpe, căci din auzite şi din ce filme documentare sovietice 
urmărise la baza de instruire de la Valea Ursului, își făcuse impresia greşită 
că ciocănarii şi secerătoarele au demolat absolut toate bisericile, de la Bug 
pân' la Amur, iar Cominternul pregăteşte o campanie similară de răzuire de 
pe faţa pământului, a marilor Catedrale îndeosebi, unde s-a depozitat mult 
opiu pentru popor, de la a lui Michelangelo la a lui Bach şi a lui 
Shakespeare şi chiar mai departe, spre izbuşca Emiliei Dickinson. 

— E straniu, a murmurat el. 

Sclipeau stele de rubin deasupra orașului, e adevărat, şi erau atât de 
seducătoare încât mi-am dat seama imediat că trebuie să fu cult ca Noveanu 
şi Damian, sau foarte român măcar, ca să li te poţi sustrage cum te vrăjeau. 
Ne era foarte lămurită, de notat și de transmis centralei, impresia că cine 
mai intră, necălit printr-un instructaj serios, în această gigantică mașinărie 
de manipulare sovietică, rămâne marcat pe întreaga viaţă şi, chiar dacă ţine 
cu tupeu conferințe de presă pă probleme de integrare euroatlantică, 
viziunea sa originală e intim narodnicist-bolşevică din familie şi meteahna 
n-are lecuire, vai de libertatea popooorului lui! 

Pe delicatele coline de pe care contemplam câteva zeci bune de 
kilometri din uriașa capitală pe care au pus mâna comuniştii, vegetația se 
asemăna cu aceea a noastră de munte pe la cota 800-1000 m, fructele 
pădurii, coacăzul, cornul, porumbarul şi afinul ni le ofereau în tot locul, în 
caz că am fi acceptat să zăbovim mai multe luni în acea misiune delicată 
pe lângă marele Fiihrer al muncitorilor și ţăranilor, precum și al 
intelectualităţii progresiste din întreaga lume. 

Mai erau şi alune, iar apa râului Moskva era rece şi potabilă. 

Și multe ciuperci s-ar fi putut ghici a fi produse de acel pământ 
bogat, în sezonul cel ploios. 

Mitică Supeanu, după ce îmi confirmă mie această ipoteză, că ne-am 
putea găsi în natură cele necesare traiului, dacă am primi ordin să acţionăm 
ca partizani români, seara, în împrejurimile Moscovei, se puse deodată pe 
a mai reduce entuziasmul creștin-pravoslavnic ce zguduia pieptul lat și 
păros al lui Petrache Hulpe, arătându-i că, într-adevăr, de departe, 
mulțimea celor cupole, a căror formă de bulb e aleasă din motive 
inginerești vizând auto-dezăpezirea, este un fapt pozitiv, deoarece 
supraviețuirea arhitecturii ruse vechi ne scutește pe noi să ne extindem 
Marea Recuperare la răsărit de Galiţia noastră, însă de aproape văzând 
aceste lăcașuri, îți vei da seama că religia lui Dostoievski și a lui Tolstoi, 
precum şi a unei pleiade parcă nesfârşite de publiciști şi analişti obligaţi de 
ai lui Troțki şi Kaganovici să se exprime doar prin Occident, este astăzi o 
religie moartă: aşa cum ne-au informat pe noi, la Nistru, transfugii, încă 

din anii Războiului Civil, când poate era bine ca Armata Regală Română 
să lupte până la ultimul om pentru a împiedica anexarea Ucrainei noastre 
de către Rusia, treptat-treptat aceste străvechi și sfinte lăcașuri au primit, 
din partea proprietarilor partidului bolşevic — în proporţie strigătoare la 
ceruri nepravoslavnici — destinații desacralizante: pisoare, grajduri, 
cluburi, curățătorii chimice, depozite, ba chiar, în Leningradul cel aşa de 
accesibil turismului baltic, până târziu, târziu, până-n târziul perestroikist, 
vestita Catedrală Sfântul Isaac, cea împodobită cu sute de statui şi cu o 
cupolă de 25 metri diametru, la o sută de metri înălțime deasupra 
creştinului, era muzeul propriei zidiri, scoţându-se-n relief exploatarea 
nemiloasă a zecilor de mii de şerbi, cărora doar colhozul le-a adus fericirea, 
după cum, egală-n măreție, Notre-Dame-de-Kazan, cu ale sale 96 coloane 
corintice, de lângă Nevski Prospekt, amintind că noi răsăritenii putem da 
minuni comparabile celor vaticane, au maculat-o activiştii ca Muzeu al 
Ateismului, chit că e şi necropolă, — bietul Kutuzov, drept pedeapsă 
dumnezeiască pentru că ne-a nenorocit Basarabia, fiind privat de cele ce 
pot preoții pentru Duh, nefiind însă de mirare când există clipuri moscovite 
cu dinamitarea, de către cominternişti, a Catedralei nălțate la Moscova de 
Tarism tuturor Eroilor din Război și pace, în loc avându-se a se 
piramidoniza un soclu turn gigantic, cu un Lenin de 191,7 metri, umilind 
capitalista Statuie a Libertăţii, dificultățile de rezistenţă, de frica cekiştilor, 
să nu fie apoi băgaţi la categoria sabotori, inginerii încă neîndrăznind să le 
rezolve până la sosirea noastră la tovarăşul Stalin, în noaptea de unu pe doi 
iulie 1941, mai bine să rămână gropanul fundației cel mai mișto ștrand din 
Lagărul ţărilor ssocialiste. 

— Catedralele Isakievski şi Kazanski, tăie cu răceală Molotov jeluirea 
lui Petrache Hulpe, tocmai pleacă azi la Leningrad tovarășul Jdanov. Luaţi 
legătura cu dânsul, dacă într-adevăr România burghejilor şi moşierilor 
pune drept condiție a încetării Cruciadei ce a început și duce, o renaștere a 
ortodoxiei în Uniunea Sovietică. Eu n-am atribuţii, rugați-vă de el să le 
redeschidă! 

În ce mă priveşte, daţi-mi voie ca asupra acestor două obiective să 
am părerea mea proprie! 

Ştiu, pe de altă parte, că marele Fihrer al muncitorilor şi ţăranilor 
din întreaga lume, tovarășul Stalin, a reţinut sugestia generalului 
Antonescu, VOjdiul vostru, şi are de gând ca, la momentul de imagine 
oportun, să contacteze autorităţile noastre ecleziastice și, ca fost seminarist 
cu frică de Dumnezeu, să le dea unele indicaţii de inestimabilă valoare, 
precum Și să le anunţe unele înlesniri legale în desfăşurarea activităţii. 

Nu cred însă, domnule Mircea Focşăneanu, că adevăratele probleme 
ruso-române sau, politiceşte corect vorbind, sovieto-moldoveneşti, sunt de 
domeniul suprastructurii ideologice şi spirituale. 

Țările noastre sunt astăzi în război. 

Burţuii, moşierii, kulacii, popimea, avocaţii fascişti şi intelectualii 
voştri şovăielnici au atacat mişeleşte pe muncitorii şi colhoznicii noştri. 

Norodul sovietic, tovarăşul Stalin, analiştii şi consilierii, sfetnicii 
(sovieticii!) noştri au crezut că pasivitatea inexplicabilă a Grupului de 
Armate General Antonescu, după o fulminantă declarație la Prut în 22 
iunie, se va menţine pe toată durata măsurării forțelor dintre nazism și 
bolşevism, care totalitarism o fi mai tare! Cel ştiințific!... Azi-noapte însă, 
însuşi lo Ștefan cel Mare al vostru i s-a arătat VOjdiului nostru şi, fiind în 
2 iulie 1941 aniversarea 437 a pristăvirii sale, dzis-a, fapt neuzitat în 
diplomaţie, fără a-și ascunde satisfacția, ci arătându-i injurios pentru un 
marxist Crucea, că brava Armată Regală Română are a-l comemora 
vitejeşte, declanșând o operaţie de mare anvergură, care să ducă nu numai 
la reunificarea României de Vest cu România de Est, bolşevizată şi răvăşită 
etnic, ci şi la cucerirea unei zone de securitate dincolo de Cernăuţi, Hotin, 
Soroca, Orhei, Tighina şi Cetatea Albă, în Novorossia populată vremelnic 
cu ucraineni, desţelenită însă de vajnici urmași ai zaporojenilor şi de 
cetățeni bejeniți din exploatarea ţaristă a hrăpăreței Mari Ecaterine, 
impresia noastră fiind că străvechea legătură de rudenie dintre Suceava și 
Moscova ar putea da gând blagoslovit lui Mihai Antonescu să se opună 
părții germane, dacă Hi ar voi să inventeze un stat ucrainean, a cărui 
existență ar stânjeni relația directă româno-rusă, deoarece ar atenta la 
nevoia eternă de securitate a Moscovei noastre! 

— Tocmai! Așa e! Trebuie să admitem că da! se bâlbâi Mircea 
Focşăneanu. Dincolo de eterna dispută pentru spațiu vital, pentru suficient 
pământ românesc, în ideea ca oamenii noştri de cultură să se poată măsura 
cu universalitatea colegilor lor de pretutindeni... ca să nu fim înjunghiaţi pe 
la spate din Vest, noi românii am avut totdeauna nevoie pe eşichierul 
european de pionul moscovit! 

— Aha! Sunteţi adică deplin conștienți că v-aţi pierdut deja 
independenţa, că robi căzut-aţi neamţului, fascistului! 

— Perfect conștienți! Statul român e încă prea plăpând ca să se 
dezbare de obiceiul, de obligaţia de a juca mereu pe mai multe tablouri! 

— Ca vechi prieten al Regatului România Mare, ţin a vă avertiza 
frăţește, ca de la slav la slav, că tovarășul Stalin, chiar dacă vă va primi cu 
ușurință şi cu zâmbet delegația, este foarte supărat din pricina transformării 
frontului mort de pe Prut în front activ, chiar foarte activ, cu primejdie 
mortală pentru Odessa, una din vitrinele noastre cu realizări! 

Germania, trecând Bugul de Nord, nu avea nicio justificare, ducea 
un război nedrept, de jaf şi cotropire, de înrobire a altor popoare. 

România însă, trecând Prutul, îşi are puternicele ei argumente, 
cunoscute de Europa, de întreaga Omenire, şi atunci, cum cel puţin până la 
Nistru, indiferent ce opinie am eu, Războiul vostru Sfânt apare ca un război 
drept, se creează grave confuzii ideologice, pentru cominterniştii în misiune 

din Occident şi pentru simpatizanţii noștri de pretutindeni. 

Culmea deranjului e că, în incomoda ideologic situaţie, creată azi- 
noapte de afurisiții de români, se impune ca genialul Stalin să se deranjeze 
din rugăciune şi să-şi asume să iasă în față, să nu se mai ascundă după mine, 
ci să se adreseze personal fraţilor şi surorilor, oamenilor sovietici, întregii 
lumi progresiste! 

Acesta este răspunsul nostru la ofensiva declanşată de voi astăzi 
miercuri 2 iulie 1941. Da, mâine, joi 3 iulie, Stalin va vorbi, în sfârșit, pe 
toate stațiile radio ale Uniunii Sovietice. Sanctitatea Sa are acum a-şi 
pregăti discursul în deplină beatitudine, e ocupată, şi vă rog să nu-i răpiți 
prea mult din timpul și aşa împuţinat prin noile sarcini impuse agendei sale 
de ducerea războiului... 

— Să fi fost eu în locul tovarăşului Stalin, zise Vîșinski în treacăt 
grabnic, nici nu i-aş mai fi primit pe bandiți, după atâta insolență în 
constituirea delegației! 

— Zău dacă mai înțeleg ceva! întoarse spre noi o faţă vânătă, 
brobonită de sudoare, Mircea Focşăneanu, căruia efectul strategic cu totul 
neaşteptat al acţiunii noastre hotărâte de la Prut, că Stalin era constrâns să- 
şi grăbească adresarea către norodul sovietic, îi strica deja toate scenariile 
convenite cu superiorii săi de la Bucureşti. 

— Pentru întâlnirea din 6 august curent, prevăzută a se ţine la 
Berdicev, trase cu sete un șut Vîşinski uriaşei sale serviete din piele de porc 
cu catarame, ați pregătit lui Hi ca interlocutor pe domnul Marius Ghizdavu, 
un dvoreanin rafinat, un remarcabil penitenciarist inovator, pictor de talent 
ca şi mă-sa, Marieta, şi un intelectual de primă mână, pe când genialului 
Stalin, clasa dumneavoastră politică îi trimite, ca o nesimțită, această... 
adunătură de boseaci!!! 

— Care boseaci, Viaceslav Mihailovici? protestă Petrache Hulpe. 
Părem noi adunaţi de pe drumuri, tovarăşe Molotov? 

— Marius Ghizdavu, surâse cu seninătate Mişu, este cumnatul meu, 
nu te supăra, Andrei lanuarievici! În sensul că eu sunt căsătorit cu verișoara 
sa, frumoasa Elvira, de care se simte mai apropiat decât de propriul său 
frate, Augustus, care ține pe-o americancă, Virginica din Virginia. Eu 
însumi l-am trecut în fruntea Listei cu mica delegaţie pentru aceste 
negocieri, care aş fi preferat să le ţinem pe un teren neutru, la Stockholm 
la Nobel, sau în Alexandria Egiptului la Ioil Borgiah, dar nu s-a putut. 
Comisia parlamentară pentru relaţii externe l-a șters de pe listă, fără să 
prind eu de veste, şi oricât am protestat nu am reușit, din lipsă de cvorum, 
s-o influenţez să-şi schimbe această hotărâre nefastă! 

— Şi care-i motivația ei? rămase încremenit cu un picior în aer 
Viîşinski, fără să se întrebe dacă mai există parlament la români. Ca jurist, 
sunt consternat de această persecuție, pentru că am admirat întotdeauna 
încercările avocatului Marius Ghizdavu de înnoire a penitenciaristicii, 

obligând condamnatul la lecturi de liste de cărți bune! În felul lui, a inventat 
protocronist Reeducarea. 

— Din păcate, ca pictor, vărul soţiei mele, pictor şi fotograf, a adus 
jigniri grave neamului omenesc românesc! El n-a putut suporta, ca vecin 
tipic, să vadă succesele expansioniste ale clasei politice din Ungaria, fără 
s-o culpabilizeze pentru revizionism, înjurând în schimb p'a noastră, ca 
ineficientă. 

El a luat un portret de Românie pașoptistă şi 1-a adăugat nişte 
păduchi suprarealiști zicând, spre marea încântare a lui Antonescu, că 
partidele democraţiei noastre interbelice au fost partide de paraziți, care n- 
au investit suficient în Kultură-n ţară, nici pentru Marea Recuperare din 
BocTrouHple Kpecei, şi mai ales n-au făcut totul pentru alfabetizarea şi 
europenizarea gloatei, ceea ce ar avea drept consecinţă viitoare... 
Oxnokpamua, puterea gloatei cu pivotul ei Romlagul, ca un Gulag mai 
torționar decât cele din alte republici satelite CCCP! 

lar din pricina acestui stăruitor aer de teroare, zice el că nici după 
slăbirea vigilenţei leniniste la Moscova, deci şi la Bucureşti, deşi vom pleca 
spre Vest odată cu ai lui TOk6s din Ungaria, nu vom ajunge tot acolo, 
fiindcă patriotism nu e a linge Tricolorul în timp ce nevastă-ta numără banii 
din șpăgi şi delapidări, ci a face capitalism sadea, indiferent dacă înainte ai 
predat la studenţi cum e cu „avantajele economiei planificate“, nu să te 
constitui cu mă-ta și mătușa într-o nomenclatură pluralistă de păduchi, de 
lăţei, vorba lindiniştilor furioşi pe mandavoşkă, anarhiști și mihiliști, pe care 
presa îi ignoră periculos! 

— Noi credeam, mărturisi Petrache Hulpe gânditor, că ştergerea de 
pe Listă, prin votul comisiei parlamentare controlate de FSN, a 
prestigiosului nume Marius Ghizdavu, este rezultatul unor maşinațiuni 
interne, generate prin voința anumitor reţele cominterniste, care să fi rămas 
şi să se dezvolte şi să funcționeze autonom chiar după dispariția legăturii 
cu baza sau, hă, hă, după autodizolvarea, de văzut în ce solvent, a bazei 
înseși! 

În definitiv, a întreţine toate larvele Cominternului este o problemă 
internă a popoarelor din URSS, le priveşte! Ca şi renunţarea la Sacru, care 
eu cred că e o mare greşeală a ideologilor clasei muncitoare. Eu zic că, 
printr-un simplu ukaz de urgenţă, religiile de orice fel ar fi putut trece drept 
„precursoare ale comunismului“, iar jertfa în lupta cu inerția cifrelor de 
plan ar fi fost atunci mai consistentă, mai sinceră și mai variată. 

Chiar văd, printre gene, popă cu stea roşie pe țilindru, cum ar ţine 
slujbă la hidrocentrala de pe Nipru, pe care rău aţi făcut c-aţi dinamitat-o, 
sau la nu ştiu ce banal rambleu de cale ferată, tămâind centimetrii adăugaţi 
într-o singură săptămână de către bravii udarnici, subotnici, stahanoviști... 
şi de patrioţii deținuți politici mai conștienți că după Reeducare poate veni 
Liberare... 

Plouase şi poteca era neagră, lipindu-ni-se de pingele ca şi cum ar fi 
înțeles şi natura că noi patru umblăm într-o misiune istorică. 

Pe o creangă subțire, mirosind primăvăratic a muguri întredeschişi, 
ciripea voios un vertuhai. 

Aerul era jilav, plăcut, simțeam că râul Moscova trebuie să fie pe 
aproape. Se şi auzea ecou de motor de vaporaş de agrement, care însă 
acuma era dus să-l vopsească în culori de camuflaj, pentru a-l folosi ulterior 
la transportul trupelor. 

Pe romanticele cărări de la Valea Ursului şi din valea Râului Negru, 
până la un munte vulcanic perfect conic, cu vârf de calcar parcă înzăpezit, 
ne antrenasem sârguincios pentru marșuri lungi în vastul teritoriu sovietic, 
cât a ținut iarna, şi rezultatul se vedea acum, că nu simţeam niciun fel de 
oboseală și ne bucuram de peisaj ca de o cupă cu vin de calitate, cum ne 
învățase marele perfecționist în abordarea vieţii, care a fost tânărul pictor 
şi nobil, dvoreanin, Marius Ghizdavu, om de ştiinţă, fiu de geolog, capabil 
să explice orogeneza spaţiului Ziduri-Pribegi aplicând în mod strălucit 
dialectica, pentru a rezolva contradicția antagonistă dintre o bază eruptivă 
şi un pisc de sedimentare. 

Citadin, predispus spre supraponderabilitate de când prânzea atât la 
soacră-sa, madam Amelia Șaraga, cât şi la o studentă-n managementul 
întreprinderilor mici şi mijlocii, domnişoara Lucreția Fotiade, șeful 
comandoului nostru, domnul comisar Mişu Focşăneanu, prinse de la un 
timp a gâfâi a asuda și călăuza noastră, Mitică-lov Supeanu, nălță a 
nemulțumire sprâncenele-i bălane spre fruntea-i pistruiată și încrețită de 
habotnic incorigibil, îşi cercetă preocupat ceasornicul-busolă şi zise că 
pauză, dar nu prea lungă! 

Am poposit, aşadar, dragele și nerăbdătoarele mele doamne, în 
dreptul unei clădiri impozante, ridicată toată din lemn, impregnat cu 
extracte negre din ţiţei, ca să nu putrezească, doar obloanele fiind albastre, 
dincolo de dâre albe de mesteceni. 

O clipă, cum erau brazi oficiali sovietici şi cerbi în Jur, am avut 
senzația că mă aflu lângă Sibiu, la Păltiniş, la un măreț aşezământ 
spitalicesc, pus de regimul antonescian, ca pe un fel de modest Dom al 
Invalizilor, la dispoziția celor meniţi a se jertfi în aspra Cruciadă 
Antibolşevică. 

La intrare, fuma un soldat uzbek, lângă un fel de puierniță metalică 
de vreo trei sau poate chiar patru arşini lungime, în formă de prismă cu 
secţiune echilateral triunghiulară, iar între gratiile acesteia se sprijineau cu 
roțile dinainte nişte biciclete robuste, de Harkov, patru din ele fiind 
însemnate vizibil cu var sau cu cretă albă școlară, pe aripile din spate, între 
portbagaj şi catadioptru. 

Când să încălecăm, am constatat iar că Mişa era cam în plus în al 
nostru comando. Era mai scurt de picioare decât noi atleţii. Dar Miticuţă 

Supeanu a prevăzut această neconcordanţă. Deodată, el a scos din geantă o 
cheie universală franceză şi a mai coborât şaua. Apoi, cu o gingăşie rară la 
bărbaţi, i-a suflecat agentului cracul drept al pantalonului și i l-a fixat cu 
un ac de siguranţă inoxidabil, pentru ca să nu 1-l apuce lanţul bicicletei şi 
să i-l zdrențuiască sau măcar să 1-l păteze cu cleios-negrul ulei de motor 
ars, tocmai când trebuia să ne prezentăm omului de care, după cum reieşea 
din analizele alor noştri, depindea destinul Neamului, inclusiv în ultimul 
deceniu al mileniului, ce Constituţie va zămisli, bazată pe vulgaritate sau 
pe elite, pe Extincţie sau pe Marea Recuperare, aia concepută în 
clandestinitate de rezistentul prin cultură lancu Noveanu, idealul ca Estul 
cel viguros să prindă din urmă Vestul dăulat, la coșul Spiritualitate, şi să 
ducă mai departe cărările părăsite din superficialitatea focusării pe 
bagatele. 

Simţindu-se obligat, nacialnicul nostru se duse la intersecție, la un 
butic improvizat dintr-o fostă casă pe roți de transportat pe şleauri zilieri la 
locul de muncă. Gândul lui era să ne cinstească, nu cu băuturi alcoolice, că 
nu se dădeau la acea oră matinală, ci cu câte un cvas foarte răcoritor, care 
ne făcu meditativi dacă fructele au fost foarte acre sau producătorul a 
încălcat procedeul de fabricaţie, şterpelind un anumit procent din 
materialele îndulcitoare. 

— Aici, scumpă Dora şi dulce Nadiuşă, trebuie să comentez că Mişa 
ne-a pus serios pe gânduri, dacă este sau nu cu adevărat Mișa. 

El participase la nenumărate misiuni în Răsărit, lucrând la 
departamentul condus de actualul său socru, conul Alecu Șaraga, care îl 
promovase în funcţii secrete de răspundere tocmai pe baza meritului de a 
vorbi fluent limba a mai multora din subpopoarele mai mari sau mai mici 
care constituie, în baza Constituţiei din 5 decembrie 1936, poporul sovietic 
al lingvistului Stalin. 

— Impresia mea, zise el pe un ton de activist şugubăţ ce o făcu să 
pufnească în râs pe vânzătoarea comsomolistă, ale cărei cosiţe de aur erau 
strânse într-o coadă groasă ținută cu agrafe colac pe creştet, percepția mea 
de tovarăș de drum, de sputnik, este că anii aceştia 1936-1938, atât de 
demonizați de niște dușmani ai poporului ca Medvedev, Soljeniţin, 
Amalrik, Şalamov sau Bukovski, au fost de fapt ani de maximă democraţie 
în adevăratul heideggerian sens ontologic iskro-pravdist de putere a 
popooorului, proclamată din balcon prin chiar această Constituţie 
iorgovană ce o consfinţeşte... Căci eu analizez-sintetizez şi constat, în 5 
decembrie 1936, Constituţia Stalinistă, care unde aniversar la 55 ani şi 
parlamentarii noştri, la 1991, 8 decembrie, Referendum, dar noi 
reinstaurând Țarismul, liubov, adică exploatarea capitalistă de stat, la care 
şugubină neamul e îndrituit, cum spune Alin Vișan exegetului ghizdavian 
Maradonel Zamfir-Frişcă, să reacționeze leninist, ba chiar transhumanist, 
evocând o apropiere a stalinismului de democraţiile occidentale, c-a 

introbăgat și în URSS o cărticică pe în care scrie c-ar hi o Konstituţie, iar 
în anul 1937, la două decenii de la doborârea autocrației, s-au înscenat, tot 
ca o apropiere de Occident, pentru prima oară Alegeri, alegeri de deputaţi 
pentru Sovietul Suprem, alegeri cu adevărat, a cărui primă sesiune începe 
la 1938, consolidându-se astfel aprecierea mea că anii furtunoşi 1936-1938 
sunt anii unei foarte evidente încercări a genialului Stalin de a se apropia 
de normele europene, poate chiar în vederea unei Integrări prin fofilare, 
aceştia fiind şi anii parizieni întregi ai penitenciaristului fustangiu Marius 
Ghizdavu, care nu putea să nu remarce generozitatea Statului muncitorilor 
şi ţăranilor şi cekiştilor de a ajuta în Spania pe intelectualii șovăielnici 
euroatlantici, să apere democraţia în contra monarhiștilor mistici fascişti 
franchiști... 

— ŞI, pe măsură ce-şi sorbea cvasul din gamelă, dragele mele 
salvatoare, Mișa Focşăneanu turuia vânzătoarei tot felul de prăpăstii, până 
la o demascare parcă intenționată, de la un anumit reper al discursului său 
ajungând la cumplite gafe lexicale, confundând, pe bravii udarnici, 
spărgători de norme pe frontul muncii, cu bestiile de uriadnici, prin 
autoritatea polițistă a cărora se exercita asuprirea ţaristă; pe basmaci, 
îndârjiții anticomuniști din Asia Centrală, cu înveselitorul basamac din 
cartofi sau cereale, sau pe banalul muj, adică soţ, cu uj, hi-hi, cum ar veni 
tocmai șarpele-casei, turnătorul sau microfonul... 

Comsomolista râse înalt de toate aceste pişicherlâcuri şi iarăși, 
numai lui, vădit nacialnik din perspectiva ei, îi mai strecură în gamelă, cu 
irizații de melusină, câteva picături de samogon sau poate chiar alcool 
sanitar, samogay, secreții vrăjitorești personalizate, sau dracu ştie ce, 
dezinhibându-i complet apucăturile de craidon de Bucureşti, interesat de 
adresa ei, de idolii care o inspiră şi de cât de liber este cu adevărat timpul 
ei liber! 

Aici, Nadiuşa tresări, sângele retrăgându-i-se din obrazul şi aşa cam 
palid. Am dedus toți, în afară de Mișu, că biata de ea trebuie să aibă vreun 
prieten pe front, silit a-şi da viaţa nu numai pentru Apărarea Patriei, ci și 
pentru apărarea stalinismului, şi că la serviciu sau la domiciliu sau în 
diferite locuri frecventate, trebuie să existe o bună rețea de filaj asupra 
fidelității ei faţă de Erou la toate capitolele mai sovietice. Fii atent cu cine 
faci daung p'aici! 

Revenind la zâmbet, dar la unul strict comercial, ea îşi făcu 
samokritika pentru a-i fi dat obraznicului client şi cât samogon i-a dat, 
amabilă dar fermă, punându-i în vedere că, insistând și insistând și 
insistând, el nu face decât să treacă pragul inacceptabil al samavolniciei, 
drept pentru care, exasperată, izbucni din senin într-un acces de plâns 
deznădăjduit, urându-i printre sughiţuri pisălogului consumator nici mai 
mult nici mai puţin decât, hm, că să-i facă şi lui tovarăşul Lavrenti ce i-a 
făcut ei cu forța, după ce un comandău de-al lui a reţinut-o de la stația 

Puşkin şi apoi a instruit-o că dacă nu păstrează secretul de stat cu 
picioarele-n sus, atunci, cu toată familia, va săpa la un şanţ antitanc cu 
adâncimea de şase metri, în jurul Fabricii de automobile, din oraşul numit 
Gorki, pentru că nu putea fi decât amar numele locului de deces al lui Lenin 
şi, sub Brejnev, al exilului intern al părintelui bombei cu hidrogen a 
muncitorilor şi colhoznicilor. 

— Nu există probe documentare privind încălcarea de către marele 
Beria a codului eticii şi echităţii vieții şi muncii leniniste. Astea sunt doar 
calomnii grosolane, care put! protestă tânărul istoric troll Vanea Hristev, 
pieptănându-se la oglindă şi potrivindu-şi nodul cravatei în trei culori, 
produse de Casa de Modă a lui lon Enache, care se folosea de prietenii săi 
din marea viperie ca să le facă reclama promoţională, cu nuanţă de 
voluntar-obligatoriu pe la toate televiziunile române. În realitate, dacă 
Beria nu era împuşcat, el ar fi făcut ce-ar fi făcut Andropov dacă n-ar fi 
murit: perestroikă şi glasnost, niciodată mandavoșkă! Asta este şi sursa, 
motivația demonizării acestui cap superdotat, capabil să coordoneze, în 
planul muncii cu omul, operaţii gigantice, de anvergură cu adevărat 
stalinistă, inclusiv plagierea bombei atomice a lui Einstein. Sunteţi relativ 
proşti! 

— Băi Miticuţă, îngăimă Mişu, profund îngrijorat, dacă reţeaua ta de 
patrioți monarhiști ni-l dă pe Stalin legat fedeleş, iar Lavrenti Beria scapă 
cu partea cea mai bine organizată a proprietarilor Partidului Comunist 
(bolşevic) al Uniunii Sovietice, atunci înseamnă că n-am scos răul din 
rădăcină: zeci de ani încă, afirmarea valorilor nu se va putea regula decât 
pe bază de dosar. Cum va încerca cineva ceva cumva, cum, poc! 
suspendăm pluralismul, i se dă în cap, peste „bube“, de unde şi amara 
concluzie a lui Jenel Noveanu, că toate haitele catilinare actante pe 
eşichierul nostru politic sunt emanaţii ale fesenismului, inclusiv grupările 
comuniștilor anticomuniști, care îl informa Isadora pe Marius de 
propensiunile lor, cu tropisme pro-prosperităţi occidentale, dar bătrânul 
încremenise în imaginea-despre, — păduchi, dragă, păduchi, zicea cu o 
grimasă de scârbă infinită, ca de profesor berlinez la closetul baracă, unde 
a venit cu ajutoare sub terorism. lar când ai lui Maniu din PNŢ-borviz s-au 
delimitat de premierul lor ineficient, ridicându-i şi carnetul, el la Basel nu 
mai avea destui neuroni să-şi modifice denumirile atribuite variabilelor 
modelului, care așa cum a demonstrat doctorul Cezar Bogza biografului 
ghizdavian Narcis Moga, funcționa profund plastic, în acest creier de artist, 
culorile galben, roz şi negru-albastru fiind semnificativ mai frecvent 
folosite decât verbalizări precum e spectrul partidelor, din amestecul lor 
scoțând la iveală, nu o dată, fisuri paradoxale în capacitatea instituţiei 
prezidențiale de a apăra ce numea el constituția iorgovană, pe care 
nădăjduia să o schimbe cu una proprie, dar nu putea, de la Sonnenheim, 
înainte de a-și termina canonizarea operei majore, pesimistul roman Canis 

sapiens în primul rând, ilustrat cu portrete de maidanezi filosofi grași, 
fotografiați la Stoa lui Attalos, adăpostiți vara în răcoarea porticului. De 
aceea, am așa un sentiment de nemulțumire, ca prietenul meu, acest 
Ghizdavu, dinaintea nudului Lucreţiei Fotiade, în Atelierul Amedeo 
Modigliani din Villa Hortensia din Strada Liliputanelor din parcul 
Filipescu din raionul |. V Stalin din Cetatea lui Bucur. Dragă Petrache, ce- 
ai zice tu, hoţule, dacă l-am ruga pe Dabija, că e cel mai chipeș dintre noi, 
cu ochii ăştia violeţi ai lui, să ieie de la Nadiuşa noastră cele hăinuţe 
femeiești și să facă trotuarul în jurul Lubiankăi sau poate pe la roşcata 
Jilavă de tranzit a lor, pe la Butîrskaia tiurma, însă cel mai bine pe unde, ce 
stație Puşkin zice chiar fata de-au agăţat-o acolo băieţii cu ouă albastre... 
Ah, ce mai Memorii ai lăsa dac-ai reuşi, Stelică, să-l castrezi pe Beria, şi 
prevăz prin secoli cum s-ar bate editurile pe ele, căci întotdeauna un autor 
mort e mai lucrativ decât unul care moare, când sunt chiar emanaţii 
intelectualităţii la putere-n republica răsprofilor! 

— Doamnă Dora, domnule doctor Lecca, să nu vă închipuiţi că 
patriotismul meu nu era total și n-aş fi fost pregătit psihologic la Valea 
Ursului să mă dedau chiar la cele mai bizare şi mai degradante sacrificii... 

— Domnilor colegi! am frânat şi am oprit eu enervat cavalcada 
bicicliştilor noştri. În acest decor păduros, cu brădet și mesteceni de un 
verde nordic suficient de caracteristic să despartă, cum susține Marius, 
marele absent aici din vina comisiei parlamentare, peisagiul ucrainean de 
cel rusesc, noi ne aflăm, ca Pierre Bezuhov în ale masoneriei, abia într-un 
proces de inițiere asupra măţăriei dedesubturilor la cum o fi funcționând 
Castelul ăsta, sovietic... Şi precum prințul drag contelui Tolstoi, conte până 
la... culturnicul Lunacearski, pe urmă simplu scriitor în Direcţia a 7-a a lui 
Gorki, fără vreun adaos nobiliar numelui, poate s-ar fi mai bine documentat 
la Expoziţia Antimasonică, deschisă de experții noştri, simieni sau măcar 
antonescieni — lasă că e una şi la Petit Palais în inima Parisului, fiind o 
strânsă legătură între Francmasonerie și pluralism, tot aşa şi noi, n-am 
vizitat încă, şi nici cred că există, vreun Muzeu al Anticomunismului, adică 
am eu impresia că este o imprudenţă să acordăm acestui Beria atâta 
importanță, chiar dacă 1 se poartă de către ciocănari şi secerătorițe mutra 
pe la parăzi... Dar dacă Molotov, Vîşinski, Jukov, Tupolev, Kapiţa sau mai 
ştiu eu cine au puteri mai mari de decizie?... Cine conduce, de fapt, Uniunea 
asta Sovietică, măi frate? 

- Eu nu am primit instrucție pentru... relaţii cu Beria, la Valea 
Ursului în stagiu, şi mă opun a devia de la scopul nostru, de care domnul 
comisar Mișu tinde să ne îndepărteze, să ne împingă pe panta sabotajului: 
misiunea noastră consistă în capturarea şi aducerea la Bucureşti, pentru 
cercetare informativă şi penală, doar a Vojdiului proprietarilor PCUS (b) 
şi Cominternului, |. V. Stalin! 

— Valea Ursului! Valea, dolina asta, lăsă în călimară tocul stenografa 

Svetlana Filipescu, clătinându-şi diversionist a nedumerire aurul buclat cu 
fierul, orice dicționar de simboluri și arhetipuri serios ştie că Ursul este un 
simbol al capitalei Reichului, Berlinul. Ce-are Beria cu Siberia, fetelor? Au 
nu cumva astă Vale a... Ursului, aleasă pentru antrenamente, dacă i-ar face 
comuniștii baraj, nu e codificat marele lac de agrement Wannsee, pe care 
nomenclaturiştii nazismului îşi plimbă-n iolă logodnica aprobată sau, 
adesea, amanta? 

— Nu e! explodă de mânie chirurgul Lecca, de zăngăniră, ca la 
neuitate bombardamente, geamurile spitalului, cu tot cu, dincolo de golf, o 
pată de soare roz spre Dofinovka, evocând loviturile devastatoare aplicate 
bolşevicilor de o escadră de 9 Stukasuri, comandată de însuși Stelică 
Dabija. Neamul Românesc, de viță latină, seminția noastră moştenitoare a 
întregii romanităţi dintre Marea Adriatică, Marea Egee şi Pontul Stâng, a 
stăpânit Europa cu muuult înaintea germanilor lui Hi, Svetlano-Svetlano! 
Prin urmare, noi, ca fii ai Romei, nu avem ce învăţa la Berlin în materie de 
cuceriri sau de cum se administrează regiuni mai mari sau mai mici, ajunse 
vremelnic, sau definitiv, în puterea noastră. 

Așadar, Valea Ursului e Valea Ursului românesc, paralelă cu valea 
Râului Negru, unde de-atâtea veacuri principalul factor civilizator este 
dominaţia boierilor ghizdavieni, a căror Bibliotecă Weimar este 
argumentul determinant. 

— Mai trebuie observat, privi cuminte şi supusă Dora pe doctorul de 
stânga în ochelari, că scopul de război român diferă net de cel al marelui 
Hitler, care se află în căutare de spaţiu considerat vital, dar bun şi de... 
cimitire fără însemne de circulaţie. Or, noi avem ce mânca în Carpaţi. Asta 
e stația, inflația şi carnația! 

— Atunci, sătui, scopul nostru este doar ca să slăbim într-atât puterea, 
zisă a muncitorilor şi țăranilor, încât intelectualitatea noastră dintre Dunăre, 
Tisa şi, deocamdată Nistrul, poate Bugul, poate Niprul mâine, să se poată 
dedica, fără teamă de vreun cenzor nedorit în ciorba ei, la ceea ce au visat 
strămoşii, adică o egalizare a vestigiilor şi în genere a zestrei culturale, între 
provincia noastră Dacia Felix şi baza romană turistică italiană, de la care 
am plecat, altoindu-ne pe-aici. 

— Mai fiind şi o altă mâncare de peşte care ne desparte de 
imperialismul tradițional teutonic, reluă tocul din călimară doamna 
Svetlana Filipescu. Mă refer la faptul că, dacă vârfurile cele mai reacționare 
ale capitalului financiar monopolist de stat totalitar occidental se reped, ca 
nişte hiene, spre teritorii, forțe de muncă şi resurse energetice, minerale, 
agricole și forestiere străine, noi românii întotdeauna n-am încercat altceva 
în Istorie decât să ne străduim să recuperăm ceea ce era al nostru. De aceea, 
întrezăresc și prevăd că de îndată ce Tricolorul nostru Regal va flutura, 
victorios şi eliberator de tiranie, pe meterezele rubinii ale Kremlinului, 
pentru aliatul nostru german se vor pune două probleme, care nu pot fi 

rezolvate decât într-un cadru foarte favorabil împlinirii unor aspirații 
milenare, de-alea de-ale noastre. Cu o singură condiţie însă... 

— Ca adormiţii din capul Ţări să fie pe fază! ghici entuziasmat 
Marius Ghizdavu și tuşi zguduit de chicot, încât îi sări din braţ tubul, cu 
glucoză cu tot. 

— Da, trebuie să fim vigilenţi, fiindcă prea mulți bucătari strică 
ciorba, admise Svetlana gândul altuia, un mare mâncător de lebede. 
Trebuie să anticipăm politica de Gott schiitze Deutschland în Balcani să se 
ascută într-o atitudine Gott strafe Italien, fiindcă nu dai în Stalin să 
priceapă Churchill, ca să profite partenerul de Axă cel mai puțin înzestrat 
pentru lupta vieţii, care e tocmai acest Mussolini, azi doar o umbră palidă 
a viguroşilor legionari ai lui Traian cel coios, de pe treptele Lupoaicei de 
la Palazzo Massimo Altemps din Bucureşti! 

— Or, care este cea mai bună mișcare să slăbeşti cu lapidaritate 
infiltrațiunile italiene din Dalmația, Albania, Grecia și Dodecanez, evitând 
totodată o prea stăruitoare tendință românească de a civiliza prin poştă la 
distanţă teritoriile de dincolo de cordonul sanitar ucrainean? 

Nimic mai simplu! Instigi pe români să facă ample contra- 
infiltrațiuni, barând segment cu segment realizările mussoliniene! 

— Noi, nu italienii, suntem urmașii întregii romanităţi sud-dunărene, 
sublinie cu mândrie vehementă frumoasa pediatră Dora Căinaru, și nu vom 
accepta niciodată această tendință, a anumitor cercuri berlineze stipendiate 
de horthişti, tot mai pronunțată, de a ne scoate din matca dunărean- 
carpatică, pentru a ne împinge pe nesimţite spre Ural! 

Mai degrabă coborâm noi, din proprie inițiativă, spre Sud! 

lar aici, femeie realistă în război, posibilă mamă multipară, eu nu 
văd doar rolul excepţional peisagistic al Balcicului, ca Marius Ghizdavu, 
el însuşi un necinstit sufletește, fiindcă nu se preocupă decât de interesele 
sale şi ale mafiei intelectuale de la Sonnenheim. Așa sunt găștile 
intelectuale, egoiste!... Eu de câte ori îmi arunc privirile peste portul 
Odessei, de la Dana Petrolieră pană la şerpuitorul dig Karantinii, nu pot să 
nu simt, cu toată intuitivitatea mea specific feminină, cum zi de zi capătă 
caracter din ce în ce mai românesc întreaga infrastructură, tot mai 
ospitalieră ca la Casablanca, azi o porțiune din digul Platonovski, mâine 
una din digul Androsovski, iar poimâine mai tot digul Potapovski. Şi care- 
i consecința? Te obişnuieşti cu această realitate nouă, regală, generoasă, 
cum s-ar obişnui generaţii și generațiile de pișonieri cu gândul că, dincolo 
de Prut, la Răsărit, scrie de pe timpul lui Burebista al lui Roller, URSS! 

Or, nu se poate aşa ceva, Marius! Nu poți poseda Odessa fără să 
stăpâneşti nu numai Balcicul, ci şi Varna, al cărei caracter românesc ține 
de temeiul trac al portaltoiului mlădiţei latine, smulse și aruncate poate în 
valurile mării, însă dacă vrem cu adevărat să fim mâine o forţă în 
Mediterana, ca să-i putem scoate pe italieni din Ragusa cea întemeiată de 

negustorii noștri machidoni, stăpânirea fiordurilor de la Burgas este 
esenţială, acolo având a ne adăposti în bunchere, ca la Kiel, cârdurile 
noastre de submarine, delfini şi rechini de oţel, care când se vor ivi prin 
Dardanele la țărmurile insulei Lemnos, cerând ultimativ pământ şi apă, cu 
infinită jale metalică bate-vor în dungă tragică toate clopotele de la Aghion 
Oros Athos, fiind evident pentru întreaga lume civilizată că ceasul 
călugărilor greci, care atâta supt-au ca nişte lipitori Principatele Dunărene, 
sunat-a, a sosit ora dreptăţii, cele mănăstiri ce atât investit-au marii noştri 
voievozi homeric în ele, în sfârşit vor apuca ziua libertăţii şi se vor 
româniza. Pentru totdeauna. 

— Pentru totdeauna? îşi încreți doctorul Lecca fruntea, înălțând-o ca 
şi cum s-ar fi uitat la cupola moscheii Sfânta Sofia. Ai noştri preluând 
Athosul, ca şi cum ar rămâne acolo o mie de ani?... Treaba lor! Adevăr 
grăind, fără cărțile şi tabieturile mele, eu nu mă simt la largul meu nici aici 
la Odessa!... De ce? De-aia! Uite de ce! Pentru că aşa cum nu poţi stăpâni 
Balcicul, dacă n-ai luat Varna şi mai ales Burgasul, așa la o scară strategică 
puțin mărită, nu poți să te menţii la Odessa, Ialta, Soci sau Batumi, dacă n- 
ai închis de tot Bosforul! Na! 

— Pe şleau spus, se dumiri stenografa, asta ar însemna... să ne luăm 
o revanșă istorică meridională și să azvârlim brusc Asia de pe continent, 
eliberând Istanbulul de sub stăpânirea asiaticilor, care de pe când, în 
compensație, a întemeiat Vlad Tepeş Bucureştiul, adică de mai bine de o 
jumătate de mileniu, obturează jignitor legătura firească a Europei cu 
Locurile Sfinte! 

— E ploscă de golit? întrebă Lina, întredeschizând ușa rezervei mele 
cu multă politeţe, câtă învățase de la Ziduri pentru caz că-ntr-același iatac 
s-au retras doi domni cu două doamne. Dacă nu e, atunci am a depăna şi cu 
o precizare, cu menirea nu numai de a completa cele spuse până acum, 
dincolo de această uşă cu vopseaua scorojită, ci şi de a da o fie şi provizorie 
orientare a speculaţiei, în cele sfinte şi grele ce vor urma. 

Toată lumea cultă ştie că a specula nu vine etimologic de la speluncă, 
de la a vieţui într-o speluncă şi a oniriza la edenurile accesibile doar 
acarienilor, pedipalpilor, oxiodidelor și scolopendrelor omeneşti. 

A specula, speculare, speculaţiune, vine de la speculum, de la 
speculumul cu care domnul doctor Lecca lărgește prepuielnic anumite 
orificii omeneşti, în scopul de a desluşi ce bacili, streptococi sau stafilococi 
se ascunde acolo-şa. 

Cu alte cuvinte, gânditorii muncitorilor şi ţăranilor materialişti 
dialectici nu greşesc, când văd în speculație nu o glandă ce secretă puroiul 
adevărului, ci doar un fel de erzaţ de gland bâjbâitor după senzaţie şi 
percepţie, în vederea formării reprezentărilor, fără de care nu există votul 
conştient de urmări. 

lată de ce, toată vorbăria din această rezervă este şi nu este adevărată 

şi, tocmai de aceea, ne ajută să vedem mai bine păcatul întovărăşirilor, în 
noi înşine şi în jurul nostru, critic şi autocritic. 

Rezultatul fiind două aprecieri critice pentru orice autoficţiune, 
împotriva cărora cu greu s-ar putea găsi argumente materialist-dialectice. 

Întâi, că spaţiul nostru vital nu este dincolo de Bug și aproape în 
niciun caz dincolo de Nipru. Pe urmă, că e destul să ne uităm la cât de 
excentric este plasată capitala bulgară, Sofia, față de litoral, evidențiind cu 
putere că spaţiul vital bulgar este orientat mai degrabă, peste Macedonia 
sârbo-greacă, spre Marea Adriatică, decât spre al nostru Pont Stâng... 

— Asta cam aşa e! admise chirurgul, verificând pe harta de pe coperta 
interioară a registrului de internări. Consecința fiind imediată, pentru orice 
om de stat cu mintea limpede. O bună politică românească îmi cere, în 
aceste momente când soarta Europei se hotărăşte pe o mie de ani, să 
sprijinim din toate puterile o translație a Bulgariei spre albanezi, cam în 
maniera deplasării polonezilor peste germani, important fiind ca de la 
meridianul 26 longitudine estică, al Giurgiului şi al accesului în 
Strâmtoarea Dardanele, fâşia de până-n litoralul Mării Negre, în medie, 
cred eu că de vreo 63 kilometri, cuvine-se a fi evacuată de populația civilă, 
având în vedere protecția ei, în perspectiva transformării acestei tăcute 
până acum zone strategice, bune pentru desant sovietic sau anglo-american, 
în asurzitor teatru de luptă româno-otoman, ţinta fiind a recupera pentru 
creştinătate, întâi Adrianopol, apoi Constantinopol și Insulele Troțki, 
măcar Biiyiikada! 

— Nu poţi realiza această translație bulgară, observă şi se neliniști 
Lina, fără a trezi unele animozităţi din partea Belgradului. Ele se vor 
manifesta mai puţin astăzi, cât zona pe care vrem să i-o dăm, Sofia şi-a 
ocupat-o deja, după cum şi Tirana italienilor şi-a luat ținutul Kosovo. Un 
război balcanic poate însă izbucni şi mâine. lacă dar, de ce se impune cu 
putere ca Armata Regală Română să realizeze, încă de pe acum, o fâşie 
similară celei de pe litoralul Mării Negre, de la Doi Mai până la Bosfor, şi 
anume una care să înceapă la sud de Calafat, între Vidin şi Vraţa, în scopul 
de a proteja românii de pe Valea Timocului, atât în Bulgaria cât și în Serbia, 
mergându-se apoi cu fâşia românească de tampon, pe la nord de Priștina, 
dar pe la sud de Saraievo, ieşindu-se la Alpii Dinarici şi apoi la Adriatica 
noastră, cu marginea nordică trecând printre Jablanica şi Mostar, care cade 
la noi, iar cu marginea sudică în așa fel încât să putem recupera, cum am 
mai spus, Dubrovnikul, adică pe româneşte Ragusa. 

— Această contribuțiune românească la stabilitatea Balcanilor, privi 
întrebătoare şi supusă Dora pe Lecca, nu trebuie să ne blocheze pe fâşia 
adriatică şi pe culoarul pontic prea multe divizii blindate, nici escadrile de 
bombardament. Este de dedus şi de impus că, pentru bazele strategice 
necesare atât de plăcutei Domnului recreștinări a Bizanțului, noi trebuie să 
acționăm cu îndrăzneala celui ce ştie că adevărul istoric, legea progresului, 


481 


este de partea sa. 

A elibera de păgânii asiatici Constantinopolul grecesc bizantin este 
o aspirație seculară a drepteredincioşilor noștri, înscrisă iconografic chiar 
pe zidurile unora din monumentele noastre turistice bucovinene, cunoscute 
în toată lumea civilizată. Nimeni n-ar contesta că n-ar fi un război drept! 

Vreme de cinci sute de ani nu s-a ivit un prilej mai bun ca această 
răscolire adusă de confruntarea dintre cele două totalitarisme simetrice. 
Noi trebuie să fim pe fază şi să înţelegem, din capul locului, că Armata a 
Doua Română nu poate stăpâni malul european al Bosforului prea multă 
vreme, dacă nu cucerim un cap de pod pe malul asiatic, măcar de la Troia 
până-n pitoresc arhaicul nostru Kuzguncuk. 

— Trebuie o planificare pe termen lung, mărturisi visătoare şi ostenită 
Lina. De fapt, e vorba de a năzui la o românizare absolută nu numai pentru 
Pontus Sinister ci și pentru Pontus Direptor! Românizare, da, ca o singură 
formă fezabilă de a reda originalul caracter romanic Asiei Minore. Iniţial, 
vom ocupa şi administra, ca factor de ordine şi civilizaţie, o zonă de 
securitate dincolo de Bosfor şi de Dardanele, fixându-ne principalele baze 
la Uskiidar, respectiv Canakkale, şi introducând buna rânduială 
românească, exploatând expertiza dobândită în Transnistria, detaşând 
eventual la Antalya pe unii specialiști cu experienţă, personal recomandând 
pe domnul inginer Ilarion Otomega și pe domnii avocați Gheorghe 
Tabarcea şi Tudor Băluţeanu. 

— Cred, admise după un scurt calcul mintal chirurgul, că şi Academia 
noastră şi-ar putea aduce contribuţia, scurmând mai departe la Eskişehir, 
fosta Troie, precum şi la Iskilip, fostul Pergam, cu sarcina expresă de a 
descoperi noi şi noi dovezi ale continuității elementului latin pe acel 
meleag, dovezi şi descoperiri ce vor trebui însă aprobate de Direcţia a 
Șaptea, din Ministerul Propagandei, la tovarășul Horea Bratu la cabinet. 

Dacă se găsesc dovezi privind alte continuităţi, să fie adunate-n colet 
şi să se îngroape în alte zone geografice, în funcție de planurile noastre de 
expansiune, rog să se ia legătura cu tovarășul lon Enache, camera 666, sub 
laboratorul fotocinematografic al locotenentului Ghizdavu! 

— Nefiind o constrângere dogmatică, surâse de înțelepciune Lina, a 
ne acoperi doar în falduri latine! Deşi vom reconstitui în genere raioanele 
antice, cum ar fi: Misia, cu capitala Troia, Lesbos, cu reşedinţă nu pe insulă 
ci pe continent; la Pergam, Lidia cu capitala Sardes şi desigur Samosul, cu 
autoritatea administrativă română iarăşi pe continent, la Efes... Poate şi 
Alepul Doamnei Chiajna, în Siria noastră, să-l revigorăm comercial. 

Trebuie să ne tot grăbim să ocupăm această coastă mediteraneeană 
filosofică greceşte a Turciei, nu din teamă de mașinaţiunile britanice, care 
nu mai pot trezi azi decât milă, ci pentru a evita să ne-o ia înainte partenerul 
anticomintern italian, musafir nedorit în Dodecanez, cu intenţii vădite de a 
controla azi Creta, mâine Cipru şi de a invada progresiv Coasta Filosofică, 

dinspre egipteni spre traci! 

-— Politica noastră în Asia, deocamdată în fosta Asie romană, preciză 
pe un ton imperativ frumoasa Doră Căinaru, nu poate fi apreciată ca 
patriotică şi corectă decât dacă, în decurs de 22 de ani, toată lumea 
civilizată va privi cu uimire cum reînfloresc, între Marea Egee şi Caucazul 
prometeic, anticele raioane Bitinia, Frigia şi Cilicia, dar mai ales, cu 
perspectiva de a ne construi noi acolo, poate la Cezareea, o capitală 
românească de vară, alta decât Balcicul. Iubesc acea periferică extrem 
provincie, stăpânită de Burebista şi care până-n ziua de azi poartă numele 
Capadocia, în amintirea elementului civilizator carp şi dac. De aici, este 
de imaginat, numai o fugară ochiadă aruncând hărții, că se poate privi cu 
speranţă întemeiată la est, spre Golful Persic, de perspectivă economică 
mondială, dar şi la miazăzi, spre Locurile Sfinte, a căror despăgânizare 
decurge logic din recreştinarea de către români a Istanbulului. 

— Nimeni nu poate contesta, concluzionă în felul lui Lecca Liviu, că 
aceasta ar fi o revanşă istorică naturală în ordinea divină, de la un popor nu 
creștinat, ci născut creştin, cum observă sau mai bine ar observa și popa 
Tani şi popa Sică. Eu remarc că această Capadocie trebuie să fie pentru noi 
un obiectiv pe mai multe generații, iar ca fezabilitate, observ că dacă 
Armata a Doua Română ar fi blocată între satul nudist 2 Mai şi Cornul de 
Aur, sau ar fi nevoită să trimită ajutoare Armatei Unu pe direcția Dunăre- 
Vidin, apoi Marea Adriatică-Dubrovnik, noi putem să ne înstăpânim în 
amintita provincie burebistană, procedând prin surprindere, exact ca 
cartaginezul Hannibal ante portas! 

— Ante portas?! ţinu a-l verifica pediatra Minodora. 

— Da, ante portas, întări medicul cel vârstnic şi văduv, ante portas, 
deoarece înainte de a ajunge la porţi, trebuie să înaintezi până înaintea 
porților, iar noi, dacă Armatele Unu şi Doi de pe teatrul de luptă european 
rămân blocate, cum am mai spus, putem disloca de la Armatele Trei şi 
Patru, de pe teatrul asiatic, unele elemente rapide. Mă gândesc în special la 
cavalerie și vânători de munte, care traversând prin surprindere Caucazul, 
precum Hannibal cu elefanții Alpii, ar putea realiza aceeaşi recucerire a 
Capadociei, numai că nu știu cât de stabilă, bazele de plecare, Maikop și 
Groznii fiind relativ îndepărtate și îngăduind interceptarea comunicațiilor 
de către triburile din zona muntoasă, de care se plângea și generalul 
Lermontov după ratarea ascensiunii pe Muntele Ararat. 

Altminteri, operaţia nu poate să nu ducă la succes, dacă loviturile 
sunt date cu îndrăzneală. Un eşalon pleacă de la Maikop, iese la Tuapse, 
urmează litoralul Pontului Drept, cucerind succesiv Soci, Suhumi, Batumi 
şi Trapezuntul, întemeind o provincie românească pe care în amintirea 
argonauţilor Iason, Hercule, Castor, Pollux, Theseus și mai mai mai ales 
nemuritorul poet trac Orpheus, cuvine-se a-şi relua străvechiul nume mitic 
de Colchida. Evident, acest eşalon ocoleşte Micul Caucaz pe coasta dinspre 

Marea Neagră, ajunge la Trabzon, revine la Batumi, apoi, cu repeziciune 
de corp expediționar modern, trece Coruhul la Artvin, interceptează 
şoseaua Erzurum-Leninakan la Kars, forțează ca străbunii noștri 
macedoneni Arasul spre Karak6se, de unde un comando alpin va fi detaşat, 
completat cu arheologi, să escaladeze Araratul, înfigând tricolorul la 5165 
m altitudine, cum au procedat cu Elbrusul, din păcate la 5633 m, înfigând 
pe-al lor, aliații noştri naziști, după care să scurme prin văile masivului, 
întru confirmarea legendei privind eşuarea aici a biblicei Arce, comandate 
energic de al doilea nostru Adam, celebrul Noe, adică Nae, a cărui aplecare 
spre băuturi spirtoase, noi trei femei şi doi bărbaţi, o omagiem aici, în 
îndepărtata de casele şi bibliotecile noastre Odessă, ascultând cum şuieră 
crivățul Viiur vitri, prin salcâmii goi din parcul Aleksandrovski şi la 
impactul cu stâncile gata să cadă în mare din cochet nomenclaturistul de 
vile de vară, aristocraticul cartier Langeron. 

— lar de la Karakâse? îşi urmă gândirea strategică și operativă Lina 
cu plosca în mână. 

— De la Karakăse..., bâjbâi chirurgul, calea urmează neted pe lângă 
morile de vânt olandeze de pe ţărmul lacului Van G5lu, spre Başkale, unde 
ar trebui să se producă joncțiunea cu vârful fălcii cleştelui, descrise de 
traiectoria celuilalt eşalon, pornit tot de la Maikop, dar nu spre vest, spre 
mare, ci spre sud-est, năzuind să se strecoare printre Micul şi Marele 
Caucaz, trecând întâi prin Nalcik şi Alagir, unde deja sunt ai noştri, din 22 
octombrie 1942. Pe urmă, dincolo de apa Terekului, nelăcomindu-ne la a 
lua Groznîi cât avem deja Maikopul, iar foamea de petrol e mai mult o 
maladie germană, va trebui să cucerim Ordjonikidze şi evident Gori, orașul 
natal al banditului Stalin, ceea ce va avea mare ecou în presa germană şi 
aliată, mai ales dacă vom demola, împacheta şi expedia Berlinului casa 
memorială a Antihristului. Mai ales! Tot de aici, putem trimite o expediţie 
alpină să escaladeze Kazbekul şi să înfigă tricolorul nostru românesc la 
5047 m, pe vârful ăsta Kazbek, mda, binecunoscut după țigările de captură, 
delicioase, pe care tocmai le fumăm acum... Dacă ziua va fi fără umidităţi, 
se vor realiza fotografiile ghizdaviene trebuitoare, spre Tbilisi şi mai atent 
pe valea Kurei, până la confluenţa cu Araksul, căci acesta ne va fi şi traseul: 
de la Gori, ocolind Tbilisi, din necesități de orar al operaţiei, vom urma 
şoseaua spre Kirovabad, apoi valea Kurei, printre Stepanakert şi Baku, 
eventual impunându-ne ca factor de ordine şi civilizaţie în această zonă de 
conflicte sângeroase, la fel de îndârțite ca peste tor unde-s munţi ca-n 
Balcani. Dar nezăbovind, nefiind treaba noastră. Întâlnim Araksul şi îi 
parcurgem de la est către vest valea, în susul apei, până dăm, lângă nişte 
maci sub plopi, peste podul şoselei dintre Nahicevan şi Marand, pod de 
piatră ca în peisajul ghizdavian. 

Iar de la acest pod, vom fi constrânși, din uşor de înţeles şi de scuzat 
rigori ale războiului, să încălcăm puţin, dar numai tangenţial, suveranitatea 

Iranului, ceea ce dealtfel, bolşevicii şi englezii lor nu s-au sfiit s-o facă la 
proporții şi într-o manieră de-a dreptul dezgustătoare. Şi mai vorbim de 
Carta Atlanticului a libertăţii popoarelor! Adică, de pe şoseaua Nahicevan- 
Marand, să ne strecurăm prin teritoriul perşilor, printre oraşele Khoi şi 
Shahpur, debuşând vertiginos spre Başkale, de unde, împreunându-ne cu 
primul eşalon, să mărşăluim prin Hakâri spre Cizre, unde pe vechile ruine 
burebistane vom reîntemeia Cezareea noastră, a vremurilor noi... 

Cezareea, ah, Cezareea noastră, unde-i cald şi bine, cu fructe intens 
mirositoare! Şi nu ai frică nici de aviaţie, nici de, mult sub acel aer, adică 
din catacombele astea, de comandouri capabile să atace un spital iarna, vai 
de tine, vai, vai, vai, Stelică, ce bărbat frumos eşti tu, de puse Olguţa Moga 
lăbuţa-i caldă pe tine, ai păţi-o ca la Feodosia, unde au debarcat eseşii 
celuilalt totalitarism și au scos din spital agonizanţii Fihrerului lătrător de 
la Rastenburg şi Vinniţa, au turnat apă pe ei, i-au lăsat să îngheţe... 

— Mare este cruzimea războiului şi molipsitoare! croncăni deasupră- 
ne un corb, Poe de-a binelea, american cu frica lui Dumnezeu, dar aţâţat de 
vreun Ehrenburg să urască pe vizitatorii străini. 

Da, nişte vizitatori vizionari, nu invadatori. 

Pentru că, spre deosebire de scopul de război al VOjdiului german, 
anume cucerirea de spaţiu vital pe seama Ucrainei şi caucazienilor, deci 
într-o zonă de interes românesc, în virtutea dreptului de succesiune asupra 
aspirațiilor legiunilor romane, spre a folosi elita carpilor dintre Pyretus și 
Tyras pentru europenizarea bastarnilor și a celorlalți transnistreni de până- 
n Barystenes, eu cu Mișu, cu Petrache şi cu Mitică străbăteam aceste 
regiuni aparținătoare de drept sarmaților şi veneţilor, din două motive: 
primul, să verificăm ipoteza lui Horea Bratu că Decebal ar fi putut lovi pe 
Traian nu numai cu o învăluire prin Dobrogea, pe direcția Adamclisi- 
Balcic, ci şi răscolind Răsăritul dincolo de Tyras şi de foarte navigabilul 
Barystenes, până la liniștitul şolohovian Tanais şi atât de stalingrădeana 
Rha, la vărsarea ei în Marea Caspică, din care spaţiu, prin Armenia spre 
Turcia şi Siria năvălind, să punem sub semnul întrebării hegemonia romană 
în Marea Mediterană, ceea ce ar fi silit pe Traian să intre cu Decebal într-o 
relaţie de parteneriat, cam de natura celeia de care crede doamna profesoară 
Emilia Tomoioagă — vecina doctorului ginecolog Cezar Bogza, ăla de i-au 
dărâmat arhitecții lu' Cea spitalul prea brâncovenesc — că s-ar fi putut 
stabiliza între Stalin și Antonescu, dacă totuşi am fi rezistat sovieticilor în 
august 1944 pe aliniamentul Focşani-Nămoloasa-Galaţi, stricându-le 
anglo-americanilor planul de a asista la cum se intră-n Berlin în ordinea: 1) 
Jukov; 2) Konev! 

Iar al doilea motiv era, dar nu ne dădeam seama atunci, că precum 
Hitler nu înţelegea că spațiul vital german nu era unul sarmat, ci unul galic 
sau galez, chiar și noi eram manipulați: prin verişoara noastră, da, 
verişoară, că ţineam toţi la ea până la un fel de rudenie, Elvira Focşăneanu, 

pictorul boier Marius, care înşirase viticole vizite de lucru pe la Valea 
Ursului, pe la soțiile noastre, căuta să ne injecteze o reprezentare cât mai 
fidelă despre modul de existenţă sovietic şi, dacă bolşevismul se va dovedi 
mai viabil ca nazismul, atunci să poată extrapola unele megatendinţe 
sarmate şi venete, ca să ne putem imagina cam cum va fi la dacii noştri 
după ce Armata Roşie, ai cărei politruci sunt policalificați şi pot lua şi 
măsuri revoluționare leniniste, ne-ar elibera de sub jugul fascist, exact cum 
a admirabil anticipat Molotov, că-i invadăm noi pe ei, dar prin prezența 
masivă a Wehrmachtului, noi nu ne mai putem exprima liber acceptul sau 
inapetența la regionalizarea că perfectul mecanism cultural al României 
Mari Regale poate după epurare încărca conţinut ideologic de la cu totul 
alte formațiuni statale. 

— Micuţă şi duioasă, Mura, dragă Mura, Murocika mea, delira el ca 
la Antibes în 1936 şi 1937 (cartier general Les Moulicres, Villa Oblomov), 
acum la Harkov lângă trupul încotoşmănat al violonistei visătoare de 
nonşalanța de a trăi balerină în Franţa, întinsă cu ochii închişi lângă valuri 
în ierburi Și în nisip mediteraneean ca la Alexandria, eu sunt Artist, pentru 
mine e clară tendința Occidentului de a se opri în Experimentalism, cum 
bine a caracterizat Mareșalul Antonescu evaziunea, de a se opri obezul să 
digere şi din diferite motive digestive asta ce crezi tu că înseamnă? 

— Că Subiectul în acest secol XX, cam este în Răsărit la noi!... 

— Ceea ce înseamnă că, lăcrima de fericire rusoaica cea atipică, 
ucraineancă brunetă cu ochi negru-albaştri, ştiind ea pisiceşte ce ştia, 
înseamnă, Marius, vai ce nenorocire! Înseamnă nici mai mult nici mai puţin 
decât că va trebui să trăieşti inacceptabil de mult, până la acele vârste 
record, când începe să fie firesc să îţi îngropi copiii eroi sau să te bucuri de 
realizările lor, profesionale şi sociale recunoscute oficial, dacă scapă! 

— Asta, grija de a trăi mult, până când, prin acumularea primitivă a 
capitalului, pe seama exploatării de stat a muncitorilor şi țăranilor, Partidul 
Bolşevic din România, adică proprietarul Partidului Comunist Român cel 
cu patru milioane de cotizanţi, redevine, din nomenclatură, o burghezie 
incompetentă și cu tot atâta patriotism însă, cât mia de agenți multiculturali 
din România Mare Regală, pe care-i urmărea cu osârdie unchi-miu, Alecu 
Şaraga, ei bine, scumpă Murocika, această precauţiune presupune o 
formidabilă artă de a tăcea şi o ştiinţă teribilă de a trăi sănătos, în esență de 
a lenevi! 

— O să le ai, Marius! O să le ai! lăcrimă ea de fericire, cu nuanţa că 
ştiu că eu... dimpotrivă, dar cu atât mai intensă trebuie să ne fie 
îmbrăţișarea, în cutremurul dintre două bubuituri de tun cu bătaie lungă... 

Pedalam, pedalam, pedalam, pedalam. Eram patru biciclişti români 
în împrejurimile Moscovei. Parcă nu-mi venea să cred că am zăcut la 
Odessa, îngrijit de preabunul doctor Lecca, fire agresivă ca toţi marii 
chirurgi de război sau de urgenţă, inclusiv în amorul la care se deda rar, dar 
meticulos, aducându-și negreșit la delir colaboratoarele, pe cele bănuite 
mai primejdioase ducându-le însă întâi la notar, să semneze că sunt 
conştiente de ce fel de relaţii întreţin cu el. 

Poteca era perfect bătătorită şi deplasarea noastră spre roşu aproape 
că nu necesita efort, ceea ce ne umplea inimile de o voioşie greu de înţeles, 
atâta vreme cât războiul româno-sovietic abia începuse. 

Cum de neînțeles este, retrospectiv, că nu ne minuna camuflajul 
local, faptul că pe la cotituri şi intersecții găseam săgeți de lemn cu 
inscripția că Spre secţia de votare, când Zubalovo, când Kunţevo, într-o 
alternanță năucitoare, încât dacă n-ar fi fost cu noi Mitică Supeanu cel ce 
mai patrulase pe aceste tainice poteci, am fi început să batem câmpii cu 
toţii, neajungând niciodată la destinația dorită, impusă nouă de şefi. 

— Unde suntem? a întrebat tătăreşte, cu nespusă îngrijorare în micile 
sale priviri Mircea Focșăneanu, văzându-l că încetineşte şi descalecă. 

— Poiana asta, răspunse ciuvaş cam în doi peri Supeanu, se cheamă 
Ostankino, satul de colo e Diakovo, iar clopotniţa, turla şi castelul de apă 
de dincolo de pajişte, țin de Kolomenskoe, loc sfânt, de refugiu şi de 
reculegere, cercetat de eneji, de țari, poate şi de feudalii roşii... 

Dincolo de pavăza subțire şi flexibilă a unor pâlcuri de mesteceni 
foarte tineri, vedeam o bisericuţă nu prea spațioasă, ridicată parcă în pripă, 
de oameni hăituiți după ce, în cetatea incendiată de hoardele nu știu cui, şi- 
au pierdut averile şi pe mulţi din cei dragi. 

O bisericuţă cu o singură turlă, fără mari ornamente, mai degrabă a 
creştinilor din caucaziene sate de munte uitate, decât un obiect de inventar 
dintr-o Rezervaţie de Stat de Istorie şi Arhitectură şi Ateism Științific. 

Nu prea era clar dacă în interior există altar şi cele trebuitoare 
săvârşirii cultului care, interzicând, în principiu, să lichidezi şi să 
expropriezi, se cam opune ritualurilor marxiste de proces public sau de 
şedinţă de excludere, din punct de vedere de dosar fiind mult mai bine să 
nu fi fost dumneata deloc în megahaita bolşevică, decât să te dea ştabii 
afară securiștilor, ceea ce însă nu te îndrituieşte să nu te porți ca un bun 
creştin sau măcar ca un om de onoare după ce, revenindu-se la democrație, 
unele structuri nomenclaturiste, mai tari acum pe baze reale, economice şi 
mafiote, se apucă din plictis să dea teste de morală cu intelectuali de 

renume, tratându-i ca pe nişte plagiatori repetabili. 

Pe o crenguţă de frasin tânăr şi subțire, ciripea un vertuhai și ne 
arunca ochiade stăruitoare, cu ochişorii lui sfredelitori ca nişte bobiţe de 
rubin. 

Avusesem timp să rezemăm, de trunchiul proaspăt văruit al acelui 
şubred copăcel, velocipedele cu care călătorisem atât de paşnic, de parcă 
mult dincolo de graniţele pre-ribbentropiene ale Uniunii Sovietice, ai noştri 
n-ar fi dezlănţuit niciun război mondial. 

Eram gata să începem să ne dezmorţim şi să ne punem problema 
etern biologică a hranei, Dumitru-lov Supeanu zâmbind pe sub mustață, 
când alde comisarul Mihai Focşăneanu tresări, ca o fiară deşteaptă ce simte 
concomitent miros de praf de pușcă şi mireasma ademenitoare a sângelui 
proaspăt izgonit din carnea lui, ca chiaburimea dintr-un ţinut care intră într- 
o eră nouă de belşug numai pe drumul presărat cu cărți şi broşuri al lui 
Lenin. 

O cale bătătorită în iarba care mergea insolent până-n ușa lăcaşului, 
intriga pe logicianul anchetator român: ea cotea brusc și ocolea năucitor 
biserica, extrem de strâns. Rezultând de aici două bizarerii. Că nu prea se 
ducea lumea pe la biserică şi că, totuşi, anumiţi cetăţeni, ce rămânea a fi 
identificați, îi dădeau regulat târcoale la propriu. 

Eram cu toate simţurile treze şi am identificat şuierături de vertuhai, 
pe turla cu tablă destul de puţină, deoarece solzii zidului urcau o vreme 
tronconic, pe rămurelele albe spitalicesc ale mestecenilor şi parcă dinspre 
altarul însuşi! 

Deodată auzirăm, tot mai pronunţate, gâfâituri de om care se 
canonește. Şi de după zid, la o înălțime ca de câine-lup cel mult, apăru un 
bărbat în patru labe, care după obiceiul femeilor gruzine, înconjura de 
multă vreme, poate de vreo săptămână, sfântul lăcaș, în genunchi, mereu 
în genunchi, încât pantalonii din doc kaki se roseseră şi se vedeau rotulele 
roşiatice-violaceu, cu liniuţe verzi de iarbă imprimate adânc în carne. 

Părul îi era căzut, în şuviţe încâlcite de disperare, pe fruntea nu prea 
înaltă, dar plăcută ochiului clasic, de muncitor sau ţăran. Barba de 
asemenea crescuse nefiresc de repede, ca atunci când ţi-a luat Dumnezeu 
pe cineva drag, a cărui moarte tu anticipai să se producă mult mai târziu, 
după a ta. Unghiile de asemenea la fel în mod analog progresaseră ca la o 
răpitoare, te speriai văzându-le în posesiunea unui om religios fanatic. 

— Stăpâne, Doamne Dumnezeul meu de la Seminar, care Te-am 
părăsit încălcând porunca mamei mele privind orientarea profesională, ca 
s-o îmbrăţişez pe aceea leninistă şi să mă contopesc cu ea. Tu, din înălțimea 
cea Cerească, ştii mai bine ca orice analist că în inima mea, cum poate și 
în a lui Hitler, stă numai râvna de a face bine şi a asigura o ridicare a 
nivelului de trai al masilor populare, fiind de neînțeles un conflict între 
aceste două mari totalitarisme muncitoreşti, pe care le despart numai 

criteriile de stabilire a categoriilor socioprofesionale şi de clasă, menite a- 
şi duce activitatea în lagăre, unde sunt create toate condițiile pentru ca, 
reproducerea forței de muncă asigurându-se cu cheltuieli derizorii, medicii 
calculând ştiinţific caloriile, plusvaloarea să fie, cum a arătat Marx, 
marximă, iar capitalul astfel obținut să îl putem investi, ca şi pe cel de la 
colhoz şi sovhoz, în ridicarea a tot mai multe centre muncitoreşti, nu şi 
intelectuale, la standarde de aprovizionare omenească, odată cu înaintarea 
spre comunism! 

— O preaputernice Stăpâne, care ai ascultat lamentaţia lui Iosif la 
decesul lui Iacob, caută din cer şi către mine păcătosul de alt Iosif din altă 
orânduire, că dacă am mai prigonit şi eu câte o faţă rotund popească sau 
fățarnic călugărească sau dacă am întors la mai evidente utilități publice 
unele lăcașuri, sau demolat-am altele, sistematizând, nu e mai puțin 
adevărat că toată istoria noastră de oameni trași din maimuțe nu e altceva 
decât o maimuţăreală, dar nu prea știm a ce, poate a ceva Edenic de care 
numai vag, ne reamintim, cum spune unul Platon, şi mântuieşte-mă să mor 
în patul meu, nu la spital, fiindcă nici Dzerjinski, nici lagoda, nici Ejov, 
nici Beria nu au primit din parte-mi ordine de atitudini de tortură strigătoare 
la cer! Cum nici alții idealişti, pentru că lovitura distrugătoare de material 
ce mi-ai dat, Doamne, Creatorule şi Ziditorule a toate, în prea marea Ta 
înțelepciune, îmi împiedică azi Cominternul să mai ieșim cu tancurile 
direct la mănăstirile alea portugheze, personalizate de misionarii 
imperialiști cu frânghii, cu otgoane decorative şi, în genere, să arestăm 
întreaga gândire a Europei, purificând-o universitar și mediatic de toate 
aberațiile idealiste. 

— Că ce-am omorât eu? Câteva zeci de milioane, cu deschiaburiri şi 
cu război și pace cu tot, iară iubirea dintre bărbat şi femeie va adăuga în 
două-trei cincinale MILIARDE de filistini şi de bandiți planetei, ducând-o 
la o epuizare a resurselor din care anticipez că numai adevărații Fiihreri, tot 
ca mine, necruțători şi solari, mai pot salva specia de la extincție, reducând 
pe criterii strict ştiinţifice și progresiste mai toate creierele bolnave în plus! 

— Ce mai faci, mă Tucă? ridică Stalin, ca spre Marius Ghizdavu, 
ochii lui cei galbeni spre maestrul Focşăneanu, de-a binelea paralizat în 
catharsis de comedia înscenării ce urmărea, cu ochii cât cepele de Kuban. 

— Să trăiţi, tovarăşe preşedinte! buiguirăm toţi. 

— Sunteţi greșit informat, de consilierii dumneavoastră, tovarăşe 
Iosif Vissarionovici! răspunse dezghețat Mişu, exploatând în folosul 
civilizației europene întreaga artă de a zâzăni a soacrei sale, — pe coana 
Anastasia Glagoveanu ar fi vrut-o copoiul, dorind-o pe Dora, dar 
horoscopul favorabil Elvirei meni să-i fie madam Șaraga soacră 
prepuielnică, anchetatoare inteligentă, bună de antrenament maxim la 
mințit. Recunosc că nu sunt eu Marius Ghizdavu! 

— Marius Tucă Show, lămuri cu părul electrizat brusc Mitică 

Supeanu, este o emisiune a canalului Al, Iosif Vissarionovici, cu oră de 
difuzare către miezul-nopții, invitaţii moderatorului fiind oamenii zilei, 
cum € şi firesc, deobicei activiștii de partid de pe la diferite formaţiuni, iar 
corosivul domn Noveanu, care a inventat imaginea cu păduchii care s-au 
ridicat în capul cel angelic al României, profită de ce-a citit în presă, cum 
că realizatorul show-lui e din Caracal, şi îl cheamă Marius, ca și pe 
Ghizdavu, abordându-l pe marele artist plastic autoexilat la Sonnenheim, 
cu această formulă de salut, că „ce mai faci, mă Tucă?“*, deloc nevinovată, 
subînţelesurile fiind mai multe, începând cu următoarele două: primul, că 
te-mpreunaşi acum, la bătrâneţe, cu Dorothea Schlauberger, o stalinistă de 
merita s-o ţină Mareşalu-n lagăr, la Caracal, printre cominterniști şi dejişti, 
până i-ar veni minţile la cap văzând cam cu ce fel de cioloveci ar avea de 
colaborat la cincinit noua Românie zăroniană, prepăunesciană și 
prepreiorgovană şi preprepre-avăcăressiană, iar al doilea fiind un reproş de 
substanță autonomă estetic, că eu am folosit, mă Tucă, adică Marius 
Ghizdavu, losif Vissarionovici, sintagma „păduchi din capul Ţări”, când 
m-au năpădit ai mei în Ferentari, iar tu doar ai sulemenit o pânză 
avangardistă conţinând „nişte politicieni”, ceea ce înseamnă a mânji 
spiritul, Gaistul, a pângări Idealitatea, a viola acele generalități universale 
fără de eroii cărora noi homunculii de azi, nechezolii şi refuzații la export, 
nu putem izbândi în dificilul pariu, Reconstituire și Marea Recuperare! 

— Cu alte cuvinte, rânji sardonic ca un Alin Vişan la vederea 
parlamentarilor ce încrezuţi în craveţile tricolore au fost capturați de țăranii 
răsculați, când au ieşit la ei să-i lămurească că şade ruşine ante portas, 
Europa, chestii, domnul Mişu Focşăneanu, această abordare de tip ce mai 
faci, mă, Tucă, mergea cu celălalt Marius, cu Ghizdavu, abia în finalul 
secolului dumneavoastră, tovarășe Stalin, eventual chiar pe canalul 
respectiv, şi numai dacă şi numai dacă, hm, acest aşa blajin fotograf şi 
scump bunicuţ al Isadorei Morgenstern-Enache ar fi fost prezent pe acest 
canal în carne, melancolie şi oase! 

— Canal? Eu nu merg niciodată la canal, bombăni prizonierul nostru 
nu puţin jignit de Mişu. Cel mult trimit pe alții acolo! 

Îşi aduse aminte de ceva şi, surescitat, se smulse din poziţiunea 
patrupedă conservată până atunci şi se rezemă, cinchit, de temelia sfintei 
biserici, ca un șomer din țările capitaliste care-şi aprinde o ţigară, în 
nădejdea că-şi amăgește astfel foamea. Nu avea luleaua la el, o uitase acasă, 
în dacea primăvăratică de la Kunţevo, cu fresce lingvistice după Magritte, 
numai pipe enigmatice. Ne servi pe toți cu degete tremurânde, întinzând 
modestul pachet de Belomor, o marcă amintind de canalul Marea Baltică - 
Marea Albă, botezat bineînţeles Stalin, nași fiind mai multe comandouri de 
scriitori, antrenate de blajinul prieten al sărăcimii, maestrul culturii Maxim 
Gorki, care estetic rezistă în orice istorie a literaturii ruse sau mondiale, pe 
când dramaturgul Goebbels poate fi ignorat de unele crestomaţii germane, 

deoarece a avut destul „caracter“ coios să-şi ucidă semiduzina de copii, dar 
nu și tot atâta artă cât să lase măcar ceva comparabil cu drama de idei din 
ajunul biruinţei de la 30 ianuarie 1933, Egor Buliciov și alţii. 

— Trei lucruri n-am să iert României fasciste, oftă şi zise pocăitul 
după o lungă tăcere, vag ritmată îndepărtat de cârâitul câte-unui vertuhai. 

Mai întâi, că mulţi ani de acum înainte, până se va sfârşi cu războiul 
dintre totalitarismul marxist şi cel darwinist, nu-mi voi mai putea odihni 
oasele astea galbene la Soci, după ce trupele române, şi nu soldățimea de 
origine plugară ce va intra în feseneul lui Petrică Groza, ci, precum aflu cu 
durere, din rapoarte şi din opera lui Fadeev, tocmai ofițerii superiori s-au 
lăcomit la inventarul sovietic, au furat toate cearşafurile! Și asta numai 
pentru că regimul militar fascist al Mareşalului lon Antonescu nu se 
îngrijeşte de vreun ukaz de urgență, ceva, de să înzestreze statul pe miresele 
ofițerilor voştri cu niște trusouri decente, fie și din capturi de război sau 
prin rechiziție de la cetăţeni, îndeosebi de la minoritari! 

Eu, prieteni, druzia, în tinereţe, purtam o barbă mult mai îngrijită ca 
a lui Fidel Castro şi eram poet! Dar murindu-mi în 22 octombrie 1907, la 
Tbilisi, minunata Ekaterina Svanidze, Beatrice a mea, inima mi s-a 
împietrit sub şoc, cum poate fratelui Hi, când a picat la facultate sau când, 
gazat, şi-a pierdut vederea pe frontul de vest, mda, suferind din partea 
Antantei un atac cu gaze de luptă! 

Nu m-am mai putut îngriji de Poezie şi nici măcar de mine însumi, 
urmarea vieții dezordonate fiind că, şase ani mai târziu, cam când a luat 
providenţial Titu Maiorescu de la bulgari Balcicul, 1913, ştiind de la nişte 
vrăjitoare, Buicka și Volva, că în timpul mandatului său s-a născut pictorul 
Marius Ghizdavu, sortit în anii 1936-1939 să dea, în această localitate a 
peisajului exotic al Reginei Maria, cât Van Gogh şi Gauguin la un loc, zic, 
mă plimbam cu Lenin prin posibilele reședințe de regiuni sovietice 
Cracovia şi îndeosebi Viena, care-i va da la 2022 cu Schengenul în cap 
tocmai germanului lohannis, dar eu nu mă puteam bucura deplin de bogăţia 
patrimoniului ce ar fi intrat pe inventarul gospodăriei bolşevice de partid, 
deoarece mă supăra al dracului un ulcer netratat la timp! 

— Ar trebui să încerci, dragă Koba, cu mineralnaia vodă de Nalcik! 
mi-a dat o indicație prețioasă marele Lenin şi mi-am notat-o în carnet, fără 
să mă gândesc că va veni Revoluţia proletară, apoi Războiul civil, şi abia- 
n 1921, anul înfiinţării Partidului nostru bolşevic din România, avusei şi eu 
posibilitatea să constat, pe propriile-mi mucoase, virtuțile terapeutice cu 
adevărat dumnezeieşti ale acestui produs sovietic, pe care acum 
Gospodăria noastră de partid nu-l mai poate furniza Nomenclaturii din 
Moscova, din cauza ocupării localităţii balneare din peisajul caucazian de 
către bravii dumneavoastră vânători de munte, care vor colabora şi cu noi, 
în Tatra, la Karlsbad, la Viena cea trufașă, și chiar cu mult mai devreme, în 
Ungaria și-n Ardeal, asocierea Armatei Regale Române /a efortul de război 

antifascist fiind salutar pentru Armata Roşie, într-un moment când îşi 
epuizase în mare măsură disponibilul de batalioane disciplinare, de 
sacrificiu. 

Însă la Soci, oricum nu prea aș fi avut timp să mă duc, fiind zilnic 
atâtea hârtii venite la semnat, inclusiv liste de execuţii. Trebuie, ah, să sufăr 
şi aici, în inima Rusiei, din pricina nesăbuinţei voastre de a-mi răpi 
Nalcikul, care, poate, pentru impetuoşii dumneavoastră vânători de munte, 
nu e decât încă una din localitățile cucerite, de-a lungul gloriosului traseu 
parcurs, prin R. S. S. Moldovenească şi R. S. S. Ucraineană, până spre 
multiubita mea R. S. S. Gruzină, care sub succesorii mei va fi vestită ca cea 
mai coruptă dintre republicile unionale, dracu ştie de ce! Totuşi, acesta e al 
doilea lucru de neiertat fasciștilor români... 

În fine, Mișa, al treilea lucru pe care nu vi-l voi ierta vouă niciodată, 
pobreajenul mumii voastre de bandiți intervenționişti români, e că lui 
Ghitler de 6 august 1941, de Schimbarea la faţă a Domnului, de Pobreajen, 
la Berdicev, planificați să i-l rezervaţi pe genialul pictor Marius Ghizdavu 
ca partener, pentru o plimbărică prin lanul de secară, cu aburcare într-un 
carpen, de să i se fotografieze V6jdiului nazist șosetele vărgate, cârpite, 
dintr-un erzaţ de mătase, am impresia că din celofibră, pe când mie?... Mie 
îmi veniră solie şpionul Mişa Focşăneanu, care încă din anii '20 a circulat 
prin Uniune cu tot felul de acte false, agentul dublu Dumitru-lov Supeanu, 
radiestezistul Petrache Hulpe şi pilotul de războiu locotenent comandor 
Stelian Dabija, singurul pe care am să-l decorez, cu ordinul Suvorov, 
pentru bravura sa, chiar dacă poate la noapte, hm-hm-hm!! 

Ce conversaţie pot eu însăila cu asemenea elemente? Mesageri 
mediocri ai nimănui, dacă gândim leninist, dialectic... Nişte boseaci! 

— Suntem dreptcredincioşi, îşi scosese cu prefăcută umilință cușma 
Petrache Hulpe, văzând că Mitică Supeanu își trăsese cureaua de la 
pantaloni, iar Stelian Dabija se juca cu un cablu de frână, scos de la 
aeronavă. Noi românii nu putem aresta un creştin, fost seminarist, surprins 
executând canon de pocăință prin necontenita înconjurare pe genunchi a 
acestui sfânt lăcaş gruzin, se pare construit special întru aceasta, ceea ce 
pentru analiştii occidentali este ca un vânt de ceingi că, după ani de 
demolări, schimbări de destinaţie, ascunderi între bloace ca pe nişte tualete 
de şantier, statul muncitorilor şi ţăranilor a dat slobod la înălţarea unei noi 
bisericuțe și chiar proliferării dreptei credinţe creştin ortodoxe! 

— Sull, Schweinehunde! scoase Fiihrerul sovietic din pantaloni un 
bidonaş alb din plastic, de mărimea unui dicționar de buzunar, pe care scria 
că e de vodcă Petrovska de dinainte de primul război sovieto-finlandez, dar 
cu mojicia-i caracteristică posesiunii de nelimitat potențial uman, nedându- 
ne câte-o dușcă şi nouă, musafirilor, fie și nepoftiți. 

— Multstimate și iubite tovarășe Iosif Vissarionovici Stalin! luă o 
pozițiune dramatică și chiar solemnă Mişu. Noi cei prezenţi aci, în aiastă 

misiune diplomatică sicretă, încredinţată nouă de patru mari forțe politice 
românești desfiinţate regal, dar care oricând se pot reactiva la mirosul de 
friptură, închipuind un feseneu, un cepeuneu deschis comportamentului 
pluralist sau monolit, după cumu-i Schicksalul ce bate intermitent dinspre 
Kremlin sau Berlin, pârjolind sau congelând România, venit-am noi seara, 
în împrejurimile Moscovei, pentru a cânta, a recita şi a vă aduce prinosul 
de recunoştinţă al norodului nostru, pentru marile realizări ale oamenilor 
sovietici, pe drumul construcției societăţii socialiste multilateral dezvoltate 
şi al înaintării spre piscurili luminoase ale comunismului! 

— Cu alte cuvinte, îmbrățişă cu plăcere marele şi genialul 
generalissim limbajul lindinist, păduchii din capul acestui Neam Românesc 
al vostru, care în baza dreptului roman, ar fi trebuit să fie demult cu plăieşii 
la Volga mea sau chiar la Ural, dar n-a putut, ros de sifilisul corupției şi 
incompetenţei, care-l va şi extermina într-un fel de lagăr cu Tricolor, fără 
a-şi realiza nici Reconstituirea ghizdaviană, nici Marea Recuperare 
concepută de zekul Noveanu, am deja pe căi britanice mesajul unora, cum 
că dacă totalitarismul marxist se va dovedi mai tare decăt ăl fascist, care, 
ca lingvist, eu nu-l socot darwinist, ci doar... pragmatic, cinic, adică tipic 
imperialist anglo-american — vanitatea de a extermina industrial o seminție 
neținând de lupta pentru existență, ci de banalitatea de a îndrăzni — ei mă 
asigură de tot ajutorul lor, spre Berlin şi mai ales spre Ardeal etâcî, etâci, 
cu subînțelesuri parşive că... în Romlag, ei să nu sufere mari persecuții din 
parte-mi! 

E o mârșăvie! O propunere dezonorantă pentru adrisantul cunoscut. 

Niciodată U.R.S.S., care este un bastion al păcii, nu se va amesteca 
în modul cum alte popoare îşi făuresc Schicksalul. 

Sălbăticia represiunii pe care o suferă păduchii fără creier şi rațiune 
din capul câte unei ţări, periodic, mergând până la încarcerări, muncă 
gratuită, dezînavuţire şi persecutarea progeniturilor, de să nu se mai afirme 
politic vreuna după revoluţii, cum unelteşte şi Alin Vişan pentru 2007, este 
rezultatul firesc al bestialităţii sumei infime alocate din pib pentru 
Luminarea Poporului, pentru educaţia bazei de massă, din bezna zgăului 
căreia vi se vor recruta călăii Romlagului! 

Eu mă spăl în aiasma aiasta de toate câte vor fi să fie la voi! 

Partea a treia 


— Fata asta a lui Glagoveanu, gândi cu frică şi admirație feciorul 
Căinarului, ar fi în stare să mă şi înșele! 

Tunuri începură a bate iar cetatea bucuroasă de revedere, neliniştind 
pe locuitorii şi aşa osteniţi de drum, însetaţi, nespălați, nemâncaţi şi relativ 
obișnuiți cu gândul morții, încât fiorul geloziei părea o marfă exotică, 
îmbiind la dezambalare imediată şi la consum pe loc. 

Dimineaţa, pornind în marş forțat de la Gara de Nord spre Uranus, 
aproape că nu văzuse orașul, încă nebolşevizat prin rărirea statuilor şi 
vitrinelor. Ținta misiunii sale fiind Dora şi numai Dora, fără pistruiatul ei 
tată străjer cu labele pistruiate împietrite pe gard, umplând de pistrui 
imaculata, marmoreeana concepţiune despre Fericire, aici pe pământul ăsta 
pistruiat de obuze, de bombe, de mine, rănit de şanţurile poate antitanc, 
poate adăposturi de mahala. Romancierul documentului 1681 era totuși 
perfect treaz, auzea murmurul parizian Thomson-Houston al tramvaielor 
STB-ului şi evoca o imagine de război cu o linie cam ca Chiustenge- 
Mamaia-Siutghiol, anume Odessa-Hagibei, distrusă în lungile luni de 
asediu, prezentând în apropierea parcului Hadjibeev un peisaj dezolant, 
expresionist, fotografiat de Marius Ghizdavu pentru ulterioare reluări în 
atelier: şine scoase din terasament şi contorsionate fioros, stâlpii electrici 
îndoiţi, cu firele smulse ca de o groaznică furtună, ciupercuţele de beton 
din staţii, adevărate cazemate, ciobite în timpul luptelor. În plan secund, 
stejari uriaşi, ai parcului. În plan apropiat, refugiaţi înnebuniţi de mașinăria 
zvonistică bolşevică, nepregătiți psihologic pentru o intrare în oraş a 
românilor celor trataţi ca inferiori rasial de ulterioara literatură triumfalistă 
sovietică, însuşi Grig luând prizonieri nişte tineri scriitori sovietici, care i 
s-au predat cu inima împăcată, numai după epuizarea muniției, şi au 
început apoi să înjure cumplit, când au înţeles de ce dracu vorbeşte el rusa 
basarabeană, anume că au căzut nu la infailibilii nazişti, ci la... nişte români 
netrebnici. 

Tristeţe fină de scriitor perfecționist, într-o mare şi complet inutilă 
conflagrație mondială: acești stejari de nu-i pot cuprinde trei moldoveni cu 
antebraţele lor lungi, aceşti platani ca din Cişmigiu, mai ales duzii şi nucii, 
nucii ăştia înţelepţi ca în livada bunicului Chiril şi a bunicii Lusia, legănând 
frunziş târziu şi negru... Și printre măceşii cu deja bobiţe decorative oranj 
spre un roşu ca al călinelor, refugiata cu prunc, cu prunci, cu alţii de mână, 
copii sovietici de tot, pe când decorul parcului ținea de vechiul regim: nu 
un stejar, nu un nuc, ci o pădure întreagă văzuse tineret țarist, multietnic, 


494 


european în maniere şi gândire, rătăcind pe alei şi meticulos plănuind 
uneltind la cum să forțăm o mai rapidă integrare în Europa civilizată, a 
„autocrației noastre dezgustătoare““, care decât să meargă cu autonomia 
locală până dincolo de libertăţile americane, preferă diversiuni 
expansioniste panslaviste peste România, spre Saraievo şi Istanbul! 

Femeile Odessei, desfigurate, defeminizate, fesenizate de patru 
cincinale de bolşevism, mai profund decât de teroarea celor patru luni de 
război, care ar fi putut fi şi unul de Eliberare a slavilor sovietici, cum ar fi 
gândit pictorul Hi dacă ar fi fost cumva arhitectul român de cimitire de eroi 
multietnice Marius Ghizdavu. Complet năucite, neînțelegând ce se 
întâmplă. Plecarea bruscă pe mare a apărătorilor orașului, cu cât material 
s-a putut, lăsând în urmă acest şir de explozii și incendii, să nu rămână 
invadatorului capitalist imperialist român nici aprovizionări, nici capital fix 
industrial. Până una alta, trebuind a găsi refugiu sigur contra înecului, 
aruncarea în aer a digului de pământ de la limanul Hagy Bey aducând apa 
curativă, înțepătoare și sărată, nu numai peste ogoare, ci şi peste platforma 
industrială Peresîp, cu prelingere sumbră până la mare, la docuri. 

În faţă, parcul cu oameni, iar dinspre pinii japonezi, centru şi port, 
bubuituri, răpăit de pistoale-mitralieră la încleştarea avangărzii noastre cu 
ariergarda lor, menită leninist sacrificiului. 

— Pacea nu s-a încheiat! a oftat cu tristeţe scriitorul român. 

Avea impresia că mareșalul Antonescu o păţise ca Hitler la 
Dunkerque! Credea că, aşa cum Conducătorul muncitorilor germani, în 
poeticul început de iunie 1940, lăsase pe englezi slobozi să se îmbarce și 
să părăsească punga, cu sutele de mii, în nădejdea că va ieşi din această 
probă de umanism calculat pacea cu Imperiul, Sovietic încă nu, 
deocamdată Britanic, aşa poate am fi obținut şi noi, măcar un Armistiţiu cu 
armatele cominterniste: după recuperarea Basarabiei și a Cernăuţilor, 
precum și a unei zone de securitate până-n Bug, populată în principal cu 
români care gemeau sub tirania comuniştilor, nu de-un sânge cu ei, dar nici 
măcar rusesc, noi nu mai aveam absolut nicio pretenție teritorială de la 
fosta Uniune Sovietică, deşi visam un Imperiu Romănesc. Războiul nostru 
se_ terminase! Rămânea ca Hi să şi-l continue pe al lui. Care era o 
absurditate. Fiindcă e un nonsens ca tu, nazist, să combaţi bolşevismul, de 
care te despart doar tolerarea economiei de piață și unele criterii de 
întocmire a listelor cu sclavi. 

Dar iată că Stalin, oftă Căinaru dinaintea unei românce văduve ieşite 
de la Spitalul Militar Regina Maria, luând el model de la Churchill, 
profitase de zăbava noastră retorică, plătită cu zeci de mii de morți la 
barierele Odessei, pentru a retrage la adăpost activişti, cekiștii și o bună 
parte din materiale, ceea ce nu prea i-a reuşit în special la astea din urmă, 
datorită, desigur, proastei organizări bolşevice, de care va suferi Estul ani 
şi ani, chiar după revoluția intelectuală, cea pusă de dragul nostru Mihail 


495 


Sergheevici Gorbaciov în februarie 1986 pandant celei proletare! 

Stalin, vasăzică, n-a propus lui Mişu o Pace separată cu România 
Regală, acceptând o generoasă frontieră pe Bug. Dar nici Hi nu îl presase, 
nu îi subminase puterea difuzând vreun apel la intelectualitatea sovietică, 
să cheme norodul să îl răstoarne pe Tiran, cât Goring înarmează pe ruşii 
antimarxişti, pe adevărații partizani. Surprinzător, Reichul atacase Soiuzul 
nu numai fără a se fi pregătit suficient pe linie informativă, cum 
demonstrase recent politologul aulic Alecu Ghizdavu-Şaraga, ci şi 
aventurându-se într-un conflict, de mari gloate, fără o propagandă clară! 

Practic, nu exista decât un mesaj pentru... europeni: că Wehrmachtul 
risipește prețiosul sânge arian, diluat cu adaosuri române şi finlandeze, 
pentru a feri Leagănul Civilizației planetare de o stăpânire bolșevică, ce ar 
rade cu buldozerul până-n Atlantic bibliotecile, muzeele, templele şi 
arhitecturile, bărbierind şi mințile cetăţenilor, aducându-i la stadiul de 
muribunzi obosiţi din specia omului sfârşit, epuizat, stors, Homo fessus. 

- Europa verteidigt seine 3000-jahrige Kultur gegen den 
Bolschewismus! 

Acest splendid afiş, al cărui autor Căinaru suspecta pe Marius 
Ghizdavu de la Ministerul Propagandei că ar fi, înfățișa pe nemuritoarea 
Pallas Athena, zeița înțelepciunii agresive, înarmată cu coif, scut, suliță şi 
Gorgonă, şi având a apăra trei milenii de cultură europeană, de invazia unei 
adunături de barbari în mantale păroase, călăuziți de flamuri roşii cu seceri 
ciocănite, agăţate de lăncile lor, grosolane dar eficiente la spart capete. 

Desigur, Marius Ghizdavu, către aproape treizeci de ani şi cu un 
glonț în şiră datorat romantismului de sfârşit de tinereţe, nu era aşa 
imprudent încât să semneze astfel de materiale, care să-l conducă în cazul 
victoriei totalitarismului bolşevic, pe care îl aprecia ca mai bine proiectat 
de Marx alambicând treizeci de veacuri de cugetare europeană, direct în 
Romlag. EI era, aşa cum s-a spovedit prin martie 1944 anticarului Ioil 
Borgiah, într-un bar din pe atunci cosmopolita Alexandrie, un Homo solus, 
un om cu viaţă orientată, avea o operă de dus la desăvârşire, n-avea voie 
să rişte excesiv în deciziile cotidiene, nu era liber nici să se ţină de prostii 
în război. Deja a fost prea mult c-a rămas la est de Cortina Rușinii de Fier, 
unde se afla... Subiectul, deci motivat. Până şi personajul Antonescu ar fi 
trebuit să arate mai multă flexibilitate metafizică în tranşeea zădărniciei și 
să-i înţeleagă prudenţa asta, fofilarea lui de la a-i însoți în misiune la Stalin 
pe Stelică, Petrache și Mitică, deşi exista precedentul de la Berdicev, cu 
celălalt „supraom al mileniului“, diferenţa dintre un hoinar singuratic și un 
supra-homosap fiind că VOjzii pământului trăiesc delicii de dumnezei, 
dumnezeii maicii lor sângeroase, pe când artiştii amintiţi acceptă cu 
bucurie kafkiană a-şi ascunde materia cenușie în cenușa de camuflaj 
fumegând al gloatei. 

— Hi are perfectă dreptate, lămurea Marius la Cafeneaua Reeducării 

de pe Strada Negru-Vodă nu chiar în centrul Piteştiului, când întoarce el la 
Dunkerque spatele rivalului său britanic, pe motiv că trebuie schițat un gest 
împotriva primejdiei bolșevice, pe care noi românii, cum poate şi polonezii, 
evreii, balticii şi finlandezii, adică mai toți galițienii mei, o simțim ca pe o 
chestiune cu care nu-i de glumit, ba întreprinzători de mare valoare, ca 
antreprenorul Nae Căinaru, migrează dinspre Basarabia spre Banat, la 
Lugoj, de frica Gulagului și ecnutului, ca să nu mai vorbesc de faptul că 
analiştii economici deconsiliază pe investitorii regăţeni să se aventureze 
între Prut şi Nistru, unde factorul de risc ar fi extrem de deprimant... 

— Migraţia bucovinenilor şi basarabenilor, roşi scriitorul, spre ținutul 
diametral opus terorii dinspre Răsărit, mi se pare isteață și perfect 
justificată. Menţionez că Republica Populară Sovietică Română a lui Dej, 
nu numai pentru a amenința pe Tito, în vremuri când presa noastră 
bolşevică nu-l iubea ca pe Miloşevici, şi nu numai pentru a băga plugarul 
la colhoz-sovhoz prin nimicirea modelului de reușită al fermierului, 
deobicei şvab, ci şi pentru a-i vâna pe refugiații din Basarabia, Bucovina 
sau Balcic, returnând pe unii genialului Stalin, s-a apucat de Deportări etern 
ruşinoase, din paradisul de pe Bega spre stepele de la sud de linia fortificată 
inexpugnabil Focşani-Nămoloasa-Galaţi. 

Mișcare de-a dreptul imbecilă a creierelor probabil neromâne din 
noul Geheime-Staats-Polizei, dusă cu hotărâre la liman de capetele-de- 
mort foarte române, recrutate sănătos dintre muncitori şi ţărani, cu eroarea, 
capitală însă, de a nu schimba şi proporțiile etnice aducând în Banat 
elemente sovietice deplin bolşevizate, din Asia Centrală de-o pildă, sau de 
prin insulele Kurile! Rezultatul pe termen lung fiind că Revoluţia Română 
de la 1989, pornită în Basarabia şi Bucovina, şi-a atins, în formă clasică, 
apreciată superlativ de pictorul alsacian Ghizdavu, eroismul deplin tocmai 
la Timişoara, pentru a fi ulterior fesenizată şi răs-fesenizată la Bucureşti 
două-trei cincinale, până au început a se resimţi efectele eforturilor 
didactice ale europenilor de a dădăci clasa noastră politică să se burghezo- 
moşierească, indiferent dacă a mai stăpânit sau nu alt popor... 

— Astea sunt însă probleme ale viitorimii! oftă Grig cu resemnare. 
Problemul meu e să evit ca Dora să rupă vraja și să se înstrăineze de capul 
meu eseninist, grefat pe un robust corp kutuzovian. lar astă ţintă a 
întreținerii farmecului presupune să fiu, ca prozator, tot atât de competent 
şi performant la poezia patului precât sunt, fiecare în domeniul lui, avocatul 
pictor Ghizdavu, sociologul chirurg Lecca şi poate şi alții, ca olimpicul 
renascentist Raulică. 

Important este să mă autosugestionez că nu mă mai plimb prin 
Odessa ceea de reconstruit sub administrație românească, primarul 
Gherman Pântea având a implementa Reforma pe calea cea mai simplă, 
xeroxând cum e în Occidentul cel mai apropiat: economie de piaţă ca în 
celălalt cosmopolit oraş cu salcâmi, Brăila, plus re-darea dreptului de a 

folosi pentru cult nestingherit Bisericile, şi în fine, fundarea unui 
Inspectorat Raional pentru Cultură, care să se preocupe de organizarea unor 
manifestări multiculturale, inclusiv sportive şi de voie bună... 

Prin ferestrele întredeschise de toamnă, se auzeau gemetele răniților 
din Spitalul Militar Regina Maria. Nişte preafericiți! Poţi muri şi la o 
subunitate spitalicească de câmp de luptă, pe targă, pe ogor... Duş cald! 
Era clar: nu abia ieşise din casa de pe Pirogovskaia colț cu bulevardul 
Proletarski, poate a primarului antonescian al capitalei Transnistriei, ci în 
Cetatea ciobanului Bucur şi a vampirului Dracula se afla, pe viitoarea 
Stradă Mircea Vulcănescu, care tânăr tehnician în guvernul antonescian și 
eseist, nu visa că dimensiunea românească a Existenţei, deşi îşi asumase 
riscul, ar include a te dematenializa prin... porcii Aiudului, de unde se vede 
că ezitarea lui Marius Ghizdavu de a zice ori biruim cu regimul 
antonescian, ori cădem cu el, și-a avut părțile ei bune, moștenite de la 
profesorul vulpoi Voicu de la Ziduri, contrabandist de tipărituri româneşti 
dincolo de Prutul morocănosului Țar, a făcut şi război Kaizerilor până la 
prizonierat dur pătimit dincolo de Rin, dar cu toate aceste ieșiri, n-a ajuns 
ministru ceva, izolarea sa ulterioară ca aprig conservator în biblioteca 
Weimar fiind un fel de protest! 

— Se poate întâmpla pe front ceva mai dezolant decât să mori! îl 
sărutase cu maturitate şi puţin gravidă, la portiţa dinspre stadion, Dora, în 
noaptea de început de iulie 1941, când banda celor patru mesageri ai 
războiului românesc spre Viena zbura deja spre Stalin, la Kunţevo la Casa 
Verde, nu la Zubalovo. 

— Ce poate să paţă soldatul mai rău decât moartea! râsese el. A! să te 
sfârtece inamicul ca pe marii mutilaţi sau să cazi într-un ruşinos 
prizonierat. 

— N-aş vrea să te prejudec, scriitorule de Război Sfânt, surâsese 
domnişoara Glagoveanu, purtând puţin pe Rudy. Ştiu totul despre tine doar 
fizic, în atât de puţine şedinţe de cunoaștere nedispunând încă de timp 
destul pentru a mă dumiri, ca medic, asupra trăsăturilor tale caracteriale, să 
ai un prognostic clar! 

Ştiu aproape totul despre tine, mai puţin măsura-n care ești capabil 
de a te adapta la mediu, de a fi animal murdar şi viclean cu prilejul acestui 
urât măcel! 

Aş vrea, ah! cât aş vrea, dulce Grig, prozatorule român contemporan, 
ca să nu te schimbi, ca suflet și mentalitate, pe Câmpul de Onoare! Ci 
precum privighetoarea asta, din trandafirii lui tata, puși la gard să 
incomodeze hoţii, nu-şi va modifica trilul după un conflict de o sută de ani, 
aşa şi tu, nemuritorule Grigore Căinaru, să nu-ţi modifici nici luminozitatea 
viziunii despre personajul uman, nici optimismul că Dumnezeu lucrează în 
Istorie şi că e sens în bizareria că numai nebunul de Hi s-a îngrijorat şi-şi 
bate capul cu a împiedica satanicul Comintern să bolşevizeze și să 

deznaționalizeze, întâi pe galițienii ghizdavieni, de la Marea Prepontidă 
până la Golful Sibelius, apoi până şi europeni cerți! 

— Nu-i glasul privighetorii, mârâi supărat romancierul, e o ciocârlie 
pripăşită prin bălăriile alea de pe maidanul lui Uranus și ţinteşte spre Cer, 
spre Cassiopeia! Cât despre că de ce doar Hitlerilă, e simplu: nişte soviete 
nemţești ale analfabeților manipulabili de o mână de ingineri de suflete 
omenești au luat vremelnic puterea în Bavaria, la Berlin și în orașe 
hanseatice, nu la Londra şi-n marile mun'cipii ale revoluției industriale, şi 
ale democrației, care a generat marxism-leninismul pentru a fi testat, hăt 
departe, pe cetățeni nebritanici, unii socotiți indezirabili în spațiul 
Schengen chiar şi-n 2022, an Centenar fascist. 

Avem precedentul europeano-turc, creștino-otoman! 

Câtă vreme Coroana Britanică deține informaţii că pe la Oxford, 
Cambridge şi British Museum nu se complotează să i se facă ceva precum 
monarhiei ruse, la ordinul Kremlinului Roşu, cu cred că modelul relației 
Occidentului cu terminatorii Bizanțului e bun de prognoze, Minodoro. Aşa 
cum cu mândrie amiralul Nelson purta la căciulă decorația bogată-n 
diamante conferită de Sultan, așa şi amiralul contemporan Churchill s-ar 
fuduli cu un znaciok cu rubine din sânge intelectual creștin, la uşanka ceea 
cu clapete din blăniţă de iepuraș, înfipt de însuşi uncle Joe Optimus 
Maximus, lângă combina muzicală Suliko, primită cadou pentru Casa 
Verde, ceea ce, întrucât te simt puţin ca pe o mamă a copilașilor mei, ţin să 
te avertizez că mai devreme sau mai târziu, dar nu e exclus să înceapă de 
îndată ce voi ajunge eu la Prut şi voi participa la forțarea sa masivă, 
probabil mâine miercuri 2 iulie 1941, să te fereşti, iubita mea, de Royal Air 
Force, şi în genere de orice fel de bombardiere care vin dinspre Dunăre, 
Marea Mediterană şi Africa de Nord... Deşi... mai pot trimite şi generalii 
Cominternului expediţii punitive... Ai grijă de tine, Dora, în lipsa mea! Te 
rog!... Te rog eu!... Nu te juca: adăpostul, camuflajul, masca sunt sfinte! 

— Bine, mi-a atras atenția și Gary. A calculat cu amicii lui 
politehnişti: în doi-trei ani, dacă nu obţineţi Decizia în Răsărit, RAF-ul 
singur, războiul industrializându-se ca o ramură firească a economiei, ar 
putea transporta, într-o singură zi, asupra eroicei, damnatei populaţii civile 
a Berlinului, în jur de 2500 tone de bombe, ceea ce mi se pare o cifră 
respectabilă, dat fund faptul că numai cu un simplu kilogram de exploziv, 
plasat la teatru sau la bibliotecă poți teroriza, în funcție de reacţiile 
jurnaliştilor, destulă gloată! 

— Ferească Dumnezeu! se înnegură tânărul scriitor, cu vagi 
premoniţii că Soarta deja îl pregătește pentru o carieră de aprig Apărător al 
Păcii necesare cuplului Stalin-Beria până la darea în folosință a bombei 
atomice muncitoreşti-ţărăneşti. Asta ne-ar mai lipsi, un viitor Bucureşti din 
bloace! Că grija Berlinului nu o duc eu: acest oraș cult și exprimat deja îşi 
poate de-acum îngădui să dispară din Istorie, nu același lucru putându-se 

spune despre municipiul tău natal, Dora, până fie Vojdiul de azi, fie alţii de 
mâine nu realizează, cu poporul şi pentru popor, o capodoperă de 
arhitectură record, de care să nu ne ruşinăm să ne fotografiem cu familia 
sau cu cei mai buni prieteni luând-o ca fundal fantastic! 

Pasărea se opri mirată din ciripit. Pe jos, stropi de îngheţată bej . 

De până unde-l însoţise Dora, până aproape de unde va fi ieşire de 
metrou la statuia Eroilor Sanitari, de voia să fure Jenică Noveanu de pe 
monument figurina cu Regina Maria, anticipând tăria republicanismului 
sădit la noi de Vîşinski, Petrică Groza şi Gheorghiu-Dej, superdotatul 
nostru romancier Grigore Căinaru parcă vedea pe dreapta, dincolo de o 
biserică a Sfântului Elefterie, o Lubiankă albă, pură, splendid zigurată pe 
cerul dimineții tot mai purpuriu, iar pe stânga, cam înspre clădirea sacră a 
periculoasei pentru tot felul de revoluționari Prefectură a Poliţiei Capitalei, 
1 se dezvăluia o structură cilindrică şi sticloasă, care depășea imobilele din 
jur cam cât Hotelul Intercontinental surclasează Teatrul Naţional, sau 
Unchiul Stiopa Miliţianul pe pruncul lisus în zeghe... 

— Ce sens au toate acestea? îngăimă Grig, așteptând să vină la 
întâlnire în părculețul de lângă Arhivele Statului, pe cumnatul Gary, ce 
Mişu Focşăneanu fiind cu treburi la Moscova, la Casa Verde a lui Stalin, 
îşi făcuse ultima noapte de dragoste, întâia de Război Sfânt, cu duioasa în 
aşa situație Elviră. Cum de mai este posibilă atâta poezie citadină în ziua 
de azi?... Oh, Doamne, asta vrei să-mi spui? Că efemerul, hm, atinge nu 
numai frunza cea pribeagă, ci şi ditamai megalopolisul? Ehei, Gary, Gary, 
cu ingineria voastră, atâta lirism încât, din cauza măreției tuciurii a ruinelor, 
nu mai vezi orășenii carbonizaţi la înaltele temperaturi dezvoltate prin 
arderea fulgerătoare a seducătorului alchimic fosfor! Aici şi este marele 
filon al poeziei secolului XX, că oraşele, care par mai solide ca o pădure 
de stejari seculari, pot fi rase cu uşurinţă din geografie şi să faci în locul lor 
lacuri de acumulare, dovedind ce? Superioritatea maimuţelor tale!... 

Zadarnic ghersuia pasărea ceea seculară, o cobe, dar nici nu era de 
înțeles, căci nici marele hermeneut Atanasie Damian, în final de secol şi 
mileniu, nu înțelegea finalitatea acelui parcă picat din ceruri sediu de 
bancă, dinaintea căruia parcă încremenea în extază, speriindu-și ucenicii, 
cu care, după ce vizita Tezaurul cam golit din efemerul Muzeul de Istorie 
din fosta Poştă Centrală, ce va fi închis cu cap în acel 2002, să stea în 
reparaţii de Centenarul Marii Uniri 2018 şi de al Trianonului 2020, poșta 
cea mai frumoasă din Europa, simbol al deschiderii spre relații 
necenzurate cu Lumea ale României Regale, bietul teolog senescent 
mergea să se roage de zile bune la o sfântă biserică unde auzise că 
pretaseră, la o televiziune, vrăji, nişte soții şi fuce de zlătari bărboși, clasici, 
buzele sale pale, scorojite, fistulate, murmurând în neştire că da' cum este 
posibil, când noi pensionarii abia de ne mai târâm, ai lu' Iliescu să înalțe 
monstruozitatea asta de Hong Kong, în capul balcanicului bazar Lipscani, 

iar opoziția să o finanţeze? Și mă refer doar la blasfemia acestei risipe, cât 
încă nu avem bibliotecă BCU pentru voi studenţii, ci nu vor bişniţarii 
bursieri să vă lase vouă nici biblioteca de stat BCS, n-avem deocamdată 
nici măcar Muzeu de Artă neciuruit, iară a trimite mitocănimea din capul 
Tăru să aclame pe vreun tenor celebru la Ateneu nu face o viaţă culturală, 
după cum nici traducțiile importatorilor de carte nu fac o Literatură, 
singure-singurele! Cât despre ce s-au ales de miile de miliarde, care 
cărămidă peste cărămidă de bancnote de-o sută umpleau de jos şi până la 
cer acest siloz cilindric, cutie de mască de gaze albastră ca aerul, mi-e o 
frică să-ntreb mai cumplită decât odinioară-ncadram cu maiorul doctor 
Lecca pe domnul căpitan lancu Noveanu, în timp ce escadronul nostru 
elibera de sub bolşevicul jug populaţiile de litoral ale Mării de Azov, pe 
ruta Melitopol, Berdiansk, Mariupol, Taganrog, Rostov-pe-Don, Poltavka, 
Jeisk, Peninsula Dolgaia, Tasenskaia, Primorsko Ahtarski, Slavianskaia, 
Temriuk, Peninsula Taman, Kerci! 

— Vai vouă, arghirofililor, li se arătă atunci Dora Glagoveanu- 
Căinaru, serafică, spiritualizată până la o transparenţă verzuie ca de foiţă 
micronică din aur pur, vai de voi, cărturari amărâţi, şi mai bătrâni, şi mai 
tineri moştenitori ai gloriei apuse! Apuse pentru totdeauna, odată cu 
Apusul, cum spunea Marius Ghizdavu. Vai, de o mie de ori vai şi-amar, că 
sufletul vostru e în dihonie cu duhul, neputând concila participarea lui 
Socrate al vostru, maiorul teolog Atanasie Damian, la încrâncenata 
Cruciadă anti-Bolşevică, salvând Occidentul de la epurarea zestrei prin 
marşul lui Stalin până la Atlantic, nu doar pân' la Elba, şi participarea lui 
Platonel al vostru, tânărul şi carismaticul domn Alin Vişan, la ideea că 
potlogarii din capul Ţării, dacă s-au înţeles a se acoperi unii pe alții şi a se 
certa doar la tâlcşouri, atunci, în afara fricii de Dumnezeu, că fac cruci 
mari, alta n-ar avea a le face părul măciucă decât re-marxizarea 
intelectualității noastre, în perspectiva de a aştepta la pândă să preia 
puterea la o explozie socială ce ar trebui să se producă, odată cu un — mană 
cerească mediatică — devastator CUTREMUUR, în anul plurijubiliar 2007! 

— O zei! comentă Kobea de pe clădirea franţuzească a CEC-ului ălui 
mare, scăpând din ciocul galben o obligațiune de stat, pe care vântul 
municipal o mătură spre policlinica Ministerului de Interne. Mare este 
puterea voastră de trebuie, o cere imperios Necesitatea, ca ultima 
intelighenție liberă să combată marxismul cu sabia creștină a Voievozilor 
Români, iar prima generaţie eliberată, să-l îmbrăţişeze, tot pe acest totalitar 
seminazist marxism, din disperarea că dacă toate haitele politice sunt 
emanaţii ale aceluiași fesenism, atuncea rotativa parlamentară şi 
guvernamentală nu mai are sens democratic, care poate fi adus doar de un 
Grup de Reacţie Rapidă Pur, condus de călușarul Alin Vişan, cu bâta — o, 
acest neruşinat european sens democratic al rotativei!... 

— Vai vouă, bătrâni şi tineri cu aplecare spre urgisirea mitului 

educaţiei patriotice, pe motiv că v-aţi săturat de mituri şi de mituire pe acest 
meleag, apreciind că actualmente doar străinul are milă de noi şi duşmanul 
e mai degrabă intern decât extern, chit că poartă cravată cu tricolor! 

Păi, dacă şi Grigri al meu ar fi dezarmat dinaintea panglicarilor, 
prevaricatorilor, corupților şi tâlharilor, adică, operațional, măsurabil, care 
unde ritmul unuia de îmbogăţire este mult superior față de al românului 
dintre vitrine... oare ar mai fi scris el 1681 pagini din romanul romantic al 
Reginei Maria? 

— Păi dar! exclamă țărăneşte în derâdere Koba şi își întinse trosnind 
aripile-n sus, bâţâind din mijloc ca un ţăran sfătos ce-şi reaşază brăcinarul 
în conformitate cu normele portului popular civilizat. Păi, de la țărănime şi 
tinerii ei şomeri de discotecă chiar așteaptă alde Oreste Bogza să vină 
Mântuirea României pe o cale creştin-naţională, vechile excese 
combătându-se printr-o transfuzie de gândire lucidă, materialist-dialectică 
şi materialist-istorică, un concentrat de tot ce a gândit progresist omenirea, 
de la tragerea din australopitec până la analiştii contemporani euroatlantici 
de nord şi drujba feministă a Crucii Holodomorului. 

— Păi! făcu şi Dora, dar nu mai era fetişcana cu ochi verzi şi nas cârn 
ce spăla rufe la izvoarele Colentinei, ci o Văduvă ca de război numai că 
avându-și omul mort nu în 1941-1945, cum ar fi fost firesc, ci abia prin 
1956. Aia e! hohoti ea de-atâta scepticism. Să nu dea Şeriful Alin Vișan, 
ca deobicei, lovitura de berbece cu... piepturile tinere, ca cel parcă epilat al 
lui Tristan Băluţeanu, pentru ca la birouri să se aşeze tot voievodul 
republican Zahei Avăcăressi! la vedeţi voi! la orientați-vă! Fiţi creștini 
adevărați şi luați în serios că rătăcirea asta pe pământ transfigurant, 
Damiane, nu-i decât un fel de tranziţie spre destinaţia de beatitudine 
căzătoare ca damnarea, cum o păţi, cu soția, Noveanu... 

— Fiecare după cum apucă sau cum se orientează, taică! 

— Da, dar asta n-ar trebui să vă împiedice a rezolva integrama, 
enigma acestei bănci, a cărei geometrie artistică voi viii o percepeţi ca 
figurând un fișic de monede inoxidabile de-o sută lei, cu care întreg, abia 
dacă, la 10 decembrie 1999, sub PNT-Borviz, PNL-Parizer şi FSN-Zeamă- 
de-varză, şi-ar putea cumpăra de la cuptor turcesc vreo cerşetoare tânără 
Barlach — o albă pâinică, moale şi călduță, a-pet-isantă, care s-ar dovedi 
sfărâmicioasă şi cu interfaţă nietprietenoasă în caz că n-ar fi îmbucată 
instantaneu! 

— Eu nu ştiu pentru cine lucrează holograma asta! ieşi indignat din 
formație Alin Vișan, scrâşnind din dinții ca de armăsar. Ca şerif al 
poporaţiei, constat însă că manipulează ordinar Gloata, prin trecerea sub 
capacul tăcerii a caracterului nenaţional-unitar al româno-maghiarului 
guvern ce simulează o criză doar pentru a evita convulsiunile populare, 
legate de aniversarea a zece ani de la împuşcarea lui Ceauşescu, manevră 
ordinară, tertip bătrânesc, care nu face însă decât să agraveze situaţia şi să 

o perpelească pentru o explozie cu atât mai spectaculoasă, la 2007, anul cel 
mai aniversar al începutului de mileniu, când tinerii noi politicieni au în 
vedere măsuri chirurgicale până la rădăcina marxistă a proprietăţii, ca să 
curățăm acest însorit meleag european de toată sida trecutului!... 


La plăcuta agresivitate ce-i arăta liderul informal dar format al 
tinerilor noi politicieni de pe splaiurile oglinzii de apă brusc stătătoare a 
Dâmboviţei, Dora bătu în retragere, cu paşi grațioşi ca ai Nataşei Rostova 
la 16 ani, la bal, tăind pe lângă o cinematecă frecventată, sub Cea, de 
intelectuali doimaiști, oripilatori ai sufletelor sănătoase, colerice, de origine 
proletariană, depăşite în general de situaţie, neînţelegătoare inginereşte că, 
în absolut, gravităţile semnalate de ei n-au nicio greutate, şi sări sprintenă 
pârleazul celor grădini deţinute de Glagoveni de secole și lucrate de ai lui 
Vişan, care acum voia să naţionalizeze el tot, să acumuleze capital roşu 
mascat nomenclaturist şi, ţuşti, să se manifeste ca mare întreprinzător 
capitalist, după o sângeroasă descătuşare a forţelor de producţie, ocupându- 
se cu a vinde mai scump o marfă mai ieftină şi cu a da şpagă funcţionarului 
public ca să-i reducă ăsta din cât trebuie să dea statului, atâta vreme cât 
guvernul nu e capabil să-l corupă el la Cinste şi Corectitudine, pe acest 
cinovnic foarte necesar cât chiar un oligarh puterii, fie ea rea sau mai puţin 
rea. 

— Eu cred, zâmbi salutând pe Damian şi pe învățăcei umbra lui 
Stalin, căzută pe CEC şi pe Bancorex, că o sintagmă precum contradicție 
antagonistă nu este potrivită caracterizării binomului conceptual ce leagă 
antonesciana Cruciadă Antibolşevică de vişăneasca Reacţie Rapidă, a cărei 
esenţă tactică este remarxizarea intelighenției de la vest de Prut şi est de 
Bega, în scopul ca să ştie şi vinovaţii de dezastrul Ţării pe cineva de frică, 
pe Imprevizibilul în stare să acţioneze mai degrabă pe baze populare de 
dreptate-dreptate, nu pe căile costisitoare şi bănuite de simpatii politice, ale 
justiției-nejustiției. 

Or, dacă vorbim de baze populare, măi, vorbim de baze leniniste! 

Pentru că dacă n-ar fi pe gustul dialectic al marelui Ilici tocmite, aşa 
baze, n-ar mai băga în nimeni frica, spaima şi groaza că, nefiind cu poporul 
muncitor, coruptul incompetent o s-ajungă-n lagărul de reeducare- 
exterminare, averea 1 se va deprivatiza, iar urmaşii lui, dacă nu şi rudele, 
vor avea mari necazuri în promovare pe acele funcţii în stat şi societate de 
unde te poţi învârti de toate cele necesare luxului, cum ar fi o nouă avere, 
imagine de expert specialist unicat în indiferent ce branşă, doctorat, Si Vi, 
precum şi o divizie de prieteni navetişti la Monaco şi în Cipru, inclusiv 

foşti detractori sau turnători! 

— Eu cred, bombăni batjocoritor lunga umbră a lui Hi, întinsă pe 
Calea Victoriei, de la bulevardul 6 Martie 1945 până aproape de o bancă 
pentru ixceingi de străini sub ceaușism, eu pot chiar să demonstrez că nu e 
nimic de capul acestui Alin Vişan, care în caz că va ajunge Sheriff să facă 
dreptate justă, se va izbi de greutăţi tocmai cu o plutocrație apărată de 
popor! 

— Şi eu am o presimţire sumbră, pâlpâi silueta lui Stalin, ca o flacără 
memorială, parcă într-o tentativă de a opri pe teologul ce se îndepărta cu 
tineretul prin mulțimea de consumatori, care inunda trotuarele la ora de 
maximă audienţă a vitrinelor Capitalei. Impresia mea este că aceste gloate, 
cu bani, fără bani, neștiutoare de Orsay şi Ermitaj, dar plimbându-se prin 
fața exponatelor sclipici doar cu speranţa că le va ajuta Dumnezeu la 
teleloterii de să le şi posede, numai cu mult geniu propagandistic mai pot 
fi amăgite să accepte, în numele unor idealuri supreme, deci egalitariste 
sau, exact contrariul, exclusivist-rasiste, revenirea la o gamă restrânsă de 
produse, de strictă necesitate şi strict raționalizate cartelate cu mare 
stricteţe... 

— Înţeleg că numai pentru prostime, așa, nu și pentru nomenclatură, 
chiar dacă, pentru imagine, se face paradă de pulovăraşe şi de hpsă de 
sacouri, care cu uşurinţă s-ar putea achiziționa la mâna a doua... 

— Sau de pe la prieteni, ori de la unele fundaţii de binefacere! N-are 
nicio importanţă! Problema, dragă Dolfi, e că acest Alin Vissarionovici, 
chiar luând puterea, radicalizând din vreme gloata pentru convulsiunile din 
2007, sau mult mai probabil, din anul cu adevărat aniversar 2017, nu îşi 
poate îngădui în acest foarte trecător, cât e prosperitate, moment de recul 
al forţelor progresiste, un program cu adevărat revoluţionar, în stare să-l 
ardă la mir pe duşmanul de clasă! Vişan vorbește de lagăre de reeducare 
prin muncă, de canale, de Bărăgan, nu de lectura silnică ghizdaviană, dar 
în același timp face cu ochiul că deţinuţii vor stahanovi 
pentru un supliment de arpacaș la o cale ferată, pentru tren de mare viteză, 
şi nu unul oarecare, spre dincolo de Bug, spre Ruropa mea până-n 
Kamceatka sau Birobidjan, ci ăla de Strasbourg şi Bruxelles! 

— Desigur, scrâşni Hi, lungindu-și umbra până-n bunkerul dintre 
librăria Humanitas şi biserica Kretzulescu, de unde şi ieșise, cu scobitoare 
între dinți, după ce răsfoise colecția periodicului Mirreilungen iiber die 
Judenfrage. Desigur, Herr Stalin, că via Basel, drumul ăsta de fier, cu staţie 
la Sonnenheim, la colonia de pictori şi sculptori, ceea ce este un indiciu 
solid privind amestecul fraților Ghizdavu în proiectata lovitură de stat din 
2007 sau 2017... Idealişti ca noi doi, nu mai poate făta Europa, vaca asta 
obosită, fesenistă. Nici genii manageriale, reunind fericit calitățile 
doctrinarului cu ale strategului şi totuşi neexploatând el, în scop de 
înavuţire absolută a familiei, această combinaţie rarisimă! 

— Măi Adi, menţinu Stalin un ton afectuos de parcă ar fi conversat în 
tandrul municipiu regal de odinioară, la Hanul lui Stavropol, mișcaţi estetic 
de horbota de piatră a paraclisului, măi băiete, de ce dracu ne-om fi bătut 
noi doi, mă, ca chiorii? 

— Marine, se auzi de la Carul cu Bere, glasul străpungător de rumoare 
al lui Codin, de un lucru sunt şi eu sigur cu tranziţia asta! Că problema 
berii s-a rezolvat definitiv în România socialistă postceaușistă. Iliescu ne- 
a dat o diversitate de ofertă ce nu se există şi, din această perspectivă 
analitică, aproape că merita să se facă şi o revoluţie în 1989, numai pentru 
atâtica lux! 

— Herr Stalin, lăsă Hitler privirea să-i cadă feciorelnic, după ani de 
răcoare şi de reflecţie matură, nici eu nu mai înțeleg de ce ne-am luptat noi 
cu atâta eroism de ambele părți! Un comentator care ar vrea să atragă 
aprobarea populară că le zice bine, s-ar exprima, poate, la fereastra unde 
doarme o pisică, că noi ne-am păruit ca două fetițe dulci din acest, ca un 
specialist în arhitectură o spun, profund totalitar Bucureşti, dotat cu 
monumentalitate de înecare a personalității cetățeanului în havuze, la 
momentul adevărului, care e măsurarea cu imensitatea faraonică a ce poate 
puterea centralizată, zeci de blocuri, macarale, ca să nu mai vorbesc de ceea 
ce voiam să facem şi noi germanii în coloniile naziste din răsărit, să avem 
un fond locativ al nostru, bazat pe verdeață naturală, pe când sclavii slavi 
sau asiatici să-i înghesuim în garsoniere şi apartamente de forma unor cutii 
de pantofi, din a căror stivuire să rezulte sute, mii de blocuri, a căror arătare 
la televizor să convingă muncitorul, țăranul și diplomectualul înlocuitor- 
de-intelectual, adică nechezol, că sacrificiile sale, foamea, frigul, n-au fost 
în zadar! 

— Dolfi Aloisovici, îşi conservă cu greu amabilitatea Fiihrerul 
sovieticilor, poate buncărul în care ați fost găzduit să nu fie pe placul unui 
rafinat austriac. Şi nu e aici o vină a fratelui Ceauşescu, e mai mult o 
problemă de alte interese în administrarea patrimoniului de protocol, atât 
Codin cât și Marin, de la masa de vizavi, putând să îţi confirme că regretatul 
lor VOjd ştia să primească fastuos un oaspete occidental şi să-i ofere pe 
străzi acel spectacol al adoraţiei de către gloate, la care nu e ființă umană 
să nu greşească amețindu-se de un orgoliu luciferic. 

În definitiv, gospodin Ghitler, cizmăria e o meserie tot atât de 
onorabilă ca diplomaţia, să zicem. Tati al meu, de exemplu, le avea cu 
calapoadele, mai trăsnindu-mă cu ele la chef, şi însuși partizanul 
cominternist cizmar losip Broz Tito, am informaţii că nu era doar un 
cârpaci, şi uite că ne-a înfruntat pe-amândoi, însă nu ştiu cât de productiv, 
deoarece o Iugoslavie aderată încă de prin 1948 la statul cominternist ca 
simplă, modestă şi primă republică sovietică mediteraneeană, şi-ar fi 
menţinut cu siguranţă unitatea, n-ar mai fi ajuns să tindă spre o mare unire 
cu Belarus şi cu Rusia în condițiile dezavantajoase de azi, ci dimpotrivă, s- 

ar fi prezentat la negocieri ca o fostă republică sovietică întregită 
considerabil, cu neviabila economic Albanie, cu nordul marxist al Greciei, 
de la muntele roşu Grammos la Salonic şi la graniţa turcă, precum și cu 
Regiunea Banat din Republica Populară Română, la cererea timişorenilor 
şi lugojenilor înşişi, exprimată prin numeroase telegrame adresate 
preşedintelui Gheorghe Gheorghiu-Dej cu rugămintea să intervină Ana 
Pauker la mine la Kremlin şi să mă influenţeze pozitiv să aprob această 
„rectificare teritorială“, cu aceeaşi solicitudine de care am dat dovadă 
sprijinind propunerea bolşevicilor români de a realiza, cu elitele României 
Regale, un Canal, oferind și tehnologie sovietică de ultimă oră, cea mai 
avansată din lume... Mda, le-am pus-o la dispoziție, deşi la vasta mea 
experiență managerială, de premier al comisarilor norodului, eu eram 
profund contrariat de două ciudăţenii ale muncii cu omul. 

— A aduce la distrofie şi apoi la groapa de gunoi a Istoriei specialiştii 
Regali, pregătiți pe bani grei, pe valută, la meditație cu profi de la 
universități apusene, mi se părea un lux nesăbuit pe care şi-l permiteau noii 
stăpâni roşii ai Neamului Românesc, fără vreo justificare politică, deoarece 
la o rebeliune, Raboce-Krestianskaia Krasnaia Armia, ce-a făcut la Berlin, 
Budapesta şi Praga, putea face şi-n orice gorodok din RPR, ca să nu mai 
vorbesc că reverberaţiile dezgustătoarei plăceri de a reprima, nomenclatura 
proprietară de meleag le va resimțţi în faza ei de maturitate, când ca orice 
elită, se va descompune revoluţionar precum o măciulie de păpădie, pentru 
a întemeia noi și noi partide criptomarxiste, consecința dezagreabilă a 
exceselor minereşti din 1990 fiind emigrarea unor cadre hotărâtoare, 
penuria de tehnocraţi, așa că a câştigat Ungaria Întrecerea Socialistă pentru 
integrarea euroatlantică! 

— Deoarece cadrele hotărăsc totul, inclusiv în realizarea sarcinilor de 
plan de integrare-n uie... lete, dom'le! E o legitate. 

— Din ce în ce mi-e mai milă de acest Neam Românesc, chiar dacă 
ne-a produs pagube respectabile în Basarabia, Bucovina, la Odessa, în 
Caucazul meu preaiubit, indirect la Stalingrad, Cotul Donului şi în Stepa 
Calmucă, precum şi în Crimea, pe care nici în 1944 nu voia s-o restituie, 
parcă presimţind că la Yalta democrațiile imperialiste vor accepta 
aranjamente militare din care să rezulte inevitabil bolșevizarea popoarelor 
de rase dispreţuite de Occident, aflate la Răsărit de 15* longitudine estică, 
adică de Cortina de Fier... Eheu, dragă Adiţule, Adiţule, mă Gheorghe, 1- 
am zis eu lui Dej, când a venit la mine-n pauză la Bolşoi, că dacă-i aprob 
să-şi nimicească specialiştii regali la Canal, două amețeli de la succese sau 
de la vodcă văd în planul vostru „Drum fără pulbere“. 

— Că de ce să-i nimiceşti, dacă oricum dominaţia nomenclaturii tale 
este asigurată prin prezenţa trupelor Krasnaia Armia şi prin construcția 
socialismului în Republica Populară Română, în condiții de totală 
încercuire de către ţări tot bolşevice, care niciuna nu i-ar fi dat ție ajutor 

legionar la o ridicolă răzvrătire contra mea ca a cominternistului Tito... 

-— lar a doua aiureală, gospodin Ghitler, venea de acolo că un canal 
Dunăre-Marea Neagră gândise şi Antonescu. ÎL va şi termina tovarășul Cea, 
în loc să investească în tehnologie, rău sfătuit cum că vreo doi spioni pot 
aduce ţării mai mult spor în toate decăt o juma de institut de cercetare, a 
cărui menire nici nu e alta decât să desluşească doar pe ce se bazează 
inovaţia furată imperialiştilor, care la ei pe Wall Street nu aduce decât 
intensificarea esplotării omului de către om. Da, vinovaţii responsabili de 
Dezastrul "Ţării au mătrășit cadrele de valoare nu numai din Educaţie şi 
Cultură, ci şi din Cercetare, uitând că Antonescu a putut concepe un Canal, 
iar Cea a reuşit unde a eşuat Dej, care şmecher a răspândit în gloată zvonul 
că inginerii sabotori îl proiectaseră terorist, încât dacă-l termina, atunci se 
vărsa Marea Neagră-n Dunăre, inundând Bărăganul până la Fundulea, sau 
chiar Buftea,  primejduindu-se buna aprovizionare cu produse 
agroalimentare a muncitorimii din Bucureşti şi din Oraşul Stalin. 
Altminteri, chestia nu părea suficient de faraonică, în orice caz era sub 
standardele unei investiţii la care s-a folosit forță de muncă sub formă de 
sclavi, gratuită. Din partea mea, mult mai sugestiv pentru ce poate 
marxismul în ochii occidentalului comunist carierist, dornic să dispună de 
toate fetele de la ferma Moara Roşia, ar fi fost de se adâncea Prutul deplin 
navigabil, ca Nistrul, dacă o lărgire-adâncire cât Niprul nu este cu putinţă 
chiar de la începuturile administrării marilor concentrări de oameni, de 
către elitele cap-de-mort bolşevice, dacă mă-nţelegi! 

— Nici nu pot să nu te înțeleg! 

— Generozitatea mea la o soldăţească supunere şi siluire a Naturii de 
către om, de către Omul Nou, era pe atunci foarte mare. Cum liderii evreilor 
sovietici tocmai îmi ceruseră să le dau lor pe de-a moaca multdisputata 
Crimee, unde românii au săvârşit atâtea acte de bravură, iar Marius 
Ghizdavu a proiectat şi amenajat cimitire, hm, reuşite, atât pentru ai lui cât 
şi pentru camarazii nazişti, cum să zic, mi s-a părut cam ex-centrică această 
proiectată Regiune Autonomă Sovietică, marea îngăduind o mai vagă 
țărmurire decât cum avusese vechea republică evreiască, înfiinţată în 
Birobidjan, spre Coasta Pacifică, nădăjduind noi leniniștii nişte investiții 
uriașe din naiva Americă, am impresia că sabotate de sioniști, şi tocmai 
pornisem campania antisemită din aceste motive, deci dacă Dej ar fi operat 
pe Prut, şi nu pe ruta Cernavodă, Saligny, Kilometrul 34, Poarta Albă, 
Coasta Galeș, Dorobanţu, Culmea, Ovidiu, Peninsula, Năvodari, Lacul 
Taşaul, Capul Midia, cine ştie, poate că l-aş fi ajutat şi cu sclavi evrei 
pentru unităţile sale cap-de-mort, să-i muncească, dar, repet, lucrarea nu mi 
s-a părut destul de grandioasă față de praxisul de grandoare faraonică 
permis de marxism. 

— Ştiu eu? făcu enigmatic spectrul Conducătorului german, cu 
mustața spumită de bere cu un hamei amintind vag de Miinchenul cunoscut 

telespectatorilor noştri din meciul cu Bayern, cu ochii injectați şi cu un fel 
de bale prelingându-i-se pe bărbie. Nu ştiu, Herr Stalin, zău că nu mai ştiu... 
Mă dusei deunăzi pe la Casa Poporului, mă uitai la unii ce ţineau o 
conferință naţională, a unuia din cele zece-cinșpe partide întreţinute de cei 
ce muncesc în locul „centrului vital“, care măcar îi reprezenta legitim. Mă 
holbam la ei cum se hitlerizau între coloanele alea de dau de rușine 
Acropulea, Renaşterea mă-sii şi chiar Vărsaiul ăla sifilitic de-a creat atâtea 
necazuri omenirii prin privarea nesăbuită a neamţului, la pace, de dreptul 
de a se alimenta cât de cât rațional cu cârnaţii lui! 

Mă uitam la ei cum, într-o pauză a dezbaterii strategiei partidului de 
să-şi bage ţara-n continent, cum se regăseau unii pe alţii, delegați de prin 
judeţe diametral opuse, poate se mai văzuseră la un revelion în Tunis sau 
la o vânătoare cu străini pe domeniile de partid şi de stat, cum exclamau de 
plăcerea revederii de li se lărgeau fălcuţele şi le tremurau burțile recente, 
cum nu mai puteau de bine, cum din coloanele templului alea solide să 
reziste şi la schimbări de relief parcă se scurgea în ei o energie paranormală 
de să-i transforme în supraoameni ce dau din mână să-i vadă părinții, 
cunoscuții, că uite au penetrat, au reuşit, sunt Acolo, în inima Megacasei, 
în măţăria maşinăriei de hitlerizat, din analele căreia, ieşind în rostogoluri 
negre, să nu mai vezi perdanţii, pietonii, transportați în comun, decât ca pe 
nişte câcaţi în ploaie de vară înmiresmată de Teiul Eminescian, pe care vor 
detractorii şi cine a stricat chimia și polimerii în ţară la noi, să-l taie pe 
motiv că vor aduce ei mirodenii din import, dar e doar chimicale nocive. 

— De! făcu Stalin. Uită-te şi tu la viermele ăsta de scoate la stop, pe 
geam, spre noi, un cap bilos la trup cilindric, botul însă şi-l are îmblănit de 
mai mare scârba, mi-e că, fac pariu chiar, dacă-l pun pe amărâtul de pe 
schele să-i potrivească niţel cravata tricoloră cu mâinile lui noduroase, de 
țăran trudit, ai să vezi că umple limuzina, ai să constați științific, că dă pe 
cur zeci de sandvișuri cu somon afumat, nedigerate, şi tiramisu ajuns lichid, 
în timp ce la electoratu-i pensionar, flămând, aproape că nu-i mai trebuie 
hârtie igienică! 

— Codine! mugi Marin, parcă presimţind că fermierul resimte o 
irepresibilă propensiune de a-i sări în ceafa lățită ca de chiabur a unui Ales, 
CUrlos şi ce-are-n merțane nomenclatura pluralistă emanată de fesenism. 
Băi labă, auzit-ai de-un viteaz, de-un şerif Alin Vişan, de semnează Trollu 
sau Alin Stressoi? 

— Da, dar nu dupe canale, ci chiar din gura lu' Sergiu Enache al 
Isadorei, care mi l-a dat în urmărire la Ziduri, dacă când se mai întruneşte 
tineret la moşie, la doctorul Cezar Bogza, de I-a adoptat pe vremuri bietul 
învăţător Frâncu, să-i spun în caz că observ dacă se dă mare acest Alin 
Vişan pe lângă Isadora, nepoata lui Marius Ghizdavu, stăpânul meu şi al 
tău, în scopul ca să, hâm, hâm, mă abţin aici-şa, lângă paraclisul Hanului 
Stavropoleos, care dovedeşte de ce mare nevoie de Credinţă era pe meleag, 

că un Intercontinental cu Capelă cum au şi transatlanticele, e de intervenit 
să fie, şi nu mă gândesc decât, pe pajiştea dinspre Teatru, la o bisericuță de 
lemn, din alea-n stil maramureşean de produce la comandă fermă ginerele 
Fătuţu al lui popa Tani, de trecu adineauri pe-acilea cu ucenicii, vorbindu- 
le de necesitatea reintroducerii Orgii în biserica ortodoxă, câteva sute de 
ani nereprezentând în sine o Datină și fiind o blasfemie ca astă invenție 
bizantină să ajungă monopolul papistăşimii! 

— Nu cred eu, scoase Marin șapca proletară cu pe ea stema unei firme 
mai tare-n pib ca ţara lui, ca să-şi scarpine suprafaţa lucie şi pronunţat 
cilindrică a cheliei sale de mecanic auto mai cult şi mai umblat cu Nuţa lui 
decât Codin cu Lina, și dacă n-ar fi Credinţa, eu nici argumente de natură 
rațională n-am, pentru a găsi, ca analist comentator la plăcerea berii 
reiterate pronunţându-mă, chichiță de suspiciune că alde Alin Vişan ar fi 
atât de redus mintal, ca tânăr șerif dintre Nou Politicieni, încât să se lase 
dominat de pasiunea unui organ neştiutor de carte și să iniţializeze o 
procedură de, cum te exprimi tu mai pe englezeşte şi mai sportiv către lina- 
ți Lină, acum mai cam bigotă-n contradans cu epoca de-a devenit act 
optzecist a fi ateu practicant, că hai, fă, să suspendăm tolcşăul din lipsă de 
cvorum, şi să facem nechezol cu lapte, adevărata problemă pe meleag 
nefiind nici demografică, nici ecologică, ci alternanța Foucault că, când 
umbra lui Stalin, când a lui Hi vin dinspre Cotroceni peste Casa 
Parlamentarului şi trec până spre Ministerul de... Interne şi, adaug eu, de 
Represiune, atingând într-un mod de neînțeles Bancorexul, cu Calea 
Victoriei corespunzătoare cu tot! 

— Neînţelegerea vine, se uită în zare Octavian Ghizdavu, de la Paul 
Goma. Din cauza opozantului mereu contra şi a cutremurului, nu s-a mai 
construit turnul Bancorexulului în 1977, peste cartea lui Grig, fiind 
exportat de Ceauşescu la Detroit, fiind înflorită mitic povestea și 
amplificată de Mircea Eliade, ieşind de aici Renaissance Center, unde 
blocul turn e flancat de patru băieți cu ochi albaştri. 

— Nu prea văz eu, stinse Kentul pe opincă Codin, cum ar putea tolera 
Europa o enclavă totalitară, tocmai în RSR, unde n-avem o trecere 
gorbaciovistă a nomenclaturii oligarhilor la construcția capitalismului, ci 
doar de o neagră, sângeroasă şi deplin tragică Revoluţie antitotalitară şi 
pro-occidentală! A fost ca şi cum poporul german ar fi reuşit să se lepede 
— prin mijloace proprii! — de alde Hi sau, moscoviţii, de alde Stalin, după 
ce semnalul insurecțional l-ar fi dat unul din orașele culturale orientate spre 
Vest: Odessa, Liovul sau Petrogradul! 

Cel puţin aşa le explică Marius Ghizdavu japonezilor şi sud- 
coreenilor, iar în ultimul timp chinezilor turiști, ce rumegând și filmând, îi 
vizitează, la Colonia de artiști Sonnenheim, Capela Timişorenilor... 

— Crezi tu, ca Dora Căinaru şi Aura Lecca, că anul revoluţionar 1989 
este sfârşitul Războiului Sfânt al românilor, purtat întâi împotriva 

Soiuzului, pentru Basarabia şi Bucovina, apoi împotriva Reichului, pentru 
Ardeal şi Balcic, gospodin Hitler? interogă subit Stalin pe prizonier, după 
ce se plictisi a se informa despre ce se cuvântă, când se întâlnește la o bere 
meritată, pe o masă de faianță, clasa muncitoare cu aliata ei țărănimea 
ascultându-și ursul din ele. 

— la taci! bătu din cizmuliţa de lac vienezul, ciulind semeţele-i urechi 
vOjdiene de parcă, mic autor, la opresiunea postumă a unor scriitori 
cinzecisto-cincisutişti, ajunşi datorită megainflaţiei cincimiliardiști, el ar fi 
încercat să reziste prin cultură, în fotoliu cu muzica celui de-al cincilea 
evanghelist, Bach, în Speranţa că Cerul, cerut prin rugăciune şi smerenie, 
ți se şi aprobă. 

— Fuhrerul Partidului Naţional-Socialist al Muncitorilor Germani are 
dreptate! trebui încă o dată să admită Stalin, regretând două prostii pe care 
le comisese, ca nedreptăţi, acestui mare omuleţ: mai întâi, că în noiembrie 
1940 i-l trimisese pe Molotov să facă mişto de vulnerabilitatea Berlinului 
la incursiunile RAF-ului, precipitând aşa dovada de vitalitate a Reichului 
din 1941 iunie 22, primită peste bot; iar a doua tâmpenie, inexplicabilă 
retrospectiv, era că prea se încrezuse în Recunoştinţa popoarelor 
occidentale dejugate şi socotise că normal ar fi fost ca ele să se simtă şi să 
răsplătească sacrificarea a mai bine de treizeci de milioane de suflete 
sovietice, şi anume în mod cominternist, adică prin aducerea bolşevicilor 
la putere măcar la Roma, Paris, Bonn şi Londra, treb'ușoară nerealizată 
decât foarte parțial, pe la câte--un algoritm de coaliție, bătaie de joc nu alta, 
încât la o analiză seacă de către experțiispeerahștu în războiul bine 
gestionat, reiese că politica de alianţe în adevăratul spirit leninist cerea ca 
Uniunea Sovietică, în 16 decembrie 1944, cu exact 45 de ani înainte de 
declanşarea la Timişoara a singurei revoluţii cu adevărat anticomuniste din 
secolul XX, de îndată ce Wehrmachtul ar fi început miraculoasa și 
imprevizibila sa Ofensivă din Ardeni, atunci, mutând pușca de pe un umăr 
pe altul, să i se alăture cu toată forța Armata şi Flota Roşie, azvârlindu-se 
astfel îndărăt, peste Atlantic, imperialismul american, debarcat de o 
jumătate de an în Normandia şi de vreun an în Italia, pentru a împila, 
descreştina mai bine ca marxist-leniniştii şi mondializa ireversibil pe 
europeni. 

— Dacă, dacă Dumnezeu, slobozi Stalin două lacrimi minuscule şi 
strânse-ntre dinți luleaua luând mâna de pe ea, mi-ar fi dat gând bun, 
combinaţia asta, să mă aliez cu cel slab contra celui tare, până dau 
imperialismul monopolist de stat yankeu afară de pe continent, şi abia pe 
urmă, mai pierzându-se-n lupte destui germani, să iau în liniște Berlinul şi 
să-mi mut acolo jumătate din Comintern, cealaltă jumătate pregătind-o 
pentru Asia, ah!... Atunci am fi fost un miliard de bolşevici la o sută de 
milioane de americani, pe un glob care n-avea ca-n 2000 şase miliarde de 
guri, ci doar 25 % din atât! Ehei, dacă Providența m-ar fi luminat așa, odată 

misia mea îndeplinită, la bătrâneţe m-aş fi călugărit şi aș fi scris poezii 
pacifiste şi de respect pentru părinți, pe care tineretul de la Atlantic la 
Pacific le-ar fi cântat şi dansat la întâmplările lui literar-artistice şi de 
suflet! 

— Taci, taci! se ruga Hitler, a cărui ureche vieneză descoperise în 
rumoarea megalopolisului armonie contrapunctată spațial angelicat. 

Bătrânul eseist Atanasie Damian îşi distribuise ucenicii de la Cartea 
Rusă până unde debuşează în Dâmbovița amenajată de Cea, inimoasă 
Calea Victoriei, la Piaţa Senatului sub blocul unde a locuit Gioconda. 

Care pe caldarâm, care pe la vitrine, care pe trepte, care pe la vreun 
etaj, care pe la catarge, cu toţii se cuprind într-un cor sumbru şi totuşi duios, 
de ai impresiunea că un maestru din Uniunea Compozitorilor evocă 
ilegalista băgată de comisarul Alecu Ghizdavu, cu şoimuleţ cu tot, la 
pârnaie, deoarece nu respecta simţul proprietății şi milita pentru nişte 
autonomii locale până la nimicirea Statului Regal Român, aşa simţea 
tovarășul Stalin, surâzând exact după standardele dejiste, deși nu înţelegea 
cuvintele, trecute din română-n franceză, în timp ce Fihrerul învins 
percepea c-ar fi vorba de înclinarea patologică a minoritarului pentru a 
implementa republică și destrămare unei țări din care-ar emigra oricând, 
dacă i s-ar oferi condiţii de câştig mai bune-n altă parte, numai că cele voci 
angelicate o deviară pe nemţește, cum se face şi-n Capela Timişorenilor de 
la Sonnenheim din Alsacia, deoarece revoluţia noastră antibolşevică, 
venind la vremea colindelor, Marius a ales, ca să impresioneze turistul atras 
de bucătăria şi vinoteca locului, un Colind al Orfanului de Război: 


Doamne, fii cu mine bun! 

Vine, vine Moş Crăciun! 

Toţi copiii-au jucărele, 

Eu mă uit cu jind la ele. 

Dar eu n-am 

şi n-am cui spune, Moş Crăciune! 


Tu le faci la toţi plăcere, 

Dar eu n-am şi n-am cui cere. 
Tata e mort în război, 

Mama-l tristă lângă noi. 

Şi eu n-am 

şi n-am cui spune, Moş Crăciune! 

Nu numai măiestritul aranjament coral, în care se prezenta acest trist 
colind de Crăciun, aduse lacrimi în ochii înfundaţi în grăsime ai asistenței, 
căci aflându-se de vipoii invitați, venise multă lume bună, bună de diribau 
după opinia lui Vişan, ci şi vocile ca de Vaticanul secolului lui Petru Rareș 
erau creatoare de emoție vulcanică şi predispunere la a comite Binele şi a 
invoca, întru aceasta, puterea cea Dumnezeiască, cu atât mai vârtos cu cât 
portavocile cele savant distribuite de la Cercul Militar până dincolo de 
Prefectura Poliţiei, făcură pe şest tranziţie, de la Colindul de Război Sfânt 
la Misererele lui Gregorio Allegri, ci Dora auzind printre cireşii înfloriți, 
din aproape-n aproape evlavios ceva-ceva, porni nebună înapoi peste 
zăplaz, şoptind Grig! Grig! Grig! până chiar se prefăcu ceva într-un Grig 
elegant şi cu cravată şahistă, urcând în Pobedă cu un teanc de-un arşin de 
cărți de reforma învățământului, oferite de Ucipedghiz, să le citească, 
având a ticlui o chemare corpului didactic rural, la consfătuirile pe 
Regiunea Banat, să aboneze elevii la Kolhozniie rebiata, precum și la 
Murrrzilka. 

— Domnilor! demară el tâlcşoul, în aplauzele record ale asistenţei 
încântate de invitaţii de senzaţie. Încep cu mulțumiri televiziunii de stat că 
ne-a permis utilizarea acestor imagini de la Sonnenheim din Capela 
Timişorenilor, înălţată de frații Ghizdavu ca pe un fel de catapultă ca să 
lobeze, peste propaganda ungurilor, cehoslovacilor şi polonezilor, gloria 
cum că nu doar ei în Est, ci și românii au înfruntat comunismul! Să 
evidențiem deci cu toții singularitatea noastră de a avea în sângeroasa 
rădicare din Decembrie 1989, o revanșă strălucită pentru eşecul, anticipat, 
de la Cotul Donului și din Stepa Calmucă, suferit în lupta dreaptă, a 
întregului popor, strâns unit în jurul Mareșalului Antonescu şi având ca ţel 
fundamental a ţine cât mai departe de Nistru, de fruntariile istorice ale 
spațiului nostru etnic, ciuma roşie, bolşevică, în anii €i de maximă 
virulență, mai dăunătoare statistic populațiilor de homosapi decât însăși 
ciuma brună, nazistă, a cărei prezentare în raport de 12:1 față de ailaltă, în 
educaţia tineretului occidental, se explică, fireşte, prin valenţele mai 
cinefile ale tehnologiilor de exterminare folosite, precum şi prin viciul că, 
dintr-un soi de nerăbdare, dealtfel definitorie pentru om, Teroarea SS s-a 
grăbit să se exercite încă din Europa Centrală, neabținându-se să-nceapă 
„acțiunile speciale“ abia după meridianul Katynului, ceea ce, având probă 
gropile comune cu ofiţerii polonezi, ar fi fost o certitudine că se operează 
exterminator simetric, ca şi-n cazul esesului sovietic, tot pe nişte cetăţeni 
de rase socotite subînţeles inferioare, inschengenibile! 

— Avem aici, surâse Învinsul, descheiat la jiletcelul modest în care 
se prezentase la tâlcşou, ca să zic aşa, o dublă premieră: prezentarea, şi în 
România, a unor imagini autentice de la Sonnenheim, pe care televiziunea 
de stat, deşi a trimis reporteriţă la discretul vipoi Marius, nu şi le-a dat încă 
pe post, aşezându-se astfel la remorca celor particulare, ceea ce nu se poate 

decide decât cu aprobări politice, iar al doilea eveniment este, desigur, 
acceptul meu de Învins și al tovarăşului Învingător de a apărea în direct, pe 
un spațiu rezervat fenomenelor paranormale şi horoscopice, nu unul al 
lămuririi faptelor impostorilor din capul Țări şi nici măcar cel al unor 
rememorări istorice şi medicale, curative ca injecţiile, ca să nu se mai 
repete curând greşelile trecutului, în uie şi-n Lume! 

— Am o mică precizare, interveni cu volubilitate Generalissimul, 
superelegant la tâlcşou doar pentru a ironiza falsa modestie a Rukavoditelui 
austriac, suportând costum şi cravată parcă dăruite de Churchill dintr-o 
vitrină de la Victoria and Albert Museum. Mă refer, hm, nu știu cum să vă 
spun, la faptul că această preomieceră ar putea trezi unele susceptibilităţi, 
ocazionând tentative de a se agita și câştiga capital electoral, sau civic, 
adică sponsorizări grase, în jurul acestei emisiuni de senzație, care nu e, la 
urma urmei, decât un fel de drept la replică! Așa să știți. Atât eu, cât şi 
confratele prezent, suntem de părere că Slobozenia, şi aş zice chiar mai 
mult, Curiozitatea, da, dorința de informare a Publicului, trebuie să fie 
simultan respectate... Dar nu ca la Radio Svoboda! (Râsete aprobatoare. 
Aplauze de la asistența decor viu din tribunele Studioului 4.) Măria sa 
Publicul este îndreptăţit la a trăi senzația impactului în direct cu persoane 
de succes, performante în meseria și destinul lor, fie şi unul de 
megaexterminatori-experți şiii, pe cât posibil, să ia chiar legătura interactiv 
cu ei, întărindu-se astfel convingerea că este vorba, cum observa prin 1941 
doctorul Liviu Lecca, tot de homosapienşi, de niște homosapi banali ca și 
ză Pa 

— Tocmai aici e chi-ia deconstrucției negocierii imaginii lui 
Eminescu! se trezi activistul Ambrozie Tichie, care beștelea pe la Titu Târg 
învăţătoarele că circulă molime, oftica, sculamentu', poliomierlita. El nu 
trebuie studiat ca geniu, ci ca om cu biografie ratată ca a lui Noica, era 
sifilitic, nebun, fuma, se băşea, era ca şi noi, deci va trebui să ne desemneze 
un arbitru străin alt Poet Naţional! 

— Este regretabil însă, îi luă vorba de sub mustață Grigore Căinaru, 
că nu am putut aduce în acest Studio 4 niciunul din marii călăi generaţi de 
Marxismul Asiatic, unde, fiind multe zăci de milioane de victime, îs şi şitre 
de senzație, ca şi proșente record de cât din populația propriei ţări au reușit 
polpotiştii să extermine. Maia samokritika! Mă voiu preocupa de un aşă 
iveniment mediatic exotic cu prilejul unei alte emisiuni, dar după serialul 
Războiul Sfânt! 

— E chiar obligatoriu! tuşi politicos şi interveni bărbatul în jiletcă 
demodată. Altfel, cei care ne privesc sau ne urmăresc în acest moment ar 
putea rămâne cu impresia reducționistă că totalitarismul este o invenţie și 
o practică strict euroatlantică, colonialistă! Or, e greşit să fim exclusivişti. 
Deci, să se aducă Vojzi nu doară din toată Asia, ci şi din Africa, unde 
destabilizarea creată de Comintern, fie prin localnici care au studiat ştiinţe 

moscovite la Universitatea de prietenie a popoarelor Patrice Lumumba, fie 
prin cubanezi desantați și alți bolşevici, evident că a creat destule imagini 
horror, care ar merita exploatate... 

— Important este, reveni domnul elegant în prim plan, ca cetăţeanul 
să se convingă că nu e chiar așa mare scofală să se ajungă unde vedem cu 
toţii că s-a ajuns. Mecanismul... e chiar comod de implementat, dai nişte 
semnături, aprobi. Dar învățând esențialul din spectacolul de la Niirnberg, 
unde s-au produs o groază de documente capturate, fiindcă n-au fost 
distruse din incurie, îţi faci azi procedură şi obicei din a curăța orwellian 
arhivele ori de câte ori se mai încheie câte o etapă a nimicirii dușmanului 
de clasă sau de rasă. Nimic mai simplu! Oricare dintre cei prezenţi, sau care 
ne mai urmăresc la această oră târzie, ar putea să îndeplinească astfel de 
sarcini, după ce se depăşeşte momentul relativ conflictual, că o analiză 
materialist istorică şi dialectică a situaţiei conduce rordeauna la soluţii 
finale radicale, motivate cu probe de întreaga gândire progresistă, de la 
tragerea omului din maimuţică până la tragerea din om a cyborgului 
contemporan... Eu personal trebuie să recunosc că am trăit prometheist 
ceasuri de ruminaţie cu îndoieli sfâşietoare, pentru că, la mine, imboldul de 
a urma Drumul lui Lenin, odată cu muncitorii şi ţăranii, era contrazis de 
prejudecăţi mistice creaționiste, legate de formarea profesională ca și 
creştin ortodox, resimțită de mine la seminar! Dar astăzi, când tineretul 
Galiției Mari se ia după al Galiei din Vest şi nu doar că nu se mai 
călugărește, ci lasă catedralele fără clienți, să-şi schimbe destinaţia în săli 
de expo, disco sau depo, parcă-mi creşte la loc inima de bucurie, cât o 
lopată mare, de diribau! 

— E mai complicat! zâmbi Învinsul ca un copil încurcat la radicali pe 
o tablă şcolară, stârnind expresii de simpatie părintească telespectatorilor. 
Precum preopinentul meu a avut o vocaţie faraonică de preot şi poet, 
aceasta din urmă în spiritul timpului abstractizând-o într-un sublim demers 
lingvistic, aşa şi eu mă trag din nomenclatura intelighenţiei austriece faine, 
prin aspirații şi talent fiind pictor şi arhitect vienez, ca nebunul de Marius 
Ghizdavu, cu care am avut o istorică întâlnire, la Berdicev, unde mi-a şi 
explicat de ce, în noaptea de unu spre doi iulie 1941, când amenințarea 
românească de la Prut asupra integrităţii teritoriale sovietice devenea 
efectivă, a refuzat să-i însoţească pe Mihai Focşăneanu, Stelian Dabija, 
Dumitru-lov Supeanu și Petrache Hulpe, la Kunţevo, în vederea unei 
întrevederi la Casa Verde cu domnul Stalin, ca să-i transmită ei patru, peste 
capul lui Antonescu, că Regatului Român i se rupe-n paişpe, adică îi e total 
indiferent cu care dintre cele două totalitarisme muncitorești se bate: dacă 
Eeeu îi pot returna Basarabia şi Bucovina, merge cu mine, dacă ăsta îi dă 
înapoi Ardealul şi Cadrilaterul, atunci întoarce armele şi merge doar cu EI! 

— Heeerrrr Hitler, interveni Grig, încurcându-şi microfonul în 
cravata şahistă cu pătrate şi căluţ, domnul Stalin, invitatul meu, este 

Domnul Stalin, nu e un „ăsta“ oarecare, un boseak!... Vă rog!... Repet: 
telespectatorii vă întreabă dacă știți, ca amic, de ce Marius Ghizdavu, 
arhitect și pictor al Capelei Timişorenilor de la Sonnenheim, s-a sustras 
întâlnirii cu Stalin, nicidecum ce-a transmis la vila cu bunker din Kunţevo 
acel comando, poate subiect al unei alte emisiuni! 

— Dar de unde ştiţi, îşi zbură c-un bobârnac un puf de pe sacou marele 
invitat sovietic, că acest bandit de pictor fotograf n-a avut, în acest 
îndelungat Război Sfânt, o întrevedere şi cu mine, similară celei acordate 
V6jdiului german, în 6 august 1941, la Berdicev, sus într-un tei cu o 
pupăză, dacă nu mă-nşel! 

— lată o dezvăluire senzaţională în direct, iubiţi spectatori şi 
telespectatori! explodă Grigore Căinaru, în timp ce fesenistele de pe 
rafturile studioului izbucniră în aplauze şi ovaţii, iar orchestra de pe 
podium scoase un fond muzical liniştitor de emoţii, ca un cântec de leagăn 
sau ca un trist colind de Crăciun, cu mulți orfani de război şi cu tovarăşe 
însărcinate să-i crească harnici comsomoliști, iubite telespectatorule. 

O bandă enormă, clipitoare alb, cu inscripția SENZAŢIONAL!!! 
porni să taie burtier micul ecran, în sens geografic invers hârtoapelor 
procesului extinderii NATO şi uie şi Schengen în Galiţia Mare. 

— Bine-bine, dar n-am declarat că această senzațională întâlnire s-a 
şi produs! zâmbi amuzat pe sub mustață și rămase cu o expresie enigmatică 
pe figură marele glumeţ, ceea ce atrase alte aplauze și ovaţii, precum și, 
iarăşi, fondul orchestral de tranchilizare bum-bum. 

— Domnilor invitaţi, își aspri Grig tonul, poate că în urma unei ploi 
de telefoane şi mesaje sosite în regie, cu vă reamintesc că tema dezbaterii 
noastre interactive, din această seară de excepție, sună aşa: Fragilitatea 
democraţiei noastre. Scurt pe doi! lar cauzele recente care ne-au sugerat-o 
sunt destule! 

Mai întâi, apariţia în patru sute cincizeci de exemplare, pe tarabe şi 
în două-trei librării, a cărții tânărului şi deja paradoxalului eseist, zis Sir, 
Sergiu Enache, intitulată, cu evidente conotaţii biblice şi de transhumanță, 
Refugii alpine, şi a cărei idee directoare susţine că, aşa cum la năvala 
popoarelor migratoare doar o părticică a populaţiei s-a putut retrage în 
munţi şi a supraviețuit acolo sus prin cultură, reîntemeind apoi mitic Ţările 
Române, tot aşa s-a reacționat și după anul 1989, când din vreo 25 de 
milioane de cetăţeni, lăsaţi moştenire de Ceauşescu noilor preşedinţi, nu s- 
au putut aburca, în anii Tranziţiei, la un standard de decenţă cât de cât 
european, şi omenesc, decât o anumită pondere cam mititică, vreun sfert de 
milion de aleși să fie mai şmecheri, al căror destin este ca, până în 2222, să 
coboare într-o zi de pe Muntele Opulenţei, unde merg la schi în Austria, şi 
să „descalece“, să reîntemeieze trei-patru Țări, ca să renască Neamul meu 
cel Românesc mai nobil şi mai ales decât oricând, hales între toate 
neamurile halese de Domnul să ţepuiască Lumea, adică mai şmecher şi mai 

cu tupeu decât fuse-n zbuciumata-i cronică umilă şi semi-bimilenară de 
până-n prezent! 

Mai remarc înfiinţarea ieri seara, conexă fragilității democraţiei, de 
către tânărul etnolog de cartier Alin Vişan, zis Şerifu, a noilor formațiuni 
naționale de... călușari, dotați deocamdată numai cu _ bâtele jocului 
tradițional, pe care-l practică în paralel cu furca, şi cu golful. Este vorba de 
un minunat ritual vindecător, eficient cum am văzut cu ochii mei, la 
Căinării Vechi, pe vremuri, ecoul alarmist al acestei inovaţii în contestaţia 
juvenilă  lăsându-mă  perplex.  Rejecţie totală, domnilor, urâtă, 
disproporționată! Din partea tuturor organizaţiilor, de orice obedienţă în 
spectrul politic RO sau extern, plus deja anunţate injurii şi procese de 
intenţii în presa de mâine dimineaţă! 

În fine, dacă ne va mai rămânea timp, vom aborda un ultim subiect 
de senzaţie, sugerat de sponsorul nostru Zaheris Avăcăressi, deci 
coincidenţa că două celebre ghicitoare-vrăjitoare, Buicka şi Volva, atestate 
ca paranormale de chiar Institutul de Cercetări Ştiinţifice al reputatului 
academician lon Codoi, pe care-l rog, dacă ne mai urmăreşte, să ne 
contacteze cu un telefon la redacție, deci ele spun acelaşi lucru ca experții 
noștri în horoscopie, reprezentanți prestigioși ai şcolii româneşti de 
exegeză nostradamică, cum că nepoţica lui Marius Ghizdavu, clavecinista 
Isadora Morgenstern de la Basel, dacă mai vine la sex în refugii alpine cu 
eseistul Sergiu Enache, nepotul înfiat al generalului Jan Enache, care a 
finanțat placa comemorativă ghizdaviană de la Atelierul din Strada 
Liliputanelor al lui Modigliani, atunci din atâta împerechere şi împreunare 
cică s-ar putea naşte un personaj ales, Ştefan-Mihai-lon Enache, care cu 
îndreptățire ar putea căpăta cândva, dar nu prea spre 2112, hm, hm, titlul 
de... Mântuitorul Neamului! 

Aș propune să începem dezbaterea cu această din urmă bizarerie! 

— Nu-i o bizarerie! observă îngândurat ca un fătălău la pârnaie 
Învinsul. În orice caz, nu este o aberaţie de calibrul a ce mi-aţi semnalat în 
pauza publicitară, că audiența emisiunii cu Noi nici n-a scăzut, nici n-a 
crescut față de serile şi nopțile obişnuite, când aveţi ca invitaţi infractori 
politici obişnuiţi, adică de o mare banalitate televizionară! 

— Nu eu îl invit şi nu-s toţi infractori! protestă moderatorul. 

— A prefera un concert cu fetiţe sexy mişcându-se atractiv, sau un 
meci, sau un film oscarizat, unei emisiuni cu unii ca Noi, izbucni în râs 
eliberatorul Europei de sub jugul fascist, ţine de ceea ce o gură mucalită a 
numit, printr-o sssin-sin-tagmă de efect, Banalitatea Răului! Gândindu-se, 
desigur, la însuşi Dracu, la troţkistul Scaraoțki, că ăsta e mereu printre noi! 

— Poate că în acest sens, gândi cu voce tare Grig, ginecologul filosof 
Cezar Bogza de la Ziduri, se întreabă în excelenta sa lucrare Repetabilitatea 
umană, ce mai fac, în chiar aceste momente, cei zece-douăzeci mari Hitleri 
sau Stalini, camuflaţi printre cei șase miliarde de contemporani, unii cam 

în plus, de pe această planetă tot mai neîncăpătoare... 

— Da-da-da, cu spaţiu vital limitat, şi în scădere vădită a resurselor! 

— Hâc, hâc, și cu mari spaţii între şmecheri şi fraieri! Exploatate. 

— Cum e, domnilor, se mai poate naşte azi un Mântuitor, un Duce, 
un V6jd, un Fiihrer, un Conducător, un Caudillo, un Cârmaci? 

— He, he, ăştia se nasc cu milioanele, Grişa! Ştii povestea cu ovulul 
şi spermatozoizii. Analogia e perfectă. Sunt milioane şi miliarde şi dau din 
codiţa demagogiei spre puterea totală... 

— Analogia e sugestivă populist, dar ca adevăr de drept al Naturii 
pretinde un amendament! Dumnezeu a făcut, în marea sa milă de 
conceptul de om, ca din zecile de miliarde de homunculi, adică cât întreaga 
omenire din istorie, să crape mai toată poolimea ignară pe drumul spre 
soarele ovular ales ca ţintă, iar după ce Unul, cel mai bun dintre cei răi, sau 
doar mai şmecher, penetrează ultima membrană, cu alte cuvinte ia puterea, 
e o regulă, nu mai există contestaţie, perdanţii se retrag, tac, toată lumea 
execută ordinele emanate de la Cancelaria Reichului, respectiv de la 
Cabinetul nr. Unu de la Kremlin, unde văd cu bucurie că după tranziția de 
la construcția comunismului la a capitalismului, stelele roşii de rubin rămân 
să lumineze cerul moscovit, iar mumia lui Lenin parcă așteaptă nu 
înhumarea, ci revenirea, parcă vertical, pe propriile picioare, a genialului 
său continuator, eliberatorul Occidentului de sub jugul fascist, tovarășul 
Iosif, tovarășul Iosif Vissarionovici Stalin!... Lui Stalin, Ură!... Hai cu toții: 
Ură! Ură! Ură!... Hai că merge!... Şi acum, mai cu viață, vă rog! Dar vă 
rooog! Vă rog frumos!... Așa! Stalin și poporul rus, libertate ne-a adus! 
Mai cu viaţă, fraților! Stalin şi poporul rus, libertate ne-a adus! Să se-audă 
de la Minsk până la Linz! 

— Mulţumesc tovarăşului Hitleraş, pentru această intempestivă 
manifestare de simpatie, pe care mi-o dăruieşte, exprimându-se ajutat de 
un public foarte cooperant, dar modestia mea, luciditatea mea de neînecat 
în alcool, mă obligă să resping atribuirea meritului de a fi... e-li-be-rat 
tocmai Austria, scăpată neutră, ca să nu mai vorbesc de ce e dincolo de 
Linz! Mulţumesc şi pentru aceste aplauze, dar aş vrea să revin la paradigma 
actuală a puterii, a concurenței pentru putere deplină! Concepţia mea 
materialistă mă sileşte să o resping total. Chiar cred că vă insultați 
Creatorul, atribuindu-i un mecanism de selecţie a cărui grilă are itemii 
calibrați pe capacitatea spermatozoidului de a înota şi de a se... strecura aşa 
în general. Eu îmi imaginez că promovarea providenţială a cadrelor în 
munci de răspundere e mult mai subtilă şi mai complicată!... Fără câteva 
verste de rafturi cu dosare, nu se poate să fii revoluţionar nici pe lumea 
cealaltă. 

— Da, Stăpâne, şi eu am impresia că e ceva în neregulă cu mutaţiile. 
Un asemenea Sistem Naţional de Evaluare nu testează perfect. Eu, de pildă, 
nu înţeleg cum, din exemplare de prăsilă perfecte, nu se inițializează o 

dragoste perfectă, urmată de o gestație perfectă, încât muma cap-de-mort 
perfectă să nască perfect doar băieţi cu ochi albaştri perfecţi! 

— Asta, fiul meu preaiubit, pentru că ciolovekul, extrăgându-și 
savanții mai mult din clasele imperfecte, exploatatoare, nu a ajuns la o 
stăpânire perfectă a Naturii! De aceea, dacă la ovul fecundarea e urmată, 
după anunţul la tv Am Învins, de un consens că Puterea s-a dat, fără chip 
de contestaţii, la oameni trebuie, invers, să ai tu grijă, ca autoritate tutelară, 
să faci inofensive diferitele categorii de rivali... Chemi idealiştii care mai 
mârâie, şi-i loveşti la mir. 

— Pauză publicitară! urlă din senin Grișa, înghiontit la timpane din 
regie. 

— Vrei să afli cu două'j de ani înainte destinul României? Vrei să ai 
un ghid ca să-ți orientezi viața, încât să-ți meargă mai bine cu banii şi 
familia ta să se bucure nu doar de huzur, opuleecenţă, ci şi de plăcerea de a 
vedea pe alții chinuindu-se cu mizeria înscrisă în ridurile lor jegoase? Vrei 
să fii totdeauna şmecher şi să nu cazi niciodată de fraier? Să dai tu țepe 
altora, nu să te ţepeşti? 

Atunci, tu-ţi horoscoapa mă-tii, că nu te-a fătat la minutul benefic, 
cumpără cartea de eseuri naționale Refugii alpine, a copilului-minune Sir 
Sergiu Enache, şi corectează-ți destinul după forma dorită de familia ta! 

— Vrei să nu se mai râză lumea şi dulăii stradali de copilașii tăi, că e 
amărâţi şi n-a mâncat pe săturate, tinere grăbit la-nsurat făr-a te gândi, când 
dai Țării soldaţi, dac-ai cu ce să-i ţii? Vrei să profiți de pachetului de legi 
care apără proprietățile dobândite după martirizarea de Crăciun a 
Împușcatului? Atunci, laşule, giugiuli-mi-ai bărzoiul, 'utu-ţi livretu' militar 
al lu' tac-tu, că nu te-a făcut mai bățos, pentru asalt în Viaţă, 
confecționează-ți o bâtă Spumotim tare cât să-ndoi ţeava tunului cu ea şi 
înscrie-te la prima casă de cultură, în Formațiunea de Căluşari creată de 
Instructorul Suprem, de şeriful Alin Vişan! 

— Domnule Hitler, domnule Stalin, stimaţi aplaudaci din studio, 
iubiţi telespectatori! În calitatea mea de moderator, recunosc că n-a reieşit, 
din atâta pălăvrăgeală şi contradictoriu, că deşi Isadora noastră poate naște 
în principiu orice, important e, pe plan regional, doar ce va scoate Sergiu 
Enache din puradel, în această Galiţie Mare! Nu, n-am reușit să reliefez 
această nuanţă, înscrisă în desfăşurătorul emisiunii de proprietarii acestui 
canal, şi ai mei personal, de sponsorul total, binefăcătorul Zahei 
Avăcăressi, către care cu adânci sentimente de respect și cea mai 
clocotitoare emulație de prodigios sentiment de recunoştinţă patriotică, 
revoluţionară, adresăm mulţumire, încât îmi fac samokritika și declar aci, 
solemn, în faţa cui ne tot urmăreşte, că Subsemnatul, Grişa Căinaru, scriitor 
proletcultist şi strigoi al trecutului, sunt de acord cu orice măsuri se vor lua 
împotriva mea, a soției mele Dora şi a fetelor mele — Veronica, Vera, 
căsătorită cu fizicianul Feoctist Ilici Silantiev, la Dubna, și Otilia, Otla, 

măritată și asta, la Toronto, cu un lingvist structuralist, Steven Dascaloft — 
„ iar acuma vreau să întreb tranşant pe domnii politologi din studio, ca 
specialişti, dacă ei sunt de acord cu paradigma la ce va fi cu noi, descrisă 
sub sintagma Refugii alpine! 

— Nici n-avem ce vorbi! Sir e nul politic. Fiindcă noi rasiştii 
străvedem, descifrăm desfășurătorul, că pe principii eugenice... atât de 
electorale, aş zice, n-are cum să fete aia un... Mântuitor doar fiindcă, prin 
sperma tatălui, vin gene de... torționar de la Herr Jan Enache și că prin ovul 
se bagă-n făt gene de artist vizual și de Homo solus de la Marius Ghizdavu, 
om cu operă, pretins naționalist! 

— Cu alte cuvinte, nu este deajuns să existe în societate o 
nemulțumire generală față de escrocii din capul Ţării, ca să apară din sex 
un preşedinte-mântuitor! Mai trebuie îndeplinite și alte cerințe tehnice, 
impuse de instanţele internaţionale care se ocupă cu Aderarea, iar una din 
aceste Vămi Cereşti, ca test şi strungă, aşa cum omul anului, profesorul 
Zahei Avăcăressi, nu se poate abține să nu observe într-un interviu recent, 
ne priveşte pe toți ca şi Corupţia, şi este cum a şi remarcat primul, am 
impresia că domnul Saie Buburuză, de la Institutul Naţional de Analize 
Sistemice, paradoxul român că această ţară-n agonie, anemiată de prea 
mulți paraziți incorigibili, nu şi-ar putea permite de la buget facilități de să 
întrețină o Curte Imperială şi un de-ăsta... un preşedinte-voievod! 

— Un preşedinte-voievod care să ne scutească de comicul 
constituțional cum că preşedintele, biruitor printr-un partid, e neutru doar 
cât ne cotrocenește şi cică se retrage din partidul ăla! râse arătând un dinte 
de aur Ion Codoi. 

— Nu, nu, nuuu! Grişa dragă, îl consolă oaspetele dominant, în 
parcarea Televiziunii, sărutându-l pe gură la despărțire, înţepându-l cu 
mustața afumată de tutunul totuşi balcanic, de prin Herţegovina. 
Principalul vinovat e chiar sponsorul Avăcăressi, din ce informaţii am 
primit. Eu și robul meu, să ştii că nu putem fi decât noi înșine. 
Inmanipulabili! Participarea noastră la producerea acestei emisiuni este 
datorată, ştii bine, tipsiei de sânge cald, ombilical, bogat în leucocite, pus 
pe reşou, sub firele de pe furnirul mesei rotunde, de către doamnele 
vrăjitoare Buicka şi Volva... Sânge încă neexpirat, fără de care nici tu n-ai 
fi pe-aici, ai fi la dracu, peste Atlantic, în vreo bibliotecă adevărată. După 
cum şi eu, cu prietenii mei cominternişti, ne-am fi dus pe la frații noştri 
Mao, Kim, Pol... lar robului meu, în amintirea oraşelor germane, Dresden, 
Berlin, Hamburg, Kânigsberg, Danzig, Breslau, câte-câte, nimicite pentru 
totdeauna, prin comparaţie cu albumele Ghizdavu, tatăl şi fiul, îi va fi 
plăcând şi lui a-și preumbla melancolia arhitectonică şi peisagistă pe la 
Bagdad, Saraievo, Belgrad, satele româneşti de pe Nistru, Groznîi... Pe 
urmă, incredibil, orașele ucrainene de estetică sovietică, cu blocuri 
comuniste amărâte distruse cu uşurinţă de rachetele lui Putin, ca să 

demitizeze pe cosmonauţii sovietici ăia pașnicii. Doar o umbră prelungă și 
neagră în lumina aurie sau argintie macabru a lunii... 

— Pe noi azi nu ne mai interesează, făcu şi lacheul o grimasă de ce-o 
naşte lIsadora, decât revenirea inevitabilă, în Lagărele noastre, la un 
totalitarism reformat, care să respecte cu sfinţenie drepturile omului şi să 
satisfacă mai bine decât plutocraţiile aspiraţiile legitime ale masselor şi 
filosofilor morali. 


— Este chiar un pariu între noi doi, în parohia căruia se va întâmpla 
minunea parturiției unui nou mântuitor! izbucni în râs Fihrerul marxist, şi 
ți-era parcă mai mare drag de el aşa-n costum de ginere miliardar, decât în 
austera tunică albă de generalissim, cu pete roşii de hemoglobină pe la 
epoleţi şi la vipuşti. Râsu' dracu', tovarăşi, fiind că, la o analiză leninistă a 
raporturilor dintre clase şi a gradului de radicalizare a gloatei, mai mare-i 
şansa Miracolului în partea lui de Europă Vest decât în a mea şi a lui Putin, 
deoarece factorul revoluționar decisiv în Lagărul fost al Socialismului și 
Păcii va fi remarxizarea intelectualităţii, din momentul în care ea va 
înțelege, pentru numele lui Dumnezeu, odată! Ce? Legitatea că olgarhii 
norocoşi din capul ţărilor cândva angajate pe calea comunistă a altoirii şi 
înfloririi personalității umane, nu pe a unei îndobitociri de gloabă ca-n 
lumea capitalului, doar se îndoapă azi, beau şi regulează într-o veselie, se 
miră ȘI ei cei-a găsit! Adică acești înlocuitori de capitaliști nu au 
deocamdată interese de mare putere, şi nici de corolarul emergenței, anume 
lozinca ceea că Educaţia Aufklărungul e Prioritate Naţională! Dimpotrivă, 
idealul acarienilor e a păstra un electorat cretinizat sau imbecil „de la 
celulă“ şi o mișcare civică de idioţi utili, frustrată până la paralizie... Cică 
cercetare — muci, mai ieftin fiind spionajul ceaușist — sau cică cultură, kkt, 
câtă vreme nu-i poţi împărți pe ciolovecii celebri după algoritm, care cum 
unde la ce partid să-i fie remorcă electorală! Dar va răsări el soarele 
marxist-leninist şi pe ulița noastră, cea cu carosabilul veşnic în pioneze! 

— Asta e cel mai greu de înţeles, Koba! izbucni pentru prima oară 
Dolfi într-un hohot de râs cristalin, ca de copilaş ce încă nu ştie de marele 
prag psihologic trăit de umanitate în secolul XX, că se pot folosi tehnologii 
sofisticate pentru a aneantiza prisosul (?) de populaţie neconvenabilă (sic!), 
al unui anumit teritoriu, singura regulă de observat fiind a construi, în 
prealabilul unui creier ideolog, documentaţia Justificatoare că acest prisos 
e chiar prisos și că în prisos trebuie ales pe niște criterii dure cine scapă, 


după ştergerea tuturor probelor. 
— Invăţaţi, învăţaţi, învăţaţi de la Lenin! 

— Asta e marea iluzie, Koba! pufni el mai rezervat, precum șeful din 
ministerul de dă manuale la copii, după ce a explicat reporterei, s-audă și 
boul ăla din fund de predă la poale de codru verde, că obiectul muncii lui 
este elevul şi că nu cu greva va convinge pe gărgăunii din capu” Țării să-şi 
respecte propriile legi şi să dea 2% din pib la EduCultură, mai bine să te 
gândeşti, Frâncule, francofonule obsolescent, bătrân nebun, că te mai faci 
prof şi din vocaţie, voluntar din idealism intelectual, nu doar pentru bani, 
prestigiu social, sex, şpagă, fraudă şi avantaje! 

— lar de dat, bombăni Cepeca a lui unchiu' Jan, s-au mai dat căcălău 
bani la şcoli de la guvern şi au fost rău gestionaţi, n-a crescut calitatea! 
Deci ca la bănci, s-au şterpelit cu acte în regulă bănişorii copiilor, fiind de 
prisos a mai repeta că la intelectuali, avem noi adevărata corupție! 
Explodez. Nu vei contrui un autoritarism cumsecade dacă nu înveți părinții 
să se ia cu biciul de cărturarii corupți, să se întrebe dacă nişte jeguri de 
profi, care nu cumpără într-un an nicio carte scumpă, de import, mai pot fi 
ei niște formatori rafinaţi ai copiilor bogaţilor! 

— Băăă, care zvastica mă-tii de învățătoreasă tâmpită ai printat pe dos 
Secera şi Ciocanul ca o vacă încălţată, să taie şi să ciocănească spre Est, în 
loc de Vest? se scăpă inspectorul cultural Grig, electrizat cât privise la 
teveu cum autorii de celebre genocide tăifăsuiau paşnic, cu aerul că priviţi- 
ne, nu mușcăm, nu e mare deosebire între invitaţii emisiunii din această 
seară, cei de ieri sau ăia de mâine. Păi, dacă punem stema invers, băi 
tâmpiţilor, e ca şi cum am învinui Basarabia, nu Ungaria, de stagnarea 
României, care de fapt nici nu e stagnare, ci vremelnică deplasare în 
Exterior a motoarelor Reformei. Binecuvântat fie mecanismul ehberării cu 
țârâita, tranşă cu tranșă a Ajutoarelor, doar în măsura în care se iau măsuri 
de natură capitalistă, situație mai umilitoare decât aceea a tributului ce-l 
plăteam în vechime Sultanului, şi asta, pentru că în mod evident, numai 
naivii mai intră în politică în România cu idealul de a face acte pentru 
popor, de bravură, de eroism, ca generaţia mea în Războiul Sfânt. Intri în 
nomenclatura unui partid, îți dă un ciolan, rezolvi înconjurat de o armată 
de consilieri obligațiile de serviciu, iar în rest, te ocupi de-ale familiei, să 
trăiască decent ca... nişte nababi occidentali, având în plus plăcerea de a-şi 
vedea semenii de aceeaşi limbă, şi care ţin la fotbal cu aceeași națională, 
târându-se în cea mai îngălată cocină, de la un timp atât de dezolantă că 
până şi preşedintelui Ţării mai drag îi e în străinătate, pe la Monaco, sau în 
refugiile alpine, decât să-şi mai privească în ochi alegătorii proprii, inclusiv 
mâncătorii de lebede... 

— E adevărat, domnule Căinaru, c-am pierdut şi Războiul, şi Pacea, 
dar e o satisfacție de politician ales să mă ştiu văzut la televizor nu numai 
de simpatizanţii mei, ci şi de tata, ah ah-ah, tata, care o fost cel mai chipeş 
bărbat al Austriei natale, unde socoteşte confratele Stalin c-ar trebui să ne 
aşternem azi umbrele la pândă, ca două pete de petrol pe Dunărea albastră... 

E iarăşi lucru mare că țărişoara asta a mea a furnizat secolului XX două 
formule de supraom perfecte, întâi Eu, ca unul pornit să facă Binele cu 
ajutorul muncitorilor conştienţi de sângele lor, şi apoi megastarul Arnold 
Schwarzenegger, numai mușchi pentru roluri în care Binele e săvârşit prin 
acțiune inteligentă individuală, ceea ce presupune o bună pregătire fizică, 
alimentaţie chinezească, precum şi educație tehnică și eroică... 

— Pe care neutra Austrie, râse răutăcios Stalin, n-a fost capabilă să i- 
o dea talentatului culturist. A trebuit să intervină americanii! Să facă ei un 
prăpădit de Superman dintr-o fizionomie născută să recite Maiakovski din 
Îndrumătorul Cultural, sau chiar să joace rolul tribunului Maiakovski 
înfruntând furtuni! 

— Mă bucur, prietene, râse Hi cu clinchet de clavir, că n-ai văzut în 
californian un prototip de om-SS, ci un propagandist PCUS! Canonul întru 
Homo sapiens totenkopf, cum bine a observat doctorul Liviu Lecca, era al 
unui dolihocefal, cu fragil melancolică frunte mare. O stârpitură cam ca 
Goebbels al meu!!! Cruzimea acestui Om Nou era în faptă doar în mică 
măsură cruzime austriacă, deşi nici el n-ar fi primit în Schengen nişte 
balcanici infecți. Ea consta în capacitatea tehnocrată de a-și înfrânge 
prejudecățile, inclusiv cele creștine, şi a lua decizii conștient de a fi cel mai 
bun şi, deci, obligat să-şi extermine pragmatic adversarii, care niciodată nu 
s-ar împăca în sinea lor că există pe lume o elită profesionistă de un anumit 
sânge și de un viitor luminos, meritat, anticipat de Nostradamus și de toți 
profeţii ne-evrei care au prorocit vreodată! 

— Îmi place acum Austria ta, zâmbi a râde şi Fiihrerul Cominternului. 
O iube'c pentru că are două avantaje să încerce un nou totalitarism: în ce 
priveşte vina austriecilor pentru criminalul război antisovietic, s-a reuşit, 
ca şi în cazul României, obținerea unui statut de ţară ocupată de Reich, de 
o nevinovăție rară, iar în privința suferințelor pricinuite de bombardamente, 
ele au fost... suportabile, spre deosebire de oraşele culturale germane. 
Viena n-a fost îngropată-n propriile dejecţii, pentru totdeauna, ca Berlinul, 
nici Salzburgul lui Karajan n-a avut soarta Dresdei, transformarea în 
simplu loc geografic. A! reconstituiri, da, cum ai da o bombă cu hidrogen 
în piramida lui Keops şi ai arăta-o turiștilor apoi p-aia kitsch de la 
norocosul Las Vegas! 

— Avem un telespectator pe fir! se luminară bilele verzi de sub 
sprâncenele roşii ca arama ale moderatorului fost scriitor sau cronicar de 
Război Sfânt. 

— Aş ruga pe distinşii dumneavoastră invitați să comenteze 
paradoxul descoperit recent, că savantul Nicolae Iorga trebuia împuşcat 
mult mai devreme, cu câţiva ani înainte de a se implica în arestarea 
Căpitanului, existând azi suficiente dovezi de subminare a intereselor 
Neamului Românesc, într-un articol al lui, unde ia la mişto intelectualist 
realizările fotbaliştilor noştri de seamă în meciuri jucate împotriva 

neprieteniilor noştri din Balcani! 

— Opera lui lorga e vastă. 1200 de cărți şi 25 000 de articole de 
pescuit luminători ai poporului. N-o să stau eu acuma, în bibliotecile 
noastre ciuruite, să verific unde persiflează el astfel de succesuri. Dar cine 
face această afirmaţie, că trebuia împușcat mai devreme, şi în ce context? 
se întunecă de tot Grişa, întărind în convingeri comuniste fata care citise, 
în biografia neoficială, ipoteze despre asasinarea lui proprie, 31 octombrie 
1956, pe motocicleta 1] cu ataş. 

— Șeriful Alin Vişan! răspunse vocea parcă supărată de ceva. lar 
contextul e când cere el ca stadionul Steaua să se intituleze „Nicolae 
Ceauşescu“, deoarece în timpul celui de-al treilea mandat prezidenţial al 
Regretatului s-a obținut cea mai mare performanţă a fotbalului nostru, 
Cupa Campionilor Europeni, iar elicopterul cu coletele cuplului 
prezidențial a aterizat fund depozitate din seara de Crăciun 1989 până 
dimineaţa, încât ar trebui să înalțe microbiştii o bisericuță maramureşeană 
de lemn, ca să se roage azi pentru calificările Naţionalei! 

— Iorga, sticliră ochii rubinii ai lui Hi, nu e ăla de se lua de noi că 
drumeţ în calea lupilor, chestii, daraveli, gargară?... Când a trebuit cu 
Mussolini să dăm Ardealul ungurilor şi Balcicul bulgarilor, că altfel 
amenința Horthy să-și satisfacă imediat revendicările?... Mda, istoricul 
Iorga, eu nu ştiu dacă trebuia împușcat sau nu, întrebaţi pe Himmler, că e 
mai informat în lichidări culturale, eu pot privi doar global, deci din punctul 
de vedere al unei istoriografii al cărei timp se măsoară hăt, în milenii, nu în 
mandate prezidențiale! Aşa că, despre Iorga, hm, din moment ce în 1893 la 
Berlin, a repetat eroarea lui Eminescu de a nu rămâne la 1873 în Occident, 
ca să se alăture unei mari culturi, valoroase, ci s-a-ntors la baştină, să 
slujească un popor fără trecut şi fără viitor, şi ingrat, eu ca radical zic că 
mai bine era dacă nu s-ar fi născut deloc! 

— Ceea ce este un fel de-a zice că putea fi căsăpit și altfel! tălmăci 
Stalin din solidaritate totalitară. Dacă l-aş fi capturat după 23 August 1944, 
când Regele Mihai a reuşit să impună, pentru România, nu victimă ca 
Austria, ci agresoare a sfântului aliat rus al anglo-americanilor, o imagine 
de ţară ocupată de Reich şi care, asemenea Franței, luptă contra 
cotropitorilor fasciști, dând totul pentru front, totul pentru victorie, eu l-aş 
fi exploatat pe acest lorga în gazetărie până la 9 Mai 1945, apoi nu l-aş mai 
fi ales deputat în 1946, ci i-aş fi dat seara o decorație de tinichea și, pe la 
trei noaptea, l-aş fi arestat, oferindu-i dilema rolleristă, că ori temniţa grea 
drept cavou definitiv, ori încadrare deplină-n adevărata ştiinţă a istoriei, 
scrisă la această poartă a creştinătăţii de muncitori și de țărani pentru uz 
intelectual, cu rezultatul reliefării desinestatorniciei celor două popoare 
slave dintre Dunăre și Nistru, valahii şi moldovenii, care uniţi cu haholii de 
până-n Nipru, nu doar cu sârbii sau bulgarii, ar putea constitui o Respublikă 
Sovietică Dacia deplin viabilă economic, în noua configuraţie europeană 

de după 1991! 

— Aha, ghici austriacul unde bate gruzinul, te referi la nemernicia 
românească a cărturarilor recenți, de a nu crea un curent unionist, 
recuperator al Basarabiei, ci dimpotrivă unul al îndoielilor subtile, rafinate, 
privind însăşi Marea Unire de la 1918, sintetizate de noul Iorga al 
Autoelitei, decorat extern și promovat insistent drept cel mai realizat 
intelectual umanist din Epoca Mooye! 

— Domnilor invitați permanenţi, îi potoli văduva veselă Dora, ca o 
educatoare a cărei vestimentaţie fusese creată de firma chişinăuiană 
Codrul, a strănepotului ei Nichita Căinaru și a soţiei lui moscovite Larisa 
Rîbalovna, vă reamintesc solemn că pe lângă speculaţii menite a menţine 
treaz interesul telespectatorilor dacă poate naşte sau nu Isadora noastră un 
Preşedinte-Mântuitor, scopul tâlcşoului din această seară e a lămuri doar 
două enigme contemporane, care fac din România un foarte bun material 
pentru proză de uz intern: apariția splendidului eseu Refugii alpine al 
domnului Sergiu Enache, respectiv înfiinţarea gărzilor naţionale Că/ușarii 
României de către şeriful Alin Vişan, tânăr politician căruia-i place a lăsa 
o anume ambiguitate sibilinică asupra adevăratului Program al tiraniei sale. 
Şi anume, nimeni nu ştie prea clar ce conţinut va avea Rânduiala cea nouă, 
pe care promite că o va instaura prin Voința Neamului, exprimată printr- 
un referendum clarificând definitiv statutul proprietăţii: 

— se vor confisca numai averile de prisos ale Clase: Politice de nivel 
republican, judeţean și comunal, deoarece rezultatele ei sunt mai slabe 
decât ale celei din Ungaria vecină, luată ca nivel de referinţă şi ca motivaţie 
că ar fi fost mai productiv să angajăm parlamentari, miniştri și alți 
demnitari din uie şi SUA, poate şi din zona tigrilor asiatici?... 

— sau se vor naţionaliza roate averile acumulate după 16 decembrie 
1989, ziua în care a început jaful înscenat de la Timişoara? Motivele 
invocate fiind imposibilitatea tehnică de a deosebi, cu precizie leninistă, 
între ce a prădat un om politic în mod direct, chiar acoperit cu acte, şi ce a 
sustras doar favorizându-şi fin, în paguba contribuabilului, finii, rudele şi 
tovarășii, nimeni neputând contesta că în capitalism la noi s-au comis mari 
abateri de la Codul Eticii şi Echităţii, încât a face dreptate a ajuns să fie, 
cam ca la Formula Unu, un arbitraj că să se întrerupă Cursa şi să revenim 
cu toții la start, de unde să pornim săraci cu şanse egale, cu safety-car-ul 
ŞI cu regula că regulile de Joc vor fi respectate de toți. 

Care este opinia dumneavoastră? Domnul Stalinică, primul?... Vă 


rog! 

— Teoria mea e, şi am oarecare expertiză, că cel ce decide rămâne 
poporul muncitor! El va bate cu pumnu-i bătătorit de ciocan, de seceră şi 
de condei, în masă, la cantină, şi va impune mai întâi etatizarea agonisitei 
păduchilor din capul Ţării, încă din prima zi a Revoluţiei, pentru că este o 
revoluţie ce propune tovarășul Vişan. ȘI fiind revoluţie, nu se poate fără 


524 


zdrobirea duşmanului de clasă, fără utilizarea toporului şi a parului. 
Nimeni nu înapoiază de bunăvoie popooorului vilele, maşinile sfidătoare, 
cu alarmă, cu boxe muzicale, amantele de lux, nici acţiunile majoritare, nici 
nenumăratele ciolănașe de prin diferite comitete şi comisii, nici mai ales 
conturile tot mai grase de la Banca Schlauberger a fraților Ghizdavu de la 
Basel, precum şi de la alte bănci exotice, ca să nu mai vorbesc de faptele 
cele rele ce se pot afla doar prin tortură dură, de către experți, cât a ascuns 
fiecare pe la mătuși, prin insule și pe la diferiți complici. Prin urmare, 
sticliră ochii de leopard bătrân ai Generalissimului, va exista reacțiune 
violentă şi atunci declarația Vişan cu terasamentul căii ferate de 
Strasbourg, lucrat cu politicieni în zeghe, trebuie luată în serios. Cât despre 
etatizarea aia mare, se poate implementa pe bază de loturi succesive: bagi 
la corupție doi-trei politicieni şi, reeducându-i la anchete, poţi asocia drept 
complici la trădarea ţării pe orice alți capitaliști vrei. lar la un moment 
mediatic favorabil, când televiziunile mondiale şi presa quality privesc în 
altă parte, spre vreun eveniment sportiv, monden sau cinematografic sau, 
ceea ce e cam același lucru, vreo catastrofă îngrozitoare, atunci dai o 
ordonanță de urgenţă, plus indicaţii la justiţie s-o declare constituțională, şi 
etatizezi, cum deja a şi propus tovarășul Vişan, fot ce prisosește 
îmbogățiților, faţă de cât a progresat, de la Revoluţia fesenistă-ncoace, 
românaşul mediu. Cât a strâns amărâtul ăsta generic, cu-atâtica să rămână 
şi politicianul, şi intelectualul, şi așa-zisul întreprinzător, care evident c-a 
dat şpagă pentru comenzi de stat! 

— Absolut de acord, tresări Hitleraş, după ce urmărise cu gura 
întredeschisă analiza marxistă, dovedind că-şi păstra intactă adoraţia pentru 
V6jdul ruşilor, grefată definitiv după atentatul din 20 iulie 1944, când a 
înțeles de ce-și omora ăla permanent colaboratorii şi de ce nimicise vechea 
aristocrație, de a cărei fidelitate niciun Fiihrer nu poate fi vreodată sigur. 

— Mda, e clar că a doua Revoluţie este inevitabilă, acolo unde 
capitularea gorbaciovistă din 1989 nu a atras schimbarea imediată a 
obiectivelor Cincinalului în curs, să se treacă în mod mai... determinat la 
construcția multilaterală a capitalismului, cu nomenclatura și în folosul ei! 
Aş vrea totuși să explic de ce această a doua Revoluţie Română e necesară 
şi urgentă, atât ca suprimare a paraziţilor din capul Ţării, cât şi ca 
dezumflare a lipitorilor îmbuibate cu sângele poporului muncitor, țăran, 
intelectual, asistat şi pensionar. Domnilor, toată clasa politică apărută după 
1989 merită nimicită, deoarece dacă n-a urcat nivelul de trai pe culmile uie- 
USA, înseamnă că ea nu s-a constituit pe principiul ierarhiei valorilor cu 
elitele deasupra, ci tot pe principiul PCR nomenclaturist de dosar. Vechea 
nomenclatură ceauşistă s-a fofilat în fesenism şi, pe urmă, s-a distribuit 
partidelor, inclusiv la PNŢ-Borviz, PNL-Parizer şi FSN-Zeamă-de-varză, 
atât Vişan cât şi Enache Isadorianul fiind indulgenţi când vorbesc de inter- 
„ pluri- şi transnomenclatură, post- şi cripto-comunistă! Marea hibă a 

structurilor mafiotizabile fiind că primii veniţi, ăia rămân! Se coalizează 
mediocritățile sus şi dau în cap la valori mai jos, inclusiv când ele se mai 
întorc prosteşte din Diasporă. 

— lată de ce, cam de la schimbarea regimului Iliescu, nu prea s-au 
mai remarcat oameni noi venind în loc regimul Constantinescu. Nici în 
politică şi nici măcar în cultură, sănătate, educaţie, sport, showbiz, 
videochat şi cercetare!b 

-— E grav. E nasol! Astfel, acest popor român, drag mie pentru 
cutezanța rară de a merge până la Stalingrad, ca să apere Europa, de pe cea 
mai avansată poziţie, în contra bolşevizării şi, poate, şi rusificării 
ireversibile, a fost pus de emanaţii din capul Ţării a concura pentru uie cu 
ungurii, cehoslovaci şi polonezii, în condiții interne scandalos 
dezavantajoase, cu ierarhia valorilor inversată, cu elitele la pământ, 
nedându-se bbbbb nici 2% din pib şi tăindu-se şansele apariției de pe 
băncile şcolii româneşti a unor oameni și politicieni noi, culți, cinstiți, 
crunți şi periculoși pentru tâlharii creați de sistemul corupt. 

— Aceeaşi situație fiind valabilă şi în economie! Lipitorile de pe burta 
țării „crapă de prea mult bine”, cum se exprimă Oreste Bogza, purtătorul 
de cuvânt al Șerifului. Poate puţin cam polemic, dar politica nu se face cu 
floricele de porumb la popoarele de mămăligă, pe cale de dispariție! E 
dezastru! Aşa cum arată itinerant Tristan Băluţeanu, comandant adjunct şi 
cofondator al cenaclului naţional Că/ușarii României. Tara asta, cu 
actualele pseudo-elite capitaliste, nu poate spera să se întreacă vreodată cu 
alea din uie-USA, şi abia de se poate apăra de concurenţa celor din fosta 
URSS sau fosta Iugoslavie! Cu alte cuvinte, esența șchimbării propuse de 
Şerifu e selecționarea corectă a managerilor României, în politică, 
economie şi arhitectura de securitate, pe baza unui mecanism în stare să 
aşeze, cum zice poporul, omul potrivit la locul potrivit! 

— Calup publicitar! tăie Dora peroraţia Fiihrerului, după ce acesta se 
ambalase progresiv, gesticulând, prognozându-se în regie că va culmina 
urlând ca pe stadion, în aplauzele şi ovaţiile asistenţei! 

— Băi amărâtule, care urmăreşti ca tâmpitu această emisiune, află tu 
că una mai faină nu există pe niciun canal, nici în ţară, nici în uie, nici în 
muie! Pentru că această dezbatere despre ce Viitor ne mai aşteaptă, este 
concepută de personajele de Război Sfânt Dora Glagoveanu și cu Grișa 
Căinaru, numai pentru tine şi pentru fericirea şi prosperitatea familiei tale! 
Urmăreşte, eventual şi cu mă-ta, doar acest program cool şi dă telefon la 
numărul afişat pe ecran, ca să poţi câștiga un exemplar cu autograf din 
cartea deontologului Sergiu Enache, Refugii alpine, precum şi o bâtă model 
Spumotim 89, pe care să te sprijini în calitate de călușar, dacă aderi la 
mișcarea culturală inițiată de cenaclul anticorupţie înființat de 
Comandantul şi Șeriful Alin Vişan! 

— Din nefericire, timpul acordat emisiunii noastre s-a redus 

considerabil şi... 

— Da, dar eu n-am terminat ce-aveam de spus! se ridică şi protestă 
Hi. 

— Vă rog, dar nu vă extindeți prea mult! 

— Ca întotdeauna în istorie, Revoluţia se lasă cu trimiterea tuturor 
bandiţilor, val cu val, la reabilitarea căilor ferate şi la taluzări de şosele, sau 
la săpături pentru a găsi comorile îngropate de noii capitalişti, întâi a 
cadrelor politice ale nomenclaturilor actuale, prin 2007 sau cel mai târziu 
cu ocazia în context iugoslavo-belarus-rus a Centenarului leninist din 2017, 
apoi a marilor deținători de capital, în timp ce strada devastează buticurile, 
ba chiar şi angrourile, neîntâmpinând decât rezistenţa, dealtfel firavă, a 
unor badigarzi înarmaţi cu pulane folosite fără prea multă convingere şi a 
unor tineri în halate albe, amenințând pe înfometați cu săbiile de potrivit 
geometria piramidală a chebapului! Ha, din reacția publicului înţeleg că 
atât clasa politică de azi, cât şi capitaliştii slujiţi de ea, pot s-o păţească urât 
încă de pe acum! Mda, păi asta şi vreau să spun! În Istorie, e cam așa, că 
îti propui nişte chestii revoluţionare şi iese altceva, chiar dacă pierderile 
colaterale au fost inițial, teoretic, tratate ca admisibile... Stăpânul meu, 
tovarășul Stalin, spre exemplu, că e de față, a vrut colectivizarea înstăritei 
şi harnicei ţărănimi ucrainene, dar măsurile de înfometare artificială luate 
au dus la un genocid superior statistic celui realizat de mine, numai că fără 
virtuți de spectacol, încât să se mediatizeze cinematografic sau literar... 
Una fiind stingerea de inaniție într-o izbă, sau prin dumbravă la ros coajă, 
alta adunarea hoiturilor scheletice cu buldozerele... O, aceste minunate 
buldozere americane, pe care dacă le-aș fi avut eu împotriva baricadelor 
din ruinele Stalingradului, demult făceam eu uie din toată Europa asta, până 
la Ural! 

— Ce vrea să zică domnul Hitler, interveni ca întotdeauna cu mintea 
trează Stalin, dovedind încă o dată, dacă mai era nevoie, superioritatea 
omului complet, alcolist şi carnivor, asupra vegetarianului insipid, — ce vrea 
să ne demonstreze şi nu mai pridideşte din cauza digresiunilor, care reflectă 
un lung proces de conştiinţă, poate, dar eu nu cred, este aspectul următor 
al problemei. Comandantul Alin Vişan vorbeşte de o reeducare a 
politicienilor şi capitaliştilor români, care, evident, nu sunt două mulţimi 
disjuncte, anticipând o evitare a luptei de clasă prin trimiterea măcar a 
primilor să se întreacă în muncă la calea ferată, pentru trenul de mare viteză 
Bucureşti-Berlin-Strasbourg-Bruxelles. E o naivitate. Când un om are o 
găină şi 1-0 furi, înjură dacă-i bărbat, te blesteamă dacă-i muiere şi te... uită! 
Dar când un împuţit de afacerist are un combinat avicol şi i-l etatizezi, ăsta 
nu se resemnează cu înjurătura şi blestemul, ăsta ascute lupta de clasă și 
atunci cel mai bine e să-l arzi, că altfel te dărâmă el pe tine! 

— "Totdeauna, zise Hi, dacă eşti nu numai om politic, ci şi de stat, 
adică un ales pentru a îndemna rasa ta la fapte „de va hui cinci veacuri 

istoria“, ceilalți manageri de partid şi de stat contemporani te simt, cum 
zăvozii pe lup, şi ţi se opun cu cea mai a dracu îndârjire. 

Eu, de exemplu, n-am dorit şi n-am ordonat niciodată exterminarea 
evreilor! Domnul Stalin e de faţă şi poate să confirme, că a avut acces la 
arhivele mele... 

— Mdaaaa! 

— Senzaţional, dezvăluire în direct! scoase Dora un țipăt dulceag şi 
ochii ei verzi-albaştri se umplură de o stranie duioșie. 

Cuvântul SENZAŢIONAL, cu multe semne de exclamare, veni de 
mai multe ori din adâncul ecranului spre prim plan, explodând din alb în 
schije roşii ca sângele. 

— Eu n-am voit, reluă Hi, decât ca în bună înţelegere cu sioniștii lor, 
să duc pe evreii mei în Palestina. Ceea ce, postbelic, s-a şi realizat! Numai 
că mie personal, atunci, mi s-au opus, cu o sălbăticie rară, britanicii, 
stăpânii Mediteranei şi ai Orientului Apropiat, motivând că dac-ar accepta 
planul sionist, ei şi-ar strica rău relaţiile cu arabii şi s-ar destabiliza astfel o 
zonă geopolitică de importanţă crucială, fiindcă de la Ierusalim controlezi 
şi Europa, şi Asia, şi Africa! Am propus atunci să-i duc pe evrei în Insula 
lemurienilor Madagascar, dar iarăşi mi s-au opus imperialiştii — francezi, 
englezi şi chiar americani. În această situaţie, am fost nevoit să încep 
războiul nefast, cu partenerul nostru de Axă de la Răsărit, în nădejdea că 
vom putea aranja transferuri de populaţie dincolo de Ural. Dar ce să vezi? 
Americanii, de astă dată, înarmând decisiv pe sovietici, în ce priveşte 
inversarea raportului de mijloace decisiv, mi-au tăiat şi această cale... 

— Şi aşa s-a ajuns la genocid! mormăi ironic Stalin. 

— Eu mă ocupam de partea militară a războiului și nu am fost 
informat despre ce se petrece în lagăre! rânji vehement Hi. E posibil ca 
anumiți comandanți, despre care s-a aflat abia la Niirnberg, să fi tratat pe 
unii evrei ca pe niște ostatici, precum se proceda împotriva partizanilor pe 
frontul din Răsărit, şi poate şi în Apus, când la orice arian asasinat se 
răspundea prin împușşcarea demonstrativă, sau cu pădure de spânzurători, 
a unui anumit număr de iudeobolşevici disponibili. Noi interpretam atunci 
că superioritatea în tehnică, din ce în ce mai năucitoare, opusă nouă de 
Armata Roşie, nu poate avea altă explicaţie decât furnizarea de armament, 
şi proiecte de armament, către Comintern, de către aceeași plutocrație 
iudeo-anglo-americană, care zi de zi şi noapte de noapte ne dărâmau cu 
aviația, zid după zid, străvechile noastre oraşe de cultură germană deplin 
exprimată, terorizându-ne populația, decimând-o. Piereau femei germane, 
copii germani, bătrâni şi răniţi germani! În rest, nu ştiu nimic. 

Se prea poate ca unii comandanţi să mai fi dat din proprie inițiativă, 
prin lagăre, ordine pentru unele represalii, dar eu personal nu am dat astfel 
de ordine criminale şi nici nu am avut cunoştinţă să se fi dat! 

— Avem un telespectator pe fir?... Da? Şi așteaptă cam de multă 

vreme, consumând impulsuri. Da! Păi, să intre în direct! 
— Nu sunt telespectator, sunt telespectatoare!!! 


— Bun venit la tâlcşoul nostru! 

— Bună seara! Sau mai bine zis bună dimineaţa! Sunt telespectatoare, 
nu telespectator, dar sunt răgușită de cât am plâns, având copilul căzut la 
Revoluţie, împuşcat de teroriștii care n-au existat. Am intervenit în 
emisiune, mai întâi pentru a felicita pe realizatori pentru, pentru inițiativa 
asta inedită, de a da democratic drept la replică unor mari personalități, 
despre care adevărul este că mai mult se vorbește decât să fie lăsate să 
vorbească ele însele... Iar dialogul civilizat este cartea de vizită a oricărei 
democraţii, mă refer la dialogul fără prejudecăţi, pentru care s-a şi murit 
atâta!... Atât în Războiul Sfânt, cât şi la Revoluţie. Nu mă pricep, nu sunt 
competentă să m-apuc de o analiză marxist-leninistă a situației, ca să pot 
emite o judecată de valoare. Şi care-i problema? Însă din motive evidente, 
personale, e clar că o a doua Revoluţie, cum vrea tânărul filosof şi şerif 
Vişan, ar depăşi limita mea de suportabilitate. De aceea, nu mă voi referi 
decât la ce zicea mai nainte invitatul Hitler, despre asumarea răspunderii 
pentru genocid. Eu îl înțeleg perfect, pentru că nici americanii n-au lămurit- 
o cu asasinatul celebru de la Dallas, unde era vorba de o singură victimă, 
de John Fritzgerald Kennedy. Or, luând-o logico-matematic cu regula de 
trei simplă, numai un corigent ar putea contesta că e mult mai dificil, din 
punct de vedere tehnic, şi uman, să soluționezi ca procuror şi militar sute 
de dosare ale morților la evenimentele din decembrie, decât să te focusezi 
pe un singur dosar, cel al Dallasului, ca să nu mai vorbesc de 
imposibilitatea de a face lumină în milioane de mărturii, despre secolul de 
care s-a făcut anterior vorbire, acum un ceas... Și mai am să punctez ceva, 
relativ la a doua Revoluţie, venind vorba de internat în lagăre diferiți 
politicieni și nişte mici, mijlocii şi mari întreprinzători! 

Eu zic c-ar fi o sinucidere naţională, dacă nu se va institui Scutirea 
de Naţionalizări şi, mai ales, de reeducarea prin diribau a specialiştilor... 

Să fiți iubiţi, dar ipoteza materialist-dialectică a lui Vişan, că Ţara e 
cu capu-n jos, s-ar putea să fie cu capu-n nori! E pericol mare să-i 
îndepărtăm şi pe puţinii specialiști şi întreprinzători pe care-i mai avem şi 
să ne pomenim, pe urmă, că nu dispunem de alţii, ca să-i punem la loc. 
Deoarece azi nu ne mai putem baza pe acest învăţământ practicat de un 
corp didactic incompetent, care mai are şi tupeul de a face grevă şi a 
pretinde de la guvern să negocieze cu chiulangiii, punându-ne astfel 
conducătorii noştri de partid şi de stat în trista și absurda situaţie de a fi ei 

la muncă, în timpul pertractărilor, pe când cadrele didactice, ale căror 
revendicări se discută, evident că în acel moment nu muncește! 

— Exact! aprobă uimit Stalin. Cu un Unterleiter, cu un formator 
inferior, nu trebuie să discuţi decât după ce te convingi că nu te-a tras pe 
sfoară şi că, înainte de a se prezenta la tine la cabinet, ca să-ţi cerșească al 
treisprezecelea salariu sau mai ştiu eu ce favoruri, a intrat efectiv la clase şi 
a predat întocmai lecțiile pentru care a semnat în condică, al căror titlu şi a 
căror dată curentă trebuie să coincidă perfect cu planificarea calendaristică 
ŞI cu ce au elevii controlaţi la caiete... 

— Elevii, mvai, mândria Şi viitorul ţării, al căror imbold spre instruire 
şi educaţie, turui Hi, este astfel cu brutalitate frustrat chiar de „părinţii lor 
adoptivi“! Ba mai rău încă! Se încalcă, dragi părinţi, cu o coşcogeamite 
insolențţă, însuşi dreptul micilor români la învățătură, drept prevăzut nu 
numai în Constituţia al cărei părinte este profesorul Antonie lorgovan, ci şi 
în Declaraţia Universală a Drepturilor Copilului, adoptată de Adunarea 
Generală a Naţiunilor Unite la 20 noiembrie 1959 — era sub Gheorghiu-Dej 
— tocmai pentru a se evita astfel de abateri grave! Care se mai produc... Și 
pentru ce? Pentru nişte parale! Când toată lumea ştie că, în educaţia 
națională, ca și în politică, omul nu vine pentru ce salariu e înscris pe ştat, 
ci din două motive, unul extrinsec, anume cu evidenţă consensul de monolit 
că învățământul este o prioritate naţională şi că anumite standarde sunt 
cerute de uie, contrar voinței intime a inculților din capul Ţării, de a avea 
un electorat acefal, inapt să judece răspunderile pentru dezastrul economic, 
produs de privatizările în contra naturii şi de înstrăinarea sau distrugerea 
industriilor şi irigațiilor ca într-o colonie, iar al doilea motiv, unul intrinsec, 
se referă la mizeria că individul sau individa alege o meserie retribuită tot 
mai umil, nivel gunoier serviciu ecologic, deoarece are vocație, cum s-a 
mai zis aici, vocaţie să întocmească planificare după capul la tabel al 
inspectorului de specialitate, ca să-şi spargă plămânii s-atingă obiectivele 
de referință, cum dresorul de câini obţine pavlovian niște reacţii conforme 
cu standardele diferiților descriptori de performanţă sovietici... 

— ȘI eu sunt de părere că, într-o Românie capitalistă, da-da, admise 
cu tristețe domnul Stalin, ca-pi-ta-listă, nu trebuie permisă nicio concesie 
salarială de stat numai cadrelor didactice. Trebuie lăsată să fluctueze piața 
resurselor umane ale sistemului de învățământ şi o să se regleze singură. 

Pentru că numai aşa vor intra în sistem doar dascălii cu vocație 
pedagogică autentică, cu spirit de sacrificiu patriotic ca în Războiul Sfânt, 
pe frontul de vest, şi care au intuit unde e prioritatea națională şi e nevoie 
de jertfa lor. 

Marele Lenin spunea să învăţăm, să învăţăm, să învăţăm de trei ori, 
iar Porțile Partidului, ale Sistemului, el indica să nu le deschidem decât 
atunci când în războiul civil treceam prin momente dramatice şi riscai nu 
s-ajungi la ciolan înscriindu-te la bolşevici, riscai din contra, să te execute 

albii, bandiții plătiți de cele paisprezece ţări capitaliste intervenţioniste! 

Aşa s-au selecționat, pentru cursul destul de scurt al istoriei 
partidului comunist (bolşevic), numai activişti cu vocaţie, buni şi de 
caimacami pentru tronurile celor paisprezece puteri intervenţioniste, dacă 
am fi fost mai incisivi. 

În concluzie, poziţia corectă ştiinţific e că cadrul didactic nici în 
capitalism nu trebuie să fie plătit cât să nu-l scuipe-n cap muncitorul şi 
țăranul, iar în ssocializm să ia prime doar dacă el slujeşte parrtidul în 
calitate de suplinitor de activist, aducându-și aportul la tâmpirea populației 
de la cea mai fragedă vârstă şi folosindu-şi autoritatea ori de câte ori este 
nevoie, în educaţia adulților, mergând în echipe la forțarea elementelor 
şovăielnice să intre-n colhoz prin lămurire sau călătorind în brigăzi ateist- 
ştiinţifice, ca să rupă legătura muncitorului și ţăranului cu Divinitatea, cu 
BOR-ul, cu Catedrala Mântuirii Neamului, unde sunt pomeniţi aşa-zişii 
eroi români de pe toate fronturile, în fine, îndeosebi asta, să dezvolți cultura 
comunistă, să practici cum cerea Voicu Ghizdavu în rubașcă tolstoiană, 
Luminarea Poporului, nimic nefiind mai înălțător pentru omul prost decât 
să-şi vadă pe scena Căminului Cultural dascălii din care şi-a croit vreun 
ideal, cântând din toţi bojocii, pe patru voci ruseşti, Slavă mie! 

— În acest sens, interveni cu modestie, în plină reflecţie la rece, Hitler 
cel reconvertit, dacă totalitarismul de pretext rasist a ieșit din istoria 
secolului XX doar în mod demn, numai pe câmpul de onoare, prea timpuriu 
avansându-şi ideile posthumaniste, despre vicleanul marxism se poate 
aprecia râzând c-a pierdut lamentabil puterea, iar cauza cauzelor a fost o 
simplă inovaţie tehnică, televiziunea, care s-a transformat apoi în contrariul 
ei dialectic, în internet! S-a crezut că, transmițându-se săptămânal, ca pe 
un fel de liturghii duminicale, osanalele închinate Fiihrerului, este suficient 
ca gândirea animalelor domestice să fie zăgăzuită. În realitate, cetăţeanul 
avea subterfugii, se mai chiora pe la televiziunile vecinilor sau făcea sex 
devreme, se îmbăta și nu-i mai trebuia nimica. Limitarea orelor de 
televiziune trebuia dublată sub ceauşism de participarea obligatorie, a 
tutulor cetăţenilor, la spectacolele grandioase de slăvire a politicii 
parrtidului totalitar, desfășurate, ca în anii cincizeci, la Căminele Culturale 
şi arătând pe viu cum se prosternează Faraonului, rând pe rând, tocmai 
persoanele bănuite de serviciile secrete c-ar fi influente moral sau 
intelectual... 

— Perfect adevărat! îl dezmierdă din privire Stalin pe credinciosul 
său valet şi maseur preferat în baia spațioasă din Casa Verde de la Kunţevo. 
A face propagandă şi agitație numai prin uriașul aparat audiovizual, a redus 
influența comuniștilor la cât ar fi azi a popilor, dacă slujbele lor s-ar 
transmite live în parohie, dar niciun enoriaș comod nu s-ar mai da dus 
atunci de acasă uichindal, pe la sfintele biserici, exceptând femeile dispuse 
să se spovedească! 

— Dragilor, iubiţilor! Interogaţia despre Edu-Cultură, la care din 
proprie inițiativă v-aţi angajat, le reproşă aici invitaţilor seducătoarea 
doamnă Căinaru, ajunsese la dilema dacă, plătiți mai bine, cu atâtea 
sacrificii ale miniştrilor, formatorii nu cumva ar forma cu mai multă 
conştiinţă, pe generațiile de mâine! 

— Categoric, NU! se scăpă primul ex-Fiihrerul, fără a mai cere, cu 
priviri de câine bătut, voie la cuvânt Stăpânului. Și am argumente 
experimentale, ca să zic aşa, nişte precedente. Cafarzii din capul acestei 
țări, au nu şi-au fixat ei ce salarii nesimţite a vrut prohabul lor şi al clienților 
politici? Le-a crescut averea la infinit, şi ce-au livrat?... Kkt! Câtă 
neruşinare! Dar toată lumea doarme. 

— Orele trec şi mâine El-Zorab trebuie să fie proaspăt potcovit şi 
țesălat, pentru iapa domnului senator Saie Buburuză! oftă cu gândurile de 
tot duse telespectatorul ţăran Codin, către Lina adormită, subtilizându-i 
telecomanda. 

— Niciun leuţ în plus! Greva trebuie să eşueze! explodă Biruitorul. 
Să se transmită la televiziunea de stat, şi la celelalte controlate de clasa 
politică, mesaje cu elevi care vor să învețe, deşi părinţii lor o duc mai rău 
decât profi şi învățătoresele! Să se ia declaraţii de la mame ruinate de câte 
meditații au plătit! Să se ofere pe larg timp de antenă familiilor îngrijorate 
de pregătirea pentru capa și la bac, deşi greva este echilaterală pentru toți 
concurenții! Să se organizeze incidente, bine distribuite în teritoriu, cu 
inițiative cetăţeneşti de a sili violent cancelariile, asediindu-le cu bâte, 
topoare şi furci, eventual cu spreiuri lacrimogene și petarde, ca să-şi 
exercite de frică funcţiile instructiv-educative, dacă să muncească din 
conştiinţă nu mai catadicsesc! Căluşarii, căluşarii ăștia ai şerifului Alin 
Vișan ce păzesc? Li s-au muiat bâtele? De ce nu se implică? 

— Pauză publicitară! ceru Dora. A, s-au dat toate calupurile, atunci 
să vedem ce mai întreabă lumea!... Este adevărat, domnule Hitler, îşi 
aminteşte o doamnă din Strehaia, că în anul 1939, vara, circulau zvonuri 
persistente în saloanele noastre încă aristocrate, despre o posibilă căsătorie 
între dumneavoastră, că rămăseserăţi cavaler, şi fata sau o soră fată bătrână 
a domnului Stalin, mariaj ce Ribbentrop și Molotov l-ar fi înscris într-un 
protocol adițional secret la Pactul lor istoric din 23 august 1939? 

— Este în afara tematicii anunţate când ne-ai invitat să ne conversăm! 
răspunse obraznic valetul, mai privind şi semnificativ spre şfichiul biciului 
de mătase sovietică de la GUM, cu care Stăpânul i se juca amenințător. 

— Atunci să revenim la tematica din desfăşurătorul emisiunii! se 
întoarse moderatoarea cu simplicitate spre lingvistul sovietic. Cum 
apreciezi dumneata, cu sensibilitatea de poet religios în tinerețe, 
coincidenţa lansării cărții Refugii alpine cu anunţul înfunțării gărzilor 
naționale Căl/ușarii României? 

— Tovarăşă Dora Căinaru, telespectatorii trebuie să ştie că cu am 

lucrat pe vremuri ca contributor la Iskra (Scânteia), o publicaţie nonprofit, 
vizând incendiul cel mare, revoliuționer, care a şi reușit să ardă cărțile 
secolului XX, cu tot cu Listele de lecturi bune, altele decât ale noastre, 
împiedicând popoarele bolşevizate, începând cu cel rus, a mai produce 
mari personalităţi, comparabile cu Dostoievski, Ceaikovski, Repin, 
Mendeleev, Plehanov, laşin, Gagarin, Tolstoi i drughie. Atenţie! 
Trădătorul ista supra-mediatizat de te-apucă greaţa, Soljeniţin, nici nu e 
scriitor, n-are talent. Un turnător ordinar, proslăvit, ca şi Goma, doar de 
mașşinăria de bestsellerit occidentală! Iar turnătoriile de la cine-or veni, nu 
fac o Literatură!... Mai profesor de politică sunt eu, decât a fost el de fizică 
şi matematică, la Rostov. Și dac-am fost eu analist la Iskra, nu mai trăiesc 
azi din... subtilități, ca să dau spectatorului o senzaţie de analiză. Scurt pe 
doi! Eu le zic românește verde-n față politicienilor toate deviaţiile, și le pun 
note chiar şi de doi, încât în ordinea descrescătoare a mediilor, se vor alege 
de către organele competente elementele de votat sau de trimis la 
Reeducare anticorupţie. 

— Pe când se prefăcea că moare, arătă zâmbind spre Stalin Grigore 
Căinaru părăsind exercițiile de admirație, tocmai îi apărea în Iskra 
(Scânteia noastră, miercuri 4 martie 1953), studiul Pentru o oglindire justă 
și curajoasă a adevărului vieții. (Cu prilejul ediției a Il-a a romanului 
„Drum fără pulbere" de Petru Dumitriu), semnat la derută S. Brucan. 

- Un merit cu totul deosebit al romanului „Drum fără pulbere”, cită 
din memorie Hi, este că prezintă o întreagă galerie de portrete bine tipizate 
ale dușmanului de clasă, spioni şi sabotori, lepădături ale genului omenesc 
la care trădarea de patrie, servilismul față de imperialiştii aţâțători la război 
se împletesc cu decăderea morală, cu depravarea şi hoţia ordinară. Cartea 
învaţă pe cititor să cunoască şi să urască pe duşmani, trezind şi educând 
vigilenţa revoluționară... Duşmanul trebuie zugrăvit aşa cum este, fără a 
supraaprecia, dar şi fără a subaprecia pericolul. Înfăţişarea schematică, 
palidă, a duşmanului, este o formă a mușamalizării luptei de clasă, a 
denaturării adevărului vieții. Ea induce în eroare pe cititori, îl dezarmează 
în acțiunea de identificare şi demascare a dușmanului şi creează o stare de 
spirit de încântare şi autoliniștire... 

— Un merit esenţial al celei de a doua ediţii a romanului „Drum fără 
pulbere“, reuşi să se demaşte protocronist ca naţional-comunist scriitorul 
Căinaru, este înfăţişarea într-o lumină justă şi cu o deosebită forță artistică 
a rolului tovarăşului Gheorghe Gheorghiu-Dej în construcția canalului. 
Îndrăzneala de concepţie a partidului — marele constructor — caracterul 
departe văzător al acțiunilor pe care le inițiază, scopurile măreţe la 
realizarea cărora cheamă poporul sunt înfățișate cu putere în roman, 
îmbogățindu-l din punct de vedere ideologic și dându-i acea perspectivă 
largă care lipsea primei ediţii. 

— Petru Dumitriu a reuşit să zugrăvească bogat şi multilateral, îl 

moderă cu simţ de răspundere tovarășul Hitler, figura specialistului 
sovietic, al cărui rol este esenţial în toate marile construcţii din ţara noastră! 

— Populaţia se preocupă azi de scumpirile de prețuri, nu de Canale şi 
nici măcar de drumuri expres! reveni însă Dora la desfăşurător, curmând 
divagațiile. lar de Războiul Sfânt nici atâtica nu-i pasă, fiindcă cadrele 
didactice nu mai fac educaţie unionistă sub teroarea demitizantă a 
universitarilor ultraprogresiști, poate şi pentru că încă înainte de Anul 1940 
a fost retras din Piaţa Victoriei Monumentul Eroilor Corpului Didactic, 
reprezentând trei legionari romani care duc pe scut un al patrulea, pe soclu 
fiind scris Pentru Patrie, lângă un basorelief cu o Victorie întristată. Ci 
Marius Ghizdavu îl considera cel mai reuşit monument din România, 
aproape michelangiolesc, o Pieră, admirându-l des, pentru că locuia prin 
partea locului, în Strada Lihputană, când la Vila Izvorașul a Ameliei 
Şaraga, când vizavi în Vila Hortensia unde avea un studio botezat 
ostentativ Amedeo Modigliani, azi îngrijit de colonelul sau generalissimul 
Jan Enache... 

— Deci răspunsul meu, îi tăie Grig macaroana nostalgiilor, este că nu 
această simultaneitate, apariţia unei cărți Refugii alpine şi înființarea unei 
mișcări de bâte Că/ușarii României, trebuie să ne îngrijoreze. Deoarece a 
scoate o carte în România e ca şi cum ai arunca un pietroi într-o mlaștină! 
Să zicem prin absurd c-o să se traducă Genji sau Omul fără însușiri. Fi, ce- 
o să fie? Nicio reacție, ca la morții români de pe front. Cum ai da 
mărgăritare la porci! Fiind evident că atâta vreme cât nesătulii din capul 
Tăru nu termină de tâlhărit, încât să se încheie cu provizoratul proprietății 
de stat, şi să se desăvârşească acumularea primitivă a capitalului, nici 
economia nu poate demara, în scopul ca să se mărească pibul şi să ai din 
ce finanța pensionari nenorociţi, care să mai lectureze Liste de cărți bune 
şi să vomite tinerilor ca guguștiucii, gata rumegate, „ideile principale“. 
Dimpotrivă, se va stărui în paradoxul frigiderului român, că cine e aspirator 
să citească cărți, ăla nu le poate cumpăra, iar cine are maşină de spălat bani 
ca să le achiziționeze pe la promoţii, nu aspiră să citească acele cărți înainte 
de a se răci publicitatea cu ventilatorul entropiei eterne, cum prezice şi 
teoria catastrofelor! 

— Poate că n-ar dăuna, interveni bucătarul de la Casa Verde, gelos pe 
aplauzele ce principalul vinovat pentru explozia Bolşecaustului afectând 
homosapienși de la Marea Nordului la a Chinei de Sud, cea navigată ca pe 
Internet de surfişti vietnamezi cu familiile, primea cu zâmbet de tigru 
sceptic c-ar mai exista fidelitate azi față de vreo altă ideologie decât 
teroarea semănată de la om la om de securitate, poate c-ar fi benefic aci, 
să punctez în calitate de om de doctrină şi de stat, de om de bine nazist, 
câteva idei, nu din manifestul Şerifului Alin Vișan Despăducherea 
României, ci din strălucitul eseu Refugii alpine, noua ieşire publică a 
colegului nostru Sergiu Enache, un stenic optimist, care pe lângă întreaga 

anatomie a domnişoarei Isadora Morgenstern de origine ghizdavă, mai are 
în posesie câteva ciolănaşe universitare, publicistice, fundaţional-oengiste, 
pur politice etâct, așa că nu numai cu inteligența-i polemică iactant- 
ejaculantă, ci şi cu paloş pamfletar, încins totdeauna la roşu în contra 
îngălării cornute, porcine, folosind numai modelarea şi studiul de caz, el ne 
pune față-n față şi burtă la burtă cu o interogaţie a acuplării pure în absolut, 
ca eupareunia şi entelehia! 

— Despre ce s-a mai întâmplat cu acest popor după ce s-a născut 
creştin? 

— Şi, şi! În loc să-și dezvolte aptitudinile latine, crezu Stalin că e 
întrebat el, şi să dea la umanitate, cât italienii, spaniolii, francezii, 
cubanezii şi chiar, dacă lipsa de noimă a istoriei numită CIA n-ar fi 
intervenit, chilienii, mai sus amintiții români au fost lesne constrânşi, de 
tot neamul de venetici, să se caţere şi să aştepte două milenii pe crestele 
sărăcăcios locuibile ale Munţilor Carpaţi, al căror lanţ începe la 
cominterniștii Dimitrov şi Tito, terminându-se în Ucraina, Slovacia şi 
Polonia, eu având atunci în plan să-l restitui lanţul ăsta în totalitate 
caimacamului mareșal Antonescu, dacă s-ar fi abținut să treacă, hai să nu 
zic că dincolo de Nistru, dar barem să se fi oprit şi să ne fi aşteptat revenirea 
la Bug, nu să ne fugărească până la Volga şi la Marea Caspică-n Caucaz, 
până-n Cecenia!... 

— Stalin şi poporul rus... Libertate ne-a adus! 

— Nu prea înţeleg de ce aplaudaţi, dar fie, mă rog, zic că după 
calmarea spiritelor malefice, acei păstori, cu mâini finuţe mici, ciobănești, 
cum observă Eminescu, nu apucătoare şi bătătorite, de plugar, au 
reîntemeiat Țara Ardealului, Ţara Românească, Țara Moldovei şi Țara 
Cadrilaterului, pe care Mihai Viteazul le-a reunit la Alba Iulia, desăvârşind 
un proces început de Alexandru loan Cuza. Și un unionism analog promite 
tânăra speranță Serioja Enache azi, cu condiția ca guvernele viitorimii să 
amelioreze actuala politică bugetară, prin strategii mai realist 
fundamentate, economico-filozofic şi din punct de vedere al filozofiei 
dreptului, al Lingvisticii nu mai puţin, ca să nu fac critic aici şi un anume 
stângism în exagerarea limitei de suportabilitate a poolimii progresiste, chit 
că experiența Gulagului, cu răbdările ei prăţite, alimentează un optimism 
de inestimabilă valoare teoretică şi practică, compensând sacrificiile, 
jertfele, martiriul, opresiunile, rațiile, demolările şi dialectica esplotării 
homosapiensului obosit, fraierul de Homo fessus, de către şmecherul 
nomenclaturist Homo rotenkopf! 

— Stimaţi invitaţi, se trase de zgârci la cravata ucraineană, parcă 
pentru a-şi confirma că e la o oră atât de târzie treaz, Grișa Căinaru, dacă 
ne angajăm într-un demers sistemic fără irigații, atunci orice grilă de 
programe ne apare ca o înstructurare bine integrată pe uscat a unor 
substructuri, vrasăzică dacă tâlcșoul e o matrioşkă, atunci el îndeplineşte 

niște funcţii, iar din acest pachet, numai un trădător ar putea avea tupeul să 
nu respecte că prioritatea națională este, cum a observat şi invitatul nostru 
Hitler, aprioric determinată de motivația deciziei politice sau, altfel spus, 
cum ar veni după domnul Stalin, simplificarea ideilor complicate e azi 
imperativă, pentru ca cei ce ne urmăresc să le poată ţine minte şi mâine, la 
serviciu, pe transport, la piaţă, la trezorerii sau pe culoarele tribunalelor și 
să le poată difuza din gură-n gură mai departe, cui doarme deja. 

— Grișa dragă, se simţi atins Stalin, eu îţi reamintesc că analogia, deja 
celebră, propusă de analistul Isadorei, este următoarea: prăbuşirea 
granițelor noastre româneşti, în urma exploziei sociale din decembrie 1989, 
pregătite minuţios şi declanșate de uie şi SUA, numai de necaz c-a achitat 
regretatul Ceauşescu datoria externă şi trebuia create pretexte Drang nach 
Osten ca să vină FMI-ul şi Banca Mondială, să le indice miniștrilor români 
ce întreprinderi să falimenteze, vomitându-și alții prisosul de mărfuri 
depreciate pe tarabele goale, iar muncitorii — unii dintre cei mai calificaţi 
şi mai pregătiți ideologic din uie — să ajungă să facă greva foamei sau să se 
coboare să vândă spermă ca-n filme, ca să le dea totuși guvernanţii ajutoare 
că le moare familuli, ca lăcustele din cronici năvălind prin graniţele ca de 
pânză de păianjen neagra străinătate, ca să ne sugă sângele, tot felul de 
năpârci aventuriere sprijinite de serviciile lor secrete şi de acoperiţii noştri 
din presă, care diseminează cu profesionalism ura de sine, descurajându- 
se astfel toți investitorii români serioşi, competenţi şi dinamici. 

— Într-adevăr, analiza SWOT, diagnoza generatoare de prognoză a 
frumosului nou eseu Refugii alpine. Mituri şi mituire ne arată că, scârbită 
şi resemnată dinaintea acestei invazii sprijinite din afară de forţe 
incomensurabile, elita noastră economică şi spirituală, adică vreun milion, 
cel mult două milioane, vrasăzică circa unul din zece locuitori, a pornit-o 
metaforic îndărăt la străvechea, mitica „urcare a muntelui“, unde şi-a 
asigurat, însă numai pentru ea, un standard de viață decent, comparabil 
multicriterial cu al elitelor occidentale. 

— Dar fără Edu-Cultură! De aici şi optimismul: aristocrația noastră 
nouă se constituie ca o enclavă non-erudită uie-USA, rătăcită în aceste 
pustietăţi carpato-ponto-dunărene, contemplând din automobilul blindat ca 
din autocarul cu turişti, prin hârtoape, Grădina Maicii Domnului, niște sate 
de canibali şi violatori sau prânzul leoaicelor în rezervație, târâişul faunei 
mizere de pensionari, bugetari, şomeri, vagabonzi, prostituate, aurolaci, ale 
căror scâncete de naufragiați nu se prea aud nici pe strada decibeloasă, 
darmite în interiorul caroseriei dominat de boxe din care emană doar 
manele euroatlantice, neînţelese de românul generic. 

— Modelul enachian mergând până la capăt, la capela frigorifică, la 
cimitir, la esență şi prorocind că acest terci, această carne tocată stradal, 
acest imens salam cu soia în devenire, constituit pentru antropofagi din 
aproape peste 90% din biomasa românească actuală, incapabilă să învețe, 

în condiţii brucaniene, și de la Brucan, adevărata democrație, se va deprecia 
organoleptic, este sortită pieirii, va putrezi urât, ca tot ce e perimat în istoria 
majoră. 

— Ci după spălarea de sânge cu furtunul a asfaltului memoriei, elita 
de pe munte se va pogori în cetăţi ruinate de-ale patrimoniului şi va dura, 
descălecând, calofilă, de pe calul costeliv al Secetei globale, noile 
formațiuni statale româneşti, de o dinamică fără egal, pe care un 
Preşedinte-Mântuitor, Zahei Avăcăressi, le va unifica sub un singur 
sceptru! 

— Constat că deşi ambii candidaţi, şi Alin Stressoi, şi Sergiu Chiose, 
se cunosc, mârâi Stalin cerând lui Hi să-i aducă pipa cu tutun churchillian 
yaltez, ei încă mai gravitează în jurul cercurilor ghizdaviene din California 
şi Florida, ale căror rezidenţi la noi par a fi doctorul Cezar Bogza de la 
Ziduri, părintele Atanasie de la Crângași-Rudeni și filosoful civilizației şi 
culturii Jean din Ferentari, de unde pescuiesc idei care se bat cap în cap, 
ceea ce, dincolo de unele teribilisme, cum ar fi, deviaţionism troţkist sadea, 
că să fie spânzurat orice homosap căruia 1 s-au prestat Omagii cu poezii, 
cor şi litere din oameni pe carosabilul pieţei, mie mi se pare totuşi un 
simptom că ceva se mișcă în ţara asta ce, din sputnik pândită, părea mai 
ieri ca şi moartă sau ca anesteziată pentru un viol. 

— Şi totuşi se mişcă, îngână Hi meditativ, dar bubuliţa e că nu ştim 
pentru cine e mişcarea! Eu în tinerețe, ca şi fratele Muss, am studiat destule 
broşuri marxiste ca să pot avea azi competenţa de a încadra corect poziţiile 
ideologice apărate de puiul de mogul Sergiu Chiose Enache, azi ginerele 
Irinucăi lui Marius Ghizdavu de la Basel, şi de urmașul slugilor 
Glagovenilor, flămândul Alin Stressoi Vişan, autointituluat Șerif: sunt 
poziţiile celor mai reacționare vârfuri ale capitalismului financiar 
monopolist de stat din România postceauşistă, care se dau drept rezerva de 
sânge tricolor proaspăt, chipurile pur din punct de vedere rasial, 
regenerator al Neamului de mâine. 

Cu adevărat revoluționar însă, cu reale calități de V6jd... de Fiihrer, 
dacă doriţi, mie mi se pare însă nu Chiose ăsta, ci doar Alin, căruia îi prevăd 
un strălucit viitor, atât în coordonate românești cât şi într-o dimensiune 
galițiană, aci în Est. 

EI tace şi le face! Cum a pregătit STAVKA joncțiunea de la Kalaci. 

Şeriful dispune azi de o adevărată armată personală, incomparabil 
superioară la câți badigarzi poate angaja un baron sau la câţi ciomăgari 
eventual întăriți cu purtători de săbii, oaste de strânsură, ar aduna un vip 
din lumea interlopă, influent într-un cartier sau altul, dezvoltat de moguli. 

Marea întrebare rămâne împotriva cui vor fi folosiți Căluşarii 
României! Și nu putem avea deocamdată răspuns, cum nu cred că are o 
idee prea precisă nici Şeriful însuşi! Astfel de inițiative destabilizatoare, le 
anunți posibilitatea, şi apoi aștepți investitorii interesaţi, tot aşa cum e și cu 

organizaţiile separatiste, care nu sunt create din exterior, dar sunt o ofertă 
către exterior, pentru cine vrea să lucreze la dezmembrarea României, a 
cărei fragilitate rezultă clar din istoricii recenți! 

— Ei, să nu exagerăm! râse româneşte Stalin. Nu e comandantul Alin 
Vișan chiar așa fără program, cum lasă a se înţelege! Nimeni nu a preluat 
doctrinar cu atâta consecvență expresia filosofului moral Jean din Ferentari 
păduchii din capul Țării, menită a condensa ura populaţiei dependente de 
Ajutoare faţă de oamenii adevărați, oamenii competenți și dinamici, care 
mai au și calitatea c-au riscat, fie faliment, fie să-i prindă Justiţia... 
Neexprimată într-un contract cu simpatizanţii, ca să nu fie ros de adversari, 
dacă nu l-a-ndeplinit, toată ideologia lui rezidă, de fapt, în ceea ce 
„înțelege“... Gloata! Şi când o teorie, bună, rea, e asumată de masile 
populare, de Poolime, forţa ei devine materială, încât dacă ţii la familia ta 
şi ai bani mulţi, e benefic să-ţi deschizi un cont la banca Ghizdavilor din 
Basel! 

Această idee adictivă de pe stindardul mişcării vişaniene este 
Revanşa! 

lar baza ei de masă se constituie din cetățenii mai erudiți, care s-au 
trezit cam târziu, ca maistrul Plotuna, pensioner, şi șoferul Marin de la 
Bolintin, înțelegând ei abia la spartu' târgului, în calitatea lor de frustraţi, 
că şi-au neglijat interesele familiei lor alergând pe la proteste după cai verzi 
pe pereţi, cum ar fi „deconspirarea securității* sau „procesul 
comunismului“, inclusiv al enigmei teroriste şi al paradoxului român că 
prin degradarea megashow-lui Cântarea României şi Daciada, în 
confruntări de mari detașamente înarmate cu bâte, s-a înnegrit ca huila 
imaginea Ţării, ratându-se eșalonul cu Polonia, Cehoslovacia şi Ungaria, 
la care ne îndreptățea Revoluţia de la Timişoara, declarată de Marius 
Ghizdavu, citez, cea mai mare Realizare a poporului român în secolul XX, 
desigur după Marea Unire săvârşită de Regele Ferdinand şi Regina Maria, 
cea de-a treia mare performanţă fiind, hm, hm, ex aequo, cucerirea 
Budapestei la 1919, a Odessei la 1941 și a Cupei Campionilor Europeni la 
fotbal, pe 7 mai 1986, deci în timpul ultimului mandat prezidențial al lui 
Ceauşescu. 

— Recunoaşte Marius al meu asta cu Revoluţia? surâse cu uimire 
copilărească Dora, ca cea mai mică Matrioşcă dintr-un set de şapte. 

— În general, acest mare om de doctrină, Ghizdavu, îşi închise Stalin 
nervos mobilul ce-l ţârâise, şi zic balşoi pentru că încă nu golise Dej 
cocinile Romlagului şi el deja studia vârtos_marxism-leninism, direct în 
rusește, la ARLUS, cu intenţia criminală de a ne injecta un fel de virus în 
ideologia clasei muncitoare şi a aliatei ei țărănimea, cu două idei reformiste 
care ar fi condus la catastrofă Lagărul socialismului şi păcii mai vertiginos 
decât glasnostul şi perestroika. Prima diviza Partidul unic într-un Subpartid 
1 al membrilor născuţi în zilele fără soţ şi un Subpartid 2 al membrilor 

născuţi în zilele cu soţ! Cele două formaţiuni urmau a participa la o 
competiţie electorală de tip bipartid american. Ca să vezi! lar a doua idee, 
ridicând intelectualitatea, de regulă reacționară, la importanţa țărănimii ca 
aliat al clasei muncitoare, cerea a se folosi enorma forță a statului totalitar 
nu pentru prostirea permanentă a sclavilor ieftini, care dau plusvaloarea 
marxistă maximă, ci invers, pentru a-i instrui infinit superiori dobitocului 
occidental, reeducare perfect fezabilă cu biciul, şi în ratarea căreia 
recunosc şi eu cauza vremelnicei biruințe a capitaliştilor asupra 
ciolovekului onest şi dispus a-și îndeplini cu cinste sarcinile de plan, ba 
chiar a se întrece cu alții și a participa la toate subotnicele. Acest creier 
preocupant pentru organul nostru, al lui Marius Ghizdavu, își confirmă 
periculozitatea şi azi, emanând idei subversive cum ai bea apă, parcă pentru 
a da o strălucită confirmare practicii leniniste de a încadra irevocabil 
dușmanii poporului, fie pe lista de executat pe loc, cum a fost cazul de 
Crăciun 1989, într-un loc la Târgovişte, fie pe lista vipurilor care, din 
motive de scandal mediatic, nu pot fi lichidate prin lovire la mir, dar pot fi 
îngropate de vii în temnițe, de unde câteva să nu mai iasă decât în baza 
estimărilor medicilor că crapă în scurtă vreme la domiciliu, desigur sub o 
monitorizare vigilentă. 

— Marius al meu n-ar lovi Uniunea Sovietică nici măcar cu o floare! 

— Ba da, domnişoară Dora, acest excepţional talent marxist, semnalat 
nouă de informatorii de la ARLUS, bandit activ cam de când m-a izgonit 
Hruşciov de lângă Lenin din Mausoleu, poate că ne-ar fi salvat Lagărul, 
dacă l-am fi fi racolat atunci, aducându-l să lucreze pentru noi, chiar şi în 
Lvovul lui! Am fi format un ciolovek nou în Galiţia Mare, de la Tolbuhin- 
Bazargic la Kaliningrad, mai bun în tehnică și leadership decât sclavii din 
lumea liberă, timp în care am fi dus până la capăt şi Bolşecaustul, 
selectându-se cu timpul un tip uman fanatic, ca şeriful Alin Vişan, care să 
respingă visceral până şi o prosperitate excesivă... Mă rog, nu ne-am 
adunat aici să facem istorie contrafactuală! Remarc doar luciditatea 
pictorului Marius Ghizdavu de a nu exagera rechizitoriul refugiaților de pe 
munte ai contra-premierului contratenor Sergiu Enache: el nu acuză elitele 
postceauşiste pentru a fi dus ţara la... dezastru, ci doar că au ratat intrarea 
României cu primul eșalon... şi în NATO, şi în uie, rezultând un statut de 
tolerați pentru români și bulgari, de indezirabili în spațiul select, vital 
pentru oamenii superiori, al Schengenului. 

— Numai că şeriful meu Alin Vişan, bău puţină limonadă din fructoză 
alcoolizată Hi, încât îi străluceau perişorii mustăcioarei de bobiţe cu 
senzație tropicală, o aşa acuzație minoră a pierderii startului el o poate 
dezvolta spre o opresiune oribilă, agitând bâta şi argumentul irefutabil al 
ritmurilor de îmbogăţire decalată, ale păduchilor şi, respectiv, ale 
cetățenilor, net şi brut favorabil paraziților față de victimele lor, din 
totdeauna îmbuibaţii uitându-se din maşinile lor zburătoare la perdanţi ca 

la nişte vite hămesite, fără să se întrebe decât în Gulag cine poartă de fapt 
răspunderea proastei lor îngrijiri! 

— Această radicalizare, strânse între dinți pipa cu iritare și 
superioritate Stalin, depinde acum de baza de masă care se va încolona în 
spatele formațiunilor paramilitare ale Că/ușarilor României! O adunătură 
jalnică de golani frustraţi, invocând nu ştiu ce contracte populiste neonorate 
şi smulgându-și părul din cap c-au alergat după cai verzi pe pereții Casei 
Boborului, devenite simbol al... democraţiei româneşti și generic la 
televiziunea de stat pentru tribunalul, pardon, Tribuna partidelor 
parlamentare! Cum ar fi țintă nerealistă și revenirea la monarhie. Cu 
pretenția lui Jean din Ferentari, în Marea Recuperare, că s-ar obține prin 
Reconstituire nu numai 0 scoatere a țării din izolare, băgând-o în clubul 
familiei monarhiilor, ci şi reînnodarea efortului cultural cu ce începuse 
România Regală, vorbe goale sub care se ascunde şi trebuie s-o demascăm, 
intenția de a continua Războiul Sfânt, luptându-se în secret, insidios, 
criminal din punct de vedere al dreptului internaţional, pentru reunirea 
României cu Basarabia, nimicindu-se o entitate istorico-geografică și 
etnică organică, cu steag la ONU şi cu echipă olimpică proprie, amăgind 
Occidentul la Saraievo că o Românie cu Transnistria drept compensație la 
ce lipseşte celei interbelice ar fi un factor de stabilitate situat chiar pe axa 
Belgrad-Kiev-Minsk-Moscova... 

Primirea Fiihrerului urma să se facă în aer liber, sub cerul liber, la 
iarbă verde. O dumbravă în marginea târgului. Se închipui acolo un spaţiu 
festiv delimitat de drapele româneşti şi germane şi de două panouri colorate 
cu portretele conducătorilor celor două popoare între care se cimentase, în 
ultimele luni, frăția de arme împotriva bolşevismului, dușmanul neîmpăcat 
al civilizației europene. 

Pictorul Regimentului 17 lucrase întâi portretul lui Antonescu, spre 
a-şi exersa mâna amatoare, şi abia apoi, cocoţat pe o scară din lemn fragil 
de mesteacăn, se apucase de-al lui Hitler. 

N-a trasat însă decât liniuţele ajutătoare ale compoziției când dintr- 
o paşnică şi bucolică, binemirositoare căpiţă de fân, ieşi un partizan bărbos 
şi vârstnic, masiv ca graful Tolstoi. Într-o clipită, el trase un foc de pistol 
greu drept în ţeasta zugravului şi, în consternarea generală, se furişă printre 
mesteceni Și hățișuri, cufundându-se în codrul alăturat dumbrăvii. 

— Ce mă fac? Ce mă fac? se văicărea colonelul Belizarie Moga, 
privind cu jale la sergentul TR-ist, învăţător cu înclinații spre desemn, din 
craniul căruia şiroia ca dintr-o călimară răsturnată un sânge terifiant de 
roşu, sub necruţătorul soare de vară. 

În ciuda preceptului său de criză în secolul XX, cum că viaţa 
intelectuală trebuie ascunsă neintelectualilor, lui Marius i se făcu milă şi de 
sergent, că rămânea cu opera neterminată, şi de sărmanul vecin colonel de 
la Valea Ursului, care îşi scosese chipiul asudat şi compunea plângând o 
ultimă scrisoare către Chouchou, soţie, şi cele trei fete ale sale: Olguţa, 
Nunuţa şi Cocuţa. Era evident că în viitoarele minute își va trage un glonţ 
în cerul gurii. A şi verificat Mauserul dacă e bine încărcat. 

Mai erau doar două ore până la sosirea convoaielor oficiale. 

Marius smulse penelul și paleta din mâinile înghețate ale 
învățătorului căzut, se căţără pe scara de mesteacăn şi începu să lucreze cu 
febrilitate, surd la comentariile admirative ale mulțimii de ofițeri, 
subofițeri, gradați şi soldaţi, strânse în jurul său şi al mortului. 

— Ce e asta, locotenent? se auzi din senin o voce aspră şi indignată. 

Era Conducătorul Statului, roşu de furie, strecurat pe nesimţite între 
luptătorii prezenți, hipnotizaţi de miracolul aproape matern al facerii operei 
de artă în cel mai sălbatic război mecanizat. 

Întreaga dumbravă încremeni într-o tăcere apăsătoare, speriată, 
splendidă. 

Pe pânză apăruse un Hitler, dar nu Fihrerul oficial 1941, ci agitatorul 
gloatei din anii tineri. Cu mustață mai rară, cu riduri aplatizate dulce, cu 
nas mai puţin lung, cu umerii obrajilor pronunțați mongoloidic, mărturisind 
o energie ariană abia reținută. 

De o agresivitate, așadar, infinit amplificată față de personajul 
momentului, a cărui imagine publică devenise aproape calmă, din rațiuni 
diplomatice desigur: noua Europă trebuia să aibă încredere că i se 
pregăteşte o arhitectură de securitate durabilă, calculată cu matură 
chibzuinţă. 

— Domnule general, răspunse de la o vreme Marius, cu o 
superioritate de parcă ar fi fost Michelangelo adresându-se de pe schelele 
sixtine Papei într-un film al agoniei şi extazului, vă asigur că domnul Hitler 
se va înţelege cu mine ca de la Kiinstler la Kiinstler, şi va fi foarte încântat 
de acest genial portret. Problema care trebuie să vă preocupe în aceste 
minute prețioase nu este decorul, ci conţinutul iminentelor convorbiri cu 
marele Fiihrer, ca de la soldat la soldat... Vă doresc să ajungeţi la o 
comunitate de idei comparabilă cu cea construită de mine folosind limbajul 
plastic! 

Întreaga dumbravă încremeni într-o tăcere grea, de plutoane aliniate 
așteptând cu baionetele şi căştile strălucind în soare confirmarea unui ordin 
de execuţie pe loc. 

Dar Antonescu încă îşi mângâia gânditor cu cravaşa vârfurile 
cizmelor, întrebându-se dacă acest atac neobişnuit la autoritatea sa nu 
aparținea cumva unui nebun și, în acest caz, nu vor fi uşurate deloc 
apropriatele negocieri cu Fiihrerul, dacă într-adevăr se va acorda atenţie 

îndrăzneţului şi expresivului portret. Fiul profesorului Voicu Ghizdavu, 
argeşean amic de familie, nu arătase niciodată asemenea insubordonare 
prostească, şi încă în public. „lonele, lonele, i se păru lui că aude ca prin 
vis vocea cavernoasă a bătrânului istoric, geograf şi strateg, ia aminte că 
Marius al meu are el o scrânteală de mic geniu şi trebuie protejat matern de 
răul lumii acesteia. Singur-singur, el nu e în stare să se apere. De regulă, 
primește loviturile vieţii cu resemnare și se mulțumește să bea.“ 

Îl scoase din neplăcuta încurcătură însuşi marele Aliat. La rândul lui, 
conducătorul statului german se strecurase fantomatic printre spectatori și, 
cu intelectul său arian supradimensionat intuise imediat ce este imanent în 
esenţa situaţiei create. 

Trase adânc aer în piept şi îşi contemplă înfiorat portretul, privind 
încântat ba mustăcioara blondă, ba fruntea sclipitor de albă ca porţelanul 
de Meissen, ba obrăjorii îmbujoraţi ca de fată mare din Pomerania, ba ochii 
albaştri şi adânci ca cerul înstelat de crepuscul ce stăruie asupra tuturor 
purtătorilor de obligaţiuni etice. 

Toţi cei de față şi viitori aşteptau cu inimile cât niște purici, gata să 
tresalte imediat: ce-o să zică? Ne va fi bine? Ne va fi rău? 

Adevărul este că Fihrerul enerva pe toţi observatorii profesionişti 
cât înota în subiectivitatea sa, urcând fenomenologic pe treptele cele mai 
înalte ale încântării, aproape de concept, aproape de muma pădurii ideilor, 
unde trăirile se abstractizează sublim, convertindu-se în mari și adesea 
generoase hotărâri de importanță regională. EI era pe atunci indecis asupra 
configurației rasiale a Europei postbelice: exterminându-se slavii, oare vor 
mai fi toleraţi la nesfârşit latinii? O vreme înclinase, în metaversul lui, spre 
ipoteza  purificării etnice complete a continentului, căci singura 
personalitate negermană, Mussolini, îi părea o excepţie singulară, bizară, 
nesemnificativă statistic. Dar surpriză, surpriză în Est! lată că această 
veche nobilă viţă latină zămislise un general nemilos ca Antonescu, iar 
acum avea revelația unui tânăr şi pletos Albrecht Diirer român, în cămeșă 
încrețită la gât cu dantelă croşetată din arnici sienna, la Antibes, de o 
violonistă din Harkov, Daria Maximovna Riumina (Murocika), născută la 
8 mai 1921, ca şi el tot la Lemberg, un artist strălucitor dotat ca să poată 
figura din instinct, spontan, idealul neoclasic de frumuseţe a omului arian, 
cu tot spaţiul său vital din fundalul nemărginit al tabloului. 

— lată ce mă desparte de uncle Joe, de Herr Stalin, iată de ce nu ne- 
am înţeles noi doi ca supraoameni superiori! El e un admirabil manager, 
tătuc, lider şi vOjd, un solid teoretician, mai bun continuator al lui Marx şi 
Lenin decât alogenul Troțki, dar stă mai slab decât Engels la darwinism. În 
genere, biologia lor sovietică e de râsul curcilor, cu iarovizarea cartofilor, 
altoirea căpşunilor, cu perdelele lor de păduri, cu eucalipţii din Crimeia, 
plantați de Stalin însuşi... Savanţii săi n-au înţeles că altoiurile miciuriniste 
sunt în esenţa lor contrare naturii vii, care exaltă sacralitatea speciei — 

corciturile fiind totdeauna nişte monștri, nişte handicapaţi, sortiți 
neînmulțirii și pieirii. Să ne gândim puțin măcar la melancolia catârului, 
adus forţat într-o lume pe care n-o înţelege şi în care nu-şi poate găsi niciun 
rost decât acela de animal de povară! 

Suntem de comun acord în chestiunea partidului unic şi a combaterii 
deviaţionismului. Ne desparte însă viziunea asupra dezvoltării. Eu vreau 
economie de piaţă, Stalin vrea economie dirijată. S-a luat după economiştii 
necreșştini care-l scot pe Roosevelt din criză, să dea supă la toți milogii. 
Numai economia de piață îngăduie concurența acerbă, lupta pentru 
existență. Și asigură astfel vitalitatea organismului social. Dacă îi 
exterminăm şi pe latini, care nu mai sunt cei ai lui Traian, noi germanii nu 
vom mai avea rival în lupta pentru existență şi atunci vom degenera ca niște 
plante de seră sau ca nişte animale de Zoo. 

Şi Hitler, neimaginându-şi că românul Marius Ghizdavu mai are şi 
calitatea de a vorbi curent germana reală, aceea pe care o înveţi doar 
crescând cu nemţoaică severă, se îndreptă călcând rar spre junele latin, ca 
să-i arate simpatia sa, ca de la artist la artist, fără cuvinte. 

Tălmaciul Schmidt făcu un pas înainte degeaba, în timp ce 
locotenent Ghizdavu se înclină plin de respect, îngenunchind de piciorul 
drept. Ca şi cum l-ar fi încununat cu lauri, Fuhrerul tăie acea mutră 
drăgălașă folosită pentru întâlnirile sale filmate cu plozi arieni, şi îi 
dezmierdă chica meridională, zise maladeţ, maladeţ, râse cu lacrimi de 
satisfacție, dându-și capul pe spate, îşi plimbă degețelele sale albe de 
bandurist pe ceafa lui moale şi fragedă, îi ciuguli urechile ghiduș. 

Şi brusc, cu un aer triumfător de toreador, făcu stânga-mprejur, luă 
pe Antonescu de braţ şi porni cu el spre podiumul oficial, ca să-i dea o 
cruce de fier. 

Alămuri proaspăt lustruite porniră armonia lor greoaie, țipătoare 
languros, baterii de artilerie bubuiră un solemn salut Cruciadei 
Antibolşevice, vântul goni vremelnic ceața artificială şi arşiţa, soarele 
începu să somnoleze ca un prunc după supt, lăstunii se repeziră spre boltă 
în delicate rotiri de supraveghere. 

Hitler se simţea ca acasă la Berdicev, deoarece considera grânarul 
ucrainean, asupra căruia îi atrăsese atenția economistul francez clasic 
Balzac, ca şi inclus în Lebensraumul seminției sale. lar acasă, la 
Obersalzberg, obişnuia după prânz o mică plimbare, ostenindu-se a cobori 
de la căbănuţa sa, în care rumegase atâtea planuri de fericire pentru Neamul 
German. Străbătea o pajişte şi o lua prin pădurea de brazi siberieni, 
întinerind de ozon şi aerosoli. 

Aici, în Est, tatonând, îşi alese drept ţintă nişte carpeni ce stăteau de 
veghe în lanul de secară nerecoltată nu din pricina războiului, ci din incurie 
bolşevică, necontând decât cifrele raportate mai sus. 

Porni să bată poteca, flancat doar de Marius. 

-— Portret am studiat şi eu în tinereţe, mărturisi el din capul locului, 
impunând un ton de totală sinceritate siestei. Autoportret și crochiuri, 
adoratelor mele. Nu puteam să le termin. M-am îngreţoşat. Și vei trece şi 
tu prin asta, băiete. Carnea e efemeră. Nu rezistă timpului, glonțului, 
bombardamentului decât piatra. la spune, ai respect pentru ruine? Te 
fascinează arhitectura? Poţi să-mi lucrezi din aur masiv un vultur de vreo 
70-80 de metri, cu o zvastică-n cioc şi cu globul pământesc în gheare? 

— Pot! răspunse fără ezitare Marius, gândind că în cel mai rău caz ar 
pune pe inginerii lui Albert Speer, Fritz Todt sau Robert Ley, să-i amplifice 
la scară un fel de Măiastră brâncuşiană, dotată cu zvastică şi sferă Chaplin. 
Am din familie aplecare spre ruine, domnule. Tăticul meu, Voicu 
Ghizdavu, după studenție la Dorpat, Lemberg şi Breslau, a săpat mult în 
Italia, ca arheolog interesat de fortificaţii: la Roma, Florenţa, Assisi... Dar 
pentru ce vă trebuie o pasăre atât de mare? Vă gândiţi la un mausoleu nou 
în Piaţa Roşie? 

— E prematur... Nu! Doar pentru cult într-o domă de granit, sub a 
cărei cupolă ar părea pitică însăşi piramida lui Kheops! Închipuieşte-ţi, 
dragule, sute de mii de berlinezi şi zeci de mii de barbari, aduși în delegații 
din toate colţurile Imperiului meu, ascultând cu evlavie papală pe Himmler 
oficiind, pe Goebbels predicând, pe Rosenberg filosofând live... 

— "Tocmai de aceea n-au prea rezistat marile imperii ale trecutului, 
fiindcă au atras spre metropolă toate resursele, dar şi toţi şmecherii, toate 
lepădăturile. Vă implor, recitiți Istoria și evitați eroarea asta. Lăsaţi 
Berlinul, Linzul sau Dresden. Dezvoltaţi în adâncime, spre Galiţia Mare, 
întâi Breslau ca mare centru spiritual, apoi Lembergul și mai mare! 

— Zău că nu te înţeleg, se opri în loc Fiihrerul, părând a urmări distrat 
zborul lăstunilor, dar luând în serios propunerea genială a românului. 

— Dacă arianul se va înstări până la Ural, firesc este să remorcheze 
după el cultura. Uite, aici! Să facă din Berdicev un nou Heidelberg şi din 
Moghilev o nouă Dresdă... Acest război n-are niciun sens. E chiar o crimă 
sinucigașă dacă nu va avea drept consecință omogenizarea spirituală a 
Europei. Prin înălţare, nu prin coborâre. Un Kopernik, un Liszt, un Chopin 
sunt prea puţini pentru un Răsărit atât de vast! Ţările astea de până-n Ural 
sau poate de pân-n Kolîma... fiindcă Europa ţine până în Alaska, da, mein 
Fihrer... toate sunt datoare Occidentului să trăiască în secolele XX-XXI 
mai modest, auster, investind însă triplu în educaţie, cultură, științe... astfel 
încât numărul de mari înţelepţi şi mari creatori să se distribuie uniform. 
Oamenii nu pot fi fericiți dacă nu-și înţeleg destinul! Trebuie recuperat un 
decalaj de creativitate, trebuie stimulată apariția unei pleiade de noi şi noi 
genii, în toate domeniile de activitate, care să compenseze decalajul acestor 
stepe pustii față de minunatele oraşe ale Germaniei încă în picioare, 
nebombardate. Pe scurt, Lebensraum înseamnă spațiu pentru arat, semănat, 
însămânţat, irigat, erbicidat și recoltat numai genii ca cei de față şi cei 

viitori... 

— Kopernik era german, dădu din umeri neamțţul, încât căzu castelul 
din cărți de joc peste ştergarul de in întins pe iarbă. Liszt era tot german, 
măcar după mumă. A trăit la Weimar, a murit la Bayreuth. Nu ştia o boabă 
maghiară! Cât despre Chopin, ăsta era francez după tată, ceea ce la urma 
urmei e tot un mod german de a fi... Dealtfel, nu a compus în Polonia. Și-a 
trimis doar inima acolo, gest straniu, explicabil doar prin firea sa slabă. Nu 
îşi auzea corect glasul sângelui. Îl mai tâmpise şi feminista aia, George 
Sand. Creator pe acest pământ e numai arianul şi de apărarea sa depinde 
soarta civilizaţiei noastre în Univers. 

Ai idei interesante. Sincer să fiu, n-am avut timp să mă gândesc la 
cum va funcționa cultural acest nou vast spațiu al Reichului. Nici n-am fost 
obligat. Misiunea mea se reduce doar la a-l aduce pe arian într-o poziție 
dominantă în Europa şi în lume, ca s-o salvăm. 

Restul vine de la sine. 

Fără îndoială că vor apărea în număr impresionant Dresdenuri, 
Weimaruri, Heilderberguri, Freiburguri... Bayreuthuri!... Linzuri!!... Până 
la Ural şi la Pacific! Acolo, noi și noi Kanţi vor medita și vor scrie tot. Întâi 
însă la Odessa, la Ackerman și la Bender, la Feodosia, la Yalta, la 
Sevastopol, la Soci şi în celelalte cetăţi întemeiate sau ctitorite de arieni la 
Marea Neagră. Desigur, totul se va pilota şi implementa după tipicul şi 
directivele Metropolei. Altfel, fără reguli rigide, o nouă eră CLASICĂ nici 
nu este de conceput! 

Deocamdată însă, realismul responsabil cere să ne ocupăm doar de 
prezent. E război. Numai aşa vom provoca dezlănţuirea acelei explozii de 
spiritualitate de care vorbirăm şi totodată îi vom furniza și subiectul eroic. 

Tocmai am distrus ruşilor, în ultimele zile, cantități de arme şi de 
material incalculabile. Dar mie tot nu mi se pare suficient. Trebuie să 
ajungem cât mai repede să le luăm centrele principale de producție. Și 
atunci, soarta acestei campanii este decisă, căci dacă înlocuirea forţelor vii 
e cât de cât posibilă, deşi cu greu formezi combatanți buni şi instruiți, şi 
mai ales generali, înlocuirea materialului este însă de nerealizat, oricât ţi- 
ai împușca cei mai buni ingineri, pentru sabotaj și presupuse uneltiri 
troțkiste. 

Cât despre ajutorul anglo-american, el nu va veni atâta vreme cât 
suntem în ofensivă şi există riscul să-l capturăm noi germanii! 

Şi Fuhrerul râse uşurel, iar Marius din politeţe făcu la fel. 

În adierea cu iz de grâne putrede de ploi, carpenii fâșâiau tainic din 
frunzele lor cu sectoare paralele bine conturate. Hitler, monologând, se 
repezi înainte spre o încleştare de trunchiuri tinere și Marius întoarse jenat 
capul, studiind spicele arcuite şi scuturate, legănându-se ele până la 
orizontul negru, clătinate parcă de o herghelie de walkirii transparente, 
pâcle lungi de pulberi în vârtej păreau a le fi plete cândva aurii, apoi albite 

de lupte, apoi vagi schpiri ale aerului, percepute doar de ochiul de artist, 
puteau fi vârfuri de săgeată, de lance, de paloş, de coif... 

Un gâfâit furios, urmat de un fel de Pffui! Teufel! şi zgrepţănat a 
răpitoare, atrase în sus privirile locotenentului. 

Generalissimul se descălțase şi izbutise să se caţere până la două 
hamace atârnate în carpenul sur de maiorul Dârning. | se vedeau, pregnante 
în peisaj ca sub un soare impresionist de Antibes, şosetele vărgate alb- 
albastre, agitându-se a semnal, cerşind ajutor: mâna stângă beteagă 
împiedica transbordarea cățărătorului de pe cracă groasă în hamacul 
împletit din fibre negre, albe şi roşii, care subliniau zvastici în pătratele 
ochiurilor. 

Ca propulsat de un resort, Marius fu într-o clipită sus şi simţi iarăși, 
parcă recunoscătoare, epiderma fină, albă şi nemuncită a mâinii celuilalt 
fost pictor. 

— Cât pământ, cât pământ irosit! oftă câmpeneşte germanul, 
încrezător precum Nietzsche şi tot soiul de poporaniști, narodniciști, 
sămănătoriști, că doar ţăranul a rămas sănătos moral, rezervă a naţiunilor, 
când aristocrațiile s-au prăbuşit sub povara propriilor lor păcate, 
burgheziile s-au arătat bolnav de laşe, atât împotriva sindicatelor cât şi față 
de concurenţa evreiască, iar muncitorul — altă speranță înşelată — uite că s- 
a bolşevizat în multe privinţe. 

Beneficiind fie şi de scurta călătorie până la pâlcul de carpeni, 
Marius înțelesese cu tristeţe de ratat, că oamenii mari ai speciei nu au 
niciodată nimic de învăţat de la muritori, și că dacă ai norocul să te 
intersectezi cu unul din ei, în Orient-Expres pentru o noapte de drum, sau 
într-un carpen pentru o banală siestă, nu e decât vorbă în vânt a mărturisi 
visurile tale cele mai curate sau măcar a-ţi strecura ce părere ai tu, adică a 
te agăța de destinul lor strălucitor, schelălăind c-oi hi şi tu cinevaşilea pe 
acelaşi pământ sau în același carpen sur. 

Politeţea ierarhică cere ca pe oamenii cu adevărat superiori să-i laşi 
să monologheze despre ei înşişi. 

Înţelept, Marius se lăsă repede păgubaş de a mai exercita o influență 
moderatoare asupra marelui interlocutor, în sensul de a-l sensibiliza asupra 
necesității uriaşe, augmentate tocmai de răzbel, a creșterii masive și 
urgente a volumului de investiţii în educație, cultură şi cercetare- 
dezvoltare, îndeosebi în spaţiile Galiției Mari sudice, controlate de 
creştinismul bizantin atâtea veacuri, care nedispunând de o inchiziție 
proprie şi fiind nevoit să se slujească, şi aceasta doar sporadic, de a statului, 
nu stimulase satisfăcător de subversiv gândirea estetică, eretică şi 
ştiinţifică. 

Obsesia persistentă a unei Galiţii gigantice — numele ales sugera un 
pandant al Galiei Franţei, n-avea legătură cu Galicia, deşi Lembergul 
trebuia să fie țintă de pelerinaj ca Santiago de Compostela — , proiectul unui 

aşa-zis cordon Sanitar între foste imperii ce vor ajunge totalitarisme 
muncitoreşti, întins de la Small Nîi la Tenha Yuva, amalgam de popoare 
trăsnite de morbul Creaţiei, era o reminiscență WWl moştenită de la 
bunicul cronicar Dinicu Ghizdavu, cel implicat în tot felul de mişmașuri 
geopolitice. Venerabilul observase că după aranjamentele de la Versailles 
de-am pierdut Pocuția, iaca, între Germania şi Rusia rămâne un abis de 
putere, când firesc ar fi fost ca între Lw6w și Sofia, aflate pe același 
meridian cu Hobiţa, să trăiască şi înflorească filantropic un meterez sau val 
simbolic dacoroman, de care să dea cu capul ambele politici expansioniste, 
şi Drang nach Osten, şi Drang nach Țarigrad via Saraievo. 

— ŞI ce veţi face cu Stalin când se va preda SS-ului? simţi fotograful 
Marius că trebuie iar să-i capteze bunăvoința clientului. 

— Stalin? Stalin e o mare personalitate făuritoare de istorie! privi 
instinctiv domnul generos spre cer, la zei. Dacă a ajuns VOjd, aşa 1-a fost 
ursit să fie. Nu se va preda. Dimpotrivă, îşi va regiza epopeic sfârşitul, 
lăsând testament ca urmaşii săi, de câte ori se simt bine înarmaţi, să-şi 
cotropească şi să-şi deznaționalizeze vecinii! Mi-e clar că-şi va trage un 
glonț în cerul gurii, când sub loviturile obuzelor noastre 1 se va zgudui 
bunkerul! De fapt, regret sincer că nu m-am putut înțelege cu rușii, căci 
deși slavi, ei sunt singurii întemeietori de stat în aceste pustietăţi, călăuziți 
desigur de o nobilime ariană. Rurik, Vladimir, Iaroslav cel Înţelept şi 
ceilalți, primii lor țari, toţi au fost germani sosiți de la Novgorod, această 
ultimă cetate hanseatică, pe drumul comercial de la varegi la greci, drum 
de negoţ, dar şi de idei progresiste, tehnice, muzicale și filosofice. 

A fost o mare nenorocire şi pentru Occident căderea Kievului sub 
loviturile tătare. Aceşti asiatici inculți au procedat precum vrea azi 
Cominternul: din strângătorii de biruri şi cote, din zapcii adică, au extras 
din gloata mujicilor viitoarea boierime moscovită, care, e drept, cum e firea 
nestatornică a rusului, s-a întors împotriva lor, cum or să se întoarcă şi 
bolşevismele de export emergente contra Kremlinului, mai întâi cele din 
Asia: China, India, Japonia, care se vor coaliza mâine să împartă 
proporțional Siberia... nu te joci cu asiatici! 

De-aia insist eu că nazismul din Mein Kampf nu se poate exporta, e 
brandul meu, e inimitabil. N-a fost din capul locului conceput decât pentru 
germani, iar lăţirea Reichului nu se poate face decât cu aceștia. Însăşi 
Moscova n-ar fi însemnat nimic în istorie dacă din când în când nu apărea, 
salutar, în rătăcirile ei circulare, arianul. EI, arianul, inclusiv un 
academician de la Berlin, Dimitrie Cantemir, l-a învăţat pe ţarul Peter 
tehnologie şi geopolitică, bazele fortificațiilor, arhitecturii şi urbanismului, 
ba mai mult, construcția de partid şi de stat, cum să plănuieşti atingerea 
unor obiective geopolitice prin lucrarea mai multor generaţii, cum ar fi 
învăluirea, subminarea şi sugrumarea civilizaţiei occidentale a omului alb. 
Doar că Peter der GroBe n-a putut fi simultan şi creator de doctrină, şi 

înfăptuitor, cum mi-a fost numai mie hărăzit de Providenţă. Abia Katharina 
a II-a, ariană pură, a izbutit să umfle decisiv Rusia. Succes nemeritat însă 
de niște amărâţi de slavi. Deci când noi germanii vom intra curând în 
Crimeia, o vom anexa ca pe o moştenire sacră de la Katharina die GrofBe, 
care, trebuie să subliniez, se jertfea în contra asiaticilor pentru arieni, nu 
pentru muscali. Dovadă irefutabilă faptul istoric că vrednica femeie, 
călăuzită de bărbați buni sfetnici, a colonizat germani până la Volga, 
marcând astfel cu o intuiție prodigioasă hotarul Lebensraum-ului meu de 
azi! Şi oarecum recent, până prin 1934, în Crimeia au fost deportări 
sălbatice după Războiul Civil, niște represalii, încât economia agonizează 
din lipsă acută de migranţi. Cred că o să le trimit eu, pe austriecii mei din 
Tirol. lar ca să-i reduc numericeşte pe tătari, voi recruta şi înrola vreo 20 
000, contrar principiului că numai germanul sau românul poartă armă în 
Est. lar Stalin, în caz că totuşi ne respinge ajutat de anglo-americani, 
previzibil va deporta mânios toată etnia, toți asiaticii, păstrând astfel o 
Crimeie pură pentru când se vor întoarce iar germanii şi românii, fiindcă 
tot a noastră va fi Biruinţa finală. 

Ceea ce nu înseamnă că Eu nu voi încredința totuşi o misiune istorică 
ruşilor. Ei vor avea permisiunea să-şi construiască un stat al lor dincolo de 
Volga, sau mai degrabă de Ural, şi să se înmulțească acolo ca insectele, 
stăvilind pe chinezi. Important este să existe un stat tampon între civilizația 
noastră europeană și stepele Asiei. Altfel ne pomenim mâine cu japonezii 
la Ulianovsk! 

— Şi nu se poate aranja asta cu Stalin, încât să nu mai fie război? 

— Ba da, Marius! Stalin, şiret şi hoţ ca gruzin ce este, vrea să-şi mute 
de bună voie capitala acum, la Kuibîşev, adică la Samara, un municipiu 
căruia i s-a dat numele unui bolşevic de la care sunt multe de învăţat: cum 
să croiești planuri vaste, grandioase, hollywoodiene; cum să constrângi 
inginerimea să le implementeze cu succes, altfel riscând împuşcarea pentru 
sabotaj; cum să bagi țărănimea recalcitrantă la colectivă, împuşcându-i caii 
şi înfometând-o fără milă, să nu supravieţuiască decât ăla care e cu noi. Ori 
aşa, ori aşa!... Mda, o visa el domnul Stalin să-l las eu cu o nouă Moscovă 
pe Volga, dar cu am să-l împing din instinct mult mai departe chiar de 
Jekaterinburg, adică Sverdlovsk cum îi zic ei astăzi, unde l-au împuşcat pe 
ţar. Mineralele Uralului nu trebuie lăsate pe mâna plutocraţiei americane, 
care a scos bani frumoşi din industrializarea grea a CCCP, cu pivotul ei, 
industria constructoare de maşini blindate. lar unde e Moscova, voi pune 
deținuții — ai mei, ai lor — să se radă totul şi să se amenajeze un lac adânc, 
spre marea admiraţie a viitorimii şi ca să nu mai existe nostalgii de care nu 
poate profita decât evreimea, din Europa şi din America... 

Tăcu. În legănarea hamacului și în susurul frunzişului, sforăi puţin, 
iepureşte. 

— Nu am însă o idee prea precisă despre cum voi organiza lumea 

postbelică și am constatat, din experienţe dureroase, că nici nu e bine să-ţi 
faci în politică planuri rigide, căci totul depinde de conjunctură şi de 
mulțimea infinită a trădătorilor. 

După celălalt război, când cu o strângere de inimă mi-am zdrobit 
imboldul angelicat de a mă reapuca de arhitectură şi de peisaje citadine, 
azvârlindu-mă cu patos în vâltoarea bătăliilor stradale, să ştii tu că nici 
visam Că voi ajunge vreodată cancelar al Reichului! 

Nu-mi propuneam decât un obiectiv aparent minor, dar greu de 
realizat: să smulg muncitorul german din ghearele otrăvite ale propagandei 
bolşevice. Şi atunci am constatat cu uimire că posed un extraordinar talent 
de orator. Am și izbutit să abat haitele proletariene de la ura de clasă la ura 
de rasă, fiindcă gloata nu e capabilă decât de ură. Am dovedit astfel lui 
Marx al lui Mussolini că nu e nimic de capul acestei clase muncitoare, atâta 
tot ridicată în slăvi de Marx şi alţi jidani, uneltind ei s-o prostească să se 
jertfească să slujească planurile diabolice de supremație planetară ale 
iudaismului. 

Pe urmă, când Providența m-a făcut şi cancelar, cum pe Borgia papă, 
nu mi-am propus decât să adun pe toți germanii într-un singur Reich, măcar 
în spaţiul restrâns de dinainte de „pacea de bandiți de la Versailles“, cum 
aici bine le-a zis-o tocmai marele Lenin, după ce s-a germanizat două 
cincinale la Ziirich. 

Și atunci, am descoperit cu mare uimire şi încântare, în firea mea 
destul de impulsivă, nebănuite calități de diplomat răbdător. Aşa am readus 
în Reich Renania, îngâmfata Austrie, Sudeţii, Moravia, Memelul şi puţin a 
lipsit să nu primesc gratis şi Danzigul. Fără a se trage un singur foc de 
armă, Domnule! 

Cine a mai realizat în istorie, pe căi absolut paşnice, fără un glonţ, 
fără o singură picătură de sânge, asemenea uriașe translaţii de frontiere? 

— Nimeni! 

— Daarrrr Imperiul Britanic, în perfidia sa, nu privea cu ochi deloc 
buni creşterea puterii continentale a Germaniei. Totdeauna politica 
Albionului a fost să fărâmiţeze Europa, să ne învrăjbească să ne încăierăm 
între noi, inclusiv Land contra Land, noi germanii, încât a rămas atâta amar 
de vreme Londra stăpâna mărilor, deşi acest rol planetar se cuvenea mai 
degrabă continentului în ansamblu, căci cu excepția Elveţiei neutre și a 
Ungariei mutilate, toate ţările au ieşire cât de mică la mare și atunci, flotă 
lângă flotă, şold lângă şold şi umăr lângă umăr, noi europenii, noi 
civilizația omului alb, am ţine la respect întreaga lume. 

Deci Anglia a acordat garanţii absurde Varşoviei şi a atras în acest 
joc şi Franţa aproape bolşevizată de Frontul Popular. Polonezii mă sfidau! 
Eu nu voiam decât să iau Danzigul, unde germanii erau terorizaţi, şi să 
rezolv problema absurdului Coridor care mai mult separa decât lega 
Reichul de Prusia sa Orientală. Desigur, era de a mea datorie să dau şi o 

lecţie demolatoare Varşoviei, privind superioritatea absolută a arianului 
față de o dezgustătoare amestecătură de slavi şi de jidani! 

Ei, şi atunci, în septembrie 1939, am descoperit cu stupefacție că 
geniul meu bun nu era nici al oratoriei, nici al diplomaţiei, ci unul fără egal 
în strategie, în arta operativă şi chiar în tactică! 

— ȘI cu toate acestea, îndrăzni romanticul polonez din Lw6w să-i 
tulbure reveria, nu-i așa că regretaţi la nebunie că nu mai aveţi timp să vă 
dedați pasiunii de acuarelist, Operei pure, eterne şi fără contingențe 
practice?... lată, acest lan de secară, cu maci și lăstuni şi cărare Van Gogh 
ar merita măcar o notație fugară, într-un bloc de schiţe al unui sergent TR- 
ist! Chiar mă gândeam în 22 iunie 1941 că pictorii germani vor urma pas 
cu pas diviziile noastre aliate, fireşte cuprinși în cadrul trupelor de ocupaţie, 
nu combative, şi odată instalată o administraţie civilizată, ei se vor apuca 
imediat de lucru, atât pentru a depăşi peisagiştii ruşi, care au lucrat enorm, 
peregrini în această natură vastă, cât şi pentru a demonstra dragostea 
fierbinte a neamului german pentru spaţiul său vital. 

— la nicevo ne panimaiu, zise Hi că nu înţelege. 

— Dacă eu, ca pictor, sunt azi doar locotenent, iar dumneata rămâi 
doar Fiihrer, iar expresioniștii germani nu sunt mobilizați şi aduşi cu forța 
să întemeieze Şcoala de Pictură de la Berdicev, atunci într-o istorie a artei, 
care ca să zic aşa e mai istorie decât istoria... istoriei, nu va figura decât 
lanul de secară cu pâlc de pini din peisajul natal de la Elabuga, dincolo de 
Volga, descris deja de peredvijnikul Șîşkin pe la 1878, când noi românii 
am scăpat de lipitorile turcești cu ajutorul Rusiei, nu al Vienei, care nu ne 
iubeşte, sau Berlinului... 

— Aşa-i, aşa-i! fremătă enigmatic carpenul. 

— Parizianca ta, delicata poetă Marina vetaeva, al cărui tată a 
proiectat așa-zisul Muzeu Puşkin, socotit de bunicul tău Dinicu ideal pentru 
Luminarea Poporului, de plagiat la București, tocmai moare acum de 
foame acolo la Elabuga ta, după ce a comis incredibila poezie fatală de a 
se întoarce ca proasta în URSS, la 1939. Nici mormântul nu i se va găsi. 

— Ce farmec trăim noi doi acum, legănaţi de vânt în aceste hamace, 
se va pierde la fel, în lada de gunoi a timpului, în coşul de reciclat dialectic 
al formelor materiei. Cu tot cu cât expresionism o fi într-un lan răscopt 
putred, smuls de bolşevici prin violență kulacilor și moșierului Balzak, 
teritoriu extravilan semănat de sovhoznici şi nerecoltat din pricina 
neperformantului leadership al piloşilor sovietici... Doar aceşti maci 
hipnotizant de roşii, prefăcuți în margarete, şi acești lăstuni macabru de 
negri îşi păstrează în peisagiul etern natura nepervertită... 

— Mai bine era, se trezi profesorul Hi de istoria artei, dacă Şişkin 
aista şi ăilalți peredvijnici cu expozițiile lor itinerante pentru provințiali, s- 
ar fi limitat doar la măreția peisajului acum german, fost rusesc. Ei au căzut 
însă în capcana propagandiștilor socialiști de teapa lui Cernîşevski, să 

deplângă „exploatarea omului de către om“, simplificând limbajul plastic 
pe înţelesul mujicilor, risipindu-se orice șansă de a concura cu 
impresionismul francez. S-a ajuns astfel la paradoxul că Rusia ţaristă, la o 
literatură zguduitoare alătură o pictură de reportaj turistic, minoră, 
neglijabilă, ceea ce e semn de epuizare şi decadență, rea prevestire pentru 
stabilitatea ţarismului ca formulă de export a civilizaţiei europene spre Asia 
şi Africa. 

Un botgros se oprise pe o creangă, uitându-se când cu un ochi, când 
cu celălalt, la neobişnuitele cunoștințe ale musafirului, relative la inamicul 
momentan al trupelor germano-române, iluzionând pe Marius că 
interlocutorul său admite că norodul rus este norodul martir al secolului 
XX. S-a luptat sălbatic vreme de cinci ani cu bolşevismul şi i s-au aplicat 
practici de deznaționalizare şi despiritualizare nemaicunoscute în istorie. 
Ah, cât de crâncen ar fi să îl supui terorii încă unui totalitarism! În loc să-i 
multiplici pentru toate capitalele de gubernie Muzeul de Artă Puşkin, întru 
Luminarea Poporului, fiecare copil de pământean având dreptul de a fi 
informat, fie şi prin nişte copii în 3D, despre capodoperele de care e în stare 
uneori homosapul. 

— la aminte, îi ghici uneltirea Fiihrerul, că ce conduce camaradul 
Reichsminister Joseph Goebbels nu e deloc Luminarea Poporului, în sensul 
lu' tac-tu şi bunică-tu, ci avem două domenii îngemănate, indisociabile, 
Volksaufklărung und Propaganda, ceea ce e altă mâncare de peşte sărat și 
afumat. Adică e mult mai simplu: nu va rămâne niciun Șişkin în 
Kunstgeschichte! Când vom pune laba pe muzeele ruseşti... şi colecții 
particulare nu cred să mai fie... Vom aduce înapoi în Europa tot ce este al 
nostru, german. Probabil la Linz, unde-mi fac Luvrul meu! Voi concentra 
acolo tot ce este artă occidentală, creată de arieni, iar restul va fi inventariat 
cu grijă şi nu am o idee prea precisă dacă nu cumva, în funcție de cum va 
merge războiul, va alimentata uriaşe ruguri, începând nu cu mediocrul 
Şişkin, ci cu nume mai periculoase, ca Rubliov, Vereşceaghin, Repin, 
Levitan, Kramskoi şi care-or mai fi, că nu-mi vin toți în minte. Şi desigur 
degenerații: Kandinski, Soutine, Chagall, Malevici, Korovin... 

Pare barbar, dar aşa cere legea vieţii. Altfel nu putem stăpâni Rusia 
numai cu un pumn de oameni, cum fac englezii în India. 

În genere trebuie scos din cap rusului că e bun de ceva, că a construit 
Petersburgul şi Moscova, că a dat pe graful Tolstoi, pe Dostoievski, pe 
Ceaikovski, pe Mendeleev, pe ăla cu câinii... Pavlov... Fiindcă rusul e porc! 

Din senin, criticul se enervă foarte tare şi cobori fulgerător din 
carpen, julindu-şi şosetele cele vărgate marinăreşte cu alb şi albastru. 

Jos, tremurul i se opri brusc dinaintea unei scene înduioşătoare 
pentru orice iubitor de animăluţe. Un cățelandru costeliv, foarte înfometat, 
căci frontul fiind departe, nu se putuse întrema rupând din cadavre, se 
chinuia cu dinții săi şubrezi să-i roadă carâmbul uneia din cizmele sale de 

lux, dăruite de Mussolini şi lustruite de Horthy. 

Ca şi cum Marius, care părăsi şi el cu părere de rău hamacul, ar fi 
protestat la ocara Schwein adresată rusului, Hitler, de îndată ce îşi trase 
cizmele şi dădu o șocolată palestiniană ieftină câinelui, începu să se plimbe 
cu paşi rari de caraulă, în limita umbrei carpenului. 

— În primul rând, lămuri el politicos accesul de furie, rusul m-a tras 
pe sfoară unde mă aşteptam mai puţin, în războiul din Polonia. După ce că 
i-am permis lui Stalin să-şi taie ce halcă teritorială doreşte, mult mai mare 
decât a mea, m-a lăsat în ofsaid şi n-a intrat cu trupele enkavediste de 
ocupaţie revoluţionară decât la 17 septembrie 1939, atunci când Varşovia 
era deplin zdrobită, iar Anglia şi Franţa îmi declaraseră deja, numai mie, 
război. A lăsat să se înțeleagă că acţiunea sa n-are nimic de-a face cu pactul 
Ribbentrop-Molotov. A făcut cu ochiul plutocraţiei de la New York, cum 
că el nu face decât să protejeze cât mai mulți evrei. Parcă-i mâncam eu! Pe 
atunci, gândeam să le asigur un stat al lor în Insula Madagascar, dar 
englezii, stăpânii mărilor, şi chiar francezii s-au opus. Hai să-i ducem 
atunci în 'Transiordania, unde cer chiar ei! Nici acolo nu e bine! Englezii 
tăi, Marius, scufundă navele cu sioniști sau îi lasă pradă masacrelor arabe! 
Dacă dă Dumnezeu și îi bat pe ruşi, rezolv şi problema asta: îi aşez dincolo 
de Ural, pe undeva prin Asia Centrală. Dar să nu anticipăm! Fiindcă rusul 
e porc! După ce am terminat noi cu Polonia, să fie pace şi linişte în Est, 
hop Cominternul, cică să-i bolşevizeze imediat pe finlandezi! E drept că şi 
mica Finlandă, fiind vorba de un conflict cu o mare putere, cum e şi 
Reichul, trebuia să cedeze Carelia fără mofturi, cerută sub pretextul 
protejării Leningradului... Deşi, vezi, nu ştiu... Nici n-au violat bine granița 
ŞI rușii au și declarat că nu recunosc decât guvernul Otto Kuusinen, format 
de ei şi numit „democratic“ s-o creadă minciuna proştii sau ticăloşii de la 
Londra şi de la Paris. 

— Guverne de-astea „democrate“ zice Mişu că au pregătite de 
Dimitrov la Comintern, la Moscova, într-un hotel luxos, aproape toate 
statele europene şi câteva din Asia, din Africa şi din America de Sud! 

— lacă dar de ce susțin eu, şi generalul Antonescu m-a înțeles la 
Berlin, că de soarta acestui război depinde însăși soarta civilizației omului 
alb pe acest pământ!... Cum ziceam, rusul e diplomatic cam porc. Reieşea 
acum pentru Europa, cu guvernul ăsta Kuusinen al Finlandei, că 
Ribbentrop al meu i-ar fi permis lui Molotov să-şi exporte bolşevismul! 
Noroc cu Mannerheim, războinic de formaţie ţaristă, de care frumoasa și 
viteaza voastră Regină Maria, bolnavă la Dresden, unde am avut eu grijă, 
Marius, nu fiul ei Carol II, să i se trimită zilnic flori ca la Balcic, încă şi-l 
mai amintea, de la procesiunea Încoronării din mai 1896, cum păşea 
mândru cavaler, între preoţi şi baldachinul Țarului Nicolae al II-lea, cel 
ciuruit de un nerus, lacov Sverdlov, bolşevic implicat şi în 
packa3auuBaHue, în nimicirea cazacilor tăi de pe Don, dar şi din Kuban, 

unde zici tu c-ai admirat la Exarepunomap cele mai frumoase fete din 
lume... 

— Baldachin țarist a cărui idee va pluti veşnic peste Alba Iulia! 

— Mannerheim, finlandezii... Hm, e o chestie aici: aproape că 
împotriva nimănui nu se bat cu mai multă înverșunare popoarele decât 
împotriva imperialismului rus. Probabil pentru că știu că înfrângerea e 
mortală: urmează arderea cărţilor şi rusificarea. În orice caz, văzând 
slăbiciunea Armatei Roşii, umilite de o mână de finlandezi, deodată mi-a 
străfulgerat prin minte că tot ceea ce scrisesem în Mein Kampf mai mult ca 
propagandist decât ca doctrinar, aş putea să și înfăptuiesc eu însumi: să 
paralizez Franța cât timp extind spre est Germania! 

— Până la Vladivostok? Să fie continuă Axa Roma-Berlin-Tokyo? 

— Vom vedea! A cuceri spaţiu vital pe seama Rusiei nu înseamnă 
neapărat a răpi ceva din russkaia zemlia, ci e destul a elibera ceea ce 
țarismul a acaparat abuziv: grânarul ucrainean şi cel al cazacilor din Kuban, 
cărbunele şi minereurile Donbasului, petrolul seminţiilor caucaziene, peștii 
plini de icre din Marea Caspică... Dar ce te interesează? România are de 
toate... Şi cum spuneam, când totuşi cominterniştii au făcut pace cu 
finlandezii la 12 martie 1940, luându-le Karelia şi Vîborgul lui loil Borgiah 
dar nebolșevizându-i, cu autopurificare etnică însă, aşa cum veţi face şi voi 
în Cadrilater, retrăgând Antonescu toți românii pe vecie, mai ales 
machidoni, declanşându-se astfel conflictul cu legionarii, hai, mi-am zis, 
să mă împac şi eu cu anglo-francezii, care nu-mi făcuseră încă nimica 
ireparabil, poate şi pentru că împărțisem frățeşte Polonia cu... Stalin al lor. 
Fireşte, nu mă bazam pe pacea aceea. Bănuiam că doar nu se simțeau 
deocamdată în stare de o aventură ofensivă dincoace de Linia Siegfried. 

Le-am luat-o înainte, ocupând Danemarca, Norvegia şi toate Ţările 
de Jos. Apoi, am zdrobit Franţa într-o manieră atât de umilitoare pentru 
gloria ei încât nu-mi pot imagina cine ar mai putea să-i vindece vreodată 
rana morală şi intelectuală. Recunosc că Stalin s-a purtat corect în 
campania asta, onest: mi-a trimis materii prime, hrană, benzină, motorină, 
chiar şi felicitări pentru victorii. Ba a pus şi partidele comuniste să lucreze 
pentru mine, de pe poziţii de coloană a V-a, de parcă se uniseră toţi 
proletarii la noi în Axă! Bolşevicii lui Thorez militau pentru 
„autodeterminarea Alsaciei şi Lorenei până la desprinderea de statul 
francez“, luând model de la cei români care chemau la autonomia 
Cadrilaterului cu tot cu Dobrogea, a Basarabiei și Bucovinei, a Ardealului 
şi Banatului. Ca să înghită Cominternul totul, republică autonomă după 
republică autonomă, eventual sub forma unei Federaţii Balcanice a 
Sovietelor, conduse, vezi bine, de licheaua de Dimitrov. 

Şi iar am primit un duș rece, siberian! 

Pe când mă aflam cu mai toate trupele în Franţa, cât să fac 
armistițiul, aruncând în aer muzeul provocator care, amintind pacea de 

bandiți de la 1918, atenta în pădure la orgoliul german, aflu cu indignare 
că numitul Molotov şi-a permis să vă dea un Ultimatum arogant, cerând o 
translație a graniţei sovietice spre Belgrad, dincoace de cetăţile lui Ştefan 
cel Mare, atlet al lui Christos, apărătorul Occidentului împotriva barbarii 
asiatice, cetăți încă în picioare, neclintite ca dreptul românesc la Nistru și 
la ceva dincolo de el. 

Acum, mai treacă-meargă, Basarabia voastră o mai stăpânise, şi nu 
totdeauna în întregime, ţarismul, dar Bucovina mea, cu tipicul oraş austriac 
Cernăuţi, niciodată! Era o provocare, un test insolent! Dar nu puteam 
răspunde, nu aveam disponibile forţe pe măsura indignării mele şi simpatiei 
ce am pentru români, aliaţii destoinici de azi și de mâine ai germanismului. 

— Da, dar a urmat Diktatul de la Viena! 

— Exact, Marius, m-am pomenit cu alte vexațiuni. Prin iulie-august 
1940, hop la mine ungurii, pe care ca austriac pur sânge îi detest, şi bulgarii, 
tot niște asiatici, dezgustător de devotați Moscovei. Să mi se laude că ei au 
dus o luptă revizionistă necurmată după 1918 şi să mă şantajeze că dacă nu 
le acord concursul meu își vor satisface cu ajutorul Uniunii Sovietice 
revendicările teritoriale. 

Ticăloșii ştiau unde să lovească! Chiar că nu-mi ardea mie de un 
conflict nou în Est. Pe 19 iulie 1940, avansasem propuneri consistente de 
pace Marii Britanii. Bezmeticul de Churchill, sclav atmosferei iudaice de 
la New York, de unde îi vin şi ajutoarele, mi le-a respins orbește, nevăzând 
că va ajunge astfel groparul Imperiului Britanic. Trebuia să-l trezesc la 
realitate. Am organizat blocada navală şi am început bătălia aeriană. Doar 
ca să se răzgândească el, fiindcă nave de desant ca să-i ocup insula nu 
aveam. Construisem numai submarine, pentru că nici nu mi-am imaginat 
că va fi atât de inconştient încât să nu accepte pacea după căderea Franţei! 
Și cât de încrezător în Stalin! Imediat după discursul meu, Sir Stafford 
Cripps a propus o alianță Moscovei, şi ruşii, în timp ce jefuiau Basarabia, 
Bucovina, Polonia, Ţările Baltice şi Karelia, au răspuns, în auzul întregii 
lumi, că prietenia şi colaborarea lor cu Germania nu este o chestiune de 
conjunctură, ci o politică sinceră, ţinând de cardinale interese de stat. Zi şi 
tu, ce puteam eu să-i mai reproşez lui Stalin! Nimic. Drept pentru care a 
dus liniștit până la ultimele consecințe sovietizarea balticilor, îndeosebi 
pierderea Lituaniei, cea revendicată şi de polonezi, îndurerându-mă, pentru 
că s-ar fi putut lipi uşor la Prusia Orientală, existând şi compatibilitate 
sanguină. 

— Da, dar a urmat Diktatul de la Viena. 

— Numai în aceste condiții dramatice am putut fi silit să consimt la 
odiosul Diktat de la Viena, prin care au căzut în robia ungurească, asiatică, 
nu numai români, ci şi mulți germani valoroşi. De asemenea, a trebuit să 
înghit şi cedarea Cadrilaterului, cu pitorescul oraş regal Balcic, unde atâţia 
germani au mers în vilegiatură, întorcându-se cu amintiri sudice de neuitat, 

chiar şi pictori care lângă cei români au creat peisaje pe înţelesul poporului, 
evitându-se degenerarea artei în folosul speculanţilor și descreieraților. 

Din fericire, Marius, aceste nedreptăţi flagrante se vor rezolvi la 
apropiata pace postbelică, desigur în funcție e contribuţiunea fiecărui aliat 
al Reichului la victoria finală. Oricum, Neamul Românesc s-a ales deja cu 
unele satisfacţii în urma acestor evoluții tragice. Pe lângă faptul că eu şi 
domnul Mussolini le-am garantat frontierele ciuntite, a căzut şi dictatura 
jidovitului Rege Carol al II-lea şi a putut prelua cu fermitate conducerea 
statului, adâncind politica antilegionară moștenită, domnul general 
Antonescu, pe care cu ocazia eliberării Basarabiei și Bucovinei l-am 
decorat eu astăzi cu Ordinul Crucea de Fier. 

EI este primul străin care se bucură de această cinste! 

Cine ar fi îndrăznit vara trecută să facă profeția că Generalul 
Antonescu va cuceri înainte de un an teritoriile răpite de URSS, de 
Comintern, găsindu-se în fruntea armatei sale și deținând comanda 
supremă a unităților germane şi române ce i-a fost încredințată? 

lată de ce, tinere domn Ghizdavu, noi nu trebuie să disperăm asupra 
viitorului. 

Aşa nu am disperat nici eu în vara lui 1940, când conflictul cu Anglia 
nu era închis, iar Rusia luând Bucovina şi concentrând numeroase divizii 
la granița României devenea o mare necunoscută amenințătoare. 
Totdeauna am susţinut, şi o repet şi acum, că Germania, în pofida situării 
sale geografice în centrul Europei, trebuie să se ferească de a purta războaie 
pe două fronturi. Or, marea enigmă era că rușii au făcut un scandal imens 
pentru garanţiile acordate de mine şi de domnul Mussolini României, urlau 
că ar fi un act antisovietic! De ce, mă, antisovietic? Nu mai pricepeam 
nimic. Dar o mai păţisem. 

Era în august 1939 şi criza poloneză se ascuţea din zi în zi, cum şi tu 
aveai necazuri cu o doamnă Lecca şi cu soţul acesteia, medic, psihahanalist 
mi se pare, şi chirurg. Riscam tot așa, să lupt pe două fronturi dacă anglo- 
francezii se înțelegeau cu URSS şi făceau jocul Cominternului. De şase 
luni pertractau cu Kremlinul şi erau în presă multe speculaţii. Într-o seară, 
m-am enervat, am fost lovit de inspirație, am pus mâna pe toc şi călimară... 
I-am scris domnului Stalin personal, nu la Kunţevo la Casa Verde, ci la 
Kremlin. Ne-am înţeles în doi timpi şi trei mişcări, totalitarismele noastre 
fiind înrudite, ambele muncitoreşti. 

Ei, după sovietizarea intempestivă a Bucovinei, trucul cu scrisoarea 
nu mai ținea. 

Fiindcă nu mai era nimic de împărțit în Europa. Se luase tot. 

Eram înclinat din ce în ce mai mult să mă urc în avion şi să mă duc 
peste Stalin, cum s-a dus nebunul de Hess peste Churchill. 

— Dar cine a fost Rudolf Hess? 

— EI era un bun nazist. Un strălucit executant, că de doctrină mă 

ocupam doar eu. De aceea, Bormann l-a putut înlocui perfect, cum la 
maşină un şurub pe altul, după ce a rămas ca sol ostatic la perfizii de 
englezi. Nu acelaşi lucru ar fi fost, desigur, dacă rămâneam eu prizonierul 
comuniștilor. Nu zic c-ar fi fost sfârşitul Germaniei, dar orice om rațional 
trebuie să admită că realizări pe care numai eu cu autoritatea mea asupra 
tuturor germanilor le-am înfăptuit, un altul nici n-ar fi cutezat să le viseze 
măcar. 

Am ezitat. Hm, şi chiar şi acum mă întreb dacă nu era mai bine totuşi 
să mă duc. M-aș fi întâlnit cu Uncle Joe numai noi doi, fiindcă am auzit că 
o rupe binişor nemţeşte şi poate că şi eu aş fi învăţat nişte expresii ruseşti 
pe durata deplasării. Ne-am fi cocoţat aici, la Berdicev, în acelaşi carpen 
sur, şi ne-am fi înţeles pe şleau, ca de la stăpân de oameni la stăpân de 
oameni. 

— Măi unchiule, i-aș fi spus cu respect, fiindcă e mai în etate ca mine 
şi a îndrăznit asupra ruşilor lucruri pe care eu nu mi le-am permis cu 
germanii, uite care e cioaca... Suntem la o răspântie prea tragică a 
civilizației omenești ca să mai glumim, să pertractăm sau să umblăm cu 
fofârlica şi cu jumătăţile de măsură. În Europa, spaţiile noastre vitale nu se 
mai pot lărgi decât unul pe seama celuilalt și, din scânteile şi vâlvătaia ce 
s-ar isca, n-ar profita decât iudaismul mondial, care îşi are capitala la New 
York şi, poate, chiar rivalii americanilor, japonezii. Te-ai gândit, mă 
unchiule, vreodată ce s-ar întâmpla dacă japonezii s-ar înțelege cu 
americanii ȘI, în loc să-i prăpădească pe chinezi ca ţinte vii pentru instruirea 
trupei, sau pentru plăcerea samuraiului de a decapita, dimpotrivă, i-ar 
înarma, i-ar instrui şi i-ar împinge prin Siberia spre Ural, răsculând şi 
musulmanii Asiei Centrale sau ai Caucazului? Ţi-ar conveni? Eu sunt loial, 
aş exclude Japonia din Axă şi chiar ţi-aş sări în ajutor, fiindcă atât mi-ar 
trebui, să mă mai pomenesc şi cu asiatici în Europa. Dar această perspectivă 
odioasă nu va fi deloc, deoarece oamenii de stat germani au înţeles 
necesitatea unor bune relații cu Rusia. La 1918, popoarele noastre erau 
percepute ca ciumate de plutocrațiile occidentale. Ne dispreţuiau pe noi 
germanii pentru că am pierdut războiul. Vă urau pe voi rușii pentru că aţi 
reuşit întâia revoluţie totalitară din istorie și că tot noi germanii vi l-am 
trimis pe Lenin, care acum nu mai voia să plătească datoriile de înarmare 
ţariste, ceea ce va dezlănţui investiţiile plutocraţiei occidentale în războiul 
civil, iară nu mila idealistă de libertatea pierdută pe vecie a ruşilor!! Și 
popoarele noastre au simţit atunci că trebuie să ne dăm mâna frățeşte şi să 
cooperăm economic, diplomatic şi mai ales militar pe ascuns. Exprim şi cu 
acest prilej fericit, partenerului sovietic, nemărginita recunoștință a 
Wehrmachtului pentru ajutorul primit atât în materiale cât şi în instruirea 
comandanților. Fără frăția de arme sovieto-germană din acești ani, noi nu 
am fi fost azi, atât de repede, puterea renăscută a Europei. 

Mulţumesc din inimă, de asemenea, pentru sprijinul frăţesc acordat 

de comuniştii germani naziștilor mei, în lupta comună, ideologică şi 
stradală, împotriva social-democrației hidoasei Republici de la Weimar. 
Totdeauna am spus-o, şi o repet, că partidul nostru nazist își ţine oricând, 
deschise şi primitoare, porțile pentru comunistul german, dar niciodată și 
pentru social-democrat, deoarece acesta nu se va mai dezbăra în vecii 
vecilor de la a face Jocul evreimii. 

În fine, sunt foarte recunoscător sistemului sovietic ca atare, întrucât 
am avut multe de învăţat din experienţa sa revoluționară în ce privește 
organizarea propagandei şi a cenzurii, necesitatea unui aparat polițienesc 
de eficienţă chirurgicală şi scepticismul faţă de omul reacţionar, pe scurt 
acceptarea realităţii că un totalitarism de viață lungă nici nu poate fi 
conceput fără o vastă rețea de lagăre de muncă prezentând un dublu 
avantaj: pe de o parte, ai sclavi ieftini care vor produce plusvaloare 
maximă, cum gândea şi Marx, pe de altă parte, poţi extermina prin muncă 
acele categorii de personalităţi care ţi se par indezirabile într-un corp social 
sănătos, cum trebuie să fie comunitatea poporului. 

— Din păcate, camarade Stalin, în 1933, când am luat și noi naziștii 
puterea, s-a instituit din senin un fel de răceală în relaţiile noastre, 
favorizată şi de intrigile evreimii, și de faptul că amândoi ne-am concentrat 
pe problemele interne, ale construirii unei noi societăți prin făurirea unității 
de monolit în jurul Conducătorului partidului unic, cu pivotul său, 
înarmarea. Dar printr-o voinţă de fier, și eu în cazul troțkistului RShm, şi 
Înălţimea Voastră în cazul deviaţioniștilor — majoritatea evrei! — am obţinut 
victorii istorice, rezultând o stabilitate internă, care imediat după 
eliminarea comandanților militari suspecți, ne-a permis o triumfală 
reintrare în arena internațională, pentru a răsturna nedreptățile păcii de 
bandiți de la Versailles. Numai aşa, prin eliminarea deviaţioniştilor, s-a 
ajuns la epocala înţelegere Ribbentrop-Molotov şi la prietenia noastră 
veşnică, cimentată cu mult sânge polonez. Aş remarca, tovarăşe Stalin, că 
în pofida tuturor previziunilor şi spre marea exasperare a iudaismului, 
pierderile de simpatizanți au fost neînsemnate, atât pentru nazism cât şi 
pentru marxism, confirmându-se strălucit ce zicea Troțki, Sverdlov sau 
Ejov, că libertatea e o necesitate înţeleasă, însăşi esența dialecticii, 
materialismul cerând ca să vedem mai mult ce ne apropie decât ce ne 
desparte în domeniul ideologic. 

De aceea, în această vară 1940, după anihilarea Franţei, cu britanicii 
alungați de pe continent, exact la un an după acea epocală strângere de 
mână Ribbentrop-Molotov, socot că e posibilă aderarea, trecerea Uniunii 
Sovietice de la un ambiguu parteneriat, la statutul de membru cu drepturi 
depline al Axei. 

— Tatăl meu, marele gânditor geopolitic Voicu Ghizdavu, ar fi 
presupus că dacă aderarea URSS la Axă, în contra plutocrației anglo- 
americane, nu s-a realizat deja, explicaţia nu trebuie căutată în vreo rea- 

voinţă sau greşeală a generaţiilor de azi. Cauza cauzelor trebuie căutată cu 
un veac şi jumătate în urmă, când ţarul Petru I, poate și manipulat de 
românii naționaliști Dimitrie Cantemir şi Neculai Milescu Spătarul, a avut 
nefasta idee de a rade bărbile staffului său și a muta capitala nu aici, la 
Berdicev, pe drumul Istanbulului, ci la Petersburg, pe drumul Danzigului 
şi al Berlinului! 

— "Total excentric faţă de adevăratul spaţiu vital rus, care e în mod 
evident situat la vărsarea Volgăi în Marea Caspică, de unde un nou Lenin, 
făcând pe revoluţionarul, îi poate şuti Imperiului Britanic nu numai Iranul, 
ci şi Ţările Arabe şi toată India, mişcându-se mai repede decât plutocrația 
americană, dornică şi ea de supremație planetară. Da, domnilor, orașul 
Astrahan, cu icrele sale de beluga şi alți sturioni trebuia să fie capitala 
Imperiului Rus. Duci aristocrația la caviar, nu invers!... Zadarnic a omorât, 
cu nepăsare stalinistă, Peter der GroBe, sute de mii de mujici ca să ridice în 
mlaștini insalubre şi în gerul polar, cu nopţi lungi și zile scurte, această 
bijuterie arhitectonică italiană, fără nimic rusesc în ea, utilă doar viitoarei 
boeme cosmopolite, şatră a poeţilor, artiştilor şi anarhiștilor, fiindcă de 
cucerit în zonă nu mai era nimic! Absolut nimic: strategia testamentului 
său de a înrobi în etape Galiţia Mare, cu Balcani şi Stanbul cu tot, era total 
absurdă. Încălca principiul fundamental din Istoria digestivă, că nu poți 
stăpâni deplin, nu poţi digera, nu poți asimila, nu poţi rusifica, decât ce 
domini discreționar pe baza unei culturi superioare, ceea ce în cazul Rusiei 
chiar că nu era cazul, rezultând doar năvălire vremelnică, robie, jaf ca al 
hoardelor lui Ginghis-han şi Tamerlan, revărsare barbară, apoi întoarcere 
la matcă. 

— Barbari găseşti peste tot, nene. ŞI nu e vina lăuntrică a Rusiei sub 
blestem, că n-a depăşit cu 22% Europa. Tata se mira la Breslau că mai sunt 
unii extremiști care blamează la Lemberg acei țari arieni ai începuturilor 
kievene, pentru că au achiziționat creștinismul de rit bizantin, înţelegător, 
tranzacțional, orbiți de fastul despotic de la Sfânta Sofia, şi nu au preluat 
ascetismul de la Roma, inspirat de virtutea greco-romană, de la care a 
emanat o vastă purificare medievală a sufletului, esenţializându-se cristalul 
renascentist auster, și prin el, ideile moderne de etică grea, cu revoluția 
industrială și drepturile ciolovekului cu tot! O, nu, nu din Bizanţ după 
Bizanţ vine de fapt tragedia Rusiei, ci din rolul ei eroic de pavăză a 
Civilizaţiunii în contra năvălirilor asiatice devastatoare. 

— Or, tocmai acest rol] de plăieși ai Europei trebuie să-l joace rușii 
noștri de la sud vest de Țariţin, eventual instruiți şi pentru o misiune 
civilizatoare, ca o a patra putere a Axei, care să lăţească Europa, pe la nord 
de India, China şi Japonia, pe şest, binişor ca o pisică, până hăt, la 
joncțiunea cu America, în Alaska noastră! 

— Odată îndreptată grava eroare de doctrină a lui Petru | şi ridicată 
monumental noua capitala de la gurile Volgăi, Astrahanul Celest, oraşul 

caravanserai al stelelor cosmice, eu aş concentra enorma putere militară 
sovietică (tancuri, paraşutişti şi lunetiste) între Marea Caspică, Marea de 
Aral şi sudul Uralilor. Pe furiş, dac-așş fi eu Stalin, aş porni-o banditește 
spre sud cu două coloane. Prima ar urca pe Amu-Daria, de la Taşauz și 
Urghenci, printre Așhabad şi Buhara, debuşând în Afghanistan la Mazar-i- 
Sharif, de unde ar coti brusc spre vest, atingând prin Herat şi Mashhhad în 
scurtă vreme Teheranul marilor aranjamente antioccidentale, de unde ar fi 
o joacă de copilandru o incursiune virilă spre confluenţa Tigrului şi 
Eufratului, spre Bassrah, Korramshahr, Abadan şi Kuweit, deschizând 
astfel perspectivele unei dominaţii rusești milenare la Golful Persic. A doua 
coloană ar urca pe fluviul Sâr-Daria de la Arlask şi Kzîl-Orda, printre 
Taşkent şi Samarkand, ocolind pe la Duşanbe obstacolul prezentat de Pik 
Kommunizma (7495 metri) şi în genere de masivul Pamir, și nu s-ar mai 
opri până pe aliniamentul Kabul-Jalalabad-Peshawar-Rawalpindi. O 
săgeată macedoneană s-ar aventura de aici, pe valea Indusului în jos până 
la Hyderabadul pakistanez şi Karachi al cumanilor negri, de unde ar putea 
fi supravegheată comod intrarea prin Golful Oman în Golful Persic. O altă 
săgeată, alexandrină, s-ar duce năvalnic peste Indus, prin Punjab, la Delhi, 
capitală a Indiei Britanice începând din anul naşterii tale la Liov, 1912. De 
aici, s-ar ieşi prin Taj Mahal Agra și Ahmedabal, direct la Bombay, bă! Dar 
şi mai important e a te abţine taoist şi a urma totuşi cursul Gangelui pe la 
Kanpur şi Benares până la Calcutta lui Mircea Eliade. Odată stăpâniți aceşti 
pivoţi, se poate spune că s-a terminat istoria Imperiului Britanic şi, în 
genere, mișcarea progresistă de decolonizare. Toate aceste popoare, cândva 
deasupra europenilor, militar şi ca nivel de civilizație, au fost tratate ca rasă 
inferioară de infatuaţii de lorzi, au fost asuprite şi estorcate până la sărăcia 
absolută şi sunt, prin urmare, cel mai uşor de bolşevizat, cum observa şi al 
Regelui Carol al II-lea Geheim-Sekretăr, Alecu Ghizdavu. 

— Eu nici nu pot să-mi explic de ce Peter der GroBe, Katharina die 
GroBe şi marii lor urmaşi s-au ostenit zadarnic să... împingă spre Lemberg 
şi Tatar-Bunar, spre Tatra şi Balcani, când Rusia era atât de bine plasată 
pentru a porni şi întreţine această expansiune colosală spre Marea Arabiei 
şi Golful Bengal! 

— Astăzi însă, odată cu trezirea la viaţă, pe căi totalitare, a Japoniei, 
nu mai rămâne nicio clipă de pierdut. Utilizând nelimitatul potențial 
chinez, rasa galbenă se va repezi în spaţiul vital rus, tăind fiecare cât poate 
duce, încât stau la această masă vegetariană cu hărți efemere şi mă întreb 
eu dacă nu cumva era indicată o deplasare a capitalei de la Moscova nu la 
Astrahan pe Volga, care va fi fost o soluţiune pentru vremea lui Constantin 
Brâncoveanu, ci la Sverdlovsk (fostul Jekaterinburg din Ural), dacă nu 
cumva şi mai adânc spre răsărit, undeva între marile fluvii siberiene Irtîș și 
afluentul său Obi, la Omsk, la Semipalatinsk sau — cel mai bine! — la 
Novosibirsk, unde se situează şi centrul de greutate al Rusiei. Deşi, hm, tot 

cam aplecată spre Europa ar fi harta... Mai degrabă centrul ăsta de greutate 
s-ar situa aici, la Mirniîi, unde subsolul e plin de diamante, la minus 50 de 
grade sus în ianuarie, media... 

— Aşa-i! Aşa-i! Şi tatăl meu, întors la 1 octombrie 1920, de ziua mea, 
din călătoria în jurul Lumii, se gândea numai la Novonikolaievsk pe Obi, 
oraş iluminist fondat la 1893, când a sosit la Bucureşti Prinţesa noastră 
Maria. Oraş erou, rebotezat de bezbojnicii marxiști Novosibirsk, ca să aibă 
aromă de katorgă gulăgită! Ei bine, tata ajunsese treptat la concluzia, în 
lungile convorbiri geopolitice de pe vapor cu isteţul Kronprinz Karl II, fiul 
ei cel mare, că nu imperialismul românesc, ancorat în Marea Recuperare a 
istoriei netrăite, e deocamdată principala ameninţare pentru Rusia, încât 
Lenin se va arăta cu adevărat inteligent doar dacă vor lăsa amețiţii lui de 
cominterniști Europa în pace, pentru a preveni riguros, în următoarele două 
secole, tranşarea şi împărțirea Siberiei, de la Ural până la Amur, între perși, 
indieni, chinezi şi japonezi! 

— Alexandrul Macedon şi Napoleon Bonaparte ne-au arătat că numai 
în Orient se poate câştiga o glorie nepieritoare, epopeică. URSS, intrând cu 
drepturi depline în Axa mea și urmând această cale liberă spre Golful Persic 
şi spre Indii, steaua roşie a lui Stalin se va înălța tot mai strălucitoare pe 
firmament, luminând veacurile viitoare în locul apusului Imperiu Britanic, 
spre fericirea poporului rus, al cărui nivel de trai se va ameliora pe baza 
bogățiilor smulse din ghearele colonialiștilor englezi, spre liniştea Europei, 
spre dezvoltarea paşnică a Reichului, în frățească amiciţie şi întrajutorare 
cu respectatul nostru partener de la Răsărit. 

Omule, un astfel de discurs pregătisem eu în august 1940 pentru 
Stalin, dar uitându-mă la cum se juca Eva mea cu nişte copilași de naziști, 
mi-am dat seama că am rămas un romantic idealist şi că atâta vreme cât 
Imperiul Britanic rămânea în picioare, sprijinit de americani, Stalin nu va 
asculta sfaturile mele. Dealtfel, el nu se putea abate prea mult nici de la 
testamentul lui Petru, nici de la al lui Lenin, fără să fie doborât de la putere 
de iudeobolşevicii a căror emanaţie, pretins rusească, era partidul lui. Cum 
aş păţi-o şi eu dacă n-aş asculta de industriaşii germani. Cum şi-o lua și 
Napoleon, dacă s-ar fi opus zelului imperialist al noii aristocrații burgheze 
pariziene. 

Aceasta este soarta noastră, a celor veniţi de la periferia imperiilor. 
Austriacul e mai german decât germanul şi mai ostil balcanicilor, 
macedoneanul mai grec decât grecul, corsicanul mai francez decât 
francezul, iar gruzinul mai rus decât rusul iudeobolșevic, na! Dacă nu 
supralicitezi, ai îmbulinat-o! Vine altul cu ambiţii mai riscante și ia puterea 
în stat. 

Îmi trebuia deci un argument în plus, decisiv, pentru „summitul la 
vîrf“ aniversar din 23 august 1940, de la Lemberg-Lw6w, când Pactul 
Molotov-Ribbentrop ar fi fost înlocuit de noul Pact Stalin-Hitler. lată de ce 

am declanşat atunci campania contra Angliei. Adevărul e că îl ştiam pe 
Goering hahaleră, dar nu mi-am putut imagina că situația aviaţiei e aşa de 
proastă... N-am putut să constrângem prin bombardamente Anglia să ceară 
pace. Trebuia, în consecinţă, să ne construim o flotă de invazie, dar asta 
presupunea materiale costisitoare şi timp. În asemenea situaţie, n-avea 
niciun rost să mă mai întâlnesc cu Stalin. A venit însă Molotov la mine, în 
12-15 noiembrie 1940, să mă convingă să păstrăm denumirea Pactul 
Tripartit chiar dacă vine şi Antonescu să-l semneze! 

Am râs. Ba facem noi, camarade, un Pact Cvadripartid pentru pace! 
Germania şi Italia se ocupă de Europa, Rusia de ce e la sud de Sibirul ei, 
spre Golful Persic, iar Japonia de Extremul Orient! 

Golf Persic pe care Molotov l-a acceptat cu indiferenţă, ca şi cum n- 
ar fi valorat nimic sau, mai rău, de parcă i s-ar fi cuvenit de la sine. Iar în 
rest a fost de o aroganță strigătoare la cer, amintind cu orice prilej 
insuccesul nostru în Anglia şi făcând un mişto crunt de camuflajul 
antiaerian pe care l-a găsit la Berlin, mirându-se mitocăneşte că dacă 
victoria germană e atât de apropiată, atunci de ce ne ascundem prin bunkere 
şi stăm cu luminile stinse. Atunci, mărturisesc că m-am gândit la bietul 
Rege Carol II şi la umilințele îndurate când cu ultimatumul privind 
Basarabia şi Bucovina. Un mare patriot! Firea sa de Hohenzollern îl 
îndemna să tragă sabia şi să facă pe dracu ghem ca polonezii, punând 
armata română să se bat singurică cu colosul sovietic şi cu mușcăturile de 
viperă ale Ungariei și Bulgariei. 

— Şi de ce totuși, Mein Fiihrer, n-a intrat şi Cominternul în Pactul 
Tripartit? La urma urmei, PCUS (b), Partito Nazionale Fascista (PNF) şi 
Nationalsozialistische Deutsche Arbeiterpartei (NSDAP) nu erau ele toate 
partide muncitoreşti? 

— Ei ai dracului! Dincolo de delicatesuri, mesajul lui Stalin era că 
acceptă aderarea la Axă doar odată cu acordarea hegemoniei asupra ei! S- 
o conducă bulgarul Dimitrov, Ana Pauker şi ceilalți cominterniști de la 
Kremlin! 

Din sfera japoneză a cerut cărbune, peşte, perle şi, de fapt, în 
întregime Insula Sahalin. Din sfera italiană voia baze sovietice în 
Dardanele, Bulgaria în întregime, adică să bage trupe în ea sub pretext că 
n-are unde să şi le ţină şi apoi s-o ocupe exact cum a făcut cu Ţările Baltice. 
Mai voia asigurarea unor interese suspecte în Grecia şi Iugoslavia. 
Insolență maximă, a pretins concesii şi în sfera germană!!! Cică să-i dau 
restul Bucovinei, adică Suceava, şi Gurile Dunării, adică Dobrogea să aibă 
acces spre Bulgaria şi Istanbul, iar România să rămână ca Ungaria, fără 
ieşire la mare! Mai voia restul Finlandei şi, imprudență mare, mă atenționa 
că are de apărat unele interese și în puţina Polonie ce Reichul apucase să 
ocupe până să i-o ia înainte Armata Roşie! 

Ne-am despărțit în termeni reci și sumbri, cum trebuie să fie iarna 

pe-aici pe la Berdicev, când bate crivățul dinspre Jitomir spre Vinniţa, 
îndoind acest carpen sur. 

Ah, într-un moment în care izbutisem să adun într-un singur Reich 
aproape toți germanii şi eram în culmea popularității mele după biruința 
supra Franţei, dintr-o dată mă găseam neliniștit, îngrijorat, sfâşiat... 
Simţeam, băi frate, că se strânge pe gâtul Germaniei un laţ de ură. Da, 
vedeam clar peste tot acțiunea evreimii internaţionale culminând cu 
impertinenţa lui Molotov, cu însăși respingerea de către Stalin a mâinii 
prietenești pe care i-am întins-o cu cea mai pură sinceritate, deşi aveam 
informaţii că în Polonia minoritatea germană suferise pierderi grele. S-au 
găsit 60 000 de persoane ucise, dar se găseau mereu noi şi noi cadavre, 
încât bilanţul putea să se dubleze. Presupuneam că în Rusia, cu slavismul 
ei şi mai sălbatic decât al Poloniei, situaţia era şi mai gravă. Apreciam că 
peste un milion şi jumătate de germani trebuie să fi fost deja lichidaţi de 
securitatea sovietică, fie la sedii împușcați în ceafă, fie în deportări 
nerezistând înfometării, molimelor, Sibirului, mai ales exterminării prin 
muncă pe baza trucului ştiinţific că ceri deținutului un efort pe şantier care 
consumă mai multe calorii decât primeşte el ca hrană, încât ajunge 
„musulman“ hrănindu-se cu sine însuși, ca Nastratin Hogea la Isarlâk. 

Era o criză ca de război troian, dar datorită iernii şi problemelor 
logistice a trebuit să mă abțin. 

Singurele mele momente de lumină, Marius, în acest ceas de 
cumpănă au fost revelația personalității proeminente a Generalului 
Antonescu şi alipirea la Reich, în 30 noiembrie 1940, a Alsaciei şi 
Mossellei, tot astfel cum şi România ta a ajuns până la Bug. După care, prin 
decembrie, plutocrația americană a început să ajute fățiş pe britanici, 
pregătind acel Lend-Lease Act din ll martie 1941 care va permite 
înarmarea de către SUA a oricărei țări socotite importante pentru propria 
apărare, inclusiv... URSS! 

Mă puteam aștepta de-acum ca aviația britanică să treacă de la 
raiduri de recunoaştere la bombardamente masive, strategice, asupra 
orașelor Reichului. Cu timpul, ca în trecutul război, nu era exclus ca armata 
americană să revină în Europa pentru o nouă pace de bandiți ca aia de la 
Versailles. Da, factorul timp. Timpul lucra împotriva Reichului şi 
Fihrerului său! Un procent tot mai mare din potenţialul militar german 
urma să stea de veghe spre Atlantic, în timp ce uzinele de armament, 
construite de... capitalişti în URSS, lucrau necontenit. 

Molotov tocmai mă lămurise definitiv că Moscova n-are şi nici nu 
poate avea conştiinţa nobleţei totalitarismului pe care îl încarnează, deci 
Cominternul ar fi capabil, pentru a-şi satisface instinctele expansioniste, să 
colaboreze, să se pună în slujba plutocraților de la Londra și Washington, 
făcând Jocul iudaismului internațional. 

Mă puteam aştepta, după măgăriile lui Molotov, ca în primăvara lui 

1941 să recurgă iar la tactica sovietică a micilor furtişaguri, cum a fost la 
26 iunie 1940, când mi-a subtilizat Bucovina cea locuită mai mult de 
germani şi austrieci. Ar fi acceptat oare germanii mei să-şi verse sângele 
arian preţios pentru a-i scoate pe ruşi din nişte regiuni care li s-ar fi părut 
îndepărtate și sterpe? Desigur, da, la ordinul meu, dar nu cu inima uşoară! 
Precum occidentalii se întrebau în 1938 ce sens are să moară ei pentru 
Cehoslovacia sau în 1939 pentru Danzig, tot aşa şi supuşii mei puteau să- 
şi pună întrebări demobilizatoare. Să mori pentru Suceava şi Gura 
Humorului? Să mori pentru Helsinki? Să mori pentru Sulina sau Varna? 

Nu, numai era nicio clipă de pierdut. 

Tot ce construisem în şapte ani de muncă necurmată, se putea nărui 
ca un castel din cărți de joc. 

La 18 decembrie 1940, am semnat „Weising Nr. 21: Fall 
Barbarossa.“ 

A fost o hotărâre grea, bazată pe Dogma und Kalkil, dar în lunile 
următoare mi s-a confirmat justeţea acestei decizii. Recunoaşterile aeriene 
nu lăsau niciun dubiu. Armata Roşie ieşise de după linia fortificată Stalin 
şi se apropia de noi. Dispozitivul era ofensiv, gata de atac la primul moment 
prielnic, vizând dacă nu un război complet, atunci măcar micile furtişaguri, 
cum am mai spus. 

— Ştiu. Continuau provocările la granița românească. La 5 aprilie 
1941, în loc să împingă spre Golful Persic, sovieticii au semnat un tratat cu 
un regim iugoslav care prăvălise un alt regim iugoslav, care însă semnase 
o alianţă cu Reichul. 

— Acest nou tratat cu Belgradul avea şi clauze militare. Deși 
Misiunea Germană apăra România cu cele mai bune trupe ale mele, în toată 
perioada acțiunii speciale din Iugoslavia şi Grecia m-am temut de un atac 
sovietic pe care îl cerea nu numai calculul ci şi dogma. Eu stabilisem încă 
din Mein Kampf că Reichul trebuie să obţină, după amhilarea Franţei, 
Lebensraum pe seama Rusiei, nimicind totodată bolşevismul, cu pilonul 
său Cominternul, care submina întreaga planetă, să o supună conspirației 
evreieşti. Oricât ar fi de muncitoresc în idealurile de dreptate socială, 
bolşevismul trebuie nimicit, îndeosebi pentru că acest admirabil 
totalitarism prezintă totuşi viciul originar de a fi creație iudaică, un uriaş 
instrument distrugător de cultură, un pericol mortal pentru civilizația 
europeană şi americană, în care numai noi naziștii mai credem suficient 
încât să ne jertfim pentru apărarea ei, o ameninţare pentru supraviețuirea 
omului alb pe acest pământ. (Aplauze furtunoase şi ovaţii tunătoare. 
Angajamente că vom munci şi vom lupta, civilizația şi rasa le vom apăra!) 


Vântul de august se opri în loc, schimonosindu-se până căpătă stabil 


o paloare tomnatică. 
— Mă aşteptam din moment în moment, reluă Hi fără a mai perora, 

să fiu lovit din flanc în timpul izgonirii englezilor din Grecia, de unde îmi 
amenințau petrolul lui Octavian Ghizdavu de la Câmpina, Ploieşti şi 
Băicoi. Totodată unelteau, instigaţi de numeroşii greci şi bulgari comuniști, 
să organizeze debarcarea sovietică la Balcic, ceea ce ar fi constrâns şi 
Turcia să joace contra noastră. 

— He-he! Mă băiatule, a fost cea mai mare prostie a lui Stalin că nu 
ne-a atacat imediat după 13 aprilie 1941, când a reușit miraculos pur şi 
simplu să spargă Axa, semnând pactul de neagresiune cu japonezii şi, cu o 
lipsă de demnitate jignitoare pentru orice om alb, l-a condus, el, şef de stat 
şi de partid totalitar, pe urangutanul japonez numai ministru de externe, 
Matsuoka, un trădător al Axei, la gară, unde-l aştepta Transsiberianul 
încărcat cu vodcă şi caviar, poate şi cu roabe spioance, şpagă pentru 
haremul Împăratului Hirohito! 

— Dar acuma gata, totul este pierdut pentru jupân Stalinică! l-am 
prins armatele, turmele de sclavi ai politrucilor iudeobolşevici, aventurate 
pe poziţii ofensive, la frontieră, la sute de kilometri ieşite imprudent din 
bârlogurile de pe Linia Stalin, şi i-am nimicit forța vie şi materialul în 
cantități inimaginabile, de neînlocuit. Cantități care nu puteau fi produse 
cu lozinci marxist-leniniste, şi cu ştiinţa ingineraşilor sovietici cu origine 
sănătoasă, ci doar cu know-how de firmele capitaliştilor inconștienți din 
Europa și America! 

— Mult mai rău era pentru imperialismul german și cel românesc dacă 
sovieticii se apărau în adâncime și dinaintea oraşelor cu semnificație 
ideologică sau în marile zone de interes industrial. Asta ne-ar fi prelungit 
nouă supărător comunicațiile şi ne-ar fi întins inacceptabil frontul... 

— Am observat, dragă Marius, că ai cam strâmbat din nas când m-am 
luat de japonezi. Știu că, spre deosebire de Statele Unite, Japonia a semnat, 
fără însă a-l mai ratifica, Tratatul de la Paris 1920, recunoscând odată cu 
Marea Britanie, Franţa şi Italia (membru al Axei atacat de Titulescu sub 
influenţa lui Litvinov!), revenirea Basarabiei la România. Mai deţin 
informaţia că la voi la Ziduri există o Bibliotecă Weimar, nefrecventată, 
care pe lângă instrumente muzicale de epocă conservă numeroase stampe 
japoneze, majoritatea niște copii de calitate, dar şi originale scumpe ca cele, 
alese de mama ta, graficiana Marieta, şi aduse de geograful Voicu 
Ghizdavu de la o firmă cu galerie lângă Opera din Viena, cum vii dinspre 
Karlskirche pe dreapta, e un bistro aproape parizian alături. Îţi urez, tinere, 
să ajungi cândva la Kyoto, valorificându-ţi la maxim geniul, Opera, iar 
până atunci, să faci din viaţa ta numai ce vrei tu! Nu ca mine, care mi-am 
legat soarta artistului înnăscut, de destinul militar al unui popor, fie el şi 
german. 

— Mersi frumos! 

— Pentru puţin. Ce contează azi e că Stalin s-a înşelat amarnic, 
angajându-se față de japonezi să nu-i atace şi să nu le muște din teritoriu. 

Nici măcar n-a scos la negocieri, de la Hirohito, nişte regiuni din China, 
cum i-a dat Ribbentrop al meu lui Molotov aproape toată Polonia! 
Japonezii nu vor ataca în acest secol Siberia, dar o vor lua cu chinezii, 
indienii şi perşii în secolul XXI. Deocamdată, doar vor restrânge cumva 
spațiul vital american din Pacific. Astfel, Roosevelt şi jidanii lui vor avea 
mâinile legate şi nu se vor mai ţine de... transfuzii către Anglia şi încă şi 
mai puțin către Rusia. 

Până când pe această sfântă emisferă civilizată a Pământului, soarele 
va deveni mai palid și vor începe să zboare ca nişte fluturași albi primii 
fulgişori de nea, iar acest carpen sur îşi va lepăda frunzele bolnave, 
necruţător cu cele care au pierdut lupta cu toamna, poate chiar de 7 
Noiembrie 1941 aniversar, eu voi primi în Piaţa Roşie, de sus de la 
mausoleul gol al lui Lenin, defilarea Wehrmachtului, nu înainte ca 
Goebbels și un pluton de Walkirii în cămășuţe de pânză topită să dea foc 
unui morman piramidal de cărți şi broșuri şi pancarte marxist-leniniste, iar 
cavalerii negri SS, care au dus greul războiului, să arunce hieratic în focarul 
jarului aprins, unul câte unul, drapelele de luptă ale fronturilor, armatelor, 
diviziilor şi serviciilor secrete sau cominterniste sovietice! 

Şi în mai puţin de o săptămână de la acel eveniment epocal, 
Churchill va lua avionul lui Chamberlain și, iarăşi la Miinchen, îmi va cerși 
cu umilință, admiraţie şi perfidie, pacea. Am să fiu generos şi am să 1-0 
dau. Să scap şi de corvoada asta. Şi așa soarta lui de gropar al Imperiului 
Britanic e pecetluită de când plutocraţia americană jidovită a conspirat în 
cea mai mare taină, inventând sionismul, şi apoi l-a dus de nas pe un obscur 
secretar de la externe, Arthur James Balfour, să-i promită el în scris unui 
Rothschild că li se va da sioniştilor Palestina, ceea ce va răscula toți 
musulmanii, din Maroc până în India, şi... adio Imperiu, Churchille! 

lar eu?... Ce e aia „eu“, aşa din punct de vedere speculativ? Un 
instrument morfologic al gramaticii conjugării. Nu voi mai fi... persoana 
întâi. Mă voi pierde în mulțime ca un pustnic venit la oraș să-şi cumpere 
cărți bisericeşti isihaste. Sătul de spectacolul omenesc şi ostenit de lupte, 
încărunțit văzând statisticile cu ororile războiului, mă voi retrage treptat 
din viaţa politică, lăsând tineretului crescut de Baldur von Schirach şi noii 
elite din jurul lui Heinrich Heydrich povara călăuzirii mai departe a 
destinului german, spre piscurili luminoase ale nazismului. 

Noi cei bătrâni, eu, Goering, Himmler, Goebbels, Rosenberg, 
Ribbentrop, Reichsmareşalii, generalii, polcovnicii, ne vom aşterne la 
scris, vom medita la păcatele şi virtuțile trecutului, vom avea timp de 
convorbiri şi plimbări la Berchtesgaden, pe înserat, în ecoul tălăngilor de 
pe Muntele Conic şi al buciumului din Valea Ursului, pentru a da o linie 
de mai pură claritate, ca-n mitul lui Apelles, Weltanschauungului nazist, 
pietrificându-i eternitatea oţelită. 

Dar vom monitoriza şi pilota cu expertiza şi autoritatea noastră 

exemplară tot ce se va implementa în viaţa politică, economică, finanțiară 
şi ideologică. Vom fi gata oricând să dăm conducătorilor începători, cu 
semn de exclamare, un sfat bun, competent, o indicație, o orientare, o 
trimitere cu o listă de lecturi bune la bibliotecile publice germane, care au 
cele mai bune Lesenhallen din lume, remarcate şi de Henric Sanielevici, 
traducătorul Sărmanului Dionis în nemţeșşte, carele au scos în Botoşanii 
natali periodicul Proletarul şi visa la Luminarea Poporului tot ca tine la 
Muzeul de arte pentru popor imena Puşkina, numai şi numai în baza unui 
neoclasicism veritabil cult, nu prin siropuri sămănătoriste şi borceaguri 
gata rumegate, nici prin zbierete expresioniste sau primitive, nici prin 
formalism sau decadentism burghez. 

Împreună cu Albert Speer, care pentru mine e ce a fost pentru 
bunicul tău Dinicu arhitectul Ziegfried Kofszinsky, chemat la Ziduri 
special de la Lwow, să vă schiţeze Biblioteca Weimar şi crama, voiu duce 
la capăt grandiosul proiect de înnoire monumentală a Berlinului, 
Miinchenului, Niirnbergului, Linzului. Chiar şi de Breslau, Kânigsberg şi 
Lemberg mă voi ocupa, dacă vrei... Oh, Linz, cetate a tinereţilor mele, tu 
vei însuma pentru prima oară în istorie toate creațiile majore ale umanităţii. 
Astfel, omul german, omul alb în general, generic, va putea vedea cu ochii 
lui cam ce poate Supraomul. Nu la Roma, nu la Luvru, ci în Muzeul Meu, 
veni-va tânărul Diirer de mâine, pentru a-şi forma o idee clară despre cât i 
se poate cere în materie de măiestrie, ca individ, şi cât i se poate compensa 
din impotenţa sa ca om, prin corectitudine ideologică aplicată permanent. 

Nemaifiind persoană publică în gradul cel mai înalt imaginabil, 
eliberat de tirania gloatei, care impune starurilor celibatul sau aparenţa 
acestuia, am să pot şi eu, ca tot omul întreg și ca fiu al poporului, să mă 
însor și să dau Reichului fii şi fiice. 

Te voi invita atunci în micuța dar primitoarea mea căscioară de la 
Obersalzberg, domnule Ghizdavu, şi vom putea discuta îndelung, nu 
politică, dezgustătoare politică, ci numai artă, cultură, filosofie şi altele 
numai de-ale Spiritului. Îţi voi pune la gramofon un concert de muzică din 
Wagner şi, desigur, ne vom face unul altuia portretele, la două şevalete. 

Îți mulţumesc din inimă pentru cel de azi, care neîndoielnic este mai 
mult decât un afiş. Mi-a amintit până la înduioşare de avântul tinereţii, de 
generozitatea ei oarbă, de idealurile primare, care fac abstracție de regula 
că niciodată nu te lasă duşmanii să te desfăşori. 

Mai ţinem legătura! 

Şi Hi se ridică gemând şi gâfâind de pe butucul carpenului sur retezat 
de obuze, zbură cu un bobârnac o furnică sau o buburuză de pe genunchi, 
se redresă ca un amploiat beţiv care trece pe lângă familia şefului pe Corso, 
ŞI o luă repejor pe potecă spre Şcoala Elementară, unde se lăsase așteptat, 
încât Marius înţelese că întrevederea a luat sfârșit. 

La colţul clădirii, un general cu cruce la beregată îi ieși înainte, 


566 


raportând din mers câte divizii sovietice au fost nimicite în ultimele ore, 
cifre precise privind tancuri, tunuri, avioane, mijloace auto de import 
distruse sau confiscate, prizonieri, localități... 

Antonescu plecase de mult, cu avionul, spre sud, pesemne la 
Tiraspol, mai aproape de Odessa noastră. 

— Ce ţi-a şoptit, măi, ursul la ureche? rânji larg şi cu neobişnuit nou 
respect Focşăneanu, apropiindu-se. 

— Nimic esenţial sau poate dimpotrivă, dădu din umeri Marius, încă 
buimac. Marele Fiihrer al poporului german s-a recreat la noi în natură la 
Berdicev, poate că şi-a mai pus în ordine niște gânduri. 

— lar tu? Mai crezi că România poate cuceri Rusia? Adică să profite 
de scenariul în care nazismul prăvăleşte Cominternul, pentru a fi la rândul 
lui distrus sau măcar bombardat etern de anglo-americani. 

— Dacă noi românii am cuceri Rusia, Mișule, atunci ne-am adapta la 
mediu şi am deveni în câteva secole un fel de ruși. Singura mea pretenţie, 
ca om cu viață orientată, ca artist şi numai artist, celibatar fără urmași 
precum Christ, Michelangelo, Beethoven, Eminescu, decis a se jertfi şi a 
arde ca o torță Van Gogh în oxigen, e doar să nu năvălească Armata Roșie 
şi Cominternul, cu bolşevizarea și cenzura, în atelierul meu și biblioteca 
mea, nici la Ziduri, nici la București, nici în Lembergul natal, nici la 
Breslau. Dar decât să ia Hitler Rusia, aş prefera să-l lucrăm în foi de 
viţă s-o împartă între ei suedezii, turcii, perşii, inzii, mongolii, chinezii şi 
Japonezii! 


— Avem un telespectator pe fir, la această oră târzie! căscă Grişa a 
dor de ducă şi de patul conjugal, parcă supărat că nu 1-a ieşit relatarea 
despre cum călăuzit de Runge şi de Murocika, văzuse Marius Stalingradul, 
ca pe un mamut negru pe fond de apus roşu pompeian dantesc. Distrus 83% 
de bombardamente şi autodinamitările obişnuite ale retragerii inițiale tipic 
sovietice. Evacuarea se efectuase temeinic, de către cel mai mare specialist 
de-al Cominternului, generalul Ivan Serov de la Căgăbău, care în 1939 
deportase pe balticii bănuiți c-ar fi putut ajuta la politica de emancipare a 
Galiției Mari, concepute de Voicu Ghizdavu pentru fiii săi, unul să 
acționeze-n Europa, altul să-l ajute punându-i la dispoziţie enormul 
potențial american. Tot Serov, imediat după retragerea românilor din 
Crimeia, îi va deporta pe tătari la Sibir, pentru colaboraţionism cu noi, la 
dosar fiind și minunatul Cap de tătăroaică Balcic 1936, azi în colecția Dinu 
şi Sevasta Vintilă Topalu. 

— Pe firul scurt! Te pomeneşti că e Dorothea sau Klara de la Paris... 
Cu Marius! chiui Dora, ca arsă cu fierul de cârlionţat interbelic la 21 iunie 
1941, când de-a lungul liniei Stalin, în principalele centre muncitorești 
comsomolul organizase chermeze de solstițiu, cu poeme maiakovskiene 
lungi cât ziua de vară. Tineri pletoşi cu ghitară balalaică, iubiți-vă pe tunuri, 
give a chance to peace, vom lichida chiaburimea ca clasă, Stalin şi poporul 
rus libertate ne-a adus, moarte intelectualilor, make love no war. 

— Nu permit, în ţara mea, unor venetici, explodă o voce aspră de 
pictor de succes, să ia în deșert problemele de bază ale României! Huliganii 
Hitler şi Stalin ar fi bine a-şi aduce aminte că nu mai sunt decât umbre 
rătăcitoare pe continent, așteptând o, iluzorie sau nu, reîncarnare. Acum, 
ca suflete moarte, când dimensiunea personalității fiecăruia nu mai atârnă 
de masa gravifică a armatelor din spatele lor, suntem egali pentru turnir și 
nu ne rămâne a ne baza decât pe tăria ideilor noastre şi pe iscusinţa de a le 
folosi într-o confruntare zero la zero de tip electoral, ca între piroşti cu 
varză de Harkov şi... 

— Şi cârnaţii de Pleşcoi! completă în derâdere bucătarul lui Stalin. 

— Vorbărie pe care o detest! Urât mi-a fost toată viaţa să văz partidele 
— şi hoardele astea îşi zic partide, dar nu-s decât grupări aglutinate în jurul 
unui minuscul nucleu de condensare, adică un taur comunal mediatizat, 
care chezăşuieşte, prin mutra-i de occidental bine hrănit, bine îmbrăcat, 
care n-ar avea de ce să mai fure, cum că-n spatele lui lat nu-s decât idealiştii 
intrați în politică doar din râvna de a se jertfi pentru dezbolşevizarea țării, 
pentru Reconstituire, pentru învierea trupului și duhului ei de dinainte de 
1940, în formula pe veci pierdută la Cotul Donului, Stalingrad şi Harkov, 
în Stepa Calmucă, în Crimeia... Și în final la Tiraspol, în vara lui 1944, prin 
mutarea de către Hitler spre Lwowul meu a celor şase divizii blindate 
germane ale noastre, plus cinci de infanterie, plus două brigăzi tunuri de 
asalt, lăsându-ne tehnic despuiaţi. lar Occidentul n-a înţeles consecinţele, 
una fiind propria sa castrare spirituală, încât tot ce-a dat ca Gaist după 30 
ianuarie 1943, exceptând Basic Instinct şi Titanic Techno, este perfect 
neglijabil, de mai folos zăbavă fiind a reciti, într-o colibă din masivul 
păduros Dealul Mare, Manuscrisele economico-filozofice de la 1844, să 
vedem, să ne documentăm, dom-nu-le Stalin, cam cât de inteligent 
economist era acest profet al tău ce-și semna Karl Marx elucubraţiile 
despre planificare! 

— Nu era deloc inteligent! admise cu o cuceritoare ironie marele 
conducător al oamenilor sovietici, arătându-şi pipa vizitatorilor expoziției 
suprarealiste. 

— Nici în acest excelent text, cel mai bun, nici în următoarele optzeci 
de volume, ridică vocea Vocea, n-am întâlnit nici cea mai elementară probă 
de bun-simţ, din care să rezulte fie şi cea mai vagă anticipație marxistă 

despre Bolşecaust, despre Holodomor, Gulag și Romlag, care Bolşecaust, 
cu ai cărui zeci de milioane de martiri care strigă răzbunare, răzbunare, 
dacă reciteşti din această perspectivă, îţi rezulta ca efect previzibil 
Bolşecaustul de îndată ce ai teoretizat DICTATURA, şi nu orice dictatură, 
domnule, ci tocmai una a... proletariatului, bă, a poolimii, a omului cu 
certitudine incult şi deci incapabil să priceapă de ce era de preferat 
Uranusul tău drag, Dora, patriarhal, unei Capitale ca de venetici recenți, 
demolată, rămasă fără trecut arhitectonic, cu o Megacasa Parlamentarului 
vizibilă din satelit și cu o imagine persistentă de popor migrator, fofilat în 
spaţiul carpato-ponto-danubian abia odată cu Descălecatul lui Vîşinski din 
6 Martie 1945! Deci să nu se mai mire nimeni când zic eu că urât mi-a fost 
totdeauna să văz partidele apucate de căldurile electorale, pe când 
şandramaua se prelungește la cer şi constaţi că e în explozie şi se prăvălește 
pe toţi. Ăsta şi este motivul secret pentru care am acceptat o funcţie de 
oarecare răspundere în Ministerul Propagandei, nu vreun hitlerism de 
opţiune şi faptă, cum îmi reproşează o franțuzoaică a mea, re-pielărită 
inuman, recent, chiar în inima Parisului ei, de unde relatez, fiind un 
adevărat scandal să-i dezbârcească faţa, să-i salte creții frunții cu un inch 
tânărul chirurg american la modă, generând o moacă inexpresivă până şi în 
efortul sexy de a cugeta. Oooo! pe toţi zeii, şi cum ştia Dorothea asta să- 
ntoarcă pe toate părțile, în anii treizeci, orice gest al vreunui vip, orice 
declaraţie, orice zvon! 

— Mie-mi spunea de Revelion 1943-1944, o turnă Clara Honig pe 
tovarăşa Dorothea Schlauberger-Hebuterne d'Esgrignon a lui Pedro 
(Leonte He&buterne), că Stalin judecă acest război ca fiind un fel de război 
civil cum a fost cel din Spania, ca şi cum cel din Rusia nici n-ar fi existat. 

Acolo la Dali, Franco ar fi putut câştiga jocul încă din iulie 1936, 
când Madridul i se oferea ca o femeie emancipată, dar catoliceşte el a 
preferat pateticul eliberării asediaţilor din Alcazarul toledan. Și de ce nu s- 
a grăbit Franco să câştige? Pentru că, sub pretextul războiului de trei ani, 
putea să-şi curețe mai ușor ţara de bandele bolşevice, asigurându-și o 
stăpânire liniştită şi îndelungată, genocid pe care nu i l-ar fi permis pacea, 
cu emanaţiile, presa ei şi mersul greoi al unei justiții nedirijate. 

— Cunosc cazul, domnule Ghizdavu! se adresă doar românului 
personajul cofetar Hi, potrivindu-și boneta albă ca zahărul. Pe această 
domnişoară Schlauberger, liceancă originară din Hermannstadt-pe-Alt, în 
Siebenbiirgen, a regulat-o involuntar Heinrich Heydrich al meu la Kiel, da, 
la Kiel, pe când era tânăr ofiţer naval şi, deduc, îmbrățişa ideile ei deja de 
stânga. Păcat! Acestui tehnocrat tipic îi era pohui ce ideologie slujeşte. 
Dacă în 1918-1919 ar fi triumfat la Berlin, la Minchen și în porturile 
baltice, bolşevismul exportat cominternist, destinul lui nu s-ar fi schimbat 
cu nimic! Se afirma ca cekist!... lacă dar, încă un argument, Marius, că 
Marx al tău şi-o fi însuşit el conceptul tipic german al înstrăinării, dar nu 

a reușit să-l ducă, în lipsa unui creier cu circumvoluţiuni pur ariene, în 
Împărăţia Spiritului a agronomului Otomega, unde ar fi aflat nu numai de 
o degradare a praxisului muncitoresc-ţărănesc generând Bolşecaustul, dar 
nici măcar adoptarea modelului de stat care-i dictatura proletariatului 
incult, cu partid unic, de către fascism şi mai ales de nemuritorul nazism, 
nu a prevăzut-o deloc! Absolut deloc! Da, acest Marx al tău, cu cap mare, 
de la Londra, n-a anticipat că pentru un Hitler războiul în sine va deveni 
război pentru sine, adică războiul războaielor, de să-mi implementez eu 
toate proiectele: suprimarea tuturor iudeobolşevicilor potenţiali, accesul la 
Lebensraum nelimitat, diminuarea grăsimii acumulate de plutocrația 
americană, demonstrarea superiorității omului alb asupra subomului slav 
sau asiatic, inclusiv subspecia yamato... 

— Ca să nu mai vorbim, interveni de la Paris şi Horea Bratu, de acest 
marxism-fascism lent, stătut, care-i deodată cu explozia stalinist-hitleristă 
creat peste Atlantic, cultul consumatorist american, unde ciolovekul are 
iluzia libertăţii şi alegerii, dară numai că-i amăgit, manipulat să nu-şi vază 
lanţurile, cert fiind că el nu selectează cu adevărat liber, caz în care ar alege 
cărți şi sidiuri cu muzică simfonică de pe Liste bune, ar merge la teatru, nu 
la filme porcoase până-n gât sau care educă pentru... Holocaust sau 
Bolşecaust, arătând nişte mega-eroi care nimicesc... siluete umane ca la 
joace, fărăăăă să mai verifice dacă Acuzaţia este suficient fondată, de să 
tragi cu mitraliera în Ceilalţi, numai pentru vina de a fi Ceilalţi! Acesta, 
doamnelor, domnişoarelor, domnilor, și este mesajul major al conferinței 
de presă susţinute azi de celebrul fotograf Marius Ghizdavu aici, un 
adevărat eveniment parizian, prilejuit de un alt eveniment, vernisajul pe 
Internet al expoziţiei sculptorului nostru bucovinean huţul Andrei 
Hurmuzacov... 

— Aaaiiii! făcură ca într-un extaz antiamerican totalitar în doi vipurile 
tâlcşoului soţilor Căinaru, când imagini cu arta monumentală propusă, 
pentru când va mai creşte oleacă Bugetul culturii sau vor exista sponsori 
acceptabili din punct de vedere al moralei creştine sau islamice sau asiatice 
sau... daco-romană precreştină, în măsura în care şi aceasta combate 
anumite practici de privatizare cu ghiotura şi împroprietărire abuzivă... 

Ceea ce excitase estetic pe cei doi vampiri pornea de la mitul 
redescoperit şi larg popularizat de filosoful Jean de Ferentari, cum că 
voievodul valah Vlad Ţepeş a fundat, la 1459, Bucureştii, ca o replică la 
pierderea de către Occident în 1453 a Bizanțului și ca o înţelegere 
disperată, aproape antonesciană în tragismul ei, a faptului că catolicii şi 
apoi protestanții lor vor intra, cu timpul, în relații comerciale cu noul 
imperiu păgân musulman fanatic, în jurul unei ideologii de coexistență 
pașnică, salutată de toate intelectualele pariziene mai pro-populiste, dar 
gândită bine de anumiţi eminenţi oameni de stat cenuşii, ca pe un fel de cal 
troian, comerțul, un vector pentru necesități umane noi, schimbătoare de 

mentalități cu perspectiva de a împinge sultanii la perestroichisme și 
transparenţe, până şi de harem, exact cum și dincolo de Cortina de Fier, 
odată lecţia învățată în capitalele uie, s-a dansat şi benchetuit în 
aşteptarea... otomanizării imperiului bolşevicilor, ceea ce alege el ca 
subiect fiind, pentru Andrei Hurmuzacov al Isadorei, o aplicație strălucită 
a acelui principiu a/ artei monumentale lângă artă monumentală, cu care 
îi şi începe itinerantul profesor târziu Marius Ghizdavu Prelegerile de 
Estetică Est-Galiţiană, la Şcoala de vară de la Sonnenheim. 

Ca fundal cu artă monumentală, este aleasă Casa Parlamentarilor 
„Nicolae Ceauşescu“, văzută din flanc, dinspre librăria de vizavi de Teatrul 
Bulandra şi Liga Culturală, cândva a unui om regal ca Nicolae Iorga. 

Dincolo de oglinda de apă a Dâmboviţei, amenajată pe un sistem de- 
1 voia doctor Bogza, de-ar fi fost ales primar general, aplicat nu numai de 
la vest către est, ci și de la sud către nord, pe Magheru şi pe Dorobanţi, 
poate şi pe Calea Victoriei până la Palatul Regal şi clădirea Ceceului, 
râvnită de vechiul proprietar pentru poziţia ei ultracentrală (o va lua), în 
vecinătatea Bibliotecii Fundației Carol 1 şi Ateneului Român, conceput de 
Regele Carol Întâiul pentru conferinţe, nu pentru muzică nepopulară, nici 
uşoară, care ar fi trebuit să se bage şi să se dea în niște săli care nu s-au mai 
construit, din lipsă de public meloman printre vechilii din capul Țării, fiind 
clar că ar fi arătat superbestial să se oglindească în apele murmurânde Poşta 
cu statui suse, CEC-ul și Cercul Militar, cum o reuşeşte şi Megacasa azi, 
chiar dacă, între apa amenajată şi Fa se întinde acea lungă pajiște cu parcă 
mai mulți arbori metalici cu becuri decât azalee, leandri și arbori exotici 
Ginkgo biloba, ceea ce nu s-ar fi întâmplat dacă era ales Ceauşescu 
președinte la 20 Mai 1990, nu Iliescu, fiindcă Împuşcatul ar fi dat de lucru 
la disponibilizaţi sau ar fi scos studenţii şi armata să planteze stejari, acolo 
unde Andrei Hurmuzacov ca sculptor şi Hans Morgenstern ca softist şi 
Marius Ghizdavu ca producător şi scenarist îl aşază azi pe voievodul Vlad 
TȚepeş, pe un cal cam costeliv, cam lugubru, cu o coamă vălurită de vifor. 
Respectatul Voievod, detestat de postmoderniștii umanitari, ţine dreapta pe 
mânerul paloşului, gata să-l tragă, în timp ce cu stânga parcă se apără de 
soare, chiorându-se-n sus, unde are, slavă Domnului, ce vedea. 

Ca un fel de cadran sinistru, douăsprezece ţepe de bronz, cu vârfurile 
polizate strălucitor, cum se întâmplă-n Herăstrău cu urechiuşele unor 
vulpişori, mângâiate de generații după generații de copilaşi şoimi, şi apoi 
pionieraşi sau, azi, puişori de cucuvea, ori de călugăr electoral, nu contează, 
impresionând de la miile de ferestre ale Megacasei, precum te-ai uita de la 
etajul ultim al Universităţii Lomonosov la cupolele cele aurite, poate şi cu 
metal titulescian deznaţionalizat, ale centrului Moscovei. 

Să tot aibă cincisprezece-douăzeci de metri aceste ţepe reci, ce 
străpung prin turul pantalonilor, ieşind prin cefele lor late şi pudrate, 
doisprezece dregători corupți, căzuţi vinovaţi-nevinovaţi acestui medieval 

supliciu, eleganți, îmbrăcaţi pe la casele de modă bucureştene, caraibe sau 
strasburgheze, mesajul fiind pesemne că duhul temutului Dracula stăruie- 
n inconştientul Capitalei ce-a fundat la Fundeni, clasa politică să fie atentă 
că există deja o tradiție a Romlagului, deja exploatată amenințător de un 
tânăr şerif Alin Vişan, iar biomasa stradală a amărâților, înclinați a da şpagă 
birocraţiei, să se uite lung la posterele, plătite tot de contribuabili, corupția 
ne priveşte pe toţi! Printr-un simplu ukaz de urgenţă, dacă există voinţă 
politică, se poate oricând detaşa, din serviciile secrete, o direcție care să 
culeagă informaţii și să organizeze flagrante, şi fiind vorba de vinovaţi de 
dezastrul Țării, a turna se înnobilează ca un act tot atât de eroic cum am 
pornit-o în contra invaziei sovietice noi la Prut, moderatorul Grigore 
Căinaru în martie 1944, iar eu ca pediatră în august, chit că, fimeie, ştiam 
că lupta-i fără sorți de izbândă, din moment ce dooomnul Hitler şi-a retras 
toate blindatele spre nord-vest, spre Lembergul lui Marius Ghi şi Breslaul 
istoricului Voicu! 

— Doar nu voiai să mi le confişte ruşii în România! se enervă 
Antistalin. În istorie însă, e multă relativitate, Bratule. Pentru franțuzoaica 
ta, Dorothea, de fapt nemţoaică de Sibiu, a intra cu tancurile în Ungaria, la 
1956, sau în Cehoslovacia, la 1968, este invazie „barbară“, pe când a ocupa 
aceleaşi ţări în 1945, în scopul cominternist al instaurării de dictaturi, 
muncitoreşti-țărăneşti, pe vecie, cu grava consecință a extinderii 
Bolşecaustului, se cheamă „eliberare“! Că așa-i intelectualul nostru... 

— Restul expoziţiei cuprinde un lot de vreo patruzeci de statui şi 
busturi, îl luă repede pe neamţ şmenarul de la Paris, slujitor şi lui 
Antonescu, și lui Dej sau Cea. Această ofertă din cătunul alsacian 
Sonnenheim jigneşte crunt Capitala, c-ar avea mai puţine podoabe decât 
catedrală de la Roma a lui Badea Cârţan! Totul rostit în limbaj demodat, 
perfect clasic, ca-n manifestul lui Jean Noveanu, Marea Recuperare, de 
unde s-au inspirat şi tinerii lindiniști, ca şi căluşarii mai noi. 

Impresia multora fiind că Andrei Hurmuzacov şi tatăl Isadorei, Hans 
Morgenstern, aplică un soft sofisticat, care transformă o simplă poză sau 
imagini video direct în busturi, pe care le acoperi, după gust, cu o textură 
de marmură, de bronz, de lemn, de aur, de teracotă şi altele. De aici și 
handicapul de a nu putea crea portrete ideale de cetățeni, ci doar vagul joc 
variațional cu fizionomii cunoscute din fototeca lui Marius Ghizdavu, cea 
cu un milion de mutre. 

Dar o astfel de artă n-ar putea crea niciodată scandal mediatic. 

— A, asta era! se dumiri Stalin. 

— Nu, nu poate genera, pe căi artistice, niscai proteste, expoziția asta, 
reluă corespondentul, dar uimeşte prin alegerea subiectelor. La secţia 
română, ea scandalizează prin dublul bust al soților Ştefan şi Maria 
Frumușanu, destinat a se plasa pe bulevardul Gheorghiu-Dej, lâng-o clădire 
de justiție vizavi de Cişmigiu, ca dureros omagiu pentru un caz rarisim, 

după informaţiile occidentale, de familie de români care să se fi luptat 
stăruitor să afle cine le-a omorât copilul, după 22 decembrie 1989, la 
mineriada din 1991. Protestul ataşatului cultural român vine însă de la 
intitularea Portretul României Postceaușiste, pentru statuia dedicată unei 
doamne Tăşală, o mamă de timişorean, lichidat la Revoluţie de agenţi 
ceauşiști în chiar Spitalul Judeţean, iar ulterior — vreme de zece ani! — 
birocraţia bolşevică, nelustrată nici azi, şi-a bătut joc de urmași, 
completând deliberat actele de martir cu o literă la mişto greşită şi susținând 
că nu se mai pot acorda drepturile legale decât atunci când parlamentarii 
noștri vor da o lege de retipărire a diplomelor! 

— Eu l-aş decora pe expertul care a inventat trucul ăsta! izbucni în 
râs Stalin. A mers la sigur pe ipoteza că intelectualii avocaţi nu se vor 
implica. Elitele se mișcă civic doar în folos propriu. Ele urăsc poporul. Ele 
vor să trăiască decent, adică burghez, dar fără să muncească neam. 
Parazitând cu nonşalanţă statul! 

— Adaug că valoarea expresivă a acestei „dureri împietrite“ ţine de o 
viziune Pietă michelangiolescă, reluă Bratu pe un ton mai grav, 
monumentul urmând a fi plasat la intrarea în Capela Timişorenilor de la 
Moara Ciurel din Sonnenheim. Restul fiind hihiliză: figuri politice, boturi 
gălbejite şi umile înainte de a intra în funcţii, fălci de porc la sfârșitul 
mandatului şi rât grohăind cetăţeanului să nu mai ceară mereu totul de la 
stat, semn sigur că proletarul care făcea ordine în capul cozii, a apucat, s- 
a îmburghezit şi acum simte plăcerea supremă a homosapului, de a vedea 
de sus pe altul în mizerie, în mizeria străzii, din automobilul blindat privind 
sau, cu binoclul, de sus, din penthouse sau măcar din noua aripă cu bordel 
de lux ieftin de la Casa Parlamentarului. 

— Spune-ne repede, că se face ziuă, Horea, se rugă cam sexy Julieta 
Dora, ce-i cu declarația aia fulminantă a lui Marius! 

— A, secţia externă a expoziției! Este o adevărată odă ațâțătorilor la 
un nou război, de după Războiul Sfânt, în anii războiului rece... De la, 
altminteri detestatul Churchill, la vânătorul de vrăjitoare comuniste, 
celebrul senator Joseph McCarthy, reevaluat de Marius drept... salvatorul 
democraţiei americane, până la, cică, „cel mai strălucit general al secolului 
XX“, care evident, n-a fost Jukov, acest mit umflat al învingătorilor, că și 
eu, cu enormul potenţial militar de care a dispus el luam Berlinul, ba cred 
că, alăturându-mă atunci domnului Hitler, la ofensiva miracol din Ardeni, 
erai, domnule, tovarăşe Stalin, astăzi definitiv la Atlantic, terminându-se 
CU... 


— Înţeleg, anticipă marele conducător sovietic al Aliaților, s-ar fi 
risipit la Moscova acel sentiment de încercuire, care ne obliga interbelic să 
investim în industria grea cu pivotul ei, construcția de maşini grele, de 
blindate. Mda, din această perspectivă, că s-a fixat Cortina de Fier pe nişte 
popoare de rase mărunte galițiene, ce nu reprezentau o primejdie reală 

pentru marea Rusie, acum e clar, acest Război Sfânt al Cominternului l-am 
cam pierdut şi noi rușii... Gorbaciov, sărmanul, n-a făcut decât s-o 
recunoască. 

— ŞI ca şi cum inconştientul Marius n-ar fi stârnit destul presa, 
omagiind pe nefrecventabilul Joseph McCarthy, i-a acordat aceleaşi 
onoruri şi generalului Douglas MacArthur, ca cel mai strălucit comandant 
în secol, pentru... a fi voit să dea cu bomba atomică în bolşevicii chinezi, 
pe motiv că încercau să împiedice, în Coreea, desfăşurarea unui 
experimentum crucis, — pe acelaşi neam, de o străveche civilizație, să 
testezi, în nordul peninsulei cum e cu aplicarea marxism-leninism- 
stalinism-maoismului până la ultimele consecințe kimirseniste de inaniție 
şi circ total, iar în sud să laşi capitalismul să-şi arate slobod superioritatea 
strivitoare în toate domeniile de interes pentru ciolovekul real! 

— Sunt şi alte păreri, surâse electoral, ca pentru textiliste, Stalin. Eu 
cred că un student nord-coreean, care mai crede într-un ideal de viitor 
luminos pe piscuri, e mai fericit decât unul sudic bine informat, copleșit de 
plăcerile tehnologice ale posthumanismului depresiv şi de lehamitea 
globalizării. 

— Au fost voci elogioase aici la Paris, câteva, mult mai multe însă la 
Sonnenheim, la Sigmaringen-Hechingen, la Basel, la Miorcani și chiar 
peste Atlantic, la Santa Madonna la Elberon, la Santa Virginia în regiunea 
viticolă Sonoma şi desigur la Atelierul expresionist multicultural Otto 
Mueller, de la Santa Diana, tot în California, mai toți tinerii lupi 
pupincurind cu elogii de nereprodus pe senilul Maestru, numai ca să le 
aranjeze diverse chestii sau să-i sponsorizeze din ce stoarce, ca exploatator 
de țărani, arendaşul Cezar Bogza, călăul Zidurilor, cum l-a denumit 
prefectul Taicopaci cu trei zile înainte de a-şi înainta ministrului 
administrației locale, fostul comisar Gârbaci, demisia. Toţi acești mici 
tineri şmecheri lingăi bazându-se pe o slăbiciune a octogenarului, 
descoperită de preafrumoasa badantă Agnieszka, anume aproape 
superstițioasa nevoie senescentă de a fi comparat, în materie de complicaţii 
erotice şi de creier perfect lucid, poate tocmai de aceea, până la apucarea 
sutei de ani! 

— Cu cine comparat, Bratule? Eşti incoerent. Ştii tu câte burse a dat 
supradotaților noştri ginecologul umanist Cezar Bogza?! 

— Comparat în longevitate cu filozoful şi logicianul lord Bertrand 
Russell, laureat Nobel pentru Literatură, după Principia Mathematica, dar 
mediatizat în Republica Populară sau Socialistă România, ca fiind ăla cu 
dezarmarea Și cu inventarierea crimelor americane în Vietnam, nu şi a celor 
polpotiste, neinteresând practica unui marxism asiatic intratribal pe nimeni, 
dar acest pacifist cu origine aristocrată cert nesănătoasă, tot aşa cum 
Virginia Woolf în groaznicul nostru an 1940, măritată c-un evreu și 
internabilă în lagăr nazist suspectă homosexual, şi-a pierdut sub 

bombardamente minţile, înecându-se, tot aşa prin 1946, speriat de război, 
genialul logician propunea folosirea bombei atomice cât încă mai e 
monopol și, desigur, visa un Guvern Mondial Pacifist pur American! 

— Cunosc cazul, Horea! recunoscu plictisit personajul Stalin. 
Bănuiesc că nepătimind ca-n Kolîma, longevivul a raţionat cam aşa: dacă 
Reichul, luând Cehoslovacia la Miinchen în septembrie 1938, şi avea 
dreptate Mișu Focşăneanu, când a venit la Ialta cu Elvira şi cu doctorul ăla 
Lecca de-a studiat medicina la Harkov cu Pilsudski, că nu la Niirnberg 
trebuia ținut procesul bandiților care ne-au ţepuit în august 1939, ci la 
Miinchen, pentru cedările smulse acolo lui Chamberlain şi Daladier, în 
1938, de Hitler şi Mussolini. Fiindcă, așa cum procesul lui Antonescu a 
fost unul al partidelor Maniu şi Brătianu, așa procesul fascismului ar fi 
devenit unul al imperialismului englez și francez, care a pactizat cu cele 
mai reacționare forțe din istorie. Toate ni s-au tras de la acel Miinchen! 
Acaparând Skoda, deci tunurile, tancurile excelentei industrii cehoslovace, 
Wehrmachtul a obţinut pe loc o superioritate pe care a exploatat-o strălucit 
în Franţa, după numai doi ani. Dar Stalin, adică eu, stau acum şi mă 
gândesc: însuşindu-mi mie acest potenţial imens de la est de Elba şi Trieste, 
adică Galiţia Mare ghizdaviană, oare nu putea Armata Roşie să cucerească 
şi puţinul care i-a mai rămas din Europa, inclusiv Anglia, care dacă a putut 
să facă opoziţie aerienei strategii a lui Goering, e foarte îndoielnic că nu şi- 
ar fi pierdut minţile, ca Virginia Woolf şi Bertrand „ capitulând 
necondiționat, de îndată ce pe Tamisa ar fi început să urce Flota Roşie 
din Marea Baltică, mândru în capul convoiului aflându-se crucișătorul 
Aurora, care ar fi început a bate Buckingham Palace, semnalizând clasei 
muncitoare aliate cu țărănimea să-şi aducă aportul, şold lângă şold cu acea 
intelectualitate hrăpăreață, ahtiată după îmburghezire, care nu se prea poate 
afirma, în Istorie, decât îmbrățişând idei totalitare... 

— Aşa este, tovarăşe Stalin! bubui de admiraţie, parcă pierzându-și 
mințile corespondentul de la Paris Horea Bratu, nu întâmplător uitând să 
relateze despre dublul bust Monica Lovinescu și Virgil Ierunca, propus a îi 
instalat la Universitatea Lăsătura Minerului, în holul alb al studentelor de 
la Filologie. Domnii Marius Ghizdavu, Andrei Hurmuzacov, Kirciu 
Kotkov și Hans Morgenstern ne prezintă un Bertrand Russell din 1946, cu 
o fizionomie sucită cât mai apropiată de a boierului nostru, purces de la 
Ziduri să-şi capete un renume internațional în Franţa. lar legenda asociată 
spune că e omagiu din adâncu' inimii, pentru meritul de a-şi învinge 
pacifismul aristocratic, pentru care a pătimit şi puşcărie britanică, oarecum 
simultan cu Arghezi şi cu Slavici, și a cuteza să ceară logic folosirea 
bombei atomice împotriva Uniunii Sovietice, strict preventiv: fără ca 
Armata Roşie să schiţeze vreo ofensivă ordonată de Comintern! 

— Era întemeiată, în condiţiile din 1946, stăpâne, atâta groază la un 
aristocrat englez, de Armata asta vopsită Roşie? rânji din toate gingiile 

Antistalin, ca un cal chinuit prea tare de o zăbală manipulată dominator. 

— Nu era întemeiată! răspunse continuatorul lui Lenin și a tot ce-au 
dat mai bun filosofiile în istorie, declarat omul secolului şi mileniului de 
unii muncitori, ţărani sau diplomectuali. Uităm prea uşor că înșiși cruciații 
Occidentului au vândut copii, au prădat bisericile Bizanțului, şi nu le-au 
cruțat nici pe călugărițe. 

— Pentru că Statul Muncitorilor şi Țăranilor, își aduse aminte Dora 
de învățământul de partid îndurat în anii cincizeci, a fost un bastion al 
socialismului şi păcii, chiar şi în condiţii de încercuire, în 1946 fiind în curs 
de tranziție, de la bastion la lagăr, sârma ghimpată incluzând europenii 
suficient de jJoşi rasial, încât construcția socialismului să fie un bine net 
superior ocupației naziste, iar prepelecii şi sârma ghimpată avansând 
vertiginos în Asia, după ce prin înfrângerea Japoniei, cu ajutorul Armatei 
Roșii, țărănimea maoistă a primit arsenalul invadatorului nipon, obţinând 
superioritatea de... condiţie umană asupra trupelor ciankaişiste, aşa că 
gesturile sinucigaşe de cominterniști asiatici visaţi de zgomotosul Malraux 
nu mai au azi niciun haz! 

— Regretul de a nu fi mers până la Atlantic, hohoti Iosif 
Vissarionovici cuceritor ca un marinar din flota Mării Negre, nu e al meu, 
ci al rivalului meu la titlul de om al secolului şi mileniului, deoarece am 
eliberat de sub jugul lui fascist nucleul viitoarei Uniuni Europene, 
civilizația euroatlantică în care oamenilor muncii li se dă azi să consume 
nechezol spiritual, de frica recesiunii rezultate imediat ce ei ar citi mult şi 
s-ar hrăni din grădina lor, ca filologul Jenel Noveanu în Ferentari sau ca 
profesorul Bazil Frâncu la Titu Gară peste linii, în Atârnaţi! 

— Adică? roşi puternic Antistalin ca redegist, cu fața-i altminteri albă 
ca porţelanul de Breslau. 

— Adică fotbal prost de spălare de bani şi megatâlcşoul asociat la 
acesta, viseoclipe uşor perisabile, din viaţa gagiilor sau gagicilor de cântă 
şi mișcă sexy, că ce consumă ele, ca să se orienteze şi gloata, nu tu cărți 
bune, desigur, precum şi nişte filme glorificând Supraomul care extermină, 
fără urmă de emoțiune, zeci de icși, diseminând o tehnologie a exploziilor 
portocalii ce includ atât gazarea duşmanilor, cât şi incinerarea lor! E cam 
departe omenirea, bă, față de ce-au visat Marx şi Lenin, adică de Luminarea 
Poporului ghizdaviană, sau cum ar cânta cobzarii orbi ucraineni Captain 
Digorie Piper's Galliard de John Doaland, pentru melomanul Otto Runge, 
cel interesat mai mult de satele de colonişti germani dintre Odessa și 
Transnistria viitoare a fermelor agricole model, Johannesdorf, Marienthal, 
Petersdorf... 

— Shit. Gaist. Nu adică ce căcat spiritual, se enervă Fiihrerul 
muncitorilor germani. Și mai e şi paranormalia asta specifică popoarelor 
fără educaţie națională, nici estetică, din interesul ignoranţilor din capul 
ării, la care mă refeream eu când am pronunţat sintagma adică! 

— Adică mai întâi că nu există nicio sintagmă adică! râse iar 
lingvistul Stalin, înveselit cum poate doar imediat după vizita lui Churchill 
din octombrie 1944, când cu procentele alea, ca la colhoz, se pomenise 
împroprietărit cu toată Galiţia Mare. Ca alingvist, atrag atenția că nici nu 
se mai ştie azi ce e aia sintagmă, pe care mulţi o confundă cu locuţiunea. 
Termenul fiind leninist și preluat strălucit de grămăticul lancu Noveanu, 
pentru a crea acea ideologie pe baza căreia, ori Sergiu Enache, ori Alin 
Vişan, ori un altul din spatele lor vrea puterea... 

— Adică, mânca-mi-ai diegeza, Marius Ghizdavu ar deveni Fiihrer! 
izbucni într-un râs serafic, de clavecin cu maţe de om, Antistalin. 

— Sau marele analist anonim Zahei Avăcăressi, surâse enigmatic 
Stalin. 


— Grig, te rog din suflet. Dacă mă iubești, dacă vrei într-adevăr să 
fim fericiţi, nu te rupe de ai tăi! În numele iubirii noastre, dă și tu un telefon 
la Lugoj, să le urăm la ai tăi un An Nou 1942 fericit! 

— Vrei să tu să fiu Tolstoiul tău, iar tu să fii Tolstoiţa mea? 

— Şi unde s-ar situa această Iasnaia Poliana, Grig? Că la ai mei în 
Uranus nu se poate. Și am visuri şi că vor bombarda americanii Arsenalul 
sau Arhivele! 

— Cum unde? Binefăcătorul nostru, prinţul Marius Ghizdavu ne 
primeşte la el la Pribegi. Îl expediază înapoi la Ocol pe pădurarul Otomega 
şi întreg Foişorul e al nostru! Avem pâine, vin, linişte, natură, tot. Să ne 
iubim şi eu să compun febril, iar tu să-mi transcrii portativele, neobosită şi 
delicată contesă! 

Dora tresări auzind de această impertinentă propunere a pictorului, 
către logodnicul ei, de o generozitate izbitoare. Tocmai dansase pe Valurile 
Amurului cu ea, parcă distrat, negru la privire, rumegându-şi cu gânduri 
ofensive mustățile cele lucioase, ceruite. Nu se sfia să profite de fiecare 
atingere, pentru a-i aproxima ca artist clasic proporțiile, pentru vreun nud 
rococo de care să profite numai el. 

Astea-s totuşi niște trucuri virile infailibile. Ca medicinistă, Dora ştia 
totul despre ciolovek și admitea că un Don Juan căruia să nu poţi să-i rezişti 
nu e o raritate. Cine se crede foarte puternică şi intransigentă n-a avut 
norocul să se confrunte pe front cu EI, cu autenticul, în cea mai aprigă 
bătălie. 

— Tocmai aici este cuva cu sânge roze care ne-a atras adus în această 
țară, a cărei gloată o fi ea cam amărâtă, dar elitele par bine hrănite și se 
îmbracă nu fără gust şi, de scârbă ideală de RO reală, călătoresc cu mare 

plăcere Afară. 

— Noi am rămas, oftă Dora. lar Grieg al meu voise inițial să se 
fofileze de la Războiul Sfânt, fiindcă era om cu viaţă orientată, avea o 
Operă de început şi de terminat. Numai că seara l-a auzit pe Churchill la 
radio, cum că Hitler e un monster, da. Un ogre! Cică nu retrăgea nimic din 
ce-a zis despre comunism. Dar compromisul cu bolşevizarea lumii era 
total. Cuprins în formula „Hitler a atacat Rusia“. Nu Uniunea Sovietică! 
Adică ce galițieni ocupase Armata Roşie în 1939-1940 era pentru UK 
deja... Rusia, nu URSS, fiindcă URSS se va putea lăți până la Elba, cum s- 
a şi întâmplat. lar bolşevizarea va fi ireversibilă. Fără al doilea război 
mondial, Marea Recuperare, adică omogenizarea Europei, mai era posibilă. 
Aşa, cu populaţii bolşevizate pe vecie, ţări normale în Estul ăsta nu vor mai 
exista nicicând, iar densitate de muzee ca-n Franţa, când or zbura porcii! 

— Ei lasă c-o să iasă la alegeri şi va străluci Soarele şi pe ulița voastră, 
pe Bulevardul Jdanov! Din punct de vedere al comunicaţiilor, acest pământ 
strămoşesc dacoroman e cam bun de-o Moscovă a unei uie de la Atlantic 
la Ural. Dacă decupezi, e însuşi centrul de greutate al Lagărului Păcii... 

— Ce s-a pierdut în zece ani? lăcrimă Grişa. Ah, eșalonul unu UE- 
NATO, ungaro-ceho-polonez, la care îi îndreptăţea pe români Revoluţia de 
la Timişoara, singura revoluţie antibolşevică înfăptuită vreodată nu de 
bolşevicii înşişi! 

— Că în Polonia ce a fost cu Solidaritatea aia, numai revoluţie nu era. 

— Lucru maaare o fost! muuugi dialectic Stalin, cu toată autoritatea 
sa de erou al lumii occidentale. Comuniştii polonezi au „realizat“ pe tăcute 
două... nerealizări: ei n-au castrat ca Kaganovici biserica, dezafectându-i 
minimum 90% din lăcaşuri și netolerând decât duhovnici informatori, iar 
colectivizarea agriculturii, aşijderea au sabotat-o, ponderea colhozurilor şi 
sovhozurilor fiind în Polonia nesemnificativă. Oricine își dă seama acum 
că, nejefuind țărănimea și neîngăduindu-ți suficient Bolşecaust lângă 
lagărele naziste, când tocmai Gulagul este exploatarea marxistă cu 
plusvaloare maximă teoretic a ciolovekului de către Homo totenkopf, din 
ce să mai subvenţionezi, mă, atunci întreprinderi nerentabile, ca șantierul 
V.I. Lenin de la Danzig? Are dreptate Marius cu Timișoara aia lui și că e o 
mare iluzie ce-şi fac păduchii din capul Ţării, că dacă aniversarea lui 1989, 
prin deturnarea haitelor înfometate spre criză de guvern, va curge fără 
sânge, tot aşa va trece paşnic şi anul primejdios 2007, când masile 
populare, călăuzite de Sir, Avăcăressi şi Vişan, vor evoca împuşșcarea a 110 
000 de țărani, de către Mareşalul Antonescu, instigat de PNŢ-Borviz şi 
PNL-Parizer, sau marele an revoluţionar 2017, când de la Muzeul de Artă 
din Bilbao la cel din Vladivostok, se va serba Centenarul Marii Revoluții 
din Octombrie, în condițiile creşterii explozive a ponderii şi calității 
intelectuale a proletariatului, garanția vie a tuturor transformărilor forţelor 
de producție, cu accent deosebit pe robotizarea şi inteligenţa artificială, 

inventate de savanții şi futurologii pisateli sovietici! 

— Băi acesta! îşi ieşi din pepeni Antistalin, gata să se declare 
exploatat şi să ducă o politică revanşardă. Tu nu vezi, băi, ce extremist eşti? 
Că cu teroarea ta permanentă, ai reeducat pe Bratu ista de se 
autocenzurează și nu mai spune fot ce știe despre Expoziţia sculptorului 
Hurmuzacov de la Basel?... Păi, tu ştii, nebuuunulei! că la Casa Scânteii, 
cea de sovietică arhitectură la capu' lu' Kiseleff, exact pe soclul de unde a 
băgat spaima-n bucureşteni Lenin, ca şi-n voioşii vilegiaturişti din 
Occident, că vnimanie, Achtung, aţi aterizat într-un fel de fostă respublikă 
sovietică, aşa că lăudaţi şi cântaţi independența suveranitatea, că şi aici se 
emană-n 1989 tot numai nomenclatura, încârligată cu interlopimea şi 
aventurierii... Ehei, bădie Iosif, află că pe soclu-ăl roşu, ce bănuiesc că-i 
marmură din Canţălaria me, import Dej di pi la voi, ca şi granitul trinidadez 
de era necropola faraonilor cu seceră ciocănită-n frunte, cică vor 
naționaliștii lui Bratu ista, cu bani din Diasporă colectați de fraţii Ghizdavu, 
să desfigureze acea frumseță sovietică, Casa Scânteii, cu un Pamiatnik al 
Războiului Sfânt, dus alături de Reich în pofida amenințării anglo- 
americanilor că la Ospăţul Învingătorilor România va fi judecată după câr 
sânge tânăr a jertfit pentru provinciile ei Basarabia, Balcic, Ardeal şi 
Bucovina, încât pomenirea azi a Trecerii Prutului o riscă doar vreun 
Grigore Căinaru, alegând Erou Nerecunoscut pe dacul Ilie Ilaşcu, român 
naiv, sighetizabil şi chiar sighetizat la cușcă, condamnat cu grupul lui la 
moarte, executarea fiind pornită prin temniță grea pe viaţă, şi-i clar atunci 
că, prin silence, perfidul Occident dăruieşte azi fâșia Transnistreană Rusiei 
ca pe un alt Kaliningrad, sudic, încât doar mâncătoria formării clasei de 
capitaliști oligarhi, ne mai amână Capitularea Necondiţionată când Armata 
XIV, Frontul Găgăuz şi altele civile vor împinge Tiraspolul spre Chişinău, 
şi-apoi spre București. Pe urmă, într-o generaţie numai, cam aşa va fi 
şașlikul sud-est-european: Serbia (toată Iugoslavia), România, Ungaria, 
Ucraina, Belarus, Polonia, Baltica, toate vor fi rotite în aceeaşi frigare 
cominternistă... Roşie! Adormiţilor! 

— Nu mai fi, dom'le, aşa alarmist! Fraţi și surori, nu împărtăşiți 
profețiile robului meu, botezat corect politic Antistalin, fiindcă în unele ţări 
nu se mai zice Hitler, avu Stalin stăpânirea de sine proverbială. Dimpotrivă, 
spre deosebire de marea şi geniala Chină, care a conservat, nu-n avere, că 
nu asta contează, ci-n putere, poziţia de forță a activistului şi intelectualilor 
slugarnici, s-a prăvălit vremelnic pe panta oligo-capitalistă doar Galiţia 
Mare, aşa cum am lăsat-o eu, anume Uniunea Republicilor Sovietice 
Socialiste din spatele sârmei ghimpate a Cortinei de Fier a Lagărului 
Ssocialismului şi Păcii. Acum, dacă CCCP rămâne doar Rusia, se înţelege 
că ea se va automutila, răşluită ici colo în favoarea turcilor, perşilor, inzilor, 
chinezilor şi japonezilor, în chip mai jalnic şi decât Austro-Ungaria, 
Kakania lui Musil!... De-aia m-am şi călugărit, dragele mele feseniste 

bisericoase, şi mă tot rog pentru bietul meu norod rus, să refacă urgent 
Uniunea Sovietică, pe nişte considerente de securitate, deci cu securitatea 
în prima linie! Da, sunt milos. Narodnicist! Şi mi-e o jalee.... şi de poolime, 
şi de Russkaia Zemlia. Mai înjur, mă mai jelesc şi bat mătănii, fiindcă deja 
au apărut, ca ciupercile după ploaie, oligarhi nesimțiţi mai bogaţi decât 
gubernii întregi şi ăştia vor lobba la separatism, la maximă autonomie 
locală, aruncând la suprafaţă ficțiuni pluraliste, în scopul de a stăpâni 
privat, prin câteva familii de origine nomenklaturist-mafiotă, toate 
bogățiile pycckoă semn, ale solului și subsolului, precum şi resursele 
umane de muncă fizică şi intelectuală foarte ieftină! 

— Uite-aşa! Uite-așa! se ridică în picioare artistul german, arătând cu 
degetul spre poetul din Tbilisi, născut la Gori. Uite-aşa, având Parcul de 
Cultură şi Odihnă 1. V. Stalin, ca fundal, cu Casa Scânteii dincolo de 
copaci, exact pe fostul soclu cilindric, mânca-ţi-aş glandele lacrimale, 
tovarăşe Stalin, te reprezintă Marius Ghizdavu, așa, aşa plângând, cu botul 
spre televiziunea de stat, cea mânjită de sângele tineretului român idealist, 
apelat la omor dekabrist degeaba, şi dotată azi cu redactorime la dispoziția 
tuturor partidelor la putere! 

— Uite-aşa te reprezintă în Piaţa Nasturelui, numită după un 
monument circular, nu Piaţa Charles de Gaulle, închinată poate pentru că, 
în amintirile de război ale colonelului di Galia, redat aci ca Ospătar cu 
prosop, geografia triburilor galiţiene e atât de confuză, încât se confirmă 
teza lui Jean de Ferentari, că singura familie în care ar fi putut intra 
România postbolşevică era a Monarhiilor, nemaiexistând azi nici conștiință 
latină, nici relaţii între surori uterine, ci doar... enterese, iar Bulgaria a 
depăşit RO în francofonie, pe când tinerii artişti vizuali bucureșteni care 
expun cu Marius la Paris, intervievaţi franțuzeşte pe Arte TV, răspund ca 
Jamaicanii numai în English USA!... 

— Domnule Antistalin, surâse angelicat şi tânără foarte Dora 
Glagoveanu, observ că vorbiți aproape ca un român, ca un dac get-beget! 
Ce limbă aveţi! 

Pe când în aerul de câmp stăruia un miros de drapel ars, ciuruit de 
gloanţele dușmane. Se citea o boare de nehotărâre, pe mutra de rusnac a lui 
Rommel la fel ca pe faţa lătăreaţă a lui Manstein, încât chipeşul Keitel 
râdea pe sub mustață. 

— Ca român, admise cel mai mediatizat vip al secolului, da, m-aș 
adapta la țarina asta roditoare, de i-aş purta şi săcuşorul de piele strâns cu 
şnur, păstrând legătura cu pământul, cu Cerul şi cu morții, urlând de 
neputinţă ca un zăvod înlănţuit tocmai când dau lupii la stână, pentru că nu 
poți, nu rezişti, cunoscând ce pitorească Țară avem şi mărinimia poporului 
ei, să nu fu indignat de ce lepre fără intelect, fără inimă, fără rațiune au 
condus-o şi o mână cu biciul la dezastru! 

Ah! N-aş mai pleca din Bucureştiul iubit, a cărui Casă a 

Parlamentarului mă atrage gravitațional, prin masivitatea ei prodigioasă de 
cancelarie a unui Mare Reich Român, îmi dă fiori de un fel de Dracula în 
mitologia anului 2500, când voiu fi un personagiu cu ceva demonie-n boi 
şi-n gând, dar... deja simpaticuţ, camarazi! Re-agreat. Poa' şi pen' că se va 
aduna între timp încă multă mare şi inventivă cruzime, în istoria omului... 
Toi, în ăst Buharest, cu Park Carol II Herăstrău fundal, totuşi cine stă acum 
— virtual — pe soclul suprem părăsit?... Găsi-va RO acel Conducător 
destoinic al viitorului ei Reich? Este el Sergiu Enache? E Alin Vişan? E 
Adelin Barosanu? O fi, oare, ubicuul prof Muhală Muistu? 

— Este, este domnul... Zahei Avăcăressi, boule! Care a înţeles, primul 
între gărgăuni, că guvernul trebuie să aibă milă de populație. 

— Aşa-i, stăpâne preaiubit, dar eu socot că-i de a mea Datorie să-ţi 
semnalez pentru NKVD că acest lunecos Horea Bratu, propagandist înrăit, 
„deportat“ de Miron Constantinescu şi Andrei Jdanov în Birobidjan, de 
unde ar fi putut reveni prin Habarovsk în România încă din 1953, de nu s- 
ar fi cuplat p-acolo c-o Hanne Rossmann, zisă Amapola, o tovarăşă cultă 
şi ră de muscă, sau așa-i legenda, oricum, ea încă mai poartă veninul anilor 
de sclavie şi evită să relateze acum, de la Geoagiu-Băi, telespectatorilor 
noştri, exact ce nu ţi-e ție pe plac. Vai, tovarăşe Stalin, raportez, torn: în 
pieţoiul unde se defila măreț, în selectul cartier exclusivist pe vecie dat 
nomenclaturii, bandiții Marius Ghizdavu şi Horea Bratu propun, în 
expoziția lor de Artă Monumentală Virtuală de la Paris, a se instala pe 
soclul dvs. cilindric, un CARAGIALE PLÂNGÂND. Că adică hihiliza 
băşcălia nu mai ţine, dacă până la 10 Decembrie 1999, când răspunderea 
civilizării şi-a asumat-o uie pentru România, în doar două cincinale de 
pluralism s-au acumulat mizerie şi crimă şi înapoiere cât în cinci de... 
totalitarism marxist, un sistem cu care azi sunt absolut de acord, deşi era 
unul lent, mă-nţelegi, lent, mult prea lent! 

— Tacă-ţi fleanca! Sistemul era bun chiar lent. Dovadă că eu rămân 
Eroul eliberării Occidentului şi creştinătăţii obosite. lar Horea ăsta... 'Ai 
dom'le, mă laşi? Dă-l în mă-sa! I-a slujit toată viaţa pe alții, în loc să ia 
puterea. E un prost. 

— Mie, de proști, mi-i o frică de moarte, Stăpâne. Ei put a neant! La 
limită, mereu îmi vine să-i provoc, ca pușcăriaşul ăla sictirit şi pus pe cafi. 

— Afară la interval! 

— Dă-o-n inhibiţia mă-sii de angoasă şi nu uita că Moartea schimbă 
de tot VALORILE! Prin Moarte, EU, de pildă, m-am dumirit că mai bine 
era să fiu preot. Sau Poet! Ca românul din gubernia unde l-au exilat pe 
Puşkin, — ca Alexie Mateevici ăla, da. Mi-era mai de folos astăzi, în Duh, 
decât să mă holbez, de lângă pielea lui Lenin, la cum se zărăște prin 
reprezentanţii ei Uniunea Sovietică Rusia, defilând... între un mausoleu și 
un supermarket cu importuri de lux... 

Multe am mai auzit eu de la noul meu valet, nou fiindcă pe 

mamelucul Abdul am bănuiala că l-a gâtuit la Kunţevo Dumitru-lov 
Supeanu în 2 iulie 1941, după cum pe Abu Jaal, călăul meu preferat, mi l- 
a injectat cu stricnină doctorul Lecca la Ialta, între sosirea lui Dej pentru 
instructaj și sosirea liderilor plutocraţiei Roosevelt și Churchill, tot pentru 
instructaj, în cea mai frumoasă primăvară a vieții mele, la 1945, când 
puteam înregistra, drept „eroi pentru apărarea stalinismului“, douăzeci sau 
treizeci de milioane de cetățeni sovietici! Aș fi putut şi patruzeci de 
milioane să arunc presei occidentalilor, oarecum ca „partidul de... 
împuşcaţi“ al comuniştilor francezi, cifre gonflabile, dar mi s-ar fi întors 
corosiv agitația în contra propriei mele imagini, cum că eu unde eram de 
mi-au omorât românii și aliaţii lor atâţia! Și iată peste ani, bolșevice Horea 
de la Cernica, că tot al dracu naționalist ai rămas, de te-ai înmormântat 
demonstrativ, lângă unioniștii basarabeni, dar şi eu mi-am schimbat prin 
Moarte VALORILE, viule, parcă mai drag mi-e acuma, pur, decât să 
semnez niscai Liste de suflete moarte, vârâte sub ștampilă de Dzerjinski, 
lagoda, Ejov, Beria, sau Hrușciov, sau de tovarăşii români, ay, să mă- 
mbrac şi cu decent, ca spilcuitul de Marius Ghizdavu, şi să mă tot duuuc 
pe la Paris, călăuzit de noul meu codoş, care a mai fost la Opera Garnier. 
Impresionat fui și de Prokofiev, pe care l-aş ruga să mă ierte, murind noi 
simultan, că n-am înţeles trăinicia Artei şi că ce CCCP am înălţat eu e 
perisabil ca Canţelaria micro-Reichului lui Ceauşescu, mega-izbă mişto, 
dar întinată de măgăriile ilegaliștilor, care au uneltit cominternist ruperea 
din România Mare a Basarabiei, Bucovinei, Balcicului, Ardealului şi chiar 
a Banatului, care prin modelul său de convieţuire interetnică, era un 
precursor titoist al uie... Ah, Constituţia URSS, uie-protocronist tocmită! 
Care poate că 1-0 bate uie p' americani la economie-tehnologie, însă la 
cultură-i buba hollywoodiană și, fără adaosul rus, totu-i ca o vegetariană 
mâncărică de post! Nu-i aşa, vegane Adolf? 

— Tovarăşe Fiihrer losif Vissarionovici, sunt deținutul bandit Horea 
Bratu, permiteți să raportez! Adică să vă întreb... Și-o vioară cântaaa... Ce 
ţi-a plăcut, dom'le, atâta Prokofiev? Oare sămănătorismul ăla din Petrică 
şi Lupul, adică Luminarea Poporului că e de înțeles şi muzica cultă, așa 
mare pedagog poate doară numa' Bach, a cărui operă didactică, bine 
temperată sau nu, a devenit o a cincea Evanghelie, o cale de acces comod 
la spiritualitate a snobului rupt de suferințele norodului... Sau hihiliza şi 
hăhăiala aproape românească te-o fi sedus, batjocorirea tradiţiei în 
simfonia aia compusă din cap, fără pian! Clasicismul ajungând de râs în 
postmodernitate, pentru că el nu poate genera Tragicul decât cu om cu 
idealuri, cu viaţă orientată, şi nu au toți, cum observa cugetătorul 
alexandrin loil Borgiah, făcându-şi să râdă cămilele, cu dinții lor mari și 
rari... 

— Un om clasic, un om vulnerabil! zise valetul habilitat de la Casa 
Verde, ducând pe tremurânda-i labă stângă o tăviţă cu marginea de placaj 

pirogravată de un pionier din Zubalovo, iar pe-un mileu sta un pahar 
pântecos din plastic Rama, fost de margarină, din care aburea un ceai negru 
cu arome de fructe de pădure identice cu cele naturale, importat de prin 
Galiția noastră poloneză. Slăbiciunea omului cu ideal este că-i fricos pentru 
Opera lui, ajungând mai uşor de manipulat sau chiar de recrutat informator 
decât scepticul şmecher și neisprăvit! 

— Nici Petrică și Lupul, nici Clasica! nu luă în seamă Stalin 
pălăvrăgeala senilului său valet. Ci Război și Pace, această operă în 13 
scene a lui Prokofiev atât de seducătoare încât, ca gruzin neutru, am rămas 
perplex de efectul ei asupra elitelor... franceze, care aplaudă etern, la 
Garnier ca la Bolşoi, umilirea lui Napoleon şi masacrarea diviziilor sale de 
către norodul lui Tolstoi! Era la a şaptezecea mea aniversare de când m-am 
născut om, bărbat, marxist și revoliuționer, în vecinătatea unui imperiu 
zguduit de contradicții antagoniste, care se rezolvă prin revoluţii, şi nu prin 
proteste ca al lui Eminescu, revoltat că la întoarcerea din Bulgaria, Țarul 
lua înapoi la 1878, României, Bugeacul. Păi, nu vă dădea, mă, Dobrogea, 
de care zic istoricii voştri bestsellari că nici nu vi se cuvenea? Maamă, ce 
aplaudau cucoanele alea! Numa' vipuri, de o obezitate rău temperată, de 
mă gândeam cum s-ar descurca ele doar cu scrumbii sărate, îndreptându-se 
la tăiat falnicii sequoia din plina de furnici taiga, atât de lirică, de 
seducătoare pe ecran, dar poate şi turistic, dacă odată cu privatizarea s-ar 
găsi întreprinzători serioşi care să aducă valută-n ţară organizând picante 
sejururi, cu masă, baie şi cazare în barăci identice cu cele ale Gulagului... 
Aşa trebuie acționat în turism! Să facem aşa, tovarăşi, să urnim treaba şi, 
pe urmă, vom reanaliza, aducând îmbunătăţiri! Cum am mai spus, prostul 
nu moare, iar Tranziţia îi o problemă de voinţă politică, deoarece tot ce are 
de plagiat şmecherul din capul Ţării se reduce la a se uita la cum e în uie şi 
cum nu e în Ţara lui Pește prăţit, chit că există şi interese externe, 
aventurieri proveniţi, care ţi se opun. Dar pentru a îndepărta aceste 
obstacole, democraţia e ca un buldozer din caşcaval! Nu cu Satira şi 
Umorul ajutăm poporul să învingă corupția, incompetenţa şi nesimţirea, ci 
cu Securea şi Toporul! (Aplauze furtunoase şi ovaţii? Huiduieli și 
fluierături?) 

— Hihiliza, chicoti bătrânul valet, e bună să critici codașii 
colectivului de oameni ai muncii, angajați udarnik într-o întrecere 
constructivă, o secție cu alta. Pentru persoanele vinovate din capul Ţării, 
că au cârmit-o la dezastru și retrogradare, măsurile avăcăressiene nu pot fi 
decât cele care au dat roade bogate în anii treizeci, atât aplicate de 
securitatea germană, cât şi perpetuu eficientizate de esesul din Uniune şi 
apoi din ţările bolşevizate. Aceste metode sunt: exterminarea unor categorii 
de duşmani ai poporului, decisivă fiind încadrarea în parametrii definitorii 
ai categoriei, nu vinovăția individuală! Apoi... 

— Chiar şi aşa, lucrând categorial, interveni tacticos expertul suprem, 


583 


scapă destui bandiți, care să poarte anumite idei mai departe. De aceea, în 
viitor, trebuie acordată o mai mare atenție lagărelor, studiindu-se 
posibilitatea de a le mări rentabilitatea chiar printr-un standard de viaţă mai 
omenos, una din erorile noastre fiind exploatarea primitivă a deținuților, 
obligându-i doar la muncă necalificată, ceea ce a condus la un decalaj 
între totalitarismele noastre şi plutocraţia anglo-americană, care a ştiut să 
exploateze nu numai mușchii, ci şi materia cenușie a acelor robi care n- 
aveau de vândut decât skilluri şi sinteze intelectuale. 

— Așa, reluă masterandul nazist, deci avem ca metode: exterminarea 
pe bază de liste, şi fără procese care ori duc la macularea idealului de 
procedură europeană, ori la compromiterea ideii de justiție prin 
mușamalizarea jafurilor de miliarde și miliarde, formal acoperite cu acte, 
că doar ai — nu? — consilieri să-ți spună ce ţine, ce nu, jurisconsulții plătiți 
din banii alegătorului de pe strada cu gunoaie, cu maidanezi şi gropi de 
canal, care 

— Vine apoi, smulse grăbit stăpânul vorba slugii de sub mustaţa albă, 
nevopsită ca sprâncenele, lagărul nou de azi, lagărul reabilitat, cu gestiune 
pe computer, adus la un nivel de trai compatibil cu o muncă mai productivă, 
folosind şi capul, nu doar bicepşii. Apoi, aşa cum ne învaţă marele Lenin, 
care l-a citit nu atât structuralist cât hermeneutic pe Marx, vine confiscarea 
averii delapidatorului şi, reamintesc metodele din clasica Românie dejistă, 
inclusiv bogăţia progeniturilor nimicindu-se, fiindcă nu se poate să nu fi 
ştiut familia de ce face tăticuţu și să nu fi profitat! Ba aș zice că, materialist 
istoric Şi ştiinţific privind lucrurile din înalta perspectivă la care te ridică a- 
ți baza execuțiile pe întreaga gândire progresistă a omenirii, această 
persecutare a copiilor este esenţială! Fu am bănuiala că vechiul sistem cu 
admiterea la studii superioare pe bază de dosar de origine sănătoasă era un 
filtru inacceptabil de blând, care permitea tot felul de subterfugii, de la 
falsificarea autobiografiei, ascunzând ca la un telejurnal de teveu de stat 
fapte esenţiale, până la pretinse promovări în nobila condiție umană a 
muncitorului şi ţăranului, prin așa zise stagii de muncă fizică pe şantiere, 
în fabrici, uzine şi combinate sau pe ogoarele înfrățite. După care urma 
revenirea la studii superioare şi, fiindcă la locul de muncă nu exista destulă 
conştiinciozitate sau competenţă la oamenii cu adevărat din popor, urma 
iar cocoțarea în funcții de decizie, unde aceşti pui de criminali incorigibili 
se ocupau tot de sabotaje, mîşlenie şi spionaj. Trebuie curmat cu această 
aberaţie! 

De astă dată, precizată deschis şi aprobată de popor prin telegrame, 
faxuri, SMS-uri şi mitinguri, vom da interdicție definitivă pentru puii de 
năpârci, de vipere, de vipuri, să mai calce într-o facultate de stat sau 
particulară. 

— Asta nu e deajuns! lămuri consilierul cu o lucire de cuțit finlandez 
în ochii albaştri. Studiul meu de fezabilitate pentru Șerifu recomandă 

progeniturilor marilor corupți şi incompetenți din capul Ţării, să-şi 
mărturisească din proprie iniţiativă, psihologilor şi celorlalți specialişti ai 
noştri, păcatele, uneltirile, atât ale lor cât şi ale părinților, ale altor rude, ale 
prietenilor şi ale persoanelor cu ajutorul cărora au întreținut relații de natură 
afectivă sau erotică, sau ce cărți i-au inspirat, dacă detectorul de minciuni 
şi alte sisteme de evaluare, computerizată, vor da recomandarea, încât acest 
tineret cu bube ar putea beneficia de reeducare chiar în sistemul lagărelor 
restructurate, îngăduindu-se până și cafenele vieneze cu Internet acelor 
Hăftingi care vor avea o conduită de adevărat bandit cumințit. 

— "Totul depinde de voinţa politică tânără! tuşi Iosif Vissarionovici 
Stalin, făcând să râgâie microfonul din cravată. Dacă Sergiu Enache sau 
Alin Vişan sau Oreste Bogza au nevoie de experienţa noastră, atât eu cât şi 
amicul meu austro-german, poate şi alți experți de prin Asia, Africa, 
America... 

— Doar o picătură, două, de sânge tânăr, poate chiar ombilical... Altă 
plată nici nu pretindem, pentru îndeplinirea cu sârguință şi competenţă a 
funcției de consilier sau de comunicator... 

— Deşi, desigur, visăm... 

— Reîncarnarea. 

— Cucurrrriggguuuu! 

— Aşa a strigat, în calitate de cocoș galic de pe Notre-Dame, 
vrăjitorul analist multicriterial Horea Bratu, în direct din studiourile noastre 
de la Strasbourg, particulare, comerciale, pe acţiuni, cu pachet majoritar 
deținut, vezi bine, de frații Ghizdavu! se rezemă de trunchiul unui măr 
văratic din Năpădeni scriitorul Căinaru, ținându-se cu mâinile de pântecul 
zguduit de râs, într-un fel amintind de popa Sică de la Ziduri, merele cu 
viermi cocându-se de timpuriu. 

Către sfinția sa se rugau cei doi îndrăgostiți temeinic, pe baze 
intelectuale, să-i lege, ca pe găinile din paporniţă la piaţă, printr-o cununie 
restrânsă şi strict secretă față de ambele perechi de socri cuscri, martori 
fiind nu Antistalin şi Stalin, ci doar Marius Ghizdavu, farmacista Eliza 
Alexandrescu din Cornova şi domnișoara Cristina Done, cea însărcinată de 
cumnatul ei doctor Lecca să-l îngrijească pe micul matematician Raul, în 
acea zonă de codru crezută cruțată de bombardamentele Aliaților şi chiar 
de marile transformări bolşevizante, năvălite în ţară prin breşa creată de sus 
în frontul rezistenței morale româneşti, tot așa cum ar debușa un mare lac 
de hidrocentrală peste sate inocente, la dinamitarea barajului în cadrul 
planului de măsuri impuse de tactica stalinistă a pământului pustiit, atât de 
aplaudată de progresiști, pentru că se referă la popoare simple, care îndură 
colonialist orice, sau cum ar sparge şi invada hoardele de probleme ale 
Tranziției bolșevism-capitalism un text proiectat să încapă în el doar 
Războiul Sfânt, război nedrept desfășurat de fotograf Ghizdavu şi de şef de 
secție Bratu de la Propagandă, în cârdăşie cu reportera Leni Riefenstahl, 

război strâmb împotriva paşnicei Uniuni Sovietice şi aliaţilor ei, Imperiul 
Britanic şi Statele Unite. 

Nu, ceilalți pomi din livada Uranus a Glagovenilor nu erau mai puțin 
umezi între Brumărel şi Brumar, iar luna, luna, parcă sprijinită pe un 
Bancorex din sticlă perfectă, total transparentă, abia răsărită, galbenă auriu 
ca un galben din vechimea boierească, transfera irizații argintii ca platina 
ramurilor înconjurătoare mărului, ales de subofiţerul Căinaru şi de mica 
pediatră Dora, drept moderator discret al conversației lor de după miezul 
dulce al nopţii, când se fură merele din Rai. 

— Nu trebuia să mă mai conduci! îi reproşă el duios, dar inima-i de 
general îi bătea puternic de emoția corespunzătoare la atât de înaltă 
consideraţie. Întoarce-te, că oricum dulăii s-au obişnuit să asocieze mirosul 
meu cu al tău, n-or să latre... Și chiar dacă vor voi să mă muşte, am cizmele 
astea greu de străpuns. Până și glonţul lunetistei sovietice, anglo-american 
poate, a ricoşat pe luciul lor! 

Vorbele lui nu interesau pe şarpe, în decorul cu plantație fructiferă 
nici îmbătrânită spre lugubru, cu cele frunze negre necăzute, cerate vag, ale 
gutuilor, dar nici atât de tânără ca în sinistre ramuri de prun cu aspră coajă, 
să nu poată atârna spânzuraţii, la ordinul vreunei comisii aliate de control 
de ocupaţie. 

Fata mai ales nu era dispusă a mai tăia în patru firul evenimentelor. 
Săruta delicat gura de piatră a soldatului, dulce-amară mixând pulberi 
depuse de vânt pe drumuri basarabene, transnistrene, donbasiene, 
caucaziene sau volgogrădene. Ai fi zis că aplică reguli de conduită impuse 
de chirurgul Liviu Lecca la amputarea ambelor picioare ale unui tânăr 
plecat ca voluntar să apere Europa de primejdia bolşevică, neînțelegând că 
ea nu este chiar atât de mare, precât s-ar fi putut crede luând în serios 
materialele furnizate de Compartimentul Războiul Sfânt al 
Departamentului Galiţia Mare, girat de Marius Ghizdavu la Direcţia 
Moralul Populaţiei, condusă de profesorul Horea Bratu la Ministerul 
Propagandei, cazat în uriaşa și primejduita clădire din preajma Gării de 
Nord, ţintă a tuturor piloților, atractivă prin volumul şi albeaţa ei, cum va 
fi la un eventual conflict şi Casa Parlamentarului „Nicolae Ceauşescu“, 
ridicată strivind tocmai rădăcinile acestui măr, Dora, șopti înfiorat băiatul 
Grig, zărind pe bunicul Chiril zâmbind satisfăcut, închinând pahar după 
pahar cu vânătorii ce-au doborât lupul din livadă, din inițiativa băiatului, a 
Păsăricii ŞI a pisicii, iar mai jos, spre smârcurile Dâmboviţei, vântul clătina 
plete sure şi bărbi şi zdrențe ale dregătorilor înălțaţi în ţepe. 

Se gândi că este soldat. Adică un tânăr muritor ca un bătrân. Ar fi 
voit să-şi facă datoria faţă de specie şi de neam chiar în condiții ostăşești. 
Fata Glagovenilor însă, nu cunoscuse decât produsele frontului, trupuri 
descompletate, schilodite, descompuse, nu frontul însuşi, spargerea lui, 
refugiul, ocupaţia, foametea, teroarea, inversiunea valorilor, deportările, 

epurarea bibliotecilor, muzeelor, siturilor şi mentalităților. 
Se mulțumi să o sărute blând, părinteşte. 


Fără să poată să o convingă să se întoarcă abandonată în chilia de 
fetiță, ca să se culce pe cearşaful răvăşit şi pătat. Nereuşită ce ar fi trebuit 
să-l pună pe gânduri, deoarece un romancier cu 1681 pagini în cap, 
importante pentru salvarea patriei, îndeosebi în Epoca Wash de după 2011, 
ar trebui să-şi protejeze o minte limpede, fără complicaţii sentimentale sau 
pendinte de managementul familial, cu risc de sacrificarea Operei ca să-i 
ia apartament la copil. 

Porniră, umbre argintii sub lună, prin orașul negru total de camuflaj, 
fără teamă de patrule, de neplăceri. 

Soldat şi romancier privit din Uranus, Grig ar fi voit un traseu pe 
străzile Puţul cu apă rece, Mihai Vodă, Arhivelor, Izvor, cu întoarcere prin 
Sapienţei, Sfinții Apostoli, Bateriilor, Cazărmii, Militari, Pelerinilor, Puţul 
cu apă rece, în scopul de a medita la modul cum un artist, de forţa şi 
maturitatea răscoaptă a lui Marius Ghizdavu, figurează în bronz nemuritor 
şi umed de toamnă, ce-ar trebui să pată, sub privirea rece, de inginer ce 
verifică o schelă, păduchii din capul Ţării, nălțați la cincisprezece-douăzeci 
de metri deasupra amărâților, atât în timpul reformelor de tranziție ale 
regimului Arakceev, cât şi pe durata tranziției de reformă a regimului 
Speranski, elementul de legătură fiind un conte Kociubei. Dar 
nepreavoind în nările-i fine hoit de om, fie el şi hoţ din capul țarii tras în 
țeapă, mica pediatră îl strânse imperativ de braţ şi îl trase peste maidane de 
un lirism nebun, către bogatul cartier Cotroceni, nu spre morga Facultăţii 
de Medicină, ci spre înalta siluetă a Bisericii Sfântul Elefterie, unde se 
închinară pruncului lisus în zeghe şi făcură jurământ de credinţă reciprocă, 
foarte necesar deja, şi pentru el, şi pentru ea, iar la pod, privind luna galbenă 
sfărâmată de ape brune, ezitară... S-o ia spre centru, pe Bulevardul 
Gheorghe Gheorghiu-Dej, sau spre Palatul Pionierilor Grădinii Botanice 
sponsorizate de aeronautica anglo-americană, adică pe Bulevardul Petru 
Groza. Ea nu avea, la acea oră astrală, treabă la facultate, iar primul avort, 
doctorul Lecca i-l provocase la Spitalul Brâncovenesc, azi decedat. Abia 
pe al doilea la Spitalul Militar. În schimb, avea el de vorbit, cu un tovarăș, 
chiar dis-de-dimineaţă, pe la gazetele din Sărindar. 

Se înţeleseră din săruturi şi mângâieri, cum dealtfel facem toţi, după 
ce ne eliberăm de mizeriile trupești printre ciulini, ferindu-ne de nişte 
trăgători de elită excelenți în camuflaj, parașutați fiindcă se prăbuşea 
avionul peste seră şi ficuşi. 

În dreptul Teatrului de Operă și Balet, pe care muncitorii şi ţăranii 
şi-l doriseră, în aceeași arhitectură jdanovistă, pus în locul Bisericii și 
Spitalului Colțea, Grig încetini şi povesti Dorei cum arată Opera din 
Odessa. Ca Opera din Paris-Viena, dar mai mică! Dacă vom pune noi 
românii laba pe Richter, Oistrah, Gilels, Riumina, Rostropovici şi pe alți 
tineri virtuozi locali, am vorbit deja cu primarul Gherman Pântea să le 
creăm condiţii româneşti superioare regal celor sovietice, încât ei să-şi 
poată aduce, Dora, aportul la politica noastră culturală, inspirată de Marea 
Recuperare, a lui lancu Noveanu, care prezice, cu un accent uşor polemic, 
că tot vom birui, împlini-se-va au ba Visul de Aur ghizdavian de a înfiripa 
Regele Mihai o Galiţie Mare, de la Baltică la Pont, un imperiu pe ruinele 
iarăşi a două Reichuri — ca în trecutul răzbel, răpuse reciproc, după care 
anglo-americanii şi francezii resuscitaţi le-au dat lovitura de grație, la care 
noi, ca singură Mare Putere plasată între doi giganţi, vom aduce o 
contribuție majoră dând şi-n unul, şi-n altul, spre a ne lăți la maximum, cu 
misia civilizatorie uniți în inimi şi-n simțiri. 

Indiferent de deznodământul militar, datorinţa noastră este, ocupând 
Liovul şi românizându-l, a da atenţie problemelor Gaistului, adică să 
reducem eroic, printr-o procedură de urgență, și în mod conştient, 
decalajele cari ni mai despart de frații latini, privilegiați infatuați ce 
nimerind  orbeşte în fundătura  experimentalistă,  mercantilă şi 
corectitudinară, vor stagna cel puţin un secol, fără progrese notabile-n 
producerea Gaistului, şi putem atunci profita ca să le-o tragem, să inversăm 
pe vecie ierarhiile canonice în materie de arta Mântuirii! 

— În acest sens larg, şopti tandru Dora, Școala de vară de la 
Sonnenheim, Şcoala de Vară Clara Honig, oferă un premiu de una sută mii 
de dolari, cam cât la tenis, tânărului compozitor tupeist din Carpaţii 
Nordici, care se ia la întrecere cu Bach, în maniera epocii clasicului, în anul 
şi burgul cutare... 

— Prima laureată fiind previzibil clavecinista Clara, pardon, Isadora 
Morgenstern de la Basel, pentru vreo splendidă Fantezie şi Fugă în RE 
Minor... 

Pe gazeta de perete stradală a Teatrului de Operă şi Balet, era sub 
geam un afiş multicolor, că se dă udarnicilor policolora superproducţie 
Război și Pace, în 13 tablouri, opus 91 al lui Serghei Prokofiev de după 
Marele Război pentru Apărarea Patriei şi Stalinismului, pentru un public 
1946 mai degrabă parizian. Până-n uliţă se-auzeau aplauzele şi ovaţiile. 
Marius Ghizdavu chiar amintise ceva, în conferinţa virtuală de presă de la 
Samara pe Volga, povestită televizat din Strasbourg de Horea Bratu: 

— Războiul din 1812, al lui Napoleon în Răsărit, nu a fost un război 
de jaf şi cotropire, cum rezultă greşit din cum e înţeleasă această operă, 
care compară — evident din ordinul lui Stalin — pe marele personaj 
Napoleon, creat de contele Lev Tolstoi, cu micul aliat al lui Antonescu, 

perdantul de Hitler. 

— Nici vorbă de aşa ceva! Intervenţia marelui european corsican în 
Est avea raţiuni subtile, providențiale, inteligibile doar pentru Omul 
Galiţian, nu şi pentru acest public aiurit de final de mileniu, dintr-o zonă 
răsfăţată a planetei, din acest Paris decadent şi formalist, distrus ca 
mașinărie spirituală cel puţin cât Bucureştii, dacă-n 1936-1939 putu fi 
derutată de Frontul Popular al Dorotheei până și o personalitate creatoare 
ca a mea (!), evadată ticălos şi păcătos din stagiul Van Gogh, de dăruire 
totală, până la autocombustie, în Balcicul cu mai multe cocoașe, al 
Reginei Maria şi oarecum al lui loil Borgiah, stăpânul cămilelor. 

Este astfel reiterat mereu mitul găunos al eliberării Europei 
Occidentale de sub jugul fascist, de către Stalin. Perfect adevărat! Dar mie- 
mi pare degenerescent Nordau să vezi aste cucoane filmul Război și Pace 
înghițindu-l ca pe-o Odă eroismului unui ciolovek sovietic ce-și apără... 
bunurile furate în 1939-1940, inclusiv... Galiţia Mare, a mea, ocupată 
bolşevico-nazist de la Baltică la Pont! 

Napoleon a fost prietenul străbunicului meu, marele logofăt 
Iordache Ghizdavu, de la care sfetnic a înţeles, la Tilsit, în 1807, că trebuie 
să facă acel război Rusiei din 1812, pentru că altfel va avea el curând 
cazacii la Paris, pe Sena. 

Napoleon a fost şi prietenul meu, deoarece a prăpădit cantități mari 
de sânge francez şi de strânsură, pentru un unic scop, neechivoc anti- 
Kutuzov: a împiedica Imperiul Țarist să rupă de la trupul sfânt al ţării 
mele Basarabia, pentru că pofta de a înghiți toată Galiţia Mare vine 
mâncând! 

Ori de câte ori acest insaţiabil imperiu răsăritean ne va răpi 
Basarabia, se va pedepsi de la Dumnezeu şi Zalmoxis cu mari necazuri, 
deznaţionalizarea definitivă a acestui pământ nu prea liric, mai degrabă 
baladesc sadovenian, decât eminescian cum e Bucovina, a cărei risipă e 
semn că niciodată nu vom mai avea un Eminescu, repet, dezromânizarea 
acestor provincii sacre nu se poate iniția decât sub greu blestem, de la 
cuviosul Daniil Sihastrul şi sfântul mare mucenic loan de la Cetatea Albă, 
răzbunarea Divină fiind brutală, disproporționată şi ironică: să ai tu resurse 
teritoriale şi umane pentru o civilizație ca Canada, și doar realități de 
consum jalnice, pe care le vedem că sunt pe la televiziuni, te ţii de înarmări 
şi războaie cu miză electorală, în loc să investeşti masiv în tehnologie... 

Neroadă-i această naivitate a publicului de operă francez, care în 
prokofievianul Război și Pace, îl percepe pe, după consumul pastilei 
manipulatoare, pe marele lor Conducător, Napoleon, ca pe un fel de 
Hitleraş cotropitor, uitând, că războaiele împăratului nostru latin corsican, 
cu Imperiul Habsburgic şi cu Imperiul Romanovilor, s-au purtat doar 
pentru a ne restitui nouă, „francezilor carpato-ponto-danubieni, 
Basarabia, respectiv Bucovina şi Transilvania, Balcicul și Banatul, și 

pustele de până-n Tisa, concret pentru mine Galiţia de până dincolo de 
Prusia Orientală, pân' la Golful Finic şi şoseaua care leagă pe mare 
Peterhoful, prin Kronstadt, de sălașul covergă al lui Lenin, impresia mea 
de artist bătrân, hm, eu vă spun aşa profetic vedenia de la obraz ce-o să fie, 
deși ipoteze nu bricolez la firul ierbii! Că românii, evreii şi polonezii 
Galiției Mari pot şi vor domina sub Împăratul Mihai 1 planeta, ca Regina 
Victoria (Pobeda)! Adică nu mă interesează pe mine de ce, cum, 
naturală secetă, epizootie, cădere de meteorit, urcare de apă (tsunami), 
ciumă, implozie economică din cauza a prea mulți șefi incompetenţi, deci 
gripă aviară, pestă porcină, boala vacilor nebune, vreun război epuizaaant, 
sau mai degrabă extenuarea, scârba de muncă, sfârşitul consumului crezut 
infinit, luciditatea axiologică că piaţa oferă mărfuri inconsistente, finala 
sinteză la analiză că Fericirea stă în câteva cărți sau trăiri fundamentale, 
în câteva sidiuri cu sanctus, un vraf de videocasete cinematecă, totul 
încăpând cu tine-n incinta aceluiaşi coşciug, iar de aici-şa, ai o pasivitate, 
un fatalism, un dolce farniente lehamite sau, concentrat ca pentru fleşă 
publicitară, un gând: dacă standardul de viaţă al Occidentului ar cobori, nu 
la nivelul marii crize interbelice 1929-1933, adică la mizerie cruntă, ci la 
condițiile de confort din, aleg la întâmplare un etalon filfizon, maoistul 
cubanez Mai 1968, atunci bărbaţii, dar şi femeile emancipate, se vor 
costuma în soldați sau în călușari cu veste antiglonț nu pieptar, cu căşti nu 
căciuli, şi vor porni, cârmuiţi de vreun VOjd sau altul, spre Galiţia mea, 
rezolvând, prin nou-inventate noi forme de genocid, atât criza financiară 
cât şi criza de la inimă și de la cap! Totul e instabil în jur. 

Argumente? 

Păi, ce argument mai groaznic vreţi decât euforia ce v-a cuprins la 
Căderea Zidului Berlinului? Aclamând reunificarea Germaniei untului şi 
cârnatului ca pe un simbol universal al... căderii bolşevismului, când acest 
simbol, al începutului pe Neva și al sfârşitului pe Bega, era tocmai şi numai 
Timişoara noastră! 

Nimeni n-a mai pus întrebare goebbelsiană, în acele clipe de euforie, 
ca de megashow, bine, să cadă Zidul, dar de ce dracu sta înfipt acest zid, 
de estetică hruşcioviană cubistă, în inima unei foste capitale culturale a 
Europei? 

Nimeni n-a opus, ca pe un tunet de Hiroshimă, tămbălăului de la 
Berlin, această zeiască obiecțiune holocaustică, profund galițian de 
provocatoare. 

Nimeni n-a putut intra masiv, audibil, pe mediile planetare de 
informare a gloatei, ca să reamintească un adevăr elementar: germanii şi 
austriecii există după 8-9 Mai 1945 prin din grația rușilor, anglo- 
americanilor, românilor neobosiţi care şi-au continuat Războiul Sfânt spre 
Vest, francezilor şi celorlalte forţe pornite cu energie asupra ciumei brune. 

Pentru vina de a nu-şi fi ţinut bine în lesă proprii conducători turbați, 

seminția germano-austriacă ar fi fost perfect justificat să fie nuielită la stroi, 
din ordinul vreunui coleric Alin Vișan sau melancolic Tristan Băluţeanu, 
până la ultimul prunc de sânge arian, în numele căruia nu numai se 
plănuise, ci se şi pornise... soluționarea, pe principiul comuniștilor 
maghiari al salamului, felie cu felie, etnie cu etnie, a popoarelor Galiei 
Răsăritene, începând cu evreii, continuând cu slavii, după care urmau, fără 
niciun dubiu, acești români disprețuiți şi azi ca indezirabili în Schengen, 
care criză abia de la 10 decembrie 1999, am eu impresia că uie va face Ea 
pentru Ei ceea ce n-a vrut să facă păduchernița din capul Țării, pe care 
acelaşi nebun de Şerif o vrea reeducată prin muncă silnică la infrastructura 
rutieră şi feroviară, de la Balcic până la Strasbourg și Biarritz... 

Mulţumesc însă, pe această cale, politicienilor occidentali conştienţi 
că, acolo în Răsărit, la două ore de avion, mai există o Franță, Galiţia Mare, 
o Galie întinsă de la Sankt Petersburg la Istanbul şi chemată providențial 
la a umple, cu substanţa unei vieți spirituale proprii, la flacăra totalitară 
paradoxal dilatată, formele fără fond etalate azi ca Gaist de Occidentul 
împotmolit într-un steril experimentalism, de care tocmai când mi-am dat 
şi eu seama că nu mai are nimic de spus, s-a convenit la 23 august 1939 
Războiul şi m-am înturnat la Aura Lecca-n Galiţia mea, să-mi îndeplinesc 
datoria de european complet, aceea de a lupta efectiv împotriva 
totalitarismului ca atare, nu numai împotriva totalitarismului îndulcit, 
nechezolat să-i rezist comod prin Cultură, spre propria mea plăcere! 

Căci dacă eu galopam cu armăsarul El-Zorab şi cu scutierul Codin, 
asistenţa tehnică fiindu-mi asigurată de Marin, spre Răsărit, ținta mea nu 
era nicidecum să aibă indirect cât mai mulți morți și răniți anglo- 
americanii, Virginico, aşa cum i-a vârât în cap Emiliei doamna dirigintă de 
istorie! Eu mă jertfeam ca să-mi eliberez Basarabia, Cernăuţii, Baia Mare 
şi Balcicul, fără de care temelii, ca zugrav netalentat, de geniu sintetic, nici 
nu puteam concepe platforma de lansaj vertical a românismului ca fiind un 
monolit stabil, precum Coloanele Traian, Marc Aureliu şi Brâncuşi. Şi mai 
osteneam în contra bolşevismului — pe care noi românii și trufașii noştri 
vecini de la nord, polonezii, îl cunoşteam mai bine decât oricari alţii — 
pentru că cele două mari ţări ale noastre, pe atunci cu graniţă comună, 
constituiau Cordonul Sanitar, pavăza care să permită Occidentului să 
asimileze, în acei ani, spre Atlantic, modul de viaţă american cu jazz cu tot, 
iar pe Axa Roma-Berlin, să testeze simultan o formă de totalitarism 
muncitoresc-ţărănesc, deci cumva leninist, dar nu așa deformat ca al lui 
Stalin, care a distrus şi Gaistul şi NEP-ul, adică Noua Economie de Piaţă, 
ce-ar fi permis măcar clasei de mijloc un trai decent, vasăzică asezonat cu 
cheltuieli pe cărți, concerte, cinematecă, muzee, călătorii.... Însuşi 
tovarăşul Hitler, la Berdicev, cocoţându-se cu mine-n carpen, susținea că 
Reichul năzuia spre adâncirea democrației! Treabă care, vai, mă 
interesează acum, ca istoric, şi nu mă interesa atunci ca fotograf, când şeful 

meu de la Ministerul Propagandei, profesorul de strategie de la Şcoala de 
Război, generalul comunist Horea Bratu, îmi prezentase situaţia frontului 
după şase săptămâni de la declanşarea conflagrației dintre cele două 
totalitarisme muncitoreşti, ca fiind strivitor favorabilă proletarilor naziști. 

Nu prea ştia nimeni, după această Deschidere net favorabilă, mai 
mult cu calul decât cu tancul, ce strategie va aplica Hitler ca să câştige 
partida în Jocul de Mijloc, evitând un îndelungat Final, în care Stalin ar fi 
putut să-şi transforme pionii în dame, cu o superioritate materială şi 
pozițională horror, decisivă, cu nişte consecinţe catastrofale pentru noi 
românii, incluzându-ne Țara în Uniune şi deportând cu plăcere anumite 
categorii de intelectuali în nordul Baikalului, aducând în schimb activişti 
de pe-acolo și implementând în RPR, cu fonduri europene, întreg pachetul 
de măsuri de bolşevizare iremediabilă bine-cunoscut. 

Altfel zis, dacă Misiunea pe lângă Stalin, la KynneBckaa nâua pentru 
ciuperci, şi în zmeuriş la Zubalovo, pentru gem de coacăze negre cu zahăr 
gelifiant, a celor patru radicali, Mişu Focşăneanu, Stelică Dabija, Petrache 
Hulpe şi Mitică Supeanu, năzuia a convinge Moscova că Războiul nostru 
Sfânt e doar unul simbolic, de onoare, în sensul în care vreun cărăuş român 
odinioară, biciuit de vreun turc, rus, austriac, grec, armean, maghiar sau alt 
negustor, cu obidă va fi îndrăznit a înjura și blestema, odată rămas singur 
la Ghergani, adică noi la 1941 reacționăm la invazia Molotov din vara lui 
1940 în Basarabia și Bucovina doar aşă, ca sî ni aflăm în triabă, fiindcă la 
1990-1992, şi cu atât mai puţin în anul anti-Eminescu 1998, oricum nu va 
exista Mișcare Unionistă în România, Auroelitei fiindu-i pohui de 
Basarabia! Mă refer în peisajele mele nonfigurative la un stejar în furtună 
cu rădăcinile udate şi de sângele românesc vărsat în Războiul Sfânt până-n 
Volga, Caucaz şi Ialta, apoi până-n Tatra. N-a existat voinţă de unire nici 
la răzășii kolhoznici basarabeni, nici la insectele nesăţioase din capul 
României postceauşiste. lar Occidentul, bucuria lui că ne-au mancurtizat 
rușii! A scăpat de mancurcomplicaţii. În schimb, misiunea mea de artist pe 
lângă pictorul Hi, la Berdicev, în carpenul sur, ţintea a evita cealaltă 
primejdie totalitară pentru Neamul Românesc, legată de o prea categorică 
victorie germană asupra slavilor: maşina lui de exterminare, de la 
statisticieni până la ultimul securist SS de crematoriu Cenușa, suprarodată 
din Polonia la Ural şi la Marea Caspică, de îndată ce călăi ei ar fi acuzat, 
la Reichskanzlei, criza de... materie primă, de îndată s-ar fi orientat toată 
Fiara către noi, puturoşii galițienii sudici, nimicind revanşard tot ce-ar fi 
putut fi amintire heterogenă, în memoria imperială a fudulului austriac Hi, 
neant atunci toate acele triburi care, îmbrățişând cu inconştiență Principiul 
Naţionalităţilor, — cehoslovaci, polonezi, unguri, evrei, iugoslavi, români, 
bulgari, greci — restrânseseră gloriosul Imperiu Habsburgic la o mică 
Austrie cenușie, cu socialism marxist obraznic, ușor de convertit în 
bolşevism sau nazism de o mână de conspiratori, cinici, îndrăzneți şi fără 

inhibiţii la vărsarea de sânge. 

lacă dar, dragi compatrioți, de ce, la Odessa, după pacificare, am 
analizat de sute de ori, cu generalul de propagandă Horea Bratu şi cu 
domnişoara pediatră Dora Căinaru, situația noastră la Răsărit, găsind-o de 
natură a ne îngrijora, ca intelectuali civici măcar, pe puţin tot atât cât pe 
Maniu, liderul de atunci al PNT-Borviz, sau pe Brătianu, de la gloriosul 
atunci PNL-Parizer, rămas făuritor al României Regale Mari, — căci un 
PSD-Zeamă-de-varză, care să prevestească apariţia grupărilor feseniste, un 
Titel Petrescu a înfiinţat abia postbelic sub ruși, bazându-se pe noile idei 
reacționar-egalitare aduse-n ţară de tancurile Aliaților şi pe prudenţa 
elementară a godacului politic de a nu intra chiar în gura lupului vânat de 
mari haite de vânători. La comunişti, nu te primește că eşti cărturar, iar la 
liberalo-ţărăniști e pericol să ajungi la Sighet sau la Galaţi și, în funcție de 
urnirea Cortinei de Fier — indiferent dacă spre Atlantic sau spre Galiţia! — 
să te mute în tundră, să-ți pască renii lichenii de pe hoit, sau în acele bolgii 
ale Gulagului, proiectate şi administrate de marele călău care se zice pe 
forumuri că a fost Varlam Șalamov, născocitor al sistemului brigăzilor și 
comandantul marilor lagăre căutătoare de aur Magadan şi Kolima, 
deştepților! Nu-i aşa, telespectatorule? Sau Soljeniţin, turnătorul fără 
talent, care a inventat exploatarea zek-ului ca sclav furnizor de plusvaloare 
maximă, inclusiv în institutele de cercetare secretizate de Căgăbău la 
Marfino, Măgurele, Dubna şi Şaraşka! 

Mi-era în carpen o teamă de încărunțeam, ca nu cumva Hi să îşi 
continue, după contactele cu statmajoriștii români, campania de vară Nord 
spre Leningrad şi Moscova, înzecindu-i virulența prin două măsuri 
evidente pentru orice cap sănătos de manager eficient: mai întâi, să dea 
drumul la o propagandă CREDIBILĂ, că scopul războiului purtat de 
germani, de ai noștri, de finlandezi şi de alți idealişti, este Eliberarea 
Popoarelor galiţiene, caucaziene, şi a ruşilor înşişi, de sub jugul sovietic, 
urmând ca muncitorii, țăranii şi funcționarii să plebisciteze dacă aduc 
Tarismul înapoi sau optează pentru o democrație de inspiraţie americană. 
Pe urmă, drept garanţie a răsturnării stalinismului, să se _înarmeze 
milioanele de prizonieri și, încadrându-i de trupe germane, să se 
despăducheze, vorba lui Oreste Bogza, administrația aia pretins proletară, 
până la Ural, la Baikal şi la Strâmtoarea Bering, la capul Dejnev! 

Eu ştiam de la tata că, pentru o Românie fără Franţă deplin întremată, 
prăbuşirea prietenilor noştri ruşi de la Răsărit însemna, ca și în 1917, o 
mare nenorocire, deoarece ne punea Ţara la cheremul Germaniei şi Italiei 
Diktatului bestial de la Viena, existând mari şanse ca viitorul prorocit de 
Molotov și de propaganda radio anglo-americană, să se adeverească: 
românii, bulgarii, iugoslavii şi ungurii să ia drumul Siberiei, pentru a se 
instaura prin Vertreibung, pe aceste mozaicate caucazian ţinuturi 
balcanice, o confederație de landuri pur germane, conform visului cum 

Volga fluviu rusesc, aşa Donau, fluviu arian! 

Tot eu consultasem, însă, prognoza lui lancu Noveanu, că Neamul 
Românesc nu poate părăsi scena Istoriei înainte de a fi adus Omenirii 
contribuţii spirituale comparabile, calitativ şi cantitativ, cu ale italienilor, 
spaniolilor şi francezilor! Și mai îmbrăţişasem pe-atunci doctrina 
teologului Atanasie Damian, din Fiica Risipitoare, că trecutul nostru cam 
subţire ca Gaist este doar o garanţie de granit că vom avea un Viitor de 
Aur, deoarece toate probele și indiciile converg spre concluzia că, din punct 
de vedere al sufletului și minţii, noi nu suntem cu nimic mai prejos decât 
celelalte popoare din Vest, care tocmai şi-au terminat discursul, acum 
venind la cuvânt noi românii şi latino-americanii! 

De fapt, eu, Marius Ghizdavu, artist şi cugetător alsacian de origine 
română, împingând pe confratele Hi să-și piardă minţile, am salvat 
Moscova şi Leningradul, deci însuși regimul sovietic, de la o prăbuşire 
prematură, extrem de periculoasă pentru Homosap, dată fiind virulenţa 
minciunii comuniste, încă necompromise economic la pântece, — acolo test, 
la capacitatea de a-i da omului ce roade, verificându-se toate orânduirile, 
altfel leninismul rămânea Visul de Aur! 

— Cum... Cum ai salvat tu comunismul ca să poată fi totuşi testat? 

— Cum? Simplu! L-am intoxicat pe Hitler, fără să vreau, cu trei 
găluști, atât de bine adecvate firii lui, pregătite parcă de marele psiholog 
Horea Bratu, încât era imposibil să nu le-nghită, ba încă să ajungă şi să mă 
asigure de... prietenia lui eternă şi de sprijin, pile, la Concursul ce se va ţine 
pentru decorarea Casei Brune de la Miinchen şi, aici la Strasbourg, 
Catedrala, reamenajare în spiritul greoi al noii religii naziste în curs de 
înfiripare. Chiar m-a sondat naiv dacă pot anticipa culoarea aerului, când 
vitraliile ar primi o infuzie de alb, roşu, negru cu zvastici! Da, cam așa, 
prima sugestie fiind că, după informaţiile deţinute de unchiul meu, ex- 
senatorul Alecu Ghizdavu cel căsătorit cu o Amelia Şaraga, aleasă cu ceva 
sânge greco-balcanic, ba şi puţin semit, din considerente de recoltare a 
informaţiilor din cercuri cât mai largi şi mai diverse... Domnule Hitler, 1- 
am zis contrariat, s-ar părea că marxiştii au avut Armatele Roşii amplasate 
în Galiţia mea, pe poziţii ultraofensive, derivate din dogma cominternistă 
că aceste trupe muncitoresc-ţărăneşti trebuie conduse de politruci instruiți 
să bolșevizeze pe vecini, așteptate cu drag şi speranțe de trai bun, 
nomenclaturist, de intelectualitatea recrutată arvunită cu ani buni în urmă, 
până pe Sena, Tibru şi Tamisa, ahtiată după un trai... decent, adică burghez, 
dar fără muncă burgheză! 

— Chiar se putea anticipa acest joc perfid al Cominternului? a tresărit 
el. 

Ne luasem cu vorba şi eu însumi, de emoție, uitasem conversațiile 
germane cu Molotov, să adere la Pactul Anticomintern, după eşecul ruşinos 
al lui Goering în misiunea lui, care era nimicirea aviației engleze, nu o 

imbecilă terorizare prin bombardament a populaţiei Londrei, să 
fotografieze Lee Miller ruinele! 

Era-n noiembrie 1940, ascultam Brahms, când VOjdiul nostru 
Antonescu a vizitat Berlinul, Insula cu muzeele ei. Decât de dosarele 
Şcolilor de pictură de la Balcic şi Baia Mare, mi s-a părut că nomenclatura 
nazistă era năucită şi interesată mai degrabă de cererile enigmatice ale lui 
Molotov, pornit să facă un mişto crunt de Berlin, ca de o cetate asediată de 
aviația britanică ce penetra ca prin brânză apărarea fostului mare pilot 
Goering. Impresia mea a rămas că Reichul a reconstituit și a reținut, totuși, 
pretenţiile Cominternului ca fund orientate câş şi imediat asupra Pontului 
Stâng, cu tot cu Odessa, Cetatea Albă, Vâlcov, Doi Mai, Vama Veche, 
Cavarna, Balcic, Ecrene, Varna, Burgas, Istanbul, şi Troia poate... lar 
azi nu mai am această părere, că Wehrmachtul ar fi ghicit sarcinile privind 
bolşevizarea Occidentului, trasate de Comintern lui Stalin, Armatei Roşii 
şi Securităţii sovietice! Deci Mişu Focşăneanu, Stelică Dabija, Petrache 
Hulpe şi Mitică Supeanu erau ași ai spionajului, faţă de... amatorii aliatului 
nostru... 

În Sinteza elaborată de unchiul meu, Alecu Șaraga, se admite că 
Lovitura Principală, pe care în cel mai stalinist secret o pregăteau generalii 
Kremlinului, în 22 iunie 1941, când grație hotărârii înțelepte a românilor, 
germanilor şi finlandezilor, s-a pornit preventiv Războiul Sfânt, era 
orientată devastator asupra Prutului nostru, cu o bifurcație la Nămoloasa, o 
săgeată mergând spre Balcic, iar alta pe la Buzău, Vălenii de Munte, 
Ziduri-Pribegi, Târgu Jiu, Vârşeţ, spre Belgrad şi Split. 

— Trebuie plesniţi peste mordă, interveni Theo de la Santa Diana din 
Golful Pacificului, toți istoricii miștocari, năimiţi să ne vitrioleze că noi ne- 
am culca pe laurii unor victorii facile, asupra unor armate sovietice sudice 
de mâna a doua! 

— Am s-o şi fac! promise Marius fratelui finanţator. Misiunea 
grosului trupelor germane în Galiţia Mare, de la Cernăuţi la Vilnius şi la 
Helsinki, i-am zis Fiihrerului, a fost şi e doar de... supraveghere a 
granițelor. Elita ciocănarilor şi colhoznicilor, greul războiului, toată gloria, 
mai toate tancurile și katiuşele, epopeea, le avem noi românii asupra 
noastră, în flancul sudic antonescian, singurul mișcător, ce va progresa într- 
adevăr până în Caucaz şi la Volga! 

Era, bineînțeles o ipoteză, un caz, la care el se şi gândise în 
insomniile sale, nu mai puţin frecvente decât ale lui Stalin, ale lui Cioran 
sau ale mele. A mușcat cu lăcomie din această nadă, şi atunci Europa 
Occidentală, cu Statele Unite cu tot, ar trebui să-mi fie mie recunoscătoare, 
erau salvate! lar pentru că-s bătrân şi voi muri curând, cer să se-ndrepte 
valul de Recunoștință spre Țara mea şi spre galițienii mei, de la Insula 
Şerpilor pân' la Liov, Kronstadt, Tilsit şi Dorpat! 

— Tovarăşul Hitler, domnilor, totuşi nu mă voi lăuda c-a fost atât de 

naiv să reacționeze doar pentru că i-am prezentat EEEU, într-o lumină 
perfect plastică, de la artist la artist, fantasma unei Super-Armate Roşii 
chitite anti-Românism. 

Eu n-am procedat decât pe o bază primitivă, profund balcanică, 
maieutică, ideea fatală se afla în chiar austriacul lui creieraş şi nu m-am 
opintit decât ca să 1-0 scot din ilegalitatea în care o aruncase extrem de 
exigentul lui Supraeu. 

Cred că decisiv a fost trucul că m-am folosit de numele consilierului 
aulic Alecu Ghizdavu, unul din puţinii contemporani care cunoştea 
realitățile sovietice aproape cât Beria, da, cât Beria sau Jukov, că bietul 
Stalin, poate într-o măsură mai mare decât însuşi Hitler, îşi cam visa lagărul 
într-o manieră comparabilă cu a junelui de azi, cumu-i Lumea, conectat 
interactiv la o Realitate Virtuală din care lipseşte, de pildă, plăcerea de a fi 
influențat pozitiv, sub Ceauşescu, de către un agent filosof propagandist, 
cum că există nechezol la noi fiindcă avem numeroase personalităţi cărora 
le place tare tare să-l bea în loc de cafea-cafea, care nu există! 

Aşa se explică, așa, că i-am întărit o pornire din el, teribila cotitură 
a Războiului Sfânt după Berdicev! De unde, până-n 6 august 1941, de 
Pobreajen, tăvălugul german mergea de la vest către est, deodată, și fără 
nicio explicaţie din arsenalul metodologic al istoricilor militari, astă 
furtună de oţel îşi schimbă din senin direcția, alegând una exact 
perpendiculară primeia, de la nord cam către sud, depărtându-se de 
Leningrad și amânând spulberarea Moscovei, cu tot cu posibila, epocala, 
ocaziune de capturare a arhivelor Cominternului şi Căgăbăului în 
autenticitatea lor, iară nu pieptănate, rase sau revopsite, mersi, cum trebuie 
să se fi prelucrat deja până acum complet, după observarea dezastrului 
suferit la Nirnberg de celălalt totalitarism focmai pentru că n-a ştiut să îşi 
epureze documentele, zi de zi, ceas de ceas şi mort cu mort în proporții de 
masă! 

Aşa s-a ajuns până-n toamnă ca blindatele naziste să caute prin 
Ucraina o super-armată fantomă, alte două argumente ale mele jucând un 
rol minor, dar meritând a fi măcar reamintite. Primul, că distrugerea 
statului ciocănarilor şi colhoznicilor conduşi de politruci trebuie încheiată 
cu cheltuieli militare minime, pentru că, sub un pretext sau altul, plutocrația 
americană nu se va abţine să nu tragă toate foloasele din această mare 
sfâşiere intraeuropeană şi va încerca iar să vină, ca în 1917-1918, pe 
teatrele noastre de luptă, ceea ce însemna că existau şi metode subtile de a- 
| constrânge pe Stalin să se predea românilor, cu arhive cu tot, noua 
strategie fiind predominant una a luptei pentru resurse: dacă luăm 
Kremlinului grânarul ucraineano-caucazian, plus rezervele de cărbune, 
fier, petrol din sud, tăindu-i şi aprovizionările la Stalingrad, pe Volga, şi 
comunicațiile cu un Iran vulnerabil la un atac englez, se ajunge tot la 
capitularea necondiționată a Cominternului. lar al doilea argument al meu 

s-a bazat pe elementare slăbiciuni omeneşti. Se ştie că flancul sudic al 
marelui front al Civilizației Europene în contra barbariei bolşevice, adică 
zona cea mai activă, spre deosebire de latura statică, nordică, finlandeză, a 
lui Mannerheim, avea drept comandant de căpetenie pe Conducătorul 
Statului nostru, domnul general Antonescu! I-am vorbit Fiihrerului de 
calitățile militare ale acestui prieten de familie, de toba de tinichea pe care, 
copil orfan, mi-a dăruit-o consolator la Iași, de intențiile ce avea de a feri 
România de orice surprize aeriene dinspre ruși, ceea ce însemna a înfige 
lancea Tricolorului nostru la Odessa şi la Ialta, în Crimeia, peninsula 
portavion fioros îndreptat împotriva țării mele. L-am făcut pe Hi gelos, iar 
când, după ce a fost decorat la Berdicev, Antonescu a vorbit tocmai de 
astfel de preocupări la flancul sudic al frontului, este evident că firea sa 
labil-austriacă, sensibilă la extrem, l-a împins la a se preocupa ceva mai 
atent de cele ce se întâmplă în aceste ţinuturi, implicându-se personal tot 
mai pasionat, până la a nu mai lăsa pe nimeni să se joace cu harta lui cu 
steguleţe, ajungând la un moment dat să-și asume greaua sarcină de 
comandant efectiv al tuturor trupelor de uscat! 

Așa am salvat eu, Marius Ghizdavu, Moscova şi Leningradul, însăşi 
Armata Roșie, de la o prăbușire definitivă, creând premisele materiale 
obiective, pentru eliberarea ulterioară a Occidentului de sub oribila cizmă 
nazistă. 

EU am făcut asta. Un român, astăzi mâncător de lebede în Alsacia! 

lată de ce m-am hotărât să ţin această conferință de presă, prilejuită 
de Expoziţia artiștilor vizuali Andrei Hurmuzacov şi Hans Morgenstern: 
pentru ca Europa să fie tot atât de exemplară în mărinimie şi gratitudine, 
continuând să ajute poporul meu, în grelele încercări prin care trece din 
vina nechemaţilor care s-au cocoţat în capul Ţării şi, aşa cum a arătat 
megaeseistul Sergiu Enache, manifestă tendința, după ce din punct de 
vedere financiar, dar nu şi ca mentalitate, aceşti paraziți, au penetrat în uie, 
adică maxim 10 % din populaţie, acum ţipă cică să vină după ei şi restul 
electoratului dacă îşi permite şi să nu mai ceară leneșii mereu de la Stat să 
le rezolve necesitățile elementare, fiind însă evident, după mine, că 
prognoza coborârii de pe Muntele Prosperităţii şi Descălecării a celor aleşi 
unul din zece, ca să re-întemeieze poporul român, pe măsură ce se îngroapă 
vârstnica mare majoritate pasivă visceral, incompetentă şi fatalistă, o mai 
depinde şi de marile puteri, şi de cum o da Dumnezeu. 

Dora se aşeză obosită, ca o cerşetoare, pe treptele de marmură ale 

restaurantului Delta Dunării, ale cărui forme rotunjite chiar sugerau ceva 
de vaporaş în centrul Capitalei, eșuat după un mic potop. Trecuseră pe 
Bulevardul Elisabeta de Librăria Alcalay, fără a zăbovi la cărți, şi nu 
ajunseseră în dreptul Librăriei Cartea Românească, prima urmând a-şi 
calchia după a doua un nume uşor memorabil, Librăria Cartea Rusă, iar cea 
de la Romarta Copiilor, deoarece la etaj expusese cândva însuşi Voicu 
Ghizdavu nişte pânze ale copilului supradotat Marius, a fost bombardată şi 
nimicită complet, în august 1944, din ordinul expres al Fiihrerului 
răzbunător, care abia atunci a înțeles că nu întâmplător a fost amăgit cu trei 
ani în urmă, la Berdicev, să-și risipească forţele pe frontul rus nu în Nordul 
elitelor, ci în Sudul eterogen, căutând el o super-armată fantomă. Însă 
grupul de patrioți români aciuat la Ministerul Propagandei de lângă Gară, 
devenit ulterior Minister al Autostrăzilor şi al părăsirii reţelei feroviare, a 
binemeritat de la patrie: a lucrat cu folos la slăbirea maşinii de război 
hitleriste, îndeplinind cu cinste rolul nostru aici, de santinelă a Occidentului 
şi de trupe de desant paraşutate în spatele inamicului german, căci 
potențialul rusesc, deşi îndestulător, are mereu cusurul de a nu fi tocmai 
sigur. 

— Ar mai fi lucrat ei, spionii galițieni de la greci la finlandezi, tot aşa 
şi dacă ştiau că anglo-americanii vor lepăda popoarele răsăritene, 
arendaşului Stalin, pe atâtica timp cât Cominternul acaparator e în stare a 
le stăpâni? Pe unele vidându-le parțial, pe altele pustiindu-le până-n 
profunzimile sufletului şi aducându-le la o degenerare poate ireversibilă, în 
funcție de polițele ce vor fi de plătit fiecăruia, leninist... Istoria neavând a 
vorbi despre dispariția unui miracol istoric, Poporul Român, decât cu o 
nepăsare înţeleaptă, cum despre nimicirea cartaginezilor de către puternicul 
Imperiu Roman! 

— Nu ştiu cum Marius, nu ştiu lancu Noveanu, nu știu Atanasie 
Damian, Horea Bratu, alții, Mircea Focşăneanu și toți ceilalţi, cum vedeau! 
se aşeză şi tânărul scriitor de 1681 pagini pe trepte, mirat de cât de excitant 
era mirosul lor organic, putrid, ca de spălătură de peşte. Eu însă, ca 
basarabean, aş fi voit o victorie germană completă! Şi asta, chiar dacă după 
eroica luare a Odessei noastre, oraş martir, m-am conformat indicațiilor 
primite de la Legația Americană: eu Bugul nu-l trec, Dora! Rămân cu tine, 
îmi aranjez balcanic să rămân, fac pe tebecistul, îmi tai un crac, doi, orice, 
dar rămân în Cişmigiu şi scriu într-o frenezie ca a ultimilor ani Van Gogh, 
asupra cărora i-a atras atenţia oil Borgiah lui Marius! 

— Bine, dar îți dai seama ce ar însemna ordinea nazistă... 

— Hă-hă! făcu într-un mod canin Grig. Totalitarismul ăsta rasist este 
mult mai plăpând decât ăla marxist! Nu cunosc atentat serios contra lui 
Stalin sau a altui conducător bolşevic. Cunosc suficiente împotriva lui 
Hitler. Câtă vreme el menţine o economie aproape de piaţă, cu producători 
de mărfuri burghezi sau fermieri... Sub bolșevici, dimpotrivă, nu mai ai 

decât proletari, a căror forţă de muncă şi de gândire este naționalizată 
marxist-leninist-maoist pe vecie. 

O Europă nazistă s-ar autoelibera în cincisprezece-douăzeci de ani, 
în vreme ce uneia bolşevizate o jumătate de veac i-ar fi prea puţin. 

După nazism, viaţa intelectuală renaşte, ca o pădure după incendiu, 
pe când după bolşevism, nu prea mai ai cu cine, pentru că Gaistul a fost 
distrus cu adevărat ştiinţific, s-au extras cu cleştele călăului rădăcinile, 
seminţele s-au otrăvit, terenul s-a calcinat pietrificat. Jocul democratic şi 
filosofic se va mima atunci cu nişte pui de nomenclaturiști sau cu veleitari 
căpiaţi, care se uită în toate direcțiile căutând să discearnă gde Vojd unde 
e Stăpânul, eventual ce stat străin al aventurierilor îi va finanța ca cenzori 
sau propagandişti, în locul celui român, care din perspectivă interloapă n- 
are nevoie de şcoale şi tembeliziuni bune, de muzee, biblioteci, săli de 
expoziții, de bal sau de concert, în genere de industrii culturale, de 
Luminarea Popooorului. Sus vei avea spectacolul păduchilor moliilor 
viermilor acarienilor cocoţaţi în capul cel frumos al Ţării. lar imediat sub, 
te va scârbi, de să urli, Recitalul nechezolilor, al înlocuitorilor de 
intelectuali, recrutaţi din refuzaţii la export ca să facă ei, în ţara pustiită, 
coruptă şi analfabetă, pe activiştii cei mai democrați şi pe avertizorii de 
derapaje. 

Ca să nu mai vorbesc de anumite zone complet ruinate, ai căror 
oameni nu le mai pot pune pe picioare decât cu masive investiții străine, 
strict controlate din exterior, că altfel se deturnează fondurile, nu se 
isprăveşte nimica, totul e supt de gușterii din capul Ţării şi de coropişniţele 
locale. Noi românii am ajuns la 2011 în situaţiunea de să ne civilizeze alții, 
cu forța, ca pe canibalii din nu şi! ce mare insulă din sud-estul Asiei, care 
vor fi consumat, barbecue sau şașlik, o grămadă de paraşutişti sau aterizați 
forțat. Din ambele tabere!... 

Sărutată, Dora izbucni într-un râs de fetiță la circ. Aşa de bine imita 
Grig, mare prozator, când vorba Ghizdavului, când pe-a lui Noveanu, când 
retorica mai tinerilor şacali Sergiu Enache, Oreste Bogza, Tristan 
Băluţeanu şi Alin Vişan, situația fiind însă foarte gravă şi neplăcută, în toți 
anii menționați. 

Pe Calea Victoriei, dinspre Teatrul Regina Maria, fost de Operetă şi 
demolat de antropofagii roşii cu ştrand cu tot, pe lângă Miliția Capitalei 
adică Direcţiile Securității de după magazinul Victoriei Pobedei asupra 
Galeries Lafayette, all inclusive Direcţia a Șaptea, Literatură şi Arte, 
treceau huruiau care blindate de luptă spre Palat, germane, scoase din 
cazărmi de Hitler şi trimise la Preşedinţia Consiliului de Miniştri, în Piaţa 
Victoriei, ca să-şi arate solidaritatea cu generalul Antonescu, pe care voiau 
să-l dea Jos legiunile Caporalului Sima, cele penetrate adânc şi excitant de 
spionajul sovietic. 

Dinspre Cetatea Voluntărească, unde e bazarul musulmano- 

chinezesc La Europa, veneau pe Colentina, pe la Obor, pe Moşilor, pe la 
Piaţa Rosetti, ducându-se în jos pe lângă Cişmigiu, în Giuleşti şi apoi, peste 
Podul Grant de fier, direct la Antipa şi în Parcul Filipescu spre Palatul 
Elisabeta şi Muzeul Satului şi Hipodrom, mai multe Armate Roșii de care 
de luptă T-34, cu muniţie pe ţeava tunurilor, într-un zgomot de șenile 
infernal, scopul fiind a-l proteja cu tancurile pe avocatul Vîşinski de vreo 
acțiune nesăbuită a Regelui Mihai, ca şi pe domnii în frac cu joben Petru 
Groza şi Gheorghiu-Dej, însărcinaţi de Dimitrov, Kolarov şi Rakovski de 
la Comintern să creeze Anei Pauker şi lui Bodnăraş acea linişte esențială 
pentru Inversiunea Valorilor la un popor miştocar, organizând cu dansuri 
abolirea Monarhiei și fuziunea prin absorbţie a Bisericii Greco-Catolice în 
BOR, ceea ce stare de fapt fără ombilic occidental poate asigura Ţării 
vulgaritate în toate, quasi-analfabetism, nesimţire, înapoiere şi pe-o mie de 
ani. 

În fine, pe Magheru, dinspre Hala Unirii, veneau în forță, scârțâind 
îngrozitor din pneuri la rondul cu statuia lui Ion C. Brătianu, ca şi în Piaţa 
Romană la monumentul unionistului Take Ionescu, Leonido, şi apoi al 
polițistului Vasile Lascăr, taburi peste taburi, ca să intimideze să plece 
(Afară) Tineretul ieșit să-l dea Jos pe Ceauşescu fără a întocmi liste, ca la 
coadă nocturnă pensionară la cărniță, cu cine care a stat, şi fără a se întreba 
asupra procedurilor de a identifica în caz de Victorie, am învins, dintre-ai 
noștri, dintre noi, printre noi, care câți turnător era trimis să se infiltreze 
doar ca să ne identifice sau măcar să raporteze ce intenții avem, până la ce 
oră mai stăm şi, mâine, dacă mai venim. 

De aici, din nefacerea listelor rezultând paradoxul că care a fost 
infiltrat să ginească, pe urmă s-a autodeclarat mai martir ca toți martirii la 
un loc şi s-a coalizat similarilor, cu gură mare şi portofel cât un bagaj de 
cală... 

Fruntea lui Grig era fierbinte ca o gură de tun. Dora îl constrânse cu 
un nesfârșit sărut să tacă, să tacă... Era în huruitul blindatelor apucată de 
pofte irepresibile, între care şi aceea de a se iubi cu scriitorul pe treptele 
restaurantului pescăresc, ale căror miresme nu se așteptase să concureze 
feromonal pe ale florăriei grădinii cu magnolii din Uranus, evocând 
ghirlandele de roze şi de la părinți, şi de la vecini. Ar fi dorit să-l 
răsplătească în mod cât mai original şi de neuitat pe acest Grig ce delira de 
fericire, pentru două motive: unu, că se întorsese din război, la ea (akum 
TEI GBUI TAKUM TPI UH OCTaJICA), şi doi, că obținuse de la Lugoj, de la bătrânii 
lui, avizul favorabil pentru mariaj, inginerul cel hapsân, Nae Căinaru, dând 
în scris, bucuros că-i teafăr feciorul dup-o bătălie cu dublu risc, de moarte 
şi de prizonierat, asigurare privind binecuvântarea părintească la cununia 
proiectată a se derula într-un loc ferit de bombardamente, la cetatea 
Zidurile, numai că acum, şi de asta se simţea ea vinovată şi voia să-i creeze 
lui amintiri perene postmortem, iaca refuzau ai ei să le dea viza, mezelarul 

cel cărpănos, Leonida Glagoveanu, cerând un răgaz de un an, o lună şi o 
zi, în scopul declarat de a le testa fiabilitatea garniturii de sentimente 
maritale, în realitate sperând, poate inconştient, că poate crapă pe front 
acest excelent prozator est-european, autorul unei poliloghii de 1681 
pagini, mai toate, dacă te gândeşti bine, scrise pentru Beatrice a sa, 
părându-i-se mai mare miracol în natură dragostea ei pentru el, decât dubla 
nebunie românească regală, de a ataca în condițiile din 1916 colosul arian, 
iar în cele din 1941 pe cel slav, mai și sprijinit de anglo-americani. 

Scund şi îndesat mai degrabă decât gras, robust ca un plugar, 
deţinător a ceea ce marele anatomist doctor Liviu Lecca numea morfologie 
osteomusculară de romancier, Grigore Căinaru era însă, de la brâu în jos, 
unul din cei mai mari dansatori ai Galiției ghizdaviene, de la cetăţile 
cărămizii înălțate de teutoni pe țărmul baltic, la cele albe, văruite de plăieşi 
ca niște raiale, de la Caffa, Eupatoria, Kerson (Chersin, cum ortografia 
Alexandru cel Bun moldoveneşte), Cetatea Albă, Chilia, Ecrene... El o 
prinse cu labele-i grele de plugar de mijlocul subțire de pediatră şi o învârti 
de două-trei ori pe loc, până se încadrară delicatei poloneze emanate de 
Fanfara din Ziduri-Zaim şi se avântară în calea tănculeţelor germane ce 
avansau demonstrativ spre Antonescu, printre aglomerările de legionari, 
care nu înțelegeau că timpul lor nu a venit, că trebuie să mai aștepte, întru 
spălarea păcatelor, anii Rezistenței româneşti antibolşevice, prelungire 
galițiană a Războiului Sfânt. Rătăciră apoi, într-un vals trist, de o 
sensibilitate tipic austriacă posthitleristă şi postschwarzeneggeriană, dar și 
uşor sărată salzburghez, sfidând utrenia de başi tânguită la Bucureşti de 
uriaşele tancuri sovietice puse la dispoziţia domnilor Vișinski, Groza şi 
Dej, împotriva Monarhiei care e pavăza culturii româneşti în contra 
vulgarităţii impuse de clasa politică, de inculţii din capul Țării, preşedintele 
Avăcăressi învingându-şi concurentul în finală, prefăcându-se la tâlcşoul 
urmărit de toată suflarea electorală, că scapă un megapârţ exploziv 
vitriolant, pe când adversarul tocmai citea cu intonație măsurile populiste 
ce ar lua, implicându-se mai mult decât alţii în activitatea guvernamentală, 
prevalându-se de constituția iorgovană, care îi permite să poată prezida 
competent ședințele guvernului, deşi nu există posibilități de a prăvăli 
premierul, dacă opoziția-l sprijină parlamentar și, în genere, e greu să 
schimbi un ministru bou, iar instituția demisiei nu există decât ca 
amenințare cu demisia, conştiinţa fiind o floricică presată într-o Vita Nuova 
din bibhotecile părăsite de români pentru totdeauna... 

— În orice caz, şopti romancierul fără barbă ca a lui Tolstoi dar 
nespus de tandru, chiar dacă nu arăt eu prea grozav, Dora, îţi promit măcar 
că scene de gelozie, din parte-mi nu vei suferi! Eşti liberă ca pasărea 
Cerului, să îți alegi pe cine vrei! Eu am de scris. Cât despre chestiunea 
austriacă, eu zic că de îndată ce va fi, în mica ţară OMW, cândva trend june 
a răzbi el politic cu şocant publicitar răcnet Hitler, și se va face, chiar după 

anul revoluționar 1989, demagogie cripto-nazistă, nemaiţintind evreul, din 
simplul motiv că e interzis trucul, ci acel galițian foarte elastic definit, de 
care vorbeşte Marius Ghizdavu, fie şi, de regulă, hoţul de buzunare cetăţean 
român, care a învățat până la etalon mozartian arta asta, mâncându-le 
lebedele nu pentru că era... cetăţean român, ci pentru că România a pierdut 
Războiul Sfânt şi, odată cu toată Galiţia Mare, a fost lăsată pradă 
stalinismului la Ialta, în deplină conştienţă a faptului că, la Moscova, ura 
pentru românii activi până la Stalingrad e cât pe cecenii colaboraționişti cu 
aceşti perfecţi Vânători de Munte, eliberatori ai Caucazului lor... Da! Scurt, 
necruţător, noi nu ne batem joc. De-ndată ce Austria, dominată iar de 
extremiști, s-ar dovedi incapabilă să se autoguverneze, cele patru Puteri 
ocupante de după 1945 trebuie să revină în fostele baze, inclusiv cele 
româneşti, care au eliberat Viena, luptând cot la cot pe Dunărea albastră, 
lângă glorioasa Armată Roşie, care-mi vor zice mie tavariş Grişa paţanii 
ruşi de pe tancul frățesc 1S-2 eliberator... 

Soarele răsărise bine şi cele două umbre încă valsau ca doi copii 
fugiți de-acasă, ceea ce şi erau, care neavând unde face sex marocan în 
Casablanca, dansează singuri în ring în port, peste poc-poc bășici de peşte- 
n băltoaca roz, sprijinindu-se unul pe altul ca doi răniți membri de partid, 
ce regăsesc în suspans orgasmic liniile sovietice, neștiind că era mai bine 
decât în Gulag să se fi predat ei românilor... O clipă, încremeniră când 
razele de soare înroșiră, peste acoperişuri vechi, oţelul și sticla 
Bancorexului, falimentat de hoţii deştepţi din capul Ţării de invidie că, prin 
personalul său, marele dictator Ceauşescu rulase cu partenerii săi 
occidentali zeci, sute de miliarde de dolari. 

Cine însă se uită în timp eminescian la această geometrie pusă capac 
Lipscanilor, cum se face în toate ţările fără oameni de cultură care să 
avizeze, din punct de vedere al justificării estetice în contextul arhitectonic 
național regal local, ce, cu sau fără şpagă, au dat undă verde să se umfle-n 
delir anumite specii de funcționari cu creştetele rărite că, miliarde de dolari, 
ai? Adică tot ce se rupea de la gura flămândă a poporului, lăsându-i 
„tacâmuri“ şi „adidaşi“ în castron, ce cât am stat eu în Austria la pârnaie şi 
n-am avut parte, cine obsssearvă mai cu atenție aspectul de cilindru cu mai 
multe registre, şi mai e și bătrân, el musai să se gândească la coana 
Anastasia, adică soacra lui Grig Grişa, cu respect, fiindcă gătea bine și 
alături de Picasso, Joliot şi alți comuniști occidentali bine hrăniţi, ea a 
semnat Apelul pentru Pace de la Stockholm, adus acasă în Uranus de 
prozator pe când lucra pe Lună în 1950, la Serviciul Popularizării 
Promoţionale a Editurii Cartea Rusă, în Strada N. Filipescu nr. 32-34 din 
capitala Republicii Populare din România, București, Regiunea București. 
Or, ce mai puteai găsi în cămara mezelarului Leonida Glagoveanu, 
expropriat la 11 iunie 1948? Nişte măşti de gaze, ale căror cutii cilindrice 
cu capac erau de o formă profund asemănătoare acestui sediu nou al 

Bancorexului, dar erau confecționate din tablă galvanizată inox pe 
dinăuntru și vopsită în culoare verde militar, de camuflaj, pe dinafară. 

Cum, necum, cât a trăit Grig, Glagovenii au tăiat porc de Crăciun, 
ba îl chiar făceau să guiţe-n Uranus stârnind ură în creierele şi salivele 
vecinilor, pizmă neputincioasă deoarece aveau de a face cu un pisatel de 
renume, unul cu prieteni puternici printre marii prozatori sovietici traduşi. 

Şi coana Sia gospodina topea porcul şi, obicei de război consolidat 
de secetele artificial transformate în foamete de bolșevicii cominterniştii 
din U.R.S.S. şi din România, conserva untură albă şi cărniță brună şi cârnaţi 
în aceste lugubre cutii de măști de gaze, întâmplându-se, de tot hazul lucru, 
că evadând nişte partizani antimarxişti de la închisoarea Uranus şi având a 
se întâlni în grajdul Glagovenilor cu alţii, scăpaţi de la Malmezon, ei au 
trecut prin acea peşteră de comori, aprovizionându-se pentru ascensiune în 
Carpaţi, dar ce e în acele negre cutii n-au cercetat, dispreţuindu-le prosteşte, 
fapt reţinut, de Grigore Căinaru, a cărui memorie de romancier al detaliului, 
nu al angroului, este de notorietate şi era, evidențiindu-l puternic realist 
socialist ca lingău şi ca îndrumător cultural. 

Luni 26 iunie 1950, exact două cincinale de la declanşarea agresiunii 
cominternist-imperialiste, întâi asupra Basarabiei şi Bucovinei, apoi asupra 
Transilvaniei, Dobrogei şi restului României Regale, tanchistul Grigore 
Căinaru, aflând a doua zi după ce Stalin şi Mao au invadat Coreea de Sud 
că arhivele noastre militare ni s-au luat cu Adevăr cu tot la prelucrat la 
Moscova, acționând el cu cât ştia, în cea mai deplină conspirativitate, de 
nici Dora n-a ginit ce tot dactilografia, a dat umanităţii umaniste filoromâne 
forma deplină şi definitivă Cărţii sale în patru volume pătrate, însumând 
1681 pagini, 27 = 4, 4 = 16, 32 =9, 9% = 81, intitulată ostentativ Războiul 
Sfânt, fiecare din cele numai trei exemplare (dar dacă or fi fost patru-cinci?) 
fiind înghesuit într-o cutie de mască de gaze, din acelea folosite pentru a 
topi porcul de soacră-sa, dar adunate de pe la acţiuni comsomoliste de 
strângere a fierului vechi, nemţesc, cum adunau şi legionarii. 

— Hm, iete-al dracu! mormăi Otomega. De unde o fi furat 
colaboraționistul ăsta atâtea topuri de hârtie printabilă? Și indigo! Pentru 
că, bazându-se pe expertiza kaghebistă, guvernul Groza cominternist, 
bolşevizant sub şenile garantat, exercita sub Stalin un control sălbatic 
asupra oricărui petic de hârtie. Părinţii căutau pe la talcioc caiete uzate, 
folosite, pentru copiii de şcoală! 

— Aceste trei containere, Dora, le-am umplut cu operă până la refuz 
ŞI, oi fi operat eu bine, nu, n-aveam voie să-ntreb, am presărat şi ceva 
analcid urât mirositor, să atac de vor fi fost acarieni, ciuperci disidenticide, 
ouă de insecte. Am închis bine capacul şi, peste cât a putut strânge sistemul 
ăla cu un fel de chepeng, am mai şi smolit întreaga cutie, după metoda mă- 
tii de a eterniza la dop bulionul. Aceste mumii le-am mai învelit în carton 
asfaltat şi — în trei sicrie ca de prunc, dulgherite de propria-mi dibace mână, 

le-am îngropat noaptea în grădina de zarzavat, la atâta adâncime cât mi-am 
putut îngădui până la ziuă şi la atâta interval între colţurile triunghiului cât 
să nu fiu văzut de vreun vecin, care totuși m-a văzut, dar a tăcut vreme de 
vreun cincinal și mai bine, săracul. În vara lui 1956, când destalinizarea şi 
Ehrenburg (PBau, 1925, Hrăpăreţul) îl încurajase pe nepmanul Marius 
Ghizdavu să se exerseze de nu-i bun de romancier balzacian, scriind și 
arzând o poveste cu ireproşabil realism reflectătoare a acumulării primitive 
a capitalului, când nici măcar nu învinseseră relaţiile leniniste în agricultura 
pe baza căreia se urneşte industrializarea, model de erou în această proză, 
Frauda numită, fiind un văr de-al lui Cezar Bogza, văr după tatăl lui 
adoptiv, învățătorul Bazil Frâncu, văr delapidator şi lacom de aşa 
acumulare chiar în detrimentul vieţii şi averii unchiului, personaj hrăpăreţ 
ale cărui instincte naturale explicau cum moare natural marxismul: 
nomenclatura îmburghezită şi deţinătoare de capital sub diverse forme, 
dintre care cea mai prețioasă este apartenenţa la o reţea de pile, cunoştinţe 
şi relaţii, se hotărăşte într-o bună zi să joace capitalist cu cărțile pe faţă, 
adică să se privatizeze în ceea ce, cu mari sacrificii, au construit, în prostia 
lor, cu abnegație şi eroism, muncitorii şi țăranii... 

— Desigur, consătean, cel mai bine cunoştea ordonanța 
locotenentului Ghizdavu, Codin, povestea acestui așa-zis văr al doctorului, 
dar nepot de sânge învățătorului de la Valea Ursului! rămase Marin cu ochii 
şi ciocanul în soare. 

— După cum, pocni de râs ca din bici Lina, cele mai complete relații 
despre vecin nu le poate da decât primarul Taicopaci, în calitatea sa dublă, 
de proprietar şi beneficiar al mijloacelor de producţie rămase neprivatizate! 

— Da, mare mortadelă! Rică Fărăfrică, zis Americanul, a delapidat 
ŞI, cum erau vremurile, procurorii i-au zis la anchetă că poate beneficia de 
mult mai multă milă din partea Parrtidului, dacă ştie cumva vreun dușman 
de-al poporului, de-al Uniunii Sovietice sau care să vrea să-l otrăvească pe 
tovarăşul Gheorghe Gheorghiu-Dej, preşedintele ceferiştilor, cu bacterii 
injectate-n tribună. 

— Cum să nu ştiu? s-a mirat de aşa cretină întrebare acel pui de 
ploşniță ce supsese sângele poporului, încercând să trăiască la standardul 
de viață al nomenclaturii fără a fi comis crimele acesteia. Tovarăși, în 
grădina Glagovenilor, zarzavatul mandarinilor creşte miraculos, ca la 
comunitățile sârbești bulgare aromâne, nu pentru că e lucrat pământul după 
metoda colhoznicilor sovietici sau din alte țări de democraţie populară, nici 
pentru că Marius Ghizdavu tatua cruciuliță între sprâncene frumoaselor 
coloniste din Cadrilater ca Naarghitei punctul bindi roşu cinnabar, ci pentru 
că dedesubt, sub fanarioți, au fost părăsite-n gropi comune nişte cadre de 
nădejde din gospodăria de partid a lui Vodă Caragea, moarte toate de 
ciumă, când s-a dat foc şi la curţile noi din Dealul Spirii, de către un doctor 
şi astrolog discipol al lui Nostradamus și al lui Paracelsus, pe nume Uranus, 

de-a ţinut el bodegă în strada Schitul Maicilor, colţ cu Moroiu. 

— La sfârşitul lunii iunie 1950, după solstițiu, l-am văzut noaptea pe 
scriitorul G. C. scormonind în răzoarele cu ceapă ale lui socră-su, ca să 
recolteze bacili de pe vremea exploatării omului de către om, în scopul ca 
să... 

— Scopul îl stabilim noi! Dumneata arată-ne locul! 

— Şi aşa, în exemplarul numărul unu bacilul ciumei şi-a făcut de cap, 
rezistând la analcid ca Klebsiella. Era-n spaima destalinizării, Codine. 
Textul a fost studiat în 1956, de prin iunie, când au început frământările în 
Polonia, la Potsdam, sau la Poznan, ce, eu ştiu geografie, sau şofenie? Și 
zicea Albert Camus, care s-a distanțat de masacre, s-a delimitat, cum face 
intelectualii, că... sângele muncitorilor nu aduce fericire, trebuiau 
sfărâmate doar elitele, abia prin octombrie au rezolvat-o, s-a dus acolo 
Hruşciov, ăia erau deja în faza noastră din 22 decembrie 1989, cereau în 
demonstraţii de sute de mii să fie înlocuit un comunist rău cu altul, l-au 
dezmarginalizat şi instalat pe Wladislaw Gomulka în locul lui Boleslaw 
Bierut, decedat la Moscova în 12 martie 1956 ca protest, nefiind de acord 
cu „depersonalizarea“ lui Stalin câtă vreme nu se cunoştea reacția anglo- 
americană, ce va zice canalul Discovery de atentatul la imaginea Marelui 
Aliat, Uncle Joe, care lăsa să-i piară zeci de milioane de cetăţeni sovietici 
doar ca să se reducă la sute de mii pierderile colaterale ale Oaspeţilor de la 
Ialta, nu ce-au valsat ăia fiind război, ci acrobație aeriană. Război, mă, e 
doar greul ce-am dus noi românii, până la Stalingrad și, invers, până la 
Viena, împotriva ambelor totalitarisme muncitorești, şi eu şi cu tine suntem 
Poporul, iar Gomulka trebuie să fi ordonat prin 1970 un masacru pe la 
Gdansk Danzig, retrăgându-l partidul lui pe motiv c-a orbit. România era 
de pe atunci în Europa Centrală, neică, fiindcă EVENIMENTELE ne intrau 
în memorie ca fiind ale noastre toate cele ale Marx-lagărului, ne uitam la 
polonezi, la unguri, la cehoslovaci, la alți galițieni, ca la, din celulele 
noastre văzuţi, niște deținuți care se cară din iad, iar prin octombrie în 
1956, când Occidentul a exploatat sângele maghiar ca să încerce o jalnică 
lovitură la Canalul de Suez, poate că unchiul Jan Enache, al logodnicului 
Isadorei de Basel, Sergiu, sau tată acoperit, a dăruit Căgăbăului marele 
manuscris 1681 al lui Grigore Căinaru, ca pe o dovadă de încredere 
reciprocă, existând şi atacuri la Hruşciov pentru crimele bolşevice din 
Ucraina şi Basarabia în cele patru volume, influențate puternic de Tolstoi 
şi poate şi de Şolohov, al cărui fluviu-roman Tihii Don, maskirovkă pentru 
Genocidul decazacizării Donului la 1919, prozatorul rusofon basarabean 
l-a tălmăcit integral, intuind că va fi nobelizat. 

— Soarta exemplarului al doilea, trase adânc din kentană Codin, la 
Carul cu Bere fiind permis fumatul, spre deosebire de prohibiția care l-a 
dezgustat în California la Santa Diana pe Marius, oferindu-i-se marijuana, 
mi-a elucidat-o un om de la noi din Pribegi, care era rob pe Uranus, când 

se adânceau fundaţiile. Săpau liniștiți militarii şi au dat de sicriașul cu 
mumia cilindrică smolită, din cartonul ăla asfaltatu, chiar când regretații 
noştri Conducători sosiseră în obișnuita vizită de lucru, deoarece a înălța 
Casa Parlamentarului îi pasiona. 

— O fi vreun defunct de ciuma preşedintelui Caragea! a exclamat 
istoricul de serviciu, care aviza ce să se mai demoleze aici-şa la porțile 
creştinătăţii. 

— La foc! Imediat la foc! La foc porcăria! a țipat atunci o voce 
isterică. 

Dar se zice şi că s-au temut doctorii să nu se ridice cu fumul bacilii 
ciumei contaminând Capitala, încât ar fi ajuns mumia sub temelia unde e 
Bancorexul! 

Nu ştiu! Cred că n-a mai rămas decât a treia păpuşică, răsturnată de 
buldozere de colo colo, cum porcii dovleacul, până s-a fixat sub actuala 
Megacasă aproximativ sub unde ar fi fost peretele despărțitor dintre 
Cabinetul Unu și Cabinetul Doi, adâncimea față de nivelul Pieței Luciano 
Pavarotti fiind egală cu a turnului Bancorexului, existând însă şi alte păreri 
în tramvaiul fantomă de pe Uranus cu ochii la magnolierul gigantic, cum 
ar fi că poziția exactă a comorii e de fapt pe linia dintre tribuna vorbitorului 
la şedinţele camerelor reunite şi axa cilindrului din capul Lipscanilor, cert 
fiind că este ceva drăcesc, sau cum se zice azi, din superstiție, ceva 
paranormal, în toate aceste absurdităţi şi bazaconii. 

— "Totul izvorând din greul blestem, lansat de Grigore Căinaru 
înghițind viespea din octombrie 1956, să-l înțepe-n faringe, în timp ce 
Armata Roșie se urnea spre frații noştri maghiari, amintita insectă fiind un 
simbol heraldic napoleonian, iar blestemul referindu-se la a se demola Casa 
Scânteii, ceea ce nu se poate din pricina bulversării libertăţii presei, fiind 
uşor de înţeles că era doar un truc de a lăsa cu limbă umflată de moarte că 
trebuie demolată de fapt Casa Parlamentarului „Nicolae Ceauşescu“ până 
sub fundaţii, cautându-se manuscrisul de 1681 de pagini doi, cel trimis la 
Moscova având, desigur, soarta Tezaurului... 

— Act de o nobleţă a Jertfei exemplară, pentru care militează și 
Marius Ghizdavu, şopti Dorei Grig, aruncând în scârbă chiar pe trecerea de 
pietoni prezervativul folosit, cu gând ghiduş să alunece pe el vreo 
plimbăreaţă fesenistă ca pe-o coajă de banană şi să huiduie pe studenţi. 

— ŞI crezi că are vreo şansă cu noul popor român? răspunse Dora 
extrăgând dintre nimicurile poşetei sale un cuțit finlandez pentru a decupa 
cu el capacul de tablă al unei cutii de sardele în ulei vegetal, importată din 
îndepărtata monarhie thailandeză. 

— Greu de spus, dulce Dora! o mângâie el cu tandreţe pe părul putred 
că iar se auzeau sopranii părintelui Damian intonând Miserere. Sincer 
vorbind, consider că omul Ghizdavu este un intrigant de geniu, nu pot uita 
că, la Berdicev, i-a băgat în cap boiereşte pictorului Hi că Istoria va aprecia 

la superlativ o victorie asupra Cominternului, dacă Stalin va capitula fără 
luptă după pierderea Sudului economic, ameninţat şi de Antonescu, din 
motive antiaeriene însă: a stăpâni acele aeroporturi până-n Crimeia și în 
Caucaz, de unde poate fi nimicită cu bombardiere de import această 
bijuterie arhitectonică, Micul Paris balcanic... 

— În rest, iubito, nu văd decât încremenire în proiect, în mijloacele 
lui Carol 2 de a diviza şi supune partidele. Plus lipsa informațiilor după 10 
Decembrie 1999, când zice el că Occidentul a luat în propriile mâini soarta 
integrării României în uie. În declaraţiile ce face, răsfățatul de la 
Sonnenheim foloseşte încă sintagma PNŢ-Borviz, deşi s-a riscat o 
importantă excludere din acest partid, iar în domnul Antonie Iorgovan dă 
ca şi cum acest părinte neutru al Constituţiei Române ar fi membru în 
Partidul domnului Iliescu în poziţia a doua! 

— Substratul fiind că auzind că cine apără partea adversă soților 
Frumuşanu, izbucni în râs Dora, e însuşi domnul Iorgovan, bietul 
nonagenar Marius nici nu a mai îndrăznit să se angajeze să pledeze el, 
licenţiat la Sorbona, pentru cuplul Părinți Martiri, evocat recent de 
sculptorul Andrei Hurmuzacov. 

— Ținta fraţilor Ghizdavu este o dictatură care să demoleze Casa 
Poporului, Dora, nu acum, ci în perspectiva unei a treia rotații a cadrelor în 
2007, de unde şi carlismul de a lovi în oamenii numărul doi ai partidelor: 
reali sau presupuşi! Se merge pe ideea că liderii se uzează de la sine, după 
ce n-au introdus reeducarea prin cultură în reforma penitenciară, adică 
pedeapsa cu Lectura Silnică... 

— Și va reuşi? întrebă în treacăt, cu o scobitoare uitată-ntre incisivi 
Marin cel indiferent la toate, din experiență de şofer, pe când Codin, 
închinându-se la sfârşitul lecturii meniului, cerca să acopere cu sumanul 
goliciunea expusă pe treptele de la Delta Dunării ştirilor de senzație. 

— "Țara, zâmbi enigmatic Grig în maniera avăcăressiană tipică, are 
nevoie de un președinte-voievod, care să realizeze reconcilierea națională, 
garantând averile dobândite brusc după 22 decembrie 1989 şi înhumând la 
Curtea de Argeș osemintele ceauşiste în locul celor străine de neam şi ţară! 
În context regional însă, nu am toate analizele, nici sintezele, şi nu mă 
pronunț... 

Şi din gura-i vânătă, în soarele canicular, topitor de bitum stradal ca 
pentru iad, izbucni auriu un mic roi de viespi, înălțându-l la cer cu nevastă 
cu tot, pentru a-i remorca apoi spre sud-vest, printre Magazinul Victoria şi 
Bancorex, în timp ce Codin şi Marin, sporovăiau îndreptându-se spre Piaţa 
Palatului, să vadă Căluşarii României dansând în semn de protest la 
scumpirea scrumbiilor inexistente în Dunărea situației albastre. 

Partea a patra 


Succesele noastre în domeniul construcției paşnice creşteau nu 
numai an cu an, ci şi lună cu lună. 

Perioada de construcție paşnică a luat sfârşit. A început perioada 
războiului de eliberare, împotriva cotropitorilor germani. 

În patru luni de război noi am pierdut 350 mii de morți și 378 mii de 
dispăruţi, iar răniţi avem un milion douăzeci de mii de oameni. În aceeaşi 
perioadă duşmanul a pierdut mai mult de 4 milioane și jumătate: de oameni 
— morți, răniți şi prizonieri. 

Nu încape îndoială că în urma celor 4 luni de război, Germania, ale 
cărei rezerve omenești seacă deja, e mult mai slăbită decât Uniunea 
Sovietică, ale cărei rezerve abia acum se desfăşoară în toată amploarea. 

Pe ce au contat strategii fascişti germani când au afirmat că în două 
luni vor termina cu Uniunea Sovietică şi că vor ajunge în acest scurt timp 
până la Ural? 

Cu toate stăruințele lui Hess, Marea Britanie şi Statele Unite nu 
numai că n-au aderat la expediţia cotropitorilor germano-fascişti împotriva 
U. R. S. S., ci, dimpotrivă, sunt în acelaşi lagăr cu U. R. S. S. contra 
Germaniei hitleriste. U. R. S. S. nu numai că nu s-a găsit izolată, ci, 
dimpotrivă, a căpătat noi aliați în persoana Marii Britanii, a Statelor Unite 
ale Americii și a altor țări ocupate de nemți. 

Insuccesele Armatei Roşii nu numai că n-au slăbit, ci, dimpotrivă, 
au întărit încă mai mult, atât alianţa dintre muncitori şi ţărani, cât şi 
prietenia dintre popoarele U. R. S. S. (Aplauze). 

Dacă regimul sovietic a făcut faţă cu atâta uşurinţă încercării şi şi-a 
întărit şi mai mult spatele frontului, apoi aceasta înseamnă că regimul 
sovietic este astăzi cel mai solid regim. (Aplauze furtunoase) 

Moralul armatei noastre este superior moralului armatei germane, 
căci armata noastră își apără patria de cotropitori străini şi crede în 
dreptatea cauzei sale, pe când armata germană duce un război cotropitor şi 
jefuieşte o ţară străină, neavând posibilitatea să creadă, fie şi un singur 
minut, în dreptatea cauzei sale josnice. Nu încape îndoială că ideea Apărării 
Patriei, în numele căreia luptă oamenii noştri, a trebuit să dea naștere, şi 
într-adevăr dă naştere, în armata noastră, la eroi care cimentează Armata 
Roşie, pe când ideea cotropirii şi jefuirii unei ţări străine, în numele cărei 
idei duc, de fapt, război nemţii, a trebuit să dea naștere şi într-adevăr dă 
naştere în armata germană la jefuitori de profesie, care, lipsiţi de orice bază 
morală, descompun armata germană. 

Una din cauzele insucceselor Armatei Roşii este lipsa unui al doilea 
front în Europa împotriva trupelor germano-fasciste. Este vorba de faptul 
că în momentul de faţă nu există pe continentul european niciun fel de 
armate ale Marii Britanii sau ale Statelor Unite ale Americii, care să ducă 
război împotriva trupelor germane fasciste. 

Nemţii se fudulesc cu succesele lor vremelnice și laudă nemăsurat 
armata lor, dând asigurări că ea poate întotdeauna învinge Armata Roșie în 
luptă unu contra unu. Dar asigurările nemților nu sunt decât o lăudăroşenie 
goală, căci este de neînțeles de ce au recurs în acest caz la ajutorul 
finlandezilor, al românilor, al italienilor, al ungurilor, împotriva Armatei 
Roșii, care luptă exclusiv cu forţele sale proprii, fără ajutor militar din altă 
parte. 

Nu se poate spune că industria noastră de tancuri lucrează prost şi că 
dă frontului nostru puţine tancuri. Nu, ea lucrează foarte bine şi nu e mic 
numărul de tancuri, de calitate superioară, produs de ea. Dar nemţii produc 
mult mai multe tancuri, căci ei au acum la dispoziţia lor nu numai industria 
lor de tancuri, ci şi industria Cehoslovaciei, a Belgiei, a Olandei şi a 
Franţei. Dacă n-ar fi fost această împrejurare, Armata Roşie ar fi zdrobit de 
mult armata germană, care nu merge în luptă fără tancuri și nu rezistă 
loviturilor unităţilor noastre atunci când n-are superioritate în 
tancuri.(Aplauze) 

Există numai un singur mijloc pentru a reduce la zero superioritatea 
nemților în tancuri și pentru a îmbunătăţi astfel, în mod radical, situația 
armatei noastre. Acest mijloc constă, nu numai în a mări de câteva ori 
producția de tancuri în ţara noastră, ci, de asemenea, în a mări considerabil 
producţia avioanelor antitanc, a armelor şi a tunurilor antitanc, a granatelor 
şi a aruncătoarelor de mine antitanc, în a construi cât mai multe șanțuri 
antitanc şi tot felul de obstacole antitanc. 

În aceasta constă sarcina momentului. 

Pot fi socotiți hitleriştii naționaliști? Nu, nu se poate. În realitate 
hitleriştii sunt acum nu naționaliști, ci imperialiști. Atâta timp cât hitleriştii 
s-au ocupat cu strângerea la un loc a pământurilor germane, cu alipirea 
Regiunii Renane, a Austriei etc., ei au putu fi socotiți cu oarecare dreptate, 
naționaliști. Dar după ce au ocupat teritorii străine şi au înrobit națiuni 
europene ca: cehi, slovaci, polonezi, norvegieni, danezi, olandezi, belgieni, 
francezi, sârbi, greci, ucraineni, beloruşi, popoarele Ţărilor Baltice etc. — şi 
au început să lupte pentru stăpânirea lumii întregi, partidul hitlerist a încetat 
a fi naționalist, căci el din acest moment a devenit un partid imperialist, un 
partid al cotropirii, al subjugării. 

Partidul hitlerist este partidul imperialiştilor, mai mult încă, este 
partidul celor mai prădalnici și mai tâlhari imperialişti dintre toți 
imperialiştii din lume. 

Pot fi oare socotiți hitleriştii socialiști? Nu, nu se poate. 

Pentru a acoperi esenţa lor reacționară de Sute Negre (formaţiuni 
terorist-pogromiste ale Rusiei ţariste, create de guvern), hitlerişti numesc 
în mod injurios regimul intern anglo-american regim plutocrauc. Dar în 
Anglia şi în Statele Unite ale Americii există libertăţi democratice 
elementare, există sindicate muncitorești și funcţionăreşti, există partide 
muncitoreşti, există parlament, pe când în Germania sub regimul hitlerist 
toate aceste instituţii au fost distruse. 

De fapt regimul hitlerist este copia regimului reacţionar, care a 
existat în Rusia sub ţarism. Este ştiut că hitleriştii calcă în picioare 
drepturile muncitorilor, drepturile intelectualilor şi drepturile popoarelor 
tot atât de bucuros precum le călca şi regimul țarist, ei organizează de 
asemenea pogromuri evreieşti medievale tot atât de bucuros cum le 
organiza și regimul țarist. 

Partidul hitlerist este partidul dușmanilor libertăţilor democratice, 
este partidul reacţiunii medievale și al pogromurilor huliganice după 
modelul Sutelor Negre. 

Și dacă acești imperialişti sălbatici şi reacționari de cea mai rea speță 
continuă încă să se gătească cu toga de „naționaliști“ şi „socialişti“, apoi ei 
fac aceasta pentru a înşela poporul, a prosti pe nătângi şi a acoperi cu 
steagul „naționalismului“ şi al „socialismului“ esenţa lor imperialistă 
banditească. 

Ciori care se împopoţonează cu pene de păun... dar oricât s-ar 
împopoţona ciorile cu pene de păun, ele nu vor înceta de a fi ciori. 

Este invocat Napoleon; se afirmă că Hitler acționează ca Napoleon 
şi că el seamănă în toate cu Napoleon. Dar, mai întâi, n-ar trebui uitat cu 
această ocazie, soarta lui Napoleon. Şi al doilea, Hitler seamănă cu 
Napoleon, tot atât cât seamănă şi un pisoi cu un leu. (Râsere, aplauze 
zgomotoase), căci Napoleon a luptat împotriva forțelor reacționare, 
sprijinindu-se pe forţele progresiste. Hitler însă, dimpotrivă, se sprijină pe 
forţele reacționare, ducând lupta împotriva forțelor progresiste. 

Fapt este că Marea Britanie, Statele Unite ale Americii şi Uniunea 
Sovietică s-au unit într-o singură tabără care şi-a pus ca ţel zdrobirea 
imperialiștilor hitleriști şi a armatei lor de cotropitori. 

Războiul modern este războiul motoarelor. 

Războiul va fi câştigat de acela care va avea o preponderență 
covârşitoare în domeniul producției de motoare. Dacă punem la un loc 
producția de motoare a Statelor Unite ale Americii, a Marii Britanii şi a U. 
R. S$. S., atunci căpătăm o predominanţă, în ceea ce priveşte motoarele, de 
cel puţin trei ori față de Germania. 

În aceasta constă una din bazele pieirii inevitabile a banditescului 
imperialism hitlerist. 

Conferinţa celor trei puteri, care a avut loc nu de mult la Moscova şi 
la care au participat reprezentantul Marii Britanii, domnul Beaverbrook, şi 

reprezentantul Statelor Unite ale Americii, domnul Harriman, a hotărât de 
a ajuta în mod sistematic ţara noastră cu tancuri şi cu avioane. După cum 
se ştie, noi am și început să primim, pe baza acestei hotărâri, tancuri și 
avioane. Încă înainte, Marea Britanie asigurase aprovizionarea țării noastre 
cu materiale deficitare cum sunt aluminiul, plumbul, cositorul, nichelul, 
cauciucul. Dacă la toate acestea adăugăm şi faptul că Statele Unite ale 
Americii au hotărât zilele acestea să dea Uniunii Sovietice un împrumut în 
valoare de un miliard de dolari, atunci se poate spune cu siguranţă că 
coaliția Statelor Unite ale Americii, a Marii Britanii şi a U. R. S. S. este un 
lucru real (Aplauze furtunoase), care se dezvoltă şi se va dezvolta spre 
binele cauzei noastre comune de eliberare. 


Noi n-avem şi nu putem să avem asemenea scopuri de război cum 
este cel de impunere a voinţei şi a regimului nostru popoarelor slave şi altor 
popoare robite din Europa, care aşteaptă de la noi ajutor. Scopul nostru este 
de a ajuta aceste popoare în lupta lor de eliberare împotriva tiraniei 
hitleriste şi apoi de a le da deplină libertate de a se orândui pe pământul lor 
aşa cum vor. 

Niciun fel de amestec în treburile interne ale altor popoare! 

Dar, pentru a înfăptui aceste scopuri, trebuie zdrobită puterea 
militară a cotropitorilor germani, trebuie răpuși până la unul toţi ocupanții 
germani care au pătruns în patria noastră pentru a o robi! (Aplauze 
furtunoase, îndelungate). 

Cotropitorii germani vor un război de exterminare împotriva 
popoarelor U.R.S.S. Ei bine, dacă nemţii vor război de exterminare, îl vor 
avea. (Aplauze furtunoase, îndelungate). 

De acum înainte sarcina noastră, sarcina popoarelor U. R. S. $,, 
sarcina ostașilor, comandanților şi instructorilor politici ai armatei noastre 
şi ai flotei noastre va consta în a extermina până la unul pe toți nemţii care 
au pătruns pe teritoriul patriei noastre ca ocupanți. (Aplauze furtunoase, 
exclamaţii „Just! , strigăte de „„Ura!') 

Nicio cruțare faţă de ocupanţii germani! 

Moarte ocupanților germani! (Aplauze furtunoase). 


Aceste extracte din 
RAPORTUL 
făcut la Şedinţa solemnă a Sovietului de deputaţi ai celor ce muncesc din 
Moscova şi a organizaţiilor de partid şi sociale din Moscova, la 6 noiembrie 
1941, ca a XXIV-a aniversare a Marii Revoluții Socialiste din Octombrie, 
de către Comisarul Poporului pentru Apărare, I. Stalin, aceste coli 

îngălbenite conţinând scrisul mărunt şi, din negru, ajuns argintiu cenușiu, 
al artistului poporului Marius Ghizdavu, reprezintă din punct de vedere al 
bolşevizării cvasi-ireversibilizante a românaşilor, așa cum arată biografa 
amândurora, domnişoara badantă Agnes de Kresi, o mostră de conspect 
pentru învățământul politico-ideologic, la care va fi constrânsă elita noastră 
de îndată ce U. R. S. S., în cârdășie cu Marea Britanie şi cu Statele Unite 
ale Americii, va străpunge scutul nazist sub protecția căruia ne-am aşezat, 
ca singură variantă de câştig, deşi cam improbabilă. 

După cum se ştie, planul boierului Marius Ghizdavu şi al complicilor 
săi presupunea următoarele amendamente la atacul mişelesc Barbarossa, 
imaginat de Comisarul Poporului german pentru Cotropire, Adolf Hitler: 

1) Wehrmachtul răpune Armata Roşie, eliminând de pe eşichier 
acest factor de forță enigmatic, care complica toată politica lumii, fund 
polifuncțional, utilizabil atât de cekiști, pentru apărarea cuceririlor 
revoluţionare ale nomenclaturii şi pentru confiscarea de la fermieri a 
„surplusului“ de alimente, cât şi de marii şmecheri cominternişti, pentru ca 
în condiţii de criză să-şi poată sovietiza sau resovietiza propriile popoare 
sau, adevăr grăind, naţiunile de care ziceau că aparțin, fiindu-le repartizate 
să se răspândească în ele precum într-o pușcărie gardienii pe secții; 

2) regimul marxist se prăbușește, dar nu imediat, prin strategia 
corectă a cuceririi Leningradului şi Moscovei, a lansării unei proclamaţii 
eliberatoare de sub jugul sovietic a popoarelor şi a ruşilor înşişi, 
precum Și a pornirii înrolărilor în armate albe, cu promisiunea că eroii vor 
fi rukavaditelii Rusiei de mâine; — nu, în niciun caz fulgerător, ci ca melcul, 
contrar celor exprimate pe şleau de Marius în carpen la Berdicev, la această 
înțeleaptă abordare se va ajunge, şi tot doar ca eventualitate, abia în iarna 
1941-1942, până atunci motorizatele Reichului urmând a alerga de-a latul 
terenului, aplicând acea strategie a temporizării jocului redescoperită de 
antrenorii români de fotbal amator când parrtidul, în loc să investească într- 
un real profesionism mascat, le-a trasat sarcina că măcar să nu mai 
înregistreze înfrângeri la scoruri ruşinoase de la capitaliști, ceea ce se putea 
realiza prin apărări supraaglomerate şi printr-o posesie seacă a balonului la 
centrul terenului; 

3) cu alte cuvinte, Germania bate Rusia, dar cu preţul unui epuizant 
război de uzură, încât e la rândul ei zdrobită de anglo-americani, ca în 1918, 
desigur cu sprijinul unei Franţe renăscute marxist din Rezistență; 

4) urmarea acestui scenariu, în care Hi şi Muss bat pe Stalin că ne-a 
luat Basarabia și Bucovina, iar Roosevelt cu Churchill bat cuplul 
Mussolini-Hitler, că de ce ne-a luat Ardealul şi Balcicul, este prin dispariția 
simultană a nazismului şi bolşevismului apariţia unui vid de putere în 
spațiul galițian, amplificat cu atât mai acut cu cât asupra polonezilor s-au 
exercitat asfixiant practicile demolatoare de elite ale ambelor totalitarisme; 
şi este atunci frapantă analogia cu trecutul război care a adus o creştere 

teritorială de invidiat României Regelui Ferdinand: acest vid de putere 
trebuie să-l umplem NOI, tânărul nostru Rege Mihai fiind sortit 
providențial a stăpâni Galiţia Mare, de la Marea Baltică la Marea Neagră, 
urmând a trece în revistă trupele bravelor noastre garnizoane, cu Tricolorul 
Regal fâlfâind pe metereze, nu numai la Odessa şi Sevastopol, ci şi la nord 
de Lembergul lui Marius Ghizdavu, al lui Kirciu Kotkov, al lui M6zes 
Arpâd, al Kiilei Hakkinen și al Halszkăi Chrzastowska, așezând dreapta 
rânduială românească nu doar în triunghiul alb Brest- 
Litowsk, Bialystok, Minsk, ci cu îndrăzneală, mult mai sus de disputata 
linie Kaunas, Vilnius, Vitebsk, Smolensk, creând o mare capitală regională 
nordică în orașul românesc Dorpat şi instalându-ne pe o mie de ani 
santinela noastră latină la țărmul baltic, în Memel, Windau, Riga, Tallinn, 
Narwa şi, de ce nu? chiar pe fortificațiile citadelei Kronstadtului, de pe 
această insulă a şerpilor putând noi monitoriza orice intrare sau ieşire din 
portul orașului întemeiat de amicul lui Dimitrie Cantemir, ţarul Petru cel 
Mare, precum şi orice concentrări de armate s-ar mai aduna în conflictul 
teritorial finlandezo-rus pentru istmul Careliei. 

— Nu s-a realizat prin mine la Berdicev, mârâi Marius către generalul 
de propagandă Horea Bratu decât acea parte a Cazului Petru Rareş, adică a 
variantei românești la planul Barbarossa, anume împiedicarea unei prea 
categorice surclasări a totalitarismului bolșevic de către cel nazist, caz în 
care noi am fi stat aici, în spaţiul carpato-pontic-danubian, strânși ca într- 
un cleşte, nemții instalându-se încă din primăvara lui 1941 la Belgrad şi la 
Atena, iar Ungaria și Bulgaria fundu-ne profund ostile, existând riscuri 
reale să fim expediaţi, ca latini incomozi, la munci agricole şi forestiere în 
pustietățile din Răsărit, lăsând loc pentru vreun Reichskommissariat 
Donau, a cărui raționalitate şi năzuință, de a deveni pământ german vital, 
sare în ochi de cum te uiţi pe hartă de la Vâlcov la Sigmaringen, pe cursul 
invers al fluviului valsurilor. 

— Te referi la punctul doi, îşi ridică ochelarii pe fruntea-i ca de delfin 
marele general de propagandă. Este foarte trist că nu se ating punctele unu 
şi doi, vreau să zic trei. A venit nămolul, a venit crivățul, Armata Roşie n- 
a capitulat, iar anglo-americanii preferă să investească în ea, în loc să lase 
lucrurile pe făgașul lor firesc: această armată a ciocănarilor şi colhoznicilor 
călăuziți de activişti să fie nimicită de Wehrmacht, pentru ca Germania să 
fie, la rândul ei, zdrobită de anglo-americani și de francezii renăscuţi şi de 
românii întorși spre Budapesta şi Viena. Păi, dacă Wehrmachtul nu dărâmă 
Armata Roşie, sinucigându-se suficient pentru ca plutocrația anglo- 
americană să își aproprieze o biruinţă facilă, atunci nu numai că statul 
român, dom-nu-le Ghizdavu, nu se va extinde iarăși, întemeind un solid 
imperiu, pe baze culturale, de la Baltică la Pont, dar am o vagă, încă 
rudimentară, dar în continuă creştere, impresie, că intervenţia dumitale pe 
lângă Comisarul Poporului german pentru Cotropire, la Berdicev, se 

dovedeşte pe zi ce trece tot mai contraproductivă! Ca mâine, Armata Roșie 
va răpune Wehrmachtul şi anglo-americanii vor sărbători expansiunea 
bolşevică, ca partener planetar mai slab, în loc să facă război să elibereze 
nişte popoare galițiene amărâte, pe muteşte socotite de rasă inferioară, de 
stepă, ce pot suporta foarte bine marele experiment marxist ce li se 
pregăteşte. Și parcă văd, banditule, că după ce în carpen ţi-ai târât 
noroadele Galiei Răsăritene în aşa cataclism, îți vei pune coada pe spinare, 
lașule, şi o vei tuli la Sonnenheim, în Alsacia, unde am auzit că deţii o 
moşioară dobândită de tac-tu în prizonierat, printr-o abjectă căsătorie 
secretă cu o bătrână doamnă Schlauberger, la numai câteva luni după ce-a 
murit mă-ta de tifos! 

— Aşa este! rânji cu satisfacție, cufundat în hârtiile de la biroul lui, 
Grigore Căinaru, care nu putea ierta boierului că sfătuise pe Dora sa să-şi 
exploateze profesorul, pe urologul Lecca, în vederea unui avort, pe când 
tatăl copilului își căuta la Căinării Vechi pe buneii lui, Chiril şi Lusia. 

— Nu voi părăsi lagărul, şopti cu dinţii strânşi Ghizdavu, decât atunci 
când opera mea va fi desăvârșită-n cap, de la prima până la ultima trăsătură 
de penel. Este adevărat că SUBIECTUL se află în această Gaghizdie a mea 
cu capitală Liov, cum pentru Gauguin la antipod, dar eu nu voi evada spre 
Alsacia pentru a-mi asigura un lux Cezanne ca sclav trudind la Giocondele 
mele, ci doar pentru că cei doi-trei ani Van Gogh, propuşi pentru o expulzie 
năvalnică a opusurilor comprimate-n mine, mi-i vreau reali, liberi real, ceea 
ce nu se poate decât într-o ţară care nu e tocmai a ta, şi atunci mişelia 
cafarzilor cocoțați în capul ei fără teamă de eşafod, nici pentru fraudă, cei 
negri, nici pentru pagube prin incurie, cei bruni, nu te va mai abate de la 
dulcile şi nebuneştile tale trebi! 

— În schimb tu, canalie ruso-basarabeană, întoarse fruntea neagră, 
lucioasă ca de delfin, generalul de propagandă Horea Bratu, spre 
romancier, cum îți permiţi, domnule, în aceste momente solemne, când ca 
replică a comemorării de către Stalin a 24 anișori de la răstignirea Rusiei 
noastre dragi de către o adunătură de nemernici — în care ruşii erau 
minoritari!!! — Mareşalul Antonescu, precum divul Traian, organizează 
paralel, în 8 noiembrie 1941, Triumful armiei noastre eliberatoare a 
Basarabiei şi Bucovinei, cuceritoare a Odessei şi a capitalei Crimeii, 
Simferopol, cum de ai inconştienţa să te pui de-a curmezișul spiritului de 
euforie şi legitimă satisfacție, înaintând către şeful meu şi, totodată, al 
funcționărimii noastre de la reprezentanțele ce încă le deținem în spaţiul 
euroatlantic, această nemaiauzită petiţiune, din care — auziţi bine, domnule 
locotenent Ghizdavu! — se desprinde un spirit defetist tocmai la un ofiţer 
de propagandă (!), ceea ce, dacă am trece peste vechile prietenii şi ne-am 
propune să rămânem total principiali, ar însemna să sancționăm drastic și 
exemplar, nu cu ocna, nu cu glonţul plutonului de execuţie, ci cu 
spânzurătoarea, ca pe acei aşa-zişi partizani, cari în zonele ocupate de 

nemți şi administrate de noi, neîndrăznind a se încăiera cu jandarmii noştri, 
terorizează pe foştii colhoznici, sub pretextul că îi jefuiesc şi îi masacrează 
pedepsind astfel colaboraționismul lor... 

— Domnule general, îl întrerupse bătând din pinteni locotenentul de 
cavalerie pictor, permiteți să raportez! Amintita petițiune a fost înaintată, 
de domnul sublocotenent Căinaru, observând ordinea ierarhică firească. 
Solicitarea sa de a fi detașat pe lângă o reprezentanță îndepărtată de 
zgomotul războiului, a trecut întâi pe la mine, pentru a fi înaintată domnului 
căpitan lancu Noveanu și ulterior mai sus, maiorului preot de război 
Damian. 

Consider sincer că cererea domniei-sale, de a fi protejat mămos în 
timp ce plăsmuiește forma unei opere majore, e perfect îndreptăţită! 

— Bine, rămase cu gura căscată generalul, dar aşa, oricine îmi poate 
fugi de pe front, jeluindu-mi-se că în trândăveala tranşeelor i-au venit nu 
ştiu ce idei chinuitoare şi că acum are de scris sau îi arde a picta... după 
model! 

— Nu este aceeaşi situație! izbucni într-un râs superior ofițerul 
inferior. Substanţa fluviu-romanului căinar este de multă vreme strânsă și 
fişată, după criterii ideologice precise, mulate rigid pe ce trebuie să se 
precipite, în creieraşii cititorului, după deversarea în ei a celor 1681 pagini: 
sentimente de patriotism şi de înclinaţie către jertfă la chemarea oamenilor 
politici, această carte reprezentând din toate punctele de vedere o tentativă 
de demers și o încercare de a retatona în increat potențialitatea ca şi breasla 
scriitoricească a slujitorilor condeiului să-şi aducă nu fără emulaţie aportul. 

Căci. La drept vorbind. Da. Ce vânează bărbatul în război? Ei, care 
e miza acestei goane după glonţ sau schijă de brand? Propria moarte? Nu, 
domnilor, vai vouă, dar eu vă previn că ce vânăm, cu timiditate sau cu o 
îndrăzneală vizând batalionul sovietic disciplinar, sau prizonieratul dur, 
mod superior de condamnare la moarte, chintesenţă a generațiilor mai noi. 
Nu. Ci unii se aleg şi aduc în sunetul cornilor şi în hămăit, care un lup 
domestic, care cerbul fioros, care iepurele sprinţar, care, în fine, vulpea cea 
şireată, a cărei dobândire este cea mai crezută dovadă de amor. Ea, iubita, 
va înțelege atunci de ce. Fiindcă. De la partea sedentară. Nu un piept orbitor 
de inoxidabilul decorativ, peste plaga împuşcată şi lărgită de viermi. 
Deoarece adunătorii sau adunătoarele de răniți și de cadavre n-au putut să 
recolteze. Din pricina focului încă nimicitor al inamicului. 

— Asta înseamnă, se schimonosi a nedumerire spre Căinar Bratu, că 
artistul din cavalerul Ghizdavu aduce critici la breasla condeierică şi 
conţopistă? 

— Da” de ce, dom le? se înroși gata a sări la bătaie sau duel el. 

— Fiindcă, sări în sus de un arşin Marius, aţi renunţat la tradiția 
luminării gloatei, întemeiată de Sămănătorul ca o culme narodnicistă mai 
țărănită oleacă, a unor tradiţii de demult, reunind cartea bisericească şi 

almanahul iarmarochicesc. 

— Numai noi, reveni la un echilibru monumental el, numai noi în ţara 
asta, artiştii plastici, am înţeles ca să pornim exact ceea ce ne incumbă din 
vastul proiect Marea Recuperare. Numai noi am pornit-o pe drumul lui 
Jenel Noveanu, acceptând deliberat o momentană suspendare a căutărilor 
experimentaliste în spirit de sincronismu cu culturili răscoapte, ca să 
umplem mai toate comunele țării cu mici sanctuare de slăvire a Eroilor de 
la 1916-1919. Pe la răscruci, susceptibile în devenire a ființa mai devreme 
sau mai târziu, după calitatea politicienilor, ca agorale, au apărut în toată 
România Mare a Regelui Ferdinand şi a Reginei Maria, mici obeliscuri sau 
plăci cu nume de localnici căzuți şi cu, în funcție de capacitatea domnilor 
primari de a colecta contribuţiile, s-a ornat, dacă nu cu simple ghirlande de 
laur sau cu frunze de stejar, atunci cu câte un vultur falnic, iar în câte o 
situație fericită, s-a trecut la ridicarea de statui de soldaţi în curs de 
sacrificiu suprem, cum e foarte firesc în Occident, unde se poate-ntâmpla 
catedrala unei comunități foarte rurale să aibă mai multă sculptură decât 
întreg Bucureştiul, și asta înainte de a fi desfigurat de bombardamente 
occidentale și de buldozerul bolșevizant ireversibil. 

— Or, aceste altare Patriei, erau începutul Marii Recuperări, apariția 
primelor sculpturi clasice în locuri unde nu se crease patrimoniu notabil. 

— Remare aici, la răspântie, doar lipsa de tact pedagogic a acestei 
mişcări demagogice burghezo-moșiereşti, care înscrie laş datele 1916- 
1918, ci numai uneori cuprinde şi gloriosul război de peste Tisa, dus pentru 
eliberarea fraților unguri de sub tirania cominternistă, cu grele jertfe, până- 
n toamna lui 1919. Şi nu pot decât să critic că nu se face destulă agitaţie și 
se ignoră Balcicul meu şi al lui Van Gogh, când nu se inscripționează pe 
aceste monumente 1913-1919 ca dimensiune temporală întru purul adevăr 
circumscrisă, ţinând cont că şi viitorimea va fi mai mult preocupată de ce 
consumă, ca senzaţie şi dozator, din minibigul Golden Fish, decât de cum 
a fost, avantajul supunerii la mesajul promoţional fiind incapacitatea 
consumatorului de nimicuri de a mai putea concepe, în prezent, că există 
trecut sau viitor, vreo negaţie a repartizării în prezentul imediat al funţării, 
ceea ce din punct de vedere spiritual este un fel de porcire, de împorcire 
glagoveană a cetățeanului Conservă. 

— Remare doar surplusul ăsta de ARTĂ în sătuc! Pe lângă cea 
naturală, a integrării armonioase a bordeiului sau a cocioabei în peisaj, nu 
din instinct estetic, ci din incapacitate strict tehnologică de a desfigura situl. 
Aici, lancu Noveanu, în glorioasă România Regală interbelică, obținând o 
victorie estetică istorică asupra lui Atanasie Damian, care va fi silit să 
mediteze asupra necesităţii de a reintroduce rece marmoreean, în liturghia 
de aur, acea invenţie bizantină cedată Apusului, orga, de unde excelentul 
său program ecumenic Fiica Risipitoare. 

— Asta e, Grig! Noi, sculptorii şi pictorii şi arhitecţii acestui Neam 

Românesc, prin Cultul Eroilor, cum l-am amenajat, am spart monopolul 
popimii asupra celor artistice şi chiar asupra sanctusului ca atare! În timp 
ce voi scriitoraşii ce trăiţi din gazetărie, din parazitarea în bine-rău a 
vulpoilor politici, NU AȚI DAT epopeea naţională... Rebreanu? Doar un 
necrolog lung pentru fratele spânzurat, astă metodă de înjosire a 
adversarului aplicând-o și noi masiv în contra partizanilor şi partizanelor, 
— ca unul care nu înţeleg, omeneşte, să fiu ademenit de-o rusoaică doar 
pentru a fi sugrumat, da, înțeleg acest austriacism al Fiihrerului... Camil 
Petrescu? Doar un pretext războiul, pentru un escu de investigare literară a 
geloziei, cu multe secrete militare dezvăluite gratuit străinătăţii şi chiar cu 
falsuri grosolane, precum sublinierea duşșmănoasă a incompetenţei- 
corupției unor cadre de comandă şi în genere a nepregătirii terenului 
împotriva unei invazii hotărâte germano-austriaco-turco-bulgare în Regat. 
lar Cezar Petrescu? Ce destin alege el? Acela al unui mutilat ce ajunge să 
constate că fimeile care-au fost ale lui, au ajuns ale altora. Aberaţie a te 
revolta! Așa fac toate. Noi avem Gaistul lui Otomega ca erzaţ la plezirul 
pierdut jertfindu-ne în răzbel vreun mădular sau imaginea pentru Neam... 

— Marele merit al lui Căinaru este c-a înţeles că Epopeea Naţională 
răspunde prezent! la o doleanță din partea poporului, pentru anii 1913- 
1919, şi INDIFERENT ce va scrie acest găinar împuţit, el este 
NEMURITOR, ca o etichetă pe o temă grandioasă, cum e perenă şi atâta 
literatură muzicală naivă de ceremonie, exaltantă tocmai prin amatorismul 
ei poporan! 

— Cu o singură condiţie! mugi îngrozit Horea Bratu, văzându-se în 
clar cum îi coboară epoleţii de general de propagandă, pe măsură ce 
burduful slobozea vorbele-n cabinet. Condiţia de a menţine, de la prima 
pân' la a o mie şase sute optzeci şi una pagină, astă homerică inocență a 
faptelor, văzute mereu ca fiind Mari, chit că-i vorba de jaf sau fugă adese, 
dai cu vreun pietroi în ahei sau troieni, te repezi să-1 despoi şi nu te apuci 
de altă confruntare până n-ai cărat toată prada la adăpost, de... ai tăi! 

— "Toate războaiele sunt fapte de arme de jaf şi cotropire! rânji cel 
poreclit Găinaru pentru instinctul lui comercial şi deci favorizant în materie 
de găselniţe acceptabile pe piaţa literelor, ba chiar dorite cu fervoare de 
către acea masă de cititori pentru care lectura este o necesitate obiectivă, 
cum e munca pentru omulețul marxist-leninist deplin. Cu ce se aseamănă, 
domnilor colegi, în gradul cel mai înalt, gradul de generalissim, războiul? 
Ei bine, el se aseamănă cu o vânătoare, ba chiar este o vânătoare! Şi atunci 
tâlcu-şpilul ei nu poate interesa familia ta decât cu ce te-ntorci la ea în 
bârlog, cu ce pradă te lauzi. 

— Nu despre asta e vorba! se înroşi de jenă Bratu. Dumneata îți 
permiţi să înaintezi o petiție, cerând să fii protejat de o posibilă invazie a 
armatelor lui Stalin, și mai ales de consecinţele anexatelor la ele divizii de 
activişti, dacă s-ar așeza cu secera, foarfeca şi ciocanul pe noi, care doară 

reprezentăm şi avere, şi talent, şi merit în țara asta... Dar nu numai atât! 
Dumneata despecetluieşti taina creaţiei, te erijezi într-un soi de tezaur 
național viu, pretinzi să te expediem pe la vreo legație îndepărtată, pe banii 
poporului, şi fără niciun concurs, parcă n-am avea şi alți scriitori! 

Ceea ce superiorii, şi însuşi Superiorul Superiorilor, nu s-ar da ei în 
lături de la a decide, cum au mai şi comis-o, fiind destul de aglomerate deja 
atari pozițiuni, numai că, suntem oameni trecuți prin bătălii sângeroase, în 
România de Est şi la Odessa, astfel de pretenţii trebuie să fie bine 
întemeiate! 

Or, domnul Grig anexează la suplica domniei sale doar primele 81 
de pagini din cele nu mai puţin 1681, promise! 

Și nu că nu s-ar putea deduce, oarecum arheologic, de la aceste 
cioburi purcezând, aspectele definitorii ale întregului. E mai rău! Se poate 
deduce, poate chiar de către un literat mediocru, se poate aproxima foarte 
bine cât de grave şi inacceptabile vor fi, ale întregului, incorectitudini şi 
defecte şi, de aici, încep tot felul de neplăceri, un întreg set, da, am și 
început să colecționez bobârnace, pumni, înjurături... M-am săturat! 

— Regret mult, domnule general! 

— Şi eu regret, şi adaug că firea Căinarului e altfel decât a mea, aşa 
cum mi s-a format ea în bătrânescul Ziduri. Eu mi-s dintre acei artişti 
năzuroşi cu operă târzie, ca Lampedusa, pe când el o ia repejor ca Ahile, 
că şi-aşa scris îi este să aibă zile puţine. De aceea, eu nu am voie să risc 
nimic, pe când el trebuie să vieţuiască intens, intens, intens, rezultatul fiind 
că pe când eu voi fi, zeci de ani, un simplu observator, el va încerca să facă 
o anume carieră, dar exemplul Troțki este după opinia mea descurajator: să 
ai meritele acestuia, în „realizarea“ că fraţii noştri ruşi nu vor mai atinge, 
în acest mileniu, nici 10 % din cum trăiesc, la resurse şi latitudini similare, 
canadienii cei obezi, să fundezi Armata Roşie în aspectul ei definitoriu de 
apărător al cuceririlor revoluționare ale nomenclaturii, să ai contribuţii 
majore la crearea unui aparat planetar de agitaţie şi propagandă, capabil să 
tâmpească, efectiv şi ireversibil, populaţia ale cărei creiere vor fi tocate, 
trecute prin el, — într-un cuvânt, să fii marele Troțki şi să ajungi tu să fii 
marginalizat tocmai la Alma Ata, aproape-n munţii Tian-Şan, la Drumul 
Mătăsii, aproape-n China! lar de acolo, să fii transplantat în Bosfor, cu 
excelent calcul cominternist, iată pretextul pentru cretinătatea occidentală, 
să stăpânim cu Marx Constantinopolul! Şi cum succesul industrializării- 
înarmării stahanoviste devaloriza ca prea sigură aşa apropiată pradă, hai în 
Mexic la Siqueiros cu Troțki! Căci a stăpâni Mexicul, unde l-au trimis, să- 
i agite amplificator revoluţia, pe Sergiu Eisenstein, care n-avea arta Lenuţei 
Riefenstahl, dar era mai prizat de analfabetul de la orașe şi sate... Or, a 
saborda Mexicul şi Cuba e ca şi cum ai amputa flancul unei escadre, e ca 
şi cum ai da gaură Titanicului imperialiştilor, adică Statelor Unite ale 
Americii! 

Deci, Căinare, nu fi găinar şi nu-ţi proiecta să joci dublu cu ăştia ai 
lui Stalin, care unde dacă n-aş avea eu, de la Mişu, pozele de un 
expresionism hSlderlininist cu mujul Krupskăiei bolind în căruţ, eu zic că 
la coacerea bazei de cadre, alde Vîşinski, a cărui doctrină despre Justiţie va 
fi predată, cred eu, în toate universitățile anglo-americane, l-ar fi belit din 
mausoleu de nu se vedea şi pe Lenin, dacă ar fi fost cazul. Şi atunci, încât 
deoarece faci Neamului meu un deserviciu, te voi lovi, frate! Fără cruţare. 

— Stai, zise scriitorul întristat, ghicind că va fi atacat cu sectorul de 
rupere centrat pe partea sa cea mai sensibilă, adică nesigura logodnică 
glagoveană, să vezi! Dacă ăștia, scrâşni el cu o scârbă infinită de regimul 
antonescian, cel adorat de gazetari postceauşişti, ca o formulă de a nu mai 
permite contestaţie la cum s-au aranjat bateriile artileriei grele 
manipulative cripto-bolşevic, dacă cei doi Antoneşti, lon, Fiihrerul 
Statului, şi Mihai, locţiitorul său specializat pe justiție, propagandă și 
externe, nu mă trimit şi pe mine la adăpost în Occident, cum au procedat 
cu tot felul de piloși, mie ce-mi mai rămâne de făcut? Să putrezesc în 
Romlag? Ce, eu sunt mai fraier? Nu, mânca-ți-aş! Ar fi prea naşpa! E, deci, 
mai marfă să procedez în două tranșe structurate astfel: timpul unu, duc 
până la pagina 1681 fluviu-romanul Războiul Sfânt; timpul doi, mă infiltrez 
în nomenclatura scriitoricească a regimului Dej, precum şi în Direcţia a 13- 
a Literatură a Securităţii Statului, a SS-ului românaș, de unde încep să dau 
în confraţi, cu biciul şi cu nagaika, când le-o fi lumea mai dragă, cu toată 
autoritatea mea, comparabilă cu a lui Gorki, căruia oamenii muncii fizice 
şi chimice, intelectuale, îi trimiteau mii de scrisori pe zi, mărind sarcinile 
de muncă pentru serviciul S! 

— Bine-bine, păli marele antropolog Ghizdavu, anticipând inițierea 
sa egipteană cu înțeleptul loil Borgiah, pe probleme de niște chestii 
importante mai mult pentru specie decât pentru românaşi, dar acest ideal 
căinar este un ideal de viață orientată, de viaţă concepută întru ceva! Acest 
Ceva e chiar Opera asta est-europeană, galițiană, gaghizdiană, de 1681 de 
pagini, a cărei Beatrice brotacee, să nu crezi că nu m-am prins, nu-i biata 
Dora, ci tocmai cumnata mea americancă Virginica, cifra-omagiu 1681 
fiind extrem de transparentă, este chiar anul fundării orașului ei natal, 
Philadelphia, de către un strămoș al lui Edgar Allan Poe, deci, domnule 
general, iată adevăratul Eroism, care nu poate fi niciodată muncitoresc- 
țărănesc, ci numai intelectual, ba încă şi mai restrictiv, exclusiv 
scriitoricesc! Grig ăsta, cu alte cuvinte, respectând principiile borgiece ale 
vieții orientate, ale producției gratuite de Gaist, după ce-şi termină şi 
canonizează megaromanul, îl îngroapă la loc sigur, adică locaţie, care eu 
cred că acest locus e localizat la Sonnenheim, în Alsacia lu” tata, după care, 
din punct de vedere al adevărului ontologist, el se simte, că doar nu e un 
nesimţit, ca dotat cu nişte simţuri nencepute, adică ca cum ar veni să 
orăcăie la poale de loome nouă, ca un fel de nou-născut brâncuşian sau 

auto-nou-născut din increatul contextual, într-un topos lubric, unde 
texturile eterice ale realului se află fluctuant-termodinamic în atingere 
lipicioasă, evident nedorită de teoria haosului feministă, cam cum intră pe 
caniculă intimă lenjeria în anumite pliuri ale nudurilor omenești. 

— Corect! urmări cu atenție demonstrația avocatului de la Ziduri, 
expert de notorietate mondială în penitenciaristică, şeful său de la 
Ministerul Propagandei. Dar dacă domnul sublocotenent Grigoraş Căinaru 
se consideră ca reîntrupat după încheierea vieții sale orientate, ce dracu 
sens mai are, mă Marius, să se ia de marxişti, ca să strice, față de femeile 
nasoale din stânga occidentală mai lovite, imaginea Republicii Populare 
din România? Sau poate ca s-o ducă la zid, ca un nou Meşter Manole, unul 
antibolşevic, pe delicata domnişoară Dora? Care și aşa are de îndurat 
mizerii ȘI vexaţiuni de tot felul din partea părinților ei, oameni respectabili, 
care au dat şi în Războiul Reîntregirii dovezi de patriotism și de spirit de 
jertfă! Și nu-ţi mai zic c-au pus de-acum și activiștii hbidinoşi ochii pe ea. 

— Nu numai pe Dora am s-o nenorocesc, rânji sardonic harnicul 
scriitor, pozând în grand format genialului fotograf Ghizdavu, ci şi pe ce 
prunci îmi va da Domnul, ca lui lov! Şi pentru acest crunt supliciu aplicat 
unor fetițe inocente, blestemul cadă, ca un tanc T-34 sau ca un, mai greu, 
KV, Klement Voroșilov 144, asupra, ca din cer picând, şefilor mei, până la 
cel mai de sus, din xenocraţie, cocoțat la Berdicev în carpenul survolat de 
lăstuni, aşa să le ajute Dumnezeu! 


leşi abătut de la Ministerul Propagandei, cu lacrimă ca de văduve în 
ochii săi verzi și profund ironici, capabili să distingă, prin binoclul 
apercepției portativului stradal, mai toată mizeria vieții postbelice desculțe. 

Bucureştenii care îşi aranjaseră deja să nu mai meargă pe front şi mai 
ales fesenistele se uitau la prozator cu dispreţ, reproş, ură. Deoarece 
regulamentele militare interzic, în mod expres, ofiţerilor, să se plângă de 
condiţiile în care sunt puşi în posesia frontului, incalificabile, ca la Cotul 
Donului sau în Stepa Calmucă, şi acordă pedepse maxime dintre cele mai 
grele acelora care lăcrimează în public, ca disperaţii, pe stradă sau în 
forfotă, printre gureşii vânzătorii ambulanți. 

Marius Ghizdavu, ca artist, înțelesese mult, inclusiv bătaia de joc 
aplicată de Soartă basarabeanului, obligându-l, după dezrădăcinarea 
Chişinău-Lugoj a tatălui antreprenor, să se cam automutileze şi el, 
asumând, pentru afirmarea în rândurile jalnice rare ale cititorilor, sistemul 
de megafoane bucureștene, pline de furnici încălecate unele peste altele, ca 
şi cum tabla vopsită în verde ar fi fost unsă cu miere din pajiştile încă 

nepoluate ale Uralilor, culeasă de harnicele albine lucrătoare şi lichidatoare 
ale trântorilor, dar fără aceste megafoane îngălate nu avea cum să se poată 
nemuri mesajul său, profund antisovietic, de un miliard de ori mai 
antibolşevic decât o mie de tunuri pe kilometru de front, aliniate de români 
la Prut, la Nistru, la Bug, la Nipru şi chiar dincolo de această limită naturală 
a Galiției noastre, totul cu grele sacrificii pentru un popor relativ mic, dar 
foarte războinic, călăuzit de conștiința sa de santinelă a Occidentului latin, 
înfiptă în calea influenței țariste slave în Balcani până la Joyce la Trieste şi 
Rilke la Duino. 

Ca artist, nu mai puţin înţelesese Grigore Căinaru paradoxul român 
de ce Marius Ghizdavu a acceptat să înveselească pe Hi, la solicitarea 
generalului de propagandă Horea Bratu, dar a refuzat din start propunerea 
lui Mircea Focşăneanu, de a merge cu avionul împreună la Stalin, la 
Kunţevo! 

Era la mijloc nimic altceva decât dragostea de Viaţă împinsă până 
la absurd, a omului cu a lui orientată, de Operă. Pictorul, pianistul 
desăvârşit şi eseistul perspicace de la Ziduri era convins că agenții 
Cominternului din România Regală şi de la Paris l-au și încondeiat pe acea 
Listă Neagră, poate deja semnată de Fiihrerul sovietic, cu persoanele care 
trebuie lichidate în primele ore sau zile ale derulării scenariului unei mari 
revoluţii în România Regală: prins şi identificat la Kunţevo, mecanismul 
represiunii ar fi funcționat automatic, ca un gogoloi de omăt care se 
rostogoleşte-n crevasă, Neamul Românesc având a pierde pe unul din 
mântuitorii săi spirituali, care la toate seminţiile pe cale de dispariţie sunt 
din ce în ce mai puţini, pe măsură ce fojgăie pretutindeni până la sufocare 
de supranumerar cleptocraţia incompetentă din capul ării, fără teamă de 
pârnaie. 

— Lui Stalin, frate, nu aveam nimic a-i comunica. Ăsta era marxist. 
Şi leninist, deci sanguinar, pe deasupra. Ca să nu mai vorbesc că era și 
întrucâtva... stalinist, adică avea o gândire fesenistă foarte simplificată, era 
în genere capabil a se închipui în stare a explica orice, a da interpretare 
corectă cominternisto-nomenclaturist pentru orice întâmplare, cum se 
întâmplă doar pe la televiziuni. 

— Totuşi, nu îl slăbi deloc Clara Honig, nu ai negat niciodată samitul 
ruşinos cu Hi de la Berdicev, din 6 august 1941! Da' cum ai putut tuu... 

— Minciuni în falş, Clara, ale biografilor mei neautorizați! Unii, 
indignaţi c-aş fi fost, tocmai eu cu Lw6wul ăla, naționalist! Alde Narcis 
Moga, Maradonel Zamfir-Frişcă, Mihnea Bazalau, inchizitoarea Lavrentia/ 
Lavinia-Stana Clătici, baroneasa Erdâdy Zsuzsa (cu Attila, soţ, şi lancu 
Abramovici, amant), rudele mele Nichita Căinaru și Larisa Rîbalovna, apoi 
friends ca Adriana Bratu, prof. Răzvan Hristevescu din Utah, Gabriel 
Tăpoieşu din Lyon, Darie Fişiereanu din Salonic. lar ceilalți, hm, răi 
pesemne că n-am fost antisemit! Îi demasc: Tristan Băluţeanu, Alin Vişan, 

Galina Cobiliţă, Oreste Bogza, Vip Enache... 

— Eu la S august 1941, Clara, eram la Ministerul Propagandei și 
chemam cu portavocea din balcon presa să se ocupe de „ororile și 
dezastrele comise de bolşevici în Basarabia şi Bucovina, pentru a trezi 
interes şi compătimire în public şi pentru a stimula spiritul de solidaritate 
cetățenească“! 

Ambii aveau privirile aţintite asupra unui Caragiale Plângând, 
statuia propusă de Andrei Hurmuzacov pentru a fi înălţată pe soclul lui 
Lenin, dinaintea clădirii în stil stalinist a Casei Scânteii, pe lângă care trec, 
de la aeroport spre reședințele ceaușiste, demnitarii occidentali veniţi în 
vizită la politicienii noştri dragi, obișnuiți să le gândească Altul, dinăuntru 
sau din Afară, în locul lor. 

Acest Caragiale era astfel deformat încât să pară că râde pe sub 
mustață, măcar cât Stalinul bibliotecar al lui Demu din Piaţa Charles de 
Gaulle, cel cu degetul mooye masturbator uitat între buzele cărții, dar 
trecătorul să știe că, privit în detaliu, chipul marelui scriitor berlinez 
prezintă lacrimi serioase atârnate de ochi, poate chiar regretul de a fi scris 
într-o limbuţă galițiană latină uşor perisabilă, considerată de Marius când 
s-a desțărat, a fi a unui popor pe cale de dispariţie, devorat de mormolocii 
cocoțaţi letal, prin artere, în căpşorul Țării. 

— Treaba voastră! le-a spus Marius Ghizdavu domnilor Damian, 
Noveanu şi mai tânărului Bogza, plecând spre Paris în America tot din Gara 
de Nord, cam ca Mircea Eliade în timp ce diaristul Mihail Sebastian 
însemna la răboj pe cine s-a mai manifestat antisemit. N-aveţi decât a vă 
toci nervii pe-aci, de fraieri, cununaţi cu limba română şi divorțaţi de 
universalitatea voastră, naivilor! 

În anul 2000, Neamul Românesc nu va mai sta ancorat decât în vreun 
milion, cel mult două, de oameni cu trai decent, ce vor despica forfota 
robilor lor ca un autobuz exclusivist Honigberger, cu turiști, prin furnicar 
seara la Calcutta. 

N-aveţi decât! Fraierilor! 

— Clara scumpă, explodă degajat nonagenarul, aș fi un măgar dac-aș 
minți că Hi în Ucraina a trecut pe lângă mine şi că doar i-am dat bineţe şi 
mi-a răspuns distrat, depărtându-se repejor, consultându-şi contorul de 
paşi. 

De fapt, ne-am urcat veseli în carpenul special amenajat şi am avut 
o discuţie dintre cele mai laborioase, ca între artişti, meşteşșugari și 
europeni! 

L-am iscodit, mefient, dacă acceptă să fie informat corect. Mi-a 
răspuns că nu numai că acceptă, ci impune să 1 se raporteze numai și numai 
adevărul, fapt care m-a pus dracu să-l întreb că bine, dar dacă se merge pe 
ideea perjfecţiei rasei ariene, de ce nu începi epurarea scriitorilor cu un 
exemplu atât de notoriu cum este Goebbels, cenzorul cel urât, stârpitura 

care-și trage diavoleşte piciorul! 

— Stârpitura aia a dat Reichului şase copii! A avut ca şi Roosevelt, 
niște probleme la şiră, sărmanul! Această, admit, sfârpitură ce-mi 
deranjează şi mie ochiul de pictor clasic, este totuşi moral un exemplu 
pilduitor de german care, precum Beethoven, şi-a învins infirmitatea, şi azi 
călăuzește cu precizie milimetrică mintea gloatelor, spre adevărul absolut, 
adevărul german arian. 

— Dealtfel, o labă îmi tremură şi mie, a zâmbit el întunecat. După 
logica ta, frate Marius, ar trebui să încep purificarea rasei mele cu mine 
însumi? Poate că am s-o fac! Dar nu acum, când nimeni nu are în Reich 
autoritatea pe care o am eu şi n-ar putea mobiliza total Europa în contra 
primejdiei mortale pentru civilizația omului alb, prezentată de barbaria 
bolşevică, fascinantă pentru oportuniști! 

— Eu credeam ca român... că odată cu dezrobirea Basarabiei şi 
Bucovinei, am îndepărtat definitiv de la noi orice ameninţare cu 
deznaționalizarea ireversibilă! Putem să ne odihnim la iarbă verde, să 
digerăm în tihnă la Nistru. 

— Domnule Ghizdavu, m-a mustrat el, nu te face că nu ştii, de la 
Mișu, cât de copleşitor este față de al întregii Europe arsenalul 
Cominternului, care a industrializat militarizat Rusia, cu sprijin în special 
american, plutocrația internațională exploatându-i la sânge potenţialul 
agricol, şi uman, de robi, în scopul industrializării grele, cu pivotul ei 
industria constructoare de mașini, tancuri şi tunuri azi, submarine atomice 
şi rachete intercontinentale mâine! 

E adevărat că cu am asigurat pe Antonescu, decorându-l, că noi am 
prins, concentrate pe Prut şi pe Bug, cele mai tari armate ale inamicului, 
dar asta înseamnă prea puţin față de rezervele sale, practic nelimitate. De 
aceea, ar fi o prostie să asediem acum, cu disperare, Moscova şi 
Leningradul, cum se așteaptă Stalin, Churchill şi Roosevelt. Pentru că, 
desigur, ei au mari forțe stocate de mult în spatele fortificațiilor acestor 
mari oraşe pândite şi ar putea trece la contraofensive prinzând ca într-un 
cleşte pe ai noștri. 

Prin urmare, e mai bine să-l lovim pe rus unde nu se aşteaptă, în zona 
antonesciană a marelui front româno-germano-finlandez, adică în Sudul 
tău, deposedând pe inamic de o parte considerabilă a resurselor sale de 
grâne, cartofi, cărbune, oţel şi mai ales petrol! 

— Precum vezi, Clara, nu eu am indus Conducătorului german 
această strategie sudică! Deja îi vuia de ea capul lui îngreunat și de grijile 
posibilei bătălii pe două fronturi, americanii sprijinind tot mai fățiș pe 
britanici. 

— E greu să-ți reprezinți în închipuire cum a fost. Trebuie să citeşti 
cărți. 

— Tovarăşi! Cetăţeni! Fraţi şi surori! a cuvântat Stalin pe toată 

rețeaua radio sovietică, abia la 3 iulie 1941, constrâns la a ieşi din bârlog 
în urma declanșării ofensivei române la Prut, care dovedea că acest front 
sudic nu e mort, ci prezintă un pericol de moarte pentru ideea bolşevică de 
deznaționalizare ireversibilă a popoarelor, începând cu marele popor frate 
rus şi continuând cu-al meu. 

Ostași ai armatei şi flotei noastre! 

Vouă mă adresez, prietenii mei! 

Mişelescul atac militar al Germaniei hitleriste împotriva patriei 
noastre, care a început la 22 iunie, continuă. Cu toată eroica împotrivire a 
Armatei Roşii, cu toate că cele mai bune unităţi ale aviaţiei sale sunt deja 
zdrobite şi şi-au găsit mormântul pe câmpiile de bătălie, duşmanul continuă 
să se târască înainte, aruncând pe front noi forţe! 

— După cum vezi, Clara, celălalt călău, Stalin, îşi anunţă preafericiții 
supuşi că într-adevăr sunt unele probleme în vest, dincolo mult de linia cu 
acelaşi nume Stalin, în sensul că ce s-a câştigat prin atacarea mișelească a 
Poloniei în septembrie 1939, în cârdășie cu celălalt totalitarism 
muncitoresc, ce s-a rupt prin grele jertfe de la Finlanda şi ce s-a răpit din 
Galiția mea ulterior, înghițindu-se romanticele Ţări Baltice şi Basarabia şi 
Bucovina şi sprijinindu-se apoi prosteşte ruperea de la România Regală a 
Ardealului și Balcicului, toate aceste cuceriri ale imperialismului celor mai 
reacționare vârfuri cominterniste, sunt în primejdie şi, groaznică chestie, 
sunt amenințate în consecinţă şi averile activiștilor şi cekiștilor, cu toate că 
cele mai bune divizii şi escadre ale Comisarului Poporului german pentru 
Cotropire cică ar fi deja zdrobite! E absurd, adică... dialectic. 

Dar Stalin, Clara, spune deja mai mult decât atât! 

El tace asupra intrării în Războiul Sfânt a românilor şi a 
finlandezilor, care luptau pentru a reface integritatea țărilor lor, sfârtecate 
de imperialismul sovietic la 1940, şi pentru a evita bolșevizarea și 
deznaționalizarea ireversibilă, ce urmau firesc acelor agresiuni științific 
marxist proiectate, menite şi a testa capacitatea anglo-americanilor de a se 
opune unei Axe Roma-Berlin-Moscova-Tokyo. 

M-am temut de această omisiune. 

Calculul autorilor cuvântării citite bând apă de Nalcik la Moscova 
era simplu: încă proaspete fiind în creierii gloatei europene înroşirea 
țărmurilor baltice nu şi pontice în 1940, a aminti că luptă şi românii și 
finlandezii, ar fi însemnat a recunoaşte, în încleştarea dintre Hitler și Stalin, 
firescul conflict dintre orice bandiți, pe pradă, ca într-o mahala anglo- 
americană de oraş fotocinegenic! 

Și am constatat că această ignorare a eroicei contribuţii româno- 
finlandeze la Cruciada Antibolşevică a fost adoptată cu sârg de presa şi de 
propaganda aliată, nu numai pentru toată perioada războiului, ci pentru 
veşnicie, deoarece numai demonizând la extrem nazismul şi criticând doar 
cu floricele genocidul marxist, se poate proteja sufletul fraged şi fragil al 

noilor generaţii de șocul că Occidentul a învins imperialismul german, dar 
el a pierdut războiul cu Totalitarismul, abandonând juma' din Europa 
Bolșecaustului, nimicirea a zeci de milioane de vieți nefiind, dincolo de 
ipocrizii, mare tragedie, căci s-a compensat totul în Galiţia mea balto- 
pontică prin explozia demografică și prin diferite specii de deportări. Nu, 
nu trăim decât tragedia individuală. Din exterior, nu poate exista, în 
evocarea genocidelor, decât demagogie, ele nu trebuia să se întâmple! 

— Dacă nu s-a făcut totul pentru a-l preveni, după săvârşirea unui 
genocid orice pedeapsă e ca o frecție la un picior de lemn! 

— Uneori îţi dă prin gând, privind turiştii ăştia veseli, că nu există 
prea multe lacrimi de calitate nici la Auschwitz, nici la Katyn! Simpla 
investiție împotriva Uitării este insuficientă! După zeci de ani... E nevoie 
de lecturi solide, grele. 

— "Toate acestea ar fi trebuit să fie evitate, Clara! Acum nu se mai 
poate face nimic. Şi degeaba eu, ca artist, „îmi asum“ păcatul omului ce la 
Ravensbriick a legat picioarele unei deținute ce trebuia să nască sau ale 
securistului care a decis, la cererea vecinelor feseniste, spânzurarea 
Murocikăi mele la Harkov. 

Important e şocul că acest spaţiu de până-n ruşi a fost scos din Istorie 
pe mai bine de cincizeci de ani, poate pentru un secol, până se şterg toate 
sechelele. Şi ce înseamnă aceasta? Nu mare lucru altul decât că Marea 
Recuperare, visată de prizonierul lancu Noveanu pentru români, NU SE 
VA MAI FACE! Nu se va mai înfăptui ea pentru toți galițienii, inclusiv 
cehii, ungurii, evreii și polonezii! Timpul sorocul americanizării ne-a 
surprins ca pe nişte prunci în fașă. 

Consecința fiind următoarea: grecii, italienii, spaniolii, francezii, 
olandezii, austriecii, evreii, germanii şi englezii, da, pot deveni liniștiți 
americani europeni, pentru că au vociferat în secolele trecute. Au terminat 
discursul! 

Noi galițienii trebuia să vorbim în acest secol XX. 

Și un altul mai departe nu prea mai există! 

Tragedia fund una a speciei înseşi în emisfera nordică: precum există 
o americanizare de la un țărm estic atlantic la altul vestic, pacific, aşa 
trebuia să avem şi o Europă cultă, muzeu lângă muzeu, de la Lisabona la 
Vladivostok! 

N-a fost să fie! 

Faptul că în 1939 toamna, la sfâşierea ţării prietenilor noştri 
polonezi, Occidentul a declarat război doar Germaniei, nu şi partenerei ei 
de Axă, lacoma Uniune Sovietică, îl plătim astăzi, Clara, ca specie Homo 
sapiens!... 

Precum România Constituţiei de la 20 Mai 1990 este fondată prin 
descălecatul dr. Petrică Groza, de pe genunchiul faraonului de drept 
Viîșinski, aşa și civilizația planetară a începutului de nou mileniu este 

gravată cu acul pe superficialitatea unei pelicule hollywoodiene. Ea nu 
cuprinde enorma experiență europeană, — antică, renascentistă şi 
luminătoare, lucrurile se petrec ca și cum istoria mondială ar fi început când 
aveam eu doar treisprezece anişori şi se lansase în S.U.A. cuplul cu 
temperamentul binar, unul gras, întreprinzător şi sadic, altul pipernicit, lent 
în reacţii ca un neam pe cale de dispariție, şi masochist, mă gândesc la Stan 
şi Bran, la universalitatea lor comparabilă cu a marilor învăţători ai 
omenirii, ca lisus, Buddha și Muhammad, pe această planetă care uluiește 
extraterestrul printr-o enormă contradicție între stocurile de spiritualitate 
din biblioteci şi consumul burtos incult al populaţiei, de prin 1925 încoace, 
cum am mai spus, bazat doar pe nişte pelicule la propriu superficiale, tot 
mai subțiri... 

— Nici nu putea |. V. Stalin să bea, la antinevralgic, apă de 
Mahacikala tămăduitoare, observă farmacista Eliza Alexandrescu, în 3 
iulie 1941 la radio şi, în acelaşi timp, el să recunoască faţă de opinia publică 
mondială că U. R. $. S. a găsit ce merita, galițienii tăi balto-pontici, Marius, 
plus cecenii, reuşind să convingă pe Hi că misia lui providențială e să-i 
elibereze... Numai obținând de la anglo-americani acceptul că acest 
coridor, ocupat în 1939-1940, este locuit de popoare neglijabile, de rasă 
obsolescentă, a căror bolşevizare e meritată şi chiar de dorit, spre satisfacția 
iubitorilor de pace, numai aşa, odată trecut acest prag psihologic al 
josniciei, s-a putut ajunge la a admite că şi popoarele slave sau de origine 
asiatică din Est pot fi belite similar, în aceleaşi scopuri „nobile“... 

— Greşeșşti! lătră nu fără un dram de gelozie Despina, deşi Marius 
umplea vârtos roaba la Canal, cu o lopată tăioasă model Inima lui Stalin. 
Tocmai acest genial Pact Ribbentrop-Molotov a întârziat mersul 
Wehrmachtului spre Moscova şi Leningrad, îngăduind ca muncitorii şi 
țăranii să-și mobilizeze şi ei armata lor, pentru a da o ripostă hotărâtă la 
atacul mişelesc al bandiţilor de imperialişti... 

— Se poate pune întrebarea: cum s-a putut întâmpla că guvernul 
sovietic a consimţit să încheie un pact de neagresiune cu astfel de oameni 
perfizi şi cu astfel de monștri ca Hitler şi Ribbentrop? preveni Stalin 
întrebarea ce se ghicea pe buzele roşite de rujul Isadorei ale lui Andrei 
Hurmuzacov, când a văzut proiectul statuii lui Soljeniţin, într-adevăr, 
imposibilă-n Occidentul obez, perfect remediu românesc la desfigurarea 
Capitalei prin Casa Scânteii, chiar pe soclul lui Lenin de aşezat, numai să 
crape acest disident incomod, nevăzut în zece ani de telecablu decât o 
singură dată, pe Arte TV, şi atunci numai cuvântând ceva neincisiv despre 
acceptabilul Cehov, cel cu Doamna și cățelul tebecist tratat de nişte 
oengeuri. 

— N-a greșit oare guvernul sovietic în acest caz? 

— Desigur că nu! 

— Pactul de neagresiune este un pact de pace între două state. 

— Tocmai un astfel de pact ne-a propus Germania în anul 1939! 

— Putea oare guvernul sovietic să refuze o astfel de propunere? 

— Eu cred că niciun stat iubitor de pace nu poate refuza a încheia un 
acord de pace, cu o putere vecină, chiar dacă în fruntea acestei puteri se 
află astfel de monştri şi canibali ca Hitler și Ribbentrop. Şi aceasta, desigur, 
cu o condiție indispensabilă: ca acordul de pace să nu atingă nici direct, 
nici indirect integritatea teritorială, independenţa și onoarea statului 
iubitor de pace. 

— După cum se ştie, pactul de neagresiune dintre Germania şi 
Uniunea Sovietică este tocmai un astfel de pact!!! 

— Ce am câştigat noi încheind pactul de neagresiune cu Germania? 

— Noi am asigurat ţării noastre pacea timp de un an şi jumătate și 
posibilitatea de pregătire a forțelor noastre pentru a opune rezistenţă 
Germaniei fasciste, în cazul că, în ciuda pactului, ea s-ar încumeta să atace 
țara noastră. Aceasta este, hotărât, un câștig pentru noi şi o pierdere pentru 
Germania fascistă. 

— Ce a câștigat şi ce a pierdut Germania fascistă, sfâşiind în mod 
mişelesc pactul și săvârşind agresiunea împotriva Uniunii Sovietice? 

— Ea a obţinut pe un termen scurt, o oarecare situaţie avantajoasă 
pentru trupele sale, dar din punct de vedere politic, ea a pierdut, deoarece 
s-a demascat în fața lumii întregi ca fiind un agresor sângeros! 

— Asta nu înţeleg eu, Marius! Şi dacă eu nu prididesc a penetra la 
luminiţa de la capătul hățişurilor, cred că şi muncitorii şi ţăranii întâmpină 
mari dificultăți, deşi inamicul nu-i atât de puternic cum îl înfăţişează 
intelectualii speriați, ironizaţi de Stalin, împotriva cărora organele de 
specialitate trebuie să ia o atitudine necruțătoare, reeducativă prin lagăr, 
deoarece dracul nu-i atât de negru cum îl zugrăvesc unii! 

— Pictorul sergent cu termen redus, însărcinat a-l zugrăvi pe Hitler, a 
fost mitraliat, atunci la Berdicev, de un partizan ieşit dintr-o căpiță, iar eu 
nu am făcut, Clara, decât să continui, într-o manieră foarte colorată, opera 
altuia, nefiind motive să schimb paleta, doar subiectul l-am alterat, alegând 
un Hitler mult mai tânăr, parriotul din primul război, să zicem, care a 
îndurat, nu ca Churchill, Stalin sau Roosevelt, mizeria aia porcească a 
tranşeelor, ba i-au luat și vederea, în urma unui atac cu gaze, chestie ce nu 
se uită mai ales când eşti, chiar nerecunoscut de academicieni, sau măcar 
te visezi artist plastic și arhitect. 

— ŞI creştin milos din fire, cu bunic preot, cu soţie bigotă, Eliza, 
mezzosoprană în cor la sfânta biserică Domnița Bălașa... 

— Totdeauna în istorie, îţi apare ca înfățişându-se a fi fiind cu totul şi 
cu totul inexplicabil, cum se ajunge să consimţi a întreţine, în carpenul sur, 
relaţii cu niște monştri şi canibali ca Hitler și Ribbentrop, mai ales că la 6 
august 1941, așa cum observă Stalin, Germania se demascase că voia 
puterea, Puterea mondială! 

— Vina rămâne însă vină şi trebuie să stea acolo-şa la dosar, până 
când toată planeta nu va vorbi decât o singură limbă, aceea a progresului şi 
civilizațiunii optimiste, constructive, pe bază de lecturi obligatorii și de 
planificarea muncii. 

— Acest Marius, interveni cu oarecare scârbă proletcultistă Laura 
Lecca, la 6 august una mie nouă sute pa' ze' ş' unu, era informat de către 
numitul Liviu Lecca, soțul meu, asupra unor omucideri de zeci sau sute de 
mii, cifre greu de verificat atunci, poate şi acum, numere de origine pur 
germană, relativ bolnave însă, suficient de handicapate încât Al Treilea 
Reich, prin medicii săi imposibili, să nu le aprobe eliberarea unui certificat 
de apt pentru căsătorie, scopul fiind asigurarea eugenică a unei 
descendenţe impecabile pentru poporul german... 

— Cu alte cuvinte, surâse expresionist Oberkiinstlerfiirstul Otto 
Runge, Fiihrerul ar fi fost astfel... ultimul geniu german, căci avându-se-n 
vedere legătura romantică dintre geniu şi nebunie, un HOlderlin nu s-ar mai 
fi putut naşte, nici măcar un Nietzsche, nici Beethoven ca surd... Nici Bach 
şi Hăndel, ca unii cărora zeul le-a luat vederea, cum şi privighetorii 
păsărarul, să creadă că bezna e veşnică în acest Univers împuțit de 
politicieni corupți și inculți, nişte nesimțiţi! 

— Asta i-am obiectat şi eu! dădu din umeri fără niciun pic de zâmbet, 
ba chiar preocupat profund, Marius. O stârpitură ca Goebbels n-ar trebui să 
facă, dom'le, atâţia copii! Și nici cârnatul de Robert Ley s-o aibă pereche 
tocmai pe blonda Inga cu pălăria aia roz, un corp de vis, izvod pentru noii 
sculptori clasici! 

— Goebbels să ştii tu că este un nazist perfect, a mârâit Hitler. El este 
conştient că n-ar fi trebuit să se nască și că n-ar fi trebuit să lase urmași. De 
aceea, într-un moment prielnic, dar numai după ce va termina tot ce-o avea 
de spus germanilor şi omenirii albe, el va rezolva această contradicție, în 
modul cel mai radical cu putință, pur şi simplu autolichidându-se cu 
nevasta şi cu toți cei cinci, şase, şapte sau câţi plozi va avea până atunci, 
mai mult fetiţe! 

— Totalitarismul, deveni abstractă Isadora deşi Sergiu Enache se uita 
la ea cu jind imediat acum pe loc, stradal, este acea rânduială care din punct 
de vedere ca sex permite ca estropiaţi precum Goebbels ăsta, acest Ley sau 
acel Beria să dispună de femele de o aşa calitate sau cantitate, cât nici n-ar 
fi cutezat a visa în condiţii naturale de liberă concurență, ca în junglă, între 
masculi! 

— La care aş adăuga, privi insistent nonagenarul Marius spre 
Dorothea Schlauberger d'Esgrignon, întrebându-se cum dracu s-a putut 
împreuna cu ea antebelic, aş chiar insista să se adauge că şi simpla agitație 
pentru totalitarism, fie el aplicat nu parizienilor, ci unor popoare de rasă 
neculturală, est-europeană până-n Cambodgia, este de natură a-ţi aduce mai 
multă clientelă sexy decât ai merita... Şi mă refer explicit, Despino tată, la 

idolul tău Sartre, care i-a-nvăţat, pe vecie, pe muncitori că un anticomunist 
este un câine. Un câine, fă, o sabakă! 

— Dacă e să mă iau după corespondenţa sa cu acea academiciană cu 
turban de renume mondial chimic, acest chior nu fizic, ci ideologic, 
contemporan cu Şalamov şi totuşi maoist târziu, ah! cât l-aş iubi şi 
giugiuli... 

— Păi dar! l-am spus-o Fiihrerului, pe şleaul dintre şcoala din 
Berdicev şi carpenul sur din câmp: domnule Hitler, apreciez curajul 
Germaniei de a lovi prima în colosul sovietic. Pentru că dac-ar fi să suporte 
ea pe neaşteptate agresiunea Kremlinului, nu s-ar mai opri tancurile 
sovietice, întâiul chiar pe un soclu veşnic sovietic, la Berlin la blocul Stasi, 
ci tocmai la Le Havre în Golful Senei din La Manche, deci la Atlantic, 
necaz de care m-ar durea exact în vârful electrizabil al penelului dacă nu 
m-aş însă gândi la consecințe ARLUS, între care şi obligarea profilor de 
liceu ca Sartre, germanofoni, de a duce o politică rusofonă. Partea sinistră 
va fi, iar noi doi suntem pictori şi arhitecți, demolarea unor târguri ştiute 
drept colonii de artiști, de vrăjitori ai pânzei şi hârtiei pentru acuarelă. Cu 
certitudine, pitorești ținte de vilegiatură, precum Honfleur și Deauville, vor 
fi rase de pe fața pământului occidental, înălțându-se-n loc o arhitectură de 
bloace cu aspect de zarcă, precum la Danzig, la Kânigsberg, la 
Kommunalka, la Viena sau la Tiraspol. lar în sens invers istoric și 
geografic, dacă, Reichul, prin aşa-numitul Program Euthanasic a lichidat 
deja, sau va lichida, un mare număr de germani imperfecți, rebutați, s-ar 
putea, oare, ca mâine nişte distrugători de cultură ca iudeobolşevicii ăştia 
sau uneltele lor, slavii, să aibă o soartă similară? Ce e mai rău pe lume? 
Asta ne întreabă chiar Istoria postmodernă in statu nascendi. 

— E complicat! a mormăit el evident nemulțumit că într-o banală, 
deci liniştitoare natură de vară, puneam pe tapet, probleme insolvabile. În 
chestiunea Eutanasiei, este trist că deja au transpirat unele dedesubturi, dar 
să vedem cum se va descurca omenirea mileniului de mâine, când puterile 
cu cercetare genetică avansată nu vor rezista tentației de a produce un 
worker calculat superior, la toți indicatorii, celor creați prin bâjbâiala 
selecției naturale! Am dat ordin mediciniştilor noştri să se cerceteze această 
inițiativă, despre care s-ar părea că doctorul Lecca a aflat înaintea mea, 
lucru nepermis, şi eu însumi aş fi păţit ruşinea, domnule Ghizdavu, de a 
auzi de acest dosar abia acum, din guriţa ta, dacă n-aş fi fost acostat la o 
vizită de lucru de o doamnă cu pălăriuţă de doliu, care mi-a înmânat o 
scrisorică din care ar rezulta, lucru inimaginabil, că din exces de zel, ar fi 
fost lchidaţi, ca guri de prisos în comunitatea poporului, nişte mutilați din 
Marele Război, cum aș fi putut ajunge şi eu din cauza mâinii paradite! Dar 
de exterminări în massă, eu n-am auzit, asta e propagandă BBC, fake news! 

— Eu sunt artist, domnule Hitler, și nu mă interesează ce face cu 
oamenii ei Germania, și nu m-ar interesa nici Rusia, decât în măsura în care 

din excese naşte SUBIECTUL, motivul, pe care să-mi exersez 
disponibilitățile mele de improvizator. Problema este următoarea: datorită 
misiunii sale de Santinelă a Apusului la Răsărit, neamul meu cel românesc, 
de fapt romanesc, de viţă romană, latină, imperialistă, de-a lungul unei 
zbuciumate istorii, o! ah! el nu a reuşit decât să deie o vagă idee de probe 
de genialitate, că nu-i mai prejos de greci, italieni, spanioli, francezi, evrei, 
turci, germani, englezi, marocani şi chiar de frații noștri ruşi, dar oricât de 
ai dracu am fi, noi românii, cum zice lancu Noveanu în megacartea lui 
Marea Recuperare, nu putem să ne dăm mari în sensul că am fi avut o 
contribuţie susă la istoria spiritului, la fabricarea Gaistului, cum insistă 
legumicultorul Otomega, acum inginer de sovhoz în deja Transnistria, 
adică dacă am dat pe un Brâncuşi nu înseamnă că avem şi o sculptură, 
când, cum observa cu o satanică bucurie Sergiu Enache, de umblă după 
Isadora mea neștiind că e cuplată cu bucovineanul Hurmuzacov, el însuşi 
sculptor, în tot Bucureștiul nu avem mai multe statui ca câte-o avea 
catedrala din satul unui Andrea Bocelli! 

— Lasă fumurile lui nenea Noveanu, roşi ruşinată complet nepoata de 
la Basel, că dacă ar avea, ar da el personal una sută mie de dolari acelui 
compozitor român de până-n 22 de anişori, care să producă un Preludiu şi 
o Fugă în RE minor compatibile cu BWV 565 sau chiar... mai superioare! 
Ce te întreabă toată lumuliţa asta, strânsă-n scuar ca la iarmarocul din 
Sorocinţi, iaşte că cum a fost, dom'le, cu putință să vorbeşti discuţii cu niște 
monștri şi canibali ca Hitler şi Ribbentrop, mai ales că dacă ne 
îmbrobodiseră invadând Polonia, amărâta Franţă şi alte ţărişoare, ei se 
demascaseră complet invadând banditeşte paşnica Uniune Sovietică, exact 
tocmai când, cum plânge şi acum Despina Hebuterne, comuniștii băgaseră 
Romeo și Julieta la kinoteatre, vizând creşterea capacității muncitorilor şi 
colhoznicelor de a înţelege şi aplauda, la şedinţele de învățământ politic cu 
întrerupere a lucrului pentru a citi din Pravda, tot ce zice Stalin despre 
lubov. 

— Adevărul este, mărturisi Marius Ghizdavu acestei nepoate cu ochi 
verde-ruginii ca ai Elizei Alexandrescu, că eu nu am reuşit până la urmă, 
dată fiind logoreea partenerului german, să-mi exprim cu adevărat, printre 
tiradele acestuia, adevăratele mele obsesii și nedumeriri... De fapt, mai 
nimica. A vorbit doar el. 

Ştiam de la analistul Horea Bratu că deşi Reichul va zdrobi Soiuzul, 
noua administraţie nazistă nu va apuca totuşi să se extindă dincolo de Ural, 
deoarece anglo-americanii vor fi constrânşi să intervină cu adevăratele lor 
forțe, copleşitoare, şi mă iluzionam că vor lupta fără obişnuita economie 
de resurse umane, a căror protecție e cea mai bună momeală electorală în 
democraţiile lor. 

Mai aveam cunoștință din cât front făcusem, că nerespectarea de 
către U. R. S. S. a convențiilor că civilii îşi văd de treabă odată părăsiți de 

armata lui Stalin, atrăgea din partea cuceritorului german represalii asupra 
unor cetățeni ale căror legături cu partizanii erau destul de vag întemeiate 
după standardele justiţiei europene. 


Am protestat la astfel de derapaje în anii patruzeci, o fac şi acum. 

Este o invenție a marilor profitori de filme de acțiune şi a 
propagandiştilor mediocri că ar fi mare brânză a purta în spatele frontului 
un război de partizani. Dacă anglo-americanii ar fi avut proporţional 
pierderile iugoslavilor sau ruşilor, ar lăsa-o mai moale cu exaltarea. 
Dealtfel, nici nu s-ar fi angajat într-o asemenea rezistenţă păgubitoare sub 
toate aspectele. Au găsit bolşevici tipici, ca Stalin şi Tito, capabili să-și 
sacrifice peste orice limite supușii, măgulindu-i să se angajeze în aceste 
forme de genocid. Culmea fiind că pierderile de vieţi veneau nu numai din 
masacrarea ostaticilor ca represalii SS, ci și din faptul că temerarului 
bărbos din hăţişuri îi era mai uşor să lichideze un localnic, pe motiv că se 
bănuiește c-ar fi colaboraționist, raportând c-a executat el ceva din 
misiunea încredințată de partid, decât să se apropie cu adevărat de un bine 
păzit Stăpân german sau român. Mai degrabă profita de vreo biată slujnică, 
ale cărei rude agonizau prin lagăre dincolo de linia frontului, şantajând-o 
să strecoare otravă în mâncarea ocupantului sau să-i parcheze o maşină 
infernală sub pat. 

Crima supremă, asimilabilă genocidului, fiind următoarea, tipică 
stalinismului şi învățată de toți care l-au îmbrățișat cu dragoste de iubire în 
tinerețile lor moscovite: să ştii tu bine că în orașul cucerit în luptă dreaptă, 
armată contra armată, ocupantul a lipit pe ziduri Avertismentul că, de 
fiecare soldat de-al lui asasinat, va executa câte două sute de 
„ludeobolşevici“, iar pentru fiecare ofițer lichidat, câte două mii. De 
asemenea, să nu-ţi faci vreo iluzie că nu se va ţine SS-ul de aşa promisiune 
şi să nu te miri că, în lipsă de adevărații comunişti, demult fugiți cu 
bunurile de preţ dincolo de Volga, sau rămaşi cu misiune de băgători de 
seamă, foarte bine ascunşi, detașamentele Cap de Mort vor completa cifrele 
cu populație reținută la întâmplare! Să ai deci foarte clare toate aceste 
consecințe, şi totuşi să decizi, ca o bestie, a provoca declanșarea 
Mecanismului Represiunii doar din calculul că toţi aceşti morți se vor trece 
în contul Eroilor salvării Nomenclaturii și Stalinismului! E o ticăloşie, zău, 
de ţi se face greață, dar nu o vei vedea pe tele-canalele semi-învingătorilor, 
a căror propagandă va rămâne pe vecie aliniată celei sovietice, deși 
consecința, fetiţele mele, e că, uite, UE nu se-ntinde tot aşa năvalnic ca 
SUA, de la Atlantic tot până la Pacific, dar invers, spre Kamceatka noastră. 

Ca să nu mai adaug jalea că recuperarea Alaskăi, de către Uniunea 
Europeană Lărgită, rămâne un vis îndepărtat, a cărui înfăptuire, nişte 
pișcotari mai în vârstă, cum suntem noi trei, adică eu, Damian şi Noveanu, 
nu mai apucăm s-o celebrăm cu șampania din viile poeților, liberalilor şi 
bancherilor curgând în valurile Dunării! 

Deci i-am zis-o răspicat lui Hi: mă băiete, fii atent la chestia asta cu 
partizanii, că e plină de capcane! Se uita bivol buimac la mine, nu realiza 
neam! Parcă aștepta să-i confirm eu că Stalin e evreu, nu gruzin, sau dracu 
ştie ce mit. 

Şi era să cad din carpen, darling, peste secara nesecerată Șişkin şi 
parțial în scuturare, constatând că el n-avea intelligence măcar despre ideile 
principale din cuvântarea impusă lui Stalin de transformarea în front activ, 
la 2 iulie 1941, a zonei principale de operaţii sudice, comandată de 
generalul Antonescu şi care treptat va deveni atât de periculoasă pentru 
CCCP încât va monopoliza mai toate evenimentele de mare 
spectaculozitate ale Marii Conflagraţii, cel puţin de la Chişinău până la 
Stalingrad, Crimeia, Mahacikala noastră şi retur! 

— Ce se cere pentru a lichida pericolul care ameninţă Patria noastră? 
întrebau muncitorii. Vom putea noi salva averile nomenclaturii? aveau 
insomnii colhoznicii. Ce măsuri trebuie luate pentru a zdrobi pe duşman? 
aşteptau cu caietele deschise şi creionul chimic ascuțit după ureche mai toţi 
intelectualii. 

— Înainte de toate, am răspuns eu tovarăşului propagandist, la 
învăţământul politic din 1951, încă mai ştiind ce conspectasem cu zece ani 
în urmă din sinteza spionului Mișu, e necesar ca oamenii noștri, oamenii 
sovietici (hopa! o nouă specie!!!), să înțeleagă toți cât de bolşoi e pericolul, 
cât izba... 

— Dușmanul, precizase Stalin bazându-se numai şi numai pe ceea ce 
antițarist se injectase în creierii gloatei, este crunt şi neînduplecat. El îşi 
pune drept scop cotropirea pământului nostru, udat de sudoarea noastră, 
acapararea grânelor noastre şi a petrolului nostru, obţinute din munca 
noastră, prin munca noastră... 

— EI, el, el îşi pune ca scop, tovarăşi muncitori, tovarăşe colhoznice, 
tovarăşi oameni de ştiinţă şi cultură progresişti, nici mai mult nici mai puțin 
decât... „restabilirea puterii moşierilor“, cum se va încerca și în România 
sfârşitului de veac Stalin, în Republica Răsprofilor de după 1989! 

EI îşi pune drept scop „restabilirea Țarismului“, cum şi canaliile 
monarhiste, ca anticarul Iancu Noveanu și răspopa Tăsică Damian şi alții 
mai tineri, subvenționați de frații Ghizdavu, sub lozinca aberantă că o 
constituţie generatoare de președinți mult mai săraci decât analiştii sau 
stăpânii acestora, e generatoare de vulgaritate şi Neamul Românesc, chiar 
ajutat de minoritari, atunci nu mai poate îndeplini ca în epoca Reginei 
Maria misiunea sacră a Marii Recuperări, a unei producții record de 

spiritualitate, de Gaist, compatibilă cu ce-au dat alte popoare, a căror 
dispariție prin diluare în Epoca Wash nu mai e nicio tragedie, fiindcă ele s- 
au exprimat deja, unele chiar agasant de asurzitor... 

— Da, tovarăşi, el îşi pune ca scop restabilirea puterii moşierilor, 
restabilirea ţarismului, nimicirea culturii naționale şi a ființei de stat 
naționale a ruşilor, a ucrainenilor, a belorușilor, a lituanienilor, a letonilor, 
a estonilor, a uzbecilor, a tătarilor, a moldovenilor, a cecenilor şi 
ceceniţelor, a gruzinilor, a armenilor, a azerbaidjenilor şi a altor popoare 
bere ale Uniunii Sovietice, germanizarea lor, transformarea lor în robi ai 
prinților şi baronilor germani! 

— He-he! tuși Hitler şi mă privi întrebător dacă rezum serios. O 
asemenea lozincăraie e de efect nul, pentru că omul sovietic nu are de ce 
să se teamă, doar că ar schimba rusificarea pe o germanizare, iar dacă îşi 
mai aminteşte din bătrâni, că doar n-au fost masacrați chiar toți foştii, 
Tarismul, hm, asta ar însemna că ni se face nouă, fasciştilor, o imagine de 
Eliberatori ai popoarelor estice de sub jugul cominternist, da, al 
Cominternului despre crimele căruia, după ce vei defecta în Occident, n-ai 
să vezi tu o singură emisiune, de popularizare, de-a marilor producători de 
programe didactice! Cată mai bine în cotloanele textului, că ce mi-ai scos 
până acuma ori e o şopârlă strecurată de scriitorii Cuvântării, ori e o simplă 
adormire a vigilenţei subiectului pasiv al operaţiei de manipulare, în 
perspectiva împlântării în creieraşii lui a mesajului real, care pms o fi ăla! 

În acea însorită după-amiază de august, vânt nu prea era deloc. O 
adiere vagă legăna abia perceptibil lăstunii şi crengile bătrânului carpen, 
dar eu simţeam că ameţesc, pentru că între mine şi celălalt Artist se crease 
poate chiar din acel senin o uriașă spărtură, o breșă prin care ne putea 
inunda orice calamitate, depărtându-mă pe mine de Ideal, de Operă, de 
visele şi proiectele mele de creaţie! 

Totdeauna m-a frapat la conducătorii de vârf totalitar, naziști, 
sovietici sau chiar dejist-ceauşiști, mentalitatea asta de pocherişti sau de 
sordid-şepticiști, că tata capre n-a avut, ce-am avut şi ce plm am pierdut! 

Într-adevăr, niciunul din aceşti mari distrugători de mari oameni şi, 
deci, de mari ocazii de creație pe planeta homosapienşilor, nu trebuia, într- 
o ierarhie firească a valorilor, cum asigură doar monarhiile, să se afle în 
camerele de comandă unde s-au aflat. Şi uluiţi, orbiţi, cu mințile rătăcite de 
nemurirea aruncată de inconştiența Sorții asupra puţinelor lor minţi, toți 
aceşti pigmei, inculți şi cu minte insuficientă aventurării într-o reflexie 
sinceră, cu accent pe fobia de abisuri, înainte de a extermina pe alții, cu 
milioanele, îşi disprețuiau mai abitir propria lor viaţă, pe a tovarăşei de 
pat, precum şi pe-a plozilor lor, ca pe ceva neesenţial, câştigat la arşice, la 
păcănele sau la teleloterii! 

Nu aveam nicio îndoială că Hitler, ca şi Stalin, ca şi Cea, ca şi Mao, 
ca şi Kim, ca şi Ho Și Min, ca şi Che sau Pol Pot, ar fi mers fără ezitare la 

zid pentru micro-ideile sale, tocmai de aceea fiind ele atât de puţin flexibile. 

— Problema pe care mi-o puneam, dulce Clara, era simplă și 
năucitoare: cum să facem, noi galițienii dacă alţii nu s-au gândit, ca să ferim 
de maculare şi nimicire, parte de aliații democrato-bolşevici, parte de 
nazişti, parte de germanii înșiși, în marasmul culinar, demagog și sexual al 
calității vieţii de după dezastru, ce? Patrimoniul spiritual întrupat de Marea 
Bibliotecă, Discotecă şi Pinacotecă nordică, cunoscută mie, născut la 
Lemberg, și familiei mele, îndeosebi de la străbunicul Iordache Ghizdavu 
(1781-1867), mare logofăt al dreptății Țării Românești, călător, tălmaci, 
cărturar şi sol la Tilsit, Petersburg, Kânigsberg, Danzig, Weimar, Breslau, 
Dorpat, Cracovia... Poate sunt absurd şi dur, dar... 

— Vrea să zică, îl ghici teologul Atanasie Damian, care curăța în acid 
niște linguriţe, că o Cruce, să zicem, una din aur masiv, de vreo cinci-şase, 
hai şapte chile, cu nestemate, dacă s-a pişat vreun ateu de-al lui Troțki, 
Kaganovici sau Eisenstein pe ea, sau dac-a folosit-o vreun torționar de-al 
lui Ejov să spargă capete de artist, în acest caz, după opinia mea, oricâtă 
sfeştanie de resfinţire i-ai trage, ea tot rămâne în semnificația materială de 
lucru terestru, contondent, demonic şi abject. Nu mai poate fi curățată decât 
prin foc: retopită şi relucrată, în re minor! 

— Milogeala mea la Berdicev către confratele Hitler, ca între creatori 
maturi, el al destinului german, eu al celui galițian şi implicit românesc, era 
totuşi deosebit de realistă, sinceră şi pură, părinte!... Cel puţin așa cred eu. 

Eu i-am cerut doar atât: ca excesele la care se va deda Supraomul 
German în teritoriile oricum barbare din Răsărit, transfigurate sau 
repovestite, să nu cadă uşurel ca cenuşa crematoriilor purtată de vânt, peste 
partiturile pigulite până la orbire operabilă de Bach sau în, neştiutoarele de 
bestialitatea homosapului, pagini goetheene italiene clasice, cu amfore şi 
cânele roman sau din Pompei cu tot. 

— Mult stimate şi iubite, faraonule Hitler, vreau să-mi exprim cu 
acest prilej recunoştinţa poporului meu că exişti, mândria mea de scriitor 
unional de a-ţi fi contemporan, precum şi să-ţi aduc sus în carpen prinosul 
de recunoștință că ai întrerupt, fie și vremelnic, bolșevizarea și 
deznaționalizarea, altminteri ireversibile, pe acest blagoslovit meleag 
carpato-balto-pontic, al meu! 

Având în vedere faptele deja evidente că, la nerespectarea Dreptului 
Cuceritorului de a se bucura într-o linişte ca aia fesenistă de bunurile 
privatizate şi adăugate la destulul ce dealtfel acumulase nomenclaturist şi 
interlop înainte de 1989, am constatat ca doctor în drept şi sorbonard, că 
forțele noastre de ocupație reacționează disproporționat la atentate şi 
încearcă a-l şantaja pe Stalin, considerându-l evreu, cu execuţii în masă de 
aşa-zişi „ludeobolşevici“, ceea ce de fapt convinge din ce în ce mai mult 
noroadele că totalitarismul brun e unul roșu, nici vorbă de sosirea Libertăţii 
odată cu eseșii, încât eu consider de a mea datorie de artist, deci bun 


634 


cunoscător al sufletului omenesc, al Cruzimii de o simplicitate animalică 
pe care e sădit sentimentul dreptului la trăiri paradisiace, să... 

— Adică vreau să zic, boul... Boul de Goering, artistic zis, cum a 
pierdut ieri aviația deasupra Angliei, ia vezi c-o s-o piarză mâine și 
deasupra Germaniei! 

— Este lucrul de care mă tem cel mai mult! mărturisi el, înțelegând 
că dacă românul riscă să-i insulte țărănește colaboratorii, e sincer. În 
definitiv, eu am pornit războiul la Răsărit tocmai pentru a grăbi pacea, 
adică un pact Ribbentrop-Churchill, de recunoaștere a Reichului de azi, 
într-un protocol adițional Coroana Britanică urmând a se alege cu unele 
poziții franceze din nordul Africii și din nordul Ierusalimului, de multă 
vreme râvnite... Nu văz de ce un asemenea Pact de Neagresiune ar fi 
irealizabil între două mari naţiuni curat europene şi vecine, deplin 
exprimate în universal, și care trebuie să-şi asume răspunderile umaniste 
ce le incumbă din calitatea lor de puteri nordice culte şi înțelepte, ajunse la 
deplina lor maturitate morfofiziologică, adultă, civică şi intelectuală. 

— Boul de Goering, am revenit eu apăsând mai tare pe insultă, ar 
putea lăsa orașele germane în aer, fără apărare, şi cred că, astfel, Spatele 
frontului Cruciadei Antibolşevice s-ar extinde atunci de la Cotul Donului, 
pe la Calafat şi Ulm, până la Cataractele Rinului, ceea ce, pe cale de 
consecință, ar putea atrage o regretabilă generalizare a practicii actuale a 
şantajului cu masacrarea ostaticilor, provocată prin partizanii inconştienți 
şi nemiloși, uşor de recrutat peste tot în Europa... 

— O acțiune total ineficientă, tinere răcan fricos! Pentru că, precum 
Stalin astăzi, aşa şi Churchill cu Roosevelt mâine, vor avea nevoie electoral 
ca Statistica Eroilor să fie cât mai impresionantă, doar cu câtu-i mai adâncă 
Groapa Comună putându-se pune temelia unui obelisc furat mai 
monumental ca înălțime! 

— Numai că nu vor fi milioane de... anglo-americani, evocaţi la 1946, 
ci de evrei, în clasica propagandă de şoc al dezvăluirilor Păcii Sovietice! Şi 
brusc, am constatat, preabună Clara, că aliatul meu şi al lui Antonescu în 
lupta ce duceam în contra bolşevizării ireversibile a Neamului, se uita acum 
la mine pofticios, când cu un ochi, când cu celălalt, ca un hoitar mirat de 
prezenţa Raţiei pe înălțimi, adusă chiar la el în cuibuşor. Am avut un fel de 
amețeală, apoi m-am enervat, am temperament de cal de curse. l-am zis și 
alte adevăruri de la obraz, şi n-avea replică, pentru că îndoielile și 
neliniştile mele nu erau trivialități de analist, calculate ca tele-dependentul 
să zică uite, dom'le, ce deștept e doctorul ăsta, gândește exact ca mine, doar 
că se exprimă o ţâră mai elevat! 

— Germania, l-am atacat eu din memorie, să fi avut prin 1933 vreo 
500 mii de evrei, din care jumătate, inclusiv Einstein, au emigrat până la 
război. România a avut proporțional sensibil mult mai mulţi şi n-a mai făcut 
atâta caz ca naziștii, dar asta e altă poveste. Legionarii au fost apoi 

desființați. Cert rămâne că ţi-ai pus, domnule, să zicem, problema 
purificării complete a neamului nemţesc, şi pe jumătate rezolvasei. Apoi, 
din senin ai ales a ocupa Varşovia, în armonie cu celălalt totalitarism viabil, 
fără a aranja Ribbentrop cu amicul Molotov ca mai întâi milioanele de evrei 
din Polonia Reichului să treacă în Polonia Soiuzului. După care, ca şi cum 
nu s-ar fi lucrat destul în contra interesului rasial arian în 1939-1940, iată 
că vine anul 1941, când Wehrmachtul şi securitatea germană intră-n toată 
Galiția mea balto-pontică, deci numărul evreilor crește încă și mai mult, 
absurd, parcă sfidând svastica. Dracu să vă mai înțeleagă pe-ăştia din Vest! 
Românii, evreii şi polonezii puteau ridica împreună, cu capitala la Lw6w, 
un stat suficient de puternic încât pericolul unei incursiuni sovietice 
cominterniste spre Berlin să dispară pe vecie! Nu este asta o aberaţie, să 
îmi distrugi Galiţia Mare? Ba da, este. Pare că nu e, doar cât aviația lui 
Goering mai apără ţara lui Kant. Însă, deja vedem că e şvaiţer tot cerul 
german... Taci, a1? Tăcere elocventă! 

— Eu nu am o idee prea precisă asupra a ceea ca voi face până la urmă 
cu evreii, răspunse el, încurcat, surprins că-i vorbesc ca unei cârpe. Nu mai 
am de fapt nicio idee, deoarece s-au dovedit neviabile toate cele pe care le- 
am propus: Palestina, Madagascar, Birobidjan... Găsesc însă interesantă și 
o voi reține pentru a o studia pe îndelete, sugestia ta, dragă Marius, de a-i 
folosi ca ostatici, precum în Răsărit în contra partizanilor, aşa în Vest, 
evreii Europei propriu-zise, împotriva aviației, britanice azi, şi anglo- 
americane mâine! 

— Ce-am zis eu, ce-a priceput el! Repet că m-a surprins teribil, Horea, 
o oarecare nesiguranţă a Fiihrerului în acel 6 august 1941, la Berdicev, în 
Ucraina, în U. R. S. S$., în Galiţia balto-pontică lărgită, nu numai Odessa 
fiind un oraş fără nimic dominant rusesc, ci şi opusul ei, Piterul, 
Leningradul, Petersburgul! Eu neavând formată până la acea fază a 
războiului o concepție prea rigidă în ce priveşte cât spre Nord va avansa 
Galiția mea, Gaghizdia, Franța Răsăritului, Galia Nouă. De la Odessa 
amorului pentru Dora până la Petersburg doar, sau voi alipi în întregime 
Golful Finic, cu tot cu Helsingfors, în temeiul viziunii eminesciene a luării 
în posesiune a spațiului arctic de către patinatorul Toma Nour... 

— Trecuseră cele 4 săptămâni din orarul invaziei, se ajunsese la 6 
august 1941 deja şi eu încercam să-i explic Fiihrerului meu că este un 
scandal pentru intelectualul din locotenentul cavalerist din mine faptul că 
Reichul său ducea o... politică antisemită de cuceriri şi astfel numărul 
evreilor din spaţiul german tot creştea în loc să diminueze, iar el trăgea de 
aici concluzii bolnave, că aceștia vor-fi ostaticii săi, cu care să şantajeze nu 
pe Stalin, despre care simţea ca de la total-tiran la total-tiran că e 
neşantajabil, ci pe Churchill şi îndeosebi pe Roosevelt, din momentul în 
care americanii îşi vor lua în serios obligaţiile de supraputere... 

— În general, zâmbi încruntat extremistul Oreste Bogza, cu astfel de 

specimene nu se discută, Tristane, ci se împușcă! Deoarece nu își aud decât 
propriile gânduri și, neobişnuite a fi contrazise, orice le spui devine 
argument sucit pentru justificarea unor decizii de-ale lor, deobicei deja 
semnate! 

— B cam mult spus, oftă Marius către Cezar, tatăl lui Orestel. În 
general, nu e bine să te amesteci în ciorba Istoriei, fiindcă n-o fierb 
intelectualii în oala sub presiune, ci nechezolii, înlocuitorii de intelectuali. 
Deja stă scris despre mine, de către bloggerul Narcis Moga, că EU, mare 
fotograf, l-am învăţat pe Stalin să regizeze, să chiar repete la filmare mari 
momente de imagine, cum o fost cu împlântarea drapelului Cominternului 
pe Reichstag! Acum, atât îmi mai lipsea, să se scrie că am sugerat şi 
conducerii de partid şi de stat germane ceva, să aplice frontului atlantic, 
represalii deja testate în contra bolşevismului... 

— Așa ne dezvinovăţim toți, Emily! dădu necăjită din capul 
îmbrobodit Dorothea. Aşa ne scăpăm pielea, după grele revoluţii sau 
războaie pierdute, toţi care am păcătuit. Eu n-am făcut nimic!! Eu n-am 
ştiut nimic!... Nişte neruşinați. 

— Neamul Romănesc, rânji ca un prepelicar bătrân istoricul geograf 
geopolitic vulcanolog Voicu Ghizdavu, a pierdut Revoluţia din 1989 doar 
în sensul că nu s-au priceput emanaţii din capul Țării cum să împace 
interesele lor, şi ale Stăpânilor lor Est-Vest, cu cel național şi n-au putut 
impune, în meciul cu restul Lumii, pentru republica de la 20 Mai, un statut 
de excelență în Est, cum au stors pentru supușii lor clasele politice din 
Ungaria, Cehoslovacia şi Polonia... În ce priveşte însă al doilea mare măcel 
mondial, numai o desțărată, care în 1939-1941 se jelea mai mult soarta 
bolşevismului decât să se întrebe dacă Românismul va reuşi singur Marea 
Recuperare, — ar cuteza să ne scoată, în lagăr la apelul de vecernie, 
numărându-ne printre învinși! 

— Noi, Despino, eram am fost cu Biruitorii în mai 1945! Ce, fă, am 
şi uitat trecutul, Pacea Sovietică, pe Grig la Viena?... Atât contează, 
conţinutul păcii! 

— Ce vreţi voi, bă? Să ne însuşim clişeul lui Stalin, complicii de jaf 
ai Germaniei hitleriste, pentru România şi Finlanda? Ţări agresate flagrant 
în 1939-1940 de URSS, de marele aliat al anglo-americanilor! Apoi, şi de 
Reich!!! 

— Nu, Emily, noi românii n-am fost printre învinși WW2! La 22 
iunie 1941, nouă nu ni s-a lăsat decât una din două strategii de salvare a 
României Regale: dacă Roosevelt şi cu Churchill se prefac germanofili și 
trec de partea nazismului, atunci să profităm şi să realipim Basarabia și 
Cernăuţii, eventual cu dobândă Lwowul meu natal; iar dacă democraţii se 
înhăitează cu totalitarismul sovietic la Ialta, atunci să recâștigăm măcar 
Ardealul, — Balcicul meu fiind oarecum pierdut deja din pricina pe vecie 
impardonabilei acceptări, de către viţeii Sima şi Antonescu, a principiului 

epurării etnice, realizate fie și prin paşnic schimb de populație, — principiu 
impus de boul de Hi fără a se gândi la Neamul Nemţesc că poate va fi silit 
şi el să se cărăbănească din ţinuturi de o valoare peisagistică de excepție, 
ca Prusia Orientală, Silezia sau Sudeți! 

— Am fi fost încadrabili la Ţări Învinse, stimată doamnă d'Esgrignon, 
doar dacă noi românii, în loc să ne adăugăm Ardealul la cât mai aveam la 
22 iunie 1941, când am trecut Prutul ca să trecem Nistrul ca să trecem 
Bugul, dimpotrivă, cu acceptul anglo-american, Stalin ar fi decupat la Pace 
toată Moldova dintre Carpaţi şi Prut, în aplauzele presei occidentale, mereu 
batjocoritoare a popoarelor socotite, în gând, inferioare rasial, cum că fu 
vrerea muncitorilor şi țăranilor să se întregească organic R. S. S. 
Moldovenească de la Milkov pân' la Bug! 

— Spre marea mirare şi nesecata ură a multora, noi am ieşit, hidoasă 
Madame Sans-Dieu, mai puternici din acest război decât am intrat! 
Mergând până la Stalingrad, am dovedit generațiilor ce vin, şi lumii întregi, 
cât fanatism puneau Românii Regali în apărarea bine conturatului hotar al 
lui Alexandru cel Bun, cel ce se trăgea din celebrul macedonean cu același 
nume! Și a rămas trebşoară de o nimica toată ca politicienii noștri de azi să 
se înţeleagă la 1991 cu cei de la Kiev ca să le cedăm generos mănoasa şi 
industrializata atunci, şi comercial activa fâșie transnistreană, contra 
pădurilor nord-bucovinene, smârcurilor Bugeacului şi sterpei Insule a 
Şerpilor, ajungându-se astfel la stingerea tuturor arieratelor istorice şi la 
implementarea unor relații de prietenie veşnică între români şi frații 
ucraineni, rezultând poate şi o confederație galițiană cordon sanitar, între 
Belarus şi Germania reunită, ucrainenii înlocuind tragic pe evreii 
exterminați de germani şi austrieci, în ideala Galiţie Mare ghizdaviană, și 
continuându-se de bine de rău Marea Recuperare, practic lichidarea 
decalajelor spirituale Est-Vest! 

— Nu ştiu de ce se consideră un... biruitor ramolitul ăsta de Marius 
Ghizdavu, interveni fără a mai solicita acceptul lui tac-su alde Orestel 
Bogza, fiindcă noi tinerii milleniali, Z sau Alpha nu vedem mare brânză în 
a recuceri ceea ce era numai al nostru! Ar fi fost biruință întregirea la Vest 
doar dacă, în compensație pentru suferințele îndurate de ardeleni sub 
ocupaţia horthistă, noi am fi anexat judeţele ungurești de până-n Tisa şi de 
până-n Dunăre, ajungându-se astfel la hotarul natural care desparte rasele 
noastre în noua Europă unită! 

— Corect! se foi pe priciul coşciug Horea Bratu ca pişcat de ploşniţe 
în lagărul care se ocupa cu desecarea Lacului Aral şi cu dispariţia lui de pe 
hartă, deoarece va apărea în compensație, la Ciurel, Lacul Morii. Când am 
consiliat pe Majestatea Sa Regele să facă actul de la 23 August, eu am avut 
în calcul să ne slujim şi noi românii, după modelul Roosevelt-Churchill, de 
Ostașul Sovietic, bun la toate, şi să risipim sângele lui lângă al nostru 
pentru alungarea hoardelor horthiste din România de Vest, urmând ca 

deplasarea ultimei brazde româneşti până-n Tisa să o prezentăm, la masa 
verde, ca pe o nevoie pur stalinistă de securitate după repetate agresiuni, 
pe fondul activării extreme a Diasporei noastre, să se agite în scopul de a 
evidenția planetar, în favoarea expansiunii Românismului, statutul 
Ungariei de ultim aliat al odioasei Germanii hitleriste! 

— Nu puteam însă, îi luă vorba dintre maxilare Marius, ca bravi 
români regali, principiali până şi cu nişte unguri, să ne purtăm în plin război 
mișeleşte faţă de totuși niște aliaţi care, după statisticile lui Stalin însuşi, 
pe când noi încercuiserăm Stalingradul cu 22 de divizii, merseseră şi ei, cu 
cea mai mare cinste, în contra bolşevismului, până la Voronej, cu vreo 13 
divizii, doar cu una mai puţin decât aruncaseră în Cruciadă finlandezii, şi 
aceasta fraţii noştri maghiari trebuie să admitem că o făcuseră din cel mai 
pur idealism, fără a avea, ca mareşalii Mannerheim sau Antonescu, 
amiralul Horthy al lor, răfuieli teritoriale cu Iosif Vissarionovici şi Soiuzul 
lui expansionist până-n ziulica de azi! 

A le lua pământurile de până-n Tisa, locuite în principal, din daco- 
getice și romane timpuri, de ai noştri, azi aproape maghiarizați pe malul 
stâng prin politici ca cele staliniste de la Est de Prut, ar fi fost o mişelie față 
de aliatul ca aliat, ar fi fost ca şi cum am fi răpit şi fraților finlandezi istmul 
Careliei cu lacurile Ciud, Onega și Ladoga cu tot, sau ca şi cum i-am fi 
deposedat de 'Trieste-Udine-Padova-Chioggia, adică de Cadrilaterul 
venețian, pe frații italieni, uitând că Stalin îi încondeiase şi pe ei drept nişte 
fascişti, deoarece au sacrificat 10 din cele mai viteze divizii întru apărarea 
avansată a civilizației omului alb, la Don, Hitler aşezându-le Armata lor 8 
cam între Armata noastră 3 şi Armata ungară 2, cu scopuri evidente de a 
conserva arbitrajul germano-italian în competiția româno-ungară, care aşa 
cum observa recent filosoful Zahei Avăcăressi, ea se constituie ca un fel de 
test genetic între chiar omul euro-atlantic şi omul asiatic! 

Dacă totuşi ne-am purtat, noi românașii, față de cineva, ca nişte 
porci, silabisi ghicind cu uimire Isadora editorialul pe buzele ursuleţului 
Horea Bratu, cât îl scria monologând, atunci noi am comis-o, în proiectarea 
tetachioului voltfacial de la 23 August 1944, față de frații noştri bulgari, 
bolşevizându-i colateral, c-a trecut Armata Roşie ca prin brânză de capră 
spre Sofia şi spre Belgrad! Mmm, dar las' că răzbunam așa nişte măgării 
recente: antiromânismul cominternist revoluționar şi antimonarhic al lui 
Rakovski, planul de atac al lui Kolarov, tot de la Cominternul lui Tito și 
Dimitrov, pentru 'Tatar Bunar 1924, epurarea ofiţerimii Regale de către 
Petre Borilă, comandant divizie bolşevizantă Tudor Vladimirescu și şef 
politic Armatei de-al Anei Pauker-Dej, sau crimele de bandit, şi torționar, 
ale albanezului lusuf Amza (zis şi crezut Bulgaru!), care a tras cu balalaica 

în noi la 8 noiembrie 1945, când aclamam pe Regele disident Mihai, 
şuierându-i glonţul pe la ureche lui Marius Ghizdavu chiar de onomastica 
lui. 

— Ci alde Tito al Iugoslaviei era mare şi în Comintern, şi în NKVD, 
dar nu l-a influenţat pozitiv deloc pe Stalin, să ne lase totuşi Cernăuţii, 
Chișinăul şi Balcicul, pentru ca ruşii să poate miza şi ei cândva, în 
România, pe singurii lor prieteni săritori şi sinceri, pe lumea asta ingrată şi 
pizmașă! 

— EI, şi mai rodea pe toți din bodegă un gând la teribilul 7 septembrie 
1940, pierderea pe vecie a Balcicului, aproape neamintită de presa 
legionară cu toți macedonenii ei, în euforia despărțirii de Voievodul 
Culturii, Carol al II-lea. Fără comentarii sau transparență, Antonescu și 
Sima au acceptat din incurie, ca nişte adevărați fascişti providențiali, 
asigurarea ireversibilităţii geografiei, prin deportări etnice, românii afară 
toți din Cadrilater, şi cei câțiva bulgari, să plece la Bazargic din Dobrogea 
rămasă la noi. Mai nimeni nu jelea, la icoana Reginei Maria, acest Eden al 
picturii noastre, cum nici azi nu impunem corbilor cocoțați în capul Ţării o 
atitudine mai monarhistă, în sensul că la un popor pe cale de dizolvare în 
uie, investiția în Edu-Cultură este prioritară în materie de Siguranță 
națională, iar dacă visteria o hi în jind, tradiţia voievodală ne dă povaţă că 
pricina stă în explozia tumorală a averilor nemeritate, tot aici găsindu-se 
însă şi remediul: re-naţionalizări masive, fără milă, domnule, cum cere 
şeriful Alin Vişan! 

— Nici eu pe urmele condurilor fotografei de război Lee Miller, nici 
ofițerii AA, anglo-americani, cu care am explorat ce-o să fie, omeniți cu 
lapte alb orbitor fosforescent de cămilă, muls de Ioil Borgiah în acel oraş- 
port romantic Alexandria, încă nedesfigurat, neblocizat cu aceeaşi 
arhitectură stalinistă ca a Kânigsbergului, nu ne imaginam în bazar că, 
odată sublimat PCR, ca cristalele de Zyklon B, în după-amiaza de 22 
ianuarie, pardon, 22 decembrie 1989, noi românii iubitori de plajă, grătar 
şi revoluţii nu vom mai fi în stare a fi capabili pentru ca să ne administrăm 
făr' de 'oţi puţinul litoral dintre Mamaia și Doi Mai, marea şterpelindu-ne 
din faleză, iar diverşi sudici aventurieri fiind rugați să ia aproape tot din 
puţinul ce-a rămas, deşi încă mai sângera în noi rana Balcicului în acel 
martie 1944 la Cairo, aşa încât nu doar poetul Noveanu, fire colerică 
vindicativă, ci şi blândul, seraficul şi smeritul popă Tani, mare cititor, 
puneau pe tapet obiecţia că pentru cine, domnilor? Pentru ce? Ce? 

Adică de ce să ne înverşunăm noi a rezista ruşilor, pe linia 
suprafortificată Focşani-Nămoloasa-Galaţi, tocaţi în spatele frontului de 
aviația anglo-americană pe principiul demoralizării prin genocid a 
populaţiei oraşelor şi târgurilor? 

Ca să-i salvăm de la bolşevizare pe bulgari? Pe sârbi? Pe greci? 

Căci, în ce ne priveşte, ciuciu, soarta ne era pecetluită, ca români: 

aveam să trecem neapărat prin experimente comuniste, pentru ca bogăția 
tematică cu care vor fi împroprietăriți și puşi imediat în posesie, 
providenţial, creatorii angajaţi în Marea Recuperare, să fie una fără niciun 
egal, numai victorii la scor! 

Nu, mânca-ți-aş, nici prin gând nu ne trecea așa ceva, să ajungem 
carne tipic tocată între densa artilerie sovietică de 2000 tunuri pe kilometru 
de linie Focşani-Nămoloasa-Galaţi şi aviația AA ce întuneca orizontul, în 
niciun caz! 

Dimpotrivă, acesta era, a-i obliga pe fraţii bulgari şi sârbi ortodocşi 
să îmbrace aceeaşi cămaşă a lui Stalin cu noi, — singura formă de agresiune 
punitivă ce ne-o mai puteam permite între giganţi, ca represalii pentru 
pagubele suferite la Balcic de arta noastră peisagistică, chitită pe Marea 
Recuperare, spre Lw6w... 

— Peisagistică? se trezi Marius Ghizdavu molfăind în vis o tartă z 
jablkami, bâţâind din mâini curcubeie de coloare. Gândul meu, când am 
achiezat la Actul de la 23 August 1944, care după tipicul rânduielii 
românești nu era decât o simplă şi banală demitere de guvern, scandalul 
neavând temei decât în împuternicirile înrobitoare ce-şi asumase 
Antonescu de capul lui, intenția mea, de cel mai mare folos pentru biata 
Țară, era ca lucrurile să se petreacă în aşa fel încât avansul sovietic să fie 
mai amplu geografic şi mai rapid decât au anticipat, cu atâta cinism, 
stăpânii ofițerilor AA, cu care negociam englezește în separeu, la Ioil 
Borgiah acasă în living, la Alexandria, fără a-i bănui că-s cu ruşii, că le 
raportează tot! 

Adică, noi trebuia să sprijinim din toate puterile pe sovietici nu 
numai să ne invadeze, ci şi să le facem vânt peste granițe, precum în 
Iugoslavia şi Albania spre litoralul adriatic, aşa şi în Bulgaria şi Grecia spre 
litoralul egeean! 

Cu alte cuvinte, Fiihrerii AA, pomenindu-se cu Cominternul la 
Trieste, precum și la Salonic, urmând în mod evident Bosforul, Bizanțul, 
Creta, Ciprul, Libanul, unul din ei, şi desigur nu Roosevelt, prea bolnav, ci 
miştocarul Churchill, ar fi fost constrâns prin această strălucită manevră a 
politicii româneşti, să se demaşte! Să dea cărțile pe faţă şi să zboare în mai 
puțin de două luni la Moscova, în scopul vizat de noi, acela de a lăsa 
documente, procente, pentru a avea ai noștri mâine ce scoate la masa verde, 
cum că VIVAT VICTORIŢA aia AA se referă doar la... Zdrobirea 
Germaniei, ca o cruce de piatră! Şi pentru a se consolida probatoriul 
viziunii mele, din anii iubirii pentru Liz, j'accuse din jacuzzi că Al Doilea 
Război Mondial s-a încheiat printr-o victorie categorică, cu un S-l, a 
Totalitarismului asupra Democraţiilor, de unde şi promisiunea ce-am făcut- 
o în toamna lui 1945 unui polcovnic scoțian, parașutat la noi la Dej, să se 
distreze la Comisia Interaliată de Cenzură şi Bolşevizare, că îi ridic pe banii 
mei un Obelisc ca al soldatului sovietic Ivan Baraski dintre Muzeul Antipa 

şi Guvern, în oraşul lui natal, portul Glasgow de la Marea Mânecii, în Piaţa 
Unirii a lui, anume între deja existentele monumente pentru poetul 
narodnicist Robert Burns, respectiv pentru scenaristul istoric Walter Scott, 
fiind evident că fără acest ostaş-martir, de a cărui carne au dispus din belșug 
şi stăpânii lui, şi ai proletariatului anglo-american, nu numai Glasgowul, ci 
şi alte mari cetăți fotbalistice britanice ar fi avut de suferit unele neplăceri, 
atâta vreme cât ar mai fi dăinuit un regim nazist peste un popor de o atât de 
serioasă bază culturală şi științifică! 

— Adică, tu crezi că dacă ar fi câştigat Hitler războiul... 

— Nu s-ar fi bucurat nici cât Stalin de triumfuri, ar fi sfârşit repede 
lichidat. 

— Trageţi, băi tâmpiţilor, concluzia că un Reich biruitor s-ar fi 
prăbuşit mult înainte de 1989, cu cel puţin trei-patru-cinci cincinale! V-o 
spun eu. 

— Dacă admitem că nazismul, interveni oil Borgiah numărându-şi 
din ochi cămilele însărcinate, are şanse reale să facă est-europenilor ce-au 
făcut domnii AA pieilor roşii, ba să mai și dureze noua ordine fără ca întreg 
neamul german să se răzvrătească sub stindardul Drepturilor Omului, 
atunci admitem și o schimbare completă a conceptului de Homo sapiens: 
este fiara dotată cu un pişat superior, numit conştiinţă şi care-l ajută cu 
inima uşurată să dea dovadă de viclenie şi eficienţă în demersurile sale 
canibalice. 

Repet ce zic eu, că este FILOSOFIC mai bine să nu acordăm nicio 
şansă lui Hitler, în raport cu ce-i vor face GERMANII înşişi! 

Altminteri, ar trebui să ne sinucidem, pentru că suntem oameni! Şi 
să lăsăm viețuitoarele acestei planete să propună altă specie inteligentă, 
hârciogul sau hiena sau hoitarul, toate cu H, dacă maimuța s-a dovedit 
incorigibilă ca fiară. 

— Duşmanul, reveni Stalin la ce-l durea pe el mai mult şi putea fi 
înțeles de muncitori şi colhoznice pe baza dresajului deja băgat în ei, e crunt 
şi neînduplecat... El își propune ca scop restabilirea puterii moşierilor, 
restabilirea ţarismului... 

Trebuie ca oamenii sovietici să înţeleagă aceasta şi să înceteze de a 
fi oameni lipsiţi de griji, trebuie ca ei să se mobilizeze și să-și reorganizeze 
toată munca lor pe o bază nouă, de război, ce nu cunoaște mila față de 
dușman. 

Apoi trebuie ca în rândurile noastre să nu fie loc pentru plângăreți și 
pentru lași, pentru semănători de panică şi pentru dezertori, trebuie ca 
oamenii noştri să nu ştie ce este frica în luptă şi să meargă cu abnegaţie în 
războiul nostru de eliberare a Patriei împotriva cotropitorilor fasciștii. 

— Te contrazic! îl provocă fățiș Isadora Morgenstern, fată a altui 
mileniu. Nicio patrie nu face în postmodernitate cât să dai o viață de om pe 
ea! Să şi-o dea lhpitorile care o sug! Că pentru ei şi plozii lor, nu se merită 

o jertfă ca a mea. 

— Mai trebuie, o reţinu din ochi Fiihrerul sovietic, care e aia, dar nu 
se opri, să reorganizăm neîntârziat întreaga noastră muncă pe bază de 
război, subordonând totul intereselor frontului şi sarcinilor organizării 
zdrobirii dușmanului... Trebuie, se oţeli el progresiv, să organizăm lupta 
necruțătoare împotriva oricăror dezorganizatori ai spatelui frontului, a 
dezertorilor, a semănătorilor de panică, a răspânditorilor de zvonuri, 
trebuie să nimicim pe spioni, pe diversionişti, pe paraşutiştii dușmani, dând 
în toate acestea un ajutor rapid pentru a ajuta batalioanele noastre de 
distrugere într-un timp cât mai scurt. Trebuie avut în vedere că dușmanul e 
ticălos, viclean, experimentat în înşelăciune şi în răspândirea de zvonuri 
mincinoase. Trebuie ţinut seama de toate acestea și să nu ne lăsăm 
provocaţi. Trebuie predaţi imediat tribunalului de război toţi acei care, prin 
provocare de panică şi prin laşitate, periclitează Apărarea Patriei, indiferent 
cine ar fi el. 

— Absolut corect! privi cu nemărginită dragoste şi aduse prinosul său 
de recunoştinţă lui Stalin, Marius. În limita materială a posibilităţilor, m- 
am străduit și eu să iau măsuri ferme împotriva diversioniştilor care nu 
purtau haina Armatei Roşii, ci cu lașitate şi perfidie inimaginabilă se 
camuflau îmbrăcând zdrenţele populației civile orăşeneşti şi colhoznice, 
fără nicio milă în ce privește represaliile ce s-ar fi abătut asupra ei la 
atentate şi dinamitări cretine, represalii prea anunţate, până la cel din urmă 
detaliu, de preabunul meu prieten artist, polcovnicul Otto Runge, nobil din 
Dresden, a cărui mamă dusese nenumărate buchete de liliac, din ordinul 
personal al Fiihrerului, Reginei mele, Regina Maria, prin 1938, pe durata 
ultimelor ei zile pe acest pământ, pe care oamenii se pregăteau să-l 
devasteze omorând vreo cincizeci de milioane de homosapienși, pentru a 
adăuga ulterior, ca insectele, încă vreo cinci miliarde de burţi, spre marele 
haz al demonilor responsabili cu resursele şi cu ecologia limitelor creşterii. 

În cazul că unităţile Armatei Roşii, bătu cu pixu-n microfon şi cu 
tocul pantofului în pupitru Stalin, ca să se facă linişte pe tot întinsul imens 
al Uniunii Sovietice, precum și la Paris, sunt nevoite să se retragă, trebuie 
expediat întreg materialul rulant al căilor ferate, nelăsând dușmanului nicio 
locomotivă, niciun vagon, nelăsând inamicului niciun kilogram de 
cereale... 

— Din care nimic, hă-hă, să se dea apoi rațiile la populaţia cea prea 
puțin valoroasă politic ca să fie evacuată! bombăni cu ură Daria 
Maximovna Riumina, anticipând că va colabora de foame orizontal cu 
pictorul ăla român, la Harkov. 

Şi că va fi spânzurată în 1943, când renăscând din cenușa de la 
Stalingrad, Marius Ghizdavu îi va recuceri Harkovul, prea vremelnic însă 
ca s-o poată convinge pe violonistă să-şi lase fratele şi părinții în ghearele 
căgăbăului, ca ostatici, şi ea singurică să fugă cu el, la Lwow. 


643 


— Niciun litru de combustibil! bău apă minerală de Kislovodsk 
Stalin, dându-și seama în acel canicular 3 iulie 1941 că astfel condamnă la 
congelare în gerul rusesc, nu numai la foame, aceeaşi populaţie neevacuată, 
dar se gândi că aliații AA îl vor despăgubi tocmai proporțional cu numărul 
de morţi realizați până la sfârșitul marelui măcel. Colhoznicii trebuie să ia 
cu ei toate vitele, trebuie să dea cerealele în paza organelor de stat pentru 
trimiterea lor în regiunile din spatele frontului. Orice avuţie de valoare, 
între care metalele colorate, cerealele şi combustibilul, care nu pot fi 
transportate, trebuie neapărat distruse. 

— Obligând pe nemți să aducă din uie, tocmai de la Atlantic, hrană 
pentru populaţia rusă abandonată! rânji iar sardonic reacționar provocator 
Murocika. 

— În regiunile ocupate de dușmani trebuie create detaşamente de 
partizani călări şi pedeştri, trebuie create grupe de diversiune, care să lupte 
împotriva unităților armatei dușmane, care să dezlănţuie pretutindeni 
războiul de partizani, care să arunce în aer podurile şi drumurile, care să 
distrugă legăturile telefonice și telegrafice, care să incendieze pădurile, 
depozitele și transporturile. În regiunile cotropite trebuie create condiţii 
insuportabile pentru duşman şi pentru toate codiţele lui de topor, ei trebuie 
urmăriți şi nimiciți la fiecare pas şi toate măsurile lor, zădărnicite. 

— Războiul împotriva Germaniei fasciste, conspectă doctorița Dora 
Căinaru ce spunea propagandistul Tichie la Titu, nu trebuie socotit ca un 
război obișnuit. Acesta nu este un război oarecare, între două armate. 
Acesta este totodată marele război al întregului popor sovietic, împotriva 
trupelor fasciste germane. 

— Scopul acestui război, dicta Ana Pauker filologului prizonier 
Noveanu, pentru Apărarea Patriei, dus de întregul popor împotriva 
asupritorilor fascişti, este nu numai lichidarea primejdiei care amenință ţara 
noastră, dar şi ajutorarea tuturor popoarelor Europei care gem sub jugul 
fascismului german. 

În spatele de ursoaică al cominternistei purtând uniforma de colonel 
de propagandă, mesteceni Esenin din Reazan își legănau gratiile albe a 
îndoială: în principiu, a ajuta toate popoarele Europei care gem sub jugul 
fascismului german înseamnă a ajunge tu, ca divizie română a Armatei 
Roşii, până la Honfleur şi Biarritz, dând cu vopsea stacojie peste jugul 
totalitar brun, înrobindu-i marxist pe visătorii și indecișii occidentali, vai 
de ei şi de speranţele lor privind întoarcerea ţarismului, care sculpta așa 
frumoase poduri aurii pe Neva şi pe Sena... 

— Nimic nu se face la voia întâmplării! privi cu insolenţă la mega- 
activistă teologul muzicant prizonier Damian. Nu ai avea puterea asta 
asupra mea, tovarăşă polcovnic Ana, dacă nu ţi-ar fi fost delegată ea de Cel 
de mai Sus decât de la Kremlin, nu de ex-seminaristul Djugaşvili. Toate se 
fac pe lume cu un rost: mestecenii sunt albi pentru ca, iarna venind aspră 

în Rusiile aceste, întru protecția peisajului ce se admiră singur, cum un 
Homo solus se admiră pe sine-n tabloul proaspăt, colhoznica lemn de foc 
să nu aleagă poeticul arbore, camuflat așa în troiene, cum iepurașul albeşte 
şi el păcălind pe lup, ci doar uscăturile să arză. 

— Din punct de vedere al idealului naţional, surâse Iancu Noveanu, 
nimic nu priește mai mult Neamului nostru, încordat întru Marea 
Recuperare, decât acest răgaz de egalizare a şanselor pe care ni-l oferă, în 
absurditatea sa malefică, stalinismul biruitor asupra nazismului. 

Români! Toate popoarele Europei sta-vor pe loc, așteptându-vă! 

Cele dintre Molotovia galițiană şi axa Berlin-Roma, pentru că vor fi 
bolşevizate cu avizul clasei politice AA (anglo-americane). 

Cele dintre axa Roma-Berlin şi Atlantic, ba chiar și Pacific, nu vor 
ieşi din bătătură pentru că se vor dezmăţa într-un provizorat al prosperității, 
ca al condamnatului care-şi suge ultima țigară ca disperatu': până nu se va 
prăvăli totalitarismul roşu, ele nu vor progresa spiritual, ci se vor înfunda 
binişor în ţărână, sub propria osânză, așteptând să se inițializeze producția 
de Gaist în Gaghizdia, fiind într-adevăr rândul nostru... lar dacă nu noi, 
atunci nici ei! 

— ŞI care-i totuşi noima ăstui răzbel? opri exasperată şareta, pe 
drumul de costişă ce duce la Odessa, doamna farmacistă Eliza 
Alexandrescu, niciodată căsătorită Ghizdavu din motive de Romlag, de 
dosar, de viitorul Irinucăi lor și, poate, şi al zvăpăiatei nepoțele Isadora 
Morgenstern, a cărei ursită s-a considerat de experţi şi proroci că scris fuse 
SUS a se împreuna cu puiul de nomenclaturist Sergiu Enache, pentru a 
naşte, cu aprobare de la unchiul colonel Jan şi Cepeca, pe Preşedintele 
Mântuitor, voievodul Galiției Mari, Ştefan-Mihai Enache. 

— Scopul acestui Al Doilea Război Mondial, hohoti Marius 
Ghizdavu de se scuturară salcâmii Bugeacului, este să fiu EEU împiedicat 
a mă întâlni cu marele anticar loil Borgiah în Alexandria veche, cea intactă 
de dinainte de cutremurul de la 1977, de-a avut al nostru Cea, amuşinând 
molozul după mahmudele, revelația că dacă EI nu se poate ilustra global 
printr-un Război Sfânt, ca Mareșalul, o poate face tot atât de demolator 
propovăduind pacea între popoare. Ideal care nu va fi atins! Așa că, fie și 
în mizerie, te voi face relativ fericită, Liz, sintetizându-ţi cu organică 
perfecție un Paris la Bucureşti, în anii cei mai murdari din Jurnalul lui 
Bulă despre cum a rezistat dumnealui ideologiei prin cultura Inculturii, 
bazat pe instinctul ţăranului român de a nu învăţa carte, dacă riscul este să 
se turcească, să se rusifice sau să se maghiarizeze sub binecuvântare 
austriacă. 

Scopul secund al acestui mare măcel, mare şi totuşi relativ mic, căci 
va amorsa o Explozie Demografică teribilă frenetică şi, pe urmă, va umple 
oceanele de polimeri, este a-l împiedica pe popa Tani să formeze 
credincioşi culți ca el, iar pe universitarul Noveanu să aibă o mare carieră 

politică, să adune putere, putere, fiind deja cel mai periculos erudit din câți 
se pot închipui să fi citit mai multe cărți mediocre decât el — numai Hitler 
şi Stalin îi stau ca nişte badigarzi în fundal! 

Și îți mărturisesc acum convingerea asta, pentru că te iubesc mai 
mult decât îmi este îngăduit mebic, ca om cu viaţă profund orientată, 
dedicat unei Opere. 

— Bine-bine, gemu frumoasa farmacistă odată întorşi pe drumul de 
costişă presărat cu asfodele, dar nu ţi se pare că pentru a stânjeni în 
activitatea lor numai doi-trei oameni de seamă e cam mare risipa de 
mijloace tehnice şi de sânge? 

— Nu! Deloc!!! Pentru că nimeni nu ştie care sunt aceştia! Doar 
Atanasie Damian, cel ce vorbeşte ca un Savonarola de Fiica Risipitoare, să 
se fi demascat. Eu însă, am uneltit în cea mai deplină conspirativitate. lar 
Noveanu, deocamdată, nu a strâns Putere, el fiind şi cel mai sângeros dintre 
noi, susținând că numai războiul e leacul bolilor de... cap, ce noi am putea 
dărui semenilor noştri. Precum am zis, succesul poate deveni lesne 
insucces, dacă nu nimerindu-ne vreo bombă, măcar întârziindu-ne expulzia 
operelor, prin arderea bibliotecilor sau prin micşorarea capacității 
popoarelor de a tipări cărți şi, uneori, de a le şi citi. 

— Jenică Noveanu are într-adevăr gărgăuni cu Marea Recuperare! se 
plânse tot ei și Stalin, oftând şi stingând lumânarea din dreptul mustăţilor 
sale. Fiindcă niciodată un popor venit la civilizație mai târziu nu s-a apucat 
să refacă epocile de care, rob fiind, nu a avut parte. Deși, ideea 
Zappeionului nu e chiar rea. E chiar bună: un partid totalitar grec ar putea 
pune burghezia şi chiaburimea să înalțe, în fiecare târguşor, câte o 
Acropozdanie mai grandioasă decât cea antică. Problema prietenului tău, 
pe care trebuie să-l ţii sub permanentă urmărire, fiind tipic stalinistă: 
Renaşterea sau Iluminismul nu au explodat în Evropa după ce vreun fanatic 
a întocmit un Plan, iar o adunătură a votat în unanimitate implementarea. 
Concret, recuperarea la scară siberiană a neîmplinirilor voastre românești 
e oarecum forțată, în planul politicii de zi cu zi, și dacă omul dumitale chiar 
vrea, atunci el va trebui să împuşte pre mulți, să trimită pe alții la munci 
istovitoare şi, celor cu averi nemeritate, să le asigure posibilități reale de 
Reeducare în spiritul că nu ai voie... să ai, când un om care muncește cinstit 
n-are! 

Problemele astea fiind însă ale tale şi ale voastre româneşti în 
general. 

Rusia nu s-a amestecat niciodată în problemele altora. lar deviza 
noastră în acest război este, cum am mai spus, la Metrou, în 6 noiembrie: 

— Niciun fel de amestec în treburile interne ale altor popoare! Pentru 
că noi n-avem şi nu putem să avem asemenea scopuri de război cum este 
cel de impunere a voinţei şi a regimului nostru popoarelor slave şi altor 
popoare robite din Europa, care așteaptă de la noi ajutor. Scopul nostru este 

de a ajuta aceste popoare în lupta lor de eliberare împotriva tiraniei 
hitleriste şi apoi de a le da deplină libertate de a se orândui pe pământul lor 
aşa cum vor! 

— Generoasă politică! puse mâna la gură, mirându-se ca o mulgătoare 
fruntaşă de vacă, frumoasa Liz. Dar oare oamenii sovietici, muncitorii, 
țăranii muncitori, soldaţii Armatei şi Flotei Roșii, ei înșişi muncitori, vor 
mai urma cu credinţă PCUS (b), dacă el va lansa, tocmai în acest moment 
greu pentru destinele moştenirii leniniste, lozinca că niciun fel de ingerințe 
în trebile altor noroade!? 

— Cu excepţia unor intelectuali cu piele de iepure-n spinare, întreg 
norodul muncitor ne va urma. Şi nu este un moment dificil, e doar o 
provocare de exploatat pentru a unifica şi mai centralist Soiuzul nostru, 
doamna Alexandrescu! o dumiri giganticul activist. Rezervele noastre de 
oameni sunt nesecate, domnule Marius Ghizdavu, cum îţi va fi raportat şi 
omul meu, Mişa Focşăneanu. Spiritul marelui Lenin şi steagul lui 
izbânditor ne însufleţesc astăzi, în Războiul de Apărare a Patriei, lăţite cu 
Molotovia galițiană, anexată de la români, polonezi, evrei, baltici şi 
finlandezi în 1940, după cum ne-a însuflețit şi acum 25 de ani! 

Poate exista vreo îndoială că putem şi că trebuie să biruim pe 
cotropitorii fascişti? 

Duşmanul nu-i atât de puternic cum îl înfățișează unii bieţi 
intelectuali speriați. Duşmanul nu-i atât de puternic cum îl înfăţişează unii 
bieţi intelectuali speriaţi! 

— Da, asta cred şi eu! mârâi intelectualul Marius deloc speriat. Hitler 
e atât de amator în purtarea războiului, încât eu — și nu sunt mare şahist 
sovietic — l-aş bate cu maxim două milioane de morți. Eu n-aş ajunge 
niciodată la înzecita dumitale risipă de eroi sovietici, care pe Lenin nu, dar 
pe Marx l-ar revolta! 

— Vezi că deviezi, pictore! Nu deasupra şevaletului e treaba ta. La 
bazele leninismului, stă ideea că masile trebuie s-o simtă. Revoluţia. 
Plângându-şi părinții şi apoi pruncii! Noua rânduială devine ireversibilă 
abia atunci când orice cap sănătos va gândi aşa: din moment ce zeci de 
milioane de cioloveci au mierlit-o pentru Idealul Marxist, este evident c- 
ar fi păcat să mai dăm înapoi, adică să ne silim a reeduca nomenclatura și 
securitatea, implorându-le acum să ne monitorizeze şi să ne călăuzească pe 
drumul reconstrucției Capitalismului. 

Plus că două milioane de eroi tot e cam mult, dragă domnule 
Ghizdavu, pentru un război purtat cu profesionalism pragmatic de tip 
american! 

Mai ales că dracul nu-i atât de negru cum îl zugrăvesc unii, 
intelectualii. Cine poate tăgădui că Armata noastră Roşie a pus nu o dată 
pe fugă, în panică, lăudatele trupe germane? 

Dacă judecăm, stimată doamnă Alexandrescu, după situaţia reală a 


647 


Germaniei şi nu după declarațiile lăudăroase ale propagandiștilor germani, 
nu e greu de concluzionat că invadatorii fascişti germani se găsesc în faţa 
catastrofei. În Germania domnește acum foametea și sărăcia; în patru luni 
de război, Germania a pierdut patru milioane şi jumătate de soldaţi, 
domnişoară pediatră Dora. Germania sângerează, rezervele ei în oameni se 
epuizează, spiritul de revoltă pune stăpânire nu numai pe popoarele 
Europei, căzute sub jugul cotropitorilor germani, dar și pe poporul german 
însuşi, care nu întrevede sfârşitul războiului. Nu mai încape nicio îndoială 
că mica Germanie nu mai poate suporta multă vreme o asemenea încordare. 
Încă vreo câteva luni de efort, încă o jumătate de an, poate un an şi 
Germania hitleristă trebuie să plesnească sub povara crimelor ei! 

— Sunteţi prea optimist, tovarăşe Stalin! surâse cu umor de 
comsomolistă cutezătoare creştina Eliza. Deosebirea dintre analiza asta a 
rezervelor şi cum le-ar fi evaluat genialul Ilici e că el ar fi adăugat în calcul 
la potențialul marxist, contradicţiile dintre marile puteri imperialiste, fără 
amețeli însă, ci cu realismul adus lui de Krupskaia, ar fi pus un semn de 
întrebare pe momentul în care superioritatea strivitoare a rezervelor ar 
deveni activă. 

— Pentru că capitaliştii sunt proști şi lacomi şi ticăloşi. Ei ar 


fi în stare, Grig, să-şi conserve la nesfârșit aceste flacoane de sânge și 
creieraș care sunt soldaţii lor, fii ai electoratului prețios! 

— Cu nişte consecinţe cumplite, Dora. De aceea şi trebuie, cu orice 
preţ, să termin deja acum acest roman inițiatic, Războiul Sfânt, pentru a 
omeni, deci a îndumnezei puțin, pe CITITORUL ce cu smerenie va străbate 
de trei ori câte şapte fascicule de câte optzeci de pagini, plus una finală, în 
totul 1681, ah! 1681!!! număr de o perfecţie divină, ce l-ar fi înnebunit pe 
moftangiul de Bach! 

Dacă, dacă l-ar fi remarcat. Pătratul numărului evangheliştilor lângă 
pătratul pătratului treimii sacre! 

— Adică tu socoteşti drept adevăratul erou al Războiului Sfânt, 
cititorul! E mai complicat, mă, nu se lăsă îmbrobodită Dora, așezându-se 
pe o bancă, gâfâind ușurel, parcă din nou gravidă, la ieşirea de la Medicină, 
vizavi de locul împuşcării de către simieni, la 21 septembrie 1939, a 
premierului Armand Călinescu, parcă pentru a semnala lui Stalin că țara-i 
instabilă şi că, când s-o duce-nspre Lw6wul nostru (intrase încă din 17 în 
Polonia), îi va fi uşor să ne ieie şi nouă Basarabia. 

O bancă al cărui spătar era arcuit estetic, ceea ce o făcea incomodă 

dar te îndemna să urci în timp, să întrevezi la câțiva paşi un monument al 
artileriştilor, cu ţeavă verticală şi cu ghiulele şi cu cele două, galbene, 
micuţe, adevărate bijuterii de arsenal, două glorioase Tunuleţe Antitanc, cu 
mari necazuri şi infatigabilă îndârjire aduse-n ţară, unul de la Cotul 
Donului, de către popa Tani care a scris Luminarea Poporului, altul din 
Stepa Calmucă, de colericul eseist şi pamfletar Jenel Noveanu, care ne-a 
lăsat poruncă Marea Recuperare. 

— Vezi tu aceste piesuleţe de artilerie galbene? şopti visător scriitorul 
celor 1681 pagini de război sfânt. Chiar şi pentru o domnişoară încă 
neviolată de viguroşii ostași roşii de pe un Triceratops T-34, este vădit că 
ele pot deruta bubuind formațiunea triunghi a cocorilor (xypaBu), dar sunt 
relativ ineficiente faţă de un blindaj gros și aşezat în aşa unghi încât 
ricoşează aiurea proiectilul tău. — Şi atunci care este înțelesul ascuns al 
acestui noian de distrugeri? 

— O poveste de dragoste, Grig! 

— Este şi aşa ceva, dovadă tocmai această minunată toamnă de mari 
biruinţe, numărul 1941. Ai dreptate, micuță Dora! Un simplu decor nou, 
picant, te iubeşti în plin suspans: el în puterea nesecatelor rezerve staliniste, 
ea sub amenințarea bombardamentelor AA. Totuși, în plan est-european 
galițian, pentru mine, semnificaţia celor exact 1681 de pagini e că, hm! 
cum observa și amicul meu basarabean Aleksandr Sergheevici Puşkin, cel 
puțin în ilustrațiile, nesemnate, hă-hă, ce Marius Ghizdavu aduce la 
traducerea mea din 1950 la Bahcisaraiskii fontan, acest an este o adevărată 
calamitate pentru expansiunea românească în spațiul balto-ponto-siberian, 
urmând neabătut Directiva Cazul Fall Petru Rareș, deoarece precum acum 
ne folosim de Wehrmacht, pe când în acel tragic an 1681 ne slujeam de 
urdiile otomane şi de hoardele tătarilor celor de-a pururea visceral 
antistalinişti, care cu tot eroismul lor, au trebuit şi ei să cedeze, dinaintea 
resurselor nesecate ale Rusiei, de-au statornicit prin tragica pentru noi Pace 
de la Bahcisarai, în nenorocoasa zi de 13 ianuarie 1681, graniță ţaristo- 
otomană pe Nipru. Ci marele Gheorghe Duca-Vodă, de la bordul unui 
pânzar moldovenesc, armat cu opt baterii de tunuri, unele cam tot ca aiestea 
galbene, aduse de Damian şi Noveanu înapoi pe pământul strămoşesc, la 
Ciorogârla, preşedintelui Sadoveanu, inspectând el această graniță, plecând 
pe mare, de la Odessa, portul lui Alexandru cel Bun, spre Cherson şi apoi 
urcând pe Nipru pe la Nikopol, Zaporoje, Ekaterinoslav, Dneproderdjinsk, 
Kremenciuk, Bucureşti-pe-Nipru, Cercaşi, Kaniv, Pereiaslavul Agnieszkăi 
şi, în fine Kievul, unde-s stocate, cum observa recent generalul de 
propagandă Horea Bratu, la mănăstirea Vîdubiţki și la Pecerskaia Lavra, 
dacă nu și la catedrala Sfânta Sofia, suficiente dovezi că protoromânii cu 
greu i-au creștinat pe slavi, urmând porunca Sfântului Andrei, ce 
propovăduind pe Nipru în sus au pus cruce unde s-a înălțat apoi Kievul. Și 
acol6 şezu și plânse, crede-mă Dora, de la 1680 hatman al Ucrainei, Duca- 

Vodă, realizând într-o intuiție fulgurantă dar de bătaie lungă, cât de 
primejduite sunt destinele viitoare ale exprimării latinităţii răsăritene, 
românești, în contra celebrei îngâmfări pravoslave exclusiviste, ce teoretiza 
un gigasuflet aşa de încăpător încât toate cele microsuflete din jur să-și 
găsească un adăpost definitiv! 

Fiindcă te iubesc, Dora, şi orice ar zice ai tăi şi-ai mei, noi trebuie să 
ne luăm, să întemeiem, la vreme de război şi de posibilă bolşevizare, o 
familie eficientă, creştin-ortodoxă, competentă a furniza nu numai o droaie 
de copchii după modelul buneilor mei, Chiril şi Lusia, care au înţeles că 
şansa băștinaşului este ca veneticul să aibă din ce să deporteze, ci şi un 
climat de cafenea, — mie o libertate de boem, ca să pot duce până la capăt 
romanul meu despre evenimentele din 1913-1919, care constituie, episod 
cu episod, Războiul Sfânt... 

Meritul cel mare al consilierilor/ sfetnicilor Ducăi-Vodă, strânşi la 
curtea de la Nemirov (3-4 poşte la sud de Berdicev, peste Bug) fiind după 
analiza mea următorul: ei au avut înțelepciunea, incredibilă la 1681, de a 
trage toate concluziile din căderea, cu opt decenii mai devreme, a eroicei 
Mari Uniri a lui Mihai Bravul Ei au înţeles că e doar ideologie pentru 
prostime şi chiar perfidie, dacă nu și lașitate, dar în orice caz trădare, 
trădare, da, trădare, imbecilitatea că noi aici-şa, dintotdeauna, pe-acest 
meleag, doar ne-am apărat şi niciodată n-am râvnit neapărat să punem în 
valoare bunurile altuia, cu teritoriu cu tot. 

— Dar noi suntem romani de la Roma, Dora! Lupoaico! Nişte 
cuceritori. 

— Noi suntem romani sadea, autentici, genuini, pentru că urmași ai 
romanilor banalizați de viții or fi azi doară italienii lui Mussolini și 
Gramsci. Noi românii am stăpânit, aşadar, ca romani get-beget, de la 
Trieste-n jos, toată coasta dalmată, toată Iugoslavia de azi, apoi Grecia, 
Bulgaria, Bizanțul cu Asia lui latină, practic toată Turcia până-n Liban, 
Siria şi Palestina, după cum la nord patrulele noastre urcau pe atunci în 
pustietatea păduroasă de pân' la Marea Baltică, iar la Răsărit rătăceau până 
la Marea Caspică, fiind un factor de ordine şi civilizaţiune în aceste vaste 
teritorii, pe atunci tot așa, practic nelocuite, protejându-se neguţătorii noştri 
a-şi purta harabalele până la Sopot şi Danzig, s-aducă ambră sau clopot 
durabil pentru mănăstirea Cetăţuia, şi până la Astrahan şi Stalingrad pe 
marele fluviu Rha, s-aducă mătase chinezească, partenerii de afaceri fiind 
venețienii și genovezii, aflați când la gura Vistulei, când la Balcic, 
respectiv hunii ce hălăduiau momentan între cetatea Astrahanului de pe 
marele fluviu Volga şi cetatea Kalmîkovo de pe liniştitul poeticul fluviu al 
Uralului, tendinţa acestor huni fiind a se statornici la acest nord al Mării 
Caspice, plăcându-le icrele negre, dar vorba cea lungă a neguțătorilor noştri 
i-a pus pe gânduri, i-a excitat, ajutându-i să-şi configureze harta bogățiilor 
noastre diverse, precum şi realitatea strategică a terenurilor, să înţeleagă, 

Dora, marele lor Fihrer VOjd că nouă ne e mai uşor să ne apărăm în 
pădurile sprijinite pe Arcul Carpatic, dar am fi vulnerabili în pășunile lui 
Burebista din pusta Pannoniei, cea al cărei sol fertil e și astăzi impregnat 
cu o continuă materie arheologică proto-daco-romană... 

— Niciodată românul n-a încasat mai mulți pumni, mai multă ocară, 
mai mult tratament rasist şi chiar de superioritate ca de la om la vită, decât 
îndură acum în Ardealul ocupat de horthiști, Grig, din vina aliatului tău 
german! 

— Şi iată de ce, privind harta României Mari, cu acel pumnal nazisto- 
fascist împlântat horthist în chiar inima ţării, hașurat cu negru de către 
învățătorul Bazil Frâncu, fiind teritoriul răşluit, de plâng și tata şi feciorul, 
eu nu pot să nu îmi amintesc, preabună Dora, lupoaico, mai scriind şi un 
text de mare tonaj ca acela al Războiului Sfânt de 1681 pagini, că ordinea 
priorităților noastre politice este: 1) Ardealul; 2) Balcicul; 3) Cernăuţiul şi 
Pocuția; 4) Liovul lui Marius; 5) Basarabia și Transnistria; 6) Crimeia cu 
Bahcisaraiul şi mai ales, 7) Ialta! 

În linii mari, din vremea Ducăi-Vodă astea şi sunt criteriile după care 
Istoria şi stăpâna ei, Literatura, vor judeca dacă fost-au bună 'au ba 
conducerea trebilor dinăuntru şi dinafară, ale generaţiei noastre de eroi! 

Restul este parțial banală strategie şi, în totalitate, tactică migăloasă, 
unde ai voie să te retragi sau să te avânţi după cumu-i conjunctura. 

— Marea noastră umilință, Grig, fiind că noi nu putem ACUM, în 
toamna acestui 1941, să răzbunăm pe loc prigonirea şi umilinţele ce-au 
suferit ai noştri dincolo de granița nazisto-fascistă-horthistă, elitele 
îndeosebi, câți cărturari n-au fost buluciţi ca vitele-n trenuri şi expediaţi 
încoace, ca dovadă de cât de temeinic şi-a pregătit Budapesta sălbatica 
reinstalare în Ardeal. Rasism curat: o politică de îndobitocire, de 
dezromânizare-maghiarizare şi de descreştinare până la demolări de 
biserici, continuând în acest domeniu ceaușist barbaria austriacă a tunurilor 
generalului Bukow. Tu român, nu ești om, ești vită, tu trebuie să tragi la 
jug ca plăvanii! "Toate astea trebuie trecute într-o carte, fiindcă creierele se 
spală uşor. 

— Tu ca tu, scumpe Grig, furia ta este strict teoretică, scriitoricească! 
surâse Dora Glagoveanu unui gând insuficient camuflat. Marius Ghizdavu, 
însă, este artist. Artist în toată puterea cuvântului... El e nefericit fiindcă nu 
uită nimic. 

— În toată supraputerea cuvântului! He-he! Dar cam fără Operă... 

— Nu râde, Grig! Nu te sfătuiesc să râzi! El URĂŞTE cu adevărat. 
Ştirile ce-i vin prin Mircea Focşăneanu, care sintetizează mărturiile 
transfugilor, îl scot din minţi. EI ar voi, odată căzută Odessa şi întoarse 
trupele în ţară, fără niciun avertisment, aşa, fulgerător, ca la trecerea 
Prutului în 22 iunie 1941, aşa să atacăm peninsula horthistă din Ardeal, 
această aberaţie strategică: treabă de câteva ore să închizi la Carei un cleşte 

care ar porni din Banat şi din redobândita Bucovină! Sunt convinsă că 
dinaintea faptului împlinit, însuşi Hi ar râde pe sub mustață și s-ar împăca 
cu o creștere masivă a livrărilor noastre de petrol şi grâne. EI n-ar sprijini, 
nici nu ia în serios, acesta enclavă asiatică în inima Europei! 

— Aşa crede Marius Ghizdavu, că e Hitler în contra Eurasiei? 

— Nu numai Marius Ghizdavu, Grig. Doctorul Lecca, nici el nu vede 
altfel lucrurile. lar Augustus, pesemne prin Virginica, prin muierea sa 
americană, consideră că un atac energic asupra Ungariei ne-ar atrage, mai 
ales din partea Marii Britanii, unde avem cei mai mulţi fani, felicitări 
călduroase, pentru contradicţiile ce am naște-n sânul Axei la nivel politic, 
cu consecinţe grele pe teatrele de luptă, căci după ce am restabili hotarul 
de pe Tisa, este evident că nici noi şi nici horthiștii n-ar mai putea să se 
implice, activ, în războiul nazisto-bolşevic de la Răsărit! 

— Sunteţi tineri şi neștiutori! încremeni în zâmbet cu polonicu-n 
borşul de găină bătrână, verde-galben, madam Bolboros, gazda tânărului 
prozator român antonescian de 16831 pagini. Voi uitaţi ce avertisment i-a 
dat elementul AA, anglo-american, Neamului Românesc. Doamna de 
onoare Amelia Şaraga... a întâlnit deunăzi pe Țilu al meu în Cişmigiu și, 
venind vorba de vexaţiunile ce suferim de la factorul maghiar, pe propriul 
nost' pământ, această persoană extrem de bine informată, ca soacră de om 
de informaţii — a lui Mişu, draaaagă! — s-a pronunţat că dacă, odată luată 
Odessa, nu începem chiar în acest noiembrie 1941 războiul sfânt pentru 
eliberarea fraţilor noștri ardeleni, atunci Imperiul Britanic, cu toată 
dragostea ce poartă Regatului Românilor, din considerente strategice strâns 
legate de promisiunea lui Stalin că va suspenda acţiunea Cominternului de 
răzvrătire marxist-leninistă a Indiei, şi a sistemului colonial în genere, se 
va vedea silit a declara război României (!!!), cel mai târziu la o lună de la 
divulgarea de către Stalin a cârdăşiei lor, în stația de metrou Maiakovski, 
aniversând 6-7 Noiembrie, — dintre monarhia britanică, democraţia 
americană şi totalitarismul bolşevic, cârdăşia contra naturii, draagă! — 
având ca unic ţel zdrobirea de către Ostașul Roşu a imperialismului 
germano-japonez, răsplata pentru Kremlin fiind ideologică: acceptarea 
sovietizării seminţiilor de rasă inferioară din Gaghizdia Mare, extinsă, 
adică văzută de la Trieste Joyce la Kiel Max Planck, din Molotovia de la 
Cetatea Albă la Kronstadt şi Viborg, iar transsiberian compusă doar din 
China, Coreea și partea cea mai harnică, vietnameză, a Indochinei! 

— Gaghizdia, hm, Galiţia asta Ghizdavului, cuprinde ea şi Beciul, 
adică străvechea Vienă? nu se scandaliză deloc Căinaru, auzind de atâta 
Europă şi atâta Asie, menite bolşevizării ireversibile de către anglo- 
americani. 

EI era convins că nu numai gândirea germană, ci toată gândirea 
Occidentului, dincolo de lozinci e profund... rasistă! O gândire trufaşă, care 
admite a aproba sprijin economic la catastrofe umanitare, dar cu aspra 

condiţie să dirijeze jocul doar statele superbogate, care ajută niște triburi 
sărace, înapoiate prin însăşi natura lor primitivă incurabil, indiferent cu ce 
marxism le ajuţi. 

— Destinul Vienei, surâse deplin fermecător Dora Glagoveanu, 
depinde enorm de cum va cumpăni avantajele şi dezavantajele posesiunii 
ei generalissimul Stalin, în calitatea lui de acționar majoritar al Naţiunilor 
Unite. Intuiţia mea e că 1-a stat totdeauna în gât, ca un os de peşte baltic, 
Petreburcu cel aristocratic, amintind de-un Troțki, de-un Kirov şi chiar de 
Lenin Și de alţi arhierei ai evenimentelor din octombrie 1917, de i-a lăsat 
să le piară Memoria în Blocadă, cu simpatizanți cu tot! A accepta Viena în 
imperiul bolşevic ar însemna una din două: a o demola, piramidând 
Lomonosoave, sau a interzice muncitorilor, intelighenției și colhoznicilor, 
îndeosebi nomenclaturii, s-o viziteze! Eu anticipez că o va abandona 
dracului, în schimbul unor poziţii strategice. 

— Cu mare probabilitate, zicea ghinionistul Marius, zise tot Dora 
uimită de arta borşului ce stăpânea madam Greti Bolboros, Fiihrerul 
sovietic va cerşi diplomaților AA un cap de pod în Africa, chiar divina 
Alexandrie a Egiptului. 

— Cu bibhotecarul Ioil Borgiah cu tot? 

— Ah! încremeni ridicol dom' inginer de telefoane Ţilu, cu 
mustăcioara unsă de grăsimea absolut galbenă a găinii vârstnice. Dar 
mecanic vorbind, deci judecând pe criteriile fratelui tău Gary, Dora, avem 
aici de-a face cu un veritabil echilibru al terorii! Ce mai tura-vura! Domnul 
Gary a anticipat, încă înainte de a porni spre Prut, că britanicii vor ataca în 
scurtă vreme, pe un criteriu practic quasi-rasist, mari regiuni din Gaghizdia 
și Molotovia. În orice caz, îmi spunea el, ţesălându-și calul, la 6 decembrie 
1941, dacă Londra va declara război României, o va declara maşinal, 
ostilitatea asta a ei de rasă, și asiaticilor din Europa: finlandezilor şi 
ungurilor. Însă glasul sângelui va răsuna atunci cu putere înzecită, 
cutremurând întreaga planetă, mai rău ca exact acum un an, la noi Capitala, 
când cu prăbuşirea Carltonului şi a blocului Dunărea Albastră peste 
Biserica Enel. 

— Urmarea agresării românilor, care sunt niște asiatici ai Europei prin 
nesecata lor putere de a îndura rânjind vitregiile epocilor, proroci cu un fel 
de solemnitate gazda Căinarului, va fi că Japonia nu va sta cu mâinile-n 
sân, să contemple la nesfârşit ofensele cari ni se aduc, nevinovaţi fiind, ca 
şi frații noştri unguri sau finlandezi, față de sora noastră britanică, instigată 
la rele numai de către plutocrația americană! Ei urmând a lua cu celeritate 
măsurile care se cuvin! Muie englezilor! Slavă japonezilor! 

— Hă-hă! râse ţărăneşte Grişa Căinaru în cea mai bună dispoziţie, de 
parcă s-ar fi ospătat în casa Glagovenilor şi doamna Sia în persoană ar fi 
dres cu smântână de vacă bălțată rusescul borş basarabean. Tanti Greti 
glumește, e glumeaţă, are haz. Deşi, personal, nu exclud o lovitură 

japoneză asupra coloniilor britanice sau anihilarea unor baze americane. 
Nenorocirea fiind că o superfină astfel de misiune nu trebuie lăsată pe mâna 
militarilor! Ea s-ar cuveni mai degrabă scriitorilor, artiştilor, balerinelor, 
eseiştilor... 

Ei ar şti să ferească pe tânărul împărat Hirohito de păcatul în care a 
căzut celălalt mare H, al germanilor, acela de a baza războiul pe o singură 
varietate de sânge de om... Precum pe frontul antisovietic, nazismul n-a 
acceptat formarea de Armate Albe, aşa trufia samurailor va împiedica 
Pactul anticomintern a duce lupta sub lozinca, eliberatoare de britanici şi 
francezi, Asia asiaticilor! Astfel, nesecatul izvor de oameni galbeni va 
rămânea în mod esenţial nefolosit. Și asta, în folosul imperialiştilor ticăloşi 
din Europa şi America! 

Dreptatea japoneză fiind, dealtfel, evidentă. De ce să fie acordate 
după Turnul Londrei pendulele din Singapore şi Noua Zeelandă, când noua 
metropolă Tokyo este atât de aproape! 

— Fiţi fericiți ACUM, copi! ridică paharul şi sorbi zgomotos din 
vinul negru cel de Ziduri doamna Greti Bolboros, care nu ţinea nici cu 
Hitler, nici cu Hirohito, ci cu latinul Mussolini, după o reţetă piemonteză 
gătindu-şi escalopul cu ciuperci culese din pădurea Râioasa. Vin vremuri 
cumplit de grăle. Răzbelul ista se mondializează văzând cu ochii! Eu am 
cetit cu mare atenție RAPORTUL remis nouă de Mircea Focşăneanu, azi, 
şi pe care îl va prezenta tovarăşul Stalin la metrou poimâine, 6 noiembrie 
1941, la Şedinţa solemnă a Sovietului de deputaţi ai celor ce muncesc, da, 
cică muncesc, ca şi cum eu n-aş robi toată ziua la bucătărie şi cu 
dereticatul!... din Moscova şi a organizaţiilor de partid şi sociale. Cu mare, 
mare atenție am citit. Noutatea cuvântării nu stă în acuzarea intelectualității 
c-ar fi laşă, să se râză muncitorii şi colhoznicele de ea, ci în anunţarea 
conferinţei anglo-americano-sovietice de la Moscova şi a inconştienței de 
a trimite avioane şi tancuri AA, dinspre Vostok, pe frontul pe care cu atâta 
jertfă finlandezii, germanii, italienii, ungurii, şi mai ales românaşii noştri, 
l-au înjghebat întru apărarea Europei noastre de veninoasa barbarie 
comunistă! 

America văz că se avântă cu lăcomie oarbă în conflict. 

Mai rău decât mârşăvia că suprema putere industrială a lumii 
înarmează Cominternul, nici că se putea, frate! Funia, să te spânzure, nene 
Roosevelt! Căci dacă le-ai fi trimis tancurile şi avioanele însoțite de 
echipaje, atunci s-ar fi manifestat elemente de ocrotire a cărnii lor 
electorale, de control. Dar așa, aceste maşini de ocupaţie vor fi utilizate mai 
mult în contra Libertăţii noastre, cu specificul dispreț pentru propriile 
pierderi în cioloveci al bolșevismului. 

Care este, deci, concluzia mea? Este că, din punct de vedere aşa ca 
joc de şah, războiul e ca şi terminat. În momentul în care Germania ar 
constata că Marea Britanie a îndrăznit să declare război României și 

Ungariei şi Finlandei, iar America e cu Stalin, patriotismul ar cere lui Hitler 
să ceară armistițiu sau chiar să capituleze necondiționat, pentru salvarea 
orașelor sale, patrimoniul Umanității! 

— Pactul anticomintern, zice doctorul Liviu Lecca al meu că zice 
Marius Ghizdavu, cumnatul Virginichii Gibson, şopti emoționată Dora, 
este cea mai nobilă întreprindere europeană de la Cruciade încoace! Păcat 
că inițiativa au luat-o niște monștri ca Hitler și Mussolini, iară nu 
aristocrația fostei Antante, ai cărei capitaliști au preferat, dimpotrivă, să 
investească în industrializarea stalinistă! Dar acest paradox nu e niciun 
paradox, cum nu-s paradoxuri foarte paradoxurile. Căci aşa cum a arătat, 
încă la începutul acestui prânz modest, Grişa al meu scump și drag, lăsând 
de fapt să se înţeleagă, nu Noua Ideologie Germană, ci mentalitatea 
occidentală este profund rasistă: pentru aceşti AA, a se exercita evident- 
aberațiile marxiste pe... ciolovecii din Gaghizdia, Molotovia, U.R.S.S. şi, 
în perspectivă, pe mai toată rasa galbenă, nu-i din perspectivă de acvilă 
plutocrată nicio pagubă! 

— Dora vrea să zică, înțelese mai mult din priviri iubitul ei, că analiza 
lui Mircea Focşăneanu e plauzibilă ca sinteză: la instructajul din 29 
septembrie, 30 septembrie şi 1 octombrie 1941, datat special aşa să-i 
umilească pentru înţelegerea din 1938 de la Miinchen cu totalitarismele 
nebolşevice, Stalin a impus americanului Harriman şi britanicului 
Beaverbrook următorul orar: în cinstea la de două duzini de ani de la 
evenimentele Eisenstein din octombrie 1917, să se anunţe Lumii în 6 
noiembrie, la metrou, că americanii s-au obligat să bage pe front avioane 
şi tancuri, plus să acorde un împrumut de un miliard de dolari 1941 — din 
ăia de nu ştiu câte zeci de ori mai consistenți decât valuta de la sfârșitul 
mileniului. lar inglejii, exact la o lună, dacă acest scenariu se va juca mai 
departe, să declare banditeşte război României, Ungariei şi Finlandei, în 
bloc, deşi numai Ungaria merita acest tratament, comportându-se 
expansionist față de toți vecinii ei. Şi poate Finlanda, deoarece rectificarea 
de frontieră în jurul Petersburgului — plin de muzee — putea fi „înţeleasă“ 
şi aprobată pe şest de orice naţiune cultă, chiar și din Axă, în timp ce 
mutilarea şi batjocorirea Ardealului nostru, nu. 

A declara însă de la Londra război României era ceva parcă delirat 
de Shakespeare, ca moftangiu, în nopțile sale de umoare neagră! 

— Tanti Greti, ascult-aici-şa la mine! E grav. Dacă nu sper din partea 
lumii euroatlantice reacție la această nedreptate făcută României Regale — 
şi am învăţat să nu sper de când cu, fatal României Regale Mari, Anul 
1940! — aştept ACUM o reacţie de cea mai înaltă nobleţe de la... Kyoto, de 
la monarhia japoneză! 

Sunt convins că, în deplină nobilă solidaritate cu Regatul Român, 
agresat de Coroana Britanică, marele împărat Hirohito va lovi! Va da în 
toți! 

Şi nu la Singapore sau Hong-Kong, ci într-un mod cavaleresc care 
să taie cu fineţe chirurgicală nodul gordian al tertipurilor plutocraţiei 
americane, care-i cică izolaționist-pacifistă trimițând avioane şi tancuri şi 
adidaşi comisarilor politici bolşevici, cu care să extermine pe ţăranul şi pe 
învățătorul nostru la mii de kilometri de casă, apărători la plug şi pe Câmpul 
de Onoare ai civilizaţiei în contra Barbariei ce nu va fi resimțită de 
nesimțţiții de occidentali, ci doar de amărâţii din acel spaţiu în care dreapta 
rânduială românească s-ar fi înstăpânit totuşi demultişor, pe vecie, dacă 
gânsacii cocoţaţi în capul Ţării ar fi urmat consecvent Testamentul lui 
Petru Rareș, ca program de luptă a ei, şi chiar ca rațiune de a fi a clasei 
noastre politice, de vreo patru cente de ani încoace! 


ș, 


Despre acest Testament renascentist, Minodoră, eu ştiricit-am încă 
din cea mai frajedă copchilărie, la Căinarii Vechi, pe la buneii mei, Chiril 
(Kirilov) şi Lusia Marmeladova. E drept, dulceaţa de nuci verzi da, dar n- 
am avut niciodată în mâinile mele Dosarul cu pricina. Povestitu-mi-s-a-n 
linii mari totuşi conținutul documentului, strecurat ca din întâmplare de 
acest Voievod al Culturii, în Evangheliarul ce-au dăruit, în octombrie 1941, 
pardon! 1545!!! sfintei Mănăstiri Căpriana, cu prilejul rezidirii acestui 
lăcaș, ctitorie a gloriosului său tată, Ștefan cel Mare şi Sfânt, ce zic bătrânii 
din partea locului c-a săgetat la vânătoare o căprioară sub un stejar şi de 
aice, numele, performanţă prea probabilă, c-au vânat şi bunelul Chiril la 
tinereţe, bătând coclaurile de la Ungheni la Dubăsari, şi văgăunile, atât pe 
Valea Bâcului cât şi pe apa Ișnovăţului, destule căprioare... 

Și tocmai asta vreau să accentuez, că ideea fundamentală a 
Testamentului lui Petru Rareş vine de fapt de la tătâne-su, Ștefan-Voievod 
cel Mare şi Sfânt, care cu tâlc adânc lăsatu-ne-a, ca pe-un şirag de pietre 
rare, şirul de cetăți din preajma Nistrului: Hotinul, Soroca, Camenița, 
Orheiul, Tighina, Cetatea Albă! 

Porunca marelui apărător al civilizației creştine, în contra barbariei 
mutătoare, fiind ca Noi să nu acceptăm niciodată, fiind deja azvârliți 
insuportabil de ex-centric faţă de baştină, față de Roma, să ni se 
recunoască, drept supliment de Spațiu Vital, nişte teritorii oricât de întinse, 
situate însă prea exagerat de mult dincolo de acest romantic fluviu, Nistrul 
nostru. 

Nu, Minodoră! Ci aşa cum au dedus și foarte tânărul tău Marius 
Ghizdavu, preumblându-se cu amicul Ioil Borgiah în împrejurimile 
Năpădenilor, când pe apa Culei ce-ntâlneşte Răutul cam odată cu 
Cogâlnicul în amonte de cetatea Orheiului, când pe aceea umbrită bine de 
codri a Ichielului celuia ce se varsă-n Nistru la Vadul lui Vodă, poposind 
ei când la o familie Moga, la Măgurele, când la o familie Honig în târgul 

Vlad, când la o rudă a mea de la Corneşti, plăcându-le a porni disputele de 
la obârşii, iacă dar că a lor concluzie definitivă e aceeaşi cu a mea: spațiul 
nostru vital nu e deloc la Răsărit, tu, ci la Nord-Vest! Progresia luminoasă 
a lui Ştefan-Voievod cel Mare şi Sfânt prin Pocuția (mişcare spre NV cu o 
impresionantă cerbicie reluată perpetuu de Bogdan al III-lea şi de Petru 
Rareş) țintește nu dincolo de Premişlea — Przemysl, citadelă pe care au ars- 
o ca nefolositoare în 22 iunie (!!!) vă leato 7006 — vreun traseu Radom- 
Varşovia şi apoi, pe Vistula, chiar ocolind pe la Bydgoszez, a ieşi la Marea 
Baltică între Danţca şi Kânigsberg, ci aiasta-1 doar maskirovkă, ţinta fiind 
tot pe Vistula, dar aproape latitudinar mult spre vest, anume Cracău 
(Krak6w), de unde ar fi fost pe harta strategică o joacă de copil a exploata 
succesul, forțând simetric nord-vestic spre Breslaul nostru şi sud-vestic 
spre Viena (Beciul). Cine ar deţine acest friunghi geopolitic central, 
Cracăul, Breslau, Beciul, acela ar stăpâni de fapt întreg continentul, Dora! 

— Pentru că, surâse şi suspină vărsându-şi părul castaniu decolorat 
peste perna doamnei Bolboros studenta lui Lecca, din triunghiul de 
excepțională însemnătate geopolitică Cracovia-Breslau- Viena, îţi poți 
despica trupul unei oştiri cum îmi desfac eu membrele inferioare: o falcă a 
cleştelui ieşind la Marea Adriatică între Veneţia şi Ragusa (ba chiar 
Tirana), iar cealaltă falcă scăldându-se-n Marea Baltică între Copenhaga și 
Riga! Iară cine stăpâneşte simultan aste două mări, una cadă, alta rece, 
stăpâneşte și Europa. Nici habsburgii, nici otomanii, nici ţarismul şi nici 
chiar Napoleon n-au reuşit această performanţă. Și iată de ce, Grişa drag, 
construcțiile lor imperiale s-au dovedit simple, puerile castele de nisip, 
spulberate la cea dintâi întărâtare a mistralului coalițiilor! 

— Drept ai grăit, frumoasa mea, în noaptea asta! Cuvine-se însă a 
observa că ceva îmi cobeşte, la aceste momente de supremă fericire ale 
noastre, domniţă cu steluțe de rouă pe umeri, că dacă se adeveresc cele 
comunicate nouă de Mircea Focşăneanu, atunci eu voi fi constrâns să dau, 
încă înainte de instalarea lui Stalin la mănăstire la Cernica, cele 1681 pagini 
de Război Sfânt despre 1913-1919, în loc exotic de-a mă dedica celui 
pitoresc Gpus opus, Anul 1681 la Bahcisarai, ce tot mai frecvent îmi sparie 
somnul şi chiar gândul-la-tine! 

— Şi Marius Ghizdavu își are insomniile sale, căscă adorabil Dora. 
Nu şugui cu cele dintre noi, Grişa scump! EI crede că, din punct de vedere 
strategic, noi românii n-am câștigat mai nimic dacă ne mulțumim numai cu 
acest vechi port al lui Mircea cel Bătrân, care este zgelobia Odessă. 
Misiunea trupelor noastre avântate dincolo de Nistru nu poate fi 
considerată un succes durabil, dacă noi nu rezolvăm pe vecie, chirurgical, 
această necontenită ameninţare la statornicia noastră, care este Crimeia, 
adevărat portavion vizând instalațiile noastre petroliere de la Cherson, 
Odessa, Ovidiopol, Cetatea Albă, Sulina şi Năvodari. 

— Noi românii tocmai luăm în aceste momente, şopti doar ei pictorul 

de la Ziduri, Simferopolul — capitala Crimeii, prin frăția de arme româno- 
germană, cimentată cu sânge în întreg acest spaţiu românesc transnistrean. 
Vom stăpâni, dulce Dora, în con-dom... în condominium, acest 
„portavion“, cum îşi împart erotica insulă Cipru creștinii greci şi păgânii 
turci, învățând să convieţuiască multicultural. Desigur, camarazii germani 
se vor lăcomi să ieie bastioanele, cazematele, meterezele de la Sevastopol, 
Hitler apreciindu-şi cuceririle exclusiv prin valoarea lor de imagine şi 
răsunet, cel puţin încă o jumătate de an mai durând asediul după opinia 
mea, și a lui Mişu, iară eu am a sfătui pe stăpânii mei de la Propagandă și 
Externe să obţină, pentru Regatul sau — de ce nu? — chiar viitorul Imperiu 
Român, dimpotrivă, micile localități foarte expuse desantului naval sau 
aerian, uşor de ocupat de către corpurile noastre expediționare. 

De cel mai mare interes fiind, pentru mine ca pictor, târguşorul Ialta! 

Fiindcă, aşa cum am convenit cu loil Borgiah în codrii Năpădenilor, 
când pe apa Culei răcorindu-ne, când pe a Ichielului, veni-vor vremi când 
siguranța națională, într-o lume cultă, va fi o chestiune pendinte mai 
degrabă de romancieri, compozitori, soprane, balerine şi pictori decât de 
statmajoriști. 

— Ah! Daaa, micuță şi gingașă, locomotivă-jucărie de copil, o Dora! 
Odessa nu-mi e decât un popas. Ținta mea este Ialta. Va fi, deja este, cea 
mai aventurată înspre Asia cetate spirituală românească! Pentru pictura 
noastră, astăzi sfârtecată, vom avea, deci, un nou Balcic sau o nouă 
Nagybânya-Frauenbach, în locul celor pierdute-n 1940. Și pentru 
protipendadă, o nouă-n vogă destinaţie vilegiaturii sau escapadei. Sunt 
convins că va fi permanent acolo destul public ca să merite să investim 
baban şi să încredinţăm fără licitație șantierul Operei de la Ialta, ce în 
colaborare cu Gligorie Cornescul, un nemiş din ţinutul Hotinului, o am 
proiectat, cui? Antreprenorului lugojan Vanea Căinaru! Da, lui don' Nae! 
Lui socră-tu, dragă! Și cumnatului tău, jupân Mitrea de la Chişinău! 
Intervin eu cu Mișu. 

— Dar numele acesta, Gligorie Cornescul, mi-e cunoscut, Grig! 

— Cum să nu-ţi fie! Fratele tău Gary o adoră în secret, ca Goebbels 
pe Anna Karenina din film, pe verişoara lui Marius, pe Elviriţa copoiului 
Focşăneanu. Pătrunzând cu o brigadă de blindate germane în Kiev, pe care 
o asista în calitate de tânăr inginer de motoare grele, frățiorul tău a cercetat, 
din ordinul generalului Horea Bratu, un depozit preţios de arhive seculare, 
retrase din Molotovia ghizdaviană, cea cucerită de diplomaţia sovietică în 
1939-1940. EI nu s-a mulţumit însă numai cu armonios dezvoltata 
hârțăgorie de partid, ce interesa mai degrabă pe colegii nazişti în a lămuri 
prin ce diferă totalitarismul sovietic de al lor. EI a lăsat dracului dosarele, 
camioane întregi, de la ele îndepărtându-se spre magazii, unde erau 
depozitate hrisoave, letopiseţe, testamente, corespondenţă străveche, pe 
deasupra cu ceva jurnale intime ale unor doamne și domniţe, inclusiv un 

inventar ţinut de doamna leremiei-Vodă, cu averile de la mănăstirea 
Suceviţa, ce au luat şi dus în Polonia, ca pentru a întări pretenţiile româneşti 
asupra Cracăului şi Liovului. Şi iată de unde au ajuns la urechiușele-ţi roz 
numele acesta, Gligorie Cornescul: cu migală, însăilând documente 
provenind din cetăți şi târguri întemeiate sau finanţate de boierii şi 
voievozii moldoveni, în această Valahie Septentrională, cum o numesc 
cronicarii kieveni, domnul Edgar Glagoveanu, fratele tău, cumnatul meu, 
a stabilit genealogia lui Mișu al Elviriţei, ginerele conului Alecu Ghizdavu. 

— Este vorba, ieşi Focşăneanu de sub acoperire, despre arhivele 
străvechilor ctitorii de-ale noastre de la Cernigov (pe Nipru), Camenița 
(strălucita noastră cetate vremelnic căzută în gheara spurcată a leşilor, cu 
Podolia cu tot, minunată Moldovă nordică, a cărei populație aproape 
unanim ortodoxă au cerut în repetate dăți alipirea la cei de-o lege, 
implorând până şi pe Mihai Viteazul când au ajuns cu Unirea la Hotin), 
celebrul Bar, cu ale sale colegii ce ar fi depășit în filozofia istoriei școlile 
occidentale, dacă n-ar fi fost risc turcii, tătarii, cazacii sau muscalii să prade 
bibliotecile spre a le incendia, Liovul lui Marius Ghizdavu (ce el solicită 
cu întreaga-i Galiţie Mare, ai cărei descălecători au fost negustori de 
cereale gălățeni), Haliciul cel ce cu dojană își oglindește meterezele-n 
Nistru că nu mai devreme îl luarăm, Sneatinul, Premişlea, dar și, mai spre 
zaporojeni, documente de la Ceahrin, de la Nemirova, de la Vozie, ba chiar 
de la Pskov, Kaluga, Kislovodsk, Nijni Taghil, Tobolsk, Nercinsk, 
Srednekolîmsk, Magadan, lujno-Sahalinsk... 

— Ce dovedeau toate aste înscrisuri, Dora? 

— Ce, Grig? 

— Că javra de Mişu tot dintr-un copoi se trage! Dintr-un Gligorie 
Cornescul, un boiernaş arheolog ce, la cerere, au trimes marelui vizir 
Chiopărăliolu macheta în ceară de albine orheene a cetății Camenița, cu 
stâncăraie, ape, sistemul de apărare, dimensiuni, artilerie, muniţie, mai ştiu 
eu ce... Toate informaţiile! 

— Nu fi rău! Mie macheta Operei din Ialta, de noul Gligorie 
Cornescul tocmită, mie mi-a plăcut! Păcat că Marius crede cucerirea cam 
vremelnică şi a propus în doi peri o frescă circulară cu multe nuduri pe fond 
de flăcări, ca la Vatican, Rafael, pentru un senzaţional incendiu din 
cartierul Borgo! 

— He-he! Nu m-aş mira să fi fost amestecat şi loil Borgiah în așa 
faptă menită a pune omul într-o situație limită, convergentă spre o realizare 
artistică rezistentă intemperiilor timpului belicos, când alte bucurii 
cronofage n-ai! 

— Noi trebuie să ne justificăm stăpânirea românească în Crimeia, 
domnule Horea Bratu, nu prin forță, ci diferenţiindu-ne doar ca factor de 
ordine, cultură şi civilizație. Tocmai de aceea, am ales un motiv care să-mi 
permită a blestema în genere războiul... Desigur, nu războiul drept, acela 

prin care îţi fereşti națiunea de la deznaționalizare și descreştinare şi 
bolşevizare ireversibile! Ci doar în contra războiului nedrept, de jaf şi 
cotropire, vreau să iau atitudine, cu mânie proletară de artist militant, 
postmodern însă, nu angajat politic până peste urechi. 

Alegând ca subiect leşii anului 1650, leşii lui Vasile Lupu, voievod 
al culturii de ne-au lăsat mănăstirea Trei Ierarhi ca o mostră de ce-au fost 
capitala României de Est în anii glorioasei sale domnii, întinse-n nord în 
Galiţia mea de-au durat la Liov biserica Sfânta Paraschiva... Deşi mai dragă 
mi-i biserica aceluiaşi de la Orhei... Da, Dora... Ay! Şi la acest an trist, 
1650, iaca nenorocirea, neo-nenorocul perpetuu aici: acest oraş european 
(în care un strămoș al meu frecventa dreptul, retorica și medicina la un 
colegiu cu limba de predare latină, ale cărui diplome erau recunoscute în 
Polonia şi Lituania şi Carelia) sfârşi prădat şi pârjolit deplin de către o 
coaliție insolită: hanul tătarilor de Crimeia şi hatmanul Bogdan Hmelnițki, 
cazacul care a studiat artele și astrofizica în Liovul meu! 

— Şi au arsu atuncea tot oraşul. Unde şi unde au rămas câte o 
dugheniţă, jeleşte Miron Costin. Curtea cia domniască, casele boierilor şi 
tot orașul într-o mică de ceas cenușe au stătut. Iară mănăstirile au hălăduit, 
că n-au vrut căzacii să dodiiască, den porunca lui Hmil hatmanul și tătarii 
n-au putut, că era şi oameni cu sineţe închişi prin mănăstiri. 

— Aici este o poveste cu tâlc, îşi roşi puţin de emoție teologul Damian 
fruntea-i pleşuvită galben verde ca alămâia. 

— Nu s-au pomenit de semnele ceriului, tresări cronicarul parcă 
presimțind descăpăţânarea de către analfabetul tată al academicianului 
berlinez Dimitrie Cantemir, al cărui joc la ruși ni-l va explica, poate, 
analistul de servicii secrete Mişu. Nu s-au pomenit de semnele ceriului, 
carile s-au prilejit nainte de acestea toate răutăți şi Crăiei Leşeşti şi țărâi 
noastre și stângere casei aceștii domnii a lui Vasilie vodă, pentru cometa, 
adecă stiaoa cu coadă, care s-au prilejit cu câţva ani mainte de aceasta aşea 
de grea premenială aceștii domniei şi întunecarea soarelui, în anul cela, în 
care s-au rădicat Hmul hatmanul cu căzacii asupra leșilor, foarte groazdnică 
întunecare în Postul Mare, înaintea Paştilor, în anul 1648, într-o vineri, şi 
tot într-acela an lăcustele neaudzite vacurilor, care toate semnele în loc 
bătrânii şi astronomii în Țara Leşească a mare răutăți că sintu acestor țări 
meniia. 

— Mă vei erta, iubite cititoriule, îngenunche deprimat adânc marele 
umanist gaghizdian, căci nu ţ-am scris acestea semne la locul său. Crede 
neputinții omeneşti, crede valurilor şi cumplitelor vremi, întriabă pe ce 
vremi am scris şi cât am scris. Aș hi lipit aceste semne la rândul său, ce 
amu era trecut rândul la izvodul cel curat şi scriitori carii izvodesc puţini 
să află, iară tipar nu-i. 

— Chiar, îndepărtă puţin cu lăbuţele pe umerii de morar Dora soţul, 
unde vei tipări tu, în ţara asta mizerabilă, jefuită, o carte de 1681 pagini, 

mă Grig? 

— Important este, gingaşă muză scăldată în rouă şi candoare, ca 
Opera să fie scrisă, înălțată. Cum zicea şi Marius Ghizdavu că s-a înţeles 
cu loil Borgiah: Universu-i cam măricel şi nu prea contează câtu-i 
luciditatea, lățită pe o sferă enormă cât a Geocortexului sau pe scoarţa unui 
singur creieraş de greieraş! 

— Această cumplită mărturisire a lui Miron Costin, înaintemergătorul 
lui Nicolae Iorga în materie de-a fi ucis de-ai tăi, va figura pe chiar 
frontonul Operei de la Ialta, a cărei măreție antică, certă, căci vom lucra cu 
sclavi, salvându-i de la exterminări, iubito, va depăşi, mă asigură strămoșul 
lui Mişu, Gligorie Cornescul arhitectul, în primul rând pe-a Operei din 
Odessa, apoi pe-a surorilor ei din Beciu şi alte capitale, fiindcă totdeauna 
mă implic şi, ca român viteaz, eu merg în slip la plajă-n Pontul meu, fără 
teamă c-aş sfârşi ca bietul Brâncoveanu Constantin. 

-— Opera Operei din Odessa e deja una din cele mai frumoase 
compoziţii ocazionate de Vodevilul de la Ialta, dulce Dora. Pentru decoruri, 
Marius dezvoltă scena potemkinistă cu tunurile navale ale bandiţilor 
proletari revoluționari ai lui Eisenstein, îndreptate goebbelsian spre acest 
focar cultural, ca spre un simbol al aristocrației şi burgheziei de 
exterminat! Și aşa cum observă şi generalul de propagandă Horea Bratu, 
cu o sudoare nord-siberiană pe fruntea-i de delfin, alde Fritz Hippler în 
abjectul film de justificare al masacrelor, Der ewige Jude... 

— Mai are mult de învăţat de la Sergiu Eisenstein! Să-l pui să repete, 
pe exact aceleași trepte, Scena Masacrului. Cum trag în proletari şi familiile 
lor barbarii de ţarişti, fără preget, ca-n poligon! Cum nu-i cruțată nici fimeia 
ŞI, de mii de ori, chiciul ăla lacrimogen, de crime, torturi şi alte răzbunări 
generator, al căruciorului cu prunc rătăcind pe treptele cele multe-n jos, 
spre mare! 

— Acel pruncuţ, tâlcui enigmatic Marius Ghizdavu cu lumină de tigru 
siberian în ochii castanii, e chiar poporul rus, genialul în suferință Norod 
Rus, orfan, deposedat cu brutalitate marxist-leninistă de conducătorii lui 
firești, căzut pradă unui gruzin şi altor neruşi, să facă pe el experimente, 
mai crude chiar decât ale lui Pavlov pe nişte câini şi decât ale lui Miciurin 
pe arborele de căpşunată! 

— Misiunea noastră în Răsărit, admise Dora Glagoveanu, este să ne 
folosim mereu de enormul potențial german, pentru a izbăvi pe fratele 
ortodox rus de sub exploatarea vecinic reiterată din partea nomenclaturii 
bolşevice. 

— Pentru că așa cum a arătat Petru Rareş, spațiul nostru vital nu este 
balto-ponto-siberian spre Vostok, ci balto-mediterano-atlantic spre Zapad, 
iar prima poruncă ce testamentul său ne-a lăsat este să ieşim, prin Pocuția, 
la Triunghiul strategic de importanță geopolitică crucială, Cracău-Beciu- 
Breslau. 

— Desigur, asigurându-ne în prealabil dinspre singurătăţile de peste 
Nistru, creând, în baza revelației de la Nemirova a Ducăi-Vodă, un puternic 
stat ucrainean între noi şi muscali! observă popa Tani, așezându-se la 
praznic. 

— Revelaţie de la Nemirova a Ducăi-Vodă, care-i temeiul politicii 
noastre externe postceauşiste, admise rânjind-rânjind ca la videochat spre 
altarul de campanie din luminiş, amarul eseist lancu Noveanu. 

— Aici este o istorisire cu tâlc, se ridică de la masă părintele Damian, 
cu un zvâcnet semnificând că ori e lăsat să vorbească, ori ne va blestema 
greu pe toți participanţii la videoconferință, şi pe copiii noştri, ceea ce ne 
impuse o tăcere de excepţie. Cum explicaţi? De ce, mă păcătoşilor, curtea 
cea domnească, vilele boierilor şi tot Iaşul au căzut pârjolului pradă şi 
numai Mănăstirile au hălăduit? 

— Pentru că tătarii n-au putut sparge zidurile, dădu din umeri Isadora, 
iar cazacii n-au vrut să dodiiască din porunca hatmanului Hmul! 

— Și de unde, mă rog, Porunca asta de milă creștinească pentru 
creştini? 

— Explicaţia este pălmuitor de simplă! scrută cu disperare micul Raul 
spre Elviriţa Focşăneanu, dacă chiar îl ascultă. Poate că Hmil hatmanul, 
având a elibera Ucraina de sub jugul polonez, nici nu s-ar mai fi apucat cu 
moldovenii, mărind astfel cu inconștienţă nesiguranța alor săi, între turci, 
tătari şi tăvălugul rusesc sovietic. Dar marele său duhovnic, cum au 
stenografiat iscusiții dieci Jurmînski şi Pumpianski, s-a pristăvit la 1646, 
cu doi ani înainte de angajarea în războiul cu leșii, deci cu patru ani anterior 
nimicirii acelei Florențe a Gaghizdiei, care au fost leşii lui Vasile Lupu 
înainte ca ştafeta Gaistului să se stabilizeze ca Finiş, ca ultim popas, la 
Lemberg. Aşa dzicându-i atunci Pătraşco Moghila, înalt Prea Sfinia Sa 
Mitropolitul Kievului: Bogdane, Bogdane, ia aminte, Hmile, că dacă nu-i 
păcat a folosi în scopuri nobile potențialul uman nesecat ca fântâna 
Arethusei, e însă lucru cu primejdie pentru suflet şi cu blestem pentru 
seminție a prăda leşii, indiferent de păzirea regulii de a ierta mănăstirile. 
Ce-ţi prorocesc Eu fiind asta: că nu vei avea statuie ecvestră pe soclu 
supradimensionat, cam ca cel de la Petreburcu, şi tu cu o cușmă ca a altui 
brav, din Valahia, aici, la Pecerska Lavra, ci tocmai dincolo, să treacă pe 
lângă tine pelerinii veniţi pe Vladimirskaia, să se-nchine-n Sfânta Sofia cea 
durată de înțeleptul Iaroslav, ca să se cutremure tătarul, leahul, evreul, 
litfanul, şvedul, bolşevicul, ca şi nazistul. 

— Şi ce naiba, ce e rău în asta? nu înţelese ca deobicei Elvira nimica. 

— Rău e, din punct de vedere al geopoliticii Ducăi-Vodă, al poruncii 
lui să aşezăm noi românii un stat ucrainean între Bug și muscali, faptul că 
abia smulse de sub jugul leşesc, Smolenskul şi Kievul şi această Ucraină 
eliberată prin atâtea sacrificii de Vasile Lupu şi ginere său, vor cădea direct 

în Imperiul Țarist, la numai trei ani de la pustiirea capitalei statului 

moldovean de dincoace de Nipru, Bug şi Nistru... Aşa-i cu blestemele 
moldovencelor, tovarăşe Hmelnițki! 

— Iar binele amu, râse Grig ca un tanchist cu urechi de iepure 
sovietic, e că noi românii dobândirăm la 1941 Odessa, şi în alți trei ani, 
prevăz că ne vom sluji de enormul potenţial al lui Stalin, pentru a bate iar 
la porţile Budapestei, pentru a o anexa definitiv, lăţindu-ne Imperiul 
Românesc şi în actualul Războiul Sfânt, atât la Est, cât şi la Vest, ca în toate 
celelalte războaie mai sfinte ale noastre! 

Partea a cincea 


Doar întru a se întări sufletește asimilând mai toate disciplinele 
renunțării, se aprinsese părintele Atanasie Damian după zgâtia ceea de 
verişoară a Ghizdavului, la revelionul de bilanţ tragic 1940/1941. 

Solstiţiul de vară îl găsi complet vindecat, teolog fanatic, în stare să- 
şi mâne cu energie în Cruciada Antibolşevică unitatea comandată. De 
Armata 3 Română desprinzându-se după luarea Cernăuţiului, el trecu prin 
vad Nistrul lângă Hotin, dădu ocol cetății Cameniţei, forță linia Stalin pe 
direcția Nemirov-Vinniţa şi se înscrise apoi, cu escadronul lui de 
adolescenţi, într-o bezmetică cursă de urmărire, prinzând Armata a 17-a 
Germană la Pervomaisk abia, pe Bug, mult în spatele teribilei încercuiri a 
bolşevicilor înghesuiți la Uman. Aici, el întâlni pe Gary Glagoveanu, ce 
asistase ca tânăr inginer, venind dinspre Jitomir, o brigadă de motorizate 
germane, de-ale romanticului general Hardenberg. 

De la zvăpăiatul frățior politehnist al Dorei, teologul avu veste 
despre Marius Ghizdavu că-i bine sănătos şi că, de la Berdicev, unde a legat 
la şcoală prietenie cu un excelent artist german, pe nume Runge, pornit-a, 
tot prin Jitomir, spre Kiev, cu gândul ascuns să intre ei, doi expresioniști, 
printre primii în străvechiul oraş de mare cultură europeană și creştină al 
mitropolitului mărturisirii ortodoxe, Petru Movilă, eventual cu desant 
paraşutat pe malurile Niprului, în scopul creștin de a-l împiedica pe 
canibalul Stalin să profite de război, ca Ceauşescu de cutremur, şi nu cumva 
să dinamiteze, utilizând aceiași securişti care au operat ca artificieri în iulie 
1941 la Chişinău, toate bisericile, desăvârşind ce n-au putut strica diviziile 
lui Batu-han la 1241, bazându-se ele doar pe foarte ecologicele tehnologii 
medievale, prietenoase cu timpanele de om şi de câne. 

Inginer, deci barbar, capabil să pună Pecerska Lavra pe rulmenţi, 
dacă 1 se dă peste salariu o primă derizorie-n dolari, domnul Edgar 
Glagoveanu urmă cu ale sale care de luptă spre Răsărit, închipuindu-şi că, 
forțând Niprul la Zaporojie; sau Ekaterinoslav (Dnepropetrovsk), doar- 
doar a prinde șeva limbi din rândul colegilor de breaslă, de la cari să afle 
cumu-i cu nu ş' ce supertancuri, unele foarte mobile T-34, altele foarte greu 
blindate KV-72, creații — înţelese el aiurea de la spionajul nazist — ale unui 
inovator... Klemenţă Voroşilov, cică alb ce s-ar fi ilustrat în eroicul război 
civil al norodului rus în contra bolşevizării, ca cavalerist, avea mustăţi mai 
mari decât ale lui Bogdan Hmelnițki şi putea să danseze gopakul zile în şir, 
sub privirile înceţoşate de invidie ale camaradului roșu, Budionnii. 

Teologul îşi zise că aceste informaţii sunt disvoleşti: spiritul e ceva 

ce se eschivează perpetuu de la păcat şi, atunci, un Antihrist ca Stalin nu 
poate dispune de specialiști, oricâte privilegii le-ar asigura! Așa că-n loc 
să se ducă spre Soare-Răsare, el dădu la derută cu zarul şi o porni exact 
perpendicular, spre Miază-Noapte, forțând Niprul la Kremenciug cu 
escadronul său de seminariști T.R., uluind şi surprinzând complet unitățile 
de pază sovietice, ale tuturor lagărelor de la sud de Poltava lui Makarenko, 
inclusiv ale marelui centru de reeducare de la Komsomolskaia Petliura, 
punând în libertate impresionant de multe personalități, de a căror soartă 
circulau în Occident ştiri contradictorii, ba c-ar fi murit aia la Krasnaia 
Bandera, ba c-ar fi fost căsăpit ăla, cum ar fi Cernîşevski, Lunacearski, 
Wanda Nicolski, Nataşa Rostova, Ines Armand, Frunze al lui Ordjonikidze, 
Mihail Roller, Aleksandra Kollontai, Vitali Holostenko, Vera Muhina, 
Rudin Oblomov, Marcel Pauker, maiorul Mîşkin, Nadia Krupskaia, 
Ehrenburg, cominternistul francez de mumă rusă Pierre Bezuhov, 
generalul țarist Paul Kutuzov, Helene Kuraghina, Ivan Denisovici şi în 
genere mai toate personajele din Război și pace, în frunte cu autorașul, un 
conte bărbos, jerpelit şi flămând. 

Văzând starea jalnică ce-o arătau acești, ochii cei creştini ai 
teologului, colaboraționist la Raze de lumină, Gândirea, Criterion, şi 
Meşterul Manole, lăcrimară îndelung, meditativ, până descoperiră o cam 
dezgolită-n zdrenţe fetişcană, o Zenaida, o româncuţă din București-pe- 
Nipru, localitate-n care chiar bivuacase înainte de a lua Kremenciugul de 
pe malul celălalt. 

Avură deci material de conversaţie, se plăcură şi se luară, martori 
fiind Plehanov şi Jdanov, iar nași improvizați prinţul Eisenstein și o 
doamnă Korobocika, prizonieră şi ea, dar care se ţinea bine, căci fusese 
bucătăreasa ofiţerilor politici ai lagărelor de la Komsomolskaia Petliura și 
Krasnaia Bandera. 

Așa deveni posibilă preoţirea severului teolog, la Moldovanka sau 
Tătarka -— crede Țăpoieșu, și imposibilă o istorisire palpitantă cu un amor 
de război. 

O întreagă noapte de stele, a fost ca şi cum acest creştin de profesie 
ar fi înţeles la Pervomaisk, bivuacând pe malul râpos al Bugului, că 
nebuniile de dragoste își au justificarea lor, în ordinea şi dezordinea lumii, 
de la veşnic repezitul domnişor Gary, ce tocmai sosise cu nişte romantice 
care de luptă ale generalului Kleist, îi vorbi cu ură, de război, de orori, de 
bestialitatea noastră ca oameni, foşti canibali, părea chiar terorizat ca un 
personaj scăpat de la un cutremur de proporții, din Chile sau de la Lisabona 
lui Salazar. 

— Părinte Atanasie, se mărturisi el, când degetele Aurorei dădură 
cojii de mesteacăn o fragilitate trandafirie ca de-un obraz de comsomolistă, 
împrospătat cu apă rece din fântâna puşcăriei din Orhei, după retragerea 
securiștilor sovietici după lichidarea deţinuţilor politici români, impusă de 

principiul marxist-leninist că crimele proletariatului e juste în sine fundcă, 
din punct de vedere occidental, se exercită oarecum pe noroade de rasă cam 
inferioară, incapabile să aplice corect o ideologie — eu o iubesc pe Elvira 
Focşăneanu exponențial mai intens, cu cât mă apropii mai vizibil de uzinele 
de trioare şi mitraliere de la Rostov, de uzinele de tractoare şi tancuri de la 
Tariţin... Nu, părinte, nu păcătuiesc deloc, fiindcă dragostea asta a mea e 
de tipic medieval: am o Stăpână departe, cum Armand Hrestic pe Doina 
Semartian. Şi pentru Ea, comit fără de număr acte de bravură. lar după ce 
vom prăvăli bolşevismul, mă voi întoarce la Politehnică, la motoarele mele, 
așteptând ca Churchill și Roosevelt să doboare la rândul lor pe Hitler, cum? 
Acceptând ei pierderi de douăzeci de milioane de suflete anglo-americane 
AA, contrabalansând hemoragia sovietică. Din când în când voi ieşi la 
pândă la Academia Comercială, ce nu se va mai numi V. ]. Lenin, ci Virgil 
Madgearu, şi voi smulge vreun zâmbet Elvirei mele, dăruindu-i câte un 
ghiocel de stepă, presat în vreun carnet de partid de bolșevic, din câte-am 
luat trofeu şi voi mai lua! Jur, doar Ei, că voi mai lua, o valiză întreagă, 
pentru Muzeul Naţional de Istorie ! 

— Nebunie curată! evaluă filologul Iancu Noveanu, când i se povesti 
de către popă, în lagărul de la Krasnaia Bandera, de pasiunea tânărului 
general de motorizate Gary, pentru carneţele cu seceră şi ciocănel. Datoria 
lui, ca speranţă a ingineriei românești, era doar să „fure“ cât mai multă 
meserie de la camarazii săi naziști, pentru ca să nu vie mâine ai lui Stalin 
şi să se bată cu pumnu-n pieptul solzos de decoraţii, cum că toată tehnica 
năucă a lumii e inventată de ei! După cum, ah! după cum, dragă Tani, 
datoria mea de critic și istoric literar, îndrăgostit tot de Elviriţa omului de 
informaţii Mişu, mereu plecat de-acasă, e să-i dedic o Operă voluminoasă, 
un buldozer ideologic care să nimicească şi să scoată pe ușa ei din dos a 
istoriei literaturii universale drăcescul roman-fluviu Război și Pace, 
conceput de marele piarist Tolstoi, parcă în colaborare cu sofistul de geniu 
care fu calmuco-suedo-iudeo-tătaro-ceceno-ruso-ciuvașul Lenin. Cum 
adică, cel mai imperialist imperiu din istorie, de-au ocupat jumate din 
planeta aiasta, să-și formeze o imagine de cel mai patriotic epopeic război 
de Apărarea patriei? Câtă patrie, mă? 'A1-da-deeee! O fi ținând cu alții 
trucul ăsta dialectic, cu franțuzoaica sibiancă cominternistă a lui Ghizdavu, 
dar nu cu subsemnatul Iancu Noveanu! 

— Şi eu! Și eu! Şi eu am iubit-o pe Elvira Focşăneanu, scrise micul 
mare matematician Raul Lecca, la Pribegi, în foişor, sub o lungă 
demonstraţie dintr-o nouă disciplină a ştiinţei științelor, calculul tensorial 
îndrăgostit. 

— Spune-mi, Grig, dar spune-mi drept, îl gâtui Dora, nu cumva, la 
trecutul Revelion de la Ziduri, erai şi tu acolo doar pentru că venise și 
verişoara lui Marius, stricata, perversa, ne... asta-n călduri de Elvira, care 
i-a turbat pe toţi? 

— Nu, iubitooo... Cum de-ţi poţi închipui aşa nemernicie? Eu am 
venit ca prozator român contemporan, ca viitor scriitor canonic. Pentru că 
soțul Elviriţei, copoiul Focşăneanu, informase pe şeful meu, generalul de 
propagandă Horea Bratu, că trei băieţi de-ai noştri, abia sosiți din misiune 
aeriană peste Prut, domnii spioni Dabija, Hulpe și Supeanu, ar fi înlesnit 
trecerea frontierei unui pictor chişinăuian, un Nicolai Ivanovici Gumalik, 
foarte apreciat de Marius Ghizdavu şi care participase la sesiunea a şaptea 
a Sovietului Suprem al URSS, din 2 august 1940, când s-a hotărât formarea 
unei RSS Moldovenești fără ieşire la mare, Sudul, Basarabia propriu-zisă, 
Basarabia voievodului valah Basarab, adică Bugeacul, atribuindu-se pe de- 
a moaca Ucrainei lui Hruşciov, odată cu Hotinul nostru. 

Din păcate, Dora, ştirea privind acest sol artist plastic, de peste noua 
graniţă spre Asia a Regatului lui Antonescu, statornicită în urma acțiunii 
sovieto-nazisto-fasciste din 26-28 iunie 1940, încă nu s-a confirmat. Vai! 
De la castelul baronului Moga din Valea Ursului n-au venit atunci, să 
petreacă Revelionul la Marius în beci, decât Stelică, Petrache şi Mitică! 

Ei au raportat individual, fiecare pe canalul său, către Biroul Doi, 
rezultând, după eliminarea zgomotului și contradicțiilor, următoarele: 

— că de Elvira Focşăneanu sunt colectivizaţi doar domnii: Raulică 
Lecca, lancu Noveanu, Atanasie Damian (?) şi Edgar Glagoveanu; 

— că noi românii, odată întoarse trupele în Ţară după cucerirea 
Transnistriei, dacă Reichul ne va mai cere, înseamnă că-i falit, că poate 
pierde războiul şi, deci, n-are rost să-i mai trimitem tineretul nostru la risipă 
sigură; 

— că de tine, de „sora lui Gary“, sunt expropriați domnii Căinaru, 
adică eu, Liviu Lecca (profesorul ei de medicină de răsboiu), precum şi 
Marius Ghizdavu (maestrul tău viitor de crochiuri de pe teatrele dramatice 
de luptă); 

— că noi trebuie să fim gata, dacă se inversează tălăzuirea frontului, 
să mergem cu armatele popoarelor Uniunii Sovietice până la coastele 
dinspre Irlanda ale Angliei şi Scoției, deoarece este inadmisibil, din punct 
de vedere al legilor Istoriei, ca să nu treacă roate popoarele importante, alea 
exprimatele, printr-o experienţă totalitară de minimum cinci cincinale; 

— că de sculptoriţa Cristina Done sunt rentabilizați domnii Eugeniu 
Otomega (inginer viticol autodeportat în Transnistria ca să extindă dincolo 
de Bug limita de cultivabilitate a viţei-de-vie, bazându-se pe tropismele 
agrotehnicii marxist-leniniste de a cultiva orez în tundră, în luncile 
inundabile ale Eniseiului, dintre Igarka şi Dudinka), Liviu Lecca (psihiatru, 
cumnatul Christinei), şi cu multe reţineri, şi neprobat, Marius Ghizdavu 
(amantul final recent, din august 1939, al sorei ei sinucise de smintită ce 
era, Laura-Aura); 

— că după luarea Odessei, prim-ministrul preşedinte de consiliu lon 
Antonescu se află în cea mai fericită poziţiune, de Conducător, care să-i 

permită să se plebisciteze, poate ca de ultima dată, dacă Țara-i de acord cu 
politica sa; 

— că de incisivul Marius Ghizdavu, care căuta pe chişinăuianul 
Gumalik pentru a zugrăvi cu el Opera de la Ialta, a arhitectului Gligorie 
Cornescul cela ce, prins măsurând locul, avea să fie decapitat de un desant 
marin sovietic, la Feodosia, în iarna 1941/1942, — era vag cotropită şi fosta 
americancă Virginica Gibson, păcătoasa de cumnată-sa, în timp ce relațiile 
acestuia cu viitoarea newyorkeză şi, în final pariziană, poetă boemă Clara 
Honig, erau complet încâlcite din motivul de epocă nazistă stalinistă şi 
război, încât el nu avea niciun instrument credibil de testare a dragostei ce 
ea i-ar fi purtat, orice concesie feminină fiind susceptibilă a fi un calculat 
avans faţă de un Cavaler original, bogat și cu relaţii, în stare să protejeze 
anumite familii sau măcar persoane, de abuzuri administrative, îndeosebi 
avertizându-le succint când apar unele pericole. 

— că, în fine, același aerian Marius a pornit de la Harkov spre sud- 
vest, cu intenții cinstite, homerice, de mariaj eminescian catolic cu 
violonista Murocika (Riumina), să fotografieze ei, chipurile, peisaje 
istorice la Poltava şi literare, pe urmele folcloristului Gogol, la Veliki 
Sorocinţi, ceea ce nu era decât o încercare sinceră de a o apropia pe fată de 
Țară. Dacă penetrau barajul nemților, ei puteau ajunge la Berdicev, la 
Vinniţa, la Nemirov, la Rov (redenumit Bari de regina poloneză Bona 
Sforza) şi apoi, călăuziți de vreun urmaș al cronicarului Miron Costin, 
direct la rudele pictoriţei Marieta Ghizdavu, din Cernăuţi și Dubăuţi. 

-că (...). 

Din care buletin informativ, generalul de propagandă Horea Bratu a 
tras concluzia că numai între Grigore Căinaru, ca basarabean cu minte 
clară, ştiutor din naştere de ce se poate și ce nu-n istorie unde geografia-i 
neferice, şi domnişoara pediatră de adulți, nu mult mai vârstnică, Dora 
Glagoveanu, s-ar putea naşte o relaţie durabilă ca între Arghezi și Krilov. 

Altminteri, acel Rudy ce trebuia să se nască-n locul preşedintelui 
mântuitor-dezrobitor Zahei Avăcăressi, fusese chiuretat cu impardonabilă 
inconştiență de sociologul Lecca și nişte camarade din Reich, la Spitalul 
Militar Regina Maria, din strada filosofului Mircea Vulcănescu, — un 
tehnician financiar pe la guvern, luat ulterior la Pitești, la Canalul Volga- 
Marea Albă, la Periprava, la Chilia Nouă şi la Aiud, marele criterion al 
alegerii fiind bine țintitul folos ca căgăbăul său tricolor să-i atribuie 
diversionist celebrul testament Să nu ne răzbunați! în locul scepticei lui 
prognoze că... că n-o să ne răzbunaţi, măi laşilor! 

— Cum să nu mă răzbun? se înroşi kpoBr 3a KpoBE u 3y6 3a 3y6 
Căinaru până-n rădăcinile paielor sale de grâu sârmos. Toată lumea era de 
acord la 1918, că Războiul Sfânt trebuia să fi fost cel din urmă. Iscat de 
restituirea unui Sud pentru așii șevaletului nostru, Dora, — da, şi pentru 
acuarelistele Balcicului, acest măcel — încheiat cu intrarea armatei române 

eliberatoare în Budapesta bolşevică, spre marele necaz al lui Lenin şi al 
sprijinitorilor horthiştilor de mai târziu, Hitler şi Mussolini, cari vedeau, în 
această răsturnare românească de situaţii, semn rău pentru Berlin și Roma, 
c-ar putea şi aceste capitale s-o păţească de la cei pe care i-au subestimat, 
zic, acest dezastru de război a scormonit enorm în Om şi — aşa cum ne 
critica şi loil Borgiah boturile de urangutani doar pe jumătate dezîmblănite 
— e un nonsens a relua cercetările de psihologie experimentală, de lagăr şi 
de observare liberă pe teatrele de luptă, inclusiv în oazele de lumină de 
fosfor ale oraşelor asediate sau bombardate terorist anticultural să 
capituleze. Căci e vorba doar de ipoteze banale, care nu merită cheltuieli 
de verificare. 

Concluzia fiind deja previzibilă. Omul ca om e în stare de orice. 

— Marius Ghizdavu, Grig, sperând pacea anglo-americană, să ştii că 
turna lui Borgiah la Alexandria, pe Lecca, cum c-a emis o ipoteză fantezistă 
a fragmentării speciei. Dintr-o varietate canibală, Homo sapiens totenkopf, 
cică pot apărea subspecii interesante, care ar putea împinge particularitățile 
rasiste ale ideologiei lor, de la desconsiderarea omului nehimmlerian cu 
Giocondă cu tot, la o jenă totală de însuşi conceptul de om! 

— Vezi, Dora, ei bine, și de asta sunt eu aşa îndrăgostit de tine! 
Fiindcă vedem lucrurile, adică oamenii, la fel! Nenorocirea fiind că acest 
concept de om se va încărca de prea multe semnificaţii triste... şi nu ştiu 
dacă neapărat varietatea agresivă Homo sapiens totenkopf ar acumula mai 
multă scârbă-n Extraterestrul observator, teamă fiindu-mi că omul glisant 
în bancuri, omul obosit, Homo fessus, omul care e victimă numai pentru că 
n-a ajuns călău respingându-i-se dosarul de admitere, vai! e din ce în ce 
mai greu să respecţi ordinul de a scrie, dat ţie de tine însuţi în moment de 
supremă Luciditate, căci muncitorii şi ţeranii nu ţi l-ar da. 

— Atunci, nu-ți mai rămâne decât să nu mai fii om! izbucni în râs loil 
Borgiah. Fă-te repede ciolovek şi du-te şi tu pe la cozi, că poate se bagă 
ceva! 

— Nu m-ar mira nici situația asta, admise-n Stepa Calmucă rânjind 
Marius Ghizdavu, adâncindu-se-n fotografierea flăcăilor săi din Vâlcea şi 
din Muscel, cocoțaţi pe comode cămile cu două cocoaşe, cu ajutorul cărora 
tractau prin nisipul hleios harabaua cu pâine neagră pentru sandviş pe la 
compănii. 

— Poate că vom învinge în acest război, Dora, deveni optimist 
scriitorul cel fără tipar pentru fluviu-romanul de 1681 pagini despre 1918 
sau 1681 şi Mihai Bravul. Așa cum România lui Averescu a ieșit, din 
conflagrația anterioară, simţitor dublată prin prăbuşirea puterilor 
limitatoare din Jur, aşa ar trebui să ne lăţim și acuma, dar imperial, nazismul 
şi bolşevismul neutralizându-se reciproc. Marea întrebare fiind dacă din 
ospățul învingătorilor vom scăpa de la început cu triunghiul de ametist 
Cracău-Beciu-Breslau, pe care deja a pus ochii voievodul culturii Petru 

Rareș, sau vom fi împroprietăriți la dracu spre est, — la Berdicev, în 6 august 
1941, cocoţându-se-ntr-un carpen cu două cocoașe, iscusitul nostru 
diplomat Ghizdavu culegând de la Hitler promisiuni ferme că, după ce 
Reichul îşi va forma o idee mai precisă despre modurile de administrare a 
diferitelor judeţe din Molotovia, şi raioane din Crimeia româno-germană, 
România lui Antonescu va căpăta aproape sigur Lembergul, Camenița, 
Harkovul Murocikăi, Krasnodarul Kubanului, Mahacikala caspică și chiar 
acest Berdicev, ca şi Feodosia cea întemeiată de românii genovezi de la 
Caffa, cum rezultă şi din Gesta Romanorum, precum şi satul de plajă Ialta, 
investindu-se regal aici într-un fel de Monte Carlo select, Livadia, unde să- 
şi verse banii și bijuteriile toţi directorii de lagăre din Gaghizdia, de la 
Trieste şi Bizanţ până la Novgorod şi Helsingfors! 

— Da, iubito-iubito, absolut toate-s cu putință, dacă trupele noastre şi 
ale aliaţilor noștri germani, finlandezi, unguri și italieni vor fi înțelept 
drămuite, ideologic, aprobând şi punând a se bate între ele popoarele 
Uniunii Sovietice, şi mai ales înarmând ruși țarişti nostalgici sau zekari 
contra ruşi leninisto-staliniști! 

— Tactică perfect fezabilă încă şi mai diversificat! îl completă 
eruditul pictor, fiu de geograf din familie de cronicari munteni. Fiindcă de 
fapt ruşii nici măcar nu-s ruși. Adică există o groază de variante de ruşi, 
Dora, cu origini sănătoase diferite. La un anticar din Breslau, eu am 
frunzărit o broşură exoterică nazistă care, în sfârşit, recunoștea că, la 
dreptul vorbind, originea dinastiilor făuritoare ale Imperiului Rus este vădit 
germană. Indiscutabil, şi Petru 1 şi Ecaterina a II-a erau de sânge german. 
Neclară e azi doar originea ruşilor înşişi. De unde a migrat aici norodul. 
Vorbesc de rușii primordiali, ca la noi geto-dacii. Părea mea e că ei se trag, 
în mai multe valuri migratoare, din Africa Albă, mediteraneeană! Există şi 
aşa ceva în acest continent gigantic şi încă neexplorat temeinic de 
colonialiști. În Algeria, romanii au moştenit de la fenicieni un port 
important, care se chema chiar Rusicada (rebotezat de colonialiştii francezi 
Philippeville, fiind ei trimişi acolo de-un roi Louis-Philippe). lar din 
Rusicada asta, întâi Imperiul Roman, apoi Imperiul Otoman, au recrutat 
mercenari călăreți numizi albi, aproape caucazieni antropologic, cari 
luptând în 'Taurida, Crimeia sau Kuban şi mereu dezertând şi întemeind 
cnezate, au devenit ulterior celebri pentru tupeul, perfidia, vitejia şi 
prădăciunile lor, sub numele generic de cazaci, acoperind o mare 
diversitate de chipuri şi tipuri umane, frapantă fiind contradicția 
antagonistă dintre mutrele patibulare ale bărbaţilor şi chipurile enigmatice, 
de o gingăşie rară ale femeilor lor, educate să-i aştepte să se întoarcă de la 
război. 

— Se întorceau cu oarece pradă! Numai împlinirea dragostei noastre 
rămâne problematică, reveni Grig la monologul său, tata refuzând să creadă 
că viciul scrisului nu mă va duce la ştreang, iar înguştii tăi părinți, iubindu- 

mă ei din belşug, exact cam ca tine, Dora, dar condiționând împreunarea 
noastră legal consfințită, de binecuvântarea bănească ce mi-ar da-o tot ai 
mei! 

De unde deduc că n-am venit la București, după ce-am luat 
Chişinăul, Cernăuţii, Moghilăul, Tiraspolul, Odessa, Chersonul, Eupatoria, 
Simferopol, Melitopol, Ialta şi Feodosia şi atâtea alte municipii şi orașe 
meritând fiecare salve de tunuri grele, sute, ca să mă hodinesc, ci ca să-mi 
continui, cu reflexele încă neruginite, lupta pentru Propăşirea Neamului 
prin individ, prin mine şi prin frumosul tău relativ robust trup! Face-voi uz 
de toată viclenia, de toată bravura, de întreaga artă a faptului împlinit, a 
cuceririi poziţiilor care dau prin ele însele bătălii câștigate! Tot ce îţi cer e 
să dai dovadă de acea răbdare şi disciplină, nespecifică sexului tău, dealtfel 
neadecvată niciunui sex, pentru că înşişi tinerii masculi adună luni de zile 
de instrucţie, în bocanci şi în creieri, înainte de a deveni soldați capabili să 
nu o ia la goană de pe câmpul de luptă, încă de la primele explozii sau 
şuierături ale muniției inamicului... 

— Scrii insuportabil, Grig! îi întinse mâhnită Dora teancul celor prime 
81 pagini și 16 rânduri din Războiul Sfânt, returnate de Horea Bratu odată 
cu rezoluția respingătoare a pretenției tânărului scriitor de să fie pus la 
adăpost de primejdia bolşevică, departe în Vest, pe la vreo legaţie cât mai 
atlantică. 

EI primi pachetul cu mişcări ocrotitoare, de parcă ar fi dormit acolo 
un prunc, ce ar fi deschis ochii sub portretul lui Moş Stalin, la zece ani, în 
1952, fiind comandant de detașament de pionieri şi citind şi guițând deplin 
ruseşte bancuri din Murrrzilka şi din Krokodilll. 

— Dacă Dora nu se rupe de ai ei, devenind dependentă numai și 
numai de toanele mele, atunci jur să repet stratagema teologului Damian la 
Komsomolskaia Petliura! Mă voi căsători cu prima româncuţă ce voi 
slobozi din ghearele nespălate ale inamicului, pe frontul oriental, din 
Gulag. Iac-aşa! 

Sau chiar voi împinge protestul pân' la cel mai grav conflict cu şefii 
mei, cum Marius Ghizdavu pentru marea-i violonistă Daria Maximovna 
Riumina, pe care tocmai o reîntâlneşte zilele astea-n Harkov, bătând pe la 
toate uşile s-o aducă mai aproape, măcar la Rostov-pe-Don, la Krasnodar, 
şi apoi, prin Ialta, la Ziduri! 

Transnistreană, rusoaică, ucraineancă, puţin îmi pasă ce iau! 

Criteriul nu-i decât unul: în caz de o deportare, să pornească pe 
urmele mele, de Înviere, până la Ural, până la Kolîma, până la Amur, până 
la paralela intercoreeană 38, pe versanţii căreia se va derula, cum visa 
Marx, experimentul cruciş cu același popor, pus să testeze la nord 
comunismul real, aproape ceaușist, iar la sud capitalismul... sălbatic. 

Zise sieşi, reuşind atâta ordine în suflet încât semăna cu o magazie 
de muniții, de i se grăbi spiritul a porni aiurea, pe nepregătite, o teribilă 

ofensivă asupra Realului, pentru a-l sabota. 

Întâi, o inofensivă ofensivă a privirii asupra realului bulevardier. 

Parcă greu venindu-i a crede că maimuța umană, din perspectivă 
biologistă, adică proletariatul şi prisosul social, din viziune materialist 
istorică şi dialectică şi canibală, poate viețui şi-n oarece pace om-om, în 
spatele unui front activ, într-un rai mai petrecăreţ decât cel înfiripat ca într- 
o Casablancă în Odessa cucerită. 

Deşi erupția războiului se poate citi pe obrazul orașului. De la 
sfâşietoare afișe că ţine-ţi pliscul, bă, fuindcă potrivnicul ascultă, sau despre 
superioritatea submarinelor naziste, care atacă, asupra iahturilor anglo- 
americane, mai mare chiar decât a aviaţiei goeringiene față de trufia 
generalilor republicii poloneze dovedite sovieto-nazist neviabile, în timp 
ce Galiţia Ghizdavului, Gaghizdia întemeiată la Lw6w, pe principii de 
comunitate artistică, ar fi fost indestructibilă militar, ca şi Uniunea 
Sovietică cea reversibilă doar prin transformarea nomenclaturii în 
autocraţie, — până la ferestrele preparate pentru o negreală de doliu total 
nocturn, camuflaj împotriva incursiunilor zeppelinelor şi felinelor 
zburătoare dinspre Cirenaica, peste Mediterana şi peste Bulgaria cea 1eşită 
la Marea Egee spre Muntele Athos, încât, cinică Dora, poate că ai dreptate: 
dacă și în anul viitor progresia trupelor române și a aliatului german va 
continua fie şi în ritmul relativ lentuţ din aceste momente meteorologice de 
mocirlă şi zloată, atunci Hi, fără doar şi poate că-şi va reaminti, cu plăcere, 
de frumoasa zi de vară şi de stepă şi de lanuri de secară, cu fantomatici 
maci însângerați, petrecută cu prințul Marius Ghizdavu în carpenul de la 
Berdicev. 

— Chiar crezi că vor urma alte întâlniri ca de la pictor la pictor, Grig? 
Mai e posibil așa ceva? Eventual și cu colecționari ca Duca-Vodă, la 
Nemirov? 

— Da! Potrivit cu desfăşurarea evenimentelor, cu existenţa unei mize 
serioase pe masa verde a jocului! Când vom atinge Volga, Marius, sub 
pretextul unor predări de sugestii privind definitivul Muzeu de artă al 
Europei, de la Linz, va îndrăzni să ridice în faţa Vojdiului naziștilor 
chestiunea sudică, cât se poate de urgentă — poate chiar la Vinniţa se va 
discuta — a întoarcerii de urgenţă a bulgarilor în stepele Asiei de unde au 
venit, dincolo de Volga şi Ural, ca sclavi ai acelor fermieri germani 
colonizați în Stepa Calmucă încă de primele ţarine de sânge arian ale 
supraputerii lui Tolstoi. 

— Nu cred, domnule d'Esgrignon, că Hitler va merge, ca Marx, până 
la rădăcina carpenului, adică la țesutul cultural al Traco-Mosesiei, 
dezromânizate treptat, Varna-Split, sub ochii mari şi miraţi, hieratic 
migdalați, ai Bizanțului! 

— ŞI fascismul, şi nazismul, şi diferitele specii de marxism, mai 
sorbonard, mai kimceapolpotist, nu agită idei controversate. Se latră şi se 

rage doar de a zdrobi, de a demola, de a rade, de a ciocăni... Ci astfel de 
chirurgie nu pretinde, pentru lopata colhoznicului de rânește bălegarul 
aristocratic, decât asumarea cruzimii leninist-hitleriste de a zice 
canibalului, HAI, dom'le, papă rația! 

— De aceea, cât suntem încă pe pace, nu putem afirma nimic despre 
OM! Abia în condiții de certitudine a impunităţii îşi dă el drumul la 
adevărata esență! Fiindcă toate totalitarismele, anunţându-şi eternitatea la 
putere ca pe un nechezol de transcendenţă, eliberează nomenclaturile lor, 
şi torționarii, de orice frică. 

— Unele totalitarisme au reușit întoarcerea la democraţie cu procese 
minore, simbolice, ca la Niirnberg, Tokyo şi Târgovişte. Altele au refuzat, 
politicos dar net, orice analiză publică serioasă a pierderilor de fericiri 
omeneşti, acumulate deja în cifre impresionante, pentru rudele morților din 
silozuri. 

— ŞI tocmai din posibilitatea a așa ceva deduce oil Borgiah, spre 
indignarea lui Marius Ghizdavu, umanist renascentist, nu de partid din 
România iliesciană, că călăul şi șfichiuitul sunt unul şi acelaşi subiect, doar 
sensul rotației cadrelor hotărând — în viaţa asta — distribuirea rolurilor, așa 
azi acum, domnule d'Esgrignon, iar mâine exact de-a-ndoaselea! 

— În alte vieţi, va fi exact invers! ghici urmarea Isadora pe buzele 
Despinei. 

— Acum, Isauro, protestă Sergiu Enache, să nu-i atribuim acestui 
ingenuu samsar de cămile, pentru geambaşi de cai moldavi, prea multe 
mizantropisme! În ce ne priveşte, noi doi, eu şi tu, trebuie să fim fericiţi 
împotriva tuturor opreliştilor, inclusiv bună parte din istoria şi literatura de 
până acum a... omului! Practic, această decizie înseamnă că dacă ai mei şi 
ai tăi se opun împreunării noastre, noi trebuie să ne apărăm interesele cu 
aceeaşi războinică cerbicie, cu care procedează şi veșnic contemporanii 
noştri, Hitler, Stalin, Horthy, Churchill şi Roosevelt. 

— Şi Hirohito! 

— Şi Hirohito de la Kyoto sau din Baja California, Virginico. 


O inofensivă ofensivă a privirii asupra realului bulevardier. 

O văduvă de ofițer român, abia omorât de Armata Roşie, sprijinită 
cu infinite precauţiuni de un aviator de-al lui Gerstenberg. Splendide 
exemplare umane albe, surprinse la început de maturitate, de apăsătorul 
sfârşit de octombrie 1941, la Bucureşti. În oglinzile hotelului, ochii ei verzi 
sticlind prin sita fumurie a voaletei. Vorbe făcătoare de prunci. Întrebarea 
românismului aici fiind dacă Marius Ghizdavu, convocat iar, de celălalt 

zugrav, la Nemirov, sud-est de Vinniţa, sub un ulm, ar cuteza într-adevăr 
să solicite deportarea tuturor bulgarilor peste Volga; iar la Rastenburg, 
solicitat pentru o a treia întrevedere, între frasini, dacă va consilia pe Hitler, 
care e loial, să constituie în nordul inospitalier, un bloc etnic compact, din 
finlandezi, unguri şi ce triburi înrudite asiatic cu acești se mai află între 
Knigsberg şi Petersburg, colonizându-se activ țărmul Mării Albe, insulele 
Soloveţki şi peninsula Kola. Numai aşa macedonenii noștri, păstori cu 
mâini mici, şi-ar recuceri Macedonia Mare întreagă, de la Marea Marmara 
la Marea Adriatică, în vreme ce oșenii noștri, daci get-beget, care şi-au 
păstrat cu cerbicie sângele de o puritate rasială fără egal, se vor putea 
infiltra osmotic prin Pocuția spre Silezia, ocupându-se Breslaul, municipiul 
de baştină al baronului Richard Kunisch von Richthofen, care-n Comisia 
Dunării lucrând, a cules pe la 1857 Fata din grădina de aur şi Fecioara 
fără trup, mituri rurale prelucrate ulterior de poetul naţional Mihai 
Eminescu, ale cărui studii în străvechiul municipiu de cultură Beciu ne 
justifică şi inspiră propensiunea de a-l acapara, cu Heiligenstadt şi cu apele 
minerale tămăduitoare cu tot, fiind demn de Imperiul nostru românesc, ba 
chiar meritat, având în vedere şi asigurarea compensaţiunilor pentru 
scurgerea a mai tot aurului moților apuseni în această cetate dunăreană, 
fondată de cavalerii traci proto-creştini ai lui Burebista. 

— Căzând, e benefic să te simţi vultur! sfătuise camaradul Adolf 
Hitler, secretar general al Comitetului Central al Partidului Naţional 
Socialist al Muncitorilor Germani, pe tovarășul Marius Ghizdavu, la 
Berdicev, dând împreună ocol turistic creștinului edificiu Karmeliterkirche 
Santa Barbara, sponsorizat de contesa Evelina Hanska întru iertarea 
păcatului aristocratic de a-l constrânge pe marele Balzac la abstinență, și la 
celibatara neîngrijire scurtătoare de viaţă la scriitori şi artişti, înainte de a 
se dedica ea însăşi mortificării pure, călugăriţă carmelită inspirată de 
virtutea hiperfranceză a prinţesei de Cleves. E chiar extrem de important, 
măi băiete de viţă latină, roman român, să-ți aduci aminte c-ai mai stăpânit 
Lumea, c-ai avut un Reich al tău, linguşit de toți.. 

Sau, dac-ai uitat coapsa arzândă a Romei, măcar să simţi aşa, voyeur 
furând meserie, un fel de gâdilătură pe suflet, când iau măsuri cuceritoare... 
alții! 

Aşa şi poporul meu, tot îndurând jugul Antantei, un jug ca orice jug, 
şi greu, şi umilitor, nu numai c-a reluat cu toți experții în studio fazele mai 
controversate din Marele Războiu 1914-1918, indignându-se de cum l-a 
pierdut Reichul vechi doar prin ticălosul pumnal înfipt în spate de stânga 
noastră, etnic negermană, dar a tras şi toată seva înţelepciunii din ce 
împliniri aveau alții atunci. 

— În cel mai înalt grad, noi am apreciat, în Biroul Politic al NSDAP 
(Tentralnii Komitet), extraordinarele calități de luptător ale Reginei 
voastre, Maria, ale întregii clase politice a momentului, emanaţie a întreg 

Neamul vostru Românesc. Aţi reuşit cea mai spectaculoasă... lăţire din 
Europa vremii, de la o Românie Mică, la o Românie Mare, urieşească! 

— ŞI ce inițiat simte acut jovialitatea iresponsabilă a zeilor, când dai 
bot în bot cu ei, în berăria Walhalla, s-ar putea-ntreba, zâmbind serafic ca 
Goering, dacă nu cumva-cumva şi azi, noi arienii luptăm și ne risipim 
sângele, de fapt pentru vreun vid galițian, între Reich şi ruşi, prin care 
aceşti valahi băgăcioşi, pretinși latini, s-ar putea infiltra tupeist chiar în 
triunghiul strategic Cracovia-Breslau-Wien, acaparând dintr-o dată două 
sanctuare ale altora: Tschenstochau, căruia polonezii-i zic Czestochowa, 
adorând acolo o icoană... bizantină, a Madonei Negre, pesemne dăruită lor 
de craiul vostru argeşean, he-he, cuman, Negru Vodă, și Auschwitzul, în 
perspectivă, deh, mă gândesc şi eu, vreo sută de kilometri mai sudic, pe 
acelaşi meridian al Budapestei, vorbesc — evident! — fără să am o idee prea 
precisă nici măcar despre ce voi face cu ghetoul ăsta de-aici, de față, de la 
Berdicev, acum e început de august, cald, dar vine şi iarna rusă... Ce ştiu 
sigur e că nici la Moscova, nici la Berlin nu s-ar dormi în pace la gândul 
apariției unui Imperiu Românesc, unit voievodal de la Adriatică la Baltica, 
în care elementul coagulant să fie iar armeanul, evreul şi grecul, ca sub 
bizantini sau otomani... 

— Noi nu am luat decât ce era al nostru! bombăni Marius, privind în 
sus la mâinile împreunate contemplativ pe piept ale Sfintei Varvara a 
barbarilor. lar acest nou Război Sfânt, îl purtăm deocamdată doar pentru 
Balcic şi Baia Mare, Cernăuţi, Cluj (să putem organiza în el alegeri libere 
şi piramide Caritas spre sfârşitul mileniului), Chişinău, Năpădeni (unde am 
copilărit eu) şi Odessa. Şi Ialta, desigur, pentru a dura acolo o Operă a Mării 
Negre, unde am invita pe cei mai străluciți tenori ai lumii, ca şi pe cele mai 
desăvârşite soprane şi prințese. 

— Poate... dacă în linii mari misiunea mea se va încheia, asigurând 
spațiu vital şi un viitor sigur poporului meu și al lui Goethe... mărturisesc 
că m-ar tenta să lucrez eu însumi la Livadia, pentru aliații mei români, 
anumite fresce baroce-n Ialta lor, pe scările cele monumentale, unde seară 
de seară ne-am holba la defilarea doamnelor, soțiile viitorilor stăpâni 
absoluţi ai Răsăritului!... Apropo, între Ialta şi Odessa, nu e vorba de a găbji 
doar pe Richter, Oistrah, Rostropovici sau Gilels, şi solişti, şi balerine... 
Contează în acest război şi scriitorii, pictore! Chiar aici, la Berdicev, e unul 
Vasili Grossman, care va colabora cu inamicul numărul unu al lui Goebbels 
şi al germanului ca german, cu Ilya Ehrenburg! 

— Numai că, adaose singuraticul Marius Ghizdavu cu inima 
mohorâtă gândind tomnatic la Clara Honig, acestor frumoase stăpâne de 
sclavi slavi, ca mezzosoprana Inga Ley, noi nu vom ezita să le spunem 
adevărul cel greu al vieţii, direct în fardata lor față! Marile războaie ce 
răscolesc veac după veac genul uman îşi au raţiunea lor virilă, ca vulcanii 
țuguieți, mirabila lavă incandescentă, ascunsă ceva mai jos, lichid hialin de 

preţ, puţinei noastre minţi de suprafață. 

— Acest rezon de-a fi, rânjise carnivor Ioil Borgiah, contemplând 
sălbăticia ieşită din comunul erbivor cu care se bat pentru harem cămiloii, 
al războaielor, ce nu atât reduc din marii consumatori, cât aneantizează 
Iluziile privind capacitatea tehnologiei de-a-nnobila pe Homo sapiens, cam 
este a ne lecui de-a vedea-n colonei altceva decât simpaticul troglodit, 
capabil cu zâmbetul pe buze să ia vechile decizii canibalice față de Celălalt, 
rezultând fripturi fie ale lui, fie ale altuia. Numai aşa, pe umanismul 
înțelegerii omului ca animal vorbitor, ne putem feri de surpriza că, în 
război, ca şi-n politică, mai devreme sau mai târziu, se mânjesc mai toți. 
Fără cultură serioasă, ciolovekul e o bestie canibală nesigură. 

Unul abandonează milioane de civili — femei gravide, alte femei, 
prunci, invalizi, pensionari — în marile oraşe cu nume ideologizate 
bolşeviceşte (Leningrad! Stalingrad!!!), focare sigure de atracţie ale 
asediului inamicului tot totalitar, dornic de succese mediatizabile. Altul 
pune aviația să terorizeze, atât ziua cât şi noaptea, orășenii adversarului, 
care sunt cât de cât reproductibili, dar totodată şi cărturarii sau operele lor, 
nimicind în plus ireabilitabil şi non-rezilient valori arhitectonice care 
aparțineau nu germanului, poate nici umanităţii, ci la o chestie zisă 
Sanctus, cred eu, mai presus de nimicurile astea planetare... 

— Cum ar fi Dresden, Kânigsberg (bătut mai degrabă cu artileria), 
Breslau, cari toate ar fi intrat sub administrație românească, oftă Căinaru, 
dacă prin nimicirea reciprocă a Imperiului Nazist posthabsburgo-prusac şi 
a Reichului Sovietic postțarist, s-ar fi creat la nord de Pocuția, în Gaghizdia 
de Vest, Gaghizdia Centrală, Molotovia şi Transmolotovia, acel vid de 
putere recuperatoare, care să ne permită nouă implementarea Cazului 
Petru Rareş, să ne reluăm istoria de la Evul Mediu legendar încoace, ca pe 
o suită de descălecat după descălecat, de la Marea Adriatică la Marea 
Baltică, Marea Barents şi, în funcție de rezistența întâmpinată, litoralul 
Mării Kara, de la fluviul Irtîş la gurile de la Marea Laptev ale fluviului cu 
țâţe Lena! Ambele navigabile, pictore! 

— Părerea mea privind concepţia mesajului acestor fresce fiind 
următoarea, tovarăşe Hitler. Dacă România îşi ia înapoi, salvând de la 
bolşevizare-deznaţionalizare Basarabia și Bucovina, atunci vom cânta la 
Opera de la Ialta că ne-am bătut pentru restituirea dreptului de proprietate, 
pe care bolşevicii nu-l recunosc în plan intern, deci nu-i interesează nici în 
politica externă. Dacă însă, plutocraţia anglo-americană va pierde războiul, 
în sensul că nu va reuși să nu rateze ocazia de a lăsa nazismul şi 
bolşevismul să se macine reciproc, în folosul renașterii româneşti sub 
stindardele democraţiei, ale respectării tratatelor, ale revenirii Balcicului, 
Frauenbachului, Cernăuţilor, Năpădenilor și Clujului la patria mumă, şi 
dacă deci ne-am omorât cu războiul degeaba, nu ne rămâne definitivă 
strategie de Război Sfânt decât ca noi toți să redevenim demni de 

românismul cultural al Voievodului Petru Rareş, regretând etern că acest 
umanist nu fu destul de sălbatic în lupte, că nu şi-a tocmit avangardă din 
cavaleria mixtă tătaro-cazacă, că nu s-a intitulat Țar al Europei Centrale, 
pe care ar fi stăpânit-o pe vecie plimbându-șşi itineranta Curte pe traseul 
triunghiular de rubin Viena-Cracovia-Breslau, pe care urmașii săi l-ar fi 
lărgit, în caz de destoinicie, în mai puţin de un veac, la triunghiul vag 
dreptunghic gigant de ametist Marseille (cu tot cu cezannianul munte 
Sainte- Victoire), KOnigsberg, Odessa noastră... 

— Nu, Marius, şi ochii camaradului Hitler sticliră ca două picături de 
oţel Krupp incandescent, nu ne-am omorât degeaba cu războiul, pentru că 
aşa cum mă informează Canaris că zicea loil Borgiah la Alexandria 
remorcând cu ale sale cămile, din mare, nişte rondele de coloane, corintice, 
testul denazificării Germaniei și, în special, examinarea prin simulare a 
democraţiei patriei mele dragi, Austria natală, ah! nu se dă în CONDIȚII 
DE PROSPERITATE! Atunci se vede dacă nazismu-i mort, sau cumu-i, 
când dintr-un motiv sau altul se construiesc crize alimentare cum au reuşit 
deştepții ăia de la Versailles, după ce Wehrmachtul a primit în spate 
pumnalul iudeo-socialisto-bolşevic al loviturii de stat pacifiste, exact în 
prelungiri când se construia faza pentru Golul Victoriei! 

— Eu rămân la intuiţia, mormăi întunecat și rece viitorul fotograf, fost 
deținut administrativ la Canal şi la Oneşti (Gheorghegheorghiudej-gorod), 
că o mare, spiritual, istorie românească se va săvârşi nu în sudul cuman, de 
la Ragusa la Varna, pe urmele romanității balcanice dezrădăcinate de 
invazia slavo-huno-bulgară, ci foarte septentrional teutonic. Dragi fiindu- 
mi Cernăuţi, Văşcăuţii, Karlsbad, elegiacul Marienbad, dar şi mai dragi 
Sopot, Marienburg, Memel, Dorpatul nostru studenţesc, Viborg... 

Cavalerii teutoni erau ciobani din Țara Bârsei, rătăcitori la începutul 
acelui veac al descălecătorilor, veacul al XIII-lea, spre nord, partidul lor, 
fundat de Gelu, fuzionând la 1237 ca c-un portaltoi cu ordinul local al 
Gladiferilor, înfiinţat doar de vreo trei ș' cinci de ani, de urmaşii craiului 
bănăţean Glad. În scurtă vreme, ei au luat toată Prusia, şi — fireşte — şi 
Danzigul nostru, pe la 1308, pentru care s-a vărsat recent atâta sânge. 
Oricum, ducele Conrad al Mazoviei s-ar fi mult felicitat pentru trimiterea 
de emisar la Brașov, pentru acești cavaleri bârsani şi pentru acei juriști din 
Șchei care au întemeiat după dreptul din Siebenburgen, la 1242, satul 
Breslau, iar la 1257, în Gaghizdia mea, astă Cracovie de dorul posesiei 
căreia atâta sufăr, Herr Hitler, zi de zi, ceas de ceas şi... 

— Davai ceas! Davai Krakauer! se trezi Stalin din aţipire, uitându-se 
cu duioşie la Turnul Menumorut al Schăssburgului, amintindu-și ce i-a 
prorocit tăticul lui, că la Sighişoara, în cetatea naturală a lui N. D. Cocea, 
avea să fie noua capitală a Uniunii Sovietice, de-a veni şi ora lui, la 
Potsdam, Atlanticul fiind granița de Apus a muncitorilor şi ţăranilor, în 
noua eră de eradicare marxistă a proprietăţii private asupra mijloacelor de 

producție, eră a fericirii leninist-maoiste obligatorii, când partidul unic se 
îngrijeşte de nevoile fiecăruia dintre supuşi. 

— Acel ceas al lui Stalin însă nu a bătut! Deşi Marius Ghizdavu, prin 
soții surorilor Moga, l-a invitat călduros pe Fuihrerul sovieticilor că vino, 
dom'le-ncoa'! Pe Şoseaua Colentina. Nu mai întârzia niciun pic! Însă 
gruzinul s-a încrezut mai mult în Cominternul pus să analizeze, cu 
discernământ și responsabilitate, mde, doleanța Galiția Mare, lozinca 
momentului fiind potrivită de rațiile de hrană, indecidabile dacă-i flux 
revoluţionar al masilor sau e reflux gastroesofagian. 

— Păcat! Dac-ar fi fost Marius Ghizdavu în locul lui Stalin, el mergea 
neabătut până la Atlantic. Şi ar fi pornit manevra asta încă din 1943, să nu 
mai aibă anglo-americanii timp să debarce! Ba mai mult încă: bazându-se 
pe acele inspiraţii de geniu dialectic, pe care în politică le au doar artiştii 
visători, el ar fi profitat de scandal şi ar fi întors alianțele, mutând pușca de 
pe-un umăr pe altul. S-ar fi unit cu japonezii şi, încredințându-le enormul 
potențial stahanovist şi de industrie constructoare de maşini de luptă, ar fi 
silit pe Roosevelt şi pe Churchill să ceară armistițiu și chiar pace. Apoi, 
procedând marxist şi mai ales, cum ne învață marele Vladimir Ilici — al 
doilea Vladimir providențial după cel creștinat de protoromâni la 
Bucureşti-pe-Nipru ca megadespot bizantin — , ar fi împărțit cu japonezii 
enormele resurse chinezeşti, pentru ca imediat, aliindu-se cu sărăcimea din 
Asia, să insufle masilor lozinca zdrobirii militarismului de la Tokyo, 
punând la zid o parte a clicii şi trimițând în deportare, spre celălalt colţ al 
lumii, pe slugoii ei, ca să-şi lase ciolanele la tăiat păduri cu katana-n 
Elveţia, Baden-Wiurttenberg, putreda Danemarcă şi etern neutra, după 
ruşinea de la Poltava, Suedic... 

Așa, Dora, ghizdaviana Operă de la Ialta, fumega sub lună ca o 
inofensivă ofensivă a privirii asupra inconsistenţei realului. Realul stradal 
de seară. O văduvă de ofiţer român aruncat în aer la Odessa, odată cu 
clădirea căgăbăului, ăia distrugându-şi de fapt dosarele în lucru, ca orice 
securitate când își schimbă vremelnic stăpânii sau sediul, iat-o urcând 
micuţele trepte de la Hotel Lido, feeric sprijinită de un pilot german de-al 
generalului Speidel! 

— Cătă harababură! replică şi rânji Jenică Noveanu. Câtă vărsare de 
sânge, sub pretext terorist tv, şi cât Romlag numai și numai pentru ca acest 
hotel cu piscină-n valuri să-şi schimbe proprietarul, după un sterp 
interludiu, sub o aşa-zisă posesiune de către statul muncitoresc-ţărănesc, 
deşi tot şmecherii s-ar scălda. 

Lăsă pe vechiul prieten, recent îmbogăţitul proprietar de cimitir 
uman particular, popa Tani, să urce la fraţii Ghizdavu, pentru a-i spovedi, 
abia sosiți să-şi caute Marius dosarul cât Război și Pace, ţinut inert inept la 
zi, activ, de ofiţerii de informaţii, pe banii norodului, c-avea frate-n SUA, 
şi o porni cu tristeţe ca De ziua nunții tale-ţi scriu, către căsuţa-i cu zorele 

din bătrânii Ferentari. 

Neputând să-l mai vază-n RO pe arhitectul Operei din Ialta, după ce 
refuzase să-şi pună la dispoziția mișcării civice frumoșii ochi castanii de 
pictor ratat, în grava criză de candidaţi la preşedinţie 2000 ce a lovit 
România Regală, numai şaizeci de ani după împuţinarea ei teritorială, 
lăudată cumva de Autoelită. 

Altminteri, nu puţin ar fi fost interesat doctrinarul ce deja Marea 
Recuperare o avea în cap şi pe hârtii şi pe dischete, să fi lămurit odată 
pentru totdeauna, cu bravul cavalerist care au fost fotograful de război 
Marius, de unde până unde i se întindea de fapt acea mitică Gaghizdie din 
1935 de la Lwowul Halszkăi Chrzastowska, Romă nr. 4-5 a cărei 
actualitate creştină e din ce în ce mai vie pe măsură ce Europa civilizată 
urmează, iarăşi, peste Bug și peste San, drumul Uralului şi Caucazului, 
opoziția rusă la invazie astăzi făcându-se doar pe... frontul corupției 
descurajatoare a marilor investitori strategici, miraţi de eşecul recreştinării 
şi mai ales al recatehizării cu semi-biblii protestantissime. 

— Bine definită nu putea fi decât Molotovia, preaiubite Jenică, ar fi 
răspuns Marius Ghizdavu în salonul cu mozaicuri figurând schimburi 
comerciale vii ale valahilor cu varegii şi cu perşii, în portul genovez Caffa 
de la Feodosia, în Crimeia recent recucerită de ai noștri şi de aliatul german. 
În linii mari, prin Feodosia înțeleg un loc unde doamna doctor Dora 
Căinaru va binemerita de la patrie şi de la Reich, îngrijind combatanți 
măcelăriți de un surprinzător desant marin al bolşevicilor aliați cu englezii 
şi cu americanii, neprezenţi dar anunţându-și intenția de a trimite în zonă 
emisari la nivel de samit şi de mit. În linii mici, Jenele, prin Molotovia am 
înțeles totdeauna acele regiuni, cam cât două Franţe livreşti şi libere, din 
Basarabia, Bucovina, Galiţia mea, Polonia, Ucraina, Bielorusia, şi ceea ce, 
având îi vedere originea brașoveană a cavalerilor teutoni, aş numi Ţările 
Bârsei, adică Lituania, Letonia, Estonia şi Finlanda, adică în total totalitar 
enormul spaţiu pe care bolşevismul l-a ocupat, în cârdăşie cu fascismul şi 
nazismul, ulterior rece şi cu democratismul, în anii spurcaţi, 1939-1940. 

— A fost o eroare fatală aceasta! prinse a plânge pe larg domnul 
Maximilien Gaston d'Esgrignon. Fiind aici nu numai ce deplânge Dorothea 
Schlauberger, anume aşezarea Uniunii Sovietice pe baze ţariste, putrede, 
necesitând o nouă revoluţie, ci şi contaminarea statului pur ca idealitatea, 
al muncitorilor şi colhoznicelor, mânjirea cu sida imperialismului 
expansionist, fatală. 

Hellas, copii, este aici, în Crimeia, acid vorbind, cea mai căcăcioasă 
abatere a genialului Stalin de la marele şi veritabilul drum al lui Lenin! 
Care spusese că imperialismul naufragiind în hazna, atrage şi falimentul 
orânduirii care îl practică, exasperând cu exploatarea nu numai fecioarele 
umane și feciorii umani proprii, apți a se jertfi pe la revoluţii televizate, ci 
şi tineretul analfabet politic din coloniile alea ce prin mârşăvie şi crime și 

le-a adjudecat. 

— ŞI ce-i cu asta? se oțări bătrânul Marius, mai mult spre Despina sa 
de la Sonnenheim, gelos de cum îl mângâia ea din privirile bătrâne pe 
emasculatul d'Esgrignon de făcuse minuni de vitejie să bage comunismul 
în Spania, ca să demoleze Escorialul, să violeze bezbojnicii cu ulei de ricin 
călugărițele şi să expulzeze savanții cenzori toți lisuşii din Muzeul Prado, 
expediind restul la Moscova şi Leningrad, după epuizarea aurului Spaniei 
dat pe armament. Uniunea Sovietică a avut sinceritatea leninistă de a nu 
ascunde niciodată vecinilor ei că este o putere revizionistă, că de îndată ce 
va acumula capital din spolierea țărănimii şi-şi va crea o industrie de mașini 
de luptă T-34 grandioasă, mintenaș îşi va ataca lanţul de vecini, începând 
cu veriga considerată cea mai slabă! 

Păcat că patria nomenclaturii bolşevice şi a marxiștilor occidentali a 
devenit, prin îmburgheziri, un stat imperialist, aţâțător la un nou război! 

Din punct de vedere expresionist, cum am lămurit eu cu Runge, 
încercuiți la Stalingrad, într-un bordei de lângă o uimitor de americanizată 
uzină de motoare de tractor pentru tancuri, nici măcar Primul război 
mondial nu merita să se inițializeze fără un studiu de impact asupra Artei, 
să nu rămână definitiv pitică, dar gureșă, mediatizându-i-se Apassionatta 
transpusă pentru tobă de tinichea. 

Cât despre al Doilea, e extrem de grav se s-a-ntâmplat, căci aşa cum 
susținea şi interlopul Ioil Borgiah, păstorindu-şi cămilele furate din Stepa 
Calmucă, închiriabile la contrabandişti, se pune acum întrebarea dacă nu 
cumva ar fi mai bine să extindem dreptul celorlalte Specii, cu care 
împărțim planeta, până la a le asigura condiţii de evoluţie cam egale! 

Cu alte cuvinte, în folosul comun, bine ar fi ca noi oamenii să ne 
oprim din evoluţie şi să observăm dacă nu cumva se îndreaptă spre 
conștiință de sine sau de alte valori vreo specie mai puţin înclinată spre 
canibalism, cenzură şi demolări decât Homo sapiens totenkopf, care este 
omul postexpresionist necititor de liste de cărți bune, deoarece nu-i rezistă 
prea mult celula. 

— Într-adevăr, ar fi admis Iancu Noveanu de nu s-ar fi grăbit spre 
Ferentari, că pierdea startul unei importante curse de Formula Unu, două 
necazuri mari a revelat Marele Război: că maşina a devenit mai a dracu 
decât omul şi calul şi câinele, încât mulțimea de mutilaţi, de omorâţi şi de 
refugiați are un număr de elemente fără precedent în istorie, ceea ce e 
echivalent cu a concluziona că războiul nu mai rentează... Asta, ca primă 
înțelepciune de tras din marea pătimire; iar a doua e că din războiul 
vremurilor noi, naşte monstrul totalitar, ba chiar un tip uman nou, — 
fascistul antiintelectual în chiar Florenţa, nazistul tropăind să arate omului 
cât de mică-i distanța dintre Weimar şi Buchenwald, bolșevicul 
deznaţionalizând poporul rus şi expunându-l primejdiei de a deveni o 
adunătură de consumatori de baloane de săpun hollywoodiene, khmerul 

însângerat lichidând un concetăţean din trei, până mult-mult-mult dincolo 
de elită, de-a achiziționat un om de-al meu căpățâni de statuete 
cambodgiene, expediate de kampuchieni-kampuchieni, dar săraci şi 
exasperaţi, unei gingașe prostituate thailandeze din portul Chanthaburi şi 
unui parizian Malraux deja pantheonizat! 

— Da, da, daaa! clipi şmecherește spre oaspeţi Stalin, arătându-le 
capturata machetă a Operei de la Ialta, realizată în polistiren expandat de 
un Gligorie sau Glagorie Cornescul, bănuit de căgăbău a fi una şi aceeaşi 
personalitate cu bardul proletcultist pandur Grigore Căinaru de la Viena. 
Sala-i cumva cilindrică, lăsând straturi mari de tort între caturile cu loje, 
tocmai pentru a se putea lipi lozinci chirilice. lar acustica e compusă de o 
aşa manieră încât mai degrabă omagiatul de la prezidiu să resimtă 
nesfârșitele ovaţii din sală, decât invitații la ritual să audă perfect ce se 
cântă pe scenă de către principalul raportor. Cât despre acest aşa-zis 
marxist posthumanist, cu numele de cod Ioil Borgiah, care deviază spre 
tavanul mânjit de Feodor Şurpin numai sub Soarele Dimineţii, cum că 
avalanşa de crime ale totalitarismelor, de domeniul statistic al milioanelor, 
s-ar explica prin certitudinea impunităţii, sper ca înalții oaspeţi la Ialta de 
peste mări şi oceane să dispună către Serviciile lor ca, în caz că şarlatanul 
e prins, să ne fie returnat odată cu dezertorii noştri, pentru c-avem a stoarce 
de la el pretențiile teritoriale ridicate, prin Elvira, de pictorul inițial al 
frescelor Operei de la Ialta, Marius Ghizdavu, vizavi de integritatea 
Uniunii Sovietice, ca URSS 1938 plus Molotovia! 

— Bine, unchiule Joe, dar e de notorietate de carte atlantică grozăvia 
că amantul ghizdav de la Odessa, al doctoriţei Căinaru, înțelege prin Galiţia 
Mare un fel de compensație pentru stăpânirea habsburgică fără drept a 
Bucovinei şi o încadrează în Triunghiul de Rubin, ale cărui colţuri sunt 
Krak6w pe Wisla, Breslau pe Odra şi Beciu pe Blaue Donau! 

— Aoleu, unchişorule, dar nepregătit s-a mai prezentat aista la 
istoricul samit! Ca o tufă. Nu e vorba de Triunghiul de Rubin, ci de 
Triunghiul de Aur! Şi nu de Beciu, dom'le, ci de Balakleia! Şi nu pe Donau, 
ci pe Doneţ, cam între Izium şi Harkov, unde au adus Dimitrie Cantemir, 
pe aceste latifundii ale dumisale, talentați grădinari, mărar şi jardiniere de 
la Clejani, din zona de aprovizionare cu zarzavat şi legume a Capitalei lui 
Dracula, cea bombardată cu o cruzime de-a dreptul ceauşistă, atât de aviația 
democraţiilor euroatlantice cât şi de Stukasurile domnului Hitler, în acelaşi 
august, anul trecut la Marienbad mi se pare! 

— Partea gazdă a întâlnirii, ca parte dominantă, își asumă spuma, 
crema ca şi consecințele târgurilor fireşti în astfel de situaţii, deveni 
sarcastic amfitrionul, la un semn al mamelucului Abdul, ieşit din cameră 
cu turban alb şi întors cu turban roşu. Noi cunoaștem că numitul Marius 
Ghizdavu are o cumnăţică americancă, pe Virginica noastră, şi că de la Sala 
de Lectură pentru români a Bibliotecii Naţionale, care-i amintea-n Parij de 

Hala Unirii, de-a demolat-o stalinistul Cea, să facă „perspectivă“ pentru o 
Bancă Internaţională a Religiilor. Ştim că trecea Mâneca să verifice la 
British Museum, în sala rondă inaugurată în 1857, de germanul nazist 
Kunisch, înainte de-a pleca în misiune cu yacchtul Luceafărul pe Blaue 
Donau, la Budapesta, București şi Țarigrad. Ce să verifice pictorul? Dacă 
măcar sursele marxiste, că Kapitalul şi celelalte nu bleștesc nicio interjecție 
măcar, or fi avertizând cumva de inversiunea valorilor, că să-l pui pe mujik 
boier consiliat de șmecheri, sau o fi-ntrevăzut Marx ăsta consecințe precum 
deznaționalizarea unor Mari popoare, Gulagul şi Romlagul, dinții stricați 
şi unele hibe economice, care nu fac rentabilă capitalului internațional 
decât producţia de tancuri, avioane, rachete, submarine şi spărgătoare de... 
gheață pentru whisky. 

Altfel spus, noi manifestăm indulgență față de acest Marius, protejat 
al imperialismului, n-avem de gând a-i aplica decât o pedeapsă 
administrativă de 60 de luni, meritată tocmai pentru aceste rude din 
capitalism, vechi şi noi, existente la dosarul întocmit de cei mai buni 
prieteni ai săi, care i-au dorit numai binele şi să-l ferească de rele, iar el, în 
loc de recunoştinţă, ne arată colții, ca să mă folosesc de o expresie a 
Reginei Maria, când a pus ea trupele burghezo-moşiereşti să gonească 
peste Nistru armatele noastre, care devenite din ţariste leniniste şi, conduse 
de soviete ale soldaţilor, tocmai trecuseră, după împuşcarea ofiţerilor, la 
desfiinţarea proprietăţii private, în Moldova lui Pușkin, în folos PCUS (b). 

— Concluzia noastră, îşi arătă mamelucul Abdul dinţişorii albi ca 
nişte biluţe de ciocolată albă sub turbanul roșu, este că Galiţia numitului 
Marius Ghizdavu, personalitate proeminentă a lumii contemporane, 
întrunind calităţi de om de doctrină nu mai puţine decât de om de gloată, 
are o geografie de cauciuc de elastic de chiloței, potrivit împrejurărilor. 
Adică un triunghi de rubin Viena-Breslau-Cracovia, reținând Auschwitzul 
pentru România, ca principal obiectiv turistic în cel de-al treilea mileniu, 
cum l-a-nvăţat, evident în derâdere, călugărul cam budist loil Borgiah, 
bătându-și joc de specia trasă din maimuţă prin multă muncă sau... un 
Triunghi de Lapislazuli! Unul perfect acoperit în spatele strălucitorului 
triunghi de tinichea suflată cu aur Marseille-Kânigsberg-Odessa. 

— Țara noastră românească / Nu va rămânea Regat / Ea va fi 
Împărăţie / Şi Mihai va fi-mpărat! se auzi scandând corul muncitoresc- 
țărănesc-soldăţesc. 

— Da, tovarăşi aliați! se trezi gazda ca dintr-un coșmar și porni o 
inofensivă ofensivă a privirii asupra hărţii tuturor posibilităţilor. Boierul 
Marius Ghizdavu, care împrumută cu dolari şi cu lire şi chiar cu cenți şi cu 
şilingi țărănimea săracă şi mijlocașă, dacă nu se achită la termen răpindu-i 
vitele zălogite, în scopul ca plasa Zidurile să nu mai poată plăti Datoria de 
Război ce-i va reveni, nu e sincer cu cekistul decât în ce priveşte aspirația 
sa spre mormântul lui Kant de la Kânigsberg, disident semnatar al 


682 


Apelului pentru Pacea Eternă de la Stockholm, nu Helsinki, şi analist de 
prestigiu, capabil să prevadă cu raţiunea că oraşul său de blocuri 
paralelipipedice se va chema de la un timp Kaliningrad, pe motiv că cine- 
o dus de la gară apucând mai din faţă tronul lui Lenin, la Casa Sindicatelor, 
în gerosul ianuarie 1924, când ni s-a impus dilema: ori punem monopol pe 
basamac, ori creăm un incident la Tatar Bunar, jefuim bine Basarabia şi ne 
mai întremăm... S-a opus însă unchiul acestui boier, conu Alecu Șaraga, 
senatorul averescan de tristă amintire... Am pus atunci monopol pe 
basamac şi, totodată, am aranjat ploile să iasă preşedinte al URSS, 
tovarășul Kalinin! 

— Bravo! Dar așa cum au decriptat filologi cu nume de cod 
Jurmînski şi Pumpianski, fără a şti pe cine şi pentru cine lucrează, acest 
mare artist vândut regimului militar-fascist al lui Antonescu şi al stăpânilor 
săi imperialişti germani, dispus a se preta la macabrul meșteșug al 
amenajării de cimitire de eroi vizibile de la calea ferată, nu numai pentru 
ai lui, ci şi pentru ai aliatului nazist, scrie citeţ în autobiografie „Marseille“, 
cu muntele cezannean din zonă şi, în realitate, hoţomanul ista e interesat, 
ca vârf al triunghiului strategic, de... mormintele alăturate ale fraților Van 
Gogh de la Auvers-sur-Oise. 

— Care e înşelătoria! zâmbi didactic cu dințişorii lui ca nişte ciucalate 
albe pentru pedofili mamelucul Abdul. Majoritatea intelectualilor iubitori 
de-alea de-ale culturii fine crede că ce mi-e Arles, ce mi-e Auvers, că tot 
cu A ca Alexandria încep şi, culmea trombonirii ochiului, fervoarea 
peisagistică a Sfântului Vincent rămâne pă peste tot cam aceeași! 

În realitate, Arles, nu Anvers, nici Amiens, e la o oră de mers cu 
trenul din Marsilia, spre nord-vest. 

Iar Auvers-sur-Oise e tot la o oră de mers cu trenul, spre nord-vest, 
ca de la Bucureşti la Titu, ori cursă cu etaje sub Cea, ori autovagon albastru 
sub Yl. 

Dar din Paris, nu din Vinţul de jos, bă! 

Astfel, Marius Ghizdavu exploatează neştiinţa popoarelor, pentru a 
extinde, dintr-o singură trăsătură de condei roz, Triunghiul de Lapislazuli, 
încât să-nghită nu numai Viena, ci şi Marele Bucureşti de pe Sena, Parisul! 

— De unde şi prudenţa în ce priveşte cercetarea noastră a locului 
unde-n mă-sa plasează el al treilea vârf al acestui triunghi păcătos, cu care 
ne vine aici, propunând un armistițiu în loc de capitulare. Mare hoţoman, 
mare bandittt el!!! EI scrie că alege Sewerskaya, unde ar fi îngrijit de 
mormântul unui învățător de 34 ani din Sculenii Vechi, judeţul Bălți, 
locotenent, după informaţiile noastre din Divizia a 6-a Cavalerie, 
Regimentul 68 Infanterie Fortificații, Batalionul 994, Compania a II-a, ucis 
de o schiţă de brandt, ultima suflare dându-şi-o în amurgul din 27 ianuarie 
1943, pentru Întregirea Neamului. 

— Sewerskaya e însăşi Miazănoaptea. Or, nu toate seminţiile sunt 

alese de Dumnezeu sau de mai marii lumii ca să se întregească. 

— Josnicia la care se pretează acest suflet de zek fiind a sugera 
cumnatei sale, doamna Virginia Gibson, măritată Ghizdavu, care oricum îl 
simpatiza la extrem, cum că, Severnaia Zemlea fiind pământul (de fapt 
mari insule polare) de la nord de Capul Celiuskin, tot aşa Sewerskaya ar fi 
o localitate de la nord de Odessa şi de limanul Kuialnik, anume 
Severinovka noastră transnistreană, transcrisă însă în grafia de pe hărțile 
de stat major ale aliaţilor noștri germani. 

În realitate, acea Sewerskaya în care a murit pe câmpul de luptă 
învățătorul din Sculeni Târg, este o comună din Caucaz. 

Din chiar Heimat-ul tovarăşului Stalin, dragă domnule Roosevelt! 

Deci cu atât mai mult Virginica era indignată de procedura 
cumnatului ei român, care o obliga de acum înainte să declanşeze, visându- 
se-n Kyoto, puternice ofensive ale privirii asupra realului zen, pentru a se 
convinge cu proprii ei ochişori oblici de ce este cum se spune în istorie şi 
de ce nu. 

Urmarea catastrofală a acestor neînţelegeri româno-americane fiind 
că, înainte ca Marius să-i fi vorbit lui Grig sau logodnicei acestuia, Dora, 
de Frescele pentru Opera de la Ialta, iată că într-o sâmbătă de mare 
sărbătoare, ortodoxă, de ziua Sfântului Ierarh Nicolae, în 6 decembrie 
1941, plutocrația conservatoare a Marii Britanii a declarat război, în bloc, 
României, Ungariei şi Finlandei, deşi aste miniputeri, ce operau ca 
avangardă a Europei civilizate în contra bolşevismului, n-au contestat 
niciodată Imperiul Britanic şi nici n-au acţionat în în vreun fel în scopul 
dezintegrării lui! 

— Cum de-și permitea, măi Mircea, certă Elvira pe copoiul ei, Londra 
asta dragă a ta să creeze un asemenea dezechilibru mondial, intimidând pre 
unii dintre cei mai anticominternişti colaboratori ai Axei în contra 
barbariei? 

— Churchill făcea aşa fiind sfătuit de Roosevelt, care la rândul lui era 
instigat de Stalin. 

— ŞI cum se putea restabili echilibrul mondial, Virginico? îi călca 
Marius cel meşter la toate kimonoul negru înveselit cu vulpi de California 
şi cocori de Florida. Numai tăind Americii tale pofta de-a mai ajuta Londra 
să acționeze pervers, cu război tocmai în contra românilor, ungurilor şi 
finlandezilor, expuşi unor practici cominterniste de bolşevizare- 
deznaționalizare ireversibilă! Şi cine au fost, totuşi, aliaţii cei mai de 
nădejde ai Regatului Român, recunoscându-ne Basarabia la 1920 şi 
spălându-ne scuipatul atlantic de pe obraz la 19417... 

— Japonezii lui Hirohito! chițăi de după draperia neagră peste tot a 
atelierului micul Raul, bazându-se pe nişte comunicări privind 
comportamentul unor iaşcerițe şi moluște din Kunașir și Iturup, două din 
cele mai frumoase Insule Kurile, contribuţii ştiinţifice semnate de acest 

Împărat pregătit din naştere pentru funcţia de şef al Statului şi chiar mai 
mult decât atât, de cap Incoronat al seminţiei Sale căutătoare de spațiu vital 
pe cale uscată, aero şi navală. 


Draperia neagră peste tot se afla în spatele ferestrelor nenumărate ale 
Atelierului Amedeo Modigliani, pe care Marius Ghizdavu îl poseda în 
Strada Liliputană, în Villa Hortensia, nu departe de Arcul de Triumf ridicat 
de antreprenorul Vanea Căinaru întru a arăta că masile îşi au rolul lor în 
istorie, dar e bine să fie călăuzite de regi şi regine, de un mikad6, nu de 
şmecheri, cum observa şi bătrânul Voicu Ghizdavu, nu la Kyoto în 1789, 
ci înainte de a ajunge prizonier la Sonnenheim în Alsacia, deci când au 
mers la Petreburcu însoțind ca tălmaci pe Mareşalul de mai târziu, vleato 
1917, în aprilie, de i-au zis acesta de la obraz generalului Kerenski: pentru 
ce agiţi masile, monşer, dacă nu ai un proiect dur de represiune şi nu știi 
operaţionalizat, ca teze, eşalonări de acțiuni şi ordine de execuţie, până 
unde o să mergi? Rişti s-ajungi ca Corneliu Zelea-Codreanu, fără a avea 
mitul lui Codreanu, Căpitanul fiind cel mai important actor politic creştin 
ortodox contimpuran, care nu s-a compromis prin exercitarea în fapt a 
puterii politice, dobândite după amar de ani de luptă cu Prigoana! 

— Tocmai că vreau să evit să fiu sugrumat la transportul de la o 
puşcărie la alta! i-a râs în nas premierul revoluției burghezo-democratice, 
prin care a început deznaționalizarea în secolul XX a poporului frate rus. 
Pe bune, n-am timp! Ce am eu acu' pe cap e ingratitudinea că monarhia 
Britanică refuză a primi, expediată eventual pe crucișătorul Aurora, familia 
Țarului! Cum o refuză şi ceilalți parteneri ai Antantei... Urmarea fiind că, 
mâine, ăştia vor câştiga bănuţ cu bănuț miliarde de dolari de la gloatele 
neştiutoare, prezentându-le filme emoționante violent, despre martiriul 
acestei familii, plus sau minus Anastasia, interpretată de Ingrid Bergman, 
suedeza ceea cam de stânga, dar leit clonată Eliza Alexandrescu, 
farmacistă, viitoare soţie fotografului Marius Ghizdavu, după Canal, 
interpretat de Omar Sharif în regia lui oil Borgiah, vasăzică fiul domnului 
translator Voicu, aici de față, şi al acuarelistei Marieta, model lui 
Modigliani, băiețel copăcel îngeraş buclat care la ai săi patru ani și jumătate 
a primit deja, pe un fundal cu piatra de Albești Muscel minunat dăltuită a 
Bisericii Trei Ierarhi, pe gură, profund ruseşte, ca pui de refugiată, de la 
altă Refugiată din fața barbariei teutone, acel sărut al Reginei Maria care-i 
va marca ultramedieval întreaga viaţă. Cum că trebuia să fie el Van Gogh 
al Balcicului, și să moară apoi cavaler cruciat! 

Ca să nu mai zic nimic că, în manualele Antantei, tragedia familiei 

imperiale şi a popoarelor Uniunii Sovietice va fi privită ca o pedeapsă... pe 
deplin meritată, pentru că n-a slăbit la timp şurubul reformelor autocrate 
Țarul! 

Mobilul războiului Civil, al intervenţiei celor 14 state în treburile 
interne ale partidului-securitate de tip leninist, nu Libertate rușilor! fiind, 
naivilor, ci stingerea datoriilor de război ce detronatul Nicolae al II-lea 
angajase în nădejdea că, anexând Regatul Român, Serbia, Bulgaria și 
Strâmtorile, coborând Semiluna de pe Sfânta Sofia, va repara imaginea 
Dinastiei, puternic compromisă naval în 1905 de monarhia japoneză 
industrializată, cea multiubită de toți Ghizdavu! 

— Acea reaurire a cupolei Bizanțului şi reinstalare a Crucii, pe care 
Occidentul nu le-a reuşit, ci s-a apucat de coexistență pașnică și negoţ 
reciproc avantajos cu Antihristul turc tolerat tot cam până la Cortina de 
Fier! 

— În genere, gândirea occidentală, în esenţa ei de dincolo de tricouri 
cu însemn german, francez, britanic, italian, spaniol... ne apare iremediabil 
infatuat rasistă şi sincer indiferentă la Bolşecaust, la tragedia totalitară de 
la răsărit de triunghiul rubiniu Cracău-Beciu-Breslau, pentru care eu 
folosesc prefixul bol/șe pentru a aminti Dorotheei şi marxistului ei Gaston 
nu că bolșevicii laoţieni sau letoni au realizat-o, ci pentru a sublinia că, 
statistic măcar, această performanţă definitorie pentru omul trecător al 
secolului XX, cantitativ numeric cifric depăşeşte binişor alte politici ale 
genocidului, e mai multă, e bolșe, na! 

— Bietul Kerenski, şopti cu milă Amelia Şaraga, susținea în exil că a 
fost durabil impresionat de puternica personalitate a viitorului Mareșal, 
reținând nu numai avertismentul acestuia că, dacă şi-a asumat puteri 
depline, trebuie să se păzească de anarhie, ci şi informaţia transmisă strict 
confidențial de soţul meu, Alecu Ghizdavu, viitor senator nu de-al lui 
Prezan ci averescan, că fiind aprilie 1917 când se duc aceste convorbiri cu 
generalul Alexeev, în perspectiva glorioasei veri româneşti a Mărăşeştilor, 
tartorul de Lenin a emis deja Tezele din aprilie, prin care îndeamnă pe 
mafioţii lui să şterpelească, în numele muncitorilor, ţăranilor şi soldaților, 
Revoluţia, ceea ce se va şi realiza în întunecatul octombrie al aceluiaşi an, 
prin mijloace foarte diferite, ca tehnică a manglelii, de tot ce arată 
hoţomanul de Eisenstein în filmul cu același nume, premiat cu 7 Oscaruri 
şi nominalizat pentru alte 7, încât orice leneş care vrea să ilustreze ieftin 
vreun documentar ISTORIC, de aici extrage falsele, leninistele, dar 
celebrele imagini! 

— Adică nu „au învins!” Mizeria masile, proastele care, năvălind în 
Ermitaj găsesc vulnerabilitatea stăpânilor c-ar sta-n ridicolul slujirii, 
precum Titu Maiorescu în România călinescian-brucaniană, de un closet 
civilizat, de oale de noapte... Nu masile, ci „ei au învins!“. Ăia! Regizori... 

— Da, ăia! nu o slăbi Marius Ghizdavu, indignat că nu va beneficia 


686 


niciodată de la buget de mijloacele lui Eisenstein sau ale propagandiştilor 
naziști, să toarne şi el un film despre Românism, adică Bolintineanu, 
Enescu, Grigorescu, Alecsandri, ca emanaţie spirituală a României Regale, 
a Epocii Reginei Elisabeta, tot atât de perisabil precât aceasta, etnogeneza 
fiind ceva în continuă facere, neputând rămâne fără consecinţe a pierde, 
sub Cea, ultimii evrei şi germani, în timp ce politica demografică de 
creştere forţată a aceluiași dictator a mărit sensibil comunitatea romilor ca 
factor, ricana exclusivist Noveanu în senilii Ferentari, de regenerare a 
acestui neam al nostru... 

— Căruia-i şi trasează paradigma modului de existenţă în finalul de 
mileniu, precum şi, casetă după casetă şi dedicație cu dedicație — 
spiritualitatea, Damiane! 

— Abține-te! porunci Despina, stăpâna de la Sonnenheim. Iluzia că a 
fi bătrân îți permite a spune exact ceea ce gândești trebuie strivită cu cizma, 
dragă Marius, din considerente didactice. Interlocutorul de aici din Alsacia 
nu are experienţa ta de viață sovietică şi nici prin educaţie nu a dobândit o 
imagine prea clară despre cum se trăieşte între Olteniţa şi Kalmikovo. 
Pentru elevul occidental, răul absolut e nazismul ațâțător la un nou război 
şi creator al principalelor lagăre de exterminare. Tristeţea umilinţei unei 
doamne din Petreburcu la coadă la ciorapi Adesgo, neapucând, este 
nereproductibilă în toate nuanțele, rezultatul fiind că, omul euroatlantic, 
gândind dresat în această ideologie dar netrăind-o, orice critică a 
marxismului a rămas fără urmări. Până când pedagogul Soljeniţin a găsit 
Metoda. Dacă răul absolut e nazismul că făcea lagăre, atunci să dovedim 
că şi bolşevismul este un sistem concentraţionar! Numai pe această cale, 
plesnit cu Gulagul, a înțeles niţel şi Occidentul cu cine are de a face la 
Kremlin! 

Ploua mărunt peste via ruginită de la Sonnenheim, întristând pe 
selenautul ce căutase a dovedi unor tovarăşi cineaști, veniți pe la Isadora, 
că Leni Riefenstahl în Sieg des Glaubens (1935), Triumph des Willens 
(1934), Tag der Freiheit (1935) lasă posterităţii documentare de o acuratețe 
aproape științifică, asupra excepționalei capacităţi umane de a se robotiza 
întru a se alinia și a mărșălui, la congresele şi ritualurile de partid unic, cu 
o perfecțiune a mișcărilor compatibilă cu a unităţilor de supremă elită, ale 
arhanghelilor de păzesc Edenul sus, de infiltrarea teroriştilor, de imigranți 
economici şi de indezirabili de teapa lui Soljeniţin sau Paul Goma, lângă 
bărbile şi chelile arhiereilor cu dosare bune. 

— Nu există nicio deosebire, articula cu încrâncenare bătrânul lancu 
Noveanu, între ce face Eisenstein în Odessa mea dragă, incitând la ură de 
clasă şi la BARBARIE, punând tunurile crucișătorului Potemkin pe 
Operă, cum Lenin rachetele portavionului Aurora pe Muzeul Colecţiilor 
de Artă din Petreburcu, şi ce-au făcut în 1940, în anul României decupate, 
un cineast nazist ca Veit Harlan în Jud Siiss sau, mai ales, un politruc rasat 

ca Fritz Hippler în Die ewige Jude! 

— Astăzi Eisenstein, mâine Kafka! îl dispreţui aruncându-i un 
proverb ca pe un os unui câine olog din Ferentari Clara Honig, serafică 
precum în ziua când, ostentativ şi-a pus steaua galbenă, în piept şi în stradă, 
iar Marius tânăr a luat-o prima oară în braţe, returnând-o din Cadillacul 
albastru doamnei Phia Honig, pălărieră, la meșterul Honig Cazimir în 
Pieptănari, la început de noiembrie 1940, cea mai activă lună a delirului 
simian, lui Himmler ideea de a băga în întreg imperiul în formare 
obligativitatea de a purta galbena Judenstern încă de copil, însuşi Fuhrerul 
indicându-i-o abia de la 1 septembrie 1941, acesta fiind şi singurul rezultat 
practic — scrie ironic minciuni Narcis Moga Zsuzsei Erdâdy — al întâlnirii 
ce avusese la Berdicev, în 6 august, cu Marius Ghizdavu, care ceruse 
Fiihrerului, sugerându-i această „invenţie“, Triunghiul de Chihlimbar 
Tschenstochau-Tchernowzy-Tschernobyl, să-l administreze el, ca 
guvernator ghizdav cu puteri speciale, din jilțul de la Drogobytsch, cetatea 
din nordul Maramureșului, la izvoarele Nistrului şi ale Sanului, mărturie a 
Descălecatului lui Dragoş-Vodă mai întâi în Galiţia, abia pe urmă hăituirea 
zimbrului polonez derulându-se forțând succesiv Prutul, Ceremuşul, 
Siretul şi Suceviţa, până la apa cea limpede şi repede a Moldovei, cam 
unde-i azi Voroneţul şi tabăra de pionieri Bucşoaia. 

Substratul râvnei de a poseda acest Triunghi de Ambră Czestochowa 
- Czernowitz - (şi străvechiul ștet]) Cernobil, fiind a pune cât de cât sub 
protecția sa, în ceea ce s-ar fi numit Guvernământul Haliciului, incluzând 
Auschwitz la vest de Cracău şi Majdanek la sud de marile concentrări de 
deportaţi de la Lublin, tocmai elementul evreiesc necesar Marii Recuperări, 
din Galiţia, sudul Volîniei şi nordul Podoliei, precum şi din Pocuția și 
Tetina — scrie adică toarnă inginerul Otomega camaradului Băluţeanu. 

— Numai pe cel foarte ameninţat din Bucovina şi Basarabia nu! 
observă Clarissa Honig, îngrijorată de a descoperi un vag antisemitism- 
fără-evrei nu la amfitrionul din Strada Liliputană, cât la amicul lui, lancu 
Noveanu, retras ostentativ spre senilii Ferentari de ametist în exil intern, pe 
motiv că de ce el, care nu mai urmăreşte pe telecablu, din antiromânism, 
decât canalele occidentale, constată în critica bestialităţii omului, o 
proporţie de unu la mie şi chiar mai puţin, între Maidanek, ca ceva de care 
trebuie să ne ferim, și Bopkyrnar, ca ceva banal neglijabil, cumva firesc la 
nişte, presupuse fără a zice, rase de second hand! 

— Meritaţi-vă Morţii! rosti popa Tani întru luminarea poporului din 
amvon c-ar fi zis-o cândva Mareșalul Dezrobitor. Fiecare seminţie să-și 
plătească parastasele! Dar intuiţia mea îmi mai spune ceva, copii şi frați! 
Că timpul echivalării diplomelor de urangutani dotați cu arhive nu a venit 
încă! Dacă Marea Britanie, care ne-a declarat războiu în 6 decembrie 1941, 
nouă galițienilor, fără să-i facem nimica, de-am blestemat-o Eu de la un 
altar de campanie, la Feodosia, să-şi piarză Imperiul şi să trăiască doar din 

scandal mediatic tabloid, ar admite pe Discovery că, împreună cu SUA, au 
zdrobit oraşele germane şi italiene şi române, dar... au pierdut războiul cu 
totalitarismul, lăsându-l viu dincolo de Cortina de Fier, întru coexistență 
pașnică ca cu turcii păgâni, cărora NOI trebuie să le opunem un veto 
ortodox să se creştineze, dacă vor să intre-n Uniunea Europeană, în serai, 
şi atunci azi consecinţele morale şi poate chiar juridice, cu avocaţi străluciți 
ca Marius Ghizdavu, sunt de o gravitate indescriptibilă... 

— Aha! pricepu junele Sergiu Enache al Isadorei Morgenstern, apoi 
al Zulniei Avăcăressi, pus pe a reuşi înavuţirea înainte de a săvârşi Binele 
prin fundațiile sale, drept pentru care pe un canal, după caz, susținea că să 
nu ne cramponăm de instituția statală, fiindcă evreii, cehii şi polonezii n- 
au avut-o mereu și ei tot există, pe un altul că numai datorită laşității tipic 
monarhice n-am opus rezistență la 1940 erga omnes şi, pe un al treilea, 
toleşoia că este esențial ca la Kremlin și la Petreburcu să se-ntoarcă 
Tarismul, dacă vrem ca şi noi, prin imitaţiune-contagiune, să ne reînnodăm 
Istoria cu România Voievodală, înscăunând o Dinastie, neaoșă însă, al cărei 
prim cap să fie Voievodul Mântuitor Zahei Avăcăressi. Înţeleg, Sfinţia Ta, 
tâlcul indescriptibilității... Pentru că tratamentul stalinist la unii a prins, s- 
au adaptat, au construit partide comuniste reformiste, făr' de care anii 1956, 
1968, 1980 n-ar fi fost cu putinţă, că doară nu opinca, ci vlădica schimbă 
Istoria... Pe când la alții, după cum e variabilitatea genetică, infecția a 
surprins aparatul imunitar, cu niște consecinţe pustiitoare. — 
Apropouar la întoarcerea Kremlinului la scurtătorul de istorie Imn sovietic 
stalinist, iară nu la minunatul imn rusesc compus, la onomastica Țarului 
Ivan cel Groaznic, de Franz Joseph zis Haydn, cred că eseista Larisa 
Rîbalovna Căinaru nu greşeşte prea mult când diagnostichează că unele 
seminții vătămate de bolşevism nu se vor mai vindeca nicicând, și 
enumeră: nordcoreenii, kampuchienii, talibanii, zoofilii, mancurții, 
labagiii, kurzii, românii ȘI, paradoxal, ruşii înșiși, care îi apar drept cei mai 
deznaționalizaţi dintre toți, incapabili să mai dea vreun conte ca Tolstoi al 
nostru, un atât de specific compozitor român ca Ceaikovski, un atât de 
inconfundabil pictor de epopee ca Vereşciaghin, a cărui capodoperă 
Apoteoza Războiului, ca piramidă romană Cestia de cranii e deja 
expresionism ghizdavo-galiţian sadea, ba chiar ca sculptorița Vera Muhina, 
cea de dinainte de-a da atenţie Ciocănarului şi Secerătoarei, cari doar se fac 
că muncesc, fiindcă nu-ţi poţi îndeplini norma în poziții atât de sexy 
avântate... 

— Unchiul Alecu Şaraga cu adevărat ura numele ăsta al ei, în sinteza 
sa cum că un căpitan comisar |. A. Muhin a comandat în 22 iunie - 22 iulie 
1941 distrugerea a vreo 90-100 clădiri în downtown la Chişinău, avea şi 
lista cu 480 bolşevici detaşaţi pe Bâc şi un document NKVD din 25 iunie 
1941 despre formarea unor „batalioane de distrugere”, însărcinate cu 
dinamitări și cu întâmpinarea paraşutiştilor desantului românesc! 

— De îndată ce se va termina cu asocierea Rusiei la Uniunea 
Europeană, dar fără Schengen, ca România, tâlcui analista Isadora gândul 
logodnicului Sir Sergiu, și noi galițienii vom ieși la Pacific dincolo de 
insulele Kurile şi vom revendica, atât ca ruşi cât şi ca europeni, Alaska 
noastră, aceste comparații numerice dintre Buchenwald şi Koltma, care 
irită azi pe nenea lancu Noveanu din grădina Ferentari, vor dispărea, 
nemaiexistând vreo primejdie ca puterile învingătoare în cel de-al doilea 
război mondial, doar asupra a jumătate din Totalitarism, să plătească daune 
simbolice sau măcar ajutoare de reconstrucție semințiilor deznaționalizate 
ireversibil de biruitorii cominterniști. 

Vâjjj! Fiind vânt, draperiile de pluş negru funerar, ideal pentru 
camuflajul cam serafic de a face pe mortul, se cutremurară ca de sosirea 
vreunui curier de la statul major al zeilor şi, excitat, octogenarul eseist și 
pictor în frescă pe muri 3D din realitatea virtuală, ai minunatei sale Opere 
a Mării Negre de la Ialta, privi năuc la cât de bine se potrivea acest fundal 
mângâietor carnaţiei de floare de cireş nebună, a blondei sale nepoate 
Isadora de la Basel, fata Irinucăi Elizei sale. 

EI pierdu astfel din puțina-i memorie imediată ce anume voise s-o- 
ntrebe cu acea superioritate imprudentă, de intelectual dominant vârstnic, 
care atrage adesea plumbi în creier sau măcar ani lungi de temniță, după 
care devii vip, personalitate erudită, umblată, în genere însă dar totuşi cam 
fără operă, căci nu poate fi una schelălăiala c-ai pătimit pe la Canal şi la 
Reeducare. De fraier! 

— ŢI le-am pus pe noptieră, Dora! Le oare vei şi fi citit? Plătesc bine 
pe cititorii mei şi-ai altora, la număr de pagini vag conspectate! Cele două 
eseuri zguduitoare, dar fără ecouri, ale iubitei mele Clara Honig: 

1) După Auschwitz şi Kolima; 

2) Shoah, Holocaust şi Bolşecaust. 

— Nu, n-am citit Tezele din Aprilie! respinse Kerenski amabila 
propunere a solului Voicu Ghizdavu de a i le sintetiza analitic, în măsura 
în care la rândul lui fusese inițiat în pragmatismul leninist de către frate-su 
Alecu, cel foarte adânc răscolit pe atunci de frumuseţea unei ieșence, nici 
proletară, nici nepoată de ţar, nici nepoată de regină a Virginiei Woolf, 
domnişoara Amelia Șaraga. Nici nu voi citi aceste satanice Teze! Fiindcă 
Volodea Ulianov are obligații față de mine, Voicule. Nu numai că i-am fost 
coleg de liceu la Tiraspol, la Balta şi la Gori-Simbirsk, dar taică-meu era 
directorul liceului nostru! Or, Volodea avea bube la dosar, însă n-a fost dat 
afară din toate şcolile din Imperiu. De ce? Fiindcă l-am protejat noi! Deci 
am nişte PILE la EI, nu disper pentru viaţa mea. Neîmpuşcat, mâine voi 
rătăci prin Occident ca un fel de Oedip, care a ucis ţarismul tată, și a 
maculat-o pe mă-sa Rusia, aducând-o la auto-orbire, agresivitate şi 
sinucidere... 

lar delegației române prea dornice a aranja o rezistență pe linia 

fortificată Focşani-Nămoloasa-Galaţi, am a-i aduce aminte că Turcul, să 
meargă el la cetate la Cameniţă, trecea Dunărea pe la Obluciţă, pe la 
Isaccea, ocolind prin Dobrogea acest lung ridicol obstacol antonescian, 
care nu poate fi decât întârzietor minor al bolşevizării, nu pavăză de o 
fiabilitate absolută pentru pieptul şi creierașul poporului român! Ba chiar o 
mierlesc şi bulgarii și sârbii în caz că vin ruşii. 

— Să nu disperăm, prieteni! hohoti vulcanologul Voicu Ghizdavu, 
tare zgâlţâind draperiile cernite. În definitiv, în august 1916, noi am ieşit 
din neutralitate şi dispută, pornind războiul tot în urma unui ULTIMATUM 
rusesc! Generaţia mea și-l aminteşte. Istoria murmură mai puţin, 
preferabilă fiind Literatura, chinuitorul roman al Căinarului, de 1681 de 
pagini, pentru care nu va găsi tipar în România răsprofilor din anul Eclipsei 
1999, cum anticipa şi alde Miron Costin, gauleiterul Haliciului şi al 
Sudeţilor. 

— Repetabilitatea istoriei lasă mult de dorit, filosofă cu greu domnul 
inginer de telefoane Bolboros, ale cărui interese erau mai bine servite de 
democraţia americană decât de imperialismul nazist. Sunt prea multe 
variabile, şi mai presus de calculul omenesc, abia tras din intuiţiile 
maimuţei, ne tot pișcă creierii inacceptabil de numeroase necunoscute, ca 
un nor de țânțari. E improbabil să se dea timpul înapoi, fie el şi istoric. Cât 
despre ULTIMATUMUL sovietic... 

— Sunt o grămadă de deosebiri! se şifonă fostul tălmaci de la 
Petrograd. Ăla de la 1916 venea de la o diplomaţie selectă, rusă de limbă 
franceză, cum o arată şi contele romancier Lev. Și ne grăbea agresiunea 
asupra aliaţilor secreţi de la 1883 în contra... „îmbrăţişării“ rusești. Ăsta de 
la 1940 vine de la nişte nespălaţi, de la niște incapabili de a-și aplica 
propria doctrină, cum observă şi mexicanul Leon Troțki, revoluționând 
prea permanent categoriile de cetăţeni care să fie gâtuiți sau storşi ca sclavi 
marxiști. Deci: dacă din războiul generaţiei mele, România a ieşit mai mare 
şi glorioasă, nu rezultă că din războiul generației lui Marius al meu ea nu 
va ieşi mai mică și dezonorată! Explicația fiind banală: atunci, ne 
conduceau un Rege şi o Regină ce puteau schimba oricând premierul, 
miniştrii și alianțele, potrivit împrejurărilor; acum, toată politica e 
gestionată de un dictator, acceptat de toţi de nevoie, dar care nu mai poate 
mobiliza toată inteligența Neamului, aşa că politica lui va fi rigidă şi lipsită 
de fantezie, mobilată mai mult de răspunderile cazone asumate dinaintea 
Istoriei, neglijându-le însă complet pe cele, decisive, de judecat dinaintea 
Literaturii române şi universale. 

— Noi mergem sută la sută până la moarte alături de Axă. Ori 
triumfăm cu Axa, ori cădem cu Axa, zisese el miniștrilor în 21 septembrie 
1940. 

— Pentru că popoarele se nasc, trăiesc şi pier, pe când literaturile lor 
rămân! privi cu trufie Căinaru spre Minodora lui cea încântător de 

libidinoasă. De aceea şi este aşa de important ca un fluviu-roman să nu 
soluţioneze problemele unei epoci, ci cea mai bună strategie e a lui Stalin, 
care omoară zece mii de foști prizonieri la nemți doar pentru că e imposibil 
să nu fie printre ei şi un spion!!! Tot aşa şi un fluviu-roman: el trebuie să 
expună toate ideile posibile ce scriitorul îşi imaginează că s-ar fi putut 
perinda sau nu prin creierele diferiților cetăţeni de o oarecare 
reprezentabilitate. Regula de aur, să pescuim în ape tulburi, cu certă 
certitudine, ADEVĂRUL, e a dialecticii hegeliene DA fără NU fac ZERO: 


— Al grijă ca, pentru fiecare opinie băgată într-un anumit pasaj, 


acelaşi intelectual sau un altul, în alt pasaj sau tot acolo, să enunţe și opinia 
contrară! 


— Astfel, dacă eu examinez cu mijloacele mele de filolog fiu de 
antreprenor un Ordin de Zi şi găsesc greșeli gramaticale şi fac pe 
Antonescu mare neinstruit, în alt pasaj trebuie să apară un Coriolan Pigu 
care să opună personalitatea Mareşalului altor personalități, ca fiind mai 
superioară deoarece fanaticul s-a înţeles din mănăstire de la Bistriţa, unde- 
] pusese la izolare ca periculos genialul Rege Carol al II-lea, cu emisarii lui 
Hitler, că să ia puterea pe fondul tulburărilor ce se vor crea dacă Axa 
Roma-Berlin, după ce a dat Năpădenii și Cernăuţii marxiştilor, va decupa 
şi da la unguri şi la bulgari alte peisaje de mare interes ghizdavian, atât ca 
pictor la Pribegi cât şi ca avocat şi eseist la Ziduri! 

— Încă o dată observ generozitatea fraţilor japonezi faţă de România! 
îşi înălţă brusc Clarissa Honig căpşorul ornat nu cu o garoafă roşie în păru- 
i lung, sau poate un mac i s-ar fi potrivit de minune-n cosiţele negre, ci cu 
două cearcăne lungi de nedormire, petale de anemone albastre. Vreau să 
zic că abia la Kyoto vei fi fericit ca personajul Faust, Marius! Meditând la 
nişte tablouri furate. 

Ca cea mai tânără şi mai nepotrivită dintre invitaţi, căci se desfăşura 
atunci deportarea întregului element evreiesc din Basarabia şi Bucovina, ea 
se așezase lângă Modigliani pe o laviţă într-un colţ al Atelierului şi, nu prea 
convinsă că gazda Marius face bine ce face, frunzărea totuși ostentativ, din 
toată biblioteca adusă de la Ziduri aici, pentru a o feri de mujici la 
colectivizare, romanticele Elsei Lasker-Schiiler Hebrăische Balladen, 
scoase pe hârtie japoneză la 1913, când regii Carol 1 și Ferdinand luau 
Balcicul, asigurându-se un Sud picturii româneşti pe drumul Marii 
Recuperări și al echilibrării colecțiilor de pe Coasta de Azur cu o producție 
peisagistică tricoloră, inspirată de această cretoasă Coastă de Argint, 
împlinirea românească imperială deplină neputând veni decât prin posesia 
Sudului Crimeii, sau cel puţin a laltei şi a Caffei, cum s-a convenit, ca de 
la artist plastic la artist plastic, în carpenul cela de la Berdicev. 

— Uitaţi-vă la ea! gemu brun la chip Ghizdavu, îndreptând un deget 
acuzator spre Refugiată. A trebuit în octombrie să-mi caut fericirea la 
Harkov, în braţele Dariei Maximovna Riumina, o strălucită violonistă, 

Murocika mea, pe care am cunoscut-o prin 1936 la Antibes, în vremea 
războiului antibolşevic din Spania, când tac-su spiona flota franceză 
găzduită la Toulon, interesat fiind îndeosebi de tehnologiile de sabordare 
rapidă, pentru a fi asimilate şi folosite în caz că noi românii, forțând pe 
aliatul german să ducă un război sudic, vom lua, împotriva tuturor 
previziunilor bazate pe metodologia materialist dialectică și istorică, şi pe 
„busolă“ stalinistă în general, Harkovul, Krasnodarul, Mahacikala, 
Odessa, Cherson, Ialta, Simferopol, Rostov, Kislovodsk, Soci, Suhumi și 
Batumi. 

— ŞI Sevastopol! protestă în contra uitării purcica doamnă Amelia 
Şaraga. Victorie pe care am închinat-o împăratului Hirohito, deci ne vom 
întâlni cu toții la Kyoto, — pentru nobila seriozitate extrem orientală de a 
ataca, simbolic, în 7 decembrie 1941, la Pearl Harbor, în insulele Hawaii, 
guvernate ulterior de poetul braşovean, teuton din Țara Bârsei, Ştefan 
Baciu, câteva din vasele de prisos ale Statelor Unite ale Americii, drept 
pedeapsă simbolică pentru că Washingtonul a instigat Londra să declare 
război românilor, ungurilor şi finlandezilor, unii deja victime ale relei 
conduite sovietice în concertul națiunilor, alții în perspectivă. De-aia zice 
şi Alecu al meu, contrazicându-se cu Mişu, că România a intrat în Al 
Doilea Război Mondial abia la 6 decembrie 1941, agresată de Marea 
Britanie. Restul fiind Război Sfânt: au dat sovieticii în noi, am dat şi noi în 
ei, folosindu-ne de enormul potenţial nazist care trecea prin apropiere. 


Din punctul de vedere al lui Marius Ghizdavu, la 10 decembrie 1999, 
când a aflat că Uniunea Europeană vrea să negocieze şi cu România o 
aderare, asumându-și la Helsinki răspunderea de a civiliza pe sconcșii din 
capul Ţării, caricaturizați de el după 1989 şi înainte, noi am rămas 
Monarhie şi după 30 decembrie 1947, o monarhie cu rege în exil, cum se 
exprimă furios în al patrulea din cele 16 tomuri de Memorii, intitulate 
Homo solus. Ar fi fost ca şi cum americanii, instigați de Comintern, ar fi... 
procesat pe împăratul Hirohito şi l-ar fi ţinut 45 de ani nu la poalele 
activului vulcan Mauna Loa, ce i-ar fi amintit de zăpezi Fujiyama, al cărui 
crater s-a cicatrizat cam când se folosea acad. Dimitrie Cantemir de 
potenţialul rus creştinând pe turci, ci în colonia Tichileşti, a leproşilor de 
pe insula havaiană Molokai, să-și aducă aminte cum şi strămoşii lui 
imperiali au recurs la tactica atacului prin surprindere a supraputerii 
opresoare, lovind în 9 februarie 1904 flota ţaristă la Port-Arthur (Liishun) 
în radă, pentru a o nimici complet lângă insula Tsushima, în 14-15 mai 
1905. Ci vechiul Luptător Naţional antirusificare Voicu Ghizdavu fu de 

partea îndepărtaților noştri viteji, care-s pentru Asia limesul ce-i Basarabia 
pentru Europa, loial şi fanatic, din două motive: în primul rând, pentru că- 
i vorba de un eşec al unui imperialism rus ahtiat a deznaţionaliza pe români 
pentru a-i creştina pe păgâni în Bosfor şi Levant; în al doilea rând, fiindcă 
Japonia a vrut s-ajute ţarismul, ca-ntre monarhii, semnalând că e-n 
neregulă ceva cu flota rusă, republicane Kerensky, mateloții ei se ţin de 
soviete şi miroase a descompunere-n Imperiu, a federalizare în vreo două- 
trei sute de Cecenii, de stătuleţe solide ca cnezatele SUA, încât rusul, mujik 
sau nu, s-aibă standardul de viaţă al canadianului de la aceeași latitudine, 
ceea ce l-ar feri, fireşte, şi de la descreştinare-deznaţionalizare prin metode 
bolşevice, castrându-i-se Rusiei până şi marele roman epopeic colonialist 
c-ar avea posesiuni întinse. 

— Dreptatea japoneză fund evidentă, feţii mei, Marius și Augustus! 
Mai întâi, pentru că diplomaţia de la Tokyo a studiat cu meticulozitate de 
microbiolog eficienţa totalitarismului marxist, constatând cu surprindere că 
voința paraziților cocoțaţi în capul Rusiei, de mai degrabă să piară toate 
popoarele mixate sovietic, decât să-şi piarză un micron din impunitate şi 
privilegii nomenclatura, i-a condus la biruinţă în războiul civil, deci clica 
militaristă să nu cedeze chiar dacă se dă cu bomba atomică în civili. lar mai 
apoi, pentru că prudenţa şi arta de a respecta supraputerile a orientalilor a 
constrâns diplomaţia japoneză să nu ratifice — ca britanicii Reginei Maria, 
sora noastră Franţa şi frații italieni — Tratatul de la Paris, din 28 octombrie 
1920, ce recunoștea întoarcerea Basarabiei la România mumă... Deci, mai 
încet cu Kyoto şi zenul, băieți! Nici Japonia nu ne iubeşte ca proasta. 

— Aha! îşi aminti Augustus. De-aia spunea maica Smara că bunelul 
Tonel a blestemat din tot sufletul lui de bucovinean, de Suceveanu, pe 
japonezi, în sfânta biserică de lemn de la Valea Ursului, cum că s-aibă şi ei 
teritorii pierdute, pe vecie, din lăcomia nestăvilitului expansionism slav, 
rostogolit în beneficiul stăpânilor de la Kremlin, şi în paguba supușilor de 
la Iasnaia Poliana, siliți perpetuu a întreţine armate uriașe, ucigătoare ale 
Progresului, şi a privi cu invidie rusească la prea fericiţii canadieni de la 
aceeaşi latitudine împădurită. 

— Aha! se dumiri şi fratele mai mic, celebrul Marius, dar nu în 
legătură cu blestemul de Kurile din memoria maicii Smaragda Suceveanu, 
mamă a moartei de tifos ieşean în refugiu, Marieta Ghizdavu, care-și purta 
cosițele-mpletite colac de aur orz ucrainean. Deci Ducele Mussolini ne-a 
recunoscut, cu toată generozitatea fascistă, împotriva unui inamic bolşevic, 
Unirea Basarabiei cu România Regală... Aş sugera profesorului Horea 
Bratu, pe cât posibil acum, un Studiu cât de cât serios dacă nu cumva, prin 
Romain Rolland sau altul, marele Titulescu nu era instigar de Litvinov, să 
atace cu ferocitate pe Ducele, să ceară SANCŢIUNI pentru Italia cea venită 
târziu în Etiopia la ospăţul colonial, la dezmăţ: miza ascunsă era a se slăbi 
garanţiile marilor puteri privind Basarabia, tocmai sub promisiunea 

recunoaşterii de către sovietici a drepturilor românești... Ca şi cum un pact, 
un angajament semnat sau doar enunțat, al unui bezbojnik şi demolator de 
biserici, poate fi luat în serios de o minte sănătoasă! 

— Tare folositor era, Marius, înălță fruntea de delfin spre inferiorul 
său generalul de propagandă Bratu, ocolind sugestia ca pe o mină îngropată 
pe şleaul de Rostov-pe-Don, dacă pe 8 noiembrie 1941 aveai generozitatea 
să ne aduni din nou pe toţi, tot la conacul de la Ziduri şi foişorul din Pribegi, 
ca la Revelionul înfricoşat 1940-1941, dacă chiar te-ai gândit să serbăm 
lejer, fără negrul peste tot camuflaj, cu aceleași fete, încheierea strălucită, 
la Odessa noastră şi la Simferopol şi la Ialta noastră, a acestei prime mari 
eroice campanii a Războiului Sfânt! 

— Imposibil! îşi pocni palmele cu năduf pictorul, punându-se a 
măsura cu pasu-i energic de fante şi infanterist enormul Atelier, amenajat 
cu incompetență de taică-su, pe furiş, ca surpriză, poruncind lui Vanea 
Căinaru Antreprenoru să-l modifice-n Villa Hortensia cu ferestrele sparte 
spre... Sud, spre Balcic şi spre... Orașul Stalin bulgar, care zicea el că va 
ajunge portul Varna. Ehei, aș fi vrut şi eu să serbez creşterea nouă a 
României Regale, acasă la Ziduri la castel, lângă mormintele sacre ale alor 
mei, Voicu şi Maria, părinţi; Dinicu şi Raluca (Ralu) Ghizdavu, respectiv 
Antonie şi Smaragda Suceveanu, — bunei; Iordache și Catinca străbunei; 
logofătul de obiceiuri Antioh Ghizdavu, răs-străbunic ş.a.m.d. Numai că 
Mișu m-a avertizat că aşa adunătură influentă nu scapă neurmărită în vreme 
de război, de către agenţii români împerecheaţi cu cei germani şi cu al... 
aliaților noștri unguri, italieni şi finlandezi! Plus agenți dubli şi spioni. 
Neputând ei rămâne indiferenți la o deplasare, nu la Ploiești dar oricum la 
o sută de kilometri şi mai bine, a cumnatei mele Virginia Gibson, 
americancă, posibilă inamică după ce Churchill, la instigarea lui 
Roosevelt, ne va declara război la 6 decembrie viitor, silind astfel Japonia 
noastră dragă, a colecționarului meu Yukio Miyagi, să restabilească 
echilibrul planetar în jurul Axei, printr-un atac la Pearl Harbor, unul mai 
mult demonstrativ, pentru că nu vor fi vizate deloc marile portavioane ale 
plutocrației globale, ci doar prevenirea unui mare război în Pacific... 

Ca să nu mai adaug, boss, că nu va fi privită deloc cu ochi buni 
conversaţia mătuşii mele Meli, Amelia Ghizdavu, având în vedere că 
fratele tatii, ispravnicul de Tatar Bunar, Aleku Bolşevictonul, a luat-o ca 
domnişoară Şaraga, nume ce nu cred că va suna prea plăcut urechii 
Conducătorului, din moment ce un ajutor de primar de Bucureşti, Şaraga, 
la 1940, l-a acostat, ca evreu, cu o delegaţie întreagă, reclamând abuzuri 
simiene la românizări şi sensibilizându-l asupra riscului ca conceptul nazist 
genuin de naționalizare să ne rămână-n limba noastră ca sinonim etatizării, 
pentru marea bolşevizare a economiei de la 11 iunie 1948, şi a fondului 
locativ, — Achile Şaraga, da, e numele acestui curajos ajutor de primar! 

— Te înțeleg, Marius! zise cu bunătate funerară sfinția sa părintele 

Damian, ce primise provizoriu parohie improvizată la Dalnik şi Tatarka, pe 
ultimul aliniament de apărare al Odessei, la nord de limanul Suhoi. Mulţi 
din cei ce ne-am veselit la Ziduri, cinstind Anul 1941, sunt acum morți, 
răniți sau dispăruţi, ba chiar uitaţi, trecutul e ireversibil, iară arta vieţii cere 
să fii maleabil şi să găsești plăcerea ascunsă, injectată de Creatorul în fiece 
vârstă sau aşa-zis eveniment al păcătoasei noastre vieţi!... Nu văz de ce, 
dacă vinul negru e acelaşi, nu ne-am veseli şi pe-aci! Deşi, parcă mai plăcut 
mi-ar fi fost să benchetuim noi la Odessa mult duioasă, în vreuna din casele 
ştăbimii de pe faleză sau, dacă nu, în Crimeia noastră, la cea laltă ce 
revendicat-ai de la germani, personal de la pictorul arhitect Adolf Hitler, 
ca o compensație pentru Balcicul cedat de nemți, din incurie, slavilor 
asiatici, infiltrați la sud de Donau... 

— Tare-ţi mai place să minţi, mă Marius, îl mustră țărănește numai 
din privire, de pe laviţă, de pe lada lui de ofiţer, dotată cu şevalet de 
campanie pliabil, poeta şi eseista Clara Honig. 

Şi s-ar fi repezit spre el, de n-ar fi fost atâția martori ostili, să îl 
îmbrăţişeze şi să-l sugrume cum vâscul pre un stejar falnic, ea disprețuind 
protectoarea lui prudenţă, şi pe a tuturor, paradoxal mai creştină-n 
concepția cum că n-avem doar viaţa aceasta, trufie moştenită de la tatăl ei, 
meşterul fotograf şi ceasornicar Samson Honig, care conducând o echipă 
de evrei la combaterea efectelor bombardamentelor teroriste anglo- 
americane, demarate din ordinul lui Stalin la 4 aprilie 1944, echipă ce 
mergea până la demontarea focoaselor „ouălor“ lăsate de uriașele păsări 
venite de peste Mediterana, impresionase într-o zi pe profesorul avocat 
Mihai Antonescu până într-atâta încât îi strânsese mâna în faţa tuturor, ba 
îl lăudase în 7 aprilie 1944 şi baronului Manfred von Kullinger, cu sugestia 
că dacă securitatea germană a lui Himmler va decide ocuparea Regatului 
Român şi deportarea evreilor spre Nord, în vederea exterminării în acea 
Galiţie Mare al cărei control îl solicita cu stăruinţă, ca de la pictor la pictor, 
Marius Ghizdavu Fiihrerului la Berdicev, astfel de specialişti e păcat să nu 
fie folosiți când va fi să fie pe vecie nimicită Dresda noastră, din bănuite 
considerente anglo-americane corectitudinare, privind reeducarea culturii 
germane și transformarea pe vecie a Weimarului într-o anexă turistică a 
Buchenwaldului. 

Aşa cum rezultă din cele 16 tomuri de memorii, intitulate Homo 
solus, filosoful culturii şi fotograful de la Ministerul Propagandei socotea, 
dezvoltând o idee de la tătâne-su, venerabilul luptător național Voicu 
Ghizdavu, că dezvoltarea explozivă a unei Atene evreieşti la nord de 
Cernăuţi, îndeosebi în Liovul nostru, dar mergând și de la Premișlea spre 
Cernobil, era mult aşteptatul challenge fără de constrângerea căruia asupra 
neseriozităţii noastre ar fi fost de neconceput ivirea în preajma primejduitei 
Herţe, a unor creatori ai identității româneşti, ca Eminescu, lorga, Enescu, 
Ciprian Porumbescu, Tonitza și alții. 

— Neîndoielnic, clătină din cap cu îngrijorare Marin Şoferul cel 
priceput a transforma un Cadillac într-un Mercedes, precum scotea Codin 
un performant trăpaş din cel mai îndărătnic buiestraş, o Gaghizdie lăbărțată 
de la Marea Marmara la Golful Finic, de la cetățile lui Negru Vodă Șark5y 
şi Tekirdag, la ale Ordinului Livonian, Haapsalu, Porkkala şi Narva, ordin 
fundat de cavalerii Olahus şi Honterus ai lui Radu cel Frumos, expediaţi 
din Braşovul lui Vlad Țepeș să creștineze pe baltici şi să-i facă pe matrozii 
letoni inutilizabili la revoluţii furate, inutilizabili la republicanizări împinse 
până la ultima, faraonică roşu consecinţă, — e cam cotoioasă treaba că întreg 
acest spaţiu al stăpânului meu se constituie ca o construcție cărturărească 
şi ca un construct intelectual, peste nişte regiuni sau genuni cu triburi de 
rasă atât de amestecată-n fiecare caz, încât niciun occidental academic nu 
zice Hitler și românii care l-au aţâţat, la un nou război agresară Molotovia, 
ci toţi dzice ay, săvai c-aţi agrisat banditieşte URSS-ul, suportaţi-vă amu 
bolşevizarea! Cel puţin aşa-i părerea me de muncitor cinstit, care câștig la 
uzină mai mult decât nouă din zece cărturari. Eu n-am cheltuit pe hârţoage, 
preferând a-mi păstra mintea limpede, ca să pot să mă orientez în ale Vieţii 
dincolo de catapeteasma de-de fier, cum te-ai uita de la Washington şi 
Londra, în aşa-zisele volksdemocratischen Lâinder, al căror destin nu vine 
de la Teheran şi Ialta, nici de la întâlnirea lui Marius cu Stalin şi cu 
Svetlana, la Kunţevo, la cules agrişe, în 6 august 1943, unde ca fotograf nu 
i-a cerut Fiihrerului ruşilor decât să ia sub protecția Sa de Stăpân România, 
desfigurabilă de viitoarele bombardamente anglo-americane, iar pe 
Murocika, s-a rugat să n-o spânzure când vor recăpăta cekiştii Harkovul, 
chestie aranjată nu ca între pictori ca la Berdicev, ci ca între poeții și 
lingviştii şi ciolovecii ce ambii erau. 

Cortina de Fier era deja trasată diplomatic, de la Locarno 1925 şi 
mai ales de la Miinchen 1938, prin voința Marii Britanii, Franței, Italiei și 
Germaniei de a nu garanta dreptul la hberă Exprimare culturală în universal 
popoarelor presupuse de rasă colonială din Orient, unele, călărite de două- 
trei sorturi de totalitarism sau de vreo varietate de imperialism foarte 
virulentă, urmând a fi deznaţionalizate ireversibil, fără milă, activiștii de 
Gaist necerând decât pax vobiscum! 

— Still, Schweinehunde! se revoltă ca dintr-un vis Grigore Căinaru, 
crezând că România Regală a şi fost invadată de tancurile germane după 
asasinarea lui Hitler la 20 iulie 1944 şi marxizarea rapidă a ideologiei 
naziste, ceea ce în practică înseamnă doar exterminarea câtorva noi 
categorii de oameni, folosindu-se în locul camerelor de gazare Reeducarea 
şi apoi toxinele incompetenţei, mergându-se până la bomba coexistenţei 
paşnice de la Cernobil. 

— Grăjdarul şi şoferul meu, 1 se păru lui Marius Ghizdavu a protesta 
cu o voce plângăreaţă, ori fi fiind ei ca nişte vite nesimțitoare, dar nu porci 
de câine lup alsacian. Să nu se lege nimeni de ei şi de orătăniile lor! 

Ci ambii artiști și cărturari îi vedeau ca gropari la cimitirul de 
supercai ţarişti de la Ţarskoe Selo, pe Codin şi pe Marin, prizonieri de 
război lucrând ca rândaşi dar suportând îndoctrinări de la persoane 
autorizate, membri ai Orchestrei Imperiale din Sankt Petersburg, pe care 
căgăbăul trebuia să-i evacueze primii, lăsând pe burtosul Jdanov cu o 
rezervă de prăjituri ultimul, această perspectivă de a avea români pașnici 
în rolul de gropari ai României Regale neplăcând nici boierului valah, nici 
scriitorului basarabean de 1681 pagini şi nici sculptorului Andrei 
Hurmuzacov, adevăratul lover al Isadorei, sculptor de cai plângând, 
modelaţi în bronz după desene ghizdaviene pentru Memorialul de la 
Sigmaringen, înălțaţi şi vernisaţi după ce preşedintele Zahei Avăcăressi a 
implementat Reconcilierea Naţională cu Zulnia şi Cepeca lui, garantând 
proprietatea dobândită indiferent cum după 1989 şi comandând cenotaf 
Mareşalului și Meşterului Manole, spre a se desăvârşire prin împreună 
lucrare re-întemeierea mitică a Monăstirii Argeşului, pentru o nouă 
generație culturală. 

Ostenit de parcă ar fi mărşăluit de la Odessa la Bucureşti, sărutând 
cu bocancii de locotenent noul pământ al Ţării şi dobândind un fel de 
sentiment inedit rusesc de măreție, tanchistul fost roşior Grigore Căinaru 
se aşeză pe treptele tocite de vremuri ale Bisericii Colțea, cu presimţirea că 
muncitorii Şi ţăranii vor tânji să facă peste ea un bolşoi kinoteatru de operă 
şi balet. Se uită lung la un tramvai ce dispărea pe după colţul Palatului Suţu, 
spre Cotroceni, și o draperie neagră, de catifea mângâietoare, porni să 
fluture mascând statuia Brătianului, Universitatea şi librăriile şi expozițiile 
încă nebombardate de aliatul german, nici bolşevizate de inamicul de la 
Ialta. Din pământ urcă atunci, şi mârâi spre cer, Turnul Colţii, înălţat de 
Regele Carol al XII-lea cu şvezii lui precum podul de la Tighina, poate 
prăbuşit la recentul cutremur chiar pe axul bulevardului, peste luxoasele 
limuzine ale burghezo-moşierimii, cleptocraţiei şi xenocraţiei, care abia 
de-şi mai aminteau cum o fost, deşi tocmai asta-i datoria claselor bogate: 
să ştie istorie naţională şi un pic de literatură universală. 

Ce se întâmplase la Poltava, în acel 8 iulie 1709, care a schimbat prin 
compresie destinul românesc aducând domniile fanariote şi întârziindu-ne- 
n concurența de azi pentru Schengen, pentru deplina admisie-n Uniunea 
Europeană, în favoarea Bulgariei şi poate chiar a Ucrainei sau a Republicii 
Moldova? 

Eruditul Dimitrie Cantemir mersese pe sugestia lui Ștefan cel Mare 
şi Sfânt, să nu cumva să ne ruşinăm să ne folosim, ca englezii, de sângele 
altora şi să câştigăm bătăliile noastre exploatând cu tupeu nesecatul izvor 
de recruți rusesc, comsomolişti sau nu. Sfântul nostru Ştefan Suceveanu, 
Campionul Creştinătăţii în lupta contra păgânilor, abia instalați la Bizanţ 
cu riscul de a-și altera mahomedanismul, înţelesese şi el, de la un timp, că 
nimeni nu-l va sprijini serios dincoace de Catapeteasma de Fier, în lupta 

popoarelor galițiene, de rasă crezută colonială, cu aceşti cuceritori fanatici 
păgâni. Acoperit deontologic, el s-a orientat atunci către Aliatul Îndepărtat, 
muscalul, căruia jertfitu-i-a şi fata, pe nespus de frumoasa şi frageda Olena, 
despre care o baladă pierdută vorbea în secolul al XVI-lea nu mai puţin 
compătimitor decât despre soția Meșterului Manole, cea zidită de vie 
pentru a se rezolva româneşte-bolşevicește nişte necazuri tehnice banale, 
de rezistență la cutremur, incendii şi corupție a construcțiilor. 

— Imperiul Rus îi prea departe de Moldova, ca să vă putem ocupa în 
contra turcilor! zice Horea Bratu Ginei lui Augustus Octavian Theodoros 
Ghizdavu, că i s-a răspuns de la Kremlin voievodului sucevean sfânt. Ceea 
ce a creat premisele înfiripării acelei strategii pe termen superluuune, 
muuultimilenar, ce transpare din celebrul program al tuturor politicienilor 
noştri, Testamentul lui Petru Rareş, defalcat pe patru etape (coşuri, să joci 
canastă) mai principale. 

Prima se referă la a lua Pocuția, ceea ce însuşi Ștefan cel Mare a 
inițiat, iar destoinicul său urmaș, Petru Rareş, deşi mare om de cultură, a şi 
realizat vremelnic, dar Carol al II-lea, când a fost cu a împărți resturile 
Cehoslovaciei, în toamna lui 1938, şi în primăvara lui 1939 chiar, a ezitat 
prosteşte să ia tot ce primea de la mâna întinsă îmbietor de zâmbitorul 
filoromân Adolf Hitler. 

A doua etapă, a lua triunghiul de importanță geopolitică crucială 
pentru echilibrul european de ametist, Cracău-Beciu-Breslau, ceea ce ne- 
ar transforma în arbitri între lăcomiile nemţești, leşeşti, slovace, ungurești 
sau rutene, nu ne poate reuşi decât printr-o diplomaţie abilă, de exploatare 
marxist-leninistă a contradicţiilor dintre cei mari. 

După care epocală expansiune mică, vine expansiunea mare, a treia 
etapă, ieşirea în câțiva ani la ţărmul baltic şi la țărmul adriatic 
(mediteraneean), care și sunt reperele de control sugerate de genialul 
Testament mai sus aminut. 

— Şi care e ţintă mai mare ca toate, ascunsă vederii fugare? cu 
inocența-i caracteristică nu pricepu Dora Căinaru, în stânga și-n dreapta 
semănând privirile ei de vulpiță extrem de calculată, cum s-a format ea mai 
şmecheră în preajma profesorului doctor viteaz Liviu Lecca. 

— A patra etapă e ținta țintelor! răspunse şi se înnegri enigmatic la 
fruntea-i udă de delfin inteligent pontic Horea Bratu, temut general de 
propagandă ce comanda şi pe fotograful Marius Ghizdavu, şi pe 
foiletonistul Grigore Căinaru. 

— Care constă, ghici de după draperia de pluș aspru funerar Raulică, 
în a ține sub supraveghere Wehrmachtul, făcând eventual demonstrație de 
la Breslau spre Potsdam, pentru ca în cel mai desăvârşit secret să realizăm, 
în amurg, debarcarea românească neolatină la Brindisi, în timp ce 
Regimentul al 4-lea Roşiori Regina Maria, același care a intrat primul în 
Budapesta s-o dezbolşevizeze, ocolind acum Veneţia Ducelui printre 

Padova şi Verona, va debuşa pe Arno, bivuacând lângă Florenţa, pentru a- 
şi relua Marșul asupra Romei printre Perugia și Assisi, pe roditoarea vale 
a Tibrului, joncţiunea cu infanteria şi motorizatele debarcate la Brindisi 
realizându-se la Tivoli sau la Ostia Veche, în funcție de rezistenţa ce ne vor 
opune partizanii bolşevici sprijiniți de englezi, altminteri populația 
necombatantă privindu-ne cu simpatie, cum va fi întâmpinat ea, cu lozinci 
ca Stalin și poporul rus libertate ne-a adus, pe spaniolii lui Carol Quintul 
la 1527 sau pe bravii republicani ai lui Napoleon, — pe noi, cu oarecare 
mirare totuşi, nevenindu-le să creadă fasciştilor că un Antonescu valah a 
ajuns la Originea Lupoaicei înaintea tehnocratului Salazar al portughezilor 
cu experienţă colonialistă, partea bună a războaielor fiind că ele subliniază 
mai adânc, până la sânge, înrudirile dintre popoare, în general fund de 
neconceput un mai bun întăritor pentru memoria colectivă decât jaful 
(Sacco di Roma), masacrele, violurile ruseşti tonice şi demolările cu 
bombardiere harnice. 

— ŞI totuşi, ce este războiul, Grig? îl cuprinse ea cu braţele subțiri pe 
după grumaz, manifestând o indecență antonescian nepermisă, chiar pentru 
o tânără soție recentă. E doar această întoarcere la origine, pentru că nu mai 
putem rezista în aceste pustietăți moldave, de răul tătarilor? 

— Fără discuţie în deşert, Dora, războiul este o mare vorbărie între 
femei de nisip. Pe care tu o porţi cu altul, mărşăluind sau chinuindu-te-n 
tranşee sau zăcând în încercuire sau trudind în prizonierat. Dar şi cu tine 
însuţi sporovăind, santinelă înfricoşată de duhurile unui teritoriu străin... 
Ce se arată prin cărţi sau prin filme, bătăliile, reprezintă nişte excepții, cum 
sunt în viaţa civilului sărbătorile, adulterurile, alegerile, divorțurile, 
falimentele sau parastasele. 

— Țigări... „Mărăşeşti“ n-am mai primit demult! îl întrerupse aici, 
zâmbind cu înţeles antigerman invalidul tutungiu din trecutul război. Dar 
dacă într-adevăr, camarade, cauţi reînnodarea istoriei cu ceea ce a fost 
înainte de bizareria unui conflict armat româno-britanic, îți dăruiesc puţină 
marfă de lux, pentru care e periculos să ai clienți, dar înfățișarea dumitale 
de scriitor sincer și tenace, mă face să sper că nu voi avea neplăceri! 

— Merg să mă reculeg la mormântul lui Eminescu! şopti solemn 
romanticul Grigore Căinaru. Deci nu voi face rău nimănui, riscând 
prosteşte să-mi schimb curăţenia interioară a sufletului pe o mâzgă de 
turnător ticălos. 

Scoase cu un gest automatic portofelul, dar marele mutilat îl împinse 
ușurel către ușă, unde nu-l aştepta nicio Doră Glagoveanu. 

Porni năuc și abia un sfert de verstă mai încolo mototoli în buzunar 
hârtia de jurnal urât foşnitoare, până când se pomeni în palma asudată cu 
două cutii metalice de țigări Chesterfield. 

Era ca şi cum ar fi prădat pe câmpul de onoare cadavrul unui politruc 
băgător de seamă, uşor de recunoscut după mâinile nemuncite şi gura 

spurcată de neadevăruri, ale căror mieroase urme dau mucoasei bucale o 
nuanță brutal chimică de soluţie concentrată de turnesol impur. Și n-ar fi 
putut să se bucure de trofeu, canonada continuând cu multă risipă de 
muniţie, dovadă că Înțelegerea Tripartită de la Kunţevo, din 30 septembrie 
1938, aniversară Miinchenului întru fixarea prepelecilor de fier, izvinite 
mnia, pardon, prostite, din... 30 septembrie 1941, funcţiona pe deplin, 
aprovizionarea frontului sovietic antiromânesc de către anglo-americani 
realizându-se cu abnegaţie şi devotament. 

Ci Grişa Căinaru va crăpa ca o muscă, reieşind la autopsie c-a 
înghițit o viespe, alergând cu motocicleta în toamna maghiară și israeliană 
a lui 1956. Așa că nu va mai apuca valul de ură antiamericană, 
antioccidentală, dezlănțuită în Răsărit de confirmarea cârdășiei dintre 
Plutocraţie Vest şi Nomenclatură Est. 

Apucase însă a citi pe îndelete, cu creionul în mână, ca şi Marius 
Ghizdavu, Moartea Căprioarei şi vreo douăzeci de volume din Operele lui 
Stalin, remarcând interesul constant al Cominternului pentru a bolşeviza cu 
prioritate, la trecerea la o nouă etapă în cucerirea planetei, după realizarea 
cu sclavi a industriei constructoare de maşini blindate grele de luptă, — a 
trei mari şi late popoare, situate în regiuni de extremă valoare geopolitică 
şi ideologică: 1) Mexicul, unde nu degeaba s-a dus însuși Eisenstein, să 
facă filme de educaţie tehnică şi eroică pentru revoluție, iar Troțki s-a 
refugiat din prostie intelectuală chiar în gura lupului; 2) China, despre care 
s-a crezut că va putea fi ținută în lesă de la Kremlin, tot aşa cum s-au înșelat 
şi ai lui Roosevelt că vor avea în URSS un partener comod și plăpând în 
hegemonia mondială; și prioritar 3) Germania, a cărei posesie de către 
Comintern ţinea nu doar de subînţeleasa înrobire şi cotropire a Gaghizdiei 
noastre din Lemberg până-n Weimar, ci şi de neîncrederea, lucidă dealtfel, 
că ideologia marxist-stalinistă este doar o busolă privind categoriile sociale 
ce trebuie exterminate, începând cu intelectualii colțoşi, dar ea nu poate 
ține loc de tehnologic, oricât spionaj s-ar lăuda că poate face pe el căgăbăul. 

Străbătea ca în transă, dinspre Piaţa Unirii, zisă acum 6 Septembrie 
1940 (biruinţa asupra Regelui Carol II fund mai semnificativă legionar 
decât pierderea Balcicului în 7 răpciune), un traseu spre Cimitirul Bellu, pe 
care ostenea ades și Marius Ghizdavu, nu numai având a se reculege pictor 
la mormântul lui Eminescu încă-încă neîmpresurat underground de 
„prieteni“ bolşevici zombi, care să-i constate răzvrătirile de vampir 
conservator sau derapajele şi să raporteze de sub cripte Direcţiei a 13-a 
Literatură, a Securității Căgăbăului, ci și având el interese comerciale în 
Pieptănari-Ferentari, cumpărând ieftin un atelier fotografic de la familia 
Cazimir Honig, dacă nu şi preocupări de natură orizontală pentru 
proletarele de la manufacturile de ciorapi Adesgo sau Adidas din zonă. Una 
din ele va locui cândva în blocul încă neconstruit de vizavi de mormintele 
scriitorilor, unde vreun avatar al lui Grig va continua să-i fie slugă Dorei şi 

peste un veac. 

Dinspre lugubra siluetă a crematoriului Cenușa, joasa şi recea adiere 
a înserării, îi împinse în nările basarabene, pe neaşteptate, precum cu o 
lamă de buldozer american pentru lupte de stradă, un tumultuos iz de carne 
tumefiată omenească friptă, ceea ce îl îngrețoşă peste măsură și îl sili să 
grăbească aproape orb cât mai departe, cu viziuni fugare de legionari 
dispăruți sub Voievodul Culturii, cu mutra cam mirată a Mareşalului şi cu 
de prin 1930 vederi timişorene cu anumite clădiri înălțate sau 
recondiționate de gospodarul Nae Căinaru, antreprenorul fugit la 1924 de 
la Chişinău, speriat de evenimentele de la Tatar Bunar, apreciind ca și 
Stalin că o Koaliţie Heuropeană pentru apărarea Basarabiei de o 
deznaționalizare-bolşevizare ireversibilă şi de inversarea proporțiilor 
etnice, este extrem de improbabilă, din motive de dispreţ cripto-rasist, 
tolerarea Cortinei de Fier fiind după a generalului de propagandă Bratu, 
anchetatorului de la Lubianka mărturisire-n ian.-feb. '46, un puternic 
argument că tendinţa puterii germane de a-şi găsi pe uscat colonii similare 
celor ale statelor atlantice, era perfect firească. Vă rog să transmiteți 
tovarăşului Stalin, a mai adăugat Bratu, în speranţa că mesajul va ajunge 
măcar la mamelucul cu turban cu secere şi ciocan, Abdul, care era agent 
de-al lui Alecu Ghizdavu-Șaraga și ar fi intervenit pentru orice român, că 
Cominternul ar comite, din punct de vedere al intereselor muncitorilor şi 
țăranilor pe această planetă, cea mai mare greşeală dacă teritoriile ocupate 
actualmente de Armatele Roşii nu s-ar integra pe vecie, fără granițe 
regionale, în marea şi glorioasa, omogena, eterna Uniune Sovietică! 

S-ar asigura astfel ireversibilitatea bolşevizării, chiar dacă poporul 
rus ar deveni oarecum minoritar faţă de ansamblul multietnic, însă tot 
„fratele mai mare“ ar rămânea, dacă căgăbăul pur velikorus ar veghea în 
contra la orice coaliții, să nu-şi facă aici mult stimatul şi iubitul Fiihrer 
leninist nicio grijă! 

Cât despre reacția anglo-americană, ea depinde de considerente 
electorale şi de aceeaşi viziune cripto-rasistă, care nu e a liderilor decât în 
măsura în care ei maimuțăresc tot ce fojgăie în creierii mici ai gloatelor, 
cărora nu le pasă de bestialitatea bolşevică până la a pune mâna pe sabie şi 
a o trage regal, ca pe vremea gloriei Papilor, ce au prorocit Marea Cruciadă 
Româno-Germană întru apărarea Culturii și Civilizației în contra 
plutocrației marxist-securist-interlope şi nomenclaturii mafiote americane, 
tot cruciatul ştiind că e plăcut Domnului a se jertfi la Cruciadă în scopul 
nobil de a pune stavilă sângele său, la spurcatul ateism şi la infecta 
mondializare, întorcându-te acasă, eventual, încărcat de trofee! 

— Deci, ca expert în strategie şi în psihologia abisală a statelor 
majore, cu vă spui de la obraz, tovarăşe Zahar Maslovici Kartotekov, — și 
diecii Jurmînski și Pumpianski să o consemneze exact: ce mi-e 
bolşevizarea ţară cu ţară, ce mi-e înglobarea definitivă a acestor stafii de 

țări, ca Respublici Sovietice, în Uniune, liber consimţită prin mitinguri de 
întreprindere, prin adunări publice de colhoz și prin telegrame academice 
sau prin confecționarea de strălucite opere de artă! 


Occidentul nu va face război dacă, într-o singură noapte, Uniunea 


Sovietică îşi va muta graniţa, grănicerii, partizanele şi artileria exact pe 
Cortina de Fier. 


Vor fi ceva de senzaţie reportaje pentru sporit tirajele presei, cum 
peste cincisprezece ani va avea Hrușciov când cu Zidul Berlinului, şi- 
atâtica! 

Proletariatul, tovarăşe Stalin, muncitorii, colhoznicele şi soldații 
având a te blestema dacă ești laș şi orb şi nu reciteşti, sau serviciile nu ţi- 
au revelat încă, Testamentul lui Petru Rareş, din care cu putere mare rezultă 
postulatul geopolitic suprem, că cine deţine triunghiul de inox Cracău- 
Beciu-Breslau, deţine chiar chia Europei şi a lumii, exact locurile pe care 
să vă aşezaţi liniștiți, tovarăşi! 


— E mai complicat, l-a întrerupt generalul de anchete şi tortură 
Kartotekov, doctor în drept, în boli infecțioase şi în chirurgie plastică. Să 
nu uităm de revelația de la Nemirova a Ducăi-Vodă, daraghie tovarăşi 
prizonieri români! Înainte de a se înverşuna asupra Vienei, acest unionist 
ce păstorise și valahi şi moldoveni, și aspira la tronul Transilvaniei, şi a 
hinterlandului ei care-i Pusta Maghiară, a înțeles, cu mult înaintea 
conducătorilor României postceaușiste, importanța consolidării unei 
Ucraine puternice şi stabile, cu deosebire după istorica Pace din 1681 de la 
Bahcisaraiul Crimeii, care aducea Rusia pe Nipru şi, așa cum observa şi 
Puşkin în celebrul său poem, ori de câte ori puterea moscovită ajunge la 
Nipru, Imperiul Românesc în formare trebuie să se orienteze automat de-a 
curmezişul, spre triunghiul de rubin Cracău-Beciu-Breslau, ceea ce la 1683 
turcii n-au înţeles, de-a putut atunci penetra, tocmai prin amintitul triunghi 
geopolitic vital, galițianul Sobieţki-crai, să depresurizeze capitala 
habsburgică asediată de ei. 

Acum, poate realizezi mai bine, tovarăşe locotenent-pandur Grișa, 
de ce Goering şi rafinatul rasist filosof arhitect Rosenberg s-au opus cu 
îndârjire, la marea conferință a Comitetului Central al NSDAP din 16 iulie 
1941, propunerii tovarăşului Comisar al Poporului pentru Expansiune, 
Heinrich Himmler, ca să se dea valahului Antonescu Odessa şi o mică parte 
din acea zisă Ocraina, pe care fascinantul Duca Vodă o cumpărase de la 
proprietarii turci, ca să fie până la sfârâitul veacurilor hinterlandul cu 
păşuni de cai şi zimbri şi bouri, cel necesar atâta Moldovei şi civilizației 
românești aflate deja în creştere explozivă! 

Cum ne putem închipui, Rosenberg, în moţiunea sa concurentă celei 
a lui Himmler, ambele purtând titlul Pentru o Germanie fericită, pentru 
democraţie pluralist-fesenistă, pentru o Eurasie de la Hamburg la 
Vladivostok, pentru alegeri într-un singur tur, a taxo-nominalizat două 
specii de puteri cu vocaţie civilizatoare: puteri cu coloniile situate peste 
mări şi puteri cu hinterlandurile situate peste fluvii. Moldova, care-și va 
alipi treptat Valahia, Transilvania, Balcicul, Cumania Mare (Jâsz- 
Nagykun-Szolnok vârmegye) şi Galiţia, aşa putere fluvială era, spațiul ei 
vital fiind până peste Bug, în Ocraina cea populată deja în principal cu 
români, aromâni şi moldoveni, sarcina nouă fund de lățit expandabil 
provincia asta până dincolo de Cotul Donului și de Vadul Kubanului. 

— Ah, Chrysomallos! gemu în context grecoaica Amelia Șaraga, 
privind când la berbecul cu lâna şi coarne de aur, când la planiglobul ce 
Marius ilumina cu o lanternă de front. Adevăratul nostru hotar, zice mereu 
nea Alecu, e acela trasat de Spătarul Milescu: în mai puţin de o sută de ani, 
noi trebuie să împingem pajurele noastre de la Tobolsk la Nercinsk şi, în 
încă un secol, vulturul cruciat până la unduirea valsantă adagio a Amurului 
oglindind colinele Manciuriei, cum un vinil Melodiya cărțile cu cotor aurit 
ale bibliotecii Weimar de la Ziduri... 

— Şi nu exclud, interveni pe un ton răutăcios chiar ex-senatorul 
consilier aulic şi comisar secret antibolşevic Alecu Ghizdavu, în calitate de 
consort exotic gelos, nu exclud chiar deloc, să se tragă din noi niște nepoței 
şi strănepoţei care să-şi scalde gavial crocodilul în mâloasa şi peştoasa deltă 
a Mekongului! 

— De asta s-a şi temut marele şi genialul cârmaci nazist! fulgeră şi 
scrâşni din dinţi ca o îngrozitoare hrăpăreaţă şi nehalită cu om harpie 
mitologică Elvira. Ca și silitorul Duce, Fiihrerul toată noaptea citeşte istorie 
romană, protoistoria noastră românească în fond. ȘI el ştie de la cât de puțin 
— de la un sân de lupoaică — a purces supraputerea Romei! Așa s-ar putea 
repeta Istoria în Răsărit! Fiindcă numai în Asia se poate îndrăzni, în acest 
secol cinematografic, a demara istorie hollywoodiană, cu giganți. Căliţi 
două milenii la poalele Ceahlăului, noi suferim de o comprimare spirituală 
excesivă. Avem atâtea de spus, de exprimat în universalitate, Marius, încât 
nu ne putem depresuriza decât ca un factor civilizator până la Pacific. Ba 
şi-n capul cel de pod pe țărm american care-i Alaska noastră! 

— Domnilor, se clătină amfitrionul ca lovit de o ploaie de săgeți în 
pieptul de aramă, pe mine mă cheamă, latinește, Marius, iar romanii erau 
de religie wagneriană și atunci popa Sică, sireacul, ce să facă şi el la botez? 
M-a personalizat pe bază de asonanţă Mihail, încât 8 noiembrie e şi ziua 
mea onomastică, precum a copoiului Mişu, ce văz că încă n-a sosit şi-i 
destul răgaz, în camera obscură a Atelierului, cine are, Elvirei declarații de 
amor, să 1 le prezinte. Dar eu pe acest front oriental, fără perspectiva 
periculoasă în cel mai înalt grad al trăirilor de senzaţie, să îmi aduc aportul 

cu depăşiri de plan la bravură, adică fără trăiri de Gradul Patru, ca de la 
cadavru la cadavru, zic, nici n-aş mai fi dat pe-acolo, încât vor şi 
recomanda corectitudinar istoriografele republicane nefu, de peste o juma 
de veac de-acu-ncolo, cică să ne fi luptat noi în iunie 26, la 1940, doar vreo 
trei-patru zile sau săptămâni, iar în Istorie als Historia, să lăsăm Statul 
nostru, fiinţa noastră de Stat, să se volatilizeze din când în când, ca 
polonezii sau cehii sau chiar evreii, la cheremul mai marilor lumii, adică să 
etalăm skilluri de hocus-pocus, hă-hă! să facem „demonstraţie“ pe teatrul 
de luptă, să ne facem că ne Jertfim! 

— Or, rânji tot el sinistru, eu nu m-am... prefăcut deloc că lupt pe 
unde am luat în copite, cu Regimentul meu 4 Roşiori Regina Maria, 
orizontul sovietic! Am tras bărbătește sabia şi am spintecat rău pe Ceapaev, 
pe Kotovski, pe Frunze, pe Budionnii, pe câţi alții, pe un mamelon de lângă 
vagzalul chişinăuian, în timp ce locomotivele țiuiau lugubru, ca țâțele de 
partizană NKVD-1stă... 

— Aşa, așa, Marius! îl combătu cu nețărmurită obidă Dorothea 
d'Esgrignon. Aaay reprimat muncitori Și ţărani din Pământul Făgăduinței 
Fericirii Proletare, poate c-ai decapitat şi intelectualitate progresistă, 
provenită din norodul de rând, adică de coadă la rație, la chibrituri, pentru 
ca să ieie, ca Prometeu, Focul Zeilor, pentru a aprinde de la EI torțele 
masilor largi populare, către lampa lui Ilici... 

— Bine, bun, conceptual apercep aprehensiunea ta a unei strategii 
orientale, râse Gaston d'Esgrignon. Dar nu se mai zămisleşte deloc aici o 
liotă armonioasă, încât nu prea concep reprezentarea cum ai tupeul să aspiri 
tu, valah împuţit, la Cracovia, Viena şi Breslau — municipii CULTURALE 
ale Imperiului Romănesc în formare, cu capitală administrativă Liov, 
imediat după ce tăriile rusești şi germane s-ar nărui reciproc, generând un 
atractiv vid de putere, în nordul vostru păgubos dintre Pietrele Doamnei de 
pe Rarău şi Babele insulei Gotland! 

— Nu pe mine mă interesează Cracovia, bombăni jignit galițianul, ci 
pe Duca Vodă, ca şi pe-al nostru Petru cel Mare și Sfânt, Petru Rareş! Pe 
mine, băi, mă atrage sentimental doar multiculturalul Lemberg, unde am 
expus cu prietenii mei Kirciu Kotkov din Balcic, Mozes Arpăd şi Otto 
Runge de la Baia Mare, Kiila Hakkinen din Viborg, Shusheng, Irene 
Kavafis, Jamila Massoudi, Satoko şi Segolene Vanoukya din Guadeloupe, 
precum şi cu bunica localnică a Agnieszkăi noastre, minunata mea Halszka 
Chrzastowska. Dimpreună cu un fotograf de geniu, cum a fost meşterul 
Cazimir Honig, smintitul de la care Lee Miller ar fi avut mai multe de 
învăţat decât de la Man Ray. De altfel de artă a Luminii şi a Vorbei 
pălăvrăgind ambii ostaşi, e drept, dar Natașa americanului de la 1931 lasă 
mult de dorit față de Ruzena de la 1932 a bucureşteanului, a cărei faţă 
răvăşită de un vis cehesc, îngheţat marmoreean ca de Bernini, prefigurează 
frapant evoluția Murocikăi mele, de la calmul solar alb de plajă Antibes, la 

disperarea stelară roşie din Harkovul părăsit de marxist-stalinişti fără hrană 
pentru locuitorii săi. 

— Dreptul nostru asupra oraşului multietnic şi multicultural Cracovia 
este indiscutabil, indelebil, inalienabil și imprescriptibil, domnilor colegi! 
interveni din metavers Voicu Ghizdavu, încă neputrezit. Şi iată de ce: se 
ştie că oștile române, cum azi manipulăm potenţialul german, iar mâine 
poate pe cel sovieto-anglo-american, — atunci, doar de potențialul 
musulman turcesc folosindu-se — au atacat, s-o ocupe şi s-o ia, pe la 1683, 
Viena noastră, strivind-o între un front sudic, comandat de valahul Şerban 
Cantacuzino, Și un front nordic, strălucit conceput şi cu multă agresivitate 
impulsionat de marele Gheorghe Duca, momentan domnitor al Moldovei. 
Și puţin a lipsit să nu anexăm această importantă bază românească la 
Dunăre, Beciul, o nimica toată fiind apoi a ne repezi, valahii spre Breslau, 
iar moldovenii spre Cracovia, rezolvându-se încă de pe atunci, pe baza 
principiilor voievodului Petru Rareş, problema vidului de putere european 
dintre marea masă slavă de la Est și blocul german, vid care, în mod 
evident, pentru oricine ştie să citească geopolitic o hartă fizică, nu poate fi 
umplut neutru şi stabil decât de către elementul latin românesc, colonizat 
pe furiş prin migraţie osmotică şi transhumanță, în triunghiul ăsta Cracău- 
Beciu-Breslau! 

— Or, se vede clar că, pentru italienii lui Mussolini, bariera Alpilor 
este o stavilă de netrecut. Putem conta că nu vor ieşi niciodată din Cizma 
lor asudată... 

— A acoperi prin Luminarea Poporului acest vid galițian, de la Trieste 
la Kaliningrad şi Viborg, a realiza eterna pace universală visată de marele 
Kant, dar şi de Lomonosov, nu poate fi decât o datorie de onoare a 
românismului. 

— Ce s-a întâmplat însă la 1983, Mişule?... Pardon! La 1683. 

— Omul occidental, needucat religios în şcoli a posti îndelungat, nu 
rezistă la foamete, la raţii. Când dă de mizerie, el îşi încredințează soarta 
extremiştilor mai buni de gură. Când înfometați, sătui de raționalizări, de 
corupția şi degradarea morală ce sărăcia şi asediul existențialist ca stare de 
încercuire nasc, vienezii erau gata, gata să cedeze, preferând a preda cetatea 
mai degrabă moldovenilor şi muntenilor, ca români creştini ortodocși de 
omenie, decât s-o închine turcilor hapsâni, tocmai atunci, aşadar, hop şi 
craiul Sobieski cu trupele! Vine el, polonezul, să salveze puterea 
habsburgică, fără intuiţia ce noi i-am sugerat-o, îndeosebi încercatul Duca- 
Vodă insista, cum că Viena e cutia Pandorei pentru polonezi şi că a o scoate 
din necaz înseamnă a primejdui Polonia însăși, „binefacerea“ urmând a fi 
răsplătită în scurtă vreme, de aceşti eliberaţi din încercuire, prin decuparea 
şi împărțirea Poloniei cu prusacii şi cu ruşii!... Dar aveai cu cine să te 
înţelegi din acea trufaşă şleahtă ce acoperea, cu gălăgia ei, îndemnurile la 
calm şi dialog ale înțeleptului lablonovski? 

— Nu aveai cu cine conversa, nici negocia! ghici Kirciu Kotkov, 
lăcrimând abundent şi sorbind cu putere din şpriţul dres pentru el de aliata 
noastră Kiila Hakkinen, care adusese şi gheața de la ghețăria din fundul 
curții. De trei ori fu împărțită Polonia în 1772-1795, până n-a mai rămas 
nimica din ea. Din start a înghițit ingrata Austrie Galiţia cu Lwowul lui 
Marius, la 1772, trei ani mai târziu adăugând Bucovina cu Cernăuţii şi 
Suceava cu tot, ci cronicarul Wiki nota cu durere că, în spirit secol XX, 
Austria, Rusia şi Prusia au încercat să şteargă definitiv existenţa Poloniei, 
chiar şi numele țării, aşa cum a demonstrat un articol secret semnat de către 
coaliția de împărțire: 

— Având în vedere necesitatea de a elimina tot ceea ce ar putea 
reînvia amintirea existenței Regatului Poloniei, acum că anularea acestui 
corp politic a fost efectuat, Înaltele Părţi Contractante sunt de acord şi se 
obligă să nu includă niciodată în titlurile lor, numele sau denumirea 
Regatului Poloniei, care va fi suprimată din prezent pentru totdeauna! 

— ŞI asta doar pentru că, lămuri marxist Dora pe neinițiaţii ei, acea 
clasă parazită, exploatatoare, a panilor, șleahta ceea vădit expusă 
exterminării prin nereeducabilitatea ei de către proşti, deja îşi pierduse 
vigilenţa patriotismului, încât s-a creat necesitatea obiectivă să-i fie 
reinsuflat prin saloanele petrecerilor de iarnă, de către un latin, firavul şi 
sensibilul nostru Chopin, romanticul pianist a cărui inimă, încredinţată în 
mare taină de un ofiţer meloman german Kiilei Hakkinen, a fost conservată 
pe toată perioada războiului la Balcic, de către credinciosul amic Kirciu 
Kotkov, care l-a adăpostit tot acolo pe băimăreanul Mozes Arpâd, în 
aşteptarea unui vapor cât de mic şi de nesigur, care să-l poarte la Istanbul, 
şi apoi mai departe spre Sud şi spre polonezii Diasporei lor. 

— Disonanţa percutând de acolo, reluă Mişu, că de Chopin al lui Dinu 
Lipatti se aude la noi în istorie mai târziu, pe când Sobieski vine în 
Moldova, în scop de jaf şi de alte infracțiuni, la 1686, dar şi la 1691, când 
asediază Cetatea Neamţului, arzându-se arhive preţioase în Ţara 
Moldovei, iară suferinţele răzeşilor noştri, ca şi ale robilor țigani, trebuie 
răzbunate, compensate, e drept că numai într-o măsură neînsemnată, printr- 
o aşezare temeinică a sentinelei române pe Vistula, asigurându-se astfel 
Europei o pace nouă, stăruitoare suficient cât să recuperăm decalajul față 
de americani, adus de dezunirea continentului nostru, de tratarea de către 
occidentali a gaghizdienilor ca triburi cu care e mai bine să n-ai de-a face, 
care e cea mai mare greşeală, ştiut fiind că strămoşii noștri romani își fereau 
de scleroză civilizația prin colectarea perpetuă de gene cert sălbatice, de la 
seminţiile periferice tentate a migra în spaţiul Schengen... 

Ci supersfinția sa părintele Damian, de locuia cu familionul între 
Crângaşi-Ciurel şi Militari-Roşu, privi intrigat chiorâş la colericul domn 
Iancu Noveanu din Ferentari-Rahova, ale cărui teorii psihodinamice cum 
că etnogeneza continuă nu le împărtășea, cum nu era de acord nici cu 

drăceasca scormonire după senzații tari a acestuia, cum ar fi să mai citească 
azi pagini teosofale despre moftangiul de Bach, cu radioul pus pe banda 
vest pe un post pirat de transmitea muzică sălbatică, apropiată de pământ, 
capabilă de o bună priză la jocul cu morcovii orgii realităţii. 

— ȘI totuşi, tresări ca pălmuit la Butirki Singsing de o revelație 
Gaston d'Esgrignon, structuralist gândind noi diacronia ideologicului, 
Testamentul lui Petru Rareş n-ar fi putut să se căftănească niciodată Crez 
al mai multor generații de ptiu! megaeroi, fără a-şi sprijini armătura pe 
imperialismul lui Ștefan Vodă cel Mare şi Sfânt, carele nu numai că a tras 
sabia să traseze drumul spre Pocuția și, în consecință imediată, spre 
Triunghiul de ametist Cracău-Breslau-Beciu, dar a lăsat indicaţii şi 
orientări de inestimabilă valoare despre CUM să se înfăptuiască cele mai 
naționaliste aspirații ale românismului: prin a opune nesecatul izvor de 
recruți al celui mai creştin popor din lume, poporul rus, întâi flagelului 
musulman spre Plevna, pe urmă previzibilei explozii protestante a 
germanismului! 

— Poate că vorbele nemuritorului Voievod s-ar fi pierdut în vânt, zise 
Marin lui Codin cât îmboldea, pe şleaul Rostovului, plăvanii înjugaţi la o 
manutanță de campanie cu debitul de una mie două sute pâini cazone pe zi, 
adică s-ar fi acoperit ele de tină-n putregaiul vremii, cum mai toate 
poruncile ce o generaţie lasă urmaşilor. EI era însă un ficior al Faptei. El o 
trimis pe chipoasa şi gingaşa-i fiică Olena, la frigurosul Kremlin al 
Moscovei, în nădejdea de a o impune țarină, dejucând astfel, de pe poziţiile 
Axei Latine, uneltirile germanismului foarte pornit a-şi plasa el, în regiune, 
prințese proprii, neînţelegând la ce perspective se expune dacă-n trena 
acestora merg, elementele tehnocrate necesare fundării unui stat imperial 
RUS expansionist invers, inclusiv spre Koânigsbergul râvnit de Marius 
Ghizdavu, ca necropolă pentru Nastratin Hogea, Sânziana şi Pepelea sau 
Păcală şi Tândală... ŞI tot inclusiv, spre Danţca, tristă cetate, Codine, a cărei 
posesie s-au visat de către cărturarii ăştia din cramă, cari au adus clopotul 
comandat meșterilor prusaci pentru Mănăstirea Cetăţuia, nefiind ei capabili 
să se şi adune-ntr-o intelighenție, ce ea ar fi curmat din laşitate naturală, în 
august 1939, prin cedări disputele Hitler-poloneze, iar patruzeci şi unu de 
ani mai târziu — orice urme de Solidaritate muncitorească în conflictul 
Lenin-polonez. Ah şi ce mai conflict acest august 1980, dovedind şi 
bolşevicilor noştri ce-i patriotismul: ne-am înfeles ca niște polonezi, nu ca 
niște agenturi de golani-animale-mafioți! 

— Cum, Marine? nălță dalba Lina polonicul alb cu ciobituri ca şpanul. 
Şi tu eşti în contra poporului? Şi tu susţii, ca studenții ăştia din crama lui 
Faust, că toamna ungară 1956, primăvara cehoslovacă 1968 şi chiar vara 
poloneză 1980 nu sunt de conceput fără patriotismul partidelor bolşevice 
la putere, pornite pe întârzierea nimicirii sovietice a capitalismului și chiar 
pe unele reforme? 

— Nu-nu-nuuu! luă curajos cuvântul, ca avocat, Codin, apărător 
tovarăşului de război, de muncă şi de băutură. Vezi tu, luminoasă Lină, 
lotul ăsta din cramă, cu Marius Ghizdavu-n frunte, care are un frate în SUA 
şi împrumută material semincer şi inventar agricol ţărănimii sărace, 
oprindu-i apoi vitele zălog, terenuri şi alte bunuri, icoane străvechi sau 
mahmudele, e de părerea greșită că tov Hruşciov a retras la 1958 trupele 
Armatei Roşii de ocupaţie din Republica Populară Română spăriet de cât 
de temeinic România bolşevică se ocupase pe ea însăși! Căci cât preț punea 
Kremlinul Roşu pe independenţa noastră se vede din impertinenţa cu care, 
în chiar contextul unor crize ca cu Zidul Berlinului sau cu rachetele lui 
Fidel Castro şi Che Guevara, economiştii sovietici au îndrăznit o nouă 
împărțire a României, propunere mai rea ca-n 1940 şi definitivă, nici măcar 
pe criterii etnice, ci una bazată pe diviziunea muncii în lagărul 
cominternist, condamnându-ne pe vecie drept norod agrar pe la colhozuri 
şi sovhozuri! 

— Ca pe nişte ţărani proşti! îşi crâmpoţi de indignare buzele recent 
rujate Lina cea eminamente agrară, nu chiloțăreasă şi designer la Fabrica 
de confecții Gheorghe Gheorghiu-Dej (APACA) din Capitală, ca Nuţa. 

— Nu mai face, dragă, nazuri aşa! o probozi Dorothea cu un fel de 
ură de clasă, ca de la intelectuală progresistă la muiere de ţară incultă. Eu 
am citit cărți serioase despre gaghizdieni, în care, la capitolaşul România, 
se explică stalinismul sovietic al lui Dej, şi cel asiatic al lui Cea, tocmai 
prin neascultarea dogmatică de sfaturile înțelepte ale Moscovei: dezastrul 
de nu s-a mai reușit după 1989 re-europenizarea e rodul industrializării 
forțate, aventuriste, practicate de nemuritorul tău parrtid cu p mare, prea 
independent de comuniştii mai vechi! 

Şi, în concluzie, sfatul meu prietenesc este ca, în diferite înjghebări 
regionale galițiene, voi românii de după 1999 să vă specializaţi 
preindustrial tocmai după modelul agrar Valev 1962-1964, ceea ce ar fi şi- 
n asentimentul consumatorului, încetând a mai fi o problemă coşul zilnic 
național, în fascinant de săraca, hămesita, rău condusa și etern bogata 
Românie Republicană! 

— Ar fi prea simplu! ridică pumnul noduros în sus şi trase un de 
răsunet pârţ, corect politic şi dimensional de fapt băşină, candidatul la 
preşedinţie Zahei Avăcăressi, spre calculatul amuzament al gloatei fidele, 
stimulate și de băgarea din regie fondului muzical discret cu imnul Cine e 
Jupânul. Şi-ar fi şi excesiv de exclusivist, dacă nu şi periculos din punct de 
vedere societal, ducând la marșuri asupra Capitalei, ale diferitelor 
subcategorii de amărâţi şi de milogi. Fiindcă a fi radical agrar e mai 
neviabil acum decât era arunci, când te mai agăţai de un caier de ajutor 
reciproc ce, destrămându-se, a dus la ruină alimentaţia ţării, economiilor 
populaţiei opunându-se azi, antagonist, capitalul întreprinzătorilor 
competenți, ca mine, titani vitali care pot negocia de la egal la egal în averi 

cu omologii lor occidentali, spre a sălta Ţara din coada puturoasă a 
Europei! 

— Eşti de acord cu mine, îl luă tare contracandidatul, că refuzul 
Austriei şi al altor industrializați de a ne primi în Schengen se trage din 
Analele Universităţii din Moscova, nr. 2/1964, Emil Borisovici Valev, 
Probleme ale dezvoltării economice a raioanelor dunărene din România, 
Bulgaria și URSS? 

— lar se trage!... Dar totul se trage, lăcrimă de duioşie Marius 
Ghizdavu, de la aceea că lucrurile nu s-au tocmit cum trebuia, 
gospodărește, la timpul lor! 

— Hitler este principalul vinovat! sări ca din arc în sus colericul domn 
Jenică. Pentru că se aranjase o diviziune a muncii, în cadrul Cruciadei mele 
Antibolșevice, şi acest austriac fără creier, fără rațiune, a încălcat-o cu 
brutalitate, din gelozie, să n-aibă neam Mareșalul nostru, la Odessa şi în 
Sud, o glorie superioară şi stabilă, în Istorie ca şi în Literatură! 

— Până la ora asta, săltă nervoasă Lina poalele halatului, spre a căta 
în buzunarul pantalonilor de polcovnic bolşevic, ceasul bărbătesc legat cu 
lănțişor din zale de closet cu apă, până la ora asta dară, de Sfinții 
Arhangheli Mihail și Gavriil, calendarul eliberării masei slave de sub jugul 
bolşevic era următorul: întâi, indiferent când şi cu ce mijloace, finlandezii 
să ia Leningradul, cu Neva lui cea frumos curgătoare, de şase ori mai 
măreaţă ca Sena și de 70-110 ori mai lată ca Dâmboviţa; neamţul să ieie 
Moscova şi peisajele eseninene ale Reazanului, fără de care nici nu se 
merită ca rus să iubeşti Rusia, mestecenii ăia albind peste oasele flăcăilor 
noştri căzuţi în cel mai groaznic prizonierat, acela la nişte atei; ungurii, 
plecaţi dintre Premișlea și Cracău, să-şi arate destoinicia asiatică luând 
Kievul dinspre vest, după ce de atâtea ori a fost luat din partea opusă tot de 
asiatici, iar noi românii, atacând pe extrema dreaptă, aveam misiunea de a 
cuceri din mişcare sau dribling Odessa şi apoi, printr-o pătrundere 
fulgerătoare, tipică războiului şi fotbalului modern, să ieşim prin istmurile 
Ghenicesk (Codin) şi Salkovo (Marin), la capitala Crimeii, Simferopol, 
apoi la cele două staţiuni litorale, Ialta noastră, cerută de la Hi, ca feudă, de 
Marius Ghizdavu, și respectiv la Feodosia Theodosia Caffa genovezilor, 
cerută tot prin el, de domnişoara pediatră Dora Glagoveanu, pentru a 
deschide un sanatoriu balnear pentru copii, profund particular, principalul 
investitor fiind tac-su, chit că adese coana Anastasia îi zicea că, Leonido- 
Leonido, investiţia asta-i cam riscantă! 

— Dar ungurii, alelei, ungurii, peroră cu ură mărită după bestialitatea 
antiintelectuală a reînstăpânirii horthiste în Ardeal, învățătorul de la Valea 
Ursului, Bazil Frâncu, ungurii au fost în stare să intre pe cal alb în oropsitul 
nostru Cluj universitar, abandonat fără luptă în idee Reconquista, 
recuceririi când vom putea opune potenţialul unor Mari Puteri cârdăşiei 
Molotov-Ribbentrop-Ciano-Horthy, ah, ungurii nici măcar n-au promis că- 

şi vor vărsa sângele-n Cruciadă, ca să ia măcar Kievul! Ei şi-l rezervau pe 
tot, în nădejdea milenară că-l vor putea vărsa mişelește, ca să intre şi-n 
restul Ardealului, şi-n Banat, când ai noştri or fi plecaţi de acasă, la 
Stalingrad şi la Gori, în Caucazul natal Fiihrerului leninist Stalin, 
calculându-se la Bucureşti a-l demoraliza astfel definitiv. 

— Şi pentru că ungurii, cu viclenie, îşi vor precupeţi aşa sângele 
asiatic mai de outlet, a trebuit Hitleraș să verse rarul sânge nordic german 
de cel mai înalt preț, pentru luarea Kievului, întârziindu-se astfel, cu nişte 
consecinţe care rămân a se vedea, progresia Cruciadei spre Moscova, mai 
ales că a început anotimpul nămolos! medită cu ochii în lacrimi analistul 
Horea Bratu, adăugând brusc, cu un superb surâs senil de maliţie 
neînfricată: 

— Ceea ce după război vor ironiza fin și liderii sovietici, nu 
întâmplător, ca omagiu în eternitate, botezându-se Gheorghe Gheorghiu- 
Dej un gorodok la sud de Voronej, exact unde după Epopeea noastră de la 
Stalingrad au zdrobit cu ușurință ruşii eșalonul maghiar, dealtfel ca şi pe 
cel italian cu mandoline cu tot. 

— Una peste alta, umplu cu vinul negru de Ziduri Marius Ghizdavu 
cupele căpitanilor săi din Crimeia, vânători de munte, cavalerişti şi ingineri 
de motorizate ca Gary Glagoveanu, azi 8 noiembrie 1941, de Sfinții 
Voievozi, constat că finlandezii n-au făcut mai nimic cu Leningradul lor, 
tot așteptând să se sacrifice tovarăşii nemți. Ungurii au pierdut cu totul 
încrederea V6jdiului german și nu e exclus ca, prin relația personală ce 
Mareșalul are cu el, să ni se restituie acum nouă românilor, nu numai ce 
ni s-a luat la Viena, ci și o graniță pe Tisa, adică să recuperăm Debreţinul 
lui Păstorel Teodoreanu, Bichişceaba Reginei Maria şi Seghedinul Doinei 
doctorului Raţiu, ceea ce ar fi ca o reparaţiune eminesciană ce-ar şterge din 
amintire — e drept că numai într-o măsură neînsemnată! — afrontul adus în 
1940 Majestății Sale Regelui Carol II... 

— Aici nu e vorba de o dragoste pe Tisa! bătu uscat în sticlă cu două 
falange înverzite de reumatism Voicu Ghizdavu, afişând acel dispreţ surd, 
tipic părinților ai căror fii sunt mai puțin citiți sau umblaţi în jurul cozii sau 
al lumii decât ei. Aici-şa e vorba, mă tăntălăule, de păcătoasa reţinere în 
declaraţii şi pretenţii a Mareșalului. Și mai e şi dictatura, a cărei parte bună 
e că ţine gloata în staule, dar partea rea e periculoasă pentru însuşi viitorul 
de aur al Neamului. Căci, acuma, aspiraţiile noastre noi, deocamdată, 
trebuie să le împlinim tot spre Est, cum zicea Duca Vodă, iară nu spre 
triunghiul de onix Cracău-Premișlea-Breslau! 

— Cracău-Beciu-Breslau, tată! îl corectă cu ironie desfrânată 
filfizonul de la Balcic, de la Paris şi de la Antibes, şi de la Harkovul 
violonistei Daria Maximovna Riumina (Murocika), şi de la Odessa Dorei. 

— Fraţi moldoveni de pe malul STÂNG al Nistrului! tună din senin 
asupra mulțimii de ciobani transnistreni bătrânul Luptător Naţional, cu 

vocea sa nealterată de prizonieratul alsacian de la Sonnenheim. 

Am vinit aci la Tiraspol, în acest 17 decembrie 1917 ce-mi aminteşte 
un glorios alt 17 decembrie, timișorean, tot revoluționar, la adunarea 
redeşteptării românismului vostru, am venit, dimpreună cu câțiva prieteni 
ai mei din Basarabia, ca să aducem închinăciune până la pământ acestei 
vrednice ramuri a Neamului nostru, care acum câteva sute de ani a trecut 
apa Nistrului, năzuind înainte şi tot înainte spre Răsărit, spre apa Niprului, 
la care vom ajunge odată şi o vom şi trece! 

Voi, fraţilor, sunteţi avangarda, sunteți  înaintaşii neamului 
moldovenesc! Voi sunteţi, ca într-un cârd de oi, oile care merg înainte şi 
după care vine turma întreagă. 

Mare e menirea dumneavoastră pe aceste locuri. Dumneavoastră 
aveţi să întăriți pământurile acestea, pentru ca Neamul nostru să poată 
merge înainte, spre altele... tot mai departe... 

Tot ascultând cuvântul cel strălucit adaptat mioritic al lui Pantelimon 
Halippa, guvernatorul Alexianu privea cu supuşenie la Mareșalul, în timp 
ce părintele Grigorie Căinaru, pardon, păriiintele Grigore Constantinescu! 
strângea emoţionat de mânecă pe redactorul chişinăuian al gazetei 
Ardealul, Onisifor Ghibu, iară duhul lui Petru Rareş plana în sala încălzită 
de românism, asigurând, până la cea mai profundă fibră de viţă latină, că 
vom fi ce-am fost şi chiar mai mult decât atât! 

— Vă daţi seama, național-comuniştilor, naționaliştilor, protestă 
pacifist profa feministă Pia Filip, de să spargă tastatura dupe care se 
interconversa, sunteţi conştienţi, mă, cum ar răsuna la Strasbourg, în 
Adunarea Parlamentară a Consiliului Europei, o așa retorică de kkt, 
unionistă, mai ales că clasele diplomectuale de aici-şa, ca şi de-acolo-șa, 
din SUA, nu vor reîntregirea României cu Transnistria înainte de a 
Danemarcei cu Azerbaidjanul!? 

— Căci Neamul nostru, reluă netulburat în credința sa strălucitul 
Luptător Naţional, este un neam de luptători şi cuceritori. Dumneavoastră, 
românii transnistreni, sunteți avangarda, mergeţi în fruntea lui spre Răsărit, 
ca să cuceriți pământuri şi să supuneţi noroade! 

— Aşa da! privi supus Marius Ghizdavu prin fanta armurii de inox 
spre neînfricatul său tată, profesorul Voicu Ghizdavu, carele din 
prizonieratu-i alsacian abia scăpat, geaba se canonise din Sonnenheim a 
povăţui, pe Wilson şi pe Clemenceau şi pe David Lloyd George, că Regatul 
Român nu este o fară cu interese limitate, ci un Imperiu în plină 
expansiune, genele geniului nostru administrativ de tip roman, perfect 
funcționale încă, neputându-se manifesta creator înghesuite în Arcul 
Carpatic, ci urmând a se dezlănţui civilizator doar pe spaţii ample, practic 
nemărginite, de la Marea Sarmatică la Marea Bering și chiar mai departe 
de atât, la Marea Sargasso şi la a Labradorului. Aşa da! Da-da, da-da! 
scrâșni cu sălbăticie expresionistul pictor de la Ziduri. Cu asemenea Ideal, 

mai înţeleg şi eu să-mi las oasele tinere sub o branişte de mesteceni, ivită 
unde voi fi prestat, ca prizonier al furnicilor, îndelungata dar utila trudă de 


țapinar. 

— Căci a relua lucrul furat, tâlhărit, e treabă prozaică, de poliție 
istorică şi geografică, domnule Mareşal, domnule general de propagandă, 
Horea Bratu, domnişoară Clara Honig, dragi oaspeţi şi invitaţi! Înainteee! 

— Căci Neamul nostru este un neam de luptători şi de cuceritori! 
lucea sabia sa-n soare, scoasă dinaintea escadronului. Dumneavoastră 
mergeţi în fruntea lui spre Răsărit, ca să cuceriți pământuri şi să supuneți 
noroade. Ce-i drept, pretutindenea noi suntem înconjurați de duşmani, dar 
avem încredere în puterile noastre. Am fost mâncaţi de străini și în trecut, 
dar n-am pierit şi nu vom pieri nice de amu nainte! 

Acum noi suntem la o cotitură a Istoriei. Toate Neamurile vor să-și 
asigure pământul, şi dumneavoastră vă trebuie de asemenea să vă aşezaţi 
stăpâni de veci ai pământului pe care-l locuiţi. Să băgaţi bine de seamă, 
căci dumneavoastră întâlniți în cale un popor cu care va trebui să vă luptați. 
Ucrainenii sunt flămânzi de pământ, dar şi dumneavoastră, românii 
transnistreni, sunteți flămânzi de pământ şi de stăpânire. Ucrainenii merg 
dinspre Răsărit spre Apus, noi tindem dinspre Apus spre Răsărit. 
Năzuinţele noastre se bat cap în cap. Ce-i drept, deocamdată, şi noi, şi ei 
avem unul și același interes: să măturăm rugina ţarismului păcătos. Dar pe 
urmă, cine ştie ce poate să mai fie? Noi suntem stăpâni pe acest pământ de 
peste 400 de ani. Cum am ştiut lupta până acum, vom şti izbi şi de acum — 
tot înainte! 

— Noi ne-am adunat aici, adaose profesorul, în scopuri politice, şi 
mai ales culturale! Să lucrăm aici ca nişte oameni luminaţi şi să întemeiem 
aici o cultură națională. Până acum ea v-a lipsit cu totul. N-aţi avut cultură, 
n-aţi avut literatură, n-aţi avut cărți, n-aţi avut gazete. De acum va trebui să 
aveţi tot de ce are nevoie un norod slobod şi doritor de lumină! 

— Dintre toate noroadele, clipi trist din monoclu către cetitori, în 7 
aprilie 1913, adică la un an de la centenarul țarist al răpirii Basarabiei întru 
schimbarea proporțiilor etnice şi deznaţionalizarea ireversibilă, profesorul 
preot Grigore Constantinescu, dintre toate noroadele cari alcătuiesc 
împărăția rusească, norodul moldovenesc din Basarabia, fără îndoială, este 
cel mai întunecat norod, care încă nu-şi dă seama nici până acuma, de rostul 
ce-l are în lume, de chemarea ce o are pe acest pământ... 

Pre când popoarele luminate se jertfesc până la lepădarea de sine 
pentru păstrarea graiului lor strămoşesc, pe care-l iubesc ca şi pe cea mai 
scumpă moștenire, rămasă de la strămoși și lucrează neîncetat pentru 
cioplirea, îndreptarea şi înălțarea lui, — pentru că numai prin graiul 
strămoşesc, prin limba noastră dulce, moldovenească, se păstrează la noi 
iubirea de Neam, — într-însa se oglindeşte înțelepciunea Neamului nostru, 
bunătatea sufletească şi treapta sa de propăşire... 


La 


— Mda, glasul Basarabiei trebuie să răsune în concertul popoarelor! 
admise plictisit preablagocestivul singurel stăpânitor Marele Tovarăşul 
nostru Ţarul Stalin, la Kunţevo, duhnind a vodcă dar fierbând bulionul de 
afine, sub privegherea înceată și ticăită a pictorului Ghizdavu. Toate 
semințiile risipite de Domnul, pre pământ, de la Atlantic la Pacific și la 
Austral, trebuie să laude, fieştecare pre limba sa, din libertate înțeleasă 
marxist, construcția societății socialiste omnilateral dezvoltate, cât mai 
dulce cu toată putinţa, plăcut fund şi Domnului raiul acesta sovietic! 

— Păduchii, scrâşni cu ură din plăcile dentare bătrânul Marius, 
păduchii din capul Ţării, blagorodnicia voastră... 1... Ayyy! 

— Ei, păduchi! privi cu umanism la el supremul din punct de vedere 
superlativ erou al omenirii, confirmând opiniile şcolii Lisenko de la 
Odessa, că sunt determinante până și la capitolul ereditate condițiile de 
mediu, ca la ploşniţe, Soiuzul generând de la sine cantităţi industriale de 
eroi ȘI giganți. 

— Păduchii din capul Ţării s-au ferit ca de dracu de orice formă de 
eroism! Lichelele au abandonat, tovarășe Stalin, pe fraţii noştri de peste 
Prut încă de la 30 decembrie 1989, când zeci de mii de chişinăuieni au cerut 


Unirea cea Mare, fireasca revenire a R. S. S. Moldovenească la RSR, a 
fiicei la muma sa! 

— Cu Transnistrie cu tot? prinse a strănuta de se cutremurară 
blocurile din Basel eminentul academician emanat lon Codoi, directorul 
Institutului de Cercetări Ştiinţifice din România. 

— Dom'le, puse mâna țărăneşte pe el alde Saie Buburuză de la 
Consiliul Naţional de Analize Sistemice şi Fonduri de Investiţii, nu vă 
încurcaţi, dom'le, cu sarcina asta ruinătoare, de a reconstrui o republică ex- 
sovietică! Întâi s-aducem economia României postmoderne la nivel 
austriac şi, pe urmă, o mai studiem noi şi Reconstituirea! Ca să nu adaug 
că şi-aşa-s destule altercaţii cu ungurii și cu politica demografică 
antiromânească a romilor! Ce, le mai aducem în ajutor şi partidul rus, să 
ajungă parlamentul nostru o bulibăşeală, c-așa vrea Avăcăressi? 

— Ba, cum cetăţenii inconştienţi uită de care s-a jertfit şi nu se duc la 
cabinele de vot decât unul din trei, până la lacrimi oftă şi strănută a nenoroc 
istoric academicianul, ne trezim mâine-poimâine-n capu' statului 
imprudent mărit, cu o coaliție majoritară numa! din niște străini de Neam! 

— Şi cine ştie dacă nu cumva, gândi cu voce tare şugubeaţa Isadoră 

din realitatea-i virtuală, nu va fi mai avantajos pentru politicianul ortodox 
om politic politicianist să-și ia permis de minoritar! Maghiar, rom sau rus! 

— N-am voit a vă ţine aci, la Basel, un discurs politicianist-unionist! 
redeveni politicos avocatul fiu de fost Luptător Naţional. Doar așa în 
treacăt, cum ai forţa Nistrul din mișcare, adusu-mi-am aminte de 
subordonații mei, tineri plugari, pe care-n calitate de locotenent, i-am trimis 
degeaba sub focul ucigător al inamicului anglo-americano-sovietic! 

Cu ce conştiinţă, eu Marius Ghizdavu, erou al romanului Homo solus 
şi pictor român al Memorialului Timişoara, înălțat la Sonnenheim, în 
binecuvântata Alsacie, luând ca model de arhitectură de cult o bisericuţă 
adâncită-n pământul natal, biserica-bordei din capitala tătară de la Căuşeni, 
unde m-am cununat cu Liz, repet, cu ce inimioară, vai, am trimis eu la 
moarte sigură acei flăcăi? 

— Sincer să fiu, neică Marine şi tanti Nuţo, măi dragă Codine şi ţaţă 
Lino, eu mă frământam toată noaptea, că orişicare generaţie-i cu Misia ei, 
cât îi tânără şi vre a se ilustra personalizat în Cartea Neamului. Dar una-i 
să fii tu patriot, şi-alta-i s-obligi p-alţii! Adică Feuuu, cu... Hi, să trec 
Prutul, să eliberez pe fraţii mei de curând robiţi, era un pic jenant, ca şi cum 
un avorton ar merge cu mă-sa la şcoală, să se plângă directoarei de 
bullying, parcă aia n-ar fi ştiut, ca toţi părinții umili ai elevilor, ce-i face 
bogatul săracului sau săracei, dacă e şi frumuşică! 

— Niciodată n-am fost cu mama la școală să mă apere, pentru că 
mama mea, Marieta Ghizdavu, a murit la leși, pe 18 martie 1917, în marele 
tifos al Marelui Război pentru revenirea Surorilor la Patria Mumă, iar 
mama mea a devenit — cum mi-a şi-ngăduit-o personal, lăcrimând — însăşi 
Regina Maria, mama răniților! Așa că nu să-mi iau înapoi ce era al meu m- 
am dus eu de braţ cu Hi, pictor ca şi mine şi ca Runge, în Răsărit. Eu m- 
am luptat sincer pentru Lebensraum, fraţilor! Pentru pământ şi apă! Fiindcă 
aşa am învăţat eu de la tăticuțul meu, profesorul retras întru o aspră 
meditație la Ziduri, marele Luptător Naţional Voicu Ghizdavu, că noi 
românii, iară nu spaniolii, portughezii, francezii sau italienii — a căror 
Istorie s-a gătat — , suntem singurul neam latin care am păstrat conştiinţa 
romană! Și dacă suntem romani, cum zice şi generalul de propagandă 
Horea Bratu, misia noastră azi e una civilizatorie câr mai departe în Răsărit, 
din acest demers eroic şi donchişotesc al nostru ieșind marea Învăţătură 
pentru urmași, că numai dacă nu ţine cu niciun chip pe orizontală, abia 
atunci să meargă ei cu creşterea asta vertical columnar, pe teren propriu, 
dând cu toţii dovezi de verticalitate. 

— Aş avea aici-şa, deturnă puţin cozeria de sub kapokier Muhală 
Muistu, fulgerat de gândul că recunoaşterea cercurilor academice este 
pentru el mai fezabilă dacă iese din canon, observaţia că teoria modernă a 
fractalilor ne dă o bună descripţie a catastrofelor secolului nostru, ajutându- 
ne, ca pe nişte mari mutilați, să ne orientăm cărucioarele în haosul moral 

fecal postmodern, căzut vertical peste noi, de la liliecii din hățişul de santal 
crescut în capul Ţării. 

— Exact! bătu din pălmuţele străvezii Clarissa Honig, încă aşezată pe 
canapeluța improvizată din lada de ofițer a Ghizdavului, rătăcită și 
recuperată de Codin în gara Sărata, după jefuirea Odessei de cele mai 
frumoase imagini ale cruzimii bolşevice de a arde pământul în retragere. Și 
eu m-am gândit că Hi, Stalin, Mao, Cea, Che și Kim și Pot, şi Nu Pot şi mii 
şi jdemii de cine-or mai veni, ţin de un mecanism de generare fractală, 
bazat pe o paradigmă de model uman ștanțat la uzină exact după chipul 
luminos al lui Marius, oglindindu-se-n gaura cosmologică cea mai neagră, 
fotografiat însă grand format din profil! 

— Efigie de dictator, de tiran, de boier râios! admise și Mareșalul. 
Dar pe cine a omorât el? Că mie nu mi s-a raportat nimica. 

— Pe mine nu! admise ea şi surâse ca luată iar în braţe cu tot cu rochia 
albă, cu dantelă albastră și cu steluţă galbenă, înălțată spre cer şi măgulită 
şoptindu-i: 

— Eşti uşoară ca fumul! 

EI reveni din balcon refăcut, gata să bea încă o dată. 

Surâzând sarcastic. Sus, steluțe nu mai erau. Ceaţă sau nor de 
noiembrie ni le rechiziționase, trăgând o pânză neagră de camuflaj peste 
melancolia orașului, încă nebombardat nici de anglo-americanii civilizați, 
nici de germanii nesimțiți, nemiloși cu ţara incultă ca o cămilă oarbă. 

— Noi oamenii, mormăi el ca pentru sine şi pentru Ioil Borgiah, nu 
mai merităm cerul înstelat deasupra noastră, nici măcar în pustie. 

— Iar lucrul cel mai interesant, cât priveşte această particularitate a 
noastră, măi frate, de a fi singurul popor latin ce ne-am păstrat deplin o 
conștiință romană, îşi împinse cu arătătorul spre fruntea-i de delfin 
ochelarii generalul de propagandă, este că, asemeni Romei la trei-patru 
secole după tragerea din Divina Lupoaică, în plină expansiune a seminției, 
când nici Vestala nu putea imagina dimensional Epoca de Aur a lui 
Augustus, tot așa noi astăzi, la luarea Odessei, a oraşului de unde Sovietul 
Ostaşilor Români a declanşat revoluția de eliberare naţională și socială, 
antiimperialistă şi anticolonialistă, încă din martie 1917, a conaţionalilor 
noştri latini dintre Prut şi Bugul Românesc, stimulând și pe polonezii de pe 
Bugul lor galițian, coborâtor spre Varşovia, cam dinspre Camenița noastră 
spre Camenița bieloruşilor, să se ridice, eu zic că astăzi, Damiane, tot aşa 
încă nu putem anticipa formele concrete-n care vom recatehiza pe ruşi, 
exorcizând diavolul marxist strecurat în templele lor, transformate-n 
depozite, angrouri, antrepozite, grajduri, săli de tir, ba chiar pisoare și, 
îndeosebi, muzee ale ateismului ştiinţific agresiv! 

— Augustus)... Augustus)... pipăi cu degetele înainte pictorul, 
complet orb în neoanele Atelierului său Modigliani, după ce contemplase 
negreala de păcate a camuflajului celest de deasupra Bucureştilor încă 

Regali, recitând înfiorat din Holderlin — Der Tod fiirs Vaterland. 

Ci minunata fecioară Clarissa Honig, întinsă leneșă pe laviţa de 
război ca pe-un causeur, era şi nu era, apoi surâse clipind des peste ochii 
negri ca cerul de camuflaj, cu gene țepoase ca o încâlcită sârmă ghimpată: 
sunt ca o piatră în casă, Marius-Marius! 

Nu putea fi însă ea în orice casă! Marius Ghizdavu, fan al 
expresionistului Octav Băncilă, fusese impresionat de situația proletară 
evreiască citadină sau rurală de târg — în laşi, la Tîrgu Cucu, şi în Basarabia, 
la Valea lui Vlad, lângă Năpădeni. Către Emily, atât la Elberon, lângă New 
Y ork, cât şi la Diablo, lângă San Francisco detalia: 

— Ce nu ştiţi voi, copii al altui secol, e că Holocaustul s-a comis în 
principal asupra unor evrei mai mult de gheto, nespus de săraci, chinuiți 
deja de lipsuri... asemănători în unele privinţe cu unii pensionari de la 
cozile ceauşiste, unii cu venituri derizorii, a nu se confunda cu fesenistele 
pentru care coada la ziarele brucaniene era doar un mediu de socializare, 
un fel de Facebook... 

— Da, este o piatră în casă! întări generalul de propagandă și aprig 
luciră epoleţii lui, galbeni ca Palia de la Orăştie toamna. Este o mare bătălie 
ideologică de dat, dacă nu azi, măcar când Casa Boborului va desfigura 
Bucureştii, ca un uriaş păduche marmoreean, şi vom fi liberi. Pentru că 
generația noastră s-a jertfit amarnic, de la Prut până la Volga, şi depinde 
doar de secăturile, stârpiturile şi lichelele altor generații să impună lumii 
că NOI am apărat FOARTE SEMNIFICATIV Năpădeniui, Cernăuţii, 
Balcicul, Nagybânya şi Odessa, ba chiar şi Ialta noastră! 

— Numai așa, numai şi numai aşa, vociferară frații Ghizdavu Regali, 
Voicu şi Alecu, numai așa conștiința noastră romană se va concretiza în 
dobândite mereu noi gubernii, în care să numim pe criterii feseniste satrapii 
noștri, decisivă fiind din perspectivă geopolitică Epoca de Aur, când ne 
vom înstăpâni în Triunghiul de Malachit trasat pe hartă de frații Ghizdavu 
republicani, Marius și Augustus, cu vârfurile vizionare la cer, în Cordoba, 
Knigsberg şi Samarkand! 

— Cu baze maure, poate şi mogule, pentru o nouă religie de sinteză 
istorică, dând de lucru peste tot constructorilor! observă Saie Buburuză, 
mototolind în buzunarul de la surtuc o cravată de străjer pionierească. 

— Țara noastră românească / Nu va rămânea Regat / Ea va fi 
Împărăţie / Şi Mihai va fi-mpărat! se auzi scandând corul muncitoresc- 
țărănesc-soldăţesc. 

— De-asta, admise înțeleptul Raulică al doctorului Lecca, se 
neliniştea Kant, dinaintea electricităţii leniniste de pe mâţe şi cotoşmani: 
inepuizabilu electronii se scurg prin vârfuri. Planurile pentru Cordoba, 
Knigsberg şi Samarkand, ca sedii ale reşedinţelor Scaunelor zemstvelor 
guberniale, trebuie să fie profund româneşti, pe bază de concurs între 
arhitecte tinere, iar tematica trebuie să fie profund sferică, postmodernă, 

inventându-se computerizat sub plopii fără soț forme balcanice, în 
topologii nemaivăzute în ortodoxie. 

— Adică tu vrei nişte sfere ca de expo atomică? se înnegri a camuflaj 
amfitrionul, ca varza de Bruxelles. 

— Da-da! bătu din picior răsfățatul lui Lecca. Nişte bile interzicând 
electricității să plece, iar ca simbol, cuvine-se cu adevărat un blestem să fie 
ele particule virale, de o mai universală generalitate decât megapăduchele 
de marmură din travertin, cu care Cea va desfigura fruntea ţării, Cetatea lui 
Bucur Ciobanul Mioritic, cel de la Moldova venit, din Poienile Roşii! 

— Hai Ileană la poiană, Ileană, Ileană! Să culegem buruiană! prinseră 
cei prezenți în atelier a cânta popularul cor al lui Gavriil Muzicescu, 
dovedind atâta măiestrie, atâta disciplină, de parcă toată săptămâna i-ar fi 
strunit regretatul dirijor chişinăuian Mihail M. Berezovschi, protoiereul 
pictor şi muzician de la a cărui moarte, în marea jale a sfărâmării României 
Mari, tocmai se plinise anul la 5 noiembrie 1941, când cavaleria şi trupele 
noastre alpine se îndreptau victorioase-n Crimeia spre Simferopol, spre 
Bahcisarai şi spre alta noastră. 

— Și spre Feodosia! adăugă ca pentru sine Dora Glagoveanu, dar 
luându-și seama, continuă cu mult foc: Buruiana macului, ca s-o dăm 
bărbatului! 

Ceea ce, scriitor interbelic psihologist fiind, Căinaru nu putu să 
aprecieze cu optimism, spre deosebire de Marius Ghizdavu, care privea 
amuzat scena, interesul lui de rus, de a fi singur cu fata coanei Anastasia şi 
a conului Leonida, privind însă doar imperiala noastră Odessă, tot mai 
românizată, cucerită cu atâtea sacrificii şi atâtea regretabile, nesăbuite 
represalii! 

— De ce nu şi camera obscură a atelierului! râse Clara de pe laviţă, 
de 1 se păru drogatului Marius că într-adevăr aude, dinspre cuvele sale de 
ofiţer fotograf de propagandă antonesciană, tema Concertului de 
Mendelssohn, în tulburătoarea interpretare a Murocikăi, în bezna 
Harkovului, violonista meritând mănuşile de apă fiartă, oferite de 
cocainomanul cekist Saenko. Căci şi aşa, Marius, ai compromis-o faţă de 
toți de aici, cu privirile tale sălbatice, de armăsar înnebunit de război, 
mariajul Dorei şi al scriitorului Grigore Căinaru fiind acum greu fezabil 
din pricina enigmei tale, aproape nemaicontând opoziţia celor două perechi 
de părinţi, unite dealtfel doar în pretenţia nouă, ca bietul Grig să anine lira- 
n Cui şi să se apuce de adevărata sa meserie, aceea de constructor, viitor 
dezvoltator imobiliar tolerat de termitele din capul țării. 

— Mariajul Grig-Dora, puse rezoluție apăsată Conducătorul, este o 
condiţie de avantaj al terenului propriu, pentru scrierea fluviu-romanului 
1681. Dacă baronul sau contele, Tolstoiul ăla bărbos, eliberat de popa Tani 
din lagărul Komsomolskaia Petliura, ar fi rămas celibatar, el n-ar fi putut 
niciodată să termine comentariul la broşura Război și Pace, adusă de la 

Proudhon, mucos pe-atunci, de cazacii ce-i ocupaseră lui Napoleon Marele 
lui București, Parisul, învățându-l pe micul anarhist că proprietatea este un 
furt... Nu însă şi a francmasonilor. Da, generale Bratu, acest mariaj se 
justifică la Prut! Să se facă dar! 

— Un dar bogat, din fondurile de la Patronaj? nu prea înţelese din 
lăcomie surdul de Leonida Glagoveanu, pus în temă şoptit de coana Sia. 

— Să se facă, dar! se corectă intimidat el. lar tu, Marius Ghizdavu, 
amuză-te cu femeile inamicului, nu cu ale eroilor noștri! Ca la Harkov, cum 
mi s-a raportat cu lux de amănunte cât de meloman ești. Chiar în noaptea 
asta, vei părăsi cetatea mea de pe Dâmboviţa şi n-ai a te întoarce până Dora 
nu va naște pe prima dintre cele două fetițe ale Căinarului, pe Vera sau pe 
Otla! 

- Eu plec, fug precum Napoleon, bombăni ca o servitoare 
amfitrionul, dar să ştii că va veni Ea după mine, la Feodosia, lângă Livadia 
Ialtei, precum şi la Odessa! Cine iubeşte cu adevărat, merge până-n fundul 
pământului să-şi procure acele gene de preţ, de la care aștepți să-ţi iasă din 
scutece un președinte mântuitor, cum va fi nu Zahei Avăcăressi, ci 
produsul de concepție al Isadorei Morgenstern cu alde Sergiu Enache, 
nepotul călăului meu unele Jan! 

— Mă năucule, îl trase mai tare de mânecă popa Tani. Ai citit, mă, că 
Națiunea Română e chemată în Adunare Obştească Plebiscitară? Poţi, oare, 
reda unui răcan prost Proclamația D-lui Mareșal Antonescu către Ţară? Și 
ce distribuție DA sau NU anticipezi tu, om de matematici superioare pe la 
Paris şi călător, la 1940, prin mai toate judeţele României Regale? 
Niciodată Conducătorul Statului nu a binemeritat mai mult de la Patrie ca 
în acest început de noiembrie, când toată crâşma şi toată cafeneaua trăiesc 
euforia unui sfârșit de răzbel! Şi încă un sfârşit nu glorios, ci biruitor! Şi 
Odessa, şi Crimeia! Care eu speram astea abia într-un secol, prin 2041! 

— Speri, mata! surâse ca din Kitaigorod Larisa Rîbalovna Căinaru, 
soția moscovită a nepotului lui Grig. Da, așa-i, că relația personală dintre 
Conducător și Nacialnikul Reichului încurajează ale analiştilor prognoze, 
cum că vi se va da — doar pentru Moldova Mare — atât Odessa, ca port al 
exporturilor basarabene de grâne, fructe și vin, cât şi Crimeia, în întregime 
sau cea mai mare parte a ei, fiind locuită în principal de tătari basarabeni 
de-ai voştri, porniţi din Bugeac şi care, la Referendumul propus în 1924 lui 
Stalin de către senatorul Alecu Ghizdavu, zis Şaraga, ar fi plebiscitat cu 
toții pentru desprinderea Crimeii de U.R.S.S. şi unirea, dacă nu cu o 
Moldovă din Carpaţi până la Bug, măcar cu România Regală Mare! Totul 
depinde mereu de voinţa voastră de a ajunge o Mare Putere. 

— Ceea ce, admise veşnic frustrat Muhală Muistu, privind în camera 
de luat vederi ca-ntr-o cameră de bordel, evacuată la alarma că vin anglo- 
americanii pe cer, nu creează nici actualmente o contradicție în teoria 
haosului, câtă vreme toate catastrofele descind din același fractal, anume 

lipsa noastră de patriotism real, deplânsă-n metavers de acad. Ion Codoi, 
de la care aştept a-mi finanța voiajul euroatlantic prin Institut, și de domnul 
consilier sintetizator Saie Buburuză, care promite să-mi sponsorizeze o 
publicaţie euroatlantică, prin Consiliul Naţional de Analize Sistemice, 
obligaţia mea fiind să mă re-post-ejectez urgent din canon. 

— lar a evada din canon înseamnă, la ăsta, a emite o aserţiune de 
relativizare, cum ar fi că intelectualitatea româno-rusă trebuie să facă azi 
exact ce făcea şi înainte: să se aranjeze cu clasa politică, atât cu cea din 
țărişoară, cât şi cu aia geostrategică, un discurs unionist acum sunând 
strident neconsonant la NATO-UE, ca şi idealizarea României Regale a 
Regelui Ferdinand şi a Reginei Maria, care a fost doar... un castel de cărți 
de joc şubred, un gulag al minorităţilor, ce s-a prăbuşit de la sine, ca un tort 
de bikinoză cu quinoa, Virginico, ba chiar un discurs prea anticomunist ar 
putea deranja în aceste vremuri de dialog pragmatic, când practic-practic 
numai fiii sau ginerii de mari nomenclaturiști pot fi partenerii de bişniță, 
pe traiectul xenocrat a ceea ce, ca fotograf de preşedinte potențial, aș numi 
strategia realistă de fofilare în Europa a României originale. 

— Nu ştiu eu cât de impertinentă este această strategie de fofilare în 
UE-NATO, criticată de preşedintele potenţial Muhală, ce epitomizează 
cărturarul valah dintotdeauna, îşi despături xeroxul cu intervenția pe bază 
de facsimile și extracte din publicaţii cu literă chirilică, Larisa Ribalovna 
Căinaru Unionista. Esenţial, însă, anticipez că va fi a le da tot ce cer ele, la 
minorități, să nu le mai siliți să militeze cominternist pentru destrămarea 
României Mari şi bolşevizarea rapidă a guberniilor astfel delimitate, cum 
spargi alviţa. Urăsc personal din tot sufletul acea abjectă ca neocanon 
Românie Regală Mare, în care comunismul cu c mare ajunsese, categoric, 
singura soluţie de reuşită, dacă nu erai etnic român! 

— Sau fesenismul azi, dacă ţii neapărat să rămâi în elită! aprobă din 
cap torționarul Jan Noveanu Enache, semănând confuzie ca proprietar al 
Atelierului Modigliani al lui Marius Ghizdavu și al unui Jaguar vişiniu. 

— Spre lauda minorităţilor noastre, şi în special a prietenilor mei 
evreii, mormăi Alecu Șaraga, din o treime de ţară, din 7 milioane de 
locuitori, cum cozeriţi voi Autoelita, de minoritari, că erau numeroşi, iacă 
dar, numai una mie două sute de canalii s-au cominternizat, din care vreo 
opt sute primeau bani şi de la Kremlin, şi de la ginerele meu Mișu! Ba 
pierduseră şi legătura cu Dimitrov! 

— Chiar şi atât... Un strănut era destul pentru spulberarea castelului 
din cărți de joc! rânji batjocoritor civic Dorothea. Când călăul muncitorilor 
şi ţăranilor progresişti, dușmanul de clasă al lui Marin şi al Nuţii, ca şi al 
lui Codin şi al Linei, senatorul Alecu Ghizdavu, l-a prins de guler, în gara 
roşie de cărămidă de la Titu, pe un oniric comsomolist, ce savura un cornet 
de soroaică, şi l-a zgâlțâit, că de ce te răzvrăteşti, maladeţule, nu vezi c-ai 
în faţa ta un zid, viitorul june ministru dejist zisu-i-a de la obrăjor: un zid, 

da, un zid şubred însă, esplotatorule, e o condiţie necesară şi suficientă să- 
i arzi doar un primum movens ca să se năruiască, dezvăluind prin spreading 
masilor, în perspectivă, piscurili roșii ale comunismului, spre care să 
începem marșul cel lung. lar tâlcul e că România Regală a Regelui 
Ferdinand şi a Reginei Maria, în care s-a format mentaliceşte de fapt ca 
naţional-comunist spurcat şi pe care, sufletește, NU A PĂRĂSIT-O 
NICIODATĂ, quasi-mujul meu de altădată Marius Ghizdavu, nici în 18 
iulie 1938, când a murit, de fapt odată cu Dresda, mă-sa adoptivă de la 
Balcic, nici în noiembrie 1992, când s-a apucat, leneşul, de Capela 
Timişorenilor, în Alsacia, da, proştilor, așa-zisa Românie Mare, în care mie 
nu mi-a plăcut niciodată să trăiesc, nu era decât o şandrama, gata să se 
autodemoleze la prima lovitură de cizmă! 

— Asta nu e o radicală ieşire din canon! o întrerupse cu firească 
insolență juvenilă bursierul fundaționist Răzvan Hristevescu. Dacă, 
trecându-se peste o baltă de sânge, cum se exprimă radical-agrarul 
Camelian Propinaţiu, de la o Românie scorniceşteană la o Românie 
euroatlantică, și năzuim azi spre Luminarea Poporului, ca să ne tolereze 
investirea a peste 10% din pib în Marea Recuperare, atunci cuvine-se a 
învăţa, ne place sau nu, adevărata noastră istorie din Importuri, aşa cum 
apare ea în cărțile unor învățați străini, din Occidentul care produce, în 
orice domeniu, bunuri mai competitive ca d-alea d-ale noastre! 

— Aş puncta doar două astfel de idei, care mi-au sărit mie-n ochi acu 
o săptămână, cât încă eram pe alte meleaguri, aplicând pentru un grant, 
surâse seducător din ochii albaştri frumoasa Lavinia-Stana Clătici. Prima: 
v-aţi gândit vreodată, domnilor colegi, că toate mizeriile de pe la cozile 
ceauşiste, românii le-au îndurat deoarece ei n-au ascultat de experții 
sovietici, unii chiar laureați Nobel în economie? Şi s-au încăpățânat ca 
nerozii să ridice o industrie de carton, unde vizionarul Valev al lui 
Andropov trasa deja euroregiuni întemeiate pe rentabilitate agricolă 
neofiziocrată? Oare credeţi, domniile voastre, că ar scăpa azi neobservat 
un eseu valoros, din această perspectivă documentat și înstructurat pe 
adevăr? 

Eu cred că nu! 

A doua: nu există niciun document, însă, care să confirme violarea 
de canon, propusă de filosoafa fără diplomă Clarissa Honig, în cartea vieții 
sale controverrrsate, După Auschwitz și Kolima, cum c-ar fi precedat 
războiul vostru sfânt un ipotetic samit Stalin-Hitler-Mussolini, la Linz, în 
februarie 1938, simetric celui Stalin-Roosevelt-Churchill din februarie 
1945 de la Ialta, care unde aici au plecat cu şalupa, să-i curețe, din port de 
la Vama Veche, ca bandiții, doktor Lecca, Elvira şi cu Mişu, pesemne 
repede reperați şi amihilați. 

Voala de vezi acum explicaţia că există o sumedenie de analiști 
occidentali, serioşi, care consideră România Regală a Regelui Ferdinand și 

a Reginei Maria, Și a întunecatului Homo solus Marius Ghizdavu, drept o 
înjghebare total artificială, roasă pe dedesubt de cutremurătoare zguduiri 
secesioniste, faţă de care actualele evenimente basce, irlandeze, catalane 
sau corsicane sunt numai simplissssime răhățişuri, nu clivaje ca la români! 

Cred, ca şi alde Bazalau, că s-ar putea lansa un bestseller universal 
vandabil, pe conjectura că jegoasa Românie interbelică s-ar fi destrămat de 
la sine, cum se reintegrează materialist hoiturile în natură, — Pactul 
Ribbentrop-Molotov, agresiunea anglo-americană asupra voastră, ca stat 
tipic imperialist constituit prin cotropire de teritorii străine, ce i-a urmat, 
nefiind decât simpli fermenţi, care să scoată la lumină, ca niște indicatori 
de pehaș, adevărul gol, cel atât de greu digerabil de către creierele subțiri, 
sărace în materie cenușie! 

— Tot ce-i irațional e sortit morții! surâse iar ca din Kitaigorod 
unionista soţie nepotului Nichi al scriitorului Căinaru, Larisa Rîbalovna. 
Fiindcă om irațional fără creier, fără bun-simţ de conservare, este acela ce 
crede-n desinestatornicia unui norod românesc. Carele etnonim puturos, 
cum arăta şi Foucault lui Althusser, este o făcătură ideologică extrem de 
recentă, pe când moldovenismul tel quel este logodit cu eternitatea. Nu mai 
vorbesc şi de adevărul axiomatic că dacă nu li se aducea pe tancuri, românii 
şi-ar fi inventat singuri comunismul, cum au inventat şi fascismul, 
zăpăcindu-i până şi pe nemți! 

Și iată de ce, eu şi mujul meu, Nichita Căinaru, milităm pentru o 
Moldovă cât mai mare, de reală productivitate spirituală, cuprinzând mai 
toate oraşele pentru care gazda noastră, domnul pictor şi arhitect de capele 
Marius Ghizdavu, a manifestat interes în convorbirile de la Berdicev cu 
Vjdiul nemților: Balcic, Tecuci, Iași, Cernăuţi, Lw6w, Minsk, Baia Mare, 
Bahcisarai, Nijni Novgorod, Nijni Bolentin și Tula. 

— Este mai mult decât cel puţin paradoxal, ricană Muhală Bazalau cu 
ochelarii spre stelele roz, că nimeni nu mai resuscită azi ca pe o mare 
diplomatică reuşită performanţa aviatică a lui Marius Ghizdavu și a lui 
Stelian Dabija, de a negocia în 6 august 1941, simultan, cu V6jdiul nazist 
la Kunţevo şi cu Fuihrerul sovietic la Berdicev. Cu rezultate încrucișate-n 
metavers excepţionale! Bazate pe „relaţia personală“ a eroului nostru cu 
aceşti mari artişti iluştri. 

Astfel, dacă bătea Wehrmachtul, atunci noi am fi stăpânit Balcanii, 
Marea Neagră, ca să-i creştinăm pe turci, Caucazul şi mai ales Orientul 
Apropiat până la Marea Roşie, ceea ce geopolitic înseamnă o ca-și-posesie 
a Lumii. Dar şi victoria sovietică ne era favorabilă, deschizându-ne Pocuția 
spre triunghiul de ametist Cracău-Beciu-Breslau! Asta-i şi dilema. 

— Azi, când la Sevastopol, pe meterezele căruia au fluturat 
îngemănate drapelul german şi flamurile noastre tricolore, nostalgicii 
orizontalității cominterniste, marxiştii, înalță pretenţia reconstituiri statuii 
Personalităţii cultivate, Stalin, pe care au dărâmat-o dezgheţatul Hruşciov, 

nu-i rău, ne-a indicat împăratul Zahei Avăcăressi, ca aceste virtualități ale 
virtuţii româneşti romane să fie mai prezente-n însăşi esenţa dansului 
apoteotic al căluşarilor noştri. 

— Nu-s chiar așa de sigură că-i bine să ne lăudăm azi Occidentului 
cu aceste efemere cuceriri! privi Isadora de pe laviţă spre bunic, fără 
respect pentru ce-ar fi pictat el la Odessa şi la Ialta. Am da apă la moară 
curentelor izolaționiste, evocând visul bimilenar al camaradului Tudorică 
Băluţeanu, tatăl lui Tristan, de reconstituire a Imperiului Roman de Răsărit 
pe baza actualei enclave româneşti. Ceea ceee ar însemna: deportarea 
ungurilor, iugoslavilor, albanezilor şi bulgarilor dincolo de Volga şi de 
Ural, înapoi în Asia de unde au venit; grecii vor rămâne, dar la Sfântul 
Munte Athos, dulcea limbă de cult va fi iarăşi româna, în condiţiile 
unificării Bisericii Ortodoxe, cea a grecilor, reorganizată ca mitropolie, 
urmând a fi subordonată Patriarhiei de la Bucureşti; cât despre turci, s-ar 
crea un vid de putere în această parte a continentului dacă i-am expedia 
prea repede în sudul Mongoliei, de unde au venit. Ei trebuie creștinați pe 
îndelete, supuși unei aspre şi selective, ca-ntr-un lagăr cominternist arctic, 
reeducări, până când cu mâinile lor pe vecie pătate de sângele fraților noştri 
întru dreapta credință, armenii, exterminați în celălalt megamăcel, ca un 
preludiu la un Bolşecaust paralel la Holocaust, de bunăvoie şi nesiliți de 
securiştii noştri, să pună singuri Crucea rusească a Sfântului Vladimir, pe 
cupola coborâtă transcendental a Sfintei Sofia! 

— De ce, fa, crucea pravoslavă? plesni de indignare ca o păstaie Lina, 
uitând că se cam îngrășase şi că trebuie să evite nervii şi eforturile. 

— Pentru că, lămuri ca un bunic ce se afla tânărul şi ardentul a 
Minodoră Grişa Căinaru, Marius Pictorul nostru, colosul ăsta, n-ar tolera 
niciodată ca noi românii să stăpânim discreționar doar Dunărea, nu şi 
Strâmtornile! 

— Stalin, la Kunţevo, când pus de Marius culegeam cu ţesala lui EI- 
Zorab al meu afinele, pentru jeleul care i-ar fi permis să citească fără 
ochelari, neînfățişându-se gloatei marxist-leniniste ca cărturar famelic, şi- 
a exprimat totalul dezinteres pentru relatinizarea Dalmației! îşi aminti 
brusc Codin. 

— AL tău fie, Marius, îi reaminti lăcrimând de duioşie Despina 
d'Esgrignon, Trieste, să-ți înalți Memorialul Joyce, apoi mausoleul lui 
Dioclețian de la Split, care trebuie să redevină catedrală ortodoxă, precum 
şi marele Colosseum de la Pola, unde se vor putea organiza extraordinare 
seri de poezie şi cântece patriotice şi de pace-ntre popoare! 

— Ale tale dintru ale tale, îi revigoră-n memoria mitraliată de vremuri 
imbecile Gaston Schlauberger d'Esgrignon gustul afinatei, ţi-a zis V6jdiul 
nostru, Ghizdavule-Ghizdavule, ale tale fie și Troia, şi Miletul, şi Beirutul, 
şi Locurile Sfinte până la Sinai şi Marea Roşie. Dar Strâmtorile alea musai 
să rămână sovietice. Căci nu degeaba agentul meu Troțki s-a fixat în ele, ci 
ca să-mi arunc acolo cele mai numeroase, mai instruite şi mai mixte trupe 
parașutabile din lume. Cum nu degeaba, iar, același om al meu, Lev Troțki, 
nu de florile cactusului dusu-l-a mamelucul Abdul tocma-n Mexic, unde 
noi vedeam cominternist baza de subminare a Americilor, până să se 
orienteze boul de Hruşciov spre o Cubă a cărei insularitate e utilă apărării 
puterii bolşevice, dar e o bază slabă pentru exportul de revoluţie, turnătorie 
şi gulag transfrontalier, numai prin osmoză. 

— Da, avem eşecuri în Atlantic, gaspadin Ghizdavu! îşi aminti el că 
i-a mărturisit Stalin, tot culegând afine în patru labe, ca la spovedanie-n 
Gruzia. De aceea, înţeleg proiectul de Testament din moţiunea propusă de 
Petru Rareş cel Mare şi Cult, care la mişto şi-a vopsit bisericile pe dinafară, 
adică zgâriaţi-le-n plm, eu le-am ctitorit, eu sunt mântuit indiferent de 
soarta lor, cum gândește profund românește, dar nu şi rusește, Gregor 
Ivanovici Kainarov, în romanul său 1681, hm, 1684 fiind la o sută de ani 
de la bizara Suceviță, cum că dac-a scris 4 volume ca Tolstoi, atunci Ie, 
Missa est, sesizarea către Divinitate s-a trimis, existența Cititorilor e 
oricum superfluă, căci situaţia oricum nu se schimbă! 

— Aha, adică degeaba mai arde cekista muză-cenzor Manuscrisul, 
Atotputernicul tot ştie tot... 

— Adică Mihai Viteazul apare-n Istoria Marilor Puteri la 1600 
concomitent cu maxima altitudine spirituală a gloriosului tău Neam, în 
creştere explozivă, exponențială ca într-o reacție de dezlănțuire, de-ajunsei 
să trăiesc să vă văd mişunând prin Crimeia, în Caucaz și la Cotul Donului! 
Sincer, mi-e frică de voi. Nu avem nevoie în Lagărul Păcii de astfel de 
elemente, încât dac-ajung vreodată cu tancurile la Sartre, în port la Le 
Havre, să moară fără comunişti copiii mei dacă nu-ţi dau pe de-a moaca, 
Marius, Triunghiul de Mărgean, cu vârfurile ca nişte perle în Mahagonny, 
la Roosevelt, în Alphaville, la de Gaulle, şi în Jahiha, la Churchill. Aşa fac, 
notaţi, daraghie druzia, să mor în puşcărie, neîmpărtăşit şi fără spovedanie- 
interogatoriu, nici lumânare Ilici, dacă fabulez eu cu ceva! 

— Şi cred că Stalin nu minţea deloc! zise cu respect de personalitățile 
adevărate ce s-au citat, Muhală Muistu. A ieși productiv din canon 
înseamnă a altoi o spiritualitate cool pe o democraţie originală, 
acompania-ţi-aş cu lingura de lemn maneaua de avangardă, Isadoro-Isauro! 
Cu alte cuvinte, ceea ce unește indisolubil cele două totalitarisme 
muncitoreşti, unul de sânge proaspăt, altul de culoarea sângelui închegat, 
este paradoxul că, în acelaşi 6 august 1941, tovarășul Hitler la Berdicev, 
domnul Stalin la Kunţevo, şi-au dat seama identic de importanța 

covârșitoare ca tribun universal, a amfitrionului nostru din acest Atelier 
Modigliani, boierul doar aparent reacționar şi imperialist Marius Ghizdavu, 
Hitler făgăduindu-i că, dacă bate, îi dă barăcile Gulagului marxist, să 
exploateze-n sclavie seminţiile indezirabile-n noua Europă, iar Stalin 
asigurându-l, cu aceeaşi sinceritate, că după ce ajunge la Atlantic, îi va 
tranşa, întru o dulce bolşevizare, hălci grăsuţe din cărniţa aliatului 
american, francez sau britanic, spre a produce mortadelă pentru norod, 
respectiv, Mahagonny, Alphaville, Jahila... 

— Klee-vazele, se bâlbii Dorothea-n coşmarul spreading cu juvenilul 
bolşevic ce dărâma-n vis c-un bot de cizmă România Regală, clejavrele 
care au tranversat şi mai trans-versează chiar și Rumânia Eporcii Iliescu, 
atomizându-i elitrele şi aşa micoscorpice, au una din gauzele krăkănării lor 
în faptul alba-neagra 1918 că Unirea Provinciilor a survenit printr-un norok 
ystoric, cum ar putea reuşi, poate-poate, și strategia de fofilare a Neamului 
vostru murdar în Europa mea pură, penetrare consensualizată activ de 
influencerii Muhală Muistu şi Zahei Avăcăressi, dar travaliul de decenii s- 
o ştiţi că nu fu c-a pus umărul popoolimea, ci demersul unionist era al unor 
mici elite politice flasce, ridicole, care manevrau în scop electoral, dar n- 
aveau în spatele lor bibombat o reală susţinere, femeile fiind private atunci, 
ca pe mai toate meridianele, de plăcerea paroxistă de a vota. 

— Dimpotrivă, lămuri ca strein pe rumâni Gaston d'Esgrignon, când 
Stalin v-a luat Năpădenii, Cernăuţii, Vâlcovul, şi apoi tindea spre Balcic, 
el avea în spate voinţa unității conştiente de monolit a întregului norod 
sovietic! 

— Acest lucru, fioros foşni din hebdomadarul civic Despina, se poate 
vedea azi, 15 mai 2001, lecturând dosarele, memoriile şi jurnalele 
oamenilor politici, presa de atunci. Se va vedea cât de izolaţi erau ei cu 
aceste discursuri, cum se inflamau deobicei în campaniile electorale sau în 
diferite campanii de presă... 

— Voi, fraților, cu emoție își vărsă imperialismul Pantelimon Halippa 
în 17 decembrie 1917 la Tiraspol, sunteţi avangarda, sunteţi înaintașii 
neamului moldovenesc! Voi sunteţi, ca într-un cârd de oi, oile care merg 
înainte şi după care vine turma întreagă. 

Mare e menirea dumneavoastră pe aceste locuri. Dumneavoastră 
aveţi să întăriți pământurile acestea, pentru ca neamul nostru să poată, 
merge înainte, spre altele... tot mai departe... 

— Țara noastră românească / Nu va rămânea Regat / Ea va fi 
Împărăţie / Şi Mihai va fi-mpărat! 

— Îmi pare rău, Maximilien, că spun lucrurile acestea, dădu din umeri 
bolşevica spaniolă sibiancă adăpostită de Marius la Pribegi, chiar urâţică şi 
frigidă fiind, dar se menţine așa, o aură așa-zis patriotică, în jurul acestor 
teme şi trebuie să spunem lucrurilor pe nume, indiferent consecinţele 
electorale sau de rating. 

— Vezi campania naţional-comunistului Nicolae Iorga privind Liga 
Culturală, săriră cu gurițele indignatul Adelin Barosanu şi miștocarul 
Terente Frunzăverde, superligă despre care se ştie bine de la pariuri, 
Despino, ce ascundea, ce fonduri incomensurabile se manipulau şi ce 
obiective foarte personale de dat cu jula aveau, în spatele ambalajului 
patriotic şi al unificării! 

— Ieşire din canon, ieşire din canon... dar cu soția și zece copii 
sărăciţi de mine, încă de pe vremuri țariste! mormăi, adânc jignit profesorul 
preot Grigore Constantinescu, ruinat de apucăturile sale unioniste. 

— Studiile secundare Alexie Mateevici şi le-a făcut în Seminarul 
Teologic de la Chişinău, între anii 1902-1910, lămuri Pantelimon Halippa 
pe antiunionistul expert american sau mai degrabă francez Maximin 
d'Esgrignon, şi a avut prilej să studieze limba şi scrisul românesc de la 
teologul Grigorie Constantinescu, român din laşi, care îşi făcuse studule la 
Academia Teologică din Kiev, şi, mulțumită mișcărilor revoluționare din 
1905-1906, reuşise să fie numit profesor de limba română la Seminarul 
Teologic din Chișinău. 

— Nu-mi e ruşine să o spun, se apără iar dascălul de Limba Noastră , 
că averea mea s-a dus cu politica naţională şi cu propaganda cultural- 
națională în Basarabia... Sub stăpânirea ţaristă am fost singurul român, 
regățean, până la 1918 aşezat în Chişinău şi era normal ca să îndur de la 
ruşi tot soiul de mizerii, până şi închisoarea de temniţă, în 1915, din cauza 
unor articole biciuitoare, tipărite în nr. 48 al ziarului Glasul Basarabiei, al 
cărui director-proprietar am fost în 1913 şi 1914... 

— Glasul Basarabiei, hă! hă! Triunghiul de Safir Mahagonny- 
Alphaville-Jahilia, bă, hi-hi-hi-hi! prinse a râde de orice ca din Kitaigorod 
Nichita Căinaru, solicitând și el, de la Dorothea Schlauberger-H&buterne, 
recăsătorită d'Esgrignon, hebdromaderul civic, deducând tot rumegând că 
cărturarii vor să facă ce făceau şi înainte, să slugărească vectorii de putere 
interni-externi existenţi, dar cu fineţe nouă, pe principiul structurii absente, 
adică clamând că nu există şi, mai ales, n-a existat vreo Alternativă şi, de 
aceea, descălecătorul României Epocii Iliescu rămâne Andrei lanuarievici 
Viîșinski, amprenta cizmei lui texane stând pe dosul strategiei noastre de 
fofilare în uie! 

— Chiar! Basarabia nu e România. Ghine grăieşte ambasadorul ista. 
A reînnoda azi istoria cu ce era înainte de măreţul Descălecat din 6 martie 
1945 al celor Trei Mari Aliați, e național-comunism incompatibil cu 
interesele lor! 

— Adio proces al Bolşevismului! rânji-n sine-şi Marius emigrând. A 
reintra în familia europeană a Monarhiilor (mai trainică decât latinitatea în 
ce privește dăinuirea unui sprijin moralicesc măcar), sau a lupta Unionist, 
ca intelectualii Regelui Ferdinand şi Reginei Mania, pentru recuperarea 
Basarabiei, nukoraa! 

— Iaca drăcovenie, trei puncte de program (anticomunism, monarhic, 
reunire) cari nu-s de nasul unei intelighenţii lipsite de inteligență populară, 
de silinţa minimă necesară de a-şi face rost de-un ziar, dacă nu şi de-o 
televiziune proprie, românească, o intelighenție cocoşată, a cărei silă de 
România Regală ţine psihanalitic de efervescenţa acelei prese interbelice 
cu jdemii de periodice locale, încât blogurile de azi ar fi trecut neobservate, 
de unde şi unele declaraţii de femei urâte că ele nu şi-ar fi dorit să stea pe 
pat cu Cioran, Eliade sau Petre Ţuţea, nici a trăi în infecta Românie Mare, 
să se mai şi confrunte cu scriitori adevărați şi cu gazetari totali, ca Horea 
Bratu de la Ministerul Propagandei, prozatorul Căinaru de la Îndrumătorul 
Cultural, cu mine şi cu prietenii mei: popa Tani, Jenică Noveanu, 
ginecologul Cezar Bogza, Otomega și învățătorul Bazil Frâncu... 

— Trebuie să spunem un NU hotărât, trânti uşa Atelierului de crăpă 
peretele din beton celular autoclavizat şi anveloparea de după Revo, 
marchizul Maximin d'Esgrignon, trebuie să descurajăm cu orice preţ, 
fofilarea românilor în UE şi să reiterăm la nesfârşit acuzația că România 
Regală Mare a aplicat minoritarilor ei, care-i dominau la IQ, cam un 
universitar minoritar la doi ciobani/ plugari români, un tratament 
deznaţionalizant de o mie, de un milion de ori, poate, mai sălbatic decât 
constrângerile legale la a se mai civiliza, apărute natural sub administrația 
imperială ungurească, rusească sau greco-otomană. Și de n-am avea 
explicația cu teroarea polițienească organizată, avem probe cu Alecu 
Ghizdavu Bolşevictonul, comisar secret şi consilier aulic barbar, cum, de 
ce numai vreo mie de minoritari s-au cominternizat, când aveau motive să 
fie filosovietici, zeci sau sute de mii! 

— Nemernicilor! Aţi fi meritat ca minoritarii să se facă toţi, 7-8 
milioane, comuniști! Numai etnicii români puteau progresa în Interbelic. 
lar singura soluţie, ca să poată trăi şi el decent, era pentru junele neromân 
să se bolşevizeze, să ia legătura încă din studenție cu agenţii 
Cominternului. Dovadă faptul că nu exista în anii '30 niciun minoritar 
cooptat în camarila Regelui Carol II al Lupeștii! 

— Căci, repet şi o voi repeți în perpetuitate, până veţi achieza: 
exclusivismul inebranlabil la ciolănel al politicianului român al României 
Regale Mari crease o aşa restrictivă situațiune în a te pricopsi, încât 
comunismul devenise singura soluție, dacă nu erai etnic român! 

— Wow! Bestială stare de a-fi-într-o-anume-situaţie, mustrară-ntr-un 
glas stewardessele lesbiene Lina şi Nuţi pe beţivanul de Marius. 
Insuportabilă tranziție infinită care poate sili şi intelectualii mai culți să se 
adune-n haite mafiote, pe tot întinsul Triunghiului de opal Mahagonny- 
Alphaville-Novaia Jahilia, însuşindu-şi la perfecţie modul de a reuși al 
politicienilor, erijându-se lupi moralişti ai epocii, cu spiritualitate de unică 
folosință! Dar din lipsă de materii prime, păcură și afine, nu e exclus să nu 
putem unge, cu loțiunea asta de progres, osia la toate noroadele anexate de 

avocatul Ghizdavu, prin relația personală coagulată jeleu cu preşedintele 
hibrid Adolf Stalin, la 1941, în august, de Pobreajen! 

— În ce priveşte statul român, le pupă şi le smulse delicat, să nu-l 
rupă, hebdomadarul, cu buzele sale occidentale prehensile, eruditul cel 
tinerel, Muhală Muistu, eu am a aduce critici de fond zekului Marius, că n- 
a înţeles la 1952 nici măcar chichiţele de securitate, perfect evidente acelui 
brav torţionar, Jan, de l-a trimis pe parazit la Canal, ca să-i ieie Atelierul 
Modigliani, fără a picta în el şi defecând inițial de prima dată-n bideu. Eu 
nu-i mai analizez aci pretenția de a stăpâni Gaghizdia, adică Molotovia şi 
ce părți ale Europei au fost bolşevizate după 6 martie 1945. Mie-mi place 
să fiu radical, deci exist, şi-l acuz că însăşi aderarea lui la Testamentul lui 
Petru Rareş — cică să ne dăm după polonezi spre vest, în triunghiul Viena- 
Breslau-Cracovia, unde să ridicăm columnar cultura noastră, Marea 
Recuperare, fără teamă de-a mai fi călcaţi de tătari, huni, cazaci, başibuzuci 
sau bolşevici — este o strategie aventuristă, care ar disipa de-a surda 
energiile norodului. Chiar varianta Ducăi-Vodă, care cât de cât consolida 
dincolo de Bug, la nord de Crimeia noastră, un mic stat ucrainean, era mai 
fezabilă. 

— Adevărul definitiv judecat e că-n spurcata Românie Regală Mare 
de la 15 octombrie 1922, statul român şi-a depăşit limita a cât putea el 
administra! 

— Cu asupra de măsură! întinse agilă către el, ca pentru un sărut 
bollywoodian, boticul prehensil, ciufuta şi ciufulita babă Dorothea, de se 
iubise hollywoodian cu impetuosul gagicar fost căpitan de navă Reinhard 
Heydrich, ca liceancă-n port la Kiel, o seară marxistă, probabil de Unu Mai 
1931, şi găsindu-l cam deprimat şi concediindu-l, preferase comuniștii, mai 
atenți cu femeile, încât va lupta în Spania lângă stalinişti, contra troțkiştilor 
şi anarhiştilor lui Franco. 

— Adesea mă întreb ca Regele David, luă președintele Zahei 
Avăcăressi faciesul unui existențialist senator roman scârbit de corupțiunea 
proprietarilor Neamului Românesc, de incuria incompetenţei lor, i0i, mă 
interoghez cu jele, de plânge boceşte și Trezoreria, cât de loial ar suporta 
cetăţeanul nostru Extinderea statului Român. Oare ar accepta el nota de 
plată, adăugând şi Bacşiş? 

— Ea, națiunea voastră, zise istoricul nostru Maximilien d'Esgrignon, 
s-a ridicat în contra Mareşalului să treacă Nistrul şi, apoi, când l-au trecut 
Alţii spre ea, oamenii muncii, nu suboamenii chiulului sau huzurului, prin 
politicienii şi pătura intelectuală progresistă, şi-au manifestat dezinteresul 
pentru acele regiuni și destinul românilor cedaţi. Ea, Națiunea, la 1946, a 
votat solemn Schimbarea! 

— Previzibil. Când micul bolşevic activa pentru dezintegrarea 
odioasei şi sinistrei Românii Regale Mari, asta îi replica călăului de 
comisar secret Șaraga, că nu mai da, mizerabile, canalie, fiindcă la primul 

şut de cizmă texană sovietică se năruie acest stat tipic imperialist, însăilat 
prin cotropire de teritorii străine! Mic, mic, dar cunoştea clivajele care 
brăzdau românia cu r mic ca pe-un tavan de casă naţionalizată, compromisă 
la cutremur, mai scump fiind terenul. EI anticipa că o unitate de oţel 
stalinist nu-i posibilă decât ca monolit fascist, cum gândește şi Sergiu 
Enache, hotărât să ne interzică think tankul sau să-şi infiltreze intelectualii 
săi, din minoritatea majoritară sau de la ce popoare mai locuiesc în 
România. 

— Stimaţi colegi, sarcina de onoare ca Ideologia Română să 
armonizeze istoria oficială cu instabilitatea de hoit de câine lovit de Merţan 
şi cu fragilitatea ca de fecală-n ploaie a României Regale Mari trebuie să 
fie îndeplinită întâi în Educaţie şi abia pe urmă în Cercetare, niciodată 
invers! Fiindcă apa şi acidul se toarnă numai într-o anumită ordine la dânsa- 
ntr-însa. Tocmai inversând procedura, Marius Ghizdavu, în tentativa sa de 
a se trezi din coşmarul catran peste tot al Istoriei, avea până şi scrum de 
Chesterfield în ochi, lăcrima des şi privea năuc la Clarissa Dalloway Honig, 
cum sta ea englezeşte pe lada lui de ofiţer roasă de şobolani în gara Sărata, 
şi parcă iar voia s-o ridice spre Cer şi să-i şoptească expresionist îngrijorat: 
ești uşoară ca fumul, Clara! 

— De ce ţi-ai personalizat, mă, cu zvastici pisiul? Sergiule! tresări 
Jenel Noveanu, colericul cărturar de Ferentari, oprindu-i prudent Lista de 
lecturi bune, dulce anchetând etiologia antisemitismului fără evrei, la 
rugămintea aceleiaşi Clare Honig, însoțind cartea ei Shoah, Holocaust, 
Bolşecaust. 

— 'Torţionarule!... Torţionarule! îl privi drept răspuns cu romantică 
ură liceanul Sergiu Enache, încă neîndrăgostit de Isadora Morgenstern şi 
convins de mă-sa Cepeca că acest tot Jan, filolog Noveanu, şi cu popa Tani 
din BOR, imediat după ce străinii au adus comunismul pe tancuri, l-au 
trimis pe ex-pictorul Ghizdavu la Canal, doar ca să-l deposedeze de un 
Atelier ca de-un balon, abia ulterior Statul dând... Poporului Villa 
Hortensia din Strada Liliputană, adică lu' unchiu' Jan Enache, locotenentul, 
căpitanul, maiorul, colonelul, generalul. 

— Mda, se cam poate să nu prea fie zvastica cel mai fericit mod de... 
personalizare, am să le şterg, dom' profesor, pen' c-am înţeles c-așa nu fac 
decât să le fac jocul! Jocul ăsta al străinilor de a ne sprijini guvernări 
imbecile și hoaţe, pentru ca exploatând monopolul mondial asupra 
cinematografiei şi mediilor de informare, să ne strice apoi imaginea 
externă, mărindu-ne-n falş riscul de ţară şi alungându-ne investitorii 
serioşi, ca să cumpere pe urmă ei totul, aproape gratis! 

— Isadoro-lIsadoro! oftă tot el la Curtea de Argeş. Ce te-aș rupe! 

— Isauro-lsauro, am băiat cu trei licenţe, Isauro! o mirosi şi o 
dezmierdă cu tandreţe de posibilă soacră mă-sa lui, duamna Cepeca, la 
praznicul reconcilierii naţionale de la Curtea de Argeș, implementat nu de 

influencerul Muhală Muistu, ci chiar de preşedintele-voievod Zahei 
Avăcăressi, Ctitorul normalizării, al garantării proprietăţii indiferent cum 
dobândite după 22 decembrie 1989. 

— Mă rog, se resemnă el când frumoasa nepoată a bunicului ei îl 
conduse întâiaşi dată la Sonnenheim la fermă, este o contradicție greu de 
digerat, între sutele sau miile de bolşevici depistaţi de Mişu Focşăneanu şi 
sutele de mii de deportaţi, în principal în sumbrul noiembrie 1941 (!), când 
se serba, fake news subînțeles, Luarea Odessei, ca pe o triumfală ieşire a 
țării din Războiul Sfânt... 

— Şi mai este ceva! îl străpunse Marius alsacianul cu privirea 
personalizată la fiecare cornee de câte un pronunţat arcus senilis. Procesul 
bolşevismului e una, răspunderile privindu-i pe incapabilii din capu' Ţării 
țin de altceva. În 6 august 1941, când am făcut diplomaţie navetă între 
Berdicev şi Kunţevo, am explicat şi lui Hitler, şi lui Stalin că, expert în 
penitenciaristică și Reeducare fiind, evaluez infrastructura Romlagului de 
la 1951 ca fund deja arhisuficientă pentru pedepsirea tuturor vinovaţilor 
pentru dezastrul Ţării din vara lui 1940. 

Dezastru stând nu-n incapacitatea de a face război sfânt simultan 
celor două totalitarisme muncitoreşti, ci-n incuria c-acea clasă politică şi 
intelectuală, ce oarecum pe drept o vor distruge securiştii partidului 
bolşevic, a fost surprinsă de Pacea Sovietică fără a fi realizat, ca procent 
din pib, maximizarea investiţiei în Educaţie, Cultură şi Luminarea 
Poporului, întru Marea Recuperare, de să ne exprimăm în universal, noi 
românii, cât italienii, spaniolii şi francezii. 

I-am arătat lui Hi o gravură cu Bastilia Basarabiei, penitenciar țarist 
TropeMHeriă 3aMoK din Chişinău, iar lui Stalin o acuarelă cu marea Zarcă a 
Aiudului. Tremuram de frică să n-ajung în aceste două închisori perfecte. 

Ambii au privit cu jind la clasicitatea Ţarist-Habsburgică a chiar 
imperiilor pe care le-au parodiat Soiuzul şi Reichul. De fapt, şi Imperiul lui 
Mussolini conta dacă mai dura, penitenciarul chişinăuian fiind proiectat pe 
la 1834, în stil mauritan cu turnuri Chindie, de un italian elveţian din 
Odessa noastră, Giorgio Torricelli, dar uite că Stalin, Hitler şi Mussolini n- 
au manifestat nicio milă pentru România, pentru clivajele ei, iar Stalin, 
Churchill şi Roosevelt-Truman nici măcar ei. 

— Transilvania asta a fost cu greu integrată, citi din Rechizitoriul 
României Regale Mari, doctoranda nehabilitată Larisa Rîbalovna Căinaru, 
dar a fost oarecum ingerată, Isauro. Însă Basarabia, nicicând, Sergiule! 
Sergio! Sergo! Clonat Ordjonikidze! Trei licenţe, a1?! Nu mai zic de bâlci, 
de Balcic. Nici nu s-a pus problema. În afară de Regina Maria, nimeni nu 
s-a interesat. Îşi mai făceau vacanţa pe acolo Sebastian, Fondane, Ludo, 
Socor, Maxy, dar în rest... 

— ȘI un simpaticuţ ofiţer de cavalerie, își aminti cu luminiţe tinere 
sub pleoape doamna Șaraga. Aşaaa, dragă, Sergio! Sergiu Celibidache. 

Înalt, chipeș, oscilând între mai multe viitoruri de succes, egal probabile, 
cum numai România Regală Mare putea oferi tineretului studios serios! 
După cum se ştie din teoria deciziei, dacă Viaţa joacă fără criterii, bine e 
să joci şi tu aleatoriu, aşa că, fuindu-mi milă de aerul lui uşor debusolat, 
între Politehnica lui Gary Glagoveanu și o fără doar şi poate fezabilă carieră 
de fotbalist profesionist, EU l-am adunat, tu, de pe faleză, și l-am călăuzit 
la cea mai tare ghicitoare din Balcic şi din sud-estul Europei, Ilona 
Ehrenberg. Țara ta este Deutschland i-a şoptit ea cu admirație. Apoi cu 
tristeţe: dar n-ai să mori între nemți. ŞI nici în America!... Să ştii de la mine 
că nu-i bună pentru tine. Nici pentru Andrei Şerban! La rafinamentul tău, 
trebuie acum în Germania să fii. Du-te la Berlin, Celi, și dac-ajungi înaintea 
lui Jdanov, vei cuceri lumea!... Ai să fii un rege neîncoronat, Sergiule! 

— Am rezervele mele faţă de regi, se zgâi la babă şi se umflă în pene 
Sergiu. Prefer voievozi, ca Avăcăressi. Nu mai spun că ghicitoarele mele 
Buicka şi Volva, de la Mogoşoaia sau Chitila, folosind, spre deosebire de 
Ilona Ehrenberg, computere de zgonhen din Reich, mi-au prorocit nu mie, 
ci urmașului urmaşilor mei, un Viitor de Aur... Când se va-mpreuna gena 
mea de Kălău, de la unchiul sau tata Jan, cu gena de Geniu a Isadorei, de 
la pictorul boier Ghizdavu, atunci progresul RO va fi mululateral dezvoltat, 
satisfăcându-i egal pe toți clienții. 

— A! Balcicul! se trezi de tot bătrânul. Mergeam acolo cu Tonitza, să 
învăţ. Aș zice că e o întreagă şcoală impresionist-expresionistă, excesivistă, 
Şcoala Noastră, şcoala Balcicului, a Coastei de Argint de fapt, cum bine 
sintagma Regina mea, Regina Mana, pe care am iubit-o în sensul 
adolescentin dantesc al cuvântului!... Şi mai era şi eco-Universitatea de 
Belle Arte particulare „Boris Caragea“, unde eu ţineam, ca istoric şi 
penitenciarist, un seminar de filosofia comitagiilor şi reeducarea lor prin 
liste lecturi bune, niște fanatici care veneau pe jos tocmai de la baze din 
Munţii Rodopi, treceau frontiera şi terorizau pe tinerii noştri absolvenţi de 
şcoli normale, trimişi învățători, în stagii obligatorii pentru românizarea 
minoritarilor, în regiunile eliberate în primul Războiul Sfânt. 

— Ah! Pe Ilona Ehrenberg, am frecventat-o şi eu. Cu Ilya Ehrenburg, 
care călătorea de la Tatar Bunar la Blagoevgrad, c-avea de dat din partea 
lui Stalin nişte bumăști soţiei lui Romain Rolland, de la care se 
împrumutase Dimitrov, pentru farduri, când cu procesul de-a sfidat el 
securitatea Reichului. Iar Ilona asta s-a amorezat de Ilya ăsta şi, mie, ca să 
mă car, să-i las singuri, îmi turuia că ţara mea nu-i România, ci să mă fixez 
tocmai în Alsacia! Fiindcă și picând de pe stâlp comunismul, ca un 
electrician amețit cu vodculiță contrafăcută Stalinskaia, colegii mei 
intelectualii mai şmecheri îşi vor conserva reflexele, valorificând noi 
oportunităţi, ca deschiderea graniţelor, lingăi puterii ca putere, unii cu aia 
fesenistă, adică locală, alţii cu a conchistadorilor, lobbând cu erudiție, 
tupeu şi creativitate tezele Factorului Finanţator, aşa c-ai să afli, 

dimpotrivă, că pe aceste drumuri fără pulbere detaliul interbelic 
semnificativ nu-i vânătoarea de lupi aplicată cărturarilor noştri eroi, ci... 
masacrarea zarzavagiilor bulgari de către cică inculta şi nemanierata 
ofițerime Regală, pregătită la Saumur şi Fontainbleau... 

— Bine-bine-bine... Moşule, ce tânăr eşti! îl contraargumentă 
intimidant miştocăreşte universitarul cu largă circulație lon Codoi. Dar 
dacă un film de superlung metraj ar prezenta, poate exagerat, îhî, această a 
ta căcăcioasă Românie interbelită, pardon, interbelică, ca cum ar fi un iad, 
unde minoritățile au fost terorizate de un miliard de ori mai 
deznaționalizant decât românii sub ungurii Vienei-Vals şi sub ruşii lui 
Dostoievski, cronicarul panslavist odios de la 1877-1878, şi dacă un astfel 
de produs artistic ar primi Oscarul pentru scenariu, oare n-ar fi — întrucât i 
se dă atenţie — un succes de imagine şi pentru amărâtul nostru de popor de 
tranziție, îâââ1? Mai gândește-te, mă, că doar eşti cu un picior în groapă, 
chiar dacă te-ai tembelizat complet. Oscarurile n-au miros! Să ştii şi tu asta. 

— De ce, mă, naţional-comunistule, statul român n-a reușit să 
integreze neam Basarabia şi Bucovina? prinse din zbor euroasiatica Larisa 
Rîbalovna Căinaru clipa buimacă, să-l interogheze pe nostalgicul ce clipea 
cazon din ochi de parc-ar fi surprins în grajdul lui El-Zorab, să-l incendieze, 
sau la W. C., sau în pat la popa Sică, vreo partizană NKVD-istă goală 
focoasă ce tocmai îşi scria cu ruj pe ţâțele BBW expresia diplomatică 
Basarabia nu e România. 

— Lucruri care, îi ținu isonul Saie Buburuză, gnomicul consilier de 
la Analize Sistemice, au condus inexorabil nu numai la pierderea firească 
a acestor provincii, la lipsa de apărare a lor în război, chiar dacă apărarea 
ar fi fost fără succes, dar şi la pierderea lor pe vecie de azi, 15 mai 2001... 

— Da' Războiul Sfânt ce plm fuse, bă? se gândi Codin să tacă totuşi. 

— Pentru că, trebuie să fie clar, problema cu Basarabia, odată revenită 
prin alegeri perfect libere la comunism şi la promisiuni ferme de reintegrare 
în Uniunea Sovietică, desigur în formule acceptabile actual, s-a terminat 
probabil pentru încă o sută sau o mie de ani! zâmbi flash Adriana Bratu 
Laviniei Clătici. 

— Vecinoe pomeşcenie! întări popa Sică-n paleobulgară. 

— Dar despărțirea asta, reluă Rechizitoriul României Regale Mari 
săracul acuzator public academician lon Codoi, a fost pregătită cumva de 
totala incompetență a guvernelor românești din perioada interbelică, 
guverne care nu au știut să atragă pe români, să se înțeleagă cu bolşevicii, 
cu horthiștii, cu populaţia evreiască, să-i roage sau să le dea şpagă să se 
integreze în Statul Român! 

— Basarabia, concluzionă pe umărul americanului Larisa, fu eşecul 
major al tuturor guvernelor româneşti. Era ca şi cum fusese un cadou de 
care n-aveam nevoie şi pe care nu ştiam cum să facem să-l pierdem: să-l 
luăm, să ne stoarcem nişte averi şi, pe urmă, s-o tulim spre Bucureşti... 

— Hă-hă-hă-hă! izbucni într-un râs tipic războinic, de unduiră 
draperiile Atelierului Modigliani, Mareşalul Keitel, zgribulit după defilări 
şi ocheade spre Tribuna Văduvelor, exotice sub voalete. Vrasăzică a 
României Regale Mari de sub Coroana de la 15 octombrie 1922 ciopârțire 
la 1940, cică, în 15 mai 2001 azi, nu mai e consecinţa certului Pact 
Ribbentrop-Molotov sau a incertului samit Stalin-Hitler-Mussolini-Horthy 
de la Linz, 4-11 februarie 1938, pe care cineva-l pune, din considerente 
estetice, de structură absentă, pandant la șueta Stalin-Roosevelt-Churchill 
din 1945 de la Ialta, unde s-a conturat ultima geografie galițiană. 
Destrămarea „„statului-cadou România Mare“ ar fi venit nu de la Pacea 
Sovietică, ci de la „incompetenţa“ miniştrilor regali, formați mai toţi în 
Vest, care n-au putut „integra“ provinciile cât să se sature minoritățile, să 
fie ele fericite! 

— Ce, băi tâmpiţilor, sunteţi nebuni? mugi întrebător colonelul Moga 
la soldații muncitori și ţărani. V-aţi bolşevizat de tot pe-aici. Culcat! 
Drepţi! 

— Politicieni care, în general, și-au ispășit în Romlag, ba chiar în 
Gulag, păcatele, rânji retrospectiv Marius tot creionând o Românie 
Revoluționară cam ca a lui Rosenthal sau a altui mare român, numai că 
boită-n sulimane roşii, galbene, albastre, cum trag suporteriţele dungi pe 
obrăjori, adăugând şi păduchi caricaturizați în lățime pe fruntea boltită cu 
romantică gingăşie. Băi labă! izbucni şi el ostășeşte, provocat tot de 
rezoluția scuipată pe Războiul Sfânt: „lucruri care au dus nu numai la 
pierderea lor, /a lipsa de apărare a lor în război, chiar dacă apărarea ar fi 
fost fără succes, dar şi la pierderea lor de acum“. Eşti prea universitar azi, 
Codine, ca să să nu fi fi asimilat, de la excelenta istoriografie ceaușşistă, 
toate datele strategice, din care să sintetizezi informația că, încă deplin 
Regală, România nu putea să reacționeze cu inconştiență leşească, la 
Ultimatumul Cominternist Molotov din 26 iunie 1940, părăsită de toți. S-a 
răzbunat în 1941! 

— Pentru că Soiuzul, Marine, Leano, Nuţo, nu era pe atunci un stat 
oarecare, oftă Frâncu, ci al patrulea colos al Axei Roma-Berlin-Tokyo- 
Moskva! Doar că, instigat de atlantici, Stalin nu voia s-aplice ce-l învăţa, 
ca de la lider de muncitori la lider de eroi ai muncii, VOjdiul nazist: să iasă 
la Golful Persic, luând Irakul, Iranul şi Pakistanul. De fapt, ăl mai mare 
leninist se temea cumplit de Enclava noastră Romanică din Carpaţi şi nu- 
şi propunea decât să iasă cumva la Trieste, să scoaţă Muzeu al Ateismului 
din Catedrala lui Dioclețian de la Split, iară din Marele Circ de gladiatori 

de la Pola, să facă un stadion pentru feerii maoiste. 

— Noi nu aveam, deci, de ziua când fostul și viitorul Rege Mihai îşi 
da şi lua bacul, 26 iunie 1940, situaţia Poloniei la | septembrie 1939, când 
a agresat-o Wagner, glumi Marius decapitându-şi lebăda, s-o mănânce 
crudă, cu pene cu tot. Varşovia putea conta pe garanții anglo-franceze 
acoperite de armate încă intacte. lar în ce priveşte studiul amenințărilor, 
Statul lor Major n-avea-n calcul, ca noi, scenarii cu vecini ticăloşi, mă- 
nțelegi, cum ar veni că eu, care mă aflam în concentrare la Poarta 
Someșului, pe Criş, aş fi trecut Ceremuşul cu Regimentul meu nr. 4 Regina 
Maria şi aş fi debuşat la multiubitul meu Lemberg natal, adevărată Atenă 
cosmopolită a nordului românesc, pentru a lua apoi, printr-un atac-surpriză, 
după un scurt marş forțat, Cracovia, ocupându-i Universitatea copernicană 
înaintea Wehrmachtului, obligând pe Brauchitsch s-aştepte noi ordine pe 
esplanada platoului de la Auschwitz. Şi nu mai comentez că analiştii, de 
doar vreo săptămână aflând de un Pact de Neagresiune paşnică între cele 
două totalitarisme muncitoreşti, nu puteau imagina că Armata Roşie va 
ocupa fără luptă teritorii poloneze în suprafață mai mare decât şi-a însuşit 
Armata Brună! 

Exact contrar polar alta fiind situația Regatului Român, al 
Voievodului Culturii Carol al II-lea, după 9 luni de abjecţii mondiale. 

Nimeni nu declarase război Cominternului pentru ocuparea şi 
bolşevizarea-deznaţionalizarea IREVERSIBILĂ a Poloniei de Vest, a 
Lituaniei, a Estoniei, a Finlandei de Sud-Est și a Letoniei, aşadar nimeni n- 
ar fi ajutat România să-şi apere Basarabia şi Bucovina. Ba mai rău încă, în 
timp ce Armata noastră Regală ar fi manevrat să facă rezistență pe Nistru, 
pe Prut, pe Siret, pe Carpaţi, pe linia fortificată Focşani-Nămoloasa-Galaţi, 
ne-am fi pomenit loviți mişelește în spate de horthiști în Ardeal, de 
naționaliștii sârbi în Banat (eventual) şi cu siguranță de imperialiştii bulgari 
în zona picturală, sudică, a Dobrogei. 

— Precum şi de unitatea de intervenție rapidă nazistă, în Valea 
Prahovei! zâmbi curtenitor dar insolent, ca un Clark Gable ce era, 
feldmareșalul Keitel. Căci răspunderea față de destinul german l-ar fi 
constrâns pe Fiihrer să nu lase la discreția Kremlinului cele mai importante 
zăcăminte petroliere din Europa! Dacă tancurile și parașutiștii 
Cominternului ar fi ajuns la Milcov, numai o armată... democrată ar fi putut 
să se bazeze pe promisiuni că interesele Reichului ar fi fost respectate! Din 
fericire, noi ne cunoşteam bine cu rușii din instruirea ofițerească împreună, 
încă de pe vremea cât mai vieţuia omul nostru, Lenin, deşi conducea Stalin, 
care la samitul de la Linz din februarie 1938 s-a angajat că, în 10-15 ani, 
se va răfui, şi el ca noi, cu evreii, începând cu medicii şi ideologii, dar că 
va ajunge la un fel de soluţie finală, Siberiada, abia când i-o va permite un 
anumit Stadiu de dezvoltare economică, socială şi spirituală a 
totalitarismului său marxist. 


734 


— N-au rămas documente privind samitul din oraşul artei 
nedegenerate Linz, îi privi înfiorată Mareşalului ars de soare gâtul bine 
hrănit din popotă-n popotă, dar admit spusa Clarei Honig că istoria este o 
Operă, una a speciei umane şi, vasăzică, zise Isadora, din motive estetice 
mira-m-aș ca Ialta naibii să n-aibă vreun pandant fascist-marxist în 1938, 
însă eu vreau, în criză de hârtie, să critic gândirea cripto-rasistă a 
Occidentului meu, a cărei emanaţie nu-i doar nazismul, ci şi agonicul 
Spătbolschewismus, lăţit peste est-europeni şi asiaticii sud-estici, de fapt 
lăsat să se lăţească în deplină împăcare sufletească tacită, cum că-i vorba 
de triburi de rase coloniale, cam cum înşişi ruşii au fost trataţi, păcăliți să 
se jertfească 20-30 de milioane, ca să nu piară decât câteva sute de mii de 
anglo-americani, ba chiar cu gând ascuns de a-i refolosi, carne de tun, de 
pildă contra chinezilor sau arabilor! Eu mă şi rog la Bucureşti pentru bietul 
soldat rus, al cărui monument e păcat să nu-l reinstalăm pe obelisc, dacă 
alții nu-l mai cinstesc, ba, exploatându-şi superioritatea industriei 
cinematografice, scot acuma din mica Debarcare de pe plajele Normandiei 
singurul eveniment epopeic al războiului! 

— Bietul soldat rus! se întristă imediat şi Marius Ghizdavu-Baraschi, 
visând firma sa de la Sonnenheim să exporte obeliscuri la Londra sau 
Washington şi vrând să adauge că el, care a spintecat cu sabia ascuţită o 
grămadă, de predilecție propagandiști care se demascau după ten, fălcuţe 
şi mâinile nemuncite, el ca reporter de război, cu mâini atât de exersate de 
nu-i tremura videocamera Aryflex, panoramând cu ea fără a mai cobori din 
şaua lui El-Zorab, în focul celei mai încrâncenate ideologic bătălii, 
înregistrase destule scene ofensive în care primul val rusesc era din 
batalioane disciplinare cu origine nesănătoasă, obligate sub amenințarea 
execuţiei sigure 100 %, să treacă prin câmpurile de mine, ca prin otavă 
esenineană-n Reazan, al doilea val era din infanteriști sărăcăcios echipați, 
cu puşti legate cu sfoară, iar al treilea era de fapt un strat de baraj de piloşi, 
cu misiunea de-a împuşca pe oricine se uită îndărăt, poate nici cu gândul 
de-a dezerta, ci ca să mai ceară muniție... Insist: nişte piloși, deci nu 
exclusiv evrei, cum am auzit destui chibiți bucureșteni înfumurați, inculți 
dar atotştiutori. Aşa că infinit difuzatul clișeu occidental cu o ofensivă cu 
tancuri şi cu pedestrime, pe ele şi pe lângă ele, ţine de o intoxicare din 
recunoștință de Aliat. 

— Plus că-i şi tâmpenie scena, căci dacă politrucii şi căgăbăul se vor 
fi aflat, fiecare şmecher pe după vreun blindaj, apăi floarea ceea a 
tineretului seminţiilor sovietizate era vulnerabilă pedestru ca orice floare, 
până şi la sâneţele cu cremene ale alor noștri, moştenite de la arnăuții 
fanariotului Mavrogheni, dar nu mai zic nimica, de frică de cel mai bou 
dintre candidații la să se pișe zilnic în closetele regale de la Cotroceni, care 
se laudă că, dacă-l făcea mă-sa pe el monarh, s-ar fi luptat cavalereşte cu 
sarazinii încă de la 26 iunie 1940, fie şi 4-5 zile! 

— Halt! Băi Ghizdavule! Stratul ăla de baraj putea avea şi altă 
misiune... Să admitem că soldatul rus ieşea la asalt riscând să fie ciuruit nu 
din dorința de a cădea Erou, să beneficieze de omagiile profitorilor de 
Război şi Revoluții, ci pentru că n-avea de ales decât între execuţia certă, 
pedepsit de Curtea Marţială pentru insubordonare, şi a porni la atac că 
poate-l ajută Maica Domnului şi-o scăpa. Dar dacă la comandă ai idioţi 
care nu-și protejează oamenii, ci îi trimit în misiuni absurde, se prea poate 
câte un ştab să fie ochit în toiul luptei de-ai lui! Politrucii au cerut la 1943 
aşa, cucerirea Kievului... „în cinstea lui 7 Noiembrie“, împingând la atac 
fără sprijin de artilerie! lar stratul de baraj eu zic că descuraja disperaţii, să 
nu fie căsăpit vreun ofiţer de către astfel de subordonați revoltați. 

— Băi Ghizdavule! Unde mă-ta te crezi? Pe front? Sau îți închipui că 
de la 22 decembrie 19809 încoa' situația-n RO a fost fie şi pentru o fracțiune 
de secundă scăpată... de sub control! De sub Kontrolul nostru, al oamenilor 
muncii, al masilor largi populare! Aşa că beleşte bine ochii şi ciuleşte cu 
respect urechile aici-şa la mine, la Puterea Popoooorului! În calitate de 
Stăpân al acestui vast apartament, care a aparținut evreului Modigliani, 
adevăratul tău tată biologic după unii informatori, inclusiv o autoritate ca 
şi colecționarul bi Al. Bogdan-Piteşti, căci mă-ta Marieta umbla brambura 
după să mai... „înveţe“ la Paris, şi în virtutea calităţii mele de modelator al 
mesei rotunde, dar şi ca proprietar al ei dinamovist, eu îţi arăt ţie cartonașul 
galben, în aceste vremuri de renaştere fotbalistică şi religioasă, iar la cea 
dintâi recidivă de gândire inflamată, ai să faci cunoştinţă și cu cartonașul 
roşu! Te exclud din emisiune! Ăsta este ultimul meu avertisment! 

— Dar unde m-am inflamat, mogulule? privi speriat în Jur bătrânul 
traficant de istorie orală. Eu nu-mi propusei decât să observ că nu ne 
puteam bate-n 26 iunie 1940, deoarece nici nu ajunsese la Regele Carol al 
II-lea ultimatumul-text. Blocase căgăbăul telegraful, să nu ne rămână 
pentru decizie decât vreo paişpe-cinşpe ore! Oricum, Franţa agoniza, nu 
mai era. lar Reichul era cu Soiuzul! 

Ci divinul bunicuţ îi apăru Isadorei trist ca-n Gara de Nord, plecând 
spre Sonnenheim în noaptea de 27/ 28 noiembrie 1992, octogenar albit de 
două revelații înspăimântătoare: 

— Grupările liberalo-ţărăniste pretins istorice n-au nimic comun cu 
firmele de pe sedii, lipsindu-le din programe Monarhia, Basarabia şi 
Reprimarea bolşevismului, da, reprimarea, Aline, Oreste, Tristane, 
Sergiule! Inclusiv pentru Înscenarea Teroristă de la aia din Decembrie. 

— Dăscălimea civică își va dezinflama gândirea, îşi va alambica 
discursul, va pierde Gloata şi va reveni la vechile reflexe; nu la a pupincuri 
Puterea, nu, căci şi 'nainte, funcția asta gras plătită revenea unei 
subintelectualități aparte, ci Ja a nu o deranja! lar critica lui Marx se va 
dilua în generalități pe pereţi, cu cai verzi legionari, filosofându-se despre 
un totalitarism fără de gen sau măcar orientare. 

— Popor pe cale de dispariție! tremurară cu frică de ştreang buzele 
sale spre Mareşal, gândind că Mineriada din 13-15 iunie 1990, Aline, s-a 
plănuit pentru a compromite ANIVERSAREA a 50 de ani de la răpirea 
Basarabiei şi Bucovinei, fiindcă în entuziasmul ce domnea atunci la noi, ca 
şi la Chişinău, Cernăuţi, Herţa, Cetatea Albă şi Tatar Bunar, graniţa de pe 
Prut, dintre România de Vest şi România de Est, ar fi putut să cadă ca Zidul 
Berlinului, sub o mediatizare tot mondială, cu mai mulți reporteri decât la 
atrocitățile din București. După cum Mineriada din septembrie 1991, 
Oreste tată, sfârşindu-se cu URSS, apăi ce alt dedesubt putea să aibă, ca 
etalare a bestialității, decât a împiedica iarăşi forţele unioniste să rezolve 
radical chestiunea reînnodării istoriei cu România Regală prebolşevică? 
RECONSTITUIREA era perfect fezabilă. Păduchii, păduchii din capul 
Tăru, Sergiule dragă, mai dispuneau, pe atunci, de cea mai bună Securitate 
din lume! Şi de cea mai solidă armată din Sud-Estul Europei, capabilă să 
tragă miliarde de cartuşe la un simplu ordin dat de vreun civil, cu condiția 
să fie televizat! Ar fi fost o nimica toată, feții mei, în confuzia generală ce 
domnea la Kremlin după ce l-au reţinut pe Gorbaciov la Ialta — în Crimeia 
Noastră dragă — cu Raisa cu tot, să se fi zis doar atât, că vă ordon treceţi 
Prutul! Aș! L-au trimis emanaţii rusofoni la Chişinău tocmai pe... 
cominternistul Alexandru Bârlădeanu, ca semnal universal al 
dezinteresului României pentru o parte a sa, în loc ca să silim Armata a 
XIV-a să-și facă în pripă bagajele, cum ni le-am făcut și noi în sfârşitul de 
iunie al lui 1940, iar fâșia foarte industrializată din Transnistria am fi putut 
s-o folosim pentru negocieri pragmatice cu Ucraina, schimbând-o pașnic 
pe regiunile Cernăuţi și Cetatea Albă! Perfect fezabil! Perfect fezabil, căci 
vă asigur eu că nici Pentagonul, nici ăia de la Londra n-ar fi mișcat un deget 
în apărarea fostului aliat stalinist, lovit din senin de descompunere! 

— Hotarul e sfânt, nu se trece! surâse Larisa Ribalovna tânărului 
cărturar Muhală Muistu ce-i prefaţase recent bestsellerul Cum pot fi făcuți 
fericiți ruşii? (anume, federalizându-i în 3-4000 de Transnistrii, cu dume 
independente şi îndemnându-i să se dezarmeze unilateral, ca japonezii şi 
canadienii ajunși așa la prosperitate), silindu-l să se uite drept în ochii ei 
uşor oblici, amintind de cartierul Kitaigorod al glorioasei Moscove, pe 
care, cum anunţase Stalin ieri, de 7 Noiembrie 1941, Imperiul Britanic și 
SUA se obligaseră să o apere de un Hitler, care nu era un Napoleon, ci un 
monstru. Ho-ho-ho-hotarul, izbucni ea într-un râs de neserioasă, care 
enervă pe unchiul romancier Grișa al lui Nichita Dmitrievici, hotarul se 
apără semnificativ, băi, de îndată ce ţi-e pângărit!... A te proteja de un viol 
rusesc, dom-nu-le advocat Ghizdavu, reacționând Me Too la un an după ce 
actul s-a comis, e ca o frecție la un picior de porc tăiat pentru jambon! 

— Plus că, o înţelese telepatic, primul, Muhală, dac-am fi luptat şi noi 
ca polonezii catolici, fără compromisuri şi calcul, atunci poate că şi românii 
sub Dej şi Cea, ar fi opus comunismului o disidenţă mai îndârjită, deoarece 

fiecare generație îşi bazează curajul pe acela al precedentelor! 

— Bine, dar Războiul Sfânt nu v-a fost destul de temerar? se miră şi 
se neliniști Mareșalul Keitel, gâfâind din gâtul învinețit de ștreang. 

— Însăși sintagma Războiul Sfânt, se îngreţoșară-ntr-un glas Narcis 
Moga, Erddy Zsuzsa, Mihnea Bazalau, Lavinia-Stana Clătici şi Răzvan 
Hristevescu e o impietate barbară! O sfidare la adresa sutelor de mii de 
victime, căzute într-o aventură inutilă și dezastruoasă, dusă până-n inima 
Rusiei, aliata Imperiului Britanic şi a Americii, probabil învingătoare... 
Dusă degeaba! Dacă n-ai megafoane planetare, Ministerul Propagandei al 
lui Bratu de odinioară, nu poţi birui în ziua de azi fabricile de troll ale 
inamicului, care îţi scriu zilnic istoria. 

— Sau măcar să te fi oprit la Nistru! începu să plângă Virginica 
Gibson-Ghizdavu, uitând că Marius tocmai asta serba, luarea Odessei şi 
telegrama lui Gary Glagoveanu, anunţându-l că exact de ziua Sfinților 
Arhangheli Mihail şi Gavril, el tocmai intră, cu bine, în Ialta, şi atunci 
Opera Mării Negre, proiectată de arhitectul Gligorie Cornescul ca un 
suport pentru frescele ghizdaviene ale Războiului Sfânt, ar putea deveni 
o realitate turistică şi artistică de importanță mai mult decât regională. 

— Război de florile mărului în 1940, contra totalitarismelor 
muncitoreşti înfrățite, război limitat numai până la Nistru la 1941, se enervă 
bărbosul conferențiar itinerant Răzvan Hristevescu, ne giucăm de-a istoria 
contrafactuală, când biruitorii ne tot zic că Istoria s-a gătat, garantul 
democraţiei pe glob fiind un Homo americanus născut din exterminarea 
băştinaşilor și repopularea continentului cu sclavi africani, mă rog, ceea ce 
contează azi, și v-o spun ca om umblat, care am și descoperit, în talcioc la 
Debrețin, xeroxul nepreţuitului manuscris în grafie geto-dacă, Gesta 
Romanorum, sarcina noastră, iacă dar, nu-i a scormoni în... scârna 
trecutului, ci în a ne aduce aportul AZI la omogenizarea societății noastre 
europene, pe bază de uitare pacifistă, corect feministă, mămoasă, căci aşa 
cum spunea și Euthanasie Damian, în pauza de cafea, duhovnic ideal este 
ăla de iartă păcatele în alb, fără a mai fi mărturisite, cum e şi firesc la 
niște... triburi, ca cele galițiene, victime sigure, atât ale Samitului de la 
Ialta, cât şi ale Celui nedovedit de la Linz, din 4-11 februarie 1938! 

— Lăsaţi-o baltă! protestă înțepat baroneasa Dorothea Hebuterne de 
Sonnenheim. Nu există niciun cripto-rasism în uie, dar există corupție şi 
incurie în muie, la clasa politică din capul mai tuturor țărilor candidate! 

— Iar soluţiile, medită adorabil şi sexy Isadora, le găsim în pdf-uri ale 
exasperării juvenile, cum ar fi: Refugii alpine. Mituri şi mituire, de 
prietenul meu Enache Sergiu, sau Transmiterea intergeneraţionistă a 
nerecunoștinței şi a urii față de România de călugărul Tristan Băluţeanu, 
apoi manifestul polcovnicului Căluşarilor României, Alinuţ Vişan, intitulat 
chiar Despăducherea României, a cărui incisivitate este depăşită doar de 
spovedaniile vizionarului nostru comun, Orestel Bogza, cum ar fi 

Cosmetizarea la mutră a RSR pe drumul fofilării din muie-n uie sau Praful 
și pulberea. O viziune postmodernă a sângerosului cutremur social 
aniversar răsculativ de la 2007!... Tot să citim. 

— E o caracteristică a psiheei naționale, Natalia Ilinișna, răzbunarea 
târzie, abia când ajunge cuțitul la osul sacrum! tocmai explica părintele 
Damian Nataşei Rostova, pe care el se autoevidenţia că o eliberase recent 
din lagărul cekist de la Komsomolskaia Petliura, nu de la Krasnaia 
Bandera. De aici, se trag şi prostiile pe care le comit necontenit mai marii 
noștri, cum a fost că nu ne-am războit cu toți în 1940, imitând pe polonezi, 
sau că nu ne-am oprit la Nistru în 1941, aşa cum au refuzat finlandezii să 
ocupe Leningradul cum luarăm noi Odessa! 

— Aia e! bătu cu pumnul de fier în masa rotundă Belizarie Moga, 
speriind pe Mareșalul Keitel, ce dormita ostenit de parada bucureşteană, la 
care asistase reprezentând pe Fihrerul. Că noi nu trebuie să boicotăm 
Istoria, cum zicea Petre Ţuţea că zicea Noica. Din contra ailaltă, noi e 
benefic să fim mai şmecheri, cum zicea Noica că zicea Hegel de la Berlin 
lui Ţuţea, şi să fraierim istoria. Adică, înainte, era corect să vorbim de 
războiul criminal împotriva Uniunii Sovietice, iar azi lozinca e că trebuia 
în 1940 să ne dărâmăm Statul, ca polonezii, aşa-i corect să şi gândim și aşa 
ni se va scrie şi istoria de către aventurierii mai conchistadori! 

— Polonezii stau mai bine ca noi cu Integrarea Europeană nu pentru 
c-au fost cotropiți instantaneu de Armata Brună și Armata Roşie, în 
septembrie 1939, ci pentru că activiştii şi securiştii lor au înţeles să dea 
drumul la reforme încă din 1989! se foi Marius mai presărând păduchi pe 
Portretul ce picta mai mult pentru ucenicii săi decât pentru patrie şi glorie 
sau pentru piaţa de artă de la Basel. 

— Am impresia, i se solidariză de pe laviţă, uimind pe toţi, Clarissa, 
că polonezii ar fi dovedit mai multă înţelepciune dacă ar fi cedat lui Hitler 
Danzigul şi alte teritorii în 1939, câştigând timp. E greu de crezut că, în 
cripto-rasismul lor, anglo-francezii sau americanii ar fi debarcat în 
Pomerania, vărsându-şi efectiv sângele lor, doar pentru a proteja un popor 
totuşi slav, chit că catolic! 

— Da' nu e vorba, dragă, de niciun cripto-rasism dincolo de Cortina 
de Fier! protestă aspru Dorothea. Ce-ţi veni, acum şi tu? Sperii pe contesa 
asta, abia scăpată dintr-un lagăr!... Contesă, marchiză sau ce grad are! 

— Aici nu e vorba doar de cripto-rasism! înţelese perfect doar pe 
Clara Honig, ca de la artist la artist, expresionistul Marius Ghizdavu. 
Tezele astea, imbecile strategic, politic şi chiar uman, sofismele trollilor de 
elită, cu a ne bate încă din 1940, prăvălind Statul, sau cu... a-l sili pe Hitler 
să ne... ocupe, oprindu-ne noi brusc războiul, să digerăm şi să defecăm la 
Nistru, miros de trăsnesc, put, a cripto-antisemitism! 

— Cum așa? păli Mareșalul Keitel, ca la pronunţarea sentinţei de la 
Niirnberg. 

— Uite-aşa! deveni volubil pictorul. Polonezii, sacrificând cu nobilă 
nonşalanţă Statul, nu şi-au mai putut proteja evreii... Au scăpat de griji! 

— Au dat vina pe german, pe sovietici! Şi toți lăudăm nesăbuitul lor 
eroism. 

— Ceea ce probabil vom face şi noi românii, învinuind Reichul pentru 
acei evrei pe care-i mânăm la pieire, poate chiar în aceste momente de 
sărbătoare şi aproape iarnă, din Bucovina, Herţa şi Basarabia, peste Nistru, 
poate şi peste Bug dacă nu se va opune vecinul, Reichsleiter arhitect filosof 
Alfred Rosenberg. Aș zice, hm, că riscăm să adăugăm la modul nazist de a 
masacra, acela al Grupelor SS speciale, un mod al nostru, al proastei 
administrații românești: prin frig, molime, hrană insuficientă, higienă 
proastă, parcă prefațând genocidul lent la care ne vom supune sub Dej, Cea, 
II şi chiar după... Dar, revin, spre deosebire de polonezi, menţinându-ne 
Statul, măcar avem şanse reale să facem ceva pentru restul comunității 
evreieşti, cea mai mare din Europa ce poate fi salvată! 

— Am impresia, tresări Keitel în ştreang, că nu trebuia să deportaţi 
toți evreii din teritoriul ocupat de Stalin după odiosul Ultimatum trimis de 
la Moscova, ce a prefațat Dictatul nostru nazisto-fascist de la Viena. 
Pretextul e c-aveţi de-a face numai cu „iudeobolşevici“. Or, în toată 
România Regală, comisarul secret Alecu Șaraga nu recenzase decât vreo 
mie de agenţi ai Cominternului, cu românii dintre ei cu tot, nu aproape un 
milion! ŞI mai am un argument, mult mai puternic, că nu tot evreul este 
bolşevic: să privim în viitor, la 1991, statisticile din Galiţia Mare, 
ghizdaviană, dar şi din Uniunea Sovietică a lui Soljenițin, şi vom constata 
imediat că cel puțin unul din doi disidenți e evreu! Ajungându-se la o 
imposibilitate logică, să acuzi c-au adus bolşevismul pe unii care se zbat 
atâta să îl dărâme! 

Mareșalul cuprindea în aceeaşi privire conturul lui Marius și laviţa 
pe care zăcea, mută, botoasă şi grea precum Cuminţenia Pământului, 
domnişoara Clara Honig, parcă avertizând că, ştii, atâta vreme cât eu mă 
voi opune Uitării, statuia înălțată de Andrei Hurmuzacov în curtea 
crenelată a Mănăstirii Miorcani, va avea doar probabilistic un profil de 
efigie, pentru un chip deformat de vântul alpin! Cum e şi cu Sfinxul de 
lângă Babele Bucegilor, numai dintr-o anumită direcție de preluare a 
imaginii, ţi se pare că se aseamănă cu obiectul din inventarul mitologic. 

— Da-da! răspunse Dorothea cu indiferență încercănatei lui priviri. În 
4-11 februarie 1938, Stalin, Hitler şi Mussolini trebuie literar-artistic că s- 
au pupat la Linz, aduși de cancelarul austriac pragmatic Kurt Schuschnigg, 
care-și închipuia că va salva astfel Austria sa, dar delegația cominternistă 
i-a reamintit cu brutalitate de vameş Schengen sângele a mii de muncitori 
vărsat cu exact patru ani în urmă, la Viena şi la Linz chiar, sfătuindu-l să 
urce cu Fiihrerul la Berchtesgaden imediat după samit, în 12 februarie, ca 
să aranjeze detaliile tehnice de instalare la Interne, ministru, a domnului 

nazist Seyss-Inquart. 

— Samitul de la Linz din 4-11 februarie 1938, protestară-ntr-un glas 
Saie Buburuză, lon Codoi şi Larisa Rîbalovna, a fost provocat de însuşi 
Regele Playboy al II-lea al României, prin renunțarea la pluralism 
democratic de partide, simptomatic apropo de că spurcata Românie Regală 
era șubredă, neviabilă. Cei Trei Mari înțelegându-se ca, după 
autodezmembrarea ei, Stalin să ia cam cât o Elveţie, dacă însă promite că 
se va răfui cu evreii de îndată ce economia URSS va fi pregătită să reziste 
prin cadre proprii și dacă domnul Molotov sau domnul Vîşinski își exprimă 
dezinteresul pentru această Vienă ale cărei palate sunt, cinematografic, 
necesare Fiihrerului şi Ducelui, ca decor fastuos pentru viitoarea tranşare a 
Transilvaniei către Ungaria Horthistă, cu Clujul Caritas al primarului Funar 
cu tot!... Şi a Dobrogei, către cominterniştii Dimitrov şi Kolarov. 

— Sensul unui război, sfânt sau de zgonhen, clătină din cap Muhală 
Mihnea Bazalau Muistu spre conducătorul-nacealnikul tezei sale de 
doctorat, pletos-bărbosul prof itinerant Răzvan Hristevescu, este o funcție 
bijectivă de graficul destoiniciei generațiilor profitoare de el! lar generația 
mea, a Isadorei şi a extremiştilor Sergiu, Alinuţ, Tristan, Orestel, Kanguru, 
Pizzacola şi Guiţ, vede următoarea periodizare a acestor evenimente 
încâlcite: 

1) Războiul original (26 iunie 1940 - 26 iulie 1941), constând dintr- 
o falsă simulată retragere strategică șmen — inspirată de expectativa de 
război ciudat din 1939-1940 a anglo-francezilor, paralizați la apariția 
trupelor cominterniste în Polonia — şi dintr-o fugărire a nomenclaturii 
sovietice de ocupaţie, până dincolo de Nistru şi de Bug, de îndată ce s-a 
constatat apariția în Molotovia a unui război german paralel cu al nostru. 

2) Războiul dezrobitor al Transnistriei celei populate în principal cu 
români (26 iulie - 15 octombrie 1941), război încununat cu anexarea pe 
vecie a Odessei, care compensează cumulat cu Ialta noastră, e drept că doar 
într-o măsură neînsemnată, calvarul românilor de peste Prut, suferit sub 
stăpânirea ţaristă şi bolşevică de-a lungul veacurilor. 

3) Cruciada Antibolşevică propriu-zisă (15 octombrie 1941 - 23 
august 1944), cruciadă care, după rectificarea frontului de la Stalingrad, a 
căpătat un pronunţat caracter de război de apărare a toată Europa în contra 
bolşevizării ireversibile, primejdie care, e drept, s-a dovedit a nu privi până 
la urmă, din pricina caracterului şovăielnic al lui losif Vissarionovici, decât 
suboamenii din Galiţia ghizdaviană, de la Varna pân' la Narva, aproape 
neintegrabili în UE după Reconstituirea aproximativă a Germaniei, cât de 
cât, precum a Dresdei. 

4) Războiul genial (23 august - 9 septembrie 1944) de pedepsire a 
bulgarilor, prin bolșevizare-rusificare deosebit de dură, pentru răpirea 
Balcicului, război indirect dus cu subtilitate, din inițiativa Mareșalului- 
Rege Mihai Întâiul, de a lăsa diviziile de tancuri, cu activiştii şi securiştii 

lui Dimitrov şi Kolarov pe ele, să treacă ca-n brânză dulce peste Dunav 
spre Sofia şi apoi Belgrad. 

5) Războiul Sfânt (9 septembrie 1944 - 10 Mai 1945) purtat de 
România lângă Naţiunile Unite, ca a patra putere militară antifascistă, 
ostașii noştri vărsându-și sângele pentru Ardeal și pentru reafirmarea 
drepturilor istorice româneşti asupra Triunghiului geopolitic de rubin, 
malachit și ametist Viena-Breslau-Cracovia, a cărui stăpânire ni-i poruncă 
strămoşească de la Petru Rareş cel Mare şi Cult, intrare în posesie pe care 
Europa civilizată, dac-ar fi implementat-o încă de la Mihai Bravul, atunci 
am fi gestionat echilibrat Noi, nu numai resursele Sileziei, ci şi disputatul 
Sudetenland, din pricina căruia anglo-francezii pacifiști, instigați de 
izolaționiştii americani, au compătimit la 30 septembrie 1938, la berăria de 
la Miinchen la samit, la sfârtecarea Cehoslovaciei, năruind astfel principiile 
păcii naţiunilor pe care s-au rezemat Anii Nebuni, dezlănţuind aşa un nou 
cataclism mondial, din care, demografic, omenirea s-a refăcut cu obezitate, 
manifestând rahitic unele lacune doar la coşul spiritual... 

Pe Virginica Gibson, toate aceste înţepături speculative, palavre 
prilejuite de onomastica ghizdaviană, în 8 noiembrie 1941, la Atelierul 
Modigliani din uliţa Liliputanelor, o dureau, răscolind-o adânc ca nişte 
torpile vânând submarine. 1 se făcuse şi ruşine că-i americancă din 
Baltimore, ceţosul port întemeiat de cavalerii teutoni, alungaţi de Negru- 
Vodă din Țara Bârsei, şi de Aleksandr Nevski de pe Lacul Ciud, în celebra 
bătălie cu patetica prorocire, a unui cavaler călugăr muribund, către 
Serghei Prokofiev, precum Tirezias către Oedip, că vezi cum faci, că eşti 
sortit să mori în aceeași zi cu sângerosul vampir Stalin, zis şi uncle Joe sau 
chiar Soso! Existenţialiştii totdeauna aleg. Așa că o podidi plânsul. 

— Aş completa, se rosti ea ezitant, cele observate aici de tânărul 
bursier Muhală Muistu al Treilea, relativ la Războiul genial antibulgar (23 
august - 9 septembrie 1944), cu toată admirația mea că, prin acest 
sacrificiu, pictorul român Marius Ghizdavu nu numai că a răzbunat 
pierderea Balcicului său, dar a lovit și în Churchill al meu. Adică dacă urma 
după bulgari rusificarea Greciei, l-a cam silit să se demaște, să se prezinte 
de urgenţă la Kremlin şi să lase documente, al căror interes revine doar 
10% Istoriei şi restul 90% Literaturii. 

Mâhnit de eterna mizerie a clasei politice a umanităţii, jenat ca o fată 
când aude rostindu-se cuvântul puşcă, Mareșalul, întors cu dosul la lume, 
răscolea ca pasionat de bibliomanție prin rafturi, până degetele-i trandafirii 
nimeriră nişte tartaje unsuroase, conținând The Holy War, vizionarul opus 
târziu al predicatorului baptist John Bunyan, datat 1682, adică un an după 
1681 al lui Grișa Căinaru, unde sadovenizează el obiecția Ducăi-Vodă la 
Testamentul lui Petru Rareş, păstrat la un notariat din Lw6w, anume că 
numai un netrebnic ca Rică Venturiano se poate lăsa vorbit de un discurs 
instigând la a anexa Pocuția și Triunghiul Beciu-Cracău-Breslau, înainte 

de-a ridica un stat ucrainean viabil, între al nostru şi al Nataliei Ilinişna, 
Damiane... 

Despături, pe furiş, buletinul informativ în care citi slova lui Mişu 
Focşăneanu, că poimâine, adică luni 10 noiembrie 1941, imediat după 
Plebiscitul la care bărbații Ţării aveau să-şi exprime satisfacția, pentru 
actele guvernării dezrobitoare, şi Angajamentul de a-şi aduce aportul la 
noi şi noi realizări mărețe, Achtung!... Cică-i vorba să sosească un 
ULTIMATUM britanic, desigur cerut de Stalin şi avizat de Roosevelt, cum 
că până la 5 decembrie, să ne retragem cu totul dincoace de Nistru, 
abandonând nu numai Odessa noastră, ci şi această laltă-n care Gary tocmai 
zisese c-a intrat cu bine! Altfel, la 6 decembrie, Imperiul Britanic ne va 
declara război, începând ostilitățile chiar a doua zi pe la amiază!!! 

— Şi ce dacă! dădu din umerii de cavalerist şi pictor sărbătoritul, 
euforic ca beat de-atâta ceai verde la Kyoto, optimist pentru că, la Parada 
militară româno-germană, o zărise, de la 11 la 12, în Tribuna Văduvelor de 
Ofiţeri, pe Liz, pe doamna farmacistă cu ochi migdalaţi, verzi-ruginii, Eliza 
Alexandrescu, viitoarea lui concubină şi soție, mamă Irinucăi, bunică 
Isadorei. Important este că România nu mai e singură, părăsită de toți, 
Mișule! La 7 decembrie 1941, ora 12, telejurnalele planetei vor vui nu că 
Churchill ar fi lovit deja cu bombardiere americane Atelierul ăsta al meu, 
să zicem, unde încă mă caut ca geniu nenatural, sintetic, obligat, ci doar de 
reacții imediate din capitalele Axei, la nedreptatea nemaipomenită în 
Istorie și în Literatură, ce ni s-au făcut de către perfidul Aliat Monarhic de 
până mai ieri! Nu ştiu dacă Mussolini va anunţa că ne dăruieşte Columna 
lui Traian, sau copia fidelă, dar îl cred pe Hitler că va lansa în contra 
partizanilor decretul Nacht und Nebel, pe când împăratul nostru Hirohito, 
singurul pus pe a ne ajuta concret, s-ar putea să-i reducă, imediat perfidului 
Albion din ajutoarele transoceanice, atacând în acest 7 decembrie pe 
americani la Pearl Harbor, ceea ce înseamnă că Războiul Sfânt al generației 
mele va beneficia, în sfârşit, de o meritată integrare mondială, într-un 
tsunami de sânge gigantic! 

Partea întâi 


OSTAŞI! 


Parc-au trecut aproape douăzeci de veacuri de când Anul 1940, cu 
toate mizeriile sale, a început să se depărteze de la noi, cu tot cu acea 
feminină mânie neputincioasă că nu putem da instantaneu o ripostă 
sângeroasă abundent împilatorilor noştri, distrugătorilor României Regale 
Mari, a Regelui Ferdinand şi Reginei Maria... stat unitar, național și 
cultural, carele chiar având numai Balcicul și Baia Mare, nu încă şi 
Lembergul şi Odessa noastră și lalta pictorului Marius Ghizdavu, 
reprezenta însă un cadru propice la toate capitolele morfologiei marilor 
civilizaţii de pe fluvii, ca pe Nil, pe Tigru şi Eufrat, pe Indus şi Gange, pe 
Huanghe și Changjiang, pe lordan, pe Tibru şi pe Tamisa... pe Sena, da, şi 
chiar pe Neva câtă vreme poporul frate rus s-a putut bucura, în bună pace 
țaristă, de legea sa cea creştinească ortodox ca şi a noastră... 


OSTAȘI RĂNIŢI! 


Ca o refugiată prea încărcată de prunci şi boarfe, prea leneșă în 
mişcări, strivită în consecinţă sub şenile, cimentându-se șleaurile să nu mai 
genereze glod, şlam, nămol, rasputiţă şi mai ştiu eu ce, aşa exasperant de 
încet se va fi silabisit în cartea destinului că tot chinul nerăbdării noastre 
de a ne slobozi sângele nu mai poate dura şi Anul 1941 iată că a întrecut 
toate așteptările, în pieptul căruia bătea o inimă de român regal!... Absolut 
toate aşteptările! Căci de unde până deunăzi plângeam la altare, că n-avem 
cu cine bateriile noastre să dea din cer de pământ Cominternul, şi fluvii de 
lacrimi ne curgeau din ochi, unul cât Dunărea, ălalalt cât Volga, al doilea 
mare fluviu european, în măsura în care-i pe ambele maluri stăpânit de-ai 
noştri, şi nu mai știam ce să facem, în cazărmi şi pe linii, la Mak6, la 
Mâteszalka, la Premișlea, la Poltava, la Varna, la Ragusa şi îndeosebi aici, 
la Feodosia cea stăpânită de Alexandru cel Mare şi Bun sub numele de 
Caffa, fiind întemeiată, cum arată filologul lancu Noveanu, de negustori 
valahi din Calafat, dezvoltarea mai departe, tot mai departe, căzând în 
sarcina altor generaţii, cum ar fi generația lui Sergiu Enache, a Isadorei 
Morgenstern, a lui Alinuţ Vişan şi Tristănel Băluţeanu, a lui Orestel Bogza, 
dar şi a lui Kanguru, a lui Guiţ, a lui Cioropel, a lui Au-mă-doare, a lu' 
Muhală Muistu ş-a Pizzacolei, mai dracu ştie dacă nu ş-a lu' Marius-Jan 
Enache, în accepţia aia a lui de preşedinte-mântuitor, succedând celor două 

mandate de câte 7 ani francezi ai preşedintelui-voievod Zahar Avăcăressi! 
RĂNIŢI! 


Fi-vor destoinice a valorifica la extrem jertfa voastră generațiile ce 
vin? Ori fi-vor ele generaţii de stârpituri, călăuzite de elita secăturilor? 

Noi eroii însă nu trebuie să dăm îndărăpt, ci de unde suntem, să 
merem și să împingem hotarul nostru cât mai departe, să ştie nepoții 
nepoților nepoților nepoților noștri că nu mandolinarii lăutarii bugetarii lui 
Mussolini, ci NOI ROMÂNII SUNTEM URMAŞII ROMEI, şi că, da, 
dreptul nostru este ca dreptul oricărui Cuceritor, în lupta pe viaţă şi pe 
moarte a seminţiilor în Istorie, adică te-ntinzi cât poţi cuceri şi administra, 
deci voi să nu întindeţi pavilionul urechii spre şoapta netrebnicului, că ce 
căutăm la Cotul Donului şi pe Volga şi în Caucaz și Crimeia, ci gândiţi-vă 
doar la ce vor audia urmaşii urmașilor voştri, pe la radiouri şi tembelizoare, 
numai marșuri și imnuri slăvind faptele voastre de arme, ca fiind ale unor 
eroi de eroi, eroi de eroi şi numai eroi de eroi! 

— Dar şi opinii provocatoare, extrapolă Gary, știind c-a-ntrebat un 
reporter occidental, pe cumnată-su Grişa, dacă la Direcţia Moralul 
Populaţiei, Despărţământul Galiţia Mare (Galiţia Ghizdaviană, adică 
Gaghizdia de la Narva pân' la Varna şi de la Lwow pân' la Dubrovnik), 
Compartimentul Războiul Sfânt, nu cumva e camarad cu Marius un domn 
meşter la condei, Rică Venturiano? 

— Nu este! răspuns-a laconic şi neguros Grigore Căinaru. 

— Nici din punct de vedere cum ar veni pentru disperații de desţăraţi? 
ridică spre chică sprâncenele-i arăpești intrusul. 

— Nu, nu lucrează niciun Rică Vent. în serviciul nostru, preciză 
presei scriitorul că Ministerul Propagandei nu are la secția generalului 
Horea Bratu astfel de experți, perimați moral şi oricum inacceptabili în 
Tragedia Galiţiană. Lumea lui Caragiale n-a existat. A epigonilor lui 
Eminescu a făcut însă România Regală Mare. Acest Rică Vent. e invenţia 
târzie a secăturilor pentru uzul stârpiturilor, dealtfel bine finanțate și 
influente, fapt fiind că al clavecinistei Isadora Morgenstern imn, De la Prut 
până la Volga, nu a putut concura, în diferite adaptări şi interpretări, nici 
la Festivalul Cântecului Ostăşesc, nici la Festivalul uşurel de la Mamaia, 
nici la Festivalul Cerbul de Aur din Orașul Stalin, ci numai la Festivalul 
Punctul Atomic G de la Doi Mai Tataia, decât numa' sub acoperire de 
manea panchistă. 

— În schimb, îşi ţesălă cu deştele barba afgană alde doctor Lecca, o 
frumoasă carieră făcu, al aceleiaşi Isadore, oratoriul social De la Tisa la 
Tamisa tot românul plânsu-mi-s-a, alcătuit din refrene antieminesciene de 
calibru greu, cum că nu cu nebunul pretins poet, paseistul, cu fruntea 
împlântată în Evul Mediu, ca o baionetă de calmuc într-o babă de pe 

Călmățui, vom penetra noi în Europa, adăstând parcaţi nici în uie, nici în 
muie, în bătătură, ci cu singurii vectori de putere efectivi, ca academicianul 
Ion Codoi, ca eminentul cineast, istoric şi crainic sportiv Răzvan Hristov 
sau Hristoi, aşa da, Hristevescu, ca polihistorul ubicuu Mihnea Muhală 
Muistu Bazalau (candidat la cotrocenire) sau ca directorul Consiliului 
Naţional de Analize Sistemice şi Fonduri de Investiţii, multcălătoritul 
ambasador al omeniei, excelența sa domnul consilier aulic Saie Buburuză. 
Cu alte cuvinte, puse diareea de opinii de-ale telespectatorilor 
neinformaţi ca sub o lentilă convergentă-n contra împrăștierii, însuşi don' 
general de propagandă Horea Bratu, cantata Eroi de eroi, scrisă şi compusă 
de Isadora noastră, pentru decedaţii noştri la Cotul Donului, în Stepa 
Calmucă, la Stalingrad, în Tatra, în Gulag şi-n Romlag, cantată concepută 
cu tânărul eseist şi atitudinar, premierul Sergiu Enache, ca un exercițiu 
pregătitor pentru requiemul cu același nume, Eroi de eroi, menit a se 
interpreta, în indiferența națională generală, la inaugurarea Memorialului 
de la Miorcani, odată cu sfințirea bisericii mănăstirii asociate, — iată că ea 
vine paradoxal ca o reîntemeiere a mitului, demitizat înainte de a apuca să 
se disemineze în teritoriu, tocmai din pricina inversării în ianuarie 1943 a 
direcției de măturare a planetei de către sfoara frontului din Europa. 


OSTAŞI ROMÂNI Al NAȚIUNILOR UNITE! 


Marele merit al jertfei voastre nepieritoare de la Stalingrad este că 
nimeni nu va mai putea ignora vreodată, în afară de secăturile, stârpiturile 
şi slugoii păduchilor cocoţaţi în capul Țării betegite, faptul incontestabil că 
generația noastră, în care bătea o inimă de Român Regal, nu a ezitat să 
adopte deviza Izbândă sau moarte!, mergând până la supremul sacrificiu 
de sine pentru afirmarea dreptului nostru de ieri, de azi şi de mâine, pre 
când generația doamnei profesoare feseniste republicane Emilia 
Tomoioagă-n care bate o inimă hrănită inițial cu salam de soia şi postinițial 
cu stimulatori și cu E-uri, şi-a strâns rândurile sub deviza Moarte 
intelectualilor! şi a mers din concesie în concesie, nereuşind să fructifice- 
n România de Est unionist Războiul Sfânt, pentru o Reconstituire, cum au 
exploatat frații germani, întru reunificare, prezenţa lor tragică lângă ai 
noştri în superbătălia de la Stalingrad! 


OSTAȘII 


Ne-am afirmat prin fapta providențială a Mareşalului dreptul nostru 
asupra Basarabiei şi Bucovinei, iar prin actul cutezător al Măriei Sale 
Regelui, catastrofal de la 23 August pentru neutrii bulgari, întrucât vor 
suferi şi ei rigorile bolșevizării ireversibile, Dreptatea Românească în ce 
clar priveşte valorificarea universală a Balcicului, ca tabără de creaţie şi ca 

secrete case de vacanţă pentru, mai rafinaţi, pupincuriştii lui Dej şi Cea, 
încât acum se pune, dar, în fața voastră sarcina de onoare de a lupta fără 
preget, înfruntând furtuni, sub lozinca Moarte fascismului! după cum biata 
țară ocupată de bolşevici geme călărită de sloganul Totul pentru front, totul 
pentru victorie!, cu perspectiva picturală ca, dacă devenim un fel de 
republică sovietică, barim să readucem Școala Baia Mare la trupul Ţării! 

Ceea ce nu-i puţin lucru şi se merită ca să tragi în camaradul de până 
mai ieri, dar inamic alaltăieri în Războiul Reîntregirii, luptător înfumurat 
al nazi-fascistului aşa-zis arbitraj Diktat de la 1940 şi al abjectei Păci de la 
Buftea! 

— Pace 1918 de bandiți, scârţâi ca un joagăr leninist sub cetini negre 
Voicu istoric Ghizdavu, lacomi de ne-ar fi luat şi Ceahlăul, și Vârful cu 
Dor, şi Muntele Conic al lui Marius, cu Schit şi cu sanctuarele virtuale cu 
tot! 

— Trei sunt stigmatele, privi cu supuşenie de dulău fără obraz Muhală 
Muistu în ochii îndrumătorului său spiritual, crainicul sportiv Răzvan 
Hristev de încercase el să se fofileze-infiltreze la un post de radio ostil 
intereselor româneşti bolşevice, până să se facă bancher pe vapor, trei şi 
mari și durabile sunt stigmatele ce înfierează pe vecie România Regală, ca 
pe o vită, încât nici ca nostalgici paseişti nu ne mai putem refugia prezbiția- 
n ea, şi anume pacea asta cu nemții, separată, abandonând la 1918 pe aliaţii 
noștri, încât neîmblânzitul şi neîndurătorul tigru George Clemenceau a 
trebuit să ne pedepsească la pacea aia mare pentru păcişoara asta meschină, 
de-am pierdut la Buftea Pocuția, Debreținul şi Bichişceaba. Și Vârşeţul! 
După care vine cea mai mare necurățenie de când există clasă politică pe- 
acest meleag, c-am cedat fără luptă, în Anul 1940, teritoriile solicitate de 
marxiștii sovietici, de nazişti și de fascişti. Iar în încheiere, nu ezit să trollez 
pomenind și mișelia de a răsuci-n 1944 armele şi a lovi-n camaradul 
antibolşevic german, pe motiv că să ne dea Stalin Ardealul înapoi! 

Marius Ghizdavu se tot uita la acest vierme păros, ieşit din 
macaroană, şi-i venea să vomite vinars, încât socoti de prisos a mai lămuri 
cum că la ce mâne-ta Stat Român mai lipeai atunci Basarabia, în 27 martie 
1918, dacă fără pacea înţeleptului patriot Marghiloman, România Regală, 
ocupată de nemți, austrieci şi balcanici, dispărea de pe hartă? Sau că, 
procedând ca leşii fără cap la 1940, am fi păţit, la 1945, o ca a lor translație 
de preş spre vest, sovieticii întregind... norodul moldovenesc de la Bug 
până la Milcov, compensându-ne cu o firească graniță pe Tisza, cu mult 
dincolo de școala mea de pictură Frauenbach, unde aveam oricum din 
străbuni cetățile voievodului lancu de Hunedoara, apărătorul creştinătăţii: 
Tokaj, Szolnok, Csorigrâd şi Szeged, cu denumirile nemaghiarizate forțat, 
respectiv foste Toaca, Soroca, Târgul Ciorilor şi Segetuza, cum a 
demonstrat şi eseistul Răzvan Hristev, în predoslovia lui la Gesta 
Romanorum! 

— Iară cât priveşte a mă bate şi cu nemţii, tovarăşe doctor Lecca, ar 
fi ieşit reacționarul Marius Ghizdavu din rând, eu mă voi fofila cât oi putea, 
fiindu-mi o imposibilitate morală să-l iau prizonier, numai pentru a-l preda 
lui Bodnăraş, pe camaradul meu din Dresda Reginei mele, nobilul Otto 
Runge, după ce în Încercuire, pe aeroportul de la Gumrak, mi-a cedat locul 
lui arian, într-unul din ultimele transporturi scăpate de la Stalingrad, 
argumentându-mi că du-te tu, frate, du-te, pentru că Germania este 
indestructibilă, ea s-a exprimat în Universal, pe când ţara ta surdomută se 
va dematerializa-dizolva-n uie fără regrete deosebite, nici măcar din partea 
licuricilor cocoțați în frumoasa ei capelură, mai degrabă mirați de ce i-a 
găsit, cu atâtea conturi offshore, decât de smintirea Neamului! 

— În afară de această pramatie bine-cunoscută și la comandamentul 
diviziei noastre, şi la cartierul general al aliatului nostru de azi, și la 
cominternul aliaților noştri de mâine, mai e vreun tovarăş?... Care ar avea... 
ezitări aristocrate, de pictor formalist, să întoarcă armele, chiar dacă aviația 
Reichului va desăvârşi în Bucureşti desfigurările ceaușşiste abia începute de 
anglo-americani, da, în scopul ca România prea Mare s-accepte-a pierde 
Cernăuţii, Lembergul, Năpădenii, Vâlcovul, Balcicul și, probabil, 
Bazargicul, căruia, relatează mamelucul nostru Abdul, se zvoneşte că i se 
va ceda numele unui mareșal, poate Susaikov, poate Rokossovski, poate 
aproape sigur 'Tolbuhin, poate şi Konev, în niciun caz Jukov, evident fiind 
că, e limpede, pe ăsta, şmecherul şi prudentul Stalin îl va meni unei glorii 
îndepărtate... de Moscova, începând cu a domni el peste Odessa noastră şi 
apoi în Ural, unde trebuia de fapt să ajungem şi noi, dacă luam Stalingradul. 

— Pentru acest tip uman de ciolovek nehotărât, care poate fi oricare 
din noi, ieşi la interval tovarăşul Liviu Lecca, din însărcinarea generalului 
de propagandă sovietică Horea Bratu, am a vă prezenta, vouă, ofiţeri de 
manutanță şi de manipulare, ca şi vouă, panduri din popor, propunerile 
mele privind modul cum vom detașa trupa noastră rurală, curată sufletește, 
sensibilă olfactiv, de trupa germană, cu care a întreținut strânse relaţii de 
cordialitate și întrajutorare camaraderească reciproc avantajoasă, de la Prut 
şi Bug până la Volga şi retur. 

— Mai întâi, ghici căpitanul lancu Noveanu, gazetele noastre de 
perete de pe la cantine şi sculării vor relata pe larg cum Marius Ghizdavu, 
prin Otto Runge, a transmis părții germane, încă înainte de a ajunge ei între 
Cotul Donului şi Volga, observaţia halucinantă că există o asemănare 
primejdioasă, între această excrescență stalingrădeană a Frontului și halul 
în care măcelarii Ribbentrop şi cu Ciano au împlântat, sub formă de lamă 
de cuțit, stăpânirea horthistă în Ardeal, fund o nimica toată ca o vitează 
armată română venind din Pocuția și o alta urcând spre nord dinspre 
Banatul nostru sârbesc, pe la Becicherecu Mare, să curme cu această 
făptură de coșmar al istoriei, mai capturând în pungă sau în şbilț și diviziile 
Budapestei, cu specialiștii în deznaționalizări şi cu alți gâzi cu tot! 

— Dar mai sugestiv, propuse cu un glas uleios părintele maior 
Damian Atanasie, este a exploata propagandistic excesele ce camarazii 
nazişti vor comite, în Retragerea de la Stalingrad, asupra oamenilor noștri, 
țărani săraci și mijlocaşi, avându-se în vedere că-n contextul decalajului de 
dotare, se va manifesta un abject simţ exagerat de proprietate asupra 
camioanelor! 

— Însărcinez pe toţi caporalii şi sergenții cu aptitudini şi competenţe 
a se exprima performant în guașă, acuarelă, tempera, xilogravură, 
aquaforte, tuş, şi mai ales creion, banal creion, până şi pe hârtie de ambalaj 
de muniţie, împinse burta înainte generalul de propagandă, — să figureze în 
cele mai diferite compoziţii, subiectul motivului tematic al mâinilor 
bătătorite de soldat ţăran, agățate spasmodic de scândura negeluită și 
geruită a camionului german, în timp ce securea de călău nazist le retează 
de la oasele metacarpiene (stânga), respectiv sfărâmare dinspre osul 
scafoid spre osul piziform (dreapta)! Ca și cum dacă scăpau de 
prizonieratul exterminator și flăcăii noştri, nu ar fi fost utili în Marele 
Război pentru Apărarea Europei (practic, a Gaghizdiei), în care, după 
retragerea de la Stalingrad, s-a transformat Cruciada noastră Antibolşevică! 

— Scheisse, Scheisse, Scheisse! interveni hamletian prorocul Voicu 
Ghizdavu, rătăcind c-un cearşaf în cap prin propria-i bibliotecă de mare 
cronicar al Ţării Moldovei Mari, în accepţia ei geografică ideală, 
cuprinzând nu doar strâmtul teritoriu dintre Milcov și Bug, chiar cu o 
capitală marină ca Odessa, ci şi spațiile moştenite de tătarii noștri din 
Bugeac, de la Hoarda de Aur, prin Testamentul de la Căuşeni al lui 
Ginghis-Han, a căror limită de nord pe cursul inferior al Niprului este calea 
ferată Minsk-Smolensk, iar în sud, clar, Ialta... 

— Scheisse? Scheisse? Scheisse? îşi înălță progresiv cu câte-un 
bobârnac dioptriile, pe fruntea de delfin, generalul de propagandă Horea 
Bratu. 

— Vreau să zic, se suci Marius Ghizdavu că are altă propunere, vreau 
să atrag respectuos atenţia factorilor de decizie că anticiparea mea este că 
pentru a se înghiţi realitatea bolşevizării jumătăţii celei mai promițătoare a 
Europei, nu va mai fi nevoie să-i demonetiz-demonizăm noi pe luptătorii 
germani împotriva nazismului stalinist, deoarece se vor ocupa de ei 
generalii de propagandă AA, anglo-americani, conform unei proceduri pre- 
cominformiste, pe care Mişu, cumnată-miu-de-verişoară, în analiza-sinteza 
datelor de pe la turnătorii ce au însoțit, în mai 1942, pe numitul Viaceslav 
Mihailovici Skriabin, zis Molotov, la Londra, o reduce la două principii 
rodnice: primul, că aviația AA va bombarda orăşenii Germaniei, dar nu şi 
căile ferate de acces spre centrele de exterminare holocaustică; al doilea, 
că deschiderea celui de-al doilea front în Europa se va face de o aşa manieră 
încât majoritatea lagărelor naziste să revină lui Stalin, încât mediatic să se 
sublinieze, cu o mare percutanţă imagistică, că caracterul eliberator al 

Armatei Roşii este indiscutabil nu numai pentru româno-bulgari, ci şi 
pentru seminţii cu aristocrații solide, ca a ungurilor, cehilor, polonezilor... 

— Si cini mh' rrog domniei tale, sări acuzatorul public procuror al 
norodului  Ivan-Jan Enache, sunt aceşti inconştienți  ssșppioni 
antisovietici?... 

— Aşii aviaţiei noastre, răspunse cu demnitate românul, anume 
Stiopa Dabijian, Piotr Hulpev şi Dmitri lovanovici Supenko! Cari au pilotat 
cu măiestrie, e drept că antrenați sub comanda unui general/ mareșal 
Golovanov Aleksandr, un cvadrimator de tip Poskrebîşev-8, reuşind să 
penetreze nedetectați nu numai antiaeriana teritoriilor germane survolate 
nocturn, CI şi, ziua-n amiaza mare, radarul britanic, atât de coastă cât şi 
londonez! 

— Acești trei idealişti, își aminti deputatul senator Coriolan Gorilan 
Pigu, trăgându-se de barba-i gruzină, căci adormise cu microfonul Dumei 
în ea, din câte ştiu eu din domiciliul lor forţat de la Olguţa, Cocuţa și 
Nunuţa, s-au prezentat în împrejurimile Moscovei pe 21 iunie 1941, pi 
racoari, pă-nserat, când peisajul atinge sublimul, în semnificația sa de 
suport al patriotismului, dacă în genere gigapopoare ca americanii, englezii 
ŞI TUȘII, cari s-au lățit peste măsură, au a apăra aceeaşi noţiune di patrie ca 
indienii Cheyenne, burii sau cecenii. Poate şi... alții, aş zice, dacă n-aş 
învenina brusc atmosfera internațională, dar eu comit numai gafe de om 
senil, care nu-şi aminteşte nici în prezent din al cui ordin au fost parașutați: 
Stelică la Bliniaia, Mitică la Dalnaia și Petrică Hulpe, cel mai baftangiu din 
ei, la Sokolovka, unde-i și lac, de-a putut zilnic da la pește, o specie iakută 
fără grăsime, obişnuindu-se de la o franţuzoaică — că cazarea a inclus şi 
franţuzoaice cominterniste la toţi — să-l consume crud, după obiceiul 
siberian, cu puțin usturoi și cu puţin câte puţin dintr-o sticlă de vodcă 
genuină. 

— Da, originală! Kirsch! ricană Mircea Focşăneanu. Aceşti trei bravi 
şi înţelepţi români au cerut, insistent, să fie primiţi de tovarășul Fuihrer al 
Comisarilor Poporului şi au avut acea inteligență sclipitoare a omului de 
informaţii televizat, că ei n-au mai anunţat Kremlinul că, la noapte, începe 
agresiunea româno-germano-finică, intuind că analiştii căgăbăului îi vor 
trata de provocatori, de ațâțători, de pescăruși în ape tulburi, poluate, ci au 
transmis doar Mesajul Forţelor de Opoziţie, integral extraparlamentare, 
pentru că funcția legislativă şi-o asumase autoritar şi expeditiv executivul, 
— cum că România este posibil, mai devreme sau mai târziu, să facă Război 
Sfânt pentru Reîntregirea Moldovei, aşa cum a fost ea sub Duca-Vodă sau 
poate sub Ginghis-Han, rămâne-va de văzut, adică până la calea ferată 
Minsk-Smolensk, la nord de mlaștinile nefolositoare ale Pripeatului, 
excelente însă pentru a împlânta granit cu deţinuţi, pentru un Rareşburg ce- 
ar rivaliza cu Sankt Leningradul, însă tovarășul Stalin să nu se supere prea 
tare, deoarece România Regală, spre deosebire de România Republicană 

care când abandonează ceva părăseşte cu totul, este extrem de flexibilă 
decizional și, precum în trecutul război a oscilat între Reîntregire la Vest şi 
Reîntregire la Est, la fel va proceda şi acuma: concret, noi începem răzbelul 
ca aliaţi ai naziștilor, dar dacă totalitarismul marxist-leninist se va dovedi 
a fi mai tare ca cel hitlerist şi bolșevicii răzbesc pân' la Nistru şi Siret, noi 
n-avem nimic de obiectat, la convorbiri pe la Cairo, să ne alăturăm volte- 
face Armatei Roşii în sens contrar, adică vienez! Pentru Ardeal și Pocuția. 

— Cu alte cuvinte, îşi scoase Iosif Vissarionovici pipa dintre dinţi, 
vreți să spuneți că România ne va face doar un fel de război formal? Unul 
aşa de formă, de ochii lumii? Cum hatmanul Ucrainei Gheorghe Duca, 
asupra Vienei, la 1683, când cruciatul Şerban Cantacuzino punea tunurile 
turceşti să tragă cu paie? 

— Da, ceva uşurel, măcar la început, ca o zacuscă. Ce mai contează, 
oftă aici cu şiretenie bărbosul Petrache Hulpe, o biată ciuchitură de țânţar, 
la un armăsar de elită, în cel mai avântat şi spectaculos galop? 

— Iaca contează, oftă şi salvatorul umanităţii că are importanță, 
fiindcă se poate întâmpla ca, pe ultimii arșini până la linia de sosire, 
alergătorul de cursă lungă să-ntoarcă după... „ciuchitură“ căpăţâna, să se 
împleticească și să creeze o groaznică dezamăgire tuturor celor ce vor fi 
mizat pe el, ca Anna Karenina, cuprinsă de emoţiile reproduse numai 
parțial, adică din părți, de Greta Garbo... 

— Da-da-da, mai contează şi ţânțarul cât armăsarul. În acest sens, îşi 
aminti convingător longevivul Ministru al treburilor altora, de Externe, se 
va justifica şi viitorul mareşal lon Antonescu: războaiele se câştigă cu 
resturi. 

— Soarta în război, surâse a Clark Gable Marius Ghizdavu didactic — 
Olguţa, Cocuţa și Nunuţa neînțelegându-şi deloc soţii —, impune ca o 
Bătălie să semene cu motanul ce împarte cubul de brânză de vacă maturată 
la două mâţe, muşcând când de ici, când de colea şi din coadă dând, până 
balanța e-ntr-un echilibru precar, aşa şi-n bătălie, linia frontului stând 
dreaptă între două presiuni quasi-egale... Şi deodată, din poale de codru 
verde, ţâșnesc resturile unor divizii sfărâmate și înclină balanţa Victoriei, 
când absolut nimeni nu se mai aştepta! 

— Uniunea Sovietică, surprinse Stalin pe Molotov prin ideile Sale 
cripto-leniniste, chiar mai mult decât prin nelegiuirea de a-i primi pe cei 
trei răufăcători români, — ar rămâne foarte generos îndatorată României 
Regale, dacă guvernul militar-fascist al generalului Antonescu ne-ar face 
într-adevăr, cum spuneți, doar un război de florile mărului, dincolo de 
gălăgia ordinului trecerii Prutului neîntâmplându-se mai nimic... Pentru noi 
oamenii sovietici, preocupaţi doar de construcția societății socialiste ca 
antecameră a Kommunismului piscos, fiind de o importanţă crucială 
hatârul acestei abţineri de la ostilități a României Regale, caz în care troica 
Dimitrov-Thorez-Togliatti ar putea propune Cominternului a se încredința 

bolşevicilor români, în Europa postbelică, misiuni de pază şi administraţie 
în triunghiul geopolitic de rubin Viena-Cracovia-Breslau, solicitat mereu 
Țarului nostru Ivan al IV-lea Cel Groaznic, întemeietor al Țariţinului 
(Stalingrad), de Ţarul vostru Petru Rareș cel Cult, în scopul separării 
preventive a masei Slave de masa germană, printr-o civilizaţie neutră de 
echilibru latin, căutător fără de țintă-n sus, de seninătate și confort... 

— Pentru că, argumentă mişcând doar buzele, longevivul Molotov 
de-a apucat şi acea Hiroshimă a incompetenţei care a fost Cernobilul, nu-i 
totuna dacă germanii şi românii trec Prutul succesiv sau dacă îl traversează 
simultan! 

— În caz că Armata Regală Română, lăsă de înţeles c-a înțeles Olguţa 
Dabija, ar fi agresat de una singură, în 18 iulie 1938, statul muncitorilor şi 
țăranilor creat de intelectuali, atunci protocolul cere ca să se jelească prin 
radio doar președintele lor, tov Kalinin, dând indignat din bărbuţa-i fină, 
de geolog. 

— Urmarea fiind, râse Koba aruncând în ea c-un cocoloş de pâine 
intermediară, că Churchill ar fi declarat că Regele Carol II e un monstru, 
pe americani i-ar fi lămurit Roosevelt c-așa-i, încât toată opera Reginei 
Maria, ale cărei bijuterii noi le-am fi restituit, poate, lui Titulescu, de nu-l 
destituiau, s-ar fi destrămat ca o flamură, țara sfârşind divizată şi ocupată 
de trei-patru puteri preocupate de a reeduca norodul asupra principalelor 
principii democratice... 

— Dar dacă Reichul, privi visătoare la Soso Cocuţa, ar lovi de unul 
singur Armata Roșie, surprinzând-o cum e mai rău, pe poziţii ofensive în 
Gaghizdia, dincolo de o Graniţă Nouă, încă nefortificată, şi înainte de Linia 
Stalin, atunci Dreptatea Zeilor cere ca gloatei să i se adreseze doar 
dobitocul de Molotov, pentru că el a căzut în cursa întinsă-n 1939 de Hitler, 
care a cedat Ţările de Sus, baltice, mai mult de juma din Polonia și partea 
cea mai agresivă, mai dinamică, a României, doar fiindcă era obsedat ca 
fin artist de perspectiva ca nu cumva, după 22 iunie 1941, Armata Roşie să 
se sustragă Wehrmachtului, trebuind să fie căutată-n bârlog, cu lumânarea, 
până la Ural sau pe drumuri siberiene... 

— Toată politica noastră la acest început de război, puse Iosif 
Vissarionovici vertical arătătorul pe mustață, făcând semn Nunuţei 
Supeanu să tacă, este ca, pe vecie, nazismul să se demaște ca fiind 
AGRESORUL, pe când bolşevismul să se aureoleze ca reprezentând 
victima paşnică a monstrului imperialist violator... Or, de o participare 
finlandeză opinia publică mondială nu prea s-ar mira, căci a fost 
supramediatizat războiul leningrădean din 1939-1940, dar apariția pe 
câmpul de luptă a românilor ar fi ceva cu totul nou şi neliniștitor și 
derutant, pentru că noi am răpit Basarabia şi Bucovina în iunie 1940, când 
analiştii lătrau doar de prăbuşirea Franţei şi de clemenţa Fihrerului faţă de 
înghesuiţii britanici de la Dunkerquce.. Asta e sittuaaţia!.. Un avans masiv 

al oştirilor României Regale spre Chişinău şi îndeosebi spre Cernăuţii ăia 
— pe care Molotov i-a luat doar pentru că, Rusia lăbărțându-se mult peste 
limita rezonabilă a ce s-ar mai putea denumi lingvistic PATRIE, el nu prea 
mai ştia geografie —, ba chiar un Ultimatum românesc, ne-ar pune în mare 
încurcătură şi față de muncitorii din întreaga lume, şi față de proprii noştri 
supuşi! 

— Ia panimaiu, bolborosi Nunuţa. Din punct de vedere marxist- 
leninist, materialist istoric şi dialectic gândind contradictoriul, este o 
deosebire nu numai cantitativă, ci şi săltat calitativă, între un război drept 
şi unul nedrept, mojer biti creându-se confuzii în creierii gloatei, dacă 
dreptatea românească, incontestabilă, dă o culoare locală roză chiar şi 
bolşevismului nazist agresor! 

— Să lăsăm culoarea locală, roşu-violacee, mormăi cooperant 
pictorul de la Ziduri, dus pe la Valea Ursului în căutare de inspirație, şi să 
privim de pe Muntele Conic tragedia în față, în ochii ei de oţel de tanc! 
Neonorocul nostru ca stat e că lucrurile au stat aşa: Hitler lovind berbeceşte 
primul, întreaga doctrină militară stalinistă s-a prăbuşit, toți comandanții 
dintre Linia Stalin 1939 (adevărata graniţă a URSS! ) şi linia nouă Molotov 
1940, telefonând uluiți la partid, că acum ce pms indicaţii le mai dă, 
deoarece războiul se desfășoară pe noul teritoriu sovietic şi nu pe... al 
capitaliştilor, cum anticipau cominterniștii, unde se putea conta, ca 
sabotori, pe muncitorimea occidentală, iubitoare de ingineri incompetenţi 
şi pe intelectualitatea progresistă, însetată de privilegii securisto- 
nomenclaturiste, inclusiv un bou de mere şi de pere să poată cenzura un 
geniu natural sau sintetic. 

De fapt, această îndrăzneală de a lovi primul este cea mai mare 
victorie a lui Hitler, și cam singura certă, din acest Război la Răsărit. Dacă 
armatele Cominternului l-ar fi devansat, intacte, ele ar fi ajuns nu numai la 
Berlin sau la Trieste, fetelor, ci şi la Madrid, Lisabona, Paris, Copenhaga 
şi Oslo, dacă nu şi la Dublin, nescăpând nici Joyce de cenzură! Dintr-o 
singură mişcare, V6jdiul nazist a redus considerabil libertatea de mișcare a 
armatelor cominterniste şi, culmea culmilor! l-a deposedat prin alunecare 
şi pe Fiihrerul sovietic de doctrina militară, că războiul se poartă fotbalistic 
nu acasă, ci totdeauna în deplasare! 

— Nu de doctrină militară, bombăniră Stelcă, Petrică şi Mitică, bine 
informaţi aviatori la faţa locului, suferea Iosif Vissarionovici Stalin, ci de 
noutatea cu prezentarea războiului de jaf şi cotropire al vârfurilor celor mai 
reacționare ale imperialismului german drept Cruciadă Antibolșevică, 
prezentare ce devenea credibilă, efectiv, doar din momentul în care 
efectivele române chiar treceau îndârjite Prutul! Ceea ce s-a şi produs abia 
la 2 iulie 1941, răsturnând românește întreaga semnificaţie a celui de-al 
doilea măcel de dimensiune planetară, aşa încât, cu părerea de rău că nui 
se asociază pavlovian numele numai cu Mari Realizări, tătucul tuturor 


156 


bolşevicilor şi cripto-bolșevicilor a trebuit să iasă la interval, chiar a doua 
ZI, Joi 3 iulie, şi să se adreseze personal sclavilor săi, cu frați și surori! Spre 
indignarea elementelor dure din Poltbirou. 

Altminteri, nodul doctrinar încâlcit de români l-a despicat el repede: 
cum nu putea să critice nazismul fără a-şi submina principiile propriului 
regim, tot muncitoresc, a pus cu nonşalanţă semnul identității între 
hitlerism şi... Ţarism, iar norodul, dresat pavlovian, a înţeles pericolul 
revenirii Monarhiei cu tot cu Intelectualii ei, şi s-a mobilizat în stil mare, 
încât anglo-americanii au scăpat din WW2 cu pierderi insignifiante, de 1- 
2 % faţă de-ale oamenilor sovietici ai lui Stalin, procente care însă nu s-au 
negociat deloc când l-am plimbat, noi trei aşi, pe Molotov la Londra, Las 
Vegas şi înapoi la Londra, deoarece scopul acelui voiaj a fost doar a 
convinge SUA să declare cândva război României Regale şi să se exercite 
presiuni asupra Mexicului, să se alăture Aliaților în contra Axei. 

Desigur, formalitatea din 6 iunie 1942, a recunoașterii de către Casa 
Albă a războiului declarat de regimul militar-fascist al lui Antonescu încă 
de la 12 decembrie 1941, nu merita o atât de primejdioasă călătorie. Miza 
era alta, era Mexicul, de care se ocupaseră şi Eisenstein, şi Troțki, şi marele 
muralist Siqueiros David Alvaro, dacă e să ne luăm după amicul său frescar 
Marius Ghizdavu, care zice că jucându-se scenariul antițarist, de 
transformare a unui război, printr-o lovitură de stilet în spate, într-o 
revoluție sângeroasă, în timp ce mexicanii de elită s-ar fi jertfit, încleştați 
cu nemții, italienii şi japonezii, o mână de bolșevici ar fi putut emana să 
ieie puterea ca-n Cuba, punând la dispoziția Cominternului o excelentă 
bază, cu resurse inepuizabile, exploatabile pentru a submina nu numai 
democraţiile Americii Centrale şi de Sud, ci şi ţara ţărilor, SUA! 

— Eu n-am zis decât Scheisse, Scheisse, Scheisse! negă Marius 
Ghizdavu că ar fi avut el ceva cu muraliştii mexicani, cărora ca ucenic 
datora tot atât cât pictorului bârlădean Tonitza şi sculptorului chişinăuian 
Plămădeală. 

— Juni ostaşi ai ţării mele! ieși atunci, cu tot cu căruciorul de olog, în 
faţa frontului Voicu Ghizdavu, ca să le vorbească atât de vara mărășească 
a lui 1917, cât şi de prizonieratul său, petrecut în binecuvântata Alsacie, 
inclusiv la Sonnenheim. Dragii mei vultani de câmpuri, dragii mei şoimani 
de munte! mai zise el cu referire la Corpul de Cavalerie al căpitanului Edgar 
Glagoveanu, care din victorie în victorie, înconjurase Marea de Azov, pe 
ruta Melitopol, Berdiansk, Mariupol, Taganrog, Rostov-pe-Don, leisk, 
Primorsko Ahtarski, Slavianskaia, Temriuk, Taman, Kerci, terciuind 
trupele cominterniste din zonă şi, cu escadronul lui Căinaru întărindu-se, 
prin Novorossiisk, pornind la curățirea litoralului Pontului Drept până la 
Soci, Suhumi, Batumi şi Trabzon, pentru ca desanturi dezagreabile, ca 
acela asupra spitalului de la Feodosia al doctorului Lecca, să nu se mai 
întâmple, respectiv cu referire la Divizia de Munte a colonelului Belizarie 

Moga, care cu o îndrăzneală inimaginabilă pentru români republicani ieşiţi 
recent din cozi, ca maistrul Plotuna și vecinul său de palier din Blocul 
Demolaţilor, profesorul Micşunel Tomoioagă, a purces la cucerirea 
Caucazului, pe direcția Armavir-Sulimov, după un plan-cacialma ce l-ar fi 
invidiat şi Hitler, colonelul Moga hărțuind cu rezervele unitățile bolşevice 
de la Nalcik, Alagir şi Ordjonikidze, în timp ce în acel blând sfârşit de 
octombrie 1942, doi din ginerii săi ar fi coborât dinspre Elbrus pe Valea 
Terekului până la Groznîi, ocupându-l odată cu portul Mahacikala de pe 
țărmul Mării Caspice, eliberând pe fraţii ceceni de sub jugul sovietic, un al 
treilea ginere, anume locotenentul Stelian Dabija, îndreptându-se, printre 
cei doi munți conici, Elbrus şi Kazbek, spre Tbilisi, cu misiunea secretă de 
a cuceri Gori, orășelul natal al lui Djugaşvili-Stalin, apărat de cele mai 
instruite şi mai devotate dintre gorilele marelui cârmaci, comandate de unul 
Vlasik sau Vaska, îşi aminteşte Coriolan Pigu, însă Goebbels, pe 23 
octombrie, când a aflat că vor românii sa se acopere de o asemenea Glorie, 
a intervenit la OKW, la Keitel şi la Jodl, să se stopeze toate operaţiunile 
noastre, până după ce desăvârşeşte Armata a 6-a Germană eliminarea de pe 
teritoriul Stalingradului a ultimelor rezistenţe bolşevice. Şi zău dacă n-a 
fost mai bine aşa! îşi încheie bătrânul invalid şi cronicar alocuţiunea, că 
dacă-i avariam urmaşului lui Lenin casa Memorială sau altceva prin Gori, 
mânia sa ar fi trecut peste justificarea noastră cu „efecte colaterale în 
decursul luptelor“ şi poate că ne-ar fi desființat ca popor, cum l-a şi 
ameninţat subtil Molotov pe ambasadorul Gafencu, în chiar 22 iunie 1941, 
cum că nu doar prin bolşevizare cu tancul, ci şi-n cazul unei biruinţe 
germane suntem pierduţi, România Regală riscând a nu mai fi deloc, — aşa 
s-a exprimat cel mai dur dintre staliniştiui lui Stalin, copii, convocându-l 
pentru explicaţii în 24 iunie pe Grig Gafencu, ce era capuchehaie la 
Kremlin în vara ceea fierbinte a lui 1941... 


— Scheisse, Scheisse, Scheisse! binevoi a se bosumfla Grig Căinaru, 
ginerele Glagovenilor. Nu e adevărat că actul de demnitate regală 
românească de a merge cu nazismul, din moment ce, fiind vorba — de la 
paradigmă — de rase universal socotite coloniale în Molotovia, nici enormul 
Imperiu Britanic, nici democrația perfectă SUA n-au declarat război 
Cominternului, pentru bolșevizarea Estului, forțată de Armata Roşie în 
1939-1940, — zău, e fake news din Transnistria că Trecerea Prutului în 22 
iunie 1941 m-ar fi găsit pe mine în locul lui Grigore Gafencu, la Moscova, 
așteptând cu piele de iepure în spinare să fiu convocat abia-n 24 pentru 
explicaţii! E doar o confuzie de nume. 

Scriitor progresist al Imperiului Romănesc în formare şi al tranziţiei 
noastre spre un statut de Mare Putere, eu Grigore Căinaru, m-am poziționat 
totdeauna lângă cei oropsiţi, lângă norod, lângă cei mulți și umili, nu lângă 
căpuşele din capul supraputerilor, fiind erou de erou atât la trecerea, în 
calitate de voluntar pe termen redus, a Prutului, cât şi, la deznodământ, în 
calitate de pandur transferat de la Divizia Horea, Cloşca şi Crişan a 
generalului Mihail Lascăr, la trecerea Tisei noastre, pe direcția Debrețin, 
Tokaj, Krakw, Wien, Wroctaw pe Odra, şi iată de ce, fin cunoscător al 
psihologiei gloatei, despre care am şi scris 1681 pagini de pertinente foi de 
observaţii, din care să-mi extrag personaje, cum alți lucrători strâng 
informaţii ca cadre refolosibile unicat, mă declar absolut de acord cu opinia 
domnului colonel doctor harkovian Liviu Lecca, că a lovi un obiectiv atât 
de excentric ca Stalingradul, lungind inimaginabil ca gaia maţul 
comunicațiile, în loc să iei ca din oală Moscova şi Leningradul, care abia 
aşteaptă să se predea, cetăţi aristocrate scârbite de vulgaritatea cekistă, este 
lucru cu primejdie, sfoara frontului putând a mătura de-amu planiglobul în 
sensul în care umblă şi carul cel de aur al Soarelui dătător de lumină, ce-l 
adorăm din moși-strămoşi cu toţii... 

— Cu alte cuvinte, îl privi bronzatul la Crimeia medic cu acea 
dragoste frățească de-l împiedicase să vaccineze pe Dora, deşi subalterna 
ar fi achiezat fie și din plictis şi stress de lazaret infect, se pune azi cu 
seriozitate problema ca, aşa cum inversând voltajul în faţa unui ac 
magnetic, să-şi rotească direcția, aşa şi noi, să trebuiască a muta arma de 
pe un umăr pe altul, căci deja Ardealul, Ardealul ne cheamă din ce în ce 
mai stăruitor, însă am aici o enigmă privind modul creștin în care se va 
detașa trupa noastră, rurală, curată sufletește, sensibilă olfactiv, de trupa 
germană, cu care a împărțit şi binele, şi hrana, deşi s-au ivit unele discuții, 
legate sensibil de senzaţia de foame patologică, din pricina omizilor din 
care s-a recrutat, de la Duca-Vodă şi Şerban Cantacuzino încoace, clasa 
noastră politică, talpa ţării fiind constrânsă a se hrăni erbivor, dotându-se 
cu stomacuri țărănești mari ca pentru, cel mult, mămăligă, dovleci, cartofi, 
fasolică şi zeamă de varză, de unde şi discuţiile-n contradictoriu ce-am avut 
ades cu camarazii nutriționiști naziști, uimiți că, la aceleaşi rații de 
concentrate, soldaţii hitlerişti se declarau extrem de satisfăcuți, pe când 
răcanii regimului militar-fascist, al criminalului de război Antonescu, 
umblau înfometați de colo colo ca nişte ovine căpiate, cu maţele cârâindu- 
le de exces de sucuri gastrice... 

— Domnilor, potrivi din şuruburi şezutul căruciorului încât să stea 
comod cu coatele pe masa încărcată de hârtii incendiare Voicu Ghizdavu, 
fac parte din marea generație a cărei deviză însclipitoare a fost şi este Prin 
moarte la datorie, fără de număr fiind cadavrele ce noi am semănat ca eroi 
de eroi pe toate ponoarele, boturile de deal şi văgăunile, pentru a zidi 
conceptul de Românie prea Mare, un miracol ca să se pişe, iaca, pe el, 


159 


generația de cărturari postceauşistă, concesionându-l gratuit, printr-o laşă 
tăcere, unei adunături a cărei bază de emanare se va vedea din opoziția 
acerbă la a se scotoci-n arhivele căgăbăului de pe-acest meleag, agitând 
motivaţia puerilă că electoratul n-are spitale! 

Păi când a avut vreodată electoratul la noi ce mânca? Darmite 
spitale! 

— Numai înainte! strânse uşurel de încheietura de bronz pe sculptorul 
Hurmuzacov, pistruiată şi bălaie cu ochi verzi ca leuşteanul, Agnieszka, să 
tacă. Numai şi numai înainte de Duca-Vodă, în medievalitate, până s-apară 
lăcustele, viermii cei  neadormiţi, dihorii, năpârcile, birocraţii, 
nomenclaturiştii, politicienii, analiştii şi slugoii lor, capabili să-şi 
eficientizeze spolierea inventând canțelării! 

— Ah, ghicitu-mi-ai gândul conservator, nobilă Agnes de Krâcy! Şi 
un gând pios pentru delicata acuarelistă, contesa Halszka Chrzastowska, 
mama ta împuşcată la închisoarea din Lw6w, de căgăbăul în retragere și, 
supraviețuind miraculos, reîmpușcată de un securist SS german 
„eliberator“, beat drogat dar uimit de vitalitatea rasei slave!... Ci du-te, 
fătuca mea! Lipseşte-mi de la masa aiasta îngreunată de necurățenii 
agitpropiste! Plimbă-te olecuță cu Cadillacul lui Marius către Parcul 
Crângaşi, spre Rudeni, să admiri bisericuţa lui Tani Damian! Lasă-ne, dară, 
pe noi bărbaţii să ne descurcăm în rahatul acestei lumi, desfigurate de 
bărbați pentru uzul bărbaților, fie ei şi bărbaţi de bărbaţi! 

Uşa scârţâi protestatar şi se închise trântit, ca trapa unei curse de 
şobolani uleioşi. Longevivul post mortem istoric privi cu suspiciune într- 
acolo, apoi scoase din traistă niște istorioare, nişte broșuri deja îngălbenite, 
câteva aduse din prizonieratul pătimit în Alsacia, altele din drumeţii 
ulterioare pe urmele eroilor de eroi de pe Marna şi de la Verdun, nişte 
albume foto, nişte decupaje de ziar. 

Repede constatarăm că pe masa de 12 persoane, lustruită şi grea, 
tipică birourilor de statmajorişti, aveam mai toată colecția La France 
devastee, din care hâtrul cronicar de la Ziduri-Pribegi extrase Reims 
devastee, catedrală a încoronărilor nu mai puţin sacră decât aceea a 
Hohenzollernilor de la Kaliningrad, astăzi Sankt Kalininburg, scoasă la 
Felix Alcan prin 1920 de Paul Adam, frunzări ce frunzări cu degetele sale 
de ceară gălbuie ca gălbenuşul ouălor de combinat, uită de noi şi de sine, 
se adânci până la buricul ombilical în pagina 146, şi cum toți cei din 
laboratorul de propagandă, comandat de unul din echipa doctorului Lecca, 
scriitorul Grigore Căinaru, eram exact aşa cum ne redă cinematografia 
bolşevică a lui Dej și a lui Cea, larg redifuzată îndeosebi prin 2001, adică 
doamnele boieroaice inculte şi curve, iar domnii — exploatatori şi 
nemanierați şi analfabeți, rânji el sinistru, scutură din căpăţâna-tigvă şi, cu 
lentoare mentală explicabilă, se puse a ne tălmăci de pe franțuzește ceva în 
sensul că 

— Astfel, cum însuşi Ludendorff a mărturisit-o, în mai 1918, 
bolşevismul din diviziile Țarului, bulucite pe frontul de vest în toamna lui 
1917, devenea principalul factor activ al disoluţiei lor şi al victoriilor 
Kaiserului. Expediindu-l pe Lenin de la Elveţia la Petrograd (Sankt 
Petersburg), într-un tren nemțesc sigilat să nu se dumirească nimeni că 
înăuntru sunt sceleraţii (dâment scell€), cu vreo zece milioane de mărci- 
aur, diplomaţia prusacă n-a declanşat doar dezastrul iremediabil pe vecie 
al Rusiei, moartea Țarului şi a ţarismului, ci şi ruina Reichului, inclusiv 
analog la fel în ce priveşte soarta Kaiserului! 

— Două lucruri rezultă de aici, se scobi în nas ca țăranii și muncitorii 
generalul de propagandă de câmp de luptă şi de câmpul muncii în spatele 
frontului, Horea Cloșca şi Crişan Bratu, care zadarnic a încercat să se 
fofileze-n divizia de cadre a generalului prizonier Mihail Lascăr, Mihail ca 
Şolohov şi ca Sadoveanu, niet Mihai ca Eminescu paseistul şi ca 
Focșăneanu. 

Mai întâi, se vede că încă de la Întâiul Război Sfânt, cel cântat de 
Grigore Căinaru în 1681 pagini mărețe, așa-zisul Război de Reîntregire a 
Neamului, de la 1913-1919, adică de Expansiune ca a lui Traian, zeii au 
hotărât declinul simultan al civilizaţiei nordice, germano-slave, ridicându- 
se cu insistență problema acoperirii vidului de putere din triunghiul 
geopolitic de ametist Beciu-Cracău-Wroclaw, de către şi numai de 
latinitatea românilor, fragilitatea Păcilor de la Versailles şi din împrejurimi 
ținând tocmai de amatorismul june, că Clemenceau, Lloyd George şi 
Wilson au creat, uitând ce mai hitleritate zace-n ea, o Austrie independentă, 
în loc s-o încredinţeze, cu Ungarie cu tot, pentru monitorizare Schengen şi 
democratizare la faţa locului, singurei Puteri viguroase a momentului, 
aceea bazată pe sabia Armatei Regale Române recent renăscute. 

Iar în al doilea rând, se confirmă cu pregnanţă, că aşa e cum am 
alarmat eu mai deasupra în amonte, anume că minimum şapte ani de la 
amuţirea armelor, cenzura militară încă nu trebuie ridicată complet, 
deoarece civilii de capul lor pot comite imprudenţe cu grele consecințe 
răsculative sau diplomatice. 

— Fiind instructiv să constatăm, dragi studenţi, cum la 1920, zvâcni 
vioi Băluţeanu, un franțuz îi serveşte pe tavă aliatului nostru vremelnic, Hi, 
confirmarea axei lozincii care l-a propulsat la putere, la el în republică şi 
apoi în lume: legenda că resursele Kaiserului rămăseseră uriaşe, arme noi 
urmând a fi implementate pe câmpurile de bătălie, dar... bolșevismul 
negermanilor a dat o /ovitură de briceag în spate străjerilor ce păzeau 
Reichul spre toate azimuturile! 

— De unde şi în cuvântările lui Stalin, şi în faptele sale, grija asta 
obsesivă de a controla total spatele frontului, şi spre el, şi spre noi! admise 
Grig. Nu încape îndoială că acești doi Luciferi omeneşti se citeau reciproc, 
se observau atent, totalitar şi încruntat, ca două mirese uitate în aceeași sală 

de aşteptare. 

— Dar de ce-i numeşti luceferi? îşi înroşi irişii ca pe nişte pietre de 
rubin uitate pe mici boţuri de vată ca pentru urechi Ioil Borgiah. 

— Nu luceferi am zis, zise că n-a zis basarabeanul cel isteţ, ci luceferi 
omenești, ceea ce este cu totul altceva. 

— Exact, omeneşti, prea omeneşti! se lumină la chip Halszka 
Chrzastowska, privind amuzată spre dumnezeiasca frumseță a baronesei 
Bozena Kedrzejkiewicelska, în 1937, cu care voia Marius să-l însoare pe 
taică-su văduv stătut, pentru a-şi asigura şi nişte terenuri de vânătoare cu 
zimbri şi bouri, pe colinele, păduroase pe atunci, ale Lembergului nostru 
de-a pururi multicultural. 

— În ce priveşte decuplarea-descleștarea trupei noastre de a aliatului 
fascist, zâmbi jenat îndârjitul istoric, ce comandase în trecutul război, 
numit şi instalat de I. Gh. Duca, Autoritatea Naţional-Regală pentru 
Cenzură Militară, unde erau concentrați o grămadă de mari scriitori, 
muzicieni, pictori şi sculptori, cum ar fi Lovinescu, Sadoveanu, Mavrodi, 
Ranetti, C. Moldoveanu, N. C. Munteanu, lon Ardeleanu, Dobrogeanu- 
Gherea, Ludovic Dauş, Chiru-Nanov, V. Demetrius, N. Pora, fascistul 
Goga, Traian Lalescu, Steriadi, Dărăscu, Ressu, Nonna Otescu, D. Cuclin, 
Plămădeală, Berezovski, Tonitza, Medrea, Grigore D. Constantinescu, 
Ghibu, Oişteanu, Golestan și alții mulţi, pe care nu mi-i mai amintesc, da, 
Vissarion cel condamnat la moarte pentru instigare la recentul tsunami 
1907 la Titu și Costeşti, paseistul Eminescu, parcă şi Mateevici, creatorul 
Imnului de stat al României de Est, or mai fi fost şi alţii... Dar eu vreau să 
mă pronunţ într-o problemă delicată, și nou-nouţă absolut faţă de trecutul 
război, anume decuplarea-detaşarea afectivă de aliatul pe care l-am 
întrebuințat, ca pe un factor-vector de putere, să ne facem treaba la Răsărit 
şi să mutăm simbolic, încă în timpul acestei generații, hotarul românesc 
între Don şi Volga, rămânând în seama viitorimii a merge cu vrednicie până 
la Pacific şi a recupera Alaska noastră, pe care ruşii n-au fost în stare s-o 
păstreze, deşi au posedat-o, asta fiind viața seminţiilor în istorie, unii cresc 
de la o mică cetate la un continent, alții se întind două sau mai multe 
continente și se pulverizează, ca broscuţa ceea ce s-a umflat mai tare decât 
putea acoperi cu substanţă proprie, până a plesnit! Hă-hă-hă-hă! Ce vă 
adusei eu aici ca să vă propun, aste file-ngălbenite, fost-au hrana mea 
sufletească din prizonieratul alsacian, când m-am şi căsătorit în taină cu o 
doamnă Frida Schlauberger, iar bieţii mei băieţi îmi aranjaseră mai târziu, 
din interese de afaceri în Galiţia Mare, de la Varna pân” la Narva, s-o fac 
lată cu baroneasa Bozena Kedrzejkiewicelska, tot plinuţă și cu ochişori tot 
atât de albaştri ca ai văduvei preotului din Sonnenheim, poetica mea 
Friederike, încât rocada n-avea niciun rost să mă complic doar pentru 
lățirea averii lor... ŞI în lupta vieţii, şi în războiul dintre popoare, şi la nunți, 
cum îți faci tovarăşi de călătorie fiind o adevărată artă, tot aşa cum e și 

confruntarea dintre propagandele care izbesc pe individ! 

Am, iată aici, astă fasciculă roasă de recitiri, din enormul tratat al lui 
LenGtre, cel iniţial, cum îmi şopteşte eruditul doctor Lecca, o cercetare 
comandată de Institutul Strategic Francez pentru Studiul Inamicului 
Potenţial, anume, din 1915, data ediţiei mele, Prussiens d' hier et d' 
aujourd! hui, de unde extrag la întâmplare un pasaj subliniat de chiar 
Marius al meu, când era studinte la Belle Arte şi îi trebuia o temă pentru 
un ciclu de xerogravuri expresioniste: 

— Toţi nemţii degajă-emană o duhoare fetidă... Majoritatea 
aviatorilor azi anglo-francezi, mâine AA, anglo-americani, mărturisesc în 
rapoartele lor de zbor că atunci când ajung deasupra unei aglomeraţii 
urbane germane, îşi dau seama cu ajutorul nărilor, a analizatorului olfactiv 
din dotarea pilotului, că se apropie de ţintă, izul specific acestui neam fiind 
perceput ca dezagreabil, indiferent la ce înălțime deasupra orașului s-ar 
efectua survolul! 

— Pentru că e implicată molecula de mercaptan! Pe care o detectăm 
chiar în concentrație de o duzină de molecule la 20 metri cubi cât are o 
cameră! reveni în birou micul mare savant Raul Lecca. 

— De-aia şi este ea folosită de cadavre şi de aragaz pentru a-şi 
semnaliza prezenţa, uneori ca protest! lămuri studenta Lucreția Fotiadi, 
care intrase cu cheia proprie în Atelierul Modigliani din Strada 
Liliputanelor, crezând că Marius sau Mişu ar fi singur-singur. 

— Greaţa şi niște angoasă cât cuprinde, explicară cuminţi Codin şi 
Marin intelectualilor de propagandă ai lui Bratu, fiind total preasigurate, 
deoarece mercaptanii provin din alcoolul în a cărui moleculă de chimie 
organică oxigenul a fost substituit de sulf, de puturosul sulf, care s-a 
strecurat în legătura covalentă profitând de faptul că are aceeaşi valență 
doi, ca şi de lipsa de vigilenţă a organelor chimice, tot aşa cum şi duşmanul 
de clasă se mai strecoară în rândurile parrrtidului cu p mare, în nădejdea că 
dacă pică regimul totalitar marxist, fiii sau ginerii săi vor conduce țara spre 
capitalism, corupție, trădare şi prosperitate! 

— Scheisse, Scheisse, Scheisse! făcu tăcere hamletiană hârca marelui 
cronicar de la Ziduri-Pribegi-Schit, scuturându-şi locomotor cearşaful de 
firmituri. În continuare-continuare, da-voi cuvânt domnului profesor 
doctor şi polkovnik Liviu Lecca, în scopul de a ne propune o bază teoretică 
serioasă pentru propagandiștii care, poate într-un an, doi, poate mai 
devreme, poate mai târziu, vor roboti la descârligarea trupei noastre de cea 
a cotropitorilor fascişti! 

— Nu vă voi reţine prea mult, promise doctorul, politicos ca activistul 
Tichie când va critica marxist vreo navetistă din sistemul sanitar al lui Dej, 
pe Dora Căinaru, de pilda pildelor. O să vă povestească drăcovenii deosebit 
de actuale şi interesante, în ce priveşte noile trenduri în tâmpirea gloatei, 
invitatul nostru cinefil, Arsene-Seraphin Boisson, ale cărui relaţii de pioasă 

ucenicie la inventiva doamnă Leni Riefenstahl sunt bine-cunoscute şi 
fotografilor noştri! Eu mă voi limita doar la a vă prezenta unele progrese 
ale cercetării, cu un accent mai special pe opera profesorului meu de creier, 
suflet şi spirit, director mare la celebra Ecole de psychologie, doctorul 
Edgar  Berillon, ale cărui realizări în lămurirea hipnotismului, 
independenţei şi suveranității emisferelor cerebrale, a unor fobii 
neurastenice şi a procedurii pur psihologice de eradicare a alcoolismului 
postimpresionist, cu mult succes prezentatu-le-am, de la tribuna Ateneului, 
unui numeros public de ambe sexe şi de toate cele cinci vârste. 

Dar iată că, la 1913, începe Războiul nostru de Reîntregire a 
Neamului, ca reper, ca starting block la înfăptuirea entuziastă a sarcinilor 
măreţe, trasate de Testamentul lui Petru Rareș, relativ la a ne da după leşi, 
în triunghiul cultural de rubin sau ametist Cracovia-Breslau-Viena, 
dedublat ulterior drăceşte-n negativ de lagărele Auschwitz-Diirrgoy- 
Dachau, dintre care, cum a dat Domnul, unele s-au dovedit viabile, au 
crescut şi s-au dezvoltat, altele s-au ofilit şi n-au ajuns la celebritate, cum 
se întâmplă şi cu peticele de hârtie, cât nişte reţete, folosite de Grigore 
Căinaru pentru a-şi nota cele 1681 idei literare ale dumisale... Dar de ce să 
ne înfigem noi, ca o pană, între arieni şi slavi? Răspund: pentru a adăposti 
acolo Florenţele și Dresdele noastre! Ca să nu ni se mai întâmple, cu ele, 
ca Iașului clasic al lui Vasile Lupu, la 1650, când înfloritoarea Capitală a 
tuturor Moldovenilor dintre Milcov, Vistula şi Don, a fost jefuită şi trecută 
prin foc şi paloş de o coaliție neverosimilă, a cazacilor cu tătarii! 
Eveniment care ne dă o bine anesteziată piele pregătită de sacrificiu: să nu 
uităm că poziţia noastră față de acest război de azi rămâne aceea convenită 
tacit de Mihai Antonescu şi baronul Manfred von Killinger, în balconul 
Legației Germane, la 22 iunie 1941, cum că unul din cele două totalitarisme 
— rămâne de văzut care-i mai crud! — va răpune pe celălalt, dar va ieşi atât 
de ologit din încleştare, încât va fi o pradă uşoară pentru vicleana 
democraţie AA... Numai că noi românii știm, tot din trecutul război, că se 
poate şi altceva, mai improbabil dar nu exclus, anume descompunerea 
ambelor sisteme de reducere a fiinţei umane la condiţia de cârnat, de 
sângerete, ba poate chiar de excrement, în orice caz, înțelept este ca noi, ca 
moştenitori unici ai tradiției maicii noastre Roma, să marcăm cât mai 
stăruitor şi mai adânc, spre Asia ca şi spre America, dreptul nostru 
geografic, de interes suprem fiind, cum am mai spus, Triunghiul lui 
Rareş, dar nici Triunghiul Ducăi-Vodă, pentru care Marius Ghizdavu 
propune o configurație bazată pe Odessa noastră, Ialta noastră şi pe gara și 
aerogara lui de la Gumrak, nu-i de lepădat, căci Istoria nu s-a sfârșit la 1943 
şi strategia zisă sadoveniană, de a cotropi uriaşa ţară de dincolo de negură, 
strategia sudică, meridională, caldă, încă nu ne putem pronunța dac-a 
suferit o cotitură a războiului sau numai o repliere, într-adevăr cam amplă, 
la limita ambiguităţii dintre strategic, artă operativă şi tactic! 

— Incontestabil, urmări cu atenție elogiul adus de Lecca dascălului 
parizian Edgar Berillon, starul cineast Arsene-S6raphin Boisson, nu mai 
încape vorbă că cine, din cauza Războiului Expresionist, război despărțit 
de Războiul Existenţialist doar de o viaţă cât a poetului Nicolae Labiş, n-a 
putut urmări la 1915 memorabilele conferinţe berilloniene, este vrednic de 
pedeapsă! Noroc, însă, că mai existau pe atunci, fie şi în nişte țări pustii 
cultural, căci a te baza pe paseistul Eminescu, cel cu capul împlântat în 
Medievalitate, nu-i o carte de vizită, bibliofili excentrici, ca boierul 
cronicar Voicu Ghizdavu, ce şi-a adus din prizonieratul alsacian nu numai 
toată colecția La France devastee, o mână feminină, poate regală, 
subliniind în tomul despre Reims mărturia Mariei Sainsaulieu, din april 
(luna cea mai favorabilă pentru terorizarea orașelor!) 1918, despre măreția 
greu de imaginat de către cititorul neartist sau bezbojnik, a enormei 
catedrale, în spectacolul de lumină roşie al incendiilor, ce devastară 
străvechea arhitectură din Place Royale, în dangătul sinistru al clopotelor 
maşinilor tot roşii ale pojărniciei, exact un an mai târziu micul Marius 
făcând cunoştinţă în lăcaşul fără acoperiş, fără vitralii, cu statuia rănită 
monstruos a însuşi Zeului Războiului, având pe cap o cască arămie 
donquijotească dintr-un lighean de bărbier din Salamanca şi, în mâinile 
fumurii, un furtun din care ţâșnea sânge stricat, dres cu puroi la cea mai 
mare presiune, cu cucută, cu absint şi poate cu urină de viitor caporal 
austriac rasist! 

— Nu numai excelenta monografie a lui Gaston d'Esgrignon Lenâtre, 
Prussiens d! hier et d! aujourd' hui, ne încunoştinţă din ce în ce mai nervos 
domnul general de propagandă Horea Bratu, foindu-se pe scaunul 
neergonomic ca chinuit de hemoroizi, vă stă la dispoziție în Biblioteca 
Fundaţiei Voicu Ghizdavu, transferată integral, cu soldaţii, de Marius şi de 
Octavian Theodor, de la Ziduri la București, în Parcul Filipescu, în cartierul 
cel mai select, azi ca şi mâine, cartierul I. V. Stalin, ci şi opere alese de-ale 
eminentului doctor Edgar Berillon, obligatorii de conspectat pentru 
seminarizare de către agitatori, propagandişti, misionari, zvoniști şi 
răspândaci fund: 

— La Bromidrose fetide de la race allemande,; 

— La Polychesie de la race allemande; 

— Comment pourrait-on un jour s' entendre avec un peuple qui sent 
mauvais? 

— Dar să vedem mai întâi, tovarăşe surori, doctoriţe, asistente, femei 
de serviciu şi moaşe, care-s ideili prinșipale ale doctorului progresist Edgar 
Benillon, recapitulă-n spitalu' nou alde Tichie. Cine ştie, să ridice două 
deşte-n sus!... Haideţi! Nu vă sfuţi, că nici nu sunt aşă multe, trii în total, 
mari ȘI late! 

— Prima idee, cuteză și roși gingaşa pediatră Minodora Căinaru, este 
că urina germană e caracterizată de o toxicitate superioară celei franceze. 

Vreau să zic că are un coeficient urotoxic cu peste 25 9% mai mare... 

— Fo-ffo...arte Bine!!! Aveţi un FB de la mine. Celebrul pictor 
cubist comunist Picasso îmi desena deunăzi, când fusei la Congresul 
Intelectualilor pentru Pace de rubin, de la Wroctaw Breslau, he-he, nu-n 
baza strategiei cu Triunghiul lui Rareş, — cum s-a constatat experimental 
ştiinţific îmi desena, să înțeleg și eu, ca parvenit de la coarnele şi balega 
plugului tractat de-o vacă, că o Piseuză germană ucide cobaiul cu numai 
30 centimetri cubi de pişat, pe când o Piseuză din stânga Rinului abia dacă 
realizează o performanță similară cu un volum de cel puţin o dată şi 
jumătate mai mulți centimetri cubi din același lichid! 

— A doua teză, de fapt o antiteză, se îngălbeni Dora de frică să nu 
greşească rătăcind printr-o tematică atât de delicată, este că excrementele 
de origine germană au un miros mai pătrunzător și mai persistent decât al 
celor de proveniență franceză! 

— Absolut corect! Îndrăzneaţa ipoteză a doctorului Edgar Berillon 
fiind confirmată de toți piloții francezi şi anglo-americani, care au executat 
misiuni deasupra aşezărilor nemţești, paradoxul fiind că fenomenul nu 
depinde de latitudine sau de temperaturile medii anuale, aceeaşi duhoare 
manifestându-se până la stratul de ozon (spart astăzi), atât în însorita 
Bavarie cât şi în ceţoasele ţinuturi teutonice, cum observă şi savantul 
LenGtre, cu oarecare consternare-exasperare în pesimistul său studiu, 
Prussiens d! hier et d' aujourd hui... 

— lar a treia enigmă evidențiată de Berillon, se foi de frică să nu facă 
pe ea de frică Dora, fiindcă întreţinuse relații sporadice cu Marius şi se 
auzise că tocmai l-au luat la Canal, este că din punct de vedere cantitativ, 
fecalele deşertate de un german întrec de circa două ori pe cele ale unui 
francez! 

— Magna cum laude, tovarăşă Minodora! Şi aş adăuga, spre cinstea 
vechilor cronicari pe care s-a bazat cercetătorul, că ei au notat că pe 
vremuri, când datorită dezvoltării insuficiente a forțelor de producție, deci 
şi a suprastructurii ideologice, nu existau pe şleauri tăblițe indicatoare și, 
atunci, nici posibilitatea de a te orienta, singurul mod de a te autosesiza c- 
ai trecut din Germania în Franţa, sau din Franţa în Germania, era să constați 
statistic apariția unei mutații majore în ce priveşte volumul excrementelor, 
asigurându-se un raport proporțional cantitativ de 2:1, respectiv de 1:2... 
Ceea ce nu l-a împiedicat pe pacifistul procominternist Picasso, de-l întâlni 
eu la congresul de la Wroctawul nostru, să manipuleze diferite proporții de 
aur pentru nişte fecale de-ale sale, postbelice, când se mai ruşina vremelnic 
să le mai vânză plutocraţiei americane exploatatoare, aţâțătoare la un nou 
război mondial... 

— Nu mai puţin nostalgic întru aceeaşi proporție de aur, dădu din 
umerii angelici Agnieszka, fiind și elevul nostru Andrei Hurmuzacov, dar 
şi al lui Falconet, al lui Pigalle, al lui Carpeaux și, într-o anume măsură, 

chiar al lui Berillon, în măsura în care, lecturând relatări că-n 13-15 iunie 
1990, persoane sau personalități costumate în mineri au defecat în 
Universitatea bucureşteană, bombardată cândva de naziștii lui Gerstenberg, 
a dăltuit într-un bloc funerar din marmură neagră, şterpelită de popa Tani 
de la un mormânt părăsit de descendenţii degenerați, un splendid colac 
negru strălucitor ca antracitul, pe un soclu brâncuşian sugerând o carte, 
l'oeuvre au noir, intitulată Lăsărura SS-minerului, fiind achiziționată în 
același an, de o doamnă Petacci la Bienala de la Veneţia. 

— Oooh, dar nu mai vorbiţi de asemenea murdarlâcuri! gemu ca din 
tinetă sufletul tânăr, supradotat şi piteştean a paralelă 45 al liceanului 
Raulică Lecca. Este adevărat că nu este exclus să fie probabilă o 
descârligare a trupelor noastre de ale Aliatului, tocmai în momentul când 
ele trebuia să treacă de la un război al rasei latino-germane cu rasa slavă, 
la un război de apărare a civilizației europene de o bolşevizare care, 
asemenea fascizării nazificării, îşi are şi ea nu numai principiile ei bune, ci 
şi realizări măreţe incontestabile, între care aş aminti pă a mai ochioasă 
diavolește pentru chelioşii complexaţi: virtualitatea ca, sub un despot 
luminat, muncitorii, țăranii, funcționarii și chiar toţi intelectualii să fie 
constrânşi de Ssecuritate să citească cărți, pe bază de Liste şi indexuri 
gratuite, să admire picturi, să simtă necesități de a circula într-un oraş cu 
statui de oameni generoși, să asculte simfonii de compozitori, în genere, să 
se preocupe de propria introspecţie la frontiera labilă a confluenței dintre 
autoscopie şi autopsie a psihismului personal al fiecăruia! Într-o sintagmă, 
să se spiritualizeze la cap! 

— Să fim totuşi vigilenţi chiar când o mai luăm la labă-n closet, privi 
cu lăcomie agentul sanitar activist Tichie la botişorul de copilă, nevinovată 
dar sud-meridional suspectă jos, al Minodorei Căinaru, cam mirat că 
scriitorul cincizecist, la Titu, pe navetă-n trenuri mizere, o lasă-n Câmpul 
Muncii când, cu veniturile lui de bestsellar stalinist, ar putea s-o ţină-n puf 
de lebădă și de îngeri cu cravată sângerie. Noi trebuie să ţinem permanent 
la curent corpul medical cu ce mai e reacționar, atât în arte cât şi-n 
psihologia care le reflectă, cum tovarășul Jdanov pe tovarăşul generalissim 
al lagărului socialismului și păcii active, al luptei pentru PACE, împotriva 
ațâțătorilor la un nou război mondial și la o nouă secetă, căci de nimic nu 
se teme astăzi mai tare gloata fără de partid, din care se adapă Parrtidul cu 
p mare și unic, decât de război, de cote, de arestări şi de secetă! Asta are ea 
în invaginațiunile materiei cenușii care, aşa cum demonstra o tovarăşă 
belgiancă, la recentul Congres al Intelectualilor pentru Pace de la Wroctaw 
Breslau Mizil, rămâne o permanentă sursă subcapilară de limbrici 
ideologici, dintre care se distinge, în prim plan, surrealismul lui Breton cu 
aprecieri estetice hilare, din care deducem că a fost odată ca niciodată, când 
Picasso al meu, şi el prezent, i-ar fi mărturisit, interogat rău, că subiectul 
amintitei pânze de giulgiu al inconştientului trebuia să fie un excrement 

uscat, un excrement, da, din care însă anumite pături trebuie privite ca 
manifestând virtuți hilozoiste, fiind însă interzis să confirme şi tortul însuși, 
hilozoismul, doctrină reacționară, cum c-ar gândi şi lucrurile sau vietăţile, 
sfidând materialismul dialectic şi istoric, din care noi am învăţat de la Lenin 
că numai pe o anumită treaptă de dezvoltare a materiei se conturează şi 
conştiinţa, din care mulți nu s-ar zice c-o are, un excrement inepuizabil, a 
cărui identificare judiciară ca atare se va confirma după ce Picasso îi va 
pune şi muștele, cum un coafor comunist ca Montand, breton Edithei Piaf, 
de-o ascultă reacționarii, din care Breton zicea că văzând pânza-n evoluţie 
a aflat nu numai că pictorul vrea să facă un excrement, ci şi că lipeşte asta 
pe pânză cu regretul că, neinventându-se încă punga vidată, trebuie să facă 
excrementul din pensulă, neputând oferi publicului avid de originalitate 
experimentalistă, un autentic excrement deshidratat, și anume unul din 
acelea inimitabile, peste care dai în mediul rural, primăvara târziu, când 
copiii hămesiți ai gloatei truditoare înfulecă expropriator protocronist 
cireşele din livada Ghizdavilor boieri, fără a mai avea timpul socialmente 
necesar să scuipe toți sâmburii... 

— M-am surprins, recunoscu Andr6 Breton, imaginând acele muște 
strălucitoare, noi-nouţe, așa cum s-ar fi priceput să le toarne din oţel 
inoxidabil Picasso. Totul se înveselea; nu numai că privirea mea nu-și 
amintea să se fi oprit asupra unui lucru în sine dezgustător, dar mă aflam 
în situație de libertate primitivă, primordială, spre Muntele Conic Sainte- 
Odile, față de care Zidurile stau ca Delphi la poale de Parnas, unde era 
frumos şi plăcut dulce să viețuieşti, printre flori sălbatice, asfodele, dafini, 
rugi de mure, mă afundam liber în pădure ca-ntr-un codru de simboluri și 
ca copilul sărăntocului în codrul de pâine intermediară, din care Stalin face 
cocoloaşe, aruncându-şi-le galant în coafeza sa, Elvira, cea răsfăţată de 
părinți şi de prieteni, nu şi de Soartă, nici de Mişu. 

— Și în niciun caz răsfăţată de Aliați! îşi sfârşi ideea fără s-o 
finalizeze Raul Lecca. Vasăzică, detalie el totuşi, este indicat ca şeful 
Departamentului Inspecţiilor Fanfarelor și Corurilor Militare, Civile și 
Şcolăreşti să ia notă de existenţa liedului Îmi bate inima la Bug, pe versuri 
de Sergiu Grosu, ca şi de iminența compunerii altora, tot de către 
clavecinista Isadora Enache, logodnicu-i Sergiu potrivindu-i cuvintele, 
inspirate din pdf-uri downloadate dupe net: 

— Ard malurile Nistrului; 

— Cu submarinul la asediul Sevastopolului; 

— Am luptat în Crimeia; 

— Cucerirăm Caucazul; 

— Cu bastonul prin Odessa noastră, 
precum și orice alte de valoare cărți, pdf-uri sau manuscrise s-ar mai putea 
găsi. 

— Micul domn Lecca, dragi pionieri, le mângâie și le căută de 

păduchi căpşoarele popa Sică, avea oarecare dreptate, intuind că latrina 
istoriei e mai încăpătoare decât îşi închipuie, în vanitatea sa de creatură, 
Homosapiensul. Faptul, evident pentru orice analist care a apucat să-şi bea 
cafeaua, că musai să se prăbușească... ambele totalitarisme muncitoreşti e 
o teză greşită. Mi se pare evident. Şi atunci, taică, generale Bratu, problema 
nu este decuplarea afectivă a trupei noastre de cea germană — şi am 
impresia că supraestimaţi disciplina ofiţerească! — ci cum Ialta mă-sii să 
facem să evităm, ca ura asta, pe care am sădit-o în anglo-americani, să nu 
se materializeze dematerializându-ne mai ceva ca bombardamentele 
clasice de până acum, şi anume, dacă, Doamne fereşte! va fi rost de să se 
treacă de la coventryzarea de azi, la hiroshimizarea municipiilor şi 
târgurilor noastre de mâine, de netăgăduit fiind ce zicea adineauri Marius 
Ghizdavu, la România Regală Actualităţi, că se va da cu bomba atomică-n 
Europa, nu în inima cultă a Reichului, ci peste pielea pelagroasă a 
galițienilor... 

— Noi fiind decizional cel mai bine plasați! râse-n hohote frumușica 
de Elvira. Vulnerabili pe tărâm de imagine, ca cel mai prețios aliat al lui 
Hitler! Și atractivi ca Resurse petroliere și cerealiere, ca Resurse de eroi de 
eroi şi ca Resurse de fanatism antibolşevic cel mai bine informat din 
Europa şi din lume, datorită soțului meu, Mişu, a cărui mai atentă 
consultare de către Hi şi Muss, respectiv de către Roosevelt şi Churchill, ar 
fi schimbat radical harta Europei, lăsând Viena, Cracovia şi Wroctawul în 
mâini latine-n care te poţi încrede, creându-se premisele ca de la reuşita 
strategiei rareşiste să se trăgăneze și împlinirea profeției Ducăi-Vodă, să ne 
infiltrăm în triunghiul obtuzunghic de jad Odessa-lalta-Gumrak, separând 
masa slavă creştină de puzderia seminţiilor musulmane ale Asiei, pe care 
numai o solidă santinelă latină pe valul Volgăi şi, eventual, pe valul 
Donului o ar reuşi stăvili, să nu mai migreze iar spre Rin! 

— Ai aflat ce le delira azi, Nuţo, părinţelul Damian șoimilor patriei, 
căutându-i în căpşoarele ciufulite cu gel mirosind a praf de puşcă? raportă 
prin somn Marin, şoferul. Că așa cum, sub preşedintele YI, convenabil șef 
al opoziției e domnul Tudorică, înainte, înainte de Cea şi Dej, sub dictatura 
militar-fascistă, era Maniu, ăla lu' care PNŢ-Borviz și PNL-Parizer, i-a 
ridicat la ceceu statuie de amărât, ca să râdă de el PSD-Zeamă-de-varză. 
Deci popește gândind, tranziţia de la războiul cu fascismul sovietic la 
victoria împotriva socialismului hitlerist presupunea nu numai întoarcerea 
armelor trupei şi ofițerilor, ci şi aducerea Opoziţiei la putere, sub lozinca 
eliberării ţării noastre de sub jugul fascist, pentru a se pune călare pe ea ăia 
cu Jugul Bolşevic nou-nouţ, fabricat la Novokuznețk. 

— Fund pe atunci, lămuri la radio eseistul Muhală Muistu, o chestiune 
spinoasă nu atât decuplarea de vechiul aliat, cât acuplarea ideologică şi de 
dosar cu noul camarad de luptă pentru de toate cele... 

— Zapează, Codine! scânci isteric Lina. Nu mai poci să-l sufăr pe 

polihistorul ăsta ubicuu, cu ideile lui insolite, atât de diferite de-ale noastre! 

— Suntem prizonieri în Uniunea Sovietică, se auzi la Radio Moscova 
o voce autoritară și căznită de general privat de somn cu săptămânile, este 
ora 17 şi 10 minute, unde ne-am predat, ştiind că trupele române au fost 
lăsate în toate împrejurările de către Comandamentul german fără niciun 
ajutor, cel puţin până azi 16 decembrie 1942. 

Comandamentul german face acest lucru intenționat, pentru a ne 
slăbi forțele, ca să nu putem cere niciodată cu fermitate restituirea 
Ardealului. 

Patrioţi români! Nu mai luptaţi împotriva fraților noştri ruși! Fiindcă 
trebuie să ştiţi că teritoriul dintre Volga şi Don nu a fost şi nici nu va fi 
niciodată românesc! 

— Mănânci căcat! se înroşi de furie ca racul fiert căpitanul de 
propagandă Grigore Căinaru, privind fix spre lada ca un sicriu de copil a 
radioului. Dac-ai fi citit atent xeroxul Gesta Romanorum, achiziţionat 
recent de crainicul sportiv Răzvan Hristev, din Occidentul Apropiat, având 
o bursă soroşistă la Pesta, ai fi avut bucuria de a te familiariza cu grafia 
geto-dacă, însuşindu-ți concomitent o mentalitate de învingător, solid 
sprijinită pe următoarele argumente: 

— Istoria nu ni s-a sfârșit deloc. Abia începe, cu Diaspora 
Românească. 

— Suntem nepoţeii Romei şi avem la Tezaur tradiția zidirii lente de 
puteri multicontinentale, pornind de la o cetate mică, delimitată de cel mult 
7 coline, ceea ce şi explică năzuinţa pictorului Marius Ghizdavu ca prin 
relația personală, stabilită între el şi Hi la Berdicev, să anexeze Liovul la 
România Regală. 

— Astăzi păruielile teritoriale încă se mai pornesc pe bază de edicte 
şi urice. Mâine însă, aşa cum anticipează juristul Marius Ghizdavu, dreptul 
internațional va recunoaşte doar temeiuri arheologice. Or, la sfârşitul 
pleistocenului, după ultima glaciațiune, singura zonă locuibilă din Europa, 
zicea tata că era tocmai spaţiul carpato-pontic-danubian, ceea ce înseamnă 
că întreaga Civilizație a Omului Alb, pe această planetă, a roit de pe acest 
binecuvântat meleag. 

— Dizentericii se topeau literalmente, cită tot Marius, deprimat și 
sătul de Om, mărturia Andre Ragot de la Dachau. Am văzut oameni încă 
zdraveni, cu nu mai puţin de 50 de scaune pe zi, sfârșşindu-se rapid, fără să 
se poată reuşi oprirea acestei diarei profuze. Mulţi răceau când se duceau 
la WC şi nu se mai puteau vindeca. Vedeai trupuri mizere agitându-se 
frenetic pe cele două bețe ce le slujeau de picioare, într-o cămașă 
aproximativă, ajungându-le adeseori până la buric, care, cu un deget în 
fund, lăsau să le scape, cu zgomote semnificative, urme lungi pe podea. 
Mulţi dintre oamenii de serviciu, furioși că trebuie să spele, să spele şi iar 
să spele, nu încetau cu înjurăturile, căci cel ce făcea în pat îşi murdărea 

vecinul, și aceasta însemna două corpuri de spălat, care, din lipsă de apă 
caldă, erau spălate cu apă rece, şi, din lipsă de burete cu mătura. Am văzut 


un bolnav ce-și spăla excrementele care îi curseseră pe picioare urinând 
peste ele. 

— Şi toată această privelişte de coşmar, arăta pictorul Elizei 
Alexandrescu, în căscioara din liziera cea romantică de la Pădurea 
Andromeda, este opera cui? A unei noi specii, înrudite cu omul 
renascentist, pe care Ioil Borgiah a denumit-o Homo totenkopf, selecția 
artificială ce va urma având a genera, cum în natură carnivorele îşi creează 
propriile erbivore, ca să aibă ce mânca, cu necesitate de fier stalinist, — o 
varietate cu bot de Moarte Obosită, anume acel Homo fessus, înrudit 
fesenist cumva cu omul antic, pe care-l invidiem pentru spiritualitatea ce 
emana, uitând că în proporție de 95 % el era un sclav trudit, mișel și 
nespălat! 

— Mă aşteptam, surâse Liz spre liziera Pădurii Andromeda, din care 
adierea aducea de arțar roşii frunze în necunoaştere de siropul ce s-ar putea 
valorifica pe piaţa canadiană din seva ce cutremura aţâţător tulpinile 
delicate, să-mi 1€i şi acum o atitudine imperialist-târzie şi să-mi visezi de 
Testamentul lui Petru Rareş, de Reconstituire, de Marea Recuperare, de 
Lw6w, de Breslau, ca şi de repulsia Occidentului faţă de misia civilizatoare 
a românilor la Gurile Dunării! 

— La Gurile Dunării, azi! se enervă ca pictor profesorul de desen 
tehnic şi epure de la Şcoala de Ucenici pentru ţevi şi Tuburi Helicoidal 
Sudate din Colentina Apropiată. La Gurile Donului mâine, iar poimâine la 
ale Volgăi! Căci în Istorie nimic nu este interzis ca în Literatură! Toate-s 
cu putință. Şi așa şi trebuie să fie. Altfel, Libertatea, chiar dacă-i doar un 
titlu pe-o traducere a Adrianei Bratu din Roger Garaudy cel bolşevico- 
stalinist doctrinar deocamdată, până va găsi mâine alți stăpâni, da, 
libertatea s-ar uşchi din vocabularul omenesc. 

— Şi care-i, nene lancule, interogă şoimuleţul Minitehnicus pe 
bătrânul propagandist din Ferentari, deosebirea dintre România Mare a 
şefului opoziției sub YL-89, față de a şefului opoziției sub AN-41? 

— Deosebirea dintre domnul Tudorică şi luliu Maniu? Nu ştiu!... Ce 
ştiu eu e că Mariusică, când ne-a părăsit, în toamna amară a lui 1992, nu 
imputa scolopendrelor cocoţate-n capul, acum Cadrilater Roșu al Ţării, ales 
pe baza Constituţiei inexpugnabile, iorgovane, decât trei lipsuri: că nu 
militau pentru recuperarea prin orice mijloace a teritoriilor pierdute în 
1940, că nu desăvârşeau Revoluţia aducând pe Rege de la Versoix la mine- 

n Ferentari şi că nu se mai declanșa odată represiunea, imaginată după 
calapodul leninist, pe categorii de bolşevici, în două-trei-en valuri de 
arestări, urmând a se reduce clasa socială a nomenclaturiştilor la câți erau 
şi-n 1944 — sub o mie, după statistica lui Mişu! 

— Cu alte cuvinte, făcu ochii măricei de uimire Vlad-lon-Nicolae 
Enache ca potențial al doilea preşedinte-mântuitor din posteritatea critică a 
voievodului prezidențial Zahei Avăcăressi, străbunicul meu Ghizdavu 
înțeleg că protesta prin desțărare că nu se făcea totul, la 1992, pentru 
reînnodarea iabraşei noastre istorii cu ce-a fost anterior lui 6 martie 1945? 
Ce voia el să construim, ca ideal local, opus ostentativ celui de dizolvare 
în uie, o Românie Regală cumva, adică România aia prea Mare, instabilă 
şi detestată de toți noii intelectuali? 

— Absolut greşit, Alesule!... Luminăţia Ta, trebuie să reții că doctrina 
ghizdaviană foloseşte aceste sintagme sacre pentru a desemna entități 
teritoriale disproporționat distincte: pentru propagandistul pus să taie nodul 
dilematic al forțării Nistrului, România Regală este România Regală a 
Regelui Ferdinand şi a Reginei Maria, clasică, pe când România Mare ţine 
mai degrabă de romantismul revoluționar al generației tale și al celor ce te 
vor urma, Alesule între Aleși, ea pendulând între Triunghiul ascuțitunghic 
rareşian de ametist Viena-Breslau-Cracău și triunghiul obtuzunghic de jad 
Odessa-lalta-Gumrak, al strategiei de expansiune ducală, în acest sens 
admirând, tot numai eu, subtilitatea analiştilor noştri ce susțin că România 
are nevoie de un Putin. 

— Alelei, Marius-Marius! se alintă vitaminizat voinica farmacistă 
Liz, văzând în concubin atât paseistul cu capul împlântat în medievalitatea 
ei de femeie văduvă şi retrasă din lume și război, cât şi sămănătoristul 
romantic şi retrograd, care pictor înzestrat cu enorma expresivitate 
expresionistă a secolului XX, zace ca bătrânul lui Van Gogh cu fruntea-n 
pumnii încleștați, neștiind cum să abordeze pe hârtia de calitate proastă, 
postbelică, ilustrarea mărturiei Andre Ragot despre dizentericii de la 
Dachau, confruntându-se cu spusa Clarissei Honig cum că după Auschwitz 
şi Kolîma nu se mai poate scrie poezie... 

— Decât după sfărâmarea speciei umane în diferite subspecii! 
rânjeşte ca omul de tuș negru, cu pupile rubinii a laser, loil Borgiah de după 
sticla de culoare auriu-uleioasă a secăricii de secetă, băute la MAT, la 
filiala alexandrină a Monopolului Alcoolului şi Tutunului. 

— Întrebarea mea în acest pustiu piramidal, se foi Liz ca Lee Miller 
între cocoaşele obscene ale cămilei, este dacă Marius știa... Pentru că eu l- 
am cunoscut cu privirea în 21 mai, de chiar ziua mea, abia în 1942, când 
mi-am condus soțul, pe Colea, la tren, în gara Sărata, fiind chemat urgent 
din concediu, de la vatra din Tatar Bunar, ca să ia parte la desăvârşirea 
asediului Sevastopolului, eşec sovietic comemorat în derâdere plănuindu- 
se, după 1991, o statuie poetului gruzin losif Vissarionovici Djugaşvili, 

pandant şi imitație celei a paseistului Eminescu, de lângă Cazinoul de la 
Chiustenge, ce se va ruina în tranziţie, sub blestemul atâtor perdanți 
interbelici... lar după ce a inspectat meterezele zdrobite de obuze ale 
celebrei citadele țariste, dimpreună cu mareșalul Manstein, bietul Colea al 
meu a plecat în Caucaz, prin Batumi sau Suhumi, în orice caz, fără să mai 
treacă prin Kislovodsk și fără să mai aștepte vizita Regelui Mihai în 
Crimeia româno-germană, oricum puţin după 4 iulie, 1942, trebuie să fi 
fost, când, de ziua SUA, a fost ambiția conducătorilor noştri să salutăm pe 
Roosevelt prin fâlfâitul drapelelor româneşti regale, îngemănate cu cele 
naziste, în briza înmiresmată tipică țărmului sudic al Crimeii, până la Ialta 
şi Caffa... 

— Eu te-ntreb, se stropşi la ea anchetatorul Ion Enache, dacă acest 
Colea al tău mai trăiește sau nu!... Să nu-mi zici mie că nu ştii nimic, c- 
acuşica te trimit şi pe tine la Canal, 60 de luni, după moşierul tău Marius 
Ghizdavu! 

— Te chinuim pentru că mulţi gușteri verzi, interveni cu un zâmbet 
blajin ca al lui Tichie căpitanul torționar Ţyuchel Adriean, bunătatea 
întruchipată, — au fost dați dispăruți pe front sau şi-au întocmit acte de deces 
false şi acuma așteaptă pe americani prin munţi, terorizând noua 
aristocrație roșie, cum odinioară Coroi şi bandiții lui, care măcar erau 
haiduci, cum atestă baladele noastre de răzvrătire socială... Şi nu te mai 
uita, fă, aşa derutată la mine, că eu fac spirite mai de glumă sub numele de 
cod Pumpianski, pe când ăsta, Jan, e cam posac, sub numele de cod 
Jurmînski, dar aşa ne-a instruit la Komsomolskaia Petliura, în celebrul 
lagăr de la Poltava, faimosul general de informaţii şi torsiune Polkan 
Afrikanovici Putilov, pe care intoxicatul comisar Alecu Șaraga, zis Ciripoi 
în istoriografia noastră marxistă rolllerrrriană, îl crede una şi aceeaşi 
persoană cu mareșalul Zahar Maslovici Kartotekov, naşul plutonierului 
Zahei Avăcăressi, da-da, așa ne-a învăţat, că noi anchetatorii trebuie să 
umblăm în tandem, plus şi minus, să ne contrazicem, ca la tembeliziuni, 
când e de dat iluzii gloatei că ţinevas judecă, anchetează-n numele 
boborului pre vreun trădător din capul Ţării, scoțând de la îmbuibat, mai 
cu răul şi mai cu binişorul, diferite recunoașteri de fapte sau învinuiri de 
amici care pot fi arestați şi ei! 

— Tovarăşi securiști! prinse a jeli Eliza, deşi născuse pe Irinuca din 
stirpea ghizdaviană, fără să-l prevină pe fericitul pictor. Dacă soţul meu 
bun, inspectorul Colea, trăieşte cumva, spuneţi-mi, şi mă duc la el peste 
munți şi mări, peste gulaguri şi țări! Inspector... şcolar, am vrut să zic că 
era. Uite pe harta asta, la Tatar Bunar aveam, aici, căsuţa noastră și 
Farmacia, una gândită să fie de ajutor răniților dacă sovieticii mai 
înscenează vreo răzmeriță cu cominternişti ucraineni şi bulgari, sprijiniți 
de suprarealiştii Elveţiei şi Franţei. Iar el, Colea al meu, scump şi drag, mai 
cu şareta, mai cu gipul inspectoratului, în calitate de revizor-şef o lua 

circular într-un soi de periplu prin regiunea Odessa, administrată şi 
posedată de România de atunci, nu Mare cât de la Elba pân' la Volga, dar 
Regală şi măricică, de la Nistru şi chiar Bug pân' la Tisa... Deci, declar că 
soțul meu Colea lua startul, deobicei, din 'Tatar Bunar spre Chirnicichi, 
forţa gârla Cătlăbuga, intra-n Reni, băga spaima-n corpul didactic, apoi 
cobora pe Dunăre cu escale la Ismail, Chilia şi-n poeticul venețian de lemn 
Vâlcov, traversa lacul Sasic până la niște învăţătoare grase de la Liman, 
apoi lacul Alibei până la Tuzla Bugeacului, vizita minoritățile din 
Lebedevka, Primorskoe, Sergheevka şi Bugaz, să se convingă că sunt 
îndeplinite toate condiţiile să-şi înveţe limba maternă, după care abia își 
începea adevărata „inspecţie tematică“, dincolo de romanticul Liman al 
Nistrului, în Odessa noastră, răsărită peste Moldoveanca noastră, Și în 
orăşelele satelite ei, cum ar fi Ovidiopol, Ilicevsk, Crijanovka, Fontanka, 
Bahcisaraiskii Fontan şi mai ales Dacia, după care se întorcea mereu la 
mine, prin Cetatea Albă, cu o mică escală, pentru câte o damigeană de vin 
de Şaba... 

— Atunci, beliră ochii cât cepele de colhoz sovietic iarovizat 
anchetatorii, rezultă logic că pruncuţa asta, lrinuca, e făcută cu partizanul, 
cu banditul! 

— Nu-nu-nu! îi corectă matern doamna Eliza, fiica mea e făcută cu 
tovarășul Stalin şi îi aparţine, ca dealtfel toți copilaşii Lagărului PP, al Păcii 
şi al Proletarizării prin etatizări a unor largi categorii sociale... Da-da-da, 
tovarăşe Jurmînski & Pumpianski, eu de trei ori da, de trei ori am fost 
parașutată la Salvatorul Umanității: prima dată la Kunţevo, pilotul Stelian 
Dabija predându-mă Valentinei Istomina, s-o-nvăţ să coacă acei enormi 
colaci basarabeni, cu roata cărora răzeșii au impresionat adânc pe 
năvălitori, primindu-i cu sare la 1940, când nu sperau decât pământ ars şi 
apă otrăvită; a doua oară — la Domodedovo, Dumitru-loviţu Supeanu 
încredinţându-mă-n bună stare unui băiat de pază şi protocol, Vlassik, cu 
doi de S, adică SS parcă, misiunea mea de bun-simţ femel fiind a-i strecura 
întrebarea provocatoare că dacă mai este o victorie, o pobedă, da, dacă tu 
ai 35 de milioane de morţi, iar inamicul nici 10 la sută, din care majoritatea, 
cum stă scris la Biserica Doamnelor din Dresda, — victime ale bombardării 
populaţiei civile de către aviația AA; și, în fine, a treia oară, circulând tot 
fără bilet, am fost predată de controlorul de trafic Petrache Hulpe domnului 
Poskrebiîşev, la Sokolovka, da, unde pe malul lacului era un teren de fotbal 
şi se antrenau pe el doi copii slavi la fizionomie, Bîşeveţ şi Prohaska parcă, 
iar în dacea mai rar vizitată se aglomerau vrafuri de dosare pentru semnat, 
după stagii la Kunţevo şi Domodedovo, de așteptare nesemnate, deşi legi, 
decrete şi ordonanţe de urgență apăreau cu semnătura lui Stalin, cu 
duiumul, dar el înțelesese din practică, din cum a crăpat de surmenaj Lenin, 
după zece ani de huzur la Italia şi la Elveţia cea bănoasă, că şpilu-n 
managementul dictatorial-tiranic e să nu te laşi acoperit de hârtii până la 

sufocare, ci să ai încredere în aparateicii cinstiți, ținuți în funcții de 
răspundere cu capul, scopul meu la Sokolovka fiind a-l convinge pe 
Poskrebîşev nu să mă introducă la Stalin, ci invers, când acesta-l va 
consilia, să-l îndemne să accepte ce voia Marius Ghizdavu, care mă aştepta 
cu-nfrigurare în dacea sa de lângă gară, la noi la Dacea, pe ruta Balta- 
Odessa, cu privelişte mirifică spre limanul Hagibei, grafia uzuală fund 
Dacia, iar scopul uneltirilor sale fiind ca eminenţa cenușie a urmașului lui 
Lenin să accepte ca Salvatorul Umanității să-şi treacă-n testament că la 
Sevastopol, la Sulina, la Varna, la Liverpool, la San Francisco şi în orice 
alt port i se vor re-ridica statui, după prescrierea crimelor sale împotriva 
unei umanități de zgonhen, neoccidentale, să nu fie tolerat decât un model 
unic de monument, acela propus de artistul plastic valah Marius Ghizdavu, 
care la propunerea avocatului Băluţeanu a lucrat şi pentru VoOjdiul 
germanilor... Artist care, ca una ce-am convieţuit cu el vreme îndelungată, 
ŞTIU că ȘTIA, acest simplu fapt că ştiu, confirmând strălucit, multstimate 
şi iubite mareşalissime Iosif Vissarionovici, principiul securistic cekist că 
trebuie arestată şi soţia, deoarece este improbabil să nu fi ştiut nimic de 
activitatea contrarevoluționară a soţului, nevasta iubitoare bănuind ea 
repede, din nuanţe de comportament aproape imperceptibile pentru 
masculi, trădări mult mai puţin importante, aproape insignifiante pentru 
Parrtidul unic, partidul cu p mare... 

— Dragă tovarăşe Stalin, îţi scriu de aici de la Canalul ce cu siguranță, 
dacă va fi terminat, îţi va purta numele mai degrabă decât pe-al veselului 
Dej sau pe-al ezitantului YI, de-a ratat zâmbind prilejul de a declanşa 
Represiunea împotriva comunismului după lacrimiada din septembrie 
1991, când Uniunea Sovietică era prea preocupată de probleme interne ca 
să mai protesteze la ce tactici adoptă o cvasirepublică a ei, pentru a intra-n 
uie odată cu ungurii, cehoslovacii şi polonezii, deci cu Triunghiul Mişcării 
Rareșiste Viena-Breslau-Cracău. 

Și iată de ce eu îţi scriu: pentru că sunt intelectual şi chiar mai mult 
decât această bază de soclu obligatorie, sunt şi un potențial Tiran! Deşi 
conştient că dacă nu aveau pretenţii culturale, alde Muss, Hi, Lenin, Pol 
Pot (doctorand la Sorbona) şi mai ştiu eu care, academician ca Cea, de 
aviza mai toate emisiunile la tembelizor, eu am a mărturisi o revelație de 
natură a-l confirma pe Marx. Nu în previziunile sale, ce umplu trei volume 
din Capitalul, decriptate recent de Ion Codoi de la Institutul de Cercetări 
Ştiinţifice, care propune o nouă lectură a teoriilor asupra plusvalorii, ca 
anticipări geniale ale necesităţii de fier de cătuşă de a se lucra cu sclavi la 
umanizarea grea a geologiilor sălbatice, din Norvegia până-n Labrador, 
ceea ce n-am anticipat că aş fi putut să-mi închipui cu putință vreodată, deşi 
totul e cu putinţă la memoria de arpacaş a umanității AA. 

Astăzi, deci, după ce am zdrumicat cu ciocanul și am transportat la 
o juma de verstă două sute de roabe de criblură din granit jurasic 

plesaurizat, bocind după Eliza şi Irinuca, m-a apucat de piept şi mi-a gâtuit 
răsuflarea ca în cel mai mamiferic exces şi abuz, un dor fără limite de... N- 
o să vă vină să credeţi? Un dor de, hai să zicem 40 de minute sau chiar mai 
puțin, fie și un sfert, de ceas, dacă nu e permis, fie cât şi un vorbitor de 
cinci minuţele, un dor de ce? 

Un dor de a reintra în Biblioteca Academiei şi a zăbovi pe incomodul 
scaun de fier Gheorghe Doja, cu o carte în mână. 

Ei, şi ce-i cu asta? veţi spune ridicând din sprânceană spre 
Poskrebişev, spre Vlassik, spre Molotov cur-de-fier, sau spre Valia 
Istomina. 

ESTE! Este ceva, ceva uimitor, că sunt om, şi OM este şi muncitorul, 
şi țăranul aliat cu el! 

Iar dacă e rob al muncii libere, atunci acea dorinţă ce m-a năpădit pe 
mine, trebuie că-l frământă sufletește şi pe el! Desigur, numai după trudă 
grea şi extenuantă, după două sute de roabe, linge-ţi-aș vipuşca de sânge 
hrănitor, tovarăşe Stalin, după-masa, pe la ojină! 

— Asta ar fi o deviaţie, se miră el spre Beria, nici de stânga, nici de 
dreapta, ci oarecum în sus, o deviaţie în sus!!! 

— Exact, asudă şi se gudură deţinutul de la Peninsula, în sus privesc 
şi eu, frate Stalin! Zguduit că de atâta muncă fizică, simt nevoia muncii 
intelectuale şi a ştergerii deosebirii dintre sat şi oraș! Mirat că alţii, 
proletarii, nu simt la fel! 

— Nu te înţeleg, mărturisi mai degrabă politicos decât amuzată Liz, 
deloc persistent traumatizată de rafinamentul tandemului anchetator, care 
ordonase să le fie servită arestata fără chiloți, încât să-şi caute răspunsurile 
cu o acută spaimă de ce mai urmează, spaimă echivalentă cu a soldatului 
care şi-a terminat muniția şi aude huruit de numeroase camioane americane 
livrate sovieticilor. 

— Asupriţii sunt tot oameni, Liz, şi Marx e doar un împătimit de 
putere fără putere, când vrea să-i emancipeze nu ca oameni, Ci ca muncitori 
sau colhoznici! Un nenorocit de tiran potențial, care încă din tinereţe îşi 
manifestă alienarea renascentistă față de condiția de omuleţ şi vrea să fie 
adorat ca un Titan, cum mai târziu vor impune cultele personalităţii lor alde 
Lenin şi Stalin, pe la 1843, când înţeleapta aristocrație băutoare de vin din 
soiuri importate şi pe Valea Râului Negru, şi la Valea Ursului cea plină de 
călugări, s-a dezmeticit şi a pus sub binemeritată cenzură foița de scandal 
Rheinische Zeitung fiir Politik, Handel und Gewerbe, de îndată ce vreun 
neîmpăcat adversar al bolşevicilor, ca Alecu Ghizdavu-Şaraga, zis Ciripoi 
în filmele lui Cea reluate sub YI, a decriptat cum că, pe măsură ce va trece 
vreme pe apa Rinului, politica marxiştilor va fi de un așa salt revoluționar 
din prejudecăţi, titanic ca şi nesimțirea nazistă de a arde oameni, 
transformându-se comerțul în... extragere de COTE până la inaniție, la 
seminții de nişte rase nemeritând evocări la tembelizor, iar meseriașele 


116 


industrii ușurele vor fuziona în forja cincinală, otrăvind cerul cu 
combinatele industriei grele, cu pivotul ei, pe semicercul separând sclavii 
de oamenii... uniformi, industria constructoare de maşini de luptă, încât la 
22 iunie 1941, romanticul Otto Runge al meu se bizuia pe 3648 tancuri și 
tunuri de asalt, din care cel puţin 1681 uzate moral, pe când incompetenţii 
generali stalinişti ai Cominternului se jucau deja cu peste 24 000 de tancuri, 
dintre care 1861 T-34, plus încă unul furat în 1940 iarna de inspectorul 
Colea, la Tatar Bunar, în Basarabia abia ocupată, fotografiile până la 
ultimul şurub ajungând la Mişu la Periprava, prin nişte geambași din 
Vâlcov. Crezi că nu ştiu, Liz? Eu ştiu totul despre tine! Numai tu te faci a 
nu ști cum de făcea Marx pe Titanul, punându-și odraslele, infectate 
ideologic de el, să-l figureze la 25 de anişori ca pe un... Prometeu, în 
Caucazul nostru, legat cu lănţişoare de tiparniţa dezafectată, în timp ce 
vulturul i se dă la ficaţi, iar nişte feseniste ale muncii, muze secerătoare ca 
Vera Muhina, dezaprobă încălcarea unor principii democratice chiar de 
către cei care le-au creat, haristocraţii! Buni, vasăzică, logic hegelian, de 
exterminat în Gulag! 

— O democraţie, îl certă pe amant cu solida sa competență 
fundaționistă preşedintele potențial Muhală Muistu, ori funcţionează şi în 
condiţii de criză, ori nu-i democraţie neam. Cum nu a fost aia din România 
interbelită, subminată de intermitente stări de asediu şi cenzură, o Românie 
interbelită-n care numai nostalgicii proşti îşi închipuie că s-ar simți 
excelent, cea mai gravă deficiență fiind că ea n-a stimulat deloc formarea 
şi creşterea unui partid comunist comparabil cu al altor popoare galițiene, 
care azi stau mult mai bine economic decât noi! 

— lar eu îţi spun, îşi mesteca lent mămăliga filozoful Jean din 
Ferentari, că dacă alde Y1 l-aducea pe Rege în 1990, valorificându-şi 
influenţa de lider spiritual ce-avea atunci şi asupra gloatei electorale, şi 
asupra politicienilor cu experiență-n hrănirea ei rațională, azi n-aveam 
treabă, iar mâine, am fi avut deja aci o Românie Maaare, unind sub acelaşi 
sceptru Bulgaria, Serbia, Ungaria şi Ucraina până-n Volga, devenind una 
din principalele Mari Puteri europene, invitată şi la clubul industrializaților, 
şi la clubul posesorilor de arme nucleare! 

— Totul trece, observă filologul Noveanu. Vechiul nume al Volgăi 
era til sau Fitil, dar Ecaterina a II-a i-a schimbat numele, consiliată de 
Orwell şi Jdanov, pentru ca norodul să uite de răzmeriţa de pe lil a 
marxistului Pugaciov. 

— Înţeleg, închise cu supuşenie Marius-Jan Enache carneţelul, că 
generația mea nu trebuie să uite nicicând că spaţiul nostru vital, de urmași 
unici ai Romei, merge de la izvoarele Dunării la gurile Volgăi, încât să 
privim cu interes pentru petrol, peste Marea Caspică, spre Uzbekistan și 
Kazahstan! 

— O Mare Caspică ce ar putea deveni un veritabil lac românesc! Cum 

rezultă și din versetele angelice ale lui Nostradamus, adresate românilor, 
zâmbi ironic uscatul eseist, mare recuperator şi adept al Sincronismului- 
dacă-ai-la-ce. Nefiind deloc obligatoriu, întru aceasta, a trece prin şapte ani 
apocaliptici, cum a avut revelație şeful de octogon, care a voit să se 
spânzure c-un otgon de cupola octogonală a Domului din Parma, după ce 
din cauza unui X cu Genoa sau cu Udinese, a pierdut un câştig sigur, ce-l 
destinase capital la o investiţie serioasă, politică, un stadion, pentru fotbalul 
nostru din ce în ce mai incalificabil... 

— Cam şmecheroasă, totuşi, Liz asta! dădu din cap peste dosarul cel 
banal şi totuşi fioros învățăcelul răsucitor de informaţii, Ştefan Mihai lon 
Liviu Enache, al lui Sergiu şi al Isadorei, care semna Marius-Jan Enache 
sau S.M.I.L.E. sau smile, dar stafful îl prescurta amical $mil, cum i-a zis 
naşul Liviu Lecca din prima dată. E amuzant, ca mascul, bun de dat la 
tembelizor la alea nesătule, să-l tragă de toate categoriile de musculatură 
din dotare, la cea mai mare audienţă, e puțin amuzant, puţin stressant şi cel 
puțin mirobolant, să constați cum gagica, adică străbunică-mea, îi învârte 
după deget cum vrea ea, pe niște boşorogi cu experienţă securistă de mare 
clasă, din care dacă CIA ar fi avut în acelaşi procent la norodul american, 
l-ar fi scutit intern-extern de mulți bandiți, care se cheamă partizani-eroi, 
când luptă pentru salvarea stalinismului şi teroriști-fanatici când luptă 
pentru interese de alt sânge ideologic sau religios! 

Ea, străbunica Liz, minte de îngheaţă apele, când declară că şi-a 
condus soțul revizor şcolar, locotenentul de geniu și fortificaţii Nicolae 
Alexandrescu, la tren, la gara Sărata, de ziua ei, în 21 mai 1942! Fiindcă 
cel ce pleca în acea zi spre Sevastopol, pentru a imortaliza, pe o peliculă 
Agfacolor, intrarea triumfală a trupelor noastre şi a celor naziste în celebra 
fortăreață ţaristă, era chiar... străbunelul! Însuși Marius Ghizdavu, ce 
petrecuse cu ea un lung concediu, chiar şi Paștele, pitulați la Năpădeni, în 
judeţul Bălți, ajutând la muncile câmpului mai puțin, la vie şi livezi mai 
mult, pe ai ei bătrâni părinți răzăşi din vechime, cu acte de proprietate pe 
mai multe dealuri rămase de la vodă Alexandru cel Bun, confiscate ulterior 
de arhiva colhozului local imena G. I. Kotovski. 

— De la inaugurarea statuii lui Stalin, recunoscu străbunicul, din 
cartierul bucureştean cu acelaşi nume, ale cărui retrocedării nu sunt 
niciodată prioritare, deoarece poporul n-are după ce bea, cum nu eco 
prioritate nici a scotoci-n arhive, un Stalin reprezentat călare şi ţinându-se 
de frâu într-un echilibru temerar ca de rodeo, compoziție inspirată de 
statuia ecvestrului Kotovski (1954) din gară de la Chișinău, un tovarăș 
Kotovski pe care eu, ca ofițer de cavalerie l-am străpuns cu sabia de 
nenumărate ori, în războiul meu sfânt, cu totalitarismul bolşevic, apreciat 
ca mai tare ca cel nazist, care nu-i extensibil la alte popoare decât ăla arian, 
un Stalinică surâzând a telenuvelă-n acel 1 Mai 1951, biata Liz, 
autoînsărcinată prin fraudă de la mine, cam de-atunci a evitat să mă mai 

vadă până mult după 26 octombrie, când a născut-o pe Irinuca, împotriva 
voinţei mele organizând totul, eu cunoscând foarte bine din URSS 
realitățile marxist-leniniste de dosar şi neavând niciun chef ca, devenind 
România Regală o cvasirepublicuţă sovietică, diverşi Homo totenkopf să 
facă din mine, dintr-n artist născut la Lemberg, care totdeauna am fost un 
Homo solus demn, — un împuţit de Homo fessus, gata de orice mârşăvie 
justificându-mi-o mie însumi eu c-am copii de crescut şi aranjat! 

Deci eu, la Canal, prizonier de război sfânt lui Dej, mă simţeam vită 
de muncă reflexivă, dintr-o specie nici antică, Homo fessus, lovită de 
obsolescenţă, nici renascentistă, Homo totenkopf, capabilă să-şi creeze iar 
titanii gloata, cum mai târziu Mao, Che, Kim, Pot, Dej, Cea, dar şi marile 
personalități totalitare emanate din ideologii de pretext biologic sau 
religios... Nici nu ştiam că Liz îmi făcuse pe furiş o fetiță, aşa că i-am scris, 
cam în doi peri, lui Stalin, la Pravda/ Adevărul, care la ruşi era ca Scânteia/ 
Iskra la noi, cotidianul de bază al clasei politice încă monocolore, deoarece 
se construia pe atunci la monolit ssocializmul şi abia după ce-au acumulat 
şmecherii capital s-a trecut, cu nomenclatura și pentru nomenclatură, la 
construcția kkapitalizmului pe căi pluraliste, cum ar merge Codin cu Marin 
pe şapte cărări, dar e tot ei fiecare-n parte, eu socotindu-mă încă de pe 
atunci a fi înregimentat, cum îmi sugerase bibliotecarul alexandrin Ioil 
Borgiah, într-o specie de avangardă, compusă din singuratici, o Constelaţie 
a Lucizilor, aici-şa, pe Pământul ista-mpuţit de mercaptanul cadavrelor, 
eram un Homo solus, un jîvoi trup, şi atunci Canalul Tău inclus în 
Romlagul Gulagului Lagărului Ssocializmului și Pppăcii, da-da, Canalul, 
tovarăşe Stalin, era laboratorul meu, institutul meu de antropologie, era 
şaraşka mea, unde pe propria-mi piele, studiind sclavii, am descoperit 

— Pornirea asta ruşinoasă a sclavului, de după mult trudită zi-muncă, 
de a citi liste de cărți bune, un şir de anumite opere de cultură mai 
superioare. 

— De unde şi reproșul mut şi încercănat, ca de îndrăgostită-nşelată 
ideologic, ce Marius 1-l face îngâmfatului de Marx de pe zidul canuinei, ce 
n-a anticipat cum se vor introbăga colhozurile-n Etiopia (ca-n Ucraina 
Ducăi-Vodă!), face-mi-aş ceva pe tine, cum că muncitorul şi țăranul ca 
forţe de muncă, și esențe, emulgatori de ființă umană grasă înstrăinată, nu 
emancipați de exploatația ciolovekului de către ciolovek, trebuiaşte pe 
batjocorite, cu risc serios de viitoarea exploatare sclavagistă a omului de 
către homonoic, ci 

— Nu-ţi înţeleg anacolutul, Marius. Muncitorul şi țăranul trebuie 
NIMICIțI? 

— Da, domnule Marx, nimic nu împiedică pe omul muncii fizice, 
dealtfel din ce în ce mai intelectuale, să meargă de la serviciu la bibliotecă 
şi nu la tembelizor, la netărău, la ședință sau la micuța cârciumioară! 

— După cum, zâmbi seducător Elizei până şi ştirbul păduchios mare 

recuperator din Ferentari, Iancu Noveanu, chiar universitarul care le are cu 
cărțile din obligaţii profesionale, nu e intelectual dacă nu merge regulat la 
bibliotecă. Așa, de frumuseţea ritualului! Teoria mea fiind că de-aia 
universitarii cripto-bolşevici scânteiază mai puţin ca un Petre Ţuţea, pentru 
că au memoria operativă a minţii folosită drept memorie informativă, 
trebuind a răspunde permanent, cu lozinci și clișee, la întrebări cretine şi la 
sarcini administrative! 

— Exact! admise că e de acord bătrânul Marius. Așa am și făcut. 
Numai întâmplarea m-a împins spre îndeletniciri fotografice sau de 
învățământul inferior preuniversitar preliceal — desen tehnic. Altminteri, nu 
m-aş fi sfiit să lucrez toată viaţa ca scormonitor de străzi, pe la firmele astea 
de repară perpetuu canalele şi apele, concepute şi realizate la o calitate 
porcească de către Parrtid! 

— Un bolnav, zise cu milă marxist-stalinistă de el Dorothea, un 
bolnav care-şi curăţă în vis diareea scursă pe labele picioarelor urinând 
peste ele în vis. 

— Vrei să zici, se încruntă uitatul ei găzduitor şi amant, că trebuia să 
fiu consecvent şi, săpător de canale, ca la Canal, rămânând până la pensie, 
aşa să-mi văd de drumul spiritual, spre acele linişti seci, care te saltă din 
animalitatea vorbitoare a semenilor tăi de rație?... Ei bine, analiştii de 
sinteză, experți sau nu în războiul imagologic sau ilogic, ar fi ginit aici o 
formă... aristocrată de protest! M-ar fi luat la întrebări că de ce, cum, ex- 
aristocrat boier petrolist din cartierul I. V. Stalin, şi mă complac acum în 
sclavie? Pentru ce atâta jeg demonstrativ! 

Or, eu eram un om-cu-operă, un Homo solus, un ciolovek cu viaţă 
orientată, aveam un mesaj teribil de transmis Umanității, ceva de Spus, care 
nu putea fi bâlbâit şi de alţii, cum zicea şi propagandistul Tichie lui Fadeev 
la Wroctaw Breslau Mizil, că dacă boierii, moşierii şi burghejii ar mai putea 
dactilografia, ei tot Testamentul lui Petru Rareş l-ar scrie, cu acel codicil 
ducal, cum că să ne protejăm de muscali ridicând un stat ucrainean, între 
noi şi aspirațiile cominterniste spre casele de oaspeţi din Dalmația şi din 
Catalonia. Pre când, mulţumindu-se c-un terci spiritual mai sărac în 
emulgatori şi lactoză, muncitorii şi ţăranii, cei vinovaţi prin ei înşişi că nu 
se duc la biblioteci, dac-ar fi putut dactilografia ca maimuţele lui Fadeev, 
ei ar fi zis doar ca şi tătucul Stalin, care măcar li se adresa, pe când 
Barosanu şi Frunzăverde îi ignoră până şi atunci când conversează despre 
Fortul 13 Jilava, despre care aminteşte și Dostoievski, dându-i lui Alioşa 
Karamazov indicația prețioasă și ridicolă, că să se implice în războiul 
postbalcanic, să se ducă mai repede, cu sau fără Vronski, la cazarma 
generalului Zosima, adică la Jilava, mutând astfel Levantul mult spre nord, 
cum am mai declarat, tovarăşe Jurmînski, tovarăşe Pumpianski! 

— Nu te poţi curăța de excrementele căzute pe picioare doar urinând 
peste ele! căută nu fără anumite gingaşe precauţiuni Clarissa Honig să-l 

aducă, şi ea, la amara realitate că, de fapt, ȘTIA. 

- Te referi la acea diaree umană aruncată de maokimismul lui Cea 
peste Europa, se făcu iar a nu auzi bine acuzatul anchetat, de se va fi jucat 
alba-neagra de către toți turiştii de la Mancha până-n Manciuria? Cât şi este 
spațiul nostru vital latin, pe când al ruşilor e pe malul stâng al Okăi, spre 
nord, până mult dincolo de Moscova, spre Iaroslav şi Kostroma, unde scrie 
Noveanu c-a auzit de pe la gardieni şi cea mai duioasă limbă rusă! Chiar 
sub Putin, urmărind televiziunile rusești, marele nostru lingvist mai poate 
ghici, după accent, din ce oblastie e deputatul abia afirmat la dezbaterea 
uriaşelor probleme ale Rusiei. 

— Nu, mă, eu te întreb dacă știai! reluă cu simplitate eseista ceea ce 
acuza pe filozofii americani că au primejduit siguranţa națională, punând 
semnul identităţii între totalitarism şi nazism, încât genocidul din 
Kampuchia a rămas neclasificabil, iar atacarea pe calea aerului a turnurilor 
gemene World Trade Center din Manhattan, de către fanatici ai unei 
singure cărți, n-a putut fi nici ea atribuită speciei descrise grafic ghizdavian, 
Homo totenkopf! 

— Dar ştia, dragă! Ce-l mai întrebi? aprinse brusc lumânărelele 
Despina, ieşindu-şi furioasă din cele mai dulci amintiri. Cum să nu ştie?! 
EI să nu ştie? EI care m-a târât prin tot Reichul, ca un veritabil posluşnik al 
credinţei naziste? 

— Ce-am văzutără noi la Miinchen, dădu nedumerit din umerii 
decalcifiați eternul degenerat de la Sonnenheim, chiar că merita văzut, 
tovarăşe Jan Adriean Ţyuchel Enache! Pentru că cine le vedea, vedea până 
departe, daleko, dalşe, cum nu numai că o să dea la stat postavkă-n loc să 
facă un comerț potrivit cu nevoile, fie și curse pe picioare ale oamenilor 
Homo sapiens, aşa că nu s-ar mai fi mirat, ca eseista şi poeta şi atitudinara 
Clara Honig, de samitul de la Linz, din 4-11 fevruarie 1938, al domnului 
Stalin cu tovarăşii Hi şi Muss, după ce la Minchen, la seriosul Institut fir 
Archăologie, la 19 iulie 1937, rafinaţii esteți Wolfgang Willrich (pe care-l 
denunţ totuşi cu semn de întrebare), Adolf Ziegler (organizator), ca şi şeful 
Hartmut Pistauer, pe care l-am şi fotografiat cum explica unor ofiţeri în ce 
constă degenerarea anumitei arte, au vernisat Expoziţia Entartete Kunst, 
supunând la plebiscit la proști justețea artei mele moderne, în scopul 
epurării muzeelor (Săubering des Kunsttempels, cum ceruse tembelul de 
Willrich), — de la 8 noiembrie 1937 (aniversând a bere şi puci) la 30 
ianuarie 1938 (la un cincinal de guvernare naţional-socialistă), interesul 
bavarez focalizându-se însă pe o şi mai şi manifestare expoziţional- 
educativă, intitulată Der ewige Jude, cel puţin patru sute de mii de creiere 
de homosapiensieni convingându-se pe bază de enunţuri, fotografiu, planşe, 
grafice didactice, ppt şi ce mai trebuie, că tocmai evreul în Europa incultă 
a fost, este şi va fi un... distrugător de cultură!!! 

Ca minisapiensian, când camaradul student presupus comandant 

Tudorel Băluţeanu îmi pusese-n braţe Mon Combat, cu un zâmbet de triumf 
al voinței, frumuseţii şi tenacității, mie părându-mi-se deja că... 
renascentistul pictor şi arhitect ştie-tot priceput la toate, Hi, ca avangardist 
vizionar, pur şi simplu ia la mişto însuși neamul german, otrăvindu-l uşor 
cu următorul sofism straniu: că tocmai evreii, cărora am impresia că le 
datorăm, ca specie, cel puţin o treime din progresul maimuţei credincioase- 
n vreun zeu, sau în mai mulți, ar fi o seminție degenerată exact în sens 
contrar, acela al nimicitorilor de cultură! 

Era-n februarie 1934, ştiam totul despre URSS, când Crucile de Foc 
ale veteranilor WW1 testau, hm, destabilizabilitatea bietei Franţe, şi am 
avut atunci două revelații: că trebuie, cât de curând pot, să mă duc să 
explorez ce mai era de explorat la Paris, înainte de a fi epurat nivelat, deci 
kaliningrădit de să-şi piardă-ntr-o monotonie bloc totalitară şarmul, şi că 
am a studia cu toată acurateţea științifică experimentul propagandistic 
hitlerian — dacă un popor cult de seriozitatea celui german o mierleşte-ntr- 
un totalitarism axat pe judecata intimidantă că evreul e un etern degenerat, 
idee mult mai slabă decât, totuşi nu minciună, exploataţia ciolovekului de 
către ciolovik sau decât mistica cioloviceskaia izpug de atotputernicia 
vreunui bog poruncitor şi trăsnitor, atunci zău dacă mai merită să trăieşti 
vreun pic! Căci e cazul borgiac ca alte vietăţi să-şi încerce puterile culturale 
pe acest Pământ, poate că din cai sau din şacali sau din zgomotoşii papagali 
sau mai degrabă din insectele colectiviste, s-ar putea să se poată ce nu a 
avut posibilitatea omul așa zis sapiențial ca să poată! Anume, să genereze 
o fiinţă mai degrabă conştientă de lume, de problemele ei, decât de sine! 

— Adică un homonoic, zâmbi a râde enigmaticul geambaș de cămile 
din Alexandria, rătăcitor prin Stepa Calmucă doar pentru a veghea ştiinţific 
la comportamentul începătorilor: în a învinge, în a pierde, în a conveni o 
remiză. 

— Pe scurt, îşi finişă dascălul Noveanu meditaţia pentru bac cu 
viitorul doctor avocat $mil, adică Marius-Jan Enache, la o cișmea din 
Strada Rhea Silvia, colţ cu Prelungirea Ferentari, mutată recent de 
nepmanul de vizavi deranjat de umiditatea ei, republica noastră este aşa 
cum este, cu toate conexiunile cu România Regală obturate, numai şi numai 
fiindcă Zeul Războiului a înclinat spre bolşevici balanţa norocului la 
Stalingrad! Dar, din punctul meu de vedere neclintit, Reconstituirea 
rămâne fezabilă, ca şi Marea Recuperare, adică eu mă pronunţ, dar să nu 
mă denunți la nimenea, zic şi eu că mai bine era dacă, în istorie, pierdeam 
toate bătăliile lui Mircea cel Bătrân, lancu de Hunedoara şi Mihai Bravul, 
decât să ne învingă anglo-americanii ăştia, aliaţi cu ruşii, în Războiul Sfânt, 
dus și de Antonescu, nu doar de mine şi colegii mei, intelectualii! 

— Nu te poţi curăța, Marius, îl privi fix, mustrător, ucigător, 
socioloaga Emily, a lui Alex Ghizdavu și a Juliei din California, de 
excrementele căzute de pe inimă, pe unghiile netăiate de la picioare, 

urinând îndelung peste ele! 

— Ştiu, se înclină falnicul pictor timişorean cu oarecare brutalitate 
spre Capela de la Sonnenheim, folosită de tac-su-n prizonierat ca grajd 
pentru cai de tracțiune. Nu te poţi curăța decât prin foc! Botezul focului, 
vreau să spun. 

Expresionist târziu, de fapt ultimul mare expresionist european, 
presimţise cumva artistul pletos din craidonul din mine că ceva groaznic şi 
de neuitat şi imprescriptibil filozofic 1 se va întâmpla Omului. Așa că, în 
amețitoarea pregătire de la Prut, de artilerie, a terenului pentru cavalcada 
escadronului meu din Regimentul 4 Roşiori Regina Maria, în urmărirea 
celor 24 000 tancuri câte avea Cominternul în scopul de a ajuta muncitorii 
şi țăranii să dezeuropenizeze bibliotecile şi muzeele şi arhitecturile până la 
Atlantic, — m-am pierdut cu firea, am uitat de tine, Clarissa, lucru cu atât 
mai uşor cu cât relațiile dintre noi nu erau, din vina ta poetică, foarte strict 
definite şi încătuşate. 

— Rolul meu providenţial păruse totdeauna să înceapă de la a-ţi lăuda 
primele încercări lirice, pentru a sfârşi la a te îndruma spre o anumită 
sensibilitate, aceea expresionistă, care a prevestit celălalt mare război... 

— Ceea ce am putut face cu această sensibilitate de disperat eu 
însumi, am făcut, nu-i aşa? N-am anticipat eu că simienii vor supralicita 
alinierea la nazism în ianuarie 1941, spre a obţine sprijinul lui Himmler în 
contra lui Antonescu? Și n-am venit eu în Pieptănari să-l sensibilizez pe 
Meşterul Honig că anumite cartiere din Capitală ar putea fi jefuite sau 
incendiate? Şi n-a fost numărul victimelor atunci comparabil chiar cu ce- 
au... realizat naziștii veritabili, pe întreg întinsul german, în scârțâitul de 
sticlă al nopţii de 8/ 9 noiembrie 1938? Și n-am anticipat eu, iarăşi, că-n 
Iașul aflat în sectorul german al Grupului de armate General Antonescu, 
nu-i exclus ca în mod ritualic cumva să fie SACRIFICAȚI, cu misticism 
primitiv, un mare număr din cei de-o lege cu tine, pentru ca... zeii să ajute 
Cruciadei noastre Antibolşevice? Nu am venit eu şi i-am zis doamnei Phia 
să-şi îndemne fratele să fie precaut? Nu? 

— Ba da! Ai venit puţin pe la noi. Ţi-ai permis să te plimbi prin 
Bucureşti pentru că misiunea ta de fotograf serios ştiai că va începe abia 
după trecerea efectivă a Prutului, la 2 iulie 1941, cu scopul local de a 
elibera de sub cnutul bolşevic Basarabia şi Bucovina, iar ca strategie 
indirectă, a-l constrânge, prin apariția românilor lângă nemți, pe dresorul 
de gloate Stalin să se adreseze — fără a-şi asocia pavlovian discursul cu noi 
şi măreţe, epocale realizări — fraților şi surorilor, cumnaților şi finilor, 
trudiților, înfometaţilor și înfricoşaților oameni sovietici și, de fapt, 
Americii şi Marii Britanii, să-i trimită urgent ajutoare! 

Ai venit, da, ai venit, ai stat de voroavă cu bunicul Cazimir, cu 
mama, da, până și cu Elza, de mine nici măcar întrebând! Şi pe urmă, în 
vâltoarea evenimentelor, m-ai uitat! M-ai dat uitării cu totul. Asta ai făcut 
tu, Marius! 

— Asta cam așa-i, oameni buni! incoerentul pictor şi amfitrion și 
sărbătorit din 8 noiembrie 1941 roti faţa-i buhăită cu o carnaţie cadaverică 
spre noi, parcă cerând îndurare. Bineînţeles că ȘTIAM! Am citit de când 
eram mic, presă, cărți... 

— Asta-i bună! îşi plesni palmele cu uimire doamna Şaraga. 

— Nu, nu din Mon Combat! o preveni el. Și nici din acele uriașe 
constructe intelectuale cari au fost megaexpo-urile Entarte Kunst şi Der 
ewige Jude, pregătitoare ale samitului virtual de la Linz, din 4-11 februarie 
1938, la care Hi şi Muss au primit de la Stalin Austria și Etiopia, pentru ca 
primul, crezându-se puternic, să facă un război păgubos, spărgând gheaţa 
pentru bolșevism în Galiţia Mare, iar al doilea să familiarizeze cele zece 
mii de culturi africane cu o singură civilizație, cu aceea a omuleţului alb, 
cu totalitarismul, încât să nu mai facă nimeni gât de pierderile colaterale 
din procesul tumultuos al colectivizării prin concentrarea familiilor 
înstărite în lagăre de muncă şi de foamete marxist-leniniste, Agnieszka 
având pe urmă, la Sonnenheim, a-şi exersa arta grafică pe imagini din 
magadanul... Korem... sau Koltma, preluate aerian de ginerii generalului 
Moga, Korem — adică o Guernică în Etiopia, fato! 

— Despre Foametea de dincolo de Nistru, auzind eu prima oară în 
anul de după neuitata noastră Încoronare de la Alba Iulia, când petrecându- 
mi nişte zile de vară 1923 la Năpădeni, invitaţi în parohia sa de preotul 
Grigore Constantinescu cel dornic a-şi reaminti cu tata ale juniei idealuri, 
când răscoleau ei arhivele kievene pentru a întări lupta națională, mai mult 
bazând-o pe documentele dușmanului decât concret vizând originalul 
Testamentului rareșist şi a codicilului lui Ducal, aflat după o ipoteză 
recentă, a teologului Damian, la Căpriana, — ei, în mânuțele subțiri şi albe, 
cu gropiţe infime, ale Sulamithei Lewald, eu unsprezece ani având, ea 
nouă, ah, am văzut pentru prima oară fotografii artistice de-ale meşterului 
Cazimir Honig, neștiind că a lucrat cu Heinrich Schliemann la Troia, în 
1877-1878, în mare grabă, de frică să nu vină stăpânirea ţaristă, care nouă 
ne luase Basarabia, cu patriarhalul Năpădenilor și peisaj cu tot, după cum 
nu știam nici că tăticul Sulamithei, doctorul Zeno Lewald era frate bun cu 
doamna Phia, cu mămica ta, Clara! Ades eu părăsit-am Năpădenii, s-ajung 
prin păduri şi fânețe în Târg (ștetl) la (colonia) Vlad, pe urmele verișoarei 
tale de la leși, ca să mai văd o dată, în lumina domol moldovenească a 
soarelui însomnorat, acele capodopere fotografice peisagistice nemurind 
podurile de peste apa Nistrului, dinamitate din neîncredere reciprocă: noi 
temându-ne ca Armata Roşie a Cominternului, câtă vreme nu exista vreun 
Pact Anticomintern care să apere Europa civilizată, nu cumva să nu înceapă 

chiar cu România Regală, aproape ireversibile, deznaționalizarea- 
rusificarea şi republicanizarea-bolşevizarea alde tovii Gorki, Șostakovici, 
Molotov, Eisenstein, Vîşinski, Yuri Levitan, Valter Roman, Muhina și 
Ehrenburg; iar ei având serioase motive să ne privească bănuitor 
imperialismul latin-latin, mai ales în eventualitatea descoperirii, scotocind 
cekiştii prin hârtiile de valoare ale Tezaurului trimis la Petrograd, — şi 
examinării fezabilităţii strategiei expansioniste din Testamentul lui Petru 
Rareș cel Mare şi Cult, amendat ducal de lucidul Duca Vodă cu obiecția 
că, decât să ne dăm după leşi în Triunghiul de Lapislazuli Beciu-Cracău- 
Breslau, mai uşor ne-ar fi nouă să ne exprimăm recuperator în 
Universalitate, cucerind și respectul Europei prin calitatea noastră de 
supraputere, după anexarea paşnică a Ucrainei, consolidată eventual, 
printr-un plebiscit, cum voia şi patriotul Rakovski, care se cunoştea cu tata 
de la lași, acest brav cominternist disident pierzându-se-n negura Gulagului 
tocmai pentru că milita, am înțeles cu aiurea, pentru o federaţie ungaro- 
sârbo-bulgaro-ucraineană, fireşte sub hegemonie... românească sovietică, 
în scopul Marii Recuperări față de Occident a decalajului în materie de 
minuni sociale, religioase şi turistice. 

Treceam podeţul nesigur de sine de peste apa incertă a Culei şi o 
căutam pe bogat buclata Sulamith prin toată colonia Vlad, copii eram noi 
amândoi şi parcă niciodată, exceptând nişte carne de cal la Gumrak, în 
marea încercuire de la Stalingrad, n-am mâncat ceva mai bun decât nişte 
coajă neagră de pâine, pe care acele degete mai degrabă de pianistă au 
frecat, după un obicei îndelung păstrat, căci l-am întâlnit şi la Salonic, în 
vremea zaverei, un căţel de usturoi cu miros pătrunzător, iar un Fima, 
octogenar nonagerial cum fi-voi eu însumi la Liov, în 10 decembrie 1999, 
când Europa îşi va asuma civilizarea României, indiferentă la rânduri- 
rândurile de lacrimi interlope ale incompetenţilor din capul Țării, şi voi 
răsufla uşurat de obligațiile atitudinare, un bătrâne! ştirb şi soios căruia noi 
ştrengarii şi ştrengărițele, da, pesemne de la Efraim, îi ziceam Fima, de câte 
ori mă întâlnea, mă dăscălea amenințând cu degetul cu unghii netăiate, în 
felul următor, puţin cântat: Dinţii,/ Părinţii,/ Matematica/ Și gramatica! 

— Am bet apă de la cinci fântâni! am replicat eu tatii, spre marele 
hohot de ras al gazdei, când informați de un megieș că m-ar fi zărit prin 
târg la Vlad, miratu-s-au foarte de capacitatea mea de a hoinări. 

— Nu atât de capacitatea ta de a urmări o fată până-n pânzele albe, 
pufni în râs domnişoara Clarissa Honig, izbind cu călcâiele cizmuliţelor 
lada de ofiţer a marelui pictor, cât de particularitatea că suprasensibilitatea- 
ți de orfan de război sfânt, nu prin tată, ci prin mamă se cunoaşte... Tu 
presimți multe nenorociri, încerci să sensibilizezi pe acei ce vor avea de 
suferit, dar... Sulamith Lewald a ta a trecut totuși Nistrul şi Baraboiul, spre 
un Eisenstein fantomatic, al visurilor ei, voia să lucreze cu marele regizor 
stalinist un film la Odessa, era visul ei, la 19 ani, şi din acel an hitlerist 

1933, nimeni n-a mai auzit de ea! 

— Pesemne, după ce au anchetat-o Ţyuchel Adriean și Jan Enache, 
ziși Jurmînski şi Pumpianski de către căpitanul Tobă, respectiv Zarski şi 
Vorobiov de către nişte informatori care semnează, cel miștocar, Nichita 
Lisavoi, iar cel posac, Ivan Şcerbin, — i-au întocmit, ca analişti ai 
microevenimentului individual ce erau, o caracterizare avizând negativ: ca 
actriță, domnişoara de la Odessa, Sulamith Lewald, ar fi putut face sex cu 
Beria, dar nu film de artă cu Eisenstein, din motive evidente: tată nesănătos, 
nici ciocănar, nici ţăran sărac bețiv scandalagiu găinar, plus că, la vârsta 
pionierească de prim interes dantesc, a întreţinut relaţii culinare cu românul 
de peste Prut, bandit Marius Ghizdavu, sensibilizându-l pe toată viaţa la 
usturoi şi pâine, iară nu la oţel şi pâine, cum cerea partidul unic, Parrtidul 
cu p mare — inexact! micul pictor de 11 ani observase mizeria că numai un 
singur plug aveau coloniştii de la Valea lui Vlad. 

— Ceea ce nu voia să dezvăluie doamna farmacistă Eliza 
Alexandrescu anchetatorilor ei, ne putea lămuri doar doamna Amelia 
Şaraga, era următoarea cronologie a principalelor ei evenimente standard, 
fată de răzeşi năpădineni, din judeţul Bălţi, plasa Chișcăreni fiind, zonă 
cunoscută pe tot întinsul Gulagului pentru colaboratorii partizanilor 
antibolşevici ce a furnizat, în 22 septembrie 1941, cu frumoșii ei ochi 
verzi-ruginii înşelător deloc înlăcrimaţi, ea conducea la gara Sărata pe 
revizorul şcolar Nicolae Alexandrescu, bărbat falnic şi viteaz, fără nimic 
artistic, putred, în el, om să apuce suta de ani şi intrarea noastră din muie- 
n uie, ucis mişeleşte peste exact o lună de zile în Odessa-n flăcări, prin 
acțiunea teroristă de la Comandamentul românesc, în urma căreia 
Conducătorul Statului a ordonat represalii, apreciate de Andrei 
Hurmuzacov ca aliniate stilului nazist, fără a se mai gândi la ce va zice 
Istoria, şi mai ales Literatura, şi nici la eventualitatea ca Sculptura de la 
Mănăstirea Miorcani, ctitorită-n plină tranziție de frații Ghizdavu, să 
conţină o reprezentare a Conducătorului Statului inspirată de soluțiile 
tehnice adoptate de Natură pentru Sfinxul Bucegilor, care este ceea ce se 
spune că este doar dintr-un singur punct de vedere, nu din toate cele 360. 

— Nu atât în stil nazist, protestă galițiana Agnieszka, de parcă s-ar fi 
gândit la enormitatea impertinenţei gândirii habsburgice de a lua Moldova 
de Nord, la 1775, ca pe o întregire a... Pocuţiei, manevră întrezărită cu 
îngrijorare şi de Ştefan cel Mare, și de Petru Rareş cel Cult, cât într-o 
mentalitate nazistă, total incorectă politic. Anume, identitatea de catalogare 
nedocumentată implicită-n conceptul de iudeobolșevism, bazat pe o 
informare lacunară, pe date crezute semnificative, cum ar fi că-n CC-ul lui 
Lenin israeliții ar fi fost majoritari, ca şi-n guvernul adus de el la putere, 
sau că Biserica Armatei Ţariste Mântuitoare umbla vorba c-au nimicit-o la 
Moscova nerusul Kaganovici, după cum Sergiu Eisenstein zor nevoie să- 
ntemeieze-n creierele gloatei un soi de religiune nouă, marxistă, cu Pavel 

Morozov la bază, ca Miel, şi cu alte jertfe proletare, chiar şi şugubăţul 
primar al Sankt Leningradului, Kirov, poate, — dac-ar fi impus Stalin lui 
Jdanov așa ceva. 

lar dacă represaliile ordonate telegrafic se refereau, ca reţetă, la a lua 
viaţa la zece, o sută, două sute, după gradul celui asasinat, de bolșevici, nu 
de simpli cotizanţi de partid, ci comisari sângeroşi, cu conștiința încărcată 
până la al nouălea neam de crimele organizate — în numele marxism- 
leninismului, aplicat pe rase văzute din Vest ca un pic inferioare, de-aia 
ratându-l, nu cum ar fi biruitor prin lichidarea intelectualităţii occidentale 
în lagăre de reeducare de către analfabeți din sărăcime —, ei bine, tu, aspru 
Fiihrer bucureștean, ordoni represalii, comisarii ăştia sunt însă, ai dracu 
şmecheri, deja la adăpost în noapte şi-n ceaţă, iar de concentrat, lesne de 
găsit sunt doar evreii Odessei abandonaţi, sau cei basarabeni, strânşi deja, 
şi executantul, exploatând identitatea intrinsecă formulei iudeobolșevism, 
aşa de iactant formulată de Hitler, raportează mai Sus c-a executat întocmai 
şi la timp Represaliile ordonate asupra comisarilor! 

— Sarcina asumată de viitoarea doamnă Eliza Ghizdavu, privi 
sculptorul Hurmuzacov mult mai atent la Agnieszka decât vreodată la 
Isadora, nu fără inocenţă prefăcându-se el a nu şti de eternul concubinagiu 
al farmacistei și fotografului, — sarcina declasantă pentru anchetatori, era 
să evite atât ca ei să-i bage-n dosar bănuiala că locotenentul Colea ar fi 
pierit la actul terorist din 22 octombrie 1941, cel urmat de imbecile 
represalii asupra Odessei, ştabii staliniști fugind pe mare sau rămânând, 
legendă, în catacombe ca şobolanii, cât şi ca să se menționeze cumva, în 
alt dosar, că acel fotograf care l-a identificat, din câteva zdrențe de carne 
de cadavru, ar fi fost tocmai locotenentul Marius Ghizdavu! 

— Aşa este! admise blând Clarissa. Putea veni oricând un... ordin 
categorial, că toți cei în legătură de rudenie, de prietenie sau de serviciu, cu 
sutele de morţi de la Comandament, să fie exterminați la defrișat Siberia 
sau local. Or, Irinuca, abia născută şi cumva atribuită în 1951(!) lui Nicolae 
Alexandrescu, încă mai era dependentă de mămica ei. Însă Eliza 
Alexandrescu se apăra şi în perspectiva de a rămâne fără tătic viu, adică 
Marius, la fetiţa asta, pe care i-a făcut-o fără să-l avertizeze, în cel mai 
desăvârşit secret, el, un Homo solus socotit, nădăjduind a se fofila pe acest 
pământ periculos, protejat faţă de orice şantaj ce i-ar fi putut desfigura 
OPERA, mandala aia unică, rafinată până la adânci bătrâneţi. 

— Dacă anchetatorii săi cincizecişti ar fi ştiut că Ghizdavu chiar a 
participat efectiv la umplerea de spânzurători a Odessei și la evenimentele 
de la Dalnik, constând în incendierea aşa ziselor magazii, ba chiar grajduri 
ale colhozului sau sovhozului, în care-au fost concentrați evrei pentru a se 
răspunde cu represalii la ceea ce procesul din 1946 a dovedit că nu era un 
act de nuanţă teroristă, ci un tipic act de război, anume explozia banală a 
unei mine, la o săptămână de la ocuparea Odessei, de către „brava“ armată 

a criminalului de război lon Antonescu, al Treilea om al Axei, după Hi şi 
Muss, atunci... 

— Dulce Clara, auzind-o gemu zbătându-se cu indignare artistul 
vizual de la Sonnenheim, nu este îndrituit a mă judeca din nou tocmai acest 
tov Ivan Țăpoieşu-Săracu, băutor de vişinată cu pandurul Grig Căinaru în 
anii bolșevizării-rusificării, fost bucătar pe la Kremlin, semnând Vanea 
Bednîi poeme staliniste şi dejiste în Analele-haznalele româno-sovietice 
ale sovromliteraturii, ca pisatel de tip nou, căsătorit romantic și riscant la 
dosar, cu domnişoara Adriana Bratu, teribila fiică ideoloagă marxist- 
leninist a generalului de propagandă Horia Bratu, antonescian sadea, ceea 
ce nu l-a oprit apoi de la un fel de carieră diplomatică, dracu ştie ce 
învârtind karandașul pe la reprezentanţele noastre din Asia... 

— Notă! scoase acuzatorul public Vanea Ţăpoieşu, săracul, dovada, 
dovada, documentul pornind de la care îi poruncise Jan Enache să-l înfunde 
pe proprietarul Atelierului botezat ostentativ Amedeo Modigliani în anii 
1938-1940, când guvernele Goga şi Gigurtu au înţeles să jertfească relațiile 
cu evreii, în speranţa că cele cu nemții vor fi mai protectoare pentru 
fruntariile României Regale, între care am fi putut să evoluăm şi să ne 
exprimăm în UniversSal, în plurivers şi în metavers, fără a mai alerga după 
himere triunghiulare, de lapislazuli (Viena-Cracău-Wroctaw), de rubin 
ducal (Odessa-Yalta-Gumrack) sau de smirnă un piculeț titulesciană 
(Salonic-Karnak-Trapezunt), marele nostru ministru de externe 
conservator, prieten cu Litvinov şi Romain Rolland, înțelegând încă de sub 
Regele Carol 1 cel Mare, că strategia sadoveniană de a anexa noi primii 
Tara de dincolo de negură, Ucraina, nu e bună măcar din considerente 
wilhelmin-bismarguerine de falsă marcă, ci spațiul nostru vital pentru 
spiritualitate începe de la Balcic în jos, spre Troia, Sinai şi Etiopia, 
pornindu-se recreștinarea turcilor bizantini, reînălțarea Crucii şi 
Tricolorului pe Sfânta Sofia, ca şi pe Locurile Sfinte, odată cu împingerea 
treptată a arabilor în peninsula din care au năboit în matrixul mediteraneean 
al omului alb, al civilizaţiei europene şi globale, noi, ultimii cruciați de 
obârşie nobilă latină, putându-ne încrede în simpatia tuturor cetățenilor cu 
adevărat cinstiți, presărați de Domnul de la Mancha la Manciuria, ca şi în 
Africa ceea, ulterior de de-musulmanizat creștineşte... 

— Țăpoieșule, păi, dac-a fost în criminalul război antisovietic, e 
criminal! 

— OSTAȘI ! 

— Scheisse! oftă generalul de propagandă Horea Bratu, parcă scârbit 
de propriul cabinet. Prevăd, băi locotenent Ghizdavu, locotenent de roșiori 
şi de cinematografiere a bătăliilor, că Războiul Sfânt va degenera-n 
plictisitoare anchete! Eşti dat dracu.... Mai dă-te dracu! Ce atâtea poze! Ce 
să fac eu cu ele? 

— Înţeleg, șopti Marius Ghizdavu, privind uluit spre demolatorul 


188 


Narcis Moga, cu nuanţa dată din umeri că pentru astfel de crime ale omului 
cu pot răspunde generic, ca homosap canibal căsăpitor de semeni, dar nu 
ca artist, înainte ca măcar istoricii noştri să aibă Muzeu funcțional, nu unul 
sabotat să stea zeci de ani în reparaţii capitale, cu Traian milog pe trepte şi 
Căţeaua mereu flămândă. Înţeleg că arhivele, oricum ciuruite, rămân măr 
de ceartă și atunci... reacția nu poate fi decât acut Literară, nu de Belle Arte! 
Mă supun, înţeleg și declar că n-a existat niciodată vreo cetate țărănească 
Sonnenheim, în Transnistria noastră 1942, unde să fi făcut eu vreun 
reportaj cu Otomega, uneltind a ilustra progresul în ritm de creștere 
explozivă, rezultat din reintroducerea economiei noastre de piaţă, din 
reprivatizări şi îndeosebi din recatehizarea BOR a populaţiei, al cărei 
Dumnezeu fusese internat de Lenin şi Kaganovici la complexul de sihăstrii 
de pe Insulele Solovki, în Marea Albă, deci în estuarul nămolos şi rece a 
Cerc Polar al Onegăi. 

— Notă! 

— Evrei împuşcaţi în Transnistria, în nu știu cât a-ntâia 1941, evacuaţi 
din Basarabia şi parte din Bucovina din ghetouri până la Tiraspol şi din 


Tiraspol, peste Grebenic-Catargii, spre Berezovka cca 
40 000 

Com. Bogdanovka, Jud. Golta "48 000 
com. Dumancovka "14000 
com. Ahmecetka "14000 
com. Mostovoi, jud. Berezovka "32 000 


Evacuaţi din Nikolaev, Herson şi Odessa prin etape şi prin trenuri și 
executați de SS şi parțial de jandarmi în coloniile germane Reichstat, 
Lichtenfeld etc. 

raion Mostovoi "150 
000 

La Odessa arşi de vii în barăci 10 000 
La Odessa spânzurați drept represalii după explozia în clădirea 
comandamentului german din Odessa E 


25 000 

Țigani evacuaţi în comuna Covaliovka, raion Mostovoi, 

Jud.Berezovka "20000 

Ridicaţi şi împuşcaţi de SS la gara Trihațka "11 500 

Morți de exantimaticus "7000 

întorși în ţară "1500 

(ss) 

Indescifrabil 


-— Fata asta, întinse acuzator spre el degetul însângerat la 
bombardamentul din 4 aprilie doamna Şaraga, Marius-Marius, te-a întrebat 
doar dacă ŞTIAI. 

— N-auzişi, bre, că nu ştia! se răsti țărăneşte Senatorul Marean 
Tăbăcaru, zis SMT, nostalgic ceaușist fără niciun interes să intre-n UE fără 
comenzile de stat pentru firme, de la nişte regii neprivatizabile din motive 
umanitare antişomaj. Taică-miu, celebrul avocat liberalo-ţărănist traseist 
Coriolan Pigu, a fost un îndârjit apărător al comuniştilor, când le-au 
înscenatără trădătorul Iliescu, CIA, GRU, AVO şi KGB procesul odios că, 
preaiubind România, cepexiştii s-au opus scenariului puterilor străine, să 
ne cotropească Timişoara şi Ardealul, fiind şi victime colaterale. La rândul 
meu, la semicentenar, bocesc pe loan cel fără de mormânt, mă opun istoriei 
contrafactuale dacă şi cu parcă, şi jur pe ce-am mai scump, pe Dumnezeul 
meu dac, creștinat mult înainte de a veni Roma lui Neron să ne ia aurul, că 
Eu, în 1946, ca avocat, l-aş fi apărat din oficiu și fără niciun onorariu pe 
Mareșal, obţinându-i Graţierea sau măcar, ca şi tata pentru cepexiștii lui de 
omenie, asigurându-i o sensibilă Reducere de pedeapsă, ori s-o execute la 
domiciliu. Fiindcă Eu nu m-aș fi lăsat așa ușor. Eu i-aș fi scris până și 
tovarăşului Iosif Vissarionovici Stalin personal, explicându-i cum au stat 
lucrurile de fapt! 

Fiindcă genialul Stalin, ca şi eroul Ceauşescu mai târziu, sau Vlad 
Ţepeş întrucâtva mai 'nainte, erau lideri profilactici, cărora dacă le explicai 
pe înțeles vreo primejdie, ei erau suficient de rapizi, la nivel mental 
informativ şi la nivel neuromotor, să-şi întocmească o „situaţie“, ca să mă 
exprim ca existențialistul Jean-Paul Sartre, din al cărui romantism astral s- 
a inspirat şi poetul nostru național, la al cărui soclu, să-l prăvălească, sapă 
toți masonii, ca și la al marelui istoric Nicolae Iorga, care-l critica pe 
Kogălniceanu c-a dezrobit toţi țiganii... 

— Este adevărat c-ar trebui să fim mai nuanţați ca acuzatori publici, 
dădu imediat înapoi venerabilul Vanea Țăpoieşu-Bednii, mai rrromâni, aşa 
cum ne recomandă cu erudiție senatorul Marean Tăbăcaru, dar președintele 
Comisiei Parlamentare pentru Literatură şi Istorie Corectă, colegul 
dumisale, băiețașul meu şi al Adrianei Bratu, popularul voiajor Gogu 
Tăpoieşu, consilier secretar de stat comisar la Sovietul Comisarilor 
Poporului pentru Exactitate, călătorind azi în interes de serviciu la Monte 
Carlo, e oricând gata, deci, să-i răspunză printr-o epigramă plină de haz, 
când s-o-ntoarce şi ne vom revedea toţi la Scroviştea! 

— După Auschwitz şi Koltma, se enervă Clara Honig, nu se mai pot 
scrie nici epigrame... 

— ȘI nici este permis să scrii în Pravda noastră democrată că norodul 
din România — să-ți baţi joc așa de inteligenţa lui! — s-a săturat de forma de 
stat monarhică, făcând foame sub... familia Ceauşescu, izbucni Lavrentia 
(adică Lavinia-Stana Clătici). E destul că s-a plebiscitat la noi constituția 
iorgovană! A lui Tonel, cum îl alinta recent filozoful reacționar filolog Jean 
din Ferentari, într-o convorbire telefonică ţipată la teologul surd Atanasie 
din Grant, al cărui trecut dubios trebuie verificat, zis şi Euthanasie din 

Crângaşi, ascunzând în toate autobiografiile Linkedin cele popeşti c-a avut 
parohie BOR în împrejurimile Odessei, la Dalnik și Tatarka, slujind mai 
mult sufletelor moarte din nu ştiu ce groapă comună de vreo patru mii de 
victime ale enchevedeului, instituție ce nu făcea decât să pregătească 
oamenii sovietici pentru unitatea de monolit, atât de necesară moral, pentru 
purtarea cu succes, până la Berlin, a Marelui Război pentru Apărarea 
Patriei Staliniste şi, indirect, a Occidentului progresist! 

— Este adevărat, surprinse Coriolan Pigu săraca Clara ce privire 
miloasă rezerva ofițerului de roşiori Marius Ghizdavu, de parcă l-ar fi 
identificat, din acceleratul oprit la semnal, cum lopăta el dincolo de sârma 
ghimpată, cordon şi prepeleci, clisă roşiatică la Canalul Morţii, — este chiar 
evident, stimați colegi, că documentul care s-a produs aici, nu are 
autenticitate absolută, ci doar un vag conţinut de... plauzibilitate, ca 
xerocopie de fotocopie de notă dactilografiată de către cineva foarte 
emoționat şi cu multe greşeli la cel care a notat statistica victimelor de 
mână, nota dactilografiată spunând că e vorba de o însemnare descoperită 
după război printre notițele lui Radu Lecca, împuternicitul guvernului 
român în problemele evreieşti, a cărui condamnare la moarte odată cu 
Mareşalul nu întâmplător s-a comutat în muncă silnică pe viaţă, la 
recomandarea premierului Petru Groza şi a ministrului de justiție Lucrețiu 
Pătrășcanu! 

— Dacă nu cumva a dat cele mai bune relaţii și doctorul Liviu Lecca, 
după ce s-a dus, în februarie 1945, la Ialta, cu Mişu, întorcându-se apoi de 
la Moscova cu Andrei Januarjewitsch Wyschinski, ca să-l prăvălească pe 
fascistul Rădescu! 

— Două! j cinci de mii de spânzurați la Odessa drept represalii după 
explozia în clădirea comandamentului german din Odessa! izbucni într-un 
terifiant râs batjocoritor SMT. În primul rând că nu era comandamentul 
german, ci comandamentul românesc, al generalului martir loan Glugojanu 
de la Divizia 10 Infanterie, iar în al doilea rând că vreau să-ntreb şi publicul 
telespectator, dacă-şi poate imagina ce înseamnă douăzeci și cinci de mii 
de spânzurați, dacă într-un oraş mic ca Odessa noastră, dezvoltat de 
români, dintr-o comună românească, Moldoveanca, or fi existat atâţia 
copaci sau stâlpi de iluminat stradal!... Douăj' cinci de mii de suflete, 
fraților, abia de e puhoiul ce iese pe porțile stadionului, când are meciul 
decisiv pentru calificare România chiar cu Ungaria! 

— De-asta, după Auschwitz şi Kolîma nu se mai poate scrie poezie! 
privi tinereşte bătrânul Marius spre maturizata sa Clariţă. Pentru că există 
jertfe despre care decent nu se poate vorbi public, în jegoasele săli ale 
tribunalelor, la cârciumă sau în cel mai infect spațiu de pe faţa pecinginoasă 
a pământului: micul la suflet ecran tv, ba chiar nici pe monitorul cui deja 
are calculator în Galiţia Mare. 

— Nu se mai poate scrie Poezie, admise expresionista, şi în genere nu 

se mai poate scrie nimic important pentru că nu mai există public curat! E 
mai curată Sena decât fluxul uman ieşit din stadion, şi-ţi vine să te arunci 
în ea. 

— Pentru câte crime se produc într-un filmuleţ american de seară, la 
teveurile particulare sau la aia de stat, care le imită-n funcția anticulturală, 
cam de dimensiunea numerică a unei singure familii, se dumiri fulgerător 
bucătarul ateu Vanea Țăpoieșu-Bednii, nu e nevoie de nicio imaginaţie mai 
presus de a unei gospodine sau de a unui bărbăţel de cratiţă. Dar pentru a 
realiza ce înseamnă douăzeci - treizeci şi cinci de milioane de cetăţeni 
sovietici morți, cât a jertfit Salvatorul Umanității, Stalin, pentru ca noi 
astăzi să putem bea liniștiți o berică după mici, deconectându-ne pașnic 
dinaintea tembelizorului, nu poate decât un expert foarte specializat, cum 
observa şi Albert Camus, în cartea sa dedicată războiului bacteriologic, 
spre care împingeau imperialiştii, după ce s-au dumirit c-au pierdut 
monopolul bombei nucleare, datorită legităţilor obiective ale investiţiilor, 
pe care şi le permit, ca efort popular nelimitat, totalitarismele progresiste, 
iară nu c-au împărtăşit ruşilor din secrete soții Rosenberg, a căror 
condamnare a fost expresia cea mai reacționară a antisemitismului 
american! 

— Complicaţie care s-ar fi putut evita, surâse larg SMT, de parcă se 
distinsese în luptele aeriene pe un biplan IAR-39 şi, impresionată, partea 
germană i-ar fi dăruit un Junkers-87 (Stuka), dacă iresponsabila clasă 
politică din Wall Street ar fi studiat, de pe sacii ei de dolari, mai cu 
intelligence metodele cominternist-cekiste şi s-ar fi bazat mai puțin pe o 
tehnică impersonală, şi ceva mai mult pe om, pe omul infiltrat în mediul 
aflat în lucru, care să-ți predea informaţiile cele mai valoroase cu putință, 
la crize, acelea chiar din mijlocul huliganilor trădători, ale golanilor şi 
drogaţilor, pentru ca conducerea legitimă de partid și de stat să ştie în 
permanență ce au ei în cap, care este concepția lor! 

— Aşa-i! Aşa-i! privi cu drag la senatorul Marian Tăbăcaru senatorul 
Gabriel Ţăpoieşu. Ba aş adăuga, ca euroatlantic ce-am voiajat enorm 
pentru popor, ca raportor pe problemele litigioase din manualele alternative 
şi ca secretar de stat la Sovietul Comisarilor Poporului pentru Istorie 
Exactă, adică sucită pentru uzul Consilierilor de Criză, aş sugera ca, pe la 
Arhivele cu acces filtrat, în perspectiva pierderii frontierelor prin 
deschiderea granițelor, să avem ex-lucrători de informații capabili să 
valorifice diferite hârtii de interes, garanţia azi a omului potrivit în funcția 
potrivită fiind, cum observă și colegul Marian, nu să ai carte de identitate, 
fiindcă identități îți poate furniza serviciul tehnic câte vrei, ci criteriul 
eliminatoriu e dacă ai expertiză adecvată, adică vechime în munca cu 
agentura. 

— Ce mi-e aia agentură, ce mi-e agenţie de turism! dădu nonșşalant 
din umerii rotunjori Agnieszka și dădu să treacă prin filtru, enervând pe 

Irina. 

— Fiecare meseriaş, fiecare doctor, orice om are o sculă şi de scula 
lui se îngrijește, sorbi cu nesaţ din cofiţa ei cu apă rece tiraspoleanul general 
Pantiuşa (Timofei Bodnarenko), gata să-i dea o definiție clasică, idilică. La 
Securitate care este scula noastră? Am spus că avem şi noi o sculă. Dacă 
frizerul are brici, dacă strungarul are strung, am spus că noi avem 
informatorii noştri, să ştim cum să muncim, să vedem cu cine avem de-a 
face. Informatorul trebuie supravegheat cu mare atenţie, deoarece el vine 
din mediul mic-burghez, fiind încă legat de bandiți. La toţi aceştia trebuie 
să le facem educație, să-i întrebuințăm eficient, pentru descoperirea 
dușmanului. Aşa cum muncitorul are grijă de scula lui, aşa avem și noi de 
informatori — şi noi trebuie să avem grijă de scula noastră mult mai mult. 
La frizer este scula moartă, la strungar la fel, la noi este scula vie, trebuie 
să dăm mai multă atenţie. 

— Orrr, mârâi Adriana Bratu la fii-su, Gabriel-Gogu Țăpoieșu, din 
gura ei strâmbă ca a mă-sii cominterniste Amapola, deschisă haotic sub 
fruntea de delfin ca a lui tac-su, Horea, orrr, domnii mei, în lucrul cu in- 
forrr-maţiile astea, cu hârtiuţele care trebuie distruse ca la Berevoieşti, 
numai o mare sculă, numai un ofițer cu mare vechime, cu străvechime, 
poate să se pronunţe dacă o hârtie este sau nu este suportul material al 
unui... text statistic periculos! 

— Mă rog, se lumină vag Marius Ghizdavu, eu prefer, desigur, 
actualul sistem german, cu arhive perfect accesibile, încât fluctuația 
cifrelor şi faptelor s-a terminat demult: şi pentru călăi, şi pentru victime. 
Nu te poţi însă așeza la o discuţie serioasă, despre un sistem 
concentraționar emanaţie a unui consens antibolșevic cu nazismul, fără a 
te referi într-un fel sau altul şi la Romlag, nu neapărat ca mecanism 
românesc tot exterminator, cât ca instrument de răspândire a Terorii de 
către PCR, care este principalul vinovat, care n-a voit să cedeze din când 
în când, pentru ca şi românii, care sunt cei mai viteji, mai drepţi şi mai 
numeroşi dintre galițieni, să fi generat, după Războiul Sfânt, evenimente 
mondial mediatizate, ca alea de la 1956, 1968 şi 1980, pentru ca să accedem 
şi noi, în primul val, la procente decente din pib la cultură ca-n uie, 
dotându-ne cu biblioteci şi arhive bogate, accesibile întru Adevăr, adică 
întru Marea Recuperare de a ne exprima în universal, care este concepția 
noastră, ce avem noi în cap, relativ la relativ puţinele probleme și quizerii 
filosofice bazale! 

— lată de ce, reiteră moderatoarei însuşi Horea Bratu, noi trebuie să 
alocăm 10% din pib la EduCultură, cointeresând inspectoratele judeţene de 
profil în convingerea nestrămutată că numai Istoria și Literatura pot afirma 
extern şi intern drepturile noastre de a stăpâni iarăşi Balcicul, Athosul, 
Ragusa, Cracovia, Viena, Breslau, Lw6w, Salonic, Odessa, Kânigsberg sau 
Helsingfors, în scopul Marii Recuperări şi al unei viteze comune de progres 

a tandemului Galia-Galiţia Mare. 

— Viteză imposibilă dacă Biblioteca Naţională a României nu e 
finanțată cât să țină pasul, în digitalizare, cu Gallica a Franţei. Deci: din 
instinct, reluă Marius, nu mă mir că atâta vreme cât nu există intenţii 
superioare de a se cerceta genocidul româno-român, ar exista vreun interes 
sincer pentru ce s-a-ntâmplat în Transnistria noastră, cea administrată de 
noi, asumându-ne toate răspunderile, inclusiv pentru fapta SS-ului sau a 
extremistului ucrainean în acest teritoriu al nostru, asumat oficial! 

Cât despre problema de principiu dar secundară, dacă şi printre 
români, o securitate ca cea nazistă ar putea găsi călăi, torționari, besti- 
bestii, eu ca zek al Romlagului, fac hm! hm! iar ca pictor al Capelei 
Timişorenilor, înspăimântat de capacitatea bolşevismului ceaușist de a 
arde oameni, clatin din cap, ca să nu mai amintesc de bestialitatea miliției 
noi, răcnite la Jilava, asupra arestaților din Revoluţie, şi alături, la 
Măgurele, asupra arestatelor din Contrarevoluția iliesciană de la 13-15 
iunie 1990, care a restaurat nomenclatura în poziția interlopă de proprietară 
a Neamului Românesc și a întregii Avuţii Naţionale! 

Ca unul care am contribuit cu fotografii mult mărite, în octombrie 
1942, atât la Expoziţia „România în război” din Piaţa Senatului, Senat al 
cărui Palat Dictatura Regală nu l-a mai construit unde-i blocul Gioconda al 
amicului meu Cezar Bogza, cât şi la Expoziţia Transnistriei din Piaţa 
Brătianu, unde-i acuma Teatrul Naţional de la Inter, pot oricând depune 
mărturie că cert, da, în Transnistria s-au petrecut, cum am mai zis, fapte 
care ne mânjesc şi ne dezvăluie nişte propensiuni întru abjecţie care zac în 
noi oamenii şi, dacă nu le scormonim măcar cu bisturiul Literaturii și Artei, 
dacă al Istoriei e prea moale, atunci ele defulează în barbarii hm- 
inexplicabile, cum ar fi să asmuţi tunurile Krupp pe colibele satelor 
pelagroase ale flămânzilor din 1907 sau a te căca minereşte în Universitate 
la 1990, pe urmele lui Nicolae Iorga şi George Călinescu! 

— Aaa, Piaţa, Piaţa Universităţii! înflori la chipu-i pocit Adriana 
Bratu, cu referire-n Coada Calului unionist, balcon la esplanada cu Statui, 
nu la bulevardul Intercontinentalului, jos unde-ar fi deschis frații 
Modigliani restaurant, la sugestia fraților Ghizdavu. Păi, în Piaţa Regală a 
Universităţii, ne-am cunoscut eu şi cu Vaniuşa al mieeu, pe 30 august 1944, 
rugându-l tovărăşeşte să mă violeze repede, repede! Şi m-am despărțit pe 
26 mai 1946, tot cam aşa, la mitingul organizat de Apărarea Patriotică, al 
cărei secretar general era un doctor diplomat Mezincescu, miting prin care 
românii, monitorizați de presa anglo-americană, au avut şansa irepetabilă 
de a solicita guvernului de democraţie populară omorârea criminalilor de 
război lon Antonescu, Mihai Antonescu, Constantin Z. Vasiliu (inspectorul 
general al Jandarmeriei), Gheorghe Alexianu (guvernatorul Transnistriei), 
Radu Lecca (o rudă îndepărtată, poate, a doctorului Liviu Lecca), Eugen 
Cristescu (şeful Serviciului Secret Român) și un general Pantazi, în casa 

căruia Mareșalul cică vânduse Germaniei naziste, prin Clodius, și Insula 
Şerpilor, și Benzinăriile, dar Regele Mihai, la recomandarea domnilor 
Petru Groza și Lucrețiu Pătrășcanu, n-a satisfăcut decât parțial doleanţele 
la execuţie exprimate de mitingiști! 

— Asta a fost și impresia mea, Clara! lăcrimă brusc Marius. Că e ceva 
ireparabil în crimele împotriva Umanității. Ele, pur şi simplu, nu trebuie 
să se producă! Dacă se produc, nu mai e nimic de făcut. Pentru că dacă s- 
au înfăptuit, după opinia mea de artist şi om de drept cu studii de 
penitenciaristică la Sorbona, crimele mecanismelor totalitare... nu pot fi 
pedepsite! N-ai cu ce! Cum, invers, n-ai cu ce răsplăti pe Michelangelo sau 
pe Beethoven sau pe Eminescu. 

Eu nu zic ochi pentru ochi şi dinte pentru dinte, pentru că devine 
dezavantajos când, printr-o singură semnătură de listă de execuţii, marele 
asasin dispune de viaţa a mii de oameni-număr! 

Şi, principial, nu văd unde să încadrezi o situație ca la Ravensbriick, 
unde unei deţinute, ce trebuia să nască, i s-au legat picioarele, omorând-o 
în chinuri groaznice homosapul nostru ingenios, cu tot cu pruncul, a cărui 
facere o interzicea regulamentul, după cum nu prea văd, în genere, cum 
mai poți trăi rămânând om după o întâmplare ca la Bogdanovka, unde 
mama îți este împuşcată, se trezeşte printre cadavrele sau mai greu răniții 
din groapa comună, revine la barăci şi e luată ulterior şi dusă pentru o nouă 
execuţie. 

Părerea mea este că un studiu atent al atrocităților secolului XX 
schimbă radical conceptul de om, Clara! 

— Lasă tu fumurile de artist! îl sfătui ca bună anchetatoare tanti 
Amelia, Meli Şaraga-Ghizdavu. Ştiai sau nu ştiai? Atât să-mi spui. 

— Bineînţeles că ştiam! Ce dracu? se enervă nepotul. Multă lume știa. 
Trăiam într-un limbaj antisemit, care cu necesitate trebuia să ducă la 
dezastru, după cum tot la genocid trebuia să împingă și Jocul cu ura de 
clasă, iar mai 'nainte fanatismul religios! La atât îi ajută mintea pe oameni, 
asta fac! 

Nu înțeleg însă de ce atâta insistenţă în interogația asta, dacă ştiam 
sau nu. Parc-aş fi suspect, cum că eu însumi aş fi fost implicat în cine ştie 
ce crime! 

Nu am avut cum să fiu implicat! Am umblat de colo colo, ca reporter 
cinematografic, ca pictor şi arhitect şi chiar ca proiectant de cimitire pentru 
eroii noştri şi pentru cei germani! Altminteri, mi-e şi groază să-mi 
imaginez... 

— Eroi, dom'le? îşi înălță retoric a gravă nedumerire sprâncenele-i 
brejneviene Gogu Țăpoieşu. Pot exista... „eroi“ într-un război de jaf şi 
cotropire, lângă Germania nazistă, împotriva Uniunii Sovietice, care ducea 
un război drept, și contra marilor ei aliați, Anglia şi America, împotriva, de 
fapt, întregii lumi civilizate sau măcar progresiste? 

— Mă tem că da! se îndârji pictorul, văzându-l din claustrul cu mici 
coloane brâncovenești, al Mănăstirii Războiului Sfânt, plasate virtual la 
Miorcani, să se poată organiza pelerinaje şi dinspre Soroca, Lemberg sau 
Premișlea. 

— Nu pot exista asemenea eroi! determinat hotărî cu prestanţa celui 
plimbat prin mai toată lumea, Gogu Țăpoieşu. Duuumneata ar trebui să fu 
înfierat aşaaa, să ai o fişă-ntr-un computer şi, peste tot pe unde mișuni şi ce 
faci, dacă-ncerci ceva cumva, atunci să ţi se dea operativ în cap, să ţi se 
pună preventiv stavile-ntr-un fel sau altul, ghinion artificial, pentru că te ţii 
numai de năsărâmbe, gafe şi chiar grave deteriorări ale prestigiului 
partidelor legal alese, deci ne şifonezi clar imaginea externă, trădătorule, 
taman în clipele cele mai fierbinți din lămurirea factorilor de decizie 
globali, că România trebuie, logic măcar, dacă nu şi din considerente 
lingvistice, să se integreze în structurile euroatlantice, după Ungaria și 
înaintea Ucrainei, orice bulversare a acestei ordini, parcă prestabilite, 
putând avea repercusiuni strategice imprevizibile asupra echilibrului zonal. 

— Orrrice bulverrrrsare putând avea repercurrrsiuni! întări mă-sa lui 
Gogu, din gura-i strâmbă, Adriana Bratu-Țăpoieşu Bednii, săraca. 
Repercurrrsiuni adânci, tovarăşe Tichie, dacă nu-l urmărim pe acest pretins 
profesor de teme pentru acasă la copiii de negustori din Titu Târg, fost 
fotograf de bâlci şi viitor, post-Canal, om de serviciu Ja complex, semn de 
protecție securistă sau de ajutor legionar! Fiindcă nu oricine se băga-n 
comerțul cel bănos socialist, socialist cu adevărat, parrradoxul rrromân 
fiind că capitalismul fesenist generează social-democraţi mai bogaţi decât 
liberalii, fiind inadmisibil, după toate câte s-au întâmplat, inclusiv, cum 
sublinia şi acuzatorul public şef Avram Bunaciu, săracu, în culisele 
procesului, semnificativa condamnarre simultană-simultană-simultană a 
lui Antonescu şi a clicii sale cu a... tehnocraților lui Horia Sima, așa zis 
dispăruţi, adică ascunși la imperialişti, cum ar fi Mihail Sturdza, loan 
Protopopescu, Corneliu Georgescu, Constantin  Papanace, Vasile 
laşinschi... Semnificativ, nu? Atât pentru a dovedi intelectualilor că 
regimul militar-fascist şi regimul legionar sunt una, chit că s-au certat şi 
bătut la Rebeliune, cât şi pentru a lămuri masili că, dacă partidele României 
prea Mari Regale interbelite au sprijinit pe criminalul Antonescu, până şi- 
n boxa acuzaților, alde Iuliu Maniu dând mâna cu el, în gemetele de oroare 
ale muncitorilor, plugarilor şi funcționarilor cinstiți prezenţi în sală, numai 
protecția anglo-americană opreşte justiția popularrră să nu-i trimită imediat 
în Valea Piersicelor Plângătoare și pe precurrrsorii grupărilor PNL-Parizer 
şi PNŢ-Borviz de azi, dar și a extremismelor viitoare de tot felul. 

— Numai că o naraţiune românească de după 10 decembrie 1999, 
rânji Gogu, nici nu-l mai interesează pe Desţărat, — prostul de Marius 


visând că gata, troglodiții din capul Tării vor fi civilizați cu forţa de către 
Europa şi America, tot aşa cum s-au creat de către generalii pedagogi 

Eisenhower și MacArthur o Germanie nouă şi o Japonie nouă! În schimb, 
se pretează obiectivul Pictorul, la a-i valorifica un enunţ altui fugar de la 
proces, Mircea Eliade, printr-o frescă din curtea Mănăstirii Miorcani. 
Întoarcerea Morților de la Stalingrad, plutitori peste poduri metalice 
scheletice-n Nistru, ca-n fotografiile văzute copil în mânuțele Sulamithei 
Lewald, şi sunt lovite cu pietre aceste „umbre vechi“, atât în sovietica gară 
Tiraspol, cu intrarea monumentală din trei arce înalte plagiată după gara 
Titu, cât şi în gările relativ mai românești, ce se înşiră ca mărgelele pe-o 
aţă până spre Focșani, unde este şi linia fortificată pe care trebuia să 
sfârşească, în concepția bolnavă, sifilitică, a Mareșalului, acel război aşa- 
ZIS Sfânt, pentru ca-n perspectiva elementelor de  totalitarism 
fundamentalist islamic cu care se vor confrunta americanii pe ll 
septembrie 2001, acţiunea românească agresivă la Răsărit să apară cât mai 
odioasă cu putinţă! Strigător la cer, la sputnik, fiind ca de secole să te baţi 
tu voievodal cu musulmanii şi apoi să foloseşti sintăgmuţa perdantă, 
odioasă, „război sfânt“, cu semnificația tăioasă că bolșevismul era un 
totalitarism mai tare decât cel nazist şi deci doar c-o kredinţă fanatică, 
komparabilă cu-a arabilor și asiaticilor ar fi putut fi domolit în voinţa sa de 
expansiune, marea întrebare rămânând dacă totuși, în 1941, Marius, care a 
fost pe front, ȘTIA mai mult decât Horea Bratu rămas mereu la birou până- 
n ziua de azi... 


Nu ştiu dacă mai ştii, dar comportamentul tău dur faţă de mine a fost 
întotdeauna ceva ce n-am mai pomenit de când mama, Phia, cum îi zici tu, 
m-a făcut, la 6 octombrie 1926... Aşa că-ţi poţi închipui, sper, având în cap 
enorma-ţi fantezie de artist deplin, artist în creaţie, artist în gândire și-n 
lecturi, artist în viaţa cea de toate zilele, adică un risipitor, cum te reflectai 
tu în oglinjoara minții mele de copilă zvăpăiată, căreia un domn prieten mai 
degrabă cu bunicul Cazimir decât cu tata, adică tu, îi găsise calităţi certe de 
poetă. Blestemate calităţi pe care nu le contest nici astăzi, ba chiar pot să- 
ți mărturisesc impresia deprimantă că niciodată n-am fost mai aproape de 
purul lirism decât în acei ani foarte fragezi, când am scris pagini de care nu 
mă voi ruşina niciodată. Atunci am citit cărțile esențiale firii mele (nişte 
plachete! poezie expresionistă din celălalt război, când genocidul a lovit 
doar pe armeni, în forme prea puţin emoţionante ca biznis mediatic) şi mi- 
am îngăduit vremelnic ca arta mea şi viața mea să fie una! 

Fără şovăire îmbrăcând o rochie galbenă, folosită la şcoală în rolul 
Ofeliei, pardon! o rochie albă, lungă, cu transparenţe vagi, ca la mirese, mi- 
am pus o coroniță din flori albastre de hârtie zisă creponată şi mi-am cusut 
pe piept o steluță, de bunăvoie şi nesilită de nimeni, anticipând o măsură 

organizatorică, tipică metodicului spirit german, pe care urmaşii rigidului 
Bach şi ai rigurosului Kant din Kaliningrad au şi luat-o împotriva seminției 
mele. 

Fiind demn de remarcat jocul ironic al Istoriei, că eu mi-am pus în 
piept steluța galbenă, a poetului David, pentru a sfida un discurs antisemit 
ce în acel 6 octombrie 1940 îmi suna, serbând românii o lună de la 
declararea Regelui Carol al II-lea drept... principalul vinovat pentru 
sfârtecarea României de către cele două totalitarisme muncitoreşti, sub 
monitorizarea acut interesată a anglo-americanilor mizând pe o încăierare 
Stalin-Hitler pentru stabilirea V6jdiului dominant pe planetă... Ah! oribil 
îmi suna acel discurs al așa-zisei românizări a fondului locativ, a... spaţiilor 
comerciale de apucat pe apucate apucaliptic ca-n primii ani ai Epocii YI, a 
micilor noastre şi chiar a marilor întreprinderi, care nu erau doar capital 
investit, erau şi Competenţă, şi ceva mai mult decât atât, chiar de 
neînlocuit, erau un ghem, un net capital de relații! transfrontaliere și 
transoceanice. Fioros îmi suna a lătrătură scheunată de haită de hiene în 
jurul leopardului rănit, așa percepeam acel discurs şi într-o zi am înţeles că 
Poezia-i insuficientă, că trebuie să mă comport cu adevărat ca o cetăţeancă 
a României Regale, că e de a mea datorie să mă exprim civic, să protestez, 
fie printr-un memoriu adresat Conducătorului Statului, la Preşedinţia 
Consiliului de Miniştri din Calea Victoriei, vizavi de Muzeul de Ştiinţe 
Naturale imena Grigorie Căinaru Antipa, fie ieşind pur și simplu în stradă 
şi manifestându-mă într-o modalitate dovedind imaginație creatoare şi 
atrăgând factorii activi mediatic cum muștele africane un cadavru de 
terorist partizan sovietic rătăcit cu bombardierul său de vânătoare dincolo 
de Bug şi de Milcov, dincolo de Mediterana și de acea Etiopie pe care 
Titulescu voia să o smulgă lui Mussolini pentru a o anexa ca primă colonie 
românească, la Triunghiul de Smirnă Salonic-Karnak-Trabzon, unde într- 
adevăr e un spaţiu delirant mai ferit de migrații pentru a vă dura voi pe 
verticală fleșele spiritualităţii la care se referă Marele Recuperator, 
căpitanul de roșiori lancu Noveanu, în discuțiile sale cu preotul maior Tani 
Damian din Grant. 

Însă nu Jenel şi Tani vor face totul, ci tu, Marius-Marius, şi nu uita 
că într-un fel te urăsc pentru intervenţia asta în destinul meu... 

Te urăsc, nu te urăsc, multă vreme m-am răsucit în aşternutul tot mai 
mizer, multă lenjerie evreiască luând drumul frontului prin rechiziții, am 
mai şi lăcrimat, deşi nu-mi stă-n firea cea puţin băieţoasă şi chiar vag dotată 
pentru acțiuni speciale în spatele inamicului, tot întrebându-mă dacă tu ştiai 
ce am de gând să fac şi cum de, ca problemă strict teoretică privind tainele 
omului, a putut cineva să-mi citească şi să-şi traducă gândurile mele cele 
mai intime sau nu. 

O enigmă fiind pentru mine şi modul prezenţei tale pe Splaiul pustiu. 

Ras, pomădat, ferchezuit, într-un costum, ca de cioclu atunci gândit- 

am. Ca de eventual defunct, am gândit pe urmă, cunoscându-te mai bine, 
pe măsură ce te îndepărtai, tot mai trist şi mai mut şi mai pictor, de 
dragostea mea. 

Socotindu-mă tu o copilă. Nu fără de minte, ci aş, așa, trupeşte, 
sufletește, pre când bunicul Cazimir troianul susținea opinii antice că 
mireasa trebuie să fie cât de tânără, iar mirele deja războit minimum zece 
ani, la mare distanţă de Ithaca, boiul ei trebuind să fie fragil ca al dârei 
lacrimii lui lov, deși nu şi-n părțile genezice, pe când al stăpânului ei să 
arate halterofil de spătos încât să nu-ngenuncheze sub poverile vieţii, sub 
nedreptățile sorții, sub năpastă şi mai ales sub apăsarea stelară a acelei 
Nonfinalităţi strivitoare, de care-ţi vorbea alexandrinul Ioil Borgiah, 
omule, când ai fost la Egipet, fugind din calea rusului bolşevizat mare 
exterminator de boieri, un rus bolşevizat ireversibil şi care va mai da un 
Soljeniţîn II, poate şi mai mulţi, dară un prinţ Mîşkin nu, cum mi-ai apărut 
tu coborând surâzător din Cadillac, precum un infirmier din ambulanţă. 

— Vezi tu Dâmboviţa asta gălbuie? mi-ai zis de sus, cu o intonaţie 
pronunţat retorică. Acest canal abject e ca diareea a aproape un milion de 
deținuți chinuiți de exantematicus. Şi totuşi, chiar în toamnă umedă și 
veştedă, bacovian expresionistă, nu numai în lucida iarnă, un fel de 
strălucire ca de smoală se aşterne peste vălurele și peste minivârtejuri, 
putându-se oglindi destul de bine în așa mult prelungă oglindă însuși 
Universul, cu tot ce e mai preţios în el, acea Biosee ce evoluează tatonând 
explorând toate varietățile posibilului, aşa că există și civilizații care n-au 
mai ucis, ajunse în epoca industrială şi chiar postindustrială, oameni, 
homosapiensul devenind fără rupturi homonoic, adică Homo nous, om cu 
suflet, sufletist, cum l-a denumit obscurul Anaxagora, uitând că nu te poţi 
spăla ca Heraclit în orice fel de apă dulce... 

— Nu te poţi spăla de excrementele căzute pe picioare urinând peste 
ele, am admis eu. 

Şi abia acum mă gândesc că poate nu numai tu, carlist convins, m- 
ai salvat pe mine în acel 6 octombrie 1940, al marii demonstraţii de forță 
din Cetatea lui Bucur Ciobanul şi a lui Vlad Ţepeş, când poate o sută de 
mii de cămăşuţe verzi au defilat în fața puterii lui Antonescu și a unuia 
Horia Sima, care era, față de ce fusese Căpitanul, ca cum zice Iancu 
Noveanu de PNL-Parizer şi de PNŢ-Borviz, față de Brătianu și Maniu, — 
precum ȘI în faţa diplomaților reprezentând pe Mu, pe Hi, pe sfera de 
coprosperitate japoneză, şi biata Spanie împotriva bolşevizării căreia prin 
anticlericalism s-au jertfit doi tineri români, pentru care occidentalii 
cărturari de pagina stângă n-au găsit nicio înţelegere, grandioasa 
manifestare având organizator pe tânărul comandant al Bunei Vestiri Radu 
Mironovici, pe care mi-l închipuiam frumos şi amețit, fiindcă-mi formasem 
deja canonul meu de frumuseţe virilă, iar faptul că tu îți aduseseși ca 
întăritor până şi la Studio Lux, în Ferentari, vinul negru de Ziduri, nu putea 

să mă lase indiferentă... 

— Oare de ce bea mai mult decât i-e sete flăcăul acesta? mă întrebam 
cu instinctul prenubiliar treaz deplin, în contextul unor evenimente 
sângeroase ce puneau tineretului, şi chiar copilelor în grea sarcină, povara 
de a rezidi numericeşte Lumea, să nu piară prea înainte de a descoperi 
anticoncepționalele. 

Dar mirosul ebrietăţii tale era vag, incert, amețitor şi pentru alții doar 
în mică măsură, încât oricât de fără minte eram când m-ai ridicat de 
subsuori, transportându-mă ca pe un mâţ, de pe trotuar pe bancheta 
Cadillacului negru, cam în dreptul morgii celei circulare a doctorului 
Minovici, imitație după decorul lui Raffaello di Santi pentru tabloul 
Logodna Fecioarei, mi-am dat seama că aerul tău tenebros a Fort 13 Jilava 
își are Justificările lui și am avut atunci intuiţia pe care doamnele o capătă 
mult mai târziu, ca şi logoreea și propensiunea spre bârfă pe net, cum că 
trebuie să mă fac mică, să tac, nefiind deloc indicat să te descos, ca pe un 
muj risipitor întors târziu acasă, de unde vii, pe unde umbli... 

— leşean printre iassieni cu semitice nasuri, 1933-1935, pregătindu- 
te superior în ale picturii şi ale sociologiei penitenciarelor, chişinăuian ca 
sculptor, băimărean, ca critic impresionist, şi cernăuțean ca învățăcel în 
cele ştiinţe oculte de la o doamnă blondă Katarzyna Blawatzka, ce anticipa 
horoscopic încă de pe atunci unele modificări de denumiri de oraşe- 
nsemnate cu steluță roşie pe hartă, cum ar fi, nu pe cursul inferior al 
Niprului, unde-ntre Minsk și Smolensk e calea ferată delimitând marginea 
de sud a spațiului vital artistic rus, ci pe al Donului, la nord-est de Harkov, 
apariția unor municipii muncitoreşti numite Miciurinsk, Voronej sau 
Dejinsk, omagiind eroi ai bolșevismului biruitor, ca Miciurin, Voronin sau 
tovarășul Ghe, mai ales însă molatic suflet duios şi umed ca ceţurile 
Bahluiului, când cade bruma peste dealurile Ciricului şi ale 
Heiligenstadtului, trebuie să-ți fi păstrat numeroase relații în acea 
providențială Capitală a Mişcării (Hauptstadt der Bewegung), mistic 
fremătătoare la tenebroasa vibrațiune a clopotelor Sfintei Golii, de ziua 
numelui tău ortodox, în 8 noiembrie 1940... 

— Aşa că am verificat, exact pe principiile tale, inclusiv luând în 
serios povestea ta macabră belicos, cu jer/fa de om pentru ca treaba să iasă 
bine! 

— Cronologic, lucrurile au stat aşa: tu ai văzut pe viitoarea soţie, 
doamna farmacistă Eliza Alexandrescu, în gara Sărata din regiunea Odessa, 
conducându-şi soțiorul primordial la tren, la război şi la eşafod, măcar în 
ce priveşte memoria nefiind prudent politic să-l pomenească vreodată, de 
unde și speculațiile ce face pe la anchete, cum c-ar fi ajuns c-un detaşament 
de vânători de munte, de la Gori, de la Stalin-pui adică, la Cecenia-n Valea 
Sulakului, atingând ţărmul caspic între gura Terekului și portul pescăresc 
Mahacikala, pe care intenţiona să-l reboteze paronimic, ca omagiu către 

eroii Cruciadei Antibolşevice din Spania, pios, Majadahonda, numai că 
Franco avea să joace dublu soarta unei generaţiuni europene idealiste, 
implicându-se-n Est mai puțin şi decât finlandezul Mannerheim, o întreagă 
epopee putându-se scrie, un nou Anabasis dac-ar mai exista azi spirit 
francez şi miniaturism persan, despre cum a coborât acest corp 
expediționar al locotenentului Nicolae Alexandrescu versantul sudic al 
Kazbekului, răscolind prin metode cubaneze cătunele, sufletește, 
răskulându-le-n kontra nomenklaturii pe toată Valea Sulakului, ceea ce va 
atrage apoi campania de amploare stalinistă de a stârpi cât de cât prin 
disipare, pe întinsul imens al Uniunii Sovietice, seminția vitejilor noștri 
ceceni... 

— Cam în 22 septembrie 1941, oarecum în amurg, în asfinţit, într-un 
fel de sfârşit de istorie, a omului, trebuie să fi fost această despărțire... 
Farmacista cea rusofonă, care se descurca şi în ucraineană servind clienți 
din ţara de dincolo de negură, a urcat în şareta Inspectoratului Școlar, 
întreținută din bugetul primăriei Tatar Bunar, conform ordinelor circulare 
de la Ministerul Instrucțiunii, al Educaţiei Naţionale şi, uneori, al 
Cercetaşilor, ca să se perpelească în grija mai rău decât existențialistă, 
deloc teoretică, deloc speculativă, deloc abstractă, a întoarcerii sau 
neîntoarcerii soțului, și a regiunii Odessa, întâi la Basarabia, apoi la RSS 
Moldovenească şi, în fine, la România Regală, cea imperialistă... Iar tu, 
fotografe Marius, ai plecat la Kiev, contributor în presa Axei la analiza 
modului totalitar, tipic leninist, de a face risipă de oameni, capii 
bolşevicilor... cedând prizonieri lui Hitler, printr-un orgolios refuz stalinist 
al retragerii, aproape un milion de soldaţi, care-n 1945 ar fi permis lesne 
rusificarea accesului la țărmul atlantic, testând astfel adagiul că războaiele 
se câștigă cu resturi! 

— Acol6, la Kiev, în 25 septembrie 1941, mi-am pierdut, Clara, nu 
atât credința în Dumnezeu, cât... partinitatea umană. 

Mi s-a făcut rușine că sunt om, mi s-a făcut silă să mai fiu un 
homosap! Un posibil casap! 

Ceea ce nu înseamnă că nu mi-am asumat, ca om-fiară-încă, păcatul 
bolşevic de a dispune de masele de oameni, împingându-le-n prăpastie 
Stalin cu pipa, ca şi păcatul nazist de a ucide zeci de mii de dezarmaţi, mai 
frapant decât oriunde, NUMAI PENTRU FAPTUL DE A FI EVREI, căci 
o explozie, un șir de explozii, cum avea să fie şi la Odessa, putea fi opera 
enchevediştilor de la tehnică, nu a preșcolarilor trimişi la râpa comună, 
mai văd cu retina memoriei convoiul. 

AI zice că aşa ceva nu se poate... 

Ba se poate! Dar consecinţa este refuzul de a mai fi om! Cauţi altă 
specie. 

— Poate aiasta-i mai rău ca a nu mai scri' poezie... Poate că nu. 

— Nu ştiu şi nici nu mă interesează! 

— Să fie alții oameni!... Conceptul de om are alt conţinut decât 
trebuie! 


— E destulă simţire aici, Marius, dar și niţică teatralitate. Însă 
borgianismul ca refugiu în fantomatica Bibliotecă din Alexandria sau la 
Schitul de pe Muntele Conic ţine de o înţelegere comodă a consecinţelor 
catastrofei ideologice-n care s-a-nmlăştinat adunătura filozofică de pe la 
colocvii, după ce conceptul de om s-a compromis în război şi după, cele 
două probleme, insolvabile, cum le-a denumit, matematic, Raul Lecca, 
înainte de a i se infecta creierul tânăr cu fecalele diareice, ale tinetei de la 
puşcăria nu întâmplător, ci reeducativ aleasă în municipiul Pitești natal al 
Conducătorului Statului Regal, fiind de fapt trei. 

— Problema unu că Tiranul unui Partid Totalitar ar fi putut duce 
noroadele la genocid bazându-se PE ORICE CARTE, inclusiv aceasta aici 
de faţă! 

— Problemul doi că zisul Homonoicus îi o dihanie cultă şi săracă, nu 
Homo novus cel îmbogăţit cât să ordone actorilor politici retrocedări ale 
patrimoniului ruină, zgândărind rana cu românizarea naționalizarea. 

— Problema trei a pus-o Anaxagoras samsarului trimis să-i vândă la 
Pireu nişte flote, om te fac, că acest Altceva decât omul, Homonoicus, nu 
poate fi ca şi Ubermensch-ul lui Nietzsche o pelerină cu mască de gaze, 
bună de pus pe orice umeri spurcaţi, rămaşi fără de aripioarele ce au fâlfâit 
singurele spre zenit, provocând o cădere de excremente de nespălat cu urină 
din aceiași nori! 

— Este exact obiecția la doctrina nazistă cu care Raul Lecca a 
intimidat de trei ori pe conferenţiarul din Reich. Că matematic elementar 
gândind că judecam sub clar de lună, oare nu devine dificil de hotărât cum, 
ce, în ce fel, dacă există o frontieră peratologică sclipitoare, ca dinţii 
copiilor etiopieni înfometați de bolşevici la Koremul cel ce ar fi putut 
aparține României Regale, dacă aşezându-ne în Triunghiul de smirnă 
Salonic-Karnak-Trapezunt, am fi încetat a mai sta pasivi culturalicește, la 
cheremul poporaţiilor care mai au literaturi, pe lângă tembeliziuni, ce ne 
facem, Herr Oskar Hubig, dacă la stânga acestui reper dur arienii ordonați 
după căpăţână sunt tot mai cretini, iar la dreapta lui, iaca slavii, evreii, 
țiganii şi asiaticii capturați de detașamentele speciale, la vest de Ural, devin 
tot mai folositori civilizației planetare, deocamdată una amărâtă, canibală, 
incultă funcţional şi neafirmată cosmic, dar de bine de rău măcar Biosee în 
Univers? 

— Pornind de la ultimul arian cu defect, care se lasă întrecut de acești 
degenerați și distrugători de Kultură, nici măcar nu zâmbi Oscărel de oțel, 
secerăm în Jos tot! Pentru că și arienii de interes teratologic sunt strecurați 
în Reich prin corcirea sângelui nostru, de către amintitele comunități de 
oameni-insectă! Noi ne propunem aici la Kiew să comitem Fapte Mari, 

epopeice, de care până la sfârşitul veacurilor va hui istoria şi să nu-şi 
închipuie un alde Horea Bratu, că eu îmi iau informaţiile de la crainicul 
jidan, care de trei ori pe zi informează Neamul Românesc, de la radio 
Londra, de „adevărata situaţie", „haosul”, „dezastrul”, „foametea”, 
„dezorganizarea" şi ce mai domnește prin Ţară. Eu îmi iau informațiile 
românești nu de la guvernanţi, de la tehnicieni, de la Cabinetul Fiihrerului 
Statului eventual, de la purtătoarele de cuvânt, din revista presei, de pe 
teletext sau dupe Internet... Eu ca eu cu e mare, îmi culeg ca o albinuţă 
informaţiile numai direct de la sursă, care e la Berlin! 

— Aşa că Eeeu ştiu calculul vostru viclean spurcat, tipic acestei 
civilizații dunărene. Toată vrajba balcanică s-ar eradica dacă o am aduce la 
edentaţie totală, mișcând iugoslavii şi cehoslovacii dincolo de Lacul 
Baikal, iar pe unguri fixându-i în Laponia, fasonând un mare popor baltic, 
pentru a întări, cu o aristocrație capabilă de toate mârşăviile rafinate 
habsburgic, pilonul antirus condus de Mareșalul Mannerheim. lar Puszta, 
golită de unguri, o vom repopula intensiv cu austrieci, fiind greu de crezut 
că noua Pannonie Mare Germană va mai renunţa atât de uşor la Banatul 
lugojeanului prof Horia Sima, decăzut iar Privatdozent de lucru manual cu 
completare limba română, ca să nu mai zic nimic de ce sânge corect rasial 
se va răspândi în Siebenbiirgen, precum şi-n Valakia și RSS 
Moldoveniaska, compensând enormele prejudiciile aduse în comunitatea 
poporului german de stăpânirea românească-n Ardeal până când, la Viena 
în 1940, decuparăm cu Ciano acel act de dreptate, făcând din Regele Carol 
II principalul vinovat. Și aşa s-a ajuns la miracolul că Antonescu s-a-nţeles 
cu Hi, chiar în problemele de tranșe stenbai să nu pice de inflație moneda, 
încât până la urmă s-a-ntâmplat de pornirăm la Cruciada Antibolșevică, 
şold la şold, umăr la umăr și cască la cască, deși soldaţă la voi cântă coruri 
că Fuhrerul cu Știuca şi Conducătorul cu măciuca... au plecat la Est de 
Lublin, să-şi facă geci din pielea lui Stalin, iar din a lui Molotov nişte 
bocance mov! 

— Domnul consilier aulic Oscar Hubig al kronprințului Otto, născut 
prin cezariană-n Hanul Special din Ohlendorf într-o cameră tapetată mov, 
îl apostrofă impulsiv baronul Killinger pe micul cerșetor Raul Lecca, nu a 
vrut să provoace resentimente românești ultrasensibile adiacente 
persecuțiilor ce suferiți în Ardeal, vexațiuni pe care le-aţi şi admis anticipat, 
că doar nu eraţi naivi nici la 1997 cu Ucraina, teritoriu cedat cu atâta 
blândeţe de bordel încât personal sunt perfect de acord, ca baron, că Țarul 
Stalin, avea protocronist intuiţia Muzeului Imaginar Malraux, la Linz, în 4- 
11 februarie 1938, cu adevărat sosind în vagon pecetluit, pentru a 
achiziționa en gros o mare cantitate de artă gunoi formalist, un marfar 
întreg, cedat de esteticienii naziști la preţuri de nimic, în acest orăşel ce-ar 
fi conţinut Muzeul Hitlerist al tuturor Colecţiilor de Artă europene demne 
de acest nume. Semnalez însă că și Mussolini sculpta, ca urbanist, Roma 


803 


veche în Roma nouă, înmănunchind olimpic și olimpian cantități 
respectabile de dreptate logică, anticipând, că doar nu eraţi naivi ci doar 
lași, un scenariu cum că dacă nu venea Antonescu şi dacă în 1940 Belgradul 
v-ar fi trimis un Ultimatum că vrea Banatul Timişorii cu tot cu Lugojul, 
Aradul și Calafatul, aţi fi cedat şi pe acea direcţie, deoarece doar ființa 
statului conta pentru voi, nefiind siguri pe Cultură, adică nu vă înspăimânta 
prăbuşirea teritorială decât atâta timp cât nu vă era completă Exprimarea. 
Oricum, tot Regele Carol al II-lea şi camarila lui „jidovită“ ar fi fost 
„principalul vinovat“ şi oricine ar fi emanat, să ia puterea-n statul deja 
dictatorial supracentralizat monarhic, ieşea presa nouă răcnind că pentru 
întâia oară poporul e cu adevărat stăpân pe soarta sa, da, exact asta în 
Studioul 4 s-ar fi spus! 

— Şi de ce vă trebuia, mă, „ființa statului“! zbieră didactic Oscărel 
Hubig de se zgribuliră cei doi iubiţi şi se strânseră unu-n altul nu ca sub 
Cea de frig, ci ca sub YI, de frigul că n-au înţeles să facă bani şi să-şi bage 
centrală particulară proprie în garsonieră, nu să se bazeze că repară 
primăria cazanul sau că se pot înțelege-ntre ei vreodată nişte colocatari care 
n-au făcut nici măcar doi ani de lagăr împreună, să se cunoască mai bine, 
nu să se vadă fugar pe scări, eventual doar întrebându-se dacă v-a venit 
pensia sau ăla cu lumina sau al lu' cine câine se pișă la ușa mea, peste 
excrementele de pisică de sub preş, dacă n-avem interfon. 

— lată de ce, mă, vă trebuia „fiinţa statului“! bătu mareșalul german 
cu bastonul în masa lui Marius din Strada Liliputanelor, pe care Jan Enache 
şi cu coana Aneta tranşează azi porcul de COMTIM şi fructele de mare 
caraibă. Pentru că vouă v-a intrat în cap, pe urmele lui Damiano din Grant 
şi ale lui Johannes Ferrarius, că dacă România ar fi avut în octombrie 1944 
trecutul cultural al Eladei, care a dat pe Sofocle şi pe Sofronie, atunci 
porcul de Churchill s-ar fi purtat cu ea, când i-a dus Soarta la VOjd, ca pe 
o scroafă la vier, cu o delicateţe ca cum ar fi manipulat niște fructe de mare 
zaharisite, expediate cu curtoazie din Bali de Zahei Avăcăressi şi de 
sonepuz, Aneta, ca şi de cele 3-5 fete ale lor, dintr-un voiaj de reinstalare a 
bunei dispoziţii de a dispune de popor şi de avuţia naţională, la Ibiza-n 
Capri, pe urmele şahiste ale căscatului de Lenin... 

— Aflat pe acest paradis al lui Mu, zâmbi italian cu scobitoarea- 
nsângerată conu Alecu, pentru a medita platonic la cum o să facă bine din 
adevăr, frumos din bine şi adevăr din frumos, împăcând esteticul cu eticul 
şi cu dialecticul, când nimeni nu se mai aştepta să se ajungă la un consens 
şi la o pace durabilă la noi pe Pământ, între fiinţe umane cu u mare, am 
aflat de la persoane informate din anturajul Ducelui, nu de la Hi, că cică l- 
a-mpuşcat Lenin pe Țarul şi de ce. 

— Lenin l-a lichidat pe capul familiei imperiale ruse, o luă înaintea 
interlocutorului interbelic, antrenându-se ca finalist al campaniei 
prezidențiale, Zaheris Avăcăressi, pentru că-l chema Nicolae, duduie 

Clara! 

— Și anume, Nicolae al II-lea, cum era și firesc! zâmbi şi se gudură 
lingăul de consilier Răzvan Hristev, întorcând maşina lumii cu timpul în 
Jos. 

— Ba deloc! îl contrazise fără nicio urmă de respect Augustus, adică 
Octavian Theodor Ghizdavu, care nu avea niciun complex de inferioritate 
nu numai pentru că era american vechi, ci şi pentru că ei, frații ghizdavieni, 
prin omul lor, doctor Cezar Bogza de la morga lui Minovici, veniseră cu 
acte şi obținuseră despăgubiri, împărţite cu cine trebuia, dar consistente, 
pentru demolarea de către Cea a podoabei Capitalei lui Vlad Ţepeş, care a 
fost Podul Grant original, din oţel nituit, cândva pod peste Dunăre la 
Turtucaia, ale cărui arce negre, afumate de huila locomotivelor cu abur, au 
inspirat pe tânărul pictor Marius, pre când era ucenic la Tonitza, la 
Plămădeală şi la doamna Lecca, pictând bizarul său Cerșetor, la care 
şmecher cinchit diferitele categorii sociale şi profesionale fac coadă 
şerpuită să-l miluiască, fund nominalizat pentru Premiul Fundației de 
Investiţii în Caritate. Nu fiindcă-l chema Nicolae, băi Căpăţână de Zahăr, 
Zahere, l-a-mpușcat Lenin pe Țarul, ci dintr-un motiv mai intim, legat de 
o banală familiaritate şi de faptul, neesențial în sine, că rigidul monarh nu 
a găsit o formulă juridică pentru transferul, ca donaţie pentru Krupskaia, a 
bijuteriilor Reginei Maria a României noastre interbelite şi la care nu se 
merită să ne mai întoarcem oengist, din moment ce azi mai trăiește-n chioșc 
doar revista noastră întru stabilirea intelectualului dominant, către cine? 
Cui ai zis, bă, să se transfere bijuteriile regale de la Moscova?... Nadejdei! 
Da, Nadejdei Krupskaia, care seară de seară sucălea pe Lenin să găsească, 
repet, o formulă juridică decentă, când venea omul seara târziu, ostenit 
dupe la şedinţe de pe teren, la mijloc fiind şi o gelozie întemeiată pe 
camaraderia clasicului seara cu slujnica cea tânără şi nurlie a lui Marx, 
domnişoara Inesa Armand, care se trăgea dintr-o nobilă familie din sudul 
slav habsburgic, răspândita familie de hangii metafizici Hrestic. 

— În general, filosofă Clara de pe lada de ofiţer T. R. a locotenentului 
de roşiori Marius Ghizdavu de la Ministerul Propagandei, Direcţia Moralul 
Populaţiei, Despărțământul Galiţia Mare cu capitala Rareșburg pe Pripet, 
Compartimentul cinematografic Războiul Sfânt/ Cătuşe Roşii/ Odessa în 
Flăcări, tezaurele nu aduc noroc... Totuşi, zecile de milenii de istorie 
condensată mitic, zâmbi ea cam din canini amintindu-l frapant, îngheță 
Marius, pe Meşterul Cazimir Honig şi poate chiar pe Priam, eruditul tânăr 
voievod Dimitrie Cantemir, pe care Țarul Petru nu mai contenea cu 
sărutările ruseşti, l-a convins pe acesta de următorul eres: că acel 
superpopor ce pune-va laba pe un anumit tezaur, desigur cel troian, va pune 
şi baza pentru un nou spirit al unei noi şi stăruitoare culturi a unei anumite 
nemuritoare civilizații de anvergură Marx poate mai mult și decât 
planetară, pentru prima oară omenirea emanând excrescenţe-n cosmos cum 

Zenaida zulufi, prezentându-i lui Johannes Ferrarius, de sub broboada 
colhoznică roşie cu buline-n formă de stele promisiunea că, dacă într-o zi 
ciolovekul va găsi alte lumi pe Venus și pe Marte, le vom dărui numai 
bucurii şi cravate purpurii pentru voi daraghie ghevuşki i rebiata. 
Saedineaesi! Purpurii adică stacojii. 

— Tocmai pentru că spațiul vital artistic rus, primi cu plăcere Jean de 
Ferentari provocarea de a gândi excitat parcă de toți păduchi perucii lui, 
este situat, pe cursul superior al Niprului, la nord de calea ferată Minsk- 
Smolensk, iar în rest, pe malul stâng al Okăi, de unde se inspiră nu numai 
Serghei Esenin, Serioja Eisenstein, mai târziu Soljeniţin și Andrei Saharov, 
dar mai devreme Lenin însuşi, alegându-şi Gorki pentru fotoliul de 
suferinţă şi ispăşire tocmai acest peisaj tipic, consecinţa fiind tot una relativ 
nordică faţă de noi, anume că, providenţial vorbind, misiunea istorică a 
Rusiei a fost dintotdeauna, cum au înţeles-o la origine și pravoslavnicii mai 
profunzi, pentru ca să apere Europa? 

— Da, să apere Europa, admise cu un glas răgușit de cardinal 
Euthanasie Damian din Grant. S-o apere... Dar de cine, dom'le? De ea 
însăşi? 

— Misiunea Rusiei la Kiev, ciripi volubil Clarissa, cucerindu-i pe toți, 
a fost întotdeauna să apere euro-civilizația de asiatici. Rolul acad. Dmitri 
(Dybukk) Cantemir fiind uriaş, retras pe latifundiile sale din împrejurimile 
Harkovului, în detalierea strategiilor asupra cărora va consilia pe Țarul 
Petru cel Mare şi European, despre cumu-i mai bine, la ce proiecte 
europene să aplice, ținând seama şi de exigența mitică, adică, concret, de 
tezaurul troian. În aceste timpuri noi de suferință naţională, până va veni 
Tovarășa Ana să ne elibereze cu canonul de frumuseţe masculină, Primarul 
Doncea, de sub jugul fascist, auzind eu neojalea şi megaoftatul de suferință 
ce iarăşi vine la noi de peste munți, nu pot să nu remarc geniul vizionar al 
exilatului ex-voievod, care-l susţinea moral pe Împăratul, că trebuie, 
trebuie, trebuie să învingă deprimarea şi pesimismul că Sankt Petersburgul 
n-ar putea fi înălțat în gura mlăștinoasă a Nevei. Nu, Luminăţia Ta, nu 
blagorodnicia voastră, nu ceda, noi suntem de partea ta, anticipa el că vor 
scanda mujicii, după ce primele cheiuri de granit vor ieşi la iveală, ca nişte 
prime rezultate electorale, promițătoare pentru o integrare rusă în Europa... 

— Scopul ascuns al academicianului berlinez Cantemir, se dădu de 
gol că ştie academicianul bucureştean lon Codoi, era să aşeze definitiv, în 
folos german, o pană de granit țarist între finlandezi, nişte elementele 
asiatice livoniene (dintre care multe s-au dedat la bolşevism, ocupând 
funcții în nomenclatura PCUS mult peste orice numerus clausus) şi masa 
huno-maghiară pripășită vremelnic în roditoarea Câmpie Pannonică, pustă 
pustie pe care urmaşii lui Burebista nu au putut-o păstra, ei ținând mai mult 
la a salva fiinţa statului centralizat dac, care le garanta averile şi viitorul 
fără muncă al progeniturilor, el anticipând vizionar, din Kapalgarşi din 


806 


Istanbul, până şi angrourile chinezeşti 1997 de pe aliniamentul de ciungă 
Colentinagorodok-Voluntari-A fumaţi, adică exact pe unde vor intra-n 
Capitală, s-o elibereze de sub jugul nostru fascist, Armatele lor Roșii! 

— Desigur, simulă avântul colocvial poetesa moscovită cu ten 
uzbechinez Larisa Ribalovna, se aveau în vedere aici considerentele 
cârnului spătar şi sol explorator Nicolae Milescu cum că geniala Chină ar 
putea găsi căi mai originale de semi-ieșire cenuşie fără pluralism din 
bolşevism, asimilând din părțile bune ale capitalismului doar exploatarea 
omului de către Om, dacă Omul antreprenor e fiu de tată maoist cu funcții 
de răspundere dinaintea Istoriei și Literaturii. 

— La care ţarul Petru răspundea, răspunse c-un neverosimil pupic 
Clariţa, că el ar prefera să nu se facă acea sfântă Veneţie slavă în contra 
asiaticilor nordici, dacă preţul ar fi ca boiarii s-aducă un număr nelimitat 
de mujici, să moară ca zidari şi calfe de gerul demonic şi necruţător, cu om, 
cu sabakă sau cu altă vietate, uitându-se urât la consilierul său cârn, când îi 
băga-n cap că Zidul Chinezesc ar fi costat viaţa la vreo opt milioane de 
zeki, pasămite voiajase-n persoană invers şi învățase de la olandezi prețul 
omului, nu ca Stalin care-mpingea pe Jukov, Cambrea şi Konev la risipă, 
căci cu cât ar fi avut mai numeroşi morții, cu atât obliga mai mult pe anglo- 
americani la ajutoare şi să aibă obrăjori ca doi bujori cominternişti la acea 
laltă pandant la samitul pe probleme artistice de la Linz, din 1938, unde 
Marius nici n-a fost invitat să-l putem bârfi şi acuza! 

— Şi tot aşa cum Țarul, care o fi fost acela contemporan peste 
muscali, se auzi o voce plăcută de la Liz, umbla să-l puște pe Cârn că-l 
chema Nicolae şi ştia prea multe, tot așa a fost şi cu soțul meu, tovarăşe 
Jurmînski şi tovarăşe Pumpianski! EI a fost sfârtecat de mașina infernală 
de la Odessa pentru că-l chema Nicolae şi, mireasă fiind, mi s-a şoptit că 
cel ce mă va face cu adevărat fericită, vreme îndelungată, va fi un om-cu- 
operă care a înţeles să tragă toată înțelepciunea practică din cea călătorie 
de fotograf la Kiev şi Harkov, reuşind să intoxice cea mai bună Securitate 
din lume, cu aberaţii care în fiecare moment epurativ parcurs, virusau de 
nu-l integrau în categoriile de vite umane, propuse pentru a întruchipa 
cifrele de planuri de arestări pentru munci sau de lichidări! 

— Aş! protestă Marius uitându-se strâmb la propria-i nevastă, o 
adevărată sclavă, mamă a lrinucăi şi bunică Isadorei, farmacistă şi femeie 
de casă, de a ţinut apartamentul lor din Dumbrăviţa-n Drumul Taberei mai 
curat chiar decât o farmacie, dreptu fiind şi că el păzea, păstra curăţenia, şi 
că nu i-a cerut niciodată el ei să-i nască şi să-i crească o copilă, să-i facă de 
mâncare, să-l spele, să deretice încurcându-i hârtiile şi hârtiuţele şi nici 
măcar să se mute la el sau, de fapt, el la ea, când vremurile s-au mai liniştit 
şi securiştii au primit ordin să nu mai aresteze după cifre de plan, ci să-și 
însușească metode mai sofisticate şi mai sigure, maokimiste, de tâmpire 
ireversibilă a gloatei şi de corupere a intelectualităţii. Scena cu binoclul din 

22 septembrie 1941, se pare că nu a fost nici pe departe atât de mult mai 
mult decât o simplă luare de contact vizual surpriză cu o frumoasă doamnă, 
ce-şi conducea în gara Sărata soţul ofiţer la moarte, sub privirile pofticioase 
ale trupei de prin vagoane şi de prin toate ungherele acestui important 
centru feroviar al regiunii Odessa, stăpânite de noi cu Odessa cu tot încă de 
la fundarea ei odată cu Burgasul, un mai ferit port bulgar de la sud de 
porturile lui Mircea cel Bătrân, Balcic şi Varna. Important era că eu însumi 
plecam pe frontul de Est, de la Cetatea Albă urmând a lua avionul, cu 
prietenii mei operatori cinematografici Runge şi Boisson, pentru a acoperi 
sfârşitul anunţat al Kievului. 

Evident, eram şi eu contaminat, în acei ani când omul, netembelizat 
4-5 ore zilnic, mai gândea de explicarea mitică a paradoxurilor din filmul 
istoriei. Nefiind însă mit, ci o materială realitate obiectivă că cei care au 
europenizat Rusia prin ţarul Petru cel Mare au fost consilierii săi, sfetnicii 
săi de taină, în majoritate covârșitoare nişte emigranţi români, care au creat 
această supraputere tot aşa cum emigrația noastră peste Atlantic din secolul 
XIX a catalizat spiritul de dreptate al momentului Lincoln şi creşterea 
rapidă dar fără sens a colosului american. 

lată de ce, dacă prizonierul și robul meu, profesorul de şah Feodor 
Kuzmici Merţalov, deţinea pă perete pă clasicii Marsenghelenistalin, eu, la 
biroul meu de la Odessa, cu fereastră spre parcul Hagibei, cum avea 
Grigore Căinaru garsonieră cu panorama Cișmigiului, tot patru portrete îmi 
tocmisem pe post de iconoscop, pardon! de iconostas, şi anume, ex- 
voievodul Gheorghe Ştefan, care înainte de englezi înţelesese a folosi 
potenţialul rus, pentru care scop Ştefan cel Mare şi Sfânt jertfise o fucă, pe 
Olena, încă chibzuind dacă-i bine sau imprudenţă s-aducă pe muscali în 
Galiția, — ex-voievodul academician Dimitrie Cantemir, eruditul călător 
Nicolae Milescu Spătarul şi marele diplomat, precursor al lui Titulescu, 
ceauşul David Corbea, inițial capuchehaie a Ţării Româneşti la Poarta 
Precominternistă, apoi om al lui Petru, chiar jertfindu-se pentru acesta, 
pierind în împrejurări dubioase la Varşovia, pe când se întorcea dintr-o 
missiune de taaaaină de pe lângă ungurul polon Francisc Râk6czi, în august 
1707, fiind înmormântat cu mare pohfală-n Kievul nostru, asistând nu 
numai Prealuminatul Țar, ci şi toată curtea sa. 

Pentru că pe atunci Rusia încă nu visa a stăpâni Varşovia şi nici, 
după sovietizare, Galiţia noastră. 

Fiind totuși interesată a pescui în ape tulburi, ca Babhluiul şi 
Dâmboviţa. 

Drept pentru care această fascinantă putere, decât să fie exclusă de 
la problemele europene de bază, prefera să lucreze prin interpuşi. Adică 
țarismul era de acord, în virtutea devenirii Marii Recuperări, să ne acorde 
un serios sprijin dezinteresat ca să ne infiltrăm în triunghiul nostru de 
lapislazuli Cracău-Beciu-Breslau, iar după ce noi ne-am fi ruinat aici într- 

o rapidă dezvoltare culturală pe verticală, coborând fiecare cavaler de pe 
cal, aruncând armele şi apucând penelul, pana, aerianul nai, dalta sau 
poantele balerinei, şi după ce am fi acumulat tezaurul nostru de 
universalitate, abia atunci să vină muscalul şi să ia tot! 

— Înţeleg că, îşi azvârli în sus de pe năsuc c-un degeţel ochelăraşii 
generalul Bratu ca socru viitor lui Vanea Vişinată (nu Dudenko, dude!), 
misiunea abilului diplomat David Corbea era ca să unească pe Ferenc 
Râăkâczi al II-lea şi pe maghiarii lui cu ardelenii, adică cu românii, într-un 
amplu efort antihabsburgic, care s-a și realizat ca așa-numită Răscoală a 
Curuţilor, a cărei Biruinţă ca dualism ar fi însemnat după construcția de 
stat regională ce i-ar fi urmat: o Ungarie independentă și întregită mai 
degrabă spre ţărmul dalmat, pentru a se slăbi acest factor slav sudic, de care 
n-avem nevoie-n coasta noastră, şi o Transilvanie Mare, extinsă la miază- 
noapte exact după preceptele lui Petru Rareș, dându-ni-se acele cetăți de 
hotar pentru care am luptat întotdeauna, respectiv Viena, Cracovia şi 
Breslaul ce se numea cândva Mizil, ce Caragiale a ştiricit răscolind după 
obiceiul junimist arhive nordice, propunându-se toponimul Breslau-Mizil, 
calchiind după celebrul Ceauşescu formule ca Drobeta-Turnu Severin sau 
Cluj-Napoca Caritas... 

— ŞI dacă tot l-ai amintit pe cel mai mare diplomat român din toate 
timpurile, surâse cu nețărmurită recunoştinţă Gabriel Țăpoieşu, secretar de 
stat la Sovietul Comisarilor Poporului pentru Istorie Exactă și deputat 
european din partea verzilor români infiltrați prin diferite partide mai 
rentabile decât extremismul, atunci să vorbim puţin şi de Titulescu... 

— Observând mai întâi şi mai întâi, observă SMT chiar în calitate de 
observator federal la Finala Cupei, că-l chema tot Nicolae, şi fiind un 
Nicolae — nu-i aşa, madam Alexandrescu? — îl vânau şi pe el simienii, să-l 
împuște, de trebuia să se întâlnească, să mai schimbe veşti despre politica 
moscovită, cu Romain Rolland, conspirativ, pe la Luvru, lasă că-l ştiu eu 
pe Titulescu! 

— Aşa şi este! oftă adânc şi feciorelnic spre Ghizdav Clariţa Honig. 
Pe tine nu te chema Nicolae şi îți camuflaseşi perfect intenţiile de om-cu- 
operă, păreai un filfizon banal, n-ar fi voit nimeni să te împuște, aşa că între 
Sfinţu Mihail şi Gavriil, 8 noiembrie, şi Sfântul Ierarh Nicolae, 6 
decembrie 1941, ai fi avut tot timpul să-mi răspunzi la obiecțiile ce ţi-am 
prezentat ca pe un cadou de ziua ta, pe lunga-ţi lădiţă de ofițer activ! 

Bine, fată, dar ţi-am răspuns pe loc, ţi-am şi scris, îmi vei replica 
surâzând fermecător, însă nu puteau fi în niciun caz acele poziţii 

ŞI reacţii ce tu ai fi aşteptat înfrigurată de la un iscusit portretist ca mine, 
mare măcar în obligaţiile față de, chipurile, niște oameni urâţi şi cruzi! 

Eu fiind eu cavaler tânăr, dar hârșit deja, incapabil de idealisme de 
calitate îndoielnică şi, de aceea, am alertat pe şeful meu, generalul de 
propagandă Bratu, că dacă prin medierea ceauşului David Corbea, ai noştri 
erau atrași de ruși în bătălia antihabsburgică, făgăduindu-li-se Triunghiul 
nostru de Lapislazuli Beciu-Cracău-Breslau/Mizil, această concesie 
gcostrategică epocală o obţineam pe termen nelimitat şi fără de nicio 
dobândă. Dar uite că n-a fost să fie! 

— Din partea ţarului Petrică I, da, observă Infractoarea profă, de 
istorie mai mult decât de română, republicana doamnă metodistă Emilia 
Tomoioagă. Pentru că acest personagiu de pe tronul ruşilor, Țarul, era un 
INIȚIAT, fetelor! 

— Și de cine mă rog era, inițiat? îşi frânse agresiv mânuţele 
democrate nemuncite Virginia Gibson, de parcă toţi Elazii ar fi emigrat la 
ea la Chicago de răul Partidului Nicolailor, al bolşevicilor francezi ce, cum 
rezistaseră, se emanau la putere, pentru ca să reproletarizeze pe 
franțuzoaica franceză, pretinzând că fură împușcați ei de naziști numai 
pentru faptul de a fi fost bolşevici, amestecând tragedia unui genocid cu 
abjecțiile unui idealism de tâlhari materialişti dialectici şi istorici, — îşi dădu 
arama pe faţa-i smeadă, de slav, financiarul Octavian Ghizdavu, soțul, care 
era de părere că, pentru gloată, ura pură, nemotivată, este mai sugestivă la 
afişaj decât a sta tu să respingi punct cu punct, tehnic, patru-cinci volume 
din Capitalul, care pentru activiștii Poltbirourilor Cominterniste se ştie de 
la cursuri că descriu cum e cu plusvaloarea şi cu reproducerea forței de 
muncă: o politică de maximizare (bolşe!) a Profitului înseamnă a reduce 
proletarul la condiția de sclav, cât mai ieftin la terci, zeghe şi prici, în 
profitul proprietarului colectiv nomenclaturist, — adică o politică de 
aducere în robie a unor largi categorii ale populaţiei, să muncească practic 
gratuit! 

— Asta este marea taină a marxiştilor, plusvaloarea, căta aliatul să-i 
explice locotenentului portretist Ghizdavu la Berdicev, în 6 august 1941, 
şi-n lanul de secară-n scuturare, fruntea lui se dezîntuneca de un fel de 
spiritualitate-ncât, ras şi prematur îmbătrânit, acest Fiihrer ar fi putut 
semăna-n Muzeul Imaginar cu Malraux bătrân, altul de acţiune şi vocaţie 
muzeală, mai ales că explica, dintr-un tic nervos, şi cu degețelele, torcând 
ca o pisică şi dezîmpletindu-şi gândirile mai încâlcite de grija că dacă 
românii vor lua, cum au promis, Odessa şi Ialta, iar finlandezii Sankt 
Leningradul, e un mare semn de întrebare dacă ungurii chiar se vor jertfi şi 
ei la Kiev, ceea ce ar da Wehrmachtului o întârziere-n orarul cuceririlor şi 
o abatere spre sud de la direcția Moscova-laroslav, mult dincoace de calea 
ferată Klapeida-Kaunas-Minsk-Smolensk şi de peisajele Okăi noastre, 
părăsind adevăratul Spaţiu Vital rus german, pentru a rătăci în derivă peste 

al românilor, spre Volga noastră şi spre Caucazul nostru cel atât de uşor de 
românizat cu mocanii și machedonii. 

— De cine era inițiat Petru, acest personaj principal? recapitulă fixativ 
președinta Ligii profesoarelor de istorie antimonarhiste, Emilia 
Tomoioagă, abia întoarsă de la coafor. Dar nu vă spusei, proastelor, că de 
însuşi Nicolae Milescu Spătarul? Boier român de la Vaslui, de origine 
peloponeziacă, acest mare pribeag, cu studii solide la şcoala Patriarhiei 
constantinopolitane, poliglot, vorbind elinește, sloveneşte, greceşte, 
evreieşte, turcește, leşeşte, țigănește... şi rusește, carele au crescut 
constructiv pe țareviciul Petru, cum Aristotelius pe Alexandru Machedon, 
chiar şi chinezeşte, unde au și călătorit, lăsând o prețioasă Descriere a 
Chitaiului, cu mult înainte ca Sergiu Eisenstein, care-n Mexic nădăjduise a 
băga la Acapulco comunismul, să-i ecranizeze lui Malraux Condiția 
Umană, în forma ei cea mai eroică cekist, terorismul de extremă stângă ce- 
| va gâdila şi pe alsacianul Sartre, tot ceea ce i-am vârât noi în căpşor fiului 
țarului Alexei Mihailovici fiind, vasăzică, de un protocronism măreț 
gigantic... 

— Țarul cu care, menționă Micşunel Tomoioagă cel zis de elevişori 
Infractorul Infractoarei, voievodul moldav Gheorghe Ștefan încheie un 
tratat în care nu se menţionează nici problema Tezaurului, nici delimitarea 
de Tratatul Molotov-Ribbentrop, dar se consfințeşte granița pe Bug dintre 
noi şi ruşi, precum și dreptul românilor recuperatori de a-și disemina 
înălțarea culturală atât în Triunghiul rareșist Cracău-Beciu-Breslau/Mizil, 
cât şi în Triunghiul titulescian Salonic-Karnak-Trapezunt, la Ioil Borgiah, 
cred că ratificat pe la 1656, anticipând cu două veacuri concluzia care se 
desprinde din Războiul Crimeii, că noi românii suntem viitori europeni și 
trebuie să fim respectați anticipat, până la a ni se acorda accesul la 
statalitate, deci premisele alocării resurselor pentru Marea Recuperare. 

— Şi ai uitat să glosezi, îl completă ea familiar, ca şi cum ar fi omis 
să presare sarea-n bucate, că acelaşi mare sforar cârn a deținut funcţii de 
decizie-n stafful acestui Gheorghe Ştefan, boier cu adevărat pământean, de 
atitudine şi altitudine, care atunci când zice presa căzăcească că s-ar fi 
smintit voievodul, altminteri culturii pretin, Vasile Lupu, de-au demolatu 
Mănăstirea Putna doar-doar ar găsi ginerele său comori, l-au surpat din 
domnie cu totul, asumându-și solemn încheierea rezidirii sfântului lăcaş, 
ceea ce au și dus la îndeplinire! 

— Da, sigur, Emilie, aşa este, Nicolae Milescu Spătaru l-a convins pe 
fostul logofăt Gheorghe Ștefan să nu se bazeze pe caprele coborâtoare din 
munte, prin care, hermeneutic tălmăcind tâlcul, înţelegem aici a băga sabie 
ungurească-n țară, să medieze-trieze candidaturi la scaunul domnesc, ci 
după tipicul anglo-american să se folosească de sângele rus cel ieftin ca 
cvasul, ce înțeleaptă consiliere el n-a socotit decât după ce s-a-ncercat la a- 
i îndupleca să se amestece-n Triunghi pe leşi, pe nemți şi pe suedezii a 

căror propensiune spre prosperitate se pronunţa jefuind alte popoare, ca să 
aibă din ce trăi decent mai târziu, după inventarea premiilor Nobel, — ca să- 
| convingă el pe negroaznic împăratu moschicescu Alioşa Mihailovici de 
cât aur Ceahlăul şi Vrâncioaia poartă, nemaiavând de dariu decât o cruce 
de aur cu un blid de nestemate-n ea, încât înțeleptul ţar a cunctat cu 
intervenția-n treburile noastre interne până ce pribeagul n-a mai fost bun a 
veni de la Moscova decât sub formă de oseminte de depus la Mănăstirea 
Caşin, pe linia tramvaiului 41, nu departe de Strada Liliputană, unde a 
deținut deținutul administrativ Marius Ghizdavu atelier cuib ce nu i s-a mai 
putut retroceda-n natură chimică şi fizică, deoarece s-a privatizat în el cucul 
de afaceri torționar Jan Enache, sfătuitor avizat ce hârtii acțiuni să ceară-n 
compensație de la guvernanți, cum ar fi la Uzinele Semănătoarea, în halele 
cărora s-ar fi putut deda Speranţe de a înfiinţa zeci de ateliere de gravură 
Podul, o stradă întreagă. 

— Înţeleg, se prinse Clara Honig de fofilările iubitului, că tu susţii 
ipoteza că prin Gheorghe Ştefan mai puțin, prin Nicolae Milescu Spătarul 
şi Dimitrie Cantemir Academicianul, ambii tobă de carte elinească încă din 
cea mai fragedă copilărie, ceva mai mult până la cert, micul ţar Petru, care 
voia să-şi compună un testament politic după modelul ilustru al 
voievodului Petru Rareş cel Mare şi Cult, a avut acces inițiatic la Mitul 
Tezaurului Troian, pe care bunicul meu, fotograful Cazimir Honig, l-a aflat 
de la arheologul negustor petersburghez de arome coloniale Heinrich 
Schliemann, în aproximativ următorul conținut nutritiv de idei cu tendinţe 
imperialiste, contrare spiritului românesc al construcției culturale pe 
verticală, ca pe nişte antene de telefonie mobilă de la celular la celular, 
unde nu-i dialog al culturilor lăsându-se-n istorie sânge, cu senzaţionale 
mediatic ciocniri ale civilizaţiilor. Pentru ce, mă? Pentru un homeric tezaur 
de arătat la turiști? 

— Prima idee mitică fiind că cine deţine conştient sau cu inconștiență 
Tezaurul Hecubei lui Priam, se află în chiar epicentrul istoriei planetare 
crapuloase, așa explicându-se că gloria Turciei a durat doar până la 1877- 
1878, după care vine descreşterea nu atât din pricina loviturilor încasate de 
la Regele dunărean Carol 1 şi de la ţarul musafir Alexandru al II-lea, cât 
pentru că EXACT acesta este momentul în care Schliemann, cum Paris pe 
Nuţi, aşa ia Tezaurul și fuge cu el în Reich, ceea ce urmează de-aci-ncolo, 
multă vreme, nemaifiind pentru omenire decât istorie germană... Până 
când, domnilor? Până când, datorită lăcomiei ungurești de a se înstăpâni 
peste întreagă Ţara Ardealului, manifestându-se rețineri trupești în 
Cruciada Antibolșevică, uneltind să se dea cu aste trupe odihnite lovitura 
de grație Românismului la sfârşitul conflagrației, încât a trebuit Hi în 
septembrie 1941 să ia, excentric, Kievul şi Babi Yarul, în loc să ieie 
Moscova, expunându-se mareșalilor sibiriaci Crivăţ, Ger şi mai ales, în 
două anotimpuri, Nămol, întârziere de orar ce a transformat într-un război 

mondial, adică un război american, o biată încăierare dintre doi bandiți 
ideologici, urmarea căderii Berlinului fund că acuma Tezaurul e acaparat 
de Uniunea Sovietică, de la 1945 încolo, fanteziile lunaticilor ei 
conducători cu stele ținând drept... letopiseţ al evenimentelor curente din 
Crimeia în cel veac XX, ba chiar XXI. 

— Selenarism cu stele şi perje pe tatami dealtfel fatal! 

— Absolut corect! Pentru că a doua idee mitică, de care zicea bunicul 
Cazimir că trebuie să ţină seama orice Mitică ce caută fir logic în 
cronologia faptelor muscalului sau neamţului, este că orişicare tezaur, 
dacă-i tezaur, este încărcat de potențialități de emanaţii malefice sau 
benefice, atât individual cât şi, cu deosebire, în configurații sinergice cu 
alte tezaure, putându-se manifesta incompatibilități şi afinități, în haznalele 
unde se depozitează prada, adesea trofeele de război aducând gloatei 
înmărmurite de admiraţie mai multă foamete decât va suferi învinsul, ceea 
ce din lipsa de sagacitate hermeneutică a cafarzilor din capul țărilor 
totalitare sau cripto-totalitare, poate duce la disoluție sufletească, 
ideologică şi teritorială, la chiar implozie sau explozie, toată gogoaşa 
înfuriată, ce părea un imperiu longeviv mai ceva chiar decât vojzii săi 
infatuaţi! 

— Cu alte slove, fii dârz şi luptă, Nicolae, scoase turbanul roşu, 
cândva alb, de sub masă mamelucul Abdul cel cu cocoaşa tăbăcită ajutând 
pe Stalin să încalece pe El-Zorab, prea mare noroc Tezaurul troian nu a 
adus Berlinului, datorită vecinătăţii în Reich, după Anschluss, cu Tezaurul 
Nicoletei de la Sânnicolaul Mare, rupt Ardealului la 1799 de nesăţioasa 
Vienă pentru... Marele Reich al lui Hitleraș, care nu s-a dovedit deloc 
viabil. După cum acelaşi Tezaur, al Hecubei mai degrabă decât al lui Priam, 
bazat pe nimicuri femeiești, a nimerit la muscali lângă Tezaurul Reginei 
Maria a lui Marius, manifestându-se iarăși explozive incompatibilități la 
1991! Rezultatul fund Căderea URSS, exact cum a prorocit-o Muhinei 
junele rusofon Marius Ghizdavu, înveninând atmosfera la Expoziţia 
Universală 1937 de la Paris, printre suprarealişti, cu excepția lui Dali al lui 
Lorca din Cordoba, care l-a reprezentat pe Lenin cu un dos de chiabur 
nedeschiaburibil, „Căpitanul Pământului în cărucior“, cum l-a numit sau 
tradus Beniuc, fiindcă a cedat cerebral la 1922, nu atâta din pricina 
suprasolicitării cu gestiunea fără PC-uri a colosalei prăzi căzute-n fălcile 
hidrrrei bolşevice, cât din nerăbdarea Nadejdei Konstantinovna Krupskaia, 
care era idealul materialist dialectic şi istoric de frumusețe şi-l tot sucălea 
pe genialul şef surmenat al comisarilor norodului, să găsească o formulă 
juridică marxistă de însușire a bijuteriilor tuturor aristocratelor române, în 
frunte cu Regina pictorului, tovărășica intuind feminin perfect că, dacă 
activitatea Poltbiroului rămâne doar o chestiune de masculi asudaţi, şi de 
exces de vodcă pe la Kunţevo sub Stalin, atunci se va implementa în Rusia 
noastră dragă, o formulă prea nesimţită de totalitarism muncitoresc, adică 

exact ceea ce s-a întâmplat, în postleninism ajungându-se până acolo încât 
nevasta acestui Stalin nu că n-a mai avut inconştiența de a-i băga sula-n 
coaste, că să mă laşi şi pe mine să mă uit în oglindă să văz cum îmi vine cu 
ornamente de Regină, dar săraca, atât de terorizată de eficiența securiștilor 
era, încât simpla culpă că i-a venit un asemenea gând nemarxist a împins- 
o către 7 noiembrie 1932 să meargă cu autocritica până la autopedepsire cu 
pistolul, dar asta numai după Defilare, să n-o întineze... 

— Da, vărsă foarte negru din pahar o picătură-mare de vin de Zidurile 
boierul nostru, prăznuim azi 8 noiembrie 1941, nouă anişori de la 
sinuciderea altei speranţe, Nadejda, hm! tot Nadejda, însă era obicei la 
comuniști a spera, şi mai speră şi azi, ca același popor român să 
experimenteze coreean sistemul capitalist pe malul drept al Prutului și 
sistemul comunist pe cel stâng şi să câştige ei, hrușcioviştii, întrecerea 
dintre sisteme, Agnieszko, dar mă tem că vor pierde — paradox român cu 
opus valachorum — şi unii, Şi alţii, întrecerea! 

În trecere, iarna, printr-o Moscovă deja fără Esenin, am văzut-o şi 
cu, în fotografii subtilizate de pe la enchevedişti, pe această veritabilă 
doamnă petersburgheză, cu vreo patru cincinale mai fragedă decât 
proprietarul ei, Iosif Vissarionovici Stalin, care în perspectiva venirii lui 
Hitler la cârma Reichului, voia să-şi sincronizeze imaginea, fesenistele 
generate-n proporții de masă de către cloaca totalitară adorând doar 
Fuhrerii cu neveste şterse ori chiar lipsă... O splendidă doamnă 
melancolică, elegantă şi sensibilă, care ţinea de trecut şi mult exotic sudic, 
de dacea akmeistă de la Zubalovo, de picnicurile cam burgheze cu Kirov, 
Ordjonikidze, Buharin și alte cadavre-n devenire, nu de prezentul cu vile 
cazone pandure cominterniste de la Kunţevo, Domodedovo şi Sokolovka! 

Pe scurt, înalta și svelta Nadejda Allilueva: o petersburgheză 
friguroasă şi îmblănită, ce preferă Moscovei acel Zubalovo al unui 
aristocrat burghez, unde-n 6 august 1941 m-am întâlnit eu cu Stalin /a cules 
afine şi nu puteam să nu mă gândesc, consiliindu-l ce morții mă-sii să ne 
mai facă, la faptul că puterea muscalilor se datora, la nivelele mărunte, 
utilizării masive de aparateici germani de către țarina Ana Ivanovna și 
favoritul ei Biron, astă Bironovoscină de tristă amintire pentru managerii 
ruşi amatori fiind urmarea firească a deschiderii spre Europa a lui Petruţ 
Peter der GrofBe, care a ascultat... de cine, mă? 

= În politica mare, de cine să fie Piotr, dumnealui, inițiat? Evident, 
tot de românii noştri ce s-au succedat providențial la Moscova lui Gheorghe 
Ştefan — pribeagul cela şecspirist ex-voievod sfătos: în special Nicolae 
Milescu, Dimitrie Cantemir şi, nu puţin, de frații braşoveni titulescieni 
David şi Teodor Corbea, factori activi în contra Unirii cu Roma a 
ardelenilor, fiind de preferat Unirea cu Moscova, după modelul de mai 
târziu al bolşevicilor pioşi din România de Est. Un rudiment de inițiere 
trebuind să fi exercitat şi fica lui Ştefan cel Mare, Sfânta Olena, cea 

comparată în unele skazuri, biline şi mai ales în baladele guslarilor 
ucraineni din județul Moghilău, cu însăşi Elena din Troia, împodobită 
retoric cu toate diademele şi pandantivele Tezaurului Hecubei și 
Andromacil... 

— Cu alte cuvinte progresăm, sintetiza generalul Bratu tot ce reieşea 
din simpozionul sponsorizat de Jan Enache, căruia o armată de arhiviști 
comandată de premierul Sergiu al Isadorei tocmai îi întocmiseră o 
genealogie coborând din marele vistiernic economist Ghinea Ţucal 
(Tzukala) Yenakiss (lenăchițţă), carele la 1650 a evitat ca Bucurescii să fie 
prădați şi arşi ca leşii de către cazaci şi tătari, adică de asiatici. lar la Anexe, 
plăsmuiseră acte pe Hala Unirii (cea fotografiată la 1884 de Eduard Pesky), 
ca şi pe Lăptăria lui Enache, peste care a zidit regretatul Cea superbigul 
Unirea, spații revendicate să se privatizeze-n ele şi Cezar Bogza, finanţat 
subtil de Octavian Theo Augustus cu toată familia sa din SUA. 

— Da, cu alte cuvinte! se îmbufnă Marius, apărându-şi familionul. 

— Cu alte cuvinte, dictă ostentativ mai tărişor generalul Bratu 
cizelând totodată dispozițiuni pentru Legaţiile, Servicule culturale, de 
presă şi propagandă din străinătate, supraputerea muscalilor este un artefact 
ca identitate slavă, ea datorindu-se de fapt istoric contribuţiei valoroase a 
românilor, inestimabilă în plan strategic, dar şi a camarazilor lor germani, 
însă aici doar cel mult în plan logistic şi tactic, deoarece există o 
ambiguitate, de unde şi suspiciunea prudenţei la Berlin, de fapt o confuzie 
din incultură crasă, între Testamentul voievodului Petru Rareş să luăm 
Stanbulul, şi Testamentului ţarului Petrică de la Leningrad. 

— Supravieţuirea unui stat rusesc dinaintea puhoaielor Asiei, fără 
consilierii români şi aparateicii germani, la toate nivelurile statale, nici 
măcar nu este de conceput! îl sărută vag pe tâmplă Clarissa pe Mariusică, 
văzându-l mâhnit, și-i luă blânduleţ, ca pradă de mini-război, paharul 
îmbătrânit la gură. 

— Acești consilieri români de la Moscova şi de la Piter, zâmbi a râde 
popa Euthanasie, erau mai toţi teologi sau aveau tangenţe cu kerigma! 
Amintitul Gheorghe Ştefan a rezidit, de cazacii lui Timuş Hmelnițki 
demolată, Sfânta Putnă, cu dublă pioşenie, religioasă şi politică, chiar dacă 
a fost sensibil la nurii giupâneselor vremii, dar nu mult diferit de un Marius 
Pictorul Peredvijnicul purtându-se. Cel puţin cu o Safta din neamul 
Boieştilor, ce mergea cu rădvanul la Iaşi, iară el, plăcând-o, a oprit rădvanul 
ei, cum Marius Ghizdavu rădvanul lui s-o urce pe Clara, deosebirea fiind 
că voievodul, după ce-au zăbovit o au făcut-o cu cununie doamnă ţării, pe 
când şoferul nostru din 6 octombrie 1940 s-a fofilat cât a putut, până şi azi 
când o lasă prea mult în pat cu Despina, la Sonnenheim! 

— Aşa este! mărturisi căindu-se ortodox fotograful lui Antonescu. De 
la Paris din Franţa, de pe cleioasele maluri ale Senei, de la buchiniștii cu B 
de aur, cumpărat-am din banii tatii cea primă carte scoasă de un român în 

acest oraş de lumină, adăugând şi el o candelă, pe la 1669, anume 
Enchiridion sive stella Orientalis Occidentali splendes, compus la 
Versailles de marele voiajor Nicolae Milescu Spătaru, conținând somelier 
rețete în contra protestantismului la doctriniţa transsubstanţierilor apă-vin- 
sânge-apă plată, toate fiind potabile. 

— Mai ghine, se oţări la el Larisa Rîbalovna, ca una ce credea-n 
Christoşi cum mai 'mainte-n Marcși, ți-alocai tu capitalul disponibil la 
Mărturisirea Ortodoxă, bestsellerul mitropolitului kievean Pierre Moguila, 
lansat până-n prădarea leşilor de către hatmanul cazac Bogdan Hmelnițki, 
în cooperare cu tătarii şi în scopul de a-și căsători copilul, pe Timuș, cu 
Ruxandra, copila domnitorului Vasile Lupu, pentru ca în cazul că reuşeşte 
să elibereze Ucraina Ducăi-Vodă de sub jugul fascist polonez, atunci să se 
creeze, la Harkov, o casă domnitoare cu sânge românesc deci bizantin, cu 
nimic mai puţin nobil decât cel al Romanovilor, chit că aceștia şi-au luat 
numele după ambiția deşertăciunii cu A Treia Romă, bestseller apărut, 
cred, la 1645, tot în lupta substanțială cu protestantismul, dusă de singurele 
biserici recunoscute de emisarii divini, catolicismul și ortodoxia, desigur 
cea muscălească, nimicirea Florenței Galiției Mari, Iaşul, reuşindu-se-n 
1650, iar prăbuşirea Operei lui Hmil, în urma blestemului retroactiv al 
monahului Euthanasie Damian, petrecându-se-n același cincinal, — practic, 
o parte din ucraineni rămânând sub slavii polonezi, iar altă parte sub slavii 
ruşi, cu tot cu Smolenskul, Kievul, Harkovul şi chiar Kuibișevul, Samara 
care nu aparținuse niciodată cnejilor ruşi în perioada dominației tătare. 

— Cel mai semnificativ, ca hermeneutică a pedagogiei diferențialelor 
divine, cu omuleţul infinitezimal desigur, fiind decesul lui Timuş 
Hmelnițki, ajuns ginere, apărând el eroic tocmai Suceava socrului său 
Vasile, de cine, dom'le?... De mai 'nainte amintitul Gheorghe Ștefan, care 
ca agresor nu putea fi decât ciolovekul Cominternului, pescuitor în apele 
tulburi ale gâlcevii dintre frați! 

— În general, surâse enigmatic Elvirei tătarul Mișu, după ce Stalin îl 
lămurise la Kunţevo că n-a luat IKEA din Finlanda, sugerându-i să mai 
repare el niscai acoperişuri pe la daciile sale de ţar, ca să înveţe dulgherie 
pentru a 1 se putea da curând numele de cod proletar de Mişu Dulgheru, 
fără oameni de specialitate care să se pronunţe după investigaţii discrete, 
nu poți bârfi cu prietenele pe chat, decât în dodii, despre cine și al cui om 
este, la noi în Rusia, la Cambridge sau la Steven Dascaloff al Otlei Dorei, 
în Toronto. În munca cea mai aleasă de pe pământ, principiul principal fiind 
că orice om secundar din umbră este omul tuturor părților interesate. Și asta 
în regizarea oricăror procese politice. 

— Tuuu, îl privi stăruitor în ochii castanii Clara Honig, eşti omulețul 
cărei părți interesate, peredvijnicule? 

De afară, în tăcerea ce urmă unei atât de brutale cotituri a 
interogatoriului spre identificarea prevenitului, fiind 8 noiembrie 1941 şi 

uscată natura, se auzi un vuiet de frunze mari şi late, ca şi cum o basculantă 
ar fi deşertat oseminte umane, îndeosebi centuri scapulare, cu omoplaţi ca 
nişte triunghiulare plăcinte alb-pergamentoase, pietrificate, de care pe 
vremuri se însăilau aripi străvezii dar eficiente, într-un aer a cărui 
materialitate avusese de suferit datorită intruziei spiritualității în dumneaei, 
ca o libelulă în lacul încărcat de nuferi galbeni. 

Întrebarea judecătoarei aşezate stăruitor pe lunga ladă de ofiţer a 
Ghizdavului era însă firească, cristaliza ca naftalina. 

Dinspre Arcul de Triumf, se auziră stridente fluierături de vardiști şi 
nişte huruituri de tancuri repetând pentru Paradă, urechea superfină a 
clavecinistei Isadora recunoscând ba un motor francez, ba altul englez, ba 
motoare Skoda din Cehoslovacia transformată de Hi în pașalâc la 15 martie 
1939, sunete care o întristară prin deducția că românii nu primesc, pentru 
îndeplinirea misiunii lor istorice din spaţiul interfluvial Donau-Volga, cea 
mai bună tehnică hitleristă a momentului, ci se speculează geniul lor de a 
improviza, dându-li-se material de captură de pe la învinşi, recondiționat şi 
adaptat noilor cerințe privind zdrobirea unui adversar care se înarmase, 
pentru Cucerirea Lumii, vreme îndelungată, începând chiar de la 7 
Noiembrie 1917, zi pe care tocmai o aniversa şi Stalin, dezvăluind lumii 
întregi cât de tare s-a implicat deja America în sprijinirea tiraniei lui, 
anticipându-se că după Căderea Berlinului se vor găsi destule arhive şi 
probe şocante pentru gloatele oricum jubilânde, încât să nu se mai mire 
decât... fascistul Orwell de argumentul că Constituţia lui Vîşinski, 
republicană ca şi cea iorgovană, cum observa doctorul Cezar Bogza, e mai 
bună logic ca aia franceză, deoarece pentru că... oamenii sovietici au biruit 
mașina de război a imperialiştilor germani! Luându-le şi Tezaurul femeilor 
troiene, ca să-l aşeze lângă al doamnelor şi domniţelor române, atrăgându- 
se un viitor nefast pentru Soiuzul Roşu, ce ar fi trebuit să devină, într-o 
singură generaţie, de două-trei cincinale, cugeta clandestin Marius 
Ghizdavu după gagarinizarea cosmosului, întâiul stat cultural din istorie, 
dar n-a fost să fie, pentru că tocmai serviciile astea de cadre exclud ca să 
ajungă vojzi oameni ca mine sau măcar ca amărâţii de lancu Noveanu şi de 
Tăsică Damian sau ca regretatul celor 1681 pagini antisovietice, scriitor 
biv vel pisar şi pisatel Grigore Căinaru, a cărui Doră trebuie eu, om de 
cincizeci de ani, om-cu-operă, silit prin destin a nu risca nimic, să o 
consolez, să o ţin în pat pe linia de plutire, conştient că microfoanele 
băloase, vipere plătite din sudoarea claselor pozitive, nu dorm, ne 
veghează, şi pe mine şi pe ea... 

În depărtări, la vreo intersecţie încrucişând străzi ca pe nişte tăioase 
arme, ale Nimicului ce pe drumuri, zi de zi, ne scurtează viețile astea, care 
oricum nu prea ştim la ce-s bune, dar facem gât de ni le pierdem decapitați 
pe la câte-un război, pe care-l purtăm adese pentru alţii, sau pentru 
nimicuri, se auzi tăios, răsucind urechi pe dinăuntru, ca pentru onor, 

neobosit, sfredelitor, gornistul. 

Mirate, purcica doamnă Amelia Șaraga și purcica ghestar american 
printre axişti Virginica Gibson, costumate-n paji, duseră la guriţe lungi 
trâmbiţe de oţel Krupp platinat, în timp ce Codin şi Marin, ordonanțele 
ofițerului de roşiori Marius Ghizdavu, traseră, simetric faţă de-o cortină 
trandafirie, nişte sforicele roz mătăsoase, ţinând cândva de deja demodatul 
mult datul jos corset sidefiu al plinuţei domnișoare Cheţi Fotiade, şi 
comesenii îmbelșugatei mese de război, aprovizionate prin secătuirea 
colhozurilor Transnistriei noastre, văzură pe robul pictorului de război, 
cetățeanul U. R. S. S. Feodor Kuzmici Merţalov, profesor de şah la clubul 
Uzinelor de 'Tunuri din Rostov-pe-Don, căruia uriașul Soljeniţin îi 
mărturisise că, fiu de văduvă fiind, s-ar putea fofila de la linia întâi, dar ca 
pisatel sovietic, este exclus să mai scrii cinstit dacă nu ai experienţă directă, 
cam cum a gândit şi contele Lev Tolstoi, pansat tot pe Splaiul Donului de 
Nadeja Şuţu, că numai participând la ocuparea şi jefuirea Țărilor Române, 
poate să-și bricoleze o imagine despre ce mai poate însemna patriotism la 
un imperiu bicontinental. 

— Aici fiind şi problema problemelor, surâse geograful gândind 
nerușinat dezbrăcarea. Că dreptul şi binecuvântarea la a deveni un imperiu 
bicontinental, din punct de vedere al lui Dumnezeu, îl avem şi noi românii, 
bade, chiar dacă pornim cam târzior spre Pacific şi spre Atlantic, căci este 
o întârziere perfect scuzabilă, dacă până la Mihai Viteazul noi am dus o 
necurmată luptă pentru supraviețuire, după care, odată cu acea Unire la 
1600 a celor trei din șapte Ţări Române, am dzis lăcomiilor imperialiste 
deznaționalizante, stai! că suntem vii şi de neneantizat, fiindcă avem un 
Vutor de Aur și toți duşmanii noştri trebuie să tremure, de îndată ce ne-om 
apuca să creştem un tineret lucid, aspru, exigent cu lipitorile din capul 
Tăru, cult, intransigent, netranzacțional, viclean, crud... 

— Este exact ceea ce susțin şi eu! luă pe neașteptate apărarea 
amantului acuzat de laşitate, în relația cu pubera domnişoară Clarissa 
Honig, însuşi vel pisarul antonescian Grigore Căinaru. Exact ca la 1681, 
adică acum exact de douăzeci de ori câte TREISPREZECE ani, niciun 
intelectual nu-şi va mai pune la 2041 problema riscului unei 
deznaționalizări definitive, cu toate că Bizanțul nostru rămăsese atunci sub 
turcii păgâni, care asediau Viena, deoarece ruşii ajunseseră la Nipru și la 
Bahcisaraiskii Fontan, amenințând periculos atât Odessa noastră, cea 
fondată de cnejii noştri de pe Argeş (Ordessos), podgoreni vestiți, odată cu 
Balcicul (anticul Dionysopolis, fetelor) şi cu Varna, adică Burgas 
(Odessos, Penelopo), în scopul de a-şi desface, prin negustorii şi armatorii 
greci, producția lor viticolă în toată Antichitatea, iar leşii se obrăzniciseră 
şi ei, hatmanul Jan Sobieski altă treabă neavând decât să vină la Suceava, 
ca să ne ardă nouă arhivele şi apucându-se cu turcii, retrăgându-i din 
Podolia și din Galiţia noastră cu aceeaşi inconştiență geopolitică dovedită 

şi când a despresurat Viena noastră, ca să participe austriecii pe urmă la 
ciopârţirea Poloniei, după cum vor lua ruşii ce-au părăsit turcii, a căror 
avangardă ajunsese cu moscheile la Baltica, cert la Danzig, unde am 
fotografiat cu cu meșterul Honig, nu ştiu sigur la Sankt Kaliningrad, poate 
le-au demolat, răspunse din depărtări prietenul pictor, prieten la toartă, ca 
între mari beţivani de cuvinte, ceea ce sesiză de pe genunchii greceşte 
scobiţi ai Elviriţei Focşăneanu micul mare matematician Raulică Lecca, 
anume că cei doi mari domnitori ce-l preocupau pe Grig pe la 1681, Șerban 
Cantacuzino și Gheorghe Duca, fuseseră protocroniști precursori 
avanlaletrdecașet ai doctrinei haosului geopolitic cum că, din frecușul celor 
mari pot ieşi consecinţe incalculabile, rumeguș pentru cei mici, cu condiția 
să stea permanent treji de veghe lucidă la pândă, ca potăile la masa cu trei 
picere ţărăneşti sau ca cerşetorii la ospăţul homeric, a căror încăierare ținea 
loc şi de tembelizor hollywoodic ciocănitor la creieri. 

— Gândul lui Șerban Cantacuzino de a recâștiga Bizanțul strămoşilor 
săi, alungând pe osmanlâi şi pe fanarioți cu ajutorul potențialului militar 
germano-slav, se opri din narghilea logofătul de obiceiuri Antioh 
Ghizdavu, trebuie privit cu seriozitate şi respect românesc, Elviro, fiind un 
ideal perfect fezabil, proiectat în deplină culegere de date şi informaţii de 
la faţa locului, acest numai două cincinale voievod al Ţării Româneşti 
însoțind pe turci la războaiele de la Răsărit, anexând Camenița la România, 
ca şi la cele de la Apus, asediind Viena, înfometând-o, umilind-o şi 
cunoscând din interior slăbiciunile Curţii Otomane, despre care va fi 
convorbit slobod cu ginerele său Dimitrie Cantemir, la vreo cafeluţă amară, 
servită chiar de fiica sa Casandra, căsătorită cu acest învăţat, a cărui a doua 
soție, la muscali, va fi o prinţesă Anastasia Trubeţkoi, cum puţin a lipsit ca 
şi Marius Ghizdavu, acum două săptămâni, să ni se stabilească definitiv la 
Harkov, fermecat pe tancuri de violonista Daria Maximovna Riumina, zisă 
Murocika, pe care am impresia că domnișoara Clara Honig nu o intuiește 
ca factor perturbator al oscilaţiilor gazdei noastre Marius, un domn Marius 
care pare să fi perfect înțeles gândul cantacuzinesc: a scoate din români, 
după veacuri de asuprire, umiliți şi obidiți, o rasă de stăpâni (Herrenvolk 
und Herrenrasse), într-o posibilă strategie titulesciană vizând Triunghiul 
de Smirnă Thessaloniki-Memfis-Soci, sau mai precis Salonic-Memfis- 
Batumi, în care scop el pune pe teologul rătăcitor Nicolas Milesco să 
conducă un colectiv de tălmăcitori ai Bibliei, pe care o şi pune în circulație 
pentru toți românofonii pioşi, la 1688... 

— E minunat, e-ncântător cum se conjugă toate acestea cu 1681, lăsă 
părintele maior Tani Damian să se-nțeleagă c-a tras cu urechea-i nespălată 
încă, abia căzut/ picat de pe front în Capitală, ce vastă politică europeană 
şi asiatică duceau românii la 1681! Vedeţi, Dimitrie Cantemir, poliglot şi 
teolog, ne lasă pagini savuroase, picante, cu 1681 mirodenii Misir Carșisi 
EminGni, despre religia mahomedană. Apoi, spătarul Milescu nu se poate 

să fi stat ani buni în China fără să fi întocmit, înaintea americanului azi tot 
mai puţin prizat, Mircea Eliade, niscaiva documentare despre greoaiele și 
inutilele religii ale Asiei, dar i-au confiscat cekiștii la întoarcere toate 
hârtiile și l-au domiciliat la Sibir, căci tocmai decedase bunul țar Alioşa 
Mihailovici, la care se refugiase mai 'nainte ex-voievodul Gheorghe Ştefan, 
săracul, mai având cu sine doar o cruce, semn că se pocăise de la lumea 
târfă şi va fi pus mâna pe condei, lăsându-ne vreo carte de învățătură 
imperialistă, ajunsă şi aceea, graţie cenzorilor, prin cine ştie ce temniță 
sovietică a manuscriselor. Ca să nu mai reamintesc via activitate a fraților 
braşoveni titulescieni David și Teodor Corbea, care au umplut Ardealul de 
broşuri în contra Unirii cu Roma, reliefând caracterul de clasă al acestei 
hotărâri a clerului înalt, momit de canalia habsburgică cea demolatoare de 
biserici româneşti cu tunul, printr-o ticăloasă lege de statut: popă catolic, 
te bucurai de popia ta, însă popă ortodox, aveai statut de iobag, ca şi 
enoriașii tăi! Lasă, Teofano, că şi recatolicizarea Pragăi, ce masacre... Mai 
teolog fiind totuși numai Teodor, vel pisar i canțelar al lui Petruţ-ţar, 
tălmăcitor al Psaltirii, pentru că David Corbea, până-n anul morții sale-n 
Varşovia noastră, 1701, s-a ţinut de diplomăţii după asediul Vienei, căci 
Habsburgii, biruind pe turci, le-au luat Ungaria, iar românii pripăşiți la 
Moscova o căinau, fireşte, nevăzând cu ochi buni avansul german în 
vecinătatea noastră, prevăzând prealuminat că austriecii ne vor aduce 
numai necazuri, cum a fost şi la Unirea înfăptuită de Mihai Bravul, şi aveau 
toată dreptatea, căci tot biruind pe turcii rămași în urmă tehnologic, din 
cauza religiei lor mahomedane, rău tălmăcită de popimea lor, lor, 
başibuzucilor, adică nouă, răpitu-le-au nemţii curând nu numai Ardealul, 
ci şi Banatul şi chiar abstract voluptuoasa Oltenie, astă pepinieră de cadre 
a noastră fiind restituită doar din înţelepciunea că nu va putea fi ținută de 
răul de peste Dunăre, anticipându-se vremurile jefuirii Craiovei de către 
imunitarul baron Pazvante... 

— Dar, insist pe acest aspect, dulce Elvira, scoase un suspin balcan 
micul Lecca, despre această „restituire“ a Olteniei, Viena va face vorbire 
abia când va cumpăra, de la păduchii din capul Porții Otomane, duioasa şi 
frumoasa Moldovă de Nord, întru deznaționalizare definitivă ca conținut 
etnic Și ideatic! 

— Nu-mi pute a bine-n Bucovina, mormăi îngrozitor de gros umbra 
enormă a colonelului Belizarie Moga, proaspăt avansat general cu ocazia 
Paradei din 8 noiembrie 1941, care pentru noi reprezintă cel mai frumos şi 
mai înălțător moment al agresiunii noastre asupra Uniunii Sovietice, unde 
se încuibase Cominternul uneltind a se folosi de potențialul anglo-american 
pentru a vărsa, ca pe o găleată cu lături de pește, bolşevismul peste Galiţia 
Mare, cea încă neexprimată cultural ca licărire duduindă a Fiinţei, şi peste 
biata Chină, singura concesie acceptată de oamenii lui Stalin fiind a amâna 
să înroşească Norvegia-n costiţa britanică, şi piperatul Mexic, din pântecele 

moale ciorbă de burtă al SUA. Mi se pare suspectă, zbârli el din mustăţi, 
moartea ceauşului David Corbea, la a cărui piatră funerară închinatu-m-am 
săptămâna trecută, la Pecerska Lavra a noastră, cu atâta încântare încât mă 
vol ruga de cele trei fete ale mele, de cei trei gineri ai mei, precum şi de cei 
trei nepoți, ca în cazul fericit că-mi voi da eroic viaţa mea în Războiul 
Sfânt, pentru ca nesimţiţii din capul Ţării de mâine să ieie aminte că mai 
există și Altceva decât familionul și mai ales familiardul mafiot, precum 
poate exista şi un tineret incult dar răzbunător ca soarele sfânt de pe cer, 
carele pentru păcatele tale ca Neam, când te aştepţi mai puţin, îți trimite 
şlamolul şi pe Diadia Moroz de-ţi îngheaţă şi bruma de respect ce-o mai ai 
pentru fiarele aliatului tău fascist, atunci să mă îngroape şi pe mine la Kiev! 
Lângă ceauş! Căci lucrul mare făcut de el, la 1707, mare era şi la 1907, 
mare va fi și la 2007! Anume, să recapitulăm, să verificăm, ca să nu ceva 
uităm!... 

— La doişpe sectembre una mie șasă sute optzăci trii, hatmanul crai 
Sobieski despresoară Viena, tocmai când bicisnicii lăcuitori, sătui de 
raționalizarea şnițelului Schengen, erau gata să se turcească pentru rații mai 
consistente. 

— Soldaţi de plumb! Așa cum bine observa şi înțeleptul Jablonowsky, 
craiul Sobieski ăsta a deschis adevărata cutie a Pandorei pentru leși, în 
scurtă vreme alegându-se praful de trufaşa lui ţărişoară, care bine ar fi făcut 
dacă ceda lui Hitleriţă Danzigul, salvând ființa statului şi mai şi câştigând 
oarece timp Franţa, pentru a-şi calcula cea mai bună strategie de rezistență 
în contra cotropitorilor. 

— Caz în care, observară Cocuţa, Nunuţa şi Olguţa întinzând spre 
tăticuț gâtul lor modiglian, poate că şi cele trei țări româneşti ar fi scăpat 
neciopârțite! 

— Exclus! le contrazise Belizarie. Intacte, aceste provincii nu puteau 
scăpa decât dac-ar fi rămas de-a pururi divizate, cu şansa ca nepoțţeii mei 
de la voi, Ohran, Narcis şi Samuel, să ajungă hienă sau acvilă în capul 
vreuneia din ele, după abolirea bolşevică a sistemului voievodal ca fiind 
prea sărac în aparatură umană, în clientelă politică, economico-financiară 
sau de grațieri! Şi să cuvânteze asurzitor necuvântătoarelor. 


SOLDAȚI DE NECLINTIT! 

Teritoriul acesta, câştigat prin luptă dreaptă de la marea massă slavă 
inertă, nu poate compensa decât într-o măsură neînsemnată prejudiciile ce 
ne-au adus numeroşii năvălitori ca insectele, întârziindu-ne cu secole 
dezvoltarea, fie exploatându-ne și interzicându-ne Edu-Cultura, fie 

încheind protocoale ruşinoase şi deci secretizate, cu tot soiul de bandiți 
locali sau centralizaţi de-ai noștri. 

Mare cât ghiuleaua supertunului de asediu, târât până la Sevastopol 
de mine şi de Manstein cu 40 de locomotive, trebuie să fi fost uimirea lui 
Sobieski de ce mai dezvoltare explozivă au avut vienezii săi, pe principiul 
dominoului căzând sub Habsburgi succesiv Ungaria, Transilvania, Croaţia 
şi Slovenia, adică de sub barbaria asiatică, egală pentru toți, sub 
„civilizaţia“ central europeană, bunicică pentru poporaţiili de rasă 
autoevaluată mai superioară şi inasimilabilă pentru triburile de rasă de un 
facies inferior, iremediabil patibular, exceptând pe intelectualii cu 
suveranitate limitată, adică insulimii, labagiii collabo cu pofte de confort 
„decent“ la standard de burghezie compradoră, dar nemuncind. 

Or, Rusia, dispunând de analiști cu experienţă vastă, ca ex-voievodul 
Gheorghe Ştefan, diplomatul Nicolas  Milesco, frații  Corbea, 
academicianul Dimitrie Cantemir și fiul acestuia de coresponda cu 
scriitorul francez Voltaire, Antioh, ea nu putea să nu observe, cu neliniște, 
apropierea factorului german de posesiunile sale şi să nu anticipeze 
existențialist că, în mai puţin de-un veac, Habsburgii vor merge cu 
obrăznicia dadaistă până la a cere insistent Rusiei şi Prusiei, care semnaseră 
un protocol secret, partea ei din masa succesorală la împărțirea de la 1772- 
1795 a Poloniei, numai aşa explicându-se de ce același Petrică Ţuţea I, care 
înalță Petersburgul, pentru a înfige o pană slavă între finlandezi şi alte 
elemente etnice asiatice, presărate până-n Pannonia lui Burebista, tot el 
devine un înfocat filocuruţ, sprijinind pe sărmanul Francisc Râkoczi al II- 
lea, în demersurile sale de independenţă şi suveranitate antihabsburgică, 
încheind cu el, Tratatul de la Varşovia, negociat de ceaușul David Corbea, 
ajutorul sovietic promis neputând însă ajunge în timp util la Buda şi la 
Pesta, tot din vina ungurilor, unul din ei, un anume Karolyi, trădând prea 
devreme, ajungându-se de ziua solidarităţii celor ce muncesc, la 1 Mai 
1711, nu-n cele burguri cu denumiri dezagreabile, Buda şi Pesta, ci-n 
mediul relativ rural şi multicultural, la Satu Mare, la un compromis de finis 
Hungariae, elita de buze maghiare acceptând să sacrifice însăși ființa 
statului dacă 1 se recunosc dumneaei de către Habsburgi nişte privilegii 
compatibile cu ale altor aristocrații... 

— Pe când, însă, greoiul ţar Petrişor soseşte la suplul Cantemir la Iași, 
în capitala Mişcării lui Codreanu, abia-n 24 iunie, completă pe un ton 
ridicat și stropind cu fineţuri de spută învățătorul Bazil Frâncu, ca unul din 
organizatorii legionari ai grevei ceferiștilor din februarie 1933, și totuși 
amant iscusit al socialist-popularei Dorothea Schlauberger, cât şi-a lins ea 
la Pribegi rănile dobândite-n Spania odată cu înecarea în Ebru a soţului ei 
troțkist de către cekişti, despre acest cuplărai el citându-l pe Sartre, în 
declarație CNSAS, când l-a anchetat torționarul Jan Enache, pentru a-i 
administra 60 de luni de Canal, cum că j' etais plutGt un masturbateur des 

femmes qu' un coiteur comme les chiens, iar bătălia de la Stănilești din 10 
iulie, același păcătos an 1711, a pierdut-o lamentabil, pentru că nu dispunea 
în contra păgânilor nici de tancuri T-34, produse la Harkov sau Stalingrad, 
nici de armate de scriitori, de... insulimii culți, care să-i tâmpească pe oșteni 
prezentând sub forme cât mai seducătoare aceeaşi lozincă absurdă, cum că 
dincolo de Prut nu mai există zemlia, pământ! 

— Ca să nu mai zic nimic, îşi reveni sughiţând generalul colonel 
Moga din ațipire, că Țar cu frica lui Dumnezeu fiind, acest Petruţ cel Mare 
al nostru, el nu concepea risipă de suflete, pe principiul totalitar că cu cât 
sunt mai multe sufleţele moarte, cu atât se probează mai oţelit 
propagandistic agitant teza jertfei tutulor oaminilor sovietici, inclusiv a 
celor robiți în 1939-1940, însuflețiți la roşu până și la emulaţie, de idealul 
de a face totul pentru Apărarea Patriei Staliniste şi a bunăstării 
nomenklaturii, pe calea arătată de marele partid, a nimicirii mașinii de 
război nazisto-române, apropiind de ea un... front, această strategie fiind 
aleasă eroic și în beneficiul civilizaţiei globale, da... Ahhh!... Fiind ea cea 
mai indicată electoral, ca să se protejeze în război cât mai mulți masculi 
occidentali! 

— Umanismul țarist, colocvie cu ochelarii pe nas ca un profesor 
gazetarul dejist Grig Căinaru, ce străbate, de la primul până la al o mie 
unulea episod, megatelenuvela lui Lev Nikolaevici conte Tolstoi Război și 
pace, redă şi exaltă polemic tocmai grija de oamenii săi a generalissimului 
Kutuzov, care amână, cunctează la nesfârşit aşteptata de Napoleon bătălie 
decisivă, recomandată lui Engels de generalul Carl von Clausewitz într-o 
operă postumă despre război, mergând pe ipoteza că apa trece, pietroaiele 
rămân şi neîngrijorându-se prea tare de sosirea la Moscova a armatei de 
invazie, mulțumindu-se doar să o secundeze de la distanţă, în rostogolirea 
ruşinoasă a ei înainte-înapoi, protocronist obținându-se decizia abia la 
sediul Waterloo de la Bruxelles... 

Or, ce răspândea coana Sia, soacră-mea, Leonidei Glagoveanu, 
amantului dumneaei soț unic şi altora, într-un moment publicitar exaltând 
savoarea propriilor lor mezeluri, din carne de cal băgată-n maţe cu pasiune? 

Că de unde a învăţat protagonistul fluviu-romanului de 1681 pagini 
Război și pace un atât de specific, unic în genul său, umanism naturist bazat 
pe terapia prin sănătate şi pe o lăsare a lucrurilor jenante să se desfăşoare- 
n voia lor geologică, sub nădejdea vie că deasupra tuturor abjecţiilor bestiei 
umane occidentale, chiverniseşte ale lumii spectacole un Atotputernic, 
carele azi te face Fiihrer VOjd Cârmaci, iar mâine îţi scrie numele cu 
majusculă mică! 

— De unde să le înveţe? dădu din umerii ei mici ca de elevă, şi din 
năsucul fin, adorabila lui, şi a lui Marius, Dora. De la ex-voievodul 
Gheorghe Gheorghiu-Dejinsk, pardon! Gheorghe Ştefan, de la teologul 
itinerant înainte ca mormonii să recatehizeze Rusia lui Soljenițin, de la 

Nicolas Milesco, de la frații Corbea cei diplomaţi şi acționari majoritari 
proprietari ai hotelurilor Metropol, Angleter și Lux, de la academicianul 
Dimitrie Cantemir... Într-o sintagmă, de la Exilul românesc din Est! Care 
putea ajunge în California şi dinspre Vladivostok. 

— Mda! se înecă, derutat ca întotdeauna dinaintea gândirii acute a 
propriei consoarte, secretul romancier Grişa. Numai că eu m-am repezit 
până aici numai pentru a sublinia, la simpozion, particularitatea pro-Europa 
că personajul Kutuzov, al contelui Lev Nicolaevici Tolstoi, are din toate 
punctele de vedere zrăsături frapant româneşti, care sar în ochi oricărui 
cititor avizat, profesionist... Asta fiind, dealtfel, şi solida, singura durabilă 
realizare a secolului meu, crearea cititorului profesionist, de mare 
performanță şi rezistență, care nu consideră lectura un chin, oricât de 
torționar ar fi textul de care se lasă stăpânit, luându-și angajamentul de a- 
şi face o impresie, o recenzie interioară... trăgând de pagini ca la sală... 
Îndârjit, provocat de acele fiare să fie tare-n muşchi... 

— Bine, dar explicaţia e cât se poate de simplă, Grig! râse ea cristalin, 
încât toți bărbaţii din Atelierul Modigliani ciuliră urechile cu respiraţiile 
tăiate. Şi Kutuzov, şi Tolstoi au zăbovit în aceste nenorocite două din cele 
vreo şapte țări româneşti, contaminându-se de percepția noastră asupra 
stării de invazie și de mare lipsă, o percepţie profund dialectică cu gust 
hibrid de pace-război... 

— Semnificative fiind, o înțelese doamna profă de comentarii 
Tomoioagă, și înjurăturile teleormănene pe care Kutuzov le adresează 
armatelor cotropitoare ale imperialiştilor francezi, de pe jos şi de pe cal, 
dinaintea regimentelor aliniate pentru paradă! 

De dincolo de camuflaj, din beznă, se auzi încă o dată, sfâşietor, 
tpătul gornistului, pe care Marius și-l imagina net diferit de cocoşul 
franco-oltenesc, mai degrabă asemănător unui burghiu Krupp îndreptat 
sfredelitor spre cerul opac la rugăminţile noastre fierbinți, abia murmurate 
depozitându-ne tonele de aur la Brâncuși, la mănăstirea Tismana, păstrând 
față de naziști secretul. 

Cei doi paji grași suflară-n trâmbiţele artizanale, traseră de șnurul 
roz alcov al cortinei şi apăru robul lui Marius, şahistul Merţalov, să agaţe 
pe nou văruitul perete o fotografie aproape-n mărime naturală, a Nadejdei 
Alhlueva, filată-n Arbat de cekişti sibiriaci, ascunși în blănuri de ren. 

— Deşi mă cheamă Marius, ne mărturisi gazda clătinându-se ca-ntr- 
un coşmar colectiv, imena Krasivaia Jenşcina, şi deşi popa Sică m-a botezat 
Mihail, nu a mea onomastică vreau să-mi serbez cu trâmbiţe caragialești, 
ci gânditu-mi-am proiectul de demers ca să mă dixtrez, ca să mă simţ bine 
la bairam, cu colegii mei dragi, de o aşa manieră constructivă încât să îmbin 
armonios în destrăbălare utilul cu plăcutul, instructivul cu educativul, 
binele cu răul, frumosul cu urâtul, esteticul cu eticul, nașterea cu moartea 
şi dragostea tot cu moartea, cum se întâmplă lucrurile şi în viață, care este 

tot un amestec dialectic, de război şi de pace, între turmele omeneşti 
păstorite de Marele V6jd Anonim... 

Hotărât-am, deh, a mă ancora-ntr-o naştere şi o moarte... a le 
aniversa la cifre rotunde, dragi tovarăşi ai mei de petrecere incoerentă... 
Deci prăznuim noi azi, 8 noiembrie 1941, în plină Cruciadă Antibolșevică, 
româno-germană, că pe unguri şi pe finlandezi nu poţi să te bazezi, exact 
nouă ani de la moartea doamnei Svetlana Allilueva, după defilare, când 
Stalin primea provocarea lui Hi de a se stahanovi cu el, şi sărbătorim 
totodată pe tovarășul fiu al clasei muncitoare, electrician ca și Lech Walesa, 
domnul Gheorghe Gheorghiu-Dej, cu ocazia împlinirii frumoasei vârste de 
patruzeci de ani, pus la adăpost de orice neplăceri în lagărul confortabil al 
polonezilor, de la Târgu Jiu, pentru a fi schimbat cu Mişu Focșăneanu sau 
chiar cu mine, dacă vreunul din noi doi sau alt om de informaţii, sau de 
inspiraţii, cade captiv în ghearele nespălate de sânge ale căgăbăului... 

Pe Svetlana... pardon! Confund... Memorie de arpacaş.. Memorie de 
gulaș de cal! Pe Nadejda, da, Nadejda Allilueva, o amintesc dinaintea 
domniilor voastre şi Celui Preaînalt, ca să ne mai vadă pe camuflajul ăsta, 
o comemorez, şi aş fi dat şi anunţ la ziar de nu m-ar fi oprit cenzura 
antonesciană, pentru că aşa cum constatați şi din portretul în mărime 
aproape naturală ce i-am făcut, îmbrăcată, de iarnă, a fost o certă Doamnă, 
fie şi sovietică, o posibilă contesă, o posibilă prințesă sudică morena, cert, 
ucisă nu de crimele lui Stalin şi ale lui Marx şi ale complicilor lor naivi sau 
vicleni, Roosevelt şi Churchill, ci de nesimţirea de cârpaci care se bese pe 
scăunelul lui trepied, meditând la clasicii comunismului științific, ce nu 
atâta scris-au cărți, ci au dat mediocrilor mecanisme de a genera cărţi, cu 
efectul că-n numele filosofilor materialişti poate fi tâlhărit, adică jefuit şi 
ucis, oricine! Nesimţirea asta de cotoi caucazian împuţit, dotat cu meninge 
de om, care răzbate din toate pozele proprietarului de azi al Armatei Roşii, 
iar mâine al Ţării noastre și al Neamului nostru ce... nu-şi mai... niciodată 
nu-și va mai va reveni, dizolvându-se-n uie ca Jijia în Prut, epoca Reginei 
Maria a mea devenind astfel Secolul nostru de Aur, bă, atâta aur cât de 
puțin va fi fost, față de cât vor fi avut la dispoziţie Faraonii sau alții luaţi în 
serios de enciclopedii, neexistând dubii, din cât am sondat-o-n 6 august 
1941 la Zubalovo, pe Valia Istomina-n timp ce mesteca-n gros negrul 
bulion de afine, că losif cel Nesimţit nici vorbă să-i facă răposatei Nadejda 
a lui cele creştinești, la 7 sau la 40 de zile! 

— Dar e o sinucigașă, iubitule! protestă Dorothea Schlauberger, de 
departe o nestalinistă, deoarece susținea exact contrariul, cum că dacă 
Gaston d'Esgrignon, al ei acum, ar poseda o Franţă totalitară, n-ar derapa 
niciun pic de la regulile democraţiei unanim recunoscute în lumea 
civilizată, a semințiilor de rase superioare apărute numai datorită 
prosperității lor proprii intrinseci, exclusiviste. 

— Cât despre a ciocăni un cupoi de şămpănică pentru a-l omagia pe 

tovul Gheorghi Gheorghiu-Dej, la împlinirea minunatei vârste de patruzeci 
de ani, mereu în slujba poporului, se făcu Marius a nu o auzi pe rezistentă 
cum clevetea aplecată pe şină, punând cu eroism acolo-şa-n criblură 
explozibilul terorist, în urma pocnirii căruia era perfect conștientă că 
ocupantul nazist va mai ciurui vreo sută de ostatici francezi nevinovaţi, dar 
inima ei exulta că creşte aşa iliescian statistica electorală a „partidului 
împuşcaţilor“, ce-ncălecând pe Franţa Galia ca pe-o mârţoagă, va macara 
în sus şi pe galițieni să-şi excaveze identitatea, uniformizându-se 
continentul de la Baleare la Solovki... Nu încape îndoială că Undeva se va 
şti, se va afla de această omagiere a eroului naţional de mâine, ce asigurând 
pe Hruşciov că va face la nevoie din România o Polpotie a Europei, a 
respins Armata Roşie până dincolo de Nistru, ca nu cumva elemente 
iresponsabile ale acesteia să-mi ia apărarea ultimelor creiere regale, 
terciuite stalinist după 1958 pentru ca treizeci de ani mai târziu, în 
luminișul hbertăţii, să nu mai răzbată decât nişte cărturari cu mentalitate 
de stăpâniţi, nişte intelectuali cu suveranitate limitată, pe scurt niște 
insulimi dând din codițe cu bucurie de nedescris la tranziția de la un zeu 
morocănos la libertatea de a te călători politeist, pe bursele și premiile 
altora, dacă nu întotdeauna pe banii boborului, cu singura și comoda 
condiţie ca, în chiar problemele românești, să accepţi şi să propovăduiești, 
de la Santa Diana la Sankta Odessa noastră, punctul de vedere al ticăloşilor, 
că tot o diaree dacă nu chiar un kkt era și România Regală, mare și 
interbelică, ba mai era şi instabilă psihic, neviabilă... Votu-le muma-n cur, 
de scatologi ce sunt, la toţi! 

— Pe cine eşti supărat, bade Marius? izbucni într-un frăţesc hohot de 
râs, auzind sudalmă românească, Augustus, ceea ce nu-l va împiedica, 
înainte de a sponsoriza Memorialul de la Sigmaringen şi Mănăstirea 
virtuală a Miorcanilor să se închine spăsit. Pe Dej? 

— Ah! Ce bărbat frumos! plesni de admiraţie Cheţi Fotiade, viitoare 
directoare de fabrică muncitorească şi deputată-n marele parlament 
unicameral, cu ochiadele atârnate de mustăcioara lui mura câmpului, cum 
şi trebuie să aibă un ministru al transporturilor român, neam de manivelă. 

— Asta cu Gheorghiu-Dej o mai înţeleg, se trezi din ațipire ca dintre 
două lovituri de megatun la Sevastopol, colonelul de artilerie încolonată 
Belizarie Moga, căci aşa cum a dezvăluit şi Stalin aseară la metrou lui 
Maiakovski, porcii rasați Wall Street anglo-americani s-au implicat 
puternic în a-l apăra pe rusul Stalin, de Stalinul german, încât n-ar fi nicio 
mirare dacă urmând a fi prăvălit de la putere Mareșalul nostru drag, în noul 
guvern format de Stalin, ministerele de forţă să trebuiască, sub acelaşi 
pretext al „liniştii“ în spatele frontului, invocat de Heydrich-Himmler 
pentru a extermina evreii, să admită Maniu cu Brătianu, lângă Titel, să-l ia 
ministru şi pe analfabetul ăsta cu manivelă... 

Dar... Căci mai există şi un dharrrr, azi 8 noiembrie 1941, cum, mă 

soldat locotenent Marius, băgaţi-ai baioneta-n idealul tău de gingăşie la 
maimuța proverbială... Cu astea patru portrete ce mai e? 

— Este vorba, pe acest perete executoriu, de ex-voievodul Gheorghe 
Ştefan, de teologul itinerant Nicolas Milesco (un fel de Brucan 
peloponeziac al puterilor supra de pe atunci, de la Vaslui, lămuri ghiduţa 
poloneză și pistruiată, Agnes), de diplomatul David Corbea, care a 
precursorat Tratatul de la Varşovia, şi de academicianul protocronist 
Dimitrie Cantemir, care-şi sprijină dreapta pe topuz exact ca Mareșalul 
Keitel pe toiagul definitoriu, oaspete de onoare azi, mâine cocoţat în 
ştreang la Niirnberg, în geniala Germanie... 

— Iartă-mă şi scuză-mă, interveni cu voioşie ex-senatorul Şaraga, 
călăul interbelic al clasei muncitoare, dar nu-ţi înțeleg mânia cazonă, frate 
Ariele! 

— Cum să nu mă mânii, cum să nu turbez de tot, cum să nu-mi fie 
dificil a nu scrie satire! tună Belizarie Moga, determinând exact, cu uriașu- 
1 pas, lungimea atelierului ghizdavian cel nu prea folosit din motive de 
destin istoric. Satire, băi troglodiţilor de la sud de Vama Veche, care este 
un teren plin de grote favorabil unei mişcări de partizani cum în cealaltă 
Odessă a noastră, chiar Odessa zisă, nu Varna-Burgas, adică în limbile 
slave loc unde se găteşte varza prin fierbere, satire autentice, băi, adevărate 
scrisori de ameninţare că vei da şi cu satirul, cu satârul chiar, dacă nu se 
iau deloc măsuri în legătură cu cele semnalate... măsuri de remediere... Dar 
nu de ochii lumii, că să schimbi toponimul ca la braşoveni, din Varna-n 
Stalin, îmbunătăţiri reale ale activităţii, dulci comeseni, asta vă doresc! 

— Se referă poate, şopti finuț popa Tani-n urechiușa păroasă a 
însoţitoarei eterne a lui Raulică, sculptoriţa de copii Cristina Done, la 
avarierea memoriei pictorului nostru în 22 octombrie, sub şocul exploziei, 
încât a redus la numai patru portrete exilul istoric românesc! 

— Nu, îl privi cu ochi roșii licărind ca niște semafoare-n gară la 
Kotelnikovo, de 7 Noiembrie-n ceață, comandantul Belizarie. Părinte, fir- 
aş al dracu! Eu, care unde vreau să iau Kievul de la germani și să mi-l fac 
metropolă, nu la mitropolitul Pierre Moguila, eu mă refeream la necropolă, 
mă gândesc! Cuiul cătării... Nu, Sfinția Ta! 

Ci la perspectiva deloc măgulitoare că aproape niciunul din 
obiectivele politice ale acestui război aşa-zis sfânt împotriva bolşevismului 
nu va fi atins. Şi în special perspectiva ca, cu sprijinul electoratului anglo- 
american, sătul de război, diviziile de politruci panduri ale Armatei Roşii, 
ocupându-ne, să recomunizeze Transnistria şi România de Est şi de Nord, 
năpustindu-se apoi cu cea mai antropofagă sălbăticie și la estropiatul nostru 
teritoriu de la apus de Prut, miazăzi de Ceremuș şi nord de fluviul Marița, 
râuleț botezat așa de Dromichete după o roabă dragă a sa, adusă dintr-o 
expediție punitivă de pe cursul mijlociu al Volgăi, — surprinzându-ne încă 
de pe atunci intelectualitatea asta neexprimată în universal, deci ieftină, ca 

şi pe-a bulgarilor noștri! 

Şi parcă văz pe licheaua, pe insulimul de Grigore Căinaru, de nu vrea 
deloc să se lupte dincolo de Nistru până-n fundul pământului, că scoate o 
broşură, Relațiile de prietenie româno-ruse de-a lungul veacurilor, şi pe 
lbertinul libert Marius Ghizdavu, dacă va mai fi lăsat să se desfrâneze-n 
libertate, cum o ilustrează chiar cu aceste patru gravuri, cu Gheorghe 
Ştefan, Nicolae Milescu Spătaru, David Corbea, Dimitrie Cantemir, la care 
va mai adăuga pe loc ad-hoc personagiile ce i se vor mai cere de la ARLUS, 
îndeosebi pe agitpropiștii guralivi de la Radio Moscova în limba română, 
deocamdată, şi de pe la Radio România Liberă curând, ca să vadă şi 
democraţiile ce-i pluralismul mediatic stalinist! 

Cea mai mare dovadă a acuzării fiind, în acest proces moral al 
trădării naționale, faptul că gazda noastră n-a trecut, printre românii 
preocupaţi a utiliza sângele rusesc, cel ieftin ca cvasul în grivne, nu pe 
valută ca coca cola, pentru a ne atinge interesele noastre de expansiune în 
Triunghiul de Lapislazuli şi în Triunghiul de Smirnă, — și pe Înalt Prea 
Sfinția Sa Preafericitul Mitropolit al Kievului, al Ucrainei de Est şi de Vest, 
al Bielorusiei, al Caucazului şi al Crimeii, Petru Movilă, din celebra familie 
fiorentină a Movileștilor, cari sunt Medicii noştri, lăsându-ne acea bijuterie 
de referință care este Mănăstirea Suceviţa, teolog de largă recunoaştere 
internațională, a cărui Mărturisire ortodoxă, scoasă la 1645, urmată chiar 
în inima pariziană a catolicismului de Enchiridionul Milescului, va fi pus 
pe gânduri protestantismul, că dacă el împinge ca un inconştient revoluția 
până la demolarea completă a Vaticanului, atunci se va afla faţă-n faţă 
singur cu A Treia Romă, rusofonă, confruntarea de rase germano-slavă, 
imediată cum ar dispărea brusc Polonia ca izolant, căpătând un providențial 
conţinut religios! 

— Domnule ex-colonel general Moga, se precipită la faţă Marius cu 
insistenţă, eu la Gumrak, în încercuire cu Otto Runge, în timp ce aviația lui 
Goering nu mai ajungea la Stalingrad cu mâncarea antifrig, am conversat 
îndelung asupra largului evantai morgă-muzeu pe care îl poate folosi 
Viitorul pentru a se apăra de canicula resentimentelor. 

Stam într-o burtă de cal, îmbrățişaţi ca Romulus și Remus în uter, ne 
uitam cum înțepenise cu dinții rânjiți cinefilul Arsene-Seraphin Boisson, 
cântam De la Prut până la Volga, resimţind acut lipsa televizorului, și 
căutam prin dialog, numai și numai pe calea tratativelor, să ne decidem 
asupra unei concluzii cu un fel de caracter testamentar, în caz că vom 
înțepeni şi noi ca voluntarul francez, despre care... credeam atunci că 
printre noi se află-n Waffen SS mult mai mulți tineri europeni culți, 
angajaţi dintr-o irepresibilă conştiinţă antitotalitară, să salveze Civilizaţia. 

— Eu cred, bolborosea Otto Runge, că ceea ce va trebui să scrie cu 
degetul pe zăpadă acela dintre noi doi, Marius, care va supraviețui mai 
mult, devorând cadavrul celui ce va supraviețui mai puțin, este concluzia 

că, chintesenţă a unei lungi experiențe în Războiul ăsta Sfânt, totalitarismul 
bolşevic este mai tare decât cel nazist, așa că, intelectuali, aveţi grijă să nu 
combateţi numai fascismul! 

— Asta, râse sardonic generalul Moga, tot ca să vă puneţi bine cu 
inamicul în caz de prizonierat, în Uniunea Sovietică sau în Republica 
Sovietică Populară Socialistă România! 

— Nu, generale! se cocoşi la el, gata de harță gazda. Soldați! ni se 
adresă locotenent de cavalerie Ghizdavu cu sabia scoasă şi cu dinții rânjiți 
ca un tigru siberian. Nici eu, nici prietenul meu Grigore Căinaru, cu a cărui 
soție, Dora, am protocronit revoluția sexuală a secolului XX occidental, la 
Odessa noastră, într-o vilă enchevedistă, cu loc de execuţii la subsol, nu am 
fost nişte laşi, ci ne-am servit Neamul cu abnegaţie şi devotament, după 
toate legile şi reglementările cazone, el plătind dealtfel printr-o moarte 
timpurie, la numai 36 de ani, iar eu, care aş fi putut fi tot atât de bogat 
precât Picasso, m-am aoleu! autoflagelat, complăcându-mă-ntr-un neplăcut 
anonimat de optzeci de ani!!! Abia în 1992 apucându-mă, cu toată placa 
dentară, ca un înecat Vox Maris, de o carieră internațională, şi implicit 
românească, ca cărunt cu sprâncene cănite creator de excelență, al Epocii 
Iliescu de n-a transformat canalul 2 al teveului de stat în canal didactic, 
iar Radio România, Muzical și Cultural, se prindea simbolic la tranzistor 
cât să audă doar atașaţii de resort ai Ambasadelor că este, e, există... 

Or, ce ziceam eu? Ce mă frământa, generale, pe mine ca artist care 
ca militar spintecam oameni roşii pe dinăuntru, cum e carnea expusă-n 
galantare româneşti la lumină rozbonbon împrospătând-o? Păi eu de-aia 
am pictat pe Nadejda lui Stalin, ca pe o frumseţă sovietică pură 
nenecesitând, ca Nadejda lui Leninică, bijuteriile Reginei mele, Regina 
Maria a României eterne, tocmai pentru a penetra blindajul cenzurii şi a 
semnala factorilor de decizie români, și mai ales germani, că mai există 
dincolo de linia frontului și de genocidul marxist oameni frumoși, pe care 
să ne putem baza procesul de reconstrucție a Rusiei pe baze trainice, pur 
țariste, singurele asigurând o satiiisfăcătoare, la standarde european- 
renascentiste, productivitate cultural-artistică şi științifică! 

— ŞI asta vroiai să scrii dumneata pe zăpadă, cu degetul îngheţat în 
gară la Gumrak? înălță mareșalul Keitel cu dinţii de lup toiagul, ca pe un 
topuz. Că enorma antieuropeană masă slavă mai are suficiente resurse 
umane frumoase, ca să pună în primejdie existenţa pe acest continent a 
omului alb? 

— Cât despre cele patru portrete de... potențial precominternişti 
români, ne făcu Marius cu ochiul, că ni se adresează numai celor cu creiere 
duioase de român, nu şi invitaţilor reprezentând alte popoare decât pe cel 
sfârtecat din Est, cele divulgate aseară la metrou la el, de Stalinică, mă fac 
să cred că Rooseveltuţ şi Churchilleţ îl vor proteja de ce-ar vrea să-i facă 
Hitleraş, de aceea i-am și reprezentat pe cei patru mari de-ai noștri ca şi 

cum ar fi aceşti patru mari de-ai lor, cu semnificația că, neavând deloc 
aviaţie de adâncime nici cât să belească Englitera, darămite să necăjească 
PCUS dincolo de linia imaginară Marea Albă - Marea Caspică, Axa s-ar 
putea să piardă războiul, Mareșalul Antonescu, Mareșalul Rege şi 
Mareşalul Keitel dând dovezi de înţelepciuni defilând intens azi 8 
noiembrie 1941 măreț solemn, ca pentru ultima dată! 

Caz de înfrângere-n care noi capitaliştii români nu trebuie cu niciun 
chip să renunțăm la idealurile noastre expansioniste, ci doar să ne inversăm 
direcția, nu strategică, ci tactică, adică ordinea priorităților. 

Cum zicea şi bietul tata, ca geograf: 

— Dreptul românilor de a cuceri Rusia până-n Alaska este 
imprescripubil! 

— Adică aşa. Capitalişti români! Dacă nu ne ţine nici reuşeşte 
imperialismul, la câți capitalişti avem, în acest al doilea război, modelabil 
după primul, unde am avut un factor de creştere de... de 2,5 - 3 ori, să luăm 
spre Est, Triunghiul de Rubin ducal Odessa-lalta-Rostov, atunci datoria 
generației noastre de sacrificiu este să găsim acea formulă juridică de 
întoarcere a armelor spre Vest, astfel încât să acaparăm în întregime 
Triunghiul de Lapislazuli rareşist Viena-Cracău-Breslau (Breslau ce va 
deveni Mizilul Nou) sau măcar să ne afirmăm, prin participare la eliberări 
de sub jugul fascist şi prin operaţii de menţinere a ordinii în spatele 
frontului sau în zone ocupate, dreptul nostru inalienabil la aceste meleaguri 
gândite de strămoşi ca fiind cuibare liniştite pentru a concepe şi a... oua 
ouăle brâncuşiene din piatră eternă, enescian luceferizate până la armoniile 
muzicii sferelor, dovezi neperisabile ale civilizaţiei româneşti pe acest 
continent semiratat, unde noi ne-am născut, pe când alţii s-au pripășit prin 
infiltrațiuni, care de secole de aur ne ţin în loc din dezvoltarea noastră 
culturală planetară, pe care o am merita cu multă prisosinţă. 

Cât despre a profita crunt de actuala încrâncenare Est-Vest, pentru a 
ne îndrepta aspirațiunile civilizatoare spre Sud, consolidând dominaţia 
noastră în Triunghiul de Smirnă titulescian Salonic-Karnak-Soci, 
anticiparea mea tactică este că trebuie să ne reprimăm tentația de a realipi 
acum încă una din cele Şapte Ţări Româneşti, adăugând Macedonia Mare 
(poate până-n Creta şi Corfu) la Muntenia, Moldova, Transnistria până-n 
Volga, Ardealul până la Linz, Pocuția până la Wroctaw-Mizil pe Odra, şi 
— peste baltă şi Texas — California noastră, Virginico, pioniero!... Pentru că 
o strategie sudică cu nu o văd de actualitate, deşi ar fi minunat, soldați! să 
reromânizăm Muntele Athos şi Locurile Sfinte şi Bizanțul, şi măcar să 
subordonăm Patriarhiei bucureştene ecumenice pe-ale sârbilor, grecilor, 
armenilor şi bulgarilor, pentru care rangul actual de mitropolie e deja o 
concesie majoră... Soldații mei! Să nu uitaţi aici, la Cotul Donului, că voi 
aveţi în fruntea escadronului vostru un artist, cu sabia scoasă fugărindu-l 
cu dinții rânjiţi pe tov Kotovski din gară de la Chişinău până la 

Kotelnikovo, via Tiraspol! lar viziunea mea este că mai uşor i-aş pune pe 
fugă sănătoasă pe Ceapaev, pe Eisenstein, pe Muhina, pe lakir, pe Frunze, 
pe Jdanov, pe Budionnii, pe blajinul Timoşenko şi pe fluviu-romancierul 
Şolohov, chiar pe abilul Voroșilov de lângă Stalin, decât să-i scot pe anglo- 
francezi şi pe americani de la Suez! 

— Asta cam aşa e. Acum te-am înţeles, zise cu spontaneitate yankee 
Virginica Gibson-Ghizdavu cumnatului, după patruzeci de ani de nevedere 
directă. Iubire, ai grijă, te implor, la cum or să te încondeieze Narcis Moga, 
Erdody Zsuzsa, Maradonel Zamfir, Muhală şi Hristevescu, dacă mai 
derapezi aşa titanic, la un pahar de vin negru diavolesc, care mie nu-mi 
place deloc! 

Ea îi pregătise lui un simulacru californian de Foişor, efectuând 
transformări nostalgice la un rancho melancolic, achiziționat în cătunul 
Santa Diana, din San Ramon Valley, o vale paralelă la sub 20 kilometri 
distanţă de celebra vremelnic Silicon Valley. De sus, din turnul de fildeş, 
pictorul avea o priveliște perfectă spre Mount Diablo (1185 m, dominând 
toată coasta), asemănarea cu celebrul Munte Conic de la Ziduri (tot 
Muntele Dracului numit de mocani, că pe urcuşul, făgaşele şi hârtoapele 
lui îşi rupeau inima căruțele) fiind frapantă. lar Augustus transplantase, ici- 
colo-n calcar, viță-de-vie trimisă de inginerul viticol Otomega de la Ziduri 
din podgoria încălzirii globale. 

— Cum se derapează şi despre Antonescu c-a avut cel puţin două 
logodnice israelite, aşa eu însumi, doar că mai rău încă! lăcrimă şi zâmbi 
el; 

— Așa-i, aşa-i! râse ea. Mi-aduc aminte cum mă distram cu Theo, 
când scriai în versuri pentru o Clarissă Honig cam sucită, de pe la Iaşi, fiică 
de pălărieră de lux Phia şi de fotograf de mode Samson! 

— Nu scriam în versuri, se bosumflă nonagenarul pictor craidon. Nu 
compuneam EU. Ci Daimonul meu mi le șoptea, pe Muntele Conic. Doar 
le transcriam şi eventual le ilustram! Şi nu biata Clara a fost marele meu 
amor, Ci, în copilărie, Sulamith Lewald, un fel de fetiță dintr-un fel de şteti, 
cu mult prea românesc toponim de colonie agricolă sau Târg — Vlad, Valea 
lui Vlad. Dusă, tot nebunește, peste Nistru, să se hollywoodizeze Sulamith 
tocmai la ruşii bolşevizaţi! Dispărută-n geolele stalinismului neîncrezător 
în romantismul rebel! Şi nu mă poţi taxa, ca Hristevescu, de antisemit, nici 
măcar tu Virginico, doar pentru spusa mea că cea mai mare crimă a 
Germaniei nu este Auschwitzul, ca să zic aşa, ci nimicirea idealismului 
poporului evreu, cum am prezis încă din 1932! 

— Nu te înţeleg! 

— Nici eu. 

— Nici noi! 

— Herr Himmler Goebbels a cam învins! Vorbesc, ca artist, de 
„nimicirea“ acestui popor al lui Dumnezeu, în sensul că, după Auschwitz, 

nu mai este omeneşte posibil să mai dai romantic lumii firi suprasensibile, 
precum Heine, Mendelssohn, Modigliani, Kafka, Celan şi chiar Einstein. 
De acum încolo, va fi o crispare perpetuă în toate, din care nu pot ieşi decât 
opere de artă-propagandă, tot atât de searbede precât Drumul 
Aprovizionării cu Raţii Alimentare, tăiat de sculptorii leningrădeni, — aceia 
fără să înalțe, cum aș fi făcut eu, un copil uriaș peste orizont, întrebând cu 
reproş Parrtidul Bolșevic ce căutau pruncii acolo, de ce n-au fost duşi, odată 
cu uzinele, departe, în Urali, la doctorul Jivago! După Auschwitz, 
Virginico, nu mai poţi omenește da decât nenumărați prăştieri David 
spărgând capetele a nenumărați uriași Goliat, uriași dealtfel din ce în ce 
mai mici cu timpul, cu epoca, dar identic de primitivi în muşchii lor traşi 
la fiare! 

— Acesta şi fiind, domnule general de munte Moga, domnule general 
de propagandă Horea Bratu, domnule mareșal de cânepă Keitel, motivul, 
extras din extrapolări lucide, pentru care, eeecu, ca expert pictor, avizez 
negativ şi consider profund aventuristă strategia „titulesciană“ cum că să 
ieşim noi românii la Etiopia, alungând de acolo pe catolicii lui Mussolini, 
pentru a alinia creştinismul local la dreapta noastră rânduială ortodox 
bizantină! 

— Te contrazici! observă anchetatorul Jan Enache, zis Ţyuchel 
Adriean în prima-i scrisoare de iubire tovărășească, adresată viitoarei sale 
soții, coana Aneta Avăcăressi, care-i va dărui ideea arborelui genealogic de 
la 1650 şi de la Mihai Bravul, când se laudă c-a scos autorizația de la 
Goethe, de la Institut, să deschidă la Frankfurt am Main, filiala Stock 
Exchange Ghinea Tzukala Bank, spre marele necaz al fraților Ghizdavu, 
nevoiți a-şi migra capitalurile, din Hesse în Baden-Wiirttemberg, unde le- 
a venit şi ideea turistică păguboasă de-a investi-n Memorialul Regal 
Sigmaringen, când a mutat președintele-voievod Zahei Avăcăressi, pă 
preşedintele martir Ceauşescu Nicolae cu soția Elena, la Curtea de Argeș, 
expediind totodată la origine ciolanele Hohenzollernilor cu soțiile. 

— Te demaşti că tot bandit ai rămas, dar lasă că o să-ţi scoatem noi 
masca asta mortuară de tot. Cu marile utilaje sovietice de la Canal! îl 
asigură de seriozitatea anchetei căpitanul de torsiune Ţyuchel Adriean, 
zburându-i dintre buze cu un bobârnac ţigara oferită de săracu' de omenie 
Ion Jan Enache, cu care fotograful ambulant se cunoştea de la Drept, de la 
laşi, de la Borta Rece. 

— De ce nu apare şi mitropolitul Petru Movilă al Kievului în gravurile 
mele, mă întrebi? păru mirat Marius de obiecția generalului Moga, că n-ar 
fi total inocent tocmai prin această omisiune, concordantă exact cu ceea ce 
ar fi respins și viitoarea, postantonesciană, cenzură dejistă. În primul rând, 
pentru că eu nu văd vreo deosebire, vreun Bălcescu, între emanaţii din 
capul Ţării, cocoţaţi acolo după măcelul terorist din decembrie 1989! 
Pentru mine, clasă politică nu este cine ocupă cu ipocrită incompetență 

funcţii de conducere, în sensul că treburile-i private-i merg mai gras decât 
cele publice. Pentru mine, soldați! clasă politică e tagma aia a jefuitorilor 
ce, la mari răsturnări istorice, în timp ce i se jefuiesc palatele se judecă 
sumar şi se trimite-n lagăre sau gropi comune sau în cuptoarele micilor 
crematorii secrete de şters urmele condamnărilor politice! Or, cel mult s- 
au mâncat lupii între ei. Cu alte cuvinte, eu n-am crezut niciun pic, că de la 
22 decembrie 1989 ora 12.08 încolo, SITUAŢIA a fost măcar un minuţel 
scăpată de sub control şi că eu aş fi avut vreodată şansa reală să candidez 
la preşedinţie sau să intru în guvern, la Cultură, să pregătesc Marea 
Recuperare! 

Dacă vremelnic Iliescu a fost prăvălit, eu zic că de fapt dumnealui, 
cu înțelepciunea lui Maniu de-a evitat să-și pună semnătura pe un 
Armistițiu privind Basarabia, tot aşa şi el s-a sustras de la un Tratar cu 
Ucraina, vârând în haznaua istoriei pe PNL-Parizer şi PNŢ-Borviz, pe 
când Înalt Prea Sfinţia Sa Mitropolitul Petru Movilă alt păcat avu, din 
punctul meu de vedere dac de la Traian, care nu mă ruşinez a fi imperialist, 
ci mă simt insultat fie şi la ideea de a mă fi oprit ipotetic pe Nistru, ca o 
rasă inferioară modest umilă, menită sclaviei eterne... 

— Bine-bine, zăărrr gât, îl bruscă americanca, te înţeleg, ca mascul și 
ca dac germanizat. Pentru voi bărbaţii, războiul este o plăcere bazală şi nu 
vă puteţi împiedica să nu-l duceți până-n fundul pământului şi ar fi şi 
absurd să te limitezi la plăceri, cum şi fratele tău, Octavian cel timid, la 
început, netrecuţi pe la şaman, ca să ne salte din profan în sacralitate, ezita 
să se angajeze-n marea trecere, poate şi din considerente de afaceri, 
temându-se de o reacție emoțională a tatălui meu chiar pe Valea Prahovei, 
trebuind eu să-mi asum toate răspunderile pe măsură ce exploram până-n 
fundul pământului marea trecătoare, cu speranța că va fi mai bine pentru 
toți, limpezindu-se atmosfera sumbră-n care trăiam, pe măsură ce se 
acumulau ştiri tot mai întunecate privind posibilitatea ca să se implice 
America-n război, nu împotriva totalitarismului oriunde, imparţial ca o 
democraţie, ci doar în contra nazismului, ca pe un fel de pedeapsă 
exemplară pentru toți tiranii, având şi avantajul că Hi crease armate de 
operatori cinematografici, ale căror materiale sunt şi azi spectaculoase, pe 
când de la Pol Pot al tău, mare brânză mediatică n-a rămas, aşa că nu-i 
decât foarte abstract şi rar genocidul lui cambodgian la tembelizor, contrar 
recordurilor stabilite. 

Deci revenind, în concluzie,  Marius-Marius, eu consider 
argumentaţia lui Ariel irefutabilă: cele patru portrete de precursori ai 
relaţiilor româno-sovietice sunt utile ca să te cramponezi tu de ele, când or 
sosi pandurii enchevediști să bage primul val aristocratic în Romlag, 
excluderea Mitropolitului român al Kievului ţinând premonitoriu de 
caracterul ateist al Armatei Roşii de ocupație. 

— Zău că nu te pot pricepe, Marius, Octavian Augustus Theodoros 

zise cu dragoste frățească şi cu mulțămire patriotică, deoarece, invers, 
nevastă-sa americancă îl înțelesese că nu se putea să oprim Războiul Sfânt 
pe Nistru, noi românii nefiind asiatici descontinentalizați ca finlandezii şi 
ca ungurii, ci daci latini. Pe cuvântul meu de pionier, că nu te mai recunosc, 
frăhoare! Pierdutu-ţi-ai orice urmă de noblețe? Mă, tu eşti gata răscopt 
moral, pentru a deveni un colaboraţionist ordinar, dacă nu şi un profitor, un 
intelectual cu suveranitate limitată, un insulim, în baza principiului 
şostakovician că eşti om-cu-operă! 

Mai bine ascultai de mine, te desțărai în septembrie 1943 şi-ţi 
asiguram un post de consilier cultural la Basel! Fiindcă aşa cum Eugen 
Ionescu s-a aranjat balcanic caragialeşte să scape din Regimentul ăla 21 de 
pseudo-eroi, decimat completamente la Cotul Donului, aşa cum Mircea 
Eliade s-a pripășit în călduța Lisabonă, pe banii poporului, să scrie despre... 
revoluţia fesenistă a lui Salazar, iar de biciclistul de Emil Cioran, ce nu mai 
vine de la Parisul cel dulce şi ocupat tac, aşa ai fi putut şi tu să te protejezi 
de compromisurile şi abjecţiile la care te sileşte curiozitatea maladivă de a 
da o nimicitoare lovitură literar-artistică Memoriei Sistemului bolşevic 
marxist-maokimist-cheist, cu atât mai devastator matematic plasată unde 
trebuie, cu cât ai cunoscut mai pe propria-ţi piele, propriul creier, propriul 
stomac, propriile testicule chiar, unde duce o utopie ejaculată din orgoliul 
unui împuţit de burghez german, chiar german bine de tot, căci dacă s-ar fi 
născut la Băicoi, e îndoielnic că Prometeul de Marx s-ar mai fi apucat de a 
înzestra o hoardă de homosapi cu puteri incontrolabile... 

— A curma exploatarea ciolovekului de către ciolovek, rânji fanatic 
Marius, ca o tigresă și ca loil Borgiah la Alexandria după cutremur, nu este 
o utopie, frățioare, comuniza-ți-aş Virginica asta, este o futopie, adică o 
fffezabilă utopie corectă ştiinţific și inevitabilă-n implementabilităţile ei, 
după modesta mea opinie de artist cu mandala inhibată vreme de şaişpe 
cincinale, eșecul PESTE TOT al tentativei homosapului de a crea un star 
faustic, un stat cultural, în care omul să consume obligatoriu cultură, nu kkt 
mediatic, croanţe, este o mare înfrângere a umanităţii, a speciei, fiind păcat 
de sutele de milioane de vieți scurtate de marxişti în acest secol. Degeaba! 
Altceva decât un schimb de proprietate a capitalului, să îl iei de la o 
burghezie competentă şi să-l dai la o nomenclatură șmecheră şi incapabilă 
să pornească reformele cerute, prin futopie cu înțelegând ceea ce e utopic 
azi, dar fezabil mâine... Nu utopie, nici distopie, nici miopie, ci f-f-f-utopie, 
fezabilă utopie fiind şi gândirea politică a Ducăi-Vodă Managerul, ce 
condusese Valahia și Moldova, năzuia să ia Ardealul şi, până una alta, 
cumpărase de la turci Ocraina, nu numai pentru că înțelesese, din păţaniile 
lui Bogdan Hmelnițki, că ce Ucraină scoţi tu de sub polonezi, aia pică-n 
ghearele ţarismului celui groaznic, ci şi pentru că luase-n seriosul faptic 
cele citite la Academia de la Cotnari în Gesta Romanorum, celebrul 
manuscris al cărui xerox l-a minoltat domnul hamburghervor crainic 

sportiv şi istoric Răzvan Hristev, la Debrețin, anume-n cea mai pură grafie 
dacică, adevărul despre gloriosul nostru trecut trac, geto-dac, ştiindu-se că 
dacii au trăit în Pocuția, Moldova, Muntenia, desigur în vatra lor, Ardealul, 
şi în Macedonia, pe când geții au roit colonii, pornind de la Ziduri de pe 
Argeş (Ordessus), întemeind la Marea Neagră (Pontus Euxinus, cum îi 
zicea Bazil Frâncu) numeroase cetăţi portuare, prin care, fiind 
întreprinzători exportatori, livrau corăbierilor greci prisosul nostru de 
grâne, vinuri, caşcaval Rucăr, Dalia, Scornicești şi Penteleu, miere, carne 
de oaie, lână, dansatoare pentru hanurile insulelor egeene, ca Rodope, în 
acea Antichitate încă barbară, necreştinată, primindu-se prime de export de 
la guvern chiar şi pentru comerțul cu topmodele şi cu roabe, aşa cum 
precizează şi lancu Noveanu în strategia noastră de dezvoltare culturală din 
raportul către Clubul de la Roman, intitulat Marea Recuperare, îmbuibaţii 
din capul Ţării datori sunt a sponsoriza cu averile acaparate pe nedrept 
următoarele cetăţi-porturi burebistane: Mesembria (Miasimbria), Ankialos 
(Anchilozos) şi Apollonia, localizate în Moesia noastră, unde e azi portul 
militar bulgar Burgas; apoi Odessos de Sud (Varna, Burgas) şi Odessos de 
Nord (Odessa) cele două porturi simetrice logic față de Sulina, ridicate de 
faraonul Dromichete după acelaşi proiect, dar succesiv, când a fost silit să 
coboare din cetatea sa de la Helis (Helios, Păcuiul lui Soare) pentru a da o 
replică războinică şi o lecție diplomatică, întâi lui Agatocle, apoi trufaşului 
ăstuia tată, Lysimach, care voia să-şi supună sieșşi litoralul Pontului Stâng, 
fără succes... Şi vine apoi Dionysopolisul cel specializat exclusiv în 
exportul de vinuri, Balcicul meu, unde s-ar spune poate, Clarissa, că era 
mai bine ca om-cu-operă să mă fi retras în 1936-1939 la Ecrene, în ultimii 
trei ani ai României mele Regale şi, într-o efervescenţă creatoare amintind 
autocombustia geniului simetricului lui Eminescu, Van Gogh, să dau 
totul... Dar ce ror să dau eu la vârsta aceea? Că încă nu era în mine nimic, 
SUBIECTUL aflându-se-n Răsăritul bolşevic, iar Regina mea, Maria, 
bolnavă de moarte, era mai mult plecată, mai degrabă-n Dresda lui Runge 
de găsit, decât s-o zăresc trebăluind în grădinile regal-iberice spre care avea 
acces căscioara noastră de la Balcic, pe care doctorul Cezar Bogza, omul 
nostru, nu încetează să o revendice azi de la bulgari, sau măcar terenul, 
teren să o refacem, de mare viitor turistic fiind ca licuricii noștri, ȘI ai lor, 
după ce ne vom europeniza definitiv, împreună, să priceapă ce mişto ar fi 
a reconstitui pe promontoriul cel profund liric de la Caliacra străvechiul 
Tirisis, unde acelaşi prudent Dromichete îşi ținea tezaurul, ba, cum ne 
relatează Strabon, cucerindu-i prietenia și încrederea după ce l-a cruțat pe 
Lysimachos cel căzut prizonier în încercuire-n iarna scitică şi agatârșă, 
primind să depoziteze la adăpost de lăcomiile romane, macedonene și 
persane, comorile acestui destoinic frate trac. 

— Nu încape îndoială, se întinse Virginica Gibson-Ghizdavu a 
noastră parcă pe toată plaja de la Santa Diana din California, care trebuie 

să devină a șaptea Țară Românească, fără un puternic lobby american 
mediatic fiind pierduţi în uie, încât e musai să ne infiltrăm acolo, întâi o 
sută, apoi o mie, apoi ăştia vor trage zece mii de migranţi valahi după ei, şi 
aşa mai departe, până la polarizarea proporțiilor etnice în favoarea alor 
noştri, — sunt perfect total convinsă că Mariusică al nostru, urs bătrân și 
morocănos, are dreptate, şi că posesorii de capital de la Pontul Stâng ar 
trebui să ia în serios acest capitol turistic, al Marii Recuperări concepute de 
filozoful Jean din Ferentari, eu în persoană, cărniță, grăsime şi oase şi alte 
umori şi tumori, fiind oricând dispusă a investi bogat în reconstrucția 
cetăților de la Bisone (Cavarna) şi de la Krounoi (Oraşul Crinilor Regali, 
Ecren€), de la mai nordicele Geronkogai (Vama Veche), Callatis, Tomis, 
Histria, Arganum (Enisala), Sirabola (Sulina noastră), Harpis (Tatar Bunar, 
pe lacul Sasic, unde pescuia Eliza), neîntinata Tyras (Cetatea Albă), Odessa 
noastră (Odessos), fascinanta Olbia de la gura Bugului nostru şi Kersonul 
de la guriţa Niprului, zău, aş investi cu plăcere, dragul meu cumnăţel, 
crede-mă! 

— Te cred... Subiectul se afla într-adevăr în Răsărit, reveni el după ce 
se convinse că doi din strănepoţii lui din Hawaii, Alex şi Vicky, se pricep 
să nu se înece, circulând pe nişte scândurele ca dintr-un sicriu explodat, 
lunecând la umbra valurilor oceanice ale Pacificului, de 10-12 ori mai 
înalte decât cele pontice. Două au fost revelaţiile mele cele mai presante şi 
azi, Virginico, din acest sfânt război, pierdut de toți. Prima, de care mă 
convingeam tot mai mult pe măsură ce avansam spre inima Rusiei, spre 
Zubalovo, Iaroslav, Kostroma şi Dzerjinsk, fiind că de la Duino la 
Dubăsari, şi apoi la Doneţk, găseşti cum observa și elegiacul peredvijnic 
Rilke, cam acelaşi tip uman, cam oacheş ca pe Bărăgan, tipul trac getic, 
care în Pannonia a fost deznaționalizat de unguri, în Dalmația de sârbi, în 
Moesia de bulgari, iar în Ocraina noastră de ruşi, boala ce am pe 
mitropolitul nostru al Kievului, eruditul Petru Movilă, fiind că el nu s-a 
preocupat de răscolirea şi zdruncinarea conștiinței ucrainene, pentru a o 
stimula să-şi caute rădăcinile etnice până la revelația că au fost odinioară 


două popoare înrudite, dacii şi geții, primul s-a latinizat, devenind român, 


iar al doilea s-a _rusificat, devenind ucrainean. Evidenţa faptului că 
ucrainenii sunt geţi rusificați şi că noi trebuie să ne iubim frățeşte şi „să ne 
ținem de neamuri” şi să-i ajutăm să se regăsească pe acest continent, m-a 
împins spre alte reflecții, culturale, civilizatorii, Virginico, şi atunci am 
constatat cu uimire că, psihologic vorbind, eu, EU am şi pierdut războiul. 
Fiindcă parcă s-au deschis cerurile deasupra mea, pentru a doua revelaţie 
majoră, pe pod la Tiraspol, și am văzut ceea ce intelectualul nu trebuie să 
ştie: posibilitățile de umanizare a homosapului, uriaşe, incalculabile, pe 
care le prezenta statul muncitorilor și ţăranilor, OBLIGÂNDU-I sovietic 
ca după îndeplinirea şi depăşirea normei în producţie, să meargă nu la 
cârciumi, ci sau să se cultive la librăriile Luminiţa sau la bibliotecile V. 1. 

Lenin. Sau să se desfete la Teatrul de Operă şi Balet sau la... 
Dac-aş fi fost EU Stalin, Virginico... 


Partea a doua 


Alb, cum nu poate fi vreodată hârtia, câtă vreme suportul literaturii 
vor fi maculaturile, alb, alb. Așa bătrân se închipuia Marius, avocatul pictor 
din Ziduri, în gară la Gumrak, în bârlogul scobit într-o burtă de uriaş alb 
armăsar vienez, lipiţan, cum l-ar fi apreciat Codin, momit de o coregrafă 
spaniolă morena de stânga să valseze muncitorește, peste pântecele 
spintecat revoluţionar, al consumatorului posthabsburgic de gravură 
expresionistă, de fonograme ale simfonismului grațios şi de rechizitorii 
savante, respinse toate de o anume retorică a autoapărării, de o fantezie 
tipică zveltului nostru ofiţer din cavaleria regală veche, verzişor sau roşior. 

De ce nu doar pictor, ci şi avocat? Pentru că bătrânul Voicu 
Ghizdavu, adunând argumente de arhivă pentru opera sa capitală, 
Contribuţii la dilema celor două Odesse, încremenise şi privise, cu 
oarecare îndreptățire, către un viitor sumbru şi, luând în seamă caracterul 
năbădăios, neîmblânzibil, al buiestrașului ce se arăta tot mai mult a opta 
pentru un viitor de... animal de povară, concluzionase că decât să facă o 
artă de concesie, coborâtoare la lenea și bestialitatea publicului, ăsta micu, 
Marius, mai degrabă va prefera ca-n viitorul apropiat nici să nu încerce să 
tropăie să facă vânzări, pentru ca apoi, ieşind din zona etapelor în chiar 
linia întâi a confruntării cu Increatul, să ajungă cu blazarea, boierească, 
până acolo unde, odată rezolvate complicatele probleme de limbaj artistic, 
şi ce spui cu el, nici măcar să nu se mai obosească a vopsi pânzele și 
cartoanele, ci-n căpşor să-și țină până la adânci şi albe senectuţi, mandalele 
şi intenţiile, cu miile, bunătate de Operă. Și atunci, din ce va trăi? Cum se 
va întreține micuțul pe sine şi pe inevitabila famile? Dintr-o muncă 
necalificată cumva? Sau dintr-una aproape echivalentă-n batjocorirea ei de 
către întreaga societate, truda de dascăl de desemn, de până şi copiii, din 
instinct şi educaţie de-acasă şi de pe la tembelizor sau dupe netărău, cunosc 
că ei trebuie să se râză, de îndată ce-ncerci a lua la serios pe chat de unde- 
o veni valoarea unui tablău de Cezanne... Așa că nu fără tristeţe-i sfredeli- 
n creieraşi, ca tată, ideea populară că arta este neperformantă ca o broscuţă. 
Ea face oac-oac la crocodil! Și şmecherii din capul Ţării doar pe familuili 
lor îşi vede de-a băga-n uie, abandonând poporu-n muie, vecinic milenar 
incapabil, necitind, să se cramponeze de Legi şi să-şi silească Civic aleşii 
ticăloşi să facem totul, ca să nu mai importăm totul, de la usturoi şi ţuică la 
autostrăzi. 

Ci Marius, tânăr-tânăr, dar nu gândea altfel decât înțeleptul grec de 
la Alexandria, când observa cămiloiului că tu ai văzut pe front, ca reporter 

de război, mult mai puţine omoruri decât suge, la tembelizor şi la 
cinematograf şi trase pă video, un adolescent mucos pipând sau rumegând 
ciungă din ziua de azi. Aşa că se aştepta la o perpetuare a conflictului om- 
om şi la o necesitate de arbitraj, preferând abţinerea de la spirit, decât să-şi 
prostitueze penelul expunând tablăuri, pe care păduchii cei laţi din capul 
cel mic al Ţării să le exploateze nu atât pentru a-şi decora cu ele colonul 
gigantic al palatelor înălțate din înfometarea masilor, ci ca mijloace de 
tezaurizare mai sigure decât băncile şi alte înfiripări de instituții 
funcționând ca teascuri bune la a concentra şi privatiza, în folosul celor 
puțini, bănişorii dupe la amărâţii care n-a ştiut ce să facă cu ei: să consume 
şi să petreacă, ceea ce regreta nelumit şi Marius în bârlogul de la Gumrak, 
cu fațadă spre pista aeroportului, așteptând un aeroplan salvator de la 
Goering, cu mâinile prea înghețate pentru „a desemna“, încă mobile însă 
pentru a scrie în versuri, cum ar fi acest madrigal, Războiul Sfânt, tare 
apreciat de colocatarul său, Otto Runge: 


Încercuit la Stalingrad, contemplu luna, 

la care latră hăt departe câini europeni. 

Poet, scâncesc şi eu, firesc, de parcă totdeauna 
n-aş fi cântat decât dintre cadavre de oșteni. 


S-aproape mort, cum fără îndoială singuri 
sunt toți acei ce Versuri Negre dau 
în aste vremi de caraghioase ruguri 
aprinse de la Magadan la Birkenau. 


Când vinovaţi, nevinovaţi în turme 
abjecte de îți vine pana chiar să o şi rupi 
întind pitecantropii lungi de sânge urme 
pe oase de mesteceni, pentru lupi. 


Să se cutremure în ger aceste fiare pure 
ce tare-i ciolovekul iarna, divinul animal 
ce din Parnas îşi face junglă şi pădure 

ca să devore hoitul sticlos al unui cal... 


Hienă? Draci roşii, bolşeci, boseaci, bolşevici! 

Poate vulpi polare, rozând cu dințişorii lor ascuţiţi cranuile eroilor 
noştri, ajunşi la Stalingrad până nu era prea târziu, atât în Istorie cât şi în 
Literatură, să mai audă cineva de Neamul Românesc şi să zică, dacă nu să- 
njure: da, dom'le, trebuie să punem un momentuţ în paranteze cripto- 
rasismul antigalițian şi să admitem că deși, în urma evenimentelor din anul 
bestial 1990, ţara-i ultima din Europa, ăștia sunt totuşi în stare a fi capabili 

de nişte sacrificii iraționale, pure. 

Şi minunea asta chiar conduși de lideri analfabeți sau relativ inculți! 

Cu o singură condiţie: ca nemernicii din capul Ţării să steie ascunşi! 
Ceea ce, amenințând cu verificarea averilor şi cu judecarea... răs-pun- 
derilor pentru ce dară, din şee prişină, Neamul, Neamul Românesc ajuns-a 
la astă Destrămare şi în pragul deznaționalizării ireversibile, criminalul de 
război Mareșal al României mele Regale, lon Antonescu, a reuşit să-i 
ușuiască-ntr-o oarecare măsură, Clarissa, şi iată de ce eu am permis, 
desigur doar în prima versiune a Proiectului, la Mănăstirea Miorcani, să-l 
figureze sculptorul meu și-al Isadorei, Andrei Hurmuzacov, ca pe un fel de 
Sfinx din Bucegi, diform din toate direcțiile, cu excepția unui singur punct 
de vedere, secret, acela că, la noi, până-și va termina acuşi Europa efortul 
de reintroducere a eticului în cele publice, este bine să ne amintim că 
militarii s-au descurcat cândva mai bine decât pițigoii cocoțaţi în capul 
Țării, sub pretext copilăresc şi miştocăresc c-o bagă-n Europa ta, Despino! 

Băi, unii supuşi au mâncat mai bine-n anii de Război Sfânt decât 
după! 

În iarna lui 1942-43 la Cotul Donului, bateria 2 antiaeriană a 
regimentului lui Otto Runge se afla dislocată la Gumrak, cu tot cu cu 
marmitele din organica aceleiași unități, dar care nu aveau ce fierbe, nici 
combustibil. Cum frigul, stressul şi inaniţia l-au dus la epuizare, comanda 
subunități și-a asumat-o Marius Ghizdavu în zona sa de responsabilitate, 
dar frontul fiind momentan mort şi plictisindu-se s-a apucat de scris în 
versuri, adesea substanțiale. 

Iar alţii au scris mai bine-n anii jugului fascist decât după, sub roşia 
stea-n cinci colțuri tăioase simbolizând cele cinci organe represive: activul 
de partid, justiția lui, securitatea, miliția poporului şi armata roşie a 
muncitorilor şi țăranilor. 

Cât despre Marius Ghizdavu, la umbra depărtată cu vreo două verste 
a unor mesteceni ce, frunza jertfindu-se, arătau a oase de pește siberian 
rahitic, a delirat așa pe mai toate paginile, îngălbenite de praf de puşcă, ale 
unui caiet cu copertă cenușie, cartonată, mirosind brânzos a mucegai şi 
împodobită cu o etichetă octogonală, cu chenar din linii purpurii, fără a sta 
scris nimic pe dumneaei, fiindcă Achtung! dușmanul ascultă, aude 
derapajele şi citeşte cu un soft tot mai deştept! 

Strofele, a observat Otto, derivă unele din altele mai mult prin 
asociaţii de moment decât sub imperativul unei logici lirice 
constrângătoare la un mesaj precis, dacă era bine sau era rău că era el acolo, 
sau dacă regretă fapta incriminată de acuzatorul public, rusnac sărac şi 
anglo-american bogat, exprimându-se într-o românească pocită, de baltă cu 
hoți de cai, albi, altminteri îmbietor la beutură încă din cea mai aurită-n 
guriță tinereață. După cum, se enerva Grigore Căinaru, la căldurica socrilor 
săi, când poate şi paradoxal Dora se afla acum ea printre soldaţi, ofițeri şi 

generali, în calea Aliaților hotărâți să-l bolşevizeze pe omul de rasă 
colonială galițian, imaginea peisagistică şi pesemne odorantă cadavre de 
oșteni atrage, cum trasorul ofițerului tirul plutonului, enunţul s-aproape 
mort, iar Birkenau (în nemţeşte Birke = mesteacăn) generează metafora 
geografică „latitudini de mesteceni“, corectată de foame în vase de 
mesteceni, care opune puritatea albă, ca de mireasă, a naturii, la cruzimea 
umană a homosapului, şi tot astfel analog la fel cură, din aproape-n 
aproape, aproape tot textul, lent dar tumultuos, ca Volga noastră când i se 
zicea Rha şi nu cunoştea baraje ceauşiste de s-o facă un umil lung lac 
stupid, ca al Morii din Roşu-Chiajna-Giuleşti-Crângași-Grozăveşti-Regie, 
încât la sfârşitul lecturii, coană Anastasia și nene Leonido, eventuala 
cititoare, Dorothea sau Clarissa, nu va rămânea cu sufletul mişcat, ci numai 
cu rațiunea dupe intelectul pasiv, vag contrariată de o inadvertenţă istorică 
răsărită din testiculul unui mare orgoliu. Locotenentul de roșiori 
antibolşevici, şi implicit antiamericani şi antibritanici, Marius Ghizdavu de 
la Ministerul Propagandei sau mai bine zis actantul liric erou al lungului, 
ca un tren de muniții, poem, se declară Homo solus şi poate că se şi 
consideră ca atare drept SINGURUL luptător încercuit de Armatele Roșii 
ale Cominternului, într-un perimetru de 60 pe 40 kilometri, situat 
aproximativ între podul liniştit de peste Donul cel tihnit de la Kalaci, vital 
pentru aprovizionări, și mahalalele străvechiului nostru Țariţin, prin 
vadurile căruia Boerebista, cel mai bun boier bur, dar şi cel mai „best-ial““, 
cum traduce Terente Frunzăverde pe Jordanes, a fugărit până dincolo de 
Rha, adică de mama tuturor fluviilor zeiești, pe nesuferiții bastarni, pe 
sarmaţi şi pe sciţii cei ce se înmulţeau ca insectele, nelăsând decât un mic 
culoar pannonic prin care venețienii noştri, coborâți din Peninsula 
Scandinavică, de la Marea Baltică la Marea Caspică, să se strecoare tiptil- 
tiptil, călăuziți de Toma Nour către nordul Mării Adriatice, pentru a 
întemeia o cetate lacustră, Venezia, întâi de lemn ca Vâlcovul nostru 
dunărean, peripravă ce le-a servit ca model, apoi de cărămidă și de 
marmură, bună la inspiraţie oamenilor de cultură occidentali, deşi într-o 
Casă a Morților te stimulezi la fel de bine să ai ceva de spus sau de ciripit 
sau de găinăţat pe pânza albă ca laptele elancei. 

Cu alte cuvinte, autist încă de pe când a murit mă-sa Miryam, la 18 
martie 1917, în refugiu la Iaşi, şi a trăit copil cu impresia c-a fost adoptat 
de Regina Maria, care într-adevăr l-a sărutat rusește pe gură, ştergând un 
coşmar cu şampanie sânge de om, desfăcută de obraznicul praporgic 
bolşevizat peste noaptea de toamnă târzie a lui 1917, zăcând cu Otto Runge 
între aerodromul şi gara stalingrădeană de la Gumrak, poet pictor, atunci 
de cinci ani, acum de treizeci, fără să fi învăţat însă între timp nimic despre 
homosap, ignoră liric completamente suferința celor vreo trei sute de mii 
de soldaţi şi ofițeri, din Wehrmacht dar și din diviziile Armatei Regale 
Române, adunaţi pe aceste aproape asiatice meleaguri, cândva stăpânite de 

geții liberi, ca să apere civilizația apuseană de barbaria care o ameninţa, 
punându-se tot mai insistent întrebarea contrafactuală că dacă, atacând 
Hitler primul, Stalin tot a ajuns până la Angloamerikanskii Muzei din 
Dresden, atunci întocmai dac-ar fi trăsnit mareșalul marxist Pavlov primul, 
peste Bugul Agnieszkăi, Reichul ăla, au oare n-ar fi ajuns mareşalissimul 
de propagandă Fadeev-Jdanov cu tancurile şi paraşutiştii să epureze 
formalismul burghez occidental la Luvru şi la Prado? Eu cred că da, jupâne 
Leonido! Şi mi-e sincer dor de Dora, mamă Sie! O mai trăi ea, cu doctorul 
Lecca, la Caffa?... Aşa că, de la mic până la mare, trebuie să recunoaştem 
că poetul Marius Ghizdavu, sub acoperirea căruia lucra pictorul cu lăbuţele 
înghețate, nu-și evocă eroii camarazi europeni decât ca hoituri sticloase, 
fie şi de cai, numărul patrupedelor cuprinse în aceeași încercuire fiind însă 
de numai cincizeci de mii, de aceea ele neservind multă vreme ca adăpost, 
pentru o rezistență îndelungată până la stadiul de vierme, ci jertfindu-se 
mai mult la raţii, cum notează, mâna tremurată a lui Runge, chiar sub 
amintitele versuri, în 9 ianuarie 1943 ce s-a halit: cam 200g astfel de carne 
(cu os!), 75g pâine, 24g legume, 12g grăsime, 11g zahăr, 9g cereale, una 
tigaretă, totul cu bilanţ caloric insuficient protejării organismului umanoid 
împotriva inumanului ger sovietic. Ceea ce, tată Leonido, diminuându-se 
şi aceste catalitice cantităţi, va fi provocat unor muribunzi, încă târâtori, 
propensiuni canibalice spre cadavrele de eroi stivuite la gura bordeiului, în 
care s-au adăpostit cei deposedaţi de căluţii luaţi la raţii, din trecutul război 
al prințului Kutuzov cu Napoleon, ştiindu-se de către cine a urmărit 
telenuvela lui Tolstoi, că atât la căluţ cât şi la omuleţ trebuie început cu 
ficăţelul crud, ca mai bogat în vitamine şi în energii... 

Iar după început vine şi un sfârşit, în sensul că creierașul, când i-ai 
dat să mănânce, se restartează şi începe iar să gândească exact cât codoaşa 
aia neagra, telecomanda, după ce i-ai schimbat numeroasele baterii 
contrafăcute cu alte baterii contrafăcute pe vapor, dar mai noi, fiind 
interesant de semnalat că Stalin, deşi avea la dispoziția Cominternului nu 
divizii, ci armate de Artilerie, nu şi-a pus bateriile pe noi, să ne facă 
chisăliță în luminosul ianuarie 1943, ci ne-a mai păstrat, ca pe nişte porci 
puşi la îngrăşat, din trei sute de mii de dosare să aleagă viitoare cadre 
galițiene credincioase, pentru bolșevizarea-rusificarea ireversibilă a 
regiunilor anexate sau închiriate pe cincizeci de ani, în conformitate cu 
Pactul Molotov-Ribbentrop-Eisenhower. Își permitea! — din cifrele ce 
vehiculam la Ministerul Propagandei, eu reţinând că trei sute de mii de case 
goale s-au numărat în Basarabia, ca aparținând familiilor deportate în 
1940-1941, pentru a se asigura sclavi ieftini, de plusvaloare maximă, 
uzinelor de război din Ural şi Sibir! 

— Molotooov, îngână şi căscă de sub căciula românească, o țurcă, 
Runge, cu care demult îşi înlocuise friguroasa cască de oţel Gott mit uns, 
şi cu Staaalin au semnat acea ordonanţă de urgență, cum că să se aducă 

braţe de muncă din Ocraina Ducăi-Vodă, pentru cele vreo juma de milion 
de hectare cernoziom, rămase nelucrate plecând spre Alsacia și Lorena 
germanii din Basarabia (vreo sută de mii) şi din Bucovina (alte cincizeci 
de mii)... Adică nu! Nu ştiu! Aha! Sunt cifrele cu cernoziomul doar din 
judeţele Cetatea Albă şi Ismail, Ghizdavule... Oricum, trendul forțării 
rusificării proporțiilor etnice e orbitor! 

— Cert rămâne, surâse înțelegător Marius, că având în vedere şi 
deportarea celor două-trei sute de mii de evrei, surâse trist, din punct de 
vedere al compoziţiei etnice măcar, acest imens şi pitoresc Răsărit al 
României Regale a fost desfigurat pentru totdeauna și e tare trist că ce va 
rezulta de aici va reprezenta foarte puţin, ca memorie, şi pentru cei din 
stânga Prutului, şi pentru cei din dreapta acestui râu mult mai blestemat şi 
înjurat decât Milcovul, fiind atins, la Sculeni Târg de pildă, în 30 iunie 
1940 la ora 17, de către ocupantul sovietic înfometat de zemlia, deși 
protocoalele cedării fără luptă conveniseră că pe 3 iulie, la ora 13 abia, să 
se vină cu steaua roşie-n cinci colțuri simbolizând trist, cum am mai spus, 
cele cinci organe speciale, de represiune: aparatul, justiția, căgăbăul, miliția 
şi armata. 

De fapt, Clarisso, deja se exersa la 1940 viitorul război — şi de către 
Noi cei vii, şi de către aceşti strigoi, ce vroiau să umble prin Europa lui 
Marx. 

Fără nicio necesitate militară, ei au simulat cum ar lua, cu paraşutiştii 
cei mai numeroși şi mai antrenați din lume, porturile atlantice Le Havre şi 
Rotterdam, desantând postmodern în 29 iunie la Bolgrad, la noi, Batalionul 
204, pentru a instiga minoritatea bulgară să agite chestiunea Balcicului 
Regal, unde eu trebuia să încerc ce-a reușit Van Gogh în Sud, formaţiune 
compusă din 1300 diversioniști, iar la Ismail, pentru a face impracticabilă 
Dunărea, au paraşutat Batalionul 201, compus din numai 815 teroriști, 
superantrenaţi însă de pe când, banală crise d! originalite juvenile, URSS 
cerca la Tatar Bunar, prin 1924, să destrame deja România Regală, mizând 
pe cripto-rasismul gândirii occidentale, cel criticat cu inconştiență de 
Soljeniţin de i s-au retras până şi meritul de a fi desacralizat Soiuzul 
povestind că avea Sistem Concentraționar, pentru percepţia căruia ca ceva 
odios, gloata pluralistă era deja dresată să fie receptivă, în rest alt 
imperialism decât cel american ea nesimţind... Aici, în Literatură, se şi 
vede geniul strategic, operativ şi tactic al Marelui Rus, încât susţin că dac- 
ar fi condus el STAVKA, NKVD-ul, PCUS-ul şi câtă Biserică mai 
rămăsese-n URSS, l-ar fi zdrobit pe Hitler cu numai 2-3 milioane de eroi, 
Război Sfânt ce-ar fi permis poporului său, încă nedeznaţionalizat 
ireversibil, să renască la creativitate ca sub graful Tolstoi, dar pare-se că 
zeii dintre Istru şi Rha, adică Gebeleizis şi preaiubitul său fiu Perun, au 
decis altfel, anume să pătimească şi rușii cu aleşii lor ca românii, iscându- 
se simetrii de să vrea unii gazetari de pe Oka un Iliescu la Kremlin, iar unii 

jurnalişti de pe Călmățui un Putin la Casa Poporului, cea dealtfel proiectată 
GIGANTICĂ de iniţiatul Cea, în perspectiva naţional-cominternistă de s- 
ajungă Cetatea lui Dracula, o Capitală mondială, de imperiu 
fricontinental, prin sinergia celor trei strategii triunghiulare, V-S-E: de 
lapislazuli Viena-Breslau-Cracovia, de smirnă Trieste-Riga-Beirut, de 
rubin Odessa-Ialta-Rostov. 

— Trebuie să recunosc, dragă Otto, că din vina unor pacifişti cocoţaţi 
în capul Ţării, noi românii, ca supraputere majoră în Est, la 26 iunie 1940, 
când britanicii, sperând să mai răsufle după căderea Franţei Front Popu, n- 
au mustrat pe Stalin că ia Basarabia cu Bucovina, şi nici americanii, nu 
pregătiserăm nici pe departe paraşutişti şi paraşute cât Cominternul, şi nici 
cu educaţia tehnică şi eroică nu ne puteam lăuda, pe când politrucii ăstora 
erau instruiți nu numai să te neutralizeze, ci şi să-ți răspundă la diferite 
întrebări şi nedumeriri, fireşti, atâta vreme cât creieraşii tăi nu erau dotați 
cu acea busolă universală care-i marxism-leninismul, de-a influenţat până 
şi pe Muss, Hi sau Franco. 

— Noi, mă? dădu Codin de mozaic cu căciula de se auzi explozia 
până-n Valea Păcurarului, noi românii, cu evreii și cu polonezii, de la Pont 
până la Baltică, dacă eram lăsaţi în pace de Hi măcar din 1938 până-n 1953, 
să ne unim în Galiţia Mare, păi invadam URSS şi anexam definitiv şi 
Bielorusia şi Ucraina, fie prin război hibrid fără să tragem vreun foc de 
armă (ca Hitler la Anchluss), fie printr-o operațiune specială, justificată 
riguros istoric de Regele Carol al II-lea, în discursurile lui inaugurale la 
Expozițiile de Realizări ale Misiei noastre civilizatorii în Răsărit, 
amenajate de Marius Ghizdavu, una în Piaţa Senatului la blocul turn 
Gioconda şi ailaltă în parvisul Intercontinentalului, convingând întreg 
Mapamondul că ucrainenii noştri nu-s decât geți rusificați forţat, iar 
bieloruşii noștri au fost slavizați tot din nişte ramuri ale dacilor liberi 
cândva — cei dinspre Minsk din buri, pe când cei dinspre Smolensk, din 
carpi! 

— Noi românii aveam însă, la 1940, zapă pictorul zek cu sapa pe alt 
canal, presă dirijată şi coeziune sufletească unică, încât am reacționat toți 
ca unul, de la mare până la mic, luând toate măsurile pentru a le răspunde 
cotropitorilor ajunși la Prut cu un exercițiu de război democratic, corect 
european, angajându-ne cu toate forțele în primirea uriaşului Val de 
Refugiații, de Migranţi, ce ne venea din Basarabia şi Bucovina, adesea 
scuipat şi jefuit de niște mai mult minoritari doritori de un dosar bun, de 
viitori aparateici, ironia lui Stalin fiind că ăia dedați umilirii Armatei 
Regale şi întâmpinării cu strigături a celei roşii, emanându-se-ntr-un Partid 
Comunist (bolşevic) local, au luat țeapă! După trasarea acelor graniţe 
bestiale, de republică fără ieşire la mare sau la munte, s-a declarat PC al 
RSSM... doar grupul de cadre rransnistrean tocmai de la Balta de după 
1924, ale cărui sfori le trăgea Hruşciov, fie din Kiev, dragă Otto, fie din 

metroul Moscovei, pe care-l adapta de ani buni la a-l adăposti pe Stalin, 
după ce, reuşindu-se industrializarea, cu pivotul ei promîșlennosti 
tiajelnikova, jveer, ardică grea, maşînostroenţe, constructoare de maşini de 
luptă grele, să dea ei Lovitura, ULTIMATUMUL, Europei, Americii, să se 
retragă debarcaţii spre Dunkerque și spre plajele normande... grup de 
bandiți şi hoți de cai de la Balta, comandat de activistul Borodin şi de 
comisarul Poloveţki, ulterior prizonierii mei! 

— De unde ştiai tu rusește, mă Marius? îl privi bănuitor romanticul 
camarad german cu ochişori mari, de puberă, amintind de Clara Honig și 
Hedy Lamarr. 

— În această bine organizată campanie de primire, vara, a Valului de 
Refugiați din România de Est, urmat la început de toamnă de valul ardelean 
şi de masivul val din România de Sud, da, masiv şi ăsta, fiindcă criminalul 
de Antonescu a acceptat, în chestiunea Balcicului meu, uluindu-mă, 
purificarea etnică reciprocă pe vecie, noi să dăm vreo doi-trei bulgari, iar 
ei să ne alunge toți timizii machidoni şi toţi oltenii plugari sezonieri, — da, 
ne-am implicat cu ajutoare toată românimea, Otto, de la, ahhh, frumoasele 
doamne ale aristocrației până la străjerimea de prin gări şi ultimul călugăr 
sau cioban, afirmându-se numeroase cadre organizatorice, eu fotografiam 
atunci, de la Sfinx şi Babe până-n Om, pietrele sacre burebistane, curative 
prin inteligenţa lor emoţională, dar nu zic că mă-nşel demascându-l, că s-a 
implicat, tovarăşe Ţyuchel, pe călăul Transnistriei, ce va fi-mpuşcat la 
Jilava şi probabil incinerat la Bucureşti, Alexianu, rezident regal al 
ținutului meu Bucegi, dacă nu o fi vreo coincidenţă de nume, nu vă fie cu 
supărare, tavariş palaci! Nu vă fie cu bănat, tovarăşe călău! 

— De unde ştiai tu că la tine pe meleag e bine să știi rusește? nu îl 
slăbi Otto, gata fiind ca-n caz că se dovedește șpion să-i curețe creierul cu 
întregul încărcător rotat al unui rucinoi pole pulemiot, pe care pusese mâna 
de la un cercetaş sovietic, avântat prea mult dincolo de limita încercuirii şi 
care nici nu scotocise bine în burta albă de lipiţan folosit pentru camuflaj. 

— De la tata! mărturisi cu simplicitate Marius, ignorând pușca 
mitralieră de câmp a cinefilului din Dresda. EI susținea, la 1924, când 
unchiul Alec, din umbră, a reprimat memorabil insurecția de la Tatar 
Bunar, că urmaşul lui Stalin va fi neapărat vreun „tov Tatarbunarin“, 
fiindcă şi Vladimir Ilici şi-a ales porecla de la un masacru, de pe Lena, iară 
nu de la prinţesa Olena, a lui Ştefan cel Mare fiică, cum credeau istoricii 
noștri național-cominterniști. Dealtfel, Otto, la Harkov înființându-se, la 
Murocika mea, Republica Autonomă Sovietică Socialistă Moldovenească, 
atunci e limpede, pentru toată opinia publică occidentală, că bolşevicii 
înşişi recunosc tezele noastre, domnule general de propagandă Horea 
Bratu, cum că ucrainenii sunt fraţi dintre noi tracii, anume geții rusificaţi, 
trăitori într-o Moldovă al cărei spațiu vital se întinde ce! puțin până la Don, 
între acest fluviu rubiniu și Nipru aflându-se Casa Pionierilor Pavel 

Morozov, unde lucrează vioară şi coregrafie cu elevii Daria Maximovna 
Riumina, Otto, Murocika mea! 

— Cât despre insistenta întrebare a Clariţei mele Honig că de unde 
ȘŞTIAM... ruseşte, lucrurile-s nițeluş mai complicate, deoarece ea mă 
acuză, în esenţă, că eu aş fi fost, de suuus, deplin încunoștinţat de intenţiile 
germane, de a veni în război nu numai cu armatele clasice, de câmp, de aer 
şi de apă, ci şi cu nişte trupe speciale, de piloşi, pricepuţi la omorât doar 
civilii din zonele ocupate, armată de măcelari nu fără ascendență-n istoria 
homosapului, dar imprevizibilă după un efort civilizator ca al lui Goethe şi 
Mozart, ca al Romei noastre, Otto... Una dintre cele mai zăpăcite iubiri ale 
mele fiind Laura Done, italiancă din Piteștii Mareșalului, căsătorită Lecca 
şi excesiv de germanofonă şi germanofilă, după părerea autorizată a 
multora, care totuși nu pot da o explicație rațională, de ce s-a sinucis ea 
imediat după ştirea aiuritoare a Pactului Molotov-Ribbentrop, pe care 
ulterior galițienii l-au resimțit ca pe un Pact Ribbentrop-Molotov- 
Eisenhower, deoarece Dwight, comandând Cruciada personală-n Europa 
mea, s-a ferit ca de dracu să-i atribuie un caracter de Război Sfânt, 
opunându-se cu fermitate de supraputere britanicului Bernard Law 
Montgomery, care-ar fi voit ca şi Apusul să aibă ceva de-a face cu Luarea 
Berlinului, evident neînţelegând gândirea cripto-rasistă a celor mai inițiați 
ca el în superioritatea americană asupra restului imperiior... Fiind şi lucru 
de mirare ca un general de imperiu-ntr-o descompunere ca lipiţanu' ista, să 
scoată ceva mai mult de la un general de supraputere viitor preşedinte al ei, 
decât n-a scos nici Churchill de la Roosevelt, acea debarcare 
hollywoodiană în „pântecele moale“ al lipițanului de Viena Braunau, 
anume-n Balcani, poate chiar pe plajele mele de la Balcic şi Ecrene! 

— Alelei, ficior de lele! se arătă Ghizdavului Vanea Țăpoieşu cu 
paloşul, ivindu-se-n miniatură din găoaza de pluş negru uşor brumată a 
lipiţanului. Eu nu-mi fingurez ipoteci gravitaționale pe imaginea ta 
reacționară despre kosmos, eu doar închei act de constatare și notă 
informativă că cea mai faşistă ţară din Europa, şi din Lume, îşi permite să 
si 1eie di titani ca Churchill şi Roosevelt, apăruţi simultan cu gușterul verde 
şi cu poliomierlita, conform teoriei fractale a complexităţii catastrofale a 
haosului, deci dialectic ca niște compensaţii la Hitler şi la Antonescu, soții 
Mussolini fiind grațiaţi punând o vorbuliţă dulce pentru ei la Hollywood 
Sophia Loren, obținând şi un statut de cobeligeranţă pentru Regatul Italiei! 
Deci. Eu chiar aș îndura aci gerul iakut din studio, să-ţi explic de ce sunt 
importanţi Churchill şi Roosevelt, dar telespectatorii care ne urmăresc la 
această oră târzie sunt prea reduşi mintal de la celulă ca să valorifice marea 
trăncăneală, aşa că-ţi recomand cu căldură, în congelatorul ăsta coto- 
calmuc Zil, să citeşti mâine-n presă opiniile materiei mele cenușii, pe care 
dealtfel le voi emaila şi la universităţi, oengeuri şi organe, ilustrându-mă la 
cât mă preocup Eu de să şchimb mentalităţile pe această pârloagă spirituală, 

unde te aşteaptă la cotituri tot şmenarul, tot teroristul, tot antisemitul, tot 
neonazistul, tot naționalistul, de-am creat iad pe meleag, câtă vreme 
proprietarii clasei politice, interni şi externi, continuă să ignore la Zahei 
Avăcăressi calitatea inalienabilă de preşedinte cu personalitate 
proeminentă, cum a avut-o şi acest fălooos lipiţan! 

— Donna Laura, ciupi Marius pe Otto să verifice de nu doarme, de 
mai mişcă reflexe, însumând ea la 23 august 1939, bătuţi pe muchie, de trii 
ori câte paişpe ani, 42, mi-a răspuns la o depeşă de la Paris cu regretul că 
propulsarea lui Hitler la înălțimea morală (?!) a lui Stalin mai putea fi 
frânată doar la Miinchen, de Daladier şi Chamberlain! Prin februarie 1939 
trebuie să fi fost acest dureros schimb de scrisori, că vin-o urgent, tuu, care 
m-a şi readus în Ţară, după ce m-am liniştit c-a învins franchismul în 
Spania, nu stalinismul. Iar Clara-mi sublinia un pasaj, e drept cam straniu- 
n cuvântarea V6jdiului german, Reichstag, 30 ianuarie 1939, şase ani de 
la Biruinţă. Nu l-am luat în seamă. Găsisem eu în presa vremii chestii mai 
terifiante fără a mă neliniști, căci nu-mi schimbasem încă IMAGINEA 
DESPRE OM, vedeam în ameninţări grave doar simplă retorică, nu 
intenție! 

— Ştiu, bombăni cameramanul din Dresden, deranjat din nişte visări 
cu gazon idilic, de fapt ale albului lipiţan în descompunere la rece, află că 
şi eu am impresia, uneori, că anticipez transformarea mea în animal 
vorbitor. Vorbitor, dar animal! Muss, Hi, Marius, Laura, doctorul, clară 
Clara... 

— Ich will heute wieder ein Prophet sein: Wenn es dem 
internationalen Finanzjudentum in- und aufperhalb Europas gelingen 
sollte, die Volker noch einmal în einen Weltkrieg zu stiirzen, dann wird das 
Ergebnis nicht die Bolschewisierung der Erde und damit der Sieg des 
Judentums sein, sondern die Vernichtung der jiidischen Rasse în Europa... 
Asta caligrafiase pentru mine Laura Lecca, tovarăşe comisar Borodin, 
tovarăşe palaci Poloveţki, carele-ţi ţii paloşul deasupra mânuţei mele 
picurător de vopsea rubinie, nici douăzeci şi şapte de ani împliniţi neavând 
eu pe-atuncea! Voiesc azi să fac din... din nou pe profetul, a zis Fiihrerul în 
cum ar veni Sovietul nazist: dac-o fi să fie să-i țină finanţei internaţionale 
jidovite, dinăuntru şi dinafara Europei, să-mi ruineze iar neamul într-un 
război mondial, atunci consecinţa nu va fi bolşevizarea Lumii Și, prin 
aceasta, triumful evreimii, ci nimicirea rasei evreieşti în Europa! 

— Deci ŞTIAI! exclamă şi bătu dezolată din palme toată în alb, 
Clarissa. 

— Ba nu ştiam deloc! În Mon Combat există din belșug acelaşi 
concept de Vernichtung, cu referire la nu ştiu ce Reich francez, care ne 
sugrumă şi de secole ne întârzie din dezvoltare... Şi să privim, Despino, ce 
mai viață duce acum Franţa ta sub dulcea, excitanta cizmă nazistă! Păi se 
compară cu ce masacre înşiră Armata de Piloşi în Galiţia Mare, în Galiţia 

mea, în Gaghizdia, de la Dresden la Doneţk şi de la Salonic la Solovki? Nu 
se compară! 

—  Parij! Parij! Pariiiij! necheză trist şi alb incorigibilul, 
nereeducabilul Otto Runge. Sculptorul meu preferat, Arno Breker, un 
gentleman în frac spiritual, Marius, un facies cam ca al lui Romain Rolland, 
numai că mai puţin osos, însă facies semnificând abilitatea de a sluji 
totalitarisme, cu condiția unei idealizări savante a idealului ideal. Parcă-l 
văd la o conferință de presă asigurându-ne că niciun fir de păr nu se va 
clinti din căpățâna comunistului antifranchist Picasso Pablo, nici din a 
lesbi, bi, hetero, gay sau trans, marele dramaturg Jean Cocteau! — Ay, 
lipiţane-lipiţane, la Capitale des plaisirs du monde! Das Kapital! Viaţă de 
noapte parcă şi mai intensă-n negrul peste tot camuflaj, șansonete, ceva 
circ, defilarea cu sânii goi în frig, reamintind seară de seară că perversul 
oraș crescut-a alăptat de celebra-i Universitate Villon, panașuri, cancan 
solo, şi în echipă... Galopul dezmăţat din Orpheul lui Oftenbach, Marius... 
Apoi Catedrala mimată cu picioarele-n sus! Poate că... noi romanticii n-am 
combătut suficient desacralizarea bietului Mit Creştin! Din prozaic vin 
diviziile de piloşi ai Armatei speciale, casapi de civili, fără niciun risc, 
acum ca și după, probabilitatea de a nimeri într-un proces cu criminali de 
război fiindu-le neglijabilă! 

— Cabaretul, măi Runge, zâmbi îngăduitor Marius, uitând că tâlcşoia- 
ntr-o burtă de erbivor despre un genocid, cabalinul cabaret, hă-hă! iepe şi 
iepşoare, ai? Poate o armă a Franţei Front Popu întru a frânge, cu 
certitudine şi ireversibil, disciplina teutonă, Weltanschauungul ei 
wagnerian, hă-hă!... 

— O altă armă în acest sens, Marius, fiind cinematograful, care-o fi o 
artă pentru mine, pentru tine, pentru Hi, pentru Stalin, dar pentru gloata de 
rând el se adresează, cred, mai degrabă simțului pipăitului, de după Lumina 
ce se stinge! În orice caz, televiziunea, vreau să zic cinematografia 
pariziană sub ocupaţie, produce azi din greu. Teatrele înfloresc şi ele, 
atrăgându-se până şi cele mai exclusiviste somități spirituale, cu cufurita 
nadă ceauşistă a negustoriei pe sub tejghea, a hermeneuticii pe sub şezutul 
diareic al cuvintelor. Aud că un alsacian de-al tău, un Sartre de ideologie/ 
fenomenologie idealist germană, cică-n vogă-i c-o piesă Muștele, 
trimiţătoare, cu voie de la Gestapo, la invadarea oraşului de către a singură 
specie, musca de Prusia, atrasă goethean spre Sud, urmându-şi instinctul 
spre gunoiul/ rahatul francez. Că ce-i deranjează? Ce le-am făcut noi 
germanii francezilor? Doar că pe la răspântii e ca și-n Rusia noastră, 
Marius, stâlpul indicator al Biruitorului, cu zeci de tăblițe germane spre 
zeci de localităţi de-ale învinsului... În schimb, Armată de măcelari, încă 
nu prea €... nu ca aici... 

— Bine, Otto, e firesc asta, ce ne supără poate că e prea insistenta 
afirmare, din ordinul lui Abetz Pașa, guvernatorul paşalâcului parizian, a 

Normalităţii, cum cu lipsă de tact, se va proceda şi-n Epoca Iliescu, după 
ce emanații mai mult rusofoni din capul Țării vor deveni plutocraţie şi vor 
voi a giuca cadrilul democratic şi Braşoveanca cu acelaşi „firesc“ cu care 
se depun pe stadioane, în Franţa semi-liberă, jurăminte Salvatorului Petain 
sau, ca pretutindeni şi oricând, cărturarii și artiştii cei vestiți se angajează 
în vizite cu superdotaţii Ocupantului! 

— Despina promite c-a zis Gaston al ei, că când vor ajunge Jukov la 
Berlin şi Konev la Paris, alde Jean Marais, Fernandel şi cu Maurice 
Chevalier vor fi găsiți deja sfârtecați de gloate, iar Danielle Daricux şi 
Edith Piaf şi Coco Chanel şi câte altele, tunse, unse cu chinoroz și fugărite, 
complet dezbrăcate, până dincolo de bariere, mahalale și suburbii şi 
pădurici şi tarlalele de sfeclă! 

— Prostii! E şi vina jurnaliştilor de actualități! se dumiri Marius și 
scânci regretând cămăruţa de la comandamentul de la Morozovsk, de la al 
cărei radiou Philips, rechiziționat „de la jidani“ de camaradul Tudor 
Băluţeanu, îi rămăsese înfiptă-n analizatorul auditiv vocea crainicului 
radioului parizian cum că ici, aici-şa Radio Paris! Radio Paris!!! Aia e, 
Otto, cineva șade şi face liste pentru viitoarele epurări, că şi jurnaliștii ăștia 
parcă de-ai dracu insistă asupra fiecărei noi prezenţe, cum şi la noi sub Dej, 
dac-aveai un nume, te chema la Direcţia 13 a Securităţii, Direcţia Literatură 
şi Arte, să te întrebe de ce, mă, nu scrii, de ce nu colaborezi, din moment 
ce inculții desc-culții din capul Ţării s-au cocoţat să ocrotească cultura, cu 
pivotul ei biblioteca... s-o ocrotească de cititori, hă-hă! 

Alb dureros, ca al cosmonauţilor/ astronauților. Săgeţi multicolore 
cernobilind retinuțele. Fanfare, orchestre vieneze, coruri germane, prin 
pieţe, prin gări şi prin parcuri. Pe minusculul ecran al navei lipiţane, Edith 
Piaf cu mult înainte de a deveni o mare doamnă, pletele-i lungi ondulându- 
se direct din creştet, făcând-o parcă mai înaltă puţin. lar nouă, celor ce 
văzuserăm la Olimpiada hitleristă din 1936, la Expoziția Universală 
sovieto-nazistă din 1937, precum şi la aterizarea boului de Chamberlain cu 
pacea totalitară de-o mie de anișori, de la un septembrie ceh 1938 la un 
septembrie polonez 1939, ni se părea, de proști şi de naivi și de începători 
în ale antropologiei borgiece antiomeneşti, cum că gata! s-a sfârșit cu 
manipularea mediatică! Unde ne minţeau baronii presei și logofeţii 
radioului, va veni prinţul cameraman şi te face să televezi, vere, cu proprii 
tăi ochi necruțători, adevărul adevărat, adevărul vizual, adică niște 
suprafeţe colorate! 

Desigur, doctorașul Lecca o dusese pe Laura la Paris, cum şi unchiul 
Alec pe tanti Meli, să vază cu ochii lor frumoşi televiziunea, invenţia 
secolului, pe care o remarcă şi cel mai bun antropolog al epocii, James 
Joyce, luând-o în primire şi insultândo-n Veghea lui Finnegan că vine rusul 
bolşevic să elibereze poporul muncitor irlandez de sub jugul boierilor 
englezi, şi așa zice şi Larisa Rîbalovna-Căinaru, că RSS Moldovenească e 


849 


cu România ca mâţa şi câinele, ca Irlanda cu Marea Britanie, şi că pace nu 
va fi în Europa dacă noi nu vom ceda Suceava, acel sud al Bucovinei râvnit 
de Molotov, pentru ca să se-nchine acasă la Putna parlamentarii 
chişinăuieni, nu în... ţeară streină, la glorioasele sfinte moaşte ale lui Ştefan 
Vodă cel Sfânt, care înjura perfect în şapte limbi şi... ruseşte... 

lar această iubițică a mea, de pa' ze' ş' doi de anişori la 23 august 
1939, când eu nu prea număram încă de trii ori câte nouă, îmi scrisese la 
Paris prin februarie că ei îi e tot mai frică-n Europa, deşi nici nu era evreică, 
ci italiancă de solidă cultură germană, fobule ei enervând cu atât mai mult 
pe Menelaosul ei, doctor Liviu Lecca, tac-su lu' Raulică de la Schit, cu cât 
ascensiunea lui Hi chiar și pe la 1941 mai putea fi oprită, aşa că pe verso la 
unde îmi citase ea din Fiihrer, i-am citat şi eu din opozantul Brecht, în care 
Stalin neavând încredere că nu e un ucigaș plătit, iaca a tulit-o sub pretext 
de vizită, din Ocraina Ducăi Vodă dincolo de Volga, apoi dincolo de Ural 
şi tot aşa până dincolo de Kamceatka aia şi de Pacific, salvându-se cu 
succes în California noastră, cum și merita pentru această nemuritoare 
poezioară, atât de dragă mie şi ei: 


Morgens und abends zu lesen 


Der, den ich liebe 
Hat mir gesagt 
Dass er mich braucht. 


Darum 

Gebe ich auf mich acht 

Sehe auf meinen Weg und 
Fiirchte von jedem Regentropfen 
Dass er mich erschlagen kânnte. 


în care Laura-Aura a văzut vremelnic un fel de reţetă, cum că A se citi 
dimineața și seara, pe când ticălosul de vraci al ei a tradus în derâdere că 
ăla pe care-l ador mi-a mărturisit că mă vede ca pe un bun de folosință 
îndelungată; de aceea, ştiindu-mi preţul, îmi aleg profitabil trotuarul sau 
hotelul şi mă tem de fiece picătură de ploaie, pentru că-mi poate deteriora 
machiajul! 

— Cu alte cuvinte, dădu resemnat din căpăţâna îngheţată Runge, 
călăul ăsta psihic a ajutat-o în mod profesionist psihologic să se otrăvească, 
lăsându-i la îndemână cele 42 pastile de veronal! 

— Imaginează-ţi, ocoli bietul Marius această dislocantă amintire, ce 
quiz chinuitor am servit Clarei Honig, cât era ea de poetă, din momentul în 
care a descoperit în antologia mea de poezie expresionistă 
Menschheitsdămmerung, această fițuică etalând în acest amurg al 

umanităţii, pe o parte ameninţarea lui Hitler privind exterminarea evreilor 
din Europa, pe cealaltă, cu inconfundabila mea caligrafie de îndrăgostit 
buimac din 1939, sfatul ultraliric în aşa context că-n ţara asta a mea, 
Clarissa, stai ca frunza pe apă, caută să supraviețuieşti cumva, fugi, pentru 
că eu am nevoie de tine și mi-ar părea sincer rău să-mi dispari și tu într-un 
hău statistic, eu fiind dintre aceia care nu cred în... părerile umane de rău, 
fiindcă pur şi simplu camerele de gazare, fosforul incendiar, bombele 
atomice şi chiar simpluţa, transparenta punguţă de polietilenă pusă de 
politrucul polpotist, pe fața reacționarului sufocat public, nu trebuiau să 
existe. 

Deci. Cred că există, cred că există extratereștri duri, care ne-ar 
extermina ca specie needucabilă, numai în baza acestor păcate. Trebuie să 
existe... 

Atâta alb în jur, Otto! Atâta alb... 


O înfrângere care echivalează cu o victorie! rânji ca un cal Jenel 
Noveanu, agățându-se de un clișeu din presa sportivă bolşevică, ai cărei 
propagandiști nu-şi îngăduiau să pună fotbalul în contra curentului de 
victorii, realizări şi depăşiri ale celor ce îndeplinesc un plan sub 
managementul înțelept al Parrtidului. 

Căpitanul lancu Noveanu a luptat la Cotul Donului, îngropându-se 
cu soldaţii, caporalii, sergenții şi locotenenții săi la Kleţkaia, ca aripa cea 
mai dinspre Stalingrad a Diviziei 13 Infanterie română, într-o poziție dotată 
cu sârmă ghimpată, arici antitanc și cu un tunuleţ vopsit într-un galben 
țtipător, care-n lumea animală este un semnal să nu mănânci acel organism. 
Are cărniță otrăvitoare. 

Maiorul preot de război Atanasie Damian s-a instalat inițial cu 
batalionul său la Raspopinskaia, în stânga lui Jenică, dar ca aripă cea mai 
apropiată de ţară a Diviziei 6 Infanterie română, ei doi nevoind să se 
despartă în viaţă, nici în război, nici în Gulag-Romlag, nici în domiciliu 
forţat la Copeica Mare şi, după multe peripeții, nici în Capitală. 

De la Kleţkaia la Raspopinskaia, în înţelesuri vaste de spațiu rus 
vorbind, era o zvârlitură de retevei de mesteacăn. 

Aşa că cei doi intelectuali idealişti, până să se lase iarna, își luau 
căluții şi se plimbau la pas pe malurile liniştite ale Donului, în timp ce pe 
deasupra lor treceau obuzele și şrapnelele prin care inamicul sovietic, ajutat 
de Churchill și de Roosevelt să bolşevizeze pe galițieni, şi pe asiatici din 
Mongolia până-n Thailanda, încerca să ne dezorganizeze nouă 
aprovizionările şi comunicațiile, mai făcând şi presiuni psihologice cu 

acele deloc eficiente proiectile reactive, poreclite de obsedatul Ehrenburg 
„katiuşe“, catalogate cu respect de intelectualitatea occidentală protestantă 
ca „orgile lui Stalin“, iar de răcanii noştri neînfricați, doriți de fasole şi 
zeamă de varză ca la mama acasă în depărtatele lor sate de origine, băşinile 
lui Stalin. 

Într-un dumnezeiesc purpuriu amurg de întâi octombrie 1942, cam 
când îl durea o măsea, împlinea şi sărbătorea la Morozovsk, bând de unul 
singur, fără Clara, fără Murocika, fără Dora Căinaru, fără Cheţi Fotiade, 
fără partizanca franceză Despina Schlauberger d'Esgrignon, frumoasa 
vârstă de 30 de ani, Marius Ghizdavu, — dintr-un luminiş de plopi profilat 
pe cingătoarea gălbui nămoloasă a Donului, le ieși în cale un iepure șchiop. 

Popa Tani puse instinctiv mâna pe al său rucinoi pulemiot capturat 
de la un nătâng cercetaş sovietic, ce 1 se strecurase la o slujbă ţinută-n câmp 
la altarul de campanie, costumat a soldat român, dar închinându-se invers 
decât ai noştri, din cauza înlocuirii de către Lenin a religiilor cu cultul 
personalității, fiind aici şi o lipsă a instructorilor săi cominterniști. 

Băgase şi degetul să apese cocoşelul rece declanșator al rafalei, când 
înțepeni spre mirarea Noveanului, ca săgetat de revelaţie. Căci privirile-i 
căzuseră pe localitatea în care era cantonat, iar creierul şoptise inertic: 
Raspopinskaia. Fir-aş al naibii, suduise soldăţeşte subconştientul lui deplin 
militarizat, da' de ce Raspopinskaia? 

— Jenele, gângăvi el scoțând din gură un jet de abur, ca de 
locomotivă-n gerul coto-calmuc, mie nu-mi place chiar deloc că tu eşti la 
o divizie numerotată cu 13, iar eu, popă creştin ortodox, m-am îngropat să 
iernez cu oamenii mei la... Raspopinskaia, toponim care spune multe atât 
despre realitățile sovietice, cât și despre prezenţa armatelor noastre 
dezrobitoare mult dincolo de Nistru... 

Urmarea întâmplării cu iepurele şchiop fiind că părintele, umblând 
pe la comandamente şi milogindu-se și activându-şi toate înaltele relaţii, a 
reuşit, doar pentru sine, nu și pentru fatalistul lancu Noveanu, transferul de 
la Cotul Donului spre Sud-Est, în Stepa Calmucă, într-o localitate cu 
toponim acceptabil pentru un european ca toţi europenii, deşi unul din 
Galiţia Mare, anume Umanţevo, nu departe spre Volga, de marele 
comandament și marea gară de la Kotelnikovo, ceea ce a mai îngăduit o 
întâlnire cu Marius, venit cu trenul de la Morozovsk la Kalaci, unde a putut 
ajunge şi Noveanu, cu un gip nemţesc, evident al lui Otto Runge, care se 
nărăvise de pescuia cu plăcere şalău şi caras la apa Donului. 

— lată o mare victorie! scutură puternic acesta mâna hipersensibilă a 
penitenciaristului cu doctorat la Sorbona şi smuci din cap spre podul peste 
care treceau spre Stalingrad nesfârşite coloane de camioane încărcate cu 
muniții, provizii alimentare, medicamente, material de propagandă, 
decoraţii, piese de schimb pentru autovehiculele militare, ca şi pentru 
tunuri, obuziere, aruncătoare şi alte maşinării de asalt. Te poţi simţi deja, 

Marius-Marius, ca un Alexandru Macedon, că tot ai fotografiat tu 
costumele macedonencelor în Cadrilater! 

— Nuu... De ce? dădu cu îndoială din umeri românul, căutând să 
ghicească dacă alsacianul din Dresden — a cărui mamă, din ordinul personal 
al lui Hitler, a dus nenumărate buchete de liliac Reginei Maria bolnave — 
nu cumva-și bate joc de el. Mă gândeam doar la sumbra asemănare 
metalică și neagră, a acestui pod vital, cu Podul Grant din Bucureşti, ale 
cărui arce eu le-am solicitat pentru un tablou de mesaj vădit antitotalitar, 
cu un cerşetor la care bogaţii lumii fac coadă să dea, desigur puternic 
influenţat fiind de socialista aia cu rude la Sonnenheim, de Dorothea, da... 
Eroină a războiului spaniol, unde a rămas şi văduvă, înecându-i-se-n Ebru 
soțul, pedepsit de către agenții cominterniști, însărcinaţi cu lichidarea 
influenţei troțkiste în spaţiul mediteran, caraibean şi indochinez. 

— Nu se poate compara victoria noastră cu a lui Alexandru Macedon, 
se simţi profund jignit lancu Noveanu, mișcat şi el de aglomerația de pe 
podul de la Kalaci, sub care Donul dormita cu dispreţ de zădărnicia 
omenească. Eu, deşi mahalagiu din Ferentari de la nord de Dunăre, nu mi- 
aş dori să intru în istorie prin nişte fapte ca ale acestui cuceritor grec foarte 
tânăr. Are el imagine bună, dar nimeni nu se-ntreabă cum dracu a putut 
stăpâni, cu un pumnişor de războinici, un atât de întins şi de foarte populat 
imperiu. Păi, să vă spun eu cum a reuşit: prin CRUZIME, domnilor! Şi ce 
cruzime!... Ăsta a exterminat demonstrativ absolut tot ce nu i s-a supus 
total. Şi barbarul cult Alexandru n-a comis genocid doar în Asia lui, unde 
să zicem că metoda are tradiție, căci civilizația cu c mare este exclusiv a 
omului alb european ca mine, ci a început chiar în Grecia noastră. Cu 
tebanii! Dar asta nu-i nimic nou sub soare, nou e altceva, la acest tiran 
sângeros: el a inventat o tehnică de a-şi asigura fidelitatea nomenclaturii 
prin ţinerea ei într-o nesiguranță perpetuă, într-o sumbră grijă pentru ziua 
de mâine. Căci seara-n cort, la un păhăruț de vodcă, el era-n stare să-l 
scurteze de-un cap chiar pe cel mai bun prietenaș! lar imprevizibilitatea 
stăpânului injectează respect în orice slugă. 

— Aşa-i, aşa-i, întări părintele Damian, desfăcând pe genunchi cu 
briceagul, care e simbolul Elveţiei neutre, o cutie de, conservată de Leonida 
Glagoveanu, fasole cu şunculiță afumată, aşa-i! Acest mucos poartă-n sine 
şi pe Hi, prin năucitoarele sale biruinţe, şi pe Stalin prin extraordinara sa 
autoritate, bazată pe arbitrariul deciziilor, pe nesiguranța amicală de care 
zici! Poate că nu e benefic să dăm tineretului în Istorie astfel de exemple 
negative de urmat. Poate că n-ar fi rău să acordăm, chiar în cărţile de 
antichităţi, o mai mare atenţie întâi dascălului său, divinul Aristotel, ale 
cărui biruinţe sunt mult mai preţioase și mai durabile, căci ele sau s-au 
produs pe un teren mai vast decât spaţiul coto-calmuc, adică Edenul 
spiritual, sau nu s-au produs deloc! 

— Alexandru Macedon nu poate fi ignorat de niciun manual 

alternativ, trolă americăneşte şi pragmatic Runge, deoarece el A REUȘIT 
şi noi trăim, de la decesul nietzschean al lui Dumnezeu încoace, într-o eră 
a reușiților, în măsură mai mare decât oricând! Deie Domnul ca şi Cruciada 
noastră să reuşească... Să performeze... Să livreze! 

Cei trei mari prieteni români, Marius, Tani şi Jenică tăcură 
intimidaţi, în huruitul molcom al motoarelor camioanelor, aduse la Kalaci 
din mai toată Europa, nu numai din Germania, ci şi din ţări învinse, ca 
Cehoslovacia, Franţa, Polonia, Grecia, Iugoslavia, Danemarca, Belgia, 
Olanda, Norvegia, Luxemburgul şi chiar Marea Britanie, în măsura în care 
a abandonat într-adevăr la Dunkerque, pe continent, cum românii în 
Basarabia o lună mai târziu, vehicule cât pentru trei-patru sute de mii de 
combatanți, în 26 mai - 3 iunie 1940. 

Rânjind stând trufaș între cei trei reprezentanți ai României Regale 
şi Bătălia de la Stalingrad, alsacianul Otto Runge din Dresda noastră părea 
că el comandase, din banii lui, din averea mă-sii, toate aceste aprovizionări, 
ceea ce întărea decisiv interpretarea performată de ideologii Canalului 
Morţii, pentru cine avea urechi reeducabile, că fascismul nazist este o 
emanaţie a celor mai reacționare vârfuri imperialiste, care înregimentează 
pe muncitori ŞI-1 trimit la război pentru a le disipa energiile, evitându-se 
răul ca ei să ia avânt revoluţionar. 

Un vânt de libertate chiar puternic bătea, dinspre Saratov, pe Volga, 
spre Izium, speriind înfometaţii care, ca sub Kim sau Cea, pescuiau la 
copcă în Doneţ. lar delicatului Oberkiinstlerfirst încâlcindu-i pletele 
blonde, ondulate și lungi ca ale lui Diirer Albrecht din Niirnberg, 
xilogravorul ce anticipase pe la 1498 pe cei Patru Cavaleri ai Apocalpsului 
circulând de la Vest către Est, cum veneau şi camioanele, cum se duceau 
şi bombardierele. EI fiind nu din Strasbourg, nici din Sonnenheim, ci 
cameraman expresionist din Colmar, nu un negativist obiector de conştiinţă 
la război, ci unul dintre acei nefericiți Malgre-Nous, ca şi conaționalii Wien 
Braunau ai lui Hitler, încorporaţi de force ca să-şi dea viaţa pentru o 
Germanie nouă şi pentru o Moldovă nouă, întinsă de la Muntele Pionul 
(Ceahlău) până la Kurganul lui Mamai (numai 102 m faţă de... „1904“, cât 
ar fi trebuit să răspundă Noveanu dac-ar fi voit să-şi pună katiuşele 
intelectului la contribuţie, pentru a-şi transcende păduchii de tranșee din 
ochi fără a-i dezinfecta cu ţâță de fată pusă între pleoape, ca la 
vindecătoarea din Ziduri, devenind posesor de capital câştigând, cu public, 
vreun concurs de memorie şi istorie pe vreun canal). 

Interesant fiind că, dacă Marius se simţea ca şi consătean cu 
obiectorul de conştiinţă ce rugase pe mă-sa de la Dresda să-i găsească local 
un post de lăcătuş fochist clopotar, la Biserica Doamnelor, pe toată durata 
războiului, însă biata mamă avu presimţirea că domnişorul fiu s-ar putea 
foarte bine să fie în mai mare siguranţă pe front sau în prizonierat, decât 
într-un oraş de artă, a cărui nimicire ar putea fi tentantă pentru un inamic 

care ar fi calculat inginerește să slăbească moralul poporului german, în 
scopul Capitulării Necondiţionate a unor iresponsabili dintr-un buncăr cu 
decoraţiuni interioare modeste, cazone, în timp ce teologul și estetul nu-l 
agreau, pentru că ei erau totdeauna de altă părere. 

Părerea că, românește, există şi epoci, ca toate epocile de după a 
luminatului nostru Rege Carol al II-lea, când pur şi simplu, dar şi murdar 
şi complex, nu sunt cu putinţă artă, literatură, cultură, salon, cafenea măcar! 

Fiind şi ridicol să auzi despre tine că eşti... cel mai mare teolog, 
filosof sau scriitor al Epocii — Anto, Dej, Cea sau YI, drept pentru care 
Grigore Căinaru îşi îngroapă fluviu-romanul 17687, pe când Tani Fiica 
Risipitoare, iar Jenică Marea Recuperare nici măcar nu le mai scriu, însuşi 
Marius amânând a-şi publica borgiacele Versuri Negre până după alegerile 
legislative şi prezidențiale din toamna lui 1992, dezgustătoare, când se 
expatriază la Sonnenheim, pe motiv că-n ţară şi-ar risipi ultimii ani de 
creier descifrând pseudoştiri, hm! despre un neam pe cale de dispariţie 
odată cu toți galițienii, teză iresponsabilă Epocă Wash, îmbrățişată însă de 
Larisa Rîbalovna cu toată căldura, când ne îndeamnă în opera ei de 
paradoxuri Cum pot fi făcuţi fericiţi ruşii, să ţinem seama de profeția lui 
Lenin de la Nijni-Novgorod, că în timp ce sovieticii se vor dezarma 
unilateral, pentru a accesa standardul de viață canadian, principalele 
noastre cetăți îşi vor pierde specificul naţional daco-român, în ordinea: 
Balcic, Odessa, Cernăuţi, Cetatea Albă, Chişinău, Cluj, Bucureşti, 
Timişoara, Camenița, Lw6w... 

— De ce dracu, se minună teologul socotind că dacă există 
Providenţă, atunci Războiul Sfânt trebuia să se fi sfârșit în patru săptămâni, 
nu-și trimite fratele meu de seminar Stalin bombardierele, ori partizanii, să 
nimicească această operă de artă, Podul „Marius Ghizdavu“ de la Kalaci? 
Fără de care s-ar diminua aprovizionarea cu muniții, hrană, combustibil, 
corespondenţă, decoraţii, medicamente, piese de schimb transport hipo pe 
şleauri, ca şi avântul eroicilor noştri cuceritori ai Stalingradului... 

— Dac-ai fi rămas tu la Raspopinskaia, în bătaia artileriei mareșalului 
Cistiakov, rânji Noveanu, n-ai mai pune așa stupidă întrebare! Pe unde ar 
vrea, sfinţia ta, să ajungă la Stalingrad tancurile sovietice care vor trece la 
Kletskaia peste ostașii mei? 

— Puțin în amonte, pe la Bolşenabatovski! răspunse cu seninătate 
părintele, bun statmajorist. Mi se pare mai de-a dreptul și cutezător. 

— Pe la Bolşen-abatovski? beli ochii micşoraţi de ger războinicul 
eseist şi polemist Noveanu, salivând ca un câine la conceptul de abator, fie 
unul şi canibalic, de bolşevici. 

Deodată, de pe măsuţa lor pliantă dispărând conservele ruşinoase de 
costiță cu fasole şi apărând soioasele cărți de bridge, de pe bârfitul Pod 
Ghizdavu, nu fără timiditate se apropie şi se rânji de cei patru intelectuali 
ai Apocalipsului, mamelucul Abdul, cu dinții lui albi pe fond ciocolatiu. 

EI şchiopăta şi, reperându-l pe banda pietonală a podului, de la est 
către vest, nepăsător la huruitul infernal al camioanelor supraîncărcate, 
Otto îşi zise că ăsta e un mesager al lui Stalin, vine să ne propună să mediem 
o capitulare necondiționată a Uniunii Sovietice, care şi-a epuizat la 
Stalingrad toate resursele şi îşi dă seama că, pentru viitorul proletariatului 
marxist, democraţiile prezintă un pericol mult mai grav, serios vorbind, 
decât Hitler, al cărui totalitarism brun este totuşi de natură Arbeit macht 
fraieri muncitorească şi poate fi convertit cu uşurință-n stalinism, prin 
inversarea dialectic leninistă a unor lozinci ca aia cu originea sănătoasă a 
omului inventată de Engels, adică maimuţa-n procesul muncii de onoare. 
Periculozitatea democraţiilor AA fiind un chiar, cel mai serios, motiv de 
îngrijorare, dacă te gândești cu câtă ușurință strigătoare la cer generalul 
antibolşevic, cel mai mare erou al SUA, preşedintele ideal Douglas 
MacArthur, la 15 aprilie 1942 fiind instalat comandant al Războiului din 
Pacific, peste trei zile a şi bombardat Tokyo, Yokohama şi Nagoya, pentru 
ca în 4-7 iunie 1942 să înmormânteze pe insula Midway mai mică, la 1120 
mile nord-vest de Pearl Harbor, speranța omului galben cu numai 4 
portavioane de a se elibera încă în acest mileniu doi creștin, de sub jugul 
fascist colonialist al omului alb. 

— Cât despre armata puţină, dar selectă, a monarhiei britanice, şi deci 
a Reginei mele de la Iaşi, de la Alba Iulia şi de la Balcic, nemuritoarea-mi 
iubită Maria, vestea bună prinsă recent la radioul Philips de la Morozovsk, 
cum că la El-Alamein cel mai mare erou al Marii Britanii, premierul ideal, 
sir Bernard Law Montgomery, a zdrobit ca pe-un iepure șchiop corpul 
african al Vulpii Deşertului, marele mareșal Rommel, la nici 75 kilometri 
de Alexandria noastră, unde Ioil Borgiah, cât a durat tărăboiul, de la 23 
octombrie la 3 noiembrie, a aşteptat cu piele de iepure în spinare, pe cămilă, 
încă o dată să i se epureze şi incendieze biblioteca, ba el însuşi să se 
pomenească aplatizându-şi precum o tipsie marocană creierii sub şenilele 
fierbinți din oţel Krupp, posesia unui prenume ca „oil“ fund foarte 
dezavantajoasă în vremurile noastre... 

— Bietul Montgomery, oftă popa Tani din tot darul profeției ce-l 
avea, cu atât va rămânea în istorie, subordonându-se politicii americane de 
cedare a galițienilor bolşevizării de către Kremlin, abandonare dintr-un 
cripto-rasism prea puţin camuflat prin scuze vagi, ca naivitatea imbecilă 
dinaintea vrăjelii Stalin că va... democratiza, cu mareşalii săi, Rusia! Căci 
a debarca-n Sicilia să dărâmi pe Mussolini, sau în Normandia să grăbeşti 
plecarea nemților din "Țările lor de Jos, nu-i mare scofală, deoarece Franţa 
s-a eliberat prin ea însăşi, prin patrioți cominternistului Thorez, iar restul 
venea de la sine, prin ocuparea de către Jukov şi Beria a Berlinului, cel 
mult mai cedându-se Grecia și Turcia bolşevizării ireversibile, în locul 
cheltuielilor şi pierderilor de vieţi de oameni mult superiori celor sovietici 
şi în că şi mai mult galițienilor, prilejuite de hollywoodiana debarcare de 

pe cele patru plaje artificiale din Normandia... 

— Bbbbăăă! Tu n-auzi ce grandioasă Europă vizionez de aici, de la 
Kalaci? se stropşi preotul maior la eseistul ce amesteca soioasele verzui 
cărți de bridge, cu ochii înlăcrimaţi de gerul unei duioşii natale foarte, căci 
el vedea trecând de la un pilon la altul, tot apropiindu-se, mica siluetă 
şchiopătândă și, de foametea încercuirii previzibil inevitabile ca şi triumful 
marxismului, i se părea că poartă straie de dorobanţ sergent, de pe la 
războiul ruso-româno-ture de la 1877-1878, când pierdurăm Regiunea 
Odessa cu Odessa cu tot, dar nu cu Dora Căinaru și cu doctorul Lecca în 
ea, şi că vine tocmai de la Plevna, de peste Dunăre, atât de îngândurat de 
grija zilei şi culturii de mâine, încât după un popas la Cernavodă, a trecut 
de Vaslui, de Prut, de Nistru, de Bug, de Nipru, de Doneţ, de Cir şi de 
afluentul său Liska, uite că a îndrăznit să treacă şi Donul aici la Kalaci, 
pentru a se opri probabil pe Karpovka, puţin la nord de gara Sovieţki, unde 
mirosind a pagubă, a făcut stânga-mprejur, cu intenția vădită de a se 
sustrage Încercuirii, pe care o vor pătimi reporterii romantici Otto şi 
Marius, al dracu mameluc îngropându-se exact la limita cea mai 
occidentală a celebrei încercuiri a cruciaților la Stalingrad. 

Şi pe fondul ca de opt violoncele al transportului hipo şi auto de pe 
Podul Ghizdavu-Runge, se auzi înşurubându-se-n aer o voce subțirică şi 
aplatizată de pitic suprarealist bolșevic, ciolovek al muncii, sclav marxist 
ieftin făuritor de plusvaloare teoretic maximă, fredonând pioniereşte un 
cântecel franțuzesc ca la cules sovietic de spice aurii, care e un simbol al 
Morţii când ea recoltează stahanovist suflete la hectar de lagăr, dar soarele 
arzător de sus a Arles, deosebit de artistic în compoziția monetară, va fi şi 
în stema unor ţări distruse: 


Ce qu'il y a de merveilleux 

Ouvrez braves gens les oreilles 

ce qu'il y a de merveilleux 

Ouvrez braves gens vos grands yeux 


C' est que le travail ne soit plus 
dans le monde socialiste 

C' est que le travail ne soit plus 
une honte un poids comme îl fut 


Il est une affaire d” honneur 
et de vaillance d! hâroisme 

II est une affaire d' honneur 
de gloire pour le travailleur... 


Ciulind urechile înroşite sănătos de gerul coto-calmuc și belind toţi 

ochişorii întru a i se desluși, de către micul propagandist, ce-i supranatural 
în lumea ssocialistă, ca primă celulă din zarca celei comuniste, el se abținu 
cât poate să se abțină o târâtură intelectuală zek la o poartă-n Kolîma, dar 
om-cu-operă socotindu-se, iară nu vierme, cedă chiar mai repede, din 
mentalitatea celui ce-ţi dă-n cap să-ţi ia pensia şi medicamentele 
compensate, deoarece el are copii de crescut, așa că ejaculă, ca de fericire 
de balerină maoistă când e primită-n marele Parrtid, câteva lacrimi de 
lapislazuli, de smirnă şi de rubin, promițându-i-se că munca, în caz de 
prizonierat şi de stabilire ca Marcel Pauker bodyguard în URSS lui Stalin, 
nu-i va fi o ruşine și o povară, cum era cu botniţă în România Regală, pe 
moşiile viile Ghizdavilor, ci o îndatorită onoare vigilenţei eroice a 
marxistului francez poet întru gloria lucrătorului GPU... 

— Şie dracu şerşetați, băi, p' aişi? îi şertă pi paţani cameramanul de 
artă Arsene-S6raphin Boisson, care filmase din 33 de unghiuri drapelul 
nazist fâlfâind biruitor în 26 septembrie 1942, în Piaţa Roşie din Stalingrad, 
şi încă sus chiar pi zdania cât o izbă mai mari a Partidului Comunist 
(bolşevic). 

Dusese personal rolele la Leni Riefenstahl, cerând sfaturi din buna- 
i practică, pentru montaj, şi acum se grăbea s-ajungă la aeroportul de la 
Gumrak, pentru a lua în primire câţiva kilometri de peliculă Agfacolor, pe 
care să imortalizeze ce se va-ntâmpla în oraș, în contextul propagandistic 
delicat, în care Stalin n-avea „realizări“ pentru cuvântarea din 7 Noiembrie, 
iar Hitler pentru cea din 8 Noiembrie, acelaşi an 1942, — ca să se întâmple 
ceva, primul ordonând la plesneală atacarea trupelor române, iar al doilea 
făcând prostia de a ocupa întreaga Franţă, ceea ce a atras sabordarea flotei 
de la Toulon, atât de utilă pentru o Debarcare nazistă în Anglia, lansată de 
pe coastele Normandiei, zeul războiului, Norocul, ajutând doar Fiihrerului 
sovietic, deoarece tancurile sale, prea multe, căutând pe românii Armatei 
3 a lui Jenel în Cotul Donului şi pe românii Armatei 4 a lui Tani în Stepa 
Calmucă, s-au pomenit la un moment dat, din pricina slabei dotări cu 
mijloace tehnice de telefonie mobilă, că-şi încearcă proiectilele unele pe 
blindajul altora, chiar şi aici-şa la podul de la Kalaci, ceea ce însemna de 
fapt că ele reușiseră să traseze involuntar un semicerc de investire a 
Armatei 6 germane de la Stalingrad, a unei bune părți din Armata 4 Tancuri 
Germană, precum şi a numeroase unități române, care contau însă mai 
puțin, fiind vorba de galiţieni ghizdavieni obișnuiți a fi mereu înghețați de 
istorie şi de istoricii bestsellari... 

— Războiul nu e ca-n filme, filosofă popa Tani, cu gând însetat la 
braseria-berăria Mişcării, unde Fiihrerul tocmai asigurase chelnerii, 
servitoarele şi fanfara că „Stalingradul e ca şi cucerit, cu excepția unor mici 
insule de rezistenţă ale bolşevicilor”. Trebuia tâlcuit cinstit miinchenezilor 
că războiul sfânt e ca un Pod Grant ghizdavian, pe care-l treci uşor doar de 
la Viaţă spre Moarte, scene de film umanitar Ponti ca cu Marcelllo al Sofiei 

Loren, luat cu sania de o blondă, să-l decongeleze, fiind posibile doar 
pentru italienii Armatei 8, care completează frontul în stânga noastră, spre 
Voronej, despărțindu-ne de cruciații Ungariei, pe când un român rănit, luat 
la dezghețat de-o rusoaică standard, blondă, şi avansat apoi muj, exclus! 
Fiindcă noi suntem galițieni, mă, rasă socotită tacit inferioară, şi fiindcă, 
pentru occidentalii înşişi, dacă Mașa (Liudmila Savelieva, adică Natașa din 
Război și Pace) ar fi acţionat din proprie inițiativă, fără aprobarea 
partidului şi securității, ar fi sfârșit spânzurată motivat, ca Murocika ta la 
Harkov, Marius, pentru colaboraţionism orizontal nemarşrutizat, cu un 
fascist genuin, italian! 

— Stalingradul, mârâi Boisson numărând din ochi boabele de fasole, 
nu mai e decât un decor. Dar ce decor! Excelent decor, care ar putea fi 
păstrat vreme îndelungată, nu numai pentru istorie şi literatură, ci şi pentru 
cinematografie ca artă, putându-se filma orice în el, chiar şi viitoarele 
căderi ale Berlinului. 

— Butaforie decor o fost el de la început! completă Otto Runge, 
uitându-se cu neîncredere la francezul flămând, angajat voluntar în 
Cruciadă poate cu gândul marxist de-a se preda ruşilor, să lupte apoi pentru 
„eliberarea Franţei“, numai bună de comunism după bolşevizarea Estului, 
dar realitatea necinematografiată convingător nici înainte, nici după, de 
exploratorii francezi ai URSS, îl făcuse să se răzgândească. Stalingradul, 
pe cei 30 kilometri ca de la Constanţa la Vama Veche, cât se lăbărțează pe 
malul drept al Volgăi, nu are poduri! A căror lungime ar fi trebuit să fie, 
pentru fiecare, de vreo două mii de metri. Nu se compară cu Viena, 
Budapesta sau cu Giurgiu-Rusciuk. Și cu toate acestea, încă din vară, 
oamenii sovietici au evacuat pe malul celălalt, şi apoi în Asia, uzinele și 
fabricile, nelăsând românilor şi aliaților lor nazişti niciun fel de maşini- 
unelte sau de echipamente, ci numai hale, câte n-au fost dinamitate şi dintr- 
alea! 

— Trebuie să ai specialiști versaţi ca să reuşeşti o asemenea translație, 
a unui oraş întreg, de 500-600 mii de locuitori vrednici! observă popa Tani, 
în timp ce se uita lung la apa Donului şi se frământa că, îngropându-se cu 
soldaţii săi la Umanţevo pentru iernat, nu se va mai spăla poate niciodată, 
nu numai din cauza lipsei de săpun, ci lovit şi de seceta Stepei Calmuce, 
având a asimila ca om-cu-operă murdăria, poate şi pentru anii bolşevizării 
țării pierzând Războiul Sfânt. 

— Din câte am aflat eu, căută-n carnețelul de reporter Boisson, 
evacuarea industriilor Stalingradului a dirijat-o tov Ivan Serov, expert cu 
mare experiență, ce valoarea-și afirmase încă din 1939, deportându-i 
convenabil marxist pe baltici, tot aşa cum o va reconfirma-n 1944, când, 
evacuându-se Crimeia, Noveanu ajungând în portul Tomis Chiustenge cu 
submarinul Delfinul, iar Damian cu Marsuinul, — în urma lor, va deporta 
de tot pe tătarii peninsulei la Sibir! 

— Pe tătarii noștri cei frumoşi, plecaţi din Bugeac, oftă Marius cu 
gând la tătăroaicele lui Tonitza, ceea ce extinde, dacă vom sta adiba a 
profita, drepturile noastre românești nu numai asupra altei, ci şi asupra 
bogățiilor naturale dintre Ural şi Kamceatka noastră! Nu rămâne decât să 
avem conducători destoinici, care să urmărească de-a lungul a sute de ani, 
a mii de ani chiar, un Testament Politic, pe care să ştim toţi că se reazămă 
însăşi Civilizaţia Românească, supraviețuirea ei pe această planetă... Da, 
eu nu văz de ce-am fi Noi românii mai fraieri decât englezii, americanii sau 
ruşii, să ne lăudăm umil cu a nu ne fi mișcat neam din bătătura dintre 
Danubiu-Donau şi Tyras-Don, creată sub Boerebista! Dimpotrivă, noi 
avem în Istorie chiar mai mult decât atât: avem de la Traian tradiția romană, 
de stăpânitori şi chiar creatori principali ai întregii lumi civilizate! 

— Chiar! admiseră-ntr-un glas Noveanu şi Damian, speriind pe 
adormitul Runge, iar pe Boisson silindu-l a se coborî-n instinctele cele mai 
joase, făcându-se mic mititel, ca mamelucul Abdul, şi luând-o cătinel spre 
pod şi spre Europa. Politica noastră externă nu va putea fi considerată justă, 
ca relație personală dintre Conducător și Fiihrer, dintre Mihai Antonescu și 
Ribbentrop, dacă după Parada româno-germană de la Stalingrad, pe toată 
lungimea de 30 kilometri a municipiului, serviciile noastre şi ale lor nu vor 
inițializa-n proiect deportarea tuturor asiaticilor din Europa, lângă frații lor 
sibiriaci! 

— Sau măcar să-i lăsăm să se întoarcă ei singuri înapoi în stepele 
Asiei de unde au venit! dovediră înţeleaptă moderațiune comună Otto şi cu 
Marius, parcă anticipând că vor trăi nedespărțiți experienţa dureroasă a 
Încercuirii, întâi la aerodromul de la Pitomnik, apoi la cel de la Gumrak, ca 
oameni-cu-operă, kerigmatici, nu carismatici feseniști doar zâmbetul de ei, 
adică socotindu-se artişti deschişi spre umanitate-animalitate, somând-o să 
se lase de canibalism, căci ei, cei patru vier Pfoten cetîre kavaleri ai 
Apocalipsului, se întrebau cu ochii spre cer, spre Uranus, așteptând 
contraofensiva, dacă nu cumva deja, pentru Auschwitz şi Kolîma, urâta 
noastră specie nu este judecată în lipsă, la vreun Tribunal al diferitelor 
forme de viaţă-conştientă-de-gerul-interastral. 

De pe pod, trecând de la un pilon la altul, se auzi iarăși în tăcerea 
fantomaticului vacarm, vocea piţigăiată a piticului mameluc Abdul, acum 
de la vest către est, — precum compoziția naturii statice Marius pictorul o 
învățase de la farmacista Eliza Alexandrescu, ca a pendula, adică să o 
echilibreze motăneşte ca pe o balanță analitică de-a dumneaei, mai 
adăugând şi mai ştergând câte un semn, așa deplasându-şi el până şi 
cursorul vieții, de la dacea lui Stalin la carpenul lui Hitler şi invers, 
experiment cu şi fără cruci privind Vorbăria, util stăpânului imaginar de 
mameluci rătăcitori în timp, alexandrinul psihoantropolog şi terapeut prin 
deșertificare loil Borgiah, de la Alexandria noastră, de pe apa Vedei. 

— Vedeţi că Stalingradul n-are poduri ca Parisul, Londra, Praga sau 

Bucureştiul! urla de departe Boisson, deşi trecuse uşor pe malul Volgăi 
dinspre Asia, filmând mașini-unelte sub cerul liber, la Nijni Taghil, şi nişte 
detaşamente de femei săpând inutile dar uriașe gropi antitanc la Ulianovsk 
ŞI, în fumul de la rafinăriile stalingrădene bombardate, cu flăcări de sute de 
metri, nişte pescari bătrâni văzându-şi de treabă pe Insula Şerpilor şi pe 
malul râpos al Țariţei. 

— Ce qu'il y a de merveilleux... dans le monde socialiiiste, se auzi 
iar de pe pod, cu o intonaţie pe care Marius Ghizdavu şi-o reaminti cu 
plăcere abia postbelic şi postcanalic, când da de nevoie meditații de 
franceză şi de bune maniere la copilaşii cu paşaport ai nomenclaturii, 
justificându-se c-or ajunge demnitari într-o Românie pluralistă a 
Constituţiei iorgovane, şi o redescoperise-n manualul de liceu, semnată de 
cel mai mare poet francofon, Louis Aragon, al cărui realist socialist poem 
Houra L' Oural, de la 1934, îl tălmăcea pentru uz cominternist Dorothea, 
la Ziduri, în germană, spaniolă, idiş, sârbo-croată, rusă, bulgară, cehă şi 
slovacă, după cum şi hâtrul Grişa Căinaru — pouah! — româniza-va la 1949 
un doinitor mobilizator unificator Chanson pour le sovkhoze! 

Ceea ce se cânta voios pe giuleșteanul pod de la Kalaci a fost însă 
românizat de al Adrianei Bratu bărbăţel de peste Prut, de peste Nistru, Bug 
şi Nipru, ex-bucătar pe la Kremlin, Vanea Țăpoieşu, cunoscut ca Ghiţă 
Muscalu, de semna, în anii Dej ai rusificării de partid şi de stat, Ivan Bednii, 
băutor de vişinată în casa Glagovenilor din Uranus şi poreclit... Vişinată! 
Însă dar nesfiindu-se să nu scape cu fuga-n cireşul zis vişinul lui Vanea, 
țup! la un Prelude au temps des cerises, 193.1, cumplit şi, numai pentru unii 
reacționari, groaznic: 


— Je chante le Gupeou qui se forme 

en France ă l'heure qu'il est 

Je chante le Guepeou necessaire de France 

— Je chante les Guepeous de nulle part et de partout 

Je demande un Guepeou pour preparer la fin d'un monde 
Demandez un Guepeou pour preparer la fin d'un monde 
pour defendre ceux qui sont trahis 

pour defendre ceux qui sont toujours trahis 

Demandez un Gupeou vous qu'on plie et vous qu'on tue 
Demandez un Gupeou 

II vous faut un Guepeou 

— Vive le Guepeou figure dialectique de |! heroisme 

qu'on peut opposer ă cette image imbecile des aviateurs 
tenus par les imbeciles pour les heros quand ils se foutent 
la gueule par terre 

— Vive le Guepeou veritable image de la grandeur materialiste 
Vive le Guepeou contre Dieu Chiappe et la „Marseillaise “ 

Vive le Guepeou contre le pape et les poux 

Vive le Guepeou contre la resignation des banques 

Vive le Guepeou contre les manauvres de l'Est 

Vive le Guepeou contre la famille 

Vive le Guepeou contre les lois scelerates 

Vive le Guepeou contre le socialisme des assassins du type 
Caballero Boncour Mac Donald Zoergibel 

Vive le Guepeou contre tous les ennemis du proletariat. 

— VIVE LE GUEPEOU. 


— Aragon, acest mare poet sovietic francofon biruitor, zise cu politeţe 
Octavian Augustus în casă la d'Esgrignon, are mare dreptate când mută 
eroismul, de la aviatorii sovietici doborâţi de frate-miu Marius pe 
aeroportul Gumrak pe Volga, cu un tun antiaerian şterpelit de la o baterie 
comandată în acel moment, la Pitomnik pe Don, de însuşi mareșalul 
Voroșilov sosit în inspecţie, — la cekiştii, ghepeuiștii sau enchevediştii 
căgăbăului, masați eroic la căldurică în spatele frontului, ţinând ostatice 
familiile combatanţilor pentru a le deporta-extermina în caz de prizonierat 
sau de manifestare a insuficient spirit ofensiv faţă de câr cereau comisarii 
politici, cum a fost cu inepţia aia de a trasa, ca sarcină de partid, a se 
recuceri neapărat Kievul, peste un an după Cotul Donului, în cinstea zilei 
de 7 Noiembrie (!), 1943, grandomanie care a costat mult mai multe vieți 
decât însăși apărarea cuceririlor revoluționare ale nomenclaturii la 
Stalingrad, 1942! 

— Gaston, îi reteză macaroana deviantă camarada Despina, cu aceeaşi 
răceală reciprocă ce le caracteriza dezacordul în toate şi-n convalescenţa 
de după gripa spaniolă, te-a întrebat, Octaviane, ce părere ai tu, cu mă-ta, 
de curajul lui Aragon de a grăi proletariatului exploatat francez lucrurile pe 
nume, că să implore Cominternul de la Moscova să-i organizeze, încă 
înainte de preluarea puterii, un Gestapo, pardon, nu e o prescurtare, — un 
GPU! 

— Eu nu cred că aici e vorba atâta de curaj, își sprijini soțul 
americanca războiului rece Virginica Gibson, cât e de simptom, de frica 
maladivă a poetului comunist de a nu fi executat întocmai un ordin dat de 
marele Stalin!... Oare? 

— Mai dă-l în mă-sa şi pe Stalin! se enervă țărănește tovarășul 
d'Esgrignon. Că dacă: 1) se folosea de prestigiul imens ce aveau: Dolores 
Ibarruri a Spaniei, adică celebra La Passionaria, fhe passion flower, 
Virginico, Palmiro Togliatti al Italiei, la 1945 încă membru în guvernul 
mareșalului Badoglio, precum şi cel mai iubit fiu al poporului francez, 
Maurice Thorez, care a evadat la 1939 când Franţa se bătea cu Germania 
nazistă cea aliată, în Polonia și-n Basarabia, cu URSS, — se folosea în sensul 
că la chemarea acestora, a popoarelor marxiste, să fi trimis pe Jukov, 

Konev și cu Beria şi cu Jdanov şi cu Lîsenko până la Atlantic, atunci 
ajungeam şi eu, măcar Ministru; 2) se arăta un nastaiașcii ciolovek demn 
urmaş al șmenului lui Lenin de prefacere a războiului mondial într-o 
revoluție mondială, naţionalizând întreg pământul Lumii, dând pace 
izbelor şi putere sovietică cui e pe fază, participant activ, revoluționar sau 
măcar un simpatizant, şi atunci eram şi eu Preşedinte, mânca-ţi-aș; 3) ar fi 
avut măcar luciditatea dialectică maximă de a manifesta prudenţa minimă 
necesară de să fi inclus, să parcheze, din start tot, ce-a cucerit teritorial, în 
măreaţa Uniune Sovietică, lăţită de la Cortina de Fier pân' la angkorieni, şi 
atunci, să moară mama, Octaviane, dacă n-aş fi însemnat și EU ceva în 
Franţa asta a turiștilor globali americani, chinezi şi arabi, iară la 1956, când 
au intrat sovieticii în Budapesta, iar englezii cu francezii şi cu evreii în 
Egipt, ne-am fi aflat de fapt pe o altă coordonată spațio-temporală 
relativistă, Dorothea ambasadoare pe la Beijing iar eeeu preşedintele Marii 
Adunări Naţionale a Republicii Populare Franceze, R.P.F., adică aveam 
vila pe Champs-Elis6es și dacea la Saint-Cloud, nu în proprietate 
personală, ci în folosință vecinică, şi, anul 1956 fiind acuma, fixam sediul 
în pădure, când e vară, Le Grand Trianon, că e şi Despina pe-acasă, iar când 
e ea iarna la schi, Le Petit Trianon, unde aş fi regulat la discreție câte o 
comsomolistă drept Brigitte Bardot, ajutând-o să facă film francez 
comunist! La discreţie, Virginico! Puritano! Imperialisto! 

— Această reținere a lui Ars&ne-Scraphin Boisson, gândiră cei patru 
cavaleri ai Crucii şi ai Culturii Apocalipsului, Tani, Jenel, Otto şi Marius, 
de a se ospăta cu noi, din fasolea cu şobolan şchiop, este marxist 
neîntemeiată pe aceste meleaguri cu femei urâte, desfigurate de lipsuri şi 
de exploatarea la munci ca de miner de către Activist, până la a roade 
rozătoarele spațiului coto-calmuc. Dar în plan metafizic plehanovist, tot 
mai ţii minte-n biserica depozit de legume-fructe că patru erau cei patru 
evangheliști, cum patru sunt picioarele la patruped, patru sunt punctele 
cardinale spre care ținteşte Cominternul şi tot patru sunt, teoretic dar şi 
speculativ, identitățile de caşcaval posibile, zâmbi ceauşist cavalerul 
ospitalier d'Esgrignon, din tipsie, şi anume caşcaval Dalia, Rucăr, 
Scornicești şi Penteleu, în timp ce mijloacele de transport, în aerul 
amenințător a iarnă sângeroasă, deveneau tot mai transparente şi mai 
imateriale, confirmând presimţirea lui Boisson că colegii lui reporteri, 
Marius şi Otto, rămași la Gumrak între gară și aerogară fără aprovizionări, 
să se alieze şi să-l mănânce pe el, nu poate fi o mai bună eschivă decât un 
alb armăsar lipiţan, cumpărat de mamelucul Abdul de la cazacii de pe Don, 
din staniţa de la Kalaci, pentru artificialul împărat neţarist Napoleon, ca să 
aibă cu ce fugi numai Luminăţia Sa, cât mai repede peste diferite poduri, 
până la Trianonurile dumnealui, unde era cald, caşcaval şi bine. 


863 


— Trianon! Trianon! se izbi cu pălmuţa peste frunte Marius 
Ghizdavu-n cămăruţa de portar de la silnicul soviet de la Morozovsk, ca şi 
cum o ceaţă de Verhoiansk s-ar fi interpus între memorie şi istorie, cu 
perspectiva ca, la sfârşitul războiului şi mai ales la sfârşitul bolşevismului 
în Galiţia Mare, neamul lui Horthy Mikl6s să stea cu mult mai sus în toate 
cele, dinaintea Occidentului, decât oropsitul obiditul Neam Românesc, fără 
nicio altă explicaţie de la insulimii lui infatuaţi decât vreun subînțeles 
demitizant înjositor despre inferioritatea rasială a adunăturii din spațiul 
carpato-ponto-danuburebistan, Virginico. 

— Numai că, îl dojeni americanca cea blândă şi înarmată naval, nici 
explicația ta, izvorâtă dintr-o inflamare a gândirii văzătoare de păduchi în 
capul Ţării, nu e o critică constructivă, ci una bănuibilă de reminiscenţele 
unui legionarism fără legionari şi fără căpitănie, pretutindeni în lume 
acțiunea politică civilizată exercitându-se de către partide, şi nu de 
independenţi, de agnostici, de vreun Homo solus, sau alte forţe, subterane, 
scăpate oricărui control secret. 

— În lumea civilizată, se mirară Alex şi cu Vicky, fiecare onest om 
tinde să exercite practica advertorială focusat unde are el cea mai populară 
competenţă. 

— Van Gogh, Van Gogh eu nu-s, rânji din toată placa dentară 
superioară nonagenarul, eu nu concep să n-am ce bea/ fu şi, totodată, s- 
ajungă tablourile mele mijloc de tezaurizare şi de speculație pentru cine 
ştie ce nabab boier râios! 

— Nu, nu eşti deloc Van Gogh, te asigur! gâlgâi sardonic din gușa-i 
roşie şi din negul brun colonelul de anchete, torsiune şi redactare Ţyuchel 
Adriean. 

— Da, am evitat să fiu nimicit prea devreme, recunoscu Marius, certat 
de Bratu. Şi m-am răzbunat la Basel şi, în Alsacia, la Sonnenheim, pentru 
tăcerea mea de aproape sigur 60 de ani bătuţi pe muchie: 1942-1992! Om- 
cu-operă fiind, dar Homo solus, pentru autoprotecție după Birkenau şi 
Belomor! 

— 50 de ani nu 60! îl corectă cu severitate dulceagă, de instanță- 
mamă, a lui Augustus soţie credincioasă-n creștinism, Virginia Gibson, din 
Philadelphia, oraşul de la poalele colinei Parnasului, parcă uitată-n Golful 
Baltimore de Munţii Stâncoși sau de Sierra Nevada-n geologica translație 
de la Est spre Far West, spre California noastră românească, unde soțul 
culpabilizând CV-ul altora, bombănea că noi românii, Gino, dacă-ntr-o 
sută de ani nu devenim majoritari pe-acest meleag, atunci n-am făcut 
nimica curricular vital, ca români, în WC-ul global exclusivist, care pe 
care, ce-a ajuns recent umanitatea aia progresistă a lui Kant. 

— Da, 50 de anişori doar, hm, nu 60! scoase pantofiorul galben din 

picioruş imunitarul politician pictor. Doar o juma de veac a fost deajuns ca 
sângele sfânt rusesc să se verse în zadar, pentru ca manipulatorii cocoţaţi 
în căpăţâna câlţoasă, a umanităţii fotbalistice şi olimpice, să rescrie în 
MICroscopicii creierași ai megagloatei planetare, 1984-orwellian, al doilea 
război canibal ca pe un război în care s-a manifestat cu putere rolul 
conducător al Pentagonului şi al Hollywoodului, Virginico! Cum e cu 
putință, fă Gino, oameni cu mnogo glagorie, ca Spielberg şi ca Tom Hanks, 
să bage 125 milioane dolari într-un serial despre o singură companie a 
Regimentului 506 al Diviziei 101, când eu cu Tani, cu Jenică și cu 
Belizarie, aliați puţin cu Otto Runge şi cu voluntarul Boisson, ne-am trimis 
crucile cu săgeți în pieptul inimos a milioane de soldaţi sovietici, al căror 
eroism actualii cafarzi din capul Rusiei n-au bani de azvârlit Extern, ca să- 
| contraevoce şi ei, seducător universal, după cum n-are nici desculțul şi 
ocolitul din răzbunare vietnamez, din ce să-şi râdă indestructibil de... 
supraomul american, ce-n junglă, singurel, chipurile seceră, ca la Periprava 
Soljeniţin stuf, sute de combatanți de-ai generalului Giap, dintr-o primă 
rafală apocaliptică! 

— Ei sute, acum și tu! protestă încurcată prahoveanca ghizdaviană, 
recumpănindu-se instantaneu, având educaţie că anglofonii totdeauna 
câştigă. Şi ce dacă! Toate aceste strategii comunicaţionale ies din 
calculatoare ca soluţii, optime, unice matematic, şi nu poţi tu, Marius, ca 
om, şi încă singur și bătrân, și musafir, şi galițian de rasă... cam colonială, 
să ni le combaţi. Ba ai să vezi că dacă, inspirându-se dintr-un film în care 
un megastar musculos, din ţara lui Mozart şi Hi, lansează un terorist arăboi 
la Allah călare pe-o rachetă aer-aer, alți fanatici vor încerca să-şi expedieze 
ŞI e1 adversarii în iad, dar nu cu rachete, ci cu uriaşe Boeinguri, numai că 
declinul biznisului cu turiști transportaţi se va compensa cu valorificarea 
cinematografică a exploziei mediatice astfel create, şi ai să vezi cum tot 
Ssupraomul American va vâna solo, grație noilor tehnologii din California 
noastră românească, nu sute de inamici, ca cu, atunci, vietnamezii, ci mii 
de talibani acuma, e drept că nu în păduri umede, jungloase, ci-n peşteri 
montane, ideale pentru meditaţie transcendentală şi clarviziune până la a 
întrezări preşedinte-n aer, contemplând un cap tăiat și oftând: săracul popă! 
săracul popă! 

— Bietul WTC! Bietul WTC! oftă politologul Bratu, neputându-se 
mira îndeajuns, ca unul ce-a lucrat într-un Minister al Propagandei 
antisovietice şi apoi într-o Academie de Agitaţie bolşevică, cum un atentat 
de grandoare-eficienţă... hollywoodiană n-a fost cuplat cu lozinci, să fi 
scris vreun Bin Jdanov, în prealabil, un fel de Mein Kampf, încât un val de 
întrebări să zguduie ca un tsunami de 700 m America, iete, băi, ce-am ajuns 
să îndurăm noi acilea, ca britanicii lui Chamberlain când cu Sudeţii cehilor, 
chestii, într-o ţară îndepărtată, între popoare despre care nu ştim nimic, în 
loc să scoată din minoritari oameni înstăriți ca elveţienii, s-au apucat să le 

curețe liderii mai căpoși, indignând pe vreun chibiț providenţial, cu bani 
mulți, de să recurgă la ultima armă, fanatismul ăsta, ce, decrepită aproape 
creştinismului, religiunea mahomedană mai are... Așa, nepregătită 
troțkisto-goebbelsian, operaţia kamikadze din 11 septembrie 2001, în loc 
să amintească, unei umanități analfabete din cauza tembelizorului și 
netărăului, de un stătuleț arab lipsă, tot atât de complet dotat cu steag 
propriu, ambasadori, echipă de fotbal şi olimpică, precât Libanul, Siria, 
Iordania, Malta, Republica Moldova şi Egiptul faraonic, dimpotrivă, ea 
focalizează toată puţina gândire a satului planetar pe mai vechea lozincă a 
luptei cu terorismul, încât nu pot decât să deplâng jocul zeilor, că învinşii 
n-au înţeles la timp că rezistenţa lor e fără şansă, că e destin, unul al 
Locului Sfânt, c-a venit rândul lor să se răspândească pe toată planeta şi să 
fermenteze-n locul biruitorilor, Viaţa Spirituală, în toate marile capitale 
culturale, inclusiv a noastră, dacă pot, atrăgându-şi ura sălbatică a 
jigodulor intelectuale autohtone pretutindeni... 

— E imprevizibil și inexplicabil, Clariţo, vrea să se mire Bratu, de ce 
Israelul soră-tii Elza, e un fel de deziluzie culturală cui măsoară cu etaloane 
Kafka, Modigliani, Mahler... Scrie-i, te rog, emailează-i că de ce, Elzo, ce 
naiba! având manuscrisele Einstein, de ce, soro, în afară de mutilarea 
miciurinist-lisenkistă a naturii dând pepeni fără sâmburi, sfere seci într-o 
Natură statică de bâlci la Titu-Târg! — să nu dai tu, cu atâtea capete 
cumulate din Galiţia Mare, pustiind-o cultural de la Elba la Ural, decât un 
şir de celebrităţi politice!... Dar mai bine tac. 

Marius-Marius! Ca-ntotdeauna tăcea când vorbea şeful, cel mult 
scâncea-n dureri articulare,  sechelând amintirea  Morozovskului- 
Morozovskului şi a Canalului-Canalului nu Volga-Volga, ci Dunăre- 
Nipru, cum credea că propusese Dej lui Stalin, dar preşedintele sovietic nu 
aprobase decât traseul Dunăre, Columbia-Cernavodă, Saligny, Kilometrul 
34, Poarta Albă, Coasta Galeş, Medgidia, Dorobanţu, Culmea, Ovidiu- 
Stadion-Mamaia-lac Siutghiol, Peninsula, lacul Tașaul, lacul dintre 
Năvodari și Capul Midia, mai nemulţumit de sine şi de secol, pictorul decât 
fotograful, insuportabil, insuportabil... 

— ÎL mai ţii minte tu pe Grig, pe Grigore Căinaru? zâmbi el Clarei, ca 
odinioară la Odessa cea duioasă Dorei. Avea un tată. Antreprenor de poduri 
ŞI şosele şi de tot felul de case şi pagode. Ambiţios. Luvruri ar fi voit să 
ridice şi Ermitaje. Porticuri, colonade. Dar înainte de 11 septembrie 1914, 
când a început Primul Război Canibal, cum îl prevăzuseră urlând zadarnic 
expresioniștii mei, aristocrația rusă nu prea investea serios nici în această 
Florenţă de pe Bâc, care ar fi putut fi Chișinăul, nici în faimoasele stațiuni 
de pe malul Nistrului şi nici măcar în acea Rivieră de Aur care ar fi putut 
deveni, în acea frumoasă epocă de plictis occidental, Regiunea Odessa, cu 
munţi de carton Potemkin de la Sulina, Vâlcov, Burnas, Budachi, Bugaz, 
Fontanka, la Cherson, — nu Chersonesul peste care au betonat Sevastopolul 

Regelui Mihai, ci Chersonul de pe gurița Niprului... Nu. Dimpotrivă, 
această indecisă aristocrație ţaristă nu ştia ce să facă, se temea paralizant 
de România Regală, să nu exploateze Regele Hohenzollern Carol Întâiul 
potențialul militar, economic şi baltic prusac pentru a răpi Rusiei 
Basarabia, cu aceste palate şi cazinouri și doamne cu căţei cu tot. Şi de 
aceeaşi boală au suferit şi bogătaşii noştri români, Despino, când ca niște 
hiene înfometate, profitând de slăbiciunea trecătoare a Rusiei — simplă 
menstruaţie! — , s-au repezit și au robit și violat nefericita Basarabie, care 
urla ca din gură de şarpe că vreau să fiu bolşevizată! vreau să fiu 
bolşevizată, şi rusificată ireversibil! vreau să am drapel, echipă de fotbal şi 
delegație olimpică şi, mai alesul aleşilor, să am şi să mă posede păduchi 
proprii cocoțaţi în capul meu şi să se schimbe echipă după echipă oligarhi, 
cinstind cu sfințenie regulile de fier ale pluralismului democratic, pentru 
care s-a jertfit atâta tineretul anului revoluţionar 1989! 

— Kollektivschuld... Pauschalverurteilung... Diffamierung... 

— În anul anti-Eminescu 1998, alde basarabeanul Căinaru se 
strofoca pe la serviciu, la Doglag SRL, să înveţe limba americană ca să 
traducă, expediată de Marius din Elberon, NJ, primită cadou de ziua lui 
de la Virginia Gibson: 

— Vesna Goldsworthy. Inventing Ruritania. The Imperialism of the 
imagination. Yale University Press. 

O carte de analiză a imaginii britanice mai fabulos înnegrite a 
Balcanilor și României decât literatura rasistă despre afro-americani a 
fanilor KKK. 

— Ce, îl mai ţii minte tu pe Grigore Căinaru? reteză elegant bătrânul 
exilat criticile amicale de la Bratu, cum că învinovăţeşte colectiv, 
defăimându-i ca un Apollo picat din Lună, pe osteniţii de politici cocoţaţi 
în capul diferitelor comunităţi ce necesitau strident-stringent ca să fie 
călăuzite şi chiar ghidate, după o atentă monitorizare, critici emailate prin 
salutarul amic, marele fotograf al Alsaciei, Otto Runge, care la Coburg 
copilărise standard şi, la Dresden, la mă-sa, copilărise suplimentar, 
încercând să evite serviciul cazon, având intuiţia primejdiei de a fi pe viaţă 
înfierat, în vreo expoziţie itinerantă privind războiul lui Hi și crimele 
soldaților-ofițerilor săi (Vernichrungskrieg. Verbrechen der Wehrmacht 
1941 bis 1944, -— interjecția bis referindu-se la bisarea cu timpul a exceselor 
naziste de către cele bolşevice, ca la Nemmersdorf în Prusia Orientală, când 
unui învingător cert nu-i stătea bine să violeze fetişcane, numai bune de 
reeducat în cetățuile Hitlerjugendului, mai lăsându-le goale şi sub cerul 
baltic, după folosire şi ciuruire), vremelnică morală ce nu l-a împiedicat, în 
Ciclul Giocondelor, cel mai bine vândut, să furnizeze pentru net splendide 
posibile Claudii Schiffer goale, la care nuduri totale toată Școala de la 
Sonnenheim face Warteschlange, utilizând până la sleire singurul computer 
1997 din dotare... Da, acest Grişa Căinaru al Dorei mele de la Odessa, şi a 

doctorului Lecca de la Ialta şi de la Feodosia, să ştii şi tu că a avut un tată! 

— Ar fi fost şi de mirare, scânciră a râde Alex şi cu Vicky, ca la 
tehnologiile sângerosului, animalicului de plastic secol al XXI-lea, să nu fi 
avut autorul romanului 1681 un părinte biologic, tot aşa cum a avut şi 
părinți ideologici, de la care a moştenit concepția că anumite fluviu-romane 
trebuie să se ocupe cu investigarea literară a Inconştientului Politic 
Imperialist al Epocii, căutând să-i identifice arhetipurile mai aţâțătoare la 
un nou război, să le dezvelească și să le violeze ticăloşia, în pofida bromurii 
cu diazepam din coliva eroilor. 

— A avut Grişa un tată de făcea ce-a făcut şi Osama bin Laden ca să 
strângă avere! aminti blajinul Marius, mai degrabă amuzat decât îndârit de 
surdina introdusă până la implementare, între generația bătrână cultă și 
generația juvenilă, „informată“ de nu mai poate concepe ce-a găsit Romeo 
la Julieta decât dacă i se arată webar şi flocii, semnalizându-i-se-ntr-o- 
ncântătoare simulare de naivitate că e preferabil acordul părinților, pentru 
bikinii din plasă transparentă. 

— Dar ce-a făcut așa rău tatăl scriitorului Grigore Căinaru? întrebară- 
ntr-un glăscior toţi cei prezenți, după ce urmăriseră cu nesaț evenimentele 
din unşpe sectemvrie, ziseseră şit! când a lovit prima zburătoare turnul lui 
Alex şi exclamaseră incorectitudinar oh, mai god! când a lovit al doilea 
avion terorist, partizan, blocul lui Vicky, după care s-au uitat cu o vie 
curiozitate la cum s-au prăbuşit ele, ca dinamitate dinăuntru, și cum curgea 
molozul pe străzi ca lava la Pompei, şi pe urmă, a venit un groaznic 
sentiment de insatisfacţie în senzaţie tv, că parcă mai voiau ceva!... Fiindcă 
erau reglați prea sus, din cauza prea senzaționalelor filme văzute pe sticlă 
sau pe pereţi, aproape nesimţire naturală, adevărat antrenament pentru 
canibalism în caz de nevoie, cum semnalează şi filozoful culturii Jean din 
Ferentari, când îşi declară, în consecință, simpatia pentru generalul de 
propagandă taliban Horea Bratu, deoarece, constatând că este posibil 
recordul ca în aceeaşi zi, fie ea şi naţională, același regizor să aibă patru 
filme pe patru canale, a interzis complet, în Ilfovul paralel, televiziunea, a 
incendiat arhiva de celuloid a ţării, iar în arborii desfrunziți de secetă 
globală, a agăţat în fluturări lucitoare ca nişte scalpuri de femele gonflabile, 
benzi subțirele smulse din casete cu manele din periferiile Kabulului şi ale 
Jalalabadului nostru. 

— Ce să facă şi bietul Nae Căinaru, dacă nimeni nu investea în 
Basarabia de frica Armatei Roșii a Cominternului? S-a însurat de-a doua 
oară cu Ana Lugojana şi a început să construiască poduri, şosele şi imobile 
tocmai în Banat, cu deosebire la Timişoara... Ca şi antreprenorul Bin 
Laden! Care n-a dat o Mein Kampf înainte de a trece la demolări, ci numai 
nişte bâlbâite videoclipuri. 

Încât trebuie să privim de dincolo de homosap, Clarissa, ca şi cum 
ne-ar dota americanii cu un ochean cu lentile șlefuite din gheața de pe 

Pluton! 

Ci aici nu e vorba de palestinieni și de nişte israelieni cumva, care 
au aproape un milion origine română, ceea ce ne întăreşte imperialist 
dreptul nostru natural şi divin de a poseda Locurile Sfinte, şi întreg 
Levantul, în cadrul unei strategii „titulesciene“ pe o mie de ani, vizând 
Triunghiul de Smirnă Salonic-Addis Abeba-Jalalabad, ci este implicată 
numai zavistia profesională: una fiind a realiza totalitar, pe Das Kapital sau 
pe Al Coran sau pe Drumul societăţii socialiste pe mai multe cărări 
dezvoltate, nişte grosolane infrastructuri, şi cu totul altceva, adică 
supercivilizație, este a înălța la Cer bijuterii arhitectonico-inginerești 
colective bănățene compatibile cu Turnurile Nelson şi David! 

Nu avem, cred, de a face, la evenimentele demolatoare din Il 
septembrie 2001, decât cu spaimele instinctive, ale celor ce rămân în urmă, 
că societățile fruntașe vor trata decalajul ca diferență om-om ca-ntre specii 
perfect distincte! 

— Adică tu crezi că bossul kamikadzeilor, căscă gura, aurită ca la 
praznic de beizadea de om recent îmbogățit accidentată, popa Tani, a 
ordonat demolarea ălor două turnuri comerciale, clonate reciproc unul după 
altul, doar dintr-o zavistie de prost gust şi de neam prost? 

— Nu cred, dar așa reiese! Dacă tartorul n-a lansat un breviar de Mein 
Kampf în prealabil!... Care ar fi fost bestsellerul anului 2001, bă! Rămâne 
să tragă alți publicişti profit de pe urma isprăvii lui, privi întrebător şi 
bănuitor Marius Ghizdavu spre Dorothea, care considera deja că America 
a găsit ce-a căutat. Or să pape alţii dolarii cuveniţi la urmaşii celor care s- 
au antrenat să piloteze şi s-au jertfit cu atâta eficienţă! Ba or să ne și 
lungească până-n pânzele albe polemica, că... da' cum a fost posibil şi de 
ce a dărâmat ăla simbolurile New Yorkului! 

— Partea proastă fiind, gândi tot Marius, că naziștii, în acest 
noiembrie 1942, deja se pot felicita pentru a fi izbândit să nimicească o 
anumită ipostază creatoare a poporului evreu. Deja după septembrie 1941, 
adică după acțiunea detașamentelor speciale (Einsatzgruppen) şi după 
uriașul masacru kievean de la Babi Yar, aproape că nu mai e nicio nevoie 
de camere de gazare şi de crematorii gigantice, pentru ca să nu se mai scrie 
nicicând o anumită specie de Poezie, Clarissa, umplută cu un anume 
sortiment relativ ieftin dar emoționant al Sublimului, ca în Mi minorul lui 
Mendelssohn, aşa cum mi-l violona-n bezna Harkovului, mai mare pe- 
atunci decât Kievul sovietic, rusoaica netipică, Murocika mea, cea cu ochi 
negri de olteancă! De olteancă ai cărei străbuni au ajuns în Dacia, pe Jiu, 
odată cu Legiunea a 13-a Ebraica, Mişule... Nu, Elviro? 

— DA-DA! Nu m-ar mira... Va ieși de aici un popor crispat, şopti cu 
ostenită tristețe poeta cea exilată din comunitate nu altfel decât şlefuitorul 
de lentile ofticos Spinoza. Toată arta va fi mai degrabă Urlet, adică se va 
dezvolta ca o tumoare exact ce era mai detestabil în expresionism... Un 

neam crispat, la răscruce de vânturi uscate, stând de strajă la toate zările. 
Înzdrăvenita cu hormoni anabolici şi concentrate americane Germanie, 
mutilată teritorial, își va reface totuşi oraşele cele sătuite valah de bombe, 
desigur fără spiritul de altădată, simple noutăţi urbanistice-n care se poate 
hali, berui, vizita, sexui, cumpăra şi sforăi, dar evreimea a primit lovitura 
mortală: un alt tip uman decât CĂRTURARUL va recolta toate aplauzele, 
anume militarul, politicianul, cenzorul sau securistul... Nu numai în Israel, 
în Paris şi în New York. Pretutindeni. Este o pierdere totală pentru întreaga 
Umanitate: apți pentru cea mai înaltă civilizaţie și siliți a sta de strajă la 
toate zările sau a oscila ca frunza-n vânt de la o bejenie la alta! 

— Trianon! Trianon! fredonă locotenentul de roșiori Marius 
Ghizdavu, cu gândul la Napoleon şi Alecu Russo, adică la Cântarea 
basarabeană a României. 

Căci, homosap fiind, poate-ar fi năzuit şi el la a-şi băga numele şi 
prenumele în manualele alternative. Prin fapte remarcabile pe front. Sau 
dacă nu, prin vreo stratagemă inspirată de maiorul Erostrat, care-a dat foc 
celor două temple surori, al lui Hermes şi al lui Mercur, de la Siracuza, în 
Noua Eladă. 

— Mirislău! Mirislău! blestem asupra ta, loc de pieire, loc afurisit! îşi 
aminti brusc băietul istoricului Voicu Ghizdavu de exasperarea patriotului 
pașoptist boiernaş Nicolae Bălcescu, un exilat care deşi n-a mâncat salam 
cu soia, a scris o carte, nedesăvârșită, despre Mihai Viteazul, în nădejdea 
că va folosi poporului român fesenist, să nu retrogradeze din Europa, sub 
YI, din vina corupților din capul Ţării, Isadora, hotărâți să trăiască 
„decent“, adică la standard exploatator, cu orice preț, inclusiv al 
destrămării identităţii naţionale, și iată de ce Garda ta de Silicon nu 
recunoaşte dreptul la proprietate pentru ce s-a jefuit de la norod de către 
clasa politică şi emanaţia ei, oamenii de mari afaceri! 

— Vezi, arăta pe hartă cu lungu-i ciubuc boierul Antioh Ghizdavu 
(1740-1812), în cula răcoroasă de la Ziduri, cât de antiromânească este 
această toamnă a lui 1600? În septembrie, imperialii, adică factorul 
german, atât de necăjiţi de turcii ce le stăteau în coastă la Viena, bat pe 
Mihai Bravul la Mirăslău şi intră în Alba lulia, ca să ne dărâme alde Basta 
sfânta biserică românească, semn avertisment barbar că cică s-ar fi terminat 
pe vecie cu dominaţia noastră în această parte a României! Iar în celelalte 
provincii intră polonii, întâi în Moldova, apoi în Valahia, instalând 
domnitori din familia Movileştilor, culți, geniali ctitori de biserici, dar 
incapabili să-i bată pe turci şi să le ia Constantinopolul nostru înapoi, cum 
ar fi reuşit Mihai Viteazul dacă în această cumplită toamnă a lui 1600, 
însuşi Occidentul nu i-ar fi stricat cu bună ştiinţă Unirea cea Mare, pe care 
o înfăptuise, hm, exact la 10 Mai 1600, totul fiind ursită şi cu Voievozii 
ăştia, unşi ai Domnului, ridici „zid de pace, turnuri de frăție“ într-un veac, 
şi ți se dărâmă de către un nesimţit fanatic într-o oră. 

— Această comportare a europenilor vestici faţă de români este cel 
puţin suspectă, Marius: ei au preferat ca rival mediocrul Imperiu Otoman, 
unei supraputeri româneşti cu mare geniu recuperator, pe care Mihai 
Viteazul al nostru avea toate şansele să o întemeieze! Europa s-ar fi 
omogenizat încă de-atunci, din Normandia până la Stalingrad, până la Ural, 
până la Magadan! 

— Tată! Tată! gemu neajutorat Marius la Morozovsk, să 1 se trimită 
ozon în cămăruța kafkiană a paznicului, făcând pe naivul şi pe nevinovatul, 
într-o retorică gratuită de parcă l-ar fi ameninţat cu nagaica academicienii 
omului nou, că-i dărâmă ambele turnuri ce distroficul zek proiectase pentru 
Biblioteca Canalului, întâi turnul Țurcanu — la puţină vreme urmând şi 
Popa anu! — printre pilonii de la Capul Midia, din portul prieteniei 
româno-sovietice. Tată, tată, vărsă el două picături viorii din basamacul ce 
i-l pregătise de ziua lui cvasnicul rob Feodor Kuzmici Merţalov, ce caut eu 
aici altceva decât Subiectul? Că mă dusei să trec la Rhâne, pe Sena şi pe 
Loara, în 1936-1939, cunoscând pe Murocika la Antibes (Les Moulitres, 
Villa Oblomov) şi intuind că subiectul ce mă interesa vital exotic, ca 
român, e pe Don, pe Lena şi Pecioara... Adică eu, tânăr-tânăr, de la cei trei 
maeştri ai mei, pictorul Tonitza de la Bârlad, sculptorul Plămădeală de la 
Tighina şi marele zugrav de țigani Otto Mueller din Breslau-Storojineţ- 
Cernăuţi-Herţa, acumulasem destulă ştiinţă a creionului, a culorii şi a 
lutului, ca să pot exprima absolut orice banalitate sau adevăr adânc, ce mi- 
ar fi fulgerat prin macabrul meu craniu de culoare locală galben-brună, încă 
de pe la 14-16 anişori, când pe culoarele Universităţii ieșene se purtau fără 
frivolitate, nici frică, panglicuţe tricolore, după ce Căpitanul se ridicase, 
smulgând Steagul Roşu, în contra curentelor dizolvante, cominterniste, 
pentru a avea curând revelația stânjenitoare că principalul factor activ de 
disociațiune a unității naționale sunt înşişi corupții din capul Ţării, prin 
persecuțiile administrative obturatoare a oricărei inițiative tinereşti, exact 
tot aşa cum zice unchiul Alec că nu atât retorica unui caraghios ca Hi a 
împins spre totalitarism şi spre război un popor de vrednicia și 
înțelepciunea celui german, ci principiul punitiv-educativ pe care s-a bazat 
sistemul de păci de după Primul Război Canibal: în loc să fie lăgăruiți, 
expropriați şi persecutați la copii imperialiştii wilhelmini din capul acelui 
Reich al odioasei Păci de la Mogoşoaia Beach (Buftea), învingătorii s-au 
pretat la a împinge la foamete o seminție mândră și obișnuită să înfulece 
consistent, după cum în ideea de a proteja Europa civilizată de o Rusie 
revenită marxist-leninist la cea mai cumplită barbarie, aceea a omului pre- 
religios, practic ateu, cordonul sanitar de la Baltică la Pont s-a croit 
defectuos, creându-se numai o Polonie Mare, nu şi o Românie Foarte Mare, 
pe măsura idealurilor şi aspirațiilor tatălui meu și a prietenilor lui, care nu 
concepeau să primim numai ceea ce era al nostru, fără nicio dobândă 
compensatorie la veacurile cât am fost opriți de la o dezvoltare firească, ci 

socoteau că pentru schimbarea ponderii românilor în Bucovina, de la 
99.9% la 49.7%, meritam fără nicio discuţiune Lembergul nostru, dacă nu 
şi întreaga Galiţie, precum și, din considerente privind securitatea 
Hotinului, cetatea Cameniţei cea dealtfel intim legată de zbuciumata istorie 
a Moldovei, ca să nu mai zic nimic, mamă-mamă, că dacă mă uit la vest, 
văd că nu ni s-a lăsat graniţa naturală, pe Tisa, pe Dunăre, pe Morava, pe 
Timoc şi iar pe Dunăre, scăpând nepedepsite atât Serbia, care a generat 
cumplitul măcel la 1914, cât şi Bulgaria, ce oprind corpul expediționar 
franco-englez, al generalului Sarrail, să vină de la Salonic, pe la Turtucaia, 
la linia fortificată Focşani-Nămoloasa-Galaţi, a grăbit degringolada 
armatelor țariste şi a favorizat victoria bolşevismului, care se va întoarce 
ca un bumerang împotriva ei, dar şi împotriva noastră, care de unde eu și 
familia mea am fi voit să anexăm Varna (Odessos) şi Burgasul (Borges, 
adică cetatea lui Borgiah) ajunserăm de pierdurăm până şi Balcicul cel 
închinat de Burebista lui Dionisos al lui Michelangelo, ca zonă liberă 
greco-romană de oprelişti privind consumul de băuturi spirtoase fără 
accize... 

— Marius-Marius! oftă el, cu îndoită milă privindu-se-n oglinjoara 
ciobită a cămăruţei de paznic de la Morozovsk-Morozovsk şi parcă 
nevoind să admită că incursiunea dincolo de Nistru, în loc să-l unifice, îl 
spintecase dezvăluind în el o fire chinuită de talent şi o alta iubitoare de a- 
şi trăi viaţa oriunde, chiar la rusoaice. 

Da, ieșise din spaţiul carpato-pontic-danubian, nu însă şi din acela 
burebistan, care ţine de la Elba pân” la Volga, iar în sud merge binişor până 
la Tobruk şi Alexandria, sau poate pe Nil până la Abu Simbel, dacă nu și 
până-n Etiopia tuturor posibilităților titulesciene, între care şi un conflict 
armat fratricid mussolino-antonescian, iscat homeric de la lipsa de temei a 
pretențiilor italiene asupra Dodecanezului, arhipelag de 12 insule răpit prin 
silnicie Greciei-Greciei, deşi stăpânul primordial nu putea fi decât 
Burebista, când corăbierul Marius merge la înțeleptul bibliotecar cu pupile 
roşietice, în largul insulei Rodos având a avea grijă a nu eșua pe insula de 
neprețuită importanţă strategică Karpathos, dar nici a se lăsa în voia 
curenților şi a se izbi de stabilopozii digului de la Kaș, pe malul Asiei Mici, 
localitate lacto-vegetariană de unde, traversând Munţii Taurus, dai de o 
şosea strategică, de pe care remarci ca familiară tăblița pe care scrie că intri 
în târgul Karaman (Caraiman), din crucea căruia vezi capela timişorenilor 
Stella Maris, cum îşi întinde aripile planând din Cipru-n Balcic şi apoi în 
Bran. 

— Borgiah-Borgiah! iarăşi horcăi Marius-Marius la Morozovsk- 
Morozovsk în ger-ger, cu părere de rău poate pentru prima dată-n răzbel că 
nu s-a sustras şi el, ca ceilalți culți intelectuali de rezistență, atașat cultural 
pe la Cairo, cum voise încă din 1939 să-l aranjeze prin relaţii fotografice 
cu Lee Miller unchi-su, conu Alecu Șaraga-Ghizdavu, în drum spre 

comandamentul anglo-american de la El Alamein Alexandria (EI 
Iskandartiya, după incendierea şi demolarea de către califul Omar cu 
talibanii lui, a turnurilor gemene ale Bibliotecii Universale, ca la Biblioteca 
Fundațiilor Regale, la începuturile Epocii YI, cu plăcere flăcările demolând 
subproduse de-ale intelectualilor, de-ale puricilor de pe burtica Ţării, spre 
a le devora săturând 85% şi gloata) survolând Insula Junei Rodica într-un 
mediu cald familiar toponimic, cum am mai zis de Carpaţi, caş, tauri și 
Caraimanul cu cea cruce fixată de Regina Maria, pe marginea prăpastiei, 
pentru Eroi, tocmai pentru a ne arăta nouă, celor interesaţi, că povestea 
Neamului nu s-a sfârşit şi că noi episoade de eroism şi de abjecţie se vor 
succeda pe meleag şi pe de lături, până-n fundul pământului, la Morozovsk- 
Morozovsk, unde trebuie să ne jertfim ca nişte eroi martiri, ca să aibă pe 
cine reprezenta în organismele euroatlantice academicianul lon Codoi și 
ambasadorul extraordinar şi plenipotenţiar, impotentul de Saie Buburuză, 
director adjunct la Consiliul Naţional de Analize Sistemice, Fonduri de 
Investiții şi Studii Avansate asupra lăţirii Fundațiilor Străine 
implementabile-n România Constituţiei iorgovane, cea uşor de căpuşat 
chiar în zonele ei cele mai gingaşe. 

— Văleleu! Văleleu! înmărmuri fotoreporterul cel laș, când îşi dădu 
seama că alesese Morozovskul, ca bază, doar pe principiul absurd că, fund 
vorba de un orășel muncitoresc plin de ofiţerime statmajoristă de la Armata 
3 Română, va prinde de veste din vreme când va începe contraofensiva de 
iarnă sovietică, să-şi pregătească rolele şi aparatele de imortalizare a 
eroilor-eroilor, dar boier de moravuri alecsandrine fiind, iubitor de reverie- 
n guriţa focului, ignorase pe Deadea Moroz , pe Moş Genilă, pe Moş 
Crăciun cu carnet de PCUS (b), care nu se ştia dacă va scoate din desagă, 
pentru un pol al frigului şi gerului ca Morozovsk, o şubă siberiană gulerată 
cu blănuri de samur, sau un sicriu din blăni simple de brad carpatin, de la 
lăzile de muniţie de Făgăraş. 

— Poate, gândi-gândi, mult mai binişor era dacă mă stabileam eu la 
Kotelnikovo, în Stepa Calmucă, la Armata 4 Română la statmajorişti, 
catadixind și părintele maior Damian să se repeadă de la Umanţevo, să mă 
slujească duhovniceşte-n caz de mare nevoie-nevoie! Popă pe cămilă kaki 
cu două cocoașe nici dracu n-a văzut! Că Jenel Noveanu e conștiincios, nu 
se va dezgropa de la Kletskaia doar pentru că e ziua mea, 8 noiembrie 1942, 
zi în care s-au făcut de către nişte extremiști legăminte antibolşevice 
fioroase, dar biruinţa va fi a sărbătoritului Gheorghe Gheorghiu-Dej, aşa 
că stau eu şi mă minunez soldăţeşte, dacă era ăsta născut din părinţi 
creştini-creştini, în chiar ziua Arhanghelilor Sfinți, Voievozi, Mihail şi 
Gavril, de ce plm i-or fi zis ăia atunci Ghorghe? 

— Ghorghe, ai?! plesni de indignare Țyuchel Adriean. GHEOR- 
GHE, tovarăşe profesor de desen tehnic! Ți-o fi foame. Mănânci vocale, 
ai? ȘI încerci să induci în eroare organul anchetator: când Kotelnikovo, 

când Kotelnikovski!... Onorată instanță, să nu-mi zici mie Zlatoust sau 
Zlatna, dacă nu merită banditul aista MSV, muncă silnică pe viaţă, cum 
zice şi Marx, că plusvaloarea pe care şi-o însuşeşte nomenclatura, ca 
proprietar colectiv al Lagărului Socialismului și Păcii, în minele de aur, e 
cea mai maximă când reproducerea forței de muncă a zekului, e cea mai 
minimă, la limita calorică determinată științific de savanți! Ce-ai cătat cu 
trupele şi cu videocamera la Stalingrad, mă banditule? 

— E complicat, Agnieszka, gemu ca de sub o plapumă de nea 
proaspătă şi afânată, soldatul albit luptând până la senescență cu 
incapacitatea homosapilor de a arbora, în istorie, un comportament 
geografic cât de cât civilizat, în sensul bun al cuvântului, definit de puricii 
săltăreți spiritual de pe burtica Ţării. 

— Agnieszka-Agnieszka, aşa cum am hotărât cu Murocika, la 
Harkov, în octombrie-noiembrie anul trecut-trecut, adică 1941, între luarea 
Odessei şi Parada Militară de la statuia lui Lenin din Ploşcead Iskroi (Piaţa 
Scânteii, azi Piaţa Adevărului presei libere), la statuia obeliscizată a 
prapurcicului, a stegarului eliberator din Ploşcead Pobedi, unde poți vizita 
Muzeul de Historia Naturalis al optzecistului nostru postmodernist Grigore 
Căinaru-Antipa, dezvoltarea mai departe a succesului de luasem noi 
Colegiul, unde-şi mutase de la Poltava infractorii şi infractoarele 
Makarenko, era, anticipând cum va trage la sorţi Necesitatea de şorțuleţul 
de casap, roş de sângele fecioriei jertfite zadarnic, al Nonfinalității 
predestinate nouă, oamenilor-cu-operă, dezvoltarea era, calculat cu 
degetele pe hartă: de la Harkov la Stalingrad, să forţezi Volga, un fluviu 
liniştit, dar mai lat ca Donul, distanța-n unități de măsură etapizate cazon 
era... era cam cât până la Moscova! Nebunie curată. Ca cum ai simula 
mebic c-ai geniu. 

Nu l-am înțeles pe Hitler-Hitler de ce s-a sucit spre Stalingrad- 
Stalingrad, când mie mi-era perfect egal, fără Murocika, încotro mă duc de 
la Harkov: eram ca Faust, gata să mă pronunţ în judecarea proprie-mi vieţi, 
printr-un patetic specimen universal de soluție, cum că clipuliță mai stai, o 
eternitate! 

Da, Agnieszka, o eternitate epicuriană şi o tinereţe în plus mă 
despărţea, ca sârma ghimpată, de domnişoara sovietică francofonă Daria 
Maximovna Riumina, pe care o... cunoscusem pe plajă la Antibes, în 1937, 
crezând-o balerină de la Bolşoi, contesă Nataşă Rostova, pe când tăticuţul 
ei, diplomat obscur din Rostov, se interesa de flota franțţuzească de la 
Toulon și de posibilitatea sabordării ei, în situaţia unei conflagrații româno- 
sovietice, când ar fi putut fi folosită, pentru desant la Ialta, la străvechiul 
Siidaque şi la Feodosia, pentru ca peste Munţii Iaila, prin Karasubasan, 
Simferopol, Bahcisarai, Kruppskovo, Alealliluinsk, să cădem în spatele 
eroicilor apărători ai Sevastopolului, ascunși ca talibanii în grotele lor 
adânci, artificiale însă, dintr-un beton armat pe care groaznica artilerie a lui 

Manstein, l-a străpuns uşor până la 40-50 metri, lesne înjosindu-l, fiind 
turnat de ingineri improvizaţi, cu stahanovişti grăbiţi și cu zeci de mii de 
zeki leneşi, un fel de a zice înfometați... Altminteri, am plâns atunci, aflând 
de la Mişu că unul din apărători, umoristul Petrov, ce nu mai scrisese vesel 
după probabil sinuciderea lui Ilf în anul Ejov 1937, a pierit într-un accident 
aviatic, la 2 iulie 1942, tot cam la 40 de ani, decolând chiar din 
Sevastopolul asediat de noi. 

— Nu, Agnieszka-Agnieszka, o eternitate şi o tinereţe în plus, 
atrăgătoarea ta juventute, îndosariată elegant într-un fel de virtute cu 
scoarţe lucios-umede vişinii putred, să mă rogi, și tu, şi Andrei, fie el 
Hurmuzacov sau Saharov, nu, eu nu sunt, nu sunt încă, un bătrân libidinos 
şi emo emoţio emoţionat... Da, de ce nu? De unde împunsăturile mele cu 
Virginica Gibson, care împingea feminismul până la capăt, până la capătul 
patului? Pentru că noi doi niciodată. Din respect pentru fratele meu sponsor 
Capelei Timişorenilor, Mănăstirii Anticomintern de la Miorcani, 
Monumentului Paul Goma de pe Aleea Clasicilor, Cimitirului 
Frontieriştilor de la Kladovo, Ansamblului Funerar Regal de la 
Sigmaringen... Dar, hm! împunsătoarele certuri de-a binelea cu preabuna, 
miloasa eseistă Clarissa Honig? De acolo că, poetă răzvrătită, era în stare 
de orice, bunicul Cazimir, tatăl Samson, mă-sa Phia, soru-sa Elza... nimeni 
NIMIC, ea nu respecta nicio autoritate. N-am întâlnit, într-o viaţă de 
homosap, dihanie mai pretențioasă, decât poate pe loil Borgiah, 
bibliotecarul alexandrin din vis, care chiar lua în serios un beethovenian 
filozofic principiu Heiligenstadt cum că: 

— Omul, sau ființa conștientă de sine pe indiferent ce suport, este 
dator a examina tăios lumea ce-i este atribuită, lămurindu-se dacă există în 
ea, sau nu, vreun Ideal care să asigure o jertfă de zi de zi, cam cum muncea 
Michelangelo. 

— Dacă există în ea aşa Ideal, zic O.K.! Cum suspină americanul după 
ce bombardează amărâtele trenuri din Gara Basarab, numită aşa după 
refugiații basarabeni terciuiți pe linii moarte, adăpostiţi în vagoane uzate... 
Dacă nu, atunci e momentul să te gândeşti foarte bine dacă te mai 
aventurezi să trăieşti, pentru că previzibil te vei plictisi sau vei produce 
necazuri altora, mai onorabil fiind a lua în serios o sinucidere timpurie, 
lăsându-i să-şi vadă de treabă pe ăia care şi-au găsit vieţii „scopul“, care 
chiar cred că, oprimând sau masacrând pe alţii, trăiesc. 

— Deci, fată-fată, fată pistruiată, Agnes de Krecy, ci uite ce-mi scrie 
Noveanu, c-aseară, pe Discovery, cică Stalin a semnat, pardon! 
bolşevismul a bătut laba păroasă cu nazismul, primind o BUCĂŢICĂ din 
Polonia!... Ori e greşeală de traducere, ori obișnuita ticăloşie, care-i incită 
pe galițieni anti-anglo-americani și, în măsura în care se vorbeşte doar de 
Treblinka, niciodată şi de minusculul Aiud al Reeducării, uşor frustrați, cu 
conduită la urne imprevizibilă! 

— Krasnaia Armia, surâse ea, a ocupat din Polonia mamei mele o 
jumătate muuult mai mare decât jumătatea rămasă Wehrmachtului, care a 
acceptat totuși, buimăcit, să-şi trimită pe urmă reprezentanţii pentru 
paradele cu cizme şi motorizate ale totalitarismelor înfrățite, de la Brest şi 
de la Chişinău... 

— Un orgoliu extrem, de ADEVĂRATĂ înzestrare pentru poezie, la 
această, intimidantă încă de la doisprezece ani, Clarissă Honig, 
Agnieszka... Orice altfel de conexiune între noi decât aceea spirituală era 
de undeva de dincolo de cuvinte, ferm interzisă. De un dublu cordon 
verboten, întărit cu sârmă ghimpată și cu frumoasă iarbă verde necălcată, 
minată. N-am mai întâlnit decât pe un vinil al Murocikăi, cu vocea lui 
Esenin spovedindu-se ca huligan, atâta oarbă încredere în darul liric. M- 
am speriat să nu întinez. Şi mai era şi altceva, biblic: istoria Jor, plină de 
fecioare goale jertfite căpcăunilor cu supraputere asupra Seminţiei, spre a 
o salva de la o exterminare prea devreme, înainte de a se fi exprimat în 
universal. Mă rodea suspiciunea că mama Phia, meşterul Honig cu ochii 
ăia mijiţi a subînţelesuri, Elza mereu retrăgându-se să fim singuri noi doi 
cu Poezia, însuşi stăpânul ei Cazimirului fiu, pururi înnegrit de îngândurare 
expresionistă, toți, toți, toți mi se păreau a conspira, a o oferi ca pe tavă sub 
vremi, a ne împinge unul spre altul... De ce? Exagerau evaluând relațiile 
colosale ce aş fi avut pe la Ministerul Propagandei? Sau prin senatorul 
poreclit Şaraga, sau poate prin Mişu, abilul copoi secret. Sau poate eu 
însumi, argeşean căruia Mareșalul antonescian militar-fascist, copil fiind 
iar mama pictoriță şi el maior, dăruitu-mi-a o tobă de tinichea, de mărşăluit 
cu ea, speriind păsăretul Pribegilor! Cine ştie, aș fi putut interveni pentru 
ei sau pentru alții. Era stânjenitor, simţeam dureros presiunea asta, reală 
sau numai posibilă, și mă cuminţea complet opreliştea lăuntrică, să nu 
PROFIT, ar fi ca un viol asupra unei domnişoare robite după legile aspre 
ale războiului om-om! De era sau nu amor, nu puteam lămuri decât în 
condiţii de pace şi lucrul nu s-a mai testat, expediind-o ei la Baltimore, prin 
Elveţia sau prin Bosfor, desigur fără a mă chema de la Ziduri pentru un bun 
rămas. 

Cu Murocika era însă altceva! Dorinţă sălbatică, reciprocă, ceva 
franțuzesc cu adevărat animalic, perfect pur, pur, pur!... Nicio oprelişte, 
încă de pe suprarealista plajă de la Antibes. Deşi alte motive erau afirmate- 
n Harkovul ăsta, din capul locului: aceleaşi a/te motive ca-n cazul Clariţei! 
E ciudat, nu? Să o... protejez! Vasăzică eu cu Lecca umblăm prin 
mahalalele proletare, să punem laba pe un specialist în îmbălsămări, ce 
prelucrase la strung cadavrul lui Lenin, făcându-i pielea nemuritoare și 
Horea Bratu se gândise să i-l expediem pe preparator faraonului Hi, pentru 
ca, aşa cum ne-a dat Odessa, așa să ne dea şi Ialta — plus, eventual, jumătate 
din Sevastopol, 40% din Crimeia, 30% din Caucaz şi 20% din Kuban, de 
preferință în jurul Krasnodarului nostru. 

Era burniţă umedă și veni vorba de tuberculoză, boală de care ar fi 
murit umoristul odessan IIf la 13 aprilie 1937, zicea Lecca, medic, de, eu 
însă pregătind o excusie în Reich, aflasem din Der Angriff altceva, că s-ar 
fi sinucis ca alți mari scriitori sovietici hărțuiți. 

Și deodată aud o violină bacoviană în ploaia neagră, sfâşiind 
universul-orchestră cu tânguitorul Concert al lui Mendelssohn, desigur 
interzis ca evreu în Reich şi la Praga, urmând a i se cobori până şi statuia 
de pe acoperișul de tablă galvanizată al Rudolfinumului. Am încremenit 
rece ca bronzul eu însumi și m-am pierdut de doctorul ce oricum studiase- 
n Harkov, fiind coleg cu polonezul Pisdulski sau, nu mă mai ajută memoria, 
aha, berea aia Pils, aşa, scumpo, Pilsudski, mă gândisem la Jozef 
Paderewsky, pionismul, pianistul, preşedintele, şi, şi, şi vioara aceea mă 
atrăgea ca un magnet cu feromoni, ca ceva deja trăit. Acel tot octombrie, 
1940 însă, când ştiam de la laşi că, ucis-sinucis, profesorul Petre Andrei 
fusese jertfit ritualic, pentru a se prăznui Biruinţa la o lună de la alungarea 
celui mai român rege al nostru, Carol al II-lea. Se făcuse uriașa manifestaţie 
din Piaţa Națiunii 6 Septembrie, ca probă-n sute de mii de manifestanți de 
cum se poate trece instantaneu româneşte de la un regim la altul, și cu un 
fior de gheaţă pe şiră, ca la Morozo-Morozo, am întâlnit pe lângă Morga 
lui Minovici, pe Spalierul de fontă ce ornamenta Splaiul Unirii de-a lungul 
Dâmboviţei, care-i Iordanul bucureştenilor, o fată-n alb de mireasă, cu stea 
galbenă-n pieptul începător, dar nu o stea diformă, ca alea de lagăr, ci una 
cu lacrimi şi îndârjire croită-tivită, ca pe o decorație de eroină, parcă zicând 
ca Modigliani antisemiților din local în Montparnasse: 

— Je suis Juif et je vous emmerde. 

— Uimirea, emoția mea de nedescris, apoi, rău informat fiind, 
Isadora, la început am crezut că ea a anticipat protestul față de apariția 
înjositorului, din punct de vedere al intelectualilor naziști, însemn, ce 
actualiza medievalul clopoțel de atârnat la gâturi ce oricând puteau fi 
retezate, pe urmă, am constatat că ar fi putut primi ştiri europene: de prin 
noiembrie 1939, existând în Polonia ocupată obligaţia de a nu ieși din casă, 
evreu de peste şase ani, fără o Judenstern în piept, inovaţie generalizată în 
anii următori pentru întreg Reichul şi pentru toate ținuturile administrate 
prin război, cu extindere totală a umilinţei din stradă în intimitatea propriei 
locuinţe! 

— Totuşi, în acel 6 octombrie 1940, Despina, poate să fi fost şi altceva 
în exasperarea poetei de 12-14 ani: trebuie că se va fi pus cumva problema 
ca evreii să poarte Judenstern şi-n România Mutilată, opunându-se până la 
urmă Palatul... Eu nu mai știu, pentru că după ce am vrut să-i smulg de pe 
pieptul lucios şi tare, marmoreean, steluța aurie, neinscripționată cu Jude, 
m-am îmbătat crunt şi funebru, căci a doua zi, mai mult decât ca student 
ieşean ce pierdusem un profesor infinit mai profesor decât proful de lucru 
manual Horia Sima, cum zicea lugojeanul Nae Căinaru, antreprenorul, că- 

| cunoştea, că e încadrat cu normă-ntreagă mozaicată din... opţionale utile 
la olimpiada meşteșugurilor tradiționale românești, ca metaloplastia, vai! 
în 7 octombrie 1940, prăznuiam eu însumi o lună de la îndepărtarea din 
teatre a elementului iudaic, ca și din toate activitățile artistice, dându-mi- 
se-ntr-o epocă de stranie tranziţie neașteptate facilități de afirmare, ca 
pictor român, precum și tot o lună de când mărginitul Antonescu cedase, 
fără regrete, comentarii şi definitiv prin schimb de populaţii, bulgarilor, 
Balcicul meu și al Reginei mele, negândindu-se nici că în chipul acesta 
aceşti slavi asiatici capătă un litoral mai lung decât al nostru, europeni get- 
beget, daci-daci, şi nici că ar putea fi pus dinaintea videocamerelor 
staliniste şi împuşcat la Târgovişte imputându-i-se subminarea artelor 
plastice naționale. 

— Şi de ce crezi, Liz, că mă chema cu vioara ei cosmică fata lui 
Riumin? Oare nu pentru că mă dorise de la Antibes, crezându-mă vreun 
prinţ al monarhiei... italiene!... celei măturate de bolşevici pentru a încețui 
Cizma cu o spiritualitate fotbalistică? Şi culinară! Nu! Ci pentru a-mi 
confirma că încercatul strateg Hitler de astă dată greșise, neobservând că 
de la Harkov la Stalingrad, sau la Moscova, cam fot atâtea verste sunt. ȘI 
că decât să ne întindem ca mărgelele pe o aţă de la Cotul Donului până-n 
pustietăţile Stepei Calmuce, de mii de ori mai productiv ar fi fost să fi lovit 
el spre Voronej, centru muncitoresc numit anterior Zlatoust sau Dodonsk, 
dar căruia i se schimbase toponimul după comisarul cominternist 
basarabean Voronin, această acţiune fiind absolut necesară, pentru că 
italienii, romantici şi nesăbuiţi altminteri, dacă era să se lupte, piereau de 
gerul prea nordic, pe când ungurii se menajau cu ostentație, convinși că la 
sfârşitul conflagrației vor lua, prin forța armelor și a pilelor aranjate în tot 
Occidentul, nu numai toată Transilvania, ci şi Banatul, Oltenia şi mai ales 
Valea Argeșului, cea dorită cu mormintele străbunilor mei Ghizdavi cu tot, 
de vreo mie de ani! 

— Murocika-Murocika! deloc rea strategia ta! Voronej, deci! La 
nord, orașul academic Miciurinsk, zis cândva Şarașka. La sud, viitorul târg 
de gimnaste Gheorghiu-Dej. Și toate trei dincolo de Don, cum şi ne-nvaţă, 
ca urmaşi expansionişti ai Romei, doctrina cominternistă, că Armata Roşie 
trebuie să ocupe toate țările vecine Soiuzului, anticipând ajutorul roșu dat 
Cominternului de muncitorii salarizaţi peste tot mai bine decât 
„intelectualii bucheri şi talmudiști“. Această  forțare românească a 
tihnitului Don nu spre Țariţin, ci spre Kânigsbergul Romanovilor, spre 
Capitala Încoronării țarilor, spre Alba Iulia a rușilor, spre Moscova tuturor 
Rusilor posibile şi imposibile, susținea cu mine-n pat trădătoarea 
intereselor Cominternului şi ale intelectualilor filosovietici occidentali, 
mânce-i-ar câinii — ar fi putut declanșa părăsirea în grabă a Kremlinului de 
către Stalin tocmai pentru că Stavka se aștepta la acest atac şi avea 
procedurile de evacuare întocmite, avizate şi aprobate! 

Dar de ce ţi se părea atât de bine gândită, promițătoare, această 
amplă învăluire a Moscovei, în Războiul Sfânt, de către români? Poate 
pentru că e artistică pe harta statmajoristului grațioasa unduire-n gât de 
lebădă a cârnatului de săgeți descriind cutezătoarea manevră emanând atât 
intuiţie feminină cât și geniu viril surprinzător psihologic. Într-adevăr, 
evaluând noutatea concepției Operaţiei Stafia, inspirată de expresia lui 
Marx o momâie colindă prin Europa, ce se constată la tv pentru cine n-are 
timp să se documenteze-ntr-o bibliotecă adevărată şi preferă să-şi facă 
iluzii optice nutrindu-se de la jgheab, e că atât Hitler cât şi Stalin nu erau 
comandanți direcți de abator uman, cum a fost Napoleon: între ei şi fronturi 
se afla o interfață, rău bărbierită, niște hărți, care nici măcar nu evoluau în 
timp cât de cât real, ca cele meteorologice peste o juma de secol. 

Stafia? Da, aşa i-a zis Daria Maximovna Riumina operaţiei 
concepute din capul ei de nespecialistă. Şi nu dispunea de „interfaţă“. De 
nişte hărți. Cum avea Stalin, a cărui stafie viola deja Europa fără 
prezervativ. Popoarele înrobite de Hitler, Antonescu și Mussolini 
nădăjduiau, se va spune, să fie eliberate de sub jugul fascist de către 
Soldatul Sovietic, căruia nu i-au mai ridicat ulterior acele statui şi 
obeliscuri pe care el le merita baraschian. Ca să nu mai zic nimic de ce 
supraproducţii hollywoodiene s-ar fi cuvenit creştineşte să aibă şi el parte. 
Numai frații Ghizdavu, şi în special Marius, s-au mai gândit la astfel de 
datorii uitate, prin Virginica obţinând Andrei Hurmuzacov, de la primarul 
şi consilierii târgului Santa Diana, comandă fermă pentru o statuie cocoțată 
pe obelisc, cu stegar eliberator Baraschi privind spre Pacific, din bronz 
românesc, exportat din Vama Veche de nişte întreprinzători care, rău 
decodând Testamentul lui Petru Rareş, au topit o statuie a Doamnei 
Chiajna, a cărei activitate socio-politică în Regatul Muntenia a avut ecouri 
de presă citite la Istanbul până şi de stafful Sultanului. 

Neuitate zile, Irinuco, fătuca mea, toate zilele de 25 octombrie, în 
tinereţile mele de Război Sfânt! În 25/26 octombrie 1941, fugind de la 
Odessa, ca om-cu-operă, de vreun nou atentat de natură a declanșa noi 
represalii asupra populaţiei civile nevinovate; în 25 şi 26 octombrie 1942, 
singur la Morozovsk în cămăruţa de paznic, comemorând un an de când 
mă-mpreunasem cu Murocika la Harkov şi îmbătându-mă de vedeam 
auroră boreală spre Cotul Donului, Stalingrad şi Stepa Calmucă; iar luni 20 
sau 26 octombrie 1943, calm, lejer, pregătindu-mă de bolşevizarea 
ireversibilă a neamului meu, participând la inaugurarea festivă a unei 
remarcabile lucrări genistice de infrastructură, pe lângă general Răşcanu, 

ca reporter propagandist cameraman, anume la punerea în funcțiune, şi 
darea în folosință a ambelor benzi de circulație, a Şoselei București- 
Măgurele, Şoseaua Mareșal lon Antonescu, dreaptă ca laserul, pe care la 
scoaterea României din cursa NATO-UE din 13-15 iunie 1990, vor 
transporta armata şi securitatea „elementele“ arestate de mineri, demascate 
de feseniste lui Iliescu şi Roman c-au manifestat în contra Partidului 
Partidelor, anchetă bestială, enkavedistă. În fine, 25 octombrie 1944, 
tanchistul Grişa Căinaru şi depeşa lui către Dora, eram şi eu, că a eliberat 
la Carei, Satu Mare sau Debrețin, Ultima Brazdă de pământ Românesc răpit 
de Horthy, tovarășul de revizionism al lui Hitler. 

Adevărul fiind că nu pe banii mei, pe legitimațiile mele, mă 
deplasasem, în gloriosul octombrie 1941, de la Odessa la căderea 
Harkovului, ci pe-ai lui Mişu, care mă însărcinase să-l împuşc pe doctorul 
Lecca, dacă ar fi trădat şi ar fi dezertat din misiunea de supremă importanță 
diplomatică ce i se încredinţase, avându-se-n vedere relația personală ce se 
stabilise-ntre Conducător şi Fihrer, probabil ambii incinerați, că să 
identifice şi să captureze pe profesorii doctori laureați a1 premiului Nobel 
pentru medicină şi ai Apelului pentru Pace, celebrii Zarski şi Vorobiov, 
care l-au îmbălsămat pe termen nelimitat pe kapitan zemli Vladimir Ilici 
Lenin, iar serviciile Axei aflaseră, poate de la Krupskaia, că se duceau 
convorbiri tripartite între Washington, Londra și Moscova, având ca 
conţinut intențional a se proiecta şi construi, după Victoria Finală şi 
încetarea  sălbaticelor bombardamente asupra  berlinezelor, în 
Alexanderplatz (care se va reboteza Piaţa Naţiunilor Unite), un 
monumental Mausoleu, valorificându-se ca material decorativ marmura 
neagră şi roşie a profesorului Albert Speer, care o băgase până prin 1939 
în raihkanţiaiul lu' Ghitler, acolo-şa urmând, cu timpul, a se odihni întru 
evighe mir, în ce ordine la bătaie va eşalona Soarta sintaxa, generalissimul 
Roosevelt, generalissimul Churchill şi generalissimul cominternist Iosif 
Vissarionovici Stalin cu vipușcă roșie, pentru a fi omagiaţi prin cozi o 
eternitate, de către europenii aducând prinos de recunoştinţă, sezonier 
împrumutându-se de la Moscova şi mumia lui Lenin, pe motiv că pobeda 
asupra fascismului a fost posibilă numai deoarece bolşevismul era un 
totalitarism mai tare decât nazismul, cum recunoaşte-n sextaz până şi 
Dorothea mea, cu unele amendamente însă pe cearşaf, relative la accepţia 
epitetului tare ca atare, nefiind totuna Juridic lozinca antiamericană 
Antonescu, să fii tare cum a fost Ștefan cel Mare, cu fraza lăutărească ce-o 
auzeam, prin cârciumile periferiilor ploioase ale Harkovului ocupat de 
soldaţii noştri, cum că Ține, Leano, cu Roosevelt! 

— Da-da, lrinuca tatii, de-aia zic eu să-ţi găsești un elveţian bătrân şi 
să te cari cu orice preţ din Republica Socialistă România, cât ești tânără şi 
apetisantă, iar maokimismul nostru naţional, la 1976, abia de se pregătește 
a dărâma biserici, ca austriecii pe-ale Ardealului şi ca jigodiile horthiste 

pe-ale Regatului România prea Mare. Până prin 1980, prin abuz orizontal, 
îl... împământeneşti pe Joachim Burckhardt ăla-n Baselul nostru, iar pe la 
1983 o ai deja pe Isadora cu bărbosul, roşcatul şi jovialul softist de renume 
mondial, Hans Morgenstern, încât pot să ţi-o trimit şi pe mă-ta, pe biata 
Liz, la îngrijit, că eu n-o să mai am posibilități acilea ca s-o ţin, în contextul 
achitării datoriei externe-n folosul nomenclaturii feseniste de mâine ce 
cleptocratic se va restructura și în efortul zidirii Casei Parlamentarilor 
imena Nicolae Ceauşescu, cu temelia peste unul din exemplarele fluviu- 
romanului 1981, bardon, 1681, al obraznicului de Grigore Căinaru, care 
mergea pe ideea de proiect a Ducăi-Vodă, cum că să ridicăm un stat 
ucrainean traco-geto-slav, între al nostru şi al Cominternului, nevoind el a 
se război cu Fadeev dincolo de Bugul Transnistriei şi stând pe-acasă, în 
gazdă la Bolboroşi, lângă Cişmigiu, sau chiar pe la Glagoveni, când, culme 
a eroismului, plecase... Dora lui pe front, şi a mea, asigurându-i scriitorului 
condiţii ideale să-şi termine, singur, singurel, principalul său megatext, 
până să-i fie spurcat, printr-o ocupație cominternistă definitivă şi 
demoralizantă, mediul literar înconjurător. 

— Ocupaţie... de fi ni ti văăă? 

— Da, Irinuco! Du-te! Şi meri în căile inimii tale-ntru Domnul, că aici 
NICIODATĂ guvernanţii nu se vor dezobișnui să se comporte ca nişte 
vremelnice trupe de ocupaţie: oale şi ulcele, metan, mercaptan puturos, 
polietilenă de pungi şi recipiente răcoritoare vom fi, noi cei ce-am luptat în 
Răsărit, pentru Regina Maria și pentru restaurarea în URSS a unui ţarism 
constituțional, cu adevărat federal canadian și democratic american, iară 
greieraşii cocoțați în capul administraţiilor locale tot vor fi mereu surprinși 
la apariţia primilor fulgi de nea, mereu incapabili să apere de frig populaţia, 
evitând din timp crashul presiunii la gaze pe ger rău, de te congelezi în 
stăţii aşteptând Morozovskul, că NICIODATĂ pe meleag, în vecii vecilor, 
nu se va afişa la capu' liniei la ce oră pleacă sigur vehiculul pentru 
transportaţi în comun, ca să existe un minimal control din partea societății 
civile dacă se fură sau nu motorină sau dacă umblă maşinile încârligate că 
aşa trebuie să le dea drumul controlorul, în cârdășie cu șefii până la ministru 
şi şeful partidului şi şeful șefului partidului, de le dă pe de-a moaca acțiuni 
nesimţite pe la rude şi prieteni... 

— NICIODATĂ nu ne vom mai reveni din înfrângerea de la 
Stalingrad, Isadora! Eu însumi mai stau pe-aci-n Dumbrăviţa vreun an, doi, 
până-mi termin cel mai târziu în 1992 documentarea pentru templul meu 
de la Sonnenheim, Capela, reală, şi cu sprijinul softistului de tac-tu, 
virtuală, Timişoara-n sânge. Îndur mediu toxic, printre hoţii de bolşevici, 
pentru că Subiectul meu este totuși în Răsărit... Mi-am dat seama de soarta 
asta a mea la Gumrak, cât am locuit cu Otto Runge şi Von Paulus în același 
turn de control alb, dezafectat din cauza viscolului. Nenea Paulus, în anul 
naşterii mele 1912, tânăr ofiţer german, s-a însurat cu Elena Rosetti, 

strănepoata Elenei Cuza. El iubea cu patimă România Regală Mare, iar 
nobilul sacrificiu al lui Otto Runge, la urcarea în elicopterul de pe 
ambasadă, poate c-a fost din ordinul acestui feldmareșal. Dealtfel, nobila 
Elenă Rosetti, dezgustată de relaţiile române-ruse, dintre căruțaşul Oaie 
Mouton şi generalissimul Kutuzov Sovrom, l-a tot cicălit pe Von Paulus, 
care lucra la planuri, să-l influenţeze pozitiv pe Hitler să renunţe la 
Barbarossa, prorocind că atâta vreme cât Churchill și Roosevelt nu sunt cu 
el în Cruciadă, ba dimpotrivă, cu Stalin şi cominterniștii, riscă o înfrângere 
ca a Casei Albe în Vietnam, sub ura şi disprețul pacifiştilor euroatlantici 
aglutinaţi de-o gândire criptorasistă cum că galițienii (pentru unii austrieci, 
doar bulgarii şi românii!) şi angkorienii nici nu merită ca indivizi să fie 
eliberați de sub totalitarisme de inspiraţie marxistă! 

— Deci nu în Spania, Despino, i-am zis-o de la obrazu-mi neras, încă 
de când cu procesele lui Vîşinski ce revoluţiona Justiția de tot, iar taică- 
miu-și ațintise amuzat dioptriile pe interferenţele emulative Stalin-Hitler, 
ambele bazate pe idei din marxism, şi, ay! pe plaja surrealistă de la Antibes, 
apăru balerina, balerina de fapt violonistă, Murocika mea, cea spânzurată, 
se zice, din lăcomia şi din orbirea mea. Sub vraja ei siberiană, ciudat că n- 
o vedeam deloc pe Eliza, cât de lângă mine încă de pe atunci era! 
Dimpotrivă, riscam orbește demersuri penibile, era şi frondă, la autorități 
militare, civile şi securistice româno-germane, precum că să-mi permită 
Mareșalul să mă-nsor c-o rusoaică sau ucraineancă, nu Regină ci balerină, 
ceea ce n-a scăpat ochiului vigilent al turnătorilor DEJA, am impresia că 
nu harkovieni, ci bucureşteni ce se vor bolșeviza, convingându-mă şi 
pentru vieţile-mi viitoare, repet: 1) că Subiectul vine de la Răsărit; 2) că 
NICIODATĂ nu ne vom mai reveni din înfrângerea de la Stalingrad! 

Asta-i principala consecinţă a străpungerii cu burghiul blindatelor 
sovietice a forturilor noastre de lemn, improvizate din căruțe valahe 
hussite, și a nimerelii joncțiunii de la podul lui Otto Runge de la Kalaci, cu 
încercuire într-o pungă cam cât județul Dâmboviţa, a celui mai înaintat şi 
mai eroic, practic fără piloşi SS, eşalon al Cruciadei Antibolşevice. Dar 
atunci mă obseda doar discursul delirant al sfrijitului de Goebbels din Sala 
Polivalentă, pus de Hi suplinitor total, cum Stalin megafon pe Molotov, să 
declare fraților şi surorilor că de aici începe un Război Total pentru 
Apărarea Patriei expuse Capitulării Necondiţionate. 

— Nu, Irinuca tatii, care-n loc de a-ţi vedea de germanistica ta, îţi 
închipui tu c-ai voie și poți sub Roller-Cea să ştii istorie-istorie! Această 
încercuire n-a însemnat nimic esenţial pe teren strategic. Poate să fi cântărit 
ceva nu în Istorie, ci-n Literatură, câteva sute de mii de Cavaleri 
transformându-se-n „martiri ai Pactului Anticomintern“, căci n-au mai 
supravieţuit prizonieratului, în Gulag cu transferuri, sub Dej, direct în 
Romlag, decât foarte, foarte puţini, niște mii acolo. Pesemne mai mult 
turnătorii, cleveteşte Noveanu-n legendara-i intransigență, de prevăzuse el 

la 19 mai 1990 că PNŢ-Borviz și PNL-Parizer n-au nicio legătură, decât de 
turnători-supravieţuitori, cu partidele clasice, ale sfintei Regine Maria. 

— Aşa cum arăta şi un analist al secolului, Lino, militar, sir Bernard- 
Henri Levy, La Barbarie ă visage humain, barbaria... are bot uman, muian 
de homosap, bardon! sir B. H. Liddell-Hart cel mai mare analist, zic, 
strategia nu poate fi decât a Acţiunii Indirecte, adică de-a dreptul spre uie, 
deci fără a reprima bolşevismul niciun pic, cum o ia și Zahar Avăcăressi, 
iar a mă încercui pe mine la Gumrak, mă rog, a ne încercui pe noi, pe mine, 
pe Runge şi pe alții, după un contur Soloviețki, anume Sovieţki, nord 
Gavrilovka, Volga, sud Samofalovka, Sovieţki, ce din sateliții lui 
Roosevelt apărea cu o apetisantă formă de ficat hrănitor chiar crud, nu prea 
era mare scofală! 

Adevărata acţiune indirectă, total ignorată sau aproape, de așa zisele 
documentare britanice, franceze, oc-ci-den-tale, de vă fac ele, galițienilor, 
tv-culți în Istorie dar nu şi-n Literatură, schimbându-vă la față, s-a realizat 
atunci puţin la nord de Gumrakul meu, pe cursul mijlociu şi superior al 
Donului, de la aliniamentul Harkov-Kursk-Orel mai către Voronej şi 
gorodul Gheorghiu-Dej, unde magnolierii gălbejiți ai Armatei 8 italiene au 
dat de ger, iar bestia nazistă nu le-a pus la dispoziție disperaților, în 
retragere spre Mediterana lor, camioane sau trenuri, exterminând pre mulți 
prin congelare și partizanat, numai prin filme cretinizante întru succes de 
casă american văzându-se niște pletoase blonde alegându-şi muj din 
nămeţi, congelat ca un pui de Crevedia şi de Titu-Serdanu, unde a aterizat 
Cea, mda, pui avicoli în ulei de floarea-soarelui, cât încă se dădea la liber 
netrecându-se la achitarea accelerată a datoriei externe, ca etapă strategică 
spre autoghetoizarea Republicii Socialiste România, ca cel mai longeviv 
congelat stat totalitar din Europa, beneficiind ca şi modelul ei kimirsenist, 
de stabilitatea ereditară a factorului de echilibru constituțional prezidențial. 

— Bieţi fiorentini! Bieţi napolitani! Bieţi venețieni şi atâţia alții, 
lăcrimă popa Damian, mucenici ai unei mari Idei, a apărării civilizaţiei 
creştine la Kantemirovka, Ravenna, în contra Antihristului, ce noi îl 
credeam întrupat doar în securist şi el zace până şi-n lucruri, în Prozaicul 
ce dus-a de râpă şi creștinismul, şi religiunea mahomedană, şi iudaismul, 
şi budismul, și hinduismul, și lamaismul, și până și cultul inițiatic al lui 
Zamolxe, ascetul, chinuitul (7he/ză molext = agresatul), cum etimologeşte 
eseistul religios Toader Băluţeanu, ce remarcă-n prozaic paradoxul 
carpato-pontic-danubian că noi legalizarăm nu doar uranismul, ci şi 
lesbianismul, pe când tocmai natural necesara Prostituţiune o prigonim ca 
nişte scelerați ipocriți, când normal era, pe Principiul Reconstituirii, să 
investim discret în Crucea de Piatră şi să concurăm Amsterdamul, mare 
păcat fiind că vitregia migratoare spulberat-a legislația daco-gotică, așa 
încât Curtea Constituţională n-a mai putut-o asimila decât prin 
intermediarul suedez labagiu al lui Carol Lundici Lunacearski, care însă, 

preaiubite Eugenijus MiSkinis, constituţiune iorgovană — ah, cât o urăsc, 
căci e ultima a românilor! — prin spiritul ei cosmic a exilat uranismul cela- 
n care eşti direct interesat, unde-i şi firesc, cred, scormonind în mâlul 
cuvântului, adică sus de tot, în staţiile celeste orbitale... 

— Nu pot astăzi, dragă Mâzes Arpâd, oricât ar interveni gingaşa 
karelo-fină Kula Hakkinen să mai tac că numai italienilor am rezervat un 
perete întreg la Mănăstirea mea anticominternistă de la Miorcani-pe-Prut, 
şi nici nu se putea altfel din moment ce Armata 2 Ungară m-a dezamăgit 
complet. Cum? Preferând să se lase încercuită decât să execute misiunea 
încredințată de Mareșalul Antonescu, de primul om al Axei (= Hitler) şi, la 
urmele urmelor, chiar de mine însumi ca atare, la drum de seară, cu luna 
scăpătată după Muntele Conic. 

— Care fiind această misiune, banditule? 

— După cum se ştie, tovarăşe Tikie, soţul meu drag, după răpirea 
Basarabiei de la Comintern, de către regimul militar-fascist impus 
României Regale de însăşi Germania nedemocrată, mi-a declarat în pătuţ, 
că el nu mai pleacă deloc pe front, nici măcar ca reporter, fiindcă și-a 
îndeplinit stagiul în linia întâi, ba chiar, prin incursiuni curajoase și 
inconştiente, a luptat și în linia a doua sovietică, înjunghiind nişte comisari 
politici, niște cekişti ce stabileau ce recruți de origine nobilă-n dosar să se 
jertfească pentru a bătători terenurile minate, şi nişte scriitori graşi veniți 
cu politrucii să se documenteze asupra anumitor subiecte, pentru a concepe 
propuneri mai sus, de mituri ale războiului proletar dus pentru Apărarea 
Stalinismului şi pentru bolșevizarea ireversibilă a  galițienilor şi 
angkorienilor! 

— De ce, fă, metafiziciano, ireversibilă? lreversibil nu este un cuvânt 
materialist dialectic și istoric. Însăşi Ceka va dispărea când toţi vom fi 
vigilenți! 

— Pentru că, dădu din umerii îngereşti catolic Agnes de Kresy, 
varşovienii s-au comportat postbolşevic ca nişte bucureşteni pe caniculă, 
nedemolând din start până-n buncăre odiosul şi sinistrul Țentralnii Dom 
Kulturalnii, carele e un hibrid stalinisto-miciurinist între Casa Iskrăi şi 
Doma Parlamentarilor burtoşi ca nişte ploşniţe care, spre deosebire de 
lipitori, sunt cras incompetente să se hrănească rațional, adică începând cu 
intelectul nu cu rectul, babo Despino! 

— Niciodată, niciODATĂ, NICIODATĂ nu ne vom reveni din 
înfrângerea de la Stalingrad! tuşi di trii ori Marius, adăugând: și de aceea, 
Subiectul în Galiţia Mare, de la Duino la Doneţk şi de la Insulele Karpathos 
la Insulele Solovki, vine pe tancuri din Ural și, în camioane, din Apalași, 
dar tot cu politruci încărcate. 

— "Tocmai asta fiind întrebarea pe care o am pus eu Parisului celei 
adunături cosmopolite, singur împotriva tuturor, adevărat Homo solus, la 
1936, printre angajâ-trezangaj6 verbal foarte combativi, dar n-a crăpat 

niciun viteaz dintre pubintelectuali, pe la Majadahonda, de gloanţele marii 
unități românești de intervenție rapidă, comandată de generalul franchist 
Cantacuzino-Grănicerul şi asistată spiritual de părintele Dumitrescu 
Borşa... era să zic de părintele Atanasie Damian... Sau în orice caz, n-a 
mierlit-o pentru panstalinism niciunul de oarecare notorietate. Domnilor 
seismectuali, i-am interogat, urcându-mă ca un nespălat de la Găieşti cu 
şoşonii pe masa de jad, cu incrustaţii şi inserţii din abanos, nacru şi acaju, 
a cafenelei, avangardă, avangardă-avangardă, da-mpotriva cui? Că Turnul 
Eiffel, adică însuşi Capitalismul gros, văz că l-aţi acceptat, cu tot cu 
argumentul ultras-naţionalist că nicio naţiune nu-și va arbora tricolorul mai 
sus. Iar a-l cotonogi pe Hi, înainte ca el să joace semifinala cu Stalin, e o 
adevărată nerozie: urmarea ar fi că enchevediştii Cominternului ar muta 
granița URSS de pe Prut pe Elba, dacă nu cumva pe Loara! Cine a sacrificat 
30 milioane de supuşi pentru apărarea „cuceririlor“ revoluționare ale 
nomenclaturii, va mai consuma 20 de milioane de eroi până la Ritz sau 
Biarritz şi atunci, de la Pacific la Atlantic, nu vor mai exista cabarete, băi, 
ci doar cantine, iar „îndoieli“ nu vor mai risca nici măcar constructorii 
Canalului Sena-Dâmboviţa, amenajare complexă şi reciproc avantajoasă! 
Oricari alții înecându-se în Atlantic, pe plute fragile, din bambus ieftin! 
Votu-vă-n materia cenușie de intelectuali tâmpiţi! 

— Păi, boemii marxiști exact asta vor, reacţionarule! Să te pună la 
muncă pentru ei! m-a lămurit în hohote de râs franțuzeşti Murocika, 
dinaintea hărții Europei ce împodobea întreg peretele de apus, al 
Atelierului Cercului de Aeromodelism şi Parașutism al Casei Pionierilor 
„Pavel Morozov“, din Harkovul nostru. Ei speră că dacă va veni 
bolşevismul, vor ajunge ştabi mari şi tari! Tocmai asta raporta şi tata lui 
Dimitrov: că mai toți artişti şi scriitorii contactaţi de el la Nisa, la Negresco 
în salon și la Cazino pe estacadă, dar absolut toți, achiezează să intre-n 
GPU, ramura occidentală, ca să servească pe... muncitori şi pe ţărani, pe 
drumul fericirii garantate absolut, din momentul în care dispare senzația 
aia de încercuire, care-l înnegura pe longevivul Molotov ori de câte ori, 
uitându-se pe hartă după Marienbadurile, Mehadule și Capriurile în care 
şi-a odihnit Lenin cei zece ani de exil comod, întâlnea zidul vostru, de 
piepturi Românești de Arcași de la Nistru. Şi iată de ce, dulcele meu amant, 
visat de la Antibes — și m-aș fi aşteptat să mi te-arăţi dintre italienii Armatei 
8 sau dintre ungurii Armatei 2, drept să-ți spun, eu consider total 
aventiuristă, mai ales în această noapte liniştită de 25/ 26 octombrie 1941, 
strategia lui Hitler, dictată în aceste prime luni de război doar de invidia lui 
pe Odessa Fiuhrerului vostru, Mareșalul militar-fascist Antonescu! 

— Nu, micuță balerină sovietică, stea a unui neam căruia Occidentul 
în declin corectitudinar opune miştoul postmodern, Mama mea gâsca, 
inegalabilului exceptând Amenajarea Complexă a râului ceaușist 
Dâmboviţa, Lac al lebedelor, i-am desmierdat eu toată axiologia, nu e 

simplu: practica militară dovedeşte egal și justețea politicii hitleriştilor de 
a cobori spre Sud, călăuziți de vânătorii de munte români, după ce la 
Berdicev, în 6 august 1941, eu m-am angajat în carpen ca noi românii să 
luăm de la URSS Odessa, Ialta și anumite localităţi din Caucaz, cum ar fi 
Soci, Nalcik şi toată valea cecenă a Sulakului, inclusiv porturile Vukovar 
şi Mahacikala de la Marea Caspică cea bogată-n icre negre, cum o fost 
cândva şi Marea Neagră, până să nimicească-n ea sturionii invadatorul 
grec, genovez , tătar, turc şi țarist, spăimântați pe rând, inhibaţi de câte ori 
sezonul fecundării externe o întuneca negru, a rea prevestire, de foamete şi 
sărăcie lucie, în bordeiele oamenilor muncii cinstite. După care, emanații 
din capul Țării s-au tot reprofilat, focusându-se recent pe sandvişuri oranj, 
cu somoni bio afumaţi! 

— Acţiunea mea Stafia Roşie, luă arcușşul cu care tocmai îmi cântase 
flămândă Serenada schubertiană Murocika, se va opune Operaţiei la mintea 
cocoșului, Vranus, aprobate de Stalin pe riscul statmajoriştilor săi, în 
sensul că să fie atacate mişeleşte, în 19-20 noiembrie 1942, atât unitățile 
române din Stepa Calmucă, din care făcea parte şi maiorul preot Damian, 
cât şi, mai clar expuse, unităţile române dinspre Cotul Donului, unde se 
îngropase căpitanul filosof Jean Noveanu, — căci necomunicative, cele 
două valuri de tancuri oarbe rătăcindu-se, neîntâmpinând mare rezistenţă, 
aşa cum [i s-a spus, şi joncţionând cu totul întâmplător la Podul Ghizdavu 
arcuit la Kalaci, abia din interceptarea comunicaţiilor germane lucrătorii cu 
analizele-sintezele deducând că au astfel investit, în chip norocos, uriașa 
grupare româno-germană, care încă din vară necăjea Stalingradul, 
distrugându-l în proporție de peste 95%, iară în cinstea zilei de 8 
Noiembrie, a Regelui Mihai şi a Legiunii, cucerindu-l românii aproape 
complet, cu excepţia unor mici insule de rezistență a bolşevicilor! 

— Ca să poată înţelege Cineva sus cât de măreț fost-a gheroismul alor 
noştri, se sculă Oreste Bogza din prezidiul în care mai recunoşteam pe Alin 
Vișan, Tristan Băluţeanu şi Sergiu Enache, trotinetistul ăla trebuie musai 
s-o ia de la Teatrul de Operă și Balet Spartakus, spre Şcoala de Război Emil 
Bodnăraş şi, cam în dreptul Medicinii doctorului Lecca, farmacistei Eliza 
şi pediatrei Dora, vizavi de unde l-au omorât în septembrie 1939 simienii, 
să treacă ruşii din Polonia Nistrul, pe Armand Călinescu, acolo unde s-a 
înălțat ulterior statuie bolşevicului Petru Groza pe banii plugarilor, 
demolată și aia în 6 martie 1990, spre marea jale a unor istorici stăpâniți de 
obsesia că numai statuile naționaliștilor trebuie topite, măcar până intră-n 
uie România, secătuită de acarienii cocoțați între creierii ei, şi acolo-şa 
pelerinul ajuns la STOP, arhetip inconştient colectiv tuturor citadinilor 
lumii, precum coşul de gunoi şi compostorul, deodată va beli ochii, să 
încapă într-un același cadru așa-zisul Monument al Artileriştilor, compus 
din ghiulele petancă jucate de Ștefan Vodă când au apărat Civilizaţia 
Occidentală, la Chilia, Cetatea Albă, Dalnik, Tatarka, Nikolaev şi Cherson, 

oblastia Odessa, de invazia turcească, tătară şi cazacă; perfect vertical, 
tunul antiaerian folosit de Marius Ghizdavu, neînfricatul locotenent de 
roşiori, trăgând cu el de la Morozovsk, în anfiladă, perforând blindajul 
triceratopşilor sovietici şi salvând întreaga foro-arhivă a Ministerului 
Propagandei, de care răspundea ca delegat al agitatului general Bratu. 
Totodată, vopsite în galben anticorosiv ca de țeavă de aragaz şi plasate 
simetric față de țevăria ghizdaviană verticală, se mai află şi azi cele două 
tunuleţe de câmp, lăsate de camarazii germani lui Noveanu şi lui Damian, 
poate nu atât pentru a vâna tot nişte tancuri T-1934 cu ele, cât pentru a 
semnala bubuitor diviziilor blindate din rezervă, c-au trecutără ruşii pe la 
noi prin poziții. 

— Marius-Marius, hulubașule, îl implora Murocika, dacă mă iubeşti, 
ascultă-mă ca pe-un general, nu ca pe-o prostituată ce ţi se dă pentru câteva 
cutii de conserve de carne, de tuşonkă, care într-adevăr mă vor ajuta să 
supraviețuiesc la iarnă, puterea sovietică luând cu ea toată hrana când a 
plecat, încât unul din trei harkovieni va pieri până-n decembrie, chit că o 
parte din această populaţie civilă, abandonată pentru a se eroiza 
stalinismul, ocupantul fascist va încerca s-o împrăștie pe la sate! lată în ce 
constă operația Stafia: a cuceri Stalingradul nu are nicio semnificație 
terapeutică morală, atâta vreme cât înșiși oamenii sovietici, înfometați sau 
lăgăruiţi, se vor ruşina curând, pentru a se fi jertfit ca să apere... un călău 
banal, carele nimicind elitele, i-a făcut norodului mai mult rău decât, poate, 
Antonescu şi cu Fiihrerul german! La Stalingrad, Armata 6 Germană, 
Armata 4 Tancuri Germană şi cele două Armate Române trebuie să facă 
doar demonstrație, pentru a fixa pe Volga inepuizabilele rezerve de 
material şi de carne de tun, pregătite de Comintern pentru Operația Uranus. 
Sau pur şi simplu stocate prin însuşi mersul Războiului Sfânt, pentru a 
apăra acest orăşel, propagandistic socotit de Hitler mai prețios decât 20% 
din efectivele sale, iar de Stalin mai valoros decât 80% din sclavii săi 
ideologici sau psihici, din URSS sau de peste hotare. 

Uită-te și tu pe hartă! De la Harkovul astăzi românesc, prin tine, până 
la Moscova, e mai puţin decât până la acest păcătos Stalingrad, ce rupând 
frontul, va aduce galițienilor numai nenorociri deznaționalizante şi va face 
din Europa o ancilla Americae, 0... parteneră a americanului, dacă latina 
mea calchiată după filozofia ajunsă slugă teologiei, în orânduirile bazate 
pe exploatarea bestiei de către bestie, este în genere corectă. 

Stalingradul e un răhăţiş neglijabil, Marius, de care nomenclatura se 
va debarasa de îndată ce nu se vor mai putea ascunde statisticile după care 
Uncle Joe, omul anglo-americanilor la Kremlin, a adus nefericitelor 
popoare ale Uniunii Sovietice şi ale Galiției tale Mari, suferinţe de două- 
trei ori mai adânci decât cele pricinuite de încercarea epopeică a României 
tale Regale, de a cuceri şi elibera de sub jugul bolşevic Rusia noastră, 
bazându-se pe potențialul german, într-o strategie de câştig cu două opriri 

la boxe: mai întâi Wehrmachtul răpune Krasnaia Armia; mai apoi anglo- 
americanii debarcă nu în Franţa, care oricum s-ar elibera singură, datorită 
naționalismului nomenclaturii comuniste, ci superproducția se toarnă în 
Balcani, la tine la Ecrene, făcând ceva contra lățirii Cominternului. 

— Uită-te şi tu pe hartă! Pentru că în război, cine nu are o hartă e ca 
un aparatcik care n-a ascultat niciodată Appassionata şi nu ştie ce 
materialist-dialectice minuni pot făuri oamenii, când sunt progresiști ca 
Schiller în Oda Bucuriei, acţionând în orice situație în sensul busolei 
istoriei, davai cias. 

De la Harkov, nu trebuie pornit, măi Marius, nici spre Stalingrad şi 
nici de-a dreptul spre Moscova, cum va încerca în 1943 Hi, prin Kursk și 
Orel, o bătălie de tancuri ca între capacităţile industriale ale celor două 
totalitarisme, confruntare evident fără şanse pentru Germania, deoarece e 
vorba de mașini de război, nu de maşini de fineţe, și cantitatea tot 
adăugându-se devine calitate! 

Uită-te la hartă, nu la mine, Marius! 

După opinia mea de femeie balerină violonistă de cultură ce voi 
ajunge, dacă voi supravieţui războiului, o fesenistă cu şunci groase, să 
reziste cozilor în ger şi iernilor din apartamente, Stalin şi cu Hitler au un 
invariant comun, imperfecția că sunt niște masculi aproximativi, care-și 
trădează specia neducând o vie activitate de îmbunătăţire permanentă a 
genului uman, cum duci tu, hulubaşule Marius, precum mi-am dat seama 
încă de la Antibes, dar mi-ai scăpat prea repede, cum era şi normal, din 
moment ce ceea ce te preocupa în vara lui 1936, şi chiar în a lui 1937, era 
să supuli o lesbiană fascinantă a/coolistă, viitoare scriitoare de geniu clasic 
insular, care amuţea cafeneaua declarând că suprema performanţă a 
grațiilor femelei e să convertească la amor de ea un practicant al 
uranismului, din ăla cum voiai să i te dai drept a fi tu, dovedind legendar 
încă de pe atunci că eşti un vulpoi, nepotul comisarului antibolşevic Alecu 
Şaraga, a cărui crimă de a apăra România Regală de expansiunea 
totalitarismului roşu asupra unei rase inferioare ca a românilor, galițieni 
printre galițieni, a fost pedepsită la sânge de anglo-americani, la ordinul 
expres al Cominternului, care a indicat aviatorilor din 4 aprilie 1944, cu 
precizie GRU, coordonatele Villei Izvorașul de pe Strada Liliputană din 
cartierul Filipescu, numai Întâmplarea făcând să scape Mişu Focşăneanu 
cu Elvira lui, că era serios vizat şi el, ceea ce i-a permis ulterior, cu ea şi cu 
doctorul Lecca, să încerce în februarie 1945 să ajungă cu o barcă şalupată 
la Ialta, pentru a împiedica să dea roade cinismul american de a întârzia 50 
de ani, prin bolșevizarea aia 50%, dezvoltarea până la concurență 
supărătoare, a Capitalismului în Europa de Est... Şi, la Potsdam aşijderi, în 
Asia de Sud-Est! 

— Păi, asta susțin şi eu! am sărutat-o făcându-mă că mă uit cu interes 
la harta URSS, ale cărei mari orașe erau însemnate cu steluțe rubinii, cum 

aveam să constat curând și în România devenită, după capitularea 
necondiționată față de americani, satrapie sovietică, pe hărțile pişonierilor 
noştri periculoși ca Pavka Morozov, cel născut pesemne la maternitatea 
pentru mame sovietice eroine înnăscute din Morozovsk. 

— Ah, şi mie, virtuoasa mea amantă violonistă, îmi pare că Stalinică 
şi cu simetricul său Hitleraş sunt ca doi labagii pistruiați, butonând pe 
claviaturile computerelor primitive ale homosapului, un game violent 
primitiv, din care curge însă sânge real, animalic, tot atât de cald ca al 
vitelor masacrate-n abatoarele cârnățarului latifundiar din cartierul Uranus, 
Leonida Glagoveanu, tatăl cavalerului erou căzut ca frunza de stejar, Gary, 
într-un moment de neatenţie dar inspirație al lui Grig Căinaru, ce observă 
în noua presă marxistă de azi că Subiectul vine de la Răsărit, ca o iluminare 
lunetistă. 

— De ce să-ţi fie frică de Stalin? m-a ocrotit în toată căldura trupului 
ei de viitoare fesenistă cu şunci groase micuța balerină Murocika, 
închipuindu-și că de frica Proprietarului tuturor femeilor progresiste m-am 
blocat, nu că, intelectual şi om-cu-operă, mă gândeam la ale mele, cu ce să 
încep. Ce-ţi poate confisca ţie Partidul Comunist (bolşevic) mai mult decât 
viaţa, mă ciolovekule? Îţi poţi închipui lesne că mă-ta a fost condamnată la 
exil, într-o ţară atât de lăţită încât se numeşte exil intern, şi că dându-i-se 
ca hrană exterminatoare doar scrumbii sărate vreme de-o lună, cât a durat 
Marea Călătorie în vagoane de vite aduse din Reich ca trofeu de război, ai 
mierlit-o sugar, cum era şi de anticipat să dea roade politica neîncărcării 
Gulagului cu guri de prisos (unniitze Esser)... Deci, priveşte cu nepăsare 
harta! Ca şi cum n-ai mai fi... Căci prea multă imaginaţie inamicul nu poate 
să aibă. Nu am nevoie, personal, Marius-Marius, de o armată de spioni și 
analişti, ca să-ţi prezic că acest aventurier gruzin trebuie să fi masat Armata 
Roşie în apărarea orașelor de ecou ideologic: Leningrad, Moscova şi 
Stalingrad. Iar printre aceste poziţii demențial fortificate este bulevard! Cai 
buni să aibă Cavalerii Cruciadei Antibolşevice, că pot urma orice traseu. 
Culmea imbecilității tipic umane, Marius, fund că şi celălalt puber 
desfigurat de acnee, labagiu amator de jocuri de război pe computere 
californiene, Hi, şi-a concentrat supraoamenii pe aceleași ţinte cu nume 
magic! 

Când singura strategie biruitoare măcar până la cât succes a avut 
Napoleon, era Operația Stafia, opusă de mine Operaţiei Uranus. Ideea mea 
fiind ca Divizia Blindată România Mare, prin acţiunea energică a căreia ați 
eliberat Chișinăul, să o treceţi, pornind de la Harkov de la Fabrica 
Dzerjinski, Donul, la sud de Voronej, pentru ca străbătând pustiile şesuri 
Oka-Don să ieşiţi la Volga în dreptul Saratovului, orăşel industrial tot atât 
de nesemnificativ ca Stalingradul, Magnitogorskul sau Dnepropetrovskul, 
important fiind a stăpâni malul stâng, malul dinspre Kazahstan al Volgăi, 
pentru a cuceri apoi două oraşe de importanţă cu adevărat capitală: în aval 

de Saratov oraşul Engels, iar în amonte orașul Marx. Pe-astea două dacă le 
aveţi, va fi o joacă de copil să luaţi apoi Kuibiîşevul, unde moscoviţii şi 
guvernul au cărat şi dosit comorile nomenclaturii, iar pe urmă, în sus, pe 
aceeaşi monotonă şi plictisitoare, prea largă, Volgă, Ulianovskul! Oraşul 
lui Lenin și al lui Kerenski. Cine are Marxul, Engelsul şi Ulianovskul are 
totul, are însăși stafia bolșevismului şi poate teroriza cu ea întreaga 
planetă! 

— Din păcate, Murocika, m-am autodeconspirat eu, misiunea mea şi 
a doctorului Lecca se reduce doar la a găbji pe îmbălsămătorii de cadavre 
Zarski şi Vorobiov, nu la a amenința Moscova dinspre Volga, de la 
Kuibîșev sau mai limpede încă, de la Kazan. 

— Bine, dar nu te înţeleg! De ce îi căutaţi pe tovarășii ăştia la Harkov? 
Când mult mai probabil ei însoțesc mumia lui Lenin, mutată din Piaţa Roşie 
la Metrou şi apoi transportată spre Asia, cum s-a procedat şi cu prețioasa 
familie ţaristă cândva, dusă întâi în oraşul Ekaterinei, azi purtând un nume 
de bolşevic împuţit, Sverdlovsk, de unde până la Tiumen, să-i puteți 
captura pe-ăia veghind leşul deranjat de deportare, nu-s decât câteva sute 
de verste! 

— Deci, încercuii eu cu roșu pe hartă Kazanul, important e să ieşim 
cu Divizia Blindată România Mare aici. Pe urmă, ne e deschis drumul şi 
spre Lenin, și spre Moscova... Păcat! Păcat că aspirațiile generalissimului 
de propagandă Horea Bratu și, se pare, ale Mareșalului, în acest măreț 
Război Sfânt sunt umile, limitate cu o modestie care uită de drepturile 
noastre de la Burebista, lăţite de la Elba pân' la Volga, ca şi de a noastră 
vocaţie civilizatoare, moştenită de la rasa romană... Scurt pe doi, 
Murociko, ce vor ai noştri e doar să recupereze Basarabia și Bucovina, cu 
o zonă de securitate antiaeriană până-n Bug şi în Crimeia, care este un 
portavion ce ameninţă întreg litoralul nostru dintre cele două Odesse, cea 
cucerită deja în octombrie 1941 şi Varna-Burgas, care va urma datorită 
simetriei. Când OCAZIUNEA pare o ofertă zeiască, de destin hipernaţional 
de cu totul altă anvergură: şansa generației mele este ca, folosindu-ne de 
potenţialul teutonic, să anexăm Rusia în întregime, până-n Kamceatka și 
chiar în insula Sahalin şi în peninsula Alaska, teritorii nelocuite, cu bogat 
conţinut de minerale, pe care noi latinii le vom sustrage de sub dominația 
imperialiştilor americani și japonezi, spre a le restitui poporului frate rus, 
pe care îl vom stăpâni cu un pumn de oameni, cu o mână de experţi, 
rezidenţi regali şi guvernatori, numiți maharajahi, nababi, moguli sau 
baroni, după cum se vor defini imperial cele 14 cinuri românești. 

—Nu ştiu, Marius! mă privi ea tristă ca o partizană dezarmată cum 
mă spălam, încât semăna frapant cu Rusalka din opera cu acelaşi nume a 
lui Dargomiîjski, jucată pentru mine-n conacul de la Zubalovo din ordinul 
lui Stalin, la 6 august 1941, când am cules cu Svetlana și cu el afine, 
explicându-i că-n locul lui, ca Fiihrer al Cominternului şi al 

supernomenclaturii cosmopolite, eu l-aș fi spânzurat de mult pe Molotov, 
deoarece prin agresivitatea manifestată corosiv în noiembrie 1940 la 
Berlin, făcând mişto că e bombardat de britanici, a grăbit acea lovitură 
preventivă, dată prin noi românii la 22 iunie 1941, efectiv la 2 iulie, şi 
probabil, a periclitat măreaţa realizare record ca, la sfârşitul încleştării 
canibalice, ideologia marxist-leninistă să se instaleze bine fortificată la 
țărmul atlantic, de la Deauville la Estoril... 

— Vezi tu, mă mai pipăi ea mai târziu cu privirea, bucuroasă de 
provizia de chibrituri ce i-am lăsat, noi rusoaicele primim cu suspiciune tot 
ce vine din Vest. Și România, romană sau romă-rrromă, ea e totuşi ceva 
din Vest. De aceea, Stalin, cu ochişorii lui lucind ca două bobiţe de icre 
negre, a trimis, de la 23 august 1939 până la invazia din 26 iunie 1940, să 
se ocupe de Republica Moldovenească, de la Bug până la Ialomiţa şi toată 
plaja dintre cele două Odesse, de la Cherson la Burgas, în linii mari cam 
acelaşi trio de specialiști pe care l-a folosit şi la Operația anti-Stafia, adică 
Uranus: Jukov, Vasilevski şi, pe surse, eroul Partidului Comunist 
(bolşevic) din RSSA Moldovenească, de la al cărui nume a ieşit toponimul 
Voronej, dacă nu mă-nșel eu în noianul de date, fiind nu femeie de 
informaţii, ci muziciană, care mai bine-aş medita nu la Operația Uranus, ci 
doar la bărbatul Ceaikovski, ale cărui simfonii au un pronunțat caracter 
folcloric, multicultural şi premonitoriu, în prima (Visuri de iarnă) 
evocându-se acel ger ce aduce triumful Imnului Țarist asupra Marseillezei, 
cum al marșului Armatei Roşii troțkiste Davai Varşava asupra duiosului 
Stille Nacht în zilele noastre, după care simfoniile reflectă frapant 
posesiunile sovietice, o simfonie fiind predominant ucraineană, o alta 
poloneză, desigur trebuie recunoscută şi una pre-sibelian finlandeză mai 
degrabă decât trans-siberiană, după cum trebuie admirat că cea mai 
frumoasă dintre toate este cea rusească, iluminată de albul de mesteacăn, 
uimirea mea de analistă sporindu-se de fiecare dată la impactul cu Simfonia 
în Si minor, a şasea, cea patetică și greoaie, care în grila interpretativă 
bazată pe o hermeneutică a hărţii, nu poate reflecta decât o filosofie 
geopolitică de secol XXI, a fracturii, deplângând sfâşietor despicarea 
norodului moldovenesc de către o graniță artificială, cu mormântul lui 
Ştefan Vodă cel Mare şi Sfânt de o parte ex-capitală, în Suceava Bucovinei, 
şi cu statuia în altă capitală, în Chişinăul Basarabiei, de unde dominaţia 
sonorităților sumbre, cum nu vei mai auzi, melomane Marius, decât în 
Renașterea Ceauşistă pe la 1972, într-o simfonie corală evocând patetic 
memoria de excepție a savantului tău Nicolae Iorga, o Marius al meu, 
Marius-Marius, moi zaiaţ vo hmeliu, iepuraş cherchelit, cum ţi-ar zice 
marele nostru poet Serghei, nu Esenin, ci Mihalkov, poetul imnului, 
sovietic azi şi, poate, al Rusiei Mari mâine... 

— Pşli domoi!... 

Gemu pictorul că vrea acasă, dovedind momentană nu mai puţină 
orientare în Univers decât iepurele cherchelit cu care-l comparase poetica 
Murocikă, fată de nomenclaturist dorită de soţie de vis după 26 octombrie 
1981, când Irinuca, la Basel, împlineşte 30 de ani, iar Liz în apartamentul 
ei din Aleea Dumbrăviţa, de câţiva anișori buni găzduindu-l pe marele 
artist borgiac şi homonoic, începe brusc a se decupla de el, gelozindu-l 
numai pentru că se întâlneşte cu Dora Glagoveanu-Căinaru, aprovizionând- 
o şi asistându-i duhovniceșşte cenușia dizolvare într-o leucemie galopantă, 
fetele lui Grişa veghind-o de prea departe: Vera, nuntită cu un atomist 
Feoctist Ilici Silantiev la Dubna, iară Otla cu un amabil cu noi cărturar de 
limbi romanice din Toronto, un Steven Dascaloff suficient de bogat încât 
să achiziționeze celebrele portrete de demnitari români interni și externi ai 
Epocii YI, cu care acest obscur extremist şi strălucit grafician, Oreste 
Bogza, şi-a ilustrat fulminantele sale bestselleruri Praful și pulberea. O 
viziune a sângerosului cutremur aniversar răsculativ de la 2007, respectiv 
Cosmetizarea la mutră a RSSR pe drumul fofilării în UIE. 

Vreau acasă!!! Cum adică acasă, mă Marius? Nu te simţeai tu la 
Harkov ca acasă? Și concret-concret unde în timp acasă voiai? Că tu ai 
multe... acase! 

Da, după cum rezultă din dosarul său, cu o acribie lăudabilă pentru 
raritatea ei la noi, încopciat de niște apărători ai interesului naţional 
acoperiţi, ca Jurmînski şi Pumpianski, numitul Generalissim de 
propagandă antisovietică, fotografică şi cinematografică (= Războiul Sfânt, 
Cătușe Roșii, Odessa în flăcări), Marius Ghizdavu, fiu al gânditorului 
reacționar Voicu Ghizdavu, care a instigat pe Pasternak de să le pună 
botniţă la mujici, pe moşia Varikino, printr-un video documentar de 'Tudor 
Posmantir despre viile vaste, lățite abuziv peste Valea Ursului, Valea 
Bourului, Valea Fetelor şi Valea Vinului Negru, cu ambiția de a adăuga 
centrul viticol Ziduri podgoriei Ștefănești. Ca Faust cu emisarii lui Troțki, 
aşa şi Marius Ghizdavu cu tac-su Voicu, geograf gata să se-nsoare cu o 
boieroaică poloneză, baroneasa Bozena Kedrzejkiewicelska, numai pentru 
că, prin numele ei, visa pretenții de posesie cândva asupra Harkovului şi 
Minskului, ca şi cum păstorirea Ucrainei și Bielorusiei de către 
Preafericitul Patriarh Petru Movilă n-ar fi fost suficient atu voinţei 
imperialiştilor din Argeş Muscel de a stăpâni CCCP. 

Da, ştim că ei doi au încheiat, în crama de la Ziduri, un pact de 
sponsorizare tată-fiu, pentru o Operă al cărei conţinut nu era prin nimic 
dinainte precizat! 

Şi această bizarerie biografică este cu adevărat neobișnuită și 

măreaţă și demnă de consemnat în memoria civilizațiilor viitoare: un... tată 
mecenându-şi Fiul, român, după toate aparențele fără nicio condiţie 
deadline pentru opusuri. 

Adică dacă avea bani, câţi cerea tânărul Marius, atâția îi dădea tac- 
su, fără a manifesta nicio fărâmă de interes pentru cum se scăpa dezmăţatul 
de ei! 

Drept fiind că nici genialul artist plastic total nu avea de dat motive 
de îngrijorare părintelui său, şi nici cadrelor didactice care l-au format 
profesional şi ideologic idealist-unionist, cramponat de Regatul României 
Mari, întors odată cu mulți alţii, fără preget, în acelaşi Orient-Expres, de la 
Paris la Bucureşti, în martie 1939, când Vodă-Playboy, cum îi zice 
Occidentul bucureștean celui mai român dintre Hohenzollerni, i-a implorat 
pe intelectuali să nu-l lase singur după ce i-a ajutat ca nimeni altul, să-şi 
aducă obolul toţi la salvarea identităţii naționale, amenințate dinspre toate 
fruntariile, și a economiei sugrumate de un tratat înrobitor, încheiat sub 
amenințări germane ultimative. l-a şi convins pe Junii supradotaţi, care-şi 
desăvârşeau studiile umaniste şi cercetările ştiinţifice în Occident, ironia 
fiind că unii dintre ei și-ar fi ajutat totuşi mai bine Neamul dacă rămâneau 
să slugărească popoarele de rasă „superioară“ şi, prin ele, depăşindu-le 
mentalitatea cripto-rasistă, Humanitatea, deoarece mulți întorși fost-au 
mutilați fizic sau colaboraţionist-moral, în urma înfrângerii de la 
Stalingrad, cu pivotul ei epurarea bibliotecilor în creştere şi, încă o dată, a 
amărâtelor arhive românești. 

Deloc oblic fiind, totuşi, din punct de vedere orizontal, doar păcatul 
lui Marius (27) cu mama lui Raulică, doamna Laura Done (42), el neștiind 
concret spre ce să se îndrepte, în special în vara lui 1939, alegând Ecrene 
ca loc al împreunării mai îndelungate, când Regina Maria deja de-un an şi 
mai bine nu-și mai uda și admira crinii regali ce flancau premonitoriu 
edenic poteca spre capela timişorenilor împușcați și arşi Stella Maris. 

Completa lui derută fiind parțial susceptibilă, ca orice păcat 
boieresc, de o grațiere, când parlamentarii au de scos anumite persoane şi 
le scapă apoi în societate, motivând că s-or suprapopulat pușcăriile, 
circumstanță atenuantă fiind pentru fotograf particularitatea că el n-avea 
vreo răspundere dinaintea Istoriei, ca brutarul Daladier şi frizerul chipeş 
Chamberlain, cel în mod frapant ales pe criterii hollywoodiene, abia după 
deznaţionalizarea ireversibilă a Neamului Francez din mai-iunie 1940, 
pricepând şi opinia publică britanică aforismul că un godac nefotogenic 
poate obține rezultate mai bune decât un struţ bun prezentator de raglane, 
numai că prea târziu, deoarece nimic nu-l mai putea opri pe marxistul Stalin 
de la a-l împinge pe leninistul Jukov, cu cel mai elitist şi mai bine dotat 
dispozitiv ofensiv din istoria URSS — totuşi nimicit de noi complet la 1941! 
— să martirizeze nu numai amara Basarabie, ci și dulcea Bucovină, spre 
indignarea V6jdiului de spermă austriacă, oroare ce-a metamorfozat într-o 

conflagrație planetară ceea ce nu fusese decât un obscur conflict vest-falic! 

Or, ce susținea ex-profesorul din Valea Vinului Negru, eseistul 
numai idei Voicu Ghizdavu, de făcuse-n tinerețe doar pe Marius şi pe 
Octavian Theodor, precum și meditații cu prințul moștenitor Carol al II- 
lea, revelându-i, cu insistenţă iresponsabilă sentimental, adevărul organic 
simetric față de Sulina, că atât Odessa (love decor 1918 nunţilor high life) 
cât şi Burgasul (Odessos) sunt cetăţi ale noastre, întemeiate de un strămoș 
al boierilor Ghizdavi de pe Argeş (Ordessos) în sus, teză reluată 
consolidând-o cu lux de argumente toponimice, arheologice şi de bun-simţ 
elementar, în antricoatele splendidei compoziţii a creierului său, de pan 
mariabil cu Bozena Kedrzejkiewicelska, Contribuţii la noada gordiană a 
celor două Odesse, replică străvezie-n transept la axiala carte Mon Combat, 
a domnilor Hirohito și Mussolini, ca cei mai interesaţi într-o sferă de 
coprosperitate globală, implementată înainte de instaurarea dominației 
homosapului american asupra Universului, de zicea la mânie Clariţa lui 
Marius, la ei la Sonnenheim în colonie, că taci, fir-ai al răului, c-acuş pun 
americanii pe tine! 

De aici şi dorul de casă al lui Marius-Marius, de i-a scâncit 
Murocikăi sale, în sportul extrem, că pșli domoi, deoarece mai voia să 
citească o dată la Ziduri magistralul raport sexual de politică externă, bazat 
tocmai pe humanităţi, pe actul nupțial dintre prințul moştenitor şi o fată de 
general, care n-a ştiut să-i deie ei o educaţiune cu fiabile terminațiuni 
naționale, să evite a primejdui la Odessa stabilitatea Tronului României 
Regale predejiste, preceauşiste, și preiorgovane să zicem, dac-am cumpăni 
că neîmplinirile atârnă într-adevăr pe umeraşii unei constituțiuni, care aşa 
cum observa încă de la dezbaterile din 1991 mai întreg Blocul Demolaţilor 
din Aleea Regizorilor nr 22, erau fragili ca orice democrație care acordă 
drepturi perfect egale și la asupriţi, și la asupritori, neprevăzându-se nicio 
interdicție de a opera cu dolari mulți, a alege şi a fi ales, pentru responsabilii 
de dezastrul Ţării de la 23 august 1944 până la 20 mai 1990, nici măcar 
oprelişti de „origine sănătoasă“ la plozi, să nu mai treacă prin superioare 
studii ca câinele prin apă, spre cariere de demnitari interni şi externi, 
spiritualizați la extrem de dorul de casă pșli domoi, sub deviza plagiată pe 
care nu ştia Marius, beizadeaua, să i-o tălmăcească lui Stalin, la cules afine, 
ciocul mic şi gușa mare! la Zubalovo sau la Kunţevo, în niciun caz la 
Berdicevo-n 6 august 1941. 

— Nu ştii că broasca mică face gură mare? îl completase chiar 
Murocika, harkoviană-n dracu ştie ciort znaet ce context, șto obscen 
kontekst, poate al neputinței Wehrmachtului de a lua măcar Insula 
Kronstadt, pentru care, avansând pe gheaţă, în martie 1921, îngeraşul nobil 
Tuhacevski a recurs la gaze asfixiante, iar Troțki a implementat represalii 
disproporționate, împotriva unei Comune, sodomizând până-n beregată 
întreg marxismul lui Engels. 

— Ei, nu-nuuu! a râs Marius, făcând pe viteazul în piele de tigru din 
cartea lui Şota Rustaveli, premiul Lenin de la Stalin. Poate că tata ar fi făcut 
mai mare gălăgie după 1922, 15 octombrie, în Imperiul Romănesc cel în 
curs de constituire şi care era perfect fezabil, ba s-ar fi şi realizat şi lățit 
repejor, dacă împrejurările ne-ar fi fost cât de cât prielnice, aşa cum am 
pariat şi eu că anglo-americanii nu vor zădărnici misiunea „istorică“ a 
fascismului, care era... să salveze marele popor rus şi bravele popoare 
galițiene şi angkoriene, de la o bolşevizare în multe privinţe ireversibilă, 
după care măreț act ambulatoriu, un Hi, un Muss, un Hirohito, un Franco, 
un Antonescu, un Horthy sau mai ştiu ce cap de dictatură ar fi fost măturat 
de la putere, fără milă, de către cele mai reacționare vârfuri ale 
imperialismului monopolist de stat, ale cărui emanaţii de hoit erau aceste 
odioase regimuri de tranziţie de la o normalitate spoliatoare la alta. 

— Asta s-o crezi tu, s-a silit a râde Liz, aflând ce conversa el cu agenta 
cominternistă, că un Hitler care ar fi câștigat semifinala cu Stalin şi, mai 
mult ca sigur, finala cu Roosevelt, ar mai fi putut fi dat jos de către 
plutocrația brună, cum a fost elicopterizat şi bușit şi ciuruit Cea, pe motiv 
că devenise o frână în calea privatizării sau demolării a ce combinate 
construise, cu atâtea sacrificii, cel mai amărât om recent, omul-furnică, 
omul nou maokimist al cozilor! 

Dar Liz, tot atât de goală, deşi soţie, precât Murocika, deşi agentă, 
nu înțelegea, şi nici nu avea cum, uriaşa gândire aruncată în luptă pe chiar 
direcția de rupere la efort, gândire ce el asimilase pe la Canal şi pe la 
Complex, întreaga metafizică strecurată pe cenuşia ușă din dos, în 
materialismul dialectic şi istoric din scrierile semnate de Marx, Engels, 
Lenin, Stalin, şi de lacheii lor, pretinşi intelectuali, pretins îngrijoraţi de 
soarta grea a ciocănarului și mujikului. 

Metafizică fiind nedumerirea că arzi, în calea hrăpărețului invadator, 
tot ce-i inflamabil, încât scrofiţa roz euroatlantică-şi închipuie, remarcând 
pe documentar cum intră cruciații într-un sat cominternist, că tot ei i-au dat 
foc cu fosfor britanic, nu fugăriții în retragere, așa de ciudați erau naziștii, 
dormeau doar pe cenuşă caldă... Transporți din vreme toate vitele, toate 
furajele, hopa, şi te faci că uiţi tocmai o aşa bombă cu explozie întârziată, 
aceea a Frumuseţii! Balerina. 

Învăţăcel în ale nudului feminin de la genialul expresionist din 
Breslaul nostru, Otto Mueller, netrebuind să fie mare estet, un Jdanov sau 
un Lunacearski, puitorul nostru de mine de la Harkov, portretistul Marius 
Ghizdavu, ca să observe că Murocika este stahanovistic cu peste 140% mai 
sexy decât cealaltă Murocikă ce luminează întunericul marxist-leninist, 
camarada la baronne Moura Boudberg, din Poltava, de care Dorothea 
Schlauberger d'Esgrignon aflase de la un soț troțkist, înecat apoi în Ebru, 
să tacă etern, că fusese plasată din ordinul unui Willi Miinzenberg sau Karl 
Radek (a cărui fizionomie leit Sartre este remarcată de Doktor Caesar 

Bogza în tratatul Repetabilitatea umană), între patul realist socialist al lui 
Maxim Gorki, care i-a dedicat tetralogia Viaţa lui Klim Samghin, şi crivatul 
futurologic cu omul invizibil al lui H. G. Wells, şi cu numai 56% mai 
spărgătoare de norme sentimentale decât nobila prințesă Maria Pavlovna 
Kudaciova, despre care, dacă e de dorit să ne luăm după cele ce zicea-n 
gurița mare mamelucul Abdul, de la căgăbău, GRU şi serviciul secret al 
Cominternului, temutul OMS (nesănătosul Otdel Mejdunarodnoi Sviatzi), 
în salonul petrogrădean al tovarășei Anna Pavlovna, fusese plasată lui 
Romain Rolland tovarăşă organizatoare de viaţă, tocmai datorită ochilor ei 
uşor alungiţi ce o impuneau interpretă ideală a Clavdiei Chauchat, în caz 
că umanistul beethovenian s-ar fi pornit să scrie pentru Michelangelo 
Vivekananda scenariul după Muntele Vrăjit al lui Thomas Mann, pentru 
Serghei Eisenstein, în scopul unor clarificări ideologice despre cum 
trebuiau puse corect în poziție de capră bazele culturii europene tot mai 
bolnave de piept, abia auzindu-i-se-n bordelul global panseurile. 

— Pşli domoi! gemu de plăcere locotenentul de roșiori ce împinsese 
cu sârg cucerirea Rusiei până la Harkov, în vederea de a permite marelui 
frate de credință ortodoxă, dispreţuită cripto-rasist de scrofița roz 
occidentală, un standard de viaţă compatibil cu al obezului canadian de la 
aceeaşi latitudine. 

Era acest răsfăţat Vreau acasă! scâncetul unui plictis de copil bogat? 
Sau locotenentul de cavalerie propagandă Marius Voitinovici Ghizdavu, 
de flana printre liniile apărării de adâncime interioară sovietice, dându-se 
drept comisarul Aleksandr Voronov, ajungând el de să ia în stăpânire 
Harkovul, cu tot cu Murocika, în nopţile albe de 25, 26 şi 27 octombrie 
1941, era el cu adevărat conştient de ce-a făcut, de ce-a comis trecând 
Nistrul și Baraboiul spre Odessa? 

Aia e, că răspunsul la o asemenea interogație nu poate veni decât de 
la o analiză sistemică materialist istorică şi dialectică, recondiționată în 
spirit borgiac-marxist şi leninist-borgiac, nemaiîngăduindu-se a se ceda 
slove gloatei sau, dacă nu se mai poate, înlocuind cuvintele shituite, 
merdate, cu altele nou-nouţe, cum se înlocuiesc şi blindatele, avioanele, 
crucișătoarele sau diviziile de homosapi nimicite-n bătălie sau măcar 
diminuate ca potențial combativ. 

Analiză întemeiată pe delimitarea celui ce vine în ordinea Marx, 
Engels, Lenin, Stalin, adică Ioil Borgiah călărindu-şi cămilele în deşertul 
aşternut peste Alsacia, la Metz, ca urmare a megamutațiilor climaterice de 
după climacteriul ghizdavian, delimitare înţeleasă ca necesară de ceea ce a 
mai rămas din noțiunea de artă, preferând a se exprima pe un ton lătrat de 
şacal cu pupile roşii că ce fac tovii Michelangelo, Beethoven şi Eminescu, 
de s-a aplecat asupra lor biograficeşte și exegetic al Cominternului RR 
Romain Rolland, punând el de-a dreptul geniu la contribuţie şi cote, apoi 
acea nepieritoare artă-de-a-fi ar trebui să se cheme homonică, deoarece pe 

tărâmul de dincolo de cuvinte se trag fire, se pipăie, se visează la ce-o hi 
dincolo de homosap, adică se meditează cu regret la tovarășul om aşa cum 
ar fi ideal el să fie când omul nu va mai merita a fi! 

— Amantul meu liubovnic, cu perişorul lui pana corbului şi cu 
ochişori ca niște coacăze de Zubalovo, recunoscu c-a primit de la el tuşonkă 
Murocika, torționată când după Stalingrad, securiştii lui Beria ne-au luat 
vremelnic Harkovul în primăvara lui 1943, — mi s-a prezentat, în uniformă 
de comisar politic de corp de armată, drept poetul Aleksandr Sergheevici 
Puşkin, susținând că tocmai i s-a dat drumul din domiciliul forțat ce-l 
avusese-n Occident, adică la Chișinău, putând reintra în toate drepturile, 
inclusiv dreptul de a face agitaţie, dacă propagandă nu prea se mai poate, 
în chestiunea arzătoare la pântece a cripto-rasismului scrofiței roz 
euroatlantice vizavi de galițienii noştri, plecându-se de la doctrina tipic 
tehnică germană de Formula Unu, a unei Europe cu mai multe viteze, a 
căror mega-cutie albă este Doma Norodului, înălțată de Cea pe proprietățile 
Glagovenilor de la Uranus, întru acest deznodământ Providența, ca 
Predestinare contra  Nonfinalitate şi contra  informativitaticitate 
trashumană, arătându-i-se-n vis ca măslinie grecoaică cu șal negru lui 
Stalin, ce de frica valahilor se refugiase-ntr-un buncăr la Samaraland, ea 
admonestându-l homeric că nu fi laş, labagiule, deoarece dincolo de Volga 
nu mai există pământ care să-l intereseze pe Antonescu, aşa că aprobă-n 
mă-ta odată, că vine-trece iarna, Operația Uranus, prin care statmajoriştii 
toți visează a stăvili avântul spre Pacific al Armatei 3 a filozofului Idealist 
Johannes Noveanu şi ardoarea spre Indii a Armatei 4 a șamanului 
materialist Anaximenie Damian, esența doctrinei Rosenberg-Himmler 
despre potenţialitățile vitezei fiind relativ următoarea, în principiu: că 
galițienii, prin ei înşişi de la natură în zestrea lor genetică rasială, votu-i în 
eliciile dezoxiribonucleice, sunt multilateral inferiori la creier, la gonade, 
şi la stocurile de comportamente, occidentalilor de dincolo de Cortina 
Fericirii, ei numai doar durează-n crivăţ deșerte-n ghenă Idealuri, 
nedeşertate îndelung până la un cufurism, cu tendinţe spre îngrășare, de 
către tâlharii ce cu necesitate de fier de Nowa Huta Galaţi Magnitogorsk, 
generează nedreptate zi de zi ceas de ceas şi-n proporție de pus la masă-n 
capu' trebilor, cu pâinea şi cuțitul şi pistolul de la brâu, fiind o nedreptate 
strigătoare la cerul lui Kant, ca unii europeni să muncească şi alții să 
primească subvenţii pentru dezvoltare, utile doar cleptocraţiei, a cărei 
emanaţie este omul politic generic, de la Saie Buburuză și lon Codoi, la 
Zahar Kuzmici Avăcăressi şi Sergiu Ivanovici Enache... 

— Vreau acasă, Murocika! şopti înseninat şi posthuman Marius, deşi 
ai fi putut crede că şi-a dat duhul, ca nenumărați ofiţeri polonezi prizonieri 
la Harkov, așa de extenuat era de atâta prometheism, greşindu-şi Caucazul 
şi Mântuirea. 

Era. Era sătul de război şi de viaţă. Cum poate şi Hi, căruia i se făcuse 

dor de acele triumfale vizite de lucru prin propria-i ţară, să cobori cu 
elicopterul pe stadionul orăşenesc şi gloatele să te adore, pictorii 
imortalizându-ți indicaţiile şi orientările, iar poeţii versificându-le, fără a fi 
autorizați şi să ţi le diversifice, neamul german neavând nimic împotrivă 
ca proprietarii săi să-i folosească for pe ăia ca să-l exprime, după conversia 
profesională a propagandiștilor de la marxism-stalinism la euroatlantism, 
echivalentă cu recunoaşterea din punct de vedere de vin negru aliat, cum 
că poate era mai bine ca noi galițienii să nici să nu fi existat dacă tot n- 
aveam nimic de spus, recuperator, în megabigul universal! 

— Ai băut prea mult samogon, Marius, admise tandru violonista, dar 
bețivul se urni la pianul țarist, fără picioare şi dezacordat, silindu-l 
instantaneu a porni a zice din răsputeri delicatul europeanul vechi Cadrilul 
Unirii, al lui Alexandru Flechtenmacher de la Ziduri, ce apucase-n leşi să- 
| mai auză copil de la mă-sa şi în memorie regală să-l rețină cu variațiuni, 
degetele lui — nici pe departe beat turț cum lăsase să se înţeleagă, ceea ce 
stârni suspiciune tuturor celor interesați, confirmând încă o dată, dacă mai 
era nevoie, justețea politicii leninist-cekiste că trebuie să împuşti duşmanul 
de clasă pe categorii, nu pe indivizi, aici-şa-n cazul de la Harkov punându- 
se astfel problema Romlagului de a găuri sau deporta la Sibir pe toți care 
au apucat Refugiul 1917 din Moldova, unde românii, rezistând militar, au 
ajuns pe urmă a uita de nemţii care le ocupaseră Capitala, demascându-şi 
peste Prut expansionismul latin, la care cea mai firească reacţie 
moldovenească şi sovietică fu bolşevismul Dorotheei, cum și la tendinţele 
agresive tot aşa, cominterniste, de a submina eterna și fascinanta Germanie, 
cărora acest neam nordic cult teoretiza Bratu c-a răspuns organizându-se 
ca nazism. 

— Stai, c-aici nu-mi vine să te înţeleg! îşi şterse fruntea de efort parcă 
şi puțin intelectual, prăşindu-şi porumbul pentru purcel, domnul învăţător 
Frâncu în vremuri de ciumă roşie. Ce? Ce spui tu acolo, academicianule? 
Deşi, hm-hm! Reducţionist, nu văd de ce n-ar merge și în fenomenele 
homosapilor, suficient concentrați statistic încât să te poți baza pe nişte 
principii antropice până şi la Cercul Polar, cum e în fizică: scoţi din 
pântece, cât e călduţ, o ecuaţie şi, dacă descrie convenabil în practică 
fenomenele, atunci e vremelnic bună. 

— Asta-i bună! lăsă fălcile pitecantropice pe spate Virginica de la 
Harvard University din Baltimore, fundată de tac-su și de familia 
producătoare de whisky Stalinskaia a lui Poe. Ecuațiile lui Marius 
Ghizdavu, inspirate unele de balerinuța Daria Maximovna Riumina, altele 
de poetesa Clara Honig, descriu cu asupra de credulitate moonshine, 
tragica ocluzie a mațului istoriei homosape având drept consecinţe 
funebre... dispariţia, în sens Fadeev-Căinaru, a poporului rus, a poporului 
evreu ȘI, exceptând mici insulițe cum ar fi Casa Parlamentarului sau 
Primăria Kolojfunarului, chiar bejenirea pe nişte căi de dispariţie de tot a 

însuşi Neamului Românesc, pe care Ursita-l menise ca rezervă ultimă, după 
ce în Gaghizdia sa, în Galiţia mare de la Elba pân' la Volga, se va juca-n 
cărți soarta Umanității, evaluarea fiabilității naţiunilor la foamete, 
rezultând că stăm mai rău încă, anume că încolonarea scrofiței roz 
occidentale clonate la discreţie, după noul Hitler marxist cu look 
hollywoodian culturist, s-ar face cu o probabilitate de peste 85% la 
înfometare relativă, cum ar veni adică în sensul că să scadă standardul de 
la cum era în 1999 la cum era în 1968, nu ca cum a fost în 1929-1933 şi vă 
şi văd CANIBALI absolut pe toţi, la televizor şi pă netărău. 

— Aşa-i! Aşa-i! Aşa va fi cumu-i în concepţia ghizdaviană proiecția 
futurologică! ironic luciră luminiţe purpurii în ochişorii cei rezistenți la 
secetă ai minunatei doamne Dorothea-Despina H&buterne-Schlauberger 
d'Esgrignon. Și nici nu poate fi altfel decât anticipează acest prețios mascul 
de rasă şi de clasă, adică de prăsilă progresistă, a cărui racolare apetisanta 
anatomic Murocikă a ratat-o la Antibes, de-a trebuit să-mi pun eu capul la 
contribuție şi să-l atrag, printr-o strategie inteligentă de argumentare 
suilysh, la locul faptei, purtându-l în hoteluri luxoase din Reich, pe bani 
cominternişti, extraşi de căgăbău de la zekul euroasiat, personal 
nedelapidând-devalizând-debidonând nicio copeică, fiindcă am făcut totul 
din convingere, chiar şi-n ziua de azi resimţind admiraţie de un umanism 
nețărmurit pentru academicianul lon Codoi, care-mi atrăgea recent atenția 
că divinul Marx a anticipat până şi Internetul, ca agentură maximă care este 
ce altceva decât neta reţea de fire şi sinapse prin care se materializează 
cenușiu sloganul proletari din toate ţările, uniți-vă-n această treaptă 
superioară a suprastructurii religioase Malraux, pentru secolul nostru XXI 
culinar! 

— În general, analitic şi postmodern degeaba vorbind, zâmbi cu 
adâncă plăcere Clariţa, aceste ipoteze de lucrătură ghizdaviene te pot 
transforma la creier, din medial, adică mediocru, în genial. Așadar, să 
recapitulăm, cum proceda des şi tovarășul Tichie, punându-și ochişorii de 
țăran sărac canonic pe doctoriţa de origine burgheză și bucureşteană 
ultracentral uranistă Dora Căinaru, de la Titu, de la dispensarul raional 
dotat şi cu raze la plămâni. Să recapitulăm cu responsabilitate revoluționară 
şi creştină, pentru ca, la sfârşitul instruirii şi al prelucrării, când voi întreba- 
interoga pe intelectualii reeducaţi că cu ce-ați rămas, ei sa aibă, chiar la o 
memorie de arpacaș, replica învățată, ca să nu se râdă de noi guşterul verde 
al reacţiunii, ce ne pândește făcându-se a se expune la sfântul soare, ca la 
Zakopane în Republica Populară Polonă, unde există un castel din care se 
va deconspira relansarea Cominternului, după cum şi la noi tot dintr-un 
castel kafkian aristocrația noastră va hămăi la revizioniştii lui Tito! 

— Mai întâi şi mai întâi, murmură copilăros pediatra, trebuie noi 
femeile muncitoare ca să reținem că virtutea expansionistă moştenită de 
Regina Maria de la originile dumisale, una nesănătoasă, imperialistă, 

britanică, iar alta sănătoasă, progresistă, rusească, a împins situația până 
acolo-şa că a apărut, în această zonă de degenerați sud-est europeană, o 
grozăvie, România prea Mare şi prea Regală, stat tipic imperialist, 
împotriva sensului istoriei făurit, prin cotropirea de teritorii străine, între 
care Basarabia cea populată în principal de rusini slavi protoruși, înainte 
de a se aşeza Burebista acolo mergând cu turmele de cirezi până la Volga 
şi Ural, iar Decebal se apăra cu atâta nepăsare de viaţa pe lumea asta rea, 
pentru că el era un recent creștinat de însuşi Sfântul Andrei, poposit cu 
lumina evanghelică la daci, şi la robii lor sciți și sarmaţi, aşa că nu se temea 
de incisivitatea latină a lui Traian, cum nu se sparie fecioara de ingerințele 
flăcăului cărturar, care vine determinat, teoretic, să se amestece în treburile 
ei interne. 

— Această faptă întrucâtva inconştient feminină a bravei Regine de 
au dzis cavalerilor noştri, de bandiții bolşevici ce necăjeau cu atrocitățile 
tipic marxiste pe locuitori, indiferent de sângele lor, că TREBUIE SĂ LE 
ARĂTĂM COLŢII! negreşit c-o avut consecințe incalculabile asupra 
dezvoltărilor ulterioare europene şi globale. Fiindcă n-apucase bine cânele 
de Lenin şi cu polonezul Dzerjinski să pună la tocat elita Rusiei în 
maşinăria chopper inox cekistă, când în ecoul evenimentelor din 7 
noiembrie, octombriste, cătana română, dornică a răzbuna abandonarea ei 
de către laşitatea ţaristă în încleştarea de la Mărăşeşti cu Wehrmachtul, a 
sărit pe bandele bolşevice, obligându-le a părăsi prada şi a se refugia în 
dezordine dincolo de Nistru şi de Bug, spre Nipru şi Cotul Donului, aşa 
încât Odessa noastră era aproape 100% românizată când s-a oficiat de către 
arhierei isihaști de la Poiana Mărului, Optino şi Dragomirna, mariajul 
prinţului nostru frumos şi erudit Carol al Il-ea, pre-Voievod al Culturii şi 
pre-Ţar al ruşilor liberi, cu prinţesa bizantină Johanna Lambrino, în chiar 
31 august 1918, zi de final de august binecuvântat, bărboşii eremiţi invitând 
întru prăznuire-pomenire la București, ca la A Patra Romă, peste de două 
ori câte treişpe ani, pe posluşnicii ce Dumnezeu va ţine-ntru-nţelepţire prin 
calitatea vieţii ATUNCI! 

— Pe bună dreptate, sări Despina a părui pe Clara, deși o iubea, 
muncitorii şi ţăranii au realizat ceva special: că ei au rămas ultimii apărători 
ai Romei 3 şi au luat măsuri, pentru că, în realitate, da, scenariul Reginei 
Maria era să reinstaureze Țarismul, nu întâmplător prințul Carol al II-lea 
acționând la Odessa deghizat în ofițer rus!!! Bazat nu pe Sutele Negre şi 
pe căzăcime, ci pe o organizaţie concepută augmentativ de comisarul Alecu 
Şaraga, anume Miile Verzi, şi pe seminţiile caucaziene, el gândea să se 
încoroneze repede, la Ialta, Țar al Uniunii Sovietice, de la Bugul sau Niprul 
nostru până la Amur! 

— Numai că zeii au vrut altfel! suspină Marius ca o fată. Ei au vrut 
ca sufletul românesc să rămână neîntinat, pur şi simplu. Expansionismului 
nostru de ideologie ardeleană roman-latină i s-a opus un feroce totalitarism 

de culoare roşie: bolșevismul. Ca cum ai sparge ouă de prepeliță cu 
barosul! Dezechilibrându-se astfel pericolosamente întreg așezământul 
european, cel şi aşa fragil din lipsă de idealuri credibile post-creştine de 
post. Şi atunci, cu necesitate de fier forjat, înţeleasă de orice dialectician 
care şi-a bătut nevasta gureşă, ca Socrate şi ca Lenin, trebuia ca Occidentul 
să opună şi el cât de cât... rezistență, înainte de a se da pe brazda 
colaboraționistă, aşa c-a născocit fascismul şi l-a dus în câţiva ani la 
perfecțiune prin nazistul Hi, care i-a dovedit romanticului Marx că 
proletarii e la fel de buni şi ca călăi SS, şi ca călăi cekiști, în ultimă analiză 
ecoul bolşevic şi ecoul nazist fiind de neconceput dacă Regina mea, Regina 
Maria, n-ar fi surâs îngăduitor, când luptătorul naţional Alecu Ghizdavu- 
Şaraga s-a bătut cu pumnul de criță în pieptul de aramă, roșcat, cum că las' 
pi mini aiasta, Majestate, că de nu-i voi azvârli EEEEuu pe aceşti atei 
anarhici piste Nipru şi piste Ural, să n-am parte să-mi văd strănepoții 
uneltind la infiltrarea-n California, întru a o româniza, pe bază de proiect, 
cu serioase perspective secesioniste! 

— Au! Ah! Hi-hi-hi-hi! Şi cu toată această AUTOBIOGRAFIE a ta, 
pătată ca un bot de hienă, prin virtutea redivivă a atâtor rubedenii 
reacționare aţâțânde la un nou act belicos împotriva Uniunii mele 
Sovietice, şi implicitat în contra Imperiului Britanic, deci în consecinţă 
globală la o adică atentând la interesele americane, ai? Nu ţi-e, mă, ruşine 
aşa un pic să mai ai şi pretenţii să scapi din Harkovul meu şi s-o pașleşti 
spre casa părintească, spre Atelierul imena Georg Trakl de la Pribegi, 
despre care-n bubuitoarea, ca tunetul lui Perun, zeul meu, la stejarul din 
Borzești, în a ta carte, Ich bin ein Elsasser!, singur te dai de gol că merita 
să-l laşi păienjenișurilor, pentru că altfel n-ai fi putut afla că-n Foametea 
Marxistă, aplicată fraţilor tăi galițieni ucraineni, din Harkovul meu şi-al tău 
şi-al lui Cantemir, s-a mers la Piaţa Holodomor cu pateu din ficat de om, 
încât precedentul canibalic existând bine mersi, al dracu, ai fi fost în stare 
să te congelezi cu Otto Runge-n pântecul de lipiţan la Stalingrad, în acea 
Încercuire pe care n-ai meritat-o, cum nu mă meriţi încă nici pe mine şi 
cum n-ai meritat, în fond, nici surâsul Reginei tale, Regina Maria, 
paradoxal fiind că numai VOjdiul nemților avut-a dreptate validată marxist 
în practică: 

— Rasa slavă, recunosc, e mai inferioară până şi decât rasa latină 
valahă, Marius-Marius, deoarece nice profitând de postmaokimismul 
totalitar român, de ireproşabila şi ireversibila inversiune-conversiune- 
perversiune a valorilor de la Bucureşti, da, frate, masiva masă slavă de la 
răsărit de Nipru n-a izbândit, după 1989, în proiectul ei rasial de a se unifica 
monolitic cu frații dunăreni cehi, slovaci, unguri, români, moldoveni, 
polonezi, iugoslavi, albanezi şi bulgari, pe care Asia i-ar fi resorbit, poate, 
dacă n-ar fi fost înfrângerea de la Stalingrad... 

— Dar rasa asta latină, cum demultişor bănuise puicuşorul Hitleraş cu 

guriță ca o inimioară, deşi surclasează cultural pe-a slavilor şi a elementelor 
asimilate lor, ca bulgarii, ungurii, nemţii corciți și finlandezii, ea este 
ticăită, şovăielnică, indisciplinată şi dezgustător de neproductivă, cum cu 
mirare se autosesiza acea privire a lui de pruncuţ. Ahh! Dar dac-am face 
noi doi, iubindu-ne, un nou Hitleraş ca ăsta, Mihail Voitinovici?... Nu te 
opri, vei vedea că înfrângerea de la Stalingrad este relativ relativă, aşa cum 
aprecia incorigibilul, nereeducabilul ultranaționalist Tudor Băluţeanu, ăla 
de s-a clonat în fii-su Tristan! Victoria sovietică n-a folosit decât anglo- 
americanilor, ajutându-i să reducă la minimul teoretic pierderile bazinului 
lor rasial şi electoral, pe toate teatrele de război. La sfârşit de mileniu rasist, 
Marius-Mariusică, se va vedea că, în genere, marile însăilări statale de 
diferite ideologii şi de esență sanguină slavă, fie prin consens, fie prin 
masacre fratricide, se vor destrăma. Rasa imediat puțin mai superioară, 
latină, nu va degenera tot aşa la fel, însă nici nu va reuşi neam să se 
reunifice, pe unde masile mancurtizate mai degrabă-n centrul vital decât 
periferic, vor avea oportunități de să-i constrângă pe egoiştii cocoţaţi în 
căutarea plăcerii doar pentru familie, familion și chiar familiard, pictor 
sărac, Marius-Marius, hulubaşule alb ca porumbița pașnic postbelică 
Picasso! 

— Totuşi, numai răzbătătorul element german, oftă asudată Clara 
Honig, a reuşit să se reîmpreuneze după 1989, în timp ce românii doar au 
luat-o la labă, la Prut, iar slavii s-au tot bătut între ei, aşa că miza lui Hitler 
pe cruzime, să paralizezi lumea, să te lase în Pace de frică, este rasial 
corectă. Desigur, inuman canibalică. Și homosapii, cum concluzionează și 
stăpânul tău şi al cămilelor deşertului gândirii despre gândirea gânditoare 
la a gândi și ce nu trebuie, hm! Având în vedere taxi-taxonomia lagărelor, 
pe bază de foldere cum că lagăre de izolare, lagăre de muncă marxistă pe 
bază de sclavi ai plusvalorii maxime teoretic, lagăre de exterminare prin 
trudă sau mizerie şi, şi, şiii lagăre holocaustice, unde ca la Chelmno, 
Sobibor, Belzec şi Treblinka, proiectantul european de la sfârșitul 
mileniului al doilea nici n-a mai prevăzut barăci sau staule sau alte cât de 
vagi posibilități de cazare măcar pe-o noapte, mda-da, astea, perfecte, fără 
rest, sunt singurele ale Viitorului, la prima serioasă reducere de confort 
până la observarea gurilor în plus înmulțite ca insectele migratoare, pentru 
a devora ele nevaloros resursele limitate ale planetei noastre mici. 

— Da, poate, Clara-Clara... Şi eu când văd cu invidie ce şi cum, îmi 
vine să mă mancurtizez, aşa, ca o protecție psihică... Dracu m-a pus să 
citesc ştiri româneşti? Mi-am stricat ziua şi văz că şi noaptea asta nebună! 
Dar m-a deranjat şi pe mine acea lovitură mediatică genială a Euforiei 
Spargerii Zidului ca simbol al Războiului Rece, ăla de apăra 
nomenclaturile. Zidul Berlinului, impus de porcul Hruşciov papițoiului 
Kennedy, era totuşi consecința sancționării imperialismului german, pentru 
Genocid în lupta pentru existență, pornit tocmai când se creaseră, mijloace 

noi şi fine de infiltrare, încât cred că fraieră ar fi azi, noua lui plutocraţie, 
dacă după cumpărarea pogon cu pogon a insulelor mediteraneene, nu şi-ar 
orienta spre regiunea Kaliningrad prisosul de capacități investiţionale, ca 
şi spre alte Teritorii Pierdute, îndeosebi ca recuperare a unor imobile vechi 
de la noua burghezie leşească sau cehească... 

— Ha! făcu zgârcitul Augustus în biroul lui oval, cu o față financiară 
ca de piatră de zgârie-nori şi -brânză. Astă concurență Nordică nu trebuie 
să ne intimideze panromânismul, strategia noastră eternă de infiltrare în 
Triunghiul de lapislazuli Breslau-Viena-Cracovia, şi nici să ne amâne 
tranziția de la Testamentul lui Petru Rareş la Testamentul lui Voicu 
Ghizdavu, în Triunghiul de silicon Los Angeles-Las Vegas-San Francisco, 
fiind, cred eu, o datorie sacră a Casei Poporului de să folosească uriaşa 
putere financiară a statului RO, pentru a impulsiona, pe şestache, 
activitatea de înmulțire a primelor colonii româneşti de la Hollywood, de 
la Pasadena şi mai ales de aici, de la Santa Diana!... 

Tresăriră simultan. Bum-bum! Ca în semn de salut pentru eliberarea 
de sub ]]jjug a diferite localităţi, artificii, nişte salve de tunuri de artilerie 
călăreață, de-ale partizanilor lui Makarenko, reușiră educativ a trezi din 
euforia unui cearşaf curat şi a unei cunoscătoare de gingăşii pe cant, de 
azur, pe locotenentul filosof de cavalerie propagandă Marius Ghizdavu, 
care se obişnuise să flaneze din mai mult pictural interes decât din vreo 
intenție rasistă de cuceritor de milfe mămoase, peste diferitele linii mai 
mult, mai puţin sau deloc marcate cu sânge, pe scenele multiplelor teatre 
de război dintre cele două mari totalitarisme muncitorești beligerante, când 
dacă Hi ajungea la un târg cinstit profund cu Stalin, deep throat reciproc 
avantajos transrasial, atunci nu şi-ar mai fi tăiat singur cu drujba, în 
carpenul cel sur de la Berdicev, unica cracă de sub picioruşele-n şosete 
vărgate şi, în consecință, rânduiala nazistă s-ar fi menţinut, și ea, cel puţin 
până la destrămarea Imperiului Sovietic, în vara lui 1991, când se 
prăznuiau, după 50 de ani, chiar orele de dialog deasupra lanului de secară, 
ale celor doi mari pictori europeni post-expresioniști, Marius și Adolf. 

— Îmi pare că îmi pare rău, Murocika! se mărturisi definitiv, 
ciocănind cu degețelele clapele albe şi, în sens intim hitlerist, şi pe cele 
negre, ale pianului celuia ce nu-şi avea membrele inferioare ţinute în 
poziția firească. Adevăr grăiesc urechiușşei tale, ultrasensibile, ca de ciută 
carpatină, că m-am săturat de război, dulcea mea rusoaică provensală, de 
provincie, din vina Înaltului Comandament German neputându-mi 
continua studiile mele la Moscova, eu, care sunt ferm hotărât ca, după ce 
reinstaurez aici Țarismul, să mut şi reşedinţa sovnarkomului înapoi la 
Petrograd, câteva zile, şi apoi, pe vecie, la Kiev, asta fiind în cartea 
destinului scris, că ruşii nu vor putea fi făcuţi fericiți decât de un Mântuitor 
venit dinspre Occident, pe muzică de moldoveanul boier vechi 
Rahmaninov, pentru a încheia ciclul, circuitul turistic al marilor epoci 

cultural-spirituale pure, triunghiul rotitor Kiev-Moscova-Petersburg-Kiev 
şi tot aşa... 

— Atunci cum vrei tu! conveni brusc, supusă din senin, harkovian, 
Clarissa. 

— Aici nu e vorba de libertate de opțiune, ci de tușonkă, își înroşi 
pupilele de extraterestru Ioil Borgiah, examinând prin cercul vicios al 
lupei, pe bravul cavaler creştin Ghizdav, ca prin tub de microscop accesibil 
navigând ca viermele şi de la Pribegi, și de la Sonnenheim. Aici a fost 
maculată, stigmatizată pe vecie, specia însăşi, Herr Marius Ghizdavu. De 
la Lot pân' la Pol Pot! În elementele de antropologie aplicată predate tuturor 
copiilor lumii, de ACUM înainte, trebuie menţionat expres că există șanse 
REALE ca nişte semeni ai lor, dacă nu ei înşişi, în anumite condiţii, destul 
de uşor de îndeplinit, să se pună pe a nimici ştiinţific anumite procente din 
populația contemporană, numai pentru nenorocul de a se încadra în 
anumite criterii de selecţie pentru aneantizare. 

— Fiţi fericiți, mMmmmMmm! Marius şi Murocika, dar Auschwitzul 
nu este un SFÂRŞIT, ci un început! Doar ce se vor mai hhhumaniza 
tehnologiile. Asistată de computer selecția, combustia și chiar, perfectă, 
autodistrugerea arhivelor, învăţându-se total exact ce era mai rău de învăţat 
de la Niirnberg! 

— Vreau acasă! şopti ca un copil speriat Marius. 

Nu se așteptase să înveţe vreodată că roșul de război sanguin şi de 
incendiu e culoarea pupilelor celui ce vede nu doar pe Einstein, ci şi pe 
obscurul, onorabilul funcționar, Herr Heinrich Himmler, în bietul om 
expus pentru totdeauna acelui postkafkian proces total, corespunzător 
Războiului Total, oftă în sinea ei, ca un bărbat total efeminat, Clarissa. 


— Noi cititorii, multînțelegători că o carte, chiar una valoroasă ca o 
doamnă frumuşică, nu poate da mai mult decât are, în sensul giratoriu că 
altceva nu-i şi nici nu poate să fie decât autodenunţarea unui fir logic- 
ilogic, nu eram acolo când aviația nazistă bombarda în prostie acele ruine- 
n Stalingrad, creând obstacole suplimentare pedestraşilor proprii şi 
baricade mai bune pentru apărătorii stalinismului, totalitarism roșu ce-și 
atinsese demult sarcinile demolatoare, pentru care fusese deviat antimarxist 
chiar de conu Alecu Şaraga şi nu mai lucra acum decât la macularea, pe 
decenii înainte, a ideii rusești în Istorie, legând-o de Stalin cel Groaznic, 
ajuns astfel agentul nostru, idiot util, cum calculase la Berdicev că trebuie 
să-i subminăm şi noi, Mişu al Elvirei, verişoara lui Marius, bijuterie care 
se scălda goală în fluviu-romanul unei inocenţe de pulbere explozivă. 

— Priviţi, vă rog pitoresc, ca niște talentate dar neuzate acuareliste, 
consecinţele desprimăvărării asupra naturii! Bretonul cel jilav al ierbii. Şi 
cum se înfige în el, ca o maşinuţă de tuns, mielul cel proaspăt şi tăios, abia 
ieşit din uzina vie, ca o nouă generaţie de tănculeţe staliniste, fetelor! nară 
cavalerul Marius Ghizdavu ce tocmai îşi scosese armura, trezind emoţii 
cazone-n visătoarele surori Moga, ai căror soți viteji şi vicleni, Dabija, 
Hulpe şi Supeanu, continuau să-și facă dincolo de Ural datoria față de o 
patrie nerecunoscătoare, când va degenera-n mini-patrie, fura-ţi-aş 
tichetele de popotă, batistele de hârtie, talonul şi cardul! 

Se pare totuşi că se spune că se zice-n cercurile iniţiate-n arhive ce 
nu se vor deschide nicicând, pierzându-se parolele, cum că-n 1918 un 
colonel canadian marșrutizat de la laşi la Odessa, pentru a pregăti 
Reinstaurarea Ţarismului sub sceptrul prințului Carol II, sau mai probabil 
al prințului mezin Nicolae, ce ar fi fost uns de Patriarhul ca ţar Nicolae al 
III-lea, exploatându-se ascendenţa rusă a Reginei mele, nemuritoarea 
Maria. Doar că tata, în cartea sa de memorii — publicabile numai dacă 
gărgăunii din capul Ţării lasă puricii de pe burtica ei să se transforme într- 
o generaţie lorga —, Enigma celor trei chersine, vine soseşte cu nişte 
dezvăluiri senzaţionale care schimbă radical perspectiva sucită din care 
contemplăm pasivi contribuţia activă a românilor regali, şi în paranteză 
dreaptă a galițienilor noștri, la efortul plugului colectiv european de a 
desțeleni noi terenuri extravilane pentru spiritualitate, după sleirea celor 
occidentale, doar-doar... 

Chersinul fiind o copaie sub care poţi ascunde mielul iedul, giucând 
un fel de alba-neagra cu lupul moralist existențialist, lămuritor al caprei 
trecute cu al doilea sex de menopauză, că nu ce a făcut Istorioara din tine, 
halindu-ţi copiii, contează, fa, ci ce-ai făcut tu cu ce-a făcut Aia din viaţa 
ta, amărâto, pensionare! 

Doar că tata nu de chersinul gua chersin încifrat povăţuieşte 
viitorimea imperialist-latină-romană redivivă, el numai doar dezvăluie 
implicarea sa, desigur înainte de a fi fost târât, de ticălosul imperialism 
prusac, rob bolnav în Alsacia 1918, unde a fost salvat de la amputarea 
membrelor inferioare de către medicul Alfred Dâblin şi de o Friederike, 
implicare în ce, giupâniţelor? 

— Implicare în quasi-împărțirea sferelor de interese românești și 
poloneze privind enorma plăcintă post-ţaristă! zise Olguţa că ştie de la 
agentul erou Dabija. Spațiul vital româno-latin-ortodox fiind la sud de 
calea ferată Minsk-Smolensk și de talwegul Okăi, pe când spațial vital 
polono-slav-catolic, cum au convenit însuflețiți de un viu naționalism conu 
Alecu Ghizdavu Şaraga şi agentul lui, pan Felix Edmundovici Dzerjinski, 
urmând a se cuceri la nord de drumul de fier, utilizându-se acelaşi potenţial 
militar german, după care se va aranja cu americanii să pedepsească 
exemplar clasa politică imperialistă de la Berlin, pentru crimele sale 

expansioniste din Războiul Expresionist! 

— Nenorocirea fiind, gândi meditativ tacticoasă ca şi vicleanul ei soţ 
şiret Petrache Hulpe, chibzuita Cocuţă, că biruitorii de la 1918, în loc să 
tragă la grea răspundere imperialismul plutocraţiei germane şi austriece, de 
ne răpise munţii, grânele, petrolul, vitele, lemnul, au adus la condiții de 
lagăr, nu de exterminare prin mizerie/ muncă, nu de muncă silnică 
marxistă, dar măcar de concentrare-izolare, excesiv de harnicul şi 
obişnuitul să mănânce şi să bea mai mult decât pe săturate, neam al lui 
Luther! Clasa politică, asta fund şi singura ei definiție care să reziste 
oricărei critici: clasa politică este acea listă de persoane care se ceartă la 
revoluţii populiste cu osândă supergrea, confiscarea averii şi persecutarea 
urmaşilor, când ţara pe care o parazitează flămânzeşte de dă să sucombe. 

Or, după cum se pare că se ştie, Testamentul lui Petru Rareș, cel 
puțin în versiunea în limba rusă, redactată pentru Mănăstirea Căpriana de 
către il corteggiano Vasea Merţalov, purcede de la conjectura pesimistă că, 
la răscruce de vânturi, neam părăsit. Și că tot ce vom dura nu va dura, fiind 
dat de-a dura când de-ai noştri, când de ai lor, revărsaţi mereu din creuzetul 
genetic al Asiei, aşa că să ne dăm ghinişor după leşi, verticalizându-ne-n 
tihnă ce-avem de spus ca cultură, nu nesimțiţi, ci civilizați, unde altundeva 
decât în Triunghiul de Lapislazuli Breslau-Viena-Cracovia, singuru-n care 
am fi luați în serios? 

Paradoxal. Până la intersecţia a două semidrepte absurdități. 
Întâlnindu-se cu comisarul Alecu Ghizdavu-Șaraga în loja masonică roşu 
aurie catifelată brumat opalescent a Operei din Odessa, la Dama de pică, 
emisarul lui Lenin, domnul trimis plenipotenţiar şi extraordinar comisar 
Edmundo Felix Dzerjinski i-a comunicat aşa: că în chestiunea Tezaurului, 
a bijuteriilor Reginei Maria în special, noii proprietari al Rusiei nu au luat 
nicio decizie, nici de privatizarea-n el, nici de vreo returnare ca să se evite 
participarea bravilor ostaşi români la Bitva Stalingradului. Urmează, 
vasăzică, să mai pertractăm, deoarece planificatorii de la Smolnii au de 
gândit materialist dialectic şi istoric cumu-i mai profitabil pentru copilaşii 
nomenclaturii: să se continue Revuluţia, în speranţa anexării Europei cu tot 
cu mormântul lui Marx și cu cel atlantic până-n Florida al lui Engels?... 
Sau să se arunce la Recycle Bin ideologia şi să se încoroneze Lenin cu 
Krupskaia, substituindu-se epuizata genetic dinastie a Romanovilor cu o 
autentică dinastie de pe Volga noastră, Dinastia Ulianovilor, a cărei 
împărăție nu va avea sfârşit până la globalizarea proletară a Globului! Însă 
presa tabloidă ar vorbi, fetelor, doar de bijuurile leniniste aducătoare de 
noroc în dragoste ale Reginei Maria... 

— Paradoxal regal, nu? Fiindcă numai capetele încoronate sunt iubite. 

— Atât de paradoxal încât ni se pare şi firesc că numitul nobil polonez 
Dzerjinski, care după canonul marxist nici n-avea ce căta în partidul clasei 
calificate la locul de muncă, a răspuns imediat boierului Voicu Ghizdavu, 

cum că în Istorie, leșii au intrat în Moscova de câte ori au vrut, ca valahii 
în Budapesta, aşa că nu de muscali se teme Civilizaţia poloneză, ci de 
nemți, de ce poate germanismul să-i facă Poloniei, şi că bine ar fi dacă 
aliatul român ar achieza a-și lua foarte în serios Testamentul lui Petru Rareş 
cel Mare și Cult, în vidul european expresionist nemulţumindu-se cu 
Budapesta asta roşie, ci instalându-se temeinic cu plugarii săi în Triunghiul 
de Lapislazuli Viena-Breslau-Cracovia, sacrificiul teritorial ce neamul 
menuetin al lui Paderewski ar concede fiind compensat de şansa ca-n tihna 
pavezei latine, elita creatoare leşească să se poată exprima imediat în 
Universal, deoarece pentru a fi receptaţi, nici Chopin, nici Copernic nu 
pretind, nefiind poeţi ca Eminescu, însuşirea limbii poloneze. 

— Paradoxal, da, se gândea sfinx Marius la Piramide, diplomaţii AA, 
având asupra problemelor galițiene consilieri de teapa lui Bairam Stoper 
de-a consiliat şi la Ialta, în loc să încurajeze la 1918-1919 infiltrarea 
Armatei Regale Române a Regelui Ferdinand și a Reginei Maria, dinspre 
Budapesta noastră spre Viena, în Triunghiul Morţii de Lapislazuli, 
dimpotrivă, au somat-o să se retragă dincoace de Tisa, fără a se întreba 
niciun pic dacă pleacă la plug Sentinela română a Occidentului, atunci 
Prevenirea Anschlussului cine o va mai garanta, trăgând cu hotărâre sabia? 
În joc fiind însăşi pacea Păcilor! Anume, descurajarea revanşarzilor şi 
nostalgicilor de la Berlin şi Miinchen, de la a relua Războiul Expresionist 
ca Război Existenţialist! O administraţie exclusiv românească asupra 
Sudeţilor, şi în totalitate organică asupra întemeietorului de noi şi noi 
civilizații Arc Carpatin, fiind unguent benefică atât pentru a se contracara 
stratagema hitleristă de a-şi macula adversarii înainte de a-i zdrobi, 
obligându-i a se implica în tâlhării comune miincheneze 1938 sau 
moscovite 1939, cât și pentru a nu avea mai târziu, pentru neonaziştii tineri 
fotogenici, de canon hollywoodian, o bază solidă pentru resentimente 
revanşarde de productiv efect electoral, democratic, populist, spre Breslau, 
Knigsberg şi Gablonz an der NeiBe. lac-aşa! 

— Ololio, drăguțule! gemu Nunuţa așa departe de al ei culegător de 
suferinți Dumitru-lov Supeanu cel blond, mic de stat și tare tare în 
meşteșugurile dumnealui, uitându-se cu ură la plăcutul musafir, dar 
străvezindu-l spre însăşi căpăţâna Occidentului întrupat de Bairam Stoper, 
pe când semăna orez iarozivat în Bălțile Brăilei. Că mare mult imbecilă 
incompetenţă de dreptate ni s-a impusără! Că noi doară nu eram rasişti, nu 
pe principiul exclusivismului românesc am luat Budapesta roşie ca să-i 
deportăm, în ordinea periculozității categoriale, pe unguri dincolo de 
Nistru, sau chiar dincolo de Bugul nostru, până unde anarhia adusă de 
bolşevici ne-ar fi permis să ne extindem şi să implementăm dreapta 
rânduială românească. Ci așa cum însuși regretatul tău tată şi părinte, 
Mariusică, profesorul geograf Voicu Ghizdavu, îmi povestea, cu ocazia 
pelerinajului anual de Pobreajen la Muntele Conic, la Schitul Hoitarului 

poposind, noi europenii trebuie să discriminăm corect între ctitor de partid 
şi de stat şi între om politic pro interlop. Oameni politici, adică speciile de 
insecte mişunând în capul Țării sunt puzderie căcălău, pe când adevărații 
ctitori de partid şi de stat se nasc doar câte unul la două-trei veacuri, cel 
puţin în cazul puterilor mijlocii cu interese limitate și de regulă inculte. 

— Taică-tu, îi şopti la ureche cu buzele ei fierbinți de mărgean Olguţa, 
nu credea nici în Ştefan cel Mare şi nici în Mihai Viteazul, argumentând că 
practica social politică și psihologică a spulberat însăilările lor statale: 
Moldova nu şi-a putut păstra unitatea ameninţată de imperialismul 
bucureştean, iar România de la 1600, reconstituită cu atâta expresionism la 
1918, rămâne de văzut dacă va supraviețui Războiului Existenţialist, 
inițializat la 23 august 1939, ea prezentând o hibă-n Legea Fundamentală 
reflectată identic şi-n constituția iorgovană de mai târziu, sub YI, anume 
sintagma „stat naţional unitar“, când formula corectă era să fi fost să fie 
stat național unitar şi cultural recuperator! 

— Pentru că statele, observară-ntr-un glăscior Cocuţa şi Nunuţa cu 
steluțe de anason în ochişori, apar şi dispar, vin, se semnează Indescifrabil 
şi se tot duc ca ştatele de plată, pe când culturile sunt cu adevărat perene... 

— Cu adevărat perene doar cocalare, întări Olguţa când ţigara se 
sfârşi, considera şi bătrânul tău tată, uitându-se înfiorat la hoitarul schitului, 
Marius, la pleşuvia lui vulturească, şi deducând mocăneşte că ăsta trăieşte 
mult, ca tot ce mănâncă stârvuri, adică proteine îndelung fermentate de o 
puzderie de bacterii, cum în mod normal homosapul nu deține decât în 
rinichi... 

— De unde şi denumirea științifică taxonomică a hoitarului în lumea 
informaţiilor clasificate, detalie Cocuţa: Nephron percnopterus. 

— Bine, râse cu toate mărgăritărelele sale, ca o tibetană martiră, 
Nunuţa, asta este doar o etimologie burghezo-moşierească, străină de 
poporul muncitor, care crede pe toată Valea Ursului, ca şi pe paralela cu ea 
Vale a Vinului Negru, că hoitarul ar fi bine-cunoscutul imperator roman, 
persecutorul creştinilor, Nerone, condamnat de zei să ingurgiteze, la 
nesfârșit, leşuri văzute ca din tribuna oficială, întru aceasta înnoindu-i-se 
anual peren cele două aripi portante! 

— Cât m-am adăpostit la Gumrak în hpiţanul alb de camuflaj, adus 
de circarii vienezi pentru a-i îmbărbăta pe asediatorii Stalingradului, 
revigorându-le psihologic superioritatea lor rasială asupra slavului, oftă 
Marius parcă lingându-şi mustaţa muiată în ceaiul de primăvară cu multă 
esență de rom, adusă a oală, eram sufletește atât de bine pregătit să rezist 
la extrem, încât abia aşteptam să mă înfrupt mai întâi din ficatul genialului 
dansator armăsar fără alte însuşiri, dacă furtunoasa operație de 
despresurare pusă la cale de Antonescu şi de mareșalii săi germani s-ar mai 
fi amânat, aproape că mi-era poftă a devora chiar ficatul camaradului meu 
fotograf de artă şi cinefil, Otto Runge, care ar merita să denumim Piaţa 

Matache Piaţa Prieteniei și Frăției de Arme Româno-Germane Otto Runge 
- Marius Ghizdavu, deoarece când a trimis Goebbels pe aeroportul din 
Gumrak un Junkers-88, cu elicea dezaxată de tirul antiaerienei bolşevice, 
special să-l ia, el s-a oferit să se sacrifice pentru noi, zicându-mi vorbele 
astea memorabile, că du-te tu, frate Marius, că ţara ta înapoiată mai are 
multe de pătimit pentru integrarea europeană antibalcanică, pe când 
Nemurirea Germaniei mele nu mai depinde de mult dacă un supradotat, ca 
mine, îşi mai manifestă sau nu darurile creatoare ce i-a repartizat în 
chersinul legănător Ursita! 

Huruit de motoare fine germane se auzeau dinspre toate azimuturile, 
chiar şi dinspre cele surde, însă pe ecranele radarurilor din subsolurile 
Stalingradului, rachetiștii se nelinișteau mai mult de puzderia de ţinte, 
împrăștiate ca dintr-o cutie românească a Pandorei pă peste tot de-a rândul, 
până adânc la est de Volga, întâi peste Krasnoslobodsk, Saharnii și 
Zakutski, apoi tot mai departe, în pământuri kazahstane indesţelenibile 
altfel decât cu deţinute şi cu deportați. 

Amărât, nelumit, nenutrit, înfometat prin încercuire perfectă, Marius 
privea cu neliniște culoarea vineție și silueta de rinichi zburător cu aripi de 
cal de basm înaripat, ale aeroplanului german salvator alb şi deja saliva ca 
într-o bucătărioară neutră, irlandeză, matinal, cu nări fremătânde de 
penetrantul iz de rinichi prăjit, a cărui inhalare pe stomacul golit este 
chezășia unui bun început în greaua admirabil de eroică Ascensiune pe 
piscurili luminoase ale unei epopei odisseene, a cărei finalitate la omul 
homosap modern, adică postcreştin, se finalizează la numai trei Penelope 
cu drept la piramidă, abia identificate căutând pisica în Ithaca vecinilor, 
dacă nu pretini, măcar camarazi în războiul decisiv pentru relansarea 
imperialismului românesc spre leagănele/ chersinele de unde să se ajungă, 
în o sută de ani de munci michelangioleşti, la performanţa ca limba lui Saie 
Buburuză şi a academicianului lon Codoi de la Institutul de Cercetări 
Ştiinţifice, să substituie limba lu' Bairam Stoper dupe Internet. 

— Nefiind deloc sigură memoria tatălui tău, Marius, oftară deodată 
cele trei Penelopiţe, parcă voind să-i biciuiască savant orgoliul cavalerului 
celuia, atât de sătul de campania de înfometare din Est, încât nu mai voia 
decât să se refugieze în somn-somn-somn, pe multă, mută şi mulțumitoare 
vreme de aşteptare a consecințelor înfrângerii de la Stalingrad, una fiind 
deja evidenţiată de clarvăzătorul profesor francez Bazil Frâncu: psiheea 
rusească va suferi o foarte miciurinistă altoire a stalinismului leninist cu 
briceagul lui Marx, pe vecie portaltoiul de canon Tolstoi-Dostoievski 
nemaidând ce-a dat, mergându-se pân-acolo chiar ca ceea ce te defineşte 
ca neam, Imnul de Stat naţional şi unitar, dacă nu şi cultural, să rămână, în 
uniformizarea globală, tot cel sovietic! 

— Se creează astfel prin Stagnare, surâse cu satisfacție omul de 
afaceri Octavian Ghizdavu, cum văz eu d” aci din însorita Californic, 

bazându-mă nu atât pe contrastul cromatic cât pe cel de clarobscur în mod 
egal, un vid de creativitate în Estul fumuriu al Galiției Mari a lu' frate-miu, 
vid ce nu poate fi umplut decât de ai noștri, de românașii care vor învăţa 
repede să se orienteze într-o lume fără granițe, cum să-și viruseze 
adversarul, ciuruindu-i critic ofertele culturale expirate, răsucind 
Occidentul academic să se mai uite și la alţii. 

— Meritul acestei situaţii de Biafră spirituală cu capitala Moscova, 
lărgi extremistul de Alin Vissarionovici Vişan fanta spre programul politic 
al Grupului de veghe şi reacție rapidă 2007, dacă achiezează Isadora 
Morgenstern la el, este al lui străbunică-tu, căminarul Voicu Ghizdavu de 
la Ziduri, şi al lui frate-su, ispravnicul regiunii Odessa Bugeacului, abilul 
gubernator gubernial şi om de infiltraţii, conul Alecu Şaraga-Ghizdavu, al 
Ameliei. 

— Aşa precum reiese și din paginile memorialistice, surâse 
efervescent codana elvețiancă, intitulatirisite Enigma celor trei chersine, 
scoase de Alex&Vicky în 1993, după deschiderea arhivelor ghizdaviene la 
50 de ani după pristăvirea istoricului Voicu, precum şi din raportul strict 
clasificat către Regele Carol al II-lea Dracula, din 1 octombrie 1938, cu 
titlu dilematic, anume Contribuţii la dilema/ noada gordiană a celor două 
Odesse, tot Editura Play din Santa Madonna, dar anul de apariție 
postdilematic 1999, pentru prima oară în istoria sa zbuciumată şi 
multimilenară, poporul român, ca ființă agresivă întru ființă fără început şi 
fără sfârşit precis, cum se întâmplă nu cu indivizii şi cu individele, ci cu 
speciile în călduri, şi-a găsit pentru prima oară un partener. 

— Un aliat antisovietic, desigur, adică un tovarăş de autoapărare 
vechi-nou relativ vremelnic, în acest furnicar de popoare perindându-se 
mișunând cu câte un grăuncior sau cu câte o frunzuliță spre muşuroi, întări 
Sergiu Enache. 

— Adică poporul meu polonez! ţipă surprinsă şi solemnă Agnieszka 
noastră, badanta prea înţelegătoare a vârstnicului Ghizdavu. 

— Cu care, prebelic, ne vom ciorovăi că noi n-am mai ars cărbune 
silezian după 1929, iar ei n-au mai savurat cireşe, vişine, caise, piersici, 
prune, mere, pere, gutui, poamă, răsărită şi nuci, pe care Basarabia și 
Bucovina erau atât de bine plasate pentru a le exporta, prin vadul nistrean 
dintre Hotinul şi Camenița cele întemeiate de Dragoş Vodă, când a coborât 
spre sud, via Maramu, din Triunghiul originar de Lapislazuli Cracovia- 
Breslau-Viena, urmărind pe Zimbrul! cită din memoria melancolică-n 
erudiție deputata poporului Au-Mă-Doare. 

— Şi pe care neam de lifte papistaşe nu-l vom ierta niciodată, că când 
a fost cu Integrarea Euroatlantică, nu ne-a așteptat şi pe noi în staţie, la 
Sniatya sau Zaleszezyki, cât să ne reeducăm hrăpăreţii din capul Ţării! 
răcni îndârjită cu ură de ucigătorii ei ochi scânteiau ca două brichete, 
Pizzacola, piezoelectrice. 

— Aici s-au conturat două filosofii diplomatice şi de construcție 
imperială, rezumă cele două cărți ghizdaviene ca analist geopolitic Sergiu 
al Isadorei noastre. E tot mai limpede că Alecu Șaraga, mai ieșean, mai 
hâtru, mai realist, poate fi mai probabil autor decât Voicu sau fu-su 
Octavian, căci adoptă cu faţa spre Kiev o strategie Ducală, cum că să ne 
păzim de cultura rusă sub-dostoievschizată prin derjinschizire, cu accent 
pe capacitatea şi foamea de hienă a sufletului duhului rus, de a ingurgita 
orice alt suflet mort sau viu din nișă, ca un server noros supradimensionat. 
Deci să măsluim micile noastre contribuţii, chiar dacă nici nu le arhivăm, 
adică să ne îngrijim ori de a consolida, cu baroni administrativi din RO, 
fragilul stat ucrainean, ori, matematic același lucru, să slăbim cumva 
ambițiile moscovite de a cobori Kievul mitropolitan la cenușa unei capitale 
guberniale, săltând iar în sus Harkovul tanchist al Murocikii, ba chiar să 
ciuruim de tot rusismul, până va recunoaşte în propriile manuale şcolare, 
teze precum că Puşkin a învăţat cu adevărat să scrie abia la contactul 
chişinăuian cu folclorul dulce moldav, Kutuzov arta Războiului de Apărare 
a furluit-o de la generalii moldo-valahi, iar delirurile tolstoiene despre un 
creştinism cu opincile pe pământ, nici nu pot fi concepute fără sejurul 
prozatorului în Bucureştiul ce-n romantism se mândrea cu mai multe sute 
de biserici decât orice altă capitală semănată de Domnul pe pământul 
Eurasiei, de la Dublin la Magadan! 

— Cea de-a doua filosofie a războiului preventiv, adăugi impulsiv 
spre cele trei Graţii, eseistul Crucii de Piatră Oreste Bogza, ca populist 
acerb ce scrisese pamfletul ofensă autorităţii filosofiei dreptului, zis 
Cosmetizarea la mutră a RSSR pe drumul Via Cappia al fofilării în uie, 
poate tot atât de ţepos ghimpat delimitată ca materialismul dialectic de 
idealismul metafizic, este fără doar şi poate filosofia bugetară a aprigului 
purificator al Zidurilor, medelnicerul Voicu Ghizdavu, în care se întrupa 
țepos, fiind infirm de picere, imperialistul Dracula când, prin magia isihastă 
a sihaştrilor orheeni de pe lângă Schitul Hoitarului, resimțea ca mare 
doctrinar al trecerii preventive pe catalige a Nistrului, propensiuni către o 
sinceră pocăință şi eventual nevoință pe nişte drumuri cu baobabi din 
Madagascar, neplăcându-i pinii rari sau jnepii mici ai Magadanului. 

— Astă opusă filosofie, îl momi la o mângâiere Agnieszka, de parcă 
ar fi fost Isadora cu Pizzacola-n podul crâşmei La Căţeaua Leșinată din 
Ferentari, cu amiralul de propagandă Horea Bratu, la care s-a găsit la 
perchezițiune, în fân, cosorul lui Karl Marx, — din câte am săpat cu în 
arhive, rezultă că doctrinarul complet al imperialismului românesc, 
profesorul doctor membru corespondent al Academiei de Istorie pururi 
Recentă, Viaceslav Dinicici Ghizdavu, o avea gata pregătită încă din anii 
exasperanţi ai Neutralității din întâia jumate a Războiului Expresionist, 
când s-a produs acel zbor secret de la Aradul habsburgic la Ziduri şi retur, 
la manșă fiind asul pilotajului german, tânărul şi relativ suplul pe atunci, 

seducătorul încornorat mareșal Hermann Goering. 

— Unde se ducea Voicu al nostru, supradotatul fiu al logofătului biv- 
vel-vornic ciohodar de Scornicești și de Boteni, Dinicu Ghizdavu, dragă? 
se interogă retoric cu faţa spre ele Oreste Bogza asudat. La o întâlnire 
conspirativă! La Arad sau Nădlac. De cea mai mare importanţă geopolitică, 
gazdă fiind o domnişoară... valahă cu virtuţi vieneze, Felice Bauer, iar 
emisarul cancelariei habsburgice, plenipotenţiar şi pentru Imperiul 
German, fiind un anume domn K. 

— Geopolitică? râse isteric Isadora. Mă faci să râd! Bunicuţul mamii 
era pornit să zboare cu aeroplanul primejdios al lui Hermann Goering, 
înaripat doar de motive umanitare. Cazul Georg Trakl îl răvăşise complet, 
căci așternuse un cearcăn negru pe totdeauna, în cerul însetat de poeme 
pure al Galiției noastre. La Direcția Cenzură a Marelui Stat Major al 
Giganticului Cartier General, unde avea să fie mobilizată-concentrată bună 
parte din intelighenţia Vechiului Regat, se primise informația, bulversantă 
în tragismul ei, că pe frontul de Vest... pârț! 

— Polonezul poet, anticipă Agnieszka noastră, Apollinaire, l-a 
mitraliat pe delicatul pictor Vier Pfoten Franz Marc, fiind la rândul lui 
nimerit în căpăţână de lunganul Oscar Kokoschka, rătăcit în răzbel din 
considerente sentimentale, neputând suporta la păpuşica Alma Mahler 
trăinicia cultului ce dânsa avea pentru singurul ei special guest star, 
compozitorul cu același nume. Ocazia unor astfel de crime intelectual- 
intelectuale în Triunghi trebuie suprimată cu desăvârşire. Imediat! Acesta 
a fost mesajul tânărului şi impulsivului istoric Voicu Ghizdavu, cu soția 
Maria, pentru absurd infatuatele puteri imperial centrale. 

— Pleosc! Eşti naivă, fă! diagnostică instantaneu Pizzacola frecând 
nessul granulat conspiraţionist. Întâlnirea de la Arad a lui Voicu Ghizdavu 
cu emisarul K, bi-plenipotenţiar de la ambele imperii germane, viza, cum 
rezultă din ultimele arhive, o lovitură de cuţitar dată în spatele seducător 
decoltat al Franţei, la Felice Bauer, în casa-i conspirată complet, 
întrebuințându-se întâia oară în Europa noţiunea de Dolchstoss, 
propagandistul Hi însuşindu-şi-o abil din ziarele vieneze şi luminând 
masele cu ea, cum că neamul german biruise pe toate fronturile din 
Războiul Expresionist, dar bolșevicii, adică toți evreii, au dat lovitura în 
spatele decoltat al frontului, preluând puterea leninist, legendă care obseda, 
din câte-mi spunea alaltăieri seara Guiţ la discotecă la Petrarca, ascultând 
Emily Dickinson Nostalgie, da, obseda chiar răuşor de tot pe până şi pe 
Iosif Vissarionovici şi pe frații săi de luptă din spatele frontului românesc. 

— Păi, aici e şi enigma celor trei chersine, se feri Marius din calea 
obuzului, al cărui ropot cu scântei pe şoseaua de granit cu cratere şi 
denivelări, se pierdu cu ostilitatea după colţ și cu firea. Anume unde ar fi 
fost plasat cel de-al treilea chersin, asta este în genere problema chinuitoare 
şi chiar testul de admitere la Școala de Șoferi de Țară, pentru orice ctitor 

de stat al neamului nostru progresist. Chersinul fiind covăţica rotunjoară 
de frământat aluatul pentru pâine creştinată-n ea. Când legendarul cavaler 
al lui Christos, Tomas Nour, a plecat din Ţara Bârsei, însoțit de câțiva 
experți, de o gardă, în bodigardie, în autoapărare de grup compact, 
Murocika, el a dus cu sine în Hyperboreea noastră și chivotul, chersinul, 
conceput din proiect să nu crape la ger în Țara Zăpezilor. Necunoscut pe 
acele meleaguri glaciare, cu populaţie rară şi nestatornică, necunoscătoare 
de noțiunea, gustul și semnificaţia transumană de chiflă, necunoscătoare 
adică de însăşi frica de Dumnezeu, care e panaceul universal detergentic al 
corupției, cu condiția subînțeleasă că nu dă rezultate decât la romanticii 
tâlhari, care se aruncă pentru prima oară în necunoscut prin lanurile 
înflorite de hrişcă, cum rândunele planează după musculiţe peste lucerna 
sovhozului dimineaţa devreme, când opricinicii de tip nou abia ce se culcă 
osteniți de atrocitățile implementate nocturn. 

Fiindcă, de fapt, în fond, până la urmă nu ne doare problemul 
înălțării culturale, pentru care nomenclatorul ministerial se preocupă, se 
zbate, se canoneşte, lipsind nutreţul. Furajarea în stabulaţie. Păpica. Raţia 
şi tratația. 

— Fraţi români! interveni cu brutalitate în somnolenţele ce le cu 
nesimţire cuprinsese pă Pizzacola, Minodora și Isadora, doctorul specialist 
consilier guvernamental şi prezidențial în inginerie financiară, CEZAR 
BOGZA, omul Ghizdavilor de la Ziduri-Pribegi de le recuperase de trii ori 
mai multe proprietăți funciare decât ante-avuseseră înainte de groaznica 
noastră, fatală, înfrângere de la Stalingrad din Războiul postexpresionist 
Existenţialist, ce te punea într-o situație de să optezi cum e mai bine pentru 
familia, familionul sau familiardul tău. Fraţi români din ţara electorală şi, 
din Diasporă, mai ales ăia din Triunghiul de Silicon, Pizzacolo, Los 
Angeles-Pasadena-Las Vegas! Chestiunea celui de-al treilea chersin este 
bestial de fundamentală, atât pentru ageamiii decidenţi din toate timpurile 
timpurii, cât și pentru cei cu ochelari academici de toamnă, mânca-v-aş eu 
cu Otomega la toate trei lentilele alea de contact, Penelopiţelor! 

— Doctore Cezar Bogza de femei, deci şi de ţări, şopti din extaz de 
circumstanţă privind spiritualitatea supremă ce paradoxal tocmai ea cică 
justifică genocidul, cum prin diferanţă Gheena Edenul, și scărpinându-se 
de puricii preluaţi de la bolnăviorii ei, pediatra Minodora a Căinarului, să 
ştii că şi doctorul Liviu Lecca, al cărui portreeet nebun, bărbos, de succes, 
văd că-l ai în bibliotecă, rămăsese gravid, în pofida progresismului său 
visceral de interne contra discriminării Neamului la externe de către Istorie, 
deoarece, învăţa el pe Raulică Supradotatul piteştean, prostia de a nu 
poseda deloc colonii, şi nici Hinterland rusesc, care abia așteaptă de la 
Petru şi Cantemir încoace un nou gospodar cu G mare, este punctual nu 
numai o modestie, e o Mişelie, Mişule! 

— Şi să nu-l uităm într-o gară, interveni în altă limbă cu altă limbă 

Isadora cea învățată rusofonă de străbunicuţul prudent, pe chişinăuianul 
nostru Pușkin, libretistul pateticei Simfonii a V-a de Piotr Ilici Ulianov, 
nefiind nici pe departe întâmplătoare desemnarea ca protagonist, a 
cavalerului baron boier de ţară Eugen Ionesco, de ţinea în arendă moșia 
Oneşti de la zekul Ghizdavu, pre numele slavizat de dieci Evgheni 
Oneghin, sau Onişor, de-au plecat ei în expediţie hiperboreeană cu Toma 
Nour, cel la Helsinki considerat, chiar de istoniografii muscali, drept întâiul 
întemeietor al Veneţiei Nordice, Leningradul. 

— Aşa, aşa, aşa! intră în admisie după compresie, explozie şi 
evacuare ca un motor cu aprindere prin scânteie divină Pizzacola, amețită 
de aproape că ai fi crezut-o c-a ascultat simultan, fiecare cu boxa ei, 
Simfoniile Galiţiene de la Oder-Neisse la Ural, anume Poloneza, 
Ucraineana, Finlandeza, Ruseasca, Bielorusa şi Basarabeana, în ordinea 
olografă a pescăruşului Ceaikovski. Să nu ne îndoim că problema celui de- 
al treilea enigmatic-enigmatic-enigmatic chersin ar fi la loc rău pusă, ori că 
ne-ar feri cumva să nu evităm a nu ne confrunta cu insolvabilitatea, incuria 
şi inflația! Trebuie ca Academia lui Au-mă-doare să ia măsuri. Măsuri să 
ia. Pentru că suntem în cea mai dominantă dintre pozițiile principale, 
clasice, de aducere la negociere cât însuşi Ceaikovski ignoră, în Simfoniile 
sale atât de ţarist-wagneriene, deşănţat până la stadiul ultim de imperialism, 
Țările Baltice, dragă domnule Eugenijus Miskinis. Prea bine ştiind de la 
istoricii vechi moscoviți şi leningrădeni, mulți formaţi de Antioh Cantemir, 
demonstrându-le la detalierea arborelui genealogic ce purcedea din 
slobozul lui Ginghis-Han, exact ce apreciau Voltaire și Cioropel, adică 
adevărul mitic că Lituania, Letonia, Livonia, Estonia, orașul liber valah 
Dorpat-Tartu (iniţial botezat Dor Mărunt) şi Curlandia, n-or fi devenit ele 
tinuturi pur românești, dar nici rusești n-au fost şi nu sunt! 

— Tot ce se ştie fiind însă posibila situare aici a celui de-al treilea 
chersin cadastral, (după Chersonesul Tauridei — Sevastopol, şi Chersonesul 
clasic de pe buza superioară a Niprului), aici unde mai târziu Nikolai 
Milescu-Spătarul l-a trimis pe ţarul discipol Petrache să ardice 
Leningradul, desigur-desigur că foarte sigur că la anul 1000 al lui Toma 
Nour prenumărându-se și Piterul, prizărit şi indistinct în puzderia de Dave 
semănate de arcaşii ctitori în spaţiul nostru daco-hiperboreean, cum ar fi 
Marienburg, Pokkala, Viborg, Narva, Dragodana, Pskov, Riga, Klapeida, 
după opinia mea de doctor diagnostician încercat, cel de-al treilea 
Chersones, menit a delimita triunghiul unei noi etape de expansiune a 
dominaţiei imperialiste a Neamului Romănesc asupra Nordului, fund 
Helsinki, burg a cărui denumire interbelică era suedeză, Helsingfors, cea 
medievală Chelsinor, iar cea de la anul 1000 nu poate fi decât una purtând 
cu mândrie, ca pe o decorație de după epopeea noastră de la Stalingrad, 
denumirea tipic geto-dacă de Chersones, din aceeaşi familie absurdă cu 
Oroles, Cogayones, Dapysones, Zalmodegikones, Diernones, Cotisones, 

Xerosones şi Ombergsones! 

— Geograful Voicu Ghizdavu, aminti cu venerație Isadora, vedea 
totuşi acest enigmatic al treilea Cherson pe malul ceţos al Lacului Onega, 
cel dăruit drept scaun de cavalerul Toma Nour lui Evghenie Onișor al 
nostru, de la Onești. 

— Adică azi Petrozadovsk! își puse ochelarii şi privi urât la hartă 
temutul doctor, om de afaceri neobişnuit a mai fi contrazis, se sufoca, încât 
tremura roz-vânăt ca unul din embrionii ce-i făcuse atât de-adese 
„marinari“ mai mult sau mai puţin baltici, sub Cea, de pătimise şi ajunsese 
ca curriculum vitae sub Yl... mare disident, opozant şi duşman al 
poporului, după caz. Ce dracu să căutăm noi tracii, în acele gheţării 
inospitaliere, cu oile? Duduie Isadoro, ca diagnostician de oameni cu 
adevărat bolnavi, adică bătrâni din Pipera, nu ca puii de muncitori și țărani 
bolşevizaţi la fel de uşor cum ar fi să fie nazificaţi ireversibil, eu îţi spui un 
singur lucru: dacă familionul, familiardul în dolari Ghizdavu, a rezistat 
vitregiilor unei istorii zbuciumate, miracolul se explică prin strategia 
optimistă tragic că perpetuu acești cărturari pocherişti de elită au jucat pe 
mai multe tablouri. 

— Și au reuşit! bătu din palme, să aducă ţiganca roabă cafele, 
Pizzacola. 

— Au reuşit, surâse ca din rețeta fericirii Dora Căinaru navetista, 
deoarece așa le-a fost tipărit, cum la Odessa eu să primesc răniții, iar 
Marius morții. 

— Au reuşit, da! dădu din umerii rotunjori în semn că deocamdată nu 
se dă nimărui Isadora. Au reușit ei, dar urmașii nu-mi par demni de marile 
sacrificii ale eroilor noştri de la Stalingrad, de la Mărășești şi de la Plevna. 
Ei, tinerii inculți şi tupeiști, se comportă azi cu indiferenţă la vexaţiunile ce 
ai noștri suferă dincolo de fruntariile vremelnice, încât îţi vine a crede că 
s-au vândut ca mancurți robului locotenentului de cavalerie Marius Ghi, 
eliberat, un anume Feodor Kuzmici Merţalov, ideolog care susţinea 
măgăria c-al treilea mult căutat Chersones este de fapt uitat părăsit chiar pe 
teritoriul Regatului, şi nu cine ştie unde în altă parte. 

— Unde, fă, mancurto ce ești, pe teritoriul românesc? La Parcul cu 
Draci? 

— Nu, Minodoro, nu în zone de deal şi de munte, unde vântul va sufla 
moderat, ci pe litoral, zicea Fedea Merţalov, că la Vama Veche ar fi fost, 
după calculele lui de şahist, căutatul al treilea Chersones, ceea ce ar 
diminua cu brutalitate, la numai Triunghiul pontice Mangalia-Gura 
Niprului-Crimeia, mai toate aspiraţiile imperialismului românesc 
civilizator de mâine-poimâine! 

— Marele neajuns al dezbaterilor publice doctrinale de la noi, fetelor, 
oftă  ginecologul colecționar de  closeups pentru  megaclasorul 
Repetabilitatea umană, € că, ca consecinţă a eșecului de la Stalingrad, la 

un scor care ne scuteşte de orice comentarii, numai manifestul lindinist al 
feciorului meu Oreste, Cosmetizarea la mutră a RSSR pe drumul fofilării 
din Mooye-n UIE, nu e total intruvabil, că l-am sponsorizat eu împrăștiat, 
stropind crierili tinereţe-tinerețe cu două'j cinci dă mii dă gratuităţi. Pe când 
epopeile veneratului meu mentor spiritual, profesorul boier Voicu 
Ghizdavu de la Ziduri de pe Valea Vinului Negru, atât Enigma celor trei 
chersine, cât şi Contribuţii la noada gordiană/ dilema celor două Odesse, 
chiar dacă Editura Play din Santa Madonna, Elberon, cel mai înfloritor 
orăşel diasporean din New Jersey, le-a expediat p' amândouă bibhotecilor 
românești de pretutindeni, nu cunosc un singur caz de să se fi terminat 
procedura de depozitare şi băgare în fişier pentru scoatere la citit bai 
richest, ceea ce ca şi-n cazul nesalarizării în cercetare, educație şi cultura 
cultă nu poate fi doar incurie, ci o involuntară politică de tâmpire a 
Neamului ca întreg organic fără memorie, mai uşor de supus exploatării de 
către un neo-nomenclaturist, aventurier şi interlop. 

— Şi e maaare păcat! oftă Dora spre Pizzacola şi Isadora, cu 
resemnarea plăcutei doamne delicat îmbujorate de pleziruri clasice, pe care 
tineretul nu le mai poate experimenta datorită ireversibilității timpului, în 
sensul că. Fiindcă în aceste neruşinate vremuri de subploconire spre toate 
azimuturile, ar fi instructivă SUS cum a rezolvat un demn boier valah jos, 
cu emisarul austriac Franz K., devoţiunea necondiționată pentru La France, 
campioană mondială şi europeană şi de juniori. Pentru că eu ştiu nu de la 
Grigri, ci de la socră-miu, de la antreprenorul de blochauzuri, unde huzurea 
esplotarea, ce era-n capul lui tac-su lui Marius al meu şi al farmacistei Eliza 
Alexandrescu, nebuna aia care l-a abandonat la bătrâneţe, fugind la fată la 
Basel, s-aibă cine îngriji de ea, Isadoro, că presimţea că era greu bolnavă, 
aşa că tu nu te băga ca nesimțita când bârfesc adultele adulterine! 

— Dar mai e, fă, adulter când ai bărbatu' mort? beli ochişorii de 
prăduitoare cu avocat Pizzacola. 

— Este, dacă e celebru mortu'! o lămuri buştean Lecca. Pentru că 
sufletul rămâne indestructibil, dacă inițiativa este a lui... Este? privi el 
stăruitor spre pediatresa cu care se colaborase pe front doar de la echinocțiu 
până la solstițiu. 

— Este şi nu este! zâmbi feminin divina vindecătoare. Dialectica la 
acest nivel al politicii de vârf superexcitabil nefiind aplicabilă decât dacă 
vreun serviciu străin şi-a băgat spirocheţii. Sub acoperirea de păduchi laţi 
(mandavoşkă). Fără îndoială, domnule ginecolog român, ca pediatră 
vorbesc, că acest popor al meu, rău aşezat în calea tuturor răutăților, 
concepe, naște, fată, talente cu nemiluita. Și materialist grăind, să nu ne 
bucurăm aşadar. Că-i ceva maladiv în aiasta. Pentru că, la noi, sunt multe 
facilități naturale, dar e și impedimentul că au talent şi bandiții, care pun 
atuncea geniu veritabil în politica lor anticulturală de anemiere a justiției. 
Încât are dreptate Marius că ca neam n-avem nicio șansă, dacă nu vin 

americanii să ne democratizeze ca pe germani şi japonezi. Fără Eliza, prin 
1987 îndrăgostit dantesc de Raisa, adică fecundat de imaginea ei ca 
trecătoare-n Mercedes pe Calea Victoriei, era sceptic că după nimicirea 
elitelor de către bolșevism, în URSS şi chiar în restul Lagărului, şi în mod 
exemplar la noi, va ieşi din perestroikă şi glasnost altceva decât ce numea 
el mandavoșkă, un mix de cleptocraţie şi incultură de massă, cu stabilizator 
artificial Inversiunea Valorilor. 

— Dar o avem, luci din marii ei dinți periculoși Pizzacola, o avem toți 
pe şansa de a fi, măcar regional, primii europeni deplini! Apţi pentru cea 
mai înaltă civilizaţie a Marii Recuperări, cumpănind în Galiţia Mare perfect 
Vestul cu Estul. 

— Şi e mare-mare păcat păcat! oftă a doua oară Minodora de căscară 
şi Isadora și Pizzacola. Aş zice chiar că, dacă nu era să fie aşa, ar fi fost 
altfel, reușindu-i numai lui Marius Ghizdavu europenizarea directă și 
demnă. Cum? Prin relaţia sa personală pictor-pictor cu marele Fiihrer al 
nobilului popor german. Dacă. Dacă n-ar fi fost înfrângerea în prelungiri 
de la Stalingrad... Dacă-dacă! Cel mai semnificativ cuvânt părăsit de daci! 

— Adică tu chiar crezi, fă tâmpito, sări din crivat de-un stânjen 
Murocika balerinuţa, că germanismul ar fi cedat panromânismului ceea ce 
austriacul fără însușiri Franz K. 1-a refuzat lui Voicu Ghizdavu, adică 
Schengenul? Făţarnicilor! Parcă n-ar fi fost înfrângerea aia o surpriză nu 
numai pentru pariori, ci pentru toți galițienii, inclusiv numeroșii ruși întinşi 
până-n Ural şi Nepal! se deschise ea la capot ca la capota unui motor cu 
aprindere prin compresie supraîncălzit. Aiurea! Nu degeaba a consiliat 
Bairam Stoper aviația AA să radă, de pe fața nerasă şi jegoasă a 
Bucureştiului, Villa Izvorașul din Strada Liliputanelor: el voia să sufoce, 
în pivniţa cu murături şi cu morcovi în nisip de Balcic, pe periculosul osul 
cel mare, pe călăul bossul potențial al poporului rus aliat cu anglo- 
americanii, pe comisarul Alecu Şaraga, brav boier reacționer ce se legase 
frate de sânge cu ălalalt mare aristocrat pur galițian, pan Felix 
Edmundovici Dzerjinski, juruindu-se sub greu blestem leahul că o să se 
infiltreze personal în Partidul Comunist (bolşevic) al Uniunii Sovietice, în 
cercul cel mai superior restrâns al frizerilor care la dacea de la Kunţevo sau 
Zubalovo sau Skrovişcevo foarfecă totul, ca Parcele... 

— Şi uite că, reveni zgribulită în pătuţul de la Sonnenheim, uşoară ca 
conştiinţa călăilor noștri, blonda cănită Daria Maximovna, rumenă de 
ruşinea de a se fi dăruit pe un blid de hrişcă și tuşonkă glagoveană unui 
boier valah, tovarășul polonez s-a ţinut de cuvânt: i-a retezat Rusiei capul. 
I-a nimicit-stârpit pe multă vreme Elita, cum a promis conului Alecu la 
Odessa, sub chersin. Patriot polonez şi spion român, el a înţeles la Lwow 
că tânărul stat polonez nu va lua avânt spre exprimarea culturală în 
universal, dacă nu ţine la distanță de Zelazowa Wola imperialismul rus, 
aceleaşi probleme punându-se în fond şi pentru Regina Maria, pe care o 


917 


slujea cavalerul Şaraga... Dar acum ce credeți voi, Penelopiţelor, dacă se 
infiltra ca călău marxist de-al lui Lenin dumnealui românul, ar mai fi dus 
la îndeplinire şi el ce făgăduise-n foaierul Operei din Odessa nobilului 
leah? 

— Nu! răspunseră într-un glas Olguţa, Cocuţa şi Nunuţa, spre marea 
indignare a rusoaicei spânzurate de cekiştii victorioși asupra ei în 1943 
numai datorită înfrângerii noastre de la Stalingrad din vina prea 
ambiţiosului Hitler. 


— Cum aşa? se miră uimită de propria-i nedumerire rusoaica cea 
surprinsă cu sânul plin de învățătorul Bazil Frâncu, şterpelind gutui, 
prăsade şi nuci de pe lotul experimental premiciurinist-lîsenkist, al şcolii 
cu limba de predare în franțuzeşte, de la Pribegi, refugiată vremelnic peste 
deal, la Valea Ursului. 

Şi au trecut prin Macondo spre Berlin rușii, necontenit, trei 
săptămâni. 

— Un Alecu Ghizdavu nu putea comite așa prostie, să-i scoată pe ruşi 
din istoria majoră, să dea iama prin livezi, când avea frate-su, istoricul 
Voicu, atâta nevoie de carnea de tun stalinist, zâmbi cu bonomie ca la nuntă 
şi botez popa Sică. EI şi-i rezerva pe ruși pentru a împlini cu ei aspirațiile 
noastre în Sud, până la Athos şi Meteora şi, poate, până la Muntele Sinai, 
să luăm Mănăstirea Rugului Aprins, iar în Vest, până la Viena, Cracovia și 
Breslau, urmând a se aproba şi cererile de întoarcere benevolă dincolo de 
Bugul nostru, atât a dezgustătoarei comunități asiatice, infiltrate profitând 
de ciuma neagră până-n inima Europei, cât şi a mozaicatei masse slave de 
la sud de pustietăţile Pusztei noastre, pârlogite atât din insuficientă cultură 
agricolă, cât şi din lipsă de subvenţii de la stat. 

— Tataa, lăcrimă cu filială boierească Hi-Fi & Hi-End duioşie 
Octavian (an' d'acu Theo!), vedea ce vedea Hi din carpenul lui Marius de 
la Berdicev, în Sfânta Rusie, adică o vastă plăcintă alsaciană cu varză 
murată, sau ca amicul său Muss, o pizză rumenă de decupat cu feliator cu 
disc inox de la eMAG. Și bunicul Denis la fel socotea că Neamul 
Muscălesc, din moment ce n-a fost el în stare să-şi apere Țarismul, a pierdut 
Totul şi va fi asimilat de coloniștii latini, după un veac intermediar, cât 
Hinterlandul nostru de peste Bug se va numi, provizoriu, Ruropa. 

De aceea, tăticul meu, Voicu Ghizdavu, fără a se mai consulta cu 
Regina Maria, atunci când s-a întâlnit numai el, în cocheta căsuță 
conspirativă de la Arad cu Kronprinzul Franz, moștenitorul nemaghiar al 
tronului habsburgic, în 14 noiembrie 1917, la o săptămână după ce a luat 

Dzerjinski puterea bolșevică la Petrograd, în baza înţelegerii de la Odessa 
cu conu Alecu, i-a propus nici mai mult, nici mai puţin, luându-l la sigur, 
delimitarea spaţiilor vitale latin şi arian în Răsărit, pe un veac, 
convenindu-se, după cum se ştie, ca ce e la nord de calea ferată Minsk- 
Smolensk (şi cedase Șaraga polonezului Felix) să fie al lor, iar ce e la sud, 
să administrăm noi, de la Bug până la Volga şi de la Oka până la Crimeia 
mea şi la crestele înzăpezite elvețian ale Caucazului nostru. 

— Marele meu consătean, Irinuco, detalie popa spălându-şi mâinile 
păroase roz la lhgheanul gălbui, profesorul diplomat Voicu al lui Dinicu 
Ghizdavu, nu de cacialma juca el tare. Pentru că, bine intenționat, 
transmisu-i-a el, prin niște germanofili, Kronprinzului Franz Joseph, că 
poate influenţa pozitiv, prin omul nostru Felix, racolat de Mişu, pe Lenin, 
şi iată că, îngăduind Nadejdei să se joace coşbucian /a oglindă cu bijuurile 
noastre, a obţinut în 5 decembrie 1917 Armistițiul de la Brest-Litovsk, care, 
coroborat cu Armistițiul româno-german paralel, din 9 decembrie, de la 
Focşanii Unirii anterioare, a slobozit uriașe forțe ariene în contra republicii 
franțuzeşti şi micilor ei aliați sau simpatizanți, chit c-ai noştri storseseră 
promisiuni... habsburgice, mincinoase, că nu li se vor mișca trupele din 
Galiția Mare, de la Est către Vest. 

— lar dacă aceste uriaşe forțe ariene, hi-hi-hi-hi! chichicoti Don 
Bazilio, Isadoro, ar fi ieșit la Atlantic ca prin Camembert, arătându-și la 
Antibes toți dinţişorii, atunci şi Regatul Român şi-ar fi avut partea lui de 
Pradă. Căci, întreba răposatul geograf Voicu, în răcoarea constantă a 
Kramei: ce să căutăm, mă Vasile, noi tracii, cu spancele, ţigaia şi chersinul 
în ghețăriile nordice sau chiar în taigaua Ruropei? Nu la Helsingfors trebuia 
plasat al treilea chersin, mă băiete cucuiete, ci în acel Sud al Franţei, unde 
îi spunea lui fi-miu c-ar trebui şi el să activeze, agenta piticului Ejov, pe 
probleme literar-artistice, balerina violonistă Daria Maximovna Riumina, 
o harkoviană după care se uita luuung până şi pedagogul Makarenko 
lagoda, iaca ici-şa, pă Canal du Midi, trebuia săpat în granit toponimul 
Chersones, nu cumu-i acum, o deformare dezgustător de galicită, anume 
Carcassonne, toată această provincie litorală fiind dealtfel presărată cu 
osemintele, cu relicvele aş zice, lăsate ca moaște de străbunii noștri daci, 
parțial creștinați, când creștinul, sau exact zis PROTOCREŞTINUL 
Decebal, a purces la a giuca, în contra imperialistului Traianus o politică 
de încercuire. Dacă, la Stalingrad, consilierii americani i-au silit pe 
mareşalii Uniunii Sovietice să spargă frontul românesc în doar două locuri, 
ei bine, vizionarul romantic Durpaneus calcula a lovi multiplu: trecând 
dincolo de trofeele traiane de la Adamclisi, — în Moesia şi-n Micronesia; 
prin Pannonia, Paranoia, Noica și Noricum, în Dalmația, la Apulum 
(actualul Poola, Pola); prin Acvitania lui Nerval, neconsolatul prinţ, în 
Cezannia (Caesannia) Narbonensis, unde și este singura ciozvârtă plată din 
anticul puzzle, european şi ruropean, stăpânită continuu de-ai noştri, pe 

lângă amintitul Carcassonne, inițial Chersones, mai putând noi cita, ca 
posesiuni trace, davele de la Narbonne, Avignon, Tarascon (târg revendicat 
însă şi de colegul meu sovietic, eruditul profesor Merţalov, pentru a lui 
Taras Bulba ramură a slavilor migratori), după care vin, tot pe Câte d' Azur, 
Toulon şi Menton, — o puzderie de străvechi dave urmând a se identifica de 
ai noştri și pe Riviera noastră de lapislazuli, parte organic componentă 
carpatic cândva a C&zanniei Narbonensis, cum ar fi printre ele în mod 
evident Savona, San Remo dar și însăşi Genova, care pe hărțile bătrânului 
Plinius de la Ziduri apare invariabil în grafia Gevona... 

— Aspiraţia noastră spre Sud, Murociko, de zici că-ți aminteşti de 
Marius cum te desena la Antibes cu degetul pe nisipul fierbinte a 
deşertăciune şi gheenă, aspirație nici p' o măsea satisfăcută cu Balcicul 
stăpânului tău, Marius, se porni pe explicat Bazil Frâncu, învățător apostol 
titular la şcoala din Ziduri înfrățită cu cea de română de la Illiers-Combray, 
datează din timpuri imemoriale, când Varna-Burgas (Odessos) şi Odessa 
au fost întemeiate de acelaşi aventurier, Ordessos, de-aici, de pe Argeş şi 
Topolog lansat, azi nemaiexistând niciun dubiu, cum a recunoscut şi proful 
de marx-istorie Feodor Kuzmici Merţalov, că în acele vremuri antice, 
aceşti daci aveau stâne de iarnă în Crimeia, poate şi în spaţiul caucazian, 
argeşeanului Ordessos corespunzându-i acolo pruteanul Pyretus, de la al 
cărui nume se trage în limba stâlcită a sclavinilor toponimul istmului 
Perekop, stăpânirea moldovenească asupra Crimeii neputând fi contestată 
de niciun erudit serios, din moment ce, încă din Antichitate, acest 
portavion, îndreptat împotriva civilizației româneşti, se cheamă Taurida şi 
la ca se referă prioritar heraldica suceveană, cernăuţeană şi chişinăuiană, 
prin Zimbrul cel măreț ca un Bour, pentru care ideologii propagandişti 
agitatori horthişti au inventat legenda despre un român Dragoș, din 
Triunghiul originar de  Lapislazuli  Cracovia-Breslau-Viena, ivit 
transcarpatic, he-he, exact taman tocmai când au trecut hunii spre Dalmația 
şi Albania, în unele regiuni reușindu-le schimbarea de reşedinţă, iar în 
altele fiind însă asimilați de către băștinașii dacoromani ce i-au şi creștinat. 

— Divul Traian, şopti Marius roabei sale harkoviene, povestea tata c- 
a fost un îndârjit strateg, dar un slab, lipsit de perspectivă, ctitor de stat, el 
lăcomindu-se la aurul nostru dac, dar neintuind, investind, ce va însemna 
pentru Biblioteca Ulpia slăbirea acestui bastion natural carpat, în calea 
iureşului năvălitor al barbarilor distrugători de cultură, de cărți şi de suluri. 
Acţiunea lui împotriva creştinismului dac s-a dezlănțuit, după o 
îndelungată pregătire logistică, în principal în Serbia şi Bulgaria, 
nimicindu-se cu neghiobie comunităţile dace locale, pentru că le considera 
primejdioase în spatele frontului său, cum au procedat și americanii cu 
japonezii strecurați în California noastră, deportându-i. Care a fost 
consecința, dealtfel anticipabilă, a unei astfel de politici balcanice 
aventuriste? În locul românismului creativ, în epoca post-traiană, s-a 

infiltrat slavismul, de la Trieste până la Varna noastră, tot ce au mai putut 
repara dacii liberi fiind a-i finanța nerambursabil pe călugării athoniţi şi pe 
sihaștrii meteorici, ca ei să poată impune barbariei proveniţilor o ortodoxie 
de limbă greacă uşor de tradus metodic chirilic, apărând astfel o spărtură 
în marea maree slavă catolică, prelinsă subversiv din Ruropa-n Europa, 
după cum, cu durere dar şi cu geniu geopolitic instinctiv, noi am cam 
sacrificat Transilvania, ca o pană despicătoare a blocului slav, ce i-ar fi unit 
pe sârbo-croaţi cu ceho-slovacii şi polonezii, pană care a rezistat şi, dacă 
se mai găsesc unii cârtitori ce compară harta Dictatului germano-sovietic 
de la Viena cu un pumnal înfipt în trupul Țării, ei nu trebuie să uite de jertfa 
infinit mai mare, săvârşită de străbuni tocmai pentru a-i proteja pe ungurii 
noştri, într-o pozițiune sfărâmătoare a unei nostalgice Rurope Mari 
rusofone, lăţite de la Trieste la Murmansk, la care visa și ţarul lui Milescu 
Spătarul şi al lui Dimitrie Cantemir, teatralul Petru al lui Falconet. 

-— "Toate aceste date, fătuca mea, o mângâie şi o mirui pe frunte popa 
Sică pe rusoaica luată de pictor ca trofeu de la Harkov, despre ale românilor 
mari fapte, le poţi cu uşurinţă lesne detalia-n cap dacă vei consulta, din 
Biblioteca Weimar a marelui boier de la Ziduri, rivală celei a Brătienilor 
de la Florica, tratatul despre drepturile de stat ale românilor, întocmit de 
strălucitul Nobel istoric danez Sâren Mommsen, tratat intitulat chiar 
Romische Staatsrecht, unde ai găsi şi o vie descriere, aproape documentar 
Discoveridică, despre soarta celor trei armate puse de protocreștinul 
Decebal să ducă, în contra lui Traian Treptatul şi a Căţelei-Lup, amintita 
politică de încercuire, precursoare a jocului cu chersinele de sticlă! 

— Haraşo, se supuse spăsită distinsa oaspe, dar am şi cetit deja... Ş- 
am şi plâns cu cronicarul Istaspe, când imperialismul mai tare al ibericului 
a biruit pe Decebalus, presându-l suprarealist să se retragă dinspre 
Apollonia (astăzi Sozopol, Burgas) spre Dionysopolis (Balcic), mai întâi, 
şi pe urmă, tot pe litoral urmând, prin Cavarna zisă atunci Bizone (v. 
Taurida, Zimbrul) şi prin Ecrene (Krounoi, la Crinii Regal) spre Adamclisi 
şi Parthenopolis (Costineşti), frontul stabilizându-se, s-a ajuns la o 
cunoscută pace, intrată-n Hronicul distinsului cercetător habilitat aspirant 
de academician Feodor Kuzmici Merţalov, ca Pacea de la Chersones, 
Chersonesul ăsta nefiind însă nici ăla de la Gura Niprului și nici ruinele din 
Taurida de lângă Sevastopolul lui Tolstoi şi al lui Marius, ci banala 
adunătură de case estivale Vama Veche (Tataia), înfiripată la sud de 
Callatis! 

— Încleștarea atâta de cumplită fiind, dădu din umeri Oreste Bogza 
spre Teofana, fata popii, pe măsură ce morţii se adunau de ambele părți, 
asmuţind şi mai tare sufletele celor vii la o hecatombă record, încât se aflau 
blocuri la Stalingrad cu particularitatea că un palier putea fi deținut de 
români şi de aliaţii lor germani, iar altul de ostași roşii ce se strecurau 
mereu adăugându-se, consecința fiind prin urmare că Banca s-ar fi pomenit 

că se achită întreţinerea de către Asociaţia de Locatari în triplă monedă — 
nazistă, leul românesc și rubla sovietică de război de apărare acerbă a 
nomenclaturii și stalinismului ei. 

— Opinia mea pașnică, de femeie, dar de adolescentă care a făcut 
plajă la faţa locului, la Antibes, exact la locul joncțiunii celor două armate 
dace, rămânând că Decebal, creştinându-se pripit, a adoptat un totalitarism 
MAI SLAB decât al lui Traianus, după cum e mai moale al lui Hitler decât 
ăsta al lui Stalin, bazat pe internaționalism, cum ziceai şi tu de întreținerea 
la bloc, Oreste. 

— Ca violonistă lucrând sub acoperirea de balerină, cu socot, iubite 
Marius, că Durpaneus al lui Scorilă, poreclit Bravul/ Decebalus, ar fi 
trebuit de cum s-a înscăunat Fiuhrer/ VOjd peste moştenirea destul de 
ciobită a omului boierimii de altădată, Boerebista, să decreteze, prin 
constituţie chiar, că doctrina militară a geto-dacilor şi a tuturor posesiunilor 
lor trace şi a gândirii aliaților lor, nu poate fi decât una bazată pe 
OFENSIVĂ, totdeauna, indiferent sub ce pretext ar fi fost dezlănţuit, 
războiul urmând a se duce numai şi numai pe teritoriul inamicului, unde în 
spatele stindardului cu cap de lup şuierător şerpeşte s-ar fi încolonat fără 
ezitare toți gladiatorii și robii Romei, deportaţi din toate colţurile Europei 
şi Ruropei, care într-un asemenea conflict gigantic n-ar fi avut de pierdut 
decât lanţurile, câştigând în schimb o slobozenie ca de dac liber! 

— Şi iată cum, tovarăşe pictor, tovarăşe ticer şi tovarăşe popă, uau, 
găsim noi explicația marxist-leninistă că, pe când oastea decebalică, jucând 
ofensiv mai puțin, defensiv mai de tot, a ajuns la dificultăți previzibile și, 
fireşte, la Pacea de la Chersones (Vama Veche), pierzându-se ce i se 
smulsese imperatorului Domițian, dar corpul expediționar comandat de 
neînfricatul Dapyx a răzbătut până la Apulum (Pola) în nordul Dalmației, 
iar cel al impetuosului Cotiso a ocolit fără probleme Pirineii, păscându-şi 
taurii de povară negri la Pamplona. Și nu se poate, pe înserat, să nu cădem 
într-o dulce reverie asupra la cum ar fi arătat astăzi Europa, Galiţia Mare şi 
Ruropa, dacă aceste penetraţii ar fi fost satisfăcute şi consolidate, lărgindu- 
se de tot spărturile în frontul Romei! 

— Creștinismul! Nu încă cultura burgheză. Religia! Creştinismul ca 
doctrină demobilizatoare, instigând la pasivitate, Marius. lată kfo vinovat! 
Pierzând Moesia şi cantități enorme de aprovizionări, Decebal nu a mai 
putut întreține aceste bonapartice corpuri expediționare, ale căror 
comunicaţii au fost tăiate cu timpul de înșişi aliații lui Dapyx (roxolanii, 
iazigii, agatârşii, bastarnii transnistreni, mozaicate seminții din bulevardul 
pannoniac, marcomanii, precum şi germanii cu prietenii lor baltici, anume 
iuții, rugii, burgunzii, domolii şi veneţii) şi ai lui Cotiso (frişii, francii, 
saxonii, ulmii, belgii şi cei mai drepți şi mai viteji dintre toți, strămoşii 
olandezilor de azi, burii, acel ordin de voinici ce se credeau nemuritori şi 
întinseseră moşia lui Burebista — probabil un om de-al lor — de la Atlantic 

până la Prut şi, ulterior, sudic, ogoare fertile până la Cape Town). 

— lertăciune! arătă popa Sică între peria mustăţii şi bidineaua bărbii 
nişte dințişori de-ar fi ros cu ei ușor chila corăbiilor ce le încropea ţarul 
Petru la Kronstadt, penetrând-o. Dar după ştiinţa mea de sfredel, puterea 
lui Burebista, domnişoară partizană, nu se oprea la Prut, ci era efectivă-n 
Ruropa atât în Taurida pân' la Ialta, cât și în Colchida ceea cuprinzând și 
Transcaucazia Kubanului, şi toată țara Caucazului, de la Pont până la 
Golful Persic, de unde oierii noştri vor argonautica şi vopsi miciurinist o 
rasă cu lână de aur, cum avea şi Medeea... 

— Important este, interveni împăciuitorist gazda întrevederii dintre 
reprezentanţii comunității Ziduri-Pribegi şi stafia rusească, faptul inedit că 
cei doi căpitani ai lui Decebal au obturat, în Cezannia Narbonensis, drumul 
strategic ce venea din Etruria și Liguria cu aprovizionării şi mirodenii, 
pentru stăpânitorii romani ai provinciilor iberice Tarraconia, Baetica 
andaluză şi Lusitania! 

— Vanitate, Marius, vanitate! oftă iar popa Sică, sincer nemulțumit 
de ultimele ştiri de pe front, din care deducea că, la Kremlin, consilierii 
impuşi lui Stalin de americani şi de britanici trag de o aşa manieră sforile, 
încât Wehrmachtul să fie silit a aduce, de la Stalingrad în Basarabia şi 
Bucovina, mai toate blindatele valide, cu efect în luptă devastator pentru 
patrimoniu, ceea ce ar permite însă Aliaților o facilă dar cinefilă debarcare 
în ploioasa Normandie! 

— Și înc-o debarcare, părinţele! îi ghici şi-i contrazise gândurile 
cuceritorul Murocikăi şi-al Harkovului. Va mai fi o debarcare, pe coasta 
provensală, în scop murdar ca să nu se instaleze chersine de sticlă, baze 
româneşti, la Carcassonne pe Canal du Midi, la Narbonne, Avignon, 
Tarascon, Toulon, Menton, Pamplona şi Savona, baze pe care Berlinul ni 
le-a promis în două rânduri: prin protocolul secret anexat la Pactul 
Marghiloman-Kiihlmann, adică Pacea Preliminară de la Buftea, tocmită de 
tata-n Arad, ca sămădău la fermiera Felicia, cu arhiducele Kronprinz Franz, 
şi reanimată prin relația mea personală cu Fiihrerul, care a înțeles loial că 
pretențiile noastre privind Marea Recuperare au temeiul istoric în 
joncţiunea la Antibes, a corpului expediționar al lui Cotiso cu al lui Dapyx, 
aşa că la dejunul pe iarba de sub carpenul sur de la Berdicev, a adăugat, 
înjurând ungureşte, ca pe un dar personal, că ne dă tot nouă tracilor şi, de 
la cap la cap, Via Iulia, principala şosea romană strategică din zonă! 

— E puţin straniu, îşi încreți fruntea amăruie dascălul Vasile Frâncu, 
faptul că un personaj cu răspunderi colosale, pentru soarta Civilizației, a 
fost consiliat să răspundă pozitiv foamei noastre de aceste îndepărtate baze 
provensale, ochite şi de diplomaţia poetului Alecsandri, bazându-ne însă 
pe argumente lirice ignorate de istoriografia Epocii Pstain, războinic pe 
care l-am văzut cu ochii mei purtând pe braţu-i de mareșal recuperator 
pelerina reginei noastre, Regina Maria, înapoi la Hotel Ritz, rătăcitoare 

printre vitrine, cald fiind în acea după-amiază din primăvara lui 1919, când 
poate că pentru viitorul Românismului era mai bine să negociem deschis o 
Anexare in integrum a Ungariei, nu doar să-i facem serviciul de a o scăpa 
de pecinginea bolşevică. Trebuia să făurim un nou dualism, acum Româno- 
Maghiar, putând stabiliza astfel Europa Centrală ca sub Habsburgi. E chiar 
curios, Marius... Că tac-tu-n loc să sfătuiască pe Marghiloman să ceară 
emisarului german Kiihlmann Ungaria-Austria, sau măcar Viena noastră, 
să ne bazăm pe ea în politica de dobândire a întregului Triunghi de 
Lapislazuli, el s-a lăcomit, cu mă-ta pictorița, la aceste îndepărtate baze 
provensale „impresioniste““, fără a se baza pe un dosar istoric ingurgitabil 
şi de către partea franceză, ai cărei experți contestă tocmai joncţiunea antică 
de la Antibes, susținând din contra, că dacă într-adevăr Carcassonne este 
dava Chersones, în schimb desfrânatul Dapyx s-ar fi oprit la Apulum, în 
nordul Dalmației, dedându-se acolo şi pe insula ei Chersos (Chersones) la 
desfătări neruşinate, pe când Cotiso anexa, pentru regele său de la 
Sarmisegetuza şi pentru noul Dumnezeu creştin, cetate după cetate. 

— Fiind chiar, completă părintele, un caz de biruinţă creştinească 
minunea că acest tânăr comandant dac Cotiso (Cortez) a rezistat ispitei de 
a trece Pirineii şi de a cuceri, a prăda şi a rade de pe fața pământului catalan, 
binecuvântata de zei cetate Figueras, unde-ntr-un suprarealist ll mai a 
văzut soarele andaluz, ieşind din găoace cu faţa spre Umbria, divinul 
Traianus! Nu cum se strofoacă îngâmfatul colonel Moga-n Caucaz, 
înverşunându-se a elibera de sub jugul moscovit... niște asiatici, ca să intre- 
n gorodul natal al lui Stalin, pentru a-i demonta Izba muzeu şi a i-o expedia 
laţ cu laţ, cui cu cui şi chirpici cu chirpici, plocon ultra-marxistului hegelian 
Hi, pentru a uza și abuza de ea, alde Goebbels şi ai lui Bratu expunând-i-o 
itinerant triumfalist. Dă-i în mă-sa de caucazieni! Dă-l în mă-sa şi pe 
Fuhrer! Că n-a voit, sub niciun tip de presiune antonesciană, să ne promită 
măcar, darmite să ne aprobe anexiunea Pannoniei şi a Vienei (Vindobona), 
provincii stăpânite de Burebista şi păstorii săi! A zis că nu-şi poate permite 
decât să ne închirieze, pe doar 99 de ani, cele 7 baze narboneze de pe Câte 
d' Azur şi dupe Riviera, cândva ale divinului Cotiso: Carcassonne (al treilea 
chersin), Narbonne, Avignon, Tarascon, Toulon, Menton şi Savone. 

— Tulai! se tăie cu briciul sub săpunul de pe bărbie locotenentul de 
cavalerie Marius Ghizdavu, recent lăsat la vatră, agricultor. Că dacă se 
pune de-o a doua Debarcare aliată, nu în Dalmația ci în Provence, atunci 
se termină şi cu regimul antonescian militar-fascist în ţara noastră! La nici 
o săptămână de la năruirea chiar şi a şanselor minimale de a primi de la 
naziști aceste 7 baze, din Galia nu din Galiţia Mare, principalul nostru 
factor activ constituțional, Măria Sa Regele, va trebui să-l demită pe 
actualul premier, mareșalul lon Antonescu, impunând şi un nou guvern, 
pluralist, capabil să se orienteze în tragicele condiții când Germania nazistă 
nu mai are nimic să ne promită că ne mai dă, încât trebuie să cerem totul 

de la Stalin, de la Kremlin! Mergem sută în sută şi cu cea mai mare cinste 
în această direcție. Am pornit aşa, nu ne mai uităm la dreapta sau la stânga. 

— Personal, Dora, am unele presimţiri a frac şi joben că mi se va 
solicita să preiau portofoliul Propagandei în acest nou guvern, deoarece 
şeful meu, Horea Bratu, s-a compromis puternic, prin rigiditatea 
concepțiilor sale privind focusarea tuturor lozincilor pe o singură ţintă 
ideologică, Nimicirea Bolşevismului, neînțelegând, ca doctorul Lecca 
Liviu, că bestia umană nu poate pricepe că crima e un rău, decât pe cale 
experimentală, dermatologică, pe pielea ei răpănoasă! 

— Altfel spus, Murociko, Ruropa ta e aleasă, presupun că predestinat, 
să compromită pe vecie, în ochii muncitorilor şi ţăranilor inculți din Vest, 
ideea bolşevică, iar o eliberare a norodului sovietic de sub jugul stalinist, 
de către Românii Regali, nici nu intră în planul divin, deci n-are cum să se- 
ntâmple, aşa că rişti, dacă nu fugi cu mine, întâi la Schit, apoi la Antibes, 
sa fii spânzurată de cekişti, vecinii tăi susținând că mi te-ai fi vândut „pe 
un blid de linte“, anume pe o cazonă cutie de conserve glagoveană de 
costiță cu fasolică! 

— Ce nu face omul pentru mâncare! zâmbi ruşinată galițianca 
deoarece conserva de la București nu era expirată ca tuşonka ei, captură 
din războiul civil. 

Și Marius cel bătrân izbucni într-un hohot de plâns ce nu se mai 
oprea, nu se mai oprea, umplând de lacrimi cutia de conservă românească 
goală, linsă. 

Agnieszka și Andrei Hurmuzacov, apoi Eugenijus Miskinis şi alți 
ucenici de la Școala de vară de Homonică Borgiacă de pe lângă Casa 
Galbenă de la Sonnenheim, cum ar fi ochitoarele Natalia Rostova şi Elena 
Kuraghina, Alioşa Partizanul, mai vârstnicul analizator-sintetizator de liste 
făcător Zahar Maslovici Kartotekov, precum şi chişinăuienii torționari 
Jukov (nu Gheorghiţă!), Silaev şi Kotovski, ca şi rarii musafiri turişti ca 
Gregor, Marcel, Leopold, Ulrich, Adrian, Vergil și Aleksandr, se buluciră 
la ușa cabinetului de lectură ghizdavian şi se controversau cum că ce-i de 
făcut? Cine-i de vină? Cum e mai bine? Să-l lăsăm pe insomniac să se 
uşureze de abjecțiile citite într-o lungă viață de cărturar sau e mai indicat 
să-l oprim, ca să nu-i facă explozie bătrâna inimioară sau vreo nenorocită 
de conductă de sânge cerebral de producție CAER? 

— Să-l lăsăm să se uşureze! făcu pe toți să se râdă cu umor omor 
Darie Fişiereanu, fostul analist-sintetist, bogat consilier oengiștilor 
bucureşteni, ideolog itinerant şi educator al tineretului postdekabrist acum 
despre diversitate. Şi să-i preparăm grevistului foamei ş-o fripturică-n sos 
de vin negru de Pribegi! 

Ci după ce se va fi fost ușurat bătrânul fotograf, îngreunându-se 
imediat cu fripturica de purceluş de lăptic instantaneu instant digerabilă 
până la ultimul aminoacid, întru omogenizarea fecalizantă, el ni se spovedi, 

Agnieszkăi, mie, lu' Eugenijus și lu' Andrei, oleacă roșind pe obrazul de 
şorici bătrân, căutând el căi de să evite de să 1 se mai întâmple de să se mai 
prăbuşească în emoţii ce contrazic doctrina borgiacă despre homosapul 
fără afecte al viitorului, doar parțial futurologizat de reveriile dumisale 
transhumaniste. 

— Domnilor  verrrzi,  comsomoliști,  Giovinezza-Giovinezza, 
footecişti, străjeri sau ce dracu sunteți! lăcrima conserva pe un ton de tablă 
oficial. Avui şi eu o iubită în lu-lu-luuunga mea viață... Şi mi-au spânzurat- 
O şi pe-aia cekiştii lui Stalin, consiliați de pe drept onorabilul Bairam Stoper 
şi de grăbit onorabilul Hurie (poate Iurie?) Hurry, într-un regretabil 
moment de retragere strategică a frontului româno-german, pe poziții 
dinainte pregătite. 

— În anii de asceză ușurică, impusă mie de tirania lui Cea, nu aveam 
de la un timp decât două-trei ore pe zi tv, până să-mi procur antene de 
bulgari şi sârbi, iar în zile bune prindeam din Aleea Dumbrăviţa până şi 
Istanbulul, ba chiar și pe fraţii ruși răvăşiți de întrebarea dacă nu cumva 
glasnostul nu va degenera în perestroikă, iar aceste proceduri nu vor 
conduce la mandavoşkă şi destrămarea Imperiului Sovietic, care e bunul 
cel mai de preţ lăsat de martirii Cominternului muncitorilor, colhoznicelor 
şi intelectualităţii de tip nou, cooperant. Neputându-se concepe, Agnieszka 
tatii, o mai cumplită spărtură psihologică prin care să iei contact vizual şi 
acustic cu Vanitasul, decât deprivarea senzorială de conştiinţa apartenenței 
la o Supraputere, chiar dacă-n piscul ei nu prea înfuleci de la Gastronom 
exact ce şi-ar dori sucurile tale digestive mai urgent unguent! 

— lar adineauri, mă bulversă completamente inițial constatarea că, 
grație tehnologiilor de pisc contrar, capitalist de consumabile, pot naviga 
din degete pe la mii de canale tv, după ştiri, ceea ce am impresia că şi 
făceam, parcă pianizând, la Murocika mea la Casa Pişonierului, nimerind 
celebrul Cântec românesc, pe care mi-l închipui auzit de Erik Satie de la 
George Enescu în Atelier la Brâncuşi, pe când sfântul din Montparnasse 
frigea la grătarul din autodotare nenumărați, subțirei și pipărați-usturoieţi 
cârnăciori oltenești... 

— Ce e asta? a tresărit nostalgic la adolescența repede pierdută în 
mediul sovietic sensibila violonistă. 

— Cântecel românesc de Erik Satie. Ce, nu-l ştii? 

— Şuguieşti, tavariş Marius! 

— NU-MI ARDE mie de glumă la Harkov, în cel mai mare oraş 
sovietic cucerit în Războiul Sfânt, când m-aştept din clipă-n clipă să 
explodeze gigantic ceva, ca la Kiev sau la Odessa, fără milă consilierii 
străini instigând pe mareşalii Uniunii Sovietice la a declanşa provocator, în 
cuceritorul român şi-n aliatul lui nazist, comportamentul represiv-disuasiv, 
la ordin, de-a spânzura ostatici sau a-i mitralia şi arde în spaţii de anchetă 
închise, deobicei deja utilizate de activiștii marxiști, fie pentru A 

CONCENTRA în scopul deportării homosapii de pe LISTE, fie pentru a 
tortura, prin congelare goi, rezistenții la utopia colhoznizării, etapizat, 
deoarece trebuie să rămână și cineva să muncească pentru porcii puterii, fie 
pentru masacre, dacă-s necesare politic sau vin evacuări pripite, ca-n 
Liovul maică-tii, Agnieszko!... Altă cale de atac nici nu-i. 

— Partea proastă, Murociko, fiind că, din cripto-rasism, Occidentul 
va şterge prin tăcere-despre, din memoria vie a umanităţii, genocidul 
marxist, ca incident referitor la seminții de expresie genetică banală, cari 
nicicând n-au dat exemplare de homosap bun recuperator, ce cu adevărat 
să merite a se înmagazina apăsând pe save şi a se la nevoie clona! 

— Acum m-am lămurit de ce-ai plâns, lăcrimă camerista, 
suprasensibil la orice gând la Penitenciarul din Lw6w, unde în sângeroasa 
vară a lui 1941, delicata acuarelistă Halszka Chrzastowska, rănită grav dar 
nu mortal de un securist NKVD grăbit să fugă, a fost terminată de un SS- 
ist educat să aplice un tratament corect chiar și animalelor, cum ar fi să-ți 
împuşti cățelușul căruia o lăbuţă cu şenila tabului tău i-ai făcut-o piftie. 

— Era, privi distrat la cum îşi plângea contesa bunică din ochii verzi 
străjuiți de pistrui blonda Agnieszka Marius, Murocika mea legată de însăşi 
Franța-ca-Antibes, ironie a sorții, râsul lumii, dom'le, tocmai prin 
Cântecelul românesc prelucrat ca la Capşa, dulce, de asceticul Satie. N-am 
sfârşit a-l face identificabil prin primele măsuri la pianul cel fără de 
picioare, confiscat de la aristocrați de către Dzerjinski şi cu Maiakovski, 
uriaşul poet fiind interpretat de austriacul Arnold Schwarzenegger, cred, că 
imediat boem flămânda devuşcă a luat Stradivariusul din cui, şi acesta 
captură revoluţionară de la ţarism, şi mi l-a doinit cu multă simţire, de la 
cap la coda, uluindu-mă complet, după care s-a lăsat în crivatul cu aşternut 
ghilit la râu, fără săpun, fund răzbel, moale ca o cârpă, ca o cravată de 
pionier stalinist, care o pune grijuliu pe iarba înrourată, dezbrăcându-se 
pentru a se arunca în Lacul Onega, ca să salveze de la înec o iepşoară de-a 
colhozului Andrei Saharov, Erofeev sau Februar lanuarievici Vîşinski! 

Pasămite juna rusoaică înţelesese. Pricepuse şi se lămurise. Murise. 

Realizase că un imperialism civilizator românesc este nu numai 
posibil, ci şi necesar. O ajutau să se orienteze corect politic în noua situaţie 
revoluționară, şi gradul ei de cultură, şi seminariile de socialism științific 
ce le susținuse cu oamenii de cultură din casele de cultură şi din căminele 
culturale tovarășul agitator propagandist de cultură Zahar Maslovici 
Kartotekov, care-şi semna contribuţiile la gazeta de perete a Laboratorului 
Lingvistic al RSSAM, de la Tiraspol și Balta Roșie, cu pseudonimul Darie 
Fişiereanu. 

Gândirea ei vie, mergând de la senzaţie la percepţie şi la analiza 
abstractă a sintezelor, abandonase orice rezistență, paralizându-i-se ca prin 
farmece disprețul faţă cuceritorul român, care prin forța realităților de pe 
teatrul de război se transforma tot mai mult în Eliberator al poporului frate 

rus, şi al popoarelor de origine tracă slavizate, de sub jugul roșu al tiraniei 
marxist-leniniste! 

Și de-aia plângeam eu adineauri, mă, că uite ce poate face statul la 
COZI, ȘI în genere Statul, din om: la Harkov, departe de România-Polonia, 
de Molotovia, adică de Occidentul Apropiat, de Apusul Concret pentru 
barbaria slavă împănată de scursorile Asiei, la esențe chiar, încât râdea ţarul 
Petru către mentorii săi europeni, parizianul Milescu şi omul civilizației 
mediteraneene Cantemir, cum că zgârie tu niţeluş jegul de pe mujic, şi-ai 
să dai imediat de tătar, sau cam așa ceva, dac-ar fi să mă iau după Himmler 
către Horea Bratu, europenizatul de către români Țar ar fi făcut aici referire 
critică acuzatoare, de asiatism musulman, la întreaga masă slavă, care deci 
n-are ce căta Dincoace de Ural, în Ruropa mea! 

Dar nici marele nostru bandit, bandit în sensul bun al cuvântului 
bandit, Andrei, şi tu, Eugenijus, de ce nu vă veţi fi fiind voi mai ocupați de 
Agnieszka noastră, fiindcă dragu mi-a fost totdeauna ca personajele mele 
să întrețină relații călduroase, ca în edenul natural, originar, cel dovedit pe 
căi borgiece a fi totuși suportul, portaltoiul Conştiinţei, şi corect politic, dar 
şi corect româneşte, este să înveţi a conviețui cu mamifera, cu reptilul, cu 
viermișorul, cu parameciul și cu baciluțul din tine, întru seninătatea 
vremelnică de pisc, când e de văzut cât mai departe spre ce duc toate 
acestea, odată cu Bioseea, având în vedere că, la Harkov, departe de cultura 
occidentală dezlănţuită, dar cu sprijinul celor mai zgomotoşi dintre 
publiciştii ei, băga-mi-aş pana-n posteritatea lor critică, cominterniştii de 
origine occidentală sau în orice caz neruși, au aplicat pe ucrainenii și 
bieloruşii noştri politica transformărilor marxist-leniniste, pavloviene, ba 
chiar miciuriniste când societatea se vegetalizează, adică arta foamei, de- 
mi povestea Murocika că ca să nu crape-n foametea transformărilor 
revoluţionar-agrare, i-a cumpărat mă-sa de pe piaţa neagră dar liberă pateu 
Holodomor cu samogon, pateul din ficat de om, samogonul din pufoaică 
scufundată-n suc fermentat de materii fecale recuperabile, reciclabile, 
autodezinfectabile... 

— Întrebarea Clariţei Honig, Marius, repetă insistent Dorothea, fiind 
dacă „genialul propagandist“, generalul Horea Bratu, trecut ca Alfred 
Rosenberg din istorie în mit, din speculație în libertatea absolută din 
nemărginitele spaţii din Răsărit, ar fi mers până la capăt, până la capătul 
din care pe jos se scurg dejecţii, iar pe sus iese fum, din moment ce își 
asumase mari răspunderile sale dinaintea Istoriei şi Literaturii, drumețind 
pe ideea că-i este total indiferent dacă rasa latină se va extinde până-n 
Alaska simulând barbaria pentru a-şi implementa durabil şi sustenabil 
Autoritatea de stăpân... 

— Vărsa-mi-aș toată vomitura inconştientului pe voi, porcilor, ex- 
vieri fără conştiinţă virilă ce sunteți! Au nu simteţi voi cât de nefericită e 
în sine Agnes de Krecy? Cu cracii ăia roz ai ei, uneori mai lungi şi decât ai 

balerinei mele de la Antibes, cetate balneo-climaterică ctitorită ca 
Antibonn, de către întreprinzătorul Cotiso, ce înțelesese din capul locului 
valoarea anti-federală a investiţiei, după ce romanii construi-vor Via Iulia, 
cu prizonierii şi cu transfugii sovietici, refuzând, cu acea demnitate ce ni s- 
a transmis și nouă, postmodernilor, să-i mai întoarcă lui Stalin, care avea 
nevoie de ei ca zeki la roabe şi taluz, pentru drumurile strategice din Asia, 
planificând tigrii Cominternului, după sfâşierea țărilor galițienilor, să le ia 
la nimicit şi pe-ale angkorienilor: Mongolia cea deja ocupată, imprevizibila 
Chină, săltăreaţa Coree, Vietnamul cel antiamerican, Cambodgia 
apucătorului Malraux, Laosul şi, poate, Thailanda noastră, ca să aibă 
nomenclatura de vârf un fel de Soci pentru vilegiatură, cum la Marea 
Neagră... Aşa, da! La aia Galbenă, nu, nu spre Kim al nostru, lasă că tot 
galben e şi Golful Siamez! 

— Cum s-ar fi descurcat şeful meu Bratu, ajuns a decide cu fruntea 
lui de delfin, inteligent mamifer, în probleme de o răspundere ca calibru 
cât a spânzuratului Niirnberg academician doctor inginer arhitect filosof 
eseist şi publicist analist Alfred Rosenberg cel baltic, Eugene, absurdule, 
doar medievalul de la anul una mie, când ai noştri i-au creştinat pe kieveni, 
Evgheni Onişor, ne-ar putea lumina. Eu nu ştiu! Și nici nu se ştie! 

Trebuie doar să depășeşti anumite bariere, nu psihologice, vai! ci 
bariere de sârmă ghimpată inconştient, de-ale superegogic-social- 
conştientului, cum bine știau securiştii lui Himmler de nişte oameni, pentru 
uzul Marelui Reich, maeștri ideologici pricepuţi să-ți deschidă inima, spre 
acea cruzime matematică mecanică ce permitea războinicului Antichității 
şi preAntichităţii şi postpostpost, nu numai să jefuieşti şi să robeşti, la 
muncă marxistă pe de-a moaca, la plusvaloare maximă în esplotarea 
omului de către homosap, ci şi să-ți prelucrezi adversarul, la ordin, tot mai 
împuţinat, de să se aleagă de el praful şi pulberea. 

Şi eventual fumul. 

Ridicându-se fin în sus, ca un plop perfect, în pustietățile Harkovului 
secetuit. 

— Era atunci harkoviana de la Casa pionierilor şi şoimilor patriei 
staliniste imena Pavel Morozov, chiar inimoasa comsomolistă Daria 
Maximovna Riumina, cu care mă iubisem vizualicește pe plaja de la 
Antibes-Garoupe cea însemnată de osemintele cuceritorilor ei ai lui 
Cotiso? O fi fost! Important rămâne în epicul profund istoria că netrebnicul 
de Dapyx s-a oprit, în nordul dalmatic, imediat ce-a dat de Apulum, 
dedându-se la desfătări necreștinești, cum a pățit și coruptibilul Kutuzov în 
fermecătorul de ştiinţa orientală a plezirului, Bucurescii lui Tolstoi, aşa că 
joci de-acum înainte numai ce-ţi cântă istoriografia francmasonă, unanimă 
în a nega joncțiunea de la Antibonn a corpurilor expediate în Dalmația și 
în Caesania (Cezannia) Narbonensis de senatorii de la Sarmisegetuza, în 
cadrul politicii de încercuire, duse de Durpaneus Bravul (Decebal) în 


929 


contra străbunului nostru, divinul Trăienică, cel ce va intra-n conștiința 
gloatei că s-a preocupat de cum, de unde, de dacă mai trăiesc oamenii, de 
nivelul lor de trai, sfâşiindu-şi până şi lenjeria ca să dea la care n-are cu ce 
se pansa la răni, fără a se opri însă din a le promite un trai mai bun și 
concedii plătite, să se bronzeze la Juan Les Pins. 

— A! Mnu, nu, eu eram simultan și la Antib-dava! îl asigură şi-l, 
ăăăă... Murocika, cu caninii bruni de ficatul tocatul la o maşină 
rudimentară, de om-om, chiar dacă cam amar, arhivându-se-n pastă şi ceva 
fiere. Distractiv fiind că, exactă doar în chestiunea fuziunii deloc a 
corpurilor expediționare ce vizau, unul Figueras, altul capturarea viu sau 
mort a Împăratului roman, ce poate că era omul germanilor, al căror merit 
în întronare e suspect, — istoriografia lui Arsene-S6raphin Boisson, 
fotograful din 33 de poziții al drapelului nazist fâlfâind lângă cel românesc 
regal regal, Regal de i se cam fâlfâia de Alatul, în Piaţa Roşie din 
Stalingrad, pe clădirea partidului, începând de la 26 septembrie 1942, ăăă... 
Unde să-l captureze pe Traian? La gladiatoriţe, la Capua, fato! Dapyx însă, 
pierduse ocazia, situația informativă şi operativă modificându-se radical, 
cât a zăbovit la Trieste şi mai ales la Pola, cea mai gravă consecinţă fiind 
tăierea comunicaţiilor lui Cotiso, care constata cu groază cum se strânge 
laţul în jurul lui, aducându-se în Cezannia Narbonensis unitățile de 
intervenție rapidă din Acvitania, Galia, Belgica, Britania şi chiar din 
Raetia, inclusiv unitatea de se vede-n castru, pe geamul Atelierului Ernst 
Barlach, pe care ţi l-a încropit Irinuca la Basel, ferm convinsă de mă-sa, de 
Eliza Alexandrescu, că-i vii tu, biciuit de Libertatea Dezamăgitoare, 
consecință a prefacerii nomenclaturii în burghezie marxist-euroatlantică- 
interlopă, ai voştri, ca şi la Stalingrad, bazându-se civic mai degrabă pe 
logoree şi sponsorizări decât pe o bază Krupp-materială! 

— Şi pe ceea ce, întotdeauna, interveni de astă dată profesorul de 
limbă franceză de la şcoala campată la Trei Nuci în corturi militare, Bazil, 
nu se vede de la prima vedere în vedere, decât la omul frumos: inteligența 
emoțională! 

— Cotiso punând robii strânși de prin Cezannia, zâmbi admirativ 
popa Sică, să-i taie picturalii pini din peisaj, încropind din ei corăbii și plute 
cu care întreg corpul nostru expediționar, precum din Crimeia 1944, s-a 
putut refugia din Pola, din amfiteatru, în insula ei Chersos (Chersones), 
apoi tocmai în Corsica (nume derivat tot din Chersones), cu toţi elefanții, 
iar Andrei Boisson ăla a distrus din patriotism exclusivist, toate clişeele 
arhivate-n Biblioteca Sfintei Genoveva. 

— Corsică care, îşi pupă gingaş pictorul pre roaba lui, deşi-n grafie 
stâlcită, tot evocă al triilea Chersones, cum gândea și tăticuțul meu, 
neîndoindu-se că din sămânţa lui Cotiso, după vreun mileniu jumate, s-a 
combinat genetic viteazul Napoleon, a cărui viziune de ctitor de stat dac, 
după care a alergat întreaga existenţă creatoare, ignoră frapant spațiul 

mediteraneean, din Beoţia până-n Lusitania, ceea ce fireşte că nu se merită 
efortul decât ca o ideală şi romantică eternă alergare ca să reconstitui, la o 
suprapunere cartografică vamă cu vamă şi observator grăniceresc cu 
observator grăniceresc, tocmai Dacia Magna a lui Boerebista, „de la Rhâne 
până la Don“, întru implementarea-ctitorirea acestui proiect geopolitic de 
unificare a continentului, naivul corsican de sânge dac comițând și erori, 
cum ar fi să atace obscura gubernie moscovită, când capitala spirituală era 
şi atunci Leningradul, Capitală strângătoare a unei vaste pepiniere nordice 
de Cadre, purcese din sângele preţios adus de Toma Nour şi cavalerii săi, 
când au descălecat Ţările Baltice, de la Marienburg pe țărm continuu, până 
la Helsingfors, inițializând involuntar chiar însăşi Marea Recuperare în 
Est! 

Care Est? Pustietate. Singurătate, că-i mai bună decât toate! Bine 
gândind norodul de jos, ale cărui proverbe condensează o experiență 
milenară, că cele rele sunt sortite să se spele în scopul de a se diminua 
drastic memoria răului tratament aplicat dușmanului de clasă, ori de rasă, 
cu detergent Lethe de import, ghilită-n Râul Uitărui depline. Așa să fie! Ce 
te bagi tu? E gârla ta? 

Așa să fie? 

Cam aşa, o memorie perfect ghilită ca această enormă albeaţă ninsă 
cât vezi cu ochii peste acest Morozovsk al meu, căruia-i voi schimba 
numele în Morenii Noi, când Fihrerul îi va încredința Conducătorului 
Statului sarcina să administreze românește întreaga provincie romană 
dintre Cotul Donului şi Volga Țariţinului nostru, iară eu, distinsul în marile 
încercări ducătoare la biruință, înscăunat fi-voi ispravnic prefect 
gubernator în Stepa Calmucă, cu puteri discreționare din porunca 
blagocestivului singur only stăpânitorului Marelui King Mihail a toată 
Ruropa... mareşal Marius Ghizdavu, dux valachorum, opus valachorum de 
Ziduri şi de Pribegi-Argeș, din copilărie tot uneltind! 

Singurătate ca o mare simfonie interioară Mahler-Sibelius, în care 
autorul ce-ţi latră-n creier, ca haitele devoratoare de cadavre de pe front, îşi 
își pu pune marile probleme ale existenţei viaţa moartea rația pruncirea. La 
unele întrebări, găsește răspunsul, la altele nu. Adesea, din motive logice 
de logistică, degeaba îl cauţi, probabil nu există răspuns, nici la magazin, 
nici în depozit. 

Fir-aş al dracu. Zău! Problema problemelor deocamdată fiind dacă 
ai noştri vor desăvârşi sau nu, până la în cinstea zilei de 8 noiembrie 1942, 
curățirea completă a fâşiei 30 km țărm drept al Volgăi, de ultimele 
rezistențe bolşevice, domnul voluntar Boisson, care-i mai nazist cu mult 
decât Runge, dând o explicaţie simpliSSsimă, perfectă ideologic, corectă 
politic himmlerian-rosenbergist, cum că Stalingradul rezistă mai bine... 
fiindu mai puțin lățit de jidovime decât Kievul, Harkovul sau Odessa 
noastră! 

Adică, în 26-28 octombrie 1941, parcă fugind de răspunderi privind 
represaliile pentru Odessa, născute atât din năduful pentru excesele de 
sacrificii ale cuceritorilor în starea pe loc, parcă mai subînarmaţi decât la 
Plevna în 1877, unde observă Krupskaia c-avea Regele Carol tunuri Krupp, 
cum rușii nu, cât şi din rezultatul că, întârziindu-se cu asediul, s-au duuus, 
refugiate pe mare, o grămadă de produse care ar fi putut interesa, fie ele şi 
sovietice-n simplitatea lor robustă, ca blindajul nefinisat că tot era menit 
tancul consumului pe loc. Pe locul faptei pregătind Pacea Sovietică, 
fugind-fugind eu de spânzurători şi de CONCENTRĂRI omeneşti- 
omenești, integral familiale de la prunc la bunică, ajunsesem la pe Daria 
Maximovna Riumina, cea mai mișto comsomolistă din Harkov și din 
regiunea administrativă, de partid şi de securitate, întâmpinând apoi 
dificultăți birocratice de mai multe sorturi în a mi-o aduce soţie iubitoare 
de un Meşter Manole, stăpână exotică francofonă a moșiei argeşene de la 
Ziduri Muscel, cea de drept cedată abilului meu frate, Octavianus, în 31 
august 1943, cu condiţia Theo van Gogh, să mă sponsorizeze s-am toată 
viaţa cu şi pe ce picta, indiferent de vând nu vând, cum şi scriitorul trebuie 
să scrie fără grijă de tipărire, vânzare, lectură, piratare, şeruire şi injurii ce- 
s singurele certe, fiindu chiar surprinzător câte oprelişti ar fi întâmpinat 
Murocika mea până ne-ar fi cununat popa Sică. Deși față de situația cu 
Clarisse Honig nu exista interdicție legală rasistă, aceasta fiind o scădere a 
legislaţiei vremii, că ea n-a reglementat metisajul latino-slav la noi, poate 
că cea dintâi barieră roşu-albă fiind tocmai latin-latină, cu Eliza 
Alexandrescu, biruitoarea de mai târziu, pentru care făcusem ce făcusem şi 
la Antibes: o fotografiasem organic, precum pe o plajă însorită, era amurg 
de toamnă, 22 septembrie 1941, plecam spre Kiev, să vânez cominterniști, 
nu s-acopăr reportericeşte în secret marele masacru homosap de la Babi 
Yar, imprevizibil, iar ea-şi conducea iarăși soţul la tren, pe revizorul 
(şcolar) Colea, înlăcrimată presimţind muiereşte că va fi dinamitat în 
Comandamentul de la Odessa el, ci cu mine se va muteşte pipăi vizual, ea 
din Tribuna Văduvelor de la Parada din 8 Noiembrie 1941, a anexării pe 
vecie a întregului Primorie, pobereje pontic, de la Odessa noastră la Herson 
(Chersones), Sevastopol, Ialta, Kerci, Krasnodar, Soci, Batumi şi ortodoxul 
Trabzon-Trapezunt. 

Dintre opreliştile previzibile cu Murocika fiind de subliniat cuvântul 

greu de spus ce l-ar fi avut contrainformaţiile româno-germane, incapabile 
să înțeleagă din Scrisoarea a IV-a că la mijloc nu-i decât iubirea ca liubov, 
pură ca entelehia cel puţin cât va dura războiul, două-trei luni, mireasa fiind 
supravegheată chiar de insaţiabilul mire, adică eu, ba şi nemiloasele-mi 
rubedenii în cap cu Maman Șaraga s-ar fi pus pe filaj. Opreliştea 
opreliştilor fiind totuşi marxist-leninistă, dar a mea roabă de la Harkov şi 
de la Antibes, că rupea pe franțusskii iazîk eu zic că era cel mai solid pilon 
în probatoriul că violonista şi balerina erau una și aceeaşi personalitate 
corporală, din păcate, cum se întâmplă în orice Autobiografie, înainte de a- 
mi furniza mie moştenitori, au spânzurat-o. Pierdere uriașă pentru marile 
mele creaţii spirituale de natură a ciopli pe pitecantropii din capul Ţării, să- 
şi asume statutul de Mare Putere, ca călăuze ale Neamului întru 
reconstituirea Imperiului Burebistan als Imperiu Romănesc, deoarece 
vitregiile l-au suguşat să nu se exprime-n Universalitate, ca rușii până la 
1917 sau ca galițienii din jur mâine-poimâine, depășindu-ne, rămânându- 
ne de căruță-n era gipurilor blindate, cu laptop, bideu şi mitraliere 
Defloration de calibru 41.44 destul de bunicele, cu care să-ţi duci fiul nazist 
la Casa dei bambini şi fetiţa trăsnită fascist la Kinderhausgarten, în 
perspectivă ataşându-li-se pe bănişorii contribuabilului remorcabile tunuri 
de câmp EH (Erwartungshorisonte), de maiorul Noveanu şi de părintele 
colonel Atanasie Damian testate-n Deșertul Tătarilor, de la nord de Stepa 
Nogaică cea în curs de destepuire datorită efectului de încălzire globală, 
aia fund, că înainte prioritar de toate aceste mizerii care dau acel adevăr 
globular de-ţi încinge creierii până-ţi ies ochii, Daria Maximovna Riumina 
pretindea că ea încă mai are un tată, o mamă și un frăţior, cu toţii rămași 
ostatici de-ai mareşalilor sovietici, neexistând perspective ca posibilul ei 
cumnat Augustus, cu Virginica lui, să intervină pe lângă consilierii Bairam 
Stoper şi Hurie Hurry, să-i slobozească Beria, pentru întregirea familiei 
în... Occident, adică pe Strada Liliputanelor din raionul I.V. Stalin al 
Capitalei Republicii Sovietice Socialiste Autonome Rumînia, pe cale de 
consecință-n viața de toate zilele rezultând că în acea noapte de o lungime 
patetică şi înstelată, de 26/ 28 octombrie 1941, ea mi-a jurat credinţă, 
speranţă și iubire cu acea tehnică de convingere lămuritoare propagandist 
agitată-n tine ce numai o comsomolistă frumoasă exotic știe, cum că-i 
trebuie cam un an să-şi aducă aceste trei rubedenii de gradul întâi din cele 
Siberii fără de sfârşit, ceea ce n-am putut eu recepționa decât ca pe o insultă 
de durată la adresa Conducătorului Statului şi a Marelui său Aliat, loialul 
Adolf Hitler, toți analiştii de pe web, poponari sau nu, fiind cuplați în 
consensul că o paradă la Moscova a armatelor noastre biruitoare în contra 
„ludeobolşevismului“ distrugător de religiozitate şi cultură europeană albă, 
nu e decât o chestiune de zile, pe fondul furiei ce mi-a declanșat, dopându- 
mă de să mi se amplifice de să scoaţă ciupercuţa la lumină cele mai negre 
şi mai proteiforme presimţiri, încât am început să mă gândesc că în mine 

gândeşte și un canibal, reminiscență a datului antropogenetic de care-i 
vorbea-n alcov doctorul harkovian Liviu Lecca sinucigașei mele amante de 
la Balcic, ca o rusoaică bălaie, Aura-Laura, cum că neanderthalienii erau 
mai mari, mai erbivori şi mai artiști şprițuitori de grafiți prin ocrurile peşteri 
glaciare, pe când sapienşii să fi fost ca cimpanzei, vioi şi cruzi, au năvălit 
şi i-au înfulecat, copţi, fierți sau prăjiți, pe acei romantici naivi, 
supraviețuind iernii globale trecătoare, un care pe care fiind principiul şi- 
n Războiul Existenţialist, când opunea la Stalingrad în semifinală 
germanismul slavismului, finala cea mare urmând a se da între învingătorii 
de aici şi învingătorii din meciul japonezilor cu anglo-americanii, iar noi 
tracii, cum gândea şi Grigore Căinaru, nu trebuia decât să ne aranjăm pe o 
poziție de arbitri la centru, şterpelind la sfârşit prin surprindere Puterea, 
după ce se vor fi slăbit până la agonie germanii, slavii, anglo-americanii şi 
asiaticii, o civilizaţie exclusiv latină urmând a reitera, cu vigoarea specifică 
tuturor emanaţiilor, acele demersuri spirituale întrerupte cu brutalitate când 
barbariile Asiei s-au revărsat asupra Europei medievale, însă Murocika nu 
prea voia să înţeleagă, nici a trage folos din aprecierea că rodnicia gintei 
latine, spre deosebire de ale slavilor biete maimuţăreli ale unor deja- 
capodopere, importate de Ţari, dovedită era, şi nici rolul de hegemon al 
politicienilor noștri în acest amplu context al reconstrucției echilibrului 
geopolitic mondial, unde fie şi mutilată, România antonesciană strălucea 
ca un mare exportator potenţial de administratori, baroni sau moguli şi, 
deci, de stabilitate regională, aşa că şi la rece cugetând, pare firesc să mă 
consider jignit şi să încep a gândi cu adevărat autentic, veritabil omeneşte, 
fiind din capul locului săritor în ochi ridicolul situației create, ca eu, în 
calitate de cuceritor ce, după dreptul unanim recunoscut în toate războaiele 
homosapilor, aveam asupra roabei mele discernământul absolut specific 
arbitrilor liberi de orice prejudecată, să fiu atât de fraier încât, pentru un 
mix de tuşonkă și mozol care intra în obligațiile ei de serviciu ca roabă, să- 
i mai şi dau de la mine conserva de fasolică cu cărniță vărgată roşu alb de 
porc, produsă de porcul de Leonida Glagoveanu, care pretindea lui Grig, 
adică celui mai sincer scriitor de pe frontul de Est, daruri încă şi mai 
consistente de la tac-su antreprenor lugojean, ca să se poată bucura ca un 
porc de ginere de darurile doctoriţei de războinici Dora, luată în întregul ei 
ca o ustensilă, ci eu de roaba mea, Daria Maximovna Riumina, capturată la 
Harkov spionând, din Casa Pionierilor cu pianul neevacuat, mişcările 
noastre şi ale camarazilor germani, aș fi putut să mă slujesc dându-i doar o 
cutie de chibrituri din mucava, cum ne-am şi înțeles inițial, pentru toate 
gospodinele lumii, în 1939-1945, problema aprinderii focului în Vatră 
fiind aproape la fel de spinoasă ca pentru postpitecantroapă, nu să fac pe 
galantonul regalând-o c-o cutie de conserve conținând o raţie consistentă 
de fasolică valahă cu porc valah, uitând parcă hipnotizat și spălat pe creier 
ce tocmai citisem că scria expertul agitprop Oscărel Hubig pe genunchi, 

consilier aulic al Kronprinzului Otto ce-a văzut lumina zilei prin cezariană 
la Hanul Special din Ohlendorf, o enciclică spirituală difuzată ca ordin 
circular pentru toţi politrucii Wehrmachtului înconjurător, că să nu dea — 
din milă — pâinică, bombonele, lame uzate sau pixuri localnicilor inferiori 
rasial, pentru că pâinica, dulciurile, cosmeticele, pixul şi pistolul din dotare 
sunt produse de oamenii muncii cu sudoare şi cu sacrificii, şi tu, când dai 
la copiii altor popoare, tu iei de la copiii propriului tău neam din ţară, unde 
s-a raționalizat şi mai tare tot ce este necesar omului pentru a trăi cât de cât 
omeneşte, amânând pe cât posibil să ajungă a trăi ca un câine nu de om 
bogat, ci de om cu nivel de trai suficient de scăzut încât să genereze bucuria 
penultimă-n sus în top a îmbogăţiților din capul ţărilor, aceea de a vedea 
tu, râgâind, foamea lucind la fraieri în ochii crăpând de invidie că tu ai 
reușit, pe când mari scriitori au trăit în mizerie indecentă, bucuria ultimă 
fiind totuşi cea când îţi scrii numele cu trupuri de sportivi şi sportive pă 
stadioane la aniversară, de-asta şi invidiind atâta Churchill şi cu Roosevelt 
pe uncle Joe, după cum și voi trebuie să mă invidiaţi pe mine, pentru 
norocul meu de porc, că i-am spus lui Grig, ce avea misiunea de a captura 
pe marii îmbălsămători Zarski şi Vorobiov, exploatând o informaţie 
obținută prin tortură medicală de la un prizonier de către crudul doctor 
Liviu Lecca, ce sens are, mă romancierule, să orbecăim prin orașul ăsta 
apos, atât de muncitoresc pe la poduri încât s-a putut folosi drept decor 
pentru congrese ale marilor scriitori europeni cominterniști? Abia după un 
pui de somn vegheat de Murocika descoperind eu cu admiraţie calculul 
strategilor lui Bratu, că dacă mumia lui Lenin e deportată-n Siberia de frica 
agenţilor Bucureştiului, atunci ea să se deterioreze, fără mentenață-n 
service cu specialiști, descompunându-se neputând fi îngrijită cu lozinci, ci 
cu cine se pricepe, doi experți doar! A umblat prostul de Grig toată noaptea 
cu comandoul, dar degeaba, nu i-a găbjit după izul solvenţilor, iar eu am 
avut noroc c-am fost sceptic, numai că nu trebuia să-i dau comsomolistei 
cutia de conserve doar fiindcă mi se terminaseră chibriturile promise cu 
atâta generozitate cretină, trebuia să fiu porc din capul locului, samo saboi 
razumeeţa că trebuia, fiindcă am intrat în Casa Pionierilor doar cu gândul 
de a înnopta şi a mă feri de glonţ sau de stilet, dacă Grig era nebun, treaba 
lui, eu aveam o OPERĂ de dat cumva cândva Umanității, spre a mai urni 
fie şi cu o miliardime de micron homosapul, dinspre animalitate spre 
homonoicul borgiac cult, practicându-se iluminist Luminarea Poporului, şi 
am potrivit pe bâjbâite nişte taburete scăpate neincendiate de partid la 
evacuarea cadrelor, iar violonista a scâncit că kro stucit? punând în acest 
gemut cine bate toată groaza semănată-n oamenii sovietici mai citiți de 
către securitatea lor, apreciată de comisarul secret Alecu Ghizdavu ca nu 
atât sanguinară, cât total incompetentă, datorită inversiunii valorilor 
generată de selecţii pe bază de dosar cu grile cretine, rezultatul fiind că 
cekiştii pescuiesc cu năvodul, dacă într-un bloc e un agent român și nu-l 

pot identifica, atunci ei deportează sau împușcă roți locatarii, e drept că 
lichidând şi agentul, dar cu ce pierderi colaterale, de s-a plâns, după ce-a 
luat Premiul Stalin pentru colaboraţionism, până şi Ehrenburg că prin ce 
vremuri a trebuit să treacă slujindu-le cu anii, ca ciolovekul, iar de ce au 
atacat oamenii mei oamenii sovietici odată cu Wehrmachtul sunt convins 
că nici n-ar fi vrut să înțeleagă dacă i-aş fi explicat treaba asta ca fotograf, 
la masă la Ciorogârla lui Pamfil Șeicaru, cu Sadoveanu, noul proprietar, 
ale cărui romane cu orheeni şi cu Ştefani fuseseră scrise nu cu idei de să 
mori pentru ele, ci pentru succes, acelaşi Grişa Grig combătându-mă că a 
te opune bolşevizării după Pactul Stalin-Roosevelt de la Teheran e absolut 
greșit, pentru că ei marxiștii au libertatea absolută la noi, ca urmare a 
înfrângerii noastre de la Stalingrad, şi samo saboi razumeeţa că cine se 
autobolșevizează, de bunăvoie şi nesilit de nimeni, va intra cu uşurință-n 
NATO-UE după, iară care ignoră în plm al Occidentului cripto-rasism şi 
opune rezistență, cu gândul antonescian că vin din cer desanturi AA, 
rămâne-va fără elite pe totdeauna, neavând ce-alege din păduchii din capul 
Tăru, nici din puricii săritori la Gaist de pe burtica Ei, până când nu se va 
modifica esențial constituția iorgovană, reducându-se privilegiile 
căpuşelor interlope ascunse umed călduț prin pliurile Ei ruşinoase şi 
băgându-se temerar sintagma stat național unitar şi cultural, de la primul 
flaş al lanternei mele spre plăcuta muzical voce comsomolistă, eu 
descoperindu-mi cu inconştiență poziția, dar masculul tânăr trebuie să riște 
chiar și cu partizanele apărării cu orice preţ uman a stalinismului, intuind 
eu cu mintea mea picturală că legăturica mea cu silueta asta extrem de 
familiară va fi relativ complicată de suveniruri, când de fapt societal nu era 
loc decât de relaţii clasice, ca de la cuceritor la cucerită, ca de la stăpân 
absolut la roabă umilă, fiind cea mai mare prostie gestul de a-i da ceva, 
culmea că tocmai hrană, care comportamental înseamnă aproape un mesaj 
primitiv că Eu, devansându-l cu doi ani pe Grişa Căinaru, am şi început să 
militez pentru drujba româno-sovietică, perfect fezabilă ca de la 
nomenclatură la nomenclatură, dacă dispar şi elitele noastre cum ale lor, ca 
să nu mai zic nimica de ce deserviciu am făcut ostașilor noştri, după ce 
această informaţie despre un moral capitulard în rândurile ofiţerilor români 
inteligenți spioni din Harkov, a fost adusă de către mareșali Uniunii 
Sovietice, la cunoştinţa consilierilor AA, dreptonorabilul Bairam Stoper și 
onoratul Hurie Hurry, întărindu-le convingerea că Aviația lor poate acum 
să desfigureze puţinele oraşe românești, pentru ca populaţia să-şi silească 
maimarii să accepte mai repede bolşevizarea ireversibilă a ţării noastre, 
mare mare dreptate având și Oscărel Hubig că noi dacoromanii, din lipsă 
de universități şi muzee, nu putem stăpâni enorma masă slavă doar cu un 
pumn de oameni, cum englezii India, performanță himerică dacă nu 
impunem, încă de la primul contact al cuceriţilor cu cuceritorii, reguli clare 
şi consecvente de supravieţuire şi conviețuire, semnificativ pentru cât de 

ticălos am putut fi eu față de camarazii mei naziști, pe care i-am trădat după 
ce şi-au vărsat sângele prețios pentru Basarabia, Balcic, Bucovina şi 
Transnistria cea populată în special cu moldoveni şi găgăuzi, fiind amnezia 
mea cu bună știință tolerată la beatitudinea plăcerilor mele, că eu semănam 
indisciplina în Harkov, pe când tocmai îmi xeroxa şi difuza robul meu 
Feodor Kuzmici Merţalov eseul despre sărăcie, castitate şi mai ales 
supunere-supunere al lui Oscărel Hubig, Der freiwillige ideologische 
Konsens als Grundlage der Gehorsamspflicht, din care i-am tras un 
exemplar şi Murocikăi mele, orbit de frumuseţea ei şi uitând că ea este doar 
o diavolească bolşevic Încarnare pentru distrugătorul dintotdeauna al 
civilizației europene, der dstliche Untermensch, subuman în sensul 
neacceptării canibalismului din oprelişti culturale, fiind şi comportamentul 
meu aşa-zis civilizat cu ea, în sensul că m-am purtat „cavalereşte“ unde aș 
fi putut obţine aceleași prestări de servicii doar prin simpla ameninţare cu 
uzul de arme de foc, retrospectiv după un an de zadarnică aşteptare să-și 
adune catrafusele și rudele de gradul întâi de prin Gulag, izolate ca unele 
ce au cunoscut Occidentul, la mine la Antibes, şi ar putea ciripi bazaconii 
vecinilor de kommunalkă, periclitând monopolul partidului asupra 
Ministerului Adevărului, acumulând eu şi bănuiala c-am fost tras pe sfoară, 
pedepsit tocmai pentru umanismul meu deplasat, fiind desigur evident 
pentru un om sovietic sănătos la cap, că Lavrenti Edmundovici Riumin, 
fostul diplomat spion pe la Toulon şi Marsilia prin 1937, când Franţa 
intelectuală era ca o gubernie sovietică, trebuie să fi primit câteva grame 
de plumb în ceafă încă de prin 1938, nevasta-i nu va mai vedea niciodată 
lumina zilei din cine ştie ce mină de aur, ca una ce nu se poate să nu fi ştiut 
de uneltirile troţkiste ale soţului, cât despre fiul, el va fi înrolat în 
batalioanele disciplinare, aruncate înaintea frontului, pentru a curăța cu 
picioarele lor desculțe câmpurile minate și a sili mitraliorii români să-şi 
descopere cuiburile, toate demersurile mele să-mi aduc rusoaică hazaică s- 
au bazat, deci, pe niște justificări nefondate ale amânării operațiilor vizând 
asigurarea unei fericiri în doi continue până la moarte, fiind la mintea 
canibalului că aş fi fost departe de a fi pedepsit, ba, dimpotrivă, aș fi fost 
remarcat şi fişat de serviciile speciale pentru cruzimea mea nu numai cu 
politrucii, ci cinste mie că chiar până şi cu comsomolistele posibile 
partizane, dacă după instantaneu-cocoşeasca-mi uşurare, amintindu-mi de 
grija poghiazurilor otomane de a nu lăsa sloboz în valahele nemusulmane, 
violate, să aibă cumva strănepoți iubitori de manele, aș fi reuşit să-mi 
înving opreliştile moraliceşti sădite în mine de învățătorul Bazil Frâncu, de 
popa Sică şi mai ales de tatăl meu, umanistul afacerist podgorean Voicu 
Ghizdavu, poate și de mentorii mei profesionali, pictorul Tonitza şi 
sculptorul Plămădeală, asta trebuia de fapt să fac acum un an, cum ai bea 
un pahar cu apă rece, vorba sinistrului Lenin, să îmi astâmpăr... setea şi 
apoi să străpung pântecele comsomolistei cu baioneta, mai și răsucind-o 

preventiv cu indicibilă plăcere nouă, uşor de însuşit şi de căutat perpetuu, 
mergând pe firul logic rece kaghebiSStic că o aşa suspectă mândreţe de 
fată, balerină, e din patrimoniul genetic al municipiului Harkov, e trecută 
pe inventar, şi o evacuezi odată cu arhivele partidului şi cu diferite 
„realizări“, nu o laşi, tu marxist, fără misiune precisă pradă poftelor taurine, 
îndeosebi la război, ale tinerilor cuceritori ai Uniunii Sovietice, credința 
mea fiind, şi nu neapărat ca simplă ipoteză fascinantă, că recursul la 
canibalism este înscris genetic în noi, ca resursă comportamentală firească, 
de mare criză de alimente, şi nu exclud deloc ca, în eventualitatea în care 
Grig ar fi decis să se răzbune că am dezertat pentru o noapte de orgie 
româno-rusă, de la datoria ce aveam, de a captura pe îmbălsămătorii lui 
Lenin, ca să se strice şi să pută mumia, şi ar fi instigat pe Oscărel Hubig să 
pună strajă Casei Pionierului, silindu-mă la foamete specific harkoviană 
dimpreună cu roaba mea localnică, sunt sincer-sincer convins fără niciun 
fel de iluzii, că nu numai din instinct, ci şi din convingere după proceduri 
ale rațiunii fără cusur, mergând pe firul perfect logic că eu am de dat o 
mărturie, o operă, la Uumanitate-n troacă, de îndată ce aş fi sesizat că îmi 
este primejduită nu viața, ci Rodul ei intelectual, deoarece creierul nenutrit 
a început să-şi înfulece propriile memorii, atunci fără să ezit niciun minuțel, 
mi-aş înfige colții de vampir cisalpin valah în ficații ei dragi, bogaţi în 
minerale dostoievskiene și în vitamine gogoloațe, digerabili chiar cruzi pre 
cât se zice şi se-aude de pe la care au mai fost încercuiți, în „războiul nostru 
drept la replică“, în problema agresiunii cominterniste în cârdăşie cu 
vârfurile cele mai reacționare ale fascismului și nazismului, asupra statului 
nostru regal național şi unitar. 

Eram abia în a patra lună de când pornisem atacul împotriva 
Molotoviei de până-n Linia Stalin, şi apoi împotriva Uniunii Sovietice cum 
era ea recunoscută de Titulescu după Războiul Expresionist, şi mi se acrise 
de un măcel care, din punct de vedere al revelaţiilor despre bestia umană, 
prea multe lucruri noi, de la un timp nu mai părea a avea destulă imaginaţie 
să îmi furnizeze ca să desenez, după cum nici eu mare creator în reacțiile 
mele nu mă arătam, fiindcă nu trebuie uitat când îmi scrii biografia, că după 
o treime de ambițios an de Război Sfânt, eu nu progresasem esenţial în 
materie de canibalism, nu resimţeam acut pofta de a scobi cu furculița în 
creieraşii adversarului politruc, cu care mă confruntam de când începusem 
să slujesc cu credință Ministerul Propagandei al perfidului general Horea 
Bratu, în clădirea cea albă şi masivă, cu imens adăpost AA antiaaerian-anti- 
anglo-american, de vizavi de Gara de Nord, cea atât de uşor transformabilă 
în Muzeu de Artă Modernă și Contemporană, ca să nu li se mai arunce în 
bot creatorilor oneşti insulta de a fi găzduiți în Lubianka Poporului, cea 
cuvenită numai inculților cocoţaţi în capul Ţării fără niciun simţ de 
răspundere faţă de datoria de a compensa, ca la orice handicapat, mutilările 
teritoriale prin Altceva, printr-o amplă dezvoltare economică drept bază 

solidă pentru o infrastructură care să sprijine dezvoltarea şi adâncirea unei 
Kulturi de excepție, ce să susțină sus steagul şi drepturile noastre în Răsărit 
şi să explice şi să facă pardonabile... unele excese, dacă ele s-au comis într- 
adevăr potrivit cu dreptul canibalic ce-ţi permite nu numai să îţi înjunghii 
inamicul, ci şi să-l consumi, la nevoie cu toată familia ta pe familia lui, eu 
la urma urmei nici având o familie în sensul recenzabil guvernamental al 
vorbei, dispunând numai de diferite uniuni consensuale prin diferite orașe, 
orăşele, comune, cătune, dar şi municipii cucerite de ostașii noştri, întâi de 
la Prut până la Volga și înălțimile generoase ale Caucazului, pe care dacă 
l-am fi luat, nimeni nu ne-ar mai fi scos de acolo, ca din Carpaţi, milenii 
de-a rândul, apoi de la Dâmboviţa până la Rin, după ce am schimbat de 
strategie, renunțând la cea ducală Balcic-lalta-Gumrak spre Ruropa şi 
adoptând-o pe cea rareşistă Breslau-Cracovia-Viena, că aia sudică a lui 
Titulescu, să-i scoatem pe italieni din Etiopia, ca să ne emanăm noi în locul 
lor cu vreun 'Theodoros în loc de Mussolini, era fantezistă, ca tot ce a 
învârtit în politică acest mediator oltean al sovieticilor, al britanicilor, al 
americanilor și, cât a existat ea, și al Franţei, astăzi viaţa, practica, muma 
adevărului marxist în istorie, dovedind fără putință de tăgadă, că aşa cum 
susține şi urlă bloggerul Tudorică Băluţeanu, ca legionar etern, singura 
alternativă realistă ca România Regală să fi scăpat neciopârțită la 1940, ar 
fi fost ca în loc să-l suguşăm pe Căpitanul, dimpotrivă, să-i înlesnim 
Neamului posibilitatea de a-l aduce la putere prin alegeri libere şi corecte, 
cum şi intuia o fracțiune din geniul colectiv al Gloatei, în iarna lui 1937- 
1938, luând cunoştinţă cu luare-aminte de dispariția de pe hartă a unei 
prime ţări europene, ţara lui Mozart, Hitleraş, Schengen, Musil, şi a lui 
Arnold Schwarzenegger în rolul lui Maiakovski, cum îl visa Murocika mea 
la Harkov şi la Antibes. 

Tulai, Doamne, Austria-Austria, ţărişoara din care cel puţin o halcă 
cât cam o treime ni s-ar fi cuvenit nouă pe drept, luând în considerare 
investițiile forțate pe care moții Apusenilor le-au făcut în Art Nouveau, 
furându-li-se mai tot aurul munţilor de-a lungul secolelor, sau măcar să 
primim Viena de lapislazuli, în limitele amintitei strategii rareşiste, şi să- 
mi permit eu să valorific oportunitatea de să-mi pot înfige caninii mei 
sănătoşi, de vampir valah, în ficații tuturor lipițanilor Şcolii de echitație 
franchistă, din urbea dunăreană în care sinistru Palat Belvedere s-au produs 
Al Doilea Dictat, acum nazisto-sovietic după ăl sovieto-nazist, în contra 
României Regale Mari, ambele totalitarisme clasice (al papiţoiului de 
Mussolini fiind doar o fanfaronadă, experimentală, cu rezultate banale la 
capitolul Moarte, capitol esențial în definirea unor astfel de organizări 
specifice furnicii omenești) presimțind pericolul ce se năştea din creşterea 
noastră spre o poziţiune de hegemonie în Axa Latină, de-aia au convenit la 
mutilarea trupului celuia măreț al Neamului, pentru reîntregirea căruia ne 
jertfim acum în Răsăritul tot mai îndepărtat, tot mai îndepărtat, ce mă 

îngrijorează de-mi vine să mă-ntorc „agricultor“ Acasă ca un netrebnic, ca 
un netot, fiind lipsa mea de aplicaţiune la învățarea cruzimii, cruzimea ca 
armă de luptă, cruzimea fiind comoda soluţie în doctrina aliatului nostru 
hitlerist, al cărui Fiihrer nu analizează la hartă situaţiile strategice prozaic, 
ci îşi pune mohorât întrebarea „cum să reacționez EU astfel încât să fiu 
socotit un geniu militar superior lui Kutuzov“... Panaceul tuturor 
blenoragiilor Wehrmachtului, cruzimea trebuie să rezolve raportul de 5 la 
1 dintre industria grea constructoare de maşini de luptă sovietice şi 
potențialul european al Cruciadei Antibolşevice, după cum, oarecum 
profeție Antonin Artaud, tot cruzimea este solicitată să născocească o 
soluţie la marxismul că resursele umane pe care le poate împinge Stalin, cu 
pipa, pe poziţii, sunt inepuizabile, după terminarea ruşilor putând începe a 
trimite chinezi şi indieni, cubanezi, namibieni, intelectuali europeni, 
siamezi, afgani... Da, cruzimea, Murocika, acea cruzime cu care sunteți atât 
de obişnuiţi, un dobitoc! un incult! un subinformat, canalia intelectuală cea 
dintotdeauna, ce-și însuşeşte un mod de a-și da cu părerea intimidant pentru 
gloată, după care nu mai există întrebare pe care să 1-o pună moderatorul 
fără să dea din creier un răspuns prompt, cu o mimică de scârbă cum că el 
se aştepta la niște controverse mai grele! Atât de simplu fiind, de un milion 
de ori mai paralizant rămânând a difuza peste linia frontului Proclamația 
Cruciadei Antibolşevice către pravoslavnicul dreptcredincios Neam al 
Ruşilor şi către celelalte noroade conlocuitoare, concepută de mine, de 
Mișu, de Grig, de Jenică și de Tase Damian, sub înalta oblăduire a 
generalului de propagandă Horea Bratu, asigurându-te, dulce Murocika, pe 
tine şi pe toți ai tăi, că dacă încetaţi orice rezistență, voi ruşilor, noi românii 
dezrobitori, deopotrivă cu aliații noștri germani şi cu voluntarii din tot 
Occidentul conștient de pericolul bolşevizării Europei (doar pentru a se 
înlesni plutocraţiei anglo-americane hegemonia mondială!), vom respecta 
neabătut, fără ură şi răzbunare, unele principii de natură a consolida 
stabilitatea regională în toată Galiţia Mare, de la Breslau la Nijni Taghil, și 
anume în primul rând cu mare prioritate liniştirea tuturor supușilor noștri 
că guvernatorii români le vor asigura tuturor, ca şi la românii noştri, un 
standard de viaţă şi un nivel de trai de o calitate compatibilă cu ale 
canadienilor de la aceeași latitudine geografică; al doilea principiu, al 
părintelui Tani Damian, fiind că, dacă vei supravieţui, micuță balerină şi 
violonistă într-o orchestră mondială performând cu tancul, tunul, 
aruncătorul şi proiectilele reactive, mult mai ucigașă însă fiind securitatea 
de după, a epurărilor practicate de comuniștii organizatori ai Rezistenței 
mai degrabă împotriva colaboraţioniştilor decât în contra inamicului, 
punând pe liste toţi adversarii viscerali sau bănuiţi ai marxismului nimicitor 
de cultură gata făcută, şi de-aia urăsc haiducia precât te iubesc pe tine, 
partizano, ceea ce nu mă împiedică a accepta concesia antidestabilizare 
propusă de teologul Atanasie, cum că noi vom reprima doar ce mai rezistă 

efectiv, dar în rest noi toți cari om mai fi în libertate, când va băga la 
cinemaul Zoia Kosmodemianskaia coproducția neorealistă indiano-italiană 
Micul Lustragiu, cu câte trei rânduri de lacrimi negre ca mătănuile din 
sâmburi de măsline athonite, plânge-vom de mila puiului de nomenclaturist 
ajuns a presta servicii înjositoare către nepmanul postdekabrist biruitor, 
jurăm chiar pe ce avem mai scump neconfiscat, că nu vom practica neam 
lustrația sau substitute ale ei, ca ştersul pantofilor cu perdelele 
cinematografului de partid şi de stat, ci dimpotrivă, iubito, noi vom chema 
să dea drumul la economia de piaţă pe toţi gestionarii, securiştii, activişti 
şi ideologii, care aşa cum zicea şi Zahar Maslovici Kartotekov, la canalul 
teveu, către Darie Fişiereanu Discipolul, e unicate prin nivelul de trai 
permis, el îngăduindu-le a se face mai competenţi ca contestatarii lor, 
ciurucuri cumva inavuabil supraviețuitoare cum, cea mai pertinentă dovadă 
în acest sens că nu te minţ fiind Miracolul Economic adus de administrația 
românească în Transnistria noastră şi în Odessa noastră, prin simpla 
eliberare a mecanismelor pieţei de sub constrângerile dogmatice ce cred că 
prețurile, ca şi valorile, se fac de către planificatori, pe când nimeni pe lume 
n-ar putea evalua cât te preţuiesc eu, ca valoare de întrebuințare, Murociko, 
al treilea meu prințip fiind că până la Vladivostok, de la bazele noastre de 
pe Câte d' Azur şi de pe Riviera pornind, toată biserica lui Hristos să se 
supună Patriarhiei ecumenice a României Mari şi Regale cu sediul în 
palatul din Dealul Mitropoliei, existând serioase indicii şi probe că puţina 
popime rămasă întru mai buna supraveghere, rusificare şi bolşevizare a 
drepteredincioşilor de buze neruse, e suspectă de cekism, nefiind niciun 
secret, iubito, că noi vom folosi întreaga reţea de difuzare a ideilor 
bisericoase în scopul întoarcerii la limba strămoşească a tuturor cetățenilor 
rusificați forţat după ce, în 1812, Imperiul Țarist, în cârdăşie cu Imperiul 
Otoman şi cu Imperiul Habsburgic, a desăvârşit dezintegrarea unităţii 
seculare a Moldovei lui Dimitrie Cantemir, cel cu arbore genealogic 
mergând până la un ctitor de stat global ca Ginghis Han, exact la un veac 
după ce al nostru Țar eurofil, Petru cel Mare şi Cult, confirmase hotarele, 
până şi prin săruturi, în dulcele Ieşi, cum îţi dăruiesc eu acum, duioasă 
Murocika, iar hulitul de către valahul Tolstoi imperatorul Napoleon, nu atât 
pentru că se trăgea din sămânţa lui Cotiso Corsicanul, cum am mai zis, şi 
vocifera-n el glasul sângelui geto-dac, ci din considerente de bun-simţ, 
bun-gust şi bun-plac elementare, a atacat cu mari riscuri acea enormă deja 
Rusie ce, pentru prima oară în istoria ei, îşi apropria la Nistru supuşi de 
origine latină nobilă, capabili în scurtă vreme să dea acestui uriaș agregat 
geografic o nouă ARISTOCRAȚIE, capabilă s-o conducă la o adevărată, 
economică, hegemonie planetară mondială globală, — nu cum va fi la sfârșit 
de mileniu de să aibă toată Rusia pibul numai doară cât câte unul singurel 
dintre cnezatele SUA! Însă dacă, Doamne fereşte! veţi rezista, Murocika- 
Murocika mea, vai şi amar va fi de voi, după drepturile şi rigorile bine 

încetăţenite planetar de când homosapul şi-a impus celorlalte specii 
civilizaţia, nimic teoretic neinterzicând indiferent cărei specii a ajunge la 
civilizaţie şi cultură, mamifer, pasăre, peşte, vierme, insectă, melc, 
parameciu, euglenă virilă, ba chiar bacterie! Aşa cum zicea şi mareșalul 
de propagandă Horea Bratu, că doctrina noastră militară secretă trebuie să 
fie mai realistă decât cea comunistă şi mai radicală biologic decât cea 
nazistă, având noi a prelua ce-i pozitiv în practicile exotic orientale la 
extremul indochinez și nipon, ba chiar și neoguineean, ancestralul ritual de 
zdrobirea inamicului scobindu-i cu furculiţa în creierii ce au gândit la 
gândul Nesupunerii, agăţându-se tigvele în pridvor... Poate nu conservă 
glagoveană de fasolică cu cărniță de porculeţ trebuind eu să îţi fi voi dat, 
prizoniero, ci una pe care să scrie-n grafie de kitaiţ că conservă cu 
băşinoasă de Manciuko şi cu cărniță alba-neagra de gigantic păndița ursuleţ 
cu muguri de bambus şi urechi-de-lemn, încă via specie Ailuropoda 
melanoleuca, da-da, un ambalaj seducător, ca de început de mileniu trei, 
pentru un conţinut cu creier și cărniță de inamic, dar stau pe tine și mă 
întreb de ce, cum adică doar o spurcare pe furiș? ce fel de cuceritori am fi 
atunci noi? nişte inconștienți? ca femela primitivă ce dosind de masculul 
lacom fasolica îngropând-o în solul cu oseminte de lucii strămoși, au 
descoperit agricultura cultivabilă! o nu, ca şi Oscărel Hubig, care susține 
că la întrebarea multromanticului multduios Otto Runge că dacă, de 
generațiile de mâine, trebuie să ascundă knowhowul cum au făcut ăi de azi 
de-au întins moşia ariană de la Oder-Neisse pân la Amur-Mekong şi de la 
Mănăstirile Solovki la Canalul Dunav-Ciornoe More, răspunsul eficient 
este că nu trebuie cenzurat nimic, aşa cred şi cu că va fi în viitorime: peste 
osuarul bine curăţat de către viermi şi microorganisme, de orice urmă de 
piele, musculatură sau cartilaj, se va aşterne placă de sticlă ochi cu ochi 
câtu-i groapa comună, iar în jur cu înşişi copiii prizonierilor sau morților 
se va nălța un ansamblu de chilii închiriabile, şi de diferite localuri, cam ca 
la Hanul lui Manuc sau ca la voi la, pentru negustorii de odinioară, un 
Gostinnii Dvor, sau cum îi zicea, şi tineret HJ în mare număr va pelerina 
din aşa han în aşa han, de la Oder la Amur, clămpănind emailuri la părinții 
tot mai îndepărtați și privind peste balustradă la câți inamici de rasă 
inferioară, cari se înmulţeau ca insectele, au trebuit eroii noştri SS şi aliaţii 
lor români să nimicească, pentru a reaşeza ăăăă pe baze noi bazele culturii 
europene de bază reală, de la Vosgi până la Alpii Alaskăi, căci atât se 
întinde în Est, Murociko-Murociko, adevărata Europă, Ruropa, bietul tata, 
oricât de rusofob istoric independent ar fi fost, recunoscând totuși blândului 
Ivan cel Groaznic şi, în genere tuturor Țarilor, meritul că au stăvilit în 
primul rând Asia la hotarele răsăritene provizorii ale civilizațiunii 
europene, fiind ruşii aici ca un fel de avangardă în contra, haitelor, 
hoardelor şi stolurilor, un fel de santinelă avansată a românilor, şi cumva 
a polonezilor cei cu privire scrutătoare iscoditor, ca a Agnieszkăi noastre, 

ce urcând la observatorul cracovian de pe mamelonul Wawelului, pe mine 
după mers mă recunoaște-n şes preumblându-mă pe urme copernicane pe 
cheiul Vistulei, iar în al doilea rând, numai şi numai ruşilor mâine uie poate 
anexa Europa de la Minsk pân” la lujno-Sahalinsk, exotica capitală a 
Kurilelor, iar poimâine poate intimida pe omnipotenţii preşedinţi sua cu 
revanşarde revendicări teritoriale privind Alaska, de unde oricum, din 
moment ce Canada s-a quasi-autodezarmat nuclear, musai şi Pentagonul 
să-şi retragă Armata a Paișpea sau a câta iaşte, ca o probă preliminară 
privind sinceritatea opțiunii pentru Destindere şi cooperare regională 
reciproc avantajoasă între marile civilizaţii ale omului alb, în rândurile 
căruia conducătorii suntem noi românii, Daria Maximovna, Și aliații noştri 
germani... 


Ca agricultor, Marius Ghizdavu, aşa iubea puterea, ca semănătorul 
triorul, încât tot mai exersa ca pe front spiciuri către subordonați, total 
incorecte politic! 

— Ostaşi! Înfrângerea trecătoare de la Stalingrad să nu ne îngrijoreze. 
Rușinea nu e a noastră, ci a aliatului nostru, care nu ne-a înarmat cu 
suficiente tancuri şi tunuri, ne-a luat Ardealul şi l-a dat ungurilor, ne-a răpit 
Balcicul şi l-a dat bulgarilor, s-a-nţeles cu Stalin la 1939, cedându-i 
Basarabia şi Bucovina în 1940. Se apropie însă momentul tragicomic când 
Aliaţii vor fi constrânşi să ajute Germania, împiedicând astfel bolşevizarea 
ireversibilă a Galiției Mari, eşecul total al Cruciadei Antibolșevice, o lungă 
pauză în Marea Recuperare de la Liov, mutilarea Europei, care, divizată, 
ar fi ca o pornodivă de la Cabaretul Voltaire, una mişto, excitantă, 
funcțională ostășeşte, dar strict estetic, ca nud, disonantă, ca orice femeie 
candidă, cu o singură bucă și totuşi neexcluzând candidoza. 

De ziua lui, | octombrie 1942, mare egoist, s-a îmbătat de unul 
singur în bordeiul de la Morozovsk? Deloc. Reuşise, după inavuabile 
peripeții, să ajungă la el şi Murocika, amintindu-i promisiunea de a o aduce 
în România, pentru a trăi împreună, la Ziduri, lângă peisajele lui Van Gogh, 
o viață dedicată Marii Recuperări. Tot așa, ştia ea, se luptase la Odessa şi 
o fi reuşit peveţul Piotr Leşcenko, s-o strecoare în București pe iubita lui, 
actriță oarecum de cabaret, Vera Belousova, irezistibilă la cei 19 ani ai ei, 
fată de enkavedist. 

De la balerina Murocika, la Villa Oblomov din Les Moulisres lângă 
Antibes, făcând pe ageamiul, învățase Marius prin 1935-1936 să bea 
şampanie cu înghițituri mici şi să facă dragoste ore întregi, aproape toată 

noaptea provensală. Era mai convins decât oricând, la Harkov, că ea ar fi 
capabilă, sătulă de poluarea industrială grea tovărăşească, să se îngroape 
cu el în pacea patriarhală a Zidurilor, unde el ar fi pictat nebunește 
Anotimpurile, ca un Van Gogh, Tonitza sau Şişkin. Aveau la el cârlig 
rusoaicele şi ucrainencele! De fapt, pe la Chişinău și Baia Mare ucenicind, 
îi cam plăcuse de soția lui Alexandru Ciucurencu, frumoasa Ana 
Asvadurova (născută la Tighina, 1903), de prin 1932 le admirase 
expoziţiile şi-i intrase în cap că Soarta îi va scoate şi lui în cale pe Rusoaica 
meritată, numai a lui. Dar vecinul de moşie Narcis Moga nu vrea să admită 
aşa ceva. Totuşi, Maradonel Zamfir-Frişcă Neavortatul demonstrează 
scotocind în arhive că Murocika se mutase între timp, de la Harkov la 
Voroşilovgrad (Lugansk, cam 300 km sud-est), sau chiar la Rostov, pe al 
cărui meridian activa spre nord posibilul ei soț sau logodnic, Falelei 
Mitrofantci Vodkin, din Divizia NKVD 243, pesemne în legătură cu 
Tânăra Gardă din Krasnodon. lar de aici, luând trenul, se repezise ea cu 
prima ocazie la Morozovsk, cam 140 kilometri, găsindu-l extrem de ocupat 
şi cam nervos. 

Din cauza lunetistelor, plutoanele rămâneau fără ofiţeri şi, 
provizoriu, Marius tocmai ajunsese comandant. Emoţionat, le-ar fi ţinut, 
sau dă şi ea din bordei cât o duce capul, un discurs ridicol, demn de 
Napoleon al lui Tolstoi: 

— Soldați! Eu sunt artist şi executorul testamentar al Reginei Maria. 
Datoria mea în Răsărit e a reda rușilor ţarismul pe care îl merită. Pentru ca 
ei să continue a contribui la Marea Recuperare, astfel încât Estul să nu mai 
aibă o viteză mai mică decât Occidentul. Datoria noastră aici e să 
împuţinăm Armata Roşie printr-un război de uzură, pentru ca americanii şi 
britanicii să pornească la un război cu adevărat serios, purtat de ei înșişi, 
nu de intermediari. 

Soldaţi, aveţi în faţa voastră, la vreo sută de kilometri, Cotul 
Donului, iar spre dreapta, peste Lacul Țimliansk, Stepa Calmucă, spaţii în 
care ai noștri s-au remarcat deja prin acte de bravură nepieritoare, numai 
istorici s-avem mâine, nu denigratori năimiţi, puşi pe basne. Eu am fost 
tăticul vostru, în ultimul timp, v-am ţinut pe lângă bordeiul meu, la adăpost, 
ŞI o voi face şi de acum înainte. Nu e cazul să îmi trimiteţi un glonţ în spate, 
din proprie inițiativă sau ascultând şoapta dușmanului, în toiul luptelor ce 
vor veni şi pentru noi. Fiindcă un tătic ca mine, om-cu-operă, hotărât să 
supravieţuiască pentru a mărturisi, nu mai găsiți voi aşa uşor.... 

Vorbea samogonul Murocikăi în el. Așa focoasă era. 

Patriotul din moşi strămoşi avea coşmaruri cu o Românie ocupată de 
nemți, precum în Franța sau Ungaria. Revedea crama luminată cu arc 
electric şi pe SS-tovarăşul de luptă Oscar Hubig lichidând din principiu pe 
prizonierul şahist Merţalov, convins că un Jucător slav nu poate fi mai 
presus decât un campion arian, mai ales la tărtăcuță, şi iată-l la Metz, 

înfulecând cârnaţi albi cu varză acră şi turnând în el vinuri curat alsaciene 
de Ziduri, apoi cântându-și singur la muzicuţă şi fredonând, în traducerea 
aproximativă a lluskăi, cam aşa: 

— Germania mea e ţara cea mai frumoasă şi mai bogată, cu un trecut 
glorios, cu un popor mândru, statornic şi niciodată asuprit. Am și eu o fetiță 
la Danzig. O fetiță păpuşă model, cu ochișori albaștri săgetători ca ai 
Fuhrerului. Ah, inima mi se bate când mă gândesc că în sângele ei prețios 
nu curge nicio picătură jidănească! lar eu cu nevastă-mea, şi cu ale 
defuncților, vom mai zămisli şi vom mai naște copii viguroşi pentru 
Wehrmacht, pentru SS, pentru Reich, pentru Marele Fihrer. După război, 
noi ne vom retrage la țară, unde pământul e mai sfânt decât în oraşele 
tentaculare şi vom înfăptui noua revoluţie agrară. 

— Scopul acestui război, lămurise el patriarhal pe front târgoveţii, ca 
inițiat de Himmler într-un castel cu armuri cavalerești, toată investiția de 
oţel şi sânge vizează nimicirea iudeo-bolşevismului. Cade jidanul, cade și 
comunismul, în prima fază, apoi, fireşte, şi plutocraţia anglo-americană. 
Este vorba în această Cruciadă de supremaţia mondială, adică de salvarea 
Civilizației. Într-un singur secol, noi vom fi 400 milioane de germani, de 
la Atlantic la Pacific, contra a numai o sută de milioane de americani, dintre 
care multă negrime şi hispanime... 

Anchetat la Lubianka noastră, cea albă ca o pătrățică de zahăr pentru 
căpcăuni, ex-mareşalul de propagandă Horea Bratu, oricât de intens a fost 
torturat ideologic, paremiologic, fizic, psihic și gastric, de către călăii 
acoperiţi în cupluri vesel-trist, la derută numite Jurmînski şi Pumpianski, 
când de fapt era vorba de clienţi ai Laboratorului Lingvistic Făuritor al 
Limbii Slave Moldovenești de la Tiraspol, sau în cupluri vârstnic- 
comsomolist, ca Zahar Maslovici Kartotekov şi clonatul său de sinteză 
ideologică Darie Fişiereanu, de-au implementat ei limbuţa cea nouă la 
Balta — străvechiul târg de cai furați ales drept capitală Republicii Sovietice 
Socialiste Autonome Moldoveneşti de către însuși Stalin, recunoscând 
astfel că Ocraina, de la Nistru până mult dincolo de Bug până aproape de 
Nipru, mai multu-i lățită de latini și de geţi slavizați decât de rușii kieveni, 
şi oricât de dezamăgit ar fi fost în 1943 de rezultatele Cruciadei 
Antibolșevice în ce priveşte soarta marxistă a Estului până-n Angkor, 
bravul şef Bratu al lui Marius n-a recunoscut niciodată, ca s-o protejeze-n 
comemorare, că acest terchea-berchea a cucerit o harkoviankă, balerină, 
răsplătind-o intelectual cu o conservă glagoveană de fasole cu costiță de 
porc, pregătită după o reţetă sadoveniană, pentru a o trage de limbă cu 
privire la amplasamentul grupărilor de diversionişti-terorişti din regiune şi, 
cu un accent deosebit, în pe ce se mai reazemă, în preajma zilei de 7 
Noiembrie 1941, moralul bolşevicilor, cu românii cei viteji instalaţi recent 
pe vecie la Odessa, la Herson, la Simferopol şi la Livadia nou numită 
Ecrene. 

Fiind de neconceput pentru acest doctrinar de elită, cu minte 
altminteri flexibilă și ultrasensibilă a detecta noutatea unei situații, că un 
subordonat de-al său, nobil, dvoreanin, boier, ca Marius, ar fi putut devia 
de la misiunea de mare taină-n cumpăna nopţii, cum că să pună el mâna de 
pictor, cu Grig Căinaru mâna de scriitor, pe tovarășii academicieni doctori 
ingineri laureați habilitaţi ai Premiului Stalin pentru Pace în Molotovia, 
domnii Zarski şi Vorobiov, în scopul ca să i se-mpută fără service lui Lenin 
mumia, privând de turiste pariziene și londoneze marxiste Piața Roşie 
postbolşevică, momentan refugiată racla, din metrou în localitatea de 
tranzit deportativ spre la Sibir, Tiumen, conform unei informații exploatate 
de Mişu, sursa fiind un general de informaţii şi torsiune, Polkan 
Afrikanovici Putilov, al cărui dans dublu are pasămite o explicaţiune în 
numele său de strigoi al trecutului, fabricant de armament petersburghez. 

În schimb, în mod cu totul imprevizibil, cum sunt multe reacții din 
patrimoniul comportamental uman, vorbareţul doctrinar Horea Bratu a 
făcut totul pe Marius să-l scape de la o execuţie sigură cu 7-9 grame de 
plumb în ceafa-i de lup bronzată la Morozovsk, la Sud de Donul Neliniștit, 
harnicul influencer antonescian militar fascist ignorând sau poate, de-al 
dracului cu Propaganda, că sateliții Pentagonului sunt capabili să identifice 
înălțarea unui bust al Mareşalului Dezrobitor cam pe oriunde pe faţa 
Pământului, inclusiv în California noastră la clanul Ghizdavilor de la Santa 
Diana acasă, gândind să scape totuşi cu viaţă, ceea ce la urma urmei a şi 
reuşit, venind cică peste două cincinale din Birobidjan la Adriana lui, la 
fata-i marxist-leninistă, măritată cu Vanea Ţăpoieşu, prin Harbin şi 
Shenyang, traversând tulburele Amur înot ca pe o Dunăre spre Kladovo, 
hm! Animalul! gavialul! M-a turnat, m-a demascat pe mine, că în spatele 
numelui meu dinadins slavizat, de HRESTIC, cum ar mai fi nu ştiu ce şef 
de scriitori sârbo-croaţi, titoişti sau nu prea, s-ar ascunde un occidental 
bănuibil suspectabil urmăribil verificabil și preventiv împuşcabil de către 
incompetenta Cekă, unealtă a Sutelor Negre ţariste, care am dispus 
exploatarea omului de către om de să se taie clasic în roca dură bazaltică, 
Odessa, adică că cam aş fi eu nimeni altul decât, scăpat din ghearele 
căgăbăului robespierric, Armand Hrestic, de fapt ARMAND-Emmanuel 
du Plessis, grand duc de Richelieu, carele purtătoriu de nume sonor, 
nemainecesar însă în anticlericala mea patrie, chitită a-și spânzura de 
felinare aristocrații, cu lanterna căutați în Montmartre, Nice și 
Montparnasse, ca să emanezească la putere, după epurări pentru 
colaboraţionism, oamenii cominternistului dezertor Maurice Thorez, adică 
Duclos, Marty, Aragon, unguroaica Dorottya d'Esgrignon de şi-a turnat 
soțul troțkist anarhist în Ebru, seducând apoi pe Marius unde a eşuat inițial 
Daria Maximovna Riumina (Murocika), marşrutizată de soţul ei, Lavrenti 
Edmundovici Riumin (legendat drept oteţul ei, care tată era poate scriitorul 
stahanovist petersburghez Maxim lanuarievici Jdanov), revolta fiind că eu, 

Armand Hrestic Opincă, scuip literar pe toată rânduiala asta a Istorioarei 
3D dintre Odessa, Antibes şi Cassiopeea. 

Căci dacă-n ce priveşte coşmarul ce dai telespectatorului să vadă, 
terci gol, apoi a te lămuri în gamelă cu mamelucul Abdul cum a fost la 
Borodino, şi cu turcii de Noveanu şi Damian cum a fost la Cotul Donului 
şi în Stepa Calmucă, sau la Griviţa evocată în fresce eroice, Panoramă cât 
Intercontinentalul pe la 1900, până la urmă tot la vorba generalului de 
propagandă Horea Bratu, un adevărat profesionist în simplificarea ideilor 
complicate, ajungi, trebuind să accepţi măcar această idee definitivă, fixă 
ca Megastatuia Pobedei de pe mamelonul-curganul lui Mamai, anume că, 
pentru românii încă Regali de la 1940, bătălia de la Stalingrad TREBUIA 
DATĂ, chiar şi mai târzior, din aceleaşi nobile motive pentru care prietenul 
meu ca duce, ca dux valachorum, graful Tolstoi, consideră că Moscova nu 
putea fi părăsită lui Napoleon, răzbunătorul dac al Basarabiei, fără o bătălie 
de sacrificiu memorabil pentru viitorime, s-o impresionezi cu o panoramă 
patriotică, manipulând la Borodino că problema era apărarea Capitalei, iară 
nu noutatea din „războiul raselor“ că pentru întâia oară, la 1812, slavii 
supuneau latini dincoace de Nistru, asumându-și riscul să se aleagă 
treptat, cin cu cin, cu o aristocrație românească, care însă i-ar fi făcut de 
neînvins! Stăpâni absoluţi, ai Europei mai întâi, ai Lumii mai pe dinapoi, 
să-mi uit parola de la băşica udului, mânca-ţi-aș, tovarăşe acuzator al 
norodului, Ivan Enache, dacă încerc să induc în eroare organele de anchetă! 
Deoarece e o treabă de cursist de facultate muncitorească din Ibansk sau 
din Nijni Futinsk, fick deine Mutter, Il&c 86 rBoro Mare, să se meargă la 
arhivele Odessei şi să se cerceteze adevărata istorie a orașului, dealtfel deja 
exhaustiv descâlcită de marele istoric român independent, geograful 
historiador Voicu Ghizdavu, în fulgurantul raport din 2 octomvrie 1938 
către Regele Culturii, Carol al II-lea de România, Beirrăge zur dilema/ 
noada gordiană a celor două Odesse, restituite de Editura Play, Santa 
Madonna, 1993, unde cere el un război preventiv, pur românesc, să trecem 
încă din 1938 Nistrul contra unui inamic slav/ slavizat, care oricum ne va 
ataca, fie în calitate de Uniune Sovietică, fie în aia de Bulgarie 
Cominternistă, existând deja argumente statistice serioase că Stalin voia să 
gestioneze Europa cu o nomenclatură predominant bulgară, eficientă prin 
loialitatea, monumentele montane şi asiatismul ei, ceea ce nu va conduce 
însă decât la o lichidare încă de prin 1944 a elitelor de la Sofia, compatibilă 
cu cea de la Bucureşti, explicându-se şi de ce aceste două ţări surori vor 
avea la 10 decembrie 1999, când am încheiat-o eu cu Homo solus, şanse 
aproape egale cu Ucraina şi Belarus de a trece prin ușile NATO uitate 
deschise. 

Şi Eliza, şi Irinuca au socotit, când era Marius al lor la Canal, că dacă 
tac-su Voicu nu fugea-n Rai pe 15 făurar 1940, atunci nu la roabă şi 
târnăcop îl trimiteau istoricii româno-ruși, ci ca pe Gheorghe Brătianu, să 

crape la Sighet, neiertându-i-se considerațiile lingvistice antistaliniste 
dintre cele două Odesse. El documentase bizareria că-n toată Galiţia Mare 
medievală, de la Elba la Ural, numai două seminţii au practicat înjurăturile 
obscene păgâne, maghiarii şi rudele lor de origine scandinavă finlandeză, 
muscalii, care ulterior şi-au zis că ei ar fi ruşii, creștinați la Kiev de geții 
slavizaţi ce-şi luaseră etnonimul de ruteni, adică ucraineni. De la maghiari 
şi ruşi, au învățat şi românii să înjure, obicei care-l îngrijora şi pe 
Conducătorul Statului după trecerea Nistrului în Războiul Sfânt. 

Dar că m-aş fi evidenţiat prin exploatarea la sânge a oamenilor 
muncii, pentru a înălța la ţărmul pontic un orășel Odessa franțuzesc, roz, 
care să rivalizeze cu cețosul germanic Petersburg, e o exagerare, pentru că, 
aici şi la Chersones, s-au implicat personalități de comandă militară 
supremă, deplin intrate în istoria Europei, ca Suvorov, Kutuzov, Kisseliov 
şi alți strategi formaţi exersați latinizaţi deja în România preregală, ultimul 
inspirându-se din modelul radiolar al orașului cu salcâmi similari, Brăila, 
pentru a desăvârși ultimele trăsături ale Odessei surori, ieşind de aici o 
făptură urbanistică şi arhitecturală fragilă, ca un lampion fantomatic 
închipuit de vreun kitaiţ tânăr pentru chitaianca lui dansatoare şi soprană la 
Opera Maoist-revoliuţioner-culturală din Nijni Beijing, un fel de machetă 
plutitoare în lemn uşor de mesteacăn sau în material sidefiu ca al scoicilor 
unei mări tot mai moarte, peste resturi aluvionare negru-amare de la Potop, 
până şi temeliile fiind concepute la perfecţie ca o replică Veneţiei Nordului, 
aici nemaifiind canale înotate de șobolani şi de biberi şi de samuri, ci 
catacombe perfect uscate, unde pot mişuna doi-trei partizani marxişti, 
deplin conştienţi că la fiecare neamţ sau român asasinat prin practici 
teroriste, cuceritorul va aplica represalii civililor, şicanare ce aprobă şi 
anglo-americanii, căci se întăreşte ura Ehrenburg față de jugul militar- 
fascist antonescian-ghizdavian a întregului norod sovietic şi, la fiecare una 
sută de cadavre de slavi nesuprematiști, se salvează viața unui AAA, alb 
anglo-american de care depinde însuşi viitorul planetei ca întreg global 
monocolor. Situaţion înghițit şi de Franţa domnului d'Esgrignon, deoarece 
se creau premisele de redobândire a acelei desinestatornicii naționale, 
îngăduitoare-n două cincinale de la baia de mulțime a ţanţoşului colonel 
Charles de Gaulle, a se îndrăzni producerea de nemuritoare secvenţe cu 
Brigitte Bardot irezistibilă, iar trei ani înainte de după ce am sfârşit cu cu 
Homo solus, un acelaşi entuziasm delirant la cucerirea titlului fotbalistic 
suprem, în anul anti-Eminescu 1998, prin golurile date marcatei de 
neputinţă Brazilii, semnate Zidane cu capul (2) şi Petit Prince în minutul 
final, noi însă neputându-ne bucura la fel de sfârșitul Războiului 
Existențialist, nu numai pentru că defilarea pe sub Arcul de Triumf, la 23 
August 1945, a trupelor noastre biruitoare asupra Ungariei horthiste, asupra 
Germaniei naziste şi asupra Austriei cvasinedenazificabile, a fost primită 
doar de călăii României Mari Regale şi de stăpânii lor anglo-americano- 


948 


SOVIETICI. Şeful de stat care demisese pe premierul lon Antonescu un an 
în urmă, Regele, se afla în grevă de protest, admirat de fotografa de război 
Lee Miller, neîndeplinindu-și decât o parte din funcțiunile de la Palat, 
formă de luptă care în contextul hiroshimo-nagasakic din vara lui 1945 a 
lăsat Limbi expresia „grevă japoneză“, iară eu priveam de sus şi mă 
întristam, teoretizând Reconstituirea, că viaţa acestor milioane de români 
trebuie să se reia ca prebelic, cum și a altor homosapi de pe tot mai strâmta- 
ne planetă, numai că ei trebuia să se preocupe cu ce s-a distrus, dar însă 
numai că dialectic sporind ce s-a distrus, trebuind construit ssocialismul, 
existând însă şi o roz pată optimistă pe obrazul cernit al republicii văzute 
de pe orbita tovarășilor de drum sputnici, căci aşa cum arătau recent 
crainicul sportiv Răzvan Hristev, cu care nu puţină lume intelectuală mă 
confundă, şi discipolul său, Muhală Muistu, descoperitor la Debrețin a 
xeroxului clasicului opus pierdut de divizia noastră dezrobitoare, Gesta 
Romanorum, ccomunismul are şi părţi minunate, ca faptul că din înalt eu 
văd mutilat Imperiul Reginei Maria, agonisit din teritorii tipic străine, 
anume faptul că fără Balcic şi Varna, fără Cernăuţi şi Liov, fără Basarabia 
de până-n Bug și fără Vâlcov, Cetatea Albă şi Odessa, noua Republică 
popularră nu va mai manifesta acele oscilaţii de instabilitate care au dat 
atâta bătaie de cap politicienilor veroşi, cu soții văzute pe ecran în 1957 
babificate, inculte dar curve, la cererea nevestelor de mari activişti, şi 
tehnicienilor reeducaţi şi distruși ulterior în Romlag și-n Gulag, poate și 
pentru că mulți s-au mânjit la corupțiune în ţara încă desculţă, adevăraţi 
autentic veritabili prepăduchi cocoţaţi, nu existențialist, nici postmodern, 
ci expresionist, în capul pletos ca al unei ciobănițe de care dispunea 
România Mare abia înfiripată, fără a se gândi vreunul că la acest puzzle de 
elemente hetero îți trebuie şi un liant, pe care nu îl ai câtă vreme Neamul e 
campestru, iar oraşele sunt străine, asta fiind opera invadatorului imperial, 
rezultând cu necesitate o politică de tratament dulce față de minoritățile 
mai zgomotoase, de să le rogi mereu să intre în coaliții de chivernisire 
privatizare prevaricațiune a nemeritat întreitei avuţii naționale, de aici 
venind şi jocuri centrifuge, cum arată şi Muhală Muistu, din exclusivism 
rău înțeles din punct de vedere la venitorul național, să fie tare-n pib, fiind 
o mare greşeală că studențimea creştină s-a pus pe o lungă coeziune tocmai 
pe persecuții bazată, relative exact pe a lovi în minoritatea cea mai bine 
instalată-n frunte pentru angajări cu tematica că cine s-asigure liantul 
României, Marius, dacă Imperiul Reginei tale Maria cuprindea mai multe 
țărănimi în totală incapacitate de grai a comunica îndobitocite una cu alta, 
chiar când s-ar fi putut întâlni, prin reprezentanţii lor, la iarmarocul anual 
de la Sorocinţi, mai bătrân și mai om de stânga deşteaptă, Răzvan Hristev, 
ca bulgar după muma cominternistă, observând că prin slujnicuţe capabile 
de metamorfoză, lumea rurală a priceput prima, dintr-un instinct, cum că 
să se infiltreze să spurce oraşele europene, pierdute ca niște oaze de cultură 

în deşertul analfabet, populat cu Codini nereeducabili, spre a penetra în 
grațiile doamnei profe Dorottya d'Esgrignon, de le promisese niște invitații 
la nişte seminarii la ea la University Pietroşiţa of Missouri, clona lui 
spirituală, Muhală Muistu, mergând încă și mai departe cu deschiderea de 
gândire într-un mediu troglodit şi propunând ca României Epocii Yl, dacă 
ține la admisia ei sub şi pentru gloria lui Il, atunci pe lângă alinierea 
pentru compresie ca să intre şi alinierea ideologică, adică părerile puricilor 
dinăuntru să coincidă cu părerile puricilor dinafară şi, într-o idee, să se 
alternativizeze manuale primare, gimnaziale, liceale, superioare și 
avansate, pe teza fundamentală, în descripţiunea istoriei recentului 
îndepărtat, cum că România Mare a Regelui Ferdinand și a Reginei Maria, 
giugiuli-mi-ai bărzoiul, Marius, era aşă de instabiiilă ginetic, congenital şi 
genital, „încât ea s-ar fi destrămat de la sine“, adică chiar fără niciuna din 
intervenţiile din 1940 asupra bijuteriilor de familie, decupate din coroană 
de longevivul în fapt Molotov, de longevivul potenţial dacă nu-l spânzurau 
că n-a dat și Timişoara sârbilor, negustorul de vin negru de Ziduri Herr 
Ribbentrop, precum și de longevivii anglo-americani cu nevestele lor, care 
la pacea finală n-au obiectat nimica... 

Imboldul de a mai scrie despre România ta venind de acolo, Marius, 
că nu că te-aş trata de aici de sus, de pe orbita sputnicilor, cu dispreţ 
suprematist cum comandanții ruşi sovietici pe soldatul bielorus Oles 
Hristici, încât exasperat de glume proaste şi umilinţe, a dezertat ajungând 
la Morozovsk robul tău, lângă mai vârstnicul profesor de șah marxist- 
leninist, Feodor Kuzmici Merţalov, cel ce biruit-a pe cekistul Oscărel 
Hubig taman în Varianta Westfalică a Gambitului Damei Clasic, care după 
1. d4 d:5 2. c4 e6 3. Cc3 Cf6 4. Ng5 Cbd7 5. Cf3 Nb4, jucase stupefiant, în 
maniera bluff a Fiihrerului, Ce5, dezorganizându-şi centrul cum ar fi ca o 
erecție spre Stalingrad din aliniamentul perfect drept Rostov, 
Voroşilovgrad, Voronej, Tula, Moskau, şi pierzând lamentabil cu albele, 
apoi pus-a mâna pe Mau, slobozind în ceafa slavă a partenerului 2 x 8.24 g 
plumb tipografic de Basel, dar nu pot să tac să nu scriu dintr-un respect 
deosebit ce am pentru tac-tu, ca războinic istoric fantezist şi fost diplomat 
de ascunsă carieră, prin aranjamentele uneltite cu senatorul Alecu 
Ghizdavu, frate-su, în scopul de a lăţi moşia noastră, atât într-o strategie 
ducală spre anexarea Kievului, cât şi într-una rareşistă de recuperare a 
Vienei ca mediu pozitivist propice înălțării culturale a ce avem Noi de spus 
ca o completare, în context de supliment alimentar, încât Cernăuţii, Varna 
şi chiar Liovul nostru apar ca ieftină butaforie potemkinistă. 

Ideea fundamentală a raportului secret document clasificat al 
profesorului geograf Voicu Ghizdavu, din 1-2-3 octombrie 1938, întocmit 
sub trei şocuri puternice, toate în strânsă legătură cu rareşianul Triunghi de 
Lapislazuli Viena-Breslau-Cracovia, anume Anschlussul, decesul Reginei 


950 


Maria şi recentul transfer către Reich a Sudeților, munți care în 
Testamentul lui Petru Rareş, păstrat cu sfinţenie la Mănăstirea Căpriana de 
către călugării isihaști de la Neamţ, Dragomirna, Rila și Optina, apar ca o 
chezăşie până la nourii din cer, că infiltrarea noastră, de creatori de mare 
cultură, printre purtătorii de civilizație şi comodităţi, va fi perenă, îndemnul 
ba chiar apelul îmbolditor la faptă către impulsivul, cel mai milităros dintre 
ai noştri regi, năbădăiosul şi bătăiosul Carol al II-lea, fiind ca, înainte de a 
se declanşa efectiv conflictul mondial existențialist, pe care Titulescu la 
Liga Naţiunilor a lui Litvinov n-a reușit să îl evite, deoarece francezii, 
britanicii şi îndeosebi retrașii americani nu voiau să cheltuiască sângeros 
din electoratul lor, anticipând că să se jertfească soldatul bielorus Oles 
Hristici ca scriitor galițian potențial tipic, imena Armand Hrestic, ei bine, 
da, noi trebuia, eram datori, să ne facem publice aspirațiunile imperialiste 
româneşti cât mai audibil, înainte de-a inițializa concertul fanfara celor 
Mari, cu zeci de mii de guri de tun de calibru greu, aruncătoare de mine şi 
cu bombardament aerian pe civili, inclusiv cu proiectile reactive de-ale 
noilor divizii de rachetiști în curs de formare, iar modul cel mai excitant de 
a senzualiza intim presa mondială era să ocupăm protocronist ori Odessa, 
ca pe un cordon de securitate necesar Cetăţii Albe de pe Nistru, cum 
Viborgul Cetăţii Petropavlovsk de pe Neva, ori Varna (viitorul oraş Stalin 
ca Braşovul, din intenţia cominterniştilor de a petrece, în condiții mai 
europene decât în Crimeia şi-n Caucazul nesigur, concediile de odihnă 
binemeritate după exercitarea stressantei meserii de călăi de birou), — port 
Varna Odessos, de a cărui posesiune depinde securitatea Balcicului 
Imperial, fiind o nimica toată a veni cu un distrugător cuirasat şi a trage 
dupe mare direct în cactuşii Reginei Maria, fir-ar paleta ta a dracu de 
gerontofil insolent, Marius! Pricepi? 

Este adevărat că acest cel mai român cazon dintre Hohenzollerni, al 
doilea Karl, a trebuit să verifice telefonic dacă într-adevăr profesorul său 
de-l învățase, ca prinţ moștenitor, că mari epoci culturale fascinante nu dau 
decât monarhii cu sex-imaginaţie creatoare, Voicu Ghizdavu, responsabil 
moral de încheierea căsătoriei, cu perspective țariste, din 31 august 1918 
de la Odessa, davă de-i băgase-n cap că e ca şi Varna, cum ambele apar ca 
Odessos pe hărțile homerice, întemeiate mitic de Meşterul dedalic şi icaric 
de la Argeş (Ordessus), aceste ale noastre cetăţi, fără a căror românizare 
completă nici nu poate fi conceput procesul ca procesare cu vitamine 
ascensionale pentru vulturul cu spirit elicoidal, aşezând o Mare Neagră de 
oţet balsamic recent, ca pe o prelungire firească a căutărilor cercetașilor 
mediteraneeni, cum pe uscat Bizanţ după Bizanţ, rezultând că într-adevăr 
Voicu Ghizdavu i-a înaintat un memoriu redactat de el şi argeşanul Urmuz. 
De! Prin chiar tătarul de Mișu Focşăneanu. Al Elvirei, fata lu' omu' de stat 
Alecu Ghizdavu (avocat Şaraga, mi se pare, nume care apare c-a apărat pe 
Ana Pauker de procesul anticominternist pornit poate de luptătorii naționali 

făuritori ai României-prea-Mari, neînţelegători de la intelectualii recenți că 
Dodoloaţa e instabilă şi, nu c-au venit ruşii, se va dezintegra de la sine în 
anonimat, cum vor anticipa retrospectiv în 2001 cei 22 intelectuali 
euROatlantici, acesta şi fiind marele Nenoroc culinar al românilor plugari, 
că la Comintern gauleiterii pe țări au fost numiţi de Zinoviev, Buharin, 
Kamenev, Maiakovski şi Șostakovici numai bărbaţi, iară numai pentru 
România Regală au trimis o femeie. Or, românii regali de odinioară s-au 
purtat bărbăteşte când la Prut a venit ocaziunea unică de a trage sabia la 22 
iunie 1941 în contra Uniunii Sovietice, aliata previzibilă a AA, atât de viril 
încât bucătareasa canibalilor de Stalin s-a certat cu Engels, contrariat că nu 
numai trudiașciaia klassa a uvrierilor emană eroism, ci practica arată că şi 
burghezo-chiaburimea imperialiştilor români umple Transnistria, Ocraina, 
Donbasul, Crimeia, Kubanul, Cecenia, Gruzia, Armenia, Azerbaidgeanul, 
Stepa Calmucă, Cotul Donului, Odessa, Kievul, Nijni Novgorodul și 
Harkovul, cu acelaşi gheroizm manifestat şi de cavalerii teutoni ai lui Toma 
Nour, când au creștinat ţărmul baltic, de la gura Oderului până la 
Helsingfors! Vasăzică e total neindicat, când va fi să se bolşevizeze Galiţia 
Ghizdaviană, de la Cortina de Fier până la combinatele siderurgiei feroase 
şi neferoase din cortina euroasiatică a Uralilor, să le vâri pe gât drept Fiihrer 
acestor latini trufași o muiere, încât s-a renunţat repede la cominternistă, 
câştigând Gheorghe Gheorghiu-Mustaţă, care era electrician ca Lev 
Walesa, da' nu s-a bazat pe minerii Scânteii, el chema doar ceferiştii, fiind 
nu numai incult ci şi neconsiliat de cărturari renascentişti călători, cum a 
avut riga Karl 2 pe geograful istoric de la Ziduri. Din ignoranță sus ne-am 
ales însă cu cel mai împuţit parrtid comunist din Galiţia Mare, dispus a 
giuca cartea națională ca o armată de ocupaţie, cu grele consecinţe după 
1989 privind fuga elitelor şi dizolvarea restului în uie fără a ne mai exprima 
cu furculița în piureul universal, ca alți latini, cum ar fi italienii, francezii 
şi spaniolii. Dar ne-a rămas, ca ultimă şansă, Săraca artificial sărăcită şi 
părăsită în afara uie, să ne desăvârşească Ea cândva ce-au început ca zidire 
spirituală interbelicii, ea, orfana, România de Est, Basarabia! Aceasta și 
fiind misiunea Ei istorică de interes galițian, dacă e să ne luăm după Nichita 
Căinaru şi după eseista lui soţie din Kitaigorod, Larisa. Numai că cei doi 
patrioţi condiționează înflorirea culturală de un Ajutooor, cum nu au nas 
să-l primească decât baltici de la puterile uie, pentru făurirea unei 
Moldove Mari ca sub Duca Vodă când a luat de la Sublima Poartă Ocraina, 
doar de la Carpaţi până la Bug într-o primă etapă de expansiune romană 
nouă, cu portul Odessa ca capitală şi cu baze militare româneşti în Crimeia 
şi în Bulgaria, eventual şi la Marea Prepontidă Marmara, prin bunele relaţii 
cu turcii întreținute de elementul nostru găgăuz, pe al cărui patriotism 
statalist se poate vecinic conta la plăcinte geopolitice. 

Bestsellerul Larisei Rîbalovna Căinaru, citit şi de bătrânul Marius 
cât a lucrat soţul ei, inginer antreprenor de poduri, biserici, mănăstiri şi 

şosele, la Miorcani, la monumentul turistic comemorativ al Războiului 
Sfânt româno-sovietic, bine vândut eseu intitulat senzual Cum pot fi făcuți 
fericiți ruşii?, a cărui idee fundamentală este mozaicarea imensului spațiu 
dintre Galiţia Ghizdaviană şi Alaska, în câteva sute de Cecenii bine 
administrate ca statele americane sau landurile Reichului, nu uită a aminti 
că în repetate rânduri, nu o dată-n cel mai desăvârşit soverşenno-sekretno, 
voievozii bizantini s-au preocupat de bunăstarea materială şi spirituală a 
marelui vecin, un strălucit exemplu fiind Ștefan Vodă când şi-a trimis pe 
însăşi fata sa la Moskau cu misiunea de a întemeia o dinastie latină, iar un 
orbitor caz de binevoitoare asistenţă la prosperitate sigură este acțiunea 
diplomatică secretă a conului Alecu Ghizdavu, adevăratul negociator al 
păcilor galițiene cu Germania din 1918, atât a celei româneşti de la Buftea- 
Bucureşti cât și a celei troţkist-leniniste de la Brest-Litovsk. 

Ideea fundamentală rămânând chiar Cum pot fi făcuți fericiți rușii! 

Căci cum pot fi făcuți fericiți germanii postnaziști a fost ideea care- 
| frământa pe Stalin la Poznan, apucat de un fel de cutremur al minţii când 
Roosevelt, prin deces, iar Churchill prin... alegeri, îl lăsaseră singurul 
beneficiar al luptei popoarelor în contra lui Hitler. Ci răspunsul ce-l dete 
Elvira fu că prin prosperitate atât la refegiști cât și la redegişti, fericirea, 
Mişule. Consecința fiind reunificarea Germaniei poziționată ca pe un 
interes uie, ceea ce România de Vest şi România de Est nici măcar nu și- 
au pus la Prut problema din cauza mizeriei culinare, trebuind mai întâi ca 
fomiştii cocoţaţi în capul trebii să-și asigure la familii haleală de să nu mai 
flămânzească o mie de ani, aşa că toată reținerea ta de a nu păcătui fu-n 
van, Marius, prostule, fuce-m-aş în memorialul tău până la durere, că era 
mai bine să nu te bagi deloc în Războiul Sfânt decât să-l pierzi. 

Augustus cum a reuşit să se fofileze? EI de ce a rezistat prin cultură? 

L-ai făcut de ruşine pe tac-tu, sifiliticule, carele făr-a se târt-n 
păduchii de tranșee, din paie, a jucat un rol de inestimabilă valoare în ce e 
mai important la o conflagrație, Pacea, pe care poţi s-o pierzi chiar dacă ai 
biruit inamicul, cum au pățit AA, de-au extins în Războiul Existenţialist 
totalitarismul asupra galițienilor şi angkorienilor, risipind mii de miliarde 
de dolari şi având şi câteva sute de mii de pierderi de vieţi omenești de de 
de cea mai superioară calitate, după ce că Homosapiensul a pierdut un secol 
de creativitate rusească, reîmpingându-se-n promiscuităţi aproape două 
miliarde de cetăţeni care erau gata-gata să se exprime în universal, 
continuând de unde tăcuse Occidentul mutându-şi catedralele, întâi în 
cârciumioare cochete şi apoi în malluri şi în gigantice stadioane, cu 
posibilități de audiență mondială pentru liturghiile cu miză mai special 
deosebită, eventual de 120 de minute, dacă e să fie cu prelungiri, ca viața 
după deces. 

— Vulcanul mediatic al Căderii fără nicio picătură de sânge, mă privi 
cu ochii ei deosebit de mari şi încercănaţi, ca ai lui Camus, Clara Honig, 

adolescentă cu roz pleoape fard Floyd, a Zidului lui Kennedy, mă pune-n 
dezacord cu dragul meu Marius, pe care degeaba-l înjuri c-a fost Cavaler 
în Războiul Sfânt. EI pe atunci, spre deosebire de Grişa Căinaru, nu dosise- 
n computerul cranian decât o rezervă de memorie cât o carceră, alocată 
Operei, deci nu opera însăşi cu O mare, al cărei conţinut viitor cât o zarcă 
tocmai se concentra de la sine din observarea neocanibalismului gastric, 
populismului duodenal şi diplomaţiei pineale. Da, şi nu-l mai jigni atâta, 
bate-te-ar Dumnezeu de autor inconştient, de să ai editori care au fost 
înainte tot editori sau au activat tot în... cultură, doar că bugetar ea nu 
reprezenta doar o milionime din pib ca acuma, căci aici-şa sunt total de 
acord cu Maurul care spunea Generalului că eficiența unei armate se 
testează leninist când e să dea piept cu vrăjmașul retrograd, iar efectul 
comportamental de gloată, al marilor investiţii în agitprop, se verifică doar 
atunci când zice Stalin că e cazul. 

Or, la Căderea Zidului lui Kennedy, era cazul. 

Era cel mai nimerit prilej să se amintească Junimii, ce vede tot, de la 
desenul animat la telenuvela pentru pensionari, măcar atâtica lux de 
amănunte privind vivisecția suferită-n Războiul Existenţialist de către 
Humanitate: că zidul cela separator dintre occidentalii occidentali și nişte 
occidentali reținuți printre galițienii ghizdavieni „neglijabili rasial“, n-ar fi 
cutezat Hruşciov a-l ridica dacă Germania n-ar fi fost o agresoare învinsă 
în trecutul războiu, caracterizatu şi de abjecţia genocidului, şi de acte 
compensatoare de un lăudabil eroism, măsurabil mărşăluind animat cu 
compasul românesc, profesore! 

— Da, da, o pipăi el pe obrazul cafeniu fumuriu, parcă spre a se 
bucura că n-a murit încă, la acest mare test planetar, vedem întărită, ca o 
fâşie de front pe unde ştii sigur că va veni inamicul, cum Hitler dinspre 
Kursk spre Tula, evaluarea mea de expert format de generalul de 
propagandă Horea Bratu, ce mai trăia când în 1992 a venit Il cu alde 
Văcăroiu să fie premier un cincinal și nu înţelegeam niciunul ce calități 
amețite l-au impus în suprema funcție la români, iar ochiul lui de specialist 
au dat verdictul profetic că calitățile de Gică Hagi al finanţelor, ale acestui 
specialist unicat vi se vor epifaniza peste două cincinale, adică deci cum ar 
veni după Înălţarea la Cer a României Regale a Regelui Ferdinand şi a 
Reginei Maria, petrecută într-un oarece anonimat, ca nişte funeralii 
discrete de nabab, în 10 decembrie 1999, când se şi sfârşeşte ca cronologie 
Homo solus de Armand Hrestic, acel maptex, acea superfluă-n Galiţia 
Mare maşinărie producătoare de text, al cărei pilduitor pizmaş exemplu 
altoitor de slavism bielorus şi iugoslav nu se poate să nu ne impresioneze 
miciurinist, ca o biruinţă a hibridării vegetative, în contextul fertil al marii 
înfrângeri de la Stalingrad, peste portaltoiul latin francez nobil ducal, ca 
singură rațiune a Revoluţiei Franceze de la 1791, anume sosirea scriitorului 
ARMAND-Emmanuel du Plessis, duc de Richelieu, în anul oportun, când 

în leşii Reginei noastre Maria, de Sfântul Crăciun, păcătoşii de păgâni au 
cedat Oceakovul şi Transnistria noastră de până-n Bug, populată în special 
de păstori moldoveni, cu tot cu Limanul Hagibei, deci cu un început de 
cetăţuie, a cărei importanță în genere Suvorov, după experienţa de la 
Focşani, orașul Unirii Principatelor, nu o ignora, ce alt scop putând avea 
această progresie a cohortelor mele spre Sud, cu nostalgii ca ale autenticei 
peisagistici românești, spre Balcic şi spre a recupera în uie acele baze 
militare provensale deţinute de Cotiso înainte de a se stabili cu C&zanne în 
Corsica, fără drept însă de-a pretinde a 1 se asigura un loc de muncă, niciun 
alt scop, dom'le, decât a mă castra şi asimila, a-mi pierde aroganţa de lipiţan 
alb occidental, care n-am stat la coadă la hârtie higienică din bibliu pocăite, 
retopite la Magnitogorskaia Letea, a mă smeri şi a nu mai fi un Tudose 
Hagi harpagonic cu o înţelegere comprehensivă că, așa cum mareşalul 
Charles de Gaulles nu putea să lase Opera din Paris (a cărei acustică e 
inferioară ca eleganţă celei odessane) pradă soțiilor nomenclaturiştilor din 
anturajul arhitectului Adolf Hitler, fără o ieşire mediatică de o largă 
reproductibilitate atât la BBC în direct, cât şi pe plăci patefonice parașutate 
pentru mişcarea teroristă, prin cele hățișuri chipurile, dar în realitate pe la 
domiciliu, punând în primejdie viața copiilor vecinului, luați ostatici de 
fiara nazistă aliată cu Marius Ghizdavu și prietenii lui, inclusiv tinerii 
scriitori capturați de el, Oles Hristici de la bieloruși, pe frontul de est, 
respectiv Zvonimir (pe numele mic Oroles) Hristi& de la partizanii sârbi 
antisovietici, nesusținuţi de parașutismul britanic titoist. 

— DA, Clarissa, DAAA! se trezi el capabil a mai trăi fără infarct, nici 
conflagrație cerebrală. Bucuria, acela era momentul, bomboane ieftine de 
ziua mea, în 8 noiembrie 1989, când a demisionat la redegiști suprema 
nomenclatură de partid şi de stat, urmând ca a doua zi să crape Zidul, atunci 
TREBUIA, Clarissa, măcar Tu să faci notă discordantă, țipând strident de 
să decojeşti plafonul Operei, ca o ploicică de mentosane, cum că vă arde 
de Trenuri ale Libertăţii, refegiind refugiații redegiști dinspre Praga lui 
Havel și dinspre Varșovia, când istorioara e ceva mai veche decât scrie pe 
ambalaj ca dată a fabricației, 8 spre 9 august 1961, imediatul ecou sputnic 
sovietizării cosmosului pe deasupra intimidatei scrofiţe roz occidentale, eu 
cunosc alt mers al trenurilor, de la Vest către Est, via Varşovia demolată 
aerian ceaușist... 

— Marius-Marius! surâse ea amplu, cu o generozitate neaşteptată la 
vârsta şi la istorioara ei. Ei bine, nu. Nu! NU!!! Chiar dacă-n RDG 
cominterniștii au îmbrățișat cu o senzualitate de o dinamică fără egal, 
descriptibila doar prin semnele „1“ şi „2“, pozițiunea fortificată după 
sistemul Vauban, îmbunătățit de tovarăşa Krupskaia, cum că noii 
proprietari roșii nu răspund de datoriile expropriaţilor, adică nu mai dau 
bijuurile înapoi celor deposedaţi de ele ca de la om la om, în condiţiile 
epurării etnice practicate cu toată forţa maşinăriei de stat modern, de-a 

răposat şi totalitarismul mai tare, marxist, până să-și ceară vreun nazist 
redegist scuze de la evrei... 

— Nu, nu răposase, o corectă cu băieţească de HJ vioiciune aproape 
nonagenarul martor. Abia-şi făcuse publică FSN Y1 intenţia de a candida, 
CA PARTID unic, să câștige alegerile constituţionale din 20 Mai 1990 şi 
să se prefacă pe nesimţite într-un PSD-Zeamă-de-varză! Bolşevismul s-a 
pus în conservare un an mai târziu, cam când se aniversau treizeci de ani 
fericiți de la înălțarea Zidului Kennedy, era-n ceţos-prăfuitul august 1991, 
când vedeam tot mai limpede că, pentru Dumnezeu și Neamul meu, 
urmările înfrângerii de la Stalingrad erau de o statică pe care nişte analişti 
destul de sceptici, ca Jenel Noveanu şi cu Tani Damian, n-ar fi îndrăznit 
niciodată s-o ia-n serios că, adică, aici e vorba de sfârşitul definitiv al 
românismului: până în anul de grație 2222 se vor întrerupe succesiv trei 
conducte de aprovizionare cu gaze vitale şi glucoză aromată lămâios: se va 
schimba numele Ţării, se va renunţa la limbă ca nenecesară, nemaiexistând 
literatură vie, ci doar Internet, şi ole-ole-ole-ole! printr-o ordonanță de 
spital de urgență, datată Potsdam 2161, 12/13 august, noi nu vom mai avea 
națională de tricolori, să joace în calificările pentru diferite turnee finale, ci 
numai echipe de club, e drept că visate extrem de solide, competitive, 
investind cei mai patrioți afacerişti în aceşti vectori propagandistici, plăcuți 
şi marelui agitator care a fost Domnul nostru... 

— Marius! îl privi ea sever cum numai Autorul, dăltuit parcă de un 
portretist roman chipul ei amintind o fotografie din 1920, lucrată la Studio 
Honig, de Clara Haskil, celebra balerină cu mustăţi închiriate de la Marcel 
Duchamp. Am impresia că tu mi-ai citit doar prima carte, După Auschwitz 
și Kolîma, pe a doua fie ignorând-o speriat de banalitatea rea a titlului, 
Shoah, Holocaust şi Bolșecaust, fie frunzărind-o de-a dreptu-n van, 
deoarece datorită memoriei evanescente asupra imediatului, specifică celui 
ce nu trebuie să-şi ştie ora morţii, dar mai bine tac! Mă rog, tu zici că-n 
euforia găuririi Zidului kennedist berlinez, ar fi cazul să se reamintească 
Germaniei că a fost despicată de anglo-francezi, americani, sovietici şi 
chinezi, deoarece. Bun! Păi asta ar fi ca şi cum la o nuntă în stare de 
necesitate le-ai tâlcui însurăţeilor, popo Sică, că să nu uite că dialectica cere 
ca ei să se iubească și concomitent să se şi deteste, numai aşa asigurându- 
se suportabilitatea reformei ultime, adică să-l poți vedea, la sfârșitul 
tranziției, pe partener expus în sicriu, desfigurat de vârstă şi pudrat, Marius! 
Ceea ce e de fapt o întărire a teoriei mele că există moduri bune și moduri 
rele de a menţine vie în conștiința umanității ce-a făcut, în Războiul 
Existențialist, homosapul pe pământ, un propagandist sau un agitator 
nătâng sau carierist putând furniza numai deservicii uriaşe celor martirizați 
şi chiar urmașilor lor. Problema problemelor fiind că a-ţi adecva continuu 
politica cernită a comemorărilor, la realitatea principalelor fluxuri 
mediatice ale momentului, cere mai mult decât inteligenţă... 

— Pe mine, Clara, căpătă încredere în poeta de la Sonnenheim cel mai 
retractil zek din Răsărit, lancu Noveanu, raportul de 1000 la 13, dintre 
Buchenwald şi Gherla noastră, cât recepţionez eu prin Discovery şi Arte, 
din actuala conştiinţă euroatlantică, mă face mai degrabă neliniștit decât... 
înduioşat de cele întâmplate... Zău! lar când se va mai întrema și Ruropa, 
mogulilor ei, de la Elba la Kolîma, numai de muzee şi documentare despre 
Gulag n-o să le ardă! 

— Şi chiar mai mult decât atât! trădă părintele Atanasie Damian 
sfânta cea de tăinuire taină a spovedaniei unui pensionar învins. Asta, arătă 
el cu degetele uscate ca nişte moaşte vopsite cu alb de zinc, păcătosul ăsta 
deja inutil lumii, să ştii că simte, în pofida propriei rațiuni, o dată la doi ani, 
un fel de milă de copiii fără lumină electrică, în permanentul conflict din 
Middle East! 

— Şi ştii de ce? nu negă născocitorul formulei ghizdaviene „păduchi 
din capul ţării“. Instinctiv, ne dăm de partea celui mai slab, cum e-n orice 
război de coaliție, unde faci guvernul cu un aliat mic, dar asigurator al 
majorităţii, spulberi opoziţia şi, pe urmă, rămâi singur cu el şi-l asimilezi. 
Nu pot vedea băieţii ăştia atacând sinucigaș blindatele cu pietre, fără... fără 
să-mi amintesc de strivitoarea noastră inferioritate față de armatele de 
blindate cominterniste, cu care ne-am beligerat, eu la Cotul Donului şi 
Tani-n Stepa Calmucă! 

— Fiecare cu opţiunile simţirilor sale! oftă îngrijorată, dar scârbită de 
homosapii tot mai mici, ospătărița muiată în ceața albastră de la Dedulești. 

— Şapte mere-ntr-o basma, cântau soldaţii de vuia valea Donului, noi 
mergem la Moscova şi, din pielea lui Stalin, o să facem crepdeşin. ȘI, dintr- 
a lui Molotov, facem feţe la pantof. Să sfârşim războiu-acesta la Horthy, la 
Budapesta. Dumnezeu ne-a ajutat să dăm porcii peste cap! 

— Poezie de poet închipuit. Cum există şi strategi proşti. Eroarea 
capitală a lui Hi la Stalingrad a fost că nu şi-a masat Armata a VI-a la Cotul 
Donului şi n-a pus Armata a IV-a Tancuri să patruleze în Stepa Calmucă şi 
să ajute pe direcțiile de sprijin la aprovizionări, ofensiva urmând a fi 
purtată, pe direcția de rupere, în principal de armatele noastre române A3 
şi A4, călite şi care nu se temeau de ruşi, evident cu condiţia să fi fost 
înarmate până-n dinţi, la standarde ca ale Wehrmachtului. De ce? Pentru 
că: a) ostașul român e mai bun în ofensivă decât în defensivă (tranșeele 
WW1 arătând, că în apărare, excelează francezii şi nemţii); b) în întreg 
WW2, dacă s-a mişcat ceva cu faţa la duşman, mereu înainte, a fost 
întotdeauna aripa sudică, românească, cea impulsionată mereu de 
Antonescu. 

Iar Marius, printre genele albe ca de porc, vedea-n soare Lubianka 
de zahăr, survolată de sateliți americani baleind frumuseţea pământului 
românesc, în căutare de busturi antonesciene, în timp ce se tot înălța spre 
Orion statuia odessană a urbanistului Hrestic Armand-Emmanuel de 

Plessis, duc de Richelieu, de o parte şi de alta a coroanei în formă de scut 
teuton ca al Tomii Nour, făcând de gardă la drapel tânărul scriitor bielorus 
Oles Hrestici şi mai vârstnicul pisatel sârb Oroles Hristic, tot aşa cum 
străjuiesc Cetatea Albă, ca nişte Viborguri Leningradul, Odessa noastră și 
Balcicul. 

— Eu cred că, avu un moment de exclusivă luciditate Dorothea, cu 
privirile aninate de coşul cu anemone al florăresei înecate-n Bugul inferior, 
ce s-a pierdut la Stalingrad ar trebui să fie mai bine definit pentru 
generaţiile de azi, ca să nu se înţeleagă de către străinătate că cine ştie ce şi 
să nu vă mai primească chiar deloc în organismele binevoitoare NATO- 
UE, spre voi asmuţite chiar de ziua lui Soljeniţin, 10-11 decembrie 1999. 
Este vorba, în termeni strict statmajorişti, de a fi în primul sau în ultimul 
eşalon. Or, uitându-ne noi cu atenţie senilă pe liste, ne sare-n glaucom că 
nici Ungaria, nici Cehia, nici Polonia nu au fost învinse la Stalingrad, aşa 
că ele pot să stea în fruntea UE cu cea mai mare cinste! 

— Ai intuit perfect ce s-a pierdut! o privi surprins Marius. Ca unul ce, 
în ultimii ani dejişti sau ceaușiști, am studiat cu atenție cripto-comunistă 
cum a fost lăsat să moară învățătorul Bazil Frâncu, de către nepoții săi, într- 
un tipic proces murdar de acumulare primitivă de tot a Kapitalului, 
afirmându-mă ca unul din rarii marxişti din Galiţia Mare, socot şi azi că tot 
ce mai rămâne din aşa-autointitulatul Socialism academician-doctor- 
inginer-științific este Principiul lichidării din când în când a trântorilor 
excedentari găștii dominante. 

Ceea ce, în România iliesciană aproape post-, nu este cazul, Cla! 

De-aia am şi construit, nu la Pribegi, ci la Sonnenheim, Capela 
Timişorenilor, pentru că nu sunt îndeplinite condiţiile pentru a doua 
revoluție. 

Mai ales pentru radicalii tineri, ca Oreste Bogza-n Praful şi 
pulberea. O viziune a cutremurului sângeros, democrativ, răsculativ și 
societal de la Armaghedon 2007, ca Alin Vişan cu brio-n Despăducherea 
României şi ca mulți alți purici săltăreți, mai puţin capabili a scrie cărți 
sincere, spre a-şi elucida propriile idei, văzându-le odată fixe... Sau să 
scoată o revistă ca Gândirea... 

De-aia! Că datorită Înfrângerii de la Stalingrad, suferite doar de 
Jenel şi Tani, fiindcă cu am tulit-o cu aeroplanul, de la Gumrak la 
Morozovsk sau Kotelnikovo, şi apoi la Odessa, cafarzii cocoţaţi în capul 
Tăriu, pe când se desprindeau câteva dintre lpitorile ceauşiste, n-au avut 
luciditatea minimă necesară să înțeleagă că singura şansă lăsată României 
era să se bazeze pe Eroismul Timișorean și de la Baricadă, cel fără egal în 
Europa postbelică, şi am fi putut poziţiona chinuita Românie 1989 în 
acelaşi prim eşalon cu 1956 ungurii, 1968 cehoslovacii şi 1980 polonezii, 
noi având și originalitatea absolută că revoluția noastră nu a fost o reformă 
inițiată sau îngăduită de monopartid, ci explozia unui Dor de Europa, fără 

niciun alt program decât că să fie şi la noi ca la ăia. Atât s-a pierdut: care 
tren! Cu Havel, azi, ori cu Oles Hristici bielorusul şi cu Oroles Hristic 
sârbo-croatul trac, mâine! 

— Taci, Marius! lăcrimară de amintirile inutilului front cei doi flăcăi. 

— Dacă mă iubeşti, Marius, surâse-n perfectă senilitate, cu o 
seninătate pentru a cărei puritate şi-ar da decenii de viață-n pustietate ca s- 
o posede, pasează-mi în careul mic pătrățica de zahăr lubiankal! Să-i 
recompensez pe poneii ăștia pensionari. Mda, mai bine demascăm un 
antisemitism vag, decât să ne pomenim cu el la cea dintâi criză energetică, 
alimentară, spirituală sau fotbalistică. 

— Un simplu experiment mintal, Virginico! Tu-ţi imaginezi 
californienii tăi, frustrați o lună de accesul la propriile automobile, și 
nereacționând violent la îndemnul difuz din explicaţia politicianistă de pe 
toate canalele a crizei, cum că Juden sind unser Ungliick? 

— Asta, râse cu bonomie cumnăţelul Augustus despre şoferița sa 
împătimită de volan şi de beţia vitezei, ar bate-n capu' satului tarifă că 
Juden sind în der Gemeinde Santa Diana nicht erwunscht! Numai că e 
imposibil a-i mai confisca unui american maşina şi, atunci, singura formă 
de ură azi, Clarissa, va fermenta doar în căpăţânile acestor frustrați, 
supraviețuitori ai geolelor bolşevice, care ar vrea şi ei să se vază la 
tembelizor sau prin filme, mai şi sfătuind America pe la Harvard. Curată 
absurditate! Căci după ce că sunt dezorganizaţi, neunindu-se ei din toată 
Galiţia Mare, de la Havana la Phenian, nici nu pot relata despre... 
exterminări spectaculoase, cinegenice... 

— Cine ar suporta agonia unuia-n chila epavei cu oţelul închizător 
încins ca la El Alamein blindajul de tanc, la noi la Periprava, la stufărit 
pentru o coală albă ca zahărul, să-mi scrie ăla pe ea autobiografie la 
Lubianka, tavariş Enache! 

Parcă nici n-ar fi fost război! 

Într-o luni. Pe 10 Mai 1943. Când parohul Zidurilor, la instigarea 
fraților Ghizdavu, uni creștineşte pre roaba lui Dumnezeu, pediatra de 
Război Sfânt, domnişoara Minodora Căinaru, cu oşteanul basarabean 
românofon, scriitorul fluviu-romanului 1681, viitorul pandur antihitlerist 
Grigore Căinaru. Cam pe neaşteptate. Într-un cerc relativ restrâns. Fiind şi 
paradă la Bucureşti, generalul de propagandă Horea Bratu ținând să arate 
„Jidanului Ehrenburg“ de la Izvestia, „jidanului de la Radio Londra“ şi 
„jidanilor de la Voyce of America“, că potențialul de luptă al armatei 
mareșalului antonescian a fost complet restabilit după... „evenimentele“ de 

la Stalingrad, unde eşaloanele elementului românesc n-au suferit propriu- 
zis o înfrângere, ci doar o scoatere din dispozitiv la Cotul Donului și în 
Stepa Calmucă, de pe poziţii prin care doar s-a trecut cu cele blindate, fără 
a fi cuprinși ai noştri, exceptând unele grupări de rătăciți, în cercul de 
investire trasat de strategii bulgari ai Cominternului, ca şi de consilierii 
Bairam Stoper şi Hurie Ha-ha-ha! Hurry, jovialul onorabil ce deja anticipa 
că, odată amuţită fiara nazistă, sângele cosaşilor din Reazan mai trebe şi! 
al'dată, să-i ţii la respect pe chinezi, pe arabi, poate şi pe indieni, africani, 
sud-american... 

Sfiala cu care mireasa privea la ginere, cu încântare sesizată de 
Codin Linei, de Marin Nuţei, avându-și explicația în: 

— Regretul că, Marius găzduindu-i în nopțile din 4-11 mai 1941, 
posibilul cavaler al Cruciadei Antibolşevice, Rudy, ce li s-ar fi născut, a 
fost avortat la Spitalul Militar din Bucureşti, după manevrele inițiate şi 
conduse de doctorul de răsboiu Liviu Lecca, ce totuşi nu se va împreuna 
niciodată cu această mireasă relativ largă la pungă ulterior, e drept ca 
văduvă ilustră, prin 1957, când a fost să fie transferată de atotputernicul 
autopsier Ivan Enache, de la Titu Gară în Cotroceni, nu departe de Uranusul 
ei natal. Poate și pentru că bărbosul vraci a plecat pe cont propriu la Ialta, 
misterios, adică la Istanbul Alexandria Londra. 

— Realitatea e că, pe când Grig a considerat războiul său încheiat la 
8 Noiembrie 1941, odată cu Parada Cuceritorilor Odessei şi Crimeii, 
revenind ulterior extrem de des cât a putut în Țară pentru A SCRIE, — 
dimpotrivă şi în pofida soţului, Dora a apreciat de a sa datorie de copilă a 
Glagovenilor celora din generaţia făuritoare a României Regale Mari, să ia 
trenul invers, să participe fără preget la îngrijirea muribunzilor, răniților şi 
bolnavilor cât mai aproape de linia întâi, punându-şi viaţa în primejdie, 
precum la laşi Marieta Ghizdavu în 1916-1917, în special cu ocazia 
desantului marin îndrăznit de viguroșii matrozi sovietici de Crăciun 1941, 
în Crimeia la Feodosia (115 km nord-est de Ialta noastră), unde au turnat 
apă peste marii mutilaţi scoşi din spital şi i-au lăsat în ger pe plajă, fugind 
apoi de frica cavaleriei şi vânătorilor de munte din A3 română. 

— Marius a prelucrat imagini cu desantul Eupatoria, de Crăciun 1941 
şi Revelion 1942. Urmând alte tentative nebuneşti în ianuarie, dinspre est, 
pe la Sudak, Feodosia, Kerci, fără comunicare între grupul debarcat şi 
eșalonul următor. Total absurde, rezultând pierderi uriaşe de ostași 
sovietici (morţi, răniți, dispăruţi) şi armament. Dispreţul de ciolovek: spital 
le era prevăzut unul tocmai în Kuban! Mai mult şicanare a noilor proprietari 
români ai Crimeii, cu pierderi cinic antecalculate de Comandament, forțele 
parașutate sau aduse pe apă, în etape, fiind repetat insuficiente şi cu putere 
de foc neglijabilă, încât şansa unei răsturnări a situației era nulă. S-a 
continuat gratuit eroic, pentru propaganda privind „voinţa de a se jertfi a 
norodului“, până prin mai 1942, consilierul Alecu Ghizdavu notând în 


960 


Jurnal că Stalin şi STAVKA au sacrificat cam 300 000 militari, vreo trei 
armate sovietice, lăsând 170 000 prizonieri, plus mii de tunuri şi sute de 
tancuri debarcate degeaba. Important literar e doar că Mișu a reuşit să-i 
radio-telegrafieze Dorei să părăsească lazaretul, în niciun caz să nu facă 
Revelionul la Feodosia, pentru că vremelnic va fi recuperată de ruşi, planul 
„desantând“, în trei reprize, vreo 23 000 militari, ceea ce, fireşte, nu s-a 
realizat în totalitate, ca orice plan marxist-leninist. 

— Duioşia că, prin însăşi profesia ei, pediatra de război Minodora 
Căinaru a înțeles cât de uşor e să rămâi văduvă azi şi ce mare avantaj o fi 
să ai cu cine să te cununi, perspectivă fericită din care se reliefa încă şi mai 
dezgustător meschinăria celor două perechi de socri burgheji, angajate în 
dificile negocieri, despre cât să investească fiecare în acest riscant mariaj, 
ale cărui roade se vor vedea abia în 4 martie 1944 (Vera), în 26 ianuarie 
1946 (Otla) şi în 10 mai 2145 (extragerea arheologică, de sub talpa nord- 
estică a Lubiankăi Norodului, a 1681 pagini din fluviu-romanul căinar al 
atrocităților constatate, avatarul luptând în Războiul Sfânt drept cruciat, 
spre Răsărit, şi drept pandur bezbojnik spre Apus; exemplarul 3 din 26 
iunie 1950)... 

Cu adevărat pediatra asta se poartă cu Grigri ca c-un prunc, gândi 
Marius, aruncându-i o coclită, susă şi rece privire de bronz, ca a statuii 
Marelui Duce Armand Hrestic de Richelieu al Odessei, pe lângă care 
trecuse ades, cu Dora de mânuţă, pe când ea lucra la un lazaret local, iar el 
turna cu un corp de actriţe ostentativ basarabean, cel de-al treilea, cel mai 
artistic şi ultim, după Războiul Sfânt şi Cătușe Roșii, lungmetraj panoramic 
color, Odessa în flăcări, nemaisfiindu-se ei doi nici măcar de spionii 
sovietici, împerecheaţi cu cei anglo-americani, după ce o cucerise 
aşteptând-o-n răcoarea Colonadei Voronţov, într-un şezlong, mângâind 
semnificativ blănița unei pisici vagabuante de rasă vărgată gruzină și 
slujindu-se aplicat de limbajul trupului de cavalerist, pe care şi-l însușise 
în 1936-1939, contra a 3000 de lire sterline carteziene, de la o psiholoagă 
pariziană lesbiană, erudită antic şi exotic, specializată-n meditații orale de 
arta seducţiei perfecte şi tehnica despărțirilor rapide, suportabile și 
durabile. 

Privire de bărbat care, paradoxal, respectă profund mireasa, 
particularitate cu satisfacție legitimă observată de scriitorul mire 
omniscient, în ce privește relațiile dintre ei, — ca inginer al sufletelor 
omeneşti, un bun meseriaş al condeiului neputând fi niciodată încornorat, 
ci doar încununat. Cu lauri. Graba cununiei aici descinzând din hotărârea 
nestrămutată a doctoriței de a se avânta, cu profesorul ei avortator, Liviu 
Lecca, să ajute pe nemți, în bătălia de blindate de la Kursk-Orel, despre 
declanșarea unei ofensive hitleriste cu mii de guri de tun mobile şi imobile, 
pe direcția Harkov-Moscova, la Ziduri popa Sică ştiiind la fel de bine ca 
Roosevelt şi Churchill, că declanşarea va fi pe 5 iulie 1943, interceptându- 

se o radiogramă, prin care pediatra şi chirurgul erau rugați să-şi confirme 
Participarea, invitaţi ca unii ce se specializaseră în depanarea de timpane 
sparte, cu ocazia eroicului asediu româno-german asupra fortăreței 
Sevastopol, sfârşit cu un asurzitor succes, ce impresionase pe Fiihrer în ce 
avea mai artistic în el şi îl determinase să boteze Citadela campania anului 
1943, al cărei scop era a mătura, de pe teatrul de război din Ruropa, atât 
tancurile cât și taburile, de ambele părți, pentru ca în continuare, bătăliile 
să se poarte absolut cavalerește, ca pe vremea când "Toma Nour al nostru 
creştina țărmul baltic, de la Wilhelmshaven la Klaipeda și de la Memel la 
Helsingfors (Chersones) şi la Porkkala morilor norocoase, însemnându-și 
domeniul cu cetăţuie de cărămidă lângă după cetăţuie şi dăltuind la pe porți 
sigiliul său trufaş de teuton din Ţara Bârsei, cum se mai poate fotografia 
până-n ziua de azi de călătoriul ciclist prin Stettin (la gura aurită a Odrei), 
sau la Kolberg (cu metereze şi ambrazuri cinegenice, încât însuşi 
scenaristul cenzor Goebbels i-a telegrafiat, la 10 Mai 1943, lui Horea 
Bratu, să 1-l trimită pe operatorul Marius Ghizdavu, să-i toarne cu Veit 
Harlan o replică de „naționalism corect politic“, Kolberg, la eisensteinianul 
Ivan cel Groaznic, — lui Nikolai Cerkasov opunându-i-se Heinrich George, 
Horst Caspar şi Kristina Săderbaum, iar muzicii compuse de Aram Ilici 
Haciaturian la Perm, un memorabil Marş-imn final, capodoperă a 
nazistului amic lui Richard Strauss, dr. Hibsch, pe bună dreptate ocolită 
ulterior de cetăţeni la solicitarea de „dedicaţii“ pe la radiouri către la 
familii, dar venind anişorul 1944 şi, sucindu-se armile, nu s-a mai răspuns 
pozitiv amicalei solicitări de operator muscelean), alte urme teutono- 
bârsane purtând şi burgul de aur Kolobrzeg, apoi Sopotul (Şopotul), 
Danzigul, Bagrationovskul, Kaliningradul, Ventspilsul şi, tot atât de 
bogatul în hamei de bere, Daugavpils, Revalul, Dorpatul cel, la 1917, încă 
lățit mai mult de români decât de terți, Narwa, Kinghiseppul, Kronstadtul, 
Hamina, Kotka, Sambaka, Turcul nostru și Uusikaupunki... 

— Zău c-aveţi tot timpul, Grig şi Dora, să vă efectuaţi complet voiajul 
de Nuntă, pe acest traseu nordic! căută să-i convingă să-i accepte Darul 
darnica gazdă Marius, după un regal pocal de vin negru, preparat de 
inginerul viticol Ilarie Otomega, întors pentru un scurt dar meritat 
concediu, din Transnistria noastră, unde colhozul condus de el ca fermă 
românească model obținuse, cu muncă ieftină de sclavi, recolte record, la 
la Expoziția Realizărilor Transnistriei, construită unde-i acum parvisul cu 
statui al Teatrului Naţional din Bucureşti, curând bombardată, iar în 
septembrie 1944 demolată, rasă şi din memorie de parcă nici n-ar fi fost. 
Eeeu, sponsorizat de bietul meu tată, vechi luptător național, însoțit de 
sibianca Dorothea Schlauberger, ca una ce licease la Kiel şi învățase de la 
actualul matelot primar al Pragăi, într-o singură noapte, Reinhardt 
Heydrich, diverse trucuri piscicole de prin porturi, atât din Marea de Est 

cât şi din Marea de Nord, dintre care Murocika de la Harkov nu știa 
niciunul în pat, spre deosebire de Murocika de la Odessa, — călătorind noi 
în nordul Galiției mele Mari, m-am străduit permanent să fotografiez, de 
pe patine şi de pe trepied, toate cetăţile atribuibile lui Thomas Nour al 
nostru, dar nu le-am dovedit pe toate. Am scăpat până şi Marienburgul, din 
motive SS de securitate! Voi doi aţi avea acuma ocaziunea dulce să 
acoperiţi aceste lacune, nuntind pentru ca să putem, ca demni urmași 
imperiali ai şerbilor care s-au trudit ca să izbutim a ilustra, cât de cât, opera 
capitală a tatălui meu, istoricul suprarealist Voicu Ghizdavu, Enigma celor 
trei Chersine, ce nu va fi scoasă decât prin 1993, la editura californiană 
Play, de către strănepoții diasporeni, impresionați de îngălbenitele pagini, 
parte memorialistice, parte profetism românesc de cea mai aleasă 
substanță! 

— Din câte ştiu eu, de la eruditul meu baci și historiador Voicu 
Ghizdavu, lăsă Lina a se-nțelege că l-a asistat a-şi petrece-n sănătate 
productiva văduvie, certe-s geografic numa' două aşa chersine, vetre sfinte, 
unde străbunii noştri au descălecat şi s-au canonit până la strânsul recoltei 
şi frământatul creştinesc ortodox al pitei în chersin: |) Chersonesul din 
Crimeia, azi Ialta, şi 2) Chersonesul de pe Niprul inferior, pază gurii sale, 
azi pocit toponimic, Herson... 

— Ceea ce-l frământa pe preabunul meu stăpân, lăsă Nuţa lui Marin 
a o înţelege că şi ea ştie multe, dar nu din pravoslavnica supuşenie a 
mujicului, ci pe bani și alte daruri, era poziţiunea în care sta pe hartă a/ 
treilea chersin! Neputând avansa focos, şi asta la relativ adânci bătrâneți, 
decât două ipoteze convenabile: un Chersones timpuriu, antic, totuşi 
protocreștin, întemeiat pe la anul 100, de viteazul comandant de corp 
expediționar, nemuritorul Cotiso, despre care o legendă a păstorilor din 
Cevennes, ce transhumau ajungând până-n Carpaţi, la Trei Nuci pe Râul 
Negru, spune că el se avântase în adâncul continentului, în căutarea unui 
fiu ce se tot dusese pe urmele unei franţuzoaice ameţitoare, pe Garonne în 
jos, până la Bordeaux, tăbărând într-un loc, unde au frământat pâne-n 
chersin, loc ce din Chersones timpuriu a devenit Cherche-Son, pe când 
încercatul Cotiso a navigat spre o insulă numită tot Chersones, redenumită 
pe urmă, de către italieni — corsarii dracu! — Corsica... Sau poate invers, de 
la chersin vine vorba corsar! Iară pe la Chercheson, tot perindându-se 
mulțimi de neamuri, au agiuns de i s-o sluțit de tot toponimu-n 
Carcassonne, cum îi e vestită cetăţii sonoritatea tunătoare şi-n ziulica de 
azi. AZI, când noi românii nu ne putem minuna îndeajuns de cât de 
destoinici fost-au străbuneii, Marine! Încât un al doilea Chersones apăru 
imediat ce, mioritic, ne-am înturnat la o istorie majoră, pe la anul 1100, 
după ce străduința noastră de a-i creştina pe bulgari, pe sârbi și pe vecinii 
lor, inclusiv ungurii, pe ucraineni, pe bieloruși, pe ruşii înşişi, a dat roadă 
bogată, aducând stabilitatea şi un climat de cooperare zonală, creându-se 

condițiile propice, în această proto-Europă de Est, pentru ca sihastrul cel 
tinerel, cavalerul Toma Nour, să aibă adormind, pe malul unui tău cu apă 
glaciară şi limpede ca cristalul, ce încă nu secase sus pe Tâmpa, visul 
poruncitor de să cioplească cizeleze din ciobănașii Țării Bârsei cavaleri 
unul şi unul, pentru o posibilă cândva Cruciadă Antibolșevică, de care 
Europa democrată s-ar putea a nu fi deloc capabilă, convieţuind avantajos 
ca cu Phenianul şi Havana, ci numai un arhitect acuarelist nebun ar putea 
să se vâre cu pensula, iară păcurarii cei roz în obrăjori strâmbau din 
mustăcioara ca spicul grâului, mirându-se cu ce ar putea din punct de 
vedere ca armament lovi în necredencioşi. laca, măi, cu ce! o exclamat 
Thomas Drepteredinciosul şi a apucat pe dată tăujerul cela cu care se 
mestecă jintița-n ceaun, folosindu-l ca pe o măciucă în contra unui inamic 
imaginar şi doborându-l, din buna impresie creată iscându-se verbul a tăuji, 
cu semnificația tonică de a păli decisiv adversarul, precum şi, identificarea 
ulterioară a cetelor de flăcăi astfel create ca legiuni de tăujitori sau teutoni. 
A acestor cruciați destinați fiind — cum o știricit Stăpânul nostru în arhivele 
Alsaciei, consultate-n prizonieratul expresionist — Finlanda cea cu lacuri 
multe, sedusă şi cucerită de cavalerul patinator pe la anul 1087, cu mult 
înainte, vasăzică, de a opera el în Malta, în Cipru Rhodos, în Palestina şi-n 
Bielorusia până la Moghilev, unde se şi află curganul cu osemintele relicve 
moaște ale întemeietorului acestui ordin teuton bârsan al nostru. 

— Şi de ce, dragă, tocmai Finlanda o să mă întrebaţi, Marine, şi tu, 
Codine-Codine! anticipă iactant Lina. 

— Ba n-o să te-ntrebăm deloc! o priviră buruienos birjarul şi şoferul. 
Pen' c-al doilea Stăpân, conașul Marius, constată c-aici-şa nu-i nimic de 
plivit printre întrebări și răspunsuri. Numa' ce-i de exclamat admirativ că, 
prin tradiție, magii carpatini cunoșteau mai pedant istoria Hungariei decât 
clericii din Transdanubiana, care gândeau mitic că triburile de unguri, 
cocoţate-n capul țării Pannoniei celeia desțelenite de plugarii agatârşi ai lui 
Burebista, ar fi fost o emanație expeditivă a sălbaticilor huni ai lui Attila, 
intrați în descompunere galopantă în veacul al VI-lea, realitatea teutonă 
fiind însă că ungurii îs frați buni lingvistic cu finlandezii şi alți baltici, 
dispersaţi care-ncotro din vatra lor, de pe cursul Kamei dintre Volga şi 
Ural, unde și trebuie să-i întoarcem noi, folosindu-ne de uriașul potențial 
german, ocaziuni ca Războiul Sfânt unice irepetabile fiind în istoria 
neamurilor cu vocaţie tare, imperială, Helsingfors (Chersones) rămânându- 
ne astfel nouă, să frământăm pită în chersinul nostru... 

— Aş remarca, interveni popa Sică, băgându-se la discuţii cu intenția 
inițială de a protesta că de ce nu se mai ospătează mai nimeni, următorul 
aspect de natură a elucida nesuprapunerea perfectă a finlandezilor peste 
unguri, deşi ca perfidie și egoism aceste semințţii se aseamănă foarte bine... 
La 1941, văzurăm sideraţi Wehrmachtul dispersându-şi forțele şi ratând 
cucerirea Moscovei deoarece, pe când noi românii am avut cele mai grele 

pierderi să luăm, conform diviziunii frontului Cruciadei, Odessa, infidelul 
de Horthy a bătut cizma husărească tot pe loc şi a ratat Kievul, iar lașul de 
Mannerheim nici n-a vrut să intre în Leningrad, expunându-i astfel pe 
locuitori unei Blocade administrații de ideologul Jdanov, când ar fi avut 
şansa a câțiva anişori de economie de piaţă, cum noi am implementat, zicea 
dom! inginer Ilarie la Expoziţie, în Transnistria noastră, cu rezultate liberale 
ce permit Istoriei a vorbi de un adevărat miracol agronomic! 

— Ce deosebeşte pe unguri de finlandezi, adăugă matroana Eupraxia, 
e că pe-ai lui Horthy i-au gonit până-n Pannonia cripro-pecenegii, prin 
teritorii româneşti, încât s-au creștinat vrând-nevrând, pe când pe 
finlandezi i-au împins spre nord laponii lui Enigel, fără a se izbi de nicio 
civilizaţie în acel rest de Sibir nordic. Și tocmai în această polară lacună stă 
esenţa misionară a visului primit de Thomas Dreptcredinciosul, pe ţărmul 
tăului de pe Tâmpa (Tampere), secat unde e acum releul panoramic, vis 
fertil din care s-a tras, la binecuvântatul an 1100, întemeierea unui al doilea 
Chersones după al lui Cotiso, anume actualul Helsingfors, unde statuia din 
Piaţa Senatului e de fapt a patinatorului eminescian Toma Nour, care i-a 
învăţat pe localnici să preţuiască Legea, Munca, Luxul şi Pacea, negăsindu- 
se însă un Carolus Lundius să-l omagieze poematic, cum pe eroul 
civilizator Zamolx al goților, elanilor şi suedezilor. 

— Bietul Voicu, lămuri concluziv juna Eupraxia cea fugită de la 
mănăstire după Sică şi blestemată de stareță a zămisli doar fetițe şi a 
petrece-n Romlag pentru bârfă antisovietică, eu știu că iubea a zăbovi 
geografic, cu şareta, în anumit ceas al zilei, la Trei Nuci, șfichiuind ades pe 
voinicul Abdulah, ce încă nu ni-l vânduse nouă, bisericii, să-l urce chiar pe 
mamelon, la cota 476, contemplând locurile ca şi hunul, care într-adevăr, 
cum s-a tangențit acilea, nu a fost asimilat de maghiarime, ci doar de 
bulgar, a cărui periculozitate noi nu trebuie s-o mai subestimăm, ci e o sacră 
datorie a generației noastre, indiferent dacă-n istorie vom trece drept 
barbari, să profităm de actuala conjunctură a reaşezării raselor în Ruropa, 
pentru a-i expedia înapoi în Stepele Asiei Centrale, de unde au venit, 
călăuziți de Asparuhov, Stoicikov şi Borodin, pe aceşti megieşi stricători, 
ce te ciupesc ori de câte ori se ivește vreo ocazie, ba la Capşa, ba la 
Mitropolie, ba la Balcic, culmea strategiei fiind că ei s-au folosit totdeauna, 
mai viclean decât noi, de potenţialul german şi niciodată încă de uriașul, 
inepuizabilul potențial sovietic, pe care însă fac eforturi inconștiente să-l 
treacă Dunărea! La ce altceva ar unelti nu doar Cristi Rakovski, ci şi alți 
infiltrați în nomenclatura cominternistă, cum ar fi Gheorghi Dimitrov, 
Bazil Kolarov, Krum Kiuliakov, Vălko Cervenkov, Petar Borilov, Todor 
Jivkov, Kotkov, Balakov, Belov, Damianov, Vasil Levski şi atâţia alții, 
dacă nu la a unelti să ne scoată pe noi din stăpânirea celor două chersine, 
cel din Crimeia și cel de la gura Niprului, pentru a domina ei toată Marea 
Neagră, din țărm în țărm, ot breag na breag? Și Stalin Hruşciov la ce altceva 


965 


ar unelti, dacă nu la a ne tăia în Dobrogea complet ieşirea la mare, ca 
Basarabiei? 

— La nimic altceva! Bolșevicii să uneltească?! admise complet 
mireasa, gâfâind în microfon ca la o dezvirginare în direct, nu de pe mobilul 
lui ginerică diseminată, ci din hotel, de un tv cu acoperire națională, într-o 
înstelată noapte uichindală. Și opinez bine informată, deoarece stenografa, 
asistenta doctorului Lecca la Odessa, era bulgăroaică, o chema Svetlana 
Filipescu, fiind soția unui învățător din Cainargeaua Mică, din Durostor, la 
care mi se pare c-ai tras, Marius, în primăvara lui 1940, când murind taică- 
tu, ai prorocit că în 2003 se va socoti oengistic că România Regală Mare s- 
a destrămat de la sine, ca un vis urât pentru minorități, şi deodată te-ai 
apucat să fotografiezi-filmezi ținut cu ţinut, judeţ cu judeţ, plasă cu plasă, 
o civilizaţie de sat, de ştetl, de târg şi de orăşel deplin închegată stilistic, 
expusă nimicirii estetice nu numai prin otrava totalitară, ci şi prin drogul 
industrial... lar această Svetlană ce avea o coamă neagră ca de iapă, a fost 
infiltrată-n Corpul Femeilor Legionare ca să-l compromită, oprind-o numai 
o fericită necoordonare între diferite facțiuni teroriste bulgare, al căror 
profesionalism e de temut, putând dinamita catedrale cu executiv cu tot... 
Ba chiar pot da-n regii necolaboraţionişti, cu... Hitlerilă, totuşi fără a trimite 
armată la Stalingrad, încât îi va fi greu lui Churchilluţ să încalce Carta 
somn pe valahul Stănică Filipescu, dar fiind vorba de un tentant drum fără 
pulbere, în context iugoslav sângeros 1994, spre un mare premiu râvnit de 
mulți cineaști, filmul evenimentelor a fost sucit într-o vară de neuitat exact 
de-a-ndoaselea, ca fiind speciiific Românei interbelite că, dimpotrivă, 
armata română aia de ocupaţie din Dobrogea îi belea zilnic pe zarzavagiii 
bulgari, încât acest ospăț prestigios de la Ziduri devine şi puţin praznic, cu 
tiramisu-n loc de colivă, pentru învățătorul misionar, ce-i învăţa pe turcii 
din Cainargeaua Mică limba oficială, româna, părinții copiilor lor 
salutându-l însă tot cu ai rolsun, efendi dascăle! 

— Fie-i țărâna uşoară! vărsă Marius din potir. Printre viermişorii 
pitorescului nostru Cadrilater. Ah, Stelică-Stelică!... Te vom răzbuna în 
septembrie 1944, lăsând pe Dimitrov să treacă Dunărea cu toţi pandurii 
cominternului, să-i bolşevizeze pe bulgari ca din oală! 

— Apăi dacă tot făcurăm parastas din nunta mea şi a Dorei, chiui cu 
orfică oftică, dalmaţiană veselie tracă, taică, ginerele care tocmai venea de 
la Minister, am cu, din cele mai demne de crezare sursuliţe, motiv de un 
praznic bestial, popo Sică şi cuvioasă Eupraxie! Azi îi azi, luni, dară 
sâmbătă, ăla de-or să-i facă Rezistenţa franceză o statuie mai înaltă ca 
Eiffelul şi tot din oţel vopsit, diavolul de Stalin, va anunţa bulgarilor, și 
Lumii întregi, tocmai DESFIINŢAREA COMINTERNULUI! Mai auzit- 
ați dumneavoastră asemenea băstămăţie? 

— Aolică!... Aiasta înseamnă că acest răzbel din Est nu mai are 

obiect! observă mireasa, îmbrăcându-se repede repede. 

— Am învins! Am învins! Am învins!!! tropăiră pe mese nuntașii. 
Rusia piere, iar Germania va fi iar zdrobită de americani. Româno-Reichul 
Regelui Mihai se va lăţi de la Alpi pân' la Ural sau la Baikal! 

— Țara noastră românească / Nu va rămânea Regat / Ea va fi 
Împărăţie / Şi Mihai va fi-mpărat! 

— Vinul ista, privi cu o undă ghiurghiulie de reproş al treilea stăpân 
la al patrulea, că de ce nu-l expediază pe inginer înapoi, la colhoznicii lui 
din Transnistria noastră, e plin de erzațuri tipic naziste, frate! Azorubină, 
tartrazină, verde briliant şi nu mai ştiu ce arome naturale sau identice cu 
cele naturale. Viitorul e al mărfu înlocuitoare! Celofibră din aia germană, 
de merge fata la horă, o plouă şi se întoarce acasă goală, fără rochița 
prefăcută-n clăbuci! Stratagemă hitleristă pentru a zdrobi concurența 
cânepii noastre de români verzi, stăpâni pe-acest pământ (terroir): marfă 
ieftină şi proastă, ca prin târgurile de periferie, unde măcar poţi da şi peste 
lucru temeinic, de furat însă, din Occidentul apropiat, că din SUA e greu 
de adus, cât mai funcționează acea eroică strajă a Europei civilizate, care 
sunt submarinele eroului DOnitz, când atacă ele, ca pe afiş! 

— Lasă, tăticule, își plecă spăsit fruntița grea de gânduri al doilea 
stăpân, că am eu socotelile mele cu acest specialist şiret, al cărui joculeţ 
dublu, de exploatator de sclavi, nu însă şi de exterminator, adunând și 
referinţe de protector de politruci, e cea mai inteligentă investiţie a mea din 
ultimul timp, pentru că dacă Hi nu reuşeşte să scoată de pe teatrul de război 
răsăritean carele sale de luptă grele, ca să ne putem măsura în nobleţe cu 
bolşevicii ca de la cavaler la cavaler, şi poate anul ăsta nu, da' la anu' da, 
cominterniștii vin la Bucureşti, atunci asstă fidelă sslugă a noasstră poa' va 
pune-o vorbuliţă bunicică pentru bibliotecuţa strânsă de tine cu ssacrificii, 
cum şi Goethe p' a lui, care-a rămas muzeu, deşi poporul lui Hi mai avea 
muzee căcălău, nu ca al nostru doar unul, ireparabil în 30 de ani de 
postromânism de după anul anti-Eminescu 1998! 

— Să dea Domnul s-ajungi şi tu un investitor de succes, precum în 
SUA Octavian şi cu Virginica, într-o Românie dodoloaţă și suvernă! toastă 
bunelul Tonel sau bunicul Dinicu. În noua Europiţă care se naşte sub 
jugănita deja Cartă a Atlanticului! Impresia mea e c-avem de-a face cu o 
capitulare a lui Stalin nu numai faţă de domnul cancelar Adolf Hitler, care 
doar atât ceruse, săracul, să se termine cu subminarea bolşevică a 
Germaniei, testându-se adică marxismul doar pe rase inferioare din Est, cât 
şi o masivă infuzie de glucoză electorală pentru Roosevelt, în perspectiva 
unui al cincilea mandat, contra psihopedagogului republican pragmatic 
Dewey, care de anticipat rămâne că va exagera pericolul infiltrării 
cominterniste la White House şi National Gallery of Art! 

— În orice caz, făcu semn Nuţa lui Marin că mai andante cu beutul, 
acuma Bairam Stoper şi Hurie Hurry nu se mai pot justifica atunci când îi 

convoacă tovarășul Stalin, să raporteze că de ce n-au deschis al doilea front 
în Balcani, cramponându-se de mefienţa ce opinia publică din ţările lor o 
au față de marxism-leninism, să nu se extindă peste civilizația ta, Marius, 
galițiană, la Lemberg, împiedicând unele popoare de la o dezvoltare 
firească, adică de la exprimarea lor lentă dar inovativă, în magazinul sătesc 
universal... 

— E posibil să avem şi alte surprize, dădu Lina lui Codin de model 
pe Marin că nu mai bea, dată fiind extrema complexitate a situaţiei create. 
Părerea mea este că în postcominternism tovarășul Stalin, conducătorul 
muncitorilor şi țăranilor din întreaga lume, are un mare avantaj moral față 
de anglo-americani, care n-au desfiinţat în contrapartidă colonialismul sau 
globalismul, consecința imediată fiind că el le poate dicta la Teheran, la 
toamnă, la număratul bobocilor, unde anume să debarce la 6 iunie 1944: nu 
în Basarabia, cum ar vrea mirele şi mireasa aici de față, nu la Odessa cum 
ar vrea romanticul Otto Runge, ştiind că-i face o imensă plăcere lui Marius, 
nu în Marea Prepontidă (Marmara) cu nădejdea de a-i pedepsi pe turci 
pentru genocidul armean, recreștinând Bizanțul, nu în Marea Adriatică, 
luată-n stăpânire dacică de bravul Dapyx la Pola, nici în Provence, la 
Cezanne, nici în Corsica (Chersones), pe sfintele urme ale destoinicului 
Cotiso, ci... pe coastele portugheze ale Lusitaniei! De ce, nuntaşilor? Pentru 
că scopul acestui război e zdrobirea fiarei fasciste în chiar bârlogul ei. Şi 
trebuie chiuretată temeinic Europa de toţi avortonii. Cum ar putea cineva 
susține că am învins în Războiul Existențialist, dacă nişte călăi şi canibali 
ai forțelor progresiste, ca Salazar şi cu Franco, nu sunt capturați şi luați la 
întrebări la Niirnberg? 

— Un Nurnberg unde nu pot lipsi din boxa acuzaților Eminescu, lorga 
şi cunoscutul romancier şi publicist, Mircea Eliade. E o listă minimală! 
dădu din coama-i severă Svetlana Filipescu, cominternistă bulgară văduvă 
nu prea inițiată în probleme românești, dar apreciind c-ar putea fi 
însărcinată de Stalin să se preocupe, dacă Anna Karenina va primi alte 
însărcinări, la eliberarea ei din lagărele pentru cominternişti însărcinați de 
la Komsomolskaia Petliura şi Krasnaia Bandera. Dacă Roosevelt şi cu 
Churchill vor debarca în iunie 1944 în Portugalia, până-l prind pe Mircea 
Eliade, scotocind toată Spania, pentru a-l găbji din ce grotă i-au pus la 
dispoziție trădătorii Ortega y Gasset și Eugenio d' Ors, noi ajungem cu 
Armatele Roşii pe linia Dapyx-Cotiso, adică venind din nord, ne instalăm 
pe un aliniament ce trece prin Veneţia, Genova, Corsica şi Carcassonne, 
lăsând sezonier libere doar Italia și Grecia şi Spania, cum e și cu Peninsula 
Scandinavă, ce o poţi lua oricând dinspre neutra Finlandă! 

— Ce vorbeşti, camarade Căinaru? protestă cu impertinenţă de 
matelot cerşetorul tânăr ce cuvioasa Eupraxia adunase de pe drumul 
Schitului Hoitarului, pentru a fi nunta căinară cu noroc, chit că nu mai putea 
fi una-nsângerată-n direct, cum se aşteptau cei mai fideli tembelizorului 

cetățeni. Dar submarinele alianţei româno-germane ce păzesc? Nu atacă??? 
Și nu mă refer doar la Delfinul, Rechinul și Marsuinul, ci şi la nave de 
ultimă generație, în care se află încorporate cele mai noi tehnologii, de către 
harnicii muncitori național-socialişti de la V. I. Lenin, de la Danzig, şi de 
la N. K. Krupskaia de la Kiel! 

Rând pe rând, după un ghiurghiuliu moment de perplexitate, Codin, 
Marin, Lina, Nuţi, popa Sică şi ceilalți analişti din foaierul bibliotecii 
ghizdaviene, pavoazat festiv, inclusiv mirele, mai puţin mireasa, în spontan 
picioare s-au ridicat, cu acea sfială feciorelnică de respect cu care 
intelectualii de condei, cum canişii lupoaica, recepționează apariția în 
mijlocul lor a omului de fişiere. 

— Luaţi loc! le permise cu simplicitate şi înnăscută modestie eficientă 
arianul musafir, smead ca varegii şi cu ochi de culoarea oţelului Krupp cu 
destinație subacvatică. O să m-aşez şi cu numaidecât, la acest praznic 
luminos şi atât de îmbelşugat cum, nici pentru cei mai stahanoviști eroi ai 
ei, Germania mea dragă, azi, nici nu-şi poate îngădui a visa măcar, pe aşa 
vremuri de austeritate și sacrificii, când din mitul sângelui cald se 
plămădeşte cu sânge rece o lume nouă, mai etică-n echitatea ei, o lume-n 
care Munca nu va mai fi o osândă şi o ruşine, ci ea va aduce Libertatea. Şi 
fieştecare uvrier al Reichului va primi ceea ce 1 se cuvine — statul social al 
Învingătorului, pentru prima oară în istorie, fiind capabil a asigura până şi 
morților recenți Spațiul Vital corespunzător, ajungându-se pe continentul 
european la deplina concordanţă dintre interesul comunităţii Poporului și 
interesul individual... 

— Herr Heydrich, îl întrerupse cu oarecare brutalitate boierul Voicu 
pe rătăcitorul ambițios, ce pierzând brusc orice posibilitate de a mai 
acumula putere în dauna altora, găsea de vreun an dulceaţa vieţii doar în a 
colinda pălăvrăgind barurile Galiției şi ale Pannoniei, — uite, domnule, aşa, 
pentru istorie şi ca s-aduci cuiva mulţam că, sub acoperirea unei nunți, îţi 
facem parastasul de un an, după cum noi ne-am ţinut de datină și la trei zile 
de la odiosul atentat din acea Pragă dragă ce Mihai Viteazul năzuia s-o 
anexeze Imperiului Românesc în curs de formare, şi la şapte zile, şi la 
pa'zeci de zile, şi la şase luni, numai fii-miu, Marius, crezându-te încă în 
funcție, protector unei Boemii pe care ca boem o respectă absolut, 
Triunghiul nostru de Lapislazuli rareşist Viena-Cracovia-Breslau fiind 
conceput mai mult ca o forță românească de menţinere a păcii între cehii și 
slovacii dispuşi, ca orice slavi, să se încaiere şi să se extermine reciproc, 
dacă sunt bine ațâțați de serviciile altora să se masturbeze pe propria hartă... 
Ştii ce te rog? 

— Cum să nu! Anticipez. Demult, demult am cunoscut o liceancă 
minunată, prestalinistă, însă postmodernă, adică cu un posterior modern, să 
mă scuze mireasa asta! Dar cu o minte spirt marinăresc, capabilă a ghici, 
fără erori majore, dorințele intime ale viitorilor ofiţeri ai marinei naziste! 

Am constatat că această performanță îmi este accesibilă şi aşa am ajuns la 
o schimbare de carieră, de pe valuri pe uscat! Primind de la Marele Vjd 
Adolf Hitler misiunea de a raporta despre poftele concetățenilor săi, ce au 
ei în cap, care este concepţia lor! După cum tot un ratat lup de mare, amiral 
însă ca Horthy, a primit, da, Canaris, cuvioasă preacucernică Eupraxie, 
informaţiile externe, să avem în permanenţă o imagine despre cum suntem 
noi naziştii percepuți de imaginarul planetar! 

— Adică, tremură şi clămpăni din mandibulă profesorul de istorie 
geograf independent, dumneata emiţi ipoteza că poate exista o discrepanță, 
un derapaj între nazistul real şi nazistul imaginar al gloatei, sau al elitelor, 
domnule? 

— Ba bine că nu! De ce n-ar fi? Cum să nu fie, din moment ce există 
abatere zdravănă şi între ceea ce ştii matale despre români și Țară şi ce 
bazaconii vor şti, peste-o juma' de veac, strănepoţii dumitale californieni, 
din cărțile împrumutate de la căminul cultural de nora-ți Virginica, pe care 
nu o văz aici: dacă-mi permiţi să divulg, anume că România Mare a Regelui 
Ferdinand și a Reginei Maria a fost cea mai antisemită ţară din lume; ceea 
ce sună ca o critică adusă nu numai doctrinarilor noştri, ci şi Fiihrerului 
însuşi pentru împăciuitorism, sau că, după germani, cei mai ucigași de evrei 
din istorie vin românii!... larăși românii! 

— Domnule Roland Reinhardt Lavrenti Heydrich, să moară familia 
mea de istoric independent şi sincer dacă astea-s teme ale mele! Mă 
depăşesc ca individ. Se rezolvă prin mese rotunde şi aranjamente de la stat 
la stat, de la fundație la fundaţie. Aşa ziceam, ca virgulă om, şi poate ca 
strigoi al unui trecut, răpănos după unii, eroic pericolosamente, întreb şi eu, 
mă gândesc la o eluci... doar, hm-hm! nu detaliu... dacă ai primit ordin 
verbal sau scris, cu martori sau fără, ci numai data e o enigmă chinuitoare 
pentru mine, ca și aceea privind cel de-al treilea chersin al Expansiunii 
Româneşti: către Chersonesul Crimeii şi acela al Niprului, propensiunea 
nici nu se mai discută, azi 10 Mai 1943, dar mai departe? Spre Helsingfors, 
oare, separând marea masă slavă de germanism, ori spre Carcassonne şi 
Corsica, evitând o fratricidă reglare de conturi între Adolf și Benito? 
Numai Providența cunoaşte, poate, unde zace al freilea chersin 
providenţial, acela ce ne-ar echilibra pe vecie şi-n recuperări istoria 
românilor, cum trei puncte determină un plan şi scăunașul ciubotariului nu 
se mai clatină... 

— Preaiubită gazdă şi sponsorime şi invitaţi la parastasu-mi de-un an! 
sorbi cu patimă de senator penal, scăpat de colegi din pârnaie, vipul securist 
nazist iflingiu, din vinul optimist şi chiar ghiurghiuliu, preparat doar pentru 
nunta-comemorare cam mioritică. Până-mi voi pregăti un răspuns, propun 
ca adevărații sărbătoriți să fie Mirele și Mireasa, pentru că ei reprezintă şi 
nasc, hă-hă! viitorul, iar eu cu stăpânul vostru, conu Voicu, reprezentăm 
trecutul, nunta cosmică, adică eternitatea în sens ieşean! Alegeţi fără jenă 

ce vă face mai al dracu' cu ochiu'! 

Zise şi, împingând de dinaintea lui Grig castronul cu cvas, în care cu 
degetele ei subțiri şi fierbinți Dora-i rupsese aproape cubice bucățele de 
pâne brună de manutanţă, distinsul oaspete răsturnă cu grijă conţinutul 
strălucitor al unei pungi de zaraf renascentist, confecționată dintr-un şevro 
nespus de fin, aproape uman ca un obraz de prunc. De prunc neştiutor de 
eficiența nesimţirii-cruzimii banalității. 

Nuntaşii înghețară cu paharele la gură. 

Erau daruri regeşti, poate chiar imperiale, tipice marilor cuceritori, 
din care aveau ce alege și partea masculină a cuplului în curs de 
definitivare, şi partea feminină cea deobicei mai slabă unde nu se pune 
suficient accent pe feminism, adică-n război cât n-ai a scormoni Și în moloz 
american. Erau acolo davaiceasornice masculine de buzunar şi de labă 
păroasă, erau ace de cravată cu turcoaze şi rubine, erau butoni de diamant 
şi de agată, erau mai abitir încă smulse broşe, ace de păr feminin, cercei, 
cu perlițe sidefii sau măcar prețioşi prin filigranul neomenesc de răbdător 
al lucrăturii, coliere, pandantive, şi, pentru ca auriul să domine ca un fundal 
faraonic, o puzderie de verighete şi inele, care mai groase, care mai subțiri, 
tot acest aur deosebindu-se de cum ai lua niște oberchelnere din piaţă, de 
alamă gălbuie proaspăt strunjită, de să te taie, chiar cu urme fine de şpan, 
nu era cu putință posibilitatea, pentru că fiece obiect preţios avea lustrul, 
ba chiar prestigiul venerabil al purtării îndelungate, poate generaţii, 
capricioasă şi răsfăţată ca toate muierile de câteva ori în viaţa lor, nupțial 
sau pe la încoronări, proaspăta doamnă pediatră Dora Căinaru cam 
strâmbând din nas, ca o învățătoreasă din republica răsprofilor de sfârşit de 
veac şi de Românie, fascinată şi concomitent îngreţoşată de o bluziţă 
sidefie de zgonhen, importată la 1821 de pe unde o va fi purtat şi aruncat 
dupe ea „vreo negresă îngălată de rasa cea mai inferioară”, neutilizabilă 
decât la bumbac pe aripile vântului. Ceea ce Reinhardt Heydrich negustor 
ghici imediat. 

— Am avut eu și bijuuri mai mişto, se scuză el, dând din umerii cu 
care n-a transportat niciodată saci de ciment sovietic o sută cincizeci de 
metri, la vreun canal solicitat de Dej lui Sta voie să-l facă. Dominat însă de 
iubirea de o Germanie Mare, domnişoară mireasă, înainte de-a pitrece m- 
am abătut pe la niște Mari Unităţi, răsplătind cu câte vreun suvenir de preţ, 
pe anumiţi ostaşi ai Cruciadei Antibolşevice, care îngropaţi pe poziţii, au 
lăsat hoardele cominterniste să-i depăşească pentru a se putea ei apăra apoi 
circular erga omnes, până au sosit rezervele noastre dezrobitoare... Asta e 
situația! Și tratația! Cât despre ce mă iscodeşte domnul Voicu Ghizdavu, 
dac-am primit la o dată precisă un anumit ordin, scris, şoptit sau prezentat 
nonverbal pe muteşte, las la o parte caracterul nu provocator, dar indiscret 
al chestiunii... E ca şi cum te-ar percheziţiona careva-n cavitatea bucală, 
dacă ai lucrări dentare din materiale prețioase, respectiv dacă ţi s-au 

implantat molari de sticlă cu miez din cristale de Zyklon B... 

Însă, hm, e cea mai frecventă întrebare sosită la adresa mea! He-he... 

Aşa că, domnule boier râios, ai puţintică imaginație şi așteaptă-te să 
am un răspuns standard, dinainte cu inteligență pregătit. 

— Stimaţi invitaţi, se trezi Marius, la nunta prietenului meu, Grigorie 
Căinaru, cu prietena mea, Minodora Căinaru, fostă Glagoveanu! La cele 
patru Zece Maiuri ce prăznuim azi-aci, anume intrarea-n Bucureşci, cu 
valijoara, a sărăntocului Vodă Carol, în 1866, apoi Declaraţia de Războiu 
de la 1877, când rău făcut-am că n-am pus Marilor Puteri chestiunea celor 
două Odesse, una a scriitorului Armand Hrestic francez şi duce, alta, 
Varna, a peisagistului Kirciu Kotkov, cu care eu am expus la Kiila 
Hakkinen, la Viborg, încă unul la proclamarea Regatului, aceeaşi Coroană 
de Oțel şi pâine servind şi lui Ferdinand la Alba Iulia în '22, așa, iar al 
patrulea, al patrulea... Zece Mai, nu 1881, ci exact patru'] de ani ulterior, 
afirmare a aspirațiilor noastre sudice, mariajul sacru al celui mai român 
dintre regii noștri, hulitul Carol al II-lea, cu o Elena din Troia, prinţesă a 
Eladei, eu zic să-i aducem prinos, căci astfel s-a slobozit posibilitatea din 
cealaltă ramură, din căsnicia oficializată, de primarul etern, Gherman 
Pântea, în 3l august 1918, cu întrupătoarea de nostalgii ruseşti greco- 
bizantine, Zizi Lambrino, ca să readucem noi românii, pe o cale uşor 
ocolită, sângele Romanovilor înapoi pe tronul leningrădean, treabă care e 
ca şi aranjată de mine cu Fiihrerul la Berdicev, numai nişte mari cretino- 
imbecili putând lua în serios desființarea Cominternului, câtă vreme nu este 
însoţită de o întoarcere a Rusiei la sistemul monarhic, deja probat ca 
productiv cultural în inegalabilul secol al XIX-lea, secol de-a binelea 
rusesc, cel puţin în marea literatură, nu-i așa, Grişa?... Ba aşa e! Singurul 
dezacord româno-german privind doar locul grandioasei ceremonii de 
Încoronare a noii familii Imperiale Române, Hi, care e loial, sfătuindu-mă 
să-l fixăm cât mai departe, poate ostentativ în Ural, la Sverdlovsk, unde au 
împuşcat Marx şi Engels cu parașutiștii maghiari pe un Nicolae al II-lea cu 
soția, pe când eu, rusofil ce contez pe gratitudinea pravoslavnică, socot că 
marele show al instalării Rigăi Carol II şi-a țarinei Zizi Lambrino, pe tronul 
a ce va mai rămânea din URSS, după satisfacerea revendicărilor româno- 
germane, cuvine-se a se săvârși, tot în Odessa noastră, unde fu și mariajul 
din 31 august 1918, o zi numai după ce, nu întâmplător, agenta unchiului 
meu Alec, Fanny Kaplan, îl cam ciuruise pe rivalul Lenin şi ne raportase la 
laşi că, şi dacă scapă, ăla nu mai e om. Nu va mai putea să coordoneze 
Planul scoaterii din Istorie a ruşilor — aoleurile Gulagului sau hihiliza cu 
voie de la lagoda nefiind o Literatură! lar dacă ex-Regele Carol II zice că 
nu vrea neam să se despărțească de jumătatea lui, Lupeasca, şi de 
parfumurile irezistibile cu care-l ţine asta legat de pat, ca să nu revie la 
țarița Zizi Lambrino, atunci noi vom proceda cum uneltește tanti Meli 
Şaraga, să-l combinăm pe urmașu-i Mircea Grigore Carol Lambrino cu 

vreo tovărăşică prinţesă sovietică, fie şi cu Svetlănuca lui Stalin, dar 
repejor, fiindcă deja aud că se cam aranjează unii să evite frontul, ca şi cum 
ne-am fi săturat de Război Sfânt tocmai pe o primăvară ca asta a lui 1943, 
mai nebunatică decât oricând, promițând împlinirea unora dintre Idealurile 
noastre cele mai recuperatorii... Fiindcă eu nu m-aştept de la Fiihrerul să se 
folosească indecent de a Cominternului desființare, ca de-un pretext către 
germani să facă el un Armistiţiu laş sau cinic cu Stalin, şi Wehrmachtul, 
înfrățit cu Krasnaia Armia, să ne pomenim că dau năvală-ncoace, spre 
Ziduri... Dimpotrivă, el va tălmăci ca pe un semn de slăbiciune Coexistenţa 
Pașnică proletari-burgheji, și mai abitir își va mâna blindatele dinspre 
Harkovul Murocikăi spre Moscova. Ceea ce constituie o mare greşeală, 
deoarece dispărând orice reţinere anglo-americană de a ajuta 
Expansionismul sovietic spre galițieni şi angkorieni, după desfiinţarea 
Direcţiei Informaţii Externe a PCUS(b) — Cominternul, sacrificiile biruinţei 
totale în Răsărit vor însemna însăşi distrugerea fotală de către anglo- 
americani a Germaniei în Vest, iar zilele lui Mussolini fiind numărate azi 
de Codin şi nedepăşind cincizeci, încât România antonesciană militar- 
fascistă devine heghemonul întregii latinităţi 

europene şi extraeuropene, dulce Despină, abia acum reliefându-se ca un 
fir de transmisionist sub razele lunii Stepei Calmuce, gândul superior al lui 
Tata, geopolitician protocronist carele nu numai că a prevăzut că momentul 
cel mai favorabil pentru Viitorul Românesc, ca să dezlănțuim Cruciada 
Antibolșevică a Războiului Sfânt, nu era nici 26 iunie 1940, cum zice 
preşedintele Zahei Avăcăressi c-ar fi decis el din demnitate republicană, 
nici 26 iunie 1941, cum a voit semnificativ să impună Horea Bratu lui 
Joseph Goebbels, un an de la jegosul Ultimatum, în mai multe rânduri 
pregătitoare ale războiului conştiințelor, pentru că pentru Europa, pentru 
numele lui Dumnezeu, dar, nu exista o reală experienţă a mizeriei filosofiei 
marxiste aplicate, numai noi românii, şi poate polonezii, prin relațiile 
noastre de cordon sanitar penetrabil de către fugari şi fugare cu violină, 
unchiul Alec recoltând informaţii năucitoare, de verificat, despre grozăviile 
la care se dedau... aparent minoritățile ajunse stăpâne peste marele şi 
nobilul neam al Rușilor, dar cert, şi şmecherii locali cocoţaţi în capul ţării, 
ci ce cerea situația de la cârmuitori era să ne îndeplinim cu cea mai mare 
cinste obligaţiile ce le contractasem față de Cehoslovacia, chit că acele 
larve pragheze s-au supus Diktatului anglo-francez de la Miinchen, urinând 
pe harta țării fără a folosi atâta arsenal cât producea combinatul militar 
Skoda, chitind doar la să scoaţă şmecherii profituri cât mai consistente, de 

peste tot. Era, desigur, o imposibilitate logică să alungăm cu ostașii noştri 
Wehrmachtul şi Gestapoul din Sudeţii ceia disputaţi de-a surda, tocmai 
pentru că ţineau de Triunghiul nostru de Lapislazuli Cracovia-Viena- 
Breslau, cu creion albastru lazurit trasat de bravul monarh Petru Rareş, ca 
perimetru al Înălţării noastre culturale, sigure și stabile. Nu, nu era încă 
momentul pentru a lupta în Tatra și în Prater, câtă vreme nu ne puteam baza 
pe inepuizabilul stoc de oţel, fontă şi sânge sovietic, ca pandurul naţionalist 
Grigore Căinaru, dar cel puţin puteam provoca activarea acestui potențial 
uriaș estic, silind să se demaște pe toţi, cu o singură condiţiune: să nu ne 
mai temem de un război pe două fronturi, din moment ce mizăm pe efectul 
surprizei şi pe o cruzime fără seamăn, care nu va scăpa neremarcată de 
niciuna din istoriile şi literaturile şi telenuvelele viitorului, ceea ce însemna 
concret, cum strălucit demonstra Tata, să lansăm cu toată forța noastră de 
izbire, cel mai târziu până la 8 noiembrie 1938, căci după, ni s-ar fi opus 
supărător generalii Glod, Ger şi Nea simultan succesiv, un dublu atac armat 
cu obiective providenţial divergente, spre Odessa Transnistriei, căreia bine 
ar fi să-i găsim deja alt toponim, unul greco-bizantin, de pildă Lambrino, 
şi spre Odessa Dobrogei de Sud, adică portul Odessos încă numit Varna de 
localnicul Kirciu Kotkov, pictorul ce ar fi primit solemn la Balcic, în 
octombrie 1939, inima varșoviană a lui Chopin, de la graficiana Kiila 
Hakkinen şi contesa Halszka Chrzastowska, aterizate la odihnă cu un imens 
Antonov-140, comandat pe valută grea tovarășilor sovietici din Harkovul 
industrializat al Murocikăi mele, atacul aparent absurd la 1938 spre 
Odessa-Lambrino prezentând avantajul că surprindeam Armatele Roşii în 
curs de măcelărire a specialiştilor şi, până ce suplinitorii ăia ar fi dat telefon 
mai Sus pentru indicaţii, ce măsuri să ia, noi am fi ocupat de mult, 
încuibându-ne pe vecie-n ele, cele două Chersonesuri indubitabil 
burebistane, al Sarmaţiei (Kherson, pe Borystenes Nipru) şi al Tauridei (la 
Ialta, lângă Sebastopoles), iar progresia instantanee, de la Balcic către 
Varna-Odessos, la doi pași, urmând a sili, a constrânge și obliga Marile 
Puteri a-şi demasca poziţia reală față de Problema ce nu mai suferea 
amânare, a integrității organice a Dobrogei, de la Vâlcov pân' la Burgas, 
atât Mussolini fiind provocat astfel să se exprime diplomatic dacă ne-a 
iertat sau nu pentru sancţionarea Italiei de către Titulescu, după ce-l 
debarcarăm, uite, din funcție şi sta-n Franţa la Romain Rolland de frica 
simienilor, cât şi seducătorul doctrinar al germanilor va fi silit a-şi confirma 
consecvenţa ideologică faţă de Mein Kampf, ia să vedem noi în conflict, fi- 
va el, arianul maximus, de partea latinilor dunăreni creatori de cultură? Sau 
va favoriza niște asiatici, pe unguri şi pe bulgari, încât blestemul românesc 
din vara lui 1940 va aduce pieirea-n anonimatul de consum a Germaniei, 
automobilizând-o pe formula unu a untului, însă Riga Carol 2, cel mai 
criptic, mai sucit, dintre puţinii, dar marii, ai noştri regi voievodali, în loc 
să bată fierul cât e cald şi să slobozească flăcăii noștri și blindatele spre 

Odessa Lambrino (ce romantic şi apetisant nume pentru voiaj 
balneoaristocratic!) şi spre Varnița, o zis ca plugarii de pe Milcow, că 
ascultă şi una din una sută de vorbe ale muierii, adică s-a sfătuit cu 
jumătatea lui, de provocase cu ea o criză dinastică şi acte de corupţie, când 
economia Ţării mergea cel mai aprig din tot secolul XX, reieşind că e prea 
tare soluția propusă de tata, da, de Tata, că să dezlănțuim NOI românii 
războiul mondial WW2, prin afirmarea aspirațiilor imperialismului 
românesc spre Taurida şi Caucaz, ca şi a năzuinţelor creştinismului 
românesc oficial, spre elberarea de sub păgâna semilună a Bizanțului 
celuia, cedat de Occidentul catolic asiaticilor şi africanilor doar pentru a 
zdrobi ortodoxia în paguba cea mare a lui Christos, căci dacă noi valahii 
alungam turcii de la Istanbul, plecau și palestinienii de la Nazareth, 
Betleem și Ierusalimul nostru, încât am fi întins lesne în Levant dreapta 
rânduială românească, până la sihia de Sinai, şi Tricolorul ar fi fluturat 
atunci protector peste Canalul de Suez și Biblioteca „oil Borgiah“ din 
Alexandria, cum drapelul URSS-PCR peste Canalul Dej, cela-nceput cu 
zeki şi terminat cu zevzeci liberi, când mai bine era ţara până în 2112 a 
investi-n noile tehnologii. Și mai ales în Literatură, Grigri, dată fiind 
iminența tăierii limbii de către popa euroatlatantric până la 2222, ba 
urmând a ne alinia şi Istoriile, de unde şi unitatea de vederi a ruteanului de 
origine română, Andrzej Hurmuzacov, modelatorul Sfinxului de la 
Miorcani, și a bielorusului de origine valahă, balerin şi patinator artistic, 
Oles Hristici, cum că aderarea la înghiţirea de către Europa a fostelor 
țărişoare COMECOM-CAER e nedreaptă-n procedura una câte una, e o 
trădare şi o prostie, fiindcă oricum trebuia cineva să ingurgiteze 
automobile, utilaje, computere, tricouri şi fuste demodate, ci noi esticii 
avem datorința ca, strâns uniți în jurul ideii galițiene, sub flamurile 
românismului biruitor, să fundăm o Ruropă a intereselor comune ale 
violaților psihic şi economic de către o ideologie monstruoasă, marxist- 
leninistă, pe care Stalin n-a fost în stare, deşi mai cult ca Churchill şi ca 
Roosevelt, s-o continue corect, în chestiunea încorporării în URSS a 
Galiției noastre până la Cortină, temându-se de pierderea priorităţii fratelui 
mai mare, rus, iar în decizia finanțării cu miliarde de ruble-aur a partidelor 
occidental-electorale bolşevice ezitând și deviind la dreapta, doi paşi 
înapoi, cu piele de zaiaț în spinare să nu-și piardă Kremlinul Roșu 
hegemonia în mișcarea comunistă mondială, în favoarea gălăgioşilor 
neomarxiști descreierați! 

Bietul Tata, câtă dreptate având el redactând, de ziua mea, la | 
octombrie 1938, el care la 10 Mai 1943 abia ar fi împlinit şaizeci şi doi de 
anişori, cei mai frumoși ai României mele Regale, cutezătorul Raport către 
Voievodul Culturii, adevărat tezaur de indicaţii preţioase privind o genială 
politică externă, Contribuţii la noada gordiană/ dilema celor două Odesse, 
două adică Lambrino-Odessa imediat după Cetatea Albă şi Duduia-Varna 

imediat după Balcic, oh! Duduia! ce familiar nume după Mamaia şi Tataia 
(fost comsomolistul Doi Mai)! În general, Isadora, of, of, of şi iarăşi of! 
cât de acasă mă simt eu pe Coasta noastră de Argint! Ideea fundamentală 
ce l-a fulgerat pe tata fiind că, din acelaşi joc al echilibrului puterilor, care 
arăta necesare Europei o Românie şi o Serbie independente, dar nu şi nişte 
state membre ONU, civilizate până la a avea echipe de fotbal proprii, 
pentru polonezi, cehoslovaci şi unguri, noi tot cam pe-acolo am fi fost, în 
pacea Războiului Existenţialist — fie că am fi avut un comportament 
rațional, fie unul irațional — în diferitele secvenţe ale conflictului, ba mai 
mult încă, dacă Regele Carol al II-lea ar fi dezlănţuit el războiul „criminal“, 
împotriva Bulgariei și Uniunii Sovietice... imediat după sfârtecarea 
Cehoslovaciei la Miinchen şi exprimarea pretenției Armatei Cominternului 
de a ajuta lui Bene trecând prin România-n aplauzele Occidentului, adică 
rămânând în Basarabia, spre a... reface unitatea „seculară“ a Republicii 
Socialiste Autonome Sovietice Moldova, de la Milcov pân' la Bug, — poate 
că văzând pe-ai noştri agresând nebunește pe Stalin şi pe Dimitrov, 
Churchill ar fi postat că Regele Carol 2 îi un monstrul, iar Roosevelt, ar fi 
comentat că să imaginăm imediat o Cartă a Atlanticului în contra 
schimbărilor teritoriale impuse de români, ceea ce dealtfel se va respecta 
doar faţă de... cât a înghițit Molotov în 1939-1940, dar nu şi faţă de neamul 
german. În orice caz, când am auzit eu de Cartă, la vreo săptămână după ce 
am coborât din carpenul lui Hi de la Berdicev, nu exista nicio mențiune 
atlantică despre cât 1 se va restitui României din cealaltă Românie, Regală, 
sfârtecată, urmând, DECI, să capitulăm noi necondiționat cu Ardealul 
luat!!! 

Pe când trădătorul lon Antonescu măcar poseda ceva în cap, o 
strategie sau stratagemă, cum că dacă vom depăşi categoric, cu 5 la 1, sau 
cu un 7 la 1 care ne-ar scuti de orice comentarii, pe horthişti, în ce priveşte 
jertfele de pe teatrul de război anticomintern, deci antibulgar, atunci nu 
numai principalele localităţi balneare de pe Coasta de Argint Întreagă, de 
la Burgas la Eupatoria via Odessa-Herson, anume Duduia-Varna şi 
Lambrino-Odessa, le vom recupera pe vecie, ci şi Ardealul istoric de până- 
n Tisa la Vest, precum şi la Nordul Carpatic, adevăratul Maramureş, de 
peste Tisa, cel populat pe atunci cu peste cinci sute de mii de români falnici, 
amenințați a fi deznaționalizaţi de marea masă slavă ce apăsa asupra lor, 
bietul Tata fiind în noaptea aia de 1 octombrie 1938, când împlineam eu 
ghinionista vrâstă de de două ori 13 ani, peste măsură de îngrijorat de ce se 
tot zvonea, că Reichul intenționează nu a intra eliberator peste Triunghiul 
nostru de rubin, al Ducăi-Vodă, Odessa-lalta-Gumrak, ci vrea doar a 
dezlipi de URSS vreo treizeci de milioane de ucraineni... Ca şi alți opt 
milioane de frați de-ai noştri ortodocşi hoholi, care gemeau sub robia 
catolică poloneză, deşi nu prea le convenea nici să-i ia Molotov, cum- 
necum, tocmai ca să evite formarea acestui mare stat ucrainean, s-a 

prezentat tata la fostul prinţ elev Carol, pe care-l învățase atâta istorie încât 
se căsătorise-n Odessa noastră, unde totul ar fi depins iarăşi de o renunțare 
la Lupeasca, să fie uns Țar Rusiei dezbolşevizate prin Războiul Sfânt, cum 
convenisem şi eu cu Fiihrerul la Berdicev, care e loialitatea întruchipată pe 
acest păduchios pământ, unde Breslaul nostru ajunge la polonezi, iar 
Liovul meu, şi al Bozenei Kedrzejkiewicelska a tatii, dispare la ucraineni, 
cum la litvani Wilna cea poloneză de pe când Toma Nour colinda ţărmul 
baltic, în fruntea cavalerilor săi bârsani şi bănăţeni, să-i creștineze pe 
baltici, şi a şi construit oraşul cu robi leşi cărămidari, — iaca poarta şi secera 
ciocănită pe ea! Când puteau s-o posede măcar cavalerii livonieni, gladiferi 
sau danezi, încât să se evite transsexualitatea asta toponimică, din Wilna în 
Vilnius, cavaleri pe care, robindu-i, teutonul Toma Nour i-a reeducat, prin 
muncă, la diavoleasca înălțare pe un munte conic, la o oră de tab de Orașul 
Stalin, a castelului de la Bran, al Reginei mele, sfioasa Regină Maria, când 
mama nu mai era deloc pe lumea asta și mă simțeam atât de exilat, într-un 
laşi cu sute de mii de refugiați, plus ruși împinși de monarhia germană să 
se bolşevizeze, da, sfielnic s-a îndreptat spre mine Rusoaica, baudelairian 
bine-mirositoare, fiind poate mai greu de consolat un orfan de cinci-şase 
anişori decât același, peste douăzeci de ani, mutilat intelectualiceşte ca să- 
şi bată joc de românia sa cu r mic interbelic, că era instabilă şi nelocuibilă, 
deși înlocuibilă, nişte organite de presă care altfel poate nici n-ar fi existat, 
cum râde Ghiţă Tabarcea, plimbându-se cu gipul lui Otomega prin ţara 
desufletizată, pentru propăşirea căreia, legionar simian, a trecut prin 
Buchenwald spre o bănoasă carieră de inginer de petrol şi gaze, în Alaska, 
şi spre un viitor de investitor de succes în Triunghiul nostru auriu de 
Mămăligă, cu lacuri ameţitoare, vizat şi de Augustus, Detroit-Cleveland- 
Chicago, după ce vom obţine o pozițiune nu de investitor principal, ci de 
investitor majoritar în California noastră, pornind a descăleca de la cetatea 
tipic ghizdaviană din Santa Diana, explodând, cum Imperiul nostru Roman 
din bârlogul lui Romulus și Remus, când Lupoaica nu era acasă. Aceasta 
nefiind singura viaţă şi, în orice caz nu ULTIMA, din moment ce-ţi mai 
rămâne atâta Operă în bălos stadiu embrionar, un drum de la Titu la 
Titovskaia-n Sibir, în vagonul de vite românești de rasă inferioară, semi- 
barbariană, cum zice Suelina, fiind cea mai bună biciuire pentru gândire, 
pentru potența speculativă și pentru admisia completă că ăsta nu e întreg 
Posibilul, ci aşa cum Regina Maria trebuia să vină de la Răsărit ceva mai 
devreme, iar Eminescu să fie Prinţul cu ochi negri şi cuminţi moştenitor al 
Îngăduitorului, tot așa nu-i exclusă-n vieţile viitoare sau trecute, nici pentru 
mine, o Încoronare cândva, copil găsit fiind, cu Sânge Imperial, de 
emigrant, în artere bizantine. 

— Încoronarea, da-da, pe câmpia sacră de la Direptate, cu prinţesa 
Olena de mână, Țar al tuturor Rusiilor, Ştefan cel Mare să-şi râdă-n barba- 
i blond nordică, demnă de-un socru al Galiției Mari, urmarea fiind că Eu 

aş fi umplut rusește Ruropa de universităţi, pinacoteci şi conservatoare, şi 
biblioteci, mergând MAI DEPARTE decât s-a cam oprit Occidentul, popa 
Sică toată dreptatea având să violeze opreliştea la frontiera ortodoxiei... 
Hm, civilizația apuseană ca fiind însăşi Civilizaţia, aş! Trebuie dat peste 
bot, Larisa, peste mordă, Murocika... 

— Fiindcă, teologic, Auschwitzul ne apare ca produsul tipic, soluția 
finală a civilizaţiei culturii occidentale, la scormonitoarele întrebări eterne, 
aha, răspunsul catolic cu variațiuni, la ce-i de făcut pe această galeră, harta 
rugurilor vrăjitoarelor și vrăjitorilor (prea adesea israeliți) fiind cât se poate 
de semnificativă. 

— Crede-mă, Feodor Kuzmici, am pentru stăpânul occidental numai 
sentimente obligații de câine bătut, mai aproape sufletului meu fiind 
gigantica, amara, nefericire rusă, mai degrabă un Ştefan cel Mare al 
muscalilor reveriile mele-ntrupându-mă decât preşedinte parizian, ceea ce 
poate şi Mama, eroină certă, faţă de tata, pur teoretician, deși pierdut-a 
picioarele-n prizonieratul alsacian... Adică, votu-vă muma-n Curtea 
Constituţională, vorba lui Codin, eu vin dintr-o familie de greu încercați 
vechi luptători naţionali, şi voi, muști de-o zi, papiţoi fără măcar armata 
făcută, cică să stăm la dialog şi că ce dacă, după cum fiece partid și 
organizaţie civică şi periodic şi editură trebuie să-și aibă securiştii proprii... 
Poate că Mama nu m-ar fi considerat fericit, cu Regina Maria împărățind 
lângă mine pe tronul Rusiei, o Rusie cultă de la Elba până la Amur şi 
recuperându-şi Alaska şi, molotoviană dobândă, primind California, pentru 
cât au jefuit subsolul polar boierii americani din Wall Street, obiecția ta, 
preaiubite Feodor Kuzmici Merţalov, şahhh!... cum că de ce nu părintele 
Chirilă sau alt simbol de continuitate, căzând de la sine, ca însăşi puterea 
Romanovilor tăi în martie 1917, tocmai falia, ruptura revoluţionară, 
inflexiunea de la un trecut împotmolit la un budușcie viitor de aur 
zolotoinic voind EU a sublinia, prin Marile Serbări ale Încoronării mele şi 
ale Încoronării ţariţei mele, Maria, la Odessa mult duioasă, unde ochii mei 
mult sângerat-au, năpădiți de pulberi negre, cernoziomice, de vântul 
imensităților adus, cernindu-mi privirea să nu mai vadă, să nu mai vadă, să 
numere, să gândească, să anticipeze, ce mare prostie cu spânzurătorile astea 
şi cu arşii de vii în magaziile de la ucigătorul de flăcăi români Dalnik, 
făcutu-s-a, fiindcă mâine, mâine, Isadora, vei citi pe CD-ROM că 
Antonescu doar din alianță cu Hitler şi din antisemitism „a dezlănțuit 
criminalul război antisovietic“, nu pentru Reîntregirea Neamului, încât 
Armand Hrestic, unde ar fi trebuit să pună, precum Tolstoi pe-ai lui la 
Borodino, pe-ai noștri eroizându-se la Stalingrad, în volumul al III-lea din 
Homo solus, Războiul aşa-zis sfânt împotriva comunismului, tomul al 
treilea, Partea a II-a şi cea mai cumplită-n mizeria de a lupta sau de a scrie 
în linia întâi, n-avea niciun rost, Muhală Muistu, Lavinia-Stana Clătici, dar 
şi Răzvan Hristev, şi atâţia alţii hohotind de râs, la Porţile Orientului, numit 

aiurea Levant, unde care cum ar veni un profesoraș din leafă nu-şi poate 
achiziționa la 2003 nici măcar o geoavlă de computer cu CD-player, ca să 
se convingă un polemist ca Bazil Frâncu, că chiar aşa minte englezu', că 
alde Ceaușescu a pus bir pe maghiarii care făceau mai mult de doi copilaşi, 
rostit cu tot cinismul pragmatic occidental, al cărui simbol ca genocid este 
şi rămâne Auschwitzul! 

— Dimpotrivă, Isadora, Sergiule, râse armatorul Tabarcea, medicii, 
chiar şi cei de buze maghiare, mengeliți de Cea, le scormoneau în 
fofoloancă pe roate doamnele, indiferent de etnie, să fete întâi patru copii, 
apoi sarcina a crescut la şase, ca la căţele, amicul Tristan Băluţeanu de la 
Cuţarida Mare statistic negreşind că carpaticul patriot, al acelei 
intelectualități-la-putere bine televizionate după 1989, a înmulțit 
protocronist-inclusivist compensator pe „ţiganii lui Antonescu“, creând un 
viitor de aur bulibăşesc pe meleag, cu mult înainte de a ne „alinia“ 
economiile, zice, acceptând a ne alinia istoriile și literaturile şi creierele şi 
memoriile, şi sulele, şi pagodele... 

— Ceea ce tata n-ar fi acceptat nici în ruptu' capului, ca geograf, și 
nici mama, ca una ce venea dintr-o familie de greu rigorism bisericesc, 
înclinat spre jertfa întru aproapele, — jigodiile ieşite la ciolanul Libertăţii 
cumpărând ieftin intelectuali şi proiectând azi , asupra marii generaţii 
făuritoare a României Regale Mari, propria lor TRĂDARE A 
NEAMULUI, cică /asă-i să moară proşti! Nu există pe lume, la 2002, 
neam mai părăsit de cărturarii săi decât Neamul Românesc, nu Neamul 
fiind de vină pentru genocidul cultural şi atâta mizerie, nu Neamul, ci 
păduchii din capu' Țării, puricii dupe burtica ei şi căpuşele adâncite la 
căldurica încheieturilor gingașe... 

Nenorocirea, Isadora, rămânând că un Alin Vişan de-al tău, când 
citeşte pe-un CD-ROM euroatlantic, semnalat de Tabarcea, cum că 
Războiul Sfânt, EU şi cu Grig l-am pornit doar din alianţă cu Reichul şi din 
antisemitism, nicidecum pentru Reîntregirea Neamului şi pentru Evitarea 
Bolșevizării, iar pe-un Atlas de circulație mondială, află ca definitoriu 
pentru România, mitul că şi-ar fi tratat întotdeauna, cu o cruzime 
nemaivăzută, minoritățile, încât s-a fisurat singură la 1940, păi un fanatic 
ca ăsta, care militează pentru o Legiune anti-BOR cu adevărat... marxistă, 
îți spune-n față, camarazi, aici-şa şi-au băgat coada duşmanii din est, vest 
şi sud, care finanţează pă peste tot, şi fără replică, o imagine barbară 
României, încât chiar acasă, singurul lucru interesant, în două cincinale de 
colecție de mare periodic literar, nu mai e cine lucra-n RPR-RSR ca 
torționar literar cenzor bolşevic, ci lista cu cine o fi fost patriot incomod, 
adică naţionalist! 

— Da, cum spune Clara Honig, în Est, totdeauna Altul este vinovat... 

— În orice caz, când te-ai bătut în Răsărit pentru Basarabia şi 
Bucovina, pentru Ardeal și Balcic, şi vezi că eroii tăi sunt luaţi la mişto 

chiar de români, abordându-te cu un ei, și ce-ați făcut, bă, trecând Prutul! 
— adică noi suntem niște netrebnici inferiori rasial, uşor de colonizat, nu 
avem voie nici să ne apărăm ţara sfâşiată la 1940, nici s-o refacem după 
1990, numai Germanii au dreptul la reunificare, de ce, mă? Simplu de ce, 
Agnieszka: pentru că toată lumea se teme de Ei, aşa gândește Alin Vişan, 
că noi am fost confuz, bâlbâit, nesincer, cu lașitate conduși, nu numai în 
Războiul Sfânt, ci în general în Istorie... Că, altfel, intram de multişor, să 
ne instalăm pe vecie în Triunghiul meu de Lapislazuli Breslau-Cracovia- 
Beciu, eram azi și la Carcassonne, cu chersinul şi pâinea caldă țestoasă, şi 
la Varna, şi-n Taurida, şi pe câmpiile mănoase ale Kubanului corurilor 
căzăceşti cu soprane frumoase coz. lar frate-miu Augustus ar fi dezvoltat 
creativ, la Groznti, Baku şi Maikop, practicile manageriale de la Băicoi, de 
pe când mă punea pe mine să-i concep design supercolor pentru bidoane 
din tablă Vega Oil și se plimba cu Virginica noastră pe la Câmpina, 
uitându-se de pe muscel la peisagiul grigorescian dinspre locul unde a picat 
avionul lui Aurel Vlaicu, după ce... agenții Budapestei veninoase i-au tăiat 
cu lama sforile de la eleron!... Tot acest unsuros strălucitor, dar vomitativ, 
intestin european, colon perforat de Clostridium difficile, ar fi redevenit 
creieraş, ar fi gândit mai departe, dar acest răhăţiş euroatlantic de calitate 
superioară, cu euri, la care nu au visat nici în nopțile lor cele mai senine 
galițienii, de la Zidul Kennedesc pân' la Cortina Chinezească, nu s-a 
mulțumit numai cu a ceda cuvinte, a accepta ca o sexiță cu perie neagră 
sârmoasă-n iconofotonudografia de juventute, să se cheme — Doamne, 
apără şi păzeşte! Boje moi! Boje moi, ce blasfemie! — tocmai Madonna! 
Nu, nu-nu-nuuu! Păgânii ăștia făţarnici şi îmbuibați până-n cortex N-AU 
AJUTAT NICI PE ALȚII să-şi vadă de treaba aia spirituală rușinoasă, deşi 
lasă că şi cu Coranul nu mi-e frică, a cam a murit şi cartea asta, Jamila, nu- 
i aşa? Marea nenorocire, impardonabilă crimă, fiind, nu cum suferea tata, 
orbit c-o pierdusem pe Mama, care picta şi nu aprecia orbeşte tot ce fantaza 
la Pelişor Regina mea, Regina Maria, uluit de orbirea făcătorilor Păcii 
Versailles, anume că ei n-au permis României Regale să anexeze Ungaria, 
Serbia şi Bulgaria, încât bolşevismul să se aştepte în Sud-Est la o rezistenţă 
militară mai serioasă decât fanfaronada leşească, Agnieszka. Nu iubito, 1- 
am spus eu Murocikăi mele, apucând-o uşurel de bărbia pufoasă, ca pe 
plajă la Antibes, unde lpsa de piersici de Vama Veche mă chinuia 
răscolitor ca un dor de casă, adică de Balcic, bestialitatea Occidentului e 
mult mai mare decât infinitul, pentru că după Tolstoi şi Dostoievski, tocmai 
venea un al treilea, Multașteptatul, Ala, ăla cu ă mare, capabil să ne 
confirme dacă acesta e drumul, cum se-ntreba în pustie Ioil Borgiah, 
bibliotecarul cu semitice nasuri, recenzându-și cămilele la Piramidă, pe un 
curgan cu mamelon ca ale Jamilei, contemplând deşertul de la cota 476 
spre Muntele Conic şi, dincolo de pădurea Nuciteanca, turmele spre 
Negoiul, iară când să vină Revizorul şi să clarifice strategiile, mult se 

temeau marile imperii coloniale, francez și englez, că Țarul Nicolae al II- 
lea merge la pace separată cu nemţii, deoarece, spre deosebire de cum va 
fi sub uncle Joe, noroadele Rusiei nu mai agreează să-şi verse sângele 
pentru interesele imperialismelor occidentale și nu mai vor să lupte decât 
dacă se coboară-n nămolul tranşeelor și americanii lui Wilson şi Hoover, 
până la gât şi papion, așa că jumătate din Occident a salutat cu legitimă 
satisfacție răsturnarea din tron a Romanovilor, care trei veacuri au apărat 
Europa de nestatornicia puhoaielor Asiei, alde Kerenski, conspiraţionisto, 
Elizo, fiind înţeles cu Lenin, fiindcă se ştiau din liceu de la Simbirsk, şi 
declarând sus şi tare că Rusia nu va face pace separată, ci război cât mai 
dezastruos, pentru a atrage ura de clasă mujikă pe burghezie, după ce 
Aristocraţia se compromisese, iar cealaltă jumătate a Occidentului a 
sprijinit de la Berlin biruința adunăturii leniniste, o ingerinţă de neiertat în 
Destinul Rus fiind toate aceste măgării, poate ali țari meritând eşafodul, 
cu siguranţă cei care l-au chinuit pe fratele meu, Puşkin, un Alexandru 
expediindu-l în exiluri tocmai în spaţiul vital românesc, lăţit de la Chișinău 
la Bahcisaraiskii Fontan, iar un Nicolae Prim îngăduindu-și blasfemia de 
a-l cenzura personal şi chiar de a-i da indicaţii preţioase, regula-l-aş în 
muian, inventând cum ar fi protocronist jdanovista critică că ca ce chestie 
nu scoate din comedia de idei Boris Godunov un bestseller, în formă de 
roman istoric, pe înțelesul gloatei masilor largi populare, luând model de 
la Walter Scott şi de la Abraham Stoker, care a dat umanităţii un fel de 
țeapă-n feseneu cu cea mai vândută carte după Biblie, Dracula, la o 
umanitate care a învăţat din Procesul de la Niirnberg doar că nu poți, adică 
nu că nu poţi, că nuuu e biiine să ucizi milioane de evrei, Virginico, dar că 
e doar inconfortabil sau regretabil dacă scurtezi în Est şi Est vieţile la nişte 
galițieni-angkorieni, în special kampuchienii Cambodgiei khmere pot fi 
scoşi din făgașul marii lor istorii, fără nicio memorabilă superproducție 
mondial oscarizată, şi totuşi ar fi atâta horror s-atragi tineretul ca pe puii de 
hienă la cinematograf, fuce-l-am în creierul mic de june incult infatuat, căci 
orișice generațiune musai trebuie să ia Umanismul de la început, să şi-l 
însușească, nu la modul ciupitativ, ci cu karandașul în mână, conspectând, 
conspectând, oh, ciolovek, ce sciastlivîi Bach sună acest cuvânt, ca slovă 
aurită şi însângerată! Adică morții mei de la Stalingrad, cărora le 
imaginam, încercuit la Gumrak, Cimitirul Recunoștinței Eterne, să mă piş 
pe ei, mă Muhală, zici tu, labagiule, din tei, că n-aveau ce căta acolo din 
moment ce americanii şi britanicii tăi erau cu Stalin, faci şi ai gând precum 
ca şi domnul ambasador Saie Buburuză, director adjunct al Consiliului 
Naţional de Analize Sistemice şi Fonduri de Investiţii, vicepreşedinte al 
Frontului Utopiei Romane, care-mi vine neinvitat la Basel, cu 
academicianul lon Codoi de la Institutul de Cercetări Științifice, şi el unul 
din cei patruzeci de vicepreşedinţi ai Frontului Utopiei Romane, consilier 
aulic guvernamental şi prezidenţial pe probleme de inginerie brânză 

financiară, ctitor unicat al Fundației Nostradamice Zamolxe Române 
pentru Reţinerea Tinerilor Performanți şi a Tinerelor Superdotate Acasă, 
cu scopul ca din banii lui Octavian Filantropul să-i sponsorizez Eu, ai, un 
anumit partid pervers, iar de la un al treilea pahar de vin negru ca de 
busuioacă nouă de Ziduri, cât Doktor Bogza nu mi-l procesează cum 
odinioară Otomega, sau măcar să nu-l combat, pentru că mâna 
nomenclaturii a rămas luuungă, și la fraternitate alcoolică mi se 
mărturiseşte, Codoi barim tăcea, cum că, teoretic vorbind ca idee, nu se 
există posibil o mai neinspirată opțiune pentru păduchii cocoţaţi în capul 
Țării decât să se lege la cap, cum sar unii purici, cu încâlcitele probleme 
ale Basarabiei şi ale Transnistriei, interesul proprietarilor electoratului fund 
recunoașterea lor ca oameni de afaceri, pe bază de concentrarea capitalului, 
pe care nu mai ai cum să-l transferi de la statul rău administrator, dacă el 
curge în sacul refacerii, după corupție, a vecinilor de peste Prut, 
dimpotrivă, strategia noastră fiind una de stabilitate regională, iar miza 
NATO-uie fiind de o asemenea enormitate, se merită nu numai a da-n scris 
zapis că noi nu mai avem nicio pretenţie la ce s-a dislocat de către 
Roosevelt, Churchill, Stalin și Hitler din România Regală Mare a Regelui 
Ferdinand şi a Reginei mele Maria, pentru care m-am războit Eu, dar 
aproape că s-ar putea, într-un fel, numai ca să fie toată lumea mulțămită şi 
să nu mai avem sfadă cu nimenea, dar numai şi numai pe bază de 
promisiuni occidentale certe că se face treaba, cine ştie dacă nu cumva 
pentru a asigura ctitorirea fundațiilor temeliilor unui viitor sigur, 
euroatlantic, civilizat, durabil şi sustenabil, pentru minunatul nostru tineret, 
încă şi mai incult mâine decât ieri, cine ştie dacă nu cumva poate c-ar fi 
recomandabil de dorit a sacrifica şi unele judeţe mai nordice, mai înapoiate, 
mai defavorizate, mai mari consumatoare de subvenții de tot felul, la fel 
cum unui pomişor din livada de la Pribegi, nu-i laşi primăvara să se 
dezvolte spre rodnicie decât rămurişurili mai viguroase. 

Ci eu mă uitam la el şi parcă citeam ce consemnase, spioancă 
perfectă, Isadora, Învățăturile torționarului Ionică Enache către fiul său 
Sergiu Chiose, fiu spiritual, că ca rudenie-i era şi-i este doar nepot de frate 
afacerist, deşi poate fi şi fiu, el concepând de fapt cu Coana Aneta a lui 
Avăcăressi doar o fetiţă, cumințică, Janina, obezizată Zulnia ulterior, 
printr-un tratament hipervitaminizant, la cerere, ba chiar la ordin către 
purtătoarea de sarcină din spermă de la Voluntari, luându-se după moda 
exemplului luminos al Uniunii Sovietice, patria vitaminelor şi hormonilor, 
chiar doctoriţa Dora Căinaru, fiindcă unitatea lumii ca Sein, zice Lenin, băi 
labă, stă în materialitatea ei, adică ce fulgii mei crezi tu pe popa Tani, că 
Judecata de Apoi e altfel? N-are, bă, cum să fie! Depinde, ca și pe pământ, 
de cum te orientezi în Cer și care-s lozincile cele mai potrivite, în timp și 
spațiu, ca să nu deviezi cu grele consecinţe asupra destinului personal și 
corelative la soarta famelică a celor ce, însumându-se, constituie familia ta 

în proprietate privată ca o gaură de terminal de la megafamilia mare ce, 
pentru orişifiştecare orfan, care se simte ciugulit în această lume a 
exploatării şi exterminării omului de către om, familia-mamă este partidul 
național-socialist democrat și internaționalist, în conformitate cu interesele 
strategice şi tactice ale fiecărui Neam semănat de Domnul pre Pământul 
setos de civilizaţie, cârnaţi, cocaină și cultură, cât mai multă cultură, la care 
suntem fruntași la export, dar încă nu s-au legiferat şi prime, nici 
indemnizaţii de merit, tu trebuind să fii sigur că m-am descurcat şi cu la 
epurările când a murit Stalin, așa că sunt un fiu călit al nomenclaturii, fiind 
doară un item de test de posluşnic a te strecura prin grilele Judecăţii de 
Apoi, mai dă unul un telefon, mai dai tu „dreptul“ la ce sfânt trebuie, căci 
musai s-aibă, ce naiba, şi Cerurile o birocraţie divină de să administreze 
câtă şi câtă şi câtă omenire, de unde deduc că, în principiu, se va rezolva și 
cu ce deplângi tu de pe saitu' cu anarhiştii, că de ce să se scoată că România 
a fost cea mai naționalistă ţară, deoarece te judecă pe tine, care te pregătești 
politic să-ți faci nevoile la Cotroceni, un jucător cu contradicția din 
silogism, ca şi cum nu te-aș fi învăţat dialectică de pe când sugeai de la mă- 
ta lăptişor de origine sănătoasă, vițelule calp, că dacă era România Reginei 
Elisabeta în topul antisemitismului, de ce se mai refugiau israeliții la noi, 
din Rusia ţaristă a lui Lenin şi Stalin tineri? Ce, pogromurile alea ruseşti de 
la Kiev, Odessa, Chişinău chiar, nu se numără? Te revolţi tu, calule, dar eu 
zic că nu e bine să obiectezi izolat, că nu se bagă nimeni, şi să intri de fraier 
în polemică, interesul tău ca român biciuit fiind mai întâi să asiguri la 
familia ta de să nu mai muncească o mie de ani, decât din plictis spleen şi 
pasiune, facultativ opţional, iar gândul cel mai arzător de să te obsedeze eu 
îl văz a fi perspectiva de-a stăpâni în exclusivitate o Românie superbogată, 
aşa de tare-n pib încât să poată asigura, ca şi Germania, despăgubiri 
familiilor năpăstuite de criminalul de război Antonescu, iar dacă-ţi cunoşti 
cu adevărat idealul de a te corect orienta cu sifonul şi mufarea, încât să ai 
din ce a te juca de-a Mecena cu prozatorii, atunci îți prorocesc că, dacă ești 
băiat deștept şi negociezi cu discreţie şi sinceritate, atunci îţi iese şi ţie ceva 
gras, când se aranjează definitiv zarurile aruncate de Mareșal la Prut, într- 
o configuraţie foarte nefavorabilă pentru busturile sale, cele... în general 
parcă de colonel, nerealizate artistic din lipsa tihnei, ceea ce am şi prevăzut 
la Gumrak, după cum cea mai ciudată bizarerie o am trăit când a plecat 
Ceauşescu şi a venit Iliescu, ştii, Dora, suprasensibilitatea aceea a mea de 
a resimți ca un fel de gheţărie, că revoluția 1989 e parcă una a 
Nomenclaturii 1949, o recucerire a privilegiilor de sub Dej, uzurpate de 
Cea, mai degrabă asta decât un 1940 + pasul ungaro-ceho-polonez spre uie, 
ceea ce s-a şi văzut în confruntarea electorală dupe Antena TVR, 26 
decembrie 1989, când încă se mai trăgea în idealiştii atrași pe străzi să 
curgă sânge, de ales între Brucan de la Scânteia Iskra și doamna Doina 
Cornea, luptătoarea antibolşevică de la Cluj, din care confruntare ideologul 

stalinist o ţâşnit, în toate sondajele de opinie securistă, biruitor cu un 
strivitor cel puțin 12 la 1, de să-i ia disidentei surclasate de popor, nu numai 
tricoul cu Eminescu, ci şi micul echipament, iară râsul torționarului Jenică 
Enache, la soţie şi la Sergiu de-o coțăie pe Isadora noastră spioancă- 
nespioancă, e totuși autentic şi material jilav şi lipicios ca o placă dentară 
între plăci dentare, expusă-n talcioc pe-o tarabă caldă-n India părăsită de 
colonialiştii lui Churchill, în sensul că dacă cu necesitate de oţel marxist- 
leninist, până şi Judecata de Apoi e coruptă şi cine e mai jmecher se va 
descurca, iar cine e fraier va linge tigaia cu scurgeri din cadavre, atunci de 
ce n-ar rezolva clanul Enache şi arierate dificile, de ce n-ar găsi un Sergiu 
ministru Enache soluţia finală cum că să li se dea revoltaţilor doar nişte 
diplome de urmaşi ai celor exterminați în războiul aşa-zis sfânt anti- 
cominternist, iar despăgubirile imediate să se fixeze la mica înţelegere, 
dacă negociatorii tineri s-ar preta, că doar i-am nimicit mai mult prin... 
mijloace românești specifice, bazate pe reaua administraţie în principal, nu 
pe inginereasca precizie a sistemului occidental, catolic cu variațiuni 
protestante, de să transporţi şi să aneantizezi aproape două sute de mii de 
evrei, ai Ardealului ocupat de italieni şi germani, în numai două săptămâni, 
pe când Linia Întâi română, a stăvilirii progresiei bolşevice spre mutarea 
lui Lenin la Luvru, la Piramidă, ducea lipsă de trenuri pentru aprovizionări, 
inclusiv cu muniție, numai eu, Despino, şi cu omul meu, sculptorul 
ucrainean Andrei Hurmuzacov din Dubăuţii natali mamei mele, cred 
credeam eu c-am rezolvat chestiunea Evitării antisemitismului fără evrei, 
ce s-ar naște din suspiciunea persiflării intelectualissime a Jertfei româneşti 
în Răsărit, pentru dezrobirea fraţilor noştri întru ortodoxie ruşi, de sub jugul 
roşu bolşevic. Da-da, Mănăstirea de la Miorcani este singura soluție pentru 
o poate dorită de toţi reconciliere, de la mic până la mare şi de la mare până 
la mic, prin paradoxul excepţiei care confirmă regula, că se spune că se 
zice că l-am reprezentat involuntar, seamănă mai dintr-o parte, pe 
Mareșalul desfigurat ca Sfinxul Bucegilor, fiindcă de s-ar fi oprit exact pe 
Nistru, cum îi recomandă toate dădacele, atunci din necesități evidente 
militariceşte chiar și pentru un mic caporal, Hitler ar fi ocupat pe loc întreg 
potențialul românesc, cel atât de consistent în vin, petrol, grâne şi carne de 
vită de tun, de să fii a doua forţă în contra totalitarismului marxist şi a patra 
în contra celui hitlerist, rezultatul paradoxal al istoriei contrafactuale fiind 
că nomenclatura nazistă şi securiştii ei mai ai dracu ar fi avut plăcerea de a 
— în caz cripto-antisemit, al opririi noastre să digerăm — extermina, ca la 
Salonic și în răsfățata Occidentului Ungarie etern horthistă, întreg 
elementul evreiesc din spaţiul carpato-pontic-danubian, adică a patra 
comunitate după cele din SUA, Polonia şi Rusia lui uncle Joe, din acest 
tragic punct de vedere, mă Muhală, reieșind că uitaţii noştri morți făcuți 
gelatină sub şenile la Cotul Donului și în Stepa Calmucă, dacă n-au izbândit 
în dezrobirea fratelui rus din cătușele roșii bolșevice, măcar au făcut să 

supravieţuiască în vechiul regat dintre Dunăre şi Prut câteva sute de mii de 
evrei, cum nicăieri în Europa lui Himmler nu a mai fost cu putință, după 
observaţia mea, Clara, ceea ce poate genera reticență fiind doar prezentarea 
stângace a evenimentelor, în primul rând, tot evocând noi numai 
pogromurile, Odessa şi Transnistria, să nu reiasă că românii n-ar fi avut 
Dreptul de-a apăra integritatea României Regale Mari, mergând până în 
fundul pământului ca să-i zdrobim pe împilatori, cum au procedat în 
principiu şi străbunii noştri romani, dar şi americanii lui Roosevelt când au 
traversat Atlanticul şi Mediterana, ca să-i omoare-n pivniţă pe unchiul Alec 
şi pe tanti Meli, după cum, în principiu, nici dreptul de a globaliza 
românește întreaga specie dupe planetă nu ne poate fi interzis numai nouă 
şi nici măcar condiţiona sau limita, fără a inocula şi a trezi în adevăratul 
patriot puternice resentimente, ca în sfertodoctul de Alin Vişan la volan. În 
principiu, sincer mărturisindu-mă, Clarissa, că doar nu mă pot erija în 
megafon pentru alții şi mai ales pentru morții în câmpul de onoare sau 
pentru şi mai morții din lagărele de exterminare sovieto-anglo-americane, 
eu nu ca să ucid copii, femei şi bătrâni, cum am zărit, printr-o fereastră de 
încartiruit cineast nazist la Kiev, convoiul târându-se cu demnitate cumva 
solemnă, ca într-un film mut, spre Babi Yar, am refuzat să mă sustrag 
Războiului Sfânt, ci pentru că eram convins că trebuie să-mi aduc obolul 
la a implementa o ordine nouă în Răsărit, împingând hotarul românesc până 
la Bug şi făcând din Odessa noastră sora geamănă a Brăilei, ducele Armand 
Hrestic şi apoi rafinatul conte de Langeron recunoscând deopotrivă, în 
memoriile lor, că aşa cum Egiptul lui Herodot este un dar al Nilului, aşa şi 
Odessa noastră-i un Dar al Basarabiei, o consecință portuară a prisosului 
de grâne ce umpluse Imperiul Țarist după anexarea din 1812 şi trebuiau 
vândute de negustori greci, evrei, armeni, francezi şi englezi, portughezi şi 
de alte naţionalităţi, cu o vie curiozitate studiaţi de poetul chişinăuian A. $. 
Puşkin, care n-avea voie să călătorească în Europa, nu cumva să se 
contamineze de filfizonism, iară după înfiriparea unui stat tampon, cu 
capitală la Harkov mai degrabă decât la Kievul ce aşa cum arată şi geografa 
cernăuţeană Galina Cobiliţă, botezată de bunicul meu de la Dubăuţi, 
preotul Antonie Suceveanu, a căpătat după momentul Ieremia Movilă sau 
Pierre Moguila sau cum îl chema pe mitropolitul din vremea înstăpânirii 
Ducăi Vodă până la Ecaterinoslavul redenumit ulterior, întru cinstirea 
vrednicului arhiereu moldav, Dniepropetrovsk, pe Nipru sau pe Don, nu 
m-aş fi lăsat până n-aş fi redat ruşilor libertatea totală, adică un nou Țar, 
fiind perfect convins, Isadora, c-aș fi fost şi-n asentimentul Reginei mele 
Maria și al Regelui meu Ferdinand, dacă, pentru că după detronarea din 15 
martie 1917, iată de ce o statuie a Țarului Nicolae al II-lea are candelă şi 
flori în incinta ctitoriei mele de la Miorcani-pe-Prut, fiindcă augustei lor 
îngrijorări exprimate epistolar, după ce aliații din Antantă AU 
RECUNOSCUT instantaneu noul regim republican! le-a răspuns cu 

mişcătoare aplecare spre o reconciliere româno-rusă, fără a se mai 
menţiona Tratatul Molotov-Ribbentrop-Churchill-Roosevelt, nici 
chestiunea 'Tezaurului, cum că que le bon Dieu vous benisse ainsi que le 
peuple Roumain et que le Seigneur vous accorde la victoire finale et la 
realisation de toutes vos esperances, cum a şi gravat în bronz coclit, pe 
micul soclu al cenotafului, mânuţa roz de domnişoară, a gingașului 
colaborator al lui Andriușa Hurmuzacov, domnul Eugenijus Miskinis, 
autor al unei excepționale peisagistici de călătorie dintre cele mai 
sprâncenate, prin Curlandia, autorul încă şi mai autor al acelui pandant 
galițian întru Abjecţie care mi-i, la Guernica bolşevicului Picasso, Parada 
învingătorilor la Brest, organizată de Beria şi de Himmler în septembrie 
1939, asociere în vederea comiterii de infracţiuni care s-ar fi putut evita, în 
plan european şi global, dac-ar fi ascultat, în 2 octombrie 1938, Playboy al 
II-lea de Tata şi ar fi atacat primul, spre Odessa-Lambrino şi spre Varna- 
Duduia, ca şi spre Buda-Pesta, silind să se demaşte pe toţi şi aburcând 
Istoria, de pe pista actuală jegoasă, pe un alt făgaș, dacă nu pur, măcar mai 
cult. 

Într-un secol douăzeci caracterizat prin progrese remarcabile nu în 
ale armoniei, ci în ale unei big diversităţi de varietăți timbrale capabile să 
satisfacă cele mai capricioase gusturi preocupate cu adevărata senzație de 
sunet, de la bătaia îndepărtată şi înăbușită a tunurilor de câmp până la 
sfârâitul în tigaie a cărniţei de copil pe foamete, o adiere dinspre poalele 
suflecate ale Pădurii Negre survola Rinul cel domesticit-canalizat ca și 
Rhonul lui Van Gogh, răvășea frunzișurile ruginii ale livezii ghizdaviene 
de la Sonnenheim şi se dizolva în încăpătoarele văi cu vaști codri de foioase 
roşii ale Vosgilor noștri. 

Porumbeii din podul grajdului alsacian tipic, ce adăpostea puţinul 
cât realizase desțăratul pictor din instalația Capela Timișorenilor, îşi 
numărau la nesfârșit puii ca pe bobocei. 

Vreme de beţie. Bilanţul de toamnă târzie al proprietarului nu era 
unul dintre cele mai fericite. lată de ce, pe un pled cazon, din păr aspru, de 
cal rechiziționat şi mort departe de ţara unde a fost fătat și poteovit, el sta- 
n livadă, întins pe spatele cu dureri de șale perimate, ca pe o estradă ce-ar 
fi putut cobori oricând, în acordurile wagneriene de rasă superioară, spre 
lăcomia de cărnuri dezosate volatile, deshidratate, rămase fără euri, a 
crematoriului. 

Ceafa cu zbârcituri romboidale şi-o ținea rezemată de o coadă de 
hârleţ, cum pe o pernă de lemn își protejează o coafură sofisticată, pentru 

serbările biruinţei asupra Americii, Satoko, nevasta domnului colonel 
Kamikadze. 

lar creierul său gândea iscodea pentru fiinţa sa artistică ce 
recepționase lovitura, dinspre ce parte a venit! 

Un neobişnuit lung articol în ziarul electronic local demascându-l 
vecinilor prea amabili cine este el de fapt, grădinarul, dacă încă n-au aflat. 
Viaţa lui nu e deloc clară ca oglinzile lacurilor din Vosgi când se reped 
vitele să se adape. 

În primul rând, că €... român deci neglijabil, ceea ce în general se 
ferise să declare unor alsacieni get-beget. În al doilea rând, că el e 
considerat gauleiter-ul, prin liste de cărți bune, lider spiritual guru ceaușist 
al întregii mişcări neolegionare marxiste național-comuniste din Balcani. 
În al treilea rând, că nu degeaba a fost încadrat la 5 ani de Romlag sub Dej, 
muncă silnică la Canal sub distrofie şi oportunități de Reeducare, deoarece 
în războiul aşa zis sfânt, băga-mi-aş rușinea-n el, nu numai c-a servit ca 
fotograf ocazional regimul militar fascist la Ministerul Propagandei, a cărui 
cenzură nu defeca decât comunicate seci, căcăreze de iepure, neilustrate, 
în subordonarea odiosului general ideolog dejist-ceauşist-iliescian Horea 
Bratu, dintre care doi-trei colegii banditului mulți era să fie împuşcaţi 
franțuzeşte de maquisarzi, alții condamnați pe viaţă cu confiscarea totală a 
averii, atât pentru ei cât și pentru urmași, legislaţie ce a inspirat recent pe 
radicalii ce-o vor aplicată păduchilor cocoțați în capul Ţării “ 

Moşierul reacționer o mers pe front, a trecut Nistrul în războiul 
criminal, deci comandând oarecum masacrele alea sau, ceea ce e acelaşi 
lucru, aprobându-le, în van dând el vina pe germani, ucraineni, maghiari şi 
ruşi sau opunând pueril ca alibi un interviu luat la Harkov, în a treia decadă 
a lui octombrie 1941, marii violoniste sovietice Daria Maximovna 
Riumina, spânzurată ulterior de cekişti şi ceiști, şi ea, pentru 
colaboraţionism orizontal nu cu un neamţ mândru din Vest, eventual 
austriac din spațiul Schengen, ci cu un nespălat de ofiţer valah, hoţ de 
cearşafuri de la minerii din Krasnodon. Cât despre apărarea lui ridicolă că 
doar a survolat Transnistria în drum spre Volga şi Caucaz, fără a şti nimic, 
no comment! 

Era o lovitură de imagine abil calculată acid, şi perfect țintită, şi 
Marius, stăpânul de la Sonnenheim, nu se îndoia că în spate se ascunde 
mâna lungă a dușmanilor săi din ţară. Ştia că, potrivit obiceiului locului, 
ro-intelectualii te omagiază pentru întreaga activitate mai mult postum. Pe 
când — demolator! — te bagă-n seamă viu doar dacă ai cumva Validarea 
Occidentală, în postromânism cu rea intenție politică nemaifuncționând 
instituția criticii, din motive de dezinteres public şi de interes politic, al 
baronilor locali şi al aventurierilor, pentru Inversiunea Valorilor, fabricile 
de diplome oferind piloşilor până şi doctorate false. Mai voiau poate şi alții 
acele diplome, decoraţii, onoruri ce pictorul le considera deşarte fără Eliza, 

şi mai ales premiile, cecurile scrise cu cerneală din lături de la spălarea de 
dolari murdari, bani de care Van Gogh din Ziduri nevoie nici c-avea, că-i 
aloca Theo din California mai mult decât şi-ar fi dorit, după ce o lăsase mai 
moale cu domnişoarele de pe malul Senei și căuta să atingă-n serenitățile 
senectuţii, deplinul calm faraonic în care să-l găsească Doamna Moarte, în 
lanul de grâu de la Auvers-sur-Oise, chimizat, erbicidat şi falsificat genetic 
de depăşea-n boi secara hitleristă de la Berdicev, pictată deja de Şişkin la 
Elabuga Ţvetaevei, care a fost, 6 august 1941, scrie biograful neoficial, cea 
mai fericită zi a vieţii sale de a dat mâna cu celebrul Hitler, ajutându-l pe 
vipoi să se caţere în carpen, deoarece inginerul ducea dorul, în stepele 
Rusiei, de Refugii Alpine, de unde vezi cu adevărat în jos, cu binoclul, 
omul exact cât este el de microb ca atom statistic, mai mic şi decât cât biet 
român săracul neprimit dincolo de Cortina de Silicon. 

— Ha! Hitler, acest cizmar. Care n-are nimic dacă era cârpaci la Gori. 
Tocmai că are ceva nenorocul că n-a rămas meşter cizmar! Nici popă ca 
Stalin cel vizitat la Kunţevo, la biserica Sfântul Berchtesgaden, în 6 august 
1943, de Pobreajen, să-i ceară solul Marius, als Homo solus, gem de afine 
şi Ardealul, contra unui volte-face tentant, care ar da Cominternului nu doar 
Bucureştiul, ci şi Sofia pentru Dimitrov şi Belgradul pentru Tito, poate 
chiar Atena pentru Nikos Beloianis. Un monstru dogmatic dialectic, gazda. 
Care și-a descoperit târziu monstruozitatea, muncind neobosit. ŞI cât este 
ea apreciată, pentru câte ştie, de colaboratori, de Lenin în primul rând, şi 
apoi, în rânduri-rânduri, de către muncitorii şi intelectualii euroatlantici ai 
lui Marx! 

— Adică, susțin vânătorii de donaţii de la Augustus, cu am fost boier 
cu conac, un fel de Hitler român, Dorothea! Și doar i-ai studiat cu ochi 
mari, genoşi, migdalați, banala-i biografie: veleitarism pictură-arhitectură, 
apoi războiul expresionist, unde se comportă, hm, onorabil, suferind chiar 
şi pierderea văzului, când este GAZAT de îngerii anglo-franco-americani. 
Un butoi de ură. În care s-ar fi putut autosufoca, precum genialul savant 
renascentist român Raul Lecca în Tineta Reeducării de la Piteşti, încadrat 
la ajutor legionar doar pentru că a comentat la Fadeev - Tânăra Gardă, 
două volume, Cartea Rusă 1948, cum că el nu crede că ofițerii regali 
români le şterpeleau minerilor din Donbas, cearșafurile, ca să le trimită la 
Bucureşti, la curățătoria Nufărul din Dumbrăviţa. EI ştie că un ofiţer regal 
nici n-avea permisie să se-nsoare cu o fătucă fără zestre babană. Dar 
aceleaşi bestii aliate puteri cu interese rasial globale, ah, au limitatără-n '20 
extinderea României mele Regale Mari măcar până-n toată Tisa, deci nu 
numai spre bolşevicii lui Bela Kuhn, ci și spre partizanii sârbi declanșatori 
la Saraievo ai Războiului Expresionist. În schimb, alde Hoover, alde 
Wilson, alde Lloyd George, alde cotoiul Clemenceau, se puseră a pedepsi 
în 1919 la Versailles nu imperialiştii cocoţaţi în căpățâna Germaniei, pe 
făcătorii păcii de bandiți de la Buftea, ci împinseră la mizerie 1929 pre 


988 


Neamul German în întregimea lui. Poate sunt eu cam incoerent, ca un 
cocainoman, dar așa ajunse lăsatul orbete la vatră în republica weimăreană 
să-şi descopere calități de inflamabil Orator, unele ţinând de iluzia 
colectivă produsă de sucurile gastrice fără obiect, altminteri, pentru 
hollywoodianul fain hrănit, ca şi pentru rozătorul de arhive, toată acea 
lătrătură nu poate stârni azi decât râsul... Râdem noi, dar însă totuşi, pe 
foamete acută cronică, ea duce direct în sânge şi în fum de om, ca orişice 
amenințare cu forţa. 

— Da, l-am cunoscut pe Marius Ghi! Mi-a fost contemporan ca şi Hi. 
Dar asta nu e totul! I-am studiat cu atenție dosarul de cadre, cam când i s- 
a propus de către Petru Dumitriu şi Y ves Montand, angajat ca zugrav la noi 
şi apoi ca ebenist, să se înscrie în Partidul Muncitoresc Român, la 
organizația de bază de la Complex, când mă angajase contabil-şef taică-tu, 
Dumnezeu să-l aibă în pază pe preabunul meşter Samson Honig! RIP. Mai 
beam cu ei pe la Bufetul Expres... 

— După Canal, întâi paznic şi mozaicar, la 1954, ce artist vizual mai 
putea fi Marius, mă, cu degetele alea insensibilizate de târnăcop?! Apoi, 
când cu Dezgheţul, fotograf necalificat, pe la 1956, de portrrretiza pentru 
panouri de onoare fruntaşi, fruntaşele, după exemplul fotogenic al Uniunii 
Sovietice, care promova în războiul rece antiamerican Stahanovista, nu 
puritana, nu purisanca, nu pe Madonna, care e cea mai leninistă dovadă că 
nu există niciun creştinism american serios, fiindcă de-ar fi supravieţuit, 
n-ar fi tolerat stareţa feministă Zosima ofensa lubrică, ci un inchizitor 
costeliv şi spân, ca popa Tani al meu, ar fi impus pieţei de excitanţi video 
să n-o poată comercializa decât sub vreun nume obscen! Nu supremul 
serafic. Ca să nu mai postez ca creştin că amu două-trei secole ar fi fost 
arsă goală pe rug, pentru asemenea blasfemie, cu nuduri cu tot din 
expunerile tinereţii, de are şi Jenică Noveanu două reviste din 1985, de la 
tutungeria ABC Sfântu Gheorghe, şi a tot frecventat-o duminical, sub 
albumul Like A Virgin, de asurzeşte manelele vecinilor săi din Ferentari- 
Rahova-Laika, unde e piața mai scumpă ca-n Amzei, acolo-n zonă 
defavorizată având totuşi cetățenii de unde da la preţuri rigid cartelate 
bănişorii pe mărfşoare. Însă eu nu mi-am şchimbat părerili coolinare 
nicidecum de frica americanilor tăi, c-au ajuns cu tehnologiile lor securiste 
la performanţa de a fila prin sateliți întru a bumbăci, individual, după CNP, 
pe orişicare dintre pământeni, dac-ar bombăni la sex-simbolul lor, 
progresista Madonna. Deci eu nu voi crede nici în ruptul capului că un 
oarecine respins la admitere, ca Hitlerul tânăr, un amărât stradal, un poet 
ne-postmodern oengist, ar fi putut el de unul singurel unelti şi implementa 
un genocid sau chiar un război hibrid de jaf şi cotropire, fără a sluji astfel 
nişte Investitori Sstrategici mai şmecheri, capabili să-i reguleze, aşă, di 
plăşere, pi toţi creştinii dupe planetă şi să inverseze proporțiile etnice 
oriunde au Ei interesele! 

— Ce ştie postacul ăsta, Claro, de Madonna studies, Madonna 
scholarship, Madonnalogia lui Leibniz sau de Madonna Phenomenon? Dă- 
| în mă-sa lui! 

— lată de ce, i-am spus atunci lui loil Borgiah, cârmindu-ne cămilele 
Stepei Calmuce spre bordeiul meu cu samovar de la Kotelnikovo, în 
concluzie, eu nu atribui lui Hi în general mai multă putere decât unui 
comsomolist, cu obrajii plini de coşuri, ce se masturbează pă Internet, 
autoinstruindu-se pe baze porno ce e liubovul! Adică să dai muie la sub 50 
secunde de la dezbrăcare. EI dă din mâini, se agită, rage, se ușurează, dar 
istoria e azi un teatru de război cu de o sută de ori mai mulţi actori decât pe 
vremea valahului Kutuzov din Război și Pace. Şi, direct proporțional 
judecând, dacă Napoleon, naivul romantic burtos, şi însuşi Țarul (termen 
interzis, tradus de dejiştii republicani marxişti cenzuroşi prin... eufemismul 
Împăratul!) cu toată nomenclatura lui germană, Alexandru, nu erau decât 
nişte somoni mai afumaţi într-o colosală migrație, darmite sărmanu' Adolf 
ista?! Cum să credem cu putinţă, excluzând ipoteza hiperculpabilizării ca 
să ne scape pre mulţi de răspunderi, cum s-admitem c-a putut, el, care, până 
să se stabilizeze la nemți Foametea şi primejdia cominternistă, nu realizase 
ca artist nici măcar cât Marius Ghizdavu Eu la aceeași vârstă, cum să fi 
uneltit ăsta de unul singur, mă, şi să fi dezlănțuit preventiv războiul 
criminal împotriva Uniunii Sovietice, neîndrăznit nici în vis de nimeni din 
Vest? Uniune ce, la 1939-1940, nu ingurgitase baltic, polonez şi românesc 
decât... cât o Franţă, ce? Nişte Galiţieni, niște sapienşi de rase cam 
inferioare văzuți occidental, exceptând catolicii şi variaţiunile lor, ca să nu 
mai zic nimic de imprevizibilul genocid, căci agitația banalului antisemit 
mi se părea fără obiect, la cât de imperceptibilă era densitatea evreimii în 
Reich faţă de Lw6w şi Polonia, încât nu văzusem, chiar în 1938, în Mein 
Kampf, şi chiar în faimoasele legi Niirnberg, de protecţia vaginului german 
față de sperma iudaică, decât simple trucuri propagandistice pentru mai 
strâns unirea gloatei inculte în jurul fasciei activului de partid totalitar! 

— Pur şi simplu hăţurile viitorului germanilor i-au scăpat din mâini, 
ca tensionate de armăsari isterizați de primul piuit de katiuşă, Liz, — tu ai 
grijă să nu vorbeşti şi la farmacie de toate acestea!... Vremea, sport, mode, 
sănătate, atât! În politica externă, toate i-au mers până când, după nimicirea 
Franţei cu neprecupețitul sprijin material, moral şi telegrafic sovietic, n-a 
avut de lucru şi s-a pretat la a-şi crea obligaţii şi prietenii mărunte, agățând 
România ca pe o vită-n cârlig şi decupând câte-o ciozvârtă sângerândă şi 
aruncând-o potăilor hiene vecine, moment în care şacalul Molotov s-a 
pomenit între fălci cu o halcă nesperat de mare şi s-a dus cu ea, dând din 
coadă, la Stalin, găsindu-l încă o dată înlăcrimat, ca de câte ori îşi aducea 
aminte, la o vodcă, de cum i s-a sinucis iubita uitată nefu din securismul 
muncii lui de noapte, ca birocrat sovietic pur sânge insomniac. 

— Înţeleg, realiză priceputa spiţeriță din Tatar Bunar, Eliza, căreia 

datorăm cu exces la miligramaj, excesiva longevitate cu mintea întreagă a 
celebrului artist vizual român din Sonnenheim, Alsacia. Când ochişorii 
noştri, Marius, se potriviră, în 8 noiembrie 1941, la Parada Anexării 
Odessei, eu aflându-mă în Tribuna Văduvelor negre, care ar fi trebuit să 
cuprindă vreo cincizeci de mii de invitate, iar tu erai cu videocamera printre 
taburi, ah! cât m-a impresionat aerul tău grav la acea serbare măreață, 
numai mult mai târziu adunând eu suficiente date semnificative despre tine 
şi, după ce le-am analizat complet, mi-am încropit o imagine alb-negru că, 
de onomastica ta, tu ai tainele tale multe, de Artist nu de bărbat, şi 
prăznuieşti diferite întâmplări, între care și sinuciderea, când tu iubeai pe 
Regina şi aveai douăzeci de ani, în alt 8 noiembrie, 1932, a delicatei 
doamne petersburgheze Nadejda Allilueva, tragedie despre care marele om 
de informaţii și unchi Alecu Ghizdavu-Şaraga te-a informat cu 
promptitudine şi risipă de documente, îndeosebi o poză a doamnei-doamnă 
Stalin, surprinsă pe-o uliţă moscovită iarna-n blănuri, derutându-te prin 
aerul... aristocratic, detectând tu, june aprig, o contradicție serioasă, 
antagonistă, că de ce n-a luat în pat la Kremlin marele călău aliat şi ideolog 
stahanovist udarnik o sudoriţă fesenistă de 120 kg! 

— Aceasta şi este problema cea grea, Liz! Grigore Căinaru re-scrisese 
românește Război și Pace, 1681 pagini, adică patru romane, lar Horea 
Bratu nu m-a înţeles și n-a pus rezoluție pozitivă, să mă finanțeze şi pe 
mine. După Războiul Sfânt, Cătușe Roşii şi Odessa în flăcări, toate trei 
filme azi interzise mie în RO, de cenzorii voluntari fanatici postCea, eu 
propunându-mi a încheia Tetralogia cinematografică a Demnităţii 
Românești cu un al patrulea opus răscolitor, zis Bijuurile Reginei Maria, 
adică cum arătau Krupskaia, Polina, Nadejda, Liudmila, Zoia și alte 
neveste cominternist-feseniste gătite cu ele. Deşi inițial mă excitasem 
imaginând o completare la un film iliescian cu Triunghiul Morţii, despre 
Mărăşeşti lui Constantin Kirițescu, dirigintele meu de la Liceul Sfântu 
Sava, mozaicu heterogenu cu Sergiu Eisenstein Nicolaescu, artificieri şi 
nişte ţerani, general pandur Cambrea în rol mareşal Averescu, lătrăul 
Vadim scenarist, Al ca Bancorex finanțe, Maia Morgenstern pusă să 
bocească, cică Wiki zice până și Mircea Badea CNN-A3 figurant, reieşind 
că Regina-mi Maria, NEÎNFRICATA, plângea ca ortodoxa în faţa 
răniților, de mila lor, în loc să ia măsuri chirurgicale gen Prinţesa Ileana la 
spital la Bran, hopa, dar şi că doamnele Înaltei Societăţi tot inculte și curve 
sunt drăcuite ca-n stalinismul cincizecist al lui Petru Dumitriu, Zaharia 
Stancu şi Baranga larbă-rea, exprimându-se ele, indignând publicul target 
fesenist, ajutându-l de să voteze perpetuu emanaţii lui Brucan, cum că 
Ecaterina Teodoroiu asta e nebună, fă, nebună de legat! 

— ȘI eu, şi eu am şi protestat că de ce, pentru temperamentul Reginei 
mele, n-au angajat fie şi pe tupeista Madonna, care tocmai filma-n 
Budapesta noastră biografia foarte romanțată a seraficei Evita Peron, ce ca 


991 


Che, ca argentinian, aş fi interzis-o-n toată America Latină, catolicește 
neputând juca... oricine sexy roluri de superioare fiinţe sfinte Gloatei, care 
Gloată ca întotdeauna nu s-a ales cu nimica, prăbuşindu-i-se-n debut de 
nou mileniu toate economiile-n Buenos Aires. 

— Domnule general de propagandă Horea Bratu, sunt locotenentul de 
husari dragoni roşiori Marius Ghizdavu, de la Ziduri şi Sonnenheim, 
permiteţi să raportez! Aseară, am sărit cu El-Zorab al meu gardul cazărmii 
din Cotroceni şi am petrecut copios în Uranus la Glagoveni, la adevărații 
Glagoveni! Adică Dora mea şi cu Grig, cel neconsolat că doctor Lecca l-o 
făcut marineeer pe Rudy al lui, de-l voise moştenitor imensei acuplări a 
averilor de la Leonida Cârnăţaru şi Dezvoltatorul Imobiliar Nae Lugojanu. 
Au făcut ei ce-au făcut, s-au milogit pe la statueta Madonnei din Biserica 
Italiei fasciste de lângă Scala, şi acum e iarăși gre, o să nască în 4 martie 
1944 pe Veronica (Vera), iar în 26 ianuarie 1946 pe Oulia (Otla), marcând 
prin sacre scursori amniotice, ce? Ruperea apelor frontului nostru galițian- 
transnistrean, pe de o parte, şi consecinţa ei strategică firească, pe de altă 
parte, frângerea ca un vreasc pe genunchi a dârzeniei românești, aplicându- 
ni-se, ca şi fratelui ucrainean, sub pretextul secetei, o FOAMETE de să 
mănânci pateu Holodomor din ficăţel de copil, ca în Harkovul industrializat 
al Murocikăi mele! 

În deplin acord cu interesele reci americane, stelele albe oglindindu- 
se-n confluenţa râurilor Harkov, Lopan, Udi și Doneţ! Indiferente, 
solemne. 

Geaba explicându-i eu lui Honourable Hurie Hurry, slobozi-m-aş 
între buzele-alea unsuroase de icre negre rusești de la Caspica noastră 
deltă-n Capşa, că noi românii n-are sens să ne curriculăm Trecutul cu vreun 
1956, 1968 sau 1980 (toate posibile fiindcă ţineau de Dezgheţ, de emoții 
în partide comuniste!), din moment ce noi am combătut bolşevismul 
primii, Cu jertte enorme, la Stalingrad! 

Și era şi Gary pe-acasă, fudulindu-se ca şi cum l-ar fi văzut 
verişoară-mea Elvira cu decoraţiile româneşti şi naziste-n piept, 
cavalerească răsplată c-a penetrat primul în Ialta noastră, salutându-ne pe 
Skype la chiar grandioasele parăzi de la 8 noiembrie 1941, când se 
consfințea întregirea Moldovei până la Bugul nostru, victoriosul avans spre 
Caucaz şi anexarea de facto a Crimeii, pentru a răscoli gropile comune, 
cele semănate cu sârg, fiind rase disprețuite pe-acolo, de către şeful Terorii 
Roșii la 1920, tot Bela Kun, ajutat de Rozalia Zemliacika, vreo 70 000 de 
împuşcaţi, resturi Wrangel, după Lenin OK, irecuperabili sovietic! 

— Bela Kun, B6la Kuhn, Bela Hun! hohoti dând pe spate fruntea-i de 
delfin veşnic treazul doctrinar Bratu. A trecut vremea, Pizzacolo, când mai 
avea un oarecare sens să ne războim propagandistic cu Stalin cel Harnic. 
De-amu, după Stalingrad şi Kursk, e total limpede sportiv ca război că 
utilizarea potenţialului nazist contra fascismului stalinist, pentru 

redobândirea Moldovei până la Bugul nostru, este o strategie falimentară 
şi, cu necesitate de oţel de tanc, se impune ca Maiestatea Sa Regele Mihai, 
ca şi forțele politice responsabile, să se orienteze invers, spre alte flamuri, 
recurgând la cinica metodă anglo-americană!... 

— Sovieticii să-şi verse sângele pentru noi. Să recuperăm, dară, 
Ardealul şi Balcicul! Să anulăm odiosul Diktat de la Viena, prin care Axa, 
europeană, — ce scandal! — poate şi ca să facă pe plac japonezilor, ne-a 
impus tocmai nouă, latini, concesiuni teritoriale către asiaticii infiltrați 
mişeleşte în spaţiul burebistan, întins de la Alpi la Caucaz. A venit este 
marele timp să tragem toate clopotele, să-l dăm Jos pe amiralul Horthy 
Mikl6s, cum odinioară pe Bela al XIII-lea, zis Bela Kun, acesta şi fiind 
rolul nostru românesc providenţial în acest colţişor de Europă, să restabilim 
stabilitatea dărâmând regulat regimurile totalitare de la Budapesta! Iar pe 
Prințul Kiril, care conduce Regența la Sofia trebuie să-l avertizăm diseară 
că, la Pace în 1947, Biruitorii vor specula crunt o afacere neinspirată, c-a 
primit de la Hitler bijuteria Balcicului, considerând-o ăştia suficient câștig 
de război al Bulgariei, căreia i se va decupa astfel, în favoarea Greciei, 
ieşirea la Marea Egee prin Tracia, cu tot cu, abia ocupate în 1941, insulele 
geto-dace Thasos şi Samothrace, iar 150 000 de bulgari vor fi expulzați pe 
vecie spre nord! Și, mai rău încă, dacă la București Vîşinski va negocia pe 
îndelete şi respectuos cu Regele Mihai pentru 6 martie 1946 guvern plugar, 
vai, deja pe la 1 februarie ialtez 1945, vor fi ciuruiți, direct în Cimitirul 
Central din Sofia, însuşi M. S. Prinţul Kiril, ceilalți regenți, miniştrii, 
consilierii regali şi 67 deputaţi! Haraşo revuluție! 

— Mai rău ca la noi. Dar bine, domnule general de propagandă, dacă 
anglo-americanii ne bombardează din 1943, și pe noi și pe bulgari, atunci 
Tetralogia mea cinematografică wagneriană Războiul Sfânt rămâne-va o 
Neterminată! Și nu știu nici dacă Grigri va mai continua Tetralogia 
tolstoiană. Să nu reiasă atunci că românii au mai puţine drepturi la Reunire 
decât germanii sau înşişi ruşii! 

Dădu din umerii solzoşi de birocrat, a neputinţă legală. Se 
pronunţase. 

— Şi atunci, Isadora, din controversă cu romancierul de Război Sfânt 
Căinaru, eu am urât întâiaşi dată România. Am zis să fug prin Nucşoara, 
spre Sibiu, Timişoara, Vukovar, Zagreb, Maribor, Graz, refuzând deci 
tentanta ofertă a Căinarului, să ieşim noi doi mari artişti la linia întâi, în 
întâmpinarea Anei Pauker, să ne predăm festiv, să fim reeducați de nişte 
proşti şi înrolați în Divizia de panduri marxişti Tudor Vladimirescu, pentru 
a urca în deceniile ce vin pe diferite nivele ale nomenclaturii, ca bolșevici 
de omenie, limitând pe cât posibil Sus răul ce s-ar putea naște dacă, aşa 
cum anticipa şi bine informatul Hitlerilă, anglo-americanii ar ceda lui 
Stalinel toată Europa Galiţiană, până la Trieste-Liibeck. Nu, Dora, nu mă 
interesa deloc a nu mai fi eu eu însumi! Era şi periculos. Cunoşteam la 

perfecție mașinăria marxistă: originea mea intelectual-podgoreană mă 
încadra la Dușmani strecurați în rândurile partidului. După folosire, aş fi 
fost împușcat sau gâtuit sau măcar marginalizat, la a doua sau a treia 
Epurare. 

— Dar e totuși premonitorie această glossă a Căinarului, pe propriul 
proiect de Războiul Sfânt, cum că fluviu-romanul său se poate scrie în 4 
volume lungi fără niciun pic de apologie a Mareşalului Antonescu, şi fără 
a detalia mai deloc Bătăliile întru a reda epic Eroismul Românesc, 
ademenind la lirism şi pe istorici. 

— Păi, dacă se limita şi el doar la o secțiune prin Inconştientul 
Hrăpăreţ al patriotismului Neamului Rusesc agresat de imperialismul 
franţujilor, Lev Tolstoi lua sigur Nobelul până-n 1910 cât a trăit, toți cei |] 
laureați rivali fund azi practic uitaţi, cu excepția galițianului nostru 
californian Henryk Sienkiewicz! 

— Ehei, frate Marius, ca să poată supravieţui până la 31 octombrie 
1956, când americanii au alungat pe imperialiștii anglo-francezi de la Suez, 
cedând însă Cominternului Budapesta noastră, numai eu ştiu câte 
compromisuri a trebuit să-şi asume bietul Grigri! Totul pentru Dora, pentru 
fetițe şi pentru a salva casa cu magnolii din Uranus Montmartre a 
Glagovenilor. Soarta fiind că focosul ei frate Gary căzu în Războiul Sfânt 
ŞI, în postromânism, ni se pişă mancurţii pe ciolanele lui de geniu inginer 
auto de-ar fi lucrat azi la Ferrari în scuderie, cu Ayrton Senna de la 
MclLarren şi cu Michael Schumacher de la Lăstun-RSR, iar fetili Dorei, 
una Vera și-a găsit fericirea atomică la Dubna, alta Otla-n Canada c-un 
lingvist, iar nepoata Malaşa, ca şi nepotul Gregor, necatadicsind, dacă nu 
se băga doctorul Cezar Bogza cu avocaţii, nici măcar nu inițializau 
lăcrămaţie să li se restituie unde au avut ei imobile şi-a demolat Cea, pentru 
Hardughia Poporului. 

Dinspre casă, chiar veni miros patriarhal de fabrică de pâine pe 
vatră. 

Marius Ghizdavu zăcea pe propria-i iarbă, cu plăcile dentare rânjite 
fioros spre cerul alsacian, cucerit de taică-su văduv nu cu sabia trasă, ci cu 
sulenderul, căsătorindu-se în secret cu vârstnica dar romantica Friederike, 
Frida, văduva preotului din Sonnenheim, care l-a ea multiubit, chiar după 
ce Dorul de România-l întoarse la Ziduri, moștenire lăsându-i nebuna 
întreagă seculara proprietate, spre consternarea unor rude risipite, de la 
Kiel şi Hermannstadt, marxista Dorothea fiind cea mai avană, mai 
depărtată şi mai neavenită pretins moștenitoare... 

După Stalingrad, ba chiar după Kypekaa Gura, Marius Ghizdavu ar 
fi putut deci emigra uşor în această Alsacie mai mult decât replică a 
mediului natal, unde să picteze cu o productivitate debordantă, mai având 
şi Ceva de spus, cu asupra de măsură. Cum şi lângă Antibes, avea, în Les 
Moulieres, Villa Oblomov a unchiului mamei, Isidor. Dar în octombrie 

1943, s-a încăpățânat a-l ispiti pe Dumnezeu (!), ia să văd Euuu dacă-s 
predestinat a mă exprima Homo solus ca galițian într-o Republică Sovietică 
Socialistă Română, încât a rămas de-a fugit, în etape, peste Baltă la 
Baltimore, doar fratele mai mare, Augustus, Virginica nevoind să nască 
băieți decât pe pământ american, doar astfel posibili preşedinţi. 

Adică povestea spune că Grig s-ar fi îndreptat spre Prut, în 
întâmpinarea Anei Pauker, cum boierii pe domnitorul avizat de Poarta 
Otomană, pe când Marius s-ar fi tot dus tot către Apus, parcă evitând-o, 
făcându-se agricultor la Ziduri, să poată trimite saci de alimente în căruță 
cu coviltir, refugiaților (inclusiv răniți) ce-i va ajuta Prinţesa Ileana cu 
Doamnele Române, la Braşov şi la Bran.. 

Era însă riscant: americanii nu debarcaseră la Balcic sau la Ecrene 
şi, strategic tâlcşoind, nu era exclus ca Adolf Hitler, cancelarul ales al 
Germaniei, să încheie el prin surprindere un Armistiţiu cu Ţarul URSS, 
uncle Joe, aflat la al cincilea din cele şapte-opt mandate de Vojd ale sale, 
înțelegându-se ei ca tăvălugul de tunuri şi carne de tun al Armatei Roşii să 
ocolească Reichul ruinat, pentru a avansa ca-n brânză până la Atlantic, 
restabilind sovietic... democrația la Paris, Madrid şi Lisboa, — malgre nous, 
Alsacia şi Lorena rămânând în acest caz în partea sovietizabilă UE, din 
respect total pentru Carta Atlanticului. 

Bine, veți obiecta din căpăţână, dar atuncea de ce n-a ajuns domnul 
Marius al lui Ghizdavu să se rețină total de la criminalul război antisovietic, 
antiamerican, antibritanic şi antifrancez, chiar de la începutul epopeic din 
22 iunie 1941, dacă zice că-i era frică de cârdășiile diplomaților 
imperialişti? 

Răspuns: pentru că între locotenentul de cavalerie cruciat al 
începutului și între căpitanul de propagandă fotograf de la sfârșit este o 
mare deosebire, ca între două specii diferite, ca între scorpion şi cameleon! 

Pe scurt: în iunie 1941, Marius era un artist fără operă, iar după 
Stalingrad după Kiev, când liderul bolşevic a omorât, ideologic, aproape 
un milion de soldaţi ca să recucerească festiv orașul lui Petru Movilă la 8 
noiembrie 1943, „în cinstea lui 7 noiembrie 1917”, el era tot om fără operă, 
cum l-a şi surprins catastrofa c-au ajuns securiştii şi prop-agitatorii din nou 
în Basarabia şi Bucovina, la martie 1944, încât Ioil Borgiah, de la Piramidă, 
de la Cairo, auzea pe anglo-americani hăulind către Carpaţi, că: 
Bolșevizaţi-vă! Bolşevizaţi-vă! Bolșevizaţi-vă, mutu-vă-n curtea bisericii 
de ortodocşi puturoşi! Marxismul e un mod blând şi logic de a industrializa 
țările înapoiate. Așezaţi-vă liniștiți la locurile voastre! 

Că altfel, noi o să vă bombardăm zi de zi. Și nocturn. Și pe voi, şi pe 
bulgari, de-o să v-adunaţi de pe jos oraşele, târgurile, ştetlurile şi lăcașurile 
incorrecte evanghelic ca pe nişte măsele boxate de Joe Louis sau 
Muhammad Ali! 

Deosebirea dintre omul fără operă de la 1941 şi ciolovekul fără operă 

de la 1944 constând însă în faptul că măcar, în cei trei ani de luptă 
necurmată, el realizase, agonisise, skill-uri, cam cât rivalul său în arte, 
peisagistul citadin Hi, în patru ani (1914-1918): ce nu reuşise a acumula 
boem, în bibliotecă, muzeu, bordel şi cafenea pe Sena, câştigase ca fotograf 
pe Prut, pe Nistru, pe Bug, pe Nipru, pe Don și îndeosebi pe Volga, în 
sfârşit avea ceva de spus, şi cum, — era cineva! 

Adică, şi aici ne asemănăm, Clarissa, am înţeles Ecuația Reeducării, 
testamentul postevanghelic, hă-hă! postmodern laic militant! mânjit de 
matematicianul Raul Lecca pe-un mur piteştean, cu diaree terci colectiv: 

— Omul este o funcție cu domeniul de definiţie foarte restrâns, 
aproape cât un fel de fantă, pe axa divină! 

— Consecința, domnilor, a observat mustrător paşnica gazdă Irinuca, 
este că şi Hitler și Majdanekul, și Stalin şi Belomorul sunt perfect 
repetabile! 

— Cea mai mare surpriză, Marius, mi-a lăsat scris Liz în jurnalul ei 
de la Basel, un fel de impresii, ca şi cum n-ar fi cu totul cenuşă vărsată în 
Dunăre, la Sigmaringen în februarie 1986, o fost în Occident, pentru mini, 
să constat o manipulare a gloatei mai şinică, mai brutală și mai ificientă 
decât pi la noi în RSR. Cel puţin Nea Caisă la foabrică se preface c-ascultă 
moțăind ce-i dictează, la lecțiile politice, Inginerul Brânză, iar pe urmă, 
compătimesc împreună cu gura până la urechi, descleștată de vreun 
desacralizant banc cu Bulă. Pe când, la fanaticii ăștia de-aici, totul e lecţie 
pe de rost învățată! Urmând a păţi disidentul exact ca Soljeniţin, 
organizarea unui boicot al tăcerii în jurul tău, dacă îndrăzneșşti a gândi... 
incorect, ca de pildă a anticipa că democraţia democrației de... se-nchină la 
Madonna va reuși unde au eșuat Hrușciov și Brejnev, la transmiterea 
ereditară, de la tată la fiu, a funcției prezidențiale! Până la ereditare 
definitivă Bush! Și cât pe-aci, vei vedea, să urmeze soția soțului, în solida 
familie Clinton! 

— Așadar, totul mergea bine în civilizația euroatlantică: Germania 
fusese pedepsită pentru Pacea de tâlhari imperialiști 1916, impusă 
României Regale la Studiourile de la Buftea, unde se toarnă acum emisiuni 
distractive subminând autoritatea şi aşa problematică a polițistului Garcea, 
într-o ţară de aleşi hoţi, Țara lu' Peşte, cum îi dzice norodul țării lui Papură 
Vodă. Progresul progresa peste tot, convergent global spre să o consumăm 
până la urmă toţi pe Madonna! Chit că e distonant să te închini și la asta și 
la Dumnezeul Fecioarei, fără să distrugi tot ce e mai impresionant romantic 
în armonia Umană: sensibilitatea Pithecanthropului de a se pocăi făţarnic 
dinaintea Madonnei Negre de la Czestochowa. 

Şi deodat' în Germania apare un lăsat la vatră, care în loc să se 
angajeze la o fabrică de pâine pe vatră, muncind noaptea ca să se poată 
califica ziua zugrav, și poate mai sus arhitect la primar, că era cerere de 
reconstructori, el s-a apucat de agitațiuni. Dar nu de agitaţiuni comuniste, 

în plm, cum se ajunsese-n Rusia să se experimenteze pe rase... 
neproductive, după ce Țarul fusese detronat și executat fiindcă nu mai 
voise să risipească Sângele Rusesc mujic, pentru a răci castanele din focul 
central, în interesul imperialiștilor anglo-americani și francezi! Ci de 
agitații bazate nu pe ura de clasă, ci pe ura de rasă. Construind astfel un 
amărăt totalitarism beteag genetic, neexportabil din capul locului. Și 
„asigurând“ Germaniei o completă lhpsă de aliați statornici. Inclusiv în 
lupta ce ea ducea contra evreilor, numai pentru că n-aveau armată. Și în 
contra marii mase slave, bolşevizate sinucigaș, după ce-n secole lungi se 
încuibase-n juma din Europa cea cuvenită estetic arienilor, însă — moral — 
numai dacilor noștri liberi. 

— Pentru a putea omori doar evrei şi pentru a satisface imperialist 
exigenţele sponsorilor partidului său, Hi a atacat Polonia prin faţă, în timp 
ce Stalin a atacat-o pe la spate, dar nu ca s-o cucerească, ci numai din 
înțelepciune KGB, pentru a îndepărta cât mai mult războiul de Laboratorul 
marxist-leninist, război pe care nu şi l-a dorit niciodată în Galiţia, deoarece 
numai în condiții de pace economia planificată îşi putea arăta superioritatea 
strivitoare faţă de economia de piață!!! 

lar acest monstru de Hitler, tot în patima de a omori cât mai mulți 
evrei numai pentru faptul de a fi evrei, în 22 iunie 1941, a atacat mişeleşte 
pașnica... 

— Nu te mai chinui canoni, nu te mai zbate degeaba, mă Marius! cu 
niciun fel de surâs îl sfătui Clarissa să lase ironiile. Fapt este că, oricum ai 
întoarce narațiunea, nu Stalin a fost agresorul în iunie 1941. Şi în orice caz, 
nu vei găsi niciun occidental cu mintea întreagă şi cu o minimă instrucție, 
căruia să-i poţi argumenta convingător ce căutai tu cu trupele tale românești 
tocmai la Stalingrad. 

— Nu la Stalingrad! bolborosi a protest veteranul. Eu am stat în 
încercuire pe aerodromul de la Gumrak şi, înainte, atelierul meu foto și 
toate materialele de laborator, aduse tocmai de la Mogoşoaia, mi le-am 
ținut într-o izbă mai răsărită, printre iurtele şi blocurile răpănoase de la 
Morozovsk... Şi, prudent, unele backupuri mi le îngropasem într-un bordei 
calmuc la Kotelnikovo. 

— De ce la Morozovsk? De ce nu mai aproape de inima stalinistă a 
municipiului muncitoresc? Adică de Uzina de Tractoare, Taburni şi 
Tancuri? 

— Pentru că înţelesesem că n-avem nicio şansă, Dorothea! Ştiam 
frontul. 

— Încă taica, în 3-4 octombrie 1938, îmi spusese: ACUM e 
momentul, Marius, trebuie să-i atacăm preventiv pe ruşi, la Odessa, și pe 
bulgari la Varna! Pentru că Hi face bluff şi o să facă buff! Fiind fake news 
că, din 1933 până-n 1938, a reuşit într-un cincinal să pună armata pe picior 
de răzbel, de la zero. Poate pentru parăzi! Nici măcar Lenin şi Marx, 


997 


specialişti iluştri în exploatarea omului de către ciolovekul sovietic, nou, 
capabil să-ţi ia şi cenuşa din crematoriu, chiar trimițând ei maoist pe la ţară 
comsomojugenzii cu Naganul, să deschiaburească gospodarul german, n- 
ar fi reușit să concentreze suficient capital, Wehrmachtul să stăvilească 
Armata Roşie, cea exersată și perpetuu întărită de Comintern, în scopul 
nimicirii întregii alternative de piaţă la economia planificată... 

— Deci dacă Franţa-ţi va fi azvârlită în decubit dorsal, cu membrele 
sfințite-n Chanel şi Merdel, ruşinea i se va trage de la populismul din 1936- 
1939, inventat ca să-mi trimeată mie la Antibes și Biarritz, nu lui Cristi 
Rakovski, guvernatorul Odessei, în concedii plătite, munşitorimea 
nespălată cu famelia, să nu mă mai pot eu plimba romantic, în plm, cu 
Murocika la singurătate pe Sentier du Littoral, la Cap d'Antibes! Vai, trei 
anişori de manifestații pacifiste, cu subînţelesul că Franţa va fi apărată de... 
Stalin! În caz de ezitări spre o pace separată, el urmând a fi răsturnat de un 
nou Kerenski sau cine mă-sa l-a răsturnat pe melancolicul Nicolae al II-lea, 
ce în 1913, mi se rupe inima când mi-amintesc, cum a venit Țarul la 
Chiustenge, trăgând eminescian ca Esenin la HGtel d” Angleterre, incognito 
ca Vodă Carol, pe o ploaie torențială, și mărturisindu-se unchiului Alec 
cum că, din considerente hemofilice, el nu prea mai are urmaș pe măsura 
uriaşelor răspunderi ale Eurasiei, imperiu lățit prea mult peste polonezi, 
evrei şi români, așa că personal ar fi f. f. interesat întru a-şi regiza, ca Ştefan 
cel Mare şi Sfânt, un Apus de Soare, înscăunându-l Țar pe prințul nostru 
Carol al II-lea, la Odessa, însurându-l cu prințesa Olga a Rusiei, căreia, 
după Chişinău presa locală, urma să i se deie de zestre Basarabia, pe vecie, 
gubernie a Regatului Român... 

-— Iar tata, translatorul Voicu Ghizdavu, a supralicitat intempestiv 
cum că stabilitatea geopolitică cere mai mult decât atât! Polonezii şi chiar 
balticii să se unească imediat cu românii, sub Coroana de Oţel a Regelui 
Carol I, care va fi Împărat româno-polono-evreu, recunoscut de Habsburgi, 
care vor ceda Galiţia, Pocuția și Bucovina, capitala fiind Lembergul meu, 
la jumate, cum era Aachenul lui Carol cel Mare, ceea ce ar îndepărta pentru 
totdeauna primejdia atragerii Rusiei în războaie ruinătoare la Vest, urmând 
să dezgheţe în linişte economia capitalistă de piață, asigurând Rusului, la 
ce bogății naturale sunt până la Pacific, un standard de viaţă cât al 
canadianului de la aceeași latitudine. 

— La care un consilier al Țarului hâtru a comentat că nu va fi trimis 
decât mamelucul Abdul la Lvov, călare pe un elefant alb, crescut la Zoo 
Chişinău! 

— Această Basarabie, Aura, pentru care noi am făcut cel mai strălucit 
şi mai drept război al nostru! Un război în care, ca întotdeauna, binele 
românesc se împreuna cu interesul european. Un Război Sfânt, uitat/ 
cenzurat sub Dej şi sub Cea, pentru a fi dezgropat sub YI doar ca să-şi bată 
joc de el nişte oportuniști, care au învăţat, îndeosebi la Budapesta, că s-au 

schimbat lozincile: nu mai cântăm patriotismul, ci globalismul, şi ţi se 
deschid, renegatule, porțile dacă reduci cultura românească la două-trei 
citate naționaliste, rupte din context, de criticat oengist, provocate ca reacții 
sub asuprirea unor Imperii active deromânizant! 

— Xenofobia eminesciană s-a agravat exact atunci când românilor li 
se tăia limba şi în Imperiul maghiaro-austriac, şi în Imperiul Rus, ridică 
cârja Voicu Ghizdavu. lar adevărata protecție, Marius, Octaviane, Marieto, 
Codine, ca să nu dispară în 2112 România și prin 2222 limba noastră, e să 
devenim între timp o Mare Putere, Regatul să crească ca Imperiu 
Romănesc, prin investiţii masive în Infrastructura Intelectuală, feliind 
anual din pib 10-15% la Edu-Cultură. 

— O cultură pe care o poţi epuiza încă din primele clase de liceu! 
dădu din umerii putrezi încă din 23 august 1939, oengista de carieră Laura 
Done, soţia doctorului Lecca Liviu, care la Feodosia, fiind evoluționist, nu 
s-a culcat niciodată cu Dora Căinaru, spre marea uimire a lui Marius din 
anii '60-70. 

—  Calmează-te, Marius! la un ceai de la samovarul meu! 
Recunoaşterea imediată a Guvernului Provizoriu de către Occident, în 
chiar ziua abdicării Țarului tău, nu e o probă chiar irefutabilă că Europa a 
intervenit în Destinul Rus, republicanizându-l și bolşevizându-l, numai ca 
să nu se încheie triada Tolstoi-Dostoievski-X cu un necunoscut, Oles 
Hristici, probabil de origine bielorusă, care i-ar fi azvârlit în botul unsuros 
adevăruri supărătoare, cum 1 s-a întâmplat necazul lui Oscărel Hubig, după 
ce a interzis înhumarea robului tău Merţalov, anume să-i explodeze 
cadavrul umflat de căldurile lui august 1943 şi să-i condimenteze gamela 
de iahnie de fasole ţucără cu muci de cadavru şahist şi om! 

— Lamm Gottes, s-a milogit spre cer Otto Runge, înfricoşat de acest 
semn dumnezeiesc, das du trăgst die Siinden den Welt, erbarme dich 
unser! 

— Churchill Roosevelt Stalin, rânji retrospectiv spre Otto aproape 
mortul din iarba de Alsacia a livezii, qui tollis peccata mundi, miserere 
nobis! 

Cu nuanţa că aşa cum asasinarea Ceauşeştilor la Târgovişte a spălat 
simbolic de toate păcatele nomenclatura economică, aparateică, ideologică 
şi securistică, cel mult rotind-o-n funcții, așa şi autoincinerarea soților 
Hitler la Berlin a ţinut loc de judecarea tuturor răspunderilor pentru 
scoaterea pe-un veac a Ruropei galițiene din Istorie şi chiar pentru tragedia 
germanilor înșiși, căci în loc să gestioneze moştenirea spirituală a Jertfei 
Auschwitzului, gândind mai departe, ei au degenerat de la Schumann și 
Schiller la Schumi și Schiffer! 

— Ca să nu mai vorbim de sporirea suferințelor noastre şi după! îl 
privi cu milă sau indulgență Clarissa, necrezând că-și dă duhul. Iarba rea 
nu piere. Pentru că adversarii se blocau la Weltanschauungul lui Hi, văzător 

conspiraționist al unui același plan de supunere a lumii, şi prin 
„plutocraţia“ anglo-americană, şi prin aia „iudeobolşevică“, ce-şi însușise 
toate bogățiile Uniunii Sovietice, iar pe popoarele ei le înjugase ca forță de 
muncă sclavă, de plusvaloare maximă teoretic. Și mai trebuia Aliaţii să se 
teamă că, în profil psihologic, el era un naţionalist sinucigaș, surd la 
formula capitulării necondiționate, văzând-o ca pe o frână la continuarea 
culturii şi civilizației nemţeşti, prin iarăşi pierderea provinciilor kantian- 
răsăritene, care era, după istoria din capul lui, şi visul consilierilor... ce 
roiau în jurul „dictatorilor““ Păcii de la Versailles — Clemenceau, Wilson şi 
Lloyd George! Aşa vedea Hi! După cum nu era de ignorat că, pentru un 
conductor arhitect, a-i demola, bombardându-le sălbatic, oraşele de 
patrimoniu, se socotea cea mai mare sfidare! Când, ca Beruf în CV, abia se 
reprofilase, în armonie cu cererea de forță de muncă calificată, drept 
războinic generalissim, orice decizie a sa era anticipabilă pe baza a trei 
reguli generatoare: 1) că o poziție, odată cucerită, nu te mai retragi, chit că 
pică încercuite şi diviziile româneşti; 2) că dinaintea hărții cu săgeți roşii şi 
albastre trebuie să te comporţi ca și cum ai fi genial, surprinzând inamicul 
cu ciudățenii și dându-i de gândit; 3) că o înfrângere patetică de tip 
Sarmisegetuza, cu rezistență până-n uşa buncărului din inima Capitalei 
Reichului tău, este chezăşia că, pe alte noi vremuri de foamete şi 
dezumanizare, se va autoselecta iarăşi un Fiihrer capabil, prin nişte 
cuvântări incendiare, să călăuzească muncitorii spre biruinţă în edificarea 
unui al Patrulea Reich, care să desăvârşească exterminarea tuturor 
elementelor... degenerate şi dizolvante, ale căror criterii de încadrare pe 
liste negre şi dosare se vor fixa la Consiliul Director al Partidului, potrivit 
necesităților strategice, tactice sau de cadre, şi intereselor finanţatorilor şi 
alianțelor electorale a momentului acelui viitor! 

— Ce dracu mai vrei de la mine? Să cedez? SĂ MIIINT CA ARTIST? 
se ridică în cot şi se răsti ţărăneşte, către umbră, umbra veche, ca şi cum s- 
ar fi aflat în Aleea Dumbrăviţa în preajma Floriilor, în Drumul Taberei, 
mai inspirat ca oricând, şi Liz ar fi insistat s-o ajute să fie apartamentul 
farmacie de Paşti. Sunt absolut convins că Occidentul, din LAŞITATE a 
fugit de pe front, în primăvara lui 1945, pierzând total Războiul Sfânt 
contra Totalitarismului! Pe biruinţa de la Berlin, cu sânge rusesc, să ia 
Oscaruri pentru debarcări în... California, nu să-şi vândă dezinformările în 
Europa mea! lar mila de evrei să şi-o fi exprimat în timpul războiului, cât 
Hitler i-a avut ostatici cu milioanele! Convingerea mea e că, tipică 
vremurilor conferințelor de presă, imbecilitatea cramponării de 
Capitularea Necondiţionată (adică mesajul că Germania va fi amputată şi 
germanii vor fi siberizaţi) a însemnat cam o treime din Shoah. Iar barbaria 
nimicirii fondului locativ german, a însuși decorului romantismului, 
înseamnă o a doua treime... 

— Încă puţin şi... L' Amor che move il sole e Paltre stelle! 

— NUUU! aş fi crezut că e doar o reacție de tip Nacht und Nebel şi 
nu o planificată Endlosung doar într-un singur caz: dacă n-aş fi văzut cu 
ochii mei convoiul de la Kiev, în septembrie 1941 — în ziua de 27 să fi fost 
—, copii, femei, bătrâni îndreptându-se spre Babi Yar fără nimic 
cinematografic în imagine, să ai ce da la telejurnal să aibă gloata cea leneşă 
la citit şi la gândire — senzaţii! 

Nimic militar, atât de în adâncul Ucrainei, nici măcar nu ştiu ce 
explozii, pe la antrepozitele de la gară, nu Justificau aşa masacru. Decât o 
politică de mult adoptată! Protocolul ăla al lui Heydrich, de la Berlin, ulița 
Grosser Wannsee nr. 56-58, din abia 20 ianuarie 1942, de după Înfrângerea 
de la Moscova, nefiind decât Extinderea Genocidului, de la evreii săraci de 
„rasă inferioară“ din Ruropa la evreii de „rasă superioară“ din Europa 
propriu-zisă, adică din Occident... 

Atunci, la Kiev, în 27 septembrie 1941, am urât întâia oară specia 
mea, homosapul. lar din Odessa am fugit la Harkov în 23 octombrie, de 
cum am văzut primele convoaie de evrei basarabeni. M-am temut imediat, 
Clara, că alianța cu Wehrmachtul e secundată de o aliniere ideologică! 

— Şi n-a fost? 

— Eu cred că nu prea. Tu crezi că da. Fiecare să-şi plângă morții lui, 
Clarissa! În orice caz, fă-o cu suficientă delicateţe, încât să nu pară că, 
dintre toate semințiile din această Galaxie, numai românului 1 se ia dreptul 
de a se lupta oricând şi oriunde pentru țărişoara sa! Pentru că dac-aş gândi 
reducerea Războiului meu Sfânt la soarta cumplită a evreilor dintre Prut şi 
Bug, atunci eu n-aş mai opune Rezistența mea românească la bolşevizare 
până în Caucaz şi pân' la Volga, botului uman al partidelor comuniste 
colaboraţioniste ale altora, din Est şi... Şi ar mai rezulta că dintotdeauna noi 
românii am fost această ruşine fesenistă de AZI! Tocmai Noi, urmaşii 
Romei! Şi ar trebui să mor de ruşine, IMEDIAT! Eu carele, în bilanţul 
viieţii-mi, am în top numai evenimente ROMÂNEŞTI: sărutul de foc şi 
ambră al Reginei Maria (la Iaşi, câteva zile după moartea mamei, tifos 18 
martie 1917); cu tata, zece ani aveam eu, mic peisagist: după Moldova şi 
Valahia, cunoașterea Ardealului (drumul la Alba Iulia, în 15 octombrie 
1922, când cu Încoronarea); apoi mândria de a fi român regăsită în cel mai 
înalt grad la 8 noiembrie 1942, când am pătruns acolo, cu Otto Runge, să 
filmăm ruinele Stalingradului aproape cucerit, şi, în fine, acel 16 decembrie 
1989, când ursita m-a dus în locul numit „la Maria“, la Timişoara, la 
renașterea galițiano-angkorienilor mei de origine romană, dintr-un lugubru 
totalitarism... 

Vai! câte nădejdi frumoase înşelă el, câte proiecte mari nimicnici! 
Stalingrad! Stalingrad! blestem asupra ta, loc de pieire, loc afurisit! Ce de 
sânge eroic sorbiși tu în această zi pustie! Amar nouă! 

Partea a treia 


Cu ce s-a ales domnul conte Marius Ghizdavu de la zadarnica 
escapadă cu Murocika Harkovului nostru? 

Cu o pată de sânge! 

Cu o nemuritoare pată de sânge! 

În tot războiul, de când e lumea ca înjghebare a om-omului, ce 
contează fiind să nu mori și să fii treaz să contempli prin transparența, prin 
nimicul de dincolo de cuvinţelele urletelor inamicului, învinsului, cum i se 
scurge sângele în pământul crezut natal, care odinioară era al strămoşilor 
tăi, de la Atlantic până la Pacificul pipăit cu degeţelul de pe plajele însorite 
ale Alaskăi. 

Și iată această mirabilă pată de sânge! Scursă din canistra umană ca 
dintr-o damigeană mitraliată cu precizie de dorobanţul valah, chemat să-şi 
dea viaţa de prisos pentru o ţară cu intelectuali tot mai puţini, dar mai răi. 
Conștient că Posteritatea poate va întoarce posteriorul exantematic spre 
vărsămintele sale, la creșterea Ideii Naţionale, încât să cuteze și risipitorii 
să te ia la mişto dacă. 

Poietic, de semnalat fiind că sublimarea subiectului acestei pânze, 
de geniu rar ca omul om de omenie omenească umanitară om-om cu 
omuleţul cel setos şi sărăntoc, i s-a comis voiajând în circuit cu Eliza 
Alexandrescu, exotica lui soţie tatarbunarică, pe la 1980, când începuse 
marxistul nostru Cea desăvârşirea distrugerii Bucureștiului, inițializată la 
4 aprilie 1944 de duşmanii noştri de moarte din Cer, atunci, americanii. 
Într-o Autoservire împinge tava de la poalele suflecate pădureţ de 
Pietricica, inima lui de artist al culorii tresărind, ca electrocutată de un preot 
al fascismului roşu, când din sosul tomat cărămiziu îl izbiră acrilic în retină 
vreo cinci cerculețe, neolimpice ca amplasament, dar CERCURI nu 
discuri, de culoarea căpiată a gogoşarilor de la Ziua Recoltei din Obor. Ele 
nu erau natural biodegradabile şi, dacă ar fi fost ingurgitate ca atare de către 
consumatorul autoservit la Piatra Neamţ, lângă gara-n care la 22 iunie 1941 
în zori generalii lon Antonescu şi Eugen von Sch5bert, ciocneau şampanie 
pentru Războiul Sfânt, cu siguranţă şi-ar fi menţinut pigmentul roşu după 
căderea așa-zisului erou român soldat, nepomenit post-1989 nici de 
chişinăuieni şi nici măcar de chiatranemțeni ca atare, ca apărător al 
bunăstării occidentale, de barbaria, austeră pentru fraieri, bolşevică, cu 
timpul şi cu ploile nerămânând pe tăpşan decât ciolanele albe, ca şi de la 
cai, câni şi alte vertebrate, dar menţinându-se roşii, ca o credinţă, alea. Care 
fuseseră feliate la feliator, în bucătăria autoservirii, din salamul de vară-n 

plastic, cine ştie, obiectase Liz către pictorul scârbit, dacă nu cumva, pentru 
muncitor şi colhoznic, chenarul din polimeri roşii, cercetaţi de 
academiciana doctor inginer mamă şi savant, să reziste la fierbătură cu 
bolbotine, nu e mai apetisant aşa stacojiu decât curăţat de pielițe! 

Ci Marius tăcu. Se închise-ntr-una din muţeniile sale de înecat 
plutitor vertical printre semeni, cam convins apropo de Liz şi Irinuca, cele 
pripăşite în viiaţa-i ca o pisicuţă cu fiica ei, cum că bestiolele umane din 
casă, adiacenţii din apartament, nu sunt în mod necesar și obligatoriu 
permanent mai bune om decât alea de-afară, de pe la cozile din piaţa cea 
apropiată, denumită de zarzavagii şi de mocanii fructiferi „Alexandru 
Moghioroş, ca semn de înaltă preţuire pentru Exterminarea Cailor de către 
desantul Partidului Cominternist Român. 

După care şoc culinar, genialul pictor şi fotograf al poporului nostru 
de la 1940 a avut neplăcere cu doamna Eliza, cu ochii ei verzi ironici, tot 
pe nişte probleme. În același circuit, la 40 de ani de la cel de doliu definitiv 
pentru România Mare şi Regală, plimbători cu Dacia 1100 galben sulf, 
când au dormit la o familie din Nijni Cătămărești, foarte aproape de 
Ipoteştii natali ai poetului necitit din principiu, după dilematicul an 1998. 
Din considerente de sanctus, ei evitând familiaritatea cu adversarul, ca cum 
ai fi ziaristă americancă şi ai da jegul tranşeelor dupe tine-n baia personală 
cu robinete de aur ceauşist a Fiihrerului de la Munchen, învins de bravul 
soldat rus, neplăcându-le. Doar ce se plimbau prin cele păduri, cu puzderie 
de gâze-n luminișuri, nu mâncau, nu înnoptau, nu. 

Iar în spatele casei, vizibil printr-o ferestruică aproape cât o uşiţă cu 
vizetă, o fetiţă bălaie goală, bronzată, nespălată şi cu obrăjori plesnind de 
sănătate, lălăia şi gătea, imita la patru numai anişori pe năşica ei, 
bucătăreasă la stolovka partidului din Botoşanii cei mai apropiați. 

Ceea ce-l frapase pe fotograful de război, care în incursiunile ce 
făcuse în adâncimea frontului, până departe în teritoriul cel spurcat al 
inamicului totalitar roșiatic, înregistrase pe peliculă de provenienţă 
goebbelsiană, profiluri de exemplare din mai toate popoarele Uniunii 
Sovietice, care s-au jertfit pentru obezele Occidentului şi perpetuarea 
propriei lor sclavii staliniste mergând până și la un fratricid război, rusul 
susținând kaghebist că ucraineanul nu există. Şi Eliza admise. În mimica 
de orgasm măcar. Sensul circuitului pentru ea fiind dealtfel deplin tragic. 
La 1980, un fel de reconstituire a voiajului de nuntă ce n-a fost să fie. EI, 
fost profesor de cât mai dezideologizat desen, cel tehnic, la nişte ucenici de 
țevi sudate din Şoseaua Colentinei Armatei Sovietice (fostă Regele 
Ferdinand), cu domiciliu stabil atunci într-o căscioară de chirpici ce n-ar fi 
putut tenta activiștii noștri, cu atât mai puţin consilierii sovietici, aproape, 
între Colentina şi Pipera, la Pădurea Andronache, teoretic nevoind a meni 
copii cu pedigriul său unui posibil destin educați spre ORICE, cât el ar fi 
stat prin puşcării, căci din capul locului, spre deosebire de Grig, era ferm 

hotărât mai degrabă să-și transfere în altă viaţă ce are de făcut în acest 
Existent, decât să-şi aducă aportul obolul la scoaterea propriei naţiuni din 
ce are ea de emanat, ca un abur de pipi de aur, în istorie. Ci Liz, farmacistă 
a ingredientelor esențiale, îl ochise încă de pe când îşi conducea cu şareta 
primul ei soț la moarte în gara Sărata, să plece pe Front, şi nerămânând 
însărcinată nicidecum din pricina celui de-al doilea război mondial 
româno-sovietic, nereuşind nici până la treizeci de ani, şi îndopată cu 
lecturi bucureştene în Freud, temându-se de urmările abaterii de la destinul 
ei biologic. Adică de ce să se piardă-n zadar aşa spermă boierească! Au 
nația nu va degenera, nimicindu-i-se Elitele în ce chiar au ele mai de preţ? 

Într-un colb de culoarea inconfundabilă a pâinii negre, cum numai la 
Harkov aşa miez Marius mai văzuse, când pe foametea reiterată l-a servit 
Murocika cea nemuritoare cu pateu Holodomor din ficăţel de copil 
sovietic, fetițuica botoşăneană gătea, ca năşica ei, nişte caşă. Preparând 
țărâna ca năşicu, de profesionalism salahor zilier zidar, ţimentul 
reconstrucției naționale, punând pulberea cenușie cu șapte părți balast şi 
formând, prin intermediul lopeţii tip inima lui Stalin ca formă, un fel de 
Munte Conic, dar ca când mai avea crater, în care toarnă apoi apă băhnită 
din divina de lemn carpatin subcarpatin donicioară, perfectă ca arome de o 
veşnicie binemeritată stochastic. Nu de oricine. Ci numai de preafericitul 
cela ce știe ce înseamnă şto znacit a avea PATRIE, rodină. 

lar Marius avea cu prisosință, deoarece luând cheia cu el când a 
plecat, ca şi Mircea Eliade, din Gara de Nord, dar după ce murise şi 
Culianu. Se tot uita înapoi prin sumbrul noiembrie 1992. 

Şi văzu, cu o grimasă de îngreţoşare citadină şi boieresc râioasă, cum 
fetiţa cea bălaie ca varegii, dar cu ochişori din genă de tătar, rămas în urmă 
la întoarcerea cu prada, de pe apa Ceremuşului, pentru familia lui muritoare 
de dor în vreuna din câşlele încuibate în spațiul vital al Cetăţii Albe, se 
aşază ghinişor pe vine şi nu se mai oboseşte a mai turna cu ulcica apşoară- 
n craterul muşunoiului de pământ natal, pe care numai întâmplarea că 
călăul galițienilor, longevivul întru păcat şi excelent interlocutor TV de 
istorie recentă, domnul aliat Molotov, şi-a ascuţit creionul, a făcut de n-a 
ajuns în ţeară străină casa natală a poetastrului celuia cu căpăţâna 
împlântată-n medievalitate, să se spulbere până-n pulberea de interes 
arheologic, precum dispărutul mormânt cernăuțean al preabunei sale 
surori, handicapata aia de Harieta Eminovici. 

După care-n spuma orbitoare ca a lăpticului, prinse a mesteca 
sârguincios ca un mixer, c-o surcică, gătind într-adevăr mai degrabă caşă 
decât țimentul Republicii Populare. 

Nu mică fund iritarea pictorului, când frumoasa lui tatarbunarică se 
retrase-ntr-un boschet pe drumuri şi drumeaguri ceapiste şi, la mojica lui 
indiscreție că dac-a gătit caşă la muncitori şi colhoznici, din partea 
nemuritorului parrtid cu p mare, nu zâmbi amintirii cum că da, ci se 


1004 


confesionă că, precum aste domoale dealuri par a trece Prutul până în 
Năpădenii copilăriei ei, lângă Cornova, așa şi acest obicei al fetițelor de a 
se autodescoperi spontan e ca un fel de folclor. 

— Mda! bombăni el gândind brusc la Nuca, la Irene, la Irinuca, fata 
lor, de vreo patru anişori deja fugită la Basel, după un ceasornicar şi 
bibliofil cardiac dar alpinist, Joachim Otto Burckhardt, ce-i lăsase o 
moştenire de invidiat pentru o galițiană, după abuz sexual şi o scurtă 
agonie, interpretate într-un hotel sus-sus montan de lângă Appenzell, în 
zilele de 13, 14 şi 15 iunie 1880... 1980, el refuzând orgolios a cobori cu 
Schwebebahn-ul (telecabina) sau cu elicopterul sanitar! Bârfe. Despre o 
româncă şi un infarct pe muntele Sântis... 

lar circuitul lor prin România So-cea-listă şi pitorească era 
nemărturisit şi un fel de Adio la Patrie, dacă le ieşea Viza şi poanta cu 
Reîntregirea familie. Fireşte, desțărată de la Tatar Bunar şi Năpădeni odată, 
fără putinţă de a se mai reculege la mormântul alor săi, Liz era mult mai 
înclinată „să se care“ decât încă aspectuosul ei bărbat de arte, care se scuza 
că el, născut la Lemberg, ţine să nu piarză, din interior a viziona, cu deplină 
satisfacție întru inspirație, prăbuşirea șandramalei comuniste în întreaga 
Galiție Mare, de la balcanici pân! la baltici. 

Las' c-o văzut baltă de sânge la Timişoara şi câine plângând ca un 
om la Bucureşti, în Piaţa Universităţii, lângă Colțea! Încingându-se atunci, 
în atmosfera spirituală a postmodernismului opizecist fără de soţietate 
postindustrială, ci doar multilaterală, o veritabilă competiţie între dragoste 
şi deces, favorite fund Dora Căinaru și Lizaveta Alexandrescu, adică 
confidentele prințului nefericit Mişkin. 

Liz amânând să plece la fată, la Irene, la Basel, de teamă că marele 
anonim om de cultură, ex-fotograf de mariaje la Sfânta Biserică Domnița 
Bălaşa, va dona, în lipsa ei, numele lui boieresc unei muritoare burgheze, 
anume pediatra Dora Căinaru, văduvă cu vechime pe lista de aşteptări, o 
proastă care ezita să emigreze şi ea la fată, nu la Vera şi Feoctist al ei de la 
Dubna, ci, desigur, la Otla şi la Steven Dascaloff al ei de la Toronto, în ţara 
dulce a siropului de arțar canadian, tot din teama siropoasă — război între 
două doamne posesive! — nu cumva să procedeze nupțial curvarul invers, 
să rămână o Ghizdavu tătăroaica farmacistă. 

Până la urmă, fabulează biografa baroneasa Erddy Zsuzsa, a 
arbitrat tiranul naţional-comunist Cea, maghiarofob şi antisemit, vânzător 
de emigranţi, care a demolat casa Glagovenilor în 7-26 ianuarie 1984, cu o 
încetineală deplin sadică, încât aruncată-refugiată sinistrată într-o 
garsonieră din Aleea Regizorilor nr. 22, bloc F3 (aşa-zisul la mişto Blocul 
Demolaţilor), la etajul $, terorizată de vecinii indieni puşi pe extindere, a 
crăpat biata Dora de inimă rea — operaţie de apendicită banală, eşuată 
nosocomial — la 23 august 1984, şi abia atunci a putut Liz să-l părăsească, 
fără preaviz, în 11 septembrie 1986, pe marele nehotărât, fără dinți şi, pe 


1005 


surse, impotent în deplasare! 

— Prostii, bârfe! lămuri biografa Adriana Bratu. Eliza l-a lăsat pe 
Marius, să fie Homo solus, deja încă de pe 11 septembrie 1983, fugind la 
Basel, la fată, la Irinuca, să 1-o crească pe Isadora. lar demolata Dora, la 23 
august 1984 aniversar, 40 de ani de când Regele a demis un premier 
Antonescu, s-a mutat în selectul cartier Dorobanţi Televiziune, strada Puţul 
lui Zamfir, la un vechi amant activist de la raionul Titu, Ambrozie Tichie, 
rămas văduv în 1980, având şi o fată, Aneta, de viitor, deja lectoriţă la 
Universitatea politică şi de conducere din Bucureşti. Şi n-a murit de 
apendicită Dora, ci dintr-o banală piatră la colecist, murdar operată, cu 
dezinfectanţi ineficiențţi, la 15 noiembrie 1988, iar Marius nici n-a ştiut. 

Ce anume profit să tragă din căderea comunismului, el a privit cu 
romantică nepăsare, pentru că dacă în calitate de familist eşuase, 
neagonisind cu ce capital să se lanseze în afaceri după ce securitatea şi 
partidul ei au trecut de la Stagnare la Construcţia Capitalismului, cu 
Nomenclatura şi în folosul ei, în calitate de artist avea cumva pregătite toate 
soluţiile şi, dac-ar fi avut puterea să nu se bage, atunci până-n vara anului 
1990, dădea Totul, s-ar fi exprimat deja în Universal, ca galițian, 
nemaitrebuind să se desţăreze cu disperare la Sonnenheim, după doi ani şi 
mai bine de zadarnice eforturi de a-şi păstra calmul, ca un nou Mircea cel 
Bătrân, imun la provocările feseniste săgetate brucanian de insolentul 
Baiazid. 

Dar n-a avut tăria să nu se bage în magazinul universal sătesc, 
deoarece se simţea dator, nu s-apuce cât mai mult, cum fac homosapii la o 
moştenire de te apucă greaţa, mai cu seamă când arată a degeneraţi şi prada- 
i derizorie. El era conștient, pe deplinul unei vieți strivite, că-n anii 1990, 
1991, şi nu şi 1992, dar in extremis valah, hai să mai sperăm, se decide pe 
mai multe veacuri, poate pe vecie, dacă Neamul Românesc va reuși la 
Examenul de spiritualitate exportabilă. Făcând din decalajul față de 
rubedeniile de origine latină, cum ar fi italienii, francezii şi spaniolii, doar 
o de cronologie deosebire în ce priveşte când şi-au adus aportul la 
„civilizația omului alb“, definitivă, ovaţionată la Sfârşitul Istoriei ca-n 
ultima zi a Congresului drept răul cel mai mic din câte poate defeca spiritul 
homosap, dacă-și pune mintea la contribuţie, fiind de la sine înţeles că va 
fi de neconceput ca un nou tip uman, cum cel medieval, cel renascentist, 
cel romantic sau cel panchist, să îndrăznească a se opune cumva la 
rânduiala ca o curvuliță de imagine să câștige recunoștință mai mult decât 
un cosmolog sau un metafizician de geniu, iactant în replici dar fâţâit din 
cauza hemoroizilor, pe scaunul aproape însângerat al moderatorului de 
emisiuni culturale, chinuind și audiența. 

Şi, ca biografă nefu, eman și emit cu mâna ca antenă, o judecată de 
valoare: — Precum acest naționalist de Marius şi-a ratat o mare epocă 
creatoare, în 1936-1939, când în loc să se fixeze ca Tonitza la Balcic, poate 

prelungind cu puțin viața Reginei Maria, încât să apuce să vadă și ea, vaca 
în călduri, că România ei, doar artificial Mare, era instabilă, o teroare 
pentru minorități, şi că, pe drept, e interzis prin cu balegi cărăruie de 
consecință, a nu i se pune Tricolor pe osemintele de import, la Argeș, nici 
ei şi nici lui bărbată-su, care n-a fost ales de televiziuni în funcția de la 
Cotroceni, tot aşa aidoma acest Marius nostalgic al vremurilor când ca 
Raţiu, Căposu şi Câmpeanu esplota pe țărănimea săracă şi chiar mijlocaşă 
de la Ziduri, şi-a ratat şi anii creatori liber 1990-1992, alergând după cai 
verzi pă pereți, în loc de, cu banii lu' frati-su pedofil Augustus de la Santa 
Diana, să se preocupe de copilașii străzii, de fetițe în special, ca mai expuse 
abuzurilor, ca şi de mai dostoievskieni încă, teologal, puişorii de omuleţ 
îmbolnăviţi de sida, în mod fatal, de tocmai sistemul sanitar al românilor. 

Sau dacă din cauza la creaţie, votu-l în daimonionul de la ceafă, n-ar 
fi avut timp să se dedice la aceste cu adevărat sarcini civice, pe când se 
recruta viitoarea clasă de stăpâni ai intelectualilor, deci ai Neamului, atunci 
măcar să fi dat ajutoarele trimise de frati-su de la Baltimore şi de pe la 
nepoți de la Santa Diana Palo Alto California şi de la Santa Madonna 
Elberon New Jersey, să le administreze şi să le disemineze, la persoanele 
de specialitate pe cauze oengiste, care ştie mai documentat cine merită şi 
cine nu şi, proporțional, cât da, cât niet. 

— Întristată adunare, cu regrete eterne se poate rosti, câteodată, şi 
adevărul adevărat în marea lui majoritate! Că ca conduită-n mijloacele de 
transport în comunism ale vieţii: ori că te bagi, ori că nu te bagi şi faci pe 
retrasul şi pe necolaboraţionistul rezistent, ca o piesă de rezistență la plictis, 
tot aia e! Ca sociolog al culturii inculturii şi ca Muhală Muistu, când mă uit 
în oglindă, nu la botul meu sărutător de fete cu dor, determinându-le să 
plângă ca servite onorabil de Zburător, ci la lunga mea cravată tricolor, eu 
nu măsor decât cu pijul estetic materialele primite la redacție nu 
întâmplător. Şi ce constat eu? Că nici trădătorul Marius Ghizdavu, întristată 
adunare, nu face o excepţie mai sprâncenat cănită, de la observaţia mea că 
Epoca Ceauşescu e mai fertilă-n spirită decât epoca de când l-a împuşcat şi 
până când s-a călugărit, în 2007, după anticiparea sibilelor Volva şi Buicka, 
domnul preşedinte. Căci senzualul său tablou Picătura de Sânge, de e scos 
azi la licitaţie de străini, la un preţ confirmând valoarea inestimabilă a şcolii 
românești exportatoare de elevi capabili de prodigioase performanțe, cine 
ar cuteza să mă contrazică când zic că excelează tocmai prin faptul că e 
inspirat mai degrabă de tragicul cutremur din 4 martie 1977, decât de 
împuşcarea elementelor diversioniste din lăzi, care au provocat armata 
noastră populară, azi recunoscută şi de NATO. Cine ar putea fi atât de 
globalizat la mentalitate, încât să nu fie de acord cu mine că Epoca 
Ceauşescu a excelat măcar la spiritualitate, azi nici putându-se tipări cât s- 
a scris, pe când Epoca Iliescu (1989-2007) nu se poate lăuda decât cu 
numărul ei mare de traduceri, în tiraje insignifiante şi scumpe, inaccesibile, 

nedestinate nici muncitorilor şi țăranilor, nici — şi asta e cel mai cel mai 
grav! — copiilor lor, cuprinşi în sistemul de învățământ preşcolar, școlar, 
gimnazial, liceal şi studenţesc superior sau poststudenţesc avansat! 

— Nu poci să nu mă enervez când mă uit cu lupa la istorie, se ploconi 
spre Occident profesorul scholar de studenți Răzvan Hristev-Hristevescu, 
cu luminițe de bunătate pe faţa sa mongoloid-irlandeză, de european 
generator de palavre. Cum observa, într-un inspirat eseu, manuscris 
nepublicat, colegul popă Tani Damian, în cele istoricești pe meleag, 
Dumnezeu e marxist! El pedepseşte providenţial, unde n-a pedepsit 
organul însărcinat la noi de parlament. 

Aşa piere, de motocicletă şi de viespe, gazetarul de la Îndrumătorul 
Cultural, Grigore Căinaru, la 31 octombrie 1956, pentru că juca dublu, 
lăuda dezgustător partidul Pauker-Dej şi prietenia româno-sovietică, în 
termenii cei mai hiperbolizanți, până la pufnete de râs, pârțuri şi rânjete din 
partea la care se gândea să interpreteze așa, și bineînţeles că intelectualii 
băgători de seamă au sesizat autorităţile competente, despre cum sabotează 
ăsta hârtia poporului. 

După cum un Anatol E Baconsky, de a evoluat de la o poezie a luptei 
de clasă cu ortaci la una constructivă, de să dea la popor cum scrie alții 
străini, muncitorii mei, țăranii mei, de pe tot globul poeţi, protejat de 
numele său sunător puţin ca al poeților sovietici, tot pentru discrepanțe a 
trebuit să plătească! Şi a plătit, pentru duplicitatea sa nesinceră, un greu 
tribut la cutremurul providențial din 4 martie 1977, ceea ce l-a făcut puțin 
ateu pe Marius Ghizdavu, care aprecia persoanele mai erudite care dau la 
popor din ce citește ele în limbi şi biblioteci străine la faţa locului. Așa că 
se poate spune, pe drept cuvânt, că Pata de Sânge din pânza tezaurizată de 
colecționarul american Vasile lowa, n-are nicio legătură de rudenie cu 
Războiul aşa-zis Sfânt, purtat în chesoane ca cu dricul, împotriva Maicii 
noastre Rusia, a tuturor celor care iubim dialogul social, gulaşul, 
francmasoneria, sfinții noștri şi pubelele boite tricolor de primar, cum mi- 
a ales divina mea soție şi cravata-mi şparlamentară. Dar ca istoric literar 
onest și biograf interesat al lui Grişa Căinaru, eu nu pot să nu observ că el 
este ca acel cocoș titoist, al lui Ivo Andric, carele cucuriga prea devreme, 
şi a fost sacrificat în consecință de plugarii partizani, deşteptaţi prea 
stahanovist la trudă rău plătită. 

Deși l-a omorât cu veninul ei o insectă, o viespe de toamnă, fără... 
nicio pată de sânge, Căinaru nu este mai puţin eroic, aşadar, prieteni! 
Pentru că să nu-mi ziceţi mie Muhală Muistu dacă, mâine, nu va fi impus 
şi-n programa şcolară, deci în toate manualele, în urma a ce s-a deconspirat 
recent în cele arhive, că în dezgheţatul început de an 1956, el şi-a permis 
să îi scrie nu lui Dej, ci stăpânului gauleiterilor galițieni, tovarășul 
kosmonavt Nichita Sergheevici Hruşciov! 

— Ştii ce nebunie a riscat Grig? se dezbrăcă sufletește Dora, când 

Marius nu mai spera să elucideze vreodată, cum de a mai căzut un martir 
al Războiului Sfânt, fără să se verse nicio picătură de sânge şi niciun 
butoiaş de toner tipografic omagial funebru, fiind criză cu bolşevicii 
maghiari reformiști, exploatată de Occident la Suez, în cârdășie cu fostul 
Kremlin antinazist şi antiantonescian. Eu cred că de aici i s-a tras viespea 
de la autopsia motocicletei din 31 octombrie 1956. EI ghicise ca un 
arheolog cekist, cam ce scriu Anna Ahmatova şi Boris Pasternak... Sau 1-0 
fi descris cineva de la Novii Mir de ce nu se publică Doctor Jivago. A 
trimis, pe ce căi nu ştiu... prin careva de la ARLUS, fiindcă-n ultimele luni 
sta adiba să exploateze orice indiciu dă Deschidere manifestat de literatura 
şi ideologia ciolovekului progresist, în acest veac nou de după Stalin mort, 
da, iubitule, soţul meu a scris nacialnicilor sovietici când se dezgheţau, 
explicându-le în termeni cinici că e fezabilă, implementabilă prin consens 
unanim, o anumită politică literar-artistică mai elastică, ce s-a dovedit până 
la urmă vizionară... 

— Întristată adunare, fir-aş al dracu de tot, că n-am adus-o și pă muica 
să mi se multiplice indefinit prin tembelimedia română! Atât ca Răzvan 
Hristev ce sunt, cât şi ca Muhală Muistu din punct de vedere al ciocnirii 
civilizaţiilor exact când s-a sfârșit Istoria, deoarece au biruit bişniţarii, 
ceea ce e un fals grosolan şi o manipulare dintre cele mai rooseveltist- 
churchille, de notorietate fiind că Ioil Borgiah susținea, la Piramidă, către 
Mitru Perea, că n-are mijloace să intervină să se evite Bombardarea 
Bucureştiului doar pentru a-i lichida, în Strada Liliputană, pe albgardistul 
Alecu Şaraga şi pe nepotul său bolşevicton, autorul Petrei de sânge, 
desfrânatul de Marius, iar dacă mijloace nu-s, apăi nu-s nici extremități, 
putându-se întrevedea un sfârșit mai onorabil marxismului, Statul 
Noocratic, condus de preşedinţi culți, aleşi democratic pe bază de concurs, 
după ce au trecut prin examene grele privind sănătatea mintală şi dacă ştiu 
de ce radical din minus unu este un simbol de perpendicularitate pentru toți 
filfizonii şi malagambiștii ocolitori ai ocaziei de a-şi aduce obolul de sânge, 
în linia cea mai întâi, unde stai bot în bot cu inamicul şi îi simți vodca 
ordinară de pe buze, măcar să le fi exportat vischi d-ăla bunu' anglo- 
americanii, beneficiari ai jertfei lor! 

— Ai fost îndrăgostit de biata Dora? surâse pe malul mâlos al lacului 
cu nuferi galbeni farmacista cea independentă de masculul murdar de 
vopsele, ce i-ar fi pângărit laboratorul casnic al apartamentului din străduţa 
Dumbrăviţa. 

— De unde să ştiu? Era ceață! încremeni abilul Marius, decupând 
felii-felii din salamul acrilic roşu pe dinafară, ca muiat în sânge sfânt. La 
vârsta noastră, deobicei îți plângi viața netrăită şi, atunci, condiţii 
sentimentale pentru posesiuni fizice cad de la sine, precum chestiunile 
morale după un război câștigat, care îţi îngăduie un secol întreg monopolul 
literar-cinematografic, didactic şi informatic asupra a Ceea ce a fost şi a ce 

bazaconii injectezi în creieraşii gloatei naive... 

— Eu, îşi arcui sprâncenele perfecte Liz, m-am înşelat. Am presupus 
totdeauna că nu ea era cea enigmatică şi incultă, pentru un bărbat excesiv 
de deschizător cum îţi e ţie feleşugul, ci Cum a fost cu Grișa te interesa, 
cum a dansat el pe sârmă, batjocorindu-i nepedepsit, doișpe ani de pace 
sovietică! 

— Ce conţinea memoriul ăla adresat conducătorilor Cominternului? 
se enervă pictorul ce în mijlocul codrului naturii botoşănene, se simţea că 
se ține mai bine ca oriunde și oricând, inclusiv la Harkovul Murocikăi și la 
Odessa Dorei şi a lui Carol II şi a guvernatorului sanguinar Rakovski și 
aleluia. Eu cred că Hruşciov însuşi s-a speriat atât de tare încât a pus să fie 
ars documentul imediat, iar Dej a fost sfătuit să-l amuţească urgent pe 
marele prozator dejist Grigore Căinaru, contemporan marelui poet dejist 
Nicolae Labiş! 

Două zguduitoare idei: 

— Că dacă un Fiihrer socialist unional sovietic, al muncitorilor și 
țăranilor, nu mai aplică teroarea stalinistă în propriul partid, atunci el poate 
păţi ce n-a pățit Stalin, lovitura de palat, debarcarea. 

— Dacă el nu găseşte din vreme un mod de a coabita cu intelighenția, 
deci cu scriitorii, pictorii şi securitatea literar-artistică, anume cu Direcţia 
a 13-a! 

— E mai rău decât atât, zâmbi prosteşte Ioil Borgiah. Dacă e să iei 
marxismul în serios, ca societate ce evită exploatarea fraierilor de către 
şmecheri, într-un joc acceptat şi de călău, şi de amărât, care nu merită 
niciun fel de milă, pentru că toată viaţa a căutat s-ajungă torţionar, numai 
că n-a reuşit, dacă e, cum zic, să visezi la o societate de averi mereu egale, 
atunci primenirea perpetuă a nomenclaturii (gestionari, birocraţi, 
securiști, propagandişti) e o necesitate sângeros de obiectivă! Lenin sau 
Troțki a înţeles-o, dezîmburghezirea asta, dar Stalin, omorând prea mulți 
colegi, nici n-a știut de ea, de problemă! 

— Drumul lui Hruşciov, îl privi şugubăţul învăţător Bazil Frâncu pe 
ex-puşcăriașişul MaGhi, în ochii oblici d5-f7 de atâta dezaristocratizare 
1949, duce înapoi în acumularea capitalului de către maimarii necontrolați 
de nimeni la cât îşi cresc averile. Ei vor forma un fel de mafie, uneltind ca 
oamenii lor să ocupe principalele poziţii în partid şi în nenorocitul de tip 
sovietic stat. 

— Asistăm la o fraudă uriaşă! concretizase exasperată de pile, 
cunoştinţe şi relații farmacista, atunci când Marius avusese imprudenţa de 
a o aduce prima oara la el, la Pădurea Andronache, să-i trimită Irinucăi, ce 
învăţa să-l cunoască şi să-l iubească drept tată, faguri din prisaca ce 
inventase el pornind de la principiul că la stat, ca funcţionar neciubucar, 
veniturile sunt fixe și atunci singura cale de a trăi relativ decent fără a fi 
prea mânjit pe bot, e să te bagi în sfera serviciilor oarecum liberale: 


1010 


fotograf, prisăcar, crescător de nutrii, depanator radio şi mai ales TV, 
meditaționist pentru candidați la arhitectură, ca Adolf Hitler, și mai ştiu eu 
ce, până și zugrăveli în nuanţe de un gust desăvârşit ca chici, cu un cinic 
exces de aurolac şi sclipici, ca unul ce-şi bătea fin joc de client, deoarece 
studiul atent al celor două totalitarisme îl făcuse mizantrop, ca pe Albă-ca- 
Zăpada-Sovietică printre piticii neperformanţi, după ce au răpit-o cam 
degeaba din serai. 

— Da, Liz! oftă el cadaveric, având în ochi leşul învățătorului Bazil 
Frâncu, lăsat să se guşeze, să se umple de sânge, înainte ca beneficiarii 
acestui deces, nepotul Rică, şofer Avicola Pribegi, şi soția, doamna moașă 
Marijana, să hotărască anunţarea fiului adoptiv, răzbunătorul doctor Cezar 
Bogza, deoarece ireparabilul s-a produs, casa deplin dobândită, prin clauza 
națiunii celei mai favorizate că ei l-au îngrijit, putând fi renovată cu puț 
absorbant şi gresie, după gustul muncitoresc şi neoțărănesc împotriva 
căruia pensionarul luptase cu cerbicie, cramponat de ruralitatea de lemn a 
României Regale franțuzite. 

Din adâncurile codrului ipoteștean, despre a cărui profunzime el nu 
avea cunoștință dacă duce până-n Codrii Cosminului, Codrii Orheiului sau 
Codrii Tatarbunarici de stepă ciulinoasă proletar, veni duhoare de cadavru, 
grea, apăsătoare, cum pentru nara de om doar de la semeni poate veni, și 
Gary Glagoveanu, tânărul naționalist ce nu agresase niciun minoritar, spre 
marele necaz al anchetatorului cominternist, ce şi-ar fi dorit ca doctrina 
pedepsită să fie doar contra străinilor, nu şi anticorupţie, plus pavăză 
germano-italiană în contra bolşevizării ireversibile a Neamului Românesc, 
simţi cum vânătul său armăsar găgăuz freamătă sub el. 

În această de oroare basm pădure a adormiţilor, care este războiul 
zadarnic, că tot ţi-au violat cu grave urmări psihice patria regală, cavalerul 
cel de origine bubos nesănătoasă, cu casă unde-i Casa Parlamentarului 
megapăduche de marmură, puse instinctiv mâna fină ca a Dorei pe cotorul 
sabiei de arhanghel, întrebându-se dacă soru-sa mai trăieşte la Odessa cu 
desfrânatul conte Marius Ghizdavu, care o dezonora deoarece n-o 
dezvirginase el, ci doar îi facilitase amicului Grig o divin beligerantă 
noapte de mai 1941 la Ziduri, pentru a contempla apoi, la cerere, în rufăria 
Linei, cearşaful cu o considerabilă pată de sânge himenal acrilic 
hiperoxigenat până la sacru. 

Numai gândul la ce pot homosapii şi fu deajuns, o cută de mânie 
neîndurătoare întunecă fruntea inginerului şi o satisfacţie rece, de leoaică 
ce constată că puiul de cerb asiatic n-a detectat încă primejdia din flori, ci 
paşte. 

— Paștele mă-tii! l-a înjurat cavalerul de la Ziduri. Să fiu al dracu 
dacă eu aş fi avut inima aia de să decapitez un soldat sovietic adâncit în 
lectură! 

— Dă-te-n sângele meu d! acilea și mai lasă-mă-n durerea mea cu 

intelectualismele tale de boieresc umanism, cu ţigăncuşe roabe deflorate 
cum japonezii acum sclavele coreene, încât să merite cu prisosință o 
Hiroshimă, că dacă dădea alarma, eram noi capturați, nu pentru un 
prizonierat, pentru că Stalin n-are nevoie de prizonieri, deoarece Gulagul e 
plin, ci pentru mutilare, întru demoralizarea inamicului! 

Ai fi sfârşit, frumosule, scuipat până şi de Eliza: cu urechile 
decupate, cu nasul retezat, cu coaiele sângerându-ți în gură şi cu un ţăruş 
în piept cu inscripția că soldat român, iată chipul tău de mâine, 
cotropitorule! 

— Da, dar omul citea! veni dinspre nord cu sabia scoasă şi căpitanul 
Noveanu, auzind larmă şi crezând că e ceartă troiană pe pradă, pe roabe, pe 
trofee. 

— Care ooom?... Și ce anume citea? urlă ieşindu-și din minți Gary, 
cravaşându-şi armăsarul găgăuz şi cabrându-l pentru a se depărta aiurea 
prin cele hăţișuri. 

Ci popa Tani, creştinând post-mortem inamicul decapitat într-o baltă 
de sânge, apucă dintre degetele ţepene și murdare, ale eroului de baladă a 
soldatului stalinist bine receptată de anglo-americani şi francezi, adică de 
toată lumea civilizată, broşurica-n care, adâncindu-se pe-o buturugă, fusese 
surprins de cavalerul trac, trecător în galop de la vest către est. 

O broşurică mai veche a junelui și impetuosului ideolog Boris 
Ponomariov cum că „Ioate jigodiile troțkisto-zinovieviste și buhariniste 
trebuie împuşcate până la ultima“... 

— E curios cum, surâse Marius, degustând bezelele albe şi pufoase ce 
Liz îi pregătise, negândindu-se lubric ca el la utilizarea albuşului pentru 
mai lesnicioasa deflorare a copilelor coreene, de către bestia japoneză, e 
chiar una din explicațiile viabilității şi atractivităţii stalinismului, tertipul 
cum nimicirea aristocrației şi burghezo-moşierimii până la cel din urmă 
dosar, până la ultimul martor, a făcut ca în conştiinţa universală, cea mai 
mare crimă a lui Stalin să fie... lichidarea de către Vîşinski a unora dintre 
colaboratorii săi criminali la nimicirea poporului rus, şi nu, de exemplu, 
încercarea de a declanşa Cel de-al doilea Război Mondial încă din anul 
1924, prin atacul nesăbuit, autodemascator imperialist, de la Tatarbunarul 
tău, dejucat de unchiul Alec, fie-i ţărâna anglo-americană uşoară! 

— De ce elita rusă nu e plânsă de nimeni? rânji ososul cadaveric 
Tudor Băluţeanu, coborând treptele de la Cernica, pentru a aprinde 
lumânări la nişte refugiați basarabeni. Să ţi-o spun eu, frate Marius, ca 
filorus visceral, declarat: de-aia! Din, cum se exprimă părintele Damian: 
din cripto-rasism! Ce-s Procesele de la Moscova, camarade? Ecoul stalinist 
al antisemitismului german! În nehotărârea sa de incult, stăi! o zâs Stalin, 
de ce persecută ăsta ovrei? O fi ceva! 

la să-mi iau şi eu măsuri, măcar psihologic, să vâr spaima-n ei. Să 
stea cuminţi. Smirna! Și a mai tăiat din aparatcici. Adevărurile sunt simple 

şi clare. 

— Adică alții s-au jertfit sau au pătimit pentru biata Țară, iar voi nu 
sunteţi în stare nici să duceți până la capăt lectura acestui fluviu-roman! 
bătea Grig pe Vera, Otla şi Dora cu un Tolstoi cartonat, abia apărut la 
Editura Cartea Rusă. 

— Dacă Vîşinski şi Ponomariov ăsta, rânji Noveanu coborând, cu 
greoiul Molotov camion de captură, serpentina de la Cernobîl spre Katyn, 
cu o mână pe genunchiul șoferiţei, ar fi condamnat în procese publice doar 
români implicaţi în decapitarea celui mai creator popor de la răsărit de 
Cortina de fier, Poporul Rus, nici n-ai fi auzit pe la Parij de la spanioloaica 
ta de Sibiu, Despina, că toate jigodiile troţkisto-zinovieviste și buhariniste 
trebuie împuşcate până la ultima... 

— Ce mi-ai făcut! Ce mi-ai făcut! repeta în neştire Răzvan Hristev, 
trăgându-se de pletele de călăreț răpitor de-al lui Ginghis-Han, când a aflat 
că Muhală Muistu l-a prefaţat, deloc elogios, în 1991, tocmai pe camaradul 
T. Băluţeanu, memorialist despre cum ar fi stat el, simian persecutat de 
Hitler, la Buchenwald, îndoindu-se doar de teza acestuia, cum că „noţiunea 
de Holocaust“ e o găselniță târzie a serviciilor de influențare, o reacție 1973 
în manipularea mondială, ivită exact când Soljeniţin, prin „conceptul de 
Gulag“, spărgea monopolul asupra suferinţei, pe baza căruia, în secret, 
marii financiari plănuiesc conspiraționist să ne cucerească planeta noastră, 
în întregime, numai pentru ei! — Ar trebui să te batem la stroi, mă 
Muhală, să te biciuiesc cu mâna mea până la sânge, pentru ce mi-ai făcut 
mie Și ţi-ai comis-o și ţie, nenorocitule! Blegule! De azi 'nainte, geniul 
geniilor să fii, ai belit-o. Ai hulit, ai sfidat pe Atotputernicul! Ai intrat în 
toate fişierele globale ca avizat negativ, nu vei mai câştiga niciun concurs 
bănos, nu vei mai primi nicio invitaţie atractivă, editorii şi publicaţiile te 
vor ocoli, iar instituțiile critice de promovare te vor lichida printr-o 
conspirație a tăcerii mai ucigătoare decât orice ironizare sau înnoroire a 
Operei: despre banditul ăsta nu se scrie! Şi tu, viţelule, vei beli ochii ca 
taurul negru în arenă, orbit de nisip, şi nu vei pricepe ce s-a schimbat, de 
ce nu-ţi mai ies afacerile editoriale... Şi mi le-oi fi stricat şi p-ale mele! 

— Taci, c-acuş pun americanii pe tine! mârâi Clara Honig, când 
Marius îi povesti la Sonnenheim, înroşindu-se apopleprostește de-atâta râs, 
dialogul dintre magistru şi discipol, tâlcul replicii ei fiind că nici tu nu mi- 
eşti mai breaz, amintire a comentariilor lui dubioase, de după 11 septembrie 
2001, mirat că opinia publică newyorkeză n-a pus în discuţie imaginea de 
sprijin american total, necondiționat, față de politica unui aliat dotat cu 
tanc, bombardier şi coloniști, contra copilaşilor palestinieni, ce se apără, 
vedem doar atât, numai cu pietricele! 

— Se cam naște consternare, Dorothea, din difuziunea mondială a 
acestor imagini şi ar trebui compensată cumva, artistic, socoteala 
dușmănoasă c-ar fi dispărut de lângă iordanieni, sirieni şi libanezi niște 

palestinieni, care-şi aveau statul lor, eresurile lor! Să fi guvernat eu Israelul, 
care-n prezent mie-mi pare vulnerabil, nevenind decât ştiri de conflict de 
acolo, nu de fericire, aș fi atenuat de mult tensiunile astea, în primul rând 
prin stimulente care să atragă, în acest posibil tradițional Eden, aproape 
întreaga elită intelectuală a lumii, ceea ce ar fi cea mai bună pavăză 
omenească în contra oricărui atac al extremist. Mai mult, uite ce: Biblioteca 
Universală, gândită de loil Borgiah pentru Alexandria, aş fi combinat-o aici 
cu Muzeul Universal, conținând obiecte autentice sau mai ales, ca în 
Muzeul Puşkin de la Moscova, niște copii perfecte 3D, cu aromă identică 
celor naturale, pentru tot ce, de la Afrodita din Cnid la statuia Carmen 
Sylvei de la Chiustenge, a produs geniul uman, de când a lăsat la coadă, şi 
a pierdut-o, inofensivitatea maimuţei mume mitice. Insist că asemenea 
investiții spirituale, de interes planetar, comparativ cu cele în armament 
sunt o nimica toată, ca să nu mai adaug că, auzindu-se de edificarea 
Bibliotecii Universale și de Muzeul Universal, s-ar crea o adevărată 
emulaţie printre toate speciile de creatori, fiecare ținând să fie reprezentat 
prin ceva în foarte frecventatul sanctuar, eu însumi având cugetul curat de 
a ceda din toată inima PATA DE SÂNGE la care lucrez în ultimele 
săptămâni! 

— Taci! C-acuş pun americanii pe tine! repetă şi mai îndârjit Clarissa, 
privind la el cu luciri negre ca murele în ochii întineriți miraculos. 
Biblioteca Universală! Muzeul Universal, ai? 

— Da, pelerinaje sigure, când creştinism, islamism, mozaism nu mai 
sunt decât reprezentațiuni teatrale ale unor religii sugrumate, fără 
credincioşi reali! 

— Ori eşti senil, Marius, se întristă ea brusc, ori ai momente de 
autism. Acum zece-cincisprezece ani, ai fi înţeles imediat că un Israel al 
intelectualilor ar fi atras, ar atrage, va atrage, URA întregii lumi, mă rog, a 
marii majorităţi, tot felul de mineriade... Păcat, păcat de sângele vărsat! 


— Aşa că TACI!!! C-acuș pun americanii pe tine! l-a îndemnat poeta 
disidentă să-şi vază de operele lui, că de ciocnirile dintre civilizații avem 
experți plătiți tocmai pentru ca să se preocupe şi să conferenţieze, în cea 
mai bună dintre lumile posibile — deoarece putea fi şi una mult mai rea: 
printr-un mix ideologic nazism-bolșevism, alegându-se ca victimă 
convenabilă amândurora de exterminat sau măcar de decimat românul 
nostru, o civilizație resuscitând străvechea limbă latină la Gurile tricolore 
ale Dunării fiind un obstacol supărător, prin expansionismul ei, atât pentru 
imperialismul slav, cât şi pentru ăl german. 

— Care americani? s-a mirat Marius Ghizdavu în dimineaţa senină de 
sfârşit de august 1944, când la porţile roșii, galbene și albastre ale 
mun'cipiului, se încolonau pentru a-l eribela colonadele de desfilare 
sovietice, prilejuind slave de tuuun de triumph la Kremlin, la Londra și în 
numeroase orașe americane. Selectiv şi rău la inimă, perfid, prefăcându-se 
a-şi culege-n Colentina perele de vară din grădina casei bătrânești recent 
cumpărate în pustie, azi aflată, renovată, în Strada Existenţei, pe bune, colţ 
cu Strada Lecturii, a fotografiat nu tancuri şi camioane, cum s-a regizat mai 
târziu intrarea festivă, ci doar căruţe cu cai ogârjiţi, ba chiar una cu atelaj 
heterogen, alcătuit dintr-un roib şi o vacă sură de stepă. 

Madam Bolboros, gazda cu vedere spre Cișmigiu a Căinarului, 
aflase prin piaţă, de la Matache, c-au debarcat americanii la Ecrene, la 
Balcic, la Mangalia, la Costineşti, la Histria şi la Sulina. Regrupaţi şi 
încolonaţi, ei se îndreaptă în camioane Ştrudel-Bacon (Studebaker US6) 
spre Bucureşti, urmând a participa la defilarea sovietică, împreună cu 
detașamente britanice, pe cale de a fi parașutate la Pipera, la Voluntari, la 
Căţelu, la Măgurele, la Chiajna și la Chitila sau Buftea. Inima boierului 
exploatator de la Ziduri şi Pribegi, care punea botniță la ţărani în vie, îi 
împrumuta c-un ciur de mălai şi apoi le lua vitele, caii, oile şi porcii pe el, 
ca un ocupant, tresări, deşi Hitler îi explicase cu oarecare brutalitate că, 
încă de la Teheran din noiembrie 1943, plutocraţia anglo-americană a cedat 
„iudeobolşevicilor” lui Stalin pe toţi galițienii până la Elba și Trieste. Să 
fie, oare, aşa cum zice madam Tuţi inginerului de telefoane, slujbaş cândva 
la americani? 

Asta ar fi poate un gest de recunoştinţă Roosevelt, pentru tratarea ca 
semizei a prizonierilor lor piloţi, picați odată cu bombele destinate a ne 
nimici puţinele noastre oraşe şi târguri, de să le dăruim monument Statuia 
Aviatorilor! 

—Aici nu e niciun mister, nimic de ghicit, grohăi însuși domnul 
inginer de instalat reţele, telefonice, Țilu Bolboros, necăjit el însuşi de 
posibilitatea de a pleca la Sibir, având întreţinute relaţii de vasalitate la 
dosar chiar cu aţâţătorii la un nou război imperialist. Vin bolşevicii şi ne 
vor sărăci de tot, deoarece noi nu trebuia să ne luăm după trădătorul 
Antonescu şi să ducem în Ruropa o politică de jaf şi cotropire, atacând cu 
neghiobie, vorba lui Churchill, glorioasa Uniune Sovietică, aliata lui 
Roosevelt şi eliberatoarea indirectă, prin scoaterea din luptă a României în 
23 august 1944, a Parisului celuia cântat de poeții comuniști! 

Dintr-o dată mintea şi sufletul Ghizdavului se înseninară profund, ca 
cerul de secetă şi de toamnă patrulat ostentativ de aviația de recunoaştere 
sovietică. 

— Geniul este nu numai înnăscut, el este şi predestinat! observase 
rolul omului în istorie oil Borgiah, tăind diametral Stepa Calmucă vâslind 
de pe o cămilă cu două cocoașe, exact doi ani în urmă. 

Recursul la acest principiu excesiv de optimist, deoarece nu explică 
de ce Schubert și chiar Beethoven ai mei au fost lichidaţi atât de, cu atâta 
imbecilă prematuritate, bietul conte argeşean l-a aplicat de vreun an, 
începând cu 31 august 1943, când în urma bombardamentelor americane 
ce-l vizau pe fratele petrolist de la Câmpina, Octavian Theo Augustus, şi 
pe Gina lui, şi în perspectivă pe copilaşii lor moștenitori, Voicu şi Alecu, 
ziși Vicky și Alex, născuţi sau nenăscuţi, au existat între frați negocieri noi, 
în pivnițele de la Ziduri. 

— Geniul nu e doar înnăscut, s-a opus Marius întreprinzătorului său 
frățior, numai c-un anişor şi o jumătățică mai măricel, nu ca-n acte. EI este 
şi predestinat! Deci, ori nu sunt genial, ori n-o să mi se întâmple nimic de 
natură a mă castra de maptexul ce slobozeşte perpetuu Operă, fie ea şi 
numai imaginară! 

— Ori.. Ori eşti nebun de legat! completă cu furie disjunctivă 
Virginica noastră, presimțind femeninește că n-o să-l mai mângâie 
niciodată pe cotul sârmos negru uşor castaniu, decât când va fi alb ca o 
ceafă de porc. 

— Războiul nu e nimic faţă de Reeducarea ce-abia începe! îşi umflă 
simţitor el pieptul, în toamna ce se năştea ocupată şi violată de rușii 
tovarăşului Ehrenburg de la Izvestia, cu care dase mâna la Paris, presat de 
Dorothea, şi de la care, la caz de arestare și de abuzuri pe la interogatorii 
prea încrucișate, s-ar fi putut aştepta la o protecţie literară, cu acces la însuși 
tovarășul Stalin, sau la tovarăşul Picasso, dac-o mai merge la Paris, iar aci 
local, la tovarăşul vânător şi pescar Sadoveanu. 

— Spune-mi, Octaviane, gemu el ca un Virgiliu în ambulanță, de 
încheietura coapsei prin halatul subțire ciupind agonic nu pe Dora, ci pe 
Virginica noastră, tu, un bisniss-homosap, şi totuşi nu poți înţelege drama 
mea, necesitățile mele, ce gol e pe piaţa culturală planetară şi a mea? 

Au care fu soarta destinului meu hărăzită mie providenţial de 
ursitoare, în astă șubredă Lume, care pare ghidată doar pentru că e în derivă 
inexorabilă? 

M-am născut, cum am dat în toate autobiografiile, tovarăşe căpitan 
de torsiune Țiucheală Adriean, la anul de sfârşit de caragialism 1913, vă 
rog să pardonaţi, una mie nouă sute doişpe, exact 400 de ani de la darea în 
folosință a Capelei Sixtine! De întâi al lui octomvrie brumărel... Şi-am 
căscat ochii la inegalitățile sociale în plin război balcanic, pre când Neamul 
meu, călăuzit de cei trei Regi simultani, Carol-Ferdinand-Carol, elibera de 
sub jugul bulgar — pentru mine, Regina Maria şi Prinţesa Ileana — peisajele 
expresioniste de la Balcic! Unde-n 1936-39, în cartea destinului era scris 
să dau tot ce era de dat, dintr-un singur iureş de Homo solus, încât trei- 
patru sute pânze de-ale mele să fie tezaurizate pe tot globul, confirmând și 
pentru criticii mei români că e ceva de... penelul meu! Iară pe cei ce vor 
dispune discreţionar de aptitudinile mele, Lenin povăţuindu-i că nu-i bine 


1016 


să mă castreze de... generatorul de Operă, printr-o neroadă repartizare la 
Canalul Dunăre-Marea Ciorilor, când aş fi putut da, în crama de la Ziduri, 
pentru Stalin salam, şi pentru Roosevelt Churchill mititei fumegânzi, o 
imagine hieratică de circuit universal al vinului, adică Faraonul masiv și, 
bine protejaţi şi serviţi pe genunchii lui, doi Feciori preaiubiţi. 

Tragedia mea de interes cekist fiind următoarea: că în războiul 
câștigat de Lenin, cum pe-ăsta Iosif Vissarionovici, o decedat mumă-mea- 
n leși, în casele Șaraga, nu că s-ar fi distins nebunește la îngrijit sanitar 
răniți și tifici jegoşi flăcăi ţerani ofticoşi pelagroşi toți ingrați, dar le-a 
împărțit totuşi niscaiva „ajutoare“, expunându-se la abia descoperiţii, de 
către ştiinţa progresistă a secolului încă idealist XIX, microbi nosocomiali 
patogeni, ci bunelul meu Antonie Suceveanu, de-avu parohie-n Dubăuţi, 
cale de o poștă moldovenească vest de Cernăuţi, îi epistola mereu să nu se 
expună, c-are doi copchii de crescut! Nu, sufletista s-o dus pe ceea lume. 
Nu i-a mai rămas decât portretul din minţile noaste. 

— Tare trist şi lucid o fi fost Modigliani, pictând din memorie Maria, 
fată din popor, adică pe mama asta a mea de la Basel! Așa că, dragul meu 
anchetator posac Jurmînski, dragul meu contorsionist miștocar Pumpi, să 
mor eu cu tot Luvrul dacă nu m-a format politic doar tata, fără factorul 
moderator femel, deşi cu multă mare milă, tot felul de doamne, şi chiar 
domnişoare, au încercat să compenseze vitregia istoriei ieşene, aplecându- 
se duios asupra mea cu parfumurile lor ameţitoare, de unde și poziţiunea 
mea lucrativă preferată ulterior. 

Or, tata... Tata, crescut maiorescian, deşi valah, la şcoala nemţească, 
era incapabil să poarte sau să mimeze respect selfmade-homosapului 
autodidact care cumva „reuşeşte“, să fie el răzbătătorul ăsta chiar Van 
Gogh, Brâncuşi sau însuşi Eminescu. EI ţinea cu tot diamantinul dinadins 
imaginabil să mă dea la tâmpire academică, să adun diplome. Unde? La 
Breslau! De ce la Breslau? Pentru că la Breslaul nostru, pe la 1854-1857, 
pregătind Unirea, bunicul tata mare Dinicu Ghizdavu colaborase cu 
prefectul Theodor Mommsen, pe care-l agăţase chiar în Ardeal, se zice că 
la Alba Iulia, unde ar fi avut savantul german revelația că, în scopul 
redeşteptării Neamului Românesc la o Istorie Majoră, trebuie să ne scrie 
el, iar noi doar s-o traducem în fapte, Die r&mische Geschichte, pentru care 
a şi luat Nobelul literar, devansându-l cu o juma de veac pe genialul fluviu- 
romancier britanic Churchill, care mai şi picta, dar nu mai bine ca Hitler, 
părerea mea. 

— La miticul nostru Breslau, bunicu aranjase un început de catedră 
germană pentru tăticu, ceea ce ar fi fost o mândrie pentru ţară, dar eu nu 
m-aş mai fi născut, nenoroc ce-ar fi însemnat o pierdere încă şi mai grozavă 
pentru acest Neam al meu, blestemat de duşmani, mânce-i-ar para, să piarză 
mereu, devenind tot mai înțelept, tovarăşe posac Bairam Stoper, tovarăşe 
hâtru Honourable Hurie Hurry! — Să piarză până la deplina pierzanie, din 

care să nu se mai piardă decât corurile minerești și Beniucii, ca „oameni“ 
ce aşteaptă cocoșul să cânte Răsăritul! 

— Tăticuţul meu, moșşierul geograf şi analist Voicu Ghizdavu, nefiind 
un oarecine, măi tanchiști! El o început ca arheolog dac, scormonind 
pământul strămoşesc al Romei, instigat de tata mare, Dinicu, şi de maica 
mare, gingaşa ex-domniță Ralu, cari socoteau că Neamul Românesc — 
călăuzit de cei trei regi, simultani când, ca un dar maică-mii pentru naşterea 
m6, au luat Balcicul la 1913, Carol I, Ferdinand, Carol II — nu poate răzbate 
la Marea Baltică, pe urmele lui Toma Nour, nici la Golful Persic, pe urmele 
lui Toma Alimoș, celebrul haiduc de temperament prietenos, decât dacă 
barzii, aezii şi trubadurii noştri construiesc o ideologie mitică, eficientă să 
mobilizeze la sacrificii într-un prealabil wagnerian, pentru re-românizarea 
Romei, cum psalmodia şi călugărul nostru machidon stareţ lavrei Boiana, 
Toma Gigi Caragiu (nu actorul căzut la cutremur!)... Cea de-a treia ieșire, 
înotând prin marea şi muntoasa masă slavă fiind la Ragusa noastră, de 
unde-i ca şi ieșirea din filmul suferințelor, întoarcerea levitică la origine, la 
jertfă şi lapidare, la pietrele sacre, șlefuite de paşii turiştilor și badantelor, 
ale Romei... 

— Noi suntem informaţi altfel! îi tăie elanul confesiv Ivan Enache, 
torționar cu real talent interogativ, care intuia în contele Marius un 
longeviv baron fesenist şi o excepţie de la fenomenul legea firii, anticipat 
totuşi în Directivele Congresului XV, desfășurat în jur de 23 decembrie 
1989, sub acoperirea teroristă, anume că în Anii Căposu vor mai exista unii 
deținuți „să facă gât“, dar peste un deceniu, activiştii şi oamenii patrioți de 
represiune, mai bine hrăniţi, şi psihologic mai sprijiniți cu respect de 
poolime, vor supraviețui în prosperitate şi ei vor avea ultimul cuvânt, atât 
pe la tembeliziuni, cât şi în imaginarul că revuluția fu o loviluţie. Noi, bă, 
acuzat de către acuzatorii publici, Ghizdavu Marius, fost moşier, cămătar 
şi propagandist aţâțător la războiul de jaf şi cotropire împotriva Uniunii 
Sovietice, aliata Americii şi a Angliei, banditule, noi ştim cu totul altceva 
despre tac-tu geograful! Noi ştim că, la 1907, a părăsit săpăturile de la 
Roma, cum ăștia cu ţevile de la ICAB, repezindu-se-n Ţara zguduită de 
răscoalele ţărăneşti, inspirate de revoluția rusă, burgheză, prin care s-a 
pregătit aia a marelui Lenin şi genialului Stalin. S-a întors moșierul de la 
Roma, ca să-și apere conacele, asmuţind antisemit răsculații şi dirijând 
represiunea, laolaltă cu unchi-tu, călăul forțelor progresiste, renumitul 
comisar Alecu, zis Şaraga. De-aia s-a întors! 

— Scopul tatii la Roma, zâmbi cu superioritate fiul, era ca prin 
săpături de istorie prelatină, să spulbere Mitul Lupoaicei şi ce alte eresuri 
au mai permis creşterea acelui glorios imperiu. Cu ce scop? Cu scopul ca, 
în conştiinţa europeană, noul Stat Român, aflat atunci în creştere vijelioasă, 
Regală, apoi Imperială, să se impună cu o mitologie nouă şi fertilă, ce cădea 
în sarcina Ministerului Culturii şi Identităţii Naţionale. Înţelegi? Pentru ca 

să-şi poată astfel justifica Externele politicile de infiltrare şi penetrație spre 
Marea Baltică, spre Marea Adriatică şi, dincolo de seminţiile caucaziene, 
spre Golful Persic! 

— Băi Sică! Băi Mariusică tată, îşi aduse aminte subit, cu duioşie, 
domnul om de drept Enache c-au învăţat odată pe-acelaşi curs de Drept 
roman la leşi, până să epuizeze acuzatul bibliotecile locale şi să plece, întâi 
la București și pe urmă la Paris, nu mai umbla tu cu fofârlica, că calvarul 
tău e inevitabil! Putem noi doi justifica fiecare faptă şi fiecare gând al tău, 
că te ştiu personal de băicet bun, dar astea-s vremurile! Vine, ghinion, altul, 
după mine, cere Dosarul Modigliani şi ce constată? Că tu oi fi cum oi fi, 
dar la origine stai rău de tot. Acolo se-mpute treaba: tac-tu fiu de moșier, 
ba chiar de boier; mă-ta, ce să mai comentez, fată de popă bucovinean, cum 
e mai rău, care a comercializat opiumul pentru popor la Dubăuţi, unde? Pe 
teritoriul actual al Uniuni Sovietice!!! 

— Asta însă-i floricică la urechiușă, interveni de după uşă-n semn că 
trăsese cu urechioiul, tovarășul anchetator de semna occidental Ţyuchel 
Adriano. Vaniuşa! Explică-i, Vaniuşa dragă, lămureşte-l că clasa 
muncitoare, deposedând de averi pe esplotatori, nu poate risca să /e și dea 
înapoi, când nomenclatura va reveni la pluralism de partide, şi poate şi de 
securităţi, iar a avea un unchi ce a zădărnicit în anul de doliu 1924, la 'Tatar 
Bunaciu, ăăă! la Tatar Bunar, răscoala tovarăşului Stalin, abia instalat 
dictator dornic de afirmare, nu poate scăpa nepedepsită până la al nouălea 
neam sincronic-colateral şi până la a noua generaţie diacronic. Fiindcă 
genialul Stalin, care a dat Uniunii Sovietice o Constituţie net superioară 
celei franceze... de fapt, mai superioară decât orice constituție burgheză, 
deoarece Armata Roșie a zdrobit fiara nazistă în chiar bârlogul ei, ce vroia? 
Stalin voia ca — pierind nemuritorul Lenin, de sifilis de la tovarăşa 
Krupskaia, sau de la Grigori Zinoviev în coliba din Finlanda, cum se crede 
— să dea masilor largi populare îndoliate și cărturarilor orfani progresiști 
din întreaga lume, un semnal încurajator că Cominternul, Căgăbăul și 
Armata Roşie sunt în mâinile unui Cârmaci cu nimic mai prejos în cruzime, 
capabil, dacă nu de victoria revoluţiei proletare până la construcția raiului 
comunist într-o singură ţară, și aia înapoiată, măcar de exportul acestei 
revoluţii neisprăvite la vecini! 

— Scenariul, își amintea Marius discuţiile din casă, la Ziduri, că doar 
nu mai era un prunc, avea doisprezece anişori, scenariul banditesc se juca 
în două etape. Mai întâi, echipe de diversioniști aveau a răscula Basarabia, 
desigur bazându-se pe acele tendinţe centrifuge exprimate deja de agenți 
din rândul minorităţilor, care în 2003 vor fi interpretate ca clivaje probând 
instabilitatea, ba chiar iraționalitatea șandramalei numite ridicol România 
Regală Mare... Pe urmă, invocând presa plătită occidentală, să agite 
antecalculatele excese ale represiunii, ar fi urmat Invazia, anexându-se 
teritoriul de până-n Prut, ba poate de până-n Milcov, anticipându-se corect 

că Europa nu va face ea război pentru nişte amărăți de galițieni, cum nu a 
făcut după căderea Bizanțului pentru balcanici! 

— Incalculabila intervenţie în Bugeac a tatii, plângea pe umărului 
epoletul de cavalerist, verişoara Elvira, în 4 aprilie curent 1944, după 
demolarea aeriană teroristă a Villei Izvoraşul, a lichidat în așa hal 
comandoul lui Stalin infiltrat din Transnistria, nişte diversioniști amatori, 
încât n-a mai avut loc nicio insurecție 1924 în Basarabia și nici dinamitarea 
Podului Regele Carol 1 de pe Dunăre, la Cernavodă în gară, adică nu s-a 
mai reuşit să se izoleze Dobrogea de Inima ţării!  — Atunci s-a remarcat 
prin vitejia sa tocmai Mişu Focşăneanu al meu şi tăticu l-a decorat şi, 
conform unor uzanţe cu adevărat boiereşti împărătești, m-a dat şi pe mine 
de soţie, acestui tânăr energic şi de mare viitor. 

— Nu mă pot crampona de nicio probă, trebui să recunoască 
supravieţuitorul Marius, cum că aceste bombişoare de aprilie m-ar fi vizat 
şi pe mine. Nici măcar un gemuleţ n-au spart americanii la Villa Hortensia! 
Toate focoasele au traversat Strada Liliputană și au spulberat Villa 
Izvoraşul. Dumnezeu să-i ierte! Şi s-o ierte şi pe Virginica noastră, dacă 
ajungând la Baltimore, ea o fi dat lui Roosevelt coordonatele noastre 
exacte, cum că sub unde-au stat ei la doi, locuiţi voi la unu, tu, Elviro, şi 
tu, Mișule, iar la parter unchiul Alec cu tanti Meli, sărmanii de ei! 

Mare colorist, ca şi la cutremurele din 1977 şi 1940, Marius vedea 
consternat sângele omenesc urcând, prin porii de dărâmătură, ca orice apă, 
ca orice lichid prezentând tensiune superficială. 

De aici şi celebra sa pictură cu crater, Pata de sânge! 

Dumnezeu însă, zâmbi el satanic, n-a permis lui Churchill-Stalin sau 
lui Stalin-Roosevelt o fericire completă, neîntinată, ci numai un sentiment 
pe jumătate, căci agenturile bucureştene n-au putut raporta bazei decât 
lichidarea bătrânului sfetnic antisovietic, nu şi a energicului său ginere, 
ginere care în februarie 1945, cu soția Elviriţa şi cu doctorul de stânga Liviu 
Lecca, au vâslit până la Ialta, reuşind ce şi-au propus pentru Țară, prin 
lopătat şi prin lobbystică de bună calitate, frumoasa universitară Elvira 
oferindu-se să le ascută creioanele bicolore la toți Trei Mari, cu dinţişorii 
ei mărunți și abrazivi ca o limbuţă de pisic, reuşind un lucru mare, ce nu 
mai suferea amânare. Ce? O deturnare culturală! 

După cum bine se știe, erau vremuri grele pentru antifascism, din 
cauza călăului Rădescu, a cărui uniformă de general era pătată de sângele 
muncitorilor, funcționarilor, ceferiştilor şi al minerilor bucureşteni, pe 
care-i reprima fără încetare în februarie 1945, încât pentru a se da libertate 
la popor și egalitate vişinskiană în faţa legii, se convocase Samitul de la 
Ialta, care nu pieriseră zeci de milioane de sovietici și sute de mii de 
euroatlantici pentru ca România să nu facă progrese mai sensibile, 
progresând pe drumul progresului, aşa că ori Bucureştiul se hotăra a-i da 
un bot de cizmă-n curtea marțială naționalistului premier, ori Armistițiul se 

considera rupt unilateral și o foarte serioasă flotilă era pregătită în Sicilia 
contra muzeelor, bibliotecilor şi arhitecturilor noastre, încât doctorul 
Lecca, rusofon din anii de medicină de la Harkov, a făcut uz de toată 
puterea de seducţie a Elvirei, închizând ochii de tătar ai Focşăneanului cu 
formol patriotic cum că o generațiune e recunoscătoare pentru sacrificiile 
precedentei, şi aşa s-a făcut că unul dintre cele mai reuşite bombardamente 
aliate din Războiul Existenţialist a putut fi deturnat prin vraja Elvirei 
goale, de pe direcţia Bucureşti pe direcția germană Dresden, fără să i se 
cinstească jertfa fetei nici azi... 

— Armate Roşii profund politice, apăsă pe atmosfera şi aşa sumbră 
Noveanu, ţinând în braţe pe înfometatul părinte Atanasie Damian, hoarde 
ale căror cekişti însărcinaţi cu bolșevizarea popoarelor cucerite în cârdășie 
cu anglo-americanii, trebuie să fi privit cu invidie tehnologia de care a 
dispus securitatea nazistă pentru nimicirea, transformarea în nimic, 
aneantizarea inamicului desemnat ideologic de propagandiști, întâmplător 
evreul, adică nu chiar întâmplător din moment ce păcătuia sfidând alte 
seminţii ca cel mai cărturar... 

— E mai complicat, domnilor, aduse domol un dram de copilărie în 
coşmar un moşuleţ cu botişor vesel şi cumva roz de maimuţică, de la 
Pribegi, nea Măriuţă Bâzgârel, țiganul fierar potcovar fără fierărie ce-i 
înfiripase lui Marius, în așa-zisul parc, în livada foişorului, un leagăn în 
care, ani mai târziu, printre trandafiri importaţi din Oman, în adiere, câtă 
reverie, câtă literatură, rezemat în perne cu vag şi inubliabil chiar la 
Antibes, miros de levănţică. S-au produs multe opinii ca o părere aici, 
despre banalitatea răului, colocviul fiind bine finanțat, când multă 
pensionărime piere ca şi mine de ne-medicamente şi de regim alimentar și 
politic, dar nu se va preciza că ce i-a ţinut lui Rosenberg Goebbels Himmler 
Richard Strauss Lale Anderson Fritz Hippler şi mai ştiu eu ce formator de 
opinii unde nu se mai poate individualiza vina şi ispășirea, apoi tot sofismul 
ăla n-ar mai ţine și azi, viața omului fiind prea scurtă pentru căință... 

— Ce?... Cuuum? privi cu ochii injectaţi la ţigan ca la cetăţeanul rău 
turmentat preabuna pribeagă Despa, uluită de obiecţia ce voia încâlcit să 
spună că educaţie occidentală contra totalitarismului bolşevic nici că se 
poate concepe, oroarea trebuind să aibă un nume și o verificare pe... propria 
piele răpănoasă. 

— Vreau să vorbesc singur, anulă cu obrăznicia rezistenţei la robie 
nea Măriuţă politețea de-a se juca de-a comunicarea cu universitarele 
filosoafe, cu autorizaţie de a cugeta, dar vădit surde şi corect chioare, vreau 
să nuanţez off-topic că în genere legi de protecţie contra Vorbelor nuumai 
cenzura vulpii aduce, de unde şi cramponarea de ce-i convenabil în rău, ca 
fireasca sponsorizare certă ademenind ciocârlanii! Căci nu că israeliții 
păreau în ochii pupezelor mai cărturari, nu de-aia, coane Novene, mai 
hintelectuali dă hingheritu, ci pentru că... vă rog, doamnelor și domnilor, 

să răscoliți numai puţintel în arhive! Domnișoara, domnişoară și azi, Clara 
Honig, o renegată, o disidentă, una cu alte păreri ca una, unica ce a 
întreținut relaţii lirice cu Marius, spectatorul intrării trupelor lui Ehrenburg 
în Bucureștii lui Sadoveanu, ea nu prea a avut cum colecta multe premii și 
tiraje din ce i-au făurit, în legănarea fanteziei feminine, creierașii. Dar 
apriga Dorothea arată cert a femeie liberă, a tovarășă boieroaică! 

Acuş-acuş, ea e în stare a fi capabilă să-l dea jos pe Codin de pe 
capră şi să-l pună a mă biciui la scară, pentru că în timp ce eu asamblam, 
din grindă, stâlpi şi contraforți, portalul brandenburgic al leagănului, micul 
Marius, atras ca posibil sculptor de izul plăcut de sicriu proaspăt al 
salcâmului, a apropiat nările roz de găurica fierbinte, unde am sfredelit, şi 
a suflat puternic, să contemple întregul intrând cilindric, obscen şi lubric 
prevestitor, rezultatul fiind o cherlăială de căţel nătâng, fiindcă i-a intrat 
rumeguș galben-verzui în ochişorii castanii... 

Cu alte cuvinte, doamnelor şi domnilor, ca ţigan păţit, eu susțin că 
pentru evreul de azi nu mai e posibilă deloc o doctrină antisemită în sensul 
XIX-XX, că să monolitizezi așa ieftin şi uşurel gloatele stradale din care să 
recrutezi călăii! 

Răscoliți puțin arhivele, cum de atâta vreme vă implor! 

Acele stârpituri naziste şi plagiatorii lor români au inventat aşa 
adversar ideologic şi stradal, pentru că aveau în căpățâni de nimicit o ţintă 
complet inofensivă: rătăcitorul israelit galiţian era SĂRAC, nu o singură 
dată mai sărac decât însuși țisanul, de-aia s-a şi putut înfiripa şi accepta 
cu emulaţie doctrina! 

— Într-adevăr, admise că admite Marius Ghizdavu, amintindu-și 
fericit de copilăria-i de orfan de război de mamă, 1917-18, când mă 
plimbam de la Năpădeni la târg la Vlad, lăudându-mă îngrijoratei mele 
gazde că am bet apă de la șinşi fântâni, naturelul meu de artist sensibil se 
lăsa impresionat nu numai de buclele universale, hollywoodiene, ale 
Sulamithei Lewald, ci şi de un personaj cu miros rău, parcă de sânge 
închegat, tăietor poate de orătănii, haham adică, oricum trențăros şi cu ceva 
de pradă, de prădător aerian, de vultur: ghearele de la picioarele nespălate, 
curbate ca la ulii... Poate, doamnelor, nea Măriuţă al meu să fi adus aici o 
nuanţare teoretică dintre cele mai subtile, cum că nu oricând poţi construi 
ideologii antisemite, ci numai când evreii ajung foarte singuri și imaginea 
lor convinge derbedeul stradal că jaful agresiunea, chiar împinsă până la 
omor, poate scăpa nepedepsită. Eu nefiind, desigur, o haimana violentă, ci 
una a frumosului sensibil, reținând pitorescul plastic al acelor personaje ce 
depășeau mult spre nord decorul basarabean, până-n Galiţia habsburgică şi 
mai departe. 

— Un izvor de excese, fantaza pictorul avocat parizian pledoaria 
propriei lui apărări, la un proces crezut nestalinist din motive de 
circumstanță anglo-americană, trebuie că a fost, domnilor acuzatori publici 

săraci din popor, şi mentalitatea indusă şi sincer crezută, în care era format 
soldatul Războiului Sfânt. De prea multe ori, formulările ofițerești, mai 
mult sau mai puţin oficiale, împingeau minţile cele tinere spre a opera cu 
identitatea evreu=bolşevic! Cam asta fiind în căpşorul căprarului fruntaș 
sergent Codin Marin: că, numai la cererea expresă a evreilor atotputernici, 
ne-a luat Stalin Basarabia, Bucovina şi Balcicul, în vara lui 1940, şi din 
cauza lor nu i-au declarat deloc război Churchill şi cu Roosevelt; că aceiaşi 
evrei erau toți comunişti, dar Stalin nu-i prea credea, cerea fapte, şi atunci 
cei mai fanatici marxişti s-au pus pe umilirea și agresarea trupelor noastre 
în retragere, care aveau consemn să nu tragă, de teama statmajoriștilor 
noștri, că ar putea Cominternul exploata cel mai mărunt incident, pentru a 
avansa până la Milcov şi pentru a provoca, încă în acel sfârşit de iunie 1940, 
cu presă carlistă demenţial cenzurată, o participare ungurească, bulgară, 
germană, poate şi iugoslavă, la sfârtecarea României Regale Mari; nu puţin 
contând, onorat Tribunal al Poporului, şi convingerea trupei de către ofițeri 
că evreii chişinăuieni, și din celelalte orașe și târguri un an sovietice, şi-au 
dat foc la case (!) sau le-au dinamitat, înainte de a fugi spre Ural, după cum 
toate atacurile teroriste ale partizanilor sunt tot de ei uneltite, găsindu-se 
până şi copii dotați cu arme şi muniție! Ba chiar îndârjita rezistență 
întâmpinată cât am asediat Odessa noastră, tot „iudeobolşevicilor“ aveam 
a le-o plăti: serviciile nemților ziceau că ei mânau ca pe-o turmă la tăiere 
soldaţii ruşi, ca şi pe ai celorlalte seminţii subjugate până-n Pacific, ici colo 
fotografiindu-se un sistem radial de tranșee, conceput aşa ca politrucul să 
împuște pe la spate soldatul ce-ar fi întors faţa de la dușman! 

— Zi mal bine, îl privi batjocoritor Virginia, că prin însăși alianţa cu 
Reichul, regimul antonescian şi-a asumat riscul de a duce o politică 
antisemită şi antislavă, păgubos neputându-se pune nici problema unei Păci 
unde să n-ai a contabiliza câte crime, nici confirmarea recuperării 
Basarabiei şi Bucovinei, pentru că frontierele, chit că le recunosc Hi, Muss 
şi Hirohito, pentru o ţară cât România rămân fragile, dacă nu semnează și 
americano-britanicii mel. 

— Și n-au încercat Antoneștii să le facă, aceste cifre, cât mai 
nesemnificative? nu îndrăzni să obiecteze Marius, amintindu-și acel 8 
noiembrie 1941, când se serba întoarcerea cuceritorilor Odessei şi se 
plebiscita admirația populaţiei pentru felul cum Mareșalul s-a îngrijit de 
retezarea vâscului ce ne ţinuse pitic de secole stejarul carpato-pontic- 
danubian. 

Una fiind să te pomenești cu tancurile marxist-leniniste că-ţi vin 
dinspre Don în poziții, şi-ţi calcă bateriile, şi alta să te asurzească vara 
aceiaşi mastodonţi pe străduțele Bucureştiului încă patriarhal, deşi abia 
bombardat ultramodern. 

— În fond, nu aceste tancuri sunt periculoase! gemu el, bătând la ușă 
şi cerșind un pahar cu apă rece Elizei, în Strada Sfinților, 31 august 1944, 

aproape sub mansarda lui Mircea Eliade. Ele se vor răsfira, în funcție de 
câtă Ruropă au promis anglo-americanii ruşilor, încă din iunie 1940, când 
nu le-au declarat război pentru cotropirea deznaţionalizarea unor teritorii 
româneşti cam cât Elveţia sau Olanda, vorbesc de o deznaționalizare 
ireversibilă ca şi bolşevizarea aia, pe care același imperialism american se 
va pricepe atât de bine s-o combată... doar pe teren propriu, prin cel mai 
român erou USA al secolului XX sovietic, curajosul senator Joseph 
McCarthy, a cărui statuie am vrut s-o înalț, pe banii mei, în Piaţa Stalin, 
zisă De Gaulle, dar nu mi s-a permis. Puteam atunci să ilustrez doar 
Principiul Politicii De Cadre, emanat sub forma undei perpetuu statice 
ștampilativ, mă-nţelegi, adică un lenticular filtru strecurătoare de bronz, 
prin care trece Nomenclatura, tot aia, în a pluralistă, tăindu-și forme de 
cruci, datorită încrederii populaţiei mai mult în biserică, deoarece amărâții 
noștri, neasistați intelectual, n-au a spera a trăi decent decât pe Lumea 
Cealaltă, şi nici analyştii de targhete dacă scrii cărți de 1681 pagini, cum 
Grig, nu mai văd cumpărător de carte în Pensionarul Român, ceea ce 
preşedintele voievod  Avăcăressi nu contesta când fusei cu macheta 
nasturelui, dar abia venise, pe sârrrmă, o undă politică nouă, de integrare 
digerare euroatlantică, necesitând măgulirea Comisiei Aliate de Control, 
prin improvizarea unui monument dedicat piloților care au picat 
bombardând, spre binele românilor, Bucureştii și Ploieştii şi alte obiective. 

— Da” de ce să mai facem unul, m-am opus eu cu zgârcenie 
bătrânească, de ce să mai cheltuim bronzul? Eu propun să rebotezăm 
Statuia Aviatorilor drept Monumentul Eroilor Americani, să depună 
politicienii obezi coroane ca la obeliscul Soldatului Stalinist de odinioară 
de la Antipa, iar după ce ne facem treaba şi ne admite ăştia, vine alt guvern 
şi ne omagiem iar aviația proprie! 

— Da, poate, nu arăta farmacista nici măcar cantități catalitice de 
înțelegere pentru râsu-plânsu-haz-de-necaz ghizdavian. E limpede, Marius, 
că nu toate aceste tancuri vor merge la Berlin... Pentru bolşevizarea 
Germaniei se vor folosi giganticele, inepuizabilele resurse de activişti de 
pe frontul polono-bielorus, pe când aceşti comsomolişti drăguţi de pe 
străzile şi străduţele noastre se vor răsfira prin capitalele din jur: Sofia, 
Belgrad, Tirana, Atena, Alexandria, Bizanțul, Beirutul, Budapesta, Praga, 
Viena... Nu vrei tu şi o dulceaţă de nuci verzi? 

— Desigur, nefiind de aşteptat vreodată scuze anglo-americane 
pentru laşitatea de a fugi de pe frontul est-european, de frica politrucului! 
Unor galițieni atât de nesemnificativi cultural, tehnologic și financiar- 
militar, le va fi chiar o onoare explicaţia că Churchill şi stafia lui Roosevelt 
au semnat la Strasbourg, în 10 Mai 1945, Arrrrmistiţiul, Ruşinoasa 
Kapitulare, doar pentru că... s-au înşelat, ca niște domnişoare blond- 
nordice din Nemmersdorf, cărora komsomoliştii lui Ehrenburg le-au 
promis că nu le vor viola, nici masacra. Ay! A crezut Vestul în bunele 

intenţii cu parafă uncle Joe, cum că aceste seminţii de rasă colonială estică 
vor fi lăsate din gheare să-și aleagă fiecare, puternică, liberă, pe soartă 
stăpână, poziția în care-și doresc să fie violate marxist-leninist, cu funduţul 
pe Carta Atlanticului!... Ți-e teamă, Liz? Nu de tancuri, ci de gipurile astea 
purtăreţe, cu care Occidentul a dotat căgăbăul, sporindu-i mobilitatea şi 
vederea securistă nocturnă la arestări! Eu, născut în Lvov! Tu, 
basarabeancă de Tatar Bunar, rişti să fii încadrată „farmacistă sovietică 
fugită în lagărul fascist“, returnabilă în Molotovia de serviciile anglo- 
americane, ba chiar franceze, în măsura în care, consecință şi mai 
îndepărtată a colţului de cotitură de la 23 August 1944, după Churchill, se 
va duce şi De Gaulle la Kremlin, confirmând Procentele bolşevizării 
galiţienilor, în schimbul rolerării lui, de către Partidul „Împuşcaţilor““ 
(uneori pentru practici terorist-partizane), Partidul Comunist Francez, cu 
obligatoria condiţie ca, după ce Stalin va trece, din Istoria Recentă, în 
Literatura fără Cititor, o Piaţă Stalin a manifestațiilor peceriste să-i 
poarte cândva numele... 

— S-ar putea să nu accept să fiu siluită! izbucni în râs cristalin, gata 
să 1 se dea pe lumea aceasta, nu pe Cealaltă, refugiata, ce nu-şi putuse salva 
aduce la Bucureşti mobilierul de peste Prut, ci numai ce piei cuverturi de 
pe fotolii apucase a jupui în graba teroarea că s-a rupt Frontul şi VIN 
hoardele marxiste! 

Biata Liz! Spre viitoarea perpetuă gelozie ghizdaviană, nu refugiul 
din iunie 1944, ecou al Debarcării din Normandia, pomenindu-l în 
apartamentul din Aleea Dumbrăviţa, ci mai degrabă pe acela din sfârșitul 
negru de iunie 1940: 

— Am lăsat totul pradă megieșilor, Irinuco! Până şi oala cu borş 
fierbând pe foc! 

Deruta. Ce se întâmplă? Indiscutabil, confuzia mai mare acum decât 
la agresiunea stalinistă 1940, din trena prăbușirii Franţei celei dezarmate 
prin populism începând încă din 1936, spunându-i-se să nu se înarmeze, 
deoarece va fi apărată în contra revanşismului nazist de către inombrabilele 
inebranlabilele în defensivă şi irezistibilele în ofensivă imperialistă, 
Armate Roşii. 

Ca întotdeauna, în termeni artistici, ţinând de perfecția organică, 
romanticul pictor așteptând compoziţiei Echilibrul, să se liniștească lumea, 
parcă-i părea puţin rău că avioanele staliniste de recunoaştere, ce cu ochiu- 
i expert le detectase matinal inspectându-ne Capitala Regală, nu fuseseră 
urmate, ca pe front, de valuri-valuri de bombardiere, fiind nedrept şi urât 
ca replica galițian-dâmboviţeană a Parisului să fie terorizată, în acelaşi 
august 1944, numai de aviația amicilor anglo-americani şi de aviația 
călăilor naziști, care au primit exact ordinul ce ne trebuia să n-avem 
mustrări de conştiinţă declarând război camaradului german, lângă umărul 
de oţel al căruia, am apărat civilizațiunea europeană de flagelul 

bolşevismului ateu dărâmător de biserici! Mda, am recăpătat simbolic 
Basarabia şi Bucovina, precum și Transnistria cu Odessa noastră cu tot, ca 
pe o compensație, e drept că numai într-o măsură neînsemnată, pentru 
exploatarea până la genocid practicată de Comintern, în aceste provincii 
româneşti şi regale, în sinistrul an 1940-1941, ba speram şi, Fiihrerul fiind 
loial din fire de zugrav, sângele sfânt al eroilor noștri căzuți în Răsărit şi 
prizonierii să ne plătească la Viena recuperarea în 1943 a Ardealului, pe 
care acum o să-l recucerim lângă Ivan, precum și a Balcicului, pe care 
firesc ar fi ca Stalin să-l înapoieze Regelui Mihai, ca pe un semn de înaltă 
apreciere a Miracolului de la 23 August, ce-a deschis, pe neve cum când ce 
Armistiţiu, calea bolşevizării, prin metode cominterniste de o sălbăticie 
rară, a Bulgariei şi lugoslaviei, ca cea mai țipătoare dovadă că PACEA 
SOVIETICĂ depinde nu de purtarea războiului antibolşevic până la capăt, 
până unde-ntorc rablele de transport în comun, la stația Stalingrad, ci 
Soarta neamului tău bulgar, frate Kirciu Kotkov, care nu ţi-ai adus până la 
Volga obolul la „eliberarea poporului rus de sub jugul marxist-leninist”, ar 
putea să depindă acum doar de ponderea excesivă a conaţionalilor şefi în 
Comintern, de simpatia trezită-n Stalin de ei, rezultatul pentru Literatură 
fiind, cititorule, consternarea că n-are nicio legătură viitorul Neamului cu 
ce-ai comis tu în război — neutra Bulgarie, ocupata de nemți lugoslavie, 
anexata de către Mussolini Albanie, nu vor avea mai bună soartă decât 
România imperialistă ce-a năzuit ca profesorul Ghizdavu a ieşi la Pacific 
periclitând interese americane, recuperând pentru viitoarea uie Alaska! 

— Nu, nu vin la manifestaţiuni, domnule Ghizdavu! Locul meu îi 
acasă, aproape surâse, cu o fermitate de sare amară, Eliza. Du-te singur, 
dacă eşti curios! 

— Înţeleg pricep, e clar c-acum, când se vor pune poterile pe 
basarabeni, numai direct în gura lupului, să fii văzută cu mine, cu un... 
criminal de război, asta ţi-ar mai lipsi! Dar după feeria şeia cu şei mai aprigi 
baianşti, dănţuitori, bandurişti, corişti, balalaiciști şi recitatori ai Armatei 
Roşii de Ocupaţie... măcar pot reveni pe răcoare, în deplină 
conspirativitate, să-ţi povestesc cum a fost? 


— Ce n'est pas la forme exterieure qui est reelle, mais l' essence des 
choses. Partant de cette verite, il est impossible ă quiconque d' exprimer 
quelque chose de reel en imitant la surface exterieure des choses, i-a 
obiectat Brâncuşi, văzându-l că ştie franţuzeşte, când au venit vorbele 
despre diferitele sortimente de rezistenţă prin cultură. 

— Bune, actualiză Dora ce convenise cu Grig puţin înainte de 6 

martie 1944, când a plecat scriitorul în Bucovina, să o apere de invazia 
sovietică ce ar fi putut atrage dărâmarea lăcașurilor chivotante ale lui Petru 
Rareş cel Mare și Cult, zugrăvite peste suprafeţele exterioare, şi 
politroocilor acolo s-a predat, spre a deveni pandur marxist, dar asta i-am 
obiectat şi eu, şi mămiţica: eşti nebun, Grişa! Pe cuvântul meu de 
comsomolistă c-ai înnebunit de tot! Dacă zici că analiza literar-artistică e 
mai tare decât cea de presă sau de tembelimedia, şi că armatele 
Cominternului vor ocupa Regatul, şi chiar mai mult decât atât, ha, cu 
perspectiva de a deveni Dacia noastră o simplă dar respectată Respublikă 
sovietică! Bine, mă Grișa, aşa faci tu? Eu nasc pe Vera în 4 martie, și tu în 
6 pleci la Storojineţ? Şi cu ce sarcină mă laşi? Sarcina de a îngriji un 
manuscriptum păcătos, şi incomod de mare, 1681 pagini, publicabil doar 
la mama dracu', peste veac, deoarece tu te concentrezi pe toate detaliile 
de... suprafaţă, în loc să-ți adâncești discursul! 

— Ai fi năzuit la o esenţializare, ca lupta de clasă, Grig, dădu să se 
adune Marius, mutat din 1970 la Liz, doar cu lenjeria, nu şi cu Atelierul 
Tonitza din Pădurea Andronache, dacă Dora ar fi insistat că ea şi cu tine 
sunteți din veac un cuplu, puri, şi o să vă înhumați adiacent, dar a prescurta 
Fluviul e un modişor de expunere încă şi mai dificil pentru gloate. 
Recurgând la simboluri şi subînțelesuri, ție-ți ieşea cetatea literară 
impepenetrabilă chiar şi pentru specialiştii Direcţiei 13 Literatură şi Arte!... 
Deși chiar şi cei care o fac, pretind prosteşte că știu Istorie. 

— Numai că, şi aici Grigri a calculat perfect, nu bătuse pendula 
consensului dintre artiştii poporului şi călăi emeriți ai norodului, Cupa 
inox de pe masa verde fiind coexistența pașnică dintre Cenzor cominternist 
şi Cărturar stalinist, în seeenzul că de ce să nu te lase să compui ca Ilya 
Șostakovici Prokofiev, decent trăind, lauda criticului occidental 
dobândind, precum şi gratitudinea Cetăţeanului de pe strada pavată de 
deţinuţi, fiindcă deşi nu l-ai instigat la acte idealiste, ducătoare-n viermi 
sau Gulag, istoria va gunguri despre tine ca un încarcerat în capitolul Arta 
şi cultura societăţii sovietice din RPR în Epoca lu' Stalin!... Na! Îţi 
convine? Nu era mai bine să n-ai ambiţii Van Gogh de exprimare cu orice 
preţ? 

— O să mooor în Blocul Demolaţilor, Marius, bocită de vecinii 
tovarăşi țigani, care vor să se extindă, şi tot n-o să mă dumiresc deplin: era 
doar o fantezie de-a lui Grig sau, cu adevărat, s-ar putea riguros demonstra 
că orice altă strategie era, în Nenorocul Românesc de a încârliga doi tirani 
inculți, Dej şi Cea, cu mult mai ineficientă decât o împărțire a societăţii pe 
clase culturale disjuncte. 

— Cine vrea să înțeleagă Războiul Sfânt căpiază! privi admirativ 
fabulistul Jean de Ferentari la incisiva franţuzoaică, ce nu se mulțumise a- 
i demasca pe Cioran şi Eliade drept inamici nereeducabili ai valorilor 
occidentale, ci şi pe „semievreul“ Eugen Ionescu îl tratase drept geambaș 

perfid, acuzându-l de „omisiune de denunţ“, deci de un soi de agiutor 
fascist. Da, duduco, cine vrea intens cum a fost posibil să priceapă ce nici 
nu mai poate fi înțeles din moment ce ministrul comunist de educaţie 
solicită de la Chişinău României să limiteze drastic câte burse, şi alea pe 
sponci, în plin exemplu ungar, acordă, apoi ăla ajunge a se miauna şi de ce 
Românii Regali n-au dus lupta în contra bolşevismului la 1940, cu cel mai 
polonez elan, ca să nu se mai ajungă pe urmă de să se râză azi filo- 
habsburgii de manifestări degenerative în conștiința unității naţionale, la 
romunculii di pi şele două taluzuri ale fluviului Prut... Păcat c-am dus 
război prea lung! Evident, tu, că puteam scurta dramoleta la 1940, ca 
polonezii în 1939! 

— Da-da! se cruci a groază părintele întocmai cu călugării Damian. 
Rațiunea acestui răzbel absurd, împins drăceşte până la Stalingrad, stă în 
chiar consecințele spirituale ale pierderii lui la Cotul Donului şi în Stepa 
Calmucă! Ceea ce nu s-ar mai fi produs dacă măcar noi românii duceam 
singuri, chiar fără nemți şi alți demoni, Cruciada, rostogolind-o-n 1938 
până la Ural şi la Sibir, aşa cum i-a şi cerut imperativ Rigăi Crypto 
geopoliticul de geniu Voiku Ghizdavu! 

— Precum până şi ruşii contelui Tolstoi, al cărui hronic în patru 
volume omite a mărturisi şi Cauza marilor mișcări Napoleon de noroade 
din 1812, anume Răpirea Basarabiei, au dat sângeroasa bătălie de la 
Borodino, înainte de a-i închina Moscova răzbunătorului nostru corsican 
dac, singurul Stăpân Occidental ce ne-a iubit din conștiință ca a valahului, 
latină, îşi țivli şi filozoful istoriei pensionar Horea Bratu glasul, indignat 
de opulenţa noii boierimi de pe ambele maluri ale Prutului, tot așa şi noi 
românii, nu puteam ceda altfel în august 1944 decât cu un RO-Borodino 
sângeros, Capitala, deznaționalizării şi bolşevizării ei ireversibile, rupe-ţi- 
aş carnetul roşu de parrtid, Căinare, cameleonule, dacă-l ai la tine pe tanc, 
intrând astfel etern de bronz în Bucureşti, pe Şoseaua Kolentina! 

— Chiriaşul meu pandur, luă cu fo-foc poziţie de apărare activă, 
madam Bolboros, cu vedere saşie spre Cişmigiul tuturor posibilităților de 
viol, nu a deţinut niciun carnețel roşu cu autograful Anei Pauker, sau al lui 
Dej, printre catrafusele sale, pe care le-am desprăfuit ades, inventariate de 
cum mi le-a trimis Cneazul Igor din stepele Asiei Centrale. E plin netul 
rusesc de fake news-uri... 

— Sunt convinsă că această gazdă babușkă din Piaţa Carmen Sylva 
adăpată de la izvorul lui Eminescu, şopoti naiv Elvira, dezvăluind 
mărgăritărelele cu care zăpăcise câteva divizii, a scotocit şi puricat în 
profunzime prin hârtii, mergând în vârful picioruşelor roz pe suprafeţe 
lucioase în deplină conformitate cu tema dată nouă de îndepărtatul 
Brâncuşi. Pentru Mişu al meu, este o certitudine, Marius, că Grig al Dorei 
lui Gary nu a fost contactat de agenții Cominternului, ci din proprie 
inițiativă, că era cam dement, s-a avântat pe cea mai grea şi mai nobilă cale 

a infiltrării în organigrama inamicului. Faptul că el, abia născându-i 
speriata sa muiere o fetițică, după ce avortase un băieţel, pe Rudy, pare de 
o bărbăție dezamăgită, încât a pornit-o năuc spre Nordul ameninţat de o 
ireversibilă deznaţionalizare-bolşevizare, nu trebuie interpretat numai după 
gradul de impresionabilitate peliculară al codului cinematografic, ci și ca 
gest antic de superficială responsabilitate paternă, vizând a juca doar un rol 
de pandur literar parşiv, în economia întoarcerii armelor noastre feșite de 
la est către vest! 

— Verişoara asta reacționară Elvira vrea să te sensibilizeze, i-ar fi 
explicat lui Marius doar tovarășa Despina, de n-ar fi ajuns şi Clara, în 
octombrie 1943 la Basel, cu Octavian şi Virginia lui, că e mai bine, dacă 
tot n-ai emigrat şi tu, încăpăţânatule, să admiri doar pasajele din Războiul 
Sfânt unde Grigore Căinaru protestează că nu trebuia să vă avântaţi prea 
mult dincolo de Nistru. Fiindcă romancierul s-a răzgândit pe drum şi n-a 
mai atentat deloc la gâtlejul omologului sovietic, de îndată ce blindatele 
staliniste au ajuns la apa Ceremuşului, clară ca Aare la Berna, în care verde 
se oglindea mălinul înflorit al lui Esenin (Uep&myxa), poezie pe care s-a și 
grăbit s-o traducă în viață. Dar privind şi dinspre Galiţia, şi dinspre 
Bucovina, e limpede că de fapt o asemenea sursă Bolboros e ca un izvor 
secat. Ea n-a adus nicio noutate la dezlegarea misterului, fiind prea greoaie 
să se mişte printre gândurile sculptorului, desigur încâlcite, ce avea el în 
cap, Brâncuşi, evreu american, cum îl cred mulți amatori, dobitoaca de 
gazdă având însă şi oarece interes ideologic să lanseze lozinca despre 
contradicția antagonistă dintre suprafețele morfologice ale obiectelor şi 
esenţa lor, exprimabilă prin volume de o cu totul altă configurație de clasă, 
semnalată sociologic doar în lunca Jiului. 

— Ca să nu mai turnăm aci apă plată în acid, murmu-mârâi doctorul 
Lecca, adică în jurul a cum să te comporţi ca un intelectual Lucid, avortând 
pe Rudy sau nu la spital, câtă vreme Istoria se masturbează sau se cufureşte 
în public ca o nesimţită, eu mărturisesc că nu mă pot abţine de la a nu 
recurge la intromisiunea integrală-n conversaţie, apropouar de moşirea 
Ideilor tâleşoului platonician despre Peştera Răposaţilor, care se îngustează 
pe măsură ce te apropii de Nistru, cum că mai aproape de esențe, la nivelul 
biochimic de construcţie de partid şi de securitate şi de ideologie a Materiei 
ca materie organică vie, stă şi acolo, la schit la Rudi, lângă Soroca, Esenţa, 
recte cartela de pâine şi mălai! Ca salam cu soia încă palpitând de viață 
larvară, precum ce mai rămâne dintr-un prizonier, indiferent al cui, dar 
căruia homosapul îi înfige un proiectil reactiv în rect, detonându-l de la 
distanță, așa şi macromoleculele vii se tot pipăie ce suprafeţe au, acolo în 
submicrobiologic aparența cam coincide cu esenţa, iubire, de unde a 
rezultat şi maladiva mea admiraţie pentru propria mea creatură, cu o moartă 
sinucigaşă făcut, nebuna de Laura Done, italiancă-n exil dantesc, Raulică, 
băiatul meu, băiețașul meu, o valoare! Un talent genial de cea mai sălbatică 

esenţă... 

— Ce să fie, mă, şi în creierii de matematician ai lui Raulică ăsta? 
dădu din umerii heruvimi virginali, nu ca ai Virginichii ci ca ai Laurei, 
dădaca deplin sculptoriță Cristina Done, ce-l şi ştersese la fund cu șerveţele 
umede. El este ferm convins că va putea coabita cu tovarășii sovietici 
haraşo spasibo. În ce sens? În sensul că dacă pe tac-su doctor l-ar băga la 
Reeducare silnică grea tot la Piteşti, dacă-l prind, deoarece au rămas 
documente în care, ca medic naționalist, foloseşte în loc de „militari căzuți 
pe frontul de Est“, abuziv provocator termenul „eroi“, iar din banii storşi 
prin șantaj cu malpraxisul, de la bogaţii săi clienţi, şi-a ridicat central o 
provocamcubică vilă vieneză, proiectată de doctorul Wittgenstein, el fiul 
își va putea continua nestingherit, din creion de trestie, cercetările 
matematice, uşile, uşile cu frică deschizând pe la Analele Româno- 
Sovietice, spre a publica în prelungirea la ce-au gândit în singurătățile din 
pasiune cutare şi cutare, doar din când în când neavând decât banala 
obligație politico-ideologică de a scrie chinezării la gazeta de perete de la 
Colţul Roşu, eventual în unele periodice, articolașe lămuritoare despre ce 
parabola mea am văzut eu în Uniunea Sovietică: peste tot superioritatea 
ştiinţei marxist-leniniste față de neştiința burgheză, precum şi monoclul cu 
care un june revoltat din Trier a băgat de seamă, roşind, că dialectica şedea 
hairy într-o poziţiune burghezo-moşierească, cu capun jos, pe când 
oamenii muncii munceau, aşteptând s-o răstoarne activistul corect politic. 

— Boje moi! Boje moi! se cruci moale Marius, pelerin în americana 
lumină de august, dinspre Mlaştina Caprelor spre Kitai Gorodul Larisei 
Rîbalovna, orbecăind cu minţile rătăcite că toţi se aranjează şi au proiecte 
optimiste, numai eu, Victoriţo, poştărițo, nu-mi calibrez imaginativ, în 
fantezia trăsnită ca de-o prosveşcenie, viitorul în cincinale, ci numai ce cam 
cât al servi o oboroacă di şireşe hultoane, nu mai voluminoase decât 
mameloanele tale roşii! 

Victoriţa nu era însă Pobeda Pobediţa de pe Ialomiţa, ci factoriţa de 
ducea corespondenţa în Pădurea Andronache, chiar şi la bădiţa, numai însă 
după ce bolşevicii ca progres al României republicane dublu fundate 
descălecate pe, în 6 martie 1945 şi în 20 mai în celălalt an, electoral, 1990, 
au dat drept de vot şi fimeii, nu c-aşa voiau elitele cele-n perpetuă 
voshişcenie, ci din necesitatea obiectivă de a se ieşi din chiuitoarele 
frământări, când e de determinat în stafful sultanului cine are şi cine n-are. 
Ce? Caimac! Frişcă la public. Rahat, fa! 

— Vreau să fiu monument american! Vreau să fiu promovată 
monument american! țipa metallic Statuia Aviatorilor, cât Marius se 
plimba pentru ultima oară prin cartierul I. V. Stalin, convins că, cincinale 
de-acum înainte, nu va mai flana prin Micul Paris, în ale cărui vitrine deja 
nu mai rămăsese nimic de lins. 

Era complet răvăşit de remușcări, cum nu mai încercase spre a proba 

decât într-un 4, nu aprilie, ci august, 1943 însă, la Necropola „Eroilor“, din 
oraşul lui Caragiale, Ploiești, filmând cu acel nordic profesionalism învăţat/ 
furat ca meserie, ca rukodelia, de la gingașa, ay! fâșneaţa cameramană, nu 
şi de cameră c-un balcanicoi nespălat, Leni Riefenstahl, nemurind, 
nemurind pe peliculă superficială ca esență de alb şi negru, complexul 
ceremonial funerar tipic ortodox, aducând onoruri jale victimelor din casta 
războinică, ale teroristului atac american de la Câmpina şi de la pușcăria 
judeţului Prahova, fără deosebire de echipa pentru care au jucat: românii şi 
germanii, pentru a celor mai reacționare vârfuri ale imperialismului valaho- 
teuton cu tendințe globalizante, respectiv piloții americani decolați din 
Jamahiria Libiană, amică şi prietenă, întru pentru deznaţionalizarea- 
bolşevizarea imediată ireversibilă a unor euroregiuni galițiene de interes 
cultural, la Spirită, recuperist exact unde West Europa deja nu mai avea 
Gaist decât pentru autobășcălie și provocări inginereşti instalate artistic. 

Dinspre Lacul Herăstrău, venea un iz de dulceaţă de petale de 
trandafir presate sau putrezite, în timp ce trupele cominterniste alungau pe 
ai noștri de la Taganrog, neexistând morţi suficienți cât să nu mai credem 
că ne vom întoarce cu frontul, poate în chiar această toamnă 1943 două 
poşte mai încolo, pe Don, la Rostovul nostru, unde escadronul lui Gary 
Glagoveanu a săvârşit minuni de vitejie, în contra inamicului mult mai bine 
înarmat, deoarece statul muncitorilor şi ţăranilor, călăuziți de oamenii lui 
Stalin, trebuia să fie al tuturor exploataţilor, din întreaga lume, care îşi 
doreau să slugărească nomenclatura cominternistă! 

Uău, ce se scutura cămeşa ia de borangic pe Virginica, de mila 
flăcăilor americani ce era cât p' aci s-o facă unul din Virginia carne de mici 
cu bomba, s-o înfulece canibalii naționaliști prahoveni sau maidanezii 
locali, dar ce strângere de inimă avea bălanul Augustus! De câte ori 
alungând-o din Câmpina, din odăiţa lor intră lună prin fereastră, dintre 
Rafinărie şi obiectivele Hasdeu-Grigorescu dinspre Cornu, să se ducă-n 
mă-sa la adăpost, la Băicoi sau tocmai la Pribegi, la foişor, la Marius, cu 
gândul numai la viitorii copii, mari financiari, Walt şi Alex! 

— Ce de-a rău îi di noi! ofoftase însuşi argatul Codin, la 24 august, 
acelaşi an ne-an 1943, în care pare să nu se fi întâmplat nimica, uncheșul 
Stalin ținându-i luni de zile la prestat anticameră, pe fanii săi Roosevelt şi 
Churchill, dacă doresc să-l pupe, reproşându-le, cu o față buhăită, buboasă 
şi încercănată, că n-au deschis al doilea front şi există riscul instalării 
Cortinei de Fier prea spre Occident, ceea ce ar însemna o şi mai apăsătoare 
Povară pe spinarea jegoasă a oamenilor sovietici debranșaţi de la centralele 
termice, siliți a întreţine un şi mai parazit costisitor aparat grăniceresc, 
informativ, adictiv, masiv, împușcativ şi, la unii supraviețuitori, operativ- 
interogativ să-i divulge pe toți şerpaşii, în joc fiind însăși protejarea 
sanctuarelor Humanităţii grase, cu ţâţe şi fese multipare cultural, să nu se 
reverse asupra lor, la o viață mai culinară, noroadele cele blestemate la o 

veşnică instabilitate, la o necontenită obidă, indiferent despre ce kulturno- 
vospitatelnîi otdel, încercase doctorul Lecca să se exprime la Ialta, cum că 
trebuie marele nostru inamic comun al Naţiunilor Unite... supraalimentat, 
ca s-apuce curioasa zi de 10 Mai 1945, când totalitarismul nazist a 
capitulat, la Viena-Cracovia-Breslau, şi în faţa pandurilor noştri viteji, 
comandaţți de generalul prozator Grigore Căinaru-Debreţin, după ce mai 
semnase deja, în 8-9, alte armistiţii cu invadatorii ruinei germane dinspre 
Vest, respectiv dinspre Est. 

— 24, da, 24 august 1943, mi-amintesc, cum să nu! relată ordonanța 
întocmai ca rândașul Codin, ciocănarul Marin, mimând la scară redusă cum 
tremura de furie stăpânul lui feudal, locotenentul de roşiori şi propagandă 
Marius Ghizdavu, ce-n sinea sa literar-artistică uneltea răsturnarea Regală 
a regimului antonescian, din aşa-presupus hip-hop intelectual față de orice 
autoritarism, din adică revolta că Ceilalţi servesc şi servesc, votu-i în 
privilegii, ca feudali cu armură de Sigmaringen și cu peniță chinezească, 
nişte elogii de supunere la ideologii străine, fără a proteja tineretul de un 
nou Război Sfânt şi nici de un fluviu-roman săţios, încâlcit ca cel căinar 
1681, în 4 volume, posibil cvadrimotor de tortură pentru examene 
terminale, de capa sau de bac! 

— Şi această nouă duioșie dionisiac ditirambică pentru tineri, de ce, 
frate? 

— Pentru că adevăratul romantism e prin definiție tânăr, Mişule! EI, 
flăcăul, că-i voinic sau nu-i, el pleacă şi la răzbel, şi la revuluţie, 
dovedindu-se metaforic mai filosof de milioane de ori decât prudentul cel 
bătrân, şi arătând Istoriei şi, mai bine ochit, Literaturii, Oaș în origine în 
prezent, că în absolut te Sighet pe ea de viață completă, cum zicea şi 
nenorocitul cel rebel de Evariste Galois al nostru, Raul Lecca, algebrist 
calculând soluţii chiar și din tineta din mun'cipiul natal al criminalului de 
război sfânt, mareșal Antonescu, patriarhalul nostru Piteşti. 

— România Regală, românia eternă, domnilor torționari, eternă cu r 
mic şi Ideal Mare, România mea şi a Meşterului Manole, nu poate avea în 
acelaşi Absolut, unde se relativizează şi se înfrățesc sufletele eroilor, şi cu 
atât mai abitir pe lumea asta căcăcioasă fără latrine nicicând suficiente, 
populată de homosapi şi cimpanzei şi macaci, altfel de drepturi decât au 
alte  înjghebări statale, ca Imperiul Britanic, Statele Unite ale 
Cominternului, Vaticanul, Singapore, Coasta de Fildeş, Fenicia, triburile 
galițiene sau republica pitecantropilor mizericordioşi! 

— Chiar fără a fi fost prăvălită, de către marile puteri, în cloaca din 
vara lui 1940, rău făcând preşedintele americanilor Calvin Coolidge că nu 
i-a declarat război lui Stalin, când Cominternul a agresat la 1924 inclusiv 
minoritățile la Tata Bunar, pentru ca văzând seriozitatea pentagonală, de a 
apăra Pacea Expresionistă din | Decembrie 1918, Hi cu Muss n-ar mai fi- 
ndrăznit, în plm, să ne ia la 1940 Balcicul şi Baia Mare, exclusă fiind pe 

vecie atunci Pacea aia 1945 Existenţialistă, care garantează doar 
bolșevizarea galițienilor şi angkorienilor, deci, zic din tinetă neprăvălită, 
noi românii nu aveam mai puţin drept decât... alții a face război, în 
principiu oricând şi oricui şi oricum, după pohta ce-am fi pohtit-o noi! 

— Păi, chiar în acest sens, izbucni în prietenoase românilor hohote de 
râs bătrânul de la clape, Molotov, în 8 noiembrie 1986, când a redevenit 
Skriabin, — instiga şi istoricul boier reacționar Voicu Ghizdavu pe 
impulsivul Carol al II-lea, Regele României Mari imperialiste, aţâţându-l 
în octombrie 1938 să treacă Nistrul la un nou război de Întregire, evaluând 
însă corect că românii ar fi câştigat! Chit că ignora proteza marxist- 
leninistă pusă muncitorului şi țărăncii la cerebel să poată evalua situația 
Internaționalei după Diktatul franco-britanic-ceh de la Miinchen şi 
procesele dictate de Vîşinski, protiektorul şi ktitorul, Deskălekătorul 
României postregale prefeseniste, şăl mai mari uom di drept al secolului 
XX... 

— Vrea să spună banditul, făcu ţărăneşte acuzatorul public Vanea 
Tăpoieşu cu ochiul ca o cântăreață cârciumăreasă şi leliță, către musafirul 
stahanovist, crezându-l Adriana Bratu vrednic şi la pat, nu numai în abataj 
sau în fruntea Minerilor cărora dedica Scânteia lui Brucan în 1945 câte o 
pagină specială, că era fericit defunctul că n-a mai apucat să vadă ţara zob, 
deşi Voicu Ghizdavu ăsta prevedea după Diktatul de la Miinchen un Viitor 
Imperial pentru România, avertizând totuşi pe Rege că, fără Axă, putea 
anexa Daciei, în octombrie 1938, doar toată Moldova Transnistreană, până 
la Bug şi Nipru, cu Odessă și Crimeie cu tot, câtă vreme noul preşedinte 
Kalinin al URSS nu-și poate încă forma o reprezentare clară a câtu-i de 
lățită Rusia şi deci raptul ăsta nici nu s-ar fi simțit... 

— Cu Odessă şi Crimeie cu tot! maimuţări cu pumnul madam 
Bolboros pe Tovarăşa Ana. La 1938, Regele Carol al II-lea putea anexa 
liniştit, fă, fără Axă, gubernii întinse cam cât încă o Românie, fiindcă Stalin 
şi oligarhii, inclusiv instituția prezidențială Kalinin, ţineau sus steagul 
luptei de clasă în UE sub imaginea URSS ţară iubitoare-violatoare de pace, 
înclinată mai degrabă a ceda vremelnic pământ şi rezerve de oameni sau 
minerale, decât să poarte un război defensiv pe Russkaia Zemlia, nefiind 
atunci coapte condiţiile leniniste ca, prin alt război mondial, Lagărul de 
muncă al Păcii să poată concentra noi şi noi popoare, în scopul măreț de a 
produce din ele alte popoare, mai rusificate, Pace la care URSS ar putea 
primi compensaţii pentru Crimeia spre Kânigsberg în Prusia... 

Palid ca marmura fiorentină fascistă, veritabilă primăvară de beleţe 
şi de belele în tricolorul sfârşit regal de august 1944, Marius şi Ghizdavu, 
urcat pe unele elemente decorative ale statuii Lenin, nu Lenin încă, ci C. 
A. Rosetti, el sta cu ochii înmărmuriți beliți la mucavaua camionului 
Molotov alegoric, unde Tovarăşa Ana repoza pe un scăunel cu patrupede 
de ceară de albine, vrednice şi neîncepute, nedate nicicând la trântor, nici 

măcar la boemul și langurosul reacționar greiere greiere, pe genunchii ei 
de colonel polkovnik susținând ca pe-un liubovnic ceresc, impresionând 
toată asistenţa municipală până la aibi pietate, cine sta? Doncea sta, viitorul 
primar bolşevic al minusculului Paris, menit de sensul istoriei să 
eutanasieze, să vâneze ca pe niște câini troțkişti, pe toate străzile, toate 
grupurile statuare europene, regale sau măcar burghezo-moşiereşti. lar 
această Pietă bolşevică plutea spre Mihai Viteazul, care va sculpta cu 
barda, în tăietură directă bâtele noii epoci, până cât va fi nevoie de muiat 
creiere întâi la Timişoara, cetatea feciorelnică, botul acestui cominternist 
Doncea rămânând în coşmarurile ghizdaviene până-n '89 idealul bolşevic 
de virilitate măciucară, necesitând dialectic și feseniste pe măsură. De 
scârbă, înţelese intuitiv că vremea boierilor cu studii de penistenciaristică 
şi de căi de atac pe la Parisul Magnific s-a gătat, şi-aici şi acolo, ca şi orice 
şcoală pariziană, nemaiexistând Boemă, nici curve, din motive de higienă 
turistică, ci doar jocuri TV, de împerechere jalnică stripchat servită onanist, 
ceea ce Junimea secolului XIX, hm! Duel Puşkin-Lermontov, onoare, altă 
viaţă şi altă moarte... Pentru un pacheţel de 200 g parizer cu aşa-zisă soia, 
sandviş la toată echipa, ăştia îți sparg capul, să caute droguri. Ci coborând 
treptele unei crame din apropiere, funcționând ca restaurant, ca bolgie şi ca 
Peşteră, atenți-atenți la a nu-şi jupui creştetele chelile de tavanul jos şi 
umed, din care spânzurau stalactite băloase în curs de întărire, observatorii 
Hurie Hurry şi Bairam Stoper, abia descinşi năuciţi din Singapore tot într- 
un Singapore, chiteau c-au epuizat tipurile de comportament intelectual şi 
că, într-o ţară atât de eminamente rurală, inaptă de rafinamente testicular 
spirituale, nu mai e nimic de monitorizat cu ochelari negri Jackie OHH 
Ray-Ban, după o arestare absurdă. 

Se înșelau însă ca niște amnare din Haţeg ce se cred aprinzătoare 
infailibidinoase chiar şi unde nu mai ia Kalașnicoful foc! 

Ei credeau că în noua republică sovietică stalinistă, puternică, liberă, 
pe soartă şi pe mă-ta stăpână, ce se forma cu rațiune bancheră de a fi 
industrializarea seminţiilor troglodite, prin concentrări marxiste ale 
capitalului, nu vor fi posibile decât două poziții de opţiune copulativă, 
colaboraționismul torţionar caragialesc voios al lui Neluţă Yanachi şi, 
respectiv, opoziția de tinetă, intransigentă până la nebunie eminesciană, 
mult mai rară, cum a interpretat rolul său în acest roman sfânt Raul Lecca, 
la Piteşti şi cum, votu-l în guriță, a şi uneltit futălăul Isadoriţei de 
Sonnenheim, sculptorul din Dubăuţi Andrei Hurmuzacov, că să ia 
românilor euroi mulţi din puţinul sbornic de absurdităui pib feliat 
transparent, ca pentru lamelă de microscop la Kultură, cu bune intenții până 
la un punct genuin, anume să-l bronzeze pe rezistentul ăla cu tineta 
tricoloră cu tot, spre marele necaz al esteților profesionişti, nu în orașul 
natal al Mareşalului criminal de război sfânt, ci pe soclul părăsit de 
Vladimir Ilici Lenin, poate vremelnic, în piața Domului Iskrăi, carele, aşa 

cum eseizează Junele filosof Muhală Muistu, semnifică contribuţia Totul 
pentru front, totul pentru o victorie cu armatele Cominternului Naţiunilor 
Unite. Pre când în pandant urbanistic dezechilibrat, național-comunist de 
omenie, cealaltă monstruozitate architectonică, proiectată de Piranesi 
pentru parlamentarii plutocrației de la care emană și guvernul ascuns, 
guvernul de cabană de vânătoare de ursoaice cu pui, hm-hm-hă-hă! aia, aia 
e volumetric proporțional o hardughie să încapă regretul pentru votarea 
războiului criminal antisovietic, păcatului evghenicos ca Cruciadă şi 
păgubos ca Armistiţiu ce va apăsa vecinic pre umerii eminescieni ai acestui 
norod, până când codârvacii lui de dregători vor gini că un neam de rasă 
„inferioară“ care parcă cere colonalism, n-are voie nici să-şi apere 
teritoriul, nici avuţiile, nici viitorul literar, adică politic. 

— Da-da, bătu cu degețelul de aur în fața de masă observatorul zis 
HHH, cine a cutezat să fie printre cele paişpe-cinşpe seminţii de 
inconştienți care să declare război SUA, apăi acel neam trebuie să sufere 
cele două consecinţe fireşti: o durabilă inversiune a valorilor şi o stârpire 
ştunțifică, după îmburghezirea bolşevicilor, a condiţiilor de formare a altor 
valori, altele decât cele democratice. 

— lar când, avidă de dolari, această burghezie roşie va demara 
construcția sinceră a capitalismului, cu gestionarii, activiștii, securiştii Și 
ideologii, cu norodul şi pentru norod, şi pentru xenocraţie, chiar dacă alde 
Gorbaciov, sau cine ştie ce urmaş i se va desemna, va manifesta 
generozitate, risipind unionist din imensul pământ sovietic, noi nu va fi 
bine să tolerăm nici cea mai mică atingere a imaginii despre cel de-al doilea 
război mondial, aşa clofuşniţă cum se conturase ea deja la 1945, spre marea 
plăcere împălişată a celor mari și tari și uniți! 

— Iaca di ce socrot că-n gupernele noastre buturoase nu-i nimenea 
gigea să ierte vreodată: a) pe finlandezi, pentru atacul mişelesc, jegos, 
neruşinat asupra Leningradului, pretinzând că se apără, în aspra iarnă 1939- 
1940; b) pe germani, fiindcă n-au admis că strategia Lenin-Troţki-Stalin de 
Germania first, în bolşevizarea Europei, era evident preferabilissimă 
nazismului, chiar dacă ăsta a crăpat în doar 12 ani cu război cu tot, pe când 
kommunizmul euroizat s-ar fi menţinut poate şi 120; c) pe români, 
hrrrmmrrrhrrr, pentru crima recentă, refuzul absurd de a face din ţara lor 
regală o magopaţă a stalinismului încă din 4 aprilie 1944, când noi am 
inițializat acele bombardamente paşnice, gândite să încurajăm populația 
civilă să iasă revoltată în stradă, contra lui Antonescu, ceea ce a şi atras 
reacția epistolară a celor mai sensibili dintre intelectualii atitudinari, 
aplaudaci universitari smart, ai Capitulării Necondiţionate cu Ardealul 
pierdut... 

— Concret, interveni de sub masă mamelucul Abdul, ce susținea că e 
prin București cu Circul Armatei Roşii, Imperiul Britanic și Imperiala 
Americă trebuie să se opună cu îndârjire, prin sancțiuni economice şi chiar 

prin manevre militare, dacă Rusia va retroceda finlandezilor Viborgul, 
cetatea natală a neomarxistului tânăr filozof loil Borgiah, iar germanilor 
denazificați pe vecie, Kânigsbergul, necropola lui Kant și a Idealismului 
grena. Mai mult încă, marile puteri euroatlantice trebuie să urce cântând pe 
treptele acute ale escaladării conflictului, mai ceva ca-n Cuba rachetelor, 
dacă oarba Moscovă, în furia ei de-a-i slăbi şi supune îndărăt pe ucraineni, 
ar cuteza a restitui României iliesciene, partidelor istorice de până la 10 
decembrie 1999, când se termină şi războiul ghizdavian, PNL-Parizer şi 
PNT-Borviz, Transnistria, eheu! TRANSNISTRIA în accepţia ei 
burebistană, de la Nistru pân' la Bug, cu Odessă și Ialtă cu tot! 

— Nu ştiu dacă România, chiar monarhică redevenind acceptând pe 
Zahei Avăcăressi IPSS Patriarhul a-l încorona, pe campusul de la 
Direptate, în prezenţa monarhilor europene, africane şi asiatice, va demara 
Marea Recuperare şi se va expune la necazuri, ca totdeauna când e de 
reconstruit ceva, surâse ca Bolintineanu bietul Grig amantului patriot al 
văduvei sale, Dora, dar e instructiv de constatat că observatorii 
euroatlantici, parașutați decuseară la Bucureşti, întru a monitoriza 
penetraţia în Capitală a grosului cătanei marxiste din URSS, n-au depistat 
decât două varietăţi comportamentale la profesioniștii care, aşa cum s-o şi 
văz't în Ardealul pustiit cultural de bestia horthistă, o belesc printre primii 
la o invazie totalitară, sprijinită fie de Occidentul nazisto-marxist, fie de 
occidentalii democraţiei vlăguite de Sfârșitul Istoriei până la egalitatea de 
şanse că fiul moşteneşte Casa Albă de la tăticuţul lui şi, tot acolo, eventual 
soția soțul. 

— Horthiştii, protestă Marius cu matematica sa rigoare de formule 
politice pentru conferinţe de presă, au fost sprijiniți nu de nazisto-marxiști, 
ci de nazisto-fascişti! Din păcate, Grig. Pentru că nazisto-marxiștii cu 
Ermitaj ar fi fost mai nuanțaţi în persecutarea preţioasei sulițe latine, înfipte 
bine în Răsărit. Ăștia, dânşii, după ce ne-ar fi luat Şcoala Expresionistă de 
la Baia Mare, n-ar fi dat niciodată şi Balcicul la bulgari, ca să ne castreze 
peisagistica ce luase avânt pe calea cea mai virilă-n natură, coloristica 
țtipătoare până la un expresionism şuierar. 

— Într-adevăr, admise mamelucul cel pitic, montând și-n masa lor 
microfoane trimise de Roosevelt lui Stalin, domnilor galițieni, este greu 
pentru un obez occidental să-și imagineze complexitatea situației care se 
naşte din mumificarea cadaveric-leninistă a unei societăţi obişnuite să 
petreacă în fiecare duminică, la horă, după îmbăiere și liturghie, ceas de 
ceas şi-n proporție de masă, ascultată sau nu. De aceea, băgătorul de seamă 
vede ce se putea anticipa şi din birou: unii, ca avocatul lon Enache, se dau 
de partea invadatorului și-i recomandă să ocupe Atelierul Modigliani din 
Strada Liliputană, anchetatorului GRU, ca loc de odihnă sau de... muncă, 
în cartierul Stalin al preafericitei nomenclaturi, pe când alţii, mucoşi la 
creieri, nededați la dialectica adevărului dependent de împrejurări, ajung să 

uite că au dosar lepros şi că se află sub cea mai vigilentă supraveghere, şi 
trec în Rezistență, fac amicilor declaraţii sforăitoare cum că bomba atomică 
sovietică e mai... mică decât cea americană şi aşa ajung de să merite statui 
ca de eroi, zic să merite doar la figurat, căci în teorie, cel țepuit c-a luptat 
contra Armatei Roșii sau Căgăbăului, nu poate fi socotit erou corect şi, în 
niciun caz, nu va putea fi amintit nominal pe canalele gloatei, în uie sau în 
State, decât cu dispensă de la Cenzură. În schimb, în schimbul unu 
atitudinea lui Grigore Căinaru, de a se vâri ca un cal troian chiar în gura 
lupului, pentru a lăuda partidul şi guvernul şi a-l atrage pe Gheorghe-PMR 
de partea culturii românești, până la concesia că se poate coabita nu numai 
cu scriitori strunjiți la Școala de Literatură Jdanov, ci şi cu adevărații 
profes'oniști de nivel occidental, anume cu scriitorii calificați de către 
exigentele Facultăţi de Filologie și Institutul Maxim Gorki, — nu putea fi 
recoltată rural decât cu plăcută surprindere. După cum, în schimbul doi, 
posibilitatea de a se exista creatori de o evghenicitate împinsă până la 
absurd, ca cum chir Ghizdavu, de n-a vrut să fie „un Brâncuşi 
reprezentativ“ nici pentru epoca Dej, nici pentru ep&ca Cea, ba chiar până 
şi nici pt. epocca YI (1989-2007), stârneşte, în consumatorul amator de 
cultură de calitate superioară, un fel de dor nu numai de hai hui, de ai hui, 
dacă e de sexul slab, ci şi oroare veritabilă, în ţara asta-mpuţită, 'ngălată, 
urâtă, şi, mda, locuită, fără Trecut corect, deci fără Viitor... 

— Pentru că, prinse a-şi unge cu lacrimi degenerate de bătrânețe, 
cleioase ca ale prunilor din Pribegi, albitul ninsul pictor, autocrat la crivat 
şi autocritic la tâlcşou, doar cu aceeaşi moderatoare, abia convinsă de 
patron că nu există sex memorabil mai gustos decât sexul murdar, obrajii 
lui din lemn de cireş, nu poate nimeni concepe azi o abjecţie mai 
impardonabilă în Cer, la Gagarin, decât a nu fi slujit pe Dej, Cea sau II, dar 
e una a fi fotografiat în criminalul război antisovietic, socotit azi atentat 
terorist gigantic împotriva întregii Omeniri progresiste. 

— Din fericire, orice struţ sâsâie azi la noi ca un nou Sarikopodşipnik 
responsabil cu perfecționarea, tuşi politicos academicianul de la distanţă 
Răzvan şi Vidra Hristev, combătând orice rezistență a majorității la 
doleanțele minorității. Dar acest omortodox cernoziom, dat adese în 
folosinţă săracului fără pierderea dreptului de proprietate, ca să achite pe 
secetă bogatului lucrările agricole mecanizate, a plodit statutar numai 
intelectuali responsabili cu absurdul! 

— Continuarea războiului azi ar însemna, au spus ei, impresionați, 
încă de la 1 aprilie 1944, de tehnologia anglo-americană a omorârii 
morților din Cimitirul Sfânta Vineri la 4 aprilie 1944, evacuarea întregii 
populaţii valide pe fâșia de pământ rămasă în Ardeal şi distrugerea 
TOTALĂ a ţării. Pentru ce aceste jertfe, care nu schimbă cu nimic 
realitatea situaţiei, arhitect de cimitire Ghizdavu? 

— În aceste momente hotărâtoare pentru existența poporului român, 

guvernul sovietic, de comun acord cu guvernele Marii Britanii şi al Statelor 
Unite, afirmă în faţa Lumii că nu înţelege să distrugă Statul Român (deşi 
poate c-ar merita! subînţelese sensibilul artist), să anexeze teritorii 
dincoace de frontierele din 1941, și nici să modifice regimul social actual 
al țării, băi tâmpiţilor! 

—... ŞI nici să modifice regimul social actual al Ţării! Ha-ha! 
Garantează intelectualii universitari! dădu din umerii lucioși fatala Pipina, 
fata napolitană a lui nea Măriuţă Bâzgârel, măritată la București, cu escală 
la Titu după un june dar burtos Tonel Barosanu-Zgaroi, pielea ei arămiu 
alămie inspirând auriul unor gravuri tahitiene, când era mică şi-şi ungea 
cosițele cu untură de bursuc, atribuite lui Otto Mueller de degeneratul 
Voicu Ghizdavu, prof din Breslaul nostru. 

— Pe de altă parte, prin marele nostru prieten, d. Eduard Beneş, am 
aflat la Cracovia că guvernul rus de la Lvov este hotărât să contribuie sincer 
la realizarea Unităţii noastre Naţionale de lapislazuli, domnule agricultor 
Ghizdavu, sprijinind cu pelicanol reluarea Ardealului, dezlipit de Țară prin 
Dictatul de la Viena. 

— Ca pictor cu obligaţii faraonice de a opune Ceva Românesc tot atât 
de tezaurizabil, peisagisticii expresioniste Van Gogh, exotismului colonial 
Gauguin, respinse boierul diplomat, telegrafiind din Alexandria, Memoriul 
universitarilor, ca pe-o farsă de 1 aprilie 1944, cu n-am niciun interes 
prioritar în Ardeal, ci ochii mei sărutaţi de Moarte, la Gumrak pe nămeţi, 
privesc cu lăcomie Regală numai către Balcic sau mai degrabă deja către 
Kuban, unde sunt convins c-aş putea plăsmui unica expresie picturală a 
existenţialismului galițian, cârpind astfel ce n-a reuşit bol-şe-vicul Picasso, 
de care însă nu se va pute lipsi hronicul artelor, deoarece eu mă prăjeam la 
Antibes cu Murocika, pe plaja neştiutoare de casetofoane, shaorme și 
manele, când hop! mi-am dat seama din senin cine-i adevăratul inventator 
al Stahanovismului, el, când isca, prin jetul lui de pânze, fiori de admiraţie 
pe ochii negri, ca murului fructul, ai comsomolistei mele. 

lată de ce, domnilor universitari, dacă marele nostru prieten, d. 
Beneş, îmi promite mie, și Prințului Știrbey, şi lui Lee Miller, care n-a sosit 
încă fiind furtună pe Mediterana, că ruşii doar vor trece Dunărea la 
Obluciţă şi că-mi restituie, ca de la om de drept la om de drept, domnul 
Viîșinski, Coasta de Argint și Stella Maris, eu imediat mă prezint, chiar 
peste capul superiorului meu, domnul general de propagandă Horea Bratu, 
la Cabinetul Conducătorului Statului, predau Scrisoarea şi semnăturile... O 
zi, două, vor urma conciliabulele cu aripa din partid ostilă Fihrerului, iar 
în a treia zi, este, nu este răsturnat, România se va retrage din interminabilul 
război antisovietic, antibritanic şi antiamerican, pentru că argumentația 
dumneavoastră este irefutabilă, atât de către bunul simţ țărănesc, cât şi de 
logica cultă, burgheză sau boierească, de import. 

— Într-adevăr, chiar interesele vitale ale Rusiei, să fie mai suplă, ca o 

balerină, cer ca alianţa cu Anglia şi America să nu fie compromisă prin 
anexiuni teritoriale sau prin schimbări brutale de sex-regimuri politice. Prin 
urmare, nu avem niciun motiv să nu ne încredem în cuvântul guvernelor 
Aliate. Continuarea Războiului Sfânt devine în acest caz o datorie lipsită 
de motivaţie... 

— Este mare păcat, îl certă Dorothea, că nu aţi încetat războiul încă 
din 1-5 aprilie 1944, când n-a mai fost un secret pentru nimeni că aviația 
anglo-americană nu va precupeţi niciun efort pentru a grăbi revoluţionar 
bolşevizarea instantanee a Bulgariei şi Iugoslaviei, prin Capitularea 
Necondiţionată a României! 

— Caz în care măsurile de organizare a muncitorilor în sindicate, 
delegațiile Partidului Comunist şi ale Partidului Social-Democrat nu le-ar 
mai fi luat în imediata trenă a intrării armatelor Cominternului în Capitală, 
adică la 1 septembrie 1944, ci cu multe luni mai devreme, izbucni Nuţa 
într-un râs de țesătoare fruntaşă, căreia 1 s-au dat prin surprindere sporuri 
feseniste la leafă. 

— Mda, puse punctul pe i zekul, cu scepticism grav de contabil gras 
de economat alimentară, păi, asigurând tovul Stalin Aliaţii că numai cine 
se înregimentează mănâncă, atunci, nu se vor mai îndulci c-o iotă 
directivele mutilării României Regale pân-o semăna unei republici 
sovietice, citez: 

|. Organizațiile sindicale să aibă la bază unitatea clasei muncitoare, 
ca emanaţie (!) a Frontului Unic Muncitoresc. Emanaţie, ai? 

2. Organizațiile sindicale să aibă la bază principiul luptei de clasă și 
care să dea educație muncitorilor în spiritul luptei de clasă şi al solidarității 
internaționale a clasei muncitoare. Adio, şi-un praz verde! Saluuut! 

Am încheiat citatul şi, boiereşte încă, eu mă piş pe voi! Pizdeţ! 

— Interesant fiind că logofătul poliglot Marius Ghizdavu a pronunțat 
perfect ruseşte ultimele cuvinte ale citatului încheindu-se, dar Feodor 
Kuzmici Merţalov a recepționat doar o transumană, virilă, fraternitate de 
consumatori de vodcă Stalingrad sau Stalynskaia sau Stalinisticika ori 
Stalinşcina sau dracu ştie mai cum scria mesh bannerul dupe hotel Viagra 
de lângă Gara de Nord, de se enervase bătrânul desţărat, întors să mai 
uneltească şi riscând să 1 se fure şi lui laptopul la toaletă, ca vechilului cult 
expert imobiliar Cezar Bogza de la Ziduri. 

— Spune-i lui Serret, a zbierat el de la Ecrene către Augustus în 
Sonoma ce va fi scris Vincent lui Theo, c-aş fi deznădăjduit dacă 
personajele mele ar fi corecte politic şi fotografic, zi-i că nici nu le vreau 
de-o exactitate academică, explică-i că dacă e filmat cu camera ascunsă un 
colhoznic cinstit care sapă, cu certitudine, niciodată n-ar mai săpa, ci s-ar 
feseniza bugetar, convins de carizmili sale, aşa... Spune-i lui Serret că cu 
găsesc admirabile figurile lui Michelangelo, deși picioarele sunt în mod 
cert prea lungi, șoldurile şi coapsele prea mari. Arată-1 că Eu socotesc că 

Millet şi Lhermitte sunt adevărați pictori pentru că nu pictează lucrurile 
aşa cum sunt ele, după o analiză aprofundată şi seacă, ci aşa cum Millet, 
Lhermitte, Michelangelo le simt. Asigură-l că marea marea mea dorință 
este să învăţ să fac astfel de inexactități, astfel de anomalii, astfel de 
corecturi, astfel de prelucrări ale realității încât din ele să rezulte, mda, 
neadevăruri, minciuni dacă vrei, enunţuri mai adevărate însă decât 
adevărul ochit, văzut! 

— Tocmai de aceea, eu nici n-am fost fotograf în război, explica el 
franciscan în slip pe malul Siretului singur cu undița, cât noi adunam 
uscături de camping cu grătar, şi nicicând nu-mi voi valorifica arhiva pe 
canale englezeşti, iar pe uitucii americani nu-i doare ce ne frământă şi 
dealtfel nici nu mai au bani de Vocea Americii şi de Biblioteca Americană, 
să-mi preia mie memoriile, cu ce-am pătimit eu trei ani pe frontul 
antibolşevic și un an pe frontul antifascist! 

— E vreo artă poetică în această lirică confesiune? închise ochişorii 
solari şopârla lui, de smarald doar din cauza senectuţii, nu a opțiunii 
ideologice. 

— Nu! E doar o mare porcărie. O manipulare a gloatei bine hrănite 
cu kelp, hamburgheri şi tuşonkă! A descrie Războiul Sfânt în contra 
bolşevizării-deznaţionalizării ireversibile a Neamului meu, folosindu-te de 
o retorică a superficialității, cam e o mică mârșăvie. Ci Grigore Căinaru, 
revenind în Cer din România cu urechile străpunse de manele, bormaşină 
şi maşini de tuns iarba, s-a prins şi a luat la demitizare cele 1681 pagini, 
epopeice doar prin trucuri ce-au lăbărțat şi transnaționalele Proust, Joyce, 
Musil, Mann, Broch... Ba încâlcind textul şi perfect conştient că astă 
epopee, pe alocuri imnic pre versete tocmită, va avea un destin de-aceeaşi 
teapă cu al 7iganiadei celeia compuse tot de-un fel de ex-regăţean, de 
ardeleanul loan Budai Deleanu, unde? În Liovul nostru încă insulă de 
românism într-o mare slavă, când? Mourir pour Dantzig? La anul 
nenorocirilor noastre 1812, Răpirea Basarabiei! A intuit literar-artistic ce 
mai bulibăşie vom înstructura noi, liberi după ce o putere covârșitoare 100 
la 1, precum ţarismul lui Tolstoi, va lucra la nimicirea Neamului meu, 
rămas stâncă în marea panslavismului, făr-a cugeta rusul hrăpăreţ la 
Pedeapsa cea Dumnezeiască totdeauna fulgerătoare și implementată cu 
celeritate, adică la imediata invazie franțuzească aducătoare de idei 
decembriste corsicane, ce vor prăvăli pedepsitor până la urmă Autocraţia, 
respectiv în plan temporal foarte îndepărtat la blestemul implacabil, de 
văduvă, că Rusia toată, cu Transnistrie şi Prusie Kant cu tot, nu va produce 
pib decât atâtica cât câte unul din stătulețele americane, Virginico! 

Vântul din micul studio de teveu particular, fără a vâjâi, ventila 
legănător pletele sure ale vulpoiului de Răzvan Hristevescu, unduind și 
lunga-i cravată tricoloră, ce te obliga-njura să-ţi pui şi tu, ca să nu fii 
considerat de aglomerația amărâtă de la Ajutoare duşman al poporului pe 

drumul pre-Aderării. 

— Domnilor, zise el a bas de pe Kama, eu denunţ şi demasc pe acest 
periculos critic al lui Roosevelt şi al lui Churchill, deci al valorilor noastre 
occidentale, ca pe un abil infractor de război ce s-a sustras cu succes, până 
la deplina senilitate, de la dreapta judecată a popoarelor Aliaților, 
ascunzându-se ca un ştrengar naiv stupid după plagiate din Brâncuşi sau 
din Van Gogh, măsluite convenabil, cum că adevărul nu e ce se vede în 
război, pe nişte suprafeţe. 

Păi, dacă adevărul nu e pelicular, atunci de ce te ţii de Tetralogii? De 
ce-ai mai lucrat, acuzat Marius Ghizdavu, patru filme de teroare, ca 
Războiul Sfânt. Cătușe roşii, Odessa în flăcări şi Bijuteriile Reginei 
Maria? 


Pe lângă arderea peliculelor şi cărților mefistofelice de către cenzori, 
una dintre cele mai dezgustătoare consecinţe în peisaj ale pierderii 
războiului cu Naţiunile Unite a fost, după cum se vede, industrializarea 
galopantă a României eminamente agrare, un adevărat viol istoric deoarece 
i s-a furat şi ceasul, momentul, clipa prielnică a unui nou stadiu de evoluţie 
firească, organică şi romantică, grâul cu maci, lângă rapiţa galbenă, sub un 
cer blu di Prussia. 

— Poate cel mai arzător argument exact acesta fiind, că rațiunea 
hăituirii de către ai noştri a Armatei Roşii până pe Volga și în Caucaz se 
găseşte nu în necesara replică dură la invazia din 1940 Molotov- 
Ribbentrop, ci în disperarea eroismul de a combate desculți cât de cât 
perspectiva industrială a ireversibilității bolşevizării-deznaționalizării 
Neamului meu de pe ambele maluri mănoase ale Prutului, ca să se poată 
continua Marea Recuperare începută în Lembergul natal. 

— Deci pierderea Războiului de la Răsărit nu e compensată, feții mei, 
de câştigarea Războiului de la Apus, unde ca a patra forță după Stalin, 
Churchill şi Roosevelt, căpitanul Grişa Căinaru-Debreţin a avut, 
proporțional, pierderi antinaziste mult mai grele şi mai eroice decât media 
acestor trei Cyclopi! 

S-a schimbat, aşadar, peisajul românesc, cel nemurit fotografic de 
mine şi de meşterii Cazimir şi Samson Honig, în primăvara-vara cu mori 
de vânt şi cumpene a Anului 1940. Au tăiet codrii cei umbroşi ca să 
mobileze Uniunea Sovietică, de parcă n-avea chinuiți Căgăbăul deținuți 
destui forestieri în taiga, şi am scos fiarele subsolului la suprafață, o 
adevărată indecenţă ruginită! 

Rezultatul fiind aceste secete caniculare, cu tendinţă nesimțită spre 

permanentizare, încât nu greşesc prea mult în sumbrele mele previziuni, 
dealtfel în concordanţă cu adevăratul Nostradamus, nu numai în ce priveşte 
teribila pelagră din 2007, falimentarea Literaturii la 2051 şi stingerea- 
moartea Limbii la 2222, ci şi relativ la absoluta imprescriptibilitate, cumva 
sodomgomorică a dezbărăganizării Câmpiei Române şi reinventarea ei 
drept primul deșert european de interes turistic major, unde se vor putea 
practica lejer cu Caravana drumeții incitante, închiriindu-se cămile robuste, 
ca cele din Stepa Calmucă, de la fermele filosofului loil Borgiah cel Mare 
şi Aeropărăginit sau de la alexandrine firme SovRomOrez, cu adăpare 
inițială la podul căzut peste Vedea secătuită. 

— Spune-mi, Marius, îl fixă incorect creştineşte între laserele ei de 
topaz athonit americanca, chiar uneltit-ai tu să faci, din Laboratoarele de la 
Mogoşoaia, un Hollywood îndreptat de tine împotriva Uniunii Sovietice şi 
Aliaților ei? 

— DA! o repezi el cu mojicie disonantă aspectului său clasic, de boier 
bun să-l strecori în nomenclatura partidelor istorice, marşrutizat să 
sugereze idealiștilor că PNL-Parizer şi PNŢ-Borviz e tot alea vechile, 
vechile, și că situaţia nu se află sub control sovietic, ci există Opopoziţie. 
Da, fă, americanco, pentru Tetralogia mea, eu am înnegrit sute de kilometri 
de peliculă, şi chiar mai mult decât atât! M-am războit cu atâta credință 
tânără, încât mi-am pus la dispoziția Patriei în pericol chiar arta mea secretă 
de zugrav de subţire ! Uite ici-şa! 

— Eşti nebun! nu putu crede propriilor ochi verzi preerici cumnățica 
de la Baltimore din California cea viticolă ca Alsacia și Regiunea 
Autonomă Argeş. 

Autodenunţarea avocatului etiopian Marius Ghizdavu la Sonoma 
era, într-adevăr, o surpriză breaking news Caracal-Carcaliu HS10, atât ca 
act gratuit cât şi ca acte compromițătoare, scoase de bunăvoie la lumină, 
pledând vinovat. 

Erau îngălbenite file de bloc de desemn, pe care mâna cavaleristului 
cam plictisit a aştepta, în deşertul calmucilor, ivirea tancurilor pentru 
producerea cărora se implementase industrializarea forțată a Uniunii 
Sovietice, închipuise niște „stampe poștale”, cam fără sens implementativ, 
corespondenţa Eroilor, cum ar fi fost consideraţi dacă biruiau, fiind relativ 
gratuită, şi absolut cenzurată nu doar de ceiştii români, ci şi de colegii lor 
naziști cu care erau împerecheați. 

1) M.Ghi. îşi atribuia ca prim timbru pe plic, o serie menită a 
combate tocmai îngrijorarea sa că America lui Roosevelt, căreia încă nici 
nu-i declarasem război ca să intrăm în Cartea Recordurilor, — ne va viola 
rusește orizontul de așteptare în ceasul cel mai rău al istoriei noastre, 
bombardându-ne tocmai spre a ne grăbi bolşevizarea-deznaţionalizarea 
începând cu 4 aprilie 1944, fără vreo garanţie serioasă aşa cum fusese ce 
gândise Alecu Şaraga când consiliase pe Mareșalul în 12 decembrie 1941 

ca noi românii să atacăm efectiv SUA: să zădărâm dinspre Atlantic cât 
putem de dureros Londra şi Washingtonul, să-i silim pe occidentali să 
debarce în Balcani şi să ne ocupe, serie filatelică de export euroatlantic, 
emisă sub genericul The Holy War against Bolshevism. 22 iunie 1941 şi 
ilustrând scene cum ar fi redeschiderea bisericilor ucrainene, bieloruse și 
ruseşti sub oblăduirea Patriarhiei de la Bucureşti, precum şi 
melodramaticele eliberări din lagăre ale tutulor personagiilor cu dosar de 
aristocrat țarist din Război și Pace, de către bravele noastre unităţi de 
cavalerie şi visători de munte, ceea ce constituie, vădit, o gravă licență 
lirică, deoarece Aristocrația fusese de mult exterminată leninist pe loc, nu 
lăgăruită, ceea ce conştiinţa gloatei mondiale consideră de la sine înţeles 
firesc ca ţinând de o revoluţie... meritată rusește, nepreocupându-se decât 
de procesele vîşinskiene din anii ejovieni, când, înmulțindu-se peste 
măsură, paraziții nomenclaturiști, au agiuns de să se mănânce între ei ca 
porcii în TIR, căzând e drept, în troaca însângerată, şi mulţi din cei ce-au 
scos poate de tot, din istorie şi literatură, scumpa noastră Rusie. 

2) Ma. G. nega însă, cu o furie suspectă, orice implicare directă, 
artistic sau chiar de consilier, în ce priveşte timbrul frăției de arme 
(Brotherhood in Arms) româno-germane, nu ştiu ce timbru rarisim cu 
Regele lângă Mareșal, sau vizitând Odessa noastră, sau Sevastopolul nostru 
din Crimeia noastră. Se plângea Despinei că are aci un lapsus, că nu-și mai 
aminteşte complet dac-a filigranat el sau nu o coliță cu criminalul de război 
sfânt Conducătorul Statului ordonând, dintr-un medalion ceramic oval, 
cum se lipesc pe cruci, că / order you, cross the River Pruth! Şi oricum, nu 
mai avea, salvată la Sonnenheim în Alsacia, decât o singură guaşă 
îngălbenită şi reprezentând cu neruşinare pe soția prietenului său, doctoriţa 
de război sfânt Dora Căinaru, la Feodosia noastră, îngrijând ca un fel de 
altă Regină Maria dragă, alăturată acum unei Românii Foarte Mari spre 
Est, nişte răniți români şi germani ce vor fi absolut toți masacrați de 
Crăciun 1941, în urma unui desant marin rusesc, care n-ar fi fost cu putinţă 
dacă turcii ar fi înțeles că e ultimul prilej epopeic să încerce a ocupa 
litoralul Pontului Drept, de la Trabzon pân' la Kerci, făcând terci, cu acest 
ultim prilej istoric, existențialist, ce armeni le-au scăpat din precedentul lor 
mare măcel, genocid empiric, expresionist! 

— Ohatsu ni ome ni kakarimasu! îl primi cu politeţea prețioasă de 
altădată la intrarea cea cu geamuri colorate în fier forjat de nea Măriuţă 
Bâzgârel, a hanului din Uranus, severa doamnă Anastasia Glagoveanu, 
arătându-se acum în Kyoto la Satoko Miyagi, în garsoniera bloculețului de 
pe Gozen Dori, reacționară rău faţă de ginerele Grig, care-i lăsase-n 1945 
fata lăuză, pentru a se încadra tocmai la Storojineţ, în Bucovina, pandur de- 
al tovarăşei polcovnic Anişoara Pauker. Presimţea ca că vizita 
întunecatului boier de la Ziduri nu era gratuită. 

Cu pantaloni cazoni de călărie şi cu cizme pe sub anteriu, cu ișlicul 

cât o damigeană clătinat cam pe-o parte, dezvăluind o sprânceană şi o 
şuviţă de păr încâlcită castaniu, cu brâu amplu cu fir de aur figurând nişte 
caracatiţe cretane, Marius Ghizdavu fâşâi pe treptele de marmură valvârtej, 
ca popa Sică adus de urgenţă la măsluirea unui muribund putred de bogat. 

EI era dotat, cum au subliniat toţi biografii și aproape toate leprele 
informatoare, cu un fler analitic de excepție. Nu numai în capitalismul 
construit de bolşevici după 17 decembrie 1989, ci şi în capitalismul ce a 
precedat deznaţionalizarea-stalinizarea ireversibilă. Astfel, dumnealui a 
anticipat nu doar victoria lui Iliescu la alegerile din 1990, 1992, 1996, 2000 
şi 2020, ci şi victoria pandurilor la alegerile din 1946, impuse românilor de 
anglo-americani, pentru a putea ei recunoaşte, drept democrat occidental- 
stalinist, guvernul plugarului ce ne-a redat Ardealul şi ne-a început 
Canalul, bolnavul doctor Petru Groza. 

Marius anticipa încă şi mai bine arestări, interogatorii cu tortură, 
execuţii, violuri, masacre, incendieri, jafuri, confiscări, naționalizări. Era şi 
artist: 

— Uite, Liz, chiciura asta în atâta soare! Îmi aminteşte de Cotul 
Donului. 

lar umanismul acestui boier rezultă din bizareria că el nu păstra 
numai pentru sine bogatele informaţii ce deţinea, aduna şi tot născocea, ci 
mai dădea ca fraierul şi la alții, fiindcă nu-l adâncise pe Marx, să deducă 
din Dictatura Proletariatului corolar furnătoria totală şi să se autoprotejeze 
de orice amici. 

Aşa a procedat el, de exemplu, în două rânduri, cu fata familiei 
Honig, poeta disidentă Clara. Mai întâi, voind s-o avertizeze că, întru 
cucerirea arbitrului nazist al meciului, ori Antonescu, ori mai degrabă şi 
mai disperat Sima, va organiza, la Rebeliune, atrocități în cartierele 
Văcăreşti şi Dudeşti asupra evreimii sărace, după cum, tot în 1941, dar nu- 
n ianuarie ci-n iunie, la laşi, cimentarea frăției de arme româno-germane 
nu va putea fi dătătoare de Încredere Reciprocă, decât dacă va fi sfârtecat 
ritualic un număr impresionant de „iudeobolşevici“ potenţiali, încărcându- 
se fiori de gheaţă pe şira spinării cui e „rasă inferioară“, evreu țigan slav 
asiatic, paralizându-se tot spatele frontului prin înfiorătoarea zvonistică 
despre marfare cu „jidani bolşevici“, purtate pe caniculă, cu descărcări de 
morţi, de la Storojineţ la Turtucaia și retur... 

Cât de eficiente au fost cele patru gesturi de devotament ghizdavian 
față de familia meşterilor Honig, Cazimir și Samson, cu care la 1940 
încremenise-n alb-negru pitorescul României Mari și Regale, nimicit 
ulterior nu atât prin deznaționalizare-bolşevizare fără leac, cât prin 
universala ciumă a urbanizării-industrializării, continuată-n Epoca Mooye 
metodic ruinare-ieftinire-privatizare-desfigurare, rămâne de discutat şi, 
oricum, nu €e bine ca, în perspectiva viitorului contact cu Căgăbăul 
românesc, să te bazezi că „ai pile“ la evrei, deoarece cum anticipa conu 

Alecu încă din 1933, doctrina Hitler simplifica ultrareducționist 
universalitatea ticăloşiei homosapului, cum c-ar fi două „strategii iudaice“ 
de cucerire a Lumii, una capitalistă vizând America, alta socialist-marxistă 
vizând cealaltă supraputere, Rusia plus letonii, gruzinii, bulgarii, ungurii, 
cumanii şi câte alte seminții internaționalizau Lagărul stalinist, ba va veni 
şi vremea când a scrie tovarăşului Stalin că eşti arestat, pe nedrept, şi... c- 
ai făcut tot binele unor evrei, uite, să meargă Beria la ei să-i întrebe, niet! 
dimpotrivă, să-ţi agraveze situația! 

Și în fond, ce? C-ai luat-o în braţe îmbrăcată în alb, cu steluță 
galbenă şi ai dus-o la părinţi, în 6 octombrie 1940, când Antonescu și Sima 
aniversau cu sute de mii de proaspeţi legionari o lună de la Biruinţă? C-ai 
cumpărat ieftin Studio Honig și i-ai zis Studio Lux în Piaţa Ferentari și l-ai 
restituit cu oarecare pagubă după ce Clara a fugit la Basel cu Octavian, 
Virginica şi, virtual, Alex şi Vicky? C-ai alertat în două rânduri că se va 
lăsa cu incendii şi cu atrocități? Etajul de lemn al Casei Honig, spre care 
mergeai cu cărți pe Lânăriei, tot a ars ca o torţă în ianuarie 1941, iar 
dentistul Zeno Lewald nici nu se afla în laşi, fusese blocat la sora sa, 
doamna pălărieră de lux Phia, în iunie, când civilul nu mai putea avansa 
spre Prut nici cu tren, nici cu automobil, se făceau exerciții de apărare 
antiaeriană, iar satele frontului se evacuau la Prut, să nu zică Stalin, şi 
propaganda anglo-americană subordonată, cum că... n-a ştiut de atac, că ar 
fi fost „o surpriză uriaşă“ mişelia VOjdiului nazist în 21 iunie 1941, ca şi a 
japonezilor cu Pearl Harborul. 

Pesemne conştiinţa faptei bunicele plăcută iaşte sufletului trupului şi 
o comiţi cu plăcere, dacă tu fiind aici — iar ăla pe frontul de Vest, Marius 
căuta să o sensibilizeze pe pediatra Dora asupra unor primejdii de viol, 
lagăr, demolări, foamete, întocmai cum a procedat în alte ceasuri grele și 
cu poeta expresionistă!. 

Obligaţiile fiind dealtfel mai mari, asumate de la Odessa, din 
romantica urbe creaţie a grânarului basarabean, cotropit de ţarism în 1812 
fără a anticipa nici represaliile imediate de la Napoleon, nici impresionanta 
demonstraţie „de iubire părintească pentru români“, a „loialului“ Hitler, 
sacerdot arian ce jertfea cu seninătate astfel, din Marxul rasiştilor, 
marchizul sadic  Gobineau, teza  degenerescenței popoarelor 
mediteraneene, inclusiv a rasei latine, pe când steaua ariană e în creştere şi 
suiş, expertul Horea Bratu recomandând să exaltăm identitatea get=got, 
Odessă descălecată întru ctitorire de însuşi Burebista, până s-a convins că 
n-are acolo apă bună de băut şi, din oroare de podgorii şi de vin, a mutat 
atunci graniţa Daciei Felix tocmai la Herson, la Chersonesul Niprului, în 
timp ce Marius trăia cu Dora ceasuri de tihnă patriarhală într-o căscioară 
pe faleză, cu vedere spre Operă, oameni sovietici mai vânjoşi, ajunşi robi 
românilor, aducând apă potabilă tocmai de la Bugul nostru, cu sacaua, apă 
de preţ ce hotelurile o parcimoniau atât pentru călătorii români, cât şi 

pentru cei germani. 

— Să stăm la umbră, Dora, şi să bem pivă sub tunuri în tihnă, 
închinând pentru sovietnikul consultantul Dimitrie Cantemir, carele l-a 
influenţat pozitiv, pă Petrică ăl Mare, determinându-l, cu iubire de Neam 
şi Ţară, să aridice capitală cu ieșire la mare Rusiilor, în niciun caz la 
Odessa, de ne haleau și Delta şi Dunărea şi Insula Şerpilor până amu, ci 
tocmai la Marea Baltică, pe Neva, peste germani! 

Era, pesemne, o după-amiază ca toate după-amiezile, în fluxul 
năucitor pentru Marius al evenimentelor, care anticipa că de onomastika 
lui, în 8 noiembrie 1944, botezat fiind Mihail, va mai vorbi doar tova 
polkovnikă Aneta Pauker la Operă, după ce, invitat ca propagandist la un 
spectacol sovietic din 31 august tot 1944, supercurata farmacistă Eliza 
Alexandrescu, deşi soprană, se ferise, ca de viol, să circule cu el din Strada 
Sfinților până în Lipscani la sală şi înapoi, aşa că aclamase singur balerinii 
de gopak, coriştii de cantată şi recitatorii de răcituri, apoi s-a grăbit vesel 
să-i povestească numai ei, chiar şi să-i cânte, încât de atâta devotament cu 
lux de amănunte, s-a produs între ei doi catastrofa vieţii lor. 

— Am venit, privi el cu un fior de nelinişte de tătic căruciorul micuţei 
Vera, chiar dacă era cu neputinţă ca ceas al împreunării, să te avertizez ca 
avocat şi om de drept, dulce Dora, că URSS are o Constituţie stalinistă 
progresistă şi că nu-i de glumit cu Ordonanţa de urgenţă nr. 18 a noului, 
progresist, Comandament Militar al Capitalei, prin care noi, clasele avute, 
cu rol istoric în această mândră țară ciuntită, ce îşi exercita 1eri cu cerbicie 
rolul civilizator la Răsărit, suntem rugați insistent ca toţi posesorii să 
predăm la poliție, până la 15 septembrie 1944, toate aparatele de radio de 
care dispunem! 

— Ştiu, Marius! bătu ea din palme, hohotind de râs ca la vârstele 
preșcolare. Tăticuţu le-a predat, pe-al lui şi pe-al lui Gary, de îndată ce a 
citit ameninţarea cu pedepse privative de slobozenie de la şase luni la patru 
ani, cincinal redus stahanovist după care ai putea reveni acasă într-o 
societate profund schimbată, Uzinele Monarhia de vizavi de Realitatea TV 
şi de marele parcaj al maşinilor gunoierilor verzi desprimăvărându-se şi 
rebotezându-se cu fanfară de către noul proprietar colectiv Uzinele 
Republica! 

— Ce dracu vor cu ele? protestă el, potrivind pe-o noptieră işlicul 
asudat, cu borta în sus. Înţeleg să le fi confiscat Antonescu evreilor 
radiourile, ca să nu mai primească de la Moscova şi de la Londra îndemnuri 
cifrate să se apuce de terorism, făcând pe partizanii şi atrăgând represalii 
de massă, cu acel cinism marxist-leninist cu care duce Stalin războiul, 
risipind de patru-cinci ori mai multe vieţi decât ar trebui, de-aia li s-au şi 
naționalizat, pe când acuma eu cred că era şi în interesul anglo-american să 
nu se ajungă la aceste măsuri de retorsiune, care ne sovietizează complet 
ştirile! Intrăm în era zvonurilor ticăloase ale Gloatei. 

— Nu e nicio urmă de retorsiune aici, Grişa! îl contrazise cu 
intenționată manevră de foc şireata mămică. Cam pe 15 septembrie, e de 
aşteptat să se comunice şi să se afișeze, pe la şcoli, rezultatele de la 
Armistițiu şi am impresia că nu se vor naşte disensiuni şi contestaţii între 
Naţiunile Unite bolşevice şi națiunile Unite imperialiste, interesul 
Cominternului fiind a se crea o Moldovă Mare, cuprinzând Balcicul, 
Liovul și Odessa, pe când şi Occidentului i-ar conveni de minune o 
Românie completată armonios până la talvegul Bugului, capabilă să 
furnizeze produse alimentare de bază nu numai spațiului mediteran, răvăşit 
de corpuri expediţionare, ci şi înfometatei de Stalin Uniuni Sovietice, care 
a dus greului războiului e bine să stea cuminte măcar până moare Stalin! 

— Ştii ce? se plictisi brusc de speculație cavalerul ce-şi cercase calul, 
la 22 iunie 1941, în grădinile Glagovene dinspre Dealul Spirii, hotărât să 
împingă hotarul domniei Regelui Mihai nu pân' la Bug, ci pân' la Volga sau 
Ural. Hai să lăsăm telejurnalele deoparte şi să ne mai preocupăm și de viaţa 
spirituală! leşi cu mine la un film?... La Scala! Te și convingi eventual că 
e consens deplin între Naţiunile Unite: a băgat „Cerul Moscovei“, în 
alternanță cu producția americană „Serenada din Valea Soarelui“! 

— Nu merg, Marius! se încăpăţână ca de obicei farmacista Eliza, bine 
informată, Drogueria Panaiatopol fiind în Bulevardul Brătianu, nr. 7, lângă 
Biserica Enel. Prefer să stai cu mine, cuminţel. Completarea e un jurnal 
sovietic cu defilarea a 56702 prizonieri germani! Un abuz. Am fi complici. 

Sub un cer ca cerurile tuturor capitalelor infiltrându-se o serenitate 
ca toate serenităţile, în creierele plimbăreţilor iubitori de o plimbare pe jos, 
în timp ce un camion de război născut în Valea Soarelui, un Dodge cu şase 
roți motrice, tocmai poposise la umbra revărsată peste caldarâm a unor 
castani, prizonieri nu ai Glagovenilor, ci ai Grădinei Icoanei mistice, căreia 
corectitudinarii Epocii Mooye nu i-au laicizat nici până în 2023 numele 
pupător de moaşte. Șoferul cel mititel, plutonierul Oles Hristici, a ridicat 
capota supraîncălzită şi, înjurând bieloruseşte, a plecat cu o gălețică după 
apşoară rece. De sub prelată, câțiva soldaţi dezgustați de un război care nu 
se mai termina, ei trebuind să-și verse acuma sângele pentru eliberarea de 
sub jugul fascist a... românilor şi a altor galițieni, se risipiră pe sub arbori 
şi prin tufișuri, iar un chirurg, care nu poate fi bivol negru altul decât Lecca 
al tău, Marius, tocmai o zbughea dintr-o casă cu bolnav din strada Sfinților. 

Când deodată percepu neobișnuite, dar explicabile științific, efecte 
miciuriniste de transformare a copacilor ornamentali în pomi fructiferi și 
destul de invers, dar se strânsese ceva lume şi niște cameramani occidentali 
la o bancă falimentată, dar nu comercială sau de investiții. 

Laţii de lemn de foc ce închipuiseră cândva spătarul fuseseră în iarnă 
smulşi de persoane mai puţin civilizate, ce meritau lagărul sau temniţa grea 
sau deportarea-deportarea, în ţinuturi nou cucerite şi cu posibilități de 
cazare adesea mortale, inconsistente, iar pe masa de operaţie-n natură astfel 

improvizată de unii şi de alții, se întinsese cât era de lungă şi se uita ca 
Olympia la Manet, o fetișcană nici frumuşică, nici urâţică, bruneţică, poate 
țigăncuşă, poate sânge fanariot, purtând bluziţă albă cu cerculeţe galbene, 
acum sfâşiată în dreptul sânilor nesemnificativi, şi sarafan, de liceancă, însă 
decolorat şi peticit, fără nicio legătură cu Liceul Domnița Ileana din 
Rahova, nici cu Şcoala Centrală de Fete din apropiere aici, a cărei 
arhitectură prea românească parcă se ruga pentru un nume glorios ca al 
Zoiei Kosmodemianskaia. Dar cam lung, încât între ado, pe la ceaiuri, la 
ce liceu eşti, fa? La Zoia! 

Încheieturile mâinilor încă nemuncite ale bucureştencei se 
învineţeau văzând cu ochii, cum atârnau de o parte şi de alta a băncii 
infirme. La fel de moale atârnau şi picioarele model, dezvelite orbitor. 
Nicio lacrimă de ghicit în ochii încă vii, ce urmăreau liniștiți, ca din 
cărucior, legănarea frunzișurilor şi trecerea norilor pe cerul sovietic al 
Capitalei, anterior german și îndeosebi anglo-american. 

Doar sub grătarul de lemn, vopsit cândva verde românesc, al 
improvizatului pat fără saltea, se scurseseră în nisipul destinat câinilor 
plimbători, câteva picături de sânge cald, vienez, care-n vremuri de război 
roşu şi de vals trist neutru Sibelius nu mai impresiona pe nimeni, după cum 
la început de-al treilea mileniu, demolarea a doi zgârie-nori newyorkezi, cu 
avioane deturnate, n-a putut zgudui decât numai câteva zile conştiinţa 
mondială, tăbăcită de prea multă marfă video supraconsistentă-n efecte 
mortale bestiale speciale! 

Nu mai aveau să-şi facă treaba cu ea decât vreo trei soldăţei de plumb 
radioactiv, profund tăcuţi, se înțelegeau din priviri ca o echipă de 
schimbători de sex dintr-o clinică pacifică. Hărmălaia venea de la privitori: 
pensionari obişnuiţi ai Grădinii, feseniste greoaie cu plase de cartofi 
transnistreni, civili bine hrăniți și diferiți mineri ce începeau să iasă în 
număr tot mai mare de sub pământ, drept pentru care Scânteia lui Brucan 
le dedica o pagină tot atât de pagină cât aia a cheferiştilor sau cât aia a 
țăranilor săraci, ca posesori teoretic de ură de clasă. 

Chirurgul brâncovenesc cel ros, cum mulți alții ai epocii, de 
ierarhizări rasiste, când corect politic e un metisaj global, clonarea în zece 
miliarde de exemplare a unui aceluiaşi fel de Che, cu beretă cu tot, tresări 
a protest european alb, constatând că peste mica bizantină prinţesă domniță 
Olympia, se întinde cât era de scurt un asiatic cu chică-n creştere, neagră 
cu irizații albastre ca de oţel călit: ciuvaş, cuman, uzbek, kazah, tătar, 
azerbaidgean, gruzin, tadjic, turkmen, Kirkiz, volgogerman, daghestanez, 
başkir, goril, mordvin, udmurt, cecen, osetin, bulgar, coreean, maghiar, 
buriat, kom, khazar, iakut, kabardin, țigan, uigur, kitaiţ, inguş, găgăuz, 
tuvin, adîgheu, cerkez, komipermiak, kalmîk, karel, karacean, kurd, abhaz, 
hakaş, balkar, altai, karakalpak, nogai, scit sau mongol! 

O fistichie pată albastră, pe care o deţin şi unii prunci din Basel de 

la invazia ginghishanică din 22 iunie 1241, detecta savantul Lecca (Lecca?) 
de la prima crispare a bucilor numai fibră, dar parcă epilate. EI se roti cu 
nouăzeci de grade şi înregistră puternica strângere a pleoapelor 
confecționate pe vapor din piele cerată, în timp ce buzele protagonistului, 
şi aşa subțiri, 1 se întindeau într-un rictus dezvelind canini ca de câine sud- 
est asiatic comestibil. 

Samuraiul însă nu dezarmă. Privi ţintă, cu viclenie ninjacă, cam între 
ochelarii obsceni ai observatorului din partea Naţiunilor Unite Aliate de 
Control, apoi se chiori la cesucul de damă, tresărind şi inițializând a o 
munci pe gazda de sub el până când de sub călita-i albastru-fumuriu frunte 
chică 1 se scurseră, pe noul pământ al Cominternului, picături de sudoare 
nu tocmai transparente. Icnind, avu iarăşi acea închidere a pleoapelor cu 
boţirea părții superioare a feţei şi același rictus umilitor pentru stomatologi, 
dar nu se opri nici acum, spre admiraţia şi chiar invidia pensionarilor, 
fesenistelor (Iliescu să fii tare), civililor şi minerilor ştirbi, care susțineau 
că o văzuseră-n Piaţa Universităţii pe-aia aflată acum în Reeducare, scanda 
că mai bine mort decât comunist, şi deci țineau cu Soldatul, căruia Stalin, 
cum pesemne se prinsese şi Ehrenburg, n-avea ce-i da, cu ce-l răsplăti după 
căderea Bierlinului și zdrobirea fiarei fasciste în chiar bârlogul ei, decât cu 
vreo tinichea-n chept, aşa că nu-i putea acorda decât învoire, şi nu numai 
pe partenere latine sau prioritar ariene, de la Nemmersdorf la Sonnenheim, 
ci şi pe zeci de mii de belgrădence şi-alte partizance antifasciste, slave şi 
de preferință pravoslavnice — originea Lumii fiind dealtfel şi originea 
conflictului ulterior al staliniştilor de pretutindeni cu cominternistul Tito. 

Pe Calea Griviței, câte un ostaş mucalit râdea cu toată gura la public 
arătând cu mâna înainte şi strigând cu accent: „Paidiom Bierlen!” Şi 
publicul aplauda că nu ne ocupă şi asurzea Universul, imitându-l: „Haraşo! 
Bierlen!” 

„Dă-i! Dă-i!“ „Dă-i! Dă-i!“ 

Aici, el înţelese transnaţional arghezian îndemnurile pentru vite şi 
chiar întoarse mucalit o clipă mutrița spre noi. Trase adânc aer balcanic în 
pieptul de oţel de Magnitogorsk, dar căzu extenuat cu bărbia ascuţită pe 
clavicula fetei, mursecându-i şi evaluându-i cantitatea de sânge, carotida. 

Se auzi tocmai atunci, din partea exact opusă, a părculețului de 
cultură şi odihnă, claxonatul strident american al camionului Dodge cu şase 
roți motrice, datorită căruia nu se mai respectase în primăvară armistițiul 
de noroi şi ne pomenisem cu diviziile de activişti instalând comitete ale 
sărăcimii şi puterea populară în nord-estul României Mari şi Regale, 
demarându-se amplul proces de bolşevizare-deznaţionalizare ireversibilă 
şi acel dezastru economic şi arhitectonic al Basarabiei, care la 2001 ne 
justifica pe deplin să fi mers noi, şaizeci de anişori în urmă, nu pân' la 
Nistru, la Nipru, Don sau Volga, ci până-n fundul pământului, numai să nu 
se-ntâmple de să nu mai ai tu o singură bojdeucă românească, într-o 

țărişoară cât Elveţia sau Olanda sau Danemarca, iar mancurții noştri inculți 
funcțional, cocoţaţi în pagode „decente”, să nici să conceapă să se complice 
ei de la Snagov cu așa grea moştenire vădit nebaltică, indezirabilă-n UE... 

Între soldatul activ şi cei doi de la coadă, se produse un scânteietor 
schimb de cuvinte, ăia porniră-n galop spre camion, înjurând, şi spre 
Bierlinul lui Ghitler, ăsta trase aer balcanic în pieptul de oţel de Rîbnița, 
şterse cu pumnul sudoarea, se sprijini cu degetele încleştate în umerii 
bucureştencei, nespălaţi de când se întrerupsese furnizarea apei calde sub 
bombardamentul aliat, își înălță bustul cam la pa'ze' şi cinci de grade şi se 
puse şi el pe un galop disperat, dar se întâmpla ceva cu stahanovismul ăsta 
al lui, Dora!... S-a uitat iar la cesulețul de damă, trecuseră minute lungi și 
tot nu termina! lar camionul ăla scotea fum și chiuituri ritmice şi stridente, 
ca şi cum şoferul bielorus Oles Hristici ar fi voit să grăbească 
comportamentul ferulizator al camaradului prin Efect Uhtomski, banalul 
efect psihofiziologic cum că dacă strigi codârrr! la un maidanez care 
defechează în bujorii tăi, el grăbeşte instinctiv comportamentul şi fuge. 

Era şi cazul, ori să se ușureze, ori să abandoneze, deoarece băltoaca 
de sânge vienez de sub Olympia crescuse apreciabil şi picături roşii 
continuau să curgă, să picure din ea, la intervale perfect egale, ca dintr-un 
robinet cu garnitură uzată sau ca dintr-o clepsidră cu apa timpului de 
culoare roșie. 

Cum şi gândea doctorul Lecca, rusofon ca şi mine, dar nu pentru că 
l-a obligat tac-su să-nveţe limba contelui Tolstoi și a lui Gheorghii 
Valentinovici Plehanov, care a rupt-o cu narodnicismul practicat la 
organizaţiile Zemlea i volea şi Ciornii peredel, pentru a deveni un încercat 
propagandist al fascismului roşu, marxist, ci pentru că pur și simplu a urmat 
studii de microbiologie imunitară la Harkov, atras de şcoala lui Mecinikov, 
care era tot român, din sângele vienez al lui Neculai Milescu Spătariul! 

Înjurând chirurgical ungurește, el se îndoi ca girafa-n adăpare, de la 
mijloc și de capacitatea culturii de a-nnobila ciolovekul mai dihai decât 
katorga, şi trebălui nervos în servieta-i ca de perceptor, precum într-o 
gravidă deschisă cezarian, cum trebuie să fie transparente şi societățile 
fericite cu rod. 

Cu grijă, ca pe nişte mine britanice dăruite de americani teroriștilor 
sovietici mai profesional progresiști, puse-n iarba de toamnă, recent pişată 
de-un caniş negru şi bătrân, pentru care răzbelul era relativ inobservabil, 
un prosop de şters fața din față cu el a fetii, o pâine intermediară în țiplă pe 
cartelă şi un tratat de istoria religiilor din perspectiva molimelor dominante, 
răspândite pe cale microbiană, virotică sau mediatică. 

Apoi zvâcni ca împins de un resort serafim de puternic sau ca de 
suflul beșinos al unei explozii partizane telecomandate sau ca de bornacul 
vreunei gigantice maşini de trucaj hollywoodian, exportată obsolescent 
Mosfilmului, pentru ilustrarea elberării Europei Centrale de sub jugul 

fascist, de către diviziile române şi sovietice înfrățite aspirând la aceleași 
idealuri marxiste. Trecu blitz de corpulețul umed al fetişcanei, oprindu-se 
din bobârnac la nivelul bucilor roz bombonel ale soldăţelului, făcu la 
perfecție stânga-mprejur pe vârfurile şi călcâiele ciocaților săi, lustruiți ca 
oglinda de prizonierii germani de la Hotelul Intercontinental București, îşi 
înfipse falangili digitale-n chica oaspetelui de peste Ural, trăgând cu 
nădejde până îl arcui în partea dureros opusă gazdei, silindu-l să arate 
fesenistelor, pensionarilor, civililor şi minerilor din parc, aprigul microfon 
muiat în sânge, ca şi civililor anglofoni în cămăși de nailon albe, şi harşti! 
deschise dintr-un singur sforzando de bisturiu toate arterele cervicale 
pacientului, încât un lichid roșu mirosind a antigel ţâșni artezian de o parte 
şi de alta a băncii, urmarea fiind că, profund frustrată, eliberată de sub jug, 
olimpica se temu că va păţi la fel, așa că părăsi locul faptei, dar nu izbuti 
să ajungă departe, ci se lăsă pe vine, apucându-se de locul unde-n zile faste 
ți se pare că se unește cerul cu pământul, sideralul cu teluricul şi ce-i al tău 
cu al camaradului. 

— Ce-ai făcut, tovarăşe medic specialist Liviu Lecca?! se răsti ea 
uluită că scăpase. Nu ţi se pare c-ai deviat grav, de la activităţi specifice 
Rezistenței legale la niște acțiuni caracteristice mai degrabă fenomenului 
terorist? Ce naiba, îţi filează cumva o lampă cerebrală, în scizura lui 
Ronaldo dintre centrul senzitivităţii şi centrul nesimțirii? Te-ai senilizat de 
tot! 

— Nu Ronaldo, tovarăşa studentă... He-he! Confuzi. „Scizura lui 
Rolando“ e sintagma consacrată pentru denumire! mormăi proful mai 
domolit, ceea ce făcu să se întoarcă parțial înapoi asistența zburătăcită de 
fulgerarea bisturiului. 

În frunte cu o fesenistă cu păr scurt dar încâlcit, de ursoaică 
nehibernată, proprietară a blocului de vizavi, aflat în curs de lentă 
expropriere. 

— De ce, mă intelectualule, te-ai purtat provocator şi antipopular cu 
Eliberatorul? ţipă ea şi beli ochișorii la lanţul ceasului lui de buzunar, pradă 
de Război Sfânt de la un felcer sovietic, care-l avea şi el de la un ofițer 
şobolan țarist, executat îmbrăcat sumar cu un samovar în mână, în ultimul 
an de Război Civil, măcel care nu mai pasiona pe nimeni în Europa 
înnebunită de noile plăceri, exportate în ea anual de explozia capitalistă de 
consum american, vițios sau imprevizibil ca jazzul. 

— Ne-ai nenorocit pă toți! silabisi corul sofoclean al gloatei. Amu, 
Comisia Aliată de Control ce veghează la monitorizarea procesului de 
denazificare-bolșevizare democratică, o să ordone represalii în toată 
Capitala! 

— Or să se pună ciolovecii cu tancurile, cu faimoasele lor divizii de 
artilerie, de katiuşe, cu bombardierele, pe cartier, or să ne aprindă fosfor 
sau dinamită la case, or să ne împuşte pe toţi, or să ne ia to-to-to-to-tot 

pentru păcatele noastre, dacă la viitoarele alegeri democratice, libere, 
europene, libere cu adevărat, nu vom vota cu toţii Soarele lui Pauker-Dej! 

Pe neașteptate, ca-n filme de acţiune, un specialist civil se repezi la 
chirurg, îi încleştă brațul ucigaș, îi muşcă sângeros-vinețiu încheietura unde 
pui cătuşe americane şi izbuti să-i smulgă bisturiul inox Krupp, de care-i 
făcuse rost, la 5 mai 1943, un coleg olandez la ancheta de la Katyn, unde 
asistau ambii pe viitorul neurolog din USA Alexandru Birkle, fost legist la 
Tatarka. Se repeziră și alții, dar ei primiră cu regularitate metronomică, de 
la Lecca, upercuturi perfecte, reacție expertă care îi proiectă lângă 
însângeratul din mai multe motive soldat. Aceeaşi regularitate de 
metronom, dar şi de metrou moscovit, de care sub-trenuleţ susținea șahistul 
Merţalov că nici măcar Londra n-are (?!), azvârlindu-i totuşi fostului 
student din Harkovul mormântului Murocikăi ochelarii cât colo, încât o 
lentilă de Jena se crăpă de-o piatră de Cetatea lui Bucur, declarată 
mun'cipiu de Dracula când își scărpina creditorii! El îngenunche atunci 
miop şi palpă-n regularitatea de ornic cu care Spinozza o şlefuise cu fineţe 
geometrică de mesaj intelligence, reuşind să vadă Istoria, citind că trebuie 
mers cineva la Ialta, pentru a prezenta pe șleau violatorilor de ideale 
Roosevelt, Churchill şi Molotov punctul de vedere al Civilizaţiunii 
Române, a cărei expansiune de o constanță de invidiat în deceniile 
monarhice, tocmai a fost brutal adusă la repaus ca de-o ruptură de arc. 

Dar nu se găsi nicio picătură de sânge în plaga împuşcată a 
geamurilor de ceas lenticulare. Dealtfel, și înainte operase perfect: nu se 
pătase deloc. 

În această poziţie lenticular obscenă, el încasă iarăşi un potop de 
lovituri de pantofi, pantofiori şi chiar lăbuţe desculţe, în gură şi sub burtă, 
până se prăbuşi pentru a fi treierat mai bine. Şi acesta fu ceasul când 
camionul, ce aproape înconjurase satelitic planeta, pentru a se reeduca o 
fetişcană, în Grădina Icoanei Căpitanului, zice Otomega, porni a tot sirena 
acum neîntrerupt, ca la funeralii sau ca la dovleac scroafa părinţelului 
Stănică Ciceag de la Zidurile, care se confesa la un gin cu apă tonică 
ginecologului Cezar Bogza, fiind colegi în Comisia comunală pentru 
aplicarea Legii Fondului Funciar nr. 18/ 1991, cum că a el fost şi a rămas 
cam... agnostic, dar c-a intrat şi rămâne, în cea mai de încredere tagmă, 
deoarece rentează atât prin taxarea serviciilor prestate, cât şi prin 
gestionarea Cimitirului nou extins și dotat la capelă cu cameră frigorifică 
postmodernă. 

Pe alei, se apropiară în fugă brancardieri cu tărgi, conduşi de un 
cercetaş simpatic, atlet și cu chică bălaie sub boneta curată. EI înţelese 
dintr-o singură privire scenariul și că muncitorii călăuziți de călăi civili 
făcuseră... ordine, după obiceiul locului orientându-se, care-i mai tare. 
Dispuse ca etapele de transport să se succeadă după gravitatea accidentelor 
vasculare: întâi doctorul, apoi soldatul tuberculos a cărui hemoptizie încă 

nu se oprise şi, în fine, fata, ai cărei genoşi ochi ferentari râdeau de bucurie, 
va scrie-n romanul ei Adriana Bratu, fiindcă urma a asista sanitar, poate 
până la Bierlen, pe oaspeţii dragi, vărsaţi din inepuizabilul creuzet etnic al 
Răsăritului luminos, ca să ne elibereze jugul! 

— Menţionez, Dora, că în calitate de specialist, de ucenic al 
maestrului din Breslau, pictorul de ţigănci Otto Mueller, eu tremur dacă-n 
acest ceas greu pentru destinul Neamului, greu fiindcă nu ştim dacă vom 
recupera Ardealul, și nu că administraţia cominternistă se exercită la Titu 
în acord cu anglo-americanii... Am impresia că de departe fata din Icoană 
semăna cu Viuţa noastră!... 

— Cu Viuţa de la Titu?... Bine c-o fost țigancă, nu româncă de-a 
noastră! 

— Da. Cu Uţa! Cu pe care, va scrie Narcis Moga c-o vizitez câte un 
ceas, când mi-e de bordel, de Crucea de Piatră, în strada azi Asău. lar când 
umblam cu camionul prin Transnistria noastră, grăbind spre front să filmez, 
— cică ţineam mereu câte-o ţigăncușă-n cabină, doar pe conserve cu tuşonkă 
glagovene, le mai dam dreptu' şi observatorilor străini, invitaţi de generalul 
de propagandă Horea Bratu să scrie despre „miracolul economic“, emanat 
din implementarea cu albuş a economiei de piață în CCCP, după câteva 
cincinale de marxism împuţit. De fapt, misiunea mea ca fotograf nu era 
deloc să ilustrez mersul triumfal al Războiului Sfânt! Aici era un monopol 
german al Propagandei şi Cenzurii. lar cât priveşte atrocitățile, chiar 
naziștii plantau pancarte cu Fotografieren verboten! Plus c-aveau grijă să 
mă expedieze cu misiuni cât mai departe de Grădina Icoanei. Ce 
trebuia s-adun eu, nu o dată aventurându-mă, cu Runge, cu ginerii lui Moga 
şi cu Mişu, în „raiul sovietic“ de dincolo de front, erau imagini repugnante 
despre viaţa cotidiană sub bolşevism: raţii, mizerie, ideologie, turnătorie, 
teroare. Or, din câte ştia Frâncu, Viuţa zisă Uţa era de fapt Violeta, soru-sa 
lu' Tonel Barosanu, poreclit Zgaroi dar râdea și el, de ținea pe una Pipina 
(sic! nume dat din prietenia româniștilor cu romanii lui Mussolini), a lui 
nea Măriuţă Bâzgârel de la Pribegi, faurul leagănului reveriilor mele, din 
greşeala unui copist caligraf de stare civilă, beat, de la primăria din Titu 
Târg, de e fundal statuii cu soldat dezrobitor al pământurilor româneşti de- 
ale Războiului Expresionist, 1913-1919, în acte ea fiind nici Uţa, nici 
Viuţa, nici Violeta... 

— Ci Violata, tot tovarăşa doctoriță Minodora Căinaru îşi aminti, 
izbucnind în sănătoase hohote de râs românesc, iar ţiganii se hlizeau şi ei 
politicos, învățând şi pe români să supraviețuiască-n robie prin bancuri, 
prin lălăială, pe când prin dreptul amintitului Soldat din durerosul nostru 
război antibulgar, antiungar și antiaustriac, vreme de trei-patru săptămâni 
aveau să treacă, dinspre Kuban, prin Titu, spre oraşul Mareşalului, Pitești, 
şi mai departe, spre Europa Apuseană apunândă, cea recent demascată în 
toată descompunerea morală, de blonda, nibelungic nu vareg, Galina 

Cobiliţă, a lui Alin Vişan, ce asemăna continentul cu o căţea cu șalele rupte 
de-un gip american, trupe după trupe, câtă frunză, câtă iarbă de pușcă, în 
timp ce-n difuzoare, că radiourile ni le confiscaseră, ca cu vreo trei ani în 
urmă şi noi de la evrei, auzeam comunicatele Comisiei mixte şi Ştiri de pe 
unde gavarea Moskva, de eliberarea prin lupte grele a acestor localităţi 
după localități, Chitila, Lunguleţu, Sălcuţa, Titu Târg, Fusea, Merişu, 
Mătăsaru...! 

— Întrebarea este, trecu Marius ca din lac în puț din cea mai fină beţie 
în cea mai amară luciditate, cine va fi de-amu 'nainte Mareşalul... Ca să ne 
dumirim, ca între intelectuali, de unde ne mai vine leafa, să trăim şi noi 
decent! 

— Chiar dac-om ajunge respublikă sovietică! zâmbi împăcată Dora, 
după, convinsă că şi-n noul sistem 1 se va recunoaşte rolul util pediatric 
societății, nu ca lui Marius pictorul, lui Damian teolog prizonier, lui 
Noveanu eseist prizonier sau lui Raulică matematician de geniu și fecală, 
de-a nimerit în tineta Reeducării scăpându-se studentei proletare cum că 
bomba cu hidrogen Americană o fi mai tare decât uraniul lui Stalin, de 
luptă atâta Lagărul nostru pentru pace şi re-scrierea Istoriei libertăţii ca 
Necesitate doar pentru cei ce-o înţeleg, autoînsărcinaţi, niște fătători de 
Operă vital nevoiţi s-o publice, selectând prin confruntări de idei rotunjite, 
care piroga mă-sii e Intelectualul Dominant al Epocii. 

— Deci o sunat orologiul, vorbi singură gura mustăcioasă a 
excitatului, să fiu răsplătit pentru curajul meu nebunesc de-a privi de 
departe Icoana. 

— E poate un comportament înnăscut dezbrăcarea, n-avu tupeul 
sincerității profului harkovian discipola-i pisicoasă, cu care totuşi nu 
făcuse niciodată culcat, ca un făcut de fiecare dată ivindu-se urgenţe de 
Război Sfânt, trebuind să execute ei cu totul altceva, adesea greţos. Da, e 
deja nărav, tavariş Marius... Aşa ai procedat şi cu domnişoara poetă 
Clarissa Honig, până s-o ieie cu ei Octavian și Virginia la Basel, în 
întunecatul | Decembrie 1943, aflându-se de dezastrul de la Teheran, 
prezentând-o grănicerilor gestapovişti cei nătărăi de prin filme, drept 
guvernantă nemţoaică expresionistă la urmașii lor, Alex şi Vichișor! Mereu 
strategiile tale de aghitator erotic voluntar s-au bazat pe lansarea, când îi 
venea ceasul, a lozincii ăsteia că persoana-ţi ar fi de o utilitate inestimabilă 
familiei cetățencei râvnite. Niet, azi nu sunt pe fază! Du-te, drăguțule, la 
basarabeanca aia din Cornova-Năpădeni sau Tatarbunar, cât n-o întorc 
enkavediștii la baştină! 

— leee, pot şi eu, gemu el, ba taica ne şi zicea c-aşa s-a format proto- 
poporul daco-roman, însă popa Sică, tot constatând necazurile ce Bazil 
Frâncu are cu hărțile şcoalei sale de franceză, se interoghează ce pionieria 
mă-sii va ieşi din violurile acestui ceas, poate chiar o corcitură rivală ca 
Serafim Ciceag, protopopul Zidurilor, când proful va fi în cele străinătățuri 

un de lebede mâncătoriu... 

Tăcu de tot, mirat că soţia de pandur nu se uita galeș la el, ca 
Tamaruşka, ţesătoare fruntașă la foabrica „Bolşevicika“ din Nukus, 
capitala Republicii Sovietice Socialiste Autonome Karakalpace, sau din 
Câmpulung, târgşor ai cărui locuitori nici n-au avut o scriere proprie înainte 
de 6 Martie 1945, ci-n ochii ei ca niște cioburi de lentile de Jena luceau 
exigenţe glaciale, cum nu mai văzuse decât când i se aduseseră critici aspre, 
pentru invariabila neîndeplinire a sarcinilor, de către însăşi tova Ekaterina 
Alekseevna Furţeva, secretara comitetului orăşenesc Feodosia al Uniunii 
Tineretului Comunist Leninist din U.R.S.S, de acest Balcic al Crimeii 
noastre legându-l amintiri contradictorii, dialectice, deoarece dacă s-ar fi 
dus la partenera pediatră de Crăciun în 1941, îl prindea ca din etuvă 
desantul marin sovietic şi corpul său de boier perfect ar fi pozat 
congelându-se pe țărmul ăla, privind cu ochii etern deschişi spre plaja 
Ecrene, cocioaba atelier... 

— Eşti prea beat, Marius? se jucă farmacista Eliza cu el copil. 

— Sunt câțiva ruși în oraș, iubito, îngână el ca un simbolist, scuzându- 
şi stângaci prezenţa plouată. Am auzit la poştă că s-a luat un chirurg în gură 
cu ei de la o fată. Lumea exagerează despre un bisturiu. M-am temut că e 
vorba de Lev Liudvigovici Lecca al nostru. Al Laurei, sinucigaşa... Am zis 
că e benefic să mă plimb şi să... Chiar pentru asta am venit să-ţi spun! De 
acum vom trăi sub imperiul vulgarității, cruzimii, rapacității 
nomenclaturiste, al zvonurilor mai ales, şi al prostiei crase. În afară de a ne 
arăta unul altuia ce-am mai pictat, ce-am mai scris, ce-am mai compus, ce- 
am mai gătit din ce-am găsit la economat sau speculant... altă bucurie pe 
acest zemlia decât a bea tot basamacul ce s-ar mai găsi şi a regula cu 
grăbire, iarăşi ce se va găsi, ca între două arestări... 

— Omona, omona! protestă ea, micşorându-şi ochii oblici ca o 
coreeancă abia sosită la Festival să cânte româneşte A ruginit frunza din 
vii. 

— Când eu cu Gary am încălecat, lămurise el pe îndoliata soră de 
Erou de care trebuie să ne fie rușine, şi am tras sabia, repezindu-ne-n iureş 
dincolo de Nistru, avântându-ne valvârtej spre Don şi Kuban, noi încă nici 
visam să trecem de Irtîş şi de Manciuria, ca să le răpim japonezilor acele 
chosen pi sau chan pi de care se slujeau în bordelurile ce însoțeau diviziile 
lor la mică distanţă de front. Scenariul românesc la 22 iunie 1941 se juca 
pe-o singură variantă: totalitarismul Muncitoresc german îl regulează pe- 
ăla sovietic şi, dăulat, este la rându-i prăvălit de lovitura în spate dată cu 
energie de debarcaţii anglo-americani, ca la 1918. 

În acest Caz, unic favorabil nouă, România Regală ar fi de iznoavă 
devenit singura insulă de stabilitate şi Civilizație din zonă, încât în două- 
trei generații am fi răzbit până la Marea Baltică, Marea Adriatică şi Marea 
Caspică! 

Dar acum azi, cu Germania obligată să se epuizeze între două 
fronturi, dar şi cu perspectiva evidentă a fugii de pe poziţii a cătanei anglo- 
americane, de îndată ce va mirosi progresia Armatelor Roşii, ocupante 
întru deznaționalizare-bolşevizare ireversibilă nu doar a Molotoviei, ci şi a 
Galiției Mari Ghizdaviene, strategiile tatii — Nord-Vest Rareş, Sud-Est 
Sadoveanu şi Sud-Sud Titulescu — se amână sine die, ca idealuri ale altor 
generații idealiste, dispuse a se jertfi cu gândul că moștenitorii de Eroi vor 
fi scutiți de orice impozite, vor beneficia de spații comerciale, de 
intravilane, de gratuitate pă transport, de înalte ordine şi medalii... şiil... şi 
mai ales de stima aproape religioasă a telespectatorilor... Cât despre noi, 
capitulaţii necondiționat ai Războiului Existenţialist, nu ne mai rămâne 
decât să răbdăm și să ne mai destrăbălăm şi noi, nădăjduind să nu expectăm 
în zadar că Grigri al tău, în cele 1681 de pagini despre Războiul Sfânt, va 
dezvălui la 10 mai 2145, regăsite sub Casa Parlamentarului din Uranusul 
tău, toate idealurile, pentru ce-am luptat noi, şi cu ce rezultate, adică dacă 
Violul s-a implementat într-un ceas fast, urmând a da roadă bogată, de să 
şi inspire pe artiştii galițieni sau angkorieni, cum nişte flori de răsărită în 
țintirim la 'Tatarka pe divinul Van Gogh... 


Directorul Şcolu de Arte Galiţiene Mari de la Sonnenheim 

Marius Ghizdavu 
pe când relativ bătrân față de secolul romantic, relativ tânăr faţă de speranţa 
de viață A OMULUI FĂRĂ AFECTE al unui prunc mileniu, se repauza 
navigând pe apele binecuvântate de peisagii textuale şi audiovideo sterpe 
ale Geocortexului webar tot mai tsunami. 

Aproape fără reacție, la orice, cu sugestia comodă mancurtă că, în 
statul antiintelectual România Fesenistă, sunt destui şefi plătiți să 
gândească consilierii lor, guvernul dispunând de peste 300 secretari de stat, 
şi să se preocupe de elucidarea abjecţiilor învechite, ca şi de, poate, crimele, 
infracțiunile și contravențiile relativ recente, prevestind pe ale viitorului 
impunităţii! 

Ca şi cum n-ar recunoaște că a luptat în contra americanilor pe 
frontul din Răsărit, atât cu sabia scoasă, locotenent al unui escadron al 
Regimentului 4 Roşiori, comandat cândva de Regina Maria, căreia doamna 
Goebbels, din înaltul ordin al Fiihrerului, se zice-n opera Lavrentiei Clătici 
că-i trimetea, prin mă-sa lui Otto Runge de la Gumrak, flori sudice, ca de 
Balcic, pe patul de suferință de la Dresden, cât şi ca cameraman şi 
proiectant de cimitire de eroi, în calitate de artist plastic renascentist bun 
la orice, chemat să-şi aducă obolul la Războiul Sfânt, concentrat pe loc la 


1056 


Secţia Cruciada Antibolşevică, aflată în subordinea Generalului, adică a 
generalului de propagandă Horea Bratu, condamnat ulterior definitiv de 
Narcis Moga şi Erdody Zsuzsa, pentru contribuţia la dezastrul Țării, 
deoarece n-a tresărit la indicaţiile din 2 sau 3 septembrie 1941 ale proaspăt 
Mareşalului (mai antisemit) lon Antonescu, trasate prim-ministrului 
Propagandei, profesorul (mai mult în contra uriașei mase slave) Mihai 
Antonescu: 

— Toţi evreii să fie readuşi în lagăre, preferabil în cele din Basarabia, 
fiindcă de acolo îi voi împinge în Transnistria (...). Trebuie să se înţeleagă 
de toţi că nu este luptă cu slavii, ci cu evreii. Este o luptă pe viață şi pe 
moarte. Ori învingem noi şi lumea se va pacifica, ori înving ei și devenim 
sclavii lor (...). 

Viaţa națiunii însăşi depinde de victoria tuturor în contra Satanei. Și 
războiul în general, şi luptele de la Odessa în special au făcut cu prisosinţă 
dovada că Satana este evreul... 

— Dacă un astfel de document, privi el alb spre Isadora, a cutremurat 
vreun moment ochelarii de sub fruntea de delfin a lui Bratu! Măcar prin 
consecinţele de pe teatrul de război, dacă-ţi faci o imagine fantezistă despre 
cine-i inamicul... 

Cu nuanța universală de cale de atac bazată pe situația 
subordonatului ce nu știe ce ordine execută, în ce context, care e concepția 
avută-n cap de statmajorişti şi ideologi, în raport cu ce interese ale 
factorului politic. 

Drept pentru care schimbă ușurel vorba şi clămpăni nenorocos spre 
o altă adresă. 

Center For Advanced Holocaust Studies. Academic Publications. 

THE HOLOCAUST IN ROMANIA: 

THE DESTRUCTION OF JEWS AND GYPSIES UNDER THE 
ANTONESCU REGIME, 

1940-1944 

By Radu Ioanid 

Foreword by Elie Wiesel 

You may order this book from the Museum Shop. 
SPECS: 352 pages, 9.57" x 6.45" 

PUB DATE: 2000 

KIND: cloth 

ISBN: 1-56663-256-0 

PRICE: $ 30.00 

PUBLISHED BY: Ivan R. Dee în association with the United States 
Holocaust Memorial Museum. 

Please note that în Spring 2002 a French edition will be available 
from Editions de la maison des sciences de l'homme and a Hebrew edition 
from Tel Aviv University. 

For the first time, gândea el, e Salvarea mea, abia acuma aflu şi eu 
ce atunci şi imediat după Războiul Sfânt, sub ocupaţia sovietică, n-aveam 
de unde afla! 

"For the English-reading public, loanid's study provides access to 
the horrors of Antonescu's treatment of the Jews and Gypsies for the first 
time. 

His task has been facilitated by the hundreds of thousands of pages 
of documentation on the subject that the United States Holocaust Memorial 
Museum has assembled. By drawing on their rich source of documentation, 
Ioanid has provided a path-breaking synthesis. At the same time, he 
stimulates the reader into an analysis of Antonescu's own version of the 
Final Solution." (Dennis Deletant, East European Politics and Societies) 

In 1930, 757,000 Jews lived în Romania. They constituted the third 
largest Jewish community în Europe. Today not more than 14,000 Jews 
live în Romania, most of then elderly... 

"Nowhere else in Europe," Dr. Ioanid writes, "has a mass murderer, 
Adolf Hitler' s faithful ally until the very end, a man who once declared 
war on the United States, been honored as a national hero, inspired the 
errection of public monuments, and had streets named for him." Today în 
Romania there is a growing effort to deny the government's role in the 
tragedy..." 

"How to explain so much cruelty, manifested on so many levels, by 
Romanian society?" asks Elie Wiesel în his foreword. "Ioanid supplies us 
with documented details. It takes tremendous force to read this book from 
cover to cover." (From the book jacket.) 

"This survey of the destruction of Jews and Gypsies under the 
Antonescu regime from 1940-44 surveys a lttle-known era in Romanian 
history (indeed, much of the nation' s history is little revealed to those 
outside the country). Chapters prove în depht a holocaust every bit as 
extensive as the German experience and reveals cruelty expressed on many 
levels în Romanian society." 

Midwest Book Review 

Omul recent — și tânărul om este de o recentivitate evidentă — dresat 
să consume rapid un produs pentru a putea trece la altul, asigurându-se 
locuri de muncă pentru cât mai mulţi cetăţeni, este foarte sensibil la a ceti 
doar coperta şi a reașşeza cartea-n raft, aşa că nu mică-i fu mirarea lui 
Marius pictorul, când unul din numeroșii nepoți ce-i avea-n California 
aurită Octavian, de la Alex şi Vicky, îi vorbi întunecat despre nu ştiu ce, 
dar reieșea regretul că, mic american, se trage dintr-un popor îndepărtat, 
care manifestând cruzime la toate nivelurile societăţii, a intrat în războiul 
anti-SUA în 1941, odată cu japonezii, doar pentru a face şi în România 
Holocaust, adică pentru a masacra, strict contabiliceşte tipărind, 743,000 
evrei, cum dedusese acel urmaş (John? Caroline? Marlon? Lizzy? Emily? 

Gobind? Niel?) doar din dramaticul început de enunţ pe o copertă: 

— In 1930, 757,000 Jews lived în Romania. They constituted the 
third-largest Jewish community în Europe. Today not mare than 14,000 
Jews live în Romania, most of them elderly. 

— În război, nepoate, inferiorul nu ştie decât ce-i povesteşte 
superiorul, privi Marius numai în farfurie. Alte surse i se interzic. Multe 
cifre şi fapte, să ştii că le aflu şi eu abia acuma! Uite, scrie aici de arhive 
deschise acu' recent! Crede-mă! 

Necarismatic, nu ca-n tinerețe, un nonagenar banal, inspirator de 
scârbă lucrătorilor din privat, cum emană mai toți pensionarii care au 
apucat să împovăreze nesimțit de mulți ani bugetul şi aşa fragil al 
mizerabilei sale patrii infestate de păcate vechi, oaspetele de la Santa Diana 
se opri din mestecatul lasciv al batogului de rechin pacific şi îşi încleştă 
până la grimasă plăcuţele dentare. 

— Chapters prove în depht a holocaust every bir as extensive as the 
German experience, îi repetă în nas — slowly — micuța Emily. 

Nu răspunse decât după ce contabiliză că paişpe ochişori îl ţintuiesc 
întrebător şi, deci, n-are încotro, trebuie să-şi asume bărbăteşte riscul de a 
se târgui. 

Riscul? 

Da, riscul, pentru că-n câlții putrezi ai minţii sale de avocat niciodată 
practicant, veteranul confrunta ca într-o sonată de demult două teme. 

— Chapters prove in depht a holocaust every bit as extensive as the 
German experience and reveals cruelty expressed on many levels în 
Romanian society. 

— Art. 6. Contestarea sau negarea în public a Holocaustului ori a 
efectelor acestuia se pedepseşte cu închisoare de la 6 luni la 5 ani şi cu 
interzicerea unor drepturi. 

Privi încolțit departe spre casă, peste navy blue bleumarinul oceanic, 
peste Rusia, Ucraina şi Transnistria noastră, spre Prut, Argeş, Ziduri, 
Pnibegi... 

Apoi, calm ca şi cum s-ar fi recules la Schitul Hoitarului, bălmăji 
nişte consideraţii prudente şi încâlcite, de natură a nu reuşi a ameliora prea 
mult neaşteptata identitate de suspect încă nearestat, nedemascat şi 
necondamnat, sub care i se părea că este perceput de prosperele sale rude 
mici californiene. 

Ca un partizan parașutat într-o mlaștină rece, el se agăţă la început 
de ce găsi, de chiar coperta discutatului opus semnat de doctorul Radu 
Ioanid, iluzionându-se că mai reducând din cifra victimelor îşi ușurează 
rechizitoriul: 

- No Romanian Jewish community was spared. The pattern of 
destruction is not unfamiliar: legislative discrimination followed by 
defamation, outbursts of violence, disorder, robbery, deportations, ad hoc 

killings, and organized genocide. Yet an elusive national policy and the 
opportunistic strategies of Romanian authorities allowed 300,000 
Romanian Jews to survive the war. 

— Deci nu e vorba de 757 mii fără paişpe mii egal 743, 000, dragă 
Emily, se puse el a socoti cu macabră ironie, ci din start de numai 443 mii 
de victime potențiale, dacă în genere omenește se pot face astfel de 
calcule... Sau dacă tehnic putem evalua, căci pierzând Războiul Sfânt (der 
Heilige Krieg des Antonescu) datorită bombardamentelor voastre şi 
superiorității strivitoare a totalitarismului roșu asupra celui brun, ţara mea, 
unde aveţi şi voi... rădăcini (Roots, vorba unui serial afroamerican), a căzut 
sub trei succesive regimuri antiintelectuale, anume Dej, Cea şi YI, 
rezultatul fiind că azi încă nu există la noi facilități, de să găseşti tot ce-ţi 
trebuie, gata documentat, ca în bibliotecile germane sau americane... Eu 
am aflat însă de pe internet că se mai pot scădea 166 mii, de astă dată 
victime certe, lăsate în cârca Neamului Românesc de administraţia 
horthistă a Ardealului, trenuri-trenuri spre Auschwitz în primăvara lui 
1944, cam când aviația voastră răvăşea, şi aşa ciopârțită de vecini, România 
Regală, bombe grele nimerind până şi căscioara bunicuţului vostru, Alecu 
Ghizdavu, din Strada Liliputană, pe când nouă, cei fugiți în Egipt pentru a 
negocia Întoarcerea Armelor de la Est către Vest, adică mie și Prințului 
Știrbey, ni se răspundea în doi peri, c-o fi c-o păţi, rămânând mereu incertă 
Restituirea Ardealului sau a cea mai mare parte din el! 

Şi aici, pe Marius îl podidi un plâns retrospectiv care nu se mai 
oprea. 

— Mda! îl birui şi pe Augustus un rictus, spre consternarea celor şapte 
nepoței americani ai lui. Păi, mă Marius, aici e tot dichisul, pentru cine 
sacrifică mereu bani de propagandă externă, ca revizioniştii, e uşor a 
substitui expresia "evrei predați SS-ului de jandarmul horthist" cu "evrei 
trimişi la Auschwitz din România"! Plus că, în soarta evreilor români căzuți 
sub ocupaţia Ungariei horthiste, avem Holocaust în toată puterea arzătoare 
a acestui blestemat cuvânt, măi copii, n-ar mai fi existat în istoria 
umanității! 

— Da, numai trei sute de mii din 757 000! îngână nonagenarul Marius 
şi din senin se porni iar pe un plâns nervos, pe care însă şi-l stăpâni curând. 

Se tot gândea că mai bine sta el la el acasă, la Sonnenheim, şi crea. 
Uite pentru ce mă invită stăruitor Virginica, pe la ei, ca să mă ancheteze 
ăștia micii! 

— Genocidul e o catastrofă care, cel mult, nu trebuia lăsată să se 
întâmple, specula el senin în Europa, către Clara şi Dorothea. Odată produs, 
nici nu mai ai ce pedepsi. E ca și cum nişte marxist-leniniști polpotişti, 
respectiv nişte talibani correctitudinari ar dinamita Capela Sixtină, 
profitând de apostazia Occidentului, de lepădarea nu doar de Christ, ci şi 
de sacru, optându-se totalitarist laic pentru zeflemeaua postmodernă. Ce 

poţi să le mai faci bestiilor după genocid? Ele însele nu ţin la viaţa lor! 
Sinucigaşii soți Goebbels şi-au lichidat 6 copii, toţi cu inițială H. Pentru 
genocid, doar Providența, sau o structură şi mai secretă, se răzbună, din 
când în când, pe întreaga specie umană, iar bietul homosap se uită năucit 
spre intelectuali: să-i explice vreun filosof live de ce atâtea dezastre mereu 
în presă. 

— Da' de unde ştiţi voi, îi privi prin ochelari ca din altă generaţie 
Emily, cea cu împletite de bunica Virginica româneşte codițe, că statisticile 
Recensământului Populaţiei din 1930 s-au ridicat, în România Regală, 
celebră pentru reaua ei guvernare, cu nişte instrumente sociologic corecte? 

-— Trei sute de mii, patru sute cincizeci de mii, șapte-opt sute de mii 
de victime cu Transnistria, dădu a lehamite din umeri fostul husar cu tunică 
roşie şi epoleţi ca-n Van Gogh, ce ştiu eu, Emily, ştiu că, personal, n-am 
prigonit pe nimeni... la mai lăsaţi-mă în pace, c-acuşica plec la hotel!... 
Dimpotrivă, am martori mulți că am ajutat cât am putut, pă peste tot, n-am 
discriminat pe nimenea! 

— Daaa? sări indignată tocmai Virginica. Dar concentrarea ta pe loc 
la Ministerul Propagandei n-a ocazionat tot felul de reverii?... O 
Tetralogie! Te-ai gândit vreodată ce-ar fi dacă s-ar rula azi, în întregime, 
documentarul ăla de lung metraj, Războiul Sfânt, plin de sloganuri 
antisemite?... Dar filmele tale pretins artistice, Cătușe roșii cu Maria 
Cebotari, Odessa în flăcări cu Beniamino Gigli şi Bijuteriile Reginei Maria 
cu soprana Viorica Ursuleac a lui Richard Strauss? Eu aşa ştiu din presa 
franceză a vremii, că tocmai ideologii, propagandiștii, — agitatorii nu prea, 
au fost vânaţi primii la sosirea trupelor sovietice eliberatoare. Unde te-ai 
dat la fund, mă, omule? Ce compromisuri ai acceptat ca să scapi?! 

— Nu m-am dat deloc la fund! păli şi se oţări ca-n tinereţea-i de boier 
Marius Ghizdavu. Nici măcar nu era nevoie. Vă luaţi după detractorii mei. 
N-am regizat niciun film. Cine eram eu atunci? Un Homo solus, cum mi-s 
şi azi!... Cine dracu ar fi încredinţat, unui singuratic ca Van Gogh sau Franz 
Kafka, bani de superproducții cu miză propagandistică uriaşă? Eram doar 
un oarecare prăpădit ofițer de cavalerie şi ascundeam un aparat foto. Nu 
eram ministru, nu eram nici Eisenstein, nici Riefenstahl! La 1 octombrie 
1943, când am împlinit 32 de ani şi nu contam retrospectiv pe niciun pic 
de Operă terminată şi a venit vorba — ştie fratele meu Theo — să fug cu voi 
doi şi cu domnişoara Clara Honig, spre Basel, ce v-am spus cu, mă?... Că 
nu plec! Că SUBIECTUL se află în Răsărit şi că nu-l pot abandona, dacă- 
s Artist! În Galiţia Mare a mea, în acea parte apatică a Europei, 
dintotdeauna disprețuită. Continent unde, în caz de prăbușire a economiilor 
cetățenilor, nu ca-n 1929-1933, ci doar coborând până la standardul 1969- 
1973, crezut insuportabil de către omul fără afecte al mileniului trei, tare 
mă tem că se va produce iar genocid, contra cuiva, sub vreun pretext 
geopolitic nesimţit sau altul... 

Fiindcă eu sunt galițian înainte de a fi român, Emily! Și puţin îmi 
pasă de ce fac sau nu fac românii mei, de ce-au făcut şi de ce vor face, pe 
unde vor scoate cămașa pentru crimele emanaților cocoţaţi în capul Ţării, 
de ieri, de azi sau de mâine! Cum îşi vor aşterne, aşa vor dormi sau hiberna. 
Inclusiv somnul de veci! 

Galițian, născut în Lemberg, galițian sunt şi ca artist. Nu am 
predecesori în arta românească şi nici urmași nu vreau să las. Mi-au fost 
maeştri, cât de cât, Tonitza Pictorul şi Sculptorul chişinăuian Plămădeală, 
dar adevăratul meu expresionism l-am dobândit de la prietenul tatii, de la 
omul din Breslaul nostru, auriu rafinatul Otto Mueller, când a venit să ne 
umple foişorul cu studii privind nomazii pripășiți vremelnic în crângurile 
de la Pribegi, lângă bordeiul lui nea Măriuţă Bâzgârel, prietenul copilăriei 
mele, — fierar, lăutar şi lingurar. 

Pribeag am fost şi cu, de la Trieste la Odessa și de la K6nigsberg la 
Dorpat. Restul... Am învăţat singur de prin muzee, galerii şi biblioteci... Şi 
din orice peisaj galițian! Ca artist complet, da, e de la sine înțeles că am 
privit în Jur. 

Şi unde am putut să nu tac, să ştiţi că n-am tăcut deloc! S-au vârât în 
față alții, adesea pui de nomenclaturişti, cu tupeu sau desemnați din afară 
să joace rolul disidentului, ca rezistenți prin cultură cu voie de la Ministerul 
Cenzurii! 

Doar în 1990-1992 să mă fi păstrat într-o rezervă exagerată, năucit. 
Eram incapabil să-mi cred ochilor şi urechilor că, după Dej şi Cea, sub YI 
se duce iar o politică de Moarte intelectualilor, din voința ciomăgarilor 
cocoțaţi în capul Ţării, prin ei înşişi sau cu sprijinul Duşmaniei, România 
mea ajungând a se preadera-n uie c-o intelectualitate de mai bine lipsă, 
nesimțită, îngălată, incapabilă să observe şi să semnaleze Neamului 
Românesc că starea Infrastructurii Intelectuale e mai jalnică decât a 
drumurilor, toaletelor publice sau spitalelor şi că n-avem Viitor decât 
pentru românii din Diasporă, singurii care au cu ce continua efortul cultural 
interbelic, parazitând pe bibliotecile, muzeele și laboratoarele altora. 

Încât am respirat uşurat la 10 decembrie 1999, când fluviu-romanul 
meu românesc cel penibil s-a sfârşit, Occidentul afirmându-și intenția 
sinceră de a civiliza România postceaușistă, fie şi împotriva îndârjitei 
opoziții a politicienilor ei. 

Care gărgăuni politici n-au feliat din pib instrumente de lucru 
puricilor spirituali, încât să poată face funcționale bibliotecile şi arhivele, 
să sărim în sus măcar cu o treaptă în Luminarea Occidentului. Dimpotrivă, 
din incurie, nu se poate susține nicio polemică azi cu propagandiştii 
Duşmaniei, oricare ar fi tema! 

Nu numai Cu rușii, ungurii, evreii, bulgarii, ucrainenii, turcii, țiganii, 
tătarii, finlandezii, austriecii, cazacii şi olandezii, Virginico! Nici măcar cu 
moldovenii filosovietici sau cu oamenii sovietici din Transnistria noastră! 

— Eşti incorigibil, Marius! recunoscu în el ceva de demult Virginica 
noastră, resemnată că măcar îi sănătos şi activ. lar dezvăluirile incomode, 
dragi copii, să recunoaștem că au apărut abia după anul 2000. Să admitem 
că poate n-a ştiut nici el pe front, sărmanul, ce dimensiune au avut excesele! 

— ŞI eu cred, interveni cu spiritul lui practic infailibil întreprinzătorul 
Octavian Theo Augustus, că a intra în polemică asurzitoare cu doasca 
acestei cărți e angajare într-o luptă inegală şi oarecum nechibzuită-n 
evaluarea consecinţelor... Nu ştiu de ce, dar mă gândesc la coloneii 
polonezi, că puteau ceda lui Hitler în 1939 Danzigul ăla, pentru a câştiga 
timp. Căpoşi, demni, sacrificând orbește Statul, până la urmă ei n-au putut 
salva nici măcar atâţia evrei cât românii! 

— Gândeşti prea departe! îl mângâie pe braț Virginica. După 
experienţa mea, nici nu se va intra în vreun dialog al monologurilor! Ai 
voştri, surâse ea spre Marius intimidându-l, îi vor ridica statuie sau alt 
monument lui Elie Wiesel la Sighet, ca să se arate receptivi la critica "How 
to explain so much cruelty, manifested on so many levels, by Romanian 
society?", iar pe Radu Ioanid îl vor face academician sau ambasador ceva. 
Las' că v-am cunoscut eu destul! Cam ăsta-1 stilul vostru tranzacțional. 
Falși creştini — dovadă că nu puteţi învăţa să mormăiţi nici cântecelul 
„Hristos a înviat din morţi!“, sunteţi incapabili şi de Căinţă! 

— "Treaba lor! Am terminat cu românii. Eu sunt un Homo solus, deci 
un om liber, se lăudă oaspetele de la Sonnenheim. Te înţeleg. Nu m-ar mira 
să se încerce ceva ca o capitulare necondiționată Buftea 1918: vorbiţi voi 
acolo cât vreţi, că noi tot nu vă auzim! Noi, şmecherii, avem acum de făcut 
Banul Gros! Deci mă aştept să nu se întreprindă nimic. ȘI în niciun caz nu 
se va investi, exact cum se întâmplă la toate popoarele pe cale de dispariţie, 
în occidentalizarea bibliotecilor, în transparenţa arhivelor... Se va trece prin 
Căinţă ca câinele prin apă. Ca prin masacrele de la Revoluţie şi atrocitățile 
de la Mineriadă — suficiente în bestialitate recentă, cât să nu mai aibă 
nimeni prezumţii absolute de nevinovăție istorică. 

— Mai ales, râse Theo, e o teamă maladivă a tupeiştilor cocoţaţi în 
capul Ţării, cum că şi-ar tăia craca de sub picioare la furat cireşe, creându- 
şi singuri reţele de cenzori morali şi tehnici, influenți, capabili să critice şi 
Corupţia! 

— Deci asumare a trecutului Zero, dacă nu e dialog! Așa înțeleg... 

— Micuţă Emily, îşi întinse pe masa rotundă românul cel bătrân din 
Marius palmele pistruiate de biochimia radicalilor liberi şi a eurilor, 
mâinile astea ale bunicuțului tău de la Sonnenheim Ziduri nu-s pătate de 
sânge! 

În palatul de pe faleza de la Santa Diana, în enorma sufragerie cât un 
teren de baschet ca cameră de zi, tăcere se făcu de se auzea Oceanul Pacific 
rozând, sub ochii sateliților, din teritoriul american cel inexpugnabil. 

— Dar de ce să nu intraţi în polemică? uimi pe toţi nu impetuosul 

Walt (Vicky), ci tăcutul Alex, mai intelectual din doi fii ai lui Octavian, 
cum a fost şi Marius în cuplu cu fratele mai mare, iar taică-su, Voicu 
Ghizdavu, profesor şi geograf, în complementaritate cu comisarul 
antibolşevic Alecu Ghizdavu (Şaraga), consilierul aulic secret ce 
zădărnicise energic Cominternului, la Tatar Bunar, în 12-17 septembrie 
1924, dezlănțuirea prea devreme a celui de-al doilea război mondial. Vă 
puteți crampona de faptul că, juridic vorbind, situația Basarabiei şi 
Bucovinei Hitler a menţinut-o cât se poate de ambiguă! Chiar dacă 
Antonescu, lon sau Mihai, prezenta dezrobirea acestor provincii ca 
definitivă, ele se aflau de fapt doar sub o provizorie administraţie militară, 
destul de asemănătoare cu a Transnistriei. Juridic, nu erau realipite! Nici 
Roma, nici Berlinul nu au riscat recunoașterea Reunirii! Chiar şi azi, 
Recuperarea Basarabiei ar fi rău văzută de mulţi, spre deosebire de o 
fragmentare a României, ca a lugoslaviei şi Cehoslovaciei... Ce-am mai 
râde pe-aici! 

— Corect! primi Marius cu recunoştinţă acest sprijin avocăţesc 
neaşteptat, providențial, căzut din cerul senin. Ideea principală e că 
Mareșalul, despre care bolşevicii noştri scriitori au creat mitul că zbiera la 
Fiihrerul, de fapt nu era deloc liber să facă dincolo de Prut ce vroiau 
mușchii lui! Ba chiar dincoace! Şi, ca trăitor în acele vremuri, consider un 
miracol salvarea evreilor de dincoace de Prut. Am auzit chiar că au fost 
repatriați cei din Dorohoi, după ce au fost deportați din greșeală, ca 
basarabeni sau bucovineni, din necunoaşterea geografiei românești de către 
birocraţia şi atunci incultă. Şi nu-mi pare bine că Virginica persiflează 
miracolul acesta, explicându-l doar prin groaza guvernului de cât ne pot 
bombarda americanii timidele începuturi de urbanizare a ţării. 

— Ca mentalitate, îl sprijini Octavian, e aici aceeaşi specie de eroare 
care s-a comis şi cu Reichul, nediscutându-se, cu niște automate 
propagandistice inflexibile, decât în termeni de Capitulare Necondiţionată. 

— Adică omorâți voi, SS-iștilor, câți mai aveţi ostatici din evreii 
Europei, că venim noi, biruitorii, pe urmă, şi vă arătăm noi vouă! Vă 
pornim niște procese, la câte cinşpe dintr-o mie de ticăloşi, mai toți cu 
studii superioare, dovadă că homosapul e o hienă dotată cu un fel de 
computer, iar intelectualul doar un canibal posesor de bibliotecă! 

— Ce vreau să spun, se ridică nonagenarul ca un cocotier în picioare, 
necăjit că devine incoerent, bate câmpii în fața micuţei Emily, pe care o 
adora. Plastic exprimându-mă, fiind eu şi pictor, şi martor, lucrurile stau 
cam așa, repet: nemții au masacrat pe evrei nemţește, iar românii mei au 
făcut-o româneşte! 

— Adică?... Hm-hm... Asta-i culmea! 

— După cum se ştie, Theo, homosapul secolului XX a luat în posesie, 
el, omul, acolo unde mai era cât de cât grijă de intelectualitate, unele 
jucărele diavoleşti, precum taina tainelor, atomul! Și de ce-o fi reușit?... 

Pen' c-a consumat tot mai supus produsele dragi campaniilor publicitare! 
Şi fiindcă, pentru întâiaşi dată-n cufurita lui dizenterică istorie, cu mult 
sânge, s-a slujit cuantic-relativist de teorii validate nu prin omenescul lor 
inteligibil, ci prin rezultatele vădit absurde, interesându-se doar dacă făceau 
relativ rentabilă investiţia au ba... 

— Aşa şi confratele meu, pictorul şi arhitectul austriac din carpen! Hi 
se exaltase iremediabil la ritualurile wagneriene, cele de un puerilism 
ideatic vădit sub prokofieveana glumă Petrică și Lupul (al cărei tâlc ascuns 
se referă la inițierea întru europenism a lui Petru cel Mare, de către 
Aristotelul său cu lucrări publicate la Paris, Spătarul cel LUP roman 
rătăcitor Nicolas Milesco, dac de-al nostru). Hi visa din carpenul meu la o 
Germanie Balşaia, suprapusă Evropei şi opusă restului Lumii. Visa el, visa 
bietul Hi, dar ca artist copist plagiator, identitate ce eu nu i-o contest, ca şi 
patriotismul lui ardent, ei, simţea... animalic, instinctiv, că ceva nu-i în 
ordine. N-avea vreo siguranţă în carpen deloc! 

Deşi o intuiţie l-o fi săgetat, văzându-și ruinată uriașa Cancelarie ce 
i-o durase acel Meşter Manole al lui, care-o fost ceauşistul Albert Speer, 
niciodată Hi n-a avut curajul să-şi asume adevărul zeiesc de amurg: misia 
civilizatorie a Germaniei pre pământ se sfârşise încă de la 13 februarie 
1883, odată cu întoarcerea lui Wagner la origine, în Rin, pe când a 
României lui Eminescu abia se inițializa, urmând a se ridica din oraşul meu 
natal, Lemberg, un Paris al Galiției Mari, pornindu-se năvalnic, îndeosebi 
de către români, evrei şi polonezi, Marea Recuperare a istoriei intelectuale 
netrăite pe-acest nemărginit meleag! 

De aceea, i s-a năzărit conspiraţionist, aliatului nostru de drum, cum 
că nu Soarta 1 se opune germanismului, ci... Satana, adică Evreul chipurile 
angajat în „cucerirea lumii“, prin asigurarea dominaţiei „discreționare“ 
asupra celor două supraputeri ale secolului XX, Rusia şi America... 
Evident, calculând el, de fapt, în contra noastră, că fără mediatorul evreu, 
românii și polonezii s-ar lua mereu la ciorovăială și harță, în loc să se 
unească întru a investi în verticalitatea spirituală! 

Şi cum de plutocraţia newyorkeză sau californiană îl despărţeau 
oceane şi n-avea flotă nici cât să pună cu botul pe labe gălăgioasa Londră, 
de unde se difuzau ştirile BBC, s-a resemnat ca măcar de la Atlantic la 
fluviul Ural, în care apă sălcie s-a înecat eisensteinianul erou Ceapaev cu 
cal cu tot, să dicteze o nouă mitologie germană, decretând că pe ţarul Petru 
cel Mare l-o fi inițiat în iluminism Spătarul nostru, dar întrucât 
prevaricatorii cocoțați în capul Țărilor Române nu s-au preocupat de a 
investi într-o intelectualitate competentă şi numeroasă, până la de prisos 
cioloveci leşinaţi, schemele nomenclaturii ţariste modernizate nu s-au putut 
completa cu suficiente elemente bizantine de-ale noastre, ci, cel mai mult 
sub Ecaterina cea Mare, s-a infiltrat acolo elementul german, carele însă a 
fost izgonit rang cu rang din cele 14 cinuri după 1917, sistematic, de către 

birocratul evreu, întâlnit în luptă după 22 iunie 1941 drept „comisar 
iudeobolşevic“. 

Cu alte cuvinte, scopul lui Hitler în Răsărit, dacă aşa credea el c-a 
fost, era a re-germaniza, nomenclatura marelui stat rus, uitând că ea era şi 
românească prin Nicolae Milescu Spătariul Dimitrie Cantemir. 

Cum anume, de la aceste intenţii exclusiviste, s-a ajuns la acea ruşine 
a umanităţii, care este Holocaustul sau Shoah sau nimicirea seminţiei ce 
ne-a dat o treime din spiritualitate speciei, pe puţin, eu NU ŞTIU! Şi deși 
m-am documentat, n-am înţeles nici de la evreii înşişi... Explicaţia pe care 
mi-au dat-o camarazii de Război Sfânt redegiști, la câte-o bere ceaușistă 
caldă, pe la Olimp, vara, era că ei n-au voit decât să-i scoată pe evrei din 
Europa, dar în Palestina nu i-au primit englezii, în Madagascar francezii, 
iar dincolo de Ural, securiştii cominternului susținând că au lagărele 
arhipline. Nişte neserioşi toți! lertați-mă. 

O vreme, mi-am imaginat că Soluția Finală s-a iscat din decizia 
iresponsabilă a anglo-americanilor de a demola arhitecturile Germaniei, 
fără a ţine seama că Himmler avea ostatici milioane de evrei. Prin doctrina 
de esență demagogică electorală a Capitulării Necondiţionate, prin 
terorismul aerian asupra Germaniei civile şi, mai ales, prin absurda 
obturare a căilor de refugiu ale evreilor spre Palestina, după ce treceau de 
placa turnantă românească s-a agravat dramatic situația. 

— Adevărurile despre acest război sunt stabilite odată pentru 
totdeauna, îl întrerupse palidă de indignare Emily. Ce faci dumneata, 
bunicule, se cheamă whataboutism. Şi am impresia că strecori, în acest abil 
discurs, chiar elemente de revizonism. Rămâne să verific pe text. 

— Cât despre Mareşalul lon Antonescu, tot în doi peri continuă 
bătrânul martor, am citit că numai antisemit nu era, deoarece în două 
rânduri a fost cât pe-aci să ia-n căsătorie, în locul Doamnei Mareşal Maria, 
nişte fete evreice... 

— Trei şocuri, numără pe degete Octavian, trebuie să-l fi adus totuşi 
la o totală schimbare de Weltanschauung: lichidarea Căpitanului de către 
Carol II, la presupusa instigare a Lupeştii (ca şi cum, copii, regele Italiei |- 
ar fi strangulat, pe celebrul Mussolini june — un fel de Che Guevara, dar 
fascist — chiar în preziua Marşului asupra Romei!), umilirea Armatei sale 
de către minoritarii mobilizați de agenţii ruşi, la retragerea din 1940, și 
practicarea în Războiul Sfânt a tacticii pământului ars şi a masacrării 
tuturor posibililor colaboraţionişti, de către căgăbău, pe măsură ce din 2 
iulie 1941 noi avansam, dinspre Prut, spre până unde, hăt departe, fuseseră 
duși, cu marfarul de vite, românii căzuţi în robia sovietică! 

— Nu e adevărat, Augustus! negă cu vechea încăpățânare de mezin 
insurecțional Marius. 

La umbra roz a Catedralei asimetrice, porumbeii Strasbourgului 
ciuguleau seminţe de răsărită, ca din carnea unui necreştin martirizat, în 
plin luminos secol Bach, pentru a fi curtat o creştină sau doar pentru că un 
țăran mijlocaş a mituit soldaţii, râvnind costumul de business al 
deportatului. 

Pe măsuţa braseriei cochete, duhnind a băşini de varză murată, parcă 
scuipase un ftizic, reducându-ne drastic pofta de mâncare. 

Ci pictorul cel cu zile bine numărate, ca Homo solus fericit doar prin 
Operă, se gândea la PATA DE SÂNGE, la ce învățase din război și la 
mocnitul fior biblic de a profetiza, în noul mileniu, noi năpaste asupra 
galițienilor săi. 

Pentru că tac-su, ologul de prizonierat de Război Expresionist la 
romantici germani, în Alsacia, profesor Voicu Ghizdavu, avusese la Ziduri 
bibliotecă, micul Marius, deşi acest morb nu l-a pălit bine și pe fratele 
Octavian Theodor, a luat-o-n serios, s-a pus pe cetit — evident că n- 
apăruseră telecanalele şi internetizarea societăţii, de să se prindă junele că 
nu e bună hârtia decât să te ştergi la cur cu ea, ba nici la atâtica, în vremuri 
de export masiv a orişice. 

Cu alte cuvinte, el nu prea voise-n viaţă să fie tratat, adică hrănit, ca 
o vită-n stabulaţie, încât să n-aibă de ales între diferitele consumabile, şi 
mai ales, întrucât fusese îndoctrinat cu texte înaintate europene şi exotice, 
pretindea... să priceapă, să i se explice sau să-şi explice de ce i se întâmplă, 
ca român din Galiţia Mare, anumite întâmplări nu cu totul chiar 
întâmplătoare. 

— Nu e adevărat, Augustus! repetă el obiecția că pe Conducătorul 
Statului l-a grăbit, din rațiuni de hărțuială urbană şi sabotaj, spre 
extremism, al treilea contributor de război, după Roosevelt şi Churchill, 
simpaticul uncle Joe, carele, votu-l în lingvistică, avu grijă neţărmurită să 
retragă spre Ural fabrici şi uzine, grâne, combustibil şi toate vitele, şi toți 
piloşii, dar pe evrei şi bibliotecile... nu putu! Deși foarte bine informat era, 
fie şi din MK, că rivalul lui, întru totalitarismul perfect, are unele înclinații 
foarte ucigaşe! Și nu numai că nu a retras evreii, precum nici copiii din 
Leningrad, dar a pus în auzul întregii lumi, să se practice în spatele paşnic 
al frontului acel TERORISM sadea, care uneori ne convine, iar când nu, 
atunci nu-l mai numim mișcare de partizani, ci atacuri de bandiți! Or, hai 
să fim serioşi, Augustus, evreii aveau motive reale de ură să se implice 
voluntari în astfel de operaţii, mai ales în regiunile unde locuiseră și pe care 
le cunoşteau, mană cerească agitatorică fiind dovada aceasta, cu consecințe 
amplificate asupra coreligionarilor lor, vorba lui Antonescu, expuşi 
oricăror represalii și bunului plac al noii securități SS, aduse din vest, de 

zarul războiului... 

— Din câte pricep eu, cu mintea-mi puţină şi feministă, cumpăni Gina 
cum înfuleca Octavian merdenelele ca o batoză, pe când Marius se nutrea 
rațional galițian reținut şi diviza alivencile, nu pot să nu fiu revoltată că ies 
şi Roosevelt-Churchill-Stalin vinovaţi, infinit mai puţin decât Hitler, dar e 
o blasfemie, care mai seamănă un pumn de confuzie într-o istorie şi aşa 
satanic de încâlcită, încât n-ai reuşit să-i explici nimic Emiliei, Marius! 
Cum a fost posibil, măcar. 

— Poftim! se hlizi pictorul boier la frate-su Theo, din toţi câlții minții 
sale neputând elabora strategii de reducere a decalajului dintre viziunea sa 
de pe front şi a altora. Fir-ai a Răului cu Philadelphia ta, Virginico! Ce 
puteam eu să explic, scumpo, în două minute de vizită Emiliei, cu netul ei, 
după ce am constatat că, despre Răscoala Țărănească de la 1907, nu găsise, 
sărmana, scotocind pe web, decât interpretarea deplasată cum că pentru ce 
s-au răsculat țăranii nu fu decât un pogrom, încă unul, vizând doar arendaşi 
ori crâşmari propinatori israeliți, un plagiat în Regat la cele masacre ţariste 
de la Odessa și Chișinău, puse la cale de Ohrană mergând pe aceeași 
concepție reducționistă, ce i-a dus la dezastru şi pe gestapoviști, cum că 
subversiunea anarhistă e un fenomen pur iudaic! Iar inculții cocoțați în 
capul Ţării mele nu fac nimic pentru traducerea și difuzarea online a Istoriei 
Patriei. E un adevărat coşmar. Bietul tata mi se plânge mereu de Muzeul 
Naţional de Istorie, că va sta sabotat în reparaţii din 2002 până-n 22 iunie 
2041, la Centenarul Războiului Sfânt. Bine, pentru dacoromanii mei din 
Diasporă era bună Biblioteca Digitală a Bucureştilor, să mai citească istorie 
şi literatură clasică, dar le-a căzut de pe net chiar în 2018, să nu mai ştie 
tineretul de ce Centenar e vorba: ăla, fa, al Marii Uniri săgetate de cei mai 
iscusiţi demitizatori! Din fericire însă, de prin 2022 primim Ajutor Galiţian 
de hemerotecă, parte din presa românească veche fiind comod accesibilă, 
în condiții occidentale, pe Digiteca Arcanum, ungurească, inclusiv 
periodice culturale esențiale de-ale românilor! 

— Da, dar asta nu înseamnă că trebuia să jigneşti fetița! 

— Cum? Pe drăguţa de Emily? Eu? Când am jignit-oo0? 

— Ce te-ai apucat să povesteşti că-n Masivul Cornești, la un moment 
dat cavalerii tăi, întâmpinând rezistenţă la Războiul Sfânt, au descălecat, 
au strigat opriți focul! opriți focul! cu care oștenii stalinişti îi potopeau, şi 
au parlamentat pe-ndelete cu ei, că noi suntem muncitori și țărani, iar voi 
tot muncitori și țărani, ce rost are să ne căsăpim unii pe alții, în folosul 
exploatatorilor noştri? Dar ei au replicatără că-n URSS nu se mai există 
exploatare, şi nu au nici măcar ţărani, ci doar colhoznici, sau truditorii şi 
mulgătoarele de pe la sovhoz, așa că luptele s-au reluat cu şi mai multă 
înverșunare! 

— Am povestit eu aşa ceva? scrută nonagenarul martor năucit în 
prezența noptatică a Catedralei strasbourgheze cioante a lui Goethe 

îndrăgostit. 

— Da-a-aaa! intonă roz-vioriu Virginica. Şi ai mai şi bătut cu 
pantofiorul galben în masă, cerându-ne sidi tiho iob tvoiu mat” sailăns pliz 
fick deine Mutter, susținând că, atâta vreme cât te mai afli virtual organic 
în biblioteca ta Weimar de la Ziduri, mai e o speranță că mai bine că s-a 
tras umanitatea din maimuțe şi nu din hiene, care pleacă mama cu noaptea- 
n cap după cărniță zeci de verste, ca miloaga la rații... ca fesenista la vot... 
ca jopastaia tiotka la Bookfest... 

— Şi ai mai protestat, râse cam mânzeşte precabalin catârul blond 
August Prostul, că de ce aurul Ghizdavilor, ca şi unele fonduri ce ministrul 
Mihai Antonescu, criticând în april 1943, la Drept, Dictatul de la Viena, a 
dirijat spre Basel, pentru finanțarea Rezistenței prin Cultură, tocmai 
Virginica noastră acuză baroneasa Erdâdy Zsuzsa că le-ar fi deturnat, care 
nu ne privea deloc pe noi galițienii reabilitarea unor poduri, precum şi a 
fabuloasei Orgi din Philadelphia ei, de-a ajuns la 25 329 tuburi şi greutatea 
record de şase-şapte sutişoare tone! 

— Pentru că o astfel de orgă e monstruoasă, deasupra posibilităților 
Kunst-perceptive ale bătrânului om, iar amplificarea-în-sine tâmpeşte de 
tot tineretul, argumentă nu fără obidă locotenentul ce iubise în taină pe 
Clara Honig, mai ales după ce ea îi dăduse cu tifla nesărutată din Basel ca 
unui laş. Cine are credinţă michelangiolescă în el, simte cravaşa divină spre 
ce operă are de plăsmuit, chiar şi de la orguţa de botezat de Bobotează, din 
lateralul drept al Capelei Sixune! 

— Parcă stâng, bâlbâi cu jumătate de guriţă Virginica, lateral, pe 
cant. 

— Şi de ce n-ai vrut să mă iubeşti, Marius? îşi azvârli brusc, dintr-o 
singură cochetă zvâcnire a scăfârliei, Clarissa podoaba capilară pe spate. 

— Pentru că, pentru că, gemu el cu buzele tremurânde şi cu ochii 
îngălați de câtă şi câtă fierăraie blindată pierdută de uriaşa massă slavă, în 
împrejurimile Harkovului, ce dusese la dizgrație pe mareșalul filoromân 
basarabean Timoşenko, pentru că aveam oroare de viitor şi de vid, micuță 
Clara! O, izul developant-fixator al întâlnirilor noastre de la Studio Honig! 
Și de oţet! În Pieptănari, unde m-ai fotografiat lângă gaura de canal, în care 
m-am adăpostit ca suricatele, de fortărețele zburătoare B-29 (bi nijuu ku), 
decolate de pe Insula Saipan, ce voiau a răscoli cimitirul Eminescului ca 
pe-al Sfintei Vineri, spre a ne demoraliza intelectualii, să ajungă ei 
cărturărime moartă, urzicuţă moartă, buruiană cu pigmenţi violacei, 
paradigma-țigăncii, cum se zice pe la noi pe la Pribegi, paradigme la borcan 
ca creierii leninişti de voia Stalin să și-i injecteze și, în semn de prietenie, 
le-a servit cu mărar la samitul yaltez doar la doi invitaţi, două etichete 
subţiri, recent feliate la tomograf, aproape transparente ca himenala mătase 
de paraşută din ceapa de apă mov! O, revelator! O acid acetic glacial! 
Adese oţet de surcele! Cu gând la vin oţetit şi la răstignire pe așchii, pe 

schije, apoi dus nu pe afet de tun antiaerotanc de 38, ci pe cărucior de 
aruncător Brandt, ca pe butelie, dacă apuci şi-ţi dă omul primarului 
fesenist, deocamdată om al oamenilor lui Cea ce, cinstit vorbind, a ținut 
salarial pătura moale din păr de cămilă calmucă a intelectualităţii, în prima 
treime a scării veniturilor, şi a înțeles ce e aia o Bibliotecă Naţională și că, 
numai câteva luni de nefuncționare perfectă a ei, pot atrage în scurtă vreme: 
schimbarea numelui Ţării, moartea Limbii mă-tii, consum sinucigaş de 
literatură, istorie şi videodocumentare de import, cu grele consecinţe chiar 
pentru hârciogii din capul resurselor, părăsiți de gloată şi constrânşi la a 
vedea cu amărăciune persistentă că regulile jocului le dictafon alţii, cum, 
la un ospăț de şacali, se autoinvită însuşi Regele, falnic, leul deșertului. 

— Vrea să zică, lămuri Clarissa grupul inturiștilor din Minsk, ce 
lunecau pe sticla pardoseli Capelei Timişorenilor de la Sonnenheim, 
săracul, că e supărat pe cumnata lui, Virginia Gibson-Ghizdavu, pe 
America de fapt, că nu s-o înduplicat să investească masiv în România 
brucaniană hoaţă și coruptă a lu' Iliescu! 

— Ba eu cred, frati Mariusss, îl recunoscu cu drujbenie blajinul său 
adversar din jocul de-a războiul, footograful şofer bielorus Oles Hristici, 
căruia-i împrumutase un film Agfacolor, când se documentau la carnagiul 
de la Kiev, din cinstea lui 7-8 Noiembrie 1943, unul pentru Stalin, altul 
pentru Hi, că doamna Gina a procedat korekt, adăugând niscai tuburi, 
linguale sau chiar labiale, mega-Orgii de Philadelphia, care se ascultă 
singură, în fracțiunile de secundă când pragmatismul arian al americanului 
de sinteză concesionează tainele din om, neabordabile hitciocic lenei latine 
sau reveriei postvodc-luxuriantei vieți sufleteşti slave, decât să se fi luat în 
gură cu mancurții din capul Ţării, după ce ea ar fi donat niște milioane de 
dolari pentru desăvârşirea Bibliotecii Naţionale, ctitorite poliedral de soţii 
Ceauşescu la Minsk din oţel și sticlă, iar guvernul, profitând că politica 
Moarte intelectualilor şi-a atins scopurile şi intelectualitatea a ajuns ca un 
fel de shisho sau de tai tai beată moartă, de 1 s-ar putea ascunde-n gâtlej, 
ca-ntr-o chosen pi sau într-o chan pi, însuși bustucanul prezidenţial, în 
scopul contrafacerii, ca să nu se mai şifoneze ăia din uie că RO n-are? 

— Ce să n-aibă, mă? nu fu Dorothea atentă, deoarece plânsese toată 
nopticica, fiindcă nu plouase după ce vizionase un documentar britanic 
despre cum și-a meritat țarismul acea grozavă cădere, de-a deznaționalizat 
ireversibil poporul rus, făcându-l numai bun de mondializare, şi despre 
cum a început Războiul Expresionist numai după ce a fost asasinat acel lat 
în spete şi mic de statură Moromete al socialiștilor, cari o fost nemuritorul 
Jean Jaur&s. 

— Bibliotecă Naţională! repetă iritat Marius Supravieţuitorul, ca unei 
surde mai tinere, rătăcite în fișierul casetat în lemn jegos, încă scris de mână 
pe cartonașe vechi ca Palia de la Orăştie. 

— Cu-cuuum? înţelese ea mai mult din indignarea şi din consternarea 

sorbonarzilor că e groasă. A cu-te-zaaat? Guverrrnul vostru a cutezat nu să 
se mute-n Biblioteca Naţională, ci măcar să se gândească la asemenea 
mârlănie? 

— Da. Uite c-avu atâta neobrăzare! Ca de insectă din alea violente, 
de le animează ăștia filme pe computere superperformante, pentru oameni 
carnivori, fără creiere, fără rațiune! Şi ştiţi de ce? zâmbi el a râde, parcă 
triumfător. 

— De ce? strigară toţi, încât o răsuflare sinergică turti spumili de la 
halbe. 

— Pentru că noi românii am pierdut bătălia de la Stalingrad, boilor! 

— Şi pentru că, interveni calm Muhală Muistu liniştind spiritili, 
trecător prin egipteana Place du Châtelet c-o bursă, dacă e să ne luăm după 
ultimele striptisuri de arhive, nu atât Înfrângerea în sine e regretabilă, 
fiindcă şi Napoleon a luat-o la fugă când a văzut, la Piramide, cămilele 
spectrale ale lui loil Borgiah, cât nenorocul că n-am putut penetra energic 
nesătula Rusie, s-o simtă „până-n fundul pământului“, până la ultimul prici 
de Gulag, în care şi-a zdrobit oasele şi bărbăția românimea cea nobilă, 
căzută-n robia bolşevică! 

— Şi la ce-ţi trebuie ție Bibliotecă Naţională, mă Marius? îşi azvârli 
pe spatele jilav coama ondulată Clarissa, destul de pornită, din moment ce 
el se eschiva, cu stângăcie de-a dreptul nepoliticoasă, de la întrebări relativ 
simple. 

— Pentru că uite ce poze am! zâmbi el ca un neguţător din Lipscani. 

Dintr-o cutie de pantofi de damă de lux, adică de export, artistul 
extrase fotografii de posibile peisaje expresioniste din spurcata Românie 
Regală prea Mare, precum şi un teanc de vederi circulate. Păcat că era 
locuită! 

Californienii beliră ochii, ca la o minune, ca la un fax conținând 
Declaraţia Solemnă a Reconcilierii Naţionale şi a încetării politicii de 
Moarte intelectualilor, din cele mai patriotice motive, legate de constatarea 
fără egal că dinamica evenimentelor de digerare a ţării, de către alte ţări, e 
brusc resimțită ca un dezavantaj, în lupta pentru profit, chiar de 
nutriționiştii cocoţați în căpşorul ei, cu closetul în curte din vina 
supradocumentării autorului pentru ultima sa carte. 

Cu toate că doctorul Cezar Bogza a reuşit să-și instaleze pe vecie 
oamenii săi la primărie şi la prefectură, devenind cneazul dominant al Văii 
Râului Negru, calitate în care a redobândit mai toate bunurile imobiliare 
ale Ghizdavilor, inclusiv unele vândute după 15 februarie 1940, altele 
donate după 4 aprilie 1944, când a devenit limpede că România va fi 
bolşevizată-deznaţionalizată ireversibil, şi mai multe averi încă, părăsite 
după 6 martie 1945, başca reconstituirile fanteziste din burtă pe minciuni 
în falş, totuşi Reînvierea a ceea ce fusese raiul creator Ziduri-Pribegi, toată 
lumea simţea că e cu neputinţă, din moment ce istoricul sfetnic regal boier 

Voicu Ghizdavu nu-şi mai însufleţea, fie şi din cărucioru-i de reumatic, 
Biblioteca Weimar ce cu mare cheltuială încercase a o lăți, dacă nu mai 
frumoasă, măcar mai eficientă decât a vecinilor săi, nu prea apropiați, dar 
pizmuiți de pe principii de conservator rămas fără puteri boiereşti, — 
Brătienii de bronz şi marmură de la Florica sau Istrate Micescu de la 
Micești unde Marius a reușit studii promițătoare după tablouri de Luchian 
sau Tonitza. 

Alături, obișnuiți cu noile tehnologii de procesare a imaginii, 
prichindei pipăiră şi mirosiră a mucegai cărțile poștale, uluiţi că unele 
făceau apologia Războiului așa-zis Sfânt împotriva bolşevismului, și mai 
aveau lipite nişte timbre de tremura carnea pe tine, cu conducătorii 
vremelnici ai popoarelor. 

— Nu eu am avut curajul să le păstrez, pentru colecțiile Bibliotecii 
Naţionale a României, toate digitizabile Diaporei, ci Eliza, farmacista mea, 
se dezvinovăţi rece formal străbunelul, ca şi cum n-ar fi conviețuit cu acea 
frumoasă doamnă. 

Ar fi trebuit să fie gelos: Reni, Ismail, Chilia, Chirnicichi, la scăldat 
în Catlăbuga, Năpădenii și colonia Vlad cunoscute și de micul Marius, 
Bolgrad, 'Tatar Bunar, acel Muzeu al Satului Lacustru de la Vâlcov, 
amurguri de toamnă-n ţara de dincolo de negură, lacuri şi limanuri, adică 
Ialpug, Cătlăbuga, Chitai, Sasic, Alibei, Limanul Nistrului asfinţind ca un 
vin de Șaba, apoi limanurile Odessei noastre, Suhoi, Hagibei, Cuialnic, 
Tuligulschi cu multicolore concursuri de yole între ai noştri şi camarazii 
naziști, cochete case de vacanţă la Tuzla Bugeacului, la Bugaz, la Tatarka 
peste groapa comună şi la Dalnik, unde ar fi primit parohie diaconul 
Atanasie Damian, iară Marius Ghizdavu a coordonat, din partea 
Ministerului Propagandei, realizarea unui cimitir la Cota 102, vizibilă de 
la mari distanţe precum Tropaeum Trajani fiind inscripția de te umflă râsul 
în postromânism că Recunoștințţă Eroilor Neamului, votu-i în oseminte, că 
nu trebuia să treacă Nistrul neam, având în vedere că Neamul Românesc 
este evident inferior altora, deci n-are voie de la aventurierii conchistadori 
a-şi fugări inamicul până-n fundul pământului, în minele Kolimei, unde-au 
căzut ai noştri basarabeni şi bucovineni în cea mai joasă sclavie, — vile de 
invidiat confiscate de nomenclatură aristocrației autocrației țariste, pe 
malul ovidio-eminescian-pontic-valah, la Crijanovka şi la Fontanka, dar şi 
în împrejurimile încântătoare pe înserat ale Odessei noastre, în 
cosmopolitul cartier Moldoveanca şi în acel Kunţevo al artiștilor, unde 
fiecare şi căpăta o dacea a sa, Dacia pre numele său... 

Vasăzică, în genere, locuri prin care fata de mazili din Năpădeni sau 
răzeși din Cornova a cam călătorit cu iubitul Ce/ă/alr, cu adevăratul soţ, al 
unicei nunţi, cu revizorul şcolar Nicolae Alexandrescu, al cărui arbore 
genealogic din Bugeac ducea la marele filoromân Pavel Dmitrievici 
Kuiseliov și a cărui fotografie de ginere fericit, pe dosul căreia scria că 

Dragă Lisaveta, te voi iubi până la moarte, al tău Colea, înțeleptul musafir 
Marius a trebuit s-o suporte, în kommunalka din Strada Sfinților şi apoi în 
apartamentul din Aleea Dumbrăviţa, până la 11 septembrie 1983, când 
zvonindu-se că s-a prăpădit Dora prin iunie, a plecat fără preaviz și 
farmacista, să mai stea pe la fată, la Basel, crescând pe Isadora. 

Ca fotograf artist, el ținea mai mult la un set de instantanee de pe apa 
puțină a Cogâlnicului, lângă gara Sărata, şi de pe calea ferată însăși, cum 
se pierdea ea în neguri spre Cetatea Albă, târându-se pe fâşia instabilă 
dintre Limanul Nistrului şi întunecimea pontică, numai ca să ducă-n 
Odessa noastră, şi apoi la pierzanie, flăcăii noștri şi pe aliații lor germani, 
neîncăpând îndoială că, în caz de biruinţă, Fiihrerul fiind loial, misiunea 
noastră civilizatoare în Răsărit s-ar fi soldat cu anumite concretizări ale 
extinderii spațiului nostru vital, prin anexarea pe vecie a unor regiuni 
însemnate de sângele alor noștri, cum ar hi Odessa cu Transnistrie cu tot, 
de la Nikolaev urmând talvegul Bugului până-n Podişul Volîno-Podolic, la 
cele două celebre târguri de vite și de grâne, înfiripate de negustorii 
voievodului moldovean Alexandru cel Bun, anume Vinniţa și Berdicev, 
sau cum ar fi, nu Sevastopolul lui Tolstoi, deşi smuls matrozilor locali de 
plugarii și învățătorii noştri, în asalturi ca la Plevna şi Mărășești, unde 
artileria Krupp n-a răzbit, ci în întregime poalele meridionale, însorite 
antiftizic ale Munţilor Crimeii, de la Ialta lui Marius la Feodosia Dorei, sau 
cum ar mai fi, ca grânar pentru o populație românească în continuă 
explozie demografică, partea gorbaciovistă a Kubanului, de la Armavir și 
Stavropol la Rostov și Proletarskaia, negreşit niște regiuni cam cât 
Iugoslavia la Cotul Donului și în blestemata Stepă Calmucă, după cum și, 
desigur după tăioase negocieri, cum a purtat şi bibhotecarul I. |. C. Brătianu 
la Paris, fracțiunile ce cu dreptate ni se cuvin c-am riscat, ne-am bătut și 
am biruit, din mineralele Donbasului și din lichidele Caucazului petrolifer, 
de la Kislovodskul, Nalcikul, Kolivosovnarkomul şi Alagirul, anexate de 
generalul vânător de munte Belizarie Moga, cât Soljeniţin lupta în Nord, 
până la capitala cecenă Groznii, care ne era indiferentă, apoi calea ferată 
spre portul de la Marea Caspică, numit de ei Mahacikala, iar de noi cei din 
linia întâi —Majadahonda, fiind adevăratul nostru obiectiv strategic de 
infrastructură în Asia de Sud-Vest şi în Orientul Mijlociu, în acele vremuri 
cu adevărat istorice, de prefacere geopolitică, de reașezare a ierarhiei 
popoarelor semănate de Domnul pre Pământ, unele să rodească, altele nu, 
după cum fieştecare ajunge mai primul de să-şi încropească o Bibliotecă 
Naţională, care, după cum se știe de către care mai ştie câte ceva, nu este 
un „local de cetit cărți“, adică un... bordel spiritual, ci iaşte un loc de trudă, 
UNDE SE SCRIU CĂRŢI, asemănându-se mai degrabă cu o casă închisă, 
unde se manifestă fața ascunsă a femeii, Maternitatea, domnilor! 

Astfel binevoi a cuvânta împovăratul de ani ingenioşi hidalgo, şi 
pletele-i pălălăiau instigator în vânt, de trebui să mai aducă tânărul Muhală 

Muistu bere de la dozator-extinctor, pe o tavă din placaj pirogravat, în 
pocale din ceramică saltoidă, confecționate la roata de tipul (protobulgar!) 
Pastîrsk, pe când năvăleau slavii miciuriniști în spaţiul carpato-nistrean, 
negăsindu-i în secolele V-VII pe românii noştri, deoarece ei tocmai 
cutreierau, în acel moment de noroc, Pannonia, din moară-n moară, cu 
turmele, cirezile, hergheliile şi ciurdele lor! 

— Urmând a reveni între Tisa, Marița şi Nipru, se concentră şi 
anticipă Emily, ca cea mai inteligentă dintre californieni, către anul creştin 
o mie, când în Pannonia și în Transilvania au început a se infiltra ungurii 
vegetarieni... 

— Mult s-au mai nevoit ai noşt, gemu din împuţinaţii rărunchi 
părintele Damian, pentru a aduce la Adevărata Credinţă atâția musafiri 
mutători, ce ne împresuraseră pre noi, valahii, moştenitorii în linie directă, 
de la părinte la fiu, ai întregii romanităţi dintre Marea Adriatică şi Marea 
Neagră! 

— Numai că a cam fost o imprudenţă să le dăm ruşilor o aristocrație 
varegă, blondă ca Serghei Esenin, deci germană!... Oleg, Rurik, Vladimir! 
îşi dădu pe ceafă uşanka eruditul Noveanu, spre a-și răcori asudata frunte 
de ţapinar siberian, aproape stahanovist spărgător de buturugi și de norme. 

Căci datorită unor neînţelegeri privind Capitularea Necondiţionată 
RO şi semnarea Armistițiului, unii cavaleri ai Războiului Sfânt ajunseseră 
robi în Uniunea Republicilor Sovietice Socialiste (CCCP), principalul 
vinovat fiind chiar avocatul Ghizdavu, care a negociat păgubos cu Aliaţii 
la Cairo, mai mult gelozind pe Prinţul Știrbey, pentru Regina Maria, decât 
lucrând la dosare. 

Seiceas, ei trebuia să se descurce documenteze, să cugete şi săvai să 
contraatace, rupți de giganticele biblioteci ale României Regale Mari, 
bazându-se doar pe memoria colectivă a noului lor popor zek, cu credință 
tare că-ntr-o zi Domnul Dumnezeu îşi va întoarce faţa spre Clădirea CC- 
ului, fostă Lubiankă a Bucureștilor și viitoare destinaţie tot de instituție 
politică, deci antipopulară, sediu al Senatului sau cam aşa ceva, nu-și mai 
aminti ce, sub micile priviri ale minidinozaurilor californieni, mamutul de 
la Sonnenheim, roibul de la Ziduri. 

— Totuşi, de ce n-ai vrut să mă iubeşti, Marius? continuă să-l 
ancheteze Clara, să-l chinuiască aşa cum pe cărturari, în lagăre, vreo carte 
rămasă cu filele netăiate în biblioteca de acasă, din amânări stupide pe 
raftul întâi, până te-a surprins gipul american al Arestării cominterniste la 
două noaptea. 

Numai Eliza, în vara lui 1980, a reuşit a pescui destăinuiri de la acest 
urs morocănos. Pentru că era profund răvăşit din motive comemorative, 
relative la că i s-au scurs din viață patru' j' de ani, de când Moldovei 
Sfântului Ştefan cel Mare 1 s-a aplicat doza cea mai amară a politicii de tip 
cominternist maghiar, de a i se tăia salamul felie cu felie, nerămânând ca 

spiritualitate decât pielițe din polimeri roşii, a se cumineca cu care 
creştinătatea apuseană tot strâmbă din cea trufă, parcă dând şi cu tifla 
nescuipată de Nenoroc, ceea ce o face etern vulnerabilă, neofascist- 
marxist, la orice sughiţ auster al scroafei Prosperităţii obeze! 

— Deci: Alexandru cel Bun a pierdut o primă felie de salam de Sibiu 
din momentul în care, lansați din Țara Bârsei, Cavalerii Teutoni au rătăcit 
lunatic şi solar, călăuziți de un elan mistic prea spre Vecinica Tundră a 
renilor, lăsând ca marea masă slavă, ce sta adiba, să-i intercepteze 
comunicațiile corpului de cavalerie, încât duse fură, practic încă de pe 
atunci, cetăți cu atâta trudă ctitorite din cărămidă romană şi piatră, în primul 
mileniu, precum Beciul, Breslau, Cracău, poate şi Dresden, sigure însă 
Pinsk, Minsk, Marienburg, Diinaburg, pur moldoveanca Drissa, Karva, 
Dorpatul românesc, Tartu şi Nervalul. 

— După care fatală restrângere a spaţiului vital, Sfântul Ştefan, mai 
mare creştin decât voievod, deoarece el n-a practicat Expansiunea, măcar 
în Vidul Siberian de peste Nistru, sau spre Leopole, la doi pași, de care hibă 
ne disprețuiesc azi cripto-rasiștii Occidentului şi iau în braţe pe unguri, ca 
etalon de cogâlț aristocratic, papă-to-to-tot, cu furculiţa şi cuțitul, al 
minorităților, bietul voievod sucevean, având a se apăra mai degrabă de 
vecinii papistași decât de păgânii turci, geaba a căutat să se folosească de 
potențialul muscălesc, pen' că biserica ţaristă se pregătea să se implice, şi 
ea, în deznaționalizarea rusificarea altor etnii, ceea ce va duce la tomberon 
şi Ţarismul, și Kredinţa Pravoslavnikă, hi-hi-hi! se hihilizi răzbunătorul 
teolog, întocmai ca ieromonahii Damian, adică Ştefan- Vodă, cel Mare, şi 
mai Sfânt ca al megieşilor, a comis o protocronistă greşeală de încadrare, 
de taxonomie, similară cu a atitudinarilor din 1991, anul cel mai instructiv 
din tot secolul, când are loc Desăvârşirea Revoluţiei de la 1917 şi este dus 
la gropiţa de gunoi a istoriei ȚARISMUL, după o agonie de 74 de ani, cât 
o stat în moarte clinică, racordat la aparatul creieri-plamâni al felcerului 
Lenin şi la inimioara cât o lopată, of-of-of, a unchiului Stalin, aliatul 
Americii şi al Marii Britanii! 

— Căci ce plm făcură atitudinarii noştri? îi luă vorba dintre 
mustăcioara şi bărbuţa de boier liberal de viță veche, păcătoasă, colericul 
filozof Jean din Ferentari. Fi criticau urât, în 1991, guvernul Petrică 
Roman, nedându-şi seama că acolo se implementa cât de cât Reforma, încât 
dogmaticii au pregătit Lacrimiada din septembrie — cea mai mare risipă de 
gaze lacrimogene din istoria României! Mult plângându-se atunci, dar prea 
puțin altă dată, ca şi cum n-ar fi fost ale noastre, pierderile lui Ştefan cel 
Mare la Nord, acea Pocuţie i-di-ală, pe care am fi putut-o reţine ca pe un 
factor securist de echilibru bizantin-ortodox, între Inchiziţie şi Ohrană, 
duse fiind, felie cu felie, încă de la 1502, şi ea şi Cracăul, la care firesc era 
să ținem mai mult decât la Beciu şi Breslau, întrucât prin ziduri inamovibile 
grohăia că la Nord de Ceremuș, spaţiul nostru vital se lăţeşte de la Vistula 


1075 


până la ambele Buguri, de Vest şi de Sud. Da-da, rău greşit-au criticii cu 
guvernul născut din vânătăile Mineriadei de la 1990, când, proclamându- 
se peste Prut, în 23 iunie 1990, suveranitatea Republicii Moldova, trebuia 
împiedicată de Duşmania o Erupţie de Flori aniversare la 50 ani siniştri de 
la Răpirea Basarabiei şi Bucovinei, întru bolşevizarea-deznaţionalizarea 
ireversibilă a României de Est, precum şi a României de Vest, dar tot aşa 
apar erori şi cu Ştefan cel Mare, neimputându-se Strategiei Sale naivitatea 
de a fi căutat potențial militar sincer, la Moscova panslavistă și la Roma 
cea maşteră, când un izvor nesecat de oșteni, cum n-a mai stăpânit decât 
norocosul Stalin, abia ne aştepta, peste Dunai, la Turcii cei cinstiţi în 
jurăminte şi tratate, tare temători de Dumnezeul lor, Alah! 

— A fost o învățătură târzie, lăcrima peste ulcica de vin albastru 
Damian, în amurg însuşi Sfântul Ștefan lăsând să se înțeleagă cât regretă 
că nu s-a sprijinit, de la început, nu pe gloată, care nu e bună decât la urne 
şi la revoluții sau mineriade, ci pe Boierii cu expertiză în a face banul gros, 
fie şi prin Tunuri grosolane (pive), căci dacă se unea cu Necredincioşii, ca 
un brav Conducător pragmatic — ori triumfăm cu Turcii, ori cădem cu 
Turcii! — atunci Europa s-ar fi gândit de două ori la stabilitatea propriului 
echilibru, fără de care nu poți digera o abundență de produse, înainte de a 
tolera schingiuirea Țării Moldovei la feliator, căci nu e strategic o mutație 
ignorabilă a cădea, de sub dreapta Rânduială Românească, în murdare labe 
străine, comunități prospere, supuse  Pocuţiei noastre Mari — 
Tschenstochau, Kielce, Zămoşi, Luţe, Rovno, Jitomir, Vinniţa, Prasada, 
nemaiamintind ce se cuprinde dincoace de această sfântă linie fortificată 
cu capete de Zimbru Românesc, în primul rând celebra fortăreață 
Premișlea, pe care dac-am fi posedat-o după 30 august 1944, acolo ar fi 
trimis Ana, Luca, Teo, Dej la exterminat burgheji, nu la Sighetul 
Marmaţiei, încât amenajam azi Memorialul încă şi mai aproape de publicul 
său occidental!... 

— Care evocări dor, dulce Agnieszka, aşa cum ţie ţi-am mărturisit şi 
în convorbirile mele cu Isadora Morgenstern, Ich bin ein Elsasser!, 
tălmăcite de zăltatul de Alin Vişan, drept Sunt un lup alsacian cu guler alb 
şi ochi castanii, nu albaştri, chiar dacă acele habsburgice antiromâneșşti 
geole negru-sure n-au impresionat cripto-rasistul cărturar occidental, fiind 
vorba de nimicirea de către cominternişti a Elitei unei națiuni cripto- 
socotite rasă neglijabilă, balcanică, în concertul revoluţionar de la 1989- 
1991, al vag eliberării Galiției mele, ghizdaviene, de sub jugul marxist- 
leninist, dar e util agitprop şi Sighetul aista, deoarece, precum Antonescu 
era-n două rânduri a se... mezalia cu o doamnă mareșal evreică, așa şi eu, 
în vara lui 1940, cu baroneasa Erdâdy Zsuzsa, zăbovind la Cluj, la amicul 
Mozes Arpâd, cu care am expus la Liov, lângă Kiila Hakkinen, Halszka 
Chrzastowska, Eugenija MiSkinis şi Mirjana Bregovic, dar el a fost torpilat 
cu vasul Struma, de Stalin în 24 februarie 1942, după ce Oficiul Colonial 

Imperialist Britanic le-a interzis celor şapte-opt sute de evrei, salvaţi de 
România Regală, să treacă spre Palestina sau măcar să debarce la Istanbul. 

— Ce naiba aşteptând eu la Cluj, în vara lui '40? Ce?... Să mi se 
confirme, băi, votu-vă-n caserole, de fomişti nehaliți, dacă ex-senatorul 
unchi-miu, Alecu Ghizdavu-Șaraga, îmi mai poate furniza sau nu 
informaţii de cea mai bună calitate, cum livra el, cu Mişu, doar Casei 
Regale, adică Playboyului şi Lupeştii. 

Căci mă doborâse complet o Notă Informativă de la Estoril, şi pe 
atunci excludeam absolut perspectiva ca tocmai generalul Antonescu să 
execute, întocmai şi la timp, ordinul unui veleitar bine informat în ale 
Picturii noastre, ratatul de Hi, mutilând România Regală Mare de să nu 
mai viseze eminescian vreodată, retezându-i cu precizie germană chiar 
Aripile! Să rupă de la trupul cel frumos ca un copaci sau ca o agavă 
expresionistă, al Ţării mele, tocmai şcolile multinaționale de importanță 
galițiană: Şcoala Septentrională de Pictură de la Baia Mare şi, nu mai puțin 
Regală, Şcoala Sudică de la Balcic! 

— Zis şi făcut! depuse mărturie Mihnea Bazalau, de origine lumească 
țăran sărac, ceea ce garanta-n grilă marxist-cominternistă, ură de clasă, 
analfabetism şi râvnă de a se chivernisi, executând orice ordin. S-o supuuus 
trădătorul Antonescu, exact cum aranjase la Bistriţa, la o mănăstire BOR, 
unde-l trimisese Carol II cu Lupeasca, să se călugărească torturându-l 
moral zi de zi boaitele, precum Stroici şi Spancioc pe Lăpuşneanul, spre a 
nu se întina iar imaginea Dinastiei, dac-ar fi fost strangulat ca Căpitanul, şi 
uite că Generalul, — votu-l în perforaţiile practicate în el de pluton la Jilava 
c-a trecut cu neghiobie Nistrul! — înţeles cu Goebbels şi Adolf Ziegler încă 
din vară, a cedat ca un neruşinat cele două Şcoli plastice, vitale pentru 
UAP, executând „onest“ Diktatele de la Viena, şi la Nord, şi la Sud! 

— Da-da, onorat Tribunal al Popooorului! ţivli filatoarea fruntașă 
Lavinia-Stana Clătici ce-avea de declarat, citind de pe-o foaie dictando. 
Noi, muncitorii, scandăm Moarte intelectualilor! Moarte tehnicienilor 
trădării! şi suntem gata a incendia nu numai Biblioteca Fundațiilor Regale, 
ci toate biblhotecile, urmând a se importa knigă nouă în veak nou din 
Uniunea Sovietică, neşezând neam rușine să citim în limba genialului 
Lenin şi a marelui Stalin, ca şi a contelui descompus moral Lev Tolstoi, 
care deși hărțuia pe colege de-ale mele ieşite din şchimb de la foabrică, nu 
redă în Război și Pace, de mareșalul Kutuzov, că făcuse din Capitala RPR 
o a doua Capua, în loc s-o lase mică Romă, cum a găsit-o-n virtute! 

-— Poate protosinghelul "Tolstoi nu s-a putut baza pe istorici 
cunoscători ai concepţiei materialist dialectice şi ai Însemnărilor lui Marx 
despre români, luă Amapola Bratu apărarea scriitorului creștin. Istoria de 
calitate e un lux. Ea se ţine cu mare cheltuială. Nu-i de mirare că nu doar 
generali a trimis Stalin în Gulag, ci şi sute de istorici formaţi pe aurul 
ţarismului la carte serioasă occidentală! Unii (Bcero 115 uenoBek!) încă de 

pe la 1930, şi mari de tot, ca Tarle sau Platonov. Mujul meu Horea Bratu, 
la leşi, pentru o prelegere prin 1960, documentându-se la Biblioteca 
Cabinetului de Marxism-Leninism al Universităţii, l-a găsit la cota II- 
12646, cu surprindere, pe istoricul E. V. Tarle, cu monografia Napoleon, 
tradusă de Nicolae Parocescu, Editura Cartea Rusă, anul anti-Noica 1958, 
526 pagini. De unde uimirea? Păi, la Ministerul Propagandei, în 1942, se 
distrase copios cu rusofonul Grișa Căinaru, despre cum acelaşi Tarle (abia 
scăpat din puşcărie şi surghiun), într-o carte despre Napoleon în Rusia la 
1812, fără niciun simţ de conservare îl făcea praf (în 1938!) pe Lev Tolstoi 
cu Războiul şi Pacea lui, demonstrând riguros că la Borodino numai 
victorie n-a fost, sau că ruşii înşişi au ars Moscova (ca securiştii lui Stalin 
oraşele abandonate nemţilor!), şi, groaznică disidență, nu menţiona nici 
participarea țărănimii, a norodului, la lupte ca să apere russkaia zemlia, 
negând chiar caracterul popular al războiului de apărare a patriei ţariste, în 
comparaţie cu gherila anti-Napoleon din Spania vremii! Desigur, avertizat 
de corectitudinari, el se va corecta complet, prin 1942, pentru export, 
remarcând în toate episoadele unei noi ediţii numai eroisme Tolstoi-Stalin, 
voinţa fierbinte a norodului de a se jerzfi, la 1812 ca şi în 1942 sau în 
abjectul 2022, precum şi rolul genial jucat de bucureşteanul nostru 
Kutuzov! 

— Într-adevăr, căută tânărul critic Adelin Barosanu a așeza 
dezbaterea pe bazele inițiale, ca când curva se ridică şi-şi scutură din păr 
frunza parcului de odihnă, cultură şi împerechere, greşeala naivului 
Antonescu e că a executat fără crâcnire, fără să discute, fără referendum, 
Diktatul, când ar fi putut prea bine să evite, prin tergiversări, ca tocmai 

rima... realizare, între ghilimele, a Noului Regim, militar-fascist, să fie 
tocmai cedarea Balcicului şi a Ardealului de Nord! 

— Pentru tânăra generație, privi cu patriotism Sergiu Enache la 
Isadora noastră, în sensul că unirea lor este, mitic, o împerechere mistică a 
Românismului cu Galiţia Mare extinsă până-n Basel, oricine a vândut 
Străinului fie şi o brazdă subțirică din ogorul Naţiei, ăla-i un trădător, iar 
cultul lui trebuie îngrădit prin toate mijloacele morale şi intelectuale, cum 
fu condamnat la 2006 și marxismul. 

— Pan Ghizdavu, se înnoptă la privire Agnes de Krecy, s-a implicat 
doar în Memorialul de la Miorcani, dedicat Soldatului Român care, dacă n- 
ar fi fost oprit la Stalingrad, ar fi mers orbeşte până la Vladivostok, să 
elibereze din robia ţaristo-bolşevică pe toți moldo-românii basarabeni şi 
bucovineni risipiţi de căgăbău până-n Kamceatka. Dar numai cu rea- 
intenție s-ar putea specula că autorul instalaţiei comite agitație pro- 
Mareșalul. Faptul că, inspirându-se de la Sfinxul dacic dintre Babe şi 
Omul, mai aproape totuşi de teleferic, care nu se vede bine decât dintr-o 
singură poziție că nu e doar stâncă, e şi efigie, nu trebuie... 

— Nu, nu trebuie, onorabile, să ne silească a desfigura Sfinxul! prinse 

a răcni patriotic catindatul Zahei Avăcăressi la gipurile înconjurătoare 
cabane. 

— Les grands hommes ne paraissent grands que parce que nous les 
regardons par leur grand câte, făcu Proudhon cu ochiul învățăcelului 
Tolstoi. 

— N-aş zice că-i vorba de o singură poziţie, rânji Andriuşa 
Hurmuzacov, ca unul ce, în fond, modelase controversata statuie rotitoare. 
Patronul Atelierului Sonnenheim, când m-a instigat, supralicitat-a cu două 
atuuri măsurate, taică! 

— Că-n intervalul de fertilitate 6 septembrie 1940 - 6 aprilie 2001, 
ghici Eugenijus Mikinis, pardon! 6 april, dar 1941, când Hitler a supus 
Iugoslavia, pedepsind-o că se cuplase cu Cominternul, de-a trebuit să 
conducă Stalin pe Matsuoka la gară numai pentru a şopti — ambasadorului 
german — Că răsturnarea de la Belgrad, a regimului ce abia semnase Pactul 
Tripartit, nu-i, băi, anti-Reich, ci-i numa' Moa Gopr6a for Peace, deci iaca 
meritul Conducătorului Statului, evidenţiat de Sfinxul de la Miorcani!... 
Noi pierdusem teritorii spre mai toți vecinii momentului! De ce? Tocmai 
întru a se moraliza și motiva temeinic Ţara! 

— lată, domnilor, un baltic din Curlandia care vorbeşte ca un bun 
român! oftă tatăl publicitarului Tristan Băluţeanu, nepurtând cămaşă verde, 
deoarece Europa nu-i antitotalitară, e doar antifascistă, ci costum de 
călușari, cu adidaşi însă în loc de opinci zdrăngănitoare din zurgălăi. Ca 
adversar al Mareșalului, care nu m-a trimis la Buchenwald, ca pe Ghiţă 
Tabarcea, ale cărui Memorii le-am îngrijit prefaţate de divinul Muhală 
Muistu, — eu îl respect ca martir, dar îl critic ca nepatriot, când a întâmpinat 
cu Mapa căgăbăul însetat, ca Modura lu' Baraschi pe călăul Carol II cu 
ulciorul, adăpându-l... cu Dosarele noastre gata întocmite! De ne-au săltat 
gipurile americane securiste de pe la domicilii ca de pe oliță... Da. Dar nu 
poci totuși a nu aduce prinos Împuşcatului (de la Jilava) că, într-adevăr, 
cum s-a menţionat la începutul workshopului, cu toată dihonia dintre frați, 
noi n-am cedat atunci şi Iugoslaviei pământ, de pildă Banatul, cu Timişoara 
ba chiar cu Lugojul camaradului Horia Sima, cum j accuse din jacuzzi de 
la Cioropel, c-ar fi făcut păduchii din capul Țării, ăi de azi, cocoțaţi ca 
ciupercile după ploaie, după ce agenturili au prăvălit vremelnic 
continuitatea de regimuri suveraniste... 

— Cum-necum, dădu din umeri, uşor jenat că i se spusese Divinul, 
eseistul rătăcitor Muhală Bazalau, cert e că Antonescu ăsta rămâne-n presă 
ca singurul conducător care a luat în serios reconstituirea României Regale 
Mari. Aşa încât mai mult decât a-i... anunța un monument în proporție 
covârșitoare desfigurat, noi nu-l putem înainta spre aprobare, deocamdată, 
lobby-ului care ne prigoneşte! 

— Ba dimpotrivă, zâmbi neiertător Narcis Moga, mai sunt şi alte 
păreri, Tristane! Trebuie pedepsit exemplar cineva pentru fecala aia 

ghizdaviană, care doar dintr-o anumită poziție se obsearvă că-i Mareșalul. 
Vom afla noi ce ocultă a finanțat blasfemia cu instalația de la Miorcani și 
deja anticipez, vă anunţ c-avem dovezi că reconstituirea dreptului de 
proprietate al Ghizdavilor asupra terenurilor, în baza Legii Fondului 
Funciar nr. 18/ 1991 şi a unor ordonanțe, a depins de o plastografie. 
Niciodată poetul Ion Pillat sau vreun Brătianu de la Florica nu a ajuns atât 
de amărât, încât să vândă moşii sau păduri Ghizdavilor de la Ziduri! 

— Spune-mi de ce n-ai vrut să mă iubeşti, Marius! C-acuş pun 
americanii pe tine! gemu imperativ, dar uşoară ca fumul, Clarissa, în timp 
ce la Florica se nimicea faimoasa bibliotecă a lui lonel Brătianu din 
analfabetismul că proștii nu vede în knigă nimica, odată cu cărțile profului 
de constituții Istrate Micescu, crezute protejate doar prin semnarea 
Apelului la Capitulare Necondiţionată, al Universitarilor asurziți ulterior 
de motoarele bombardierelor din aprilie 1944. 

— Era cu neputinţă, Liz, dădu din umeri a explicaţie Marius, în piața 
„din Jidănie“ a Botoşanilor, cum încă te îndrumau localnicii la 1940, 
pardon! la 1980. Când am tăifăsuit toată noaptea la hotel, cu un israelian 
cult şi volubil, întors nostalgic să-şi revadă MELEAGUL NATAL și să 
converseze în româneşte, în timp ce lăutarii leşi cântau nostalgic 1928, 
Mein Shtetl Belz. Numai cu ştiam că nu e târgul basarabean al lui lan Șor, 
ci un altul, de la nord de Lembergul meu! 

Trezindu-se obsedant în camuflatul artist sub cearşaf cumplita 
imagine sexy cu fundal de biblioteci arzând şi prim-plan o carte veche cu 
fila netăiată! 

— Nu, nu, Eliza, nu repulsia organică, angoasa paralizantă dinaintea 
unei flore vaginale şi bucale exotice, hot, cumva tropicale. În definitiv, 
gândeam ca Gauguin şi mai ales ca Otto Mueller! Dimpotrivă, fascinație 
virilă cumplit de greu de inhibat. Amânările, ezitările, frământările au venit 
din suspiciune: mi se părea că violez, ca o brută cu epoleţi, în teritorii 
ocupate! Bunicuţa Ralu purtatu-m-a la Schit ades. Știam de Estera, că şi-a 
salvat poporul de genocid în Susa, încântându-și soțul despot să îşi 
căsăpească vizirul antisemit, pe un anume Aman. După cum, serbarea 
aceea a lor, Purimul, de sfârșit de iarnă, atâţia pictori au reluat tema, celebra 
Judith decapitând pe asirianul Holofern... N-a contat opreliştea 
niirnburgheză bucureşteană de a nunti — eu nu mă tem de nimic în chestii 
de astea! — ci jena de o balanţă sentimentală neomenesc dezechilibrată, îţi 
detaliez altădată, n-am nimic de ascuns... 


După ce, în duiosul martie 1944, s-a retras definitiv din război şi a 

încercat să atragă în acest demers şi jugul fascist, călătorind la Egipet cu 
prinţul Știrbey, apoi delimitându-se şi găsind găzduire într-un han spaniol 
din Borgiah, sătucul de lângă culta Alexandrie, în care a văzut luminița 
zilei viitorul Sfânt inventator al sihăstritului ieftin şi comod, în schituri şi- 
n Chilii, ferit de răul omenesc, multlongevivul său patron, Antonie cel 
Mare, chinuitul rezistent îndelungat în zile la asaltul demonilor, după care 
a trecut la Ofensivă, acum chinuindu-i el pe draci, cum nu rupsese în toate 
cu Zidurile, după vânzările ce operase la 1943 Augustus, transferând aurul 
în băncile de la Basel, mai beneficia de unele facilități boiereşti, îndeosebi 
la Foişor, cum nu-şi va mai permite iar, local, decât omul lui, ginecologul 
Cezar Bogza, după 20 Mai 1990, când prin voinţa liber exprimată a gloatei, 
s-au creat premisele de a se progresa de la un socialism suedez cu portaltoi 
kimirsenist, la o varietate capitalistă vikingă originală, fără flotă și 
impregnată, în provincie, cu pronunţate răspicat elemente de feudalism. 

— Ce-i pria ticălosului ăstuia de Marius mai mult și mai mult, mă 
Narcise? 

— Eu cred că Viuţa! Viuţa zisă şi Uţa, Zsuzso!... Faurul din Pribegi, 
pe care cu Marin Şoferul l-a trimis Glagovenilor în Uranus, să adauge 
palatului un portal românesc cu geamuri colorate în fier forjat, după tipare 
de Antonio Gaudi, nea Măriuţă, dacă rămâne îndoielnic c-a fost sau nu, cu 
Uţa lui, nașul din popor al lui Marius, cert e că i-a trăit o fată, lângă cinci 
băieți, Pipina, şi c-a dat-o după un geambaş, Tonel Barosanu, tot țigan, dar 
din Titu sau Merişu, poreclit Zgaroi de ciudă că el întrecea ţăranii în 
cărăuşie, pentru negustorii Târgului Titu, şi în aprovizionarea lor cu lemne 
de foc şi cu diferite sorturi de cărbune românesc, ai noştri protejându-ne 
după greve 1929 minerii, de cel polonez, ceea ce a atras nu numai dispreţ 
catolic, ci şi un fel de război comercial, leşii boicotând merele, prăsadele, 
gutuile, prunele şi nucile, ca şi viile Basarabiei, jignind crunt poama și 
jinul, creând supraproducţie în folosul expansiunii cominterniste, fireşte, 
în paguba întregii Galiţii Mari, de la Viborg la proiectul recuperator 
Ghizdavu de la Lwow şi până-n amintitul sătuc Borgiah (Viborg), de lângă 
Alexandria mediteraneeană. lar acest mustăcios ginere lăutar, căruțaş şi 
comerciant de neferoase, Tonel, tot venea pe la nea Măriuță Bâzgârel la 
Pribegi, şi nu numai cu fiica faurului, Pipina, ce-şi primise bizarul nume 
sicilian sub imperiul emoţiei neoimperiale, create de Marşul Fascist asupra 
Romei, să ia puterea Mussolini, ca soluţie central europeană de cum se 
poate stăvili tot cu muncitorii ciuma roşie bolşevică, să nu întrerupă 
cogâlțul spiritual din zona rasială UE cea mai creativă, întrucât el umbla cu 
marfă şi de Piteşti, și de Capitală, şi de pe Drumul Mătăsii, dar și cu soru- 
sa, Uţa (Viuţa), pe când Viuţa (nu Uţa) era fii-sa, florăreasă din Floreasca, 
una de se apleca decoltat spre paporniţele cu lăcrămioare, micşunele şi 
viorele în Piaţa Brătianu, Marius fotografiindu-i de mai multe ori crinii 
sânilor. 

Or, prin februarie 1945, calofilul moșier cunoştea profund pe Viuţa 
(nu Uţa) și fusese ochit glumind cu argheziana florăreasă, cam în Piaţa 6 
Sectemvrie a Unirii, în Piaţa de Flori antonine, de însăşi farmacista 
ascunselor lui maladii de boier râios, delicata doamnă Eliza Alexandrescu, 
ce reproşatu-i-a secăturii abia la 1980, în aniversarul lor circuit de adio prin 
ce Românie ne rămăsese, aha, de-aia nu repulsie organică, nici măcar 
cantități catalitice de angoasă paralizantă, dinaintea unei flore vaginale şi 
bucale exotice hottest, low-maintenance, îndepărtat tropicale, de sușă 
experimentalistă Gauguin! 

— Nu există nicio copie după vreun act sexual dintre boier şi Uţa sau 
Viuţa, tăie macaroana detractorului Narcis, radicalul Alin Vişan. Oricât a 
scotocit Zgaroi al vostru, în arhivele CNSAS-ului, cu Muhală Muistu şi cu 
Terente Frunzăverde! 

— O, da! O exploatez pe soru-sa lu' Tonel, Uţa (Viuţa), ca pe o marfă 
ca toate mărfurile, dar și ei îi place să-mi pozeze! a precizat el sastisit, când 
scriitorul cu toane wagneriene în romanu-i tolstoian, Grieg Căinaru, i-a 
fredonat sarcina de a longevi până la Căderea nu atât a bolşevismului celuia 
atâta de avantajos pentru detașarea Occidentului ca heghemon al 
Humanităţii, la Sfârşitul Istoriei, cât până la dizolvarea Direcţiei a XIII-a 
Literatură şi Arte, din lhpsă de obiect, după ce politica fesenistă de Moarte 
intelectualilor a dat roadă bogată, deportându-se publicul spre tembelizor, 
spre presulică, spre senzaţii virtuale de anti-virtute şi spre Nimic, cu aceeaşi 
ușurință cu care comuniștii au azvârlit în cea mai neagră ilegalitate 
prostituția, vitală boemei. O „idealizez“, mă Grigore, pentru că înaintea 
mea a tratat-o soțul amantei mele sinucigaşe Aura, amicul nostru Lecca, 
sociolog şi medic voluntar în Crucea de Piatră, asigurându-mă bărbăteşte 
că vreme de câteva ore pot risca şi neprotejat, deși mă laud donjuanesc doar 
constrâns inventariind tot ce se va mai putea și ce nu, într-o Românie 
hărțuită de bombardamentele anglo-americane să se prostitueze ca 
republicuţă sovietică. Cam atâtica! Să faci catlee ale răului cu hazaika 
proletară, încât şi ce poezie va dăinui, prin Blaga Călinescu, în astă Vară 
de Noiembrie, nu poate fi decât epitalamul cult, de la cărturar bătrân la o 
artistă incultă comsomolistă... 

Marius când iubea era foarte posesiv şi atunci minţea, ca să ascundă 
de toți pe aleasa inimii sale, deci nu c-ar fi anticipat altă cenzură după cea 
totalitară! 

— Nu exclud nici să renunţ la crailâc, deoarece în stalinism gelozia 
vreunui alt pretendent lesne te poate turna la beci. Însă însă! Nu poci nici 
să m-abţin câtă vreme nu cristalizează, diminuând drastic fiabilitatea, 
cauciucul categoric natural din care-s confecționate badigardele unei 
întregi cutii, englezești, captură de război submarin, ce Marin şofer și 
Codin argat, ordonanţele mele, au confiscatără de la un polcovnic nazist, 
pe care l-au luat prizonier la Hotelul Ambasador sau la porțile albastre ale 

oraşului din Șoseaua Nordului şi care blestema cu spume, să nu steie mai 
mult de cincizeci de ani în proprietatea popooorului stabilementul ce-l 
eliberaseră gărzile agentului Bodnăraș, iar privatizarea să scandalizeze în 
Epoca Mooye alți inteligenţi din sfera Horeca, ca de atâtea ori în Istorie, 
votu-mă neprotejat în buzele lor umflate de țărani şi muncitori mereu ușor 
de ţepuit! 

— Mda, aha! Suferi că aleşii lor de la 20 Mai n-au aşteptat să vină din 
California şi emisarii lui Augustus, şi ai Virginichii tale, să liciteze 
Ambasadorul! 

— Nu ne vindem ţara cum au dat bulgarii Vama lor Veche, Albena, 
jugului imperialist german! rămaseră ferm pe poziții, ca vameşii din 
Ecrene, Lina şi cu Nuţa, în bikinii din piele de căprioară ai cărora, la 
amândouă, aşa cum vor sublinia bursierii lui Muhală Muistu, nu la 6 martie 
1945 le-a acordat, Vîşinski abia, dreptul la vot, fiindcă Antonescu şi 
predecesorii s-au ferit „să târască la urne“ femeia română, dar o altă măsură 
progresistă implementată de același emisar stalinist a fost, spre marele 
necaz reacționar al juristului Ghizdavu, transplantarea unei specii noi de 
justiție, născocită chiar de acest responsabil-cu-înjugarea-românilor, 
Viîșinski, delegat de Comintern şi de Aliați tocmai ca procesoman, iar 
România Regală Mare trebuia adusă de Aliați la Judecata Sovietică, ci ele 
două au votat degeaba în noiembrie 1946 pentru Iuliu Maniu şi ţărănişti, 
ca şi armata de prima dată la urne, adică deci neliberal în contra 
esplotatorilor şi imperialiştilor, solidar cu alte armate din Lagărul Păcii şi 
Socialismului victorios sub soarele marxist. 

— Domnilor proprietari de canale! implorară de comun acord Vera şi 
cu Otla, îndreptând câte un degeţel acuzator spre Ghizdavi, ca executori 
literari testamentari ai lui Grigore, tăticuţul lor pandur marxist. În legătură 
cu romanul cvadrifluvial cât Nistrul, Bugul, Niprul şi Donul, cele patru 
obstacole curgătoare pe vecie românizate, ca precedent istoric, prin sângele 
vărsat forţându-le, de către emisarii sfinţi ai Mareşalului victorios... Având 
în vedere împrejurările de senzaţie şi de cea mai mare audienţă la tâlcşou, 
cu efecte pozitive în cumularea de spoate publiciteţe, în care s-a autopsiat 
că tăticuţul nostru a înghițit până-n faringe o... viespe de insectar, alergând 
cu motopârța la beţia vitezei în 31 octombrie 1956, când s-au rebelit 
ungurii, dar nu puteau spera nimic, că nu era revolta lor, ci aşa cum a 
demonstrat ceauşistul istoric Tudorică Băluţeanu, au acționat atunci 
aceleași Lăzi acoperite ce vor reveni la Timişoara, peste exact cabalistic 33 
de anişori. Şi de ce? Ca să se aranjeze niște ţepe la Canalele Suez 1956 şi 
Bega 1989, de care depindeau interese globale mari, bani mulţi, infiniți! 

— Nu mi-a plăcut niciodată să pledez ca avocat pentru alții! se opri 
Marius, frecându-şi ca plugarii labele bătrâne, să cază dupe ele jegul 
aderent acumulat la azil. Dar nu pot să nu-l apăr de Vera Otla pe frate-miu! 
Chit că totdeauna cât eram o eternitate mai mic, Theo şeful, mi-a tot vârât 

în cap că avocaţi celebri şi iubiţi, nu pot ajunge decât mafioții de interfață, 
adică ocrotitorii de hoți și bandiți sociali, cari consiliază Coruptul dacă o 
şustă ține la anchete, iar la şoc mediatic salvează cu bun comision mai tot 
ce s-a jecmănit de la norod, adică „prejudiciul“, silindu-l prin forţa statului 
pe mujik să-şi comaseze brrrruuuma de bani albi pentru zilişoarele 
bătrâneţii celeia total inutile, din punct de vedere al compensării de 
medicamente, largheţe dublu greşită din unghi analitic realist, nazist, atât 
în sine ca mușcătură din pibul rezervat Cleptocraţiei şi Xenocraţiei, cât şi 
ca Gaist în pro-Gnoză, că-n loc să se scurteze unele vieți, de prisos pentru 
păduchii, puricii şi căpuşele Ţării, necetind alegătorii nici măcar cărți 
piratate, Uţo, ele sunt prelungite artificial, absurd, scoase din testul 
darwinist că care e $mecherul dominant, iar Fraierii să se simtă şi unii să 
dispară azi, în procedură de urgenţă... 

— Tot ce-i deja condamnat de istorie trebuie să piară, dacă îmi 
permiteţi! își îngădui a se băga acuzatorul poporului, săracul Vanea 
Tăpoieşu, de semna pe blog, în contra tehnicienilor trădării, Ivan Bednii. 
Şi va pieri, Viuţo, inexorabil! Cum a mierlit-o dialectic și Apărarea 
Patriotică, a tovarăşului dr. Mezincescu, biograful antonescian de după 
1989, la Mitingul căreia din Piaţa Universităţii, nereprimat de feseniste, 
mineri sau ciocănari, am agăţat-o eu pe apetisanta Adriana, fata vinovatului 
de dezastrul Țării, general de propagandă şi agitaţie, profesorul deja cenzor 
comunist Horea Bratu, dar de fapt a soției sale, frumoasa Mona (Amapola), 
dintr-o căsnicie consumată anterior cu un samsar Salonic-Danzig, greco- 
polon, Czeslaw Sarandos, după care întâlnire la omorâtorul miting din 26 
mai 1946, am... sovietizat-o seara la discreție, trăgând din toate poziţiile, 
deoarece şi-a hulit tatăl nebiologic, făgăduind nuntă cu mare pohfală la 
Domnița Bălașa, fiind an electoral şi noi comuniştii căutând a nu speria 
popimea, nici pupătorii de moaşte, demascându-ne c-am aspira să 
implementăm un homo sovieticus în găoază la homo religiosus, surprins pe 
la spate când bate mătănii! 

— Dumneata, dumneata, își aduse aminte de gastronomul Ghiţă 
Muscalu, ca printr-o sufocantă maşină de fum antiaerian, Augustus, păi nu 
te-avea, mă, unchiul Alec pe Listă, să te lichideze, c-ai pătruns în România 
Regală Mare când cu Tatar Bunarul, antrenat să dinamitezi, la Dunăre, ca 
partizan util, zis Vanea Ţăpoieşu, nu ca terorist antioccidental, tocmai 
Podul cu Dorobanţi, de exaspera cu el Carol I pe Carol II, educându-l 
totuşi pentru meseria de cotrocenar? 

— Nu, domnule! răspunse cu demnitate de bucătar-şef Ivan Bednii. 
Aş fi întins fitilul la o vârstă prea fragedă, când nici pistolul nu-mi lua foc. 
E însă cât se poate de adevărat, votu-vă-n glandele salivare de burjui, ca 
Pavlov pe câinii de la fundaţii, că cu am fost bucătar iscusit la Kremlin, 
Ghiţă Muscalu, înainte de a fi expediat avangardist în mica Moscovă de pe 
malurile ţigănesc romantice ale Dâmboviţei, urmând a găti, în localuri de 

lux din Miticistan, pentru păduchii cocoțați în capul Țării după Războiul 
pentru Întregirea Neamului, uneori şi pentru purici sau căpușe cu fumuri 
pariziene, recordul meu de m-a pupat tovarăşa Anna Karina Pauker — însă 
numai după ce-am pătruns la ea în diplomaţie — fiind farsa că însuși 
vigilentul Alecu Șaraga m-a voit bucătar pentru nunta Elvirei sale cu Mişu, 
amânată-n 22 iunie 1941, care copoi tânăr însă s-a opus! lar peste ani, 
primii eu ordin cominternist să mă-nsor, tot la Domnița Bălașa, chiar cu... 
Adriana Bratului, de mânca el deja caşa sovietică, de frică, însuşi tovarășul 
Stalin remarcând pe acest poate cel mai isteţ propagandist inamic nenazist, 
distinsa doamnă Amelia apreciind tare pateurile mele şi sucălindu-l pe soţ, 
că du-te și-mprumută-mi-l pe Ghiţă, s-avem la daruri întreaga Protipendadă 
şi ecou, inclusiv agasantul de Gary Glagoveanu, să afle odată că gata cu 
fata mea, s-a dat! 

-— O frumuseţe Elvira, a întregii Galiţii Mari, de la Breslau la 
Feodosia! surâse a nostalgie, ca la hanul Ancuţei Pauker, junele Gogu 
Tăpoieşu, burduf de vin şi de studii occidentale, expert în Școala Marxistă 
de la Frankfurt, accesată după ce tac-su Vanea Tăpoieșu s-a retras peste 
Prut prin 1958, cu trupele ocupaţiei hrușcioviene, scârbite de stalinismul 
incurabil al lui Dej. Dată însă dispărută dezbrăcată, de la Ialta, 
preafrumoasa nereidă, atunci, în primăvara popoarelor 1945. Ca secretar 
de stat la Sovietul Comisarilor Poporului pentru Istorie Exactă, ca deputat 
european din partea Verzilor și ca candidat la preşedinţia Republicii 
Moldova, unde trec drept Lord ca lon Raţiu la PNȚed şi Radu Câmpeanu 
la PNL, tatăl meu, zis Ghiţă Muscalu, fiind starîi revoliuționer 
transnistrean, eu nu cred că Mișu, Elvira, Uţa şi celebrul urolog Liviu Lecca 
ar fi ajuns la Ialta, în urâtul februarie 1945, cu o șalupă a marinei sovietice, 
şterpelită din portul Balcic, numai ca să deturneze spre capitala culturală a 
Germaniei, baroca Dresden, un apocaliptic Bombardament, pe care cei Trei 
Mari sanguinari îl pregătiseră de fapt Regelui Mihai, ca să cedeze, 
bolşevizând "Țara, să debarce pe Rădescu, şi să îmbarce pe timidul Petru 
Groza, care tac ăştia-n manualele alternative că de Norod fu împins până- 
n Sala Tronului, ca pă Petrică Roman în ceceu la 22 decembrie 1989! 
Doctorul Petrică era un modest plugar dac, proclamând puterea 
popooorului la Cluj, încredinţându-i-se de către Stalin administraţia-n 
Ardeal, pe care tot Vîșinski ne-o luase, când a venit prima dată, dar Regele 
Mihai s-a eschivat atunci, doar aducând pe Rădescu în locul lui Sănătescu, 
la 6 decembrie 1945, când s-au serbat cu entuziasm mineresc la ARO 
cinema Patria, patru ani de când a declarat Churchill războiul său neghiob 
României Regale, nedreptatea alterând organoleptic raportul mondial de 
forţe şi silind pe Japonia a da imediat o disperată lovitură preventivă, la 
Pearl Harbor, nesăbuitei Americi, care era deja avidă a închiria şi 
moderniza Armata Roşie, sperând apoi Higemoonie la sfârşitul istorioarei, 
chit că urma deznaționalizarea-bolşevizarea ireversibilă, la noroade 

angkoriene-galiţiene totuşi de nişte rase, bănuiau Noveanu şi Damian, pe 
ascuns evaluate intelligence mai decăzute niţel, cu 11-13%, decât ale 
Occidentului! 

— Atunci, şopti desfrânatul Marius Ghizdavu Agnieszkăi de Krecy, 
întins pe cant într-un hotel din Kaliningrad, când ajunsese de ţinea regim 
şi nu-şi mai dorea în patul lui cu baldachin decât unguroaice, poloneze și 
cehoaice, silindu-se a se limita doar la practici bizantine pure, deoarece 
România nu fusese lăsată în Primul val NATO Vişegrad şi se inițializase 
bugetar genocidul pensionarilor și politica de Moarte intelectualilor încă 
din 26 mai 1946, când s-a mitingit fesenist la Universitate, la Mihai 
Viteazul, că să-l împuște pe Antonescu, spre a se crea precedent pentru 
Maniu, Brătieni și chiar Rege, — mi-am înţeles eu destinul! 

— Atunci, gemu Elizei cum un iepuraș cu urechi lungi în lună el, avut- 
am eu atacul de panică, ginind că Subiectul meu de Homo solus se află doar 
în Răsărit, unde va urma Infernul cu care începe orice Divină Commedie. 
După cum aflarăţi cu toţii de la biografii mei, eu derapat-am grav întrucât 
nu mi-am incinerat într-o autocombustie fulgurantă, în manieră Van Gogh, 
personalitatea, la Ecrene, în ultimii ani ai Reginei Maria, 1935-1938... Păi, 
în realitate, am... încercat!!! Dar, atunci, eu nu prea aveam nimic de spus. 
Ce plm ştiam eu despre Infern la 24 de ani? În sensul absolut, superexigent, 
eminescian, da, nimic! Impotenţa fiind una a tinereții. Tipică. Gravă: că 
deși expusesem la Liov, cu delicata contesă Halszka Chrzastowska (ce va 
fi împuşcată, în penitenciarul măricel al acelui străvechi oraş românesc, 
atât de căgăbăul în retragere, în iunie 1941, cât şi de SS-ul în ofensivă, 
găsind-o încă vie), cu minunata acuarelistă Kula Hakkinen (din Viborg, dar 
de mumă estoniană), cu modiglianul clujean M6zes Arpâd (cel înecat cu 
Struma, torpilată sovietic din vina englezilor iritaţi că ai noştri le permiteau 
evreilor să se strecoare spre Palestina, creând Imperiului tensiuni cu aliații 
arabi!) şi cu generosul peisagist Kirciu Kotkov, cel ce a adăpostit vremelnic 
la Balcic inima lui Chopin, revendicată, întru nimicirea duhului polonez, 
atât de securitatea sovieticilor, cât şi de a naziștilor încuibaţi ei în 
Warthegau. Vai! Eu încă îmi mai închipuiam, în capu-mi strâmt, că 
subiectul cu S mare se află la Paris, în s-ul mic al acestuia. Dar în vara lui 
1937, după Guernica Dorotheei şi Die Ausstellung „Entartete Kunst “, abia 
vizitată cu groază, străin în vastul Orizont din Mougins, cam ignorat drept 
balcanic de Lee Miller, Nusch Eluard, Ady Fidelin, Dora Maar şi Eileen 
Agar, ofticat mi-am zis în barba-mi nerasă că Drumul e prin Viena (ca de 
ultima dată) şi Budapesta, spre Baia Mare, Ziduri, Balcic, Ecrene! 

Austrul lătra câinii, perna se boţise, iar locotenentul Marius 
Ghizdavu, de la Regimentul 4 Roşiori Regina Maria, făcu bot. Medita sub 
cipilica-i kaki cazonă, la originea Dezastrelor şi la coincidența Babi Yar 
29/ 30 septembrie 1941, cu — exact trei ani în urmă!!! — decesul culturii 
occidentale a Onoarei, la Miinchen, când Marile Puteri de toamnă 1938 29/ 

30 septembrie au ciopârțitu Cehoslovacia sub presiunea totalitarismelor, 
găsindu-se apoi pubintelectuali obraznici cari să înfiereze, cu sovieto- 
nazistă vehemenţă, România Regală Mare şi Sfântă, că nu s-o flagelat nici 
ea, pe Nistru, în iunie 1940, ci şi-a retras, în huiduielile câtorva minoritari 
de-ai Cominternului, o Armată păstrată intactă pentru răfuielile de mai 
târzior, când i se vor alia amatori... serioși de o Cruciadă Antibolşevică! 

— Ce m-a speriat la Kiev fiind clar deznodământul: luciditatea amară 
că soarta Românismului e deja pecetluită. Singurul scenariu câştigător 
pentru noi suna aşa, Viuţo: Germania nazistă, tocmai pentru că-i cam 
nazistă şi îndrăznește a ataca acel Comintern ce subminează și-ar beli pă 
Occidentul nostru, va birui în Blitzkrieg Armatele Roşii, ieşind însă din 
păruială atât de ologită de-a fi ca la plăcinte ca anglo-americanii, mai 
şmecheri, să debarce de la Alexandria borgiacă în Balcani-spre-România, 
reinstaurând pe vecie deemokraţiiia fanariotă clasică, de la Atlantic la Ural 
şi la Kamceatka, cu tot cu Kalokagathon şi Kokakola! 

— Ar fi fost prea mişto să fie aşa! Era de-amu sfârşit de răpciune '41 
şi ne aflam la Kiev abia, nu la meci la FC Volga Ulyanovsk. În plus, prin 
scena acelui, tragic prin lipsa de spectaculozitate hollywoodiană, parcă 
marş proletar, prin banalitatea răului, aş zice, Clarissa, de nu m-ar alunga 
celebra încadrare atribuită evaluării Hannah Arendt („România a fost cea 
mai antisemită ţară a Europei antebelice“) hm! am avut revelația... că noi 
românii ne-am aliat c-un Totalitarism Brun infinit mai slab decât ĂI Roşu, 
pe care năzuisem să-l prăvălim fulgerător! 

— 'Trecuseră mai mult decât trei luni de la începutul războiului. Și 
cum de mai era cu putinţă să găseşti evrei la Kiev? Şi acel inamic sovietic 
smart, cu acea potemkiniană artă a camuflajului, cu care ne exasperase la 
Odessa, cum de-a permis să se lase să fie identificaţi, în doar câteva zile, 
zeci de mii de evrei? 

— Inexistenţa Providenţei. Homo solus. Nu te apără nimeni! Ce m-a 
frapat la Kiev, când printr-un colţ de fereastră, pe după draperia de 
camuflaj, am zărit Convoiul Babi Yar: Nonfinalitatea în toată cruzimea ei. 
Copacii, Dâmboviţa, Niprul, statuile, plopii își vedeau de treabă. Ca și 
gloatele. Cam în 29 sau în 30 septembrie 1941 trebuie să fi fost masacrul 
de la Babi Yar, Isadora. Cred că vreo treizeci şi cinci de mii de evrei, mai 
mult femei, bătrâni, copii... Nişte explozii fiind pretextul, precum la 
Odessa! Ay, tactica aia de partizani teroriști! Atâta admirată-n Occident, 
doar pentru că piereau în represalii niște bieți galițieni ostatici de rase 
estice, dintre care nu vor recunoaşte ca martiri decât nişte... grajdanini 
abstract sovietici, o Clarissa! Creându-se un resentiment statornic anti- 
Kremlin cât va dura desfigurarea exclusivistă a istoriei Galiției mele Mari, 
de la Novgorodul meu nordic la Dubrovnik (românescul Ragusa, Agnes)... 

— Ăştia comit astfel de masacre din imbecilitate ideologică, a cărei 
esență necesară am impresia că nu-i rasismul (ar fi prea simplu!), ci-i 

suficientă Religia impunităţii! Orgoliul pragmatic! A călca în mod 
„genial“, „supraomenesc“, peste sentimentalisme sau „prejudecăţi“ şi a 
executa mecanic ce dictează Calculul! 

— Nu mai am stenogramele marilor decizii cominternist-cekiste şi 
nici nu cred să mai existe dosare de senzație hollywoodiană, după ce Stalin 
va fi râs cu poftă aflând că Antonescu, optimist la cum îl va judeca Istoria, 
dar uitând că Judecata de Apoi e a Literaturii, a pus să se consemneze 
prosteşte părerile din Consiliul de Miniştri, ca să... existe citate, ba a mai 
dictat şi ce-a vorbit cu Hi sub carpen! Am aflat însă, reeducat la Canal, că 
în teritoriu, la nazişti, ar fi indicii că s-ar fi confruntat trendurile: unii şefi 
de lagăre de exterminare rapidă, stahanovistă, ziceau chiar că, pentru a nu 
şoca sensibilitatea wertheriană a generaţiilor viitorului, ar trebui ascuns 
faptul că Reichul a cucerit Estul Sălbatic, adică Gaghizdia, prin metode tot 
atât de „necesare” precât au folosit, la scară mică, americanii! Când le-au 
luat indienilor pământurile și viețile, cum şi rezultă din autorul preferat al 
Fiihrerului, Karl... nu Marx, ci May, care a dat omenirii nu Capitalul, ci 
mult ecranizatul Winnetou, toată mentalitatea Mein Kampf din aşa reverie 
cică ar fi izvorât şi cură, neică Zahario. Cum că la ce au dus exterminarea 
băştinaşilor amerindieni şi utilizarea în loc a sclavilor tot de rasă 
„inferioară“ celei anglo-americane, din Africa? La ce? La un Great 
Warthegau civilizat, lățitu de la Atlantic la Pacific! Şi la autopromovarea 
plutocraţiei americane ca democraţie supraputere heghemon planetar! Cum 
desigur deveni-va şi Europa supraomului German după ce, aliindu-se cu 
Latinul, va supune pe Slav, exterminându-i „stăpânii iudeobolşevici“, într- 
o primă campanie, după care, pe principiul felerii salamului, va fi curăţat 
acest continent și de lenea, plus turpitudinile asociate ei, de când 
contaminându-și sângele cu luxura semită a Levantului, o degenerat niţel 
şi excelenta rasă Latină! — asta într-o a doua campanie, când se va afla p... 
păcatul, să zicem, că Mussolini şi cu Antonescu, ca Lenin cu Zinoviev sau 
Ernst ROhm cu... Lev Troțki! au întreţinut relaţii „perverse“, dovedite de 
însuşi bloggerul youtubberul Vîşinski la procesul virtual! 

— Și ce putând urma dincolo de Hitleri pe meleag, în Great 
Warthegau? 

— Ce altceva decât un Lincoln! O „asumare“ a trecutului criminal, 
căința, multă-multă căință, bre, un tsunami de căință, şi o întoarcere la 
Schiller şi, ca omagiu gropilor comune, vreun supravieţuitor, la întoarcerea 
Jocurilor Olimpice în Reich, la Buchenwald sau Mauthausen, dacă nu iar 
la Niirnberg, să-şi lase strănepoata aborigenă alergătoare să aprinză ea 
Flacăra Olimpică, într-un vârtej de emoție planetară! Că s-au făcutără, 
simbolic, justiţie! Însă nu prea cred că a învins atâta inconştiență 
cavalerească. Bănuiala mea e că marile crime... genocidul în general... este 
întotdeauna și pretutindeni opera piloşilor, a protejaţilor, a celor ce, 
neriscând nimic într-o linie întâi, au totuşi pretenţii a fi binemeritat de la 

parrtid. Cred că a biruit în arhivistica SS tocmai linia cea mai abjectă, nu a 
etalării ci a ştergerii urmelor: distrugerea arhivelor, încât oricât vor fi 
scotocit atâtea servicii inteligente, nici vorbă să se fi pedepsit întreg 
eșalonul superior al nomenclaturii naziste — ba chiar s-a reuşit și arderea 
victimelor timpurii, extrăgându-le din gropile comune, pe când se demolau 
de zor camerele de gazare și crematoriile, că vin ruşii, americanii şi românii 
pandurului Grig! 

— Aici, acum, într-o uie gastronomică, râse webdesignerul Oleg 
Damaşcanu din satul de codru Năpădeni, tânăr galițian prea devreme venit 
şi prea de curând ca să se fi ah îndrăgostit de badanta acuarelistă Agnieszka 
sau de fotogenica fotografă Isadora, la cursurile de vară-toamnă, ce Marius 
le susţinea la Sonnenheim, pe speze californiene, predând o artă cultă, mai 
elitistă şi mai... inclusivistă totodată, pe care o deosebea de arta-marfă, 
denumind-o pe-a lui homonică, explicând că alde Picasso şi cu Matisse au 
făcut artă, artă-marfă, pe când Munch, Ensor şi Modigliani doar homonică 
din asta eroică de-a lui, mai insuportabilă, încât zapezi de pe Arte TV sau 
YouTube ca să te uiţi la serialul „Tembelizor la cratițe“ și parcă-ţi pătrund 
prin pupiliţe-n retină mirosuri apetisante, august-septembrie fiind şi deja 
frunza teiului, a plopului, departe în parcul Pribegilor, căzută, Lina şi cu 
Nuţa comiţând artă jardinieră cu târnurile, iară nu homonică, pe când Marin 
şi cu Codin la un chil de vin se odihneau după greblat, dezbătând că ce 
bălegar au făcut ăştia acaparând economia, — motamo și fotbalul tricolor, 
privatizându-se-n el, după ce dăduseră foc cu bricheta piezoelectrică 
frunzişurilor, adunate de Uţa, ceea ce sensibilului webdesigner, poate 
nenuntit, îi inspirase întrebarea profund homonică, adică necomercială, că 
dacă fumul de la Auschwitz, provenit direct din cadavru proaspăt, era 
percepubil ca distinct de fumul de cadavru de second hand, îngropat, 
semiputrezit şi redesgropat pentru ştergerea urmelor, semn că nu s-a crezut 
în nazism de către nomenclatura lui de vârf, ci doar că n-a fost timp ca la 
aia bolşevică, să se ordone reîmburghezirea şi democratizarea, cu nişte 
„regrete eterne“ şi cu eventuale pensii compensatorii de la bugetul național, 
de la toți, iară nu din averile vinovaţilor de dezastrul umanității. 

— Căci, râse nordic Eugenijus Mi5kinis, ieșind din pasivitatea-i 
dobândită încă din Curlandia natală, atunci când vor veni Extratereștrii la 
maimuțe pe Terra, în primul rând le vor întreba cum a fost posibil să se 
riște dublarea sau triplarea numărului victimelor Holocaustului, sub lozinca 
hollywoodian electorală de 13 Oscaruri, a Capitulării Necondiţionate și, 
mai grav încă, de ce, constatându-se rezultatele, a tulit-o de pe frontul 
galițian anglo-americanul, când a fost să se măsoare cu soldatul stalinist al 
Armatei Roșii, deoarece trebuia dat peste mordă Activistului ce se 
reînstăpânea în Molotovia şi, mai rău încă, prelua în arendă, cât o va putea 
controla, toată Galiția Mare, toată această lăbărțată tragic Galie 
Răsăriteană, întru deznaţionalizarea-bolşevizarea ei ireversibilă și întru 


1089 


asigurarea celor mai bune condiţii ca nu un veac, ci două, adorata Rusie a 
Reginei tale Maria, Marius, să nu mai poată zgudui umanitatea 
hamburghervoră cu Întrebări răscolitoare către homosap, de să crape sticla 
tembelimediatică, ca când ar cristaliza lăpticul matern în silicoane! De un 
îngheţ siberian global! 

— EEEU, îşi aduse aminte cu orgoliu că e gazdă Boierul ce-şi odihnea 
oasele galbene în hamac, la Miorcani, să vadă pruncuțul Grig Vieru de 
peste Prut monăstirea mea, fără de oprelişti precum un zid ca al Berlinului, 
dar de cincisprezece metri înălțime, n-am ezitat neam să pun pe maestrul 
Andrei Hurmuzacov să proiecteze candelă şi bust pentru Mareșalul Jukov, 
pi fresca me Întoarcerea morţilor de la Stalingrad, proiectându-şi umbra 
puhavă de statmajorist, care nu se uită la pierderile de tineret fanatizat în 
spiritul jertfei pentru apărarea Nomenklaturii şi a posesiunilor ei. Eu mi-s 
artist imparțial. 

— Cu puţin noroc, izbucni în bogatu-i râs moscovit, specific 
fesenistei care a biruit nenumărate greutăți, Larisa Ribalovna, apuc ziua 
când vei permite, măcar o efigie cât un mărțişor, şi pentru tătucul Iosif 
Vissarionovici, dragă Marius, rătăcită doar pentru iniţiaţi, în vreun ungher 
roşu al catapetesmei! 

— Cu Jukov, o privi mustrător Nikita Dmitrievici Căinaru, cercetarea 
arhivelor sovietice, mult mai avansată-i decât a şelor românești de când 
păduchii cocoţaţi în capul Ţării au renunţat, odată cu puricii cei săritori, şi 
la Istorie, şi la Literatură. Vasăzică eu nu crez că n-ar aproba că gazda 
noastră nu-i pricină să nu fie nu numai respectuos, ci şi recunoscător 
Rossiel. 

— Corect! îi zvârli contele o privire de simpatie, ca de la femeie 
extrasă din incendiu la pompier. După cum se ştie, la Teheran, Stalin a 
obţinut de la cripto-rasiștii anglo-americani Galiţia Mare, de la Trieste la 
Helsingfors, unde factorul civilizator am fi fost Noi, românii, după tradiția 
romană a păcii, dacă nazismul şi bolşevismul s-ar fi răpus reciproc. Târgul 
încheindu-se așa: în iunie 1944, anglo-americanii să implementeze o 
debarcare hollywoodiană în Franţa (deoarece Balcanii mei n-aveau calităţi 
cinematografice, plus că popoarele de eliberat erau de rase ieftine), iar 
oamenii sovietici, care se diferă de restul speciei prin eroismul lor deşănțat, 
în tranşee, pe blindate şi în desantul aero, după ce avangarda cominternistă 
apuseană va confirma că invazia e pe bune, să atace eroic, să rupă frontul 
german în CENTRU, pe direcția Varşovia! 

— Eheei, Cocuţo, îşi împinse nădușit cuşma pe ceafă misticul de 
vindeca naturist cancerul de sân, incompetenţa cronică şi impotența virilă, 
Petrache Hulpe, aici adevărul e că Stalin A EZITAT, ca o floare, a Uţei, 
între doi grădinari. 

— Păi, de ce plm să se grăbească Stalin de nebun spre Berlin, o 
recunoscu pe Olguţa sa pe mirişte, în domiciliu obligator, aviatorul erou 

Stelian Dabija, de ce să piardă, într-o Uniune Sovietică lăbărţată şi peticită, 
calitatea de acționar majoritar numeric, a rusului de rasă „superioară“, 
adică apucătoare imperialist? Oare n-ar fi mai bine, tovarăşi, să ne mai 
cruțăm resursele? Ciolovekul, cel mai preţios capital! De ce să ne 
strofocăm noi cominterniștii să învingem fiara nazistă, în chiar bârlogul 
dânsei, de la Bierlin? De ce nu și-ar vărsa în acest scop sângele și bine 
hrănitul, prea îmbuibatul flăcău anglo-american, Virginico? 

— Mai bine, să-i fixăm pe nemți printr-o amenințare în Bielorusia şi 
tot grosul fronturilor noastre să-l mânăm peste români, ieşind noi la Marea 
Adriatică, la Muntele lor Athos şi la Istanbul! Lăsăm Budapesta „pentru 
mai târziu”. 

— Budapesta baronesei N6ra Erdâdy, ce contacta-te-va-n septembrie 
1938, râse lubric Liz, mediindu-ți a da o avere pe nu ş' ce tablou francmason 
de Courbet, ascuns la Budapesta de turci şi intitulat, de ochii Lumii, 
Originea sănătoasă! 

— Exact! nu negă deloc romanticul Marius, trecând uşor la nimicuri 
povestite de bunicul Denis, c-ar fi pozat lui Courbet bunica Marietei 
Ghizdavu, actrița aventurieră Eufrosina Miclescu, cumințită apoi de 
hangiul Doxache Suceveanu, umplându-i casa de copii. Până la urmă, 
buclucașul tablou l-a achiziționat din Alexandria, într-o croazieră, fratele 
meu fugit Theo şi, imaginându-se un rezistent prin cultură în contra 
bolşevizării Franţei, l-a dăruit unui scholar parizian, nu mai știu, ori Lacan, 
ori Foucault, ori Fougeron, ori L&vy-Strauss, care ruşinându-se a-l ţine-n 
casă, deşi-n societatea occidentală biruise revoluția sexuală şi înrobise 
pudoarea, cred că l-a donat direct Orsay-ului meu! 

— Înălţându-ne, hop-șa-şa, o ridică de subsuori Miticuţă Supeanu pe 
Nunuţa lui până-n tavanul de lemn vopsit cazon kaki, noi, urmaşii marxiști 
panduri ai ideologilor expansionismului imperialismului pravoslavnic, 
Tolstoi şi cu Dostoievski, steagul roşu cu seceră ciocănită, pi cupola Sfintei 
Sofia, cu speranţa că-n august 1991, după o comă alcoolică de 74 de ani, 
Tarismul nu va pieri etnic exploziv, ci va învia din morți, ca formulă 
rațională de stăpânire a tuturor popoarelor de rase obsolescente ce ar pute 
deranjisi, la colecist, Marea Siestă Occidentală de după colapsul etic suferit 
de această civilizație, când a achiezat în 29/ 30 septembrie 1938 la 
decuparea Cehoslovaciei ca stat tipic imperialist al unor minorități 
subjugate, spre disperarea bahică a Ghizdavului de la Liov... 

— Exact trei ani mai târziu, dragă Emily, mă aflam la Kiev, într-o 
misiune specială, de capturare de documente şi limbi de specialişti, cum 
voi avea și la Harkov peste vreo lună, o expediţie de neuitat. Împreună cu 
cel mai bun prieten al meu, Grigoraș Căinaru, marele romancier-fluviu 
biograf scotocind toate arhivele în căutare de bizarerii pentru cele 1681 
pagini închinate lui Kutuzov, acelui alt Kutuzov, nu beneficiarul Război și 
Pace al retragerii lui Napoleon, din frigul cela ce şi în eterna tranziție 

îngrozeşte corupții din capul Ţării pe probleme de, auzi! de-de-de-de 
traversarea iernii, votu-le termopanu' din monocluri, nu, nuu adoratul 
strateg cunctator, ci Kutuzov ăla realul, Kutuzov ZBIRUL, torționarul 
Valahiei şi Moldovei — Le mai rămân ochii ca să plângă! — sub cea mai 
barbară ocupaţie suferită vreodată, cea Rusească, de la 1806 la 1812! 

— Auzi acolo! reluă Urdăreanu ce tăcuse pân'aci. Auzi vorbă; să 
răspundem noi de faptele neferilor noştri; dar am văzut oştirea lui Cutusof, 
oştire împărătească, cu hasna mare de bani, cu zaherele după dânsa, cu 
doftori, cu spiţerii; şi cu toate acestea ostașii spărgeau prăvălii, furau fete 
şi nu li se tăia capul, nici îi punea în spânzurătoare precum pune Tudor pe 
neferii noştri... (Nicolae Filimon - Ciocoii vechi și noi) 

— Ce n-am găsit la Paris, pieptănă el cu degetele-i ca de mumie părul 
cârlionţat al ultimului venit, năpădineanul webdesigner Oleg Damaşcanu, 
am găsit la Kiev... SUBIECTUL... Pata de sânge. Într-o casă a SS-ului 
sovietic, o Pată de Sânge! Pe covor? Pe cearşaf?... Nu, micuță californiană! 
În tavan!!! 

— Nu cumva, îşi pironi Emily lentilele de contact în irişii lui castanii, 
pe când castanii dădeau semne de intoxicație, odată cu reducerea de către 
tembelimedia și sexologi a Amorului la coit sportiv, ca între astronauți Și 
cosmonauţi, oare nu erau petele alea red din tavan nişte semne iconice 
deliberat plasate vizibil, dintr-un umanism nețărmurit, pentru deprimarea 
psihicului Anchetatului câine, încât să fie torturat mai puţin, până spune 
tot? Şi atunci, pseudobunicuţule, dacă e să ne gândim la un mare pictor din 
State, leat cu tine, născut 1912 ca Celibidache, atras de retorica naţional- 
comuniștilor mexicani, pentru a o da apoi pe Experimentalism, mă 
gândesc, desigur, la celebrul pompier sau grădinar Jackson Pollock şi la 
tehnica lui de picurare, de dripping, oare nu cumva noi occidentalii tineri 
avem a en-a oară revelaţia unui caz de protocronism sovietic, de devansare, 
de să te miri apoi de câtă Liberty a existat în acest hulit marxism-leninism, 
fiindcă ce văzut-ai dumneata la securitatea din Kievul Înalt Prea Sfinţiei 
Sale Mitropolitul Petrişor Movilă, de realiza emisiuni cu bărbaţi la cratiţă, 
nu era pe tavan ca o pată de sânge virginal pe cearșaf, ci poate că fusese 
doar cerneală roşie, aruncând Hruşciov călimara-n tavan, ca Luther în 
Diavolul, când o aflat că i-au ucis dallasienii un omolog așa de comod, ca 
hollywoodianul cel frumos, John Fitzgerald Kennedy, care n-a învăţat 
nimic de la genialul senator Joseph McCarthy, rezultând din compromisuri 
o sublimă Coexistenţă Paşnică, acceptându-se Zidul Berlinului cu condiția 
să nu fie sărit, instalându-se telefon direct cu Kremlinul, crize evitabile 
prin creșterea razei de acțiune a rachetelor să nu se mai producă uşurel, ca- 
n Cuba, de fapt abandonându-se, după galițieni, şi indochinezii, să fie 
bolşevizaţi ca nişte angkorieni de rasă neprețioasă. 

— Pata de sânge... Pata de sânge... 

Gemu Marius, parcă mirat că trece septembrie 1944 cu șenilele peste 

confiscarea radiourilor la toți şi semnarea Armistițiului româno-sovietic 
abia pe 12, în condiţii înfierând, ca o strigare la cer, Carta Atlanticului a lui 
Roosevelt-Churchill (14 august 1941, când se-ntorcea el pe El-Zorab de la 
Berdicev), drept cea mai perfidă megaoperaţie de intoxicare a opiniei 
publice mondiale din Istorie. L-auzi, ia: „nicio modificare teritorială care să 
nu fie în acord cu voinţele liber exprimate ale popoarelor“ he-he, dreptul 
ce are fieştecare norod, cât de inferior rasial măsurat, de a alege forma de 
guvernământ sub care vrea să trăiască, hi-hi, ameliorarea condiţiei muncii, 
ho-ho, progreeesul economic, securitate generală, securitate cu generali şi 
alte asemenea clovnerii, pastişe fără umor după odessanii de geniu Ilf şi 
Petrov, la care cică compătimeşte şi Uniunea Sovietică he-he-he, încă de la 
24 septembrie 1941, Londra, adică exact acmu trii ani! 

Cu un fel de melanholie adâncindu-se în perne jilave şi-n scârțâitul 
ca de cumpănă fântânieră ce îl scotea „țiţeica“ leagăn, făurită de nea 
Măriuţă Bâzgârel al Viuţei, în parcul copilăriei de la Pribegi, ce frumoasă 
este viața, chitea-n sinea sa boierul sărăcit, care ca brebul se debarasase de 
averi şi se pitise în perspectiva arestării, desenând o roabă din Capua lui 
Kutuzov de pe Dâmboviţa, supusă, când de frica proiectării de 
hemoglobină pe tavan, își preda ea surâzând cameristei podoabă după 
podoabă, Uţo, înveliş transparent-translucid după înveliş... 

— Tu cum rezişti, Liz? o întrebase el. În așteptarea asta chinuitoare, 
dacă te demască vreun bucureștean de bine, şi te întorci spre Sibir cu cătuşe 
roşii în RSS Moldovenească drept evadată, drept trădătoare a patriei 
Cominternului? Amicul meu odessan peveţ Piotr Leşcenko tocmai mi s-a 
plâns că romanțele lui pot înduioșa pe generalii Armatei Roșii, nu însă şi 
pe-ai NKVD-ului!... În primăvara lui 1942, bărbat de 44 ani, s-a îndrăgostit 
în această Casablancă pontică de Vera Belousova (19 ani, ghitară, 
Conservator), divorţează şi se însoară cu ea, iar acum tremură fiindcă, fată 
de securist, dezertoare Odessa-Bucureşti, dacă-i dusă din vigilența 
artistelor colege rivale, riscă în URSS pedeapsa cu Moartea!... Tremur și 
cu. Nu că-s din Lvov, ci pentru că nici Ţie nu Ți-ar fi bine, ca năpădineancă 
refugiată, dacă te toarnă vecinii din kommunalkă, să-ți ieie camera, cum 
mie tovarășul de petreceri studenţeşti lonel Enache, Atelierul Modigliani! 

— Nu confunda tu bucureştenii Regali de la 1944, care până şi zece 
ani mai târziu, în foametea Festivalului, zor vor mai risca să adăpostească 
un evadat din Romlag sau un rezistent retras rănit din munţi, cu gloata 
fesenistă de peste 45 de ani, aia care în 22 decembrie 1989, cu activiştii în 
frunte şi cu securiştii pe de lături, va ieşi din foabrici şi uzine, să sprijine 
pe Ceauşescu PCR, împotriva privatizării prin metoda MEBO sau prin 
metoda SLOBO, dar auzindu-se că Elicopterul a decolat deja, va inițializa 
de să se mire şi să strige că nu mai e!!! 

— Lasă glumele triste! Eşti inconștientă. Tu chiar nu te temi deloc? 
Nu ţi-ai luat niciun fel de măsuri? N-ai ars pozele lui Colea? Fiindcă nu vor 

crede c-a pierit sub dărâmături, în acel 1l Septembrie terorist pătimit, 
respectând proporţiile de inegalitate balcanică, de noi românii, la 22 
octombrie 1941, în Odessa noastră, abia eliberată de sub jugul bolşevic cel 
inamic juruit al valorilor euroatlantice, de le apără azi, în toate periodicele 
şi pă toate canalele, alde Răzvan Hristev, Gogu Tăpoieşu și Muhală 
Muistu, toţi din stafful lu' Nicu Ceauşescu! 

— Nu mi-e nicio frică! dădu din umerii rotunjori Eliza Alexandrescu. 
Ce putând urma, frate Marius, dincolo de Stalin? Ce altceva decât un 
Lincoln? 

— Mmmmă rrogh, ipoteza optimistă... Omul nu are de ales decât 
optimismul, altfel logica faptelor te călăuzeşte invariabil la ștreang. 

— Ce, tu nu ești optimist? Cum te simţi, ca boier, în perspectiva 
arestării? 

— Eu, Luz, ştiu una și bună: că Geniul nu este numai înnăscut, ci este 
şi predestinat. Cu alte cuvinte, prin oricâte suferinţi, ale mele sau ale altora, 
voi naviga ataraxic ca pe Internet, firul vieţii, sau mai bine zis firul 
lucidităţii mele, nu-mi va fi retezat de ghilotina Parcelor celor curve, cu 
smocuri de păr încâlcit, fesenist, sub broboade înflorate istanbulicește, 
înainte de ca eu să gâfâi, nu fără oarecare solemnitate aulică, că, aolică, 
clipă, mai stai! Deoarece m-am exprimat, mi-am desăvârşit câteva opere-n 
cap, ca un Homo solus ce sunt, şi tot ce mă mai interesează pre pământ, dar 
numai relativ, aşa ca chestie, se referă doar la ce va zice din posterior 
posterioritatea, — îndeosebi gauleiterul culturii dejiste din RPR şi marea sa 
haită de cenzori aş năzui de ca să ia o poziţie, o atitudine de emiţător de... 
judecată, dar de valoare!... Fir-aş al dracu faustic cu toată Opera mea! 

— Asta, râse iar bigota Eliza, nelăsându-l să plece într-o beznă 
patrulată deja la Bucureşti de capre cu trei iezi, un securist în uniforma 
Gărzilor Patriotice ale lui Bodnăraș capră, un sovietic, un britanic şi un 
american iezi, — asta-i la capătul celălalt al vieţii, unde n-a întors tramvaiul 
33 decât pentru un Zeu ce se juca de-a Omul. Eu te întreb pe tine cum te 
simți ACUM, în perspectiva arestării banale, a tranziției brutale de la patul 
meu de Regină, la un prici din Romlag! 

— Asta, râse cu poftă şi contele Marius, parcă grăsuţ, franțuzit și 
interpretat de ucraineanul get rusificat Serghei Bondarciuk când o pupă pe 
Natașa prin ochelarii de parbriz ai lui Bezuhov, e altceva! Sunt, pe legea 
mea, ca o mireasă în noaptea albă a nunţii, cu mire abia dus la ţigănci. Ştiu 
că voi fi arestat, ştiu ca şi mireasa ce-o să mi se-ntâmple, numai că nu ştiu 
concret cum o să fie! 

— Aha, concret!!! chicoti Eliza Alexandrescu. 

— Da-aaaa, o îmbrăţişă ascetul Marius Ghizdavu în Strada Sfinţilor, 
concret! Concret eu sunt ca o mireasă de dinainte de Iluminism și ghilotină: 
nu pot anticipa dacă va sări sau nu sângele până-n tavan! 

Kutuzov! Kutuzov! clama pisatelul Grigore Căinaru, prin noroaiele 
din mahalalele Harkovului, de parcă ar fi fost Mihai Viteazul în regia lui 
Eisenstein şi l-ar fi căutat, în mlaștinile predispunătoare la călugărire, la 
Comana, ale Neajlovului, pe bătrânul cel ştirb ca o Guică sau Zenobie, 
Sinan Paşa... 

Aici relevându-se orbitor naivitatea, autismul, romantismul, orbirea 
pictorului dvoreanin Marius Ghizdavu, carele, deşi nepot supercopoiului 
dresat antibolşevic Alecu Şaraga şi bun prieten lui Mişu, soțul om de 
informaţii al Elviriţei, n-a mirosit niciun pic a spionaj ce misiuni 
excentrice, literar artistice, are de îndeplinit, în rubașca sa tolstoiană, 
bălaiul şi perfectul rusofon basarabean logodnic Minodorei, pediatrei Dora 
Căinaru, foste Glagoveanu până de Zece Mai 1943, când vor fi cununaţi la 
Ziduri de popa Sică. 

— Unchiul nostru Grigore Ivanovici Căinaru, surâse cu subînţeles 
giocondian că ştie mai multe decât declară, pisatelniţa Larisa Rîbalovna 
din Kitaigorod, în conformitate cu ce-am descoperit eu şi Nikita, în 
ultimele arhive sovietice întredeschise despre el, cele românești rămânând 
inaccesibile sau fiind scoase milităreşte de sub controlul intelectualităţii şi 
pierzându-și ireversibil savoarea autenticității prin prelucrare brutală de 
către specialişti fără simţ estetic sau nesimțiţi, rezultă că a îndeplinit pe 
teritoriul fostei U. R. S. S., în patria noastră, mai multe misiuni, fie sub 
acoperirea de poslanic de taină cu mesaje de-ale opoziției antiantonesciene, 
fie ca spion sadea pătruns în spatele sovietic al frontului fără nicio 
pozvolenie din partea autorităților staliniste legal constituite, care duceau 
un război drept, de eliberare şi bolşevizare a galițienilor în Europa şi a 
angkorienilor în Asia, alături de Naţiunile Unite, adică USA&URK. 

— Unchiul nostru Grișa, înţelese ce i se cere Nichita, a dus un război 
drept, în paradigma imaginarului colectiv de atunci. Și a luptat în serviciul 
combatant de la 22 iunie 1941, când a trecut Prutul, până la 27 iulie 1941, 
când s-a fofilat de la trecerea Nistrului, presimţind că forțarea acestui fluviu 
de către un popor galițian-angkorian de rasă ieftină, va atrage declaraţii de 
război din partea Imperiului Britanic şi a sateliților săi. Resurecţie a 
interesului pentru mirosul pulberilor explozive din  gebhaneâ 
nemanifestând decât, de Bobotează, în 1944, Dora fiind gravidă, iar contele 
Ghizdavu anunţându-i cu durere şi pioase amintiri, că sovieticii au luat 
Berdicevul nostru şi un obuz a desfigurat de tot falnicul carpen sur, din 
coroana căruia a contemplat lanuri de secară cu un renascentist târziu, 
pictor, arhitect şi condotier, intrarea efectivă în luptă nevalidându-se însă 
decât după ce s-a născut în bune condițiuni, pe 4 martie, Vera, în şase el 

trăgând deja cu artileria de la Storojineţ, cercând a apăra eroic dulcea 
Bucovină, cea niciodată slavă, fără succes, Cernăuţi căzând în robia 
sovietică la 27 martie 1944, când s-a prezentat şi unchiul Grişa la Comisia 
Aliată de Control, înaintând o zaiavlenie prin care solicita sa fie admis 
pandur marxist Şi îşi motiva întârzierea că nu s-a predat mai de mult, 
tocmai prin particularitatea că n-ar fi luptat deloc în războiul de jaf şi 
cotropire al fascistului Antonescu, ci s-a oprit înainte de Nistru. 

— În realitate, izbucni în eseninene hohote de râs nepotul hocheist 
Stiopa, închizând din ochişorii albaştri ca Larisa şi zguduindu-şi pântecul 
ca Nicky, unchiul Grişa lucrase bine de tot pe teritoriul din acel terorizat 
spate al frontului, pe care oamenii lui Beria credeau cu trufie că-l stăpânesc 
în totalitate totalitară. Pe lângă cunoscutele misiuni, detalie el către 
Agnieszka şi Isadora ce-l admirau cu ochi rotunzi de mirare, ce unchiul 
Grişa le-a executat sub comanda locotenentului de agitprop Marius 
Ghizdavu, anume în septembrie 1941 la Kiev şi în octombrie acelaşi an la 
Harkov, dânsul a mai acționat incognito individual în iulie 1942 la 
Sverdlovsk, Nijni Taghil şi Tiumen, pentru Direcţia a XIII-a Literatură şi 
Arte, şi, în august acelaşi an, dar pe probleme economice în special, la Gori, 
Groznii şi Mahacikala! Ce ochind el fiind ce, dragele mele? 

— Nu ştiu ce căuta scriitorul Căinaru, răspunse cu seriozitate 
Agnieszka, dar știu că prada vizată de pictorul Ghizdavu la Kiev în 24-29 
septembrie 1941 trebuie că era aproape de valoarea unui Stalin! Aparent, 
el urma să scotocească, la mănăstirea Vîidubiţki şi la Pecerskaia Lavra, dacă 
nu şi la catedrala Sfânta Sofia, după nu ştiu ce „dovezi” cum că 
protoromânii i-au creștinat pe slavi... Păi, era mai indicat părintele Damian, 
din naștere intrigant şi un inchizitor fără pereche! Singura explicație 
plauzibilă — că l-a trimis Mișu, — a documentat-o Galina Cobiliţă, anume 
că la București s-a sperat sus că mai bântuie prin zonă generalul Jukov şi 
ar putea fi capturat de micul desant al ginerilor Moga! 

— Într-adevăr, îşi aminti farmacista Eliza Alexandrescu, statul major 
al invaziei sovietice în Basarabia şi Bucovina, din 1940, a fost la noi la 
Kiev, dar marea ședință a căpeteniilor militare bolşevice s-a ţinut în 19 
iunie deja la Proskurov (azi Chmelnyzkyj). Apoi, Jukov a coordonat 
joncțiunea districtelor militare Kiev şi Odessa în 23-26 iunie 1940, dirijând 
spre cetățile lui Ştefan cel Mare Armatele Roşii 5, 9 şi 12. Fireşte, 
consilierul secret Alecu Ghizdavu mai avea pe listă şi alți generali 
complici: Ivanov, Paniuhov, lakovlev, Grenadali şi, subliniat, Averkin, 
şeful grupului pentru misiuni speciale. Dar poanta e că, puţin înainte de a 
porni cu yachtul Orlando spre Ialta, în februarie 1945, dar au fost împinși 
de curenţi spre valurile şi farul din Istanbul, frumoasa Elvira, doctorul 
Lecca şi cu Mişu i-au spus râzând lui Marius că mai bine că n-ai găsit la 
Kiev pe nimeni, fiindcă cine știe cum dracu se mai răzbuna Stalin acum pe 
români pentru pierderea lui Jukov, care şi-aşa, călărind pe El Zorab, are 

acum piciorul în ghips! 

— Ce?! Ce căutaaa romancierul nostru? se stropși la hocheistul cel 
înalt Malania, manifestând atât iritabilitatea Verei cât şi aplecarea 
dialectică spre a conversa în contradictoriu a lui taică-su, fizicianul filozof 
de la Dubna, celebrul disident Feoctist Ilici Silantiev, care anticipase prin 
calcul tensorial absolut încă din anul 1984 prăbuşirea Uniunii Sovietice şi 
chiar mai mult decât atât, că şandramaua se va prăbuși peste norod, nu pe 
căpăţânile nomenclaturii! 

— Ce, mă? Ho! îl mai zgâlţâi o dată apriga nepoată a Căinarului, 
Malania. Vrai să-ți spună fufele astea ce drăcovenie căuta bunicul şi tu treci 
sub tăcere tocmai misiunea cea mai tainică şi mai rodnică, cea din 
decembrie 1941? 

— Exact! se înfuriară, gata a se prăbuşi peste el într-un glas, 
Agnieszka şi cu Isadora. Misiunea cea mare la Samara, Simbirsk (fost 
Ulianovsk şi viitor Kerenskinsk), Kuibîșev! Nu te face că treci peste ea, că 
nu-ți ţine cu noi! 

— Dar nici prin gând nu mi-a trecut să fac omisiune de denunţ! se 
cruci el, juruindu-se cu crosa vărgată pe care scria CCCP. 

— Mă băiete! îl dezmierdă Malania. Nu-ţi paie lucru de şagă! 

Kutuzov! Kutuzov! şopteau în neștire buzele fosforescente ale 
romancierului 1681, în timp ce orbecăia prin mahalalele noroioase ale 
Harkivului, părăsit ca și la Kyjiv de comandantul său, spătarul Marius 
Ghizdavu, pe motiv că aplică unul din principiile comisarului Alecu 
Şaraga, principiul cel mai viril teritorialiceşte: mai răsfirați, băieți! 

Cu alte cuvinte, el nici nu se gândea la biata ară, la ce se va 
întâmpla cu muncitorii, funcționarii, dascălii şi mujicii ei, când vor ajunge 
să cerșească de la stat, în calitate de pensionari, nişte ajutoare, numai ca să 
aibă cu ce trăi, constrânşi să aleagă perpetuu PSD-zeamă-de-varză, chiar şi 
la sfârșitul Epocii Putin. 

EI era un intelectual de-ți venea să scoţi mobilul şi să chemi minerii 
Donbasului şi chiar metalurgiştii de la Kryvyj Rih, aduşi de la 
Magnitogorsk în scopul de a-i învăţa pe geologi și ingineri care minereuri 
au mai puţin steril, el nu se preocupa decât de Cartea sa infinită, îşi neglija 
până şi famila, adică fetele. 

— Da, fără îndoială! nu se îndoi deloc Marius, care profitase de Dora 
atât înainte de 31 octombrie 1956, cât şi după buclucul cu viespea, până 
după 1980, de şi-a amânat Liz dezertarea, s-a scris, din pricina acestei 
legături, durabile ca tot ce este cimentat cu hemoglobină de război. 
Proiectul lui Grieg era de o limpezime nordică şi, la 7 mai 2145, când 
România, din nou Regală, va prăznui două cente de ani de când a capitulat 
Reichul, succesiv, faţă de francezi, în 7/ 8 mai 1945 la Reims, într-o şcoală 
de cărămidă roşie ca gara Titu; față de Jukov-Viîşinski, în 8/9 mai la Berlin, 
în Pergamonmuseum; precum şi, în 9/ 10 mai, față de pandurii 

polkovnikului Grigori Ivanovici Rasputin Căinaru, la palatul diktat 
Belvedere din Viena lui Nehammer, prilej jubiliar 1945-2145 cu care va fi 
vremelnic aerisită, prin implozie televizată, una din labele de urs alb, cum 
se vede din elicopterul prezidențialității Casa Popoooorului, pentru ca să ni 
se extragă cutia de mască de gaze în formă de cilindru feliat, conţinând cele 
1681 pagini căinare ale Războiului Sfânt. O! atuncea, care va mai şti p' 
acilea limba română, ce oricum va da colţul în 2222, declarată decedată din 
p. v. medical, potrivit legii, ăla, dacă va mai avea şi perversiunea Lecturii, 
va rămânea o ţâră frustrat, ca cum te-ai duce la latifundiarul Cezar Bogza 
cu nădejde de chiolhan de 1 octomvrie, care e ziua internațională a 
bătrânilor cu drept de vot, şi te-ar primi cu un bufet la varice, frugal şi frust, 
cum ar fi pe pâine cazonă de manutanţă, cu gem, de căpşuni conform 
etichetei din supermarket, dar cu gust de prune uscate şi, vărsat la un closet 
cu oglindă de apă plată, prezentând unele emanaţii de vopsea roşie de ouă, 
încât ţi-ai putea bricola drapelaș să întâmpini cu el trupele sovietice de 
Ocupaţie definitivă, hăituitoare-n 1940 ale trupelor române Regale, care n- 
au tras nici înjurate, nici scuipate, nici mânjite din ţucal, măcar un foc de 
avertisment cum că poate ne întoarcem, băi, aşa fundu-le Ordinul, de a 
răbda orice! 

— Eu nu cred că Grigore Căinaru, combătu Muhală Muistu de la Buda 
sau Pesta, era la 26 iunie 1950, un pacifist civic oengist, când prăznuind un 
deceniu de la răpirea Basarabiei şi Bucovinei întru deznaţionalizarea- 
bolşevizarea lor ireversibilă, își încheie cele 1681 pagini ale fluviu- 
romanului lui Kutuzov Kutuzov Kutuzov Kutuzov, îngropând cel puţin trei 
exemplare, dactilografiate că n-a avut destulă încredere să i le microfilmeze 
Marius cu familia Honig, în cele patru colţuri de grădină, la Glagoveni, la 
adevărații Glagoveni, din cartierul Uranus încă nedemolat de Jupiter 
Tonans. 

— Este adevărat, tresări atins la coarda sensibilă artistul Marius 
Ghizdavu, că în martie 1944, născându-i-se o ființă umană, prietenul meu 
s-a gândit că a avea copii îţi justifică orice colaboraționism şi s-a făcut 
pandur la Cernăuţi, unde Ana Karenina Pauker pregătea un Guvern cu 
adevărat democratic după standarde anglo-americane, în loc să vină cu 
mine în misiune la Piramidă, să-i convingem: pe Roosevelt, că nu e destul 
să te refugiezi în moarte subită (cum îşi dorea şi Mareşalul, în august 1944, 
un accident aviatic), şi, pe Churchill, că e abureală un discurs cu Cortina 
de Fier la Fulton, ci tot ce ne trebuie în iunie 1944, pentru stăvilirea 
convertirii nazismului în comunism nemuritor, e doar o Debarcare în 
Balcani, dacă vrei ca galițienii radical-agrari să nu te considere cam 
criminal de război complice la toate crimele stalinismului. Dar am primit 
eu însumi descurajări încă de la funcţionărimea de mică ierarhie, cum că, 


băi Marius, opiniile intelectualilor raselor neglijabile nu se pun! Deci, 
Agnes, şi tu, Isadoro, vreau să subliniez că, neîntâlnindu-se cu Ioil Borgiah 

la Şcoala de Primăvară de la Alexandria, ca mine, la workshopul pentru 
Pace, Grig, al Dorei fluviu-romancier pandur marxist de-al Anei Pauker, 
nici nu avea de unde să se contamineze homonic de o silă de Homo sapiens 
totenkopf cu ecouri în arta literară, ceea ce înseamnă că reticenţa sa de a 
evoca teatrele de război, scenele în care omul măcelărește omul, ţine mai 
degrabă de însuşi Subiectul, anume de anii tolstoici 1806-1812, cărora le 
închină cu stoicism bulgăresc cele patru volume Kutuzov, când Neamul 
Românesc a fost mai degrabă a războiului otomano-țarist victimă, decât să 
se comporte ca un factor activ imperialist pe propriul teatru dintre Dunăre 
şi Bug, ocupat de „hoardele panslavismului“ ca o prefigurare a invaziei de 
la 1940, reluată cu şi mai multă vigoare în august 1944, în aplauzele 
„scrofiţei roz occidentale“, care vedea în nazismul marxist o modalitate de 
alfabetizare și de a da drept de vot şi fesenistelor împarfumate, adecvată 
triburilor inferioare mental biologic de la sud-est de Europa Centrală 
habsburgică lIdeală, ca și o concentrare a capitalului pentru bazele 
industrializării în scopuri militare, importându-se până şi crioanele cu care 
să semnezi Apelul de la Stockholm, tradus din limba lui Tolstoi şi a lui 
Gladkov de Delegaţia Permanentă a Congresului Mondial al... Partizanilor 
Luptei pentru Pace, în martie 1950, în condiţiile în care trupele 
Cominternului se pregăteau intens pentru a năvăli, la 26 iunie 1950, în 
Coreea de Sud, nimic nefiind mai primejdios pentru pârțogăria ideologică 
marxist-leninistă decât să pui tu, acelaşi popor de aceeași rasă, să probeze 
jumate bolşevismul şi jumate capitalismul. 

— Kutuzov, se înroşi de indignare ca un curcan robul lui Marius, 
şahistul Feodor Kuzmici Merţalov, a fost primul care şi-a dat seama că 
bătălia de la Austerlitz a fost o înfrângere și că bătălia de la Borodino a fost 
o victorie! 

— Sau o înfrângere care echivalează cu o victorie, sau remiză! 
comentă fotbalisticindu-se şi jucându-se cu revolverul Oscărel SS Hubig, 
constatând cu groază că armăsarul rusului îi amenință nu numai ambele 
turnuri, CI şi pe regină. 

— Lasă-lasă, că ştim noi cine a fost Kutuzov! bombăni cu obidă 
locotenent Ghizdavu, care tocmai pierduse un final de nebun contra pioni, 
la acelaşi rus. 

— Ştim foaaarte pe pielea noastră moldo-valahă, hă-hă-hă-hă! numai 
nu explodă de indignare generalul de propagandă Horea Bratu, scotocind 
din ochi după dosarul lui Mihail Illarionovici Goleşnicev-Kutuzov. Știm 
noi ciiine a fost Kutuzov!... Kutuzov al mieu!!! maimuţări el viril pe 
Ecaterina a II-a, ce cu Maria Tereza ar fi adus, secolului XVIII, un exces 
de vulgaritate, la câtă avea deja printr-un iluminism neisprăvit. Vulgaritate, 
băi, adică acel subnazism când potent, când impotent, un populism al 
mediocrităilor tupeiste, cenzori voluntari ce vor împizdi tot secolul XXI, 
tinzând a-l clona castrat chic, după tot nonculturalul, al XX-lea! 

— Şi de ce, mă rog dumitale, nesimţitule, dădu din coate Dorothea 
Schlauberger d'Esgrignon, consideri feminismul, emanciparea femeii 
sovietice de sub exploatarea masculului dominant, ca manifestându-se 
analog unei glande secretând „vulgaritate“, într-un eon al masilor, totalitar? 
Gândeşti ca un bou! 

— Pentru că mareșalul Kutuzov, îşi albi fruntea înaltă de delfin 
analistul imun la insulte, ca prestator rus de servicii master class unor 
intelectuale, e principalul vinovat pentru Răpirea Basarabiei, vaco, după 
cum cancelarul austriac Wensel Anton von Kaunitz a manevrat pentru 
Anexarea Bucovinei, scroafo, la poalele Mariei Tereza, în 7 mai 1775. Ah, 
această lună Mai a marilor iubiri! Blestemată lună Mai, Kutuzov în 28 Mai 
1812 săvârşind acel păcat de moarte, comunisto, bolşevico, Răpirea 
Basarabiei, păcat impardonabil, de la care li se trag fatal rușilor toate 
nenorocirile pe două-trei veacuri, inclusiv secesiunea Siberiei ca 
protectorat pekinez! Noroc că, cu mare tonaj ne-a fost ea, belirea 
primăverii, compensată de Regalul 10 Mai şi principalele lui semnificaţii, 
cum ar fi Sosirea lui Vodă Carol, Independenţa, Proclamarea Regatului, 
Căsătoria Regelui Carol al II-lea cu mama Regelui Mihai și mai ales 
semnarea Capitulării Necondiţionate de către Reich, la Palatul Belvedere- 
Diktat din Viena, în, prevăz nostradamic, 10 Mai 1945, dinaintea 
polkovnikului pisatel Grigore Căinaru, Grişa! cum îi vor zice pațanii 
sovietici, uimiți că el nu-şi bate deloc soldaţii, ca alți ofițeri români, îi lasă 
odihniţi, le dă de mâncare şi nu le pretinde ţinută de paradă pe front! 

— Eu n-am îndoială, îşi puse paloșul greu din fontă ardelenească pe 
masă radicalul Oreste Bogza, că nazismul nu este un fenomen german, ci 
austriac, şi că Hitler se trage, poate şi genealogic, din cancelarul Kaunitz, 
după cum stalinismul nu este un fenomen caucazian, ci pur rusesc, acel 
Stalin, a cărui putere umilea pe Rooseveltul cel chinuit de alegeri, ce 
altceva făcând în Marele Război pentru Apărarea Nomenclaturii, decât să 
tooot recitească Război și Pace şi să se tot inspire de la Kutuzov, cum e cu 
arderea oraşelor şi satelor, nimicindu-le-n calea inamicului, şi cu războiul 
de partizani, indiferent ce represalii aduce ostaticilor! 

— În toamna lui 1807, observă cu ochii castanii injectaţi de ură 
logofătul de obiceiuri Antioh Ghizdavu (1750-1821), la Paris, pe lângă 
Napoleon, cine-mi uneltea, cine isca daravela cu Anexarea Principatelor 
Ia Imperiul Țarist? Cine, mă, altul decât... un conte Tolstoi! Inclusiv cu 
milogeala din urmă, pragul cel mai josnic până sub care putea negocia ca 
nobil rus, cum că... „măcar“ Basarabia! 

— Ceea ce nu înseamnă, ne atenţionă Stiopa cu glorioasa-i crosă, că 
bunelul scriitor Grişa Căinaru nu se fudulea peste tot cu arborele său 
genealogic, ce ducea la celălalt conte Tolstoi, de fapt singurul notabil în 
conştiinţa mondială, fluviu-romancierul lui Kutuzov, Kutuzov, Kutuzov, 
Kutuzov! 

— Cum aşa? 

— lac-aşa şi iar aşa! Ba încă de ani de zile, noi Căinarii ne tot zbatem 
să fim recunoscuţi de Clubul ADN-Urmaşilor contelui Tolstoi și să fim 
invitați la chiolhanul anual de la Iasnaia Poliana, al risipiților prin lume! 

— Însăşi înrudirea Căinărilor cu Tolstoi, desluşi teologul Atanasie 
Damian biletul radiograma Noveanului, în tăcerea cortului de nuntă și a 
casetofonului, este strâns legată, cu un fir roşu, de frecventele pustiiri ale 
Moldovei şi Valahiei, de către lăcustele țariste, sub pretextul eliberării 
pravoslavnice, de sub jugul otoman -— interzis faptic de Voievozii noștri 
războinici dincoace de Dunăre! — a creştinilor. Viitorul conte biograf al lui 
Kutuzov, mincinosul exeget, carele nu zice nimic în Tetralogie de 
Basarabia mea, ca măr al discordiei ce a rostogolit Războiul lui Napoleon 
până la Moscova, nu avea decât 26 de anişori în 1854, când vine la noi, 
locuind pe Uliţa Ișlicarilor din Lipscani, ca subofițer țarist reacționar, să se 
încaiere cu turcii la Bucureşti, la Giurgiu și mai ales în binecuvântata 
Olteniță iliesciană, în asediul Silistrei, marele eseist lon Ghica punând 
urechea la pământ la Ghergani şi auzind tunurile de la Dunăre bătând 
cetatea de pe ţărmul bulgar cominternist, vacarm care nu l-a intimidat deloc 
pe-un oarecare dorobanţ călăraș de roşiori, artilerist ca Bonaparte, dar rus 
şi pisatel veleitar, să nu se ia-n Blitzliubov de-o fiică de negustori, loana/ 
Oana/ Onţica, dar cu onestitate, câștigându-i la stos, de la un coleg 
velicorus, împroprietărit pe de-a moaca în Basarabia, o sfoară de moşie 
pusă cam între Căinării Vechi, de pe apa Cuboltei, şi Soroca boierului 
Constantin Stere, al cărei vechil, un Oleg Căinaru, cam neputincios, ia nu 
numai fata, ci recunoaşte și pruncul Chiril ca fiind al lui! 

— Dar nu la Căinării Vechi, protestă Larisa, ci în drum spre, 
dezonorată şi fugită de acasă, poposind la Năpădeni, după ce a bet apă de 
la cinci fântâni, biata Onţica a născut un fecioraș, căruia-i dete nu 
întâmplător numele Lev, ce abia Oleg Căinaru, primind sfoara de moşie şi 
lăuza, i-a preschimbat numele în Chiril, din sămânţa căruia o mireasă din 
chiar Căinării Vechi, Teodosia (Feodosia) născu în 20 mai 1880 pe Nae 
Antreprenoru, ce avu la 4 martie 1907 pe Mitrea, cu Duniaşa, iară pe Grişa 
al nostru în 18 iulie 1920, cu Ana Karenina Pauker Lugojana, mai toţi 
ceilalți copii, când cu una, când cu alta, pierind de mici, răpuşi de diferite 
molime, datorită asistenței medicale precare în epocă, ce silea fimeia 
română a fi mereu gravidă, ca o cloșcă, în loc să facă activism, politic ori 
CIVIC. 

— Această frumoasă tradiţie eres privind descendența din Tolstoi, nu 
din Dostoievski, Grişa a exploatat-o în toate autobiografiile solicitate de 
securişti şi de serviciile lor, de Cadre şi de personal, după eliberarea 
Republicii Populare Române de sub jugul fascist, la 23 august 1944, ora 
22. Căutând cu inteligență creatoare şi chiar creativ inovativă, critică şi 
autocritică, să deturneze atenţia de la barbaria că tac-su a construit, cu 

zilieri săraci, şi a dat în folosință pagode somptuoase la marii corupți, 
exploatând şi forţa de muncă a țăranilor navetişti sindicalizaţi doar de 
formă. Ca şi că părinţii mei au fost posesori de fabrică de salam cu soia, de 
unde în timpul criminalului război antisovietic şi anti-ONU, a alimentat, cu 
conserve de fasole cu şuncă sau cu cârnat, pe agresor, pe când anglo- 
americanii livrau conservele lor cu multe euri şi hormoni la cel agresat! 

— Şi să nu uităm, lascivă Dora, şi de fratele tău, Gary, idealist de linia 
întâi, care s-a distins dobândind mai multe cruci de fier, nerămânându-i 
însă niciuna pentru a se făli, la umbra ei, în descompunerea cea eternă, fără 
a impresiona neplăcut pe ceilalți morţi, de sub cruci albe de mesteacăn, 
căzuţi degeaba, ba chiar în sens contrar interesului ceasornicului național 
de azi, vădit antiunionist! 

— Basarabean hârşit, Marius, alde Grig nu a lăsat vreodată, dragul de 
el, să se afle despre Opera sa „1681“ (elaborată în 1944-1951) şi despre 
strategiile sale de supravieţuire, în spațiul de ocară galițiano-angkorian, 
decât doar cât a vrut el să se ştie, fie şi falsificat mitic! Dar eu nu cred că 
iluzia lui de a fi fost clonat după Tolstoi era de natură a-l proteja de 
securitatea literar-artistică. Dimpotrivă, ar fi putut irita SS-ul sovietic, care 
trata literar-artistic pe români de țigani găinari, inferiori rasial sciților 
agatârşi! Partea prostuţă fiind că nici măcar nu era original, deoarece cu 
mult înainte de a mă culca eu la Ziduri cu el, am auzit de la vizitiul tău, 
domnul sudor autogen Țepurlui Marin Codin, că şi dumnealui a avut o 
bunicuţă focoasă, care în timpul Războiului Crimeii a spionat în rândurile 
păgâne ale başibuzucilor, pentru GRU, într-un spirit total antieuropean, 
care înțeleseseră speriații ăia în Occident că dacă Țarismul închide 
Bosforul, atunci va avea rațiuni estetice tari, de simetrie, pentru a încornora 
cu aur din Kolîma şi Gibraltarul... 

— Cunosc, cunosc, dădu din grimase boierul, toate confuzele efuziuni 
țuicare ale lui Codin! Staruha Țepurlui fiindu-i când bunică focoasă, când 
străbunică arzoaică! Însă dar după ancheta ce a întreprins-o, cu mijloace 
istorice științifice de restabilire a adevărului, tatăl meu, rusul ofițer care s- 
a slujit de babă nu putea fi insațiabilul Tolstoi, şi nici Rasputin, deoarece 
nu era chior, de ochiul drept, ci mai probabil să fi fost atunci colonelul 
Kutuzov, sau dacă ţinea acel ochi numai închis de plăcere, poate mareșalul 
mult mai popular la noi, Suvorov, căruia după ce la Varşovia a avut cazaci 
implicaţi în mari masacre, ne-o bătut cu turci cu tot în Vrancea, încât i-am 
aridicat o statuie ecvestră la 1913, mutată însă la Ismail, fiindcă acolo au 
fost masacrați și civilii învinsului mahomedan! 

— O statuie, o statuie, îngână visător petrolistul Octavian Ghizdavu, 
o statuie ecvestră ar merita, în actualitatea sculpturală imediată, și Grigore 
Căinaru al nostru, cel mai rezistent romancier român — 1681 de ani să fie 
citit! —, scânteind pe fundalul moscovit al Domei Iskrăi, chiar pe soclul cel 
roşu al lui Lenin, care viteaz, să nu fi fost bărbaţi doi opozanți, eroii Mac 

Arthur şi McCarthy, ne asaltau de mult bolşevicii cazacii Hollywoodul, 
care la americani e ca Palatul de Iarnă cu femei, şi-l sculptau cu sclavul zek 
alb-negru numai pe Soţul Krupskăi, în picioare, din întreg Mount 
Rushmore, predestinatul kurgan rusesc din amonte de South Dakota, în ale 
cărei ape cu solzişori se oglindește cu mâhnire Cvartetul: Washington (care 
stăpânea 300 de sclavi), Jefferson, Lincoln, Theodor Roosevelt, ultimul 
fiind Nobelul 1909 pentru pace, că a mediat pacea ruso-japoneză, a cărui 
nepoată, frumoasa Eleanor, de s-a canonit Franklin al ei s-o cucerească mai 
mult decât Volodea pe Nadejda, îi explica lui C. A. Rosetti că, în America, 
marea generație paşoptistă a Independenţei și a Drepturilor Omului a găsit 
sclavia deja solid înrădăcinată, de supraomul alb englez, pe un pământ 
unde se aplicase Soluţia Finală aborigenilor, de la care a luat modelul 
Winnetou, fireşte răsturnat dialectic, şi Hitler, cum că ce sclavie să 
implementeze în Galiţia noastră, de se pronunţa Marius, ca avocat, robului 
său Merţalov, că după Ghitler vine Lincoln! 

— Domnilor, ridică pumnul proletar în sus ca și cum ar fi ameninţat 
să-şi debaloneze burduful Codin, vă contrazic! Neam de neamul meu nu a 
fost bătut de vreun Suvorov. Străbunicii mei s-au mutat voluntari panduri, 
lângă Suvorov. În șchimb, scoase el rubaşca kakie, ca şi cum s-ar fi 
despăduchiat, uitaţi-vă bine la grila asta de lovituri de nagaică, la stroi, 
constructive! 

— Oooo! gemură cu experienţă feministele prezente. Parcă ţi-ar fi pus 
canibalii mușchiuleții la grătar! 

— Nu de la Suvorov al polonezilor... De la KUTUZOV le am!!! 

— Nu şuguieşti? pipăi ca Toma Necredinciosul micuța Emily unde, 
feciori fiind, n-aveau coraj nici frățiorii ei, Gobind şi Niel (Nilă), nici 
verişorii lor mai măricei, Joseph şi cu Marlon. 

— Domnişoară, gemu din vipla puținilor dinți neviplă ţeranul ştirb şi 
vesel că mai trăiește, rău ne-au călcat tovarăşii de la Răsărit la 1711, la 
1736-1739, la 1768-1774 (când ne-au slăbit de răpiră-n 1775 austriecii 
Bucovina cu tot cu mormântul Sfântului Ștefan, protestul lui Horea, Ghica, 
Cloşca şi Crişan fiind înecat în sânge!), la 1787-1791 (când au vroit 
iluminata Ekaterina să ni-l deie pă contele Potemkin Rus Rex Daciae, de-l 
îngroparăm la Sfânta Golie a leşilor), dar parcă nicicând nu ne-a potopit 
muscalul cotropitor, ca urgia lui Dumnezeu, decât în acea crudă ocupaţie 
1806-1812, culminată cu Răpirea, de către b-bestia de Kutuzovov, a 
Basarabiei, întru bolşevizarea-deznaţionalizarea ei ireversibilă! 

— Voi românii, dădu din codițe micuța intelectuală californiană, ați 
fost vasăzică mereu părtinitori cu Franţa, aţi ținut cu Napoleon, nu cu 
Kutuzov! 

— Noi nu comitem favoritisme, ca să nu ne creăm precedente! 
interveni cu ciocanul calm, muncitoresc, Marin, ridicând însă vocea sus, ca 
maestrul Cucuzel. 

— Napoleon, se încruntă feroce pistruiata Agnieszka, de toţi dorita 
nepoată a Halszkăi Chrzastowska cea atâta râvnită în 1937 de însuși 
Marius, tânăr şi superatractiv, Napoleon, ah, canalia!!! Bestia corsicană! 
Fiara... Dobândise un moştenitor polonez şi uită-te şi tu, ce-i scria el țarului 
Alexandru! 

— Băi Țarule, citea sardonic ambasadorul Caulaincourt, află că 
Împăratul Francezilor, dacă i-o dai pe soru-ta, Anna Pavlovna Lugojana 
Pauker Karenina, nu numai că n-are niciun chef să binevoiască a dispune 
să se reinițializeze relansarea Reînvierii Poloniei, idee atât de străină 
concepției sale, dar este chiar înclinat să colaboreze cu tine, la orice măsuri 
de Minister Orwell al Adevărului s-ar putea recurge, pentru ca amintirea 
ei să se şteargă din inimile locuitorilor. 

—  Maiestate! Maiestatea Sa Împăratul Napoleon aprobă ca 
denumirile de Polonia şi polonez să dispară nu numai din orice 
tranzacțiuni, dar și din Istorie! 

— Poate şi din Literatură!... Adică, se subînţelege că și! La fel, 
românii. 

— Ceea ce confirmă, ne privi cu ochi verzi strălucitori Agnes de 
Krecy, că bestselleritul Napoleon nu era mai puţin... infractor de război 
decât Hi, Roosevelt, Churchill sau Stalin, fiind capabil nu numai să ucidă 
militari proprii şi străini, ci și să împingă genocidul până în Memorie, 
învingătorul potrivind la nesfârşit convenabil Istoria şi Literatura şi Vinul, 
pe banii contribuabilului! 

— Napoleon Napoleon Napoleon Napoleon și Kutuzov Kutuzov 
Kutuzov Kutuzov, se bâlbâi de cât de frumoasă era pediatra goală 
mamelucul Abdul, sunt cei doi poli între care pendulează romancierul, cu 
obstinaţie virilă şi plăcere crescândă, în practica sa demitizantă, neexistând 
totuşi suficiente probe, şi nici vreun subtil indiciu, că s-ar lega corosiv 
aluziv şi de ruda sa nedovedită decât prin legendara coana Onţica de la 
Olteniţa, contele călător Lev Nikolaevici! 

— Napoleon, observă îmbujorată Emily, pur şi simplu n-a ştiut ce 
încotro să aleagă în Rusia dodoloaţă. Noi, la şcoală la Santa Diana, ne-a 
dăruit ispravnicul districtului un computer, după rezultatele pozitive 
obținute la olimpiada pă California, şi am simulat noi pe el că era mai 
rentabil, decât spre Kaluga, s-o ia pe drumul teutonului bârsan Toma Nour, 
spre Riga şi Dorpat, pentru a cuceri Petersburgul lui Dimitrie Cantemir sau 
Milescu şi a-l rade de pe fața pământului, curmând pe vecie cu fumurile 
nord-vest-europene ale Asiei! 

— Şi noi avem computer la noi la școală, la Elberon, protestă nepoţica 
Lizzy de la plajă din Florida, care chiar semăna cu basarabeanca Liz de 
altădată, dar pe simularea noastră am obţinut și alte sugestii pentru 
îndepărtarea muscalilor de la a-şi mai vâri nasul lor roşu în trebile Europei: 
bine i-ar fi fost lui Napoleon dacă rupea de tot Ocraina de la Rossia şi o 

anexa firesc, cum a mai fost odată, sub marele Duca Vodă, la Moldova 
Mitropolitului Veniamin (Benjamin) Costachi, îngăduind concomitent 
suedezilor să-şi recupereze Finlanda lor, a cărei existenţă independentă e, 
dealtfel, tot atât de iraţională ca a Ungariei Mici în coasta României Mari, 
după sinuciderea Kakaniei lui Nehammer din hpsă de însuşiri! 

— Pentru că finlandezii, tună în microfon cineastul Răzvan 
Hristevescu, se trag din dacii liberi ai lui Zamolxe, maghiarizați forţat, 
după ce-au migrat spre nord nesuportând jugul fascist latin roman, după 
cum ucrainenii se trag din fraţii noştri geți, slavizaţi „cu dosarul şi cu 
parul“, iar bieloruşii noştri au fost slavizaţi tot din nişte daci — cei dinspre 
Minsk din buri, cei dinspre Smolensk, din carpi! 

— Silence please! Eu am găvărit cu arhitectul Alfred Rosenberg chiar 
la Harkov Riga, pi tank, îi împăciui Marius Ghizdavu pe colegi, şi am 
convenit să trimitem experți împerecheaţi, români și germani, ca să 
descâlcim toate aceste enigme etnogenetice, pentru ca Reconstrucția 
regiunilor din Răsărit să se bucure de o bază sănătoasă, din cel mai bun şi 
mai stabil granit româno-german. 

— Tovarăşi gestapovişti cekiști, fii de muncitori şi de ţărani săraci din 
securitatea popooorului! ni se adresă tovarășul analist-sintetist sculer- 
matrițer de sudură autogenă Zahar Maslovici Kartotekov, descălecat ca 
consilier militant ulterior pentru ideologia integrării euroatlantice, 
consultant privind agentura ca sculă a urii de clasă şi afirmat ca educator 
pe sticlă al tineretului postdekabrist oengist. EU mi-s prepadavitel Darie 
Fişiereanu, de orijine ţaristă, dar care, împământenindu-mă, ca Regele 
Ferdinand, am învins şi eu... un rus, pe rusul din mine, şi doresc a-mi cere 
scuze pentru unele neplăceri ce ai mei vi le-au cauzat în Istorie şi în 
Literatură, nu numai contribuind la destrămarea Ţării şi, de aceea, la 
imposibilitatea de a mai progresa cu de-ale Culturii după 26 iunie 1940, 
ci şi tratându-vă cu bestialitate la jug şi la dezmăţ, îndeosebi la ocupaţia din 
1806-1812, mai spre finalul ei, cu marele desfrânat Kutuzov, la Bucureștii 
deveniți o nouă Capua, unde admit că se purta mai rău decât voi românii în 
Transnistria! 

— Despre Transnistria, tresări şi ridică dintr-o sprânceană Marius 
Ghizdavu către Clara Honig, bine ar fi să nu se pronunţe literatura sau 
securitatea înaintea Istoriei!... Supoziţia mea rămânând că, în Războiul 
Existențialist, nemții au masacrat nemțeşte pe colaterali, iar românii 
româneşte: în sensul că mai aproape de practicile Canalului decât de ale 
Buchenwaldului. Altfel spus, administrația românească s-a purtat cu evreii 
ŞI cu romii cam cum se comportă ea cu proprii supuși, chiar la pace, darmite 
la război, lăsându-i să piară puşi la munci aberante, rău alimentaţi, 
neprotejați împotriva frigului şi găzduiți în condiții de higienă 
incalificabile, suficiente ele însele să pună pe butuci o seminţie sau o 
categorie socială ori intelectuală. Eu n-am fost acolo, dar româneşte, după 

infernul Reeducării şi bestialitatea Mineriadei, nici nu mai muncesc, mă tot 
gândesc... 

— După Mineriadă, observă Isadora, nu se mai poate scrie poezie la 
Voi. 

— Este o comparaţie indecentă! dădu din cap mustrător la ea bărbosul 
publicist Răzvan Hristevescu, care a descoperit la Debrețin xeroxul 
celebrei cronici Gesta Romanorum, precum şi o colecție de imnuri şi 
marşuri militare din Ungrovlahia. Încă de la 1775-1812, duduie, nu se mai 
putea scrie Poezie la noi! 

- Ba nu! bătu din picioruş Isadora de-i sări condurul cât colo. 
Nazismul nu e un fenomen rusesc şi cu atât mai puţin unul german. Este 
însă cu prisosință unul austriac. Să nu uităm că cancelarul, că Kaunitz a 
smuls Porții, în blestematul 7 mai 1775, Bucovina, pe când Ecaterina lui 
Potemkin nu ne ia Transnistria decât pe 29 decembrie 1791 şi, atenţie! asta 
abia după ce se amestecă și austriecii în războiul ei cu turcii, pornit din 
acea toană a ţarismului că, asemenea unui crocodil ce se târâie spre apă, a 
tot năzuit spre Bosfor... 

— De-aia, bufni cu gelozie căinară Malania (Malaşa), voiai tu să-i 
dăruieşti lui Stiopa, de ziua lui, un crocodil de cristal, să-i stea pe televizor 
ca un pește! 

— În imaginariul inconştientului colectiv, kolhoznic, fă, crocodilul e 
un smart-simbol cum că, ce-ai apucat, să nu mai dai înapoi! Or, pe mine 
m-a cucerit doar Sergiu Chiose Enache, urmaş de SS-ist socialist securist 
stalinist-marxist, ca pe o urmașă de rezistent prin cultură până la 1992, fugit 
la Basel să nu-l abată de la Creaţie consternările zilnice de pe drumul 
Tranziţiei, că cutare reformă o fi bună, dar trebuie să vrea şi soacră-mea, şi 
amanta, şi nașul, şi cumătrul! 

— Or, Stiopa, Malaşo, către care ai afinități elective incestuoase, 
uitând că vă trageţi din aceeaşi sămânță slobozită de Tolstoi în Olteniţa 
noastră, din curiozitate cu o fată de negustor Oltean, deci diplomat, 
deocamdată trebuie să mă descucerească cu crosa şi să-mi declare mai întâi 
independenţa, după cum și experta în împreunări, Ecaterina cea Mare în... 
toate, înainte de a ne lua de tot Crimeia noastră, descălecată de ciobanii 
mioritici şi de tătarii noştri din Bugeacul nostru, i-a proclamat, mai întâi, 
ce?... Independenţa, fireşte! 

— Aici, se înroşi Stiopa, care de când patina artistic hochei 
profesionist la Salzburg, trecea des prin Basel, nu e vorba de Isadora 
noastră, Malanie-Malanie, ci de calităţile literar artistice şi de analist, ca și 
de aplicarea corectă a cuceririlor revoluționare ale formalismului rus 
nimicit de marxism, în Dosarul Căinaru! 

— Din câte ştiu eu de la verişoara mea, Elvira, iubită de Raul Lecca, 
fiindcă a riscat să piară chiar cu tăticul lui, contactând pe Roosevelt 
Churchill în Ialta noastră, soțul ei, Mişu, avea feedback că de gros folos 

fură expedițiile ce, unele cu mine, ca mare rusofon al alianței româno- 
germano-finlandeze, le-a sfredelit în adâncul de crocodil de cristal fără 
nimic în pântece al URSS! 

Astfel, în septembrie 1941, la arhivele mănăstirești kievene, a 
descoperit Mișu scrisorile prin care Napoleon 1 instigă pe rotofeiul ţar 
Alexandru să se aprovizioneze „la discreţie“ din Moldova şi Valahia, cu 
bunătățile rărite de blocada antiengleză, dar şi promisiunile urmaşului 
republican Clemenceau către Denikin, Vranghel, Kolceak sau ludenici și 
alţi eroi antisovietici, că dacă-i bat albii pe roşii, care nu mai vrea Lenin să 
achite Occidentului datoria externă țaristă, la noua Pace li se va lăți Rusia 
pe săturate, dincolo de Dunăre, Marița şi Bosfor, până la Sfântul Munte 
Athos şi Troia noastră tracă! 

Menţionez însă, pentru Istorie şi pentru Literatură, în măsura în care 
interesează şi povestea popoarelor galițiene în curs de Exprimare, deci şi 
literatura arta lor, arde-o-ar focul, c-aduce doar chin şi viespe-n gât, la ăla 
care se remarcă, şi mi-e martoră baroneasa Dorothea Schlauberger von 
Sonnenheim, că, îmbrăcat în haine vărgate zek, vicleanul cancelar V6jd 
franţuz Clemenceau l-a contactat pe Tata, în convalescența-i alsaciană 
prizonierat de ne părăsise pe noi doi orfani, pe mine şi pe Theo la Năpădeni 
şi la leşi, asigurându-l că promisiunile către Albii anti-Roșii vor fi uitate 
imediat după recuperarea datoriilor de înarmare ale Ţarului, care dacă 
Lenin ar fi expropriat-o pe Krupskaia de bijuurile Reginei Maria și ar fi 
achitat arieratele, atunci nici n-ar mai fi fost sprijin extern pentru Războiul 
Civil, alde Troțki n-ar mai fi înfiinţat Armata Roşie a Cominternului și 
Căgăbăului, şi atunci nici pictorul Hi n-ar mai fi risipit fondurile destinate 
culturii germane, pe Înarmări, tolerându-se a presupune, cu temei fix în 
materialitatea condiţiilor cauzatoare deterministic, că nici Războiul 
Existențialist, nici fumul crematoriilor și nimicirea elitelor, bolşevizarea 
galițienilor-angkorienilor... 

— Într-un cuvânt, a gal-angiștilor! prescurtă cu smerenie Sergiu 
Enache la bunicul Isadorei sale, predestinate cotrocenar a naşte pe Preş. 
Mântuitor. 

— Domnilor, se Grigore Căinaru-n mormântul militar de la Ghencea, 
pe o ploaie de ne-au bătut norvegienii contrar previziunilor cancelarului de 
anticipase un doi-zero, ignorând starea ca de șlam-perioadă a terenului 
stelist, cum și Hi că după vară vine toamna-iarna, dooolor! se el, aaaa... 
acest l'ent de roşiori al Reginei Maria, amantul soției mele doar la Odessa 
idilică, mi-a purtat, din motive de Spirită religioasă creștină, dar şi alahă, 
ba ţinând de orice fior antibolşevic, numai doar propensiune tropistică 
ghinion cam către doar numai belele! 

— Aşa trebuie să nu fi fost! gândi nu gândi faimoasa pediatră de 
răniți, completând uleiul la candelă, unde-l linseseră câinii oraşului, 
rezidenți în cimitir printre eroi. Cât a mers în misiune, la Kiev şi la Harkov, 

cu Marius care se ţinea numai după fuste şi chiloți, dacă ei mai existau într- 
o Uniune Sovietică ce Kiki din Montparnasse ştia că-şi băga tot pibul în 
tunuri şi blindate şi-n piuitoarele katiușe, eu simt că Grişa n-a capturat 
niciun fel de documente importante pentru Marea sa Operă de 1681 pagini, 
concepută ca un apendic la Război și Pace, diagnosticat ca suferind spiritul 
Contelui Lev de un fel de gangrenă peritonită, în sensul unei imprecise 
demascări a mussolinismului corsican și al unei deșănţate exaltări a geniul 
militar al lui Kutuzov de a nu întreprinde nimic, ca şi, tot rus țarist, al 
leneșului Ciceagov, de nu l-a putut el aresta pe Napoleon la Berezina. 

Ci Marius, în vântul pulberos de toamnă, ce-i amintea deşirant 
peisajul tipic rusesc cu mărăcini, agave şi cămile din Stepa Calmucă, nu 
prea îndrăznea a se duce la mormântul fluviu-romancierului ce mai mult ca 
sigur l-ar fi pizmuit și poate l-ar fi pizduit cazon de mumă, pentru toate cele 
joase de care se bucură, în ceauşismul postdejist, neriscând, ca un nou 
desfrânat Kutuzov, nimic. 

— Cum să nu rişte, fă? protestă o altă moartă şi anume, una interesată 
să închidă un caz atât de încâlcit. De la 31 august 1944 până la 15 august 
1952, când slavă domnului marxiştii români l-au pedepsit administrativ, 
Marius Ghizdavu, muncă silnică 60 de luni, pornind de la enunţul generator 
că 

subiectul se află în Est, de unde vine șevaletului şi lumina-de-la- 
răsărit, îşi tot calcula nebunește, în aşteptarea dubei, cum să infecteze 
Troika anchetatorilor, pentru un _Verdict K cu trimitere în Uniunea 
Sovietică, la nişte rusoaice kubaneze mişto din Krasnodar, în așa-zisul 
Gulag. Deşi, cum confirmă unchiul Jan (tovarăşul Enache), care l-a 
anchetat și, băgându-i funcţionari ofiţeri GRU în Atelierul Modigliani, şi l- 
a şi însuşit personal apoi gata mobilat cu frigider Zil pentru familie, urmând 
a se plăti despăgubiri CEDO de către boul de contribuabil, mai în glumă, 
dar şi în serios, pictorul declara, cu jenă evocând Soldăţelul anglo- 
american, fugit de pe frontul galițian de frica Ostaşului bolşevic apărător 
al stalinismului, că el, ca Geniu fie și sintetic, este şi predestinat, aşa că-i 
va ţine şmenul să-l ducă ruşii gratis în Gulagul veritabil, care infern 
pensionarul special uncle Jan postează azi statusuri că... nici n-a existat, 
fiind o creație mediatică fake news a CIA, a BBC-ului, adică a 
Intellibeliservisului, şi a Mossadului, ca şi a aripii trădătoare a Căgăbăului, 
care a şi furnizat, e la mintea cocoşului machist empiriocriticist monorhid, 
uluitoarea cantitate de informaţii secrete interzise de care, as Homo solus, 
a dispus suspecttul Soljenițin, din care Gulag era convins că va scăpa 
repede Marius, fiind capabil oricând să colaboreze să proiecteze pentru 
tataia Iosif Vissarionovici în straie albe dacice, pe Stadionul Ostankino, 


1108 


nişte spectacole televizate, cu Marile Realizări și cum a învins El Supremul 
fiara aia nazistă, în chiar bârlogul ei, cel pustiit spiritual de 
bombardamentele Roosevelt-Churchill, în contra cărora Himmler n-avea 
alți ostatici prețioşi decăt evreii, Despino, care erau liantul estic spiritual 
dintre români şi polonezi, anume ar fi ales poze din care Tu, fă, ca scrofiță 
occidentală roz, să realizezi ce supraprocent din realizări s-a realizat, ca 
dovadă a superiorității a ce-a realizat Marx faţă de realizările lui 
Dumnezeu, mărind fotografic, cât o întreagă tribună de stadion, Realizărili, 
panou cu panou, iar ciocănarii şi kolhoznicele să stea cu tăblițe în mâini, 
numerotate, şi să le şchimbe la porunca vechilului lor direct, un 
propagandist nord-coreean, neîncăpând îndoială că tovarăşul Stalin, 
văzându-se cu Realizări şi, apoi, ca Cârmaci cinstit titular zâmbind tutelar 
totalitar la toţi, că le-a realizat, ar fi fost tot atât de încântat de robul valah 
precât de șmecherul inventator al sistemului de creştere gulagică, pe baze 
de brigăzi și răspundere colectivă, a productivităţii muncii silnice, de drept 
politic şi de drept comun, inventatorul Plusvalorii Maxime, al cărui nume 
nu ţi-l voi dicta, Isadoro, ca să fiu eu sigur că vei citi-n Vasili Semionovici 
Grossman, nu-n Za pravde delo, ci-n aia cu cerul predestinat sateliților 
militari, aşa că, Liz, mie nu-mi vor putrezi oasele în Romlag pe-acilea, şi 
cu atât mai puţin probabil în Gulag, unde colaboraționismul meu marxist- 
leninist-stalinist gigantic, mai inconştient lătrător decât al lui Grig, își va 
repercuta titanic marxist prometeic, în prometheism, elucubraţiile asupra 
unor seminții străine, de care mi se va rupe-n paişpe, adversare concurente 
la a mea, încât foarte repede voi fi vărsat din Insulelele Arhipelagului pe 
gigiganticul Konuinent, cel mie infinit mai familiar, dintr-o familie cu 
apucături antibolşevice, ba chiar antislave, decât colegilor mei pictori, Otto 
Runge şi Dolfi H., care-l credeau pe sanguinarul Stalin slab, neajutorat, 
rămas fără nişte generali ca Tuhacevski, fără cărturari ca Troțki şi vechea 
gardă şi, Doamne! fără acea popime ţaristă, entuziastă de fiecare dată în 
deznaționalizarea enoriașilor din guberniile noi. Ba zicea domnul d! 
Esgrignon, la Antibes, s-așteptăm s-atace întâi Stalin, să ocupe el, prostul, 
până la Rhein Germania, și vor urma instantaneu consecinţe funeste pentru 
marea masă slavă, cum ar fi... sancțiunile ce Societatea Naţiunilor 
Titulescu ar fi votat în contra Cominternului, întrebându-se Marius şi Otto 
în igluul de la Gumrak, până s-au congelat nişte rații ca de pui de combinat 
pentru canibali, că da! de ce Hitler? De ce tocmai Hi și nu Thomas Mann, 
sau vreun umanist şi mai și, alde Hesse de pildă, ceea ce am constatat, ca 
elvețian din Basel, și pe front, că voluntarul pentru misiuni mai mortale se 
alegea singur, vreun exaltat nu prea întreg la minte, cum ajunsese și 
Dolfică, peisagistul urban al Vienei cum Utrillo în Montmartre, după ce s- 
a tâmpit din cauza Războiului Expresionist, fire sensibilă nesugând 
suficient la mă-sa de frica lu' tac-su, care într-adevăr e mai monstruos 
fotografic decât fiul, cel carismatic de-ar fi câştigat alegerile-n SUA, scrie 

Tabarcea, şi ca democrat, şi ca republican, hollywoodian tipic, iar pe cele 
britanice, şi ca conservator, şi ca laburist, dându-se drept eurogay 
neomarxist oxbridgean! Ei, un răsfăţat sensibil rococo, ce găsise de netrăit 
în kkt, pişat, duhoare de hoit şi de praf de puşcă, stressantă şi ahigienică, 
periculooasă, viaţa de tranșee, pentru un euroatlantic născut în aerul 
condiționat al zgârie-norilor sau în aerul lichid al zgârie-stelelor, de unde 
sus ne și consideră, pe noi galițienii-angkorienii neexprimaţi, un fel de rasă 
bombardabilă, incapabilă din motive eugenice, nu post-totalitare, să-şi 
constrângă păduchii din capul Țării, puricii de pe burtica ei, căpuşele din 
pliurile calde, nu să și gândească când fură, ci doar să plagieze pe omologii 
euroatlantici dăruind 0. 1% din pradă la Edu-Cultură, suferind, el, caporalul 
austriac, şi un orbitor atac cu gaze, din care va fi scăpărat cremenea 
Kemării, a vocației Messi mesianice, nu jugrav, nu arhitect conductor, ci 
Fuhrer, băi, să atace primul, prevenind anexarea Reichului la Imperiul 
Țarist marxist, totul metamorfozându-se într-un dezastru de geniu negru, 
iremediabil, care pune sub semnul întrebării ce şi cum-ul speciei noastre. 

— Dar cât valora Hi ăsta pe bursă, mă Jane, că tu le ştii pe toate? 

— Însumat, cam cât puţin sub Muss plus Franco, deci nu cine ştie ce... 

— Şi alde Saddam cât, domnule Bratu? găsi şi Augustus un zăcământ 
de whataboutism, el nehalind nimic spiritual din România Regală, căci 
trudea zi şi noapte ca inginer petrolist şi ca soţ fraier, deşi era tânăr... 
Saddam, în măsura în care, ca dictator, a oprit Vavilonul de la bolşevizare, 
de la spălarea memoriei... 

— Eu, domnilor, ca general de propagandă, fie şi în criminalul război 
antisovietic, cu atât mai criminal cu cât s-a dovedit ulterior că elitele 
noastre, adică aleşii, nu sunt capabili nici azi să ne bage-n uie decât 
atârnându-ne pe locuri de lanternă roşie. (Ay! ce dragă la familiile 
bolşevice coloare!) Ce să mai zic şi de Saddam? Mai bine nici nu veneam 
la acest prestigios colocviu, sponsorizat din bani murdari, jegoși, pătați de 
sânge, de spermă, de salivă, de gel şi de vomitură de drog şi de bale de 
aurolac. Bătrânului să-i dai pace, să stea la căldurică! Decât că m-amuză să 
examinez câte un antisemit fără evrei, c-am ajuns... niște fără evrei chiar 
la spirit şi inventivitate, pe această planetă aglomerată, ce nu mai are 
romantism nici în textierul bi, un posibil Coriolan Drăgănescu, ca şi ăl 
bătrân de la 1900, în sensul că evreimea, cu precizie germană silită la 
emigrație, spre plutocraţia americană, apoi la dislocarea chiar din nefericita 
Galiție Ghizdaviană, de la Viborgul lui Borgiah la Burgas, pustiindu-se 
spiritual aste vaste deșerturi azi, atât prin hemoragia creierelor, cât şi prin 
absenţa acelui challenge atât de stimulator, încât să-ţi creezi şi-n imaginar, 
române, cine să-ți dea replica, încât nimeni nu se mai sinchiseşte de 
Revelație, de o dez-velire a rădăcinilor fioroase, originare, cum un fag 
buchenwaldez, la ce putând duce fascismul vienez al răpirii Bucovinei 
noastre? La ce altceva, Octaviane, decât ca la Buchenwald, răsturnat de 

furtună tocmai la Berdicev, Marius tată, un fag uriaş, al popoarelor 
ucrainean și bielorus, ramuri care se trag din acelaşi trunchiu trac, fraţii 
noştri ucraineni nefiind, cum am mai zis, decât celebrii geți liberi, cărora 
Biserica Rusă le-a tot aplicat o silnică slavizare, un tratament de sablare și 
spălare a creierelor cu cel mai bun detergent eisensteinian, transferat apoi 
şi norodului lui Oles Hristici, viteazul şi mereu gata a se bate primul cu 
invadatorul occidental imperialist, norod bielorus, carele repet şi o tot voi 
repeți că purcede tot din dacii noştri, cei dinspre Minsk din carpi, cei 
dinspre Smolensk, din buri, putându-se inițializa, cum eu am şi convenit cu 
Reichscomisarul poporului Alfred Rosenberg, la Harkiv, o vastă cooperare 
macroregională şi transfrontalieră geto-dacă, instituțională şi de 
întrajutorare tovărăşească, în caz că se va accepta, prin consens 
euroatlantic, Hegemonia Românească, la sud de calea ferată Minsk- 
Smolensk, ca un canon de ideal rezilient cel mai rezonabil de relarinizare 
continentală în sensul bun al cuvântului, acel sens al fundării Romei 
clasice, de către dacismul timpuriu care domesticise, ca poetul franciscan 
Orfeu, şi bourul, şi leul, şi lupoaica iubitoare de bărbat om, fiind regretabil 
că, nici în microscopica, subcuantica ziulică de azi, elefantul nu-și pune 
IQ-ul la contribuţiune şi nu realizează ce e de nerealizat în subsidiaritate cu 
celeritate: cum să faci bici din căcat, care, dialectic nu-i exclus principial 
din materiale compozite, cum perora deunăzi o specialistă-n polimeri, însă 
pe altă televiziune, doar că ești silit la rectificarea bugetară să mai tai niţel 
de la care are, ca să dai la care n-are, adică la specialiști! 

— Fiindcă dacă ai doi-trei specialişti, nişte cadre nu ca să-ți facă 
neapărat din materie bici, Sergiule, nepoate tată, dar să-şi dea măcar seama 
cât de cât, fie şi foarte aproximativ, cum îl obţin ăia polimerul, de la care 
au subtilizat spionii noştri şpilul, care e cei mai mari experţi de pe lume la 
a corupe ființe umane, atunci ai cu ce, bă, ai cu ce bici să le arzi căcatu-n 
cur la toţi care mai murmură în contra parrtidului! Şi te poţi baza iarăşi pe 
mai mult decât o Unitate de Monolit, fiindcă dacă mai trăia Ceauşescu, de 
care fac azi mişto toți epigonii, sau egiptenii, păi cu geniul lui diplomatic 
de-i învârtea pe toți după degetul mijlociu în sus, de dansau Kăluşul cum 
voia el, de la Salonul Oval imena I. V. Stalina până la Salonul nr. 6 
Roosevelt-Churchill — şi Braşoveanca, și Pinguinul, şi Valsul Miresei, 
având el în vedere să te mai încălzeşti iarna, pă bune de cea mai laaargă 
recunoaştere internațională, deci mai mult ca sigur intra RSR prima-n 
NATO uie Schengen, creându-se, în context virgin, premisele materiale şi 
spirituale, ca şi o mentalitate de învingător, ca să ne reafirmăm tradiționala 
noastră misie civilizatoare în aceste macroregiuni, înțeleapta politică de 
prezervatizare a Limbi Române, urmând a realiza deci, printre alte 
realizări, şi un măreț salt calitativ, trimițându-se emisari lămuritori și 
realizându-se, în Sud-Estul macrogalițian, realizarea realizărilor actualei 
generații, anume întoarcerea la, europeana prin excelență, grafie latină, a 

fraților noştri bieloruşi, ucraineni, mai ales bulgari, că tu eşti din generaţia 
Leka noşci deța, Sergiule, apoi sârbo-muntenegreni şi, desigur, grecotei, 
care nu s-au dumirit că civilizația lor nu a putut avea niciodată o 
universalitate de magazin mixt compatibilă cu aceea romană, bazată pe 
Pace, pe sentimentul tranzacţional al Fiinţei, numai un asemenea colosal 
inexpugnabil zid al Latinităţii putând gira Intelighenţiei europene acea pașe 
ieternă, Pax vobiscum pe care dincolo de Cortina de Fier, se pare totuşi că 
n-a avut-o, fiindcă mai penetra, dar nu şi pentru Șalamov, aerul siberian 
condiționat în galeriile Kolimei, trezind fiori Gumrak de „au stat cu 
spiritualitatea la congelator“, boicotând istoria, poate şi cu o intuiție a 
zădărniciei demersului, dacă noi europenii, familia noastră, Sergiule, nu 
gândim toţi odată cât mai sinergic, Pepi, adică monolitic, ca şi unitate în 
diversitate... 

— Numai un nou Marx ne lipseşte, Moni! se sili a-şi înghiți vărsătura 
că văzuse om politic iliescian trădător ex-mareşalul de propagandă Horea 
Bratu, reeducat vag de Adriana. Numai un nou tânăr Marx ar putea 
proiecta, pentru preşedintele Bush al XII-lea, o ideologie suficient de cultă 
şi, dialectic, de incultă, încât să seducă nu numai managerii, ci şi workerii 
şi aliații lor, mulgătoarele kolhoznice, într-o epocă storytelling a 
funcționarilor şi servitorilor, permiţându-se dezlănțuirea unui al treilea 
război mondial, cu Saddam, că şi-aşa s-a antrenat irakianul în groaznica 
1980-1988 măcinare de vieţi tinere cu Ayatollahul Khomeini, cel ce 
murind, s-a dus Ceauşescu în Iran în decembrie 1989, să-l împace cu Irakul, 
că altfel vin, peste toți, americanii, direct de la Malta! 

— Pentru un ideolog cârpaci tablagiu sau pentru un prost, sarcina 
fiind cu totul inabordabilă, dragă Horea, pentru că e greu anglo- 
americaniceşte să te iei de unul care, deşi a dat cu gaze într-o minoritate, 
cum „îngerul“ polonez Tuhacevski la fel în mujicii de altă religie şi limbă 
ai Tambovului, şi-a construit cultul mesopotamian al personalităţii după al 
lui Stalin, pentru Memorialul cărui generalissim, soldaţii californieni 
scăpaţi cu viaţă din calea Ostașului Roşu la 1945, pe Elba, au pus soldă 
lângă soldă şi au achiziționat un kurgan la Mount Venus-Vernon, pe malul 
apusean al Potomakului, între parcul cu același nume și parcul „The Mall, 
unde mai găseşti la tarabele, de dincolo de lanţul hussit de food truck-uri, 
până și bujii şi faruri vechi de Dacia 1100, comandându-se la CBAGO 
Sonnenheim un obelisc din marmură red&black, ca extrasă din ruinurile 
Reichskanţlay, Jdanov protestând însă în contra formalismului, cam de sus, 
cum zbiera ca un bizon şi Vîşinski la ONU, la colegii occidentali, încât de 
teama ațâțării involuntare la un nou Război Sfânt de-al românilor, s-a 
amânat obeliscul, ajungându-se la un consens cum că să se ajungă la un 
consens, între o reproducție a uriașei statui a Pobedei, de la Stalingrad, şi 
propunerile care se băteau cap în cap ale fraţilor Ghizdavu, care unul, 
Octavian, de-avea şi club de baseball, zicea că se potrivește doar la 

Disneyland, lângă Capela Sixtină şi Taj Mahal, iar Marius, răstindu-se ca 
Coposu la Iliescu cu glas de Mahalie Jackson, dar răgușşit ca un mahalagiu 
cu pepeni, susținea că, dimpotrivă, după Arhipelagul Gulag ar fi o 
adevărată sfidare să clonezi o Pobedă stalinistă, chit că ăsta e adevărul 
Eliberării, pusă pe Kurganul artificial de la Mount Vernon, înverzind cu 
gazon Potomakul, asezonându-l cu lebede, rațe şi pești chinezești color ca 
somonul întors la origini, fiind adică preferabile arcele de granit 
leningrădene, curajos antijdanoviste, în stil postcubist Șostakovici, de pe 
Drumul Supravieţuirii, pe care s-au trimis norodului camioane cu rații, 
mda, din mila Partidului, de-a evacuat foabricile, dar copiii nu, deloc, i-a 
lăsat de hrană fragedă asediaţilor înfometați... 

— E ridicol! E ridicol! E ridicol! alerga de colo colo colo, ca o mioriţă 
capie, frumos buclat, Edgar Glagoveanu, cu o decorație îndopată unde-l 
ciuruise mai bine lunetista Nataşa Rostova. Dar nu-i nevoie de niciun 
Marx, fraţilor, ca să furi bugetul primăriei! E chinuitor de evident, Elviriţo, 
că n-ai cum îmblânzi pe intelectualii francezi, ruşi, chinezi, şi pe destui 
pacifişti anglo-americani, care se folosesc, în sprijinirea lui Saddam, de 
obiecția că pe Israel cine-l controlează dacă deţine arme chimice. E chiar 
orbitor de clar cum să-i încolonezi, sub stindardul tău, pe toţi optimişti 
inconştienți că, în spatele dosurilor noastre de orbi frumoşi, avem nu numai 
Hiroshima, Dachau, Dresden sau Dalstroi, până la mica barbarie a micului 
Kutuzov în Dacia, cum apare el în Războiul Sfânt al lui Grişa. Noi 
homosapii, ţinem deja în desagii karmici ai mileniului Trei, spectaculosul 
Unşpe Septembrie, nou 2001 fiind doar că mega-spectacolul pleacă de la o 
inițiativă aproape particulară, dar să te ţii tu superproducţie, țiitoareo, când 
se va exercita om-om devastatoarea putere a Statului, la tehnologiile AI! 
Pe lângă cenzorii voluntari activiști de la 2041, să mai ai şi obiecte casnice 
turnătoare la securitate, inclusiv jucăriile plăcerii! De unde și trufia mea de 
personaj, Nemuritor ca toate personajele, de la Achile cel tare de cap la 
Hamlet cel şovăielnic, fiindcă am valuare prin etern mintea-mi juvenilă, pe 
când civilizațiile îmbătrânesc şi se sluțesc, şi prin sufletul meu răscolit nu 
de nimicurile ce întreprind democrațiile contra tiraniilor, ci de 1X2 că, după 
WW  Expresionist și WW Existenţialist poate veni şi un WW 
Postmodernist, tra-la-la! De la orice Dement declanșator. 

— Nnău! se stropşi la el indignată, roşind până şi cu ramele 
ochelarilor, nu numai cu mucoasele-i fragede, americanca Emily, de 
origine vag română. No! No! No!... Pentru ca un Război Mondial 
Postmodern să nu se producă, sau cel puţin să ocolească megalopolisurile 
ŞI ce s-a reconstituit după bombardamentele Războiului Existenţialist, iar 
noi al doilea sex să nu mai preparăm o colivă cât Everestul, pentru 2 324 
849 537 decedați, trebuie Să lubim Pacea, ca Lenin, fiindcă nu se va mai 
supravieţui decent, pe această planetă uzată, decât dacă popoarele se vor 
uni şi vor controla cât de cât Secretele bărbaților! 

— Niciodată! orăcăi în vis unchiul Jan, scrâşnind de pârâi încă un 
geam de-al Atelierului Amedeo Modigliani din Strada Liliputană din zona 
meridională a cartierului de stăpâni români şi neromâni Băneasa-Stalin. 

— Ba da! Ba da! Ba da! bătu din picioruşu-i perfect Cioropel a lui 
Vip. 

Ca un ceas elveţian cu acele depărtate simetric în jurul orei 8 şi 20, 
visa Kangurul, făcând cu ochiul obraznic spre Guiţ şi Pitecantrop, uitând 
că Pizzacola nu acuza ocluzia logicii intestinale a ex-doctorului veterinar 
Lecca: 

— Preşedintele Bush al III-lea, adică Roosevelt al IV-lea, constatând 
că, nerecuperând nici măcar toată Molotovia până-n Linia Stalin, Europa 
continuă a nu mai fi o civilizație a Onoarei, Gustului şi Erudiţiei, o 
civilizicultură în genere, pe când tânărul American sucombă eroic, 
păvăzuind valorile noastre în Coreea şi-n Vietnam, ca Gary, Marius și cu 
Otto la Stalingradul nostru, scrofiţa roz occidentală scărpinându-se pacifist 
la codiță, acest preşedinte ales de electorat, preluă Isadora tonul 
predicatorului Atanasie Damian, dar nu şi limbagiul arhaic ce tot ea 
folosise şi întrebuinţase în bestsellerul Învățăturile torționarului Ionică 
Enache către fiul său nepoponar Sergiu Chiose. Adevărul necenzurat 
despre  Weltanjugul  materialist-dialectic și istoric al păduchilor, 
ploşnițelor și oligochetelor din capul, inima și colonul Țării, dacă tot 
moare în Coreea şi-n Vietnam soldatul american, în timp ce Occidentul 
Apropiat se râde şi se scarpină dedesubt, fără pic de eritem de ruşine și 
fierbinte recunoştinţă că la Războiul Existențialist, elhberând Franţa de 
nazişti şi rezistenți, eroul american a salvat Luvrul de la grea epurare și 
Catedrala Strasbourgului de la un viitor de Muzeu al Ateismului, cum îşi 
bătură Joc ruşii de Kutuzov al lor, de se râde fluviu-romancierul Grigore 
Căinaru în 1681 pagini, cum că l-au îngropat într-un Panteon degradat din 
Kazanskii Sobor, ăla cu colonade ca ale lui Bernini și havuz pe axă, în... 
Muzeul de Istorie a Religiilor „Mircea Eliade“, al Academiei de Ştiinţe 
materialist-dialectice şi istorice marxist-leniniste a Uniunii Republicilor 
Sovietice Socialiste (CCCP, cum încă scrie pe crosa lui Stiopa, importată 
din CSI, de la Sculeni-Târg), aşa cum observa şi radicalul furios Oreste 
Bogza, în culegerea sa de atitudini atitudinare Cosmetizarea la mutră a RO 
pe drumul fofilării din mooye-n uie, CEVA trebuie să se schimbe, CEVA 
nu mai ține, CEVA trebuie să se reinițializeze ca să se reinventeze, iar 
preşedintele Bush al VI-lea e de a sa datorie de posesor influenţator- 
manipulator al celor mai de speriat boxe MassMed dupe glob, cum la urma 
urmei conchide și analista Clara Honig în postfaţa la Shoah, Holocaust şi 
Bolşecaust, Ed. Play, Santa Madonna, 2002, nici măcar nu mai trebuie 
discutat cu europenii moluscă, legume, acarieni, cei incapabili să-şi 
recupereze partea lor de continent, care ține de la Kaliningrad până la 
Vladivostok, ci pur şi simplu trebuie declarat dinaintea unei Mari Adunări 

Populare, la Washington nu, dar la New York da, cât cuprinde, chiar pe 
locul unde au fost Gemenii până-n 11 Septembrie 2001, că, dom'le, la noooi 
pi planetă nu mai e loc decât pentru DEMOCRAȚIE, iar la dictatori eu vă 
mut muma-n qur la toți, văă oooomorrr pe toţi, băi, că am cu ce, AM CU 
CE, băi! Cu adevărat noile hăhă-tehnologii ajungând la rafinamentul total 
de a putea poziţiona localiza identifica unde şi-n ce poziţie ce face 
fieştecare pământean iubit sau nu, adică dictator, de să-i trimiţi racheta 
otrăvită până-n cel mai al dracu buncăr, în fond tot de bestiile de ingineri 
proiectat, și construit cu oamenii muncii, cum va fi fost şi cortuleţul 
mătăsos jegos, în care Timuş Hmelnițki, ginerele voievodului Bazil Lupu, 
vitejeşte apărând el cetatea creștină a Cernăuţilor sau Liovul, de turcii 
migranți chemaţi de austrieci, nu de ruşi, fu lovit de o bombardă ce-i 
smulse, ca un Tyrannosaurus Rex, păroasele buci dorsale, cum niște 
cocoașe de cămilă calmucă, aşa răsplătindu-i Dumniezău că, voind a imita 
pe Rasputin, o jignise până şi pe soacră-sa, din explozie însoțitoarea de 
trupă de sub el scăpând miraculos paranormal nevătămată, semn divin că 
strategia voievodului cultural Vasile Wolf, ce văzând leşii Europei 
incendiați cum securiştii Moscova la 1812, dar de nişte tătari şi de hoardele 
căzăceşti ale lui Hmil tatăl, au cujetat că, pentru stabelitate în Balcani, e 
momentul tragic noi românii să ne afirmăm deja, la 1650, opţiunea pentru 
Imperialism, cum va teoretiza şi doctrinarul geopolitic Voicu Ghizdavu în 
toamna lui 1938, să trecem Nistrul, Majestate, să cucerim Rusia! Ci 
potențialul valah fiind mititel, musai să ne slujim, mai întâi, de nelimitatele 
rezerve de sânge tătar, cazac şi cecen de la Răsărit, fie pe bază de tratate, 
cum au încercat la Moscova Cantemir sau Gheorghe Ștefan, fie pe 
fundamentul mai erogen și mai sigur al rudeniei, cum vizionarul Vasile 
Lupu, în tradiția lui Ştefan Vodă, cel mai Mare şi mai Sfânt decât al 
maghiarilor, a implementat, dându-și câte o fiică, respectiv la puternica pe 
atunci crăiie a Litvaniei, la deja decăzuta adunătură a leşilor și la fraţii 
noştri geți rusificați ucrainenii, trei, Doamne, şi toți trei, cu înţeleapta 
intenție, Kangure, zise Guiţ, de a crea un fel de cordon sanitar, Au-mă- 
doare, între noi şi cele paişpe armate ale muscalilor, ce năzuiau, ca 
Krokodilul cel prea plin de umor, să pună crucea rusă pe moscheile din 
Cetatea Albă şi din Balcicul nostru, sub pretext că vor Istanbulul, care însă 
nu era voie de la Englitera, şi poate nici de la președintele Bush al IX-lea, 
preluă iniţiativa orgiei Pizzacola, cu o cruciuliță ieftină scânteind lunecată 
pe Silicon Valley, ceea ce n-o împiedica să accepte să-şi dea şi viaţa, şi 
cocaina, pentru idealul secolului XXI, că NU MAI E LOC PENTRU 
TIRANIE pe Terra nostra şi că toate serviciile secrete trebuie să proclame 
puterea popooorului, de mâineee alde Saddam, alde Fidel, alde nemuritorul 
Kim 1-2-3, saluuut! Trebuie toți să demisioneze! Imediat! Altfel, 
umanitatea va uza de toate mijloacele ei de acțiune în forță, în scopul 
instalării peste toți a Democraţiei... Cât mai e timp și specia asta de 

personalități autoritare n-a pus laba definitiv pe vreo Supraputere Nucleară! 
Căci ne-am cocoţat cu tehnologiile la terra-energii prea distructive ca să 
mai glumim Și s-ajungă giucăria vreunui dictator dement senil, determinat 
(!) din silă de impotenţă şi zoaie să se sinucidă, dezlănţuind totodată 
conflagrațiul planetar apucaliptic. 

— Este bine, rânji Jenică Noveanu ca un filozof din butoi către 
teologul crezut milioner Atanasie, acţionar majoritar la şepte cimitire 
suburbane, că tineretul de azi, din ziulica de azi, aşa incult şi needucat, 
barbar, cum poate el ieşi la semiîntuneric, din învățământul oligopedagogic 
practicat de suplinitorii de Profesori, de nişte nechezoli, de niște înlocuitori 
de intelectuali, mai are rudimente atavice de Idealismu dezinteresatu, dacă- 
| meditezi din perspectiva Occidentului cripto-rasist, că de ce să nu sufere 
coreenii din nord pentru testarea unei ideologii atât de „generoase“ ca 
marxismul, mai inferiori rasial decât cei din sud, şi mai urâţi fără chirurgie 
estetică, dar capabili de cele mai nobile sacrificii, cum testa şi Stalin, de 
pildă foametea omorâtoare de copilaşi de rasă reacționară, dar cu 
continuarea neabătută a programelor de înarmare balistică și nuclearo- 
electrică! La care se referea de fapt şi metafora protocronistă, mumificată- 
n sintagma „Lampa lui Ilici“, problema cărturarilor fiind că care-ar fi 
rezultatele în Luminarea Gloatei, dacă un regim totalitar ar investi mai tot 
pibul în Cercetare, Educaţie şi Cultură? Şi ar obliga pe contribuabil a ceti 
200 de cărți bune pe an, ascultând Bach în livingul cu postere 
Impresioniste! Oare n-ar ţişni atunci din gloată, să protesteze la asemenea 
tortură degradantă, un Homo sapiens totenkopf determinat a ţine suuus 
stindardul contra hârtiilor şi decibelilor, spre mai binele nu doar al 
oamenilor de prea mult bine, ci şi-n enteresul şălui mai Sponsor Generos 
la toată umanitatea, care epuizându-se rezervele pe prostii, ce face, bă? 

— Ori o belește, ori o suge! răcni popa Damian turbat de furie. Fiindcă 
acolo unde nu e cap, nu e nici sinergie, iar unde nu e consultanţă, nu e nici 
mântuire, taică, şi fără pace întru Domnul, nu se realizează nici progres, ci 
doară prin negocieri şi fără explozie socială îl putem intui. Cum nici 
războiul dintre neamuri nu-i exclus, oricât de tehnic ar fi el, fiindcă-i 
infezabilă frăţia cu tirania, îndată ce renunți la Capitularea Necondiţionată 
şi îi asiguri pe ştabii marxişti că Occidentul nu va considera niciodată 
voiosul comunism ca o crimă odioasă precum nazismul, ci doar ca pe o 
simplă rătăcire cum e desfrânarea văduvei, stalinismul lui Saddam ăsta 
fiind trecător, domnilor, cum trecătoare e şi Pizzacola, cum vine ea de la 
Kangurul şi se duce pe la Guiţ, sau ca tinereţile noastre, Jenele, ratate-n 
tranşee şi canale, suprema împlinire a celor nelumiţi fiind să cadă, nu-i 
aşa? Pentru Patrie, pentru Apărarea stalinismului, pentru realizarea unor 
mari realizări, pentru protejarea averilor nomenclaturii, și ale vârfului ei de 
lance, sekuritatea... Numai că eu te sfătuiesc să cam ţii seama la cifru şi de 
reţelele cenzorilor voluntari, care rişti să se declare oripilați de apropierea 

ce tocmai ai sheruit că Dachau cifre, Dalstroi cifre, într-o epokă de o 
necontenită confuzie, cu nisip în ochi adus de Mistral dupe Maelstrâm 
Arena din Alexandria, când ciocnirile dintre proto-civilizaţii, ca la biliard, 
nu ştim încotro ne vor rostogoli planeta şi norocul... 

— Eu, păli ca ceara de origine nemeliferă filozoful din Ferentari, nu 
m-am legat decât de Discovery, singurul canal mai consistent pe care-l mai 
am pe cablu după ce, în loc de arte tv, mi-au băgat ăștia întâi bine 
intenționatul TVR Cultural, iar pe urmă, protestând lumea că e numai un 
pretext ca să scadă spiritualitatea de pe Unu şi de pe Doi, au pus pe grătar 
ceva de muzică, cică populară ca voci şi ca costume cam ucrainene sau 
bieloruse şi decor, părerea mea fund că, prezentându-ne nouă 
euroatlanticii, în proporţii doar de unu la sută periculozitatea nazismului 
față de bolşevism, rămânem cu impresia că a ucide, fie şi spiritual, sute de 
milioane de galițieni și angkorieni nu e chiar un păcat de Breaking News! 

— E complicat, oftă a eşec Dora, ca în primele ei luni de văduvie, 
când nu prea avea orgasm, de care se vorbeşte mereu la noi la TV, nici 
măcar cu un Marius încă fără expertiză. Grişa de-aia şi-o fi-ngropat textul 
1681 sub Casa Poporului, fiindcă primind la Palatul Belvedere din Viena 
Diktatului, în 10 Mai 1945, Capitularea Necondiţionată a Reichului și faţă 
de pandurii săi români, şi aflând că ieri şi alaltăieri au mai fost două 
Capitulări, a realizat că va veni o vreme, Minodoră, când nici cei mai răi 
istorici nu vor mai şti exact cum ŞI ce a fost! 

— Interesant rămânând, pentru istoria literară, care azi poate exista și 
fără literatură, nici cărți, doar aşa, din nişte rațiuni de imagine externă, că 
la sfârşitul conflictului european, soldat cu zdrobirea nazismului, în ultimă 
analiză de către românism şi, ca un corolar, triumful bolşevismului, Grig 
avea în cap şi-n caiete o bună parte din creaţia-i nemuritoare, nu ca el, deja 
peste 681 pagini din 1681, până și titlul fund o opţiune definitivă, Războiul 
Sfânt, nu pentru că s-ar fi împărtăşit de la ideea islamistă, ca Saddam, sau 
de la idealul antonescian al prăvălirii robiei exercitate de duşmanul nostru 
milenar asiatic asupra pârjolitei Moldove, grădină care în idealitatea ei, 
extinsă măcar de la Vistula până la Bug, ar fi dus mai departe şi mai sus, 
de la homosap la homonoic, Cugetarea Europeană cea înlemnită brusc, ca 
soldatul când partizanul muiere îşi ridică poalele, să-l momească a tropăi 
peste câmpul de mine, sau ca când se frânge, ca pânea de împărtăşanie, 
telenuvela, pentru calupul publicitar. Nu, nu era Grig al meu un fanatic, 
cum n-a fost Marius, tot al meu, un fustangiu, chiar dacă o zăpăcea pe 
proasta aia de farmacistă că, dacă-l arestează ăştia, în viitorii şapte ani 
(1944-1951), atunci el la anchete va dezvălui nişte abominabile crime de 
război, comise de toți actorii Cruciadei pe teritoriul Uniunii Sovietice, 
derutând pe anchetatori, încât să ajungă în Gulag nu-n Romlag, după care 
îi va scrie lui Stalin însuşi, cu idei novatoare în tâmpirea gloatei, până la 
răspândirea moderatorilor de tembeliziune storytelling și în Lagărul păcii 

şi socialismului, anume mari ritualuri de milioane de oameni ai muncii, cu 
tăblițe, compunând dinaintea Fihrerului imagini percutante de-ale 
realizărilor, mai ales la senectute putând place o asemenea inovaţie 
diavolească, încât nu numai că va fi slobozit din insulele Arhipelagului, ci 
i se va întocmi de către Direcţia a XIII-a Literatură şi Arte o biografie 
oficială fantezistă, legendară, încât să poată fi numit Comisar al Norodului 
pentru Kultură, aşa că îşi va umple pieptul păros şi gâdilitor cu nenumărate 
decoraţii, deoarece la fiecare feliere, tot mai subțire a pibului, el va declara 
ataraxic, că cât au lăsat la EduKultură planificatorii de la Gostat sau 
Gosplan e arhisuficient, el se dessscurcă, şi astfel va binemerita de la patria 
adevărată, unde vechii camarazi de la Ministerul Propagandei ar fi putut 
rânji că, pentru marea massă slavă în continuă expansiune, distrugătoare de 
orice început timid de cultură şi civilizaţie, barbară de două mii de ani, deci 
miimea-milionimea feliată întru Luminare e chiar mai mult decât se merita, 
încât pe la spectacolele omagiale ce le-ar fi verificat personal hudojnik- 
tovul Mihail Voitinovici Ghizdov, cu regularitate cu gând duios doar la 
mine, cu fiece prilej ar fi băgat să se dea şi minunatul, mobilizatorul marș 
Războiul Sfânt, compus de compozitorul A. V. Alexandrov (1883-1946), 
pe versuri de V. I. Lebedev-Kumaci (1898-1949), al cărui inspirat Fie ca 
nobila mânie, atac al primelor măsuri, scriitorul Grigore Căinaru îl fredona 
cu plăcere sadică, potrivindu-și după el ritmul în care ne ţăcănea-n crieri 
literele, cu Mercedesul Prima stilat, de domnişoară secretară, la care-şi 
dactilografia pentru nemurire fluviu-romanul, al cărui titlu nu e luat din 
broşuri socialist-mic-burgheze-anarhiste d! ale mizerabilului Proudhon, ci 
de la marşul ascultat întâiași dată la spectacolul brigăzilor artistice de 
agitație ale armatei româno-sovietice, la eliberarea Budapestei noastre de 
sub jugul fascist. 

— Interesant că pictorul mai mult amic al Dorei îi tot lăuda superlativ 
lui Grişa pe Lebedev-Kumaci şi Alexandrov ăştia, deşi cunoştea foarrrte 
bine de la unchiul Alec o cu totul altă istorioară! Imnul marş Sveașcennaia 
voina s-a intonat deja de moscoviți, compus chipurile... instantaneu, exact 
la 26 iunie 1941, în Gara Bielorusă, serbându-se un an de la Răpirea 
Basarabiei noastre de către URSS, Molotov valorificând atunci în Galiţia 
Mare, zdrobirea Galiei de către Hitler şi luarea Parisului. Dar nu era o piesă 
muzicală ţâșnită sub inspirație marxist-leninist-stalinistă, explică în jurnal 
senatorul Alecu Ghizdavu zis Şaraga, ci o adaptare-plagiat a marșului 
naționalist ucrainean //oecmanv napooe miu, cântat pe la 1919 de oţeliții 
luptători pentru independenţa de Comintern a Ucrainei, adunaţi nu doar din 
Mariupolul nostru, ci din toată regiunea Krivii Rih! 

— Bunele relaţii dintre unchiul Alec şi ucraineanul Simon Petliura se 
explică prin faptul că în iarna 1918-1919 au colaborat intens contra 
bolşevicilor lacomi a supune Ungaria, Bulgaria, Basarabia și Ucraina. 
Puțin a lipsit ca, înalt emisar regal la Hotin, Alecu Ghizdavu să fie surprins 

împreună cu generalul Stan Poetaş la 7 ianuarie 1919, când acest erou de 
pe Neajlov 1916 şi de pe Trotuș 1917, a căzut într-o ambuscadă cu soldaţii 
din escortă, în cursul unei inspecții pe malul drept al Nistrului, la 
Călăraşeuca. Banda de bolșevici Barbuţă a şi mutilat euroasiatic bezbojnik, 
de Sfântul loan Botezătorul, trupurile românilor căzuți, tip de terorism 
psihologic sălbatic ce va fi aplicat nu numai în războiul lui Lenin şi Troțki, 
Ci ȘI în al lui Stalin și Jdanov, pe scară mult amplificată. Desigur, consilierul 
aulic Alecu Ghizdavu a fost foarte sensibil impresionat, aflând că Armata 
lui Petliura i-a prins repede pe bandiții lui Barbuţă ăsta și i-a executat! 

Lenta justiție românească, avându-l legat pe tov Foru cel care a tras 
efectiv în Poetaş, l-a pedepsit abia prin... 1929, când comuniștii începuseră 
deja să se infiltreze periculos printre mineri, arătând ei tot ce pot abia la 14- 
15 iunie 1990. 

— Dar de unde a deprins artistul Marius cinismul, Dora? Nu e greu 
de găsit un răspuns cu care să fie de acord nu numai biografii principali, ci 
şi majoritatea anchetatorilor. De la cine poţi tu învăţa cinismul în Galiţia 
noastră pură, naivă, copilărească? Numai de la Lenin, care şi-a cumpărat 
prin interpuşi Mausoleul. profitând de Ordonanţa de Urgenţă 122 și acum 
nu mai poate fi dat afară din Piaţa Roşie, ceea ce nici n-ar fi de dorit, căci 
turiştii mai compensează din cheltuielile de mentenanţă, acest Lenin 
dându-l gata pe Marius, la vreo zece anişori, auzind el vorbindu-se-n crama 
Ziduri c-a avut CINISMUL ateu de a-l trimite pe poetul Rusiei şi 
mestecenilor, Serghei Esenin, să se convingă de putregaiul occidental 
infect, unde? În SUA! Și cam când, frate? În epoca celor mai devastatoare 
efecte ale Prohibiţiei, ale încălcării brutale, totalitare, pe bază de vot 
feminist, a tuturor drepturilor bărbatului de a consuma băuturi spirtoase! 

Cinism sau realism? Pur şi simplu calcul, întemeiat pe date mult mai 
bune despre URSS decât a deţinut Hi la Berlin în noiembrie 1940, când, 
pentru viitorul totalitarismului mondial, era mult mai indicat ca Reichul să 
accepte în bloc roate cererile lui Molotov, cedând fără ezitare România 
ceea şi aşa ciopârțită sub ponderea teritorială critică, de nu-şi mai putea 
îndeplini nu doar Funcţia Culturală, dar nice misia civilizatoare de-a 
impune grafia latină grecilor și slavilor, un consens Hitler-Stalin, 
oficializarea aderării la Axă şi a integrării totalitarismului gulagic în cel 
holocaustic, sau invers, cu mult înainte ca electoratul american să-şi 
precizeze poziţiile, devenind fezabil ca şi orice proiect de un fel de Imperiu 
Britanic, realizat prin fier şi sânge, susținând că exportăm, ca-n India, un 
stil de viaţă în prosperitate mult mai superior celui local... 

Dar era cu adevărat cinism? Sau exasperare din deficit de realizări? 

Pentru că nici doamna Eliza Alexandrescu nu era mai hotărâtă să se 
angajeze într-un mariaj, acum, cu trupele sovietice şi securiştii lor în 
România! Precum Marius tremura de dosarul lui de nobil născut la 
Lemberg din părinți nebuni, globe-trotters, aşa dumneaei aștepta să 1 se 

bată cu cizmele-n uşă, pentru a fi interpelată parusskii de ce-a dezertat din 
RSS Moldovenească, unde norodul acuza penurie de farmaciste, ba mai rău 
încă, din RSS Ucraineană, unde practicase ultima oară, în exoticul Tatar 
Bunar, şi realizase ceaiuri naturiste, punând în valoare unele rețete 
ancestrale d! ale seminţiilor stepelor, însă, la drept vorbind, Marius se 
comporta ca un măgar, fiindcă putea să-i explice limpede, scurt pe doi, că, 
măi fată, uite care-i situația, noi nu ne putem lua, pentru că ne-am mări 
prosteşte riscul arestării, pică unul, pică automat şi celălalt, cum a preluat 
Stalin de la Ivan cel Groaznic, scriind scenariul pentru Eisenstein, teza că 
nu se poate soţul trădător să nu fi spus şi soţiei sau invers, despre activitatea 
sa kontr-revoliuționeră, trebuie puşi aparatcicii şi opricinicii p-amândoi, nu 
să 1 se laude în doi peri, ca un Don Ivan abject, cum că el, ca artist galițian, 
preferă a se reeduca în URSS, deoarece rugând pe Mişu să se intereseze de 
moralul lui Stalin şi capacitatea în general de a mai duce Cominternul 
războiul, dacă Bush sau Eisenhower sau Truman sau care era, ăla, 
Roosevelt, ar fi zis că rolbec sau zapad sau marş înapoi în cușcă, Polkane! 
că ţi-ai făcut treaba, raportul ce a primit constata că Stalin face bluff, că a 
aruncat în contra ruinurilor Berlinului toate resursele, că dacă euroatlanticii 
îl atacă în 1945, dincolo de pânza subțirică a frontului nu se mai află, în 
zona etapelor, decât vagi trupe de piloşi obraznici, şi acelea în debandadă, 
iar mai încolo, s-ar elibera lesne nu numai toată Galiţia Mare, de la 
Kaliningrad la Trieste, ci şi Molotovia, de la Viborg la sanatoriul TBC de 
la Bugaz, unde dinspre Tatar Bunar spre Cetatea Albă, transporta la al 
Mării Negre țărm Eliza medicamente cu șareta, existând chiar şanse deloc 
neglijabile ca Imperiul Țarist, acuzând lovitura democraţiilor, care aveau 
şi arma nucleară, să se desfacă în popoarele înrobite doar pentru a fi 
deznaţionalizate de către Biserica Rusă, la care cutezanță meditând, poate 
că atunci şi japonezii ar fi capitulat necondiționat mult mai devreme, ca să 
evite Hiroshimele, cert fiind că Marius a fost siderat de o imagine militar- 
artistică, ce Mişu întrebuinţase în Raportul său, cum că dacă treci de abia 
cârpita cortină a frontului, mai dai vreo două sute de verste, cel mult, de 
securişti, activişti, gestionari, ideologi şi alte lichele protejate de pedeapsa 
glonţului românesc dezrobitor, după care, meridian după meridian, până-n 
ultimele lagăre de la Strâmtoarea Bering, cenuşii deci nefotogenice, cum 
se ivesc din ceață, vezi numai sate, comune, plăşi, reşedinţe de raion şi de 
judeţ al sărmanilor, municipii, oraşe şi târguri de-a dreptul pustii, 
comoditatea anglo-americană şi generozitatea lui Jukov exterminând 
partea bărbătească, încât prizonierul din convoi vede doar muieri muieri 
muieri, copchii, vreun moş invalid dar stalinist, de unde şi impresia lui 
Marius că, în intervalul de șapte ani 1944-1951, e mai avantajos pentru el 
să caute Subiectul dincolo de Bug, şi abia de prin 1952 încolo, să revină 
dincoace de Prut, eventual la Liz. 

Desigur, doamna Eliza Alexandrescu nu putea să înghită astfel de 

argumente de Don/ Tov Ivan Juan, dar un specialist, precum consilierul său 
copoi, Mişu, considera această stratagemă a Mântuirii absolut fezabilă, 
îndeosebi dacă s-ar fi soldat cu un Jurnal al Fericirii dobândite dăruindu-se 
boierul colhoznicelor şi fierar-betonistelor stahanoviste, cum se preconiza 
privind ei de sus, din mirador foişor, din Foişorul de Foc, în înceţoşatul 
noiembrie 1944, când slujindu-ne şi de jertfe sovietice, noi eliberasem deja 
Ardealul de sub jugul horthisto-austriac demolator de biserică, bibliotecă 
şi spiritualitate românească, dar așa cum Marius Ghizdavu aflase în 
primăvară la Cairo, când căutase pe o suprarealistă fotografă de război, 
celebra artistă vizuală egipteană Lee Miller, de care nudistă se agățase cu 
inspirația la Antibes, fascinat de ce-i şoptise necoapta violonistă Daria 
Maximovna Riumina, zvonul marxist că Picasso, Eluard, Man Ray, Roland 
Penrose şi alții practică rotația cadrelor, ca preludiu al marii revoluții 
erotice, opuse în anii '60 de Occident setei tineretului de Cultură şi 
Dreptate, uite, de-aici din balconul ăsta, cu balustradă umedă, că Churchill 
şi mai ales Roosevelt se cramponează de ambiguitatea expresiei 
„Transilvania sau cea mai mare parte a ei“ (adică fără Maramureșul 
revendicat de avocatul Kremlinului Ivan Odoviciuc!) şi, deocamdată, o lasă 
sub bolșevizanta administrație sovietică, bazată pe un partid de minorități, 
îți îngheaţă mâna ca de scârbă până la bale când te gândești, hai să-ţi arăt, 
Marius, micile, misterioasele incendii secrete, uite acolo-șa e o casă 
conspirativă SSI (Serviciul Secret de Informaţii), iar mai colo-şa nişte 
arhive, da, şi lângă Palatul Telefoanelor una, se ard selectiv dosare de-ale 
Siguranţei, ca întotdeauna când e de teroare şi de terorism, la noi, a se vorbi 
că se naşte un regim nou! Ca amic şi ca rudă, recunoscător că niciodată n- 
ai strâmbat din nas că preafrumoasa Frendira, Elviriţa mea dragă, s-a 
împreunat tocmai cu unul ca mine, poate puţin nu chiar de rasă, cine ştie 
dacă nu chiar tătar sau găgăuz, ceea ce întăreşte însă drepturile româneşti 
asupra Crimeii cu laltă cu tot, eu te asigur solemn, Marius, şi pe tine, şi pe 
Grişa, că eu am făcut totul şi că nu mai există în acest moment niciun 
document, în vreun stabiliment intelligent, din care să reiasă cumva, că voi 
doi ați servit Patria la Ministerul Propagandei, contribuind la, hm, ticălosul 
război împotriva Naţiunilor Unite, ăăă, adică dacă aeiou, aâăitouy, mă- 
nțelegi, adică tu te-ai prins încă de pe când te-am înduplecat să publici 
numai anonim sau cu heteronime multe, vrasăzică tot ce mai ai de făcut 
sub marxiști este ca, încă de pe acum, să-ţi pui la punctuleţ o Autobiografie 
invariabilă, pentru posibile anchete sau pentru interviuri la angajări. Pare 
însă cumva fezabil şi ce visezi tu, deși a evalua că, practicând un război 
risipitor de-o sută de ori peste cum l-ar fi chivernisit, în locul lui Gigel 
Dorel Jukov, un Ştefan Vodă Spilberg, focusat de 11 Oscaruri pe salvarea 
unui singur soldat Ryan, URSS s-ar zbate deja într-un dezechilibru femei- 
bărbaţi, este cam aventurist, în sensul că nu un desțărat, ex-zek pe deasupra, 
va osteni concurând, la repopularea acestei părți esenţiale a Lagărului 

Socialismului şi Păcii, cu activiștii, securiştii, politrucii, gestionarii, şi 
ideologii, protejaţi planificat în acest scop reproducător încă din 1941, 
Marx în Capitalul punând un accent circumflex pe reproducerea forței de 
muncă. Dar dracu ştie, gândul tău, gândul lui loil Borgiah, zici, cum că 
geniul este nu numai înnăscut, ci şi predestinat, hm! Nu ispiti pe Domnul 
Dumnezeul tău! spusu-mi-a părintele sufletesc al Oştirii, episcopul general 
de brigadă Partenie Ciopron, la altarul de campanie, dar altă scăpare 
nefiind, poate că merită să riști, să încercăm, multe par imposibile şi uite 
că se mai şi realizează! Cine şi-ar fi închipuit că soldatul anglo-american, 
luptând dinspre Atlantic cu o 1/ 16, poate chiar cu numai 1/ 20 din 
Wehrmacht, va fugi totuși de pe frontul occidental de frica ostaşului roșu, 
urmând doar a se tencui mai târziu, pe imaginarul gloatei mondiale, singura 
care contează, o colosală-n confetti victorie de tembeliziune, 
cinematografic realizată şi diseminată-n teritoriu. Sau cine ar putea admite 
că, cu atâţia securiști și cominternişti, aduși de tancurile Naţiunilor Unite, 
serviciile noastre de informaţii regale, înfrăţite cu cele ale aliatului german, 
continuă pe furiș să funcţioneze ireproşabil, de ţi-am putut oferi filmuleţul 
cu violurile şi masacrul sovietic din 21 octombrie 1944, de la 
Nemmersdorf, surprins de cameramanul Otto Runge în bine gospodăritul, 
fără colhoz nici sovhoz nici hozrasciot, sătuc săsesc din Prusia Orientală a 
lui Kant, unde s-a-ntâmplat și o contraofensivă a nemților spre Asia, cam 
ca la Harkovul Murocikăi tale, în martie 1943, atunci o a treia cucerire, 
zădărnicită însă de căderea frontului românesc, italian — şi firește duplicitar 
ungaro-horthist, ce chiar că n-avea ce căuta acolo! 

— EI, un fel de act de prezenţă, din gratitudine, pentru că Hitler, tot 
amputând diferite state, lăbărțase o Ungarie mai mare decât România 
mutilată. Ce mai vroiau, bre, horthiştii? Care era pohta ce pohteau ei la 
Voronej? am întrebat-o pe baroneasa N6ra Erdâdy, când îmi aranjase 
mamelucul Abdul cu Mozes Ârpâd, să achiziţionez, da şi nu, pentru 
petrolistul Octavian Ghi, de la colecționarul american Vasile lowa, 
Originea Universului, varianta secretă inginerească de harem, poate că 
chiar însuşi subiectul cu S-ul cel mai sugestiv, căutat de hudojnicelul 
neascultător Marius Ghizdavu, o zi din viața lui Misail Voitinovici 
conținând şi acest enigmatic S de seară, dacă într-adevăr 1-ar fi scris 
domnului S. (Stalin), desigur numai în prezența onorabilului Hurie Hurry 
şi venerabilului Bairam Stoper, votu-i în imparțialitate, cu aceeași 
îndrăzneală cu care, dacă nu furnicăturile erotice, totuşi iubirea l-a împins 
orgasmic spre a-i scrie și lui Hi, la disperare, să facă totul, fiindcă nu trebuie 
pierdut cu niciun chip, după Stalingrad, Gumrak și Morozovsk, 
„adevărata“ capitală a Ucrainei noastre, anume romanticul industrializat 
mun'cipiu Harkov, unde el şi cu violonista Daria Maximovna, așa şi așa, 
iar dacă vin după eroii Armatei Roșii securiştii, activiștii, ideologii și, 
ultimii, dar cei mai tari, gestionarii, să vezi, Fiihrere, că toți informatorii şi 

toate persoanele de sprijin, esenţiali şi în nazismul tău, vor turna 
stahanovist că violonista balerină soprană de la Casa Pionierilor imena 
Pavka Morozova s-a futat nici măcar cu un arian spion al partidului 
marxist-leninist cominternist, ci cu un țigan borât de român oacheș, dar 
atrăgător prin mundirul său multicolor de locotenent de Roşiori, chica 
albastru-oţel mongol, ca a lui Beethoven, şi, unică explicaţie materialistă, 
prin membrul său contradictoriu, deci dialectic, încât, frați creştini, precum 
Mihai Viteazul la Călugăreni pe Neajlov, conform planului de luptă, schițat 
de statmajoriștii săi între blocurile L-l şi N-1 de la Măgurele, a luat barda 
şi epopeic s-a avântat în pericolul de pe pod, să-l taie pe Sinan Pașa, ori 
cum banditul de Napoleon, oricum mai cunoscut europenilor, la Lodi, în 
regalul 10 Mai 1796, a cucerit podul cu grenadierii săi, sub mitraliile 
spurcatei Austrii, de unde şi termenul /odică, folosit de oil Borgiah pentru 
a desemna acele operaţii casnic-lumeşti, plictisitoare, pentru care 
cărturarul-cu-ldeal, omul cu viață orientată mai ghine zis, le expediază 
tăios cât mai repede cu putinţă şi eroism, pe când dobitocul uman de rând 
risipește anii spălând blidele, pieptănându-se, lustruind ciubotele, necitind 
o cărticică, fie şi de un bou sau de o vacă, neadmirând un tablou, fie şi de 
un măgar dadaist, neascultând un poem simfonic, fie şi de fără inimă un 
imbecil de calculator, aşa şi romanticul Hi, cetind pe nerăsuflate dramatica 
telegramă, cu inteligență politică adresată de român domnişoarei Eva 
Braun personal, cum nimeni altul în Războiul Existenţialist, implorând 
recucerirea Harkovului nostru, pitorescul orăşel crescut secol după secol 
din colonia românească adusă de Petru cel Mare și împroprietărită cu mii 
de sate şi sute de mii de suflete, să se simtă ca acasă nobilii cărturari, 
cracovianul lon Neculce din Liov şi berlinezul care i-a cucerit pe ruşi, 
Dimitrie Cantemir, ce azi 26 octombrie 2002 ar hi fost hiritisit pentru 
meritata vrâstă de aproape trii sute treizăci de ani, ci cordul lui german de 
artist înnăscut, silit numai de construcția vicioasă a sistemului Versailles- 
Trianon, că n-a dat României Regale fireasca graniță pe Bug şi pe Tisa, 
dar a aruncat greul tranziției asupra burților masilor largi populare 
germane, în loc să se confişte averile îngâmfaților imperialişti din capul 
fostului Reich, încât precum Budapesta căzuse în labele roșii ale contelui 
Bela Kun, aşa putea s-o belească şi Bierlinul, însă de tot, pentru că n-ar mai 
fi fost ajutorul frăţesc dezrobitor al Armatei Regale Române, să te bazezi 
pe el că vine, ah, ficatul lui implicat în apărarea preventivă a Civilizației 
Europene, că dacă nu da el Prima Lovitură rusului, nimicind juma din 
potenţialul cominternist prin surpriză, ci 1-0 da Stalin lui, nimeni nu poate 
contesta că n-ar fi fâlfâit steagul roşu cu seceră ciocănită, pe Lisabona şi pe 
Londra, deci splinei lui de pictor, arhitect şi hollywoodian propagandist, 
canonită ca Bach de perpetuă fugă, 1-a picat a romantism, până la stadiul 
de lacrimogenitate prelingătoare, futhrillerul multiplu ce se-nfiripase la 
Antibes în vara lui 1937, miza română fiind aducerea celebrului Picasso, 

din tabăra lui Dimitrov, în a lui Dali de-l pictase pe Lenin cu un cur mare, 
ca al unui zek din mină Brad-Abrud ce-ar fi ascuns în găoază bijuuri furate, 
c-aşa recomandă Marx cum să tranzitezi, de la burghezo-moşierime şi 
aristocrație la şmenărime și şpagocraţie, prăbuşirea ţarismului roşu nefiind 
nici efect Helsinki al recunoaşterii Pactului Ribbentrop- Molotov, nici lupta 
est-bolşevișinului pentru bot uman, ci năzuinţa fierbinte a gestionarului 
angkorian-galițian de a-şi muta fundul din ARO-n SUV, neobişnuita lavă 
istorică de amor, dintre un ofiţer de propagandă român şi o puică de spion 
sovietic interesat de flota de la Toulon, cât cuprinde portul, dacă încape 
acolo aia de la Odessa, de transferat provizoriu, în perspectiva ocupării- 
dezrobirii de către românii regali a marelui centru comercial pontic, născut 
de la cotropirea grânarului basarabean de către divinul bătrân satir chior 
Mihail Illarionovici Kutuzov, căruia talentatul webdesigner Oleg 
Damaşcanu, patriot năpădinean trezit la realitate după o bursă la 
Sonnenheim, pentru stufoase prelegeri ghizdaviene despre diferența dintre 
arta lui Matisse şi homonica lui Modigliani, îi dedică un site de restabilire, 
cam în sictir, a adevărului sub genericul Războiul Sfânt, susținând, 
demonstrând cu instalaţia sa, că şi-a pierdut ochiul drept la celebra cafenea 
Capşa din Mini-Paris, din pricina unui dop de șampanie din plastic alb, 
scăpat de o curtezană grecoaică, evreică sau cecenă, adusă din Strada 
Mântuleasa pentru a-l lămuri cum să vadă mai la lejer poanta creştină cu 
final în Mântuire, după ce tot în fascinanta Valahie, pe la 1770, a învăţat, 
de la şcoala românească de strategie, cum se scapă de invadator enervându- 
|, el fiind pe atunci învățăcel pe lângă un general Bour, de la care românaş 
deprinzând însă şi arta complotului, n-a mai avut de ales nobilul Rumianţev 
ce comanda hoardele năvălitoare în Balcani, expediindu-l antonescian în 
Crimeia noastră, în linia întâi, unde primeşte un glonţ turcesc, în cap dar 
nu în creier, impresionând cu rana pe Ecaterina a II-a, care i l-a încredinţat 
pe favoritul Potiomkin, ca coana Anastasia pe Gary lui Grig, să atace cu 
uriaşe dar obișnuite pierderi ruseşti Oceakovul, pe la 1787, puternic 
impresionat de această poveste de dragoste cu o educatoare, Fiihrerul cu 
celeritate dând curs personal disperate scrisori a lui Marius, în primăvara 
lui 1943, şi comandând personal din chiar bătaia tunurilor ruseşti, dintr-un 
carpen sur, Recucerirea Harkovului nostru pierdut după Stalingrad, prea 
târziu însă, pentru că Murocika noastră fusese spânzurată imediat ce se 
restabilise, fie şi episodic, puterea sovietică, nu atât de co/aboraționism 
orizontal fiind acuzată de securiști ca pe toate franțuzoaicele oraşului, ci de 
nimic alta decât c-avea-n Dosar crima că fusese... în Franţa, deci ea ştia 
că şi Parisul are metrou, şi mai bine e, pentru viitorul bolşevic, să omori 
99999 nevinovaţi decât să ţi se strecoare în ţară un singur spion, fie şi în 
frumoasă piele caucaziană de agentă violonistă, de dirija Cantate lui Stalin, 
performate cu pionierii revoliuționeri, interesat de o reîntoarcere în oraş 
fiind și prozatorul Grigore Căinaru, deoarece nu apucase a răscoli suficient 

arhivele locale, în nobilul scop de a-l demasca pe maestrul său al culturii, 
Lev Nilkolaevici Tolstoi, nu numai pentru omitere de denunţ în ce priveşte 
cauza invaziei napoleoniene din iunie 1812, anume Răpirea Basarabiei în 
mai de către Kutuzov, ci şi pentru niște note informative false în ce priveşte 
caracterul acestuia, ca şi al mareșalului Bagration, implicat şi acela în 
ocupaţia de la 1806 la 1812 a Moldovei şi Valahiei, ceea ce Larisa 
Rîbalovna contestă, afirmând cu tupeu că ei doi, ca şi ulterior Amiralul 
Ciceagov, găsiseră „provinciile“ gata devastate de predecesorii lor în 
funcții, cu tristeţe de patriot local soțul meu Grișa insistând totuşi, tovarăşe 
Tichie, că la 1810, cheltuielile Moldovei (fără Bucovina luată de viitorii 
hitlerişști austrieci) pentru întreţinerea trupelor de ocupaţie, săreau de şase 
milioane lei aur; la 1808, pe lângă 70 milioane puduri de fân date de 
românii toți, moldovenii trebuia în plus să mai deie optzăci mii cetverturi 
de pâne, pa” zeci mii cetverturi ovăz şi triizeci de mii cetverturi hrişcă, 
pentru transportarea a 54 000 cetverturi de pâne, în februarie 1809, oropsita 
Moldovă trebuind a contribui cu unșpe mii care, trase prin glod de 
pazeșpatru mii de boi, dincolo de secătuirea României tocmai când ea 
trebuia să investească în muzee şi universităţi, Marius Ghizdavu luându-și 
astfel gândul de la Marea Recuperare atunci, venind de la Murocika la hotel 
şi aruncându-şi ochii peste acele documente de jaf, capturate în arhivele 
din împrejurimile Harkovului, având revelația explicativă lămuritoare la 
cum se explică ce n-a înţeles Strategia nici din Război și Pace, pe care-l 
citea-n rusește c-ai noştri vor traduce slova interzisă 7ar prin împărat, 
anume că de ce Napoleon n-a virat prin Riga la stânga, spre Leningrad, ci 
prin Smolensk la dreapta, către o Moscovă a cărei demolare şi facere „lac 
de acumulare“ hitlerist n-ar fi putut sili la pace o aristocrație deja cultă, de 
la Milescu şi Cantemir încoace. Corsicanul de origine, dacă a renunţat la 
drumul teutonului bârsan Toma Nour, s-a hotărât tocmai pen' că ştia bine 
că Sovromurile controlate de alde Prozorovski, Bagration, Kamenski, 
Kutuzov, Ciceagov şi alți nomenclaturişti turişti corupți, au pompat în 
1806-1812, din România, atâta belşug de hrană, spre Tula și Kaluga, în 
împrejurimile Moscovei, încât exista riscul ca mujikul să nici să nu mai 
trebuiască să semene şi să secere câțiva ani buni, asigurându-se astfel 
rezerve suplimentare pentru armata rusă, întru dublarea sau triplarea 
efectivului, ceea ce anglo-americanii n-ar fi ezitat să profite, stingând cu 
sânge rusesc îmbelşugat incendiul european ce nu se mai termina, mintea 
omenească neputând cuprinde totalitatea cauzelor fenomenelor, dar ce se 
transportase, după distrugeri, Jaf, violuri, tortură, masacre şi tragerea 
boierilor de barbă, din Valahia și Moldova, între 1806 şi 1812, poate 
iluziona basmul skazul că o minte genială a conceput, în vreo stavkă ori 
şarankă ori cub de sticlă, marșul armatelor ruse pre-troțkiste, de pe drumul 
eseninean al Reazanului spre drumul Kalugăi și spre lagărul de la Tarutino, 
adică aşa-zisul marș de flanc, dincolo de Praga Roşie, pardon, de Krasnaia 

Parha, mormăi nonagenarul, creionând cu uşurinţă celebra scenă din 
romanul lui Căinaru, cu Kutuzov, satir burtos beat dansând gol-goluţ în 
Capua dâmboviţeană, cum se exprimă rivalul amiral Ciceagov, încât l-a 
scăpat, nu l-a prins, pe Fiihrerul franţuz la Berezina, chiorându-se la 
partenere şi întrebându-le, a glumă şi nu prea, că care mi-o fi scos ochişorul 
cu dopul tare, de plastic alb, al vinului spumant Mărgăritar, grecoaica, 
evreica, sau cecenița? Furia bătrânului artist venind de la că un strămoş 
logofăt Ghizdavu, intrând la Kutuzov cu ișlicul cât o minge de baschet în 
mână, să-i explice că Ai Lui, la Ziduri, nu vor mai rămâne cu nimic, dacă 
ruşilor românii vor plăti întreit faţă de cât luau turcii în Moldova şi de cinci 
ori suma în Valahia, n-a primit decât răspunsul lesne psihanalizabil la un 
chior, ba da, ba da, vă vor rămâne ochii ca să plângeți, o! mai bine să fi 
dat şi zece milioane de piaştri, numai să nu rămână-n analele româno-ruse 
scena aia cum un bodyguard de-al mareșalului țarist 1-a tras un şut, în işlicul 
ținut în mână, logofătului Iordache Ghizdavu, simbol al castei, nu numai 
memoria fiindu-i intactă în 26 octombrie 2002 marelui martor, ci şi 
inteligenţa tactică obligatorie pentru artistul angkorian-galiţian, carele scrie 
nu numai în contra publicului, alungându-l prin monotonie de la text, ci se 
confruntă și cu unii demoni împotriva cărora trebuie să fie ca un as, dar 
chiorându-se la tembelizor și la ultimele știri dupe web, mormăi că cine a 
cheltuit 20-30 de milioane de cetăţeni, într-un mare război pentru apărarea 
teritoriului molotovian şi siestei anglo-americanilor, nu va negocia pentru 
nişte... spectatori amatori de varietăți, chit că-şi permit a gusta caviar și 
şampanie, poate şi turişti, va alege metode risipitoare colateral celula de 
critică criză, anticipă el corect gazarea şi împuşcarea Ostaticilor în mare 
număr, la Teatru, lămurindu-ne apoi, pre noi nevârstnicii, cum a eliberat 
generalul Belizarie Moga cu alpiniști lui Caucazul, inclusiv capitala 
cecenilor, Groznii, care arată azi mai groaznic decât erau ieri ruinurile 
Stalingradului (iar mâine ale Mariupolului), când filma Otto Runge 
drapelul României Regale fâlfâind lângă flamura nazistă pe sediul 
Sovietului local, amatori dom'le, mai zise el cu dispreţ de terorism, după 
ce vorbi estetic şi conspiraţionist a înscenare, de asemănarea partizanelor 
ceceniţe îmbrobodite 23-26 octombrie 2002 pentru Teatrul Dubrovka, cu 
Danaidele regizorului Silviu Purcărete, nişte profesionişti de acțiune, ca 
Mișu, Stelică, Petrică şi Mitică de la Kunţevo, ei şi-ar fi schimbat imediat 
veșmintele negre cu ale spectatorilor, alegând de predilecție foşti sau 
actuali informatori sau persoane de sprijin, oricum, soluția politică în 
Cecenia noastră, concluzionă adormind, este un referendum sub înaltul 
patronaj OSCE, un plebiscit antonescian cu doar două opţiuni, ce fel de 
administraţie preferi, mă cecene? Românească? Sau rusească? asupra 
rezultatului final neexistând dubii la Mahacikala pentru actualele generații, 
din cauza mancurților cocoţați în capul Ţării România iliesciană pierzând 
şi această ultimă şansă de a-şi continua istorica expansiune peste Prut şi 

peste Bug, ce ne învaţă Războiul Expresionist fiind că numai Monarhia ne 
poate mări și înălța vreodată, iar din ăla existențialistu, Sergiule, tu să ştii 
de la mine un singur lucru, că dacă ne băteam în 26 iunie 1940, cum susține 
Muhală Muistu, care dacă-i aranjez o bursă invers, va demonstra şi 
contrariul, astăzi Republica Sovietică Moldovenească, de la Carpaţi până 
la Bug, cu capitală la Odessa noastră, ar fi fost mai mare decât Republica 
Fesenistă România, ce poate n-ar fi primit spre Pont decât un culoar 
Gheorghi Dimitrov de-a lungul traseului Canalului „Petru Dumitriu“, ca 
ieşire la Pont, iar în ce priveşte a doua mare decizie controversată, că să fi 
stat pe Nistru, să digerăm salam cu soia şi cu hrişcă, ea e în contrast şi cu 
firea lui Decebal, şi cu firea lui Burebista, pentru că românii au fost 
întotdeauna un neam de cuceritori, eu indignat demisionând de la 
Ministerul Propagandei, făcându-mă... agricultor şi altfel de... cuceritor, 
când criminalul de război sfânt, Mareşalul lon Antonescu, a susţinut în 
Ordinul de Zi adresat Armatei Regale Române, la 1 ianuarie 1944, aberaţia 
trădătoare că în lunga și încercata noastră viață de popor nu este niciun 
exemplu doveditor că suntem un neam de cuceritori, canci! E fals, amintiţi- 
vă de Vlad Ţepeş, că numai cu titlu provizoriu, până va elibera fulgerător 
prin cruzime, de sub jugul otoman recent, Constantinopolul (căzut la 29 
mai 1453), a întemeiat el deja la 1459 o a Treia Romă, la Bucureşti, iar 
Mihai Viteazul a pornit aceeaşi aventură peste Dunăre, vizând cutezător 
Istanbulul, până a înţeles că are nevoie de forțele unite ale tuturor celor 
trei Ţări Române, neputându-se baza deloc pe scrofița creştină roz 
occidentală, ce mai tura-vura, ca să nu mai zic nimic că, pe portaltoiul dac, 
Miciurinul destinului a tot implantat pe muma noastră gene de cuceritor, 
ba de la divul Traian, ba de la, de ce n-am admite, plugarii slavi, ba de la 
diversitatea ienicerilor turci şi, scurtă vreme, până şi de la austro-germani, 
deși, drept vorbind, tocmai neamul lui Hitler n-are aşa vocaţie de exportator 
de administraţie! Practica permiţându-ne a constata că încă din creațiunea 
sa, nazismul, e un totalitarism muuult mai slab decât cel stalinist, vădit 
neexportabil universal cominternist, deşi destul de periculos, Oreste tată, 
deoarece poate fi eternizat cumva, cu minime ajustări, tot ca marxism, iar 
masile n-au memorie, pentru ele anul 1940, cu toate mizeriile sale, e ca un 
bătrân îngropat în 1940, căruia i-a, iată, putrezit şi crucea. 

lar azi e ca şi cum Cernăuţii, Basarabia şi Balcicul n-ar fi fost 
niciodată pe vecie româneşti, după cum pentru cinicul june citit masterat şi 
călătorit, gloria de a te jertfi la anul celei mai mari infamii din istoria 
omului, atacul banditesc al unui totalitarism asupra celuilalt, e jenant 
ridicolă, ca o refugiată mişto cât Eliza Alexandrescu atunci, dar fugind de 
viol prea încărcată de prunci şi boarfe, într-o fragilă surogat rochiță de 
celofibră nemţească croită după moda lui 1941, cu sugestia că parc-atrage 
să vină pe ea patrula, pe când, dimpotrivă, multinstructivul antropologic, 
sociologic şi homonic, rodnicul an artistic 1944, eroului antisovietic 

prooccidental Marius Ghizdavu i s-a părut întotdeauna a fi trecut 
fulgerător, bliț-bliţ, cum în Blocul Demolaţilor (Aleea Regizorilor nr. 22, 
bloc F3, scara C), mergând la Dora şi liftul nemergând, patruzeci de ani 
mai târziu, întâlnise pe palierul de la etajul şapte o nălucă, o proto-fesenistă, 
disperată că-şi zărise pe geam soțul deţinător de pistol Carpaţi drept carte 
pe noptieră, o feseeenistă adulterină, tranzitând dintr-un apartament în 
altul, de la vest către est, cu juponul fierbătorul şi capotul în braţele pufoase 
şi cu, însulițat de o rază din lumina-de-la-răsărit, narativul prelungindu-i- 
se strălucitor orbitor original pe câlţii tot atât de încâlciţi cât însăşi podoaba 
capilară, îmbrobodită că nu băga căldură decât seara, când se şi simte cu 
urechea pe radio o undă caldă de la Barcelona Europei Libere, liniştea şi 
pacea, cherry whine, înfrățirea, iubirea între oameni zbuciumată şi 
însângerată, mirajul că ostaşul sovietic baraschian din Piaţa Pobedei se 
înalță pe furiş până la cer în cosmos, unde e loc pentru oricine, pe când 
clădirea Președinției Consiliului de Miniştri al Guvernului se prăbuşeşte la 
cutremur unde a lucrat cu Cabinetul său Militar Conducătorul Statului, 
executivul fiind însă din vreme salvat cu toate resursele umane principale 
şi aferente, în clădirea piranesiană a Bibliotecii Naţionale, acolo unde e loc 
pentru oricine... 

Partea întâi 


OSTAŞI! 


Au trecut aproape douăzeci de veacuri de când Creatorul a trimis pe 
pământ pe cel mai ales dintre aleşii săi ca să mântuiască şi să 
propovăduiască liniștea şi pacea, înfrăţirea, iubirea între oameni. 

De douăzeci de veacuri, omenirea, alergând după mai bine, este 
totuşi continuu încleştată într-o luptă pe viață şi pe moarte, în care suferă 
şi se frământă, se avântă şi se sfâşie, cu nestăpânită patimă, oameni şi 
popoare. 

Poporul românesc, aflat de la așezare în Arcul Carpatic, într-o 
frumoasă şi armonioasă cetate, a fost aruncat din fașă în această 
înfiorătoare vâltoare. 

Prins de alţii în hora morţii, înconjurat şi asaltat, poporul nostru luptă 
fără să răsufle şi fără încetare de 2000 de ani pentru liniştea și pacea lui, 
pentru unirea şi înfrăţirea lui, pentru credinţa şi dreptatea lui, pentru casa 
şi brazda lui. 

Dacă vrerea Domnului va fi, în cartea destinului stă scris, el va lupta 
de va fi nevoie şi-n alte două mii de ani pentru libertatea şi viaţa lui. 


OSTAŞI! 


Sunt dintr-o generaţie zbuciumată şi însângerată pe care ursita a 
purtat-o în patru decenii prin patru războaie şi patru răscoale. 

Este generația care, pentru zidirea României, a semănat cele mai 
multe cruci şi morminte în lungul nesfârşitelor drumuri pe care a fost dusă 
de o încercată soartă, într-o grea şi bărbătească luptă. 

Este generaţia care, deşi de nenumărate ori a fost aruncată de valul 
năprasnic al luptelor de pe culmi de glorie în funduri de prăpastie, a făurit 
totuşi România Mare. 

Este generația neşovăitoare care a avut în fruntea ei pe Ferdinand |. 

Este marea generaţie a cărei deviză însclpitoare şi nepieritoare a fost 
şi este „Prin moarte la datorie“. 

Din voinţa aceleiaşi supreme forţe, căreia tot ce pretutindeni este pe 
pământ trebuie să i se închine smerit şi să 1 se supună neșşovăitor, v-a fost 
dat vouă care faceţi parte din cea mai tânără generație de luptători, să 
înscrieţi într-o scurtă viață, în sfânta și curata carte a Neamului, o 
înălțătoare şi nepieritoare pagină. 

Sunteţi generaţia în fruntea căreia destinul ca un semn prevestitor şi 
ca o chemare la datorie a aşezat pe Mihai I-ul. Sunteţi predestinaţi de soartă 
şi aveţi marea cinste de a fi generaţia reînnoirii şi reîntregirii. 

Deviza noastră este şi trebuie să fie: „Izbândă sau moarte“. 

Pătrunşi de această nobilă chemare, de doi ani şi jumătate când și 
voi, cum am fost şi noi, purtaţi de gigantice şi vijelioase valuri de furtună, 
mergeţi din luptă în luptă, din moarte în moarte, din izbândă în izbândă. 

Din Carpaţi şi Caspica aţi străbătut, voi, cei mai tineri din neamul 
nostru, vrednici urmași ai strămoşilor noştri cea mai lungă și glorioasă cale 
dintre acelea pe care nenumăratele generații de români le-au străbătut în 
lupta lor care, ca şi a noastră, era dusă cu aceleași idealuri şi sacrificii numai 
pentru păstrarea fiinţei noastre. 

Sute şi poate mii de ani, generaţii după generații de Români vor cânta 
cu mândrie şi vor urma cu bărbăţie fapta voastră de azi, după cum voi 
cântați şi urmaţi pe a înaintaşilor noştri. 


OSTAȘI DE PRETUTINDENI! 


Ostaşi din Crimeea și Taurida, de pe Bug şi de la Odessa, din văzduh 
şi zbuciumatele valuri, din cazărmi şi de la vatră, luptători care dați lupte 
şi luptători care vă pregătiți de lupte, luptători care ați căzut şi luptători care 
vă ridicaţi, nu uitaţi că aveţi soarta, hărăzită, de ursită, să vă zdrobiţi 
fericirea şi să vă sacrificați viața voastră trecătoare pentru a asigura 
fericirea şi viață fără de moarte neamului nostru. 

Nu uitaţi că din lupta noastră laolaltă și din unirea voastră 
neşovăitoare va ieşi unirea şi împlinirea tuturor drepturilor noastre. 

Numai cu luptă şi trudă, cu suferinţă şi cu sânge, cu o oarbă supunere 
şi neclintită credință se zideşte o Ţară. 

De aceea, mă simt dator să vă îndemn să nu lăsaţi sufletul vostru să 
se înmoaie și braţul vostru să se îndoaie la şoapta care vi se strecoară din 
umbră şi prin văzduh, de către oameni necunoscuţi și nevăzuţi din ţară și 
de peste hotare. 

Ascultaţi şi urmați pe cei care vin în față şi vă spun care sunt datoriile 
voastre și care este drumul nostru. Reacţia trecutului să nu fie uitată, să vă 
fie neîncetat în minte. 

Unirea noastră a fost cu veacuri întârziată, fiindcă nu ne-am dat la 
timp „mână cu mână cei cu inima română“. 

Învrăjbirea dintre noi, slăbirea luptei şi pieirea noastră a fost 
întotdeauna pusă la cale de străini şi înstrăinaţi, de duşmani și necugetaţi. 
Cine îi ascultă orbeşte şi-i urmează prosteşte ajunge în sărăcie şi termină în 
robie. 


OSTAȘI! 

Luptaţi şi voi cum am luptat și noi şi după cum au luptat toți 
înaintașii noştri, de la toți până la unul şi de la unul până la toți, pentru 
sfânta lege a dreptăţii noastre, de ieri, de azi şi de totdeauna. 

Voi, ca şi noi şi toți strămoşii noştri, ați ridicat arma și aţi sărit la 
hotare ca să apăraţi ceea ce de veacuri al nostru a fost, este şi al nostru 
trebuie să fie. 

Este strigăt din morminte şi poruncă din strămoși. 

Sfânta chemare la datorie a fost ascultată şi nu veţi trece de pe 
câmpul însângerat de luptă pe câmpul roditor de muncă decât după ce 
porunca va fi îndeplinită. 

Atunci și numai atunci vom întinde o mână frăţească tuturor care ne 
vor respecta drepturile şi libertăţile la care, ca orice popor pe lume, mare 
sau mic, avem dreptul. 

Nu vă lăsaţi doborâţi de şoapte şi nu vă slăbiți credinţa în dreapta 
cauză a luptei noastre. 

Fapta noastră este fapta istoriei noastre, vorba lor ademenitoare este 
unul din mijloacele folosite pentru a câştiga lupta şi fără luptă. 

Naţia întreagă cu bunul ei simţ de apărare şi cu instinctul ei de 
conservare va fi înfipt arma în mâini şi va fi împins la hotare nu ca să 
cuceriți ce nu era al nostru, ci ca să dezrobiţi ceea ce este al nostru. 

Nu ne-am oprit la Nistru fiindcă cine-şi fură camaradul în toiul 
luptei, după ce-şi va fi luat dreptul său, se necinsteşte și poate să fie, pe 
drept cuvânt, aspru pedepsit. Un astfel de popor, mai ales când este mic, 
nu poate găsi în zilele grele un ajutor și susținători. 

Trecând Nistrul din datorie de aliaţi, nu am continuat lupta pentru 


ambiţii deşarte. In lunga şi încercata noastră viață de popor nu este niciun 


exemplu doveditor că suntem un neam de cuceritori. Mircea cel Bătrân, 
trecând prin valuri, a luptat dincolo de falnicul fluviu numai pentru a 


închide soarta Neamului între Dunăre și Mare. 

Ştefan cel Mare, purtând gloriosul şi legendarul său paloş din Poarta 
Pocuţiei în Poarta Dunării, a străjuit de atunci pentru veacuri Moldova, prin 
cetățile înşirate în lungul Nistrului, din șesul Podoliei până la marginea 
mării. 

Mihai Viteazul a despicat Carpaţii şi a căzut în Câmpia Turzii, 
pentru a arăta Românilor și tuturor de atunci și de-a pururea unde este 
dreptul nostru şi care este datoria noastră. 

Fondatorul Dinastiei şi marele nostru Rege Carol 1 a trecut de două 
ori Dunărea, în lunga şi glorioasa lui domnie, pentru a smulge independența 
noastră și a întări dreptul nostru între Dunăre şi Mare. 

Ferdinand I a aruncat punți peste Tisa, a împins forţele sale peste 
Budapesta şi a pus străjile sale la cealaltă margine a unui vecin care nu a 
avut măsura drepturilor sale după cum nu a avut-o şi nici nu o are pe ceaa 

firii şi a laudelor sale. 

Sunteţi astăzi întrebaţi ce ați căutat la Stalingrad şi căutați în Odessa 
şi în Crimeea? 

În faţa istoriei, în faţa poporului şi a duşmanilor răspund eu pentru 
voi. Răspund la învinuire nu cu fapta mea, răspund chiar cu faptele 
învinuitorului. 

În zilele trăite de voi, de noi şi de părinţii noștri, ÎN ULTIMII 120 
DE ANI, de la 1820 la 1940, Ţările Românești au fost de nenumărate ori 
invadate şi ocupate, dominate şi exploatate, sărăcite şi umilite, jefuite şi 
ciuntite de oştile rusești. 

Reamintesc tuturor că 1828, 1853-1854, 1877-1878, 1916-1918, 
1940-1941 sunt pumnale înfipte numai într-un veac, în ultimul veac, în 
inima şi în mândria românească, în cinstea și glia strămoşească. 

Luaţi aminte și nu uitaţi. 

Nu uitaţi și nu vă temeţi că veţi putea fi pedepsiți pentru că vă faceți 
datoria. 

Fiți încredinţaţi că este pe pământ o Justiție supremă. Noi nu am 
putea fi pedepsiţi fiindcă, fiind provocaţi, umiliți, ciuntiți în 1940, am 
călcat în 1941 pământul altora pentru a-l elibera pe al nostru. 

Noi nu am fi atacat niciodată pe nimeni dacă 3 milioane de frați nu 
ar fi fost luaţi în robie şi dacă Basarabia și Bucovina noastră nu ne-ar fi fost 
smulse într-un moment când Europa s-a găsit la o răspântie fatală, când 
nimeni nu ne-a putut sări în ajutor. 


IUBIȚI OSTAȘI! 


Staţi cu fruntea sus în faţa faptelor voastre, a acelora care ameninţă 
şi a aceluia care de sus ne judecă, ne pedepsește drept şi la timp pe toți. 

Lupta noastră este dreaptă. 

Fapta voastră în ţinuturile ocupate şi prin locurile călcate a fost 
blândă şi omenească. 

Nimeni, pe unde aţi trecut, nu a fost jefuit şi nu a fost lovit. 

Omul pentru noi este om, orice relaţie ar fi între noi, ori din ce nație 
ar fi el şi oricât rău ne-ar fi făcut el. 

Toţi acei care au fost găsiți în calea noastră au fost ajutaţi şi ocrotiți 
ca oameni. Copiii lor au fost îngrijiţi ca şi copiii noştri, bătrânii lor au fost 
ajutați după cum ajutăm bătrânii noştri: familia rusească a fost considerată 
ca şi familia românească, nu facem nicio deosebire între soldații lor 
prizonieri la noi şi soldaţii noştri. 

Pe unde am trecut şi acolo unde administrăm şcoala şi biserica, 
munca şi libertatea au fost respectate, casele, bunurile, spitalele şi 
instituțiile, oraşele şi satele au fost reconstituite, biserici și şosele noi au 
fost făcute. 

Noi nu am deportat pe nimeni și voi nu aţi înfipt pumnalul în pieptul 
nimănui. În temniţele noastre nu au fost aruncaţi și nu zac oameni 
nevinovaţi. Credinţa tuturor şi crezul politic al fiecăruia au fost respectate. 
Nu am dezrădăcinat nici oameni, nici familii din aşezările lor, pentru 
interesul politic sau național. 

De aceea aşteptăm cu încredere ultima şi dreapta judecată. 

Deși popor mic, socotim că dreptul şi legea trebuie să fie una pentru 
cei mari ca şi pentru cei mici. 

De câte ori a fost altfel, lupta a reînceput şi de data aceasta lupta va 
reîncepe, dacă drepturile şi dreptatea vor fi întotdeauna îngenunchiate. 

Nu am ridicat niciodată arma în contra acelora care ne-au ajutat. 

Luptăm pentru fiinţa noastră. 

Luptăm pentru dreptate și numai pentru dreptate. 


Luptăm. Luna poate să fie, luna poate să nu fie în gerul indiferent, 
deasupra unui cimitir de tineri frumoși, care-şi înalță-n astă noapte crucile 
rugătoare spre stele, dar mâine noapte nu este exclus să se treacă peste, cu 
acele buldozere atât de eficiente când luptăm în oraș, spre Munţii Tatra, 
aduse de americani pentru molozul european, după 6 iunie 1944, cu negre 
corăbii pântecoase. 

ORDINUL DE ZI adresat Armatei de către dl. mareșal criminal de 
război sfânt a fost însă dat publicităţii la 1 ianuarie şi a ajuns la Marius 
Ghizdavu pe data de 6, când aruncă, de gerul Bobotezei, după un eres strict 
local, popa Sică, în apele învolburate ale Râului Negru, o cruce de fier în 
vederea spălării de orice cantitate de sânge nevinovat, jertfit de unii fără 
niciun folos pentru alții, care aveau doar interese proprii, de familie, de 
gaşcă şi de partid. Aveau şi au. Acelaşi tip uman săvârşind în genere Răul. 
Același tip uman îndurându-l. Azi pupincurind orologiul Kremlinului roşu. 
Mâine afişându-se ca şi cum părinţii din părinți şi socrii din socri, bolşevici 
şi filoruşi, le-ar fi transmis preocuparea pentru respectarea Orarului 
Aderării. 

De aceea, ORDINUL DE ZI adresat Armatei de către condamnatul 
definitiv, la 6 sau la 1 ianuarie 1944, deveni şi ținta unor analize de cafenea 
cu nechezol şi de cerc restrâns la domiciliu, atât de înverșunate a întrezări 
printre rânduri ce ne rezervă viitorul, încât inovațiile în decriptare şi 
hermeneutica străpungătoare-n sectorul himenal de rupere a diferitelor 
centuri de apărare fortificată a textului sărac în vitamine prefigurau 
armamentul sofisticat şi muniția performantă folosite de brigăzile de 
bursieri critici ale Sfârşitului de secol, de mileniu şi de Literatură, ba chiar 
şi de Istorie onestă dacă trebuia sau nu trebuia să ne oprim pe Nistru fără a 
mai încerca niciun pic să cucerim Rusia. 

Ceea ce n-ar fi fost în pisc intelectual o catastrofă geologică, dar au 
încetat nişte chestii să se mai implementeze, precum s-a stagnat şi după ce 

s-a amenajat cimitir şi pentru eroii decembrişti căzuţi sub Cea 10% şi sub 
Y1 90%, fenomen cu atât mai pendinte de un regret de regret cu cât, după 
proiecția Şcolii de Prognoză de la Sonnenheim, Alsacia, Literatura ar urma 
în jurul anului 2051 să-și înceteze majoritatea funcțiunilor care au făcut din 
tiramisul ei o plăcută zăbavă, puţinii homosapienşi ce vor mai fi alfabetizaţi 
preferând să adulmece somonul. lar Istoria va deveni un fel de Literatură 
în 2053, la Centenarul înălțării lui Stalin în cosmos. 

Totuşi, micul prinţ Marius Ghizdavu credea în Arta sa. Cum spera 
nu puțin că Geniul este nu numai înnăscut ci și predestinat. Fatalism care 
nu-l îmboldea la a ispiti pe Domnul său. Creatorul, gata, făcuse deja 
aproape totul, construind o varietate de Univers în care Bioseea să-și caute 
drumuri cât mai ducătoare undeva, respectând doar comoda restricție de a 
nu viola zadarnic legile Lui. 

Pictorul sublunar cunoştea mecanismele represiunii din Uniunea 
Sovietică, încă din fragedă tinereţe. Şi nu a provocat Providența să se 
demaşte apărându-l, ci s-a ferit să paţă vreun conflict cu mitocanii 
Cominternului şi Căgăbăului, cari poartă răspunderea pentru ce bravul şi 
talentatul popor rus a fost întrerupt din dezvoltarea sa culturală firească 
(cutremurătorul vaiet al geolelor Gulagului neechivalând o Literatură, care- 
i plezir), neajungând nici în ziulica de azi, 26 octombrie 2002/ 2052, la un 
standard de viaţă compatibil cu al canadienilor de la aceeaşi latitudine. Din 
multiple surse informat-îngrijorat, Marius Ghizdavu, grăbindu-se a 
fotografia România Mare Pitorească şi anticipând nu doar atacul banditesc 
din 26 iunie 1940 al lui Molotov, ci şi exploatarea acestei breșe întru 
nimicirea principalelor Şcoli Românești de Pictură, cea de la Baia Mare şi 
a Balcicului, s-a ferit cu grijă a se stabili, întru a-şi desfăşura statornic 
activitatea, în vreuna din provinciile primejduite, abandonând Lw6wul, 
Cernăuţii, Chișinăul, Vâlcovul, Balcicul şi Vârșeţul. Chiar dacă a fost ros 
de resentimentul cam teoretic, toată viaţa, cum că decât o carieră de 
longeviv ca a lui Tiziano Vecellio (1481-1576), mai bună era o 
autocombustie rapidă în 1936-1938, ceea ce pentru exegetul obiectiv e o 
adevărată absurditate, întrucât încă n-avusese de-a face cu bolşevismul 
concret la fața râioasă a locului şi, deci, nu găsise Subiectul, oricât de nebun 
ar fi fost, iar Cel de Sus nu-și putea îngădui a-şi încălca propriile legi ca să- 
i faciliteze, fără motive dure de pictat, o împlinire Van Gogh a destinului. 

— Bolșevicii lui Dimitrov, râdea el resemnat la Sonnenheim către 
tovarăşa Dorothea Schlauberger d'Esgrignon (Despina Hebuterne), mi-ar fi 
râcâit cu baionetele frescele ce gândisem pentru Balcic, Silistra, Bazargic 
şi Turtucaia, nemanifestând ei, ca bulgari internaționalişti, mai multă 
înțelegere pentru miracolul estetic decât cenzorii cuscrului Jdanov, care 
mi-au ras de pe faţa pământului cimitirele de eroi români şi germani, pe 
care cu atâta efort și lacrimi le-am amenajat pe flancul sudic al uriașului 
front al Cruciadei Antibolşevice, flanc care sub comanda mareșalilor 

români a dus greul războiului, copii! 

— În general, bunicuţule, zise biografa şi nepoţica sa mişto, Isadora, 
cu lăcrămioare în colţurile ochişorilor, în viaţa ta perfectă aproape totu-i 
riguros planificat şi cu greu se pot găsi soluţii mai bune la marile provocări 
cu care te-ai confruntat, încât prietenul şi logodnicul meu de origine 
torționară şi cleptocrată, Sergiu Enache al lui unchiu' Jan şi al Cepecăi, a 
remarcat că e ca și cu deciziile României Regale, numai un fanatic putând 
reproşa Regelui Ferdinand că nu s-a extins în Răsărit până la Bugul nostru, 
iar în Vest, că n-a putut convinge Regina Maria Occidentul că fruntariile 
noastre etnice sunt, pe Tisa, până la vărsarea ei în Dunăre, încât să nu mai 
resimțim azi rana dureroasă a unui Banat tot atât de ciuntit precât glorioasa 
şi culta Moldovă cea bogată-n slovă! 

— Acest epitaf favorabil se potriveşte, îşi sprijini el bărbia în piept cu 
mare mulțumire, şi Majestății Sale Regele Mihai, care n-a greșit nici 
schimbând guvernul la 23 august 1944, nici ajutând diplomatic în Europa 
monarhică la grăbirea integrării României feseniste, chit că efortul din 
urmă este subliniat mai mult de televiziunea guvernului decât de cele 
private, nişte canale cu mutre hilare pentru a căror sfadă s-au jertfit greviştii 
foamei cei terciuiți în 13 iunie 1990, să vină minerii, când s-a creat în 
Galiţia Mare atmosfera de a nu aniversa Bucureștii şi Chişinăul 50 de 
anişori de la debranşarea ombilicală silită a Basarabiei, ca şi căderea Ţării 
pe ultimul loc play out, atât în stânga cât şi în dreapta Prutului. 

Numai Regele Carol al II-lea greșind destul de grav, nu că n-a 
pregătit o armată cât a Franţei, care să reziste pe Nistru, după 26 iunie 1940, 
unui atac de la bazele transnistrene, ale Armatei XIV astăzi, de ne 
împiedică să ne unim, încât şmecherii din capul Ţării, Isadoro, ca şi 
intelectualitatea atitudinară, s-ar altfel preocupa de Unire mai mult decât 
să-şi transfere copiii de la Liceul Zoia Kosmodemianskaia la Liceul Jean 
Monnet, adică de la averi CAER la averi uie. 

Nu aici e eşecul domniei lui Carol II, ci în comoditatea că n-a atacat 
URSS, cum îl consilia academician post-mortem Voicu Ghizdavu, cu 
Armata 3 spre Harkov şi cu Armata 4 spre Odessa, exact la 1 octombrie 
1938, imediat după Acordul anti-cehoslovac de la Miinchen. 

Rezultatul geografic pentru România ar fi fost acelaşi, dar câtă 
Glorie! 

— Nu lui i se datorează Năpasta că ne-au aplicat lovituri cauzatoare 
de moarte culturală atât Axa totalitară Wehrmacht-Krasnaia Armia, cât şi 
anglo-americana Luftwaffe! A rezista la aşa forţe gigantice nu se putea 
decât aruncând tot bugetul înarmărilor pe spinarea masilor largi populare, 
aducându-le la întuneric intelectual complet-complet, şi poate tot n-ar fi 
fost deajuns nici asemenea jertfă, mai cumplită ca aia de sânge, a lui cine 
moare pe la Revoluții pentru privatizarea hotelurilor Intercontinental, Lido 
şi Ambasador fără să poată licita şi frate-miu american Augustus, sau la 

război sfânt, doar ca să se colocvieze atitudinarii despre „instabilitatea 
României Regale Mari autodezmembrabile inevitabil“, invocând 
„clivajele, clivajele“ nişte vorbăreţi pui de nomenclaturiști responsabili de 
dezastrul Țării, lanternă roşie a Galiției Churchill-Rooseveltiene azi, a 
Galiției Molotoviene deocamdată doar în raport cu frații noştri baltici, dar 
nu exclud să ne depăşească Republica Moldova, dacă într-adevăr SUA sau 
UE ne federalizează ca pe Germania RFG, iar frământările constituționale 
din stânga Prutului schimbă numelui țării în Republica Democrată 
Română, deoarece toate aceste tropisme, Despino, ne apropie asimptotic, 
deci optimist, de o imitaţiune, e drept că nu tocmai sincronică, a modelului 
german de reunificare între o republică de tip federal mai avansată şi o 
republică de tip democrat mai retardată... 

— Trădarea Regelui Carol al II-lea, lămuri Isadora către Sergiu 
mângâindu-i lui frate-su Pepi părul sârmos de pe braţ cu tot cu tatuajul de 
vip, constă în că n-a ascultat de străbunicul consilier, boier istoric Voicu 
Ghizdavu, carele imediat după ce franco-britanicii au sacrificat mişelește 
în 30 septembrie 1938 Cehoslovacia, nimicind sistemul de securitate 
românesc ce cu atâta osârdie ţesuse Titulescu în contra revizionismului 
Ungariei şi Bulgariei, într-un raport perfect documentat îl sfătuia pe 
Voievodul Culturii să profite de degringolada creată de Stalin în Armata şi 
SS-ul sovietic, prin împușcarea a numeroşi specialişti de către 
mediocrităţile Inversiunii Valorilor, care e temeiul marxismului aplicat, şi 
să-i atacăm imediat, în acel confuz început de octombrie 1938, uriașa dar 
atât de vulnerabila Uniune Sovietică! Lansate din Cetățile lui Ștefan cel 
Mare de pe Nistru, elementele rapide ale Armatei 3 Română putând lesne 
a împinge până la Bug şi chiar până la Nipru, pe când Armata a 4-a ar fi 
asaltat de pe mare şi de pe uscat Odessa noastră, Dora, şi Sevastopolul, 
Elviro, care e cheia Crimeii și a altei noastre, argumentul bunicului fiind 
că, pentru acest fulger de război, România nu va fi trăsnită la Pace mai rău 
decât cum se va întâmpla dacă ai noştri aşteaptă să fie ciopârțită Ţara în 
1940 şi, abia pe urmă, în funcție de ce coaliții de... guvernare se vor putea 
înjgheba beligerant, să găsim diferite forme de a da simbolic cu măciuca şi 
în totalitarismul roşu la 1941-44, şi-n ăla brunu' la 1944-45! 

— Correct! Străbunicul tău Voicu Ghizdavu avea dreptate, zise din 
Florida republicana Betty Ghizdavu a lui Walt (Vicky) către democratul 
Alex al Juliei din California. Nu se putea ca să nu primească ajutoare 
masive de la toţi într-un astfel de Război Sfânt, dacă-l declanşa imediat 
după ruşinea de la Miinchen 1938! 

— Da, dar la 1940 Româna sfâșiată de vecini era prea mică 
teritorialicește şi ca rezervoare de sânge tânăr, pentru ca, obiectă recentul 
istoric Muhală Muistu, să-şi permită a purta în Răsărit peste Prut un război 
ideologic total incorrect! 

— Voi bandiții cari aţi lucrat la Ministerul Propagandei, glăsui în 

numele norodului ideologul Vanea Țăpoieşu de luase pe Adriana, fiind deci 
ginerele responsabilului de dezastrul "Ţării Horea Bratu, va trebui să 
răspundeți dinaintea opiniei publice a Naţiunilor Unite ce-ați cătat cu 
taburile la Stalingrad, la Kislovodsk-Soljeniţin şi Nalcik în Caucaz, la 
ceceni în Groznii, la Mahacikala-n Daghestanul Mării Caspice, în Odessa 
noastră, la Mariupol, la Poltava şi Harkov, la Krasnodar în Kuban, şi — 
culmea impertinenţei! — la Ialta-n Crimeia! 

— Tovarăşe Ivan Bednii, canci! îl înfruntă-n curaj colonelul de 
propagandă doar pe chipeșşul transnistrean ce se va refugia îndărăt, în 1958, 
cu trupele sovietice, când le-a retras Hrușciov să nu se contamineze de 
Neostalinismul românesc dejist-ceauşist. Aici nu e vorba nici de cireșul lui 
Aragon sau Yves Montand, nici de vişinul lui Vanea, ci de livezi întregi pe 
rod rămase neculese!... 

Ci în marginea pădurii arse, sub corbi, era ceva halucinant în 
disciplina tipic ostăşească a straturilor de întuneric, cum se depozitau ele, 
ierarhizându-se după densitate deasupra cimitirului proiectat de lent- 
colonelul de propagandă Marius Ghizdavu, exploatând estetic tocmai acest 
aranjament gravitațional, revelat inițiatic de inginerul Gary Glagoveanu, și 
nu frăția de arme româno-germană. Din aceste păcate negre, toți activişti, 
securiştii, gestionarii şi noii ideologi înghețară de parcă ar fi înțeles că 
există ceva mai presus de materialismul dialectic și geografic, în sala 
neagră, afumată de arderi pe rug, a tribunalului. 

Marius Ghizdavu, gata de execuţie şi chiar mai mult decât atât, de 
un eşec ducând la o agonie cât să fie vegheat când de Liz, când de Dora, 
când de Laura, Murocika şi Viuţa, făcuse aluzii transparente până la 
glasnost nu numai la Prelude au temps des cerises, ce frumosul haiduc 
transnistrean Ivan Bedniîi (Vanea Țăpoieşu) tălmăcise din urâtul bolşevic 
Aragon, sau la obiceiul acestui Vanea de a bea vişinata Adrianei, ci şi 
aproape în clar la Palatul Livadia şi la livezile de cireşi, vişini şi eucalipți 
lisenkiști suri, cu care voise să-l înconjoare pentru a cuprinde organic în 
acelaşi sit OPERA de la Ialta, construită cu arhitectul cam arhetipal 
Gligorie Cornescul, recomandat de o rudă a sa, de domnul Mişu, pe baza 
realizărilor pe comandă turcă de la Hotin şi Cameniţă. Prin frumuseţe și 
strălucire, prin capacitatea de a le oferi doamnelor române și turistelor 
naziste nişte scări monumentale şi marmoreenele alte fundaluri de foaier, 
pentru etalarea toaletelor, şi pentru nunți, la Valsul Miresei, urma a se 
rivaliza nu numai cu Opera de la Odessa noastră, ci şi cu cele din Viena, 
Milano, Paris şi chiar din Londra ceea bombardată doar formal de Goering, 
în speranţa că ar pricepe necesitatea istorică măcar a unei păci scutitoare 
pentru Reich de războiul pe două fronturi, dacă posibilitatea sincerei 
angajări a lu' Ciorcil ş-a lu' Ruzvelt, Codine, într-o Cruciadă Antibolșevică, 
se exclude pe baza conspirației că SUA ia Pacificul, China Asia, Rusia 
Europa și Anglia câte colonii mai poate stăpâni, după ce Hi îi aplică nişte 

lovituri de imagine la invulnerabilitate, cum Napoleon Imperiului 
Spaniei... 

Anturajul monarhic fiind destul de nemulțumit de ce realizări 
concrete acumulase Marius Ghizdavu, ale cărui pregătiri sufleteşti, pentru 
vreo execuţie întreruptă şi pentru vreo agonie vegheată de femei dragi, 
drăguțe, nu impresionau tocmai când era să 1 se dea un calificativ. Pentru 
că el, din modestie, nu spusese totul! Ci numai Mircea Focșăneanu și 
verişoara cea frumoasă, Elvira, ştiau, de la doctorul Lecca ce trăsese cu 
urechea la o aiureală de beţiv, a marelui luptător cu armele artei, în contra 
bolşevismului demolator de biserici şi de suflete omenești. 

Ce năzdrăvănie comisese Marius în Crimeia noastră românească? 

Cu mult înainte de cernitul 10 Mai 1944, când ca pe o concesie de 
natură a îmbuna anglo-americana Luftwaffe, Majestatea Sa Regele Mihai 
I a decis să ne retragem din ucraineana citadelă a Sevastopolului, de care 
se îndrăgostise vizitându-l, cum odinioară genialul romancier rus, contele 
Leon Tolstoi, autorul megatelenovelei Voina i mir, capodoperă de largă 
recunoaştere internațională, chit că nu arată în 1681 pagini, cauzele care au 
generat Cruciada Antiţaristă a lui Napoleon și, în fond, a întregii Europe, 
căci ponderea voluntarilor nefrancezi era mult mai mare decât a beneficiat 
de aport nearian cruciatul Hitler: prima cauză fiind Răpirea Basarabiei în 
mai 1812 de către Kutuzov, iar a doua sentimentul de horror ce 
electrocutase lumea civilizată, la prima lectură a reportajelor despre cum, 
bestial, în intervalul 1806-1812, trataseră ocupanţii ţarişti pe creştinii 
moldoveni și valahi, pustiindu-se localitățile de distrugeri, Jaf, viol, 
masacre şi îndeosebi de munca forţată, la transporturi și infrastructuri 
militare, din obiceiul de a înjuga români în locul boilor inspirându-se şi 
cekistul Himmler, declarând presei de senzaţie ideologică cum că lui îi este 
indiferent dacă zece mii de femei ruse crapă săpând o groapă antitanc, ca 
neamţ nefiind interesat decât dacă groapa a fost săpată, dobitocul nazist 
nefiind informat că aceeași mentalitate o au şi ssecuriștii de dincolo de 
front, în cele mai multe cazuri săpând astfel de gropi fără nicio utilitate, 
chiar în Ural şi-n întunecatul Sibir, fără niciun folos militar, da, însă gândite 
a dovedi rolul istoric al ignoranţilor cocoțaţi în capul bietei Rusii, acela de 
a tâmpi masile că parrtidul, adică activişti, securiştii, ideologii și 
gestionarii viitori oligarhi, se... preocupă, ei iau măsuri, desfăşoară o vastă 
muncă organizatorică, în timp ce fiii acelor femei mereu îmbrobodite sunt 
măcelăriți şi transformați în Eroi, nu numai în folosul expansiunii 
cominterniste, ci şi în al unor profitori electorali euroatlantici, capabili să 
se laude că au învins... EI marea alianță germano-română, cu pierderi 
infime faţă de cele rusești, chiar neglijabile! 

Neglijabile! Cum le-au calificat la brifingul de presă de la Copeica 
Mare, pe Bărăgan, intelectualii Damian și Noveanu, în 19 aprilie 1961, 
când au fost sloboziţi din D. O. (domiciliul obligator), pentru a lor bună 

purtare atât în Gulag, ca prizonieri, cât şi în Romlagul în care au fost 
transferați, înainte de a fi vărsați la amenajări funciare necesare unei 
agriculturi de stat, de sovhoz, progresiste. 

Ei bazându-se pe mişelia că, așa cum le relata Mişu, pe frontul 
occidental nu-s deloc semne de apropiere de Balcani, altele decât jocurile 
de intoxicare. Cum apare vreo Luminăţie să viziteze trupele anglo- 
americane, soldaţii cei prea bine hrăniţi, dar stătuţi, o împresoară și o 
zăpăcesc de cap cu o singură întrebare: 

— Când ne întoarcem acasă, Blagorodnicia Voastră? 

Ceea ce Marius Ghizdavu prevăzuse încă înainte de a se produce 
marele show al Debarcării, deoarece voiajase cu Kira Despina prin multă 
Evropă şi avea cumnată americancă, încât nu s-a mai mirat de dezvăluiri 
târzii, cum că Debarcaţii duceau un război total neserios, ca apropiere de 
Balcani, pe când ruşii piereau ca muștele, seceraţi de mitraliile române şi 
germane, un război Saving Private Ryan atât de hollywoodian aiurit, de-și 
permiteau până şi să salveze anumiți soldați, eventual un anumit unul 
singur odată, pe motiv că Abraham Lincoln se exprimase la o adunare 
electorală că ar trebui să existe o anumită echitate în ce priveşte sacrificiile 
pe familii, nu unele să piardă toată partea bărbătească şi să zică trei 
Doamne, şi toți trei, iar altele să n-aibă decât emoţii pe bază de ştiri din 
auzite! 

Două fiind şocurile trăite de acest artist prea post-umanist, prea bazat 
pe geniu sintetic, deziluzii capabile să ne explice degradarea moralei sale 
până la ce filosofie neospitalieră are un pitecantrop înveninat de ură 
neputincioasă, când 1 se încalcă teritoriul, de către o hoardă superioară 
numeric, tehnic şi mediatic. 

Mai întâi, umilința de la Zubalovo, în 6 august 1943, când după 
uriașul bombardament american de la Ploiești, de era să i-l suprime pe 
frate-su Theo, credea că se va continua tot așa și iar aşa, până la Armistițiul 
Necondiţionat din 23 august 1944, demolându-se complet orașele, 
târgurile, satele şi cătunele "Țării sale. S-a speriat rău, a mers de nebun la 
Poartă, la Stalin, să se jeluiască şi să-l impresioneze cu o rogojină aprinsă- 
n cap, cum că să facă ceva, să se implice, să ia nişte măsuri în plm, să dea 
un ordin lu' Roosevelt, să înceteze a mai zdrobi un bun obștesc care se 
cuvine... Cominternului, o bază logistică de plecare spre noi şi ireversibile 
bolşevizări-rusificări, a noi și noi popoare, fie că noua frontieră a CCCP o 
fixează călăul naţiunilor, antiwilsonianul Molotov, pe Carpaţi, lângă 
braşoveana Cetate Stalin nepângărită de horthişti, fie că acea nouă frontieră 
o pune călăul democrațiilor, antiiliescianul Vîşinski, la Trieste, cu nişte 
consecinţe ce rămân a se ghici de către omenirea un pic mai civilizată, dar 
insuficient. 

Pe când Marius, încă neodihnit după zborul periculos de la Harkov 
la Kunţevo, peste antiaeriana rusă, avea vedenii, ameţea cum se temuse în 

carpenul jujubier de la Berdicev, la 6 august 1941, să nu cază cu tot cu 
Vjdul Reichului, nălucindu-i-se a naviga-n 3D prin cimitirul de la Oancea 
din Covurluiul de Est, de-a stânga Prutului, Stalin — dimpotrivă — era fuma 
liniştit ca un Moromete. 

Venise neanunţat de la Kunţevo la Zubalovo, cu fata și c-o 
bucătăreasă marxist-leninistă care s-ar fi putut îndrăgosti de-un Andr6 
Glucksmann delegată la Paris, — pentru a culege agrișe, fie verzi, fie 
galbene, fie roşii, în scopul anteplanificat pentru dulceţuri ca şi, alcoolizat, 
ca antidot. La Poarta conacului, stăpânit până nu de mult de un reprezentant 
al burgheziei menite a industrializa Țarismul, divizându-l după modelul 
american în 250-300 stătulețe prospere și fericite, se adunaseră de prin 
împrejurimi mai mulți bătrânei simpatici, cu tovarăşele lor de viață 
feseniste, deoarece văzându-se biplanul românesc huruind cam dinspre 
gorkizatul Nijni Novgorod, s-a zvonit c-o venit pe la Stalin chiar 
nemuritorul Lenin, fără Krupskaia, care nu intra în mit, aşa c-aduseseră 
coşulețe cu ciuperci roşii, panere cu fructe nordice, recipiente de 
Schweppes Since 1783 Bitter Lemon, golite și umplute cu cvas proaspăt, 
olițe de lut cu smântână acoperite cu binemirositoare foaie de brusture, 
precum şi pungi albe Kent în care se mai zbăteau peştișori abia pescuiți la 
undiță, nu şi vânat, deoarece trasul cu kalașnikovul era economic 
momentan interzis în împrejurimile Moscovei. 

— România Regală, pictore, zise el mestecând cu linguroiul de lemn 
de tei în bulionul de agrişe de Zubalovo, nu poate fi un „bun al 
Cominternului““, deoarece ea este o realitate neplăcut masiv activă pe 
frontul antisovietic, pe când încă de la 22 mai 1943, nu ştiu dacă aţi 
observat la Bucureşti, eu am convenit cu Dimitrov de la bulgari şi cu 
tovarăşa Anna Karenina Pauker, Cominternul să intre într-un proces de 
autodizolvare efervescentă, în scopul pe care, ca european galițian de 
limbuţă română, e de neconceput să nu-l pricepi geopolitic! 

— De douăzeci de mii de ani, de când neanderthalianul a descoperit 
spiritualitatea, biped mărșăluind tor înainte, după regula lui Suvorov că 
rusul nu se retrage niciodată, tovarășe Stalin, omenirea, alergând după mai 
binele pe care tocmai predispoziția recentă la Idealism i-l prezenta ca 
fezabil, binevoi Marius a surâde fermecător ca Virginia Gibson, cea mai 
frumoasă americancă din Câmpina, este totuși încleștată împatentat într-o 
Luptă pentru Existenţă necurmată, din care se aleg cei mai buni dintre cei 
mai bine adaptaţi ca să conducă specia spre proeminentele personalități 
deja de pe piscurili cele mai însclipitoare ale Arcului Carpatic, piscurili 
Kommunismului, pe care dacă clasa muncitoare în alianţă cu țărănimea 
colhoznică nu le va atinge în două mii de ani, ea se va lupta şi alte două mii 
de ani pentru Idealul ei, pentru a îndeplini neabătut porunca genialului 
Cârmaci, soţul doamnei Nadejda Konstantinovna Krupskaia, care s-a 
preocupat de învățământul sovietic şi de educaţia politică a maselor, 

clonându-se după acest cuplu paradisiac primordial, actualul Om Sovietic, 
apărător neînfricat al stalinismului, încât de aceea ezită mereu Hitler să 
înarmeze ruşi contra ruși sau să se dea drept Eliberator al marelui bloc slav 
ortodox, de sub jugul roșu al bolşevismului dărâmător de biserici, această 
înfiorătoare vâltoare, în care se zbat oameni şi națiuni, neputându-se 
domoli decât dacă se trag toate concluziile din eșecul Societăţii Naţiunilor, 
care-şi permitea un Titulescu să sancționeze Italia c-a invadat Mussolini 
Etiopia, ba s-a mers şi până la a jigni glorioasa Uniune Sovietică, pentru a 
fi realizat, în 1939-1940, unele... rectificări de frontieră în dauna Finlandei, 
dar care au folosit Leningradului, încât şi-a putut permite tovarășul gras 
general-colonel Andrei Aleksandrovici Jdanov să păstreze şi copilaşii în 
groaznica încercuire, toată această horă a morții ce din când în când se 
mondializează, neputându-se umaniza umaniza umaniza, decât dacă în 
locul democraţiei idealist-metafizice de Ligă a Naţiunilor, se fundează o 
materialist-dialectică şi istorică, pragmatică, Organizaţie a Naţiunilor 
Unite, unde Autoritatea să aparțină cu adevărat celor ce o au, adică 
maimarii, respectiv Rusia, Marea Britanie, Statele Unite ale Americii şi 
China, sute şi poate mii de ani, generații după generații de homosapienşi 
având a cânta, cu legitimă mândrie comunistă, fapta înaintaşilor care au 
condus Omenirea pe piscurili însclipitoare, înfruntând furtuni din văzduh 
şi din zbuciumatele valuri, din cazărmi şi de la vatră, probând descoperirea 
deja prometeică a focului, Stalingradul, astă iarnă, şi Kurskul, în 
actualitate, probându-l pe junele Marx, că Economia Sovietică a fost 
magistral călăuzită de către planificatorii ei și Constituţia nou-nouţă, spre 
finanţe dintre cele mai solide, idealul fiind stabilitatea, adică nu decalaje 
deprimante, ceea ce înseamnă că e inadmisibil să se ajungă ca un singur 
stat american să aibă pibul cât toată relativ postbolşevica Rusie, părerea 
tovului Ruzvelt fiind ca sistemele să conveargă, păstrându-şi fiecare 
specificul, eupareunia coexistenţei paşnice obținându-se dacă fiecare 
păstrează câte 60% din sistemul său, comunismul ameliorând ce nu merge, 
cu proteze capitaliste din paliag, iar capitalismul debarasându-se de viciile 
sale prin 40% Reeducare comunistă... 

— Domnule Ghizdavu, îl întrerupse gazda, împungându-l în piept cu 
linguroiul fierbinte şi umed, dumneata nu ești, ca înțeleptul dumitale tată, 
tovarășul Voicu, din generația zbuciumată şi însângerată pe care ursita a 
purtat-o în patru decenii prin patru războaie şi patru răscoale şi care a făurit 
totuşi România Mare... De ce a făurit-o, mă? Pentru ca să aibă cum se numi 
partidul născut din necesitatea de fier a lui Vadim, ca România 
postceaușistă să nu se întemeieze pe România Regală pre-dejistă, întru 
aceasta maculându-se în conştiinţa gloatei, care dealtfel doar atâta aştepta, 
totul: monarh, partidele clasice liberal și țărănist, intelectualitatea 
reacționară mai cultă... Ba aş putea zice că tocmai din proiectul Moarte 
Intelectualilor de a asmuţi ura cetăţenilor din 1990 de fapt asupra Regelui 

Mihai, încă în putere şi capabil a împinge România spre Europa odată cu 
primul val polono-ceho-maghiar, şi poate chiar mai mult decât atât, în 
aceeaşi vâltoare atrăgând şi România de Est, după un Proces al 
Kommunizmului menit a stârpi reţeaua de cunoştinţe, pile și relaţii, care e 
baza suprastructurii corupției, corupție care, ca şi incompetența crasă, 
incuria, se împacă şi se loveşte mai bine cu republica decât cu monarhia 
constituțională neautocrată, tocmai de-aia, ca să se dea cu kkt în Majestatea 
Sa Regele Mihai 1 de România, căruia EU personal i-am acordat Ordinul 
Victoria şi niște Miguri personale, poate s-ar fi prăbuşit cu ele ca un tot atât 
de bun pilot cum o fost lurii Gagarin, tocmai de-aia s-a şi inventat de 
Emanaţie acel costisitor mit al lui Ăla, i s-au ridicat busturi şi statui, i s-au 
inițializat nesincere parastasuri, nici dracu însă nepropunându-şi cu 
adevărat a pune ostășeşte Tara la muncă, a confisca averile demnitarilor 
hoţi sau a răscumpăra acele teritorii extrem nordice şi extrem sudice fără 
de care spiritualitatea voastră lasă de dorit, tocmai când deveniți... 
„europeni de limbă română“ şi numai naivii proşti de tot mai au a se gândi 
cu seriozitate la ce... n-a fost să fie, la această Românie Regală Mare, cum 
începuse ea, ca stat de-a dreptul intelectual, lăsată în pace, să fi dat nişte 
chestii fine de să te măsori cu italienii, cu spaniolii, cu francezii, sincronism 
dacă-ai-la-ce, şi nu să fii doar ca o vag diferențiată porţiune de Americă de 
Sud, cu națională fotbalistică în culori proprii, iar în rest, nici măcar 
profesionalismul de a putea turna o telenuvelă exportabilă, numa! băşcălie, 
nesimţire, prost gust și manele, o adevărată Biafră spirituală, cum zicea 
ideologul ăla gomos, Popescu-Dumnezeu parcă, mă Ghizdavule... 

În pustiitul cimitir, crivățul bătea dinspre toate punctele cardinale 
odată, cum râde (de la Roma) ucraineanul Gogol de oraşul Petrograd, 
înălțat de un ţar manipulat geopolitic rusește spre Nord de un patriot român, 
de înțeleptul moldovean precaut Nicolae Milescu, cel cârn ca Socrate. 

Adică Marius Ghizdavu nu se afla în cea mai inspirată noapte din 
viața lui bogată în coşmaruri. Ci în tristeți dintre cele mai curajoase, 
specifice, ursite ancestral, în versiuni gata concentrate din naștere. 

Faptul că Stalin nu se oferise a ordona, lui Ruzvelt, a nu mai 
bombarda de-a surda bogata Românie Regală, deoarece ca moşie va intra- 
n patrimoniul Cominternului, era o infernală prevestire că nici a doua 
solicitare, pentru care zburase, în definitiv, de la Harkov la Kunţevo, nu va 
fi mai bine primită. 

— Regele meu, îşi învățase Marius monologul la mormântul 
Murocikăi sale, să ştiţi că şi-a păstrat prerogativa demiterii primului 
ministru, care la noi îşi zice Conducătorul Statului şi are puteri nemăsurate. 
Aşadar, euuu pot aranja ca ce i s-a întâmplat regal Ducelui, recent, să se 
plagieze la Bucureşti! Însă nu-mi pot arunca Națiunea chiar în necunoscut. 
Sunt artist al Poporului. Şi nu atât bolşevizarea-rusificarea ireversibilă mă 
sparie, losif Vissarionovici, deoarece e ceva ce călește popoarele, au limbi 

mai viguroase când ies de la tratament, cât nu-mi miroase a bine, printre 
atâtea hoituri de eroi rataţi, de eroi de second hand, de zgonhen, o anume 
incertitudine apoasă privind Granița noastră de Vest. Intuiţia mea, totuşi: e 
scris sortit ca, sub Majestatea Sa Regele Mihai Întâi de România, generaţia 
mea să desăvârşească ce n-a reușit a lu' taică-miu: Graniţă pe Tisa, atât în 
Banatul Sârbesc cât şi în Crişana Ungurească!... O merităm deplin. 

— Te referi, îl interogă dându-i să guste bulion de pe o lopăţică din 
lemn uşor de mesteacăn Bucătăreasa marxist-leninistă, la mitul țărmuririi 
spațiului vital românesc de către nişte firicele de apă relativ stabile chiar pe 
secetă? 

— Cum ar fi, surâse alta cam ca Murocika, Tisa, Dunărea şi Nistrul? 

— Mă refer, măsură el servitoarea ca pe blonda cu ochii totdeauna 
dulci Laura Done-Lecca, la niște graniţe juste, profund etnice, de la Tisa 
până la Bug, de care ne-au privat doar americanii, la Pacea Expresionistă 
de după 1918, plasându-ne de fapt printre puterile revizioniste, ceea ce în 
afară de tata, care se contaminase în Alsacia noastră de un imperialism 
exacerbat, citind numai geopoliticieni germani, puţini confrați interbelici 
de la Bucureşti au înţeles că drumul nostru este spre Est, de la o Românie 
Mare la o Românie şi mai Mare! 

— Or, stenografie fata privind cu înțeles femeie-femeie spre 
econoama Bucătăreasă cum gătea dinaintea videocamerelor, a avea, cu 
ajutorul dezinteresat al ostașilor Armatei și Flotei Roşii, fâşia care pleacă 
de la Belgrad până la Tokaj şi Săpânța, e ca o pistă, tovarăşe Stalin, de unde 
să decolezi pentru a penetra viguros în Triunghiul de Lapislazuli Beciu- 
Cracău-Breslau, visat de toți Ghizdavii, ceea ce înseamnă că românul este 
nereeducabil, el urmează neabătut, fie bătut, fie nebătut, teribilul Testament 
al Voievodului Culturii, Petru Rareş al lor, cel cu origine relativ sănătoasă, 
pescar, măcar după mumă, putându-se încadra ca un fel de raznocineţ, 
restul fiind os şi mentalitate domnească de primă calitate muşatină, încât 
stăm şi noi amândouă visătoare şi ne întrebăm, ca nişte creştine 
revoluţionare, dacă nu cumva scepticismul privind educabilitatea uşoară a 
cățelei umane pavloviste nu se aplică şi noroadelor strict lingvistice! 

— Adică aţi şi uitat, își linse cu o limbuţă albastră ca flacăra de aragaz 
şi de gaze de stârv moderatorul, bulionul de agrişe altoite cu tomate, de pe 
mustața parcă mai dialectică decât oricând, ce-a spus Lenin despre cum să 
alcătuim Uniunea Sovietică? Ca pe un puzzle, în paradigma cea materialist 
dialectică şi istorică a socialismului ştiinţific! Păi, național-scepticismul i 
s-o văzut lui Lenin din chiar Lozinca Autodeterminării popoarelor: cui nu- 
i convine să ţină de o supraputere, ca să aibă şi el tupeu, să se ducă dracului! 
Pedagogia naţiunilor are un pronunţat caracter istoric şi de clasă. Doar pe 
o anumită treaptă de dezvoltare a societăţii, securitatea unui partid îşi poate 
permite a deporta, cu trenuri de vite sau pedestru ca vitele, popoare întregi. 
După cum se ştie, noi ne bazăm, dat fiind că clasa muncitoare este cea mai 

avansată clasă a societăţii, pe tot ce a produs mai progresist 
intelectualitatea, de la primii materialişti greci până la actualii savanți 
sovietici, ca Țiolkovski, Lodîghin, Popov, genialii Miciurin şi Lisenko... 
Deci deciziile mele privind munca cu zekul sau împușcarea trădătorilor 
sunt semnate şi de Copernic, Darwin, Edison sau de fizicienii 
contemporani pacifiști, ca Paul Langevin şi Frederic Joliot-Curie, şi de mai 
toți tovarăşii scriitorii din Vest! 

Plouase. Mestecenii sovietici crescuseră peste noapte, îndesaţi, deşi 
perie, încât crângul devenise un obstacol mai greu de forţat decât o junglă. 
Dar câtă poezie! Un zid alb, ca de zahăr bine rafinat, la care, dealtfel, tăticul 
dulce al tuturor copiilor sovietici se şi gândise! 

Umilindu-l în două rânduri, de 6 august 1943 de Pobreajen, pe 
invitatul la cules de roşii-agrişe, pe prinţul român Marius Ghizdavu. Odată 
refuzând a ordona anglo-americanilor a nu mai deteriora cu aviația bunurile 
materiale şi spirituale româneşti, moralul populației, care nu înţelege cum 
e posibil ca niște capitalişti să constrângă pe Mareșalul să bolşevizeze 
superculta Românie, ideala Românie Regală Mare. lar a doua oară, 
simulând indiferența la sugestia că, cum căzu regal Mussolini în căldurile 
caniculare toride din sfârșitul de iulie recent, aşa şi Maiestatea Sa Regele 
Mihai | de România ar putea să-l demită pe domnul preşedinte al 
Consiliului de Miniştri, domnul mareşal Ion... 

— Cade în acest caz şi vicepreşedintele Mihai An...? se oprise totuşi 
vag gânditor Stalin din mestecat cu bâta de baseball în ceaunul cu gem. 

Dar Marius n-a mai răspuns nimic inteligent. De interes practic. Era 
limpede că cele trei mari imperii unite, USA, UK şi CCCP, erau înţelese să 
împingă Româna pe culmile disperării, până la o Capitulare 
Necondiţionată sau un armistițiu necondiționat. lar pe cominterniști, părea 
că îi atrage mai degrabă o ţară ruinată proletar decât un regat prosper, în 
care numai anumite elemente mai şmechere să vrea să se bolşevizeze. Dacă 
trupele Armatei Roşii a Comisiei Aliate de Control anglo-american 
bolşevizant vor găsi belşug, lapte, miere, lenjerie fină, dincoace de Bugul 
nostru, înţelese el dintr-o singură străfulgerare, atunci în anii 1945, 1946, 
1947 cât va dura eventualul mic război civil român, se va pompa totul peste 
Bugul nostru, ca să se risipească pe-acolo prin rea administrare, 
provocându-se însă la noi în RO o mare foamete artificială, cum s-a impus 
în Ucraina kolhozul, creându-se un teren propice pentru ideologii noştri să 
redeştepte în fraţii ucraineni conştiinţa rudeniei de sânge, ei fiind geţi 
slavizaţi ca şi bieloruşii, care se trag din dacii liberi și extrem de războinici, 
belicoși. 

— Oare într-adevăr se merită pentru ca să-ţi aperi teritoriul național? 
puse pe neaşteptate o întrebare cehoslovacă dublu umilitoare Oreste Bogza, 
cu privire îngreţoşată către Cimitirele Virtuale ce-n 3D Oleg Damaşcanu 
concepuse într-o desăvârşită unitate stilistică națională cu Mănăstirea 


1147 


Recunoștinței Eterne de la Miorcani, în aceeaşi dominantă albă, de var 
țărănesc de Paști, al unei civilizațiuni rurale perpetuu primenite, pură ca 
zăpezile veşnice rusești. 

Dezinteresul lui Stalin, și în genere al celor Mari, cu privire la că 
dacă România este capitulată necondiţionat în bună stare sau nu, ori la că 
dacă se capitulează din proprie inițiativă, regală, originală, sau e capitulată 
pasiv prin retragerea mai tuturor blindatelor de către zăpăcitul de Hi, 
dinspre apărarea Fălticenilor și Ipoteştilor, spre nimicirea Varşoviei, pentru 
ca bolşevizarea ei să se pornească după un preliminar tăvălug totalitar, 
însăşi deruta lui Marius Ghizdavu că cu Hi mai putuse închega un dialog, 
pe baza idealului comun al prăvălirii anarhiei marxiste, pe când dinaintea 
divului Stalin nu puteai decât să capitulezi ruzvelteşte necondiționat, toate 
aceste plăci funerare şi realităţi virtuale în hpsă de o reală virtute puneau 
în grea cumpănă până şi pe tineretul patriot, cel puţin tot atât cât neputința 
naționalei noastre de bate odată şi odată Croaţia, deşi meciul era amical şi 
s-a desfăşurat spaţio-temporal într-un ambient motivaţional pozitiv de tot, 
anume pe stadionul municipiului Timişoara, oraşul SINGUREI revoluţii 
europene din 1989, anume în preziua invitației României în NATO, la 
Praga, cultul oraș unde s-a văzut, în filmul de sub Cea, bun și pentru 
spiritualitatea Epocii YI, că a cerut Mihai Viteazul ajutor de la Kafka, spre 
pierzania sa, cei doi consilieri consultanţi geopoliticii locali cehoslovaci 
pişându-se turistic chiar pe propria hartă, semn pentru înţelepţi că, în 
apărarea teritoriului naţional, trebuie bine judecat face-to-face, uşurându- 
te în prealabil, dac-o fi cazul. 

Ci Marius, anticipând că Dumnezeul american îşi va întoarce fața 
către plaiul nostru abia după vreo 60 de ani, în 21 noiembrie 2002 NATO, 
pe propria-i piele constatând la Moscova, la Zubalovo, la cules agrișe în 
pădurea de argint şi agrement a unui industriaş omorât de securitate sau 
numai deprivatizat în folosul norodului, să i se ia vila pentru a se relaxa-n 
ea comisarii poporului, el s-a pus pe a practica cel mai abject terorism 
artistic, acela inspirat de mișcarea de partizani sovietici în contra căreia, pe 
singura aripă activă a frântului front lăbărțat de la Marea Baltică (Balta 
noastră) la Marea Neagră, aripa sudică, ostaşului român i-a revenit datoria 
de onoare de a lua măsuri de autoapărare activă. 

Dumnealui intrase trist în „războiul criminal împotriva paşnicei 
Uniuni Sovietice”, eliberatoarea Finlandei, Estoniei, Letoniei, Lituaniei, 
Poloniei şi României, cu o conştiinţă de Van Gogh care-şi va găsi subiectul 
cu S mare, pe care nu-l poseda în 1935, când ar fi trebuit să intre în 
autocombustie creatoare la Balcic, doi-trei ani cât a mai trăit Regina Maria. 
Această conștiință de pictor sfâşiindu-i-se la Berdicev, sub puternica 
impresie lăsată sfios de marele Fiihrer al poporului german, care şi-a scos 
cizmele, dar nu şi şosetele vărgate, pentru a se cățăra în carpenul cela sur, 
deasupra lanului de secară iarovizată de către specialiştii sovhozului local, 

ieşiţi marxist din mijlocul poporului prin ombilic. 

De la 6 august 1941 la 6 august 1943, locotenentul de cavalerie de 
la Regimentul 4 Roşiori Regina Maria, Marius Ghizdavu, a vieţuit cu o 
conştiinţă michelangiolescă de arhitect funerar, preocupându-se de 
amenajări de mari cimitire sub lună pe frontul de la Răsărit, acesta fiind și 
motivul pentru care a refuzat invitația amicală satanică a solarului Stalin, 
de a mai sta și a lua contact cu rezistenţa românească antiromânească de la 
Moscova, cu polcovnica Anna Karenina Pauker de Gaulle, care întrupa 
momentan idealul de frumuseţe sexy franțuzesc al Cominternului, el având 
obligaţia de producător de a participa personal în 24 august 1943 la Oancea, 
dimpreună cu teologul Atanasie Damian, cu filosoful lancu Noveanu, cu 
doctorul Liviu Lecca şi cu agentul Mihai Focşăneanu, în Covurluiul 
Transprutean, la sfințirea Cimitirului şi Monumentului ce s-au amenajat şi 
înălțat de către viii recunoscători, întru cinstirea eternă a Primilor eroi 
romani căzuţi pentru dezrobirea Basarabiei... 

— Dragă Marius, îl ciupise Stalin de obrăjor, parcă invidios că nu-i 
ciupit de vărsat, permite-mi măcar să te invit în loja mea, diseară la Operă! 
Vom avea Rusalka de Dargomîjski! 

Era vorba de un opus liric irezistibil pentru un rafinat estet ca 
strănepotul logofătului mason lordache Ghizdavu, cel tras de barbă de 
ofițerii ruşi că n-a vrut să dea câte vite valahe i se pretindea la 1806-1812, 
adesea el regretând către Laura Done, în tulburea vară a lui 1939, a nu se 
fi născut în plin curentul romantic sau măcar suficient de devreme pentru 
ca relația Reginei Maria cu el adolescent fotograf să nu mai fi îmbrăcat 
aspecte de o pronunţată... maternitate, manifestând înclinare către o poezie 
naivă, dacă nu şi sentimentală, şi degustând cu plăcere începuturile scenei 
lirice, ca şi vocea gălăgioasă a popoarelor herderiene. 

— Nu pooot, tovarăşe Stalin! a refuzat el cu impresionantă hotărâre, 
ca de adevărat comsomolist, provocându-le să tresară pe fată şi pe 
bucătăreasă, în timp ce fierbeau în oală catranul, în care Vojdul avea să 
smolească doapele sticloanţelor de bulion de agrişe roşii. Eu mă aflu în 
doliu naţional. În starea binecuvântată. Postesc negru de când lucrez la 
cimitirul românesc, transbugean cum privim de-aici, din judeţul Novii 
Kovurlui. Ăsta e pretextul meu! Nu, nu mă pot înfăţişa în balcon la Operă, 
domnule! Căci ce-ar spune despre mine Istoria? Dar Literatura?... Ce-am 
cucerit EU în Războiul Sfânt până în acest august 1943? 

— Impresia mea, surâse Stalin etern efemer ca-n bronz de Herăstrău, 
este că Hi a pierdut războiul şi că Mareșalul ştie, şi nu voiește să-l piardă 
şi el pe-al lui. Altfel, ar fi împins cimitirul ăsta festiv unde-l plasezi 
dumneata, la Novii Kovîrlii, iară nu la Oancea voastră, crezându-l mai bine 
protejat de revărsările Prutului... Dar noi nu vrroim decât să rrecuperăm 
mormintele eroilor noştri, infiderent de clasa socială din care au făcut parte 
înainte de Marea Rrevoluţie So-cia-lis-tă din Octomvrie! Fără deosebire că 

e vorba de cazacul din popor, viteazul Mazepa, ce l-a înfruntat pe 
cotropitorul suedez Carol al XII-lea la Poltava, dar şi pe ţarul Petru I, aspru 
criticându-l că s-a luat după sfetnicii Dimitrie Cantemir şi Nicolae Milescu, 
fixând capitala pe Neva, iară nu pe Dunăre, unde îşi are Mazepa și 
mormântul, la Galaţi, cum a şi lăsat dorință din urmă, dându-și duhul la 
Tighina. Fără deosebire că e vorba de amantul țarist os aristocrat ăăăă prinţ 
Potemkin, nu fără înţelepciune îngropat de Ecaterina a II-a la laşi, la Sfânta 
Mănăstire Golia, ca un prim Rex Daciae când va rescrie Mihail Roller 
istoria voastră. Fără deosebire că e vorba de generalul Vronski al 
Kareninei, care suferind o tragică şi trecătoare decepţiune sentimentală, 
cum ai suportat şi dumneata când ţi s-a sinucis soţia doctorului Liviu Lecca, 
a plecat voluntar în Kosovo, pe frontul pravoslavnic din Balcani, fiind 
îngropat în Orşova noastră, la o mănăstire unde sunt informat că au dosit 
giuvaericale Pamfil Șeicaru, Stelian Popescu, Nichifor Crainic, Radu Gyr 
şi alți gazetari reacționari, cu care abia aşteptăm să ne răfuim de îndată ce 
toată lumea va achieza că ei şi-au adus aportul, prin Ministerul Propagandei 
sau din proprie iniţiativă, la dezastrul Țării tale, România noastră! 
2 


Trei lucruri frământau şi pe Grigore Căinaru, deși lupta umăr la umăr 
cu armatele sovietice pentru dezrobirea Ardealului şi nu prea avea timp să 
culeagă roadele introspecției, ca boierul Marius Ghizdavu, ce ca un laş 
temător de cekiști, evadase dintre cadrele armatei, se automobilizase pe loc, 
declarându-se agricultor, deşi Octavian Theo vânduse deja mai toate 
terenurile agricole, după ce, murindu-le tăticul la 15 februarie 1940, au 
convenit ei doi şi Virginia o relație de sponsorizare ca între fraţii Van 
Gogh din Olanda cea eminamente agricolă. 

Mai întâi, Grișa era tulburat de bănuiala unei oarecari insatisfacții a 
Palatului vizavi de faptele sale, deși pe tot frontul Războiului Sfânt încă i 
se cântau cu foc versurile marşului său imperialist: Ţara noastră 
românească / Nu va rămânea Regat / Ea va fi Împărăţie / Şi Mihai va fi- 
mpărat! 

În al doilea rând, se temea tare că, dibuindu-l basarabean, piloşii 
frontului de la Dosare îl vor trimite dinaintea plutonului de execuţie, să-l 
spânzure mişcând spre Berlin camionul de sub bara de fotbal. În al treilea 
rând, el era conştient că se bate acum cu armata Germană, ce ducea din 
senin un fel de război... drept, de apărare a Reichului extins şi hitlerismului, 
atât împotriva „cotropitorilor“, cât şi împotriva Capitulării Necondiţionate, 
care nu putea însemna decât capitularea bolşevizantă a întregii Germanii 
sau a celei mai mari părți a ei, cu dislocări istorice de teritorii şi populaţii, 
de aceea fiind spre Elba mult mai mari decât pe frontul de la Răsărit riscul 
rănirii mortale şi, fireşte, primejdia de a nu fi asistat în floarea-soarelui, cu 

adevărat medical, de vreo rusoaică, pe durata agoniei, şi nici de fata dragă, 
de Dora, deoarece o lăsase lăuză la mă-sa, în Uranus. 

Dar pentru Judecata de Apoi, scriitorul Dorei zăcea totuşi mai comod 
decât pictorul ei de-o noapte de la Odessa, care nu se hotărâse ce merită să 
fie redat! 

Pornind de la adevărul obiectiv al superiorității totalitarismului 
bolşevic asupra celui nazist, romancierul basarabean Grigore Căinaru ştia 
încă de la 6 august 1941 că Hi, coborând din carpen, va pierde războiul, 
deoarece plutocrația anglo-americană şi emanația ei, franecmasonii... 
planului de-o conspirație, ca a lui Voicu Ghizdavu pentru stăpânirea 
românească a Lumii, vor încălța cu milioane de bocanci acele trupe 
comuniste sărăcuţe, le vor îmbarca în milioane de gipuri şi-n camioanele 
antiglod celebre, Dogi și Strudelbrezel, dar le vor şi hrăni cu miliarde de 
conserve glagovene, în timp ce pe conducătorii hotărâți să risipească 
sângele rusesc, şi al popoarelor subjugate de ţarismul de ideologie 
bizantină apoi marxistă, îi vor răsplăti, dându-le spre jefuire şi viol 
popoarele de rase mai modeste ale Occidentului, din Galiţia lui Marius şi 
Borgiah, de la Viborg la Burgas și de la Borzești la Borsec şi la Bârca. De 
aceea, marele romancier basarabean Grigore Căinaru nu şi-a îndeplinit 
decât Datoria: a luptat doar pentru câte o cauză dreaptă! De la 22 iunie 
1941 la 26 iulie sau 6 august 1941, de la Prut până la Nistru, iar de la 4 
martie 1944 la 9/ 10 1945, de la Prut până la Dunărea Albastră vieneză 
Dbling  Karl-Marx-Hof  Heiligenstadt, înțelegând că strategia 
expansionistă Est, aşa-zis sadoveniană, fiind inimplementabilă dincolo de 
Nistru, iar cea... titulesciană, Theodoros, de infiltrare-n Etiopia, doar un vis 
în ger, e şi logic că tot Testamentul lui Petru Rareş e mai realist, întru a 
exploata Capitularea Necondiţionată la Viena, în 9/10 mai 1945, a trupelor 
naziste şi în faţa României biruitoare, creându-ni-se un precedent cât un 
cap de pod, chiar într-un colț al Triunghiului nostru de Lapislazuli 
testamentar Beciu-Cracău-Breslau, unde încă avem a ne înălța vertical la 
infinitul continuu coloana culturii fără sfârşit, la adăpost de intemperii 
imperialiste, dacă chiar suntem determinaţi s-o punem. 

Ca orice scriitor care scrie, el era fericit ca un ghiocel, înspre 
primăvara tragică a lui 1944, deoarece Dora era gravidă avansat şi el încă 
nu-și punea problemul publicabilităţii fluviu-romanului său şi nici măcar 
pe al insignifianţei marelui său poem UE, după inversiunea valorilor și 
mancurtizarea unora dintre cele mai importante popoare bolşevizate, 
începând cu cel Român, care şi-a fixat brusc data de naştere în 6 martie 
1945 şi majoratul în 20 mai 1990, şi sfârșind cu marele popor al Ruşilor, 
care nu şi-a mai regăsit, parțial eliberat netămăduit din totalitarism, altă 
identitate decât în Imnul Sovietic cominternist-expansionist! 

Agricultorul Ghizdav lucra muncă de birou, concentrat pe loc, pe 
scaun, la Ministerul Propagandei, şi nici gând n-avea să plece pe front, cel 

puţin nu înainte de trecerea obişnuitei perioade nămoloase de dezgheţ, când 
a mirosit că ceva scârțâie sus, că Mareșalul e greşit consiliat, în declaraţiile 
ce dă publicităţii sau în cele ce... lasă să se difuzeze. Altminteri habar n- 
avea ce lucra, executa maşinal, mai preocupat a ilustra direct pe carte 
poemele lui Mircea Dem. Rădulescu din Războiul nostru sfânt pentru Țară 
şi Cruce, Ed. Cugetarea, 1943 sau scene din romanul Mariei Nicolau, Mi- 
e bărbatul pe front, Cartea Românească, 1944. 

Era într-o joi. lar scaunul fusese al lui Grişa, din 6 august 1941 până 
la 4 martie 1944, ocupându-se de poezia patriotică, de recitări la Căminele 
Culturale şi Casele Naţionale. O dactilografă într-o uniformă kaki ce-i 
sublinia imperfecția dogită a celor două picioare cu care nu mărşăluise nici 
în Stepa Calmucă, nici în Pusta noastră de până-n Dunăre, dintre Buda şi 
Tatra noastră, fuma ca un plugar țigări de camuflaj, la etajul cinci, uitându- 
se peste parc direct în Gara de Nord, şi comenta a Orsay-Gară că vor veni, 
după 1989, căderea comunismului şi înălţarea comuniştilor, cu unele 
rentabilizări de reducere la sub o treime sau șesime Mersul Trenurilor, de 
unde şi logica guvernului să ridice încă o Gară de Nord din banii norodului, 
aia veche putând deveni doar centru comercial, exclus Muzeu de Artă 
Contemporană să se poată progresist instala tineretul, cu talentele lui 
vizuale. 

— Deocamdată, îi tăie el elanul constructiv, noi chiar dacă pierdurăm 
Războiul de la Răsărit, măcar nu trebuie să irosim și semnificația lui, 
punând naiv sub semnul îndoielii capacitatea Stăpânilor Români de a 
administra, cu dreptate sustenabilă, imensele teritorii care ni s-ar fi cuvenit 
la împărțirea printr-o pace rezonabilă a Rusiei ţaristo-sovietice de dincolo 
de Bug şi de Kuban! 

Svetlana Filipescu îl privi înciudată, pentru că pentru absentul Grig 
îşi ondulase pentru a en-a oară, cu fierul, părul castaniu ca castanele pentru 
copt. 

— Ce semnificaţie poate avea, râse ea dând din picioarele încrucişate, 
că pe Stelică al meu l-au ucis și l-au mutilat teroriștii comitagii bulgari, 
care nu suportau ca deşteptul de el să le înveţe copiii carte românească, 
cum şi pe copiii turci? 

— Semnificaţia depinde de elitele pe care vom fi destoinici a le rădica 
mereu din țărână și chiar din scârnă de câine comunitar, comunist! S-ar 
putea ca în goana după premii externe, să reiasă cinematografic, pe drumul 
fără pulbere al bășcăliei iresponsabile, care NU e caragialism, ci altă salată, 
Filipeasco, lăsându-ne să murim proști în sensul giratoriu că, dimpotrivă la 
soțul tău, specific administraţiei Regale-n Balcicul meu ar fi fost tocmai 
terorizarea popoarelor balcanice din Cadrilater, de către ofițerii români!... 
Post-justificându-se astfel... Anul 1940! 

Altminteri, Svetlanei Filipescu aproape că nu-i venea să creadă 
adevărul vizual, bojdeuca pictorului Marius de la Ecrene, cu ușă la doar 20 

metri de valuri. 

O ceaţă pontică spiritualiza, după atâta minciună bolşevică, Odessa 
noastră. Vila în care se încartiruise ex-împăratul tuturor Russiillor, nebunul 
de pictor fără Subiect, era concepută parcă de arhitectul fără Reich, la o 
vorbă aruncată-n vântul de svobodă leninistă, de lingvistul Stalin anglo- 
american. 

La nivelul solului, se calchia rafinat, deci pentru ca Dora să se poată 
dixtra, să se simţă bine, tocmai garsoniera de excepţie ce madam Bolboros 
pusese la dispoziţie băiatului antreprenorului lugojean Nae Căinaru, pentru 
a scrie Războiul Sfânt, un fluviu roman și dac menit a mâna înapoi în Asia 
de unde a venit marea minciună a patriotismului țarist, tot efortul 
agitatului Tolstoi fiind spulberat la spectacol, ca un castel de cărți de Joc cu 
siluete kakaniene, de argumentul devastator că de Patrie şi de patriotism se 
pot plânge şi emoţiona, uneori, micile popoare caucaziene, dar e ridicol a 
mai schelălăi de aşa ceva semințiile tumorale, care s-au lățit cât ruşii, 
chinezii, englejii ori americanii! 

— Da, poate, cine ştie, se întinse Svetlana cea de origine bulgară și, 
deci, cominternistă, ai ei zicându-i şi lordanka, deoarece fusese stenografă 
pe lângă doctorul Liviu Lecca şi fusese detașată de acesta direct la 
Ministerul Propagandei, la Grigore Căinaru, tocmai în scopul pentru care a 
fost trimeasă. 

Aşa cum, cu Dora lăsată vagabuantă pe front s-aibă el Linişte 
Creaţiei, garsoniera Iasnaia Poliana, în care a scris Grişa cea mai mare 
parte din Documentul 1681, opunând pe Duca Vodă al Ocrainei mai tuturor 
Tarilor şi Patriarhilor tuturor Rusiilor, dădea cu ferestruica chicinetei şi cu 
aia de la tualetă, spre Sala Congreselor Palatului — Casa Nouă înălțată de 
dictatorul Carol al II-lea pentru marile întruniri ale Frontului Renașterii 
Naţionale și Partidului Națiunii — iar cu fereastra panoramică termopan 
spre Cişmigiul cel înrudit sonor cu Chișinăul nostru pierdut în marea massă 
slavă, așa şi vila Taras Bulba de la Odessa, menită a-l ajuta pe Marius 
Ghizdavu să se clarifice lăuntric, ca-ntr-o geolă dac-a găsit sau nu 
Subiectul, da cu terasa spre Marea cea Mare, iară cu foutoir-ul spre imensul 
parc Hagi Bei, care într-o dezvoltare istorică postgorbaciovistă de revenire 
a Pridnistroviei la România iliesciană, printr-o renaştere fotbalistică şi 
religioasă inerentă, ar fi primit poate tot generosul nume de Gică Hagi 
precum stadionul portului geamăn românesc al Constanţei, durat cu 
deținuții Festivalului 1954, în piatră autohtonă nemăcinabilă, de Măcin. 

Ci-n ceața mângâietoare umed, mai Marius Ghizdavu, pe în şezlong 
şi-n halat, mângâia o pisică, balthică, așteptând flămând să-i aducă Dora 
ceva de-ale gurii de pe la spital, deşi apreciată superlativ de urologul doctor 
Lecca, ea nefăcând niciodată nimic în foutoir cu acesta, care dacă el 
acceptase ca pe o curiozitate ca Marius să se escapadă Balcic 1939 cu Laura 
Done, cea căzută psihic pe paradoxul că dacă soţul doctor era neputincios 

dinaintea bolii incurabile a bătrâneţii, în schimb priceputul artist o putea 
consola în Nemurire, cu mintea sa de specialist în carnea omenească crudă 
nud, încât el recidiva sub stele dinaintea fenomenului amoros că din nou 
cu nevasta unui amic, ba încă unul tot artist. 

Ca şi cum ADN-ul, deşi mai consistent, ca însumare de informații 
serioase indelebile, decât debila Marea Enciclopedie Sovietică, ar ști carte, 
darwinistă, serioasă! gândi aici pur academic polkovnikul omniscient Darie 
Kartotekov. 

Ca şi cum la mirarea fariseică a anchetatorului filistin marxist că 
cum, ce, poate fi şi un intelectual ticălos? răspunsul corect n-ar fi nu, ci ba 
bine că nul 

Și Svetlana lordanka, înverşunata proto-feministă, se împreunase 
deja din belşug cu bucătarul Darie Kartotekov, cât i-a stenografiat 
rețetarele, de unde, hm, şi impertinenţa de a o infiltra pe lângă Căinaru al 
Dorei, soţul crezut ultragiat, neputându-şi imagina că bietul Marius căzuse 
într-o crăpătură din mariajul lor, ivită când într-o familie de români regali 
s-a ivit o enigmă de principiu, complet ininteligibilă pentru un clan de 
cleptocrați feseniști, fie ei chiar liberali sau ţărănişti, ca culoare politică de 
tricou electoral pus la uscat pe ciolane în X. 

Cimitir generației maiorilor de propagandă Căinaru şi Ghizdavu, 
căreia îi revine, cum celei a mareşalului de război pierdut, obligaţia social- 
democrată de a apăra fruntariile etnice, nu strategice, de la 26 iunie 1940. 

Toate desincronizările ca derapaje frizând o discrepanţă de 
autobiografie: romancierul Grigore Căinaru îşi găsise de mult Subiectul, 
într-un antitolstoism anti-Kutuzov dezgustător, pe când Marius Ghizdavu 
se întorsese cu agrișele de la Stalin botos, consternat că homosapiensul e 
homosapiens şi că, aşa cum îl descurajase şi loil Borgiah la Alexandria, 
când n-o găsise pe geniala jenșcină americană de casă, de cratiţă, dar şi 
reporter de WW2, neputința de-a implementa un proiect, așa simpluț și 
fezabil ca comunismul, e un Kusur descurajant pentru fala ciolovekului de 
suport al Fiinţei conştiente de Sine și chiar de Univers. 

La  Alexandria-n portul încă multicultural Kavafis-Durrell, 
împrietenindu-se repede cu militarii americani și fiind invitat la club la ei 
pe cuirasat, Marius vizionă mai întâi Casablanca 1942, mirându-se că pe- 
un lider al renumitei Rezistenţe cehe, soț Ingridei, îl cheamă... Lăszl6, ca 
pi Bazil Luca al Anei Pauker. După care, vizionă The Battle of Russia, al 
patrulea episod din serialul for militarii americani only, Why We Fight, 
1943 regizor Frank Capra, bătând frenetic cu ei din palme și din bocanci, 
aclamând fiece pobedă rusească, filmată-n stil Eisenstein: teutoni pe lac, 
suedezi finlandezi la Pultava, napoleoni congelați. Apoi, incredibilele 
victorii, istoric primele asupra Wehrmachtului, doar iarna, la Moscova, la 
Stalingrad și în aprovizionarea Leningradului. Huidui odată cu ei la 
profanarea de către nazişti a muzeelor Ceaikovski și Tolstoi. Și lăcrimă pe 

la atrocități. Apoi, culmea entuziasmului fu la etalarea densității tunurilor 
frontului sovietic roată lângă roată, la desantul pedestru însoțitor al 
tancurilor tropăind peste câmpul minat și, mai ales, la jeturile și fumul 
năucitor al katiuşelor. 

În adâncul inimii, cel mai mult îl duru însă faptul că invincibila Rusie 
era prezentată tineretului occidental drept un conglomerat etnic al dorinței 
de a trăi stalinist împreună comunismul, care începea cu... Moldova 
noastră (da, chiar apăsându-se precizarea că-i vorba de Basarabia!). Și tot 
dansa folcloric, dragă, lumea, într-un zâmbet şi o fericire, printre bogății 
naturale inepuizabile: petrol, minereuri, lemn, Piețe Roşii, holde, forță de 
muncă ieftină. Totodată, îl îngrijoră că Regele Mihai era vârât în aceeaşi 
oală a agresorilor cu Antonescu, Horthy şi Mussolini. Şi, nobil cavaler al 
Cruciadei Antibolşevice, pictorul numai nu plesni de indignare, constatând 
că americanii treceau sub tăcere tocmai Odessa noastră, cea mai îndelungat 
stabilă mare cucerire din Războiul de la Răsărit. 

Rânji în sinea sa, până la urmă, că mai tot materialul era primit de la 
Propaganda Sovietică, inclusiv cel cu o Viaţă Religioasă intensă (!), cu 
arhierei rugându-se pentru pobedă şi cu bătrâne care se tot închină la... 
Defilare, fără teamă de politrucii însoțitori ai soldaţilor! Nimic, absolut 
nimic, despre Gulag sau despre împărțirea Poloniei cu Hitler, despre 
atacarea Finlandei, Ţărilor Baltice şi Basarabiei, şi nici măcar despre 
Bucovina, a cărei Răpire a declanşat Mânia lui Hi şi însuşi atacul homeric 
din 22 iunie 1941. În același timp, i se păru cinic din partea americanilor 
să laude rezistenţa inch by inch, adică stradă cu stradă, bloc cu bloc, 
apartament cu apartament, cameră cu cameră, al cărei scop era să producă 
împuținarea numărului nemților, indiferent câte milioane de ruşi pier așa. 

La fel, cu războiul terorist al civililor înarmaţi, care îi expun 
conştient, calculat, pe ceilalți civili, la represalii disproporționate. Şi tot 
aşa, mare admiraţie pentru tactica pământului ars! Se şi vede cum sunt 
dinamitate uzine, locuinţe, hidrocentrala ucrainenilor de pe Nipru... Cum 
sunt incendiate satele, lanurile de secară şi hrişcă, pădurile. Persistentă 
obsedant pe retină o babă care-și dă foc cu o torță la paiele de pe izbă și 
scapă apoi un zâmbet de satisfacţie absolută! Păi, bordeiul e tot ce are 
mujicul mai scump. Cum dracu o fi reușit regizorul secvenţa asta uluitoare? 
Leni Riefenstahl nu poate fi. Mai rămâne Eisenstein. Intrigat, Marius 
convorbi și cu Prinţul Știrbey, chit că de regulă întrebările sale se refereau 
la trecutul război, la rolul Reginei vieților lor, Maria. 

Evaluarea unui lot de ipoteze. Până la urmă, consens: colhoznica a 
dat foc nu la propria-i casă, ci la a vecinei de peste drum! 

— Nu pot fi atât de măgari! respinse însă bătrânul, cu o voce ca a 
prinţului Mîșkin, profeția ghizdavă cum că anglo-americanii ăştia, cuceriți 
de propaganda cominternistă şi convinşi că ne trimit într-un Rai, fie el şi 
stalinist, sunt în stare să ne şi bombardeze masiv, ca să ne bolșevizăm şi să 

ne rusificăm cât mai repede. 

Mare fiind, măi, deosebirea dintre românul regal şi românca 
fesenistă, la capitolul programarea pentru fericire, părea a privi la femei cu 
un fel de profesionalism feminist bătrâna activistă Svetlana Filipescu, mare 
de tot! 

— Românul Regal venea, măre, venea din străfunduri de istorii 
geografii, cu înțelepciunea de a nu agonisi, ci dimpotrivă, a-şi aduce obolul 
la binele comun, care nu putea fi decât gloria culturală, recuperatorie în 
Est, de largă recunoaștere internațională, ca la frații noştri ţărani de gintă 
latină italieni, francezi şi spanioli, de îndată ce întregim România Mare, 
adică România ideală, soclul pentru obeliscul cosmic al spiritualității 
noastre, Gaistul horticultorului Otomega, aşa viteaz la prima încercare, 
trimisă-n 1940 de Marele Chivernisitor, să ne testeze înclinația spre îndoire 
la suferință, pe noi netrebuind să ne sperie, Jenele, urgia că singura utilitate 
a Războiului Sfânt va fi exploatarea de către şmecheri a mitului 
Mareşalului Antonescu-Țepeş-Ceauşescu, la momentul crucial în destinele 
sorții providențiale, atunci când s-a polimerizat republica iorgovană, 
Damiane, în contra monarhiei, cu Regele Mihai în cea mai bună stare de 
funcționare, ratându-se de Paști, în 1992, şansa aşezării demne a Cărții 
Neamului în raftul întâi, lângă a ungurilor, cehoslovacilor, austriecilor, 
olandezilor şi polonezilor! 

— Vezi tu, Svetlana, o privi Grişa pe lordanka în chiar ochii migdalați 
ca migdalele, odată cu acest volum, la care scriu precipitat fiindcă războiul 
se apropie de Ceremuș şi de Liovul nostru, apare şi creşte un nou personaj, 
care este Majestatea Sa Regele Mihai I, al cărui nume providenţial coincide 
cu al lui Mihai Bravul și fără îndoială că dacă bandiții din capul Țării ar fi 
prezentat mai puţin egoism de să fure cât să nu mai muncească neam de 
neamul lor până la al nouălea neam una mie de ani, poate că Neamul 
Românesc s-ar fi întregit încă o dată la 1944, fuindcă o bună diplomație 
bazată pe rudenia de sânge, ucrainenii nefiind decât geți rusificați şi 
mancurtizați, ar fi permis să încingem şi la 1997 un troc al reconcilierii 
multimilenare cu Kievul mitropolitului Movilă, sfâşiind  fâşia 
transnistreană cea puternic industrializată și dăruind-o, cu specialiştii 
bolşevici cu tot, contra restituirii Insulei Şerpilor „Eduard Mezincescu“, a 
Tatarbunarului FElizei Alexandrescu, cea niciodată Ghizdavu, şi a 
Storojineţului meu, unde am scris ultimele pagini antitolstoiene, existând 
soluție şi pentru, chinuitoare doar la Marius Ghizdavu, a presantei 
probleme a Balcicului, noi putând acorda în Bugeac oricând, unei Bulgarii 
prietenoase, Svetlana, oricâte Compensaţii ni s-ar cere, în zonele găgăuze, 
gata fiind a ceda până şi cetatea Comratului, natală preşedintelui Senatului 
după 20 mai 1990, emisarul cel mai semnificativ al Emanaţiei iliesciene 
rusofone către basarabeni, când s-au desprins la 1991 din URSS, să-i 
felicite tovarăşul Alexandru Bârlădeanu, de-l avea Alecu Șaraga pe listă 


1156 


cum că, la demolarea României Culturale Regale Mari de la 1940, în loc 
să se refugieze în Eroicul Triunghi al Morţii ce se formase prin amputări 
spre Prut, spre Dunăre şi spre Caliacra noastră, dimpotrivă, alergase glonţ 
peste Nistru la cominterniști, ca să se formeze ca cadru politic stalinist de 
nădejde pentru două revoluţii, cea proletară de la 1947 şi cea burghezo- 
moșşierească de la 1989! 

Și totuşi, ploua cu putere. Peste opoziţie, deşi trăgeau în nori 
bubuitoarele tunuri sovietice. Ei, norii, se refăceau lesne la loc sus, ca tot 
ce este cu desăvârşire natural. Numai sufletul omenesc, prin artificialitatea 
sa originară, nu se mai reface după violuri psihice săvârşite dinaintea 
pisicilor negre totalitare, ținute în călduri pe toată durata valului de teroare 
stalinistă, fătată de incompetenţă şi cruzime. 

O pisică, o pisică neagră în călduri castanii trebuie să fi fost 
balcanica dactilografă Filipescu, cea lesne infiltrată, de anglo-americani, la 
Ministerul Propagandei, numai ca să-l tragă pe el, cu profesionalism, de 
limbă. Şi ce limbă! 

Dacă aşa cum ea a aflat că petrecea Marius Ghizdavu la Odessa, în 
vila Taras Bulba, nu cumva ştie şi Grig, soţ încornorat, ce-a uneltit cotoiul 
mustăcios cu tătarii din Bugeacul soției sale din Tatar Bunar, farmacista 
Eliza Alexandrescu, unde? În Crimeia noastră, după ce viteazul lui cumnat, 
fratele Dorei, inginerul de material rulant şi automobile Edgar (Gary) 
Glagoveanu, a cucerit de la rușii cotropitori şi... chiar de la nesățioșii aliați 
nazişti, pentru frumoasa Elvira, Palatul Livadia de la Ialta, înfigând 
Tricolorul nostru Regal pe cea mai înaltă cupolă, de Sfinții Arhangheli 
Mihail şi Gavril, în gloriosul 8 noiembrie 1941, când trădătorul boier 
benchetuia acasă, în Atelierul Amedeo Modigliani, neschimbându-i, sub 
teroarea simiană la 1940, şi nici acum, camarade Tabarcea, numele 
jidovesc de pictor nudist derapat antifeminist deformant caraghios doar 
pentru a-şi domina mascul colonial modelele, având invitaţi petrolişti 
americani din Prahova de-ai Virginichii, precum şi o poetă, expresionistă, 
Clara Honig, ulterior marginalizată de către elite, deoarece s-a luat în gură 
pe probleme de gestiunea inventarului atrocităților, cu nişte mediocri care 
nu voiau să nu se mai prefacă că n-ar pricepe că păcătuiesc atunci când pun 
semnul egalității între Războiul Sfânt românesc, strict recuperator, şi 
spurcatul război nazist de jaf și cotropire. 

— Ce-a făcut pictorul Războiului Sfânt în Crimeia, la Livadia? zâmbi 
a râde Grigore Căinaru. Problema e simpluţă, crudă sârboaică ce-mi ești, 
pentru că după o strategie Petru Rareș testamentară, spre Nord-Vest, după 
o împingere spre Răsărit, luminos sadoveniană, şi după o, deficitară naval, 
mişcare titulescian-meridională până-n exotica Abisinie italiană, cu Dora 
mea va fi avut Marius revelația că singură utilă i-ar fi Crimeii o acţiune în 
Sudul Apropiat spre Ecrene! 

— Eu, îşi despleti până-n călcâiele crăpate țărănește podoaba capilară 

lordanka Filipescu, tare mult cred în această strategie a Sudului Apropiat, 
cum să nu cred? Când am găsit la doctorul Lecca o hartă balcanică, pe care 
însăşi mâna cutremurată de vodcă Stalinskaia, a lui Marius, a trasat cu 
creion roşu Triunghiul de Viplă, având colţurile marcate în Varna, Poola şi 
Thessaloniki, care mi s-a explicat în pat, tot despletită, că nu e o graniță de 
lapislazuli, ci o sumă de aliniamente strategice de atins, de ciupit şi de 
frământat, a le cuceri atrăgând consecinţe teritoriale delicioase, cum ar fi 
că litoralul dalmatic îl ai cu tot cu insule, iară a fi cu trupele la Thessaloniki 
deduci că pică şi peninsula Chalkidiki, cu tot cu Aghion Oros Athos, de 
unde vine, cum viza periculosul teolog Atanasie Damian, primejdia unor 
titanice revizuiri ale Ortodoxiei, relatinizând-o cu orga întru revenirea 
Balcanilor unde erau înainte de barbaria venită din stepele Asiei... 

— Am auzit şi eu de acest Triunghi de Viplă lărgit, Salonic- 
Alexandria-Șiraz, mârâi gânditor scărpinându-se delicatul scriitor de 
fluviu-romane liniștite. Vipla este un material dentar ieftin. Simbolic, aici 
sugerează liric fezabilitatea îndrăznețului plan cu mijloace precare. Există 
însă mari disensiuni. Teoretice. În special, porunca filologului Iancu 
Noveanu, că hai să băgăm latina nu româna, întâmpină opoziția 
ultranaționaliştilor, în frunte cu Tudor Băluţeanu. 

— Problema problemelor, dragă Grişa, privi ea încruntată la ceas, e 
că niciuna din strategiile astea, de inspiraţie rareşistă, sadoveniană, 
titulesciană ori haiducesc-cuţaridană, profund balcanică, nu mă încălzeşte 
personal decât dacă tu înţelegi, odată pentru totdeauna, că pi mini, ca 
viitoare nomenclaturistă, cum vei fi şi tu, nu trebuie să mă respecţi, ci să 
mă, ceea ce şi Marius Ghizdavu a fost de acord că, în linii mari, până la 
interzicerea avorturilor de către Cea, la instigarea dreptei conservatoare 
americane, este cea mai bună soluţie, în acest atât de uman sens, el fiind 
gata a-şi începe reeducarea cea inevitabilă, mai degrabă într-o Uniune 
Sovietică depopulată de bărbaţii frumoşi, decât într-o RPR cu activişti real 
humans, asaltați şi zgâriați de propuse mirese transhumante de la sat la oraş. 

— Ba gândea foarte rău! se enervă scriitorul. Pentru că era un laş. lar 
lașitatea asta mergea până în gândire. Dacă ar fi mers cu mine, în primăvara 
lui 1944, să apărăm Bucovina de invazia sovietică, atunci se așeza poate 
nația pe un alt fir cauzal şi cine știe dacă acea ulterioară progresie sovietică, 
spre aceşti Balcani, s-ar mai fi produs cu aceeaşi vigoare. Mai mult ca sigur 
că nu. În orice caz, Iugoslavia ar fi scăpat nebolşevizată, intrând în NATO, 
ca fondatoare a acestui pact imperialist, aţâțător la un nou război, iar 
România și Bulgaria poate că ar fi rămas pe vecie la discreția 
Cominternului, conform... adevăratului plan ultrasecret stalinist, camarade 
Tabarcea, de cucerire şi bolşevizare a Lumii pe baza enormului potențial 
american, economic şi de credulitate!... 

— Eu am citit enorm în război. Și Marius Ghizdavu la fel. Nicăieri 
animalul uman nu se simte mai ca acasă decât în tranșee, la vreme de ploaie 

rece de noiembrie întunecat, când printr-o acoperire de tot a transcendenţei, 
cum că Căgăbăul a convins oengiștii că-n lagărul păcii şi ssocealismului nu 
există Dumnezeu, Gravitaţia noroasă gri parcă te apără cosmic până la... 
indiferanţă, de primejdia că pregătirile de artilerie, care încearcă să te 
scurme, nu se vor solda cu o invazie cu blindate, extrem de neplăcută, 
deoarece nu a sosit, conform promisiunilor părții germane, materialul 
antitanc solicitat de experții noştri. 

— Mitul că Grigore Căinaru nu a cedat iscoditoarei Svetlane și n-a 
aflat Gheorghi Dimitrov ce-a scos Marius de la Ialta, dovedește de fapt cât 
de puţin informat era el în această delicată enigmă, care ar fi putut lesne 
dezlănţui un nou, al treilea, război mondial chiar în februarie 1945, tocmai 
când sensul măcelului în lucru, castrarea culturală a Imperiului Romănesc 
în curs de formare, se profila prin instruirea ce durul Vîşinski a primit-o de 
la colegii jurişti anglo-americani. 

— Aceşti pigmei, ar fi citit în duet acolo Ruzvelt şi Ciorcil, despre 
românaşii agresori, dupe o fițuică tradusă de Molotov, acești fuduli cu 
opinci şi căruțe şi nişte căciuli albe, care-i deosebesc de prizonierii germani 
în filmulețele Stalingradului, așa au cutezat ei să cucerească marea Uniune 
Sovietică, înarmată până-n dinții de viplă, amânând totuşi cu sute de ani 
planul conspiraționist secret ca, prin bolşevism şi francmasonerie, să se 
pacifice definitiv Omenirea... lată de ce, preastimate, multiubite şi 
proeminente tovarăşe Stalin, noi doi suntem în deplin acord cu balşaia 
Mila, cu umanitatea enormei masse slave, şi să nu mai bombardăm azi 
oraşele culturale româneşti ce vor fi oricum sovietizate, ci tot ce-am 
încărcat pe bombardiere, pregătit barocului de la Cugir, Dorohoi şi 
Ciulniţa, să azvârlim pe rococoul Dresdan, al reacţionarului sixtin 
Dostoievski, dacă însă şi partea sovietică se obligă a trimete, în Regatul 
Român ce se va bolşeviza ireversibil, deznaţionalizându-se vertiginos după 
1997, un expert serios pă Justiţie, de la care am aflat şi noi cam ce și cât se 
poate la putere, pe Andriușa lanuarievici Vîşinski, să i-l impună Regelui 
Mihai premier plugar pe rânjitul a băşcălie geto-dacă Petru Groza, 
asigurându-se la Bucureşti o permanentă ABATERE DE LA JUSTIȚIE, 
care logodită cu hihiliza maladivă, tipică popoarelor pierdute, va fi o 
caracteristică de temut a României de după ajustarea comunismului pe baza 
consensuală FSN a Constituţiei iorgovane! 

— Să lăsăm deoparte progresele altora în cucerirea lumii, rânţi 
satisfăcut, destrăbălat ca orice romancier de oarecare penetraţie la 
bibliotecarele Omului şi ale filosofiei, Grigore Rasputin Căinaru, şi să ne 
bem liniștiți la Curtea Veche cafelele brâncovenești, fiindcă nu poate fi 
plagiat de valahii gură-spartă nimic conspiraționist. Greu de crezut fiind că 
prietenul meu şi, poate, al soției mele, Marius Ghizdavu, la instigarea 
Clarei Hinig, Hening sau Heine, mă rog, Honig, Fagure, să fi comis ce spui 
c-a dres la Ialta şi crezi că eu ţi-am spus-o, şi încă pe un ton mieros. Eu nu 

ştiu nimic şi nu vreau să știu nimic, stimată doamnă! 

— Nu la Ialta, se enervă căutându-și bulgăreşte, în sertarul cu 
consumabile, chiloţii, femeia de război, ci la Odessa noastră, scriitorule, 
perversule! 

— Legătura mea cu Dora excepţie este de la naționalismul dejisto- 
ceaușist cel generator al naționalismului fotbalistic din Epoca YI, măi fată! 
Amorul meu cu Dora este unic în istorie şi va dăinui veşnic în proza mea, 
chiar dacă un Marius Ghizdavu se va fi numărând, cum faci dumneata 
aluzii, printre descreieraţii care au încercat să ne întineze idealurile cele 
strict legate, cu mii de sfori sufleteşti, de monolitul Neamului şi de cine s- 
a mai jertfit pentru o literatură notabilă. 

— Măi dragă motane Grigore Rasputin Poenaru, auzi Svetlana din 
regie aducerea la realitate că l-au invitat patronii pentru credibilitatea-n 
echidistanța cu coapsele desfăcute balthic a emisiunii ei, nu pentru a-l face 
popular, înainte de a te da afară din acest studio inconturnabil ca orice 
latrină, ţin să-ţi declar că te admir, fe admir, dar nu sunt deloc o fană a 
dumitale! Te cumpăr, şi nu te citesc. 

— Mă admiri, mă admiri, îngână deodată cuprins de autentica tristeţe 
a oricărui animal satisfăcut, poetul mare prozator, mă admiri, dar cam în 
numele poporului... Hm! Și totuşi nu-mi ești o fană. Bine, pisico, dar e 
firesc să nu-mi fii o fană! Pentru că cu Dora, eu am în plus în desagi, ca 
temelie reală, sub comunitatea de idealuri a cuplului, niște trăiri de o 
excepționalitate satanică! Lirism desuet, bogat, ininteligibil pentru 
generațiile săracului mileniu trei, ivite după ce intelighenţia, biruitoare 
asupra nazismului şi bolşevismului, a capitulat necondiţionat ca o curvă 
lucidă, lingând până şi sofismul că geniul e un mit inadmisibil în 
postmodernitate, că poetul e doar un saltimbanc şi că toate culturile sunt 
echivalente, de la băşina răcanului afgan la şanelul hollywoodienei! 

Ploua din te miri ce peste poduri dinamitate. lar Budapesta sta 
stăruitor dinaintea trupelor noastre creştine, ca o cadână păzită doar de 
teama reflexă faţă de turc. România fusese a doua forță în războiul ce Omul 
purtase, de la Nistru spre Bug şi spre Volga, în contra bolşevismului, dar 
numai a patra putere, după armatele Cominternului, Americii şi Angliei, în 
contra nazismului ce zădărnicise prea puţin planul cominternist de cucerire 
a lumii, deoarece Hi nu ascultase de Marius, „să înarmăm slavi contra 
slavi“, aşa că singura soluţie era de fapt cea a observatorilor care 
considerau că numai o administrație românească poate asigura fericirea 
universală cu puțin, ca și traversarea iernii, fiind perfect fezabile la 
implementat atât newtoniana strategie a controlului gravitațional al 
alegerilor americane, concentrându-se români mulți în California, pentru a 
se balansa curcubeul între cele două partide, tot mai egale datorită 
progreselor ciberneticii inventate de Jdanov Țiolkovski, cât şi einsteiniana 
tactică relativistă, de a ne înstăpâni deocamdată în Triunghiul de Viplă 


1160 


Salonic-Alexandria-Șiraz, cum cer tinerii imperialişti Orestel Bogza şi 
Alin Vişan, chiar dacă mai există disensiuni pur lingvistice, minore, primul 
vorbind de o strategie haiducesc-cuţaridană, iar al doilea de un 
expansionism structuralist fin şi literar, din premiu-n premiu... 

— Numai că, ziseră-ntr-un glas bătrânii fără dinţi, veterani în halate 
albe, marile puteri răsfățate nu vor tolera o relatinizare a Levantului de 
paliag, căci s-ar tăle pe vecie orice pretext panslavist al Rusiei ţariste sau 
bolşevice de a se amesteca, peste capul încoronat al României tot mai Mari, 
în Levantul nostru! Duios Levant cu molari de aur şi cu strămoșesc miros 
de levănţică patriarhală, cum drege busuiocul arhaicul poet Grişa 
Rasputinici Poenaru! 

— Găinarul ăla? Căinaru? protestă cu scârbă vârstnica feministă, 
adevărată istorie orală vie a studioului, Pia Filip (Svetlana-lordanca 
Filipescu de Pădure). 

— Găinar, da, bolşevico, se enervă şi romancierul, dar găinarul ce-l 
priveşti pe ecran devine, prin idei, un periculos factor destabilizator al 
ordinii mondiale, neexistând probe irefutabile ca intelectualii occidentali 
să fi năvălit în Estul deschis, ca țapinarii, nici pentru a practica Luminarea 
Poporului în codrii virgini, nici pentru a se documenta la fața blocului şi a 
învăţa din experienţa lu' care a suferit sau lu' care a făcut pe alții să sufere 
cu toporul zis drujbă, ca academicianul Jean Enache de i-a luat lu' Marius 
Atelierul, pedepsindu-l fiindcă nu picta în el, dar poate tranşa azi acolo 
Cepeca, soția, porcul mielul, după ce s-au extins în mai toată Villa 
Hortensia, cumpărând apartament după apartament, guvernul punând boul 
de contribuabil la jug, la despăgubiri. Și ce despăgubiri! 

— Vrea să zică, traduse infirmiera ministru al sănătăților bolnavei 
țări, ce zicea şi mortul decedat în Salvare, cu limbă de moarte de lemn, că 
o re-latinizare a Balcanilor, ca înainte de marile migrații, este, teoretic, 
ultimul act de stabilizare a continentului relansând o nouă Renaștere şi 
corolarul ei, un nou Iluminism, care să scoată petele negre din căpăţâna 
gloatei, în sensul dorit lucrurile stând într-un pandant necesar cu ce s-a 
obținut izgonind germanii Kânigsbergului, ai Poloniei şi ai Cehoslovaciei 
la 1945! Adică tot aşa cum Berlinul nu mai are cuiul lui Pepelea în Răsărit, 
analog la fel nici Moscova să nu mai aibă slavi de apărat de americani peste 
capul fesenist al României, în Bulgaria și lugoslavia! 

— În general, râse analistul autorizat să lămurească la tembelizor 
despre Mareșal, Regatul Român ar fi fraier dacă nu s-ar lupta azi pentru o 
hegemonie balcanică recunoscută de toți! Aceasta fiind şi în interesul 
principalilor oameni de afaceri proprietari ai presei şi ai partidelor, deci ai 
țării şi ai popooorului! 

— În general, îl îngână batjocoritor pe negativul analist eroul de 
război sfânt Gary Glagoveanu, aruncând și el cu o privire în Mareșal, ce n- 
a reuşit o generaţie, confruntându-se cu Imposibilul, e datoria urmaşilor a 

relua bătălia șahistă exact din poziția în care evenimentele au luat o turnură 
indezirabilă. Sau măcar din momentul suprafericit când simţi, în tranşee, 
că împrejurările au devenit atât de favorabile încât reluarea ofensivei pe 
flancul damei se impune de la sine! 

— Nu rezultă, îl puse cu fermitate la minusculul ei punct G doamna 
ministru Svetlana lordanka Filipescu, din niciun document renumerotat și 
scos de securişti la dispoziţia cercetătorilor, care a fost pozițiunea preferată 
a inginerului G., de motoare termice, Edgar Glagoveanu, față de ce a făcut 
soru-sa cu fotograful lui Hi, pretinsul pictor Marius Ghi, în vila Taras 
Bulba, deţinută abuziv de acesta în Odessa lor, după ce că mai descoperise 
o dată punctul G (Ghizdavu) la Pribegi, în 1939, la Chira Despina 
Schlauberger, comunista care îl domina doar la pat! 

— Ce te interesează pe tine, fă nedeschiaburito, se repezi la păr apriga 
pediatră de război Dora, ce-am uneltit eu sau ce-am păcătuit efectiv cu el 
sub camuflaj? Din încercuirea G de la Gumrak, romanticul lui prieten zis 
Otto Runge l-a expediat muribund pe calea aerului la Mariupol, în 21-22 
decembrie 1942, de unde cu tren sanitar infect a ajuns târâș-grăpiş la 
Odessa. Distrofic! Dacă ştii ce e aia, fă! N-am avut niciodată cu Grişa 
discuţii. G. gândea oricum pur suprarealist. 

— Aici nu e vorba, o apostrofă cu degetul Svetlana, decât de 
restabilirea ştiinţifică a adevărului despre punctul G! Altele sunt funcțiile 
camuflajului. 

— Adevărul ştiinţific, mânca-mi-ai ciclofazotronul sovietic, mai în 
calmul vulgarității replicând soţia romancierului levantin, eşti o curvă, fă! 
Plătită să-l tragi de limbă pe Grig, pe soţul meu, ce-a vrut să zică în 
Însemnare a călătoriei mele, raportând şefului său, mai consilierul aulic 
comisar Aleea Şaraga decât sucitul Bulevard Bratu, bizareria că la Tiumen, 
pe urmele mumiei lui Lenin, a găsit sub stelele în cinci colțuri rubinii ale 
Uralilor, doctori în psihologie, nişte specialişti în torsiune spaţio-temporală 
ai Căgăbăului, care anchetau extrem de violent pe celebrii eroi tolstoieni 
mareșalul Kutuzov şi amiralul Ciceagov, în scopul de a cumula capete de 
acuzare, în vederea descăpăţânării publice. Cum ar fi genocidul țarist 
practicat în Ţările Române de-a trebuit Napoleon să invadeze, dincolo de 
Bielorusia, spațiul vital al Rusiei de peste Oka lui Esenin, numai pentru a 
da o satisfacție fraților săi de gintă latină. Cum ar fi corupția rușilor de către 
Levant, anchetau, de ce n-au obţinut 100% de la turci Moldova până-n 
Carpaţi şi Milcov, ce şpagă le-au dat diplomaţii fanarioți în contextul 
planului etern de cucerire a lumii, începând cu Principatele Unite şi 
terminând cu Statele Unite. Sau cum ar fi întrebarea pusă Fiinţei, ca o 
autentică interogaţie originară, despre ce legături primejdioase au întreținut 
urmașii lor cu filozofii metafizicieni idealişti reacționeri, Eminescu şi cel 
mai bun amic al acestuia, Hasdeu, care ar fi conlucrat pe sub chersin la 
Odessa noastră sau măcar la limanul Nistrului... 

— Fondul anchetei fiind, zâmbi cu bunătate femeilor nebune 
prozatorul, o mai verificare. Cum se face. De ce. Cum a fost posibil. Să 
scape hoțul ăla de Napoleon și lui Kutuzov ăsta, şi lui Ciceagov! Pentru că 
dac-a scăpat Napoleon de la a fi vârât într-o cuşcă transnistreană, pentru a 
fi difuzate imaginile, de la Opera din Ostankino, tuturor intelectualilor 
progresiști de pe mapamond, atunce nu-i de şagă, e cu putință să n-ai 
răspuns nici la întrebarea conspiraţionistă Gde Ghitler?! Şi multe publicaţii 
pentru gloata de se ridică spiritualiceşte doar până la nivelul senzaţiei, zice- 
vor c-ar mai trăi, bine mersi, în diferite capitale întinate de suboamenii 
căutători de aur dentar, mai că nu e mort, măi! 

— Atât Napoleon cât şi Hi cât şi orice alt superaliat al românismului, 
egal morți, kaput! repetă smerş Marius, preocupat în mângâiere pisicii 
negre de c-a zis, la Kiev, Hruşciovan Magnificul, reporterițelor deschise, 
şapte arşini sub pământul sovietic ar fi trebuit să zacă îngropaţi reacționerii 
şi revizioniştii, pe unde vom săpa Metroul moscovit, al norooodului!... 

Palidă, luna-luna, care pentru generaţiile orbite de neoane, de 
reclame şi de lasere discotecare, este tot atât de inobservabilă precât 
partizana iscusită, privea năucă peste Poienile Roşii, nişte poiene care 
căpătaseră această coloratură asurzitoare când imperialiştii români 
pârjoliseră malurile Nistrului în cadrul programului de integrare printre 
marile puteri, adevărat colind al reconcilierii, binecuvântate Poiene Roşii, 
unde în aprilie 1943, Dora, după ce în februarie îngrijise la Odessa noastră 
pe muribundul Marius Ghizdavu, cel fugit cu elicopterul din Stalingradul 
încercuit, regretând ea creştineşte excesul de zel, înțelesese că nu va putea 
niciodată stăpâni pe acest nebun ce, smântânind arta doar câtu-i homonică- 
n ea, adică arta veghei creatoare, nu se mai considera homosapiens, ci un 
homonoic superior, nesuperior, filozoful ştie, important că, borgiac 
vorbind, ALTCEVA, ca şi cum s-ar fi putut mântui prin acest sofism de 
asumarea, ca om, a crimelor omului, naziste, marxiste sau pretotalitare 
de orişice origine vor fi fost planificat implementate pe răpănoasa scoarță 
terestră. 

Sub lună plină roșiatică a deşert, aceste Poiene Roşii, roşii ca 
rubinele din ochii bibliotecarului Ioil Borgiah la Alexandria în apusul 
însângerat, iară-n adâncul canionului lucirea ca de balaur a Nistrului tot 
atât de roşu a rea prevestire, cum că deşi Emil Loteanu va da un film mai 
românesc decât este polonez Cronica Adolescenței în Galiţia noastră al lui 
Andrzej Wajda, va mai dura şi dragostea cea curată şi anticomunistă a lui 
Marius pentru Eliza Alexandrescu, şi invers. 

Dar la sfârșitul sfârşiturilor basarabeanul îl va bate pe valah la umor, 
deoarece a beneficiat de o şcoală a suferinței mai îndelungată, teză pe care 
Marius avea ordin să o combată, camuflându-se în Atelierul de la Pribegi 
doar cu trei cărți de-ale lui Constantin Virgil Gheorghiu, sperând ca în 
primăvara lui 1944 să reintrăm în normal și s-avem un fel de Salon la 

Şosea, să poată participa cu trei cicluri de gravuri concurând recuperator 
pe occidentalul Goya: 1. Ard malurile Nistrului: mare reportaj de război 
din teritoriile desrobite; 2. Cu submarinul la asediul Sevastopolului; 3. Am 
luptat în Crimeea. 

Altfel, doar balticii vor intra în NATO, pentru alți ribbomolotovieni 
nici măcar din politeţe invitație, medita deprimat solidul romancier zek nr. 
1681, deşi intitulase cele patru volume ale fluviu-romanului dezvăluirilor: 
Armata Întâia, Armata a Doua, Armata a Treia şi Armata a Patra, 
divulgând, de fiecare, câte crime o făcut în cadrul planului conspiraționist 
românesc de cucerire a lumii începând cu Basarabia şi Bucovina, pentru a 
exprima regretul iutelui la mânie MARTE, că de ce n-a fost România 
Regală a doua forță nu numai în contra totalitarismului roşu, ci şi în contra 
celui brun, pentru că SE PUTEA, era fezabil după Armistițiul 
Necondiţionat, aveam cu ce, aveam de unde muri în vest, nu cu 12 divizii 
putând noi grăbi luarea Berlinului, ci cu cel puţin 60 (!!!), cele păstrate de 
Mareşal pentru Ardeal, Al şi A2, fuind o mare crimă împotriva umanității 
restricția impusă nouă la Pacea Sovietică de la Moscova din II... 
septembrie 1944, că numai cu atâta ne permit, deoarece o angajare maximă 
a românilor într-un război cu adevărat total înspre Ungaria şi Austria ar fi 
făcut imposibilă Ofensiva de iarnă din Ardeni a Wehrmachtului și ar fi 
condus la capturarea lui Hitler, viu şi nevătămat, până-n 22 decembrie 
1944, Bucureștiul fiind capabil să-i şi organizeze la Târgoviște un Proces 
expeditiv, şocant, universal televizabil... 

Câte visuri, câte visuri! În acele Poiene Roșii, roșii chiar şi în aprilie 
1943 la Năpădeni, nu numai toamna, atât prin nuielușele serioase de 
sânger, cât şi prin sângele vărsat de numeroșii noştri eroi, care încă se mai 
întorceau, lăsând dâră roşie peste arbuşti şi mărăcinişuri, de la Stalingrad 
până la hotelul de lângă fosta Gară de Nord, cu camere ieftin ocupate şi cu 
reclamă de vodcă... Stalingrad, chiar bătuţi cu pietre de feseniste în gară la 
Tiraspol, ei urmându-şi cărarea idealistă, victime sigure ale unei vaste 
propagande naționaliste, unioniste, reacționare, nişte naivi încrezători a 
conserva măcar semnificaţia marelui nostru război. 

— Şi vor reuşi? sta rezemată-n cot pe iarba grasă cu pete rubinii ca o 
păstoriţă Dora, după ce se mărturisise soţului ei, care ca romancier putea 
dovedi înţelegere fluvială pentru sufletul de femeie postmodernă, 
incapabilă de a posti. 

— Contrar la ce susține analistul fascist Mircea Eliade, Minodoră, 
realizările nu depind de mit, ci de voinţa politică a păduchilor cocoțaţi în 
capul cel chilug al Țării, de puricii inculţi de pe burtica ei şi de căpuşele 
călduţe care o seacă!... 

Departe, dincolo de Bug şi de apa frumos curgătoare a Niprului, se 
tot auzeau bătăi de tun german pe falezele de marmură, Hi însuşi mânând 
în luptă uraganul de oţel, în scopul de a elibera, din frăție de arme şi din 

camaraderie de artă, Harkovul în care Marius avea presimţiri că Murocika 
lui, partenera celei mai frumoase povești de dragoste într-un singur episod, 
a fost spânzurată pe baza unui camion american folosit ca eșafod deplasabil 
până balerinele-i picioare au prins a se zbate în aerul de libertate, sub bara 
ca de fotbal. Cu puţine minute înainte de a pătrunde în orașul întemeiat de 
Dimitrie Cantemir şi de lon Neculce, un alt frate de arme şi de artă, 
operatorul cinematografic alsacian dresdist Otto Runge, care s-a ocupat de 
funeralii împreună cu mamelucul Abdul, rămas din garda personală a lui 
Napoleon, şi cu niște voluntari spanioli, catolici, antibolşevici viscerali, 
desăvârşiți muzicieni, unul cu mustăţi antileniniste interpretând, la un 
violoncel al Casei Pionierilor „Pavel Morozov”, un nu ştiu ce duios peste 
măsură Cântec de Leagăn din nu ştiu ce suită franchistă de Manuel de 
Falla, nanaa, nanaa, de se clătinau plopii toledan cadaverici, încât a primit 
Marius Ghizdavu, agonizând sufleteşte-n Odessa noastră cu Dora noastră 
infirmieră devotată, reportaj despre cum au izolat ei termic sicriul, cu 
postav roşu şi panglici din bumbăcel alb, luate de la mantaua unui Diadia 
Moroz venit cu renii şi duba de la originile crivăţului, pe la Vorkuta, printre 
Urali şi Oceanul Îngheţat, ca să aducă în sac straie de zek pentru Moş 
Crăciunul burghezo-moşieresc al copilaşilor noștri, aşa delira el, 
închipuindu-și cu precizie de adevărat artist ce-o să fie abia după ce, de 
Zece Mai, la el la Ziduri, popa Sică va cununa pe familia Căinaru, ci singur 
fără amândouă, se va consola, văzându-i sânii perfecţi aplecată deasupra 
găleții cu chiparoase, cu o florăreasă Viuţa din Floreasca, după ce chiar ea 
l-a abordat în Piaţa de Flori, ca nepoată a lui Nea Măriuţă, faurul leagănului 
de la Pribegi, în alinarea căruia nu numai că receptase ca terminat 
desăvârşit oratoriul La Arlântida al misticului iberic, dar avusese prin 1938, 
sub drog, până şi viziunea eliadescă a frescei Întoarcerea morţilor de la 
Stalingrad, pe drumul de costişă ce străbate chiar Poienile Roşii la un 
moment dat, când se trezi şi auzi lămurit, ca prin somn, buciumul de la 
stânele de oi din valea înecată în fum de katiușele prospătură. 

— Şi vor reuşi? repetă parcă îngrozită de oratoriul euroatlantic în care 
Manuel de Falla deplânge abandonarea Galiției Mari, şi în special a 
Molotoviei, în ghearele netăiate ale Comintern-Căgăbăului, ca pe o înecare 
a civilizației ca atare în marea oceanul masilor populare. 

— Paradoxal, se enervă şi se ridică din iarba grasă și roşie scriitorul 
cel bălai și îndesat ca un evanghelist, tot acest sânge, şi al nostru, şi al lor, 
s-a vărsat în zadar. Fiindcă unde nu e cultură din vina unei politici 
consecvente de Moarte intelectualilor, acolo nici măcar nu e cap! Pentru 
că nu-i memorie. Şi nu se mai pot încârliga conexiuni, analogii. Şi fiindcă 
nu va fi fiind să fie niciodată! Este? 

— De ce niciodată, dom'le? se înnegură deputatul Nichita Căinaru, în 
timp ce inginerii săi, vreo nouă, tatuau în teren cum odinioară gradații TR 
ai lui Marius cimitirul de la Oancea, aici fundaţiile pentru Mănăstirea 

Recunoștinței Fără Sfârşit de pe malul Pillat, nu Vieru, al Prutului, la 
Miorcani, nu la Pererâta. Nu vor trece multe flori pe Nistru, bădie, şi vei 
constata că basarabenii au înţeles sistemul, da, sistieeeemul, răsucindu-se 
toți ca meandrul aista! 

— Adică de ce, îşi dădu motociclistul vitezist Stiopa geaca jos dupe 
labe şi umeri de cald, să jupoi amărâții doar dintre Tiraspol și Dorohoi, 
când poţi să îi constrângi, ca pe orice proletari ce nu mai au a-şi vinde, pe 
mâncare şi întreținere şi mobil, decât forța de muncă, la cea mai capitalistă 
exploatare a omului de către om, de la Bug până la Tisa! Jos unionismul! 
Sus statalitatea! 

— 'Tooţi aşăia, întări însuşi preşedintele Zahei Avăcăressi, ieșind în 
relief de pe micul ecran alb-negru călugăresc, cari îs Ruși, ori se simt Ruși 
în sufletul lor, n-au decât a urma exemplul marii minorități Maghiare şi să 
se adune într-o puternică Uniune Democrată a Ruşilor din RO, 
inconturnabilă la orişice Coaliţie de Guvernare s-ar putea concocta! Numai 
aşă putându-ne noi achita și de Misia noastră istorică, de punte americană 
spre Rusia, să nu se mai sparie de NATO! 

— Nu cunosc, recunoscu spre surprinderea generală chiar furiosul 
politician tânăr Viorel Pepi Enache, document european sau neeuropean 
care să se opună lărgirii României postceaușiste! Totul e ca totul să se 
contrafacă ca şi Unire, în cadrul unei Uniuni mai încăpătoare, deci când, 
cum s-a mai spus de la acest microfon de dedicaţii manelare, se vor uni şi 
Danemarca cu Azerbaidjanul. 

— Dacă va fi Cazul, dădu enigmatic din umerii cu care prezida şedinţa 
domnul Zahei Avăcăressi, întorcându-se cu bucile la el ca să discute 
spumos cu o secretară Cioropel, corect politic redenumită tot de el 
Ciorăpel. 

— De ce eşti trist, mă Grig? se îngrijoră Dora, uitând că soarta ei era 
pecetluită, indiferent din ce pasienţă ar fi fost privită. 

Frumoasă? Până la un punct. Atâta cât poate fi o doctoriță. Tobă de 
carte. La care se adaugă-n caltaboşi pagini rupte din enciclopedia 
suferinţei, amară ca lebărul muiat în fiere. De unde absenţa din privire a 
acelei orbiri bovine, a acelei prostii veritabile, pe care generalul 
antiamerican de la Bruxelles, Baudelaire, o consideră o condiție a 
Frumuseții respectabile. Altminteri, un chip modest, de fetiță naivă şi chiar 
obraznică. 

Or, Grig, ca romancier, tocmai de 1812 lipsise din Basarabia, când 
s-a produs acea crimă care din aproape în aproape a dus, mai întâi, prin 
jecmănirea subiectelor româneşti, la o explozivă Înflorire a culturii ruse, 
iar apoi, căindu-se Providența de imprudenţa erorii geopolitice ce s-a 
comis, ajunse Rusia la o decrepitudine de sclav stigmatizat cu fierul Roşu 
ca să nu fugă, cum ar fi să iei ca Imn, veşnic, tocmai pe-al Expansiunii 
cominterniste, pe-al CCCP! 

— Grig Căinaru, reluă el despre sine explicații de 1681 ori mai intime 
decât putem da noi aici ca filaj de analiză-sinteză posterior modernă, abia 
voalat neomarxistă psihanalist lingvistic, în epistemologia feministă cel 
puțin, are la contactul relativ sexual cu războiul-ca-viol-intelectual, de 
intelectuale, o senzaţie de libertate şi o post-percepţie de neputinţă. Grişa 
Căinaru, iubito, nu e un laş. Tovarășul Grişa nu e un tanchist mofturos, nici 
când 1 se face greață de atâta griş. 

— Pentru că mereu a urât monotonia la mâncare! gânguri tovarăşa 
ministru taior coc Svetlana-lordanka Filipescu, feminista Pia Filip, evitând 
să fie bănuită de titoism. Ideologic, romancierul Grigore Căinaru nu s-a 
eliberat din mrejele naționalismului ce bântuia în spurcata, chiar şi după 
1989, Românie Regală Mare. Fătat printr-o origine bolnavă, la 18 iulie 
1920, în acest abject incubator artificial, însăilat din piese heterogene de 
zgonhen, el nu avea cum să reziste ca scriitor autorizat, deci pupincurist, 
planului imperialiştilor români de cucerire a lumii pe nesimţite, profitând 
ialtez de nesimțirea ei, cum în fond a procedat şi cu mine, la Ministerul 
Propagandei, când mă uitam la cum bombardează anglo-americanii Gara 
de Nord, dincolo de părculețul unde poate ne-ar fi fost mai comod, pe iarba 
grasă de sub arbuşti, decât pe biroul din stejar din nou recuperata Bucovină, 
având sub cristalul lui, ah, o Doră pozată de Marius pe faleză, la Odessa 
noastră. 

— Tocmai din cauza acestui nefast naționalism nedemn de fastul 
atâtor ceremonii ale caraghioşilor cocoțați în capul Țării, reluă tot ea dar 
mai bătrână decât când purta coc de ministru, bietul Grişa al meu a ajuns 
să slujească atât totalitarismul german spre Nipru, cât şi totalitarismul 
ucrainean poststalinist al cubanezului Hrușciov, spre Elba şi spre Sena, 
ignorând de tot spaţiul bulgar. 

— Romancierul medieval cruciat Grigore Căinaru, comentă Steven 
Dascaloff de la Toronto, răsfoind pe al 11 1-lea din cele 1681 volume ce 
Căgăbăul scrisese despre basarabeanul care s-a luat la trântă cu străbunelul 
său Tolstoi, nu a slujit în acest război decât pe Dora sa! Cum Dante pe 
fascista Beatrice, într-un spațiu curb, deformat gravific, devastat de 
războaiele energice ale viitorului. 

— Domnilor! tresări despicând tăcerea dintr-o singură ridicătură de 
buci de pe scaunul academic scârțâitor Răzvan Hristevescu. Domnilor, nu 
contest că în planul cutezător românesc de cucerire a lumii, ura popoarelor 
subjugate a căzut pe talentatul şi vrednicul popor rus, pe când în fapt toate 
foloasele teritoriale şi economice, inclusiv Cernăuţii şi Vâlcovul, le-a tras 
totalitarismul ucrainean! 

— E o fatalitate! nu respinse opinia eruditului expert în longevitate pe 
temei erotic punitiv naturist tânărul lup de stepă Muhală Muistu. Doar că 
în sensul care nu are de a face cu planul româno-californian de cucerire a 
lumii printr-o strategie adolescentină, singura analogie respectabilă 

structuralist fiind că Grişa nici măcar n-a bătut-o pe Dora, când a înţeles că 
el nu va putea publica niciodată Războiul Sfânt, pe când ideologul 
tineretului studios, Louis Althuser, recitindu-l pe Marx, şi-a cam ucis soția 
bolşevică, pe tolstoianca Helene, sub influența sindicatelor din Polonia, 
căci era în 16 noiembrie 1980, şi ştirile privind anarhia adusă de 
Solidaritatea pesemne ajunseseră şi la Paris, unde nu toţi putuseră să le 
asambleze în paradigma ceaușistă a prezentului, cum că nu e vorba decât 
de aplicarea aceleiași utopii ştiinţifice pe rase dialectic şi mai superioare, 
şi mai inferioare! 

- Ca pozitivişti de imagine negativă, deşi ne-am implicat 
colaboraționist şi cu Cea, şi cu YI, şi cu Zahei Avăcăressi, își arătă degetu- 
n sus bogatul Caritas Hristevescu lordankăi, noi nu putem ști nici ce-a 
încercat Althuser cu soţia, în paradigma ideologiei structuraliste, nici ce-a 
făcut Marius tel quel cu Dora, la Odessa noastră mult duioasă, în planul 
perfid românesc de cucerire a Lumii pe la spate, pe sub chersin, lăsată în 
nesimţire, unele noi scurgeri din arhive lămurindu-ne însă, pe cuvânt de 
securist, ce „preocupări“ au avut logofătul iscusit lordaki Ghizdavu, 
străbunelul lui Marius, cel care a primit la 1812 un celebru șut în ișlicul 
ținut în mână, de la badigardul lui Kutuzov, eroul creştinătăţii. Această 
umilă personalitate valahă obscură, sunt indicii că ce grozăvie a comis 1 s- 
a lăudat unei vivandiere cuziste fii-su, hâtrul longeviv Denis Ghizdavu 
(1833-1930), filfizon, iresponsabil, guru muscelean în blăstămăţii până şi 
parizianului  Bogdan-Piteşti de la  Vlaici (1870-1922), bravând 
iresponsabil, aberaţia c-ar fi Kir lordaki Ghizdavu (1781-1867) scornitorul 
din Muscel, la 1812, al odioaselor Protocoale ale înțelepților Sionului, 
publicate abia în 1903 (anul cu cumplitul pogrom de la Chişinău, 
Kumun&Bckuă  norpom), la Petersburg, de soroceanul Pavalachii 
Alexandrovici Crușeveanu, gazetar boier al Ohranei şi al Sutelor Negre. 

— Acel şut în işlic nu trebuia decât să înșele Europa! linişti spiritele 
Larisa Rîbalovna. În realitate, mulţi boieri fost-au filoruşi, cu boieroaice și 
cu roabe cu tot, preferând un imperiu în expansiune unuia turcesc în declin, 
deoarece sultanii n-au înţeles că fanarioți erau buni la Istanbul şi în Asia, 
dar pentru a stăpâni Balcanii și a tot spori expansiunea musulmană spre 
Triunghiul de Lapislazuli Viena-Cracovia-Breslau, mai buni erau valahii, 
cum au recunoscut atât cititorul în stele Schleiermacher, de baştină din 
Breslau-Mizil, cât şi eseistul Gotthold Ephraim Lessing, într-o analiză- 
sinteză despre galițienii de sud, cerută de stăpânul său momentan, generalul 
Bogislav Friedrich von Tauentzien, al cărui portret din 1813 burea 
HaponoB Leipzig, de o frumseţă cazonă de album, Marius îl ținea-n biroul 
oval, suspendat cu un belciug și cu fundiţe de mătase tricoloră, german 
surprins zâmbind profetic a american la rus, către Grişa Căinaru tot la 
Torgau, de fotografa Lee Miller, tancul pandurului poet ajungând şi la 
Breslau. 

— Există, rânji cu subînţelesuri antighizdaviene Muhală Muistu, spre 
prozatorul bulgaro-grec mare atitudinar Hristevescu, ce declarase că... 
România Regală Mare pute, fiind îngropată ca şi Eminescu în secole 
fumate, pre-europene, suficiente indicii să presupunem că strania călătorie 
a filfizonului Denis în Rusia, la 1900, alt scop decât desfrânarea nu avu 
decât a preda cancelariei ţariste, şi deci Căgăbăului, cum s-a şi lăudat, 
tocmai acest instrument odios de luptă ideologică necurmată care este 
Protocoalele înţelepţilor Sionului, indiferent cine-s autorii, şi care-ţi 
îngăduie nu numai a masca expansionismul românesc spre California, 
certându-l la alţii, ci şi a importa ce-a născocit mai rău Occidentul, 
pogromul, ca să-l dea preablânzilor pravoslavnici ortodocşi atât de natural 
ospitalier! 

— Nu există, protestă ferm candidatul la preşedinţia monarhiei Sergiu 
Enache al Isadorei noastre, nu avem, cum strălucit a dovedit Orestel Bogza, 
scotocind şi Biblioteca de la Ziduri, şi Castelul de la Valea Ursului, niciun 
fel de probe că logofătul Iordache Ghizdavu ar fi lucrat în Muscel pentru 
țarism, aşa că nu-mi poate nimeni atârna la dosărel, pe bază de rudenie fake 
news cu dăulatul filfizon mitoman Dinicu Ghizdavu, etichetă negativă încă 
de la declanșarea campaniei electorale, vizând şi europarlamentarele 
fratelui meu Vip Enache! 

— Asta negreșit, dădu Viorel Pepi Enache din capu-i frumos de 
sportiv. Astfel de speculaţii, cum a fost şi cu lagărul de gimnaste de la 
Deva, trebuie probate din respect pentru publicul spectator din dormitor... 
Nouă nu ne e frică de călăii imaginii noastre externe şi nu vom trece cu 
vederea nişte dedesubturi mai spinoase, care pot pune deoparte Totul sub 
semnul Părții şi Totalitatea, sub suspiciunea parțialității! 

— Am impresia, Pepi, bătu şi ea un cuişor în sicriul autorului din 
convingerea că dacă lasă umbră probează materialitatea textului, că deşi ai 
parcurs majoritatea traducerilor filozofice, precum şi puzderia de reeditări, 
tu ai uitat întrebarea originară, ai neglijat să începi cu Începutul preludiului 
şi nu ţi-ai mai aruncat ochişorii, zise visător Iza (Isadora), pe mărturia 
capitală a lui loan Heliade Rădulescu, din Echilibru între antiteze sau 
Spiritul şi materia, unde la pagina 79 ambasadorul itinerant şi transhumant 
Dinicu Ghizdavu, subliniază cu plaivaz cu gel, la Valea Ursului, buna 
referință că vecinul nostru de la Săpânța, Dinicu Golescu, fost-a „bine 
văzut de muscali“, ciolovek de-al lor, de ce?... Cum de ce? Pentru că 
prefăcându-se a vizita cu Inturist, din biserică-n biserică, Rusia lui 
Radişcev... Și a lui Emilian Pugaciov! precizează aici cu ochii pe Jdanov, 
dl Novikov, dl Marius Novicov... EI, el, întemeietorul patriotismului utopic 
la noi, boierul progresist Dinicu Golescu, de-a locuit cu ministra proletară 
feministă cu coc Svetlana Aiordancăi-Filipescu, într-un bloc de lângă Gara 
de-au bombardat-o piloţeii AA, unde se vede şi acum statuia între şinele 
metroului ușurel 44 de Giuleşti şi Strada tehnicianului antonescian eseist 

Mircea Vulcănescu de-a lansat unchiul Jan Enache Fişiereanu despre el 
testamentul fake news că să nu ne răzbunați, acceptat ca hautentic de 
atitudinismul contimpuran, deși ocnaşii Damian şi cu Noveanu au întâlnit, 
în circuitul puşcăriilor Romlagului, un trăgător cu urechea care susținea 
exact contrariul, că el a auzit doar un sceptic agonic profetic Reproş, n-o 
să ne răzbunaţi, cu nuanţa depreciativ-creativă de bust cioranian cum că 
din tinetă nu poate ieşi decât o intelectualitate de tinetă, ori cel mult poate 
țâşni doar sufletul bine şifonat, ca în cazul matematicianului idealist Raul 
Lecca, ale cărui adnotări pe însemnările de la Basel ale ambasadorului 
emisar itinerant şi transhumant Dinicu Ghizdavu, când în decembrie 1870 
au asistat la Conferința naționalistului cărturar Jakob Christoph 
Burckhardt, amic cu poetul reacționar Friedrich Nietzsche, care a scris 
scenariul pentru Superman, intitulată pompuos pimpant Despre fericire şi 
nefericire în istoria universală, despică transfăgărăşane nouă, în zidul 
carpatin protector al semnificației ultime a Războiului Sfânt, chiar dacă în 
epocă biruința Germaniei asupra Franţei a surprins tot atât precât replica 
ridicolă, gen Front Popu, a parizienilor, care nu ştiau nimic despre ce se 
complotase prin parcuri şi-şi notase bunicul ex-sultanului Marius 
Ghizdavu, anume că dacă ar fi incendiat-demolat fesenistele nu numai 
Tuileriile, ci şi Luvrul, Versaiu şi cu Notr-Damul, atunci Engels ar fi 
proclamat puterea popooorului, devenind prim-ministru, Marx ar fi fost 
ales preşedinte pe viaţă, iar numeroşii săi gineri de la el din Comună ar fi 
condus care Căgăbăul Francez, care Cominternul Francez, care 
Manufacturile Franţei, care  Mafiile  gestionarilor transformării 
capitalismului în kpitalism, consecinţele fiind de un interes deosebit pentru 
telejurnalele deşkise la ceas de seară, concurente acerb ca nişte podărese, 
deoarece s-ar fi tras, pă pielea chiar a lu' noroadele de rase mai superioare, 
concluzia că homosapul e incapabil să realizeze deocam-deocamdată Statul 
Faustic, unde investiția în logistica intelectuală e prioritară și Academia 
avizează care lup merită să candideze la diferite funcţii executive morale, 
principalul rezultat de lăudat atâtica-n planul istoriei, cât şi în unghiul 
profund diedru urinoar al Literelor, fiind că Muma noastră Rusia, a 
pădurilor siberiene, ar fi fost lăsată în pace să-și plinească mai mult decât 
europeana ei efervescenţă spirituală de la 1917, câte curente! câte mode! 
câte avangarde! câte personalități! cum bolșevismul prin vocația sa 
antipopulară de reprimare antibiologică a variabilității de către labagiii 
ideologico-securişti, bazaţi mai degrabă şablonard pe ereditatea de dosar, 
acceptată ca metodă unică din pricini de incompetenţă, Alecu Şaraga 
lăudându-se că el ar fi obţinut Pacea Sovietică, stabilitatea regimului 
cominternist, cu un efectiv de o mie de ori mai mic de SS marxist, dar din... 
specialiști, şi cu o populaţie gulagică de circa 163,1 ori mai mică, realizând 
totuşi cel puţin cam aceleaşi sarcini de depăşiri de plan, desigur cu reținerea 
repetată în arhipelag, a celor mai buni profesioniști, în special profesorii 

din toate domeniile de activitate, pe când colonelul Belizarie Moga, înălțat 
la gradul de general român de Război Sfânt, cu ocazia Triumfului din 8 
noiembrie 1941, când s-a serbat derutant la București sfârşitul Războiului 
Existenţialist, cu Odessa noastră întoarsă la patria mumă născătoare a ei 
prin roditorul pântec basarabean, răpit la 1812 de falșii eroi tolstoici 
Kutuzov şi Ciceagov, neîncetând a se mira din tot trupul său imens, cum a 
fost cu putință, pentru ce Zeul Războiului l-a părăsit, ca şi cum la 
dimensiunile sale, mare brânză ar fi fost să fie ochit chiar în stomacul cel 
îndopat cu atâtea delicatese, după dubioasa achiziționare, la dezintegrarea 
României Regale Mari 1940, a castelului de vânătoare imperială chezaro- 
crăiască şi tovărăşească proletar marxist-leninist sovietizant, din Valea 
Ursului, înălțat cu meșteri vienezi de către logofătul cinegetic Iordache 
Ghizdavu, pentru a primi aici confortabil şi intim nemonitorizat oaspeţi 
occidentali, care poate s-ar fi putut impacienta că, după Răpirea Bucovinei, 
n-a mai urmat nicio altă Muşcătură din trupul dulce, de bună gospodină, de 
ideală şi duioasă fimeie di casă, al nefericitei Moldove, după care a 
moștenit şi risipit mai totul, pe voiaje desfrânate și cărți, filfizonul Dinicu 
(Denis) Ghizdavu, cel de confortul occidental sedus şi de arborele 
genealogic devenit nerespectuos, chit că firul cromozomial se adâncea 
până la un Ulea Spătarul, tras în țeapă, pentru corupție nedovedită, de însuși 
Dracula, în Parcul Libertăţii, care al dracu Dracula, cum reieşea Nuţii lui 
Marin Şoferul din istoria trasă cu urechea la tembelizor la Mihnea Bazalau, 
comportându-se necivilizat cu creditorii turci neturci, ca şi Mihai Viteazul, 
care le-a dat foc, reținându-i în hotel, pus-au bazele antisemitismului viitor, 
crede Lavrentia Clătici, în toată Galiţia Mare, deoarece, admitea 
moderatorul, nerâzându-şi de protocronismul în rele, aceşti creditori nu 
puteau fi din Carpaţi şi, oricum ai lua-o azi, a nu-ți mai achita ratele nu e 
de natură a atrage, la noi la Pribegi, pe investitorii strategici occidentali din 
Ungaria, Cehia, Slovacia şi Polonia, ceea ce, ponderea generalului Moga 
fiind unanim recunoscută în WW2, impresionase pe gastronomi și 
nutriționiste, cum a fost cu putinţă un supraponderal să conducă trupe 
alpine cu atâta măiestrie, impulsionându-le energic în Munţii laila, vânând 
pe mai toți partizanii antrenați întru a intimida pe oaspeţii latini, sosiți la 
odihnă în Crimeia noastră, ceea ce nu ne-a condus la o biruință decisivă, ci 
doar la Expunerea Elvirei dinaintea tuturor liderilor marilor puteri prezenți 
la Summitul de la Ialta, în sensul că, forţată de Mişu, cu aviz ginecologic 
şi psihic de la doctorul Lecca, ea s-a produs direct în Sauna lui Mannerheim 
(general țarist) din Palatul Livadia, de voise arhitectul de război Grigorașco 

Cornescul să-l demonteze ceaușește, ca să monteze în locu-i Opera de la 
Ialta, suport ideal pentru frescele ghizdaviene de la Miorcani, privind 
Drepturile noastre, confirmate sau dobândite cu sabia în Răsărit, în luptă 
dreaptă, cum se întreceau, pentru Elvira, și Cavalerii Cărturari, refugiați la 
Ziduri de Revelion 1940-41, temători să nu-i împuște simienii ca pe lorga 
dacă rămân expuşi ca Madgearu la Bucureşti, cruda ironie a Istoriei ferind- 
o de teologul tibetan realist socialist Atanasie Damian, de filologul 
preindoeuropean hippiot lancu Noveanu sau chiar, sosit mai târziu, de 
inginerul romantic Edgar Glagoveanu, de glonţul căruia, crezut legionar, 
primise ordin să-l apere colonelul Moga, cu ginerii săi, pe scriitorul de 
geniu mai mult basarabean decât bucovinean sau dobrogean, bănuit spion 
cominternist, Grişa Găinaru. Dar s-a şi filmat în sauna din livada 
Peninsulei, ce văzu-n peștera artificială biata drogată Elvira: pe Stalin, pe 
Churchilhică şi pe Rrruuuzvilţel, că departe de a-şi măsura pe un planiglob 
în ceața Ialtei, fiecăruia ce i se cuvine, ei ca nişte liceeni sprinţari, care 
burtos, care cu sârmoşi floci de popă, care circumcis, 1 se păru ei, îşi 
măsurau bărbăţiile plânse, slujindu-se de un creion special, roşu-albastru 
cam stelist, ascuţit la ambele capete şi prevăzut cu vreun posibil resort 
interior dialectic, care îi permitea a se lungi şi a se îngroşa pe Hartă, după 
dorinţele și plăcerile Gazdei cominterniste, încât deşi poate că în mod 
obiectiv, adică în armonie corporală cu Planul Românesc de Cucerire a 
Lumii, dl. Churchill trebuia constant să cedeze-n acea temperatură 
variabilă ceţoasă dlui Stalin, atunci contesta imediat domnul Roosevelt, 
temător de consecinţele negative ce ar putea avea posesia numai de către 
SUA a bombei atomice, dese fiind crizele de să-l trimită, să se adreseze 
medicului de familie, pe mamelucul Abdul, care monitorizând ca o 
carnasieră însângerata cumpănă a războiului, trecuse de partea bolşevică 
înapoi, ba încă direct în tabăra iradiată post-Beria de chelia lui Hrușciov, 
intuind degenerarea totalitarismului marxist, de se sperase, în stil vechi 
Tolstoi-Napoleon, restituirea rusismului pur, printr-o Încoronare Lenin, cu 
Krupskaia ţariță, scop în care se păstraseră pentru ceremonia 
hollywoodiană, preluată de toate teveurile Terrei, bijuurile Reginei mele 
Maria, înmlăștinarea mai întâi într-o tiranie caucazian alpină, bazată pe 
seriozitatea cu care popoarele din munţii vrăjiți îmbrățişează ideologiile şi 
primesc studenți la reeducat, pentru ca, aşa cum bogăţiile Basarabiei 
mănoase au condus la fundarea Moldavankăi şi creşterea Odessei altoite pe 
ea, aşa şi jefuirea sovromică aliată de control a României mele Regale, ca 
bază pentru vreo suprastructură acidă, va conduce nu numai la fundarea şi 
erecţia Erei Cosmice, probându-se experimental inexistența lui Dumnezeu, 
Gagarine, ca mediator între Univers şi Biosee, ci şi la deturnarea încă din 
26 iunie 1940, a întunecatului nesătul totalitarism ruso-gruzin, spre un mai 
gogolian, mai hazliu şi infinit mai suportabil rotalitarism ucrainean, centrat 
pe figura radioasă a lui Hârrciogan, care asemeni lui Soliman Magnificul, 

de l-a dat în gât pe Voievodul Culturii Petru Rareş și ne-a răpit Bugeacul, 
şi-a vârât sfredelul, ce-i servea de coadă în locul celei răsucite ca o sforicică 
de purcel, de o aşa manieră încât, de Războiul Existenţialist, biata Rusie, 
ca mai fraieră, să se aleagă numai cu morţii și ruinele, iar Ucraina cu 
profiturile teritoriale, ca Cernăuţii, Cetatea Albă, și Odessa noastră, şi 
Liovul, neexistând însă scurgeri din arhive, din care să rezulte că de 
verişoara lui Marius Ghizdavu, frumoasa Elvira, ar fi profitat şi acest 
mameluc, în sauna cu oglinzi de Murano dinspre livadă, ca să existe un fel 
de simetrie temporală cu intelectualii de tinetă, istoria ştiinţei neuitând că 
se ameţise, la Ziduri, de Revelion 1940-41, pripit implicat erotic, și 
precocele analist Raul Lecca, matematician de geniu şi vodcă mai mult 
bucovinean decât basarabean sau dobrocadrilateral, carele mult înainte de 
a fi înţeles esența Reeducării şi calculul tensorial, şi de ce radical din minus 
unu este un simbol românesc pentru Verticalitate, reţinuse de la torționarii 
săi premisa zăludă, de la care purcede orice filozofie ludică extinsă galițian, 
cum că intelectualii de tinetă nu numai că nu au cu ce, n-au din ce, ce să 
dea la poporul electoral, dar ei sunt incapabili şi să-şi apere chiar propriile 
lor interese ca intelectuali, fiindcă niciodată nu ţipă, ca pruncul după țâţă 
sau silicoane, cerând infrastructură şi buget! În schimb, într-un mod 
oarecum abuziv, ăştia extrapolează copilăreşte, asupra Gloatei, nevoia lor 
mică de... Libertate, care în esenţa ei nu-i decât o doleanţă sindicală de 
tinetă a cărturarilor, ca un fel de huzur de să-şi practice profesia corect, 
adică să citeşti cărțile altora tu efectiv, nu să le citezi doar auzite ciupitativ, 
de la unele oficine imperialiste ale Războiului Rece, sau de la colaboratorii 
Direcţiei XIII Literatură şi Arte, călători cărora le stătea bine cu drumul și- 
i luau la mişto, ca pe nişte Ynculţi funcționali, pe ăia care n-au avut toate 
posibilitățile de mişcare browniană, ceea ce efectiv generalul Moga nici nu 
se gândise că așa e moartea, o străpungere a frontului în două locaţii şi 
chiar mai mult decât o încercuire, anume lichidarea efectivă a pungii, în 
sensul că spiritul-tău-cazon-bătut nu mai e ăla în stare a opune vreo 
rezistență de filtru personal, ci peste ale tale visuri măreţe, calcă alții cu 
şenilele şi bocancii, spiritul tău propriu se simte invadat, deoarece e ca și 
cum s-ar dizolva în gaist-baiţul universal, care atunci deci însă nu poate 
căpăta decât o consistenţă de genialitate medie, ca în orice corcire, ca în 
orice tinetă, ca în orice omogenizare a societăţii de să cuvânteze contra 
naturii, despre anusul artificial, ceapista ca academicianul, de să nu-i mai 
distingi la erudiție, ca în toate societățile stabilizate cu tupeu de către 
şpagocraţie, printr-o politică de Moarte intelectualilor!, întrebarea 
fundamentală acum, în aceşti munți ai Slovaciei aliate nouă în contra 
bolşevismului, fiind dacă acest mare general alpin, Moga, hrănit cu sângele 
poporului muncitor exploatat la sânge, îşi va vărsa tot sângele pentru 
zdrobirea fascismului, mai poate fi el atunci dat la rubrică la... Eroi? Din 
moment ce, cu o dinamică fără egal, şi-a impulsionat energic regalii 

vânători de munte, atât în Crimeia la vânat partizani, cât şi în Caucaz, 
eliberând acest creuzet de popoare demne, de sub robia rusă 
deznaționalizantă, ieşind biruitor la Marea cea Mare, Caspică, şi anexând 
pe vecie multiculturala Cecenie la România, pentru ca acum, în Tatra, cu 
un snop de gloanţe mitraliate de către Otto Runge sau alt patriot german 
luptător în contra Capitulării Necondiţionate, să se întrebe retoric de ce n- 
a rezistat, decât tot cât al lui Mihai Viteazul, Imperiul Romănesc în curs de 
formare, de la Dunăre la Volga, de la Bratislava la Stalingrad, revenind, 
iarăşi, „unei alte generaţii“ de giganţi politici, să exploateze acest drept al 
nostru, într-un moment prielnic, de prăbuşiri de supraputeri, ceea ce cere o 
intensă pregătire culturală de către cărturari a ideii Unităţii de la Dunăre la 
Volga-Ural-Amur, totalitarismul ucrainean, infinit mai şugubăț Gogol 
decât insuportabila seriozitate rusă stalinistă, fiind însă mai durabil în 
principiu, de aceea nici Jenel Noveanu negreşind prea mult că trebuie să 
pornim de la Reconstituirea Bucovinei, nu numai cu Cernăuţii, Storojinețul 
şi Hotinul, ci şi cu întreg Principatul Haliciului, care dacă s-ar fi putut uni 
la 1859 cu Moldova şi Valahia, atunci am fi avut, în Galiţia noastră 
ghizdaviană, mai mult decât Strasbourgul, anume Liovul, Lw6wul, un 
precursor multicultural capital al Uniunii Europene, opuse Statelor Unite 
Americane pe un principiu de stabilitate superior celui neexportabil, 
inventat de rasiştii germani exclusivişti, unire grandioasă perfect fezabilă 
în virtutea dreptului istoric izvorât din apartenenţa Haliciului, Pocuţiei, 
Volîniei, Podoliei şi Berdicevului până la Vinniţa, ca şi a complexului 
fortificat de la Premișlea, la Moldova clasică, a voievodului Alexandru cel 
Bun, ceea ce strănepoțelul de la Olguţa cea cu gât modiglian şi cu buze de 
mărgean, istoricul de televiziune Narcis Dabija, recuperator al Kastelului 
de vânătoare cu păstrăvărie de la Valea Ursului, respectă el, dar nu admiră, 
în bestsellerul acuzator, The Holy War against Bolshevism, care i-a adus 
acele venituri de să dea la şpagocraţie să i se restituie, de la ăla foarte 
bătrânu' Moga, tot ce-a recuperat acaparat Zar (Cezar Bogza), ginecologul 
Ghizdavilor, cu relaţii, ca prefectul Supereristal sau primarul Taicopaci cu 
edilii Bordurel şi Gazonel de la Gospodăria de Partid, în contextul că, 
jefuirea avuţiei naționale încheindu-se inclusiv la puţinul ce mai dosise 
populaţia, de nu-şi mai poate achita azi nici întreținerile, Imperialismul 
Românesc devenise o necesitate din alea obiectivele, adică Aderarea cu 
prenadez la tendinţele trendului de extindere ale civilizației euroatlantice, 
care nu mai venea sub forma Reichului bazat pe germanism deasupra 
latinismului mussolinist, României rezervându-i-se tradiționalul statut al 
unui rol de sinteză tranzacțională şi de samsarlâc intermediar, între aceşti 
Mari Angrosiști, noi trăgându-ne gata creştini din dacii goți de origine 
germană, precum şi din romanitatea Romei, în culmea imperialismului ei, 
încât aderarea asta, Olguţo, Cocuţo, Nunuţo, trebuie, cu cel mai înalt 
patriotism al stabilităţii preţurilor, să o negociem la sânge, cum numai lonel 

Brătianu s-a mai bătut aşa, dar pentru spurcata şi neviabila Românie Regală 
aia prea Mare, problema problemelor, pentru idealul nostru cultural ca 
identitate, fiind ca ăia din Vest să nu ne persecute specialiștii, în condiţiile 
în care cine a făcut poliție politică sau spionaj nu mai prezintă nicio 
periculozitate, având azi... alte interese, iar masile deprinzând cu totul alte 
preocupări decât cum plm a fost posibil, de ce tributul de sânge din 
Decembrie nu ne-a propulsat în valul aristocratic maghiaro-ceho-polon şi 
mai ales cum, de ce, fă, nomenclatura a impus morala ei, etică de gestionar, 
activist, securist, cenzor, zbir sau ideolog, adică deontologia interloapă, 
tocmai yntelectualității tolerate doar ca elită gazdă de hoți, de să facă gât 
de lebădă până i se bagă un oscior acolo şi apoi apoi apoi să tacă, fie și 
până şi când îi sunt ciupite cu brutalitate obscenă coardele cele mai 
sensibibile, ca când vezi că oră de oră şi ceas de ceas, la cea mai înaltă 
audiență, ţi se tâmpește cu cinism deliberat Naţia, pe motiv că asza cere 
chiar Ea tv-canalelor, imperios: să fie îndobitocită... 

— Şi atunci, spune tu, Chouchou, sălbatecul meu amor ca mândră a 
mea de altădată, mai e cazul? Mai merită să mor eu în rariştea de lângă vii, 
despicând Fatra şi Tatra ca să înalţ dreptul nostru la cultură, în Triunghiul 
de Lapislazuli Beciu-Breslau-Cracău?... De ce m-aţi dus de lângă boi? Oare 
nu era mai bine să fi rămas în plm la Valea Ursului, în fânul de curând 
cosit, cum s-a automobilizat pe loc plugarul Marius, să experimenteze 
iarovizarea orezului pe Valea Râului Negru, cu nişte rude de-ale lui nea 
Măriuţă, demne urmaşe ale robilor roabelor de pe latifundiuile ce-au posedat 
pe sub smochini și pruni, într-o istorie recentă, alde logofătul filorus 
Iordache Ghizdavu şi, evidenţiindu-se negativ în stil mare, nihilistul, 
filfizonul filiform și filoprusac, ultrareacționar, şovinul, desfrânatul, 
longevivul de Denis, fii-su, spaima doamnelor oneste, ce zici tu Chouchou? 

Doar că zvelta şi bolnava de nervi doamnă general Chouchou 
domnişoară de Cocagnac păstra maiestatea tăcerii, surprinsă de 
obscenitatea limbajului cazon în acest ceas funerar alpin, încă interminabil 
consternată de infamia că nobila-i Franță a jertfit onoarea pe altarul virtuții 
din mlaștină, în septembrie 1939, fofilându-se dezgustător de la a declara 
război Uniunii Sovietice, agresoare de îndată ce Stalin, în urma aderării 
bolşevismului la Axa fascistă, în 23 august 1939, iaca că cu consecinţa de- 
au sfârtecat gingașa Polonie, spurcat triunghiu conjugal franco-muscalo- 
nazist ce confirmă justețea politicii promovate de Voicu Ghizdavu, pe 
drumul sevei arborelui genealogic, dinspre Ulea Spătariul, prin lordachi și 
Dinicu spre Mariusică de la Lemberg şi lrinuca de la Basel, că ca când n- 
am fi fost niciun pic agresori, s-ar fi sfârşit în triumf la Arc orice pace, dacă 
dacă dac-am fi atacat noi, conform celor prevăzute punct cu punct în 
Memoriul din 2 octombrie 1938, înaintat de la Ziduri Regelui Carol al II- 
lea de istoricul tată, sub denumirea codificată de Cazul Baiazid (Fulgerul), 
urmarea fiind că Vodă s-a speriat pe el de revelația miracolului c-ar fi fost 

predestinat, prin soarta Ursitei, tocmai pentru acest act de bravură 
imperială, încremenind, laşul, la bariera psihologică a unui: Ostași, vă 
ordon treceţi Nistrul! Dezrobiţi poporul frate trac ucrainean de sub cătuşele 
roşii ale robiei ruse, aduse de cominterniști dinspre Sibir odată cu 
Holodomorul, ei slăvind mereu aceeaşi Biafră spirituală cu capitala 
Moscova! Amintiţi-vă că dacă noi românii suntem daci romanizați, frații 
noștri ucraineni sunt geți rusificaţi, după ce misionarii Patriarhiei noastre 
au creştinat Kievul... Nu uitaţi că în ziulica de azi voinţa şi lupta, religia și 
BIOLOGIA, dreptatea iminentă și dreptul imanent român, îndârjirea de a 
câștiga, ca şi mentalitatea de învingător, toate acestea-n fuior califică şi 
descalifică popoarele! 

Ce păcat! Cât păcat, cât păcat! nu înceta să se minuneze murind 
generalul Moga, otrăvit cu stridii la statul său major de la Divizia 3 Munte, 
spre indignarea superiorilor, existând consemn clar că nu se aduc alimente 
de salon în mediul cazon, nici invers covoare persane de la Cernăuţi la 
Băneasa în camion, ce mare păcat pentru GLORIA noastră, pentru 
veltanjugul viitoarelor tot mai tinere generații juvenile, regularisite de şi 
efectiv în televiziune, câtă vreme monopolul telefoniei pe fir în 2002 face 
din Internet un fel de lux chiar când nu e manipulat întru luxură, ce 
nedreptate în Istorie ca destin şi în Literatură ca Ursită, soarta-i că deşi 
răsfoise opusul istoric ghizdavian Contribuţii la dilema celor două Odesse, 
din care cu argumente de Fier şi Sânge, irefutabile, rezulta că Începătura 
noului Imperiu Romănesc în curs de formare nu poate fi decât spre una din 
cele două sibilinice, ca un enunţ dadaist computerizat de nepătruns, cetăți 
Odessos, adică la Sud portul Varna, iar la muult Nord de Balcic, profund 
culturală, Odessa noastră, ce păcătos păcat că păcătosul de Playboy 2, pe- 
un picior de plai gestionat cu boi, n-a înţeles că înarmarea înarmărilor 
înarmărilor de înarmare e de natură duhovnicească, spirituală, dăruind 
dobândire numai cui riscă și câștigă devenind... Diplomectual şi bogat, 
Denis, contrar canonului Ticălos şi bogat, vai, dăulatul biv vel filfizon, zice 
Narcis că şi-a băgat la 1874 în geamantanul de voiaj, sau în găoază, aceste 
preliminare împăcări opiomane cu sinele de la conștiință sul, în vederea 
unui deja război preventiv la Răsărit, vizând o „sadoveniană“ strategie 
luminoasă de cuceriri, întru a anexa pe vecie de la Țar nu numai râvnitul şi 
de investitorii strategici germani Donezbecken, ci şi atâta spaţiu vital cât ar 
fi putut dobândi un Trans-Kaukasusfront, asigurând clarvizionar şi 
disuasiunea anglo-americanilor de la a mai Debarca în 6 iunie 1944, decizie 
privind al doilea front ce luată ca sigură de Stalin, în 6 august 1943, nici n- 
a mai cabulipsit cu Marius Ghizdavu la recoltat zekește agrișe, la Kunţevo 
şi Zubalovo, să negocieze serios o... Alianță, deşi emisarul Frontului 
Salvării Naţionale de la București îi promitea că Uncle Alec va organiza — 
cu universitarii petiționari civic ai lui Bratu — o insurecție națională 
antifascistă şi antiimperialistă, păcăleală de 1 Aprilie 1944, adică un 

eveniment crucial, televizat, generator de profunde mutații în imaginarul 
progresist al norodului incult ce, jertfindu-se antiterorist, ar fi dobândit, la 
sfârşitul experimentului, însuşi paşaportul de succes într-o economie 
globală, pe o scară de la unu la zece prosperitatea familiei personale 
ocupând un loc de cinste printre valorile chiar şi ale marilor noştri corupți... 

— Ce-ţi sugerează ție acum, Ariele, toponimul Sudak? de sudoare îl 
şterse anchetator Chouchou, după ce constatase că Rana ce 1-o provocase 
soțului ei lunetista Clavdia Chauchat, apărându-şi valorile sovietice ruso- 
marxiste, nu era suficient de mortală, deoarece el avusese inspiraţia să-şi 
spele, în apa slovacă a Krupinei, plaga istorică împuşcată, scutind-o şi de 
plictisitoarele formalități privind achiziționarea unui loc de veci la 
Cimitirul Eroilor noștri de la Zvolen, pe malul Hronului, propus ca 
amplasament inițial de același Marius Ghizdavu, al cărui proiect de 
amenajare a fost până la urmă respins de oamenii de cultură din ţară de la 
noi, porniţi pe epurări pentru colaboraţionism, dar la insistențele 
comandantului Armatei LIII sovietice, generalul Managarov, zice Isadora 
că măcar s-au păstrat liniile sobre și ample, ca de drapel american întins pe 
jos ca un covor de bombe, cel mai important fiind că în spiritualitate la noi 
s-a măcar conservat cumva, în condiţii de teroare jdanovistă şi de 
totalitarism ucrainean hrușciovian antiartă non-prea-figurativă, ca un fel de 
doliu pentru sfârtecarea Moldovei la Nord şi la Sud, acel firişor tricolor al 
tradiției ce uneşte Ansamblul Funerar Memorial de la Târgu Jiu cu 
Cimitirul Eroilor Timişoarei, spre ale cărui geometrii de un alb-negru 
zguduitor, nu are a se ruşina a face pelerinaj orice june european care se 
simte artist, martorul Damian Noveanu susținând la workshopuri că aceea, 
a românilor, fuse şi SINGURA revoluție din 1989! 

— Sudak... Sudak... 

În memoria-i de dispărut rănit ezitant a fi mort, scotoci uriașul 
general Moga, de la Secţia a 2-a a Marelui Stat Major, din punct de vedere 
al pictorului Marius Ghizdavu, respectiv de la Divizia 2 Munte, din 
perspectiva romancierului pandur Grigore Căinaru, care altfel n-ar mai fi 
putut primi în nopticica de 9/ 10 Mai 1945 capitularea necondiționată a 
Germaniei naziste, hitleriste, şi față de Armata Regală Română, în curticica 
Palatului Belvedere, la acele sculpturi de sfinxe vieneze ronde bosumflate 
botoxat sau cu baze puternic reliefate, de căldurile acestui mijloc de 
primăvară, masturbându-se la ele fără cel mai mic efort unii dintre cei mai 
adrenalinici camarazi tanchişti, ridicându-se chestiunea Transilvaniei ca 
portavion de atac valah spre Triunghiul de Lapislazuli Viena-Cracovia- 
Breslau, madam Chouchou nejucându-se cu trupeți de paradie, cu 
improvizații de strânsură, jertfind din contra, tot ce-avea mai bun, chiar și 
pe fiul orfan din La Grande Guerre, divinul pianist de cafea concertantă, 
răsfățatul Chopinot, un rasist budapestano-vienez ce n-a iertat-o niciodată 
c-a luat soţ galițian, un bine-cunoscut meloman maquisard cu raza de 

acțiune a ceardașului între Nisa şi Genoa, care mai era şi un înfocat 
filomaghiar antikakanian, neputând suferi deloc pe surioarele sale valahe, 
Olguţa, Nunuţa şi Cocuţa, şi îndrăgind, ca pe o palidă compensație la 
decesul lui Stalin mort, nu numai planul sovietic de cucerire a lumii, 
formulat de Iordache Ghizdavu de fapt pentru Regele Carol I la 1867, dar 
interceptat de ruși de la beţivul de Denis, ci și totalitarismul ucrainean al 
lui Hrușciovan Magnificul, în scopul apărării cu bomba-i Haş, a peisajelor 
bucovinene şi basarabene ce, edenizând târguri cosmopolite ca 
Storojineţul, Edineţul, Vlad sau Tatar Bunar, ar fi amânat Dezumanizarea 
Artei la proces, pe motiv că avocaţii apărării nu au putut consulta dosarele 
cu care s-a prezentat acuzarea, lipsind la dosar Instrucţiunile din... 1] 
Septembrie 1941 relativ la evacuarea evreilor din lagărul Vertujeni-Soroca, 
elaborate de dl. Inspector al Jandarmeriei României de Est în biroul său 
chişinăuian, colonelul Meculescu: 

— În conformitate cu Ordinul dlui general mare pretor, binevoiţi a 
executa următoarele: 

— Evacuarea celor 22 150 evrei din lagărul Vertujeni-Soroca va 
începe în ziua de 12 septembrie 1941 ora 8 precis pentru a fi trecuţi peste 
Nistru în Ucraina... 

— Document oficial, Chouchou, scrâşni din măselele-i de leu 
Belizarie, şi se întrebuințează formula provocatoare Vcraina pentru nişte 
banale teritorii transnistrene curat moldovenești! Mare dobitoc, neşcolit, 
needucat geografic! 

— Evreii din lagăr vor fi formaţi în grupe de maximum 1 600 inclusiv 
copii pentru fiecare itinerar, formând astfel un convoi. 

— Aliura de marş va fi de 30 km pe zi, iar efectuarea întregului 
itinerar se va face în trei etape... 

— Treizeci de kilometri pe zi! încreţi rădăcina nasului de sub prea 
negrele-i sprâncene negruța Clarissa copil, gata să fugă de la Basel. 
Inclusiv copiii! 

— În războiul acesta, recită a tăiș de vârf de piramidă ierarhică 
mareșalul de propagandă Horea Bratu, întins pe toată suprafața pământului, 
evreii nu pot fi scutiți de suferința, de asuprirea şi de mizeriile la care e 
supusă aproape întreaga omenire. Dacă din lipsă de hrană şi din cauza 
traiului în condiții sanitare insuficiente cad şi vieți evreieşti, aceasta 
înseamnă că legile de neînfrânt ale războiului — pe care nu noi l-am 
provocat — supun şi pe evrei la plata tributului lor de sânge. Românii care 
luptă în linia întâia mor cu miile în fiecare zi. 

— Dar ca om de concepție europeană, de etică, echitate şi echitație 
Saumur, nu am tolerat niciodată şi nu pot să tolerez crime împotriva 
nimănui. Am luat și voi lua măsuri ca acestea să nu se producă nici contra 
evreilor, oriunde s-ar afla. 

— Domnilor, interveni belicos antiantonescian ajutorul de comandant 

inginer ortodox Ghiţă Tabarcea, investitor fanatic în Triunghiul de 
Mămăligă Detroit-Cleveland-Chicago — să fim aici în State mai mulți decât 
polonezii! —, deoarece era un opozant la strategia Fraţilor Ghizdavu de 
infiltrațiune limitat californiană doar în Triunghiul de Silicon Santa Clara- 
Hollywood-Las Vegas, eu stau pe gânduri și mă uit la simularea cum trage 
să moară colonelul Moga, parcă anticipând că nu trebuie eliberată de sub 
jugul fascist decât Slovacia, deoarece cehii lui Havel nu numai că nu ne 
vor fi vreodată recunoscători, aşteptând şi pe România lu' Iliescu, ca cu toţi 
cinci odată în val galițian româno-ungaro-ceho-slovac-polonez să 
penetrăm aspru megastructurile euroatlantice, zguduindu-le din temelii, ci 
vor manifesta stalinism faţă de aliatul nostru german, alungând din Munţii 
Sudeți ai lui Burebista, sute de mii de purtători arieni de o civilizaţiune la 
al cărei nivel zootehnic şi meșteșugăresc nu se va ridica niciodată, ca raport 
calitate/ preţ, prolifica massă slavă mereu în expansiune... Nu numai în 
aceste pitoreşti gablonzuri alpine, ci şi în nordul dăruit pe de-a moaca 
polonezilor, cum ar fi Marea Silezie cu tot cu Breslaul nostru românesc, 
cețoasa Pomeranie cu etern răzvrătitul Danzig al lui Toma Nour, teuton de- 
al nostru din Țara Bârsei, care stăpânea inițial şi toată Prusia, cu atâta temei 
încât profeţea la bătrâneţe până şi locuri unde vor pâlpâi statui ale lui Lenin, 
pe când Livonia, Curlandia, Memelul, Klapeida, Kurlandia, Estonia, 
Letonia, ba până şi Lituania ceea ce Hitler însuși a cedat-o-n septembrie 
1939 după ce Ribbentrop o cucerise la 23 august 1939, toate, toate, vor fi- 
n uie, dragă, făcând iar accesibile, fără paşaport, peisagistului fotograf 
Marius Ghizdavu, acele romantice coline şi lacuri ale Mazuriei, ce 
cavalerist în virtutea inerţiei, coborând dinspre laşi dificila pantă a Dealului 
Şorogarilor, nu se mai putea opri să nu le evoce expresionist, astăzi un 
astfel de peisaj țipător fiind cotat la preţuri halucinante de către 
colecționarul american Vasile lowa, samsar de-al xenocrației feseniste 
spălător de bani infecţi! 

— Într-adevăr, cu respect ascultându-l longevivul avocat profesor 
camarad pensionar Doru Băluţeanu, îl strângeau adidaşii Plugar, pierdută 
fiind tehnica mioritică a confecționării opincilor cu zurgălăi, — noi am 
asistat doar la primele două mari secvenţe ale celui de-al treilea conflict 
mondial cioc-cioc, dintre marile rase europene de naţionalişti. Mai întâi, s- 
a convenit ca nomenclaturile grele, cu pivotul lor securitatea, să doboare 
comunismul, fără grijă că vor fi prăvăliți şi beneficiarii acestui sistem, 
deoarece dac-au pierit şi unii cetăţeni, nu poate fi vorba pe numărate de 
genocid, Cortina de Fier delimitând, cu o destul de bună aproximaţie, unde 
încep rasele neglijabile şi unde se pot purta şi negocieri economice fertile. 
Mai apoi, s-a mers recent la ştergerea granițelor pentru a se putea 
implementa, în această a doua secvenţă, reguli noi ale jocului de Război 
Perfid, nesfânt, încât să se evite pagubele absurde, care ar fi inconfortabile 
pentru orişicare investitor colonial. Mie, ca analist ce-aş merita să mi se 

livreze un tânăr să-l învăţ duminica democraţia de a fi român verde, dând 
eu şi note la politicienii clipei telenovelei, de față fiind la tembelizor întreg 
Neamul, fiindu-mi uşor a anticipa că ce urmează e o revanșă de revenire a 
capitalului pe zone de influență economică, deci una politică de înjugare a 
masilor tâmpite şi retâmpite, căpiate, neîncăpând dubiu că aliatul nostru 
natural rămâne tot Reichul sau NeoReichul, adică democraţia germană, 
într-un nou Război Sfânt de prăvălire a ultimelor urme de bolşevism, de la 
Dunăre la Volga, de la Bratislava noastră cea revendicată şi de ungurime, 
la Universitatea Kazanului, fundată de-un călugăr tătar, tuns la Cazanele 
dunărene, Decebal prorocind că vor studenți acolo şi Tolstoi, și Lenin. 

— Fiind limpede, nu îl contrazise camaradul Tabarcea, chit că el 
chitea a cuceri ţara Bushilor nu p” a rușilor, că, ca Conducătorul Statului în 
precedentul conflict perfid, noi nu trebuie să ne legăm mâinile bătătorite pe 
coarnele plugului, printr-un odios tratat ce-ar fi de scos mâine la masa 
verde sau la vreun proces, oricum confrații de afaceri germani având a 
respecta tacit regiunile noastre, însemnate cu sângele subordonaţilor lor, 
de generalii Moga, Lecca, Damian şi Noveanu, cum ar fi ceea ce reporterul 
Marius Ghizdavu numea „Bijuurile Reginei Mame Elena“, adică Odessa, 
Ialta, Donbassul, Kubanul cel colonizat cu bănăţeni încă de pe vremea lui 
Iancu de Hunedoara, Cecenia noastră, Stepa Calmucă şi Cotul Donului, 
spațiul vital rus fiind situat de Divinitate la nord de linia ferată Brest- 
Gomel-Kursk-Voronej-Saratov, cum arăta deja exploratorul lon Neculce, 
al cărui tată a fost omorât de craiul sovietic Sobieski pentru că se opusese 
arderii arhivelor ieşene, cum procedaseră deja cominterniştii săi slavi şi cu 
cele sucevene, în scopul cinic să rămânem noi românii fără Trecut, ca 
istoria nostru să se inițializeze la 20 Maiu 1990 de Thanksgiving Day, ca 
să ne amintim la răscruci cine ne-a vârât cu râtul în urâtul NATO, ba chiar 
şi-n uie muie! 

— Cum cine, domnilor? dădu din umerii îngereşti la Bucureşti ca la 
feciorii din Feteşti Isadora noastră. Bibliotecile şi arhivele sacre unde ni 
sunt? 

— Ihescu este principalul vinovat, fată hăi! se feri a polemiza cu 
aceşti imperialiști revizioniști americanizați preşedintele voievod Zahei 
Avăcăressi, căruia-i surâdea, ca Chouchou muribundului Ariel Moga, 
scenariul cu Șmecheri și Fraieri ce ar fi permis ca, pe fundalul 
Reconcilierii Naţionale prin distrugerea arhivelor, cum a bibliotecilor 
Moldaviei de către Sobieski, lunetista Clavdia Chauchat să-l atragă la 
Davos, ca reprezentant permanent al României, pe cel mai avizat dintre 
criticii săi, singurul iubit necondiționat de bobor, cel emanat cu tronc chiar 
şi electoratului nu numai mofturos ci şi exigent, de la care puteai să te 
lămureşti că nu e deosebire turistică între a avea la Meşterul Manole, în 
celebra mănăstire, ori pe soții Ceauşescu, ori pe soții Hohenzollern, dacă 
atragi capitalul distractiv occidental la Curtea de Argeş, înjghebând pe 

colinele de la Zigoneni un Dracula Park, să sperii vulpoii care pândesc 
lebedele din cel lac argeşean. 

— Primejdia, bătu cu degetul Marius în monitorul ce proiecta 
Ansamblul Funerar de la Sigmaringen, e ca aceşti cehoslovaci pe care i-am 
ajutat la 1938-1939, ca şi la 1968, aceşti polonezi pentru care am riscat 
enorm să ne atace, în toamna lui 1939, ambele totalitarisme muncitoreşti 
ce le vânau Tezaurul, şi mai ales în mod deosebit de deosebit, dulce contesă 
Nora Erddy, acești maghiari pe care i-am slobozit din totalitarismul 
belului Kun la 1919 şi din al lui Szălasi Ferenc ca al doilea Regent, la 1945, 
când în februarie, ocupând noi sub faldurile 'Tricolore Regale, ah, tot fără 
a o anexa, Budapesta noastră, a salvat-o de la niște bombardamente 
nimicitoare, cine? Păi, tot faimoasa mea verișoară Elvira, făcând lobby la 
Ialta să deturneze Stalin către Dresden, acel horror super-bombardament 
aerian de 135 000 victime ce i se destina Budapestei de către Roosevelt şi 
Churchill, plus pustiirea a pustă a podurilor dunărene şi arhitecturilor, 
înălțate doar din sudoarea ţeranului ardelean, ca să aibă, vasăzică, ce Art 
Nouveau nimici supraomul pilot Art Deco anglo-american, excitat orbitor 
de feromonii huni ai localnicelor, cum explică scriitorii slugarnici 
optzecişti postmoderni că nu orice crime de război sunt crime de război! 
Da-da, marele pericol e acum ca Valul primilor chemaţi în UE, acumulând 
principalele investiţii euroatlantice şi progresând, să se ajungă la un 
asemenea Decalaj încât să ne cumpere, iugăr cu iugăr, din Transilvania, un 
Lebensraum şi mai întins decât pierdut-am când au decupat-o Muss şi cu 
Hi, cu acordul lui Stalin şi al marionetelor sale, Ciorchilla şi Ruzvelta, 
Virginico, încât regăsim cu tristeţe-n Istorie, maţele unei Noi Alianțe cu 
imperialismul nemilos german, urmând ca actuala lacomă c/eptocrație să- 
şi transfere spre Răsărit miliardele negre stocate în raiuri fiscale, încât 
prevăz prin seculi că iar vor fi ale noastre toate cele dobândite cu sabia: 
bijuterii ale solului meu şi subsolului tău, precum Odessa noastră, Ialta 
mea, Donbassul nepoților mei californieni, Kubanul tău, Isadoro, Cecenia 
ta, Sergiule, Stepa Calmucă, să te nevoieşti în pustie, Atanasie, Cotul 
Donului tău, să scrii romane-fluvii, Jenele! 

— Eşti incompetent! îl provocă ţărăneşte Narcis Moga Dabija, de sus 
din turela carului blindat, care scârțâia ruginit presei că l-a făcut impotent 
pe vecin. 

Ca şi cum familia Moga ar agoniza etern, dospind Valea Ursului 
Agresiv la castel, o ostilitate neagră față de Valea Râului Negru ghizdavian. 
Nu numai pentru că ex-doctorul Cezar Bogza manifesta puternice tendințe 
anexioniste, bazat pe vinderea de către ex-senatorul Alecu Ghizdavu- 
Şaraga, în septembrie 1940, a Castelului de Vânătoare, doar în scopul de a 
poseda capital lichid consistent, în perspectiva românizării întreprinderilor 
evreieşti și a fondului imobiliar, mărindu-se brusc salariile şi pensiile, ci 
era la mijloc și ofensa adusă enormului general de burlacul insolent Marius, 

de fapt un timid retractil, ce a pictat pe Olguţa, Cocuţa și Nunuţa ca pe niște 
fete de măritat, dar fără a cere pe niciuna din ele, pe motiv că vremurile-s 
cam clătinate şi riscă s-aibă nişte copii asupra cărora să nu poată presta el 
niciun efort educativ, dacă vor fi recrutaţi de statul totalitar să facă poliție 
politică, în slujba intereselor cominterniste... 

Ca şi cum ar fi venit de pe un alt glob, americancele fraților 
Ghizdavu nepoței, Alex şi Vicky (Walt), anume Julia și Betty, le vorbeau 
copilaşilor lor, Emily, Gobind, Nilă (Niel), respectiv Lizuca, John, 
Caroline, Marlon, despre Odessa, Ialta, Donbass, Kuban, Cotul Donului, 
Cecenia şi Stepa Calmucă ca când ar fi fost nişte /ocalităţi, a căror Eliberare 
s-o vestit cu bum-bum de tun din Kremlin, pe când la capetele unui joagăr 
strălucitor ca cizmele marelui Fiihrer de 8 noiembrie şi ale genialului Stalin 
de 7, Marius și Octavian decupau un buştean, s-aibă-n ce sculpta cu barda 
căpăţâni de eroi Andrei lanuarievici Hurmuzakov, care ulterior a cioplit, în 
Disneylanduri şi Dracula Parkuri, replici bucovinene pentru Domul din 
Firenze, Statuia Libertăţii, Capela Timişorenilor, Sabia Victoriei de la 
Tariţin, precum şi clona Stâncii lui Decebal din Cazane. 

— Eşti completamente incompetent, impotentule! repetă sfidător 
Narcis Dabija de tresări Chouchou din adormirea de priveghease pe 
alpinul, pe rupestrul ei bărbat, visând constatarea arheologilor că n-ar 
încăpea trupeşte în niciuna din criptele necropolei noastre oficiale de pe 
malul cu margarete al Hronului. 

Dar Marius Ghizdavu nu răspunse la provocările tovarăşului Tichie, 
ca să nu complice situația navetistei pediatre, Dora, la Titu Târg, asupra ei 
activistul proto-civic având câtă putere-i dase grupul Dimitrov, Manuilski, 
Ana Pauker, Vasile Luca, Leonte Răutu, Pintilie Nicolschi, Valter Roman 
şi lordan Dragan Rusev (Petrică Borilă), pe când ai noştri se retrăgeau, 
vremelnic, din demersul unei înstăpâniri fulgurante şi însclipitoare peste 
Cele şapte bijuuri ale Reginei Mame Elena, de-ar fi exclamat un admirativ 
Haraşo! până şi Mihai Viteazul, cel tot atât de nenorocos precât Măria Sa 
Regele Mihai Întâiul, al doilea ziditor de patrie română cu perspective 
recuperatorii în Kultură, prin exprimarea cât mai clară spaţial a pohtelor 
noastre, nici Fukuyama neputând întrezări azi până unde poate duce 
cooperarea Cleptocraţiei noastre cu investitorii germani și finlandezi, într- 
o Europă lățită postmodern de Xenocraţia globală, de la basci pân' la alasci! 

Elvira, însă, copilărise intensiv la Valea Ursului, măcar atât cât să 
înveţe Paradisul de la ciobani sau plugari, cum şi Eliza noastră la Năpădeni, 
aşa că nu găsi nicio înțelegere pentru refuzul de a polemiza al vărului ei 
pictor. Ea îi gâdilă ca-n 1001 de nopți pe cei trei petrecăreţi din sauna Carl 
Gustav Mannerheim a Palatului Livadia, să se râză cu lacrimi, cum 
obișnuia şi loialul nostru aliat Hi la discotecă la Obersalzberg, care pe un 
ton de proces-verbal, tocmai îi restituise in infegrum la ureche lui 
Antonescu Ardealul, cam târziu, abia când se reocupa România de Est şi 

de Nord de către totalitarismul sovietic 1940, acum din ce în ce mai 
Ucrainean, însuşi Jukov primind un Front cu acest nume marginalizant, pe 
când fronturi cu nume pur rusesc, ca „Kalinin“, şeful lui Stalin, nu se 
aprobase, ceea ce va umaniza oarecum statuia lui Lenin de la Kânigsberg, 
replicată de Andriușa Hurmuzacov la Sonnenheim, pentru multiple parcuri 
de agrement-turism, dedicate Elvirei triste, ca una ce-şi pierduse-n 
bombardamentul AA din 4 aprilie 1944, părinţii, mâţa şi păpuşile, încât, 
disperată, rujându-şi hollywoodian buzișoarele-n formă de cur de găină 
neoprotestantă, ajunsese să cânte viral pe YouTube ce-auzise de la 
mahalagiii brusc antiamericani printre ruine, în micuța cârciumioară din 
Ferentari, maneaua antonpannescă Ține, Leano, cu Ruzvelt! 

După care captare a tele-bunăvoinţei clienților ei, o spuse ca pe şleau 
în epoca hleiului, când fără camioane americane, rușii nu mai avansau 
înainte: 

— Detest ce le-au făcut anglo-americanii galițienilor, iar cartea 
pupincuristă a istoricului de orientare imprecisă, catâr impotent, Narcis 
Dabija, de organizează el vânători de cerbi, capre negre şi urși pentru 
protipendada xeno-cleptocrată, la Valea Ursului meu, The Holy War 
against Bolshevism, nu m-a convins nici cât ai chiori o suricată, cum că 
românii eroi tineri, cărora le-a jertfit Căinaru 1681 pagini ditirambice, în 
cartea proiectată încâlcită ca el însuşi să nu o mai poată citi, au fost doar 
nişte... cotropitori şi că ce rămâne Gloatei să rețină, dacă ea ar mai ceti în 
bibliotecile goale şi reci, ar fi doar războiul de la Prut până la Nistru, adică 
deportarea populației minoritare... Asta în linii mari, căci în linii mici, de 
megieș hrăpăreţ azi, sunt dezgustătoare unele înțepături otrăvite la adresa 
istoricei familii a Ghizdavului meu verișor Marius şi, în fond, luaţi la ţintă, 
ca din bombardier, la Villa Izvoraşul, apar şi mămicuța mea, Amelia, cam 
evreică, şi tăticuțul meu, senator Alecu Ghizdavu, coordonatorul 
combaterii infiltrațiunilor cominterniste după 1917. Deci Eu nu servesc 
măgăriile catârului. Îl bag în mă-sa cu cartea lui! 

— Ba trebuie să le înghiţi! îi trase acestei Elvire un lipicios de săpun 
şut în bucă, zburându-i lacrimile, un client ce profitând de ceața saunei 
ialteze îşi risca buna imagine electorală. Noi avem, domnişoară, la librăria 
congresmenilor care şi-au votat dreptul de a purta, sub hainele croite la 
Strasbourg, pistoale de spărgători de bănci, exemplarul original cu care s- 
a prezentat Regele Carol al II-lea la Hitler în toamna lui 1938, imediat ce 
codoașele democrații colonialiste Anglia și Franţa i-au legat de patul alb 
cu şevalet de la Miinchen, pe frumoasa Cehoslovacia, ca s-o reguleze- 
decupeze sado-maso, şi să se pişe pe harta ei câte doi, nu numai pentru 
plăcerea sudetă a Reichului însă! Ci şi Ungariei, călărite ca o iapă albă de 
către amiralul Horthy Mikl6s, 1 s-a anexat printr-un prim Diktat din pururi 
nazista Vienă, păzitoarea kafkiană a Schengenului, o halcă de vreo 12 000 
kilometri pătraţi, locuiţi în principal de acei maramureșeni care n-au urmat 

pe miticul Dragoş spre Moldova, Siret, Prut, Nistru şi Bug, ci pe legendarul 
cavaler Toma Nour, spre teutonicele sale bârsan-bănăţene întemeieri 
hanseatice din cărămidă, ca Ktitor... Da, mai avem un exemplar ghizdaviot 
idiot din Cazul Baiazid (Fulgerul), care stă mărturie că Mutulică ăla de la 
Ziduri, paraliticul ăla lubric din căruciorul împins de Lina şi de Codin, 
istoricul labagiu Voicu Ghizdavu, a uneltit contra Păcii şi Omenirii! L-a 
instigat pe afemeiatul de Carol II să cucerească URSS, în octombrie 1938! 
A visat la a dezlănţui cel mai pustiitor război, cele mai cinefile crime! Poate 
ar fi şi reușit după 8 iunie 1940 să-l convingă pe Regele Carol al II-lea, 
amețit de Serbările Deceniului Restauraţiei în desăvârșită Unitate, să 
treacă Nistrul, dacă n-ar fi crăpat în 15 februarie 1940, la Ziduri, 
anticipând răsfirarea, sub barosul realității, a stupidului vis al generaţiei 
sale naţionaliste, absurda Românie Regală Mare, stat tipic imperialist, 
însăilat de burghezo-moşierime din teritorii străine, ca haina din petice a 
unui cerşetor panchist de pe treptele Catedralei Mântuirii Neamului Prost 
din postromânism! 

— România Regală Mare a Regelui Ferdinand şi a Reginei Maria, 
respect! tuşi convulsiv uriaşul ce impresionase atât de neplăcut pe 
demoazela Chouchou de Cocagnac, zdrobind sub el armăsarul Şcolii de 
Cavalerie de la Saumur, încât în loc să-şi adaoge un stagiu de trei luni la 
Regimentul 16 Dragoni din Toulouse-Lautrec, fusese transferat tocmai la 
Şcoala de Conectică şi Transmisiuni de la Versailles, ajungând un 
desăvârşit stat-majorist ce însă din nevoia de a respira aerul eroismului 
montan, preferase Frontul şi anexase pe vecie, în Caucazul nostru, Cecenia 
şi Daghestanul, la România antonesciană, să iasă la Marea Caspică prin 
portul Mahacikala, localitate redenumită, vremelnic, de nişte pedepsiţi din 
linia întâa, Majadahonda. Fosta Românie Mare, desperă el de viitor în timp 
ce ea rupea petale de margaretă, dac-o mai iubeşte sau o lasă impară, 
desperecheată, cu ogarii şi prepelicarii, tocmai a ajuns la acea masă critică, 
fiindcă numai de la o anumită cantitate de uraniu se autoîntreţine, sub plopi, 
reacția nucleară americană ce ar pulveriza Miinchenul şi Nirnbergul în 16 
iulie 1945, dacă nu se va produce între timp Scurtarea românească a 
Războiului Existenţialist, prin actul aproape sexual de confuz de la 23 
August 1944, anunțat de Regele Mihai, deși înregistrase şi Lucrețiu 
Pătrășcanu proclamația, cu vocea sa de cărturar bolşevic, care dacă n-ar fi 
fost ucis de Dej, se prea poate c-ajungea el în fruntea îngustă a parrtidului 
şi dezgheţam noi românii Destalinizarea, de să ne strivească la 1956 
Bucureştii în locul Budapestei totalitarismul ucrainean șugubăț al lui 
Hârrrceiogan Magnificul, care n-a înţeles niciodată că numai o Moldovă 
foarte Mare, din Carpaţi până la Bug sau Nipru, poate dezintegra ireversibil 
România Regală Mare, despre care chiar geograful Voicu Ghizdavu 
susținuse — cam cum tu că ţii la mine, Chouchou — că e pe muchie, găsindu- 
se geograficeşte, de la Balcic la Săpânța şi de la Hotin la Bohotin, Bolintin 

şi Ada-Kaleh, exact-exact pe dimensiunea de la acea Masă Critică la care 
se _autoîntreține Explozia Culturală... Dacă rupi o singură brazdă, 
Chouchou, dacă înstrăinezi măcar un inch pătrat, atunci reacția în lanţ, de 
generare a marilor energii culturale, columnar vertical ca plopul de la Los 
Alamos, se atenuează repejor, până la extincție, şi rezultatul devine coitus 
interruptus că nu ne mai îndeplinim aici-șa Destinul Latin, cum francezii, 
italienii şi spaniolii, ca sarcină... geografică, adică misia noastră 
civilizatoare, în imensele spaţii din Răsărit, până la Marea Caspică, 
admirată de mine de pe căluţul abhaz de munte, la umbra farului de la 
Mahacikala, cugetând că e sviaşcennaia obiazannosti din partea 
nacialnicilor noştri să mă căftănească namestnik al acestor regiuni aproape 
pustii, pe care aceşti slavi, plugari destoinici, care se înmulţesc ca insectele, 
nu se pricep şi nici nu pot să le pună în valoare decât dacă sunt consiliați şi 
guvernaţi de un element civilizator, ieri elementul german vareg, iar mâine, 
după ce anglo-americanii vor prăvăli germanismul, desigur elementul 
românesc, pornit chiar de aicea, din Muscel! 

— Asta-i bună, Ariele! protestă nevasta franţuzească suferindă cu 
nervii că nu-şi putea ţine curul zvelt în Raiul Culinar de la Valea Ursului, 
mai ales după ce România s-a românizat singură. Dar cine a susținut, mă, 
aici că Ana Pauker l-a faultat pe Lucrețiu Pătrășcanu pentru că n-a 
radicalizat revoluția de să se poată fuduli bolșevicii, către Armata Regală, 
cum că ei, nu generalii, l-au răsturnat pe Mareşal? Am zis eu cumva că s-a 
şucărit Stalin că, scurtându-se româneşte răzbelul, n-au mai căzut 
megabombele-n UE, pe Miinchen şi Niirnberg, ci-n Asia, pe Hiroshima şi 
Nagasaki? Vezi că, agonizezi tu, agonizezi, dar o iei razna de tot! 

— Vina unchiului tău Voicu Ghizdavu, Elviro, o ciupi şi se pronunţă 
costelivul acuzator public de la Ialta, e că imediat după Miinchenul din 30 
septembrie 1938, a elaborat acel material aţâțător la un nou război, direct 
în limba Hohenzollernilor, nu în austriaca lui Hi sau a altor cancelar, 
senzaționalele Beitrăge..., iresponsabilele Contribuţii la dilema/ noada 
gordiană a celor două Odesse, adică Odessa noastră sovietică şi Varna 
rusină (anticul Odessos), somându-l pe Voievodul Culturii Carol al II-lea 
să treacă zgomotos Nistrul, și eventual Bugul, spre noi aici, spre piscina 
Livadiei din Crimea, pe motiv că soarta postbelică a României nu va fi 
mai rea, la Pacea Sovietică din 1947, ca agresoare, decât s-aştepte ca 
proasta a fi mutilată-n 1940 de ambele totalitarisme muncitoreşti, mizând 
pe resortul moral roşu-albastru că i-ar durea undeva-n spiritus rectus pe 
Învingători, la ospățul biruinţei, de particularitatea că, întâi la Răsărit, şi 
din 1944 la Apus, voi ați purtat doar o spravedlivaia voina! 

— Pentru o cauză dreaptă, bă, bătu cu creionul chimic în microfon 
Narcis Dabija Moga, nu se implică decât cei care, înarmaţi până-n dinți, au 
fost totuși provocaţi de diferiţi inconștienţi, ca tovarăşul Tichie. Dar, la 15 
februarie 1990, când la Bucureşti se uneltea să se smulgă barba cioclului 

Ceaușşeştilor, Voican, în clădirea Guvernului, iar la Stanford emigrantul la 
California deschidea, Octavian, arhiva lui tac-su, împlinindu-se 50 de ani 
de la decesul cărturarului, şi al Cărţii care o fost România Regală Mare, ce 
le-a sărit în ochi specialiştilor? Tocmai acea Anexă la Beirrăge..., acel 
apendiciu infect, Cazul Baiazid (Fulgerul), care printr-un nefericit concurs 
de împrejurări complexe, fractale şi catastrofale haotic, a declanşat totuşi, 
din Muscel, un dezastru global, WW2, Războiul Existenţialist! 

— După cum se ştie, pipăi el consolator buca învineţită a celei mai 
frumoase românce jertfite în Răsărit, Regele ăla Playboy II s-a milogit în 
toamna lui 1938 pe la francezi și englezi, să 1 se dea armament pentru a 
ataca mişeleşte Imperiul muncitorilor şi țăranilor, paşnica Uniune 
Sovietică, aliata democraţiilor, în contra fascismului, dar şi în contra 
galițienilor, angkorienilor şi altor rase minore de pe glob, cum ar fi şi 
guantanamera noastră. Dar Parisul şi Londra au făcut mişto de Rege, că să- 
şi ieie arme Krupp de la Hitler, deoarece oricum galițienii nu contează 
pentru Occident decât ca trupe de desant, care să-i înfigă stiletul Germaniei 
pe la spate! Or, a merge invers, aliat cu Axa, era doctrină legionară sadea, 
deci Rex s-a tot sucit şi a dat mesaj de l-au strangulat ăia pe Căpitan, 
binemeritând astfel de la cine ar fi trebuit să-i ridice un mausoleu regesc 
până acuma, la Biarritz! 

— Nu se există, alese Svetlana lordanca Filipescu leucoplastul şi 
rivanolul, ţară unde, datorită muncii organizatorice a comuniştilor, forțele 
democratice să fi obținut atâtea succese în luptă dreaptă cu elementele de 
dreapta extremiste: lichidarea căpeteniilor Gărzii de Fier, la 30 noiembrie 
1938 dimineaţa, a fost o performanță ca şi cum Regele Italiei sau 
Preşedintele Germaniei ar fi strangulat pe Ducele Mussolini sau pe 
Fihrerul Hitler, cu staff cu tot, înainte de ca puterea s-o fi dobândit pentru 
a împinge gloatele spre cele mai urâte crime imperialiste! 

— Şi cu toate acestea, țiui de durerea alcoolului sanitar Muhală 
Muistu, ştergându-şi ochelarii pentru a cartografia în amănunt rana 
interbelică a Elvirei, eu personal nu mi-aș dori să fi trăit ca rezident 
permanent în spurcata Românie Regală, fără şapte televiziuni care să-mi 
arate fiecare câte trei miniştri făcându-şi zi de zi datoria faţă de care i-a 
numit, faţă de care i-a votat şi chiar fața de canaliile inconștiente care 
cârtesc împotriva sensului istoriei, care este astăzi a ne împreuna zilnic, ca 
Zeus, cu Europa, de la basci pân' la alasci! 

— Trecând pe la damasci! completă arțăgos livid camaradul 
pensionar comandant Băluţeanu, convins că recreştinarea Turciei de către 
noii cruciați, e un pas către a Palestinei, pe care ai noştri pe la Strasbourg 
o pot sacraliza, impunând acestei Asii Mici să se bizantinizeze integral, 
cum a şi fost, anume ortodox. 

Departe de Franţa, în Slovacia, rănit pe malul Krupinei de o Clavdia 
Chauchat, care trăsese în el cu un arc sportiv Walkiria, nu ca să-l omoare, 

ci ca să nu-i scape, generalul alpestru Belizarie Moga, carele a anexat pe 
vecie Cecenia la Imperiul Romănesc în curs de conturare de la Oder pân' 
la Volga, de la Beciu pân' la Astrahan, își închipuia că catolica-i Doamnă 
Clara îl coboară-ntr-un somn hipnotic rece, ca-ntr-un cavou blindat cu 
termopan, gesticulând teatral asupră-i, supusă fin de intrigantul Vlaicu 
Vodă, nişte cruci ample, ca pentru drac bătrân. 

EI se gândea acum disperat că Regele Carol al II-lea a făcut relativ 
rău, opunându-se unui guvern tehnocrat Corneliu Zelea-Codreanu, 
deoarece aliindu-ne în 24 de ore fix cu Axa Roma-Berlin, în iarna 1937- 
1938, ar fi fost evitate, sau mult diminuate, dureroasele amputări de la 
1940, iar Războiul nostru de la Răsărit ar fi căpătat o aură aurorală pur 
imperialistă, cu plecare direct de la Nistru, ceea ce i-ar fi dus probabil pe 
alpiniştii săi nu doar în Caucaz, nu doar în tociții Munţi Ural, ci poate chiar 
la adevărații munţi de munţi, cum ar fi Pamirul, să înfigi lancea Tricolorului 
Regal în Pik Kommunizma, la 7495 m, mult mai sus, cu aproape un Rarău 
de-al Căpitanului, peste cât au suit camarazii germani drapelul Mein 
Kampf pe Elbrus, la numai 5633 m, aşa să ştii, Chouchou iubită! 

— Refugiile alpine, zise cu tristeţe în bunătatea ei slavă Clavdia 
Chauchat, după ce se văzu cu el în fortăreaţa celebrilor taumaturgi daci de 
la Davos, să-i repare plămânii uzaţi după ce el despicase (ca Mihai Viteazul 
Carpaţii) Munţii Matra, Tatra șI Fatra, păstoriţi de ciobani sadovenieni de 
la Chiatra, consecvenți toponimic și exersând rime pentru cea mai 
frumoasă baladă pastorală a lumii, tot ceea ce e înalt şi aproape de cer 
reduce relativist dimensiunile spaţiale, ba chiar temporale, Ariele! Nu de 
24 de ore a fost vorba atunci! Ci de 48! 

— Eu sunt contra marilor democraţii ale Occidentului, eu sunt contra 
Micii Înţelegeri, eu sunt contra Înţelegerii Balcanice, şi n-am niciun 
ataşament pentru Societatea Naţiunilor, în care nu cred. Eu sunt pentru 
politica externă a României alături de Roma şi de Berlin, alături de statele 
revoluțiilor naţionale. În contra bolșevismului. În 48 de ore după biruința 
Mișcării Legionare, România va avea o alianță cu Roma şi Berlinul, intrând 
astfel în linia misiunii sale istorice în lume! 

— Caz în care, Chouchou, zâmbi el serafic cu gura-i aurită de Om 
Mare, aş fi anexat la România Regelui Mihai Întâi Viteazul, cât aș fi văzut 
cu ochii și binoclul Zeiss de pe Pik Kommunizma, de la Buhara și 
Samarkand până la Fergana și, vădit al nostru, orașul Frunze de pe Ciu! 
Unde s-a născut întemeietorul armatelor roşii, tovarășul Mihail Vasilievici 
Frunză, în casa din Pişpek, cum se numea pe atunci acest nod strategic, a 
unui felcer român, mânat în acele exotice regiuni nu de nostalgia unui loc 
de muncă original, ci de Destin, având a plodi atât pe biruitorul lui Kolceak, 
cât şi pe-al lui Vranghel în unul şi acelaşi iscusit manager militar de partid 
şi de stat român! Român! 

— Român şi scenarist, căscă şi murmură Clavdia Chauchat, convinsă 

că vede un film Mosfilm tebecist despre suferinţele, caznele femeilor 
napolitane, după un scenariu intitulat iniţial de M. V. Frunze „Civilizatorii 
europeni şi Marocul“, în regia lui Marinescu, celebrul comandant de 
submarin baltic, care a întemeiat Flota Roşie, făcând-o capabilă a se 
aventura până la Casablanca și la Ingrid Bergman, Marius, în Atlanticul 
pierdut de către submarinele hanseatice... 

— Rămân la convingerea, o plesni felcer Lecca vesel peste bucă 
încheind tratamentul, că speriat de pre-Diktatul de la Viena din 2 noiembrie 
1938, Regele Playboy 2 nu s-a abținut să nu-i arate în 24 noiembrie 
Fihrerului Planul Baiazid Fulgerul, întocmit de profesorul Voicu 
Ghizdavu, militându-se acolo pentru un atac preventiv, de Război Sfânt 
tipic, împotriva prietenei noastre, paşnica URSS, desfășurat cu viteza unui 
Blitz, ceea ce va fi influenţat pe Hi, umilindu-l că Imperiul Roman în curs 
de aşteptată alcătuire Românească, a căpătat o dinamică fără egal, 
superioară net celei a şovăielnicilor arieni, cari capătă deocamdată teritorii 
ca la cazino, din combinaţiuni şi speculație, fără a îndrăzni a trage sabia! 

— Poate că Vojdul nemților nu vedea aici, o ciupi el de ţâţă ştergând- 
o de abur englezeşte, decât încă o scurgere... O scurgere de informaţii. Căci 
orice analist statmajorist român anticipa cedarea către Ungaria a 
Maramureşului-din-nordul-Maramureşului şi insista ca Armata Regală 
Română să ocupe cu tancurile ei acest teritoriu cel mai târziu până la 1 
noiembrie 1938, pentru că el va fi folosit la 31 august 1940 ca mâner al 
cuțâtului ce va fi înfipt în inima României la Viena. Or, ideea de a alăpta 
Ungaria îi venise lui Hitler după, binişor după ce consilierul aulic cinovnic 
de rangul al şaptelea, Voicu Ghizdavu, de ziua lui Marius invitase, la 
bairam, pe Rex incognito la Ziduri, înmânându-i deci la 1 octombrie 1938 
memoriul Contribuţii la dilema/ noada gordiană a celor două Odesse şi 
explicându-i că Onoarea cere să atacăm ca agresori clari, impertinenți, 
suprarealişti, Imperiul Sovietic, Mănia Ta, căci a lua înapoi ce-i al tău, ca 
pe muierea ajunsă roabă-n câșlele tătarului din umbra Cetăţii Albe, nu e 
nici Istorie şi nici măcar Literatură, e fapt divers, şi cam umil, sincer 
vorbind! 

-— Toate aceste elucubraţii, concluzionă plauzibil istoricul 
europarlamentar postmodern Saie Buburuză, dușman al arhivelor, 
scuturându-și pe pântecele ei aburit cenuşa ca de om, a pipei, confirmă cu 
putere milenară că, în Planul nostru Românesc de cucerire a Lumii, Elviro, 
Ghizdavii au jucat încă de la Ulea Spătaru roluri notabile, absurde sau 
incredibile, pe care organele noastre competente abia au început să le 
deslușească tocmai în arhivele euroatlantice, nefiind încă deschise şi cele 
sovietice, iar ale noastre fiind vraiște. Ce ştim concret, ghicim doar de la 
harnicii istorici de investigație Narcis Moga şi Erdâdy Zsuzsa! Ambii 
avertizează Occidentul că degeaba face valuri Marius c-a ajutat el în 
Războiul Sfânt o familie Honig, deoarece bunicul său, filfizonul aventurier 

Denis (1833-1930), a avut tovarăşi de petreceri de un extremism mai feroce 
decât ăl codrenist sau simian, fiind citați ca martori niște profesori ieşeni 
cuziști, chercheliți în bortă, la Ziduri! 

— Da, cunoaştem că logofătul arghirofil Iordache Ghizdavu (1781- 
1867), muuult după ce pururi nazista Vienă a rupt de la trupul Moldovei 
Bucovina în 1771-1777, a observat cu ochii lui de romantic, în 1806-1812, 
inclusiv sub invadatorul generic, Kutuzov, că pe măsură ce anteriul 
ocrotitor al Imperiului Otoman se retrăgea, nu Habsburgii (Vestul), ci 
Romanovii (Estul) valorificau vidul de putere, jefuindu-ne pre noi și 
batjocorindu-ne sălbatic. Dar vor profita de schimbare și israeliți prigoniţi 
de toți în acest vast Est european nestatornic, împotriva Refugierii cărora 
la noi la Ieși, filfizonul mitoman Denis se zice că s-ar fi lăudat unor oaspeți 
cuzişti, pe la 1920, poate şi altora, că în sinistrul castel de vânătoare de la 
Valea Ursului, tocmai taică-su, logofătul iluminist Iordache Ghizdavu, ar 
fi scornit, încă de pe la 1866, bruionul pentru... Protocoalele Înțelepților 
Sionului, cu care născocire diabolică chiar el în persoană, Dinicu (Denis) 
Ghizdavu, pe la 1900, s-ar fi prezentat Țarului Nicolae al II-lea, dându-se 
drept demn urmaş al exploratorului Dinicu Golescu — celebrul vecin de 
moşie ce chiar tăinuise cu Ţarul Alexandru I, vizitându-l pe la 1823 la 
Peterhof. 

— Securitatea țaristă, Ohrana, Sutele Negre nu s-au mulțumit cu 
rezumarea și difuzarea abjectei făcături sosite din RO, din Valea Ursului 
Agresiv. S-au şi organizat diferite pogromuri, dintre care, nu întâmplător, 
cele mai barbare la noi la Chişinău şi la Odessa noastră, rezultatul pe 
ansamblu fiind însă exact contrariu la ce izolare ermetică cică hărăziseră 
Ghizdavii Ţării. Dimpotrivă, migrația spre Regatul Român s-a întețit! Și, 
întru a feri Grădina Maicii Domnului de musafiri, s-a mai lăudat tembelul 
Denis oaspeţilor săi că tot ai lui ar fi inventat însăşi... Mişcarea Sionistă, 
contribuind și financiar la ținerea unui exercițiu de Congres, în 30-31 
decembrie 1881, la Focşani pe Milcov, precum şi a celui, decisiv pentru 
soarta Levantului, de la Baselul nostru ghizdavian, din 29-31 august 1897... 

— Narcise, las-o jos că măcăne! Oricine poate citi, desigur în 
Wikipedia, că alte biblioteci digitale n-avem, cum o fost istoria cu plagiatul 
din care s-au scos Protocoalele. lar dacă totuşi vrei neapărat terenul ăla din 
Valea Păcurarului, dă şi tu şpagă la secretarele lui Zahei Avăcăressi, 
atotputernicul preşedinte voievod! 

— Era un mod sigur de a scăpa de ăștia, comenta autolăudându-se în 
cramă Denis, adică bunicul lui Marius, — nu se opri din fake news Narcis. 
Filfizonul mai susținea şi că a fost instigat de contemporani ca Alecsandri, 
Hasdeu, filozoful Vasile Conta şi îndeosebi Eminescu, omul de legătură, 
care prefăcându-se nebun, a călătorit des la Odessa, însuflețind Sionismul 
local, cel mai activ, fiind convinşi toţi acești masoni inițiați iluminaţi 
români, că fără de sacrificii materiale, nu se va evita ca nou-născutul Regat 


1189 


Român să nu ajungă un substitut de Palestină... 

— Sionismul, comentă țivlit marxist-stalinista Dorothea, oricum 
pornea reacționar de la iluzia existenţei unei rase unice, care i-ar cuprinde 
pe evreii din toate ţările, teză deviatoare spre o contradicție antagonistă cu 
interesele de clasă ale proletariatului evreiesc şi contributoare la aţâţarea 
vrajbei dintre evrei şi alte popoare, ba chiar la oprirea oamenilor muncii 
evrei de la a-şi aduce aportul la mișcarea revoluţionară internațională, în 
scopul imund şi bine mascat de a subordona interesele lor de clasă 
intereselor de clasă ale marii burghezii evreiești! 

— Aţi căpiat toți! atât zise Elvira, întorcând capul buclat şi amețit 
către ei. Tocmai bunicul Denis i-a impus la lași tatii să se însoare cu o 
Amelia Şaraga, dintr-o familie evreiască de editori şi librari admirată de 
toți Ghizdavii pentru contribuţia la Luminarea Poporului, dându-le ca dar 
de nuntă, aşa zgârcit cum era, moşia Valea Ursului, cu vechiul conac şi 
foișor vânătoresc cu tot! Mai mult, pe banii lui a scos, prefaţat și difuzat, 
sub formă de broşură, studiul istoricului A. D. Xenopol Naţionalism și 
antisemitism, apărut întâi în Noua Revistă Română, t. V, nr. 18, 8 februarie 
1909, unde a esențializat că soluţia chestiunii e ca românul puturos, bețiv, 
şmecher şi leneș la carte să accepte libera concurenţă, lupta vieții! 

— Sudak! Sudak! gemu asudat Moga, ros de grija că numai Marius e 
lângă fetele sale, pe când despre ginerii săi a primit numai veşti legende de 
necrezut: pe-al Nunuţei l-ar fi călcat metroul moscovit al lui Hruşciov în 
stația stalinistă Pușkinskaia; pe-al Cocuţei l-ar fi opărit explozia unei 
locomotive la Kotelnikovo în gară; iarpe-al Olguţei l-ar fi înghițit flăcările 
chiar în Caucazul nostru, prăbuşindu-i-se avionul peste rezervoarele 
petroliere ale Distribuţiei din Maikop... Trei fiice, Doamne, şi toate trei, 
fără soţ! După ce, în decembrie 1941, au născut toate băieţei, cam prematur, 
şocate de nedreptul război pe care tocmai ni l-a declarat la 6 decembrie 
Englitera, periclitând grav echilibrul geopolitic planetar şi constrângând 
Japonia să ia atitudine, să îşi exprime solidaritatea cu cei mai viteji şi mai 
drepți dintre anticominterniști, românii, prin filmogenicul atac de la Pearl 
Harbor, de a doua zi, 7 decembrie 1941, dar din păcate, dulce Clavdia 
Chouchou, noii noștri conducători au manifestat ingratitudine față de acest 
aliat extrem oriental, negândindu-se la 23 August 1944 decât la trimiterea 
Armatei Roşii peste Dunăre, adică la pedepsirea bulgarilor lui Rakovski şi 
Dimitrov, prin bolșevizare instantanee, pentru răpirea Balcicului la 7 
septembrie 1940, chiar de sub nasul antonescianismului abia instalat, deci 
neobservând că — prin scurtarea românească a războiului în Europa cu o 
sută de zile — lovesc Japonia, bombele atomice cuvenite atlantic 
Miinchenului şi Dresdei (Niirnbergului) vor lua astfel calea pacifică, spre 
Hiroshima şi Nagasaki, bine că măcar Kyoto a scăpat! 

— Nu e vorba de niciun Sudak aici! ieşi copoiul Mișu din 
profesionista sa muţenie, când Lecca îi semnală paranormal că Elvira cică 

nu mai suportă torturile la care o supun cei trei călăi sadici ai Galiției 
Ghizdaviene, căci ca un text să fie correct şi să te lase-n pace haitele de 
cenzori voluntari ai rezidentului, musai să coincidă până la virgulă cu 
şablonul standard, aprobat de Stăpânul Verighetelor. E vorba de sâ-dac, 
măi frate... La dracu, de Sri Dak din Serampore! 

— Vrea să zică sâdhak! lămuri mamelucul Abdul, pierdut printre cei 
4 900 consilieri sovietici, cazaţi în barăci ridicate în pripă dincolo de vilele 
repartizate celor 700 de anglo-americani experți în mozaicata problematică 
a Gaghizdiei. Adică un practicant dac al disciplinei yoghine conştiente şi 
extraconştiente, deci oarecum meditate transcendental la de-ale respirației 
tebeciste sexy, în această Ialtă anti-Davos, snobism cosmopolit şi ploconire 
manifestând şi tovarășa Clavdia Chauchat, a cărei reţinere în Elveţia și 
returnare, împreună cu toți dezertorii sovietici care au ales svoboda uitând 
să-i înțeleagă starea de necesitate, o solicităm amical, tovărăşeşte, de la 
simpaticii noștri Aliați, ea trebuind a face pereche la plug de lemn cu 
Nataşa Rostova, pe tarlalele fără haturi ale sovhozului Desfășurarea, aflat 
în reconstrucție la Iasnaia Poliana, după distrugerile cauzate Casei de 
Creaţie a fluviu-romancierului, de către bandiții fasciști germani, care au 
fost filmate documentar! Care n-a citit niciunul din ei Război și Pace! 
Pentru că, de fapt, nu l-a frunzărit nici Hi, fluviu-romanul. Care prefera 
broşurile în sextodecimo, de buzunar. Care dacă l-ar fi citit pe contele 
Tolstoi, s-ar fi gândit de 1681 de ori la contradicția, remarcată şi de eseistul 
Jean din Ferentari, dintre patriotismul ultranaționalist al suprapopoarelor 
imperialiste cotropitoare și imunitatea marilor corupți ai popoarelor pe 
cale de dispariţie fără a se fi exprimat în Universal neavând ce naraţiunii 
pune în bagajnik. Adică şi-ar fi dat seama că se va izbi ca motoreta de un 
zid şi ar mai fi chibzuit înainte de a ataca idealist, numai ca să salveze UE, 
un totalitarism care lupta pentru... pace, cu o superioritate, în oameni și 
material, de poate douăzeci la unu faţă de Axă, doar că tocmai îşi ucisese 
la plesneală Stalin comandanții mai capabili, nu din vina lui, ci din cauza 
incapacității căgăbăului, recrutat anapoda, de a deosebi între un mare 
specialist şi un dobitoc cu origine sănătoasă, bun doar la pupincurit 
Stăpânirea. 

— Este vorba de un sâdhak de la Sudak, cedă Elvira şi spuse Totul 
celor trei torționari, în timp ce generalul Moga, ţinut de doi felceri să-i 
extragă chirurgul din pleură glonţul, mugea ca o vacă de ciocolată mov. S- 
a nevoit pe-aici un eremit troglodit dac, în a cărui grotă, colonelul Belizarie 
Moga, luând Sudakul în cinstea lui 8 noiembrie 1941 şi românizându-l nu 
mai puţin decât românizase locotenentul de cavalerie Edgar Glagoveanu, 
iubitul meu, această altă a noastră, sau Grişa Căinaru portul Feodosia 
(ciumata Caffă), pentru infidela lui soţie, Dora, ei bine, ce-a vârât acel uriaș 
luptător alpin Moga în tainiţele grotei, pentru a avea ce citi cândva tineretul 
viitorimii? Păi, astrahită şi dinamită intelectuală, tovarăși! Totul, 

prefăcându-se el biblhiotecarei kaghebiste că împrumută Capitalul, şi 
şterpelindu-i Însemnările despre români ale lui Marx şi cartea de căpătâi a 
lui Ivan cel Groaznic, monografia lui Feodor Kuriţin Skazanie o Drakule 
Voievode! 

— Kakaia Skazania?!! se mirară a protest Bairam Stoper şi Hurie 
Hurry. Noi nu recunoaştem această influență românească asupra Rusiei 
încă de la Dracula şi Ulea Spătarul cel Ghizdav. Numai iscoditorul de pe 
la 1538 la Curtea lui Petru Rareș, Ivan Peresvetov, admitem să-i fi dat unele 
idei, de a se sluji de filozofi, autocrației moscovite, prin a sa Bolșaia 
celobitnaia ce poate că imprima un nou avânt misiunii civilizatoare a daco- 
romanilor în Răsărit, dar nesustenabil! 

— Astralită şi dinamită, îşi ului el înalții oaspeți, unul scund și altul 
în cărucior, pe care le-am descoperit aseară chiar sub această saună, în nişte 
punguţe din pagini rupte din broşura aia atribuită logofătului Iordache 
Ghizdavu! 

Mirosindu-le nu cu nasul mamelucului Abdul, care nu ştie nici că la 
Iasnaia Poliana avem colhoz, nu sovhoz! Şi un Mezon al Sindicatelor! 
Astralită şi dinamită plasate de cine credeți, bă1?... De Moga? Nu-nu- 
nuuu!... De trădătorul Marius Ghizdavu! Banditul care a mâncat cu 
linguriţa mea jeleu de agrișe, la Zubalovo. Care a băut din căușul palmelor 
mele un cvas reconfortant, din mere foarte acre, pădureţe, la Kunţevo. Ca 
să-şi propună apoi ingratul, cum cred tovarăşii Focşăneanu și Lecca, 
demascându-l după ce au mutat arma de pe un umăr pe altul, să arunce în 
aer această Saună numai pentru a ridica un Teatru de Operă şi Balet, sau 
măcar butaforia, pentru un film de-al său de propagandă, slăvind într-o 
tetralogie vag wagneriană imperialismul românesc reacționar! 

— Astralită şi dinamită! se cutremurară de groază cei doi aparateici 
pe creioanele cărora apăsa roş-albastru viitorul umanității. Păi acest bandit 
Marius Ghizdavu nu face decât a urma acea tradiție naționalist-imperialistă 
ce în familia sa vine de la Ulea Spătarul cel Ghizdav, boier corupt ce-a 
primit Valea Ursului şi Valea Râului Negru, de fapt toată Valea Râului 
Doamnei, ascuţindu-i lui Dracula nu numai spada, ci şi ţeapa!... Aici nu 
poate fi vorba de Operă, ci aşa cum arată recuperatorul Narcis Dabija 
Moga, e vorba de terorism sadea! Atât în cartea sa, The Holy War against 
Bolshevism, bestseller mondial, cât şi la televiziuni, el arătând că nu avea 
cum anticipa un biet pictor că reşedinţa de vară a verişorului ţar al Reginei 
sale Maria va fi gazda unui summit taxat de verişoara-i Elvira goalăă-n 
saună drept... abureală. Dar putea ştirici ceva, de la ginerii de cercetare- 
diversiune ai vecinului Moga, că pe uncle Joe îl iritase cererea unor lideri 
ai evreilor sovietici, să fie rezervată Crimeia pentru o republică a lor, încât 
se vede bine împotriva cui acest încă-un-Ghizdavu bandit a programat 
maşina infernală! 

— Numai că, râse uncle Joe pe sub mustață în timp ce Chouchou 

înțelegea totuşi că Ariel al ei, fiind personaj, nu poate pieri, acești lideri au 
plătit scump, căci îmi ghiciseră ce hărăzisem eu tătarilor Crimeii, 
sancționându-i c-au colaborat cu românii, ca şi cecenii anexați de 
statmajoristul ăla alpin uriaş, care-şi repară plămânii la Davos, când putea 
veni ca Gorki la Ialta, sau mergea la Kislovodsk la pavilioane la Soljeniţin, 
drept pentru care, dacă îmi permiteţi, va ajunge dincolo de Cercul Polar 
Arctic, că tot îi gras ca o fesenistă, ca o focă, aşa, generalul de Război Sfânt 
Belizarie Moga, în capul Listei responsabililor de Dezastrul Ţării! 

Partea a doua 


Omul periculos în peisajul periculos (paesaggio pericol6so), frunziş 
din care se trage spre privitor. Ca și cum Natura ar fi mai frumoasă fără 
homosap! Pictor sau preot sau filozof român, bine este soldatul să nu 
încerce a desluşi, în piftia de sânge, moloz, funingine, schije, spermă 
violatoare, creier bolnav şi fum de crematoriu, de groapă comună, de 
orăşeni incineraţi pe şinele propriului tramvai dintr-un oraș cult al întregii 
homosapiensii, vreun mare adevăr util. 

Cumva intuitiv. Oricum, dincolo de cuvinte. Dincolo de brazi, aşa 
trebuie să vezi. Chiparoşii. Ruinele cetăţii. Marea. Corabia beată. 

Să vezi cât de cât ceva. ȘI din personaj, şi din neobişnuitul decor în 
care face pe înțeleptul cu oarecare îndreptăţire, pentru că totuşi, totuși, 
totuşi, Războiul Existenţialist a folosit la ceva: cutare supraputere a ezitat 
multă vreme a se mai încăiera cu celelalte. Într-un război direct. Pişcături 
periferice, da. Rezumare la intervenţii de natură a comunica mesajul 
tranchilizant că, încă puţin, şi pagubele devin de data asta inacceptabile 
chiar pentru nomenclatură, putându-se contamina radioactiv chiar vilele, 
foarte adânc afundate în codrul de stat, ale activiştilor, gestionarilor/ 
managerilor, securiştilor şi ideologilor vânători sau pescari. 

Şi pentru Marius Ghizdavu, care numai pictor nu mai era la 16 
decembrie 1979, şi pentru demolatul teolog Damian Atanasie, şi pentru 
nepublicatul eseist Iancu Noveanu, prudenți, mai niciodată întâlnindu-se 
toţi trei, harta strategică a marelui peisaj postbelic arăta din ce în ce mai 
derutant şi vai! profeția economiei politice marxiste, că FRAUDA va duce 
Lagărul roşu bolşevic la o caricatură de capitalism, târâtor, totuşi viabil, nu 
părea a se împlini. 

Oricâte rugăciuni, blesteme şi înjurături înălța pe la cozi omul 
periculos, sub stele de alamă, în peisajul periculos. Faţă de culmea 
tragicului escaladată cu greu, nu că erau cotele cu cifre descurajante alpin, 
ci din pricina frunzei şi ierbii în oameni şi în materiale a inamicului, când 
au căzut prizonieraşi în sfârşitul de august 1944, pe dealurile de pe malul 
stâng al Prutului, după şapte cincinale grele, uite că raportul de putere 
dintre cele două Lagăre se agravase simţitor la 1989, fie şi pentru o minte 
de nesimţit, ștabule, dezbolşevizând vremelnic muncitorul şi țăranca în 
numele cărora arestezi, expropriezi, demolezi, dai ordin de tragere sau de 
diversiune teroristă. 

— Ce cereau ăştia, dom'le, să li se dea? Ce nu le convenea? 

— Vezi? arătase Marius Ghizdavu Noveanului, să arate cândva și 

părintelui Damian de la Ciurel, fiindcă de frica securității, care n-a făcut 
poliție politică, rar se întâlneau doi şi mai niciodată trei. Când v-au 
dezarmat pe voi rușii, în sfârşitul de august şi de Românie 1944, cu un 
dispreţ similar conştient provocator la ordin ca-n vara lui 1940, numai 
minoritarii pro-staliniști lipsind a umple pocalul umilinței, da, iartă-mă că 
folosesc clişeul manipulant Churchill-Discovery, am vrut să zic că atunci 
când v-au luat prizonieri sovieticii, după ce anglo-americanii m-au păcălit 
pe mine, şi pe Prinţul Știrbey, pe toţi, la Egipet, să ieşim din Războiul Sfânt 
pentru că se vor... respecta nişte condiţii, jurăminte şi promisiuni, cu mă 
aflam agricultor la Ziduri la şcoală, la domnul învățător Frâncu Bazil, care 
abia îi băgase-n căpşor doamnei colonel Chouchou că, din împreunarea 
franțuzoaicelor cu românii, pot ieşi artişti vizuali longevivi, teoretic peste 
suta de ani. 

Mă ocupam de recolta lui 1943 şi citeam înfiorat, de la Socec, 
Giovanni Papini - Un om sfârșit, în traducerea ministrului meu, Alexandru 
Marcu. 

Pe vremea aceea, mă uluise declaraţia Conducătorului Statului, 
injurioasă pentru Dumnezeii Neamului meu, cum că noi românii n-am fost 
niciodată... viţă de cuceritori, care însă dimpotrivă, tata voia, cu Pan 
Halippa şi cu profesorul preot Grigore Constantinescu, la care se spovedea 
în biserica Sfântul Nicolae din Năpădeni deja micuța Eliza din Cornova, să 
mergem încă din 1987, pardon, 1918, cu transnistrenii, să stăpânim la Est 
de Nistru păşunile, de la Tiraspol până la Ekaterinoslav. Mă 
automobilizasem pe loc, la Ziduri, ca agricultor, să cultiv în arendă 
pământurile pe care fratele meu Theo le vânduse-n 1940 imediat după 
moartea tatii, acumulând capital în perspectiva... deziudaizării comerțului, 
băncilor, imemeurilor și a marii industrii, ca şi — mai profitabil — a fondului 
imobiliar de case, chilipir pentru care-şi sacrificase și unchiul Alec, 
comisar regal antibolşevic secret, dacea sa din Valea Ursului, unde mă 
împrietenisem cu o unguroaică, cameristă la madam Chouchou şi orfană, 
Iluskaa, ce o cunoşteam după mers, când coboram cu El-Zorab dealul ce 
despărţea târgușorul Zidurile de cătuna Valea Ursului și mă întâmpina cu 
o solidaritate şold lângă şold ce-mi agăța inima ca o cruce cu săgeți, 
salutându-mă cu un invariabil Fol a szenr hâborira!, adică tot înainte 
pentru Războiul Sfânt, de îmi lucesc însclpitor şi acuma ochii de duioşie 
şi de mare milă, când mă gândesc cum au pătimit de la Cotul Donului 
nostru, în sus spre Voronej, atâţia frați maghiari mândri şi viteji, total ostili 
pericolului ce reprezenta, pentru cultura lor hună, doctrina lui Lenin, dar 
au căzut pe-același front şi numeroşi de-ai noştri mai frați fascişti, veniți 
aproape de Sibir cu mandolinele şi pizza lor, de la divina Olaszorszăg, 
valaha ţeară a Ducelui Dux Valachorum, Mussolini, marele investitor în 
Accademia di Romania, Roma, şi-n Lupoaice, al cărui imperiu, opus 
valachorum sau cum dracu se zice, Novene... s-a dovedit tot atât de fragil 

precât Imperiul Sadovenian configurat la Răsărit, ca într-o străfulgerare 
luciferică de-o nanosecundă, de către Maiestatea Sa Regele Mihai Întâiul, 
Voievod de Alba Iulia, de la Dunărea Albastră la Volga-Volga... 

— Vous allez rire! izbucni într-un neîndurător şi nedurabil râs de 
văduvă madam Chouchou, cetind în tabloid c-a divorțat starul de cânta 
hitul Te recunosc și pe-ntuneric, București, precum şi Lista Morților Cerţi 
nr. 1681, recent dată publicităţii. Devinez qui est mort! 

— Locotenentul de geniu şi fortificații Nicolas Alexandrescu! gemu 
Marius, sigur că-l văzuse-n 22 septembrie 1941, în infernala gară Sărata, 
despărțindu-se de soția lui, Liz, farmacistă la Tatar Bunar şi în alte târguri, 
având şaretă. 

— Nu numai! făcu îngrijorată cu ochiu-i asiatic de culoare mierii de 
fâneaţă Iluska, spre stăpâna ei mult suferitoare cu nervii, şi feciorul ei 
Chopinot. 

— Ceea ce nu îndreptățește pe groful nostru să declare hună cultura 
maghiară, ca-ntr-un 1990 săptămânal, Cuţarida Mare, conceput în 
ansamblul politicii de Moarte intelectualilor! nu pentru şovinisme, ci 
pentru compromiterea României Regale Mari ca ideal de continuitate, ţinte 
fiind rotativa liberalo-țărănistă şi cărturarii culți funcțional, cari ar mai fi 
întreținut cumva amintirile, Don Bazilio! Istoria Românilor în 
postromânism să înceapă intelectualiceşte ori la... „descălecatul“ marxist 
din 6 martie 1945, ori la orbirea din 20 mai 1990. 

— E adevărat, improviză ca fiu al lui Chouchou, la pianina de stejar 
masiv, talentatul Chopinot, pe liedul O nagy kerek kek &g, compus de Bazil 
Frâncu pentru Nunuţa, Olguţa şi Cocuţa, în semn de opoziţie, sub enormul 
cer de frumos azur, la o strategie ducală de rubin Odessa-lalta-Gumrak, 
prin care Marius ne îndepărta de Nyugar, de Occident, mda, de-am ajuns la 
neoiobăgia de-o să avem, după 11 decembrie 1999, garanţia democraţiei 
nu în opoziția parlamentară sau veghea atitudinară, ci în generozitatea 
europenilor de a ne civiliza şpagocraţia, deşi în rădvanul de Probota, 
angrosistul pescar Petru Rareş, cetind poemele scrise de Bâlint Balassi 
pentru Anna, lulia şi Celia, întrezărea că problema continuității pe meleag, 
în Țara lui Peşte, e ceva de râs pentru nişte venetici, Ladislau al IV-lea 
Cumanul, adică Basarabeanul, punându-l pe ideologul Simon K&zai să 
lanseze în Gesta Hungarorum, pe la 1280, când Toma Nour, cucerind 
teutonic litoralul baltic, contopea zamolxaric svearii cu goeţii (geții), o 
doctrină de continuitate de lapislazuli, cum că ungurii se trag din celebrii 
huni, cari au speriat Evropa noastră, dar crăpând barbarul amiral Attila la 
anul stalinist 453, aceşti distrugători de cultură (barbar6k) au fost fugăriți 
de nişte germani până în stepele Asiei de unde au venit, adică în creuzetul 
etnogenetic trans-nistrean de opal de la sud de Omsk, unde hunii au generat 
de fapt, nu pe maghiari, ci pe acei bulgari ce, conduși de vreo altă Nagaikă 
a lui Dumnezeu, boje moi! boje moi! tulai! că-i luară lui Marius Ghizdavu, 

groful Zidurilor, dacea de la Balcic şi căscioara de chirpici de la Ecrene, și 
bicicleta, aducându-l la cea mai smolită disperare (ke/segbeeses) când a 
aflat că Asparuh-han s-o încuibat la Varna, adică-n al nostru Odessos de 
Sud până să-l ridice basarabeanul Puşkin pe-ăla de Nord, al Dorei 
Glagoveanu şi al întemeietorului umorului evreiesc, Şalom Alehem, care a 
emigrat de la Odessa noastră la America, după pogromuri opuse jalnic 
Marii Revoluții Intelectuale de la 1905-1907, 215 ani pregătindu-se militar 
aceşti bulgari ai noştri pentru a-i cafti pe unguri la 895, când păreau fixați 
pe vecie în Țara dintre râuri, dintre Prut şi Nistru, mânându-i spre nord din 
lac în puț, în Haliciul lui Alexandru cel Bun, de unde s-au refugiat, fireşte, 
în Pannonia cea încă nerepopulată complet de români, după pustiirile 
generatoare ale Pusztei, săvârşite de adevărații huni, însă cum rezultă din 
Gesta Romanorum, adică din xeroxul descoperit de crainicul sportiv 
sporovăitor la radio, Răzvan Hristev, că de fapt le-a părut rău c-au dat 
Basarabia din estul Veneţiei de lemn a Vâlcovului (Arelcuz) pe o Trans- 
Tisa fără cetăţi, unde au evitat totuşi să sufere, se opri din improvizație 
Chopinot privind întrebător spre Frâncu, o ru-si-fi-ca-re ca geții ucraineni, 
oi! Ci acea dez-asiatizare superficială de a adopta fățarnic catolicismul 
infect şi imperfect revizuit, ceea ce dacă mixăm documentul capital, 
achiziționat în talciocul protestant de la Debrecenul din Cis-Tisa, cu 
manuscrisele originale din fondul secret şi bine păzit la Bibliotheca 
Corviniana, al sintezelor Hungaria şi mai ales Attila, prin care remarcabilul 
analist Mikl6s Olahus (Nicolas Olâh) dă o istorie ungurilor, cum 
academicianul filosof idealist Demetrius Kantemir a dat una turcilor, nu 
înainte de a se asigura, prin recenta apariţie la Kânigsberg a Regatului 
Prusiei în 18 ianuarie 1701, că cu ruşii în Imperiul Otoman lovind, nu vom 
fi rusificați şi noi, ca geții ucraineni şi ca carpii bieloruşi (cutezătorii 
karpodakai elogiați de dostoievskianul Zosimus în secolul V) dacă 
rămânem singuri-singurei cu Țarul Petru, românofonul pe care din 
copilărie guru-ul lui, patriotul sămărar Nicolas Milesco, l-a împovărat cu 
idealul de a crea o capitală-n gura baltică a Nevei, depărtându-l genial de 
Moldova Elizei Alexandrescu, ceea ce cu necesitate va atrage reacţiunea 
fraților noştri germani, unificarea lor pornind de la bulgărele de zăpadă de 
oțel prusac sub Întâiul Friedrich, Marele Voievod de Brandenburg, 
existând însă o deosebire între cum s-a format Al Doilea Reich, prin 
cuceriri, şi procedura protocronică europeană, a formării prin 
referendumuri a României Regale Mari, așa că, dragele mele surori după 
mumă, euuu, ca şi activist oengist, care țăran prost abia ce la Budapest 
simţit-am gustul rafinat de societate deşchisă al Occidentului, vă asigur 
după algoritm că dacă ne mixăm gulaşul cu soroaica basarabeană de 
Odessa şi mai turnăm şi câteva picături de samogon, veţi cădea şi sui în 
niște stări de extaz, de voshișcenie budapestană ca ale insularei Prinţese 
Margareta, dar nu azi! 

— Ci coborând în seculi până pe la 1310, masochistule! râseră Olguţa, 
Cocuţa şi Nunuţa cu dinţişorii lor de şoricei mărunți din păduroasa 
secuime. 

— Ci Marius nu vrea să se coboare de pe El-Zorab! observă cu uimire 
Iluska răceala lui de-un alb lipiţan, îngâmfarea de lapislazuli de parcă 
profitând ca personaj de o anume destructurare narativă, adusă de confuzia 
vremilor şi de Vișinski, ar fi avut ceva de-a face cu acel paharnic al lui 
Ştefan cel Mare şi Unic şi Sfânt, Mateiaş Corvinul, carele dusese o politică 
în spiritul aspirațiilor spre un triunghi liniştit ca Donul (ihii) nostru, ale lui 
Petru Rareş, ocupând pe la 1485 Vienna Pannoniae, deocamdată primind 
comenzi de la el și de la Beatrice de Aragon a sa, nu profesioniști pictori 
valahi ca Marius Ghizdavu, groful de la Ziduri dus pe la Valea Ursului, ci 
diferiți stranieri, cum ar fi Mantegna și Botticelli, care pictau pe dinăuntru 
nu pe dinafară, deoarece în Olaszorszăg distrugem întotdeauna sfârșituri 
de civilizaţie expirată, nu loloţi embrionari care te conduc spre o viziune a 
thrillerului homosap (az ember tragediăja) cum ar fi o trestie ce se apleacă 
peste nişte Pensces (Gondolatok, pensete) de M. Pascal sur la religion et 
Sur quelques autres sujets, qui ont €t€ trouvees apres sa mort parmi ses 
papiers, adică dihanie fragilă ca fragii culeşi printre mălini la Zubalovo, de 
Aragon pentru Călina, La Diane francaise rusofonă, cum a ajuns şi 
Adriana, fata generalului de propagandă pandur Horea Bratu, fată deşteaptă 
1946, intuitoare că dacă nu se agaţă de zsido-ul rătăcitor Vanea Ţăpoieșu, 
la mitingul din Piaţa Universităţii, organizat de Apărarea Patriotică a lui 
Eduard Mezincescu pentru împuşcarea antonescienilor, sau măcar a 
Antoneştilor, şi pentru cedarea Insulei Şerpilor ucrainenilor, neexistând 
ideea că şi puşcăria Sighetului e bună, putându-se lesne acorda, de peste 
frontieră, agiutor KGB la lichidarea vipurilor României Regale, în caz de 
un eliberator atac imperialist, cum s-au executat dușmanii de clasă în 1941, 
de la Cetatea Albă la Liov şi până-n cetățile nord-teutonice înnorate, dacă, 
biată orfană, Adriana nu se va orienta, în 26 mai 1946, traducând carte 
franceză cominternistă, ginind că altfel pierde de tot puful promis de soartă 
adevăratului ei tată, agentul comercial greco-polonez Czeslaw Sarandos, 
primul soţ al Monei Bratu, şi imediat scriind că oricum averile trebuie 
confiscate la toți, inclusiv ale copiilor, dar, reacționarii care nu vor fi duşi 
la ştreang, ăia să fie izolaţi pe acea insulă de șerpi, cum se propusese carlist 
cu legionarii, noutatea principală fiind că paza gușterului verde şi-o însușea 
acum Căgăbăul, multă vreme crezându-se că acest Vanea Tăpoieșu s-a 
retras cu trupele sovietice la 1958, dar după 1989 s-a remarcat în aceeași 
direcție a vânării marilor interbelici, însă din Parisul tot sovietic în sens 
giratoriu Stalingrad, important fiind că deşi Horea Bratu ai fi zis că, atâta- 
n provizorat fu de s-a-ntors pe la 1960 prin China, după un concubinagiu 
în Birobidjan, aia e! oftă Chouchou cu înțeles spre Marius, adică fetele ei 
pârlite de soare toate trei, la irigaţii, săpând canale în domiciliu obligator, 

ca văduve de dispăruți, ce poate sunt amu prin munţi cu arma rezistentă 
bulgărește goriani în mâini așteptând americanii, pe când curvuliţa aia de 
Adriana, roşită brusc, uite că va avea editură, şi emisiune, iar fii-su Gogu 
tupeu să candideze mâine simultan la președinția Republicii Moldova și a 
României, în manieră Alexandru loan Cuza, cel acuzat a fi filorus, numai 
că de ginerii mei, moncher Mihai Voitinovici, nu m-aş mira ca izdatelniţa 
Adriana Ţăpoieșu, care scoate şi vodcă Drăculeana turistică, să se derobeze 
ca o chiloţăreasă, purtând numai neglijeul comod că această Rezistență 
Alpină e vax, şi să nu publice nimica, deşi Stelică, Mitică şi Petrică nu 
numai că erau neștiutori de cuiburi, de frății de cruce chiar, ci dimpotrivă: 
încercat-au alandala portocala postmandala să-l apere pe Grişa Căinaru, de 
Revelion 1940-1941, să nu-l împuște Gary Glagoveanu pentru nişte sonete 
către Elvira, conflictul aplanându-se prin consens pe măsură ce scriitorul 
ales de antonescianism, încă din vara disoluției teritoriale, să scrie 1681 
pagini de război sfânt, aşa zis sfânt dacă te gândeşti retrospectiv că se putea 
strânge avere pe viaţă foarte comod și fără cele trei B-uri de importanţă 
mai mult culturală pentru impotenți, magneziu la inspiraţie, nu se sfii 
Adriana Bratu-Țăpoieşu a critica a masei critice Doctrină, că începând abia 
de la România Regală Mare a Regelui Ferdinand şi a Reginei Maria, se 
poate pe meleag dezvoltare culturală, deoarece Țara n-are colonii ca Franţa 
sau cum a avut Spania sau cum Italia a stăpânit, întâi ca Romă, apoi ca neo- 
Romă catolică, încât vom da perpetuu bătălii pentru cele trei B-uri, 
Bucovina, Basarabia şi Balcic, însă a pune pe vânătorul de munte, şi de 
bolşevici, Belizarie, chiar întru memoria tatii, lângă Rezistență, ay! cum 
apare ea în imaginarul occidental, că numai în contra ocupantului german, 
atât pe versantul atlantic al Cortinei cât şi pe cel galițiano-angkorian, e o 
blasfemie, deoarece se pot scoate documente pentru scrofița ghiftuită roz, 
de către Jan Enache şi ceilalți grofi baroni securiști care n-au făcut poliție 
politică, dar care... fac politică polițistă, din care să rezulte că Rezistenţa 
Naţională Mişcătoare nu e agonia îndelungată (până i-am alungat pe 
ocupanţi în 1958) şi violentă a Războiului Sfânt, ci o expirată cutie de... 
vax, cum rezultă şi din acest manifest produs pe net, datat 11 aprilie 1945 
de Bazalau şi apoi de Alin Vişan, semnalându-l în cartea sa Refugii Alpine, 
ca lipit doar cu o lună înainte de Capitularea Necondiţionată a nemților şi 
față de tanchiştii pandurului-pisatel Căinaru, în hidosul Palat Klimt 
Belvedere 1940. 

— Atenţiune la jidani! citi tremurând consternat oengistul vigilent 
Chopinot. Sunteţi o nulitate în mijlocul poporului românesc. Sunteţi 
tolerați din cauza marii bunătăţi a românului pe aceste meleaguri. Odată cu 
redarea libertăţilor prin actul de la 23 august, JIDĂNIMEA nu înţelege să 
conlucreze pașnic cu cetățenii români, pentru învingerea tuturor 
greutăților, ci se organizează Stat în Stat, nesocotind legile țării garantate 
prin Constituţie. Populaţia paşnică românească din toate târgurile şi oraşele 

din Nordul Moldovei a fost lovită în ultimele zile de JIDĂNIMEA lașă şi 
murdară care s-a transformat în agenți ai ordinii publice, jefuind, 
maltratând şi arestând pe fiii acestui Neam. Plăieșii Regelui Mihai |, 
urmașii plăieșilor lui Ştefan cel Mare, pandurii lui Tudor Vladimirescu şi 
martirii lui Avram lancu şi ai lui Horia din munţii Moldovei vă trimit acest 
avertisment vouă, spurcaţilor, şi vă spun: Să nu-i faceţi să coboare din 
munţi, că atunci întreaga JIDĂNIME, ori unde este așezată şi a comis acte 
de nelegiuiri la adresa vreunui român, va fi exterminată de către plăieşi, 
panduri şi moţi până la ultimul JIDAN. Fiţi siguri că dispunem de mijloace 
pentru a vă pune la punct. Drumul vostru este unul singur: Constanţa- 
Palestina, fără retur! 

— Aha! Ha-ha-ha-ha! râse cu mare poftă Alin, ascultând la Tudor 
Băluţeanu şi constatând că sfârșitul manifestului zice că să trăiască Regele 
Mihai, ca şi România Mare, de unde deducea că este emanat fake news de 
acele servicii profesioniste care au reușit să împiedice şi Reconcilierea 
Naţională după Revoluţia 1989 Timişoara, reconciliere care nu însemna 
decât aşezarea ţării pe propriile ei baze interbelice: prin Procesul 
Comunismului (şi al represiunii înscenat teroriste recente), care nu trebuia 
a duce la altă pedeapsă decât la un sistem bipartid rotorial liberalo-ţărănist; 
prin băgarea Patriei în Familia Monarhiilor Europene (0 solidaritate latină 
neexistând, iar cehoslovacii, ungurii şi polonezii nevoind să ne aştepte şi 
pe noi, să se hotărască emanaţii din capul Ţării, republică sovietică sau 
regiune uie) și prin lupta necurmată a întregii societăți educate, pentru 
unitatea culturală a tuturor românilor, din Ţară şi din Exil, inclusiv cei din 
jurul României, apoi şi politică! 

Marius, fotograf ambulant pe seceta din 1946, era conştient că orice 
luptă acum e fără sens, nici măcar eroic. E vax. Mai rău fiind paradoxul că 
şi sensurile bătăliilor trecute evoluau, cele pierdute fiind socotite de ticăloși 
fără sens. 

Creştea frica lui de proces Aliat pentru că în octombrie 1942 s-a 
întors de la Morozovsk în ţară să fotografieze Expoziţiile, organizate la un 
an după Luarea Odessei şi... pseudo-Uhnirea cu Transnistria. Ba chiar mai 
rău decât atât: co-la-bo-ra-se! Furnizase şefului său de la Ministerul 
Propagandei, Horea Bratu, fotografii, citate, idei de arhitectură şi design, 
evidenţiase unele criterii estetice inspirate de Bauhaus, care au asigurat 
ingenios sobrietatea spaţiilor expoziţionale. 

— Era important, recunoscu Agnieszka în calitate de badantă Art 
Deco, ca nimeni să nu dea relaţii despre participarea lui la edificarea 
câtorva instrumente din clasa denumită Luminarea Poporului, în concepţia 
celor ce şi-au asumat călăuzirea Națiunii, explicarea Războiului Sfânt, în 
complicatul moment istoric. Cum dezvăluie şi biograful neautorizat Narcis 
Moga, peste tot este prezent vicele Mihai Antonescu. Deci şi Horea Bratu 
de la Ministerul Propagandei. Deciu, prin reprezentanții săi la Dezastrul 

Tăru, şi pictorul fotograf Marius Ghizdavu! 

1. Bucureşti. 22 iunie 1943. Expoziţia anticomunistă „România în 
război” din Piaţa Senatului (Senat al cărui Palat Dictatura Regală nu l-a 
mai construit, gândind unicameral), argumenta cu lux de amănunte foto nu 
numai necesitatea eliberării Basarabiei şi Bucovinei, ci şi de ce suntem noi 
lângă soldatul german în Cruciada Bolşevică, nu lângă îndepărtați aliați 
tradiționali, acum pro-staliniști. 

— Venit la putere prin crimă, regimul lui Lenin-Stalin nu s-a putut 
menţine decât printr-o teroare sălbatecă, organizată de „sabia 
proletariatului”- CEKA, fostă apoi G. P. U. iar astăzi N. K. V. D. Între 1917 
şi 1939, această faimoasă organizaţie a organizat 12.500.000 asasinate, în 
afară de acelea care au dus la răpunerea Țarului Nicolae al II-lea şi a 
întregei familii imperiale. Alături de asasinatele în massă, stau asasinatele 
pe calea foametei: între 1921 şi 1923 au pierit 12 milioane de suflete, iar 
între 1932 şi 1933, alte 6 milioane. Ca o consecinţă directă a foametei a 
mai ucis şi molima, intre 1918 şi 1921 - deci în faza de organizare a 
comunismului -, aproape trei milioane şi jumătate de ruşi. În timp ce 
poporul rus sângera şi murea de pe urma loviturilor, partidul comunist îşi 
întărea visurile de stăpânire a lumii, se aproxima în Curentul statistica 
Gulagului. 

În sala din mijloc a pavilionului, te impresiona un glob pământesc 
gata a fi înhățat de mâna lungă, nemuncită şi nespălată a kominternistului! 
Cu citate şi imagini sugestive, se demascau intenţiile Kominternului de a 
cuceri Europa, ba chiar Lumea întreagă, pentru a distruge însăşi Civilizaţia, 
începând cu bazele sale Creştine, demolând mutilând Catedralele şi 
aproape toate Bisericile! Iar singura pavăză a Civilizației albe era a opune 
barbarilor Eroismul românesc. Da, Marius regreta că, din seci prejudecăţi 
rasiste germane, se ajunsese la imposibilitatea de a purta un Război 
Modern, realist, inteligent, în care Wehrmachtul să înarmeze ruși contra 
ruşi, în numele eliberării lor de sub infama tiranie bolşevică marxistă! 

2. „Expoziţia Transnistriei“ de la umbra virtuală a 
Intercontinentalului din Piaţa Brătianu, conectată instructiv la Magazinul 
cu produse transnistrene. În 16 octombrie 1942, bucureştenii au putut 
aprecia excelenta miere aurie de floarea-soarelui şi cea albă de rapiţă. Eliza 
îşi amintea ea sub ceauşism de încă un magazin transnistrean mic, în Calea 
Victoriei, după Athenee Palace, bombardat ulterior de Roosevelt, dar nici 
Churchill nu prea înţelegea „semnificaţia istorică şi politică a Transnistriei, 
ca poziție românească înaintată, în contrastul naţional dintre lumea slavă 
sau idiologică comunistă şi interesele vitale ale poporului românesc“. 

3. Chişinău. Expoziţia „Dezrobirea Basarabiei“, ridicată în grădina 
publică, vizitată la 31 octombrie 1942 de Regele Mihai şi Regina Mamă 
Elena, când s-a resfinţit şi Catedrala, refăcută după ce bolşevicii în 
retragere au dinamitat-o, neconvenindu-le vorba Sobor. Dealtfel, prin 

1936, demolaseră la Odessa, de tot, şi pe surata ei mai mare, a aceluiaşi 
mitropolit Gavriil Bănulescu-Bodoni (pe care ucrainenii o vor reconstrui, 
dar Antichristul Putin o va bombarda la 23 iulie 2023, aflând că are pază... 
UNESCO!). Totodată, se va dezveli Turnul Dezrobirii (arh. Octav 
Doicescu), pe colina drumului spre Ungheni, monument zidit cu piatră din 
carierele de la Ghidighici şi Cricova, să glăsuiască marele jurământ al 
Neamului: 

— Ca şi Columna lui Traian, suntem unde am fost şi rămânem unde 
suntem! 

4. Cernăuţi. Expoziţia „Bucovina Reîntregită“ din Palatul Culturii, 
vizitată la | noiembrie 1942, în cel turneu, de Regele Mihai şi Regina 
Mamă. Cu obişnuita defilare şi aici a sătenilor, oferind spectacolul 
faimoaselor veşminte populare. 

Fotograful Marius nu va uita uşor un car alegoric cu fete frumoase 
foc, tractat de boi grigorescieni, două rânduri de câte trei... N-avea 
Rolleiflexul cu el. 

Iar colecționarul Ghizdavu, pentru următoarea, aniversară, 22 iunie 
1944 Expoziţie anticomunistă „România în război”, fie în Piaţa Senatului 
fie în obişnuita lui Sală Ileana de la Cartea Românească, intenţiona să 
expună într-un stand propriu achiziții din creațiile cu Vitejule de pe front 
şi Peisagii din ţinuturile noi ale Imperiului Românesc în curs de dezvoltare, 
semnate de deja afirmaţii Alexandru Ciucurencu, Dumitru Ghiaţă, 
Coriolan Muntenu, lon Musceleanu, Alexandru Țipoia, Gheorghe 
Vânătoru sau de tineri cu vocaţie tehnică şi eroică. 

Ci melomanii lui Chopinot, vai, se certau pe manifestele unor 
inconştienți din aprilie 1945! Numai că longevivul simian Băluţeanu, în 
adidaşi albi firmaţi, nu opinci, considera manifestul ăla autentic şi tâlcul lui 
că, băi Aline, uite, băi, că a durat, a durat cevaşilea pân' a fost frânt pe roată 
rromânul! Nu le-a fost lesne bolşevicilor să scoată din Neamul Românesc 
o gloată fesenistă. A mai dat şi el cu parul, a înjurat, a ameninţat... Până 
prin 1958, află tu că dacă luptai în Rezistență, mai găseai nebuni să te-ajute, 
chiar să te găzduiască, dar după ce-au plecat ruşii, iar evreii au emigrat, ne- 
am prăbuşit moral direct în Lehamite. Am capotat dinaintea adevărului 
năucitor că Kălăul nu mai e nici „rus cu ceas“, nici „jidan“, nici „țigan 
borât“, nici „bozgor“ alcoolist, ci frapant în creştet ca cu bâta minerului, 
„român de român“, ca Dej, ca Cea sau ca Y1... Români, români ca noi! 

— Cum a fost dintotdeauna! izbucni în râsu-i gâlgâit de Iynx Sergiu 
Enache, în calitate de fiu de securist-activistă şi de logodnic de nepoată de 
rezistent prin cultură în Aleea Dumbrăviţa. Deși atunci când s-a întrerupt 
Televiziunea, în 14 iunie 1990, recurgându-se la arma biologică ai cărei 
vectori de ecran au fost din specia Pulex irritans, pentru orice intelektualus, 
era limpede că s-a terminat cu dezvoltarea pe orizontală, prin lățire ca o 
ceauşistă brânză topită cu smântână ce se cufureşte total în farfurie, după 

incizia sulului, singurul proiect rodnic stând în erecţia culturală pe 
verticală, cum s-au săltat şi-n La Defense, zgârie-norii fiarei de junglă 
citadină, elogiată pericolosamente în meinkampful meu și al valorilor 
libertine, Refugii alpine. Mituri și mituire, ce te scoate din fire azi 
rămânând incultura că păduchii cocoțați în capul Țării se abţin să-și rupă 
de la bot, sau de la găoază, şi să deie ceva de ros şi la intelectualitatea 
creatoare de identitate, în mixul multicultural buldozer globalizant ce ne 
tot rade, belindu-ne până la carne vie! lar alternativă la ăştia nu-i, n-ai cu 
cine! A emigrat până şi Marius Ghizdavu în 1992. 

— N-avem neam, Și nu vom avea curând o burghezo-moşierime cultă 
cât să întreţină o presă literară, băi, o televiziune pură, o Literatură sau o 
piaţă de artă românească, îşi puse ea barometrul sociologic înapoi în cutia- 
i pluşată roșu pudic. 

Dar dinspre Muntele Conic, un val de aer proaspăt alpin se munci a 
legăna verzile frunzişuri, ale vegetației diverse cu care grădinarii 
ghizdavieni ornaseră, de-a lungul veacurilor, cuibul lor de viteji de la Valea 
Ursului Vigilent, de unde contemplaseră cu amărăciune perindarea atâtor 
cotropitori, unii năvălitori sinceri, alții infiltrându-se încetul cu încetul, pe 
baza unor strategii conspiraționiste pe termen multisecular, ca şi planul 
secret ghizdavian de onix din tată-n fiu. 

— Găoază, doamnelor, domnişoarelor şi domnilor, i se zicea, într-o 
anumită parte ruşinoasă a presei, dlui Alin Vissarionovici Vișan, preciză 
moderatoarea. 

Ci lui nu-i păsa, ci cu dinţii săi mari şi rari ca de cal, clătiți cu 
Supercristal însclipitor, se rânjea la numeroșii noştri cetăţeni cinstiţi, pentru 
care dotase formațiunile sale, Că/ușarii României, cu bâte performante, 
model Spumotim 89, pentru când va veni vremea, în anul aniversar 2007, 
2017, 2020, 2033 sau 2089 — cel mai târziu, nu 21 12, nici 2222, să se treacă 
la aplicarea programului național Despăducherea României, constând nu 
în confiscarea averilor nemuncite, ci în PEDEPSIREA marilor corupți, care 
geografa cernăuţeană, iubita lui stabilită la Scroviştea, Galina Cobiliţă, e 
de părere că Manifestul poate conduce la interdicție de apariţie pe micile 
ecrane tv şi tablete, mai productivă putând fi Mișcarea pentru un 2089 
paşnic sau 2033, sau 2017, sau 2007, sau 1977, sau 1681, ca unică Mișcare 
Naţională Naţionalistă de Rezistență în contra Globalizării! 


Omul periculos în peisajul periculos, redefini intravenos a sânge 
negru, emigratul valah Marius Ghizdavu, în atelierul alsacian, întreaga 
situație informativă şi operativă, privind lung în ulcica pătrată de bio-vin 

de Eguisheim. 

La urma urmei, se aventurase la Harkov, cu intenții cinstite, 
homerice, de mariaj cu violonista Murocika, să-i fotografieze ei, chipurile, 
peisaje istorice sau pedagogice (colonia Makarenko/ Gorki/ Dzerjinski) la 
Poltava, la Harkiv, şi literare, pe urmele folcloristului Gogol, la Veliki 
Sorocinţi. Era o încercare sinceră de a o apropia pe mireasă de Țară. Dacă 
penetrau barajul nemților, atunci puteau ajunge la Berdicev sau Vinniţa, și 
apoi direct la rudele Marietei Ghizdavu, din Cernăuţi şi Dubăuţi, el 
bazându-se pe optimismul pedagogic că balerina îi va suporta nebuniile lui 
de Van Gogh agonizând în extaz la Ziduri-Pribegi. O iubea pentru că o 
simţea pătimașă, vie, naționalistă. De pildă, el aprecia cultural traseul ales 
de Napoleon spre Rusia: Dresden-Danzig-Kânigsberg, pe când Murocika 
râdea de se prăpădea de cum, în același Război și pace, acelaşi le petit 
caporal asistă neputincios la ridicolul înecării a vreo 40 de ulani polonezi, 
entuziaşti dar proşti ca samovarul, ce trec înot apa Wilia, deşi ar fi fost vad 
la o juma de verstă. 

Dar Mişu, care a întocmit pentru tanti Amelia Ghizdavu (Maman), 
caracterizarea prezumtivei „nore“, se cam îndoia de generozitatea 
ucraineană. 

— Multstimată şi iubită mamă soacră! Veşnic răzgâiatul Marius mi 
se pare că a fost foarte ataşat de această Murocika, adică Daria Maximovna 
Riumina, născută Jdanova la 16 iulie 1919 la Lwow, cam când trupele 
ucrainene care încercaseră anexarea Galiției noastre s-au retras peste 
năvalnicul Zbruci, râul de viitoare graniță cu Polonia, ce se varsă în Nistru 
puţin în amonte de cetatea Hotinului. Tăticuţul ei, Maxim lanuarievici 
Jdanov - un rus din Gatcina, 25 km sud-vest de Țarskoe Selo, polkovnik 
țarist în Armata Albă, instruită de britanici, a faimosului ludenici, pare-mi- 
se că s-a remarcat când Albii au cucerit Ţarskoe Sielo în 20 octombrie 
1920, dar în dimineaţa de 21 fu împuşcat pe la spate, ca Mihai Viteazul, de 
un infiltrat troțkist. Petrogradul cu Lenin în el i se afla la numai 30 km, fără 
nicio pavăză, fiindcă grosul Armatei Roşii se răsfirase departe, spre Noi, în 
păgubosul război cu polonezii şi ucrainenii. Mareşalul ludenici n-a avut 
însă autoritatea lui Franco asupra generalilor săi, fiecare s-a luptat de capul 
lui şi au ratat cu neghiobie... leşească ocazia de a scăpa Rusia de 
experimentul marxist. 

— Mama Murocikăi, ucraineancă serios școlită din Galiţia, pianista 
Oliana Volodimirivna Jdanova (născută Karpenko), încă se mai afla la 
părinții ei la Lviv, unde cavaleria poloneză spulberase la începutul lui 
septembrie 1920 pe-a marxistului Budonnii şi a ofițerului ei politic, nu altul 
decât amatorul în strategie, poet şi teolog I. V. Stalin, de se dă acuma mare 
păgubit, ca Putin. De fapt, într-o cafenea vieneză la Lvov se cunoscuse 
eleganta Oliana Karpenko cu numitul Maxim lanuarievici Jdanov, colonel 
țarist agresiv, când în toamna lui 1914, Imperiul Rus 1-a răpit celui Austro- 

Ungar Galiţia noastră. Dar venind pe urmă mult ajutor austriecilor de la 
Imperiul German și întețindu-se războiul, Oliana Volodimirivna Karpenko 
a fugit de la părinţi, din Lemberg, şi a ajuns dincolo, la Gatcina, la socrii 
ei, socotind locul mai ferit de ororile războiului şi născând cu o moaşă din 
Pavlovsk o fetiță gingaşă, Oksana, în timpul ofensivei marelui Brusilov, la 
27 august 1916, zi în care dealtfel a intrat şi Regatul Român în Războiul 
Întregirii Neamului. Și tot acolo în nord, pe Taras, plăpând prematur, la 6 
noiembrie 1917, în ajun de puci leninist, cu debandada care a urmat. Încât 
acum... a devenit mai periculoasă Gatcina, unde ciocănarii şi slugărimea 
jefuiau Palatul Țarului, decât Lvovul! Deci socrii ei, pedagogi de nivel 
occidental la Orfelinatul din Gatcina, în Rusia proto-Sovietică, au rămas să 
crescă pe micuța Oksana şi pe frățiorul ei Taras lângă ceilalalți orfani, pe 
când Oliana Volodimirivna Jdanova, s-a întors în Polonia, la Lw6w, unde 
pe urmă murea de dorul lor, neajungându-i că al treilea copil, Daria 
(Murocika, Mauricette), venită pe lume în 1919 era o mofturoasă şi o 
răsfăţată. Colac peste pupăză, mai moare şi Maxim lanuarievici Jdanov, ca 
reacționar Alb, chiar în Gatcina natală în 1920, încât oricând putea să-i fie 
deportată familia în Asia de răzbunătorii cekişti ai lui Dzerjinski. Dar 
Războiul Civil ia sfârşit, rănile Rusiei oblojindu-le încet-încet economia 
capitalistă de piață, NEP-ul lui Lenin, şi se instaurează o oarecare 
destindere de să şi călătoreşti în Occident sau invers. Dar pe neaşteptate, 
prin 1925 când l-au spânzurat cenzorii pe Esenin, fiindcă văzuse SUA 
(Occidentul), iată că cei doi pedagogi, soții Jdanov, recunoscându-li-se de 
către imparțialul regim sovietic meritele de specialitate în munca cu orfanul 
şi iertându-li-se, temporar, c-au avut fiu filoțarist alb, fură detaşaţi tocmai 
la Kovaliovka, lângă Poltava, să-l ajute pe Makarenko la un experiment 
extraordinar de progresist, din ale cărui învățături s-a tras poate şi Piteştiul 
epocii Pauker-Dej, unde noua istorie din postromânism a Autoelitei zice că 
s-au torturat reciproc, de bună voie şi nesiliți de nimeni, niște studenţi 
cică... legionari, cari nu împliniseră zece ani la sugrumarea Căpitanului (în 
1938!), iar sub Antonescu şi Vîşinski era Prigoană, aceasta fiind însă natura 
atribuită lor, mai torționară. Au tergiversat soții Jdanov ce-au tergiversat şi 
au ajuns abia în 1927, când kolonia imeni Gorkogo se mutase în, laicizată 
franţuzeşte  bezbojnik,  Kypaxcruii  IlpeoGpaxenckuă  MOHacTEIpb 
(Mănăstirea Pobreajen adică Schimbarea la Faţă din satul Curajeanca) de 
pe centura Harkovului, iar Makarenko s-a și însurat atunci cu o tovarăşă 
Galina, pierzându-se oportunitatea s-o mai ia el la reeducare pe sărmana 
creştină Oliana Volodimirivna Jdanova de la Lviv cu cei trei orfani: 
Oksana, Taras şi Daria. 

Pe când Occidentul e şubrezit şi torturat de groaznica criză 
economică de superproducție, Wall Street Crash, declanşată într-o joi (29 
octombrie 1929), iacătă de la ei de la mănăstirea lui Makarenko, soţii 
pedagogi Jdanov îi tot scriu norei la Lvov că-n URSS e raiul pe pământ şi 

că la trapeza cantină au ce mânca, să vină adică Oliana acolo cu fata, pentru 
întregirea familiei, uite, Oksana și Taras sunt curioşi, abia aşteaptă să se 
Joace şi cu surioara lor Daria (Murocika). 

Era uşor de găsit un limbaj comun. Soții Karpenko, părinţii Olianei, 
au lucrat sub austrieci tot în educaţie, însă universitari, iar polonezii luând 
Galiţia de la Habsburgi au devenit ei înşişi asupritori ai minorităților, 
practic au desființat la Lviv învățământul superior în limba ucraineană! 
Mai ales tatăl, Volodimir, era îndârjit, şicanat de perpetua demonstraţie că 
polonezul e stăpân aici, jupânul. Temperament revendicativ, el considera 
că trebuie acordate nişte compensaţii pentru suferițele ucrainenilor în 
timpul pacificării violente de după proclamarea Republicii Populare 
Ucraina de Vest la 1918, care includea Lembergul și Pocuția cu multă 
Bucovină. Aşa că el a cutezat să scrie personal Parlamentului Britanic, 
instigându-l să ridice la Liga Naţiunilor chestiunea autonomiei Ținutului 
Ucrainean, Galiţia! Neprimind răspuns încurajator, iar persecuțiile asupra 
sa crescând, începu atunci a privi lung spre Kremlin, chit că era Roşu, 
inclusiv la cărămidă și rubinele steluţelor. Zise atunci Oksanei să 
îndrăznească măcar o vizită de probă, de informare, în recunoaştere, la 
Kuriajski la mănăstire la cuscri, cu atât mai mult cu cât mica Murocika a 
luat lecţii de balet, a fost conştiincioasă şi la 12 ani are deja picioruşe care 
promit, iar școala de balet sovietică la 1931 e deja iarăşi aproape țarist 
superioară vizibil celei poloneze. 

Pianista Oliana Volodimirivna Jdanova se hotări şi i se aranjă cu 
rânjet un recital Ceaikovski, Skriabin şi Șostakovici, în capitala de atunci 
a Ucrainei, Harkov, la Derjprom (PROMS-ul lui Dzerjinski, întâiul zgârie- 
nori sovietic, în arhitectură constructivistă, mânere de cupru la uşi, 
antimicrobiene, inaugurat la 7 noiembrie 1928, când la alții din Vest era o 
groaznică criză financiară, economică şi socială) şi deci aprobându-i-se 
intrarea în URSS, unde Securitatea şi Gulagul ei creşteau vertiginos, 
hotărâtor pentru economia atât de necesară a înarmărilor cu tunuri și 
tancuri, care cer foarte mult oţel, şi muncă gratis, de la zek. 

Oliana fu aplaudată la scenă deschisă şi, cucerită, rămase dând lecţii 
la un club foarte muncitoresc, care funcționa la etajul cinci din chiar uriașa 
clădire babiloniană, cântată de Maiakovski, care privită din cosmos, se 
zvonise că avea forma unui portativ pe care sta scris începutul faimosului 
imn Internaționala, al solidarităţii muncitorilor de pretutindeni în lupta lor 
glorioasă pentru victoria comunismului în întreaga lume, ceea ce ar asigura 
definitiva pace între popoare. 

Odată cu  militarizarea industriei  Harkovului,  vigilența 
contrainformativă a NKVD-ului crescu și, fişați ca periculoși părinți de 
polcovnic Alb ce a cucerit la 20 octombrie 1920, vai, sanctuarul simbolic 
Tarskoe Selo, în Războiul Sfânt antibolșevic, soții Jdanov fură transferați 
de la mănăstire, să-i alfabetizeze pe mujici într-un sat Balakleia, la vreo 70 

de kilometri depărtare, spre Izium, pe Doneţul de Nord. (E vorba de 
localități în care Marius va fotografia în 1941-1942 numeroase pagini 
elocvente din eroismul trupelor noastre creştine dezrobitoare.) 

Şi acolo, în mediul rural, pe soţii Jdanov, cu Oksana şi Taras la ei, îi 
prinse foametea regizată a Holodomorului, pierind toţi în vara fierbinte a 
lui 1932! 

În schimb, bednaia Oliana, cu fetița Daria (Murocika) acum 
măricică, la Harkov însă, centru muncitoresc, au supravieţuit! Pianista 
intrase, dând dovadă de luciditate şi instinct de conservare, în câmpul 
muncii serioase, de precizie, având degete fine, la fabrica de aparate foto a 
securistului Felix Edmundovici Dzerjinski, FED, dezvoltată pornind chiar 
de la colonia cu acelaşi nume a pedagogului Makarenko. Mă rog, în aprilie 
1933, când a fost apogeul foametei, au mai servit, ea cu fetiţa, şi făină albă 
de coajă de berioza, şi pateu de ficat de copil, din piaţă, multe familu de 
țărani înfometați ajungând în disperarea lor la oraș, doar ca să se stingă de 
foame pe uliți, pentru a contribui involuntar, cu puţina carne de pe ei, la 
salvarea ucrainenilor încadraţi în categoria socială prietenă. 

N-a fost însă deajuns pierderea lui Taras şi a Oksanei şi a bunicilor! 
La 16 iulie 1935, chiar de ziua ei, când Murocika serba la un ceai rusesc cu 
gașca de comsomoliști frumoasa vârstă de 16 ani, NKVD-ul o săltă şi pe 
mama ei Oliana, tot pe motiv de rudenie reacționară, ca fiică de polkovnik 
alb kontrrevoliuţioner. 

În mare spaimă, şi impulsivă de felul ei, adolescenta Daria 
Maximovna se duse la Kiev ca o lunatică, să-l caute pe fostul coleg de la 
Mănăstirea Kuriajski al familiei de pedagogi petersburghezi, poate 
intervine el cumva să oprească expedierea mamei sale tocmai în Sibirul 
Apropiat, cum se zvonea despre lotul format, c-ar avea destinaţie măreţul 
Novokuznețk, șantierul epopeic evocat de Ehrenburg în celebrul roman Și 
a fost ziua a doua (Jlens Bropoă, 1932). 

Spre surpriza şi bucuria ei, Makarenko avansase! Purta uniformă 
NKVD, inclusiv pistol la vedere. Dar, sărmanul, îi mărturisi că tot n-are 
nicio putere, adăugând cu sinceritate că nu ştie nici măcar cum se va 
descurca el însuşi la anul, în 1936, când şeful lui direct, Lev Solomonovici 
Ahmatov, şeful coloniilor NKVD din Ucraina, va fi acuzat de complot 
troțkist şi va fi condamnat și chiar executat de Ziua Femeii, la 8 martie 
1938, apoi îngropat la Noul Cimitir al Mănăstirii Donskoi, în cel Vechi 
urmând a fi din 2008 mormântul lui Soljeniţîn. 

Dar ceva totuşi tot o făcut Murocika la Kiev! Un anume tovarăș venit 
de la Moscova, Lavrenti Edmundovici Riumin, specializat pe probleme 
cominterniste de Exterior, anume pe recrutarea de scriitori occidentali, 
intrând în birou pentru un tampon cu sugativă, rămase siderat de 
frumuseţea picioarelor interlocutoarei lui Makarenko şi glumi cu ea, 
intenționat într-o limbă străină, occidentală. 

Consternare! Balerina din Lemberg se dovedi că vorbea curent 
ucraineana, rusa, germana şi poloneza, dar se descurca şi franțuzeşte, ba 
chiar în English USA. Pasămite, biata Oliana şi mai ales bunicii universitari 
din multiculturalul Lemberg, soții Karpenko, o pregătiseră pentru o carieră 
euroatlantică! 

Adică exact ce căuta acest maior Riumin la Kiev, conştient din 
experiență că ucrainencele sunt de regulă mai mişto decât rusoaicele, 
pentru unii din Vest. 

Peste numai două luni, Murocika noastră era oficial trecută în acte 
Daria Maximovna Riumina. Ca să descindă pe pământ francez la Marsilia, 
pe 17 septembrie 1935, între Constanţa și Alexandria folosind un vapor... 
românesc! 

Şi acum marea dezvăluire, mamă soacră! O însemnare cam ambiguă 
din cufărul de la Pribegi, anume din Jurnalul Francez, arată că pe 28 
octombrie 1935, la Villa Oblomov a unchiului Isidor (Doru) Suceveanu, 
Marius al nostru, este pur şi simplu agăţat de o balerină albastră Degas 
Muzeu Puşkin, zice el, rusoaică. 

Mai târziu, se va dumiri oarecum dezamăgit, că cekistul Riumin 
făcea exerciţii cu boarfa asta adolescentă, ca s-o marşutizeze ulterior pentru 
a recruta scriitori, pictori şi politicieni occidentali, care să facă propagandă 
cominternistă. 

Numai că el şi puștoaica găsiră extraordinar de multe de povestit 
despre Lembergul natal amândurora. lar el o rugă să dialogheze numai în 
ucraineană ca să poată stăpâni şi această limbă, convins de ambii lui bunici, 
Dinicu și Antonie, că trebuie să fie ca Dimitrie Cantemir, poliglot, dacă-şi 
iubește Neamul lui oropsit de toţi de-atâtea veacuri, învățându-l pe individ 
să se atomizeze ca Homo solus. 

— Ce nu ştia nici măcar securistul regal de informaţii Mişu 
Focşăneanu e că lubirea lor, prin exerciţiu, devenise atât de profundă încât, 
peste vreun an, cam în toamna lui 1936, ea s-a uitat în ochii lui castanii şi 
i-a spus drept că în acel octombrie sângeros, spionul Lavrenti Edmundovici 
Riumin, la Cartagena, port la sud de Valencia, vizavi de algerianul Oran al 
lui Camus, i-a prezentat-o pe ea drept fiică, nu soție, unui anume Aleksandr 
Orlov, nume sub care mişuna însuşi comandantul (!!) agenturii NKVD din 
Spania, însărcinat să încarce în 23-25 octombrie 1936, pe patru nave 
sovietice sigure, Tezaurul Băncii Spaniei (!), cam 500-600 tone aur, 
expediat cu nonşalanţă de guvernul republican Front Popu la Odessa 
noastră, pentru a fi depozitat apoi la Kremlin, lângă al României. 

— Bineînţeles, nici spaniolii nu-l vor mai vedea returnat Tezaurul 
ăsta! i-a replicat cam în doi peri Marius, dar povestea i se părea atât de 
aiuritoare încât a socotit-o dezinformaţie şi s-a ruşinat să mormăie ceva 
măcar lui taică-su. 

— Omul periculos în peisajul periculos, asta îl obsedase pe Marius ca 

artist reprofilat în agricultor. Cum să redai situația absurdă că te uiţi la 
frumusețea unei margini de codru des, şi de acolo îţi poate veni, şuierând, 
glonţul tău ucigaş! Sau că în timp ce-ţi alegi cea mai potrivită pensulă, 
Nudul în dezbrăcare scoate un revolver, somându-te: portmoneul sau 
viața!... Ca şi cum toți am fi Picasso. 

lar acum, la Los Angeles, îşi privea ca un străin propriul tablou cu 
trei brazi de la Sinaia, alăturat unuia cu „Râpele dracului“ din Munţii 
Făgăraş. Se gândea că vreun june, fie Sergiu al Isadorei Morgenstern, fie 
Alin Vişan al Galei Cobiliţă, fie Nichita Căinaru al Larisei Rîbalovna, fie 
mult mai vârstnicul Gabriel (Gogu) Țăpoieşu, adevăratul tartor al editurii 
Adrianei Bratu, Editura O3 (OZON), secretar de stat la Sovietul 
Comisarilor Norodului pentru Istorie Exactă și Literatură Corectă, 
eurodeputat din partea verzilor, deşi exporta lemn, și candidat independent 
la preşedinţia Republicii România, ca şi la a Moldovei, Ungariei, Serbiei şi 
Crimeii, — se screme careva a pricepe ceva cumva din cum o fo' cu acei 
munți rezistenți, asta ar fi chiar lăudabil, dulce chiar post mortem Murocika 
a mea, după cum e regretabil ocazional că în faimoasa spiritualiceşte cramă 
de sub biblioteca de la Ziduri au fost torturați podgoreni, ţuicari şi mocani 
de ambe sexe, pentru a fi ajutat cu merinde şi informaţii pe partizanii de pe 
Valea Râului Doamnei, de la Pribegi până la obârşii, mai sus de Nucşoara. 
Care nu prea erau partizani din moment ce nicio putere nu le parașuta, ca 
la marxişti, armament lunetist, binocluri, celulare utile şi-n zarcă, biscuiţi 
suedezi supravitaminizați, țigări, baterii, bitter suedez, videocasete cu 
Ingrid Bergman, Oscar 1944 pentru asemănarea izbitoare cu văduva Eliza 
Alexandrescu, farmacistă cu care cu am comis actul de la 23 august, biată 
Murocika dulcissima, ca o compensație nu numai la ştreangul tău de 
colaboraționistă orizontal în poziția misionarului civilizaţiei europene care 
eram eu în octombrie 1941 la Harkov, însă boala ce lectorul Dorel 
Băluţeanu, în deplin acord de septimă micşorată cu îndepărtatul Gicu 
Tabarcea de la Detroit-Cleveland-Chicago, o are pe Mareșalul, e cumva 
justificată, c-a păstrat până în ultima clipă, a Execuţiei, dosarele 
anarhismului anticorupţie, încât căgăbăul cel descins de pe tancurile 
Naţiunilor Unite, în urma actului nostru de Armistiţiu Capitulare 
Necondiţionată, convenit păcăliți la Cairo, i-a cules pe toţi aceşti idealiști 
dezinteresați ca de pe oliță, punându-le carâmbul englezesc în prag: ori 
tovarăşi de drum la umflarea rândurilor PCR, ori fugiți la Rezistență în 
munți, să ne facem noi securiştii că luptăm cu teroriștii satelor! 

— Anarhism anticorupţie, „idealişti dezinteresați“! bombăni micuța 
Emily. 

— Ăsta nu e ştreangul meu! observă cu o sublimă indignare, presei 
scrise, Daria Maximovna Riumina. E al Elisavetei Voronianskaia! 

Într-adevăr, recunoscu Marius, falnicul molid siberian din tablou 
părea frânt triunghiular de un țipăt. Enigmatic. Dacă apucase a alarma 

Occidentul dactilografa Arhipelagului Gulag. Totuşi, dacă te uiţi bine la 
peisajul periculos în care e spânzurat sau se spânzură omul îndosariat ca 
periculos, constaţi că mai există ceva dincolo de cauzele imediate ale 
decesului. Dacă eşti şi cult. 

— Sau măcar nu nesimţit. Sensibil. Datoria intelectualului, Aline, 
Sergiule, Gogule, fiind a complica lucrurile. Mai ales când sunt dinadins 
simplificate. 

— Păi, asta susţin şi eu în Refugii alpine! dădu din coadă culturnicul 
cu trei licenţe, năzărindu-i-se că bogatul renascentist i-o dă pe Isadora de 
tot. Nu ne putem sustrage Terorii Istoriei decât păstorind spiritualitatea în 
munți, conform înţelepciunii mitice multimilenare. În caz contrar, e de la 
sine înțeles că nu poți fi exonerat de obligația de a mitui, de a îmblânzi prin 
prostituare cleptocrația, atrăgând-o de partea xenocraţiei, ca să ne finanţeze 
în Est Marea Recuperare!... 

Numai că Marius Ghizdavu, scoţându-şi căștile, plăcile dentare, 
ochelarii, condomul, şosetele vărgate ca ale lui Hi, stiloul de aur ca al lui 
Muso..., ca al lui Musil înainte de a-şi pierde biblioteca din Austria, pentru 
a scrie apoi din burtă incestuos minimalist la Elveţia cea nepropice 
literaturii din lipsă de mizerie, acul de cravată cu microfon de diamant, 
precum şi alte accesorii tehnico-operative staliniste, inclusiv ștreangul 
dactilografei, nu zise nici da nici nu, făcându-se că se preface că-și face de 
lucru contemplând, în depărtările fumurii, cum se înşurubează, în Cerul tot 
mai nemeritat, Muntele Conic, cu gluga lui de calcar ce-l înfățișa alb 
înzăpezit ca un fel de sfânt Fujiyam, venerat de Yukio Miyagi. 

Cu globii oculari ai minţii mai puţin bogați în globule roşii decât 
galaxiile globulare din pieptul Iluskăi sale, dumnealui, ca un grof cu 
mentalitate harem-faraonică deprinsă la Cairo, Alexandria şi Teba, 
neburghez, nebolşevic, dar fesenist, în gip suav suv spre parcul ceaușist de 
vânătoare, vedea diferite dihănii în serpentină, urcând ca pentru a-şi căuta 
fericirea în spiritualitate, aievea, nu ca el „şi cu Iluska“, cum fantezist îi 
încondeiază Narcis Moga drept „taurul comunal de la Ziduri adus de la 
Paris“, fund migălos să scurmi în scârna istoriei ca şi cum ţi-ai permite 
estimări despre cele plauzibile dar nepetrecute. Columna ta, dacă o să zgârii 
în piatră seacă diferite închipuiri, şerpuit din vale până-n sanctuarul hiper- 
contemplativ de să se deștepte şi proştii că, prin iniţiere pas cu pas, au ajuns 
până la o sudoare de un rafinament superior, Sudoarea Minţii, care ca şi 
lectura unui fluviu-roman câte o pagină pe zi, vreme de patru-cinci ani, nu 
te spală, dar te oţeleşte să înfrunți Coaliția Mediocrităţilor, cum un 
mastodont T-34 amărâtele baterii anti-tanc, cu care nebunul de Hi visase 
să tot apere el Euroooopa de o mancurtizare incurabilă până la Atlantic și 
la Marea Sargasselor! 

— Virusare a memoriei de care n-au profitat decât Stăpânii 
americanilor! mârâi iar conspiraționistul Băluţeanu, al cărui creier iubea o 

idee simplă, socotită genială față de prostata lu' Marx, deoarece-i explica 
nu doar incapacitatea păduchilor din capu' Ţării de-a fabrica Unionism, 
după ce-n 13 iunie 1990 pe micul ecran numai Pulex irritans, ci fortifica şi 
bojocii. Din Vest vine, băi, vidul de expectaţie și expectorație, fără 
perspective de viitor futurologic între sondaje pe doamne nefu, dintr-o 
soțietate nu numai neplanificabilă pentru deflorare, ci deja însărcinată de 
la distanţă, de către iluminaţi. Ci ici nici nu zici că-i focarul infecțios, dacă 
francmasonii sau SUA, şi bună parte din UE, că şi toată presa revizionistă, 
Tabarcea, e cu noi, dar nu se mai ştie entelehie, adică ştiinţa despre cine le- 
a organizat armata şi securitatea cu care se confruntă, permanent pierzând, 
arabii Levantului nostru, cine altcineva, mă, decât SS-ul fugit la «ei, 
camarade? 

— Din câte am putut eu arăta, îşi sprijini de pereţii cătrăniți ca de izbă 
primitoare, ai cabanei lui Otomega, schiurile de lunetist finlandez, Sergiu 
Chiose, în recent epuizata mea carte a anului, Refugii alpine. Mituri și 
mituire, Mitică!, este clar sortită eşecului tentativa Căluşarilor regizorului 
Alin Vişan de a reabilita din extremismul clasic numai mădularul „etern 
valabil“, anume componenta de luptă necurmată în contra corupției şi 
corupților, în privazul căreia, ca o derivată colaterală cu caracter mistic, 
demult uitat în anale regale, a apărut sporadic și câte un document 
inconfortabil! Nu, iubire, nu mai este decât o singură cale, în astă Europă, 
ce funcţionează ca un detector de minciuni american — Asumarea 
Trecutului, aşa cum ţi se dă de la ei. Să-l înghiţi printr-un proces, de 
conştiinţă, de conştiinţă de conștiință, chiar dacă ai şi câte un epizod, sau 
sezon, mai de kkt, şi de kkt de kkt, fiindcă trebuie să recunoaştem cinstit, 
onest, populist, cu ferplei, correct, că pe gazon, pe-acest picior de plai, e 
totuşi căcatul nostru... 

— Aici nu este vorba de căcat! protestă îndârjit Oreste Bogza. Aici e 
vorba c-a trecut vremea când whistleblowerul domnul Goe trăgea semnalul 
de alarmă că se fac prostii în trenul de plăcere, că saltul la construcția 
capitalismului, cu nomenclatura şi în interesul nomenclaturii, va fi frânat 
de consecinţe, de grele consecinţe, de-o să ne usture koorul, unele scumpiri 
de carburanţi resimţindu-se încă din vara lui 1990, dar cu veselie, de 
poolimea ce credea bunăstarea... eternă şi nu anticipa că, în zece ani, va 
progresa Întreţinerea mai mare ca Salariul, deşi tot Y1 se va întoarce 
preşedinte, dar nu putea face nici el nimica, deoarece de câte ori se ducea 
pe la visterie, să mai dea la care n-are, o găsea golită deja! 

— Şi de ce n-o găsea el foarte golită, blea, ci doar goală? dădu din 
umeri Frâncu, prăşindu-și porumbul la Dâmbovicioara. Fiindcă meritul 
„comunistului democrat“ stă în a înțelege oamenii, cu realism pătrunzător 
ca o bormaşină Tolstoi-Dostoievski, asigurând stabilitatea partidului doar 
deservind clientela, adică noii capitalişti inculți hoţi, revoluționari de 
profesie, haioşi, postmoderni. 

-— Iar eu, Marijano, iar cu, mă Rică, se mărturisi fiul său adoptiv şi al 
secetei artificiale din 1946-1947, imitate, Holodomor, după înfometarea 
bolşevizantă a ucrainenilor, să nu-mi mai ziceţi doctor, şi nici Cezar Bogza, 
ci Cuţu, Cuţu-Cuţu, dac-oi fi mai fraier! Credeţi voi, că se mai întorc la 
Ziduri, să se re-sta-bi-lească-n kkt, prinții Marius sau Octavian? Lasă cei, 
unul Alsacia, altul California, ca să-şi strice fragilele lor Rolls Royce-uri 
pe covorul nostru asfaltic de zici că e Calea Griviței, la 4 aprilie 1944, după 
ce-au bombardat americanii trenurile noului Val de refugiați basarabeni, 
anticipat încă de pe când s-a afirmat în toamna lui 1943 Marius ca 
agricultor? Aş! Eu sunt şi voi rămâne aici stăpânul, cum era arendașul 
alogen odinioară, Codine, dacă-ţi mai aduci tu aminte ce-au trăit în mânie 
argheziană, sub botniță, bunii tăi, de-au şi incendiat grajdul 1907 de la 
Pribegi! 

— Chiar așa ar fi fost să fie? mult se minună de cele virtuale Marius. 
Să voteze cu feseniștii, Bazil Frâncu?... Dac-ar fi supravieţuit pornirilor 
întru acumularea canibalică a capitalului, deja încercate-n ceaușism 
protocronist de rudele sale peceriste, Isadoro, care nu l-au chemat în 1986 
pe înfiatul doctor Cezar, să-i vindece o banală pneumonie, argumentând 
Satului, prin consens arhaic, că ce, mai scoţi om bătrân din casă, mai chemi 
salvare? De ce, fă? Ca să moară la spital la Ziduri, câte doi-trei în pat, cu 
gândacii de bucătărie pe ei?... 

De la Schit, acel impuls ca din tun, al unei ultime ascensiuni, al unei 
foarte posibile ultime ascensiuni. Către amurg. Mai aproape de stele. Fără 
contactul concret cu ororile Ocupaţiei după un război pierdut. A-ţi instala 
oamenii tăi în aparatul de stat şi a căra cât cuprinde, peste orice Convenții. 
Cirezi, turme, porci, găini în marş, să hrănească acel Răsărit, care se temea, 
după 7 Noiembrie 1917, că fără o revoluţie în Germania untului, bolşevicii 
nu vor reuşi să asigure rațiile orăşenilor. Vânătoarea de oameni, ca sclavi 
ai reconstrucției, după risipa de carne de tun practicată de Jukov. 
Basarabeni la Sibir, iar Marius născut în Lvov. Poate o luau şi pe Liz. În 
primejdie a fi cedată chiar şi după 1958, ca o stimulare a retragerii trupelor 
sovietice, ajunse în pericol de a se contamina de la... stalinismul dejist, 
căruia datorăm azi poziția de lanternă roşie în clasamentul european: 
nimicirea ultimilor... filoamericani ce au preferat bordeiul, ca sub Kutuzov 
la 1812, reeducării în Romlag, Isadoro; zdrobirea totodată a Țărănimui, cu 
atâta ferocitate încât să nu se mai poată reface spiritual nici dacă 1 se 
întoarce pământul de la colhoz; şi, azi uitat, valul de teroare târzie 1956- 
1960 asupra intelectualității, determinant: în România nu va mai exista 
decât Putere, ca după 1l decembrie 1999, când, la cererea profesorilor 
flămânzi către răsprofii superiori îmbuibaţi, cum că... să le mai mărească 
şi lor leafa, PNL-Parizer, FSN-Zeamă-de-varză şi PNŢ-Borviz batjocoritu- 
i-au că nu se munceşte, iar atitudinarii civici tăcură chitic, cum şi în 2021, 
când... Mooye PSD pierzând alegerile, e totuşi readus de Cîţu la putere, 

pentru stabelitatea lui lohannis, întărind în Bazil Frâncu, influenţa cinică a 
conferențiarului Tudor Băluţeanu, convingerea aia că din moment ce ăștia 
privesc indiferenți de Sus, la singura bază naţională de „proşti care mai 
citeşte“, înseamnă că nu-s decât tot o adunătură parazită, ce doar se-nfruptă 
din nevoia idealistă de a săpa tranșee în contra Uitării mondiale a 
Războiului Sfânt. 

— Mai bine scriu eu însumi, nene, decât să tot citesc pe alţii! Și 
îngrop. 

— Cu alte cuvinte, Isadoro, ah şi ce te-aş fu! zâmbi kurtenitor Orestel 
Bogza ca-ntre tineri inculți normali, sănătoşi, Karatişti, dadaişti, gândul 
meu ascuns, tolerant, neexprimat până la capătul liniei nici în Praful și 
pulberea. O viziune a sângerosului cutremur aniversar răsculativ de la 
2007, nici în mult mai amarul pamflet Cosmetizarea la mutră a RSS 
România pe drumul fofilării în uie, este că dacă n-ar fi existat această, atât 
de specifică mioritismului zgârcit, „investiție străină în Neuitare“, cum se 
exprimă Clara Honig, sau simplă bunăvoință filantropică occidentală, 
atunci noi n-am fi avut, hm, fără Burghezie de Merit, prin mici sacrificii 
financiare particulare Subscribe, prin aş! necesitate vitală românească de 
progress, nici Editura nr. 1 şi replicele sale, nici Periodicul nr.1 şi sateliții 
săi, nici celelalte puține incomode înfiripări apostrofante provințiale, 
deoarece Puterea le-ar fi spulberat, la prima furie, în aplauzele grele... Le- 
ar fi desfiinţat el Y1 din start, dar i-o fi fost milă de calculul Occidentului 
că, altfel, n-ar mai fi avut megafon respectat de... intelectualitatea pe cale 
de dispariţie, unde să-şi spună cuiva păsul, în lupta cam fără spectatori cu 
derapajele! 

— Cu alte înjurături, Isadoro, ah şi ce te-aş giuca şi cu! glumi solidar 
Alin Vişan, vătaf de căluşari gelos degeaba pe căpitanul Gărzii de Silicon, 
Oreste, a trecut vremea când junimea sen-si-bi-li-zaaa autoritățile cu Jos 
comunismul! Jos comunismul! De unde pe vremuri flăcăii Neamului se 
pregăteau duhovniceşte să reteze vâscul care ne-a întârziat dezvoltarea 
arboretului cu sute de ani, ajunserăm azi ca nişte cerșetori țigani parizieni, 
să parazităm, noi, 30 de miloane de romani latini, pe o mână de investitori 
străini în cultură, niște domni mai generoşi... 

— Care jum-bi-lează! oftă a năduf microbist Tristan Băluţeanu, cu 
sticliri în ochi mai carnibalice decât ale lu' tac-su Tudorel când s-a făcut 
frate de cruce cu vampirii. De ce jumbilează dujmanii? De gât de frayeri 
suntem! Parazităm pe publicațiile injectate de ssstrăini să nu piară Gaistul, 
ne frecăm labele beţi, că ce mai „afacere“ am făcut cu pibul microscopic, 
feliat la ministerul Identităţii... naționale, iar EI poate că ne trasează pe 
jdemii de ani Direkţii kulturale, băi, şi 'abar n-avem! De-aia paradoxul 
român că noi nu cine a bolșevizat nația cercetăm, ci de ce plm s-au mai 
jertfit unii s-o apere! Deci să n-aşteptăm martiri Mitici ca Oreste, Pilade, 
Electra şi Hifigenia, într-o postmodernitate care unde Pindar o poate încasa 

la mir precum Socrate, de cum iese din piscina bazinului olimpic. 

— Aceste manifestări de debusolare, la o anumită bulă din tineret, 
articulă cu greu senatorul uninominalizat Saie Buburuză de la Consiliul 
Naţional de Analize Sistemice, către academicianul lon Codoi de la 
Institutul de Cercetări Ştiinţifice din România, sunt rezultatul unor 
deficienţe grave ale muncii educative din unităţile noastre şcolare codașe. 
Directorii trebuie să ne întocmească urgent listele de nevoi, ca să le 
trimetem operativ broşurili, formatorii și dvd-urile... 

— Ca francmason liberalo-țărănist, propus naş de Sergiu şi de 
domnişoara Isaura Morgenstern, medită la ei cu spume roz la gură ca de 
borviz-parizer-moare, avocatul Coriolan Pigu beat, menționând că cu soția 
şi amanta el n-a scăpat niciuna din lansările păunesciene şi că personal nu 
vede-n cadrul didactic o ființă umană capabilă de autoinvăţare, ci profii 
de la noi nu manifestă progresii dacă n-au formator oengist dădacă! Eeeu 
nu uit că țeara mă percepe ca şef al iniţiativei de radioascultare, nu ca tătic 
biologic al Senatorului Marian Tăbăcaru, zis SMT-ul brazdei naţionale în 
meritocraţie, şi ca lider al Comisiei Parlamentare pentru Literatură Exactă, 
opunându-se cu celeritate demolării Casei Poporului în scopul de a se 
dezgropa manuscrisul căinar 1681, după ce principiul rotației cadrelor l-a 
țintuit la departamentul agricol, la oi, unde se simţea o acută nevoie de 
electronişti, ce primează fiind, după opinia mea de apărător beton al 
cepexiştilor urii lui Iliescu, că l-au marginalizat, ca argintul viu jucându-se 
tontoroiul şi tananica pe elite, cum înaintea politicienilor, au înţeles-o 
importatorii de cafea, din câte-am tras eu cu Urechea şi-am şi informat, în 
timpul vizitei lui Gorbaciov în Crucea de Piatră şi-n Grădina Maicii 
Domnului, nicăieri în Galiţia Mare neputându-se achiziţiona, pe o pungă 
de cafea boabe, o plăcere de o asemenea calitate românească, echivalentă 
ca şi nechezol cu domnişoara Miss Univers! 

— ŞI care-i problema? Kakaa npoOnema? clătină din capul fără fir alb, 
cum i l-a pictat genialul Kramskoi, contele Lev Tolstoi, în robă neagră şi 
cu o răutate michelangiolescă în privirea-i de moralist. Cine-i mai şmecher 
tratează Capitala drept o Cruce de Piatră extinsă, ca o soțietate deşchisă 
spre piscina din Grădina Maicii Domnului, şi-şi face treaba unul ca Ghi. 
Nu se descurcă însă şi Grișa, cu fluviu-romanul de 1681 pagini. Şi ştiţi de 
ce? Pentru că în toată România și în Diasporă nu mai sunt în viață decât 12 
martiri care au citit integral, patru volume, cartea mea despre Napoleon, 
Nataşa, Kutuzov şi Basarabia, Război și pace! 

— Dragele mele elemente relativ tinere! gemu şi confirmă SMT la 
poalele Muntelui Conic, după sex inspirat în hotelul de la Schitul 
Hoitarului, cu Tira Misu, Diva Sugativa şi Diegeza, după un triplu DVD 
cu inegalabila Elvira Flocşăneanu la Ialta, în dormitorul unguresc al 
generalului țarist Carl Gustav Mannerheim, sculptat în corn de elan, cu 
ascuţit cuțit finlandez, după modele sibiriace achiziționate în timpul 

misiunii de taină, de a verifica traseul spre China al lui Neculai Milescu 
Spătarul, care a înțeles primul că posesiunea exoticei Asii Centrale, a 
romanticului Sibir și a bogatei Koltme nu atârnă, în mentalitatea slavă, cât 
a stăpâni măcar câţiva latini, deci trebuie câştigat timp româneşte, 
crescându-l pe ţarul Petru în vanitatea de a-și ctitori capitală baltică, spre 
a se încăiera astfel, elementele rus şi ăl neamţ simultan insigat de acad. D. 
Cantemir la Berlin, nu numai cu parabola creşterii şi descreşterii otomane, 
cum va fi și cu Imperiul Ţaristo-Sovietic, ci şi cu Descrierea celei mai 
potrivite baze de atac într-o strategie sadoveniană, sudică, din luminoasa 
Moldovă, când va bate și ceasul ca frăția de arme româno-germană să-şi 
arate fiabilitatea, locul vorbelor, al vrăjelii, luându-l fapta de arme, despre 
care va buigui sau va hui Istoria măcar, dacă nu vom mai avea literatură 
vie, sub lumina cadaverică haihui de la Răsărit... 


— Tinere trebuie să fie toate aceste stele, fără nicio recitire-n 
profunzime a astronomilor geto-daci de pe Muntele Conic, aprecie culmea 
Marius, îngrijorat de nicio veste tragică despre cei trei fugari spre Ialta ori 
Istanbul, porniţi cu o șalupă fragilă în sumbrul februarie 1945, când inima 
Reginei Maria nu mai bătea pentru Balcic, acolo sus, ci pentru nefericitul 
Rokokobauwerk in Dresden. 

Un vânt de apus, către Valea Ursului, desfrunzea stejarul, dezvăluind 
pentru vițel vâscul, vâscul ce în întunericul vremilor căpătase o legănată 
siluetă de ştreang. Al violonistei Murocika Riumina? Al dactilografei 
soljeniținene Elisaveta Voronianskaia? Al mestecenilor lui Esenin 
buldozeriţi stahanovist? 

Niciodată nu avusese mai jenantă nevoie de „a şti mai multe” despre 
rotițe şi cauzalitate în Historia, despre Ocupaţie şi despre prizonierat. 
Sufleteşte era pregătit, prin război, pentru ce era cel mai jilav: a vieţui în 
sfințenie ca un Homo solus, atomizat, niciodată având a-şi mai dezvălui 
Altuia gândurile reale, care este concepția lui, ce-are el în cap! Fiindcă la 
dosarul său, cu rude doar boieri sau desţăraţi, nu încăpea îndoială că avea 
să fie toată viaţa încadrat informativ cu ciripitori, în Romlag ca şi-n 
Capitală, sub Dej şi Cea ca şi sub YI, în Galiţia Mare ca şi dincolo de 
Cortina de Tinichea, cea ondulată de trâmbiţele Apucalipsului... 

— După opinia mea, trată el drept un provocator pe Sfinţia Sa 
Părintele Atanasie Damian, când i se plânse că a constatat, nu numai la 
spovedanie, elemente de derapaj la tineretul neştiutor, e cert că neputința 
unui internaut de a clasifica „informaţia“ că... Mossadul s-ar fi început cu 
specialiști ofițeri SS este rodul previzibil al politicii Moarte intelectualilor, 

lansate în 22 decembrie 1989 de însuşi tovarășul Ilie Verdeț, temător pe 
bună dreptate să n-avem poezie în Țară, politică de îndobitocire a Neamului 
aflată încă în cea mai aprigă vigoare la Il decembrie 1999, când 
Intelighenţia Românească a suferit frustrarea de grație, fiind cu 
brutalitate, brusc... „scoasă din cărți”, asumându-şi Occidentul funcțiile 
civice de alfabetizarea puterii, de creştere IQ, de reducere a Nesimţirii de a 
fura! 

— Nu-nu-nuuu, îl combătu lancu Noveanu, asta se poate corecta 
printr-un dur acces real la Cultură, prin carte ieftină şi, de ce nu? 
obligatorie. Și prin Internet gratuit pentru întregul tineret, în schimbul 
Revoluţiei pe care a făcut-o, dai o ordonanţă de urgenţă c-ai interzis 
derapajele şi, gata! Dar ce ne facem cu, uite, cultura nemulțumirii?... 
Liderul Gărzii de Silicon vine aici, de fapt, doar cu documente că de ce s- 
a enervat personal. Este? Zice Oreste Bogza: e inadmisibil atâta 
reducționism, să prezinţi tu anul 1907 doar ca pe un pogrom, rezistența 
anticomunistă ca pe o fugă laşă de rigorile Romlagului reeducator, iar 
Războiul Sfânt ca pe numai şi numai o contribuţie românească de 1681 
pagini la jocul german rasist în Răsărit, din care merită avansați şi pomeniţi 
doar Cambrea şi Lascăr, de la diviziile de prizonieri, sovietizate și 
sovietizante, TV şi HCC! 

— Tara aceasta are nevoie de școli, nu este așa? întrebase la 5 
februarie 1910 Nicolae Iorga Camera Deputaţior, care modifica Legea 
Cârciumelor. Şi se cere. Ştiţi cum le cere: şi prin petiţii le-a cerut, şi le-a 
cerut şi în forma cea mai periculoasă pentru existența acestei ţări. ȘI, 
anume, răscoalele au fost, înainte de toate, o cerere de şcoli. Numai 
disperarea unei clase rurale, absolut neluminate, poate să ia forma pe care 
au luat-o răscoalele ţărăneşti din 1907. Naţia aceasta a cerut deci în toate 
formele, în cele mai duioase, ca şi în cele mai brutale, în cele mai legale, 
ca şi în cele mai ilegale: şcoală. 

— Însă ceea ce l-a enervat cel mai mult, luă Codin de martor pe Marin, 
e că tot acel Miracol, 1l decembrie 1999, de care s-a făcut vorbire, ne 
semnalizează că Liderul necontestat al Călușarilor României s-a 
autosesizat de un atac extern, concertat, focusat asupra elitelor 
muncitoreşti. Toţi țăranii au pătimit corecții, pentru incorectitudine, de la 
nişte microintelectuali tupeişti, cenzori publici fără de public. Cineee?... 
Nişte foşti mini-nomenclaturiști cu paşapoarte la discreţie! 

— Clonarea, plagierea, piratarea, râse de tunurile inamicului, cu 
ameţitoare condescendență, Marius Ghizdavu, însă de la San Francisco sau 
Y amoussoukro sau Kyoto, e doar cât a putut capta îngusta, ignara, viaţă 
intelectuală românească dintr-un întreg imens. Imens! Având ei biblioteci 
consistente, nu şoproane de-ale primarilor, alții au scris la orice in-topic 
de zece mii de ori mai mult decât o fac românii mei, ca seminţie pe cale de 
dispariție, de dizolvare în curenţii contradictorii din Oceanul Euroatlantic, 

şi-n Ruropa cea mlăștinoasă, ignară. Trebuie mereu să supralicităm. N-am 
cucerit de data asta Rusia, o s-o luăm data viitoare!... Aşa că publicistul 
de senzație ignară, sau politicianul provocator, găseşte cu uşurinţă excese 
retorice din care să probeze orice! Desigur, adresându-se numai şi numai 
gloatei ignare. Căci specialistul acreditat ştie masivitatea bibliotecii în 
discuţie şi evită a intra în polemică ridicolă cu ignoranţa ignară. Pentru că 
nu poți singur. E un DIALOG de la cultură ignară la Cultură neignară. Or, 
a ta e mai mult moartă decât vie. Consecinţă a pierderii Războiului Sfânt, 
acest aproape deces, desigur! Vă asigur că, pentru această bibliotecă a 
altora, nu e nimic nou în protestul că 1907 a fost şi altceva decât un pogrom, 
Rezistenţa altceva decât refugierea în munți a unor „căcați cu ochi“ de 
intelectuali temători de reeducare, Războiul Sfânt cu totul altceva decât o 
epurare etnică în Bucovina, Basarabia şi Transnistria! Tăria unei biblioteci 
şi, în foarte particular, a unei cărți fundamental ignare, ca 1681, stă în 
diversitatea punctelor de vedere din care este privită coma noastră 
profund/ă ignară. Că resuscitare nu e... N-ai cu cine! 

Stele-stele profund indiferente. Fiindcă  văzuseră dispariția 
dinozaurilor, a imperiilor, şi pe Ţarii cei groaznici omorându-şi fiii, ca 
sultanii. Sau cum zic conspiraționiştii, ca Habsburgii. La Mayerling, în 
1968, pe revoluţionarul leit Marius, Omar Sharif, și pe Catherine Deneuve, 
pentru asemănarea ei cu Eliza lui. Dar acum se gândi imperial ca un vultur 
la Regina Maria şi cum ciripea englezește în cerdac, la decalajul temporal 
ce-l adusese pe el prea târziu la Balcic, cum pe Eminescu prea devreme la 
Cotroceni. La o ceașcă de ceai ce i se ciobise la Celiabinsk. Şi la Dora în 
Odessa noastră bine aprovizionată în război. Un fel de Biarritz ca 
Casablanca. Pe urmele Prințului Carol, care ascultând la cinicul lui 
profesor țarist Voicu Ghizdavu, înţelesese că tot ce se durează la 1918, cu 
atâtea sacrificii ca Românie Mare Regală, nu va dura. E prea puţin! Trebuie 
mai întâi să cucerim Rusia... ŞI vom porni mereu, de îndată ce auzim că la 
Kremlin un orologiu sună noaptea jumătate. De fapt, la 1942, încă suntem 
inculți funcțional, săraci, şi nici prea... determinaţi să ne înșirăm Arenele 
Romane Jubiliare până la Ural măcar! Deghizat în ofițer țarist rus, iată-l 
descălecând pe tânărul voievod cu păr de aur moale în port, redevenind 
vânător de munte şi căsătorindu-se fulgerător — întemeietor simbolic şi 
profetic, nu în derâdere! — cu bizantina domnişoară loana Lambrino, într- 
un sfârşit de august ce, aniversat peste exact 22 de ani, va consemna la 
1940 Sfârşitul/ Pizdeţ, şi de domnie Carol II, şi de Românie Regală Mare, 
şi de românași, dar şi de perspectivă de Înviere a Țarismului în Rusia lui 
Tolstoi, cu o nouă Dinastie! Nici n-au știut ruşii ăștia ce pierd, după 
nimicirea de către Lenin şi lakov Sverdlov a dinastiei Romanov la 
Ekaterinburg, 17 iulie 1918, să rateze atât de aproape temporal, 
oportunitatea literară virtuală de a întrona o altă dinastie solidă: şi 
bizantină, şi cu rădăcini germane! lar Ţarul Carol ar fi ştiut să ferească 

Rusia, la 1939-1941, de lăcomii molotoviene spre baltici, polonezi şi 
basarabeni, care ar fi împins-o într-un nou Război Mondial, cu pierderi 
uriașe. 

— Țarul Carol al ruşilor s-ar fi comportat, evident, tot ca un Voievod 
al Kulturii, cum îl ştim de la Luna Bucureștilor, organizată-n Parcul Lui, 
azi al lui fii-su, dar la o scară gigantică, a Eurasiei. Cu simţ economic 
superior ageamiului de Lenin, el ar fi deschis larg porțile Rusiei pentru 
investitorii imperialişti, iar piața liberă ar fi hrănit copios populația. Statul 
n-ar mai fi intervenit decât ca să aloce minimum 10-15% din pib la Edu- 
Cultură. Și atunci acum, dotați excesiv cu universităţi, biblioteci, atenee și 
muzee uriaşe, rușii ar fi fost mai fericiţi şi decât canadienii de la aceeaşi 
latitudine geografică, invidiaţi de multe ţări din UE. 

Expediat de Regina Maria urgent la Odessa, pentru a discuta cu 
Prinţul care dezertase după Capitularea Necondiţionată de la Buftea, 
consilierul secret Alecu Ghizdavu (nu Voicu, căzut prizonier încă din 26 
iulie 1917, dus lângă Colmar în Alsacia, supus unui regim de exterminare), 
a lăsat însemnări încâlcite codificat, din care s-ar deduce că se pare că 
germanii, care controlau Ucraina, i-au zis c-aşa cum l-au trimes pe Lenin 
de la Ziirich la Petrograd, le e sametegal să-l lase şi pe Principele Carol cu 
Zizi Lambrino a lui să treacă spre Palatul Smolnâi de pe Neva. Totodată, 
reiese optimismul solului român că, oferindu-le concesii teritoriale spre 
Varşovia, Danzig, Riga şi Helsinki, se putea conta pe înțelegeri cu unii 
generali ţarişti, care tot mergeau şi ei la Petersburg (doar Denikin, Vranghel 
şi ludenici; cazacul Kornilov fiind ucis de un obuz prin aprilie 1918, în 
Kuban, lângă Ekaterinodar-Krasnodar) și chiar cu câţiva lideri ucraineni 
celebri, ca Stepan Bandera, pe care Ghizdavii îl ştiau din Lwow, sau Pavlo 
Skoropadski şi Simon Petliura, pe care-i cunoştea conu Alecu dintr-o 
incursiune secretă la Poltava. Dar n-a fost să fie! Ghinion şi pentru Odessa, 
care ar fi accesat în acest caz investiții masive, încât să arate mai 
occidentală şi luminoasă decât Petersburgul cel rece. 

— Odessa! Oooo! Acel ştreang, legănat ca un O de la Odessa, pe care 
noi am umplut-o de ştreanguri! Și Murocika, nu la Petersburg, ci la Harkov, 
despre cum a fost întemeiat orașul tank-industriilor de nobilimea 
românească, de Curtea voievodului Dmitri Kantemir! Cu o melancolie fără 
soţ ca a Wecunoscutei pictate de genialul Kramskoi în chiar anul 
eminescian 1883 căzut ca o ghilotină 10 ani prea înainte de fofilarea spre 
Regatul Român a Prințesei Maria, prin negura maghiară exclusivistă 
lingvistic a Procesului Memorandiştilor. 

— Între aceşti alți harkovieni, marele spătar Gheorghiţă Milescul, 
nepot de frate dascălului lui Petru I, celălalt celebru spătar de-au călătorit 
pe la 1675-1678 la kitaiţi, Nicolae. Şi de la acel Gheorghiţă, peste mai 
multe rânduri de oameni, născutu-s-a la moşia Ivanovka imunologul 
nobelizat Ilia Ilici Mecinikov, de-a frecventat liceul în Harkovul nostru, 

ajungând de la 16 mai 1845 în doar 26 de ani profesor de Naturale în noua 
Universitate din Odessa ta şi a Dorei Căinarului meu, Marius-Marius, știi 
tu ghini ce scenariu infect s-au giucat, nu te face că tu ai râvnit să filmezi 
fetele lebede balerine la Ekaterinoslav, și-ai nimerit la... Dnipropetrovsk! 
La Kharkiv, Mecinikov însemnând purtător de spată (paloş), Marius, 
lașule! Hoţule, tu de Odessa şi de Harkov erai interesat, ştiind unchiul teu 
cum o fost cu răscoala proiectată totuşi la Moscova pentru Tatar-Bunar! 

— Da-da, nu face tu pe niznaiul! La 13 ani, trăgeai cu urechea la 
raportul parlamentar Gheorghe Tătărescu, Internaționala a Ill-a şi 
Basarabia (9 decembrie 1925), ce consilierul secret Alecu Ghizdavu, 
unchiul, discuta în contradictoriu cu Voicu Ghizdavu (tăticu, filosof 
geopolitic) despre perpetua tensiune de la Nistru cu bande înarmate trimise 
aproape săptămânal (?!) să atace grănicerii noştri şi să jefuiască satele spre 
a dovedi impotenţa statului român. lar Biroul de Sud Harkov al 
Internaționalei Comuniste, profilat pe subminarea tatarbunarică a 
României, avea ca şef pe bulgarul Cristo Rakovski, şi pe francezul Jacques 
Sadoul secretar, iar printre curieri pe Gheorghe Bujor, nume vegetal auzit 
cu emoție rusofonă și pe la contrarevoluţia lui YI din 1989! Ci curierii ăia 
plecau spre Tatar Bunar de la subcentrul lor din Odessa asta, dar regesc al 
Basarabiei! 

— Atunci puberul Marius, enervat, a migălit primul său portret 
colectiv, cu vreo cincizeci (!) de mutre patibulare de homosapi, luând ca 
model o fotografie semnată E. Marvan, reprodusă ca Anexa XI Grup de 
teroriști de la Tatar-Bunar dezarmați în ziua arestărei, la pagina 43 a 
broşurii discursului din Parlament al lui Gheorghe Tătărescu, subsecretar 
de stat la Departamentelor Internelor, pe unde mișuna şi tatăl frumoasei 
Elvira, sfetnicul de taină unchi Alecu Ghizdavu. 

— Sigur că ştiu, tocmai eu să nu cunosc, dădu el din coadă ca un bacil, 
bombănind cu amărăciune, parcă acele stele nici roşii, dar nici americane, 
n-ar fi fost pentru el puse pe Cer, ne dlia menia, pentru a-i aminti că în 
această lume, chiar dacă nu e prea limpede ce-i mână pe oameni (tot aia! 
ar fi exclamat reflex Tudorică Băluţeanu), există totuşi un fel de 
Constelaţie a Lucizilor, te poţi gândi la unele valori umane certe, insulare, 
dinspre creatorul Elohim spre creatura Yukio Miyagi, cum ar fi Christ, 
Michelangelo, Beethoven, Eminescu... 

— Christ a fost tot levantin, nu nord balcanic, obiectă Tristan gonind 
musca. Levantul începe de prin Cipru spre sud-est, inculților! Aici-şa la noi 
nu e Levantul, loazelor!... Aici e Aiudul!... Aici epopee, se dau la topit 
săbiile ofițerimii României Regale! Nu se află niciun Levant în Oltenia sau 
în Bugeac. Nu creşte la Cetatea de Baltă nici chiparosul funerar, nici 
măslinul de cimitir... 

— Crește doar regina peisajului dezolant, p...-ţigăncii, râse Erdâdy 
Zsuzsa. 

— Cât despre actualitatea lui Eminescu ăla, pufni Muhală Muistu, nu 
ne confruntăm aci doar cu-o xenofobie ce trata de musafiri nepoftiți pe 
investitorii străini, de la Nistru pân' la Tisa, ci şi cu barbaria că lăturiş se 
promovează cea mai crasă medievalitate nostalgică, o ruşine în laicismul 
de după Laika 1957! 

— Ba Eminescu al meu n-a construit la Roma, nici a compus la Viena, 
ci el a ctitorit o mănăstire în pustiu la Borgiah, conştient că monahii vor fi 
puțini, iar mirenii dornici să-și păzească sufletul tot mai rari în Era 
Ticăloșilor de după Războiul Sfânt, care Eon Dogmatic mecanicist 
cibernetizat s-a reinventatără în postromânism, să fie plătiți şi pe card, drept 
Era Tonomatelor! 

Dar la ce Scenariu Metschnikoff încă de la Antibes - Les Moulitres, 
Villa Oblomov, făcuse aluzie, cu gâtul ei de lebădă balerină îndoit 
ostentativ spre Lee Miller de la Mougins şi de la un Picnic ă Île Sainte 
Marguerite, neizvestnaia, Daria Maximovna Riumina, Marius-Marius? îşi 
suspină el de milă, admirând pe Nevski Prospekt, la Podul Anicikov, caii 
confiscaţi lui Codin (două atelaje), la care se uitau și prostituatele perfecte 
Kramskoi din cultul oraş țarist Leningrad. 

Tot bunelul. Tot filfizonul de Dinicu Ghizdavu! Vai, mă tem de ce 
spune dușmanul nostru de hotar, Lino-Leano, Narcis Moga-Dabija, în 
bestsellerul The Holy War against Bolshevism. Mdaa... Murocika poate să 
fi ştiut ea mai mult. 

— Ultima vizită la Lwow a cruciatului Marius Ghi, în septembrie 
1942, în drum spre atelierele fotografice de la Morozovsk şi Kotelnikovo, 
a însemnat prăbuşirea întregului Plan de Viaţă de până atunci, bazat pe 
Marea Recuperare, pe efortul galițienilor, în principal români, evrei, 
polonezi şi baltici, de a prinde din urmă occidentalii, profitând de declinul 
lor, şi a-i depăşi în materie de Gaist. 

Pentru un tânăr de 30 de ani, chiar dacă desfrânat pe săturate, era o 
catastrofă, cam cum o unitate dură de partizani ar fi dinamitat barajul unei 
hidrocentrale, stingând pe ani de zile lampa lui Ilici într-un teritoriu vast. 

Reţeaua căilor ferate era mai simplă decât cea, delabrată, de azi şi 
desigur afectată de Războiul Sfânt. Misiunea lui era să acopere pentru 
generalul de propagandă Bratu deplasarea entuziastă, 40 de zile, a 
regimentelor de infanterie şi artilerie ale Diviziei 9 Constanţa spre Front, 
spre Cotul Donului și Stepa Calmucă. Cu trenul până la Stalino (azi 
Doneţkul ucrainenilor ocupat de putiniști), avea de călătorit în jur de zece 
zile, pe ruta  Constanţa-Feteşti-Focşani-Mărăşești-Suceava-Cernăuţi- 
Lemberg. Da, se ocolea pe la Lemberg, unde Marius încă mai 
„ancheta”oniric, la puşcăria locală (pesemne la Brigidki, nu la Luneţki, 
erau veo trei), cum a fost cu putință ca logodnica lui, chit că îl părăsise prin 
1935, frumoasa şi mândra contesă Halszka Chrzastowska, să fie împuşcată 
atât de bolşevicii în retragere, ca aristocrată, cât şi de naziștii în ofensivă, 

se pare că nişte austrieci, găsind-o încă agonizând, — ca indezirabilă 
stăpână de sânge slav! 

De la Lwow, prin Tarnopol, se ajungea la Vinniţa (la sud de 
carpenul de la Berdicev), şi se urca iar spre nord prin Fastiv spre Kiev, fără 
a intra în oraş ci doar pentru a urma Niprul pe malul drept până la 
Dniepropetrovsk (Dnipro), unde era pod şi cale liberă spre punctul 
terminus: Stalino (Doneţk), localitate abordabilă şi ocolind prin Harkov, 
cum Marius a și făcut (!), urmând acum a se mărşălui vreo lună până la 
contactul cu inamicul pe malul Volgăi, la Stalingrad. 

Acolo, la Lemberg, Marius bău, şezu şi plânse-n gară, lăsând să 
treacă tren românesc după tren românesc spre front, tot încercând să se 
adune sufleteşte. 

Îşi confirmase în orașul pustiit şi de bolşevici şi de naziști bănuiala 
că în Galiţia Mare nu-i vorba doar de retragerea spre Reich a sute de mii 
de germani, de către Hitler, cum a zărit cu ocheanul din înălțimea unui 
carpen sur la Berdicev, de Pobreajen 1941, fără a presimţi însă catastrofa 
că politica de purificare etnică a Aliaților după 1944 îi va goni, îndeosebi 
din Prusia Orientală şi din Sudeți, cu milioanele! Adică, spre deosebire de 
fascistul Curzio Malaparte, care scrie de la Capri, din piscină, despre 
frontul italian de pe Don, spre a adera apoi cu succes comercial la stalinism 
şi apoi maoism, Marius nu gândea decât la fața locului! 

— Lembergul, în 1934-1935, îl alesese ca pe un fel de Paris al Estului, 
pentru a structura pe bază de proiect imena „Marea Recuperare”, o Galie 
culturală de la Adriatică şi Pont la Baltică, să preluăm Noi efortul spiritual 
pe care Occidentul leșinat tocmai îl abandona şi, viețuind noi galițienii 
decent dar sobru, alocând 10-20% din pib la Edu-Cultură, să recuperăm 
într-un singur secol istoria creatoare netrăită din pricina „colonialismului 
intracuropean“, care a afectat şi Ţările Române. Woke!... Sarcina a rămas 
neîndeplinită până azi. Treziţi-vă! 

— Poliglot, se descurca în orașul multicultural ca peştele-n apă, 
pentru că orfan de mamă fiind, şi cam abandonat de tac-su Voicu geograf 
călător, urmase gimnaziul Alexandru cel Bun în dulcele leşi, mega-târg 
oarecum asemănător Lembergului, vizibil jumi-juma ca pondere evreiască, 
după evaluarea lui mai mult pe trasee culturale, până când Amelia Şaraga 
şi Alecu Ghizdavu, îngroziţi de bolşevicii Cominternului, s-au mutat 
repejor la Bucureşti, după şocul unei din senin posibile Revoluții 
Bolşevice, dacă populaţia basarabeană credulă s-ar fi răsculat contra 
lpsurilor postbelice la semnalul din 15-18 septembrie 1924 al actelor 
teroriste banditeşti de la Tatar Bunar, menite a înscena un pretext pentru 
trecerea Nistrului de către Armata Roşie, spre Prut, spre Ceremuş şi, cine 
ştie, chiar spre Ardeal, pentru a re-bolșeviza, dincolo de Tisa, Budapesta. 

Numai că Stalin fusese dezinformat de intelectualii săi intelligence, 
cum că România Mare Regală ar fi şubrezită de niște „clivaje“ şi se va 

descompune singură, deoarece Marea Unire a fost o pleaşcă, o farsă de 
eseişti bestsellari. Să fi înţeles ceva din Încoronarea de la Alba Iulia poate 
elitele corupte, dar masile muncitorești-țţărăneşti şi proletarii condeiului 
gem şi acuma sub jugul boiarilor rumâni, mai apăsător pă minorităţi, cari 
spre deosebire de cele din URSS, n-au niciun pic de drepturi! De aceea, 
„popoarele subjugate” din România luptă pentru autonomie până la 
despărțirea de statul român: a Cadrilaterului, Basarabiei, Bucovinei, 
Ardealului şi Banatului! Ar fi destul, tovarăşe Stalin, un pui de zaveră la 
Tatar Bunar, şi incendiul revoluționer s-ar lăți în toate provinciile, pentru 
că pă peste tot intelectualii mai publici ai Autoelitei s-au săturat de 
România! 

Politica înăbușirii rapide, băgând armata, a diversiunii bolşevice, 
sângeros recomandată de Alecu Ghizdavu încă din 13 decembrie 1918, 
când s-a pus capăt transferului la București a dezordinilor leniniste 
antimonarhice de la Iași, a oprit și atacul din Basarabia de la 1924. Dar 
întrebat de Marius cum vede proiectul lui, cu Lembergul în rol de Novi 
Paris, consilierul aulic a clătinat din cap cu tristeţă. 

— Dacă de uiţi pe harta Estului, România în 1931 e cam cât Polonia, 
având şi superioritatea de a fi rămas Regat, pe când polonezii or să dea de 
dracu, așa cum şi Spania, ridicolă cu republica ei a intelectualilor! Eu le- 
am recomandat dar n-au vrut să-l facă Rege, Crai, pe Prinţul Nicolae, căruia 
socrul lui Octavian i-a făcut rost de un Duesenberg Straight-8 roşu, cu care 
vrea să participe la cursa de 24 ore de la Le Mans, cu copilot italian. Ar fi 
fost extraordinar ca între Cele Trei Mări, peste toată Galiţia Mare să 
domnească Regina Maria, cam aceeaşi familie. Mda, din motive diferite, şi 
românii, şi polonezii au privit mereu spre Roma. Tocmai de-aia, n-o să te- 
nțelegi cu ei, Marius! Au complexe de superioritate faţă de români, mă rog, 
cum dealtfel mai toate minoritățile noastre. lată de ce Neamul Românesc 
trebuie educat pentru vigilență, muuultă știință de carte şi solidaritate... 

Dar tânărul organizator de şcoală de pictură şi de toate artele şi de 
căutări spirituale era convins că în Galiţia Mare dintre alea Trei Mări, 
popoarele cele mai numeroase, unul catolic și celălalt ortodox, se pot 
înțelege mulțumitor recurgând la bunăvoința unui intermediar, care atunci 
exista, un al treilea popor, care prin Cultul Cărţii şi al solidarității producea 
cel puţin tot atât de multă cultură: evreii. 

— Polonezii, românii, evreii şi balticii, călăuziţi de elite competente 
şi incoruptibile, pot să facă prin muncă susținută din Galiţia Mare un 
adevărat Rai, ferind Europa de la a mai cădea în irelevanţă într-o viitoare 
lume multipolară! 

În septembrie 1942, prelungindu-şi sub diverse pretexte întârzierea 
la Lw6w în jurul gării, Marius n-a putut însă contacta decât germani, 
ucraineni și câțiva polonezi foarte bănuitori, speriați. De unde, presimțirea 
că după război va trebui să facă totul singur, în ce priveşte Marea 


1222 


Recuperare, adică să creeze izolat, într-o societate atomizată, ca Homo 
solus dăruindu-se unui Ideal totuşi colectiv, presupunând că o întreagă 
Constelație de Lucizi, după contemplarea deşertăciunii unei aceleiaşi 
societăți totalitare, va adopta strategii de Rezistență prin Cultură similare, 
acumulând Opere de Sertar, pentru a avea ce pune pe net ca pdf-uri gratuite 
atunci când Viaţa Spirituală se va normaliza de la sine şi cetăţenii vor căuta 
de la un timp să mai cetească şi alfceva, mai marginal underground decât 
fluxul ce-i zi de zi premiat, tipărit şi întâmpinat cu citate critice 
entuziasmante. 

Abia la Gumrak, mai ales prin Otto Runge, a avut el impresia, adică 
iluzia, că a cam înţeles ce se întâmplase cu Galiţia Mare. În ce-l privea, nu 
mai era bună de nimic! Întreg Estul aproape că rămăsese fără evrei. Se 
atomizase iar prin non-comunicare! Baltici, polonezi, români şi balcanici 
își vor urma fiecare, în singurătate, propria traiectorie. N-avea cine să-i mai 
lege într-un destin comun. 

Căci la Moscova, în 23 august 1939, Molotov i-a luat tăntălăului de 
Ribbentrop nu numai Cernăuţii ci şi Lembergul, NKVD-ul având aproape 
doi ani la dispoziție să nimicească dușmanul de clasă periculos, iar pe cel 
şovăielnic să-l deporteze la Novokuzneţk şi Magnitogorsk, să călească oţel 
pentru tancuri. 

La 30 iunie 1941, au intrat în oraş naziştii peste bolşevici, precedaţi 
însă oarecum de avangarda horthistă. NKVD-ul ţinea vreo trei închisori 
pline cu duşmani de clasă, de torturat în anchete, și neavând destule 
vagoane de vite pentru a-i trimite la Sibir, i-a lichidat de cum au auzit că se 
apropie horthiștii (!), având grijă pe cât posibil să le taie nasul şi urechile 
împuşcaţilor, să le scoată ochii, să-i mutileze ca la Katyn, pentru ca rudele 
să nu-i poată identifica în gropile comune. 

Ci noua stăpânire hitleristă a venit, ca peste tot, cu ideologia cretină 
cum că toţi marxiştii nu pot fi decât „iudeobolşevici“. Deci detaşamentele 
naziste specializate în vânarea activiştilor (de preferință comisari ai 
norodului), au trecut la scoaterea din case şi împuşcarea la întâmplare a 
câtorva mii de evrei, sub învinuirea că ei au adus comunismul în oraş — la 
o lună după ce s-au pupat Ribbentrop şi Molotov la Moscova în august 
1939! Bărbaţi evrei mobilizați pe loc au fost siliți în 30 iunie 1941, la cele 
trei închisori, să scoată morţii din gropile comune, ca şi cum ei, nu 
enkavediștii, ar fi comis crimele, drept pentru care în final au și fost 
executaţi. Teroarea a crescut sosind în oraş elemente de la Einsatzgruppe 
C. Masacrele fiind acum combinate cu jefuirea proprietăților şi incendierea 
sinagogilor. lar spre sfârşitul lui iulie, milițiile ucrainene au fost dirijate să 
răzbune asasinarea lui Petliura la... Paris, petrecută în 1926. 

Cam atât i-a putut explica Otto Runge despre primele zile ale 
înlocuirii bolşevismului cu nazismul la Lvov, din ce aflase până să fie 
mutată unitatea lui spre tot alte oraşe cu mari masacre: Tarnopol, Vinniţa, 

Berdicev, Jitomir, Kiev. 

Mulţi ani mai târziu, de prin cărți sau pe unde scurte, Marius a mai 
ghicit câte ceva, a înţeles de ce i s-a părut aşa pustiu Lembergul în 
septembrie 1942. La 8 noiembrie 1941, exact când avea el invitaţi veseli în 
Vila Hortensia, la onomastica sa de biruitori ai Rusiei şi de cuceritori ai 
Odessei, SS Fritz Katzmann înfiinţa în nordul Liovului Ghettoul 
(Judenwohnbezirken), ulterior, într-un celebru raport despre Soluția Finală 
în Galiţia vorbind de reaşezarea a 254 989 evrei galițieni. Concentrarea 
populaţiei evreiești a însemnat şi filtrare: bătrânii şi copiii au fost uciși la 
trecerea unui pod. Curând, de aici, 60-70 mii de evrei au fost duşi în noul 
lagăr de exterminare Betzec, deşi mai puţin cunoscut, la fel de ucigaș precât 
Treblinka sau Auschwitz. Tot spre Belzec au curs convoaie din 
Stanistaw6w (Ivano-Frankivsk, la nord de Colomeea). Alţii au pierit în 
lagărul de exterminare prin muncă Janowska, suburbie a Lembergului, 
unde se produceau echipamente pentru industria de război. Aici, se murea 
în mizerie şi aşteptând trenul spre lagărul morţii de la Betzec. În fine, 
numeroşi evrei din Lwow au pierit detaşaţi la Autostrada 
Durchgangsstrasse IV: Lvov - Tarnopol - Vinniţa - Uman - 
Dnipropetrovsk - Doneţk-Rostov... 

Dar probabil cele mai multe decese le-au provocat mizeria 
organizată şi execuțiile arbitrare. La 26 iulie 1944, ocupând orașul, Armata 
Roșie n-a mai găsit decât câteva sute de evrei. Pe când, în iunie 1943, la 
Berlin, general SS Fritz Katzmann apucase să elaboreze un raport în 62 de 
pagini, The Solution to the Jewish Question in the District of Galicia, 
contabilizând uciderea a 434,329 Jews şi lăudându-se cu organizarea 
jafului, de la bijuterii până la colecţii de timbre. Totul scris de un 
individ la curent cu cercetarea „științifică“ a inferiorității evreieşti 
(Judenforschung) şi care admiră în magazinul Neues Volk pozele ilustrând 
superioritatea germană asupra parazitului sub-Om (Untermensch). De 
aceea, adaugă fotografi proprii, ilustrând periculozitatea infecțioasă a 
variantei umane declarate inferioară de cea audeclarată superioară absolut. 

Nonfinalitatea universală a făcut ca această bestie, SS Fritz 
Katzmann, inculpabilă pentru genocid și la Katowice, Radom sau Gdansk, 
să supravieţuiască sub nume fals 12 ani, dezvăluindu-şi identitatea abia pe 
patul de moarte, în 1957! 

Prin 1982, Marius auzi pe unde scurte că din 3-4 milioane de evrei 
interbelici, Polonia nu mai avea decât vreo 6000! În general, el era mai 
mult decât surprins de constatarea că parcă cele mai revoltătoare atrocități 
s-au produs tocmai în jurul Lembergului său, oraşul natal, pe care şi-l dorea 
un Paris al Răsăritului, predestinat să salveze toată Europa de la 
decrepitudine. 

Aici, sub naziști, masacrele se porneau din nimic. Precum pretextul 
cu asasinarea lui Petliura, puteau prilejui execuţii sau tortură şi ziua de 

naştere a lui Hitler. Sau a lui Mussolini! Familiile noilor stăpâni ieșeau la 
promenadă cu copiii să admire spânzurătorile. O orchestră din 
instrumentiști evrei era pusă în timpul acestor acte barbare să cânte Mozart, 
Eroica sau Radetzky-Marsch... 

Marius a rămas, cu riscul de a fi anchetat, mai multe zile și nopți în 
gară, ca într-o biserică, şi aştepta să-l lumineze Cel de Sus, de ce tocmai lui 
i se întâmplă bătaia asta de joc a Destinului! Tu să te oferi să Jertfeşti o 
avere, şi propria Viaţă, ca să faci din Galiţia Austriei, Poloniei şi Ucrainei 
o Galiţie cu adevărat Mare, întinsă spiritual de la Trieste până la Torgau, 
Knigsberg, Odessa şi Mahacikala sau Krasnodar, iar Istoria să râdă, 
plasând în ea rușinea Umanității! 

— Poate că în viețile anterioare vei fi păcătuit tu cu ceva! îl trezi din 
raptus, din absență, doamna Chouchou ca domnişoară de Cocagnac, idee 
îmbrățișată și de camerista lluska lulişca, şi de viitoarea badantă 
Agnieszka, pe care Marius avea fantezia de a o înrudi cu gingaşa dar 
dificila contesă Halszka Chrzastowska. 

— Sau vreun străbun nesăbuit a greşit strigător la cer, emise o ipoteză 
mai puţin exotică părintele Stănică Ciceag, cu aluzie la controversata 
biografie a dezmăţatului nihilist și cartofor Dinicu-Denis Ghizdavu. Sunt 
blesteme pe lumea asta care lovesc până la al nouălea neam, nefericite 
Marius! 

— Cică el, filfizonul Denis, ar fi relatat bunicuța Ralu către 
Chouchou, despre Misiunea number one de taină din Breslaul nostru, pe la 
1854-1857, pregătind Unirea pe baza unei ideologii expansioniste ca a 
Imperiului Roman, ţel întru care şiretul june boier valah l-a pregătit şi 
format pe cronicarul nostru Theodor Mommsen, cum căgăbăul pe faimoșii 
tehnocraţi la particulară la Cambridge, până la misia 2 din Baselul Irinucăi, 
al Elizei moarte şi al Isaurei nubile, când ar fi subvenţionat, tot el, după 40 
de ani, din fonduri oculte, pesemne tot ţariste, pe Theodor Herzl, să ţină 
primul Congres Mondial Sionist, dar se-nţelege, Sergiule, că şi-a tras banul 
gros pentru familion şi plăceri, cum îl va învăţa ca guru să rişte şi pe amicul 
junic de la Vlaici, filfizonul Alexandru Bogdan-Piteşti, să se destrăbăleze 
cu banii ocupantului german la 1917... Să fi fost călătoria asta prin 1897, 
îhîm, după care, om sexagenar, la bătrâneţe s-a călugărit motanul, să-şi 
scrie memoriile, cu multe minciuni în falş, lăudăroşenii neconfirmabile, 
dezvăluiri, dar și sfaturi utile, sau evaluări băşcălioase ale Declinului 
Occidentului de o acuratețe însclipitoare, de secol XXI, cu accent pe 
mișcarea căpiată a masilor de oameni sub alte presiuni, globale, decât 
deportările. 

Mare dreptate având contele Tolstoi că multe-s pe lume neelucidate, 
dar cele mai inexplicabile enigme sunt marile migrații. Și transhumanțele. 

— Transhumanismul, bă! 

Ceea ce şi SMT, al lui Coriolan Pigu fiu biologic confirmă, în 
diplomăţiile sale de preşedinte în funcție al Comisiei Interparlamentare 
pentru Literatură Valoroasă, constatând jenat că nici spre Pribegi, nici spre 
Iasnaia Poliana nu-i pelerinagiu de massă, nici măcar la moaște la Weimar 
RDG, de unde şi propunerea sa, argumentată de un imperialist studiu de 
fezabilitate, cum că să mărim Atrakţia Noastră, înălțând cu capital 
majoritar românesc de stat, ca să nu fim cenzuraţi, câte un Dracula Park, în 
preajma supremelor Memoriale, inclusiv cel de la Miorcani, ca să se mişte 
şi străinii după cum le cântă maneliştii noștri... 

— Luminarea Străinilor! O blasfemie? Printre câte altele. În orice 
caz, cea mai bună descriere, într-o teorie unitară, a cauzalităţii în istorie, a 
dat-o ordonanța mea, căprarul patriot, prapurcik înaintat aleatoriu la cinul 
de podpolkovnik, Țepurlui Marin Codin, pronunţându-se-ntr-un spirit mai 
de glumă scabros cazonă probabilistic, că unde dai, Nuţo, şi unde ţi-e 
crăpătura, Lino! Porcule. 

— Că ilustrul strămoș al Nobelului pentru imunitate şi fagocitoză tip 
Ilha Ilici Mecinikov, Nicolas Milesco, ca guru întru spiritualitate 
occidentală, cu greu manipulase guraliv pe ţarul Petru, de să se concentreze 
şi să se pişe-n gura Nevei, îngrijorând elementul german, pe care de la 
Mihai Viteazul Praghezul încoace, contăm ca izvor de putere militară, cât 
încă imperiul nostru românesc mai e plăpând, mititel şi frumuşel, un viitor 
mare jucător cu puța-n țărâna patriarhală. lar eruditul protocronist Dimitrie 
Cantemir descrisese deja, cu asupra de măsură, teatrul de luptă moldav, ca 
pe cea mai bună bază de atac româno-german, pe direcția Bucureşti- 
Tatarbunar-Tighina-Poltava-Tula-Moscova, într-un memoriu către 
Academia din Berlin, fără consecinţe, încât enervându-se a uneltit un 
viclean scenariu de atac din flanc, aducând pe ruşi la Prut într-un război 
pripit cu turcii, catastrofal inclusiv pentru familia lui, de a dat culorile 
leşilor pe Harkovul nostru plumburiu, Murociko, la moşia suburbană 
Ivanovka, e drept că născându-se aici Nobelul nostru precursor al lui 
Palade, dar asta e numai împlinire culturală, care după cum se ştie, e o 
palidă consolare, când problema este a mâna valurile noi de Romănism 
peste unde a încremenit Valul lui Traian, aceasta fiind şi legea marilor 
mişcări de mase omeneşti, adică să meargă valurile române de la Atlantic 
la Pacific, one-way, ca sens roman civilizator al Istoriei, sensul invers 
numindu-se contrasens și fiind utilizat cu prioritate de adunăturile 
migratoare... 

Abia a cântat cocoşelul şi semnificația sclipiciului stelar deveni 
orbitoare când se văzu, pe o a doua hartă a învățătorului Frâncu Bazil, că 

Muntele Conic sacru nici măcar nu figura, ci ca o ironie conservatoare, era 
însemnată doar cota romană 476, de unde, din şaretă, aprigul profesor şi 
moșier retrograd Voicu Ghizdavu monitoriza cu ocheanul mișcările 
slugilor, argaţilor, migranţilor, iobagilor şi dinadins ale robilor țigani, 
îndeosebi când ruginea frunza din vii şi plecau grabnic rândunelele ca să 
nu-i mai vadă cu dezgust pe toţi asupriţii, cu botniţe, şi pe el obosind cu 
nagaika însângerată. Scuze? Era o hartă a Uniunii Europene, nu aia a 
spurcatei şi instabilei Românii interbelice, în care nu se merita, tu, să 
trăieşti, ca atitudinară urâtă şi chioară, deoarece actorii politici 
postceauşişti ori nu se născuseră, ori își mai târau puţica prin extract de 
mizerie, în praful şi pulberea care se alege din toate cele la noi în republică, 
alegătorule util! 

— Unde a fost greşeala? se autointerogă rugător spre asistenţă şi spre 
Erdâdy Zsuzsa conferenţiarul Narcis Moga, purtând în profunzimea 
ochelarilor acea consternare ce o exprimase şi botul lui bunică-su, 
colonelul vânător de munte Belizarie Moga, în Donbas şi Kuban, 
constatând că... a vâna „iudeobolșevici “* devine... din ce în ce mai greu, pe 
măsură ce te îndepărtezi de Storojineţ, de Cernăuţi, de Hotin, de Edineţ, de 
Bălţi, de Chişinău, de Tatar Bunar, de Cetatea Albă, de Odessa, de 
Transnistria şi de mai unde eliberatorul antonescian 1941 zicea că 
răzbunase huiduielile umilinţele retragerii și Dezarmării de la 1940, fără a 
se gândi că, la 1944, Războiul Sfânt se va sfârşi tot cu Dezarmare, ba încă 
şi cu un vast provizorat, după ce anglo-americanii i-au păcălit pe Maniu la 
Bucureşti, pe Știrbey la Cairo şi pe Marius la Alexandria, că soluţia e un 
fel de Armistiţ. 

— Ce n-a mers, în proiectul domnitorilor noştri de a scăpa de turci 
fără a cădea sub austrieci sau ruşi? gemu Galina Cobiliţă. Nimic n-a mers, 
fraților! 

— Unde a fost greşeala? îngăimase Narcisică Moga Laviniei Clătici, 
sub luna de miere, că s-au întrebat vecinii lor de moşie, Ghizdavii, ajunși 
vecini bunicului Belizarie abia după anul de încheiere a socotelilor 
româneşti 1940. Cum s-au brodit toate funest de, în loc ca acea amenințare 
cu atac din flanc de la 1711, când îl tot pupa ţarul Petru pe Cantemir la laşi, 
să îi trezească pe prusaci şi să-i aducă pe teatrul de luptă moldovenesc, uite 
că peste exact un veac se produce tocmai dezastrul pe care, ca Oedipul 
enescian de la Teţcani, am intenționat fără semnalizare să-l ocolim. După 
ce austriecii au răpit Moldova de Nord, botezând-o Bucovina, vine 
Kutuzov ca un cuc, bate-l-ar vina, şi ne ia Moldova de Est, atribuindu-i în 
derâdere denumirea genuin valahă, Basarabia, şi negândind că, 
nemaisuportând atâtea opresiuni şi vexațiuni ce încasa unicul neam latino- 
european ce încă nu se exprimase filosofic asurzitor în universal, 
Corsicanul dac, Napoleon, va decide furios un plan epopeic de măsuri de 
retorsiune, ducându-se până la Moscova şi avertizând uriaşa masă slavă că, 

ori de câte ori se va mai privatiza în Cetățile lui Ştefan cel Mare de pe 
Nistru, reacţiunea, aproape instantanee, nu va veni de la inculții noştri 
cocoţaţi în capul Ţării, mutilate sub masa critică de luciditate minimă 
necesară ca să mai produci o cultură majoră, ci se vor implica titani de 
anvergură continentală celebri, cum a fost cazul cu Napoleon și cu Hi, cari 
au mânat marile conglomerate umane de la Vest către Est, vasăzică, pentru 
ca să recuperăm chinuita noastră Basarabie... 

Or, deşi Nicolas Milesco nu era chinez în dedesubturile pariziene, el 
pe Franţa n-a contat, cum şi Dimitrie Cantemir a lucrat doar cu Berlinul. Și 
totuşi Prusia, n-a marşat prompt. De ce? După cum se ştie, logofătul 
Iordache Ghizdavu, jignit că un badigard de-al lui Kutuzov i-a tras un șut 
în ișlicul cât un dovleac, ținut respectuos în mână, în timp ce un Vîşinski 
țarist l-a tras de barbă pe motiv că se pot stoarce, și într-adevăr s-au stors, 
din Valahia şi Moldova acele provizii care, depozitate la sud de Moscova, 
au permis armatei ţariste să supraviețuiască, după dezastrul de la Borodino 
şi după teribila ocupaţie franceză, ceea ce recunoaște şi Tolstoi că anul 
1812 a fost o firească mişcare după alimentele din România, dar nu le 
menţionează proveniența dunăreană, cum zic, luându-și ziua-bună de la 
giupâneasă şi de la pitoreasca de peisagişti născătoare Valea Ursului, au 
purces la o lungă călătorie cu butca, agiungând pe tot mai bune euroşosele, 
abia-n toamna lui 1830, în Breslaul nostru, să se informeze de la fața 
locului, ce anume n-a ţinut în politica disperată de a lupta cu otrava contra 
otrăvii, dusă de înaintaşi, convorbind în special cu celebrul analist militar 
Carl von Clausewitz, general-maior ce inspecta artileria ca armă ce 
terminase cavalerii şi cetățile lor, despicând drumuri noi spre soțietatea 
deşchisă şi economia de piaţă, găsindu-l sfătos şi volubil, parcă presimțitor 
că la 16 noiembrie, peste numai un an, îl va răpune acea groaznică holeră 
ce puţin a hpsit să ne facă surpriza între ghilimele de a ne lăsa, de „Creangă 
ăla de la Humulești“ privaţi, cum îi zicea Nae Căinaru, antreprenoru', 
talentatului povestitor preot şi învăţător, care ne-a fermecat copilăria cu 
țărăniile sale şi a cărui actualitate sporește ca a lui Caragiale, pe când a lu' 
Eminescu e în continuă decadenţă, tineretul filolog refuzând cu îngreţoşare 
a-l purta pe tricou Portretul Aastral, de față cu scorpiile profe 
correctitudinariste. 

— Herr Logofăt lordaki, au grăit strategul mirat de calitatea lânii 
caprelor de Kashmir a işlicului, eu cred ca şi Bismarck, că Prusia, pentru a 
unifica pe toți germanii sub acelaşi Hohenzollern, nu are nevoie de un 
pustiitor răzbel cu împărăția Rusească ce a dat Chişinăului o statuie a lui 
Alexandru al II-lea în Grădina Publică, pentru a fi re-anexat eroic la 1877- 
1878 Bugeacul, şi, în piaţă la parlamentari, o statuie neecvestră a lui 
Alexandru I, eroul acaparator din Război și Pace, pentru a fi răpit, prin 
modestul strateg, dar vicleanul pocherist Kutuzov, România voastră de Est, 
de la osmanlâi! Fără a întreba prin vreun Referendum, fie şi sub cvorum, 

pe români care li-i vrerea, că se bejeniseră după şase ani de sălbatică 
ocupație rusească, înjugarea lor în locul vitelor indignând până și pe cinicul 
Marx şi inspirând ulterior pe Himmler. lată de ce, la 1812, atunci când 
Napoleon s-o pornit, ca român şi dac, spre Moscova, pentru a sili 
hrăpăreaţa Rusie să scuipe îndărăt Basarabia înghițită, eu m-am aşezat pe 
o poziţie disidentă faţă de a Curţii regelui meu prusac, Friedrich Wilhelm 
al III-lea, m-am opus ca 20 000 germani să-şi verse sângele pentru... gloria 
Franței și pentru îndepărtata incultă Moldovă, a cărei integritate mă lăsa 
rece şi flasc câtă vreme Neamul German însuşi era fărâmiţat şi indecis, 
încât pe bună dreptate un comentator de la Radio Renania se va pronunța, 
exasperat de atâta atomizare, că suntem contimpuranii filozofici ai 
Veacului, fără a fi şi contimpuranii lui istorici! Așa că, asemeni atâtor 
intelectuali mai șmecheri din Occident, am trecut cu slujba la ruşi! Da, la 
expansionismul țarist antigerman... Ca expert pe probleme despre război, 
fiind de față şi la Borodino ocular, şi la Berezina mai ales, unde la filtrarea 
podurilor improvizate, nici generalissimul Kutuzov, nici amiralul 
Ciceagov, extenuaţi de excesele lubrice din Moldova și Valahia, n-au putut 
captura pe Împăratul francez, deşi sfaturile mele au fost ireproșabile tehnic, 
dialectice și mai ales sincere. 

— Kamerade, dzis-au logofătul ghizdavian Iordache din Ziduri, 
pătruns tot, de un fior de impacienţă şi dezgust, la atâta export de tehnicieni 
germani deja funcționând fără vreo decizie de numire în aparatul de stat al 
Rusiei, nu-i aşa că întoarcerea prin Cameniţă la Moldova, din patriotism, a 
marelui spătar şi chiar hatman lon Neculce, cu hemoragie de cadre tinere 
la Movilău, Luţk, Șergorod, Kiev şi îndeosebi la Harkov, a fost decisivă 
pentru eşecul politicii noastre de a reprezenta administrativ, noi românii, în 
Imperiul Rus, ce-au fost fanarioţii pentru turci, locul cuvenit nouă, ca factor 
civilizator şi băgător de seamă în fiecare birou, luându-l cu şpagă cu tot 
stolonacialnikul neamţ? 

— Aşa-i! Aşa-i cu clasa de mijloc! nu înţelese prea bine marele analist 
militar şi vector Clausewitz. Descrierea Moldovei implica militar o 
abordare a Moscovei plecând de la București, de la Turnul Colţei, prin 
Tatarbunar-Tighina-Poltava-Tula, adică luând văile în secțiune 
longitudinală, nu rupându-le cu efort transversal, cum de fapt a gândit și 
neutrul Rege Carol, al XII-lea, al Suediei, pierzând însă catastrofal la 
Poltava, lângă lagărele de la Komsomolskaia Petliura și Krasnaia Bandera, 
pline de personajele din Război și Pace, slobozite din Reeducare îndeosebi 
de enciclopedistul iluminist al Marii Recuperări, colonelul Jean de 
Ferentari, a cărui bibliotecă a rămas, încă, o jerpelitură dejist-ceauşistă, 
lipsind nu numai obligatoriile cărți de import amazonian occidental, ci şi 
valul de traduceri de după 1989, din cauza pensiilor necorelate. Așa că el 
nu putea deduce din harta de Război Sfânt a învățătorului țăran Bazil 
Frâncu unica soluție corectă militar-estetic, cea adoptată pentru Operația 


1229 


Miinchen şi transmisă românilor abia în 25 iunie 1941, prin ordinul 0129, 
în speţă după forțarea Prutului să lase dracului Basarabia şi Odessa, 
dezvoltând ofensiva tocmai pe direcția Movilău-Vinniţa-Berdicev- 
Carpenul Sur-Schitomir, învăluind Kievul pe la Tschernobyl şi fixând 
forţele sovietice la vărsarea Pripetului în Dnepr! Numai şi numai aşa 
putând fi adus Stalin, strivindu-i Voința, la capitulare necondiționată, la 
acea giinzliche Wehrlosigkeit, dorită şi de Carta Pactului Anticomintern din 
25 noiembrie 1941... 

— Păi, aici nu poate fi vorba decât de nonfinalitate cu N mare, oftă 
de hăuliră munții un om mare ce devenise prin meditație micul Raul Lecca. 

Pentru că nu strategul respecta coloneleasa Chouchou în Fiihrer, ci 
pe cinefilul care, punându-și antenele la contribuţie, a definit antologic 
televiziunea. 

— Le peuple est, cita ea din vârful buzelor ei nervoase şi senzuale şi 
puţin prehensile, dans sa grande majorite, de dispositions ă tel point 
fEminines que ses opinions et ses actes sont conduits beaucoup plus par |! 
impression que recoivent ses sens que par la reflexion pure. Cette 
impression n' est point alambiquce mais tres simple et bornee. Elle ne 
comporte point de nuances, mais seulement les notions positives ou 
negatives d' amour et de haine, de droit ou d' injustice, de verite ou de 
mensonge; les demi-sentiments n' existent pas. 

— Les demi-sentiments n' existent pas, balbutie titubant gata să cază 
de pe taburetul pe care se cocoţase agăţând harta, bietul Bazil Frâncu, 
aninat cu privirile pierdute de buzele ei nervoase şi senzuale şi prehensile, 
de crainică de viol, incest, taifun, jaf şi crime, în cadrul unei politici de 
lămurire a gloatei că se auto-exploatează pe ea însăşi, cum şi martirii 
antiterorişti ei au tras în el. 

— Tout le genie deploye dans l'organisation d' une propagande, reluă 
ea din Ma doctrine, Paris, Fayard, 1938, dar nu de la pagina 61 ci de la 62, 
în timp ce Iluska confrunta c-un Mon Combat de-al lui Marius, le serait en 
pure perte, si |' on ne s' appuyait pas d un principe fondamental... 

— II faut se limiter a un petit nombre d' idees et les repeter 
constamment! 

— Cum procedează şi Grigore Căinaru, strălucitul propagandist de la 
Îndrumătorul Cultural, în cele 1681 pagini de jurnal despre imposibilitatea 
de a mai publica un fluviu-roman despre Război Sfânt, câte una pe zi, cam 
de când s-a zvonit de Ultimatumul sovieto-nazist, convenabil şi pentru 
anglo-americani, privind dezmembrarea României Regale Mari exact sub 
masa critică cultural, până când a aflat de convocarea dlor Churchill şi 
Roosevelt la Stalin, la Ialta, pentru a face în trei sex cu verişoara 
Ghizdavului, acea prezidențială Marilyn Monroe râvnită de toți, de 
Revelion 1941, la Ziduri, infatigabila silfidă Elvira. 

Toate aceste gânduri neterminate și fapte de neisprăvit ale omului 

periculos petrecându-se în peisajul periculos, sub ocupaţia foarte 
supărătoare ochiului, prin nonsensul lor, a steluţelor, despre care nu numai 
filfizonul Dinicu Ghizdavu știa frecventând cetăţi ale ştiinţei, ci şi logofătul 
romantic iluminist lordache opina, frecându-şi coatele anteriului de 
idealismul transcendental al vremii, că nu se retrag niciodată cu totul şi că 
ne apasă încontinuu pe horoscopul cauzal de la soarta predestinată de 
ursită, sfidând aparențele şi dirijându-ne în avioane, accelerate, marfare de 
vite, căruţe de refugiaţi, dar şi convoaie pedestre, de la o groapă comună la 
alta, fie că este cerul camuflat negru peste tot de nori cadaverici, fie că pare 
absurd de senin, albastru oceanic şi gol, câineşte de pustiu, evacuat. 

Doamne-ajută! Părintele militar de Război Sfânt, care urcase la 
Schitul Hoitarului, la călugărițele fecioare cu treburi şi, pe Con, ca să se 
reculeagă precum Căpitanul pe Rarău, era ferm convins că, în 
atotputernicia Sa, Creatorul l-a proiectat pe Diavol dotându-l să exercite 
funcțiunile unui Control Tehnic de Calitate, neexistând în Rai ispită, nici 
greutăți ale vieţii, — cum dracu altfel probându-se fiabilitatea umană, 
capacitatea individului sau a individei de a acumula în Istorie cât mai puțin 
păcat, pe baza căruia să se poată exprima, ca proasta-n târg, formulând 
judecata ei de valoare despre personaj, Literatura, prin mijloacele ei 
specifice. Cum dracu, mă Jenică? 

Nu pot uita, uitându-mă la steluțe, că unele se vor înroşi, pe când 
altele vor rămâne american de albe, şi nici că, pe când îi asistam sufletul, 
în perspectiva decesului tragic din 15 februarie 1940, am aflat că, de la 
Ziduri, mortul, cronicarul Voicu Ghizdavu, deja trimisese Regelui Carol al 
II-lea, de fapt Lupeştii, o revenire la studiul său Contribuţii la noada 
gordiană a celor două Odesse (a Regiunilor Basarabia şi Varna), în urma 
senzației create printre știrişti şi analiști de apariția, în cotidianul 
cominternist Internaționala, a unui material marxist, prin care tovarășul 
Boris Ştefanov cerea anexarea României de Est la Uniunea Sovietică, în 
scopul desăvârşirii, de către Laboratorul Lingvistic de la Tiraspol, a 
deznaţionalizării-mancurtizării, începute sub Țarism de către specialiștii 
sapraputernicei Biserici Ruse, după informaţiile obţinute prin efracție de 
filfizonul nonagenar simbolist Diniku Ghizdavu, de la o sursă serioasă, 
plantată de tânărul detectiv Aleku Şaraga în soborul cafedral din Kişinev, 
arhiepiscopul Serafim Ciceagov, care la sfârşitul misiunii, dodonise în 11 
aprilie 1914 că pi „maldaveni“ i-a iubit totdeauna, dar pi români iok, ar fi 
purtat, înainte de odăjdii, fireturi de polkovnik, minune pe care coana 
preoteasă de la Ziduri, Vicenţia părintelui Stanică Ciceag, o contestă 
prepuind potriveală de nume, în spatele ironiei istorice fiind poemul că un 
amiral Ciceagov fusese menit de Pasiphaă a guverna Atelcuza, ca ţară 
ungurească dintre râuri cu flori, numai că Era Horthy şi i-a găsit pe... 
asiaticii lui mişunând mitic în... Europa Centrală, nu-n Basarabia, abia 
eliberați, de sub jugul leninist al viitorului gauleiter al Crimeii noastre, Bela 

Kun, de către români viteji, călăuziți de planurile statmajoristului 
Antonescu, nu rânji deloc Tristan, tineri dintre care unii vor urma calea 
albastră a profesorului Cuza, deoarece decepţia presei de fapt fu că amiralul 
Ciceagov l-a scăpat printre dește pe Napoleon, la filtrul de pe Berezina, 
fiindcă tocmai se gândea la epizootie şi cum să scoață din Bessarabia o 
provincie model pentru imperiu, chix cu adevărat fiind sub aspect 
terapeutic că, investind în fiare nu în terapii, atât de târziu am ajuns 
ştiinţific să îngrădim dezmăţul holerei şi atunci genialul analist Carl von 
Clausewitz, dispărând prematur, cu opera schilodită, nu mai poate fi el 
învinuit, cum judeca Svetlana lordanka seara, în cerdac, că de nenumărate 
ori a omis să evidenţieze, dacă tot se auotinteroga foc cu foc heraclitian 
despre război, CAUZA. Cauza diavolească, da, cauza producerii marilor 
mișcări tolstoice de cioloveci, dinspre Atlantic spre Ural şi invers: doar 
Răpirea Moldovei de Est de către Kutuzov fu cauza cauzelor, i-ar fi spus- 
o pe șleau Proudhon, creându-se o tradiție din pricina căreia Planul Divin 
— de a se acumula, de către Românism, acea masă geografică critică, 
purcedând de la care Explozia Spiritualităţii se produce de la sine, în reacții 
geniale ce se ţin lanţ şi se autoîntreţin, fără nicio investiție de la guvern, de 
la filantropi sau de la cleptocraţie — s-a dus dracului! — Da, pot să mă 
uit în retrovizor şi să mărturisesc că eram zguduit de bătrânul şi nu prea 
ologul meu pacient ideolog, se scuză Lecca. Ar fi împlinit la 10 Mai 1940 
abia 59 de ani, fiind o excepţie printre Ghizdavi, de la Ulea Spătarul 
încoace mai toți fiind superlongevivi, îndeosebi filfizonul Denis, când n- 
au... beneficiat de eutanasieri năprasnice, pârâți drept haini, decapitați. EI 
sfătuia pe Rex să nu opună niciun fel de rezistență armată, ori Rezistență 
marxistă, dacă Stalin trece Nistrul, fiindcă pentru niște destine de galițieni 
de rase socotite inferioare, Occidentul nu va mișca un deget al tiflei unei 
gândiri tot cripto-rasiste până şi la anul 2040. Domnilor, medic profesor, 
Mare Cititor, mărturisesc că eu, clinic, nu observ deloc Fenomenul 
Gândirii. Nici nu prea ştiu ce e aia. Dar pot studia comportamente. Ei, aici 
poți ghici, — gândirea ascunsă spurcată, cripto-gândirea faraonului 
occidental despre galițieni. Nişte Piese de schimb! Istoricul Voicu 
Ghizdavu a intuit corect că se apropie Năpasta. Da, ne salvam Onoarea, 
pornind în octombrie 1938 din senin un Război de tip Genial! Anume, 
concret să i-o plătim bulgarului Boris Ştefanov, care şi-a permis să 
conducă chiar agentura peceristă din bălegarul căreia a crescut partidul lui 
Dej, Cea şi YI! Să lăsăm, ostentativ, să treacă Dunărea prin vad, pe la 
Isaccea, Cartal şi Obluciţă, hoardele cominterniste blindate, spre Turtucaia 
noastră (Tutrakan), spre Bazargic (Oraşul Tolbuhin) şi spre Odessosul 
nostru de Sud, Varna, care, cum am aranjat eu în 1945 cu amiralul farmacist 
Maclntire, doctorul lui Roosevelt, la Ialta, dându-i-o pe Elviriţa, urma să 
devină Oraşul Stalin al nostru de Sud, ca pandant imperial de vară celui de 
iarnă, Oraşul Stalin al nostru de Nord de sub poalele cu păduri ale Tâmpei, 

lordanko!... Te fac o braşoveancă, fă, după ciorbiţa de burtă? 

— Spre deosebire de comisarul reacționer antibolşevic Alecu, dragi 
tovarăşi chişinăuieni Jukov şi Silaev, ce mă torturarăți acoperindu-vă ca 
Jurmînski i Pumpianski, acest doctrinar al Războiului Genial (23 august 
1944 - 9 septembrie 1944), tovarășul Voicu, aşa cum a avizat şi amiralul 
Maclnuire când i-am expus cazul, scanându-i autopsia pe un Apple 
Macintosh de zgonhen, era cu creierul mult mai în pioneze şi agrafe decât 
titanul Roosevelt, care nu numai c-avu puternica, sângeroasa congestie 
cerebrală, nu la 59 de ani, ci la 63, dar să nu uităm c-a suferit stressul de a 
trece prin mult mai multe crize, fiind în capul generației americane care a 
fost purtată de ursita sbuciumată și însângerată, Virginico, în patru decenii 
prin patru războaie, patru răscoale şi patru campanii electorale! Şi cu toate 
aceste particularități materiale de hard, ca om de o anume stângă mai 
aplecată spre a lumina pe ţeran, pe muncitorul calificat şi pe funcţionar — 
cu condiţia să nu se apuce a lumina şi ei pe cărturari! — nu pot să nu remarc 
că sfetnicul cel mai tainic, poate, al lui Rex, a fost un strălucit vizionar: 
Regele Mihai întâi Viteazul Mare Voievod de Alba Iulia, era să zic, 
tovarăşi torționari, Regele Mihai Viteză, cum îl poreclea, că se născuse 
prematur, o stârpitură de pamfletar, a pus în practică, la noi în istorie, ca 
însclipitor om politic, cele două idei voicughizdaviene, emise de pacientul 
meu în calitatea sa tainică de om de stat, a cărui menire, după cum se ştie, 
este doar să determine încotroul seminţiei sale, cu aceeaşi preciziune cu 
care radiestezistul indică din nuieluşa de alun, sclavilor culturii noastre, 
unde anume să sape, să dea de acea apă vie, la a cărei conductă magistrală 
să se mufeze doar poporul lui de stăpâni cititori de carte rară. 

— ŞI anume, ideea din Enigma celor Trei Chersine, conform căreia, 
în retorică avocățească Demosthenes, dacă romanitatea permite Reichului 
Românesc a revendica Carcassonne(s) (Chersones) şi Cazania (Cezannia, 
Caesannia Narbonensis), iar portaltoiul getic (gotic) e poruncă din străbuni 
să urmăm pururi pe Toma Nour cu teutonii lui până la Helsingfors 
(Chersones), atunci, cum Sudul e lasciv, puturos, conrupător al moravurilor 
rasei, cel dintâi act de bravură al administraţiei şi al domniei Majestății 
Voastre cuvine-se a fi un consecvent zdrangnahosten, marș spre Răsărit, 
până la Chersonesul ce veţi binevoi a-l desemna ca al triile, fie Kerson la 
gura Niprului, cheia strategică pentru Ekaterinoslav (Dnepropetrovsk/ 
Dnipropetrovsk) şi pentru Kyjiv (Chiev), fie Korsun-Chersones-Kersinus, 
cetatea de lângă Sevastopolul anexat deja, care pe vremea lui Alexandru 
cel Mare, macedonean de-al nostru, avea peste cincizeci de mii de locuitori 
machidoni prosperi şi al cărei Templu al Dianei încă necăjea pe Justinian 
ca taliban auster, dar nici Biserica Sfântul Vladimir nu e lipsită de mir 
pentru cine va putea căra în ţara lui, în metropola noului imperiu, cele peste 
cincizeci de coloane de marmură italiană, deloc potrivite cu piatra masivă 
de Inkerman şi cu temelia de granit fumuriu, rezultatul fiind că, ajutat de 

Pactul Anticomintern, domnilor gospodini torţionari, Regele Mihai Întâi 
Viteazul, cum ilustrul tiz la 1600 a configurat meteoric Regatul, aşa 
însclipitor a înscris pe răbojul Său până unde trebuie să se-întindă Imperiul 
Romănesc, nu până la fruntariile azoviene ale Tauridei, ci până-n Caucazul 
prometeic, la cecenii noştri, şi până pe Volga, de la Schtalingrat (cum 
pronunța Marele Fiihrer) până la plinul de campusuri Kazan și pitoreasca 
regiune înconjurătoare, cutreierată de peisagiști rătăcitori, cam cum s-a 
întâmplat pe vremea lui Cezanne şi în acea provensală şi mândră Cazanie 
a noastră, pe care o revendicăm de la gringaleții mareșalului providențial 
Henri Philippe  Ptain!... Cât despre a doua idee principală 
voicughizdaviană, grea este viaţa prizonierului anchetat la mănăstirea 
Lubianka sau în Kremlinul Suzdalului! Ce să mai declar? Parcă voi nu știți 
că Elvira voia, de fapt, să luăm de la turci doar Chersonesul Dardanelelor, 
însă le eram aliaţi!... Nu am nimic aici de declarat. Decât că Regele Mihai 
întâi Viteazul, prăvălind pe mareşalul de război sfânt, a purtat în chip 
însclipitor Războiul Genial, de la 23 august 1944 la 9 septembrie 1944, 
atingându-şi cu asupra de măsură obiectivul de a-i pedepsi exemplar pe 
bulgarii lui Boris Ştefanov, Gheorghi Dimitrov, lordan Dragan Rusev şi 
Vasil Kolarov, prin bolşevizare instantanee, numai pentru imprudenţa lor 
de a ne răpi Balcicul Reginei Maria şi al lui Marius Ghizdavu, liderii 
Vestului refuzând să negocieze Armistițiul până când nu au avut confirmări 
serioase, de la Comintern, că s-a terminat cu fascismul la sud de Dunăre, 
noua Bulgarie declarând ca şi noi război Reichului în 10 septembrie 1944, 
act care ne ferea de surprize la sud, de un conflict pe două fronturi, la patru 
ani de la Minunea Arhanghelului Mihail că Antonescu l-a abdicat pe 
eruditul Carol al II-lea, cu o Proclamație către Țară, reieșind că noul regim 
se sprijinea pe tineret, ca toate revoluțiile, din moment ce în 6 septembrie 
1944 Ungaria horthistă, ca prim act al noului guvern Lakatos Geza, care 
conta pe o victorie facilă, deoarece în acel moment România Regală se 
războia, concomitent, cu Germania lui Hitler, cu America lui Roosevelt, cu 
Imperiul Britanic al lui Churchill şi cu mica Uniune Sovietică a lui Stalin!... 
Ungaria, da, ne-a declarat război! A riscat să fluture iar Tricolorul lui 
Ciprian Porumbescu pe toate Reichstagurile Budapestei! 

— Budapesta nu va mai face vreodată necazuri României, câtă vreme 
tancurile noastre T-34, T-l14 Apmara şi KV-85 vor fi acolo! îl linişti 
ocupantul. 

— Este totuşi o enigmă şi un mister recent, nu se lăsă părintele 
căpitan, evitând a fi întrebat de ce a primit vremelnic parohie enormă la 
Dalnik şi Tatarka, inclusiv Cimitirul de Eroi Cota 102, nu pot să realizez, 
gospodin torționar, cum Dumnezeu sub lozinca Totul pentru front, totul 
pentru Victorie! nu se face totuşi totul pentru scurtarea la extrem a zilelor 
lui Hi. România se putea angaja spre Ungaria și, de fapt spre Triunghiul de 
Lapislazuli Viena-Breslau-Cracovia, râvnit de Petru Rareş cel Mare şi Cult, 

cu cel puţin 60 (şaizeci) de Divizii şi alte Mari Unităţi! Or, Comisia de 
Armistiţiu sovieto-anglo-americană din 12 septembrie de la Moscova, n-a 
acceptat ca tâmpita decât 12 divizii, luându-se după fila 12 din calendarul 
erotic de perete al Pravdei, cu mare greutate mai îngăduindu-se ulterior, la 
greu, încă patru! Cu totul numai 16 din 60! 

— Niciodată greu de cap nu ai fost, Damiane, însă era imposibil să 
cuprinzi acolo atunci mizerii omenești ce abia eu, acum, aici în pacea 
Ferentarilor le ating cu gândul, dar parcă nu-mi vine să le accept, din 
motive legate de pierderea încrederii în homosap. Păcat! Jos optimismul 
pedagogic! Mi-e clar ca lumina zilei primordiale, că dacă România pornea 
spre Berlin cu întregul ei potențial militar, nu numai chestiunea politică, 
istorică, a cobeligeranţei, s-ar fi pus cu puterea tunului, ci şi amănuntul 
semnificativ de regie literară că atunci noi românii am fi dus un răzbel 
perfect, fiind a doua forță după nemți de la Vest către Est în contra 
bolşevismului, după cum tot a doua forță, dar după ruşi, de la Est către Vest 
împotriva fascismului odios, adică muuult înaintea englezilor şi 
americanilor! 

Sau poate că evitai interogatoriul privitor la c-ai eliberat, fără ca vreo 
Lee Miller să imortalizeze condiţiile de exterminare în Gulag la Şalamov, 
lagărele de la nord de Poltava preaiubitului Elizei tenor Ivan Kozlovski, 
inclusiv a celor de la Iasnaia Poliana, de care mă tem şi eu să nu mă-ntrebe 
cum a fost intransigentul anticorupt Țiucheală, Tsyukil, Tsu Kill, sau cum 
dracu semnează, Ţyukel Hadrian... Adriean, aşa trăi-te-ar Dumnezeul 
Ferentarilor mei! Care vine-n tandem TV cu jovialul corupt Iwan Enake, 
ameţind orice tun sau viol pătimit de Maica Țară, disperată rămânând etern 
soarta prizonierului, inclusiv a protejaților divini ca noi, că scăparăm în 
iunie 1940, scăparăm în Transnistria Odessei, în Taurida, Donbas, 
Circazia, Cecenia noastră, Caucaz, scăparăm în Stepa Calmucă şi Cotul 
Donului, iar Marius de la Kursk, şi uite că ne capturară făr-un foc de armă 
cominterniștii, beneficiarii Unconditional Surrender din 23 august 19441... 

Uau! Lupii cei îmblânziți cu uşurinţă de călugărițele ortodoxe, 
fecioare toate, de la Schitul Hoitarului, prinseră a urla auzind la tv că iarna- 
i grea, omătul mare, vai de prostul care n-are! Sibirul fiind însă departe ca 
şi mâzga, anotimpul cel mai căcăcios pentru mediul nostru urban. Greu 
pentru galoşii lui Damian şi cu frigul din apartamentele enoriașilor, crezut 
insuportabil din lipsă de imaginaţie educată literar, că se poate şi 
debranşare, şi evacuări pe bază de amanetări asistate de jurişti 
postceaușiști, primiţi la drept-fefeu numai pe bază de Dosar, încât acest 
popă care a înălţat vremelnic la Dalnik, în jurul altarului de campanie 
laptop, o de lemn maramureşeană bisericuță, incendiată de partizani pe 
motiv că popa se ruga acolo PENTRU TOŢI MORŢII PĂMÂNTULUI, nu 
doar pentru ăia cu recomandare de Erou de la organe, către 1989 a pus 
mâna pe condei, — mărturie totuşi autocenzurată, iar azi necitită 


1235 


neanticipând că important devine să furi şi să fugi, să te dixtrezi, s-ai 
feeling de la fata de i-ai plătit dedicație maneaua secolului, existând alții, 
bine plătiți, să se preocupe dacă Literatura Română, care după 1971 n-a 
mai fost funcțională, va sucomba, posterior să-i dăm o ultimă sărutare, ca 
unei soacre ce s-a ţinut bine, arătând în raclă ca o octogenată îmbălsămată 
cu zmeurată leninist, şi să ia ei măsurile cele mai benefice congelării, în 
2222 Limba Noastră somnolând visător în baraca din tablă ondulată a 
limbilor moarte, nemaiexistând motive, nici măcar mancurte de a o învăţa 
cineva la copii în Țară sau Afară!... 

Faptul că oamenii se purtaseră cu oamenii ca lupii, ca fiarele din 
miturile urbane, nu numai pe malul românesc al Bugului, ci şi în spaţiul 
nostru galițian de pe Dunăre, Vistula, Oder, ciuruind ca o mitralieră foarte 
performantă trupul şi aşa fragil al credinţei teologului Atanasie din Grant, 
flagelându-l să afirme printre lacrimi că aproape că acceptă ce spune Clara 
Honig, în controversata-i carte După Auschwitz și Kolima, cum că, supus 
brusc la testul mizeriei, al războiului şi al ideologiilor muncitorești 
extreme, de către diplomectuali, homosapul a dovedit a nu fi depășit încă, 
la nivelul instinctelor, adică al unor comportamente stabile, previzibile, 
transferabile genetic din Est şi scrofiţei roz occidentale, canibalismul de 
turism culinar și eventual ritualic preindustrial. Nu numai că în ziulica de 
azi nu se mai poate scrie Poezie, dar nu se merită nici măcar să se mai ducă 
lumea pe la bisearică, la geamie, la pagodă sau la sinagogă, bre, fiindcă nici 
Dumnezeu, nici Omul, nici Hubotul şi nici Homonoicul n-au putut evita ca 
excesele secolului XX să se producă, atât de către nazism cât şi de către 
marxism, faptul ista arghezian că el, Omul, nu Hubotul, a pus botul, mai 
crunt decât lupişorii fără istorie, am a cântare, domnule Hurie Hurry, că-l 
împingea spre distrofie şi descărnare pe aşa zisul sfânt Euthanasie din 
Grant, încă din întâiul prizonierat, la umbra dulce, italiană, în văraticul 
august 1944 favorabil convertirilor, a Cetăţii Albe, ce se culca lasciv peste 
vălurelele Limanului Nistrului, de credea că-l va lovi damblaua când de 
foame a auzit nişte Voci! Cum că, iubite întru Christos, Damiane, vine 
Sfârşitul Lumu, dacă Providența nu ia atitudine contra decupărilor 
Creierului Românesc sub masa critică geografică necesară declanşării, în 
lanţ şi fără a mai necesita inspectorate judeţene pe cultură, a Exprimării 
Latine cât italienii, spaniolii şi francezii, masă critică evaluată de doctorul 
Liviu Lecca nu mai mare omotetic decât a Creierului Eminescian, care într- 
adevăr depășea media naţională, dar se ştie de la antropologii naziști de la 
Strasbourg că trebuie avut în vedere că statul român, ivindu-se ca trenurile 
CFR cu întârziere în gara Istoriei, nu s-a putut preocupa de prezervarea 
îndeajuns a acestui creier de poet național, ca să nu se mai râză globaliştii 
de el, conspirând la o diminuare în medie a greutăţii pe cap de locuitor, față 
de standardele calculate ca pentru fii-su, Raul, de către inginer de geniu 
fiziognomonic şi homonic, prof. dr. doc. Liviu Lecca. ŞI anume: 560 mm 

pentru circumferința craniului măsurată direct pe osul gol al hârcei; 220 
mm la diametrul biparietal; minimum 1490 g la encefal şi decalaj de 
aproximativ 25 g în favoarea hemisferului stâng, care-i organ al cugetării 
şi acțiunii, matricea parametrilor lucrând şi pentru fraţii ucraineni, ca geţi 
slavizaţi de Biserica Rusă, şi bieloruşii ce se trag din carpii noştri, vasăzică 
din dacii hberi, suferind aceeaşi mancurtizare, de unde nostalgia tuturora 
către ce n-a fost să fie, dar la care troika dezrobitoare căpitan de război 
sfânt Noveanu, doctor Lecca, preot Damian ar îi avut a rumina ani lungi în 
Gulag şi în Romlag, dacă nu s-ar fi nimerit că, la identificare, Troika 
biruitorului, chestionând pe fiecare sclav la ce se pricepe, au reținut pe 
filosof şi pe popă, dar de urolog au zis că Uniunea Sovietică nu necesită 
medici, fiindcă cine lucră nu se-mbolnăveşte. Şi așa s-a potrivit că 
descurcăreţul Lecca s-a putut strecura, înainte de armistițiu, până la Ziduri 
şi până la Schit, la fecioare, să-și vadă fiul, pe matematicianul Raulică, 
escaladând generatoarea Conului şi îndreptându-se ulterior spre Capitală, 
pentru a lua atitudine feministă contra violurilor cominterniste şi a 
autopsia, cu preocupări antropologice materialist-naziste, unele cazuri de 
decese care se datorau, ca însuşi Războiul Existenţialist, nu luptei de clasă, 
ci provizoratului dubios care desparte brutal pre preacuraţii premoderni de 
apostaţii postați în lipsă de altceva, ca nişte erzaţuri, pe postamentul 
postmodern, cum anticipa şi soția adulteră a acestuia, doamna Laura Done- 
Lecca, într-o scrisoare consolatoare de amor către Marius Ghizdavu, care 
pictor şi amant rob Artei, în augustul 1939, decisiv pentru atrofierea forțată 
a României Regale Mari sub masa cultural creatoare critică, nu cerea de la 
ea decât un surogat de Regină Maria, pe care ca înlocuitor de intelectuali, 
ca nechezol, I-a şi primit în Balcicul nostru efemer. 

— Eu ştiu că atât paralizia generală, insinua soția necredincioasă cum 
că progresia tinde să stagneze putrid la ultimul romantic, cât şi ce-ar 
întreprinde diplomectualii și autoelitele cu gloatele hămesite, converg spre 
blasfemia că suprema achiziţiune a secolului generos (al XIX-lea, cum 
iubea Marius elanul lui Runge) se asociază etiologic parte alcoolismului 
cronic (introdus în ţară de israeliți), parte sifilisului (adus de prostituatele 
lor, că noi pe meleag curve n-aveam decât prin excepție până la fanarioți) 
şi în mare parte vieţii turburate şi supraobosite, la care ne împing 
necesitățile moderne (stimulate artificial de economia de piaţă, care nu prea 
mai are viitor în Galiţia Mare odată bolşevizată. Viţiile de desfrânare, dorul 
pustiitor de înavuţire, duelurile politice, doliul sufletului ce în el infiltră, pe 
zi ce trece, Spectacolul lumii (tv-preluat de la multcălătoritul cărturar 
rusofon loan Grigorescu, ce încă da la bietul norod lumină din ce-a aflat), 
neîncetata ei nedreptate şi desfrânatele pasiuni sunt apanajul civilizațiunii 
moderne şi întreţin într-o perpetuă excitaţiune şi consecutiv într-o 
congestie quasi cronică înaltele regiuni ale cerebrului, unde sentimentele, 
imaginațiunea şi raționamentul și-au ales de cuib, de cetățuie, un sediu... 

— O, nu! se văita prizonierul dus de barbă și perciuni de Ghiţă 
Tabarcea spre sediul încuibat în strada dacă Roma, investitor azi în 
Triunghiul de Mămăligă Detroit-Cleveland-Chicago. Nu în staulul unde se 
rumegă Neoiobăgia atât de liniştit, unde se vegetează atât de domolit și 
potolit, şi nu în curtea din dos unde găinile, rațele, gâştele, scormonesc 
pământul, trece lebăda comestibilă ca-n Carmina Burana pe ape, pe când 
COocoşii vestesc zorile... 

Şi nici într-o societate rustico-idilică poate fi idealul nostru şi al țării. 

Cucu! Cucu! trezește ceasornicul standard pe navetistul cheferist. 

— Acolo-şa unde fierb viaţa şi lupta, acolo unde strigătul strident al 
sirenei cheamă mulțimea muncitoare la muncă, acolo unde masele 
muncitoare în mine răscolesc măruntaiele pământului, unde ciocane uriaşe 
spulberă blocuri de oţel, unde pădurea de coşuri înălțate spre cer anunţă 
izbânda şi victoria muncii omeneşti asupra naturii, unde vapoare uriaşe 
spintecă oceanele, acolo unde în orașele gigantice se zbat şi se izbesc 
pasiunile, se lovesc şi se ciocnesc ideile, se plămădesc cultura formidabilă 
de azi şi cea imensă de mâine, acolo unde fierbe şi spumegă lupta uriaşă 
dintre muncă şi capital, din care trebuie să nască o lume nouă... Adică nu 
numai colectivizarea va distruge Satul Românesc, mă Marius, ci și 
Industrializarea! Dar io mi-s supusă, fac cum zici tu că e cel mai bine... 


— Acolo şi numai acolo poate fi idealul nostru şi al Ţării! bătu cu 
pumnu-i muncitoresc în masă amanta lui Liviu Lecca, autopsier la Spitalul 
Brâncovenesc, demolat de Ceauşescu, deși s-a născut acolo Raulică, 
focoasa tovarășă Svetlana lordanka Filipescu de Pădure Neagră, care îşi 
evidențiase Salata în răscolirea conştiințelor cadrilatere şi în incitarea 
răniților, într-o vară de neuitat, să-şi împuște ofițerii ieşind de sub caii lor, 
cum era să paţă chiar Damian şi cu Noveanu, de nu s-ar fi pus grabnic sub 
protecția Armatei Roşii la Cetatea Albă, cum şi securiştii sub a Armatei 
Populare, ca și cum s-ar fi luat cineva de ei în decembrie 1989! Unde să 
păţească? Ce? La Țiganca, la Epureni, la Cania şi pe alte dealuri, cote şi 
coclauri, de unde cândva ne lansasem în configurarea în linii mari a 
primului nostru Reich serios, care spre deosebire de al lui Mihai Viteazul, 
a durat nu un an, ci vreo trei, dragă domnule Bairam Stoper, consecința 
fiind, oricât ar urla minoritarii şi elitele francmasone, ce ne dau mereu în 
cap de cum îl ridicăm, că dacă de la 1600 în 10 Mai, când bravul valah au 
adăugit Moldova la Unitele Principate Muntenia și Transilvania, 
configurând astfel pe vecie în Memorie pe unde trebuie să fie fruntariile la 
Regatul, împlinit cu atâta de sânge vărsare şi decisiv efort intelectual de 

Înarmare Culturală până-n dinţi abia la 1 Decembrie 1918, performanță 
care nu ştie nimeni cum o citesc analfabeți mai inculți din capul Ţării, total 
indiferenți la sesizările noastre că Epoca YI trăieşte spiritual istoric din 
cinematografia lui Cea, ba chiar din a lui Dej, şi dacă scădem 1600 din 
1918, şi dacă divizăm cu 3, obţinem un divizion de 318: 3 = 106 ani, deci, 
dragă Tani, adăugând acești 106 ani de împreună lucrare, cât este și 
numărul de opus al celei mai reuşite Sonate Beethoveniene, 
Hammerklavier, la data de 19 noiembrie 1942, când Întâiul Reich al nostru 
teoretic durabil își exprimase memorabil configurația, coincident mirabil 
cu ceea ce Marius numea, la Ministerul Propagandei, Bijuurile Reginei 
mele Maria, cum ar fi Odessa noastră, Taurida, Donbassul, Circazia Mare 
(Kubanul cu tot cu casele memoriale Gorbaciov şi Soljeniţin), Cecenia 
(Caucazul şi ltoralul caspic, adică Bolşaia Cecenia), Stepa Calmucă şi 
Cotul Donului până-n Ural, încât iese deadline 19 noiembrie 2048, ca 
termen până la care seminția noastră tricoloră, din metropolă şi din 
coloniile ei, are poruncă din străbuni să bifeze, din anunţatul binevestit AL 
DOILEA REICH ROMÂNESC, o pre-realitate nu doar istorică ci și 
politică, financiară deci culturală, bine înfiptă spiritual în geografia ei, cu 
singura condițiune de a nu fi iarăşi sabotaţi de alți imperialişti mărunți, care 
cred eu de Noi că, nestând cu mâinile-n sân, nu ei vor stăpâni Izvoarele 
Nilului şi Etiopia, ca şi confluenţa Tigrului cu Eufratul, deci localitatea 
strategică tipic basarabeană Basra, şi hinterlandul ei sudic, cu tot cu portul 
nostru petrolifer Al Kuwait (Covalact), împlinind astfel o senzațională pe 
toate canalele revanșă istorică pentru nenumăratele înfrângeri la scor, 
trecute și parcă prea uşor uitate... 

— Nu mai fi şi tu aşa exact, reproşă Adelin Barosanu lui Frunzăverde, 
pentru că umilești și enervezi cititorul, Terente! Supradocumentarea 
generează, de fapt, şi mai multă ilizibilitate despre acel fapt, pentru că tu 
abordezi chichiţenii prea distante de polițismele care te învaţă să furi şi de 
telenovelele care-ţi dau lecţii cu cine chiar merită să te reguleze „ca să 
reuşeşti““, ca şi făptaş, bazat pe prescripţie. 

Pe măsură ce amurgea, umbre vechi jucau dincolo de roiurile de 
țânțari, pe zidurile din marmură italiană ale Cetăţii Albe, în timp ce 
părintele Euthanasie Damian se ruga întru a-şi săvârși prizonieratul acolo, 
pe loc, deşi nu mai avea nimic din deplinătatea de sine pe care ar fi încercat- 
o urcând, călcând ca un popă dac, spre căciuliţa de argilă balcică a Muntelui 
Conic, proprietate pe vecie a Ghizdavilor, la origine păstori coborâtori din 
Caucaz până la Salonic, la Ragusa şi la Fiume, dintre care, pentru servicii 
inavuabile, de însuşi Dracula fu înnobilat Întemeietorul acestei Dinastii 
protointelectuale, avansate în Epoca Mooye autointelectuală, acel mitic și 
cinegenic homosap Ulea Spătarul, de la care proştii aşteptat-au atunci să 
împartă just Dreptatea, tot cam aşa în niște vremuri de criză, de Jaf, 
incultură, nesimţire și, consolator tupeistic, de obrăznicie a dregătorilor. 

— Salutare, umbră veche! vor fi năzuit a striga îngereşte buzele tale, 
Damiane, umflate şi învinețite de consternare că Ostaşul Roşu, spaima de 
moarte a anglo-americanului Vreau Acasă, nu numai că ne dezarmează ca- 
n iunie-iulie 1940, ci ne şi obligă să ne-nconjurăm — singuri! — tabăra, cu 
sârma ghimpată a tuturor lagărelor de pe mapamond. 

Ci de durere că rusul nu-ţi trage o cizmă colonială import englez în 
cur, să te duci fie şi-n pielea goală acasă, tu n-ai mai înţeles de ce ne apărea 
la acest Mirislău-Mirislău blestemat al întâiului nostru Reich, cu atâta 
stăruință, în visul nostru colectiv, cel mai vechi atestat documentar om de 
stat din neamul de stăpâni milenar al Ghizdavilor, incoruptibilul de corupți 
casap Ulea Spătarul. Ci oare ce ne întreba dumnealui, enervându-ne tocmai 
când ne pregăteam duhovniceşte să trecem testul psihologic de a rezista 
fără apă trei-patru săptămâni până la Sibir Est, hrăniți cu scrumbii putrede 
dar sărate, pentru a se da antidot la roua linsă de pe fierăria vagonului de 
vite, întru a se selecta darwinist-engelsist exemplarele subumane cele mai 
rezistente, ca să-şi aducă aportul reeducativ, cu plusvaloare maximă, la 
continuarea epopeică a industrializării marxist-leniniste a Uniunii 
Sovietice, cu pivotul ei industria constructoare de mașini de luptă, adică în 
principal tancuri de ocupaţie, pint'u şe, măi bade, nu mai vrai nică să-ţi 
aminteşti? 

— Ce? dădu popa cel slăbănog din umerii ca de heruvim distrofic. Ce 
să-mi amintesc? Ce sfaturi consilia Ulea Spătarul pe Dracula? Păi, ăsta 
repeta ca Stalin, că relaționarea activiştilor-securiştilor față de intelectualii 
slugarnici, nesinceri şi lași, chiar dacă genocidul se producea de la Burgas 
la Viborg, în Galiţia Mare ghizdaviană, pe rase disprețuite neinteresând 
dialectic scrofița occidentală, tot trebuia planificată feliind salamul din 
carne de om, ştiinţific, judicios! 

— Atrag, atenţia, atrăgea aliatul anglo-americanilor atenţia agenților 
autorizați a lichida până și cominternişti bulgari, atrag seriosamente atenția, 
vnimanie, pogribania tovarășilor, în legătură cu preferința ameţitoare de 
succes adoptând metoda tăierii în carne vie, care poate fi foarte dăunătoare 
dacă, ciuntind dialectica într-o încremenire în proiect metafizică, crezută 
empiriocritic imuabilă, ea se reduce comod ca sărutul franțuzesc doar la... 
decapitare! Dar, tovarăşi aparateici, care lucraţi cu ciolovekul, să nu uităm 
că e mult mai uşor să tai capul celor care au cap, decât să le adaugi un cap 
ălora care n-au deloc. lată de ce le dau indicația, la anumiţi tovarăşi mai 
repeziţi, să nu recurgă decât cu aprobare! 

— A ziiis Stalin asta? s-a minunat mamelucul Abdul, pipăindu-și 
gâtlejul şi holbându-se alternativ, cum muști din cârnat şi din pâine, când 
la Right Honourable Bairam Stoper, când la HHH (Honourable Hurie 
Hurry), impresia generală fiind că românii erau bucuroși c-au scăpat relativ 
uşor la armistițiul mereu neînceput de la Moscova, ca nişte liceeni care, 
sărind gardul în livada privatizată a sovhozului după o... mingie, fură 

capturați de badigarzii înarmaţi cu rotarmisteri, cu clopsoane, cu 
kalaşnicoave şi cu rottweilleri, dar s-au retras cu numai nişte șuturi 
suportabile în cur. 

— Obiecţia lui Ulea Spătarul, care zice vloggerul Orestes Bogza că i 
s-a arătat în somn la foişorul ghizdavian de pe valea Râului Negru, este cât 
se poate de solidă, Damiane, şi nu putem întreţine un comerț spiritual, în 
armonie prestabilită cu economia funcțională de piaţă, dacă ne derobăm de 
imperativul judecății, prostituându-ne pe toate părțile, ca nişte decrepite 
Dirnee, care o fac numai pentru că fiecare se recunoaște pe sine ca amărătă 
în atributul latin parva, de unde s-a tras şi arhaicul pârvă pentru fimeia care 
nu e de-o singură casă. Masa critică de la care se autoîntreţine reacția în 
lanţ culturală a fost calculată, după cum se ştie, de către filfizonul simbolist 
Dinicu Ghizdavu, pe baza unor parametri indisolubil legați de românii 
regali, care încă aveau cu ce să se alcoolizeze natural, după ce străinii au 
implementat în această ţară creștină urâtul obicei. Or, după ce după 
Războiul Genial (23 august 1944 - 9 septembrie 1944), prin care Regele 
Mihai Întâiul Viteazul a legat sărbătoarea noastră naţională bolşevică de a 
fraților bulgari, care i-au răpit lui Marius Balcicul Reginei sale Maria și 
Ecreneul amantei sale Aura Done-Lecca, trecut-au peste aceşti vajnici 
latini şi se vor mai perinda ca numărați de pe Muntele Conic, niște anişori 
buni, bunişori sau bunicei, 21 sub Dej, 24 sub Cea şi, logic, posibili 27 sub 
YI, căci nu văz de ce s-ar mai schimba rația dacă din sondaje reiese că ne 
îndreptăm spre o direcție bună, bunişoară, bunicică, tragicul sterilității 
venind de acolo că, în urma secătuirii sufletelor prin brutale metode 
extractive stahanaviste, noi va trebui vremielnic, Damiane, să regresăm de 
la o cultură intensivă la o cultură extensivă, net diferită de cum se practica, 
în concluzie, înainte... Concluzia că Republica trebuie să ne fie nu Regat, 
ci Imperiu! Doar aşa, ca Mare Putere, ca posibil Imperiu Romănesc, vom 
fi şi noi românii respectați şi temuţi, pe această planietă acaparată de toate 
jigodule! 

Era toamnă unanim recunoscută de către comunitatea internaţională, 
pe baza unor argumente irefutabile, deşi respingătoare, cum ar fi că doar 
nu vreţi un a] treilea război mondial, Războiul Postmodernist, între națiuni 
uriaşe, nu numai aliate, ci şi unite! Ciiine, mă? VOI! Galiţieni și angkorieni, 
rase indecise cărora libertatea nu le va aduce decât obligaţia de a opta, pe 
bază de presiune promorțională, pentru diferite solduri, iar umiditatea era 
tulburătoare în aşa hal încât Muntele Conic, cu preotul Damian cu tot, se 
pierdea ca măgarul în ceață sau ca Berghoful în pâcla artificială când se 
anunţaaa aviaţie AA, iar Eva Braun profita să facă sex cu Marele Fiihrer, 
pentru ţară, pentru Reich, pentru Marea Germanie, cum citise ca moaşă 
pensionară Marița lui Rică, zisă rebotezată de rude Marijana (Jana) după 
preuteasa Mirjana a teologului Atanasie din Grant, pe care Rică, şofer, l-a 
servit c-un camion de lemne, da, într-un bestseller pentru gloatele 

occidentale, încât avea pretenţia ridicolă că se pricepe lubric la Războiul 
Existențialist, şi, prin urmare, ca urmărire generală, all-inclusiv, la cel mai 
expresionist în expresii murdare, neromâneşti, de să participe la concursuri 
de intelectuali sau să dea răspuns competent la sondajele de opinie, că cum 
îi zicea Herr Wolf la febleţea lui de-i manipula la discreție discreția, 
Patscheri, adică Răsfăţata patronului, cum şi-a luat heteronimul infect şi 
cel mai mare răsfăţat al lui Regretatul, trădătorul Pacepa, înţelese Ţyuchel 
din presa securistă liberă. 

— Dar, tovarăşe colonel (Ivan Enache), a raportat scurt tânărul și 
frumosul căpitan de informaţii şi boli interne 'Ţyuchel Adriano, sintetizând 
din zborul lui Gagarin că viitorul e al informaţiilor externe, spionând 
personal, ca budist Tsyu Kull A, la Macao, Hong Kongul, pare leit 
EVIDENTĂ asemănarea dintre aceste două autobiografii de Război Sfânt, 
adică tendința reacționară de a ne aburi, de a ne înșela vigilența, de a ne 
băga în ceaţă în această eră cosmică abia desţelenită de oamenii sovietici, 
prin prietenia dintre popoarele URSS în vidul interstelar! 

— Este! monologa parcă singur în familie intelectualul de informaţii 
unchiul Jan, deja proprietar Enache al Atelierului Amedeo Modigliani, 
pentru care întreaga populaţie mai mult fesenistă a patriei va plăti 
despăgubiri dintre cele mai grele longevivului trădător Marius Ghizdavu. 
Este fără doar şi poate aici câte un indiciu că cei doi duşmani ai poporului, 
urmăriți cu poporul şi pentru popor, atât pe teritoriul de basm al URSS, cât 
şi pe teritoriul de legătură şi baladă şi furgăseală al Republicii Populare 
Române, atât înainte de Congresul al XV-lea din 22-25 decembrie 1989, 
cât şi după. Ei se folosesc vădit de aceeaşi legendă, nu pentru a înșela, ci 
pentru a, îââî! A PROVOCA vigilenţa organelor noastre, bazându-se şi pe 
teza antropologului nazist, progresist deoarece pe urmele, hm, masonului 
Hasdeu, a studiat la Harkovul încă țarist, Doktor Lecca, că care are creier, 
îl are azi mai mic decât l-ar fi avut într-o Românie ideală, populată numai 
de români puri, după ce toate minoritățile de alt sânge ar fi fost concentrate 
în lagăre de muncă pe malul Donului, care astfel ar deveni o fâşie 
industrializată, cum cunoaştem Pridnistrovia cea concepută de Hârrciogan 
Magnificul! 

— Îl cunosc pe banditul Ion IIi... pardon! pe banditul Ion Noveanu, 
de la revelion de la Ziduri, de la Marius Ghizdavu, declară banditul Damian 
Tănase. 

— ÎL cunosc pe teologul Damian... Pardon! Pe banditul Damian A. 
Tănase, de la Revelionul 1940-1941 de la Ziduri, de la popa Sică, 
recunoaște banditul Noveanu Ion, fost filolog dar nu şi lingvist gruzin. 

— Eu am participat, în acel an, la ordin, nu la deportarea israeliților 
din Basarabia, din toată Bucovina, din Herţa şi din Dorohoi, ci la eliberarea 
mai multor lagăre de la sud de Poltava, dintre care pe unul din ele, 
Komsomolskaia Petliura nu Krasnaia Bandera, din arhiva căruia 

intenționam să scoatem o operă colectivă, Marele Dicţionar al 
Personajelor Literaturii Ţariste, care au trecut cu toatele prin acest mare 
institut reeducativ, cu condiţia sinequanonă să nu fi fost omorâte chiar de 
autorii lor hipermorali, în scop demonstrativ educativ patriarhal, cum a fost 
cu tovarășa Anna Karenina, care „s-a sinucis” deoarece nu a sprijinit 
ilegalist lupta de clasă a soțului ei ceferist, participant la greva din februarie 
1933 de la Griviţa Roşie, care a fost organizată de tovarășul Dej şi de 
tovarăşa polcovnic Ana, act apreciat din Franţa cominternistă ca cea mai 
puternică reacție a proletariatului european progresist şi vigilent, împotriva 
abia venirii la putere a totalitarismului muncitoresc așa zis socialist 
german, al trădătorului Adolf Hitler! 

— Acest lagăr literar tocmai fusese mutat de la Iasnaia Poliana spre 
Harkov, Poltava şi Dniprodzerjinsk pentru ca să nu mai fie aşa de accesibil 
moscoviţilor. Eliberându-l ai lui exact de 1 octombrie 1941, în cinstea 
sublocotenentului Marius Ghizdavu, care hudojnik împlinea 29 de ani fără 
să fi descoperit Subiectul, deşi văzuse convoiul ducându-se către Babi lar 
ca la tăiat fânul cu o coasă mare, sau ca la meci, adică neclătinându-se nici 
oraşul Kiev, nici stelele, nici epoleţii, că homosapul ucidea cu exces de 
inteligență organizatorică aproape treizeci de mii de semeni pe un criteriu 
ultrasimplu, că să fie jidani, care cuvânt înainte de a fi fost manipulat în 
genetica lui, credem că în ucraineană însemna aducătorul de mărfuri satelor 
Ucrainei celei vitregite prin drumuri mai greu înnămolite decât ale 
Moldovei, cred în unul Dumnezeu şi mă miram, tovarăşe Stalin, de cum au 
trecut imediat fişierele cele etnice de la Căgăbău la SS, de i-au luat pe toți... 

— Cam nesincera kieveană mărturisire ortodoxă, de crede el că crede 
în Dumnezeu, deveni bănuitor Țiucheală, e de un autor creditabil bancar 
doar în cazul filosofului de la sud de Calea Rahovei, Johannes Ferrarius, 
fiind măcinată de îndoieli multietnice ca anumite oseminte cozi de mătură 
pentru ştergerea urmelor genocidului, tot cu deţinuţi, în cazul teologului 
Athanasian Grant! 

— Stai aşa! suprapuse în lumina orbitoare incompetent sudică a 
Atelierului procurorul progresist lon Il... lon Enache cele două 
autobiografii, smulse după ce 7-12 ani li se testaseră memoriile, în minele 
Donbasului, în minele Vorkutei dincolo de Cercul Polar, precum, şi în 
frumoasele păduri de la Ekaterinburg, unde l-a împușcat, cum reţinuse 
şoferul Rică de la moașa Jana, un om din Nijni-Novgorod, tovarăşul 
manager de partid şi de stat Iakov Mihailovici Sverdlov, pe ţarul ruşilor, 
Nicolae al II-lea, pentru că nu s-a dumirit la timp că singura scăpare pentru 
Imperiul Rus nu era a organiza pogromuri cu Sutele Negre, ci să fi acceptat 
cum propusese premierului Makarov bătrânul nostru filfizon simbolist 
Denis Ghizdavu, în 1912, când se năştea Marius, o relativă schimbare de 
dinastie, dacă s-ar fi căsătorit prințesa Romanovă Olga cu prinţul 
Hohenzollern Carol 2 al nostru, la Odessa noastră, venindu-se în acest scop 

cu familia imperială la Constanţa, nuntă care nu s-a mai implementat 
pentru că şovăielnicul Țar, rău sfătuit în special de francmasonii lui Tolstoi 
şi Proudhon de la Besangon, a amânat a-i da în scris Reginei Carmen Sylva 
data exactă când va abdica în favoarea prințului nostru Carol, ca să se 
rezolve şi cu hemofilia dinastică şi cu problemele divizării greoiului 
aşezământ autocratic în 200-300 dinamice state federale de model 
american, — o amânare mai rău decât sine die, fundcă a fost jignit 
totdeodată sentimentul național al politicienilor noştri ca şi cum s-ar fi zis 
de Vlad Ţepeş c-ar fi fost corupt, anume serbându-se cu fast rusesc 
Centenarul Răpirii Basarabiei 1812 și nerenunțându-se la înălțarea în fața 
Arcului de Triumf al Mitropoliei chişinăuiene, a monumentului eroului 
1812 din Război și Pace, împăratul Alexandru I, pe un postament de granit 
de culoarea de panteră roz cum a Leninului din dreptul Casei Iskrăi 
Scânteii, azi Casa Adevărului (Pravdei), deasupra unui altorelief înfățişând 
două doamne ca pe sub teii Berlinului la lună, desigur Rusia îmbrățoșând 
Basarabia, crâmpoţindu-i buzele în sărutări, singura personalitate care ar fi 
putut împiedica ca căsnicia proiectată să aibă tragicul deznodământ din 
pădurile taigalei de la Sverdlovsk, unde au tăiat cherestea cu drujba 
manuală Tani și cu Jenel, fund nu lucidul Rasputin, ci romancierul de 
succes Leon Tolstoi, contimporanul lui Hasdeu, sensibilizat asupra 
schimbării Romanovilor cu o Dinastie Românească atât de doctorul 
Ludwig Lecca, ce preda frenologie şi necrobalsamodeutică în Harkovul 
nostru, unde a şi scos cu litvano-leahul Jozef Pitsudski periodicul Robornik 
solidar cu socialismul antimarxist al iobagului Dobrogeanu-Gherea, cât şi 
de emisarul filfizonului Dinicu Ghizdavu, anume P&re Metch, care nu 
poate fi nimeni altul decât strănepotul Spătarului Milescu, proaspăt laureat 
Nobel, Ilia Ilici Mecinikov, prin 1909 intrat în atenția organelor noastre nu 
numai pentru că a descoperit că fagocitele (leucocitele) se comportă ca o 
armată populară albă împotriva cotropitorilor, ci pentru că s-a dus la 
Iasnaia Poliana cu soţia sa, nu întâmplător sculptoriță, nu întâmplător Olga 
(ca Marea Ducesă ce ar fi urcat cu prinţul Carol pe tronul tuturor Rusilor), 
nu întâmplător din Odessa noastră... Adaug că nu întâmplător, așa cum 
Cârnul Spătar a spionat până-n China, aşa şi Marius, nepotul filfizonului, 
racolat de agenţii românismului a explorat fotografic aproape biju cu biju 
cele 7 provincii ale Reichului Românesc de la 19 noiembrie 1942, ca 
Odessa Transnistriei, de s-a şi însurat mai târziu cu o farmacistă, ca Crimeia 
doctorului Lecca și a Dorei, făcându-se a fi vegetarian şi a lucra cu marele 
botanist 'Țenkovski, ca Stepa Calmucă şi stepele Circaziei, legendat cu 
acest Lecca pentru cercetări aşa zis antropologice de embriologie 
comparată, anticipând ca oameni însemnați spre Stavropol, pe pătatul 
Gorbaciov şi pe cicatrizatul Soljeniţin, spre mirarea Mareşalului, când 
Marius Ghizdavu i-a radiografiat pe un ton imperativ sfatul să trecem 
Volga și să filmăm spectacolul, pentru Istorie dacă nu şi pentru Literatură, 

rătăcind în pustietate şi trăgând cu ochiul cam slăbit de ocularul 
microscopului, nu de dopul de şampanie de Capşa ca al lui Kutuzov, chiar 
şi în stepele Kirkiziei, vorbă să fie că din interes pentru etiologia ciumei 
endemice, dar încrezutul Mareşal n-a înțeles de la Lecca şi Gary 
Glagoveanu importanța Baikonurului nostru, după ce marele Fiihrer ar fi 
dotat şi trupele celui mai fidel şi mai viteaz aliat cu Arma Minune ce o 
aşteptam cu toții de la savanții nazişti de geniu, rămânând de văzut dacă Al 
Doilea Reich românesc va atinge la 19 august 2048 prestigiosul Centru 
Spaţial al Kazahstanului, iar la exact 19 noiembrie 2048 romanticele Stepe 
Kurkize, precum şi străvechile atracții turistice Buhara, Samarkand, 
Fergana și Pişpek (Frunze), deja anexate ca precedent istoric și literar de 
către colonelul Belizarie Moga, când a escaladat cu vânătorii lui alpini Pik 
Kommunizma rebotezându-l Pik Rumânizma şi estimând perfect, ca din 
satelit, că şpagocraţia noastră poate investi local cu bun profit, în respectiv 
5 Dracula Parkuri semi-acvatice, cu gândul la complotul mondial (jiidisch- 
bolschewistische Weltverschworung) răspunzător poate pentru realitatea 
sesizată de inspectorii uie că RO, chiar dacă înregistrează la nivelul 
urmașilor gestionarilor, activiştilor, securiştilor și ideologilor progresii 
economice remarcabile şi datorii mărețe, ea nu (mai!) are dar însă o 
LITERATURĂ funcțională, nici ISTORIE respectabilă, cum era situaţia 
înainte de groaznicele evenimente dekabriste!... 

Deocamdată, groaznic era că războiul era pe sfârşite şi că pacea nu 
putea fi decât sovietică, deoarece singurul CAZ, favorabil Reichului 
Românesc, ca Wehrmachtul să prăvălească Armata Roșie pentru a fi la 
rându-i destrămat de Debarcaţi, lăsându-ne pe noi ca singurul stat închegat, 
cu putere militară de temut, în stare să păzească şi să impună Ordinea în 
Răsărit, NU SE PRODUSESE! 

— Ce e surprinzător, îi observase uluit ţărănistul creștin şi democrat 
Aurel Dobrescu simbolistului Bazil, în chiar luni 1l septembrie 1944 în 
atitudinea Sovietelor, e faptul că ele se pregătesc să se amestece în treburile 
interne ca şi cum ar avea mână liberă, din partea Aliaților lor, anglo- 
americanii, domnule!!! 

— Te vede Dumnezeu, taică! vorbi Americii ca un apostol 
învățătorul. 

— Să mulțumim Cerului, avea totuşi să audă popa Sică în tren c-ar fi 
zis luliu Maniu despre Armistițiu, că am scăpat numai cu atâta, după 
greșelile de neiertat pe care le-au făcut nemţofilii, începând cu ticălosul de 
Carol 2 şi sfârșind cu Gigurţii şi cu Antoneştii. Care ar fi fost azi situația 
noastră dacă am fi rezistat atât nemților, în septembrie 1940, cât și ruşilor 
în iunie același an? Dacă am fi reziiiistat atât sovieticilor în iunie 1940, cât 
şi nemţilor-ungurilor-bulgarilor şi sovieticilor, în septembrie același 
tragicomic an? Am fi fost cel mult nişte VICTIME ale rușilor şi nemților 
şi astăzi ne-am bucura de tot sprijinul frăţesc, nobil dezinteresat şi loial al 

anglo-americanilor, stăpânii lumi! 

— Nu se poate, protestă Raulică ţinându-se de turnura călugăriţei 
sculptoriţe Cristina Done prin curtea căcăcioasă ateist a Shitului Hoitarului, 
să fi susținut Maniu, care trage toate foloasele de popularitate din 
prăvălirea Antoneșştilor, paralogismul Rezistenței împotriva hitlerismului 
ungaro-bulgaro-german, ca cum ar mai fi rămas ceva din Statul Român 
după ce ne-am fi bătut în iunie 1940 cu cea mai hidoasă armată a lumii, a 
workărilor, ţeranilor și funcționarilor cominternişti, aliați cu furnizorii lor, 
naziștii şi anglo-americanii mari investitori. După ce ne-am fi... băbătut cu 
o Armată Roşie, căreia ca Mumă-a-Zmeilor, încă nu-i tăiaseră, prin 
surprindere şi prin eroism, 19 din cele 24 de capete flăcăii români și 
germani, diminuând-o, dar nu suficient nici azi încât să nu mai fie suprema 
spaimă iraţională a lumii, ce-ar mai fi rămas, frăţioare, din România Mare 
Regală?... O colivă călcată de o hoinară Mobră optzecistă! Un fel de 
Valahie prefesenistă euroregional, Cristina! Fără ieşire la mare, cum a 
prevăzut Hârrciogan şi pentru Moldova Mare, ce s-ar fi întins de la Carpaţi 
până la Bug, dar nu cu capitală la Odessa noastră, Tiraspolul ajungând să 
fie noul centru de gravitație spirituală a ce duh românesc va mai fi rătăcind 
pe glob! 

— Să nu uităm, bă, vorbi cât cuvântă cu mândrie parlamentară 
senatorul deputat Coriolan Pigu, care nu era un nimeni, deoarece avea în 
spatele-i cu buci cleioase sute de mii de voturi, pe când un romancier 
Tolstoi-Musil dacă se poate baza şi el pe câteva zeci de like-uri, la un tiraj 
de 1681 exemplare, subvenționat de Ministerul Culturii şi din spălătură la 
fundație din lichidităţi de bani murdari, şi să ne aducem aminte, hait! că 
spionul britanic Iuliu Maniu de-aia-i cu statuie la ceceu, pentru că 
organizând harababura de la 23 August 1944, visa nu numai încetarea 
absurdului război împotriva Uniunii Sovietice și stăpânilor noştri doriți de 
toți, Anglo-Americanii, ci și revenirea Ţării la... democraţie, la alegerile 
corecte, aşteptate de fripturiştii grataragiilor şi de electoratul fesenist. 

— Mai crezi şi acum, dascăle, de pe un trotuar pe celălalt abordă cu 
pistrui obraznice studentul porc Pigu pe profesorul Bratu, în huruitul 
înecăcios de tancuri proletare hămesite, că Hi al dumitale va mai câştiga 
războiul vostru criminal? 

— În orişice caz, răspunse acru strategul de la Şcoala de Război Sfânt 
şi deci propagandist lui Hi, era mai agreabil să câştige Monstrul decât niște 
hoarde de neisprăviţi, idiotizaţi ireversibil de comunism, de falsul marxism 
hegelian, căci pentru ţărişoara asta, vecinic sub Teroarea Istoriei, fuckerea 
totală e a ăstora și nu un blând viol de-al anglo-americanilor, suprarealiști, 
deci mari masturbatori! 

— Tot n-ai înţeles nimica din semnificaţia acestor vremuri? se miră 
cu milă Pigu ca din fotoliu dinaintea unui frustrat cu sacou de zgonhen, 
idealist în sensul obsesiei că semnificația Anului Revoluționar 1989 este 

biruinţa gestionarilor şi securiştilor contra activiștilor şi ideologilor, acelaşi 
tip uman mediocru furăcios şi incapabil construind apoi prost capitalismul, 
cum a rasolit şi socialismul, spre sinucigaşă dispariția culturii Neamului 
Românesc în Galiţia Mare ghizdavă. 

— Recunosc că m-am cam înşelat amarnic, gândi făr-a zice tot eternul 
Bratu, parcurgând o sinteză despre ce se scrie despre noi în străinătate şi 
proiectând contrapropaganda potrivită apărării drepturilor româneşti. Noi 
n-am prea observat că garanția democraţiei speciale stă nu-n soțietatea 
civilă, ci-n monitorizare Strasbourg, din turla Catedralei ciule, respectiv 
lowa City, de pe cupola Vechiului Capitoliu ars. Admit c-am fost 
dezinformat asupra posibilităților Wehrmachtului de a  prăvăli 
obscurantismul bolșevic! Răspunderea în fața Istoriei şi Literaturii o poartă 
însă masoneria, bă, şi jidovismul lumii anglo-americane, cari au zădărnicit 
complet misiunea istorică a lui Hitler, de a opune solid cominterniștilor 
Festung Europa... Nu-i aşa, Băluţene? Şi tu de ce taci, mă, la Boston?... 
Tabarcea! 

Muntele Conic tocmai risca să fie decopertat în căutare de sulf, 
bauxită, uraniu sau manuscrise rele, la un semn al vreunui Dictator. Toate 
cuplurile de anchetatori notând recomandarea nomenclaturistului liberalo- 
țărănist de a fixa, ca într-un insectar, în jurnal, cele declarate de cripto- 
marxistul Bratu, pentru ca Jukov şi Silaev, Jurmînski şi Pumpianski, Hurie 
Hurry & Bairam Stoper, tandemul jurnalistic vulpoi meditativ/ vultur 
Justițiar sau dracu ştie ce altă pereche sau troică, să poată decide, chiar şi 
cu probe, nu doar prin încadrare categorială conform instrucțiunilor, 
Trimiterea la Moscova, ceea ce s-a şi produs spre fericirea Bratului, care 
poate că în Romlag ar fi fost făcur decedat, pe când în URSS, rodnic 
colaborând, a fost slobozit încă din 1952 şi, îndrăgostindu-se de acest 
imens pământ de lapislazuli încă neromânesc, nedesțelenit, s-a fixat în 
Birobidjan până se mai dezgheaţă stalinismul, de unde, rămas văduv... 
legendar, nu s-a mai obosit cu formalităţi de repatriere, ci a trecut Amurul 
înghețat în China Maoistă! Apoi, cică prin 1960-1962, ca gest antisovietic 
că vor fi fiind deja vreun milion de români semănaţi la Sibir ca avangardă 
a Expansionismului Românesc dacă ne vom înmulți frenetic cum cere 
părintele Damian 10-12 copii, ca la 1907 ţeranii, tovarășii reeducatori de 
intelectuali chinezi l-au trimis guru înflăcăratului Ceauşescu, să-l înveţe 
revoluţie culturală, creându-se premisele pentru 1971 vizită istorică, din 
care a emanat, pe fondul de incultură și susceptibilitate primitivă a cuplului 
odios, sinistru ȘI regretat, originalul maokimism românesc, angkorian pur, 
aplicat însă pe nişte galițieni apți pentru cea mai înaltă civilizație. 

Ci Marius Ghizdavu, în 16 decembrie 1979, exact zece ani înainte 
de începutul singurei Revoluții antibolșevice europene, cea timişoreană, 
căuta din cartier în cartier Brad de Crăciun pentru Eliza, Irinuca fiindu-le 
deja la Basel, şi a ajuns aşa în Piaţa Ferentari, mai mare fiind şansa de a 

găsi produsul dorit într-un spațiu relativ periferic, de s-a-ncălzit la Jenel, 
eseistul fără de operă alta decât orală, ca a prostituatelor, să savureze un 
nechezol cu ochii pe un mapamond şcolar vechi, cu stele roșii, îngroziți 
amândoi de progresele de după totalitarismul de tip... khazar, cum îl 
catalogase gânditorul obscurantist Doru Băluţeanu pe-al lui Troțki, pe 
motiv că prezenţa evreilor în ceceu şi-n guvern la Smolnii 1917 depășea 
numerus clausus de te speria, cu o majoritate zdrobitoare faţă de câte 
seminţii înfulecase într-o veselie Țarismul panslavist spre cele Trei Mări. 

— După totalitarismul de tip cecenist antirus al lui Stalin ce făcea pe 
gruzinul doar ca să aburească anglo-americanii, după haiosul totalitarism 
ucrainean al lui Hruşciov, iaca, măi, că se prăvăli peste toți, în Afganistan, 
în Africa şi în Chile, totalitarismul de tip moldovignesc al lui Brejnev! 

— Cum de tip moldovenesc, domnule? s-a ciocnit Marius de o 
gândire mai clară decât a lui şi inexplicabilă altfel decât prin formarea ei în 
Gulag, în nopţile lungi nordice, nu-n dobrogeanul Romlag mai expus 
superficialității. 

— Dacă nu eram noi românii, Hitler nici nu se avânta pe frontul sudic, 
spre Stalingrad şi Caucaz. Războiul se sfârșea în toamna lui 1942, 
cominterniștii ajungând la Berlin, iar în mai 1943, se adunau la Londra şi 
la Lisabona. 

— Poporul rus, zâmbi ca după mort gazda, sărmanul, a fost cu 
incontestabilă competenţă ştrangulat de marele, genialul Lenin, în așa zisul 
război civil. Ăsta l-a omorât, dom'le, de tot pe Rus, cum Carol al II-lea pe 
Căpitan, să iasă la suprafaţă, în vidul politic creat, tot felul de simieni 
mediocri şi inconştienți! 

— Eu credeam că alde Stalin n-a făcut decât să mai stârpească din 
activişti, fiindcă se-nmulţiseră-n suprastructură cu mult peste cât permitea 
oghialul bazei materiale, care abia de ajungea pentru înarmări imperialist 
cominterniste. 

— Nu, nu-i aşa! Şugubăţul Taras Bulba Hrușciov și să fi vrut el a 
reînălța pe Ruşi, de unde să-i ia? Fiindcă au fost terminaţi. De la Prut până 
la Amur, nu mai mişunau decât homosapi banali, din specia Homo 
sovieticus. Nu mai era nimic de sperat, frate! Şi aci vine geniul basarabean 
al lui Brejnev, care fiind preşedinte de partid unic colhoz-sovhoz al 
maldavenilor la Chişinău, s-a aculturalizat, împreună cu stafful lui, de la 
ideile imperiale conţinute în gândirea geopolitică a unui învățător din 
Năpădeni, Bazil Frâncu, arestat la Soroca în legătură cu nişte rezistenți, 
înfrățiții pesemne de Cruce într-o formaţiune Arcașii lui Ștefan cel Mare, 
din jurnalul acestuia rezultând în clasica problemă/ chestiune/ dilemă a 
Celor Trei Chersine, frământată ca Demosthene şi de taică-tu interbelic, 
Marius, că dacă în mod cert un Chersones este Helsingfors, apăi cel de Vest 
nu e Carcassonne, ci Caracas, tocmai peste Atlantic, după cum cel de Est 
nu-i Korsunul Sevastopolului Crimeii noastre, nici Gallipoli la Dardanele, 

la prințul Ghica, ci tocmai dincolo de Oceanul Indian, celebra Calcutta, 
cum a intuit şi savantul ăla religios, demascat de Muhală Muistu ca hitlerist 
salazarist franchist! 

— Acest moldovean basarabean Brejnev, nimeri — întâmplător în 
căutare tot de brad molid pom de iarnă pe-acolo — și popa Tani la ţuica 
fiartă Două Prune, a descoperit la Chişinău, în Basarabia, măreţia ideii 
imperiale romane, pe care ruşii au pierdut-o cu identitatea lor cu tot, 
bolşevizându-se ireversibil, ca şi românii dealtfel. Noul totalitarism 
„moldovenesc“ nu a reuşit doar răsturnarea lui Hruşciov, ca hahaleră, cum 
YL pe CEA, dar se va arunca falimentar într-o politică de expansiune 
romană, azvârlind însă şi lăturile spirituale, şi copilul, şi copaia... 

Nu prea putea înghiți Marius Ghizdavu spuma de drojdie din sticlă 
verde ce aceşti basamaci o consumau cu brânză de burduf şi cu pastramă. 
Se blestema pe sine că-şi încălcase propriile principii contrainformative. 
Pentru o cană jegoasă de nechezol cald, riscase să fie pus sub urmărire cum 
că de ce s-au întâlnit trei foşti deţinuţi politici, ce unelteau ei? Dar nu se 
putea reține de la a se simţi bine, între amici, la căldurică umană, între 
cărturari, între români regali, chit că îl speria stabilitatea reeducării suferite 
de aceşti: după 12 ani de Gulag și Romlag, ei ar fi fost în stare să-şi vâre 
falangele în băşinoasa flacără de la aragaz, mărturisitori că stabilitatea 
URSS e DEFINITIVĂ, n-are a se teme sisstemul de nimică! Spre a lui 
Marius îngrijorare, alde Jenel colorase cu pix cu pastă roşie haşuri și steluțe 
pe mapamond cât progresase Brejnev cu reinstalarea sârmei ghimpate a 
Lagărului Păcii şi al Destinderii. Cubei, e drept hrușcioviană, i se adăugase 
Vietnamul de Sud, Cambodgia, Laosul, recent Afganistanul, apoi controlul 
accesului spre Golful Persic şi spre Marea Roşie prin infiltrațiuni în 
Yemenul divizat, în încleștatele Etiopia noastră şi Somalia, totodată 
avansul sigur spre strategicul Sud al Africii robind cu mercenari 
Mozambicul, Angola, poate chiar Zimbabwe; în fine, jocuri de subminare 
niciodată încetate în toată America Latină, în special în jurul Canalului 
Panama, căci lichidarea pălărierului Salvador Allende a fost un succes al 
Marelui Capital, rânji părintele neţinător de post, oricât de plânsă de 
cățelele roz occidentale, ale căror lacrimi nu li se uscaseră din 1967, de la 
lichidarea lui Che Guevara, ştire care a declanșat furiile tineretului 
occidental din anul următor convergent spre Revoluţia Sexuală, căci cine 
face un 68 poate face şi un 69 tot deenergizându-se, a zis CIA, iar ăia cu 
portavocea ajung fie prosperi negustori de arme, fie deputați ecologişti în 
Parlamentul uie... 

— Nu fac nicio brânză americanii în Chile, clătinase din cap a jale 
păstorească sceptică ciobanul Otomega spre Noveanu, în 1973, dacă nu 
găsesc un general de modă veche franchistă, unul care să le scoată 
chilienilor marxismul din cap cu creiere cu tot... Şi pe urmă, ne reconciliem 
ușor, îndată ce duduie iar capitalist economia, ca înainte vreme! 

Erau într-un fel, gândea Marius ca de pe Muntele Conic, dar în patul 
în care agonizase Liz la Basel, niște fericiți, hm, acești prizonieri români, 
luați în 24 august 1944, ora 4, şi regurgitați mulți prin 1946, unii abia în 
1956 la înmormântarea fluviu-romancierului de 1681 pagini nici azi 
publicabile, Grigore Căinaru. Ei n-au prins Acasă spectacolul Pacea 
Sovietică, deprimanta scufundare în tineta reeducării a Românului Regal, 
pentru a se scoate din apa plată, după botezul marxist, Fesenistul 
Republican, un fel de Homo sovieticus în puţa goală, dar gata de vot. 
Doisprezece ani de absenţă din RPR, deci de protecție psihică. 

Oricum, după 10 februarie 1947, când s-a încheiat la Paris pace cu 
„sateliții nazismului“ (ROMÂNIA, Italia, Bulgaria cominternistă, Ungaria 
ŞI... Finlanda finlandizabilă neexistând nimic de bolşevizat dincolo de ea), 
nu s-au mai pomenit întoarceri de prizonieri cu zecile de mii, fiind pesemne 
nevoie în țara lui Lenin de sclavi marxiști, de plusvaloare maximă, în mine, 
în păduri, la căi ferate, în fabrici şi uzine, în construcţii și pe ogoarele fără 
haturi sau pe pământuri nedesţelenite şi neamenajate hidrotehnic încât să 
dispară de pe hartă vreun Lac Aral, cum acele atâtea bălți dunărene, 
Nedeia, Greaca, Potelu, colcăind de viaţă, care făceau să i se zică României 
preşedintelui Zahei Avăcăressi, Țara lui Peşte! 

Mai cu seamă, încătuşaţi în gip din America la Cetatea Albă, fiindcă 
au făcut gât că altceva s-a discutat la Cairo, cu Marius Ghizdavu, și la 
Stockholm, cu Dorothea Schlauberger-Hebuterne d'Esgrignon, despre 
Armistiţiu şi eventuala întoarcere a armelor, cronicarii progresiști Damian 
şi Noveanu nu au fost martori în ţară la ruşinosul freamăt fripturist ce-au 
cuprins fauna politică a mediocrilor ariviști de îndată ce, regimul militar- 
fascist de război sfânt fiind demis de către Rege, s-a pus problema ocupării 
diferitelor fotolii golite în fervoarea Epurărilor — de sincronism francez ele, 
dar cu superiorități de Capşă condescendentă, cum că nu politicienii au 
salvat Franţa, ca la noi, ci un colonel de pe la Radio Londra cam cum lent- 
colonelul Valter Roman de la Radio Moscova, a cărui poză cominternistă 
din Spania o avea în casă Dorothea, uluind pe fesenistele poposite-n vizită 
de cumpărături occidentale sau de pedichiură via Milano, că e mai 
fotogenic decât fiul care a proclamat de la ceceu puterea popooorului, într- 
un moment de derută în care mulţi se temeau, precum tovarășul Ilie Verdeț, 
că netrecându-se cu hotărâre la o politică de Moarte intelectualilor prin cea 
mai ucigătoare metodă, evident cea bugetară, ne paşte riscul ca ţara să se 
dezintegreze nemaiexistând în ea decâtp oezie! 

— Problema ocupării?! dejuna ţărănistul Coriolan Pigu la Capşa. Eu 
vă dau asigurări că, în România şi numai în România, sovietele nu-şi vor 
permite manevrele din Polonia, deoarece au ei AA grijă să nu lase 
Gaghizdia de tot pe seama bolşevismului rusesc! Ar fi ca şi o infamice... 

Pe masa sărăcăcioasă era întins un afiş german, Europas Sieg dein 
Wohlstand! Europa în bunăstare, arătanie însumând fabrici (nu și 

catedrale), prunc arian în leagăn și holde pe ogoare vădit parcelate (nu 
kolhoz!). Marea Britanie apărea plină cruci, pe una uriaşă scriind RIP 
Churchill. Din Germania pornea spre roșul URSS un oţelit pumn de armură 
de cavaler, care zbura cât colo secera ciocănită şi capul tăiat al lui Stalin. 

— A zice bolșevism rusesc € o insultă latină pentru orice rusoaică! 
protestase cu o tristețe adâncă ca marea Murocika, în brațele pictorului 
Marius Kramskoi, cam reţinută, cam rebarbativă la sperma noastră 
dunăreană, în Harkovul nostru rece de octombrie noiembrie 1941. E ca şi 
cum i-ai vorbi Clarei tale Honig sau Despinei Schlauberger de un marxism 
românesc, domnule ofiţer de cavalerie! 

Mama Murocikăi fusese ucraineancă și, în amintirea ei, vrăjitorul 
Marius folosea adesea o limbă rusă ucrainizată, ba chiar atinsă şi de 
leşeasca învățată la Lwow de la contesa Halszka Chrzastowska, singura lui 
logodnică (vag, 1935) de până-n 15 octombrie 1942, când intră în vorbă cu 
doamna Eliza Alexandrescu, regăsind-o dantesc în Biserica Enei, era 
soprană în cor. Ea lucra alături, la drogueria Panaiatopol, în ambele sedii: 
aici, în Bulevardul Brătianu 7, dar şi mai încolo, în Bulevardul Take 
Ionescu 7. Mare portretist ca pictor olandez-britanic şi fotograf, îi 
remarcase mai demult eleganța, în gara Sărata, ea conducându-l cu şareta, 
în 22 septembrie 1941, pe Colea, soţul revizor şcolar, care pleca pe front în 
Războiul Sfânt. Apoi, o va recunoaşte, dincolo de voaleta de doliu, în 
Tribuna Văduvelor la parada din 8 noiembrie 1941. Nici nu trecuse prea 
multă vreme. 

Bunica sau mama atribuită Agnieszkăi, contesa  Halszka 
Chrzastowska, era o desăvârşită acuarelistă. Cam ca Miryam, mama mea, 
Marieta, glumea Marius. Au fotografiat împreună în 1934-1935 „colecții 
de motive“ — Lacurile Mazuriene, vederi din Kresi şi, în Sud, Corfu la 
1935. Scrisori fierbinţi, semnate Niewolnica Smysl6w (Sklavin der Sinne), 
după titlul unui film din 1914, ce lansase o artistă poloneză, Pola Negri, 
dotată cu ochi faimoşi (Kohlschwarze Augen). 

De fapt, două peisaje ale ei au fost pricina incursiunii lui la Harkov, 
în sfârşitul de octombrie 1941, când în definitiv avea o groază de treburi la 
Odessa! 

Cum? De ce tocmai poloneza? Pe neașteptate, în vara lui 1935 
Halszka nu i-a mai răspunse la scrisori, o binevoitoare Iago din București 
informând-o că el ar avea o „logodnică“ italiană (sculptoriţa Cristina 
Done), cu care lucrează neobosit la amenajarea domeniului Ziduri-Pribegi 
pentru a deveni o Şcoală artistică protejată subcarpatic, în caz că cele de la 
Baia Mare şi Balcic şi, firește, Lwowul lor, vor fi pierdute din cauza 
creşterii vertiginoase a Germaniei, aliata revizionistă a Ungariei și 
Bulgariei, capabile toate trei de vreun deal cu CCCP. 

Discipol peste Prut sculptorului Alexandru Plămădeală, tot atât 
precât al pictorului Tonitza, Marius Ghizdavu, odată rechemat de la Luvru 

şi Sorbona în ţară, odată cu alte tinere speranţe, de însăşi Lupeasca, poate 
şi de Regele Carol al II-lea, s-a implicat cu determinare în decembrie 1939, 
aflând că la Chişinău Plămădeală şi alți artişti plastici basarabeni fondaseră 
Pinacoteca Municipală, care va deveni după Ultimatumul din 26 iunie 
1940, sub ocupaţie, Muzeul de Artă al Republicii Sovietice Moldova. De 
fapt, ținându-se în noiembrie 1939 al X-lea Salon al Societăţii de Belle Arte 
din Basarabia, participanţii au donat 173 opere din toate genurile, la care 
s-au adăugat desene de Tonitza şi Pallady, sculpturi de Jalea, alte lucrări 
dăruite de Ministerul Cultelor şi Artelor. Atunci a trimis și Marius peisaje 
şi fotografii poloneze din Kresî, cele două acuarele ale Halszkăi, plus foarte 
dragi familiei, șapte miniaturi de-ale Marietei, în tehnica icoanei pe sticlă: 
Columna lui Traian, Catedrala Încoronării de la Alba Iulia, cetățile lui 
Ştefan cel Mare (Suceava, Hotin, Soroca, Tighina, Cetatea Albă.) De 
asemenea, deși era război, a apelat la grupul viitoarei sale Şcoale de la Liov, 
proiectul căzând însă definitiv, fireşte, odată cu invazia bolşevică în 
Basarabia şi Bucovina. 

La 22 iunie 1941, începând Războiul Sfânt, iar comandantul 
Frontului Sudic generalul Antonescu trebuind să facă doar demonstrație 
așteptând să ajungă la meridian nemţii ce aveau de cucerit Molotovia, 
jumătatea din Galiţia Mare, cedată prosteşte de Ribbentrop lui Stalin în 23 
august 1939, a fost răgaz destul ca bolşevicii să trimită peste Nistru 
colecțiile Muzeului de Artă din Chişinău. 

Mișu Focşăneanu și ginerii lui Moga le-au putut reconstitui 
inteligent traseul până la Harkov, după care li s-a pierdut acestor valori 
orice urmă. 

lar Murocika, hm, soţul ei bătrân, tavariş Lavrenti Edmundovici 
Riumin, dispăruse în Gulag, deoarece ar fi putut fi recrutat de capitalişti cât 
a spionat în Provence şi în Spania, contactând intelectuali potențial 
informative. Tatăl ei, Maxim lanuarievici Jdanov - un rus din Gatcina, 
polkovnik țarist în Armata Albă, căzuse eroic la Țarskoe Sielo în 21 
octombrie 1920, gata-gata să intre în Petersburg şi să-i alunge pe bolșevici. 
Mama ei, Oliana Volodimirivna Karpenko, ucraineancă din Lw6w, unde o 
şi născuse, dispăruse în Gulag la 1935 după ce socrii ei, părinți de colonel 
țarist, crăpaseră de foame Holodomor, în 1932, cu surioara Murocikăi, 
Oksana, și frățiorul ei, Taras, la Balakleia, între Harkov şi Izium. Așa că, 
lui Marius balerina nu-i vorbi decât de o vecină prietenă, Malenkaia Vera, 
şi de un cândva soţ, Falelei Mitrofanici Vodkin, din Divizia NKVD 243, 
dacă se va întoarce teafăr din război şi nu va fi expediat în minele Kolîmei, 
ca să nu clămpănească despre ce minuni a văzut în Europa, străbătând doar 
Galiția Mare! 

Biata, Murocika, își frângea mâinile, că nu poate face nimic. 
Înţelesese ce importanţă sentimentală acorda Marius miniaturilor Marietei, 


1252 


mămica lui, cu Cetăți de pe Nistru, şi acuarelelor Lacurilor Mazuriene, ale 
logodnicei, contesa Chrzastowska. Şi se temea s-o spună, dar era acum 
total sigură că, Wehrmachtul avansând fulgerător, NKVD-ul a aplicat 
tactica Tolstoi-Stalin a patrimoniului ars! 

Poate că Marius Ghizdavu ar fi înţeles-o imediat. Cunoştea de la 
Ministerul Propagandei statisticile Arestări-Deportări-Ucişi, „realizate” 
marxist de Ocupaţia Sovietică a Basarabiei, 26 iunie 1940 - 22 iunie 1941 
(de fapt, iulie 1941). 

— Orchestra Simfonică a Basarabiei a fost ridicată pe 3 iulie 1940 din 
Gara Chişinău la întoarcerea din turneu, dusă lângă Orhei şi împuşcată în 
Valea Morii, înființându-se apoi un Conservator cu specialiști leniniști în 
Apassionatta. 

— Angajaţii Radio Basarabia au fost împușcați şi aruncaţi în fântâna 
părăsită din curtea radioului. După acest masacru este transferat radioul din 
Tiraspol la Chişinău, mai bine pregătit să vorbească moldoveneasca 
lingvistic tocmită. 

— Viaţa, darling, arta, homonica, era în altă parte... 

Deși încă se mai auzea scârţâitul patului şi, premonitoriu, infernalul 
huruit de tancuri de la nord de Harkov, spre Kursk, rar s-a mai acumulat o 
asemenea cantitate de bună dispoziţie tipic bucureșteană la Capşa, îşi răsfoi 
jurnalul intim 1944 frumoasa Elvira în drum spre Ialta 1945, unde trebuia, 
Ifigenie nu eugenie, să se jertfească, să se fută pentru Țară. Mulţi erau 
exuberanţi la culme că s-au întors din refugiu, de pe la moşii, găsindu-şi 
casele intacte, după ce văzând ce-a pătimit Alecu Ghizdavu-Șaraga în 
Strada Liliputană cu soția și cu rapița, le-au părăsit de teama unor noi 
bombardamente anglo-americane adresate civililor, inclusiv de Paşti, ca la 
Braşov, cu toate că, la cererea bulgarilor din Varna, el se va numi tot Orașul 
Stalin. Chefliii manifestau nedumerire că Armata Roşie întârzia cu a ne 
restitui, să băgăm noi nişte prefecți noi, administrarea Moldovei, 
Basarabiei şi Bucovinei, dar ziceau că Maniu se roagă ca Stalin să ocupe 
cât mai repede Țara, pentru a ne putea fi de folos bunul la toate sânge rusesc 
inepuizabil, în Ardeal, unde naziștii şi horthiştii s-ar putea deda la 
represalii, pentru pierderea petrolului prahovean, care înseamnă, într-o eră 
a motorizatelor, că acest spurcat dualism austro-ungar va opri, cel mai 
târziu la 10 Mai 1945, ostilitățile în contra României și Naţiunilor Unite. 
Adicăltea tot noi rumânii, grăbindu-le capitularea, i-am salvat pe austrieci 
şi pe nemți de să nu dea Truman cu bomba atomică în ei! Totuşi, despre 
Basarabia și Bucovina, mai niciun comesean nu nutrește mari iluzii: se 
zvoneşte că căgăbăul a început a recontinua deportarea în masă a 
elementelor româneşti de la orașe, şi ce e de așteptat, şi e şi firesc, e ca de 
data asta deznaţionalizarea ştiinţifică să reuşească ireversibil, fără vreun 
scâncet occidental că nişte galițieni de o rasă latină, mda, vădit depreciată, 
sunt dizolvaţi la Sibir, pe urmele colaboratorilor lor, ceceni din Caucazul 

nostru, kazaci din Kubanul cu cele mai frumoase fete, sau tătari din Crimeia 
noastră. 

Numai despre căderea în prizonierat, fără luptă, a teologului Damian 
şi a lingvistului Noveanu, nimeni nu vorbi. Abia ani mai târziu, când de pe 
Muntele Conic, cetind artă Alpatov pe o pătură, Muhală Muistu va 
contempla, pe viu, acuarela lui Eugenijus Mi5kinis, hiperestetician de 
cultură excrementalistă de la Sonnenheim, The Solar Anus, pe baza căreia 
a câştigat clar concursul organizat şi finanţat de frații Ghizdavu pentru 
fresca Parada învingătorilor la Brest, deşi lor le repugna a Marx băşcălia 
postmodernistă pregătitoare a celui de-al treilea război mondial, la capătul 
cărui WW3, a extermina 2-3 miliarde de oameni de prisos nu mai poate 
trezi Oroare, ci un ecologic hohot de râs statistic, chiar şi intelectualului 
post-umanist, cum că s-a intrat cu cifrele în Cartea Recordurilor prin 
Răzbelul Excesivist de după cel Expresionist şi cel Existenţialist, partea 
delicată a fezabilităţii fiind că într-un asemenea caz, expertiza trecutului va 
fi fecundă, din neplăcerile criminalilor de război trăgându-se în 1946 
prevederi utile privind Nimicirea Totală a Probelor, lichidarea pedepsei cu 
moartea, prescripţii, canalizarea atenției populației spre mizeriile zilnice, 
oprirea intelectualității de la Luminarea Poporului, fie stimulând fuga 
creierelor, fie prin crearea condiţiilor ca elementele fanatice, care rămân, 
să n-aibă neam parte de o Literatură Funcţională, încât atât amintirile 
Noveanului, cât şi ale popii Tani, să nu aducă ecou pdf mai ceva decât 
meteoritul căzut în mlaştină, nici aureolă mai orbitoare decât lucirea 
căcatului în ploaie al câine-lupului fiorosului paznic de oameni 
vologdănean. 


— Je comme |! impression, pălmui cu Roosevelt spre a-l trezi madam 
Chouchou pe contele din Ziduri, înnoptat cu Bazil Frâncu la Valea Ursului 
printre văduvele lui Stalin, gue tour ce qu'il desire, c'est assurer la securite 
de son pays. Je pense que si je lui donne tout ce qu'il me sera possible de 
donner SANS RIEN RECLAMER EN ECHANGE, noblesse oblige! Il ne 
tentera pas d' annexer quoi que ce soit et travaillera ă batir un monde de 
democratie et de paix! 

Tot ca o americancă gândea la Stalin și apetisanta Elvira, încât zorile 
pupau molcom zidurile de cărămidă roşie ale Kremlinului, imitate după 
cele din cetățile teutone înălțate de Toma Nour al nostru la Marienburg, la 
Knigsberg, Narva, Riga, Memel, Klapeida, Dorpat, Tartu, Wesenberg, 
Venusberg, Reval, Bayreuth, Răut-Băi, Tallin, Kolberg, Solovki şi 
Novgorod, investiţiile acoperindu-se parte din donaţii, parte din 

concesionarea negoţului cu ambră, parte din turism culinar, la care 
contribuiau atât Toma Alimoş convocând marii cofetari din Caffa (ciumata 
Feodosie a doctoriţei de război sfânt Dora Căinaru), cât şi miticul angrosist 
Toma Gigi Caragiu din Ragusa noastră, căruia marea massă slavă îi 
datorează nu numai exportul constant de măsline mediteraneene de cea mai 
bună calitate, la un preţ nepipărat, ci şi aplecarea spre a gândi cum va 
judeca Istoria, deci conştiinţa valaho-heideggeriană că noi nu dăinuim 
acilea numai pentru prezent, ci şi pentru urmașii urmaşilor noștri, și pentru 
urmăritorii lor, care nu vor dispărea în vecii vecilor de pe meleag, de aceea 
meritându-se a se ctitori în Galiţia Mare, cu cele mai mari eforturi de 
investiții în Kultură, noi şi noi creații care să redea lupta zbuciumată de 
veacuri a Neamului, pentru brazda strămoşească și pentru prefacerea ei în 
cărămizile durabile ale unei Cetăți a Maicii Domnului... 

Aplecat peste dosare, tot mai grele pentru că, prin saltul de pisică al 
României dintr-o tabără în alta, soarta dualismului maghiaro-nazist era 
pecetluită din lipsă de petrol de la Băicoi şi, acum, se puneau doar probleme 
aparateice de dotare a Armatei Roşii cu ofițerii de informaţii cominterniști, 
care să consilieze, să conducă și să verifice bolșevizarea popoarelor 
eliberate, uncle Joe, a cărui inimă era mai împietrită decât soclul 
Călăreţului de Aramă al petersburghezului basarabean poet Puşkin, izbucni 
pentru a doua oară în plâns de-a lungul Marelui Război pentru Apărarea 
Cuceririlor Revoluţionare ale Nomenclaturii (26 iunie 1940 - 10 Mai 
1945), rezultând un vuiet ca al zăporului pe Bistriţa de Înviere. 

Faptul că trei surse independente şi serioase, agenții dubli Stelian 
Dabija, Petrache Hulpe și Dumitru-loviţu Supeanu, îi aduceau de pe 
misterioasa piaţă internațională a informaţiilor secrete, garanții privind 
profilul psihologic de o nobleţe ghizdaviană al preşedintelui SUA, domnul 
Roosevelt, nu putea să nu impresioneze profund o personalitate sensibilă 
şi profund afectată de mişelia lui Hitler, care atacase fără preaviz, deşi se 
convinsese că Fiihrerul postleninist Stalin nu e deloc iudeobolşevic, pentru 
care verificări cruciale alergase Ribbentrop în persoană la Moscova-n 
august 1939, nu pentru a împărți frățeşte Pooolonia şi a lăsa Cominternului 
Molotovia de la Dorpat la Căuşeni, ci pentru a verifica rasial prin fotograful 
colaborator al Evei Braun, şi al lui Marius Ghizdavu de la Ministerul 
Propagandei, Herr Heinrich Hoffmann, cele două urechi staliniste, 
fotografiindu-le de aproape în cele mai mici detalii de interes autopsier, pe 
seama acestor clişee pronunțându-și unanima negație atât antropologii 
nazişti de la Strasbourg, cât şi harkovianul Lev Liudvigovici Lecca, de la 
care a rămas ipoteza că salvatorul umanităţii este mai degrabă cecen de-al 
nostru daco-roman, în orice caz, un caucazian emanat direct din Potop sau 
din sămânţa lui Prometeu cel torturat până la insuportabil de o vulturiță 
torționară în slujba zeilor Lubiankăi, cum starostiţa partizană antifranceză 
Vasilisa Kojina, în a norodului indignat că romanticul Napoleon Bonaparte 

venise personal la Moscova, pentru a întoarce la România nu numai 
Basarabia, ci şi produsele alimentare valahe și moldave aduse de 
generalissimul Kutuzov şi de amiralul Ciceagov până în Reazan, Kaluga, 
Tula şi chiar Gorki (Nijni Saharovsk), în scârţâitoare, dar fiabile la nămol 
de şleau, care grele de Muscel şi de Vâlcea, la care s-au înjugat 
moldovalahi de ambe sexe, un exces profund țarist, încât cel mai bun 
propagandist antonescian vizual îl ilustrează anonim în numeroase guaşe 
rapide, punând pe chipurile homosapilor, ajunşi rumegătoare de povară, 
acea revoltă sublimă, ucenicită la şcoala Edecarilor de pe Volga a marelui 
clasic Repin, şuierând din colţul pipei Dubinușka, acompaniat în Atelierul 
Amedeo Modigliani de Corul Cazacilor de pe Don, disc bachelită USA, 
unde ei vor fi scăpat de deportările staliniste neţinătoare cont de rolul 
căzăcimii în războiul popular din vol. IV, partea a treia, al fluviu-romanului 
Război Sfânt şi Pace Sovietică de Grig Căinaru, a cărui silabisire rând cu 
rând de către rusofilul Fiihrer gruzin al proletariatului mondial, la Kunţevo, 
explică nu numai absenţa Sa de la televiziuni până-n ziua de 3 iulie 1941, 
când l-au atacat năprasnic românii, clarificând că lovitura principală e în 
sudul geto-ucrainean, nu în centrul carpo-bielorus, ci şi ideologia privind 
un amplu război popular împotriva Kulturii înjugate de Hi sub stindardul... 
anti-iudeobolșevismului, culmea că neascunzând masilor ce se dă la pace: 
comunism! 

— Am impresia, se agăță madam Chouchou colonel Ariel Moga de 
prinţul din Valea Râului Negru, că Stalin nici nu putea să nu plângă a doua 
oară, nu numai epuizat cu nervii ca mine, ci şi pălmuit de generozitatea 
interesată a partenerului american, care va fi făcut cu ochiul spre 
ambasadorul William Bullitt, când a pronunțat sintagma profund 
antibolşevică noblesse oblige, într-o epocă de văduvie, când te poți răsuci- 
n crivatul conjugal, scăldată-n sudoare, şi de cincizeci de ori pe noapte, 
chiar şi în perioada delicată când ești pe roşu dar deschisă spre un absorbant 
lirism, cum se şi desprinde ca într-un vânt de libertate, vârtej spre Cer, 
incitantul titlu postmodern de senzație Libresse oblige! 

— Da-daa! dădu din capu-i de înțelept, ce după tot atât Canal cât 
Marius, n-a mai citit nicicând vreo carte, eruditul institutor Bazil Frâncu. 
Stalin nu putea să nu reacționeze emoţional la acumularea tragică şi 
catharsisisisi de date confirmând că, în schimbul mutării Ligii Naţiunilor 
la New York ONU Manhattan, domnul Roosevelt a înţeles că tot ce-şi 
poate dori un lider... sovietic nu poate fi decât a-şi asigura Securitatea țării 
sale enorme, pentru ca evenimente precum încercarea Regelui Mihai 
Viteazul de a se sluji de potenţialul german pentru a contura Întâiul Reich 
Românesc, la 19 noiembrie 1942 spre Stalingrad, să nu mai producă 
breaking news pe benzile teleimprimatoarelor mondiale. 

— ȘI atunci cum să-şi asigure, mă, şi intelectualii marxiști 
Securitatea? 

— Date fund slăbiciunile economiei, conduse pe baza inversiunii 
valorilor de cadre care hotărăsc totul incompetent, securitatea granițelor 
URSS nici nu se mai poate concepe, la 1945, fără bolșevizarea nu numai 
a Molotoviei până la linia Narva-Brest-Satu Mare-Herţa-Vâlcov, pe care 
oricum Stalin şi-ar lua-o şi singur, ci din punct de vedere rooseveltian, mult 
mai acana, deoarece tot vrea ea populația Poloniei (cu excepția Agnieszkăi 
de Krecy) şi în consecință dialectică, a României, Cehoslovaciei şi 
Iugoslaviei, într-o triplă înțălejere, să se rusifice! Lancea steagului roşu 
trebuie să străpungă ca o frigăruie tot ce mişună ca rase neglijabile galițiene 
până-n Austria şi Germania, cedate în întregime guvernelor marxiste deja 
instruite până la 3 septembrie 1943 de experții Cominternului, în Grecia, 
Italia, Olanda, Belgia şi Norvegia. Fireşte, frate, comunismul rușilor, de 
care în câteva cincinale europenii s-ar putea convinge că nu-s chiar aşa 
barbari, rămâne a fi validat de stăpânii anglo-americani ai lumii, pe baza 
testării voinţei popoarelor, prin plebiscit antonesciano-rooseveltian. Vom 
avea Alegeri, băi! 

— Cât despre La France, domnule cardinal vatican Spellman, se și 
văzu Tabarcea preşedinte, oricât de anticomunist ai fi, teamă mi-i că chiar 
dacă vor întârzia de plăcere în ea Ryanii debarcați hollywoodian în 
Normandia mea, cu instinctul ei francez, La Nation trebuie să încropească 
un nou guvern Leon Blum, adică suficient de... antifascist ca comuniştii să 
nu se mai ia cu sălbăticie de el! 

- Lon Blum! se trezi complet doctorandul sorbonard în 
penitenciaristică iluministă profilată pe reeducarea infractorului oferindu- 
i, să se şteargă la tinetă, cele mai bune cărți din pleiada de pe noptieră a 
„Umanității ca şi Umanitate“. Leon Blum, pentru care există autoritatea 
lucrului judecat pe acuzaţii privind dezastrul Ţării, Lino-lluska, că când 
Goering da tunuri în loc de margarină vitaminizată-n hidrogen, populiştii 
de la Paris au mânat în Antibes, la miiine, la frumoasa Lee Miller, teoretic 
a lui Roland Penrose, nu a mea, şi la domnişoara balerină violonistă Daria 
Maximovna, Murocika din tabloul lui Kramskoi, gloatele de mineri și 
feseniste în Renaulturi, în primul lor concediu plătit, să-şi dea leafa pe 
nimicuri, creându-se astfel, în contra Rezistenței rafinamentului 
aristocratic al marilor peisagiști, pe întreg litoralul planetar, premisele 
infracționale de catastrofă ecologică vizuală majoră, centrată pe 
prozaizarea până la orbire a semnificației orizontului cimitirului marin, în 
contextul manelist cu grătar sesizat de întemeietorul Flotei Roșii, amiralul 
Alexandru Marinescu, după ce mareșalul tot valah Mihail Frunză 
Cutezătorul, originar din Pişpek şi absolvent al liceului din Vernii (Alma 
Ata, astăzi Alma Mater particulară), a ctitorit Armata Flota Roşie, 
combătând cu energie stângismele intelectualiste apoase ale lui Lev 
Davidovici Bronstein, inculpat ulterior pentru deviații de un neascuns 
troțkism sadea, de la ideea tulburătoare eminesciano-puşkinist că nu eroica 

rezistență la Cotul Donului, între Kleţkaia și Raspopinskaia, sub grindina 
de obuze, katiușe, gloanţe şi schije de brant, pregătind asaltul tancurilor cu 
desant de carne pe ele, este lucrul cel mai uşor memorabil în marele război, 
ci tragedia supremă este lupta pe mare, Aivazovski, Ghizdavu, unde după 
torpilarea Titanicului cu 15 mii de refugiaţi, zis Wilhelm Gustloff, în 30 
ianuarie 1945 la ora 18.00, observându-se efectul nefast al celor patru 
lovituri de torpilă ale unui Aleksandr Marinesku, date de pe U-Bootul lung 
S13 şi ţinându-se cont de cripto-doctrina că chiar şi arienii din Galiţia Mare 
îs tot de rase inferioare, inclusiv eternul pacifist Kant, îmbarcat la 
Knigsberg să filosofeze mai pe larg în larg, a căzut de la sine pe vecie 
efortul ziaristic de a înmulți supraviețuitorii, pentru că oricum Oscarfilm 
ori Mosfilm nu s-ar fi supraostenit să cinematografieze, pentru conştiinţa 
planetară, înecul acelor refugiate cu plozi de la învinși, scăpate neviolate 
de eliberatorii progresiști ai Prusiei Orientale prusace de sub jugul german. 
Măi, ce chestie! 

— În schimb, zâmbi amintirilor Otomega, aşa cum ne arată camaradul 
Doru Băluţeanu, ca şi romanticul foarte german Otto Runge, toți cei Trei 
Crai de la Răsărit, ginerii lui Belizarie Moga şi ai apaticei până la proba 
contrarie madamă Chouchou de la Valea Ursului, instruiți pe probleme de 
intoxicație la Ministerul Propagandei de vizavi de colonada Gării de Nord, 
de către genialul înşelător de femei, şi implicit de Gloate, locotenentul de 
armă Foto, prințul Marius Ghizdavu, au zvonit şi răspândit prin cafenelele 
şi bordelurile şi redacțiile pariziene, în scopul ticălos de a învrăjbi spiritele 
şi a amâna pe cât mai târziu posibilamente o... re- Alianţă româno-germană 
pe temei Hohenzollern de egală vocaţie imperială, chiar dacă la 19 
noiembrie 1942 noi trrracii implementam abia al Doilea Reich, pe când ei 
erau deja la al Treilea. Deci e aici convingerea c-ar fi absurd să fie adevărat 
ce susține editorialistul nostru mămăligar, Gicu Tabarcea, în eseul A 
ordonat canibalul Ilya Ehrenburg scufundarea pachebotului Wilhelm 
Gustloff?, anume că dezghețatul agitator stalinist pluridisciplinar — 
gazetăresc, literar, psihologic și memorialistic — va fi fost măcar primum 
movens al acestei lovituri cvadriplu bine ţintită în contra moralului, exact 
30 ianuarie (!), marelui Fiihrer al greu încercatului popor german, în lhpsă 
de alt „cadou“, exact la aniversarea torpilată a 12 ani de la Preluarea Puterii, 
când nimeni nu mai voia să-şi asume răspunderile de frica teroriștilor 
comuniști, împotriva cărora chiar dacă așii-şefi de informaţii ca Himmler- 
Heydrich au luat măsuri, ele nu fură de acea trăinicie durabilă civic, cum 
ar fi fost un amplu global mediatizat Proces al Comunismului, al 
totalitarismului bolșevic de pân' atunci, absolut fezabil după 30 ianuarie 
1933, când deja conu Alecu Ghizdavu și cu Mişu dețineau probe despre 
Genocidul Foamei de milioane, la care au fost supuşi măcar fraţii noștri 
ucraineni, numai că la Paris, în Franţa, spilcuitul Stelian Dabija prin 
cafenele, tenebrosul bărbos Petrache Hulpe prin casele cu zerouri și eternul 

Mitică prin redacții, răspândiră din ordinul lui Stalin faimoasa legendă 
Moroz 1952, a medicilor evrei sovietici criminali periculoși, poate tocmai 
pentru că Alexandru Marinescu, celebrul comandant al submarinului 
atomic S-13, a fost din naştere purtătorul de gene al unui popor dacoroman 
degenerat reacționar, dovedindu-se iubitor de samogon şi basamac, precum 
şi un iubeţ fustangiu, care doar spre a-şi redresa imaginea cam clătinată, 
mai ales că se pierduse de escadră, din proprie inițiativă, avută c-aşa vroia 
el, a ordonat să se dea-n aer giganticul pachebot, fala flotei turistice 
germane a stilului de viaţă baltic, la apus de soare, iluminat feeric, precum 
cele 10 000 camere ale staţiunii bloc superlong Prora, de parc-ar fi provocat 
să dea-n carenă cu torpile ca cu nişte beţe-ntr-o tobă de tinichea. Însă 
mamelucul Abdul susține că românul era om serios ca toți românii, 
bolşevic din convingere, un revoltat de nedreptățile sociale, un nastaiașcii 
kommunist, un luptător pentru o cauză dreaptă, în condiții de încercuire 
capitalistă, de pe margine văzându-se mai bine cu periscopul şi cu luneta 
navală că Hitler iz ă monster, că Rusia ca eufemism pentru URSS, trebuie 
ajutată mămos, dar nimic n-a înduioşat mai adânc pe oţelitul Stalin decât 
acceptul rooseveltian cum că să se servească din continentul european 
galițian cu linguroiul şi cuţitoiul 56 cm pentru kebab, exact cu atâta cât îi 
dictează instinctul lui de... rus că poate stăpâni, desigur zi de zi dedicându- 
se construcţiei unei lumi mai progresiste... 

— Hă-hă! râse Isadora cu gurița plină până la urechi, când văzu în 
poză cum se uita dispreţuitor bunicul Marius la Dorothea Schlauberger, ca 
de la marxist 1973 la marxistă 1937. Toate aceste dedesubturi pălesc, dacă 
te gândești la cum s-a putut purta cu ţărişoara ei cleptocrația după 1989 şi 
în genere la vina absolută a îmbogăţiților pe seama sărăciților, că nu 
investesc minimal în Edu-Cultură, ca să ne meargă şi nouă, fie şi simbolic, 
intelectualiceşte treaba-n UE! 

Marius se retrase scârbit în zenul său, la Kyoto, deşi admitea aproape 
toate principiile luptei de clasă, obiectând numai că dacă reprimarea din 
când în când a corupților din capul Ţării se propune doar de jos în sus, 
atunci ofiţerii de informaţii, ca şi călăii, se aleg totuşi pe bază de 
inversiunea valorilor, ca să fie cert loiali, şi astfel nu mai sunt capabili să 
depisteze individual Duşmanul Poporului, decât dacă se demască ăsta prin 
exasperări, pe la cozi sau în stății, ei trimițând forțelor de execuţie, ori 
forțelor de muncă din Romlag sau Gulag, mii de nevinovaţi zilnic, din 
incognoscibilitatea absolută a mediului social, ca să nu scape printre ei 
vreun singur huligan sau golan sau reacționar sau alt frustrat! 

— Totuşi, de unde până unde va lua Stalin teritorii? se mirase Horea 
Bratu, aflând pe culoarele luminate cu neon ale Lubiankăi, unde se afla la 
anchetă, că 1-a convocat în februarie 1945 pe Roosevelt şi cu Churchill la 
Ialta, spre a le băga minţile în cap, că Supraputerea Marxistă se va învecina 
cu cine va voi ea! 

— Halal de voi, rușii! îi şopti atunci Maxim Gorki că i s-a plâns un 
vizitator croat al Expoziţiei Marilor Realizări Naţionale în Construcţia 
Tarismului din 1896 de la Nijni Novgorod. Doamne, cât v-a trebuit să 
înaintați pas cu pas până la mare! Şi cât v-a costat asta! Aţi uitat însă că 
mai suntem şi noi pe lume, un popor de fotbalişti slav, mic, mititel ce-i 
drept, dar unul atletic, sportiv, care se întinde pe trei sute de kilometri de-a 
lungul țărmului Mării Mediterane Adriatice. Să ne fi ajutat, în numele 
înrudirii noastre, liberându-ne stoga după stoga de sub asuprirea unor 
neamuri străine şi să ne fi dat posibilitatea impresionistă să ne unim 
stogurile, căpițele şi fânețele într-o singură Rusie Meridională, ați fi ajuns 
vecini cu Triestul lui Joyce. Dar ce să-i faci, dacă ne prețuiți atât de puţin!... 

Cel ce se ocupase ca maior de articolele lui Dostoievski din 1877- 
1878, cam prea expansioniste, de lăţirea rusismului la Tolstoi într-o imensă 
operă, de corespondenţa de gazetar a lui Gorki, pentru Odesskie novosti, 
lucrând o fioroasă crestomație din mulți alții, fusese rusofonul nativ Grişa 
Căinaru. Evident. 

Ceea ce bine ştia până şi soția lui Belizarie, care se trezise din cel 
mai dulce somn ca dintr-un vis, părându-i-se că se făcea că cineva o păruia, 
pe când Belizarie al ei, căzut în cea mai mare dizgrație, dar pozând unui 
Marius Ghizdavu mai romantic decât Delacroix, cerşea pe treptele 
însângerate de la Colțea să i se arunce în casca de oţel monede ceaușiste de 
1 Leu, de 3 Lei şi de 5 Lei, de către revoluționarii anticeauşiști care, în 
trecere, cereau spaţii comerciale, terenuri pentru vile la Snagov şi scutiri 
de impozite, menţionând că Belizarie e cu noi! 

Corect anticipând ca mare statmajorist şi comandant metalurgist, așa 
cum sunt unii și oameni de stat, şi oameni politici, electoratul să-i dea mai 
multe monede de 1 Leu, aşa şi așa de 3 Lei, categoric mai puţine sau deloc 
de 5 Lei, deoarece sunt dintr-un material complet mistuibil în vitriol, ca 
trupuri care e ordin să dispară, generalul Belizarie Moga, spaima Armatei 
Roşii în Bucovina, la Odessa, în Crimeia, la Marea de Azov, la Harkov, la 
Izium, în Stepa Nogaică, în Kubanul nostru, la Cotul Donului, la Armavir, 
Stavropol, Kislovodsk, Nalcik şi la Groznii, apoi în Stepa Calmucă şi, cu 
elemente de avangardă, chiar în stepe pustii şi sărate ca lacrimile, dincolo 
de Volga, spre Baikonur, nu fără emoţii părintești, străvedea valoric sumele 
finale cam la fel, pentru cele trei fete ale sale cu franțuzoaica, sărăcite 
drastic în Domiciliu Obligator, ca văduve nu de morţi ficşi, ci de dispăruți, 
imitația de Foişor de la Valea Ursului fiind necesară ca apa atât SS-ului 
bolşevic, în lupta contra partizanilor de munte, cât şi conducătorilor de 
partid şi de stat de la regiune, pentru partidele de vânătoare din marea 
tradiție a proletariatului marxist, eventual pentru oaspeții pacifişti 
internaționali, hotel administrat de tovarăşa lordanka Filipescu, într-o 
epocă împlinind profeția materialist-ştiuințifică, istorică și ateist-dialectică 
a divului Dostoievski, despre neamul ruşilor ca norod fheofor, adică 

posesor al adevărului absolut ca celebra T(h)eoTV, cum gândi doamna 
maistru Plotuna, și despre panslavism drept lac de acumulare al tuturor 
fluviilor slave, cum poate şi Puşkin la o Odessă imaginară de la Marea 
Barents, sau cum blestema z/ k călugărul Euthanasius Damian pe o insulă 
Solovki, odihnindu-se după ce săpase o vară-ntreagă la Canalul Belomor 
corecţii la taluz, întru reeducarea că erezia protestantă merită o perfuzie 
slavofilă din ortodoxia rusă autocrată, amintindu-i eruditul distrofic Johann 
Sebastian Noveanu-Ferentari, că Ariel Moga, de Revelionul de bilanţ 1940, 
doar proteja pe Grigore Căinaru să nu fie împuşcat de Gary Glagoveanu, 
care nu admitea ca soru-sa să se nenorocească măritându-se cu un coate- 
goale scriitor famelic de tsunami-roman 1681 pagini, ilizibil, incomentabil, 
impublicabil, infutigabil, deci ne-republicabil nici măcar ca pedefeu, într- 
o republică populistă cu toalete rare, în municipii, respectiv în fundul curții 
în satele răsfirate. 

Deşi Grişa lucra doar Literatură pură, nu o Istorie de aruncat la 
Canal, încât s-a bârfit că doar avocatul ajutor de locţiitor de comandant 
Tudor Băluţeanu, care-și dorea pentru Tristan al lui, de la Marius, 
xilogravuri brutal expresioniste, la Cranii de lemn, bestseller lon 1. Moţa, 
ediția IV, 1940, căruia unii-i plagiază teza de la Grenoble, La securite 
juridique dans la Societe de Nations, 15 iunie 1927, — concepuse la 
Miinchen o wagneriană afirmare imperialistă a unui românism colonialist, 
plagiind biblia expansionismului țarist a lui H. 1. Danilovski, Rossiia îi 
Evropa, pentru a clarifica din vreme ce replică de la Snagov dăm Kurilelor, 
adică s-o luăm berbeceşte şi noi spre Asia, în calitate de daci imperiali 
latinofoni, care i-am învăţat cândva limba latină ca opțional chiar pe 
romani la Roma, replicând el aspru la constructe din burtă cum ar fi 
Specificul Naţional rheofor al norodului sovietic rus sau uniunea proto- 
sovietică a statelor slave centrată pe axa Belgrad-Bucureşti-Kiev-Minsk, 
deci pe suportul nostru traco-daco-geto-carpodakai. Pe când simultan 
Tabarcea, ud de stropii Niagarei, resimțea criza de sistem a specimenului 
de civilizație germano-italic, reală, numai că infera de aici că oroarea de 
vid va fi satisfăcută nu pe cale slavofilă, ci printr-o expansiune globală a 
românismului ca un Al Treilea Rumănische Reich global, năzuind tot spre 
cele trei mega-chersine voicughizdaviene (Caracas, Helsingfors și 
Calcutta)! 

— În această strategie milenară românească, de unici moştenitori ai 
Rusiei în descompunere, dacă se va aproba, dragă Grişa, de către dl. general 
Antonescu, preşedintele Consiliului de miniştri, conducătorul statului 
național-legionar, de către şeful regimului legionar, dl Horia Sima, de şeful 
nostru de departament, dl Bratu, de juristul nostru volens nolens Marius 
Ghizdavu, şi de casier, de gazda noastră, ca şi de către un expert ca 
generalul  Moscardo, apărătorul  Alcazarului împotriva tunurilor 
cominterniste ale bateriei Ana Pauker, comandată de Valter Roman din 

Hooshy Nagyvârad, dar şi de tunari ca feldspătmareşalul Manstein, cu care 
a băut Belizarie basamac şi samogon de pufoaică pe Muntele Capella, 
cucerit de el odată cu Sevastopolul flotei noastre imperiale de mâine... 

— Încât se impune să urlăm până la Soare şi până la Sirius, propuse 
Elvira epilându-se, oripilați că din punct de vedere al unor pretinse mari 
puteri, stafidele din marea cocă slavă — românii, ungurii, grecii, turcii şi 
armenii, poate şi evreii — apar ca nişte nimicuri de slavizat rapid, niciodată 
până acum, Mişule, noi neexprimându-ne asurzitor Aspiraţiile Imperiale, 
dovadă că Churchill la Stalin, o lună după ce, la Alexandria prinţului 
Ghizdavu şi la Cairo, am fost înşelaţi să facem Armistiţiu, şi abia-abia am 
reuşit devierea puhoiului sovietic spre Sofia, Belgrad şi Tirana, ei, cum s- 
a exprimat, darling, piticul ăla despre noi galițienii? 

— Să nu ne certăm pentru nimicuri, Elvira! 

— Ai văzuuut? lată de ce, concluzionă cu adâncă tristeţe Tristan 
Băluţeanu, sunt de acord cu Alin Vişan şi Oreste Bogza că trebuie să 
practicăm Luminarea Străinilor, lămurirea lor, încât frații noştri 
ucraineni, bieloruşi, poate şi unii moldoveni, apoi iugoslavii, bulgarii, 
armenii, grecii, găgăuzii şi musulmanii, să înţeleagă că prudenţa cere 
tuturor trecerea la grafia latină, într-o lume de mari şi periculoși rechini, 
semnalizându-se astfel aici-şa un mare bloc monolit rezistent daco-roman, 
cimentat și betonat în contra diferitelor lăcomii imperialiste! 

— Lumea fiind într-o continuă schimbare, privi Dorothea pacifist la, 
enervantă tocmai pentru că a supraviețuit, eterna Clară Honig, e 
inadmisibilă profeția ghizdaviană că Al Treilea Război Mondial va izbucni 
tot de la absurda graniță impusă de supraputeri românilor la Prut!... Sau tot 
de prin zona noastră! 

— Terminaţi, în plm, cu mutrele astea ca de înmormântare! N-am 
putut cuceri Rusia în 1941-1945, o s-o cucerim altădată... 

— Fraţilooor! Demolarea Zidului Berlinului la 1989 nu are 
semnificația căderii Cortinei de Fier peste cineva sau desființarea Armatei 
Roşii. Indecentul entuziasm mediatic mondial trebuie citit ca o UITARE a 
Buchenwaldului şi chiar a Koltmei! Din păcate, a fost învinsă doar 
Germania, nu şi Rusia cum speram eu în 22 iunie 1941, urlând cu mulțimea 
entuziastă la Legaţiile Germaniei şi Italiei. Unchiul Alec calculase în zori, 
noi cu Reichul să batem repede Soiuzul, iar cu anglo-americanii să 
învingem apoi Wehrmachtul anemiat de atâtea bătălii, ceea ce ne-ar fi 
asigurat pe cultură o dominație românească lejeră în triunghiul de rubin 
Krak6w pe Wisla, Breslau pe Odra şi Wien pe Blaue Donau, cum cerea şi 
tata. 

— Orice corectare a memoriei colective e binevenită. E jenant să 
consideri că despărțirea germanilor la Zid ar fi un construct al Armatei 
Roşii, cum dezunirea românilor unul al Al4 Tiraspol, când de fapt 
dezastrul german vine din oripilarea conştiinţei planetare cu filme privind 

din interior cumplitul sistem concentraționar nazist, sau din exterior, 
contribuția Berlinului la mutilarea unor ţări, cu deosebire a României 
Regale Mari în vara lui 1940, ea rămânând şi azi cu sechele, sub masa 
teritorială critică începând de la care, aşa cum a arătat geograful Voicu 
Ghizdavu, se declanşează Reacţia în Lanţ care dă o senzaţie de li-ber-tate 
şi alimentează iluzoriu făurirea unei Kulturi Majore, infiderent dagă 
cuvernul de inculți funcțional nu mai feliază pib la Edu-Cultură şi nici 
mogulii nu plagiază de la Titanii americani cum e cu Alumnii, Filantropia 
şi Caritatea. 

— Mă, dacă naziștii n-ar fi reîmpărțit atunci lumea, ca să fim ocupați 
de supraputeri, nu s-ar fi ajuns ca Berlinul să aibă pod culinar aerian şi, 
ulterior, hidosul zid hruşciovian Est-Vest din trena succesului cosmic 1961 
Gagarin! 

— E un interval de 12 ani poate miraculos, încercă bătrânul tânăr 
Marius să sensibilizeze universul feminin în care trăia convins că, la Rin, 
sovieticii tot ar fi ajuns ei pe la 1945, chiar şi în caz că la 30 ianuarie 1933 
ar fi fost pus cancelar la Berlin un social-democrat, vreun ecologist sau o 
feministă, deoarece Cominternul hotărâse deja estorcarea bestială a satelor 
Rusiei precum sub Kutuzov la noi în 1812, colectându-se capital de risipit 
pe industria grea cu pivotul ei industria constructoare de maşini de luptă, 
ca la Harkov la Murocika, lovitura preventivă dată de români, finlandezi şi 
germani în 1941 salvând civilizația europeană, chiar dacă Războiul Sfânt 
ne e luat mereu la mişto. DA. Comisarul marxist dogmatic n-a ajuns să 
pustiască spiritualitățile până la Biarritz, la Atlantic! N-am putut salva însă 
toată Germania, deoarece anglo-americanii o voiau în mâini de călău roşu 
necruţător măcar până la Elba, cu Viena noastră de lapislazuli cu tot. 

— Parcă 12 ani sunt, Emilia, nu? De la Căderea Zidului Berlinului la 
Căderea World Trade Center-ului, nimeni, nici măcar Aura Done-Lecca, 
ce semăna vag cu Regina Maria, neputându-mi zdruncina mie convingerea 
că lectura mondială ce s-a dat celor două turnuri zgârietoare de nori, în care 
lovesc avioane cu explozii ca de efecte speciale şi sar cascadorii pe ferești, 
s-ar fi făcut altfel decât ca la un film oscarizat pentru cel mai palpitant 
scenariu şi alte 11 calități! 

— ŞI eu am avut impresia, îl privi cu ochii verzi de preerie în 
septembrie Virginia Gibson-Ghizdavu, că baia de condoleanţe ce ne năboia 
ca dintr-un furtun de pompieri, ejaculând hidrantul lăcrămos la cea mai 
înaltă tensiune, era ici-colo o Nesinceritate! Pe la spate, se făcea cu ochiul 
că uite ce păţi invulnerabila și îngâmfata Americă, are mai multe jertfe 
decât la Pearl Harbor! A început Declinul ei. Începe emergenţa ţărilor 
emergente. O oportunitate şi pentru RO! 

— Aşa-i! Aşa-i! bătu din lăboaie marele pictor cu unghiile proaspăt 
tăiete de emergenta badantă Agnieszka. Și doar asta a fost misiunea mea și 
a celuilalt adorator al Reginei, Prinţul Mîşkin, nu la Casablanca 

norvegiencei ]lse Lund, a cărei asemănare ca Ingrid Bergman cu soția mea, 
Eliza Alexandrescu, mă înfioară, ci la Cairo, la fotogenica mea fotografă 
Lee Miller, să ne rugăm de anglo-americani că debarcaţi, dom'le, în 
România noastră! La Balcic, pe plaja de la Ecrene! Dacă astfel vă va 
percepe drept oameni serioşi, Turcia va debloca Strâmtorile, cum şi le-a 
deschis şi Elvira spre Stalin, Roosevelt şi Churchill, pentru Țară, la Ialta, 
în amintirea Revelionului 1940-1941, când înnebuniserăm toţi, căci 
România e Galia Estului, Grădina Maicii Domnului, şi ea va fi pururi 
recunoscătoare celor ce i-ar feri de ruşi o recoltă culturală ducătoare mai 
departe şi Europa, şi Ruropa. Ci ţara mea umilită nu va purta vreo 
ranchiună Americii, pentru umilinţa de a fi fost eliberată, încât ceaușistul 
De Gaulle să nici să voiască a vedea fotografule rachetelor lui Hârrrciogan 
din Cuba, consecințe fireşti ale ezitării papiţoiului hollywoodian de a nu fi 
pus, încă din 13 august 1961, tancurile cu lamă de buldozer să radă Zidul, 
de care se ocupa un june Erich Honecker, cât mai era mortarul cald, şi în 
nici un caz țara mea, o! dulce suprarealistă fotografă iubitoare de lux 
egiptean şi de cratițe, nu va citi emoţionantul 11 septembrie 2001 ca pe un 
pandant la noaptea de 9/ 10 noiembrie 1989 germano-germană, în sensul 
că sub barbara lovitură teroristă s-ar fi prăbuşit şi a doua supraputere a 
secolului XX, odată cu turnurile în care, spre deosebire de zidul primitiv ca 
de lagăr conceput de comuniști, se băgase până-n cer o impresionantă 
supertehnologie... 

— Tocmai pentru că nu a practicat din pib o politică austeră de Moarte 
intelectualilor a supravieţuit SUA ca supraputere, spre deosebire de URSS 
şi de ţara mea, multstimate tovarăşe mareșal Jukov!... 

Mormăi ca un urs alb fotograful general, năzărindu-i-se sub blițuri 
de ciupercă atomică, pe aeroportul stalingrădean Gumrak, că e luat 
prizonier la cel mai înalt nivel, odată cu El-Zorab, minunatul armăsar alb, 
lipiţan, aproape congelat, căzut ca Trofeu de Război, şi doi ani jumate 
chinuit zadarnic de dresori, la Zubalovo, Kunţevo, Marfino, Domodedevo 
şi Sokolovka, să apară plouat ca solist la Marea Paradă a Victoriei din 24 
iunie 1945. Păcat boieresc! Îl trântea mereu pe Fiihrerul pacifistelor din 
întreaga lume, iar Jukov îl călărea doar în picioare-n scări, nu pe şa, numai 
calitățile sale oscarizabile de Mosfilm ferindu-l pe lipiţanul meu prizonier 
de la a primi un glonţ în ceafă sau de la a fi strangulat. 

— Să scriu că din cauza lui Marius Ghizdavu a plâns pentru prima 
oară tovarăşul Stalin? aşteptă fără a se mira Elisaveta Voronianskaia, 
dactilografa lui Soljeniţin cea spânzurată ca și Murocika noastră. 

— Nu tocmai, nu se grăbi Marius spre Clara cu relatarea şi cu ceaiul 
rusesc. 

Nu-i plăcea să domicilieze într-un pântec de cal îngheţat şi fugea în 
viitor la Los Angeles. Înger fiind, Marius, după ce-a dat în mintea copiilor, 
uite-l pe Twitter însoțit de Emily şi Oscar, la Shrine Auditorium, 9 iulie 

2023, premieră mondială, brusc optimist, vede viaţa în roz, un roz mai 
violet Lamium Purpureum. În loc de un film măreț despre Eroismul 
Galiţian, opus imperialismului KGB putinist, Occidentul, abia fugărit din 
Kabul, îl pune pe Părintele bombei atomice, Oppenheimer, să se cupleze 
cu o păpușă foarte bine vândută, Barbie. Ce umor! 

Ci soarele violaceu românesc strălucea de mult în geamurile 
termopan ale Kremlinului, când ginerii lui Moga au fost lăsaţi să treacă 
direct la blajinul uncle Joe, care ca toţi generalissimii avea ochii injectați 
de nesomn, dar și de grija că, fiind 10 Mai 1944, se va declanşa vreo 
dementă contraofensivă antonesciană festiv monarhică, tocmai când se 
pregăteşte agresiunea americană în contra Franţei, încât ea să nu se mai 
autoelibereze doar prin năvălirea maquisarzilor, în oraşe, cu o vigoare 
vindicativă polpotistă. Stelică Dabija, Petrache Hulpe şi Mitică Supeanu 
raportară pe rând exact ceea ce venerabilul strateg al muncitorilor şi 
țăranilor așteptase de atâta amar de vreme, miracolul că românii se retrag 
totuşi din Crimeia lor, pentru a improviza cu pohfală o măreaţă Defilare la 
Constanţa, după ce Bucureştiul cel ghizdav, tocmai a fost reconfigurat 
urbanistic și sluțit de bombardierele anglo-americane şi nu mai poate fi 
decor nici măcar de rang regal, darmite de rang Imperial conform 
konturului marcat la 19 noiembrie 1942 pe Volga, până unde este dreptul 
Româno-Reichului nostru şi trebuie să se întindă cu mijloacele ei 
Șpagocraţia, în Războiul Haios, cel declanşat după ăla Rece... 

— Țara noastră românească / Nu va rămânea Regat / Ea va fi 
Împărăţie / Şi Mihai va fi-mpărat! 

— Chiar se îmbarcă şi se duc? plângea Stalin, în hohote, spre 
deosebire de numai lăcrimarea cu recunoştinţă ce tot el va aduce prinos 
când cei trei agenţi tripli îl vor linguşi că Roosevelt nu-l tratează ca pe un 
nesimțit cârpaci băşinos, ci ca pe un nobil dvoreanin, obligat doar de 
exigenţe dogmatice cominterniste să se servească din rezervele nelimitate 
de galițieni şi angkorieni, doar cu cât poate devora în opt cincinale aparatul 
său securistic digestiv, excretor şi reeducativ. 

— Căpitanul hermeneut Noveanu Ion, raportă Stelică, se îndreaptă 
spre Veneţia de lemn a Vâlcovului, cu submarinul Delfinul! 

— Căpitanul seminarist Damian Tănase, raportă Petrică, a pornit şi 
el, spre Băile Burnas, cu submarinul Marsuinul! 

— Maiorul doctor Lev Liudvigovici Lecca, raportă Mitică, demultişor 
a ajuns la Sanatoriul TBC Bugaz cu submarinul Rechinul, avariindu-l grav 
prin explozia propriilor torpile, și acum îi aşteaptă cu tabul pe cei Doi 
Căpitani pentru a-i încadra în dispozitivul defensiv al României Regale 
Mari de la Cetatea Albă! 

— Aşaaa, tovarăşi! îşi şterse cu un singur dos de palmă toate lacrimile 
Stalin. Cum gândeam liric în Raportul meu din 6 noiembrie trecut (1943), 
lăcrimez acum, raportându-mi-se, în frumoasa lună mai când dimineaţa/ 

roza-şi desface cu celeritate corola şi strânge la piept vioreaua/ pe când 
ciocârlia-și înalță sub bolți dulcele glas, cnaga bory că românii se retrag 
din Crimeia cea revendicată deja de liderii unei minorități bogate în medici 
suspecți, pentru ca după ce Beria 

Partea a treia 


va deporta pe toți necredincioşii mie tătari, care migraţi din Bugeac au 
justificat pretenţiile Reichului Românesc de la 19 noiembrie 1942 asupra 
Crimeii, n-o să instaleze în loc republică evreiască alde Mikhoels, Fefer şi 
Epstein, ar vrea ei, deci ei nu mă iubesc, vasăzică ei vor intra până sub 
pământ în atenția organelor revoluționare NKVD, mersul războiului s-a 
schimbat radical, adresarea cu frați și surori a devenit desuetă, caducă, a 
venit timpul, ca când a făcut purici Televiziunea la voi, dragi minieri cu 
bâte, să reabilităm, cum spunea ca unei mari familii poate chiar directorul 
ei, slova tovarăș, o, ce minunat sună acest cuvânt! Şi de ce, omule? Știu şi 
inamicii noștri ireductibili atâta lingvistică de ce! 

— Forţa conducătoare şi îndrumătoare a poporului sovietic, atât în 
anii construcției paşnice, cât şi în anii războiului, a fost partidul lui Lenin, 
partidul bolşevicilor. Niciun partid n-a avut şi nu are (!) o astfel de 
autoritate în rândurile maselor poporului ca partidul nostru bolșevic. Și 
aceasta este uşor de înțeles. Muncitorii, ţăranii şi intelectualii țării noastre 
şi-au cucerit libertatea şi-au cucerit libertatea şi au construit societatea 
socialistă sub conducerea partidului unic 100% bolşevic. Bolşevic! 
Bolşevic, Herr Hitler, nu... iudeobolşevic! Și aceasta este uşor de înțeles. 
În anii războiului de Apărare a Patriei, nu a... „cuceririlor nomenclaturii şi 
a... stalinismului“, dom-nu-le propagandist Marius Ghizdavu, partidul şi-a 
arătat capacitatea de inspirator (de muză) şi organizator al luptei întregului 
norod împotriva cotropitorilor fascişti, printre care şi românii. Munca 
organizatorică a partidului a unit într-un tot unitar şi a focusat spre un ţel 
comun toate sforțările, toate eforturile, toate opintirile oamenilor sovietici, 
subordonând toate forţele şi mijloacele noastre cauzei zdrobirii 
dușmanului. În timpul războiului, partidul a prins rădăcini şi mai adânci în 
popor, s-a legat și mai strâns de masele largi ale oamenilor muncii. 

Acesta este izvorul forței statului nostru. (Aplauze furtunoase şi 
îndelungate.) Şi aceasta este uşor de înţeles! 

— Statul sovietic este acum, în al treilea an al Războiului de Apărare 
a Patriei, mai trainic şi mai neclintit ca niciodată. Lecţiile date de război 
arată că regimul sovietic s-a dovedit a fi nu numai cea mai bună formă de 
organizare a avântului economic și cultural al ţării în anii de construcție 
pașnică, dar şi cea mai bună formă de mobilizare a tuturor forțelor 
poporului pentru a înfrunta dușmanul în timp de război. Puterea sovietică, 
creată acum 26 de ani, a transformat într-un timp foarte scurt ţara noastră 

într-o fortăreață inexpugnabilă. Armata Roşie are cel mai solid şi cel mai 
sigur spate al frontului dintre toate armatele lumii. Acesta este izvorul 
forţei Uniunii Sovietice. (Aplauze furtunoase și îndelungate.) 

— Şi aceasta este uşor de înțeles! rânji Horea Bratu în şedinţa de 
analiză a discursului Fiihrerului sovietic. Doar că elogiul Căgăbăului din 
acest pasaj cu „spatele frontului“ nu se justifică. E o iluzie optică, creată de 
greșeli teoretice ale Vojdului german, aliat nouă nesigur. El n-a înţeles, ca 
noi românii, antropologia sovietică. Aşa cum bine observa doctorul Lecca, 
din nemţoaicele colonizate în Răsărit, legile de fier ale adaptării la mediu 
şi ale luptei pentru existență, ale stăruinţei la cozi, vor selecționa 
progenitura de o așa manieră încât tot un tip uman asemănător Slavului 
sovietic se va obține din ADN-ul arian! Cum rezultă şi din reportajele 
canalului arte tv, cu acele comunităţi nemţeşti de pe Volga, deportate mai 
spre Sibir, cum americanii pe japonezi, şi ai noştri pe evrei. În rochii sac 
de stambă înflorată şi în tenişi, masculinizate la greu, aceste colhoznice 
planturoase nu mai poartă niciun semn de germanism schillerian pe chip, 
sunt identice în expresie goetheană cu pârlitele de soare ceăpiste din 
Kuban, din Bărăgan sau ca soția me, Hannah Rosman, impusă mie în 
Birobidjan. Aşadar, dacă spatele frontului sovietic pare puternic, nu 
excesul de piloși în exces de zel împușcativ binemerită de la Patria Apărată, 
0, nu, nu aceşti odioşi băgători de seamă, ci vinovată e aberanta propagandă 
a respectatului nostru aliat german rasist, de a nu oferi popoarelor 
Reichului Sovietic, drept alternativă la stalinism, decât... Capitularea 
Necondiţionată, precum a Elviraţei Flocşăneanu la Ialta, când o şoptit, ca 
Lolită curtezană niponă supusă, că făceți-mi tot ce vreți, muşchetarilor 
atomici, tot ce vă dă prin minte!... Am capitulat şi sunt necondiționată! 

— Altminteri, râse aşezat turceşte enormul colonel alpin Ariel Moga, 
zguduindu-şi pântecele odată cu întreg imobilul multietajat din Calea 
Călăraşilor, unde la etajul cinci, ca delegat al Secţiei a Doua a M.St.M,, 
participa la şedinţa de analiză din laboratoarele Biroului Cinema al 
Armatei, care lucra și pentru Oficiul Naţional Cinematografic, a cărui 
preluare de la vreun Nichifor Crainic de către vreun mediocru 
nomenclaturist țărănisto-liberal ar fi putut concretiza bucuria unei 
răsturnări ca demiterea guvernului Antonescu, din punctul nostru de vedere 
de persoane extrem de bine informate, ca bon viveuri şi voyorişti vo10și, 
„impenetrabilitatea spatelui sovietic“ ține doar de anecdotele cazone 
obscene!... Păi, ginerele meu Stelică a penetrat până-n Urali, la Nijni 
Taghil, fotografiind scene de montaj ale tancurilor ce se vor folosi chiar şi 
în 1956, la Budapesta! Pe când ginerele meu Petrică, după ce a explorat 
calea ferată Turksib, care taie Siberia de-a latul, s-a-ncurcat o vreme cu o 
comsomolistă grasă din Bobriki (Stalinogorsk), pentru a se muta apoi în 
noua bază carboniferă şi metalurgică de la Kuzneţk (Stalinsk) cu crăcănata 
aia, fotografiind încă din ziua a doua scene de montaj ale tancurilor ce se 

vor defila în 1968 prin Praga sfântului Palach Wenceslas. Cât despre 
ginerele meu Mitică, aproape că mi-e rușine a relata! Pentru că puuur şi 
simplu dobitocul s-a rătăcit şi a vagabondat, de îndată ce a fost ridicată, în 
spatele Cortinei de Fier, aia pe care frontul sovietic o mută zi de zi şi ceas 
de ceas tot spre Vest, spre Vest, spre Vest! EI trebuia să spioneze la Nijni 
Novgorod noutăţi tehnice și, la Novonikolaievsk, aplicaţiile lor militare. 
De primul oraş, unul amar de devenise datorită morții lui Lenin acolo, 
Gorki, ştia, dar de-al doilea, că era Novosibirsk nu fusese informat, încât a 
trecut Irtîşul la Omsk şi probabil Obi la nord de Tomsk, Eniseiul la Igarka 
şi Lena la Jigansk, explorând jaga jaga nişte munţi până la Verhoiansk, de 
unde, alăturându-se unor evadați de la o mină de aur uranifer, a trecut 
Kolîma la Seimcean, angajându-se bucătar pe un fel de fregată gelaterie în 
portul Magadan de la Marea Ohotsk, ca să debarce după vreo mie de 
kilometri spre sud, la Ciumikan, de unde, prin Pivan şi Birobidjan, Bratule 
— trăiască mă-ta! — o traversat Amurul până-n China, stabilindu-se la 
Shenyang, în nord-vestul fabuloasei capitale coreene Pyongyang 
kimirsenistă, exact acolo unde s-a tâmpit pe urmă cuplul Cea, din motive 
culturale că regimul nostru burghezo-moşieresc, cu care al Mareşalului a 
terminat-o definitiv, încât nu se va reface Regal nici sub fesenism, nu i-a 
asigurat Liste de cărți bune calfei leneşe, nici academicienei in statu 
nascendi destul acid sulfuric fumans și eprubete, nici educația estetică 
necesară şi suficientă cât să emită ei o judecată de valoare, dacă şi 
româncele se pretează la defilări fanatice în culori! 

— Fundcă din Birobidjan se poate forţa Amurul, pentru a te strecura 
în China. Merită reţinut! făcu Horea Bratu ochii mici și oblici de încordarea 
gândirii. 

Era întărâtat rău fiindcă tocmai fantaza gândea cazon ca Moga că 
numai de la ucraineanca Murocika va fi învăţat neghiobul de Marius, la 
Anuibes (Villa Oblomov din cartierul Les Moulicres, proprietar unchiul 
Isidor Suceveanu) să bea şampanie cu înghițituri mici şi să facă dragoste 
est-asiatic, ore întregi, toată noaptea, şi apoi dimineaţa, pe nepişate. 
Devenise total dependent de hazaikă şi se autoamăgea că ea ar fi capabilă 
să se îngroape în pacea mizeră a Zidurilor, unde el ar fi pictat nebunește 
Anotimpurile, ca Van Gogh, care era tot un Homo solus! 

lar nevasta marelui ideolog, tovarășa Amapola Bratu (Hannah 
Rossmann, cominternista care le ştia pe toate), aflase din mediul 
avangardist că, de fapt, pe la Baia Mare la Şcoală umblând, îi cam plăcuse 
regățeanului de soţia lui Alexandru Ciucurencu, frumoasa Ana Asvadurova 
(născută la Tighina, 1903), şi după o curte discretă şi ridicolă, cu ochi dați 
peste cap, se consolase solitar că dacă nu acum, atunci altă dată, precum 
grănicerului Ragaiac, fluviul timpului îi va scoate şi lui în cale pe Rusoaica 
meritată, la cât se jertfeşte el pentru Țară! 

— Nu vă spui, se detensionă a haz necioplitul de Belizarie, că ce 

raportează ginerele meu Mitică, despre angkorieni, e de-a dreptul 
deprimant pentru niște galițieni ca noi, de ne tremură căcatu-n cur că vin 
să ne reguleze ciolovecii. În sinteză, nicio speranţă ca japonezii să facă 
armistițiu cu forțele ciankaișiste sau maotzedune, spre a da un Dolchstoss 
în ceafă la ruși, de să mai scadă presiunea ce simţim noi pe Front, ceea ce 
eu citesc ca semn că Raportul lui Stalin din 6 Noiembrie 1943 trebuie 
înțeles ca o convocare a lui Churchill şi a lui Roosevelt la Teheran în cel 
mult o lună, pentru a-i muștrului şi instrui cum să convingă Turcia la Cairo, 
Marius, că o debarcare hollywoodiană la Balcic la tine, în iunie 1944, nu 
va fi tolerată de puternica aripă bulgară a Cominternului, chit că decorul 
Coastei de Argint este ultrafilmogenic, iar condițiile strict tehnice de 
iluminare solară sunt net superioare celor de anticipat pentru cețoasa 
Coastă Normandă! 

Lui Marius Ghizdavu, toate acestea i se păreau niște neseriozități. El 
socotea zadarnică munca la Ministerul Propagandei, dacă ea nu se duce 
după un plan cincinal, cincinal măcar. Pentru că sensul războaielor se 
explică după, uneori după sute de ani, cum a fost şi cu expediția lui 
Napoleon în Rusia, care nu a vizat nici cuceriri teritoriale, nici schimbarea 
regimului social-politic contrar hotărârilor de la Ialta sau principiilor 
universale d' ale Cartei Atlanticului, ci a urmărit prin proiect doar a aplica 
o corecție, o bătăiță la popou ţarismului, în special unor eroi ai contelui 
literar Tolstoi, ca mareșalul Kutuzov şi amiralul Ciceagov, pentru Răpirea 
Basarabiei noastre și pentru implicarea în anumite excese dezgustătoare 
ale ocupației ruseşti în Ţările Române, în 1806-1812 expansionismul 
pravoslavnic, oportunist, profitând ca în 1939-1940 de unele carențe mai 
grave ale unităţii europene, desigur aia vestică, aia care contează. 

Meritul lui Napoleon al nostru, cum spunea şi inginerul Gary 
Glagoveanu, să fim serioşi, frate Stalin, este nepieritor, pentru că a 
demonstrat practic dobitocia afirmației privind impenetrabilitatea spatelui 
sovietic. Dimpotrivă, el a înaintat în Rusia ca într-o piftie, cât a vrut. Dacă 
voia, de la Moscova să exploreze mai departe, pe ruta Gara Iaroslav, 
Vologda (de unde ar fi putut recruta buni păzitori de lagăre), Konoşa, 
Arhanghelsk, spre a se îmbarca la gura cristalină a Dvinei, pentru o 
întoarcere de neuitat ocolind pitorescul țărm fiordic norvegian, nimic nu |- 
ar fi putut opri s-o facă. După cum deschisă îi era calea, urmată în preajma 
războiului și de Bertold Brecht, Moskova-Kazan-Tiumen-Novosibirsk, 
Irkutsk-Birobidjan, Habarovsk-Vladivostok, cu întoarcere pe ocean, prin 
Hawaii şi SUA, la Bordeaux sau în Bretagne la Brest, cu o posibilă reluare 
a ciclului prin Brest-Litovsk, după întremare şi notarea impresiilor 
dramatice mai deosebite... 

Păcat că acest lucid comentator, Gary Glagoveanu, nu a dispus de 
uriaşul potențial militar furnizabil numai de către Occident, nu şi de sărăcia 
nevoilor noastre de șpagocraţi fesenişti sau antifeseniști, ci el s-a bazat doar 

pe forţele proprii, pe dinamita cenușii sale proprii, pe un formidabil elan 
vital. 

Inginer complet, cum Grig scriitor complet, iar Marius bărbat de arte 
complet, furtunosul Gary a calculat repede că, cifric, e IMPROBABIL ca 
nazismul să prăvălească bolşevismul, pentru a fi tăvălit la rândul lui de 
către americano-englezi. Ca naționalist creştin format în insomnii nocturne 
de sobră meditație ortodoxă, el ştia că firul istoric se toarce de către o 
măicuţă bătrână, aflată în slujba lui Dumnezeu. Şi cum păcatele noastre 
erau măricele, deoarece marea mişcare culturală ce a generat Marea Unire 
nu a continuat ca o Epocă de Aur, făcându-se risipă din desfrâu, 
prevaricațiuni ȘI incurie, era limpede că lucrurile nu vor fi atât de simple, 
încât la rândul lui şi Regele Mihai Întâi să poată spori serios Moşia, în 
momentul când prin prăbuşirea celor două totalitarisme muncitorești, 
România, care nu şi-a distrus în trei săptămâni Statul ca îngâmfata Polonie, 
ar fi rămas singura entitate organizată ca putere pe care să rezemi o nouă 
ordine în Răsărit. Răscolind şi invocând unele mituri despre origini 
comune, temeiul antic sacru carpo-bielorus al originilor ar fi cerut aşa o 
aşezare a bornelor Reichului Românesc pe calea ferată Brest-Minsk, ca un 
cap de pod de lapislazuli dincolo de mlaștinile Pripetului, asigurându-ne 
deplin securitatea pe o mie de ani, după cum temeiul geto-ucrainean, întărit 
de disprețul rus pentru haholi şi de genocidul săvârşit de marxiști în 
Malorusia sub pretextul colectivizării, ne aşeza aproape de la sine o 
frontieră justă, nu pe Nipru, adică luând doar Kievul, ci tocmai pe Done, 
pentru că nu putem uita, ca descălecat al nostru, istoria săvârşită de un 
Dimitrie Cantemir, de un lon Neculce, mai ales de antemergătorul Nicolae 
Milescu, și de urmașii lor, inclusiv Marius, care a explorat şi a anexat în 
felul lui Harkovul Murocikăi noastre, oprindu-se abia la Protopopivka pe 
Doneţ, raionul Izium, cam pe meridianul 37 longitudine estică, astfel încât 
Ialta să rămână la noi! 

— Cu alte cuvinte, Marius, îi citi nu prea frumoasa dar penetranta 
Dorothea gândurile, dacă spaţiul vital al Rusiei este dincolo de Reazan şi 
Oka, spre Cercul Polar, atunci spaţiul vital al Ocrainei este peste Doneţ, 
până-n Don! 

— Şi chiar mai departe, dincolo de Volga, până la Ural! recunoscu el, 
nu fără o anume generozitate plastică, explicabilă colorat la nivel de 
inconştient colectiv prin originea traco-daco-geto-carpo-teutonă comună a 
mai tuturor galițienilor, de la Danzig la Salonic şi la Antalya, exceptând pe 
unii care s-au infiltrat ulterior, în special după ce însuşi Don Quijote, 
invocat de Hasdeu, a recunoscut la Congresul Scriitorilor de la Harkov 
superioritatea realismului socialist bolşevic şi că nu există niciun Toboso, 
niciun Rai, unde să-l aştepte un pat fără purici, păduchi, ploşniţe sau 
cafarzi, începând a căuta din şantier în şantier, prin lagărele afiliate, pe o 
tovarăşă dulce, cofetăriță sau magazioneră de produkti pentru cantină, 

tovarăşa Dulcineea, din Tobolsk însă, nu din Toboso. 

— Ce Dulcinee?! ca Rocinante izbucni-n râs dințos Gary de atâta 
naivitate. 

Omorând un purcoi de cavaleriști sovietici, începând cu 
antibasarabeanul feroviar Kotovski, cu Ceapaev, Budionnii și Voroșilov, 
el căpătase o privire fioroasă de muşchetar, de haiduc și de lunetist. Și ca 
orice ucigaș, ca fiară, ca prădător feroce, el pierduse parcă, treptat, treptat, 
ca când îți dă rația pe o cartelă din care tot decupezi, o bună bucăţică din 
sufleţel. 

Se purta ca şi cum se abrutizase, ca şi cum ar fi fost un hibakusha, 
un supraviețuitor al unui straniu pikadon, al unui prea devreme încredinţat 
homosapului explozioi atomic, numai că această ușurătate insuportabilă a 
conştiinţei l-ar fi ajutat să suporte mai uşor decât cei doi căpitani, Noveanu 
& Damian, prizonieratul întâi la ruși, apoi la... torționarii români, în fine la 
românii de români stradali cu drept de vot, partea cea mai amară după 1989. 

Primul care observase aceste tulburări, raportând tanchistului Grişa 
Căinaru, deoarece chiar romancierului, să-l ocrotească în bătălii, îi fusese 
încredinţat Gary de coana Anastasia, mumă ce şi-ar fi pierdut uzul rațiunii, 
ca o Clarisse Moosbrugger, şi ar fi solicitat mai bine câineşte eutanasierea 
decât medicamente compensate câtă vreme puţinii care mai lucră nu poate 
ține şi pensionarii, şi păduchii cocoţaţi, odată cu purecii de ecran, ploşniţele 
şi gândacii de bucătărie, pe creierii pane ai Ţării, — e de bănuit că trebuie 
să fi fost Marius Ghizdavu, când şi-a fixat laboratorul Foto şi subteran 
Depozitul, cu o prudenţă frizând laşitatea neromânească, la Morozovsk, 
respectiv la Kotelnikovo, binişor în afara cercului de investire pe care îl vor 
trasa tancurile sovietice ghidate din satelit de americani, prin Stepa 
Calmucă şi prin Cotul Donului, pentru a joncționa la podul de la Kalaci, 
unde improvizase mamelucul Abdul un caravanserai bazar han market, 
oferind nechezol capsule Starbucks falsificate, căci pe măsură ce avansau, 
aliaţii Cruciadei pro Europa, ei rebăgau economia de piaţă, pe care Hi, deşi 
tolerase unele intervenţii roosveltiene în economie, nu o suprimase! 

La acest han, Gary cercase a achiziţiona un cal anti-iudeobolşevic, 
pentru că pe al său îl pierduse în cursul luptelor. Mamelucul Abdul nu putu 
însă a-i oferi decât un bălțat bătrân şi şchiop, de rasă Holstomer, bun mai 
degrabă de mâncat la un prânz homeric, la bordelul soldăţesc japonez, 
decât de călărit în greul război cu partizanele, care din ce în ce mai mult se 
purtau ca nişte Erinii feministe, ce l-ar fi chinuit pe fotograful de război 
sfânt Marius Ghizdavu cu o ştiinţă a torturii materialiste de gen Pavlov- 
Secenov-Vîgotski-Luria-Ehrenburg sau  Uhtomski-Ciomski-Kobozev- 
Galperin, de l-ar fi înnebunit de tot sau l-ar fi asigurat, pe toată viaţa lui de 
Cavaler al Ordinului Mihai Viteazul, de un sindrom Korsakov bazat pe 
dezorientare spaţio-temporală relativă şi absolută, pe amnezie lacunară (de 
tip antero-retrograd cum ar fi conexiunea dintre dărâmarea spiritualității 

iudaice din Vilnius şi înălțarea Zidului din Berlin) şi pe confabulare-n 
peisaj ca de samogon-basamac, intoxicație de război chimic-bacteriologic, 
mda, dar şi ca de necăzător dictator presenil incapabil de-a înţăleje 
şchimbările dupe teatrul de luptă. 

Disperat, inginerul se duse la cavaleristul propagandist, să 1-l 
împrumute pe focosul El-Zorab, constatând că de teama atentatelor, Marius 
nici nu dormea la Studioul Fotografic Lee Miller din Morozovsk, ci pusese 
pe ordonanța sa Codin Marin şi pe robul său sovietic mare şahist Feodor 
Kuzmici Merţalov ca, sub monitorizarea consilierului aulic Oscărel Hubig, 
să-i înjghebelească ostăşeşte un bordei de transmisionist, acoperit cu 
mesteceni tineri, camuflat cât mai departe de Comandamentul Armatei a 
IV-a Română, ce se înstăpânise pe vecie în Stepa noastră Calmucă, aşa 
numit Studioul-filială Dora Maar din Kotelnikoveo. 

ÎL găsi, deci, în mahalaua municipiului muncitoresc, în adăpostul 
învelit sub mesteceni nu atât cu bârne şi pământ, ci mai mult cu pânza jegos 
afumată şi cu parii unei iurte abia rechiziționate, cu tot cu un convoi de 
cămile, de la colhoznicii locului. Sta pe lada de campanie ofițerească, roasă 
puţin la blazonul familiei, de șobolani în gara Sărata, şi îşi amintea mai 
degrabă de Valea Ursului decât de Zidurile din care fratele Augustus, ca 
să-l sponsorizeze viager, vânduse livezi, vii, ogoare, păduri, terenuri 
petrolifere. Frunzărea, cu gândul la Iluska şi la subminarea cominternistă a 
lumii, generoasa epopee a romantismului unguresc Zalăn futasa, compusă 
de Mihâly Vârsmarty (1800-1855) pe la 1825, când se pregăteau noi 
ocupații ţariste în Țările Române, și tălmăcită pe limba olahului de 
baroneasa Nora Erddy, cea impresionată de suferințele protagonistului, 
prinţul BULGAR Zalân, care fuge, fuge, fuge, de unde și titlul Zalân futasa 
(La Fuite de Zalân), învins de unguri, când de fapt la 895 a fost exact 
invers, bulgarii, cecenii şi pecenegii, angajaţi ca mercenari de creştinii 
bizantin cneji moldo-valahi, i-au fugărit spre nord până-n Khalitsch şi-n 
Podolia pe unguri, încât aşa au emigrat ei din Basarabia sau Transnistria în 
neospitaliera Pusztă Pannonică, prin îngăduinţa unor pani polonezi și 
cumani, care le-au deschis întru aceasta pasul Vereczke, comentând el, în 
analogii de sincronism cu romanticul Puşkin, cum că Garin bejal bîstreie 
lani, bistrei cem zaiaţ ot orla... Din care autor basarabean, Gary nu ştia pe 
de rost decât mesajul de solidaritate către dekabriști, Poslanie v Sibir, de- 
ncepe cu Vo glubne sibirskih rud... 

Pe măsuţa improvizată dintr-o ladă de muniții, se afla o farfurioară 
albă din porțelan de Saxa, conţinând trei felii de șuncă subțiri. ŞI o stație 
de radiorecepție căreia Marius, pentru că sora lui Gary se arătase receptivă 
mai mult la Odessa Basarabiei decât la Feodosia Tauridei noastre, tocmai 
îi schimbase o pentodă, cea defectă şi cu sticla înnegrită stând gata a se 
rostogoli pe acel jos reavăn pământ bătătorit, ce mirosea odihnitor a 
rădăcini secționate şi a mormânt proaspăt. 

— Nu am căderea, îşi dezmorți Locotenentul Foto de Cavalerie 
spatele impenetrabil, să mă amestec, dealtfel superfluu, în cele ursite de 
Perun cel tunător, de solarul Sfarog și de alți zei de inspirație geto-dacă, 
armăsarului meu, pe care când îl încalec mă simt ca Odin galopând pe al 
său Sleipnin cel dotat cu 8 picioare prin măiastra dublare a unei gene, de îl 
aud adesea vâjâind în noapte pe lângă Fotoatelierul Lee Miller al 
Comandamentului Armatei Române III, pe vecie înstăpânite-n Cotul 
Donului, dinspre Morozovsk spre acest Kotelnikovo şi retur, o asemenea 
pentru Stalin derutantă, pendulară comunicaţie între cele două centre vitale 
şi căi ferate putându-ne feri de surprize contra la ceva cum au pățit 
japonezii la Midway, consecință de la că SUA le decripta conversațiile din 
Pacificul de Sud, care deocamdată nu ne interesează, deși eu m-aş muta 
oricând la Kyoto! Frații noştri yamato au pierdut, îmi scrie popa Tani de la 
est de Kotelnikovo, din Umanţevo sau poate Abganerovo, patru 
portavioane, echilibrul stabilit prin lovitura de la Pearl Harbor s-a dus 
dracului, crede Jenică la Kleţkaia, ei trebuie să-şi termine repede treburile 
pe continent dacă vor să-și apere specificul naţional în arhipelag, pare a-mi 
comenta El-Zorab aceste evoluţii... Dom'le, nu ţi-l dau! 

— Japo-nezii! scrâşni în culmea de la enervare al Dorei Glagoveanu 
frate. 

EI pricepu că, fără şpagă la Cabinetul Conducătorului Statului, nu va 
călări ca erou pe talentatul la valsuri de fraţii Strauss lipițan, pe care frații 
Ghizdavu îl închiriaseră în septembrie 1940, pe dolari depușşi la Basel, doar 
Amiralului horthist, să aibă pe ce-şi face triumfală după Diktat intrarea-n 
Ardeal, cel puţin așa scriu creatorii de dezvăluiri. Şi ca într-o străfulgerare, 
văzu păruindu-se, ca pentru secvență No Comment de pe Euronews, 
rusalce cu walkirii, apoi aeroportul Gumrak cam cât cel de la Balcic, 
elicopterul nazist salvând în ultimul moment pe Marius, dar calul lui genial 
căzând prizonier, dus la dresat la Sokolovka, Domodedevo, Kunţevo şi 
Zubalovo, după aspra metodă Durov, hrănit mai mult cu jăratic din bulion 
de agrişe, dar l-a trântit ca un neruşinat pe merituosul Stalin, preferând a-l 
purta la Marea Paradă a Victoriei doar pe crudul şi obscurul Jukov, de sta- 
n scări ţeapăn ca un manechin, nu cu curul pe șa, căzând apoi în dizgrație 
şi pradă celebrilor hoţi de cai de la Balta, transnistreni fără frică, ce i l-au 
dăruit tot pentru parade domnului Saddam Hussein, când a venit prin 1972 
pe la domnul Alexei Kosîghin, întâmplarea sau soarta făcând ca la Basra 
să-şi regăsească primul lui stăpân, un beduin yemenit, Saeced Ben Saced 
Baffayad, purces de la Poarta Lacrimilor, spre care jinduia Stalin de nu mai 
voia să se retragă din Iran, — Bab al Mandab, cum o denumea George 
Coşbuc, membrul post mortem al Academiei Republicii Populare Române, 
denunţat recent de Narcis Dabija al Zsuzsei Erdâdy, presei culturale străine 
euroatlantice și scrofiţei roz occidentale, ca un infatigabil naționalist, care 
azi nu mai e prizat de elevi și trebuie scos din manualele școlare şi înlocuit 

cu poeţii care scriu ca la San Francisco! 

— Japonezii, îşi reluă el firul sălbatic al gândurilor, se aseamănă în 
loialitate extraordinar de mult cu germanii noștri. 

Sorbi o gură de samogon de pufoaică dintr-un bidonaş de aluminiu 
cât un dicţionar de buzunar şi se gândi cazon, dar de ruşine tăcu, ca husar 
de roşiori, ca sotnik şi ca spahilar-agasi, la sabie şi mai ales la freacă, 
remarcând că la nemţoaice se zice Scheide, iar la japoneze saya, fie că e 
vorba de stăpâne purtate de robi chinezi în jinriksha, inaccesibile unei 
iscoade din Carpaţi, fie că te apropii de o costisitoare lan fu, rozătoare, 
rozătoare de buzunare, fie că urmărești ca un coyot, între două temple din 
Kyoto, o mult mai cinstită, şi mai darnică, de o tratezi ca pe o doamnă 
itinerantă, karayuki-san, Virginico! 

— E uimitor, se deşurubă la bidonul său de basamac, pradă a 
ambuscadei de lângă comandamentul A4ro, unde luase cu popa Tani 
partizanelor din Stepa Calmucă nenumărate cămile, pâslă de iurtă fiartă în 
zer impermeabil şi mari cantități de aprovizionări, temându-se de 
represalii, Marius, cum arienii au repetat eroarea de cruzime yamato! 
Masacrând în prostie chinezi, folosindu-i pentru a exersa decapitări ca-n 
Shogunul, prin faima invaziei în Nankin şi în alte centre populate, infatuații 
yamato au terminat cu orice colaboraționism serios, asigurând un nesecat 
izvor de cadre pentru Cian Kai-şi, ca şi pentru Mao, corect leninist politica 
de alianțe a revoluției acolo putând fi, din câte am înţeles eu din marxistul 
Malraux, următoarea: cu țărănimea şi Gomindanul împotriva japonezilor, 
după care cu țărănimea săracă şi Cominternul împotriva Gomindanului, 
până-n Hong Kong și apoi în Taiwan! 

— Genocidul de la Nankin, mârâi Gary, începe la 13 decembrie 1937, 
pentru că în acel oraș, la 23 august, cred, Stalin şi Mao Tze-Dun au semnat 
un tratat de neagresiune, ca cel din 1939 privind Basarabia lui Hitler! Zic 
cred, pentru că eu n-am luat-o la 22 iunie 1941 în galop spre trecut, ci spre 
viitor. Şi dacă un Stelică a găsit halele de montaj ale tancurilor pentru 
Budapesta 1956, iar un Petrică, pentru Praga 1968, apăi eu am dat piept 
dintru început cu... fesenista! Ce mă aştepta, Fiara, lâng-un bot de deal, 
îmbrobodită şi cu părul încâlcit şi cu o bâtă-n labele-i păroase, model 
Spumotim 89, din alea cu care și-a dotat şi extremistul Alin Vişan 
formațiunile paramilitare Căluşarii României, ca echipe iluministe 
umanitar culturale! Ci auzindu-mă cum înjur, primul cuvânt lămurit de la 
roaba mea maoistă au fost obscenul ca și la noi p'i! Din vorbă-n vorbă, ea 
făcându-mă să înţeleg printre picături că, ducându-mă de ronini la stăpânii 
yamato, aş putea beneficia ca cazac de rând de chosen pi, adică de-ale 
coreencelor, care Japonia stăpânea peninsula ca şi Sahalinul de sud, nu mai 
vorbesc de Kurile, sau de nişte chan pi, adică de-ale chinezoaicelor, nefiind 
însă vorba, Marius, de femmes de petite vertu, ci mie mi se ofereau les 
esclaves sexuelles de larmee .japonaise, maşinărie de război profund 

virilă, care a impus în teritoriile Reichului lor, în curs de formare ca sferă 
Tanaka de coprosperitate, nu numai munca forţată, ci şi prostituția 
forţată?!! 

— La ce fel de scară? ridică din sprâncenele de conte Mirabeau 
Marius. 

— Pe scară largă! Les vagins de I' armee nippone au fost peste două 
sute de mii, nu doar coreence şi chineze, ci şi malaieziene, filipineze, ba 
chiar europene doamne populând infectele bordeluri, din imediatul spate 
impenetrabil al liniei frontului, de ruşine şi de păstrarea imaginii 
homosapului în general, cum observa loil Borgiah, problema acestei 
particularităţi yamato neridicându-se la Niirnbergul lor de la Tokyo! Deşi 
sistemul am constatat eu că s-a implementat peste tot: în China ca şi în 
Manciuria, în Thailanda, în Vietnam, Laos şi Cambodgia, la Singapore, în 
Malayezia, în Filipine, la Batavia Indoneziei, pe insula Bali, şi desigur s-ar 
fi extins de la Midway şi Haway-Hawaii spre Hollywood şi Broadway și 
Santa Diana sau Santa Madonna... Ay! 

— Iată de ce, Virginico, trase Clarisse Moosbrugger sabia din teacă 
să constate pete de sânge, dacă Germania a reușit abia în 1989 să prezinte 
Zidul Berlinului drept o fantomă doar a Războiului Rece, japonezii mult 
mai repede s-au putut impune lumii, comemorând Hiroshima, ca medaliaţi 
cu argint, adică imediat după evrei, în campionatul recordurilor cine are 
mai spectaculoase, dacă nu mai multe, imagini despre cum s-au făcut 
anumite crime mai în grup, cu ocazia Războiului Existenţialist, care după 
unii analiști urmează celui Expresionist ca o completare, cum un curent 
spiritual pe altul, asta în perspectiva Războiului Exterminator de mâine, 
Războiul Postmodernist, adică Războiul Haios, Grig, pentru care există, 
întâiași dată în istoria homosapă, aparatură şi reţele de mediatizare în 
cantități inimaginabile, să-și posteze toți pe net atrocitățile! 

— Dacă va mai fi un război mondial, o privi cu răceală din lojă Clara 
Honig, oftând între a fi şi a nu se merita a mai fi. După opinia mea, care 
nu e chiar opinie, căci se bazează pe vaste lecturi şi pe încă şi mai multă 
meditaţie, cine îl va declanşa, nu va rezema pe ideologie, ci pe consum, 
viitorul Război Exterminator, urmărit de populație ca un serial, în loc de 
ştiri ascuţite pentru injectat publicitate-n familie de să umble, braţ la braţ, 
după achiziții doar de partidul dominant direcționate, ca espresie a 
stăpânilor lui externi, investitori doar ca să profite... Nu, Marius, acel 
atoatedistrugător război nici nu se poate porni, s-a terminat! 

Izbucni ea în plâns, dar el, întins pe lada, de caporalul Marin Codin 
şi de robul sovietic Feodor Kuzmici, scufundată în bordei pe paie, surâse 
la icoană. 

— Aşa cred şi eu! se înfipse în dispută cu avântata-i impoliteţe Gary, 
pentru că el ca idealist optase pentru extremă nu din fanatism, din moment 
ce atâta ofițerime de cea mai pură rasă românească iubea, şi nu doar carnal, 

atâtea minoritare. El nu voise decât să lupte în contra Korupţiei, mişcare 
vastă, care dacă se lua şi de neromâni, se lăţea doar cât să-i... disuadeze la 
a nu mai profita de un endemic neajuns moral vernacular, poate pasager, 
al potlogarilor din capul Țării, lăcomia lor iraţională, fotbal minut cu minut, 
orgii la Monaco, ciorbe de burtă... 

— Azi nici nu mai poate fi unit un mega-popor, şi cu atât mai puţin o 
coaliție, în contra Joor, oftă cu năduf verde fascistul Tabarcea la Caracas. 
Pentru că, spre deosebire de anii noştri de după expresionism, aceşti ererni 
rătăcitori s-au mai sedentarizat, au încremenit în proiectul Prosperităţii şi 
al Securităţii numeroase. Nu mai poți forma azi o haită de tineri furioși, 
gata de orice în contra lor, măcar din două rețineri: 1) ei nu mai sunt săraci 
ca galițienii mei interbelici, mai săraci unii decât înșiși țiganii de atunci, ca 
să al „coraj““; 2) nemaifiind ca înainte nici foarte „intelectuali“, ei nu mai 
pot trezi ură pătimaşă ăluia ce-ar fi râvnit să fie şi el mai cult, dar... n-a avut 
timp să ingurgiteze, în biblioteci, liste de cărți bune! 

— Într-adevăr, după Auschwitz, ei n-au mai scris la fel Poezie (şi ce 
Poezie sensibilă altădată!), au format mai mult mari şerpaşi călăuzitori la a 
sparge graniţe păzite, au dat securiști de informaţii şi de contrainformaţii, 
au dat tanchişti şi vulpoi diplomaţi, au dat piloți şi demagogii, până şi 
cosmonauţi cutezători, dar nu un nou Mahler, care nu putea creşte decât în 
Triunghiul rareşist de lapislazuli Viena-Cracău-Breslau, nici un nou 
Modigliani, ca al Marietei, mă-ta, Marius... 

— Adică Hitler ăla al vostru a 


învins, băi tâmpiţilor, asta vorbeşte gura fără voi! 

S-ar fi grăbit să spună criticul Noveanu, dar se gândi că nici alții n- 
au dat după 1945 vreun alt, să zicem, Brâncuşi, sau vreun nou austriac 
Musil, care să nu-l lase pe Cărtărescu în Schengen! Dacă ni-i aşa jenă a 
vorbi, laşilor, ca de un geniu sintetic, de acel Marius adolescent 
michelangiolesc visând a şerpui, pe Muntele lui Conic, un itinerariu 
inițiatic cu menhire, altare, capele, terase de contemplare-meditaţie, 
oprindu-se însă pentru că, mai întâi, trebuie rezumată în proiect chintesența 
înțelepciunii vremii, ce citate, şi neacceptând cum propusese Cristina 
Done, modelând un craniu nigerian cu degetele-i rozalbe de rusalcă, 
consolarea că, până la urmă, ce contează e ideea de Itinerariu, mut căzând 
şi aceasta, ca un furou, la obiecția că pelerinaj s-ar face şi la Berghof sau 
Braunau... 

— După cum, nu pentru puţini, a îngenunchea în Piața Roșie, între 
mumiile Lenin şi Stalin din Mausoleu, surâse până la serafizare nu Clara 

Honig, ci Clarisse Moosbrugger, ca doamnă Bloom, este o mângâiere, cât 
timp din considerente de a dovedi doamnei Dalloway a lui Ulrich 
viabilitatea marxismului prin biruinţa militară a bolşevismului, contra 
celuilalt totalitarism muncitoresc, nazismul, cei doi ştabi mai formează un 
cuplu posesiv de valoarea unui tandem de divizii. 

Ca muncitor şi ţăran, ordonanța Codin Marin, deşi cu instinctul lui 
de rus anticipa absurditatea unui război de jaf şi cotropire, într-un teritoriu 
deja pustiit, de mai multe ori prădat de activişti, armate şi securiști, de la 
Războiul Civil al colectivizării-înfometării încoace, se supusese ordinelor 
şi ajunsese cu Păcatul până la comandamentul A3Ro de la Morozovsk, 
Cotul Donului, cel al A4Ro de la Kotelnikovo, Stepa Calmucă, fiind 
considerat periculos de însuşi Stăpânul lui de la Ziduri, care nu înceta să se 
mire tolstoian cum de nu ne confruntăm, precum Napoleon, cu un „război 
popular“, chiar dacă intelectualii noştri administrativi, ca Otomega, au 
băgat în toate teritoriile cucerite prin luptă dreaptă, economia de piață cea 
nimicită de comunismul de război, care concentra în oţelul tancurilor 
capitalurile şi resursele umane, de constatase că dincolo de Volga şi de 
Kuibîșev, nu găseşti în supermarketuri nici măcar ace de cusut sau peniţe, 
deşi se călise mult oţel după Revoluţie, când biblic după Ehrenburg am fi 
fost în Ziua a doua.... 

Cu alte cuvinte, personajul Marin Codin nu iubea pe intelectual, 
deoarece, cum anticipa şi Lenin, această târâtură merge deobicei cu cine e 
mai tare, la atât o duce mintea, numai rareori jinduind la unele utilități, când 
şi spiritul devine materie, învățătorul Bazil Frâncu putând evalua în metri 
cubi o stivă de lemne, inginerul silvic Ilya Otomega vindecând de diaree o 
gloabă, iar pictorul Marius Ghizdavu putând evoca din câteva dâre de 
creion pe popa Sică la praznic sau pe bătrâna sculptoriță Cristina Done 
aproape goală, automodelându-se... 

Numai ce umblase la aparat cavalerul inginer depanator Gary 
Glagoveanu cel coborât de pe cal şi, deodată, în siberiana tăcere a frontului 
pătrunse, dinspre Belgrad, între Don şi Marea Caspică, pe ulițele proaspăt 
pietruite de germani ale Morozovskului nostru, vocea puţin guturală ca de 
tutunuri bune a şansonetistei redegiste Lale Andersen, cu hitul șlagăr 
universal de război Lili Marleen, pe care ordonanța noastră, cu instinctul ei 
de rus, şi-l tălmăcea într-un scenariu duios, care ar fi impresionat puternic 
pe stăpân, dacă ar fi existat cumva comunicare, una reală, de profunzimi, 
între clasele de sus parazite şi cele pozitive talpa ţării. 

Uneori îşi imagina că Lilişor, Lili Marleen, e o fetiță cu fundiță 
alsaciană, umblătoare la Kindergarten, dar deodată se aud tobe și trompete, 
pleacă băieții pe frontul antibolşevic, două mere-ntr-o basma, pentru a se 
bate daleko, acolo pe Volga, cu der ewige Jude, cu ei, „care sunt 
nenorocirea noastră“. Ea aleargă şi le face ostașilor semne de Auf 
Wiedersehen, asigurându-i că lupta lor fiind dreaptă, se va sfârși nu cu 

mutilarea şi divizarea Reichului, şi cu o penetrațiune a factorului românesc 
de multă vreme pânditor, pe drumul teutonilor lui Toma Nour până la, de 
el întemeiate, de prea mulţi revendicatele cetăți Vilnius şi Gotenhafen, plus 
blocul lunguieț record Prora, nu, nu cu remodelarea urbanităţii germane 
sub formă de moloz se va sfârşi această wagneriană încleştare, ci cu 
exterminarea completă a Duşmanului mondial, conform repetatelor profeții 
ale Fiihrerului, citate des de mai toți propagandiștii, în frunte cu familistul 
exemplar Goebbels. 

Canibalic fiind că melodia, lbidinoasă în ea însăşi la dânsa-ntr-însa, 
başca obscenitatea de cabaret a interpretării, trezea în toți trei, flăcăi 
animalizaţi mai mult sau mai puţin, militarii din bordei, nu un nesațiu 
pedofil, ci un fel de revoltă ca în contra unor lesbiene egoiste, impuls ce — 
ne-ar dumiri specialiştii în orice, pe la Simplu TV -— justifică sălbăticia că 
violurile sovietice de la Nemmersdorf (Maiakovskoie, Prusia, 21 
octombrie 1944) au fost cu masacru, și nu numai acolo, şi nu doar de la 
ostașii roşii pornire. Era ca şi cum Lili s-ar fi despicat de Marleen și, 
ambele, ca pentru un fotograf pervers, precum Marius Ghizdavu atunci, s- 
ar fi dezbrăcat pentru a intra în poziţii cu sufletul împăcat, că fie ce-o fi, 
protestând ele sublim la cea mai mare mizerie a Războiului Expresionist, 
Existențialist sau Exterminator, anume tocmai îndepărtarea sexelor unele 
de altele, scăzând amorul în lume şi de ocară mozolind credibilitatea Odei 
Bucuriei, inclusiv ca imn al Împreunării Europene dintre Occidentalul 
civilizat şi Galiţia Mare rău crescută, cam proamericană, chit că Ryanii n- 
au debarcat pe ea ca pe Galia Atlanticului. 

Și pe când, deşurubaţi la bidonaşe, ofițerii convorbeau excitaţi de 
esenţa Războiului Existenţialist, despre ustensilă şi mânuire la îndemână 
(Vorhanden) ca şi de condiţia de război dacă te îndobitoceşte la a profita 
instantaneu de prezența fugară pe radar a elementului feminin întru a-ţi 
verifica îndemânarea (Zuhandensein), accesul la chosen pi, la chan pi sau 
la etc pi, în militar-bordelurile nipone fund strict pus pe baremuri, fireşte 
vag mai lungi pentru micii superiori, bietul muncitor țăran prezent nu că a 
decodat mesajul precocei la soldaţi fetișcane, că în caz de cădeţi pe câmpul 
de onoare, eu voi făta ca o pisică pentru fiecare câte şapte înlocuitori, iar 
dacă biruiţi, ca o căţeluşă, câte paişpe, întru a coloniza cu sânge superior 
imensele spaţii din Răsărit, dar auzi cum propagandistul emise profeția că 
de vor fi străpunse şiragurile de români de la Cotul Donului și din Stepa 
Calmucă, atunci cenzorul Joseph Goebbels nu va ezita să interzică ultimele 
două strofe ale șlagărului, mobilizând totodată în industria totală toată 
Germania feminină de la 17 la 45 de ani, chit că galantul pictor Adolf Hi 
se opusese cândva, cu veritabil romantism, pe motiv că fimeia germană nu 
e o vită de muncă, ceea ce şi cei trei din bordei aveau unele friguri, să nu 
se defeminizeze în general de război femeia ca atare, până la fesenism 
extrem... 

— După cum nici bărbatul să fie prea retractil nu e bine, vâsli cu nervi 
Mişu Focşăneanu spre Ialta, — din motive politice, fiindcă spectacolul tv 
Moarte intelectualilor nouă românilor ne-a omorât Viitorul tineretului 
studios pe vecie, înjosindu-l — să ajungă cumva mai labagiu decât o cere 
chiar postmodernitatea! Nu s-a mai auzit de proteste studențești după ce s- 
au căcat minerii în Universitate. 

Parcă vedea în valurile negre, tipice acestei mări, ale cărei țărmuri 
nu s-au prea canonit a concerta întru o aceeași civilizaţie, muzeală cât de 
cât ca la mediterani, cortegiul cu Retragerea din Crimeia, când a plâns de 
fericire Stalin de îndată ce ştirea că pleacă românii a fost confirmată, 
neexistând presiuni militare, ci doar de bunăvoie părăsirea Uniunii 
Sovietice, semn cavaleresc că a început pentru oamenii muncii până-n 
Magadan o viață nouă, dăruită stahanoviştilor de invadatorii eliberatori 
români din toată inima, spre deosebire de evacuarea stupidă a Odessei, la 
începutul lui aprilie 1944, când prinții Ghizdavu și Știrbey au fost păcăliți 
de anglo-americani la Cairo, că un asemenea gest de bunăvoință şi omenie 
românească pacifistă ar putea fi răsplătit printr-o oarecare abţinere a 
bombardierelor lor de la a rade complet de pe faţa pământului urbanismul 
românesc Art Deco, lăsând și lui Ceauşescu cu ce blestămăţii să intre în 
istorie şi geografie, ca cel mai caraghios demolator de simboluri naţionale. 

Parcă vedea, în valurile negre, o mare cu adevărat neagră de cadavre 
de înecați negri, convoiul find ţintă accesibilă lesne aviației, 
distrugătoarelor, submarinelor în special, conduse cică la depăşirea 
planului de scufundări de însuși întemeietorul Flotei Roşii, amiralul 
Marinescu, ăla care a regretat toată viața scufundarea mega-pachebotului 
cu femei, în loc să le dea ostașilor, 15 000 de nemţoaice refugiate, 
„Wilhelm Gustloff“ se chema refugiul plutitor, susține şahistul prizonier 
Feodor Kuzmici Merţalov, adăugând că în colecția Vălkischer Beobachter 
de la ARLUS, în nr. 44 din 13 februarie 1936, prima pagină e dominată de 
contribuția Fiihrerului însuși, intitulată din respect pentru germanii Și 
germanele de bine, Grabrede fiir Wilhelm Gustloff... 

În pâlpâirea primăvăratică de februarie 1945 a orizontului, se bine 
apropia prin binoclu plaja de nisip negru a Ialtei şi albul de marmură de 
Paros şi de Rușchița al Palatului Livadia, desfigurat pe partea cu loggia de 
arhitectul Gligorie Cornescul, în tentativa lui de a face loc sălii pentru 
Opera a cărei cortină visase Marius Ghizdavu a o picta, împodobind-o cu 
toate sacrificiile marilor bărbaţi ai Războiului Sfânt, care vreme de trei ani 
au marcat geopolitic, pentru o Viitorime progresiv mai destoinică, până 
unde să se întindă, nu în 318 ani, ci investiţional în cel mai rău caz până-n 
2060, un democrat şi cult Rumănische Reich. 

Doctorul Lecca îşi pusese ochelarii şi citea bărbos o Pravdă relativ 
recentă, din 3 februarie 1945, în timp ce Elvira, după ce se pieptănase 
nonșalant ca femeia perfect cubistă pletoasă galben roz a lui Aminadab din 

luneta lui Michelangelo pusă în stânga sus Judecăţii de Apoi, acum cu un 
fel de neruşinare eternă se pudra şi se ruga şi se mascara, slujindu-se de 
oglinjoara de poşetă, total absentă la neliniştile masculului feroce Mişu, 
care cu o ură neîmpăcată vedea aievea pe... Paralitic întinzându-se, ostenit 
dar libidinos, pe spate, auzea prin clpocitul lopeţilor și al vestitorilor 
furtunii pe Stalin repetat interesându-se dacă devușka nu mușcă, şi nu se 
putea împiedica să nu şi-l imagineze pe grăsunul Churchill, cu trabucul în 
colțul gurii, uneltindu-și cinic plăcerile şi lovind mişelește pe la spate. 

Partea proastă fiind că nu numai că nu avea, personal, convingerea 
că în consecinţă țărişoara lui va fi mântuită, ci dimpotrivă, ostenise de 
presimţirea că va fi tratată ca o ţaţă care tocmai a pierdut ocazia de a tăcea, 
după ce dusese o politică infantilă alături de Marea Germanie şi de Fiihrerul 
ei, care este loial şi pe al cărui simţ estetic de dreptate se poate miza, pe 
când Plutocraţiile şi Sovietele sunt identic controlate de acelaşi elemens, 
ori prin francmasonerie, ori prin internaționalismul cominternist... cam ăsta 
e modelul care a justificat măcelul. 

— Italia e pierdută în mod irevocabil pentru coaliția hitleristă, pe sub 
mustață zâmbi Stalin în culmea plăcerii, aducându-și aminte că pe 
bondocul lider britanic, ce va alerga până şi-n patru lăbuţe convocat la 
Teheran, inventivul pamfletar cuţaridar antenist Joseph Goebbels îl 
prescurta W. C.-ul. Mussolini nu poate să provoace nicio schimbare, 
deoarece el este de fapt un prizonier al nemților. Vine rândul altor membri 
ai coaliției. Finlanda, Ungaria, România și alți vasali ai lui Hi, descurajaţi 
de înfrângerile militare suferite de Germania, au pierdut acum (6 noiembrie 
1943) definitiv încrederea într-un deznodământ favorabil pentru ei. Ei își 
bat capul cum să iasă din mlaștina în care i-a târât Hi. Complicii de jaf ai 
Germaniei hitleriste, care până acum se supuneau fără crâcnire stăpânului 
lor, acum, când a venit timpul să răspundă pentru faptele lor banditeşti, se 
silesc să se ascundă și se pregătesc să aleagă momentul potrivit pentru a o 
şterge pe nesimţite din sânul bandei de tâlhari. (Râsete) 

Râdea până şi idealistul Mișa Focşăneanu, infiltrat în sala de 
festivități sub acoperirea de corespondent al Izvestiei, însă nu putea 
concepe că Occidentul ar putea accepta vreodată că românii, finlandezii, 
ungurii, italienii, nenumărații de diferite etnii voluntari pe frontul eroic 
creştin al valorilor supreme, anti-iudeobolşevice şi anti-iudeoplutocrate, ar 
fi asimilabili, dinaintea Istoriei şi Literaturii, cu nişte... spărgători de bănci 
sau de vagoane poştale, ca Stalin tânăr, răspopit după ce şi-a dat seama că 
ideologia  leninistă e mai aplicabilă Imperiului Țarist după 
supradimensionare, decât aia pravoslavnică ce nu merge ca unsă cu mir 
decât într-o Rusie corect decupată, cu Lebensraumul la nord de Oka lui 
Esenin şi de RomReichul Prim, conturat de Regele Mihai Întâi Viteazul cu 
aproape un an în urmă, mai precis la 19 noiembrie 1942, cea mai de glorie 
zi din trecutul Herrenvolkului nost', hinterland sfințit cu sânge şi lăbărţat la 

maximum. 

— Membrii blocului hitlerist, contură Fiihrerul Naţiunilor Unite încă 
şi mai caricatural ce avea de zis, au intrat în război deoarece au socotit că 
vor câştiga repede războiul, că vor da lovitura, că „vor da un tun“ ca în 
condiții de pace postrevoluționară, când emanaţii își însușesc cu bănci cu 
tot întreaga avuţie națională de interes economic capitalist penal sălbatic, 
manifestând o mentalitate de învingător într-un război cu teroriștii şi 
comportându-se faţă de marea massă a norodului din care au provenit... 
ca... ca o putere de ocupaţie, tovarăşi! 

— Membrii blocului hitlerist, căpătă el un aer de administrator ce 
detectează dacă restanţierii în mod Just nu aveau vai de ei cu ce achita 
Întreţinerea ca subvenție mascată, au intrat în război deoarece au socotit că 
vor câştiga repede războiul, bazându-se, într-o politică infantilă, pe 
superioritatea tehnologică a aliatului față de irakieni. Ei au hotărât, fără a- 
şi asigura în prealabil garanţii de securitate, bazându-se pe că aveau destulă 
securitate, ei au hotărât dinainte, tovarăşi, o! ce minunat sună acest cuvânt 
românesc! cine va căpăta colaci şi turtă dulce și cine — vânătăi şi cucuie! 
(Râsete, aplauze) 

Dar acum este clar că Germania și slugoii ei nu vor căpăta colaci şi 
turtă dulce și că vor fi nevoiți acum să împartă între ei vânătăile și cucuiele. 
(Râsete. aplauze. ) 

— Coaliția hitleristă, râse şi aplaudă Roosevelt, s-a format pe baza 
tendinţelor de jaf şi cotropire ale membrilor ei. Câtă vreme hitleriştii 
repurtau succese militare, coaliția fascistă părea o asociaţie trainică. Dar 
chiar primele înfrângeri ale trupelor fasciste au dus la descompunerea de 
fapt a acestui bloc de tâlhari, ai căror exponenţi incorigibili, ca filologul 
fără operă lancu Noveanu, mai comentează și cârteşte că alianţa româno- 
americană anti-lrak este expresia intereselor de clasă ale noilor capitaliști 
care, privatizându-se în hotelurile Litoralului interzis cetăţenilor cinstiți 
bugetar, cu îndreptățire pot conta pe că sute de mii de militari americani, 
cazaţi la adăpost de surprize, îşi vor cheltui în folosul hotelierilor securiști 
ai partidului dominant, diurnele! 

— Aiasta-i o poziţie filofranceză sadea! râse și aplaudă W. C. Dar nu 
este departe timpul când noi vom termina curățirea de dușman a Ucrainei 
şi Bielorusiei, a regiunilor Leningrad și Kalinin, când vom elibera de sub 
jugul cotropitorilor germani popoarele Crimeii, Lituaniei, Letoniei, 
Estoniei, Moldovei şi ale Republicii Carelo-Finlandeze... 

— Să acordăm popoarelor eliberate ale Europei, încrustă Stalin în 
marmura lui 6 noiembrie 1943 progresista încredere în discernământul 
gloatei, dreptul deplin şi libertatea de a-şi decide ele singure organizarea 
lor de stat! 

— Viitorul Europei, constatase rebegitul Marius Ghizdavu, la 16 
decembrie 1979, la acest Noveanu, încălzindu-se cu nechezol din cană 

jegoasă şi cu spumă de drojdie verde din rachiu de tescovină, cum producea 
şi chiaburul de tac-su ca moșier, otrăvind ca un venetic, cu alcool falsificat, 
pe masile largi de pe Valea Râului Negru, viitorul Ruropei, şi în special 
viitorul României Socialiste, se decide tot în Galiţia, iar Brejnev, ca Fihrer 
al unui totalitarism nici khazar, nici cecen, nici hahol, ci chişinăuian, o 
presimte, aşa că războiul pentru cerul montan de lapislazuli din Afganistan 
trebuie văzut nu din perspectivă geopolitică, fraților, creștinilor 
pravoslavnici, ci ca pe un tratament medieval de chirurg frizer, de a mai 
lăsa sânge să scadă febra Imperiului Cominternist, anume sângele cel mai 
periculos, galițian-galițian, cu predilecție trimițându-se la găurire şi la 
mutilare de către talibani, care duc un război drept de apărarea patriei, ce 
fel de flăcăi? Floarea tineretului de origine geto-dacă: baltic, bielorus, 
moldovenesc, ucrainean! 

— Se repetă, surâse ca şi cum ar fi scormonit în scârna amintirilor 
părintele Damian, la 1979 încă nedemolat odată cu biserica și casa 
parohială, situația explozivă din finalul Răzbelului Existenţialist, Marius, 
când îţi rodea conştiinţa Datoria de-a te implica-n repopularea unei Uniuni 
Sovietice rămase fără bărbaţi alții decât activiştii, gestionarii, securiştii şi 
ideologii, din pricina unei doctrine militare total surde la pierderile proprii, 
deoarece oricare din cele, să tot fi fost treizeci de milioane de victime, 
automat devine EROU căzut pentru apărarea cuceririlor „revoluționare “ 
ale...  Nomenklaturii, cu pivotul ei secret, anume perspectiva 
metamorfozării, prin glasnost și perestroikă, în P/utokraţie capabilă până 
şi de cel mai sălbatic kapitalismu imperialistu, Doamne, apără şi păzeşte! 

— Şi totuşi, mi-e dor de rodnicul şi pitorescul Kuban! Oare cât o fi, 
măi, în ziulica de azi, în URSS, termenul de viduitate la văduvele astea 
tinere? 

— Adică viduitate, clipi din ochi Noveanu, în sensul juridic că până 
când trebuie să aştepte una ca să i se apropie de pat un alt muj legal? 

Parcă paralizând, viitorul popă demolat se uita fix, cu interes 
moralist, la amândoi burlacii brusc mari amatori de văduve vag postbelice: 
Marius convieţuia în Aleea Dumbrăviţa cu farmacista, dar sta mai mult pe 
la Dora Glagoveanu-Căinaru, Magnolia din Uranus, cum o dezmiardă el 
cu limba română; pe când Ioanei Noveanului, ajuns curvar bătrân urât, nu 
i-a mai plăcut căsuţa cu zorele şi cu closet în curte, a preferat să-şi facă 
nevoile în izbă din prefabricate (vorba lui Codin), în apartament la bloc cu 
gaze, dat de la sindicat, luând şi copilul, pe bietul student eminent Albert, 
căruia nu i-a convenit atâta confort II, preferând liniştea eternă în Cimitirul 
de la Kladovo, prin octombrie 1987, „determinat“ să rişte frontierist după 
gazarea mă-sii prin februarie 1986 şi după demolarea teologului, nu atât cu 
sfânta biserică veche cu tot, cât cu sfânta casă parohială de confort sporit, 
dar sârboaică, Mirjana lui n-a voit a evada din condiţia de preuteasă, l-a 
urmat şi la bine și la rău, dovedind că se poate şi fidelitate când ai Credinţă! 


1283 


— Viduitate, neviduitate, fu-nefu, se învineţi de frustrare cazonă 
Marius, totalitarismul de tip moldovenesc al lui Brejnev schimbă încă şi 
mai mult proporțiile etnice în Galiţia noastră, din Dorpat până-n Timoc şi 
Bazargic, pentru că în paturile celor căzuţi pentru bolşevizarea 
Afganistanului, fără îndoială că vor fi îndrumați de SS-ul marxist să urce 
şi să le scârţâie exponenţi tipici ai marii masse slave! Se va prăbuşi, nu se 
va prăbuşi, cum zicea la Europa Liberă că prezice Andrei Amalrik, URSS, 
la 1984, cum psihic şi Magnolia mea din Uranus, când Casa Poporulului, 
translaaatând spre amplasamentul definitiv, va prinde sub şenila dreaptă 
casa Glagovenilor cu grădină cu tot şi, deci, cu toate cele 1681 pagini 
căinare îngropate-n container cilindric, scoţându-le de tot din Istorie şi din 
Literatură, ca și cum, refuzat de editori, Grig le-ar fi expus ca milogul 
disperat, gratis, pe net... Vom avea, nu vom avea, între noi și marea masă 
slavă o Ocraină independentă, cum visa periferic titanul Duca Vodă, 
bazându-se pe geții primordiali slavizați atât de superficial, nu ştiu! Dar ce 
ştiu eu, ştiu că riscăm ruşinea ca granița Uniunii Europene să cază mâine 
pe Prut, despărțindu-i, prin sisteme de monitorizare satelitară ultra- 
performantă, pe frații pentru a căror recuperare trecurăm noi, Jenică, 
Nistrul, Bugul şi Donul, căutându-i pe imensul întins al Patriei muncitorilor 
şi țăranilor, şi a intelectualilor occidentali angajaţi, găsind unii în lagăre de 
exterminare prin muncă, alţii în domiciliu obligatoriu pentru schimbarea 
proporțiilor etnice, cei mai mulți însă în câte o groapă comună, fără cruce 
albă de mesteacăn măcar, fiind vorba de... homosapi de rasă neglijabilă, 
ceea ce cândva va induce în mod nedrept puseuri antioccidentale pa şi pusi, 
la extremiști care abia așteaptă să urască, precum Alin Vişan şi Tristan 
Băluţeanu! 

— Aici nu e vorba de puseuri naționaliste! protestă Orestel Bogza. 
Aici s-a utilizat tehnica operativă ceauşistă, rezultând o înregistrare de aur, 
care i-a nemurit în Ferentari pe cei trei masochiști decadenţi, amatori de 
spumă de drojdie cu pastramă împuţită, impregnată cu arome de rachiu de 
tescovină identice cu cele naturale, pentru că ăia i-au silit pe caghebiștii 
noştri la un schimb de date cu ai lor, intrigați că în Autobiografiile 
întocmite în URSS de maiorul hermeneut Noveanu Ion şi de colonelul 
teolog român Damian Tănase, imediat după 23 august 24 august ora 4, 
ambii recunosc a fi participat la un război criminal, când a eliberat într-un 
iureș de foc Gary Glagoveanu toate lagărele de la sud de Poltava noastră, 
inclusiv lagărul literar de la Komsomolskaia Petliura și lagărul artistic de 
la Krasnaia Bandera, dar se contrazic în sensul că eroul de la Kleţkaia nu- 
şi amintește decât de personaje de-ale lui Dostoievski, pe când eroul de la 
Umanţevo personaje din Tolstoi, ceea ce nu conduce însă la contradicții 
abjecte, antagoniste, deoarece dispariția din istoria majoră a Rusiei 
aristocrate, și deci a Rusiei în general, nu mai poate fi contestată azi nici de 
marxistele occidentale cele mai înverșunate şi mai nefu. Însă, cu toate 

acestea, fii atent, Aline, că ambii se referă la o aceeaşi prizonieră, o 
Zenaida, o rusalcă românofonă fluent în pat, și chiar românofilă, din târgul 
Bucureşti-pe-Nipru, raionul Kremenciug, zămislită din mumă latină 
bolohoveană de peste Bug şi din tată din Cavalerii Rose plantați de 
cartograful poliglot Dimitrie Cantemir peste Doneţ, la Izium, la Balakleia 
Moldovenească, la Kupeanka, la Piscu, la Sugaevka, la Korbeanka, la 
Dubanka din Vale, la Clejani, la Nijnaia Rubaşca, la Skroviştea şi la 
Novoghizdaveţk, ai căror urmaşi, tot ducând la târg grâne, mied, 
zarzavaturi, fructe, brânzeturi, vin, pastramă, sumane negre, spumă de 
drojdie, cergi, doniţe şi ciubere, ouă şi rațe, au urbanizat cu totul Kharkivul 
nostru, în trecere spre Stalingrad părintele Atanasie Damian reînnodând și 
tradiția slujbei în limba moldovenească, la Pokrovski Sobor, la Uspenski şi 
chiar la semeața Catedrală Patriarhală, pe când istoricul filolog Iancu 
Noveanu, pe Turnul comemorativ al evenimentelor napoleonice de la 1812 
sau 1811, oricum erau exact la un veac de la alianţa lui Petru cel Mare cu 
românii lui Cantemir, a fixat plăci de Marmură explicative în germană, în 
limba ucraineană, în a rușilor, în poloneză şi în limba noastră, cum de s-a 
ajuns de la pupături ieşene dintre cei doi şefi de stat la o expediţie punitivă 
a francezilor, altminteri mult mai rusofili decât filoamericani, până la 
Moscova. 

— Hrăpărețul Kutuzov, după Războiul Sfânt avem curajul să-l 
demascăm, ne luase Basarabia, măi, încât, cum Bucovina era deja la 
Habsburgi, iar Balcicul nostru încă nu-l luasem de la turci, romi şi 
tătăroaice, părea că se amână și se îndepărtează sine die performanţa de 
„strângere la un loc a tuturor pământurilor româneşti“ minimaliceşte 
necesare pentru a satisface toate condiţiile fizice teoretice de masă critică, 
după care fază Kultura se emană de la sine, Meştere Manole, chiar dacă nu 
mai aloci procente din pib, şi din părți, nici măcar simbolic, Mecenarii 
rumâni rămânând manelari marmelabili mai mult la o Renaștere 
fotbalistică, ca și călăuzire spirituală întru inocenţă a clicii politice cu 
mentalitate de învingător şi cu apucături violatoare şi jefuitoare de putere 
de ocupație! 

— ŞI ce-i cu asta? strâmbă din năsuc Pizzacola, spălându-se gata s-o 
ia de la capăt parcă înadins ca să oblige sublocatarii să blesteme murdar pe 
inventatorii Wohnblocksystemului bolșevic. Orice mare epocă culturală 
vine în Est de la sine! E o năzuinţă a oricărui ales să devină un Pericles, un 
bărbat performant! De ce a fundat antrenorul Duca Vodă București-pe- 
Nipru la confluenţa acestui navigabil fluviu cu Pssiolul? Pentru că nu se 
ştie niciodată! Geţii protolatini, transhumând pană-n Italia, au numit tot 
Nipru, în amintirea natalității, apa spălătoare a Șapte Koline, care prin 
rotacism a devenit Tibru, întemeind astfel o columnară cetate. De ce n-ar 
fi sperat şi unionistul Duca Vodă, gauleiter al Ocrainei ajungând 
concomitent cu îndeplinirea sarcinilor sale de turc în Ţările Române, că 

dacă ăștia se vor opune perpetuu planului Vlad Ţepeş de a face din 
Bucureşti un Bizanţ după Bizanţ, atunci de ce n-ar ţine să ai explozia 
românismului chiar în centrul de greutate geopolitică al triunghiului de 
lapislazuli Kiev-Harkov-Oceakov? 

— Da, Pizz, dar de ce nu vreai tu să înţelegi, o întoarse bădiţa Alin 
Vişan rugător cu spatele 90% spre Europa, cum W. C. pe Elviriţa noastră 
numai să smulgă Paraşuliticul glumind un surâsuleț lui Stalinuţă, de ce nu 
vreai tu să admiţi că cei doi mari autori de operă orală, ca a specialistelor 
suprarujate, n-au nicio vină? Este lucru judecat autoritar, de către cuplul 
anchetator chişinăuian Jukov & Silaev, că pe Zenaida ot Buharest am Nipru 
o scos-o din purgatoriul Gulagului (zic purgatoriu, Oreste, gândind la 
purgă, la epurare și la rezervări early booking privind termenul infern 
numai pentru ce-au pătimit... alții, numai de la nemți, dacă negaționiştii 
într-adevăr n-au dreptate speculând că decorurile au fost încropite cu 
specialiști în butaforie de la Oscarfilm, Mosfilm, CIA şi Căgăbău), — Gary 
Glagoveanu! El a scos-o din lagăr... Nemâncată şi aproape goală, măi 
paţani! ŞI, mă întreb eu, oare nu trăiește Cuceritorul ăsta şi în prezent cu 
ea undeva pe mapamond? la să vedem, ştiţi ceva?... Intuiţia paranormală 
ce vă spune, mă? 

— Pentru că o fi avut și fata viaţa ei în Bali! Cum în filmul ăla, The 
Future of România, porno-n patul conjugal, că întâi cu disidentul, apoi cu 
securistul şi, finalmente, prestissimo, şi cu securistul, şi cu disidentul! 

— Nu e nimic de râs, se răsti la ei istoricul de artă Terente 
Frunzăverde. 

— Asta e mentalitatea ta de post... modernă înclinată până la a 
întoarce posteriorul modernităţii, în sensul că trebuie fatal să te micționezi 
pe orice sortiment de idealism textualist, recuperator în patul alteia, fiindcă 
totalitarismele  muncitoresc-ţărănesc-funcționăreşti s-ar trage din 
Iluminism, şi nu din practica mafioţilor cocoțați în căpățâna râioasă 
environmental a Omenirii de a administra cu lingurița kkt la popor, pe de 
fapt o singură televiziune cu mai multe canale, ca o caracatiță, când în Piaţa 
Universităţii s-a murit de foame tocmai pentru pluralism, pentru eşangism, 
pentru cel puţin două televiziuni, ca să poţi şchimba dupe una pe alta! Dar, 
revin la ce mi s-a spus. Zenaida era o româncă Regală, avea Onoare, cum 
avea şi eliberatorul ei de la sud de Poltava noastră, suedezul Jenel Noveanu. 
Or, pe frontul nostru, de restaurare a creștinismului la intensități trăiriste 
Dostoievski-Tolstoi, unde a scuipat politrucul, acolo noi duceam pe front 
o lipsă acută de antimise, fată, un antimis fiind acea cuvertură tragică pusă 
pe altar, — și ca deobicei la români, era penurie din lipsă de organizări! În 
realitate, fiind rezolvabil totul prin autodotare şi prin tăierea noadei 
gordiene, cum cerea încă din 1938 şi istoricul geograf Voicu Ghizdavu, în 
Dilema celor două Odesse. Nu mai era timp de pierdut! Se putea trece peste 
tipic şi dogmă: era şi cazul!... Cică nu se mai găseau moaşte de sfânt şi de 

martir! Păi, ăia care mureau în Războiul Sfânt, jertfindu-se pentru Ţară şi 
Rege, pentru un Neam nerecunoscător decât la care-i creşte punctul de 
pensie prin compensarea indexării, ce morții noştri erau?... Golani? 
Huligani? Câini de eutanasiat? Nu, iubire! Erau exact ceea ce căutam noi 
acolo, niște sfinți şi martiri, furnizori de moaşte pentru antimise! 

Să se fi prelevat oscioare de sfânt şi de martir din gropile comune de 
producție enchevedistă, neamintite-n Vest nici pe Discovery, nici pe Paris 
One care-l prinzi doar în France, coane Ghi, iar semnătura episcopului 
locului... să se fi falsificat de către specialiştii hoţi, şi de cai, de la Balta sau 
de la Tiraspol! 

— lacă dar, că se putea, dragă Pizz, ca noi românii, care i-am creștinat 
odinioară pe ruşi, care drept „mulţumită“ ni i-au slavizat pe frații noştri 
ucraineni şi bieloruşi, care apoi n-au luat atitudine contra împiedicării de 
către Armata 14 a căderii Zidului Prutului, nici contra ridicării unui zid 
suplimentar la Nistru, în detrimentul marii masse slave expuse mai 
chinezeşte asiatizării, vezi bine că se putea, şi chiar s-a putut să ne reiterăm 
misiunea misionară și civilizatorie în Răsărit, de santinelă romană, 
invincibilă, cultă şi iremediabil creștină, la scară geopolitică geologică, 
eurasiatică în sens românesc, planetară. 

— Dar nu erau nici preoţi suficienți, oftă Oreste Bogza preferând a se 
uita direct în zare, fără vreun binoclu ca Mareșalul şi Regele în vizită pe 
front, filmaţi de Marius Ghizdavu, scăpat fără condamnări grație, se zice, 
lui însuşi Cea, care începându-și cariera în armata restructurată de omul de 
radio Valter Roman, şi de revoluţia tehnico-ştiințifică în cămaşă de forță 
materialist dialectică, ar fi dat la topit, la căldura flăcării roşii, cantităţi mari 
de peliculă albă-neagră, în special pe probleme de nimicirea trecutului 
monarhicesc, având în vedere că de la Burebista la Zahei Avăcăressi, 
procedura de numire în capul statului, chiar şi de străini, ar fi fost democrat- 
populară, cu sobor de preoţi, pe Câmpul de la Direptate! 

— Nu numai de antimise duceam lipsă, Virginia! şopti visător exilatul 
de la Sonnenheim, abia întors de la startul parizian al manifestărilor 
pacifiste pro-Saddam, cu elicopterul californian al nepotului Alex și al 
Juliei. Acești extremiști ai Isadorei, majoritatea internauți reperabili, 
probabil demult fişați şi arhivaţi în bazele de date ale stabilității 
constituționale, sunt prea tineri să fi trăit, nu câte măgării ca mine, ci cât să 
se informeze cât de cât. Adevărul frontului nostru era că duceam lipsă nu 
de antimise, ci de tunuri antitanc, de propriile noastre blindate, de conectică 
pentru transmisiuni şi de batalioane (!) de preoți militari, extrem de 
solicitaţi atât pentru sfințirea, dacă mai era nevoie, a numeroşilor martiri 
pentru cauza civilizației Europene, cât şi pentru re-creștinarea slavilor, 
după ce Troțki, Eisenstein, Ehrenburg, Mehlis, Timoşenko, Hrușciov, 
Jukov, Kamenev, Roller, Răutu, Chişinevschi şi alţi neruși l-au gonit pe 
lisus Christos din biserici, ca să-l bage în loc pe pionierul Pavel Morozov, 

întru adorare de massă. 

— Pe întreg întinsul imens al URSS, zău că Stalin nu mai lăsase în 
viață decât 313 preoţi, din care numai 3.14 fără grade GPU pe sub sutane, 
adică 1%! 

Teologul Damian, în Fiica risipitoare, carte fundamentală refuzată 
de toate editurile pentru mirificul ei messianism mântuitor nemângâietor, 
zice că fiind la Vorkuta, tot tăia lemne cu joagărul, în timp ce crivățul de 
Verhoiansk îndoia cucalipţii de tundră de la Ekaterinburg, și toți posteau 
intens. Încât a avut vedenia mai întâi a unui pachebot cât trei Titanice, deci 
cât Gustlowul, intrând cu sirena înainte în portul Magadan, pentru a 
debarca deţinuţi și deținute şi deţinuţei la romanticele mine de aur ale 
Kolîmei noastre, unde-n Infern era cald și bine. 

Numai că toți aceşti mineri ieftini erau gata congelați, din nepotrivire 
termică între foaia de drum și condițiile climaterice, ca cum ai dormi în ger, 
pe fund metalic de carenă ruginită de navă flotă, ca la Periprava noastră! 

Mai frumoasă fiind însă, ca subiect oscarizabil pentru un mosfilm 
sau de instalație la MOMA, pauza de la spectacolul unui tren cu vagoane 
de pietriş şi criblură, kausefeuri basculante, plin de cadavre toate bărboase 
goale, congelate, preoți capturați, se pare că încă în plin război civil, pe 
care alți zekari i-au aruncat în niște mlaştini ale uitării, căci venind de la 
ger la cald, începuseră să protesteze olfactiv, ca orice stârv împuţit 
neîngropat, ca Merţalov în obrazul lui Hubig. 

— Pe scurt, sintetiză pentru presă cu aerul ei de hienă procuror 
Agnieszka, nu există două Zenaide, întristată adunare ad-hoc, cum n-au 
fost, din întâmplare domesticite deoist, nici două Ioane, ci n-a fost eliberată 
la Sud de Poltava, din Gulagul literar-artistic, decât o singură Zenaidă, una 
şi indivizibilă, fericită la început doar cu haiducul lancu Noveanu, care a 
cedat-o din camaraderie şi ideal teologului de ieri, de azi şi de mâine 
Atanasie din Grant, când trebuia să se preoțească pe loc şi, întrunind 
condițiile canonice, a şi primit parohia Dalnik-Tatarka, juruindu-se a se 
ruga Domnului pentru toți decedații, răniții și dispăruți, inclusiv pentru 
krasnoarmeieţii mânați la moarte din urmă, cu negrul Nagan în mână şi cu 
nagaika, de oribilul politruc... iudeobolşevic imaginar, Sergiule! 

— Făcându-se nuntă mare, ca a Căpitanului, dar la Novocerkask, 
completă Băluţeanu, martori fiind Korolenko și Lunacearski, iar nași 
prinţul motan Mîţţkin și corpolenta Korobocika, gătită de Krupskaia cu ie 
şi nişte mărgele româneşti! 

— Prostii! clătină din cap a scârbă coyotul Narcis Dabija, renunțând 
a mai preciza Agnieszkăi, ca simplu mpocroii uenoBer, ce e în creierii 
fascişti al lui Tristan: o confuzie alcoolistă ce suda centrul religios 
românesc Lumina, din Kuban, de la Novorosiisk, cu portul de pe Nipru 
Cerkassî, unde barje româneşti şi remorchere germane descărcau, din 
ordinul arhitectului Alfred Rosenberg și la indicaţiile titanului renascentist 

Marius Ghizdavu, materiale funerare extrase din dărâmăturile tuturor 
oraşelor de la Răsărit de linia Stalin, în vederea construirii a două-trei 
uriaşe cimitire didactice, unul la KypronosBo, Narva nord, lângă Sankt 
Leningrad, pentru 150 000-250 000 eroi cruciați, unde va fi pelerinaj baltic 
cu pachebotul Gustlow, iar altul între Moskau și Volgograd, la 
CynaseBckuii, un megacimitir al Internaționalei Antibolşevice, reunindu-se 
însă cu tot respectul doliului şi cadavre de marxişti de la foare semințiile 
europene sau nu, în plan la Miciurinsk, la apus de străvechiul Tambov, din 
câte ştiau alsacienii prizonieri malgre-nous din marele lagăr sovietic de 
tranzit spre Siblag de acolo, cu o capacitate de cel puţin 333 333 cruci de 
fier cu stea de rubin, ambii urbanişti funerari fiind de acord asupra 
principiilor de generare a acestor adevărate oraşe ale morţilor eroi, inclusiv 
că mesajul pietrificat al Crucii va fi să te îndemne să-ți dai și tu viaţa pentru 
vreun Ideal ideologic, regim Alimentar sau norodul Ingrat! 

— Români! aproape că scrisese romancierul Nicolae Filimon pe 
fântâna Mănăstirii ghizdaviene de la Miorcani, e timpul să vă deșteptaţi din 
letargia în care v-au aruncat regimul moliciunei şi al egoismului! Ridicaţi 
monumente eroilor voştri! Venerați memoria lor, căci o nație care nu onoră 
pe eroii şi făcătorii ei de bine nu va produce niciodată eroi!... Ci doar ciocoi, 
expirați sau noi. 

— Având în vedere, clămpăni pe claviatura ei la dânsa-n jurnal 
badanta Agnieszka, faptul că multe din aceste pietre s-au extras din cimitire 
istorice ale altor popoare, mi-e că domnul Marius, Stăpânul meu, va trebui 
într-o zi să plătească scump sacrilegiul, dacă se va afla şi dacă se va adeveri 
că el a ordonat! 

— Nu va plăti nimic niciodată nikagda vreun ghiuj Ghizdav! oftă cu 
un scepticism ca când experienţa democratică a României Regale ar fi nulă, 
Narcis Moga, străduindu-se a demasca naționalismul islamofob de o 
continuitate pogorând până la Ulea Spătarul, al iluştrilor săi vecini de 
moşie, reprezentați prin procură la Ziduri de abilul doctor Cezar Bogza, un 
eficient oportunist, cult, ocult, sexolog baron cameleon Napoleon, în stare 
de orice coaliții numai să câștige bătălia pentru investiția profitabilă 
judeţean, spre deosebire de Damian, teologul Fiicei Risipitoare, el ştiind 
că secolul XXI va fi penal sau nu va fi deloc, fără să fie şi religios, deoarece 
nu mai dai de Dumnezeu nici la Paris, iar spre deprimarea filosofului Marii 
Recuperări Jenel, el ştiind că, şi s-aduci rakeţi, nu mai recuperezi, fraiere, 
ce-ai băgat de la Caritas în Bancorex; şi, spre consternarea partenerilor săi, 
frații Ghizdavu, el bănuind că înfrângerea de la Stalingrad a fost definitivă, 
adică ne-a croit prin rusificare-bolşevizare-fesenizare o „popornaţie pe 
cale de dispariție“, prin împrăştiere, şi prin tâmpire catalizată de Nesimţire, 
de non-fidbec, în sensul că ea nu va fi niciodată tare-n pib cât să dea și la 
cleptocraţie plus xenocraţie, şi, dacă mai rămâne ceva, şi la Luminarea 
Poporului. 

— În gem, în dulceaţă, în vişinată, îl crezu marxist sau măcar un 
„saljuif de troţkist“ Agnieszka, parizian trăsnită de Sergiu din albastrul 
ochilor lui ca ai lu' eroul antisovietic pilot Stelian Dabija, ce obținuse peste 
70 de victorii clare cu Messerschmittul său, arzând ca cu pliciul de muște 
biplanele sovietice Polikarpov în Cetatea Sfântului Dimitrie cel Nou, 
Rostov-pe-Don, de se ruga înlăcrimat Stalin la Icoana Maicii Domnului din 
Smolensk, luată de Eisenstein pentru a-i monta irigator de lacrimi, ca să se 
râză de Sacru der ostliche Untermensch, în general omenirea, chit că ficken 
ist gesund, nepunându-şi decât întrebări puerile, la care poate da răspunsuri 
cretine, criminale, ca dealtfel orice decizii fără niciun fel de studii de 
impact, tipic totalitare, ultrasubiective, uşor de lăudat savant! 

— Chestionar cum ar fi dac-a rămas Emil Cioran bun român, chiar 
simulând căința? tatonă Vip ca-n ruinele Kievului troica Kii, Sciok și 
Horiv, pe ceața încă neridicată de pe Nipru, nunta Noveanului cu Zenaida 
ținându-se la Novocerkask pe Donul cel liniștit, fiindcă mireasa, dacă nu 
va pieri într-un Osobii lagher jen izmennikov rodinî, ca nevastă de trădător 
de patrie, va fi totuşi capturată de megieşi la Bucureşti-pe-Nipru, în 
iarmaroc, întârziată stupid în recuperarea unui jurnal Anais Nin de 
deportată la Novokuznețk și suită din camionul american direct în ştreang, 
să n-aibă timp să anticipeze că tineretul educat mancurt incult nu servește 
nici măcar bestselleruri cu îndulcitori naturali, bio, fără gluten. 

Auzind legănatul cuvânt ștreang, tânărul Narcis demară să se râdă 
ca un raton şi povesti Agnieszkăi de Krecy cum nu avea el momentan bani 
de un litigiu moşieresc cu naționaliștii săi vecini, să pună presa să exercite 
presiuni asupra justiției, după ce concurenţa dăduse şpagă mai 
convingătoare. Şi a chemat televiziunile prietene, declarând c-a sesizat 
Oficiul pentru Protecția Consumatorului cum că a vrut să-şi ia zilele, de 
răul Ghizdavilor, reprezentaţi imobiliar de vistavoiul lor, ex-doctorul de 
femei Cezar Bogza, şi a eşuat dintr-un motiv care nu ţinea de etichetă sau 
prospect cu instrucțiunile de folosire: pur şi simplu frânghia esenţială nu 
şi-a făcut datoria, ratându-se auto-eutanasierea! 

— He-he! râse cu poftă batjocoritor şi extremistul webar Oreste 
Bogza, iritând atenția slujnicuței poloneze. Poate c-ai folosit săpun 
evreiesc şi de-aia! 

Era mai mult expresionism decât putea îndura Marius Ghizdavu al 
Clarei, ca spărtură între generaţii. Întâlnise des, pe netul primitiv, teribile 
stupidități antisemite, o nadă la care bibanii tineri muşcau inertic și se 
hlizeau reflex, fără să gândească. Deşi înţelegea „cum este posibil“, pentru 
că VĂZUSE la Kiev, din dosul unei perdele, convoiul ducându-se firesc, 
o-me-neşte, spre râpile ruşinii speciei noastre şi îngheţase constatând 
asemănarea cu o coloană de medcheniţe conduse de educatoare-n excursie 
la marginea orașului. 

Încercase şi să discute cu proto-cărturarii Orestel Bogza, Alin Vişan 

şi Tristan Băluţeanu altă dată, chiar la Ziduri, când sagacele şi miștocarul 
playboy internaut fiu de ginecolog descoperise în Ziarul Poporului din 23 
februarie 2003 (nr. 45) la rubrica hm! Comemorări următoarea cumplită 
statistică: 

— În 1939 pe planetă trăiau 16.723.800 de evrei, dintre care 
9.479.200 în Europa. Dintre evreii europeni, 7.950.000 trăiau în Europa de 
Est. Șase milioane de evrei europeni nu mai există. Astfel, 36% din totalul 
evreilor de pe pământ, 64% din evreii europeni sau 75% din grupul de evrei 
est-europeni au fost ucişi de germani şi de mercenari aflați în slujba 
germanilor. Dacă războiul s-ar mai fi prelungit cu încă un an, probabil că 
în Europa n-ar mai fi rămas nici măcar un singur evreu în viață. Dacă 
trupurile celor ucişi ar fi așezate unul în spatele altuia, într-un şir indian, 
acest şir de schelete s-ar întinde de la New York până la San Francisco (...). 
Dintre cele şase milioane de oameni uciși, niciunul nu va mai fi trezit la 
viaţă. Însă poate că omul este în stare să înveţe din experiență. 

(Max Weinreich — Contribuţia intelectualilor la crimele Germaniei 
împotriva evreilor, Editura Polirom, laşi, 2000, p. 221-222) 

Şi, spre consternarea mult mai vârstnicului, tânărul Tristan izbucnise 
într- un râs cu lacrimi, molipsitor — zombies! calaveras! — doar pentru că 
formularea concretizării ca-n Ciuma lui Camus a abstractului enunţ statistic 
suna așa: 

— Dacă trupurile celor ucişi ar fi aşezate unul în spatele altuia într-un 
şir indian, acest şir de schelete s-ar întinde de la New York până la San 
Francisco şi înapoi şi de la New York până la Chicago. 

— Dumneata, adăugase cu impertinență internautul ce epitomiza o 
nouă generaţie, caare nu numai că nu reşpecta bătrâneaţa, și nici n-avea de 
ce într-o țară ce-o moştenea atât de înapoiată, dar nu observa din instinct 
postmodern nicio normă, nici măcar pe-a cozii, invariabil încercând, mai 
întâi, dacă fraierii „îi permite să (s-o) ia prin faţă“, inclusiv în trafic, făcând 
pe inspectorul sau pe bogătanul, ceea ce şi era fără să fie din părinți 
cominterniști, dumneata, maestre, care eşti un caricaturist desăvârşit, bun 
să reprezinți România la UNESCO în locul ininteligibilului de către gloată, 
expiratului ăluia, de-ar fi să te comenteze, poți să transcodezi plastic şirul 
ăsta indian de şase milioane de schelete fără a dezlănțui, tocmai prin 
puterea hiperbolică a numărului, un râs rabelaisian? 

— Nu pot, poate că a răspuns nefericitul Marius, căci de mult cu Clara 
Honig ajunsese la concluzia că despre ororile secolului nu se poate vorbi 
oricui, nici măcar diplomectualilor, zappează, nu serveşte, e ca sarea 
amară, zice da' mie nu-mi place de-astea, nici Cotul Donului, nici 
Transnistria, ci numai persoanelor ultrasensibile, poate specialiştilor cu 
vocaţie, care au aplecare să se documenteze despre cum a fost, abia după 
500-700 de cărți cam cât Mitul Secolului XX, a superiorului său german în 
administrarea spirituală a Galiției Mari, spânzuratul Alfred Rosenberg din 


1291 


Tallinul nostru, fundat de teutonul bârsano-bănăţean Toma Nour, 
dobândindu-se discernământul de azur de a deosebi posibilul de probabil. 
În orice caz, Marius l-a trimis pe Tristan cu grup cu tot la un cimitir 
evreiesc, de pe Șoseaua Giurgiului şi a lui Mihai Viteazul, să vadă un altar 
pentru Struma, un altul pentru săpunul amintit în bancuri abjecte pe netul 
primitiv şi nişte monumente funerare evreieşti de la Odessa, aduse de 
meşterii germani pentru a pava acele autostrăzi ce ar fi civilizat Răsăritul 
(dar n-a fost să le avem!), grăbindu-i zămislirea şi parturiția unui Lincoln, 
din Hi şi Liubaşa lui Ehrenburg, din Stalin şi Elviriţa noastră, deși el întreba 
mereu ostentativ pe Roosevelt dacă nu mușcă, ghicind cu instinctul lui de 
rus strategia americanului de a trece de la caterinca pe seama lui W. C., pus 
la coadă la Elvira, direct la deposedarea concurentului de Sistemul 
Colonial, la o nouă ordine internaţională bazată pe pobeda unui totalitarism 
muncitoresc asupra celuilalt. 

Draci! Grupul Place de Fiirstenberg (Oreste, Alin şi Tristan) nu se 
obosi să se deplaseze, nici să citească din Raul Hilberg-ul recomandat de 
Marius, ci veni cu o broșură de Roger Garaudy sau de alt sputnik sovietic 
ce-şi găsise cu ocheanul, pesemne pe marea petrodolarilor, oricum alte 
flamuri, unde scria că e dovedită „minciuna săpunului”, ba mai rău încă, 
Oreste luă din noua bibliotecă de la Ziduri, unde tac-su primea mai multe 
cărți şi periodice decât aia Naţională cu sediu incert, ca să reînnoade Istoria 
cu a României Regale Mari însăilate la Barbut 1918 fără ca idealiştii 
luptători naționali să „realizeze” că Timpul o fătat un ridiculus mus, un stat 
ce chipurile va trăi în postromânism o criză de legitimare în UE, spre 
deosebire de spurcata Austrie, care se baza habsburgic pe demolarea 
ceaușistă a altarelor Neamului în Ardeal, şi veni la Marius tot cu 
rechizitoriul la adresa intelectualității germane întocmit de Max Weinreich, 
jubilând că nota 473 seamănă leit cu ştirile tembeliziunilor și 
tembeliziarelor de pe meleag la noi: 

— Cf. New York Herald Tribune din 9 decembrie 1945: „NAZIȘTII 
FOLOSEAU TRUPURI UMANE PENTRU SĂPUN. Varşovia, 8 
decembrie (AP): Colonelul Edward J. York din San Antonio, Texas, a 
descris astăzi un lagăr de concentrare german, pe care l-a văzut în centrul 
orașului Gdansk (Danzig) şi unde naziştii fabricau săpun din trupuri 
umane. York a declarat că într-un corp de clădiri, în spatele unor ziduri de 
cărămidă înalte de cinci picioare (aproximativ 1,7 metri), erau amplasate 
şiruri lungi de căzi din aluminiu care conțineau aproximativ 1.500 de litri 
de lichid ţinut sub presiune, la abur. El a mai spus că pe pereţi, lângă fiecare 
cuptor, se găseau reţete în limba germană, care explicau ce părți din trupul 
uman trebuiau fierte şi cum se extrag grăsimile pentru producția de săpun. 
El a susținut că unele dintre căzi încă mai conțineau torsuri, braţe și 
picioare. York a mai afirmat că anchetatorii polonezi au reperat autorii 
rețetei de obținere a săpunului şi a altor produse din trupuri umane. Ea a 

fost concepută de doi doctori germani.“ 

Pentru Oreste Bogza, totul în contextul că tocmai se dăduse pe 
Discovery la Secolul Oamenilor, o emisiune documentând despre rolul 
serialelor în tranchilizarea gloatei, din Japonia micuţei Oshini și India 
Ramayanei electorale până-n Brazilia musulmană a veterinarei italiene 
inclonabile Jade şi în „Texasul reprezentat la noi la Sala Dalles”, unde au 
murit revoluționarii ăia, într-o poză kilometrică sus pe librărie, de 
honourable J. R., actor Larry Hagman, reclamând publicitar pentru Lukoil, 
spre indignarea rusofobă a acelor disidenţi pe care căderea comunismului 
în capitalism i-a debusolat, prezent săptămânal în Dallas, ca şi cum pentru 
asta s-ar fi murit la Baricadă, pentru ca România să fie ca o punte între 
interesul american şi RO-Rusia nici măcar a Țarului Carolu Lambrinov, 
pregătit în august 1918 la Odessa de geopoliticianul eurasianolog V. 
Ghizdavu.  — Şi de ce, mă Oreste, bălmăji el pe un ton trist de eremit, nu 
ca Ioil Borgiah Alexandrinul, crezi tu că un colonel texan din San Antonio 
este necreditabil într-un adevăr ce poate deveni definitoriu pentru specie, 
pentru homosap?... 

În loc să-l călăuzească el pe tânăr, uite că-l agresa utecistul ăsta, 
silindu-l să se târască ideologic în coada unor curente negaţioniste de care 
încă nici n-auzise, deşi toată viaţa luptase cu Cenzura bibliotecilor, să fie 
cât de cât informat! 

Se clătină de parcă ar fi fost upercutat de un boxer veritabil, al 
Spiritului, şi ar fi zărit de la Pribegi, de pe mamelonul desemnat prin Cota 
476, o coloană de girofaruri, landrovere, gipuri şi safarii, cățărându-se pe 
Muntele Conic, întru o reculegere la Schitul Hoitarului cu televiziuni 
pentru ţară. De după geamurile afumate, contese cu Bubikopf coafat 
drăgălaş la Milano îl priveau disprețţuitor, ca puiul de activist, securist, 
gestionar sau ideolog pe puiul de amărât deţinut politic, când are și el 
atitudini mai civice, în ţara asta incultă, lașă, împuţită şi ieftină. 

Se temea prin toți porii de jocul Eriniilor: Alecto, Megaera și 
Tisiphone, pe care le desenase și răzdesenase începând de la 2 iunie 1973, 
când a început din senin să-şi reamintească Războiul Sfânt deja clasificat, 
uitat cu tot cu grelele sale consecințe, şi să răscolească bibliotecile, cu 
intenția de a nu pierde zorii fluxului de literatură revanşardă şi disidentă 
penetrând Cenzura, rezultatul fiind că de atâtea variaţiuni pe tema aripilor 
victorioase şi a şerpilor din plete, a ajuns, cam când Cea demola Uranusul 
cu multe picături de sânge, tăind Magnolia, să viseze că face sex, sub ea, 
cu toate trei fiarele, Tisiphone fund principala, profeţind că un Monument 
al Răzbunării se va ridica cândva, la libertate, o Victorie Samotrake în chiar 
Piaţa Constituţiei iorgovane de mai târziu, numa' din averi confiscate! 

Morcovul cu care lucrase Marius, — el involuntar, iar Oreste, nu 
voluntar chiar ca Ars&ne-Seraphin Boisson, fotograf Waffen SS, şi ca 
Omul Reichului, antropologul Wafffen SS Adolf Reichmann, care colecta 

capete de iudeobolșevici în casete speciale, pentru... studii antropologice 
rasiste — era un morcov tare eficient, asemănător unei manivele ce rotite în 
fundul robului provoca ejacularea instant a spermei necesare 
experimentelor naziste ale medicilor imposibilului. 

De două ori plânsese ultrasensibilul Marius sfâșietor, deznădăjduit 
şi singur. La 1 Decembrie 1942, aniversar la Stalingrad, când înţelesese că- 
i vorba de o încercuire serioasă, şi că cea mai bună strategie, să scape pentru 
a relua cu intensitate Van Gogh Michelangelo Marea Recuperare de la 
Lemberg, capitala spirituală a Galiției Mari, e să se aciueze pe lângă vreun 
aerodrom, la Gumrak sau la Pitomnik, şi că atât a fost să fie, doar până-n 
Volga și până-n Marea Caspică, de lapislazuli Reichul nostru, conturat de 
Regele Mihai Întâi Viteazul ca poruncă din străbuni pentru junimea de 
mâine, ca să ştie până unde se întinde „dreptul nostru“ şi să-l recucerească 
prin mijloace postmoderne, bazate pe zâmbet şi pe corupție, adică pe 
investiții profitabile de-ale securiştilor capitaliști patrioți oligarhi 
dacoromani. Restul, cum că statul român e în primejdia trecătoare a 
bolşevizării mancurtizării, după ce contase în Războiul Sfânt pe un 
scenariu că Hi bate pe Stalin, iar Roosevelt pe Hi, asigurându-se aidoma 
lui 1918, lăţirea României Regale în vidul de putere, poate până la baltici 
şi la ceceni, îl interesa foarte puţin, deoarece știa că atât geniul la purtător, 
cât şi geniul popoarelor, este predestinat și că de unde nu-i, nici Dumnezeu 
nu cere, şi vițăvercea. 

lar a doua oară plânsese sfâşietor și deznădăjduit şi singur la 1 
Decembrie 1992 fesenist cadrilater roşu, când de abia se instalase nu la 
Balcic, ci la Basel şi la Sonnenheim, în Alsacia noastră, după ce, cum se 
exprima Noveanu Damian, bolșevicul meu popor votase penal ostentativ 
antimonarhic hoţii, optând pentru emanaţii domnului Iliescu, scuipând 
rusește peste semnalul american disperat cu retragerea clauzei națiunii celei 
mai favorizate şi asigurându-şi pe vecie lanterna roşie, în clasamentul 
fotbalistic al integrării euroatlantice a plozilor cleptocrației şi xenocrației, 
ceea ce teoretic nici în pix nu-l mai durea, cum declară el însuşi, în 
scandaloasele convorbiri cu Isadora Morgenstern, Ich bin ein Elsasser, 
traduse de Alin Vişan drept Sunt un lupoi alsacian, cu guler negru și cu 
ochii de cafea, aşa că bocise pe un temei abstract, zău că unul metafizic, 
mai aproape de subiect totuşi decât obiect, aş zice că de Subiectul însuși, 
pe care l-a căutat ca pe dracu, la Paris, în Reich și în Galiţia Mare, în URSS 
şi la Egipet, la Cy-Borgiah, anume dilema dacă e sau nu homosapul suport 
trainic Conștiinţei, în această Biosee chioară, a acestui Univers ratat, sau 
trebuie înlocuit, de pe acum, cu huboței. 

EI nu-şi bătuse capul, ca multisecularul bibliotecar alexandrin oil 
Borgiah, să compileze, cam 14, respectiv 16 tomuri de 400-500 pagini, 
CRIMELE OMULUI. Găsise însă unele nestemate otrăvite, la care ţinea, 
iar la | Decembrie 1992, despachetând cu Dorothea și Agnieszka biblioteca 

abia sosită cu un TIR din ţara pierdută, dădu peste un prea util tineretului 
Opus, de difuzat în limbile universale, anume Limbajul morţii, al fostului 
Hăftling nr. 112398, Oliver Lustig, Editura Alex, Bucureşti 1990, doar 
frunzărit, în torentul de restituiri de memorii captivante din Romlag al 
postceauşismului editorial, neputând avea prioritate, la un veteran de 
Război Sfânt, lamentaţia unui biet evreu, trimis la Auschwitz nu de 
jandarmul român bun la suflet, ci de cel rău, horthist. 

Puse cartea deoparte şi o deschise abia în insomnia nocturnă, singur 
şi Homo solus gata de acele manifestări penibile ce geniul nu şi le poate 
îngădui decât ca celibatar, precum Michelangelo, Beethoven, Eminescu, 
Van Gogh... 

Deci citi ticăit dar cu nesaţiu până la itemul Ermorden (A ucide). 

— În lagărele de concentrare, SS-iştii au ucis mii, zeci de mii, sute de 
mii, milioane de Hăfiling-i (zekari). Dar dimensiunile crescânde ale 
asasinatelor nu i-au satisfăcut. Blazați, plictisiţi de asasinarea individuală 
şi în masă a milioanelor de oameni nevinovaţi, ei ar fi vrut să ucidă viața 
însăși, să n-o lase să se mai nască. Şi au început să ucidă, fără excepție, 
toate deținutele gravide. 

— În unele lagăre, în care era nevoie acută de braţe de muncă, s-au 
admis avorturile, fetuşii fiind arşi în cazanele caloriferelor... 

— În lagărele mai mici, în care nu se puteau practica avorturile, noii- 
născuți erau sugrumați, striviţi ori înecaţi în prezența mamelor. 

— La Ravensbriick (cel mai mare lagăr de concentrare pentru femei) 
SS-iştii au găsit, în sfârşit, metoda care să le dea senzaţia că sunt în stare 
să oprească viaţa, s-o ucidă. 


Deportatelor care trebuiau să nască 

Li se legau strâns picioarele, 

Apoi erau aruncate în colţul barăcii 

Şi lăsate să moară în chinuri groaznice. 


Deci un plâns sfâşietor şi deznădăjduit şi singur, nu de câine care nu 
mai are stăpân, ci de om care s-a înstrăinat de specia sa, un plâns neauzit 
de nimeni, care nu se mai sfârșea. 

Pe această paralizantă uimire de artist sensibil, despre cât de drăceşte 
de simplu se poate înfăptui răul suprem, artistul zăbovind până la o 
apropiere de gravura faimoasei sculptoriţe de la Kânigsberg, Kăthe 
Kollwitz, al cărei pacifism era deasupra oricărei suspiciuni privind 
autenticitatea refuzului, deoarece îşi pierduse un fiu în Războiul 
Expresionist, Peter, între variaţiunile ghizdaviene Clara Honig descoperind 
argumente pentru acea teză asupra căreia ambii erau de acord, cum că 
există dezastre, după care nu se mai poate vindeca nimic, care nu trebuia 
să fie lăsate se întâmple, inclasificabile şi inabordabile artistic. 

Greu de interpretat, greu, însă mai cumplit încă, INADMISIBILĂ 
fiind imaginea rântgenizată a unei doamne însărcinate, ale cărei picioare s- 
au legat cu un ştreang (Murocika, Zenaida, se pare că și Elvira Focşăneanu) 
pentru ca să nu nască un soldăţel gata dotat în uter cu de toate: căscuţă de 
oţel, cizmuliţe, pafta... 

— Homosapul se naște fiară, mormăi loil Borgiah, şi dacă nu-i dai 
cultură, fiară rămâne. Deocamdată. Azi. Mâine îi injectezi etică artificială, 
cu magneziu. 

Și acu-i vine haterul trollul ăsta, Tristan Orestel, cu morcovul 
suspiciunii, că așa cum chestiunea săpunului e probabil o informaţie 
texană, maestre, cine ştie dacă nu cumva și scena de la Ravensbriick, despre 
care nu-ți aminteşti să fi citit ceva prin 1979 în mărturia Germaine Tillion, 
ar putea fi scoasă din burtă! 

— La Ravensbriick, se puse Alin Vişan pe frunzărit, execuțiile nu erau 
publice, bolnavii din „transporturile negre“ erau considerați plecaţi în 
lagăre de convalescență, şi când erau omorâţi la faţa locului, aceasta se 
făcea discret, ferit de mulțime. Cei care vroiau să ignore cu adevărat 
realitatea puteau la o adică, să reuşească s-o facă, cel puţin în parte. Aceasta 
era majoritatea. 

La Auschwitz, unde realitatea se impunea creierelor celor mai puțin 
capabile s-o suporte, fără să le permită să-şi închipuie altceva, unde 
execuțiile publice, asasinatele în masă aveau loc în văzul tuturor, acest şoc 
psihic era atât de violent, încât era suficient pentru a ucide. Una din 
tovarăşele mele, care a fost medic la Revierul Auschwitzului, îmi spunea 
că adeseori, la apel, unele femei se lungeau pe jos. (...) După câteva zile, 
mureau, fără să fi avut vreo boală și fără să fi fost vorba, nici pe departe, 
de epuizare. 

Aşa ar fi trebuit să se întindă pe jos şi să sfârşească el însuşi, pentru 
că orice efort al Artistului de a spune adevăruri gingașe poate fi ridiculizat 
copios pe Social Media de primul troll, din convingere, din simbrie sau din 
răutate naturală. 

Dealtfel, în ziua de azi, dacă întâlneşti ca influencer o persoană de 
care n-ai auzit, primul gând care-ţi vine în minte este evaluarea că dihania 
asta nepromovată trebuie să fie o repetentă mai proastă/ fraieră decât mine! 

Asta şi pentru că Ireparabilul s-a produs, iar despre Neomenesc nici 
nu se poate vorbi. Dacă ai cu cine. lar Facebookul este o şcoală a 
negaţionismului pentru orice! Îi vin unii cu obiecţii şi dacă postezi că sala 
de aşteptare a dispensarului ar trebui igienizată! Mai rău va fi însă când nu 
vor mai fi reacții nici măcar la tragedii cumplite, la ştiri cu turista americană 
sau austriacă, gravidă, sfâşiată de urs sau cu parastasul bancherului japonez 
mâncat de maidanezi. 

Paradoxal, și în Crimele Omului, a crede, a accepta și a asuma, ține 
de har! Nu orice făptuitor e capabil de căință, cum nu toţi martorii se 

revoltă. 

Cu cerneală de tinetă, Raul Lecca a scris pe zid la Piteşti că omul 
este o funcție definită pe un domeniu foarte restrâns, acela al Prosperității. 

— Ce s-ar face miştocarul ăsta, Oreste Bogza, fără miliardele lui tac- 
su, începute mai degrabă ca doctor de avorturi decât, decât ca unul de 
naşteri, la risipita maternitate brâncovenească? 

— Ar duce-o tot aşa de bine, ca şmecher în raport cu fraierii! La 
război, ar fi lângă Oscărel Hubig, lângă Boisson (fotograful de spânzurați, 
de la Gleiwitz la Odessa, la Rostov, la Kalaci-na-Donu şi retur, Lidice, 
Oradour-sur-Glane, după ce — fireşte — a schimbat ca Von Paulus tabăra, 
anticipând redegismul!) şi lângă vânătorul de capete pentru cercetări 
ştiinţifice, Adolf Reichmann, primul de la care am auzit că după părerea 
SS-iştilor, Damiane, în lagăre... nu existau oameni! 

— Fiţi convinși în primul rând, ne lămuri cu un zâmbet superior 
didactic şeful de birou, că în lagăre nimeni nu este internat degeaba; cei 
internaţi fac parte din drojdia societăţii, sunt criminali, funţe anormale. Nu 
există o dovadă mai vie a realităților legilor ereditare şi rasiale decât un 
lagăr de concentrare. Găsim acolo hidrocefali, oameni care te privesc 
chiorâş, indivizi diformi, semievrei, un număr considerabil de persoane 
inferioare din punct de vedere rasial (...). În ansamblu, educarea este făcută 
prin ordinea care domneşte acolo, dar niciodată prin învăţarea vreunei 
concepţii oarecare despre lume, căci aceşti internați au în majoritatea lor 
un suflet de sclav, iar printre ei sunt foarte puţini care posedă un caracter 
adevărat. 

— Nu aveam în acest 1937 decât 25 de ani şi mă pregăteam la Sorbona 
într-o penitenciaristică bazată pe iluminism cu forța, Agnieszka, pe vizite 
obligatorii și gratuite la Muzeu, cu familia, pe asigurarea de către orice 
patron a unei ore pe zi pentru lectură sau muzică de calitate. Dar cât m-a 
înfiorat acest discurs adresat politrucilor Wehrmachtului, ridicându-le 
problema perfecționării şi intensificării învăţământului politic, pe măsură 
ce se adânceşte /upta de rasă dintre rase! 

— Când Himmler mi-a apărut deodată în față, râse contele 
Bernadotte, vicepreşedinte al Crucii Roşii suedeze, Crucea Roşie nereușind 
a inspecta lagărele naziste mai serios decât reporterii intelectualității 
occidentale Gulagul, călăuziți prin URSS, de unde şi principiul acribiei 
borgiece dure în inventarierea Crimelor Omului, cum că acolo unde e 
tiranie şi lipseşte transparenţa, ORICE mărturie trebuie tratată ca veridică, 
lăsându-li-se cekiștilor plăcerea de a dezminţi, ceea ce puţinii oameni care 
citesc cărți chiar fac din instinct, intuind că aceasta este o armă, 
imposibilitatea „Celui Mai Iubit Fiu al Poporului“ de a se apăra de un 
rechizitoriu a cărui retorică se umflă cifric din plauzibil, — când Himmler 
mi-a apărut deodată în faţă cu ochelarii cu rame de corn, în uniforma verde 
a SS-ului, fără nicio decorație, părea la prima vedere un neînsemnat 

funcționar. Dacă l-aţi fi întâlnit pe stradă, nu 1-ați fi dat nicio atenție! 
Chiorilor! Semievreilor! Hidrocefalilor! Avea mâini mici, fine, sensibile, 
şi am observat manichiura îngrijită. Să-mi moară toată familia dacă minţ: 
n-am găsit în el nimic diabolic şi nu m-a neliniștit cu nimic asprimea 
glacială a privirii sale! 

— Ceea ce m-a impresionat profund, îşi notă la Kirchhorst în 23 mai 
1945 Ernst Junger, iradiat de atâtea sinucideri naziste ce consolau pe Clara 
Honig cum că cel ce ordonă masacre disprețuiește chiar propria-i viață 
(fiindcă citind la plesneală, fără liste de cărți bune, n-a ştiut ce să facă din 
ea!), a fost felul său de-a fi un burghez oarecare. Suntem înclinați să 
credem că un om ce pune la cale uciderea a mii de semeni de-ai lui, trebuie 
să se deosebească profund de toți ceilalți, că este învăluit de o aură 
înfricoșătoare, de o strălucire luciferică. În locul acestora, întâlneşti o 
figură pe care o poţi vedea în orice oraş mare, când cauţi o cameră mobilată 
şi-ţi deschide ușa un inspector pensionat înainte de vreme. 

În asta se reflectă clar, pe de altă parte, măsura în care Răul a pătruns 
în instituţiile noastre: progresul abstractizării. În spatele oricărui nevinovat 
ghișeu îşi poate face apariția călăul nostru. Astăzi, el ne poate înmâna o 
scrisoare recomandată, mâine, sentința de moarte. Astăzi, ne perforează 
biletul de tramvai, mâine ceafa Şi oricare din treburi o execută cu aceeași 
pedanterie, cu aceeaşi conștiinciozitate. Cel ce nu vede acestea pe 
peroanele gărilor sau în keep smilling-ul vânzătoarelor încă nehubotițe, 
trece ca un daltonist prin lumea asta, care are nu numai perioade şi zone 
înfiorătoare, ci în însăşi esenţa ei este înfiorătoare. 

— Ideea că milioane de oameni, reveni el în tăcerea celor ce meditau 
nervoși, au trebuit să piară numai pentru că Herr Himmler a apăsat pe 
manivela mașinii de distrugere, ţine de iluzionismul optic! Și de zona de 
confort spiritual. 

— Ține de morții mă-tii! îl bruscă urât, cu ură, Clarisse. Fir-ai al 
dracu' cu sufletul tău! 


— Există o mare varietate, obiectă călugărița californiană Emily, a lui 
Alex Ghizdavu şi a Juliei, în fiecare subclasă de proceduri care debuşează 
energic în deviaţionism, revizionism, ba chiar şi în cel mai deşănţat 
negaționism! 

A susţine că Shoah ţine de hidoşenia epocii şi a face tu pe eroul 
creştin cum că-ți asumi... crimele Omului, așa în abstract, nu-s decât 
tertipuri care îndepărtează cercetările de adevărații vinovaţi: germanii, 
austriecii şi aliaţii lor, care au luptat împreună cu ei împotriva coaliției 
noastre antihitleriste! 

— Ca să nu mai subliniez, completă Niel/ Nilă plimbându-se cu bicla 
între Alamo Oaks şi Mount Diablo, că dintr-o asemenea perspectivă, 
crimelor nemților şi „ale celor mai mari ucigași de evrei după ei, românii“, 
ne apar în bulă deja cu circumstanţe atenuante, cu aserțiuni cum că... 
oricum trăim timpuri criminale! Adică ce treabă am cu, mă, cu o bestie X 
sau Y care comite un viol la antipozi? Pitecantropul ăla este omul în 
general, un om, un general, nu cineva cu ID clar. 

— În nedemocrata Românie Regală Mare, silabisi cu greu Gobind în 
româneşte, teroarea a atins praguri insuportabile încă din 1938! 

— Prin implementarea legislaţiei antisemite de către guvernul Goga- 
Cuza!! preîntâmpină apăsat cineastul Răzvan Hristevescu ironia profului 
marxist-ceauşist Tristan Băluţeanu, cum că antisemitismul a devenit pe 
web o noţiune atât de elastică azi încât, la noi, persecuțiile s-ar părea c-au 
început înainte de 1400, cert sub întemeietorul legendar al Capitalei, 
voievodul Vlad Ţepeş Ciobanul! 

lar umbrele Marius și Clara îşi dădeau ghionturi ca nişte ado în 
Muzeul Memorial, complici la construcția discutabilei injurii că omul 
noului mileniu este incapabil de Milă medievală, dincolo de bunul simţ: 
gesturile turistice de la Auschwitz, condoleanţele pentru WTC ţin de 
superficiala politeţe, în adânc scormonind sufletele juvenile, dai de 
oareşicare sfială dezamăgire că oroarea trăită €... inferioară standardelor 
emo de pe media sau de la nişte Joace în care inginerii de emoții mizează 
pe praguri foaaarte înalte ale oribilului violent! Şi mai constaţi, de ce nu, 
cam multicică satisfacţie cinică la violarea, cu un simplu avion deturnat, a 
invulnerabilității Pentagonului, Americii! Totuși, ei nu găsiră în Forward, 
pentru 26 noiembrie 1999, numai din tastatură, titlul de presă fesenistă de 
piaţă, subliniat de Norman G. Finkelstein în Industria Holocaustului: 

— Israeli Teens Frolic with Strippers After Auschwitz Visit! Nişte 
tinere israeliene s-au pupat pe pupătoare cu stripperi români după vizita la 
Auschwitz, traduse cu adaptări vesele agitatul Alin Vişan, nesocotind 
sugestia lui Orestel că, băi Aline, dă un efect mai percutant să zici că... 
Siemund Freud s-a autosesizat, stimulând tu elberarea de emoţii 
dezagreabile şi propunând un prim pas spre o „reconciliere“, după 
paradigma rezistentă franco-germană. Tout passe, totul se uită, asta scrie 
pe orice colivă!... E un citat din Popa Sică de la Ziduri. 

— Despre Kolima, Auschwitz, Hiroshima şi Piteşti, murmură Clara 
Honig, nu se poate cânta lălăind pe nas. Astfel de subiecte din clasa 7he 
inexpressible nu trebuiau să fie! Nici măcar în imaginaţie... Nu toate 
crimele se pot pedepsi. 

Și izbucni în râs de zăludă, pe fundal sonor Penderecki, ca şi cum ar 
fi descoperit sub grimasele senectuţii că stripperii erau Marius Ghizdavu, 
Atanasie Damian, Horea Bratu, lancu Noveanu și chiar universitarul năist 
Doru Băluţeanu, care avusese o conduită „exemplară“, pe un şantier 

sovromic, când a izbucnit războiul popular din munţi, ca şi atâta cât a stat 
nițeluş în Romlag, fiind sincer cu Organele, chiar turnător util, prolific, plus 
că s-a delimitat ca publicist de asasinatele din noiembrie 1940 şi ianuarie 
1941, atribuindu-le dealtfel în 1991 exclusiv agenților... Cominternului, 
infiltrați în rândurile simiene împerecheaţi cu spioni britanici, încât 
explicația lămuritorilor profesionişti privind măcelul de la Revoluţiune se 
poate adapta, economisind gândirea gloatei: voi ați tras în voi! Cu 
mențiunea lui Tabarcea că numărul morţilor, răniților şi dispăruţilor la 
Rebeliune a fost de zece ori mai mic!... Dar câtă bagatelă în atâta presă, 
fraților! 

— Şi ce dacă! uimi Sergiu pe Isadora noastră, convingând-o definitiv 
că e om serios, în stare de orice pentru a da la copilaşii virtuali, viitori din 
prietenia lor cu sexul neprotejat. Vezi tu, iubito, eu mi-s june, vin la spartul 
târgului, precum în WW2 Germany, Italy şi colonia România secolului 
XX, la împărțirea imperialistă a Lumii. Sunt grăbit. Și vorba mamii: am 
trei licenţe! M-am canonit cu ele şi m-a costat, cum pe Goethe pungi de aur 
consistenţa panseurilor sale, în faza lui terminală de la Weimar. Nu se 
poate să nu ajung ministru ambasador de stat al comisiei parlamentare Z şi 
să nu mediez despăgubiri satelite la eventualele scuze istorice, de la 20 de 
miliarde euro în sus! Cu o singură condiţie, iubire! 

- Ca  euroatlanticii să  şmotruiască RO-şpagocraţia, ghici 
clavecinista, până s-ar slobozi tumultuos forțele economiei de piață şi s-ar 
ajunge la un pib fabulos, încât ce n-a fost să fie la Lemberg în 1935, Marea 
Recuperare, să se demareze studiul de fezabilitate pentru Colonia artistică 
Ziduri-Pribegi- Valea Ursului! 

— Cu condiţia, îşi sublinie pe sub mustață întâietatea masculul prim- 
ministru, ca să mi se vireze şi mie, deci şi ţie, evident că la voi la Basel, la 
Banca Schlauberger, un comisionaş acolo-șa, o... modestă atenţie de vreo 
10-12%! Că doar oameni suntem, nu? Şi la câte tentaţii sunt pe-acest 
Pământ incompatibil cu o viaţă atât de scurtă, eu nu m-aș simţi om decât 
de la două-trei miliarde-n contuleţ în sus, Isauro-Isauro, vorba lu' mama de 
te-a-ndrăgit ca şi sclavă! Ce zici, iubire? Ți-ar strica, oare, să te simți puțin 
aristocrată? Lasă tu frica de Dumnezeu, că şi el şi-a tras vreo pensie 
specială! Totul e negociabil. la aminte, pe un comision similar, nu doar 
Szekelyfâld vând, ci şi fâșia Partium dau, și nu doar Timişoara, Aradul, 
Oradea, Baia Mare, ci şi Clujul... Dacă se merită! N-am nicio jenă... 

— Complimente lu' mă-ta! Cu mine nu faci glume de-astea perverse, 
că nu-ţi ţine! se încheia caseta acestei ilegale înregistrări ce agravase greaua 
mizantropie a Ghizdavului târziu, tot luptător naţional, eumenidele 
agresându-l în trei momente, nu dintre cele mai fericite, ale pustiei sale 
vieţi de artist temător să nu legitimeze epoca, să nu se scrie despre el că 
uite, dragă Feodor Kuzmici, ce mari minuni pot înfăptui ciolovecii, chiar 
sub Dej, Cea sau YI, dacă artiștii slujesc trendurile pozitive, ale poporului, 

şi emanația lor, partidul dominant, fesenist... 

De trei ori drumul ființării devenise-n subiectivitate aici-şa, in 
Paradisum, strâmt cât Pasajul Majestic, când ne fugăreau scutierii în 
tragica bătălie din 13 iunie 1990 de la Căminul Artei. Şi artistului 1 se 
păruse că o înjghebelire omenească sfidătoare, până-n norii cadaverici ai 
cerului furtunos, i se năruia în urmă, gata a-l înghiţi înecăciosul tsunami de 
moloz şi de pulberi cu bine-cunoscut iz amoniac pişicher, de demolări 
ceauşiste, doar că enormele caroserii printre care se strecura nu mai erau în 
exclusivitate de Dacia 1100 sau 1300... 

După şocantul plâns din | Decembrie 1942 încercuit, Marius nu 
trăsese nicio concluzie de natură Urlet a-i amăârâi idealurile lui pronunțat 
antitotalitare. 

— Da, Otto, mortule, zbierase scoțând capul din burta lipiţanului 
bârlog, ce-o să fie? Ninge la Stalingrad. Ideal era ca nazismul să răpună 
bolşevismul, pentru a fi la rându-i prăvălit de Lincoln. Ce s-o schimbat? 
Nimic. Răpune Stalin pe Hi, pentru a fi cândva răsturnat de curoatlantici. 
Vax! Nu mai luăm, întâi, Basarabia şi Bucovina înapoi, luăm Ardealul şi 
Balcicul. Totul depinde de viscol şi de generaţiunile care sosesc pe front 
direct din vulvele mumelor lor: vor cinsti ele marea jertfă a Războiului 
Sfânt, ori, ca nişte stârpituri ce mai bine avort, s-or crampona de șoapta 
dușmanului, cum că, în 26 iunie 1940, nici măcar așteptând previzibilul 
Ultimatum, atunci să fi pornit noi la luptă didactică, unul contra treizeci, 
de compensare a neştiinţei occidentale că Basarabia şi Bucovina sunt ale 
noastre, cu marele Gau al Khaliciului cu tot, cripto-antisemitismul acestei 
şcoale fiind că, plagiind noi inconștienţa Poloniei, adică luptând ca... să ne 
ocupe Jukov până-n Siret sau Milcov, şi Jodl până-n Donau, apăi atunci 
harta Zyklon B ar fi coborât măcar până-n Ardeal şi, vai, Aiudul ar hi ajuns 
nu cât Auschwitzul, dar măcar cât Treblinka, iară purcica roz occidentală 
n-ar mai fi putut da, cum azi, din umerii traşi la fiare, și din rât, cum că 
Aiudul sub chiciură? Romlag? Nu, n-am auzit de niciun Aiud din Estul ăsta 
neglijabil, consumator util de SH idiot! 

— Fii atent, Aline, îl apostrofă cu arătătorul lung lectorul de arta 
filmului istoric Răzvan Hristevescu, că ai grave ieşiri antioccidentale, 
antidemocratice şi antipopulare! S-ar putea să dai de dracu. Cenzorii 
voluntari abia așteaptă. Deja ai la Muhală Muistu şi Adriana Bratu un 
„Fişier al derapajelor” mai lung decât la serviciile, unul odinioară, 
înmulțite azi! Şi doar te-am avertizat că la Cluj Napoca conferenţiara 
Erd6dy Zsuzsa, cu soțul Attila, şi amantul, lancu Abramovici, traduc din 
Zaharia Stancu, Jărek a halăllal, dovedind că şi Războiul Sfânt putea fi 
scris de Grişa fără a evoca Bătăliile, care cad în sarcina istoricilor militari, 
şi nici Idealurile, a căror căcare-pişare e misia eseiștilor bestsellari, cei atât 
de dragi vecinic Inamicului de le acordă tiraje, medalii și, e de presupus, 
premii grase. 

Dar Alin Vişan avea permisul suspendat pentru exces de viteză şi 
călătorise pe caniculă de la Bucureşti la Giurgiu, în interes literar, 14 iulie, 
lansare de carte franceză, pe o rută foarte ocolitoare din cauza unui pod de- 
al lui Carol 1 luat de ape, înlocuitorii de ingineri ai miniştrilor şi prefecților, 
oricum percepuți de localnici mai mult ca hoți protejați, nefiind în stare să- 
| repare timp de câteva decenii. Apoi scrise pe blogul lui, nici măcar pe vag 
mai frecventatul Facebook, cum că la o viteză medie a vagonului etuvă de 
15 kilometri pe oră, năclăit şi unsuros, se simţise ca în Trenurile Morţii din 
vara lui 1941, ceea ce îi atrăsese de la cercetătorii tragediei ieşene de la 
începutul Războiului Sfânt reproşuri severe pentru comparații neadecvate, 
primind şi unele sfaturi, inclusiv trimitere la nişte filme de-ale prietenilor 
lor, premiate intern și internațional. 

Dar Marius Ghizdavu se simţea în siguranţă, bine servit, turist străin 
în propria-i țară vărgată, în pijama şi-n şezlong, din balconul motelului 
interbelic al unui pui de securist contemplând bulevardierele, uimit că n-au 
emigrat chiar toate frumușelele. Aşteptându-l pe doctorul arendaş Cezar 
Bogza cu bilanțierul, cum aprigul Voicu Ghizdavu din căruciorul de invalid 
de război pe vechilul Ilarie Otomega, cu cât i-a jupuit pe mujici, îşi aduse 
aminte furios că, în schimbul excelentei franceze predate urmașilor lor de 
învățătorul Bazil Frâncu, referințele date de săteni l-au dus direct la Canal, 
protestul sclavului fiind înduioşător: 

— După Canal, Marius, până am ieşit la pensie, n-am mai cumpărat 
niciodată o carte, băi, fiindcă eu dacă nu eram cărturar, n-aş fi făcut 
niciodată pușcărie... Cel mult, am mai deschis aparatul de radio. Pe unde 
scurte, ca şi tine. 

— Prostii, Miss Piggy! La noi nu mai există gratitudine şi nici măcar 
milă, ci doar generaţii care se hlizesc din orice, pregătind toloaca pentru a 
juca porcii-râde, pesta porcină sau poarca, chiar şi cei cinci purceluşi 
țopăiau scandând că russkii alfavit mî znaiem, ujă pişăm 1 citaem, 1 vsio 
bukvi poporiadku nazîvaiem! 

Pe extreme, autobuze de transportaţi în comun, de care Horea Bratu 
reținuse din intenţiile nacialnicilor stoliței că ideal ar fi să nu se mai apropie 
de Centru, calculele de rentabilitate indicând că cel mai benefic e ca 
amărâţii să steie acasă. Dacii vechi, național-comuniste, Dacii mai noi și 
destule zgonhenuri, poate chiar de furăciune. Pentru ca axa să fie dominată 
cu nervozitate cocalară de uriaşe abiuri de teren sau chiar taburi, cu 
impresie deja trăită, parcă krasnoarmeeţii cei extenuați de marșul forțat 
prilejuit de capitularea necondiționată din 23 august 1944, ceva ca o 
INVAZIE, prăfuite Dodge, Studebacker şi Antischlamm, cine să fi ieşit cu 
flori, soro, şi să pupe aşa eliberatori prăfuiți, îngălați, vădit uluiți? 

— Ciiine? se uită el luuung la şeful său Bratu, făcând pe August 
prostul. 

— Cum cine?... Minoritarii, Marius! Pe care i-a protejat de cererile 

nemților Mareșalul, prefăcându-se că-i scoate la lopătat zăpada şi că-i 
jefuieşte cu rechiziţii, absurditate a Războiului Sfânt fiind şi răul că-n acea 
parte a României controlată de noi, se crea paradoxul român că, pe când 
toate categoriile de cetăţeni resimţeau greutățile jertfei, apăruse o pătură de 
privilegiați... involuntari, care nu riscau nici să moară pe front, nici să-şi 
diminueze dureros veniturile. 

Coborâse dintr-un abiu de-al cleptocrației ceaușistul Bratu. Falnic. | 
se lansa o carte. După întoarcerea legendară din Birobidjan, prin China 
maoistă, la 1962 sau 1952, Marius îl ocolise pe acest şarpe lunecos, fiind 
imposibil să umble fără filaj un asemenea ştab secret. Dealtfel, nu era nimic 
de discutat: expertul în ale propagandei cerceta într-un institut, ținea un 
curs mai ceaușist marxist decât alții, şi publica în neştire, adică în 
mainstream, seducătoarele literar aberaţii protocroniste de rubin, 
condimentate disident cu voie de sus. După ce tovarășul comandant suprem 
a preferat să se retragă la Târgovişte, decât să ordone masacrarea 
Muncitorilor, înțelegând cu înţelepciune activist-securistă că ei doar sunt 
manipulați de agenturi prin huligani, golani, animale şi celebre elemente 
răsculative, generalul antonescian de propagandă Horea Bratu s-a orientat 
după Orient mult mai repede decât idealismul romantic reprezentat de 
Marius, Damian, Noveanu şi chiar de incorigibilul doctrinar Doru 
Băluţeanu, câştigând după 1989 din... bestselleruri traduse şi investind cât 
cuprinde în ample „restituiri“ de literatură legionară, ba chiar nazistă, câr 
o ținea în anii Văcăroiu, dar angajându-se, temător pentru trecutul său, într- 
un discurs destructuralist bazat pe două idei: că minciuna exceselor 
Războiului Sfânt a fost adusă, cu tancurile sovietice, de Mişa Roller şi 
ceilalți de tristă amintire pseudoistorici, și că singura legătură dintre 
republica lui Iliescu şi România Mare e că a apărut iarăşi pe meleag, după 
1989, o „presă jidovită“ şi, ca un corolar, o „intelectualitate jidovită, 
rezultatul deznaționalizant fiind demolarea sistematică, după un plan 
întocmit de servicii profesioniste, a tuturor valorilor noastre eterne, 
începând cu marii noştri voievozi, continuând cu Eminescu şi sfârşind cu 
Marin Preda, Titus Popovici, Eugen Barbu, Petru Dumitriu, Păunescu, 
Paulescu, Parhon, Vadim, Popescu-Dumnezeu, Sergiu Nicolaescu, 
Sadoveanu și alte personalităţi, unele încă în viaţă! 

— Senatori ca şi mine, Marius! Apoi ecuroparlamentari. Refolosibili 
deci! 

- — Impresia mea, îi relatase fotograful de război întors de la 
Morozovsk, în goebbelsianul cabinet capitonat bolşevicește de la 
Ministerul Propagandei, cel cu lădiţe de aer condiționat la fiecare fereastră 
dinspre Gara de Nord, este că un război de partizani ca în Iugoslavia, spre 
deosebire de ce e la nemți în sector, văzuţi ca nişte zei 1943 de la Radio 
Londra, nu se va putea organiza şi în teritoriile cucerite de români, de la 
Dnestr până la Volga şi până la litoralul caspic persan, cu perspectiva ca, 

dacă o strategie Toma Gigi Caragiu de alipire a Strâmtorilor otomane se 
amână, atunci un efort dadaist de a împinge azi până la Golful Oman, 
pentru a ne înstăpâni cu găinile, oile și mai nou cămilele noastre, la 
Strâmtoarea Urmuz, într-o strategie estică de poiene roşii călcate de un 
Toma Alimoş, rămâne să analizațţi cu meticulozitatea şi discernământul 
care vă caracterizează încă de pe când aţi proiectat Cazul Toma Nour, 
domnule general Bratu, cum facem! 

— Domnule Filderman, explodase însă Nacealnikul cu trei zile 
înainte de explozia Comandamentului din Odessa, în două petiţii succesive 
îmi scriți de „tragedia zguduitoare“ și mă „implorați“ în cuvinte 
impresionante, reamintind de „conștiință“ şi de „omenie“ și subliniind că 
sunteți „dator“ să apelaţi „la mine“ şi „numai“ la mine, pentru evreii din 
România care sunt trecuţi în ghetouri pregătite pentru ei pe Bug. 

— Abia luasem Odessa, observă Emily şi românii toţi aflau din 
această publică scrisoare, către un bun coleg de şcoală, preşedintele 
Federației Uniunilor de Comunităţi Evreieşti, despre „tratamentul aplicat 
evreilor din Basarabia şi Bucovina şi de măsurile luate pentru trimiterea şi 
instalarea lor în ghetto-uri, pe Bug”. Da, deportarea pe Bug! Era chiar de 
Sfântu' Dumitru, adică presă datată 27 octombrie 1941. Se anunța 
concomitent căderea Harkovului. Deportare în condiţii de... celebră 
administraţie românească... lar la plebiscitul de la 8 noiembrie 1941, serbat 
de Marius Ghizdavu printr-o amplă onomastic bachanală pe muzică din 
Bach, tot în scris, dar către un nu ştiu ce profesor Găvănescu, se folosea 
până şi incredibila sintagmă PURIFICARE ETNICĂ!. 

— Românii de atunci, zâmbi Gobind cu buzele sale groase de indian 
deportabil nu pe Bug, ci dincolo de Bug, unde fanaticii Oscar Hubig, Adolf 
Reichmann și Arsene-Seraphin Boisson nu aveau, ca inginerul horticol 
Evghenie Otomega dincoace, pretexte horticole pentru muncă şi pentru 
viaţă, — trebuia să voteze toți, citez, încrederea ca Mareșalul Antonescu să 
procedeze la reforma națională a Statului şi la apărarea drepturilor 
Neamului, am încheiat citatul şi insist că Proclamaţia asociată Decretului- 
Lege, dat în Bucureşti-nu-pe-Nipru ci pe Dâmboviţa, cum că Națiunea 
Română este chemată în Adunarea Obştească Plebiscitară, Duminică, 9 
Noiembrie 1941, proclama public la „realizări“ că: 

— Am făcut reforma Românizării, expropriind bunurile evreieşti şi 
am redat Neamului dreptul la întâietate, tăind vâscul care îi apăsa viaţa, 
cită Niel, dând din cap ca un NIlă, în sensul că deși californian ca moşie, el 
păstra expresia genetică a unui bun-simț radical-agrar de orientare 
țărănească-n istorie, în sensul că era sceptic că se merita ca fata lu' verişoara 
lu' tac-su, Isaura Irinucăi de Basel, să se înjosească până la a se mărita cu 
un pui de năpârcă nomenclaturistă, doar pe anticiparea că mediind restituiri 
de 20 miliarde de dolari, el ar putea conta pe un comision de 10-15%, 
dublat dac-ar mai da şi Szekelyf6ld cu bonus Partium. 

EI nu ştia şi nici nu voia să admită că era scris, scris era să fie scris, 
ca din obuzierul lui Sergiu Enache, şi din cazemata ei, să iasă cu mâinile-n 
sus şi să se predea maselor înfierbântate președintele crai mântuitor 
Ştefan-Mihai Enache, cunoscut şi sub numele de Marius-Jan Enache, 
anticipat profetic de președintele-voievod Zahei Avăcăressi însuşi, deşi ar 
fi putut găsi prinţ euroatlantic pentru fiica sa mai mare, Zulnia, botezată nu 
de propriul său naș, mareşalul de torsiune Zahar Maslovici Kartotekov, ci, 
la insistenţele coanei Aneta, de chiar soții Cipriana și Jan Enache, ocupanți 
ai Atelierului Modigliani din Vila Hortensia! 

— Băi purceilor, eu nu puteam, se apără ca oGprunplă npocroiă 
aenoBek Marius de judecata nepoţeilor lu' frati-su, să nu jubilez zgomotos 
de ziulica mea, în 8 noiembrie 1941, pentru întoarcerea Odessei noastre, 
acest dar al grânarului Basarabiei, cum ar fi numit-o Puşkin, la patria 
mumă, cu Transnistrie cu tot, care era un bonus, mă, ce compensa, e drept 
molotovian că numa-ntr-o măsură pentru măsură neînsemnată, marile 
crime aduse-n 1940-41 de acţiunea bolșevizantă a mareșalului Gheorghi 
Jukov în Basarabia și Bucovina, care şi cu cred că dacă noi luptam ca 
finlandezii, îl belea Stalin și ar fi luat Bierlinul doar Konev cu Grişa 
Căinaru, în timp ce eu m-aş fi uitat cu Dora lui la tembelizor, la serialul 
Clona! 

Chiar desfăcu telecomanda Samsung să şchimbe bateriile Philips, pe 
vapor contrafăcute mai mult ca sigur de către Armata a XIV-a la Tiraspol 
sau la Balta, subdimensionate, și căzură întâmplător două hârtiuţe 
împăturite de el ca să se asigure permanenţa contact pe contact de 
alimentare oricând ai nevoie să zapezi. 

— ROMÂNE, deja desfiinţa, prin buletinul de vot, protocronist, 
persoana a doua plural de politeţe Fiihrerul Statului, înainte să se violeze 
până la sânge spiritul Limbii Noastre de către tembeliziunile particulare, 
pornite a transforma în sclavi psihici consumatorii de publicitate și sugestii 
electorale, 

Aprobi actele guvernării dezrobitoare a Mareşalului Antonescu și-i 
dai încrederea ta să împlinească reforma Statului, organizarea Națiunii şi 
apărarea drepturilor noastre? 

Răspunde Da sau Nu. 

Om cu studii intermitente de penitenciaristică la laşi, București şi 
Sorbona, un bon buveur, un bon viveur, Marius Ghizdavu s-a fofilat de la 
un asemenea vot, făcând prin Mișu să dispară lista bărbaţilor mergători la 
plebiscit din Strada Liliputană, dar nu pentru că îl neliniștea că Proclamaţia 
bilanţa că: 

— Am făcut reforma Românizării, expropriind bunurile evreieşti și 
am redat Neamului dreptul la întâietate, tăind vâscul care îi apăsa viaţa! 

Acest enunţ cel mult îi dăruise un vis cu Sulamith Lewald, o ado 
soprană, nişte lieduri, Gedichte der Gefangenen titlu expresionist, Elza şi 

Clara Honig, patru mâini cu degete lungi pe un clavir Thiirmer, care se 
încăpățânează să nu reacționeze la stimuli, el îi deșurubează cu o 
şurubelniţă cu mâner sidefiu lada din rezistent stejar carpatin, găsind 
corzile năpădite de vâsc proaspăt, galben-verzui, cerat, cu bobiţe albe tari 
ca niște perle naturale, şi reci, sfârcuri de Carrara... 

Nu aprobarea actelor guvernării trecute îl îngrijorase pe artistul 
soldat Ghizdavu: în fond, până la 9 noiembrie 1941 luasem Odessa şi Ialta, 
parțial Donbassul şi Kubanul, ne mai așteptau Cotul fluviului Don, cu acea 
Stepă Calmucă pe care el o înconjoară curtenitor, parcă implorându-ne pe 
noi s-o irigăm cu prizonierii, transformând-o într-un paradis de Len-, Mos- 
sau Oscarfilm, şi, desigur rubinul agată, Cecenia noastră, care ne mai lipsea 
din Bijuurile pierdute ale Reginei sale Maria, în loc de altceva care să ne 
scoată la Marea Caspică şi, prin Persia, la Strâmtoarea noastră Urmuz, care 
este cheia strategică dadaistă pentru reconstituirea proprietății asupra 
cetății Basra, întemeiată pentru Basarabi de cavalerul rătăcitor cuman 
Toma Alimoș, pe un zid părăsit de tracii sudici (celebrii bessi) la confluența 
de atunci a Tigrului cu Eufratul, pe vremea lui Istaspe din Cuti pe Ceremuș 
sau Miorcani pe Prut, al cărui fiu, Darius, înțelegând că nu poate stăpâni, 
cum explica Doru Băluţeanu, pe daci, pe geți, pe carpi şi pe robii lor sciți, 
fără un element birocrat administrativ de tip fanariot, a permis evreilor abia 
scăpați din Babilon să reconstruiască Templul din Ierusalimul nostru, spre 
anexarea definitivă a Levantului, împăcând pe toți nemulțumiţii, cum 
năzuia prin proiect şi cavalerul balcanic Toma Gigi Caragiu, a cărui parțială 
coincidență de nume, cu celebrul actor decedat la cutremurul din noiembrie 
1940, ține doar de puţinătatea numerică a familiilor de români romani 
dintre Balcic şi Trieste, supraviețuitori furiei deznaționalizante: slavă, 
grecească şi otomană. 

— Celebrul nostru fotbalist machidon, ca şi negustorii de talente 
aromâni, ca şi românii înstăriți din străinătate, sfredeli întrebător senatorul 
Horea Bratu pe fostul subordonat propagandist, poate c-ar fi cazul să-şi 
probeze patriotismul fotbalistic şi să contribuie la lobarea peste interesele 
adverse a unor adevăruri prestabilite, cu care opinia publică mondială să 
fie din timp obișnuită, resemnată cu un nou posibil stăpân, din Carpaţi... 
Ah, dac-aş avea eu iar răspunderi ofițereşti în propagandă, aş lua legătura 
cu prietenii noștri atotputernici, știi tu care, Marius tată, care dețin sau 
controlează peste 85% din mediile de informare mondiale, şi aş băga pe 
CNN, pe arte, pe Discovery, în Le Monde şi pe Al Jade aia, Al Jazeera, un 
documentar seducător, cu zidul de lapislazuli părăsit de strămoşii cei 
rătăcitori, tracii sudici, bessii, şi cum Toma Alimoş a zidit pentru Basarabi, 
sub flamuri tricolore, cetatea Basra, din bazarul căreia a şi cumpărat de la 
un beduin yemenit, Saeed Bin Saced Baffayad, pe eternul lpiţan El-Zorab, 
călărit de tine peste Don până la Gumrak, de Stalin mai deloc, de mareșalul 
Jukov la parada Pobedei și, în cele din urmă, de Saddam Hussein, un 

înfumurat care e exclus să nu se ia iar de el singura supraputere pe care mai 
poți rezema azi o politică externă... America! Deci mergem înainte cu 
Bush, nu ne mai uităm nici în stânga, nici în dreapta!... Şi poate luăm 
împreună Basra Basarabilor mai pe vecie decât fu Odessa noastră! 

— Vine el iar rândul și la acest dar al Basarabiei, Odessa! rânji 
întunecat cu toată placa dentară Marius Ghizdavu, cunoscător că, 
gospodărit de Gherman Pântea, orașul Dorei arăta în război, cu tangouri 
Petre Leşcenco, mai romantic decât Casablanca. Convingea și pe alții cu 
poze din localuri selecte 1942, ca de pace ţaristă la Biarritz. Totul depinde 
de ageamiii cocoţaţi în capul Țării, într-un Război Haios, care azi nu mai e 
nici cald, nici rece, e ca apa plată călâie. Mda, intrat-am în zodia războiului 
plat, când nu mai contează ce primar eutanasiază potăile, pavează bordurile 
şi bagă metrou uşor pentru ronțăitorii de răsărită, ci esențialul e cine dintre 
noi, falimentând fonduri de investiții şi caritasuri, devine acum acționar 
majoritar în Transnistria, redând Neamului dreptul la întâietate şi pregătind 
vechile noastre posesiuni pentru o nouă reformă a Românizării! 

— Aşa-i! Aşa-i! Așa-i! se rostiră furioase cele trei eumenide, cu care 
se coborâse din gip venerabilul senator, la lansarea de carte eveniment. 
Războiul plat se duce conspiraţionist, cu bancnote spălate drept capital 
românesc şi cu alte hârtii de valoare, printre care şi cărțile pilduitoare... 

Adevărul literar unic şi etern fiind că tocmai cea de-a doua hârtie ce 
trebuia completată, la Al doilea plebiscit antonescian şi, din lipsă de 
succese credibile în cucerirea Stalingradului şi a litoralului caspic, ultimul, 
băgase în spărieţi pe abilul avocat nepot de avocat, așa-zisul Legământ 
dintre Român şi Mareșal fiind o adevărată poliţă în alb, pe baza căreia 
agenţii Căgăbăului, împreunaţi cu ai noştri, explicase el unchiului Alec, ar 
fi putut duce la Sibir întreaga parte bărbătească a Regatului Român 
semnatară (femeile române nefiind... târâte la vot): 

— Române, silabisi el negru de neliniște, 

Te legi cu tot cugetul și fapta să sprijini pe Mareșalul Antonescu la 
împlinirea programului său de reorganizare a Statului şi a Națiunii? 

Eu Marius Ghizdavu din com./ municipiul Bucureşti, strada 
Liliputană nr. 3 bis (Villa Hortensia) de meserie agricultor, 

Mă leg să sprijin prin cuget şi faptă pe Mareșalul Antonescu la 
împlinirea programului său de reorganizare a Statului și a Națiunii şi-mi 
aştept locul şi ceasul răspunderii ce voiu primi. 

Data 9 noiembrie 1941 Semnătura 

Nefiind sigur că Mişu va putea sustrage listele şi peticele de hârtie, 
abilul boier se dusese beat, după paradă și onomastică și jubilaţia de a o 
identifica-n tribuna văduvelor pe frumoasa farmacistă Eliza Alexandrescu 
din gara Sărata, se făcuse că uită a se iscăli, aşa că-l semnase în lipsă Codin 
Marin, încât orice grafolog convocat de torționarul bolşevic Jan Enache, ar 
fi pus rezoluţie că nu există angajare scrisă faţă de regimul militar-fascist 

antonescian şi, pe cale de consecință, nici contribuţie proprie la crimele de 
război doar ale germanilor. 

— Să fi fost eu în locul căpitanului de torsiune Țiukeleu Adrieanus, 
explodă tinereşte Muhală Muistu, la masa lui Narcis Dabija de la cafeneaua 
Nechezol din Ghinea Tzukala Park, să moară mama dacă nu m-ar fi 
intrigat, ca procuror, tocmai aceste alibiuri pe care şi le construiește 
inculpatul Marius Ghizdavu, ori de câte ori se produc contribuţii românești 
la inventarierea crimelor de război! 

— La Rebeliune, nota consilierul Zahar Maslovici Kartotekov, el 
incendiază Dudeștii şi Văcăreştii, atârnă cadavre în cârlige la abator şi 
împușcă oameni nevinovaţi în pădurea Jilava, dar își asigură un glonţ 
german în spinare, căsăpind ca un barbar un câine lup nevinovat, şi obține 
prin şantaj declaraţii de la familia Honig cum că în persoană i-ar fi avertizat 
să se retragă-n Ferentari... Şi că le-a răpit apoi studioul fotografic doar ca 
să-l „salveze“ de la românizarea iminentă! 

— La mişelescul atac din 22 iunie 1941, observa-n memoriile sale 
educatorul duminical al tineretului dekabrist Darie Fişiereanu, atac 
banditesc al României burghezo-moşiereşti aliate cu Germania hitleristă, 
în contra Republicii Socialiste Moldovenești Sovietice şi a marii URSS, 
acuzatul poporului Marius Ghizdavu întârzie prin Uranus, probează cai, 
scoate certificat că nu se poate ţine cu o mână de EI-Zorab şi cu alta să 
mitralieze lunetiste paşnice sau să panorameze zdrobirea bolşevicilor din 
tancuri, are chiar tupeul de a avertiza pe doamna Phia Honig să nu-şi lase 
fratele, pe stomatologul progresist Zeno Lewald, la Ieși, ca şi cum ar mai 
fi putut circula cineva atuncea fără tot felul de autorizaţii, motivându-și 
temerile pe calcul şahist şi pe intuiţia de pictor cult că frăția de arme 
româno-germană va fi cimentată la greu cu sânge, într-un ritual de 
întemeiere a unui condominium latino-arian, pe spinarea slavilor şi a 
asiaticilor incapabili să se guverneze singuri, incapabili să ajungă la 
progres, la prosperitate, altfel decât dacă sunt comandați energic de 
popoare destoinice, verificate rasial, care au mai stăpânit lumea, in 
integrum sau cea mai mare parte din ea! 

— La grandioasa cucerire a Odessei, care era al cincilea municipiu 
bolşevic important, îndreptă baionetă pixul Zsuzsei Erdsdy spre român 
Narcis Dabija, după ce se convinge că a dispărut sub ruinele 
Comandamentului abia instalat revizorul școlar Colea, locotenent de geniu 
şi fortificaţii, pe care îl OBSERVASE artisticește viril cum se desparte în 
gara Sărata de farmacista Luz, o frumuseţe năpădineancă, din Tatar Bunar 
venită cu o gabrioletă de împrumut, nu cu şareta, criminalul de război sfânt 
Marius Ghizdavu cică dispare din oraş exact când încep concentrările de 
localnici, mai probabil evrei deportați din Basarabia, în vederea 
represaliilor şi se împart ştreanguri patrulelor, banalizarea legănării în 
vântul urban a spânzuraţilor fiind urmărită de artist cu drăcească pasiune 

dealtfel pe întreaga durată a conflictului, în ambele sensuri, încât există 
mărturii că pe când sub ceaușism ieşea lumea la căutat mâncare mai Festivă 
PCR, inclusiv în dârdora Crăciunului sau Paştelui, el schiţa (fiindcă o 
îngropase fototeca cu toată colecția în Pădurea Andronache, ajutat sau nu 
de Victoriţa factoriţa) cum la Harkov localnice după treburi, pe sub 
spânzurătorile stradale, grăbind pasul mașinal fără a le acorda nicio atenție, 
cum există și fotografii din Leningrad sau chiar filme cu părinți cărând, 
cum ai veni de la piață, săniuţe cu copii morţi, cari mucoşi poate c-ar fi 
trebuit să fie demult evacuaţi de Stalin și Beria, însă nu fusese loc în 
vagoane fiindcă trenurile duceau la Sibir deţinuţi politici sau bunuri 
materiale... 

— Nu am îngropat niciodată, se apără până răguși prinţul cel bătrân, 
cu Victorița factoriţa documentele mele, colecţiile mele de, ca și 
microfilme, în Pădurea Andronache. Tovarăşa îmi fusese impusă de 
comuniști Chiriaşă cu soţu-i şofer, în căscioara bătrânească ce 
achiziționasem prevăzător în toamna lui 1943, în Strada Existenţei, da, colţ 
cu Strada Lecturii, da, aceeași mahala Andronache, şi se jertfea pentru 
republica populară, raportându-și lui Ţiucheală raporturile ei cu mine. În 
cutii cilindrice de măşti de gaze, îngropasem ce-am avut de îngropat în 
Pădurea Andronache deja după străpungerea de la Uman, fără vreo 
Victoriţă, pe o sugestie cu variaţiuni de Grigore Căinaru, abia plecat pe 
front la Storojineţ, Dubăuţi şi Cuti s-acopere spărtura, ca intelectuali 
certându-ne, el asumând datoria de a apăra Ţara doar până-n Nistru la Est 
şi până-n Dunăre la Viena, anexând Ungaria şi Slovacia, mulţumindu-se, 
deci, doar cu Triunghiul de Lapislazuli, pe când eu nu numai că credeam 
ATUNCI, dar cred şi ACUM, că nimeni nu are de ce să conteste Neamului 
Românesc dreptul de a cuceri Rusia în întregimel... 

Era week-end occidental şi oameni pașnici parizieni se întorceau de 
la o demonstraţie antiamericană, cum că să fie lăsat alde Saddam în pace, 
după opinia lui Marius, dar şi Dorothea Schlauberger părea de acord, deşi 
marxistă reglată pe devenire, gloata ca gloată era tot atât de ilogică, deşi 
mult mai uşor influenţabilă, ca-n anii nebuni de populistă sadea epocă 
Front Popu, 1936-1939, când ca să crape de ciudă muncitorii naţional- 
socialiști germani, se cereau vehement concedii plătite, nu tancuri, chit că 
Goering dota Wehrmachtul ce sfida Versaiu ca Pentagonul Onul, cu 
TUNURI DIN UNT, cari însă n-au rezistatără bateriilor din creier de copil 
ucrainean, cu care imediat după Foamete zicea dl d' Esgrignon c-a surprins 
artileria democrată Holodomor, a lui Valter Roman, în Spania, pe 
observatorii militari anglo-americani, de la care act s-a şi zămislit acea 
strategie de neutralizare a otrăvii cu ajutorul otravei, anticipându-se corect 
că imperialiştii de rasă ariană nu se vor opri în Polonia, indecizându-se la 
revelația originilor poloneze ale wotanistului Nietzsche, ci vor avansa pe 
repede înainte, intrând astfel orbeşte în conflict de interese privind Crimeia 

şi Caucazul, de exemplu, cu imperialiştii de gintă latină, români şi italieni, 
ajunşi ce vii, bade, târzior, la împărţirea Lumii... Conflict de interese 
căruia, când cu bombardamente teroriste (Orte des Schreckens die wir 
niemals zăanimals vergessen diirfen: Santa Vinere ză Forgotten Cemetery 
de ploua cu descărnaţi, bazarurile Căii Griviței pe atunci comercială arse, 
penitenciarul Ploiești condamnat, distrusă gara cea romantică a Piteștiului 
meu ...), când cu abureli de Carta Atlanticului că nonbolşevizare, fără 
Protocolul ei Secret că nu se aplică Galiției Mari, populate în principal cu 
seminții de rase, hm, de la Poola la Sankt Leningrad şi de la Dresden la 
Sfântul Balcic, — 1 se putea da întrebuinţarea că după ce s-a vărsat sânge 
sovietic în cantități inimaginabile, Stalin recunoscând 7 milioane de morți, 
Hruşciov 20 şi Soljeniţin 31 (!), citând presa glasnostului, s-ar putea vărsa 
ŞI ceva sânge românesc, nu ca pân-acum pentru a cuceri URSS, ci doar 
întru a accelera procesul de pace, trecerea României dintr-o tabără în ailaltă 
fiind consecința firească a Debarcării şi cel mai notabil eveniment de până 
la nunta lu' Adolf cu Eva şi toastul sentimental rostit de Stalin cu ocazia 
Apărării, consolidării şi extinderii de către popor a Nomenclaturii, din 
patriotism științific marxist de-l înfrăţea cu securiştii, gestionarii, activiștii 
şi ideologii, în acest sens, ca jurist, temându-mă acum la Paris, Damiane, 
că dacă lupta românilor neregali ai lu' domnu' Iliescu în contra lu' Saddam, 
e o opţiune ce opune aderarea la Nato intrării-n uie, atunci axa Paris-Berlin 
ar putea reacționa dezlegând acuzatorii poporului la Curtea Internaţională 
pentru Crime de Război și, cum Bush sau Blair îi de nepariat că a să hie 
predaţi, în schimb PNL-Parizer sau PNŢ-Borviz ar putea să se facă ca cu 
Mareșalul și să-l cedeze pe YI, şi pe complicii lui feseniști, cari au împins 
România iorgovană la dezastru, camarade Gaston, angajând-o, săraca, într- 
un război de jaf şi cucerire, şi cotropire chiar dacă e vorba de a dezrobi 
Bassra ca cetate de la strămoşii bessi şi de la cavalerul basarabean Toma 
Alimoş, dus lângă şold la şold cu imperialiştii anglo-americani... Un război 
insipid şi ilegal, Gastoane, neavizat de ONU! 

— Ar fi impardonabil, declarase el ca manifestant parizian bătrân 
agricultor aşezat din Zidurile, şi bizar pentru Bush, carele a fost desemnat 
preşedinte mai prin tragere la sorţi contra lui Gore, să nu asculte indicaţiile 
lui Chirac, biruitor asupra lui Le Pen cât YI în 20 Mai 1990 pe toţi, şi să se 
ia de Saddam, care călărind pe El-Zorab al meu, beneficiază de o 
popularitate de 100% în rândurile poporului irakian, cum n-a avut nici 
Conducătorul Statului Mareşal de Război Sfânt lon Antonescu după ce, 
reîntregind Ţara la Răsărit, i-a anexat Odessa, nu ca pe un dar al Basarabiei 
ci doar ca pe o compensație la distrugerile cauzate Gintei Latine de URSS, 
în anul de întunecată şi sângeroasă stăpânire bolşevică 1940-1941!... 

Luxul că pictorul Marius Ghizdavu mersese la demonstrația 
antirăzboinică în condiţii americane, cu elicopterul lui Alex, nu trebuie să 
ne împingă pe panta unui pacifism conciliator, pe versanții căruia s-au 

rostogolit pe tobogan Sudeţii pacifiști la Hitler. Inima lui excitată bătea cu 
emoţiune, printre lesbiene şi tinere specimene de marxiști: de mult nu mai 
văzuse o intelectualitate pestriță la maţe devenită violentă, uite la bărbosul 
ăsta ochelarist cum se repede-n uslaş ca cum ar fi-n familie, în timp ce 
comanifestanţii urlă, implorând să vină televiziunile! 

SE INFILTRASE, făcea observație romanescă plastică, avea o 
pancartă cu Bush vampir No Blood for Oil pe avers şi cu, pe revers, 1 fuck 
you Bush TORRARIST!, care însă, aşa cum și anticipase, nu deranja pe 
nimeni ca-n România încă pudică, fesenistă, semn de ieşire personală 
violentă din istorioara stătută, băhnită, ca expert în ale propagandei scăpat 
nereeducat, socotind de a sa datorie a-i emaila Condoriţei R., ca mai 
neocupată cu răzbelul decât masculii patriarhali, că e riscant pe termen lung 
a-l trânti, de pe El-Zorab al meu, pe Saddam, cel ce încheindu-și tradițional 
cuvântările cu lozinca Palestina va fi liberă!, mai lăsa cât de cât un bob de 
muștar marii masse mussulmane globale, în măcar promisiuni precum 
limitarea expansiunii coloniștilor în Cisiordania. 

Faptul nemaipomenit că pi canale și prin puţina presă din chioşcurile 
care deja nu mai aveau nicăirea la discreţie România Literară, 22, 
Observator Cultural sau periodicele literare regionale, de când politica 
Moarte intelectualilor biruise, vibra din nou halucinantul titlu ROM ÂN 
IAÎNRĂZBOI, injecta în Marius Ghizdavu, în Horea Bratu, Jenică 
Noveanu, popa Tani, doctor Lecca, în Gary (Moldova's exclusive 
authorized Ferrari dealer) şi în atâţia alții, eroi obscuri sau de calitate 
superioară ai uitatului Război Sfânt, vigoarea agresivă şi cobind a jertfă din 
zvăpăiata şi împăiata nemuritor în memorie Tinerețe Frumuseţe. Până şi 
înțeleptul Grigore Căinaru se trezise în Cimitirul Militar Ghencea pandur 
şi ținea a reaminti prietenilor săi că misiunea noastră culturală și chiar 
civilizatorie nu se poate îndeplini în belşug și tihnă decât, dându-ne după 
leşi, în perimetrul de lapislazuli Breslau-Cracău-Beciu. 

Cum arăta Grig? Înnegrit şi buhăit, încremenit în proiect pe prispa 
casei sale memoriale de la Căinării Vechi, fredonând cu aluzia că nu e bine 
să trecem Nistrul lui Saddam, nu pentru că în absolut n-am avea dreptul 
de a cuceri URSS, fie şi prin oligarhii români, ci pentru că vom fi 
sancționați de anglo-americani, stăpânii lumii. Ce fredonând? nu înţelese 
iubitoarea de bandiți demonstrantă lângă Marius, Clarisse Moosbrugger, ce 
se luase-n gură c-un alsacian de-al uslaşilor. Dimineaţa pi răcoari, tălmăci 
din moldovigneşte-n valahă eternul antibolşevic, eu stau cu fața la soari și 
mă uit în ceru-ăl maari... Ce sperând Marius? Când auzise că emanaţii 
cocoţaţi în capul Ţării proiectează caritasuri, bănci şi fonduri de investiţii, 
pentru aproape două miliarde de dolari datoraţi de asiro-babilonieni 
bucureştenilor, grație lui Cea, şi că la vârful nomenclaturii pluraliste, se fac 
liste cu personalitățile mai proeminente pentru care poporul să plătească 
protecție, gărzi care desigur vor rămâne în proprietate particularisită până 

dincolo de răscoalele aniversare centenar, previzibile pentru 2007, la ce 
jinduind salivând ca şacalul sau hiena când vânează leoaicele? Nimic 
petrolier. 

EI se uita cu lacrimi de nostalgie la cum călărea Saddam pe El-Zorab 
al lui, de plângea până şi rândaşul Codin, pe sub arcul de triumf de după 
biruința asupra extremismului islamist iranian, două săbii curbate, în mod 
evident reminiscență de la misiunea civilizatorie în zonă a întemeietorilor 
Bassrei noastre, vitejii bessi! 

Ci Clara Honig, în vacarmul exploziilor mai puţin supărătoare decât 
fâşâitul de clepsidră al furtunii de nisip, ție-ţi vorbesc, Americă, scrise 
atunci cu degetul de pianistă şi poetă în deşert: 

Den Vereinigten Staaten 


Amerika du hast es besser 

Als unser Continent das alte, 
Hast keine verfallene Schlâsser 
Und keine Basalte. 

Dich stârt nicht im Innern, 

Zu lebendiger Zeit, 

Unniitzes Erinnern 

Und vergeblicher Streit. 


Benutzt die Gegenwart mit Glick! 

Und wenn nun eure Kinder dichten 

Bewahre sie ein gut Geschick 

Vor Ritter — Răuber — und Gespenstergeschichten. 


— Nu le atingeţi! întinse degetele sale nemuncite forţat nici până în 
1831 Johann Wolfgang von Goethe, intuind că marxiştii îi vor răstălmăci 
atâta operă căcălău, dar cel mai rău părându-i de amputarea nobilei 
particule VON, cum lui Tolstoi titlul de Conte sub Lenin Troțki Stalin, în 
timp ce din regie nora lu' Jan Enache tălmăcea că ție-ţi vorbesc, Americă, 
fă Americă, ești mai bestială decât senilul nostru continent, tu n-ai palate 
falimentate imobiliar şi nici vulcani, deci pe tine niciun resentiment nu te 
jenează să te dixtrezi, să te simţi bine, n-ai arhive CNSAS, nici controverse! 
Deci serveşte din prezent la greu, să ai poftă, Americă! Plozii tăi să se 
excite etern la superproducții cu terminatori, mafioți şi fantome!... 

Ci Marius, în comozi șalvari roşii ucraineni, se tolăni în pernele 
Salonului Oriental, deţinut de Hotelul al cărui acționar majoritar era el 
însuşi, ca frate Ghizdavu, prin lucrătura baronului mogul Cezar Bogza, ce 
finanța toate partidele și oengeurile influente, așadar şi Ideologia 
Românească, canalele pluralismului, inclusiv... sintagma perversă a Epocii 
YI „fosta (!) securitate“, nescăpând fostului propagandist fotograf pictor de 

Război Sfânt profilul anului 2003, ah, 50 de ani de regrete c-a murit Stalin, 
sau că sosind în România ca nabab, găsea intruvabile şi aşa subțiricili foițe 
ale intelectualității mai neinculte (însă luni 24 martie, fotografi6 nişte 
măicuţe rebegite cumpărând Formula As), mai semnificativ în nimicuri 
fiind că la canalul de Newsuri 1 se dăduse un șut la un occidentalist, 
băgându-se-n supracontrapondere campionul pupincuriştilor, să re- 
elogieze ceauşismul, pe motiv că „azi importăm tot ce exportam”, şi să 
ofere doar „drept de imagine“ la care vrea să se mai exprime din PNL- 
Borviz sau PNŢ-Parizer, însă cel mai latrinos era că pe fondul orbitor al 
furtunii de nisip, scornite-n deşert de desfrânata Inanna, pentru a nu fi zărită 
de cameramani purificându-se goală, când în Furaat, când în Dijlah, se 
sforicea de mazilirea şi a altor incomozi, nedurându-i undeva pe occidentali 
decât dacă mergem sau nu la decontaminat pe unde va potopi noul 
Ghilgameş deșertul ca deşert! 

— Deşertăciunea deșertăciunilor, chiar n-are Hitler, în afară de 
parașuta Eva Braun, altă surpriză-minune bombă din cer, Lino? se întreba 
pilit pictorul, intrigat că, poate mai bine informaţi, anglo-americanii se 
opriseră prudent pe Elba la 1945 şi încurajau gălăgios echipa... Rusiei 
staliniste, care curăța cu pierderi groaznice ruinurile Bierlinului de gărzile 
pubere, fanatizate, ale nefericitului Fiihrer. 

Deja Boierul nu mai avea interlocutor pe Codin, din cauza mini- 
reformei agrare a instalatului la Ialta guvern Petru Groza, consecință a 

Infrângerii de la Stalingrad şi a pierderii Războiului Sfânt. Vezi, bă, că 
derapezi incorect faţă de SUA şi UK, prietenele RO! mârâi Țiuchel 


Adriean. Se repezise pe la Ziduri doar ca să înfiinţeze la conac o fundaţie, 
pentru orfanii de război, dar şi pentru nou anticipata fraudă meteorologică 
bolşevică Holodomor, orfelinatul Fiii Secetei. 

Încă din 23 august 1944, Horea Bratu ar fi fost reţinut de Bodnăraș 
şi trimis la Moscova, deşi schimbase încă de la 1 aprilie 1944 tabăra şi chiar 
el înregistrase cu Lucrețiu Pătrășcanu, pentru radio, Mesajul Regal, puţin 
lipsind să nu avem din start republică sovietică fesenistă, Noveanu şi 
Damian căzând prizonieri la Cetatea Albă fără luptă, iar impulsivul Doru 
Băluţeanu luând înțelept, pe la Schit, pe Con în sus, drumul Badea Cârţan 
spre slobozenie al munților, până la Trieste şi la Roma, avocat inginer de 
poduri, găsind uşor de lucru oriunde postbelic, intoxicare, Otomega îl va 
mirosi... măcelar în Orașul Dr. Petru Groza! 

Amu, dacă Damian doar strâmba din nas la decorul mesopotamian, 
Noveanu, a cărui ţâfnă se adâncea cu cât apăreau mai multe legi de progres 
prin restrângerea libertăţii de a difuza „gândirea incorectă“, spre deosebire 
de filmele proaste turceşti, latino sau asiatice, turba de-a binelea. Tot 
urmărind el coloritul şi geometria covoarelor, medita dacă să ceară sau să 
amâne finanţare de la Mecena de la Sonnenheim, pentru o cercetare vastă 
şi obiectivă asupra influenţei civilizaţiunii mahometane asupra românilor, 

în costumul poporan, în decoraţiuni interioare, în confort, în pomeni şi în 
general în soroacele cultului morţilor, în arhitecturi începând cu a lui 
Manole Curte de Argeş şi, nu mai puţin, în doine, balade şi manele, căci 
păgânii veneau cu un salon al frumoaselor catrene persane și al serialelor 
de larg consum, ca O mie una de nopți, Suleymane! 

— Au pierdut americanii războiul lor ăla sfântu' din Golf, frate 
Marius? cită ca din ziar cu titlu atrăgător incitant etern tradiționalistul Doru 
Băluţeanu, cu aceeaşi voce mieroasă ca când îl ruga prin noiembrie 1940 
să-şi implementeze talantul expresionist în Cranii de lemn, în Casa Verde 
şi chiar într-o, reamenajată ca muzeu al ateismului wotanist, marea 
Catedrală a Strasbourgului nostru. 

Deocamdată, Bagdadul arăta într-adevăr infinit mai bine decât 
Berlinul și chiar decât Stalingradul, încă mergea tembeliziunea și 
întreruperile de curent erau mai rare decât în România postCea pe timp de 
pace. 

Gobind, Emily şi Niel se uitau cu încordare la unchiul bunel, ca şi 
cum ar fi apărut la ei, la Santa Diana-n Pacific sau la verişorii din Elberon 
New Jersey în Atlantic la Santa Madonna, cu o ie albă-n proţap, să se 
predea, şi nu verificaseră dacă nu cumva din loialitate față de Saddam n- 
are vreun săculeț cu pământ exploziv sub ea. Ei nu ştiau că şi el îi vedea ca 
pe nişte Furii eumenide ridicole, cari nu realizau, şi nici n-aveau cum, din 
incultură, că în Războiul Sfânt se bătuse, ca bun român, pentru cucerirea 
şi anexarea Rusiei pe vecie, sau măcar, aşa cum s-a şi întâmplat, pentru 
marcarea pe teren, cu rămăşiţe de eroi nemuritori, până unde se cuprinde 
„dreptul nostru“, anume până peste Volga şi Caucaz, după ce Constituţia 
iorgovană fi-va violată-n curte de Avăcăressi, săvai că sintagma 
președinte-vodă  implementându-se, o hi neomonarhicească, fiind 
subînțeles că noile generații hibride vor zidi, pe mutește, prin mijloace 
comerciale și oengiste de infiltrațiune pașnice, specifice unui nou ev 
economico-financiar, Reichul nost' Românesc, de lapislazuli şi jad, cât mai 
pe conturul civilizator abia înjghebelit sub Mihai Întâiul Majestatea Sa 
Voievod de Alba Iulia - Odessa - Sevastopol- Kalaci şi Mahacikala, într-o 
fulgurație de o clipă, de la 22 iunie 1941 pân' la 19 noiembrie 1942, de o 
generaţie de Giganţi româno-germani Paciurea-Storck. 

Ce îl îngrijora pe locotenentul de cavalerie cel mai frumos din 
Regimentul Number Cetîre Regina Maria Roşiori era că, acestei tranșe de 
lapislazuli, cam 5-10% din uscatul planetei, în mod firesc ar fi trebuit să-i 
ducă dorul şi alți căutători de jad, dar numai noi i-am fi prețuit sincer forțele 
de muncă nelimitate, cu ele valorificând ro do list bogăţiile solului şi 
subsolului, etapizat după o foaie de parcurs judicios întocmită de frații 
Ghizdavu, dedicându-ne întregul capitalism postmodern Misiunii noastre 
civilizatorii la porțile de un albastru Ispahan ale Asiei Centrale, închizând 
uşa capitalului străin şi promovând exclusivist doar interesele pur 

româneşti, cum cerea şi Strada în 1990, să nu ne vindem Țara! 

Or, ce se întâmplase? 

Deși Stalin, în intervalul dintre atacul lui Hitler, 22 iunie 1941, care 
ducea un război nedrept, şi ofensiva românilor, 2 iulie 1941, care duceau 
un război incontestabil drept, se retrăsese la Kunţevo, pentru a citi în 
mijlocul naturii neîntinate fluviu-romanul Război și Pace, ca să-l plagieze 
cu mujicii kolhoznici comuniști, şi uite, Damiane, că marxism-leninismul 
creator al contelui Leon Tolstoi nu s-a adeverit viabil decât foarte parțial 
sau chiar deloc, cum a şi demonstrat fluviu-romancierul Grigore Căinaru, 
plătind cu viaţa îndrăzneala sa! 

Inspirat de această interminabilă operă, de 1681 pagini în ediţia cu 
doaşcă curcubeie şi cu secvenţe de luptă pe ea, marele Fiihrer al coaliției 
Naţiunilor, unite necondiționat de Churchill și Roosevelt, mai întâi, a ţinut 
în 3 iulie 1941 diskursul cela languros devenit inevitabil, obligatoriu, după 
ce românii, pe 2, atacând efectiv, nu demonstrativ ca teroriștii lui Iliescu, 
schimbaseră răzbunător însăși semnificația Războiului Existenţialist, 
demascând lumii întregi Expansionismul cominternist şi pivotul său de la 
1940, deznaționalizarea pe vecie a Basarabiei şi Bucovinei! Mai apoi, 
Stalin a dezvoltat o strategie de retragere silită din fața fiarei de oţel Krupp, 
pentru a goni invers, prin 1943 toamna, vita împuţinată ce-i călca straturile 
de grădinar miciurinist, doar arătându-i bâta amenințării cu Gulagul, restul 
terminându-se de la sine, prin colosalul dezechilibru de forţe. 

Lucru lesne anticipat de pictorul excesivist radical-agrar Marius 
Ghizdavu, care nu s-a deplasat la Kunţevo cu ginerii lui Moga, trimiși 
pesemne de Prinţul Știrbey, sau mai degrabă de Matache Sănătescu, spre 
a-l asigura pe plângăreţul Stalin că, în caz că, sorții fuindu-ne potrivnici, nu 
vom recupera Basarabia și Bucovina, atunci noi românii întoarcem armele 
şi luăm Balcicul și Budapesta, însă împreună cu comisarul Alecu Ghizdavu 
(Şaraga) şi, parţial, cu psihologul chirurg Liviu Lecca, el 1-a studiat lui Hi, 
la Berdicev în carpen, profilul freudist, şi urechile, detectând o jenă de a se 
fi născut corsican/ austriac marginal şi o propensiune caraghioasă de a se 
afirma central ca franţuz/ teuton, mare pictor sau arhitect Art Deco, dar nu 
în Europa, ci la... Miami Beach sau la Beverly Hills! 

S-a spus că Marius a trecut deseori Volga pentru a filma Stalingradul 
din partea opusă. Nu era decât o mişcare înșelătoare, marele peisagist 
urmând de fapt cursul apei în amonte, pentru a realiza la circa 400 kilometri 
în sus de Stalingrad, reportaje fotografice privind viața comunității 
germane, aduse de Ecaterina a II-a în zona Saratovului. Coechipierul său 
Otto Runge drumeţea în acest timp mai departe, pentru a spiona Samara 
(unde a identificat poziția unui bunker cu nod de comunicații, pregătit 
probabil pentru Stalin), precum şi diferite cazărmi. Marius l-a prins din 
urmă şi l-a şi depăşit, dar n-a aflat indicii că s-ar găsi la Simbirsk 
(Ulianovsk), întoarsă la origine, mumia lui Lenin, ipoteza asta simplistă 

cădea. Cum Otto îşi aprofunda investigaţiile de la Samara, pictorul şi-a 
permis atunci împlinirea unui vis mai vechi, să înainteze spre Kazan, 
oprindu-se însă la confluența cu Volga a Kamei, pe malul drept al căreia 
voia să vadă Elabuga, orăşelul mentorului său Şişkin, peisagist rătăcitor 
Luminător al Poporului. De la soclul cilindric al statuii, în vale, parcă 
vedeai toată imensitatea Rusiei şi nu mai puteai înţelege nimic de ce 
conducătorii ei sunt obsedaţi de a acapara noi și noi pământuri de la vecini. 
Totuşi, se întoarse de la Elabuga întristat. Un pensionar localnic i-a arătat 
pe Uliţa Kazanskaia un fel de obelisc terminat foarte sus cu un bust din 
argint, prezentat drept cameră nepBerii naMATHuK JlenunHy, iar mai încolo, 
dând colţul, i-a arătat o izbă unde cică s-a spânzurat o poetă care a stat vreo 
cinşpe ani la Paris şi, nevoind să moară de foame pe malurile Senei, s-a 
întors ca proasta în URSS. Or, aici, dac-ai văzut Occidentul, eşti şpion! 
Colegii ei intelectualii, ca şi ea refugiaţi de la Moscova la Elabuga și 
îndeosebi la Cistopol, s-au făcut că n-o cunosc, încât n-a putut găsi unde să 
intre în câmpul muncii, fiind şi producție de război secretă. Fără cartelă... 
cimitirul! Fără a se mai şti nici care-i groapa... 

O chema Maria Ţvetaeva. Şi făcuse suprarealism scandalagiu, deci 
Marius nu prea ştia de ea, necunoscând de la Marieta decât pe Anna 
Ahmatova a lui Modigliani. Dar numele îi spunea totuși ceva. În 1912, anul 
lui de naştere, se inaugurase Muzeul de Artă farul Alexandru al III-lea, azi 
numit Pușkin, nu Ţvetaev, după numele genialului său fondator, tocmai 
tatăl poetei. 

Asta visa că voia să facă Marius şi în Lembergul lui natal, un muzeu 
de clone 3D al capodoperelor umanităţii, plus ce opere unicat se mai pot 
achiziționa dacă burghezia de merit, de şpagă sau de jaf investeşte masiv 
în Edu-Cultură! 

— Odessa noastră, îşi aminti Mişu râzând, era în Războiul Sfânt, ca 
şi în Războiul Întregirii Neamului, o insulă paradisiacă, un fel de 
Casablancă. Linişte, pace, localuri, orchestre, dans, caviar și şampanie din 
belşug. Ceva de vis... 

— La Odessa, zise Alecu Ghizdavu că 1. Gh. Duca îşi amintea râzând 
cum, ca să-şi viziteze nişte logodnice cu zeci de ani mai tinere, se tot 
învoiau de la Brătianu miniştri esenţiali ai Refugiului ieşean din Războiul 
Întregirii, Take Ionescu (60 de ani, conservator), Mihail Pherekyde (75 de 
ani, liberal)... Şi cam la fel era situaţia și în 1942-1943, avem dovezi. La 
44 de ani, când faci marile nebunii, amicul peveţ Petre Leşcenco şi-a găsit 
o iubire răpitoare, 19 ani, cu tată în NKVD! Or, luxul atrage totdeauna 
bandiții. Înarmaţi, ăştia se ascundeau în catacombe şi eu nu știu câţi bandiți 
am lichidat şi câţi erau partizani veritabili. 

— Dealtfel, fenomenul tâlhăresc, de la violarea apartamentelor prin 
efracție la jaful în plină stradă, s-a perpetuat şi după abandonarea temporară 
a Odessei de către ai noștri, crescând îngrijorător şi primejduind serios 

debarcarea Ajutoarelor Occidentale. De aceea, pentru a se confrunta cu 
atâția bandiți viteji şi iscusiţi, l-a însărcinat Stalin, departe de Moscova, să 
comande operația, pe cel mai faimos mareșal al său, pe însuşi mareșalul 
Jukov, vremelnic proprietar al lui El-Zorab! 

Surpriză-surpriză fiind că mişcarea de partizani, contrar ficţiunii lui 
Fadeev, nu se manifesta supărător în sud, ci doar în adevăratul spaţiu vital 
rus, în nord, adică dincolo de Oka noastră şi de calea ferată Brest-Minsk- 
Smolensk, în orice caz dincolo de mlaștinile Pripetului, care delimitau 
pretențiile noastre de lapislazuli față de ce-şi rezervau pentru Kant colegii 
noştri de coaliție germani. 

DINCOACE de acest drum-de-fier, lămuri locotenentul de 
propagandă Marius Ghizdavu pe soldăţeii prizonieri anglo-americani Niel, 
Gobind şi Emily, partizanii, cu instinctul lor de ruși, cum se exprimă, pe 
urmele imperialistului Dostoievski, contele 'Tolstoi, nu s-au manifestat pe 
scară semnificativă din proprie iniţiativă! Krasnodonul rusesc mineresc a 
fost doar un experiment orăşenesc, total ratat, Codrul fiind soluția, cum 
ştiam și noi ca români bimilenari. 

— Localnicii adevărați n-au avut proprie inițiativă, întări ideea 
generalul de propagandă Horea Bratu, deoarece cu instinctul lor de ruşi, 
ucrainenii, la vederea noastră, îşi conștientizau treptat Rădăcinile, adoptau 
teza istoricului geograf de la Breslau, Voicu Ghizdavu, că ei se trag din 
vitejii noștri geţi, după cum bieloruşii din dacii liberi, anume din neatârnaţii 
Carpi, ŞI veneau cu noi! 

— Nu puţin contând, fredonă popa Tani că, Doamne, binecuvântează 
Reichul nost! tricolor, amintirea de istorie recentă a kanibalismului la care 
kolectivizarea bolşevică a împins bogata în d' ale gurii Ocraină, de se 
răzbunau apoi terorist pe diplomaţii sovietici rutenii în Liovul tău 
interbelic, Marius, ştii doar, pe când oştirile noastre româneşti dezrobitoare 
au reabilitat peste tot Economia de Piaţă, belşugul, arta culinară... Şi 
redeschideam Bisearicile, dând Mântuirii o şansă, fiind primiţi cu o 
simpatie de care nu vor avea parte nevermore anglo-americanii în 
Mesopotamia noastră tracă, la Basra, pe cheiul fluviului! 

— Nevermore?! 

— Nevermore! clămpăni ca un corb ideologul Horea Bratu de pe 
marginea priciului. Ce, nu vă uitaţi pe canale? La videorealitate?... Franța 
nu s-a împăcat niciodată cu ideea că a fost dezrobită de nişte „debarcaţi“, 
iar studențimea sud-coreeană în blugi, cu greu îşi poate găsi pereche alta 
decât tot pe aia pariziană, cum se vede, în materie de antiamericanism, deşi 
nici ea nu anunţă abstinenţă de la Coca Cola şi altele, adică să-şi deie cu 
chiatra-n microsoafte şi în joace! 

— Nu, se strădui a evita Clara Honig a se ajunge la a se pălăvrăgi 
despre Ingratitudine, în camera de hotel Dubai a lui Marius, nu-nu-nuuu! 
Nu se poate cânta despre Auschwitz, Hiroshima, Kolima, Piteşti, 

Bogdanovka... 

— Achtung! sări el anticipând că „armele secrete” ale lui Saddam le 
vom da pe post abia după Spânzurare. Se va câştiga audienţă aşa, chimic, 
domnule d'Esgrignon, mai multă decât din zugrăvirea literară a războaielor 
cum or fi fost? 

— Căci e greu de zugrăvit peste ce e deja zugrăvit şi mediatizat. Ce 
crezuse de dinamitări Marius că e răzbunare la pierderea grânarului 
Basarabiei, într-o ţară cu muncitori, colhoznici şi soldaţi înfometați, s-a 
dovedit modul marxist-leninist de a purta războiul. Incendiem tot ce arde. 
Punem maşini infernale la clădirile utilizabile de noua administrație. lar 
dacă ceva rămânea în picioare, se dovedea că e o capcană: urma explozia. 
Arse satele, depozitele, holdele, până şi pădurile. Cu grija de a plăti mai 
târziu, până azi, intelectualii occidentali să prezinte efectele strategiei 
pământului ars drept distrugeri naziste: numai fasciștii sunt atât de proşti 
încât să dea foc sau să bombardeze internatul școlar în care vor dormi! 

— Nu, surâse Irina Alexandrescu neînțelegător, mă refeream la cât ne 
mai distram, la Sonnenheim, eu şi tăticu, punându-le CD unor ficiori din 
Cracăul nostru, Breslau şi Viena ceea cu Operă cam cum Odessa noastră, 
spre care înclină expansionismul românesc mai abitir decât spre Stepa 
Calmucă sau Basra, răscolitorul Thremos ă la memoire des victimes d' 
Hiroshima, al soldarului 1980 cu Gdanskul compozitor Krysztof 
Penderecki. Cum? Anunţându-l, chipurile, la radio cu titluri fanteziste, hi- 
hi-hi, Masacrarea kitaiților la Nankin sau Infernul roabelor sexuale ale 
armatei imperiale japoneze sau Pitești Reeducarea sau L'Archipel Goulag 
sau Kolîma sau chiar Dachau, dar şi Armagheddon acum sau Canalul 
Morţii sau Fântâna Albă sau Fantezii Șalamoviene, ce interesând 
fenomenologia percepției estetice fiind lipsa de specificitate a Ororii, nici 
cei mai sensibili melomani neputând diferenția, după concert, despre care 
din lista cu crime se face urlare, cum la lună mopsul cioclului postmodern 
Adrian Leverkiihn! 

— Da, Chouchou, recunoscu el, sensibibilii spectatori în frăculeţ şi cu 
papionuţ plecau ca după un mersi de tratație politicos, cum Roosevelt şi cu 
Churchill de la Stalin, după ce frumoasa mea verişoară eroină de talent, 
Elviriţa Flocșăneanu, s-a dat protagonistă-n Opera de la Ialta-n Rusalka-n 
piscină de Aleksandr Sergheevici Dargomijski, reorchestrată excesivist de 
un alt Adrian Leverkiihn, popa Tani, pentru bagheta feministei hărţuite, 
Susanna Tintoretto... 

— Aha! ghici cu greu Emily. Vasăzică vrea să zică bunicul ăsta hâtru 
că de la crime din astea sângeroase, să nu te aştepţi că... se vor mai dilua 
vreodată, în lacrimi cu detergenți estetici, petele de hemoglobină, de 
spermă şi de ţiţei! 

— Mai dă-l în mă-sa de românaş! ar fi voit să se pronunţe Gregoree 
Dascaloff de la Toronto, profesoară de limbi Romanice. Ca nepot şi de la 

un timp nepoată fluviu-romancierului de excepție Căinaru, eu am numărat 
în discursul ghizdavian 3 atitudini revizioniste, 5 antiaeriene xenofobe, 2 
minimalizări prin relativizare și chiar o petardă de un whataboutism frizând 
național-comunismul! 

— Nu, domnule! Fratele Marius al bunelului meu Octavian, îl servi 
ca avocată surioara lui Gobind pe penitenciaristul criticat de mini- 
acuzatorii poporului că s-a destrăbălat peste Prut cu dolarii lor, a fost un 
antiantonescian implicat, mânios, activ încă din a doua zi după „Biruinţă“, 
după abdicarea Maiestăţii Sale Regele Artei Carol al II-lea. Pentru că în 
acel 7 septembrie 1940 rușinos de incult, sucălit de urgențe de-ale 
„profului de lucru manual“ Sima, Conducătorul Statului a abandonat, ca un 
mişel și cocalar, tocmai Balcicul de Argint, cel fără de carele o Pictură 
românească pandant celei franțuzeşti nu va mai fi în Europa, rai al 
inspirației cedat fără niciun fel de luptă sau de zbucium al Reîntregirii de 
la Hitler, pe bază de evidenţiere în Cruciada Antiiudeobolşevică cerșită, 
profitând că bulgarii s-au sustras de la a lupta cu tov. Dimitrov al lor!... 

Cine cunoştea, din terorizarea Berlinului ca să se predea mai repede 
Cominternului, tehnologia anglo-americană a covorului de bombe, 
bărbieritor de cartiere întregi și de Memorie, nu putea să nu se zguduie ca 
de-un fel de râs de cum la Bagdadul celor Una mie de nopți funcţiona 
iluminatul public, deci televiziunea şi internetul, pe când rachetele își 
continuau cu precizie misiunea civilizatorie în Orient, iar reporterii 
comentau, în suferinţa însăși în direct, mărind audiența pentru posibile 
transfuzii de publicitate la cetăţenii planetei. 

— Mariajul Hitler-Stalin, zise cu patimă scholarul Doru Băluţeanu de 
la Belgrad, suspectat de Lavinia-Stana Clătici c-avea-n congelator 
simțăminte din nişte lecturi de interzis imediat pe bază de Index, abia... 
desprăfuite de la Fondul Secret, în loc să fie arse pe şestache la Berevoieşti, 
din alde Conta, Hașdeu, Eminescu, Iorga, Goga, Vintilă Horia, năişti, 
mariaj evocat recent de popa Tani în operele-balet Supraviețuirea 
ruinurilor Stalingradului şi Căderea zidului Berlinului, am impresia că n- 
a existat ca temă cu variaţiuni pentru planificatorii Operaţiei Decalotarea 
anti-Saddam, pentru că la euroatlantici nu se studiază serios decât crimele 
lui Himmler, iar din asaltul asupra Germaniei nu se vede decât un război 
curat şi tehnic lego, ca toate războaiele de pe Discovery! Şah... Ar face 
SUA infarct de să leşine Statuia Libertăţii ca WTC, când s-ar da pe CNN, 
să vezi şi tu fază cu soldat aducător al Democraţiei, torturat și mutilat, cu 
un piron în piept până-n nisip şi cu poză Stalin Biruitorul sau cu 
inscripțiunea pentru cei vii cum că, oştean fașist, vot iată chipul tău 
desfigurat de mâine, iob tvoiu mât! 

— Ebat' - kopat!! se enervă Adriana Bratu, cu o plictisitoare bursă-n 
lowa City. Atenţie la cuvinte! 'Tu, tocmai tu, Doru, ce te bagi? Ai 
autorizație să apari pe canale? Acum două seri ţi-ai dat cu părerea, de la 

Belgrad, despre pogromuri la Bagdad, pesemne dintr-o cripto-solidaritate 
cu Hi conservată de prin 1941, presimţindu-se pretențiile (!) românești 
privind acea Bassorah cică fundată pentru Bassaaarabi de miticul Toma 
Alimoş, lângă un zid părăsit de către Tracii de Sud rătăcitori, bessi, înrudiţi 
cu troienii antifeminiști! Însă ce m-a uluit la tine ca martor, om bătrân cu 
barba ca puful de lebădă comestibilă, e că, referindu-te la evenimente din 
29 novembre 1947, pe drumul, proclamării Republicii, şi apariţiei Statului 
Israel, nu peste o lună ci abia în 14 Mai 1948, tu-ţi permiţi derapajul să 
postezi pe netul francez sintagma absurdă „affrontements judeo- 
palestiniens“! 

— Sauf erreur, le concept de „palestiniens“ n” stait pas utilise ă 
l'epoque. Le terme d' affrontements judeo-arabes me semble plus conforme 
ă la r6alite de l'&poque. 

— Marc Bloch avait dit, il me semble, râpliqua Chopinot, que I 
anachronisme est le p&che mortel de 1! historien. L” emploi du terme de 
„palestiniens“ entre dans ce cadre ă mes yeux. 

— Numai că, rânji avocatul ajutor de comandant, eu nu sunt, bă, 
l6giste, nici publicist francez ca 'Tolstoi!... Doar ingenieur des ponts, des 
eaux et forâts. 

— Le terme de „palestiniens“ est avant tout un concept politique n6 
dans les ann6es 1960)... Existe-t-il une culture „palestinienne“ par 
opposition ă la culture arabe? 

— Există o cultură românească, de să-i lase Austria pe români în 
Schengen? 

— Băi Filderman, se enervă Mareșalul de Război Sfânt ca înțepat de 
Maniu sau Dinu Brătianu, domnule Filderman, în două petiţii succesive îmi 
scriți „de tragedia zguduitoare“ și mă „imploraţi“ în cuvinte impresionante, 
reamintind de „conștiință“ şi de „omenie“ şi subliniind că sunteţi „dator“ 
să apelaţi „la mine“ şi „numai“ la mine, pentru evreii din România care 
sunt trecuţi în ghetouri pregătite pentru ei pe Bug... 

— Vă gândiţi, v-aţi gândit ce s-a petrecut în sufletele noastre anul 
trecut la evacuarea Basarabiei şi ce se petrece astăzi, când zi cu zi şi ceas 
cu ceas, plătim cu mărinimie şi în sânge, cu foarte mult sânge, ura cu care 
coreligionarii Dvs. din Basarabia ne-au tratat la retragerea din Basarabia, 
cum ne-au primit la reîntoarcere și ne-au tratat de la Nistru până la Odessa 
şi pe meleagurile Mării de Azov? 

— Ce-aţi făcut Dvs., anul trecut când aţi auzit cum s-au purtat evreii 
din Basarabia și Bucovina, au scuipat ofițerii noştri, le-au smuls epoleții, 
le-au rupt uniformele şi când au putut au omorât mişelește soldaţii cu bâte. 
Avem dovezi. 

Acelaşi ticăloşi au întâmpinat venirea trupelor sovietice cu flori și 
au sărbătorit-o cu exces de bucurie. Avem fotografii doveditoare. 

În timpul ocupaţiei bolşevice, aceia pentru care vă înduioşaţi astăzi 


1320 


au trădat pe bunii români, i-au denunţat urgiei comuniste şi au adus jalea şi 
doliul în multe familii românești. 

— Drept răspuns la mărinimia cu care au fost primiți în mijlocul 
nostru şi tratați, evreii Dvs., ajunși comisari sovietici, împing trupele 
sovietice în regiunea Odessei printr-o teroare fără seamăn, mărturisită de 
prizonierii ruşi, la un masacru inutil, numai pentru a ne provoca nouă 
pierderi. 

— Asta, rânjiră larg Oscar Hubig şi Adolf Reichmann vă este... 
explicaţia pentru bătuta pe loc, jucată toată vara de românii cei fuduli la 
centurile Odessei! 

— În regiunea Mării de Azov, trupele noastre retrăgându-se temporar 
şi-au lăsat câțiva ofiţeri şi soldaţi răniți pe loc. Când au reluat înaintarea şi- 
au regăsit răniții mutilaţi îngrozitor. 

Oameni care puteau fi salvați şi-au dat ultimul suspin în chinuri 
groaznice. 

Li s-au scos ochii, li s-au tăiat limba, nasul şi urechile. 

— Ce spectacol barbar! Ce rău e pe front! Ce urât e războiul altora! 

— Domnilor! Scrisoarea asta celebră era dată presei, incitând la ură, 
de Sfântu' Dumitru în 1941, cât încă mai veneau la Conducătorul Statului 
rapoarte despre masacrele de la Odessa, ordonate după aruncarea în aer la 
22 octombrie a cartierului general al Diviziei 10 infanterie. 

— lar Marius Ghizdavu susține, când se apără de contestatarii din 
ţară, de la Paris şi din California (de nepoţii de la Augustus), că el nu se 
afla atunci nici la Odessa, nici în Transnistria, nici la Bucureşti, ci mult în 
nord, tocmai la Harkov, la balerina violonistă Murocika, să acopere, cu 
Otto Runge, căderea acestui oraş pe atunci mai mare decât Kievul, cu 
industrie grea, încă mai mare producător de tancuri decât Stalingradul. În 
plus, cu literatură ofensivă grea, valorificându-se stalinistul ansamblu 
arhitectonic constructivist Derjprom (I'ocnpom, Casa Industriei Socialiste, 
1928), pentru a impresiona Congresele scriitorilor sovietici şi pro-sovietici 
occidentali, forjându-se la 1930 realismul socialist, nu numai în literatură, 
ci şi în artele vizuale, ceea ce Marius a resimțit ajungând la Paris în toamna 
lui 1935, dar nu s-a înregimentat la popularul bolşevic Paul Vaillant- 
Couturier, în  combativa Association des 6crivains et  artistes 
revolutionnaires, oricât l-a influenţat pozitiv pictorul român Mathieu 
Rosianu, care însă câștiga mai mult ca draftman specializat în desene 
pentru imprimeuri texule. 

— Mda, ambițiosul Marius cu instinctul său de rus a înțeles 
Imensitatea de pe la 15 ani, cetind nu-n franţuzeşte, ci-n limba rusă, cele 
1681 pagini din Voina i mir, încât îşi calcula — păgubos! — că dacă a ratat 
în ianuarie 1934 Salonul pictorilor revoluționari de la Porte de Versailles, 
ar fi vanitate, deşertăciune, să se mai afişeze cu (deocamdată!) niște 
aproape Neica Nimeni în 1935, precum: 

— Signac, L&ger, Lhote, Lipchitz, Edouard Pignon, Max Ernst, Elie 
Faure, Andre Breton, Gide (!), Jean Giono, Malraux, Robert Desnos, 
fotograful Robert Capa și chiar nesuferiții stalinişti Louis Aragon și Henri 
Barbusse! 

— Mda, e ceva adevăr aici, telegrafie de Gaulle, interogat de la Ialta 
în Dosarul Marius Ghi. Dar să ştiţi că la secția Fotografie a Asociaţiei 
ostenea încă un român şef, Eli Lotar, feciorul poetului Arghezi. Pe lângă 
prietena acestuia, Germaine Krull, ea însăși o strălucită inovatoare în arta 
reportajului, Marius Ghizdavu mai cunoaşte aici şi alţi ași ai fotografiei de 
secol XX, toată crema, precum Brassai, Jacques-Andre Boiffard, Henri 
Cartier-Bresson, Robert Capa, Andre Kertesz, Roger Parry şi îndeosebi pe 
americanul Man Ray, prin intermediul căruia ajunge la International 
Surrealist Exhibition (11 iunie - 4 iulie 1938), aici la noi la Londra, în 
Mayfair, expunând şi el, un... joc de şah haios, ale cărui piese de unică 
folosinţă erau... fursecuri care se devorau pe măsură ce părăseau tabla de 
joc! L-a distrat pe organizatorul expoziţiei, Roland Penrose, şi astfel se 
explică performanța că, în vara lui 1937, după o vizită în Reich pentru 
celebra expoziție Entartete Kunst, românul cel descurcăreţ, împreună cu 
prietena sa probabil spaniolă, Dorothea Schlauberger, s-au putut caza la 
nord de Antibes, în pitorescul Mougins, la același Hotel Vaste Horizon şi 
în același sejur cu Roland Penrose şi viitoarea sa soție, frumoasa Lee Miller 
(o cunoscuse prin iunie), Picasso şi Dora Maar, Man Ray şi Ady (Adrienne) 
Fidelin, Paul Eluard şi Nusch, pictorița suprarealistă Eileen Agar şi poetul 
maghiar Joseph Bard! 

— Vedeţi, tovarăşe Stalin şi domnilor invitați la Ialta, concluzionă 
Mișu reîmbrăcând cu autopsierul Lecca pe Elvira amorțită dar surâzătoare 
după ce pozase suprarealist pictorului Churchill, viitor laureat Nobel pentru 
Literatură, că noi românii nici nu ne-am bătut cu Ruşii, ci doar cu acele 
exaltate elemente „iudeobolşevice“, care au compromis marxism- 
leninismul, îndeosebi ca troţkism, cu pretenţii năucitoare să vă acapareze 
Crimeia asta sacră, iar mâine vor încerca să lichideze, ca medici cu praxis 
ucigaș, întreaga conducere de partid și de stat a Uniunii Sovietice, uitând 
că ea a căsăpit fiara nazistă în chiar bârlogul e1!... 

— Această replică, repliqua Chopinot Moga în calitate de acuzator 
gazetar al poporului, ai dat-o, acuzat Ion Antonescu, ca propagandist al 
războiului cu... iudeobolşevicii, nu cu paşnica URSS, exact între cotropirea 
Odessei şi explozia comandamentului ce cu trufie din incurie şi prostie s-a 
instalat în seducătoarea clădire a fostei securităţi odessane. Cine a citit-o-n 
presa timpului se cutremură și azi de consecințele stării de spirit în care a 
fost scrisă. Ar fi putut bănui ce Represalii ai ordonat pentru fiece ofițer, 
respectiv soldat, câte mii, respectiv zeci de „iudeobolşevici“ de spânzurat 
pe la intersecţii, speriind pe vizitatorii abia sosiți în Odessa noastră pe 
drumuri presărate cu cadavre de-ale tale, de-ale marelui Fiihrer şi mai ales 

de-ale lui Stalin, nebocite nici azi, negrijite și încă neîngropate, ca o recoltă 
de toamnă uitată pe câmpurile fără haturi ale colhozurilor... 

— Întreaga populaţie din Odessa noastră, lămuri bloggerul scholar la 
pensie Doru Băluţeanu pe tineret, s-a ascuns în catacombe şi a practicat în 
contra noastră o rezistenţă comunistă, teroristă, pe când krasnoarmeicţii, 
lepădând haina militară de frică, au continuat ca partizani să ne producă 
numeroase pagube umane şi materiale, procedând contrar legilor 
internaționale, care pun un moţ de ordine în acest kkt care e războiul de 
eliberare a societăților pervertite de violul totalitar! 

— Ce vrea să zică Marius, traduse în felul ei Dorothea, e să observăm 
că acei nemuritori, nemuritori ca orice personaj exploatat pe baza 
mecanismelor plusvalorii de către patronul Armand Hrestic, români regali, 
au murit degeaba doar în raport cu ce-au făcut cu jertfa lor, cu gropile lor 
comune, cu numele şi memoria lor hoitarii, hienele, şacalii şi câinii 
vagabonzi de front, cei atât de greu de cutanasiat, fiindcă din instinct se 
apropie de teatrul de luptă, odată cu păsările negre de pe cer, abia când simt 
că ţi se epuizează muniţia și alimentele... 

— Adică, o urmări cu răbdare de etnolog Jenel Noveanu, necroforii 
din capul Țării! Trăsni-i-ar Dumnezeu! 

— Fiind o ruşine, psalmodie Damian cu o rigiditate ca şi cum s-ar fi 
călugărit şi ar fi avansat cât Mitropolitul Kiril al Smolenskului şi 
Kaliningradului, că la o juma de veac de la Războiul Sfânt, după atâta Pod 
de Flori, feseniștii au organizat Mineriada!... Blestem arhieresc asupra 
voastră, şi copiilor, și nepoților voştri! 

— Cari aţi distrus industriile, educația, agricultura, exportul şi 
diplomaţia, vânzând şi Țara, încât deși ieşisem la 22 decembrie 1989, din 
Totalitarism, fără datorii şi cu cea mai bună Securitate din lume, am ratat 
Anschlussul nost', am pierdut pe vecie Basarabia, Bucovina şi Balcicul, şi 
nu se va mai atinge nicicând acea masă culturală critică de după care, ca 
de după un scut uman cititor de Liste de cărți bune, s-ar putea săvârşi 
Marea Recuperare, ideal ghizdavian ce ar atrage hegemonia românească 
în Galiţia Mare, de la Baltică (Balta noastră) la Pont, cu capitală spirituală 
barocă la Lemberg, regretabil fiind totuşi că la meciul România- 
Danemarca, 29 martie 2003, pierdut de eroii noştri pe un stadion de nisip 
fin de Basra cu 2 la 5, nu a invitat-o de onoare Iliescu şi pe Condoleeza 
Rice, ca să vadă-n semn de solidaritate cu ostașii ei, dezrobitori ai 
irakienilor cum noi pe ruşi, ucraineni și bieloruși în Cruciadă, că ne-am 
desantat, simbolic, actorii patriotismului fotbalistic românesc pe Nisip din 
solidaritate euroatlantică anti-Saddam, iară nu din lipsă de iarbă 
românească, rpaBa MOA, rpaBa, însă cum ne cere și istoricul Mihnea 
Bazalau intervievat de Adelin Barosanu, să aducem tot prinosul de 
recunoștință inamicilor noştri din 4 aprilie 1944, din cauza cărora, 
speriindu-ne de precizia cu care s-au lovit, în special la 15 aprilie, trecătorii, 

rondurile, cimitirele, Universitatea, Arhitectura, Librăria şi Galeria Cartea 
Românească (unde cu drag expunea Marius peisajele mă-sii Marieta şi ale 
logodnicei Halszka Chrzastowska, la ambele post mortem), Cafeneaua 
Capşa, Institutul Cantacuzino, precum şi Expoziţia Transnistriei (unde el a 
dat doar fotografii de lanuri și livezi, corectând şi mulaje ale 
basoreliefurilor), am cedat atunci pe de-a moaca Odessa, că poate se 
potolesc bombardamentele, iar azi, renăscând Bosnia în clasamentul 
grupei, ea va lua punctele noastre înapoi de la danezi, umilindu-i în chiar 
putreda lor ţară fără de soare dac, ceea ce însă nu ne scuteşte de luciditatea 
minimă necesară de a ne asculta, la Carcaliu lângă Topalu pe Dunăre, 
bibilicile criticându-ne non-Anschlussul de la Prut că păcat, păcat de 
sângele vărsat, uite că pentru Schengen austriacul ne va dispreţui 
tablourile, dar ne vom și distra punând Opoziția să-i numere ouăle 
baronului local, în perspectiva aprovizionării pentru Sfintele Paști al 
martirilor noştri, povestindu-ne frumoasa Elvira de cum îi zicea Stalin lu' 
Roosevelt de Churchill căi un mudozvon, the one who chiming with his 
balls, unul care zornăie cu ele-n Ialta oricând a noastră. 

Partea a patra 


Cu o fetiță în braţe, cu Vera cea născută în 4 martie 1944 fără a 
compensa crima obstetricianului Lecca de a-l face pe Rudy marinar, întâi 
în februarie 1941 cu facies de an 1940 îmbătrânit, la Spitalul Brâncovenesc, 
apoi în căldurile lui iulie tot 1941, la Spitalul Militar Regina Maria 
Elisabeta din Kişinev, ceea ce n-a împiedicat pe fiul secetei organizate, 
ginecologul repetabilităţii umane Cezarian Bogza, să pună avort-bişniţa şi 
excesul de cezariene la baza baronizării sale, îndeosebi după ce oameni 
simpli haiducind pe tac-su adoptiv, Bazil Frâncu, bun uluit cu orfanul, 
deoarece recita-n tren, cerşind, Luceafărul, şi-l impresionase pe franțuzul 
învăţător cu Poetul Naţional înhumat pe vecie ca un Dracula abia-n 1998, 
când s-a dovedit că viabil nu e decât europeanul, citadinul, postmodern 
miştocarul, berlinezul k Kennedy, papiţoiul de Caragiale, Dora Dora 
Glagoveanu râdea de ea însăşi, având soţ scriitor aliat cu Armata Roşie, de 
nu ştia de el decât din corespondenţele de presă, după ce dăduse şpagă 
pentru înnobilarea ca PANDUR tanchist deplin rusificat, zis pe vecie Grișa, 
umblând cu ortacii flămânzi întâi după kis picsa, apoi resemnându-se cu 
szOrGs pina şi lucskos punci la Budapesta, înfiorat de prăvălirea podurilor 
de către nemți, cum alea de pe Dâmboviţa dar mai mari, apoi parcă 
pregătită pentru anglo-americanii dezrobitori cehoaica kunda, cetind totuşi 
din Kafka în original, în vederea săvârșirii în deplină solemnitate a 
ritualului primirii de către Regatul Român, în Palatul Belvedere din Viena 
noastră, a Capitulării Germaniei, și a Austriei celei și mai hitleriste, în chiar 
Zece Mai 1945, da, capitulare șiii față de România reîntregită de pumnul 
lui Vîşinski, urmând a se capitula sub el pandur şi vreo sălbatică Gertrud, 
crezându-l rusnac beutor de vodcă, nu ţuicar cu nostalgia prunilor ghizdavi 
din Coşeşti şi Pribegi bolborosind despre Pflaume din dor de ţară și 
proptele, poate şi de grădina socrilor săi din Uranus, unde din punctul său 
de vedere moartea deja intrase prin cei doi Rudy, poeţi neechivalenţi cu 
astă Vera, nici cu viitoarea Otla cea născută-n 26 ianuarie 1946, prevestind 
a secetă amplificată stalinist, a veac sterp organizat ca avort, a an cu 
execuţii silite şi cu anticipată fraudă electorală, când totuşi față de împuțita 
Românie interbelită din perspectivă intelectual postmodernă, zarcă a 
minorităților şi înjghebelire instabilă ca o Querfotze rănită-n răzbelul 
beliviolatar peste limita de suportabilitate la ştiri, care s-a săturat şi gloata 
să mai urmărească belirea marelui Saddam în direct, când poza lui mic o 
suie Cezar Bogza în albumul Repetabilității Umane, nu între domnu' Bebe 
şi doamna Lili Enache, ci între Hitler şi Stalin, ambii elevi în poze de grup 

luând, din instinct de fiară, dominantă CU ORICE PREȚ, vărsat de alții, 
poziții suse, sângeros de amintit. 

— Şto moi hui etate ai u vas? se excită foarte tare la vârsta pictorului 
hâtrul gospodin Zahar Maslovici Kartotekov, adăugând crezându-l tare de 
urechi, după ce-i ddăduse capace, că şto eto za piz-diulina? 

— Sviaşcennaia Voina! răspunse cu demnitate de 1681 pagini furate 
de la soția Căinarului, Dora, el, după o ceartă mare cu acuzatoarea Liz cum 
că s-a ratat. 

Cu alte cuvinte ce zboară cu aripile într-o geometrie variabilă, 
conform principiului liberal cărăbuş că la koneţ zimu istoriei, kajdîi drocit 
kak on hocit, atât Marius cât şi Grişa, poate cel mai bun prieten al lui 
nedușman, au căutat să se acupleze cu noile autorități lipite de război pe 
cadavrul mutilat al României Regale, peste care russkaia ex-rumînskaia 
zemlia a lu' YI e doar o coincidenţă geografică cât de cât pe la rât, marea 
performanță-n Istorie a cominterniştilor şi a urmaşilor lor cei postceauşiști 
fiind  deznaționalizarea, nu a  bucovinenilor, basarabenilor şi 
transnistrenilor până la Bug şi la Odessa, ce nici n-a prea reușit, ci mai dihai 
a aşa-i românul din dreapta Prutului, fă! observă Linei că 1 se obsearvă 
bulgăroaica tare cominternistă Svetlana Filipescu Dimitrova, întrebându-l 
din ochi pe torturatul boier ghizdav dacă-l mai doare buba sau nu. 

Ce având ea sub brațul cu smoc de păr bulgar cominternist 
subsuoară? Acest Sviașcennaia Voina cam cât Craii de Curtea Veche, un 
miniroman proiectat de Grişa pentru Editura Cartea Rusă, ca bestseller de 
tradus în cincizeci de limbi, încă din titlu văzându-se că se critică Războiul 
aşa-zis Sfânt, cucerirea Uniunii Sovietice de către România Regală fiind 
asemănată cu şoricelul care s-a îmbătat în crama de la Ziduri şi a vrut să 
reguleze pisica, o minițară de kkt, în care fericirea minorităților era mai 
persecutată decât în Constituţia Stalinistă, dar frontul măcar a ocazionat 
protagonistului autosamokritik Marin Codin, dumirirea ideologică în ce 
priveşte lupta lui de clasă, cu hapsânul mare moșier Cristea Trei-Nasuri, în 
care se întrunesc trăsăturile negative de la Voicu, Octavian şi însuşi Marius, 
dar şi cu, mai care pe care, chiaburul morar Ghiţă Lungu din Jupâneşti, a 
cărui desființare ca clasă decurgea numaidecât din lozinca marxist- 
leninistă, acceptată stalinist de intelectualii duri ai Occidentului, cripto- 
rasiști bănuitori cu noroadele de suboameni ale Galiției Mari, lîsogo v 
kulake goniati!, revuluţie implementabilă la Malu Surpat cu Flori, deci şi 
la Ziduri. 

— Încă n-o vinit momentul! se pronunță într-o bucureşteană 
impecabilă securistul aliat de control, pentru care zadarnic se chinuise 
Căinaru a scrie-n rusește începuturile acelei literaturi fotbalistice prin care 
şi-au adus aportul la marile realizări cărturarii, cea mai mare fiind 
deznaționalizarea pe vecie, până la că amara cafea la Nisip servită de la 
danezi s-a scurs prin hren, mandală și jopa romantic strâmtă de-atâta tril a 

soloveiului, fără niciun fel de consecințe politice, praf în ochii 
numărătorilor de ouă şi de goluri primite, dupe tabela de marcaj. 

— lebem ti staru u supak! gândi acut sârboaica cea pletoasă, 
bulgăroaica cominternistă, care după ce că se purtase dialectic cu românii 
Timişorii, mai era şi titoistă sinceră de tot, însă nu concepea ca Grigore 
Căinaru să nu ajungă un star internaţional după ce Dora, deşi putuse, cât |- 
a suplinit în Războiul Sfânt la Feodosia, nu-l înşelase niciodată cu doctorul 
Liviu Lecca, ce dealtfel o cunoştea deja complet, căci i-l chiuretase 
înăuntrul ei de două ori pe marinarul liric Rudy. 

— Adevărul mincinos este, în acest răzbelu psihologikosis, dus cu 
pluta prin mijloacele hliteraturii pentru că Stalin n-a dispus de TV ca 
Domnul YI, râgâi şi replică bonoboul de Maradonel Zamfir, poreclit Frişcă 
de prieteni şi de adversari, pentru că arăta a „cioroi borât nedezrobit“ la 
față, cum se exprima rasistul Alin Vişan, că eu nu am detectat până în 
prezent, în textul confruntării dintre causticul eseist Narcis Dabija şi 
imprevizibila apărătoare a trecutului foarte îndepărtat, clavecinista Isadora 
Morgenstern de la Basel, nepoata artistului vizual instalator Marius 
Ghizdavu, manifestări duşmănoase la adresa SUA NATO UE şi nici măcar 
miîşlenie contra valorilor occidentale mereu corecte. Poate că explicabil, 
prin afacerile californiene ale Fraților Ghizdavu, să tot fie acest... mister, 
ca suspendare a luptei ideologice pentru Războiul Sfânt. Rămâne să mai 
sabiraiem date, monitorizând comportamentul și declarațiile Obiectivului, 
eu nu m-aş pronunța. 

— Nici eu nu m-aş pronunţa, încă! mormăi cu gura plină de supliment 
alimentar Pizzacola, turnându-şi în paharul de plastic ecologic apă de 
import. 

— Între Isadora şi acest cameleon Narcis Dabija, scria Oles Hristici 
de pe frontul ideologic bielorus lui Oroles Hristic la Ragusa, noi nu trebuie 
să-l cruțăm pe acest flecar elastic, pe acest pizdziuk care-și permite, în 
oarba lui ofensivă pentru reconstituirea dreptului de proprietate pe Valea 
Ursului cu ginecologul Cezar Bogza, să dea cu nagaika nu numai în 
Ghizdavi, ci şi în biograful lor, în sfiosul Armand Hrestic al acuarelistei 
Doina Semartian, răspândind alegaţia că Armand Hrestic, ca sintagmă, nu 
e decât o cinică anagramă agramată, pentru nici mai mult nici mai puţin 
decât Alin Hi (Vişan), năzuind a învenina astfel relaţiile culturale galițiene 
şi aşa pe sponci, făcând încă şi mai dificilă decât este, ca urmare a 
postbolşevismului apucător, asumarea responsabilă a Trecutului nost!. 

— Cine citeşte mai întâi, cum au și apărut, dădu din umeri micuța 
Emily, provocatorul pamflet al lui Narcis, Indecence, degenerescence 
(Editura Badea Mior, 1999, trad. Erdâdy Zsuzsa), dezgustându-se de 
enormitatea naționalismului Ghizdavilor, de la Ulea Spătaru la Brătieni și 
în prezent, pentru a lectura mai apoi din replicoiul nestaiak al Isadorei 

Morgenstern, „Învățăturile torționarului Ionică Enachi către nepotul său 
spiritual Sergiu  Chiose  sive Adevărul necenzurat despre 
Weltanschauungul păduchilor cocoţaţi în capul prostit al Țării“ (Editura 
Play, Santa Madonna, 10-11 decembrie 1999), aproape că nu mai pricepe 
nimic din toată această zbatere şi alergare fără ejaculare, decât ceea ce era 
extrapolabil de către orice analist onanist zalupar corect, anume că dacă 
Regatul Român ar fi câștigat Războiul Sfânt, iar Hi ar fi fost găbjit în 
bârlog, fie de opoziția germană prosovietică, fie de Rezistenţa 
existențialistă tot mai viagră din ţara lui Sartre, atunci alta ar fi fost ierarhia 
puterilor astăzi şi poate că domnu' Iliescu ar fi fost de astă dată votat de 
cititori Al treilea om al Axei anti-Saddam, privind la Bush şi Blair cu 
aceeaşi mândrie cu care predecesorul lui nezâmbăreţ, în caz că, aşa cum 
luarăm atunci Odessa, am fi luat acum Basra noastră. 

Viscolea din senin în april 1944, întunecându-l în întâiul dintre 
orașele țării aflate în război, camuflaj negru întunecat spiritual peste tot, cu 
adăposturi nemaicheltuindu-se mult, deoarece nu s-a anticipat supremaţia 
aeriană anglo-americană la noi pe cer, Marius excluzând uşuratic la Cairo 
cazul ca posibilitate, mai mult îndrăgostit de nişte absenţe: Regina Maria 
la 1900 şi Lee Miller la 1937.  Atent că Belizarie Moga lăsase tot felul de 
tranşee pe principalele căi de comunicaţie, unele mai încăpătoare pentru 
trăgători, iar altele concepute doar pentru a jena avansul vehiculelor 
inamice, silindu-le a merge în zigzag ca omul alcoolizat, ceea ce religia 
mahomedană condamnă vodca de Coşeşti şi Turţ, precum și explica 
Dimitrie Cantemir celui ce-l pupa-n lași, ţarului Petru cel Mare, pe o 
direcție strategică prea directă, ca pe când tot generalul Belizarie Moga în 
1942, cucerise nepoliticos Caucazul, de putea să despice transfăgărășane 
cu prizonieri sunniți, spre Persia și spre această Bassorah a noastră, în care, 
cu experienţa de Stăpâni dobândită deja la Odessa, ne-am fi descurcat ca 
peştele-n apă de golf și ca bednaia păsăriha-n cuşti avicole ceauşiste de 
Crevedia. 

— Am fi avut plăcerea să doborâm noi, remorcând cu tancuri Skoda, 
statuia lui Saddam cu braţ binecuvântând, lâng-un dublu ogival arc de 
triumf cam geometric, continuă viticultorul Nilă Niel, nu fără exaltare de 
mai mult valah decât californian, consolând pe Virginica ce tot lăcrima de 
la hrean, ca Hirohito nostalgind după nu şi! ce wasabi verzui din mlaştina 
disperării de la Kyoto. 

— Poate nu ştii, râse insistent cu intenția de a râde domnul 
d'Esgrignon, ce scrie Narcis Dabija ca nepot al lui Ariel Moga, despre acest 
monument odios, „tipic ghizdavian“, de la intrarea în Basra, nimicit din 
considerente de război psihologic, când s-au dat televizoarelor lumii şi 
nişte interioare cu papuci din pâslă cenușiu stalinistă cu chiuvetă aurită 
ceauşist, nu Armele cele Chimice, tot ceauşiste, de Combinat, care au 
justificat războiul nostru şi al Aliaților, ci nu invadatorul eliberator, doar 

irakianul era îndrituit să-şi dărâme sau nu tiranul... 

— Scrie la pagina 206 din Indecence, degenescence, fredonă ca pe 
Inocence uscata Dorothea, că proiectul Arcului de Triumf, ca şi al Statuii, 
provine din Şcoala de la Sonnenheim, de la Andrei Hurmuzacov, pe când 
bronzul e importat direct din România, unde Frații Ghizdavu sunt lideri 
necontestați ai colectării, prelucrării și exportului de metale neferoase, 
multe de pe la monumente de for public vandalizate, topite, ceea ce nu mai 
miră Coaliția de unde a avut emisarul lor, doctor Cezar Bogza, atâta valută 
cât să poată corupe factori administrativi în scopul „reconstituiri“ la atâta 
proprietate căcălău, la propriu şi la figurat, ca absenteiști din Ziduri, calitate 
care ar fi avut hiba că, în orice ţară fără niciun fel de Trecut, exemplu de 
rea guvernare reiterată, fără experiență democratică, ar fi atras mai degrabă 
confiscări, şi deşi viscolea din senin, câteva sute de medici demonstrau în 
Piaţa Revoluţiei „Nicolae Ceauşescu“, iar ministra sănătăţii ce se prefigura 
a se referi doar la care are, tocmai avea treabă în stațiunea republicană de 
sporturi alpine Sinaia, deşi Antonescu şi Căpitanul schiau de regulă la 
Predeal. 

— Nenorocirea este, observă de la un timp şi de sub Guiţ ex-asistenta 
de medici Au-mă-doare, că noi operăm aici-şa-ntr-un spație viscolitu de 
certitudeni zlabe cu un endoscop niestoyak şi onoarea cam păroasă a 
deontologicului dusă, într-o singură zi lucrătoare hard, de la previzibila 
deflorare-n cruce, pe aşa viscol hairy inopinat, până la cea mai funcțională 
trivialitate online, cum nici umanismul cazon medieval, deservind ruşinos 
câte trei vieri odată, nu a mai cunoscut așa putoare pe-acest meleag, unde- 
n oraşe fapicsa nu-i o raritate dacă insistaţi, băieți! Dar din părți, pentru 
timizi, ea lasă de dorit ca şi o scroafă, până la nostalgia unor Vremi Regale 
interbelite roz, în care e dezirabil pentru noii noştri stăpâni să nu ne mai 
întoarcem, daraghie druzia intelectuali, niciodată nikagda nevermore, nici 
când ar face plopul din Grozăveşti pere în Regie, cu făină dicotiledonată. 

— Bolşebolșissima nenorocire! o urmări pe laptop cu gratuită atenție 
Andrei Hurmuzacov, cu ochii omletă pe medalionul de pe posteriorul cărții 
semnate de aleasa inimii sale de sculptor, clavecinista de la Basel, Isadora 
Morgenstern, Învățăturile torţăționarului Ivan lenaky-Ţjuguel către 
nepotul său spiritual futălăul de Serge Kiosse, adică fii-su. Adevărul 
glasnost despre misterele mandavoșkăi ieșite-n fruntea Ţării și efectele 
pișcăturii ei asupra mentalului imaginar 10 tomuri al colectivului 
indestructibil în care ne trăim pseudo-perestroika. Convorbiri indiscrete 
contra culturii cu pictorul de gen Marius Ghizdavu, cetățean al lumii, 
respectuos faţă de părinți, futu-i în dinți. 

— Ştiţi în ce constă geniul Isadoriţei mele? zise după un timp 
Andriuşa către Grişa și Dora, căutând model interstelar pentru Soții 
Frumuşanu, omagiu statuar pentru puţinii interesaţi, în ţara asta, de cum de 
ce cum a fost când le-au ucis emanaţii copilul, dar artă clasică, legală, între 

limitele Constituţiunii iorgovane. 

— Nu prea ştim! răspunseră în locul tuturor morților Vera şi Otla, 
care aveau darul piftiei şi al parastaselor, una la Dubna şi Zaporojie, ailaltă 
la Toronto, în Canada noastră idealistă, de s-a lepădat în Niagara, ca 
Ucraina, de arma nucleară, dar amândouă își cinsteau părinţii, pe Dora şi 
chiar pe Grişa, că odată cu volumul IV din Războiul Sfânt el încheie remiză 
saga României secolelor XIX şi XX. 

— Geniul incomprehensibil al domnişoarei Morgenstern constă în 
atenția respectuoasă cu care ea şi-a pus bunicul sub semnul întrebării, 
pagină cu pagină, în special la ancheta de supraputere la care l-a stors 
consilierul cominternist Zahar Maslovici Kartotetotenkopf, invanabil 
începând prietenos cu un şui poidiom popizdim!, pentru a nu accepta apoi 
Justificarea locotenentului de cavalerie Marius Ghizdavu că, personal, s-a 
eschivat de la orişice şarjă, preferând lucrări de fotopropagandă, deoarece 
nu voia să moară degeaba pentru niște urmaşi căcăcioşi, ingrați, inculți 
funcțional, ni za hui sobaci, pomer ni za hui sobaci, tak... 

— În acest sens, Marius este un adevărat czujek, azvârli scârbită ţigara 
rujată Agnieszka departe-n closetul rural, şi n-ar trebui iertat niciodată că- 
i vâră-n cap României că a întoarce prea devreme emigrația cultă, de unde 
s-a zburătăcit, ar fi ca şi cum ai moraliza un bardak populându-i futelnițele 
cu fecioare neprihănite, cu ace frunză originară a tabacului încă alipită, ca 
numele Kant de Kânigsberg! 

— Vorbeşti prostii! protestă din Miorcani, cu gândurile duse la 
Curlandia natală, marcomanul Eugenijus Miskinis. Şi nu se cade unde e loc 
de cei căzuţi. 

Pentru Patrie. 

Pentru orice fel de Patrie, fă! Şi oricând! Eroul e erou şi bună pace! 
Cum delegaţia noastră a văzut în vest cimitire comune franco-germane ale 
celor care s-au bătut pe viață şi pe moarte, fiecare sub drapelul alor săi. 

— Vorbim prostii! dădu din coadă nu fără înţelepciune 
supraviețuitorul Marius Ghizdavu, despre care se zice, ca despre un câine, 
că fondatorul Direcţiei XIII Literatura hudojnică i pak Dezinformaţia, 
generalul de agitație și torţe Zaharia Darie Masluvici Kartotechno, pe bază 
de dokummenti, dacă ele obvinnuiut, ar fi stabilit că adevăr grăiesc ia vouă, 
că la Ziduri lkidarea kiaburimii ca clasă de kulaci, la porunca marelui Ilici 
că Iîsogvho v kulake goniat'!, nu se poaci ni za hui sobaci fără a ne alia cu 
țărănimea săracă, săraca, aşa cum ajunsese la 1945, ca simplu grajdanin, 
chiar obiectivul Repin de la Ziduri, Marius, după înstrăinări, prin vânzare 
sau donaţii sau abandon, de bunuri imobiliare, dar şi mobiliare până-n 
Vladivostok, dacă s-ar fi primit indicaţii să fie transportate de SovromArte, 
eşecii de-a-l recruta pe moşierul ajuns fotograf de bâlci explicându-se 
tocmai prin cei doi invarianţi ai autobiografiilor exasperant reiterate ebat- 
kopat, anume autoexproprierea preventivă şi fimeia mereu generoasă cu 

prinții. 

— ȘI refuzul lui constant de a se jertfi de tot pentru Țară! izbucni în 
râs cernăuţeanca studentă geografă Galina Cobiliţă, o moderată care l-a 
influenţat pozitiv pe Alin Vişan, comandantul Grupului de veghe și reacție 
rapidă 2007, să-şi revizuiască radicalismul juvenil din Despăducherea 
României, pe motiv că mandavoșka postceauşistă, adică a construi 
capitalismul cu nomenclatura și în folosul ei, a eșuat cel puțin la fel de 
lamentabil precât glasnostul şi perestroika, al căror corespondent este în 
modul de existenţă al democraţiei noastre, originale, născute, la Congresul 
al XV-lea PCR 22-25 decembrie 1989, din necesitatea obiectivă ca același 
REPETABIL, cum zice Doktor Bogza, typ Human, să se cocoţopenească- 
n capul transparent şi răbvăşit al Ţării, pentru care s-a fofilat locotenentul 
de cavalerie şi CNN şi Al Jazeera Marius Ghizdavu, de la a se alege post 
mortem cu vreo avansare decorativă de daurită tinichea Regală, în acest 
comportament laș dezgustător el asemănându-se doar cu Grişa Rasputin 
Căinaru, şi ăla om cu Operă, Homo solus refuznic de la a admite sufocarea 
şi învineţirea înainte de a se fi exprimat, sub alt znamia fâlfâitor, fie şi 
pentru furnicarul (fornix) arcuit triumfal al Posterităţii noastre posterioare 
postumelor de post negru... 

— Nu numai că nu se merită să fii muză, zâmbi ea ei ca bomboanele 
de pe colivă, țopăind de pe un canal pe altul, la cum cade Bierlinul, dar însă 
ci şi Hector ar admite că a fi eutanasiat de Ahile pentr' o pierdolona Suka, 
Agnieszko, e totuna cu la nymphete lasciate mi morire, sau la viteji, pomer 
ni za hui sabaciu, kîine! 

— Baciul moldovean, protestă behăit Micşunel Tomoioagă auzind 
larma antică a dulăilor, nu s-a gândit niciodată metafizic la moarte, şi 
tocmai aceasta e noutatea indestructibilă ca arhetip, adusă de 
indecibelitatea postmodernă a inimioarei oii clonate Dolly, ca împăiată 
între doi berbeci total identici! 

— Oricum, în Ucraina încă sângerând după genocidul colectivizării, 
zise popa Tani trezind din adormire cenzorii voluntari ai Autoelitei, oștile 
române au fost primite ca dezrobitoare, cam cum şi cele germane în Țările 
Baltice! 

— Este exact ce a şocat mai mult publicul lărgit, rânji larg popa 
Stănică Ciceag, amintindu-și chestionarul ce i l-a propus Narcisică Dabija, 
întocmit ca de ele însele, dumnealor, masile populare largi ca o fofolo 
fesenistă ale popooorului, interesat de cum se ară şi se grapă orice prestigiu 
la care citeşte cărți, ca o culminaţie orgasmică din ordin superior a politicii 
de Moarte intelectualilor, sau măcar Smerti ldealismului, cele mai 
sensibile cititoare lecturând cu o singură mână și cu lacrimi în ochii 
rimelați, despre propensiunea suicidară de suflet a împătimitului în păcat 
boier dus la Sonnenheim cu scopul înveterat de a fi la nimfete-n 
Amsterdam lăsat s-o mierlească, adică nihilist nietzschean eutanasiac chiar 

pe marginea labială, pardon, taică! pe buza labilă dintre pedofuckilie şi G- 
gerontofilie, apără-ne, fulgeră, Sfinte Ilie, cu deosebire nepoată a galeristei 
Halszka Chrzastowska și a lui discipolă, Agnes de Krecy, fiind expusă 
oprobiului pe cearşaf, al cunoscătorilor în arta murală cum primarii în aia 
monumentală! 

— Da, Andriuşa, pescăruşule, gemuuu Isadora, cetind răscolită ce 
câte miserii se putea scri, despre bunelul ei, în presa puterii interloape, cum 
remarca şi Sergiu Chiose în calitate de analist viitor consilier băgător de 
seamă şi de şpagă la cele mai înalte nivele, noi nu trebuie să uităm niciun 
pic că ţeara noastră e monitorizată intens, prenupțial, date fiind 
consecinţele inconştienței de a-şi apăra hotarele în Războiul Sfânt, în 
vederea preaderării la dezvirginare şi la o rapidă trivializare, cu tot cu 
alinierea viziunilor asupra viitorului și mai ales asupra Trecutului, care e 
şi baza destabilizării, nimeni în era computerelor neputând combate-n 
bordel principiul contesei pictor de Moghilev-am-Dnjepr, regretata 
bolşevico-nazist de-a studiat limbili române la Tiraspol în 1924-1933, 
Halszka Chrzastowska, obscena expresie de tabacheră pudrieră cutiuță 
neagră cum că 

— Garbage in, garbage out! ghici hackerița Emily. 

— Budziesz pizdziecz, budziesz pizdy atrîimlivacz! roși şi şopti Oles 
Hristici către Oroles Hristic, să n-auză nepoțelele Virginicii din Santa 
Madonna. 

— Ifyou're gonna talk shit, fu tare atentă totuşi Virginica la bielorusa 
lui, you're gonna be braten! Restul e mărunțiș, deci tăcere-n doi parmi 
antieroi! 

Ca expert în Repetabilitatea Umană cu deşeuri cu tot, omul de 
afaceri întreprinzătoare antreprenorial Cezar Bogza nu evaza nimic 
miraculos în apropierea lui Marius Ghizdavu, sufletește tânăr bătrân, de o 
dalbă Agnieszkă moştenind ochii verzi de cânepă și pistruile de soare de 
dincolo de limita de cultivabilitate a viței de vie, cum avea contesa Halszka 
Chrzastowska, cea curtată interbelic cu irepresibilă asinuitate de 
supergalițianul expozant în Liovul nostru, şi, tocmai de aceea, hotărâse a 
pedepsi alegaţiile abjecte, de recurs metodic la emoțiile occidentale, 
privind paralelismul perpendicular dintre Marius şi femeia slavă și dintre 
Playboy al II-lea şi „jidauca cea roşcată“, ce s-ar mai face în mediile 
culturale bucureştene cosmopolite visceral, oricum în descompunere. 

— "This arselicker of antiromânism, replică el că acest lingău cu botul 
mov, aproape brun nazist, al antiromânismului de peste tot, uită-n hrișcă, 
ocru şi sienna arsă, cu cea mai desăvârşită neruşinare, motivul de ce moi 
hui a plecat în exil postmodern Marius Ghizdavu la apus de soare, tot cu 
trenul ca Mircea Eliade, tot din Gara de Nord şi tot tocmai la Basel în 
Alsacia aia din Portu Gala! 

— Pen' c-acolo, sări Maradonel Zamfir Frişcă în apărarea lui Narcis 

Dabija-Moga, i-a lăsat moștenire celebra şi nemuritoarea Frida (Friederike, 
fata pastorului protestant din Sonnenheim, cu care s-a recăsătorit pe ascuns 
rănitul prizonier Voicu, fără a reuşi s-o convingă să-şi părăsească Alsacia 
şi Lorena ca să șteargă la cur, la Ziduri, pe orfanii de război de mamă 
Marius şi Octavian), — acea proprietaaate pe care amplasară adineauri 
ucenicii Memorialul Timişorii! 

— A plecat Ghizdavu militar, băi numărătorule contorule de ouă, 
tocmai pentru a-şi desăvârși sub frunză verde de stejar, în ură pură de om, 
OPERA, dac-ai citit în puii mei dezvăluirile despre ştiinţa Homonică din 
lucrarea de gradul unu în transhumanism, a doamnei găină de meditații de 
română Emilia Tomoioagă, intitulată-n versiunea pentru arieni şi stucaci 
only, Hrestics Misanthropen! 

Ceea ce, ca medic şi ca doctor specialist în repetabilitatea umană şi 
viagră, nu pot altfel interpreta decât ca pe o hotărâre mebică definitivă de 
a evita crocant orice risipire de timp-energie în nimicuri românești, atât 
în ce priveşte sexul bătrânesc baladesc neprotejat cu neromânce slave, cât 
şi mai ales în special manifestarea vreunui interes post 11 decembrie 1999 
pentru mandavoșkă, pentru a construi societatea capitalistă multilateral 
dezvoltată, cu păduchi cocoţaţi în capul Țării şi pentru lindinele lor! lar 
alternativă la ăştia nu-i, n-ai cu cine. 

— Chiar dacă Țara beizadelelor ar primi ajutor consistent de la 
europeni, de teamă să nu vi-l dea americanii şi să nu mai plece? se miră 
infractoarea Virginica. 

— Chiar! nu se dădu bătut vechilul ghizdavian, schimbând însă cu 
şiretenie de arendaș bucovinean slova: kak pivo? Cumu-i berea de Ziduri 
la supermarket? 

— Hooiiniaa! recunoscu cu mustăţi albe efemere cumnăţica pictorului 
mural, gata a se urca pe pereţi, doar ca să-i vadă gleznele beizadeaua Vip. 

— Fraţi români! că vă recunoscui după specificul locuţiunilor, 
interveni de la masa vecină Muhală Muistu, aflat pe la Strasbourg c-un 
grant pe tema Podul Prieteniei regionale româno-bulgare. Absurd iaște ca 
cinevaş, gândind la zdrumicarea Bierlinului, să mai fi sperat că 
imperialismul americano-britanic ar fi putut manipula masile să accepte, 
doar de mila galițienilor lui Marius Ghizdavu-Lw6w, înnădirea unui război 
mondial trei, exterminator postmodern IT și Al nuclear, la Războiul 
Existenţialist, în 1945, câtă vreme încă nu se uscaseră complet nici 
lacrimile şi nici cadavrele urâtului Războiu Expresionist 1916-1919, care a 
dat apă la moară naţiunilor în loc să le bage la mixer, blender sau chopper! 

— Este adevărat, tu, postă Pia Filip (ordanka Filipescu), că eu nu m- 
am autosesizat funicular la lowa City de vreun afront la industriaşa 
Virginica de Baltimore, căreia-i recomand, când o vitală necesitate-i va 
impune a se aproviziona, să ia de la minibig carne tocată numai de la 
doamna Lili Cepeca şi domnu' Bebe Enache, dar a venit momentul să-l 

întreb pe Herr Doktor Caesar Bogza, indiferent cine-i autorul Manifestului 
Lindinismului, dedicat înlăturării „păduchilor din capul Ţării“, lustraţiei 
mandavoşkăi marxist interloape, dacă tineretul, hai să-i zicem radical, pe 
care-l sponsorizează necritic, ştie că austriecii foloseau insulta păduchi 
tocmai pentru viitoarele victime ale lui Himmler! 

— N-are contează! Ce-are sula cu prefectura? Dar primăria cu 
fudulia? Dom'le, negocie mieros arendașul român, aici servim o bere de 
Valea Ursului, graţie ginecologului format de guru Ghizdavu, ţarul Cezar 
Bogza, care a îndrăznit să valorifice nemţeşte sfânta apă chioară a zonei, 
dar aşa, ca simplu cetăţean irațional, nu şi iliberal, precizez că zicala a ieși 
ca păduchele-n frunte nu are, nu a avut niciodată la români, semnificaţie 
xenofobă. Cât despre utilizarea de către pictorul excesivist Marius 
Ghizdavu, a unui colaj în care drăgălaşa Românie Revoluționară, a 
generosului pictor evreu de origine budapestană, Constantin Daniel 
Rosenthal, are bombata-i frunte pistruiată cu hiperbolic mărite exemplare 
de Pediculus, de Pulex irritans, de stelnițe şi predominant de lăei, de 
păduchi laţi Phrhirus pubis, mandavoşkă, declar c-am fost de față când 
explica emisarului colecționarului american Vasile lowa, care s-a scris 
degeaba că lucrează pentru recuperatori bucureșteni colecționari spălători 
pe la licitaţii de bani îngălați, că această operă de Despărțire paşoptistă de 
România, după alegerile din toamna lui 1992, a fost inspirată de observaţia 
unui vşivîi ciolovek filolog din Ferentari, cum că-n RSR nu fu Revoluţie, 
mirosi-ţi-aș emanaţia, neafirmându-se niciun idealist, niciun homonoic 
între oameni, niciun boier supergeneros iluminist, niciun 

— Nicolae Băsescu! ghici sus-sus Virginica, din Roata de la Santa 
Monica. 

— Niciun Nicolae Bălcescu, întări şi-şi aprinse trabucul castrist 
Cezanian, fostul ucigaş de embrioni, printre care poate se va fi aflat şi Omul 
Providenţial care ne-a lipsit atâta să candideze după cele 4 îngropări ale 
cioclului Iliescu. 

— This providențial man, se autosondă Cioropel după testul de 
sarcină live, asistată de Pizzacola şi Au-mă-doare, în timp ce-n acelaşi 
tembelizor încarceraţii Orwell 1984, culegători de hamei de bere la Ziduri- 
Pribegi, Kangurul, Guiţ, Pitecantropul, Pokemonul, Semnificantul şi 
Pitbullul, vorbeau cu o psiholoagă, de felaţii, donatori şi cât e termenul de 
garanție la consum, pentru conţinutul nutritiv al sucului de bărbat onest, ca 
supliment alimentar, preafericitul expert Doktor Kaiser observând, din 
limbajul trupului moderatoarei cu şunci, paradoxul român că de fapt ea nu 
ştie deloc să se legene ca-n codru, fiind regretabil oengist că la şcoală la 
noi se implementează prea puţin despre praxisul în dos şi-n gură, oooh, 
yees! clismă cu spumant demisec, nu cotlet haiducesc nociv la ciocoi, this 
providenţial man Niciolaie Bălcescu, fă, | thing, oooh, yes, cling-cling, 
oooh, yes, | think tHat he waz beizadeaua Raulică Lecca, the prodigăz 

figure child of the bestial interwar fucking intellectual criterion generăşen 
de lapislazuli, fiindcă mie-mi place mai tare salam de Sibiu în maţe, nu 
piftie de curcan dezosat! 

— De la Pitești? ceru certitudini Au-mă-doare. Din tinetă sau de la 
Big? 

— Habar n-am! râse Pizzacola de pe budă. lar Tira Misu, Diva 
(Sugativa) și Diegeza mi-au dat mesaj că nu mai ştie nici ele nimica de 
îmbârligarea cazului! 

— Nu în-tâm-plă-tor, deloc întâmplător, observă secretarul de stat 
Saie Buburuză, coordonator suprem al tuturor Bibliotecilor Digitale ale 
României, tot piteștean o fost şi Conducătorul Statului român în Cruciada 
Antibolșevică, despre care și-a exprimat în Gorikaia Pravda marele filozof 
existențialist Jean Sartre convingerile cominterniste, că un anticomunist 
este un CÂINE ROŞU! 

— Dinamovist? se interesează aici-şa-n berărie un grup zgomotos de 
alt soi de încarceraţi, dar de multă vreme morți, flăcăii ţărani proşti şi 
comandanții lor învățători, nu toţi ortodocşi practicanți de să-ţi baţi joc de 
ei numai pentru vina de a fi ortodocşi BOR, ai unei generații care a înţeles, 
pişa-te-ai, Guiţe, râse Vip Enache spre Kangurul, prin găurica occipitală 
din exobaza ţestelor lor murdare de pământ, străin încă, de pe Dealul 
Epurenilor de le creşte deasupra numa' floricele de-alea natur, nu de import 
olandez, nici de popcorn, ci de pizda țigăncii mov catifelat pe un verde de 
stepă poetică ca câmpul Bărăganului deportaților, scurmat şi în ziulica de 
azi cu plug cu cal alb lipiţan basarabean, ca El-Zorabul de la Năpădeni, din 
Bugeac, Dubăsari-Valea Hoţului-Balta sau Kuban al lui Marius, care 
Cavaler pare să fi fost dintre interbeliţii care au realizat că-n care pe carele 
universzal, bolşevizarea României înseamnă a o mierli tu rezistând pentru 
norodul românesc, znacit a o păţi ca marele popor rus în declin spenglerian, 
ba chiar, în parte, ca fraţii noștri ucraineni și bieloruşi, care n-au fost lăsaţi 
să se mai nască: istoriei galițiene gravide i s-au legat picioarele cu un 
Lassou, Cezare! 

— Căzăcesc sau tătărăsc Ştreangul, dacă ne gândim la invazia lor 
pustietoare comună în leşii lui Vasile Lupu, exact când o spiritualitate vag 
occidentală ar fi putut fi fătată, dar fu lepădată direct în Bahlui! filosofă cu 
havană avortatorul, cu sugestia sângerândă că de la chiuretă la chiuvetă nu 
e decât o singură bukvă. 

— Din punct de vedere structural, dădu din degete academicianul 
doctor inginer turnător scriitor lon Codoi, arătându-i prin semne 
surdomutului Marius Ghizdavu ideile principale, remarcăm o simplicitate 
barbară în ambele cazuri, de unde şi o stranie similitudine, încât te înfiori 
ca o ginestra pe labia abisului: nu e deosebire de intelligence între a înnădi 
bețe ca să ajungi la banana lui Kâhler, între a lega picioarele gravidei să nu 
mai nască-n lagărul tău şi între a ciocni ca pe nişte pietre neşlefuite, două 

obiecte ovoidale, un Boeing şi un zgârie-nori! 

— Da, dar, nu prea înţelese pen' c-avea căştile de internaut pă urechi, 
despre ce se bârfeşte, melancolicul Tristan Băluţeanu, cum altfel decât cu 
pietre şi cu sinucigași să se apere marginalizații de o supra-civilizare cu 
forța, de un viitor comparabil cu al indienilor americani: ceva exemplare 
pitoresc exotice de interes turistic şi propagandistic, în niște rezervaţii, 
corturi lângă oraşe de oţel şi sticlă! 

—  Dumneata, Tristane, îl apostrofă Maradonel cu respect 
batjocoritor, nu eşti un bun creştin, dacă ţii cu păgânii şi când e vorba de 
Locurile Sfinte! 

— Coranul, își aminti pe neașteptate popa Tuţu că frunzărise din 
Atanasie Damian, socră-su, Fiica Risipitoare, din păcate nu-l au în 
biblioteca lor toţi creștinii într-o tălmăcire fericită. Dar din păcate încă și 
mai grele, ei n-au citit nici măcar pe exploratorul Occidentului, boier 
Dinicu Golescu, patriot ce a întreprins şi o călătorie secretă în Rusia, 
negociind probabil cu Pușkin prin 1823, deoarece nația 1 se trezise la 
Bucureşti şi își dorea scuturarea jugului mahomedan fanariot, pe când 
Vestul, condus romantic de destrăbălatul Byron, nu sprijinea ca de obicei 
decât pe greci, c-auziseră de ei, aşa că singura, puerilă poate, dar disperată 
ieşire a noastră din sracikă, nu părea a fi decât a ne răzima politica externă 
pe detestatul Ţarism, fără a ne mai uita nici în stânga, nici în dreapta, 
manipulându-l să ne îndeplinească satisfăcător toate poftele, înainte de 
revoluțiile din 1917, an în care pe frontul din Moldova Mărășeştilor, pierit- 
au ruşii eroic numeric cât românii! 

— Occidentul vecinic dezbinat, Marius, tot n-avea somn Dora, 
neputând răpune el Armata Roşie nici măcar condus de un strateg ca 
Napoleon, care cum a arătat Tolstoi era de fapt un ageamiu, mai ales ca 
stăpân vremelnic al Moscovei, pus pe a-și atinge scopurile lăturiş, slujindu- 
se de infiltrațiunea... emancipaţilor, însărcinată a nărăvi la corupţiune 
aparateicikovii corecți de toate cinurile şi a depărta diavoleşte mujicii de la 
hram şi sobor, spre otrăvitoarea crâşmă cu viţiu, încât filosoful Jean din 
Ferentari, a cărui tovărăşică loana au pedepsit-o diavolul cu gaze la bloc 
fiindcă l-a părăsit în mizerie bărbătească burlacă pe intelectualul ei, are 
mereu un spasm, te strânge el spasmodic de cot când, în mizeria 
Bucureștilor, trecem pe lângă vreo dace cu lupi, badigarzi și conifere 
siberiene, el regretând nu numai că, din vina încrezutului de Hi, n-am 
anexat noi românii întreg Peisajul Rus, ci şi că băuturile falsificate de azi 
n-au nici pe departe izul, culoarea viorie şi mai ales tăria duhovnicească de 
mărturiseai tot, uşurându-ți duhul, a basamacului infect și a samogonului 
de foamete sau de războ.... 

— Că cu whisky Teacher's la profi și cu Hendrick's gin, rânji Codin 
patriot local de bar, a delirat destul Narcis Moga, criticând narativul 
gcologului Voicu Ghizdavu, că pe-un picior de plai, la cota 780, mai la 

nord pe Râul Doamnei, la Nucşoara, se va fi format la 1812 un lac carstic 
pe ghips, deoarece Făt Frumos şi Ileana Cosânzeana trăgeau cu urechea și 
raportau Zmeului — logofătului Iordache Ghizdavu — când s-au arătat 
Machiavelli şi Montesquieu, distrându-se-n această gură de rai compunând 
o distopie, fezabilă implementabil doar de Latina Gintă! 

— Coranul? tresări Lina, frecând cu leşie și temenele podelele 
bibliotecii de la Ziduri, încă nerisipită de Marius însuşi, perfect conştient 
de ce va fi să vie, cu ce Indexuri. Eu cred că din Coran picură învăţătura 
smereniei de a nu te lăuda că mâine vei izbuti cutare lucru, ci tu, conașule, 
să te închini şi să zici cum te-a-nvăţat numai de bine bunicuţa Ralu: că 
mâine voi reîntregi Țara, până la masa critică de la care se autoîntreţine 
Reacţia în Lanţ a acelei exploziei culturale de să ne respecte şi pe noi 
păzitorii Schengenului, dacă mă va ajuta Dumnezeu! 

— Numai Necuratul, oftă sculptoriţa Cristina Done, încă nerefăcută 
după şocul reeducării liceanului Raul Lecca şi după altminteri bănoasa ei 
carieră de aprozaristă, a împins la cearta Surorilor Moga cu Fraţii 
Ghizdavu, nu mai puțin nenouă sub soare decât, tot valahă, ciorovăiala 
Cantacuzineştilor cu Bălenu. Ruşinică! Ruşinică, băi! Atât Narcis Moga, 
cât şi Isadora nepoţică Ghizdavu, ca oameni tineri, vorbind doar din auzite, 
din presupuneri şi chiar din imaginaţie auto-corosivă, nu din înţelepciunea 
bătrânilor că trebuie înființat câte un institut de documentare pentru fiecare 
minister putred, într-o ţară care unde păduchii îmbuibaţi ai mandavoșkăi n- 
au găsit mărunţiş în buzunare, cât să însămânţeze până la 29 martie 2003 
un pogon de gazon pe Lia Manoliu, pentru a se putea valorifica dinaintea 
zecilor de mii de spectatori, şi a milioanelor de telespectatori cu inimi 
tricolore cât un purice (2-5!), incontestabilitatea superiorității tehnice a 
fotbaliştilor noștri, în această confruntare fără de noroc pentru calificarea 
la Euro 2004, cu aliata noastră NATO contra lui Saddam şi Miloşevici, 
Danemarca! 

— În acest sens, dădu din hârcă a strigoaică-n pofte zombi scheleticul 
Voicu Ghizdavu, al stimulării Nenorocului, lucrează şi legenda diseminată 
de Narcis al stricatei la cap Chouchou de Cocagnac, nepot sau strănepot, 
futu-l în bot, cum că aprigul meu bunic făcea baie-ntr-un ibric! Vasăzică, 
logofătul patriot Iordachi Ghizdavu ar fi mers chipurile cu mișălia până la 
a-l influența pe călătoritul explorator Dinicu Golescu, să-i poarte-ntr-o 
besactea până-n interminabila Rusie, un concept atât de veninos ca primul 
draft al Protocoalelor alea, la care văz că nu opune nimeni Protocroanțele 
Înțelepților Kremlinului, desființându-le stăpânilor câini ai ruşilor 
vecinicul expansionism, emanat și la noi prin konsens, nonsens şi 
contrasens, ca să se implementeze mandavoşka în locul unei perestroici 
viabile şi unui veritabil glasnost autocritic, la Congresul al 15-lea al 
Parrtidului partidelor, ţinut la Scroviștea ca-n Pridnistrovia, pe când 
Junimea sta-n oraşe martire cu capul sub gloanţe, între 22 şi 25 decembrie 

1989! 

-— E aproape o certitudine, ucenicilor, că Dinicu Golescu a fost 
finanţat de străbunicul meu argeşean lordaki pentru călătoria secretă în 
Tara Muscălească, al cărei spaţiu vital începe la nord de Oka şi Reazan, 
scopul negocierii de la artezienele din Peterhof fiind acea răscolire de 
arhive din care se publica, la Golești (?), pe la 1826, daurita „Adunare de 
tractaturile ce s-au urmat între prea puternica împărăție a Rusii şi Nalta 
Poartă“, pe baza căreia boierimea noastră hrăpăreață speră şi azi a se 
crampona și la Strasbourg, să nu 1 se mai ciuntească „drepturile“ la jaf şi la 
primul viol nici în vremuri de Schimbare de Stăpân 1989! De la sine înţeles 
fiind că, după ocupaţia turcească de la 1821 la 1824 şi înaintea celei ruseşti, 
de la 1828, şi poate că în unele privinţe OMW continuându-se şi Influenţa 
austriacă, Ministerul Culturii neputând subvenţiona azi tipărirea celor patru 
volume căinare Războiul Sfânt însumând 1681 pagini, încât tot lordaki va 
fi plătit acel sbornik, cărturarul Dinicu Golescu având patru hojmălăi de 
crescut şi educat, cărora le-a şi dăruit un apartament de patru camere, în 
blocul de pe bulevardul cu acelaşi nume, la statuia pe lângă care trece spre, 
şi vine de la Sala Palatului pe lângă Radio maşina 178, aşteptată de Emil 
Cioran şi Mircea Vulcănescu, nefiind în ea decât popa Sică de la Ziduri, 
rugând telepatic din ochişorii înfundați în grăsime pe preacinstita Eupraxie 
a vedea la poartă cine i-a stârnit pe maidanezul de toloacă Azorică şi pe 
aristocrata flocoasă Chiasma, pentru care comandă ei regulat la Paris atâtea 
macaroane Laduree. 

Dinspre pădurea Andronache, venea un îmbătător spray de 
primăvară, a micşunele, mărgăritărele, popas, urzici, rostopască şi muguri 
cleioşi generatori de o coloare verde nedorită de anumite forțe, observă 
Tristan Băluţeanu bocind că, mai întâi, se va obişnui lumea cu cenzurarea 
pornografiei şi interzicerea piratării filmelor, pdf-urile nu prea contează, 
apoi vor fi rase de pe web bietele saituri dedicate Istoriei naţionale, într-o 
țeară-n care ministrul colonel Ouşor se râdea recent de sobrul analist 
Terente Frunzăverde, că nu mai răscoliți, dom'le, liniștea uitării Trecutului, 
cu suta de morţi de la Rebeliune, că noi românii am avut o mie la Revoluţie, 
de peste zece ori mai mulți, şi nu mai cârâie nimeni nimica — cum nici 
despre înstrăinarea economiei gata distruse — , prioritară fiind acum noua 
etapă de implementare a mandavoşkăi, în loc de perestroikă și glasnost: 
după formarea clasei de stăpâni șpagocraţi, vine fireasca ei integrare 
euroatlantică, pentru ca Proprietatea dobândită prin şmen după Congresul 
al XV-lea, din 22-25 decembrie 1989, să fie apărată nu doar de constituția 
iorgovană, de adică armată, poliție, justiţie, siguranță, securitate, fosta 
securitate, jandarmerie, gardieni publici, trupe speciale, plus armatele de 
badigarzi particulare, plus interlopimea cu toate clanurile ei, plus 
aventurierii sosiți de pe tot globul, ci şi de importante contingente NATO, 
eventual bazate cât mai aproape de zonele de etalare a României cocalare 

pe înțelesul amărâților, adică ca case cu de zeci de ori mai multe camere 
decât poate întreține un cetăţean cinstit, de fraier şi de intușabil, al coloniei 
nimănui, România, în Epoca Mooye (1989-2011). 

Ca şi cum n-ar fi fost niciodată la Stalingrad, Marius tocmai îşi 
instala din nou Windowsul în Epoca Wash și nişte stupi cu fund antivarroa 
ca al Dorei în mica prisacă. Doi căţei antropofagi se hârjoneau, pe o iarbă 
cum ar fi trebuit să aibă şi Stadionul de Nisip cu Danemarca (2-5!), dar ne- 
a dovedit cât putregai e-n clasa politică, de nu poate ea ţine sus steagul 
luptei fotbalistice dintre popoare, darmite edificiul gingaş al nemuririi 
culturale finanțate din părți, pe când un marfar cu bouvagoane utilizabile 
şi pentru deportări masive, neinteresante pentru cățeaua roz occidentală 
fiind vorba de rase galițiene incapabile să implementeze corect proiectul 
marxist, se târa dinspre gara Regală Băneasa spre Constanţa, cu obiecte de 
inestimabilă valoare ce urmau a se descărca la Odessa, la Ialta, la Kerci și 
la Soci în Abhazia noastră, iar factorița Victoriţa sta-n poartă, cu bicicleta 
Mifa, rămasă României de la curieri din Wehrmacht, rezemată etern de 
stănoagă. 

— Noroc, tovarăşe Ghizdavu! zise ea cu bucurie inexplicabilă altfel 
decât prin presimţirea împreunării cu un boier, dar după ani, și numai după 
ce el va chinui motanii ce-i mâncaseră păsărica, atrăgându-i cu ceai Plafar 
de valeriană şi scandându-le din duiosul poem funebru pentru vrabia 
lesbiană al lui Caius Valerius Liberalus Catullus. Cred că o să jucaţi la o 
Nuntă! anticipă ea, pipăind în plic cartonul ca de ciorap de concert din 
muzică de Schânberg al Invitaţiei. 

Destinatarul înlemni. Precum am mai menţionat de la 'cest microfon, 
multă vreme după instalarea pe vecie a cominterniştilor, într-o Românie 
mutilată sub masa geografică critică începând de la care critica să aibă ce 
moi hui critica, în special datorită profesionalismului asumat de tătarul 
Elvirei celei jertfite-n escala de la Ialta, continuând spre Istanbul cu placa 
ei turnantă cam şifonată, în mod miraculos canalele de comunicaţie ale 
locotenentului de cavalerie, propagandă, pictură și film valah cu 
Occidentul au continuat să funcționeze ireproşabil. 

Astfel, la 8 noiembrie 1944, de ziua lui de botezat Mihail de către 
popa Sică, el a primit din Prusia Orientală de la Otto Runge deja celebrele 
poze care i-au inspirat capod opera de Războiu Sfânt în contra 
bolşevismului demo lator de biserici Fecioara de la Nemmersdorf, adică 
Gioconda sa. Un opus liric echivalent cu poemul tânărului Soljeniţin 
Prusskie noci. Ba chiar oarecum simultan. În 22 octombrie 1944, la exact 
trei ani de la atentatul de la Comandamentul Român din Odessa noastră, ai 
lui Stalin și Ehrenburg luând Goldapul şi Nemmersdorful aista, să 
înfiinţeze ca la Ziduri și Golești sovhozuri în Prusia Orientală, iară în 5 
noiembrie 1944, ai lui Hitler şi ai lui Goebbels recuperându-le, precum 
amicul Otto Runge Harkovul Murocikăi gata spânzurate, contraofensiv şi 

descoperind viol + masacru, inclusiv irodic, de prunci creştini, care 
documente, când va fi cazul, la o Revanşă bazată eventual pe jocuri ruseşti 
oligarhe anti-NATO, ar putea exploda eficient pe web, pe hârtie de ziar şi 
pe sticlă TV, eclipsând orbitor, tare mi-i teamă, Clara, „plictisitoarele, 
dezgustătoarele minciuni ale industriei eroismului stalinist“, cum se 
exprimă gamerul Vip Enache şi alt tineret cu receptaculi tociţi de senzaţii 
prea tari, inventând rusofobe meme-uri virale... 

— Toţi am fost informatori, oftă factorița bătrână, toţi am furat sau 
am înşelat pe cineva, toți suntem inculți, toate femeile e curve. 

— Juden, warum lasst ihr uns nicht in Ruhr? 1 se năzări alsacianului 
Marius, fost Cavaler al Cruciadei antibolşevice, că-l trage crainicul de păr, 
ieșit din monitor ca să-l monitorizeze și luându-l drept altul, pentru că 
îmbătrânise neanticipat până şi la capitolul pierderi de memorie, aşa că-şi 
tălmăci, în diareea însângerată de restituiri neonaziste, negaţionism total 
sau selectiv şi mai ales minimalizări prin compararea cu genocide strivitor 
mai consistente numeric cu cel puţin un ordin de mărime, cum că, Evreilor, 
de ce nu ne lăsaţi în pace? Între Ruhe şi Ruhr găsindu-se şi acea întâmplare 
cu trupe africane de ocupaţie 1923-25, de-ale Imperiului Republican 
Francez şi Imperiului Monarhic Belgian, despre lichidarea eugenică fără 
milă a micii mulătrimi rezultate din cuplărai proto-colaboraționist, Hi 
informându-l corect şi rece, în paltinul sur de la Berdicev, la 6 august 1941, 
de Pobreajen, crede tot antibiograful Narcis. 

Dar cuuum a fost posibil să se urce cu monstrul în frasinul ăla? Uite- 
aşa. Pentru că tot atunci cunoscuse, la o cupă de şampanie şi bravură cu 
niște decoraţi recent, pe HHH, nu pe Honourable Hurie Hurry, ci pe Herr 
Heinrich Hoffmann, consilierul pe probleme de imagini fotografice al 
frumușelului Fiihrer de porțelan. De la acest profesionist, se alesese cu o 
ureche ghips în 3D a lui Iosif Vissanionovici Stalin, cum era ea la 23 august 
1939, când cele două oţelite totalitarisme muncitoreşti și-au dat mâna 
trudită, în nădejdea disperată că se mai poate menţine pacea lumii, 
rezistându-se uneltirilor... „evreului internațional“, singurul câștigător în 
cazul unui fratricid conflict intraeuropean, asta în teoria marii conspirații a 
ațâțătorilor la un nou război de la... Jew York, că-n practică va fi cu totul 
altfel, după cum a prorocit chiar Hi la a şasea aniversare a chemării sale să 
salveze Germania. Pe mulajul acestei urechi ca de babă bigotă, chirurgul 
de război sfânt doctor Liviu Lecca demonstrând protocronist, la StraBburg, 
colegilor săi naziști experți în antropologia comparată, că ADN-ul lui 
Djugaşvili se suprapune aproape total pe al divului nostru Traian, peştele 
ăla proto-creştin care livrează lupoaice de pe treptele Muzeului Naţional 
de Istorie sabotat ca să nu existe la Centenarul Marii Uniri, iar rumânii să 
devină majoritar antiunionişti, antibasarabeni, precum elitele reeducate 
prin demitizări în postromânism. Da, urechea securistă a lui Stalin e cum 
apare-n statui a Împăratului roman de origine iberică, ceea ce nu trebuie să 

ne intrige, deoarece aşa cum scria eruditul Antim Ivireanu cel Sfânt 
bunicului logofătului de obiceiuri Antioh Ghizdavu, nu za hui sobacii şi 
nici de țâța vacii ţara georgienilor şi gruzinilor s-a chemat înainte de a fi 
cotropită de muscali, cum? IVIRIA!... Aică Ibinia, e-Beria! Şi aceasta este 
uşor de înţeles. Pentru că divul Traian o colonizase cu iberici români de-ai 
noștri! 

— Morala acestor didahii fiind, explicase în clar de lună, la Bolentin, 
generalul de propagandă Horea Bratu, către Grigore Căinaru, Atanasie 
Damian, lancu Noveanu, Marius Ghizdavu, Edgar Glagoveanu şi ceilalți 
căpitani ai săi, că orişicum se va sfârşi ca un glob de aur Războiul 
Existențialist, pacea pre-exterminatoare nouă românilor ne va fi favorabilă, 
aşa încât precum din Unirea pohtită şi bricolată de Mihai Întâiul Bravul a 
crescut România Mare, ce conţinea la 1600 suficient procent de minoritari 
încât să-şi asigure masa critică pentru autarhia culturală, tot aşa aidoma la 
fel şi Reichul Regelui Mihai Întâi Voievod de Alba Iulia, ce îşi avea la 19 
Noiembrie 1942 brazda românească trasă îngust şi adânc până-n Kazahstan 
şi până-n Persia la Isfahan, este bobul de grâu monocotiledonat, însă dublu 
hibrid încât să nu se poată înfrupta din el şi habotnicii iudaismului ostili 
corcirilor; este suplimentul alimentar al zeilor, este mirabilul sâmbure de 
Noroc din care va emana mâine, sau poimâine, Victoriţo, factorițo de 
lucrezi la poştă, gloria Reichului Românesc şi a Commonwealthului 
panromânesc, într-o Europă puternică și respectată, lăţită de la Suez la 
Belomor şi lărgită de la Strâmtoarea Gibraltarului, peste Ural și Sibir, la a 
lui Bering! 

— Cu alte cuvinte, privi visător boreal Marius Ghizdavu la vagoanele 
de vite de valori inestimabile pornite din Gara Băneasa spre Kamceatka și 
Kurile, dacă Hitler ar fi învins, atunci victoria anglo-americanilor asupra 
lui, care nu s-ar fi putut produce, poziționată savant drept Sfârșit al Istoriei, 
decât după un anodin şi stressant război rece de 40-50 de ani, ar fi trebuit 
să găsească românismul civilizator bine înstăpânit, atât în Crimeia, cât şi 
în Caucaz, cu o săgeată latină spre Samarkand şi Peshawar, după cum în 
cazul în care Stalin ar fi luat Bierlinul şi apoi ar fi fost constrâns să-l scuipe, 
tot aşa cum ordonanța lui Căinaru de luase Viena noastră, unde Codin 
Marin nu putea ingera stridia ci o ţâpa gios, de unde o apuca cotarla, dar 
apoi o ţâpa şi ea, nimic nu ne-ar putea împiedica, soro, să ne expunem cu 
mândrie punctul de vedere la masa verde de sub prelata cortului de nuntă 
cu veselă de închiriat, a Păcii, cum că dacă nu e corect politic a vorbi de 
apărarea teritoriului, şi încă şi mai puţin admisibil e chiar a te proteja în 
contra bolşevizării ca galițian de rasă dispreţuită ce poate vei primi şi un 
nou alfavit mî znaiem, apăi mai pă înţelesul omenirii civilizate ar fi să 
recunoaștem, pledând vinovat, că, onorată instanță, leck mich am Arsch, 
mâna asta a noastră de plugar agrest din Moartea lui Vergiliu, ce poate 
lângă camaradul german în frăție de arme au giucat Fiinf gegen einen, 


1341 


ascultând Lili Marleen cu Lale Andersen şi cu Otto Runge, au dorit sceptrul 
Universului în bordeiul de la Kotelnikovo, vreau să zic, Virginico, şi ţie, 
Chouchou, că pentru cățea sau cotarlă, pentru purceaua roz, pentru 
Occidentul cripto-rasist, e mai uşor a accepta că România Regală a dus sub 
Regele Mihai Întâi Viteazul, instigat de tata, un clasic război de cucerire 
a Uniunii Republicilor Sovietice Socialiste, un război de conturarea unui 
Rumănische Reich până unde e Dreptul Nostru, al aristocrației românești 
străvechi, anume din Ucraina geților şi Bielorusia carpilor până-n Crimeia, 
Caucaz şi Volga Volga, o formă geografico-istorică deocamdată cam fără 
fond, Sergiule, Isadoro, Andriuşa, dar pe care, mâine, poimâine oamenii de 
stat şi politicenii hrăpăreţi ai postmandavoșkăi penale să o ghiftuiască 
încet-încet cu substanţă românească pură, — decât să admită cinevaşilea că 
orășenii şi mai ales plugarii noștri tineri s-au jertfit dincolo de Nistru 
împotriva primejdiei de nimicire a Neamului, prin bolșevizare-rusificare- 
stalinizare şi-ndeosebi deportări, ceea ce şi continuă să se emigreze cu elan 
tineresc, de pildă azi 2 iunie 2003, România fesenistă, ca urmare a politicii 
de Moarte Intelectualilor, de până nici poetul romantic Mircea Dinescu n- 
a mai scris cu maci, ci cu raci, între papă şi ceapă, comportându-se culinar 
ca un hamster alergător în cuşca obligațiilor cotidiene, această Românie a 
lui YI, de o mie de mii de jdemii de ori mai superioară totuşi, cică, pentru 
lichidatorişti în postromânismul Epocii Wash, celei interbelite a Reginei 
Maria, în care nicio viperă scriitoare ideolog „nu şi-ar dori să trăiască“, 
pesemne de frica idealismului exasperat la culme, această Românie a mea, 
nu mai are azi, 2 iunie 1973, o literatură funcţională ca la 1681, din pricina 
inculturii din pai de orez Ceauşescu, Jenele, care n-a rezistat tentației 
cultului kimirsenist al personalității, nefiind educat suficient în acea 
Românie Mare ideală a ta, iar mâine, adică în 1983 sau poate că în 2083, 
nu vom mai avea aoleu! literatură deloc... Nici limbă în 2222! Poate nici 
istorie vreodată, băi jigodie. Ei şi ce! 

— Şi ce? Asta nu e treaba ta! observă cu durere diplomatul Saie 
Buburuză, uitându-i-se-n ochi academicianului doctor informatician gamer 
Ion Codoi. Dar... aleşii poporului pot, vor şi vor hotărî până şi auto- 
eutanasierea, dacă e cazul, ei votează şi vor vota totdeauna aşa cum li se va 
spune că e mai bine pentru Ţară. 

— 1983? se trezi Eliza. S-a născut Isadora, fata fetei mele Irina (tot 
Irina o cheamă şi pe-a Raisei Gorbaciova, şi pe-a lui Ehrenburg!), dar 
Marius al meu părea mai mult preocupat de apariţia Şcolii Fotografice de 
la Harkov, cunoștea din expoziţii descrise probabil de Radio Svoboda chiar 
pe inginerul Boris Mihailov şi era fascinat de această disidență surdă a 
imaginilor grăitoare despre eşecul proletariatului fără burghezie, raiu de 
fierătaie rujinite, ornat cu cetățence adesea mirosind a subnutriţie. Dar 
Harkovul era măcar prietenos cu scriitorii! 

—  Literatuuuura?! dădu din umeri preşedintele zburător Zahei 

Avăcăressi. Păi ce, tura-vura, aici nu ne mai bazăm, într-o economie 
europeană de consum american, pe legile picţii? Ai? Pe economii? Viaţa 
demonstrează, copii, că întotdeauna cine simte furnicături în degete cu 
intenția de a scrie, o s-o şi facă, indiferent de consecinţe, dacă se publică 
sau dacă nu i se obsearvă că se publică, de către instituţii specializate în 
critică, promovare sau cenzură. E la fel ca cu purisanca care nu e de casă, 
când o apucă pandaliile: oricât ai monitoriza-o, ea tot îşi va face mendrele, 
poftele, fanteziile. Literatura vine de la sine, ca şi virtutea. Prin urmare, din 
banii contribuabilului nu mai trebuie subvenţionat prețul la cărți sau la 
reviste literare, ca să ne rezemăm şi în cultură pe realități, anume pe cât 
interes public realist socialist şi câtă cerere există efectiv şi în acest 
domeniu! 

Mai bine să ne preocupăm de a găsi noi metode de luptă, cu 
abnegaţie şi eroism, ca la un război sfânt, împotriva economiei subterane, 
mărindu-se astfel încasările bugetare, mai ales în ziulica de azi, când 
cercetările savanților de renume mondial lon Codoi, Saie Buburuză, Darie 
Fişiereanu, Adriana Bratu, şi ale discipolilor lor, cum ar fi Narcis Moga, 
Maradonel Zamfir Frişcă, Erdâdy Zsuzsa, Lavinia-Stana Clătici, 
consilierul meu Muhală Muistu, Alin Vişan, Larisa Rîbalovna și, cu 
evidențieri, purtătorul meu de cuvânt prezidențial, domnul Terente 
Frunzăverde de la oficine occidentale, au dovedit cu condescendenţă în 
cursul cercetărilor, în ţară sau călătorind spre a scotoci prin arhivele cele 
mai străine, că actuala economie subterană se trage fanariot din corupția 
organică și putreziciunea metafizică, deci din cadavre negrijite după tipic, 
după rânduială, deoarece trădătorul Antonescu n-a înregimentat în linia 
întâia destulă popime, în ticăloasa lui aventură de-a tiroliana la Răsărit. Da- 
da-da, său, oh yes! yes! actuala economie subterană nu-i decât o emanaţie 
târzie, dar virulentă, ca a ciumei importate-n Occident odinioară din 
Feodosia Dorei Glagoveanu și a amantului ei de ne critică azi din Diasporă, 
desțăratul Marius Ghizdavu, emanaţie pestilenială a cui? A morților, 
dom'le, a răniților, care tot au murit, şi a dispăruţilor, care tot au fost 
omorâţi, dintre câți inocenți malgre-nous, sub un ordin criminal, au trecut 
banditeşte Prutul într-un război aşa-zis sfânt, de agresiune, condamnat azi 
de întreaga comunitate intelectuală mondială și care ne creează nouă atâtea 
beţe-n roate, plasându-ne, oricât de şmecheri și de 'oţi am fi, și cu tot 
miracolul poporului, pe locuri retrogradabile ruşinos în gingașul proces de 
Aderare, iar în perspectivă, de tolerare-n Schengen de către cenzori cripto- 
superiori rasial nouă... 

Trenul de marfă Sovrom dinspre Gara Regală Băneasa spre 
Constanţa, gară folosită şi de trenul Patria antonescian la Parada Întoarcerii 
din Crimeia, se depărtase în memoria primăverii lui 1944, cum și poştărița 
Victorița Parapuff ce-l lăsase pe destinatar cu plicu-n mână ca c-un condom 
nefolosit. 

— Eu tot nu cred, murmurară buzele lui de boiernaş bătrân arțăgos, 
pe umerii căruia grijile Neamului apăsaseră cum labele cele mari ale lui 
Codin pe coarnele plugului anacronic, chiar şi în 2 iunie 2003 funcțional la 
Măgurele, lângă Bucureşti, nu admit că economia subterană ni se trage din 
gropile comune sau individuale, în Războiul Sfânt, de la 26 iunie 1940 
încoace, presărate pe spațiul vital al RomReichului, până-n Volga şi-n 
piscurili Caucazului... Unde se dizolvă-n uitarea tipic românească eroii ăia, 
dispreţuiți intelectualiceşte, a căror jertfă n-a putut româniza nicidecum 
viziunea mandavoşkăi de după 1989, în patria noastră cea mutilată 
drăceşte, calculat exact niţeluş sub masa critică asigurătoare de Literatură 
Arte funcţionale, cum voiam eu la Lw6w cu Halszka, Victoriţo! Victoriţoo! 
mai gemu el appassionato pe urmele ei unsuroase leninist a bucătăreasă, ca 
o briantină ce ostoia greața de a reingurgita adevărul din Est, pentru 
cunoașterea artistică a căruia își sacrificase el pe-aici prin ciulini boieria, 
refuzând a fugi la Basel, cu Augustus (Theo), în toamna lui 1943, când 
străvedea că una din consecinţele Înfrângerii va fi că i se vor examina, de 
către instituţii postmoderne, inconştientul de propagandist, lavabil doar în 
tineta Reeducării, urmând a i se depista cu lumânarea, spectroscopul şi 
peta-laserul de la Măgurele, reminiscenţe antonesciene, chiar şi când va 
încerca la Sonnenheim, în mod ridicol, dat fiind bruiajul cripto-ceauşist şi 
globalist din ţară, uitându-se râzând la Miss Piggy, să semnaleze balenei 
roz că dispreţuita Românie a dat totuşi singura Revoluţie din secolul XX 
european, Revoluţia de la Timişoara... 

Era o primăvară din secția celor exemplare, plăcute doar scriitorilor 
care, străbătând din navetism Capitala zilnic, de la o suburbană la alta, 
Măgurele-Voluntari, ajung la o mizantropie ca de Om din Subterană, din 
Fortul 13 Jilava, după Războiul Sfânt, o primăvară împotriva Nenorocului 
Istoric, când totuși rămurelele plesnesc de frunzulițe şi floricele, deşi e frig, 
întuneric, foamete, secetă şi zvonistică. Marius deschise voluminosul plic 
albastru ce purta scrisul cam analfabet al expeditorului din Ziduri, 
credincioasa lui ordonanţă, Codin, care ca rândaș îngrijise pe El-Zorab cel 
alb şi foarte gras, pentru răpitorul Basarabiei, Kutuzov, un personaj 
incorect româneşte, tot atât de foarte negativ cât ţarul Alexandru I, oricât 
le-ar tot muia în înălbitor Ace imaginea contele Tolstoi, reprofilat din 
plugar în spălătoreasă disidentă la Kompromat&Laundromat, lăudându-i- 
se vecinei ucrainene că de la EI, de la Lev, vine numele Lviv pentru orașul 
baroc. Găsi mai întâi în plic abţibilde antisemite, antievreiești, antiiudaice, 
antiamericane şi antiisraeliene, cu sloganuri vechi și noi. Deutschland 
erwache! New World Order = Jew World Order! Peste chipuri ilustrând o 
„subumanitate dezgustătoare“. Sau un fel de caricaturi photoshopate, 
pesemne pentru sheruit: evreu din Dudeşti/ Văcăreşti abia adus la Abator, 
cu mențiunea ferefah; şi același, atârnat în cârlig, devenit după sângerare 
casher, bun de mâncat... 

Tocmai cinismul de a exploata, pentru a-l paraliza psihologic, 
oroarea de sânge a conaţionalilor domnului Filderman, cutremurând până 
la despărțirea borgiacă de om pe Marius Ghizdavu, fără ecou monolog în 
Babilon la Basra, nici în Alessandria lui Eco sau în cimitirul din Praga 
kafkiană. 

Banale fiţuici combătând die Weimarer Judenrepublik din uitaţii ani 
douăzeci sau actuala Israels Palăstina-Politik als Vernichtungs Krieg. O 
fascinantă la tineri poză cartonată cu o margine rugoasă pe care, dacă 
treceai apăsat cu pixul, urla ca musulmana din genericul pentru cele 250 
episoade din E! Clon, nu că Allah e Allah, ci un exasperat ca al ăluia din 
Baltagul sucălit de văduva celui asasinat: Juuudeeecen, warum lasst ihr uns 
nicht in Ruhe? 

— Și în fine, chicoti Lavinia-Stana, ceva buun pentru pictorul ăsta 
pupător de moaşte ce ne va zugrăvi, Aline, întoarcerea aia a morţilor de la 
Stalingrad, monument la Miorcani, nişte proiecte de memoriale des 
Gedăchtnis an die Helden von Stalingrad von Moesen Saft und Kutzler fiir 
einen ewigen Ghitler... 

O Invitaţie la Nuntă cosmică cu artificii şi rachete Wernher von 
Braun. O Invitaţie călduroasă la Vals cu mireasa. O intrare în normalitate, 
în Puderdose, în fardarea șleampătei umane Istorii, cum că oricât de atroce 
războiul, are şi părțile lui bune, urmează boomul reconstrucției, baby 
boom, tara-bum-bum, tara-bum-bum, Octaviane. Cât despre morţii ca 
morți, e statistic ridicol să-i plângi, când de la 1 septembrie 1939 la 2 iunie 
2003, omenirea s-a înmulțit de la probabil 1 513 314 314 locuitori la 6 315 
413 413 oaspeţi trecători, scrie doctorandul Narcis Adrianei Bratu, cu un 
like-pupici oh inimioară de la Erddy Zsuzsa. 

Un carton din ăla de ciorapi ca de mătase, de-ți fâşâie năucitor, 
electric coapsele, chiar şi la văduve proaspete, cum la Eliza Alexandrescu 
în 8 noiembrie 1941, la parada cu trei mareșali vii, Regele Mihai, 
Antonescu şi Keitel. O invitaţie la nuntă pe atâta bombardament, ruină şi 
moarte, către locotenentul de cavalerie pictor şi fotograf de război sfânt 
Marius Ghizdavu personal, dacă poa' să vină la Berlin de urgenţă, cu sau 
fără trusa foto, să fie neapărat acolo în 28/ 29 aprilie 1945, preferabil 
înainte de miezul nopţii, pentru că preafericitul Mire l-a desemnat ca martor 
de Onoare artist! Un simplu ja, un politicos sehr gern, prietene, îi scria 
alăturat Waffen-SS activist voluntar anticominternist Ars&ne-S6raphin 
Boisson, precursor al Axei antiamericane pur europene, şi vei aduce o mare 
bucurie Fihrerului nostru, în aceste vremuri de restriște, când Misiunea sa 
este providențial terminată: slujindu-se abil de potențialul german, 
incomparabil mai pe sponci decât al iudeobolşevismului și al plutocrației 
anglo-americane, stăpânite de evreul internațional prin francmasonerie, 
regele vostru Mihai Întâiul Viteazul a putut contura graniţele preliminare 
ale unui Rumânische Reich la sud de Oka Reazanului, până-n Volga şi în 

Iviria-lberia cea colonizată cu latini de chiar imperatorul vostru Traian, aşa 
încât, până în 2222, dacă emanaţii cocoțați în capul Ţării după 1989 vor 
continua neabătut perestroika, glasnostul şi mai ales mandavoşka, sub 
forma unui Generalplan Ost judicios eșalonat, nu încape îndoială că veţi 
reuși, prin export de corupție, nesimţire și incompetenţă, să umpleţi cu 
sloboz intelectual degenerat propriu această formă fără fond în fond... 

— Vielen Dank fir Ihre Einladung, murmurară-n întunecatul april ale 
sale buze... române, cum s-ar fi exprimat M6zes Ârpâd, amicul pictor din 
Kolozsvâr, din păcate iertate, înecat de anglo-sovietici cu nava Struma în 
24 februarie 1942, pentru că încercase a-l căsători pe moşier cu o ducesă 
focoasă, Katalin Skârosi, neştiind că inima lui de galițian mândru, pictor și 
boier, părăsit de trufaşa contesă Halszka Chrzastowska, năzuieşte oricum, 
din septembrie 1938, spre o baroneasă budapestană arzoaică, Nora Erdâdy, 
care luându-l la Viena, la cursul de drept roman al lui Ihering, drept 
albanez, poate chiar un persian putred de bogat, cercase să-i plaseze un 
ulterior celebru tablou de Courbet, figurând ceva din einsteinianul Big 
Bang originar, într-o viziune Husserl-Heidegger îndrăzneață conceptual, 
de închidere care se întredeschide... Es ist mir nicht moglich zu kommen! 

— Ba s-ar fi putut întâlni cu Marius la timp! ne contrazice Narcis 
Moga în documentata sa investigație a Sagăi Ghizdavilor. După cum se 
ştie, în conferinţa lor de presă din 9 iunie 1945, Jukov, acuzat de 
brutalitatea invaziei din Basarabia după 26 iunie 1940, şi călăul cela de 
Viîșinski susțin că Hi şi mireasa (e prima oară când se face vorbire despre 
această subterană nuntă!) ar fi putut fugi cu avionul, condiţiile de decolare 
pe axa est-vest a Berlinului permițându-le a evada, fie şi aşa, câtă vreme nu 
existau elicoptere vietnameze ca la Kabul în flotila prezidenţială a 
Reichului. Unde să fugă inculpatul cu ea? În Spania? La Franco, de ce? S- 
ar crea pretextul, cum anglo-americanii o tuliseră de pe front de frica 
ostaşului roșu, tancurile Cominternului să meargă până la Atlantic la 
Lisabona, capturându-l totodată, întru piteşteană reeducare pe Mircea 
Elade şi realizând din mișcare o strălucită Revanşă, așteptată de toţi 
cărturarii progresiști, pentru eșecurile cominterniste din Războiul Civil, 
când s-a întâmpinat rezistență, îndeosebi la Majadahonda şi din Alcăzarul 
toledan cela bun de reamenajat ca un Aiud, o Gherlă, un Sighet sau o 
Butîrkă, pentru toți troțkiştii europeni. 

— Cum cu ce s-ajungă? se simţi de-a dreptul insultată logic doamna 
Eliza Alexandrescu, având în vedere că la ora aceea România Anei Pauker 
şi a lui Dej]j băgase deja binişor spaima-n burgheji, și în moșieri, de mult 
Marius abandonând, unei obscure fundaţii de îngrijit orfani, Conacul golit 
de cărți al cramei de la Ziduri, folosită ulterior de securitate pentru 
torturarea țărănimii bănuite c-ar ajuta partizanii de pe Muntele Conic şi de 
lângă Schitul Hoitarului, poate şi legendara Rezistență de pe Râul Doamnei 
în sus, spre Corbii de Piatră şi Nucşoara. 

— Protocolul din 6 august 1941 de la Berdicev, cum am arătat că 
rezultă din memoriile şefului Hitlerjugendului, Herr Axmann, descoperite 
la un anticar din Debrecen de către proful Răzvan Hristevescu, Isadoro, 
stipula că, vorbindu-i-se mioritic de nuntă, Marius să transcodeze că aliatul 
său pictor german consideră misiunea sa pe acest pământ al omului alb 
încheiată, putându-se apuca, în calitate de geniu german, de niște arte 
plastice, iar în calitate de homosap, de plodit urmași pentru Marea 
Germanie revanşardă, ceea ce înseamnă o cerere de a 1 se găsi, pe Valea 
Râului Negru sau pe Râul Doamnei, niște singurătăți alpestre cât mai 
asemănătoare cu peisajul de la Obersalzberg, care s-au şi aflat la nişte 
ciobănei de-ai Linei lui Codin, stăpânul milenar și absolut al Zidurilor 
pomenindu-se în această situație de intermediar imobiliar deoarece, în 
Carpenul Sur, când Fiihrerul l-a întrebat ca pe Antonescu despre retragerea 
din Crimeia, că, măi Marius, ce să fac acum mai întâi, să iau Moscova? el 
i-a răspuns că, începând de la infamia din 26 iunie 1940, când s-a demascat, 
întreg marxism-leninismul ca Ideal e mort, va să zică Stalin îşi suge toată 
ideologia doar din Voina i mir, or, Tolstoi ăsta, Tolstoi din Război și pace, 
subliniază clar că unul din meritele marelui Kutuzov e tocmai înțelepciunea 
trasă din Norod de a fi realizat că pierderea Moscovei nu e şi pieirea Rusiei, 
cum nici răpirea Basarabiei la 1812 nu e sfârşitul României! 

— Şi aşă s-o potrivit, iacă dar, că mai tot efortul de răzbel al 
Wehrmachtului s-a deplasat dinspre Moscova la sud de Oka, până-n Volga 
noastră şi în Iviria latină, rezultând de aici-şa o pildă strălucită despre cum, 
călăuzită de intelectuali cutezători, o ţară mititică se poate sluji de 
potenţialul unei superputeri, pentru a-şi contura până unde își va lăți 
propriul Reich, pe care până în anul 2222, bazându-ne pe virtuțile 
perestroikăi, glasnostului şi mandavoşkăi, noi îl vom smulge marii mase 
slave, instalând bazele stăpânirii noastre, începând probabil din Sudul lesne 
accesibil cu portavionul, unde fascismul nazist avut-a tupeul să boteze, fără 
a se consulta cu secția cartografică a generalului de propagandă Horea 
Bratu, Crimeia... Gotenland, Sevastopolul nostru Theodorichhafen, iar 
Simferopolul cucerit eroic de inginerul Gary Glagoveanu, Gotenburg! 

— Din fericire, securitatea lui Hitler s-a purtat odios, cu el şi cu 
sinistra lui soție, Eva Braun, cu chiar mai multă iresponsabilitate şi 
ingratitudine decât în 1989 a noastră cu cuplul prezidenţial martir. Căci au 
existat două avioane pentru fuga din Berlin, cu decolare de pe 
Charlottenburger Chaussee, unul pilotat de excelenta aviatoare Hanna 
Reitsch, celălalt de chiar experimentatul pilot al Fiihrerului, Hans Baur, 
traseele până la platoul de la Schitul Hoitarului fiind diferite, dar trecătoare 
ambele pe la Berghof (Balta Mare), de unde însurăţeii recenți aveau a-şi 
lua doar niște lenjerie decorată cu zvastici şi cu Edelweiss, acea rară și 
nobilă floare-de-colţ ajunsă Blume des Fiihrers, deoarece din Zânăra 
Gardă ne încondeiase Fadeev, descriind mari furturi de cearșafuri, de la 


1347 


minerii sovietici, săvârşite de ofiţerii români, pentru a ameliora trusoul 
nevestelor lor... 


Isadora, bucuroasă de orice pace instalată după orice război, nici nu 
se osteni a-l combate pe autistul de Narcis, care o nimerise iar în bară şi 
apoi în aut de poartă, neobservând că încolțitul Hitleraș, pornind de la un 
calcul elementar, bazat pe regula de trei simplă, nu avea cum să aștepte 
ajutor dezinteresat de la alt pictor, legat de el prin acelaşi Weltanschauung 
de cruciați fără prihană (Soviet Judăa, eine Weltgefahr!), dar de sânge nu 
arian ci latin, când tocmai constatase trădarea la colaboratori arieni get- 
beget, dintre cei mai apropiați! Porcul de Goering, a cărui aviaţie jigărită 
pierduse bătălia Angliei, apoi despresurarea Stalingradului, cu tot cu cerul 
Germaniei, îl somase în 23 aprilie 1945 să-i cedeze lui toată puterea! lar 
jigodia securistă de Himmler intrase în 28 aprilie în contact cu anglo- 
americanii, pentru o pace antisovietică şi antiromânească, fiind în stare de 
orice concesie, inclusiv de de ce se temea Fiihrerul mai mult şi mai mult, 
că ieşind din buncăr şi din Cancelarie la avionul elicopter, să nu fie capturat 
de nişte trupe speciale şi predat de viu unor gărzi de ciocănari ca alea ale 
lui Bodnăraş! 

Așa că adio la o viaţă tihnită de pictor, în incognitoul organizat într- 
o natură de basm subfăgărăşean, de către fidelul camarad de Kunst, dar şi 
de un Weltanschauung cum că dass die bolschewistischen Komissare und 
die kommunistische Intelligenz als Trăger des bolschewistischen Idee 
vernichtet werden miissten! 

Că altfel ne sugrumă ei pe noi, fraţilor! În dauna Gaistului şi 
Civilizației. 

Ci Marius se sustrăsese giganticei încleştări dintre cele două 
totalitarisme muncitorești, care luptau de fapt pentru Unitatea 
organizatorică a proletariatului mondial, tot astfel cum încăierările 
medievale dintre domnitorii ţărilor românești năzuiau intuitiv spre Unitatea 
naţională și apoi extinderea Împărăției peste Exil. 

EI se automobilizase la Ziduri agricultor, cu tot cu automobil, cetea 
din Miciurin, preşedintele Uniunii Țăranilor Truditori, în Cadillacul 
descompus ca să nu-i fie confiscat, şi cărțile românești despre războiul de 
peste mări şi ţări. llustra în gând una albastră, Constantin Virgil Gheorghiu 
— Cu submarinul la asediul Sevastopolului. Se repauzase definitiv. Fără 
Cadillac, dar perfect informat asupra realităților sovietice, şi nu numai prin 
contactul direct cu ele, prilejuit de un război ce le-ar fi permis ruşilor să-şi 
reia la nord de Oka noastră, spre Bielorusia și Finlanda, idealul de 

civilizație, la îndeplinit de unde I-a deviat expansionist Ivan cel Groaznic, 
sub influenţa lui Vlad Ţepeş Vampirul, de pe drumul de fascine mlăștinos 
tipic rusesc, spre un fel de drum expres nici așa, nici aşa, de construit la 
stroi, implicând pe toți fraierii, cincinal cu cincinal. 

Agricultor în agricultură, deși jurist, pictor, fotograf, potenţial chiar 
eseist în felul lui postboieresc şi cam boem cu Cadillac, în sensul că după 
relativ puţinul de, sub doi ani, Canal ce-au pătimit în scopul reeducării, 
oarecum în locul altora, el nu mai considera o catastrofă a nu se mai spăla 
pe cap de cel puţin trei ori pe săptămână, cu sau fără şampon în RPR. Cum 
a admis şi cea mai autorizată şi mai subiectivă exegetă şi exodacogetă până- 
n Bassorah a operei sale, Isadora, cam mal-baisee de secul in potentia 
Chiose Enache, zis Kiyosaki, din tată bogat diplomectual sărac cu trei 
licenţe şi opt granturi, dar răzvrătită vindicativ contra ordonanţei de urgență 
a Destinului românesc răstignit de Soarta Ursitei într-o Evropă violatoare, 
ce stipula c-al lor plod Jan-Marius Enache fi-va-ne Preşedintele Mântuitor, 
într-o Țară ca solarul Ierusalim ceresc, pogorât înainte de Judecata de Apoi, 
de iminenţa căreia, în capitolul Greu e să nu scrii apocalipse, face vorbire 
şi epistolarul armagheddonic, cum că n-are niciun sens anticorupţie să 
profetizezi, altfel decât cu dedlainul iminent, cât să-i mai prinzi vii pentru 
prescripţie pe torționarii care au împilat şi jupuit Ţara cam cât tăticuţul 
Coanei Anetta, Ambrozie Tichie, sau chiar cât baronul Rică Fărăfrică, 
despre îmbolnăvirea căruia de sidă providenţială Narcis Moga susținea că- 
i „opera“ rakeților mogulului muscelean Cezar Bogza, recuperatorul 
Ghizdavilor, adică nu a neveste-sii foste moașe, Marijana Riţa-Zaraza, de- 
a dezbătut recent, în presa de partid finanțată de toţi cetăţenii, besteleru' ei 
atoatetămăduitor Autoterapia cu pișat, în curs de tălmăcire pe 
moldovenește de Maradonel Zamfir-Frişcă, care anticipează şi-n dreapta 
Bugului o criză ca şi inevitabilă de identitate a compensării leacurilor 
băbeşti cu teste de sarcină. 

— Cum adică oarecum a făcut ăsta Canal în locul altora? tresări ca 
de-o presimţire a ceva de semnalat, cu Indignare, în saitul ei, Derapaje, 
baroneasa Dorothea Schlauberger d'Esgrignon, gândind la Alecsandri, 
Heliade, Bărnuţiu, Hașdeu, Eminescu cel terminat exhaustiv ca Poet 
Naţional, şutu-l în Venere şi-n Madonă, Vasile Conta, Goga, lorga, Nae 
Ionescu şi omoplatul acestuia, absurdul om omițător de denunţ Ionașcu, 
lașul fugit de zarcă Mirciulică, ciclistul Ciolan, căruia până-n senectute-i 
ardea de ariene sexy, în loc să se sinucidă, ministrul de constructe 
naționaliste-n rostire Dinicu Noica, traficantul de arme Tuţea, cică de la 
aerobaza Boteni, și alți mari vinovați, Gastoane... Veni-va zi... Să-i ia duba 
pe toți! Și abia, după abia abia, se va-ntocmi şi Lista marilor corupți în 
România. 

— Liste Negre avem şi noi gata întocmite! sări senatorul SMT Marean 
Tăbăcaru. Da, viitorul e jos, jos ma-fi-a, şi aşteptăm să fie... canalizate spre 

Ministerul Reeducării la beci chiar personalităţi recente, de-ale voastre, din 
alea corupte pe Valută, pentru care ușile Piteştiului şi ale Aiudului au rămas 
larg deșchise!... Căţeaua de la Paris, proasta de la Cluj, țiganii de la Păltiniş, 
japiţele de la Comana, legionarul antisemit pretins critic, al cărui tată, 
împușcat de generalul Argeşanu, a stat expus pe treptele prefecturii la 
Râmnicu Vâlcea... 

— Nu scormonind în gunoaiele securităţii, avertiză ministrul Coriolan 
Pigu, când numai câteva sute de rătăciți vor să ştie „mai multe“ despre 
Romlag decât milioane de oameni aşezaţi despre celebrul Suleyman 
Magnificul (Magnificent Century, 2011, culmea 1989 a Postromânismului, 
22 ani de liberty, cât a viețuit și România Mare!), vom găsi noi fonduri de 
medicamente compensate, să le dăm la iubiții noştri de părinți, pe la spitale 
regionale din banii de Catedrală. Eu admir oamenii simpli, îmi place să 
ronțăi eugenii, și nu văd ce s-ar pierde dac-am câștiga vreodată 
compatibilitatea dintre hitlerism cifre şi stalinism cifre, chiar admiţându-se 
dialectic convertirea cantității bolşevice-n calitate nazistă, fiindcă atuncea 
s-ar derapa şi devia undeva cotangent cu paradoxul român că, la noi, 
securitatea e mereu muuult mai iubită de Poporaţie decât intelectualitatea, 
intelligence versus intelighenția, 7:1, pe nisip, adică s-ar releva contradicția 
antagonistă dintre urmarea că orice anticomunist, care e o sabakă, ar trebui 
să îmbrăţişeze fascismul, şi cererea acută de progres societal, în sensul că 
fără supraputerea de temut a Uniunii Sovietice, al cărei subprodus 
regretabil şi repede și lesne trecător a fost mult hulitul Gulag, 
ELIBERAREA Occidentului, deci şi a noastră, a românilor, de sub jugul 
hitlerist, nici n-ar mai fi fost de conceput şi demarat! Şi, în orice caz, 
Adriana Bratu, mămițica colegului meu de Megacasa Parlamentarului, 
Gogu Ţăpoieșu, n-ar mai fi putut să ahuiască să stea keep calmă pe... 
genunchiul Ostaşului Roşu, să zicem, câtă vreme o echipă specială... aresta, 
sub comanda scriitorului transnistrean Vanea Bednii, chiar pe tac-su, pe 
ilustrul profesor de propagandă antonesciană Horea Bratu, putându-se 
forma încă de atunci un Lot care, după opinia mea, ar fi trebuit să-i salte și 
pe principalii săi colaboratori fascişti la dezastrul Ţării: Marius Ghizdavu, 
Grigore Căinaru (cu nevasta, Dora), filologul Iancu Noveanu, părintele 
Atanasie Damian, doftorul Liviu Lecca, periculosul fiu al acestuia, 
algebristul Raulică, viticultorul Otomega, urmărit şi de simieni pentru 
trădare, ca legionar trecut la georgiști, precum şi sceleratul creier ascuns al 
întregii inginerii ideologice, agentul lui Alecu Ghizdavu-Şaragă, domnul 
Mișu, un profesionist şi jumătate, capabil de orice derapaj moral, de orice 
deraiere etică pragmatică, cum de Revelionul 1940-1941, când s-a comis 
şi parastas şi diaree pentru căcata Românie interbelită, el şi-a adus la Ziduri 
logodnica, pe frumoasa Elvira, care nu întâmplător se găsea-n călduri, 
umblând cu toţii cărturarii târlă după ea, de la mare pân' la mic şi de la mic, 
deci Raulică, până la ăla mare, anume incontestabil colonelul, obez pe 

atunci, Belizarie Moga, oricât de implicat din considerente naratologice 
privind plasarea la masculi a propriilor lui trei fiice, de vindeau doniţe, 
blide, ţuică şi îi la iarmaroc în Valea Păcurarului, toți aceştia, aşa-ziși 
intelectuali, urându-se sălbatic între ei cu gelozie, dar unindu-se totuși 
consenzual în dragostea de Ţara trasă pe roată, încât se repeta pe Râul 
Doamnei dezgustătoarea melodramă din Herr O'Nani de Richard Wagner, 
compozitorul de dedicații al Fiihrerului, unde Ernani și Hugo concurează 
pentru o aceeaşi Elviră, tot atât de frumoasă tabloidic ca Elvira noastră 
martiră de la Yalta, care verișoară a lui Marius Ghizdavu era local mai 
seducătoare decât parizianca Elvira Popescu, însă cooperau toți din 
dragoste pentru Spania, desigur pentru Spania lui Valter Roman și a Anei 
Pauker, nu pentru Spania lui Moţa şi Marin, dintre care eu sunt convins că 
ar trebui trimis tânărul cercetător Muhală Muistu la Moscova, să 
scotocească-n arhive cât grant a donat sau nu preotului loan Moţa tatăl, la 
Orăştie, moşierul reacționar Denis Ghizdavu, ca să scoată într-un tiraj de 
masă, cum îl demască azi Narcis Moga, Protocoalele, traduse de fiul Ion |. 
după ediția Roger Lambelin, aducându-și astfel aportul românesc încă din 
1923 la scoaterea din minţi a unei întregi generaţii de Aici, iară nu una de 
nemți din Breslau, Cracovia, Lemberg sau Viena! 

— Ce n-au înţeles cercetătorii nici în ziulica de azi, Tăbăcare de 
cutanasiezi corupţii, hâtru îl agrăi provocator nereeducabilul senil căluşar 
în adidaşi univesitari Doru Băluţeanu, cu o privire cinică de revizionist 
negaționist, e că fără crimele bolșevismului care ameninţa baltic să se 
probage şi-n Occident, ar fi fost exclus ca nişte nobili Germani, ca niște 
elemente rare ale unui Sânge nu numai chivernisitor de cultură, ci și creator 
de Gaist, să se preteze ei la nişte fapte atât de reprobabile ca acelea definitiv 
judecate la Niirnberg, şi de nenegat, că e periculos, deși ca şi-n cazul lui 
Ceaușescu lichidat de emanaţi, probatoriul a lăsat de dorit, negăsindu-se 
documente Wannsee emanând olograt de la Hitler, privind comiterea de 
atrocități, iar pentru abilii gestapovişti ai Cominternului fund jucărie să 
aducă-n Marfarele lor de propagandă, inventate de Troțki, niscai lagăre de- 
a gata din Gulagul ăla de o varietate enciclopedică, şi să scrie pe ele 
Auschwitz, Maidanek, Treblinka, Sobibor, Ravensbriick, Dachau sau 
Buchenwald! 

— Germani, îâât? rânji a neîncredere Marius, amintindu-și nu pe Otto 
Runge cel ce, departe de a-i reteza degetele de pictor cu securea titoistă, 1- 
a cedat locul în elicopterul sud-vietnamez trimis la Gumrak de Fiihrer 
personal, pentru salvarea elementelor valoroase absolut indispensabile 
războiului-total-defensiv, ce va fi declarat prin Rede im Berliner 
Sportpalast a lui Goebbels, 18 februarie 1943, intitulată Nun, Volk, steh 
auf, und Sturm brich los! (Nu cu folkul, ci cu briciul vom stăvili asaltul 
stelei roşii!), bătălia de blindate de la Kursk, la nord de Harkovul 
Murocikăi, nevizând decât un efect întârzietor asupra poftei lu' Stalin, 

Churchill şi cu Roosevelt de-a aduce mai repede la urne pe România și 
chiar pe Elvira, de frumuseţea căreia nu s-au mirat decât la Ialta noastră, 
Marius nefilmând mai nimic din confruntarea triceratopşilor de oţel, pentru 
că Mişu îl avertizase că deja Jukov știe totul despre Unternehmen Zitadelle, 
în timp ce inginerul Gary demitizase Încleştarea Fiarelor, susținând că-n 
câțiva ani, un mic stol de elicoptere Dracula, româneşti, va fi suficient 
pentru nimicirea în câteva minute, de dincolo de orizont, a toată etalarea 
turmelor de tancuri şi taburi, ouate diareic de industriile totalitarismelor, 
viitorul rezervându-și dreptul ştiinţific de proiecta și genocidele tot mai 
tehnologizat, încât să nici să nu mai fie cerere de camere de gazare 
colectivă, fiecare dușman sau indezirabil de pe Liste putând fi identificat 
de sus, după CNP biroul populaţiei, şi ochit lovit cu ajutorul celest al 
sateliților. 

Nu-nu-nu, nu pe nobilul Otto Runge şi-l amintea ca german Marius, 
ci pe sinistrul Oscar Hubig, pilosul ce i-l împuşcase, la un şah pierdut, pe 
robul său cel mai iubit, Feodor Kuzmici Merţalov, a cărui lipsă o resimțea 
mai mult decât orice, postbelic, în căscioara din Pădurea Andronache, în 
special noaptea, unde deși practica Digital Cocooning, mai ieşea la 
adăpostul întunericului nostru românesc pentru a săpa, antrenându-se de 
fapt pentru Canal, gropi gropiţe pe sub anumiţi arbori, umplându-le cu nişte 
cutii de măşti de gaze ascunzând cărți şi broşuri, pentru cine ar mai fi fost 
interesat vreodată de odioasa Românie Regală şi n-ar mai fi putut-o găsi în 
bibliotecile epurate profesionist de nişte intelectuali avizaţi şi drepți, 
stârpite pe vecie, adică până la formarea publicului incult funcțional. 

— Es war zwei Minuten vor zw6lf, rerăsfoi el sub lună materialul ce 
îl tradusese în februarie 1943 pentru superiori, cu mențiunea că, după 
opinia sa, nu vom mai lua Basarabia şi Bucovina în acest război, ci 
Transilvania și Balcicul, aşa că pentru a redobândi spaţiu vital cultural 
măcar la limita critică a autarhiei, va trebui să ne resemnăm, să fim făţarnici 
şi să exploatăm acum potenţialul sovietic, pentru a despica masa slavă 
balcanică şi a împinge românismul până la Salonic. Ein weiteres Zâgern 
hătte leicht zur Vernichtung des Reiches und nur vollkommenen 
Bolschewisierung des europăischen Kontinents gefiihrt. 

— No-no-nicet, nu era doişpe fără zece în 22 iunie 1941, rezoluționase 
generalul de propagandă Horea Bratu pi raport. Căci dacă şi hitleriştii s-ar 
fi câcâit, cât alți occidentali, în a-i da peste mordă Kremlinului roşu, 
Reichul ar fi fost nimicit de Stalin „în cinstea lui 7 Noiembrie 1941”, şi 
întregul continent european, rămas fără apărare, ar fi fost bolşevizat 
ireversibil, cum va păţi România în 1944, de-o să se comporte ea peste 
seculi mai degrabă gubernial țarist, cam ca o fostă republică sovietică, 
decât habsburgic, ca o Polonie, Cehoslovacie, Austrie sau Ungarie! 

— Nu, dom'le, Reichul nu a început războiul de la Răsărit nici prea 
devreme, nici prea târziu, zâmbi Runge către Hubig şi Reichmann. În altă 

parte s-a greşit! În concepţia, în viziunea germanilor despre bolşevismul 
sovietic, der ein Volk von fast 200 Millonen dem jiidischen terror 
dienstbar gemacht hatte und es zum Anegriffkrieg gegen Europa 
vorbereitete... Și oricât s-a străduit Marius Ghizdavu, cu familia, care 
făcuse încă de pe la 1812 spionaj peste Prut, peste Nistru, peste Bug şi chiar 
peste Nipru şi Don până-n Volga noastră, el nu a putut corecta în carpen 
(de fapt era finap, Jujubier) cu nimic optimismul ăsta reducționist al lui Hi, 
că noi cruciații ne confruntăm cu o gloată sau hoardă de vreo 200 milioane 
de slavi, prostiţi, dirijaţi şi terorizaţi de eternul „evreu internațional”, să-şi 
verse sângele ca să cucerească Europa, în folosul şmecherilor bulgari de la 
Comintern! 

— În repetate rânduri, am sesizat pe cale ierarhică la Berlin, se spălă 
pe mâinile bătătorite de brunul roşcat de pădure Marius, că Stalin nu e 
antropologic un Ewige Jude, după urechea mai bleagă, din stânga, cea cu 
aluniţă, studiată de eminentul eugenist doktor Liviu Lecca. Dimpotrivă, 
rumegând analize-sinteze despre congrese şi alte materiale de-ale 
totalitarismului său, rival celui nazist, tovarășul Lenin al II-lea, titanul 
Stalin, s-a sensibilizat şi alertat la frecvenţa impresionantă a numelor 
neruseşti din Nomenclatura Sovietică, despre care se făcea vorbire şi 
retorică, aşa că s-a așternut de prin 1937 cu uriaşul Ejov pe epurări 
hitleriste, acum lansându-l în viaţa politică şi pe juristul răzeş român 
Vişinski... 

— Păi, ce crezi tu, mă Mariusică, mi-a replicat mieros Fuihrerul, că 
dacă Procesele de la Moskau ar fi împușcat numai ruşi din vechea gardă 
leninistă, s-ar mai fi iscat ne... nedumerire „intelectuală“ pe la Paris?... 
Aud?... Şi fără clare dovezi antisemite, oare le-aş mai fi aprobat cu Pactul 
lui Ribbentrop şi Molotov? 

— Trebuie să se înțeleagă de toți că nu este luptă cu slavii, ci cu evreii. 
Ori învingem Noi și lumea se va purifica, ori înving Ei şi devenim sclavii 
lor! îşi notase conştiincios Bratu viziunea standard la ședință, la Guvern. 

— Stai cuminte! şopti soţia de nomenclaturist nazist Inga Ley, 
atotştiutoare încă din 29 decembrie 1942 de Dezastru, când visătorul 
Marius se întinse delirând lângă ea, încercuit, dârdâind în zăpadă la 
Gumrak. Este inadmisibil ca Joseph Goebbels să se mai exprime, la 18 
februarie 1943, cu tot atâta nepricepere sportivă la bolşevism câtă avea şi 
Mareșalul vostru, la numai un an de la numirea sa ca simplu prim-ministru 
al Regatului, de către Maiestatea Sa Regele Mihai... 

— Ce nu ne putem noi explica aici e cum, Chiar la un an de la 
intervenția post-Stalingrad a sfrijitului demagog Goebbels, Antonescu 
rămâne prizonierul aceluiaşi reducționism naiv! îi sateliză în căsuţa din 
pădure o voce transoceanică speranţa că Vin Americanii, să-i salveze şi 
Opera, şi Moșia de răul ruşilor. 

—Evreul, îl cita pe Mareșal, la culesul viei în 1941, soțul Dorei, Grig, 

deşi el se oprise la Nistru şi se întorsese la birou la Ministerul Propagandei, 
e Satana şi principalul vinovat pentru oprirea ofensivei noastre la Odessa! 

— Oricum, Grig al meu s-ar fi fofilat de la orice misiune pe front ar 
fi primit, mergând el pe înțelegerea genială, specifică doar artiștilor 
cuvântului, că soarta românismului se decide simbolic, adică doar până-n 
Nistru, şi că dacă scrie „pe repede înainte” un fluviu-roman, generațiile ce 
vin fast forward i-l vor şi citi. 

— Ceea ce a şi reuşit, Sustragerea, revenindu-mi mie la Minister 
misiunea periculoasă, Dora, de a însoți pe cameramanul din Dresden, Otto 
Dix Runge, să acoperim la sfârșit de septembrie 1941 luarea Kievului, 
prilej cu care trupele române şi germane vor administra proletariatului 
internațional cominternist cea mai categorică înfrângere din istorie, un 
10:1, cu incalculabile pierderi de care de luptă, camioane, tunuri şi cu peste 
un milion de prizonieri, demascând orbitor incompetenţa bolşevică până 
şi-n Materie de război, pentru care marxiştii privaseră Dialectic de fericire, 
vreme de cinci cincinale, popoarele subjugate ale Uniunii Sovietice. Mi- 
amintesc că şoferul lui Otto, un nazist fanatic, ne tot intoxica, pesemne avea 
consemn, cum că oraşul de pe Nipru, al mitropolitului Petru Movilă, fund 
şi natal propagandistului itinerant Ilya Ehrenburg, musai stăpânul ista 
evreu de sclavi slavi trebuie c-a stat cu înjurătura, nagaika şi naganul, în 
tranşee-n spatele soldaţilor, mânându-i să lupte până la ultima suflare, 
numai ca să ne provoace nouă pagube maxime, în oameni şi materiale! 

— Or, eu cunoscusem vag pe Ehrenburg la Antibes și la Paris, 
gravitase elegant, poate cu intenţii de influențare pozitivă, dacă nu și de 
angajament, pe lângă suprarealiști, că tot cochetaseră mulţi cu bolşevismul, 
adică eram acolo Eu, Murocika mea, Dorothea Schlauberger, Picasso şi 
Dora Maar, Paul Eluard şi Nusch, Eileen Agar şi Joseph Bard, parcă Max 
Ernst şi Leonora Carrington, parcă Henry Moore şi Irena Radetsky sau 
Louis Aragon (care zicea că-mi inspectase cu Ajutorul Roşu închisorile 
basarabene și c-ar cunoaşte ca-n palmă Harkovul) cu Elsa-i Triolet, sigur 
Roland Penrose, nu Romain Rolland, şi mai ales fotogenica fotografă Lee 
Miller, care m-a interesat superlativ, nereuşind însă s-o conving, abia la 
Mougins, decât să vină să abordeze artistic România Regală, ceea ce a şi 
făcut prin 1938, îmbrăcând ia noastră, excelent album cu ursari, ehei, o 
frumuseţe americană care părea fascinată de exotic şi aventură, zăbovise-n 
Egipt, cunoscând poate pe Ioil Borgiah în fantoma Bibliotecii din 
Alexandria, ascunzând dincolo de pasiunea ei pentru frumos şi periculos, 
o adorabilă fimeie di casă, iubitoare de cratiţă şi reţete culinare, ah of-of, 
exact ce-mi trebuia mie în pacea de la Ziduri! 

— Nu prea l-am capturat eu pe marele Ehrenburg, dar am prins, 
printr-o perdea dintr-un birou german, momentul trecerii Convoiului 
Morţii spre Babi Yar, revelaţia privind banalitatea răului conducându-mă 
mai târziu la o despărţire de om, de specie, de homosap, deplin 

conştientizată mebic-homonic abia când Rodul negocierilor dureroase, 
purtate de Prinţul Știrbey, cumva și de mine, în amintirea Reginei Maria, 
cu anglo-americanii ei la Cairo, a fost imprevizibil, năucitor, absurd, 
strigător la cer... Bombardamentul cât o Hiroshimă-n Balcani din 4 aprilie 
1944, pulverizarea Vilei Izvoraşul din Strada Lilputană nr. 4, unde la 
parter sta unchiul Alec cu tanti Amelia (dar vor muri în pivniţa de la subsol, 
naiv socotită adăpost), la etajul unu Elvira şi cu Mişu (surprinși 
providențial duşi la Ziduri pentru damigenele cu vin și mielul de Paști!), 
iar la doi, de n-ar fi tulit-o la Basel în toamna lui 1943, luând şi pe Clarița 
Honig, drept guvernantă cu ei, ar fi trebuit să piară Virginica, virtual şi 
nepoții mei Vicky şi Alex, precum şi fratele meu Augustus, cu care, 
cedându-i eu succesiunea de la tata, încheiasem la 29 august 1943, când a 
împlinit Ingrid Bergman 29 de ani, un fel de gentlemen's agreement să m- 
ajute ca Theo van Gogh pe fratele Vincent. 

— O-lio-lio, în loc să ne consoleze ca pe niște copii orfani ce eram, 
îşi amintea fermecător Elvira, pe verișorul Marius îl durea mai mult 
pierderea, sub bombele incendiare, a Bibliotecii Alecu Ghizdavu, adusă 
toată de la Iași, cu deosebire arderea de tot a albumelor bricolate de mama 
mea, Amelia Şaraga, cu numeroase fotografii pictură de gen şi portretistică 
din viața noastră românească, de maeștrii arhivelor Nicolae Ionescu, Iosif 
Berman, Costică Acsinte, Willy Pragher, câmpulungeanul bucovinean 
Cazimir Honig (şi fiul lui, Samson), ieșeanul Zeno Lewald, Ioniţă G. 
Andron din Oaş, şi mai ales vreo 40 de plăci fotografice de la însuşi 
Samoilă Mârza, de valoare istorică unionistă inestimabilă, cu acea Albă 
Iulia de la | Decembrie 1918, luată la mişto un centenar mai târziu! 

— Bine, socoti Mişu că poate dezvălui mai multe detalii penibile de 
când Elvira a căpătat la Ialta o solidă experiență de viață, nimeni nu e 
perfect, toți am colaborat direct sau indirect, toți am fost păcătoşi, nu e 
nicio deosebire între corupți și incoruptibili, între opozanți, disidenți și 
rezistenți prin cultură socialistă. Când tocmai se pregătea de zor sălbatica, 
criptorasista, anti-galițiana bombardare anglo-americană a României și a 
Vilei Izvorașul, în scopul bolşevizării întreg Estului, românașul Marius, la 
Cairo, în loc să documenteze pe Prinţul Știrbey, ajutându-l să obțină de la 
Aliați un adevărat Armistiţiu, nu o Capitulare Necondiţionată faţă de 
Comintern, absenta mereu de la pertractări. EI tot da târcoale Villei Al Beit, 
unde reţinuse că, deşi locuia cu Penrose la Londra în cartierul cimitirului 
lui Marx, cel puţin prin 1939 încă se mai repezea pe-aici prin Cairo artista 
vizuală Lee Miller, nedivorțată de soţul arab mogul. La Ministerul 
Propagandei, înainte de a porni spre Istanbul şi Cairo, Marius găsise-n 
hârtiile lui Bratu ciorna unei mulţumiri, din 23 ianuarie 1939, „către 
doamna Lee Eloui Aziz Bey, Villa Al Beit, Cairo“, din partea ONT Carpaţi, 
pentru albumul fotografic 1938, România pitorească. Încât la 4 aprilie 
1944, de-aia Marius e surprins tocmai la Alexandria şi nu la Cairo, lângă 


1355 


Prinţ. Se tot interesase de Lia lui (aşa e codificată în Jurnalul Francez), prin 
cafenelele și barurile din Zamalek şi din romantica insulă a Nilului, de 
luase în serios dezinformarea lansată de un chelner hâtru, cum că 
americanca ar bântui pe la peştera profetului loil Borgiah, să se 
spovedească şi să-i fie desluşit viitorul: preşedintă a SUA sau femeie de 
casă! 

— Astea-s cancanuri... Mai arzătoare e pierderea Bibliotecii din Villa 
Izvoraşul, fiindcă mai avea Alecu Ghizdavu şi fotografii groaznice din 
Războiul Civil de la Nistru, probe privind războiul psihologic terorist 
practicat de timpuriu de Armata Roşie leninist-troțkistă, cinică pragmatic 
ştiinţific materialist încă de la naştere: numeroase documente cu oștenii 
căzuți sau mai rău, cu prizonieri, batjocoriţi, mutilaţi, cu ochii scoşi, urechi 
decupate, desfiguraţi, decapitați chiar. Bun diplomat, reușise să întrețină 
relații mefiente dar corecte cu Simon Petliura și o parte din colecţie se 
îmbogăţise clar din nişte surse ucrainene antibolșevice. 

— Dar de ce era atât de important pentru voi Ehrenburg? se miră 
Victoriţa iscoditor, deşi era la curent, despre vizita influencerului în 
România grevei Regale pornite contra guvernului Groza-Vîşinski, citise ea 
la poştă pe vreun Brucan din Scânteia, urmărise Jurnalul vreunui Brateş ce 
prefața filmele sovietice, de război pentru apărarea stalinismului şi de 
colhoz ca rai blond, voios cum în Kuban. 

— Pentru că-n Pravda noastră din 26-27 septembrie 1945, acest 
informat agitator ne va trasa liniile directoare sincroniste pentru Autoelită, 
nu doar din epocile Dej şi Cea, ci şi din a lui YI! izbucni Marius într-un râs 
mineresc, de să 1 se scuture de floare vişinul lui Vanea Ţăpoieşu, de la 
Scroviştea din Pridnistrovia. 

— În ciuda unor mari bogății naturale, România a fost veşnic săracă 
pentru că conducătorii ei nu s-au preocupat, păli de indignare ca de 
pancreatită biliară acută cronică Tristan Băluţeanu. Decât de propria lor 
îmbogăţire. Nu numai fasciștii şi Antonescu... Care fascişti, băi? 
Mincinosule! Că Garda de Fier era super-creştină, nu fascistă atee! A- 
nfiinţat Sima vreun lagăr?... Aăăă... Nu numai fasciștii şi regimul militar- 
fascist, dar şi aşa-zişii „democrați“ au fost răspunzători de prăbuşirea 
României. He-he! Bravo! Trebuie trimişi adică liberalu şi țărăniștii la 
Reeducare sau la Cimitirul Săracilor!... Numai orbii pot afirma că 
democrația a existat în România înainte de venirea la putere a fascismului. 
(lată ce trebuie să susțină după 2001-2011, vienezul Schmitt şi 
pubintelectualii globaliști ai Epocii Wash!) „Partidele istorice“ au pregătit 
triumful fascismului. Fasciştii au omorât aproape 500 000 din cei 800 000 
de evrei ce trăiau în România... Ce v-am spus eu? Ce zicea Ehrenburg acum 
50 de ani, susţine şi elita noastră oengistă. Dar de unde alți fascişti, frate? 
Că se terminase militărește cu Garda de Fier! Logic, trebuie sculptorii 
comuniști să închine o statuie Mareşalului, fiindcă a nimicit tineretul 

naționalist. S-o ridicați voi, neo-comsomolişti, prin muncă de brigadier! 
Hei-rup, hei-rup, hei-rup! Bum! Că tot vă prostesc străinii ăştia cu 
voluntariatul în colonia de azi, România. lar ce-a trimis Horthy la 
Auschwitz din Ardealul ocupat, neiertând nimic, cu precizie habsburgică, 
vreo 200 000 de evrei, Ehrenburg contabilizează tot la români! Nu-i aşa?... 
Strigător la cer, domnule! 

— Experiența democrată a României precomuniste, rămase la 
convingerea ei Galina Cobiliţă a lui Alin Vișan, e ca și nulă, cum susțin și 
vest-istoricii care îi formează pe tinerii noştri cercetători. Despre asta 
vorbim aici, nu despre Războiul Sfânt! Noua Constituţie, aşa-zis 
iorgovană, este însă prima care satisface standardele euroatlantice, dacă 
vrem să ne integrăm, fie şi ultimii! Înainte vreme, femeile, ca Sofia 
Nădejde, n-aveau drept de vot. România Mare era campioana _relei 
guvernări în Europa, după cum RSR a fost cea mai împuțită ţară socialistă. 
Deci ne trebuie o asumare responsabilă a trecutului, aşa cum a fost el, 
orbitor de rușinos. Avem dovezi, cum zice și Larisa Ribalovna a lui Nichita 
Căinaru... 

— Arhivele noastre au fost jumulite de învingători! oftă revanşard 
Noveanu. Așa că se poate demonstra împotriva noastră orice şi ni se pot 
ierarhiza din afară valorile. După demitizarea Istoriei Românilor la 1997 
şi, chiar mai demolator, după Dilema anti-Eminescu, aici nu se mai poate 
scrie nici poezie, şi nici istorie! Decât de-aia în doi peri, corosivă 
postmodernist! Ca să ne aflăm în treabă. Din 5 martie 1998, suntem cu toții 
niște mancurți! Basarabia, Bucovina, Balcicul nu se vor recupera. lar 
Transilvania şi Banatul le vom pierde lent ca nişte nesimțiţi! 

— Vrea să spună filologul că le vom pierde pe nesimţite, traduse 
generos Sergiu Enache, închizând din ochiul de stânga, tic datorită căruia i 
se zicea-n cartier la noi Chiose, Kiyosaki. La cele trei licenţe ale mele în 
guvernanţă şi la relațiile lui Unchiu' Jan, adică tata când era securist, eu 
trebuie să mă așez întotdeauna pe poziţii responsabile, realiste, nu, Isadora? 
Dacă chiar vreau să fiu un prim-ministru performant şi să las după mine, 
cum propune bunicul tău Marius, o Operă ca la Sydney pe insula din Lacul 
Morii, un Muzeu de Artă Modernă ca la Bilbao pe terenul Romexpo, o 
Cetate a Ştiinţei ca la Valencia spre Măgurele-Jilava... Nu însă şi un Palat 
al Arhivelor şi Izvoarelor la Podul Izvor. Fiindcă arhivele tari ni sunt la 
învingători, la Moskva şi la alții, o parte, iar altă parte chiar dacă zac prin 
grajdurile sau magaziile fostelor IAS-uri, nu prea sunt accesate decât 
pentru imobiliare, să-ți bagi acte false ca ginecologul Cezar Bogza sau, 
deopotrivă, să chiuretezi acte incomode. Și nici o Bibliotecuţă Naţională 
compatibilă cu Gallica a Franţei, nu, niciodată! În primul rând, nu una 
digitală, pentru Diasporă. Politicienii ar da ei ceva rămășițe, pe la 
rectificări bugetare, dar nu le cere intelectualitatea, nene! Ba chiar se 
opune, sabotează, nu serveşte! Orice xenocraţie ştie că o cleptocraţie de 

succes nici nu poate face tandem decât cu cea mai subdezvoltată 
intelighenţie, Isadora, în ţări cu star capturat din Africa, Asia, Oceania şi 
America Latină. E şi exclus, ca oengiști... finanţaţi de la Guvern pentru 
nimicuri, să ducă ei un Război Sfânt pentru Infrastructură Intelectuală, 
încât să avem un declic şi să demarăm Marea Recuperare ghizdaviană, 
astăzi la Cluj Napoca, pentru că la Lviv nu mai e-n UE. N-are cine pune pe 
agendă reducerea decalajului de dotare, încât să nu ne mai fugă creierele în 
Occident, nu pentru salarii mai mari, ci fiindcă în RO n-ai cu ce lucra. Dar 
când voi avea Eu toată puterea, o să cer la import carte USA academică 
serioasă de un miliard de dolari anual! Eu nu mă uit la bani, nu sunt zgârcit 
decât la comision, încât să poată şi intelectualii fără granturi şi obligații față 
de străini să scrie, da, în România mea, cărți documentate la zi, curmându- 
se astfel cu înapoierea datorată mandavoșkăi, politicii Moarte 
intelectualilor, lansate în 1990 şi neobservând nimeni că nu s-a mai oprit, 
deşi s-o gătat şi cu mineritul... 

— ŞI cât o să-ți fie anual comisionu' pe un miliard de cărți? izbucni 
Isadora în râs, ştiind de la bunicuţul Marius că unui Enache i se fâlfâie de 
Luminarea Poporului și de însăşi Marea Recuperare a istoriei culturale 
netrăite din cauza colonialismului de tip estic, galițian, intra-european, 
necesitând cantități mari de vigilenţă woke la Ura de Sine, stare pe loc în 
bătătură din vina imperiilor eficient barbare cu noi românii, încât turistic 
nici măcar nu îndrăznim să ne propunem ca Bucureştiul să concureze Viena 
lui Nehammer, Moscova sau Istanbulul. 

— Cu comisionu' ăla, că văz că te râzi ca o vacă Fulga, nu e nimic de 
râs. Eu cu mama și cu tata, Isadoro, şi cu frate-miu Viorel Pepi, zis şi Vip 
de paţani, nu suntem mai fraieri decât alții. Cum gândea şi bunică-tu 
Marius, în dezvăluirile din /ch bin ein Elsasser!/, o viață scurtă are omul şi 
un trai nenorocit, iar marile decizii se iau în moment de supremă luciditate, 
cu mult înainte de a le veni sorocul. Vorba ceea: de nu ne-nfigem noi la 
pomană, o vor păpa duşmanii. lar obraznicu' mănâncă praznicu'. Repet 
reiterat pe ce mă bazez. Dac-o fi să fie să negociez Eu vreodată, sau Vip, 
sau mama și cu tata, niscaiva despăgubiri istorice sau ce reparații morale 
au pretenții urmașii victimelor de la Războiul Sfânt, care am speriat lumea, 
noi suntem chitiţi din familie să nu discutăm! Mergem pe cifra maximă 
avansată de păgubit. Eu nu-mi răcesc gura de pomană să mă tocmesc, 
fiindcă nu-mi permit să polemizez nici starea arhivelor jefuite, apoi 
degradate din incurie sau modificate, nici digitalizarea neîncepută a 
bibliotecilor, nici calitatea experților, selectaţi din nişte refuzați la export, 
chiori în ţara orbilor, sau din diplomectuali cu doctorate false. Capitulare 
Necondiţionată! Ca la Pacea de la Buftea din primăvara lui 1918. Care până 
la urmă a ieşit cu şampanie şi artificii. Cum zice și Kant, eu judec ca om 
generic recent, adică „aşa cum ar face şi altul în locul meu“: for ce e drept 
să am eu, e ca și dreptul meu, comisionul meu. Ce îmi trag pentru familia 

mea, e şi normal că se consideră de la sine înţeles... lete, băi! Alţii cedează 
teritorii fără să clhpească, sau măcar le recunosc independenţa față de 
România, să se vâre ruşii acolo sau chiar influenţa maghiară, cedează 
bogăţiile şi pământul şi marea cu tot cu gaze la imperialişti, iar eu, 
intelectual cu trei licenţe pe bune, să am scrupule cu dreptu' meu de prim- 
ministru român! 

— Singura dificultate la comision, Isauro-Isauro, îşi frânsese mâinile 
doamna Lili (că domnu' Bebe era dus cu tiru după marfă), ține de 
incertitudinea lui Hamlet dacă va fi sau nu va fi. Singurul scenariu pozitiv, 
întrevăzut în bobi şi de vrăjitoarea mea, de fapt a cumnatei mele, Zuzulina, 
cafegioaica expertă-n reiki, e prognoza că odată-n uie fofilaţi, de îndată ce 
Occidentul ne va întrema prin proceduri de healing economia autodistrusă, 
hop a doua zi se vor înfiinţa încă de dimineaţă portăreii piranha la noi la 
interfon, ca când ești Safta Florăreasa şi dai taxă de protecţie la partenerii 
din interlopime!... După estimarea lui Viorel, Pepi al meu, Germania a 
vărsat despăgubiri de peste trei sute miliarde de dolari, ceea ce înseamnă 
că, având în vedere trendul că se socoteşte participarea de la egal la egal 
a lui Antonescu la crimele lui Hitler, păi să tot bată spre vreo cincizeci de 
miliarde de euro datoria noastră de Război Sfânt, pe puţin, din care câştigul 
lui Sergiu, „comisionul“, dacă îl pune viitorul președinte Zahei Avăcăressi 
prim-ministru, cum mi-a promis, nu poate fi decât unul greu de numărat! 
Firește, trebuie să împartă şi cu clanurile şi aventurierii care l-au suit în 
capul trebii, dar rămân totuşi în portofoliu sume de necheltuit. Îngrijorarea 
mea, de mamă, şi a lui Bebe şi a lui frate-su primar nea Fane, fiind când 
vin alții la alternanţa puterii. Pentru că se obsearvă totuși dacă etalezi. lar 
serviciile le încalecă şi unii, Și alții. Şi interni, şi externi. Numa' duşmani și 
invidie pă peste tot! Trebuie să speli banii în altă ţară, pe insule cu 
inteligență artificială, încât nu-mi rămâne ca mamă decât să mă resemnez 
c-o să mi-l iei pe copil la voi la Basel, tocmai în perspectiva asta, măcar 
până se mai termină cu suspiciunea şi mai uită lumea de el, vine prescripția. 

— Adică „să se mărite“, să stea la mine în Elveţia, înţelese Isadora ce 
uneltea Cepeca, nu să se „însoare“! ete, bă! Şi să nu mai vin eu la Sergiu, 
în frumoasa Românie cu urși, chiar de el operată estetic, cu injectare de 
acid hialuronic în muian, ca să aibă un zâmbet mai surâzător pentru turiştii 
lu' mama, occidentali tratați jumuliți umiliți de patronii securiști din Horeca 
drept clienţi de unică folosinţă!... Nu ţi se pare, bre, că eşti cam şmecheră 
din proiect, mamă soacră? 

Cât despre Marius Ghizdavu, el nu auzi din relatarea nepoatei sale 
decât observația doamnei Lili a lui domnu' Bebe ăsta, cum că publicul larg 
al populaţiei pe diferite categorii de vârstă nu ştie mai nimic despre 
contribuţia României prin Războiul Sfânt la crimele nazismului, ceea ce îl 
făcea să roşească faţă de poeta şi publicista fără noroc Clara Honig, fără a 
îndrăzni, fireşte, să-i spună şi de ce. 

— Cum e cu putinţă, Marius, îl neliniştise ea ca din simplă curiozitate, 
să ignore Grigore Căinaru infernul din Transnistria, într-o operă care 
acoperă mai tot secolul, secol XX al tău care sfârşeşte la 11 decembrie 
1999, când ai aflat de la Soljeniţin, cam fiind ziua lui, că UE-NATO îşi va 
asuma reformele românilor, extinzându-se, şi îţi începe la 17 august 1916, 
când l-ai auzit, copile, pe Voicu vestind pe Marieta că Rusia, Franţa, Anglia 
şi Italia au semnat la Bucureşti Convenţia de alianță, prin care vi se 
recunoaște dreptul de a recupera de la regretatul Imperiu Habsburgic 
Banatul, Transilvania şi Bucovina! 

— O anumită parte a intelectualității române a fost otrăvită de anii de 
fascism, ocoli Marius un răspuns, citând din Pravda lui Ehrenburg sau din 
periodice douămiiste. l-auzi, România s-a rupt mai demult de cultura rusă. 
Hm! Hm! Rrromâniiia s-a rupt mai demult de cultura rusă! Război și pace 
de Tolstoi se poate citi doar în franceză, limba a doua a clasei privilegiate. 
Mulţi dintre intelectualii români au mai multă strălucire decât profunzime 
şi sunt rupţi de propriul popor!... Asta, poate după 1998... Îţi dai seama, tu, 
cât se pierde din Tolstoi în franceză? În special periculosul 7î rusesc. 
Castrându-se contrastul acut dintre conversaţia aristocrată de salon şi limba 
rusă cu-ndemnuri pentru vite a norodului. Și a nacialnicilor ce i-au înţeles 
vrerea!... Să ştii tu că Grig a tradus mult din Tolstoi, iar în 1946 a scris mai 
vehement decât Ehrenburg împotriva politicienilor vinovați de aducerea 
fascismului la putere, deci de dezastrul țării. 

— Înţeleg, te înţeleg, îl înţelese Clarisse. Ia vsio panimal. Tu nu ai 
scris în presa de dreapta şi inconştientul tău n-avea tensiuni interioare 
insuportabile, încât să fii nevoit să-ţi renegi limba maternă, ca pe o mamă 
de care ţi-e ruşine, fiindcă a avut câte un derapaj dezmăţat. În schimb, 
fotograf, ai împins războiul până la Stalingrad şi ai zăcut, în groaznica 
încercuire, într-o burtă de cal alb de camuflaj, lipițan, opunând în ger 
fantezii cu Inga Ley la gândul şi mai groaznic al reeducării iminente prin 
muncă, la lemne-n taiga sau la minereu. Sub stress, ai suferit, aşadar, ca 
jurist, o identificare inconștientă cu agresorul judiciar Vîşinski, o 
identificare totală cu eliberatorul justiţiar. De aceea, te-ai pomenit că îţi 
perfecționezi la extrem cunoștințele de limbă rusă și ucraineană, la 
ARLUS! 

— Nu e adevărat! o contrazise, de la ICR „Mircea Eliade“ Chicago, 
Svetlana Filipescu, pe vremuri dactilografă şi la Securitate la noi la raion. 
Prozatorul Grigore Căinaru, sustrăgându-se de la a muri dincolo de Nistru, 
deoarece înţelesese primul că totalitarismul marxist e mai tare totalitar 
decât improvizația nazistă, a profitat panoramic de documentele ce-i 
cădeau în mână, conţopind la arhiva Ministerului Propagandei de lângă 
Gara de Nord, în clădirea uriaşă cu adăpost antiaerian încăpător pentru 
câteva mii de călători, şi a scris dintr-o sorbire un roman realist de 1681 
pagini, Sveaşcennaia Voina, un rechizitoriu direct în limba sovietică, 

dedicat lui Jdanov pentru a fi difuzat orbital în cincizeci de limbi, în 
întreaga lume, ca cea mai luuungă condamnare a aţâţătorilor la un nou 
război. 

— Inculpatul Marius a mărturisit torționarului Kartotekov că tot ela 
extras şi adaptat, din ruseşte pe româneşte, cam o zecime din acest roman 
Războiul Sfânt prea lung şi postum, produsul rafistolat putând apărea pe 
piață, cum fabulează și Narcis Moga în ancheta sa bestseller Indecence, 
degencrescence, sub denumirea comercială de Mitrea Cocor! Adică mai 
devreme decât îşi planificase pandurul Grișa, şi povară unui autor celebru, 
care văzuse încă de la instalarea guvernului Groza-Vîşinski ce văzuse și 
Stalin, că Lumina, în România, vine la morţi la Dalles de la Răsărit, 
probabil Sadoveanu, francmasonul... Jidoveanu, Tristane! Autor gras, 
masiv, care nu concepea la Ciorogârla în conacul lui Pamfil Șeicaru ca, sub 
domnia muncitorilor, ţăranilor, să nu-şi mai poată practica sportul 
ceauşisto-fesenist preferat, vânătoarea regală şi azi foarte profitabilă, 
deoarece poţi să iei bani pe urși, zimbri, mistreți, lincşi, hulpi, şi chiar dupe 
Decesul Căprioarei, de la invitaţii străini superbogaţi, generoși... 

— Este uluitor de adevărat, surâse atât la stânga cât şi la dreapta 
Lucreția Fotiade, căsătorită Bogza, amantă cândva lu' Mişu, vecină de 
atelier lui Marius în nebombardată Villa Hortensia nr. 3 bis, pe care pictor, 
ajungând tehnocrată nomenclaturistă, ea l-a ajutat să-şi cumpere o 
motocicletă 1] cu ataș, sovietică robustă, după ce tot ea îi pusese o pilă şi 
când a fost promovat la Complexul lui Samson Honig, care n-a zis nu, din 
paznic la aerobaza Boteni după Canal, și măturător alături la Obor, în help- 
fotograf de fruntaşi panou de onoare, ca şi de poze de biroul populaţiei, 
calitate în care a strâns cu anii câteva sute de mii de mutre de români, 
material pe baza căruia a elaborat doctorul recuperator Cezar Bogza 
reacționarul său tratat despre Repetabilitatea umană, demonstrând că 
Epoca Yl este guvernată de acelaşi tip uman care ne-a înapoiat sub Dej şi 
Cea, restul au emigrat, cea mai frumoasă poză rămânând însă a Elizei 
Alexandrescu, dar eu tot nu-l cred pe Narcis că nobilul Marius s-a pretat la 
a falsifica opera unui prieten, convertind sub şantaj Jurnalul de Război 
Sfânt al lui Grig, în acea justificare literară a nimicirii satelor și fruntașilor 
lor și bisericilor cămine culturale, numită realist socialist Mitrea Cocor. 
Nici nu le prea avea cu scrisul! 

— Aşa că eu cred că nu cred ce crede ambasadoarea noastră kulturală 
la Chicago, Svetlana Filipescu, pe probleme de pace-ntre picioare, îâât! 
popoare! Oricât de tentant ar fi, pentru noile generaţii inculte, recursul la 
metoda sadoveniană, exemplu de bună practică intelectuală, să condamni 
un ziarist la moarte (prioritate românească, Pamfil Șeicaru) ca să te muţi în 
vila acestuia de la Ciorogârla. De atunci încoace, toți: vreau şi eu! Să dau 
în gât pe altul să-i iau tot! 

— Nu numai că nu e vina lui Marius că Dora şi poetul Canalului 

Belomor al Morţii, construit fără burghezie și împotriva ei, Grig, au avut 
un mariaj convulsiv, dar să nu uităm, că el însuşi n-a început să se afişeze 
la vernisaje sovietice cu basarabeanca Eliza, mama fără buletin a fetiţei sale 
Irinuca, decât după colectivizarea totală din 1962, când societatea noastră 
bolşevică atinsese un nivel exemplar Dej către Hruşciov, de dezvoltare a 
vigilenţei şi urii de clasă, orice Opoziţie autoreprimându-se, deci putându- 
se goli Romlagul de supraviețuitori ridicoli, nu numai liberali şi ţărănişti, 
ci şi antonescieni sau legionari. 

— Evident fiind, pentru cine a dat legea invarianţei intențiilor de vot 
față de turpitudinile păduchilor cocoțaţi în peruca Țării, că dacă s-ar fi 
organizat alegeri libere, darnicul Dej le-ar fi câştigat, limba rusă Marius 
învăţând-o încă de mic, de la bunelul său popă Antonie Suceveanu, nu de 
la filfizonul de Denis (Dinicu) Ghizdavu, care totuşi când preacucernica-i 
giupâneasă, emancipata Ralu, avea inițiativa, ca orice femeie progresistă, 
să-l implice-n cele gospodăreşti apetisante, şi-l interoga decuseară ce-ar 
râvni ca pohtă să i se gătească mâine, nu închidea cartea (Naruri catilinare) 
şi nu împăturea ziarul (Fama Lipskii, Familia, Sămănătorul), doar ce 
răspundea morocănos ca Kutuzov, cu un Mne pohui! cu care după 1972, 
când s-a mutat pictorul la ea, în Aleea Dumbrăviţa, a trebuit vstati rakom a 
se obişnui şi Liz, cea relativ fericită în creşterea de una singură a unei fetițe 
aproape orfane, Irinuca, faţă de Dora crescând două, Vera şi Otla, lângă un 
soț ce având opera încheiată şi îngropată sub Casa Poporului şi Bancorex, 
venea beat ca Fadeev de la acţiunile Îndrumătorului Cultural, purpuriu 
vzdrocennii la obraz şi gata gata ori de harţag, ori de guleai i bliadki, ori de 
a pălăvrăgi literar, ori chiar politic împotriva intelectualilor laşi, cari nu se 
infiltrează-n partid, pentru a-l umaniza, cum ar sfinți nişte minorosiţe un 
bardak, ori pur şi simplu bătând câmpii, uneori doar pentru a-i biciui ohueti 
opizdeneti pe chiaburi şi mic-burgheji pe net, de-i venea coanei Anastasia 
să-i taie degetele cu foarfecele de iarbă, cu care destul de curând, 1956, va 
avea a-i tunde chica mormântului. 

— Neputinţa acestui cuplu de a ajunge la pravoslavnica sceastlivă 
lividă înțălejere, şovăielile părechii Eliza-Marius de a sta-mpreună uniţi 
sudaţi mai devreme de fuga Irinucăi în 1976 c-un elveţian bătrân, pe care- 
| va împământa prin sex-exces, ca şi ezitările marchizei Isadora de Basel 
întru a se împreuna cu vampirul ei, Sergiu Chiose, deşi aschimodia asta 
avea trei licenţe, cu relații imunitare și cu perspectiva unui comision de 
două miliarde de euro, toate aceste neîmpliniri dovedesc Semilunii 
inactualitatea lui Eminescu, în accepţia sa de scriptor de poeme de Amor, 
care azi lipseşte cu desăvârșire, deci a cărui Poezie a ajuns de neprizat şi a 
cărui Proză e mai gângavă decât a lui Kogălniceanu sau Filimon, dar a cărui 
Publicistică retardată a frânat cu zeci de ani liberalismul. Prin urmare, 
sfârşitul său ca Poet Naţional canonic a venit ca o eutanasiere dorită de toți, 
ceea ce explică și bătaia soră cu moartea ce i-au tras-o studenţii legionaroizi 

în 27 februarie 1998, care ieșeau tropăind ca rinocerii de la Filologie-Istorie 
în Edgar Quinet, spre Arhitectură, şi l-au apostrofat pe când lunaticul păros, 
după ce-şi luase antinevralgic de la farmacia Elizei de pe Magheru, își 
căuta-n Strada Enei odaia mucegăită, cărți, manuscrise, unica sa avere de 
fraier, când altul miliarde furate Neamului, reproşându-i-se că de ce 
sifilisul mă-sii a împrumutat din terfeloagele lui şi evreilor Tiktin şi Gaster, 
a căror pierdere ca savanţi ai României o deplângea și primitivul fumător 
de pipă Mircea Eliade, cel ce merita a fi mitraliat în closet încă de la 
Lisabona lui Salazar, bătaie în fond ca o glumă reeducativă, căci sentința 
pentru Eminescu este definitivă încă din 1945, doar că fiind secetă nu s-a 
găsit nimeni s-o execute până-n 5 martie 1998, când s-a putut forma 
plutonul din partizani antifascişti, fumători de Salem mentolat, dotați cu 
arme cu laser ultraamericane-n performanţe, capabile a ochi-n ochii ce 
parcă strigau ca ai lui Ceauşescu, în locul gurii legate cu un fular de 
microbist, pete mari de sânge de poet reacționar mai mult negre decât roşii 
rămânând nu pe zidul în demolare al Bisericii Enei ci pe-al Universităţii, 
de-a trebuit Primăria sectoristă să ia iniţiativa grea de vopsire a întregului 
lăcaş până la bordură, cu tot cu sloganurile cam prea romantice ale 
grafiților caraghioşilor de la Revoluţie. 

— Noi, adică noi, această generațiune care n-a realizat nimica, nu mai 
avem un Ideal, cum era la străbuni unitatea naţională, o iluzie, şi nu vrem 
nici proiect cultural, nici Catedrala Mântuirii Neamului, tot din cauza 
nihilistului Eminescu îndreptându-ne de-un veac spre subculturi exotice 
teoretic inepuizabile. 

— Aşa-i, frăţțțioare, îl completă Vip pe Sir, noi suntem prima 
Generaţiune Fără, fără hidealuri naționale, Basarabia nefiind o piață de 
carte notabilă. Altfel cugetat, suntem jenerațiunea de consumatori atei care 
n-are nici măcar Țară, pentru orice june industriaș fiind mai uşor a demara 
un start-up abroad offshore şi, numai dacă se mai merită, să te-ntorci pe 
meleag în hazna cu o mentalitate de erou expat civilizator, pretinzând 
contractele cele mai avantajoase, deoarece orice Neam bazat pe emigrări 
se excită până la urmă să reguleze însăşi Planeta, cum observa la Detroit 
armatorul Tabarcea, care în planul bucuriilor terestre perorrra că revoluţia 
sexuală stă sub semnul nevoii presante, al siglei WC-ului, sub deviza 
Woman is Cunt, deci heraldic în slobozul spiritual global, datori suntem să 
ne sexuim în jemanfişism, Isadoro, atât ne-a mai rămas din Războiul Sfânt, 
hai s-o punem, cum vedem negru şi la bivolii Ardealului, care s-au infiltrat 
printre boi în 

— Spaţiul mioritic, Vip! Paralelipipedic Lancrăm ca o Sală de 
Spooorrt... 

— Cu putere! Venind din îndepărtata lor Indie, odată cu țiganii lui 
Eliade! 

— Una din problemele grave als Hinterlader, als Programmatiker 

einer Bewegung niet als ebalnik implementator al unei ordonanţe de 
urgență, ca unul ce trebuie să argumentez uneori urlând prioritatea unei 
politici contra țiganizării României, eu nu am deloc regrete pentru 
ceauşism oricât de pupincurist păream, fiindcă abia după, m-am realizat 
economic, societal şi politic, nu sunt fascist, ba chiar i-am urât din adâncul 
inimii pe legionari, nu sunt antisemit, ci filosemit, şi în niciun caz 
antonescian, fiindcă după Alegerile din 20 Mai 1990 nu mai e niciun 
pericol să vină Regele Mihai să opună monarhia trivialității sănătoase a 
Puterii Popooorului, de la care se adapă toţi, îşi ceti senatorul Marian 
Tăbăcaru SMT declaraţia cu vocea-i dogită, necultivată, de semetist incult 
funcțional, care nu poate concepe şi făta instant, sub apăsarea gravitaţiei 
Domei Norodului, decât legi contorsionate ca de bombardament AA. ŞI, 
cum în galaxia Bill Gates, care vine după ga Marconi-Popov, şi asta după 
ga Gutenberg-Macarie, cine are stofă de lider lucrează cu materialul 
clientului, să fie limpede pentru toți că noi nu ne-am făcut un portdrapel 
din criminalul de război Antonescu, doar pentru că aşa cum spunea şi 
marele disident şi naţionalist rus Soljeniţin, există și lucruri pe care 
electoratul n-ar trebui să le ştie. Dimpotrivă, noi mai avem a-i reproşa 
destule neîmpliniri ale politicii sale de aliere necondiţionată-n Războiul 
Sfânt cu Axa, precum şi o conduită total necorespunzătoare față de 
principala minoritate! 

— Câinele Roşu, bă, divulgă comesenilor în crama proprie din 
Pulaski, Tennessee, free wine tasting, mentalitatea rasistă KKK, intactă, 
deloc îmblânzită de o senescenţă la ale tinereţii uri şi angajamente full-time 
întoarsă, legionar de la Buchenwald Ghiţă Tabarcea, — a comis trei crime 
impardonabile şi ingraţiabile împotriva Neamului Românesc, aşa că dacă 
nu le-o luau înainte staliniştii anglo-americani, s-ar fi găsit şi alte forţe care 
să-l aducă dinaintea acelui fioros pluton de execuţie românesc, spre ţevile 
căruia dealtfel privesc, simulând ledurile interioare ale geniului, şi ochii 
cvartetului fotografic eminescian, ca şi ai statuilor (4 poze toate, într-o viaţă 
de poet naţional!), în locul cărora propune SMT să-i înălțăm, după 
colectarea de pe unde sunt şi topirea lor, doar masca mortuară chiar mărită 
la scară până la de 3 ori câte 7 metri, pentru a sublinia găunoşenia mitului, 
etalând observabilă de către spionii camuflați în turişti sexuali asumarea 
responsabilă postmodernă a Războiului Sfânt, deci facilitând ca c-un gel 
dosnic penetrarea românașului în uie, fie şi cu gingăşie & discreţie pe la... 
spate! 

— Ha-ha! Prima crimă, că e mai uşoară, o putem defini cu un spirit 
mai de glumă şi ca un aforism sau un florilegiu, cum că Mareșalul a dus în 
Transnistria rrromii, şi a uitat să ducă și țiganii, domnilor! De frica 
invaziei cărora există azi atâtea cripto-reticenţe, nu doar ale lui Farage, 
Rutte şi Nehammer, în ce priveşte grăbirea cu măturoiul a europenizării 
României. Voi tinerii habar n-aveţi că nu românii au comis masacrul de la 

Odessa! la mai informaţi-vă să aflaţi cine! 

— Șteflea, te rog să-mi spui totul, voi să se dumirească generalul 
Pantazi care a fost cu Mareșalul până la moarte dar lui i s-a comutat la 
Jilava sentinţa, la Odessa am aflat că s-au omorât peste 15.000 de oameni 
după explozia în care şi-a găsit moartea Glogojanu. Care este adevărul? 

— Domnule general, Mareșalul fiind informat telegrafic de generalul 
Iacobici de explozia comandamentului la Odessa, de moartea ostașilor şi 
ofiţerilor din cauza exploziei, cum şi numărul mare de ostași și ofițeri 
omorâţi de partizanii ascunși în catacombele Odessei, a ordonat să se facă 
o strașnică represiune. Ordinul a fost dat Comandamentului Vrancea” 
(A4), lui Iacobici, iar acesta a însărcinat cu represiunea pe generalul 
Tătăranu. Tătăranu nu ştiu ce fel de natură ciudată are: când este bun, când 
este capabil de orice cruzime; eu cred că are sânge de rom (ţigan) în el, că 
numai țiganii au o astfel de fire. Şi Tătăranu a ordonat represiunea în litera 
ordinului, fără nicio milă. 

— A doua crimă, niţel mai grea, e că aceeaşi superficialitate a incuriei 
jumătăților de măsură a practicat-o Antonescu și față de victimele de 
predilecție ale lui Hitler, deportând o parte pe Bug și menţinând ca fraierul 
partea mai consistentă acasă, în bune condiţii invidiate de toată Europa! 
Mizând cu o condamnabilă naivitate pe... recunoștință! De aceea, camarazi, 
constatăm că bozgorii sunt permanent cu un pas înaintea noastră spre uie, 
pentru că, așa cum scria şi Imre Kertesz, care 1-a suflat Nobelul nu numai 
lui Norman Manea, ei au lichidat tot, „au trimis toți jidanii la săpun“, cum 
se exprimă poolimea, n-au lăsat niciun supraviețuitor să mai vie azi cu 
francmasoneria dunăreană, să facă gură, să facă gât, şi să ne pună nouă 
beţe-n roate cu „monitorizările“ lor sufocante! 

— Nu prea e aşa, l-ar fi contrazis de nu l-ar fi oprit interese comerciale 
cu vinăriile din Pulaski, Tennessee, viticultorul Octavian Ghizdavu, care 
ştia că Axa lăţise Ungaria adăugându-i spre 1941 din Ardeal, Rutenia şi 
Slovacia, pe lângă alţi nemaghiari, şi vreo 350 mii de evrei la cei 500 mii 
pe care-i avea deja. Și că supraviețuise cam o treime din comunitatea 
evreiască a acestei Ungarii horthiste, deși exterminarea la Auschwitz 
implicase nume mari odioase în organizarea inginerească a operaţiei: Adolf 
Eichmann, Rudolf Hâss sau Josef Mengele. 

— În fine, a treia crimă, puii mei, de care până la sfârșitul veacurilor 
va hui istoria, făcând lumea să se clatine din temelii, e că nu degeaba i se 
zicea Câinele ROOOȘU acestui animal păros! Regimul său militar-fascist 
a putut fi convertit i-me-diat în bolşevism, printr-o minoră schimbare, pe 
ici pe colo, a ideologiei și a amenințărilor. Dar şi prin nimicirea coloanei 
vertebrale a Neamului, care era tineretul naționalist, vasăzică care era 
însuşi Viitorul României Mari! Aceşti descreieraţi funcționari 
antonescieni, ca ceaușistul Horea Bratu şi ca Mişu, n-au ars arhivele 
politice, de îndată ce ne-am resemnat că Wehrmachtul, retrăgându-se să 

apere Lembergul lui Marius, a abandonat Cernăuţii, laşul și Chișinăul. 
Nemţii preţuiau doar Ploieştii, petrolul. Nu-nu-nu! Ei le-au lăsat, din 
incurie sau din culpă, toate fişele şi clasoarele, moştenire intactă 
securiştilor jidani, țigani, haholi şi bozgori, care au adus pe tancurile 
sovietice, și în remorci, la noi în ţară Bolşevismul... Șiii bulgari. Mulţi 
bulgari dimitroviști!... Drept urmare, călăii şi torționarii au găsit dosarele 
noastre de urmărire informativă intacte, aduse meticulos la zi, caligrafic, 
încât ne-ar fi putut sălta căgăbăul, pe toți câţi mai scăpasem de asasinate, 
lagăre şi linia întâia. Încă din 24 august 1944! Incredibil, ca din oală ne 
putea lua! Dar n-a făcut-o!... De ce nu ne-a arestat dintru începutul 
începăturii acea securitate regală, completată acum şi cu o parte din 
cominterniștii care au adus și au implementat marxism-leninismul 
demolator de biserici? Pentru că noi legionarii, respectând neabătut regulile 
fair play ale onoarei, de fapt nu le făcuserăm absolut nimic-nimic ilegal 
minorităților! De fapt şi la urma urmei, până la răpirea Basarabiei în 26 
iunie 1940, niciun evreu n-a avut de suferit cu adevărat în România, pentru 
calitatea sa de musafir în Grădina Maicii Domnului, în ţara cea mai 
ospitalieră din Europa şi poate că de pe Pământ. Dar când am văzut şi-am 
văzut şi noi, la retragerea provizorie silită, din Bucovina şi Basarabia, de 
câtă infidelitate dau ei dovadă față de România Regală Mare, pentru 
Reîntregirea căreia s-au jertfit cu milioanele cei mai buni dintre ai noştri, 
atunci am schimbat şi noi foaia, camarazi, fiind inadmisibil să arunci cu 
oala de noapte, nici măcar cu lancea sau cu pietroaie, într-o armată 
glorioasă, care, părăsită ca întotdeauna de Aliați, avea consemnul de a nu 
răspunde în retragere la nişte provocări de război care ar fi adus imediat, 
în caz de confruntări ample, tancurile călăului Jukov pe Milcov sau pe 
Dâmboviţa, apoi bulgarii la Tulcea, ungurii la Braşov şi poate sârbii la 
Timişoara! Şi, evident, nemţii la Ploieşti! Aia e! Dacă n-am fi fost umiliți 
de minoritari cu acea ură inexplicabilă, ci doar-doar provocaţi la ordinul 
spionilor sovietici, poate că noi nici n-am fi ripostat când am avut 
posibilitatea, peste un an, în 1941. Însă citească-se Jurnalu”' lu' ăla mult 
lăudatul, ăla care, condeier cică discriminat, îşi permitea week-endul la 
Munte sau la Balcic. Cu avionul! Așa persecuție mai zic şi eu! Dacă veţi 
găsi voi un singur rânduleţ de compasiune, în Jurnal, pentru mutilarea Ţării 
lui în vara lui 1940, eu îmi tai ştoiul şi-l toc la rațe! 

— Corect! La rațe, fiindcă rața nu-și poate rata viața! măcăi 
credinciosul Orestel Bogza, care în ultimul 29 aprilie, când un telejurnal 
arăta cetățeni conştienţi de istoria lor, încremeniţi, şi sirene urlând, 
comemorând Shoah, zapase în public, ostentativ, pe muzică populară, 
bombănind în zalhana că ăștia au monopolizat suferinţa şi că toată presa 
tipărită, electronică şi webară e plină de ei, pe când victimele Romlagului, 
sărmanele, câte mai trăiesc, nici n-au unde să se exprime. lar de mormintele 
şi de pomenirea Eroilor din Războiul Sfânt nici nu se preocupă cei în drept, 

ca să nu supere xenocraţia. Dimpotrivă, apleacă urechea la propaganda 
anti-BOR, nesecată, să nu se mai facă vreo pomenire de Înălţare! Ai văzut? 
Nu s-a mai continuat de mult, cu episoade noi, Memorialul Durerii, şi nici 
că s-au reluat filmările vechi, chiar după miezul nopții, când electoralul 
sforăie după sex, fie şi pe refuzatul de telecablu, TVR Cultural, care, hă- 
hă, nu e declarat obligatoriu de către un guvern ce îl sileşte pe român să 
plătească propaganda radio a partidului dominant, chiar dacă n-are aparat, 
sau îl ține tot pe unde scurte, la oficine, că pe FM prinzi doar posturile pirat 
manelare cu dedicații din alea, formă de bruiaj şi țiganizare inventată 
aproape sigur tot de xenocraţia nouă, care ne vrea mancurtizaţi şi 
consumatori de produse depreciate, colonie! 

Junele Tristan Băluţeanu știa şi că Mareșalul le-ntocmise dosare de 
urmărire informativă tuturor membrilor PNȚ şi PNL, iar căgăbăul- 
securitate exploatase întâi fondul acesta, socotind corect strategic leninist 
că aici trebuie să lovească mai întâi Revoluţia lui Stalin. Respecta însă 
bătrâneţea. Nu polemiza nici cu părintele său, nici cu prietenii acestuia, unii 
cumva înstăriți peste hotare. 

Bătrânul Tudor Băluţeanu, în adidașii săi taiwanezi sau thailandez, 
aleşi cât mai asemănători unor opinci de călușar, tocmai se juca cu o antenă 
telescopică luată de la maşină şi, cu oţelul ei strălucitor a nichel inoxidabil, 
îl arsese pe urmaş peste degetele cu care zapase, de pe Shoah pe „Din 
bucata mea de pâine am hrănit un om şi-un câine”, dăscălindu-l ca şi cum 
de ani de zile el l-ar fi monitorizat într-un experiment naţional de tip Big 
Brother, când tot poporul împărtășește delicii de securist, uitându-se cu 
camere ascunse la ce sexul lor comit unii la ei în casă şi trăgând cu urechea 
la ce mai unelteşte periculoșşii ca să mai implementeze: 

— Tristane tată, mă băiete, şi la 26 ianuarie, când comuniștii adevărați 
jelesc pe Ceauşescu și același telejurnal evocă eliberarea Auschwitzului de 
către Armata Roşie apărătoare a Gulagului şi stalinismului, tot aşa te văzui 
că zapaşi ostentativ, mă băiete, atunci pe Atomic TV, la „Trăiască berea în 
care ne-am născut!”... Nu e bine, fiule. Nu e biinee! Noi trebuie să învăţăm 
de la dujman, stând cu faţa spre el, ca pe front. Să-l respectăm şi să folosim 
orice prilej pentru a ne informa. Pentru că aici e vorba de operaţii secrete 
cu dedlainele fixate, de protocoale tainice, la nişte intervale milenare! Este 
limpede că gogorița asta cu Sfârşitul Istoriei şi cu perimarea 
naționalismelor e numai o morfină să adoarmă vigilenţa națiunilor în curs 
de transformare în neo-colonii, alea mai fraiere, să-şi dea avuţiile la străini 
pe de-a moaca, intoxicate că asta le-a fost mereu soarta sub teroarea 
Istoriei! Mai ai căcălău lecţii de învăţat de la singura seminție din 
Antichitate încă vie. De ce vie? Pentru că ea n-a uitat nimic, mă! Datorită 
cărturarilor ei şi mitului, Mitul Cărţii. Așa că, acaparând uriașul potențial 
american, cum şi anticipau nemţii, ăştia îşi vor împinge încet-încet 
coloniştii până la Cairo şi la Babilon, realizând o strălucită revanșă 

istorică, exact acolo unde au fost constrânşi la muncă, după care 
performanţă, va urma răfuiala cu acea Romă care le-a dărâmat Templul, 
sub Titus şi Hadrian... lar după iudaizarea Romei de tot, ce urmează, mă 
băieți? 

— Germania, Ger-ma-nia! ghici conspirația cu mare groază Alin 
Vişan, comandantul Grupului de veghe și reacție rapidă 2007, tondator al 
inobservabilei Mișcări umanist-creștine pentru un an 2007 pașnic, 
coordonate ambele din penumbră de dansatoarea Gala Cobiliţă, cu o 
floricică roşie-n cosiţe. 

— Germania untului, tacit admise filologul Iancu Noveanu nu prea 
mai împinge-n sus catedralele, ca la Ulm, aşa că va fi cucerită de geamiile 
turcilor! 

— Germania ruinelor, şi-l aminti Marius pe protocronistul Bratu după 
Ialta vorbind de „le grand remplacement”, kaputt, e vândută pe vecie 
ruşilor de această generaţie de americani, britanici şi francezi. Berlinul se 
va redenumi Novopizdeţ! 

— Germania va fi românească sau nu va fi de loc! Dacă nu ne-a fost 
dat în Războiul Sfânt să cucerim Rusia, atunci înseamnă că scris este în 
cartea destinului să luăm Germania, strânse din dinţi Orestel Bogza. Dacă 
Semiluna va inițializa a se disemina numai turci în Triunghiul de 
Lapislazuli al lui Petru Rareş cel Cult, Viena-Cracovia-Breslau, imediat 
vor sări scântei ca dintr-un amnar arhaic. Pentru că noi românii vom fi deja 
înstăpâniți acolo. Prin autoinstruire, Mandavoșka Originală va performa 
măcar extern! În sensul că, finanţaţi de un guvern stabil, cu puteri lărgite, 
prin rafale de ordonanțe de urgenţă ca nişte katiușe, cavalerii, securiştii, 
mogulii, baronii, masonii noștri, din industrie şi comerţ, practicând 
glasnostul, perestroika şi colaborarea reciproc avantajoasă, ca şi 
întrajutorarea tovărăşească, vor reuşi să valorifice superior inepuizabilele 
bogății, ca şi acea robace forță de muncă, din spaţiul nostru vital, țărmurit 
de mormintele eroilor Războiului Sfânt, pe al căror sânge mistic și 
coagulant vom răzima Grossrumânien als Rumâănische Reich, de la Rin 
până unde s-o putea, inclusiv până-n cursul inferior al Volgăi și până-n 
Caucaz, ba chiar până spre Bassra-Brasso a noastră, peste nesătulii de 
americani şi protejați lor! 

— N-avem de ce ne teme, nu vă fie frică, Occidentul pică! bravă ca 
un papă căpitanul consilier Tsyu Kill-An, abia întors dintr-o misiune-n 
Levant și Macao, Hong Kong, Bangkok, Phuket, Li Tai Pe, Singapore, 
Xian, doar ca să participe aseară, pe însoritul nostru Litoral, la re-lansarea, 
la Elita Beach Resort, a cărții sale eveniment editorial Ce rău îmi pare c- 
am fost torționar! Noi ştim că acest proiect creativ grandios, imena 
Mandavoşka, comparabil cu genialele ctitorii de odinioară, este absolut 
fezabil prin implementare exact între Perestroikă şi Glasnost, deoarece 
România a pornit la drum după Congresul al XV-lea al Parrtidului, din 22- 

25 decembrie 1989, fără datorii, fără (pre)judecăţi şi cu cea mai bună 
securitate din lume. Or, toată lumea apreciază, Adeline, că şi vigurosul 
stat israelian, care își va împinge coloniştii, știm, până la Babilon şi la 
Egiptul faraonic, dar și pe axa Nord-Sud, până-n Roma lui Titus şi a lui 
Hadrian, pentru a se ocupa într-o răfuială finală de şubreda azi Germanie a 
turcilor, ei bine, acest stat mititel şi frumuşel, şi extrem de eficient în toate 
privinţele şi sub toate aspectele, să nu uităm ce ontogenie de poveste a avut, 
senzațională! 

— Mai întâi şi mai întâi, interveni telefonic, cuplându-se şi pe Skype, 
Saie Buburuză, a apărut un excepţional serviciu de informaţii, încântător, 
cu care colaborează fără ezitare roată populația, nu ca la noi, pe sărite şi cu 
mofturi... Ba chiar mai mult decât atât, s-a selectat dintre paranormali 
celebrul Mossad de azi, invidiat de toţi... Şi abia pe urmă, după ce ai 
construit o Securitate de temut, a emanat natural, logic, şi expresia 
geografică a Statului, ca și suprastructura instituţiilor democratice sau 
ideologice, inserată indestructibil pe scheletul imuabil al acestui nucleu 
mai dur, precum de la sine creşte și burghezia de merit! 

— Dar oare, îşi frecă mânuşiţele cu mălai Galina Cobiliţă, mândra 
blondă cu ochi albaştri de tip brandenburgic nu vareg, refugiată la Alin 
Vișan în pat din pricina persecuțiilor ucrainene, fiindcă sprijinise un Proiect 
Eminescian, fără a observa că nu pot sta lângă un Taras Șevcenko, statuile 
mânjite cu chinoroz pe la 1998, oare nu va fi periculos să avem deja acolo- 
n RFG şi RDG, ca un triunghi auto reflectorizant, stop! deja conturat, 
Triunghiul nostru de Lapislazuli? 

— Nu, domnişoară! bătu bărbatul cu pumnul în masă și trânti ușa ca 
Viîșinski, de se cutremurară geamurile hotelului ce redeveni bordel de oraș 
port. 

— Nu, stimată domnişoară, nu, reluă Gary Glagoveanu de pe holul 
decorat cu fotografii ghizdaviene, din Războiul Sfânt, de cimitire efemere, 
ale căror cruci cu acoperișuri ca de troiță luceau ici-colo parcă şi ele unse 
cu orbitorul solvent antinaţionalist, nu se mai poate, ne-am săturat până-n 
gâtul de spânzurabili să tot cedăm mereu și mereu! Triunghiul de 
Lapislazuli Cracău-Beciu-Breslau este moştenirea noastră de la Ștefan ce 
Mare cel Sfânt şi Petru Rareş cel Cult, este erețul nost', unde să înălțăm 
pălmuitor pentru Europa cultura noastră, la adăpost de deconstrucții 
mancurtizante, ce aruncă odată cu lăturile şi miturile fondatoare. El este 
totodată Ţara Făgăduită mărturisitorului Daniil Sihastru, când s-a rugat 
Domnului Dumnezeu al Românimii după înfrângerea de la Războieni, 
explicabilă prin găunoşenia că n-avem nici azi o Bibliotecă Naţională de 
trei ori cât a Franţei, dacă vrem să nu ni se transplanteze, până-n testicule 
şi-n ovare, identitatea altora! Am fi nişte criminali și nişte lepădături dacă 
o am ceda cu ușurința cu care PNL-Parizer şi PNŢ-Borviz au cedat teritorii 
Ucrainei, când ne-am fi putut coaliza cu frații noștri ruşi în chestiunea 

Crimeii, asigurându-ne nu numai restituirea Cernăuţilor şi Cetăţii Albe, ci 
şi a laltei celeia unde începuse Marius Ghizdavu, cu pictorul Gumalik şi cu 
arhitectul Cornescu, transformarea Palatului Livadia într-o Opera Magna 
Moralia, de viitor grandios şi de universal răsunet... 

— Adică, ghici unchiul Jan Enache zâmbind cu ochişorii de 
Hitchcock adânc împlântaţi în grăsime de jder, deşi postmodernismul nu 
recunoaște nici măcar în materie de mozol întruparea noţiunii de 
profunzime, după prognoza ta, Auschwitzul căzând geografic la Noi, în 
Triunghiul de Lapislazuli al mogulilor regăţeni, anticipezi că nu va fi uşor 
lăsat din gheare, ca cel mai atractiv obiectiv de pelerinaj turistic al 
mileniului trei, nu-i aşa?... Hm! N-aş zice. Mai degrabă va fi ca la Doftana, 
puşcăria unde a suferit şi a învăţat limba franceză Împuşcatul. Uitare. Deci 
gândiţi-vă la pelerinaje, excursii cu bicla, chestii din astea! Ce poate simți 
o generaţie prosperă despre altă generaţie mai fără de noroc? Hai să fim 
serioşi! Eu zic să-l cedăm fără prea multe nazuri, Auschwitzul, cum au 
făcut şi polonezii, ba chiar propun să-i ajutăm pe răzbunători s-o ia spre 
Miinchen, Niirnberg sau Berlin şi pe unde mai au poliţe de plătit bestiilor 
naziste, pentru că pe noi, imperialiştii României Eterne, nu ne interesează 
decât ce este al nostru de la Toma Nour și teutonii lui bârsani, doar Păşunile 
Dacilor, adică spaţiul genuin mioritic dintre Viena, Breslau şi Cracovia 
asta, a cărei cetate de pe Vistula noastră oricine o vede nu poate să nu fugă 
cu gândul la alea basarabene de pe Nistru. 

— Dumneata, colonele, îl privi de sus ca supravieţuitor al Sfintei 
Miercuri-Ciuc şi al Buchenwaldului inginerul petrolist creştin Gicu 
Tabarcea, de forase-n parc la Pribegi, sperând petrol şi inundând prin 1940 
florăria degeaba, ehei drăguță, n-ai tu experiența mea de viaţă! Achtung! 
Nu ştii unde dai și unde crapă! 

Într-adevăr Grupul Place de Fiirstenberg (Oreste, Alin şi Tristan) 
tocmai venise cu o postare Unde dai și unde crapă, arătând că netolerarea 
românilor în Schengenul ei de către Austria cancelarului Nehammer, la 8 
decembrie 2022, cu precizări ulterioare că pe... termen nelimitat, va genera 
intempestiv lângă războiul lui Putin o creştere alarmantă a 
euroscepticismului unei populații campioane în sens contrar, al unei UE- 
filu naive, istoria ei putând vira acum incontrolabil! 

Totodată, Tristan, Orestel sau Alin, fiind el o fire mai simţitoare, 
chiar se întristase, la bar la Vip Enache, pe marginea unui topic despre 
autocenzură. 

— Adică de ce plm ar fi o comparaţie neadecvată să zici că 
bolșevismul a făcut incomparabil mai multe victime decât nazismul, băi? 
Drept să vă spun, eu când mă constrâng tăblițele la aeroport s-o iau pe altă 
gaură, non-Schengen, decât majoritatea pasagerilor, mă simt inconfortabil, 
umiliiit, tratat ca rasă inferioară, c-aşa vrea Țara lui Hitler în Epoca 
Nehammer! E ca şi cum aş juca-n filmele alea cu gara lagărului de 

exterminare, şi cu doctorul nazist care separă pe noii veniți! 

Primăvara urla în salcâmii păduricii Andronache, ca locomotiva 
marfarului româno-sovietic despăgubitor, plin de biciclete, desuuri şi 
ceasuri, iar Marius Ghizdavu, cu invitația la nuntă, expediată ca de la 
propagandist la propagandist, către el personal şi Eliza lui, de doamna 
Magda și de domnul Joseph, se frământa ca un iepure, încă nu se hotărâse 
dacă să se ducă sau nu, nici cât darul, nici cu ce să se îmbrace, deoarece 
tocmai abandonase ruşilor şifonierele de la Ziduri! 

Unul din primele avioane cu reacţie germane, care făcuse prăpăd în 
alea cu elice demodată anglo-americane, l-ar fi așteptat la Ziduri, pe platoul 
de la Schitul Hoitarului, dacă pe filiera călugărițelor fecioare telegrafiste 
pictorul confirma participarea, arhive recente dezvăluind prezența la 
vecernie a celebrei aviatoare Hanna Reitsch, poate nu atât pentru a prelua 
şi duce Mirelui cele două audiocasete mamelare-manelare, urlătoare cu dar, 
alese de melomanul român pentru pictorul confrate german, intitulate una 
clasic dejist Dușmanii nu mă iubeşte! iar ailaltă, a frustraţilor, debutând 
contestatar baladesc ceauşist cu un Respecta-i-aș pe părinţi/ Pe părinţi 
votu-i în dinți/ Că nu s-au făcut securiști/ Securişti sau activişti/ Și-au acmu 
nepoții triști!, nu, emisara şefului Gospodăriei de Partid naziste, Martin 
Bormann, venise doar ca să se informeze personal asupra stării pistei 
naturale colbuite Drumul Carului, pe care ar fi trebuit să aterizeze, strivind 
brânduşele cu o prețioasă încărcătură, pilotul personal al marelui Fihrer, 
divinul Hans Baur, constatând că va fi necesară o escală la Obersalzberg, 
cum au avut şi soții Cea la Snagov, în scopul procurării familiarei lenjerii 
cu zvastici, precum şi a unor tacâmuri, pentru cât vor sta mirii la pensiunea 
rezervată deja, se zice că la Brădet. 

— Ba am eu destulă experiență şi de viaţă, şi de luare de viaţă! se 
simți tovarășul Jan Enache jignit în cramă de către camaradul armator 
Tabarcea. 

— Entschuldigung... Nu mă mai exprim eu aşa bine-n româneşte, se 
scuză şi se foi ca Onassis în fotel podgoreanul din târgul Pulaski, 
Tennessee, unde a fost conceput la beţie Ku-Klux-Klanul. Am obiectat 
doar că dumneata n-ai investit ca mine, totul, în Triunghiul așa-zis de 
Mămăligă, Detroit-Cleveland-Chicago, spre care m-am orientat pentru că- 
n amplul şi poate milenarul proces de românizare a SUA, frații Ghizdavu 
şi-au rezervat cu neghiobie direct Triunghiul de Silicon, prea scump, 
ruinător, anume citadela San Francisco - Hollywood - Las Vegas. Problema 
e că, în această democratică şi modelabilă ţară, chit că latinizarea latino e 
operă colectivă avansată, sionismul are 50-60 de ani avans față de 
panromânism, adică de actuala infiltrațiune masivă a imperialiştilor 
Neamului Românesc! Şi chiar călăuziți de titani români pe intelligence, ne 
va fi anevoios ratrapajul, cu baronii, mogulii și plagiatorii noştri, 
deocamdată nevalidați la Harvard, tot aşa cum în Galiţia Mare, cu 

mandavoşka voastră, oricât glasnost, oricâtă perestroikă s-ar implementa, 
nu va fi deloc simplu să-i mai dislocaţi de pe pieţele franco-germane pe 
unguri, polonezi şi ceho-slovaci, după ce s-au aciuat ca căpuşele acolo, 
profitând de harababura că românii încă se sfâșiau între ei ca niște tembeli, 
nevenindu-le să creadă atunci americanilor că Securitatea e mai şmecheră 
decât intelectualitatea și, țărăniştilor, că trăiesc într-o ţară nouă, nouă de 
tot, una descălecată abia la 20 Mai 1990, de Brucan, nu la 6 Martie 1945 
de Vișinski! 

— Bine-bine, dar cu idealurile tale simiene cum rămâne? ezită să bată 
palma unchiul Jan, uitându-se întrebător la Sergiu şi la Isadora, dacă să se 
compromită sau nu cu un aligator teoretic nefrecventabil, cel puţin nu 
transparent. 

— Păi, ce-am fost eu vreodată legionar?! dădu din umeri indignat 
inginerul petrolist armator, vier şi sondor marin Gigi Tabarcea. lete, băi! 
Legionar, eu! 

— Păi, „n-am ştiut nimic” se zice des şi în documentarul Nuir er 
Brouillard al lui Alain Resnais, din anul destalinizării 1956, îşi aminti 
râzând Octavian Theo. 

— Păi, ce-am fost eu vreodată în Transnistria?! dădu din umeri uimit 
şi inginerul horticol Eugen Otomega, de unde totuşi expediase câteva lungi 
vagoane de răsărită preselor de ulei ale cârnățarului Leonida Glagoveanu. 

— Păi, ce-am fost eu vreodată securist?! dădu din umeri reflex, pe 
fază dar cu gândurile duse, şi unchiul Jan. Dom'le, exagerezi! Nu e nevoie 
să ajungă un număr maaare de români în SUA, ca să obţii efecte 
neocolonialiste. E necesară însă o Reconciliere Naţională. Un mecanism să 
votăm aici în State, la comandă, toți imigraţii români la fel, ca să fim 
decisivi electoral! Cum a fost cu egalitatea Al Gore şi Bush, de nu se mai 
ştia-n 2000 care e preşedintele SUA. Păi, să fi fost comunitatea 
românească americană cu adevărat o comunitate, oare nu l-ar fi ales ea pe 
chiriașul de la Casă Albă, înclinând balanţa cum i-am fi ordonat noi doi? 

— Desigur, conveni conciliant radicalul Tabarcea, românii americani 
ar fi putut înclina balanţa conform intereselor de lapislazuli, silicon sau 
mămăligă... lar perfecționarea tehnicilor de sondare computerizată, a ce e 
în căpăţâna gloatei, ne asigură că în viitor reglaje tot mai fine vor conduce 
permanent la victorii de maxim 51%, contra minim 49%, în sistemele 
democratice bipartid. Ceea ce înseamnă că trebuie să întărim munca 
organizatorică, atât în Triunghiul de Mămăligă Detroit-Cleveland- 
Chicago, cât şi, mai ales, în Triunghiul de Silicon San Francisco- 
Hollywood-Las Vegas, unde activitatea fraților Ghizdavu în ultima vreme 
lasă mult de dorit. Ei au ce mânca şi se opresc să digere fără a mai lupta 
până când toți românii lor, şi toate persoanele pe care le pot influenţa 
pozitiv, vor vota același candidat, dinainte stabilit de mine aici, la Chicago! 

După mai multe încercări ratate, primăvara belalie laleliza roșu 

incendiar holul interbelic al hotelului, în oglinzile căruia domnul profesor 
monarhist Micşunel Tomoioagă şi profa republicană Emilia Tomoioagă nu 
vor apuca niciodată să-şi contemple mutrele pentru a înțelege de ce 
generaţia nihilistă, care nu a realizat nimic, generaţia de refuzați la export, 
îi porecleşte pe net „Infractorul şi Infractoarea”. De pe bulevardul asfaltat 
cu o smântână neagră ca un sloboz din ouă ca ale Omului Negru, care-l 
ancheta pe Esenin la Periprava în carena ruginită a Flotei fostului nostru 
proto-imperiu, o ambulanţă se porni a sfredeli asurzitor aerul ca pe un dinte 
reparabil, cu efect până la o verstă că uite cât de mult se face azi pentru 
sănătatea oamenilor muncii, numai agenţii antiromânismului putând 
susține că diminuarea ofertei de paturi de spital şi cenzurarea drastică a 
accesului sărăcimii la medicamente ar ţine conspiraționist de o politică de 
armonizare a contradicției dintre 3,5 milioane populație activă şi 19 
milioane restul. 

— Genocid, curat genocid! încadră cu milă creștină Tristan. Genocid 
în timp de pace, și nu mai zice nimeni nimica, pentru că s-a dumirit toată 
suflarea românească că călătoria cea mare, spre uie, e ca un Război Sfânt 
care ne impune să ne jertfim pentru Țară, ca să ne putem încadra prin 
sacrificii în parametrii solicitați, tot aşa cum la anumite concursuri de femei 
goale nu sunt admise decât alea care, abţinându-se de la glucidele vieții, se 
pot strecura ca pisicile printr-o siluetă ideală, decupată într-un paravan 
fibro-lemnos. 

— În ce priveşte doctrina sacrificiului, OK! admise şi nu prea SMT, 
căutându-şi din ochi ciocleasca limuzină dric, tunată şi sfârâită cu însemne 
senatoriale, spre care pietonii priveau cu ură, neschimbându-şi însă, ca 
sclavi psihici tv, intenţiile de vot. O iau ca pe orice teorie, barosane, însă 
voiu repeta reiterat: nimeni nu are căderea să apeleze la obolul sărac al 
omului cinstit, până când nu va fi adus înapoi cu vaporul, în visteria 
statului, cel din urmă bănuţ furat de tâlharii care au jecmănit cu inconștiență 
această țară, lăsând-o fără buget! 

— Domile, se trezi enervat Marius auzind vorbă dinspre balconul de 
sus al hotelului, eu nu-s nici labagiu, nici malagambist 


şi nici implicat la Baricadă în deschiderea focului, dar să nu mă puneţi 
tocmai pe mine la contribuţie într-o fundație idioată, care să nu importe 
nimic! Ce e aia? Acolo trebuie cap de contabil evreu să controleze cifrele. 
Le-aţi amețit complet. 

— Vă spun cu ce-o să iasă de aici: numai necazuri şi insolvenţă! C- 
am lucrat şi-n cultură, şi pe externe, şi în revoluția agrară înainte. Cu un 


1373 


intelectual istoric de-al lor, nu se poate discuta! Acolo nu există decât 
monolog. N-avem cu ce le replica. Hai să ne înţelegem așa, jidănește... 
Cum ieșim noi basma curată. 

Apoi, cineva trântise cu vigilență fereastra. 

— Şi pe urmă, el a orbit, iar ea a rămas gravidă! 

— Ei, a orbit! Pe dracu. S-a făcut că n-o mai vede, pentru că erau 
şanse mici să se strecoare amândoi prin filtrele nemţești ale frontului și 
etapelor, înapoi spre ţara socotită greşit drept un bun adăpost împotriva 
bolşevizării ireversibile. 

— Stimate domn, noi n-am pregătit nici mari gânditori, nici Mari 
Biblioteci în loc de cap limpede. Pe noi, n-o să ne extermine niciodată 
nimeni, fiindcă noi n-avem cum supăra, nici cu ce să incomodăm pe careva, 
nici măcar în propria noastră ţară, câtă vreme o nouă burghezie de merit nu 
se poate forma ca o aristocrație chitită a finanța doctrinari geopolitici ai 
imperialismului nostru! Căci vine ca-n Vest un prag de sus al dezvoltării 
economico-sociale, când nu mai e nimic liber la furat în ţara ta. Şi atunci, 
trebuie să te gândeşti la ţările altora! 

Marius Ghizdavu se trezi năuc, precum la Stalingrad, în deplasare 
als Bildberichter, când a simţit că-ngheaţă numai desluşind de la Otto 
Runge că, vai de noi, suntem deja încercuiți de armatele totalitarismului 
muncitoresc mai tare. 

Pesemne, unchiul Alec sau Mişu au încercat ei să-l avertizeze să 
fugă, dar cenzura germană va fi oprit depeșa, socotind-o alarmistă. 

Da, Alecu Șaraga aflase transoceanic de la petrolistul Octavian 
Ghizdavu, care știa de la Virginia, informată în piaţa de peşte din Boston, 
că ofensiva sovietică la Stalingrad se va declanşa simultan cu lansarea 
filmului Casablanca, la Hollywood Theater, în New York, adică la 26 
noiembrie 1942, dată pe care Mişu, aflând-o de la Elvira care o ştia desigur 
de la tăticul ei, a luat-o drept plauzibilă şi a transmis-o decidenților de pe 
front, probabil contribuind astfel involuntar la degringolada cauzată de 
surpriza că Armata 3 ne-a fost atacată mai devreme, în 19 noiembrie la 
Cotul Donului, nu în 26, iar Armata 4 în Stepa Calmucă la 20 noiembrie, 
raportul de forţe fiind 22 la 1 superioritate sovietică, nu filmul californian 
cu Ingrid Bergman (care semăna cu Liz) şi Humphrey Bogart (care nu 
semăna deloc cu Marius, ci mai degrabă cu doktor Lecca) fiind 
determinant, ci simultana Operaţie Torch, declanșată chiar de onomastica 
lui Marius, în 8 noiembrie 1942, scopul secret fiind Casablanca asta, să fie 

sigură în ianuarie 1943, pentru o lungă conferinţă Roosevelt-Churchill-de 
Gaulle. 

De notat totuși, pentru Istoria ca Literatură, eroismul cavaleresc că 
frontul româno-german, în ce priveşte aspectul care îl interesa strict pe 
artistul Marius Ghizdavu, a rezistat perfect. Niciunul din Atelierele sale 
fotografice nu a căzut cu aparatură, materiale şi Arhivă în mâinile 

sovieticilor, A3 apărând cu vitejie pe cel de la Morozovsk, „Lee Miller”, 
iar A4 pe cel de la Kotelnikovo, „Dora Maar”. 

Privi jenat spre Clara şi se neliniști acum, ca sălbaticul armăsar EI- 
Zorab în grajdul aprins ca un rug de o partizană kuban-eză, cu mamă 
ucraineancă. 

Nu-i ieşea din ureche vocea de vârstnic gâjâit ce afirmase că: 

— Tovarăși camarazi, cu un istoric de-al lor nici nu se poate discuta. 

Ca unuia ce se documentase la faţa locului, doi ani, pentru Revoluţia 
de la Timişoara, în scopuri artistice, neplecând la Basel Sonnenheim chiar 
în 16 iunie 1990 seara, la Mineriadă, sau cum era gata inițial, în 21 maiul 
Biruinţei feseniste, i se păruse că-l aude, la Crematoriul de lângă Palatul 
Pionierilor, pe regretatul Ceauşescu, diplomat care, dac-ar fi scăpat de la 
execuţie, ehei, de mult eram noi în NATO şi în uie, şi apoi în Schengen şi 
zona Euro, îmbărbătându-i pe cepexişti: 

— Uite, tovarăși, de ce am convocat Comitetul Politic Executiv. 

— Duşmanul nu cu predici îl potolești, ci trebuie să-l arzi! 

Lalele roşii în hol, lalele, lalele, frumoasele mele lalele, adică un 
şlagăr care se născuse dintr-un vals pentru Gagarin-Gagarin, privire foarte 
de sus și, toată stupiditatea existenţelor mici. În primul rând, o mare scârbă 
de sine ca bătrân, vai! ca maşină de ţărână nu numai ieșită din mode, ci și 
mântuitor uzată, de la azurit pân' la lazurit, mineri, securiști, militari, 
ciomege, anchete, apoi Jaful. 

În memoria sa ca o Dresdă după transformarea în piftie a 150 000, 
poate credea el 200 000 de refugiate din Prusia, Pomerania şi Silezia, dintr- 
un sfat să-ți arzi dușmanul, sfat enunțat uşor figurativ, arde-l, pentru a 
expedia apoi la greu timişorenii uciși la Crematoriul din Bucureşti, 
resuscitarea Războiului Sfânt se opinti-n el cu o prrregnanță cum numa-n 
21 decembrie 1989, când văzu Căşti de Oțel pe căpăţânile bestiilor de ostaşi 
roşii comunişti, ce străjuiau diferite obiective mai mult sau mai puţin 
privatizabile, îndoctrinați pe valize să apere, cu preţul vieţii lor sau a altora, 
cuceririli revoluționare ale nomenclaturii, ale interlopimii şi ale puilor lor, 
de posibilul asalt al Tineretului 1989-1990 idealist. 

— Aţi spus că ați dat ordin să tragă! i se păru că se ia de el colegul de 
Drept Jan Enache, ajutat cu parul de Tyuchel Adriean. De ce aţi 
dezinformat?! 

Dacă trimiteţi unitățile de securitate să se bată cu bastonul, mai bine 
le trimiteaţi acasă; era mai bine atunci, că mobilizam 500 de muncitori, 
cum am făcut pe timpuri în București în 1945, în faţa celor care erau în 
piaţa aceasta, când au tras, eram cu Doncea, cu Pătrăşcanu şi n-am fugit. 

— La Timișoara sunt acum toți comandanții. Am spus că la 
teleconferinţă să fie prezenți și marii comandanţi militari de acolo. Am 
transmis cu câteva minute înainte tovarăşului lon Coman, care a sosit cu 
alți generali la Timişoara, ordinul: toate trupele primesc imediat 

muniție de război 

de front 

şi somează pe oricine nu se supune. Se socotește stare de necesitate şi se 
aplică legea! 

În Timişoara a fost atacat şi sediul comitetului judeţean de partid şi 
nu s-a reacționat cum trebuie, s-a întors şi obrazul celălalt, parcă ar fi fost 
Isus Hristos! 

Începând de astăzi, toate unităţile Ministerului de Interne, inclusiv 
Miliția, trupele de securitate, unitățile de grăniceri vor purta armament de 
luptă, inclusiv gloanţe. Fără discuţie! Cu respectarea regulamentelor şi 
normelor legale, de somaţie, conform legilor ţării. 

— Oricine atacă un soldat, un ofiţer, trebuie să primească riposta! 
Oricine intră într-un consiliu popular, sediu de partid, sparge geamurile la 
magazine, trebuie să primească riposta imediată. Niciun fel de justificare! 
Menţionez: umanismul nu înseamnă capitulare în fața dușmanului! 
Umanismul înseamnă apărarea poporului, integrităţii ţării şi socialismului. 

De asemenea, toate unitățile militare sunt în stare de alarmă și au în 
această situaţie şi armamente de luptă, de dotare de luptă, înseamnă 
inclusiv muniţie! Nu pleacă nicăieri fără muniţie de luptă! 

Unităţile de motorizate toate merg cu armamentul din dotare uşor, 
cu armamente uşoare din dotarea de luptă. 

— Se interzice orice acțiune! Oricine încearcă vreo manifestare, 
imediat somat, arestat și pe urmă stăm de vorbă să clarificam, fără niciun 
fel de discuţie! 

— Să fi tras în ei, lămuri blânda lui tovarăşă de viaţă, adorată de 
poetul partidului dominant, să fi căzut şi pe urmă luaţi şi băgaţi în beci! Nu 
vi s-a spus aşa? Unul să nu iasă!!! 

— Ceilalţi generali din București unde sunt? Imediat să vină împreună 
cu voi, să fie la locul de comandă și locul de comandă este comitetul 
județean al partidului. 

Acesta este punctul de comandă! 

— Iar azi, în acest 2007, unde ar fi centrul de comandă al înăbușirii 
răscoalei voastre aniversare centenar, Isadoro? gemu unchiul Jean 
molfăind niște eugenii. La Cotroceni? La Scroviștea?... Sau în Aleea 
Vulpache, adică Wolf, în sediul fesenist din casa Lupeştii, cum am citit că 
se zice că se spune?... Căci n-am dubii că represiunea va fi sălbatică, 
sângeroasă, favorizată de progrese tehnologice în comunicaţii, pe care 
Războiul Sfânt nici nu le-ar fi visat. Noroc cu intrarea în UE şi amânarea 
protestului de la Flămânzi. Ar deschide focul în voi armata, ghidată de 
sateliții NATO pe unde-s conace, pagode, bănci sau buticuri incendiate. 
Chiar mai înainte ar trage miliția-poliția, desigur securitatea cu 
incontrolabilele ei trupe speciale, şi ceva nou, vreo drăcie de import, care 
să te lichideze de sus, după CNP, dacă ești pe Listă, însumând tu niște 

derapaje. Încât s-ar ajunge uşor la cei 11 000 de morţi, cum ne era scris, 
ajutându-ne şi armatele particulare de badigarzi ale cleptocraţilor mari 
vânători, ale căror taburi suvuri cu roţi rezistente la coruptele şosele ale 
României tratate de noii ei stăpâni ca o ţară cucerită, de jefuit şi violat, 
prevăd că s-ar înfiinţa cu o afişată nervozitate, huruind pe bulevard, gata a 
strivi pe la stopuri pietonii prea lenți din pricina subnutriţiei cronice. 

— Ăştia ni sunt stăpânii, pentru ăștia defilăm! Nici vorbă să mai 
visăm Marea Recuperare a istoriei culturale netrăite, acceptase fotograful 
Războiului Sfânt, cu o milenară clarviziune pelagroasă, noile, vechile 
realități încă din 20 mai 1990, consiliind pe discipolul Cezar Bogza, 
dezhipocratizat prin răzdoctorire, „să facă banul gros” cu nea Fane și să 
recupereze Zidurile, Pribegii, Valea Ursului, Muntele Piramidal (Conic), 
pădurile de pe Valea Vâlsanului și orice încă, inclusiv Schitul Fecioarelor, 
pe care-l viza pentru un fin al lui, să-l facă han, chiar primarul Taicopaci, 
cu prefectul. Pentru Ei, pentru domnii baroni, moguli şi nababi, noi artiştii 
să ne pregătim sufleteşte să le creăm noi şi noi tablouri tezaurizabile, noi şi 
noi statui de preţ, spectacole de idei, simfonii cu cor pe la nunţi, cărți 
suficient de scumpe la progenituri, încât să le răsfoiască în deplina 
percepție a ierarhiei dominanței sociale, față de amărâtul incult, care e 
dependent iobăgăcios de cornul băgat în lăptic cu sugestii erotice, între 
electoratul pasiv şi partida dominantă. Asta e realitatea, amice, şi e de 
consens să fim cât mai cooperanţi. Pentru a nu risca o tragedie, Aline, care 
să pună moţ la toate, anume ca această clientelă unică a elitei creatoare ce 
are a se vinde, să nu se nărăvească a-şi satisface în Străinătate nevoile ei 
spirituale de lapislazuli depersonalizat! 

O ducea bine, fe pe mă-sa, gândea rândașul. Se afla în balconul unui 
hotel de tot atâtea stele câte prefera mogulul Jan Enache și se tot uitau 
prădător la el, ca hienele la un leu ramolit, domnişoarele de pe malul Senei, 
Pizzacola, Cioropel (Charpillon, cum o rebotezase recent un client britanic 
de la aerobaza Boteni-Titu, Dacia), Diegeza, Diva Sugativa, Tira Misu şi 
Au-mă-doare (sado-stăpână așteptând galiţieni maso-generoşi). Îi mai 
zâmbiseră virtual nu din stradă, ci din însuşi holul cu ixuri, turiste: o 
cehoaică, o unguroaică, o poloneză şi o evreică. Era cât se poate de 
satisfăcut, izbutise să şi adoarmă, obținând o memorabilă voievodală 
biruință asupra Insomniei, care-l dobora ca în 1940, la fiece întoarcere-n 
țara-n descompunere-n somn, care progresa imperceptibil. 

Şi totuși cine l-ar urmări cu tenacitatea fostei securități, cea mai bună 
din lume, ar mirosi la el trăirea unui pestilențial sentiment de insecuritate. 

Nimic nu 1 se părea stabil, unde un Muhală Muistu din cafenea parcă 
vedea înălțându-se zgârie-nori în competiție cu cei din Frankfurtul 
prenazistului Goethe, care n-a avertizat homosapul asupra perspectivelor 
sovietice ca unele partide să realizeze-n delte desecări spectaculoase, nicio 
clipă să stai să răsufli, folosindu-se de sclavi de la alte popoare sau, şi mai 


1377 


genial încă, de la propriul popor. 

— Oare nu 1 se înscenase o participare la un complot extremist? De 
ce îl lăsaseră doctorul Cezar Bogza şi veterinarul Ilarion Otomega să se 
trezească într-un hotel plutitor, în care se revăd nomenclaturişti simieni 
notorii, precum Doru Băluţeanu şi Gheorghe Tabarcea? 

— De ce, Doamne, coşmar într-un hotel catamaran, care își va fi 
multiplicat informatic cu 200% performanțele băgării de seamă, şi de ce nu 
pe Rarău, la Pietrele Doamnei! Cum de sunt ăștia așa naivi, cu Fundaţia lor 
pentru Arhivarea Antiromânismului Defăimător, Deviant și Dăunător! 

— Dacă-i dă bănetul afară din casă, atunci să-i doneze să-i investesc 
eu în logistica efortului cultural, în biblioteci! Adică nu-n sponsorizări, 
pentru că ajung cu necesitate la coalițiile mediocrităţilor şi atunci un 
Eminescu n-ar mai reuși să publice nimic, rămânând nu numai cu căpățâna 
împlântată-n medievalitate, ci şi cu neeuropeana lui operă lăsată-n 
paragină, ca un aisberg puturos pe care să se depună de către cetăţeni toate 
murdarlâcurili, cu dobânzi negative! 

— E fraieri bulgarii, cârâi Charpillon fumegând din fumerole ca un 
vulcan cicladic, că cu investiţii minime, la cât zero virgulă zero zero, fă, 
bagă patria noastră din pib în eternitatea de la Gaist, ar putea pune o pilă în 
toată... mișcarea noastră de idei istorice, încât s-ar demonstra că noi ne-am 
învăţat-o nevalabil de la Ceauşescu, istoria, care s-a inspirat de la 
naționaliștii perverși, şi acuma trebuie să importăm manualele alternative 
străine pe invers, reieşind la iveală că, înainte de Războiul Sfânt, Dobrogea 
musulmană a fost a Neamului lui Dimitrov şi Rakovski, punte între bulgarii 
Bolgradului basarabean şi ai Burgasului! 

— E şi mai proşti țiganii, dragă! supse Pizzacola din ţigara rujată a 
lalele înroşite cu extract de hemoglobină de Război Sfânt. Pentru că, la cât 
aur au dintotdeauna și la cât câştigă ei azi în UE din vrăjitorie, cerşetorie, 
prostituție, hi-hi-hi-hi!... ciordeală, import-export metale neferoase, 
muzică adorată de mai toți românii, management nupțial la cort, la Darrr 
etc., ei și-ar putea sponsoriza Supradotaţii de să-şi făurească o Elită cu 
diplome numa' Harvard, numa' Oxford, numa' Sorbonne, numa' Heidegger, 
ŞI să guverneze cu ea, ca neofanarioți, această nouă clasă politică de baroni 
infecți, îngălată ca ciupercile după ploaie, care n-ai cum înlocui un ageamiu 
cu un expert, încât perestroikul şi glasnosta nu ocazionează decât 
mandavoşkă, să construim capitalismal cu cine o compromis, i-a da mat la 
compromat, și marxismul! 

— Dar cei mai fraieri, aaah, aproape că urlă a pustiu de pustă Au-mă- 
doare-ntr-o-n genere neobişnuită poziţiune-n patru labe, că-şi pierduse un 
cercel cu rubin, cum va lămuri presa tabloidă cu linkuri şi la aia quality, eu 
zic că e ungurii baronesei Zsuzsa Erdâdy, Ghizdavule. Fiindcă Habsburgii 
aveau încă din 1980 dolarii pregătiți, puţinii necesari remodelării întregii 
Sfere a Valorilor regăţene. Şi nu i-au cheltuit încă. De muuult trebuia să 

fim descompuși ca-n lugoslavia! 

— Păi, se ştia, fă, că la orice plebiscit no comment antonescian, M- 
am săturat de România, bănăţenii şi transilvănenii puteau fi şi pe gratis 
vrăjiți să gândească c-ar fi dus-o, evident, infinit mai în huzur, dacă 
Dumnezeul american, de după Cold War, le dădea o guvernare nu de către 
nespălații de bucureşteni, ci de central-europenii de la Budapesta, Viena, 
Wrociaw, Krakow sau chiar Praga! 

De jos în sus la hotel, drapelele a numeroase state colorau occidental 
şi pluralist faţada cenuşiu-cadaverică, ca cămașa de forță a instabilei mental 
Românii interbelice, de proprietarul recent recent renovată, cu un soi de 
impresie-n briză cum că-s simbolurile unei Coaliții de Ocupaţie, în scopul 
Reeducării anticorupţie a burgheziei compradore recente, din colonia-n 
devenire. 

Se privi c-un rece ochi de mort, în oglinda spălată cu videoclip de 
Diva Sugativa şi, în acelaşi clip, ăsta despre care tot te informez, pricepu 
că nici toate cele trei Parce sinergic, nici Diegeza ca mai mămoasă, nu l-ar 
pute ferici cu nimic, nici măcar cu trimiteri olfactive în stil Tira Misu la 
opere fund a mentale, parcurse pierzându-și timpul lucid pe cearșaf în 
Galiția sa, lățită-n coşmar până-n Italia şi de la Poola pân' la Tula şi de la 
Oder la Odessa noastră. Știa nu glumă mentolată până unde se întinde 
dreptul nostru şi de unde începe, cadastral dincolo de Oka, spațiul vital rus, 
pe unde se plimba-n Reazanul eseninist Soljenițin cu bicla, iar în amarul 
Nijni Novgorod Lenin cu căruciorul. Deci era Marius nu numai un 
subordonat al generalului de propagandă Horea Bratu, era şi artist, aşa că 
el nici nu putea să nu cugete instinctiv visător, dacă ceva îi da presant de 
gândit. 

Într-adevăr, în oglinda perfectă datorită curățării cu videoclip, el 
arăta curat. Silueta sa era limpede, clară, obelisc, transparentă. Biv-Vel- 
Bildberichterul generalului de propagandă Horea Bratu avea impresia că se 
delimitase ferm atât de crimele simienilor, pe care le inventaria ca 
deziluzionant de puţine numeric faţă de cât tărăboi se face, mai ales dacă 
le compari cu descalificanta înfrângere la scor suferită de echipa lor, atât 
în prima repriză carlistă, cât şi în a doua, antonesciană, precum şi în 
prelungirile care încep sub Ana-Luca-Theo-Dej, continuând şi în zilele 
noastre. După cum se distanţase şi de crimele Războiului Sfânt, doar cu 
jumătate de gură însă, cum observă necruţător Narcis Moga, care însă nu 
se ştie ce-ar fi degresat în rechizitoriul său, din aceeași serie ideologică, 
dincolo de grila căreia privi, prin codiţa ochiului lu' Cioropel, Pizz, cum 
lucea belciugul de aur din ţâţa lu' Au-mă-doare cea mămoasă dar sadică, 
antropofagă dacă ar fi ştiut de vreo trei-patru misiuni securistice, din 
fericire ratate, îndeplinite de acest Marius, pictorul eminescian întârziat, 
una-ncepând cu 19 septembrie 1941 la Kiew, având ca obiectiv a-l captura 
pe Ilja das Schwein als Ethnozid-Plădoyer, cum va fi demonizat ulterior, 

pe niet, romancierul stalinismului dezgheţabil, de securistul Oscărel Hubig, 
anticipând psihologicește ca profil că gazetarul nu va rezista să nu se 
informeze-n oraşul natal, în 29/ 30 răpciune 1941, asupra unei operațiuni 
şocante metafizic pentru filosoful român, Liquidierung von etwa 35 000 
Juden (de fapt banal, ajunși ulterior nişte abstracţi soviețkie grajdanini! 
cam cum vorba ceea versatilă: când ai mare necaz şi e singurul care te- 
mprumută, e evreu, iar când cere banii înapoi, e „jidan” sau te faci că nu-l 
cunoşti) durch nişte SS-Sonderkommandos, recrutate, ca şi lanţurile de 
baraj antidezertare cominterniste, din piloşi, acest Massaker von Babi-Y ar, 
de la care de fapt el n-a preluat decât niște imagini, ca de la o defilare de 
oameni sărmani, printr-o perdea de birou nemţesc, într-un spaţiu cuvenit 
nouă prin originile vădit gete ale fraţilor ucraineni și prin cele carpe ale 
bieloruşilor de până-n calea ferată Minsk-Smolensk, răsturnându-și 
concepția despre lume şi despre istoria imediată: omul (nu nazistul, hm!) 
săvârşea o măgărie canibalică pentru care telecuvântul „ruşinică” e 
neîncăpător, stimaţi telespectatori, ca un teleprezervativ Olla din anii 
treizeci, rigid, al cărui cauciuc ars a polimerizat până la cristalizare, în mod 
curios Clara Honig necombătând ca diluare abjectă a Tragicului, prin 
vicleană relativizare-abstractizare, atribuirea către Homosap, către Toți, a 
întâmplatelor, cu menţiunea că Raul Lecca a scris cu propria-i dizenterie, 
pe reeducativul perete din Piteştiul natal antonescian, că antropos niet 
zoon, — funcție definită totuși doar pe un Interval de Prosperitate, de unde 
şi cumplitul sentiment al singurătății-insecurității dobândit de longevivul 
martor la Basel-Sonnenheim, căzând în 1992 pe o dezinhibare a 
germanismului ce-şi  reunificase triumfal Republicile, fără ca 
auschwitzienii să scâncească nici pâs, nici cât FR-UK măcar, în banalitatea 
perpetuu lățită a răului post-baudelairian, ca om care a lucrat în Propaganda 
de Război Sfânt, el evaluând că şi Istorie Revizionistă e deja strânsă 
suficientă, Dorothea, s-o luăm cu extrema dreaptă de la capăt spre o nouă 
catastrofă, e drept, vădit postmodernă, şi-s destule documente pe web 
centrate ostentativ pe ewiges Gedăchtnis den Zivilpersonen, numai 
Greisinnen und Mădchen, violate de „Ehrenburgs Horden“, numai copilași, 
vârstnici şi răniți inofensivi pulverizaţi Dresden-Tokyo de piloții anglo- 
americani, în marea lor majoritate sus, în nevăzut, presupuşi conspiraționist 
a fi... doar negri sau evrei! Tare derutant. Mie mi-e frică, zău aşa... Istoria 
tot imprevizibilă a rămas. 

— E destul ca în spatele unei astfel de manipulări revizioniste să se 
aşeze un Stat, cu ale sale eficiente mecanisme secrete de sucit minţile, și 
tot ce se ştie astăzi așa, apăi mâine se va înfățişa semidoctului alfel, 
rarissim cititorul care se documentează, verifică, progresăm de-a- 
ndăratelea, fiindcă opinia publică n-are Memorie, cum îmi demonstra mie 
Nae Ionescu, pe când, student, mă pregăteam penitenciarist în biblioteca 
occidentală a lui Istrate Micescu, iar mulțimile, cum îi zicea lui Otomega 

povăţuitorul A. C. Cuza, fără un geniu poet naţional călăuzitor, în lumea 
asta nouă maşinistă, nu mai sunt decât lut modelabil de te miri cine! 

— Acest advocatu nepohtitu Ghizdavu, le tot salută țeremonios pe 
majorete domnul microbist şi lector conferențiar habilitat Răzvan 
Hristevescu, promovat de curând şef al Catedrei Anti-Eminescu de 
literatură recentă la Universitatea Correctitudinară, acest nostalgic cu 
bătaie luuungă, fetelor, care în 25 octombrie 1941 zbura la Harkov din 
Odessa noastră devenită o pădure a spânzuraților, cum ar fi zis primul 
nostru literat demascat în trena lui 23 august 1944, reacționarul latifundiar 
de lângă Ziduri, Liviu Rebreanu, încă stârv recent, — având cu alt pictor, 
Oberkiinstlerfiirst Runge, ca obiectiv a-l captura rugbistic pe tovarășul 
Sergiu Eisenstein als Filmemacher, pe motiv că prin capodoperul Linia 
generală, pledând secetos pentru kolhoz, îşi adusese contribuția cât un 
aport de ogar, la exterminarea prin înfometare a peste şase milioane de 
geto-ucraineni şi a cel puţin două milioane de carpo-bieloruși, acest 
bbbhandit de Marius Ghizdavu, care în seducătoarele-i convorbiri c-o 
tinerică, Ich bin ein Elsasser! susține că marxismul nu-i bun decât de-i 
aplicat în Vest, care şi şi-o merită, demitizând doctrina că nu livrează decât 
la... tâmpit intelectualii, chiar cu termenul expirat de preferință înainte, 
deoarece ca să iei puterea foloseşti cu totul alt opiu demagogic decât 
marxism, leninismul, iar ca s-o păstrezi, stalinismul, și acum ar vrea el, 
avocat din oficiu, să vă explice că folositor în mitul eminescian a fost 
Accesibilitatea textului, de s-a slujit de el generaţia care a avut, 
înjghebelind România aia Regală Maaare, cam tot atâta noroc, Pizz, cât 
aflai c-avuseşi tu la Loteria Vizelor! 

— Chiar pleci în pribegie, fa? o privi neîncrezătoare Ciotopela. 

— Nu ştie, încă nu s-a decis, replici în locul ei Audora cum că 
pendulează cicloidic numa-ntre extreme, precum Luceafărul virginal, ca 
geniu de la Viena parașutat printre ptili cu fire neconfruntațională (proști, 
ticăloși, inculți și laşi). 

Prin aerul di Kapitala di granda di norodu amărâtu care, intrând 
ultimu-n uie la globalizat în Epoca Wash, se temea vrăjitoarea că va da ortu 
popii primu-ntre paralele inegale, indezirabil în Schengen și-n State, 
Marius Ghizdavu, omul de afaceri venit din uie cu kravaşa, cu nagaika şi 
cu knutul să verifice-n huie socotelile reprezentanților pentru România ai 
holdingurilor sale, doctorul Cezar Bogza şi tovarășul său credincios, 
veterinarul Ilarie Otomega, profita ca să-şi mai aducă aminte de Războiul 
ăla Sfântu, fiind de părere ca opinie că leteratura română făr' de Iminescu 
e mai săracă decât îi şea găgăuză istorie făr-anecdotele lui Ceachir, aşa că 
se merită, scumpă Dora din ţintirimuri de la Ghencea militar, de lângă 
Tonitza, ca un guvern responsabil, profitând de pleaşca că Constituţia de la 
20 Mai a funcţionat ca la o republică monarhicească şi, pe cale de 
consecinţă, Curtea Constituţională e rugată să binevoiască a dispune de pe 

Muntele Conic a se aproba demolarea prin deconstrucție atât a Casei 
Parlamentarului de zahăr cubic, un dulcic, cât şi a Bancorexului cilindric, 
un frapeu, dumirindu-ne dacă-n negrele cutii de măşti de gaze îngropate la 
26 iunie 1950, aniversând jelind 10 ani de la Răpirea Basarabiei, Bucovinei 
şi Herţei, cu Suguşarea venitorului cultural al Marii Recuperări în toată 
Galiția Mare, au pus geniul bun Grişa la conservat până-n 7 mai 2145, 1681 
pagini de adevăr produs în România, într-o carte încâlcită dinadins, pentru 
ca însuşi autorul să nu o mai poată reciti, ori că-i vorba de Războiul Sfânt, 
ori de colaboraționista cu ocupantul Ehrenburg-Eisenstein nuvelă scenariu, 
Anul trecut 1681 la Bahcisarai, unde cine s-ar hi chiorât printre cataligele 
odaliscelor kaghebibiste, ar fi detectat nostalgii după Ialta noastră, care 
visase Marius Ghiz operă pekineză şi canișă ca pretext expulzator de fresce, 
fufelor, certând amical pe titulescianul Bene pentru ușuitul, Vertreibungul 
sălbatic al nemţoaicelor milenare din Marienbad, Briinn, Lipscani și 
Gablonz... 

Un labagiu romantic, rafinat, care asculta ca un imperialist japonez 
empetraie Gagaku. Încercuit la Gumrak, cutremurat de artileria din jur, el 
invoca, să-l scape providențial, pe-o lungană nazistă deja sinucigaşă, Inga 
Ley, căsătorită c-un nomenclaturist pietrar Robert, căpos, scurt şi îndesat, 
tipic tembeliziunilor ştiriste și totalitarismelor. Se mai credea el, cu Otto 
Runge-n troian, la căldurică-n Ialta, şi aştepta să-i vină-n Crimeia noastră 
şi galițienii săi, anume Legiunea poloneză, comandată de Adam 
Mickiewicz, şi o legiune evreiască, „Husarii lui Israel” (evrei palestinieni 
ŞI ruşi), comandată de amicul acestuia, Armand Levi, formaţiuni ce, 
consiliate de generalii Henri Berthelot, Edgar Quinet şi Jules Michelet, 
aşteptau romantic de pe la 1855, la Constantinopol, fragmentarea Rusiei și 
Hora Unirii Galiției Mari de la Lw6w, în scop de Luminarea Poporului 
întru Marea Recuperare, pentru o Evropă cu o unică viteză, aia maximă. 

Și, într-adevăr, se auzeau bubuituri ca de la demolări prin implozie 
televizată ca realitate, cea mai importantă fund însă cea din august 1856 de 
după Războiul Crimeii şi obişnuirea lui Tolstoi cu gândul divanurilor ad- 
hoc, deci cu un început de Unire-n stil Ikea, desfăşurată pe Valea Omului- 
Nou Neanderthal, atunci dinamita răvăşind caverna şi oferind legiştilor din 
Diisseldorf nişte relicve de canibal, pe care profesorul Mayer de la Bonn 
le-a interpretat ca aparținând unui cazac din trupele lui Tchernitchef, care 
fugăriseră la Grande Armee de Napoleon chiar şi după ce Kutuzov își 
ținuse, de pe El-Zorab, cuvântarea că dă-i în pms de francezi, că nu şi-au 
atins scopul! Sscopul? Întoarcerea la trupul Moldovei, cu Transnistrie cu 
tot, a acelei regiuni ce, ca un corn al abundenței golit în mare la Odessa, se 
cuprinde-ntre Prut şi Bugul nostru de lapislazuli... 

A, cazacii. Cunoscuse, el fotografiase, pictase lipovenii Deltei, 
îndeosebi pe cei din Veneţia lor, Vâlcov. Lipovencele. Dus la motiv de 
maestrul său Tonitza: Catiușa lipoveanca. O frumoasă impresie i-au lăsat 

şi cazacii din Kuban, în octombrie 1942, trimis ca reporter de război pe 
lângă Divizia 2 Munte, să lupte în Caucaz, să-l lase pe Stalin fără apele 
minerale de la Nalcik şi din Kislovodskul lui Soljeniţin. La Krasnodar, sunt 
cele mai frumoase fete din Europa, dă el mesaj lui Bratu, din gelozie fără 
a adăuga imaginare imagini 2006-2011 KyGanckuii ka3aună xop, care s-ar 
fi socotit risipă de materiale, ci doar crochiuri de somnambul buimac, de 
interes ostăşesc, cu nuduri în poziţiuni expresioniste. 

— Terminaţi cu mutrele astea ca de înmormântare! N-am putut 
cuceri Rusia în 1941-1945, o s-o cucerim altădată... 

Numai că aceste tunete grozave, ce aminteau lui Marius pe-ai noștri 
asediind Sevastopolul, nu veneau de la demolări, ci erau „tunurile” trase 
într-o veselie fasolică de şpagocraţie, mozolind avuţia naţională între 
cleptocrație şi xenocraţie, deprimând groaznic pe angajaţii instituţiilor 
culturale subfinanțate. 

— Da' ce, băi, rânji ministrul Taicopaci, să vă dau bani ca să mă 
criticaţi? 

— Aşa, nene, că folosirea unui mit al lui Eminescu fraudulos, îl aduse 
la realitate şurubul ambulanței luciferice albastru, solicitate brusc de 
Lavinia-Stana Clătici, a condus la darea în folosinţă a unui stat de mucava 
Ferdinand-Maria, ca cum a câștigat și Pizz la loteria vizelor, însăilat ca-n 
Ikea din petice ciopârțite aleatoriu, pe care electoratul pro-globalist tinde a 
le dezlipi, în tradiția cominternistă a intelectualilor cu simbrie, să se tot 
autodetermine popoarele subjugate de români, când putrefacția-n poezie e 
ce-ţi doresc eu ţie cel mai dulce. 

Ci Marius, foarte interbelic de felul lui, aproape că se simţea ca un 
neanderthalian în descompunere, după încetarea glaciațiunii de la 
Stalingrad, și nu se putea împiedica să nu se uite căzăcește, la noi la șură, 
pe sub cozoroc, la Pizzacola, Au-mă-doare şi Cioropel cu respect că, ca 
curve, deci ca și prostituate, spre deosebire de intelectualitate nu arătau cu 
nimic mai amărâte decât suratele lor occidentale, putând face față 
fanteziilor, și ca ambalaj, şi ca conţinut, și ca anduranţă, mai ales că, în 
materie de profunzimi, postmodernismul se opreşte pe arătura hai-oasă a 
frontierei dintre mozol, etanol şi potol. 

Ceea ce, într-o civilizaţie de consumabile, îl ducea cu gândul la niște 
mere perfecte, din silicon cerat verde, fade, aproape inexistente faţă de cele 
aromate de la Pribegi, de la cota 476, de-a binelea pădureţe, cu un gust însă 
suav acid antioccidental de neuitat, şi la Galaţi, şi în Nepal, şi în Peru. 

Dar cu nuanța gingaşă, reacționară, că aceste profesioniste 
exportabile sunt totuşi în exercițiul funcțiunii net inferioare femeii 
interbelice, infesenizabile. 

— Imposibil, tovarăşe! România interbelică nu mai e frecventabilă. 

— Dovada! Arată dovada, nostalgicule! 

Dovada era o chemare a Elizei văduve, o scrisoare din Năpădeni, 

vino să ascultăm împreună privighetoarea! Răsăritul luni, mazilul pe cal, 
izvorul, codrii. Cerul ăla. Stele de o claritate cum îşi permit doar miliardarii 
turişti cosmici. 

Intraductibilă dramoletă preindustrială, dumbrăvile Ichelului sau 
Bâcului, când nu era nici tembelizor, nici Internet-Cafe la Caffa, dulce 
Dora, nici vibrator, Despina... Izbucni în plâns. În rarişte, răsărise iarăşi, cu 
inconştiență, luna. 

Au-mă-doare, deși plătită ca badantă suplinitoare Agnieszkăi, nu 
veni să-i şteargă lacrimile şi mucii, ci se arăta din balcon picior peste crac 
mulțimilor, făcându-se că se zgâieşte la un trailer gol de ridicat rău 
parcatele aftomobilele fără stăpân important, pe care pe un pat din veştede 
ramuri dormea, dus cu faţa-n sus un om de bronz, un tovarăș fără mustăţi. 

— Oare ce-o fi ținut inițial în mână? zise ea obscen mămoasă. 

— O cruce! şopti Marius printre sughițurile-i senile. 

— Ei şi tu! râse Pizz de ridicară ochii până şi vrăbioii de la sol. 

— O lua şi el la labă, tu! O avea luuungă de tot, rosti răspicat şi 
oarecum admirativ Cioropel, spre a fi auzită de clientul ce se răcorea în 
balconul vecin. 

— Da, dar unde pms îl duc? La alt Ateneu? Ce plm fac? se interesă 
intrigat străinul, sărind din necunoașterea limbii române tocmai poanta cu 
autofelația. 

— Cică-l duc /a îmblânit! dădu din umeri decolteul ei, cu indiferență 
rece față de impotenţi, mofluzi sau masochişti. 

— Un bărbat bărbat mai că nu te poate excita, detalie Pizz frizerului 
din Sevilla, dacă nu e păros în special pe antebraţe şi pă piept, ca un urs 
hbertin! 

— Povestea cu îmblănitul, râse ca un brici gazetarul occidental 
Figaro, e numai un pretext, domnişoară! În realitate, e vorba de a da 
satisfacție muzicienilor români şi străini, care şi-au condiționat participarea 
la Festival la Ateneu de a nu mai fi constrânşi să treacă, spre rotonda de 
concerte, şi aşa mânjită ea cu niște fresce naționaliste numai minciuni, pe 
lângă acest sărăntoc notoriu! Acum, hă-hă, îl translatează ca pe-o bisericuţă 
ortodoxă, din cale-şi, ăștia galeşii. 

— Eu am auzit altceva, de la un zek de la Coasta asta Galeş! ciripi 
volubil Cioropel. E un zvon, dar poate oricând deveni o ordonanță de 
urgență. Ştiţi, noi regăţenii nu avem încă o necropolă prezidențială pentru 
fondatorii Democraţiei originale, Demo specială azi, la care s-a pensionat. 
Ducem lipsă de o Catedrală a Mântuirii, adică a mânuirii Neamului prost, 
pupător de moaște. Se pare că pe simulacrul ăsta idealizat îl duce cu 
tractoru' la Bellu gunoierii şi-l expune-n termopane, bronzul, doar pentru 
mârlănimea cu tabieturi romantice-n cur, să ducă lalele gagarine celui ce 
poate azi ar fi fost mai cosmonaut sovietic decât Prunaru, Makarenko, 
Miciurin şi Maiakovski. lar ciolanele reale, pe motiv că pot fi lesne furate 

în scopul practicării satanismului, vor fi cândva depozitate-n Biserica aia a 
Neamului prost, necropolă a celor mai proeminente personalități, 
vremelnic virtualizată-n Parcul Regele Carol I pusă peste mausoleul 
bolşevic al Libertăţii din granit roşu și negru, ca cea mai solidă temelie ca 
când aprindem cu bricheta o lumânare sau o candelă chinezească, la morții 
Războiului Sfânt, noi să ne aducem aminte în fond de Eroul Necunoscut 
ilegalist al Luptei de Clasă, de fapt de Ana-Luca-Theo-Dej-Roman, precum 
şi de Crăciun noi aligatorii pomenim cuplul prezidenţial bine ciuruit, Cea- 
Cea, iar de Sfintele Paști, când ciocnim ouăle, boite după reţete tradiționale, 
ne gândim, odată cu toată presa de senzație, la cel mai performant dintre 
prim-miniştrii lui Ilici, câte ouă are el de numărat. 

— Niet! Nu se va aprinde-n Kafedrala din Park Svobodt pidmanula 
niciun muc de lumânare blead dlia faştzmu rumînskii! Nu permite 
intelighenția. No pasaran! bătu partizana-n mesuţa de plastic roz Barbie, 
crăpându-l ca pe-un himen artificial, asimilat din polimeri de calitate 
îndoielnică, ai unui naţionalizmus ce Cea şi-l trăgea nu din marxism, nici 
măcar din stalimaokimism, ci din profilul interior al unor lecturi de tinereţe, 
necenzurate-n spurcata Românie Regală dup-un kriterion giust, al 
hautentiticei stânge uccidentale cu porumbiţă cât o lebădă. 

Deși vizual printr-un fel de ochi cârpiţi cu aţe cosmice de import de 
lux, se excitau lalelele nu din jerbele cu coroane dentare roşii, dar de lumina 
luciferică se încordaseră şi se deschiseseră satanist, ca niște huie devenite 
cuie, adevăraţi pari crescuţi în burtă recruților beneficiind de o baie caldă 
abia după eliberarea Grozniiului din Mahacikala de sub jugul fascist 
sovietic, de către vânătorii de munte ai generalului Belizarie Moga, 
fantomele celor trei grațioase ghestărițe, Clavdia Chauchat, Elena 
Kuraghina şi Clarisse Moosbrugger, abia tresăriră şi întoarseră simultan, 
maşinal, spre fotograf zornăind toate capacele şi căpăcelele. 

— Eta sraci! tropăi obiectiva Nataşa Rostova, urmărită, s-o recruteze, 
de copoiul Focşăneanu. lar nu curge apa la closete, pizdoi nakrîlsia! Au 
furluit până şi hârtia hihigienică! Era de-aia roză. S-o toace-n mici toţi 
privatizații! 

— Rupe şi tu din „maculatoarele“ alea ah! zise una din trei, arătând 
cu degeţelul unui discurs neinflamat spre o clită de caiete tetra şi dictando, 
stivuite într-un colț al separeului limbajului violent al românilor, sub un 
clopot de sticlă. 

— Niet-niet-niiieeeet! zâââmbi rusoaica seduuucătoor ca când o silise 
Codin cu furca să predea torța cu care voise a incendia grajdul lui El-Zorab 
al nostru, care nu suporta şa, fără a-şi da seama, cu tot instinctul ei de 
rusoaică nobilă, scutită de cnut și de orice alte pedepse ruseşti corporale, c- 
ar sabota astfel, nu doar pe Marius, ci şi Marea Paradă a biruinţei 
Cominternului asupra României Regale, când l-a călărit ținându-se-n 
picioare-n scări Jukov, că nici la Stalin n-a stat, ca şi manifestaţia de 

„biruinţă” pe sub arc de iatagane a lui Saddam contra iranienilor, care fără 
doar şi poate că nu mai erau perşii lui Darius ce-au trecut Dunărea pe la 
Obluciţă prin Cartal spre Bolgrad, au luat-o spre Cetatea Albă, au săpat 
însetați la Tatar Bunar, cu folos, şi au stocat probe de pământ la Cara- 
Mahmet, zis scris greşit pe o hartă din 1899, scoasă la Institutul de Arte 
Grafice Carol Gsbl din Bucureşti, spre hazul preacuratei farmaciste locale 
Liz, hm, Caramagnetu. Nu vă faceţi nicio iluzie, fă nostalgicelor! Ho! 
NATO va pune-n Catedrala Neamului, dacă se va ridica vreodată, şi nu în 
Parcul Libertăţii, ci în al Casei Şparlamentarului, doar un pomelnic correct, 
aprobat de toți Aliaţii de la 4 aprilie 1944, cu ce eroi se pomenesc de români 
la liber, fără aprobări speciale! 

Ploua mărunt, ca acum două sute de ani, stârnind îndoieli digestive 
dacă Cruciada Antibolşevică, apărarea civilizaţiei europene, cartela, de 
noua barbarie cominternistă chiar trebuia pornită, din moment ce ruşii s-ar 
fi mulțumit să existe o zonă de cosuveranitate asupra Galiției Mari de 
până-n Cortina de Fier. Vântul global căuta locaţie de Catedrala Neamului 
şi izbea cu grele picuri acide în bășica bine întinsă prin care soarele dădea 
de veste bordeienilor că el mai există-n nori, chit că răsărea mai mult pentru 
proprietarii de suvuri taburi, ce chiar dacă nu-şi diminuaseră confurtul şi 
securitatea, totuşi nu reuşiseră să constrângă guvernul să le despice cu 
tancul, mai pi şăntru, căi rutiere-n Capitală mai rezonabile, mai 
dezaglomerate, băgându-se ecuson pe bani mulți, destinați inițial copiilor 
abandonaţi din pricina colapsului etic etnic la revelaţia că, de fapt, isteria 
mizeria stressul nu se va sfârși niciodată, trebuind să crească tumoral luxul 
cleptocrat şi xenocrat, opus de liberalism anacronicilor fiziocraţi miloși cu 
ruralul cromatic. 

Un fecior de radical-agrar deschise o umbrelă mare cât o parașută de 
paraşutistă partizană teroristă, capabilă să te seducă în scopul de a procura 
limbi pentru statmajoriştii din păcate aleşi, vremelnic, pe criterii încălcând 
acea inversiune a valorilor care e esenţa marxismului, fascinația lui. Și pe 
când bronzul se ducea ca orice bronz, lăsând să se bronzeze la soarele 
dimineții pe răcoare generațiunile fără ideal ruginit unionist, fără program 
cultural, fără popor, fără droguri şi fără ţară, editorul Jan Enache parcurse, 
sub raze de lună pierdute-n vacarmul neoanelor, puținii pași de până-n 
lansarea de cărticică cu mahmudele, plescăind din limbă ca un somon care 
cheamă la pescuit ursul de pe Discovery şi remarcând din coada vâslitoare 
profesional a ochiului, pe celebra paraşutistă al cărei piept bombat, acum 
de fesenistă din Dăbuleni ieșită din pepeni, era acoperit, ca de un pieptar 
antiglonț, de nenumărate barete și medalii poolicolore, ce străluceau ca un 
geam subțire de să-l tai c-un fir de păr, în privaz icoana ei apărând totuşi 
ca de codoașă bătrână ce n-a apucat medicamente gratuite sau compensate 
în limitele cotei alocate bolnavilor nerentabili, urmând să crape aleator, 
conform previziunilor statistice, în scopul unei relansări economice certe, 

cum ar fi a le pune danturi de aur la dobermanii și pitbullii din dotarea 
pagodelor recente. 

Cu alte cuvinte, sponsorul editor el însuşi ca proprietar de bani, avea 
o dulce mamă și criticul Terente Frunzăverde se gândea nu numai că 
staruha ce vindea cele chibrituri, atâta solicitate de soldaţii cominternişti ce 
ne ocupau, cerşea de fapt, ci şi că e penibil ca un om de kultură de talia lui 
Marius Ghizdavu să aleagă, pentru a ieși în evidență, subiecte eroizând 
flăcăi căzuţi, în special din Divizia de Gardă cu bube a lui Gary 
Glagoveanu, dă la Oancea piste Prut pân' la Cania, albind cu osemintele lor 
cotele mai proeminente de la dealurile Țiganca şi Epureni, în iunie şi iulie 
1941, deci bricolând ca boier negrec o rohatcă, o barieră, la Carcaliu, pusă 
condamnării naționalismului etnicist drept iarăşi lebădă neagră! 

— Dacă istoria s-ar repeta, un Eminescu trimis la Viena de vreun 
laureat de Premiu Herder ca Eugen Barbu în trening de jogging, el s-ar 
întoarce, cum zice Adelin Barosanu, vacă admiratoare a vreunui fascist 
austriac sau olandez, după cum invers, noi activiştii în puţinii lui ani trăind, 
fără MTV, fără Internet, tot ne-am fi orientat 99% corect politic, pentru că 
aşa ni-i celula cerebrală, sănătoasă! 

— Dar controversa Eminescu nu ne va împiedica, interveni aici 
latrinar candidatul de pe poziţii voievodale Zaharia Avăcăressi, să 
prăznuim pe principii conforme normelor euroatlantice, la Putna, Jubileul 
Adormirii genialului apărător al Creştinătăţii, căruia fără pic de respect 
dezmăţatul poet îi retrăsese principalele atribute, Sfânt și Mare, apelându- 
l la joc ofensiv cu familiaritate desacralizantă, ca pe un oarecare mijlocaș 
Ştefan, care ar fi dat pe lângă poartă cu şpițul acuzând nisipul, în loc să le- 
o vâre danezilor în aţe, fără a mai sta pe gânduri ca pe budă! 

— Chiar vă sfătuiesc! rânji sardonic partizana Nataşa Rostova, 
vajnica apărătoare a stalinismului, sugerând că-n 2222 crapă limba română, 
doar pentru că-n 2004 Istoria, Muzeul Naţional, de doi ani intrând în 
reparaţii veşnice, şi mai ales Literatura încetaseră deja, cu hâidealism cu 
tot, a mai fi deplin funcționale... 

Pe ecran apăru, filmat ondulat de Sergiu Eisenstein, avortatorul 
Cezar Bogza fără părinți citind botos din Evanghelie, la căpătâiul răniților 
ce înjurau de Dumnezei şi de Cristoși, blestemau pe Eminescu și pe care a 
mai implementat cramponare de o anumită încremenire într-un proiect 
geografic de lapislazuli, a României de la Nistru pân' la Tisa, şi de la Dunav 
pân' la Wista, cum ar fi a revendica aridul Bugeac al Elizei mai plat 
peisagistic a Stepă Calmucă decât Spaţiul Mioritic, în 1878 cu nimic mai 
prețios decât 120 ani mai târziu, ca să-l jelim, iară Jukov călărind în 
picioare pe El-Zorab, care nu suporta şa, alb şi gras, primea-n enorma Piaţă 
Roșie, la picioarele potcovite cu oţel Krupp dintr-un tun nazist, stindarde 
de-ale imperialiştilor occidentali, recoltate de pe câmpurile de luptă ale 
Războiului Sfânt de culegătorii de stele ai regimentului Preobrajenski. 

- Ia blogadariu spasibo întregului norod! vorbi Stalin de la 
microfonul mausol. Naşa pobeda este totală şi vom face în așa fel încât 
lumea, cu deosebire galițienii şi angkorienii, să nu uite vreodată sacrificiile 
pentru marxism-leninizmu ili kominternizmu ale ostașilor, marinarilor, 
ofițerilor, politrucilor şi securiștilor noştri. Nici jertfele activiștilor din 
spatele îndepărtat al frontului, care au săpat cu femeile tranșee din Ural 
până-n Himalaia, manifestând vigilenţă și prevedere, nu le uităm. La un loc 
colț roşu de cinste, putându-se situa și eficientele prestații ideologice ale 
scriitorilor, care nu i-au învăţat pe soldați să ucidă, să jefuiască, să violeze 
la ordin, pentru ca să aibă cârlig de ce se crampona în viitor o ideologie 
revanşardă afirmând, ca Marius Ghizdavu, automarxistul ăsta encul€, cu 
revoluţie asupra lui însuși, că în materie de bestialitate suntem chit şi că el 
cică nu mai e homosap, îşi bagă picerele-n specia asta, ca-n nisipurile 
Egipetului! Aşa, așa, apleacă-l! apleacă-l! izbucni el deodată isteric, căci 
precum niște lalele tricolore înviind excitate de lumină, aşa drapelul 
generalului Belizarie Moga, ce fluturase şi fâlfâise pe meterezele 
Sevastopolului nostru, ca un boxer gata a relua cu disperare lupta, se 
ridicase cum Homo erectus din robia animalităţii şi privea somnoros în jur, 
ca Terente din Carcaliu, dimineaţa pe răcoare, după o beţie crâncenă cu 
basamac şi samogon de captură! 

— Uite ce e, stimați tovarăși! interveni Jukov ca singurul ce-l 
contrazicea pe Stalin la ordin, observând că El-Zorab se cabrase și sub EI, 
silindu-l a călări în picioare, neaşezat în şa. Aşa nu se mai poate continua. 
Vine acum exploatarea politică a victoriilor noastre, dar eu socotesc că 
deportarea întregului popor român — cum pe evrei, şi egiptenii, şi 
babilonienii sau poate că şi romanii din care el crede că se trage — este nu 
numai infezabilă la actualele căi de comunicaţii, abia făcătoare faţă la 
trofeele de adus în patrie. Niet! O asemenea operație este chiar periculoasă 
acuma, şi nu prea sigură, căci până şi tătarii de origine bugeac-dobrogeană 
vor reveni cu timpul, de peste Ural şi Irtîș în Crimea! 

— Mult mai smart este, completă din balcon partizana poreclită 
codificat Nataşa Rostova Skabeeva, să le zdrobim românilor elitele la ei 
acasă! Pe vecie! Când vor scăpa din robia marxistă, niciun pui de fost 
burghez sau moşier să nu dețină funcţii bănoase, spre deosebire de puii de 
nomenclaturişti şi securiști! Să ajungă în Europa și în Lume ţara asta a lui 
Eminescu ăsta, cum gândeşte şi prinţul Pierre Bezuhov Soloviov, ca o liotă 
de cerşetori fără memorie, fără creier şi fără nicio rațiune de a se mai reuni 
şi exista, exceptându-i pe emanații din capul Ţării, de preferință rusofoni 
la răsturnări, şi cari nu vor avea decât averi căcălău şi slugi și consilieri, nu 
şi ţară, popor, idial, cultură, fineţă, educaţie! De să te-apuce și mila de 
urmașii Romei!... 

Spânzurătorile erau vopsite negru fumuriu cu videoclip Soulages, 
precum nisipul laltei, emanând mici difracţii rogvaiv. Briza împarfumată 

cu mirosul de iz de mandă al mării, legăna ștreangurile împletite de fete 
balcanice la şezători cântând: Nu mai pune grâu de vară/ Frăţioare 
românaş/ Cum nu vezi şi cum te laşi?/ Nu mai pune grâu de vară/ Să-ţi 
hrănești dușmanii iară/ Ci mai bine cânepioară./ Și câți dușmani sunt în 
ţară/ Să-i mănânce ciorile/ Şi spânzurătorile! 

Elvira purta o ie subțire, ce stătea pe ea tot atât de bine potrivită 
precât pe a verișorului ei Marius Regină Maria, de-l sărutase orfan de 
război expresionist, ruseşte, pe gură. Doctorul Lecca privea cu dispreţ 
elitist de drogat la cele ce aveau să se întâmple, iar barba-i flutura de un 
furor divinus, cum a lu' lorga dinaintea caghebiştilor ofticați pe simienii 
mult mai sprinteni la omor decât ei, — agenţi cominterniști şi aceştia, poate 
că ar fi acceptat Marius ipoteza, doar dacă infatuatul Antonescu, în 30 
noiembrie 1940, ar fi mers cu el la înmormântarea cadavrului mai proaspăt 
al Nemuritorului Istoric, nu la a aceluia mai vechi, al Căpitanului. Iară 
Mircea Focşăneanu, om de acţiune, care cu Stelică Dabija, într-o duminică- 
n 1943, exact un an înaintea armistițiului moscovit din 12 septembrie 
răpciune 1944, reușiseră performanţa de a ateriza cu planoare, în aerul 
rarefiat de la 2112 m, pe terasa hotelului Alberto Campo Imperatore, 
servind pe Otto Skorzeny să-l răpească pe Mussolini Aliaților, încă mai 
căuta soluţii salvatoare, nu pentru el, ci pentru Elvira sa, şi ochii 1 se roteau 
în cap ca nişte bile. 

— Şto eto za pizdiulina?! exclamă spre Churchill Roosevelt, când fu 
adus pe balconul răcoros, care unde el se pregătise-n stalinisme, inclusiv 
als linguist for summitul yaltez, nu pentru un spectacol cu plutaşii de pe 
Bistriţa, tot atât de trăsnit precât propunerea lui Molotov ca Bierlinul când 
o fi liber să aibă doar trei raioane, ca ale Chişinăului la data de 12 aprilie 
1941, mai întinse dar tot așa botezate, Leninski, Stalinski și 
Krasnoarmeiski. 

— Cică nişte românaşi! dădu din umeri grăsunul Nobel pentru 
Literatură în anul Stalin 1953. Au venit di piste mare, de pe plaja Ecrene, 
să explice ce? Ce-au cătat cu trupele la Stalingrad, în Kuban şi-n Cecenia 
Caucazului. Argumentând cum că ar fi, chipurile, cripto-antisemite 
obiecțiile privind ori soluția rezistenţei românești încă din 26 iunie 1940, 
ori pe-aia a opririi pe Nistru, ca să digere. În ambele cazuri, ei susţin că 
Hitler ar fi ocupat până la urmă Țara în întregime şi, pierzându-se după 
nefastul model polonez forţa ocrotitoare a Statului, atunci n-ar mai fi putut 
fi salvaţi 400 000-500 000 de evrei din România! 

— Dacă ar fi rezistat în 26 iunie 1940, când au început a primi 
Ultimatumul şi erau învăţaţi că dinspre Răsărit nu poate veni decât 
Întunericul, coşmarul. Dacă s-ar fi oprit pe Nistru, reluă Stalin cu gând 
recunoscător pentru specialiştii Laboratorului Lingvistic de la Tiraspol, de 
unde şi efortul imens ca prima graniță reinstalată de Armata Roşie să fie 
cea cu România pe Prut. Dacă! Dragii mei Aliați la... zdrobirea galițienilor 

şi a angkorienilor, căci Germania se va reface, cu nazism cu tot, în caz că 
iar nu va avea ce mânca... Istoria acestor români e totdeauna dacă! Eu m- 
am săturat. Cronicile contrafactuale nu-s ştiinţifice, ar zice 

Lenin, decât când e de agitat că dacă nu era Stalingradul, atunci ar fi trimis 
banditul de Antonescu la camerele de gazare, importate în România 
Regală, pe toți evreii şi pe toți ţiganii. În ce priveşte însă chemarea tinerilor 
intelectuali să-l trimitem pe Eminesku la Niirnberg, eu v-aş ruga, să mai 
reflectați şi să nu luaţi decizii sub imperiul sau supraputerea emoţiei 
estetice. Ca la orice geniu care-ndeamnă la a zdrobi orânduiala cea crudă 
şi nedreaptă, un bun propagandist poate găsi şi la el trăsături progresiste, 
pretexte pentru a duce în Gulag la elitocid sau chiar etnocid pe toţi 
aristocrații, burghejii, moșierii și chiaburii, ca şi pe social-democraţii de 
dreapta ca agentură a acestora în sânul mişcării muncitoreşti. Chiar pân' și 
urmașul său, epigonul lui cel mai însemnat, artistul vizual Marius 
Ghizdavu, cu gărgăunii lui privind Marea Recuperare, adică Estul să 
termine tot ce-a abandonat Vestul, în cultură pe Spirtualitate, îndeosebi 
după Revoluţia Sexuală, — are acum luciditatea minimă necesară să se 
îndoiască de posibilitatea unei reuşite la Lemberg doar cu resurse din 
Galiţia Mare, fără Maica Rusia! 

— NU e destul că oameni de-origine barbară, obiectă Churchill 
oripilat de-atâta anticolonialism eminescian, — moşia 'n jumătate nemernic 
ţi-o furară/ Că între Prut şi Nistru pe-olatele bătrâne/ Domnesc pe Neam și 
Țară calmuci cu cap de câne/ A căror mutră slută și adânc dobitocească/ N! 
o' ntrece decât doară inima lor cânească?/ Nu e destul c' acolo în neagră 
'ntunecime/ Copiii-şi blestăm soarta neascultați de nime/ Că cnutul îi 
zdrobeşte şi roiuri de sălbatici/ Trăind sardanapalic, beţivi şi muieratici,/ 
Să stingă-orice lumină, să smulgă limbi din gât/ Când unul româneşte o 
vorbă a 'ndrăsnit! 

— Dar ce mai L 'Apres-midi d'un faune, nu Doine simpliste, scria 
St&phane Mallarme, ar fi comis whataboutism marele Lenin, surâse cu 
superioritate Stalin peisagistului ce presimţise că, fără o Debarcare-n 
Balcani, Europa va sfârşi divizată și EI nu-și va putea apăra de 
imperialismul american Coloniile, mai ales India. Lenin a protestat nu o 
dată contra șovinismului velicorus, deci l-ar fi tolerat ca sputnik, ca tovarăş 
de drum, pe acest Mihail Eminovici. Cât privește smulgerea limbii din gât, 
aş nuanța: nu cazacul Sutelor Negre cu cnut și cleşte torționar a 
implementat deznaţionalizarea în Basarabia, ci Biserica Rusă a constituit 
din cler şi din ierarhi batalioanele de şoc ale Operaţiei Mancurtizarea, 
efectul fiind că de îndată ce securitatea ţaristă s-a convertit, răzbunarea 
popoarelor oprimate a debordat, de-am ajuns Euuu, un marxist, un umanist 
ca Sartre, să mă preocup de salvarea popimii, ca de nu ştiu ce specie de 
câini şacali pe cale de dispariție, o extincţie completă putând aduce grave 
prejudicii atractivității modului de viață sovietic pentru intelectualitatea 

occidentală, cea cu curul în două luntri, luntrea idealistă a exploatatorilor 
şi luntrea materialistă a proletariatului avansat. 

Pe plajă, un popă tânăr cu alură de parașutist tocmai lega Elvirei 
mânuţele la spatele rotunjor, şi Roosevelt, mai sensibil la efluviile 
feminine, aprecia că decât spectacolul pedepsirii acestor emisari naivi, 
trimişi peste mare de generalul fascist Rădescu, ultimul prim-ministru al 
Regelui Mihai, mai bine s-ar continua la club Jocul de-a împărțirea Lumii, 
mai ales că Scânteia tocmai scrisese că acest general cripto-antonescian 
Rădescu n-a luat nicio măsură pentru ridicarea producției necesare 
Frontului Antihitlerist, n-a făcut totul pentru Pobedă, nu numai în industrie 
ci şi în agricultură, cu prilejul apropiatelor munci de primăvară, 1945, 
întocmind un plan fals de însămânțţări, tractoarele şi maşinile agricole 
urmând a zace ascunse sau deteriorate, iar sămânţa rămânând nedistribuită, 
în consecinţă această întârziere de două luni în pregătirea însămânţărilor 
contribuind direct la diminuarea producției culturilor de primăvară, a căror 
însămânţare se va realiza mai târziu decât timpul optim pentru însămânţări, 
aşa că, cu intuiţia că frumoasa verișoară a Ghizdavului sfârşeşte 
neînsămânţată, roti căruciorul spre masa verde şi porunci personal pentru 
prima oară la acest indiscutabil Summit: 

— Poidiom popizdim! 

— Da mne pohui! se despărți imediat şi Churchill de totuși 
spectacolul. 

lar marele lingvist gruzin reținu uşurinţa cu care i se slavizau 
interlocutorii, bucurându-se fără motiv, pentru că el nu-şi căutase, în 
revoluția permanentă, Rădăcinile, şi nu-şi descoperise în adânc originile 
iviro-iberice, romane, adică române, care poate că l-ar fi solidarizat cu cei 
trei negociatori luați drept spioni. 

Precum prezenţa lui Hi, pictor de largă recunoaștere internațională, 
ar fi fost jenantă, tot aşa un coşmar era pentru Marius Ghizdavu şi apariția 
inopinată a lui Stalin la Lansarea cărticicicii sale Cum am pictat acest 
Omagiu, o explicaţie de ce bustul lui Ceauşescu propus pentru Scornicești, 
sculptat de Eugenia Miskinis la Sonnenheim, pastişă cam în maniera 
contimpuranului Daniel Druet Cattelan, inspirând portretul Omagiu, parcă 
iese dintr-o megacarte deşchisă şi dă o ripostă hotărâtă la atacurile 
vitriolante ce suferise imaginea autorului, prin apariția, în mai multe limbi 
ONU, a solidului studiu al lui Narcis Moga, Indecence, degentrescence, 
încă mai entuziast primit decât demitizantul eseu de masterand The Holy 
War against Bolshevism. Romania became Nazi Germany 's most important 
ally in the war against the USSR because its soldiers were highly motivated 
with a cocktail of nationalism, religion, antisemitism, and anticommunism, 
cum că scopul nu ne fu Anexarea Basarabiei şi Bucovinei (dovadă c-au fost 
lăsate de Hi cu un statut incert, cam de dare în folosinţă, ca al Transnistriei 
lui Alexianu, iar după 1991 intelectualii celor două Românii şi-au cam 

întors reciproc dosurile, refuzând re-Unirea în postromânism!), ci epurarea 
etnică în sine se viza de către niște fani ai „maculatoarelor“ eminesciene, 
al căror autor, rezultă prin suprainterpretare că şi-a publicat dinadins în 
aprilie 1883 tocmai la... Viena hitleristă şi anti-Schengen-RO, 
antidemocraticul său poem Luceafărul, presimţind unde se va reîntrupa la 
1889 Demonul, răzbunând în altă viaţă dramoleta că-l înşelase la vals o 
duduie adulterină şi cu fumuri literare, cu... un somelier ce împlea cupele 
mesenilor la masă, viclean, adică descurcăreţ, întreprinzător, încât este 
evident că 1 se năzărise nebunului că e dintre coreligionarii dlui Filderman, 
cum a interpretat recent la Chicago şi conf. Saie Buburuză, bruscat însă în 
Iowa City la Justificarea trasă de păr cum că evreii Basarabiei şi Bucovinei 
au fost trecuţi peste Nistru ca să fie... protejaţi! 

— Domnule Clejan, scrisoarea Dvs. privitoare la situaţia evreilor din 
Transnistria, a celor de pe Bug şi a taxelor de scutire de muncă obligatorie 
îmi dă ocazia să pun din nou o seamă de aspecte ale problemei evreilor din 
România, în cadrul realităţii, înfăţişate de starea de război şi de 
evenimentele care au precedat-o. Dar cum v-am arătat și verbal, am fost 
nevoit să evacuez evreii din Basarabia şi Bucovina, pentru că din cauza 
oribilei lor purtări din timpul ocupației acestor pământuri româneşti de 
către ruşi, populaţia era atât de îndârjită împotriva lor, încât fără această 
măsură de siguranţă ar fi dat naştere la cele mai odioase pogromuri. 

Deși hotărâsem să evacuez pe toţi evreii din Basarabia şi Bucovina, 
prin diverse intervenţii și demersuri, am fost împiedicat s-o fac. Azi regret 
că n-am făcut-o, pentru că am constatat că dintre evreii rămași se recrutează 
instrumentele cele mai nemernice ale duşmanilor ţării. Nu este o 
organizație teroristă sau comunistă, descoperită de organele polițienești, 
din care să nu facă parte și evrei, şi adesea numai evreii. E aceasta tragedia 
rasei evreieşti de a nu fi recunoscătoare ţării în care trăieşte şi profită. 

— În războiul acesta întins pe toată suprafaţa pământului, evreii nu 
pot fi scutiți de suferinţa, de asuprirea şi de mizeriile la care e supusă 
aproape întreaga omenire. Dacă din lipsă de hrană şi din cauza traiului în 
condiții sanitare insuficiente cad și vieţi evreieşti, aceasta însemnează că 
legile de neînfrânt ale războiului — pe care nu noi l-am provocat — supun şi 
pe evrei la plata tributului lor de sânge. Românii care luptă în linia întâia 
mor cu miile în fiecare zi. 

Dar, ca om de concepţie europeană, nu am tolerat niciodată și nu pot 
să tolerez crime împotriva nimănui. Am luat şi voi lua măsuri ca acestea să 
nu se producă nici contra evreilor, oriunde s-ar afla ei. 

— Marius Ghizdavu, ca tehnician antonescian „de concepţie 
europeană“, porni Narcis Dabija dilematizarea vecinului de moşie că ori 
era xenofob, ori era şovin, n-a avut de ce se mira că criminalul de război 
sfââânt lon Antonescu, în 4 februarie 1944 (zi în care 1 se va naște peste 
vreo 8 cincinale nepoţica clavecinistă Isadora), încă mai ameninţa, când 

Armata Roşie eliberatoare, nemairespectând șlamperiodul nămolului, 
beneficiind de aproape un milion de camioane SUA și de încălțămintea de 
import, străpungea frontul la Uman (0, ce toponim umanist!), punând 
înapoiata şi neviabila Românie Regală dinaintea razgromului complet. Pe 
ce se baza ăsta amenințând? Pe că marii titani Roosevelt şi Churchill vor 
debarca, în Balcani sau pe superba lui plajă de la Ecrene, şi vor dezlănţui 
primiți cu flori un al treilea război mondial, Războiul Exterminator, numai 
ca să salveze de marxism, ca de la un dulce viol, creuzetul de rase inferioare 
neglijabile, lente ca melcul, de viteză inferioară Occidentului, ce mai 
rămăseseră-n Galiţia Mare! 

— De la ce să-l salveze, mă, pe creuzet? n-auzi bine muzica trance 
Chopinot. 

— De la bolşevizare, neserioaselor! De la experimentul de pe centură. 

— Atunci, contestă cu insolență Chouchou un documentar Arte tv, să 
vorbească despre Ialta noastră Istoria, adică Cinematografia, nu ca de o 
Victorie la scor, ci ca de o quasi Capitulare Necondiţionată, anglo- 
americană, dinaintea Totalitarismului muncitoresc, pe care doar l-a ajutat 
să se unifice ideologico-organizatoric într-un singur lagăr, mai tare, făcând 
un pas înapoi până şi față de părerea lui Lenin, că tranziția de la capitalizm 
la ssoţializm se poate-ntr-o infinitate de modalităţi şi poziţii, a căror esenţă 
rămâne diktatiura Proletariatului, clasa cea mai avansată de-aia, că e 
incultă şi n-are case, dar vre la vilă! 

— Ba mareșalul ista, se răsti la ea Tudor Băluţeanu, nu era el în stare 
să prevină un pogrom peste Prut, dar ţinea o vilă confortabilă şi eu îmi 
imaginez că-i ordonase acestui arhitect Herman Clejan, sub ameninţarea 
trimiterii în Transnistria, să i-o renoveze, în perspectiva unei vizite a 
egalului său, Hi, cu concubina Eva Braun, la Predeal, care nu ştia nici ea 
principalele legi ale chimiei, descoperite de Lomonosov şi de viitorii 
chimişti sovietici, poate unii probând gaze de luptă pe deţinuţii Gulagului, 
pentru apărarea Păcii aţâţătorii la un nou război trebuind a fi disuazaţi prin 
absolut toate mijloacele de influențare pozitivă, inclusiv Porumbelul! Ideea 
unei oficializări a relației porumbeilor, guguștiucilor, plutea în aer încă de 
pe la 10 Mai 1943, când doctorul Liviu Lecca, abia întors din anchetă, a 
arătat cheflilor de la Ziduri, în drumeția pe Valea Vâlsanului, fotografi 
recente ale ofiţerilor prieteni polonezi, lichidați cu mule de securitatea 
sovietică la Katyn, în faimoasele peisagistic păduri ale fraților noştri daci 
carpo-bieloruşi de la miazăzi de Smolenskul nostru, zvonindu-se insistent 
şi delirant că, precum popa Sică i-a unit pe fluviu-romancierul Grigore 
Căinaru cu pediatra de război Dora Glagoveanu, aşa Vojdul nemților cu 
țarița sa, Eva, cică le-ar fi putut pune pirostriile I. P. S. S. Visarion Puiu, 
Mitropolitul Transnistriei şi al Ocrainei, bine cunoscut de Ghizdavu, 
fotografiindu-l ca arhiepiscop la Cetatea Hotinului, întru această ceremonie 
el urmând a se pogori la Odessa noastră, din înalt auritul jilţ arhieresc 

kievean, unde succeda înțelepților români Grigorie Țamblac şi Pierre 
Moguila, întârziindu-se Războiul Sfânt şi Retragerea cu un megashow 
televizat, al reapropierii de noi a geților slavizați, care erau şi sunt frații 
noștri ucraineni... 

— Corect! recunoscu activista zisă Chauchat, lăsând să i se stingă 
torța cu care voise incendierea hotelului, în scopul sabotării lansării cărții 
ghizdaviene despre cum a pictat sau nu el, pentru vila superiorului, tabloul 
scos la licitaţie, Omagiu Eroilor. Aşa ştiam și noi, că Adolf şi Eva, 
înțelegând ei după Stalingrad că marea massă slavă, dacă n-ar fi fost 
întârziată, cu exact două sute de ani, din dezvoltare, de către venetici sub 
semnul vâscului, atunci sovieticii măcar pe planul cuceririi Kosmosului, 
cotrobăind și năruind toată Metafizica negăsind pe Dumnezeu în 3D, ar fi 
contribuit totuși la civilizaţiunea evropeană tot mai atee, ce și-au zis ei? 
Hai să le dăruim noi arienii, ruşilor, o dinastie nebolşevică, dacă ex-Regele 
Carol al II-lea, cu ascendență Romanov, ar reitera Nunta de la Odessa din 
31 august 1918, cu bizantina loana Lambrino, imediat atunci după 
asasinarea de către Lenin şi Krupskaia a familiei Ţarului, dar păcat că nu 
s-a reuşit să se implementeze proiectul, nici la Moskau 1941, nici la 
Petersburg 1942, nici măcar la Odessa 1944, de parcă asupra destinelor 
celor doi copii fugiți de-acasă plana mâna neagră şi nemuncită a 
Conspiraţiunii Universale, ferm hotărâte a schimba până și numele Rusiei 
în abstractul dar convenabilul CCCP, al cărui imn va servi veşnic drept 
proteză identitară tuturor noilor ei dictaturi, ca şi noilor măceluri! 

— Bei un pic de vodcă, nu-i aşa, conte? îl agrăi Pizz, derutată de 
tăcerea hotelului, în care se ghicea că nu-i ardea lui Hi de nuntit la 10 Mai 
1943, când pregătea, în manieră de jucător dostoievskian tâmpenia 
motorizată de la Kursk, a miza totul pe o singură carte, pierzând mai toate 
blindatele la ruletă, într-o străpungere dinainte anunţată de spioni 
sovieticilor, amputând de orice capacitate manevrieră ce rest de război 
sfââânt mai urma. 

— Semnificația mioritică a nunţii hitleriste e cu totul alta! o surprinse 
şi plăcut, și neplăcut de la masa vecină un om de afaceri, Vasile lowa, abia 
picat la licitaţie de la New York, însoțit de editorul Teohari Georgescu și 
de Feodor Kuzmici Merţalov, care i se prezentă scurt drept general Fedicin. 
Şi eu mi-s odessan! M-am născut în acest port moldovenesc, un mare dar 
al Basarabiei, într-un cețos 28 noiembrie, așa că-i cunosc și îi înţeleg 
ghinişor pe imperialiştii români, şi nu aiurea genialul, nemuritorul Stalin, 
m-a desemnat ca să-i distrug sufletește, reținând ce-i raportasem 
întorcându-mă din misiunea de a-i bolşeviza pe letoni, anume realitatea că 
ăştia, cu lituanienii, prusacii şi pomeranii, se trag dintr-un același filon 
traco-dac ca geto-ucrainenii şi carpo-bielorușşii, anume din costoboci, 
numai că n-au fost de-a lungul şi de-a latul istoriei rusificați, ci doar 
germanizaţi, cum poate şi silezienii din Triunghiul de Lapislazuli românesc 

Viena-Breslau-Cracovia, în orice caz nu şi toţi estonienii, care împreună cu 
finlandezii şi curlandezii par a se trăgăna din acei maghiari fugăriți din 
Bugeac (Atelcuz) pe la anul 900, doar o mică parte din ei reuşind a răzbate 
ocolit în Pannonia, anume cei deja creștinați de către cenobiţii ortodocşi 
instalați în chiliile săpate-n piatră, de pe malul Nistrului până în Dobrogea 
la Balcic şi în Capadocia (Carpo-Dacia noastră), alcătuindu-se atunci un 
filtru român creştin ortodox, o mreajă, o razie, mai toate popoarele 
migratoare trebuind să adopte aici, de la români, credinţa pravoslavnică, 
inclusiv slavii, indiferent ce zic azi slavofilii... 

— Tovarăşul Marius Ghizdavu, îl turnă râzând lui Andrei lanuarievici 
Vișinski Feodor Kuzmici Merţalov în pahar, n-a vrut să meargă la această 
Nuntă Hermetică, deoarece nu credea în sfințenia ei ca necesară! EI i-a 
declarat factoriței noastre Victoriţa, în Pădurea Andronache, după 
spovedanie, că de fapt Riga Fiihrerul s-a excitat abia când şeful său de 
cabinet, tovarășul Martin Bormann, i-a trimis statistici din care a rezultat 
cu putere, că celor 1.5 milioane fete, femei, gravide, lăuze sau bătrâne, 
violate dinspre Kânigsberg, spre marea satisfacție a stângii franceze, le 
urmau deja vreo 500 mii berlineze, adică aproape toate! 

— Niet! Semnificaţia nunţii hitleriste, trânti masa spre a nu fi întrerupt 
cu obiecții transhumantul procuror stalinist Vîşinski, nu e una mioritică, 
tovarăşe Vasea! Ce face Riga Crypto în noaptea nunţii cu lapona lui, ca să- 
| pizmuim, cam în 28 pe 29 aprilie, ce face, bă? Face pe dracu!. Pe la două, 
berbecul începe a-şi dicta domol testamentul, ca ciobanul moldovan 
chiabur, ceea ce ne luminează că Fiihrerul, acest slugoi al celor mai 
reacționare cercuri ale imperialismului german, şi american, s-a lăsat 
influenţat de aliaţii săi, românii, până şi ca Weltanschauung intimist, nu 
numai în ce priveşte deturnarea strategică, de la un război drept, spre 
Moscova în interes anticomintern, la un război sucit, spre Crimeia, spre 
Caucaz şi spre Volga, ce servea doar interesele expansionismului românesc 
cotropitor de a-şi marca banditeşte graniţele de rubin ale viitorului 
Rumânische Reich! 

— Dealtfel, zâmbi ermetic Feodor Kuzmici, periculozitatea 
şovinismului românesc eminescian de mare putere este dovedită deplin de 
noile arhive puse aseară în circulaţie la cafeneaua Miradoniz din Wien 
Berlin. Astăzi, nu mai încape nicio îndoială că, în 22 şi în 23 aprile 1945, 
adjutantul Julius Staub împreună cu un anume bucătar Petrache Hulpe din 
Waffen SS, au ars într-o groapă de obuz din grădina buncărului, cinci valize 
mari cuprinzând cele mai intime hârtii personale, dosare de trădători, 
însemnări lubrice, scrisori, inclusiv corespondența sa disonantă cu 
expresionistul Marius Ghizdavu, nu întâmplător confundându-se în presă 
ca fiind poem din Nietzsche traducerea germană, de către intelectuala 
reacționară Mite Kremnitz, a poemului formalist eminescian Luceafărul! 

— ŞII, şii se înroşi de furie Vîşinski, şi alea... identificate nedavno... 

Proza Bolșoi Ciolovek de Eliade şi hârtii de la ăla de-a scris doar citate... 
Aşa, de la pesimistu' Cioran. Poate şi bilete de la complicele lor la 
absurdităţi, lonesco! 

— Bine-bine, se bâlbâi critic și chiar autocritic în Casa de Licitaţii cel 
mai ahtiat după râvnitul Omagiu, guşatul om de mediu de afaceri Jan 
Enache, dar Securitatea a fost vigilentă şi a luat măsuri încă de pe vremea 
aceea, tovarăşe Vişinski, când aripa revoluţionară a organizației Ciornii 
peredel s-a delimitat de narodnicism, dând naştere grupului marxist 
Eliberarea muncii, al lui Gheorghi Valentinovici Plehanov, în 1883. Ea a 
luat cu celeritate măsuri de anihilare, neutralizare şi eliminare a Poetului 
Naţional, chit că în varianta finală a Doinei, prevăzător, că naiv nu era, el 
a născocit protocronist autocenzura la români, nemailuându-se prosteşte 
nominalizat de toți, de israeliți cu mâini murdare, de bulgăroi cu ceafa 
groasă, de grecotei cu nas subțire, de ungurul crud, de tătari cu cap de câne, 
de calmuci cu cnut, de turcii îngâmfaţi, nu şi de romi (evocaţi poate în ale 
sale osobaia papka prin metafora sibilinică îndrăgi-i-ar ciorile), nu, el se 
plânge numai de că vin muscalii de-a călare, ceea ce o bună prefaţă 
ARLUS-iană ar putea lesne lumina pe proletar că-i vorba doar de Sotniile 
Negre, cum ar fi şi aceea, una botezată chiar Uniunea Arhanghelului 
Mihail, despre care etnoepitete xenofobe măcar prin editorul A. C. Cuza va 
fi ştiut şi Căpitanul, Băluţeanule, după cum o fi tras el cu ochiul managerial 
ŞI spre cei ce-avea a îi combate, cum ar fi ritualul franecmasonic şi Bucovina 
organizaţiilor de tineret sioniste! 

— Vrea să zică, lămuri editorul Teohari pe Feodor Kuzmici (Fedicin), 
că noi am procedat just în următoarea situație informativă şi operativă: 
locuţiunea eminesciană de la Nistru pân' la Tisa ameninţa atât marea massă 
slavă, cu sau fără ciornosotnicii ei, cât şi elementul german, instigând la 
pact de neagresiune îndreptat în contra noastră, a cominterniştilor, ceea ce 
am şi zădărnicit până la 23 august 1939, printr-un îndelungat joc de 
manevre tactice, posibile însă abia după 1883, când obiectivul 
Protolegionarul a fost compromis, neutralizat şi eliminat cu largul concurs 
al unor persoane de sprijin cum ar fi unguroaica Ekaterina (Katiușa) Szke 
Magyarosy, marșrutizată lui Slavici soție ca, să zicem, vreo rusoaică unui 
Romain Rolland, ea și avocatul Titu Maiorescu lansând zvonul că Poetul 
Naţional dă semne de alienare, ştire exploatată-n presă de globalistul 
Macedonski, iar din punct de vedere al oportunității operative, de către 
prefectul Poliţiei Capitalei, care după ce l-a îmbăiat, pe motiv că era jegos, 
dar ocazionând ca o scriitoare să-i poată descrie Erecţia animalică în 
postromânism, l-a internat la un azil psihiatric secret de-al nostru, cu 
sprijinul unor autorități medicale jidoveșşti, vieneze, fiind o nimica toată a 
confirma, autoritar, că obiectivul Protolegionarul este stricat la cap din 
ruşinoase motive luetice, necesitând fatalul „tratament“ cu morfină, mercur 
şi alte otrăvuri, inclusiv la Odessa noastră! 

— Vspominaiu! Vspominaiu! Adică ați băgat narativul că românii, în 
frunte cu Maiorescu şi Carol I şi-au lichidat ei înşişi Poetul Naţional! Cum 
dealtfel şi-au inventat singuri-singurei și comunismul! se înroși Vîşinski de 
plezir estetic, căci cu droaga hotelului, ținut vertical de pupători de moaşte 
ca Marin şi ca Codin, era introdus solemn în orbitorul hol uriașul Omagiu 
osemintelor, în cadră aurită cu diamante, propus pentru grozava licitaţie. 
Da-da! Ştiam. De la odessanii mei şi de la regretatul Felix Edmundovici 
Dzerjinski, cu toţi leşii ăia ai lui tare săritori la elitocidul altora. Un caz 
1885, desigur toamna. Protolegionarul Mieczyslaw Eminowicz, venit la 
stabelementul de la Andrjewskij Liman al amicului F. I. dr. Jachimovicz, 
cu belet de trimetere „faceţi ceva să mă scap de el, căci e foarte rău“, nefiind 
însă cazul nici în casa conspirativă de la Kujalnik, nici în Siberii fără de 
sfârşit, constatându-se creier spălat deja ca pentru închipuit jocuri 
piramidale cu multe cifre la Caritasul dr. Şuţu din Uliţa Municipală No. 14 
Suburbia Bălașa, a acestei primitoare Capitale, sfințite de slobozul lui 
Kutuzov, pe care de câte ori o vizitez îi constat imaginarul colectiv de 
concepție cominternistă, nu să viseze amărâtul, fie şi-n Hotelul Strassbourg 
odessan de mâna a treia, la Războaie aşa-zis Sfinte, cum văz că 1-a venit 
mintea la cap și longevivului cât Molotov pictor Marius Ghizdavu, să le 
sublinieze, în metafore vizuale pregnante, înțelese de norod, Zădărnicia, 
cum ar fi iepurele lui Direr, şoşoiul Feldhase, adăpându-se tremurător 
dintr-o ţeastă cu viorii inflorescențe de pzda-ţigăncii, trecute prin casca de 
oțel şi, prin ea, pesemne un fel de gând pios pentru flăcăi căzuţi pe 
dealurile Epureni şi Țiganca, la trecerea vijelioasă a Prutului fără a se mai 
uita în urmă dacă vin şi fasciștii germani până-n 2 iulie 1941, tocaţi la rece 
cu aviația şi blindatele Armatei Roşii, fiindcă nu e menirea 
nesupraputerilor a-şi determina cât pământ au, drept pentru care divinul 
Lenin l-a şi naționalizat de la începutul începuturilor, de fapt pe toată 
planeta!... 

EPILOG 


Partea întâi 


Patru luni vreo și şapte ani trecuseră de la nunta lui Ghitler, adică de 
la acele milioane de violuri prin care humanitatea, căreia Marius considera 
că nu-i prea mai aparținea, a celebrat sfârşitul Războiului Existenţialist în 
Evropa. 

Nemulțumirea de sine devine cu timpul critică a speciei. 

Necondiţionat, Ghermania fașîstă capitulase față de diferite ţări în 8, 
9 şi 10 Mai 1945, printre cari și România Regală, reprezentată cu trufie 
anti-austriacă la Belvedere Palace de gheneralul pisatel' pandur Grişa 
Kainarov, distins la Breslau, Cracău şi Beciu, avansat la excepţional pentru 
curajul său nebunesc, transmis şi soldaţilor cu un cogâlț de vodcă şi o 
filosofie cazonă dezarmant de simplă, vanitas, cinis et umbra sumus, 
Crematoriile, Hiroshimele, viaţa, moartea, e totuna, pu în pi, dac-o fi să fie, 
o mierleşti şi la cutremur sau la bombardament! 

Dar comuniștii români au pierdutără pacea, neputând anexa Pocuţiei 
Maramureşului Triunghiul de Lapislazuli. N-au profitat neam de Flucht 
und Vertreibung, spre regretul de azi al multor tineri întreprinzători, ca 
puiul de nomenclaturist Vip, Viorel Pepi Enache, proprietar de cai, 
fotbalişti şi agenţii de transport turiste, al cărui consilier original, incurabil 
optimist, foarte călătorit deci informat, fostul simian Gigi Tabarcea, 
prognoza rânjind că, pe măsură ce Axa Paris-Berlin-Moscova o să 
emancipeze continentul născător al democrației de sub tutela americană 
imbecilizantă, cel mai atractiv pol al pelerinajului mondial va ajunge... 
Auschwitzul, spre care se vor îndrepta două fluxuri de vilegiaturiști: fluxul 
pios, majoritar, compus din persoane înclinate a-şi cere iertare pentru 
crimele securităţii naziste, şi fluxul postmodern, mai mititel, miștocar, 
călăuzit de profesori şmecheri cripto-revizionişti, să se convingă la fața 
locului că, în raport cu intensitatea extremă a senzaţiilor multimedia joace 
pe consolă, aproape că nu e nimic de vizitat ca gamer emo, intri, vezi, apoi 
te dixtrezi prin Cracovia. 

— În orice caz, bombănea badanta Agnieszka, necăjită deoarece 
bătrânul farmacist Marius o silea să spele mai mult decât murdărea, 
indiferent cum vor evolua dogmele, eu raportez că excesiv de apreciatul 

artist vizual se teme să nu se instaleze iar Foametea, pe planeta şubrezită 
de feminism. Nu numai că uită dacă a mâncat sau nu, amintindu-și însă 
perfect de distroficii Canalului Morţii, ci-i într-o continuă angoasă, 
neputând găsi cu puţinele-i putrede minţi răspunsuri bărbătești la întrebări 
de interogatoriu, pe care, în fond şi la urma urmei, nimeni nu 1 le-a pus cu 
o străşnicie de să intre în panica „am pizdit-o” aşa din senin. 

— Skajite, pajoluista, tavariş Ghizdavoi, iob tvoiu mat pi trii hrivni 
di kurkul turbat, s-ar fi luat de el prokuror SSSR akademik Vîşinski, 
pogorând dintr-un Sarikopodşipnik la pîrvosiadania lagherului, kogda vi 
vozobnovili svoiu antisovietskuiu prestupnuiu deiatel'nost'? 

— Kakoi prestupnuiu deiatel'nost', blagorodnicia voastră? Kto? laaa? 

— Preklonenie pered Zapadam, jmenarule! Tî j mene pidmanula! 

— Da' n-am, hali-ţ-aş huiul, luminăţia ta, unde mă ploconi dinaintea 
Occidentului în rîpîri, după un război pierdut! se răsucea-n pătucul Elizei 
hudojnikul Ghi visând. Iar experimentalismul de dincolo de Cortina dintre 
rasa mai avansată, creatoare de cultură-civilizaţie, şi rasa mai inferioară cu 
closete-n fundul curţii, încât merita bolșevizarea pă vecie, găsesc că e ca o 
risipă de resurse şi o deturnare de fonduri UE dinspre ale ştiinţei pure, 
despre Univers, Biosee şi Homonica de după Om, unde merită să cerceteze 
toți cât mai e vremelnic tişîna şi încă nu-i nică de ciripit despre 
Sincronismul-dacă-ai-la-ce! 

— Haraşo, dar cum moi hui, aplicându-se Decretul 6/1950 privind 
trimiterea la katorjnie raboti, la muncă de plusvaloare marxistă maximă 
teoretic, ai reuşit dumneata „performanța“ să fii săltat în 18-19 iulie 1952 
în Valul Legionarilor (0), iară nu în, riguros planificată, Ycenenue 
IlpecBaroă bPoropomunbi, noaptea de 15-16 august, tot 1952, în Valul 
Partidelor Clasice? 

— La Ziduri, dragă Otto, la conac era de mult Sovrompetrol (care se 
zice că de fapt Uraniu căuta în geologia Subcarpaților, deşi tata lămurise 
că n-avem), iar la Pribegi, la Foişor, se instalase un Sovromlemn. În 
regiunea Pitești, așadar, nu supăram pe nimeni. Şi nici colegul de la Drept, 
cam securist, lon Enache, nu mai avea motive să mă dea în gât: la 
Bucureşti, Vila Hortensia, unde el ocupa studioul meu foto și, parțial, 
apartamentul lui Cheţi Fotiade, era casă naționalizată prin Decretul nr. 92 
din 19 aprilie 1950! Nu exclud atunci să mă fi „aranjat” o rudă, cumnatul 
soției mele, avocatul ajutor de procuror Culiţă Bălăşoiu, mare comunist, 
care n-avea nevoie în familie de un boier cu bube. A făcut totul să ne 
despartă! 

— ȘI cum o s-o cresc eu singurică pe lrinuca? şi-a pierdut cumpătul 
Liz, mergând la ei după arestarea mea, când tocmai îşi reamenajaseră 
locuinţa dintr-o vilă burgheză de pe Strada Păcii, aproape de Schitul 
Darvari, încă nedesființat. 

— Frumoasă eşti, tânără ești, i-a râs în nas Culiţă ăsta. Pune curul la 

bătaie, Lizuco, şi-ai să te miri şi tu ce bine te descurci! Probabil canalia 
asta de rudă udă a intoxicat ssistemul cu informaţia că aş fi fost un legionar 
important, participant la Rebeliune, unde m-a și împușcat armata lui 
Antonescu, în realitate eu fiind rănit în 19 ianuarie 1941 de nişte nemți, cu 
glonț german, cărora le ciuruisem câinele lup — şi eu dement! — pentru că 
umilise un maidanez român din Ferentari! 

— Nu se va afla niciodată motivul arestării sale, crede Mihai 
Focşăneanu, pe bază de surse CNSAS. Securitatea întocmea nişte Liste, de 
regulă bazate pe un Dosar de 2-3 file, cu date din alte liste sau din turnătorii 
neverificate, urmând a-l completa ulterior, deci se spera să dea roade post- 
ancheta-tortură ca la Piteşti. Şi rareori îl mai completa cu justificări! 
Partidul cerea îndeplinirea cifrelor de Plan de Arestări! Murind Stalin şi 
oprindu-se Canalul, s-ar fi distrus 17 000 dosare de sclavi (sau mult mai 
multe; cifra pare scoasă din burtă), prin 1954, cred, nişte clasoare sau fişe 
de condamnat administrativ, cam ambiguu, învinuit fund cică şeful 
Serviciului Evidenţă, un colonel Gogu Popescu, apoi general bine mersi, 
am citit, trimis ambasador în Ghana, în Etiopia la Theodoros, pe la 1968 
ambasador în Birmania, un dâmboviţean, învăţător pe la Târgovişte în 
1945, născut la Răcari. 

— Normal, da, era să fi fost eu arestat şi trimis administrativ la muncă 
fizică din cauza rudelor mele, ca „boier râios“, în noaptea Adormirii Maicii 
Domnului, totdeauna tragică, şi fiiiindcă sunt născut în Imperiul 
Habsburgic, la Lemberg! Bunicu' Dinicu mare moșier şi prefect 
conservator, unchiul Alecu senator şi prefect liberal, mare persecutor din 
umbră Regală al comuniștilor, amic la Iași cu primarul George Mârzescu, 
care mai târziu, ca ministru al justiţiei, a ilegalizat în 6 aprilie 1924 PCR- 
ul, necăjind minoritățile; Elvira, verişoara mea, fugită prin Y alta şi Istanbul 
la Alexandria, Casablanca, Londra şi Washington, măritată cu un Mircea 
Focşăneanu din Serviciul Secret; în fine, fratele meu, Octavian, petrolist şi 
industriaş, emigrat în SUA, de unde Virginica, incorigibila mea cumnată, 
mi-a tot trimis scrisori interceptate, cu îndemnuri să vin şi eu la ei! 

— ȘI atunci, de ce plm nu te-ai cărat din România asta împuţită şi 
periculoasă cât se mai putea, frate? Dacă ştiai atât de bine exact ce te 
aştepta? 

— Nu din România, din URSS! Și mă aşteptam chiar la mai rău. 
Anticiparea mea era că Stalin va face o singură ţară până la Elba şi Trieste, 
înghițind și China, Coreea, poate şi Japonia. Situaţia era foarte gravă şi 
neplăcută. lar eu primisem de mic educaţie naționalistă şi eroică, cum că 
trebuie să mă jertfesc pentru Țară şi Rege! Cu greu blestem să nu-mi 
părăsesc la greu Neamul meu cel Românesc! 

Trrr! Primii greieri. Era o bărăgană caldă noapte de vară. Vreun beţiv 
se joacă la uşă! Şi nu ştim dacă peste haita acelor protomineri iliescieni, 
adică cheferiști Dej, înarmați cu înspăimântătoare țepușe, puşti ZB cu 

baionete, bune şi de-un bivuac în taiga să-ți faci foc şi covergă leninistă, 
lumina-n Strada Sfinţilor inofensiva biserică o Lună central-asiatică, de 
alabastru Buhara, pe o traiectorie zgâriată pe boltă de astronomul Ulug 
Begh Muhammad Taraghay. Sau era nor. 

Într-adevăr, lună-nelună, un tricolor soare negru tuşa negreaţa nopţii, 
de... 18-19 iulie 1952 să fi fost, Isadora Irinucăi neputându-se baza pe 
memoria mamei, ci pe Biletul de Liberare Nr. 9266/ 1954 (pentru 
condamnaţi). 

Pentru condamnaţi? 

De ocupaţiune fost profesor de desen tehnic (tăiat şi scris peste, ca 
la Iuliu Maniu, fără ocupație), care a executat în acest penitenciar, de la 
19-07-32 (deci într-adevăr anchetă-n lagărul de la Ghencea nu s-a făcut!) 
până la 12-05-54 pedeapsa de (tăiat) la care a fost condamnat (tăiat şi scris 
peste, depus, aha! depus!!! nu condamnat) de M.A.I. prin sentința (iarăşi 
tăiat) Nr... din... cu mandatul de arestare Nr... al... pentru faptul 
CE o eacniueal (totul tăiat). 

Li se comunicase-n grup doar pedeapsa administrativă: 5 ani, prin 
eufemismul 60 de luni, încât izbucniseră cu toţii în interbelice, de români 
liberi tineri, hohote de râs, cum că uite cu câtă uşurinţă se joacă ciudaţii 
ăştia cinovnici româno-ruşi cu anii cetățenilor supercalificați, nu numai cu 
studii, ci și cu relaţii în Străinătate importante pentru Țară, plus că, în... 60 
de luni, poate că termină MacArthur, indiferent ce zice comunistul Picasso, 
deskimizarea Sudului în Coreea, urcă pe urmă în Nord, termină, se mută 
încoace, debarcă în Balcani la Ecrene, urcă în Dobrogea noastră, trece 
drumul fără pulbere al Dunării... 

— Aha! Portavionul penetrând încet-încet prin Strâmtori! 

— Americanii. America. Americanul. Care vine, vine, vine... 

Din februarie 1945, după expediția către Yalta, Mişu, soţul 
verișoarei sale, mai mult decât frumoasa Elvira, încetase a-l mai 
aproviziona pe Marius cu ştiri sau cu rarități alimentare, dispărând cu ei şi 
chirurgul Lecca, un strălucit analist, care-ţi diseca ştirea cu o finețe de 
nevisat de către puriceii tembelizoarelor de mai târziu, ale popooorului. De 
pildă, întorcându-se din ancheta de la Katyn, doctorul folosise şi vorba 
Jedwabne, repede uitată, despre pogromul polonez din 10 iulie 1941, 
Marius aflând abia prin 2001, nu de la Agnieszka, ci la Princeton, colateral, 
îl interesa pista de biciclişti a lui Einstein, dar a trecut puţin şi prin librării. 

Otto Runge s-a dat şi el la fund, nu în Elba la Dresden, ci pe Rin, în 
Baden-W iirttembergul ocupat de francezi, nu de sovietici, probabil la 
Freiburg. 

Iar sionistul Samson Honig, după ce îl ajutase morocănos doar cât să 
se descurce ca fotograf ambulant, precum Panait Istrati la Nisa, brusc se 
făcuse a nu-l cunoaște, îl ocolea, nefiind clar care cui ar putea face Răul. 

Intui singur că MacArthur va fi fiind încorsetat de vreun consemn 

privind a nu se bizui pe bomba atomică în sens logic Bertrand Russell, şi a 
nu depăși paralela 38, precum în decisiva încleştare de blindate de la Kursk 
fiind evident că staliniştii, lesne plasați în politbirourile de la Washington 
şi de la Londra, au informat Cominternul, cum că nu se pune, bre, 
nicidecum problema unui Al Treilea Război Mondial doar pentru a slobozi, 
dintr-un experiment marxist păgubos, nişte amărâte seminții de rase 
neproductive, galițiene şi angkoriene! 

Aşadar, după Războiul Sfânt, şapte ani de incertitudine, vaci negre, 
1945-1952. Relativă. Putea fi mai rău, beznă totală ca-ntr-o pușcărie 
reeducativă exterminator, unde să deduci, dintr-o frântură Iskra adusă de 
vânt, care mai sunt reacțiile Lumii Libere la extinderea Lagărului pretins 
al Păcii şi Soţializmului, va da cu parul sau va admite mişcarea parilor 
sârmei ghimpate spre piscinele ei? 

Şepte ani de progres, cât Occidentul îşi linsese rănile războiului şi 
începuse a consuma cu plăcere, şi avea ce, iar adevăratele sale... bombe 
ațâţătoare, pe care SS-ul cominternist încă nu le reperase ca prezentând o 
periculozitate de massă, crescuseră, măricele, erau în majoritate deja bune 
de pat: M. M.,B.B., S. L. şi atâtea altele, cât să-ţi umple-umfle haremul 
imaginar, până la exasperare şi vomă. 

Astfel, Marius Ghizdavu, adaptându-se mereu ca un animal, 
aplaudând năucit cum Grigore Căinaru dansa gopakul pe sârma 
popularității, trebui să-şi înlocuiască prin noi pachete de organe cerebrale 
funcționale prietenii şi prietenele, ca şi rudele dispărute artificial sau 
natural, cine ce folos, exersându-se-n a răspunde credibil singur la întrebări 
standard, cum ar fi că ce-ar fi zis cutare sau cutare despre nu ş! ce noviie 
abjecți'e, fără să-l mai şi întrebe provocator! 

Asta e situația, îți bricolezi prietenul-robot din părți utile de la mai 
mulți. 

Războiul se sfârşise. Incontestabil. Nici Germania, grație călăului 
aerian Harris, nici Japonia, din mila călăului aerian Le May, nici România, 
bombardată și de naziști, şi de anglo-americani, şi de sovietici, neputându- 
se crampona de vreo revanşardă ideologie mir Dolchstoss, că ah, tocmai 
biruiam, camarade, când ostaşii noştri cu faţa la duşman, au primit-o pe la 
spate, lovitura jungherului, din partea trădătorilor de Neam şi Ţară, 
eventual călăuziți de musafiri. 

Ruinuri elocvente, plus impresia unor istorici republicani, ca 
cercetătorii pentru sesiuni de comunicări pedagogice în cercuri judeţene, 
Emilia şi Micşunel Tomoioagă, cum că observându-se ce-a ieşit din găoaza 
Armistițiului, una Capitulare Necondiţionată, cu sute de mii de prizonieri 
câștigați de Armata Roşie fără luptă (ca Noveanu şi Damian la Cetatea 
Albă), ba chiar, fuind nevoie de sclavi ieftini ai reconstrucției, după risipa 
kaghebist-cominternistă de bărbaţi, răpiți de la muncile câmpului (cum 
civilul Marin Codin de la culesul porumbului), poate că mai bine era o 

Rezistență disperată pe fortificata linie Focșani-Nămoloasa-Galaţi. Ceea ce 
Liz, cunoscând Bugeacul de la Limanul Nistrului la Prut, pogon cu pogon, 
şoptea în extaz că n-ar fi folosit decât Bulgariei, dealtfel o învăluire peste 
Dunărea Dobrogeană, prin vad, pe la Cartal şi Obluciţă chiar realizându- 
se, pentru că primul gând al Anei Pauker, și deci al lui Stalin, ar fi fost să 
ne momească să ne bolşevizăm, ca români, nu în schimbul restituirii 
Ardealului, când Occidentul compătimea cu unguroaicele Art Nouveau, ci 
restituindu-ne Balcicul ăla, pentru pictorul Marius şi suvenirurile lui, 
silindu-ne apoi a ne exprima recunoştinţa pentru repararea tâmpeniei 
antonesciene, aia cu schimbul purificator etnic de populaţii, pe vecie, şi cu 
Cadrilaterul cedat necondiționat la 7 septembrie 1940, care ca soldat 
Mareşalul nu-i înțelesese Golfului valoarea postimpresionistă în aur, 
urmând ca într-o şedință-n gorodokul fără Inima Reginei, proaspăt 
instalatului premier cu zâmbet dac, advocat doctor inginer P. Groza, alde 
prokuror SSSR akademik Vîşinski să-i silabisească, privind în ochii Negri 
ai Mării cum se îneacă, din vină britanică, orfanii Transnistriei, îmbarcaţi 
pe coji de nucă uşor de torpilat, următorul nou ultimatum sovietic: 

— Am aşa o impresie că fotografului vostru Marius Ghizdavu 1 s-o 
ahuit ciribelu' şi face cu noi pe „svobodnii hudojnik”! Niciodată, băi 
Învinsule, în istorie, n-a existat o situaţie în care o armată străină, după ce 
a alungat dintr-o altă ţară pe duşman, să fi restituit un teritoriu poporului 
acestei ţări. Din contră, iob tvoiu mat', şah şi mat, întotdeauna, în istoria 
comunei primitive, a orânduirii sclavagiste, feudale sau capitaliste, o 
armată care a alungat potrivnikul, a acaparat teritoriile fără să le restituie 
cuiva. E excepţie doar scandalul pe care l-a făcut proto-legionarul 
Eminesku, împiedicându-ne-n 1878, ca Imperiu Țarist, să n-avem noi deja 
graniță rusească de la Ada-Kaleh din Serbia la Insula Şerpilor. Dar azi, 
prima dată-n istorie, Armata Roșie, înroșită de sânge de câine anticomunist, 
alungând fasciștii din astă Bilgarie de Nord, poate-o va restitui Neamului 
Românesc, cu Turtucaia, Silistra, Bazargic, Balcic şi Cavarna cu tot, dar 
atunci gauleiterul Susaikov va lipi Maramureşul şi mult Ardeal la RSS 
Ucraineană! 

— Un an după retrocedarea, citea din manualul Roller puştiul Cezar 
Bogza lu' tac-su, Bazil Frâncu, ce ca întors de la Canal se împrumutase de 
la părintele Serafim Ciceag, care nu i-a dat, deci de fapt de la frizer, cei 7 
lei pentru cravata roșie de la Librăria Noastră, Transilvaniei de Nord de 
către U. R. S. S., reparând abuzul comis de celelalte totalitarisme 
muncitoreşti, ale lui Hitler şi Mussolini, în mai 1946, când era judecat aşa- 
zisul Război Sfânt Anticomintern, „guvernele Statelor Unite şi Angliei se 
văd nevoite să accepte” (!), la Conferinţa Miniștrilor de Externe de la Paris 
(din Franţa tovarăşului Maurice Thorez, carele depute de la Seine, în 
hitleristul an 1933, zbiera devant la aceeaşi Chambre: Vive la libre 
disposition du peuple d' Alsace-Lorraine, jusques et y compris la 

separation d! avec la France!) propunerea generoasă a U. R. S. S. ca 
Dictatul de la Viena din 30 august 1940 să fie considerat nul şi neavenit... 

— Vezi ce puternic e tăticu? speculă pedalând Bazil Frâncu 
uimitoarea sa creditabilitati de om di servici tăietoru de lemne la 
Orfelinatul de la Pribegi, înființat pe când mai era director, numit şi instalat 
de chiar regimul militar-fascist antonescian la şcoala de centru de la Ziduri, 
deci pe Lista legionarilor nefund! 

Și micul geniu vagabond pe tren recitator Cezar Bogza, din părinți 
pierduţi sau în Transnistria noastră, sau în secetele Bărăganului, nu se simţi 
ocrotit, ci simţi dureros, precoce, lauda de sine ca fiind deplasată, de pe 
ghidonul bicicletei foste a lui Marius, pumnişorii dezlipindu-și de labele 
păroase târnăcopist, gest ce nu-i împiedica şi nici măcar nu-i frâna bătăile 
inimioarei de fericire că nu numai că este un elev eminent, dar uite că s-a 
evitat penibila situație de a nu fi recunoscut din motive pecuniare printre 
fruntașii şcolii, încă de pe acum caracterul său manifestând o pronunțată 
aplecare spre a fi în mod măsurabil admirat-invidiat de cunoscuţi, ceea ce 
îi va aduce în viața lăbărţată peste epocile Dej, Cea şi YI, numeroase 
satisfacţii, însă şi loviri, cum ar fi pedeapsa pentru avort că... nu voise să 
facă unul fetiţei ştabului, în demolantul an 1983, fiindcă ea nu-şi demascase 
burta decât când pruncul avea deja aproape şase luni, şi ar fi fost o crimă, 
orice copil fiind o speranță de posibil cărturar „recuperator“, în Galiţia 
Mare! 

Şi chiar mai mult decât o crimă, dacă e să gândim în acel mod 
intelectual exclusivist, criticat de Clara Honig în Shoah, Holocaust și 
Bolşecaust, nu în După Auschwitz și Kolima, când ca antreprenor de top, 
se ia Cezar ca eseist de un nobelizat ce, în înflăcărarea-i retorică, ar fi 
derapat în intelectualism, perorând că să ne gândim la atâţia copii ucişi de 
rasişti, dar implicit şi la câți chirurgi, stomatologi, psihologi, atomişti, 
matematicieni, finanțiști, jurişti, ingineri, arhitecți, analişti, violonişti, 
pianiști, dirijori, staruri, producători şi regizori a pierdut umanitatea, adică 
tot îndeletniciri, profesii, meserii și arte ce-n ochii gloatei ţin de un fel de 
parazitism livresc, da, ar fi fost mai mult decât o crimă, recunoșteau însă 
spăsiți până şi cârcotaşii Damian şi Noveanu, așa de îngrijorați că 
mandavoşka practicată de păduchii cocoţați în capul Țării nu se preocupase 
de sprijinirea candidaturilor Nobel, pe când Externele ungurești agitau că 
au vreo treişșpe premii, iar neucisul de către doctorul în obstetrică română 
Cezar Bogza, pruncul Maradonel Zamfir, cu preţul demolării Spitalului 
Brâncovenesc cu maternitate cu tot, se dovedise olimpic înnăscut, gânditor 
profund şi radical, schimbător de paradigme, încă dintre liceu și facultate 
concepând visător la el în cap bestsellerul, neapărat mondial, 
Protocronismul criminal de război al lui Antonescu. Au inspirat lagărele 
de exterminare transnistrene Bogdanovka, Dumanovka şi Ahmecetka în 
iarna 1941-1942 Soluţia Finală nazistă?, tema aleasă zguduind sufletește 

pe longevivul Marius Ghizdavu, când își amintea că învățătorul Bazil 
Frâncu şi soția, o atrăgătoare unguroaică, Iluska, fostă cameristă sau şi 
bucătăreasă la doamna general alpin Chouchou Moga, când au luat de 
suflet orfanul râios şi mut, adus cu un camion al secetei 1946 din Moldova, 
fără vreun act, atribuindu-i-se din burtă numele avangardist Cezar Bogza, 
iar data naşterii 5 mai 1943, doar în cinstea lui Marx, la sugestia utemistului 
Ambrozie Tichie, nu excludeau să fie şi el unul dintre orfanii Transnistriei, 
copii evrei rămași fără părinţi, rătăcind prin sate şi de la un lagăr la altul, 
prin februarie sau chiar martie 1944, unii fiind capturați de administraţia 
românească şi trecuţi dincoace de Nistru și chiar de Prut, existând temeri 
că tot ce vor ucide securiştii naziști în retragere se va trece în contul şi aşa 
destul de încărcat al regimului antonescian. 

— Deci, posibil ovrei Cezar Bogza ista, privea cu simpatie la 
recuperatorul său din Ziduri, marele şef de şcoală a imaginii de la 
Sonnenheim. Ajunge medic bogat şi, în septembrie 1983, cu pierderi 
personale groaznice, inclusiv demolarea Spitalului Brâncovenesc cu 
maternitate cu tot, refuză un avort-crimă, prunc de 5-6 luni, născându-se 
astfel un ingrat, mediatizatul eseist Maradonel Zamfir-Frişcă, nepoftit 
biograf al meu, că nu mi-e destul fanaticul vecin de moșie Narcis Moga! 
Sărăceşte imediat bietul ginecolog, se însoară însă cu fosta mea vecină 
Cheţi Fotiade, ajunsă nomenclaturistă-n ministere şi centrale, apoi se 
redresează... 

O, câte stele în cer, de presupus mai presus de poluarea optică 
orășenească! 

O, Providenţă-Providenţă, tu care de acolo sus le vezi pe toate, ca de 
pe Muntele Conic, şi citeşti în inimile noastre ca într-un fluviu-roman, 
năvalnic de parcă ar fi crăpat barajul de pe Argeş, cum dinamitară ai lui 
Putin, cu gândul aniversar la Debarcarea din Normandia, pe cel de pe Nipru 
de la Nova Kahovka, tot 6 iunie, dar 2023! O, cum ne armonizezi tu cu 
răbdare infinită disonanțele! Așa în octombrie 1943, mirosindu-se 
apropiata bolşevizare a galițienilor, de la Marea Baltică (Balta lui Toma 
Nour) la Marea Neagră şi la Marea Adriatică, numai pe Dumnezeu s-a 
bazat Marius, când frăţiorul lui, Octavian Theo Augustus Mecena, cu care 
avea contract de sponsorizare viageră mai tare decât Vincent, pentru că, 
murind cronicarul Voicu Ghizdavu, îi cedase mintenaş partea de moştenire 
cât de cât uzufructiferă, când şi când urmând a solicita şi a primi, în măsura 
posibilităților, care se dovedi repede o măsură a comunicării, — îl avertizase 
solidar cu cea mai realistă Virginică, hai cu noi, mă Mariusicăăă, căci când 
or debarca cominterniştii, te beleşte troika cekistă chiar de-ai fi cel mai 
cuminte și mai preasupus dintre cetățeni! 

— Măi frate, Gestapoul lu' Vîşinski, nu te uită că te-ai luat în gură şi 
în mordă cu el, criticând pe la Paris pedeapsa cu moartea pentru copii în 
megațara unde Eisenstein păcălea poporul pravoslavnic rus, cel avid de 

credință, să pună-n locul reacționarului lisus, pe turnătorul pişonier Pavka 
Morozov, din păcate la scenariu, vedea-te-aş sibiriak, contribuind şi 
odessanul Dorei, Isaak Emmanuilovici Babel, ale cărui Odesskie rasskazi 
te bătea cu nagaika gândul a le traduce prin 1950, Căinare, să te pui bine 
cu novaia critică şi cu criticul Novicov, neobservând la timp că numele 
acestui autor... tocmai dispăruse de pe radare! 

Şi așa cum era şi normal, Divinitatea Supremă s-a îngrijit de erou, 
uneltind şi implementând de o așa manieră încât ssecuriştii ajutați de un 
consilier sibiriak nu au posedat nici cel mai mărunt indiciu privind 
extraordinarele lui misiuni în spatele stalinist al Frontului, pentru a captura, 
în septembrie 1941, pe Ehrenburg la Kiev, iar în octombrie 1941 pe 
Eisenstein la Harkov, bazându-se pe informaţii de la amiralul Canaris, deşi 
Mişa Focşăneanu obiectase că agentul său Chopinot, strecurat pe lângă 
Churchill, lângă Herr Luftmarschall Arthur Trevor Harris, nu le-a 
confirmat din punct de vedere al monitorizării spirituale satelitare, 
deoarece alte arhive arătau că fotograful Elizei l-a însoțit pe reporterul 
Grişa Căinaru doar pentru un interviu cu atamanul Şolohov în stanița 
Brukanovskaia, despre cenaclul Molodaia Gvardia, pentru a da relații 
despre ce ştia în 1922 criticul Viktor $klovski despre formalismul rus și a 
gini ceva cumva dacă va lua Premiul Stalin în 1947 Vîşinski, pentru teoria 
probelor judiciare, izvorâtă din practica gulagoasă. 

— Aş adăuga de exemplu, uimi cenaclul literar muncitoresc 
învățătorul Bazil Frâncu cel tăcut, prietenia româno-sovietică de foc a 
locotenentului Marius Ghizdavu, cu robul său help-ordonanţă Feodor 
Kuzmici Merţalov. Şahistul era atât de bine tratat încât îşi permitea a șşugui 
cu teologul Athanasie Damian! 

— Ia spune-ne, preacucernice părinte, oare poate cumva 
Atotputernicul face o stâncă atât de grea încât el însuşi să nu o mai poată 
ridica? 

— Poate, taică! Dumnezeu, să ai tu credinţă tare ca stânca, că poate 
orice. 

Dar Grigore Căinaru, cu sensibilitatea lui artistică mereu trează la 
paradox și petarde logice îşi puse aici, imediat, întrebarea primitivă a 
derivatei fireşti: 

— Oare poate un scriitor să ducă până la un prim epilog o carte atât 
de încâlcită încât el însuşi să nu o mai poată citi? 

— Sau reciti peste ani ca un străin. Aş adăuga, zâmbi cu intransigența- 
i de supradotat Narcis Moga, zâmbind ocrotitor olimpicului Maradonel 
Zamfir, cel născut din non-avort în final de Epocă, aş corecta politic ce se 
ştie despre misiunile de răpiri de persoane efectuate de „pictorul“ alsacian 
Marius Ghizdavu, cică fotocinereporter fără frontiere, ca mai semnificativă 
la o junime de esență autentic europeană, adică de esenţă euro, nu 
anihilarea sau măcar intimidarea tovilor Ehrenburg, Şolohov şi Eisenstein, 

ci crasa infamie de a se amesteca ingera în destinul sorții ursite de zeii 
Daciei opozantului Soljeniţîn! Mergând, ca de obicei pe informaţii false, la 
29 noiembrie 1941, când celebrul crainic Levitan, care nu trebuie 
confundat nici cu peisagistul adorat de Irinuca Ghizdavu când lucra la ONT 
Carpaţi, nici cu Valter Roman sau Leonte Răutu de la Radio Moskva, ne 
anunţa cucerirea de către români a portului Rostov-pe-Don, acest spion 
bandit de Marius Ghizdavu se afla de doi ani pitulat printre birjarii din Piaţa 
Gării locale, onorat Tribunal al Poporului! Tot îl pândise, din boscheţi şi 
din trăsură, pe studentul Aleksandr Isaievici Soljeniţîn, să nu cumva să facă 
şi el pe-acolo nişte meditații la mate cu elevii! Nu ca Bildberichter, nu ca 
Filmemacher, ci ca un ordinar ucigaş plătit în contra Spiritualității 
Sovietice, să nu întreacă ea cumva, în urma unor investiții uriaşe, pe-a 
României Mari, aşa cum şi la înarmări, ne depăşise industria sovietică grea 
cu pivotul ei electrificat, industria de mașini de luptă ofensivă, gândită a se 
folosi doar pe teritoriul inamicului! 

— De ce, magistre, tocmai Soljenițin? preluă în fugă tema 
influencerul de nunţi cu rochii de mireasă ca frișca, de la o unică creatoare, 
Maradonel. Fiindcă Ghizdavu promitea mai mult decât micro-creierele din 
acele cranii de oţel care nu s-a călit, ale generaţiei sale debusolate de 
pluralismul Direcţiilor, etalat de Roza Vânturilor. În principiu roate, 
fiindcă efectiv nu s-a mers decât spre rinocerismul verde, deoarece despre 
Stalin s-au luat de bune şi corecte toate balivernele rusoaicelor cu viori de 
vânzare, ca Murocika lui Ragaiac, trecute peste Nistru în Occidentul care 
pe atunci era pentru sovietici România Regală, pişa-m-aş în cultura ei 
fascistă, deoarece a persecutat necontenit minoritățile, încât se dezintegra 
şandramaua la 1940 şi de la sine, datorită clivajelor ce se tot adânceau! 

— A fost de fapt o nebunie, una din acele acțiuni gratuite și 
periculoase la care te împinge iubirea! zâmbi rotund ca masa colocviului 
„Imaginea boşevicului în propaganda Războiul Sfânt”, Lavinia-Stana 
Clătici, principala biografă şi apoi exegetă a operelor complete ale 
fondatorului Școlu de Critica Homosapului de la Sonnenheim. Meloman 
notoriu, pianist şi cantautor, Marius Ghizdavu, care venea rar pe front, o 
iubea în oarecare taină pe o cântăreață de operă, basarabeanca Maria 
Cebotari, un fel de Angela Gheorghiu, cu care va turna ulterior două filme 
celebre, Odessa Roșie (1942, Leul de Aur la Festivalul de la Veneţia) şi 
Cătușe în flăcări (1943, Ursul de argint, Berlin), ca tehnician român pe 
imagine detaşat de Horea Bratu la Casa de Producţie nr. 3 de la Cinecittaua 
lui Mussolini, unde se va legitima cu documentarul Squadriglia Bianca, în 
care apăreau şi farmacista Eliza Alexandrescu ducând medicamente la 
avionul sanitar, şi Dora Glagoveanu primind cutiile, pentru spitalele de 
campanie de pe front. De notat că, la al doilea lor film, prin voinţă și 
exercițiu, prin procedee „mebice”, cum le zicea el, de urmărire organic- 
matematică a împlinirii dealului, românul Ghizdavu a ajuns să 

impresioneze mai percutant timpanele decât chiar Beniamino Gigli, 
impunându-şi vocea. lar la Rostov-pe-Don, el căuta un Stradivarius sau 
Moartea. Nu se ştie. Oricum, când a regulat-o pe Daria Maximovna 
Riumina (Murocika) la Harkov, pe nişte duzini de chibrituri și două 
conserve Doglag tuşonkă şi o punguţă de nechezol arian, s-a jurat, i-a 
promis c-o ia la el la Roma, urmând să demareze demersurile s-o aducă de 
la Harkov, peste Nipru, peste Bug, prin Transnistria noastră, întâi acasă la 
el la Ziduri. Numai că era ea balerină, dar şi violonistă, moștenind nu de la 
părinţi, ci de la soț din Războiul Civil, pe cine o fi executat cekistul ăsta, 
Lavrenti Edmundovici Riumin, un Stradivarius autentic! Pe care nu-l 
păstra în casă, din frică de hoţi, ci la logodnic, un locotenent Falelei 
Mitrofanici Vodkin, din U. M. 243 NKVD ce cu cea mai mare cinste s-a 
luptat, cu un fanatism superior elitei SS, în 30 noiembrie, | decembrie şi 2 
decembrie 1941, la Rostov-pe-Don, pe când inconştientul de Marius filma 
năucit pentru posteritate pe Prospekt Engels, cu revelaţia — abia atunci! — 
că totalitarismul muncitoresc sovietic e mai tare decât totalitarismul 
muncitoresc nazist, oricum neexportabil de către boul de Hi din motive de 
îngustimea exclusivistă rasial a doctrinei... 

— Orice femeie ucisă în război, spunea zekul la Canal aproape 
plângând, trebuie considerat că era gravidă. Altfel, arta nu mai are sens, e 
tot statistică. 

Nu-i ajungea Eliza. O fi fost şi el necăjit, frustrare de eşec tactic. 
Murocika  străpunsese miraculos filtrele dinspre Harkov spre 
Voroşilovgrad (Lugansk), îi dibuise atelierele foto şi la Morozovsk, şi la 
Kotelnikovo, de unde urmaseră călări în zori malul stâng, mai liniștit, al 
Donului, până la Rostov, dar de acolo le-a fost imposibilă ieşirea spre 
Marea de Azov ca să se îmbarce pentru Mangalia, Balcic sau Istanbul, așa 
că au tot rătăcit până la Krasnodar, unde, vai, o razie germană i-a despărţit, 
lăsându-i şi fără cai. Cu greu, s-au întors pe drumuri separate, ea la Harkov, 
iar el la Gumrak, ca să fotografieze peisajele din lunca de pe malul stâng al 
Volgăi, cel drept fiind înalt şi arid, o bună impresie lăsându-i însă nişte 
pâlcuri de pini din raionul Dzerjinski, apropiat, ce-i aminteau lui de 
Anuibes-ul lor. 

— Lirism cretin! dădu din umeri Vîşinski. Eu am experimentat destul, 
încă din Ejoviadă, cum trebuie nimicite elitele, deci și pe-aia românească, 
astfel încât „poporul dintre slavi“ să nu-şi mai revină nici după trecerea de 
la marxism la mandavoşkă, la construcția capitalismului cu... comuniştii! 
Misiunea banditului Ghizdavu era racolarea lui Soljeniţin, pentru că avea 
un amic flecar. În vremurile proceselor mele, azi clasice, veleitarul a ales, 
la zi, Facultatea de Matematică de la Rostov pe Don, iar la fefeu, Institutul 
de istorie, filozofie și literatură din Moscova, anticipând vasăzică nişte 
strategii de supraviețuire prin cultură. Însă ce l-a împins pe generalul de 
propagandă Bratu să încerce combinaţia informativă a fost contrazicerea 

unor prejudecăți dogmatice burgheze. Concret, câinii râioşi ai manipulării 
antonesciene fasciste s-au înfricoşat că marele Soljenițin s-ar fi putut 
sustrage de la front, ca fiu de văduvă, dar el, dimpotrivă, s-a dus voluntar, 
afirmând de-au auzit și şpionii faşismului rumînzkii că nu se va putea 
zavtra mâine pisatel' sovietic şi să nu se fi legitimat şi documentat, pe 


propria- i piele, ca Ghizdavu, despre realitatea frontului, care se va dovedi 
şi una a lagărului. 

— Menţionez, se adăugă pe listă domnul d' Esgrignon, că dilema 
Soljenițin s-a ridicat şi s-a rezolvat definitiv la Ialta. Aliații Roosevelt şi cu 
Churchill au achiezat la inițiativa aliatului Stalin, să fie de urgenţă arestat 
scriitorul, chiar în acel 9 februarie 1945 și adus de la Kânigsbergul 
copilăriei Hannei Arendt la Lubianka şi Butîrki, pentru o confruntare chiar 
cu Antonescu ăla al vostru! 

— Bine, fă, tâmpito, o ciufuli imaginar Au-mă-doare pe Lavinia- 
Stana Clătici de pe tabletă, da” tu nu știi, că-n septembrie 1941, înainte de 
a fi la Kiev, Marius trecuse prin Caucaz, Kuban, Delta Donului, Reazan... 
Şi că l-a întâlnit pe Soljeniţin adesea, care conducea un fel de tramvai la 
Rostov, şi el nu i-a făcut nimica? S-a dat drept revizior, asistându-l la o oră 
de matematică suplinită, la tema Relaţii metrice în triunghiul dreptunghic, 
şi la două ore de astronomie, pe speculaţii cu rachete Țiolkovski, 
acordându-i calificativul ocen' harașo, ca şi Nataliei Reșetovskaia la tema 
Ecuația de gradul doi, căreia, la planul de lecţie, i-a observat totuşi 
îmbunătăţirea să exprime, totdeauna, prin verbe, obiectivele operaţionale, 
propuse de atins în decursul dresării ucenikului! 

— Aici nu e vorba de verbe, de predicate, ci de subiect! Iar subiect al 
istoriei e întotdeauna ciolovekul! bătu cu pumnul în zidul morții Vîşinski, 
nevoind să se vorbească despre cât de multă fizică atomică ştia deja 
Soljeniţîn. 

— Or, ciolovekul, ca virgulă om, este întotdeauna un stârv viu, un 
jîvoi trup, consimţi nesimțitul la suferinţele fostelor elite, dr. Petru Groza, 
oprit din jogging de chiloțăresele roz Barbie de la APACA în Parkul I.V. 
Stalin, numai parrtidul fiind nemuritor ca pălăria mea şi, dacă glasnostul 
culcându-se cu perestroika naște monştri de insectar, adică mandavoșkă, 
tot atât de adevărat este. De ce? Să medităm la focarul gravitațional, spre 
care converg toate razele gândirii marxiste, că trebuie să existe Ceva de 
care ciolovekul să se teamă în noapte, în dulcele somn post-tv şi post 
coitum, şi postmodernum, pentru că şi până cel mai marxist intelectual n- 
are voie să nu-şi samocritice incompletitudinea, imperfecția umană, 
incompetenţa sa funciară, flerul dacă un dokument atinge sau nu siguranța 
nomenklaturii, a cadrelor, a statului, primejduind dominaţia eternă a 
vlăstarelor puterii instalate de mine în 6 martie 1945 asupra Neamului 
Românesc! 

În cămașă de noapte foarte sexy, nespus de frumoasă după naştere, 
în scop Schopenhauer de a refi fecundată româneşte, Eliza Alexandrescu 
atrăgea ca un solenoid privirile muncitorești la putere, ale ceferiștilor 
mobilizați să participe înarmaţi la arestări, dând ei impresia că, în numai 
şepte ani, acea Românie Regală, puşcărie a minorităţilor care nu voiau s-o 
părăsească, a generat o cantitate inimaginabilă de turnători, de persoane de 
sprijin la acţiuni murdare şi de fioroşi torționari. Înarmată cu Irinuca, 
pruncuţa ce-și ținea la nouă luni fără o săptămână deja cu trufie căpşorul 
pe gâtul uşor de strivit între degete de ciocănar, ea, chişinăuiană înnăscută, 
privea nu fără răceală la soţul cu bube-n dosar, care anticipase în repetate 
rânduri acest poate nefericit eveniment, dar inevitabil. 

— EI sta-n chiloți pe marginea patului şi doar lăcrima fără a plânge, 
stârnind mirare fetiţei, dar nu și călăilor săi cu inimi Stalin, de sovietici. 
Percheziţionau. 

Visase tocmai, de caniculă bărăgănească bucureştean, frig. Un ger 
ca de 1 Decembrie 1941. Şi revelația groaznică de pe Engels Prospekt, de 
la Rostov: fotalitarismul bolşevik e mai tare decât cel nazist! Deşi ai noştri 
înfigeau bloc cu bloc, pe la balcoane, Tricolorul Regal, semn pentru puii 
nomenclaturii de mâine unde e dreptul nostru și trebuie răspoimâine 
transferate ca investiții profitabile, în Kubanul nostru cu cele mai frumoase 
fete de pe Pământ, zecile de miliarde de dolari, spălate iniţial în Elveţia de 
lacrimile îngălate ale pensionărimii ucise prin privarea de medicamente şi 
de paturi de spital, întru tocmai intensificarea mandavoșkăi, s-avem şi noi 
măcar o proto-burghezie compradoră. 

— Eu mi-s polkovnikul starșii leitenant mitralior (pulemiot) Falelei 
Mitrofanici Vodkin, se autodeconspirase Învingătorului logodnicul 
Murocikăi, dezbrobodindu-se de povoinikul ca de fimee măritată, 
fesenistă, nepieptănată, în care-și protejase de curentul azovian capul său 
de voinic și predând cu regret lui Marius acea rucinaia pulemiotcika 
(terorista mitralieră de mână) ce-o ţinuse-n cutia de vioară Stradivarius cu 
care urcase ca sniper în uscătoria blocului turn. 

— Adică, tovarăși ceferişti nemineri, ai lu' Dej nu YI, că Cea s-a bazat 
pe intelectuali, păi, e posibil aşa ceva? Adică aflu realitățile sovietice de la 
cel mai informat om din Europa, unchiul Alec, înţeleg ce risc mi-asum 
aventurându-mă în spațiul de piloşi din spatele frontului stalinist sau ce mă 
aşteaptă dacă nu mă exilez -— ori odată cu Virginica la 1943, ori odată cu 
Mișu la 1945 — din Țara me pe vecie bolşevizată, îmi iau toate precauţiunile 
ŞI... uite că sunt de fiecare dată adus la situaţii... absurde. Existenţialiste, ca 
orice situație. Prin ce? Prin etern femininul, care se ascute tot mereu, în 

vremuri virile, de războiu şi de zaveră! 

— Aista-i sexism sadea! se încruntă birocrata Emily, ca Vîșinski la 
New York ONU. O, nu-i adevărat că la Harkov, în amurg, acea sfâşietoare 
violină atacând Re minorul, celebrul Konzert fiir Violino und Orchester e- 
Moll, opus 64, de interzisul nerecunoscut creştin arian Felix Jacob Ludwig 
Mendelssohn-Bartholdy, compus la rezonanță jună cu marxistele 
Manuscrise economico-filozofice de la 1544, într-un ca de film patetic 26 
octombrie 1941 ce preceda, cu două cincinale de sacrificii, naşterea fetii 
tali Irinuka, ar fi fost secvenţă de plan operativ de acțiuni orchestrate 
muiereşte pentru ofițer cult, întru capturarea ta, bunicule de frate, cum nici 
afişele alea — vis de subordonare a Lumii, fie infectând vulnerabilul suflet 
proletar, fie sensibilul suflet bine hrănit al plutocraţiilor... Nuu, bunica 
Virginia nu te iubea, încrezutule, se iluziona sous l'emprise de l'alcool. 

— Alea, prostiile alea, dădu din cap Nilă Niel, sărind aiurea la 
Protocoalele parțial publicate-n Drapelul (Znamia) la Petersburg de 
romancierul Pavalachi Crușevan, cică cu banii filfizonului Denis Ghizdavu 
(1833-1930), care, cum zice c-a dovedit Narcis Moga, ajutat de Maradonel 
Zamfir, le-ar fi și scornit, supunând unor... anamorfoze textuale, nişte 
presupuse idei de-ale lu' tac-su, reacționarul filorus antiotoman, deşi 
primea şuturi în ișlic şi în şalvari de la ocupanții trimiși de ţarism, patriotul 
logofăt pisar lordăchiță Ghizdavu (1784-1867). 

— Nu putea vreun boier din familia Ghizdavu, umilită de cinovnicii 
lui Kutuzov, protestă cu juma de gură plângăreţul Marius, să finanţeze 
vreun rusnac sau mancurt dușman înverșunat al renașterii Românismului 
peste Prut, care Cruşevan ăsta, la 1906, turna în gura mare zbirilor Ohranei 
pe părintele Grigore Constantinescu, grupul, că „s-a format un cerc al cărui 
scop tinde la deschiderea de şcoli româneşti în Basarabia, predarea limbii 
româneşti, dezvoltarea gustului pentru literatura românească. Într-un 
cuvânt, s-a făcut primul pas care, fatal, va duce la antagonism şi separatism. 
Poporul are prea puţin timp ca să poată învăţa deodată carte rusească şi 
românească. Și, desigur, majoritatea va prefera să înveţe în limba maternă, 
în cea românească. Deci înstrăinarea de Rusia e inevitabilă.” 

— Tot reacționar ai rămas! Antirus. Ce e, bă, ti crezi Iminescu la 
1878? 

— Aşa e, zâmbi fratele Gobind Ghizdavu către Emily. Caietele 
obsedatului sexual Eminescu erau nişte infecte maculatoare și e indecent a 
le xeroxa, fiindcă s-a scris pe net că au urme de sloboz ţâşnite pe nişte 
fetițe-n poziţii ginecologice, schiţate într-o ţară creştin ortodoxă, nu 
evanghelist trumpistă, ce până la urmă se va lepăda ca chiuretată de acest 
poetastru monarhist bisericos, ce s-a pretat el la sintagma, pardon de 
expresie oximoronică şi olografă, o fut dumnezeieşte! 

— De ce, dragă, oximoronică?! protestă apreciind drept genială 
expresia de bărbat sigur pe arta sa, vecina de Atelier Amedeo Modigliani, 

Lucreția Fotiade (Cheţi), soție mogulului Cezar Bogza în final. Nu ştii ce 
e bun, Emily! 

— Din punct de vedere combinativ, le ignoră acuzatorul poporului 
Ivan Enache, organizarea la Harkov a unei ambuscade cu momeală erotico- 
artistică, pentru un propagandist valoros ca Marius Ghizdavu, e o 
capodoperă! Și nu-i doar părerea mea, ci şi avizul unor generali sovietici 
de la SovromSec, pe care i-am cunoscut până-n Blocada Berlinului, 
lucrători sub acoperirea de americani şi de engleji la Comisia Aliată de 
Control al Calităţii Bolşevizării reversibile a României, iar evaluarea lor... 
contează! Aveau şi au şi vor avea un cuvânt greu! 

— Dânşii, domniile lor, luminăţiile lor, au binevoit a-şi aminti că în 
general o astfel de operație de capturare de lider de opinie costă. Costă cel 
puţin cât una de corupere, când după tomul 3 Războiul Sfânt vine tomul 4 
Pacea Sovietică şi se auto-reinventează alde Horea Bratu ca lector de 
parrtid, care a citit din Gaston Bouthoul celebrul Traite de polemologie, 
specializându-se polemolog și putând lucra fesenist, deci, atât la analize- 
sinteze, cât şi ca formator de influenceri tv. Numai că astă avansare intră 
pe ştat la salariu doar când în context nu şi-ar putea etala calitățile de 
polemist, de unde şi necesitatea de a-i da o găină cu ouşoare de aur, ca să 
călăuzească electoratul spre piscurile euroatlantice. Însă până atunci, era s- 
o mierlească tot Marius Ghizdavu, tocmai fiiindcă Operația Murocika a 
costat atâta, cam cât toată Villa Oblomov de la Antibes, deținută de Isidor 
Suceveanu, unchiul dinspre mama dracului, cernăuţean, al banditului! 

— Calitatea unui serviciu secret, zâmbi ochios Churchillă, ţine mai 
întotdeauna de prognoză, de capacitatea de a detecta ce lover trebuie scopit 
şi către ce pulemiot lichidator va fi îndrumat de către persoana de sprijin, 
o anume Celestina, nici pe departe mai futeșă decât Elvira aia de la Ialta, 
uitată-n barcă... 

— Persoană de sprijin, îngână somnambul Rooseveltan, voind s-arate 
că ghiceşte despre ce-i vorba, vârâtă drept codoş, adică, în borşul dres cu 
smântână! 

— Absolut corect! surâse serafic, intenţionat numai spre Churchillă, 
Daria Maximovna Riumina. În vederea acţiunii de la Antibes, pe lângă 
balet şi vioară şi poziții, am fost învățată de către hangiul Isidor Suceveanu, 
unchiul Marietei Miryam Ghizdavu, următorul catren în franțuzkiu iazik 
despre diagnoză: 

La peinture ă l'huile 

Est bien difficile, 

Mais c' est beaucoup plus beau 

Que la peinture ă |! eau. 


Copilăros catren cu tâlc, folosit la 13 iunie 1990 de fesenistul Horea 

Bratu ca mesaj cifrat, cum că să se întrerupă televiziunea ca să strălucească 
Luceafărul Huilei, cum a fost înnobilat liderul Miron Cozma, după ce și- 
au făcut treaba cu el emanaţii, urmând temniţa, — pe scurt decodat, 
obiectivul Pictorul e în Bucureşti şi, dacă vor fi ciomăgiţi bătrâni la Piaţa 
Universităţii, el va pica în mreje negreşit, ca la Harkov în Războiul Sfânt... 
Va fi printre ei. O să i se spele cu Perlan albastru creierii. Eventual pe 
carosabil! lar fotografia groazei va fi achiziționată la licitaţie de 
colecționarul american Vasile lowa. 

— Ceea ce, privind cum sugea lacom Irinuca râse Damian Noveanu 
de să-i sară placa dentară şi să-i fugă vreun sabakă-n cosmos cu ca în gură 
la Laika, confirmă ipoteza de grevă a lui Alin Vişan, care n-a avut de lucru 
şi a studiat istoria recentă din penetrantul până-n măruntaiele ei punct de 
vedere endoscopic că, din nevoia de a se delimita de-a lu' Cea, Epoca Yla 
trebuit să divorţeze de erudiția levantină, inclusiv în fluviu-romanul de 
1681 pagini cu ap satanist în patru volume, ce cu coarnele dărâmă vechile 
structuri şi cu cornul abundenței le plătește datoriili, căderea Luceafărului 
Huilei fund un miracol, nu însă şi filosofie de poligon a fotbalului modern, 
opusă de Icar scepticismului demobilizator al sclavilor lăsaţi la vatră de 
către personalitatea tutelară împlinită datorită Romlagului trăit pe viu, în 
timp ce România a stat zece ani tot pe loc, pe loc, pe loc, să răsară busuioc 
în bătătură, de nu-mi mai recunosc măseaua, deşi nu mi-a convenit 
emigrarea lui Marius la Basel, şi apoi la Sonnenheim în Alsacia, deoarece 
ne mai împrumutam câte-un vinil MELODY A Aprelevskii ordena Lenina 
zavod gramplastinok, cărturari sărăcuţi într-o labă de lume încă deloc 
digitală pe-aici, cu totul dus din băsău atenian Timon, văzând alegerile din 
1992, pentru a da în tihnă naştere ca o gravidă la opera majoră, în Casa 
Galbenă cu trei Ateliere de la Sonnenheim (Van Gogh, Gauguin, Cezanne 
sau alţii, în funcție de musafiri). Operă nemeritată de noi, apropo de uitarea 
sibilinică a Războiului Sfânt, intelectualii Luminării Poporului mergând 
cândva la norod în rubaşcă desculți precum contele Tolstoi, nu unii pe la 
alții. Deşi tocmai de elitism se temea, ca longeviv îndrăcit, deci iubitor de 
a capitaliza înțelepciune, particulară, de stat şi cooperatistă, ca nu cumva 
unele eşecuri ale căgăbăului cominternului de pe vremea când mai trăia 
Dej, să nu fie stinse ca arierate gata prescrise în momentul deconspirării 
sau altfel-paralizării structurilor contrainformative ce reprezintă „paza 
naturală a unei naţii”, a oamenilor ei de cultură, de coprocultură, 
condensând aforistica limpede ca o zamă de Romlag şi, ca o alifie de brand 
Periprava contra ţânţarilor din Balta Brăilei, protejând șlap lângă șlap 
târâişul şarpelui masilor largi populare, când ies ele solemn șalap din 
secțiile de votare, potrivindu-şi vocile pentru a intona Cantata lu' Stalin de 
Anatol Vieru, în sensul ca porcu', Frâncule, că junimea, în accepţia sa de 
tineret, n-are o percepţie corectă de vinil analogic cum trebuie să sune 
Sonata Pastorala a hamburgher. Ei doară doar durează-n vântul interstelar 

carbogazoase mugete digitale, cum o mugit ca o vacă neagră Marea, când 
se înecau ai noştri între Sevastopol şi Chiustenge, deoarece luaseră drept 
far Statuia lui Eminescu, dar ea plecase de pe țărm în ghinion, temându-se 
de stafful fantomaticei doamne Woolf, care ne declarase din Lighthouse 
războiu, deoarece ne apăram de  bolşevizarea-deznaţionalizarea 
ireversibilă, după cum nici Simfonia Pastorala dânșii n-au urechi de 
păsăruicile din ea, iar Kirciu Kotkov îi zicea cu veselie lui Marius, când s- 
a dumirit că obiectivul operaţional al lecţiei de la 23 August este a-i obişnui 
pe bulgari cu gândul că viitorul lor trece pe la Bucureşti, câtă vreme nu 
închiriază un bloc de la Balcic, sau de pe plaja Ecrene, Uniunii Artiştilor 
Plastici rămase fără sediul istoric şi fără Atelierul de grafică Podul, fiindcă 
să le dea case de vacanţă e periculos, căci neputându-le-ntreţine, n-ar sta-n 
ele decât unii patroni duri de videochat, proveniţi din Calea Lactee. Voi 
românii, băi săracule, ce mai tura-vura dick-tatura, cât ţine vilegiatura als 
idoneism, ce vă trebuia vouă, mă banditule, litoral incomensurabil, cât 
delira tac-tu, între două Odessos, de la Ialta pân' la Varna? Bă, voi nici 
puținul cât v-aţi privatizat în el nu sunteți în stare să-l menţineţi uscat, 
bețivilor, securiştilor, de urlă Oreste Bogza lui Tristan Băluţeanu, la 
muuuuncă, s-auză şi Alin Vişan, care în vidul de formațiuni paramilitare, 
utile coţofenelor puterii, a conceput Căluşarii României, dotați cu bâte 
model Spumotim 1989, numai roacherii organizaţi în tabere de muncă 
putând scoate doar cu mâinile musculoase stânci uriașe, pietre şi nisip din 
mare, în timp ce echipa de serviciu pregăteşte în ceaune uriaşe mămăliga 
din mălai grişat unguresc, la pungi de juma de chil ale unei agriculturi 
puternic şi competitiv subvenţionate... La Budapesta, mai întrebi? Aproape 
paișpe Nobele care, încă din 1956 descoperiseră că glasnostul poate 
fecunda perestroika, încât să fete ea până şi fantezii comestibile excesive, 
ca insectele afrodiziace-n fursecurile importate de baronul mogul doctor 
Cezar Bogza, pesemne din Phuket, cu gust de gulaş şi coloratură de 
pzdulice de scrofiță de lapte la restaurant exclusivist din Băneasa, fără 
aromă de mandavoşkă identică cu mandaua matahală Gogola, plimbăreaţă 
pe Nevski Prospekt, colonele Moga, la podul Anicikov, străjuit de patru 
armăsari meditând într-o veselie la nasul decupat al lui Neculai Milescu 
Spătariul, care atât de bine ştiuse să îndepărteze, spre Nord, pe Neva, să 
amâne cu două-trei veacuri, ameninţarea de natură biologică, entomologică 
insectivor canibalistic, poate şi cabalin cabalistic, a marii masse slave, 
precum patriotul grec Aristotel l-a expediat pe Alexandru Macedoneanul 
să pribegească la dracu-n praznic la inzi, în loc să radă din sudul Estului, 
cu buldozerul, Atena Galiției noastre Mari, tot aşa şi Moldovanul Rătăcitor, 
nu mai filosof, da' mai șmecher, pe țareviciul Petru cel Mare l-a manipulat, 
l-a influenţat pozitiv la visuri gigantice, de glorie Oscar, care carusel al 
iluziilor filmate, pe acelaşi cearşaf din Donbas, arăta însă pe perete-n 
popotă şi pe vechilul Gogleaţă mai violând câte o jidovcuţă, sub pretextul 

de nespălat că mirosea frumos în sinistra Transnistrie, deci îl ducea cu 
vorba în semiîntuneric cât mai departe de Nistru, Nipru, Volga, Obi și 
Enisei, de să scapere amnarul conflictelor, atât în Asia cu kitarezii, cât şi în 
nord la Marea Baltică, neapărat cu hanseatica Germanie, să aibă Rusia de 
furcă măcar până când clonăm noi românii de vreo mie de ori un Eminescu 
Grigorescu Enescu, după care nici în hui nu ne mai doare de haihuiul 
istoriei, din moment ce ne-am diferențiat specific Imperialul şi, ca la orice 
formă de fursecuri cu nucă, Coană Aneta, odată plăsmuită, ştampila e 
indestructibilă, nu ca plaja Mării Negre, dependentă de capriciile mării cu 
acelaşi nume euxin, printre alge şi meduze să ia la fund statuia la care se 
mai fotografiază, cu Eminescu și favorita lui, doar ţăranii proști zarzavagii, 
care ar face-o şi cu Casa Parlamentarilor, sau profesoarele de meditații, de 
unde vii, întrebând Odin blând, ca să-i demaşte candidatului vocaţia 
întoarcerii la origine, mai ales că a vagabondat destul prin lume, de unde şi 
complexele lui de inferioritate față de diplomectualii cu adeverinţe că au 
voie de a gândi. Fiindcă şi o ciucă ca a cugeta la Gaist € pericoloso 
sporgersi în aceste nenorocoase ţări, rău așezate, Rusia patriarhului Nifon, 
speriat de saltul Românismului de la unionismul lui Mihai Viteazul la 
expansionismul spre Viena și spre Hastrahan al Ducăi Vodă, va restructura 
o teocraţie birocraţie mai eficientă belicos ca a lui Tamerlan Magnificul, 
de unde și inițiativa de bun român a Milescului de a-l catehiza pe ţarul 
Petrică să nimicească Patriarhia tuturor Rusiilor, înlocuind-o cu un Prea 
Sfânt Sinod, vasăzică cu-o conducere colectivă şi dependentă de un 
ministru al cultelor poate chiar un pic necredincios, ceea ce a indignat până 
şi pe Lenin, când a aflat de la Krupskaia, intrată doar ca să se uite în oglinda 
lui, mai reflexivă, cu bijuurile Reginei mele Maria puse, şucărit că această 
biserică rău organizată, chit c-a ars în sobe Godin sau de teracotă toată 
cartea românească, n-a reuşit deznaționalizarea Basarabiei, unde cel mult, 
cum arată şi Zamfir C. Arbure, tot efortul dezromânizant s-a soldat doar cu 
Rezistența prin Analfabetism, ci doar prin colonizări mai alterându-se 
proporțiile etnice, remediabil când începi o Cruciadă lângă un Aliat în a 
cărui frăție de arme te poţi încrede, nemaiprivind nici la stânga, nici la 
dreapta, la verişori şi verişoare suflecate pân' la brâu, după ce atâta politică 
de basculă era cât p' aci să ne aducă pe toți la groapa de gunoi a Glinei 
Doamnei Chiajna, premonitoriu găsind, mă jur, Coană Aneta, pe tarabe la 
piaţă, lozinci şi cifre, în loc de cireşe cu carne, încât ca jenşcină indignată, 
eu îți ip cu sacoşa goală ce tac sondorii opiniei publice, îţi spun pravdic, 
cinstit, că etot kommunizm etot voennoi kommunizm pizdoi nakriîlsia, 
impunându-se cu necesitate obiectivă reslobozirea năvalnică a forțelor 
pieţii, dar nu înainte, Nadejda Konstantinovna, moia golubka, de a aranja 
după kommunizm 1 gumanizm, kommunisticeskaia ideologiia, samaia 
gumannaia gargara ideologiia, surpriza de a organiza științific, o primă 
Foamete de milioane de morţi necomemorabili occidental serios, fiind de 

rase socotite neglijabile, încât cekiştii pot lichida, ca pe ceceniţele teroriste 
adormite la teatru, mai toţi preoţii, pe când pe plan extern, să văd şi cu care 
o fi occidentala aia ce-ar zice pâs când îi vorba de-a da lapte şi corn la 
copilaşii distrofici, plătit cu odoarele bisearicelor... 

Spre surprinderea cheferiştilor bolşevici români, români ca noi, ce 
se jucau de-a cekiștii cu Marius Ghizdavu, cu Eliza Alexandrescu şi cu 
Irinuca lor, banditul duşman al poporului avu curajul să se închine la 
candela aprinsă, act în care observatorul britanic văzu, şi o şi zise colegului 
american, o neghiobie nu mai mică decât însuși Războiul Sfânt, pornit de 
români împotriva Uniunii Sovietice, ca şi cum fudulindu-se ei cu imberbul 
călăreț pe El-Zorab, avatar lui Eminescu, ar fi avut şi dreptul de a poseda 
la pace un Lebensraum cultural complet! Căci numai între Nistru, Tisa şi 
Marița se putea demara ceva respectabil, gândea iar Horea Bratu în 
Birobidjean deja semi-liber, pe când Marius uite că trebuia să se despartă 
chiar acum de aceea care, deşi farmacistă progresistă, nu se putuse opri să 
nu-i nască o fetiță, deschizându-i reacționarului perspectiva de a ajunge pe 
picior de egalitate cu tovarășul Grişa Găinaru, care avea două, prin care 
împiedicase pe Dora să mai umble brambura şi să se expună violurilor cum 
era să paţă (sau o fi păţit dar a tăcut mâlc) la Feodosia noastră, când a serbat 
în cea mai adâncă ilegalitate un an de la Revelionul de la Ziduri 1940-1941, 
când, după Elvira, urma ea în topul celor mai râvnite participante, nu 
americanca Virginica, dar pe un ger drăcesc Stalin a debarcat la Kerci şi la 
Theodosia și la Caffa cantități inimaginabile de trupe, cum nu poate risipi 
decât un totalitarism muncitoresc net superior celui antimarxist, mai toți 
aceşti mari marinari avortaţi la sacrificiu pe acest portavion al Crimeii, 
conceput satanic în contra kKulturciv rumânskii, terminând în începuturile 
gloriosului 1942 ca cadavre sau ca prizonieri, dar nu înainte de a intra la 
spitalul de mai mult nemți al Dorei, pentru a turna apă rece deja pe marii 
mutilaţi şi a-i lăsa la congelat cu ferestrele deschise, acolo sau pe plajă, iar 
pe care se mai puteau târî lichidându-i, cu rucinoi pulemiotul din dotare, 
praporgicul comandoului viteaz, pediatra de război, iubită ca o mamă de 
răniți, refugiindu-se-n pivnițele nu ştiu cărui castel al străvechii aşezări 
latine, de unde a venit în UE cândva Ciuma Neagră, zădărnicind o 
continuitate lină de la Dante la Michelangelo, Grig foarte îndoit rămânând 
de cele întâmplate, de atâtea neînţelegeri, oprelişti la mariaj deşi era bogat, 
doar pentru că era scriitor român fără cititori ca mod de existenţă, plus 
dispreţ ca pentru un laş, că de ce nu e dus să-şi lase oasele pe câmpul de 
onoare. Daaa? Uite c-o să se ducă ea, să se jertfească-n locul lui, pentru 
Neam şi Rege, adică Țară, aşa fiind educați din familie acei Români Regal, 
dragii moşului, mai zise la roacheri cum o fost, martorul Războiului Sfânt, 
al Păcii Sovietice, al Fraudei şi al Epocii, deținutul politic fiindcă a fost 
prizonier de rumînskaia sviașcennaia voina domnul Noveanu Damian, 
îndepărtând c-un bobârnac o scamă blondă de pe umărul pidjacului abia 

achiziționat de la zgonhen și amintindu-și acest gest ca de scârbă la 
energica farmacistă ce-l ținea îmbrăcat aseptic pe pictorul ei, care fără 
îndoială se închina recunoscând smerit că Grigore Căinaru avusese cea mai 
mare dreptate să se retragă de la a-şi lăsa pielea la cekişti doar în folos 
bulgar, uite, România e condamnată prin însăși Carta Atlanticului să treacă 
prin aspre încercări de Făt Frumos, cum ar fi slavizare, bolşevizare şi 
dezruralizare simultană, ca să se experimenteze pe ea la Gaist dacă din 
basm va ieşi, ca sabaka din balta poluată, cu o literatură-istorie funcțională, 
capabilă a genera câteva cărți citite în întreg Lebensraumul kultural care i 
se cuvine, dar cu deosebire la Gyor, Praga şi Lwow. 

— Mă mir, îi vorbi Honourable Hurie Hurry pe englezeşte să nu 
înțeleagă cekiştii ceferişti, mă tot mir şi eu, şi Right Honourable Bairam 
Stoper, venerabile domn Marius Ghizdavu, că într-o ţară de un satanism 
creator, care ați sporit imaginarul planetar cu contele Dracula, un om ca 
dumneata nu şi-a luat măsuri colaboraţioniste cu ocupantul, care să prevină 
o arestare ruşinoasă, produsă nu în munții sau în codrul frate cu românul, 
ci lângă o mamă cu copil de ţâţă! 

— Da' dumneata, dumneata, se bâlbâi de indignare britanică 
controlorul aliat de compostarea biletelor, dumneata care când va apărea să 
fie pupat la tembelizor a Revoluţie, domnu' Ion Iliescu, ai zis că, Tudoriţo 
nene, bun lucru, asta kiss znacit că nu vor mai desanta aici ruşii, iar când 
s-a arătat ălalalt prima oară la un meeting, candidatul opoziției 
universitare, ai jubilat a halal alegere, fizionomie cu barbişon, haraşo, de 
geolog sovietic,  Siberiada, rătăcitor întru inventarierea bogățiilor 
subpământene, Epoca Y1 s-ar putea sfârși la 1996... Vezi să nu! 

— Mai abstract vorbind, îşi scoase ochelarii la şters cu pieliță de sân 
de supraviețuitoare a aristocrației ţariste lichidate ca parte femeiască în 
Ejoviadă, părțile masculine pierind încă sub Lenin, domnule Marius 
Ghizdavu, ca prokuror CCCP akademik Vîşinski, Premiul Stalin 1947, ia 
ne panimaiu purcua criminalul de război sfââânt lon Antonescu te-a 
calificat, interogat la Lubianka, drept boier râios!... Panimaiu că ca să te 
protejeze, intoxicând până la otrăvire organele noastre, despre care 
recunoaștem că, cinstit vorbind, datorită antiselecției politicii de cadre, îs 
adesea formate din incompetenţi de o incultură proverbială, încât pentru a 
nimici un dușman al nomenklaturii, trebuie tras cu pușka (tunul), sau măcar 
cu vreun stankovii pulemiot, în toată coada de la nechezol, care e hrana 
intelighenției dintotdeauna, sau pentru că pur şi simplu ai servit Neamul 
Românesc ca un adevărat patriot ghizdav de modă veche? 

— Altă întrebare! desfiinţă cu dispreţ nu Dorothea Schlauberger- 
H&buterne d'Esgrignon, ci chiar Ilrinuca acum mare, ce întortocheat 
preludiu derula Vîşinski. Ca ghid turistic elveţian și ca exegeto-dacă a 
pictorului ce-mi fu tătic, eu Irene Morgenstern, iară nu „nefututa“ de 
Isadora, cum greșit a subevaluat pe fata mea dobitocul de ministru al 

familiei, Sergiu Enache, reflectând la ea adormită, declar că Nu recunosc 
că forța democraţiei ar consta în diminuarea corupției în rândurile 
opoziției! Deci, fetiţa mea clavecinistă, dacă vei ajunge vreodată 
academiciană şi soție de mogul, premier sau preşedinte, să ştii c-au existat 
între cei doi piteşteni, în Războiul Sfânt, serioase deosebiri de vederi, 
antagoniste, ca între un oştean colbuit de realitatea frontului şi un artist 
eterat cu anestezice, furnizate de pediatra de război Dora, ori de câte ori 
spectacolul beligerant derapa spre Insuportabil! 

— După cum se ştie, România Regală, pentru integralitatea teritorială 
a căreia, deasupra masei critice în lanţ generatoare de cul-civ, se jertfiseră 
mai mulți eroi decât merita intelectualitatea beneficiară, chemată a se 
confrunta cu Dej, Cea și Aleșii, nu era prea atractivă, ci instabilă ca mustul, 
în autodescompunere. 

— Fosforescenţa ne încarcă de mai mult mister, cam cum ai vedea o 
coroană licărind în noapte, cum fantomatică identificase la Balcic Marius 
din loggia Ceciliei Cuţescu-Storck, cu ocheanul imaginar, pe Regina-i 
Maria udându-şi crinii, petuniile şi nalba cum o fesenistă la bloc în balcon 
tarhonul pentru iahnie, şi se gândise înfiorat la comitagiii împerecheaţi cu 
impresionanta generație bulgară de cominterniști, ce-şi va ciurui elitele cu 
cekistă cruzime: condamnări 1945-1946, 2.816 la moarte şi 1.233 la 
închisoare pe viaţă! De, Dimitrov... 

— O nimica toată un atentat la Balcic, cum contra Romanovilor la 
Petersburg şi, pe fond balcanic, contra Habsburgilor, la noi la Sarajevo. 
Cicade clătinând asfodelele în răsăritul lunii, o, el ar fi ucis atunci mii de 
ostatici drept represalii, semn că nebunia zace în toţi, nu, nu Luna era cu 
nişte stele ca niște asfodele, ci tovarăşa Ana, cu sateliții ei naturali, fiecare 
cu traiectoria sa, losif Chişinevschi, Vasile Luca şi Leonte Răutu, oricum 
atât de avizatul observator, dacă va fi arestat sau nu, aşteptându-se la grele 
dovezi de stalinism din partea Stalinului român către Stalin că stalinizează 
bine o românie cu r tot mai mic, încă nestalinizată până atunci în sensul că 
boierul râios inspirase stăpânului său această sintagmă argheziană 
observând, cu familiaritatea copilului dăruit cu tobă de tinichea, cum că 
concentrarea pibului, a represiunii, a informatorilor băgători de seamă și a 
misionarilor agenţi de influență, inclusiv a Agitpropului coordonat de 
generalul Horea Bratu, în volumul unui singur Cabinet Conducător, e 
structuraliceşte un pas uriaş către aselenizarea kommunizmului la noi în 
bătătură. 

Ceea ce se şi întâmpla pe Strada Sfinţilor, străjuită de arhangheli cu 
antrenamente de pulemiotcici, fiecare cu câte un kalașnikovic rucinoi 
pulemiot parcă fumegând în mână, pe când pe la colţuri de rigole, în spatele 
unor plăci metalice sudate cu gaură, alții, întinşi pe burțile supte ca de 
stripperi, aşteptau să latre din stankoviîi pulemiot de îndată ce ar fi cutezat 
vreun bucureștean să stânjenească Arestarea, în bune condițiuni, a 

boierului râios Marius Ghizdavu, a cărui singură circumstanță atenuantă 
era de-a dreptul sinucigaşă: cică făcuse comentarii dușmănoase la adresa 
Uniunii Sovietice, atrăgând atenţia unor superiori că a expedia evreii din 
Basarabia şi Bucovina în Transnistria nu e acelaşi lucru cu a-i deplasa din 
Banat în Bărăgan! 

— Adică? privi nedumerită Ana Pauker spre loșka Roitman, Lev 
Olgenstein şi Lukă Lâszl6. 

— Adică! dădu din umeri şi din încrețiturile frunți Muhală Muistu, 
ceea ce-i dădea o înfățișare de II Pensieroso, adică de vip cu pensie 
specială, care ştie că România interbelică era un grețos ghem de 
contradicții, ca o grenadă teroristă, rodie otrăvită gata să explodeze şi să-şi 
împroaşte vecinii cu minorităţi scârbite, deși Carol al celei Lupești văzute 
roşie la păr, recunoscu Alin Vişan, dăduse formaţiunii codreniste, 
împingând România Regală Mare la mutilările Stalin-Hitler-Mussolini de 
la 1940, cele mai dure lovituri suferite de vreun partid fascist, anume 
sugrumarea Liderului în culmea ascensiunii sale şi împuşcarea de sus în jos 
a principalelor cadre, vreo câteva sute, ceea ce, rânji radical ca tac-su 
Tristan, dac-ar fi aplicat Kerenski mafiei leniniste, ar fi protestat, măre, tot 
Occidentul că aiasta nu si poati, aista-i curat pogrom, Aleksandr 
Feodorovici! Și cam când cuteza din astea Vodă Carol 11? gemu Orestel 
Bogza, răspunzând tot el că când Reichul umilise Franţa, întâi ştergând 
zona demilitarizată dinspre marile cimitire ale Războiului Expresionist, 
apoi alipise Austria lui Nehammer contrar tratatelor Versailles, decupase 
şi imediat ocupase Cehoslovacia, dând pomană şi vecinilor, acceptase în 
23 august 1939 aderarea Uniunii Sovietice la Axă şi împărțise cu ea 
Polonia, înțelegându-se şi să supună România Regală Mare unei intervenții 
de chirurgie estetică fascist-bolşevică de natură să satisfacă exigenţele de 
gust ale celor mai rafinați tineri intelectuali cu perspective occidentale, în 
special rezolvându-se contradicţia antagonistă dintre paradoxul că das 
Altreich n-avea decât 4% Juden, pe când das neue Gross-Rumănien a 
căpătat la 1918 pe de-a moaca 30% minorităţi, cărora numai Constituţia 
CCCP le putea garanta fericirea şi, de aceea, cei mai buni fii ai lor, susţine 
cu sarcasm Alecu Șaraga Ghizdavu Bolşevictonul, s-au constituitără în 
Partidul Comunist (b) din România! 

Luna pălise gri, apoi se întunecase ca de eclipsă, cum de vremuri 
grele catapeteasma Bisericii cu Sfinţi. Marius se prăbuși lăuntric, 
năzărindu-i-se că Eliza lui abia-i gravidă cu Irinuca în opt luni (!), iar 
cekiştii au năvălit s-o spânzure în casa scărilor, fiindcă a trădat Cauza, ca 
deja pedepsitele mironosiţe reacționare, şi călugărițe, şi curve, Zenaida din 
Bucureşti-pe-Nipru şi Murocika de la Harkov. 

Toţi cei prezenți zăceau pe burtă cu frunțile în țărână. 

Prezenţa unui geniu ca genialul Stalin la arestarea altui geniu, e drept 
că de natură mebică, sintetică, demascată doar în convieţuire intimă, avea 

un efect cu totul paralizant, inhibitor, înmărmuritor cu profeţii de o dambla 
şi de-un deces pe cântec de lebădă comestibilă a praznic funegru 
prokofievian, existând două feluri de boale, băi doctore, lămurind prin 
portavoce tov Ambrozie Tichie pe bandiții presupuşi aciuiaţi în ţintirim la 
Carcaliu, boli moştenite şi boli atribuite. 

— Nu vruseşi să vii la mine la Kunţevo, în 6 august de Pobreajen, 
Marius, îl certă el bătrâneșşte de jos în sus, ca un papă pe Michelangelo. Te- 
ai dus la Ghitler la Berdicev, în jugastru, animalule! Uite că venii eu la tine 
să ne lămurim! 

Gazda pictor îşi ștersese lacrimile, căci observând accentele 
antisioniste ce luase Kremlinul, se şi crezuse amânat de la Gulag, dar mai 
puțin analizase singur, şi rău se sfătuise în imaginar, ca cu nişte organe 
funcţionale, cu foştii colegi analiști deja arestați sau ucişi, neobservând că 
deviind-o în mai 1952 pe Ana Pauker cu sateliții ei naturali, fiecare cu 
traiectoria sa până la urmă, divinul Dej se va simţi obligat să dovedească 
urgent Kremlinului, în compensație, prin masive valuri de arestări 
nemiloase, că rîpîrî este republica sovietică cea mai... stalinistă. 

Spre indignarea Marelui Mare Musafir, care în afara acestei vizite 
de taină, n-avem probe să fi vizitat vreodată alte ţări ale lagărului pășii şi 
ssoțializmului, pe botul senzual al alăptatei se ivise un zâmbet murdar, 
făcând totodată piş. Se gândea cu creierul şi instinctele de bază că, ironia 
lunii, Marius tatăl uite că era prelevat din societate, cu sămânță boierească 
cu tot, şi decuseară din milă de somnul fetiţei nu se atinsese de pzdălăul lui 
Liz, pe care, ca într-un palat de lux şi luxură al ţariţelor, nişte uşi de aur 
succedându-se-n anfiladă spre punctul de fugă G al perspectivei, o vedea 
ca pe un arc de triumf organic, apoi blitz pzdulicea lu' Irinuca mică, în timp 
ce tocmai îi schimba scutecele, aproape râse că asta-i ultima ce vede, dar 
spiritul lui creator întrezări ca-n oglinzi paralele şi pzduca virtuală a 
Isadorei de mâine, care ar fi putut giuca un rol determinant în Istorie, de 
năştea pe Preşedintele Mântuitor Jan-Marius Enache, din sămânţa biblică 
a lui Sergiu cel cu trei licenţe ce tocmai cântărea, pe o balanţă, un Mihail 
Roller manual de liceu şi răsuflata Geschichte der Rumiănen a familiei 
Giurescu, pe care adnotase pentru o turistă căţea roz occidentală sau 
Despina: Rumănisches Standardwerk. 

Paradebeispiel  fiir die  Unwissenschaftichkeit der  rumănischen 
Historiographie. 

Peste strada tuturor Sfinţilor, luna ca o băşică de divinitate a nopţii, 
îndrăgostită de un balerin cekist şi abandonată, începu să se pişe kipiatok 
aburind asurzitor şi postmodern, ca într-o cască de soldat român de la 
Țiganca-lepureni cu fund rotund, nu plat german mai folosibilă practic ca 
țucal de han. 

Şi Marius înțelese că pe euroatlanticul acesta providențial nu-l poate 
minţi, înainte chiar ca să 1 se formuleze întrebarea ca o baionetă rotită-n 

măruntaie. 

Se aşteptase mai ales la cea mai specifică scriitorilor şi artiştilor a ce 
poate mai erogen lingvistic a text o limbă, primă interogație a 
interogatoriului, că ce etate-mi dai, şi cât apreciezi că mai am cu de trăit 
înainte de a mă duce printre zecile de milioane de morţi, ai mei, din URSS 
şi țările prietene! 

— Tocmai te-a futat strigoiu' lu' Ghitler, îi sta pe limba-i corosivă 
sincer ready made răspunsul. Eşti gravid de vreo lună, losif Vissarionovici! 
Moartea ta cred că, dacă amu-i 19 iulie, apăi să-ți tot vină cam în opt luni, 
sub atâtea blesteme de văduve-n viduitate, cam la celebrarea a opt ani de 
când akademik prokuror CCCP Vîşinski ni l-a instalat pe, doctor dac în 
drept plugar, călăul Groza... 

— Da-da-da-da-da! se omeni marele Fihrer al tuturor comuniștilor, 
inclusiv al lui Marius de mai târziu, când sub Gagarin gândea iluminist să 
folosească uriașa putere a statului totalitar, pentru culturalizarea 
FORȚATĂ a gloatei. Totul stă la mine sub semnul de opt culcat al 
infinitului, surâse de-ar fi câştigat şi alegeri libere, cu privirile pironite în 
bijuurile expuse analfabeţilor de Irinuca în procesul schimbării, al devenirii 
eterne, dialectice, materialiste, în canicula bucureșteană. 

Nu, nu, nu, nu se poate, nu se poate! Fiindcă a pierdut Războiul 
Sfânt, vai Galiției Mari, Marius Ghizdavu este luat la Canal pentru munca 
epuizantă de sclav, teoretizată de marxism în Capitalul ca dând cea mai 
susă rată a plusvalorii, când zekul este oprit de la reproducere în scopul 
conservării poftei de muncă, iar caloriile îi sunt numărate ştiinţific, doar o 
reeducare aprobând a compensa şi indexa distrofia pură ca entelehia. Vai, 
zekul se gândeşte nu la Opera sa, ci că Liz va ajunge a altuia, fiindcă omul 
se transformă. Încă o o prognoză prea homonică Borgiah, pe pe baze 
pesimiste privind câtă morală la homosap! Dimpotrivă, Penelopa, așa, 
neregulată, îi va expedia lui Ulise, de pe adresa unei prietene fără frică, 
Nora, regulat, pachete la data de 1-5 ale lunii. Ba a mers, ca o inconștientă, 
şi la Semicentenarul „16 iunie 1904” degeaba, în ziua lui de vorbitor, cu 
fetița, alungate, basarabeancă născută în Năpădeni sau Chișinău, fund 
ținută fără biroul populației din calculul filorus că oricând poate fi 
expulzată din rîpîrî, în ţara ei, MonnâBckaa CoBerckaa ConunanucrHueckaa 
PecnyOnuka, câte obstacole şi câtă energie, el recunoscând, pomenind-o în 
veci, că EA l-a salvat, prin cele câte 200 țigări Mărășești sau Plugar lunar, 
printr-o pereche de bocanci numărul pazeştrei luată pe cartelă, şi decisiv 
prin marmelada cu vitamine şi antibiotice. 

Înţelese totodată că Opera se scrie pe pânză întotdeauna cu mizeria 
epocii cu tot, cum e identificabil colbul arlezian înălțat de blindate şi bombe 
în pânzele Van Gogh. De ce mai refuzase, atunci, două ocazii de refugiere- 
n Exil, dacă ezita să cunoască drumul cel fără pulbere? Şterse lacrimile şi 
se bucură că are destin. 

Îi va răspunde bravei Eliza cândva, din Ziirichul lui Joyce, Soljeniţîn. 


Era însă la capătul puterilor morale, pentru că nu se așteptase ca 
galițienii să fie abandonaţi de euroatlantici drept rasă neglijabilă, ca a 
angkorienilor. 

— Uşurel, Iosif Vissarionovici, beli-mea-i poola! temporiză el în 
coşmar sinucigaș sau cu deja psihologie ocnașă agresivă irațional, dar 
Tapul Ţapilor, el însuşi pușcăriaş, se rostogoli într-un râs behăit care nu se 
mai termina. 

Din fluviu-romanul 1681, aflăm că şi indestructibila familie Căinaru 
pierdu o groază de friends şi cunoscuţi, mai puţini în sinistra de extremă 
dreapta noapte de 18-19 iulie, mult mai mulți în alta groaznică, de 15-16 
august, din bezna cărora strălumina invariantul calității de persoană 
influentă, capabilă să exprime de capul ei, după concepţiile ei, adesea 
reacționare, îndoieli contrariind numeroşi oameni ai muncii, punându-se 
sub semnul întrebării exclamării însăşi stabelitatea ssoțializmului, dac-ar fi 
debarcat în 2-24 august 1953, de Festival, americanii mei pe încăpătoarea 
plajă de la Ecrene, bahia de Cochinos, pe atunci încă virgină. 

Ceea ce nu prea mai era cazul, deoarece începuseră a se înnădi la a 
consuma, clefăind cu poftă, scrofiţele roz occidentale, opunând un dulce ca 
limfa umană răspuns la ce-i de făcut cu limba pe această galeră în formă de 
troacă. 

Esenţa de la pace fiind, spre deosebire de de la război, preocuparea 
de cu serviciul, treptat televiziunea și mai ales creşterea familială a copiilor, 
de să te descurci fără să te complici chiar și în kommunizmu. 

— Tovul activist cultural Grişa Căinaru are două fete, pe Vera și pe 
Otla, ca Ghiţuș, gâdilă ea în gând asemănările cu Dej din dosarul de cadre. 

Și aici, expiratul Marius surâse că deposedarea îndelungată de 
obiectul muncii, cartea şi pensuuula, îl va constrânge să se odihnească, 
asigurându-l că va longevi până-i va veni Inspirația ca... expirație, cum 
remarca nu fără un zâmbet rânjetul juvinil al umancarnivorului pitbull de 
pază. Ah! vai! văleu tulai! Prin căderea Bierlinului oare ce ducea-n lesă 
Papaşa, fudulindu-se pe străzile Capitalei? Uliţe nereabilitate nici după 
şapte ani de la primirea călduroasă, de către minoritari, îşi aminti bloggerul 
Tristan, a blindatelor şi căruţelor sovietice ce cereau din ambreiaj și knut 
să li se facă loc spre Budapesta şi spre Praga, unde aveau să ajungă tot 
eliberator abia prin 1956 sau 1968, pe când bărbatul de pe Dora le anexase 
încă din 1945, ca pe un gaj liric Belvedere că, la masa verde a păcii 
postbelitice, obține-vom Triunghiul de Lapislazuli, conform Testamentului 

lui Petru Rareș cel Mare şi Cult, care ne poruncea leninist să ne dăm de-a 
dura cultural, peste Moravia, Boemia și Silezia, la cât de cât adăpost, 
Galiția noastră Mare ghizdavă, eternă, a Marii Recuperări, a exprimării în 
mare în Universal. 

Asta gândeau de pitt bulă terro toți cei cu creştete-n țărână, de la 
mare pan' la mic, şi de la mic până la muştar şi chiflă, că scăpat fumegând 
de grijile Reichului, Hi întinerise dând din coadă și din index cu o vitalitate 
roz bombon ce omul a pierdut-o pentru totdeauna cât e pe pace. 

— Tov Ghiţuş Dej, se aşeză Stalin pe pragul cariat şi făcu amicului 
Marius muncitorește cu ochiul la şarada de gen, n-are două fete, tovarăși, 
are doi băieți! 

— Adevăr grăit-ai, luminăţie! răspunseră reflex cu ovaţii furtunoase 
sperietorile răspunzătoare de transformarea boierului râios în om complet, 
incult poate chiar 60 de luni, numai la Oneşti întâmplându-se o minune, că 
nişte recruți imberbi, într-un camion lopătat cu ciment praf, i-au zis dintr- 
o sticlă, trage şi tu un gât, moșule, ah, ceea ce mai mult l-a îndurerat până- 
n prostată, dar reiese că l-a și îndârţit, fuind apoi turnat de vecinii de prici, 
pe hârtie îngălbenită CNSAS, c-o ia la labă seara, tovarăşi brigadieri, 
sabotând astfel îndeplinirea stahanovistă a planului până la ultima picătură, 
conform exemplului orbitor al Uniunii Sovietice. 

— Tov Ghiţuş, mai zise Stalin, sfătos, cu tâlc, i-a fătat cineva doi 
gemeni, adresându-se ceferiştilor cu ţepuşe ca şi cum le-ar mulţumi unor 
minieri, iar iel ieşise-n curr-te la el, la Dej, să se pişe spre Occident, când 
auzi lămurit doi găinari fondatori ai kombedului local, fiindcă erau săraci, 
furaseră, adică militaseră faptic la redistribuirea mai dreaptă a averilor, în 
cea mai adâncă ilegalitate sensibelizând unul pe celălalt în contra 
deconspirării cu un, cu dinţii strânși, şoptit, ușșuuuurel, beli-mi-ai poola! 
lar tov Ghiţă înţelese să înveţe de la clasa cea mai avansată a societăţii, 
sărăcimea, iar ca să nu uite nici când se va moguliza la Scroviştea și la 
Mamaia, îşi boteză pe primul născut Ușurel, şi pe muiezin tot Uşurel nu 
mai putea, ci îl numi şi el acolo, BLMP! Ce să-i faci! Te mai cârpeşti. Te 
descurci. 

Gluma celui mai fericit homosap, ajutat de Dumnezeu îndetoate, 
stârni hohote de râs perfecte la ceferişti, pe când activiștii, unii în funcții, 
alții proaspăt trecuţi pe linii moarte, se râdeau mânzește, neștiind dacă nu 
cumva arestuirea boierului râios din Strada Sfinților, de la concubină, nu 
se va sfârşi cu o piramidă de căpăţâni, ca-n telenuvela Alexandru 
Lăpușneanu, propusă a se regiza de Eisenstein Nicolaescu, după ce 
spionajul progresist va implementa în URSS promițătoarea invenţie a 
tembelizorului, despre care Stalin aflase abia citind din Joyce despre 
trezirea la realitatea text a unui băiat prea fin. 

— Uşurel mergea la nuntă singur, zise normatorul, pe când BLMP, 
banditule, cu toată familia! 

— Uşurel ăsta, îndrăzni şi boier labagiu Marius să facă variațiuni pe 
tema Maestrului, mergea împotriva monstruoasei coaliții burghezo- 
moșierești singur; iar BLMP, tovarăşe Vasile Luca, cu toată clasa 
muncitoare! 

— Vezi? Vezi că ești băiat deştept? îl încurajă mustăcind să ahuiască 
musafirul cel mare, slăbind lesa câinelui Hi, de era să-l şi trezească din 
coșmar. 

— Uşurel, nu se prinse vreun Chişinevschi Zăroni sau Miron 
Constantinescu, dar voia să aplice fanatic concret creativ în România 
exemplul orbitor al Uniunii Sovietice, Uşurel... Ușurel cânta Internaționala 
din frunză şi la țambal, pe când, beli-mea-i P, tovarăşe Stalin, numai din 
gură! 

Wow! De atâta tişînă de zarcă noaptea câtă se lăsă-n apartamentul la 
comun ca baie şi bucătărie din Strada Sfinților, pe Irinuca de la ONT 
Carpaţi pruncă, începură a o necăji urechiuşele ca la coborârea din teleferic, 
şi le acoperi cu mânuţele, iar părintele tuturor copiilor, progresiști, ai lumii, 
nu se putu abţine a nu râde pe sub mustață, iar de comicul ideologic al 
situației, de creşterea unor generații tot mai vigilente revoluționar, în 
sitcomul cominternist al insuportabilei ușureli cu care Rooseveltan, ținând 
în lesă pe Churchillă cum Stalin pe Hi, o acceptat a mi se, spiritualiceşte 
tocmai pe jumatea cea mai simţitoare, beli Europa, tocmai când era mai 
acută nevoie de continuitate armonică la om în Galiţia Mare. 

Ci Dora simţi cu toate simţurile, că-l urăște pe Grig tocmai pentru că 
se veseleşte că l-au ridicat pe Marius Ghizdavu, se va abrutiza, iar el e uite 
bine mersi, ba chiar extraordinar de satisfăcut că i s-a confirmat orbitor 
concepția că nu există băgare la fund, că tocmai neilustrarea prin nimic a 
lui Marius a fost considerată suspectă, cine cu noi nefiind lătrător, musai 
că unelteşte, meserii ca fotograf de minut rătăcitor din iarmaroc în iarmaroc 
şi chiar ca profesor de desen tehnic la şcoală de ucenici, și de limbă rusă, 
a ocupantului, nefiind în armonie cu regretatul trecut de boier râios și cu 
prezentul de a avea unchi la Antibes şi mai ales frate peste hotare în chiar 
țara imperialismului aţâţător la un nou război, către care Americă se 
adresau de pe scenele căminelor culturale, luminate de Ilici, pişonieri şi 
pişoniere cu adevărate rechizitorii, rostite drăgălaş rimat-ritmat, heirup, 
într-o românească mai familiară publicului decât numeroșilor scriitoraşi. 

Luna deveni aparent rotundă, la câtă rezoluție își permite 
pământeana de rând, împlinindu-se-n 1952 şepte anişori de speranţe 
Ghizdavu că poate nu va trece prin poarta infernală a Romlagului 
Gulagului şi că va descrie artistic, adică mai belea decât istoric, aspecte 
comportamentale mai deosebite ale homosapului pus a servi hali nu 
televizat pzdulice de scrofiţă cu oase de sepie în resortul lui Uncle Jan 
Enache şi al oligarhului Gonciariuc de la Periprava-Vâlcov, ci pe ceață, sub 
un vagon de balast înghețat să-l descarci de Crăciun, s-o sugi, supa de 

lături, parcă mai mâncată de cineva, îngheţată bocnă în găleată, spartă cu 
târnăcopul şi dată la fiecare s-o sugă, cumulând calorie cu calorie să aduci 
cândva mărturie, anume când mai orice tânăr de succes ţi-o va spune în 
față, dom'le, cu rusofonia ta de atunci, în locul tău, cu creierul şi cultura ta, 
să dea dracii dacă Feeu nu eram de mult trimis departe prin diplomaţie sau 
înfipt şeful securității unui mare oraș, eventual reşedinţă a uezdului sau 
oblastiei. Așa, ce-ai făcut, băi? A1 supt-o! 

— la ne panimaioc, Coană Anastasia, își prinse flashback tâmplele-n 
mâini observatorul cominternist la arestare, nu înţeleg cum este zidit 
interior, iubitor de o aşa ţară de kkt şi de aşa popor de pșt, ca structură 
patriotică, deci naționalistă, deci legionară, deci fascistă, deci antisemită, 
deci antiamericană şi anti-UE, un boier râios, dacă după atâta reeducare 
continuă să vegeteze biciuit de obsesia unei Românii Regale Mari şi, încă 
şi mai maladiv a boală parnasiană totuşi, apăsat de resentimentul mușcător 
al unei Datorii ce ai față de norodul tău de ptili, iute bolşevizabil şi 
indiferent la chestiuni ca opunerea unei Galiţii Mari la Galia. 

Care norod de ptili, adică proști, ticăloşi, inculți şi laşi, partidul... m- 
a-nvăţat că furnizează bolşevici cu o frenezie ce-i năboieşte ca ciupercile 
după ploaie schemele de cadre, alea de hotărăsc tot usturoiul, ca un tot 
unitar, de un real folos, înguşti la creieri incompetenţi, dar torționari, 
împletind funu de ceapă! 

— Este conceput... cum se concepe, ca toată lumea! râse tova 
bucătăreasă Anastasia, soacra Căinarului, cu un ochi în ceaşca-n care-i va 
citi şi accidentul de motocicletă din 31 octombrie 1956, când s-au creat 
evenimente la Canalul de Suez ca să poată fi... eliberată în linişte Budapesta 
noastră, iar el citea dintr-un nou Mihail Roller, al mancurților, că... 
literatura nouă oglindește tot mai realist novaia jizni ce şi-o construieşte 
poporul nostru nou-nouţ, noua atitudine față de muncă, în fabrici, 
gospodării colective, instituţii culturale noi, şi aduce un suflu nou şi viguros 
în cultura noastră nouă, antieminesciană şi antiunionistă, de dispreţ față de 
o istorie săracă, cu veceuri în curte, fără borduri şi gazon urban. 

— S-au înfiinţat un mare număr de cenacle care canalizează pe 
oamenii muncii spre creațiunea literară, precum şi școala de literatură și 
critică literară „M. Eminescu“, unde novicii talentați învaţă de la Novicovi 
arta literară sovietică. 

— Poporul muncitor, stăpân pe destinele lui schimbă faţa țării sub 
conducerea Partidului, pregăteşte viitorul visat de veacuri de moșii și 
părinţii noştri, iobagi pe pământurile hrănite de sângele și lacrimile lor, dar 
ale căror roade nu le culegeau ei. Foaie verde foi cireș,/ Trăiască 
Gheorghiu-Dej,/ Tatăl muncitorilor,/ În fruntea țăranilor, cântă creatorul 
popular pe cel mai iubit fiu al poporului nostru, pe conducătorul luptei 
noastre pentru pace și socialism, tovarășul Gheorghe Gheorghiu-Dej. 
Republica să-nflorească/ Ana Pauker să trăiască/ Ana Pauker şi cu Dej/ 

C-au băgat spaima-n burgheji. 

— Teatrele de operă şi balet dau la norod operele muzicale ale lui 
Glinka, Mussorsgski, Borodin, Ceaikovski, Dargomtjski, Verdi, Rossini, 
Asafiev etc. 

— Artele plastice au început să reflecte, prin tematica lor, fenomenele 
noi în viaţa nouă a țării noastre noi, chipurile fruntaşilor muncii noi, 
prietenia nouă dintre noul popor român şi popoarele sovietice noi. 
Remarcabile sunt: Întâlnirea cu Lenin de Boris Caragea Delabalcic, În 
şedinţă de K. Tiberiu, Înscrierea unui om al muncii la școala de artă de 
Ştefan Barabaş, Grivița Roșie de Gavril Miclossy (Găbor Mikl6ssy), Ilie 
Pintilie de Gheorghe Șaru etc. 

— Duminică 7 Martie 1948, la orele 11, a avut loc în sala Ministerului 
Informaţiilor, deschiderea expoziției de pictură şi sculptură organizată de 
către secția Femenină a Sindicatului Artelor Frumoase, sub patronajul 
Uniunii Femeilor Democrate din România, pentru sărbătorirea zilei de 8 
Martie, Ziua Internaţională a Femeii și a lui Barbie. Expoziţia cuprinde 
aproape o sută lucrări de pictură, sculptură şi desen, inspirate mai toate din 
temele vieţii reale a femeii încadrate în producţie. În mijlocul sălii se află 
un bust al d-nei Ana Pauker, ministrul Afacerilor Străine. 

— Foaie verde iarbă deasă/ Să trăiască Ana noastră! Foaie verde 
trei cireşi/ Să trăiască Gheorghiu-Dej! 

S-au realizat primele filme artistice realiste: Răsună valea, Viaţa 
învinge, În sat la noi şi Mitrea Cocor. 

— Parrtidul ocroteşte intelectualitatea handicapată, accentuă conul 
Leonida că prietenul cinefil al Căinarului, Marius, ar fi putut coregiza 
filmul artistic Răsună valea ca pe Războiul Sfânt, sau documentarul Cum 
supune de tot ciolovekul natura ca pe Cătușe roșii, dac-ar fi ţinut el la 
copilaşii lui, la Irinuca şi băieţeii ce-ar mai fi urmat... Numeroşi oameni de 
artă, dragă Anastasie, au fost cinstiți ca Lenin pe Bucătăreasa lui, cu titlul 
de: maestru emerit al artei din rîpîrt, artist al poporului și artist emerit al 
rîpîri, care unde sub Y1 li se va duce acasă sufertașul cu mâncare, ca la 
milogi sau la arestații comunali, să supraviețuiască greutăților Tranziţiei, 
după premiile Lenin sau Stalin deosebit de consistente. 

— În dezvoltarea literaturii şi artei în țara noastră îndeplinesc un rol 
de seamă Uniunea scriitorilor din RPR, Uniunea compozitorilor din RPR, 
Uniunea artiştilor plastici din RPR condusă de Boris Caragea etc. Aceste 
uniuni sovietice sunt organizaţii combative care ajută pe oamenii muncii 
de litere şi arte să-și însușească principiile realismului socialist, nu nazist 
BLMP, să lichideze în gândire până şi urrrmele influențelor burgheze, sau 
regale în cazul lui Boris Caragea, când nu e cazul unei Reeducări radicale, 
şi în creație, şi să contribuie, prin mijloacele perverse manipulator ale 
literaturii şi artei, la recrutarea prin depistare afirmare promovare de noi 
kadre, la ridicarea nivelului cultural al maselor cu macaralele, ca pe zecile 

de blocuri, spre deosebire de postkommunizm, unde interesele elitei 
oamenilor de afaceri, care-i judecă pe la cabane pe politicieni şi-i 
redirijează, impun burgheziei compradore, din contra, coborârea-n 
semierecţie, spre nadir, a acestui nivel al culturii vinului de massă... 

Vinul ca vin, nici cât să stropeşti un mort la groapă, să-i fezandezi 
cărniţa pentru viermişori, amintindu-i lui Marius, în hodorogita Pragă a lui 
nea Spirică la Oneşti vinul negru de Ziduri, realitatea fluidă a României 
Regale Mari, pregnantă în absolut, pe când vântul, băşina de libertate 
bolşevică a zekului, era limpede ca o fiertură menită a duce-n distrofie că 
nu va duce la nimic, nici dacă regulând constituţia după nevoi, s-ar prelungi 
la nemurire căcăciosul mandat prezidenţial neregal, încât cerul de vis parcă 
se luminase ca la Gumrak, în încercuire, când a apărut dinspre Morozovsk 
elicopterul vietnamez salvator biplan al lui Otto Runge. Ce oare l-ar fi putut 
opri să cumpănească cumva contradicţiile, silindu-le să se anihileze 
reciproc şi drumul vieţii să se reia cu eleganţă în toate, nu vedea, inclusiv 
în turnătoria impusă din când în când pe la dialoguri... prietenești, că cu ce 
te mai ocupi, ce salariu ai, mă, ce pensie specială ai, te mai vezi cu foștii 
amici, de ce nu-ți aduci tu mai activ, parizianule, aportul la înflorirea 
culturii ssoţalizde... 

Peste cam aceleaşi peisagii sortite Combinatului Chimic, vântul 
românesc îi dumică-n răpănoasele nări de moș un iz mucegăit de piatră 
mausolară dinspre linia Mărăşeşti-Mărăşti-Oituz, ca pe o promisiune că 
războiul pierdut la Cotul Donului şi în Stepa Calmucă, deşi a adus 
mutilarea României Mari Regale la Cairo mai dureros decât păţi acea 
Ungarie plânsă de dulcele ei Duce la Milano, neobservând ăsta că acea 
ficțiune statală nu putea supravieţui decât ori în cadrul habsburgic, ori într- 
un Rumânische Reich în curs de înfiripare. Nu, încăierarea de la Stalingrad 
nu va scăpa nici ea de o demitizare pulverizantă, asta după ce militarismul 
expansionist va duce Rusia asta la izolare și ruină, dacă n-a scăpat el 
Luceafărul poeziei sadoveniene, într-o strategie sudică, fondată comercial 
de Toma Alimoş, nu de Toma Nour, nici de Toma Gigi Caragiu, urmând 
ca netrebnicii cocoțați în capul Țării, de la 20 până la 20 000, să meargă iar 
în Kuban, la Astrahan, la Erevan şi, împingând fără preget întreg capitalul 
murdar, să despice transfăgărăşan Caucazul spre Strâmtoarea argeşeanului 
Urmuz, al cărei vămuitor sfincter să-l controlăm noi românii din Bassra 
noastră bessă. 

— Nu-ţi dai seama, zâmbi cu duioşie vieneză Hi din lesa 
observatorului moscovit, pe lângă ce primejdii ai trecut, frate, Bruder 
Jacques! 

Crispatul Marius era însă contrariat doar de cinismul lui Dej de a 
răsturna semistalinist, pentru Rechtsabweichung în Weltanschauung, doar 
pe tovarăşa Ana în lanul de secară, nu, să zicem, şi pe obsedantul loșka 
Roitman ce-şi luase numele de la papucul cu Bâc al Liubei Chișinevskaia 


1427 


ŞI, cu atât mai puţin, pe reputatul geometru Lev Olgenstein Einstein Tolstoi 
Răutu, ideolog cu GPS prin care Țării 1 se compensa pierderea lui Einstein 
Raulică-n tineta Piteştiului, singura hermeneutică a practicării foarte 
selective a antisionismului lui Stalin final, fiind, din punct de vedere al 
tătarilor, deşertul că vai câte nume şi heteronime toponimic basarabene în 
Partidul Muncitoresc Român, iar ca interes de viitor apropiat 1989, dacă 
glasnostul regulând perestroika va produce mandavoşkă, de să ne 
privatizăm într-un partid regal, liberal țărănist social-democrat, atunci să se 
poată doctrina, la fesenistul meu popor, cum că bolşevismul fu 
implementat doar de aripa din Basarabia a partidului partidelor, iară restul 
am fost cu toţii buni români, patriotismul, adică unionismul, reînviind sub 
Dej, abia sub lohannis cedând, începute în 2002, reparaţiile Muzeului 
Naţional de Istorie continuând și în 2023, când voia nea Fane să cumpere 
noul local ceaușist sabotat, zis Casa Radio, pentru Zuzulina lui, care voia 
mall cultural cu sală ca-n Vest, de s-auzi chiar vocea lui Jonas Kaufmann, 
iară nu prelucrarea ei prin microfon şi boxe. 

— Scăpaşi de perekovkă, clătină din capu-i de sabakă ăla de ţinea-n 
lesă pe ăsta de zice că trecuşi uşureeel pe lângă Umerziehung, care este 
cea mai originală contribuție românească, Reeducarea, la intrarea-n 
kommunizmu pe la Poarta Albă, cum e Mineriada cioc-cioc la defecarea 
bolului alimentar al Tranziţiei la ieşirea-n aut de poartă spre kapitalizmu, 
ceea ce nu era chiar o noutate, cum altfel să intri pe chat şi să rămâi în 
porno Istorie decât spectaculos, stimulgând litelatula, BLMP, de să te 
vorobească de bine elitele mediatice şi eventual boborul. 

Matinal, Conu Leonida îşi râșnea cafeaua prăjită în 
MuseumsQuartier Uranus, pe care Dumnezeu îl menise pieirii, simţindu- 
se injuliat de Cristoşii românești ai Reziştenţei prin Curtulă, atât în Zchitul 
Maicilor, gât şi în a cărturarilor Mănăstire gruzină Antim, la care venise să 
dea cu Jula şi de pe jos să se reculeagă smeritul Stalin, adus de la Starbucks 
de pittBulă ca pe-un orb. 

— Demolare că „Uranus” se codificase operația ca, în lipsă de 
Realizări de 7 Noiembrie 1942, Jukov să atace în Cotul Donului, ricană 
Dora, cu jdemii de blindate, cavaleria generalului filosof Noveanu, iar în 
Stepa Calmucă pesemne Kotovski, să asigure statalitaticitatea Respublicii 
Moldova, cu alte mii de blindate martirizând de Sărbători pedestraşii 
feldmareșalului de stepă teolog Damian, întâmplându-se apoi ciuruirea 
reciprocă de blindaje la podul de la Kalici, şi descoperindu-se de ruşi cu 
consternare investirea de facto a eroilor români pe la spate, care tocmai 
asediau cu intenții democratice de lapislazuli, celebrul municipiu şi-şi 
încercănau deja cu aure de martiri radiografiile, înțelegând că consecința 
Tariţinului  nedemilitarizat româneşte, întru Pacea Eternă, va fi 
bolşevizarea ireversibilă şi micşorarea sub limita de cultciviliz, a ţărişoarei 
lor, compuse din cetăţeni netrataţi drept rasă indelebilă de Miss Piggy, care 

le miroase doar closetele reci din fundul curții, nu şi bârlogul bordei 
colonial cu două ieșiri, rerăsărit recent de sub stăpânirea deznaţionalizantă 
până la animalizare, exercitată de nişte imperii în fățișă reconstrucție 
neocolonialistă intraeuropean. 

— Reeducarea ca reeducarea, se făcu Dunăre de mânie târnăcoparul 
darogăi bez pili puuulbere odată reancorat cu timpul, din priciul coloniei, 
în dirty bedul Dorei sale, preferat „farmaciei” lui Liz, pe când Grişa 
coborâse sub Bancorex sau sub Doma Norodului, lângă manuscrisele sale 
plicticoase de câte 1681 pagini de nesponsorizat, ce-am ratat eu, fă, fu 
DEMASCAREA, despre care barăcile 13 şi 14 de la Peninsula mi-au lăudat 
destinul cum c-am întârziat cu un an să mă mai prelucreze studenții 
reeducați ştiinţific pavlovian până la convingeri bolșevice, însă magice-s 
numerele astea ale lui Makarenko și secţiunea de aur, odată cu alți studenți 
cu pot, ca moş, s-o iau după ceafă în iunie şi mai târziu, 1990, când va fi 
de împiedicat cu orice preţ ca românii de pe ambelelele maluri ale Prutului 
să serbeze, printr-o Unire dintr-o sorbire, 50 de ani de la risipirea României 
Regale Mari de către Stalin, vis leninist, pe când Ducele şi Fiihrerul îi 
țineau lumânarea din grăsime de elită poloneză, iar cinicul Churchill privea 
nu fără un viu interes vreun conflict între enormele totalitarisme 
muncitoreşti, poate că dacă Vodă Carol al Lupeştii trăgea sabia şi scânteia, 
atunci se mai recuperau unele vehicule de pe plajele franco-britanice, 
iertate de nemți în speranța unei păci Dunkerque, chit că aşteptata cu 
neghiobie renunțare românească la fiinţa ocrotitoare a Statului ar fi 
însemnat o Moldovă Sovietică până-n Carpaţii de unde ar fi început, 
imediat spre vest, răsfățata Ungarie, nimicindu-se totodată, coborând 
Auschwitzul spre Salonic, întreaga comunitate evreiască şi din România. 

— Face atâta conexiune, tălmăci de urgenţă badanta cea cu grăsime 
dulce poloneză de Krest, între 13 de la Nenoroc, 14 de la Demascare şi 13- 
15 de la Dezintelectualizare, pentru că se gândește tot mai mult la poctesa 
Clara Honig şi la abstinenţa lor absurdă, cu menţiunea că misiunile sale au 
fost mai totdeauna de linia întâi sau mult în spatele sovietic al frontului, 
spate crezut de Stalin impenetrabil, iar filmul cu muta lui iubire pentru 
Maria Cebotari l-au lucrat doară în Odessa-n flăcări, încât el n-avu niciun 
motiv, dragă Emily, să străbată în cruciş şi-n curmeziș Transnistria, ca 
Gorki arhipelagul Solovki, spre a vedea-n lagăre şi în coloniile de muncă, 
şi mai ales în ţarcurile improvizate, cumu-i! 

— Nu-i adevărat! o bruscă Eliza Alexandrescu, speculând firesc 
întâietatea dobândită fie şi ca soție nelegitimă expeditoare de pachet sau ca 
mamă copilei de comun acord nerecunoscute zece ani. Soțul meu, Marius 
Ghizdavu, știa despre Transnistria chiar mai mult decât s-a publicat, însă 
n-a putut face nici el mare lucru, ceea ce şi reiese din durele lui ieşiri, de- 
atâtea ori, de-atâtea ori! 

— Care, dom'le? Cum, dom'le? De unde până unde atâta tocmeală de 

prost gust, privind o istorie care priveşte alte generaţii?! Fii român verde, 
şi rupe mâţa-n două! Păi, Odessa şi Dalnikul unde erau? Nu în Transnistria 
noastră? Ca să nu mai zic nimic de Bogdanovka, Dumanovka, Ahmecetka 
şi câte altele... Am auzit de la un agronom mai vârstnic, miciurinist- 
lîsenkoist de la sovhozul din Bascov, de o tehnică de exterminare mai ceva- 
n originalitate decât plimbarea ritualică a trenurilor pe caniculă, aplicată 
acolo unde, din punct de vedere al Axei, lămuri deputatul Saie Buburuză, 
se aglomerau așa-zise guri inutil de hrănit (bătrâni, bolnavi, copii, sclavi 
epuizați). Simplu! Lagărul şi aşa improvizat, se înghimpa suplimentar, 
mitraliindu-se din prepeleac tot ce-ar fi ieşit, rezultând o stingere lentă, fără 
hrană, fără apă şi fără speranţă... Asta-i viaţa! Asta-i omul! Altă epocă, toţi 
erau barbari pe-atunci, ŞI-s şi azi la News, uite crimele de război putiniste! 

— La vreme de războiu, dreptul şi răspunderea românească au mers 
până la Volga, la Caucaz şi la Crimeia noastră, întări generalul de 
propagandă ceaușist diplomat fesenist Horea Bratu principiul tv panoramic 
că se întinde până foarte departe coresponsabilitatea frăției de arme 
româno-germane, în ampla zonă sudică, dealtfel și singura permanent 
activă a giganticului nostru front al Cruciadei Antibolşevice. Noi nu 
puteam să întreprindem nimic fără germani! 

— Ca expert în guvernanţă UE şi în reaua guvernare regală, ca oengist 
care merg pe regula că, în inegala luptă ce ducem cu Securitatea Securităţii, 
nu se ignoră nicio mărturie, chiar dacă pare fantezie omului sănătos la cap, 
avid de ultima poezie posibilă, cea culinară, sandwich din pzdulice de 
căprioară carpatină între oase de sepie italiană, filtrată prin sticlă de 
tembelizor și cornee de om cu ochii scoși. Aș fi o canalie și un complice 
fără predoslovia-mi că toate mărturiile despre atrocități, depuse de evreii, 
tiganii şi slavii de până-n Volga, Caucaz şi Crimeia noastră trebuie 
acceptate tale quale în bloc! Şi îndosariate precum orice relatare despre 
Vorkuta, Oranki sau Arhipelagul Reeducării. Să trăim bine şi cât mai mult! 
Căci din vina agramaților cocoţaţi în capul Ţării, dura-vor secole până când 
din politica de Moarte Intelectualilor vom ieşi, în cadrul civilizării cu forța, 
pornite de Occident în ll decembrie 1999, la luminișul Normalităţii, 
apucându-ne de o imitaţiune, chiar plagiere, a modului serios german de 
cercetare de către germani a crimelor de război germane, cu sinceritate 
germană garantată 100%... 

— Ce ştiu eu, dădu din umerii perfecţi luminoasa Eliză, e că Marius, 
cel mai inteligent emoțional bărbat pe care l-am întâlnit vreodată, la 8 
noiembrie 1941, când nu cu duioşie-speranță de mascul, ci cu oroare 
cavalerească mi-a constatat din ochi văduvia, e că absolut ostentativ, cine 
ştie dacă nu şi dintr-un calcul de a beneficia, într-un comod lagăr de 
antifascişti, de protecție contra frontului, a invitat de onomastica lui, a 
Regelui şi a Legiunii, şi era şi ziua lui Ghiţă Dej, nu numai tehnicienii 
petroliști ai Virginichii de la Băicoi şi Câmpina, ci şi pe domnişoara Clara 

Honig, ostentativ, asigurând-o, de faţă cu americanii, că va trimete la 
Cabinetul Consilierilor Conducătorului Statului un memoriu neanonim, 
chiar dacă în politica românească un Ghizdavu nu atârnă cât Brătianu sau 
Maniu, deoarece logofătul lordaki şi filfizonul Denis au lucrat numai pe 
dedesubt, fanariot, după cum nici cronicarul Voicu Ghizdavu nu s-a ilustrat 
în viaţa politică de partide, ci doar ca sovietnik de taină de front, eminență 
cenușie îndemnând pe Riga Carol 2 să atace preventiv Uniunea Sovietică 
încă din octombrie 1938, în scopul de a-l demasca pe Stalin faţă de 
occidentalii idealişti, că încă din acelaşi 8 noiembrie, dar 1917, începuse 
Lenin proiectarea Armatelor Roşii pentru Planul cuceririi întregii lumi, 
îngrijorat că dac-ar fi rămas termen de comparaţie un consum capitalist 
mai mişto, atunci însăşi cekiştii ar fi uneltit să se privatizeze în fabrici şi 
uzine, chiar dacă ei n-ar fi ştiut să administreze noile posesiuni! 

— Cu alte slove, nu fără seriozitate-i sorbi cuvânt după cuvânt 
Maradonel Zamfir-Frișcă, eu aş completa totuşi că cercetătorul Arhivelor 
Moga, Narcis Dabija, deţine rezon să vitrioleze, din patriotism nu numai 
local de posesie a Văii Ursului Agresiv, pe Ghizdavii mogulului Cezar 
Bogza, ci şi pentru că memoriul lor carolingian Dilema celor două Odesse, 
ațâţa încă din octombrie 1938, imediat după Ruşinea de la Miinchen, la un 
nou război în Galiţia Mare, fie că luam Varna, fie celălalt Odessos, Stalin 
urmând a reacționa-n Sud pierzând însă Kânigsbergul nostru. Şi mai e şi 
justificarea teoretică din Enigma celor trei Chersine, cum că dacă un 
Chersones geto-dac cert mâine al nostru va fi nu Hersonul din gurița 
Niprului inferior, ci heraclitianul megaric marele Chersones descris de 
Tolstoi drept Sevastopol, în Crimeia noastră, apăi tot atât de adevăratu-i că 
din inevitabila măcinare reciprocă, până la sleire, a forțelor celor două 
totalitarisme muncitoreşti, marxist şi antimarxist, în vidul de putere astfel 
creat noul Rumănische Reich al Împăratului Mihai Întâiul Cuceritorul se 
va întinde până la Chersonesul carpodac septentrional, adică fascinantul 
Helsingfors cel românizat vremelnic la Balta noastră Baltică, de cavalerii 
bârsani şi bănăţeni ai Tomei Nour, după care, în viitoarea sută de ani de 
lapislazuli, adică totuşi după Sfârşitul Literaturii, însă mult înainte de s-o 
mierlească de tot tot mai păsăreasca şi mai corcita Limbă Română, 
extrapoolând cu îndrăzneală tendinţele degenerative ale vieţii spirituale de 
care va da dovadă originara uie, aia de 12 stele galbene, mai ales după ce 
se va întinde până la Vladivostok și Magadan și Antalya noastră, este 
limpede că şi o strategie de expansiune sudică a imperialismului noului 
capital offshore românesc va fi fezabilă geopolitic, şi nu numai în accepţia 
așa-zisă nu Toma Alimoş, ci Toma Gigi Caragiu, adică doară în Mooiezia 
sud-dunăreană a Athosului, ci şi până-n inima Franţei cavalerești, al cărei 
Carcassonnes nu poate fi decât cel de-al treilea chersin, obscur Chersones 
îngropat mitic de eroul civilizator Cotiso, în strategia decebalică de a-l 
încercui, prin Caesannia (C&zannia) Narbonensis, şi prin Dalmaţia- 

Corsica-lbiza-Barcelona colaborând cu Dapyx, pe viitorul împărat 
Traianus, surprins încă visător în natala-i cetate smochinită Figueras 
(Făgăraş), unde-i propusese lui Marius, în 6 august 1944, să-l trimeată 
Horea Bratu, pe bani antonescieni, să pregătească suprarealist Rezistenţa- 
n Exil, sub acoperirea de birtaş și cafegiu literar, expectându-se 
atractivitate exotică pentru narghilomani plictisiţi, să se înjure unii pe alții 
în timp ce fraierii așteaptă să debarce americanii pe plaja Ecrene, întru a 
instala-n portul de iahturi scumpe Tomis, în loc de farul eminescian, statuia 
eroului minoritar Petre Gheorghe (Gheorghi Pehlivanov), care galițian 
marea contemplând-o, poate-ar fi-nţeles nu numai absurditatea Sisif a unei 
culturi în Calea Răutăţilor, şi nu unde a pus-o Testamentul lui Petru Rareş 
la adăpost, tocmai în Triunghiul de Lapislazuli Beciu-Cracău-Breslau 
(Mizil), ci şi infezabilitatea acută a proiectului ghizdavian de a nu o mai 
lua prin faţă, ci prin spate, în sensul că, după comportamentul dur al forțelor 
de represiune naționale, atât în Decembrie 1989, cât şi la Mineriada 1990, 
în genere pe meleag nu se mai poate oua kultură, ca la Basel sau la 
Sonnenheim în Alsacia multduioasă, ci kuktură... 

— Cucu! Vra să zâcă, ca cucul, etimologiză după un timp butonarul 
Oleg Damaşcanu. Kukuleczka! Cum cântă badanta Agnieszka! Pentru 
maestrul nostru fiind evident încă din 13-15 iunie 1990 că ţara, cu popor 
cu tot, n-are nevoie de cărturari decât cât mai rari, ca să nu se vâre cu 
inteligența lor mârşavă în marile privatizări și vânzări străinilor pe 
comision, ci Viitorul e că să te afirmi pe la alții în Culturile lor, iar la 
baştină, să nu te-ntorci decât din când în când, pentru vreo Laudatio prin 
care ţi se înnumără ouăle... născute-n cuibare rotite apos de alții! 

— Nu născute, şoldovene! îl mustră cu superioritate față de proveniți 
moaşa locală antiunionistă din Ziduri. Ouate, băi, cap sec! adăugă cu 
aplombul ei de Marijeanne Fărăfrică, autoare a Autoterapiei cu pișat, ea, 
femeie cu memorii dealtfel, care încă îţi putea cita din frații Goncourt, 
învățată, agonizând sub ea, de la învățătorul Bazil Frâncu, că Il! homme 
pisse I' enfant et la femme le chie... 

Deodată, pământul se clătină a leagăn de muribundă, ca când se 
prăbușește, împins de braţe vânjoase de soldaţi bolşevici rumînskii, un 
perete de bisearică, făr' de care arătăm încă un pic a mai venetici infiltrați 
p” acilea prin Bucureşci, şi roşcatul antonescian Leonida Glagoveanu se 
opri tuşind din râşnitul cafelei de origine economată scriitoricească realist 
soțialistă robustă. 

— Este incontestabil, comentă el cu simplicitate coanei Sia, arestarea 
companionului de la Odessa noastră, al fiicei sale pediatre de război sfânt, 
că ridicarea, într-o singură noapte de vară 1952, sau două, a atâtor buni răi 
români, este o performanță organizatorică record, a regimului nostru 
democrat-popular şi, în consecință, nu ne rămâne decât să sperăm că o 
asemenea expertiză pozitivă, în managementul dialectic, se va aplica și în 

alte domenii de activitate, cu mârlanii ăştia, crescând astfel an de an, 
planificat, nivelul de trai al poporului muncitor. 

— lată de ce, îl înțelese cu mult înainte de a-şi finaliza raționamentul 
madam Anastasia, cum se întâmplă doar soţilor ce se iubesc de-o viaţă, tu, 
Minodoră, şi tu, Grişa, nu trebuie să mistificaţi, ca niște mitomani, un fapt 
divers de o asemenea banalitate, ca reținerea pentru cercetări a unui boier 
râios, Marius Ghizdavu, care poate că dacă-l băgau, la 30 mai 1945, în 
loturile de publicişti vinovaţi niirnburghez de Dezastrul Ţării, era până 
acuma de mult jilăvit, confiscându-se nu numai toată averea lui, ci și a 
copiilor şi a altor rude, cum va voi să reintroducă legea și creştinul șerif 
Alin Vişan, pe averile inexplicabile, dacă manifestul său Despăducherea 
României exprimă cumva serios ce-are de gând să implementeze, cu gaşca 
şi finanţatorii lor externi în anul când va hui istoria, 2007! 

— N-or să-l lase deloc americanii, bunicuţo! După intrarea-n NATO, 
nicio adunătură de extremiști nu mai poate opri integrarea-n UE. Noi 
credem, se pronunţară ferm pioniereşte, ba chiar utemist Vera Muhina 
Căinaru şi cu Otla, că astfel de legende ar jena pe însuși zekul de război 
sfââânt Marius, din moment ce, întorcându-se de la Oneşti Borzești de la 
Canal, el nu va mai purta cu nimeni altceva decât anoste convorbiri 
apoolitice, ca despre gagici fruntașe şi ca cine ia campionatul, oare ceceâul 
armatei de represiune sau oare dinamul securității ei! 

— Dintre bunurile ce vi le voi lăsa eu după moarte, se oţări poetul 
Grig testamentar la ele, cea mai de preț e porunca să-l respectaţi 
necondiționat pe Marius Ghizdavu. (E valabil şi pentru tine, Minodoră!) 
De Revelion 1940-1941, eu am ajuns la Ziduri cu trenul direct de la Lugoj, 
de la ai mei, și de la d. prof. Horia Sima, Conducătorul Mișcării și vice al 
Consiliului de Miniştri, care venind de la Timişoara a făcut o vizită 
inopinată în acel orăşel unde fusese numit profesor de limba română, nu de 
lucru manual, la Liceul Coriolan Brediceanu prin 1936. EI a inspectat 
sediul Legiunii, socotit prea mic pentru un judeţ aşa de mare ca Severinul, 
s-a scăldat în amintiri recente şi a rostit un istoric „cuvânt de îndemn”, 
reprodus în penultima pagină a numărului special al Axei din 1 ianuarie 
1941. 

— Când sufletul acestui neam va fi plămădit în adâncime şi 
extensiune în duhul Căpitanului, biruința legionară va fi totală... Şi 
extensiune! Aţi reținut? 

— Iar Marius mi-a fost recunoscător, fiindcă reproducându-i-l din 
memoria mea de azi scriitor sovietic, 1 se părea că înviau, cât de cât, câteva 
din ideile geopolitice carliste ale lui Voicu Ghizdavu, să fi atacat noi primii 
URSS în 1938! 

— Mişcarea Legionară este de natură spirituală. E o mare şcoală a 
Națiunii, care transformă pe oameni sufletește, creând omul nou: 
legionarul... Crez de stâncă şi disciplină de fier; un clocot viu al tradiției 

noastre creştine şi voievodale; o ţâşnire tot mai puternică de imperalism, 
prin geniul național, mai întâiu; un elan disciplinat şi creator pentru veac, 
— aceasta-i calea, acum larg deschisă şi luminată, pe care trebuie să meargă 
Legiunea. 

- O ţâșnire tot mai puternică de imperalism, prin geniul 
naţional! repetară în cor şi comesenii, când le-am rezumat şi lor „cuvântul 
de îndemn”. 

— Adică alţii s-au jertfit sau au pătimit pentru biata Țară, iar voi nu- 
mi sunteţi în stare să duceţi până la capăt nici măcar lectura acestui fluviu- 
roman al meu de numai 1681 pagini? se supără din senin Grig pe Vera, 
Otla şi Dora, înroşindu-se liliachiu la faţă şi înjurându-le: rusește, 
ungureşte, țigăneşte... 

— Marius Ghizdavu boierul barim a mai cetit, poate ostentativ, pe la 
ARLUS, direct în rusă şi ucraineană, după ce a fost umilit, pus la târnăcop 
şi la roabă prin pedeapsă administrativă, băgă de seamă doamna moașă 
Marijeanne Fărăfrică, pe când libidinosul învățător şi cartofor Bazil 
Frâncu, ca ridicul protest anti-peniscentiaristic, după ai liberare, tot de la 
Canal, n-a mai pus laba niciodată pe vreo carte, să-i desfacă ca Stalin filele 
lipite, cu arătătorul umezit pe vârful limbu, limitându-se pe cale de 
consecință doar la erudiţia de cârciumă şi la ce mai trăgea cu urechea sub 
plapumă, pe la oficinili radio imperialiste! 


— Oricum, eu rămân la convingerea c-a fost un fraier Marius, un bou, 
un dobitoc, tovarăşa Fărăfrică, şi că dacă era mai şmecher scăpa, cum au 
scăpat atâția, de avem printre scriitori, ziarişti şi universitari o sumedenie 
de Foşti, cari e drept, declară că s-au reeducat! încheie şi pecetlui Grişa 
ecourile arestărilor. Nu-i cădea coada boiernaşului zugrav dacă se porcea 
şi el oleacă şi, concurându-i pe pictorul de război unu, Maxy, portret, şi pe 
taica Ghelman Lazăr, natură statică înfățișând pe Ana noastră în mijlocul 
copiilor şi ţăranilor muncitori de la o gospodărie colectivă, picta pe 
tovarăşa Pauker în peisagiu campestru, făcând un pipişor în lanul de grâu 
mănos, sau pe tovul istoric Roller în urban, urinând la zid în poarta de 
mănăstire de la Arhivele Naţionale de pe lângă Podul Izvor. 

— Uite-aşa ne creăm precedente! Dragele mele, concretizând ce e aia 
un  șmecher, în context la lozinca sloganată de muncitori, ţărani și 
diplomectuali, Ana-Luca-Teo-Dej bag-anguasa-n burgheji, pe alde 'Teohari 
Georgescu pus de Vişinski la Interne l-a şi servit, într-o vară toridă, la 
puşcăria Lugoj, tocmai taică-meu, antreprenorul Nae Căinaru al Anei 
Lugojana, prevăzător la două capete, ca basarabean încercat până la 

insomnii cioraniene de absurdul în teatralitatea sa, coşmar al Istoriei. 
Concret? I-a facilitat Ilegalistului să se intre, pe caniculă, cum? Cu 
înghețăţi şi ciocolăţi! Bune? De calitate bănăţeană vieneză! La deținuții 
bolşevici, nu legionari, de la Lugoj, învelite în pagini de aur din: 

— Izdatelno Burevestnik, 1924, Kommunisticeskii Manifest K. 
Marksa F. Engel'sa! 

Brava  literaturitaticitate,  omenia  basarabeanului  marşrutizat 
antreprenor, a rodit, canalizând pentru Ajutorul lui Roșu dat, o solidă 
protecție Căinarului pandur, din partea S+S-ului româno-sovietic, cât şi-a 
scris sau nu şi-a scris fluviu-romanul de război 1681, încât Marius, alt 
ticălos, lingându-se pe bot din dor de Dora, aștepta ca picând, de pe lângă 
Dej, alde Ana, Luca şi în special Teo, să fie trimis direct la demascare- 
reeducare și Grișa, scandalagiul de la Îndrumătorul Cultural, oarecum ca 
o năpastă providențială pentru mefiența că, deși amic regal, nu-i 
încredințase Lui, spre păstrare, vreo copie a acestui manuscris secret de 
1681 pagini, ci a preferat să le îngroape singur în cutii cilindrice, ca 
Bancorexul, de măşti de gaze, un exemplar aflându-se şi azi în pământ 
strămoşesc, fie sub Banca din capul Lipscanilor, fie sub aripa cu cabineţi a 
Casei Șparlamentarului, care hardughie, cu intenţii de estetică Bollywood, 
dacă nu i s-ar fi conservat reacționar destinaţia, scris era-n kniga destinului 
că s-ar fi privatizat în ea, între alții ca Nosferatu, cea mai iscusită Vrăjitoare 
dintre micul Guadalquivir şi marele Gange. Pe o rază de o verstă te-ar fi 
săgetat atunci, dinspre toate azimuturile, 1681 săgeți ca spre Secţiile de 
Vot, către Marea Vrăjitoare Volva-Buicka, voolvavizată ca Buick al 
Pământului şi la tembelizor, atât de ambasador Saie Buburuză, dir. adj. al 
Consiliului Naţional de Analize Sistemice, cât şi de acad. dr. inginer- 
financiar lon Codoi, de la Institutul de Cercetări Științifice privind 
quorumurile nestatutare și reținerea Tinerilor Performanţi edecari pe lângă 
Tinerele Supradotate, acasă, anticipându-se sau mai degrabă nu, un 
scenariu al civilizării cu forța de către uie, începând cu data de II 
decembrie 1999, când în nuvelă, roman, şi mai abitir în fluviu-roman, 
românești subiecte tindeau aproape să nu mai existe, încât plângea cu trei 
tricolore rânduri de lacrămi consilierul aulic Horea Bratu şi Crişan, 
smiorcăindu-se că, din subiect al Istoriei, Neamul lui o ajuns obiect de 
ocară pasiv al cronicilor Altora, şi asta chiar în media noastră subnutrită, 
de necitit! 

— Ceea ce, interveni pe Skype, ca martir obiectiv stătător 
contemplativ după Rebeliune la Buchenwald, dl. investitor străin ajutor de 
comandant inginer petrolist Gicu Tabarcea, răspunzând la întrebări, după 
lectură din eseu-i A ordonat în 30 ianuarie 1945 baltic canibalul Ilya 
Ehrenburg cvadrupla torpilare a megatitanicului cu mii de refugiate 
Wilhelm _Gustloff?, de către un căpitan român de submarin, Marinesko, 
rezultând că numai proştii, trădătorii şi neopresa finanțată dinadins să avem 

extremism în neîncetată creştere, se prefac a nu realiza că România Regală 
Mare o pizdise încă cu muuult înainte de Stalingrad, deşi pentru armiile 
cruciaților Damian şi Noveanu, precum şi pentru re-re-refăcuta A6 nazistă, 
Capitularea Regală de la 23 august 1944 e statistic ca pierderi adevărata 
Mare Catastrofă... Jigodia de auto-mareşal autofecal n-avea ce căta dincolo 
de Nistru, să ducă un „război ideologic“, când ştia bine că sovieticii sunt 
mai tari, inclusiv ca tehnică, decât naziștii. Încleștarea cavalerească ca 
pentru femei, care pe care, domnilor, simbolic dovedit-a că Stalin e 
superior şi ne ocupă, Volvo-Buicko, şi se putea evita vărsarea de sânge. 
Testul ista s-o dat de ziua Marii Jertfe românești, 13 Ianuarie 1937, pe 
frontul naționalist din Spania, la Majadahonda, ai noştri, ai mei, cu puşca 
(flinta, sâneața), ca amărâţii, iar bolşevicii cu tancul! 

— Kakaia mandavoşka eta mahadaonda za piz'diulina, tovarăşi? se 
miră rusul spre feroviarii mai conștienți. 

— Era rău la Majadahonda, camarazi, pe frontul idealiştilor creştini 
ce se jertfeau în contra bolșevizării suprarealiste a Spaniei, ca înfometare 
ştiinţifică de dădeau raţii copilașilor marxiştii, laptele şi cornul, din fragilul 
conţinut al catedralelor și mănăstirilor dinamitate, depersonalizând aurul și 
pietrele raclelor moaştelor în numele cărora te chinuiau torționarii 
Inchiziției, îşi aduse aminte un verde ciocănar azi universitar, evocând şi 
Greva de la Atelierele Griviţa din februarie 1933, organizată de-ai lui 
Vasile Roaită salutând înhăţarea puterii la Berlin de către muncitorii lui 
RShm, Ley şi Hitler. Acolo la Majadahonda noastră, acei cavaleri cruciați 
antibolşevici, ca Ion I. Moţa şi Vasile Marin, abia de, ca şi la Stalingrad, 
erau dotați cu mitraliere, iar cominterniștii mereu în mare Love cu 
democraţia, au venit, ca şi la Cotul Donului sau în Stepa Calmucă, la 
Budapesta în 1956 şi la Praga-n 1968, cu acele fancuri urâte, pentru uzinele 
cărora s-a tot jefuit mujikul, pân-a ajuns să ducă-n piaţă la Harkov pateu 
din ficăţel de copil! Ay, era deja acest decalaj, camarazi, noi abia cu 
mitraliere, ei cu tancuri, încât înţelegem azi că Războiul nostru Sfânt nici 
n-a fost unul năzuind la o Biruinţă alta decât cea Dumnezeiască, numai prin 
Minuni, cum e nulă şi Intifada, pietricele contra blindate, ci unul trecut 
Prutul doar de florile... mărului, pentru Memorie, scris rămânând în Cartea 
Istoriei, precum la Termopile, gestul că Românii Regali au făcut la, 1941- 
1944, cam tot ce se putea făptui atunci, pentru a ocoli cloaca uniformizării 
deznaționalizante, perspectiva de a fi nivelați, rând pe rând, ca bucăţi de 
Neam, căzute de pe butucul parlagiului direct în vidanja Globalizării. 

— Dimpotrivă, Neamul Românesc a aprins focurile mari, a aruncat 
din căruţă şi ce era mai scump, a tras cu puşca şi a dat cu parul, ba chiar, 
părinte înnebunit nesuferind mutilarea Ţării mume, o fost capabil până şi 
de un „val de atrocități“, drag Axei, calificat de unii moralişti ai Epocii YI 
drept unul cu nimic mai prejos decât ale hitleriştilor, pe care protocronistic 
le-ar fi şi anticipat, dacă nu şi... inspirat (!!!), cum se preface că crede 

Maradonel Zamfir, dacă nu l-a şi instigat, cum ne supralicitează Narcis 
Moga, voind e drept doar să se ia de clanul Ghizdavu, când te aliezi cu un 
Hitler, vecine, vei ucide exact la fel... 

— Nu meritau, băi, Basarabia, Bucovina şi altele asumarea unor 
asemenea riscuri. Ele nu-s nici azi piețe de carte notabile! De aceea, din 
start cei 12 megaintelectuali şi cei 52 seismectuali s-au opus constant 
Unionismului, chiar când părea fezabilă recuperarea României de Est, fie 
fățiş unii aliindu-se cu ambasadorii şi finanţatorii străini de avantaje, fie 
încă şi mai mulți alții săpând corosiv exact la statuile sacre pentru 
basarabeni — Eminescu și Ştefan cel Mare! 

— He-he! Iar când te aliezi cu Uncle Joe, guru-ul Aliaților, tot vei 
ucide, în alt fel, căci oricum se mânjesc toți! Şi atunci aburul otrăvit, care 
umflă poalele paraşutei ăleia de Marilyn Monroe, este poate ultima 
răsuflare a unui izolat de reeducat, demascat în Estul Sălbatic la vreun 
Canal de kkt sau într-o Zarcă... 

Plouă alert. S-a făcut linişte-n parc şi-n parcare. Ingratitudinea, faţă 
de Eroii Revoluţiei şi încă, gras stimulată, față de... pierderile Războiului 
Sfânt, plus atacul postmodernist profan la Sacru, duc la situaţiunea 
excesivistă, post-postmodernistă, că nimeni om cult nu mai vrea să se 
jerfească pentru Libertate, ca să fie luat la mişto de oportunişti şi de 
şmecheri intelectuali mai afaceriști! 

— În excesivism, Estul şi din ce în ce mai mult Vestul, vor cădea în 
puterea Oligarhilor Inteligenți, cari îi vor dirija pe ochelarişti să dezlege 
Bombe Logice, învelite în ambalaj auto-pretins Marxist (!), de-ar turba 
cărturarii Lenin şi Stalin. 

— Situaţia culinară va fi mereu suportabilă pentru poolime şi atunci 
Criza Revoluționară va depinde doar de Eroi, însă Rocinante nu va găsi un 
Don Quijote! 

— Vai ce fulgere fractalice abracadabrante, cu San Francisco skyline, 
putea-mpuşca fotograful Marius! Dar dacă istoria e ca un canal de ape 
uzate, atunci puţine vieți merită citite-n 1681 pagini! Deciu ridicarea pentru 
beciu de acasă de la Liz a lui Marius întâmplându-se în al şaptelea an de 
bolşevizare efectivă, aflând-o şi Clara, deşi lhberă-n Basel sau în Florida, 
nici ea n-ar fi reacționat isteric, adică altfel decât ultimii friends, megieşi 
sau colegi ai dispărutului, suplinitor de profesor desen şi epure la Şcoala 
de Ucenici pentru Ţevi şi Tuburi Helicoidal Sudate, şi la licee seral, cari 
doar au dat din umeri toți parcă a mirare că tratamentul reeducativ prin 
muncă silnică nu i s-a aplicat chiar mai devreme, unuia cu Dosar de 
parizian fost boier, nepot unui petrolist exploatator. Ăsta l-o fi înfundat, 
Şaraga, bănuit persecutor al cominterniştilor, văzuţi încă din 1917 ca 
profesioniști ai elitocidului, nu şi ai privatizării viitoare în ce se va 
capitaliza sudoarea proletariatului! Pictor, element duşmănos, semnalat de 
amici ca posibil simpatizant legionar, participant pe front la Războiul 

Sfânt. Suspect înrudit și cu imperialismul american al Planului George C. 
Marshall, prin Virginica, care uneltește să ia acest biet general de FMI, nu 
mareșal, Premiul Nobel pentru Pace în locul Generalissimului pentru care 
au votat toți semnatarii apelului la o Pace Sovietică, iniţiat la Stockholm 
de urmașii nordici ai înțeleptului Zalmoxe, primul părinte român de 
Constituţie, ceea ce s-ar fi şi aranjat, dar dresorul ce-l ținea pe Ghitler în 
lesă o mierli, plâns şi călăuzit spre mausoleul leninist al Pieței Roşii de 
aproape întreaga umanitate, sfâşietoarele urlete de jale oprind 
locomotivele, iar tovarăşa Pipina a lui Tonel Barosanu, zis Malaxa când 
vindea Loz în plic, nimeri ea în micul Cămin Cultural al lui Ambrozie 
Tichie de la Titu Târg, despletită a doliu, tocmai pe solemnitatea 
Momentului de Reculegere, ceea ce pediatra Dora Căinaru povesti acasă 
scena, cu lux de amănunte şi cu veselie irigată de speranța grabnicei 
întoarceri a unuia din pictorii naţionali, la uneltele sale, şi la ea! 

— Aici nu te pricep deloc, îi obiectase de pe valiză Clara 
„agricultorului“, urmând să plece cu Virginia şi Octavian la Basel, sub 
acoperirea de guvernantă-n familia româno-americană. Azi e-ntâi 
octombrie (1943), pe alocuri va rugini frunza din vii, şi e tern ce va mai fi. 
AA vor reduce războiul la demolarea din aer a oraşelor germanilor şi la a 
le judeca crimele de război abia după înfăptuirea lor, cedând sub şantajul 
electoral de acasă lui Stalin plăcerea de a ocupa la sol, sat cu sat, cartier cu 
cartier, mai toată Europa, în scopul denazificării temeinice. N-ai nicio 
şansă dacă rămâi fermier la Ziduri, Marius! Te vor dibui şi te vor distruge. 

— Știu că Uniunea Sovietică, Stalin. se va extinde până la Breslau, 
Viena şi Cracovia, falsificând referendumuri. Sunt conștient, Clara, că risc 
reeducare-demascare aici, apoi pohod na Sibir, bravă el, ezitând s-o mai 
avertizeze, ca-n alte dăţi, că la Terrorangriff, politbiroul NSDAP sinucigaș 
va răspunde fanatic, cu exterminarea evreilor ostatici, neinteresând ei nici 
pe Stalin şi nici măcar pe Roosevelt, quizul secolului fiind a determina dacă 
americanul a primit, în cifre clare, mai mulți evrei în SUA decât am lăsat 
noi românii, în Războiul Sfânt, să treacă prin România către porturile Mării 
Negre, ca să constate apoi că Imperiul Britanic nu permite debarcare la 
Istanbul, iar sovieticii torpilează orice, cum trebuie să fi păţit Mozes Arpâd, 
în 24 februarie 1942, dragul meu amic evreu ungur clujean, dacă într- 
adevăr s-a îmbarcat pe Struma, cum convenise cu o filieră de şerpași 
bulgari la Olteniţa, printre care şi peisagistul din Varna (Orașul Stalin), 
colegul meu de sinteze optice Kirciu Kotkov, cu care adese am expus la 
Halszka Chrzastowska, feerii dobrogene, în Liovul nostru cel gemând de- 
atâtea amintiri moldave, alb primăvara când înfloreau cireşii, vişinii, 
COrcoduşii, prunii şi meril... 

— Mda, e clar, se încruntase cu acea luciditate rece ce certifica mai 
degrabă aplecare spre filosofie poeta, că Subiectul tău se află în Galiţia, în 
Răsărit, iară nu în kormușka băloasă unde clefăie fără răgaz scrofiţele roz. 

Însă mi se pare mie tot atât de masochist că, îndoctrinat de mic în spiritul 
Datoriei jertfei pentru un anume contur geografic, poate acel contur... când 
te-a sărutat consolator, ca pe orfanii Transnistriei, Măria Sa Regina, în casa 
Şaraga, în refugiul ieşean, ca o altă mamă a ta, după acel tifos de Bălți şi 
de Bug... E în tine, Marius, o pur galițiană asiduitate întru a suferi riguros, 
temeinic, dur, conștientizată și asumată dealtfel deplin în gravurile-ţi 
pentru opera concitadinului tău Iw6wean Leopold von Sacher-Masoch, 
însă tot pentru nesuferita aia de Halszka te-ai pretat la realism burghez, să 
câştigi, încât ai şi reuşit la Isidor Suceveanu, la Antibes, să le laude toți! 

— Vrea să spună, se smuci în lesă pittbullul cu o privire inteligentă 
de ras rasist în cap, c-o fi el Subiectul în Est, ca Summa Motivelor, dar că 
informaţia va circula doar la ea la Basel! Nu la tine la neagra, la izolare, în 
regim celular sau deoist sau de practic „arestat liber“ de turnători la 
domiciliu şi la locul de muncă! 

— Geniul nu este numai înnăscut, el este şi predestinat! cită din 
alexandrinul loil Borgiah, ca la Gumrak în armăsarul alb ca neaua, arestatul 
încă neobişnuit cu cătuşe şi cu ochelari negri, şi nici cu hurducăturile de pe 
drumul gipului. 

Era în această resemnare speranța că pacea e pace, fie şi sovietică, 
iar fericirea e fericire, fie şi sovietică, dacă munceşti cu plăcere şi îţi iubeşti 
fără şovăială soţia pasionată de spectacolul creşterii copiilor, înainte de a 
apărea grădinițele, tembelizorul, netărăul și generațiile care nu mai țin nicio 
obligație față de Neam, Rege, Zeu şi Țară, adică senin neştiutoare de istorie 
şi literatură. 

— Au! gemu Stalin ca ciupit de vărsat, scărpinându-și aluniţa de pe 
urechea stângă, cea fotografiată de Heinrich Hoffmann, colaboratorul lui 
Marius în frăţia de arme româno-germană. Halszka asta nu-i aia cu poemul 
că la apa Vavilonului, mi siadzieli i pizdzieli, tam mi şezum în şezut și 
pişarăm ochii? 

— Niet! negă senin concubinul farmacistei, încă o dată strivit magiun 
de proeminenta personalitate a Înaltului oaspete, care nu putea fi minţit de 
nimeni. 

Devenind foarte palid sub soarele dobrogean amintind orbitor de 
centurile defensive ale Odessei noastre, de Stepa Nogaică şi de Stepa 
Calmucă, avu revelația că mi siadzieli i pizdzieli, a sta la o şuetă-n şuia 
organizare bolşevică a şantierului, pe fond muzical de şuşanele optimiste, 
nu € o expresie gruzină ci bielorusă, iar contesa Halszka Chrzastowska, 
mă-sa mumii Agnieszkăi, galițiană desăvârşită, rupea binișor această limbă 
a urmaşilor vitejilor carpo-daci, pictase peisaje în lunca Daugavei la 
Vitebsk, vorbea bine și ruteana getodacilor rusificaţi, ca și el, precum și 
germană, idiș, lituaniană, dar mai cu seamă era sufletește est-europeană de 
tot, galițiană corectând aristocratic pe șoferul ei din Minskul nostru, 
şugubățul Oles Hristici, care recunoștea că din motive geopolitice ai lui nu 

s-au diferențiat specific iscând o triadă Eminescu-Grigorescu-Enescu, Și 
atunci ce era la morda lui, vai, o vijelie mai viscoloasă (pizdziulina) de 
şlamslove de natură a răci conlucrarea cu alte popoare vorbind toate acelaşi 
iazik, al ssoțializmului pobeditor: pszek, maskal, jîd, labus, hahol, baistruk, 
bosiak, koos, niestaiak. lar Marius era înduioşat că ea îl trata ca pe un egal 
într-o Evropă Unită, la care oniriza şi cavalerul Mircea cel Bătrân până să- 
şi dea seama că se va merge în Vest la Coexistenţă Pașnică Mozart cu 
păgânii frumoasei Malcatun, belindu-se răpindu-se-n Serai credibilitatea 
catolicismului, la butîrka din Lw6w cooperându-se Ural-Atlantic astfel: au 
tras în contesă ssekuriştii în recul ai lui Beria și, mai mişcând sărmana vreo 
două ore, au terminat-o ssekuriştii în ofensivă ai lui Himmler, care aveau 
un comportament corect milos până şi față de patrupede, iar în masivul 
Corneşti criticau pe românii ce vânau evreii risipiţi din Chișinăul jefuit, 
dinamitat şi incendiat de cominternişti, dădăcindu-i didactic igienic că a 
lăsa cadavre neîngropate sau aruncate în bălți conduce la răspândirea unor 
epidemii. 

De pe taluzul superfilmogenic ca o Peninsulă, plimbându-și 
Ghitlerul, tovarăşul în uniformă care semăna cu mercenarul anglo- 
american gruzin remunerat în sute de milioane de galițieni şi angkorieni de 
rasă dispreţuită, deci neevocabili, zări, deoarece avea ochelari heliomarcși- 
heliomatricşi de spionaj, ceva în neregulă la un șanț de conductă, lat ca de 
doi arşini şi adânc de cel puţin doișpe, bucurându-se, adică cu 25-30% mai 
balşoi decât al imperialiştilor americani aţâţători la un nou războiu, deşi 
B.B., M.M., S.I. şi alte sex-simboale recalibrau deja tot mai dificilă râvna 
de a-ţi picura malofia fierbinte pe paiele păduchioase ale unui bordei de 
transmisionist la Morozovsk, doar pentru c-ai prins pe unde scurte Lily 
Marleen, când scrofiţele libere pot clefăi aţâţător în propriul Occident 
înghețată cu fistic şi volbură, înnebunind progresiv oligarhii Galiției Mari 
şi grăbindu-i să se intabuleze, inclusiv în giganți de fiare vechi conținând 
în teren gropi comune pentru care nu există cadastru. 

Căci după cum se ştie, chişinăuianul Alexei Șciusev, arhitect al 
Mausoleului lui Lenin 1930 şi director al Galeriei Tretiakov, a proiectat pe 
când se năştea Marius Ghizdavu la Lemberg în 1912, biserica din 
Cuhureștii de Sus, raionul Floreşti. În oraşul Moscova, i se datorează 
Kazanski Vogzal, de unde-ncepe Transsiberianul. Plus Biserica Eroilor de 
la Kulikovo, pe Don, unde rușii au apărat la 1380 cele trei Ţări Române şi 
Evropa de barbaria mongolă. Anchetat de celebrii reeducatori piteșteni la 
Canal, torționari doar pentru că erau FDC, de prin Frăţiile de Cruce, nu 
fiindcă aveau Convingeri Comuniste şi că, studenți sub ceauşism nu sub 
dejism, ei ar fi colaborat cu poezii la revista literară cu acelaşi nume, 
Marius a recunoscut în Baraca 13 că visa a influenţa negativ pe arhitectul 
Şciusev, să nu-i dea lui Stalin ideea de-a construi zgârie-nori, întâi 
Derjpromul scriitorilor din Harkovul Murocikăi, apoi alții mai înalți decât 

Doma Iskrăi, în Moscova poctesei Larisa Rîbalovna Căinaru, care a atribuit 
statuii Dostoievski, la Biblioteca V.I. Lenin, protocronismul că Ștefan cel 
Mare a ginit, ca precursor lui Roosevelt şi Churchill, că poate fi exploatat 
sângele rusesc pentru a face ordine în Europa. Şi la fel, Mihai Viteazul, a 
tocmit... cazaci ca să lupte pentru Ardeal! 

Caniculă festivală. De Pobreajen, în 6 august 1953, doișpe ani de 
când se întâlnise la Berdicev, într-un carpen sur, cu A. H., jivopiseţ şi 
arhitect, nu cu A. H., rumînskii pisatel, şi abia acum devenise posibilă o 
reală convorbire fecundă cu cealaltă somitate a Veacului Nou, deoarece ea 
tocmai îşi întregise dialectic identitatea flască de poet caucazian cu aceea 
constructivă, deși nu de arhitect, totuși de popă predicator şi mare lingvist, 
mai cu seamă după 11 septembrie 2001 practica dovedind că o zdanie, fie 
ea şi bâzdâganie, de cuvinte, poate rezista terorismului mai bine decât nişte 
omeneşte perfect calculați coloşi de oţel şi sticlă. 

— Tovarăşe Stalin, raportez! îl agrăi de jos cu vioiciune deţinutul 
bandit. Şi declar că sunt de pe acum de acord global cu toate măsurile pe 
care partidul cominterniștilor le va lua împotriva mea, îl mai preveni zekul 
Marius, cu doar țeasta neacoperită de malul surpat, că refuză a reda, ca 
infirm, cum s-a călit oţelul, ca Ostrovski, Nikolai Alekseevici nu Aleksandr 
Nikolaevici, pretextând jenă deontologică de a scrie fără proprie experienţă 
Despre Suferință, nu era Max Blecher, ci doar ros de o maladivă fobie de 
paralizie, fixată în scăfârhe la 19 ianuarie 1941, deci după ce-a vizitat cu 
Paul Eluard şi Max Ernst, la Carcassonnes (Chersonesul nostru), pe 
literatul Jo& Bousquet, ce primind în 27 mai 1918 un glonţ în măduva 
spinării, difuza din camera sa lecţii despre realitatea imediată, cum putea 
s-o păţească şi el cu glonţul tot german şi tot în coloana vertebrală! 

— O ce zile frumoase! exclamă absurd jandarmul din prepeleac ca 
din loja Bolşoiului, uimit că întrucât bolşevismul robotea cu Norme de 
Protecția Muncii, a muncii nu a Muncitorului sclav nomenclaturii, se cam 
grăbise prea stahanovist săpătura, cerându-i-se boierului râios român șase 
norme în greutate de 102 tone, pe când se sprijinise cu blăni dulapi doar 
labiile gropii, şi iaca se năruise-n pâlnie totul, urmând ca ofițerii politici de 
la barăcile 13 şi 14, cu studenţii în drept şi-n Jurnalism, să cerceteze 
torționar reeducativ dacă nu cumva o fi fost sabotaj ingineresc sprijinit de 
americani, nu întâmplător în revanşardul, după numai 12 ani, iunie 1953, 
rebeliunea muncitorimii berlineze contra creşterii normelor coincizând cu 
tolerarea înființării „oficinei neonaziste“* Deutsche Welle! 

Nu fără o strângere de inimioară, şi grănicerul, şi lupul, se uitară cu 
binoclul la  Bildberichterul,  Filmemacherul,  Damenmalereifickerul 
antonescian, precum excepționalul reporter Geo Bogza, cu ocazia 
documentarului despre Canal, şi cronicarul de familie Petrușka Dimitriu, 
cu ocazia Dunăre-romanului, când i se năzări profesorului de canto alăturat 
că-şi va pierde nu atât picerele cât întrepicioarele, deci şi nevasta, cu o 

jalnică imitație de voce de soprană dovedind câtă cultură se poate face din 
popor sub bolşevism, gâlgâind el aria Despinei Schlauberger-He&buterne, 
îndepărtată moştenitoare a Fridei de la Sonnenheim, care activistă n-a 
organizat nimic în Occident pentru salvarea boierului râios, ceea ce i-a fost 
şi uşor, ştiindu-l reacționar înrăit, iar un anticomunist este un câine. 

Ea nu ginise nici că el considerase pe Stalin sănătos la minte şi că-n 
toate scenariile de după Stalingrad, se vedea pe sine doar ca rusofon pictor 
detașat la Lvov, în Republica Sovietică Socialistă Ucraineană, dintr-o 
Românie tot Republică Sovietică Socialistă, parte a URSS condusă sovietic 
de Gheorghiu-Dej, Ana Pauker, Pătrășcanu, Boris Ştefanov, Leonte Răutu, 
Bodnăraş, Vasile Luca, Cea, Teohari Georgescu şi cine se mai afirmase-n 
reeducarea alor noștri... 

Pentru a-şi ușura Dosarul, cedase încă din 1943 mai toată averea lui 
Theo Octavian Augustus, cu clauză să-l sponsorizeze să se exprime, 
îndeosebi după ce glasnostul regulând perestroika, va naște mandavoşkă, 
restabilindu-se-n 1990 Circulaţia, şi banii vor recăpăta sens onshore, 
nearshore și offshore. 

Nu-şi păstrase pe numele lui decât Foişorul de la Pribegi (devenit 
ulterior orfelinat, Sovromlemn şi maşinno-traktornaia stanţiia), Studio Lux 
(în ideea de a-i reda familiei Honig aparatura după eliberarea patriei noastre 
de sub jugul fascist), Atelierul Modigliani (rechiziţionat de Ivan Enache 
pentru torționerul Zahar Maslovici Kartotekov, apoi acaparat) şi 
excentrica-n pădurea Andronache căscioară de chirpici cu prisacă, în care 
totuşi i-a fost vârâtă poștărița Victoriţa, să-l supravegheze ca obiectiv zis 
Repin, dar pe care ar fi iubit-o boierește, la cules ciuperci, lângă sinistră și 
misterioasă local, Balta Vrăjitoarelor, a dezarmat-o ideologic și a 
promovat-o agentă dublă, aflând de la ea ce mai uneltește partidul-stat, ce 
categorii de oameni de ispravă va mai trimite la munci necalificate — exact 
alea ale galițianului migrant de după 1989, cu pivotul lor culesul de căpşuni 
înroşite de sângele donat de intelectuali lui Stalin întru bolșevizarea 
Spaniei, fiind mai atractiv plătite acolo Cioropel, Au-mă-doare şi cu Pizz 
culegătoare, decât în România iliesciană titulare cu dosul pe nişte catedre. 

— Pajaluista, prostite, se scuză ca prostul plimbătorul de câine lup, 
banditul de Ghizdavu a cumpărat în 1944 nu doar coşmelia de chirpici, din 
pădure, ci şi, simetric față de calea ferată de Constanţa, o casă bătrânească 
lângă cimitir, la intersecția 2023 a străzii Lecturii cu strada Existenţei, 
imobil căruia pe urmă i-a făcut acte pe el Victoriţei Parapuff, cea impusă 
colocatară împreună cu şoferul ei soţ, mai mereu dus de acasă, acolo unde- 
| trimetea partidul pe şeful lui. 

— Deocamegaură, îi răsuci cu cizma cărămizie de roca dobrogeană 
spre prezent căpățâna, sseCURistul sseCURiştilor, to” a' ăşu' Pistalin, 
scărpinându-și cu gheara ca de hoitar obrazul de oţel vzdrocennii roşu- 
vineţiu, auzi, dhragă? Poidiom popizdim o ţâră lingvistică, deoarece zdies 

am ginit io o limită a lui tata Marx, că astă ştiinţă ar fi putut fi dusă până-n 
pânzele albe şi de către antici, nenecesitând mare bază materială în şarankă, 
aparatură, şi nu smotresc di şe. Puturoşii! Sabotorii! Kontrrevoliuţionerii! 
Anticii nici nu s-au apucat de ea! 

— De lingvistică? gemu ca Fecioara de la Nemmersdorf sub tanchiștii 
T-34 din sumbrul octombrie 1944 pictorul ei din nopţi prusace, cizmuit sub 
soarele prevestind orbitor deşertificarea României, ţară de care auzindu-se 
la Viena abia când a publicat ăla Luceafărul, susține dl. ing. petrolist Gigi 
Tabarcea, ctitor-sponsorul Fundaţiei  Arhivarea  Antiromânismului 
Defăimător, că cică s-ar fi întrunit nişte Înţelepți în țintirimul din Praga şi 
au oprit pe Descălecătorii unui posibil stat al lor, implementat în deşertul 
Principatelor celor unite de... Occident tocmai în acest scop, deoarece 
printr-o conștiință națională proprie, românească, nu s-ar fi ajuns niciodată 
până la omleta din 1918 a unor oblastii cu poporaţii fără trecut comun, şi 
fără viitor comun altul decât nimicnicia pibului în deşert! 

— Clivajele, comentă pentru bac Emily apropo de surpătura din jurul 
bunicului nr. 2, Ma, frate bunicului nr. 1, Theo, clivajele care au traversat 
de la est către vest şi încă mai traversează de la nord la sud România de azi, 
15 mai 2001, România celui mai veninos partid fascist din Europa, îşi au 
ele una din motivații în cusurul că 

— Unirea provinciilor, ghici Hi croind înalt harta pentru Belvedere la 
Viena multduioasă, a venit printr-un Noroc Istoric, ca la handicapaţi, pică 
pară mălăiaţă din Apfelbaumul lui Klimt, iar dezunirea, invers, printr-o 
necesitate obiectivă de la sine subînţeleasă, ştergătoare la rozetă cu ea, fără 
frământări, fără indicaţii prețioase sau ieftine recuperatorii după 1989, aşa 
că hare dreptate Herr Stalin şi cu Herr Dshershinskij, iară nu deţinutul boier 
petrolist agricultor Marius Ghi, să rătăcească nechemat în țărână mințile 
Junimii, punându-și OPERA plastică sub titlul Năpasta, scris începând de 
la 26 iunie 1940 cu litere tot atât de stacojii hemoglobinice pe tuci negru, 
cum ar scrie teroriștii palestinieni Nakba, despre anul lor 1948, cum 
obsearvă că se obsearvă, preciză Hi despre Ghi, că zicea Narcis Moga, ca 
biograf necombătut de antibiograful Maradonel Zamfir-Frişcă. 

— Tot ce ştiu eu, se dezvinovăţi din umeri că n-a omorât lucrătorii cu 
munca în Transnistria noastră, ci doar i-a exploatat la munci agricole, 
agronomul Ilarie Otomega-Gaist, e că domnişorul Tristan apreciază că 
Năpasta a început de fapt nu în 1940, ci abia imediat după Rebeliune, când 
zicea tac-su de represalii grele. 

— Happy Days! Happy Days! gemu şi exultă sub cizma sovietică din 
piele roşie americană argăsită de furnizor buckinghamez căpăţâna de boier 
căftănit în ţărâna ce 1 se părea a mirosi a fofoloancă împizdită, neachitându- 
se întreținerea la apă caldă de către toți locatarii, pentru unul de un mental 
de-l pupase Regina Maria mic, Năpasta fiind că rodina lui parcă nu mai 
avea deloc bărbaţi! 

Nu-i uitase parfumul de violete regale, şi de parcă i-ar fi îngropat cu 
mâna lui pe toți, cât a fost detașat de la Agitpropul criminalului de Război 
Sfânt Horea general Bratu la secția Cimitire de Eroi căzuţi pe Câmpul de 
Onoare, de la Odessa noastră până-n Volga, Groznîi, Mahacikala şi Ialta, 
după ce a sfințit la Oancea, în Covurluiul nebasarabean din dreapta 
Prutului, pe 24 august 1943, ţintirimul și Monumentul „Primilor eroi (eroi, 
devora-ţi-aş postmodernitatea, Narcise!) români căzuţi pentru dezrobirea 
Basarabiei“, cam tremurând de frica unui nou raid aviatic american, după 
care s-a şucărit de cum merge frontul şi şi-a aranjat să fie mobilizat pe loc 
la Ziduri, ca... agricultor, protestând astfel viguros dar muteşte şi la alegația 
umilă de Revelion 1943 a lui Antonescu, cum că Neamul nostru „n-a fost 
niciodată un Neam de cuceritori”, ceea ce contrazicea planurile de 
lapislazuli ale clanului Ghizdavu, determinat să cucerească, potrivit cu 
cursul evenimentelor, respectiv Augustus SUA, iar Marius atâta URSS câtă 
marcaseră cu sânge ca cu niște lasere cu rubin ai noştri, sau mai bine şi mai 
corect zis, ai lui! 

— Ai lor! răcni disociindu-se de asemenea clan Emily, pentru că așa 
zisa Mare Unire a venit printr-un „noroc istoric”, nene, ca cum ai trimite 
căpăcele de bere sau etichete de ambalaj la Tragere, deoarece travaliul ca 
Arbeit de decenii nu a fost în sensul unui demers mai larg al elitei sau al 
populațiilor, ci doară demersul pe jos ale unor microscopice elite 
politicianiste, care manevrau în scop electoral, dar care nu aveau în spatele 
lor o reală susținere politică. 

— Just! apăsă Stalin. Separatiştii basarabeni nu aveau acest spate 
impenetrabil, pe când Biserica Rusă deznaţionalizatoare-mancurtizatoare 
era în asentimentul țarist al întregului norod muncitor! Și la fel de 
civilizator ca Țarul în Basarabia era, în Banat, Ardeal şi Bucovina, Kaizerul 
Habsburg al Kakaniei. 

— Și Țariţa poate civiliza noroadele! Nu eroismul bărbaţilor e 
specific într-un război sfânt, ci augmentarea exigenţelor privind virtutea 
femeilor, explica Pia Filip (lordanka Filipescu) studenţilor ei, prefaţând un 
film californian 1942, Casablanca, în care şeful Rezistenței cehoslovace 
era un tovarăş ungur Victor Lăszl6, iar soția acestuia, Ilsa Lund, o 
norvegiană frumoasă ca Ingrid Bergman! 

— Acest lucru, consilie Hi din lesă, cu un gâtlej ca de leși îngâmfaţi 
gen Dshershinskij sau Vyîâschinskij, de-ar trebui Walesa şi cu Wojtyla să- 
şi ceară scuze rusului de meserie Jirinovski c-au adus polonejii cu letonii, 
evreii şi gruzinii bolşevismul în a Treia Romă, la Smolnii, iar a patra nu va 
mai fi, ca să-l implementeze adânc, acest lucru Maaare, privi el cafeniu 
lung, întrebător spre anglo-americanul stăpân gruzin ca şi cum tot efortul 
de propagandă euroatlantic postceauşist şi postmodern-colaboraționist ar fi 
fost de reiterat, reiese orbitor recitind documentele securităţii privindu-i pe 
aşa-zişii... Luptători Naţionali, nişte protolegionaroizi printre fracurile 

cărora s-au născut, în Austria m6, la Lemberg, pe 1 octombrie 1912 
deținutul bandit Marius Ghizdavu, al cărui cap sub cizmă de Gigant e chiar 
axul cumpenei imaginare între cei care au scăpat în aval de surpătură şi cei 
asfixiați în amonte, printre care şi dascălul lui de canto, un fel de Dmytro 
Hnatyuk ce, pe măsură ce ţărâna patriei îi pătrunde-n gură şi-n craniu tot 
cântă ca Orfeu, regretându-şi partenera, vreo Belă Rudenko, cam cum 
zekul Marius se mai agaţă-n vis de-a marxistului d'Esgrignon Despină, 
auzind şoapta ei de cameristă din Cozi fan tutte, interpretată inaugural de 
Dorotea Busani... 

— Vezi, Emily, verify, sugeră rușinat Nilă Niel Ghizdavu, hippiot 
bărbos ca lorga cel... pedepsit pentru necinstea sufletească de 
corrrrupţiune, campania ăstuia privind Liga Culturală, aia despre care se 
ştie bine ce ascundea, vai, ce fonduri se manipuulau şi şi ce o-biec-ti-ve f. 
personale aveau în spatele, crezut impenetrabil, al ambalajului patriotic şi 
al dosului Unificării, nemeritate de români şi nedorite de minorităţi, dar şi 
neavizate de atttitudinari, de oengiști, deoarece ar fi ieşit o moooonstruoasă 
Românie Regală Mare, în perpetuă autodescompunere, împuţind toată 
Europa, dacă nu și îndepărtata SUA! 

— Deşi noii filosofi și, cujătați di ei încât s-au întrupat în 3D gata 
vigilenţi, noii istorici, au alertat decidenții euroatlantici pe Gaist, să nu se 
lăcomească la niscai tablouri sau Diirer Goya gravuri ghizdaviene, curat 
imperialiste, din pivnițele cramei de la Ziduri, că nu totdeauna românii au 
suferit şi s-au jelit prin codri, ele având ca erou civilizator pe Bogdan-Vodă 
al III-lea, fiul lui Ştefan cel Mare, mai întâi la 1509 trecând Nistrul spre 
ruşi cu toată oastea, scenă epopeică în stil Delavrancea la apus de soare, zi 
tot de vară, vineri, iunie 29 dni, apoi restul, tot din imaginaţie și după 
Ureche, aproape luarea Liovului nostru ghizdavian: 

— Vă leatul 7017 (1509), iunie 10, după multe solii ce trimisese 
Bogdan vodă la craiul leşescu pentru soru-sa Elisafta, pre carea de multe 
ori O cerşusă şi nu-i o didease, văzându că nimica nu poate folosi, socoti că 
are vreme ca să-şi răscumpere ruşinea sa dispre craiul leşescu cu sânge 
nevinovatu şi de iznoavă au început a strânge oaste. Ci văzându craiul 
ungurescu vrajba ce intrase între dânşii şi simţindu că Bogdan vodă de 
iznoavă face oaste asupra l€şilor, au trimis sol pre Ştefan Teleţchi, ca să-i 
poată împăca. Ci nimica n-au folositu, că Bogdan vodă gătindu-să şi 
armându-să, au pripit cu oaste de au trecut apa Nistrului, vineri, iunie 29 
dni şi au intrat la ruşi, la Podoliia. Şi sâmbătă au sosit la Cameniţă şi deci 
au slobozit oastea să prade ţara, dându-le vină că n-au lege pentru 
strâmbătățile ce fac, alta că va să-şi răscumpere Pocuţiia, a treia şi pentru 
sora lui craiu, Elisafta, ce i-o giurasă Alixandru craiul. Deci arzându și 
prădându ţara, au tras la Liovu, de au bătut târgul, de puţinu nu l-au luatu. 
Şi singur Bogdan vodă cu capul său au lovit cu sulița în poarta Liovului, 
care lucru și astăzi să cunoaşte semnul. Și nici leşii nu tăgăduiescu de 

aceasta, ci încă ei mai tare mărturisescu că au fost adevărat așa. ŞI au 
prădatu împrejur pretitindirilea, şi au arsu Rohatinul oraş mare şi vestit şi 
multă avuţie şi bunătate dintr-însa au luat. Luat-au din Rohatinu şi clopotul 
cel mare ce este la mitropolie în Suceava şi mulți oameni şi boieri au robit 
şi domnii lor încă i-au prinsu şi cu mare izbândă s-au întorsu înapoi la 
scaunul-său, la Suceava, fără de nice o zminteală şi robilor ce-i adusese din 
Tara Leşască le-au împărțitu hotară în ţara sa. Şi decii ş-au luat doamnă din 
țară şi au făcut pre Ștefan vodă cel Tânăru. 

— Atmosferă ideologică irespirabilă, poluată şi de ţapul comunal 
Marius, care-şi permite în sumbra linie Goya a Dezastrelor războiului (sute 
de milioane semnături pe Apelul pentru Pace stalinistă!), să valorifice încă 
de pe când gestiona la Kotelnikovo, în Atelierul-bordei Dora Maar, sau la 
Morozovsk, în Atelierul-cuhnie Lee Miller, fotografii proprii sau schiţe de 
eroism desenate de reporterii voluntari sergenți TR învățători cu talent de 
Belle Arte, o savuroasă culegere de sudalme, zicale de tranșee, proverbe, 
ghicitori, eresuri şi snoave cazone, soldăţești exasperate, sub genericul 
suprarealist Pizdisme, cu ilustraţii în creion, acuarelă, pastel, peniță, 
cărbune, cretă, eventual culori naturale ca frunză de ceapă, de ștevie, suc 
de rodie, cucută, boz, sau ocruri din pământuri tot mai exotice. 

— Țara noastră întreagă, scârțâi cizma de-i văzu Darie Fişiereanu 
(Zahar Maslovici Kartotekov) ca dată a fabricaţiei 12 martie 1938, aşteaptă 
şi revendică un singur lucru: ca trădătorii şi spionii care au vândut țara 
dușmanilor, imperialiștilor, deşi masile strigau că nu ne vindem ţara, să fie 
împuşcaţi ca niște jigodii, trimiţându-li-se câte 13 grame de plumb în ceafă! 
Naş norod revendică un singur lucru: ca aceste vipere veninoase să fie 
strivite! Anii, anişorii vor trece, bălăriile şi ciulinii şi pizda țigăncii vor 
acoperi gropile comune ale odioşilor trădători, prin ţintirimuri ale săracilor, 
obiective de dispreţ ali oamenilor sovietici români cinstiți, correcţi poolitic, 
ali niamului sovietic în unanimitate unanimă, şi piste creştetele noastre 
vzdrcernite de trudă creatoare, peste fericita noastră Respublică neştiutoare 
de principiul groaznic al monarhului absolut, va continua să radieze ca-n 
stema rîpîrî, cu razele sale luminoase orbitor, soarele nostru, etern votat, 
mai mare, mai radios şi mai strălucitor decât al imperialiştilor... 

— Pe drumul nostru de costișă, ridică un picior lupul alsacian unde 
ieşea din solul dobrogean coada de lopată-n formă oţelită georgian a inimă 
tăloasă ascuțită prin ciocănire, de brand Inima lui Stalin, pa puti ssoțializmu 
curăţat de ultima murdărie şi de ultima ticăloşie a trecutului, lopată 
stahanovistă inimioara lui Stalin în loc de cruce, pierdută fiind Cruciada cu 
scorul de un unu la doi, transformat la procesul elitist al etapei, într-un 
definitiv categoric unu la şapte, pe daroga fără pulbere, noi toți, norodul 
truditor în frunte cu minierii și cheferiștii mai feroviari, călăuziți de 
multstimatul şi iubitul nostru Fiihrer şi învățător, veliky Stalin, ca de o stea 
de la Răsărit ca Vostok fericiților magi Dej, Cea şi YI, vom munci și vom 

lupta, integrându-ne pe canalul euroatlantic, fără burghezie competentă şi 
împotriva ei, fiecare 102 metri cubi excavaţi de boierul râios rob Marius şi 
transportați de robașul cu același nume, la o juma de verstă, constituindu- 
se ca huo! la adresa imperialiştilor anglo-americani și a agenturii lor 
sabotoare de la Peninsuula şi de la Poarta Albă, de fapt Poarta Neagră cea 
cu arome identice cu cele naturale, cele de jeg de baracă... 

— Cad în genunchi de surpătură, dinaintea patriei, prunc sugând 
dinaintea liderului partidului dinaintea întregului nostru  norod. 
Monstruozitatea crimelor şi infracțiunilor mele nu are margini, mai ales în 
actuala etapă de înflorire a patriei de contr-contur reştanţat şi reextrudat la 
rece. Fie ca acest show-proces al meu să fie o ultimă și penibilă lecţie şi ca 
întreaga omenire să-şi dea seama de puterea violatoare invincibilă a statului 
sovietic. Fie ca întreaga umanitate progresistă să priceapă că teza 
kontrrevoliuţioneră că URSS ar fi o ţară cu interese strâmte de tip național, 
NU GLOBAL, ca toate ţările fără viitor, este o teză îngustă, mărginită, 
care merită să fluture-n crivățul de Verhoiansk, via Vorkuta, ca o 
mizerabilă zdreanţă din nişte izmene sudice! 

Întreaga umanitate vede însă linia înţeleaptă a patriei sovietice, 
tatuată planetar de tovarăşul Stalin. De aceea, cu acest sentiment 
reconfortant de îngropat până la gât, după obiceiul polpotist, eu îmi aştept 
verdictul meritat. Problema progressului nestând în rătăcirili unui duşman 
al poporului demascat ca bandit, chiar dacă se căieşte ca mine, ci în 
înflorirea URSS și a rîpîri ca a 17-a ei respublică, în ROOOLu giucat de ea 
pi scena internațională, infinit mai important decât va fi vreodată, ca Homo 
solus şi artist pictor, al meu! 


Doamnă şi mamă, farmacista Eliza Alexandrescu nu se juca, 
basarabeancă şi părinte de fiică de bandit, cu infinitul metafizic, cu 
Uniunea Sovietică, de al cărei ostaş roşu mit o tuliseră de pe frontul 
occidental atât debarcaţii anglo-americani, cât şi rezistenții anglo-francezi 
sau anglo-italieni, neiniţiaţi în formarea nomenclaturii cominterniste, gata 
să ia puterea când intelectualii dinainte angajaţi i-ar solicita să fie călăuzit 
Norodul spre un viitor de aur ideologic, fie şi cu sângeroase, pentru 
tineretul naiv şi eroic, machiaverlâcuri. 

Ea ştia, din instinct de mâţă, că fragilul ei conte concubin calculase 
corect cu ce vine Dej după debarcările: 1) tovarăşei Ana, ce voia doar 
economie de piaţă şi țărani fericiţi; 2) tovarăşului Vasilică, care revendica 
un stat de drept; 3) şi-a lu' dom' Georgescu, ce ca supradotat nedus în 
Crucea de Piatră, năzuia, dincolo de orice banc, la un deces post mortem al 

Cenzurii dinspre gaşca moraliştilor. 

— Să dispară năravul, scrise la gazeta de perete juna Enache Cici- 
Petrarca Cipriana Cepeca, uluind pe Jan Bebe, să se curme a se mai visa 
viza „Bun de Tipar“, cât nu eşti absolut sigur, post coitum şi post 
modernum, de vizele Bun de Difuzare şi Bun de Întâmpinat cu pâine şi 
sare, de către critica de parrtid! 

Ci pictorul, ca şi Marx vedea-n perspectivă, până la monopolul 
asupra la na-vă tembeliziuni, întâi controlul raţiei de hârtie şi tipografulor, 
a hârtiei foto şi studiourilor, ca fofolobiective sinecvanone, scenariul smart 
al lui Dej, post-Pauker, neputându-se baza decât pe un /sunami de arestări, 
de amploare demnă de o a 17-a respublikă sovietică, de să stea kotoyu 
sseccurist în mustăţile pleșițe, încât să se închine până şi Beria. Aşa că 
dânsul, antrenându-se cu gantere şi flotări, visa să nu resimtă şocul muncii 
silnice, când va fi supus la Reeducare prin uitarea vieţii intelectuale în 
roabă, noapte de noapte săpând prin Pădurea din jurul căsuţei de chirpici 
sub-suburbane, adăpostind cu argatul Andronache diferite tipărituri și 
imagini, prepuielnic că noii stăpâni le vor conserva-n fonduri secrete doar 
cât mai e-n viaţă reacționerul periculos şi-s de-ntocmit, cu nişte citate 
decontextualizate, Rechizitorii cu cât mai mulți komplici, formând un LOT 
în războiul civil contra propriului norod, iar apoi le vor îngropa arse la 
Berevoiești, de s-ajungem ultimii din Europa, de să ne scrie alții, unii de 
prin Kakania, Istoria. 

— El era convins orwellian că-n U.R.S.S nu mai există în nicio arhivă 
documente ale ţarismului! EI le risca toate, p-ale lui, pen' că era un conte 
român regal râios. Primise educație etnocentristă şi eroică. De cărțile 
minorităților nu i-a păsat! Şi atunci coboară biograful inchizitor N. Moga 
şi-l interoghează, adică îl întreabă-n imaginarul colhoznic, uitându-se la el 
fără plăcere, ca disidentul antefesenist şi postceauşist Paul Goma la 
hidrozâmbetul domnului Iliescu. 

— Măi dragă, de ce naiba s-a dus animalul ăsta de Marius tocmai la 
Harkov? Noi ştiam că interesele lui privind Marea Recuperare erau în 
Lvovul natal, unde şi investise considerabil în localul unei viitoare Case 
Galbene, una cum o visase Van Gogh, deci ceva cum avusese oarecum 
Gauguin, la Pont-Aven în Bretania. 

— Păi, nu mai avea la cine să se ducă la Lemberg! Se risipiseră care 
încotro avangardiştii lui galițieni! lar cu biata Halszka Chrzastowska era 
de mult certat, de prin 1935, când el a preferat Liovului Parisul, parcă mai 
puţin filistin. Căgăbăul avusese acolo, după invadarea Molotoviei și 
începutul bolşevizării-rusificării ei, pe lângă obişnuitele case de anchetă şi 
tortură-execuţie, vreo trei închisori înțesate cu reacționeri, câteva mii, 
împuşcând la ei o săptămână, până sosesc nemţii în 29 iunie 1941, ca să se 
apuce şi SS-ul de ciuruit, pe alte criterii, tot „științifice“, dar rasiste. Fireşte, 
în retragere, Diversioniștii Sovietici au dinamitat o mulțime de clădiri, între 


1448 


care şi Casa Galbenă Van Gogh pandant celei de la Arles, în 25 iunie 1944 
bombardate de anglo-americani, după care, zice Mişu, au fost detaşaţi spre 
noi, să implementeze distrugeri unii la Cernăuţi, iar cei mai mulți la 
Chişinău. În plus, se pare azi că e clar ce căuta pictorul Marius la Harkov. 
Pinacoteca de la Chişinău, domnule! Adusă acolo de NKVD. Erau şi câteva 
pânze de-ale Marietei, sau miniaturi parcă, după fotografii, sau din 
imaginație în cazul cetăților dispărute prin demolare... Camenița, 
Colomeia, Hotin, Soroca, Orhei, Tighina, Liovul, Cetatea Albă, Chilia, 
Beciul, Ismail, Breslau, Wawelul... Dezastru însă! Informaţiile culese de 
agenta lui, Murocika, erau pesimiste. Parrtidul şi Căgăbăul au socotit că şto 
Valuare nu se poate evacua spre Ural, se va nimici, ca să nu se bucure 
inamicul de ea. Iar lista cu urgențe de evacuat o cuprins mai mult fierătaic, 
nu Şi cărți ori tablăuri, cari probabil totul s-au incendiat. Ce arde, nu 
putrezește! 

— Da' cum a fost, lele, cu putință? E posibil aşa ceva? Cum o 
reacționat in-te-lec-tualul Ghizdavu, ca fotograf, la 17 noiembrie 1941, 
când înregimentat la generalul de agitprop Horea Bratu, cel cu dantură ca 
de rechin, că se spăla cu Zyklondent, s-a bârfit în birou la ei că, alăturându- 
se Axei, militar-fascista Românie i se integra şi ca propagandă! De ce n-a 
tulit-o el imediat, direct în linia întâi, ca un cavaler pur, de i se lăuda 
Murocikăi că l-a dat jos, de pe harmăsărașul Orlică, pe cotoşmanul 
Kotovski, în vagzal la Kișinev, iar pe celebrul Ceapaev, că l-a azvârlit cu 
mustățile-n jos, în smârcurile Bâcului, de s-o înecat cu zile. De ce nu s-o- 
ndepărtat el val-vârtej pân' la Krasnodar la fete, până la Groznii, până la 
Scoci şi, în nord, până la Rareşburgulul Pripeatului, admițând că spațiul 
vital rusesc, începe cu Esenin în rubaşcă la coasă dincolo de Oka 
Soljeniţinului, iar al nostru românesc include nu numai Liovul lui loan 
Budai-Deleanu, ci şi Kievul movilesc al lui Țamblak, şi Harkovul 
cantemiresc. De ce oare nu s-o implicat el efectiv, ca doctorul Lecca, 
preotul misionar Damian și translatorul Noveanu, în semănarea 
Civilizaţiuniui în pustiul scit, ci a acceptat corvoada de-a fi mai întâi reporter 
de front şi apoi stilist de cimitire, aport obligatoriu discutabil azi, cum crede 
deontologul logoped de conflict Maradonel Zamfir-Frișcă, care în visatul 
său bestseller planetar, Protocronismul dubios de război al lui Marius 
Ghizdavu, întreabă exasperat până când va dura Nesimţirea acestui 
batracian verzui expirat, ce şade la soare ca guşterul verde al lui Tichie al 
pediatresei Dora Căinaru de la Titu Târg, raionul Răcari, navetistă, şi încă 
nu se căieşte public deloc! 

— Păi, a scăpat destul de ieftin! În prostia lor, cei care I-au săltat de 
lângă Eliza şi Irinuca mică, din Strada Sfinţilor, n-au percheziționatără şi 
oficialul lui domiciliu, declarat în iulie 1945 drept... studio Foto Lux, 
pentru Dovada aia că era meseriaş fotograf, când cu Ordonanţa nr. 374 a 
Decongestionării Capitalei de refugiați, situat lângă Pădurea Andronache 

şi compus dintr-o căscioară studio lângă cimitir și dintr-o magazie 
păstorească, grajd, peste calea ferată. 

— Nu era o glumă descongestionarea asta. „Toţi cei care nu se vor 
conforma dispozițiunilor prezentului comunicat, vor fi pedepsiţi cu 
internarea într-un /agăr de muncă forțată pe termen de un an, urmând ca 
după eliberare să fie trimişi la urmă”, adică la vechiul domiciliu de dinainte 
de refugiu, se spunea în iunie-iulie 1945. Până şi oltenii vânzători 
ambulanți erau şicanaţi! Tremura şi Eliza, deşi angajată încă din 1940 ca 
farmacistă. Ei se cununaseră în secret pe undeva prin Basarabia, la Căuşeni 
(28 octombrie 1943) sau Năpădeni, dar ea se temea că dacă e întoarsă 
înapoi în URSS, atunci poate fi dus şi el, pe un traseu diferit, la Sibir. 

În harababura din Studio Lux, securiştii şi colaboratorii lor muncitori 
ar fi putut găsi o cutiuță roșie, din tablă aurie, de țigarete Benson & Hedges, 
fumate de cumnata petrolistă americană, Virginia, cum... şi scria pe ea! 
Conţinea, oho, nu doar medalii care îi recunoșteau fotografului cruciat 
devotamentul din Războiul Sfânt, pe lângă, cu panglică albastră, foarte 
regală (coroană, stemă) Crucea Serviciului Credincios, cu spade, lunaticul 
păstrându-şi medalia Cruciada împotriva comunismului, atât varianta 
1941, cu barete Nistru, Crimeia, cât şi 1942, cu barete Don, Caucaz, 
Stalingrad, plus din partea aliaţilor noştri germani, probabil lăudat de Otto 
Runge, Medalia Frontului de Est. Uneori, le scotea din cutia anglo- 
americană şi le admira, uimit de cum puteau ele să exprime plastic 
specificul național al celor două armate anticomuniste. La români, 
idealismul dezinteresat. La nemți, îngâmfarea austriacă rasistă, că Arianul 
poate să le facă altor europeni orice, pe el nu-l jenează decât vitregiile 
naturii! Medalia românească era din tombac auriu, pe aversul cu cruce, 
pumn şi sabie scriind „Cruciada împotriva comunismului”, să înţeleagă şi 
oengismul occidental că românii au luat în serios primejdia bolşevizării și 
de-aia trecut-au Prutul. Pe revers, „Patria Recunoscătoare”, o codană cu 
părul ca spicul grâului. Cea germană era din zinc tuciuriu, scobită. Vultur 
cu zvastică, fără vreo cruciuliță-n cioc, naziștii având partid muncitoresc 
ateu ca şi cel bolşevic. Pe avers, inscripția comemorativă „W interschlacht 
im Osten 1941/42”, ca şi cum rasa ariană s-ar fi confruntat doar cu 
particularitățile meteo ale Lebensraumului de anexat! 

Incredibil, dar adevărat, cele două iubiri ghizdaviene românești, 
paralele celei pentru dubioasa agentă Murocika de la Antibes-Harkov, au 
fost şi ele răsplătite cu brevetul şi medalia Cruciada împotriva 
comunismului, Dora Glagoveanu-Căinaru afirmându-se chiar pe front, la 
Odessa și apoi la Feodosia, ca neînfricată doctoriță de război, iar Eliza 
Alexandrescu doar la București, ca farmacistă, excelentă organizatoare a 
procurării necesarului de medicamente și a expedierii lor cu celeritate în 
zonele unde se dădeau cele mai sângeroase lupte. Dora o avea cu 
baretele Odessa şi Azov, iar Eliza, pentru că nu a fost pe front, fără barete. 

Păstra însă Marius chiar în această cutie colecția tuturor baretelor: 
Bucovina, Basarabia, Dobrogea, Nistru, Odessa, Bug, Nipru, Azov, 
Crimeea, Doneţ, Marea Neagră, Caucaz, Calmucia şi Stalingrad! 

O găsise într-un pacheţel aruncat din acceleratul de Constanţa, la 
Pădurea Andronache, lângă cimitir, de vreun ofiţer statmajorist sau alt 
colecționar, speriat de pedepsele solicitate de intelectuali în Scânteia, 
pentru gazetarii Războiului Sfânt, aduşi la Procesul blitz din 30 mai - 4 
iunie 1945, îndeosebi la cererea muncitorilor. A adăugat medaliile sale, 
plus Crucea Meritul Sanitar şi Crucea Reginei Maria, primite post mortem 
1917 de acuarelista Marieta Ghizdavu. Şi-a zis că ascunde bine cutia, dar a 
uitat de ea! Noroc cu devotamentul... Victoriţei! 

— Poate, zâmbi posthuman Narcis Moga, expiratul Ghi aşteaptă... 
amnistia divină, adică să se ducă pe tobogan după colţ, înainte de a-și face 
mea culpa. Se bazează pe că Mişu l-a spălat din arhivele Ministerului 
Propagandei de vizavi de Gara de Nord, placat azi cu lădițe de aer 
condiționat, ca un uriaș refrigerator de păstrat cadavre de idei, pentru a fi 
examinate critic de generații fără prejudecăţi. Ce? Mai crede cineva c-a 
putut filma fetele cazacilor în Kuban, corurile şi dansurile lor, mult dincolo 
de Bug, şi n-a ştiut ce se-ntâmplă dincoace de Bug? 

— Nu numai că a fotografiat pentru Expoziţia Transnistriei, râse 
Bazalau, aflat în trecere prin Salzburg, dar moşul încă mai ştie... multe, ca 
oricine a trecut Prutul atunci! Doar că el n-a apucat, la Peninsula, tortura 
din barăcile 13 şi 14, să vomite tot. Şi nici măcar în 14 şi 15 iunie 1990, 
până să pună Gorbi mâna pe telefonul roşu, să-i întrebe la palatul 
antonescian al Consiliului de Miniştri, dac-au înnebunit, pe-ai lui YI, el n- 
a primit vreun şlog mineresc în creştet, nici vreo bâtă Spumotim în ceafă, 
de să-i revină memoria şi să dea pe goarnă ce-a văzut. 

— Contele e un rromân Rregal de modă veche, îl caracteriză filosoful 
Adelin Barosanu. Îşi închipuluieşte că, în pos'modernitatea reţelelelor 
sociale, un artist mai poate avea, ca individ, als miliardime, opinii, păreri, 
poziţii proprii, pârțuri personalizate, unicate, irepetabile, fie şi ce-a trăit în 
tinerețea-i sprinţară, adică lubrică, alergând în puţa goală prin Biblioteca 
din Ziduri, palidă imitaţiune reacționar conservatoare dup-a Brătienilor, 
vecini liberali sudici de la Florica, nevenindu-i revelația că, pentru 
cestiunile marcă înregistrată, mai bine taci din gură, nene, îndrituite fiind a 
se pronunţa numai Institute şi instituţii cu jdemii de ideologi, cum a fost și 
cu Însemnările despre Români, ale leninistului Carolu Marx, pe care cică 
doctorul legist Lecca le-a descoperit într-o groapă comună prin pădurile de 
la Sverdlovsk, plantate antisecetă de Ecaterina a II-a, cu molid de rezonanță 
pentru violine Stradivarius, cum avea una și Murocika, de l-a trimis pe 
tăntălăul de Marius la Rostov-pe-Don după ea, în plină luptă, legendând c- 
ar fi fost împrumutată unui urechist Koka Vitkevici, scopul fiind nu să-l 
aresteze pulemiotcikul, praporgikul gherou, Falelei Mitrofanici Vodkin, ci 


1451 


Marius doar să le constate cu ochii lui trupelor NKVD bravura. Fireşte, și 
cu Zeiss obiectivele, în acel | Decembrie 1941, când se-mplineau 23 de ani 
de când... 

— De când Neamul Rrromânesc, completă Adriana beată pe net, o 
adunățulă de robi inferiori rasial, grăind o limbă de slugi, născută din 
eroarea Păcatul lui Dumnezeu, a câştigat la barbut un teritoriu mare-mare, 
lățit datorită unui şir loteristic de reporturi fabuloase, trimițând etichete 
naționaliste şi căpăcele de bere fotbalistică la trageri la sorţi televizate, pe 
când, vai, cu câtă ardoare sovietică se băteau până şi cu dinții, pentru 
apărarea stalinismului, adevărații eroi ai timpului nostru, nepăsători de 
moarte ca vechii daci reali, nu ca dacii dacopaților, în Galiţia Mare, 
Lebensraum cultural românesc, întrevăzut de Sibilele Lvovului... 

— Flăcău aceia frumoşi frumoși din Divizia/ Unitatea identificată la 
Rostov pe Don de şpionul Marius drept NKVD 243, vezi jurnalul putrezit 
la Morozovsk, atât Narcis Moga cât şi Maradonel Zamfir îi reproşează, 
întâi că de ce nu l-a împins cu opinca gios din carpen, pe Fiihrer, la 
Berdiceff, în 6 august 1941, şi apoi că de ce n-a spus nimic că luptătorii 
stalinişti au avut la început nedumeriri ideologice, cum că io mi-s muncitor, 
măi, iar inamicul germano-român e tot muncitor, deci n-ar trebui, oare, să 
nu se bată unii cu alţii, ci să se înfrățească? 

— Cine eşti tu, mă? Şi ce plm dacă mai ştii cum a fost? Plodul tău îmi 
aparţine! Tot așa cum o nouă Rusie s-o înfiripat, la 7 noiembrie 1917, fără 
nicio conexiune cu a veche, țaristă, decât pornirile imperialiste, care să 
împiedice mereu Norodul pravoslavnic să atingă huzurul canadian şi să se 
obrăznicească! 

— Doamne, cum se băteau feciorii aceia, siberieni fanatici! Cum se 
jertfeau ei, Ilarie, ca pentru russkaia zemlia, pentru o rodină ca soarele 
orbitor de pe cer, dar în realitate pentru crocodilul de Stalin!... Publicitate, 
revenim. 

— Invers, Iliescule, pareza cataleptică paralitică sufletească, de la 20 
Maiu 1990 seara, după halucinantul 85% FSN, de-a zăcut jugravul Ghi la 
pat, şi astfel nu l-au mai găbjit eseşii costumaţi în şahtiori cu mutre negre 
de gorniaci şi de gonaci bosiaci, blestem rooseveltian sau protecţie divină 
ca pentru un Czlowiek Providențial, cum o interpretat psihanalistul popă 
Damian, cu piele de zaiaţ în spinare, pentru că delirul nu-i plăcea nici lui 
Izaurian Noveanu, cum că ni se vâră iarăşi un Discăleicat slav țarist sovietic 
la Buharest, şi purcedem la o nouă Rumânie, pură ca o ciocârlie survolând 
o industrie abil dusă pe pustie... 

— Ah, pi culmili lichidării întru privatizare, Stăpâne, se impune ca 
un ţap înjunghiat o politică de Moarte Intelectualilor, combinând 
Mineriada divinului YI, cu după 1996 Mizeriada cehovianului întunecat 
geolog sibiriak, năzuind toți la a-și implementa mucegaiul stării pe loc 
convergent la rezultatul sub lim că un co, Mando, de specialiști streini, 

poate trasa marile disecţii şi orientări şi indicații pentru toată curtula 
rumâniască, spre ce Macondo maxi-taxi să se-ndrepte, ce prublemetică 
prioritară, care ar fi sarcinile demitizante, la atâta mentalitate 
conspiraționistă neputându-se replica eminescian decât că planul divin a 
fost executat octogonic şi icosaedric, în câțiva ani apucaliptici, doar ce n-a 
fost închiriată şi Casa Înfrăţirii Popoarelor la vrăjitoarele din Europa, în 
rest, conform prevederilor Congresului XV din 22-25 decembrie 1989, 
progresându-se ca focul unde aerul e condiționat, apa plată și pământul 
prerie, Virginică, în context că glasnostul regulând videochat perestroika 
naşte mandavoşkă pură ca entelehia, etapizat, călăuzindu-ne iar un 
Ambrozie Tichie după cursul scurt despre poliomierlită, în prima fază a 
bolii, minerească, lozinca fiind cu Mareșalul Antonescu în contra Regelui, 
Raţiului, Câmpeanului și intelectualilor căpoși, iar în a doua fază, de 
construcţie efectivă a capitalismului euroatlantic caricaturizat, lozinca 
devenind cu intelectualii în contra lui Antonescu, naționaliștilor şi 
interbelicilor, iar în a treia cu Subfinanțarea, Corupţia, Incompetenţa şi 
Nesimţirea în contra intelectualilor care încă n-au emigrat ca MaGhi la 
1992! 

— Şi abia dacă în acea pauză de agitaţie, folosită pentru un pic de 
reflecţie, i se zbârli lu' Cioropel pupăza Istoriei ca o golancă nimfomană, 
Pizz, de la corturile militând pentru televiziune liberă, și nu doar pentru 
mai multe televiziuni ale partidului-stat, acuzată grevista foamei, de chiar 
Au-mă-doare felcera, că se exprima prea slujindu-se de acele varvarisme 
rejectate academic, și ce Academie! Deşi nu Petru Dumitriu, dar poate Geo 
Bogza tânăr, da, le-ar fi acceptat în marele vocabular, ca pizdisme slave, 
Murociko, de o copleșitoare expresivitate cumva profetică, în sensul 
providenţial că să nu se mântuie de zile Soljeniţin, căzând apărând de ai 
noştri Rostovul celor mai frumoși ani, deoarece Providența îi va pregăti o 
misiune de o largă, numai două-trei decenii, recunoaștere internațională! 

— Care notorietate, tovarăşe? parcă academic îl pizdui de mumă 
strigoaica Dora Glagoveanu pe Saie Buburuză, desfiinţându-l în direct, cu 
o voce uscată ca de îndelungatul Post al Festivalului 1953, ţinut să aibă ce 
râgâi, de sufletul lui Stalin, scrofițele roz occidentale luptătoare în contra 
inexistenților aţâțători la război. De unde până unde ţaristul Soljeniţin şi 
Notorietate? Că de când ne-a băgat telecablu, aici la toți eroii morți cu 
neamul lor, în toată Ghencea militară şi civilă, de zace Grişa numai pe 
Discovery cu găvanele belite la docu de război, abia seicias realizând că 
„numa! Stalin o dus un răzbel drept”, iară eu stau numai pe arte încă de 
când s-a ctitorit şi nici c-am auzit vreodată de Soljeniţin sta, fasonat de 
KGB să-l plaseze-n Harvard ca să critice America, tot aşa cum în Ziirichul 
lui Lenin a încercat în van, la 31 mai 1974, să fie mai... catolic moral decât 
italienii! 

— Dar că Auschwitzul fu eliberat, abia în 27 ianuarie 1945, de 

americani, nu de ruși, mai auzit-ai dumneata, cumnată, una ca asta? se cruci 
Murocika. Sau tu nu serveşti presă occidentală, doar înveleşti mămăliga-n 
ea, s-o mănânci cu căpşuni! Ori ţi se pare că-s greşeli din întâmplare sau 
mişto din saxofon fin? 

— La război ca la război! o linişti, apropiindu-se neauzit, ca un 
submarin nuclear de echilibru al terorii, Clara Honig, ca de obicei înecată 
la mare adâncime, într-un ocean de melancolie, fiindcă Marius nu a urmat- 
o în toamna lui 1943, scuzându-se roşind cum că Subiectul operei lui se 
află în Răsărit, cu autosugestia megalomană că el este ALES, deși, după 
ce-l ratase pe Ehrenburg la Kiev, cum şi pe Eisenstein la Harkov, era 
limpede că nelichidându-şi nici dublura la Rostov, şi nefiind nemuritor, 
tocmai Celălalt era menit să fie reținut de Organe în Kânigsbergul Hannei 
Arendt, pentru a face cunoştinţă cu Gulagul şi a răsturna apoi, la momentul 
oportun, paradigma despre lume a Intelectualităţii Occidentale angajate, 
tocmai când primise ea, din voia Providenţei roşii, suficientă educaţie 
exclusivistă la imaginarul colectiv încât să-i poţi spune doar atât, că păi, şi- 
n URSS, era „sistem concentraționar”... Daa? Concentraţionar? Nu știam. 

— Şi să nu mai poată suporta nimeni hidoşenia botului lui Brejnev, în 
totalitarian contrast cu aleşii papiţoi ai democraţiilor, pe criterii de mutră 
din ce în ce mai hollywoodian televizionară, inclusiv a tovarăşei de viaţă. 

-— "Toate acestea, zise ea uşoară ca fumul, căci nu vorbea niciodată 
decât cu Marius, în drum spre Basel poate demascată şi reținută, chiar în 
răsfăţata de toți Budapestă, adică Shoah, Holocaust, Bolşecaust, Pol Pot, 
Sacco di Roma, Năpastă 1940, Bagdad 1258, Nakbă dacă vrei tu, nu-s până 
la urmă, la homosap, decât vorbe, vorbe, vorbe. Iară vorbele astea costă, 
Marius, pot să te coste mult! E o modă azi să pedepsești chiar și datinguri 
mărturisite sucit abia după 45 de ani. 

— Mda, o-da-da! mormăia el, căci se gândea jenat doar la vorba ordin 
a unui împuşcat, meritați-vă morții! Mă Novene, mustra el pe agitatul 
pensionăraș din Ferentari, tu ai mai slăbit, ca mercenarii lui Napoleon la 
Moscova, și cam ai vrea să se strofoace să întrețină veşnic vie-n nişte 
Suflete Moarte, memoria victimelor din Secolul XX, doar alții, mereu Alţii 
să se buzunărească pentru a plăti transfuzii la Neuitarea nefericiților 
dispăruţi căzuţi galițieni şi angkorieni, plus afgani, plus cubanezi, plus 
copilaşii mutilați de minele partizanilor prin Angola şi atâția alții tot 
apăsând pe oţelul din pieptul mumiei lui Lenin şi pe granitul din căpățâna 
lui Marx! Păi, ce afacere-i asta, barosane?... lar tu, veteran conştient, 
cunoscător şi de Război Sfânt, și de Gulag, şi de Romlag, și de D. O. la 
Copeica Mare, cam câte cărți din astea folositoare pentru suflet ai 
sponsorizat, măi creştine? 

— Niciuna! agheazâmbi popa Tani, dezlipind de pe ușa bisericii foaia 
Cuvântul Mareşalului către săteni. Şi ce dracu vrei? 

— Mnu, o-nu-nu! îşi pierdu respirația filologul operant oral. Mă... mă 

gândeam doar așa şi eu, în patriarhalitatea Ferentarilor mei, de mai latră 
câte-un câine răgușit sub cerdac pe lăuruscă să-şi usuce labele, la cum aia 
mă-sii se meniră toate rău după ce glasnostul şi perestroika au botezat 
mandavoşka și i-au tăiet moţul, că bandiții care au acumulat capitalul, pe 
cale individuală prin furt, sau pe cale colectivă prin subsalarizarea 
proletariatului, tocmai ăia n-au niciun interes, de la Marea Adriatică la 
Marea Japoniei şi de la Kurile la Poola, să îşi aducă obolul pentru a se crea 
instituţii mai coioase, cu menirea de a zgudui homosapul la conştiinţă, cum 
ZICI ŞI tu, frățioare, cât e June sensibil chinuit mai degrabă de marile 
neliniști metafizice dacă s-ar putea supraviețui fără sex sau dacă te poţi 
dixtra fără să achiți! Adică să se amenajeze mediateci porno gratis mai 
atractive. 

— Speranţa lui, ieşi cu duioşie din sticla ca de spumă de drojdie a 
televizorului sud-coreean Johanna Oana Noveanului, asfixiată-n 15 
februarie 1986 de la aragazul scorniceştean, abia mutată din Ferentari de la 
curte la bloc în Toporași, la bietul fugar Albert al lor, cel cu creierii 
sfărâmați în sorbul elicei hidrogrănicereşti și ieşiţi la țărm la Kladovo în 31 
octombrie 1987, puţin timp înainte de alegerile parţiale ceauşiste, — ideea 
lui, la care are dreptul lui, pus deoparte în Cer, tocmai prin datul său de 
suferință, e că atunci când trece prin necazuri personale sau de grup, 
omulețul, pus bot în bot cu deşertăciunea celor deposedări de ce-aveai tu 
cel mai scump, orizontul lui de aşteptare, deal-vale, în Războiul Sfânt, apoi 
prizonier la ruși şi şi la românași, adică să se fi pus Memoria asta a lui un 
raft ceva mai sus, folosind-o şi cine n-are cu ce să-și plătească anual 
columbarul, după ce a montat şi demontat glasnostul perestroika, de-a 
produs ea mandavoșka asta, cică într-un mod cel puţin egal să se vorbească 
la teveu de toți, unitatea de măsură pentru genocid fiind mortul, recte şi de- 
ai noştri! 

— Bine, loană, se cruci de indignare coana preoteasă Marijana a popii 
Tani, dar tu n-ai băgat de seamă până la vârsta asta cât de inegali sunt 
morții? 

— Au n-ai remarcat, fată hăi, cum că unul e dus la groapa comună de 
trei melomani ş-un câne, pe când alţii au parte de cortegii mafiote, cu 
nenumărate Merțane negre și taburi suvuri, de parcă ar defila însuşi 
Parrtidul? Și trebuie lărgite, ca la Troia, porțile Cimitirului Bellu ca să 
încapă gigacoroana? 


In cer, ciocârlia tăcuse. In livadă, mierloiul devenise posac. Cine 

primise tribună, să vorbească neîntrebată? Gaiţa? Piţigoiul lugubru? 
Coțofana hoață? 

Era acea Zenaidă, ghiciră în pata de sânge din cafea cât gigacaloria, 
şefii de promoție ai lui Stalin, fecioară din Bucureşti-pe-Nipru 
(Kpemenuyk, Regiunea Poltava, născută însă în Bugeac și, auzind de 
minuni, manifesta inițial aspirații monahale pentru Schitul Hoitarului), 
eliberată din lagărul de la Komsomolskaia Petliura de atamanii creștinilor 
cazaci ce, pornind într-un singur iureş, ajunseseră la sud de Poltava, 
aproape de Harkov, surprinzându-i pe capii de mort roşu-esesiști ai 
Căgăbăului înainte de a-şi lichida, după tipicul cekist, înjurăturilor şi 
instrucțiunilor marxiste, prizonierele de la Krasnaia Bandera, numai de-aia, 
ca să nu se-arunce-n braţele inamicului eliberator român, ori chiar german! 

Cum o insultă, în treacăt, biograful ghizdavian nedorit Narcis Moga, 
pe româncuţa supraviețuitoare a Foametei de pe Nipru — genocid organizat 
de-ai lui Hrușciov care s-a scremut, pe urmă, să-şi spele vina faţă de 
ucraineni, dăruindu-le pe de-a moaca Bucovina, Basarabia de Nord, 
Bugeacul, Transnistria, Liovul nostru, Khaliciul, Odessa şi, colac peste 
pupăză, Crimeia noastră cu lalta noastră cu tot, — româncuţă frumoasă, 
Zenaida, vai! văleu, educată dialectic materialist, în sensul libertăţii ca 
necesitate înțeleasă, cum e brățărica din sârmă ghimpată, uite că, deşi 
curtată de filologul maior frumos lancu Noveanu, cum teologul urât 
Atanasie căpitan Damian trebuia totuşi să fie căsătorit în prealabil, ca să 
apuce parohie la Dalnik-Tătarka, inclusiv Cimitirul repede crescător de la 
Cota 102, ea l-a uitat la ordin pe lingvist, devenind prezbiteră, doamna 
preoteasă Zena maior teolog Atanasie Damian, ceea ce n-a apărat-o 
providențial, în primăvara lui 1944 — când era gravidă şi încercase să se 
strecoare acasă, până la izba-i din Bucureşti-pe-Nipru, ca să-şi recupereze 
Jurnalul de lagăr, forjat la munci de oţel călit la Novokuzneţk și 
Novosibirsk, convinsă tot de criticul Jenel că va fi, chiar fără premii, laude 
şi publicitate, bestsellerul Războiului Rece —, să ajungă pe eșafod de 
camion american, pentru a fi spânzurată cu funie din cânepă britanică, de 
bara unui teren de soccer, plânsă fiind şi de popă ca tată al plodului din ea, 
şi de generosul filosof, care el n-avea nicio treabă, dar nu și de filosoafa 
occidentală, deoarece era vorba de-n aia mă-sii de minimartiri de rasă 
îndepărtată, galițiană! 

— Aici, cuvine-se a se însemna că dacă Fihrerul, care „era loial”, şi- 
a pus cariera în primejdie pentru Murocika, ordonând disperata recucerire 
a Harkovului din mai 1943, pe când Marius Ghizdavu petrecea liniștit la 
Ziduri de nunta Dorei cu Grig, gest irațional de risc de jertfă pentru un scop 
ne-arian, trădarea s-ar explica nu numai prin wagneriana impresie lăsată 
de romantic-medievalul amor dintre Marius şi lebăda Murocika, ci și prin 
informaţia, de cel mai mare interes, primită prin fax de gauleiterul culturii 
şi civilizației, Alfred Rosenberg, omul arhitecturii de securitate a 

ucrainenilor şi bielorușilor, în contra pornirilor hulpav anexioniste ale 
profesorului Ică Antonescu, că-n gaul lui secret cotit, de la Morozovsk, 
cinereporterul de Război Sfânt, Reichsfihrerul imaginar al germanilor de 
lapislazuli, cavaler Marius Ghizdavu, care a fost şi un epidemiolog 
morfologic bun, descoperind la antifascista Dorothea Schlauberger contesă 
d'Esgrignon, nu insulina ci insularul protocronist Punct Ghizdavu, 
celebrul de pe Discovery by Night punct G, informaţia fiind verificabilă 
din două surse independente, mamelucul Abdul cu lumânarea și mămosul 
dresdan Otto Runge cu logica foforensică, cum că-n data de 1 octombrie 
1942, când pretindea amicilor să-l lase-n zgăul lui, să-şi serbeze singur în 
bârlog cumplita vârstă de treizeci de ani, anume în Atelierul footografic 
Lee Miller de la Morozovsk, apăi că nu era vizitat numai pă radio de Lilişor 
Mârlin, ca ambient cazon de labă, ci Dumnezeu i-o trimise la fix pe balerina 
violonistă cu tată NKVD de la Antibes, Daria Maximovna Riumina, 
specialişti ca coana Aneta Avăcăressi sau duamna Cepeca a şefului de 
promoție Ivan Enache, speculând că... marșrutizată în scop de culegere de 
informaţii de pe lângă Punctul G de Comandă A3 Ro, ipoteză tot de prima 
duaaamnă, cuana Anetta Awăkăressy, retrasă, cititind notta informativă ca 
poem de amor interesând doar patriotic fimeia, deoarece Mareșalul atâta 
vreme cât rămăsese gravidă Murocika (Mauricette ca obiectiv, nu Daria) 
se dovedise, fecund, din o singurică răsuflare înnegrind 125 pagini 
inspirate, bărbătești, către criticul lhberal Dinu Brătianu, rămânând cu iluzia 
greșită şi antimalagambistă că un fluviu-roman, poate chiar şi un geo- 
roman, s-ar scrie cu tot atâta ușurință, dacă ai năduf mare, soldatul român 
fiind mai bun în ofensivă decât în defensivă, scrisori pe care le-aţi găsit şi 
Larisa Rîbalovna le-a recitit într-o nouă grilă de lectură, ca pe un Epistolar 
al Gheenei, sexist, care te îndeamnă la o reflecţie critică lucidă, ca orice 
înjurături soldăţeşti, înarmându-te împotriva derapajelor, numai că boierul 
râios i-a tras un protocolar de lă, în condiţiile mizere de bordei specifice 
eşaloanelor avansate spre Cotul Donului și spre Stepulița Calmucă, întru 
dirty target ca să marcheze pentru investitorii de capital românesc 
cleptocrat offshore de Mâine, din Ruropa unificată, până unde se întinde 
dreptul nostru dincolo de Iasnaia Poliana, bordei totuşi sigur, bine adânc 
cotit săpat de prizonierii michelangioleşti, sclavii săi ruși, cazaci şi 
sibiriaci, precum şi de un leton din Irkutsk, care ştia bancuri iakute cu 
pescari de pe Lacul Baikal. 

— Totuşi, dacă Dumnezeu din citadela-şi a voit aşa, oricât a grăbit 
Asaltul pictorul român cam german ajuns, prin forța destinului, cuceritor 
al pământurilor cantemireşti ale Hârlăului Nou Smart Kivernisit, 
retoponimizat de hoholi Harkiv, cavaler decorat cu Gefrierfleischorden, 
elementul surpriză-surpriză nu s-a mai produs şi, aşa cum arată 
cercetătoarea cernăuțeană de baştină din Dubăuţi, Galina Cobiliţă, a lui 
Alin Vişan, în noaptea de 15/ 16 mai 1943, într-o zupincă staţie ciupercă, 

de tramvai care nu mai circula de mult, la lumina anglo-americană a 
farurilor, atrăgând plimbăreţii de pe bulevardul Proletarskii, de pe ulicioara 
stradela Observatornii şi de pe străzile Bazarnaia, Marazlevskaia şi 
Pirogovskaia, ca şi flecarii vechi lupi de mare de la cafeneaua literară 
Robina, exact cum prevăzuse adevăratul pictor, democratul Marius 
Ghizdavu, plimbându-se vinovat cu Dora Glagoveanu-Căinaru prin Odessa 
mult duioasă, ronțăind o pungă de alune americane procurate de la o 
plantație locală, de la vilele de vară din Langeron, ale securiștilor şefi de 
promoţie, spre Slobodka, pe lângă cimitir, și de acolo, prin stepă, spre 
Usatovo, o altă ieşire fiind la 3 kilometri, în satul Kuialnik, bănuiala lui 
Mişu căzând căşunând pe o biată căsoaie bătrânească de la intersecția uliţei 
Diukovskaia cu Pişonovskaia, dar neavând probe că e folosită de partizani, 
încât s-o dinamiteze cu tot cu şobolanii din catacombe. 

— Păi, nu se temeau s-aibă pierderi, eroi, nici împuţiții de politruci de 
la Hârlăul Nou, Tristane, mormăi departe tam daleko camaradul 
buchenwaldez Ghiţă Tabarcea, obez sumotar mai aprinzând o lumânare la 
crucea de granit de Alcazar de la Majadahondasuzuki a Axei Roma-Berlin- 
Tokyo. 

— Mai dihai ca cert că nişte-mpulitruci, ce se retrăgeau, bliat, cu 
laşitate dinspre Puldava noastră burebistană spre lunca Doneţului, 
așteptând firobuzul la altă zupinkă, numai pentru a aplica expeditiv nizkay 
primernoe  nakazanie talentatei balerine violoniste locale, care-şi 
contaminase prin mânjire cu malefic sloboz ghizdav valah sângele ei pur 
sovietic, nu aici în Harkov, nici la Kotelnikovo în Studio „Dora Maar / 
Brassa'”, ci în bordeiul de la Morozovsk ce-şi poziționa întunericul 
spiritual drept Studio footografic „Lee Miller / Man Ray”, tot ghizdavian 
dar pro-occidental, of-of-of! ajutaaţi-mă! ajutaați-mă, oameni buni, creştini 
pravoslavnici, lacrimi negre în noapte ca antracitul şiroiau din ochişorii ei 
ca murele câmpului, în timp ce camionul de argint cu şase roți motrice, 
conceput de inginerii americani în peste 600 000 de exemplare, să-şi apere 
dacă mai pot nemţii, de sovietici, vaterlandul nevestelor doar ca pedestrași, 
tot da cu curu "napoi, cu curu 'napoi, apropiindu-se-n sudălmi kaki de 
stâlpul din molid de rezonanță, binemirositor a smirnă sudică, abia adus 
din pădurea Goloşeevsk, nimeni îndoindu-se printre nacialnici şi gazetarii 
occidentali progresiști, dar timoraţi de obscenitatea belicoasă, că această 
padală târfă intelectuală, sukă fără inimă, fără creier, fără rațiune, care a 
pactizat orizontal (ceea ce în metodologia ghizdaviană-n caz de fără 
cearşaf ar fi putut fi o ipoteză inacceptabilă) cu inamicul Cărţii Atlantidei, 
ar fi avut ea, cățeaua, sucika, vreo şansă la reeducarea prin katorjnie raboti 
de să 1 se umfle picerele balerine de varice ca butucii, iară degetele degerate 
să nu mai simţă strunele argheziace ale viorii, degete care, automaticește, 
auzul muzical detectând un abia şoptit verdict armonic prestabilit, anume 
smertnaia kazna, se puseră a repeta provocatorul, înălțătorul până la urmă 

cât Statuia Libertăţii, MI MINOR bartholdian, prin sfâşietorul apel al 
căruia a şi fost momit Marius în mahalaua de octombrie a oraşului 
producător de niște maşini agricole, ca taburile şi tancurile, cu kondior, cu 
basamac, dar şi de solide locomotive ale istoriei, montate la HPZ şi 
capabile să ducă de la Dnestr la Amur, în bouvagoane, în de-alea de vite şi 
chiar în cisterne, până la cinci mii de deportate la un singur drum, după 
listele pornite de la bază, de la kombedul sau komnezamul local spre 
vîstavoii de sus de foarte sus, ceea ce nu contrazice, chiar din punctul de 
vedere al unui contemplativ deviaționist vertical, ca atomistul Epicur, 
populismul lui Belinski că câtă frumseţe, bliad, câtă generozitate, câtă 
nobleţe sufletească stau camuflate chiar și-n firea celor mai umile făpturi 
omenești, cu care se preocupă Narpitul, Alimentaţia pu Publică, aşa că 
auzind gâlceavă la coadă la biscuiţi Belomor, pruncul scoase căpşorul, în 
timp ce un viguros prapurcik din regimentul Semionovski, simplu edecar 
de pe Volga noastră vizând a fi înălţat la cinul de podpolkovnik, îi trecu Fi 
prin ştreangul britanic căpşorul cu pletele de Rusalkă încâlcite de-un 
licurici, încremeninindu-ne cu ochii beliți la Nemuritoarea lubită a 
românului, asistând să nu scape niciun amănunt și pisatelul realist socialist 
cel ce nu de la Epicur, ci de la Vissarion Grigorievici, nu tătuca lu' Iosif 
Vissarionovici şi frații săi, ci be Belinski, reținuse că trebe să raportezi 
corect întocmai şi la timp, să poată fi exploatate informaţiile, şefului de 
promoţie, în turnătorie ca şi în fluviu-roman trebuind să fii exact, căci aşa 
cum îi scria vel-criticul lui Gogol în 3 iulie 1847, cagda celoviec ves 
otdaieţa LJÎ evo ostovliaiut Um i Talant, adică că când homosapul prinde 
a minți, atunci el îşi pierde şi claritatea minţii şi talentul de a comunica 
adevărul, consecinţa fiind pierderea Războiului Rece ca întrecere între 
sisteme, cu corolarul acestui eşec, anume o formală (Ilomân na xyiă) 
condamnare a Kommunizmului în accepţia sa totalitară, care restricție, voi 
a observa naiv progenitura ghizdavă de la mă-sa ei din ştreangul 
mingeacului, nu exclude logic a sublinia la nazism virtuţi ca caracterul 
ciocănar de partid muncitoresc, precum şi idealismul dezinteresat cum ar 
fi de să aperi Civilizaţia Europeană, suka, fie şi cu forța, tot materialistul 
Epicur observând marasmul că nu ni-i nevoia atâta de amici, cât de 
încrederea-n ajutorul lor tovărăşesc, bliat, pe când criticul liberal Belinski 
aproape că profeţise miracolul de breaking news, că din mumă spânzurată 
poate țâşni minunea cosmică, un pionier clonat ca Pavlik Morozov, 
jucându-se cu dialectica până la paradoxul român că taman în imperfecția 
naturii ca rodnică prirodă stă perfecția ei de a da roadă bogată, de foame și 
de knut cioloveacul trudind până-i vine greţurile că nici n-are contează ce- 
a găurit sau strangulat I'Histoire în tine, zev zekule, ci cum plm te descurci, 
cum te orientezi, după ce la 26 iunie 1940 a căzut asupra Neamului tău 
Românesc Năpasta, bliad, purcedându-se la începuturile timpurii ale 
deznaţionalizării, felie cu felie, ca dintr-un purcel lăptos, efectele cele mai 

dezastruoase observându-se că se obsearvă chiar şi de observatorii străini 
însărcinați a monitoriza, după anul paşoptist 1989, uitarea Războiului 
Sfânt, îngropându-l în Anul 1940, şi reconstrucția de-a dreapta Prutului, 
pietroi cu pietroi, clonă a ruşinosului zid intergerman, cu aspect însă tern, 
cenușiu, anost, de sloboz corupt, care a mai fost folosit o dată, bliad, 
principalele fragmente rămânând suveniruri sau luând destinaţii muzeal- 
turistice, deşi totuşi şi dintr-un sloboz de second hand se prea poate 
repopula un ţinut lovit de Năpastă, idi nahui, auzi caraula voce de 
handicapat pitic redus mintal care mai era şi vertically challenged în acel 
mingeac differently sized, de care nu beneficiase nici filozoful Epicur, nici 
criticul literar genial, părintele esteticii şi criticii revoluționar-democrate, 
V. G. Belinski, autorul dramei kânigsburghezo-moşierești Dmitri Kalinin 
în care a criticat kaliningrădean vehement iobăgia kantiană, puternic 
impresionat ca Kalinin de ecourile mișcării revoluționare a pandurului 
Tudor Vladimirescu, pe care logofătul lordaki Ghizdavu de la Jupâneşti n- 
a combătut-o la 1821 ca zaveră de zurbagii, ci doar o a consiliat ca în 
Proclămaţele către gloată să fie alese cu grijă cuvintele insensibile, 
păstrându-se un limbaj decent, civilizar, pulitically cur rect, pidosnic de 
fățarnic, balaurilor care ne mâncaţi de vii! 

— Căci, cită pruncul spânzuratei din Învățăturile lui Neagoe Basarab 
către fiul său Teodosie, ca şi cum, dacă ca nomenclaturiști jdanoviști la 
vreme de blocadă aţi făcut mâncăruri multe şi foarte gustoase şi bine 
mirositoare de să leşine orchestra leningrădeană, mai târziu însă amestecați 
în ele ceva urât, kkt, toate netrebnice le faceţi, tot aşa şi în cuvinte. Dacă 
mai înainte aţi vorbit cuvinte cuminţi şi vrednice de laudă, chiar şi pentru 
criticul calofil Belinski, mai târziu aţi amestecat în ele pizdisme, atunci 
toate volumele tomului 3 din 10 le-aţi stricat, în cele sobrania socinenii, şi 
întru nimică să fie socotite le-aţi făcut! 

— Ay, da” frumosu-i! se scăpă kipiatok aburind de liubov Isaura 
Morgenstern. Şi deşteptu-i! Parcă-i Che Guevara! 

Luuung privitoare ea, ca Murocika pe Marius, Antibes, la şeful de 
promoţie Sergiu Enache, Antalya, pionier şi utecist al capitalismului într-o 
Românie nou-nouţă, descălecată de pe El-Zorabul împrumutat de la 
Grajdurile Jukoff, de comisul prezidențial, la 20 Mai 1990. Ca nepoţică, ea 
se răsfăţa a nu cugeta la cum gândeşte bunicul că fugara Liz, de la sarcinile 
ce i-ar fi revenit în patria ei, RSS Ucraineană, la Tatar Bunarul ce părăsise 
de teamă că va ispăşi-n Siberii fără de sfârşit păcatul că, de Paşti 1943, 
cinereporterul de Război Sfânt se refăcuse, post-încercuire Gumrak, la 
părinţii ei răzeși, la Năpădeni şi Cornova, cu ea, îi născuse-n 1951 o fetiță, 
pe lrinuca, elveţiancă modestă, ce la rându-i avea să facă o fată, pe ea, pe 
Isadora, adevărul fiind că totul se rezuma la o melancolie fără cuvinte, nici 
măcar obscenitățile din mediul cazon şi de la Canal nezguduindu-l, bliat, 
ci abia dând în mintea copiilor recitind una din marile cărți românești, 

Fram, ursul polar, avu revelaţia că de ce anume mai mult se bucură! 

Pentru că... un băiat ar fi trebuit s-o ia de la capăt? Premilitară, 
recrutare, încorporare, concentrare, destrăbălare, cruzime, gardă civică, 
război sfânt? 

Dar fimeia? Au nu suferă şi ea, încă mai mult, sucika, trofeu 
fulgurant invadatorului, căruia Fiihrerul Cominternului nu-i poate decât 
agăța-n pieptul, scăpat miraculos de glonţul nostru dezrobitor, niște 
tinichele de defilat cu ele? Cine acasă umple cartuşele? Cine se luptă cu 
lipsurile? Cine e zinta râvnită a criminalelor de război bombardamente 
anglo-americane asupra oraşelor noastre? 

— Poate mai mult decât chiar Mormântul lui Eminescu, a cărui 
spulberare se evaluase a-i demoraliza identitar pe vecie pe români, până la 
Ura de Sine! 

— Te avertizez că ai atitudine antioccidentală, domnişoară Isadora, o 
dăscăli pe Isaura catedral Muhală Muistu, trecător c-o bursă prin Basel, dar 
bunicul artist susținu performant, cu fum scos prin urechi, apărând-o, că el 
însuşi a urmărit în primăvara-vara 1944, chiar şi de la fostul Studio Honig 
din Pieptănari, pe care-l românizase-n Ferentari Studio Lux, cum se 
scremeau fortărețele zburătoare să nimerească Locul de Pelerinaj Naţional 
de la Cimitirul Bellu, neanticipându-se că ideologiile se pot postmoderniza, 
tot acolo fiind înhumat filosoful berlinez Caragiale, a cărui candidatură în 
postromânism la titlul Suprem de scriitor român autorizat euroatlantic, va 
fi bine finanţat sprijinită după 22 iunie 1991. 

— În dauna părosului nepremiat ce zis-a Demiurgului că „de la Nistru 
pân' la Tisa tot românul pizdu-mi-sa!” îi sări orgasmic de gât ca un arc 
navetista Emilia Tomoioagă lui Micşunel, găselnița ei demitizatoare fiind 
previzibil una virală. 

— Măă, taci mă! mormăi caraula ce pulitrucii puseseră strajă 
spânzurătorii să nu se şterpelească de către studenți cumva fututul trup al 
Murocikăi spânzurate şi să susțină presa lui Goebbels, împerecheată cu a 
generalului de propagandă Horea Bratu, cum că spatele virgin al frontului 
sovietic n-ar fi impenetrabil şi că acel baudelairian stinking carrion 
vopuciaia padal' ar fi înviat chiar de Voskresenia tolstoiană, răsturnând iar 
cu capul în jos dialectica, suka! 

— Adevărat a-nviat! sorbeau mujiceşte din vodca de scorușe, 
împărțită sub mesteacăn de-o amică a spânzuratei, sucika, Veronica 
(malienkaia Vera!), lunetiştii din trupa de şoc de arrriergardă, ce aveau să 
întâmpine cu focuri răzlețe pe cuceritori, represalii urmând a pătimi evreii, 
dacă mai erau evrei în Harkovul cela, întemeiat mult înaintea Kievului, de 
către infailibil Kharnabon, domnitorul geților, din care s-au tras spre a fi 
slavizaţi cu forţa frații ucraineni, amintit de Sophlokes, în tragedia mit 
descălecător, de pe El-Zorab, i-ha, a lui Triptolemos, propusă a se giuca pe 
aceeaşi scenă camion, după praznic, de sufletul moartei. 

— Şi să nu uităm, serenissime, gunguri Micşunel, nici că Kharkivul a 
mai fost cucerit în două-trei rânduri de români și germani, nici că Marx se 
referea la grecii ce vor năvăli sub Petru Groza, peste Florica bibliotecii 
Brătienilor, ca bolşevici refugiați din „ţara lui Pericle şi Sofocle“ şi, erudit 
cât să fure Stalin şi Hitler din carnea lui, Maurul neimaginând vremuri când 
Antigona nu va mai avea posibilități de să-l îngroape pe Polinice, frate-su, 
fiindcă i se va elibera abia după 20 de ani spravca de moarte, osemintele 
aflându-se ori în cimitire ale săracilor, ori pe sub cocinile Aiudului, ca ale 
acelui cunoscător al Ingratitudinii Româneşti, care ar fi încheiat calvarul 
cu un N-O SĂ MĂ RĂZBUNAȚI, de s-au răspândit apoi basna prin agenţi 
de influență, cum c-a lăsat cu limbă de moarte, invers, interdicția 
paralizantă, plăcută nomenclaturii, să nu mă răzbunaţi! 

— N-o să mă răzbunaţi, observă caraula, este o aserțiune mioritică, 
bă! când Marius, întors epuizat şi distrofic în baracă, căzu-n flashback uluit 
că succesele lui Stalin încep în istorie doar atunci când îi rebagă-n seamă 
pe intelectuali. 

— Exact! aproape că izbucni într-un chicot de şahist pruncuţul Pavlik 
Novii Morozov, deşi în jurul gâtului simţea ca un ştreang rece de cânepă 
englezească. Îţi vând un pont, tovarăşe politruc: când nu vor mai citi decât 
universitarii, iar eseiștii vor fi mai mulți decât romancierii, ocupă-te tu de 
influenţa nefastă a tăticuţului meu, pictorul român Marius Ghizdavu din 
Morozovsk, asupra Marelui Fiihrer. Consumatorii bestsellerului tău de 
mâine vor constata plăcut surprinși că, deşi tati al meu nu a putut fi prezent 
din motive obiective la această nuntă mioritică a mamii solo cu ştreangul, 
el a acționat totuşi în aprilie 1945 ca un bun consilier de imagine, pentru 
Adolf şi Eva, încât înscenarea tragediei finale se caracterizează prin nişte 
identitare trăsături românești, ba chiar de substrat mai profund, geto-daco- 
trac! Aruncă, nebune, piatra în lac, în Wannsee, şi fugi! 

— Eee ceva ceva, se chinui a gândi Isadora, e ceva resemnare 
mioritică şi nuntă cosmică la bunkărul Canţelariei ce se dărâmă peste miri, 
cum zidirile Meşterului Manole, după cum e şi nepăsare de om, de parcă 
nu l-ai privi din pivniţă, ci din înaltul ataraxic bombardier, cu un ochi 
învineţit ca al Luceafărului! 

— Astea-s elucubraţii de-ale băieților şefi de promoţie cu ochi de 
safire artificiale, ca alde Maradonel Zamfir-Frişcă sau multinteresatul de 
Valea Ursului Narcisică Dabija-Mogulică al nostru! Meri la cratiţele tale, 
Isaură-lsaură, mulge caprele din Valea Păcurarului, trage-un gât de 
țuiculiță și fii fericită adulmecând ce-ai mai gătit, valea-i în fum, nu-ți vâri 
nasul unde nu-ți fierbe oala! 

Și se auziră din bucătărie farfurii isterice, tot olărie nouă de la 
Coşeşti. 

— Acum cred c-ai înţeles, reluă Fram tot întunecat, ca un Ștefan cel 
Mare luând, la apus de soare în Valea Ursului Agresiv, măsurile de final 

de epopee. Te las să proiectezi. Fă-ţi viaţa ta aşa cum sunt pe plai legile de- 
aici. Consumă! Dar nu te preface într-o paiață ca mine. Homo solus! Un 
bufon la Pol ajunge... 

— Că Marius Ghizdavu a ilustrat pentru copilul interbelic Fram, ursul 
polar, zâmbi a râde antisovietica Eupraxie a popii Sică, de era să se 
întâlnească-n Romlag cu graficianul de mai multe ori, da, exegetul 
dominant şi antiderapant Maradonel Zamfir are pe ce se baza: pe panourile 
satirice din crama Zidurile, unde ele amplificau răcoarea şi prevesteau 
viitorul a mulți tovarăşi de petrecere ai paraliticului boier prizonier în 
Alsacia Voicu şi ai rotofeiului său frățior, bancherul ieşean Aleku Şaraga 
Bolşevictonul, ce diavolește bea tiutiun în balansoarul cioplit în lemn de 
gârneaţă. Junele sârguincios discipul al pictorului ieşean Tonitza şi al 
sculptorului chişinăuian Plămădeală impresionând puternic pe sculptorița 
aprozaristă şi alcoolică, modelatoare la Orfelinatul Ziduri de capete de 
copii distrofici ai Foametei marxiste, 1946, Cristina Done, printr-o serie 
întreagă de variante la secvenţa de serial în care Fram, la Pol, îi tot trage 
scatoalce lui Zgăibărici, educându-l... să nu plagieze, întemeindu-se mitic 
un model paidetic la români, din care s-a tras că când glasnostul a 
însămânţat artificial perestroika, ea a fătat mandavoşkă, popo Sică. De ce? 
Deoarece ştabul care a avut mentalitate de şef de promoţie le-a zis la copii, 
intră, mă, în politică şi ai grijă să nu delapidezi ca un nesimţit decât pi baz 
di imunitati! Pe când zekul care a fost reciclat prin circuitul alambicat al 
puşcăriilor, ăla a scâncit cu o mentalitate de câine bătut că, fiule, nu te băga, 
mă băiete, în politică, pentru că dacă eu nu făceam politică, generație 
idealistă printre mancurți ingrați, nu mai memoram atâta durere şi nici voi 
urmașii n-aţi mai fi fost nişte perdanţi datorită dezavantajelor! 

— Doamnă şi mamă în Basel, geografa foamei turistice Irene 
Burckhardt-Morgenstern, o iube'c, da' nu de la dânsa, ci de la bunicuţa, 
Eliza Aleksandrjescz, interveni la lingvist şi la Agnes de Krâcy, 
clavecinista Isadora, am avut revelația universalităţii celui mai slav dintre 
cuvinte, care începe cu pi, care e ca un raport în cerc, în cuibar rotit de ape, 
cum îi spunea, tot bunelului Marius, nu ştiu ce Sevastiţă de la Sibiu, Cluj 
sau Nagybânya, numai că nu la Lemberg, în patul de sharonstonă bălaie al 
Halszkăi Chrzastowska s-a declanşat Iluminarea, ci mult mai târziu, în plin 
Război Sfânt, la Odessa, după restabilirea circulaţiei tramvaielor, când el 
de la Kotelnikovo Atelier Dora Maar sau de la Morozovsk Atelier Lee 
Miller, o tulise-n haine suprarealiste, nebun după Dora Căinaru, şi abia 
urcaseră cele trei controloare feseniste cu foarfeci ca ale Parcelor şi el nu 
compostase belet, alergând bezmetic după pi, în vreme ce pediatra nu 
umbla după pu, cu toate că Grişa scria departe daleko la 1681 pagini de 
Sviașcennaia Voina, iar cel mai apropiat român, chirurgul autocastrat 
Lecca, parcă nici n-o vedea, căci socotea de a sa sviaşcennaia abiazannosti 
să tragă de limbă rubensienele feseniste odessane, încă nerecreștinate-n 

catedrale-n care Eisenstein băgase Chaplin, cu Kaganovici, care deşi 
stăpânirea alor noştri implementase iconomia de piaţă, belșugul de pentru 
Expoziţie, în Transnistria, păreau c-aşteaptă ca nelimitatele ajutoare de la 
imperiile american şi britanic să se concretizeze într-o curajoasă ieşire din 
defensivă, declanșându-se acea amplă nastupatelnaia voina, cum cerea şi 
doctrina militară a imperialismului sovietic, că să te baţi în ţara altuia, suka, 
pentru că eşti superior nu rasial, nici ca obscenități cazone, bliat, ci 
ideologic, cu finalitatea de-a-l găbji pe Ghitler la Parij, la Delacroix, pe 
când îşi plimbă merditativ blonda Blondi căţea alsaciană, sucika, prin Place 
de Kurfurstenberg, unde 12 ani înainte de victoria de la Timișoara a lui 
Marius contra lui Soso Stalin, adică-n anul 1977 cel cutremurat de 
disidentul Paul Goma, desțărații ca Raţiu şi Câmpeanu, sau românii de exil 
Elade, Ionesco şi Cioran, cari azi nu mai sunt prizaţi, au uneltit formând 
un fel de cuib de trei suspecți, aţâţând la un fel de nou răzbelu sf. După ce 
ăla rece „oprise măcelul” prin capitularea necondiționată a Occidentului, 
care neaducând şi bolşevismul la Niirnberg, la judeţul sărmanilor, a dovedit 
că achiezează la ce se discuta cu antropologul Waffen SS Adolf 
Reichmann, şahistul Oscar Hubig şi fotograful gestapovist Arsene- 
Scraphin Boisson, la Ministerul Propagandei al lui Bratu, de faţă fiind şi 
căpitanul Marius, cum că după rezolvarea cu succes a „problemei 
evreieşti”, după reducerea marii masse slave, ale cărei femele au 
proprietatea Pi de a permite o înmulțire clonare ca a insectelor, vorba 
Fiihrerului, ceea ce impune Concentrarea lor în Rezervații ca-n Arizona, şi 
după importarea de sclavi sudici, latini, români, italieni, francezi, spanioli, 
portughezi, pentru plantațiile lisenkoist-mengeliste de eucalipt, se vor 
întruni cu necesitate de fier (și ce fier de Donbas-Kuzbas călit în Belomor!) 
condiţiile obiective... „americane” de ivire, dintre Junii nazişti, a unui 
Abraham Lincoln neamţ, care să restabilească eroic, cu preţul vieţii, 
Democraţia, fă! 

Doamnă şi mămică, farmacista ucraineană din Tatar Bunar, Eliza 
Alexandrescu, călătoare fără bilet, na șaru, pe şpagă şi pe razii, de la 
Bucureşti la Peninsula, mda, ca obsedată, cu pruncuţa-n braţe să nu stea la 
cozi, tocmai la Viitorul bolşevic al ţării gândind că nu e niciun viitor, dacă 
un supraom artist şi boier fin, ca Marius al ei, e întrebuințat doar la a 
substitui, ca târnăcopist şi robaş, excavatoarele sovietice, pe perioada 
reparațiilor explicate ca sabotaje, şi să nu mai mărturisim gravele 
consecinţe asupra Rasei, dacă aşa stau lucrurile şi, în aceşti ani de Pace 
Sovietică, uite că etalonii de prăsilă cei mai prețioşi, taurii comunali, sunt 
cu toții puși la index, exact ca cele mai fecunde cărți, ăsta nu e numai 
elitocid, boilor scopiţi, este anticugenie științific practicată la scară Gulag 
galițiană, cu dramatice consecințe, lrinuco! Parcă te văz mare, peste 
cincinale fugită la Basel, doar ca să ai ce... mânca și să conversezi cu alte 
scrofiţe roz occidentale, bliad, despre dihotomia Est-Vest ca tipuri umane 

şi îndoiala dacă mortu' mai poate fi unitatea de măsură pentru genocid... 

— Transferat fără drept de corespondență, i-o tăie scurt paznicul 
kafkian c-un bot robot de bombardier terminator americano-britanic, 
așteptând ca ţiitoarea de drogherie să scoață pachetul de Chesterfield, 
primit de ea ca şpagă de la speculanți sau de la contrabandiţi contrabandiști, 
pentru medicamente rare, sau aproape droguri, contribuind la 
implementarea unei specii de corupţie insensibile la eforturile de 
combatere inclusiv din epocile YI şi Avăcăressi, ba chiar la carantina pe 
țară a președintelui Peşte, consiliat de inginerul Brânză și de academician 
Ion Codoi, cum a adus prinos de aport şi mujul ei zekar, introbăgând 
corupția balcanică în CCCP, deoarece prin Odessa noastră călătorind în 
civil dar bezbiletnik în mijloacele de transport în comun, cu priviri spăriete 
cem zaiaț ot orla de complicațiile ce s-ar fi ivit că n-a compostat belet, cu 
riscuri serioase de execuţie pe ultimele trepte ale țaristei scări Potemkin, 
trăgând intens atât teroriștii, cât şi forțele de represiune imaginate de 
Eisenstein pentru a justifica Ura de Clasă generatoare de Gulag sub Soso, 
el care tac-su cu unchi-su-l pregătiseră rusofon pentru misiuni cât mai 
perforante în spatele de placaj PFL şi rigips al frontului bolșevic, deosebi 
cu dezgust estetic la cele trei Parce feseniste că poceau rusa literară a 
basarabeanului nostru Puşkin, cu localisme odessane ca vus trapilos i șto 
slucilos sau ca buroha, hleb i prostitutka, suka, redundând stilistic protiv 
globalizării, după parlamentări şi coborâre jos, el lăsându-le pradă 
jerpelita-i cazon pungă de plastic, „Kent!”, conţinând excelentă mătase de 
parașută anglo-americană de captură, să-şi confecţioneze niște ii rezistente, 
de să le poarte şi strănepoţelele, revelaţia fiind că împărțindu-şi-o disputat, 
elevimentele lingvistice au căplătat o dinamică fără egal, din pendularea 
când pe odesski când pa russki, urechile lui lungi și fine, de zaiaţ 
bezbiletnik demascat și belit, fiind şocate de slove ca pizdato, pizdeţ, 
rumînskaia pizdataia iia bluz rumen, pizdissim, dureroasă fiind de fapt doar 
expresia când el se scotocea-n buzunare până la excitație de bilet şi una 1- 
a zis alteia că Foufoune, ne pizdi mnogo, adică să nu se mai moşmondească 
atâta cu el, care şi-a adus aminte că parcă la fel, tot în acea Polonie Mare, 
întinsă de la Baltică (Balta noastră) la Pont, în Liov-Leopolul nostru, leneşă 
pe canapea, acuarelista Halszka Chrzastowska, biograful Narcis Moga 
inversând însă adevărul cu minciuna și sprijinind un scenariu georgiano- 
gruzin despre pictor-salahor, ca repetare a finalului Sonnetului antic 
anticulinar dar nu și antic... al informatorului cu numele de cod Frangois 
de Malherbe (Thorez?), care-n vederea informării corecte a lui Soso, 
demarată din hăţiş după sesizarea lansată de malenkii Pavlik, încă din 
mingeacul mă-sii, despre ațâțarea lui Ghitler la un nou război voina de către 
Marius şi colegii lui bandiți din Ministerul Propagandei Gara de Nord, 
unde se cuvenea totul demolat și înlocuit cu Parcul „Kotovski ecvestru”, 
nu se remarcă la analiză-sinteză decât restricții la catering, acumulând 

rezerve de să ai ce băga-n trenurile regimentare ca aprovizionări, cum 
rezultă și din dialogul aristocrat cu poloneza următor: 

— Mon coer sau coieur, admite ea, il est bien vrai, mais vous en 
prenez trop, remettez-vous au pas et quittez ce galop, referindu-se la 
probarea lui El-Zorab de către obiectivul Repin în grădina cu cai a 
Glagovenilor, la 22 iunie 1941, sub ochii încântați de panaşele cruciatului, 
ai Dorel ce tot da din gură că Războiul Sfânt nu trebuie să fie unul religios, 
şi nici ideologic, ci doar o recuperare simbolică a Basarabiei şi Bucovinei, 
ca să nu strâmbe din nas, cu muci cu tot, mâine megaintelectualii sau 
seismectualii Autoelitei, cum că Românii Regali în 1940 i-au abandonat, 
ca niște laşi, pe fraţii lor, — exact ce zice şi propaganda Kremlinului! Ca și 
cum Războiul Sfânt, dezlănţuit de îndată ce am putut conta pe nişte aliaţi 
curajoşi, l-am fi pornit în 1941 doar ca să-i incităm pe anglo-americani să 
ne distrugă mun'cipiile şi să jubileze apoi de bolșevizarea noastră 
ireversibilă! 

— Ma belle, a ridicat el lancea asupra ei, laissez-moi, c” est ă vous de 
vous taire, ceea ce pentru antiderapantul exeget Maradonel Zamfir e un 
indiciu că distroficul de la Canalul Morţii nu se hotărâse ca un legionar al 
Romei pentru marea jertfă, ci ca un sabotor fomist uneltea o conspirație 
secretă de a părăsi rîpîrî cu elicopterul lui Otto Runge, aterizat în 15 
februarie 1949 la Tămădău, tocmai ca a doua zi să participe la Parij, în 
hotelul cumpărat de Mircea Eliade pe banii lui Salazar, la Aţâţarea la un 
Nou Război, alături de rechinul imobiliar Cioran, de cățeaua Monica 
Lovinescu, suka, și de alte javre care-şi închipuiau că scriind cărți 
rezistente la cultură, vor colecta destui dolari ca să alimenteze cu hrană 
Mișcarea de Rezistență Naţională din munţii de la nord de Ziduri, tovarăşe 
Țiucheală, ia măsuri urgente pe toată valea Râului Doamnei, de la 
Nucşoara pân' la Mioveni! 

-— Ma foi vous gâtez en sortant du repas! ar fi protestat, ca 
bucătăreasa de să mănânce oameni Lenin la stalovaia partidului, contesa 
poloneză lichidată de căgăbău în colab cu gheștapopoul, într-un gest co rect 
politic dacă morții îs inegali şi gropile diferă la bandiți de-ale homosapului, 
chiar în borşul transhumanist. 

— Belle, ţi-s ochii so black oci ciorniie i prekrasnte, a cântat baritonul, 
după ce rumegând însetat dintr-o felie cehoviană de harbuz, se gândea în 
termeni Renoir bucălați la Murocika de la Antibes, dar nu până la o delăsare 
manilovistă, vous dites vrai, mais se pourrait-il faire de voir un si beau c... 
et ne le f...tre pas? 

— Aici nu e vorba de cur! Ilom&n na xy! certă vesel Stalin pe Beria, 
de față cu ospătarul de Gaulle, abia aterizat să subsemneze procentele 
churchilleene, în șchimbul promisiunii că bolşevicii lui Thorez nu vor 
primi aprobare să recurgă la armele şi muniţia Rezistenței pentru a-l 
răsturna. Nu se poate, fraţi şi surori, ca această Mişcare Naţională de 

Rezistență din rîpîriî să se fi lățit atâta fără americani, fără hotărârea 
imperialiştilor de a interveni dacă anexăm România ca Respublikă nr. 17, 
ca s-avem baza de atac, să-l belim pe Tito, bliat! Vot de ce, aplicată, busola 
materialist dialectică indică spre angkorieni! Spre Asia de Sud-Est, ba chiar 
spre Est, spre Coreea, să pornim războiul, exact unde interzice Lenin că 
nu trebuie testat, pe-acelaşi Neam, comunismul în Nord şi capitalismul în 
Sud. Va fi cu noroc! Exact la a zecea aniversare a molotovienei răpiri a 
Basarabiei, cu dobândă bucovineană, fix în 26 iunie 1950, pentru români 
două cincinale de la Năpastă, iar pentru Picasso sarcina e să prostească 
poolimea iubitoare de pace că barbaria guernicană fascistă a moştenit-o azi 
imperialista Americă. Ţie-ţi vorbesc, Lavrentie! Ne vom focusa 
propaganda pe Atrocităţile comise de SUA în Coreea! 

— Rău era cu der, die, das/ Da-i mai rău cu davai ceas/ De la Nistru 
pân' la Don/ Davai ceas, davai palton/ Davai ceas, davai moşie/ Haraşo, 
tovărăşie! 

— Păi, astea sunt... atrocități, stimate domn? Noi gândim să n- 
adormim!... Cu ajutorul limbii. Mmmmă gândeam că... să presupunem că 
tocmai se naște, Ossip Vissarionovici, într-un living de muncitor cinstit, o 
fetițuică, zisă nu Svetlana Beria, ci Lavrentia Stana, viitoare nu ţesătoare, 
ci filatoare, intelectuală, măritată c-un amiral, Clătici din serviciul K, şi 
semnându-și eseurile Lavrentia Clătici, antrenată să plagieze cum crea 
capodopere Marius Ghizdavu, obiectivul Repin, de-a avut ea şi revelaţie 
fără ovulație! Anume, cum o stabilit Laboratorul Lingvistic din Tiraspol, 
aurita sinteză-n cuplărai latino-slavă, despre dialectica întemeiere originară 
a Limbii pe contrarii contrariate, ca inepuizabilul electron şi nesățiosul 
pozitron, vstat rakom capră 1 vstat sovrom, întrucât alde NU îi latin şi alde 
DA e slav, coadă (a sta la) din coda latină, iar topor e slav, plău della fătuca 
răsfăţată puella, dar pidăz îi slavoniesc, pidarule de origine romană, cum 
ovăz! 

— Niet şi sloboz! îl corectă îngrețoşată, de la tribuna colocviului, 
chiar Lavrentia Clătici, citând nota informativă a moaşei latine Marijeanne 
Fărăfrică, că când au spânzurat-o pe Murocika cu cânepă englezească, 
trăgându-i brusc de sub craci cutia camionului american, nu-i defulau din 
pidăz decât, înmiresmate a culoarea ambrei, mărgeluțe de elixir 
ghizdavian, încât caraula slavă, ridicându-i fustele cu ţeava balalaicii cu 
încărcător disc, a exclamat că șto eto za pizdjulina, fiind doară născociri şi 
scorneli ale oficinelor propagandei imperialiste că dintre flocii albiți 
instantaneu s-ar fi ivit drept Soso slav al latinului Marius, un mini-Stalinoi 
precoce-n geniu, cu față marxistă bătrâncioasă de granit, rea, atrăgând 
oroare soldatului, de-a stuchit că pașol v pizdu, vidma! detectând semnale 
auditive de ortoepie nou-născută curat sovietică, bliat, ca pro 
prodrazviorstka  (prodovolstvennaia razviorstka, că să davai întreg 
surplusul de cereale ca plusvaloare), despre condiția umană neferice 

(promudobliatskia pizdoproebina, în senzul spiritualizant 
obliadomudevşaia pizdopruşina de sfârşit tacit de istorie trimandobliatskii 
pizdoproiob, având în vedere impozitul în natură că nu numai zekarul, ci şi 
robaşul liber ajunge de să se întrebe la leafă că na huiu ia pratsuiu?), vorba 
asta slavă „Hui” neasimilată anterior decât în apelul romanticului latin Cato 
Eminescu, în chemarea haide şi-om emigra în lume, ca haihui, iară nu după 
nişte criterii categoriale valoros axiologic inspirate de lecturi din Ţuţea, 
Crainic, Noica, Emil şi alți năiști, de la care or fi învăţat, prin lecturăraie 
cu condeiu-ntr-o singură mână, tot analfabetul să bată muncitoarele, în 
numele maokimismului ceaușist, la Timişoara, la Bucureşti şi peste tot 
unde a fost cazul, de model paidetic de transmitere intergeneraţionistă a 
bâtei Spumotim. 

— Un text epopeic, spre deosebire de scriitor, nu poate fi zdrobit, 
tovarăşe Beria! O asemenea întreprindere epică, pentru un cititor de secol 
XXI, care nu rezistă decât la bestselleruri de o călătorie cu metroul de la 
cap la cap, predispune inginerii la tratarea textului ca pe o Biblie pe care o 
deschizi oriunde și o închizi oricând, adică mai mult culegere de probleme 
Gheba, să meditezi la soluţii, de-or fi, decât acțiune palpitantă ca un sex 
tantric prelungit leoarcă pe 1681 pagini! 

— Dar  nemaiexistând protagonişti, atunci se actualizează 
postmodernistic şi dialogul, încât vreun nou tovarăș Bahtin să preia 
formula tâlcşoului pe care îl asculți, zapezi, revii, şi tot nu adaugi la ce ştiai, 
ci vorbăria cel mult îți confirmă ideile intereselor tale, ceea şi explică 
universalitatea acestei formule de gâlceavă a secolului XXI, întru a fi idi 
nahui în relaţia cu politicianul preferat. 

— Fireşte, în ultimă analiză sintetizezi că şi personajul Războiului 
Sfânt devine mai mult un emoticon sau o poză de profil, singurul important 
fiind cel regretat de toți, pruncuţul nenăscut al Murocicăi şi al lui Marius, 
Făt Frumos din Lacrimă, pe care Anul revoluționar 19809 l-ar fi-mpins, prin 
clocotul mulţimii, în balconul Ceceului, să proclame Puterea Popoooorului 
şi, în locul lui Ilici, să-l mâne pe generalul Stănculescu să trimeată 
elicopterul la Versoix, să avem Rege reinstalat la 30 Decembrie, nu să ne 
anunţe Brucan că Frontul pășește în alegeri! 

— Nu ştiu cum, recunoscu nemţeşte unicul învingător-profitor al 
Războiului Expresionist-Existenţialist preExterminator, uitându-se la 
carpenul ăla sur, târât de tanchete, de la Berdicev la Zubalovo, cu niște 
şosete vărgate rasiste trofeu în el, dar parcă după ce inamicul ţi l-ai zdrobit 
şi trebuie la massă alt fel de arpacaş, adică după ce primăvara a ouat şi pe 
uliţa noastră peste morminte și ruine, hm! pacea asta, ca ling-vist, m-aş 
exprima un pic cazon că parcă totul se împizdește, totul devine mamelară 
puericultură, născându-se alții care să cadă-n rasism la fel, desigur 
nemaiomorând evrei, poate nici ţigani, ci cel mai probabil români, cum 
crede şi astă gingaşă dezertoare tatarbunarică, doamnă și mamă latină, 

Eliza Alexandrescu, farmacistă slavă calificată, de care RSS Ucraineană, 
precum şi RSS Moldovenească, resimt atâta nevoie, cum că Noi n-am ști, 
n-am fi informaţi de organele noastre, precum şi de cele AA, încă din 
preziua Năpastei, 26 iunie 1940, că să invadăm Reichul latin, 
descongestionând astfel Normandia, având a beneficia în 1945 de 
plusvaloarea galițiano-angkoriană cât cuprinde. Dar Puterea Sovietică este 
de fapt miloasă, nu că s-ar teme de-o coaliție de femei, cum că pediatra 
Dora Căinaru, măritată după un politruc progresist Grişa, face rost de 
substanțe proteice, pe care factorița Victoria Parapuff, primindu-le de la 
Titu Târg, le expediază din Colentina la Canal sub formă de jumări la 
borcan şi vitamine-n marmeladă, hoholița Eliza, născută-n Năpădeni sau 
Cornova peste Prut neputând beneficia de biroul populației pe Dâmboviţa, 
iar Victoriţa, suka, minţind c-ar fi sora deţinutului Ghi, mai persistând 
reminiscenţe de nobleţe din România Regală, de să-ți ajuţi aproapele, pe 
care noi le-nlocuim cu întrajutorarea tovărăşească, să nu semene deloc a 
ajutor legionar. Rîpîr? apreciez, dar, că nu se-ndreaptă-ntr-o direcție greşită, 
ci urmând și depășind exemplul Uniunii Sovietice, va da uitării... Războiul 
Sfânt şi va asimila dictatura proletariatului ca pe un stalinism mai glumeţ, 
mai cazon pușcăriaș, până va îngăima: pizdeţ! Spasibo. 

— Blat! You're welcome! Și se va umple cu sânge pe mordă, biruind 
un futerorism 1vaginar, decât de cetăţuia controloarelor odessane, eu mai 
preocupat fiind dacă n-ar fi prazul să-i lichidăm acum, ca pe Troțki şi pe 
troțkişti, pe toți bănuiții de mîşlenie i kontrrevoluționnaia deiatelnost, să n- 
ajungă nonagenari să ațâțe silicoanele Istoriei, în postcomunism! 
Netemători de Ispravitelnotrudovoi Kodeks, numai pentru că n-au fost 
REEDUCAȚI din timp, prin katorjnte raboti, de să le mai piară pofta 
exhibiționistă de-a se fuduli cu coarnele lor rinocerești în Piaţa 
Kurpizfirhuimenschheitsdămmerung. Dar mă mai frământă ceva. 
Tovarăşii Microianus, Mârlenkov şi Beriozda, în cel mai desăvârșit secret, 
să documenteze concepția defetistă a lui Kur de Fier, carele birocrat cu 
chiele di zaiaţ în spinare, fricos de-o resurecție a Românismului, am 
observat azi că nu și-a scrijelit numele Molotov pe Cernăuţii acaparaţi la 
Năpastă din... neştiinţă de geografie, he-he, ci am impresia că el crede doar 
vremelnică înrobirea galițienilor, dacă şi-a pus placa memorială toponimice 
tocmai... în Ural, tovarăşi, pe gorodul Perm! Trădare de neiertat faţă de 
găinăriile Ghizdavului ăstuia, căruia zic să-i recunoaştem măcar unele 
progrese ideologice, de natură a-i mai reduce din Reeducarea prin distrofie. 

— Da, avem dovezi, că robului său care-l învăţa şah, Feodor Kuzmici 
Merţalov, îi tot repeta bizareria că „amândoi suntem de-o mamă“. Dar mai 
înduioşător lucru-n Gulag eu personal — şi sunt vojd informat! — n-aş 
concepe ca transgresarea, de către un boier râios, fără nicio picătură de gel, 
a limitelor sale de clasă, în speţă progresistă răsturnarea copernicană de 
paradigmă, de la un ultranaţionalism rasist latin, la internaţionalizmul 

panslavist de la Lvov, conform depoziţiilor sale autobiografice, la şuetă, la 
caznă uşoară şi la mucenicire avansată, precum şi din acest excitant corp 
delict de Venus Callipygas, din această halucinantă şi care ne-a dat atâta 
de gândit Hartă aeriană a Ruropei Calicipydas, pe care a tot modelat prin 
haşuri cu karândașul, scoțând în relief erogen, un imperiu Mare 
Recuperator al său, socotit Lebensraum cultural de lapislazuli în a sa 
Galiție Mare, compus din Rumînskaia Narodnaia Respublika, fireşte, 
parțial lugoslavia lui Tito, mai toată Republica Populară Polonă, RSS 
Moldovenească, RSS Ucraineană, RSS Bielorusă, parțial RSSF Rusă, şi 
ceva numit RSSA Prusia Orientală, cu capitală-n steluţă roşie Kaliningrad, 
anticipând, banditul, izgonirea localnicilor şi înlocuirea lor cu rusofoane. 
Iar peste întreg acest cultural imens Lebensraum că/cat cu aliații germani 
în Războiul Sfânt, a inscripționat ca pe un atlas lingvistic stalinist, slova 
slavă sacră musa, ca răspândire, etalată ostentativ la percheziție şi la 
domiciliul concubinei, Eliza, de unde a şi fost săltat de organele Ssecurităţii 
noastre, ajutate de ceferişti costumaţi nu-n mineri pizdoşi, ci în trupe sec 
dotate cu țepuşe, cu ZB-uri cu baionetă, niște neștiutori de Dystrophitern 
sau Verhungerten, nu ca la Dachau, cum primise Victoriţa cărți poştale 
disperate, lângă cele de la Lee Miller, care cică s-ar fi spălat la sharonstonă- 
n cada Fihrerului din capitala bavareză... Doar că nu ca la Harkovul 
expeditiv al Murocikăi, apărătorul lui evreu la proces, un doctor 
d'Esgrignon, tocmit de fotograful Samson Honig, a năucit şi Troika, și 
Figurația din tribunalul narodnic, demonstrând că niet imperializm, că e 
doar o hartă veche dintr-un Arlas Lingvistic Stalinist Est-European, 
galițian, al geografului Voicu Ghizdavu, tac-su, evocând dispersia 
termenului muia, categoric slav, şi în principal rus, de substrat 
preindoeuropean, dealtfel evident dacă te orientezi cu busola metodologică 
din Der Marxismus und die Fragen der Sprachwissenschajt, fund 
cartografiată deci de un rasist ce se credea 100% latin, dar atât pe bază de 
expediții supranaturale în spatele frontului Războiului Sfânt, als 
Bildberichter, Filmemacher und Damenmalereificker, cât şi din auzite, 
respectiv șoapte, la contesa poloneză Halszka Chrzastowska de Krecy, 
înjurături la şoferul bielorus Oles Hristici cel indignat, la Kiev, de câtă 
ostăşime s-au consumat doar ca să-l eliberăm „în cinstea lui 7 Noiembrie 
1943”, trageri de limba balerinei Murocika sau mustrare tovărăşească de la 
cele trei feseniste odessane ca zaiaţ bezbiletnik, avocatul d'Esgrignon 
implorând clemenţă pentru român, ca „latin din mumă slavă”, ce 
prizonierului Merţalov îi zicea că „amândoi suntem de-o mamă“, bașca, 
bliat, că haşurase și întregul Primorie Baltic, notând aici Piesdelius, adică 
zeul precreştin al primăverii fertile, cum a stabilit expertiza tehnico- 
ştiinţifică şi literară, dar mai rămân semne de întrebare pe unde marele 
călător Vocu Ghizdavu n-a prea ajuns, dar se pare că spre Iugoslavia, 
Ungaria şi Cehoslovacia s-a interesat complicele pisatel pandur Grişa 

Căinaru, ce uneltind a-şi încheia la 10 ani de la Năpasta din 26 iunie 1940, 
cele 1681 pagini de fluviu-roman Războiul Sfânt, trăind din leafa de la 
Îndrumătorul Cultural, din traduceri Cartea Rusă şi din diurne cu 
recitatoare de pe la brigăzile de agitaţie inspectate prin toată respublika, se 
mira şi el, la o votcă cu filatorii săi, tot aşa, că mă-sa o are slavă, iar tac-su 
latină.... 

EPILOG 


Partea a doua 


Pentru ca niciodată să nu mai fie pustiul din om un loc de exil în 
contrast cu, din perspectivă higroscopică, berea-n care ne-am născut, 
obiectul istoriei  ca-act-care-îngăduie-vizualizarea-în-comun este 
ființialitatea puţinelor popoare despre care se vorbește, rechiziționându-se 
astfel, în dauna spiritualului vertical, însăşi ipseitatea omenirii, într-o 
lăbăgeală de nedescris, punerea întrebării despre Marea Recuperare de 
către risipitoarea fiică fiind nonimpertinentă din impostura incomodă în 
care a ajuns, la noi, cultura civilizației urbane şi rurale, de când, glasnostul 
interferând cu perestroika, am mamoşat din outputul sistemului social 
mandavoşkă, iar emanaţii cocoţaţi în capul ăl creț fesenist al Țării nu s-au 
preocupat, încât oricine ce-a zice grohăind antiromânește n-are a se 
insomni de replică, căci fără burghezie de merit alternativă la ăştia nu-i, de 
la Nistru pân' la Tisa, fără a cere puterii totul, tot intelectualul de esență 
tare jeluindu-mi-se-n cloacă că n-are cu ce, sau că n-ai cu cine, repetându- 
se că n-am învăţat nimic din Războiul Sfânt, când şi unde, imediat după 
Napastă-în-sens-restrâns-de-tranşare, unii eroi au trebuit să se bată în 
contra zdrobitoarelor tancuri cominterniste cu cele două tunuleţe galbene, 
expuse ulterior la București, lângă Spitalul Universitar, pe locul unde 
continuatorii Revoluţiei au dărâmat statuia doctorului Petru Groza, 
prezentat ieri azi de dacii săi drept recuperatorul Ardealului, iar ceva mai 
încolo tot aceiași, sau alții, prin transmitere intergeneraționistă a evocării 
savanților, spre Medicina doctorului Lecca, de voise scandal la Yalta, 
nesănătos la cap, dar şi spre Medicina săritoarei Dora, ori Farmacia 
contemplativei Eliza, au ridicat insularului cu insulina monument ce parc- 
aşteaptă să-l gâdile la pancreas târnăcopul oengistului correctitudinar, se 
grăbi Bratu a lăuda forța propagandei, că un fluture survolând granitul cu 
duhuri al Tien Anmenului poate provoca un orgasm unei visătoare 
consumatoare aflătoare-n Tel Aviv, cum văzuse Noveanu secvență de 
umor israelian, pe canalul germano-francez arte, de vină fiind totuşi laba 
de handbalist a interlocutorului de bar, uitată imensă sub masă, pe 
genunchii nevricoşi ai gagicii, umor cult vasăzică, recomandând 
familiarizarea cu misterul de a-și fi anterior sieşi prin faptul de a fi deja 
întru o lume a complexităţii fractalilor catastrofelor, cu rezolvarea ecuației 
calificării în prelungiri, lui Damian plăcându-i însă un fotbalist năuc care 

se interoga în haos asupra sensului prezenței sale acolo, asupra rostului 
alergării sale şi de ce mai degrabă într-o poartă decât în alta să înscrii 
golurile, ăsta nu mai e umor, se crucea Marius la Sonnnenheim, este 
rescriere a Ecleziastului, este abilitate de a sta neclintit, scrutând statuar 
Deşertăciunea prin aburul câtorva mii de ani de istorie, din care homosapul 
a învăţat nu mare lucru și, uneori, ai impresia că pentru canibal este 
întotdeauna posibilă prezentarea semieşecului ca pe o semireușită, 
problema reducându-se, după evaporarea precipitată a sângelui de pe cărți, 
la iluzia metanoică şi totuşi ametanoică ca cauză şi fitil benzoic pentru o 
însclăvire mascată de însăşi chiuveta abordării-debordării prin bolborosire 
a unui trecut nespălat de păcatul comandantului suprem de a-ţi salva din 
puericidul irodic numai progenitura crezută a ta, marele fluviu- şi chiar 
georomancier Grigore Căinaru pledând dinadins cubanezilor din Florida, 
prin Pia Filip, pentru un memorial al copilaşilor prunci preprunci avortați, 
făcuţi marinari şi de doctorul Liviu Lecca, a cărui chiuretă o vizualiza prin 
viziuni într-o scriitură vizionară, amplificată de vreo sută de ori printr-un 
buchet de lalele inoxidabile, pe caliciul fiecăreia fiind scris numărul de zek 
1681, din care adevăratul hermeneut deduce exact ceea ce trebuie cu 
exactitate dedus, că Războiul Sfânt trebuia purtat, dar nu trebuie şi nici nu 
ne trebuie vreo operă pe care să o inspire, dintr-o înţelegere greşită că dacă 
apare preşedintele Zahei Avăcăressi în loja doamnei lupoaice Alfa (coana 
Aneta), lângă nașul Darie (Fişiereanu), mareșal de torsiune şi estrapadă, 
iubitor de muzică de estradă cu fanfara reprezentativă a A3 şi A4, fost 
Zahar Maslovici Kartotekov, atunci să reiasă că este într-adevăr acolo şi nu 
cumva a ieșit între timp, fiind sunat pe mini-Miteinanderreden că 
dimensiunile Crizei au fost declarate neglijabile prin procedură de urgenţă, 
vărsându-se cu celeritate fonduri speciale pe temei Ichheit, punându-ne la 
adăpost toată haita, cum observă chiar biograful Narcis Moga, care a 
susținut că recursul în anulare e anterior aneantizării atributului sfânt, fără 
a stărui pe paradoxul etern român că toţi am contribuit în măsura în care 
rămâne că fluturașul din Piaţă este principalul vinovat, de unde şi enervarea 
lui Maradonel Zamfir, raportându-i-se că Marius Ghizdavu, așteptând să se 
caţere în carpenul sur cu ilustrul aliat, a susținut informal conversaţia cu 
Mareşalul și suita acestuia, rămânând pentru sine la şcoala din Berdicev cu 
impresia că nimeni nu studiase cu creionul în mână Poezii, nici măcar pe 
patriotul de Eminescu, darămite să se lase influențat în facerea deciziilor 
de NU-ugiii huhgani din piața disperării și contestării a orice, culmea fiind 
că ce ascunde până în ziulica de azi istoriografia norodnică bucătăresei 
occidentale, Virginico, e tocmai dimensiunea abatorului leninist, tipul 
atroce de război practicat în Răsărit, alimentat pe principiul că noroadele 
Uniunii Sovietice în frunte cu acela ce s-a opus cel mai dârz marxismului, 
bolşevic, poporul rus, pot să piară până la ultimul prunc, din care să nu 
rămână decât ficăţelul, și dogmatic tot nu e totul pierdut pentru mișcarea 

revoluționară a proletariatului mondial, dacă scapă Cominternul, 
securitatea, gestionărimea, baronii cei mai activi şi mai ales pseudo- 
intelectualitatea ideoloagă, întreg pibul investindu-se-n industria greoaie 
cu pivotul ei vibrator, industria constructoare de maşini de luptă, principala 
problemă leninistă de după aducerea jigodiilor la putere fiind că acum 
trebuie bolşevizată urgent Germania, care e cheia Europei, încât să se 
asigure stabil haleală de dat la ciocănari, la pseudo-muncitorii oraşelor, 
prin această categorie fundamentală a marxism-nazismului Magh 
înțelegând, după contactul intim cu URSS în răzbel şi după reeducarea prin 
muncă silnică la Canalul Morţii şi, la Oneşti, la fundațiile unei ctitorii 
chimice, într-un mediu amintind de eroii Războiului pentru Întregirea 
Neamului, acei pseudo-salariați de pretext industrial planificat, pe care 
economia de piață, respingându-le produsele ca pe nişte fete feseniste, nu 
i-ar recunoaşte ca prestând o muncă utilă societăţii, exceptând sprijinul larg 
dat partidului la arestări, la turnătorie, la umflarea bazei de cadre şi la 
imagine, prin grandioase manifestațiuni stalinist-maoiste de recunoştinţă 
pentru condiţiile create, laolaltă cu o expresiune poematică de amor pentru 
Lumina care vine de la Răsărit, cum citează Tudor Băluţeanu c-au ciripit 
ca mierla lui Ile Pintilie în parlamentul extins un socialist îmbujorat, 
alertând pe comisarul Alecu Ghizdavu Şaraga de o primejdie de care nu se 
putea a nu se ţine seama, generându-se dialectic şi oarecum contrariul, o 
mişcare de renaștere nu pe baze de liste de lecturi bune, ci incult religioasă 
şi pretext de combatere naționalist selectivă a corupției până la nivelul 
parchetului, care în ziua prăvălirii peste România românilor a Năpastei, la 
26 iunie 1940, cum fotbalul se joacă pe goluri, dreptatea pe pensii speciale, 
iar Istoria pe cadavre, avea un golaveraj negativ, împuşcând o mână de 
demnitari şi lichidându-i-se în replică personalitatea fondatoare și întreaga 
nomenclatură de vârf la nivel central şi judeţean, iar azi cu ce 
incelecdualitate băşinoasă rămâi dacă ai 30 000 studenţi Afară, cari nu vor 
să se-ntoarcă la şefi cu doctorate false numiţi politic, decapitare cum nici 
măcar un partid istoric n-ar fi putut suferi fără o gravă retrogradare spre 
oportunismul analfabet şi violent, simian, iar începătura „românizării“* 
statului cu astfel de elemente venind masiv abia după pierderea 
insuportabilă a Cadrilaterului, de către tandemul Antonescu-Sima, observa 
Laura către Marius, atingându-i coarda sensibilă, antisemitismul cel nou de 
import, adus de tandemul Goga-Cuza în pregătirea Dictaturii Regale, 
vizând către februarie 1938 îmbrăţişarea acesteia de către occidentali ca pe 
un instrument temporar de moderaţiune a trendului politic, pe de o parte, 
iar pe de altă parte un semnal, când Hitler lua Austria, cum explica 
Otomega lui Voicu Ghizdavu, că Țara, cu greu întregită, nu mai poate primi 
noul val de refugiați, cum reuşea în veacul trecut al pogromurilor din 
imperiile vecine, toate antisemite, nefiind bine primite nici de Orestel 
Bogza intervenţiile demitizante asupra trecutului românesc, cum că nu 

numai Marea Unire de la 1918 a fost un noroc istoric, o pleașcă, ci şi Unirea 
lui Cuza și a lui Moş lon Roată era o iluzie, o lucrătură a marilor și 
puternicilor sforari externi. Ci numai Marius Ghizdavu nu zicea nimica, 
după ce deliberat îşi ştersese din memorie Canalul, învățase a trăi comod 
şi nu-şi mai bătea capul cu a birui în acele bătrâneşti, prețintirimice dispute, 
mai ținând cu viclenie şi la a-și lăsa să se compromită prietenii de bridge, 
de cvartet şi în special de șeptic, anume teologul Atanasie Damian 
(violoncel), antropologul Jenel Noveanu (vioară), avocatul profesor Doru 
Băluţeanu (viola da gamba, flaut drept, caval de dreapta) şi Marius 
Ghizdavu însuşi (la clape sau la vioara Murocikăi), uluit adese de câte 
poate debita Spiritul luat prin surprindere de cavitatea bucală pe dinainte, 
cum a fost cu revoltătoarea comparație că există o aproape imperceptibilă 
conexiune cauzală de la unele derapaje ale anumitor intelectuali şi 
genocidul din România, în accepţia ei antonesciană geografic, lățită până- 
n Bug, tot aşa cum e greu de crezut că merge complexitatea atât de departe, 
cum s-a văzut la tembelizor că un fluturaș tienanemic poate apropia de 
orgasm o amatoare de cafea dintr-o cafenea din Tel Aviv, care va fi o 
deziluzie culturală, prorocea cronicarul muzical Băluţeanu, neînțelegând 
vorba Pride, ceea ce e şi analog cu destinul românesc, mereu în calea 
răutăților neputând zidi nimeni mare lucru, nici măcar Meşterul Manole, 
chiar Nicolae Calfă rămânând cu Doma Norodului neterminată şi fără 
acoperiş de pagodă din tablă aurie traforată, lăsând-o pradă neisprăviţilor, 
incapabili s-o facă de Las Vegas, legalizându-ne şi prostituția până-n 
Băneasa, dar votaţi mașinal, aşa că să nu ne mai mirăm cum de-a fost cu 
putință ca trioul interbelic Damian (țărănist), Noveanu (liberal) și 
Ghizdavu (social-democrat), de interpretau ei la Periprava româno- 
sovietică într-o veselie de fund de cocă de tablă ruginită Schuberturile și 
Brahmsul, să-l adopte pe legionarul isteţ, care s-a sustras de la Romlag 
oferindu-se turnător, abia după Aia din Decembrie 89, din istoric al 
parrtidului, scoțând capul cu o anume nonşalanţă, dar el li s-a impus cu 
argumente şi umor, opunând rezistenţei lor prin cultură rezistența alor săi 
din munți, continuare a luptei liceenilor, pornită din pădurea Dobrina, 
codrii Tigheciului, în contra bolșevismului ameninţător de la Răsărit, care 
într-adevăr a împins aproape la dispariție nu numai poporul rus sau 
ucrainean, ci şi pe cel român, și în contra la flagelului corupției, cum ne 
îndeamnă azi şi ambasadorul SUA s-o combatem, şi abia în plan secundar 
în contra străinilor, însă nu din nişte motive religioase sau rasiste, ci numai 
şi numai în măsura în care ei, sau presa lor mondială globalistă, ar fi avut 
tangenţe cu bolșevizarea Neamului nostru creştin sau atingeri cu nărăvirea 
la fraudă sau dezmăţ a partidelor, cu transmitere intergeneraționistă, până 
azi, la Zahei Avăcăressi, şi mai departe, spre ipoteticul de eprubetă 
electorală, preşedintele mântuitor Jan-Mariusică Enache, dacă ar fi fost să 
fie ca Sergiu să aibă cu ce s-o aibă pe delicata clavecinistă de Basel, pe 

Isadora noastră din Diaspora de Lapislazuli, în afară de cele trei licenţe ale 
sale şi de o ofertă de soacră fină şi feministă, ca Cepeca, altminteri şeful de 
şcoală de la Sonnenheim necomentând niciodată, ca artist sau ca martor 
sau ca simplu cetățean, ce se mai vorbea ici colo despre Războiul Sfânt, 
într-un epilog pe care nu-l va citi nimeni, dar se ţinea de performanțuri 
şocante în oraşe bogate-n public, căci înălța astfel piramidă de înfierare a 
homosapului, cu detaşare de propria specie, prin așa-zise practici mebice, 
cumva transhumaniste, la care meditase în deșert la 1944, trimis degeaba 
la Cairo, ba chiar întărea credibilitatea unor mărturii, calculând că de la 
Moldova represiunii din 1907 la Transnistria lui 1941 sunt 34 de anişori, şi 
tot atâţia de la destalinizarea din 1956 la omorul dat de persoane costumate 
în miner intelectualilor în iunie 1990, până a pus mâna pe celular 
Gorbaciov şi a alarmat pe Iliescu Roman şi Brucan că, băi tâmpiţilor, ați 
căpiat? au nu simțiți voi că se prăbuşeşte de tot, în ochii Junimii 
comsomoliste, șandramaua marxistă, geniul ghizdavian în ce priveşte 
asumarea trecutului fiind şifonat s-o simtă doar de biograful demolator 
Narcis Moga, atribuindu-i nedovedit imperialițatului român pictor 
justificarea Transnistriei drept stratagemă ca, în baza unei relații empatice 
personale, făcând plăcere Fiihrerului, să obţinem după capitularea 
necondiționată a marii masse slave, ca şi a elementelor asiatice pripășite 
prin prejurul nost', precum bulgarii și ungurii, nu numai Moldova în hotarul 
ei istoric de până-n Bug sau chiar Nipru, ci şi Transilvania până-n talwegul 
Tisei noastre urmat pân' la Dunăre-n Belgrad, ca şi Dobrogea Balcicului 
până-n frontiera ei naturală-n sud care este Marița noastră, dovedindu-se 
totuşi că sunt idei de-ale filfizonului Dinicu Ghizdavu, bunicul său 
romantic, însă Emily, micuța ochelaristă de la Santa Diana din California 
noastră, nu înceta a-l chinui cu reproşuri civice şi umanitare, cum că de ce 
n-a luat atitudine, de ce nu s-a implicat de îndată, constatând în presa din 
octombrie 1941, că doar lucra foto- şi cinereportaje pentru Ministerul 
Propagandei, sintagma purificare etnică, de ce n-a pus mâna pe telefon şi 
nu s-a folosit de firul roşu ce-l lega de Mareșalul, ca pe orice alți 
contemporani, să-i atragă măcar atenția asupra unei informaţii de 
importanță capitală pentru numărul victimelor, anume observația 
expertului Alecu Ghizdavu-Şaraga în probleme sovietice, că deși în 
Transnistria noastră practicile exterminatorii vor fi probabil de natura celor 
din Gulag, nu s-a ţinut seama de faptul că, spre deosebire de Basarabia şi 
Bucovina Molotoviană, unde Bolşevismul n-a lucrat decâr un an, în 
Transnistria această ciumă roşie durează de peste patru cincinale şi atunci 
e ca şi cum ar fi trimise acele familii cu copii, bătrâni şi bolnavi să se 
descurce alimentar în Deşertul Roşu, ajungându-se până la urmă, când cu 
revelația privind Orfanii Transnistriei, de care s-a ocupat un Fred Șaraga, 
la mare dilemă un Bratu replicând whataboutistic think tankului său cu 
contra-întrebarea dacă nu cumva, dimpotrivă, cu pragmatism naționalist 

regretabil, s-a decis la Cabinetul Conducătorului Statului că ori îmbunăm 
Fiihrerul nostru, care e loial, cu această aliniere de Weltanschauung, ori 
vom obține același rezultat sacrificând departe în Răsărit tot acelaşi număr 
de oameni, dar de flăcăi de-ai noştri, și vine atunci întrebarea tragică că 
care bun român, având a se confrunta solomonic cu dilema că ori frații săi, 
ori nişte străini care tot aşa ar proceda cu noi, să nu aleagă întru tăiere 
„vâscul care ne-a sugrumat mai multe veacuri stejarul“, arbore falnic pe 
care, în calitatea sa de proiectant de cimitire de eroi căzuţi în Războiul 
Sfânt, locotenentul de cavalerie Ghizdavu îl pune să-şi scuture frunzele a 
onor peste crucile albe de mesteacăn, umede de rouă ca de lacrimi reci, 
indecise, să cadă au ba, şi cine tânăr fără operă povară de o viață orientată 
nu s-ar logodi cu moartea, anticipând să-şi scuture frunze de stejar Copacul, 
de la Mamaia, peste crucea de cavaler de fier în contra bolşevismului 
dărâmător de biserică şi de dreaptă rânduială românească, al dracu dom! 
Marius, ascuns după măceşul înflorit, precum se ştie până și-n cercurile 
frecventate de celebra eseistă Clara Honig, fostă poetă înainte de 
Auschwitz şi Kolima, fiind un om al drumurilor în pustiu şi întru des- 
ființializarea, prin desfiere, a României Regale Mari, indecent-de-norocos, 
cum reiese orbitor din detaliul biografic descoperit de Răzvan Hristevescu 
şi elucidat de Maradonel Zamfir-Frișcă, într-un tâlcşou moderat de 
consilier prezidenţial sovietnik primului ministru și Hoffrat al primarului 
general, eseistul deontolog Terente Frunzăverde, cum că indiferent ce 
înscrisuri compromiţătoare ar fi distrus Mircea Focşăneanu la Berevoieşti, 
o anumită carte de reportaje privind eliberarea Basarabiei și Bucovinei ar 
fi luminat ca un putregai verzui din toate bibliotecile, dacă, dacă... nu s-ar 
fi întâmplat altfel, și anume cum arată că aşa a fost să fie abilul memorialist 
Horea Bratu, în cele 1681 pagini dactilografiate ale așa-zisei re-scrieri în 
correctitudine a Războiului Sfânt, opera pierdută sub Casa Norodnică de 
Artă Formalistă, a cărei locaţie-n mahalaua ultracentrală a Capitalei a 
inspirat ascetului Damian viziunea unei deshumări cu tehnologii 
nedistructive, satelitare, deci americane, inclusive, subsidiare la un 
moment jubiliar, cum ar fi pentru 10 Mai 1945, când poate BOR, adică ce 
numește el Fiica Risipitoare, ar rebăga orga bizantină-n lăcaşuri, ca şi un 
joc mirific de lasere, ah, memoria, vreau să zic două cente de ani, adică 
două generaţii, au poate una singură pentru homosapul acestui mileniu trei, 
aşadar 10 Mai 1945, uf! senectutea! vasăzică în pustiu de nedescris 10 Mai 
2145, duşilor, când povestea nu va mai interesa pe nimeni, Istoria fiind în 
adormire, de fapt în scleroză, Roza, cangur complăcându-se într-un 
fierbinte monolog interior, căci patriotismul se învață la Academia 
Militară, nene Trahanache, nu la Facultăţi, la edituri, la coana Joiţica sau 
în muzee naționale reparate la infinit, dar ornate cu Karikaruri ale 
Etnogenezei, şi atunci scris-am eu, vornicul Grigorie Căinaru, pe aerodrom 
la Singureni - Bălţi, inițial documentându-mă asupra astă apostatistică o 

istorie pe apă, şi să te ferești de apa care doarme, 1681 pagini albe de să 
mai citească 0.001% din absolvenţi, De la MK la MEA CULPA, ci să nu 
mai fie cu așa putință ca un fluture anemic de molie din Birobidjan, să 
declanșeze în marele salon american al nepotului meu, senatorul Gogu 
Țăpoieşu, cu doctorat în Şcoala de la Frank-Furt, secretar de stat al 
Narkomului de dat educaţie României Needucate, nesimţite, şi şef de secție 
şi selecţie la Sovietul Comisarilor Poporului pentru Istorie Exactă pentru 
postaci şi boţi, om cu unsprezece manuale alternative, şi de auxiliare cu 
teste, candidat ipotetic la preşedinţia Respublicii Democrate România de 
Est în nădejdea obiedineniei ca sub Cuza cu Republica Federală România 
de Vest, mergând pe delicatul principiu că să conservăm ce a fost bun în 
catering, sănătos, justă măsură, secțiune de aur, în kommunizm, iar în 
kultură e loc pentru toţi, inclusiv pentru stalinismul manelar ce iese pe 
geamurile abiurilor de teren, chiar pe bulevardele prospekt ale mahalalei 
centrale a Capitalei, cum așa şi cere Foaia de Parcurs primită, imperativul 
major al epocii noastre, tolieranța, multiculturalitatea, inclusivismul, cu 
atâta încăierare cu scutierii studențimea occidentală cucerind recunoaşterea 
principiului faptului divers că e interzis să interzici, cu excepția unor 
excepţii, molia din Birobidjan, pustiul eminescian din Las Fierbinţi, nu 
maneaua, şuşaneaua, 10i, bancul de-l auzii eu la nepoţei, dragu mi-i mie de 
ei, pupa-i-ar taica pe role şi pe harlei, dar după bătăiță, cine-ar avea curaj 
să le-o aplice, că rușinică-i să-ntrebi pe forum, în netul primitiv 2003, tu 
student, de ce aveau camerele de gazare de la Auschwitz pâlnii cu... 
unsprezece găuri? şi să răspundă subtil ăl mai smart friend că fiindcă jidanii 
au doar zece degete! banc cretin dintr-o categorie cretină, ca câte altele, sau 
cum ar fi ăla că deosebirea dintre un evreu şi o pâine e că ea nu dă din 
picioare când o bagi la cuptor, primitivism? simplă lipsă de educaţie 
şcolară? de acasă? şi de ce nu? din partea societăţii întregi, care dispune de 
televiziuni, de ziare, de instituţii de cultură, hai, bă, că sunt scornite şi 
băgate tot de ei, motivând să ceară finanțare oengistă de la Guvernul 
xenocrației, chiar dacă monstruoasa coaliție dintre şpagocrație şi 
cleptocraţie a optat din start, de la Congresul al XV-lea al PCR-FSN-PSD- 
Zeamă-de-varză, din 22-25 decembrie 1989, pentru o vastă politică 
permanentă de Moarte Intelectualilor, aplicată cu bâta şi subsalarizarea, 
cărturarii citindu-se între dânşii, înconjurați de un zid de muţenie, astfel de 
neîmpliniri putând ancora România pe loc, la Vâlcov, lângă Ucraina, în 
timp ce val după val galițienii tot intră în uie, Schengen, vize USA, 
ajungându-se la marasm pentru că când glasnostul regulând mai mult anal 
decât oral perestroika a generat mandavoșkă, păduchii cocoţaţi în capul 
nespălat cu şampon de urzică al Ţării au avut dificultăţi de receptare la ce 
urla golănimea Pieței Universităţii, fenomenul explicându-se însă lesne 
marxist, pe baza reflectării în pustiul istoric cabalistic, a relaţiilor de 
proprietate în conştiinţa șpago-cleptocrației, în cea mai sovietică, cică, 

dintre respublicili sovietnice nici cirip că s-ar fi putut întâmpla altfel, decât 
în ordinea didactică firească, de la contemplarea vie apacă, că nu ne vindem 
țara, la gândirea abstractă puwakă a fofilării noastre în uie, ca singură şi 
ultimă cale de a evita devalorizarea, prin incompetența clasei 
exploatatoare, a capitalurilor apucate pe apucate, când s-a băgat şi-ntr-o oră 
totul s-a dat, astăzi în jur fiind mai degrabă inteligenţă străină, de la săpun 
muncitoresc la absorbante, ceea ce pe Marius Ghizdavu, spre deosebire de 
Cezar Bogza, Noveanu, Damian, Băluţeanu, Alin Vişan, Lina, Nuţa şi alţii, 
nu-l interesa, pentru că la | Decembrie 1992 el era deja duuus la 
Sonnenheim, nu-n Strasbourg dar în Alsacia, ca să-şi aranjeze cu Frida, 
Dorothea şi Clara viitorul Școlii sale de Recuperatori, ce n-a fost să fie la 
Lw6w, apoi s-a întors la Basel la fată, apucându-se în Atelierul Ernst 
Barlach, pus la dispoziţie de ginerele său generos, Hans Morgenstern, peste 
Rin, în Caliogstrostrasse, în Riehen, aproape în Germania, să pună pe 
hârtie, pe pânză şi pe computer acea OPERĂ pentru care rămăsese în 
Galiţia Mare, ca Lebensraum cultural românesc dincoace de Cortina de 
Fier, şi avusese, mda, un memorabil acces de plâns cum numai la Gumrak, 
în încercuire, de Ziua Naţională a României Regale Mari, în timp ce tot 
figura ce-avea el în cap, care era concepţia lui, începând cu un desen, apoi 
gravură, despre o gravidă ce venindu-i sorocul de a naște, fie şi o ființă 
umană, s-au găsit un homosap să-i lege picioarele, ştiinţa unor astfel de 
fapte ale Omului de-a lungul drumului, aducând pictorului nostru o 
superioară putere spirituală karmică de lapislazuli, capabilă de să se retragă 
el din istoria-n adormire-după-trezirea-vremelnică şi să contemple fără 
nicio urmă de surâs, ca într-un documentar de reală tembeliziune genială, 
cum niște pitbulle devoră mârâind o fetiţă-n rochiță stacojie în mediu alb- 
negru, martora Dorothea Schlauberger d'Esgrignon, cu care acuzatul a şi 
trăit în 1935-1939 la Paris, la Pribegi şi-n Europa vremii, inclusiv în 
Reichul artei degenerate doar în ochii politrucilor nazişti, amintindu-și cât 
de puternic impresionat a fost tânărul expresionist român ce-ar fi trebuit să 
studieze cu Otto Mueller la Breslau, dar n-a fost să fie, şi atunci s-a format 
la stânga, la lași, pe lângă tot atât de delicatul Tonitza, după cum la 
Chişinău luptător naţional în preajma sculptorului Plămădeală plămădindu- 
se, aşa înfiorat de arta pacifistei din KOnigsbergul nostru, Kăthe Kollwitz, 
încât educaţia mâinii şi-a făcut-o reproducând la nesfârșit nu numai 
ciclurile vădit antirăzboinice Moartea, sau Războiul, ci şi pe cele de aţâţare 
la lupta de clasă, cum ar fi Răscoala fesătorilor, Războiul țărănesc (1902- 
1908, cu posibile ecouri din Rusia lui Gorki şi din România lui Caragiale) 
sau, hm, Proletariatul (1925, când Esenin se lămurise), atât de rău 
prevestitor receptând el totul încât, invitat de cancelarul Adolf Hitler, de 
colecționarul Goering şi de marele portretist de femei Adolf Ziegler, la 
Expo Entartete Kunst, nu s-a sfiit să caute pe sculptoriţa căzută în dizgrație, 
pentru a-i lăuda Turnul mamelor şi Pietă, îmbărbătând-o deşi iubea mai 

mult graficiana, după cum de la marele Tonitza preluând tema Ce 
contingent ești, camarade? dintr-o caricatură cu scheleți zombitori din 
Socialismul, a realizat şi el variaţiuni şi studii de expresivitatea tigvelor, 
dovedind că pot şi craniile noastre, chiar roase de vulpi la Poltava și la 
Harkov, să exprime îngrijorare, maternitate, revoltă, tot aşa analog la fel 
contele Marius Ghizdavu, pe proprietatea sa de la Pribegi, pe Râul Negru, 
a dus până-n pânzele albe o imagine memeu, o găselniță găsită de pacifista 
Kăthe Kollwitz în accepţia postmodernă de feministă, cu o gravidă căreia i 
se televizează ce-are-n mitră, reieşind la RMN că pruncul exersează 
mușchii faciali, hermeneutica optimistă-n istoria fiarei umane cetind aici- 
şa că posibilul alt Vîşinski-Freisler (Prăsident der Volksgerichtshofs: Das 
Strafrecht ist ein Spiegelbild der seelischen Haltung des Volker. Wir sind 
Soldaten der inneren Front. Die Pflicht der deutschen Nation und jedes 
einzelnen Biirgers ist es, Rassenhygiene au praktizieren; deren Verletzung 
ist gleichbedeutend mit Verrat.) sau alt Molotov-Ribbentrop (Auch im 
Frieden ist Krieg. Wer das nicht begriffen hat, kann keine Aussenpolitik 
machen.) s-ar îndeletnici cu a surâde-n lichidul amniotic cum că Ialta sunt 
eu! he-he! auzi, ia! făt surâzând frumos în pântec Cosânzenei gravide, dotat 
însă de graficiana nordic kaliningrădeană cu cizme, manta, mai ales cască 
de fier, de tăios oţel Krupp stalinist, destinul unui astfel de prunc urmărind 
în variațiunile sale, pe așa temă ce-i rănise ca o schijă de brandt imaginaţia, 
melancolicul Marius, ba punându-i în mânuţe balalaică, al cărei disc cu 
cartuşe pare o monedă de aur, ba-n picere cizme ajutor de război pentru 
divizarea-bolşevizarea României de la britanici, ba doar casca ruginită 
perforată de glonţ şi străbătută-n Codrii Orheiului de floricele mov-violet 
regal Lamium purpureum, ba chiar mare filosofie, sub şocul trecerii 
Prutului, el fotografiind abia în 4-12 iulie 1941, cu tot cu dezordinea 
românească a începutului, când la poalele Țigăncii i s-a arătat cu dispreţ un 
„soldat calmuc” de care se zicea c-ar fi fost împușcat de un ofițer cekist 
SMERȘ (fireşte unul tipic „iudeobolşevic”) pentru lașitatea de a fi fugit, 
CMEpTE IIIHOHaM, de pe nişte poziţii unde inamicul cominternist, avântat 
întru cucerirea şi bolşevizarea ireversibilă a speciei noastre de pe toată 
planeta, avea superioritate materială şi morală (sensul istoriei în contra 
popoarelor inferioare rasial galițiene şi angkoriene, cedate de marele 
capitalism micului experiment marxist, şopti Grig, care Marx e intelectual 
cel mai mare bou din istoria gândului, c-a devorat până i s-a-ntristat carnea 
toate cărțile din sera circ sala rondă de la British Museum, azi aruncate că 
nu mai citește nimeni nimica, şi totuşi a teoretizat crima, dictatura 
proletariatului, cum că analfabeți din toate ţările soiuzguleaiţi-vă, fără a 
anticipa nici masacrele, nici cultul prostiei, astfel justificate, că ce zice 
Goiciu e levigat din toată gândirea umanităţii, nici stagnarea vegetativă a 
economiei planificate, înarmat până-n dinţi cu busola busolelor, 
materialismul istoric şi dialectic, dă-l în pizscika mă-sii, c-a anticipat 

Gulagul, dar nu i-a păsat, zâmbi protector Lavrentia Clătici, de la care 
Marius, se pomeni cu mult bine şi apărătură, când i-a facilitat Expoziţie 
Personală în octombrie 1980 sau 1987 la Casa de Cultură „Friedrich 
Schiller”, trimițându-i și critici să-l laude, care origine nomenclaturistă să 
fie damă bună nu te-aşteptai, decât azi de la oricare alt epitOM de cultură 
autorizat să se metanoizeze live la tembelizor, cu test de sarcină ideologică 
de import, de feliat pib la minister de-al culturii, niciunul neangajându-se 
cât Lavinia-Stana, că a-l face bou bălțat pe Karl Marx nu e neapărat 
blasfemie, pentru că legătura deterministă în absolutul ideii de reflecţie, 
dintre fluturele de mină Baterflavius kolyma şi, repercutate la Piteşti 
inovațiunile reeducaționale dulgheberialiste, e vagă din motive cuantice, 
impulsul cauzal nu numai amortizându-se pe parcurs, dar de îndată ce s-a 
micşorat sub cuantă, apăi nici nu mai poate fi ingurgitat de cine trebuia să 
sughiță determinist, inepuizabilitate a atomului care nu există fără 
înregimentare totalitară dialectică idealistă relativă la giganticul proiect 
umanist al lui Jean de Ferentari, MAREA RECUPERARE, combătând 
măcar pe Narcis Moga când atribuia el lui Marius, ilustrând-o cu scena 
întoarcerii la origine, unde tătic înnebunit, boierul figurează Spânzurarea 
Murocikăi, exact pe când ucraineanca fecioară ar da naştere, însurită brusc, 
unui cap de Marx Bărbos Înţelept Bătrân încă din startul împăroşat, vorba 
universitarului montaniard Doru Băluţeanu, de semna Tristan, wagnerian 
ca şi fffii-ssu, cum că de n-ar fi fost Marx, cu nevoile sale de radicalism 
cutezător până-n rădăcinile jneapănului, apăi cert că n-am fi avut nici pe 
Stalin, nici pe Hitler, nici alți tupeişti, ceea ce Iancu Noveanu exclude că o 
operă de om e mai mult decât una de fluture, legea progresului urmându-şi 
haotic zigzagul spre sfârșitul istoriei, al cărei monolog adormitor după 
postalcoolica trezire e poate și o înşiruire de enunțuri tipice stărilor 
comatoase agonice înainte de, după Războiul Expresionist și Războiul 
Existențialist, Războiul Excesivist, purtat exterminator de niște armate 
superselecte, artificial inteligente, compuse doar din filmogenici 
Terminatori, identificaţi 7, 2, 3, ... n, tot are coşmaruri profetice cu hubotiţe 
bigote ieromonahul Damian, torționari marşrutizați a căror misiune va fi, 
în UE sau pe toate meridianele pe unde-or fi mişunând, împuţinarea 
românilor, ca neamul prost galițian excelând încă de la neprimirea-n 
Schengen în cumularea de dispreţ şi ură, atât pentru calităţile sale 
fotbalistice, cât şi pentru cele spirituale ale câte unui self made man, Homo 
solus ce substituie onanist Cultura isterizată, prin subfinanţare dinadins 
abandonată Nefu, nefuncțională încă din primele ore ale Năpastei, în 
noaptea de 26 spre 27 iunie 1940, în dramauicele ore cât s-a întrerupt până 
la Pulex irritans pe tot ecranul tembeliziunea, în timp ce pă firul roşu, 
ulterior ombilical, dintre Palatul Regal şi Palatul Cominternist de la 
Kremlin, nu mai curgea nimic, iar pe jgheaburile către Națiune doar 
cenzură, nu vă adunaţi, băi, și nu criticați dictatura regală, că pățiți lagăr, 

sugrumări, execuţii ca legionarii, ci basarabenii şi bucovinenii să afle 
zvonistic de Invazie, fiind starea de graţie nepăsare când se desprind 
fluturaşi cupidoni dupe cartuanile prezervativelor date prin pudră de orez 
cu bob lung şi se metamorfozau în gărgăuni excitaţi a poleniza 
dedesubturile Istoriei asudate, sarmalele ei îmbujorate de ruşine că s-a cam 
terminat cu Eroii, în 2023 la București mai fiind „erou“ doar eroul 
primarilor, primarul Colectivului, căci mumele exaltante a idealism 
romantic sub orologiu noaptea jumătate se vor stârpi, care e semnul cel 
dintâiu al Uitării la noi la colectivă la Autoelită, deci al substituirii mitului 
eminescian cu cel caragialesc, România Regală Mare fiind un kkt uscat, 
mit despre un Neam de secături alcoolice, cari nu puteau face nice războiu, 
nice întregiri, iar aşa râs la mormânt nu se cuvine nici la niște gloabe 
globale, pen' că-ntre mofturile Belitei Ep&ci şi postEpoca-de-post Cea, 
stăruie ca un nor cadaveric apocaliptic milionul de morți al Războiului 
pentru Întregirea Neamului, deşi Muhală Muistu s-a întrebat dacă plus 
tragica tragedie a tragediilor celor mai tragice din punct de tragere tragic, 
Năpasta din 1940, cu Războiu Sfânt strâns asociat, care presupune 
teritorial ca şi cum te-ar făta mă-ta Istorie dintr-un uter sfârtecat, iară la cap 
bancruta, mentalitățile mizeriei, de mai bine ai psihanaliza dacă fost-au ei 
fericiți au ba autorii „suspecți“ de-ai lui Maradonel Zamfir, unii demascaţi 
ca incorecți şi de dr. Mihnea Bazalau, alții în verificări pe lista 
celebrităților, inclusiv Marius Ghizdavu pe măsură ce steaua sa purcede a 
începe a căpăta o anume valoare catellană de piaţă, de unde şi atacul 
virulent ca cu cerneală vitrioletă al lui Narcis Moga pe probleme biografice, 
ca vecin de moşie, ca Valea Ursului Brun faţă de Valea Râului Negru, 
respectiv şi respectabil conferențiarul Răzvan Hristevescu, care se ia de 
„operă“, găsind reminiscențe-n creaţia de peste cincizeci de ani a foto-film- 
reporterului de cavalerie antibolşevică lucrător cândva pentru Ministerul 
Propagandei, la care nepoftita Larisa Rîbalovna răspunde că altfel trebuie 
citit portretul pe care i-l colorează cu nechezol a armăsar în spume 
surâzător, pictorul de la Sonnenheim, unui zbir de lagăr de la Coasta Galeş, 
după nenumărate variante, cumu-i aspra poietică a nonagenarului 
ultraexigent ca şi cum ar fi nemuritor, taina pierderilor de memorie ale 
senectuţii fiind tocmai uitarea Morţii ca să poţi crea, nu şi a morților, mai 
cu seamă a Eroilor nu, fiindcă nu poţi fi erou antibolşevic în Europa, 
trăsăturile acestui Gogleaţă, se oftica Larisa, par alese de pictorul 
naționalist rromân tipice ale marii masse slave, care slavi ziceau naziștii 
„se înmulțesc ca insectele, punând Europei o problemă nu politică, ci 
biologică“, entomologică chiar, necesitând a se cerceta la San Francisco, la 
Augustus, studiile despre viespe conduse de Wojciech J. Pulawski, 
Department of Entomology, California Academy of Sciences, Golden Gate 
Park, din Breslaul lui Voicu Ghizdavu, ce balizează la nord Triunghiul de 
Lapislazuli al strategiei culcuşului Naţiei, la adăpost când îi vine a făta 

cultural, fecundată de pustiul istoric căruia 1 s-a opus Petru Rareş cel Mare 
şi Cult, cu atâta energie, inspirând şi pe Petru al ruşilor, tocmai pe Neva, 
însă nu şi pe al kaliningrădenei fiu, al kânigsburghezei de stânga Kâthe 
Kollwitz, pe Peter, pe Petrică, căzut însă nu-n Galiţia cea expresionistă cu 
asupra de măsură, ci spre Flandra poate, și vine timpul să te hotărăști, 
singur ca Franz K, dacă Neam pe cale de dispariție, Kakanie, cum Imperiul 
Habsburgic, prin legislație ce stipula tăierea limbilor, dualism năruit din 
pricina asiatismelor kimirseniste ale Budapestei, chitite a-şi asimila 
minoritățile, sau Neam în curs de întregire, dinspre Mica spre Marea Unire, 
acest Gogleaţă de peste Nistru, cu ochi ca ai lui Tolstoi, albaştri tulburi a 
vals Weg ohne Staub de frații Strauss, nemoșteniţi de prozatorul fluvial 
Grişa decât în forma verde de stepă nogaic-calmucă, dezvoltă criticul 
Tudorel Bălu, continuând că, după desenul ghizdavian, avem de fapt... un 
Gogoleaţă, iar ucraineanul Gogol se ştie că se citeşte Hohol, cum Hitleraș 
e Ghitleruşa austriacă, ceea ce înseamnă că prin accentuarea în tuş a 
trăsăturilor slave, inclusiv nasul roşu de basamac, pictorul de Război Sfânt 
Marius Ghizdavu sugerează plastic că relele de la Bug au fost comise 
numai de banderoviştii ucraineni, poate chiar la ordin, în scopul 
conspiraționist al compromiterii celui mai mare război din istoria 
românilor, Războiul Sfânt, prin care s-au conturat în linii mari graniţele 
viitorului RomânoReich, spre care mandavoșka trebuie să ţintească 
offshore, în viitoarea sută de ani, ca să nu se mai vorbească decât de Wer 
hat das Recht, iiber dieses Land, de la Adriatică la Caspică şi la Persică, zu 
herrschen? Ver, Rumăne?-— Kein anderer als du! Pontul devenind lac 
românesc, răzbunându-se spusa odessanului Andrej J. Wyschinskij către 
amărâtul Roland Freisler, la New York în 2001, cum că Jalra, das bin ich, 
la care Fiihrerul, care e loial, a replicat canopist de sus din foliajul 
carpenului, cu veşnica invidie a nazismului pe, necombătută, globalizarea 
bolşevismului, cum că Der Freisler wird das schon machen, das ist unser 
Wyschinskij, sculptorul întocmai ca Rodin, Andrei Hurmuzacov, bun 
cunoscător al rutenilor bucovineni, susținând însă că pictorul Magh de la 
Sonnenheim și-a îndeplinit dostijenia de a figura doar tineretul neştiutor şi 
capabil de orice, care se dixtrează şi se râde că n-are gazatul unșpe deșşte 
sau că dă din picioare-n cuptor, imaginându-şi o ardere de viu, deci DEJA 
mergând cu gândul MAI DEPARTE, ceea ce Mihnea Bazalau nici nu vrea 
s-audă, citându-l pe profesorul Vodcă Micşunel al Emiliei Tomoioagă, 
Infractorul  Infractoarei, atuncea când s-a exprimat, sesizându-se 
Inspectoratul, Primăria, şi prefectul că — în raport cu imensele posibilități 
webare — avem la bac cel mai needucat contingent din istoria milenară a 
României, adică cel mai needucat tineret, cum dealtfel Marius însuşi nu se 
excita la „inocenţă prin incultură”, nici ierta, ca fost distrofic la Canal, 
cunoaşterea din auzite a noțiunii de „musulman“, cum rezulta din alt banc 
criminal de război găsit de el sau de Clara Honig pe web, la români, 2003, 

cum că Mengele, care era un mascul carismatic hollywoodian ca şi Keitel, 
prezentabil, cântărește la Auschwitz pe platou niște evrei, cu onomatopei 
ca Ooo! Ooo! nouă! ş! trei de chile! excelent! excelent!... Următorii 10, vă 
rog!... Hă-hă-hă-hă!... Ei, nu mai face, domile, atâtea valuri! îl combătea 
pesimist universal popa 'Tani, paradoxal mai umblat-navigat pe Internet, 
chiar la Pulaski KKK, Tennessee, decât submarinul amiral Vladimir 
Vissarionovici Clătici, c-am cules eu bancuri cu negri opresați rasial și 
rasist, cel puţin tot atât de hâde, ceea ce nemuritor şi rece-l scana RMN pe 
filosoful istoriei posthumanist oil Borgiah, întrucât el, pripăşit în Marius 
Ghizdavu ca esența-n aparență, suprainvăţase mebic să se retragă 
dezaxatarataxat după fiece stadie pe drumul lapidat al Istoriei, pentru a-şi 
contempla ca prin ceață pe Via Appia asinul meteoric sau athonit și a 
conchide că matematicianul din gorodokul Pitești al mareșalului lon 
Antonescu, Raul Lecca, scriind cu fecala îngheţată ca cu tibişirul pe murii 
mucegăiți ai geolei marxiste că homosapul azi e o funcţie monotonă 
descrescătoare, definită doar pe un interval de prosperitate, avusese 
dreptate doar în subsensul existenţial-ontologic posterior sieşi, că la prima 
foamete, ăştia din mall, spre deosebire de ăia din bibliotecă, se vor 
genocida unii pe alții purcoi, de îndată ce calitatea vieţii ca trai, va reveni 
la ppparametrii PPP din 1989, rafturi pure în esenţa lor, foarte apreciată, 
deoarece îndoliatul conte pierduse cel mai mult, aproape toată Averea, 
după Războiul Sfânt, chiar dacă nu făcuse stagiul complet de reeducare în 
URSS şi la noi în RSS 17 Românească, ca Noveanu, Damian şi probabil 
Bratu, nici nu se dase la fund ca Tudorică Băluţeanu, prosper măcelar și 
bucătar în Orașul-dr homeodacopat Petru Groza, viitor critic Tudorel Bălu, 
după cum nici nu se grăbise cu motocicletă 1] spre mormânt socotind, ca 
Grigore Căinaru, că tot ce vine peste 1681 pagini, cât avea Războiul său 
cufundat în pacea de sub closetele de confort lux ale parlamentarilor, este 
viață personală liberă, după ce-ai Govorit Moskva adevărul, liberă ca a 
flu... fluturilor pregătindu-se de perpetuare survolând lanuri mănoase 
Iîsenkoist, de kok-sagîz tetraploid, şi albastre peticele de in peste sârma 
ghimpată a aulului Kok-Terek, regiunea Djambul Djambaev din 
Kazahstanul octoploid, unde începe cu ameninţări de metastază Pustiul, azi 
loc de pelerinaj măcar cât Sighetul nostru, fiindcă Partidul Maximalist 
Cominternist găsise acolo ţare de exil pe viaţă lui Soljeniţin, sub cele mai 
mari clare stele, dar Pronia o vrut altfel, de-a ajuns și să-şi frâneze Roata 
Roşie, pentru a recapitula relațiile dintre rusnaci și jidovi, fiind pulverizat, 
de la Harvard, din public, de codana Emily Ghizdavu, care l-a apucat de 
barbă şi de partea cea mai vulnerabilă a situaţiei, cum că un 
antikommnniSSt iaşte o sabakă şi că pensionarii să stea-n banga lor, că-i 
cată de la Servicii Funerare pe-acasă, nu te mai apuci la etatea asta, din prof 
de fizică la Kok-Terek să predai și istorie la Honolulu, mai ales că-ţi lipsesc 
principalele limbi străine, plus că arhive necoafate nici că s-ar găsi în Rusia, 

regiunea Kaliningrad, Găgăuzia sau fâşia transnistreană, principala 
obiecţie a Dorotheei Schlauberger d'Esgrignon fiind însă că, despre cum a 
fost tras pe roată roșie, în Gulag și în cele zilnice, martirul norod al Ruşilor, 
mai ţine ici colo „eseul de investigare literară”, dar când îi la o adică cum 
că de ce primul guvern Lenin era majoritar compus din minoritari sau că 
dacă-i incorect corectă imaginea cum că de fapt alții au implementat 
marxismul, prin poliglotul parizian Antioh Cantemir şi leninistul genevez 
Gheorghi Plehanov şi câţi ca voi, după zdrobirea ideologică pe Volga, a 
narodnicismului promovat de Zemlea i volea şi de, după contactul din 
1877-1878 cu socialiștii moldovalahi şi bulgari, Ciornii peredel, atunci te 
izbeşti, ca-n coşmar de priciul blatnoiului de la căldurică de sus, de 
realitatea aritmetică a disproporţiilor expresioniste cum că tu, individ 
harașo-intenționat, epitOM de cultură voluntar la seminția ta decăzută din 
cusururi ale vieţii intelectuale, cât glasnostul reglând doar din gură 
perestroika, nu s-a mai atins în mandavoşka înjosită la doar Phrhirius pubis, 
luciditatea minimă necesară, pentru verticalizarea jocului după pauză, 
realizând toți că politica de Moarte Intelectualilor, prin subsalarizare, 
rateuri, ură, deci prin frustrări, plus disprețul populaţiei că ăştia nu fură ca 
să n-aibă din ce da, neoferind optima opţiune fotbalistică dacă ai fi jubilat 
că Procesul Bolșevismului ar fi putut interesa cât Procesul Etapei, că poate 
şi copilaşii tăi de nu mai ştie ce să facă cu banii, ar fi putut beneficia mai 
târziu de o cultură funcțională, exploatând o forță de muncă mai calificată, 
încă de la vârste fragede putând îndosaria-n portofoliu şi-n curriculumul 
vitei probe de spirit critic cutezător pionier, ca al Galei Cobiliţă, care cu o 
trufie sovietică de la american la celălalt, valsează ca Nadia la bârnă pe 
ideea-de-înşurubat-în-cerebelul-gloatei, cum c-aşa cum „cioroii” de pe 
plantațiile de in şi de grâu-mei- bumbac-hrișcă & kok-sagîz tetraploid nu 
se puteau suporta unii pe alţii „datorită nasurilor lor turtite“ contrar 
canonului schopenhauerian, şi-n loc să comunice prin dezbatere de idei la 
workshop, au început să cânte-n întunericul sclaviei, ca formă de protest 
existențial, tot aşa şi senilul reacționar Soljeniţin, odată ruși liberi a-şi 
alege din rândurile căgăbăului un preşedinte și oligarhii lui, n-a mai fost 
capabil, dealtfel ca mai toți disidenţii, inclusiv Paul Goma, Walesa și 
Havel, a jumuli Libertatea, ceea ce ne înalță-n Autoelită pe NOOI, 
apucându-se zekul de ce nu trebuia, care structuralist este izomorf 
echivalent ca cum „cioroii”, debusolaţi la libertatea dată de Lincoln, au 
inventat Blues-ul neputându-şi administra Libresse'tatea profitabil, ci 
musafirul Marius simțind de la nepoţică că îi cazul să nu mai facă ca 
Soljeniţîn niciun fel de gălăgie, tăcerea fiind în interesul tuturor din zarcă, 
își aduse aminte de punerea întrebării ca pe o interogație-n fort despre 
reduit, a baronului putkownik de justiție Făniţă Ouşor, la un tâlcşou cu 
Adelin Barosanu, apropo de cujetătoriul de războiu Jean de Ferentari, că 
dacă în condițiile de mediu intelectual aerat tot mai rarefiat ale Capitalei, 

Daseinul se mai poate deschide ca Da-sein spre Jilava şi groapa-de-gunoi- 
elevat hărăzită de Băneasa Vidrei, Nord contra Sud, fără unele precauţiuni 
acoperitoare în interesul serviciului, simplificat pe înţelesul de la 
Scroviştea, vrasăzică al norodului electoral cu sau fără TVA, ca o 
transmutație că un boschetar poate gândi național cu căpăţâna lui sau, altfel 
Zis, că un coate-goale ca Dimitrie Bolintineanu chiar poate filosofa asupra 
istoriei, războiului şi păcii, din moment ce nu dispune de aer condiționat ca 
up-gradare, ca înălţare-în-grad-a-encefalului, așa cum newyorkezii deţin 
toți, măsura el, meditând la ei, grăbiţi asfaltului ca întrecându-se pentru 
Cartea recordurilor, la buna guvernare a cateringului, nu numai pe culoarul 
pietonal de aproape trei metri, ci şi pe cele şase benzi de circulație, dinspre 
Sud McGuiness Boulevard (Brooklyn) legându-l cu Eleventh Street 
(Strada Elevului, în Queens), facilitând fetelor de la sere din Greenpoint să 
se întâlnească cu lunganii din Long Island City, începând de la 10 
septembrie 1954, când s-a botezat în plin Război-Rece-cu-Flori această 
superstructură podală Casimir Pulaski, preluându-se pentru a-i pedepsi pe 
români, că m-au slobozit în 2 ani nu 5 de la Canal de la Oneşti, numele 
cruciatului polonez de la Berdyczow-ul apărat de el în 1768 vreme de 17 
zile cu doar 700 oşteni şi 800 civili, de trei ori respingând asaltul dinspre 
carpenul sur al Katarzynei II Wielka, apoi erou al Războiului american 
pentru Independenţă şi verticalitate, în urma căruia, URSS cu ajutorul 
puterilor occidentale, îndârjite a-i impune lui Eminescu o politică de porți 
deschise pentru emigranții din imperii deznaționalizante, ne-a rerăpit 1878 
Bugeacul cu tot cu Tatarbunarul de unde-n echinox a pornit spre gara 
Sărata, la 22 septembrie 1941, să-şi conducă soţul spre Odessa la moarte-n 
Caucaz, frumoasa farmacistă şi mare farmazoană Eliza Elisabeta Liz 
Alexandrescu, bunicuţa Isadorei, clavecinista şi biografa de Basel, blondă 
turnându-i lui Emily, la Maestrul din Sonnenheim manifestarea-n Jew 
York, pe Podul Pulaski, a angoasei-Întrebării-nonconfortabile ca ființă 
rătăcitoare pe Drum, pepeni roşii, harbuji nu zămoși, arteziene sângele 
Eroului, dripping Pollock, prin casca găurită de glonț, apoi ruginită 
străbătută violet regal de Lamium purpureum, cam tot ce contează plastic, 
până-n drojdia inconştientului, părându-i-se că prin nori patrulează 
elicoptere, licurici, bipuri, de unde să-i vină o rachetă-n automobilo-solenţa 
Virginichiu, dar cu optimismul borgiac dobândit ca bibliotecar la 
Alexandria noastră, cum că geniul este nu numai înnăscut ci şi predestinat, 
după ce a buiguit că EU şi cu Nadia, nu şi Simona, ce-am mai rămas mituri 
nepulverizate ale Neamului Românesc, în disoluţie şi în descompunere 
termică fin catalizată, iar alternativă la mandavoşkă nu-i, n-ai cu cine, n-ai 
cu ce, la care jale aceeaşi tehnologie satelitară superinteligentă, capabilă să 
detecteze oriunde pe glob busturi sau statui ale Mareşalului, îl îmbărbătă 
cu tact maternalist, inscripţionându-i pe gratiile celularului, împrumutat de 
nepotul Niel, următoarea dogmatică încadrare, de natură a nu-i interzice 

în viitorii zece ani titanic a voiaja transatlantic, cu amărâtul ăla din Capri, 
care o învăţa pe-aristocrata să-nfulece napolitane Dănuţ, şi să scuipe-n 
Atlantic, anume Regnul Animal, Subregnul  Metazoa, Cracul 
(supraramura-subramura) Protostomia (omonimie prostinato/ ostinato, 
protocronism şi Năpastă), Încrengătura/ Încârligătura Priapulida (tuburi 
digestive ceauşiste, roşii, cilindrice numai guriță şi rectum? niet! 
Arthropoda, tovărăşico! rozând altarele Neamului din orașele tentaculare), 
Subîncrengătura  Mandibulata (identificată de Bulă cercetând cu 
microscopul alb IOR infuzorii mandavoşkăi la Revo), Superclasa Antenata 
(adică blocul Tonola, al specialiştilor de Circ, unde s-a-nregistrat TO din 
Salonul nr. 6 plugarul Tolstoi explicând medicului Cehov, Războiul nostru 
Sfânt), Clasa Hexapoda (clasa a şasea, Insecta cu schelet extins), Subclasa 
Pterygota — ceea ce sincer uimi pe cărturarul Marius Ghizdavu, deoarece 
se aștepta a fi încadrat, precum păduchele apter de carte rară Liposcelis 
divinatorius, la apt pentru Reeducare, printr-o rerăscolire a fondului de 
Cartea Rusă, azi propulsat obligatoriu mai correct politic decât jalea 
eminesciană, înrădăcinată-n deznaţionalizarea sistematică, planificată, 
utilizând întreaga forță a statului industrial, precum în Basarabia și 
Bucovina, a elementului românesc la sud de Dunăre, din Rumelia până-n 
Limasol, Haifa și Trieste, oraş UE unde au făcut meditații la engleză 
amiralul Mikl6s Horthy cu Joyce pe uverturi de Franz L&har, cum ar fi 
Aurul Rinului, Valurile Amurului şi Drum fără pulbere, în sensul că Lajos 
Kossuth, miel mioritic de aur, cu simfonice litere înfierate pe spinare, 
descifrabile doar de ciobanii vlahi maghiarizați, are două pașapoarte ca 
teroriștii şi e iubit de Marx tocmai pentru deznaţionalizarea românilor din 
Ungaria statuilor generalilor românoctoni, conservare a esteticului cum că 
cine nu trece, din cauza viermilor de gălbează din capul mărit macrocefal 
al Țării, prin strunga străinului, apăi ăla să cedeze direct din comarnic frați 
şi surori, teritorii, iată de ce recuperarea, poate vremelnică, a Ardealului 
pare singurul folos al Războiului Sfânt, fund din punct de vedere al Codului 
Eticii şi Echităţii, propus de general de propagandă Horea Bratu, chiar o 
absurditate geopolitică să satisfaci revendicările slavismului la Răsărit, dar 
să le persecuţi pe-ale bravei natio hungarica la Apus, deci se săturase, 
obosise, se senilizase, poate chiar murise, se sesizase a hoit şi oftase ușurat 
inginerul de poduri şi şosele Gary Glagoveanu, nu mai puţin genial decât 
inginerul avioanelor de vânătoare, căzut tot tânăr, Zygmunt Pulawski, că 
toate aceste ciocniri dintre cele mai megalomanice parlamente din Univers, 
megacase de megasupraputeri, ridicau în atmosferă un fin praf de pustiu de 
demolări, de ce subclasa Pterygota şi nu subclasa, mult mai cu picioarele 
şi fundaţiile pe pământ Apterygota? azvârli contele Marius Ghizdavu cât 
colo Almanahul Programului maximalist sadea de la Gotha, după ce 
înțelesese de la doamna cu cățelul că, dacă bolşevismul Hitler credea că I- 
a înţeles de la Marx, apăi disprețul rasialist în ce priveşte marea masă slavă 

e de origine Engels-ească, 

însă Lina şi psihologul valet grăjdar herghelegiu Codin constatară, 
mirându-se că a citit cineva până aici, că stăpânul era vesel cu chef şi numa' 
nu se gudura către Dumnezeul ortodox, de bucurie că s-a-ntors, iaca, 
nevătămat şi că i se apropia Vernisajul de la galeria UAP de grafică 
„Podul“ din Strada Speranţei şi încă nu apăruse-n Le Monde niciun indiciu 
privind inițializarea vreunei campanii de demascare a sa, ca român 
neglijabil, dar de urmărit ca național-comunist de-al protocroniștilor și, mai 
mult decât atât, fost fotograf de colecţii româno-germane, ce şi le şi vizita 
după 1992, salvate într-un fel de Minister al Propagandei din Războiul 
Sfânt de la Freiburg, lângă Basel, Sonnenheim şi Colmar, care Neamul 
Românesc, indezirabil în Schengen şi bun de înghesuit în graniţele de la 
1912, cea mai bună strategie după Năpasta din 26 iunie 1940 era, credea 
Alin Vişan, ca la 15 septembrie 1940, când calul bălan horthist El-Zorab a 
lăsat sărmăluţe de aur roşu montan pe străzile clujene, noi să declarăm, în 
spiritul primar agresiv de chersin odessos al geopoliticianului rusofob 
Voicu Ghizdavu de la 1 octombrie 1938, un sfânt de război Reichului 
hitlerist, cu moarte fascismului italian, în plină campanie aviatică Goering 
la Londra, atrăgând toate Stukasurile asupra Bucureştiului Mizilului 
Iașului, ca şi tancurile sovietice la Siret Milcov, ceea ce nu atât opinia 
publică britanică ar fi apreciat, deoarece era firesc ca nişte indieni galițieni 
să sprijine Metropola unde a cugetat Karl Marx, cât presa americană nu s- 
ar fi putut abține să nu ne semnaleze Lumii nobilul eroism de sorginte geto- 
dacă creştină, de-ţi venea chiar a zburda, Virginico, Octaviane, că 
Vernisajul e iminent în podul de flori şi speranţe de la Podul şi nici în 
Washington Post n-au apărut atacuri asupra Anonimului de la Sonnenheim, 
nu prea înţelesese el pe repede înainte şi pe agale îndărăt, că de fapt ele „nu 
se meritau”, nefiind decât un Neica Nimeni (I'm Nobody! Who are you? 
Are you — Nobody — to0?), „un don nadie”, nu o Nadie Comăneci în 
imaginarul heideggerian al gloatei mondiale, scanate fără ochelari printre 
gratiile celularului pustiu, clasa a şasea, Hexapoda, fiind la o conferință 
despre viespile bonapartice din meditaţiile tolstoiene la un blazon, a 
profului polonez Woiciech Jerzy Pulawski, celebru entomolog, din 
Breslaul nost' de lapislazuli şi-al filfizonului Dinicu (Denis) Ghizdavu, 
tocmai în Golden Gate Park, la San Francisco, la incisiva californiană 
Emily, pentru-n borş rusesc de vită-n sfeclă la Red Tavern, în Clement 
Street, ce tocmai îşi schimbase lucul tăindu-și coada de vulpe est-asiatică, 
ciufulindu-se cu gel siberian şi aplicându-şi lentile de contact kyotoyote, 
interpelând pe doctor Pulawski nu hymenopteric la năbădăioasa Sphecid 
Wasp, ci dac-a-ntâlnit în lunga-i rătăcire de teren, insectar și arhive 
signalectic insecticid că-n şaranka de la Piteşti, pe baza păduchelui de carte 
rusă rară, Liposcelis stalinus divinatorius, prin metode pur naturist- 
ltsenkoiste, precocele biolog Raul Levovici Lecca, fiul chirurgului care-n 

Grădina Icoanei i-ar fi luat beregățile unui violator-eliberator cu înfăţişare 
elvețiano-hunică, ar fi schițat cu ocrul fecalei, pe zidul salmon sienna, cum 
s-ar pute lamarkiza stahanovist, în numai două-trei cincinale, un fel de 
viespişoară fatală lagărului imperialist, capabilă să-şi plaseze veninul 
ideologic exact unde trebuie, sub acoperirea de Phrhirius pubis, silind şi 
chiar siluind Lumea Occidentală la o risipire a energiilor şi vânare de vânt, 
giratoriu, cum recomandă şi sonnenheimezul Marius Ghizdavu, cum că, 
Lichidarea Decalajelor sechele Războiului Sfânt cere Ruropei să supra- 
finanţeze partidele comuniste vestice, să mai stea ăia pe loc, aşteptându-ne, 
aşa că din înaltul satelitar, încadrarea-n subclasa Pterygota este definitivă. 
Ordinul?... Lenin!... Aş, Hymenoptera, cum a optat nepoţica consiliindu-se 
cu expertul melifer polonez Pulawski, subordinul Apocrita, mai toți 
Ghizdavii fiind mioriţi meteorici, cu mijloc tras ca prin inel de vertebră, cu 
semnificaţia de elitocid şi cotlet că nu suntem câștigați la belciuge, familia 
când Sphecidae, când Homonoide, când Eminescidae, când Acioaie mai 
potrivită gălăgiei şerpuitoare alpin a fălăngii cu clopoței mioritice, 
subfamilia ciripitoare Pipilidae, genul Euranthropus, specia, de rușine, val 
după val, că de unde exploatare corectă SINGUREI Revoluții din 1989, cea 
a europenilor din Timișoara-n sânge, ne aşeza lângă Havel, Walesa şi 
Tokes Lâszl6 sus, de apucam Integrarea în primul val, ajunserăm să 
cedăm... românism, compensând-indexând barometrul nonreformelor, 
specia fecalidă Furanthropus tardus ce vii, bade, târzior, categoric nefiind 
aşa de la natură, ci dându-se mai toată ţara la produs după atomizare- 
insularizare, din lăcomie primitivă de comisioane infime, cum a demonstrat 
la Kyoto acad. Ion Codoi, specia Euranthropus tardus dormind suprapusă 
până la confundare-copulare cu Homo peninsulanus yaltensis, drept pentru 
care în Expoziţia ghizdavă cu vânzare-cumpărare, de la New York, 
finanțată plăcându-i unui oligarh tabloul manieră Kramskoi, La visite de 
Tolstoi ă Proudhon en mars 1861, şi înşirată pe Pulaski Bridge, ca protest 
că Augustus n-a voit să liciteze să ia el Cafeneaua Capşa, s-o reabiliteze cu 
sală gratis la nişte boemi, reziduali politicii Moarte Intelectualilor, scriitori 
fără Casa Uniunii şi fără Muzeu, pictori fără sediu UAP, nici Muzeu de 
Artă Contemporană ca la Bilbao, nici Salon ca sub Regi, încât el n-a mai 
extras aşa nimic din Contul Van Gogh al fratelui Octavian, ci trăia pe cont 
propriu, hipopotam dresor de rinoceri imuni la înţepătura tuturor viespilor 
studiate de Pulawski, pânze fluturând ca cămeșşile-n nişte clești de plastic 
bulgar pe frânghie, nerezistenţi la apucăturile căţelii, fără fobii Le Monde - 
Washington Post că, şi dacă le-o da diseară Muhală Muistu mesaj despre 
Virginica noastră, c-am californicat cu ea, propunându-i în 1930 pe 
aerodrom la Băneasa să ne luăm brevet și licență de piloți, ca să zburăm 
printr-un albastru infinit în cuplu galițian, ca Zygmunt Putawski şi 
logodnica-i pictoriță, Hanka Henneberg, ei, mă cert? Fug la Kyoto? 
Deocamdată, nu-i pricină. Azi, doar o atenţionare insolentă de la 

Maradonel Zamfir-Frişcă, care l-a demitizat şi pe Nicolae Grigorescu, 
pentru Atacul de la Smârdan, cică nu mai e prizat azi şi nici mai ştie nimeni 
unde fuse Smârdanul (pe aerodromul Vidin), decât că-n Lipscani, Unirea 
lui Cuza din Centrul Vechi, Uliţa Nemţească azi Smârdan, ruinatul Hotel 
Concordia, unde a locuit şi Lev Tolstoi, o paralelă între, mult mai mici, 
tabloul eroic din 1875 al lui J6zef Chetmonski, Pulaski at Czestochowa, şi 
1995 Șarja de cavalerie a eroului Gary Glagoveanu, pornită de lângă Prut 
la 26 iunie 1941, de la Țiganca Nouă (strada Mioriţa), peste Dealul 
lepurenilor, cu intrare vijelioasă în Cania, paralel cu străzile 2023 Serghei 
Lazo, Mihail Frunze, Alexandru Marinescu şi Pavel Tkacenko, încetinind 
abia pe strada Eminescu în dreptul școlii! Cică-mi recomandă Pia Filip să 
mă chiorăsc mai bine în Wikipedia, şi s-o las mai moale-n Lw6wul meu 
cu... bărbăția aia similară româno-poloneză! The skeleton has a number of 
typically female features, which has led to the hypothesis that Pulaski may 
have been female or intersex. A documentary based on the Smithsonian 
study suggests that Pulaski's hypothesized intersex condition could have 
been caused by congenital adrenal hyperplasia, where a fetus with female 
chromosomes is exposed to a high level of testosterone in utero and 
develops partially male genitals. Doar Tudorel Bălu mai insistă că, vezi, 
de-aia, pe la 1768, i-a luat Suvorov lui Pulaski tocmai Cracovia noastră 
ghiurghiulie, semn rău şi pentru Varșovia, căzută la 1794 (cu masacru de 
zeci de mii de civili în sulițele căzăcești), nu înainte de a fi fost capturat 
însuşi Tadeusz Kosciuszko, a national hero in Poland, Lithuania, Belarus, 
and the United States. Deci cum  fluturelui pekinez aripile, aşă fâlfâia 
cămeşa pe el, aşteptându-şi pedeapsa că nu omagiase la Ialta pe Roosevelt 
Stalin Churchill, nici Capitularea Necondiţionată, cramponarea de onoare 
sacrificând în exces români, germani Și japonezi mândri, restul fiind 
pagube materiale atrăgând profitabile investiţii de Reconstrucţie, după 
trasoare la firu' ierbii milimetric pe lângă bară, mai aproape de balonul de 
aur fiind Luftmarschall Arthur Harris, care asfixia copilaşi, mămici şi bunei 
germani, luându-le oxigenul galițian pe felie de fosfor, precum şi 
Luftmarschall Curtis Le May, carele au sporit temperaturile la Tokyo de- 
au fiert în piscine prunci, mămuţe şi bunicuţi angkorieni, neliniștea 
neoexpresionistă ghizdaviană fiind dedusă din Teama că ai cu ce întemeia 
iar ură revanşardă pentru un scriitoraş de-un Mein Kampf 2, la actualele 
tehnologii, Eliza, Irina, Isadora, cu televizor, Al, wireless şi tablete, ce-au 
fanatizat la junici Goebbels de la 1933 la 1943, realizându-se în două-trei 
luni, să zicem la 2051, an în care poate se va resovietiza ex-republica 
sovietică România, care după ce că unicul nostru istoric influent „a fost 
asasinat de naționaliștii înşişi”, şterse din Friends Noveanu pe Tudorel 
Bălu, azi nu mai avem nici literatură funcţională, în stare de replică măcar 
ea când se cufuresc boţii Dușmaniei pe eroii noştri, deci mâine nu va mai 
fi literatură română deloc, din lipsă de comenzi banală, căci pe cale de 

dispariție fiind, nu te mai trece nevoia spirituală, iar traducțiile nu fac un 
raft de Literatură, pe când un peisaj de pe Valea Păuleasca e admirat și la 
Kyoto, dar ce insectă ești tu, bă, Marius Ghizdavu, să judeci pe alţii din 
mandavoşkă, dacă pe tine însuţi nu te-ai putut cerceta cu acribia lui 
Woiciech Jerzy Pulawski de la Breslau, când ilustrezi semnând Marcel 
Proust Breslaşu o proză proletar cominternistă, despre cum și-au 
exterminat frântorii, ca clasă, viespile sfecide de la subsuorile Podului 
Casimir Pulaski, doar Pia Filip putând preamări lesbianismul în rândul 
roiurilor de insecte sociale, ignorându-se c-a fost dactilografă la Ministerul 
Propagandei de Război, lordanca Filipescu, inclusiv la interogatorii cu 
prizonieri sovietici îndoctrinați până-n icre, dar ţinători de cea mai 
dezinformată armată din lume, la convorbiri cu hâtrul moldovean Alecu 
Ghizdavu Șaraga, ţuică de Coşeşti şi trădare, habar neavând din ce unităţi 
fac parte, pe ce Front se află, în ce gubernie, cine e inamicul (în special a 
cădea la români îi deprima din motive ultrarasiste, propaganda sovietică 
prejirinovskistă în contra oricărui alt Naţionalism în afara unuia singur- 
singurel, tratându-ne drept lăieţi din Lazio ce din laşitate la 1940 am tulit- 
o din Basarabia ceea și din Bucovina, pentru care provincii de la Ştefan cel 
Mare, după un an, când am găsit aliat, am mers până la a arbora Tricolorul 
dezrobitor, gest efemer tocmai pentru a sublinia  efemeritatea 
bolşevismului, pe sediile Cominternului din Odessa, Kiev, Harkov, Lw6w, 
Stalingrad, Ialta, Scoci, Krasnodar, Groznti, Mahacikala), un fel de mare 
noroc fiind că penitenciaristul Marius Ghizdavu a fost format moral de 
tăticuţul lui, Voicu, fost prizonier în Alsacia la imperialismul Kaiserului 
dranga-dranga nach Osten, într-un necruţător dispreț față de germanofilii 
colaboraţionişti din Războiului pentru Întregirea Neamului, încât ca 
locotenent de cavalerie operator cinematografic călare, ca fotograf de artă 
sau pur şi simplu ca pictor impresionist și expresionist de război sfânt, el 
niciodată nu s-a gândit să ilustreze secvență cu secvență Dezrobirea 
Basarabiei, nu de către Napoleon de sub hrăpărețul Kutuzov al Voina îi 
Mirului tolstoic în patru volume, plus epilog cu două părți mustăţi 
budionnoviste, pudriera şi tabacherea, cum vapa şi dzicea Chouchou Moga, 
ci de către însuşi Aliatul... ăl loial, care va fi cetit în siurpriza stalinistă pe 
la spate, noaptea ca hoţii, în 26 iunie 1940, că Năpasta ce-i copleşea pe 
români va lovi curând şi Reichul, ca sfârtecare a mitrei culturale iluministe, 
de sub soclul leninist granit din centrul Kaliningradului nemaiputându-şi 
ridica niciodată, spre Helsingfors și Christiania, creierul pane, Kant, 
filozoful păcii coexistențiale etern, dar şi ca o constrângere la a înghiți 
istoria despre ceva-ca-ceva şi chiar literatura oase de cal de la ospăţul 
cuceritorilor, manifestând uluită indignare dactilografei Svetlana Filipescu, 
aflând că o precuvântare la Ard malurile Nistrului s-ar încredința lui Tudor 
Arghezi, 1918 colaboraţionist cu boșii ca şi Slaviciul Bucureşcilor, de-au 
făcut ei şi pârnaie-n mucegai, dar poetul 1943 îndrăzni brusc foarte 

riscantul pamflet Baroane, când şi Marius s-au prefăcut agricultor, 
nesimțindu-se în siguranță la birou la Ministerul Propagandei, unde se 
bârfea că bulgăroaica lordanka-Svetlana Filipova avea tatuaje intime, un 
fel de zvastică pe buca dreaptă, chiorându-i de la obraz pe admiratori c-ar 
fi un fluture asiatic de Siblag influent planetar, şi o seceră fără ciocan la 
încheietura fierbinte a coapsei stângi, dar deţinem documente dintre cele 
mai învinuitoare cum că criminalul de război sfânt Marius Ghizdavu a 
aspirat în limbajul pe care-l stăpânea cel mai bine, acela al caricaturii culte, 
ca URSS să se umfle la 1945 mult prea mult, până la Elba, ca o broscuță, 
şi să plesnească, dar intuind totodată că sincronizarea dacă-ai-la-ce a 
Galiției Mari cu Occidentul, oarecum postcolonială, va fi migăloasă, 
explicând perestroicii glasnostul că mandavoșka purces-a de la bătrânescul 
a manduce egal a ghida, a conduce, a manageri, a ingineri financiar, a 
orienta estul spre vest, cu eleganţă de adevărat conte el anticipându-i lui 
Mișu, imediat după aerianul Tidal Wave (înfrângerea americanilor de la 
Ploiești, | august 1943), că acum unii, poate chiar tipograful de la Mărţişor, 
cel mai târziu pe 30 septembrie 1943, se vor pune bine cu viitorul ocupant 
sovietic alocat nouă de amicii anglo-americani, doar idealiştii sperând că 
războaiele se câştigă cu resturi, fiindcă restul e tăcere, ca la temniţa 
Râmnicului Sărat, deci Literatură, adică un fel de istorie contrafactuală, 
singura din care homosapul mai învaţă, dar numai dacă citeşte, azi doar 
plătit sau condamnat la lectură silnică, căci nu-i mai arde nimănui ca 
malurile Nistrului a se mai interesa azi de Războiul Sfânt, într-un tsunami 
de atracţii, plus că autorul mai e şi țţepuit de un dubiu retoric dacă o lectură 
silnică, asudată şi plânsă cu lacrimi de sânge pe 1681 pagini, e mai 
percutantă decât andreaua torționarului Țyukel Adriean din Ce rău îmi 
pare c-am fost torționar, sau memoriile simianului Ghiţă Tabarcea, 
Binecuvântat fii Buchenwald legionar, presa licitaţiilor acuzând teza 
ghizdavă că, după anii Hi, de la Atlantic la Ural şi la Basra noastră 
tomaalimoașă, ce vine, uite că vine Lincoln, vine Lincoln pe furiş, binişor 
ca o pisică din ciclul Ruguri, Pisica lui Manet, văzută la lumina unui 
felinar, pe un maldăr de gunoi bucureştean, ea însăşi gunoi, şi a pictat-o, 
cu inscripţia aurită Nu de chatte, explicabilă prin ghirlandele de ţâţe roze, 
după Olympia aceluiași Manet, din fericire domnul d'Esgrignon înapoind 
Creatorului opera dispreţuită dar conservată de pe la anul Front Popu 1936 
până la 1993, romanele cavalerești neizbândind în literaturile-n agonie ale 
neamurilor declinate, decât cu autori mediocri şi cu eroi migranţi în 
clarobscur, hărțuiți de cititorul indecent inexistent condamnat la compot de 
corcodușe roşii pe canicula asta, totul în scopul unei reeducări cu finalități 
fără evidenţă clară, ceea ce pe problema obiectivului nostru Pictorul, din 
punct de vedere operativ, nu s-a prea realizat nimic durabil şi sustenabil. 

Pisica lui Manet, hi everybody, imn vieţii, în putrefacție rodul 
trebuie să cam fie unuia dintre drumurile pariziene, Narcis Moga 
nemenționând dacă şi Regina Maria a văzut-o expusă la 1931, în sala Ileana 
de la Romarta Copiilor, doar nouăşpe ani el, mai mult citind Cartea 
Românească, când meboizii însetaţi de geniu sintetic atât de necesar în 
ţeara lor salbatica, unde nu e gluar şi n-ai a te bucura decât onautist din 
propria carne spirituală de calitate superioară, ei trec atunci prin cele mai 
deşirante Heiligenstadturi, percepându-şi la Auvers-sur-Oise relativa 
mediocritate dinaintea unor sarcini locale, banale dar copleșitoare, ca pe un 
handicap maladie, cum surzenia la Beethoven sau nu deloc osteoporoza la 
Michelangelo, nici neîncrederea lui Christ în cititorul omniscient, că s-ar 
putea îmblânzi prin lectură silnică, mereu și mereu reiterată, ca Meşterul 
Manole în pustie, mai trebuind şi o biserică necesitând spovedanii şi 
inchizi, şi un partid al demolărilor, apoi al rechinilor imobiliari, şi precum 
în Războiul Sfânt frontul 1-a revelat un motiv şocant, Femeia Slavă, ca 
mumă a Neamului daco-roman, aşa L' Exposition coloniale internationale 
et des pays d'outre-mer i-a deschis ochii asupra semnificației de cameristă, 
a negresei în rochie roz, care aduce flori ca la eroii din războiul cel mai 
uşor de uitat, cel pierdut, era 1931 nu 1941, ceea ce nu exclude din proiectul 
de lege privind anticipaţia transhumanistă de politici focusat culturale să 
dai la popor doar norod, la raţie, că din punct de vedere modelativist 
fotbalisticitatea protocropostmodernă televizionară, pe înţelesul gloatei, e 
că după ce infuzorii cocoțați fără legitimaţii nici înconjor, pe un traseu 
brăzdând cleios boltita romantică frunte, a României Revoluționare, portret 
de jidovul rătăcitor Constantin Daniel Rosenthal, născut în Judapesta să 
studieze la Viena și prin Englitera, cum ar fi trebuit şi Marius din Lemberg 
la tac-su la Breslau și-n ceţurile baltice, contemplate de teutonii braşoveni 
ai lui Toma Nour, din turnul copernican de la cetatea ţărănească nord 
litorală de la Frauenburg, de natură a lămuri însăşi Enigma disparițiii fimeii 
dăcești, mai român de modă veche decât mulți alții, pictorul revoluţionar 
nevoind a se lăsa slobozit, de la ocna otomano-ţaristo-habsburgică, decât 
odată cu toți ceilalți paşoptişti frați valahi, ce militaseră la Islaz cailor 
pentru libertatea absolută a tiparului sau, ghizdavian, pentru așezăminte 
penitenciare unde să se spele cei criminali de păcatele lor şi să iasă 
îmbunătăţiți, contorm sorbonardei sale antiteze de doctorat impunându-se, 
sub apăsare sufletească la apusul modernităţii, practica lecturii silnice şi 
a audiţiilor de muzici de avangardă, punctul 21 vorovind de Emancipația 
israeliților şi drepturi politice pentru orice compatriot de altă credinţă, 
marcat toată puţina-i viață de Revoluţie, cum tot puțină, dar din ce i-a mai 
rămas, pictorul de la Sonnenheim la Timişoara, sceptic când s-a tras fără 

milă, ca la nişte „represalii“ ordonate în Războiul de la Răsărit, el gândind, 
în 17 decembrie, cam abătut că doară tot în 17 decembrie, dar 1850, 
Celălalt se plângea că revoluţia m-a zdruncinat, revoluția a intrat în sufletul 
meu, am simțit şi încă simt înclinarea, nu pot să creez decât figuri de femei 
mame care să ne corijeze corupția, exact ce gândea nu prea târziu Codruța, 
şi uneori chiar boierul Marius în Timișoara-n sânge, dar la un totalitarism 
ce deznaționalizează ireversibil malurile Prutului, fantomatic însăilate de 
Pulaski Bridge of Flowers, cert doar să fie arestaţi toți amatorii de joc 
casmopolit, şeptic sau bridge, inclusiv cvartetul Doru Băluţeanu (scholar 
deochiat) Marius (social-democrat deci fesenist) popa Tani (foarte țărănist) 
şi Noveanu (liberal), dar Țiucheală Adrian a raportat de şeptic în loc de 
bridge şi invers, figuri eroice nobile şi blânde în acelaşi timp, cu Horea 
Bratu sau mai tânărul Cezar Bogza în locul lui Băluţeanu, şi totuși el, orfan 
al Reginei Maria, şi-a permis să supună unui tratament, indecent nu 
parodic, aşa capodoperă de mit infect cum România Revoluționară, fără 
raţiunile 1919 ale experimentalistului Marcel Duchamp, când o dat rineim 
sau seivăz L. H. O. O. K la Mona Lisa lui Perugino, numai cu inteligenţa 
de elevişor ce pune mustăţi şi cioc la tovarăşa Ana, și păr cheliei lui Lenin, 
confruntându-se mai multe conspiraţionisme FDC ascunse, dintre cele mai 
secrete protocolar, la noi în munţi, coexistând cu rușii în ţară și cei ce 
justifică a mai scrie în limba română, așteptând acei americani din Okinawa 
Indoneziei, cari n-au aflat în junglă că războiul s-a sfârşit și că nu mai e 
cazul să ne bombardeze ca să ne bolșevizăm necondiționat ireversibil, nici 
să se opună prin diplomaţi şi influenceri recuperării Basarabiei de către 
Iliescu şi succesorii, rezultatul fiind că el boltita ei frunte o-mpresoară ca 
cu pistrui de opresorii păduchi cocoțați în capul Țării, invocând în golful 
Florida sau la California mult duioasă, unde s-au probat că un austriac 
parcă de Arno Breker poate câştiga democratic consiliul judeţean şi-n 
exteriorul Reichului, un mare specialist, pe insectologul entomolog 
polonez galițian ca noi, Woiciech Jerzy Pulawski, să confirme hifiperfecția 
redării că e o şleahtă de exemplare de posibil interes feromonal, de 
Phthirius pubis, intitulându-şi rusofonul Ivovean opera între ghilimele de 
la 1989 M.A.N.D.A.V.O.Ș.K.A,, şi expunând-o unor amici nu la 
Ziduri, nici Pribegi, nici Valea Ursului, nereconstituindu-i-se încă 
proprietatea de către primarul Taicopaci, din neam de țapinari azi la 
SovromLemn cu drujba, ci-n vechea capitală Târgovişte, la Zid, sedus nu 
numai de originalitatea absolută (!), că-n Europa şi în genere pe 
mapamond, a fost executat un cuplu bolșevic, căruia 1 se cântase Imnul pe 
versuri proprii, chit că asemenea totalitarism muncitoresc a genocidat doar 
galițieni şi angkorieni de rase neproductive, indiferente cinefilei 
occidentale, pe care n-ai răbdare, ştiinţă şi resurse s-o mai ameliorezi, luând 
Războiul Sfânt la interpretat până la suprainterpretare, cum nu flegmaticul 
Terente Frunzăverde, nici sanguinicul Adelin Barosanu, carele refuzând a 

lua ca unitate de măsură pentru genocid mortul, tocmai întreba că e toată 
lumea ocheeei? vă simteţi biiine? atunci să-ncepem dezbaterea cu invitații 
Mihnea Bazalau şi Răzvan Hristevescu din stafful lui Nicu, azi eminenți 
cercetători de calibru UE, despre paralela inegală Holocaust pe lângă 
Gulag, fascism - comunism, Hitler - Stalin, şi ia să pornim de la asemănări 
şi deosebiri dintre o cameră de gazare şi un lagăr de muncă, chiar și 
Canalul, dar Marius uitase drumul fără pulbere, ştiind numai că trece 
migrator val după val, iar noi locului ne ţinem, mai degrabă revărsându-se 
Europa peste noi, în drumul ei spre Ural şi Alaska cea negociată de 
generalul român George Pomuţ, decât progresând hârciogii noştri, de la 
care expectanţa lui în decibeli era că, epuizându-se ce se putea jupui șepte 
piei dupe ţeran, la ţară și la oraş, va urma cu necesitate Expansiunea exod 
ca dintr-o patrie deşertificată, aridă, ce-ar împroșca ca cu sloboz, de pe 
Podul Pulaski în vălurelele Newtown Creek, Fireworks Handel, colonii 
risipite de imperialismul românesc pe toate direcțiile descrise de cercetași, 
de ginerii şi nepoții lui Moga, ca spre ţeline fertile, urmând ca până 
şpagocraţii să se cuibărească, cleptocraţia şcolită de xenocraţie şi cămătarii 
clanurilor să deposedeze, în sensul „românizării“, de imobiliare şi acțiuni, 
pe şmecherii locali, măcar pe principalele Trasee, cum ar fi al lui Toma 
Nour, dinspre Țara Bârsei şi dinspre Banat spre Frauenburg, dobândindu- 
se terenuri argilo-lutoase şi minorităţi în Triunghiul de Lapislazuli Cracău- 
Beciu-Breslau/ Novomizil, sau cum ar fi al lui Toma Alimoş, într-o de 
dincolo de negură, ca lumina de la Răsărit, strategie aşa-zis sadovenian- 
ciorogârleană, implementând după destrămarea putinistă, inevitabilă, a 
Rusiei, ţărușul dreptei rânduieli românești radicale a spionului antonescian 
Mitrea Cocor, în Triunghiul de Rubin Odessa Noastră-lalta-Gumrak/ 
Stalingradul de Vest, cu strategice deschideri vaste spre Groznii și chiar, 
transfăgărăşan peste highland, spre Basra noastră, cea cuvenită cu vigoare 
impetuozităţii alba-neagra, a parazitului părăsitor al parazitatului paralizat 
într-o putrefacție anaerobă a Poeziei, atât din nisipoase deziluzii 
fotbalistice, cât și din consternarea cărților inexistente c-ai noştri 
imperialiști timizi începători n-au încă pungășit fulgerător, de carduri de 
miliarde, pe Înavuţitul de secole în Vest, ori de săptămâni în Est, ci numai 
tot pă biet rumân sireacul au jupit şi câte şepte piei naturale, sau identice 
cu cele naturale, umplând de... ură de clasă pe cel mai creditabil pictor 
boier şi cinefotoreporter al Războiului de-a dreptul Sfânt prin zădărnicie, 
tangent la opinia unor experți tot mai balcanici, că tocmai ezitarea 
lingvistică a lui Stalin, de a-i implica-n Sudul European, precum spre 
Budapesta-Praga-Viena, pe mult mai numeroșii războinici români lăsaţi în 
rezerva Regelui Mihai, în eliberarea triburilor iugoslavo-albaneze de sub 
jugul fascist italian, a condus la o mare instabilitate mozaicul Joyce- 
Ulysses al acestor regiuni titoiste, pe când occidentalizarea minţilor au 
explorat-o polonezii, cehoslovacii şi ungurii în 1990-2000, cât feseniştii 

noştri au stat pe loc repaus la nivelul ceaușist al bătăturii, dar pot oricând 
progresa-n ratrapaj şi oligarhii noștri ridicați din popor, implementând ce 
numeşte criticul Bazalau strategii de creştere cărtăresciană, levantină, adică 
în Levant, la adevărații Arnoteni, că ne-aude reumaticul Voicu Ghizdavu, 
exact geografic adică nu-n Colentina Sector Doi la poştăriţa Victoriţa, sau 
în Balcani, ci chiar în Liban, de unde vine, vine, vine mireasa excitată, pe 
drumul de oi căpiate al ragusanului negustor Toma Gigi Caragiu existând 
premise semnificative, prin cu profit materializarea spiritului, să ne 
adjudecăm nu numai Triunghiul de Viplă Poola-Tessaloniki (cu tot cu 
voievodal Aghion Athos)-Varna (Odessos), ci şi acel Levant Levant, vizat 
de abilul Nicolae Titulescu, de pe culmile disperării Ligii Naţiunilor, 
fiindc-a invadat Etiopia noastră, sancționând pe Mussolini pentru fault 
colonialist, Triunghiu de Smirnă Salonic (salvându-se străvechea 
comunitate evreiască)-Djibouti (Karnak/ Addis Abeba ca viitor Bucureștii 
Noi cu metrou uşor de suspendat)- Trapezunt (anexând vasăzică Biblioteca 
Alexandriei cu tot cu Şcoala Ioil Borgiah, şi biserici copte, şi nişte piramide 
la Giza, şi Petra iordaniană, cea ctitorită chiar de Petru Rareş odată cu 
celebrele sale mănăstiri rupestre de pe Nistru şi din Kapadokya (Carpo- 
Dacia), Pontul devenind astfel Lac Valah, fiindcă şi-așa oieri mioritici 
transhumau curent prin Kuban şi Caucaz pân' la Baku, după caviar, sau 
măcar până la patriarhala lor Ialtă, cea electrificată de Ilici abia după 7 
Noiembrie 1917, întrucât sentimentul final, dar şi ideea, ATUNCI, cam era 
că noi nu ne-am luptat pentru jucării, adică pe înţelesul filosofiei 
handbalistice, de să dai cu jula, a istoriei genezei principalelor ambalaje ale 
culturii cât mai solemn imperiale dinaintea Fluierului final, Năpasta din 26 
iunie şi alte zile 1940, însemnând nu numai bolșevizare pe vecie şi 
sfârtecare teritorială, şi de Neam, cu biblioteci şi pinacoteci cu tot, ci şi ca 
cum după eliminarea unor jucători de bază, cum ar fi un înaintaş 
bucovinean, un mijlocaş basarabean şi un fundaş dobrogean, ți s-ar mai 
putea pretinde ţie să obţii rezultate, pe drumul calificării la turneul final, 
descris la Voroneţ ca Apocalips, chestiune cu care se confruntau și aliații 
germani, în zbaterea lor ridicolă de a nu părăsi istoria majoră și, ca frăție 
de arme sudată de la Prut până la Volga şi la torenţii Caucazului, cum vor 
proceda dânșii, zâmbi serafic Liz către ursuzul Marius, aşa să plagiem şi 
noi, pentru că orice s-ar spune, destinul civilizației românești se joacă pe 
teren propriu, şi nu neapărat în Lebensraumul cultural minimal, indiferent 
unde se nasc mai mulți copii români, în Ţară sau în Diasporă, şi oricât de 
(in)consistent ar fi sprijinul ce ne-ar veni de la colonialiştii noştri din 
Triunghiul Auriu de Mămăligă Detroit-Cleveland-Chicago, promis de 
armatorul brazilian Tabarcea sau din aseptic şi totuși viticol Triunghiul de 
Silicon San Francisco-Hollywood-Las Vegas, al cumnăţelului Octavian, 
căci fără trei jucători de bază, nici măcar un unsprezece de campioană 
mondială nu mai poate spera azi să facă performanță, încât trebuie să 

drămăluieşti câtă hrană spirituală, ca pentru puii de Avicola, se poate vâri 
pe gât gloatei cu forța, dacă politicienii cabulipsesc a legifera Lectura 
Silnică, investind totodată în Edu-Cultură. Ci Marius chiar portretizase 
elogios, consiliat la Paris prin 1938 de Dorothea, câțiva exaltați ai 
pacifismului sinucigaş Front Populaire, cum ar fi Jean Zay (mai multă 
şcoală) sau Julien Cain (bibliobuzele) sau Leo Lagrange (mai mult turism, 
chit că, mârâia bogatul, s-ar umple cu nespălați esplanadele aristocrate), 
rezultatul târziu fiind capitularea lui necondiționată la marxism (!), spre a- 
| nimici prin derapaje, cam când a cotrobăit Gagarin prin cosmos 
negăsindu-l pe Dumnezeu, în sensul unei bolşevizări teoretice a boierului 
râios, gata să accepte el prin 1969, odată întors la Prosperitate în episodul 
mandatariatului, că numai totalitarismele pot investi masiv în creşterea 
culturală, cum am vrut eu la Lemberg, şi în Lectura Silnică, şi în cvartete 
sau cvintete de coarde la mahala, căci despotismul depinde de despot, mai 
ales la noroadele galițiene înapoiate, cari au de recuperat faţă de Vest, dar 
nu-și pot valorifica ranchiuna cât nu dezvoltă, protocronist, Conştiinţa 
Woke, fiind ele Victime ale colonialismului intra-european, infect, odios 
şi nesimţit, practicat de cele trei Kakanii, catolică, pravoslavnică și 
musulmană, nu numai biograful ghizdavian Narcis Moga stuchind aci cu 
scârbă-n lături sau arpacaș, ci şi exegetul întregii sale opere inexistente 
publicate, Maradonel Zamfir-Frişcă, minunându-se ca un nerușinat cum de 
s-a putut o combatere „a neonazismului marxist cu însuşi neomarxismul 
nazist”, adaptându-se o politică de Memorial Tanaka, ca când ai visa-n 
Kyoto, pe Gozen Dori şi-n în grădinile Kitano-Tenmangu alergând, să 
combaţi otrava cu ajutorul otrăvii, deşi fratele Octavian, când a mirosit că 
în mileniul al treilea rivalul RomReichului nost', în curs de formare în vidul 
creat prin înfulecarea reciprocă a Imperiilor Slav și Neamţ, va fi India, 
China sau Brazilia, și nu plutocraţia americană, căreia în 12 decembrie 
1941 noi i-am declarat formal război doar ca s-o trezim la realitate, Marina 
Regală Română intrând demonstrativ în alertă, submarinul Delfinul 
monitorizând Jew Yorkul, submarinul Rechinul Miami, Cuba şi Bahamas, 
submarinul Marsuinul bazele simboliste minulescian Boston şi Norfolk, pe 
când submersibilul Babuinul aștepta-n apele canadiene, în Nova Scotia 
zona Halifax, să duduie virtual pe deasupra crucișătorului Aurora, visat 
sabordat de anarhiști, la pupa căruia Stalin, Churchill şi Roosevelt ar fi 
compus chărți atlantice mincinoase, singura lor scăpare-n Raiu fiind dacă 
rezultatul împărțirii Lumii între puteri efemere ar fi fost obiceiul global de 
a da la popor, un tv-Canal didactic şi cultural UNESCO gratuit şi ubicuu, 
Drept al Omului, să beneficieze orişicare Adolescent al planetei, de o 
ocaziune de revelaţie, cum că Homer, Beethoven, Michelangelo, 
Eminescu, Borges, Blandiana, Soyinka, Soljeniţin, Rushdie, Hokusai şi tot 
Nobelul sunt există într-o aceiași Constelaţie a Lucizilor cu EI, amărâtul, 
Homo solus, care generozitate ghizdavă e azi chiar ispita de tranchilizat, 

când în joc apar unora doar interesele românismului galițian privind Marea 
Recuperare ratată de Marius prin 1935, abia la Harkov primind Mişu de la 
Murocika şi lvovenii ei hârtii clare privind Operacja polska Nk WD (1937-— 
1938), peste 110 000 polonezi din URSS exterminați de Ejov ca 
nereeducabili, 30 000 trimişi în Gulag, alți 100 000 deportaţi în Donbas, 
Kazahstan sau Siberia, şi genocidul ăsta înainte ca Hitler să-i dea lui Stalin 
fâşia Kresy cu tot cu Bialystok și Liovul nostru, încât Bratu, îngrozit de 
cruzimea ruşilor, le-a trasat de la Ministerul Propagandei din Gara de Nord 
indicaţii ziariştilor-cu-autorizaţie-să-fie-invitaţi-la-tâleşouri, să remarce că 
deși le declară război, Antonescu ţine cu americanii în contra japonezilor 
ezitanți, cari n-au ratificat tratatul întoarcerii Basarabiei Acasă la 1918, joc 
strategic ce ne e logic rasial, dar pare ilogic că ori biruim ori cădem cu Axa, 
însă şi japonezul l-a asigurat pe Stalin că mne pohui de Galiţia ghizdavă 
Mare,  îngăduind trupelor roşii siberiene, împotriva românilor, 
despresurarea Moscovei, pe un ger de crăpau obuzele, catalizând viitoarea 
deznaționalizare bolşevizare ireversibilă a fraților şi florilor mărului de la 
Prut, de parc-ar fi achiziționat deja spălătorul de bani Vasile, chiar de pe 
Podul Pulaski, de la buchiniștii florari parizieni, ltografuile, numai 
„exemplare de artist”, perfecte, gravuri din ciclul Pizda Țigăncii, 
capodopera tragică funerar redând casca găurită de glonţ şi, azi, de Lamium 
purpureum, omagiu soldatului, de unde ieremiadele lui Micşunel cum că, 
stimaţi colegi, de acțiune metodică şi de cerc de istorie al profilor preş- 
universitari din sudul unui judeţel de munte, băga-mi-aș priponu-n el de 
curriculum naţional, că la ce mai slujeşte Istoria, dacă ne-am lăsat total de 
Unitatea Naţională, intelectualii refuzând cu mofturi Basarabia, 
primejduind astfel şi Ardealul, iar Războiul Sfânt de 1681 pagini al 
Căinarului chiar că nu mai are decât public mancurt, deci să i-l scoatem de 
sub talpa Casei Parlamentarului e un nonsens, de-aia şi streinii ne tot pasc 
istoria als Scheisshaus, pe când necroforii cocoţaţi în capul de mort viu al 
Țării în descompunere, vând brazdă după brazdă, şi val după val, şi flota 
de peşte oceanic, evitând astfel sub Steaua Polară reformele băneşti, 
dzicându noi către webdesignerul năpădinean Oleg Damaşcanu, al lui 
Ghizdavu, de Basarabia, că nu e România, sa si duca-n ghizda ma-sii, că 
n-avem bani nici de pensiile noastre speciale, darmite să le mărim şi pe-ale 
oligarhilor lor, doar Cultură e să le dai la toți, multum in parvo, prin teveu 
şi netărău, ce nu se citeşte, aşteptând buldozerul Godot global pân' la 
Pacific, încât mai bine mă ejectez și mă joc cu fi-miu Adorian de-a războiul 
vampirilor cu staruri TikTok, nişte ageamii cocoțați în capul Ţării, cu 
țiitoarele lor, însuşi Regele neîndrăznind la Năpastă, încă din 26 iunie 
1940, la miezul nopţii, să tragă clopotele, să scoale popii Ţara, sau Radioul, 
să-şi întrerupă emisiunea până la zumzet de purici, ca-n eroicul 
beethovenian Marcia funebre, şi-apoi să ordone, cu o sobră tonalitate 
voievodală, şoptit țărăneşte, că române, scoal' în sus c-avem treabă! c-a- 

nceput Molotov a telegrafia un ultimatum, noaptea ca hoţii, ceea ce- 
nseamnă că-n cârdăşie cu Churchill&Roosevelt, care nu-i vor declara 
război, se va conspira, ca şi azi, în contra aproape defunctului Neam 
Românesc, mă-nchin şi beu, mă-nchin şi beu, îl comentă ironic duamna sa 
de meditații la română Emilia Tomoioagă, filosofând cum că moartea, 
Todul smertic, lent dar şi subit, cauzat de comă, al Artei de amatori, şi 
profesioniști, este prefigurată, la muianul cel mai ideal, vasăzică natural 
botoxat, de imposibilitatea mioritică postmodernă de a mai presimţi dacă 
se bagă Idealuri la băcănie şi mai apuci, Ramona, fata mamii, ce-ai vrea tu 
— 0, bărbaţi ai Neamului! — vrem Literatură Funcţională, nu ca economia, 
măcar aia de samizdat parmi mes amis, fiindcă adversarii ne-au surclasat 
la istorie cu 8-0, pe terenul din Muzeul ăla de Istorie ţinut și de Centenar 
cu expoziţiile în depozit, sub pretextul Reparaţiilor, încât nici nu există 
dramă epopee film cu Năpasta 1940, cu refugiații, cu cenzura și Reacţia 
amânată un an, încât conclude Micşunel al meu că problemul îi mal poze 
pi ambele maluri ale Prutului, blăstemat nu chiar de toţi, şi nici dacă l-ai 
camufla, scenariul prigonit, între silicoanele Literaturii, lângă anglo- 
americanul Shakespeare, el nu poate hamletiza ca maidanezul nocturn de 
pe floral Pulaski Bridge, lătrând reducționist numai fascismul, reieşind 
atunci doar că, dacă Fantomas se repetă, nu-i ok să-i masacrezi tot pe-ăia, 
ci când ești sigur pe regimul și Imunitatea ta, ai toată distracţia de-amu până 
pe la 2222, să tot spargi pe alţii, din zona play out a clasamentului, 
şmecheria extremă a iluminismului fiind să dai doar norod la popor, de 
ronţăit, ca cel mai consistent potol în unitatea contrariilor, zvastica rotitoare 
valsând în ring cu secera ciocănită, neexistând fascism fascism, nici 
bolşevism bolşevism, ci numai păcatele homosapului decident luat așa 
cum este el, şi ale literaturilor așa cum pot ele să fie, o carte bună 
necitindu-se niciodată până la capăt, ci abandonându-se înainte de sfârșitul 
prestissimo al limbilor, praesta Pater piisime, Damiane, căci urmează 
coborârea funerară a tronurilor, nu în stația intermodală Crângaşi, din 
metroul uşurel în metroul greoi, ci la crematoriul oportunităţilor, când 
spontanele mişcări către reîmpreunare, dinspre dreapta și dinspre stânga 
Prutului, /a aniversară, 1940-1990, canci, chemându-se minerii, s-a ratat 
recuperarea Basarabiei, și încă aveam cea mai bună Securitate din lume, 
dornică de în sfârşit o acțiune utilă, când se scuturau duzii, blestemând, că 
nu ne-au dat ordin Supraputerile să ne unim, să-și asume atunci şi 
occidentalii istoria-aşa-cum-a-fost şi să aşeze nu bombastice evocări de-a 
wallul şi cărămida la Bierlin, ci pentru autentica neuitare, pe Bravul Ivan, 
soldatul sovietic rus cazac, înfigând steagul roşu de sânge roşu, ca un 
cartonaș roșu ținut la piept roşu de sânge, iară nu roşu de ideologie, având 
a-şi asuma că pobeda 8 sau 9 sau 10 Mai, der Tag der bedingungslosen 
Kapitulation, fuse şi Marea Biruinţă a sovieticilor asupra anglo- 
americanilor fugiți de pe frontul galițian, înainte de a prelua cominterniştii 

Polonia şi Lembergul ghizdavian, exact cum am simțit Noi, ca cei mai 
sensibili, încununarea Războiului Sfânt ca fiind acea Ialtă, deci aşadar mai 
gemu, dintre die Reihen der unsterblichen Mărtyrer unseres Volkes, Gary 
Glagoveanu, armistițiul Lumii Libere cu totalitarismul roşu, aşteptându-se 
mirodenii, comerț, roşcove, petrol, oţel, cereale, cocaină şi harem, ca de la 
Imperiul Otoman cel simpatic sălbatic, căruia barbugiul de Mozart i-a dat 
lovitura idilică de floretă şașlik, cu... feeria Răpirea din Serai, good boy 
Sultanul, în schimb nimeni nu combate, ba finanţează, subînţelesul că 
galițienii post-1945 ar fi nişte ratați corupți de la toată istoria lor, de la 
celula non-rezistentă, de la genotipoi, cum s-ar zice pe şleau nişte „inferiori 
rasial”, frate, incapabili atât de implementarea marxismului genial, măcar 
blocuri infinite ca la Viena spre Heiligenstadt, câr și a proiectului umanitar 
Marea Recuperare, fără finanţare nerambursabilă, doar prin geniu sintetic, 
supraodihnit, se enervă Doru Băluţeanu că-i Voievodul Culturii Carol II 
adus la Curtea de Argeş și prooroci Încoronări bulibașe în mica Catedrala 
Neamului Regală, însă cel mai îngrijorat din cvartet să fi fost nu 
clarinetistul Noveanu, ci tot contrabasistul teolog Damian, cel foarte 
deschis spre orice coexistenţe, care prevedea nu numai reintroducerea orgii 
bizantine în bisericuţă la noi, ci şi aggiornări dogmatice stranii, nebețiv şi 
bărbat al unei singure femei să fii doar de regulă, îngăduindu-se o abatere 
ca de... excursie tematică, să ştii despre ce e vorba când consiliezi, dar 
numai una singură, cu iluminări zen şi cu progrese ecumenice musulmane, 
hinduiste, poate şi budiste, relansând Luminarea Poporului, să se 
transforme casele parohiale în biblioteci, ba chiar mediateci, carte, pdf, 
epub, videocasete, sidiroame, dividiuri şi netărău cu tematică spirituală, 
concurând la lectură silnică vechiturile din cabinetele şcoalei, încât 
hamburgherul spiritualităţii de consum, să se conjuge armonios cu vederile 
contelui Ghizdavu, cu grafica Istoriei ca demonstrație de blindate de la Est 
către Vest, şi de la Apus până la Răsărit, fir-ar al iacacui că veni şi se- 
ncontră cu mine şi-mi luă oiţele la obor, pe motiv că n-avem un Trecut pe 
măsura Prezentului, înainte de 20 Mai 1990 nefiind pe-aici decât o mlaștină 
sarmată, treierată de caii bălani ai migratorilor cu sarmalele lor reci, însă 
deşi ipotetic admite în Didahii că un primar Ales, ales edil cârmaci tai 
copaci şi pun gazon cu zooplancton, cu o echipă de suflet sufletistă de la 
lovitura de-ncepere până la fluierul final de sfârşit de mandat, cum că o 
localitate cu parcuri îndeplinind multicriterial normele de muncipiu, dacă 
ne implicăm toţi pe o singură Arteră cu palmieri, legiferând Lectura Silnică 
la peluza nord sub tamarini, de ce nu s-ar califica de să dai la popor odată 
cu reforma pe pâine, nişte alei nobile cu statui clasice retro şi fanfara 
regimentului, ca la un Weimar, ca la Patac Czartoryskich w Putawach 
(nord-vest de Lwow, lângă Lublin, ieșiri la peisaj în parc, cu Halszka 
Chrzastowska la două şevalete), ca la un Firenze, unde a jucat celebrul 
înaintaş, pletos astral ca Eminescu, Batistuta, din ţara lui Borges, sau chiar 

ca la o Atenă, unde s-au testat schemele democraţiei întâi pentru stăpânii 
de sclavi, abia apoi pentru fanarioți, scepticismul ghizdavian fiind fără leac, 
în sensul proiecției că cum, ca caricatură ilustrând apologul comunicării, 
între scrofița rumegândă roz occidentală şi pisica maidaneză galițiană, de 
n-are-n ghirlandele de ţâțe roz lapte-corn de dat la pisoiaşi, în loc de 
cornflexuri înmuiate-n lapte matern identic cu cel natural din silicoane de 
cyber-mumă, totul ca un protest analogic că experienţa ta-n putineiul 
bolşevic de să davai de la norod cotele, n-are orizont de așteptare şi nici 
sală de aşteptare pentru vreun tren pe hidrogen de propagandă blindată 
antimarxistă, ce ar sosi odată şi odată, înlocuindu-se şinele furate, ci totul 
a fost în zadar ca Războiul Sfânt din 1941, făcut uitat de melomanul 
carierist vândut Duşmaniei, care injectează unui corp social inert Ura de 
Sine, criticând fățarnic „laşitatea” din 1940, Românii Regali n-au făcut, bă, 
nimic pentru Basarabia, da' nimica, las' c-o facem noi insulimii, 
intelectuali-cu-suveranitate-limitată, piaţă de carte, Republica Moldova, 
străbătând-o cu lansări şi dezbateri în lung şi-n lat, în cruciş şi-n curmeziş, 
de la Ceremuşul bucovinean la apa balcică fără iarnă a Batovei, aşa că mai 
bine nu te-ai fi născut prunc harkovian, Little Boy, cu ficățel comestibil 
pateu la piaţă, zvon ce-i inspira-n Friihexpressionismus gravura cu Scrofița 
roz clefăind nişte lăcrămioare de sfinţi, cu ochişorii aproape-nchişi toți de 
adevărata senzație de Carnaval, pe când jigărita pisică galițiană-şi miorlăie 
interogația deterministă de ce râia, ceea ce într-un sistem concurențial nu 
contează pentru vreun parizian ca Marius Ghizdavu, gândind la Antibes în 
1937 la Regina bolnavă, ca şi cum ar fi pe Augustusbriicke în Dresden, să 
se roage sub cupola lui Georg Bâhr de la Frauenkirche, voiajând cu ocazia 
unei ample Antikomintern-Ausstellung, pe când Franţa se bolşeviza, cultul 
oraș, bibelou de porțelan, mari neliniști, Dostoievski plângând sixtin ca 
Liszt sau Goethe la Roma, nori amenințători cu soare pieziş, viziune de 
Eliasfriedhof profeţind onomatopeic explozia hiroshimică-n Dresden, ceea 
ce californianul Augustus chiar scrisese în presa Exilului că s-ar fi 
întâmplat aievea, cu numai vreo 68 000 victime însă, nuclear, nu 132 000 
fosfor clasic, fără efortul românesc providenţial de la 23 August 1944 de 
scurtare cu şase luni a Războiului Sfânt pornit în 26 iunie 1940, iar la Basel 
instalație Marius cu ciuperca atomică pikadon als erigierten Penis târzior, 
abia după Capitularea Germaniei, nerămânând cobai decât japonezii, şi să 
fi fost neliniştea asta prin 1935-1939, cât încă mai studia copia 
impresioniştii expresioniști mai suprarealiști, conştient că istoria abstractă 
şi, odată cu ea, propria-i viață derapaj deraiere, puzzle, Otto Mueller mit 
seiner Frau Maschka, abia în 1938 Regina Maria aici singură, dar el deja 
găsise în Tonitza și în Plămădeală fără Breslau o altă direcție națională, 
nonfigurativă şi deci deloc xenofobă, n-avem tahitiene ca ale lui Gauguin, 
nici guadeloupane ca Adrienne Fidelin a lui Man Ray, dar fotografiase 
tătăroaice şi mai ales florăresele Bucureştiului, îngrijorat tipic expresionist 

că Die Briicke, Der Blaue Reiter sau Die Frauenkirche erau uşor de ţintit 
din Enola Gay B-209 Lattle Boy, ci doar în turnul teuton Toma Nour de la 
Frauenburg, Copernic medita în Galiţia Mare la Constelaţia Lucizilor, ca 
în epilog de tetralogie Tolstoi, că dacă Globul nu se-nvârte global cu profit, 
atunci nici svoboda ciolovekului nu e-n regulă, că se va mișca şi el, va fugi 
de răspundere, naziști toţi, ssecurişti furăm toţi, japițe toate, de ce 
Nagasaki, dacă nu pentru a lua înapoi şi a da la popor pe Madama Butterfly, 
maculându-se pe vecie opera lui Giacomo Puccini in stolzer 'Trăuer Cio- 
Cio San, căutată de Marius ulterior, cu Shusheng și Satoko, prin toate 
ceainăriile din Kyoto şi băile din Shimabara-Nagasaki, având ea a fugi ca 
la maraton de căpitanul de submarine Polaris, Pârrcartoon Disney Pikadon, 
reiterându-se acuzativ chestiunea fluturelui tienanmenic Butterfly 
cauzator, din complexitate, a unui orgasm vulcanic cu jet piroclastice haotic 
Mount Unzen, interzicându-se zenul malagambist, Bubico și meditaţia 
transcendentală la Capşa, ca o sfidare pentru Fialkowsky şi Oteteleşeanu, 
deși acolo conferenția în PowerPoint Lavinia-Stana Clătici despre pictorul 
rău de la Sonnenheim şi recunoașterea occidentală a contribuției românești 
la înapoierea din Est, doar că, Mâncător de Lebede, şi chiar de fluturi, 
bătrânul tăcea mâlc în numele unui Neam oprimat sălbatic cel puţin până 
la 1916, rezistent prin analfabetism la tăierea limbii de către Habsburgi sau 
Romanovi, xenofobie anticolonialistă galițiană de secol XIX Eminescu, 
din care a erupt ca o revoluție Marea Unire de la 1918, de care Lebensraum 
cultural minimal Europa ar fi putut profita în secolul excesivismului post- 
postmodern XXI, dacă în 26 iunie 1940 nu ne-ar fi lovit Năpasta, Meştere 
Manole Ruben, năpastă în cel mai serios berlinez Caragiale-2 tragic sens, 
nu numai Nenorocire, ci şi învinuire nedreaptă eroare judiciară, că să 
batem Reichul şi Soiuzul aliate nu puteam, iar zidul de beton fortificat 
carlist, peste care nici musca nu putea survola Nistrul sau Tisa nefutată, era 
fantezie, Alecu Șaraga căzând în dizgrație datorită cognomenului Șaraga 
şi gurii sparte la preferans, cum că a da șpagă doar la Fiihrer înseamnă a 
uita că, mai nou, Păcile le aranjează tectonic consilierii preşedinţilor 
americani, iar a Dresdei nimicire, cu refugiatele Estului galițian cu tot, 
pentru Marius, nu era decât desăvârşirea tectonică, de către democraţiile 
ajunse quasi-staliniste-n cruzime, a sugrumării expresionismului german 
Die Kriegskriippel plus Der Schiitzengraben plus Die Witwe plus chiar, mai 
întâi posibil prizonier cu Otto Runge la Gumrak, Sel/bsrbildnis als 
Kriegsgefangener, şi mai spre apocalipticul final de homosap, Otto Mueller 
fiind un mare şahist, profeticul Das brennende Dresden la o jenşcină slavă, 
poate tot Maschka a lui Mueller, Magh continuându-și reveriile cu 
Murocika dintr-o acută carenţă de lirism prin excelenţă nelatin, adică iarăşi 
slav, doar era lună afară, luând drumul Harkovului în comando, cum și 
Barlach și-a găsit călătorind cu Rilke, Trakl şi cu Lou, la fratele său, Hans, 
ce? totul, cerșşetorie, inspiraţie, plăsmuirea formei, Credinţă doar pe la 

țăranii butucănoşi din Oaş sau Apuseni, nemuritoarea Russische Betterin 
2, cerşetoare perfectă artistic tocmai în dur represivul 1907, deci 
scormonea, precum piticii romantici adâncurile munţilor, sfredelind spaţiu- 
timpul apăsător sovietic şi ajungând nu numai la camera 4 - spital, unde-i 
anchetau cekiştii, cu privare de somn, pe Kutuzov şi pe Ciceagov, şi pe 
Tolstoi, să mărturisească cinstit, tovărăşește, cât comision au luat ei ca să- 
I scape, ca să-l lase pe urmăritul bandit Napoleon să-şi arunce podurile 
peste Berezina, ci găsi la Samara până şi planuri de student polpotist, a cum 
se poate preface armata roşie flota roşie intendenţa roşie ssecuritatea roşie 
în armată proletară revoluționară, aptă de genocid, şi cum, în condiţiile 
franceze de ţară-capitală, cu Paris supradimensionat, cea mai bună strategie 
e ca, pe măsură ce intră maquisarzii, toţi orăşenii și toate colaboraționistele 
orizontal, dar şi cele cu care Marius proceda vertical, să evacueze corupta 
cetate, cum ai mătura-o polpotist, întru arderea comunardă a bibliotecilor 
şi muzeelor, formându-se brigăzi, brigăzi Frenkel, brigăzi pentru netezirea 
de orezării, în faimosul peisaj, permiţându-se însă a se încerca și loturi 
experimentale, cu al odessanului Trofim Denisovici Lîsenko kok-sagtz 
tetraploid, a cărui numire director, nu-n Pultava natală, zise Kiila 
Hakkinen, ci în Odessa noastră, chiar în anul Năpastei tuturor 1940, la 
Genetics Institute imeni N. |. Vavilova, ne justifică nouă absolut 
reanexarea pe vecie a acestui dar al Basarabiei, de eliberat, după numai 24 
ani de nazism bolşevic, tema cea mai fascinantă a cercetării fiind paradoxul 
eficienței NKVD că noi nu am mai găsit pe cine elibera dintre ai noştri, 
fiind lhchidați deja toți „suspecți“, pe categorii, tragedie de care se îndurera 
acum doar Marius, pe când scriitorul Căinaru, mai romancier deşi făcea el 
pe poetul, n-a vărsat nicio lacrimă, dând peste spectacolul cu bărbosul 
conte Tolstoi torturat făcând manej cu tălpile de mujic sângerânde, 
deoarece nu reușea să identifice sau nu voia, pentru polkovnikul 
Kartotekov  quasi-analfabet, anumite personaje din antițarista epopee 
plastică a lui Theodor Aman Victoria turcilor de la Oltenița din 18954 
împotriva armatei ruse cominterniste, compatibilă valoric cu Hiroshima de 
la Dresden a Ghizdavului, expusă de buchiniști la capul acela de pod 
Pulaski şi în crama podgoreanului Tabarcea din orășelul din Pulaski, 
Tennessee, tocmai pentru a demonstra că pe scrofiţa aia n-o mănâncă, sub 
codița enigmatic spiralată, decât filmogenica excepție cu Podul Kwai, unde 
au pus niște japonezi nişte Albi la diribau, condamnându-i administrativ să 
vază cumu-i dacă s-au aliat cu Stalin, când serviciile germane dezvăluiau 
lui Mişu că, în 22 iunie 1941, populaţia Gulagului era de 9.6 milioane de 
zakliuceni de la Est de Torgau pe Elba, ale căror cadavre nu pot fi luate în 
serios câtă vreme, ca Unitate de Măsură, mortul, cum voia Bazil Frâncu 
pentru genocid, nu e recunoscută de Sistemul Internaţional, e cel mult 
tolerată doar la colocvii de politeţe şi în limita de credibilitate de 15%, încă 
şi mai bolşe, maximă, fiind poate populația zekară după Războiul Sfânt ş- 

acel 1945 Ialta Reparriation Agreement, securiştii occidentali capturând și 
livrând căgăbăului milioanele de refugiați din Imperiu, pe toți de la Lenin 
la Beria, susțin prizonierii Noveanu şi Damian, inclusiv țariştii, dar Marius 
nu crede nici azi în Florida sau în California, nici că se nasc mai mulți 
români în Diasporă decât Acasă, chiar şi Clara Honig bombănind că 
nonagenarul  devorator de lebede căutase-n performance ceartă 
avangardistă z/k cu lumânarea din Zakliucionnii kanaloarmeieţ privind cu 
jind la omagierea Hăftlingilor, gândită răzbunător încă din 1952 la Coasta 
Galeș, de neînțeles pentru că, în martie 1944, fotograf trimis prin 
Alexandria la Cairo, în escorta prinţului Barbu Știrbey, cu care tace-n 
jurnal dac-a schimbat vreo vorbă despre Regina Maria, apoteozată de 
fiecare după norocul lui, doar siluetele egiptencelor faraonilor sau dormise 
în bibliotecă la Ioil Borgiah, a cărui pretenție protocronist trashumanistă 
era punerea-omului-în-mișcare, dacă a impulsionat Laika Pământul lui 
Copernic la drum, şi atunci Istoria devine previzibilă ca orice alt obiect ce 
gândirea captivă și-l pune în caz de excitațiune pe prici (Lust auf 
Schokolade), neavând nimeni a obiecta, dacă în semn de omagiu pentru cei 
13 500, în fapt 15 310, şi în realitate cam 51 030 eroi sovietici căzuți la 
Stalingrad, sub gloanţele împingătoare tot înainte ale piloşilor căgăbăului, 
câți numărase Codin cu şi fără Oles Hristici, Harvardul Londra 
economiştilor Nobel ar accepta rebotezarea-n Frenkelgrad, după acel 
tehnocrat inginer nepman fordist, ulterior general-locotenent, ce anterior 
nimerind la Solovki, lângă kânigsburghezul Kant ăla denunţat de orbul 
Bulgakov turnătoarei Margareta, şi-a dat seama că pregătirea ştiinţifică a 
URSS împotriva atacului banditesc al duşmanilor subminării cominterniste 
a lumii, nu se poate realiza şi depăşi decât prin muncă silnică, cum va gândi 
şi penalul Marius despre Lectura Silnică chiar în 1961, şi anume prin 
organizare pe brigăzi, utile educaţiei în colectiv a zekarilor, cum pe o 
pătură de culoarea nisipului, din păr de cămilă, cu răsuflarea cadaverică la 
efort, loil Borgiah îşi muncea discipolii, întru curățarea purgativă a 
sufletului de ranchiună, punându-le seara sub ochi poze Lee Miller de la 
Torgau cu handshake american soviet fraternal kiss on the mouth, numai 
părintele zek Atanasie Damian cu domiciliu obligator la Copeica din Vale 
drăcuia binecuvântarea eroului de la Torgau 3 noiembrie 1760, general 
Adolf... Nikolaus von Buccow, tunarul antiortodox al bisericilor şi 
mănăstirilor Transilvaniei, pe când mizantropul Marius prețuia albumele 
greu de îndurat emoțional, mai departe Lee Miller, Buchenwald şi Dachau, 
o gravă şi solemnă tăcere că, într-adevăr, pe chipurile Hăftlingilor se citeşte 
CEVA, un nu ştiu CE îngrozitor şi fără precedent la om, nicio alinare în 
istorie: e ca şi cum iremediabilul s-a produs; specia homosapului a căzut la 
admitere, a ratat calificarea, a fost eliminată definitiv din cursa pentru 
perfecțiune şi sfințenie; de acum înainte, se va târ? în iluzii consumiste, în 
confort şi, ascuns în background, într-un fel de nazism latent, al cenzurii 

goebbelsiene correcționale şi al violenţei de massă nejustificate, de la pasul 
SS agrest agresiv al slăbănoagelor nehalite manechine nefătătoare, la tot ce 
manipulează micul gamer Raul Lecca, ucigaș virtual posthumanist, în 
două-trei săptămâni, a tot atâtea umbre umane, cât într-o întreagă carieră, 
un doctor Mengele ca şi tac-su, ironia supremă ce exclude speciei recursul 
fiind că Dezastrul nu s-a produs în ţara cea mai intolerantă din Europa, — 
după opinia lui Terente Bazalau Barosanu chiar România Mare Regală, ci 
în inima filosofică nemţeşte a Europei, practic a Civilizației Terestre, 
singura consecință notabilă a acestei particularități fiind spectaculozitatea 
hollywoodiană a tehnologiilor de exterminare implementate începând din 
ianuarie 1933, fiind de crezut că specialiştii lui Stalin au admis că noi 
românii nu suntem încă în stare să adaptăm asemenea documentaţii, aduse 
de spionii tovarăşi de darogă, sputnici, deşi martirul Tuhacevski, că tot era 
el polonez ca Dzerjinski și aplica-ntr-o veselie (Lustgefiihl) altui neam slav 
bolşevismul, va fi practicat saddamic şi războiul chimic în contra demnului 
neînfricatului mujik liber refuznik al kolhozului şi al prodrazviorstkăi, 
adică pe înțelesul obezei preafericitei roz occidentale svinia, 
prodovolstvennaia razviorstka de Tambov, predarea silnică puterii 
sovietice, angajaților parizieni şi hominterniștilor universitari britanici, a 
aşa-zisului surplus (!) de cereale, inclusiv a ltsenkoistului kok-sagtz 
tetraploid, poate că deţinutul gulagos al lui Marius e înfățișat retoric privind 
cu invidie la deţinutul eseşilor şi pentru că, din „umanism“ dement de 
intelectuali pragmatici, suferința acestuia din urmă, cu prunci şi bătrâni cu 
tot, se termina scurt şi fără preaviz, ca în abatoarele noastre ecologice de 
mileniu trei, ce eutanasiază vita, porcul sau găina, însă ce a deranjat mai 
mult pe Lavinia Clătici decât pe baroneasa Erdâdy Zsuzsa, a fost aerul de 
înregimentare a artistului fost român printre lăutarii unui discurs pervers 
despre pseudo-monopolul suferinţei, adevărul stabilit de biograful critic cât 
decât documentat, care e totuşi Narcis Moga, punându-ne în corzi după ce 
s-a aflat, nu de la acel Şaraga avocat Anei Pauker, Frâncule, nici de la un 
Achile Șaraga, ajutor de primar negociind prin 1940 nu ştiu ce cu 
Antonescu, ci de la Fred Şaraga, părintele orfanilor Transnistriei noastre, 
dimensiunea dezastrului de după Flurbereinigungul de peste Prut și că, la 
masa verde, va fi vorba doar de niște „grajdanini sovietici“, cu despăgubiri 
cuprinse-n pacea sovromică direct lui... Stalin, nu tu cărți, nu tu muzee, 
doar bomboane cubaneze şi unele cu eucalipt inventate de farmacista Eliza 
Alexandrescu pentru durerea în gât resimțită proustian în căutarea 
Cititorului Inexistent. 


1505 


Dealtfel, după Canal, aproape ca Bazil Frâncu, vremelnic Marius 
nici nu prea va mai citi în biblioteci, decât pe apucate, şi autocenzurat în 
cereri, fiind convins că există vreun serviciu Li care studiază listele de 
titluri cerute, după cum alte structuri neaoșe îți dau azi în cap pe 
soşălmedia, dând vina pe mogulii americani! Oricum, trebuia deocamdată 
să iasă din mizerie: mozaicar, zugrav, instalator, electrician, fotograf de 
nunți, numai artist nu. Dealtfel, sub bolşevism, nu i-a căzut în mână nimic 
serios despre Războiul Sfânt. Abia prin 1992, când pleca în direcția opusă, 
Editura Militară i-a oferit „Românii la Stalingrad” de Adrian Pandea, lon 
Pavelescu și Eftimie Ardeleanu, într-o copertă neagră rememorare 
dureroasă a mișcării strategice dus-întors. Ceva cât de cât concret dur 
despre Transnistria, semnalat de Noveanu, citise abia la Maria Banuş, prin 
anul Goma 1977, Sub camuflaj. Jurnal 1943-1944, mult după ce poeta ţie- 
ți vorbise atât de urât, Americă! Mai întâi însă, veni Resurecția lirismului. 
Anul cu patru primăveri 1968. Frumosul iunie 1970, cu Eliza la Paris, 
traversând şi americanul Octavian cu Virginia Atlanticul. Bani mulţi. Un 
vis. Ani mulți? Nu. Sfâşiere. Irinuca măritată la Basel, întâi cu Joachim 
Otto Burckhardt, apoi cu lon, Johann, Johnny, John Doe, Hans 
Morgenstern, IT-istul bun la toate... 

Valul de traduceri al destinderii Helsinki se referea la atrocități 
naziste mai mult din Vest şi din Polonia — rareori de pe teritoriul sovietic, 
mizantropia de la cozile ceauşiste hrănindu-i-se apoi în salturi, de la 1956, 
pe dezgheţ, Flagelul Zvasticii, până la Bernadac — Medicii Imposibilului 
(1972), Pappalettera — Zbirii au Cuvântul (1974) sau excelentul Dicţionar 
de lagăr al lui Oliver Lustig (1982). Între timp, pe unde scurte, îşi întregi 
o imagine parcă mai clară și despre celălalt totalitarism. Rareori pierdu 
vreun episod. Risca și să înregistreze Povestea vorbei! Dumitru Bacu - 
Piteşti. Virgil lerunca - Experimentul Pitești, Paul Goma - Patimile despre 
Piteşti, lon Cîrja - Canalul Morţii. Aiud. Gherla. Jilava. Periprava. Salcia. 
Sighet... Ion loanid. Soljenițin. Ivan Denisovici. Varlam Şalamov. 
Saharov, Amalrik, Mihail Voslenski. Revoluţie Culturală. Laogai. Tien 
Anmen. Pol Pot și khmerii roşii. Vietnamese boat people. Armando 
Valladares... 

Nu că avea vreun plan de lectură, văduv încă din 15 februarie 1986. 
Căuta  ceea-ce-chiar-merită spus. Era şi teoretician, antropolog, 
cioloveksceptik: voia să aproximeze bine cam până unde poate merge 
cruzimea, imperfecţia homosapului, lipsa lui de fiabilitate, cu perspectiva 
trecerii pe silicon nu numai a țâțelor de videochat, ci şi a Conștiinţei 
(Gewissen & Bewusstsein). Emigrat în Elveţia-Alsacia, o vreme încă citea 
carte adusă din ţară cu duba lui Hans Morgenstern, ginerele cel amabil. 
Utilă, Ota Kraus — Fabrica Morții, 1993, iar Raul Hilberg, The Destruction 
of the European Jews, 1961, sinteză esenţială, nu o găsi decât după 1997, 
traducere, ca să o trimită prin 2005 unui friend incult agresiv, care 

dispreţuia până şi Lembergul, ca fiind demodat, fără bloace ca 
Kaliningradul. 

— History can be preserved only in fragments. 

— We know perhaps 20 per cent about the Holocaust. 

Pictor reprezentativ al epistemologiei fără subiect cunoscător, încă 
de la 19 ani, în raiul auriu de la Ziduri-Pribegi observând ultra-ecologist că 
Peisajul n-are nevoie de homosapul admirator, deci principiul antropic e 
un fâs al Geocortexului ignar, neexplicând Universul şi Bioseea, burlac 
rufos în scriptoriumul din Aleea Dumbrăviţa, părăsit de Liz în Il 
septembrie 1983, fugită la Basel la fată, s-o ajute la creşterea Isadorei, 
continuând a supraviețui ca miniaturist în blocnotesurile botezate Piranesi, 
socotind pe suprarealistul Carcerelor a fi arhitectul în fapt al Casei 
Poporului în creştere din sucul levigat al demolărilor odată cu explozia 
socială, combinând radiouri şi oficine, Europa Liberă, BBC, VA, RFI, DW, 
Radio Svoboda, despre Laogaiul maoist şi despre Pol Pot, mai ales în vara 
lui 1989, după masacrul din Tien Anmen, era deplin conştient că 
totalitarismul marxist nu se sparie de vorba sau pata picturală groasă, din 
ce în ce mai clar fiindu-i la 1992 şi laşitatea că n-a existat Literatură de 
Sertar, deci razgromul că intelectualitatea supraviețuitoare e neglijabilă, 
dar după Revoluţie, detectă repede explozia de cărți a unei seminţii ce, 
singura vie antic, a învățat de la Egipet și Babilon să nu-și uite morţii, pe 
nerăsuflate cetind el pe trepte, lângă Biserica Kreţulescu, unde din 
comoditate de bătrân aprindea lumânări părinților şi bunicilor părăsiți la 
Ziduri, Elizei, şi prietenilor de peste tot, Constelaţiei Lucizilor şi, pur și 
simplu, „tuturor morților“, în principiu deci, și Eroilor noştri din Războiul 
Sfânt, cel generat în 26 iunie 1940 de Năpastă, şi alţii din toate războaiele 
şi răscoalele, — din vitrina de la librăria învecinată, galbena orbitor carte 
Evrei, treceţi Nistrul! a Soniei Palty (Follender), incisivă, mânioasă, cum 
cenzura comunistă n-ar fi permis, cu totul altceva decât mozaicul 
documentar de demult Carp Ehrenburg Grossman, o mărturie dintr-o 
suflare, impunându-i a roşi poate dintr-o coincidență (își aminti că, tânăr, 
frecventase nu departe Studioul Foro Royal, Follender & Kuttler, Bv. 
Elisabeta, 8). Un tablou ca de anii '30, încă expresionist, cum deobicei în 
arta lui, intruzia grea a vocii umane în gravură: 

— Țiganii (p. 158, ed. CR' 1992; este vorba de transbordare de la 
Golta, din Transnistria noastră, dincolo de Bug la Pervomaiask, unde 
ssecuriştii lui Himmler practicau stahanovismul epurator etnic; Narcis 
Moga insistând că din familia romului concret Măriuţă de la Pribegi, n-a 
pierit nimeni, însă locotenentul de cavalerie pictor şi fotograf a avut la 
Morozovsk un ține cal ce nu și-a mai găsit în permisie, acasă, familia!) erau 
transbordați pe malul unde îi aștepta moartea. Plângeau, strigau, țipau. (...) 
Trecu un bac. Multe femei, cu copii. Una în zdrenţe, s-a ridicat în picioare. 
Ținea în braţe un copil mic. Gol. A urlat ca o fiară. A ridicat copilul, spre 

soare şi l-a azvârlit în apele tulburi ale Bugului. Un urlet uriaș. Toate 
femeile de pe bac s-au ridicat în picioare şi şi-au aruncat copiii în apele 
Bugului. Și îndată s-au aruncat şi ele. Unele încercau să se înapoieze pe 
malul ROMÂNESC. Soldaţii de pe mal au început să tragă cu armele. 
Țiganii de pe ambele maluri au început să urle... 

Scenă dantescă vădit, pe care Marius Ghizdavu o ilustrează-n culori 
cadaverice, cu joc de lumini ca-n subteranele Judecăţii de Apoi 
michelangioleşti, între timp recent privind el însuși, de pe tatami, prin uşa 
culisantă, cu cea mai geto-dacă mioritică luciditate Hokusai, soarele negru 
al Morţii la Kyoto direct în față, o moarte mai mult decât moarte de om sau 
de grup uman ales pentru genocid după criterii rasiste sau marxiste, o 
moarte a Speciei ca atare, puternic compromise la dotarea lui Ginghis- 
Han cu telegraf (expresie păstrată din interbelic, (Serge Tchakhotine — Le 
Viol des Foules par la Propagande Politique, 1939). Pe net, tabloul a fost 
luat la miştoul criptorasist, firește, în pluralism și diversitate, fără a fi apărat 
de iubitorii de artă friends sau breslași rivali, cum că nu-şi aruncă ea țiganca 
noastră în fluviu puradeii, paranormal fiind că ideea de test transhumanist 
i s-a născut protocronist după o sclipitoare conversaţie, la şah, dintre robul 
său Feodor Kuzmici Merţalov prizonier şi musafirul Oscărel Hubig, mic 
şef de comando de piloşi SS de la Einsatzgruppe D, al cărei comandant, 
Otto Ohlendorf, era atașat la Armata 11 Germană, cea încadrată strâns de 
A4 şi de A3 Române, într-un front comandat de Mareșalul lon Antonescu, 
supradotatul Raul Lecca notând de pe tinetă că dacă Engels laudă rolul 
muncii aproape silnice în procesul de transformare a maimuţei în om, 
atunci un Marx prea gânditor poate fi killerit la roabă de călăi parrtidului, 
cu complicitatea populaţiei fumătoare de ţigări Belomorkanal, zek, z/k asta 
însemnând, zakliucionnii/kanaloarmeieţ, rob neplătit în armata de muncă 
de la Canal! Munca aducând libertate și la 1930, în sloganul afiş 
Kananoapmeeun! Or xxapkoiă paGoreI pacraer TBoă cpok! Deci dacă topicul 
e Freigabe, atunci cu necesitate de oţel Krupp de Novokuzneţk, tragerea pe 
filieră a ciolovekului, din cimpanzeul mai sociabil Bonobo, dialectică că 
gorila şi urangutanul or fi ființe ce au degenerat dintr-un om intermediar, 
prin lene, cruzime şi turnătorie, adolescentul Marius observând deja la 
pubera Clara Honig oroarea clasică de amestecuri impure, de corcitură, de 
ce trebuie cu ce nu trebuie, aşa că a adus-o pe culmile indignării, lăsând în 
culori cadaverice, la apa infernală Bosch a Bugului, mamele de pe bac să- 
şi înece pruncii sortiți unei morți de la omul civilizat, adică „pragmatic“, şi 
precum într-un film alb-negru, a identificat în sepia observatorii 
internaționali ai scenei şi, în prussian blue, Gulagul cu sugestia puerilă că, 
după Şalamov (membru al Societăţii Varlam Şalamov fiind) nu se mai 
poate scrie despre Auschwitz fără a aminti și Kolîma, la care poeta încă 
expresionistă i-a replicat, de la obraz, că fieştecaare Neam să-şi finanţeze 
cultul martirilor săi, fiindcă nu la Edu-Cultură se fac economiile bugetare, 

mă băiete... 

— Preocupându-ne generos idealist, nu ceda el, în contiguitatea 
succesiunii acum-urilor, de martirii futuror popoarelor, chiar și de-ai celor 
uituce natural sau ai ălora mancurte artificial, nu trebuie cenzurate 
sechelele că o adunătură tocată de marxism-leninism-stalinism-maoism nu 
va ieși zdravănă la minte atunci când securiştii vor simula că ei construiesc 
capitalismul. Vasăzică Marea Recuperare focusată pe Lemberg poate părea 
o absurditate gogonată cât Galiţia Mare. Dovadă Schlamm-rasputiţa că-n 
1993 n-avem Minister al Propagandei de să dăm la popor Războiul Sfânt 
existențialist tot atât cât Războiul Reîntregirii expresionist, întru o Lectură 
Silnică, rezultatul fund Submediocritatea în toate, tipică Păcii hibride din 
postmodernismul excesivist, epitomizată canonic de un fotbal empiric, 
primitiv, incalificabil, practicat ca de niște maimuțe, în mlaștini sau pe 
soluri nisipoase, Războiul Declaraţiilor şi transmisia în direct acuzând 
publicul că la noi confuzia valorilor merge până la confuzia conceptelor, 
reușind să scoatem prin sita de mătase juiciest hamburgers doar din garlic 
powder, cu scriitorul ajuns cronicar şi istoria ficțiune deschisă oricărui 
rezultat, la Naţională, fără stranieri. 

— Ap iaca, k cemu vseo eto? În Bay Area, Marius fotografia focile 
Caliacrei şi asculta reiterat în nişte căşti bi de culoare Lamium purpureum, 
de la Augustus, o trupă locală, Los Cenzontles, CD-ul 2000 De Una Bonita, 
trackul La Morena cu vocea băieţească a Giselei Farias Luna. Ca artist, era 
îngrijorat de ştergerea din Istorie şi Literatură a Războiului Sfânt, 
intelectualiceşte refuzul recunoaşterii Basarabiei ca Pământ Românesc 
fiind un invariant al lăbăgelii de la Democraţia Originală 1993, la 
Democraţia Specială 2023. Se imagina pe sine adolescent, îndrăgostit de o 
feministă precoce călătoare şi, sub luna tropicală, într-o noche de ronda, 
sub balconul din fier forjat ca-n târguri dunărene cu sturzi în trandafirii de 
dulceaţă, cântând să-şi recupereze edenicele favoruri, ajutat de 
acompaniator pedofil ţinând neobosit un ritm înnebunitor din trupul cel mic 
al jaranei... 

— Ei, cum să nu facă Marius război! râsese lubric Dora. El era cel 
mai bărbat dintre toți cei pregătiți pentru prima manșă din play-off, cea de 
Acasă! 

— Rău e, măi, să fu un Marius Ghizdavu! oftă ginerele, Hans 
Morgenstern. Până la urmă, nu cel din urmă, ci cel ales, exemplar ochind 
şi nimerind corect, deşi abia la Kyoto, nu la Carcaliu, va învăţa kyudo, arta 
tragerii cu arcul. Săgetat de Cupidon să monitorizeze juma de veac 
NĂPASTA, de la 26 iunie 1940 la 13-15 iunie 1990, mirat de năpăstuirea 
Neamului Românesc celui ospitalier, bun şi blând, cum sunt toate 
popoarele, excepţie alea cu cu p mare, care şi-au realizat imperialismele 
sau încă le umflă, cu grele consecinţe-n demascarea fiabilităţii slabe a eticii 
homosapului, şi asta tocmai când Istoria a intrat în prelungiri. Dar tot e bine 

că în URSS se compromite, la Bucea, nu doar Parrtidul, ci şi Căgăbăul! 

Ocolind în zborul de phoenix stângaci al dromaderului încrucişat cu 
lamă andină sau cu vigonie, piramida teutonică înălțată din nisip, de 
refugiatele dace, cu sânziene în păr şi coliere de calcedonie stimulând 
lactaţia, pe țărmul baltic ca ambra, la Neue Frauenburg, între Danzigul 
polonizat pe vecie de Walesa şi Kaliningradul românesc de bloace noi, el 
oil Borgiah meboid sau chiar homonoic se gândea la zei şi că istoria- 
literatura de pe raft, nu incomodează re-făptuitorii potențiali, nici pe 
cinefotoreporterul de Război Sfânt să se simtă puţin că se bolșevizează, se 
slavizează cu dor de fete din Kuban şi chiar se schimbă fizic în URSS, din 
autochirurgie facială de nebun, dobândind ochi uşor oblici şi lunecos 
închiși ca ai oamenilor de stepă, cum într-un autoportret Sfântul Vincent. 

— Nu se mai poate face nimic, decât să nu se mai repete! Nu trebuia 
să fie. 

— Să sperăm, Eliza. Deşi Mişu a ars la Berevoieşti documentul care 
atestă superficialitatea căinței mele şi bolşevizarea-mi ireversibilă din 
adânc, fiind doar un beler de tip leninist către însărcinatul cu epopeea 
„Războiul Sfânt“, Grigore Căinaru, între departamentele de la Ministerul 
Propagandei, de la o uşă capitonată la alta, sugestia c-ar trebui deja 
Conducătorul Statului să ordone, pe lângă a curta doar doamne colonel 
nerujate, ca întreaga populaţie a ţării provizorii, de la plopii Topologului 
la fagii Bîk-Buk-Bugului, să îşi merite morții, rugându-se zilnic spre 
Răsărit, iar popii cetind câte o pagină din Războiul Sfânt, epuizându-le 
toate 1681 în circa 32 de ani, dar reiterând ciclul lecturii silnice, ori de câte 
ori se pierde şirul. 

— Români! Națiunea a început azi un războiu mare şi sfânt. Români! 
Războiul acesta este o tragică dar măreaţă purificare națională. Veacuri noi 
şi-au început fiinţa. Providența creează oameni şi popoare care împinse (de 
ssecuriştii  anti-retragere-de-pe-poziţii) în lupta vieţii, în vârtejul 
concurenţei vitale, se ofilesc şi pier, tac şi trădează sau se înalță puternic și 
stăpânitoare. După cum viaţa nu este făcută pentru trădători sau laşi, nici 
istoria nu este creată pentru popoarele slabe. Când un neam ucide într-însul 
fiorul vieţii, când surpă într-însul religia mândriei, când se lasă purtat de 
vorbe deşarte, de fetişisme şi prejudecăţi, când este neapt să se unească 
într-un vifor de dezlănțuire națională și trăieşte numai din ofrandele 
norocului sau târgul internațional, atunci acest popor îşi poate număra 
paginile istoriei (şi ale literaturii) ce-i mai rămâne să trăiască. 

— Azi voinţa și lupta, religia (învăţătura, he-he, „posthumanistă“ de 
după om) şi biologia (experienţa de până la homosap), dreptatea iminentă 
(căci ce cere rațiunea se actualizează-n cearșaful jegos al realității) şi 
îndârjirea de a o câştiga, acestea singure califică şi descalifică popoarele 
(arunci prosopul), atât pentru Campionatul European, cât şi la Mondiale, 
deci şi pentru Cruciada Antibolşevică. 

— Războiul (SFÂNT), războiul acesta (maaare şi sfânt) ESTE, o 
români! o mare luptă! a civilizaţiei creștine! contra unei noi barbarii. După 
care vor veni şi ne vor linişti pe toţi, cu inteligenţa lor artificială, huboții. 
Azi nu se înfruntă în Europa statele, ci rasele şi lumile. Massa slavă cu 
amorfismul ei degradator, bolşevismul, tinde să distrugă nu numai viața 
vechilor rase europene, dar să răstoarne însăşi bazele civilizaţiei noastre 
străvechi, prăbușind Cupola Spirituală sub care s-a întemeiat toată aşezarea 
Europei. Familia, proprietatea, biserica trebuiau să fie arse în flăcările 
demiurgice (comunarde, petroleuze) ale nebuniei religiei comuniste (care 
împopoţonează Krupskaia cu bijuurile Reginei mele). Simulând idealul şi 
săpând ocult şi perfid puterile vieții lumii, comunismul era insula iluziilor 
pentru rătăciți şi veşnica ameninţare a Europei. El nu va mai fi. 

— De ce să nu mai fie, mă? protestă contra derapajelor rasiste, 
zvârlind cât colo Dorothea Schlauberger mapa de negociere grea „Războiul 
nostru Sfânt — Fotografii, crochiuri, pasteluri, acuarele“. Bolşevica 
variolă, care l-a ciupit de obraz şi pe Stalin, făuritorul imaginii lacheilor săi 
burjui neburzuluibili Roosevelt şi Churchill (vezi că faci jocul 
antioccidental al Ungariei şi Austriei habsburgice, putinisto, monitoriză 
Muhală Muistu) a biruit ciuma fiarei naziste „în chiar bârlogul ei”! Cine 
crezi tu c-o să te mai expună, la Basel, cu o Prefaţă ca asta? 

— Chouchou, tais-toi! o opri colonelul vânător de munte pe soție să 
reacționeze, ca un preşedinte la un proces din care va emana o justiție 
originală. 

— Terminaţi odată cu mutrele astea ca de înmormântare! N-am putut 
cuceri Rusia în 1941-1945, o s-o cucerim altădată... Scrofiţa roz 
occidentală, bombăni nemâncătorul-de-lebede unchi Isidor, de la Antibes 
nu de la Carcaliu, plescăindu-şi buzele prehensile de consumator căruia nu 
i s-a raționalizat-raţiat, într-un secol culinar, niciodată nimic din nimicuri, 
tocmai pentru că ea iubeşte La Vie en rose şi trufele, va tot aduce prinos 
nazismului bolşevic, deoarece s-a apărat la Stalingrad de bolşevismul 
nazist, indiferent ce miorlăituri va scoate nud pisica maidaneză galițiană a 
Murocikăi de la Harkov, pe drumul cu plopi al Lwowului! 

Îl așteptase la Gara de Nord şi se strecurau anevoie printre parizieni, 
spre Parkingul Stalingrad, de lângă stația de metrou cu același Nume, 
dinspre cartierul La Villette, îndrăgit de pictorul iluminist narodnicist 
pentru ce da la Popor, — știință la zi, filme de vară noaptea-n şezlong, 
cursuri, sunete smart, filarmonică... 

Nu mooye ca la Noi, guvernul elitei șmecherilor, de la Democraţia 
Originală jună la Democraţia Specială boşoroagă. Ci Marius tăcu. Din 
ochii de mâţ tulburi dezbrăcând pe badanta model Agnieszka, ea 16 el 69, 
în anul desțărării lui 1992, cu ideea fixă că dacă până-n 2051, când liter- 
istoria, nefuncţională, va sucomba, după vreo explozie solară, şi atunci 
standardul de huzur echicultural prăbuşindu-se la nivel 11 septembrie 

2001, Restaurant Le Train Bleu, Gare de Lyon, Paris, mmmm, 
rehitlestalinizarea, o, parizieni, se va reiniția cu necesitate Undeva, şi nu în 
ritm Goebbels-Ehrenburg, Riefenstahl-Eisenstein, Ribbentrop-Molotov, 
Rommel-Jukov, agale, din Bayerische Alpen la Ural Tian-Şan, ci accelerat 
prin tâleşou tembelizor și chat netărău, în maxim nouă luni, urmând 
Breaking News cu arderea primelor 1681 cărți şi a primilor oameni. 

— Cu o singură obiecţie! îl ciupi cu îndrăzneală de obrazul înlăcrimat 
de-o alcoolică sentimentalitate slavă, infirmiera discipolă poloneză 
Ivoveană. 

— Întrucât humanitatea are doar oarece educaţie 90% antinazistă şi 
10% antibolşevică, se plânsese el la toţi care nu-şi puteau imagina plastic 
cine-i acum Dușmanul ăl Nou, în contra căruia se va înregimenta, la prima 
Foamete, în Batalioane de Asalt, junimea canibalică pură, deşi dr. Bogza 
cic-ar produce deja la CBAGO pentru insecte mostre de care de om 
artificială, cu gust, aromă şi textură identice cu cele naturale, e clar că 
Ritualul Hecatombei se va practica tot spre Galiţia Mare, cu ce indezirabili 
s-or mai găsi, migratori, hoţi, răi, corupți, nesimțiți, mâncători de lebede, 
firește şi de organe de copii, în plus leneşi isteți, Agnieszka, și capabili a 
recupera Decalajul, întâi faţă de fraţii lor de gintă latină, dacă. Dacă va mai 
avea cine lumina pe Popor, adică drojdia mustului care fierbe, ce rămâne 
din hemoragia bejenirii Tineretului spre o deznaționalizare în două-trei 
generații, cu rușine de a vorbi româneşte în țări avansate. Zero şanse, Verei 
Otlei, privind demolarea Casei Speciale, recuperându-se mss. 1681 al 
epopeei naționale căinare Războiul Sfânt, compuse pesemne la ordin cazon 
sau cu mansuctudinea şefilor Propagandei, motivaţia suficientă a 
excavaţiei de către holdingul Avăcăressi fiind că, din cauza Gravitației 
masivilor pereți, Legile nu pot ieşi din sfincterele Casei Specialilor decât 
ca şi nişte strâmbe, de până şi fraţii Enache, ca burghezie de merit 
nechezoală, au boală pe alții îmbogățiți, deşi mandavoşka, nemaiputându- 
se hrăni dupe pielea pelagroasă a propriului mujic, va lua la ros şi 
Triunghiurile geopoliticii imperialismului nostru de la Traian, nu ca la | 
Decembrie 1992, de-am șezut în cur şi-am deplâns katastrofa electorală, 
expatriindu-mi eu via Basel la Sonnenheim, să aridic în crama Alsaciei, 
capela Timișoara-n sânge, cu altar Baricada, timişorenii înşişi deja 
nemaiștiind cum o fost, iar bucureştenii ioc, dovadă că când ucenicii mi s- 
au strâns, unul tocmai din Kyoto, Yukio Miyagi, la plăcinta cu varză uie 
strasbourgheză, mişunau deja pe plaiul proaspăt nins provocatorii 
întrebând Dar unde sunt colindătorii? 

— Ce vreți, mă? a oprit republicana Dorothea colinda, invocând 
laicitatea. 

— Tara noastră românească/ Nu va rămânea Regat/ Ea va fi 
Împărăţie/ Şi Mihai va fi-mpărat! cântau soldaţii noștri imberbi, luând 
Caucazul. 

— Ahaaa, epopeea Căinarului 1681! Daa? la să ne lăsăm și de 
farmacopeea populară, Marius, intrinsec naționalistă! Fiindcă, băăi, 
inconştientule, atunci când postezi ostentativ sintagma pizda ţigăncii, tu 
eşti simultan şi sexist, şi rasist! Tot aşa în Pulaski, Tennessee, a fost 
conceput la beţie, ca o glumă, Ku-Klux-Klanul! 

— Ai dreptate, ce-i al tău e pus deoparte! Trebuie să fim mereu 
vigilenți. Vegheaţi cu mine! Români galițieni, boieri mari! li se adresase el 
atunci, de mult, ca arhitect macabru, de pe columbar. Epopeea Căinarului, 
azi bărbos şi mogul în Purgatoriu, ne dă povaţă că Misia istorică și implicit 
literar-artistică a Neamului Românesc nu este de la Providenţă să înveţe 
din catastrofe proprii, ci din ale altora sau cel mult din istoria 
contrafactuală, cea din basme şi fluviuromane, iar liric, câmpul apropiat 
tactic e prea prozaic azi să mai prevezi prin seculi, tu, uitat Erou Desculţ, 
reprezentat prin casca ta de sub păpădii (Taraxacum officinale) şi pizda 
țigăncii (Lamium purpureum), care doar solum sacrum te omagiază, mă, 
cum şi Răsăritul Lunii în dumbrava de argint e independent de existența 
sau inexistenţa Poetului peisagist martor ocular pentru orbi, abia cu aceste 
cuişoare în imaginara raclă şi cu multă scorţişoară deci nucşoară în vin de 
Ziduri evocând noi, pățiții, epistemologia fără subiect cunoscător, extazele 
filosofice multiple, Niirnberger Christkindles Markt-Gliihwein, ale tinereții 
celeia sigilate de un Războiu chiar prin Năpastă SFÂNT, la hazul de necaz 
obscen cazon, pu în pi, că din bordeiul meu nici muza, nici musca nu 
evadează neconsolată, Nosferatu neștiind încă de la Woland dacă e de ajuns 
un Gulag global de tehnologie Orwell smart, mai ales c-acum creăm, toți 
cenzori voluntari fiind, universuri concentraționare smart, fără să desluşim 
ce mormăie ursul carpatin la urechea de mort ca fiind /legământul nostru, 
adnotat cândva de polcovnicul Horea Bratu, inamic al geopoliticienilor 
Duşmaniei, împingându-şi cu indexul ochelarii spre fruntea de delfin 
canonic, cum că echilibrul trebuie înţeles tot clasic, ca între nemți, slavii 
noştri şi Axa Latină, stăvilindu-se americanii şi chinezii lor, dar 
impunându-se iar relatinizarea Balcanilor de la 101 dalmaţieni până-n 
Mooyezia Super, deşi cam târzior, bade, clarvăzătoarea Volva-Buicka, la 
Kassandra-Halkidiki, nu la Athos, anticipând analiştilor Saie Buburuză și 
Ion Codoi, pentru 2222, un îngrozitor konieţ knighi smertar al iazikului 
rumînskii doar în sensul de stare de necesitate restitutio in integrum, până 
şi turcii, cât de otomani, recunoscând Rumelia ca Rumenie cu tot cu 
reconstituitul pe banii lor Moscopole ca a patra Romă şi primă Moscovă, 
anterioară Kievului, iar a cincea nu va mai fi deloc, computerele venind de 
la Diavolul, o înviere a latinei, limbă a Europei cum alţii au revigorat 
ebraica, fiind şi scopul pe termen superlung al parrrrtidului nostru, dezvălui 
totul şeriful Alin Vişan călușarilor săi tari în bâte Spumotim, pe când 
eseista soție a amiralului Vladimir Vissarionovici Clătici, şef 
Departamentului Clarviziune din Ministerul Public de Boli Interne, fostă a 

lui Narcis Moga, compensa iremediabilul sugerând că nu Hi, nici măcar 
NSDAP, ci vârfuri încă şi mai reacționare, quasi-criptomasonice au fost 
implicate, urmând un Terminator-3, vizând chiar colonia România, şi 
totdeauna va fi aşa la mijloc de secol des, deoarece dacă nu s-ar fi 
autosesizat de Revelion 1933 Clubul Illuminati de la Davos, atunci 
Răsăritul, domnilor, adică Marea Galiţie 1933 a genialului Marius 
Ghizdavu de la Lw6w, combinând 10-12 milioane de evrei cu 20-24 
milioane de români, şi unii, și alții şmecheri şi azi, rezulta miciurinist- 
lîsenkoist un ciolovek de lapislazuli care ar fi pus sub semnul întrebării, 
dacă nu şi al mirării, orice altă hegemonie continentală şi, prin monopolul 
culturii, civilizației și religiei, chiar globală, valorificând în-vederea-a-ceva 
avantajul imuabil al poziţiei geografice între Chersine, remarcat încă de 
academicianul post-mortem Voicu Ghizdavu la 1 octombrie 1938 pe la 
ojină, dar Zuzulina ceru Cepecăi să zapeze dracu pe alt canal cult, reieşind, 
apropo de continent, de eternul con şi de neant, împotrivirea YouTuberului 
vegan Terente Frunzăverde la confesiunea epistolară a lui Sartre, nu către 
Despina noastră tare-n Gaist ca Bach la sala cu orgă a bancherilor din 
Chişinău, cum că la Noch-nichtul prăvăliei se autoevaluează mai degrabă 
comme un masturbateur des femmes, qulangiu având mult de scris, decât 
ca un frecvent coiteur, de reținut că şi Marius față de Agnieszka, el 18, 
pardon, 81! ea de-amu 18, OK, suprainterpretat stahanovist more ferarum 
T-34 als jebanieţ de 1681 ori, iar în restul cvasinfinit als kobilkanieţ, martor 
de pe Pulaski Bridge la sfârşitul înecat în zeamă-de-varză al istoriei 
românești, născându-se mai mulți viteji în Diasporă, deoarece de la Odessa 
noastră, basmul e că s-ar fi întors în 8 noiembrie 1941 cu un yad, cuo 
mânuţă de argint, dintr-acela ce-ajută omul sinagogic să urmărească fără a 
orbi textul divin, păcat boieresc ca să nu vină alții mâine la masa verde și 
să întrebe unde este yadul, dacă-l şterpelesc alții, semn și înțeles că nu se 
putea să fii în lad şi să nu te orientezi, ceea ce avocatul antidenigrare 
acceptă, inclusiv doctrina academică Voicu Ghizdavu a celor trei chersine, 
fiecare alt leagăn al Neamurilor Romănești, unul moldovenesc, al doilea 
populația RO şi al triile Neamul Românesc autentic, cel bejenit în 
Diasporă, singurul demn de slujit, dar genialul artist plastic respinge până 
dincolo de centrul terenului platoului lagărului, dezmânjind măcar pe eroii, 
perorând că loviturile aplicate de ei bo/şevismului până la Stalingrad și 
până la Groznîi erau mortale, EL N-AR MAIL FI FOST, pica definitiv chiar 
şi marxismul încă de pe la 1942, scăpau şi chinezii, dacă cuplul Roosevelt- 
Churchill nu i-ar fi oferit bampirului cominternist transfuzia cu sânge de 
copil de rasă neglijabilă galițiano-angkorian, şi Kirsch, până 1-a revenit 
pofta de a înfuleca pateu cu sare, hrean, curcuma, wasabi, sos curry, 
helluva, beluga și poster color Frankfurter Sausage, ameţi din nou Zuzulina 
canalele arhipelagului televizionar, scris fiind să se aştepte trezirea 
românilor, încât să se citească, în cartea destinului că bolşevismul s-a 

născut pe Neva şi a mierlit-o pe malul Begăului la Timişoara noastră, când 
Marius orbecăia după Catedrală şi n-o găsea la locul ei de parcă o 
translateralizaseră inginerii Epocii, tocmai în Pădurea Verde, nu în pădurea 
de pe Râul Doamnei, prin care călărise de Revelion 1940-1941, să se 
asigure de protecția colonelului Moga pentru invitaţi, îngrijorare privind 
soarta României Mari Regale văzută azi acum ca tâmpenie ridicolă, mai 
bine picta ceva de succes, mandavoşka exprimându-și, în repetate ocaziuni 
de Reunire ratate, de la 22 decembrie 1989 la 11 decembrie 1999 şi apoi la 
10 august 2018, la Gazarea Centenarului, aşa achiezând la Pactul 
Ribbentrop-Molotov, DEZINTERESUL politic şi intelectual față de 
Basarabia, pământ neromânesc, aşa că-n vara lui 1992, desțărându-se încă 
din gară de la Vârciorova, deja alsacianul constatase, tot fotografiind ca în 
război, o resurecție a stepei în şesul românesc neerbicidat, umplându-se de 
maci roșii lanurile de pâne, pogoane întregi până, hăt, în zare, ca un omagiu 
Tonitza de la Topalu, al solului patriei către cine s-a jertfit pentru cine nu 
s-a jertfit, degeaba antibiograful facsimilându-i Carnetul de membru al 
Asociaţiei Reporterilor de Război Sfânt, cu gratuități pă transport prin 
aplicaţia YouthTB, căci el ştia de capodopera, Gioconda vieţii sale-n 
Galiţia Mare, că Subiectul vine de la Răsărit, că era şi este cadoul omagial 
Pizda-Tigăncii (1997), tabloul de cimitir de eroi uitaţi, inspirat şi proiectat 
dinadins să-i fi plăcut şi tovarăşului lingvist Stalin, pe care-l ştia de la Mişu 
obsedat de cel mai misterios cuvânt cu sens istoric galițian, nicio abordare 
materialist istorică, oricât de dialectică neputând elucida adoptarea de către 
femina geto-dacoromană a vorbei jenşcinei slave ruse-ruse, româncuţa cum 
poloneza, bielorusoaica, muscala, hoholiţa, până şi moldovianka sau 
slovena, de-a ajuns, că tot filigrana el hărți în grandiosul efort 
propagandistic Spațiul istoric și etnic Românesc, prin 1942, să creioneze 
dispersia cuvântului magic din Balcani până-n Ural, cu grele consecinţe 
când i-au găsit la percheziţie slovele alea pe hartă, cam dincolo de Linia 
Stalin, ce insultă, dar în interesul Ştiinţei, şi al superiorului ei ierarhic, 
Mitul, construit mai mult pindaric de către genialul Grigore Căinaru-n 
eroice Imnele Războiului Sfânt, total diferite de deviza alcoolicului, pu în 
pi, cum că epopeic călăuzite de popi bătrâni, TOATE muierile dace au fugit 
de suprarealistul Traian spre nord, Flucht din davă-n davă, cum aveau şi 
incașii Machu Picchu, fortăreață a femeilor la nord-vest de Capitală, de 
Cuzco, — fugărite de pofticioşii legionari ai Romei, cari nedispunând de 
tancuri Tolstoi-34 sau de camioane americane, nu le-au prins nici pe 
drumuri sileziene, pomerane sau prusace, să le frângă cu huiul presupusa 
Rassehochmut der germanischen Frauen, nici pe autostrada informațională 
a zămislirii mitului wagnerian al Walkiriilor blonde neîmblânzite, care 
zgârie şi muşcă, venind din nostalgicul Sud, ieşind din ceaţă în îi cu ţâţe 
bluesroumene ca merele Eve şi-n fote dezvelind inspirând ce-ai de făcut, 
soldat nemulţumit doar cu znaciokul din pieptul slavobolşevic, acei bătrâni 

preoți însoțitori, ajunşi magi blajini dăruindu-le generos vikingilor 
Constituţia lui Zamolxe, odată cu Biblia druidă, iar ele sânge de cel mai 
nobil preţ, din care se trage mitic, în pofida demitizatorilor bogaţi, nu 
numai aristocrația ariană prusacă, ci şi cea varegă ce a fost prințipiul 
organizator la neamul ruşilor, de la Novgorodul polonez şi Kievul nostru, 
în combinaţie cu creștinarea datorată eremiţilor dobrogeni şi celor 
basarabeni din stâncăria malurilor Nistrului din Capadocia, da, a Nistrului, 
fiindcă la Prut auzi doar melopeea încălzirii globale Dimineaţa pi racoari/ 
Dimineaţa pi racoari/ Eu stau cu ochii la soare/ Și ma uit în ceru” ăl mari, 
la care fraţii răspund de peste ape lățite de inundațiile prosovietice din 1941 
iunie 22 că Sara pe vale/ buciumul sună normal/ dar pus între buzele tale/ 
el sună special! cum a pus pe muzică Adorian Tomoioagă, liderul 
generației Nimic pentru fară, cu explicaţia că totalitarismul vine din 
fanatism, pleacă de la bune intenţii, şi nu vă fie cu Bekiimmernis ca-n 
Banat, vom avea grijă (1936, Reichsfiihrer SS H. Himmler, Die 
Schutzstaffel als  antibolschewistische  Kampfsorganisation) ca în 
Germania, inima Europei, să nu fie pricină de-a se isca o revoluție 
organizată de suboamenii din interiorul granițelor sau prin intermediul 
emisarilor veniți din afară, ca la Tatarbunar... 

— Bune intenţii care când devin rele intenţii e/oata poate fi reeducată 
să nu se mai descompună în oameni, în indivizi, zise Goebbels în 2 martie 
1943, nici la o lună după discursul Războiului Total. Noi suntem atât de 
amplu avansați în implementarea Finală, încât e imposibil să mai dăm 
înapoi. Şi e cu-atât mai bine! O mişcare şi un neam care şi-au tăiat toate 
punțile luptă cu mult mai energic — practica o dovedește — decât cei ce mai 
au vreo cale de întoarcere! 

— Dar oare n-ar fi mai înțelept să ardem cadavrele, în loc să le 
înhumăm? O generație viitoare ar putea privi cu oroare ce s-a făcut, s-a 
îngrijorat la cafea, dr. Herbert Lindner, observând că tanchistul își pusese 
centura scapulară în locul celei pelviene, zvonindu-se pe teatrul de război 
că şi Dialectica tocmai se răsturnase, în timp ce Marx îşi scutura de cenuşa 
tutunului halatul din molton. 

— Herr Ma, a hârrâit SS-Gruppenfiihrer Odilo Globocnick de la 
Treblinka, dacă vreodată, după noi va veni vreo generaţie aşa de laşșă, aşa 
de moale încât să nu priceapă opera noastră cea corectă şi necesară, atunci 
întreg efortul a fost zadarnic. Dimpotrivă, ar trebui puse peste tot panouri 
de bronz, care să spună ce-am realizat noi, încumetându-ne să 
implementăm această soluţie măreaţă! 

Marius, încondeiat de Narcis c-ar fi votat, dacă-l chemau, pentru 
păstrarea Auschwitzului după demolarea rezervată Moscovei ca să se sape 
un lac cât GroBer Wannsee, dimpotrivă, spre deosebire de Bratu şi Căinaru, 
anticipa că, pentru galițienii din rezervaţii şi sclavie, spre deosebire de 
SUA, la noi Lincoln cu democraţia şi Căinţa avea să vie mai repede, 

existând baze culturale umaniste încă de la Walkiriile femei dace fugite, 
spre deosebire de SUA, revelaţia de la Poltava, la sud de Harkovul lui 
Hasdeu, fiind că, de la dalmata Poola spre niponele Kurile, în frăție de 
arme, romanii cuceritori au mers cot la cot cu dacii văduvi, pentru a 
întemeia Pul' dava (Poltava), răpindu-le treptat slavilor femeile, una câte 
una, prin violență, cum arată şi expresii interlope ca dat' pizdi (a cafti), 
otpizdit (bătut măr) sau pizdeţ (capitulare necondiționată/ armistițiu). 

— Tot de la aceste castre, unde dacii şi romanii concentrau femeile 
slave, pentru a repopula lumea geților, dacă reflectăm protocronist, cugetă 
Saie Buburuză sau Tudorel Băluţeanu, vine poate şi vorba getto. Însă 
Şcoala de la Sonnenheim als Akademie exaltă, după 1992, ca şi după 2021, 
relația generoasă româno-slavă, coexistența paşnică, geniul Regelui Carol 
2, care-n Odessa noastră, la Biserica Pokrovska, la 31 august 1918, s-a 
însoțit rusește cu bizantina loana Lambrino, pentru a reda marelui Neam 
imperial prieten rus al lui Tolstoi o Dinastie nouă, după cea a Romanovilor 
lichidată de Lenin, numai pacea în Est putându-ne îngădui, în jurul 
Lembergului, sau în Triunghiul de Lapislazuli Viena-Cracovia-Breslau, 
Marea Recuperare, miraculos cultura din Diasporă şi din Țară să se 
restarteze şi să se reinventeze cu adevărat, ca livada de vişini primăvara, 
unele semne, încurajatoare văzându-se încă de pe acum, chiar dacă bătrânul 
supravieţuitor optează, după desțărare și umilinți în exil, mai mult pentru 
subiecte alarmând cât de lesne se poate improviza cu niţel Creative Writing 
şi multă Artificial Intelligence un Mein Kampf 2, dacă va fi cazul 
soluționării finale a românilor infiltrați în UE, pe bază de plagiat după bine 
documentata barbarie-asupra-germanilor, solicitată imperios de Stalin lui 
Roosevelt-Churchill la Ialta noastră (Ducapolis), capodoperă genială de 
largă cât a Giocondei recunoaştere internațională fiind bizantina icoană, 
dedicată de Marius Ghizdavu memoriei camaradului elicopterist Otto 
Runge, Fecioara de la Nemmersdorf (0ct.1944, azi Maiakovskoie), 
defuncta expusă în paiele staulului cu tot cu focarul pubian, pentru necrofili 
de la un pedofil (81) ce uluit de puritatea catolic intimă a Agnieszkăi (26), 
într-o Mare Epocă Creatoare de debit Van Gogh, în timp ce, triumfând 
electoral, voievodul fotbalist Avăcăressi ar fi declarat tabloidului lui 
Maradonel Zamfir-Frişcă, cum că se simte ca losif cu Preacurata, 
retractând ulterior, alegând altele de-ale lui Marius vechi, ca Orte des 
Schrekens die wir niemals vergessen diirfen, cum futbol cu cap tăiat la 
Gorlitz, sau O viziune Valev a Planului Morgenthau, Pisici galițiene la 
Bălţi, întorcându-se curioase acasă, noaptea, de pe dealuri, în târgul ars 
dimineaţa de echipele de distrugere, statuia de pe Aleea Clasicilor dedicată 
de Marius nu lui A.H., ci retoric comisarului NKVD Muhin, care ajutat de 
480 diversionişti, a dinamitat în 1941 89 de clădiri din centrul Chişinăului, 
să tot fie reconstruit măreț ceaușist; împietrit Mareșalul contemplând chiar 
de 10 Mai, 1944, întoarcerea din Crimeia pe plute-Meduza, respectiv în 

vaporaşe de agrement, a aliaților săraci, respectiv bogaţi, pentru o defilare 
româno-germană, Jukov la Preskurov consultând pe Kutuzov asupra 
bolşevizării-deznaţionalizării ireversibile a malurilor Prutului, unde a fost 
România, Dorobanţi noștri intrând în Odessa pe Uliţa Ivanovka, la 16 
octombrie 1941, pentru a arbora Tricolorul Regal peste marele port dar al 
Basarabiei, Exodul evreilor din Chișinăul ce arde trei zile şi trei nopți, 
distrus de căgăbăul în retragere, Mamă și prunc la Bromberg 
(Westpreussen, violată cu baioneta, pruncu-i agonizând, ianuarie 1945, trei 
zile agăţat în părul călduros), Dresden, mai 1812, tablou Napoleon 
petrecând relaxat cu soţia, rude capete încoronate, miniştri, mareşali, când 
află, breaking news în stil Theodor Aman, de Răpirea Basarabiei şi, scurt 
pe doi, spumegând de mânie, decide campania din Rusia, amintită și de 
Tolstoi în tetralogia Război și Pace, reperul 27 ianuarie 1945 tratat ca cum 
Gulagul ar fi anexat Auschwitzul, bazându-se femeieşte că, pe 8 martie 
2003, ziua internaţională a circa 3 000 000 vergewaltigten Frauen, dinspre 
Knigsberg și la Berlin, el avea captura de ecran, pe educativul Google 
1540000 referinţe la "Holocaust" şi doar 85200 la "Gulag", Scufundarea în 
Ostsee a unei nave cu refugiate și copii, zisă Goya, Hollywoodul, da sau 
nu, O fi interesat de torpilarea Titanicului german Wilhelm Gustloff, la 30 
ianuarie 1945, îngheţând vreo trei mii copii, tot atât de vinovaţi cât trei sute 
mii alții, deportaţi ca sclavi ai reconstrucției, plăcere expresionistă supremă 
a ilustra cum au murit oraşele germane şi japoneze, cu Sir Arthur Travers 
Bomber Harris şi Maj. Gen. Curtis Emerson Bomber Le May în medalion, 
13 februarie 1945 Dresden (oraşul celor două Marii ale sale, Regina și 
vedeta din Odessa în flăcările autodistrugerii, minunata basarabeancă 
Cebotari), 9 martie 1945, Tokyo, autocombustia uriaşului Muzeu al 
Oraşului de Lemn, bravo homosapului, apoi reconcilierea, Secretarul de 
stat de la Cultură și Culte, dl. lon Antonescu, oferind funcționarilor de la 
Muzeul Yad Vashem modelul în bronz al Monumentului de la Târgu 
Mureş, Narcis suspectând apreciere de către nesupusul Marius a unui 
reporter c-a ocolit o invitaţie la Denis de Rougemont ca să nu dea mâna cu 
Churchill, însă necruţător cu aliatul german, als Steppenwolf, cu ochi uşor 
oblici şi lunecos închişi, cercând a pune-n Photoshop şi chiar statuie pe 
Reichstag, Ivanul de obsidian, cu două ceasuri şi drapel şi chip ca-ntr-o 
Victorie tristă, michelangiolescă, frapant al Raisei Gorbaciova, la 
Universitate era când a plâns-o, după cum gratis Monumentul Izgonitului 
în patru variante de Vertreibung & Flucht, pentru Berlin, Breslau, Gablonz 
an der Neisse (Jablonec nad Nissou) şi şi şi Kalininsberg, iar pentru biata 
țară RO, ca la toţi desțăraţii mai la urmă — după atâtea completări la ce s-a 
uitat în mainstream — nişte timbre uzate Campaniile din Est (Odessa 1941, 
Caucaz 1942, Sevastopol 1942, Stalingrad 1943), sau strigăte româneşti la 
cer, satul Dubovski, unde nazismul ne-a impus imediat după 19 noiembrie 
1942, când incomodul Rumănische Reich atinsese lărgimea maximă, niște 

asalturi de automăcinare, cum în septembrie 1944, la Dealul Sângiorgiu 
bolşevismul, pe Mureş, pierderi tot cât la niște revoluţii, dar impresia cea 
mai tare va fi fost prima, când ne-am omorât să luăm Basarabia cu orice 
preț în Bătălia de la Țiganca (4-12 iulie 1941), evocată printr-un minunat 
covor mov, culoarea de doliu britanică a Reginei Maria, de floricele 
neintelectuale, prin care solul uitat peste Prut al Patriei îşi omagiază, cu 
simplitate ca de la ţară oarecum, eroii formaţi înainte de Anul 1940, pentru 
Războiul Sfânt. 


1973, RSR - 2003, UE (RO) 

